^

Nzryrngrkxtr Kc Ate Rut x Sam

The New Testament plus Ruth and Psalms is the Natügu language of the Solomon Islands

Buk Baibel long langguis Natqgu

copyright © 2008 Wycliffe Bible Translators, Inc.
Language: Natqgu (Natügu)
Translation by: SITAG

This translation is made available to you under the terms of the Creative Commons Attribution-No Derivatives license 4.0.

You may share and redistribute this Bible translation or extracts from it in any format, provided that:

You include the above copyright and source information.

You do not make any derivative works that change any of the actual words or punctuation of the Scriptures.

Pictures included with Scriptures and other documents on this site are licensed just for use with those Scriptures and documents. For other uses, please contact the respective copyright owners.

2017-11-17

ePub generated by Haiola 21 Feb 2024 from source files dated 31 Aug 2023
eBible.org certified

fb2b7f06-e254-5fb7-b59d-ee21d5d7a93f

Nzryrngrkxtr Kc Ate

Nzryrngrkxtr Kc Ate

Rut x Sam

in cooperation with

The New Testament

Ruth and Psalms

in the Natqgu language of Santa Cruz Island

Temotu Province, Solomon Islands

The Natqgu New Testament with Ruth and Psalms

was produced in cooperation with the

Bible Society of the South Pacific.

Their contribution is greatly appreciated.

Wycliffe Bible Translators © 2008

Rut

1

2

3

4

Buk Ngr Rut

Natq Ngr Nzaplxtqngr Mz Buk Ngr Rut

Trkrlzkuu neke yrle buk lc, a' nzyr mzli kc Devet tqngini-ngrde king kc tqaclvele Israel, mwx mz yiz 1000 BC x Kraes kc mzte tzmc ate. A' da kcng tzyapwxti mz be lc, nzprtzting mzli kc tqngi trgalr king mrkc Israel. Rut nide lxe Obed. Obed nide trte Jesi, x Jesi nide trte King Devet kc tqngi king krali ngr Israel. Opxm kx mz Obed nzmc mz mzlir yiz 1110—1080 BC.

Drtc' ngr Moab yc mz nqlvi r Prla Kxtrlu-ngru Da me prkilzm nepi. Lr Moab nidr leplz kxnzmnc-mrbrng x nzota-zvzng badr lr Israel. A' mz mzli r be lc, nzmncng mz nrwx murde Moab yclzpebz mz zmatq ngr Israel.

Mzli lcde tao kc dzbi mrkc Israel, murde trpnzngr tewa. Mz nzmu-krde lcde, kzdq kc ncblo ngr Israel, drtqde Elimelek nidr mz olvz rde, drtqde Naomi, x mrlxde nzling, drtqdr Malon x Kilion nzvzng Moab mz nzmnc-krpwzlr elr. Zbz Malon yrlztile Rut, x Kilion yrlztile Opa, olvz lr Moab. A' mz nibr kzdung mzli, ncblo ngr Naomi x mrlxde kcng nzling sc tzbzpeng Moab.

Mz nibrde Naomi xlrle kx tewa dcpe mrkc Israel, x sc tqaotipe drtwrde kx nayzlu-mop mrnyzde. Rut sc tqyrnipebz bade kx navzng rlilrdr, murde mrlztile lvxbqde Naomi. Rut lxngitile Yawe mz nzngini-kz-krde Gct rde, x sc tzvzpeng.

Mz drtwr Naomi, nzmncpe-krdr kc Israel narblx, murde trpengr ncblo ngrdrng, x trnzrlr-ngrpwzu mz olvz nzrnginyz-krdr drtc' o da kx na-atatr-ngrmle. Mwx kzdung lr Israel narpilr na-atrkatilr Rut mz nzngini-krde lr mrkzble kc tqangiole drka' mzli kc. X mz drtwrde kz, narblxbz mz Rut nzrmcti-mou-krde ncblo kx nayrlztile nide.

A' kzdq kc ncblo drtqde Boas sc tqyrlztipele Rut, mz nzvz-nqblq-krde nqmq kr lr Jiu mzli lc. Ncblo lc kzdq kxngini Naomi kx takitrde nzxpepx-krbzle drtc' nyzde x nzaopx-krbzle nqvi lr ncblo ngrdr mz Rut. ✡ Zbz Rut rmika nedr doa ncblo, drtqde Obed. Obed nide kc nalolvzle drtc' nyz Malon murde nqvi lrde bzkq mztr. ✡

Be ngr Boas nzokatr-krde Rut ngi kz nzycmne-ebzpxngr mz nzwzkr Kraes, mz nzngini-krde kx-xpepx kxnginideng.

1) Kx-xpepx kxnginide navzpxm mz nqvi kcpwz tzvzpx-ngrmqng leplz kcng tqxpepxle. Dekc Mrlx Gct, Mevalu Kxnzmcpx, nangini-kzde leplz, da kc tqwaiku. ✡

2) Kx-xpepx kxnginide nakrlzle nzxpe-krde da kx takitrde nzxpepx-krdeleng. Kxnzmcpx xpepxle nigu mz nzbz-krde esz'-krde, murde ma tqbz-aloku. ✡

3) Kx-xpepx kxnginide narlrpx-lzbqbz mz nzxpepxngr lc. Mz nzrlrpx-lzbqkr Kxnzmcpx, ka-lzbq-nrbalq mz nzxpepx-krde nigu, murde ma tzayrplapx alo nigu mz alwx ngrgung. ✡

4) Kx-xpepx kxnginide trtakitrdeu nide nzngini-krde kxnzawz-nrbalq kc tqmnclzbz mz zmatq ngr kzdq kz ncblo. Kxnzmcpx lc trmnclzpwzu mz zmatq ngr alwx murde trpnzngr alwx ngrde. Mz nzmu-krde lcde, krlzle nzxpepx-krde nigu mz alwx ngrgung. ✡

Lr Israel, mz nzngini-krdr leplz kcng tqmcpxng Gct, mz drtwrdr trtakitrdeu lr mrkzbleng kcng trnzangiolru Gct angidr nzprtr-krdr mz nqvi lrdrng, myapxbz mz nqvi lr Mevalu kc tzaenzlilr. A' be lc aelwapx-kz-ngrmle bagu kx kxmule-esz' Rut trngiu lr Israel, a' prtr kz mz nqvi lr Jiszs Kxnzmcpx. Mz nzmu-krde lcde, opx angidr kx Kxnzmcpx trarlapxpwzleu lr Israel esz'-krdr, a' vz-kzp mz nzarlapx-krde leplz amrlx mz nrlc kcng tzlxngitilr nide.

1

Kzdung Lr Israel Nzmncng Mz Drtc' Ngr Moab

1-2 Mzli kc tqngi trgalr king r Israel, kzdq kc ncblo drtqde Elimelek, nide nqvi lr Efrata, x mnc Betleem mz nrlarnrlc kc Judz, nidr mz olvz rde, drtqde Naomi, x mrlxdr nzling, drtqdr Malon x Kilion. Mzli lcde tao kc dzbi mrkc Israel, murde trpnzngr tewa. Mz nzmu-krde lcde, nzvzng mz kandre kc Moab mz nzmnc-krpwzlr elr.

3 Kx nzmncng kc Moab, Elimelek sc tqbzszpele Naomi x mrlxde kcng nzling. 4 Zbz mrlxdeng nzyrlzng rlilrdrng Moab. Kilion yrlztile Opa x Malon yrlztile Rut. Nzmnctilr Moab yiz nzpnu-esz'. 5 Zbz mzle-lzbq lcng, Malon x Kilion nzbz-kzng elr. Mzli lc Naomi trpengr ncblo ngrde x trpe-kzngr mrlxde.

Naomi Rlr-ngrbzle Mz Lvxbqde Rut Nzvz-krdr Ncdr Israel

6-7 Mz nibr kzdung mzli, Naomi xlrle kx Yawe okatr-moule lr Israel mz nzrka-kr-mopwzle nzkqlukr dakxnzng. Kx xlr Naomi nrpa lc, sc tzoliqpeng badr lvxbqde kcng nzling, nzvz-krdr badr Israel. X sc tzrkalzpemqng.

8 A' mzli lcde, Naomi tekqtr-moule drtwrde, x sc tqrpipebzle mz Opa x Rut kx, “Yzlutx-mouamu mz ma nyzmu badr lxemung. X krka'-ngrne kx Yawe namrlztile nimu da kc tqwaisr-ngrnamu ncblo ngrmung x ninge. 9 X naokatrle nimu mz nzmnc-zpwx-krmu badr ncblo kx nangi mou ncblo ngrmung.” Zbz sc tqtcngitipeng Naomi x sc tzyrni-katopeng badr. 10 X nzrpibzlr bade kx, “Trtingr, navzbzku mz lr mrnyzmqng.”

11 A' rpibz Naomi kx, “Bzkq vz-nqblqmamu ninge, kx inyxngeng. ?Murde nike naokatr-ngrne nimu? ?Ninge la narmika-moux doa ncblo kx nangi ncblo ngrmung? 12 Yzlutxpeamu mrnyzmung. Murde nipenge blang mz nzryrlzti-moungr kzdq ncblo. X kxmule-esz' yrlzti-moux dq ncblo kcma mz nrlckxbq x rnginegr doa ncblo, 13 a' rblxbz bamu nzaenzli-krmu nidr, vz vz mzli kx nznginidr ncblo x sc tqyrlzti-ateamu nidr. Da amrlx rblxm bange myaszlzle nzrblx-krbz da bamu. Murde Yawe atrkatile ninge mz zmatq ngrde. Bzkq vz-nqblqmamu ninge, murde da amrlx ma tqrblx-kzpz bamu.” 14 Mz nzycmne-krbzle lc, sc tzyrnipe-moung. Zbz Opa tcngitxde lvxbqde x sc tqarlrpele. A' Rut lolvz-amqngile Naomi, x tr-rlaszleu nide. 15 Rpibz Naomi bade kx, “Obqbz, ilem yzlupebz mz kxnginideng x mz gct ngrdrng. Yzluamu rlirmu.”

16 A' rpibz Rut kx, “Bzkq rtulrtr-ngrme nzaki-lzbq-krgi o nzrlasz-krnge nim. Murde drlve ke navzkiq, navzki. X drlve ke namnc-ngrn, namncki. X lr mrnyzm, nangi kz lr mrnyznge. X Gct rm, nangi kz Gct rnge. 17 Drlve ke nabz-ngrn, nabz-kzx elr x nayrtzmq-kznge elr. Nzmu kx tqrlaszx nim, Yawe na-ayrplapx-zlwzle ninge. Nzbzngr txpwz kx na-aki-lzbq-ngrgi.” 18 Naomi kx krlztr-zpwxpebzle kc mz Rut nzsuti-zlwzkr drtwrde nzvz-krdr ncdr, sc tqmetxpebz x trycmnepepwzu bade.

Naomi X Rut Nzkrlzbzlr Mztea Betleem

19 Olvz lcng nzling nzvzng nzvzng mzli kx nzkrlz-ngrbzlr mztea Betleem. Kx nzkaputrpzlr kc Betleem, lr mztea kc sc tzabrtzlvzpelr nidr x tzyrlwrlvzpelr nidr. Olvz lr mrkc sc tzrpipelr kx, “Doa lcng, Naomi yzlupem!” 20 A' rpibz Naomi badr kx, “Bzkq rpimamu ninge Naomi, murde drtwr ngr Naomi ‘mrlzvxi.’ A' kqle-ngrmamu ninge Mara, drtwr ngrde ‘rblx.’ Murde Gct kc Tqaclvele da amrlx batrple nzrblxkr da amrlx bange. 21 Murde mz nzvz-krgr kc kqlukr, a' mz nzvzmi-mou-krpqng Yawe lc ninge, vz-nrbalqpemc. Delc bzkq rpi-ngrmamu ninge Naomi kxmrlzvxi. Murde Yawe kc Tqaclvele da amrlx aetqpemle drtqnge, mz nzrpi-krde kx vz-rbrx.”

22 Krlc be angidr ngr Naomi mz nzyzlu-krmle Moab nidr mz lvxbqde Rut, kc tqngi olvz lr Moab. Nzkaputrpqng Betleem mz zbq kc kai tzrkqngr nra nabr kc tqngi bali mz nzbrpe-krde. Nra bali nzkqti-txpwzle zbq tq o pwx.

2

Rut Rmikatine Drpwr Nra Bali Kxyrlwrtxo

1 Mzli lcde, kzdq kc ncblo drtqde Boas mnc Betleem. Nide bcnyr x Naomi krlzle nide murde ngi kxngini ncblo ngrde. 2 Mz zbq kzble mz nourla, Rut rpibzle mz Naomi kx, “Rlr-ngrm bange nzvz-krnge mz lclr bali. Mwx kzdq ncblo kxmrlz sa na-abrtzlvzle nzrmikatine-krnge drpwr nra bali kxyrlwrtxo mrnyzde.” Rpibz Naomi bade kx, “Vz inyxnge, sa tqmrlz ye.” *

3 Zbz Rut kc tqvzpe tqrmikatipe drpwr nra bali kx nzrlasztipe leplz kxnzawzng. Mz lclr bali lc, kzdung leplz nzrpakilzmqng bali, x kzdu-kzng leplz nzvz-nqblqlr nidr mz nztalvz-krdrleng. X mz nibr nzrtwz-krdr rtalvz kcng, nzkrlz leplz nzrmikatingr nra bali kxyrlwrtxo. Mz zbq lcdepwz, sc tqkrlztipele kx lclr bali kc nyz Boas.

Rut Rmctile Boas Mz Lclr Bali Nyzde

4 Mz nourla lcdepwz, Boas rkalzm Betleem x kaputrpz mz lclr bali nyzde. X sc tqrpipebzle mz kxnzawz nedeng amrlx kx, “Nimu la.” X nzayzlu-ngrbzlr natqde kx, “Nim la.” X rpi-mopwzle kx, “Rlxtibo mz Yawe kx naokatrle nimu.” X nzrpi-kzpzlr kx, “X nim kz!” 5 Boas kc tqveapebz mz ncblo kc tqaclvele kxnzawzng, rpibzle kx, “?Doa olvz lcmonr ne neke?” 6 Rpibz ncblo kc kx, “Krla doa olvz lr Moab, kx nzvzmqng mz Naomi, mz nzyzlu-krmle kc Moab. 7 Rpimle bange kx, ‘?Nzmu rlr-ngrme bange nzrmikatine-krbo nra bali mz nibrdr kxnzawzng?’ X sa tqbrngzti-zpwxle nzrmikatingr nra bali abzo-pnzle kcma mz nourla, x sa tqvzbe. A' amapx-ngrmle matelq mzli kx mrbcne.”

8 Zbz sc tqrpibz Boas mz Rut kx, “Lalztqm bange, kx inyxnge. Rpix naokatrpo nim. Bzkq rmikatiq nra bali mz nrlc nyz ncblo kzble x bzkq rlaszq mrka. A' mncamu badr olvi kxnzawz nengeng. 9 Mcpwz mrkc tzrpakingr ncblo lcng bali, x nim kc tqrmikanebzme mz nibr olvi kcng tzrtalvzng. Pipebo badr ncblo lcng kx bzkq nzesotrpzng bam. X drtwrm kx tqbrlxkzle, vz, x rmnqtr mz belue kcng tzangqbatipe ncblo kcng.” 10 Zbz, Rut yrngzobz bade mz drtc' mz nzamrluengr. X sc tqrpipebzle kx, “?Memule tqmrlzti-zlwz-ngrn ninge x tqamrlue-ngrn ninge? Murde ninge olvz lr narnrlc.”

11 Ayzlu-ngrbz Boas natqde kx, “Da amrlx kcng tqalebzme mz lxem Naomi, mz nibr nzbzkr mrlxde kc tqngi ncblo ngrm, nzyapwxtipem bange bq mz nibr nzkaputr-krmamu. X kxmu nzrlasz-krme trtem x lxem x mrnyzm, x vzme mz nzmnc-krmu badr leplz kx nqmq krdr blepx. 12 Rlxtibo mz Yawe, Gct rgr, kx na-ayzlubzle bamu nike aletiqng, mz nzamrlz-zlwz-krde nim. Nide ka tqmnclzpebzme bade mz nzvz-krme lc, x nide me rlakitrq, mz nzapu-krm nei kio kx mnclzbz mz nabx lxede.” 13 Rpibz Rut kx, “Trtenge, yc zlwz mz drtwrm ninge. X awxopeme nabznge mz nzycmne-nivzlrpe-krme lc bange, kxmule-esz' trmatqnewxu myaszlzle olvi nem kcng tzwztrpzng bam.”

14 Mzli kc namupengr bea, rpibz Boas mz Rut kx, “Vzm namupeku. X leo kz bret nam mz waen lc pipz.” Mzli kc Rut tqwxbutr-ngrbzle mz olvi kcng, Boas kabzle bade kcng bali kx nztqngq, mz nzapusr-krde nide kxmnctrpz bade. Rut mu x nelzde krlc. X nade kcng ycpwz.

15 Mzli kc Rut tqvz-ngrde mz nzrmika-mou-krde nra bali, rpibz Boas badr ncblo nedeng kx, “Nzmu kx tqrmika-abeanetrpzle me yrlwr ngr rtalvz ngr bali, bzkq amyabzmu drtqde, murde rlr-ngrbo bade. 16 A' vecpxbzmu du bali mz rtalvz ngrde kx namikatile x bzkq lclvzbzmu.”

Naomi X Rut Nzycmnetr-ngrdr Boas Nzngini-krde Kxnginidr Kx Takitrde Nzokatr-krde Nidr

17 Rut rmika bali mz lclr bali lc vz-krlzbzle milzpq. Zbz sc tqtalqtipele drpwr bali kcng tqmikatile. Nulvzole mz bxli x yrbulzm. X bxli lc takitr kilo kx nzpnu-esz'-nrade-tq. 18 Zbz sc tqglqpele bali kc mz mztea, x Naomi mcle bxli r bali kc etu tqglqmle. X ka-kzpz Rut dakxnzng kcng tqmutr-ngrde mzli kc bea. 19 Naomi rveabz kx, “?Mzbq ka drlve kc tqrmika-ngrn bali? Krka'-ngrne kx Gct na-amrlzle ncblo kc tqokatrle nim.” Zbz sc tqpipebz Rut mz lxede kx, “Drtq ncblo kc tqngi nyzde lclr bali kc tqwz-ngrne kcma, Boas.”

20 Rpibz Naomi bade kx, “Eu, rlxtibo mz Yawe kx na-amrlzle nide. Murde tresakiu nzbatr-krbzle nzrmrlznr-krde leplz kxnzlubeng x kxnzbzpeng. Ncblo la tqngi Boas, ngi kzdq kxnginigu kx takitrde nzxpepx-krde drtc' nyzgu x nzaopx-krde nqvi lr ncblo ngrgu.” 21 Zbz rpi-mopwz Rut kx, “Boas rpi-kzple bange kx, ‘Mncamu badr kxnzawz nengeng nakrlz-zpwxbzle nzyrkrpxkr nzrkqngr bali x wit.’ ”

22 Naomi rpibzle kx, “Inyxnge, mrlzvxitx nzvzne-krmu badr olvi nedeng, murde ma tzatrkam mz nrlc nyz ncblo kzble, mz nzngini-krm lr narnrlc kx esz'trpz badr.” 23 Mz zbq kang kqlu, Rut sc tqmnctr-zvzbz badr olvi kxnzawz ne Boas, mz nzrmikati-krde, vz vz mzli kx yrkrpxngr nzrkqngr bali x wit. X nzmncpwzng mz lvxbqde Naomi.

3

Naomi Yrlqle Drtwr Kx Rut Nayrlztile Boas

1 Mzli lcde, rpibz Naomi mz lvxbqde kx, “Inyxnge, mzli ka namcpo dq ncblo kx nayrlztiq. Kx na-amncle nim brma x na-aclvele nim. 2 Rmikatiq bali vz-nqblqq olvi kcng tzwztrpzng mz Boas. X krlzq nzngini-krde kxnginigu. Koma mz nrlckxbq sa na-akipxle be bali mrkc tzrtaklrpxngr nra bali. 3 Kipotx x aeluti-lzbq tolo kx ngi pzpium. X pxingr lrpzm kxmrlz, x vz mrkc tzrtaklrpxngr nra bali. A' bzkq krlztile nzmnc-krm mrlcde, mzli kc tryrkrpxkangr nzmu-krde x nzrmnq-krde waen. 4 Aokztipwz mrkc navzkile mz nzmwi-krde. X mzli kc tqmwipe-ngrde, vz-kzpz x kalvxlzbz lrpz kc tqkq-ngrde, x ayrbq-lxlr-ngrbz nanycde x sc tqmnztrpebzme mz nanycde. X mzli kc nabaongr nanycde, sa nadwalzm x napibzle da kx na-aleq.” 5 Rpibz Rut kx, “Sa na-alex nikeng pitime.”

Rut Vz-nqblqle Me Pnz Drtwr Naomi

6 Zbz Rut kc tqvzope mrkc tzrtaklrpxngr nra bali, tqalepele da amrlx kcng tqpibz lxede. 7 Mz nibr nzmukr Boas x nzrmnq-krde, drtqde otxpx. Sc tqvzkiopebzle mz nrlarde kc tzayrlwrngr nra bali, tqmnzope mz nzmwipengr. Mzli trboiu Rut kc tqprngeipebz mrkc tqmwingr Boas. Kalvxlzbzle lrpz mrkc tqobqkio nanycde x sc tqmnzlzpebz elr.

8 Mzli kcpe mz aurnrlc Boas dwalzm sc tqyzplrpe, x tqmcpele kzdq olvz nzmnzlz-krbzle mrkc tqobqkio nanycde. 9 Boas kc tqveapebz kx, “?Nim neke?” Rpibzle kx, “Ninge kxnzawz nem Rut. Kawxpx lrpz la x akq-bubz ninge, nangi rkx kx suti drtwrm nzyrlzti-krm ninge. Murde nim kx kxnginigr kx takitrde nzxpepxngr drtc' nyzgr x nzaopx-krbzle nqvi lr ncblo rnge.”

Boas Pibzle Mz Rut Kx Sa Nayrlztile

10 Rpibz Boas kx, “Krka'-ngrne kx Yawe na-amrlzle nim, kx inyxnge. Murde nzaodu-krm lc mz nzsutikr drtwrm nzaopxngr nqvi lr Malon mz nzyrlzngr lc, myaszlzle nzaodu-krm kc kai, mz nzvz-krmamu mz lvxbqm. X tr-rtangrwq nrpr kztem, nzmu kxrngisc o kxtr-rngiscu, a' mcpxpeq ninge. 11 Mzli ka, kx inyxnge, bzkq drtwrm li. Sa na-alebo da kcng amrlx tqrlxtiq. Leplz amrlx mz mztea ka nzkrlzlr kx nim olvz angidr kxmrlzvxi. 12 Da zpwxtx, ninge kxnginim kx takitrde nzale-krnge da lc. A' kzdq kc ncblo kx ngi kxnginigu kx esotr-zlwzbz bam myaszpxle ninge. X nide kx na-alele da lc, nzmu kx tqaolvzlele. 13 A' mwi txpwz mrka mz nrlckxbq ka. X sa naycmne-krlzpwzkr bade mz nourla. Nzmu kx tqrpile nayrlztile nim, mrlz. A' nzmu kx tqpx-ngrdele, esalz-ngrbo bam mz drtq Yawe kx tqlu, kx nayrlztipex nim. Mnzpwz mrlc nakrlzbzle mzli kc tqprtz-ngrm paglxnrlc.”

14 Rut mwilzbz mz nanycde krlzbzle mzli lcde, mzli lc trnzrglxkangr leplz. X Boas rpile mz nide esz'-krde kx, “Bzkq kx rkrlzti nzmnckr olvz lc mrka.”

15 X rpi-kzpzle bade kx. “Aolz nzkq scm kc tqrmnrtr-ngrbz x prlxo mrlc.” Prlxtxole x yrngiobz Boas elr bali nzkqlu-krde esolzbz mz kilo kx nzpnu-tq (30). Petxbz Boas x sc tqglqlzpebzle mz nabx Rut, x sc tqvzpe mz mztea.

16 Mzli kc Rut tqkrlz-ngrbzle brma, Naomi sc tqveapebz kx, “?Myx kxmu mz nzvz-krm kc, kx inyxnge?” Zbz sc tqpipebzle da kcng amrlx tqalebz Boas bade. 17 X rpi-kzpzle kx, “Boas ka-kzple bali lc tqtwzmc, x rpimle bange kx, ‘Bzkq vz-nrbalqbzme mz lxem, a' twzbz bali lc bade.’ ” 18 Zbz sc tqrpipebz Naomi kx, “Inyxnge, aenzlipwz. Bzkq nabzm talvzo. Murde Boas nzmu trmnc-nrwx-ngru mzbq ka kx tqmnc-nrwxpe-ngrde da tubqpe.”

4

Boas Yrlztile Rut

1 Mz nourla lcde, Boas vz mz naobz ngr taon lc x sc tqwxbupe elr, murde krlc me nzatubqtingr lrtzlvz ngrdr da. X kxnginide kc tqesotr-zlwzbz, krkc tqpibzle mz Rut, sc tqmcpele nzvz-krde. X sc tqkqlepxpele nzrpi-krbzle kx, “Vz-kaip mrka, kx mzlenge, x wxbu kai mrlc.” Ncblo kc vzbz, sc tqwxbupe. 2 Zbz Boas kapxmle lrtzlvz nzpnu-esz' kx nzmncng mrlcde. X rpibzle badr kx, “Nawxbuku ena x okatrpa'mu nigr.” 3 Zbz Boas sc tqrpipebzle mz mzlede lc kx, “Naomi kc tqyzlupem Moab, sc tqamwale drtc' nyz mzlegu Elimelek. 4 Vzdzm mz drtwrnge nzpi-krbole bam. Kx tqsuti drtwrm nzxpengr drtc' lc, e xpe mzli ka tzmncngr lrtzlvz ngrgu lcng, badr mrlx lcng. Kx tqsuti drtwrm naxpepxqle murde nayzlu-mop mz nqvi lrgu, ale. A' nzmu kx trtingrde, pim bange, murde trpnzngr kx takitrde nzxpepxngr drtc' lc, a' nim txpwz, x krali ninge.” X ayzlubzle natqde kx, “Sa naxpepxbo.”

5 Rpi-mopwz Boas kx, “Mzli kc naxpepx-ngrbzme drtc' lc mz Naomi, yrlzti kz Rut kc Moab, olvz r mzlegu kc tqbz. Murde mrlxmu ncdr Rut kalr nalolvzle drtc' nyz Malon kc tqbz x nqvi lrde bzkq mztr.” *

6 Rpibz mzlede lc kx, “Mz nzmu-krde lcde, trpengr nzxpepx-krnge drtc' lc, murde ma tqamnctxpxle ninge x trpnzngr da kx na-aprcbo mz mrlxngeng. A' xpepxpe, murde trtakitrpepleu ninge.”

7-8 X sc tqkapxpele sadol scde tqkapebzle mz Boas. Murde mzli kc tqprtzngr da lc, nqmq kr lr Israel mz nzxpepxngr x nzaprcngr dztu, kxmule sele. Kzdq ncblo nzmu kapxle sadol scde x kabzle mz mrlx kztede, aelwapx-ngrde kx drtwrdr rlilrdr esz'ti mz nike nzaolvzlr.

9 Boas sc tqycmnepebz mz lrtzlvz x leplz kcng mrkc, mz nzrpi-krbzle kx, “Mzbq ka mcpeamu x xlrpeamu kx sa naxpepxbo mz Naomi drtc' nyz Elimelek kc tqbzszbzle mz mrlxdeng Kilion x Malon, kcng tzbzpe-kzng. 10 X nayrlzti-kzx Rut kc Moab tqbzsz Malon, nangi olvz rnge. Murde mrlxgr kc kai ncdr Rut kalr nalolvzle drtc' nyz Malon x nqvi lrde bzkq mztr, a' drtqde nadcpxpwz mz mztea nyzgu. Mzbq ka sc tqmc-lxblrpeamu.” ✡

11 Zbz lrtzlvz x leplz amrlx kcng tzmncng mz naobz nzrpibzlr kx, “Eu, sc tqmc-lxblrpekr. X krka'-ngrgr kx Yawe nangi-batrpzle mz olvz kc nayrlztiq nzrngine-krde doa kxkqlu mz nzapu-krde Resel x Lea kcng tzakqlunepxlr lr Israel. X nanginim bcnyr x namatq-esz'-ngrn Betleem. 12 X krka'-kz-ngrgr kx doa kx nakabz Yawe bam, navzpxmqng mz olvz lc, nakqlu-zlwzng na-apule doa neng melrmqgu Peres, mrlx Judz badr Tama, lr mrkzble.”

Boas X Rut Nzrngineng Doa Ncblo

13 Zbz Boas sc tqyrlztipele Rut. Nzmwi-lxblrng x okatr Yawe nidr mz nzyrkr Rut. X rmika nede doa ncblo. 14 Nzrpibz olvz kcng tzmncng mrkc mz blrkq mrlx Rut kx, “Naomi, takitrde nzrglqlzngr Yawe, murde rkabz nem doa ncblo mzbq ka. Krka'-ngrgr kx doa lc nakrlzti lr Israel nide. 15 X rlxtibzkr mz Yawe kx doa ncblo lc na-aelalzmle drtwrm x naokatrle nim mzli ka nzngini-krm blang. Murde lvxbqm, kc tqmrlzti-zlwzle nim mikale nide. X kxmule-esz' narnginem doa ncblo kxnzkqlung, a' nzokatr-krdr nim trmyaszpxleu nzokatrkr Rut lc nim.”

16 Naomi brlcle doa kc. Zbz sc tqokatrpele Rut nzabutingr. 17 Olvz lr Betleem nzrpilr kx, “Naomi nepede kc doa ncblo.” X nzyrlqbzlr drtqde Obed. Obed lc nide kc tqngi trte Jesi kc tqngi trte King Devet.

Nqvi Lr Boas

18 Krlc nqvi lr ncblo kx vzpxm mz Peres. Peres mrlxde Hesron. 19 Hesron mrlxde Ram, Ram mrlxde Aminadab. 20 Aminadab mrlxde Nason, Nason mrlxde Salmon. 21 Salmon mrlxde Boas, Boas mrlxde Obed. 22 Obed mrlxde Jesi x Jesi mrlxde Devet. †

✡ : Livae 25:25-34, 47-55

✡ : Nou 38:8-10; Lou Kcpwz 25:5-10; Matiu 22:23-28

✡ : Lou Kcpwz 25:5, 7-10; Jon 1:14; Rom 1:3; Filipae 2:5-8; Hibru 2:14-15

✡ : Rut 2:1; 1 Pita 1:18-19

✡ : Rut 3:11; Matiu 20:28; Jon 10:15, 18; Hibru 10:7

✡ : 2 Korint 5:21; Hibru 4:15; 7:26; 1 Pita 2:22; 1 Jon 3:5

* 2:2 Mz lou sc Mosis, kxrnginyz lclr da, narlr-ngrbzlr mz doa kx trnzrngiscung nzrmikatine-krdr nra da kx yrlwrtxo mz lclr da nyzdr. [Livae 19:9-10; 23:22]

* 4:5 Kxmule-esz' naxpepxle drtc' lc, a' trpnzngr nzvztr-krdele o nzaprc-krbzlele mz mrlxdeng mz olvz rde kc kai.

✡ 4:10 Lou Kcpwz 25:5-10; Nou 38:8-10; Matiu 22:23-28

† 4:22 Mz nzvz-nqblq-krdr nqmq kr lr Israel, doa ncblo kx vzpxm mz nzyrlzngr kxmule lc, trtede li. Nide mrlx ncblo kc tqbzsz lxede, x ni-kzde mrlx ncblo kc tqyrlzti-atele. Murde mz Rut 4:11-12 rpile kx doa ncblo lc nanginide mrlx Boas. A' mz 4:18-22, prtr mz nqvi lr Malon nide mz Elimelek. Mc kz Nou dckrlzde kc 38, 46:12 x Matiu 1:2 kc tzycmnetr-ngrdr doa ncblo ne Tama kcng tzlipxmqng nzngini-krdr mrlx Judz.

Sam

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

47

48

49

50

51

52

53

54

55

56

57

58

59

60

61

62

63

64

65

66

67

68

69

70

71

72

73

74

75

76

77

78

79

80

81

82

83

84

85

86

87

88

89

90

91

92

93

94

95

96

97

98

99

100

101

102

103

104

105

106

107

108

109

110

111

112

113

114

115

116

117

118

119

120

121

122

123

124

125

126

127

128

129

130

131

132

133

134

135

136

137

138

139

140

141

142

143

144

145

146

147

148

149

150

Buk Ngr Sam

Natq Ngr Nzaplxtqngr Mz Buk Ngr Sam

Sam lcng tqnginidr nabz kxtr ngrdr lr Jiu x nzkrka'-krdr kx nzngr-zvz-ngrdr. X mrlz nzvz-nqblq-krgung mz nzangio-krgu Gct x nzkrka'-krbzku bade. Sam nzkrlzlr nzokatr-krdr nigu x nzamqtr-krdr drtwrgu. Takitrde kxnzetu rgung nzyapwxtipx-krmlr bagu drtwr ngr Sam lcng.

Leplz nzkqlung kx nzryrng Sam lcng x nzyrtilr yiz siu-esz' (1,000). A' Devet kx ryrbz kxkqlu mz Sam kcng trtqki-esz'-nzpnu-nzlvqn (150). Nzakiolr Sam lcng mz dzu rdr nzlvqn nzrpibzlr ‘buk.’ Kxnzalvztrng mz Nzryrngrkxtr nzrpilr kx namrlzu r Sam nzpnu-esz'-nrade-esz'. A' kzdung Sam nzrlxlvzng, x rblx nzrpingr namrlzu r Sam kznike.

Namrlzu R Sam Lcng Nidr Seleng

1) Nabz ngr nzyrni-krbz ncblo o leplz kxkqlu mz Gct murde narlxtibzlr bade nzokatr-krde nidr mz nzkxpu-krdrng. Mc Sam 13 x 44.

2) Nabz ngr nzrglqpxngr Gct. Mc Sam 8 x 115.

3) Nabz ngr nzawi-ngrbz mz Gct. Mc Sam 34 x 67.

4) Nabz ngr nzbrtikr drtwr ncblo o leplz kxkqlu kx Gct sa na-arlapxle nidr mz nzayzlu-krbzle nzkrka'-krdr. Mc Sam 11 x 125.

5) Nabz ngr Jerusalem mrkc tqtungr Mangr-nzangiongr Yawe mz Newz Saeon, murde Gct mnc mrlcde. Mc Sam 46 x 87.

6) Nabz ngr nznginikr Gct King r lr Jiu. Mc Sam 29 x 93.

7) Nabz ngr nzabrtzlvzkr lr Jiu king rdr kc tqyrlqbz Yawe badr mz nzaovxio-krde enqmi rdrng. Mc Sam 2 x 72.

8) Nabz kx nzngrnelz-ngrdr Jerusalem mz nzangiongr. Mc Sam 84 x 122.

9) Nabz ngr nzyrplapxngr kx na-alvztr-ngrdr leplz mz nqmq kxtubq x nqmq kx vz-rbr. Mc Sam 1 x 73.

10) Nabz kx rpile doa kx takitrde nzprtr-krde mz Mangr-nzangiongr Yawe, x doa kx takitrde nzayrplapxkr Yawe nide. Mc Sam 15 x 24.

11) Nabz kx pipxle be ngr lr Israel badr Yawe. Mc Sam 68 x 105.

Mzli kc tzrwzngr lr Jiu nabz nedrng, ngalrdr li lxblr. X ngalrdr lcng nzngi-kzte-lzbqng, murde ngalrde krali yokaetipxle drtwr ngr krkc kai. Rblx nzpipx-krgu kxmu ngalrdr krali amrlx. A' kzdung nzpipxlr drtwr kcpwz mz natq kx blepxngr. Mc Sam 146:2.

Naglqlzx Gct rnge mzli ka tqlube-ngrne,

X na-angrlvzx nide.

Kzdung nzpipxlr drtwr kcpwz mz nzycmne-ebzpxngr. Mc Sam 18:2. Kzdung natq kx apule ‘lrpalvc’ nzkrlz-txpwzlr lrtzlvz ngrgung. A' natq lcng nztakitrdr nzpipx-krdr drtwr kcpwz tzpipxlr lr Jiu. X krlzamu nzrmcti-krmu drtwr ngrde mz ngalrde krali o veatibzmu mz kzdq lrtzlvz o rlwxamu natq lc mz Nzalvztr-ngrng Kxmyapxbz kc tqyc mz nibr buk lc. Kzdq kz natq kxmule lc tqngi ‘temz ngr lomr kc tqyrputrngr nipna.’

Nim lrpalvc nyznge peto,

X Mevalu rnge kx arlapxle ninge.

Kzdung nzpipx-krdrle nzayzlulr. Mc Sam 75:10.

Rpile kx, “Sa naodatix zmatq ngr kxdrka'-ngrng,

A' zmatq ngr kxnztubqng sa na-aetunepxbo.”

Sam rtqmz nzvz-nqblqlr letz ngr alfabet scdr lr Jiu. X Sam lcdeng nidr seleng: 9—10, 25, 34, 37, 111, 112, 119, x 145. X nztekqtr-ngrleng mz Natqgu vz-nqblqle letz ngr alfabet scgu. Delc nzxlr-krguleng blepx kxpipz mz nzxlrngr mz nzycmne-krgu. Mz drtq Sam lcng, kzdq natq kxtopwz rpile kx, ‘Kzdq nabz ngr A, B, C.’

Mzli kang kqlu nzycmnebzng mz Gct mz nzrpi-krbzlr kx, ‘Yawe.’ Murde krlc drtqde kc tqpibzle badr. X drtq lc yr-kzkr mz Natqgu.

Kzdung mzli kxmu nzrwzngr lr Jiu Sam nedr tutr angidr mz nzngrngr mz nabz negung. Delc tztekqtrngr kzdung Sam x kzdung nctr mz nzvz-nqblq-krde nabz negung. Sam lcng nidr seleng: 13:6; 41:13; 47:6; 72:18-19; 75:1; 89:52; 106:48; 107:8-9, 21-22, 31-32; 116:1-9; 118:1-4, 10-12, 15-16, 28-29; 134 amrlx; 136 amrlx; 141:1; 148 amrlx. Sam 23 yc mz Buk Ngr Nzangiongr mz #87, mz nzvz-nqblq-krde nabz negu.

Buk Kc Kai

1

Sam 1—41

Nzmnc-zpwxngr

1 Nzmnc-zpwxngr trvzpxpuu mz nzvz-nqblqngr nqmq kr kxdrka'-ngrng,

X nztu-ngrbz mz lrpzki nyz kxnzaleng alwx.

X trvzpxpuu mz nzprtr-ngrbz mz kxnzxtrnga-ngrdr Yawe.

2 A' nzabrtzngr angidr lc vzpxm mz drtwr kx elalzm mz nzvz-nqblqngr Loukxtr sc Yawe,

X mz nzaoti-zvzkr drtwr natqde ngrlx x nrlckxbq.

3 Leplz lcng nzapulr nounc kcng dzbrdr tzkrlzobzlr lue,

X leu rdr trnzbloung.

X nzdo-zlwzng mz nzvz-krm nrpr angidr.

Da kx nzalelr nradr yc-zvzbz.

4 A' kxdrka'-ngrng trnzwailru.

Nzapulr leu kxglr kcng tztakitrpwzlr nzngcngr.

5 Delc trnatu-amqngi-ngrdru mzli kc na-ayzlu-ngrbz Gct da mz leplz.

X trnaprtrpwzung mz kxnztubqng.

6 Murde lrpzki rdr tutr me nzayrplapxngr.

A' Yawe aclvebzle nzti r leplz kxnztubqng.

Sam Krali (2)

Kxnzmcpx Ne Gct

Kxnzngqngung

1 Lr mrkzbleng nzngqngung mz nzngyatikr drtwrdr Yawe.

Murde mane nzyrlqtingr drtwr mz nzatrkatingr nide.

2 King rdrng x kxnzrmailz rdrng nzyrlwr-lxblrng

Mz nzoliqti-krdr nzota-krdr badr Yawe x Kxnzmcpx nede. ✡

3 Nzrpilr kx, “Na-axtxbzku nzmnclz-krbzku mz zmatq ngrdr,

Mz nznikitx-krgu nqvi kc tzpe-ngrdr nigu, murde drtqgu naopx.”

4 A' King Yawe kc tqmncom Heven yrpalelvzle nidr,

X xtrnga-ngrde drtwr kcng tzyrlqlr.

5 Ycmne-zngyabz badr,

X nzmwxlr-ngrdr natqde kxpq.

Natq Yawe

6 Murde rpile kx, “Yrlqpex King kc tqmcpxpex Jerusalem

Mrkc Saeon, newz kxtr nyznge.”

7 X King kc tqmcpx Gct, rpile kx, “Napibo nike pim Yawe bange.

Rpimle kx, ‘Nim Mrlxnge, abzo mzbq ka, sa na-aelwapx-ngrbo mz leplz nzngini-krnge Trtem. ✡

8 Rlxtim bange x sa nakabo bam zmatq ngr nzaclvengr neidung amrlx,

Murde leplz mz nrlc tulvzo nangi nemqng.

9 Sa na-aovxioq mrnyzdr mz nzxplr-zlwz-krm,

Kc na-apule bz kc tqrniglc botol.’ ” ✡

Natq kx pibz Yawe mz Mevalu nede delcng.

Kxnzyrplapxng

10 Delc nimu king x kxnzrmailzng mz nrlc nayrplapxamu,

X nalalztq-angidramu, mzli ka tqycbe-ngrbz mzli.

11 Narnrctrpzmu mz nzamrlue-krmu Yawe,

X mz nzwztr-krbzmu bade.

12 Yrngzobzmu mz Mrlxde,

Murde ma tqodatile nimu,

Mz zngya ngr drtwrde kc tqwou.

A' nimu amrlx kcng tzrlatrpzng bade, sa namnc-zpwxamu.

Sam Kratq (3)

Nou Nzarlapxngr X Nzaovxiongr

Nabz ne Devet,

kc tqyrle mzli kc tqdwasz-ngrde mrlxde Absalom.

1 Yawe, enqmi rngeng nzkqlu-zlwzng,

X nztutitr zvz nardr ninge.

2 Nzrpilr mz nzyapwxti-krdr ninge kx,

“Gct trtxpnzngr nzokatr-krde nide.”

3 A' Yawe, nim kx mnc-ngale-zvzle ninge.

Nim nou nzaovxio-krnge x nim kx apqtrp drtwrnge.

4 Delc tqrlxti-ngrbo nzokatr-krm ninge,

X ayzluome natqnge mz newz kxtr nyzm.

5 Murde namwi-angidrx mz nrlckxbq x melz-mopwc' mz nourla,

Mz nzaclve-angidrq ninge.

6 Kxmule-esz' nztu-ngalelvzlr ninge siu ngr enqmi,

A' trtxpnzngr nzmwxlr-krnge.

7 Murde krka'-ngrne kx, “Yawe, Gct rnge, vzm arlapx ninge,

X katxpxbz zmatq ngrdrng.”

8 Yawe, nim nou nzarlapxngr,

X da kxmrlzting amrlx kabzme mz leplz nemqng.

Sam Krapwx (4)

Abrtrpzmu Drtwrmu Mz Gct

Nabz ne Devet.

Gct Rnge

1 Gct, ayzlum nzkrka'-krnge,

Murde dwaki-zvzme bange.

X mzli kc tqkxpu-ngrne, okatrq ninge.

Delc naycngr mz drtwrm ninge x naxlr-ngrme natqnge.

Kxnzmnc-mrbrng

2 ?Nimu leplz, myx mzli kx naesakingr nzatrkati-krmu nzmyalz-krnge?

?X myx mzli kx naesakingr nzmrlzkr bamu da kx ngi brmrda x nzpokiangr?

3 Murde nakrlzamu kx Yawe mcpxle nigr leplz kxnztubqng kx nanginedeng.

X mzli kc nakrka'-ngrbo bade, sa na-ayzlumle natqnge.

4 Bzkq nabztq ngr nelzmu mailzle nimu mz alwx.

A' na-aoti drtwrmu nqmq krmu mz nzyrbq-lrpi-krmu mz nelvq nyzmu mz nrlckxbq. ✡

5 Zbz na-abrtrpzmu drtwrmu bade,

X nakabzmu bade blz, mz nzvz-nqblq-krgu natq kc tqkapxmle bagu.

Gct Rnge

6 Yawe, leplz nemqng nzkqlung kx nzrpimlr bange kx, “?Myx mzli kx namnc-zpwx-ngrgu?”

Delc tqkrka'-ngrbo kx na-amrlzq nigr.

7 Murde mzli kc tqamrlz-ngrn ninge, abrtz-zlwzx

Myaszpxle nzabrtzkr leplz kx dakxnzng nadr x waen mqdr kqlu.

8 Mzli kc tqyrbq-ngrne, mwi-angidrx mz nrlckxbq,

Murde nim kx aclve-zpwxle ninge.

Sam Kranzlvqn (5)

Nivz Lrm O-ngalelvzle Nigr

Nabz ne Devet kx yrbzle mz kxrmailz ngr dzbe kxnzngrng.

Nzkrka'ngr

1-2 Yawe, nim King x Gct rnge. Rlxtibo bam kx naxlrme natqnge,

X na-aoti kz drtwrm, mz nzatutr-krm nzkrka'-krnge.

3 Kxetu, mz nourla kang kqlu natqnge sa navzbz bam.

X nakrka'-zvzbo bam, mz nzaenzli-krbo natqm kxmrlz.

Kxdrka'-ngrng

4 Yawe, trnginipqu Gct kx abrtzlvzle da kxtrka.

X trmnc-lxblrwamuu mz kxdrka'-ngrng.

5 Leplz kx nzglqpx-lzbqng trtxpnzngr nzmnctr-krbzlr bam,

Murde rblxbz mz leplz kx mrlz-zvzbz badr nzale-krdr alwx nztutr-krbzlr mz mzpq.

6 Odatiq kxnzpokiang,

X obqszo-zvzq kxnzrnibqng x kxnzesabrting.

Kxnztubqng

7 A' mz nzaodu-zvz-krm, delc navztr-ngrne Mangr-nzangiongr nim,

X nayrngzobo mz nzamatqngr nim.

8 Yawe, mailz ninge mz nqmq krm kxtubq, murde enqmi rnge nzkqlu-zlwzng.

X aelwa-zpwx-ngrm bange me pnz drtwrm.

Kxdrka'-ngrng

9 Da angidr trvzpxpuu mz nao enqmi rngeng.

Murde mz nabzdr la nzodatingr txpwz.

X mz nzycmne-krdr nzmailzlr leplz

Mz nzbatr-krbzlr nzbz-krdr esz'-krdr. ✡

10 Gct, plzpx alwx ngrdr x ayrplapx nidr,

Mz nzprtz-mou-krdr mz trtxki scdr.

Mapulrpxngr nidr mz nzkqlukr alwx ngrdrng,

Murde nzpxtxpx-zvz-ngrdr nim.

Kxnztubqng

11 A' leplz amrlx kcng tzabrtrpzlr drtwrdr bam na-abrtzng.

X nangr-along mz nzelalz-krm drtwrdr.

Aclve-angidr kxnzmrlztilr nim

Murde nabilvzlr nim.

12 Yawe, amrlz-zvzq kxnztubqng. X nivz lrm o-ngalelvzle nidr

Mz nzapu-krde temz ngr lomrdr kc tqyrputrngr nipna.

Sam Kraesz'mz (6)

Drle Mzke'

Nabz ne Devet kx yrbzle mz kxrmailz ngr dzbe kxnzngrng.

Nzkrka'ngr

1 Yawe, kxmule-esz' drtwrm ngya,

A' bzkq pnanatiq x ayrplapxq ninge.

2 Kxetu, nayc mz drtwrm ninge murde yangrngapex.

X axplr mou nrkrdrtqnge murde yagox-zlwzx.

3 ?Rnrcti-lzbqtrpo bam mz zmwxlr,

X aenzli-alopex nzokatr-krm ninge?

Nzarlapxngr

4 Yawe, tekqtr drtwrm x arlapx ninge,

Mz nzaodu-krm kc tqyc tqyc.

5 Murde mz nzbzngr trpengr nzrglqlzngr nim.

X mz gq nzangiongr nim kc tqyrkrpxpebz.

Nzyrningr

6 Drtqnge mewepe mz nzkrka'-zvz-krbo bam.

X mz nrlckxbq kang kqlu, nqni x pilo pnrnge
nzlrpr-ngrdr drle mzke'.

7 Mzke' vaotxtrpebz x tropxpeu,

Murde nzyrni-krnge lc nzngi-batrplr enqmi rngeng.

Nzaovxiongr

8 Nimu leplz kxdrka'-ngrng amrlx, dwaszpeamu ninge!

Murde Yawe sa tqlalztqpem mz nzyrni-krnge.

9 Xlrpemle nike rlxtibo,

X sa na-ayzlumle natqnge.

10 Krka'-ngrne kx drtq enqmi rngeng namya x narnrcti-lzbq-kzng mz zmwxlr,

X naplc-aning mz nzaovxio-krnge nidr.

Sam Krarlimz (7)

Yawe Pipxle Nztubqkr Leplz O Nzvz-rbr-krdr

Nabz ne Devet, kx ngr-ngrbzle mz Yawe,

mzli kc Kus, ncblo ngr nqvi lr Benjamin, tqatrkati-ngrde nide.

Vz-rbrx O Trtingr

1 Yawe, Gct rnge, arlapxbz ninge mz mq ncblo kcng tzayotilr ninge.

Murde nim me rlakitrx.

2 Murde ma tzkivztibzlr nrkrdrtqnge mz nzapu-krdr laion,

X nzkilznedr ninge me trpnzngr kx naokatrle ninge.

3 ?Yawe, Gct rnge, nike ale-rbrx?

?Mqnge alele dq da kxtrtubqu?

4 ?Myx kxmule, alebo dq da kxtrka mz kztengeng?

?O atrkatix dzbede negrng mz nzarlapx-krnge enqmi rgrng?

5 Nzmu kx tqmule lcde, sa tqmrlz nzrlr-krbzme ninge mz mq enqmi rngeng,

Mz nzmaneuti-krdr ninge mz nzapu-krdr kuli x nzlolvz-krdr ninge.

X natabrtilr ninge x narnzbrtiolr ninge mz drtc',

X na-ayrbqtxdr namz rnge elr.

Aryrplapx Kxnzvz-rbrng

6 Yawe, tumilzm zngya x aesaki leplz kcng tzngyati drtwrdr ninge.

Okatr ninge murde yrlqpeq mzli r nzpipx-krm nztubqkr leplz amrlx o nzvz-rbr-krdr.

7 Ayrlwr leplz mz nrlc tulvzo murde natu-ngalelvzlr nim,

Mz nzaclve-krm nidr Heven.

8 Yawe, nim kx rpibz mz leplz kx nztubqng o nzvz-rbrng.

Pipxbz mz leplz kx mnctr-zpwxpebo bam murde nabznge opx x tubq.

9 Aesaki nqmq krdr kxdrka'-ngrng x tu-zvzbz mz nibr kxnztubqng.

Murde nim kxtubq-esz'ngr x obqplxq nabz x nzvzkr nardr.

10 Gct kxmyatxlz, nim temz ngr lomrnge kc tqyrputrngr nipna.

X arlapxq krkcng nabzdr tqlq.

11 Tubqq mz nzryrlq-krm drtwr.

X pipxq kx takitrde nzayrplapxngr kxnzvz-rbrng.

Tekqtr Nqmq Nr Drtwrm

12-13 Nzmu kx trnztekqtrlru nqmq krdr kxtrka, sa nayrlamzq toki r vea scm,

X nalalvzq popz' scm mz nzpnz-krm nidr mz nipna kxngc.

14 Kxdrka'-ngrng nzpetilr rtq da kxtrka.

X lvclzm nc nzodatingr. X nrade yrlqbzle ngi nzpokiangr.

15 Trtxki kc tzamwiti-ngrdr leplz,

Sa naprtz-mou-ngrdr.

16 Drtwr ngr nzkxpungr kcng tzesabrti-ngrdr leplz, sa nangq-moulr nidr.

X nzodangr kc tzalelr sa naetq-moungr drtqdr.

17 Nangrx mz nzglqlz-krnge Yawe kc tqmyalz-esz'ngr!

X na-awibo bade murde tubq-esz'ngr!

Sam Krartqmz (8)

Drtwr Kx Yrlq Kxrpalz

Nabz ne Devet kx yrbzle mz kxrmailz ngr dzbe kxnzngrng.

1  Yawe, nim Kxetu rgr.

Drtqm myalz-esz'ngr mz nrlc tulvzo.

X nzmyalz-krm myaszlzle bongavz.

2 Mz nzvz-nqblq-krde me pnz drtwrm, doa kxnztopwzng nzglqlzlr nim.

X natqdr ailvzole nzrpibqtikr enqmi rmqng x awx-nabule nidr. ✡

3 Kxrpalz, mzli kc tqobqlz-ngrne mz bongavz,

Mclzx nzlulikr temz x vri kcng tqwz-ngrnqng.

4 ?A' memule tqmatq-ngrgr mz drtwrm?

?X memule tqmrlzti-ngrn nigr leplz txneng?

5 Murde wz-ngrn leplz vzo kxpipz mz lr Heven,

X kabzme badr zmrlue x nzamatqngr.

6 Yrlqq nidr mz nzaclve-krdr da kcng tqwz-ngrn,

X da amrlx nzyclzbzng mz zmatq ngrdr. ✡

7 Nzaclvelr animol krbzq,

X animol kzpeto kz.

8 X nidr kxnzetung r utc x nc,

X da amrlx kx nzwrneng prla.

9  Yawe, nim Kxetu rgr,

Drtqm myalz-esz'ngr mz nrlc tulvzo.

Sam Krarpwxmz X Kranzpnu (9 x 10)

Nztaokr Kxdrka'-ngrng

Nabz ne Devet kx yrbzle mz kxrmailz ngr dzbe kxnzngrng.

Kzdq Nabz Ngr A, B, C

1  Awi Yawe! Naglqpx-atwrnr-ngrne nim.

Ale-zvzq da kcng tzkctipxng, x napipxxng.

2  Angrlvzx drtqm.

Bilvzx nim kc tqmyalz-esz'ngr.

3  Brngzvxitx nzyzlukr enqmi rnge mz nzmc-krde nim.

Bz x tao-ngrde nzulrm.

4  Clvetio-lzbqx x rpiq kx tubqx.

Clveq leplz amrlx mz nzwxbuo-krme mz tron, x ayzlu-ngrbzme da badr.

5  Dalr nrlc nzmailzlr kxdrka'-ngrng.

Delc napnanati-ngrn nidr x

Drtqdr na-amrbrtx-alobzme.

6  Doa ngr alwx lcng nzyrkrtrpeng.

Enqmi rngeng trpengr nzdcpx-krdr mz drtwr leplz x mztea nyzdr amznrpe-ngrnq.

7  Eu, a' Yawe ngini-alom King.

Elalvzx nzwxbuo-krme mz tron nyzm murde nzayzlu-krbzme da mz leplz tubq.

8  Eu, murde nzaclve-krm nrlc tubq-esz'ngr,

Esakrlrngr nzpipx-krm nztubqkr leplz o trtingr.

9  Gct, nim lrpalvc nyz kxnzobqszong.

Glxx kx nim me nzrlakitrkr mzli kx prtzngr da.

10  Gct, krkcng tzkrlzlr nim nzabrtrpzlr drtwrdr bam.

Itoto x doa amrlx kcng tzrtangrtilr nim, trmrbrtru mz drtwrm.

11  Itoto x nigu amrlx napipxbzku mz kxnzmnc-mrbrng da kcng tqale Yawe.

Jerusalem ngi mzteadau nyzde mrkc tqmnc-ngrde. Na-angrlvzku nide.

12  Jzsle krkcng tzrnibqting leplz mz nzayzlu-kr-mopwzle badr da kcng tqtrka tzalelr.

Kxnzmncng mz drtq kxetq sa na-ayzlu-kzpzle badr natq ngr nzyrni-krbzlr bade.

13  Kxetu, nayc mz drtwrm ninge x mcom kxmu nzaetq-krm enqmi rngeng drtqnge.

Kxrpalz, bzkq rlrpx-ngrn nzbz-krnge.

14  Kxarlapx, naelalz-ngrm drtwrnge nzarlapx-krm ninge.

Leplz kxkqlu Jerusalem sa naxlrlr nzglqlz-krnge nim.

15-16  Lalztqmamu! Yawe aelwapx-lzbqngr mz nztubqkr nzayzlu-krbzle da mz leplz.

Murde lr mrkzbleng nztao-moung mz gq kx nzekqtilr.

Mz br kx nzatu-kapqlr, nzdwatr-moung elr.

Mz trtxki kx nzamwilr, nzprtz mou kxdrka'-ngrng elr.

17  Mz nzesablqti-krdr Gct,

Nabz-ngrdr leplz ngr nrlc.

18  Nzmu nakxpung, trtxpnzngr nzmrbrtitrkr drtwr Gct nidr.

Nzobqtipxngr kxtrnzrngiscung trtxpnzngr nzbotxpx-krde.

19  Natulzme Yawe, mz nzaryplapx-krm lr mrkzbleng amrlx.

Na-aelwapx-ngrn kx drtwr kxnzetung amrlx ngi brmrda.

20  Namwxlrtilr x na-amrluelr nim.

Nakrlzlr kx nidr leplz txneng, x sa nabzng.

(10)

1  Opxm kx mncme rlru, Yawe.

Opxm kz kx mnc-kapqq mzli kc tqkxpu-ngrgr.

2  Obqm! Kxdrka'ngr glqpx-lzbqmile nzayoti-krde leplz kxnzkxpung.

Pnz drtwrnge kx sa namwati-lzbq mz br scde.

3  Pipxle kx nzaotikr drtwrde da kxtrka zlwz ngi da kxmrlz mz nzbilvz-zvz-krdele.

Pivxile Yawe x pxtxpx-ngrde nide, a' amrlzle leplz kx nztrkibrng.

4  Rblx nzrtangrti-krde Gct murde glqpx-lzbq.

Rblx nzrmcti-krde Gct murde mz drtwrde trtxpnzngr Gct.

5  Rlr! Xplrmi-zlwzle nzmncngr kxtrka, a' pxtxpx-ngrde me pnz drtwrm.

Suti txpwz drtwrde nzyrpalelvz-krde enqmi rdeng.

6  Sc tqrpipele kx, “Trpnzngr da kxtrka kx naprtzm bange,

X trpnzngr nzodatingr ninge kalr.”

7  Sc tqglqlz-zvzle alwx x nzpokiangr.

Natqdeng amrlx ngi dalr nzrpikitingr, nzrpibqtingr, x nzrpilzngr. ✡

8  Trmrlzu nzmnc-kapq-aepztr-krde mztea mz nzrnibq-krde kx nabzdr lq.

Tu zvz mz nzaenzli-krde ncblo kxesz'nebz.

9  Tqtu-kapq apule laion kc

Tqtcngzpxm mz gq nyzde mz nzkivzti-krde ncblo kx trxplru.

10  Vz zvz nzxplr-zlwz-krde.

Vz zvz nzatrkati-krde nzmnckr kxnzkxpung.

11  Vz-rbr kxdrka'ngr mz nzrpi-krde kx, “Gct trobqpepuu bange.

Wzx a' trkrlzleu da kcng trka tqalex.”

12  Wztitxpxbz nzwzkr ncblo kxdrka'ngr, kx Yawe, mz nzayrplapx-krm nide.

Wai-ngrn da lc murde bzkq mrbrtr mz drtwrm kxnzkxpung.

13  Wai-ngrdele kxdrka'ngr pxtxpx-ngrde nim.

X rpile kx, “Gct trtxpnzngr nzayrplapx-krde ninge.”

14  Xlqkqamu nimu kxdrka'-ngrng, murde Gct mcle da kxtrka lcng amrlx tqaleamu.

X oliqtile nzokatr-krde kxnzkxpung kcng tzrtangrtilr nide.

Xlrle nidr murde nide kc tqokatr zvz kxnzobqszong.

15  Yawe, katxpxbz zmatq ngr kxdrka'-ngrng.

Yrpalelvz nidr x ayrplapxng mz da kxtrka kcng tzalelr, navz x naesaki zpwx.

16  Yawe, nim King.

Yc zvz nzaclve-krm nrlc.

Yrlqtxpx mz drtc' nyzm krkcng trnzangiolru nim.

17  Zmatq ngrm etu-esz'ngr, murde krlzpe-kaiq nike narlxtibz kxnztubqng.

Zbq kalvz axplrq nidr x kabzme badr nike nzrlxtilr.

18  Zbo ngr leplz kxnzobqszong x kxnzkxpung, sa na-arlapxbzmeng mz zmatq ngr leplz mz nrlc ka.

Zmwxlr amrlx sa na-aesaki-zvzq.

Sam Kranzpnu-esz'-nrade-esz' (11)

Yawe Nide Me Rlakitrx

Nabz ne Devet kx yrbzle mz kxrmailz ngr dzbe kxnzngrng.

1 Kztengeng, Yawe nide me rlakitrx.

A' myx kxmule tqrpi-ngrnamu kx, “Ngrlrlz mz newz mz nzrlapx-krm.

2 Murde leplz kxdrka'-ngrng nzmnc-kapqti-zvzlr leplz kxnztubqng,

Mz nzpnz-krdr nidr mz nipna.

3 Trpengr doa x da kx na-abrkitrku drtwrgu,

X nigu kxnabzdr lqngi, trpengr da kx na-aleku.”

4 Bzkq kxmu nzycmne-krmamu lc bange, murde Yawe kc tqmncbe mz Mangr-nzangiongr nide,

X sc tqwxbube mz tron nyzde Heven mz nzobqplx-krde nabz leplz amrlx.

5 Yawe sc tqobqtr zvz mz nzmnckr kxnztubqng x kxdrka'-ngrng.

X pxtxpx-ngrde nzrmcngr kxnzrnibqng.

6 X mz nzayrplapx-krde nidr, sa nartctio-ngrbzle badr muli rplz kxngc na-apule nzdckr tewa.

X sa na-abxutile nidr mz nzulr nenq kxpq.

7 A' krkcng nabzdr tqlqngi sa namncng badr,

Murde Gct tubq-esz'ngr x mrlz bade da kxtubq.

Sam Kranzpnu-esz'-nrade-li (12)

Da Kxtrka Mz Nrlc Tulvzo

Nabz ne Devet kx yrbzle mz kxrmailz ngr dzbe kxnzngrng.

1 Yawe, okatrp ninge murde trpengr mrlx kxtubq kx mnc mzli ka.

Murde mz nrlc tulvzo leplz kxnzmrlzng nzayrkrtxtrpeng.

2 Leplz amrlx mz nrlc nzapokiati-lzbqng.

Nzalqngitilr nzycmnengr mz drtwr kx xlva.

3 Rlxtibo bam nzaesaki-krm natq leplz kxnzpokiang,

X odati nidr mz nzglqpx-lzbq-krdr.

4 Murde nzrpilr kx, “Naogr nalctwz txpwz mz nztwz-krgr da kx suti drtwrgr.

X trpnzngr kx naetum bagr.”

5 A' Yawe rpile kx, “Mcpex nzaetq-ngrbz drtq kxnzkxpung,

X nztangqgxkr kxnzmwati drtwrng.

Delc na-arlapxx nidr mzli ka.

Da kc tqwai nzsutikr drtwrdr le.”

6 Yawe, abrtrpzkr drtwrgr mz natqm lcng, tqtubq tqlq.

Murde nzopx-krdr apule silvz kc tzayrleni-ebirngr mz nyr.

7-8 Kxmule-esz' leplz lcng trmya-ngru drtqdr nzglqpx-lzbq-krdr,

X nzrglqlz-krdr da kxtrka mz nrlc tulvzo,

A' lxngitikr kx sa na-aclve-zpwxq nigr,

X sa na-arlapx-zvzbzme nigr mz mq leplz lcng tzdrka'ngr.

Sam Kranzpnu-esz'-nrade-tq (13)

?Yawe, Na-aenzli-alopex Nim?

Nabz ne Devet kx yrbzle mz kxrmailz ngr dzbe kxnzngrng.

1 ?Yawe, myx kxmule, namrbrtitr-alope drtwrm ninge?

?Namnc-rlru-alopeme bange?

2 ?Nelznge navzdz-alopem?

?X drtwrnge navz-alope?

?X namnclz-alopebo mz zmatq ngr enqmi rngeng?

3 Yawe, obqm bange x ayzlum natqnge.

Ka-mop bange nzxplr-krnge murde ma tqbzx.

4 Bzkq rlr-ngrbzme mz enqmi rngeng nzpi-krdr kx nzaovxiopelr ninge.

X bzkq rlr-ngrbzme nzabrtzlvz-krdr nzrnrcti-lzbq-krnge.

5 Murde abrtrpo drtwrnge mz nzaodu-krm kc tqyc tqyc.

X sa na-abrtz-zlwz-ngrne nzarlapx-krm ninge.

6 Yawe, sa nangrbo bam murde amrlz-zlwzpeq ninge.

Mz da amrlx kx kame bange, Yawe, sa nangrbo bam.

Sam Kranzpnu-esz'-nrade-pwx (14)

Nzngqngukr Kxtrnzrlxngitiung

Nabz ne Devet kx yrbzle mz kxrmailz ngr dzbe kxnzngrng.

1 Leplz kxnzngqngung mz drtwrdr nzrpilr kx, “Trpnzngr Gct.”

Leplz lcng nzvz-rbrng x nzale-txpwzng da kxtrka zlwz.

Trpnzngr leplz lcng kxtubq.

2 Yawe mncom Heven, x sc tqmcomle leplz amrlx,

Mz nzmc-krde neke yrplapx mz nzrtangrti-krde nide.

3 A' nzesablqtilr Gct amrlx ngrdr
x drtwrdr esz'ti mz nzale-krdr da kxtrka.

Trpnzngr nidr kxesz' kxtubq. ✡

4 Delc tqrpingr Yawe kx, “Leplz lcng tztrkang nznibqtitxdr leplz nengeng

Nzapulr kx nzrnibqng da kx nangqdr.

X mrbrtr mz drtwrdr nzkrka'-krmlr bange.

?Myx kxmule, trnzkrlzlru da kxtubq?”

5 A' narngidrtio-lzbqng x namwxlrlvzti-lzbqng,

Murde Gct tedr badr kxnztubqng.

6 Vz zvz nzrpwa'-krbzlr me pnz drtwr kxnzrlxngiting.

A' Yawe mnc-ngalelvzle leplz nedeng.

7 Sutitx zlwz drtwrnge kx Gct rgu kc Saeon na-arlapxle leplz nedeng.

Murde mzli kc nayzlu-mou-ngrmle, namnc-zpwxku badr.

X nigu lr Jekop drtwrgu sa naelalzm.

X nigu lr Israel sa na-abrtz-ngrgu da lc. ✡

Sam Kranzpnu-esz'-nrade-nzlvqn (15)

Doa Kx Tubq Mz Nzobqkr Gct

Nabz ne Devet.

1 ?Yawe, neke navztrpz Mangr-nzangiongr nim?

?X neke takitrde nzangio-krde mz newz kxtr nyzm?

2 Doa kxmule lc nabzde nalqngi.

Nqmq krde natubq. X natqde nangi da angidr.

3 A' bzkq rpibqti leplz. Bzkq atrkatile kztede.

X bzkq pikitile kxnzesotrpzng bade.

4 Napxtxpx-ngrde kxdrka'-ngrng.

A' na-amatqle kxnzamrluelr Yawe Gct.

Na-atutr-zvzle nzesalz-krdeng,

Kxmule-esz' rblxbz bade.

5 Narlxtile kxnzrbilqngr kx takitrde trau scde kc tqrlrpx-ngrde.

Bzkq pokiatitrle mrlx kxtubq,

Kxmule-esz' leplz nzrpilr naxpelr nide.

Doa kx vz-nqblqle natq lcng sa natu-amqngi zvz.

Sam Kranzpnu-esz'-nrade-esz'mz (16)

Drtwr Ngr Nzmnc-zpwxngr

Nabz ne Devet.

Nzkrka'-krnge

1 Yawe, arlapx ninge,

Murde nim kx abrkitrx drtwrnge.

2 Nim Kxetu rnge

X nou da kxmrlzting amrlx kcng tqngiscngeng.

3 Leplz nemqng kcng tztrng mrka mz nrlc,

Nzmyalz-zlwzng x mrlz bange nzmnc-krgr badr.

4 Nzkxpukr krkcng tzangiolr kxtrngiu Gct angidr sa nartxlvzlz zvz.

A' trna-angiowxu gct rdr kxnzmncng mzlilxlr,

X trnakrka'pou badr.

X trtxpnzngr nzpulio-krnge mepyr ngr blz mz olta nyzdr.

5 Yawe, apume bange drtc' kxmrlz nyznge x tzme bange lrpzki kx nao-zlix.

X nzlu-krnge yctrpz bam.

6 X mrlzm bange me ngi bz ngr da kx katimeng x da kx trkatipwe'u bange.

Murde mrlzm bange da amrlx kcng tqkatimeng mz nzngini-krme bange trtenge.

Nzglqlz-krnge Yawe

7 Yawe, naglqlz-zvzx nim mz nzmailz-krm ninge.

Murde mz nrlckxbq aopxme nabznge mz nzaongr drtwr kxmrlz.

8 Dcpx zvz mz drtwrnge kx mnc-zvzme bange.

X trpnzngr doa x da kx na-aycngrlrle ninge, murde tu-zvzme mz nibrnge.

9 Delc nabznge tqabrtz-zlwz-ngrde x drtwrnge tqelalz-ngrmle.

X tqmnc-zpwxpe-ngrne.

10 Murde tr-rlrpx-ngrwq zmatq ngr nzbzngr nzaovxio-krde ninge, ncblo kxtr nem.

X trayrbqtxwq nrkrdrtqnge mz gq mz nzmibi-krde.

11 A' aelwa-zvz-ngrm bange drtwr ngr nzmnc-zpwxngr:

Nzabrtz-zlwzngr kxmyalz vzpxm mz nzxngi-ngrbz nim.

X da kxmrlzting nzvzpx-zvzmqng mz mqm. ✡

Sam Kranzpnu-esz'-nrade-rlimz (17)

Sa Namcx Mzpq

Nabz ne Devet.

Trvz-rbrwxu

1 Yawe, lalztqm mz nzrlxti-krbo nztubqngr.

Xlrm natqnge murde nzkrka'-krbo bam trvzpxpuu mz naonge, a' vzdz-zpwxm mz nabznge.

2 Mzli kc napipx-ngrn neke vz-rbr, mnc mz nrlarde nyznge,

Murde nim kx rkrlz nike tubq.

3 X krlz-zvzq nzao-krnge drtwrnge

X obqplxq nabznge mz nrlckxbq.

A' trpnzngr da kx vz-rbr kx rmctiq.

X pnzpe drtwrnge kx naonge trna-akawi-ngrwxu alwx.

4 Tralewxu da kx nzrtulrtrngr, da kc tzwai kzdung leplz.

Murde vz-nqblq-zvzx natqm.

5 Trtaowxu mz nzatalzngr,

Murde o-zli-zvzx lrpzki rm.

Nzkrka'ngr

6 Gct, krka'bo bam murde lalztq-zvzme bange.

Kxetu, xlrm natqnge.

7 Delc na-aelwa-ngrme bange nzaodu-krm kc tqyc tqyc.

Murde mzli kc tzrlatr-ngrbz leplz bam, arlapxbzme nidr mz mq enqmi rdrng.

8 Aclve angidr ninge na-apule dztum kx matq zlwz mz drtwrm.

X amnc-kapqbz ninge da kc tqwai kio mz nzwxbulvzo-krde neideng.

9 Murde ma kxdrka'-ngrng tzlolvzlr x tznibqlr ninge,

Mz nztu-ngalelvz-krdr ninge.

10 Trpnzngr nzrycngr mz drtwr kx ycbz badr.

A' nzglqpx-lzbq-zvzng.

11 Trpengr nrlarde kx navzkix, murde nzmnc-ngalelvzpelr ninge.

X tzryrlqng drtwr kx nametxbo badr.

12 Nzapulr laion kcng tzaenzli-kapqlr

Mzli kx nadwa-ngrmlr mz nzpesaliti-krdr ninge.

Nzayrplapxngr

13-14 Yawe, otaamu badr enqmi rngeng x aovxiong.

Kapxm ninge mz mq kxdrka'ngr lcng mz zmatq ngrm.

Arlapx ninge x ayrkrtxtr nidr.

Murde nzabrtz-krdr yc txpwz mz nrlc ka.

Ayrplapx leplz ngr nrlc mz zvetq kc tqoliqtipeq nakabzme badr,

Navz navz nakrlzbzle doa nedrng x doa ne doa nedrng.

15 A' krlzx kx sa namcx mzpq mz nzvz-nqblq-krde nztubq-krnge.

X mzli kc natulz-ngr-mopwc', sa na-abrtz-ngrne nzmnc-krbo bam.

Sam Kranzpnu-esz'-nrade-rtqmz (18)

Yawe Nide Temz Ngr Lomr Kc Tqyrputrngr Nipna

Nabz ne Devet, ncblo ne Yawe, kx yrbzle mz kxrmailz ngr dzbe kxnzngrng,

mzli kc Yawe tqarlapx-ngrbzle nide mz zmatq ngr enqmi rdeng x King Sol.

Nqmq Kr Yawe

1 Yawe, mrlztix nim

Murde axplrq ninge.

2 Nim Gct rnge, x butqbr kx rlakitrx.

Nim lrpalvc nyznge peto,

X Mevalu rnge kx arlapxle ninge.

Nim nou zmatq rnge apule temz ngr lomrnge kc tqyrputrngr nipna.

3 Kqle-zvzx nim kc tqtakitrde nzrglqlzngr,

X vzme arlapxq ninge mz mq enqmi rngeng.

Nzkrka'-krnge

4-6 Yawe, mzli ka tqkxpu-ngrne kqlex nim mz nzokatr-krm ninge.

Murde ycpe pipz nzbz-krnge.

Opxm kx zmatq ngr nzbzngr sa na-aovxiole ninge,

Mz nzpe-amqngi-krde ninge.

A' krlzx kx sa naxlrme ninge mz Mangr-nzangiongr nim,

Mz nzayzlu-krme natqnge.

Zmatq Ngr Yawe

7 Mzli kc Yawe nakaputr-ngrmle, zmatq ngrde myalz apule nengq.

Nrlc ycngrlr-atwrnrngr x wai-kzle nou newzng.

Murde Gct ngyati zlwz drtwrde enqmi rngeng.

8 X natqde apu-kzle trmami kc tqyrpupx.

X ncte vzpx-ngrm zsikapu. X naode rlxpx-ngrm nyr x rplz kxpq.

9 Lvxpxle bongavz,

X vzom tuom mz dcbz kx botapz'.

10 X kzdq enjrl lvcmio-animle nide.

Mz nzrtwz-krdr nenq.

11 Nzlo ngr zbo ngr tewa

Apule lrpz kx mnc-kapqpx-ngrmle.

12 X aelwapx-ngrde zmatq ngrde mz zyzlr kxluli.

Mz nabz zbo lc bzlrpc tqpctipx x muli-aes tqrlxtiom vzmi rplz kxngc.

13 Yawe myatxlz-esz'ngr, ngi-batrpzle nzyrpupxkr bzlrmei.

X natqde nzxlr mz nrlc tulvzo.

14 Rpna-ngrbzle nipna x aodalitile enqmi rngeng.

Vz-nqblqbz bzlrpc x nzvo-alo-ngrdr.

15 Mzli kc Yawe tqpnanati-ngrde enqmi rngeng,

Natqde apzlzmle me boo-ngrng,

X atu-lxlr-ngrde nou nrlc.

Nzarlapxkr Yawe Ninge

16 Yawe rtrngztiomle ninge mz nzokatr-krde ninge

Apule kx veclzmle ninge me boongr prla.

17 Kxmule-esz' yangrngatrpo mz nzxplrkr enqmi rngeng,

A' sc tqvz zvz nzarlapx-krde ninge.

18 Nzvzmqng mz nzota-krgr badr mzli kc tqprtilz-ngrde ninge nzkxpu-ngrng.

A' Yawe sc tqtum mz nibrnge.

19 Mailzle ninge me nzmnc-zpwx-ngrne,

X arlapxle ninge, murde abrtzlvzle ninge.

Nzvz-nqblq-krnge Yawe

20 Yawe rka-zvzm bange da kxmrlzting mz nzvz-nqblq-krde nztubq-krnge.

X ayzlu-ngrmle da bange murde nabznge lqngi.

21 Vz-nqblq-zvzx nqmq kr Gct rnge,

X tresablqtiwxu nide.

22 Yrlq-angidrx Lou kxtr scdeng,

X aoti zvz drtwrnge natqdeng.

23 Trvz-rbrwxu mz nzmnc-krnge,

A' yrlqpx-lzbqnge mz nzalengr alwx.

24 Yawe ayzlu-ngrmle da bange mz nztubq-krnge,

Murde nabznge lqngi mz nzobq-krde.

Yawe Badr Leplz

25 Yawe, yrlq-zvzbz natqm mz krkcng tzyrlqbzlr natqdr bam.

X amrlzq krkcng nqmq krdr tqmrlz.

26 Tubqbzme mz krkcng nabzdr tqtubq.

A' lolvzq mz br scm krkcng tzesabrng.

27 Avzdzq krkcng tzavzo-lzbqng.

X avzoq krkcng tzglqlz-lzbqng.

28 Yawe, nim nou nzlu-krnge, mz nzapu-krm kxrtekatr lam pnrnge.

X ayrkrpxq da kxtrka amrlx mz nzmnc-krnge, mz nzapu-krm zyzlr x nyr kxpq.

29 Gct, rka-zvzme bange zmatq ngr nzota-krgr badr enqmi rngeng.

X axplr-zvzq ninge mz nzdwa-ngaletr-krbo nabxbz ngr lrpalvc nyzdr.

Nzmyapxkr Yawe

30 Nqmq kr Yawe tubq-esz'ngr, x natqde ngi da angidr zvz.

X nginibzle lrpalvc nyzdr krkcng tzrlatrpzng bade.

31 Yawe nide txpwz Gct angidr,

X butqbr nyzgu.

Kxokatr

32 Nide Gct kc tqaxplr-zvzle ninge,

X tzbzle lrpzki rnge kxtubq kx nao-zlix.

33 Axplr-zvzbzle nanycnge

Mz nzvzne-krnge mz nartrkla ngr newz.

34 Alvztrple bange nzrpnangr,

Murde nakrlzx nzrvecngr nalr popz'.

35 Yawe, apume bange temz ngr lomrnge kc tqyrputrngr nipna.

X zmatq ngrm ngi popz' ngr nibrnge. Vzome murde namyalzx.

36 Okatr-zvzq ninge, x rblx enqmi rngeng nzlolvz-krdr ninge.

X trnzta-pulro-ngrdru ninge mz drtc'.

Kxaovxio

37 Maneux enqmi rngeng,

Vz vz x lolvz-zpwxxng mz nzodati-krnge nidr.

38 Tzx nidr, vz vz x nztaong amrlx mz drtc'.

X trpnzngr kx tulzm.

39 Axplrq ninge mz nzotangr.

Delc tqaovxio-ngrne enqmi rngeng.

40 Nim kx rngi-batrp nzdwaszkr enqmi rngeng ninge,

Murde naodatix krkcng tzpxtxpx-ngrdr ninge.

41 Nzbztidr nzyrningr kx naokatrng. Nzkqlelr Yawe.

A' trpnzngr kx arlapxle nidr.

42 Wibrtix nidr, vz vz nzapulr bq kc tqtwz nenq.

X rnzbrtix nidr, vz vz nzapulr dxlrbi ngr lrpzki.

King Kxmcpx Yawe

43 Arlapxbzme ninge mz mq leplz kx nzmwati drtwrdr ninge.

X yrlqq ninge mz nzaclve-krnge drtc' nyzdrng,

Murde lr mrkzbleng namnclzmqng mz zmatq rnge.

44 Nzyrngzomqng bange

X nzvz-nqblqlr natqnge.

45 Nzrnrctitr-lzbqmqng bange.

Nzprpxmqng mz lrpalvc nyzdr. X nzmetxmqng bange.

46 Yawe, nim Gct kx lu. Glqpxx nim murde nim butqbr nyznge.

Glqlz-zvz-ngrne nim murde arlapx-zvzq ninge.

47 Ayrplapx-zvzq enqmi rngeng.

X okatrq ninge nzaovxio-krnge lr mrkzbleng,

48 Mz nzarlapx-krm ninge mz mqdr.

Yawe, ngi-batrpe' nzaovxio-krnge enqmi rngeng.

X tu-zvzme mz nibrnge mzli kc ncblo nzrpilr naota-ngrgr badr.

49 Gct, sa naglqlzx nim mz mzlir lr drtqbrng amrlx,

Mz nzangrlvz-krnge nim. ✡

50 Yawe, ninge Devet, king nem, x okatr-zvzq ninge mz nzaovxio-krngeng.

Aodu-zvzq ninge kc tqmcpxq x leplz ngr nqvi lrnge, tqyc, tqyc.

Sam Kranzpnu-esz'-nrade-rpwxmz (19)

Zyzlr Ngr Bongavz X Zyzlr Ngr Natq Gct

Zyzlr Ngr Nepi, Temz, X Vri

1 Nzmyalzkr Gct nzmc mz bongavz,

X dalr bongavz amrlx.

2 Mz nrlckxngrlx, nepi aelwa-ngrde zmatq rde,

Da kc tzwai temz x vri mz nrlckxbq.

3 Kxmule-esz' bongavz trpnzngr naode x nepi trycmneu,

X trpnzngr natq kxnztwz temz x vri,

4 A' nrpa scdr vzpx, krlzbzle leplz amrlx mz nrlc tulvzo. ✡

Gct yrlqbzle nrlckxbq nangi ma nyz nepi kx mwipx-ngrmle.

5 Mz nourla, nzvzpx-ani-krm nepi ma nyzde apule nzabrtzkr ncblo kx yrlz ate.

X apu-kzle ncblo menrpa kc tqoliq mz nzesangr.

6 Nepi lc prtzm mz nzngrlr-krde mz bongavz.

Ngrlr, krlzbzle nrlarde kc tqtakiole.

X zyzlr ngrde yzlro-ngrm mz da amrlx.

Da kc tqwai Natq Yawe mz nzyzlro-krmle mz leplz amrlx.

Natq Yawe Apule Zyzlr Kx Pnamilxtile Nabz Leplz

7 Natq Yawe amrnale nzlukr nabz leplz mz nzmrlzvxi-krde.

Akrlztrle kxnzngqngung murde trycngrlru.

8 Natq Gct aelalzmle drtwr kxnzrvz-nqblqng mz nztubq-krde.

Aelwapx-ngrde da kx yc-kapq mz nzobqplx-krde nabz.

9 Nzamrluengr Yawe tqyc tqyc murde lq-esz'ngr.

Natq Yawe rsakrlrngr murde da angidr zvz.

10 Delc nzsutikr drtwrnge natqde namyaszpxle trau kxkqlu,

Murde vzpx-ngrm nzabrtzngr kx myaszpxle dakxnzng kcng tqbrngzvxi.

11 Mz nzvz-nqblq-krnge natqde, aelwapx-ngrmle bange da kxmrlzting.

X mz nzlalztq-krnge mz natqde, atubqtimle nzmnc-krnge.

12 Kxetu Yawe, ipq ninge mz alwx kznikeng yc-kapqtrp bange,

Murde rblxm bange nzmc-krngeleng.

13 X lolvz-amqngi ninge,

Murde ma tqvz zvz nzale-krnge alwx

Kcng tqotr ngr drtwrnge nzale-krngeleng.

Murde nabznge natr x natubqbo mz nzobq-krm.

14 Yawe, nim butqbr kx rlakitrx.

Krka'-ngrne kx natqngeng x nzaotikr drtwrnge navz-nqblq-zvzlr me pnz drtwrm.

Sam Kranzpnu-li (20)

Nzkrka'ngr Mz Nzaovxiokr King

Nabz ne Devet kx yrbzle mz kxrmailz ngr dzbe kxnzngrng.

Nzkrka'kr Pris Ne Gct Badr Leplz

1 Yawe, nim Gct r melrmqgr Jekop.

X krka'-ngrgr kx na-ayzlume natq king rgr.

X mzli kc nakxpu-ngrde okatrpz nide.

2 Mz nzmnc-krm Newz Saeon mz Mangr-nzangiongr,

Aclve x axplr nide.

3 Abrtzlvz da kx rlr-ngrbzle bam.

X suti drtwrgr nzelalz-krm drtwrm mz blz kx angcle mz olta nyzm.

4 Kabz bade da kcng tqsuti drtwrde,

X angidatibz nepu nr drtwrdeng amrlx.

5 X sa namalqlvzkr nzaovxio-krde.

X naglqlzkr nim, Gct rgr.

Yawe, ayzlum natqdeng amrlx. Eu, angida.

Nzkrka'kr King Devet

6 Yawe, ninge king kc tqmcpxq.

X mzli ka krlzpex kx okatrq ninge mz nzaovxiongr.

X sa na-ayzluome natqnge mrla tqmnc-ngrn Heven kxtr,

X nakame bange zmatq ngr nzngini-krnge Ngrlrvea.

7-8 Kzdung leplz nzabrtrpzlr drtwrdr mz ami nedrng,

X kzdung mz dalr nzotangr.

Da lcdeng trnaokatrlru nidr x nztaong mz vea.

A' Yawe Gct rgr, tu-amqngi-zvzkr, murde abrtxtrpwzkr drtwrgr bam.

Leplz Amrlx

9 Yawe, kabz zmatq ngr nzaovxiongr mz king nem.

X mz nzkqle-krbzkr nim, ayzlum natqgr.

Sam Kranzpnu-li-nrade-esz' (21)

Nzglqlz-ngrbz Nzaovxiokr Yawe

Nabz ne Devet.

King Devet Glqlzle Gct

1 Yawe, ninge king nem x abrtz-zlwzx murde nzrka-krme bange zmatq.

Bilvzx nzaovxio-krbzme enqmi rngeng.

2 Da amrlx kcng tqsuti drtwrnge, tqrlxtibo.

X sc tqkatimeng x alebzmeng amrlx.

3 Vzpeme bange mz nzrka-krme da kxmrlzting.

X alaome mz narnge kraon kx ngi gol.

4 Rlxtibo nzlungr bam,

X kapeme bange nzlungr lc tqboi.

5 Leplz kxkqlu nzxlrlr nrpa ngr drtqnge, murde okatr-zvzq ninge.

X nzamatqlr ninge, murde armyalzq ninge mz nzngini-krnge King.

6 Da kxmrlz kcng tqkatimeng bange, sa nayc-alomqng bange.

X abrtz-zvz-ngrne nzmnc-krme bange.

7 Yawe kc tqrninr, ninge king nem x abrtrpo drtwrnge bam,

Murde namnc-zpwxx mz nzaodu-krm kc tqyc tqyc.

Leplz Nzglqlzlr Gct

8 Yawe, aovxio-zvzq enqmi rmqng,

X lolvztiq krkcng amrlx tzpxtxpx-ngrdr nim.

9 X mz nzlolvzti-krm lc nidr, odatiq nidr, apule nyr kc tqangcle nrlc.

Yawe, milxtxo-zvzq nidr x ayrkrtxtrq nidr mz nyr.

10 Trpnzngr kx rlapx mz nqvi lrdr,

Murde nibqtiqng amrlx.

11 Mz nzyrlq-krdr drtwr ngr nzota-krmu badr mz vea,

Trna-angidalru drtwr lc tzyrlqlr.

12 Murde nzdwaszlr nim

Mz nzpnz-krm nidr mz nipna scmqng.

Leplz Amrlx

13 Yawe, glqlz-ngrgr nim nzxplr-esz'ngr-krm.

X angrlvzkr nim mz zmatq ngrm.

Sam Kranzpnu-li-nrade-li (22)

Nzrlxtingr X Nzrlxngitingr

Nabz ne Devet kx yrbzle mz kxrmailz ngr dzbe kxnzngrng.

Nzrlxtingr

1 Gct! Gct o! ?Memule tqvzszpe-ngrn ninge? ✡

?X memule tqpxtxpx-ngrn nzokatr-krm ninge x trlalztqpepqu mz nzkrka'-krnge?

2 Yrniti-zvzbo bam ngrlx x nrlckxbq,

A' trmnc-zpwxwxu murde trayzlumeu natqnge.

Nzrlxngitingr

3 Nim King rgr kxtr-esz'ngr kc tqaclvele nigr lr Israel.

X angio-zvzkr nim.

4 Melrmqgrng nzabrtrpzlr drtwrdr bam.

Nzlxngitilr nim x arlapxq nidr.

5 Nzmnc-xglelr nim x tu-zvzbzme mz nibrdr.

Nzrlxtibzlr nzokatr-krm nidr x angidatibzme natqdr.

Nzrlxtingr

6 A' nzapusrngr ninge brmrda.

Nzngangr-ngrdr ninge mz nzobqszo-krdr ninge.

7 Nzycngrlrmlr nardr bange x nzmabqtimlr benaodr bange. ✡

X nzxtrnga-ngrdr ninge. ✡

8 Nzrpimlr kx, “Abrtrpzme drtwrm mz Yawe, a' namckr ena nzarlapxkr Gct nim mzli ka.

Murde trokatrleu nim, kxmule-esz' rpiq kx mrlzti-zlwzle nim.”

Nzrlxngitingr

9-10 Yawe, yzuo mz zbq kc tzmcngr mzke', krlzmle mzli ka,

Abrtr-zvzbo drtwrnge bam mz nzngini-krm Gct rnge.

Murde aclve-angidrq ninge mz nzrmcngr mzke',

X mz nzyq-krnge neyr lxenge.

11 Bzkq rlaszq ninge, murde trpnz-moungr kx naokatrle ninge,

Mz nzesotrpe-krm enqmi rngeng bange.

Nzrlxtingr

12 Yawe, enqmi lcng tztu-ngalelvzlr ninge.

X nzrpilr nanibqlr ninge mz nzapu-krdr poi kz peto.

13 Naodr mznem mz nzvz-krmlr bange,

Mz nzmakx-krdr ninge mz nqngidr kxmalc.

14 Nzxplr-krnge yrkrpxpe apule lue kc tzpulio mz drtc' kx mingr.

Mrkcng tzaxvctrngr nrvr rngeng nzbxplctipeng, x nqmq nr nabznge baonepe.

15 Mzli trnaboipeu nzbatr-krme nzbz-krnge.

Murde mewe-zvzpex x drtwrnge brlxkz apule nabr kxngibr mz nepi. ✡

16 Kxdrka'-ngrng nztu-ngalelvzlr ninge, nzapulr kuli kx namaneutilr ninge,

X sc tzmaplxtitrpebzlr mqngeng x nanycngeng. ✡

17 Mcx kx ninge nrvr-nrbalqtxpe.

X nzobqszneopelr x nzyrpalelvzpelr ninge.

18 Nzakiti-lzbq-ngrdr nctq lrpz scnge,

X nzkq scnge kc boi nzayrleo-ngrdr daes, mz nzkrlz-krdr doa kx narngisc. ✡

19 Yawe, bzkq mncme rlru.

A' vz-anim mz nzokatr-krm ninge.

20 X arlapxbz nzlu-krnge mz mq ncblo kxayo lcng,

Tzmaneutilr ninge mz nzapu-krdr kuli kz peto.

21 X mnc-ngalelvz ninge, murde ma tzluplxtilr ninge mz toki r vea scdr

Tzapulr nqngi poi kz peto.

Nzrlxngitingr

22 Mz nzyrlwr-lxblrkr leplz nemqng,

Sa nabilvzx nim, mz nzrpi-krbo mz mzlengeng da kx aleme bange. ✡

23 Murde sa napipxbo badr kx, “Nigu kxnzawz neng Yawe, naglqlzku nide!

Eu. Nigu lr Israel na-amrlueku nide mz nzamatq-zvz-krgu nide!

24 Kxmule-esz' nigu kxnzobqszong, a' Gct trobqszoleu nzkxpu-krgung,

Murde trpxtxpx-ngrdeu nzayzlu-krmle natqgung.”

25 Delc Yawe, narka-ngrbo blz ngr nzawingr kc tqpibo, mz nzyrlwr-lxblrkr leplz nemqng.

Murde nim nou nzrglqlz-krnge.

26 X mz nibrde, sa nakrlcng mz dakxnzng
kx vzpxm mz blz kc tqkabo bam.

X sa naglqlzlr nim mz nzbrtikr drtwrdr nim.

Amrlz-zvzbz nidr mz nzmnc-zpwx-krdr.

27 Yawe, lr mrkzbleng amrlx sa na-aoti drtwrdr nim mz nzplzpx-krbzlr alwx ngrdr bam.

X neidu lcng amrlx sa na-angiolr nim,

28 Mz nzngini-krm King kx matq-esz'ngr

Kc tqaclve-zvzle nidr.

29 Delc kxnzetung badr leplz nedrng sa nayrngzobzng bam,

Mz nzavzo-lzbq-krbzlr bam.

30 X doa negrng kz sa nawztrpzng bam,

Mzli kc naxlrtr-ngrmlr bagr nrpa ngrm,

31 Mz nzrpi-krbzkr badr kx,

“Yawe arlapx-zvzle leplz nedeng.”

Sam Kranzpnu-li-nrade-tq (23)

Kxaclve Sip

Nabz ne Devet.

1 Yawe, aclve-zvzq ninge apux sip nem.

X trtxpnzngr da kx mnctxpx-ngrne.

2 Mailz-zvzq ninge me ycngr lue x dakxnzng,

Murde na-amax mrkc tqycngr nrwx.

3 Amrnaq nzlu-krnge.

X aelwa-zvz-ngrme lrpzki kxtubq, murde drtqm tr zlwz.

4 Nctoko scm tzmle nzti bange.

X bz scm abrmle drtwrnge mz da kx prtz.

Kxmule-esz' vztrx mz nzlo,
a' trtxpnzngr da
kx namwxlrtix.

Murde nim Yawe, kc tqmncme bange.

5 Alebzme nange dakxnzng,

Mz mzlir enqmi rngeng.

Aelubzme narnge tolo,

X drtwrnge elalzm.

6 Krlz-angidrx kx sa naka-zvzme bange zmrlz ngrm x nivz lrm,

X sa namnc-zvzx ma nyzm.

Sam Kranzpnu-li-nrade-pwx (24)

King Kc Tqmatq Vztr Mangr-nzangiongr Mz Mzteadau Nyzde

Nabz ne Devet.

Neke Takitrde Nzprtr-krde Mangr-nzangiongr

1 Nrlc atwrnrngr nyz Yawe,

X doa amrlx mz nrlc nedeng x da amrlx mz nrlc scdeng. ✡

2 Murde nide Kxrpalz kc tqwz-ngrde nrlc,

X yrlqbzle prla x drtc' mz zmatq ngrde.

3 ?Mz nzaotikr drtwrgu zmatq lc, neke tubqbz bade nzvzdzbz mz newz nyz Yawe?

?X neke takitrde nzprtr-krde Mangr-nzangiongr nide?

4 Leplz kx nabzdr lq x nzmnc-krdr tubq

Nztakitrdr nzodutr-lxblr-krbzlr mz Yawe.

Natqdr nzangidati-zvzlr.

X trnzangiolru mqngr da kx nzlz.

5 Leplz kxnzmulr lcng nztubqbzng mz nzobqkr Yawe.

X Gct r Jekop lc sa na-amrlzle x na-arlapxle nidr.

6 Leplz lcng nzrtangrtilr me pnz drtwrde,

X suti drtwrdr nzxngi-krbzlr nzulrde mz Mangr-nzangiongr nide.

King Kc Tqmatq

7  Lvxpxbzmu bade naonrx ngr Jerusalem,

X naonrx ngr Mangr-nzangiongr kcng tqblzlongr,

Murde King kc Tqmatq navztrp.

8  ?King kznilc tqmatq?

Krlc Yawe, kc tqrninr, tqxplr.

Krkc tqaovxio zvz mz vea.

9  Lvxpxbzmu bade naonrx amrlx,

X naonrx kcng tqblzlongr,

Murde King kc Tqmatq navztrp.

10  ?King kznilc tqmatq?

Krlc Yawe, Ngrlrvea ngr ami nedeng.

Nide King kc Tqmatq.

Sam Kranzpnu-li-nrade-nzlvqn (25)

Doa Kc Tqabrtr-zvzbzle Drtwrde Mz Yawe Drtqde Trmyau

Nabz ne Devet.

Kzdq Nabz Ngr A, B, C

Nzkrka'ngr

1-2  Awi Yawe mz nzngini-krm Gct rnge.

Abrtr-zvzbo drtwrnge bam mz nzkrka'-krbo bam.

Bzkq rlr-ngrbzme mz enqmi rngeng nzaovxio-krdr ninge.

Bzkq nzamyatimlr drtqnge.

3  Clvebz doa kc tqabrtr-zvzbzle drtwrde bam, murde drtqde ma tzamyatibz.

Clveti-lzbq zvz doa lc, a' mrlx kx ani txpwz nzota-krmu ncdr, mrlz nzmyakr drtqde.

4  Da kx sutitx-zlwzbz drtwrnge bam, nzalvztr-krme bange nqmq krmqng amrlx.

Delc nakrlz-zpwx-ngrne lrpzki rm.

5  Elalvzx nzokatr-krme ninge mz nzvz-nqblq-krnge natqm.

Eu. Murde nim Gct rnge kc tqarlapxle ninge, x tqabrkitr-zvzx drtwrnge nim.

6  Gct, aelwapx-zvzm nzaodu-krm x nivz lrm bange.

Gct, ale da lc, da kc tqwai-pnzq mzli kc bqnc.

7  Ipq ninge mz alwx kcng tqalexng mzli kc tqngini-ngrne obla, murde nim mrlz-esz'ngr.

Ipqpx nzvz-rbr-krngeng amrlx
mz nzdcpxkr mz drtwrm nzaodu-zvz-krm.

Nqmq Kr Yawe

8  Jzs-zvzq leplz mz nzmncngr kxmrlz x kxtubq.

Jzsiq mz nzalvztr-krm kxnzaleng alwx, murde nao-zlilr nzti rm.

9  Kxrmailz, aelwapx-ngrbzme mz kxnzavzo-lzbqng da kxtubq.

Kxakrlz, alvztr-zvz-ngrn nidr me pnz drtwrm.

10  Lrpzki rmqng amrlx nzaelwapxbzlr mz leplz nemqng nzaodu-krm x nzangidati-krm natqm.

Leplz lcng nzyrlq-zvzlr nzalvztr-krm x nzesz'tikr drtwrmu badr.

11  Ma-nqblq natqm kc tqesalz-ngrn mz nzipqpx-krm alwx rngeng,

Murde nzkqlu-zlwzng.

12  Nekeng nzlxngiti-angidrlr natqm,

Nzo-zlilr lrpzki angidr mz nzalvztr-krm nidr.

13  Olvz x ncblo lcng sa namnc-zpwxng.

Oliqtibz drtc' kc tqpibzme, murde doa nedrng namnc-kzng elr.

14  Pqtr mz drtwrm leplz kcng tzamrluelr nim.

Pipx-zvzbzme da kx na-alelr mz nzvz-nqblq-krdr nzesz'tikr drtwrmu badr.

Nzkrka'ngr

15  Rtxtrpwo nibrnge bam mz nzmnc-xgle-krnge nim.

Rlapx-zvzx mz nzokatr-krm ninge.

16  Suti drtwrnge kx naobqme bange x nayc mz drtwrm ninge.

Sutitx drtwrnge murde trpengr kztenge x trmnc-zpwxpewxu.

17  Trte, katxpxbz nztalvzokr nabznge.

Tekqtr drtwrm x arlapxbz ninge mz nzkxpu-krngeng.

18  Vz zvz nzaotikr drtwrm nzkxpu-krnge x nzetqkr drtqnge,

Vzm x ipqpxbz alwx rngeng.

19  Wx-nzlongr nabznge nzkqlu-zlwzkr enqmi rngeng.

Wzpx zlwz mz drtwrdr nzatrkati-krdr ninge.

20  Xplrlvzbz ninge mz enqmi rngeng mz nztu-krme mz nibrnge.

X bzkq rlr-ngrbzme badr nzamyati-krmlr drtqnge, murde nim me rlakitrx.

21  Yawe, arlapx ninge murde tubqx x nabznge lqngi.

Yrlqtr-zvzbo nzlu-krnge bam.

22  Zmatq ngrm, navzm mz nzarlapx-krbzle nigr lr Israel mz

Ztrkang amrlx kcng tqrmctikr mzli ka.

Sam Kranzpnu-li-nrade-esz'mz (26)

O-zli-zvzx Nzti Kxtubq

Nabz ne Devet.

1 Yawe, pipxbz kx ninge ncblo kx nabzde lq.

Murde o-zli-zvzx nzti kxtubq,

X abrtr-zvzbo drtwrnge bam.

2 Obqtr angidr mz nabznge,

X mc kxmu nzvzkr nqmq nr drtwrnge.

3 Murde nivz lrm rtwayz-zvzm bange,

X nzaodu-krm mailz-zpwxle ninge.

4 Traodu-lzbqkru badr leplz kxnztrkang.

X trabrtzlvzwxu kxnzpokiang.

5 Pxtxpx-ngrne nzngi-te-krgr badr kxnzaleng alwx.

X drtqnge sa nzmnc-krgr badr kxdrka'-ngrng.

6 Yawe, ycpqx mqnge mz nzvz-nqblq-krnge Loukxtr scm, murde natubqbo mz nzobq-krm,

X naprtrpo mz leplz nemqng mz nzvz-ngale-krgr olta nyzm.

7 X ngr-ngrgr nabz ngr nzawingr

Mz nzale-krm da kxmrlzvxiting.

8 Mrlzm bange Mangr-nzangiongr nim,

Mrkc tzmcngr nzmyalz-krm.

9-10 Mz nzmilxtxo-krm leplz kcng tztakitrdr nzayrplapxngr,

Bzkq apusr-ngrn ninge kxnzaleng alwx, x kxnzrnibqng,

X kxdrka'-ngrng kcng tzrtwz-zvzng dalr nzamcti-rbrngr,

11  Murde o-zli-zvzx nzti kxtubq.

Ycngr mz drtwrm x arlapx ninge.

12 X sa naglqlz-ngrne nim mz mzlir leplz nemqng

Murde tu-zvzme mz nibrnge x tubqbo mz nzobq-krm.

Sam Kranzpnu-li-nrade-rlimz (27)

Nim Mevalu Rnge X Trpnzngr Kx Namwxlrtix

Nabz ne Devet kx yrbzle mz kxrmailz ngr dzbe kxnzngrng.

Lrpalvc Nyznge

1 Yawe, nim Mevalu rnge kx arlapx-zvzle ninge. X trpnzngr kx namwxlrtix.

Trnarnrcti-lzbq-ngrneu murde nim lrpalvc nyznge.

2 Mzli kc kxdrka'-ngrng natz-ngrdr ninge mz nznibq-krdr ninge,

Enqmi lcng sa nataong.

3 Kxmule-esz' ami kxetu navzm mz nzoti-krmlr ninge, a' trpnzngr nzmwxlr-krnge.

X kxmule-esz' otakr badr, a' drtwrnge sc tqabrtr-zvzbo bam.

Ma Nyzm

4 Yawe, da kx rlxtitxpwo bam nide sele: Sutitx zlwz drtwrnge nzmnc-zvz-krnge mz ma nyzm.

Murde naxngi-zvzbo nzulr nzmyalz-krm mz nzaoti-zvzkr drtwrnge me pnz drtwrm.

5 Murde krlzx kx sa na-aclve-angidrq ninge mz mzli r nzkxpu-krnge.

X na-amnc-kapqq ninge mz Mangr-nzangiongr nim, mz nzngini-krm butqbr kx rlakitrx.

6 Sa nabatrpe' nzaovxio-krnge enqmi lcng tztu-ngalelvzlr ninge.

X sa namalq-zlwzx nzka-krbo bam blz mz Mangr-nzangiongr nim.

X nangr-ngrbo bam nabz ngr nzawingr.

Nzkrka'-krnge

7 Yawe, xlrm nzkrka'-krnge mz nzkqle-krnge nim.

X nayc mz drtwrm ninge mz nzayzlu-krme natqnge.

8 Mzli kc tqrpi-ngrme kx, “Vzm mz nzangio-krm ninge.”

X ayzlubo natqm kx, “Eu, ninge la navzbo.”

9 Delc, bzkq mnc-rlrume bange. Ninge kxnzawz nem.

X bzkq esablqtiq ninge mz nzngyatikr drtwrm ninge.

Murde okatr-zvzq ninge mzli kc.

Mevalu rnge, bzkq pxtxpx-ngrn ninge mz nzaxtx-krm ninge.

10 Kxmule-esz' trtenge x lxenge nzaxtxtxdr ninge,

A' nim la tqaclve-angidrq ninge.

Nzti Kx Tubq

11 Alvztrp nqmq krmqng bange.

X mailz ninge mz nzo-zli-zvz-krnge nzti kx tubq murde enqmi rngeng sa tzaukztilr ninge.

12 Bzkq rlr-ngrbzme nzlolvz-krdr ninge.

Nzpokiatitrlr ninge x nzamwxlr-ngrdr ninge mz nzycmne-zngya-krdr.

13 Yawe, krlzpex kx nzmrlz-zlwz-krm

Sa nakrlzmle ninge mzli ka mz nrlc.

14 Mzlengeng, na-abrtr-ngrbzku drtwrgu mz Yawe.

X naxplrku mz nzlxngiti-krgule.

Bzkq matitr drtwrgu nide,

A' drtwrgu na-abrtr-zvzbzku bade.

Sam Kranzpnu-li-nrade-rtqmz (28)

Aclve Alo Nigr

Nabz ne Devet.

1 Yawe, kqlex nim murde nim butqbr kx rlakitrx.

Bzkq apume bange kxnradrtqde ngq.

Murde ma tqbzx nzmu napx-ngrn nzxlrngr nzyrni-krnge.

2 Mzli kc tqobqtr-ngrbo Mrkc Tqtr mz nzmnc-krnge Mangr-nzangiongr nim, x glalzx mqnge mz nzkrka'-krbo bam,

Xlrm natqnge x okatrp ninge.

3 Bzkq apusr-ngrn ninge kxdrka'-ngrng kcng tzrtrngz-zvzbzng da kxtrka.

X nzrpilr kx nidr ncblo ngr nivz, a' trtingr.

4 Ayzlu-mopwz mz nzayrplapx-krm nidr mz da kxtrka x nzrtrkalrngr kcng tzalelr,

Kabz badr da kx takitrde nzvz-rbr-krdrng.

5 Murde matitrpe drtwrdr da kcng tqwz-ngrn x da kxetuting tqaleqng.

Dekc namilxtxo-ngrn nidr x bzkq da kx na-ale-moulr.

6 Yawe, glqlz-lxblrkr nim

Murde ayzlume natqnge mz nzokatr-krm ninge.

7 Nim lrpalvc nyznge x temz ngr lomrnge kc tqyrputrngr nipna.

Abrtrpo drtwrnge bam x okatr-zvzq ninge.

Delc tqelalz-ngrm drtwrnge

X tqawi-zvz-ngrbo bam mz nzngrngr.

8 Yawe, nim lrpalvc nyzgr kx rlakitrkr.

X nim nzxplr-krnge, ninge king kc tqmcpxbzme.

9 Amrlz nigr leplz nemqng mz nzarlapx-krm nigr,

Mz nzngini-krgr sip nemqng kcng tqaclve-zvzq.

Sam Kranzpnu-li-nrade-rpwxmz (29)

Natq Yawe Mz Trlipu

Nabz ne Devet.

1 Nimu enjrl ngr Heven nayrngzobzmu mz Yawe,

Mz nzmc-krmu nzmyalz-krde x zmatq ngrde.

2 Napipxamu kx takitrde nzamrluengr drtqde,

Mz nzangio-krmu nztr-esz'ngr-krde.

3 Murde natq Yawe aelwapx-lzbqngr mz trlipu.

Nate kxmatq o-zlile dcpwe mz nzapu-krde bzlrmei prla.

4 Natq Yawe matq-esz'ngr.

Eu. Natqde xplr zlwz.

5 Natq Yawe rpesaliti nc trpili,

Mz nzapu-krdr nounc kx nzlapizting.

6 Natq Yawe aycngrlrle newz nyzgung,

Mz nzapu-krdr ncblo kx nzelang.

7-8 Natq Yawe batrpzle bzlrpc.

X bzlrmei ngrde aycngrlrle peto.

9 Natq Yawe apule nenq kc tqrkqtuti nc yrni x krlxpqtile leu rdr.

X kxnzangiong amrlx mz Mangr-nzangiongr nzrpilr kx, “Gct, nzmyalz-esz'ngr-krm glqlz-ngrgr nim!”

10 Nubla ngr tewa kxetu yclzbz mz zmatq ngr Yawe,

Mz nzngini-krde King kc tqaclve alo.

11 X mz zmatq lc axplrle nigu leplz nedeng

Murde namnc-zpwxku.

Sam Kranzpnu-tq (30)

Yawe Alrti-zvzle Nzyrnibungr Mz Nzelalz-krm Drtwr

Nabz ne Devet.

1 Yawe, glqpxx nim mz nzarlapx-krm ninge mz mq enqmi rngeng.

Murde tr-rlr-ngrpwzmeu badr nzaovxio-krdr ninge murde ma tzbilvzlr ninge.

2 Yrnibo bam mz nzokatr-krm ninge,

X amrlz-mowq nrkrdrtqnge.

3 Mzli kc tqycpe pipz nzbz-krnge,

Arlapxq ninge x nrkrdrtqnge trnavzopeu mz gq.

4 Yawe, tr-esz'ngrn, x nigr leplz nemqng na-angrlvzkr nim,

Mz nzawi-krbzkr bam da kx aletiqng.

5 Zngya ngr drtwrm trboiu,

A' nzaodu-krm nigr tqyc tqyc.

Kxmule-esz' yrnibutikr nrlckxbq,

A' nzyrni-krgr sa nalrtipxle nzabrtz-krgr mz nzmc-krgr zyzlr mz nourla kxtopwz.

6 Yawe, mzli kc tqmnc-zpwx-ngrne, rpi-zvzx kx,

“Trpengr doa x da kx namwxlrtix.”

7 Murde xngibo nzamrlz-krm ninge, mz nzapu-krm rtabu kx xplr kx tu-ngalelvzle ninge.

A' mzli kc tqprtz-ngrm da kxtrka bange, opxm kx esablqtime ninge, sc tqmwxlr-zlwzpex.

8 Delc Yawe, tqkqle-ngrne nim.

X rlxtibo nzyzluti-krme ninge.

9 Rpibo bam kx, “Bzkq rlrpx-ngrn nzvzo-krnge mz gq,

Murde trpnzngr da kx mrlz kx naprpxm mz nzbz-krnge.

X rblxpe nzyapwxtipx-krbo mz leplz mz nzangidati-krm,

Nzmu namibilzpemc mz drtc'.

10 Yawe, xlrm natqnge mz nzyckr drtwrm ninge.

Kxetu rnge, okatrp ninge.”

11 Alrtibzme nzyrnibu-krnge mz nzelalz-krm drtwrnge,

Mz nztekqtr-krbzme nzvzkr drtwrnge mz nzabrtz-krnge.

12 X rblxm bange nzmnc-lrpi-krnge.

A' navz zvz nzangrlvz-krnge nim. Awi kxetu, Yawe!

Sam Kranzpnu-tq-nrade-esz' (31)

Nzbrkr Drtwr X Nztalvzokr Nabz

Nabz ne Devet kx yrbzle mz kxrmailz ngr dzbe kxnzngrng.

Nzbrkr Drtwr

1 Yawe, nim me rlakitrx.

Bzkq rlrpx-ngrn nzaovxiokr enqmi rngeng ninge.

A' arlapx ninge, murde ale-zvzq da kxtubq.

2 Ayzlu-anim nzyrni-krnge mz nzarlapx-krm ninge.

Nanginim butqbr kx namnc-kapqpx-ngrmc.

Nztalvzokr Nabz

3 Mz nzngini-krm lrpalvc ngr nzrlapxngr,

Aclve x mailz ninge mz nzvz-nqblq-krde natqm.

4 Bzkq rlr-ngrme nzprtz-krnge mz trtxki kc tzamwi-kapq enqmi rngeng,

Murde nim me rlakitrx.

Nzbrkr Drtwr

5 Yawe, aprcbo mqngrnge mz mqm. ✡

Murde nim Gct kc tqbrti drtwr mz nzxpepx-krm ninge.

6 Kxetu, abrtxtrpo drtwrnge bam,

A' pxtxpx-ngrne krkcng tzangiolr mqngr da txneng kx nzlz.

7 Drtwrnge sa naelalzm x na-abrtzlvzx nzaodu-zvz-krm,

Murde okatr-zvzq ninge mz mzlir nzetqkr drtqnge x nzkxpu-krngeng.

8 X tr-rlr-ngrpwzmeu ninge mz mq enqmi rngeng,

A' amnc-nrwx-ngrbzme nabznge mz nzvzne-krnge.

Nztalvzokr Nabz

9 Yawe, nayc mz drtwrm ninge murde nabznge talvzo.

Mzke' vaotxpe-ngrde nzyrni-zlwz-krnge x nrkrdrtqnge mewetxpengr.

10 Yangrngapex mz nzvzkr drtwrnge x drtqnge satxpe murde bztipenge nzyrningr.

Drtqnge yayrpe-ngrde nzmnc-rbr-krnge x nipenge nrvr-nrbalq.

11 Enqmi rngeng nznelvztilr ninge

X kxnzmnc-aepztrpqng bange nzobqszopelr ninge.

Kxkrlzti-lzbqkr badr nzapusr-ngrdr ninge da kxtrka

X krkcng tzmclr ninge mz lrpzki nzdwa-ngrdr ninge.

12 Leplz amrlx mrbrtinetrpe drtwrdr ninge, opxm kx bzpex.

Apunepebo badr brmrda.

13 Mnc-zvzx mz zmwxlr mz nzxlr-krnge nzlc-awakr enqmi rngeng,

Kcng tzyrlqlr drtwr kx nanibq-ngrdr ninge.

Nzbrkr Drtwr

14 A' Yawe, nim Gct rnge,

X abrtrpo drtwrnge bam.

15 Arlapx ninge mz enqmi rngeng kcng tzayotilr ninge,

Mz nzaclve-angidr-krm ninge.

16 Amrlz ninge, kxnzawz nem,

Mz nzarlapx-krm ninge murde nzaodu-krm tqyc tqyc.

Nztalvzokr Nabz

17 Yawe, bzkq rlrpx-ngrn nzkqle-krnge nim nzamyati-ngrm drtqnge.

A' amyatibz drtq kxdrka'-ngrng murde napwrkilvc-ngrdr nzbz-krdr.

18 X na-aesakile natq kxnzpokiang x kxnzglqpx-lzbqng,

Kcng tzxtrnga-ngrdr kxnztubqng.

Nzbrkr Drtwr

19 Myatxpx zlwz da kxmrlzti kcng tqyrlqq nangi sc krkcng tzamrluelr nim.

Murde aelwapxpe-ngrn kx aclve-zpwxq krkcng tzrlatrpzng bam.

20 Leplz nemqng nzrlapxng mz drtwr kx nzyrlq enqmi rdrng x nznelvztingr nidr,

Murde amnc-aepztrpzme nidr bam.

21 Yawe, glqpx-ngrne nim nzaodu-krm ninge.

Murde mzli kc enqmi rngeng tztu-ngalelvz-ngrdr lrpalvc nyznge, mnc-zpwxx mz nzetukr nivz lrm.

22 Mwxlrx murde opxm kx maszlrpx-ngrn ninge.

A' xlrme nzkqle-krnge nim kx naokatrq ninge.

23 Nigu leplz neng Yawe naka-lzbqbzku bade.

Murde aclvele kxnzvz-nqblq-zpwxlr nide, a' ayrplatipxle kxnzglqpx-lzbqng.

24 Bzkq nabzgu tzprlzm, a' natu-amqngiku

Mz nzbrtikr drtwrgu nide.

Sam Kranzpnu-tq-nrade-li (32)

Nzawingr Mz Nzipqpxngr

Kzdq nzaongr drtwr kx yr Devet.

Naplzpxbzku Alwx Rgung Mz Yawe

1 Doa kx nzipq mz alwx ngrde

Drtwrde elalz-zlwzm.

2 Murde mz nzobqkr Yawe trvz-rbrpeu.

A' plzpxle alwx rdeng murde ma tqyc-kapq da kxtrka mz nabzde. ✡

3 Yawe, mzli kc tqpxtxpx-ngrne nzplzpx-krbo alwx rngeng bam,

Drtqnge satx zlwz mz nzetq-zvz-krde.

4 X drtqnge tropx-pnzu mz nzayrplapx-krm ninge ngrlx x mz nrlckxbq.

X yangrngatxpex nzapu-krnge lxbi kcng tqngibr mz nepi.

5 Pnzpe drtwrnge kx naplzpxbo alwx rngeng bam.

X mz nzplzpx-krboleng, trpnzngr kx yrlq-kapqbo bam.

Delc tqipqpe-ngrn ninge,

X katxpx-ngrbzme nzmrlepukr alwx rngeng amrlx.

6 X nigr leplz nemqng nakrka'bzkr bam mzli ka.

Murde mzli kc nzkxpungr na-apune-ngrmle nrc kc tqoda,

Trtxpnzngr nzkrlz-krmlr nigr.

7 Nim me rlakitrx x ayrbqpxq ninge mz da kxprtz.

Mzli lc tqxlrx nabz kxyrlvi kx nim nou nzrlapxngr.

Navz-nqblqku Natq Yawe

8 Rpim Yawe kx, “Sa na-aelwa-ngrbo bam lrpzki kc nao-zliq,

Mz nzmailz-krnge nim.

9 A' bzkq apuq hcsi kx narde mqngi,

Kx vz-nqblqle me pnz drtwr ncblo mz nqvi kcng tzpetrpz bade.”

10 Kxdrka'-ngrng sa na-ayrplapxng mz alwx ngrdrng.

A' nigu kcng tqbrti drtwrgu Yawe sa namcku kx aodu-zvzle nigu.

11 Nigu kxnztubqng na-angrlvz-ngrgu Yawe.

Na-abrtz-ngrgu nide.

Sam Kranzpnu-tq-nrade-tq (33)

Angrlvzku Yawe Mz Nabz Kxyrlvi

Nabz ne Devet.

Nabz Kxmrna

1 Naelalvzku Yawe, nigu kx nztubqng.

Murde mrlzvxi nzglqpx-krgu nide.

2 Na-angrlvzku nide mz nabz kx yrlvi mz nzawingr,

X mz nzayrni-krgu gita x ukzlele.

3 Nangr-ngrbzku bade nabz kxmrna,

Mz nzmalqlvz-krgu nide.

4 Murde natqdeng amrlx tubq-esz'ngr,

X da amrlx kcng tqaletileng takitrde nzbrtikr drtwrgu.

5 Mrlz bade da kx mrlz x tubq.

X mz nrlc tulvzo nzaodukr Yawe tqvzpe tqvzpe.

Kxrpalz

6 Yawe wz-ngrde bongavz mz natq kx kapxle,

X nepi, temz, x vri amrlx mz nzycmne-krde.

7 Ata-lxblrtrle dcpwe me esz',

X yrlqbzle bz ngr prla amrlx.

8 Nigu leplz amrlx mz nrlc, ncblo, olvz, x doa kxnztopwzng,

Na-amrlueku x na-amatqku Yawe, Kxrpalz.

9 Murde wz-ngrde nrlc mz nzycmne-krde,

X mz nzrkapx-krde natq dekc tqycngr.

10 Yawe atrkatile drtwr kx nzyrlq leplz,

X ngi-batrpzle trnzngidati-kru mrkc tqpnz drtwrdr.

11 A' drtwr kx yrlqleng ngidati zvz,

X nqmq nr nabzde tqvzpe tqvzpe.

12 Sa namrlzbz mz lr drtqbr kcng tzangiolr Yawe murde nide Gct rdr.

Murde leplz kcng tqmcpxle kx nangi nedeng nzabrtz-zvzng.

Lr Nrlc

13-14 Yawe obqom mrkc tqwxbuo-ngrmle mz tron nyzde Heven,

Mz nzmco-krmle leplz amrlx mz nrlc ka.

15 Ngi batrpzle nzao-krdr drtwrdr,

X krlzle da amrlx kcng tzalelrng.

16-17 King traovxiou mz nzxplrkr ami nede.

X ncblo ngr vea tr-rlapx-kzu mz nzxplr-krde x hcsi nede.

Kxarlapx Kxokatr

18 A' Yawe kc tqaclvele krkcng tzamatqlr nide,

X nzbrti drtwrdr nzaodu-zvz-krde nidr.

19 Arlapxle nidr mz nzbzngr,

X axplrle nidr mz mzli r dzbi.

20 Mnc-xgleku Yawe nzokatr-krde nigu.

Murde nide temz ngr lomrgu kc tqyrputrngr nipna.

21 Abrtzlvzku nide,

X drtwrgu abrtrpzku mz drtqde kxtr.

22 Krka'ku kx Yawe na-aodu-zvzle nigu

Mz nzbrtikr drtwrgu nide.

Sam Kranzpnu-tq-nrade-pwx (34)

Kxrka X Kxokatr

Nabz ne Devet,

mzli kc narpi-ngrbz nalukurnr-ngrde mz mz Abimilek, kc tqmapulr-ngrde nide x sc tqvzpe.

Kzdq Nabz Ngr A, B, C

1  Awi-zvzbo mz Yawe,

X tramawxu nzglqpx-krnge nide.

2  Bilvz-zvzx Yawe mz nabznge,

Murde nimu kx nzaetqbz drtqmu na-abrtzlvzamu da kcng tqaleleng.

3  Clve Yawe doa x da amrlx. Naglqlzku drtqde.

X napipx-lxblr-ngrgu nzetu-krde.

4  Da kcng tqmwxlrtix, arlapxpebz Yawe ninge mz da lcng amrlx.

Murde mzli kc tqkrka'-ngrbo bade, ayzlumle natqnge.

5  Elr! Na-abrtrpzmu drtwrmu mz Yawe, murde ma drtqmu tqmya,

X na-abrtzlvzamu nzokatr-krde nimu.

6  Gct, mzli kc nzmnc-krnge tqtrka-ngrde, arlapxq ninge,

Mz nzatutr-krm nzkrka'-krnge.

7  Ili! Enjrl ne Yawe arlapxle leplz mzli kc drtqdr tqetq-ngrde,

Murde aclvele krkcng tzmyatitrlr Yawe.

8  Jzsamu ena nzmrlzkr Yawe x na-abrtr-krbzmu drtwrmu bade.

Murde krkcng tqaclveleng nzabrtz-zvzng.

9  Kxnzvz-nqblqlr natq Yawe nzrngiscng da amrlx.

Delc nimu leplz nedeng na-amrlue-ngrnamu nide.

10  Laion kx nzxplrng nzkrlzlr nzbrtalengr,

Leplz kx nzvz-nqblqlr Yawe, trpnzngr da kx mrbrpxm badr.

11  Mrlxngeng x inyxngeng, lalztqmamu bange,

Murde na-alvztrpo bamu kxnamu nzamrluengr Yawe.

12 ?Nike suti drtwrm?

?Nzlungr kxmrlz kxboi?

13  Obq zpwx, x bzkq pokiaq.

Bzkq ycmne-atrkatiq leplz,

14  Prszpx nqmq kxtrka. X ale zvz da kxmrlz.

X nasuti drtwrm nzmnc-zpwx-krmu badr leplz mz nrwx.

15  Rlxtibz ncblo kxtubq mz Yawe nzokatr-krde nide.

X Yawe sa naxlrbzle nzkrka'-krde mz nzaclve-krde nide.

16  Sa napnanatile krkcng tzale-zvzng da kxtrka.

Trobqpwzu badr x mzli kc nabz-ngrdr, ani txpwz nzmrbrtrkr mz drtwr nidr. ✡

17  Takitrde nzxlr-krbz Yawe natq leplz kxnztubqng mzli kc tzyrni-ngrbzlr bade,

Murde ngi nqmq krde nzokatr-krde leplz nedeng.

18  Vz zvz nzesolvzti-krde krkcng drtwrdr tqvz,

X nzamnc-lrpi-krde krkcng nabzdr tqyrnibu.

19  Wzpxtx zlwz nzkxpukr ncblo kxtubq.

A' Yawe sa na-arlapxle nide mz da lcng amrlx.

20  X mz nzaclve-zpwx-krde nide,

Trpnzngr nrvr ngrdeng kx nztavxi. ✡

21  Yawe sa na-ayrplapxle kxdrka'-ngrng kcng tztrkalr-ngrdr kxnztubqng.

X nqmq krdr lc tqtrka sa nanibq-moule nidr.

22  Zvz Yawe nztu-krbzle mz nibr kxnzawz nedeng.

X trpnzngr nzayrplapx-krde krkcng tzabrtrpzlr drtwrdr bade.

Sam Kranzpnu-tq-nrade-nzlvqn (35)

Yawe, Amyatibz Drtq Krkcng Nanibqlr Ninge

Nabz ne Devet.

Enqmi Rngeng

1 Yawe, tu-ngalelvz ninge, murde enqmi rngeng nztu-ngalelvz-kzlr ninge,

X vecamu badr krkcng tqveckr badr.

2-3 Yrlqbz temz ngr lomrm kc tqyrputrngr nipna,

X twzm popz' x nipna scmqng,

Mz nzarlapx-krm ninge mz ncblo kcng tzmaneutilr ninge.

X apqtrp drtwrnge kx tume mz nibrnge.

4 Aovxiong x amyatibz drtq leplz kcng tzrpilr nanibqlr ninge.

X krkcng tzrpilr na-atrkatilr ninge, nabzdr nzmu natalvzo x nadwaszlr nim.

5 Atwzlr-ngrm enjrl nem mz nzmaneuti-krde nidr.

Na-apusr-ngrde nidr leu kxglr kxyrklz kcng tqvxu-pulrtine nenq.

6 Navoneng mz lrpzki kx miglq x tu r nzlo,

Murde nataong mz nzdwasz-krdr enjrl lc.

7 Kxmule-esz' trpnzngr da kxtrka kx alebo badr,

A' se tzatu-kapqng br scdr x tzekqng gq mz nzlolvz-krdr ninge.

8 Mz drtwrnge mrlz nzpwrkilvc-krdr nzodatingr nidr,

Mz nztao-mou-krdr mz br x trtxki kcng tzyrlqlr.

Nzayzlu-ngrmlr Nivz Lrnge Mz Da Kxtrka

9 Gct, mzli lcde sa na-abrtzlvzx nim,

X drtwrnge elalzm mz nzarlapx-krm ninge.

10 X mz nabznge atwrnrngr, sa narpix kx,

“Trpnzngr kx apule nim.

Murde arlapxq kxtrnzxplrung mz mq kxnzxplrng,

X kxtrpnzngr scdr zmatq mz kxnzrngiscng zmatq.”

11 A' kxdrka'-ngrng nzabetitrlr ninge mz da kx tralewxu.

Nzrpilr kx ninge kc tqrwzngr dalr nzkxpungr.

12 Alebo badr da kxmrlz, a' nzayzlu-ngrmlr mz da kxtrka,

Kx talvzongr nabznge.

13-14 Mz nzyagox-krdr, vzti drtwrngeng.

X axtx-zvzx dakxnzng,

X biox narnge mz nzkrka'-krnge nidr,

Da kc tqwaisr-ngrne mzlengeng x kztengeng.

Murde yc-zlwzngr drtwrnge nidr,

Apule kx vzngr drtwrnge x yrnitix lxenge mzli kc tqbz-ngrde.

15 A' mzli kx mnc-ngrne mz nzkxpungr,

Nzyrlwr-lxblrng mz nzyrpalelvz-krdr ninge.

Leplz kxtrkrlzwxung delcng tzatrkati-zvzlr ninge.

16 Nzxtrnga-ngrdr ninge mz da kx prtilzleng ninge,

X nzmadqtimlr nqngidr bange.

Arlapx Ninge!

17 ?Yawe, nzatrkatingr ninge lc, nakrlzbzle mzli kznike?

Arlapx ninge mz leplz lcng tzapulr laion kx nangqdr ninge.

18 X sa na-awibo bam mz mz leplz nemqng

Mzli kc nayrlwrngr mz nzangio-krgr nim.

19 Leplz lcng nzpxtxpx-krdr ninge trpnzngr noude. ✡

Bzkq rlr-ngrbzme badr nzabrtzlvz-krdr nzkxpu-krngeng,

X nzyrpalelvz-krdr nzvzkr drtwrnge.

20 Trnzkrlzlru nzycmnengr mz nrwx.

A' nzpikiti-zvzlr krkcng tzmnc-lrping mz ma nyzdr.

21 X nzpibqti-kzlr ninge mz nzrpi-krdr kx,

“Eke! A' mcpekr da kxtrka kc tqaleq.”

Ayrplapx Nidr!

22 Yawe, krlzq nikeng nzalemlr bange.

Bzkq mnc-lrpiq x obqlvztx-ngrn nidr.

23 A' vzm, tum mz nibrnge,

X ota-ngrbz ninge.

24 Bzkq rlr-ngrbzme badr nzbilvz-krdr ninge.

A' pim bange trnzvz-rbr-krpwc'u murde tubqq mz nzryrlq-krm drtwr.

25 Bzkq rlr-ngrbzme nzrpi-krdr kx sc tzaovxiopelr ninge,

X me pnz drtwrdr ngidape.

26 Amyatibz drtqdr krkcng tzabrtzlvzlr nzetqkr drtqnge.

Krkcng tzobqszolr ninge drtqdr nzmu namya-zlwzng mz mz leplz x namanepeng.

27 A' kztengeng kcng tzsuti drtwrdr kx natubqbo mz nzobq-krm, batrpz badr nzmalqlvz-krdr nim,

Mz nzrpi-zvz-krdr kx, “Yawe, myalz-esz'-ngrn! X abrtzlvzq nzmnc-zpwxkr kxnzawz nem.”

28 X mz zbq lc sa naglqlz-zvzx nim,

Mz nzangrlvz-krnge nztubq-zlwz-krm.

Sam Kranzpnu-tq-nrade-esz'mz (36)

Brti Drtwrnge Kx Sa Na-aovxioq Kxdrka'-ngrng

Nabz ne Devet, kxnzawz ne Yawe.

1 Gct, nzmncngr kxtrka vzdz-zvzm mz nabz kxdrka'-ngrng,

X sc tqrpipebzle badr kx, “Bzkq amrlueamu Gct.” ✡

2 X batrpzle nzglqpx-lzbq-krdr.

Murde nzrpilr trmcwq alwx rdrng x trna-ayrplapxwq nidr.

3 Natqdr trka-esz'ngr x yctr-ngrpwz nzpokiangr.

Delc trtxpnzngr nzale-krdr da kxmrlz x tubq.

4 Mz nrlckxbq sc tzaoti drtwrdr nzryrlq-krdr drtwr kxtrka.

Nzpxtxpx-ngrdr nzti kxtubq mz nzmrlzkr badr lrpzki kx vz-rbr.

5 Yawe, nzmyatxlzkr nzaodu-zvz-krm

X nzangidati-zvz-krm natqm nzkrlzlzlr bongavz. ✡

6 Nztubq-krm vzdz krlzbzle newz kxnzmyalzng, x vzo kz la me boongr.

Murde aclve-zpwxq leplz x animol mz nzrsakrlrngr.

7 Gct, nzaodu-krm leplz mrlz-zlwzm bagr,

Murde apusr-ngrm nigr nei kio kcng tzwxbulvzong lxedr.

8 Mz nzrka-zvz-krme nagr dakxnzng, dakxnzng lcng yctxpxng zvz.

Murde avzo-zvzme zmrlz ngrm bagr, apule lue kc tqyrletx alo.

9 X nim narlue r nzlu-krgr,

Kc tqapu-zvzmle bagr nzyrlelz-krm aulz.

10 Yawe, navz zvz nzaodu-krm nigr kcng tzvz-nqblqlr nim,

Mz nzamrlz-krm kx nabzdr tubq.

11 Bzkq rlrpx-ngrn mq kxdrka'-ngrng nzlolvz-krdr ninge,

X kxnzglqpx-lzbqng bzkq nanycdr nzrnzlvzolr ninge.

12 Murde brti drtwrnge nzaovxio-krm kxdrka'-ngrng.

X mz nztao-krdr, trpengr nztulz-mou-krmlr.

Sam Kranzpnu-tq-nrade-rlimz (37)

Kxnzabrtrpzlr Drtwrdr Mz Yawe Sa Natwzlr Drtc' Kc Tqpile Nakabzle Badr

Nabz ne Devet.

Kzdq Nabz Ngr A, B, C *

A, B (1-4)

1-4  Abrtzlvz nzwztr-krbzme mz Yawe,

X sa nakabzle da kcng tqpq mz nabzm.

Ale da kxmrlz x abrtrpz drtwrm bade,

Murde namnc-zpwxq mz drtc' kc tqpile kx nakabzle bamu.

Bzkq witibz nelzm nzmnckr kxdrka'-ngrng,

Murde mzli trnaboiu x sc tzbzpeng.

Bzkq kcmnz-ngrbzme nzalengr da kcng tzalelr,

Murde nzlu-krdr sa namrbc nzapulr nabr kxglr mz mzli r nepi.

C, D (5-7)

5-7  Clveti-lzbq, x aenzli-lrpi mz nzabrtr-krbzme drtwrm mz Yawe.

Bzkq nabzm talvzo mz nzrmc-krm leplz kxnzrngiscng nzvz-nqblq-krdr nqmq krdr kxtrka.

Da kx na-aleq, mnc-xgle txpwz Yawe,

X abrtrpz drtwrm bade, murde sa naokatrle nim.

Delc sa na-aelwapx-ngrbzle nzopxkr nztubq-krm,

Mz nzapu-krde nilz r nepi kc tqvz-esz'ngr mzli kc bea.

E, G (8-11)

8-11  Eu, bzkq drtwrm ngya x nabzm talvzo

Murde da lcng li ma tzrkatrpzng bam drtwr kxtrka.

Eu, murde kxnzabrtrpzlr drtwrdr mz Yawe sa nangi nyzdr drtc' kc tqpile nakabzle badr,

A' kxdrka'-ngrng sa namaszlrtxpx-ngrng.

Glqpx Yawe kx mzli trnaboipeu x kxdrka'-ngrng sc tzmrbrpeng.

Kxmule-esz' rtangrtiq nidr a' trpengr nzmc-krmleng.

Gct rlr-ngrbzle drtc' nyzde mz kxnzavzo-lzbqng.

X sa na-abrtzng mz nzmnc-zpwx-krdr elr.

I, J (12-15)

12-15  Ili! Kxnztubqng x kxtrnzrngiscung na-aclvetio-lzbqng

Murde kxdrka'-ngrng nzglalzpelr toki r vea x popz' scdr.

Ili! A' kxdrka'-ngrng na-aclvetio-lzbq-kzng murde toki r vea scdr sa nanibq-moule nidr,

X Yawe sa naplameitibzle popz' scdr.

Jzs Yawe krkcng tzryrlqng drtwr kx na-atrkati-ngrdr kxnztubqng

X nzmadqti-zvzbzlr nqngidr badr.

Jzsle nidr mz nzodati-krde nidr,

X yrpalelvz-zvzle nidr murde trpnzngr nzxplr-krdr.

K, L, M, N (16-22)

16-22  Kxetu Yawe aclve-zvzle kxnzvz-nqblqlr nide,

X nikeng kabzle badr nangisc-alopedr.

Kabzle badr dakxnzng kxkqlu mz mzli r dzbi,

X okatrle nidr mzli kx prtzngr da.

Lalztqmamu! Murde kxdrka'-ngrng sa nabzng, mz nzapu-krdr nrpq da kc tqplclqom

X enqmi r Yawe lcng sa nangiliang na-apulr zsikapu.

Mclr ncblo kxtubq, kxmule-esz' kxpipzne,

Myaszpxle da kxkqlu kxngisc ncblo kxdrka'ngr.

Murde Yawe sa nakatxpxbzle zmatq ngrdr kxdrka'-ngrng,

A' sa naokatrle kxnztubqng.

Ncblo kxdrka'-ngrng nzbi-txpwzlr nzrlxngr, x trnzkrlzlru nzrka-niwzlrngr.

A' kxnzmrlzng yc mz drtwrdr nzrka-niwzlr-krdr vzmi kxnzamnzo-mzleu.

Ncblo kcng tqamrlzng Yawe sa nangi nyzdr drtc' kc tqpile nakabzle badr.

A' leplz kcng tqpilzleng sa nabzng.

O, P (23-26)

23-26  Oblamzngeng, bztipex nzmncngr, x ninge ka tqnginipenge lrtzlvz.

X mcx kx nqmq kr ncblo kxtubq nide sele.

Okatr-zvzle leplz mz nzrlr-nrbalq-krde dztudeng, x doa nedeng ngi da kxmrlz kx kabz Gct bade.

Yawe okatr-zvzle nide x doa nedeng trnzyrnitrpwzung nadr dakxnzng.

Pq mz drtwr Yawe nzaelwa-krbzle mz leplz lrpzki kx nao-zlilr,

X mailz-zvzle krkcng tzabrtz-ngrdr nqmq krde.

Pipxle kx kxmule-esz' nanycdr miglqpx, a' trnztaoung,

Murde sc tqlolvz-amqngileng.

R, S (27-29)

27-29  Rtxtiamu nibrmu da kxtrka, x aleamu da kxmrlz,

Murde neidu nemung namnc-along mz drtc' kc tqpi Yawe nakabzle bamu.

Rpi Yawe kx mrlz bade da kxtubq,

X okatr-zvzle kxnzabrtrpzlr drtwrdr bade.

Sa naokatr-zvzle nidr,

A' doa ne kxdrka'-ngrng sa nabzng.

Sa nangi nyz leplz kxnzmrlzng drtc' kc tqpi Yawe nakabzle badr,

X sa namnc-alopeng elr.

T, V (30-33)

30-33  Takitrde kx ncblo kxmrlz dekc tqvzkipxm natq ngr nzyrplapxngr,

X nikeng pitileng tubq.

Takitr-kzde nzkrlz-angidr-krde Lou amrlx sc Gct rde,

X nzlolvz-amqngi-zvz-krdeleng.

Vz zvz kxdrka'-ngrng nzaukzti-krdr leplz kxnzmrlzng,

Murde nanibqlrng.

Vz zvz Yawe nzkapx-krmle ncblo kxmrlz mz mq enqmi rdeng,

X mzli kc natwz-ngrdr nide mz kot, trnzaovxiolru nide.

W, X (34-36)

34-36  Wz zvz mz nzabrtr-krbzmu drtwrmu bade,

Murde sa nangi nyzmu drtc' kc tqpile nakabzle bamu mz nzamatq-krde nimu.

X sa namcamu nzmaneutipx-krde kxdrka'-ngrng.

Xlrmamu natqnge. Mcx kzdq ncblo kxdrka'ngr kxtrka-esz'ngr, x atrkati-zvzle leplz.

Xplr-esz'ngr x obqszo-ngrde leplz amrlx.

X kxmule-esz' rtangrtix nide, a' trmcpewxu, murde mrbrpe.

Y, Z (37-40)

37-40  Yrlq angidr mz drtwrm ncblo kxmrlz kxtubq, murde mnc mz nrwx,

X doa kxnzmika mz neidu lrde nzkqlu-zlwzng.

Yrpalelvzx kxdrka'-ngrng murde sa nabzting,

X doa lr neidu lrdr sa nayrkrtxong.

Zvz Yawe na-arlapxle kxnztubqng.

Murde nide me nzrlakitrlr mz mzli r nzkxpu-krdr.

Zvz Yawe na-arlapxbzle nidr mz mq kxdrka'-ngrng,

Murde nzbrti drtwrdr nide nzokatr-krde nidr.

Sam Kranzpnu-tq-nrade-rtqmz (38)

Zmrlepu R Alwx Rngeng X Nzatrkatikr Enqmi Rngeng Ninge

Nabz ne Devet.

Alwx

1 Yawe, kxmule-esz' ngyati drtwrm ninge,

A' bzkq ayrplapxq ninge.

2 Murde nipna scmqng tupe bange,

X pnzplrope-ngrn ninge.

3 Xngitxtr-zlwzpex nzngyatikr drtwrm ninge.

X yangrnga-zlwz-ngrne alwx rngeng.

4 Zmrlepu r alwx lcng sc tqayrngzpupele ninge,

X apupex ncblo kx boo mz alwx ngrdeng.

5 Nzngqngu-plxsr-krnge aetqpemle drtqnge,

Apule kxsqki kx mibi x brtu.

6 Alwx rngeng nzyrlamyro-ngrdr ninge.

Delc drle mzke' tqtao zvz mz zbq kang kqlu.

7 Nzyagox-krnge apule nyr kx ngcpxm mz nrkrdrtqnge.

X nzxplr-krnge yrkrtxpxpebz.

8 Nzetqkr drtqnge wibrti-zlwzpe-ngrde ninge.

X bztipenge nzyrningr murde drtqnge rkrkx-zlwzpe.

Zyagox

9 Yawe, krlzpeq da amrlx kcng tqpq zlwz mz drtwrnge murde namnc-zpwxx.

X xlrpe-kzpe' nzyrke-zlwz-krnge.

10 Mzli ka drtqnge mewepe x nzycmini-krnge vz-ebirpengr,

X mzke' obqkipele mrkzble.

11 Kztengeng nzngangrpe-ngrdr ninge murde kxsqki rngeng.

X kxnginingeng trnzesotrpepqngqu bange.

12 Krkcng tzrpilr nanibqlr ninge,

Nzamwipelr trtxki rnge.

X krkcng tzaetqmlr drtqnge, sc tzrpilr naodatilr ninge.

X sc tzryrlq-zvzng drtwr mz nzatrkati-krdr ninge.

Enqmi

13 A' opxm kx trxlrwxu nzycmnekr enqmi rngeng.

X trkrlzwxu nzycmnengr.

14 Eu, apubo badr kx nradrtqde ngq,

X trayzlupwc'u natqdr.

15 Murde nim Yawe kx na-ayzlubzle nike nzalemlr bange,

Mz nzngini-krm Gct rnge kc tqabrtrpo drtwrnge bade.

16 Bzkq rlr-ngrbzme nzabrtzlvz-krdr nzetqkr drtqnge.

X bzkq nzglqpx-lzbqng mz nzaovxio-krdr ninge.

17 Murde ycpe pipz nzodati-krdr ninge,

X nzetq-zvzkr drtqnge tryrkrtxpxpeu.

18 Naplztxpxx nzvz-rbr-krngeng,

Murde nzbatrplr nzkxnekr drtqnge.

19 Enqmi rngeng nzxplrng x nzlu-zpwxng.

X nzkqlung kx nztrkati nivz lrdr ninge.

20 Da kxmrlz kcng tqalebo badr, nzayzlumlr mz da kxtrka.

Nzpxtxpx-ngrdr ninge murde vz-nqblqx nzmncngr kxtubq.

21 Yawe, bzkq amnctxnq ninge esz'-krnge,

X bzkq mnc-zvzme rlru.

22 Kxetu, vz-anim mz nzokatr-krm ninge,

Murde nim Mevalu rnge.

Sam Kranzpnu-tq-nrade-rpwxmz (39)

Nzlukr Leplz Mrbcnepwz Apule Nzyrplaokr Nrc Kxesz'

Nabz ne Devet.

Nzlu-krnge Mrbcnepwz

1 Yawe, pnzpe drtwrnge kx namnc-lrpitxpwo, a' bzkq alex alwx mz nzlctr-krbz drtwrnge bam mz nzkxpu-krngeng.

Murde kxdrka'-ngrng lcng tzmnc-aepztrpqng bange, ma tzxtrnga-ngrdr nzlqngi-krm.

2 X kxmule-esz' trycmnewxu,

A' nzkxpu-krngeng etunepx zvz, delc tqtalvzongr nabznge.

3 X mz nzaotikr drtwrnge nzkxpu-krngeng, nztalvzokr nabznge mrilvzole ninge.

X mzli kc tqrblxm bange nzmnc-lrpi-krnge, sc tqrpipebo bam kx,

4 “Yawe, nzlu-krnge mrbcnepwz. ?Memule tqpxlavxpx-ngrbzme nzkxpu-krnge?

?Myx mzli kx naesakingr trnzmnc-zpwx-krpwc'u lc?”

5 Murde nim kx amrbctrp nzlu-krnge. X mzli kx lutix ngi da txne mz nzobq-krm.

Nzlukr leplz mrbcnepwz apule nzyrplaokr nrc kxesz'.

Bzkq Ayrplatipx-zvzq Ninge

6 Nzwz-katongr ngi brmrdakr apule nounc kc trpnzngr nrade.

X mz nzbzkr leplz trpnzngr dztudrng kx natwzlr.

7 ?Kxetu nike naobqtipxx mz nzmnc-krnge lc tqngi brmrda?

Mwx namrlz nzbrti-zvzkr drtwrnge nim.

8 Murde na-arlapxq ninge mz alwx rngeng amrlx,

X kxnzlukurnrng ma tzyrpalelvzlr ninge.

9 Mzli ka, dcpxpe mz drtwrnge kx vz-rbrx nzlctr-krbz drtwrnge bam mz nzkxpu-krngeng.

Murde tubq nzayrplapx-krm ninge mz alwx rngeng.

10 A' bzkq ayrplatipx-zvzq ninge,

Murde ycpe pipz nzbztr-krbo mz mqm.

11 Mz nzayrplapx-krm leplz, odatibzme dztudrng kcng tqmrlzbz badr.

Apusr-ngrbzmeleng da kx yrti ninr,

Murde nakrlzlr kx nzvz-rbrng mz nzobq-krm.

Nzlukr leplz mrbcnepwz apule nzyrplaokr nrc kxesz'.

12 Yawe, xlrm nzkrka'-krnge x nzyrni-krnge.

Murde nzmrbckr nzmncngr mz nrlc apunepwzle nzwoukr betepu.

13 Ayrkrtxpx nzetqkr drtqnge x aotxpxbz drtqnge,

Murde mwx na-abrtztx-kaix mzli kxpipz x ninge kc tqbz ate.

Sam Kranzpnu-pwx (40)

Nim Lrpalvc Kx Mncpx-ngrmc

Nabz ne Devet kx yrbzle mz kxrmailz ngr dzbe kxnzngrng.

Xlrme Nzkrka'-krnge

1 Yawe, sc tqaenzli-lrpipebo bam nzokatr-krm ninge.

X mzli kc tqkqle-ngrne nim, xlrme nzkrka'-krnge.

2 Veclzme ninge mz gq ngr nzbzngr x mz nabz mu kxrluo.

Atuome ninge mz rplz kxetu, x trpengr doa x da kx namwxlrtix.

3 Alvztrpe' bange kc nabz kxmrna mz nzrglqlzngr nim.

X mzli kc naxlrngr leplz nzngr-krngele, sa na-angiolr nim x na-abrtrpzlr drtwrdr bam.

Abrtrpo Drtwrnge Bam

4 Namrlzbz mz leplz kcng tzabrtrpzlr drtwrdr bam,

Krkcng trnzprtrpwzung mz leplz kcng tzglqpx-lzbq-ngrdr x tzpokiang.

5 Yawe, nim Gct rgr x trpnzngr kx apule nim.

Aleme bagr da kxkqlu mz nzatutr-krm drtwr kx yrlqq mz nzamrlz-krm nigr.

Drtwrnge yrpz'trpz nzrlwxngr da lcng amrlx,

Murde nzkqlu-zlwzng.

Ka-lzbqbo Bam

6 Trsutiu drtwrm nzrka-ngrbz bam dalr nrlanc ayrnrngr x dalr nzrkatxngr alwx.

X tr-rlx-kzpe'u blz x animol kx na-angcom mz olta nyzm.

A' da kx suti txpwz drtwrm nzxlr-krbo natqm,

Murde narlrpx-ngrbo nrkrdrtqnge bam.

7 Delc tqrpi-ngrbo bam kx, “Ninge kape.

Na-atutrx natq kcng tqyclzm mz Nzryrngrkxtr.

8 Gct rnge, abrtzlvzx nzale-krnge me pnz drtwrm,

Murde nabznge lolvz-amqngipele nzalvztr-krmqng.” ✡

Nzyapwxtipx-krnge

9-10 Yawe, trnayrlq-kapqpou nzaodu-krm x nzangidati-krm mz leplz nemqng.

A' sa napipx-zvzbo nrpa ngr nzarlapx-krm nigr

Mz nzyrlwrpx-lxblr-krgr.

X krlzq kx vz zvz nzpipx-krngele.

Trmnc-zpwxwxu

11 Yawe, krlzx kx yckqti zvz drtwrm ninge.

X nzaodu-krm x nzangidati-krm nzngini-zvzmlr lrpalvc kx mncpx-ngrmc.

12 A' mzli ka, rblx nzrlwx-krnge nzkxpungr amrlx kx nzprtztimqng bange.

X alwx rngeng nzmrilvzolr ninge x nzayc-kapqmlr bange da kxtubq.

Murde nzkqlu-zlwz-krdr nzmyaszpxlr nqnginarnge.

X nabznge tqtalvzo-zlwz-ngrde.

Krka'-mopwo Bam

13 Yawe, vz-anim mz nzarlapx-krm ninge.

Kxetu, rnekim mz nzokatr-krm ninge.

14 Okatrp ninge nzaovxio-krnge kxnzrpilr naodatilr ninge,

Murde drtqdr namya x naobqszong mzli kc nadwasz-ngrdr ninge.

15 X leplz lcng tzxtrnga-ngrdr ninge nelzdr navzdzm

Mzli kc nametx-ngrmlr bange.

16 A' amrlz krkcng tzbrti drtwrdr nim

Mz rka-krbzme badr nzabrtz-zlwzngr,

Murde na-awi-zvz-ngrbzlr bam nzarlapx-krm nidr

Mz nzrpi-krbzlr kx, “Gct, nim kx myatxlz-esz'ngr.”

17 Kxetu, trxplrwxu x trpnzngr scnge zmatq.

Bzkq mrbrtr mz drtwrm ninge.

Murde nim txpwz Mevalu rnge.

Bzkq asaq nzokatr-krm ninge. ✡

Sam Kranzpnu-pwx-nrade-esz' (41)

Yawe, Krka'-ngrne Kx Nayc Mz Drtwrm Ninge

Nabz ne Devet kx yrbzle mz kxrmailz ngr dzbe kxnzngrng.

Kxnzokatrng

1 Namrlzbz mz doa kcng tzmrlztilr leplz kxnzmaneng,

Murde Yawe sa naokatrle nidr mzli kc nakxpu-ngrdr.

2 Sa na-aclvebzle nzlu-krdr.

X trtxpnzngr nzrlr-krbzle nidr mz mq enqmi rdrng.

Delc tzrpi-ngrbz kx Yawe amrlzpele lr mrnyzdr Israel.

3 Sa naokatrng Yawe mz nzamrlz-mou-krde nrkrdrtqdr

Mzli kc nayagox-ngrdr.

Enqmi Rngeng

4  Yawe, krka'-ngrne kx nayc mz drtwrm ninge

X na-amrlz mou ninge.

Zyagox kc tqycpxm mz nabznge

Vzpxm mz alwx rngeng kcng tzatrkatilr nim.

5 Enqmi rngeng nzpibqtilr ninge,

Nzrpilr kx, “?Myx mzli kx nabz-ngrde, murde namrbrtxtr mz drtwr nide?”

6 Kzdung leplz lcng tzoklatimlr ninge, nzpokiatilr kx nzyc mz drtwrdr ninge.

A' nzrpilr nakrlzlr kxmu nzkxpu-krnge, murde nayapwxtinedr mz mztea amrlx.

7 Nztrkati nivz lrdr ninge nzpikiti-lrpi-zvzlr ninge.

X nzaoti txpwz drtwrdr da kxtrka kx nadwatimle ninge.

8 Nzrpi-awalr kx, “Mrlztxpe! Mzli ka prtilz-zlwzpe zyagox kxtrka,

X mzli trnaboiu x sc tqbzpe.”

9 Mzli ka, kztenge kc tqabrtr-zlwzbo drtwrnge bade,

X tqmukr ncdr, nipe-kzde enqmi rnge. ✡

Nzokatrkr Gct

10  Yawe, krka'-ngrne kx nayc mz drtwrm ninge.

Amrlz-mopwz nrkrdrtqnge murde na-ayzlu-mopwc' da kcng tqtrka tzalemlr bange.

11 X mzli kc trna-aovxio-ngrdru ninge,

Sa nakrlz-angidrpex kx abrtzlvzq ninge.

12 Sa naokatrq ninge nzale-krnge da kxtubq,

X namnc-alotrpebo bam.

Nabz Kx Yrkrpxngr Buk Kc Kai

13  Naglqpxku Yawe, Gct r lr Israel.

Mzli ka x tqyc tqyc, naglqpxku Yawe.

Buk Krali

Sam 42—72

Sam Kranzpnu-pwx-nrade-li x Kranzpnu-pwx-nrade-tq (42 x 43)

Kxmule-esz' Nabznge Talvzo

Nabz ne nqvi lr Kora.

1 Gct, nzmingrti-zlwzkr drtwrnge nim

Apule animol kc drtwrde tqbrlxkz mqde lue.

2 Nim Gct kc tqlu x nzsutikr drtwrnge nim apule nzbrlxkztikr drtwrnge lue kxbao.

?Myx mzli kx naxngi-ngrbo nzmnc-krme bange?

3 Mz zbq kang kqlu yrni-zvzx x mnqtxpwo drlemzke' kx piz.

A' enqmi rngeng nzyrpalelvzlr ninge, nzrpimlr kx, “?Memule Gct rm trokatrpe-ngrdeu nim? ?Bzpe?”

4 Gct, mzli ka drtwrnge yrnibutx zlwz. A' dcpx mou mz drtwrnge mzli kc ena tqmailztr-ngrne leplz Mangr-nzangiongr nim.

Mzli lcde abrtz-zlwzkr x ngr-katokr mz nzglqlz-krgr nim.

5  Kxmule-esz' nabznge talvzo x nelznge vzdzm,

A' sa na-abrtxtrpwo drtwrnge bam.

Murde naglqlz-mou-ngrne nim kalr,

Mzli kc na-arlapxq ninge.

6-7 Gct rnge, mzli boipe trnzkrlzpe-krpou Israel.

?Memule tqpulio-zvz-ngrme bange nzkxpungr mz nzapu-krde lue kxvo?

Nzvzdz-krm nelznge vz-ebirnrpe-ngrm bange apule nrc kcng tzyrplalvzolr ninge.

X nztalvzokr nabznge xplr-zlwzpe apule nzyrpukr lue kxtalio mz nabzde.

X ebio ngr srkau amrlx kcng tqatwzlr-ngrme nzalxlvrtine-zvzlr ninge.

A' nadcpx mz drtwrnge da kcng tqmyalz tqaleq Israel,

Mrkc tqyrlengr LueJodzn x tqycngr Newz Hemon x Newz Misa.

8 Murde vz zvz nzpulio-krme nivz lrm mz zbq kang kqlu.

X ngrbo bam mz nrlckxbq vzmi nzkrka'-krnge murde nim Gct kx rkam nzlungr bange.

9 Gct, nim butqbr nyznge. ?Memule tqmrbrtitrpengr drtwrm ninge?

?X memule tqkxpu-zvz-ngrne

Mz nzaetqti-krm enqmi rngeng drtqnge?

10 Nzrpi-zvzmlr bange kx, “?Memule Gct rm trokatrpe-ngrdeu nim? ?Bzpe?”

X sc tqvz zvz nzngzlilvzti-krdr ninge natq kxtrka.

11  Kxmule-esz' nabznge talvzo x nelznge vzdzm,

A' sa na-abrtxtrpwo drtwrnge bam.

Murde naglqlz-mou-ngrne nim kalr,

Mzli kc na-arlapxq ninge.

(43)

1 Gct, pipxbz mz krkcng trnzangiolru nim kx trvz-rbrwxu.

Arlapx ninge mz mq krkcng tztrkating x tzpokiang.

2 Nim me rlakitrx. ?Memule tqrlasz-ngrn ninge?

?X memule tqkxpu-zvz-ngrne

Mz nzaetqti-krm enqmi rngeng drtqnge?

3 Atwzlr-ngrm bange zyzlr ngrm x nzalvztrngr angidrng,

Mz nzmailz-mou-krdr ninge Saeon, mz newz kxtr nyzm.

Murde nakrlzlzbo Mangr-nzangiongr kc tqmnc-ngrn,

4 X na-angiox nim mz olta nyzm,

Mz nzngini-krm nou nzabrtz-krnge.

X na-angrlvzx nim mz nzayrni-krbo gita bam.

5  Kxmule-esz' nabznge talvzo x nelznge vzdzm,

A' sa na-abrtxtrpwo drtwrnge bam.

Murde naglqlz-mou-ngrne nim kalr,

Mzli kc na-arlapxq ninge.

Sam Kranzpnu-pwx-nrade-pwx (44)

Drtwrgr Esz'tipe Kx Sa Nabzpekr

Nabz ne nqvi lr Kora kx nzyrbzlr mz kxrmailz ngr dzbe kxnzngrng.

Be Ngr Melrmqgung

1 Gct, xlrpekr nrpa ngr da kxetuting kcng tqalebzme mz melrmqgrng mzli kc bqnc,

Mz nzpi-krmlrle bagr mzli kc.

2 Nzayrplapx-krm lr mrkzbleng apule lxbi kc tzbolvzti mz nrlanc nyzm.

X petio-alzuq leplz nemqng mz drtc' nyzdr mz nzamnc-zpwx-krm nidr.

3 Melrmqgr lcng trnzaovxiolru enqmi rdrng mz toki r vea scdr x mz zmatq ngrdr esz'-krdr.

A' leplz nemqng nzaovxiong mz zmatq ngrm, mz nzxplr-krm, x mz nzmnc-krbzme badr mz nzaodu-krm nidr.

4 Gct, nim King rnge.

Nim kx rngi-batrp nzaovxio-krgr, nigr neidu lr Jekop.

5 Milxtxopekr enqmi rgrng mz nzxplr-krm.

X rnzlvzokr kxnzatrkatilr nigr mz zmatq ngr drtqm.

6 Murde trbrtiu drtwrnge popz' x toki r vea scnge

Nzarlapx-krdr ninge mz nzotangr.

7 A' ni-txpwzme kx arlapxle nigr mz enqmi rgrng,

Mz nzamyati-krbzme drtqdr.

8 Sa naglqlz-zvzkr nim.

X nzawi-krbzkr bam tqvzpe tqvzpe.

Enqmi Rgung

9 ?A' memule drtqm tqsatrpe-ngrmle bagr, trokatrpe-ngrnqu ncblo ngr vea negrng?

Mzli ka rlrtx-ngrpwzme mz enqmi rgrng nzamyati-krmlr drtqgr.

10 X ngi-batrpeme nzdwasz-krgr nidr,

X nztwz-krdr dztugrng amrlx.

11 X rlr-ngrbzme badr nznibq-krdr nigr mz nzapu-krgr sip,

X nzvzmilr nigr mz drtc' nyzdrng mz nzwz-nrbalqtr-krbzkr badr.

12 Apule kx amwabzme nigr badr mz narncbr kx topwzne,

Mz nzapusr-krm nigr brmrda.

13 Lr mrkzbleng kcng tzmnc-aepztrpqng bagr nznelvzlr nigr mz nzamyati-krmlr drtqgr,

X nzxtrnga-ngrdr nigr.

14 X neidu mz nrlc tulvzo nzobqszo-ngrdr nigr

Mz nzyrpalelvz-krdr nigr.

15 Aputr-zvzbo da kxtrka mz nzobqkr leplz lcng,

X drtqnge mya zvz.

16 Murde xlrx natq kxtrka kcng tzpimlr bange,

X mcx nzmnc-krm enqmi rngeng.

Vz-nqblq-zvzku Gct

17 Kxmule-esz' nzprtzmqng bagr da lcng

A' trmrbrtru mz drtwrgr nim x Nzesz'tikr Drtwrgu.

18 Kxmule-esz' traxtxpekru nim,

X o-zli-zvzkr nzti rm,

19 A' katrpzme nigr mz mq enqmi rgrng mz nzrnzbrti-krdr nigr, mz nzapu-krdr kuli kzpetong.

X nzaovxiolr nigr x kzdung nigr nzyrtzmqpeng mz gq.

Nzkrka'-krgu

20 Gct rgr, nzmu navecpx-lzbqmgr bam,

Mz nzangio-krgr gct kzble,

21 Tryc-kapqpwzu bam,

Murde obqplxq nabzgr.

22 A' mz nzngini-krgr doa nemqng, vz zvz nznibqti-krdr nigr,

Mz nzapusr-krdr nigr sip kcng tzmnc-nabung mz nzrnibqngr nidr. ✡

23 Kxetu rgr, bzkq esablqme. ?Memule tro-lxlvr-ngrpwe'u bagr?

Vz-anim, x bzkq pxtxpx-ngrn nigr.

24 Lxlvrm bagr,

Mz nzdcpxkr mz drtwrm nzetqkr drtqgr x nzkxpu-krgr.

25 Drtwrgr esz'tipe kx sa nabzpekr,

Mz nztangqgxlz-krmgr mz drtc'.

26 Gct, vz-anim x okatrp nigr.

Arlapx nigr murde aodu-zvzq nigr.

Sam Kranzpnu-pwx-nrade-nzlvqn (45)

Nabz Ngr Nzyrlzkr King Kc Tqmyalz-esz'ngr

Nabz ngr nivz kx nzyr nqvi lr Kora.

Natqngeng

1 King rnge, krlc nabz nenge kx nangr-ngrbo bam.

Nabznge esz'ngr natq kxmrlzting.

X nzngqpx-krm natq mz naonge

Apule nzyrlepx-krm lue mz butqbr.

2 Nzobq-krm lqngipx-esz'ngr.

X natq ngr nzamrlzngr ngqpx-zvzm mz naom.

Delc tqamrlz-zvz-kzngr Gct nim.

Nim King Kx Xplr

3 Nim ncblo kxmyalz-esz'ngr x xplr zlwz mz nzotangr.

Alvco toki r vea scm mz bxli rde kc mz nrkalom.

4 Murde kalr mz nzvo-krm mz vea na-aovxioq enqmi rmqng mz nzxplr-krm.

X nalolvz-amqngiq da kxtubq x leplz kxnzavzo-lzbqng mz zmatq ngrm.

5 X nipna scmqng natu x nalvctrng mz lomr enqmi rmqng,

X lr mrkzbleng amrlx namnclzbzng bam.

X Kxnzmcpx

6 Nzyrlqkr Gct lc nzngini-krm King tqyc tqyc,

Mz nzaclve-krm leplz nemqng mz nzmncngr kx tubq-esz'ngr.

7 Mrlzbz bam da kxtubq, a' px-ngrn da kxtrka.

Dekc Yawe, Gct rm, tqmcpxpe-ngrde nim mz nzmyaszlz-krm kztemqng.

X tqglqlz-ngrde nim,

Murde na-aelule nim tolo ngr nzabrtzngr. ✡

8 Lrpzmqng nzaeluti zvz mz tolo kx mnrte mrlzvxi.

X ncblo sc tzayrnibzng gita bam

Murde na-aelalzmle drtwrm,

Mz nabz ma nyzm kx mzte luli-esz'ngr.

9 X olvi kc nangi kwin ngrm tutrpz mz nrlarm kxrtc, nzangrlopliti da kx nzwzngr mz gol kxpnapr.

Olvi lc nide kzdq inyx king kcng tzmncng ma nyzm.

Olvz Rm

10-11 Nim la nanginim Kwin. Lalztqm bange x aclvetio-lzbq.

Mzli kznike ncblo ngrm suti-zlwzngr drtwrde nim mz nzlqngivxikr mzpq,

Mnclzbz bade mz nzngini-krde King x Kxetu rm.

X bzkq matq-zlwzpe mz drtwrm trtem x kxnginimqng.

12 Kxmule-esz' lr Taea nzrkabzng da kxlqlwx bam,

A' bzkq nzbatrpzlr nzrnzlvzo-krm me pnz drtwr ncblo ngrm, kc tqngi king.

13 Mzpq lxngipx-esz'ngr mz nzprtr-krm ma nyz king.

X lrpzmqng nzkxsilvztitr gol.

14 Nim kc tqkq lrpz kxluli nzvzmibzlr nim mz king.

X kztemqng kx nzmnc-kamelrng nzvz-nqblqlr nim, mz nztutr-krbzmu mz mzte.

15 Mz nzprtr-krmu lc ma nyzde,

Drtwrmu elalzm x abrtz-zlwzamu.

Mrlxmqng

16 King rnge, doa ncblo kcng mztr namc mz nqvi lrm sa nangini-kzdr king, da kc tzwai melrmqdrng mzli kc.

X nangi-batrpzme nzaclve-atwrnr-krdr drtc' nyzm.

17 Nabz nenge sa narkatrpz nabztq mz leplz nzamatq-zvz-krdr drtqm,

X nzglqlz-krdr nim tqvzpe tqvzpe.

Sam Kranzpnu-pwx-nrade-esz'mz (46)

Yawe Nide Lrpalvc Nyzgu

Nabz ne nqvi lr Kora.

Me Rlakitrku

1 Gct kc tqmyatxlz, nide me rlakitrku x axplrle nigu,

X mz nzkqle-krgu nide mz mzli kx nzkxpungr, okatrle nigu.

2-3 Kxmule-esz' nengq aycngrlrle nrlc, x newz nzbrkaong prla,

X kxmule-esz' dxvo votrp x nrc oda,

X newz nzycngrlr-ngrdr kz nzyrpukr nrc kxetuting,

A' trmwxlrkuu murde abrtrpzku drtwrgu mz Gct.

Ngrlrvea Ngrgu

4 Gct kc tqmyatxlz mnc mz mztea kxtr nyzde, Jerusalem,

Mrkc tqpulio-ngrmle nzabrtzngr bagu,

Mz nzngini-krgu lr mrnyzde.

Nzvzo-krmle bagu apule lue kx yrle-kato.

5 X rblx nzodatingr Jerusalem murde Gct mncm bagu,

X naokatrle nigu mz zbq kxmrna.

6 A' mz nzxlrkr lr nrlc natqde nzmwxlr-zlwzng.

X ngyati drtwrdr nide murde aovxio-zvzle ami ngr kandre amlrx.

7  Yawe nide ngrlrvea ngrgu,

X nide lrpalvc nyzgu.

Lrpalvc Nyzgu

8 Obqmamu! Mcamu da kc tqale Yawe.

Murde aletile da kx nzodating mz nrlc ka.

9 Aesakile vea amrlx mz nrlc tulvzo.

Plameitile popz' x nipna x dalr vea amrlx x rtclz-ngrdeng mz nyr.

10 X rpile kx, “Bzkq ota-zvzamu. A' metxpemamu bange murde ninge txpwz Gct.

X ninge txpwz kx myatxlzbz mz neidu amrlx mz nrlc tulvzo.”

11  Yawe kc tqrninr mncpem bagu,

X nide lrpalvc nyzgu.

Sam Kranzpnu-pwx-nrade-rlimz (47)

Yawe Kc Tqmyatxlz-esz'ngr

Nabz ne nqvi lr Kora.

Naglqpxku Yawe

1 Nigu leplz amrlx na-ayrlewzku da

Mz nzngr-abrtz-kato-krbzku mz Yawe, Gct rgu.

2 Murde na-amrlueku nide kc tqmyatxlz-esz'ngr,

Mz nzngini-krde King kxmatq kc tqaclvele nrlc.

3 Batrpzle nzaovxio-krgu lr mrkzbleng,

Mz nzmnclz-krmlr bagu.

4 Nigu leplz ngr nqvi lr Jekop kcng tqmrlzting Yawe,

Bilvzpeku drtc' kc tqmcpxbzle nangi nyzgu.

King Rgu

5 Mzli kc Yawe tqwxbuo-ngrmle mz tron nyzde Mangr-nzangiongr,

Sc tqrvxupeku trpu x tqmalq-katopeku mz nzabrtzlvz-krgu nide.

6 Nangr-katobzku mz Yawe Gct rgu.

Murde nide King rgu, nangr-katobzku bade.

7 Naglqlzku nide mz nabz kxyrlvi,

Murde nide King r nrlc tulvzo.

8 X wxbu mz tron kxtr nyzde,

Mz nzaclve-krde neidu amrlx.

9 Kxnzmailzlr lr mrkzbleng nzaxvctr-lzbqmqng bagu, nigu leplz neng Gct r Ebraam.

Murde Gct kc tqmyatxlz-esz'ngr myaszpxle king amrlx mz nrlc.

Sam Kranzpnu-pwx-nrade-rtqmz (48)

Nzmyalzkr Jerusalem, Mzteadau Nyz Gct

Nabz ne nqvi lr Kora.

Mzteadau Nyz Gct

1 Yawe myatxlz-esz'ngr. X takitrde nzglqlz-krgu nide

Mz mzteadau nyzde kc tqycom Saeon, newz kxtr nyzde.

2 Nide king kx rngisc zmatq. X Newz Saeon myatxlz x mzte opx.

X Mzteadau nyzde rkatrpz nzabrtzkr leplz mz nrlc tqlvzo.

3 Gct aelwapxpe-ngrde kx trpnzngr da kx nakx mz drtqgu,

Mz nzmncpx-krmgu badr mz lrpalvc nyzdeng mz mzteadau lc.

4 Kzdung king nzvzmqng nztung me esz'.

Nzrpilr naotang badr lr mzteadau lc.

5 A' kx nzmclr nzmatq-zlwzkr mzteadau Jerusalem,

Nzkctipx-ngrdr x sc tzdwapeng mz zmwxlr,

6-7 Kc tqprtilzle nidr

Apule zvetq ngr drtq olvz kx narmika.

X nzrnrcti-lzbqng

Apule lcsu kxrtcnengr srkau ngr nounenq.

8 X mzli lcpwz, tqmnc-ngrgu mzteadau nyz Gct rgu,

Sc tqmcpe-kzku kx Yawe nide Gct kc tqrninr.

X atu-amqngi-zvzle mzteadau lc,

Da kc tzwai nzyapwxtipxkr melrmqgung le mzli kc.

Mangr-nzangiongr Gct

9 Gct, aoti zvz drtwrgr nzaodu-krm

Mz nzvztr-krgr Mangr-nzangiongr nim.

10 Leplz amrlx mz nrlc tulvzo sa naglqlzlr nim mz nzxlr-krdr nzmyalz-krm.

Murde nzaclve-angidr-krm tubq.

11 X nigr lr Israel amrlx nzabrtz-ngrgr kz

Nztubqkr da kx pipxq.

12 Nigu leplz neng Gct, naolvxtiku Jerusalem,

X nabrti mzku mrkcng tztu-ngrdr kxnzaukz nedeng.

13 Naobqlvzti-zpwxku drkq ngrdeng x nzmqngikr lrpalvc ngrdeng,

Murde nayapwxtipx-zvzbz mz doa ne doa negung.

14 Nzmyalzkr Gct rgu sc tqaelwapx-lzbqngr mz mzteadau lc.

X sc tqmailzle nigu tqyc tqyc.

Sam Kranzpnu-pwx-nrade-rpwxmz (49)

Leplz Amrlx Sa Nabzng

Nabz ne nqvi lr Kora.

Narncbr Ngr Nzlu-alongr

1-2 Lalztqmamu x xlrmamu natqnge, nimu neidung mz nrlc tulvzo,

Kxmule-esz' nimu kxnzetung, leplz txneng, bcnyrng, x kxtrnzrngiscung.

3 Murde natqnge otxpx,

X alvztr-ngrne nzyrplapxngr,

4 Mz nzpipx-krnge natq lrtzlvz ngrgung.

Murde nayokaetipxx drtwr ngrdr mz nabz nenge.

5 Kxmule-esz' kxpux mz nztu-ngalelvzkr enqmi rngeng ninge,

A' trmwxlrwxu.

6 Murde kxdrka'ngr lcng nzabrtrpzlr drtwrdr mz trau,

X nzglqpx-lzbqng mz nzngini-krdr bcnyrng.

7-9 A' trpnzngr kxrkrlz nzxpepx-krde nzlu-krde esz'-krde.

Murde ncblo trtakitrdeu nzkapx-krde narncbr ngr nzlu-alongr kx yrlq Gct,

Kxmule-esz' ka-atwrnr-ngrde trau x dztudeng amrlx.

Murde rblx nzxpe-krde da kx na-arlapxle nide mz gq.

Leplz Amrlx Sa Nabzng

10 Leplz amrlx sa nabzng, kxmule-esz' kxnzyrplapxng o kxnzngqngung.

X dztudrng amrlx sa nabzszbzlr mz kzdung kz leplz.

11 X kxmule-esz' mzli ka nzrnginyzng drtc',

A' gq lrdr dela nangipe ma nyzdr mz nzmnc-alope-krdr elr.

12  Da amrlx kcng tqmatq mz drtwrdr sa nayrkrpx-kzng.

Leplz sa nabzng da kc tzwai animol amrlx.

13 Lrpzki r kxnzngqngung kcng tzabrtrlr drtwrdr mz nidr esz'-krdr x mz dztudrng,

Yrkrtxpxpwz mz nzbzngr.

Kxmule-esz' Bcnyrng

14 Apule kx nzbzngr nide kxetu rdr kc tqmailzle nidr mz gq lrdr,

Mz nzapu-krdr sip.

X kxnztubqng sa navzneng wq mrkc tzyrtzmqngr namz ngrdr.

X mz nzmibi-krdr, nzyc-rlrubzng mz ma nyzdr.

15 A' Gct sa naxpetrle ninge mz zmatq ngr nzbzngr,

Mz nzarlapx-krde ninge mz gq.

16 Bzkq nabzmu talvzo mz nzmc-krmu bcnyrng,

X nzkqlunepxkr dztudrng.

17 Murde rblx nzrtwzmingr dztung mz nzbzngr.

Dztung la tqyc, a' nrkrdrtq la namibi.

18 Kxmule-esz' bcnyrng nzabrtz-zvzng mzli kc tzlube-ngrdr,

X nzamatq leplz nidr murde sc tzakqlunepx-zvzlr dztudrng,

19 A' sa navzo-kzng mz gq, da kc tzwai melrmqdrng,

Mz nzmnc-alo-krdr mz nzlo.

20  Da amrlx kcng tqmatq mz drtwrdr mane x nardr tryrplatrpwzu.

Leplz sa nabzng da kc tzwai animol amrlx.

Sam Kranzpnu-nzlvqn (50)

Blz Angidr Nangi Nzawi-ngrbz Mz Gct

Nabz ne Asaf.

Nzyrlwrkr Leplz Neng Yawe

1-3 Yawe, nide Gct kc tqxplr esz'ngr.

X zluli rde pnamilxtile mzteadau Jerusalem kc tqlqngi.

A' nrlc ycngrlrlzm mz nzvz-krmle,

Murde nyr wounepx kai mz nzangc-krde da amrlx,

X nounenq o-ngalelvzle nide.

X kqlele lr Heven mz nzayrlwr-lxblr-krdr leplz amrlx mz nrlc.

4 Navzmqng mz nzmc-krdr nztubqkr natqde,

Mz nzpipx-krde nzvz-rbrkr leplz nedeng.

5 X rpibzle mz lr Heven kx, “Vzmimamu krkcng tzlxngitilr ninge,

X drtwrgr badr tqesz'ti mz nzangc-krmlr bange blz krdr, murde nayrlwr-ngalelvzlr ninge.”

6 X lr Heven nzrpilr kx, “Gct, nzaclve-krm rsakrlrngr.

Murde tubqq mz nzryrlq-krm drtwr.”

Gct Atubqtile Leplz Nedeng

7 Rpi Gct kx, “Leplz nengeng, xlrmamu natqnge.

Murde ninge Gct rmu x na-aelwa-ngrbo mrkc tqvz-rbrtiamu.

8 Animol kc tqngi blz tqkamamu bange, trngiu da kx myapxbz,

Mz nzangco-zvz-krmamuleng mz olta.

9 X trngi-kzu da kx myapxbz nzangc-krmamu bange

Gout x kzu kxncblongr dalr nardzng nyzmu.

10 Murde dalr peto amrlx nyzngeng,

X wai-kzle kzu amrlx kcng tzmncng mz siu r newz.

11 Utc ngr peto amrlx nengeng,

Nidr badr animol ngr nardzng.

12 Nzmu nabrtalex x drtwrnge brlxkz tr-rlxpwc'u bamu da.

Murde nrlc nyznge x dalrdeng amrlx.

13 X trmuwxu ncvr kzu.

X tr-rmnqwxu mepyr ngr gout.

14  A' blz angidr nangi nzawi-krmamu bange,

X nzangidati-krmu da kx esalz-ngrmamu bange.

15 X mrlz nzkrka'-krmamu bange mzli kc tqkxpu-ngrnamu,

Murde naglqlzamu ninge kalr mz nzarlapx-krnge nimu.”

Alwx Ngr Kxdrka'-ngrng

16 A' rpibz Gct mz leplz kxdrka'-ngrng kx, “Trtakitrdeu nzyapwxti-zvz-krmu Loukxtr scnge,

Mz nzycmnetr-krmu Nzryrngrkxtrng.

17 Murde pxtxpx-ngrnamu nzatubqti-krnge nimu,

X rtctx-ngrnamu natqnge.

18 Alwx ngrmung nidr seleng:

Mrlzbz bamu nzngi-kzte-krmu ncblo kx pna da,

X nzprtr-ngrbz mz leplz kcng tzrmwimi-abeaneng leplz kx trngiu krnalzdr.

19 Ycmnetrpwzmu mz da kxtrka,

X naomu tresakiu nzrpi-twzti-krdr da kx nzesabrtingr.

20 Pikiti-zvzamu kztemung,

X pibqti-kzamu mzlemung.

21 Mz nzale-krmu da lcng sc tqmnc-lrpinebo.

X rpiamu mz drtwrmu, mrlzm bange nzale-krmuleng.

A' trtingr! Murde da kcng tqvz-rbrtiamu delcng tqaplxtipx-atebo bamu.

Yawe Sa Na-ayrplapxle Leplz Kalr

22 “Mzli ka natekqtramu nqmq krmu,

Murde ma tqodatitxne nimu

X sc trpengr kx na-arlapxle nimu.

X bzkq mrbrtr mz drtwrmu nzamatq-krmu ninge.

23  Blz angidr nangi nzawi-krmamu bange.

Murde narmctiamu nzarlapx-krnge nimu, mz nzvz-nqblq-krmu ninge.”

Sam Kranzpnu-nzlvqn-nrade-esz' (51)

Nabz Leplz Kx Avzo-lzbq

Nabz ne King Devet,

kx yrle mz nibr nzycmne-plztitr-krbz Profet Neitzn mz nzmwimi-krde Batsibz.

Wztibz nabznge

1 Gct, nayc mz drtwrm ninge,

X atubqtim nzvz-rbr-krngeng, murde aodu-zvzq ninge.

2 Wztibz nabznge mz alwx rngeng amrlx

Kcng tzatrkatilr ninge.

3 Murde opxpe mz mzke' nzvz-rbr-krngeng.

X plzpxbo nzesablqti-zvz-krnge nim,

4 X myapxbz nim kc tqxpqbrlr-ngrne

Mz nzrnzlvzo-krnge Loukxtr scm.

Delc, tubqq mz nzrpi-krme bange kx vz-rbrx,

X mz nzyrlq-krm nzayrplapxngr ninge. ✡

Ipq Ninge

5 Mrlzm bange nzale-krnge alwx

Murde mzli kc tqmncbe-ngrne mz nelz lxenge, alwx rnge ycpebz.

6 A' suti drtwrm kx nabznge navz-nqblqle nzmncngr angidr.

Delc, na-alvztr-ngrn ninge murde nayrplapxx.

7 Wzti-angidrbz nabznge,

Murde nzprki-krnge namyaszpxle nqbya r nrc.

8 Ipq ninge murde na-abrtzx,

X drtwrnge kc tqavzbzme naelalz-mop.

9 Bzkq obqtrpeq nzmyakr drtqnge mz alwx rngeng,

A' ipqpxbz alwx rngeng amrlx.

Tekqtrpz Nabznge

10 Gct, tekqtrpz nabznge murde natubqx,

X amrnale mqngrnge murde navz-nqblqx nim.

11 Bzkq maszlrpx-ngrn ninge mz nzmnctr-krbo bam.

X bzkq katxpxq nzokatrkr Mqngrm ninge.

12 Okatrp ninge murde na-abrtz-mou-ngrne nzarlapx-krm ninge,

X drtqnge navq mz nzvz-nqblqngr natqm.

13 Zbz sa na-alvztrpo nqmq krmqng mz kxdrka'-ngrng,

Murde nayzlu-mopwzlr bam.

Nawztrpo Bam

14 Gct, bzkq ayzlu-mope' bange nzrnibq-krnge ncblo,

Murde na-angrlvzx nim mz nzarlapx-krm lc ninge.

15 Kxetu, okatrp ninge

Murde naglqlz-ngrne nim nivz lrm.

16-17 Trabrtz-ngrwq nzangco-ngrm blz mz olta nyzm.

A' blz kx mrlzbz bam nabz leplz kx avzo-lzbq x plzpxle alwx ngrdeng.

Delc trna-angco-ngrpwc'u blz mz olta nyzm,

A' avzo-lzbq-zvztxpwo bam.

Blz Kxtubq

18 Krka'-ngrbo bam kx naokatrpe' nigr leplz nemqng

Mz nzamqngi-mou-krgr drkq ngr Jerusalem.

19 Murde nzangco-krmgr blz mz olta nyzm
navzpxm mz nzka-lzbq-krbzkr bam.

X krlc blz kxtubq mz nzobq-krm.

Sam Kranzpnu-nzlvqn-nrade-li (52)

Kxetu Kx Atrkati Leplz Mz Zmatq Ngrde

Nabz ne Devet kx yrbzle mz kxrmailz ngr dzbe kxnzngrng, mzli kc Doek kc Edom tqvz-ngrbzle mz Sol mz nzrpi-krbzle kx, “Devet mncpe ma nyz Ahimelek.”

1 Kxmule-esz' nim ncblo kxetu kxmatq,
a' bzkq glqpx-lzbqq mz da kxtrka kcng tqaleq,

Murde Gct vz zvz nzangidati-krde natqde.

2 A' ryrlq-zvzq drtwr kx na-atrkati-ngrn leplz.

X mzli kc tqycmne-ngrn, natqm apule toki kx malc, mz nzpibqti-krm nidr.

3 Nzmrlz-zlwz-krbz da kxtrka bam myaszpxle da kxmrlz.

X mz drtwrm, nzpokia-krm myaszpxle nzrpi-krm da angidr.

4 Nim Mepokia,

X abrtz-zvz-ngrn nzaetq-krbzme drtq leplz mz natqmqng.

5 Delc sa nakilzpx-ngrm Gct nim ma nyzm mz nzodati-alope-krde nim.

X sa na-ayrkrpxbzle nzlu-krm mz nrlc ka.

6 X kxnztubqng sa na-amrlue-ngrdr Gct nzayrplapx-krde nim.

X sa nayrpalelvzlr nim mz nzrpi-krdr kx,

7 “Mcamu ena ncblo kc trmnc-xgleleu Gct.

A' axplr-lzbq mz nzatrkati-krde leplz x nztwz-krde trau kxkqlu mz zmatq ngrde.”

8 A' ninge sa na-apux nc olivi kc dzbrde tqtu-amqngi mz nzmncpx-krmc Mangr-nzangiongr,

Murde vz zvz nzbrtikr drtwrnge nzaodu-alokr Gct.

9 Delc Yawe, sa na-awi-zvz-ngrbo bam da kcng tqaletiqng.

X sa napipxbo mz leplz nemqng nzmrlz-zlwz-krm.

Sam Kranzpnu-nzlvqn-nrade-tq (53)

Nzngqngukr Kxtrnzrlxngitiung

Nabz ne Devet kx yrbzle mz kxrmailz ngr dzbe kxnzngrng.

1 Leplz kx nzngqngung mz drtwrdr nzrpilr kx, “Trpnzngr Gct.”

Leplz lcng nzvz-rbrng x nzale-txpwzng da kxtrka zlwz.

Trpnzngr leplz lcng kxtubq.

2 Gct mncom Heven, x sc tqmcomle leplz amrlx,

Mz nzmc-krde neke yrplapx mz nzrtangrti-krde nide.

3 A' nzesablqtilr Gct amrlx ngrdr
x drtwrdr esz'ti mz nzale-krdr da kxtrka.

Trpnzngr nidr kxesz' kxtubq. ✡

4 Delc tqrpingr Gct kx, “Leplz lcng tztrkang tznibqtitxdr leplz nengeng

Nzapulr kx nzrnibqng da kx nangqdr.

X mrbrtr mz drtwrdr nzkrka'-krmlr bange.

?Myx kxmule, trnzkrlzlru da kxtubq?”

5 A' mzli ka nzmwxlr-zlwz-krdr myaszpxpele mzli kc.

Murde Gct sa napxtxpx-ngrde enqmi rgung.

X drtqdr sa namya mz nzaovxio-alo-krgu nidr.

X namz ngrdr sa narlxbuliane-ngrbz Gct mz nrlc.

6 Sutitx zlwz drtwrnge kx Gct rgu kc Saeon na-arlapxle leplz nedeng.

Murde mzli kc nayzlu-mou-ngrmle, namnc-zpwxku badr.

X nigu lr Jekop drtwrgu sa naelalzm.

X nigu lr Israel sa na-abrtz-ngrgu da lc. ✡

Sam Kranzpnu-nzlvqn-nrade-pwx (54)

Nzbrtikr Drtwrgu Gct Nzaovxio-krde Enqmi Rgung

Nabz ne Devet kx yrbzle mz kxrmailz ngr dzbe kxnzngrng,

mzli kc lr Sifz tzvz-ngrbzlr mz Sol mz nzrpi-krbzlr kx, “?Krlzq kx Devet sc tqmnc-kapq mztea nyzgr?”

1 Gct, arlapx ninge mz zmatq ngr drtqm,

X aelwzpx-ngrbz nztubq-krnge mz nztu-krbzme mz nibrnge.

2 Xlrm natqnge

Mz nzkrka'-krbo bam.

3 Kxnzaetqng drtq nzglqpx-lzbqng nzrpilr natzlr ninge,

X krkcng tzxpqbrlr-ngrdr nim, nzrpilr nanibqlr ninge.

4 A' nim Gct kx okatr-zvzle ninge,

Mz nzngini-krm Kxetu rnge kc tqmnc-xgle-zvzx.

5 Yawe Gct, ayzlu-mopwz badr da kxtrka kcng tzwaisr-ngrdr ninge.

X nibq nidr murde nim kx brti drtwr.

6 Zbz sa na-abrtzlvzx nzrka-krbo bam blz mz olta nyzm.

X na-awi-ngrbo bam nzmrlz-zlwz-krm.

7 Murde arlapxq ninge mz nzkxpu-krngeng amrlx,

X okatrq ninge mz nzaovxio-krnge enqmi rngeng.

Sam Kranzpnu-nzlvqn-nrade-nzlvqn (55)

Kxdrka'-ngrng X Kxamwale Kztede

Nabz ne Devet kx yrbzle mz kxrmailz ngr dzbe kxnzngrng, mz nzayrningr gita.

Nzkrka'ngr

1 Gct, xlrm nzkrka'-krbo bam.

X bzkq drtqm satrp nzycmne-krbo bam.

2 Lalztqm bange x ayzlum natqnge,

Murde nabznge tropxpeu mz nztalvzo-krde.

Nzetqkr Drtq

3 Enqmi rngeng nzrkatrpqng bange nzkxpungr,

Mz nzxngitr-krnge nzycmne-kato-krdr,

Mz nzrnzlvzo-krdr ninge,

X nzobq-krmlr bange mz zngya.

4 Nelznge vzdz-zlwzm,

Murde ycpe pipz nzbz-krnge.

5 Rnrcti-lzbqpenge mz zmwxlr,

X nrkrdrtqnge esz'pe-ngrde.

6 X rpix mz drtwrnge kx, “Nzmu nabxnge naycbzle, da kc tqwai bona,

Nalvcx x nartangrx me namnc-zpwx-ngrne.

7 Nalvctr-rlrux lzke,

X namnc-lrpix esz'-krnge mrlcde.

8 Na-anitxpwo nzrtangrti-krnge me narlakitrx

Mz tewa x nounenq.”

Nzkrka'ngr

9 Kxetu, akipx kxdrka'-ngrng mz nzarlxlvrti-krbzme natqdr.

Murde nzota-zvzng x nznani-lzbq-zvzng mz mztea.

10 Mz nrlckxngrlx x nrlckxbq

Mztea esz'tx-ngrpwz nzxpqbrlrngr lou x nzkxpungr.

11 Nzodangr prtz-zvzm mrlcng kqlu mz mztea.

X me nzamwangr da tresakipxpuu nzpokiangr x nzangqngutingr leplz.

Kxamwa Kztede

12-14 Kztenge, mzli kc ryapwx-angidrki mz nzodu-krgi,

X vztr-lxblrki mz Mangr-nzangiongr Gct.

A' mzli ka trngiu enqmi rnge kc tqxtrnga-ngrde ninge,

A' krlc nim, kc tqmuki me esz' x line-zvzki.

X trngiu kxpxtxpx-ngrde ninge kc tqyrpalelvzle ninge,

A' krlc nim, mrlxkztenge.

Mz nzatrkatikr enqmi rnge ninge

Nabznge trtalvzou x krlzx nzmnc-kapqngr,

A' nzamwa-krm lc ninge, kx mzlenge,

Delc tqvztx-zlwzngr drtwrnge.

Nzkrka'ngr

15 Gct, ayrkrpx-anibz enqmi lcng nabzdr x nzao-krdr drtwrdr tqdrka'ngr,

Murde napwrkilvc-ngrdr nzbz-krdr.

16 Yawe, mzli kc nayrni-ngrbo bam,

Krlzx kx sa na-arlapxq ninge.

17 Murde sa naxlrme natqnge mz nourla, bea, x mz nrlckxbq,

Mz nzkalz-zvz-krbo bam nzlckr drtwrnge x nztalvzokr nabznge.

18 Kxmule-esz' enqmi rngeng nzkqlung, a' mzli kcpe naota-ngrgr badr,

Sa na-amnc-zpwxq ninge mz mzlirdr.

19 Murde nim Gct kc nzaclve-krde tqyc tqyc.

X sa na-ayzlume natqnge lcng mz nzaovxio-krm nidr mz nzotangr.

Murde nzpxtxpx-ngrdr nztekqtr-krdr nqmq krdr,

X trnzamrlue-kzlru nim.

Kxamwa Kztede

20 Mrlxkztenge lc, mzli kc nigr badr dzbede kxesz', a' mzli ka yrlqpx-lzbq mz nzesz'tikr drtwrgr badr.

A' se tqrtwztipele nigr zngya tqotapekr badr.

21 Nzprlxpx-krde nivz narpi-ngrbz nide ncblo ngrde,

A' mz nabzde la poi kx mu ncblo.

Mz nzycmne-krde nide pakrle,

A' natqdeng malc apule toki r vea.

Nzkrka'ngr

22 Yawe, napipxbzkr nzkxpu-krgrng bam, murde nalolvz-amqngiq nigr.

X tr-rlrpx-ngrwq leplz kxnztubqng nzaxtx-krbzlr nzlxngiti-krdr nim.

23 Murde sa nartco-ngrn mz gq lrdr

Krkcng tzrnibqng x tzpokiang,

Mzli lc tznginibe-ngrdr obla.

A' sa na-abrtr-zvzbo drtwrnge bam.

Sam Kranzpnu-nzlvqn-nrade-esz'mz (56)

Mzli Kznike Mwxlr-ngrne, Abrtrpo Drtwrnge Bam

Nabz ne Devet kx yrbzle mz kxrmailz ngr dzbe kxnzngrng,

mzli kc tzlolvzngr lr Filistia nide mrkc mztea Gat.

Okatrp Ninge

1-2 Yawe, nayc mz drtwrm ninge.

Murde enqmi rngeng nzkqlu-zlwzng.

X vz zvz nzmaneuti-krdr ninge x nzatrkati-krdr ninge,

Murde nzrpilr na-aovxiolr ninge mz nzrnzlvzo-krdr ninge.

3 A' mzli kznike mwxlr-ngrne,

Abrtrpo drtwrnge bam.

4  Trmwxlrtiwxu zmatq ngrdr murde abrtrpo drtwrnge mz natqm,

Nim Gct kc tqglqlz-zvzx.

5 Yawe, enqmi rngeng vz zvz nzrtangr-krdr drtwr kx na-atrkati-ngrdr ninge,

Mz nzrkatr-zvz-krmlr nzkxpungr bange.

6 X nzyrlwr-lxblrng me nzmnc-kapq-ngrdr,

Mz nzaukzti-krdr ninge, murde nanibqlr ninge.

7 Bzkq rlr-ngrbzme nzdwa-krdr,

A' ayrplapxng mz zngya ngr drtwrm.

Abrtrpo Drtwrnge Bam

8 Krlz-angidrq nzrkrkxkr drtqnge.

Murde aplxtipxpeq nztaliokr drlemzke' amrlx, mz nzyrtio-krmlr mz buk scm.

9 X krlz-zpwxx kx mz nzkqle-krnge nim, sa navzme x enqmi rngeng nadwaszlr ninge.

Murde tu-zvzme mz nibrnge.

10-11  Trmwxlrtiwxu zmatq ngrdr murde abrtrpo drtwrnge mz natqm,

Yawe, nim Gct kc tqglqlz-zvzx, x brti drtwrnge natqm amrlx.

12 X sa na-alebo bam da kcng tqpibo,

Mz nzrka-krbo blz ngr nzawingr.

13 Awi mz nzarlapx-krme ninge mz mq enqmi rngeng.

Murde trpnzngr nznibq-krdr ninge,

X trmetxpou badr.

Gct nawztr-zvzbo bam, nzmnc-krnge mz nrlc.

Sam Kranzpnu-nzlvqn-nrade-rlimz (57)

Batrpz Mz Lr Nrlc Tulvzo Nzmc-krdr Nzaovxio-krm

Nabz ne Devet kx yrbzle mz kxrmailz ngr dzbe kxnzngrng,

mzli kc tqrlatr-ngrde mz butqbr mz nzdwasz-krde King Sol.

Nayc Mz Drtwrm Ninge

1 Gct, nayc mz drtwrm ninge mz nzaelwa-krme bange nzmrlz-esz'ngr-krm,

Murde mnc-xglex nim mz nzmnc-zpwx-krnge mz mzlir nzkxpungr kxtrka.

X na-apux nei bona kc tqmnclzbz mz nabx lxede,

Mz nztu-krme mz nibrnge, navz navz mzli kx ayrkrpx-ngrn nzodangr.

2 Gct, myalz-esz'ngrn, x sa nakqlex nim,

Murde angidati-zvzq me pnz drtwrm mz nzmnc-krnge.

3 Sa na-ayzlume natqnge Heven mz nzarlapx-krm ninge.

X na-amyatibzme drtq krkcng tzrnzlvzolr ninge.

Murde aodu-zvzq ninge,

X angidati-zvzq natqm.

Nzrtxtiolr Ninge Br

4 Nztu-ngalelvzlr ninge ncblo ngr nzodangr.

Spiz x nipna scdr nzapulr nqngi kx malc,

X natqdr nzaetq-krdr drtq apule nzrluplxtikr toki r vea.

5  Lr Heven namclr nzmyalz-esz'ngr-krm.

X lr nrlc namclr nzaovxio-krm.

6 Kxmule-esz' nabznge talvzo zlwz murde enqmi rngeng nzrtxtiolr ninge br,

A' awi Gct, kx naprtz-moung mz trtxki kx nzamwiti-ngrdr ninge.

Sa Na-angrlvzx Nim

7-8 Sa na-angrlvzx nim mz nabznge atwrnrngr mz nzayrni-krbo gita bam.

Murde abrtr-zvzbo drtwrnge bam.

Nilz r nepi adwalzmle ninge mz zbq kang kqlu.

A' mz nzdwalz-krmc mz nourla kx topwz,

Na-apule nabz nenge adwalzmle nepi,

Mzli lc naglqlzpex nim.

9 Kxetu, sa na-awibo bam mz mzlir lr mrkzbleng,

X na-angrlvzx nim mz mzlir neidung.

10 Murde nzaodu-zvz-krm myalz krlzlzle bongavz,

X nzangidati-zvz-krm natqm. ✡

11  Lr Heven namclr nzmyalz-esz'ngr-krm,

X lr nrlc namclr nzaovxio-krm. ✡

Sam Kranzpnu-nzlvqn-nrade-rtqmz (58)

Kxdrka'-ngrng Nzapulr Ningidoe Kcng Tzrmakxng

Nabz ne Devet kx yrbzle mz kxrmailz ngr dzbe kxnzngrng.

Kxnzetung Kxdrka'-ngrng

1 ?Kxnzetung, myx kxmule, nzaclve-krmu tubq,

X rsakrlrngr angidr?

2 Trtingr! Murde yrlqamu drtwr kx atrkatile leplz nemung,

Mz nzaetq-krbzmu drtqdr mz nrlc ka.

3 Nimu kxdrka'-ngrng. X ale-zvzamu da kxtrka,

Yzuo pnz mzli kc tzmcngr mzpu.

4 Apuamu ningidoe kcng tzrmakxng

Mz nzatrkati-krmu leplz.

5 X apu-kzamu kxnradrtqdr ngq murde pxtxpx-zvz-ngrnamu nzxlr-krmu nzyrni-krdr,

X nzayzlu-krbzmu natqdr.

Nzayrplapxkr Gct Kxdrka'-ngrng

6 Yawe, ayrplapx leplz lcng tzapulr ningidoe, mz nzyrvilz-krme nipna scdr.

X mz nzapu-krdr poi kz peto, taglctr-kzpz nqngidr.

7 Mrlzvxitx nzbatr-krbzme nzmyakr nipna scdr,

X nzmrbr-krdr na-apule lue kc tqmrbrlqo mz drtc'.

8 X mrlzvxi kz nzapu-krdr zwqwq r wagq kc tqlrprnebz mq mz nzngrla-krde x mz nibrde sc tqmrbrpe mou mz nztiokr nepi le.

X na-apu-kzlr itoto kx bz murde nzmika mzli kc tqpoobe-ngrde.

9 Gct, mzli kc tzlube-ngrdr, apusrngr nidr nabr kc tzikzti,

Mz nzodati-krm nidr mz zngya ngr drtwrm.

Nzabrtzkr Leplz Neng Gct

10 Zbz nigr kxnztubq nemqng sa na-abrtz-zlwz-ngrgr nznibqti-krm kxdrka'ngr lcng.

X sa naelalvzkr nzyrlekr mepyr ngrdr.

11 X sa napibzkr bam kx, “Gct, da zpwxtx! Sa nakabzme da kxmrlzting mz leplz kxnztubqng,

Murde nzaclve-krm lr nrlc tubq-esz'ngr.”

Sam Kranzpnu-nzlvqn-nrade-rpwxmz (59)

Kxdrka'-ngrng Nzapulr Kuli Kzpeto

Nabz ne Devet kx yrbzle mz kxrmailz ngr dzbe kxnzngrng,

mzli kc King Sol tqatwzlr-ngrde ncblo mz nzaukzti-krdr ma nyz Devet, murde nanibqlr nide.

Kuli Kzpeto

1 Gct rnge, arlapxbz ninge mz enqmi rngeng,

X tum mz nibrnge mzli kc naoti-ngrmlr ninge.

2 Arlapx ninge mz kxdrka'ngr lcng,

Tzkrlzlr nzrnibqngr leplz.

3 Yawe, obqm! Ncblo lcng tzyrlwr-lxblrng nanibqlr ninge.

A' trpnzngr da kxtrka kx alebo badr.

4 Kxmule-esz', a' se tzoliqtilr nztz-krdr ninge.

Tulzm x vzm mz nzokatr-krm ninge.

5 Yawe, nim Gct kc tqrninr, Gct r lr Israel. Dwalzm mz nzayrplapx-krm lr mrkzbleng.

X bzkq ycngr drtwrm krkcng tzryrlqng drtwr kxtrka.

6  Nzyzluti-zvzmlr mztea mzli kc milzpq,

Nzapulr kuli kzpeto kcng tzkclwzng mz nzvzne-krdr mztea.

7 Drtwrdr nzamqmqlr x natqdr nzapulr toki r vea kxmalc.

Mz drtwrdr nzrpilr trpnzngr kx rkrlztrpz x trpnzngr nzayrplapxngr nidr.

8 A' nim Yawe, yrpalelvzq kxnzmnc-mrbr lcng,

X xtrnga-ngrn nidr.

Temz Ngr Lomrgr

9 Gct rnge, abrtr-zvzbo drtwrnge mz nzxplr-krm,

Murde nim lrpalvc nyznge.

10 X krlzx kx sa na-aovxiox enqmi rngeng,

Murde naokatrq ninge mz nzaodu-zvz-krm.

11 Yawe, nim temz ngr lomrgr kc tqyrputrngr nipna.

Nibqti nidr, murde leplz nengeng nadcpx mz drtwrdr

Kx nim Gct kc tqayrplapxle kxnzaleng alwx.

Aodaliti nidr mz zmatq ngrm, murde nataong mz drtc'.

12 Batrpz mz nzglqpx-lzbq-krdr nzatao-mou-krde nidr.

Murde mz nzycmne-krdr natqdrng ngi dalr alwx, mz nzrpibqtingr x nzpokiangr.

13 Odati nidr mz nzmilxtxo-krm nidr mz zngya ngr drtwrm.

Murde leplz nakrlzlr kx nim Gct kc tqaclvele lr Israel x lr nrlc tulvzo.

14  Nzyzluti-zvzmlr mztea mzli kc milzpq,

Nzapulr kuli kzpeto kcng tzkclwzng mz nzvzne-krdr mztea.

15 Nzrtangrng nadr dakxnzng me yctxpqng,

X drtwrdr nzamqmqlr mz trnzkrlc-kru nelzdr.

Lrpalvc Nyznge

16 A' sa nangr-kato-zvzx mz nourla kang kqlu,

Mz nzpipx-krnge zmatq ngrm x nzaodu-zvz-krm.

Murde apu-zvzme bange lrpalvc nyznge

Kxrlakitrx mz mzli r nzkxpungr.

17 Sa na-angrlvz-zvzx nim, Gct kc tqaodu-zvzle ninge.

Murde nim lrpalvc nyznge kx xplr-esz'ngr.

Sam Kranzpnu-esz'mz (60)

Glalzm Nc Nqngq Bagr

Nabz ne Devet kx yrbzle mz kxrmailz ngr dzbe kxnzngrng,

mzli kc ami nzling nzrpilr narnzlvzo-ngrdr Israel nzprtrpqng mz kzdq nrlar Israel. X ami ngr lr Edom nzprtrpqng mz kzdq nrlarde, Nabzlwa ngr Dcpwe, mrkc Joab kc tqmailzle ami ngr Israel, tzabz-ngrdr ncblo siu-nzpnu-esz'-nrade-li (12,000).

Ngrlrvea Ngrgr

1-3 Gct, mz nzngyatikr drtwrm nigr, drtqm satrpem bagr.

X batrpeme mz enqmi rgrng nzprtr-krmlr mz nzawxo-krdr bz ngr nrlc nyzgr.

Nzatrkati-krdr nigr apule nengq mz nzaglqwiti-krde drtc'.

X da amrlx trnzaxvctrpeung.

Dea-ngrgr vznepe mz nzvzne-krgr apukr ncblo kxnzrmnqng,

Mz nzaetqtitx-zlwz-krbzme drtqgr, nigr leplz nemqng.

A' suti drtwrgr nayzlu-mopwe' bagr

Mz nzamrlz-mou-krm drtc' nyzgr, murde namnc-zpwx-moukr.

4 Nim Ngrlrvea ngrgr. Glalzm nc nqngq bagr, nigr kcng tzamrluelr nim,

Murde navzmgr bam mz nztu-mou-krgr me esz'.

Gct Ayzlu-ngrmle Natqgu

5 Mz zmatq ngrm, arlapx nigr kcng tqaodu-zvzq,

X ayzlu-ngrm natqgr.

Da Kc Tqpi Gct

6 Gct, natqmqng nzvzpxmqng mz Mangr-nzangiongr, mz nzrpi-krdr kx,

“Mzli kc na-aovxio-ngrne, sa na-akipxbo mz leplz nengeng

Drtc' kcng mz nrlar LueJodzn rlilr.

7 Murde neidu lr Gilead nengeng.

X nqvi lr Manase nenge-kzng.

X neidu lr Efrem tum mz nibrnge.

X nqvi lr Judz kx na-aclve-zvzng mz zmatq rnge.

8 A' enqmi rmung trna-aovxiolru nimu.

Murde lr Moab sa nawztrpqng bange

X lr Edom sa nametxmqng bange.

X sa namalqlvzx nzmilxtxo-krnge lr Filistia.”

Natq King

9 ?Myx kxmule, sa na-atutrq natqm lc mz nzokatr-krm ninge

Nzprtr-krnge mz lrpalvc ngr mzteadau nyzdr lr Edom?

10 Murde mzli kc pxtxpxpe-ngrn nigr,

X trokatrwq ami negr mz nzotangr.

11 Gct, okatrp nigr mz nzota-krgr badr enqmi rgrng mzli ka.

Murde mane nzmnc-xgle-krgr ncblo nzarlapx-krdr nigr.

12 X krlzkr kx mz nzmnc-krme bagr,

Sa narnzlvzokr enqmi rgrng mz nzokatr-krm. ✡

Sam Kranzpnu-esz'mz-nrade-esz' (61)

Vzmibz Ninge Mz Butqbr Kxmqngi

Nabz ne Devet kx yrbzle mz kxrmailz ngr dzbe kxnzngrng.

1 Gct, xlrm nzyrni-krnge,

X lalztqm mz nzkrka'-krnge.

2 Kqlex nim murde mncx esz'-krnge, x nabznge talvzo zlwz.

Vzmibz ninge mz butqbr kxmqngi.

3 Murde nim lrpalvc nyznge,

Me rlakitrx mz mq enqmi rngeng.

4 Rlr-ngrm bange nzmncpx-alo-krmc mz ma nyzm.

Murde na-apux nei kio kx mnc-kapqlzbz mz nabx lxede.

5  Gct, abrtzlvzq nzesalz-krnge nzangrlvz-zvz-krnge nim.

Murde krlc takitrde leplz kcng tzamrluelr nim.

6 Kam bange nzlungr kxboi, ninge king nem,

Murde nzmnc-krnge navz zvz.

7 Okatrp ninge mz nzaclve-angidr-krnge leplz nengeng mz nzmnclz-krbo mz zmatq ngrm.

Ayrbqpx ninge mz nzaodu-zvz-krm ninge x nzangidati-krm natqm.

8  Delc na-angrlvz-zvzx nim,

Mz nzale-krnge da kc tqesalz-ngrbo bam.

Sam Kranzpnu-esz'mz-nrade-li (62)

Mnc-xgle-zvzku Gct Txpwz

Nabz ne Devet kx yrbzle mz kxrmailz ngr dzbe kxnzngrng.

Mnc-xgleamu Gct

1  Gct txpwz kx mnc-xgle-zvzx mz nabznge,

Murde nzmnc-zpwx-krnge vzpxm bade.

2  Nide butqbr nyznge x mevalu rnge.

Nide lrpalvc nyznge kx tu-amqngio-ngrne.

3 Delc nimu kxdrka'-ngrng bzkq tz-zvzpeamu ninge mzli ka trxplrpewxu.

X bzkq apusr-ngrnamu ninge nzawxo-krmu ma kx blzlongr.

4 Ryrlqamu drtwr ngr nzapotxo-krmamu ninge me matq kc tqmnco-ngrmc.

X abrtzlvzamu nzpokiatitr-krmu ninge.

Murde nivz lr naomu prlxmamu bange,

A' mz nabzmu la, ngyati drtwrmu ninge.

Na-abrtxtrpwzmu Drtwrmu Mz Gct

5  Gct txpwz kx mnc-xgle-zvzx mz nabznge,

Murde nzmnc-zpwx-krnge vzpxm bade.

6  Nide butqbr nyznge kx abrkitrx drtwrnge.

Nide lrpalvc nyznge kx tu-amqngio-zvz-ngrne.

7 Nzarlapx-krnge x nzmrlue-krnge yctr txpwz bade,

Mz nzngini-krde butqbr nyznge kxmqngi kx rlakitrx.

8 Leplz nengeng, mz nzangidati-krbzle da kx yc mz drtwrmu, na-abrtxtrpwzmu drtwrmu bade.

Murde nide txpwz me rlakitrku.

Bzkq Brti Drtwrmu Doa O Da Kzbleng

9 A' bzkq brti drtwrmu leplz, murde nigu amrlx apu-txpwzku zsikapu,

Kxmule-esz' nigu kxnzetung o leplz txneng.

Murde nzmu na-arsakrlrku nzmrlekr Gct x nigu,

Nide kx mrle txpwz, a' nginigu da-nrbalq.

10 X mz nzrtwz-krmu da kx suti drtwrmu, bzkq brti drtwrmu nzamwxlr-krmu leplz x nzpna-krmu dztudrng.

X kxmule-esz' nimu bcnyrng, bzkq abrtrpzmu drtwrmu mz trau scmu.

11 A' na-amqtrku drtwrgu mz nzxlr-krgu natq lcng.

Murde Gct txpwz kc tqmatq.

12 X da kx myapxbz, nzaodu-krde nigu tresakiu.

Rpimle kx, “Mzli lcde, nzayzlu-krbo da mz doa navz-nqblqle da kx aleleng mz nrlc ka.”

Sam Kranzpnu-esz'mz-nrade-tq (63)

Sutitx Zlwz Drtwrnge Nzxplr-krm

Nabz ne Devet mzli kc tqmnc-ngrde lzke ngr Judz.

1 Gct rnge, rtangrtix nim.

Murde nim kc tqbatrple nzesatxpx-zpwxkr drtwrnge.

Apux ncblo kx drtwrde brlxkz x mzte tclvr mrkc lzke,

Mz nzsutitx-zlwzkr drtwrnge nzmnctr-krbo bam.

2 Suti drtwrnge nzxngi-krbo nzulrm Mangr-nzangiongr

Mz nzmc-krnge zmatq x zluli rm.

3 Nzkrlz-krnge nivz lrm myaszpx-zlwzle nzlu-krnge mz nrlc.

X glqlz-zvzx nim mz nzaodu-zvz-krm ninge.

4 X sa na-awi-zvzbo bam

Mz nzglalz-krbo mqnge mz nzkrka'-krbo bam.

5 Drtwrnge sa naesatxpx zpwx nzmnctr-krbo bam.

X sa na-angrlvzx nim mz nabz kxyrlvi.

6 Mz nrlckxbq kang kqlu aoti zvz drtwrnge nim,

Vz vz nrlc ngrlxtxpx.

7 X angrlvzx nim mz nzabrtzngr

Murde okatr-zvzq ninge x tu-zvzme mz nibrnge.

8 Mnc-amqngitrpo bam,

X lolvz-amqngiq ninge mz mqm kx xplr.

9 A' ayrkrtxong mz drtc'

Krkcng tzrpilr nanibqlr ninge.

10 Nibqting nidr mz vea,

Murde kuli kzpeto nangqtilr namz ngrdr.

11 X ninge, king nem, sa na-abrtzlvzx nim,

Murde ngi-batrpe' nzaovxio-krnge.

X krkcng tzabrtrpzlr drtwrdr bam, sa nabilvzlr nim.

Murde sa nangi-batrpzme mz kxnzpokiang nzmnc-lrpi-krdr.

Sam Kranzpnu-esz'mz-nrade-pwx (64)

Drtwr Kxtrka Trngida-pnzu

Nabz ne Devet kx yrbzle mz kxrmailz ngr dzbe kxnzngrng.

Enqmi Rngeng

1 Gct, kxputxpex. Xlrm nzkrka'-krnge.

Mwxlrti-zlwzx enqmi rngeng. Arlapx ninge.

2 Tum mz nibrnge murde kxdrka'-ngrng nzyrlqng drtwr

Mz nzesabrti-krdr ninge.

3 Nzxngitrkr leplz nzycmne-krdr apule nzrlakikr toki r vea kx malc.

X nzpnz-krdr leplz mz natq kxtrka apule nipna.

4 Nzmnc-kapqng mz nzpnz-krdr kxnztubqng mz natq ngr nzpokiangr.

X trnzmwxlrung nzaniti-krdr nzatrkati-krdr nidr.

5-6 Nzapqtrlr drtwrdr mz drtwr kxtrka kx nzyrlqlr.

X nzamyatxlzpwzlr nzrkrlzkr leplz,

Mz nzrpi-lxblr-krdr kx, “Na-amwiku trtxki mz nzesabrti-krgu leplz.

X nzbrngztio-krgu lc da kxvz-rbr trpnzngr kx narmc x kx narkrlzti.”

Gct Rnge

7 A' Gct sa na-ayrplapx-anile nidr, na-apule kx pnzle nidr mz nipna scde.

X napwrkilvc-ngrdr nztupekr nipna ngrdr.

8 Sa na-atrkatile nidr murde nzrpiting natq kxtrka.

X sa nayrpalelvzng krkcng tzrmcng nidr.

9 X leplz amrlx sa namwxlrtilr Gct.

X sa na-aoti drtwrdr da kxmatq kc tqaleleng x nayapwxtipxlr.

10 Leplz kxnztubqng sa na-abrtzlvzlr Yawe x sa na-abrtrpzlr drtwrdr bade.

Leplz kx nabzdr lq sa na-awibzng bade.

Sam Kranzpnu-esz'mz-nrade-nzlvqn (65)

Kxaodu, Kxrpalz, Kxrka

Nabz ne Devet kx yrbzle mz kxrmailz ngr dzbe kxnzngrng.

Kxaodu

1 Gct, nzglqlz-krgr nim Jerusalem tubq-esz'ngr,

X rpikr na-atutr-zpwxkr nzesalz-krbzkrng bam.

2 Murde xlrme nzkrka'-krgr,

Mz nzmnc-xgle-krgr nim.

3 X kxmule-esz' nzvz-rbr-krgrng nzmrilvzlr nigr,

A' ipqpx zvz alwx rgrng amrlx.

4 Namrlz-ngrmle bagr, nigr kcng tqmcpxqng

X tqvzmitrqng Mangr-nzangiongr nim.

Murde sa namnc-zpwxkr

Mz nzrtwzngr da kxmrlzting mz ma nyzm.

Kxrpalz

5 Mevalu rgr, mzli kc tqyrni-ngrbzkr bam, ayzlume natqgr

Mz nzbatr-krme nzaovxio-krgr.

Lr mrkzbleng nzmncng drtc' x trmctu mz nrlc tulvzo.

X sc tzabrtr-kzpzlr drtwrdr bam.

6 Murde mz nzxplr-krm atulzq newz kxetuting,

Mz nzaelwapx-krm nzmyalzkr zmatq ngrm.

7 Aoq nrwx mz nzyclwzkr srkau x aesakiq nzyrpukr natq nrc. ✡

X amnc-nabuq leplz kcng tzxpqbrlr-ngrdr nim.

8 Nzamrluengr nim mz nzetukr zmatq ngrm.

X mz nrlc tulvzo nzmalqlvzlr da kcng tqaleqng.

Kxrka

9 Gct, aclve-angidrq nrlc mz nzadc-krm tewa,

Murde dakxnzng nalvc angidr mz drtc'.

10 Tewa lc tqayayrtile drtc' nyzgr,

Murde da kx petikr mz nrlanc nyzgr nalvcpulzmqng.

11 Ycngr dakxnzng kxkqlu mrkcng amrlx tqvzkiq.

X bxli scgrng yrbuti zvz mz da kxmrlzting.

12 X abrtz-zlwz-ngrgr

Nzmc-krgr nzplckr nra nounc nyzgrng.

13 Angrlvzkr nzyrlvzbqtikr animol negrng,

X malqkr murde nrlanc nyzgrng brtipeng x ycpe pipz nzrkqlzngr.

Sam Kranzpnu-esz'mz-nrade-esz'mz (66)

Nzayzlu-zvz-krbz Gct Natq Kxnztubqng

Nabz kx nzyrbz mz kxrmailz ngr dzbe kxnzngrng.

Lr Nrlc

1 Lr nrlc amrlx

Namalqlvzlr Gct,

2 Mz nzangrlvz-krdr nzmyalzkr drtqde,

X mz nzglqlz-krdr nide mz nabz kxyrlvi.

3 X narpibzku bade kx, “Da amrlx kcng tqaleqng nzkctitxpxng.

X enqmi rmqng nzmetxpebzng bam mz nzetu-zlwzkr zmatq ngrm.

4 X lr nrlc amrlx nzangiolr nim,

Mz nzglqlz-krdr nim x nzarmyalz-krdr drtqm.”

Lr Israel

5 Nadcpx mz drtwrgu da kx nzkctipxng,

Kcng tqalemqng Gct bagu, nigu leplz nedeng.

6 Akipxle Prla Bla x aesakile nzyrlekr LueJodzn

Mz nzyrlq-krbzle me mingrng kx navzki melrmqgung.

X mzli ka na-awi-ngr-kzpzku bade da lcng.

7 Murde aclve-alole mz zmatq ngrde.

X yrlq zvz mzte lr mrkzbleng murde ma tzglqpx-lzbqng mz nzxpqbrlr-krdr nide.

Nigu Amrlx

8 A' nimu lr mrkzbleng naglqlz-kzamu Gct rgr,

Mz nzangrlvz-kato-krmu nide.

9 Murde nide kc tqaclve-zvzbzle nzlu-krgr,

X tr-rlrpx-ngrdeu nzaovxiokr enqmi nigr.

10 Gct, kxmule-esz' atubqtipeq nigr, kx nabzgr nalqngi,

Mz nzapu-krgr silvz kc tqyrleni, x zblqki rde navztx.

11 X kxmule-esz' rlrpx-ngrn nzesabrtingr nigr,

X batrpzme nzrglq-krgr da kx mrlepu.

12 X kxmule-esz' rlr-ngrbzme mz enqmi rgrng nzrnzbrti-krdr nigr,

X vztrkr mz nabz nzkxpungr

Kx apule nyr x nrc kxoda,

A' mzli ka sc tqyzlumipe-mope' nigr me na-arlapx-ngrgr.

13-15 X ayzlu-kzpe' natqnge mz mzlir nzkxpu-krngeng,

X delc naka-ngrbo bam da kcng tqpibo.

Rtwzmc animol kxncblongr kx oliqtix mz olta nyzm,

Mz nzangc-krbzlr bam mz Mangr-nzangiongr.

Murde zsikapu ngrdr navzdzbz,

Nangi dalr nzawi-krbo bam.

Okatrle ninge

16 Nimu amrlx kcng tzangiolr Gct, lalztqmamu bange,

Mz nzpi-krbo bamu da kcng tqalemleng bange.

17 Mz nzbrtikr drtwrnge nide, krka'bo bade,

Mz nzoliqti-krnge nzawi-krbo bade mz nzayzlu-krmle natqnge.

18-19 X ayzlu-zpwxmle natqnge murde plztipxbo alwx rngeng.

A' rblx nzxlr-krde nzkrka'kr doa kx nabzde blqki.

20 Awitx-zlwzbo mz Gct murde trpx-ngrdeu nzkrka'-krnge,

X trpx-kz-ngrdeu nzaodu-krde ninge.

Sam Kranzpnu-esz'mz-nrade-rlimz (67)

Lr Nrlc Naglqpxlr Gct

1 Gct, nayc mz drtwrm nigr,

Mz nzamrlz-krm x nzokatr-krm nigr.

2 Murde lr nrlc nakrlz-zpwxlr nqmq krm

Mz nzarlapx-krm nigr.

3  Mrlz neidung amrlx nzglqpx-krdr nim,

X na-awi-ngrbzlr bam!

4 Mrlz lr mrkzbleng amrlx nzangrlvz-krdr nim,

Murde nzaclve-krm nidr tubq mz nzmailz-krm.

5  Mrlz neidung amrlx nzglqpx-krdr nim,

X na-awi-ngrbzlr bam!

6 Gct rgu amrlzle nigu,

Mz nzrkqlzngr dakxnzng.

7 X sa na-amrlz-zvzle nigu,

Murde leplz amrlx na-amrluelr nide.

Sam Kranzpnu-esz'mz-nrade-rtqmz (68)

Zmatq Ngr Gct Mz Nzaclve-krde Lr Israel

Nabz ne Devet kx yrbzle mz kxrmailz ngr dzbe kxnzngrng.

Nzmyalzkr Gct

1 Mz nzvz-krm Gct, enqmi rdeng nzodalitipeng.

X kxnzpxtxpx-ngrdr nide nzdwaszlr nide.

2 Milxtxole nidr mz nzapu-krdr zsikapu kc tqwqplx nenq.

X nibqtile kxdrka'-ngrng mz nzapu-krdr kadol kc tqyrle mz nzngc-krde.

3 A' nigu kxnztubqng abrtzlvzku nzmnc-aepztr-krbzku bade,

Mz nzbilvz-krgu x nzmalqlvz-krgu nide mz nzelangr.

4 Naglqlzku Gct mz nzangrlvz-krgu drtqde.

Na-amyalzku nide kc tqvoom mz dcbz.

Drtqde Yawe x na-abrtz-ngrgu nzmnctr-krbzku mz mzte.

5 Gct mnc Mangr-nzangiongr.

Apubzle trte mz doa kxnzbzszng x aclve-kzle olvz kx nzbzszng ncblo ngrdr.

6 Kxnzmncng esz'-krdr amnctr-lxblr-kzleng mz neidung,

X kx drtqdr tropxu vzmi-kzleng

Murde namnc-zpwxng.

A' krkcng tzesablqtilr nide, avzpx-nrbalqleng.

Mzli Kc Lr Jiu Tzrlasz-ngrdr Ijipt X Tzprtr-ngrdr Lzke ✡

7 Mz nzrlaszkr leplz ne Gct Ijipt, vzmitrleng lzke.

X mz nzmailz-krde nidr, mncpxm mz nyr x dcbz.

8 Nide Gct r lr Israel kc tqaelwapxle zmatq ngrde mz Newz Saenae.

Murde mz nzvz-krmle, nengq x tewa kxnzetung nzvz-kzpqng.

Mzli Kc Lr Jiu Naprtr-ngrdr Mz Drtc' Kc Tqpibz Yawe Badr ✡

9 Gct avzo-ngrmle tewa,

Murde na-alu-moule drtc' nyzde kc tqmingrpe.

10 Neidu lrde kxtrnzrngiscung amncleng mz drtc' lc,

Mz nzrka-krbzle badr da kx nzmnctxpx-ngrdr.

Mzli Nyz Kxnzryrlqng Drtwr ✡

11 Kxetu rgu Gct kapxle natq

Kx olvz kxnzkqlung napipxlr nrpa lcde seng,

12 “King x ami nedrng nzdwang.

X nigr olvz akitikr dztu enqmi kcng tztwz ncblo ngr vea negrng.

13 Akitikr da kxlqngi kxlqlwx kx nzwzngr mz silvz x gol.

?Myx kxmule, kzdung nimu ncblo trnzprtr-ngrdru mz vea?

14 Murde Gct kc tqrninr milxtxole king kcng,

X namz ngrdr nztwzbene-krdr apule lrdz kx lvxlz nrc mepz.”

Mzli Kc King Devet Tqyrlq-ngrde Jerusalem Mz Nzngini-krde Mzteadau Nyzde ✡

15 Mzli kc King Devet tqyrlq-ngrde Mzteadau nyzde mz Newz Saeon,

Newz Basan apule ncblo kx angya drtwrde nzyckr Mzteadau mrlc.

A' Devet ayzlubzle natqde mz nzrpi-krbzle kx,

“Newz Basan, kxmule-esz' matq-esz'ngrn x myatxlzq,

X nra nyzmqng ngi rtrngr,

16 A' bzkq obqszoq newz kc tqmcpx Yawe kx namnc-ngrde,

Murde sa namnc alo elr.”

Yawe Aovxiole Enqmi Rdeng X Vzdz Mangr-nzangiongr Jerusalem

17 Gct vom mz siu ngr sariot scdeng,

Mz nzprpx-krmle mz Newz Saenae x nzprtr-krde Mangr-nzangiongr.

18 Kxetu vzdz-ngrde wq,

X aovxiole enqmi kxkqlu.

X nzkabzlr da bade, mz nzmetx-krbzlr bade,

Kxmule-esz' kxnzxpqbrlr-ngrdr nide mzli kc. ✡

19 Naglqlzku Kxetu kc tqatu-amqngile nigu mz zbq kang kqlu.

Murde nide Mevalu rgu.

Mzli Kc Gct Tqnibqti-ngrde King Nede Ehab X Nqvi Lrde Mz Nzayrplapx-krde Nidr ✡

20 Gct rgu nide Gct kc tqarlapxle leplz.

Yawe nide Kxetu kc tqkapxmle nigu mz mq enqmi rgung.

21 X sc tqtaputibzle nardr,

Murde nzvz-rbr-zvzng.

22 Rpimle bagu kx, “Kxmule-esz' enqmi rmung nzdwalzng mz newz

O drlve keng mz nzakitikr nrlc nidr, a' sa nayzlutibong.

23 Murde navznenamu mz nzrnzlvzo-krmu mepyr ngrdrng,

X kuli nemqng drtwrdr naesatxpx zpwx mz nzrmnq-krdrle.”

Nzakaputr-ngrm Nzamyangr Mz Mzli Nyz King Hesekaea ✡

24 Leplz amrlx nzmclr nzvztr-krmqng leplz neng Gct Mrkc Tqtr,

Mz nzangrlvz-krdr Gct x King rdr.

25 Dzbe kxnzngrng nzrtwayzbzng, vz-nqblqbz olvi kx nzelang x nzayrlewzng nrasrpwale.

X kxnzayrning gita nzrmnr-ngrmqng.

26 Kxmu nzngr-krdr nide sele,

“Naglqlzku Yawe, nigu leplz nedeng, mz nzyrlwr-lxblr-krgu.

Naglqlzku Yawe, nigu kcng tqngi nqvi lr Jekop.”

27 Neidu lcng tzvz-kzpqng, Benjamin, Judz, Sebyulon, x Naftzli.

Neidu ne Benjamin krkc tqtopwz rtwayzbz badr,

X mz nibrdr kxnzetung r Judz x leplz nedrng.

X rmnr-ngrbz neidu kx nzmncomqng mz nort, kxnzetu r Sebyulon x Naftzli.

Lr Jiu Nzkrka'-ngrdr Lr Mrkzbleng

28 Gct, aelwapx-moungr zmatq ngrm,

Kc tqaelwapx-ngrn tqokatr-ngrn nigr mzli kc.

29 Kapxbz natq kx king kcng tqaovxiopeq nartwzmqng da bam,

Mz nzmnc-krm Mangr-nzangiongr.

30 Ayrplapx Ijipt kc tqapule trmwzlogo kc tqmnc-kapqpxm mz nabr kc tqlvcpulzm mz nqlvi lr Lue Nael,

Ayrplapx nidr badr kztedeng murde mrlz-zvzbz badr nzotangr.

Aodali lr mrkzble lcng,

Navz navz nakrlzbzle mzli kc tzyrngzo-ngrbzlr bam.

31 Murde kxnzetung ngr Ijipt navzmqng bam,

Nidr badr lr narnrlc amrlx kcng tzaxvctrng badr,

X naxpeng trau, silvz, x da kxlqlwx

Mz nzaovxio-krm nidr mz vea.

Nzmyalzkr Gct

32 Nimu lr nrlc amrlx,

Nangrlvzamu Kxetu Gct.

33 Murde sc tqvzne mz bongavz, kc tqwz-ngrde mzli kc bqnc.

X nzxplrkr natqde apule natq bzlrmei.

34 Napipxku zmatq ngr Gct, kc tqaelwapx-ngrde mz dcbz,

X mz nzaclve-krde nigu lr Israel.

35 Kctitxpx-zlwzku Gct rgu Mrkc Tqtr.

X nide kc tqrkam bagu nzxplrngr x zmatq. Takitrde nzrglqlz-zvzngr nide.

Sam Kranzpnu-esz'mz-nrade-rpwxmz (69)

Nzkxpukr Ncblo Kxwztr-zvzbz Mz Yawe

Nabz ne Devet kx yrbzle mz kxrmailz ngr dzbe kxnzngrng.

Nabzpex

1 Gct, pi-zvzbo bam kx, “Arlapx ninge!”

Murde nzkxpu-krngeng nzaetunepxpeng.

X apupex rplz kc namrbropebz mz nrlr.

2 X apu-kzx kx twznede ninge drlr ngr nrc.

X mz nzboo-krnge, nabzpex, murde trpnzngr me nakcblztr-ngrne.

3 Gct, drtqnge satxpe x drtwrnge kaatxpe mz nzkqle-zvz-krnge nim.

Mzke' ngqbqtxtrpebz mz nzaenzli-zvz-krnge nzvz-krme.

4 Enqmi rngeng nzrpilr nanibqlr ninge murde nzxplr-zlwzng.

X nzpxtxpx-krdr lc ninge trpnzngr noude.

X nzkqlu-krdr nzmyaszpxlr nqnginarnge.

Nzpokiatitrlr ninge mz nzrpi-krdr kx nakabo trau rde. ?A' myx kxnamu nzka-krbo trau r da kx tralewxu?! ✡

Nzxtrnga-ngrdr Ninge

5 A' Gct, nim txpwz kx rkrlz alwx rngeng,

Murde trnzyc-kapqpwzung bam.

6-7 Yawe, nim Ngrlrvea r ami nem,

X nim Gct r lr Israel.

Nzatrkatilr ninge murde lxngitix nim,

X nzamyati-zvz-ngrm drtqnge.

A' bzkq rlr-ngrme bange nzamyati-krbo drtq leplz nemqng,

Kcng tzlxngitilr x tzangiolr nim.

8 Murde apubo lr mrkzble mz lr mrnyznge,

X mzlengeng nzmapulrtr-ngrdr ninge peto.

9-10 Kxmule-esz' nzxtrnga-ngrdr ninge

Nzaxtx-krnge dakxnzng mz nzavzo-lzbq-krnge,

A' mz nzpq-zlwzkr nzaotikr drtwrnge Mangr-nzangiongr nim,

Apusr-ngrde ninge da kx nzangc mz nyr x yrkrtxo. ✡

X natq kcng tzpikiti-ngrdr nim,

Yrplatr-kzpqng bange. ✡

11 Nzyrpalelvzlr ninge

Mz nzpxi-krnge lrpz ngr nzvzkr drtwr.

12 Lr mztea nzpikitinedr ninge.

X ncblo kxnzrmnqng nzngr-xtrnga-ngrdr ninge.

Arlapx Ninge

13 Yawe, arlapx ninge mzli kznike mrlzbz bam

Mz nzmyalzkr zmrlz ngrm. ✡

14 A' veclzm ninge mz mu ngr nzkxpu-krngeng.

X arlapxbz ninge mz nzngyatikr drtwr enqmi rngeng ninge.

15 Bzkq rlrpx-ngrn nzyrlemikr drlr ngr nrc ninge,

X bzkq botxo-alox mz nzbzlz-krmc mz gqpr.

16-17 Yawe, ninge kxnzawz nem. Ayzlum natqnge murde aodu-zvzq ninge.

X amrlz ninge murde yc mz drtwrm ninge.

Bzkq mnc-rlrume bange.

A' okatr ninge, murde nabznge talvzo.

18 Vzm bange

X xpepxbz ninge mz mq enqmi rngeng.

Ayrplapx Enqmi Rngeng

19 Murde krlzq enqmi rngeng amrlx,

Kxmu nzpibqti-krdr ninge x nzamyati-krmlr drtqnge.

20 Nzobqszo-krdr ninge yrnibungr nabznge.

Yrni-ngrne nzvzkr drtwrnge,

A' trpnzngr kxnaokatrle x na-amqtrple drtwrnge.

21 A' nzrkamqng nange dakxnzng kxpiz,

X mz nzbrlxkzkr drtwrnge, nzrkamqng mqnge waen kxrkx. ✡

22 Yawe, kxmu nzmukr leplz lcng badr kztedrng Mangr-nzangiongr trtubqu mz nzobq-krm.

Delc, tzrtxlvzlz-mou-ngrdr alwx ngrdrng x takitrde nzodati-krm nidr.

23 Akcbz mztr,

X ayangrnga-zvzbz nrkrdrtqdr. ✡

24 Ayrplapx nidr mz zngya ngr drtwrm,

Kc tqapule nyr kx nangc-ngrdr.

25 X batrpz nzbz-krdr,

Murde ma nyzdr namznrtx-alongr. ✡

26 Rlxtibo bam da lcng murde ayrplapxpeq ninge,

A' nzrtxlvzlz-moplr nzetqkr drtqnge.

27 Delc alwx ngrdrng nartxlvzlz-kz-ngrdeng,

Murde ma tzprtrng mz nzripqpx-krm alwx.

28 Bzkq yroq drtqdr mz Buk ngr Nzlungr,

Mrkc tqyclz-ngrm drtq kxnztubq nemqng. ✡

Nzrglqlzngr Gct

29 Gct, tangigx-zvzx mz nzetqkr drtqnge,

Mzli ka tqaenzlix nzmnc-zpwxngr kc navzm mz nzarlapx-krm ninge.

30 Murde na-angrlvzx nim,

X naglqlzx nim mz nzawingr.

31 Murde sa na-abrtz-ngrm nzangio-krnge nim

Namyaszlzle nzangc-krbo blz bam.

32 X leplz txneng na-abrtzng mz nzokatr-krm nidr,

Murde apqtr-mopwzme nabzdr.

33 Murde lalztqbzme mz kxtrnzrngiscung,

X trmrbrtru mz drtwrm leplz nemqng kcng tzkxpung.

34 Nimu bongavz x drtc' naglqpxamu Kxrpalz.

Nimu prla x dalr prla amrlx naglqlz-kzamu nide.

35 Murde sa na-arlapxle Mzteadau nyzde x sa na-atulz-moule mztea ngr Judz amrlx.

X kxnzwztrpzng bade namncng elr x nangi nyzdr drtc'.

36 X sa na-aprcbzle drtc' mz doa ne leplz nedeng,

Murde leplz kcng tzmrlztilr nide namnc-zvzng elr.

Sam Kranzpnu-rlimz (70)

Vz-anim Mz Nzarlapx-krm Ninge

Nabz ne Devet kx yrbzle mz kxrmailz ngr dzbe kxnzngrng.

1 Gct, vz-anim mz nzarlapx-krm ninge.

Kxetu, rnekim mz nzokatr-krm ninge.

2 Okatrp ninge mz nzaovxio-krnge kxnzrpilr na-abzlr ninge,

Murde drtqdr namya mzli kc nadwasz-ngrdr ninge.

3 X leplz lcng tzxtrnga-ngrdr ninge drtqdr namya

Mzli kc nametx-ngrmlr bange.

4 A' amrlz krkcng tzbrti drtwrdr nim

Mz nzrka-krbzme badr nzabrtz-zlwzngr,

Murde na-awi-zvz-ngrbzlr bam nzarlapx-krm nidr

Mz nzrpi-krbzlr kx, “Gct, nim kx myatxlz-esz'ngr.”

5 Yawe Gct, trxplr-zvzwxu, x trpnzngr scnge zmatq.

Vz-anim, kx Gct.

Murde nim txpwz Mevalu rnge.

Bzkq asaq nzokatr-krm ninge. ✡

Sam Kranzpnu-rlimz-nrade-esz' (71)

Nzkrka'kr Kzdq Lrtzlvz

Brti Drtwrnge Nim

1 Yawe, mnc-xglex nim nztu-krme mz nibrnge.

X bzkq rlrpx-ngrn nzaovxiokr enqmi rngeng ninge.

2 Lalztqm bange mz nzokatr-krm ninge.

X arlapx ninge murde tubq-esz'ngrn.

3 Nangini-kzp me rlakitrx mz nzmnc-kapqtr-krbo bam.

Murde nim butqbr x lrpalvc nyznge.

4 Gct rnge, arlapx ninge mz mq leplz kxdrka'-ngrng,

Kcng tzrpilr naodatilr ninge.

5 Murde nim, Kxetu Yawe, kx brti drtwrnge, yzutr pnz mzli kc tqngi-oblabe-ngrne.

X sc tqvzbe nzabrtr-krbo drtwrnge bam.

6 Abzo mzli kc tzmcngr mzke', krlzmle mzli ka, mnc-xgletxpwo nim,

Mz nzaclve-zvz-krm ninge. Delc naglqlz-zvz-ngrne nim.

Okatr-mop Ninge

7 Nzrpi leplz kx ninge rkx ngr da kxtrka,

A' nim lrpalvc kxmqngi kx rlakitrx.

8 X glqlz-zvzx nim mz zbq kang kqlu,

Mz nzyapwxtipx-krnge nzmyalz-esz'ngr-krm.

9 Delc kxmule-esz' nipenge lrtzlvz, a' bzkq drtqm satrp bange,

X bzkq rlaszq ninge mzli ka tqyangrngape-ngrne.

10 Murde enqmi rngeng nzycmnetr-ngrdr ninge

X nzryrlqpeng drtwr,

11 Mz nzrpi-krdr kx, “Gct sc tqrlaszpele nide.

Vzmamu, nalolvzpeku murde trpengr kx na-arlapxle nide.”

Arlapx Ninge

12 Gct rnge, bzkq mnc-rlrume bange,

A' vz-anim mz nzarlapx-krm ninge.

13 Aovxio x odati krkcng tzrpilr natzlr x na-atrkatilr ninge,

Mz nzamyati-krbzme drtqdr x nzbatr-krbzme nzobqszokr leplz nidr.

14 Sa na-abrtr-zvzbo drtwrnge bam,

X naglqlz-ebir-ngrne nim.

15 Kxmule-esz' da kcng tqaleq nzkqlu-zlwzng,

A' mz zbq kang kqlu sa nayapwxtipxx nztubq-krm, x zmatq ngrm mz nzarlapx-krm leplz.

16 X sa navzbo bam mz nzglqlz-krnge zmatq ngrm,

Murde nim txpwz kx tubq-esz'ngr.

Vz Zvz Nzpipx-krnge Nzmyalz-krm

17 Gct, alvztrq ninge, abzo mzli kc tqngi-oblabe-ngrne.

X sc tqyapwxtipxbex da kx nzkctitxpx kcng tqwz-ngrn.

18 Mzli ka nipenge lrtzlvz x nqnginarnge prkipe, bzkq rlaszq ninge.

A' mncm bange mz nzyapwxtipx-krbo zmatq ngrm mz nrpr ngr leplz amrlx.

19 Gct, nzetukr nztubq-krm krlzlzle bongavz. ✡

X trpnz-moungr kx apule nim kc tqaleti da kxetuting.

20 X kxmule-esz' batrpe' nzetukr nzkxpu-krngeng, a' krlzx kx sa na-amrna-mowq nzlu-krnge,

Mz nzarlapx-krm ninge mz gq.

21 Sa na-aetunepxbzme nzamatqkr leplz ninge,

Mz nzaelalz-mou-krme drtwrnge.

Nabz Ngr Nzawingr

22 Gct rnge, nim Gct rgr, nigr lr Israel, x sa nangrbo bam mz nzayrni-krbo gita x ukzlele.

Tr-esz'ngrn x sa naglqlzx nim murde ngida angidrme bagr.

23 Sa namalq-katox mz nzabrtz-krnge,

X mz nabznge atwrnrngr sa nangrbo bam murde arlapxpeq ninge.

24 Mz zbq kang kqlu sa napipxbo nztubq-krm mz nzokatr-krm ninge.

Murde krlcng tzrpilr na-atrkatilr ninge aovxiopeqng x drtqdr myape.

Sam Kranzpnu-rlimz-nrade-li (72)

Nzaclvekr King Kxnzmcpx

Nabz ne Solomon. *

Nztubq-krde

1 Gct, batrpz nzaxvctr-krbz king rgr mz zmrlz ngrm,

X okatrpz nide mz nzvz-nqblq-krde nztubq-krm.

2 Murde nzaclve-krde nigr leplz nemqng namrlz,

X na-atubqtibzle da mz kxnzobqszong.

3 X nigr amrlx sa namnc-zpwxkr,

Mz nzmnclz-krbzkr mz nztubqkr nzaclvekr king rgr.

4 Sa natubz mz nibr kxnzobqszong,

X sa na-arlapxle kx trpnzngr scdr zmatq mz nzaovxio-krde kxnzakxputilr nidr.

Nzamrlz-krde Leplz Nedeng

5 Nzamrluekr leplz nim sa navz zvz,

Da kc tqwai nzyzlr-zvzkr nepi x temz.

6 X King nem sa na-amrlzle nigr leplz nedeng,

Mz nzapu-krde tewa kc tqdcom mz nrlanc.

7 Mzli kc tqngini-ngrde king nztubqngr naetunepx mz nrlc,

X nzmnc-zpwxkr leplz navz zvz da kc tqwai nzyzlr-zvzkr temz.

Mrkc Tqaclve

8 Nzaclve-krde yzutrle mz Lue Yufretis,

Nakrlzbzle mz nrlc tulvzo.

9 Enqmi rdeng sa na-aovxioleng,

X nayrngzobzng bade.

10 King mz nrlc tulvzo sa nartwzmqng bade dalr nzrle-kangr,

Myapxbz king r trmctung, x Arabia, x Afrika, murde namnc-lxblrng badr mz nrwx.

11 King amrlx sa nayrngzobzng bade,

X leplz amrlx sa na-angiolr nide.

Nivz Lrde

12 King lc sa natubz mz nibr kx trpnzngr scdr da, mz nzkqle-krdr nide.

X naokatrle kxnzobqszong kcng tzmncng esz'-krdr.

13 Sa naycngr drtwrde kxtrnzxplrung x kx trpnzngr scdr zmatq.

X na-arlapxle nra-nzlung ngr leplz.

14 Sa naxpepxle nidr mz mq kxnzakxputing x kxnzatrkatilr nidr,

Murde matq mz drtwrde nzlu-krdr.

Da Kxmrlzting Kx Navzpxmqng Mz Nzaclve-krde

15 Leplz amrlx sa nakrka'-ngrdr nide

Murde Gct na-amrlz-zvzle nide,

Mz nzrpi-krdr kx, “Gct, king lc nalu angidr zvz.

X lr Arabia narkabzng gol kxpnapr bade.”

16 Krka'-ngrgr kx nrlanc nyzgrng nalvc-angidrngr dakxnzng.

X nounc nyzgrng nadobeting na-apule nounc ngr drtc' kc Lebanon.

X taon nyzgrng nayrbu mz leplz

Na-apule nzyrukr nabr ngr nardzng.

17 King lc nadcpx zvz mz drtwr.

X drtqde nayc zvz mz nzapu-krde nzti-zvzkr nepi.

Murde sa nanginide nou nzamrlzkr Gct leplz amrlx mz nrlc,

Mz nzkrlz-krdr kx matq-esz'ngr mz nzobqkr Gct.

Nabz Kx Yrkrpxngr Buk Krali

18  Naglqlzku Yawe, Gct r melrmqgung.

Nide txpwz kxnzkctipx. Naglqlzku Yawe.

19  Navz navz zvz nzangiongr drtqde.

Nzrglqlzngr nide navz navz zvz.

20 Krlc me yrkrpxngr nabz x nzkrka'-ngrng kx yr King Devet, mrlx Jesi.

Buk Kratq

Sam 73—89

Sam Kranzpnu-rlimz-nrade-tq (73)

Nzmnc-zpwx-krnge Yc-zvzbz Bam

Nabz ne Asaf.

Nzxplrkr Kxdrka'-ngrng

1 Kxmule-esz' rpiku kx, “Gct mrlzti nivz lrde nigu lr Israel,

X amrlzle kx nabzdr lq,”

2 A' nabznge ngrgo.

X nzrlxngiti-krnge ycpwz pipz nzaxtx-krbole.

3 Murde mcx nzrngisc-zlwzkr kxdrka'-ngrng,

X kcmnztx-ngrne dztu kxnzglqpx-lzbq lcng.

4 Mz nzaotikr drtwrnge, trpnzngr nzetqkr drtq kx nzxngitrlr,

A' nzyrlvz-angidrng x nzxplrng.

5 Leplz lcng trpnzngr zyagox kx prtzbz badr,

X trnzrmctilru nzkxpungr.

6 Delc tzbi-zlwz-ngrdr mz nzglqpx-lzbq-krdr,

X drtqdr trmyau nzrtulrtr-krbzlr me pnz drtwrdr.

7 Da kxtrka nzvzpxmqng mz nabzdr x drtwrdr,

Apule lue kc tqyrlepxm mz nzwxplikr kxpqbu.

8 Nzryrpalelvzng leplz kxnztubqng x nzycmnetxtrpwzng mz da kxtrka.

X nabzdr nzbilvzlr zmatq ngrdr mz natq ngr nzamwxlr-krdr leplz.

9 Nzycmne-atrkatilr Gct kc Heven,

X nzrpilr kx nidr kxnzetu r leplz mz nrlc mz nzrka-krbzlr natq badr.

Nzvz-rbrkr Leplz Neng Gct

10 Mzli ka kzdung leplz neng Gct nzlalztqpe-kzpzng badr,

Mz nzlxngiti-krbzlr natqdr.

11 Nzrpibzlr badr kx, “Vz-nqblqmamu nigr,

Murde Gct kc Heven trtxpnzngr nzmc-krde nimu.”

12 Krlc nqmq kr leplz kxdrka'-ngrng.

X kxmule-esz' nzrngiscpeng da kxkqlu, a' drtwrdr trpnzngr nzesapx-krdr.

13 Gct, mz nzmc-krnge nidr, rpix esz'-krnge kx, “Mane nzalqti-lzbq-krnge.

X mane nzyrlqpx-lzbq-krnge mz alwx.

14-15 Murde drtqnge etq zvz mz zbq kalvz, mz nzkxpu-zlwz-krnge.”

A' trvz-nqblqwxu natq kxdrka'-ngrng,

Mz nzrpi-krdr kx trmcwq alwx ngrgrng,

Murde ma tqmailzx leplz nemqng mz nzvz-rbr-krdr.

Kxdrka'ngrng Sa Naodating

16 Rblxm bange nzkrlz-krnge drtwr ngr nzrlr-krbzme mz kxnztubqng nzkxpu-krdr,

A' trayrplapxwq kxdrka'-ngrng.

17 Zbz kx vztrx Mangr-nzangiongr nim mz nzmnc-lrpi-krnge,

Sc tqkrlz-atex kx kxdrka'-ngrng lcng trpnzngr nzmnctr-krbzlr bam Heven.

18 Murde rlr-ngrbzme badr nzvz-nqblq-krdr me pnz drtwrdr, kc tqbatrpzle nzodatingr nidr.

Nzapulr kx nzvzneng mz drtc' kxmiglq kc tqrbatrpz nztao-krdr.

19 X nzodatingr lc nidr na-ani txpwz,

X nzvzdz-krm nelzdr mz zmwxlr sa naprtrpz badr mzli kc nabz-ngrdr.

20 Mz nzbz-ani-krdr lc, nzapulr nzrmwiblengr

Kc tqmrbrtr mou mz nzdwalz-ngrm.

Nabznge Ngrgo

21 Mzli kc tqxngitr-ngrne mz nabznge nzaetq-krme drtqnge,

X zngya ngr drtwrnge lolvztxne,

22 Apux poi kzpeto

Mz nzpqbrtxnekr narnge x nzngqngu-krnge.

23 Kxmule-esz', a' mnc-zvzme bange,

Mz nzlolvz-amqngi-krm mqnge.

24 X vz zvz nzmailz-krm ninge mz nzalvztr-krm ninge.

Murde naprtrx mz nzarmyalz-krm ninge kalr.

Brti Drtwrnge Gct

25 Trpnzngr da kx wz-ngrn Heven x nrlc

Kx suti drtwrnge, a' nim txpwz, Trte.

26 Kxmule-esz' nabznge ngrgo, a' nim nzxplr-krnge,

X namncme bange, tqvzpe tqvzpe.

27 Gct, krkcng tzpx-ngrdr nim, trnamnctrpzu bam mz nibr nzbz-krdr,

Murde sa naodatiq kxtrnzabrtrpzlru drtwrdr bam.

28 Kxetu Yawe, mrlzvxitxm bange nzmnc-aepztr-krbo bam

Mz nzrlatr-krbo bam, murde napipx-zvzbo nqmq krm mz leplz.

Sam Kranzpnu-rlimz-nrade-pwx (74)

Bzkq Mrbrtr Mz Drtwrm Nigr Kxnzakxpu Nemqng

Nabz ne Asaf.

Nzangctitx Enqmi Makxtr Nyzmqng Amrlx

1 ?Gct, memule tqrtctx-alope-ngrn nigr,

Mz nzngyatikr drtwrm nigr sip nemqng?

2 Nadcpx mz drtwrm nigr kcng tqmcpxqng mzli kc bqnc, mz nzarlapx-krbzm nigr mz mq kxnzakxputilr nigr,

X mz nzmnc-krme bagr mz Newz Saeon.

3 Vztr ena mrlcde mz Mangr-nzangiongr nim Jerusalem,

Murde namcq nzodati-atwrnrkr enqmi rgrng da amrlx mrka.

4 Enqmi lcng nzmalqlvzlr Mangr-nzangiongr nim,

Nzpetr-krdr nc nqngq ngr nibr kxrmailz ngrdr mz nounc kx nzatulr mrlcde mz nzaelwapx-krdr nzaovxio-krdr nigr.

5-6 Nztaglctilr mz xks x hama scdrng da kcng tzlzting amrlx mrlcde,

Mz nzapu-krdr ncblo kx narlaking nounc.

7 Nzkatrpzlr nyr ngr Mangr-nzangiongr nim,

Mz nzmatinetrkr drtwrdr nztr-esz'ngr-krm.

8 X nzangctitxdr mrkcng amrlx tqangio-ngrgr nim mz drtc' nyzm,

Murde narnzlvzo-atwrnr-ngrdr nigr.

9 Dalr nzangio-krgr nim lcng amrlx nzmrbrtipeng,

X trpengr profet kx narpim bagr mzli kx naesakingr nzkxpungr lc.

10 ?Gct, myx mzli kx nakrlzbz enqmi rgrng nzxtrnga-krdr nim?

?Myx kxmule, narlrtx-alope-ngrbzme nzycmne-atrkati-krdr drtqm?

11 Bzkq mnc-lrpitxn,

A' odati nidr mz nzokatr-krm nigr.

Nim Kxrpalz Kx Xplr

12 Gct, kxmule-esz' nzmusrnepegr lc, a' nim King rgr yzutr pnz mzli kc bqnc.

X nzwrde kqlu kx arlapx-ngrn nigr.

13 Sc tqakipxq Prla Bla mz zmatq ngrm.

X tqtamyrnr-ngrn nardr mepwz kc tqngi Ijipt.

14 Murde aovxioq kxnzetu rdrng,

X kabzme nrkrdrtqdr nangq animol ngr lzke.

15 Sc tqaglqwiq mrkc tqrpnakilzm aulz x narlue.

X apz-kzq me nakawicngr LueJodzn.

16 Nim kxrpalz kc tqwz-ngrde ngrlx x nrlckxbq,

X nim kc tqryrlq nepi x temz mrnyzdr.

17 X nim kc tqryrlqbz me nangi bz ngr prla x drtc',

X yrlq-kzpzme mzli r zbao x zpq.

Arlapx Nigr!

18 A' Yawe, nadcpx mz drtwrm kx enqmi rgrng nzxtrnga-ngrdr nim,

X nzatrkatilr drtqm mz nzycmne-krdr mz nzobqszo-krdr nim.

19 Bzkq mrbrtr mz drtwrm kxnzakxpu nemqng,

Mz nzapusr-krm nigr bona kx nalolvzti kuli kzpeto.

20 Nadcpx mz drtwrm Nzesz'tikr Drtwrgu mz nzarlapx-krm nigr,

Murde mzli ka ncblo kxayo nzkqlupeng kxnzmnc-kapqneng mz nzlo.

21 Bzkq rlr-ngrbzme badr nzaovxio-krdr nigr kxnzakxpung,

Murde nigr leplz txneng kx trpnzngr scdr zmatq naglqlzkr nim.

22 Gct, vzm mz nzatubqti-krm drtwr kxnzobqszolr nim,

Mz nzdcpxkr mz drtwrm kx nzxtrnga-zvz-ngrdr nim.

23 Bzkq mrbrtr mz drtwrm enqmi rmqng kx nznemi-zvzlr zngya mz nzatrkati-krdr nim.

A' vzm mz nzawx-nabu-krm nidr mz natqdr.

Sam Kranzpnu-rlimz-nrade-nzlvqn (75)

Waen Kx Xplr Ngr Nzayrplapxngr

Nabz ne Asaf.

1 Gct, awitx-ngrbzkr bam mz nzmnc-aepztr-krme bagr.

Aleq da kxmrlzting. Gct, awitx-zlwzbzkr bam.

2 Gct rpile kx, “Yrlqpex mzli kx napipx-ngrne doa kx tubq x kx vz-rbr.

X nzayzlu-krbo da badr narsakrlrngr.

3 Kxmule-esz' nrlc badr leplz ngrdeng nzrnrcng,

A' sa nalolvz-amqngix nou nrlc.

4-5 Pibo mz kxnzglqpx-lzbqng kx bzkq nzglqpx-lzbqng

Mz nzbilvz-krdr zmatq ngrdr.

X pi-kzpo mz kxdrka'-ngrng kx bzkqpe nzarmyalz-lzbqng,

Mz nzailvzo-krdr kztedrng.”

6 Murde trpnzngr me vzkipxm nzarmyalzngr

Mrka mz nrlc.

7 A' Gct txpwz kx na-ayzlu-ngrbzle da mz leplz amrlx,

Mz nzayrplapx-krde kxdrka'-ngrng x mz nzarmyalz-krde kxnztubqng.

8 Yawe ngyati zlwz drtwrde kxdrka'-ngrng.

X mz nzayrplapx-krde nidr

Na-apule kx rkabz badr kap ngr waen kx xplr.

X mz nzmnq-krdrle trpnzngr kxpipz kx nayctxo, a' nayrkrtxlzm.

9 A' trtxpnzngr nzesakikr nzyapwxtine-krnge Gct r Jekop,

X sa na-angrlvz-zvzx nide.

10 Murde rpile kx, “Sa naodatix zmatq ngr kxdrka'-ngrng,

A' zmatq ngr kxnztubqng sa na-aetunepxbo.”

Sam Kranzpnu-rlimz-nrade-esz'mz (76)

Gct Kx Aovxio Zvz

Nabz ne Asaf.

Kxaovxio

1 Lr Israel nzangiolr Gct.

X drtqde nzkrlz-zlwzlr.

2 Ma nyzde tuom Jerusalem,

Mz newz Saeon.

3 Mrlc dekc tqtwz-ngrde temz ngr lomr, toki r vea, x nipna scdr enqmi rdeng,

Mz nzodati-krde dalr nzotangr amrlx.

Ngrlrvea

4 Gct, nim Ngrlrvea kxmyatxlz zlwz.

X myaszlzq newz kcng bqnc tzmyatxlzng.

5-6 Gct ngr Jekop, mzli kc tqpnanati-ngrn enqmi rmqng,

Odatipeq zmatq ngr ncblo ngr vea nedrng x rblxbz badr nzotangr.

Ncblo amrlx kcng tzvoneng mz hcsi x hcsi nedrng nztatio-lxblrng x nzbzng.

Nibqtiq nidr amrlx x twzq dztudrng.

7 Delc leplz amrlx tzmyatitr-zlwz-ngrdr nim,

Murde nzngyakr drtwrm trpnzngr kx nayatrpz.

8-9 Gct, mzli kc tqpio-ngrme Heven nzvz-rbrkr lr nrlc,

Mz nzarlapx-krm kxnzobqszong,

Lr nrlc lcng amrlx nzmwxlr-zlwzng

X nzmnc-lrpitxng.

Ncblo Ngr Vea Nzmetxbzng Bade

10 Leplz amrlx sa naglqlz-ngrdr nim

Mz nzaovxio-krm enqmi rmqng kcng tzngyati drtwrdr nim.

Murde ncblo ngr vea kcng trnibqtiwqng tzmetxbzng bam,

Nzpipxbzlr kx nanginipedr ncblo nemqng.

11 Delc na-angidati-ngrgu da kx esalz-ngrbzku mz Yawe, Gct rgu.

X lr mrkzbleng kcng tzesotrpzng nartwzmqng dztudrng kxmrlzvxing mz Gct kc tzmyatitr zlwz, murde aovxiole nidr.

12 Murde nide kc tqavzole kxnzetung.

X king amrlx mz nrlc tzmwxlrti-zlwz-ngrdr nide.

Sam Kranzpnu-rlimz-nrade-rlimz (77)

?Nzngya-zlwzkr Drtwr Gct Mrilvzole Nivz Lrde?

Nabz ne Asaf.

Nzkrka'ngr

1 Yrnibo mz Gct.

Yrni-katobo bade murde naxlrmle natqnge.

2 Mzli ka tqkxpu-ngrne, glalzbo mqnge mz Kxetu.

Kxmule-esz' krka'tix nzwr nrlckxbq, a' trxngipwc'u nzamqtr-ngrm drtwrnge.

3 Gct, kx aoti drtwrnge nim, nabznge ngrgo.

X sc tqyrni-katopex mz nzetqkr drtqnge.

Nzrlxtingr

4 Nzkxpu-krngeng aobqtx-zvzle ninge mz nrlckxbq,

X rblx-kzp bange nzycmnengr mz nztalvzokr nabznge.

5 Aoti drtwrnge zbq kcng pnz

X yiz kcng bqnc.

6 X drtwrnge ao-zlwzx mz nrlckxbq.

A' drtwrnge kc tqveabe kx,

7 ?Myx kxmule, Kxetu sa napxtxpx-alope-ngrde nigr?

?X trpengr nzmrlzti-mou-krde nigr?

8 ?Nzaodu-krde nigr sa nayrkrpx-alope?

?X nzesz'tikr drtwrgr badr naesakipe?

9 ?Myx kxmule, Gct trnaycpeu mz drtwrde nigr?

?X nzngya-zlwzkr drtwrde mrilvzole nivz lrde?

10 Xngitxtr-zlwzx

Gct kc tqmyalz-esz'ngr traelwapxpe-ngrpleu zmatq ngrde bagr.

Nqmq Kr Gct

11 Yawe, sa tqdcpx mz drtwrnge nqmq krmqng,

X da kxnzkctipx kcng tqaletiqng mzli kc bqnc.

12 X sa na-aoti zlwz drtwrnge da kxmrlz kxetuting

Kcng tqwz-ngrn mz zmatq ngrm.

13 Gct, nqmq krmqng amrlx tr-esz'ngr,

X trpnz-moungr gct kx myaszpxle nim.

14 Nim txpwz Gct kc tqaleti da kxnzkctipxng,

Mz nzbatr-krbzme mz lr mrkzbleng nzmc-krdr nzxplr-krm.

15 Arlapxpeq nqvi lr Jekop x Josip, murde nidr leplz nemqng,

Mz nzaovxio-krm enqmi rdrng mz zmatq ngrm.

Zmatq Ngr Gct Mzli Kc

16 Gct, mzli kc tqvz-ngrme, prla rnrcti-lzbq,

X wai-kzle meboo-ngrng.

17-18 X drtc' ycngrlrlzm mz trlipu.

X zbo nzadclr tewa kxetu.

X bzlrpc rpnakile nrlc apule nipna

Mz nzpnamilxti-krde nrlc.

X bzlrmei yrpu-zlile bongavz

Mz nzpro-krm nounenq.

19 Kxmule-esz' trpnzngr kxrmc nabzlvz r nanycm x lrpzki rm,

A' sc tqkawicpeq meboongr ngr Prla Bla.

20 X mailzq leplz nemqng mz nzapu-krdr sip,

Mz mq Mosis x Eron.

Sam Kranzpnu-rlimz-nrade-rtqmz (78)

Bzkq Apuku Melrmqgung Kcng Tzvecpx-lzbqmqng Mz Gct

Nabz ne Asaf.

Nzalvztrkr Sam Ka

1 Leplz nengeng, lalztqmamu mz nzalvztr-krnge,

Mz nzxlr-angidr-krmamu natqngeng.

2 Sa naryapwxbo bamu mz nzycmne-ebzpxngr.

X sa nayokaetipxbo dalr mzli kc bqnc kx trgalr kxrkrlz. ✡

3 Da lcng tqxlrpeku x tqkrlzpeku

Murde nzpipem melrmqgung bagu.

4 Bzkq yrlq-kapqbzkung mz doa negung,

A' nayapwxtibzku badr.

5 Yawe yrlqbzle loukxtr scde mz lr Israel,

Mz nzka-krbzle natqde mz nqvi lr Jekop.

X rngidrlvz-ngrbzle mz melrmqgu lcng

Kx na-alvztr-ngrdr doa nedrng mz lou lcng.

6 Murde nayrlqlr lou lcng,

X na-alvztr-kzpzlr mz doa nedrng.

7 Mz nzmu-krde lcde, nrpr ngr doa amrlx na-abrtrpzlr drtwrdr mz Gct,

X na-aoti drtwrdr da kxnzkctipxng kcng tqalele mz nzvz-nqblq-krdr natqdeng.

8 X bzkq na-apulr melrmqdrng kcng nardr tqmqngi x tzxpqbrlr-ngrdr Gct.

Trtegu lcng nabzdr bao x nzvecpx-lzbqmqng bade.

Trnzbrtiu Drtwrdr Gct ✡

9 Mzli kc bqnc kzdung lr Israel, ncblo ngr vea nedrng nzoliq-angidrpeng mz popz' x nipna scdrng,

A' mz zbq kc navecpengr, sc tzdwapeng.

10 Murde trnzatutrlru Nzesz'tikr Drtwrdr badr Gct,

X nzpxtxpx-ngrdr lou scdeng.

11-12  Kxmule-esz' nzmcpelr zmatq ngr Gct,

A' trmatqu mz drtwrdr da kxnzkctipxng kcng tqaleleng mrkc Ijipt.

13 Akipxle Prla Bla x mz nrlarde rlilr atule apule nztukr drkq,

Mz nzmailzo-krde leplz nedeng elr.

14 X mz nzvz-krdr ngrlx, mailzle nidr mz dcbz,

X nyr rtwayzbz badr mz nrlckxbq.

15-16 Mzli kc tzmnc-ngrdr lzke, amrplxtrpzle rplz

Kx yrlepx-ngrm lue x ningali.

Murde narmnqng x drtwrdr naesatxpx zpwx

Mz lue lc tqkabzle badr, tqxplrm nzyrle-krde.

17 Kxmule-esz', a' vz zvz nzatrkati-krdr Gct kc tqmyalz-esz'ngr,

Mz nzale-krdr alwx x nzxpqbrlr-ngrdr nide.

18 Mz nzmqngikr nabzdr nzabzlr nzatalzngr Gct,

Mz nzka-krbzle dakxnzng kx naesapxngr drtwrdr.

19-20 Nzpibqtilr Gct, nzrpilr kx,

“Kxmule-esz' luplxtrle rplz x lue yrlepx-katom elr,

A' rblxbz bade nzrka-krmle nagu dakxnzng,

Mz nzaclve-krde nigu leplz nedeng.”

Dakxnzng Kxvzom Heven ✡

21 Yawe kx xlrle kc nzycmne-krdr, drtwrde trmrlzlzpuu.

X zngya ngr drtwrde kc tzapqtr-zlwzbzlr.

22 Murde trnzlxngitilru nide,

X drtwrdr trnzabrtrpwzlru bade mz nzaclve-krde nidr.

23-24 Kxmule-esz', a' lvxpxbzle bongavz,

Mz nzatwzlro-krmle badr dakxnzng ngr Heven. ✡

25 X mzli lcde, leplz txneng nzmung dakxnzng nan enjrl,

Mz nzangidati-krbz Gct zbrtale ngr nelzdr.

26 X mz zmatq ngrde kz

Sc tqawqpele nenq tonga x trlaki.

27 X nenq lcng li nzrtwzmqng blzmr kio,

X nzyrlwrne-krdr apule drta' ngr prla.

28 Kio lcng nztatiomqng mz drtc'

O-ngalele ma nyzdrng.

29 Gct kabzle badr nikeng nzsuti zlwz drtwrdr.

Nzngqdr x nelzdr krlc.

30 Kxmule-esz', a' drtwrdr tresapxu.

X mzli lc tzmube-ngrdr,

31 Gct sc tqnibqtipebzle obla nedr kcng tzxplrng,

Mz nzngyatikr drtwrde nidr.

Vz Zvz Nzale-krdr Alwx ✡

32 Kxmule-esz' Gct ayrplapx-katole nidr mz alwx ngrdrng, a' sc tzale-zvzng alwx.

X kxmule-esz' nzmcpelr nzale-krde da kxnzkctipxng, a' trnzlxngitilru nide.

33 Zbz sc tqnibq-anipele nidr

Mz nzapusr-krdeleng lue kc tqmilqpx mz leu r nya x tqmrbro mz drtc'.

34 Kx nibqle kcng, opxm kx drtwr kxnzlubeng sc tqyzlu-mopwz bade,

Mz nzplzpx-krbzlr alwx ngrdr x nzkrka'-krbzlr bade.

35 X opxm kz kx dctipx mou drtwrdr kx Gct kc tqrninr nide butqbr nyzdr,

Kc tqarlapx-zvzle nidr.

36 Kxmule-esz', a' nzpokiatilr nide

Mz nzrpi-krbzlr bade kx nzmrlztilr nide.

37 Kxmule-esz' nabzdr bao,

X trnzatutrlru Nzesz'tikr Drtwrdr badr,

38 A' trodatileu nidr, murde yckqti mou drtwrde nidr x ipqpxbzle alwx ngrdrng.

X nzwrde kqlu kx ngyatingr drtwrde nidr, a' lolvztxde zngya ngr drtwrde.

39 Murde krlzle kx nidr leplz x nzkrlzlr nzbzngr,

Mz nzapu-krdr nenq kc tqwq x sc tqamaneope.

Mzli Kc Lzke ✡

40 Nzwrde kqlu lzke nzxpqbrlr-ngrdr nide,

Mz nzavzti-krbzlr drtwrde.

41 Zvz nzale-ebir-krdr da kx nzangyati-ngrbzlr drtwrde,

Mz drtwrdr kx lctr-zvzbz mz Gct kc Tqtr-esz'ngr.

42 Mrbrtr mz drtwrdr zmatq ngrde

Mz nzarlapx-krde nidr mz mq enqmi rdrng.

43  Mzli kc tqale-ngrde da kxnzkctipxng

Mz nzvzmipx-krde nidr Ijipt.

Mzli Kc Tzmnc-ngrdr Ijipt ✡

44 X mzli kc tzmnc-ngrdr Ijipt, ngi-batrpzle lue kxetung nzlrtipx-krdr mepyr,

Murde lr Ijipt ma tzrmnqng lue.

45 Atwzlr-ngrmle frck kxkqlu kx na-atrkatilr mrnyzdr,

X mc kxkqlu kx namakxtilr nidr.

46-48 Nibqtibzle kzu, sip, x gout nedrng

Mz kzdq zyagox kxtrka.

X mz nibrde atwzlr-ngrmle trlipu kxetu,

Mz nzamzti-krbzle nounc x dalr nrlanc nyzdrng mz nzatatio-krmleleng muli-aes.

Zbz sc tqatwzlrpe-ngrmle kionabr

Mz nzngqti-krdr dakxnzng amrlx kx nzlutinepwzng mz nrlanc.

49 X mz nzngyati-zlwzkr drtwrde lr Ijipt kcng tzakxputilr leplz nedeng,

Atwzlr-ngrmle enjrl kxnzkqlung mz nzpulio-krmlr nyr mz nzayrplapx-krdeleng.

50 Trlolvzleu zngya ngr drtwrde,

A' xplr-esz'ngr apule nubla ngr lue mz nznibqti-krde nidr.

51 Nibqtibzle doa ncblo kx ayrnrngr nedrng,

Nidr kcng tzvzpxmqng mz nqvi lr Ham, doa ne Noa.

Nzrlasz-krdr Ijipt ✡

52 Mz nibrde sc tqrtwayzpebz mz leplz nedeng mz nzrlasz-krdr Ijipt.

X mailztrle nidr lzke mz nzapu-krdr sip nedeng.

53 Aclve-angidrle nidr, x trnzmwxlru.

A' aboobzle enqmi rdrng amrlx prla.

54 X mz nibrde sc tqvzmitr-atele nidr mz drtc' kxtr nyzde, Kenan,

Mrkc tqtungr Newz Saeon, kx nztwz mz zmatq ngr nzaovxio-krde.

55 Maneutipxle leplz kxnzmnc-mrbrng mrlcde, mz nzvztrkr leplz nedeng mz drtc' lc.

X sc tqakipxpebzle drtc' lc mz neidu lr Israel kcng nzpnu-esz'-nrade-li, x nzmncpx-alzupq'ng mz ma nyzdr.

Mzli Kc Tzmnc-ngrdr Kenan ✡

56 Kxmule-esz' nzmncpeng mz drtc' kxtr, a' sc tzycmne-plztitrlr

x nzxpqbrlr-ngrdr Gct kc tqrninr mz nzpxtxpx-krdr natqdeng.

57 Leplz lcng nzapulr melrmqdr kcng bqnc mz nzesablqti-krdr nide x nzvecpx-lzbq-krmlr bade.

Mz nzmu-krde lcde, trpengr kx brti drtwrde nidr.

58 Nzangyatibzlr drtwrde mz nzangio-krdr kx trngiu Yawe Gct angidr,

X mz nzyrngzo-krbzlr mz mqngr da kxnzlz.

59 Kx mcle da lcng tzaletilr, ngyati zlwz drtwrde leplz nedeng,

X sc tqpxtxpxpe-ngrde nidr.

60 Rlasz-pnzle Tentkxtr nyzde kc mztea Saelc, mz drtc' nyz Efrem.

Mrkc tzmnc-kai-ngrdr badr leplz nedeng.

61 X rlr-ngrbzle mz enqmi nztwz-krdr Bokis kc tqyclz-ngrm Nzesz'tikr Drtwrdr Badr,

Kc tqngi rkx ngr zmatq x nzmyapx-esz'ngr-krde.

62 X mz nzngyati-zlwzkr drtwrde leplz nedeng,

Rlr-ngrbzle mz enqmi rdrng nznibqti-krdr nidr.

63 X obla nedrng amrlx nzbzting mz vea,

X olvi nedrng trpengr obla kx naryrlzting.

64 Pris nedrng nzbzti-kzng mz vea,

X olvz ngrdr nzmwxlr-zlwzng x trpnzngr mzli kx nayrnimi-ngrdr namz ngrdr.

65 Mz nibrde, mz drtwrdr opxm kx Kxetu apule ncblo kx melz-atem

Mz nzmwingr mz nzrmnq-krde waen.

66 X mzli lcpwz aovxiole enqmi rdeng,

Mz nzamyati-alo-krbzle drtqdr.

Gct Mcpxle Neidu Lr Judz, Newz Saeon, X Devet ✡

67 Gct trsutiu drtwrde doa neng Josip,

X sc tqrlaszpele drtc' nyz Efrem, kzdq mrlxde.

68 A' mcpx-alzule neidu lr Judz,

Mz nzmnc-krde Newz Saeon, kc tqmrlz-zlwzbz bade.

69 Mrlc dekc tqwztio-ngrde Mrkc Tqtr murde nayc alo elr,

Da kc tqwai nzyc-alokr Heven x nrlc.

70-71 X mcpx-kzle Devet kx nawztrpz bade.

X kapxmle nide mz nzaclve-krde sip neng trtede,

Murde nanginide king r lr Israel,

Mz nzaclve-krde leplz neng Gct.

72 X nzaclvekr Devet nidr tubq,

Mz nzmailz-zpwx-krde nidr.

Sam Kranzpnu-rlimz-nrade-rpwxmz (79)

Kxetu, Ayzlu-ebir-ngr-mopwz Badr

Nabz ne Asaf.

Enqmi Rgrng

1 Gct, leplz kxnzmnc-mrbrng nzvztrpqng x nztztilr nigr,

Murde natwzlr drtc' lc tqkame bagr.

Nzatrkatipelr Mangr-nzangiongr nim,

X nzodati-atwrnrpe-ngrdr Jerusalem.

2 Namz ngr leplz nemqng nzayrlwrtxnedr

Ngi dakxnzng nanq utc x animol kzpetong.

3 Enqmi lcng tzlakitilr leplz amrlx Jerusalem,

X mepyr ngrdr yrlenepe apule lue.

Mz nzmu-krde lcde, trpnzngr nigr kx rlapx,

Kx nayrtzmqlr namz ngr kztedrng.

4 Lr mrkzbleng kcng tzmnc-aepztrpqng bagr nznelvzlr nigr mz nzamyati-ngrm drtqgr,

X nzxtrnga-ngrdr nigr.

5 ?Yawe, ngyati-alope drtwrm nigr?

?Myx kxmule, zngya ngr drtwrm lc tqapule nyr, kx na-angc-alopele nigr?

6 Bzkq, a' kx nangyati drtwrm kxtrnzrlxngitiung ngr mrkzbleng,

Kcng trnzamatqlru x trnzangiolru nim.

7 Murde sc tznibqtipelr nigr leplz ngr nqvi lr Jekop,

X tzatrkatipelr drtc' kc tqkame bagr.

Arlapx Nigr!

8 Gct, bzkq ayrkrpx-ngrn nigr alwx ngr melrmqgrng,

A' nayc mz drtwrm nigr murde nqmq nr nabzgr bao-zlwzpe.

9 Mevalu rgr, okatrp x arlapx nigr, x ipqpxbz alwx ngrgrng,

Murde leplz ma tzobqszolr nim,

10 Mz nzrpi-krmlr bagr kx,

“?Myxpe Gct rmu?” ✡

A' rlr-ngrm nzmc-krgr nzayrplapx-krm leplz lcng,

Mz nzayzlu-krbzme badr nznibqti-krbzlr leplz nemqng.

11-12 Kxetu, ayzlu-ebir-ngr-mopwz badr

Nikeng nzalelr mz nzobqszo-krdr nim.

X arlapx kz nigr leplz nemqng kcng tzlolvztilr, murde ma tqbzkr,

Mz nzayzlu-krme nzyrni-krbzkr bam.

13 Murde apukr sip nemqng,

X sa na-awi-zvzpebzkr bam mz nzglqlz-alo-krgr nim.

Sam Kranzpnu-rtqmz (80)

Ka-mop Bagr Nzxplr-krgr Kc Pnz

Nabz ne Asaf.

Nigr Sip Nemqng

1 Gct, myaszlzq enjrl kxnzetung.

X aclve-zvzq nigr doa neng Josip,

Mz nzapu-krgr sip nemqng.

Lalztqm bagr, nigr doa neng Israel.

2 X aelwa-ngrm zmatq ngrm bagr,

Nigr nqvi lr Efrem, Benjamin, x Manase.

Vzm mz nzxplr-krm mzli ka

X arlapxbz nigr mz mq enqmi rgrng.

3  Gct, mz nzaodu-zvz-krm nigr, arlapx nigr,

X ka-mop bagr nzxplr-krgr kc pnz.

Nabzgr Talvzo

4 Yawe Gct kc tqrninr, bzkq drtwrm ngya-zvzm bagr,

A' ayzlum nzkrka'-krgr.

5 Tekqtrpebzme dakxnzng nagr mz nzavz-krbzme drtwrgr.

X mz lue amnqtr-zvzpeq nigr mz drlemzkr.

6 Rlrtx-ngrpwzme mz lr mrkzbleng kcng tzmnc-ngalelr nigr nzyrpalelvz-krdr nigr

X nzotalvz-krdr drtc' nyzgr kx neke nartwz.

7  Gct kc tqrninr, mz nzaodu-zvz-krm nigr, arlapx nigr,

X ka-mop bagr nzxplr-krgr kc pnz.

Nigr Nqvi Lr Grep Nyzm

8-9 Apusr-ngrn nigr nqvi lr grep ngr nrlanc nyzm.

Murde mz nzvzmipx-krme nigr Ijipt,

Apule kx bolvztipeq leplz kxnzmnc-mrbrng mrkc Kenan,

Murde nqvi lr grep nyzm natu-amqngi mz drtc' lc.

10-11 X bz ngr nrlanc kc tqoliqtime bagr yzutr mz drtc' ngr Lebanon,

Vz krlzbzle Lue Yufretis.

X vzki-kzple mz newz kxnzetung,

Vz x krlzbzle Prla Meditrenia.

12 A' mzli ka opxm kx awxlikiq nabxbz ngr nrlanc nyzgr,

Mz nzrlr-krbzme mz enqmi rgrng nzrtwz-abeane-krdr dalr nrlanc.

13 Lr mrkzbleng nzapulr poi kzpeto kcng tzayabetilr nrlanc,

Mz nzapusr-krdr nigr dakxnzng nadr.

14 Gct kc tqrninr, obqom bagr Heven.

X okatr-mop nigr mz nzapu-krgr nqvi lr grep nyzm,

15 Kc tqpetiq

Murde naxplrkr mz nzmnc-krgr mz drtc'.

16-17 Ngaprbz ncpa'bu ngrgr kx nao-zlilzkr,

Mz nztu-zvz-krme mz nibrgr, nigr leplz nemqng.

Murde enqmi rgrng nzapusr-ngrdr nigr nounc kc tzlakitxo x nzangc mz nyr.

Delc naodati-ngrbzme nidr mz zngya ngr drtwrm.

18 Zbz trnaesablqtikru nim,

A' naglqlz-zvzpekr nim mz nzalu-krm nigr.

19  Yawe Gct kc tqrninr, mz nzaodu-zvz-krm nigr, arlapx nigr,

X ka-mop bagr nzxplr-krgr kc pnz.

Sam Kranzpnu-rtqmz-nrade-esz' (81)

Krkcng Naglqlzlr Ninge, Navz-nqblq-kzlr Natqnge

Nabz ne Asaf kx yrbzle mz kxrmailz ngr dzbe kxnzngrng.

Naglqpxku Gct

1 Namalqlvzku Gct murde nide lrpalvc nyzgu.

Nangr-katobzku mz Gct ngr Jekop.

2 Na-ayrnitiku gita x ukzlele x na-ayrlewzku nrasrpwale

Mz nzngr-krbzku bade nabz kxyrlvi.

3 Trpu navxutr mz nzrkqlengr leplz mz zbq kxnzetuting,

Mz zbq ngr nzpokr temz x zbq ngr nzyc-atwrnr-krde.

4 Murde krlc natq kx kam Gct bagu, nigu lr Israel,

Mz nzka-krbzle loukxtr scde mz nqvi lr Jekop.

5 Pipxbzle mz melrmqgung, nidr neidu lr Josip,

Mzli kc tqatrkati-ngrde lr Ijipt.

X ninge Asaf, mzli kc nzryr-krnge tqkrlzpe-ngrbzle me tavau,

Xlrx kc natq kx trglxwxu, a' mz nibrde sc tqglx-atex.

6 Rpimle kx, “Sc tqrkatxobo da kxmrlepu kcng tqglqamu.

X aopxbo drtqmu mz nzwz-kato-krmu Ijipt.

7 Mzli lc tqkxpu-ngrnamu, kqleamu ninge, x sc tqarlapxpex nimu.

X sc tqokatrpele nimu tqvzmc mz bzlrmei.

X ni-kznge kc tqabzle nimu mrkc lzke

Mz aulz ngr Meriba.”

Navz-nqblqku Natqde

8 “Naxlrmamu da kx narngidrlvz-ngrbo bamu, kx leplz nengeng.

X nalalztqmamu mz natqnge.

9 Bzkq angioamu kx trngiu Yawe Gct angidr,

Mz nzyrngzo-krbzmu badr.

10 Murde ninge Yawe, Gct rmu, ✡

Kc tqvzmile nimu mz nzrlasz-krmu Ijipt.

X sa na-amrlzx nimu mzli kx abrtrmamu drtwrmu bange.

11 Kxmule-esz', a' tryrlq-angidrwamuu natqnge, kx leplz nengeng,

Mz nzpxtxpx-krmu ninge.

12 Mz nzmu-krde lcde, rlrpx-ngrbo bamu nzvz-nqblq-krmu narmu,

X nzale-krmu nike suti drtwrmu.

13 A' sutitx zlwz drtwrnge kx nalalztqmamu bange, kx leplz nengeng,

Mz nzlolvz-amqngi-krmu nqmq krnge.

14 Murde na-aovxiobo enqmi rmung

Mz nzota-krgr badr.

15 X Krkcng tzpxtxpx-ngrdr ninge, sa narnrcng mz nzyrngzo-krmlr bange,

X na-ayrplapx-alox nidr.

16 A' na-amrlzx nimu leplz nengeng,

Murde na-abrtz-zlwzamu mz nzmnc-zpwx-krmu.”

Sam Kranzpnu-rtqmz-nrade-li (82)

Gct Pipxle Kx Kxnzetung Nzvz-rbrng

Nabz ne Asaf.

1 Gct wxbuom me matq nyzde,

Murde napipxle kx kxnzetung nzvz-rbrng.

2 Rpibzle badr kx, “Nzaclve-krmu leplz narsakrlrngr.

A' bzkq okatramu kxdrka'-ngrng nzmyaszpx-krdr kxnztubqng.

3 Murde mz nzwz-krmu natubzmu mz nibr kx trpnzngr scdr da x doa kxnzbzszng,

X naokatramu kxnzkxpung x kxtrnzxplrung.

4 Murde na-arlapxbzmu krkcng trpnzngr scdr zmatq

Mz mq kxdrka'-ngrng.

5 Ngqngu-plxsramu x trpnzngr da kx krlzamu, murde nqmq krmung amrlx trka-zlwzng.

X trpnzngr da kx opxm mzli ka mz nrlc.

6 Nimu kxnzetung murde kapebo bamu zmatq ngr nzrmailz-krmu.

X nimu amrlx apuamu mrlxng Gct kc tqmyalz-esz'ngr. ✡

7 Kxmule-esz', a' mrbrtr mz drtwrmu

Kx zmatq kc tqwz-xgleamu nzkrlz nzrkatxpx-ngrbz,

Da kc tzwai nzrkatxpxpe-ngrbz zmatq mz kzdung kxnzetung.

X nabz-kzamu da kc tzwai leplz amrlx mz nzbz-krdr.”

8 Gct, vzm mz nzaclve-krm leplz mz nrlc tulvzo,

Murde lr drtc' amrlx nzmnclzbzng mz zmatq ngrm.

Sam Kranzpnu-rtqmz-nrade-tq (83)

Enqmi R Israel Mzli Kc Pnz X Mzli Ka

Nabz ne Asaf.

Enqmi Rmqng

1-2 Gct, bzkq mnc-lrpitxn,

Murde enqmi rmqng nzxpqbrlr-ngrdr nim.

3 Sa tzryrlqng drtwr kxyc-kapq kx na-atrkati-ngrdr nigr.

X nigr leplz nemqng kcng tqmrlzti-zlwzq.

4 Nzrpilr kx, “Naodatitxbzku mrnyzdr,

Murde drtq Israel namrbrtxtr alo mz drtwr.”

5-8 Enqmi kcng tzmnc-ngalelr Israel drtwrdr esz'ti

Mz nzprtr-krbzlr mz lr Amcn x lr Mcab, neidu lcng li nzvzpxmqng mz nqvi lr Lot.

Kxnztupeng badr me esz' nidr seleng:

Nqvi lr Isc, nqvi lr Ismael, neidu lr Haga, x neidu lr Amalek,

Lr mztea Taea, lr Gebal, x lr Filistia.

X lr Asiria kxnzxplrng nzngi tedr kz badr.

Ayrplapx Nidr

9-11 Gct, aovxio kz enqmi lcng mzli ka, da kc tqwai pnz nzaovxio-zvz-krm enqmi r melrmqgrng.

Ayrplapx nidr, da kc tqwai nzayrplapx-krm ami ne Jabin, King r lr Kenan x Ngrlrvea nede Sisera,

Mzli kc tqmilxtxo-ngrn nidr mz Lue Kison kc tqyc-aepztr mztea Endo,

X namz ngrdr mibio mrlcde mz mzli nyz Profet Debra.

X rlxti-kzpzkr nanibqti-kzq enqmi rgrng, da kc tqwaisr-ngrn mz lr Midizn mz nznibq-krm Oreb x Seeb, ngrlrvea ngrdrng.

X maneuti nidr da kc tqwai nzmaneuti-krm king rdr, Sebz x Salmuna, mz nznibq-krm nidr mz mq profet Gidion.

12 Murde leplz lcng pnz nzrpilr kx,

“Natwzku Israel, drtc' nyz Gct, nangi nyzgu.” ✡

13 Gct, mz nzmu-krde lcde, apusrngr nidr bq r drtc',

X leu kxglr kx wqplr nenq.

14 Odati-atwrnrngr nidr, apubz badr nyr kxetu

Kc tqyrkrtxongr dalr peto x nardzng mz mzli r nepi.

15 Maneuting x amwxlrng

Mz nzapu-krbzme badr nounenq.

16 Yawe, amyatitx-zlwzbz drtqdr,

Murde nakrlz-ngrdr zmatq ngrm.

17 Aovxio alo x amwxlr alo nidr

Murde nzmya-zlwzkr drtqdr nanibqle nidr.

18 X mzli lc, sc tzkrlz-atepelr kx nim txpwz Gct kc tqmyatxlz-esz'ngr x drtqm Yawe.

X nim King kc tqaclvele nrlc tulvzo.

Sam Kranzpnu-rtqmz-nrade-pwx (84)

Kxnzmncpxmqng Mangr-nzangiongr Yawe Gct kc Tqrninr Nzmnc-zpwxng

Nabz ne nqvi lr Kora kx nzyrbzlr mz kxrmailz ngr dzbe kxnzngrng.

Yawe Kc Tqrninr

1-2  Yawe kc tqrninr, nim Gct kc tqlu.

X mrlz-zlwzm bange Mangr-nzangiongr nim.

Murde sutitx zlwz drtwrnge nzmncpx-krmc makoa ngrde,

Mrkc tqngr-abrtz-ngrbo bam mz nabznge atwrnrngr.

3  Yawe kc tqrninr, nim Gct x King rnge.

Kxnzvzdzng Jerusalem mz nzangio-krdr nim nzrlatrng mz olta nyzmqng.

Murde olta nyzm apule ma nyz doa nemqng.

Da kc tqwai utc tzwz-ngrdr ma nyz neidr, mz nztapirpx-krdr neimrdr.

4 X doa lcng tzmncpxmqng Mangr-nzangiongr nim nzmnc-zpwxng

Mz nzangrlvz-zvz-krdr nim.

Newz Saeon

5 Namrlzbz mz leplz kcng tzvzdzng mz Newz Saeon mz nzangio-krdr nim,

Murde sa na-axplr-mowq nidr.

6 Mz nzkawi-krdr nabzlwa kxmingr narmctilr nabzde kx lrting

Mz nibr nzdckr tewa.

7 X mz nzesotr-krdr Jerusalem nzxplr-krdr sa naetunepx,

Murde ycpe pipz nzkrlz-krbzlr Newz Saeon mz nzangio-krdr nim.

X nim Gct rgr kxmyaszlzle krkcng tzmncng mzlilxlr amrlx

Tzangiolr lr mrkzbleng.

8  Yawe Gct kc tqrninr, nim Gct r melrmqgr Jekop.

Xlrm nzkrka'-krnge mz nzvztr-krnge ma nyzm.

Nzmnc-zpwxngr

9 Rlxtibo bam

Kx amrlz-zvzbz king rgr kc tqmcpxq.

10 Murde nzmnctr-ngrbz bam mz Mangr-nzangiongr nim mz zbq kxesz',

Myaszpxle nzmncngr drlve keng mz nrlc mz zbq kang kqlu.

X nzprtr-ate-krbo mz naonrx ngr ma nyzm,

Myaszpxle nzmnc-zvz-krnge mz ma kxnzetung nyz kxdrka'-ngrng.

11 Murde Yawe, nim King rgr kc tqbatrple nzamatqngr nigr.

X nim temz ngr lomrgr kc tqyrputrngr nipna.

X aclveq nigr mz zmrlz ngrm,

Mz nzrlrpx-zvz-krbzme da kxmrlzting mz kxnztubqng.

12  Yawe kc tqrninr,

Krkcng tzabrtrpzlr drtwrdr bam nzmnc-zpwxng.

Sam Kranzpnu-rtqmz-nrade-nzlvqn (85)

Nzamrlzkr Yawe Mzli Kc Pnz, Mzli Ka, X Mzli Kc Navzm

Nabz ne nqvi lr Kora kx nzyrbzlr mz kxrmailz ngr dzbe kxnzngrng.

Mzli Kc Pnz

1 Yawe, yc ngr drtwrm lr Israel mzli kc pnz,

Mz nzamnc-zpwx-mou-krm nidr mz drtc' nyzm.

2 Sc tqipqpeq nidr, leplz nemqng, mz nzvz-rbr-krdr,

X katxpxbzme alwx ngrdrng.

3 Mzli lcde, lolvzo-mowq zngya ngr drtwrm,

X nrwx kc tqprlxpebzme badr.

Mzli Ka

4 Mevalu rgr, mzli ka, amnc zpwx mou kz nigr,

X nikitx nzngyatikr drtwrm nigr.

5 ?Myx kxmule, nangyati-alope drtwrm nigr,

X trpengr nzyzlukr drtwrm?

6 Trtingr! Axplr-mop nzlu-krgr,

Murde na-abrtz-ngrgr nim.

7 Yawe, aelwa-ngrm bagr nzaodu-krm kc tqyc tqyc,

Mz nzarlapx-krm nigr.

Mzli Kc Navzm

8 Nabrti drtwrgu natq Yawe,

Murde esalz-ngrmle nrwx bagu mz nzyrlqpx-lzbq-krgu mz dalr nzngqngungr.

9 X oliq zvz nzarlapx-krde kxnzamrluelr nide,

Murde nzulrde naxngi-alope mz drtc' nyzgu.

10 Yawe aodu-zvzle nigu, murde nangida-zpwxbzku bade.

X nzaclve-krde tubq, murde namnc-zpwxku.

11 Mz nzavzo-krmle nztubqngr lc bagu,

Ayzlubzku mz nzngida-zpwx-krbzku bade.

12-13 Apule kx nztubqngr lc rtwayzbz bade mz nzatubqti-krde nabz leplz,

Murde naoliqti-ngrdr nzvz-krmle.

Mz nzoliqngr lc, Yawe sa narkatim bagu da kxmrlzting,

X drtc' nyzgu sa nalvcngr dakxnzng kxkqlu.

Sam Kranzpnu-rtqmz-nrade-esz'mz (86)

Okatrp Ninge Mz Nzaodu-krm

Nabz ne Devet.

Abrtrpo Drtwrnge Bam

1 Yawe, xlrm nzkrka'-krnge,

Murde trxplrwxu x ninge ncblo txne.

2 Nim Gct rnge. Arlapx ninge mz nzbzngr murde tenge nim,

X ninge kxnzawz nem kc tqmnc-xgle-zvzle nim.

3 Nayc mz drtwrm ninge,

Murde vz zvz nzkrka'-krbo bam.

4 Kxetu rnge, aelalzm drtwrnge,

Murde abrtrpo drtwrnge bam.

5 Murde mrlz-esz'ngrn nzripq-zvzngr.

X aodu-zvzq krkcng tzkrka'bzng bam.

6 Yawe, lalztqm mz nzyrni-krnge,

X ayzlum natqnge.

7 Mzli ka kqlex nim mz nzkxpu-krnge,

Murde angidati-zvzme nzrlx-krbo da bam.

8 Kxetu, trpnz-moungr gct kx apule nim,

Murde trpnzngr nidr kx rkrlz nzalengr da kxnzkctipxng kcng tqale-zvzq.

9 Kxrpalz, lr drtc' amrlx kcng tqwz-ngrn

Sa nayrngzobzng bam mz nzarmyalz-krdr nim.

10 Murde nim txpwz Gct,

Kc tqmatq-esz'ngr mz nzale-krm rkx kxetuting.

Angio-zvzx Nim

11 Yawe, aelwa-ngrm bange me pnz drtwrm, murde navz-nqblqx natqm.

X alvztrp bange nzamrlue-zvz-krnge nim.

12 Murde nabznge atwrnrngr na-awibz bam mz nzngini-krm Gct x Kxetu rnge,

X na-angio-zvzx drtqm.

13 Murde nzaodu-zvz-krm ninge etu-esz'ngr,

Mz nzarlapx-krm ninge mz nzbzngr.

Okatrp Ninge Mz Nivz Lrm

14 Gct, kxnzglqpx-lzbqng nztutitr nardr ninge.

Zbo ngr ncblo kxayo lc nzrpilr nanibqlr ninge, murde nzpxtxpx-ngrdr nim.

15 A' yc zvz mz drtwrm leplz, x zmrlz ngrm myalz-esz'ngr.

X drtwrm trngya-aniu, a' nzaodu-krm x nzangidati-krm tqvzpe tqvzpe.

16 Mz nzmu-krde lcde, yzlum x nayc mz drtwrm ninge.

Axplr x arlapx ninge, murde wztrpo bam da kc tqwai lxenge mz nzwztr-krbzle bam.

17 Yawe, okatrp ninge mz nivz lrm, murde drtq enqmi rngeng namyatx-zlwzng

Mzli kc namc-ngrdr nzaxplr-krm ninge x nzapqtr-krme drtwrnge.

Sam Kranzpnu-rtqmz-nrade-rlimz (87)

Jerusalem Apule Lxe Neidu Amrlx

Nabz ne nqvi lr Kora.

1 Yawe wz-ngrde mzteadau Jerusalem

Mz newz kxtr nyzde.

2 X mzteadau lc nzmrlzba-krdele

Myaszpxle mztea kc-kzng ngr Israel.

3 Delc nimu lr mztea nyzde,

Naxlr-ngrnamu natq kxmrlz kcng tzycmnetr-ngrdr Jerusalem.

4 Gct rpile kx, “Mzli kc na-aplxtipx-ngrbo leplz nengeng, lr mrkzble kcng tzmnc-ngalelr Israel sa naprtr-kzng mz dzbede nenge,

Krlcng Ijipt, Bxbilon, Filistia, Taea, x Itiopia.

5 X sa narpibzlr kx Jerusalem lxe neidu amrlx murde nzrmctitrpzlr nzlungr bade.

X ninge, Yawe kc tqmyatxlz-esz'ngr, sa na-atu-amqngix nide.

6 X sa nayrox drtq leplz amrlx kcng tzbrti drtwrdr ninge,

Mz nzprtr-krdr mz neidu lr Israel.

7 X mzli lcde, leplz nengeng lcng amrlx sa naelang x narpilr mz nzngr-krdr kx,

‘Mztea nyzgu, Jerusalem, ngi narlue ngr me vzkipxm da kxmrlzting amrlx.’ ”

Sam Kranzpnu-rtqmz-nrade-rtqmz (88)

Mz Nabz Nzlo

Nabz ne nqvi lr Kora.

Ycpe Pipz Nzbz-krnge

1 Yawe, nim Gct kx arlapxle ninge,

X yrni-katobo bam ngrlx x nrlckxbq.

2 Xlrm natqnge

X lalztqm mz nzkrka'-krnge.

3 Murde prtilzpele ninge nzkxpungr kxkqlu,

X ycpe pipz nzbz-krnge.

4 Mzli ka mewepex,

X trpengr da kx nawaitrpem bange.

5 Nzapusr-ngrdr ninge namz kx nzyrtzmqng mz gq.

Murde krlcng tzbzpeng nzmrbrtitrpe drtwr nidr x trpengr nzrmcti-krdr nzokatr-krm.

6 Rtcope-ngrn ninge mz gq kx vzo la,

X tutx-ngrpwz nzlo.

7 Nzngyatikr drtwrm ninge batrpzle nzetq-zlwzkr drtqnge,

Mz nzmrilvzo-krde nabznge apule nrc kc tqyrplalvzo-ebir-ngrde ninge.

Rblx Nzglqlz-krnge Nim Mz Gq

8 Ngi-batrpe' nzngangrkr kztengeng ninge mz nzmwxlrti-krdr zyagox lc tqdwatimle ninge.

X trpengr me nayrbqkipxx.

9 Yawe, mzke' vaotxtrpebz mz nzyrningr mz nzvzkr drtwrnge.

Kxmule-esz', a' mz zbq kang kqlu glalz-zvzbo mqnge mz nzkrka'-krbo bam.

10 Bzkq rlr-ngrme nzbz-krnge

Murde ma tqrblxpem bange nzyapwxtipx-krbo nim mz leplz.

Murde kxnzlu-txpwzng kcng tqalebzme badr da kxnzkctipxng.

X namz ngr leplz trnztulzpeung mz nzglqlz-krdr nim.

11 Trnzycmnetrpe-ngrdru nzaodu-zvz-krm mz nabz gq kc tqngi me nzodatingr nidr.

A' nzangidati-krm nzpipxbz mz krkcng tzlubeng mz nrlc ka.

12 X rblxpebz mz kxnzyrtzmqng nzrmc-krdr nzmyalz-esz'ngr-krm murde nzmncng mz nabz nzlo,

X nivz lrm mrbrtr-alope kz mz drtwr, mz gq lr kxnzbzng.

Nabznge Talvzo Zlwz

13 A' krka'-zvzbo bam mz zbq kang kqlu, kx Yawe,

Murde nayc mz drtwrm ninge.

14 A' opxm kx drtqm satrpem bange,

X sc tqesablqtipeq ninge.

15 Murde ayrplatxpx-zlwzq ninge, yzutr pnz mzli kc tqngi-oblabe-ngrne.

X mzli ka nzetq-zvzkr drtqnge ycpe pipz nzayrkrpx-krde ninge.

16 Nzngyati-zlwzkr drtwrm ninge apule nubla kc tqtwzle ninge,

Mz nzbatr-krbzle nzmrbrkr nzlu-krnge.

17 X nzkxpu-krnge lcng nzngrlelvzlr ninge,

X trpengr me nayrbqkipxx.

18 Ngi-batrpe' kztengeng kxnzmrlzng nzngangr-krdr ninge.

X mzli ka nabznge talvzo zlwz mz nzmnc-krnge esz'-krnge mz nabz nzlo.

Sam Kranzpnu-rtqmz-nrade-rpwxmz (89)

Angidati-mopwz Nzesz'tikr Drtwr Kx Yrlqbzme Mz Devet

Nabz ne Etan.

Nzaodu-zvzkr Gct

1-2 Yawe, sa nangr-zvz-ngrne nzaodu-krm,

Kc tqyc tqyc.

X sa nayapwxtipx-alox nzangidati-krm natqm,

Kc tqyctx alo, da kc tqwai bongavz.

3 X sa nayrlq-zvzq natqm kc tqpibzme mz kxnzawz nem, Devet,

Kc tqmcpxq, mz Nzesz'tikr Drtwrmu ncdr.

4 Rpibzme bade kx, “Ncblo kcng tzvzpxmqng mz neidu lrm, sa nanginipwzlr king,

Murde nqvi lrm na-aclve alo.”

Nabz Ngr Nzrglqpxngr

5-7 Yawe, lr Heven nzglqpxlr nzangidati-krm,

Mz nzangrlvz-krdr da kxnzkctipx kcng tqaleq.

Enjrl amrlx nzamrlue-zlwzlr nim,

Murde trpnzngr lr Heven kx apule nim, kc tqmyaszlzle nidr amrlx.

8 Yawe Gct kc tqrninr, nim txpwz kx xplr-esz'ngr,

Mz nzangidati-krm me pnz drtwrm.

9 Kxmule-esz' srkau xplr, a' sc tqlolvzq,

X mz nzprtz-krm nrc kxoda, lclvzbzme murde nrwx navo. ✡

10 X aovxio-zvzq enqmi rmqng mz nzxplr-esz'ngr-krm,

Da kc tqwai nztabrti-krm Mepwz ngr prla kc bqnc.

11 Kxrpalz, bongavz x drtc' nyzmqng,

Murde nim kx rwzngr nrlc x dalrdeng amrlx.

12 X doa x da amrlx mz nrlc tulvzo

Nzaxvctr-lxblrng mz nzangrlvz-krdr drtqm,

13 Mz nzrpi-krdr kx, “Nim kc tqmatq-esz'ngr,

X nzxplr-krm etu-esz'ngr.

14 Nou nzaclve-krm nrlc nidr seleng:

Nztubqngr, nzrsakrlrngr, nzaodu-zvzngr, x nzangidatingr.”

15 Yawe, ngi da kxmrlz nzmalq-abrtzlvz-krgr nim,

Murde xngibzkr nzulrm.

16 X ngi da kxmrlz nzbilvz-krgr drtqm,

X nzglqlz-krgr nztubq-esz'ngr-krm mz zbq kang kqlu.

17 Murde axplrq nigr,

X aovxiokr enqmi rgrng mz nzokatr-krm.

18 Yawe, nim Gct kc tqtr-esz'ngr x angio-txpwzkr nim.

Murde mcpxbzme king rgr lc tqaclve-zpwxle nigr.

Nzesz'tikr Drtwr Gct Ncdr Devet

19 Mzli kc bqnc, mz nzyrlq-krm Devet nzngini-krde king, vzme mz profet nemqng,

X rpibzme mz nzrmwiblengr kx,

“Aprcbo zmatq mz kzdq ngrlrvea kx xplr,

Mz nzarmyalz-krnge nide mz leplz txneng, murde nanginide king.

20 Ncblo kxnzawz nenge lc tqmcpxx, Devet,

X aelux nide mz tolo kxtr. ✡

21 Sa namailzx nide mz mqnge.

X sa na-axplrx nide mz zmatq rnge.

22 Kxdrka'-ngrng kcng tzngi enqmi rdeng, trtxpnzngr nzyatr-krbzlr bade

Mz nzamyati-krbzlr drtqde.

23 Murde sa natamyr-ngrbo nidr

Mz nznibqti-krbo kxnzpxtxpx-ngrdr nide.

24 Sa na-aodu-zvzx nide x nanginide kztenge.

X sa nabatrpo bade nzaovxio-krde mz drtqnge.

25 Sa nakabo bade zmatq ngr nzaclve-krde Prla Meditrenia,

Navz nakrlzbzle Lue Yufretis.

26 Sa namcle kx ninge trtede,

Kc tqngi Gct rde x butqbr nyzde kc tqrlakitrle.

27 X sa na-apusr-ngrne nide mrlxnge krdau,

Mz nzarmyalz-zlwz-krbo nide mz king amrlx mz nrlc.

28 Drtwr kxesz'ti kc tqyrlqbo bade, trtxpnzngr nzyzpr-krde,

Mz nzangidati-krnge nzaodu-zvz-krnge nide.

29 X nzyrlq-krbo nzaclvekr nqvi lrde tqyc tqyc,

Da kc tqwai nzyc-alokr bongavz.”

30 X rpi-mopwz Gct kx, “A' nzmu doa nedeng naesablqtilr loukxtr scnge,

Mz trnzlolvz-amqngi-krdru nzalvztr-krnge

31 X nzmu trnavz-nqblqlru me pnz drtwrnge

Mz nzpxtxpx-krdr natqnge,

32 Sa na-ayrplapxxng mz alwx ngrdr,

Mz nzaetq-krbo drtqdr mz nikeng nzvz-rbrtilr.

33 A' trpnzngr nzatao-krnge da kc tqesalz-ngrbo mz Devet,

A' sa na-aodu-zvzx nide.

34 X trpnzngr nztekqtr-krnge natqnge,

A' sa na-atutr-zvzx nzesz'tikr drtwr kc tqyrlqbo bade.

35 Esalzpex mz drtqnge kxtr

X amqngipex kx trtxpnzngr nzesabrti-krnge nide.

36-37 X nzaclvekr nqvi lrde tqyc tqyc,

Da kc tqwai nzti-alokr nepi x nzprtz-krm temz x nztao-krde.”

King Kc Tqvzpxm Mz Nqvi Lr Devet, Drtwrde Lctrpz Mz Gct

38 Yawe, rpiq da lc, a' mzli ka drtqm satrpem bange x rlaszpeq ninge,

Mz nzngyati-moukr drtwrm ninge, king kc tqmcpxq.

39 Nikipeq Nzesz'tikr Drtwr kx yrlqbzme mz melrmqgr Devet, kx natu-zvzbzme mz nibr nqvi lrde,

Mz nzapusr-krbzme kraon ngr narnge brmrda.

40 Awxlikitxopebzme drkq ngr mzteadau nyznge.

X odati-atwrnr-ngrbzme lrpalvc nyzgrng amrlx.

41 Enqmi rgrng amrlx nzatrkati-zlwzlr nigr.

X lr mrkzbleng kcng tzmnc-aepztrpqng bagr nzyrpalelvzlr ninge, king nem.

42 Murde ngi-batrpzme nzxplrkr ncblo ngr vea nedrng.

X mzli ka sc tzbilvzpelr.

43 Amyatibzme nipna scngeng mz nzrpna-krnge,

X rlr-ngrbzme nzaovxio-krdr nigr.

44 Odatipeq tron nyznge,

Mz nzkatxpx-krbzme zmatq ngr nzngini-krnge king.

45 Amyatibzme drtqnge mz mz leplz.

X ngi-batrpe' nzngini-ani-krnge lrtzlvz.

Nzkrka'ngr

46 Yawe, bzkq mnc-rlrume bagr.

X bzkq apqtipeq nigr mz nzngya-zlwzkr drtwrm.

47 A' na-aoti drtwrm nzmrbcnekr nzlu-krgr nigr leplz

Mz nzmnc-krgr mz nrlc.

48 Trpnzngr leplz kx na-arlapx-lzbq,

Murde nigr amrlx mnclzbzkr mz zmatq ngr nzbzngr.

49 Kxetu, opxm kx trangidatipewq natqm kc tqpibzme mz Devet,

Murde trxngipepwzkru nzaodu-zvz-krm kc bqnc.

50 Bzkq mrbrtr mz drtwrm nzobqszokr leplz ninge, kxnzawz nem,

Murde kxnzmnc-mrbr lcng sc tzbilvztipelr ninge.

51 Yawe, enqmi rmqng nznelvztilr ninge, king kc tqmcpxq,

Mz nzxtrnga-krdr ninge.

Nabz Kx Yrkrpxngr Buk Kratq

52 Na-armyalzku Yawe, kc tqngi Kxetu rgu.

Tqvzpe, tqvzpe. Eu. Na-armyalzku Yawe.

Buk Krapwx

Sam 90—106

Sam Kranzpnu-rpwxmz (90)

Nzmrbckr Nzlukr Leplz

Nabz ne Mosis, ncblo ne Gct.

Kxrpalz Kc Tqmnc-alo

1 Kxetu, yzutr pnz mzli kc, krlzmle mzbq ka

Nzngini-krm me rlakitrkr.

2 Mzli kc trwzka-ngrn nrlc x newz ngrdeng, mncpe-kaiq.

Murde nim Gct, x nzmnc-krm la tqyc tqyc.

3 Rpime bagr kx, “Yzlu-mouamu,”

X mz nzbz-krgr yzlu-moukr mz drtc' kc tqwz-ngrn nigr.

4 Mz drtwrgr, yiz kx siu mz nrlc ngi mzli kxboi, a' mz drtwrm mzli mrbcnepwz,

Apunede zbq kx esz' kx yrkrpxpe.

5-6 Mz nzmilxtxo-krm nigr rblx nzrlolvzngr,

Apunede nzrmwiblengr kc tqmrbrtr ani mz drtwr.

X nzmnc-krgr mrbcne apunekr nabr kx yru mz nourla x nrpqdr mztr luli.

A' kx krlzbzle milzpq sc tzblopeng x tztatiopeng murde nzpqkr nzulr nepi.

Nzmrbcnekr Nzlungr Mz Nrlc Ka

7 Da kc tqwai nzodati-krm nigr

Mz nzpqkr zngya ngr drtwrm.

8 Murde zyzlr ngrm pnamilxtile alwx rgrng

Kcng tqyrlq-kapqkrng.

9 X zngya ngr drtwrm amrbctrple nzlu-krgr.

X mz nzbz-ani-krgr apukr zycmini kx esz'.

10 Nzmnc-krgr krlz-txpwzle yiz kxnzpnu-rlimz (70),

A' nzmu nrkrdrtqgr kx tqxplrle krlzbzkr yiz kxnzpnu-rtqmz (80).

Yiz lcng tqyctrngr nzwz-katongr x nzetqkr drtq,

Nzyrkrpx-aning x sc tqbzpekr.

11 Nzmu namckr nzxplrkr nzngyatikr drtwrm alwx

Nzamrlue-krgr nim naetunepx kz mz nabzgr.

12 Okatrp nigr mz nzkrlz-krgr drtwr ngr nzmrbcnekr nzlu-krgr,

Murde nzmnc-krgr mz nrlc navz-nqblqle nzyrplapx-krm.

Yawe, Aelwa-mou-ngrm Zmrlz Ngrm

13 Yawe, bzkq ngyati-alo drtwrm nigr, kxnzawz nemqng,

A' tekqtr drtwrm x nayc mz drtwrm nigr.

14 Namc-zvzkr nzaodu-krm nigr mz nourla kang kqlu,

Murde navz zvz nzangrlvz-krgr nim mz nzabrtzngr.

15 Kxmule-esz' yiz kqlu avz-ngrbzme drtwrgr mz nzkxpu-krgr mzli kc,

A' tekqtrpz yiz lcng mz nzaelalz-krme drtwrgr mzli ka.

16 X aelwa-mou-ngrm bagr rkx kcng tzkctipxng mz zmatq ngrm,

Murde doa negrng namc-kzlr nzmyalz-krm.

17 Gct, Kxetu rgr, okatrp nigr mz zmrlz ngrm.

Murde nra nzwz-krgr nayc-zvzbz.

Sam Kranzpnu-rpwxmz-nrade-esz' (91)

Doa Kx Mnc-xglele Yawe

Lrpalvc Kx Rlakitrq

1 Mz nzmnc-xgle-krm Yawe kc tqmyalz-esz'ngr

Sa natubz mz nibrm.

2 X narpibzme mz Gct kc tqrninr kx, “Nim Gct rnge kc tqabrkitrx drtwrnge,

Mz nzapu-krme bange lrpalvc kx rlakitrx.”

3 Murde sa na-arlapxle nim mz nzatrkangr kx yc kapq,

X mz nzrpibqtingr.

4 Sa na-aclve-zpwxle nim,

Na-apule kio kc tqwxbulvzole neideng.

X sa na-angidatibzle natqdeng

Mz nzapu-krbzle bam temz ngr lomrm kc tqyrputrngr nipna.

Bzkq Mwxlrq

5-6 Bzkq mwxlrq mz nrlckxbq x nrlckxngrlx,

Mz nzmwxlrti-krm drka', ncblo kxayo, x zyagox kxnabzngr.

7-8 Murde kxmule-esz' siu ngr leplz nzbz-aepztrpzng bam,

Mzli kc Gct na-ayrplapx-ngrde kxdrka'-ngrng,

X mcq mz mzpq nzbz-krdr,

A' trtxpnzngr nzatrkati-krdr nim.

9 Murde mz nzrpi-krbzme mz Yawe kx nide me rlakitrq,

X mz nzmnc-xgle-krm nide kc tqmyalz,

10 Trpnzngr doa x da kx na-atrkale nim,

X trpnzngr kz zyagox kx navztrpq ma nyzm.

Yawe Aclve-zpwxle Nim

11 Murde pipebz Yawe mz enjrl nedeng nztu-krbzlr mz nibrm,

X nzaclve-zpwx-krdr nim drlvekeng vzkiq.

12 Naglqlr nim mz mqdr,

Murde nanycm ma tqtcprtr mz rplz. ✡

13 Mz nzrmcti-krm ningidoe kc bqnc, sa na-aovxioq nide.

Kxmule-esz' nide drka' kxmatq, a' sa narnzlvzoq nide.

Yawe Ycmnebzle Bam

14 Murde Yawe Gct rpile kx, “Sa na-arlapxx doa kx mrlztile ninge,

X sa na-aclvex nide mz nzmnc-xgle-krde ninge.

15 Mz nzkqle-krde ninge, sa na-ayzlubo natqde.

Kxmule-esz' da kx prtz, a' sa namnc-aepztrpo bade,

X sa nakatxpxx nide mz nzkxpu-krdeng,

X sa na-armyalzx nide.

16 X doa lc sa namcle nzarlapx-krnge nide,

X nakabo bade nzlungr kxboi kx na-abrtz-ngrde.”

Sam Kranzpnu-rpwxmz-nrade-li (92)

Da Kx Mrlzvxitxm Bange

Nabz ngr Sabat, zbqkxnzamati.

Mrlzvxitxm Bange Nzangio-krnge Nim

1-3 Yawe myatxlz-esz'ngrn.

X mrlzvxitxm bange nzawi-krbo bam

X nzglqlz-krnge nim,

Mz nzayrningr gita x ukzlele,

Mzli kznike angrlvz-ngrne nivz lrm mz nourla,

X nzyrlq-angidr-krm natqmqng mz milzpq.

4 Murde aelalz-ngrme drtwrnge da kxetuting kcng tqwz-ngrn.

X nangrbo mz nzabrtzngr mz da lcng tqaleq.

Murde matq-esz'ngrn

5 Yawe, nzwz-krmqng matq-esz'ngr,

X nqmq nr drtwrm vzo zlwz la.

6 Kxnzglqpx-lzbqng nzngqngung

X nardr mqngi mz nztatrkr nzalvztr-krmqng mz nardr. ✡

7 Leplz kxdrka'-ngrng nzetu-krdr

Nzapulr nabztqkr betepu kc tqwou mzli kx mrbcnepwz.

X da kxtrka kcng tzalelr nradr trnayc-zvzu,

A' nzodati-krdr tqvzpe tqvzpe.

8 Krlc tqmu-ngrde lc,

Murde nim kx rmyalz zvz.

9 Yawe, obq ena! Murde enqmi rmqng sa nabzng

Mz nzaovxio-krm kxdrka'-ngrng amrlx.

Apux Nounc Kc Tqpa Zvz

10 A' ninge kx xplr zlwz,

Mz nzrka-krme bange zmatq ngrm.

11 Mcpex nzaovxio-krm kxnzmnc-kapqng mz nznibq-krdr ninge.

X xlrpex nzyrnikr kxdrka'-ngrng lcng mz nzaetq-ngrbz drtqdr.

12-13 Leplz kxnztubqng kcng tztung ma nyz Yawe,

X nzyrlwr-lxblrng mz makoa nyzde nzapulr nounc kxetung.

X nzmnc-zpwxng x nzxplrng

Murde dzbrdr nzvzong mz drtc' kc tqngi natqde.

14 X kxmule-esz' nznginipedr lrtzlvz,

A' sa navz zvz nzvz-nqblq-krdr me pnz drtwrde,

X nradr nayc-zvzbz,

Mz nzapu-krdr nounc kc tqpa zvz.

15 Krlc aelwapx-ngrde nzmrlzkr Yawe,

X nztubq-krde mz nzngini-krde butqbr kc tqrlakitrx.

Sam Kranzpnu-rpwxmz-nrade-tq (93)

King Kc Tqmyatxlz-esz'ngr

1 Yawe, nim King kc tqmyatxlz-esz'ngr, x rngiscm zmatq.

Wz-ngrn nrlc x tu-amqngio me yc-ngrde x trycngrlru.

2 Nzmnc-krm tqyc tqyc.

X nzngini-krm King yc pnz kai, x sc tqwz-ate-ngrn dalr nrlc ka.

3 Yawe, srkau ngr prla, nzalxlvrti-ebir-ngrdr da.

X natq nrc ngrde aycngrlrle nrlc, mz zmatq kx xplr.

4 A' nzmyalz-krm myaszpxle srkau.

X zmatq ngrm myaszpxle nzmatqkr natq nrc, murde nim kc tqmnctxlz tqmatq-esz'ngrn.

5 Yawe, Loukxtr scmqng tqvzpe, tqvzpe.

X Mangr-nzangiongr nim nztr-zlwz-krde tqyc, tqyc.

Sam Kranzpnu-rpwxmz-nrade-pwx (94)

Gct Sa Na-ayrplapxle Kxdrka'-ngrng

Yawe, Ayrplapx Kxdrka'-ngrng!

1 Yawe, nim Gct kc tqayzlubz mz leplz kxnzvz-rbrng da kxnzalelr.

Aelwapxngr zmatq ngrm.

2 Nim kx na-ayzlubz da mz lr nrlc.

Ayrplapx kxnzglqlz-lzbqng navz-nqblqle nike nzalelrng.

3 Yawe, bzkq rlr-ngrbzme mz kxdrka'-ngrng

Nzabrtz-krdr mz da kxtrka kcng tzalelr.

4 Nzpivxitilr da kxtubq,

X nzbilvzlr nzale-krdr alwx.

5 Nzatrkatilr nigr, leplz nemqng,

Mz nzaetqti-krbzlr drtqgr.

6 Kxnzetung nznibqtilr olvz kxnzabzong, x doa kxnzbzszng,

X lr mrkzbleng kx mnckrng badr.

7 Nzrpilr kx, “Trtxpnzngr nzmckr Yawe nigu.

X trycneu mz drtwr Gct rdr da lcng tqaletikung.”

Yawe Obqplxle Nzaokr Drtwr Leplz

8 A' nimu kx nardr mqngi, nalalztqmamu bange.

?Myx mzli kx nayrplapx-krlzu-rnamu?

9 ?Mz drtwrmu rpiamu kx Gct kc tqwz-ngrde nradrtqgu x mzku,

Nradrtqde ngq x mzte mwi?

10 X sc tqayrplapxpele lr mrkzbleng.

?Myx kxmule, trtxpnzngr nzayrplapx-kz-krde nimu?

X alvztrle leplz amrlx.

?Mz drtwrmu trpnzngr da kx krlzle?

11 Yawe obqplxle nzaokr drtwr leplz,

X krlzle kx drtwr kx nzyrlqlr mane. ✡

Mrlz Nzpnanatikr Yawe Leplz Nedeng

12 Yawe, namrlzbz mz krkcng tqpnanatiqng,

Mz nzalvztr-krm nidr mz loukxtr scm.

13 X trnarlrpx-ngrnqu nzkxpu-krdr, a' amnc-zpwxq nidr,

Vz vz mzli kx ayrkro-ngrn kxdrka'-ngrng mz gq.

14 Yawe, trpxtxpx-ngrnqu leplz nemqng,

X tr-rlasz-ngrnqu nigr kcng tqmcpxq.

15 Mzli kc navzm, nzaclvekr kxnzrmailzng sa natubq,

X krkcng nabzdr tqlqngi sc tzabrtz-ateng.

16 Yawe, nim txpwz kx tum mz nibrnge,

X nim kztenge mz nzarlapx-krbzme ninge mz kxdrka'-ngrng.

Yawe Tu-zvzbzle Mz Nibr Kxnztubqng

17 Nzmu trnaokatrwq ninge,

Mzli trnaboiu x ninge kc tqbzpex.

18 A' mzli kc tqkqle-ngrne nim mz nzkxpu-krnge,

Lolvz-amqngiq ninge mz nivz lrm.

19 X mzli kc tqtalvzongr drtwrnge,

Zvz amqtrpe' drtwrnge x abrtz-moux.

20 Px-ngrn nzngi-te-krmu badr kxnzetung kxdrka'-ngrng

Mz nzrnzlvzo-krdr loukxtr scm.

21 Murde nzyrlwrpx-lxblr-ngrdr mz nzrpwa'-krdr kxnztubqng,

X nzaprc-krdr kxnzmrlzng mz nzrnibqngr.

22 A' Yawe, Gct rnge, nide lrpalvc nyznge,

X butqbr kc tqrlakitrx.

23 Yawe, Gct rgr, sa naodatile nidr mz nqmq krdr kc tqtrka,

Mz nzrtxlvzlz-krdr alwx ngrdrng amrlx.

Sam Kranzpnu-rpwxmz-nrade-nzlvqn (95)

Namnclzbzku Mz Yawe, King Kc Tqngi Kxrpalz

Nangrbzku Mz Yawe

1 Nangrbzku mz Yawe mz nzabrtzngr.

Murde nide butqbr kc tqrlakitrku.

2 Na-awibzku bade

Mz nzngr-kato-krbzku bade mz nabz kxyrlvi!

3 Murde Yawe nide Gct kc tqmyalz-esz'ngr,

X King kc tqmyaszlzle kxnzmncng mzlilxlr amrlx.

4 Me boongr yc mz mqde.

X nyz-kzde newz kxmyalzng.

5 Prla x drtc' nyzdeng

Murde wz-ngrde mz nzngini-krde Kxrpalz.

6 Na-angioku Yawe kc tqwz-ngrde nigu

Mz nzyrngzlvzo-krgu nide.

7 Murde nide Gct rgu, x nigu leplz nedeng,

Apuku sip kx aclveleng.

Naxlrku Natqde

X naxlramu natqde mzbq ka,

Mz nzrpi-krbzle bamu kx,

8-9 “Bzkq nabzmu mqngipe, da kc tzwailr melrmqmung.

Murde kxmule-esz' nzmc-zvzlr nzrkati-krbo da kxmrlzting badr,

Mz nzmnc-krdr mrkc lzke, a' otablrkr badr mrkc Meriba,

X nzatalzlr ninge mrkc Masa, mz nzxpqbrlr-krdr ninge.

10 Mz yiz lcng nzpnu-pwx ngyati zvz ngr drtwrnge nidr.

Murde nidr leplz kx nzvz-rbrng mz nabzdr x trnzvz-nqblqlru nqmq krngeng.

11 X mz nzangya-krmlr drtwrnge, sc tqesalzpex kx,

Trtxpnzngr nzprtr-krdr mz nzmnc-zpwxngr kc nakabo badr.” ✡

Sam Kranzpnu-rpwxmz-nrade-esz'mz (96)

Naglqlzku Yawe, King Kc Tqtubq

Takitrde Nzrglqlzngr

1 Nigu lr nrlc amrlx

Nangr-ngrbzku mz Yawe nabz kxmrna!

2 Na-angrlvzku nide

Mz nzyapwxtipx-krgu kx arlapxle nigu.

3 Napipxbzku mz leplz amrlx

Da kxmatq x da kxmyapxbz kcng tqaletileng.

4 Takitrde nzrglqlzngr Yawe kc tqmyalz-esz'ngr,

Murde nzmrlue-krde namyaszlzle kxnzmncng mzlilxlr amrlx.

5 Lr mrkzbleng nzangio-txpwzlr mqngr da kxnzlz,

A' Yawe txpwz kx rwzngr bongavz x nrlc atwrnrngr.

6 Mz nzmncpx-krm Yawe Mangr-nzangiongr,

Xngibzku zmrlue, zyzlr, zmatq x zluli rdeng.

Lr Nrlc Naglqlzlr Yawe

7-8 Napibzku mz lr mrkzbleng kx naglqlz-kzlr nide

Mz zmatq, zluli, x zmrlue lcng.

Murde takitrde nzale-krgu da lcng,

Mz nzrtwz-krmgu da bade mz makoa nyzde.

9 Na-angioku Yawe murde tr-esz'ngr.

Na-amrlueku nide x narnrctrpzku bade.

10 Eu, napipxbzku mz neidung amrlx kx Yawe nide King r nrlc, x atu-amqngile nrlc mz trnzycngrlr-krdeu.

X sa na-aclvele lr nrlc amrlx mz nzrsakrlrngr.

Nzaclve-krde Tubq

11 Nimu bongavz x drtc' naelalvzamu nide!

X nim prla x dalrmqng amrlx drtwrmu naelalzm!

12 Nimu nardzng x dalrmqng amrlx na-abrtz-kzamu!

Nimu nounc ngr peto amrlx na-angrlvz-kzamu Yawe.

13 Murde sa tqvzm mz nzaclve-krde lr nrlc.

X nzayzlu-krbzle da mz leplz amrlx sa namrlz x tubq.

Sam Kranzpnu-rpwxmz-nrade-rlimz (97)

Na-abrtzlvzku Yawe, King Kc Tqmyatxlz-esz'ngr

Zmatq Ngrde

1 Mrlz lr nrlc amrlx nzabrtz-krdr murde Yawe nide King kc tqmyatxlz-esz'ngr.

X lr trmctu naelalz-ngrm drtwrdr kz nide.

2 Zbo kxve x nzlo nzngrlelvzlr nide.

X nzaclve-krde leplz mrlz x tubq.

3 Nyr rtwayznepx kai mz nzvz-krde,

Nyr kx nangcngr enqmi kcng tztulvz-ngrdr nzti rde.

4 Bzlrpc ngrde kx pcpxle pnamilxtile nrlc,

X drtc' ycngrlrlzm.

5 Yawe nide Kxetu r nrlc tulvzo.

X mz nzmc-krdr nide newzng nzwxong nzapulr nzwxokr gq.

6 Lr Heven amrlx nzpipxlr nztubq-esz'ngr-krde,

X lr nrlc amrlx nzmclr nzmyatxlz-zlwz-krde.

Myaszpxle Kxnzmncng Mzlilxlr

7 Krkcng amrlx tzangiolr kx trngiu Yawe Gct angidr, drtqdr la namya zlwz.

X kxnzmncng mzlilxlr amrlx nzmu na-angiolr nide. ✡

8 Yawe Gct rgr, nigr lr Jerusalem x lr mztea amrlx ngr nqvi lr Judz abrtz-zlwz-ngrgr nim

Nzayrplapx-krm enqmi rgrng.

9 Murde lr nrlc amrlx nzmnclzbzng mz zmatq ngrm,

X nzmyalz-zlwz-krm myaszpxle kxnzmncng mzlilxlr amrlx.

Namnclzbzku Bade

10 Nigu kcng tzmrlztilr Yawe napxtxpx-ngrgu da kxtrka.

Murde tu-zvzbz mz nibr kxnztubqng mz nzarlapx-krbzle nidr mz mq kxdrka'-ngrng.

11 Yawe amrlzle kxnztubqng, kx nabzdr lqngi.

Murde na-abrtzlvzlr nzngini-krde Gct kxtr.

12 Delc, nigu kcng tztubqng na-abrtzlvzku Yawe,

Mz nzawi-krbzku bade.

Sam Kranzpnu-rpwxmz-nrade-rtqmz (98)

Na-angrlvzku Yawe, King Kc Tqmatq-esz'ngr

Na-angrlvzku Yawe

1 Nangr-ngrbzku mz Yawe nabz kxmrna mz nzale-krde da kcng tqmyapxbzng.

Murde aovxiole enqmi rdeng mz nzetukr zmatq ngrde.

2 X sc tqaelwapxpe-ngrbzle nztubq-krde mz lr mrkzbleng amrlx,

Mz nzarlapx-krbzle leplz nedeng mz mq enqmi rdrng.

3 X aodule nigu lr Israel mz nzatutr-zvz-krde natqde.

Murde leplz mz nrlc tulvzo nakrlzlr kx arlapxle nigu.

Naglqpxku Nide

4 Nigu leplz amrlx mz nrlc na-angrlvzku Yawe

Mz nabz kx yrlvi.

5 Naglqpxku nide

Mz nzayrni-krbzku bade gita,

6 X mz nzvxu-krbzku trpu.

Na-angrlvzku Yawe, kc tqngi King!

Nangrbzku Bade

7 Nimu prla x drtc' x dalrmung amrlx

Drtwrmu naelalzm!

8 Nimu lue na-amqmq-lzbqamu mz nztalio-krmu mz nabzde.

X nimu newz na-angrlvzamu Yawe!

9 Nigu amrlx nangrbzku bade.

Murde sa tqvzm mz nzaclve-krde lr nrlc,

X nzayzlu-krbzle da mz leplz sa natubq x narsakrlrngr.

Sam Kranzpnu-rpwxmz-nrade-rpwxmz (99)

Na-angioku Yawe, King Kc Tqtr-esz'ngr

Naglqlzku Drtqde

1 Yawe nide King, kx myaszlzle enjrl kcng tzmatqng tztu-ngalelvzlr tron nyzde.

X leplz amrlx mz nrlc tulvzo narnrcti-lzbqtr-ngrbzlr bade.

2 Yawe matq-esz'ngr Jerusalem.

X nzmyalz-esz'ngr-krde myaszpxle lr mrkzbleng amrlx.

3 Leplz amrlx naglqlzlr drtqde,

Murde nide kc tqtr-esz'ngr.

Naglqlzku Gct Rgu

4 King kc tqrninr, mrlz-zvzbz bam da kxmrlz.

Delc nzaclve-zvz-krm nigr tqtubq-zvz-ngrde x rsakrlrngr.

5 Nayrngzobzku mz nanyc Yawe,

Mrkc tqwxbu-ngrde mz tron nyzde.

Na-angioku x naglqlzku Gct rgu,

Murde nide kc tqtr-esz'ngr.

Naglqlzku Yawe

6 Mosis x Eron nidr pris neng Yawe, x profet Samwel krka'bz bade.

Nzyrnitrpzng bade x ayzlubzle natqdr.

7 Ycmnepxm badr mz nabz dcbz,

X nzvz-nqblqlr natqde x lou scdeng amrlx.

8 Yawe, nim Gct rgr,

X ayzlume natqgr, nigr leplz nemqng.

Kxmule-esz' ayrplapx-kaiq nigr mz alwx ngrgrng,

A' sc tqaelwapxpe-ngrn kx nim Gct kx krlzle nzipq-krde leplz.

9 Naglqlzku Yawe, Gct rgu, mz nzangio-krgu nide mz newz kxtr nyzde,

Murde nide kc tqtr-esz'ngr.

Sam Kratrtqki-esz' (100)

Na-awi-ngrbzku Mz Yawe Nzaodu-krde Nigu

Na-angioku Nide

1 Nigu leplz amrlx mz nrlc

Na-angrlvzku Yawe!

2 Na-angioku x naglqpxku nide

Mz nzelalz-krm drtwrgu!

3 Nalxngitiku kx Yawe nide Gct, x nigu leplz nedeng murde wz-ngrde nigu.

X apuku sip ngr nardzng nyzde.

Na-awibzku Bade

4 Mz nzvztr-krgu mz naonrx x makoa ngr Mangr-nzangiongr Yawe,

Navz zvz nzawi-krbzku bade x nzangio-kz-krgu nide.

5 Murde Yawe mrlz-esz'ngr.

X aodule nigu mz nzatutr-zvz-krde natqde.

Sam Kratrtqki-esz'-nrade-esz' (101)

Nztubqkr King R Israel

Nabz ne Devet.

1 Yawe, nangr-ngrbo bam

Nabz ngr da kxtubq x nzangidatingr.

2 X namnc-nqblqx nztubqkr nqmq krm mz nzokatr-krm ninge.

X nabznge nalqngi zvz mz nzmnc-krgr badr lr ma nyznge.

3 Tr-rlr-ngrpwc'u nzprtr-krm da kxtrka brma.

X pxtxpx-ngrne krkcng tzesablqtilr nim.

4 Delc, nartctx-ngrne nqmq kr kxdrka'-ngrng,

X nayrlqpx-lzbqnge mz da kxvz-rbr.

5 Sa narpwa'-ngrbo krkcng tzpikiti-awalr kxnzmnc-aepztrpzng badr.

X kxnzglqpx-lzbqng trmrlzu mz nzobq-krnge.

6 A' kxnzlxngiti-zpwxlr nim nanginidr kztengeng,

X kx nabzdr lqngi sa nawztrpqng bange.

7 A' krkcng tzesabrng x tzpokia-zvzng,

Trtxpnzngr nzmnctr-krmlr bange.

8 Murde mz zbq kang kqlu sa nalolvztix kxdrka'-ngrng

X namaszlrpx-ngrne nidr mz mzteadau nyzm.

Sam Kratrtqki-esz'-nrade-li (102)

Apux Zsikapu Kc Tqmrbr Ani

Nzmnc-krnge Esz'-krnge

1 Yawe, lalztqm mz nzkrka'-krbo bam.

X xlrm nzyrni-krnge mz nzokatr-krm.

2 Mzli ka tqprtz-ngrm nzkxpungr bange,

Bzkq mnc-rlrume bange.

A' ayzlu-anim natqnge

Mz nzkqle-krnge nim.

3 Nrkrdrtqnge nzpq-krde apule nyr.

X mzli trnaboiu ninge kc tqbzpex, tqapupex zsikapu kc tqmrbr ani.

4 Nabznge talvzo apupele nabr kxglr,

X trmupewxu.

5 Bztipenge nzyrningr mz nzetqkr drtqnge.

X nginitxpenge nrvr-nrbalq.

6 Apux nc kx nzrtclzngr mepz, x sc tqtaligxpe,

Mz nzmnc-krnge esz'-krnge.

7 Mnzx, a' trkrlzpewxu nzmwingr.

Apux ncblo kx trpnzngr kxnginide kx naoklatile nide.

Apux Brmrda

8 Enqmi rngeng nzatrkati-zvzlr ninge mz nzycmne-krdr.

Nzpitrpzlr drtqnge mz nzrpibqti-krdr leplz.

9 Yawe, nzvzkr drtwrnge dekc tqkrlcngr nelznge tqngi dakxnzng nange,

X drle mzke' dekc tqngi lue pqnge.

10 Murde ngyati zlwz drtwrm ninge.

X apux brmrda kc tqrtctxpe-ngrn.

11 Nzmnc-krnge apule zmyo ngr milzpq

Kc tqmrbr mz nzyrkrpxkr ngrlx.

A' Nzngini-krm King Tqyc Tqyc

12 Kxmule-esz', a' nzngini-krm King tqyc tqyc.

Nrpr ngr ncblo amrlx sa nadcpx zvz mz drtwrdr nim.

13 Murde sa nayc mz drtwrm Jerusalem.

X mzli ka mzli r nzokatrpe-krmle.

14 Kxmule-esz' enqmi rm nzodatipelr mztea lc, x trkape,

A' sc tqsutibe drtwrgr x tqvztibe drtwrgr.

15 Yawe, lr mrkzbleng amrlx sa na-amrluelr drtqm.

X king amrlx mz nrlc sa na-amatqlr nim.

16 Murde mzli kc na-aelwapx-ngrn nzlulikr zmatq ngrm,

Mz nzwz-mou-krm Jerusalem,

17 Drtwr ngrde kx ayzlu-ngrme nzkrka'-krgr,

Nigr kcng trpnzngr scgr da.

Krkcng Mztr Trnzmcka

18 Nayroku da kcng tqaleting Yawe,

Murde krkcng mztr trnzmcka naglqpx-kzlr nide.

19 Kxnamu nzyr-krgule sele: Yawe mnc Heven,

Mz ma nyzde kc tqtr tqmyalz, x sc tqobqom mz nrlc.

20 Xlrle nzyrni-krgu mz presin,

X aopxbzle drtqgu, nigu kcng tzpipx kx nanibqng.

21-22 X xlrpe-kzle nzngrkr leplz ngr mrkcng amrlx

Mzli kc tzyrlwr-lxblr-ngrdr Jerusalem,

Mz nzangio-krdr nide,

X nzglqpx-krdr drtqde.

Trtxpnzngr Nzrtekqtrngr Nim

23 Yawe, ngi-batrpe' nzyangrnga-krnge,

Mz nzamrbctr-krme nzlu-krnge, mzli ka tqngi-oblabe-ngrne.

24 A' rpibo bam kx, “Gct rnge, nzlu-krm tqyc tqyc.

Suti drtwrnge nakrlz-zpwxbo nzngi-lrtzlvz-krnge, x ninge kc tqbz-atex.

25 Mzli kc mz noude wz-ngrn nrlc,

Bongavz x dalrdeng amrlx.

26 Nrlc x bongavz sa nayrkrpxng kalr.

A' nim txpwz kx namnctx alo.

Mzli trnaboiu x sc tztrkapeng, tzapupelr lrpz kxblzlongr,

Kx nzrtctxngr x nztekqtr zvz mz kxmrna. ✡

27 A' trtxpnzngr nzrtekqtrngr nim.

X trtxpnzngr nzbz-krm mz kzdq mzli. ✡

28 Delc doa negrng sa namnc-zpwxng mz nrlc,

Murde sa na-aclve-angidrq nidr.”

Sam Kratrtqki-esz'-nrade-tq (103)

Nivz Lrde Tqyc Tqyc

Aodu-zvzle Ninge

1  Naglqpxx Yawe mz nabznge atwrnrngr!

Naglqpx-zvzx drtqde kxtr.

2 Na-aoti zvz drtwrnge nivz lrde,

X da kxmrlz kcng tqalemle bange.

3 Murde katxpxbzle alwx rngeng amrlx.

X amrlzle ninge mz zyagox amrlx.

4 Arlapxle ninge mz nzbzngr.

Aodu-zvzle ninge.

5 Okatrle ninge mz da kxmrlz

Murde nzlu-krnge naboi x nrkrdrtqnge naxplr, mz nzapu-krnge lr.

Ipqpxle Alwx Rgung

6 Yawe okatrle kxnzobqszong murde ale-zvzle da kxtubq

Mzli kc tqayzlu-ngrbzle da mz leplz.

7 Aelwa-ngrbzle me pnz drtwrde mz Mosis,

X zmatq ngrde mz lr Israel.

8 Yawe mrlz-esz'ngr x aodu-zvzle nigu.

Drtwrde trngya-aniu, a' okatr-zvzle nigu.

9 Trkrlzleu nzaboitr-krmle zngya ngr drtwrde bagu,

A' ani txpwz nzipq-mou-krde nigu.

10 Kxmule-esz' takitrde nzayrplapx-zlwz-krde nigu,

A' ycngr drtwrde nigu, x trayzlupleu bagu mz nzvz-nqblq-krde nzvz-rbr-krgung.

11 Murde sc tqaodu-zvzpele nigu kcng tzamrluelr nide,

Murde nzetu-krm nivz lrde bagu myaszpxle bongavz. ✡

12 X mz nzipqpx-krbzle alwx rgung,

Apule kx rtctx-ngrbzle rlru, me trpengr nzrmc-moungr.

13 X Yawe amqtrple drtwrgu,

Da kc tqwai trte nzamqtr-krbzle drtwr doa nedeng.

14 Dcpx mz drtwrde kx nigu leplz kxtrnzxplrung,

Murde wztx-ngrpwzle nigu mz drtc'.

Aodu-zvzle Nigu

15-16 X nzlu-krgu mrbcnepwz,

Apule nepi kc tqprtzm mz nourla, x tqxplr mzli kc bea.

A' sc tqtaope mou milzpq.

Murde mzli kc nabzngr leplz trpengr nzrmc-moungr nidr.

17-18 A' Yawe aodu-zvzle x amrlz-zvzle nigu,

Kcng tzamrluelr nide,

Mz nzyrlq-angidr-krgu natqde,

X mz nzlolvz-amqngi-krgu Nzesz'tikr Drtwrgu badr.

Naglqpx-zvzku Nide

19 King Yawe wxbu mz tron nyzde Heven,

Mrkc tqaclve-ngrde nrlc atwrnrngr.

20 Nimu enjrl kxnzmatq kcng tzvz-nqblqlr natqde,

Naglqpxamu nide!

21 X nimu ami ngr Heven kcng tzwztrpzng bade mz nzatutr-krbzmu me pnz drtwrde,

Naglqpx-kzamu nide.

22 X nigu amrlx mz nrlc tulvzo naglqpx-kzku nide.

Naglqpxx Yawe mz nabznge atwrnrngr!

Sam Kratrtqki-esz'-nrade-pwx (104)

Nabz Ngr Nzrglqlzngr Kxrpalz

Kxrpalz

1-3  Yawe Kxrpalz, naglqpxx nim mz nabznge.

Murde nim Gct kc tqluli, tqmyalz-esz'ngr.

Bongavz

Nzmyalz-krm x zmatq ngrm nzngrlelvzlr nim nzapulr lrpz kx kq-ngrn.

X zyzlr ngrm apule lrpzu scm.

Bongavz apule nqni kxetu kc tqprlxpxq.

X atuome elr nctrpou ngr ma nyzm.

Dcbz apule lika kx lvc-ngrn,

Mz nztwz-krde nim nenq kxwq.

4 Zmatq ngrm batrpzle mz enjrl nemqng nzlvc-ani-krdr mz nzapu-krdr nenq.

X menrpa lcng tzwztrpzng bam nzapu-kzlr bzlrpc kc tqpctipx. ✡

Drtc'

5 Wztioq nrlc mz nou rplz kxmqngi,

Murde trpnzngr nzycngrlr-krde.

6 Mzli kc ayrnrngr, drtc' mrbrobz prla,

X newz amrlx akq-atwrnr-ngrde.

7 Zbz mzli kc tqpnanati-ngrn prla sc tqpzneope,

Mz nzxlr-krde natqm kc tqapule bzlrmei.

8 Prla pzneom mz nar-newzng, vzo krlzobzle nabzlwang,

Vzo mrkc tqyrlqbzme kx nalrlz-ngrmle.

9 X yrlqbzme bz ngr me naesakingr prla,

Murde ma tqakq-atwrnr-mou-ngrde drtc'.

Lue, Dakxnzng, X Ma

10 Wz-ngrn aulz, nzaulzmqng mz nabzlwa amrlx,

Lue lcng nzvzong x lue kxetung nzyrleng mz mzlir newz amrlx.

11 Animol amrlx nzrmnqng lue lcng,

Mz nzbrlxkzkr drtwrdr.

12 Utc nzrwzpe-ngrng ma nyzdr x nzngr-zvzng

Mz nounc mz nqlvi r lue lcng.

13 Adcme tewa mz ma nyzm bongavz. Dcom mz newz amrlx.

X amrlzle drtc' murde kxnzlung kcng tqwz-ngrn namnc-zpwxng.

14 Wz-ngrn nabr x dakxnzng nztuting mz drtc'

Nangi nan animol x leplz.

15 Rkame waen kx na-aelalz-ngrm drtwrgr,

X tolo kx na-alqngr nrkrdrtqgr,

X dakxnzng kx naxplrngr nigr.

16 Yawe, nounc nyzm kc tqpetiq

Nzdo-zlwz-krdr vzpxm mz nzadco-krme tewa badr.

17 X utc kang kqlu nzmncpxng mz nounc lcng.

X nzwzpx-ngrdr ma nyzdr elr.

18 Gout nzmncomqng mz newz,

X animol kxnztopwzng nzmnc-kapqneng me rplzngr.

Mzli Kcng Tqyrlqq

19 Yawe, wz-ngrn temz nangi noabx ngr mzli,

X nepi noabx ngr zbq.

20 Nim kx rwzngr nzlo ngr nrlckxbq,

Mzli r nzprpx-krm animol kzpeto me nzmnc-ngrdrng.

21 Laion nzyrni-katong mz nzrtangr-krdr dakxnzng

Kx nakabzme badr.

22 A' mzli kc tqprtz-ngrm nepi,

Sc tzyzlupeng ma nyzdr, tzmwipeng.

23 X mz nrlc kxngrlx, leplz nzvzng mz nzale-krdr nzwz-krdr,

Nzwzng vz vz krlzbzle milzpq.

Animol

24 Yawe, animol kcng tqwz-ngrn kqlu-esz'ngr.

Nrlc ka yrbulzm mz da lcng amrlx tqwz-ngrn mz nzyrplapx-krm.

25 Dcpwe yrlwrlz-ngrm nc kxkqlu x rblx nzrlwx-krgrleng.

Kzdu nc lcng nzetuting x kzdu nztopwzneng.

26 Lcsu kxnzkqlung nzvoneng prla.

X nc kxbe kc tqwz-ngrn drtqde besilr ayone kz elr.

Mevalu

27 Animol lcng nzmnc-xglelr nim,

X rka-zvzbzme nadr dakxnzng.

28 X mz nzrka-krbzme da kxmrlz badr

Amrlz-zvzq nidr.

29-30 Mzli kc tqrka-ngrbzme zycmini sc tzlupeng,

Murde nim Kxrpalz.

X ngi-batr-zvzbzme nzlukr animol amrlx mz nrlc.

A' mzli kc tqpxtxpx-ngrn nidr, nelzdr vzdzm.

Murde mz nzrkatxpx-krbzme zycmini lc, nzbzng.

X nzyzlu-moung mz drtc' kc tqwz-ngrn nidr.

Zluli X Zmatq

31 Nzmyalzkr Yawe navz zvz,

X nzabrtzlvz-krde nikeng wz-ngrdeng amrlx.

32 Mz nzobqo-krmle, drtc' ycngrlrlzm apule nengq kx vzm,

X ngi-batrpzle nzsikapukr trmami mz nzmaletr-krde newzng.

33 Na-angrlvz-zvzx Yawe Gct rnge,

Navz nakrlzbzle nzesakikr nzycmini-krnge.

34 Mrlzvxitx Yawe nzabrtzlvz-krde natqngeng mz nzngr-krbo bade,

Murde nide kc tqrngi-batr-zvzm nzabrtz-krnge.

35 Mrlzvxitx nznibqti-krde kxdrka'-ngrng

Murde nzatrkatilr nrlc kc tqwz-ngrde mz nzpxtxpx-krdr nzglqlz-krdr nide.

Yawe naglqpxx nim mz nabznge.

Eu. Naglqlz-zvzkr nim.

Sam Kratrtqki-esz'-nrade-nzlvqn (105)

Gct Angidati-zvzle Nzesz'tikr Drtwrdr Badr Leplz Nedeng, Kxmule-esz' Nzvz-rbrng

Nqmq Kr Gct

1  Naglqpxku Yawe,

Na-awibzku mz Yawe mz nzmyalz-esz'ngr-krde.

X napipxbzku mz lr mrkzbleng da kcng tqaletileng.

2 Na-angrlvzku mz nzangio-krgu nide.

X napipxku da kxnzkctipxng kcng tqwz-ngrdeng.

3 Nabilvzku drtqde kxtr.

X nigu kcng tzamrluelr nide drtwrgu naelalzm.

4 Namnc-xgleku Yawe x nzxplr-krde.

X nasuti drtwrgu nzxngi-krbzku nzulrde.

5-6 Vzpxmgu mz nqvi lr Ebraam, kxnzawz ne Yawe,

X nqvi lr Jekop kc tqmcpxle.

Delc nadcpx zvz mz drtwrgu rkx kcng tqmatq tqaleleng,

X nztubqkr nqmq krde.

Nzesz'tikr Drtwrgu Badr Gct

7 Yawe nide Gct rgu.

X kapxbzle natqdeng mz leplz amrlx mz nrlc.

8 Nzesz'tikr Drtwrgu badr tqyc tqyc.

X trmrbrtru mz drtwrde nzesalz-krde.

9 Nzesz'tikr Drtwr lc tzyrlq-kailr mz Ebraam.

X pipx-kzpzle nzesalz-krde lc mz Aesak.

10 Amqngi-mopwzle mz Jekop x doa nedeng,

Murde navz alo.

11 Rpibzle badr kx, “Sa nakabo bamu drtc' kc Kenan

Murde nangi drtc' nyzmu.”

Leplz Neng Gct

12 A' nqvi lr ncblo lc tqngi nyz Gct nzpipzbeng mzli lcde,

Mz nzngini-krdr lr mrkzbleng kx trpnzngr me nzmqngio-ngrdr.

13 X nzayo-txpwzng

Mz nzrlasz-krdr kc mrkzble x nzvzki-mou-krdr mrkzble.

14 A' Yawe tr-rlrpx-ngrdeu nzaovxiongr nidr,

Murde aclvele nidr mz nzlc-amq-krbzle mz king kxnzkqlung,

15 Mz nzrpi-krbzle badr kx, “Bzkq atrkatibzmu leplz nengeng kx mcpxx.

X bzkq aetqbzmu drtq menrpa nenge lcng.”

Drtwr Kx Yrlq Gct

16 Mz nibr kzdung mzli, Yawe atwzlr-ngrmle dzbi mz drtc' nyz leplz nedeng,

X katxpx-kzle dakxnzng nadr amrlx.

17 A' atwzlr-kai-ngrde kzdq ncblo Ijipt kx nangibz lrpzki badr.

Krlcde Josip, mrlx Jekop, kc tzamwalr murde nanginide kxnzawz-nrbalq.

18 X mz nibrde sc tqmncpxpem mz presin,

X nzatolva-ngrdr nide mz nqvi.

19 Vz vz x natqde sc tqyokaetipxpele nzrmwiblekr king r Ijipt,

Mz nzpipx-krde natq angidr kc tqkabz Yawe bade.

20 Zbz king r Ijipt kc tqaclvele mrkcng kqlu,

Aopxbzle drtq Josip mz nzkapx-krmlele mz presin.

21 X sc tqyrlqpele Josip nzngini-krde kxetu elr,

Murde na-aclvele dalr Ijipt amrlx.

22 Zbz Josip rngisc zmatq mz nzrkapx-krbzle natq mz kxnzetung amrlx,

X mz nzalvztr-krde ncblo kcng tzyrplapxng.

23 Mz nibrde Jekop badr doa nedeng sc tzvzpeng Ijipt,

Mz nzmnc-krdr elr, murde dzbi lc tqtaope mz drtc' nyzdr.

Nzayrplapxkr Gct Lr Ijipt

24 Nqvi lr Jekop nzmncting Ijipt trtqki r yiz, x Yawe batrpzle nzkqlunepx-krdr.

X nzxplr-krdr myaszpxle lr Ijipt, enqmi rdrng.

25 Delc lr Ijipt tzngyatingr drtwrdr leplz nedeng kcng tzangiolr nide.

X sc tzatrkatipelr nidr mz nzawz-nrbalq-krdrleng x sc tznibqtipe-kzpzlr doa ncblo nedrng mzli kc mztr tzmc-ngrdr.

26 Delc Yawe tqatwzlr-ngrbzle Mosis kxnzawz nede,

Nidr mz Eron kc tqmcpxle, murde naokatrlr leplz nedeng Ijipt.

27 X sc tzale-ngrdr rkx ngr Gct kxmatq kxkqlu elr,

Mz nzngi-batr-krbzle nzrwzngr da kxnzkctipxng mz mqdr x mz natqdr.

28 Awx-nzlo-ngrbz Yawe mrnyzdr,

A' natqde trnzvz-nqblqpwzlru lr Ijipt.

29 Ngi-batrpzle nzlrtipxkr lue nyzdrng mepyr

X nzbztingr nc nedrng.

30 Drtc' atwrnrngr yrbuti mz frck,

X nznulvzpx-kzplr ma nyz king.

31 Yawe kapxle natqde

X mc badr mclrla nzyrkrpx-pnz-ngrng nrlarnrlc nyzdr.

32 Atwzlr-ngrmle muli-aes apule tewa kxdc,

X bzlrpc tqpctipx zlwz mrnyzdr.

33 Odatile nqvi lr dakxnzng mz nrlanc nyzdr

X plameitio-kzle nounc nyzdr amrlx.

34 Yawe kapxle natqde

X blzmr kionabr kx rblx nzrlwxngr nzlvcmqng.

35 Nzngqtilr dakxnzng kxnzpeting

Mz nrlanc nyzdr amrlx.

36 Zbz Yawe sc tqnibqtipe-kzle doa ncblo kx ayrnrngr

Mz ma nyz lr Ijipt amrlx.

Nzokatrkr Gct Lr Israel

37 Mz nibrde sc tqmailzpele lr Israel mz nzrlasz-krdr Ijipt, nzrtwzng silvz x gol.

X trpnzngr nidr kxnzyagoxng, a' nzxplrng.

38 X lr Ijipt nzabrtzlvzlr nzrlasz-krdr nidr.

Murde nzmwxlrtilr da kx naprtzbz badr mz nzlolvz-mou-krdrleng.

39 Yawe yrlqbzle dcbz ngrlx murde navz-nqblq leplz nedeng,

X mz nrlckxbq yrlq-kzpzle nyr nayzlrbz badr.

40 Nzrlxbzng bade dakxnzng x atwzlro-ngrmle kio kxkqlu

X dakxnzng kxkqlu kx nakrlcngr nelzdr.

41 Ayrlepxmle lue mz kzdq rplz kxetu,

X lue lc yrle lzke apule lue kxvo.

Me Pnz Drtwr Gct

42 Delc Yawe sc tqyc-zvzngr mz drtwrde natqde kxtr

Kc tqpibzle mz kxnzawz nede, Ebraam.

43 Zbz sc tqmailzpxpele leplz nedeng kcng tqmcpxle,

X nzngr-zvzng x nzmalq-zvz-kzng mz nzabrtz-krdr.

44 Kabzle drtc' ngr lr mrkzbleng mz leplz nedeng,

X nztwz-kzlr nrlanc nyzdrng x da amrlx kx nzvzpxmqng mz nzwz-krdrng.

45 Murde leplz nedeng navz-nqblqlr loukxtr scdeng

X nayrlq-angidrlr natqdeng.

Naglqpxku Yawe.

Sam Kratrtqki-esz'-nrade-esz'mz (106)

Gct Arlapx-zvzle Leplz Nedeng, Kxmule-esz' Nzvz-rbrng

Nzawingr

1  Naglqpxku Yawe!

Murde aodu-zvzle nigu.

Awi-ngrbzku bade nzmrlz-esz'ngr-krde.

2 Trpnzngr leplz kx rkrlz nzrpipx-angidrngr rkx amrlx kcng tqwz-ngrde,

X nzrglqlzngr amrlx trkrlzpxpwzleu nzmyalz-esz'ngr-krde.

3 Yawe, natqm rpile kx sa namrlzbz mz leplz kcng tzaleng da kxtubq,

X trpnzngr da kxtrka mz nzao-krdr drtwrdr.

4 Nadcpxngr mz drtwrm ninge, mzli kc naokatr-ngrn leplz nemqng,

X aprtr-kzpz ninge badr, mzli kc na-arlapx-ngrn nidr.

5 Murde na-axvctr-kzpo badr mz nzamnc-zpwx-krm nidr,

X mz nzabrtz-krdr x nzbilvz-krdr nzngini-krdr leplz nemqng.

Mrkc Ijipt

6 A' axvctr-lzbq-kzpzkr mz melrmqgrng mz alwx ngrdrng.

X vz-nqblq-kzkr nzvz-rbr-krdr mz da kxtrka.

7 Mzli kc tzmncngr melrmqgrng Ijipt,

Trnzkrlz-zpwxlru rkx kcng tqaletiqng,

X trnzaotiu drtwrdr nzwrde kcng kqlu tqaelwa-ngrbzme nivz lrm badr.

X mrkc Prla Bla nzrnzlvzolr nim kc tqmyalz-esz'ngr.

Mrkc Prla Bla

8 Kxmule-esz', a' arlapxq nidr mz nzvz-nqblq-krde nzesalz-krm.

Murde na-aelwapx-ngrn nzmyapxkr zmatq ngrm.

9 Lclvzq Prla Bla x sc tqakipx-lzbqpe x noude pzlz-kzp.

X sc tqmailzpeq leplz nemqng elr.

10 Arlapxq nidr mz nzaopx-krbzme drtqdr mz mq lr Ijipt,

Enqmi rdr kcng tzpxtxpx-ngrdr nidr.

11 A' prla yrle-etr mou x akq-pnzle enqmi rdrng,

X trpnzngr nidr kx rlapx.

12 Mzli lcpe sc tzlxngiti ate leplz nemqng natqmqng,

X sc tzngrpeng mz nzglqlz-krdr nim.

Mrkc Lzke

13 A' mzli trboiu sc tqmrbrtrpe mz drtwrdr nikeng aletiq,

Mz nzvz-nqblq-kai-krdr me pnz drtwrdr x nim kc ate.

14 Mzli kc tzmnc-ngrdr lzke nzabzlr nim,

Mz nzrlx-krbzlr ncvr animol, murde drtwrdr rblx nzesapx-krdr.

15 X kabzme badr da kc tzsuti drtwrdr,

Vzmi zyagox kxtrka mz nzayrplapx-krm nidr.

Kxnzrnzlvzolr Mosis

16 Mzli lcng li kzdung ncblo tzrnzlvzolr Mosis,

Ncdr Eron kc tqngi kxnzawz kxtr nem.

17 Zbz drtc' glqwi x lvxpx-lzbq mz nzyrtzmq-amrna-krde kxnzrmailz lcng,

Datan ncdr Abiram, nidr badr lr ma nyzdr x kztedrng amrlx.

18 X atwzlr-kz-ngrpe' nyr mz kzdq ncblo x kxdrka'ngr kc-kzng tzvz-nqblqlr nide,

X nzngcting amrlx ngrdr.

Mz Nou Newz Saenae

19 X mz nou Newz Saenae nzwz-ngrdr mz gol kc mqngr kzu.

X sc tzangiopelr nide.

20 Nztekqtrlr nzangio-krdr Kxrpalz kc tqmyalz, tqrwzngr kzu amrlx,

Mz nzangio-alzu-krdr mqngr kzu kc tzwz-ngrdr esz'-krdr. ✡

21-22 Trycneu mz drtwrdr nim kc tqarlapxle nidr.

Tqrtrngzbz rkx kxmatq mrkc Ijipt,

Tqwz-ngrde da kcng tqmrlzvxing elr,

X tqalele da kcng tzkctipxng mrkc Prla Bla.

23 Delc tqrpipe-ngrn kx naodatipeq leplz nemqng.

A' Mosis kc tqmcpxq, awxobzle zngya ngr drtwrm, x trodatiwq nidr.

Nzpxtxpx-krdr Drtc' Kxmrlz

24 A' mz nibrde nzpxtxpx-ngrdr nzprtrngr mz drtc' kxmrlz kc tqkabzme badr,

Murde nzmwxlr-zlwzng x trnzlxngitilru nzesalz-krm.

25 Nzmnc-txpwzng lzke x drtwrdr lctrpz mz kztedrng mz nzlitr-krbz drtwrdr bam.

X trnzvz-nqblqlru nim.

26 Zbz sc tqesalzpebzme badr

Kx sa nanibqtiq nidr lzke.

27 X sa nangi-batrpzme mz doa nedrng nzakitikr nrlc nidr,

Mz nzmnc-krdr badr kxtrnzrlxngitiung x nabztineng mrkzbleng.

Nzangio-krdr Baal

28 Zbz mz Newz Peo, leplz nemqng nzprtr-kzpzng mz nzangio-krdr gct kc drtqde Baal.

X nzmu-kzng blz krde, kxmule-esz' nide gct kxbz kxnzlz.

29 Delc tqngyatingr drtwrm nidr

X sc tqdwatipebz zyagox kx nabz-ngrdr.

30 A' Finizs twzpele zmatq x nibqle doa kcng li tqvzkipxm nzkxpungr,

X zyagox kc sc tqayrkrpxpeq.

31 Nzwzkr Finizs lc tubq mz nzobq-krm.

X nzryapwxtipxngr nide trpnzngr nzmrbr-krde.

Mz Aulz Ngr Meriba

32-33 Mz aulz ngr Meriba, nzangyati-kzpzlr drtwrm.

X da kcng tzalelrng atalvzobzle drtwr Mosis,

X sc tqvz-rbrpe mz nzycmne-ani-krde.

Delc tr-rlr-ngrpwzmeu nzprtr-krde mz drtc' nyzm,

X nzkxpu-krde lc vzpxm mz natq kc tqpibzle

Mz leplz lcng nardr tqmqngi.

Nzprtr-krdr Mz Drtc' Nyz Gct

34 Mz nzprtrkr leplz nemqng mz drtc' nyzm

Pibzme badr kx nanibqtilr lr Kenan kcng tzmncng elr.

A' nzpxtxpx-ngrdr nzvz-nqblq-krdr natqm,

Mz nzrlr-krbzlr nzrlapx-krdr.

35 X nzyrlz-etrng badr kxnzmnc-mrbrng,

X nztwzlr nqmq krdrng.

36 Nzangiolr mqngr drka' rdr.

X krlc lrpzki r nzodatingr nidr.

37-38 Nzrlr-ngrbzlr doa ncblo x doa olvz nedrng

Nzngini-krdr blz kx nzkabz mz mqngr drka' kxnzlz lr Kenan.

X mz nzpulio-krdr mepyr ngr doa nedrng kxnzmrlzng,

Nzatrkati-zlwz-ngrdr drtc' kc tqkabzme badr.

39 X nzatrkati-lzbq-kzng mz da lc tzalelr,

Mz nzapusr-lzbq-krdr olvz kc tqrlaszle krnalzde.

Nzakitikr Nrlc Nidr

40 Mz nzmu-krde lcde, sc tqngyatipe drtwrm leplz nemqng,

X pxtxpx-ngrn nidr.

41 Rlrpx-ngrn nzaovxiokr kxnzmnc-mrbrng nidr,

Murde na-aclvepeng enqmi rdrng.

42 X enqmi lcng nzayrplatipxlr nidr,

Mz nzmnclz-krbzlr badr.

43 Nzwrde kqlu kx arlapx-ngrn nidr,

A' sc tqsuti zvz drtwrdr nzmncngr kx na-atrkatingr nim.

Nzyzlu-mou-krmlr Mz Drtc' Kc Tqkabz Gct Badr

44 A' mzli kc tzyrni-ngrbzlr bam, xlrbzme natqdr.

X vztitx drtwrm nidr murde nzkxpu-krdr.

45 Leplz lcng nemqng, dekc tqycngr mz drtwrm Nzesz'tikr Drtwrmu Badr,

X trayrplapx-zvzwq nidr, murde aodu-zvz-kzq nidr.

46 X ngi-batrpzme nzyckr mz drtwr enqmi rdr

Kcng tzaovxiolr nidr.

Nzkrka'-krgr

47 Yawe, Gct rgr, arlapx nigr mz mq kxtrnzrlxngitiung,

Mz nzvzmi-kr-mope' nigr mz drtc' nyzgr.

Murde na-awibzkr bam

X naglqlzkr drtqm kxtr.

Nabz Kx Yrkrpxngr Buk Krapwx

48 Naglqlzku Yawe, Gct rgu, nigu lr Israel,

Tqvzpe, tqvzpe. Naglqlzku Yawe.

Leplz narpilr kx, “Eu, angida!”

Naglqpxku Yawe.

Buk Kranzlvqn

Sam 107—150

Sam Kratrtqki-esz'-nrade-rlimz (107)

Gct Ayzlu-zvz-ngrbzle Natq Leplz Nedeng

Nzawingr

1 Na-awi-ngrbzku mz Yawe nzmrlz-esz'ngr-krde.

Murde aodu-zvzle nigu.

2 Naglqlz-zvzku nide,

Murde arlapxbzle nigu mz mq enqmi rgung,

3 Mz nzkapx-krmle nigu mrkzbleng mz nrlc tulvzo.

Murde nayrlwr-lxblrku mz drtc' nyzde.

Kxnzayoneng Lzke

4 Kzdung nigu nzayoneng lzke,

Me trpnzngr lrpzki kx narmcti-ngrdr mztea kx namnc-ngrdr.

5 Kztegu lcng nzbrtale-zlwzng, nzbrlxkz-zlwzng,

X mztr tclvrting.

6  Zbz sc tzkqlepelr Yawe,

Kc tqkatxpxpebzle nzkxpu-krdr.

7 Mailzle nidr mz lrpzki kxtubq,

Vz, vz nzkrlzbzlr mztea kx namnc-zpwx-ngrdr.

8-9 Rkabz lue mz kxnzbrlxkzng,

X dakxnzng kxmrlzting mz kxnzbrtaleng.

“Awi Yawe, mz nivz lrm kc tqyc tqyc, eu.

Okatr-zvzq nigr. Awi Yawe, mz nivz lrm.”

Kxnzmncng Mz Presin

10 Kzdung nigu nzatolva-ngrng mz presin,

Mz nzmncpx-krmlr me tungr nzlo.

11 Murde nzrnzlvzolr lou sc Gct kc tqmyatxlz-esz'ngr,

X drtqdr sa kz nzrlolvzngr nzalvztr-krdeng.

12 Delc tqngi-batr-ngrbzle nzetqkr drtqdr mz nzwz-kato-krdr.

X nzyangrngapeng, a' trpnzngr kx naokatrle nidr.

13  Zbz sc tzkqlepelr Yawe,

Kc tqkatxpxpebzle nzkxpu-krdr.

14 Aopxbzle drtqdr mz da kc tzatolva-ngrdr,

X vzmipxmleng mz nabz nzlo mz zyzlr.

15-16 Zmatq ngrde myaszpxle naonrx ngr presin,

Mz nzodati-atwrnr-krdele.

“Awi Yawe, mz nivz lrm kc tqyc tqyc, eu.

Okatr-zvzq nigr. Awi Yawe, mz nivz lrm.”

Kxnzyagoxng

17 Kzdung nigu nzpxtxpx-ngrdr Yawe mz nzngqngu-krdr,

X ayrplapxle nidr mz alwx ngrdrng mz nzbatr-krbzle nzyagox-zlwz-krdr.

18 Mzli lc nzpxpe-ngrdr nzmungr,

X nabzpeng.

19  Zbz sc tzkqlepelr Yawe,

Kc tqkatxpxpebzle nzkxpu-krdr.

20 Yawe amrlzle nrkrdrtqdr mz zyagox lcng mz nzycmnetx-krpwzle.

Delc tzrlapx-ngrdr mz nzbzngr.

21  “Awi Yawe, mz nivz lrm kc tqyc tqyc, eu.

Okatr-zvzq nigr. Awi Yawe, mz nivz lrm.

22 Abrtz-zlwz-ngrgr nim nzkatxpx-krbzme

Nzkxpu-krgrngq. Abrtz-zlwz-ngrgr nim.

Naglqpx-zvzkr nim mz nzngr-krgr nabz,

X mz nzale-krgr blz. Naglqpx-zvzkr nim.”

Kxnzalilvcneng Mz Lcsu

23 Kzdung nigu nzalilvcneng mz lcsu prla,

Murde nzrtrngztibzlr nzmabz-krdr elr.

24 Kztegu lcng nzmclr zmatq ngr Yawe,

Mz da kx aleting dcpwe.

25 Mzli kc tqycmneti-ngrdr nenq, x trlipu r nenq kc tqwqpe.

X batrpzle nzvzdz-krm ebio wq.

26 Ebio lc glqtxlzle lcsu scdr wq.

X twzo-moule mrbrobz mz mzlirdr mz kztedeng.

Trlipu lc avzdzmle nelzdr x alibzle drtwrdr.

27 Dea-ngrdr tqvzne x nztaneng nzapulr ncblo kxnzrmnqng.

X trpengr da kx nakrlzlr kx nartrngztibzlr.

28  Zbz sc tzkqlepelr Yawe,

Kc tqkatxpxpebzle nzkxpu-krdr.

29 Ycmnebz mz nenq x sc tqamaope,

Mz ebio x nrwx kc tqvope. ✡

30 Kztegu lcng nzabrtztx-zlwz-ngrdr nzvopekr nrwx,

X sc tqmailztrpeng Gct mz nabzn kc naokitrlr.

31  “Awi Yawe, mz nivz lrm kc tqyc tqyc, eu.

Okatr-zvzq nigr. Awi Yawe, mz nivz lrm.

32 Napipxbzkr nimq mz mz lrtzlvzng,

X mz leplz amrlx. Napipxbzkr nimq.”

?Nzayrplapxngr O Nzamrlzngr?

33 Yawe apztx-atwrnr-ngrde lue kxnzetuting,

X aesakile nzyrlelz-krm aulzng,

34 X apiz-kzle drtc' murde trpnzngr da kx nalvcpu mrlcde,

Mz nzayrplapx-krde kxdrka'-ngrng kcng tzmncng elr.

35 A' me ngi drta'ngr ngi nabzdeng kx lrngr lue,

X drtc' kx mingrting yrlelz-ngrm aulzng.

36 Murde navzmimle melrmqgung kxnzbrtaleng namncng mrlcde,

Mz nzwz-krdr mztea nyzdr kx namnc-ngrdr.

37 Nzrwz-ngrng nrlanc x nzpetilr nounc,

X nzrnginanqng dakxnzng x nranc kxkqlu.

38 Amrlz-zvzle nidr x ngi-batrpzle nzrmika-krdr doa kxkqlu,

X nzkqlunepxkr animol nedrng.

?Kxnzyrplapxng O Kxdrka'-ngrng?

39 Mzli kznike leplz nzobqszo-ngrdr nigu

Mz nzatalvzo-krbzlr drtwrgu x nzaetq-zlwz-krbzlr drtqgu,

40 Gct kc tqobqszo-ngrde kxnzetung kxnzglqpx-lzbqng,

X batrpzle nzayone-krdr nzapulr kx trpnzngr me tutrngr nzvzne-krdr.

41 A' katxpxbzle nzkxpu-krgu, nigu leplz txneng,

X aclvele nigu mz nzapu-krgu sip nedeng.

42 Kxnztubqng nzmclr nqmq krde x nzabrtz-zlwz-ngrdr.

A' kxdrka'-ngrng nzwx-nabu-txpwzng.

43 Krkcng tzyrplapxng nakrlzlr da lcng

Mz nzaotikr drtwrdr nzetukr nzaodukr Yawe nigu.

Sam Kratrtqki-esz'-nrade-rtqmz (108)

Mnc-xgle-txpwzkr Nim Mz Na-aovxio-krm Enqmi Rgrng

Nabz ne Devet.

Sa Na-angrlvzx Nim

1-2 Sa na-angrlvzx nim mz nabznge atwrnrngr mz nzayrni-krbo gita bam,

Murde abrtr-zvzbo drtwrnge bam.

Nilz r nepi adwalzmle ninge mz zbq kang kqlu.

A' mz nzdwalz-krmc mz nourla kx topwz,

Na-apule nabz nenge adwalzmle nepi,

Mzli lc tqglqlzpex nim.

3 Yawe, sa na-awibo bam mz mzlir lr mrkzbleng,

X na-angrlvzx nim mz mzlir neidung.

4 Murde nzaodu-zvz-krm myalz krlzlzle bongavz,

X nzangidati-zvz-krm natqm. ✡

5 Lr Heven namclr nzmyalz-esz'ngr-krm,

X lr nrlc namclr nzaovxio-krm. ✡

Gct Ayzlu-ngrmle Natqgu

6 Mz zmatq ngrm, arlapx nigr kcng tqaodu-zvzq,

X ayzlu-ngrme natqgr.

Da Kc Tqpi Gct

7 Gct, natqmqng nzvzpxmqng mz Mangr-nzangiongr, mz nzrpi-krdr kx,

“Mzli kc na-aovxio-ngrne, sa na-akipxbo mz leplz nengeng

Drtc' kcng mz nrlar LueJodzn rlilr.

8 Murde neidu lr Gilead nengeng.

X nqvi lr Manase nenge-kzng.

X neidu lr Efrem tum mz nibrnge.

X nqvi lr Judz kx na-aclve-zvzng mz zmatq rnge.

9 A' enqmi rmung trna-aovxiolru nimu.

Murde lr Moab sa nawztrpqng bange

X lr Edom sa nametxmqng bange.

X sa namalqlvzx nzmilxtxo-krnge lr Filistia.”

Natq King

10 ?Gct, sa na-atutrq natqm lc mz nzokatr-krm ninge,

Nzprtr-krnge mz lrpalvc ngr mzteadau nyzdr lr Edom?

11 Murde mzli kc axtxpeq nigr,

X trokatrwq ami negr mz nzotangr.

12 Gct, okatrp nigr mz nzota-krgr badr enqmi rgrng mzli ka.

Murde mane nzmnc-xgle-krgr ncblo nzarlapx-krdr nigr.

13 X krlzkr kx mz nzmnc-krme bagr,

Sa narnzlvzokr enqmi rgrng mz nzokatr-krm. ✡

Sam Kratrtqki-esz'-nrade-rpwxmz (109)

Kxnzpibqtilr Doa Ne Gct

Nabz ne Devet.

Kxnzatrkatilr Ninge

1 Gct, glqlz-zvzx nim.

Bzkq anabume bange x obqlvz-txpwzme ninge.

2 Murde kxdrka'-ngrng kxnzesabrng nzycmnetr-ngrdr ninge

Mz nzpokiatitr-krdr ninge.

3 Nzatrkati-krdr ninge trpnzngr noude,

A' nzrpiting natq kx trmrlzu.

4 Kxmule-esz' aodux x krka'-ngrneng nidr,

A' nzayzlu-alzuplr mz natq ngr nzpokiangr.

5 Kxmule-esz' alebo badr da kxmrlzting mz nzngini-krnge kztedr,

A' nzale-alzupqng bange da kxtrka mz nzapu-krdr enqmi rngeng.

Bzkq Amrlzq Enqmi Rnge

6 Yawe, suti drtwrnge kx na-ayrplapxq ncblo kc tqycmne-atrkatile ninge

Mz nzvz-nqblq-krde natqnge kcng napibo bam mz nzngini-krnge kxnzawz nem.

Mzli kc navz-ngrde mz kot, kzdq kxdrka'ngr natubz mz nibrde,

X mrlz kzdq enqmi rde nanginide majzstret.

7 Bzkq rlr-ngrbzme nzaovxio-krde,

A' nzkrka'-krde na-aelwapx-ngrde nzvz-rbr-krde.

8 Bzkq amrlzq nide, a' nabz ani,

X natekqtr ncblo kzble mz nzngini-krde kxrmailz. ✡

9 Nabzsz-kzle doa nedeng x olvz rde,

Murde trpengr kx na-aclve-angidrle nidr.

10 Naodatitxde ma nyz doa nedeng,

Murde navztxneng mz nzrlx-krdr dakxnzng.

11 Mz nzrka-niwzlr-krdr trau kx rlxti trtedr, nayrkrtxpxngr dztudrng amrlx.

X lr mrkzbleng napnatibzlr da kx atatrple mz nzwz-krde.

12 Bzkq kx nivz lrde mrlzbz bade,

X bzkq kx ycngr drtwrde doa nedeng.

13 Nabzng badr lr ma nyzdeng amrlx,

Murde bzkq kx nardctipx mou drtwr nqvi lrde.

14 Nadcpx mz drtwrm nqmq kr melrmqdeng kc tqtrka,

X bzkq ipqpxq alwx ngr lxede.

15 Mrkc Heven nadcpx zvz mz drtwrm alwx ngrdrng,

A' mz nrlc enqmi lcng namrbrtr alo mz drtwr.

Alwx Rdeng

16 Rlxtibo bam da lcng murde mrlx lc trpnzngr kx mrlzti nivz lrde,

A' armzkiti x rnibqti leplz txneng kxtrnzrngiscung x kx drtwrdr talvzo zlwz.

17 Mrlzbz bade nzpilz-zvz-krde leplz.

Delc mrlzvxitx na-ayzlu-mou-ngrbz bade nzpilz-krdeng.

X pxtxpx-ngrde nzale-krbzle da kxmrlz mz leplz.

Delc tqpxtxpx-ngrne nzrka-ngrbz da kxmrlz bade.

18 Tresakiu nzpilz-krde leplz.

Delc nzayzlu-krbzmeleng bade naxngitx-pnzbzle.

Mrlz nzpilz-krm nide na-apule lue kx mingrtr mz nrkrdrtqde,

X tolo kx na-alqtipwzle me xvcngr nrvr ngrde.

19 X na-apu-kzle lrpz kc tqkq-ngrde

X amqngitr nrkalo.

Yangrnga-zlwzx

20-21 Yawe, Kxetu rnge, kxmule-esz' rlxtibo bam nzayrplapx-krm enqmi rngeng

Kcng tzpibqtilr ninge,

A' rlxti-kzpo bam nzamrlz-krm ninge x nzokatr-krm ninge mz nzvz-nqblq-krde Natqm.

X arlapx ninge mz nzvz-nqblq-krde nzmrlzkr nzaodu-krm ninge.

22 Murde ninge ncblo txne kx tr-rngiscu,

X drtwrnge vztx zlwz.

23-24 Nrkrdrtqnge ngi nrvr-nrbalqpe mz trnzmupe-krpwc'u,

Mz nzapu-krnge zmyo ngr milzpq kc namrbr-anipe.

X apunepe-kzx br kc tqlvcne tqwqplxne nenq,

Mz nzyangrnga-zlwz-krnge.

25 Kx nzmc ninge nzyrpalelvzlr ninge,

X nzmcpxmlr nctqdr bange.

26 Yawe, Gct rnge, okatrp ninge, kxnzawz nem!

Arlapx ninge mz nzvz-nqblq-krde nzaodu-krm ninge.

27 Murde enqmi rngeng nakrlz-zpwxlr kx arlapxq ninge

Mz zmatq ngrm kx xplr-esz'ngr.

28 Yawe, kxmule-esz' enqmi rngeng nzpibqtilr ninge, a' amrlz ninge,

X aovxio nidr murde nabilvzx nim.

29 Batrpz nzavzo-lzbq-krdr,

Murde nzamyati-krbzme drtqdr naopx mz mz leplz.

30 Yawe, sa na-awi-zlwzbo bam,

Mz nzglqlz-krnge nim mz mzlir leplz nemqng.

31 Murde nim kc tqtubz mz nibr ncblo txne,

Mz nzarlapx-krm nide mz mq kxnzabetitrlr nide, murde nabz-ngrde.

Sam Kratrtqki-esz'-nzpnu-esz' (110)

King Kxetu Kc Tqngi Nardr Pris Ne Yawe

Nabz ne Devet.

King Kxetu

1 Yawe rpibzle mz King kc tqngi Kxetu rnge kx, “Wxbu mrlc tqmatq-esz'ngr mz nrlarnge kxrtc,

Navz nakrlz-zpwxbzle mzli kc nangi-batr-ngrbo mz enqmi rmqng nzmetx-krbzlr bam.” ✡

2 Murde Yawe sa nangi-batr-kzpzle nzetunepxkr zmatq ngrm mz nzvzpx-krme Jerusalem,

Mz nzaovxio-krm enqmi lcng.

3 X mzli lcde, drtq leplz nemqng sa navq zlwz nzprtr-krbzlr mz ami nem,

Murde namailzq nidr mz zmatq ngrm kc tqluli, tqtr.

X obla nemqng sa navzmqng naprtr-kzpzng bam mz nzaxplr-mou-krdr ami nem.

Na-apubzlr badr mi kc tqvzom mz nzrka-krbzle nzlungr kxmrna mz nabr.

Nardr Pris

4 X Yawe esalz-ngrde drtqde x trnatekqtrleu drtwrde.

Rpile kx, “Nim King nenge, nangini-alo-kzp pris mz nzvz-nqblq-krde nzwzkr Melkesidek.” ✡

5 X Yawe sa natubz mz nibrm,

Mz nzmilxtxo-krde king kxnzkqlung mz zngya ngr drtwrde.

6 X sa na-ayrplapxle lr mrkzbleng mz nznibqti-krde nidr amrlx.

X sa na-aovxio-atwrnr-ngrde king rdrng mz nrlc tulvzo.

7 X nim, King rnge, mz nzvz-krm lc, nzxplr-kato-krm sa namatqnepx kz.

X sa na-aovxio-atwrnr-ngrn nrlc.

Sam Kratrtqki-esz'-nzpnu-esz'-nrade-esz' (111)

Nqmq Kr Gct

Kzdq Nabz Ngr A, B, C

1  Awi Yawe! Glqpxku Yawe!

Bilvzx nide mz nabznge atwrnrngr, mz nzyrlwr-lxblr-krgr badr leplz nedeng.

2  Clvele nrlc x da kcng tqwz-ngrde, tqaletileng nzmyalzng.

Delc, leplz amrlx na-aotingr drtwrdr da lcng mz nzabrtzlvz-krdrleng.

3  Eu, da lcng amrlx nzaelwapx-ngrdr zmrlue x zmatq rde.

Glqpxku nztubq-krde kc tqvzpe tqvzpe.

4  Ipqle nigu mz zmrlz ngrde kxmyalz x ycngr drtwrde nigu.

Jzsle nigu x nayc zvz mz drtwrgu rkx ngrdeng.

5  Kabzle dakxnzng mz leplz kcng tzamrluelr nide.

Lolvz-amqngile mz drtwrde da kx esalz-ngrbzle badr.

6  Mz nzaprc-krbzle drtc' ngr lr mrkzbleng mz doa nedeng,

Nide kc tqaelwapx-ngrbzle zmatq rde badr.

7  Okatrle nidr mz nzaclve-krdeng kxtubq.

Prlxpx-zvzle da angidr x nzrsakrlrngr.

8  Rkapx zvz natq kx rsakrlrngr.

Sa na-atutrleng murde nqmq krde mrlz x tubq.

9-10  Takitrde nzangio-krgu drtqde kxtr mz nzamrluengr murde

Vz-nqblq-zvzle nzesalz-krde x

Witi nelzde nzarlapx-krde leplz nedeng.

X aelwapx-ngrgu nzyrplapx-krgu mz nzamrlue-krgu nide.

Yawe kabzle nzrkrlz-angidrngr mz krkcng tzyrlq-angidrlr natqde.

Zbq kalvz nzrglqpxngr nide navz zvz x tqvzpe, tqvzpe.

Sam Kratrtqki-esz'-nzpnu-esz'-nrade-li (112)

Nqmq Kr Ncblo Ne Gct

Kzdq Nabz Ngr A, B, C

1  Awibzku mz Yawe! Murde amrlzle ncblo kx

Bilvzle natqde x amrluele nide.

2  Clvele mrnyzde kcng naxplrng mz nzaclve-krdr.

Doa nedeng kxnztubqng, sa na-amrlz Gct.

3  Esalz-ngrbz Gct bade da kxmrlzting kxkqlu.

Gct okatrle nide murde natubq.

4  Ipq ncblo lc kztedeng mz nzvz-nqblq-krde zmrlz ngrde, nzryckr drtwrde, x nztubq-krde.

Jzsle da kx naokatrle leplz kc-kzng, mz nzngini-krbzle lrpzki badr.

5  Kabzle da kxkqlu mz krkcng trnzrngiscung.

Lalztqbzle mz Gct x alele da kx rsakrlrngr mz nzwz-krde.

6  Murde ncblo kxtubq kxtr-rnrcti-lzbqu

Nadcpx zvz mz drtwr leplz.

7  Obqtipx-zvzle Yawe x

Prlxpxle kx nabzde trtaprlzpuu mz nrpa kxtrka.

8 ?Rnrcti-lzbq-ngrde? Trtingr, a' tu-amqngile.

Sa namcle nzaovxiokr Yawe enqmi rdeng.

9  Tresakiu nzrka-krbzle da mz kxrsuti drtwr.

Vz zvz nzayzlu-krbz Gct bade mz nqmq krde lc tqtubq.

Wxbu me matq mz mzlir leplz.

10  X angya drtwr kxdrka'-ngrng mzli kc namc-ngrdr nide.

Ycpwz pipz kxdrka'-ngrng lcng sa namrbr, x mane nzmadqti-krdr nqngidr mz zngya.

Zbz da amrlx kcng tqmrlzbz badr sa nangitx brmrda x sa na-apulr zsikapu kx ngilia.

Sam Kratrtqki-esz'-nzpnu-esz'-nrade-tq (113)

Naglqlzku Yawe Mz Nzarmyalz-krgu Drtqde

1  Naglqlzku Yawe!

Nigu kxnzawz nedeng na-armyalzku drtqde.

2 Nayzuo mzli ka nzrglqpxngr drtqde

Tqvzpe, tqvzpe.

3 Mz zbq kang kqlu nigu leplz mz nrlc tulvzo

Na-awi-ngrbzku bade nqmq krde.

4 Murde aclve-atwrnr-ngrde lr mrkzbleng amrlx.

X nzetukr zmatq ngrde krlzlzbzle bongavz.

5 Trpnzngr kx apule Yawe kc tqngi Gct rgu,

Mz nzwxbutxlz-krde mz tron nyzde Heven.

6 Sc tqobqlvztile bongavz x drtc',

Mz nzaclve-angidr-krdeleng.

7 Murde naokatrle leplz kx trnzrngiscung,

Mz nzkapx-krmle nidr mz nzkxpu-krdr.

8 X armyalzle nidr murde nanginidr nradrtq kxnzetung

Kcng tzmailzlr leplz nedeng.

9 Ngi-batrpzle mz olvz kxvz-nrbalq nzrngine-krde doa kxnztopwzng,

Murde na-abrtz-ngrde doa nede lcng.

Naglqlzku Yawe!

Sam Kratrtqki-esz'-nzpnu-esz'-nrade-pwx (114)

Naglqlzku Yawe Mz Zmatq Ngrde

1 Mzli kc lr Israel nzrlasz-ngrdr Ijipt,

Mz nzngini-krdr lr mrkzbleng elr,

2 Lr Judz lcng tznginipedr leplz kxnztrng ne Yawe,

Mz nzaclve-krde drtc' nyzdr, Israel.

3 Prla Bla akipx-lzbq x pzlzm.

X LueJodzn lvxpxbzle lrpzki badr.

4 X mzli lc newz x nra nzyameng,

Nzapulr nzblc-abrtznekr nei sip.

5 ?Myx kxmule, Prla Bla tqakipx-lzbq-ngrde,

X LueJodzn tqlvxpx-ngrde lrpzki?

6 ?X nike nzyamengr newz x nra amrlx

Mz nzapu-krdr nzabrtzkr nei sip?

7 Da kcng tqwzngr Yawe nzvz-nqblqlr natqde.

Nzelalvzlr nzaelwapx-krde zmatq ngrde, mz nzngini-krde Gct r lr Israel.

8 Murde batrpzle nzyrlepx-krm lue mz rplz,

Lue lc tqngi aulz mz rplz.

Sam Kratrtqki-esz'-nzpnu-esz'-nrade-nzlvqn (115)

Naglqlzku Yawe Mz Nzngini-krde Gct Angidr

Bzkq Angioku Mqngr Drka'

1 Yawe, nim txpwz kx takitrde nzarmyalzngr, a' trngiu nigr.

Murde nim txpwz kx aodu zvz x trataowq natqm kcng tqyrlqq.

2 Delc trtakitrdeu lr mrkzbleng nzrpi-zvz-krmlr bagu kx,

“?Myxpe Gct rmu?”

3 Murde Gct rgu mncom Heven,

X rngisc zmatq ngr nzale-krde nikeng suti drtwrde.

4 A' kxnzmnc-mrbrng nzangiolr mqngr da kxnzlz

Kcng tzwzngr leplz mz mqdr.

5-7 A' mqngr da kxnzlz lcng trnzycmneung x trnzobqung.

Trnzxlrung, trnzycminiung,

X trnzrtcngiung da.

Trnzrmaleung x trnzvzneung.

8 Leplz kcng tzrwz-ngrng mqngr drka' lcng tzlz

X krkcng tzangiolr nidr nzapu-kzlr nidr mz trnzrngisc-krdru zmatq.

Nznabung, mztr mwi, nradrtqdr ngq, trnzycngrlrung,

Trnzrtcngiung da, trnzxngitrung, x trnzvzneung.

A' Na-angio-txpwzku Yawe Gct Rgu

9-11 Nimu kcng tzaxvctr-lzbq-kzpqng bagr mz nzangio-krgr Yawe,

X nimu pris nedeng mz nqvi lr Eron,

X nigu lr Israel amrlx na-abrtrpzku drtwrgu bade.

Murde nide temz ngr lomrgu kc tqyrputrngr nipna.

12-13 Yc zvz mz drtwrde nigu x sa na-amrlz-zvzle nigu.

A' sa na-amrlzle nimu kcng tzaxvctr-lzbqmqng mz nzangiongr nide,

X nimu nqvi lr Eron, x nigu lr Israel amrlx.

Kxmule-esz' nigu leplz txneng o kxnzetung,

14-15 Krka'-ngrne kx Yawe kc tqwz-ngrde Heven x nrlc

Na-amrlz-ebir-ngrde nimu badr doa nemung.

16 Heven mztea nyz Yawe,

A' kamle bagu, nrlc ka.

17-18 X nigu kxnzlung mz nrlc ka na-awibzku bade,

Murde kxnzbzpeng kcng tzyrtzmqpeng mz gq, rblx nzglqlz-krdr nide.

Naglqlzku Yawe na-abzo mzli ka x tqvzpe tqvzpe.

Naglqlzku Yawe!

Sam Kratrtqki-esz'-nzpnu-esz'-nrade-esz'mz (116)

Naglqlzku Yawe Mz Nzxlr-krmle Natqgr

Nabz Ngr Nzaovxiongr

1-2 Yawe xlrmle natqnge. Mrlzti-zlwzx nide.

Kqle-zvzx nide. Yawe xlrmle natqnge.

3 Ycpwz pipz nzbz-krnge, x sc tqmwxlr-ngrne.

Nabznge talvzo-ngrde ycpwz pipz nzbz-krnge.

4 Sc tqkqlepex nide mz nzrpi-krbo bade kx,

“Yawe, arlapx ninge!” Sc tqkqlepex nide.

5 Zmrlz ngr Yawe myalz-esz'ngr mz nzokatr-krde leplz.

Ycngr drtwrde nigu. Zmrlz ngr Yawe myalz-esz'ngr.

6 Okatrle kxtrnzxplrung, murde arlapxbzle ninge

Mz nzkxpu-krngeng. Okatrle kxtrnzxplrung.

7-8 Amnc-zpwx-moule ninge. Trmetx-ngrpwc'u mz enqmi.

Trbz-ngrneu, tryrni-ngrneu. Amnc-zpwx-moule ninge.

9 Navz-nqblq-zvzx nide x me pnz drtwrde.

Mz nzmnc-krnge mz nrlc navz-nqblq-zvzx nide.

Nzawingr

10-11 Kxmule-esz' ycpe pipz nzmwxlrti-lzbq-krnge,

A' mzli kc tqkxpu-zlwz-ngrne,

Pipxx murde abrtrpo drtwrnge mz Yawe,

X krlzx kx mane nzbrtikr drtwrnge leplz. ✡

12 Kxmule-esz' rblx nzayzlu-krbo mz Yawe

Da kxmrlzting kcng tqaletimleng bange,

13 A' sa natwzmc bade waen,

Nangi dalr nzawi-krbo bade mz nzarlapx-krde ninge.

14 X sa nakabo bade nike esalz-ngrbo bade,

Mz nzangiopx-lxblrkr leplz nedeng.

15 X napipxbo badr kx, “Drtwr Yawe vztx zlwz

Mz nzmc-krde nzbzkr kzdq doa nedeng.

Delc tqmrlz-ngrbzle bade nzarlapx-krde nigu,

Tqmyaszpx-ngrde nzrlrpx-krde nzbz-krgu.”

16 Yawe, ninge kxnzawz nem, da kc tqwai lxenge mzli kc.

Awi mz nzarlapx-krm ninge mz nzbzngr.

17 Kabo bam blz kx na-awi-ngrbo bam,

Mz nzkrka'-krbo bam.

18 Delc tqka-ngrbo bam da kc tqesalz-ngrbo bam,

Mz mzlir leplz nemqng,

19 Mz nzamrlue-lxblr-krgr nim Mangr-nzangiongr Jerusalem.

Naglqlzku Yawe!

Sam Kratrtqki-esz'-nzpnu-esz'-nrade-rlimz (117)

Naglqlzku Yawe Mz Nzaodu-zvz-krde Nigu

1 Glqpxamu Yawe nimu lr mrkzbleng amrlx.

X nimu leplz mz nrlc tulvzo naglqlz-kzamu nide. ✡

2 Murde nzaodu-zvz-krde nigu etu-esz'ngr.

X nzngida-angidr-krmle bagu tqyc tqyc.

Naglqlzku Yawe!

Sam Kratrtqki-esz'-nzpnu-esz'-nrade-rtqmz (118)

Naglqlzku Yawe Mz Nzaovxio-zvz-krde

Aodu-zvzle Nigu

1  Aodu-zvzle nigu. Awi-ngrbzku bade

Nzmrlz-esz'ngr-krde. Aodu-zvzle nigu.

2 Aodu-zvzle nigu. Lr Israel amrlx

Napipxku kx, “Aodu-zvzle nigu.”

3 Aodu-zvzle nigu. X nimu pris nedeng

Napipxamu kx, “Aodu-zvzle nigu.”

4 Aodu-zvzle nigu. X nimu kcng tzaxvctrmqng,

Napipx-kzamu kx, “Aodu-zvzle nigu.”

Nabrti Drtwrgu Yawe

5 Mzli kc tqmnc-ngrne mz nzkxpungr, kqlex Yawe,

Ayzlumle natqnge x aopxbzle drtqnge.

6 Trtxpnzngr nzmwxlr-krnge, murde Yawe tu-zvzm mz nibrnge.

X trtxpnzngr leplz kx krlzle nzatrkati-krde ninge. ✡

7 X sa namcx nzaovxio-krbzle enqmi rngeng,

Murde mnc mz nrlarde nyznge.

8 Mrlzvxitx nzmnc-xgle-krgu nzokatrkr Yawe

Murde myaszpxle nzokatrkr leplz nigu.

9 X mrlzvxitx nzabrtr-krbzku drtwrgu bade mz nzrlapx-krgu,

Murde myaszpxle nzrmctitr-krbzkule mz kxnzrmailzng.

Aovxiox Mz Zmatq Ngrde

10 Aovxiox mz zmatq ngrde mzli kc enqmi rngeng

Tztu-ngalelvz-ngrdr ninge. Aovxiox mz zmatq ngrde.

11 Aovxiox mz zmatq ngrde mzli kc tzavztio-ngrdr

Ninge mz trtxki. Aovxiox mz zmatq ngrde.

12 Aovxiox mz zmatq ngrde dzbe meningilo lc.

Nzapulr nabr kx ngc. Aovxiox mz zmatq ngrde.

13 Kxnzyrkrtilzlr ninge mz nzotangr, ycpwz pipz na-aovxio-krdr ninge.

A' Yawe kx okatrle ninge.

14 Nide oa kx xplr kc tqmailzle ninge mz vea,

X tqarlapxle ninge.

Yawe, Oa Ngr Vea

15-16 Mz nzmnc-krdr matelq ngr vea nyzdr,

Ncblo ngr vea nedeng nzngr-abrtz-ngrdr nzaovxio-krde, nzrpi-krdr kx,

“Yawe, oa ngr vea, kc tqaovxio zvz

Mz zmatq ngrde. Yawe, oa ngr vea.”

17 Delc trbz-ngrneu, a' lubex

Murde napipxbo da kcng tqmatq tqaleting Yawe.

18 Kxmule-esz' rlrpx-ngrde nzakxpu-zlwz-krdr ninge,

A' trngiu dalr nzbz-krnge.

King Badr Leplz Nedeng Nzvztrpqng Mangr-nzangiongr Nzawi-krbzlr Mz Yawe Nzaovxio-krdr

19 King malqtrpz yz, rpile kx, “Lvxpxm bange naonrx ngr Mangr-nzangiongr Yawe,

Murde navztrx elr mz nzawi-krbo bade.”

20 X pris neng Yawe nzayzlubzlr natqde kx, “Krlc naonrx nyz Yawe,

X kxnztubqng txpwz kx navztrng elr.”

21 Mz nzvztrkr King elr, rpile kx, “Yawe, awi-zvzbo bam murde ayzlu-ngrme nzkrka'-krnge,

Mz nzarlapx-krme ninge mz mq enqmi rngeng.”

Leplz Neng Yawe Amrlx Nzangiopx-lxblrlr Nide

22 Leplz amrlx kcng tzyrlwr-lxblrng Mangr-nzangiongr nzrpilr kx,

“Rplz kc etu tzpxtxpx-ngrdr ncblo kcng tzrwz-ngrng ma,

Nzaelwapxngr kx nide nou rplz kc tqmyatxpx-zlwzbz.” ✡

23 Da lc Yawe kxrwzngr.

X abrtztx-zlwz-ngrgu.

24 Krlc zbq kx wzpxngr Yawe.

X na-awi-ngrbzku bade.

Murde nide kc tqrbatrp zbq lc

Nzrmulvzngr nzaovxio-krgu mz vea.

25 Ayzlu-ngrmle natqgu kx, “Yawe, arlapx nigr

Mz nzokatr-krm nzaovxio-krgu.”

26 Yawe, glqlzkr nide kc tqvzm mz drtqm.

Glqlzkr nide mrka mz Mangr-nzangiongr. ✡

27 Yawe nide Gct kc tqokatr-zlwzle nigu.

Delc naelami-ngrgu leu ngr nzaovxiongr,

Mz nzvz-ngale-krgu olta nyzde

Kc tqtr-esz'ngr.

28 Yawe, nim Gct rnge x na-awi-ngrbo bamq

Nzmyalz-esz'ngr-krmq. Yawe, nim Gct rnge.

29  Aodu-zvzle nigu. Awi-ngrbzku bade

Nzmrlz-esz'ngr-krde. Aodu-zvzle nigu.

Sam Kratrtqki-esz'-nzpnu-esz'-nrade-rpwxmz (119)

Yawe, Natqm Mrlzvxi

Kzdq Nabz Ngr A, B, C

Alvztr-zvz-ngrn Ninge mz Natqm

1  Awi Yawe! Namrlzbz mz leplz kx trnzvz-rbrung,

A' nzvz-nqblqlr Loukxtr scm,

2 X namrlz-kzpz mz krkcng tzlxngitilr natqm,

X nzrtangrtilr nim mz nabzdr atwrnrngr,

3 X krkcng tzalelr da kxtubq,

X nzo-zlilr lrpzki rm.

4 Alvztr-zvzq nigr

Murde nalolvz-amqngikr nqmq krm.

5 Navz zvz

Nzrtangrti-krnge me pnz drtwrm.

6 Murde ma tqmyangr drtqnge

Mz nzaoti-zvzkr drtwrnge Nzryrngrkxtr.

7 Alqngitipeq ninge,

Glqlz-ngrne nim nztubqkr nabznge.

8 Alex da kx pitimeng bange.

A' bzkq amnctxn ninge esz'-krnge.

Bilvz-zlwzx Nzti Rm

9-10  Bzkq rlr-ngrme nzrlasz-krnge nim,

Murde sa tqabzx nzwztr-krbo bam mz drtwr kxpq.

Nzlolvz-amqngikr obla natqm okatrle nide

Mz nztu-amqngi-krde mz nzmncngr kxtubq.

11 Abrtz-ngrne Nzryrngrkxtr

Murde natubq-zvzbo mz nzobq-krm.

12 Yawe, glqlzx nim.

X suti drtwrnge nzkrlz-zpwx-krnge nqmq krm.

13 Natqnge etu zvz

Mz nzpipx-krnge Loukxtr scm.

14 Nzabrtzngr kx vzpxm mz nzvz-nqblq-krnge nim

Myaszpxle nzrngisc-krnge trau kxkqlu.

15 Nadcpx mz drtwrnge me pnz drtwrm.

Mz nzaoti-zvzkr drtwrnge nzalvztr-krmqng.

16 Bilvz-zlwzx nzti rm,

X trmrbrtru mz drtwrnge natqm.

Clve Ninge Mz Loukxtr Scm

17  Clve ninge murde ninge kxnzawz nem,

X nayrlq-zvzx natqm mz nzmnc-krnge.

18 Okatrp ninge mz nzrmcti-krnge

Da kxmrlzting kx nzprpxmqng mz Loukxtr scm.

19 Ninge kxvztimle nrlc.

Bzkq yrlq-kapqme bange me pnz drtwrm.

20 Pq zvz mz drtwrnge

Nzkrlz-krnge nqmq krm.

21 Ayrplapxq kxnzglqpx-lzbqng

Kcng tzrnzlvzolr natqm.

22 Bzkq rlrpx-ngrn nzobqszo-krdr x nzyrpalelvz-krdr ninge,

Murde vz-nqblqx natqm.

23 X kxmule-esz' kxnzetung nzpikitilr ninge,

A' sa tqotr-zvzngr drtwrnge nzalvztr-krmqng.

24 Clve ninge mz Nzryrngrkxtr

Murde abrtz-ngrne nzmailz-krdr ninge.

Da Kx Mailzle Ninge Nangi Lrpzki Rm

25  Drtqnge mewetx-zlwzpe x ycpe pipz nzbz-krnge.

Ka-mop nzlungr bange, mz nzvz-nqblq-krde natqm.

26 Mzli kc tqplzpx-ngrbo bam alwx rngeng, ayzlu-ngrme natqnge,

X alvztrpe' bange nqmq krm.

27 Okatrp ninge mz nzrkrlz-krnge Loukxtr scm,

Murde na-aoti zvz drtwrnge nzwz-krmqng kcng tqmyalz.

28 Nzrtxlvzlzkr nzvzkr drtwrnge etutx-zlwzpe.

Amqtrp drtwrnge da kc tqwai nzesalz-krmle.

29 Okatrp ninge mz nzo-zli-zvz-krnge nzti kxtubq,

X alvztrp bange Nzryrngrkxtr mz zmrlz ngrm.

30 Pnzpe drtwrnge kx navz-nqblq-zvzpex nim,

Mz nzale-zvz-krnge me pnz drtwrm.

31 Yawe, bzkq rlrpx-ngrn nzamyati-ngrm drtqnge,

Murde lolvz-amqngix nzalvztr-krmqng.

32 Da kx mailzle ninge nangi lrpzki rm

Mz nzokatr-krm ninge.

Esalz-ngrn X Angidatiq Natqm

33  Eu Yawe, alvztrp bange me pnz drtwrm,

Murde nayrlq-zvzx.

34 X okatrp ninge mz nzvz-nqblq-krnge Loukxtr scm,

Murde naesz'-ngrde nabznge.

35 Abrtz-ngrne lrpzki rm

Mrkc tqmailz-zvz-ngrn ninge.

36 Okatrp ninge mz nzpqtikr drtwrnge natqm,

Murde myaszpxle nzrngisc-krnge da kxkqlu.

37 X bzkq rlr-ngrme nzsutikr drtwrnge da kxmane,

A' axplr-mop ninge mz nzo-zli-krnge nzti rm.

38 Angidatim bange nzesalz-krmqng,

Da kc tqwaibzme mz leplz kcng tzamrluelr nim.

39 Okatrp ninge murde mwxlrtix enqmi rngeng nzxtrnga-krdr ninge.

A' mrlz-esz'ngrm bange nzpnana-krmqng.

40 Esalz-ngrm bange kx na-alvztrq ninge,

Murde nztubq-krm naka-mople bange nzxplrngr.

Gct, Brti Drtwrnge Drtwr Kcng Tqyrlqqng

41  Gct, arlapx ninge mz nivz lrm,

Mz nzangidati-krm nzesalz-krmqng.

42 Murde na-ayzlu-ngrbo natq krkcng tzyrpalelvzlr ninge,

Mz nzbrtikr drtwrnge natqm.

43 Okatrp ninge mz nzrpi-zvz-krnge da angidr,

Murde brti kz drtwrnge drtwr kcng tqyrlqqng.

44 X nzmqngitr-zlwzkr drtwrnge mz Loukxtr scm

Tqvzpe, tqvzpe.

45 X drtqnge sa naopx mz nzvzne-krngeng

Murde o-zlix lrpzki rm.

46 X trtxpnzngr nzmyamikr naonge

Nzpipx-krbo natqm mz kxnzetung.

47-48 Gct, abrtz-ngrne nzyrlq-angidr-krnge

Nqmq krm x me pnz drtwrm.

Murde nzmrlzmqng bange x nzmatqng mz drtwrnge.

X na-aoti zvz drtwrnge nzalvztr-krmqng.

Ipqpeq Ninge Mz Nzdcpxkr Mz Drtwrm Nzesalz-krm

49  Ipqpeq ninge mz nzdcpxkr mz drtwrm nzesalz-krm.

Murde obqtipxx zmrlz ngrm.

50 X amqtrple drtwrnge mz mzlir nzkxpungr.

Murde rmcti-ngrne nzlungr mz nzrlwx-krnge Loukxtr scm.

51 Kxmule-esz' kxnzglqpx-lzbqng nzxtrnga-ngrdr ninge,

A' tresablqtiwxu Nzryrngrkxtr.

52 Yawe, mz nzaotr-zvzkr drtwrnge Lou scm kc bqnc,

Okatrple ninge.

53 Drtwrnge apulzmle nyr,

Mz nzpxtxpxkr kxdrka'-ngrng nqmq krm.

54 Mzli ka tqlube-ngrne mz nrlc,

Natqm nangi zvz nabz nenge.

55 Yawe, mwible-zvzx nim mz nrlckxbq,

X suti drtwrnge nzyrlq-angidr-krnge me pnz drtwrm.

56 Iklr ninge murde nabznge napq,

X na-ale-zvzx nzalvztr-krmqng.

Jzs Ninge, Murde Suti Txpwz Drtwrnge Nim

57  Jzs ninge, murde suti txpwz drtwrnge nim,

X mrlzm bange nzlolvz-amqngi-krnge natqm.

58 Mz nabznge atwrnrngr, rlxtibo bam

Nzmrlzti-krm ninge da kc tqwai nzesalz-krmle.

59 Mzli kc tqdwa-rbrti-ngrne lrpzki rnge mz nzvz-nqblq-krnge nim,

Yzlu-mopwc' nzo-zli-krnge nzti rm.

60 X trasatiwxu nzyrlq-krnge Loukxtr scm.

A' rnekititxpwo nzale-krnge me pnz drtwrm.

61 X kxmule-esz' prtzx mz trtxki sc kxdrka'-ngrng,

A' trmrbrtru mz drtwrnge Nzryrngrkxtr.

62 Tulzmc mz nzawi-krbo bam mzli kc mz aurnrlc,

Murde drtwr kcng tqyrlqq tubq-esz'ngr.

63 Ninge kzte krkcng tzamrluelr nim,

Tzalelr nzalvztr-krmqng.

64 Yawe, mz nzaodu-krm kc tqyc-ngalelvzle nrlc tulvzo,

Alvztrp bange nqmq krm.

Kxakrlz, Alvztrp Bange Lrpzki Rm

65  Kxetu, aleme bange da kxmrlz,

Mz nzvz-nqblq-krde nzesalz-krm.

66 Kxakrlz, alvztrp bange nzrkrlzngr x drtwr kxmrlz,

Mz nzlxngiti-krnge Nzryrngrkxtr.

67 Mzli kc ena vz-rbrpex, x ayrplapxq ninge,

A' mzli ka ale-zvzpex da kxtubq mz nzobq-krm.

68 Mz nzmrlz-esz'ngr-krm x nqmq krm kx mrlzvxi

Alvztrp bange nqmq krm.

69-70 Drtwrnge elalzm mz Loukxtr scm.

A' kxnzglqpx-lzbqng trpnzngr nzrkrlz-krdr.

Kxmule-esz' nzpokiatitrlr ninge,

A' lolvz-amqngi-zvzx nzalvztr-krm mz drtwr kxbr.

71 Mrlzm bange nzayrplapx-krm ninge,

Murde nakrlz-ngrne nzvz-rbr-krnge.

72 Kxakrlz, natqm nzmrlz-krmle bange

Myaszpxle blzmr trau mz nrlc.

Loukxtr Scm Mrlzm Bange

73  Lalztqm mz nzkrka'-krnge murde nakrlzx me pnz drtwrm,

Murde wz-ngrn ninge x aclve-angidrq ninge.

74 Krkcng tzamrluelr nim na-abrtzlvzlr ninge

Mz nzlxngiti-krnge natqm.

75 Yawe, krlzx kx takitrde nzayrplapx-krm ninge

Murde vz zvz nzokatr-krm leplz nemqng. ✡

76 Amqtrp drtwrnge mz nzaodu-zvz-krm ninge,

Da kc tqwai nzesalz-krme bange.

77 Mz nzabrtzlvz-krnge Loukxtr,

Nayc mz drtwrm ninge, murde ma tqbzx.

78 Amyatxbz drtq kxnzglqpx-lzbqng mz nzpokiatitr-krdr ninge,

Murde aoti zvz drtwrnge nzalvztr-krm.

79 Batrpz mz kxnzamrluelr nim nzaxvctr-lzbq-krmlr bange,

Krkcng tzkrlz-angidrlr Loukxtr scm.

80 Lod, batrpz mz nabznge nztubq-krde mz nzobq-krm,

Murde drtqnge ma tqmya.

Mevalu, Mailz Ninge Murde Navz-nqblqx Me Pnz Drtwrm

81-82  Mevalu, mewepengr drtqnge x mzke' ngqbqtxtrpebz

Mz nzaenzli-krnge nim.

?Myx mzli kx na-arlapx-ngrn ninge,

Mz nzangidati-krm nzesalz-krm kc tqbrti drtwrnge?

83 Kxmule-esz' nzobqszonge apux da kx nzrtctxpengr,

A' dcpx zvz mz drtwrnge me pnz drtwrm.

84 ?Myx mzli kx nayrkrpxngr nzkxpu-krngeng?

?X myx mzli kx na-ayrplapx-ngrn krkcng tzatrkatilr ninge?

85 Kxnzglqpx-lzbqng nzekqng gq kx nangi trtxki rnge,

Mz nzpxtxpx-krdr Loukxtr scm.

86 Mailz ninge mz nzbrtikr drtwrnge Nzryrngrkxtrng amrlx.

Murde trpnzngr badr nou nzatrkati-krdr ninge.

87 Kxmule-esz' ycpwz pipz nzayrkrpx-krdr ninge,

A' sc tqlolvz-amqngix nzalvztr-krmqng.

88 Mevalu, arlapx ninge mz nzaodu-krm ninge.

Murde nayrlq-angidrx natqm.

Natqm Tqyc Tqyc

89  Natqm tqyc, tqyc,

X yc amqngi zvz Heven.

90 Wz-ngrn nrlc x yc amqngi zvz.

Delc tqbrti-zvzngr drtwr nim.

91 Da amrlx mz nrlc nzvz-nqblqlr me pnz drtwrm,

Murde nzwztrpzng bam.

92 Trbz-ngrneu nzkxpu-krngeng,

Murde Loukxtr scm okatrle ninge mz nzaelalz-krmle drtwrnge.

93 X trtxpnzngr nzmrbrtrkr mz drtwrnge Nzryrngrkxtrng,

Murde nzrpwa'-ngrmlr bange mz nzvz-rbrngr.

94 Arlapx ninge, murde ninge doa nem,

X abz-zvzx nzale-krnge nzalvztr-krmqng.

95 Kxmule-esz' kxdrka'-ngrng nzyrlqlr br ngr nznibq-krdr ninge,

A' na-aoti zvz drtwrnge nqmq krm.

96 Natqm tqyc tqyc,

Kxmule-esz' da kxmyapxbz amrlx nzyrkrpxng,

Okatrp Ninge Mz Nzo-zli-krnge Nzti Rm

97  Oliq-zvzx nzaotikr drtwrnge Loukxtr scm,

Murde mrlz-zlwzm bange.

98 Nzrkrlz-krnge myaszpxle enqmi rngeng,

Murde Nzryrngrkxtr yc zvz mz drtwrnge.

99 X nzwzkr narnge myaszpxle kxnzalvztrlr ninge,

Murde ale-zvzx me pnz drtwrm.

100 X nzyrplapx-krnge myaszpxle lrtzlvzng,

Murde yrlq-angidrx natq kx kame bange.

101 Yrlqpx-lzbqnge mz nzmncngr kxdrka'ngr,

Mz nzvz-nqblq-krnge da kx tubq mz nzobq-krm.

102 Trpxtxpx-ngrneu drtwr kcng tqyrlqq,

Murde nzalvztrlr ninge.

103 Natqm nzlqngi-esz'ngr-krde mz nzxlrngr

Myaszpxle nzmrlzkr dakxnzng amrlx.

104 Okatr-zvzq ninge mz nzalvztr-krm murde nakrlzx nzti kxtubq.

Delc tqmamwe-ngrne nqmq kx vz-rbr amrlx.

Pqtr Zvz Mz Drtwrnge Natqm

105  Pqtr zvz mz drtwrnge natqm,

Kc tqngi zyzlr ngr nzti rnge mz nzmailz-krm ninge.

106 Nzesalz-krngeng nayrlq-angidr-zvzxng,

Mz nzo-zli-krnge nztubqkr lrpzki rm.

107 Okatrp ninge da kc tqwai nzesalz-krmle,

Murde nzkxpu-krngeng amrlx ma tznibqlr ninge.

108 Yawe, alvztrp bange nzaolvz-krmqng

X abrtzlvz nabz nenge mz nzangrlvz-krnge nim.

109 Kxmule-esz' da kxtrka prtzm bange,

A' trmrbrtru mz drtwrnge Loukxtr scm.

110 X kxmule-esz' kxdrka'-ngrng nzamwitiolr ninge trtxki,

A' vz zvz nzatutr-krnge nzalvztr-krmqng.

111 X lolvz-amqngi-zvzx Nzryrngrkxtrng,

Murde nzaelalzmlr drtwrnge.

112 Pnzpe drtwrnge kx navz-nqblq-zvzx me pnz drtwrm,

Murde nzokatrngr kx vzpxm elr vztx alo.

Rblxm Bange Nzmrlzti-krnge Krkcng Drtwrdr Tqlitrpz Bam

113  Rblxm bange nzmrlzti-krnge krkcng drtwrdr tqlitrpz bam,

A' mrlz-zlwzm bange Loukxtr scm.

114 Nim me rlakitrx x temz ngr lomrnge kc tqyrputrngr nipna,

X abrtrpo drtwrnge mz natqm.

115 Esablqtix kxdrka'-ngrng

Murde navz-nqblqx nqmq krm.

116 Bzkq mya ngr drtqnge nzbrtikr drtwrnge nim,

A' arlapx ninge da kc tqwai nzesalz-krmle, murde ma tqbzx.

117 Natu-ngrme mz nibrnge mz nzarlapx-krm ninge,

Murde namatq zvz mz drtwrnge drtwr kcng tqyrlqq.

118 Pxtxpx-ngrn krkcng tzpxtxpx-ngrdr Nzryrngrkxtr.

Murde nzesabrng x nzpokiang.

119 Obqszoq kxdrka'-ngrng mz nzapu-krdr dcvi.

Delc tqmrlz-ngrm bange nzalvztr-krmqng.

120 Rnrcti-lzbqnge mz nzmwxlrti-krnge nim,

Murde ma trtubqwxu mz nzobq-krm.

Suti Drtwrnge Nzryrngrkxtr

121  Suti drtwrnge nzarlapx-krme ninge mz mq enqmi rngeng,

Murde nqmq krnge rsakrlrngr x tubq.

122 Bzkq rlr-ngrbzme mz kxnzglqpx-lzbqng nzatrkati-krdr ninge.

A' amnc zpwx ninge.

123 Mzke' ngqbqtxtrpebz mz nzaenzli-krnge

Nzvz-nqblq-krm nztubqkr nzesalz-krm.

124 Alvztrp bange nqmq krm

Mz nzaodu-zvz-krm ninge.

125 Okatrp nzyrplapx-krnge,

Murde nakrlz-angidrx nzaolvz-krmqng.

126 Yawe, mzli r nzayrplapx-krm leplz dekape.

Murde nzrnzlvzo-zvzlr Loukxtr scm.

127 Mz nzmu-krde lcde, natqm nzmrlz-krmle bange

Myaszpxle da kx lqlwx amrlx.

128 Sa natubq-zvzm bange nzalvztr-krmqng amrlx.

X mamwe-ngrne nqmq amrlx kx vz-rbr.

Takitrde Nzlolvz-amqngi-krnge Nzalvztr-krmqng

129  Takitrde nzlolvz-amqngi-krnge nzalvztr-krmqng

Murde nzmrlz-zlwzng.

130 Natqm apule zyzlr,

Murde aelwa-ngrbzle lrpzki kxtubq mz leplz amrlx.

131 Nzsutikr drtwrnge nqmq krm apule nzbrlxkztikr drtwrnge lue,

Murde narmcti-ngrne nzlungr angidr.

132 Nayc mz drtwrm ninge,

Da kc tqwaibzme mz krkcng tzamrluelr nim.

133 Okatrp ninge mz nzvz-nqblq-krnge me pnz drtwrm,

Murde alwx ma tqmailz-rbrle ninge.

134 Arlapxbz ninge mz mq leplz kcng tzakxputilr ninge,

Murde nayrlq-zvzx da kx tubq mz nzobq-krm.

135 Okatrp ninge mz nzxngi-krnge nim,

X alvztrp bange Nzryrngrkxtr.

136 Trtakitrdeu nzrnzlvzongr Loukxtr scm.

X yrnitx-zlwz-ngrne alwx ngrdr lc.

Vz-nqblq-zvzq Nzmncngr Kxtubq

137  Vz-nqblq-zvzq nzmncngr kxtubq-esz'ngr,

X drtwr kcng tqyrlqq rsakrlrngr.

138 Natq kcng tqkapxq nzabrkitr drtwr,

Murde nztubq-zvzng.

139 Zngya ngr drtwrnge apule nyr kc tqngc,

Murde enqmi rngeng mrbrtr mz drtwrdr Nzryrngrkxtr.

140 Nzesalz-krm pq zlwz mz drtwrnge

Murde angidati-zvzme bange.

141 Kxmule-esz' leplz nzobqszolr ninge,

A' trmrbrtru mz drtwrnge nzalvztr-krmqng.

142 Yawe, nztubq-krm tqyc, tqyc,

X Loukxtr scm ngi da angidr zvz.

143 Delc kxmule-esz' nzkxpungr x nzvzkr drtwr nzprtzmqng bange,

A' abrtz-ngrne nzo-zli-zvz-krnge nzti rm.

144 Vz zvz nzokatr-krm ninge nzmc-krnge

Nztubq-zvzkr natqm, murde ma tqbzx.

Wztx-ngrpwo Nzkrka'-krbo Bam

145  Wztx-ngrpwo nzkrka'-krbo bam.

X ayzlum natqnge, murde nao-zlix lrpzki rm.

146 Yrnimi-zvzbo bam nzarlapx-krm ninge,

Murde nayrlq-angidrx Loukxtr scm.

147 Kqle-zvzx nim mz nourla kxtopwz mz nzokatr-krm ninge,

Murde abrtrpo drtwrnge mz nzesalz-krm.

148 Obqtx-zvzx mz nrlckxbq,

Mz nzaotikr drtwrnge me pnz drtwrm.

149 Mz nzaodu-zvz-krm ninge, xlrm natqnge,

X mailz ninge mz nzalvztr-krmqng.

150 Kxmule-esz' kxnzxpqbrlr-ngrdr nqmq krm

Nzesolvztilr ninge, a' trmwxlrwxu.

151 Murde eso-aepztrpe' bange,

X drtwr amrlx kcng tqyrlqq da angidr zvz.

152 Wz-ngrn natqm murde nayc-alo,

Da kc tqwai nzkrlz-krngele, abzo mzli kc pnz.

Xlrm Natqnge Da Kc Tqwai Nzesalz-krmle

153  Xlrm natqnge x arlapx ninge mz nzkxpu-krnge,

Murde dcpx zvz mz drtwrnge Loukxtr scm.

154 X pipxbz mz leplz kx nqmq krnge tubq,

Da kc tqwai nzesalz-krmle, murde ma tqbzx.

155 Kxdrka'-ngrng trtxpnzngr nzrlapx-krdr,

Murde trnzrtangrtilru nzti rm.

156 Yawe, axplr mou ninge mz nzetukr nzaodu-krm,

Murde vz-nqblqx me pnz drtwrm.

157 Kxmule-esz' enqmi rngeng nzkqlu-zlwzng,

A' trtxpnzngr nzesablqti-krnge Nzryrngrkxtr.

158 Pxtxpx-ngrne kx drtwrdr litrpz bam,

Murde trnzlxngitilru da kxtubq mz nzobq-krm.

159 Yawe, arlapx ninge mz nivz lrm,

Murde mrlzm bange nzalvztr-krmqng.

160 X natqm mqngio mz da kxtubq.

Delc drtwr amrlx kcng tqyrlqq nztubq-kzng.

Yrlq-angidrx Nzalvztr-krmqng

161  Yawe, kxnzetung nzatrkati-krdr ninge trpnzngr noude,

A' amatq-zlwzx natqm.

162 Apux bcnyr kc tqrmctile da kxpqtr mz nabzde,

Murde abrtz-ngrne Nzryrngrkxtr

163 Trkam bange natq ngr nzpokiangr,

A' mrlzm bange natqm.

164 Glqpx-zvzx nim mz zbq kang kqlu,

Murde drtwr kcng tqyrlqq tubq-esz'ngr.

165 Krkcng tzmrlz badr Loukxtr scm, nzmnc-zpwxng.

X trpnzngr doa x da kx na-ataole nidr.

166 Yawe, brti drtwrnge nzarlapx-krm ninge,

Mz nzale-zvz-krnge da kx pitimeng.

167 Lolvz-amqngix nqmq krm,

Mz nzmrlz-zlwz-krmle bange.

168 Yrlq-angidrx nzalvztr-krm,

Da kc tqwai nzmc-krmle.

Zyzlr Ngrm Napnamilxtile Nabznge

169  Zyzlr ngrm napnamilxtile nabznge,

Mz nzayzlu-krme natqnge mz nzvz-nqblq-krde nzesalz-krm.

170 Lalztq-ngrm nzkrka'-krnge,

X arlapx ninge mz nzvz-nqblq-krde natqm.

171 Naglqlz-zvz-ngrne nim

Mz nzalvztr-krme bange nqmq krm.

172 Na-angrlvzx nzesalz-krm,

Murde drtwr amrlx kcng tqyrlqq tubq-esz'ngr.

173 Oliqm mz nzokatr-krm ninge,

Murde lolvz-amqngi-zvzx me pnz drtwrm.

174 Yawe, obqtipxx nzarlapx-krm ninge,

Murde mrlzm bange Loukxtr scm.

175 Okatrp ninge mz Nzryrngrkxtr

Murde naglqpxx nim mzli ka tqlu-ngrne.

176 Zmrlz ngrm nakqlelvzti-zvzle ninge.

Murde kxmule-esz' vecpx-lzbqbo bam,

A' trmrbrtitru mz drtwrnge lrpzki rm.

Sam Kratrtqki-esz'-nzpnu-li (120)

Ncblo Ngr Nrwx

Nabz kx nzngrnelzngr Jerusalem mz nzangiongr.

1 Mzli kc tqmnc-ngrne mz nzkxpungr, kqlex Yawe,

X ayzlu-ngrmle natqnge.

2 Rpibo bade kx, “Yawe, arlapxbz ninge

Mz leplz kxnzpokiang x nzesabrng.”

3 ?Nimu leplz kxnzpokiang,

Krlzpeamu da kx nawaisrngr Yawe nimu?

4 Sa na-ayrplapx-zlwzle nimu

Mz nipna sc ncblo ngr vea x mz nyr kxpq zlwz.

5 Nzmnc-lxblr-krgu trka-zlwzm bange,

Apule kx mnckr badr leplz kxdrka'-ngrng.

6 Mzli boitx zlwz mnctibo bamu,

Nimu leplz kcng tzpxtxpx-ngrdr nrwx.

7 Dekc mzli kc tqryapwxtr-ngrne mz nrwx,

Suti alzu drtwrmu nzotangr.

Sam Kratrtqki-esz'-nzpnu-li-nrade-esz' (121)

Gct Aclve-zpwxle Nigu

Nabz kx nzngrnelzngr Jerusalem mz nzangiongr.

1 ?Myx me narmcti-ngrne kxnaokatrle ninge?

?Sa navzom mz newz ngr nrlc ka?

2 Trtingr. Murde Yawe Kxrpalz kc tqwz-ngrde bongavz x drtc',

Nide txpwz kx naokatrle ninge.

3-4 Da zpwx! Murde Yawe obq zvz,

X aclve-angidrle nigu lr Israel,

Mz nzapu-krgu sip nedeng.

A' tramau x trmwiu, murde ma tqtaoku.

5 Yawe ngi tegu badr,

X tu-zvzm mz nibrgu,

6 Murde trtxpnzngr doa x da kx na-atrkatile nigu

Mz nrlckxgrlx x mz nrlckxbq.

7 Yawe arlapxle nigu mz nzkxpu-krgung amrlx,

Murde namnc-zpwxku.

8 X aclve-zvzle nzvz-krgu x nzmnc-krgu,

Mzli ka x tqyc, tqyc.

Sam Kratrtqki-esz'-nzpnu-li-nrade-li (122)

Jerusalem Ngi Mzteadau Nyz Yawe

Nabz ne Devet kx nzngrnelzngr Jerusalem mz nzangiongr.

1-2 Drtwrnge elalzm mz nzrpi-ngrm bange kx, “Navzdzpeku mz Mangr-nzangiongr Yawe.”

Zbz sc tqvztrpekr mz naobz ngr mzteadau nyzde.

3 Jerusalem lc nzlrmztio nzrwzngr,

X mzte opx nzmwitr-lxblrkr ma ngrdeng.

4 Nigu neidu lr Israel vzmgu mrlcde mz nzawi-krbzku mz Yawe,

Da kc tqwai nzpi-krdele.

5 X Jerusalem ngi mzteadau nyz king rgung, kcng tzvzpxmqng mz nqvi lr Devet.

X nzaclvelr leplz nedrng elr mz nzwxbuo-krdr mz tron.

6-7 Delc, nakrka'-ngrgu Jerusalem mz nzrpi-krgu kx, “Gct rgr, aclve zpwx nigr lr Jerusalem,

Murde leplz nemqng kcng tzmrlztilr nim

Namnc-zpwxng mz ma nyzdr,

X narmctilr nrwx mz nzmncpx-krmlr mz drkq ngr mzteadau nyzm.

8-9 Yawe, rlxtibzkr bam

Kx na-aclve-kzpzme lr mrnyzgr x kztegrng kcng tzmncng elr.

Amrlz zvz leplz amrlx kcng tzmncng elr

Mz nzmrlzti-krdr Mangr-nzangiongr nim. Eu, angida.”

Sam Kratrtqki-esz'-nzpnu-li-nrade-tq (123)

Yawe, Nayc Mz Drtwrm Nigr

Nabz kx nzngrnelzngr Jerusalem mz nzangiongr.

1 Yawe, mnc-xglex nim

Mz nzwxbu-krm mz tron nyzm Heven.

2 X nzmnc-xgle-zvz-krgr nim navz navz nakrlzbzle mzli kx ycngr mz drtwrm nigr.

Murde apukr ncblo x olvz kx nzawzng kx nzmnc-xglelr kxnzetu rdrng.

3 Yawe, nayc mz drtwrm nigr mz nzokatr-krm nigr.

Murde kxnzakxputing nzapusr-ngrdr nigr brmrda.

4 X drtqgr satxtrpebz nzxtrngatitrkr kxnzrngiscng nigr,

X kxnzglqlz-lzbqng nzobqszo-zvzlr nigr.

Sam Kratrtqki-esz'-nzpnu-li-nrade-pwx (124)

Yawe Arlapxle Leplz Nedeng

Nabz ne Devet kx nzngrnelzngr Jerusalem mz nzangiongr.

1 Nigu lr Israel nakrlz-angidrku

Kx Yawe ngi-te-zvzku badr mz nzotangr.

2 X mz nzngi-te-zvz-krgu badr

Mzli kc enqmi rgung nzrpilr na-atrkati-ngrdr nigu,

3 Rblxbz badr nzmilxtxo-krdr nigu

Mz nzngyati-zlwzkr drtwrdr nigu.

4-5 X trnznibqlru nigu mz nzapu-krdr srkau kx mrilvzole nigu.

X nrc kxetu ngr srkau lc trabooleu nigu.

6 Delc na-awi-ngrbzku mz Yawe

Mz trnzrlr-krpwzleu nigu mz mq enqmi rgung.

7 Mzli lc sc tqapupeku utc mz nzdwapx-krmgu mz br sc kxnzmwang,

X drtqgu opxpe murde Yawe pingebzle br scdr.

8 Yawe nide Kxrpalz kc tqwz-ngrde bongavz x drtc',

X Mevalu kc tqokatrle nigu, mz zmatq drtqde.

Sam Kratrtqki-esz'-nzpnu-li-nrade-nzlvqn (125)

Kxnztubqng X Kxdrka'-ngrng

Nabz kx nzngrnelzngr Jerusalem mz nzangiongr.

1 Nigu kcng nzabrtrpzlr drtwrdr mz Yawe,

Apuku Newz Saeon kx trycngrlru, a' tutx alo.

2 X Yawe apule newz kcng tztu-ngalelvzlr Jerusalem,

Murde vz zvz nztu-krmle mz nibrgu, nigu leplz nedeng.

3 X tr-rlr-ngrpwzleu mz kxdrka'-ngrng nzaclve-alo-krdr mrnyzgu, nigu kxnztubqng.

Murde ma tqvz-nqblqku nqmq krdr kxtrka.

4 Delc Yawe, krka'-ngrgr kx na-amrlzq nigr lr Israel kxnztubqng

Mz nzyrlq-angidr-krgr natqm.

5 A' mzli kc na-ayrplapx-ngrn kxdrka'-ngrng,

Mrlzm bagr nzayrplapx-kz-krm kzdung nigr

Kcng tzpxtxpx-ngrdr nzvz-nqblqngr nim.

A' amnc zpwx nigr lang.

Sam Kratrtqki-esz'-nzpnu-li-nrade-esz'mz (126)

Yawe Amnc-zpwx-moule Lr Jerusalem

Nabz kx nzngrnelzngr Jerusalem mz nzangiongr.

1 Mzli kc Yawe tqamnc-zpwx-mou-ngrde nigu lr Jerusalem,

Opxm kx trngiu da zpwx, a' rmwibleku.

2 Mzli lcde, yrpale-twzku x ngr-katoku, mz nzabrtz-zlwz-krgu.

Zbz sc tzrpipe lr mrkzbleng kx, “Yawe rwz-ngrbz da kxetuting kx okatr-ngrde nidr.”

3 X abrtztx-zlwz-ngrgu

Da lcdeng tqetuting tqwz-ngrmleng bagu.

4 Delc Yawe, na-amnc-zpwx-mou-ngrde nigu mzli ka,

Da kc tqwai tewa nzdc-krde x lrti-moungr ningali kx pztipeng.

5 Murde leplz kcng tzyrning mzli kc tzpe-ngrdr dakxnzng mz drtc',

Na-abrtzng mzli kc narkqlz-ngrdr.

6 X leplz kcng tzyrning mzli kc tzrtwz-ngrdr dakxnzng kx napetilr mz nrlanc,

Sa nangr-abrtzng mzli kc nartwz-ngrmlr dakxnzng brma mz mzli r nzrkqlzngr.

Sam Kratrtqki-esz'-nzpnu-li-nrade-rlimz (127)

Nqvi Lr Ncblo

Nabz ne Solomon kx nzngrnelzngr Jerusalem mz nzangiongr.

1 Nzmu Yawe trnangiu Kxetu r nqvi lrgu le,

Mane nzaetunepx-krgu nqvi lrgu.

Nzmu trna-aukztileu lr mrnyzgu,

Mane nzaclve-krgu nidr.

2 Nzmu trna-abrtrpwzkuu drtwrgu mz Yawe

Mz nzrka-krmle dakxnzng bagu,

Mane nzo-rlangr mz nzwz-katongr x nzyzlu-ngrm mz nina,

Murde krlz-kzle nzrka-krmle da bagu mzli kc tqmwi-ngrgu.

3-5 X Yawe nide kz kx rkam doa kxnztopwzng mz nqvi lrgu,

Mzli kc tqngi-oblabe-ngrgu.

Murde mzli kc tqngi-lrtzlvzpe-ngrgu, doa lcng na-aclvelr nigu.

Sa namrlzbz mz ncblo kc mrlxde tqkqlu.

Murde mzli kc kzdq ncblo narnqniti-lzbq-ngrdr bade,

Mrlxdeng sa natubzng mz nibrde.

X mz nzrka-krbz kxnzrmailzng drtwr kxtubq,

Drtqde trnamyau murde nztu-krbz mrlxdeng lcng mz nibrde.

Sam Kratrtqki-esz'-nzpnu-li-nrade-rtqmz (128)

Trte Kx Mailzle Lr Ma Nyzde

Nabz kx nzngrnelzngr Jerusalem mz nzangiongr.

1 Yawe sa na-amrlzle trte kx amrluele nide,

X o-zli-zvzle nzti rde.

2 Murde da kx naokatrle lr ma nyzde navzpxm mz nzwz-krde,

X na-abrtz-ngrde nzmnc-zpwx-krdr.

3 Olvz nalzde na-apule nc bia kc nrade tqkqlu,

Murde doa nedrng kalr na-apulr nrtr ngr nc brpi mz nzwxbu-ngalelvz-krdr nyr pnrde.

4 Delc Yawe tqamrlz-ngrde

Trte kx amrluele nide.

5-6 Yawe, mz nzmncpx-krme Mangr-nzangiongr,

Amrlz nigr lr Israel, murde namnc-zpwxkr.

X trtegr lcng namc-zvzlr da kxmrlzting kcng tqaleme bagr, nigr lr Jerusalem.

X namc-kzlr nzmnckr doa ne doa nedrng, x sc tzbz-ateng.

Sam Kratrtqki-esz'-nzpnu-li-nrade-rpwxmz (129)

Enqmi r Lr Israel

Nabz kx nzngrnelzngr Jerusalem mz nzangiongr.

1 Nigu lr Israel nadcpx mz drtwrgu kx enqmi rgung nzatrkatilr nigu

Yzuo mzli kc tqpipzbe-ngrgu mrnyzgu.

2 A' kxmule-esz' enqmi rgung nzatrkati-zlwzlr nigu,

Yzuo mzli kc tqpipzbe-ngrgu mrnyzgu, a' trnzaovxio-pnzlru nigu.

3 X kxmule-esz' nzikla-zlwzlr nigu,

X bzmrde mnz-aboitxtr-alom mz nibrgu,

4 A' Yawe kc tqtubq-esz'ngr,

Aopxpebzle drtqgu mz mqdr.

5 Delc Yawe, nigr lr Saeon rlxtibzkr bam, nzmaneutipx-krbzme enqmi rgrng amrlx,

Murde drtqdr namyatx-zlwzng.

6 X ayangrnga nidr

Mzli lc tztopwzbe-ngrdr.

7 Murde ma tqtakitrde nidr nzota-moungr,

Nzmu enqmi rgr kc-kzng tzrlxtibzlr badr nzokatr-krdr nidr mz vea.

8 X bzkq rlrpx-ngrn nzrpi-krbz badr kx,

“Amrlzkr nimu mz drtq Yawe!”

Sam Kratrtqki-esz'-nzpnu-tq (130)

Nzoliq-zvzkr Yawe Mz Nzokatr-krde Leplz Nedeng

Nabz kx nzngrnelzngr Jerusalem mz nzangiongr.

1 Yawe, kqlex nim mz nzokatr-krm ninge

Mz mzlir nzkxpu-krngeng.

2 Lalztqm mz nzkrka'-krnge, kx Kxetu,

X ayzlum natqnge.

3 Yawe, nzmu napx-ngrn nzipqpx-krm alwx rgrng,

Trpnzngr kx narlapxbz mz nzayrplapxngr.

4 A' oliq-zvzq nzipq-krm nigr,

Murde na-amrluekr nim.

5-6 Yawe, obqtipxx nzokatr-krm ninge.

X brti drtwrnge kx sa na-atutrq natqm.

Da kc tzwai kxnzaukzng mz nzaenzli-krdr rngalx nzpnamilxtilz-ani-krmle,

Murde nzkrlzlr kx nepi sa naprkilz-zvzm mz nourla kang kqlu.

A' suti zlwz drtwrnge nzvz-ani-krme,

Myaszpxle nzsutikr drtwrdr nzprtz-krm nepi.

7 X nigu lr Israel, na-abrtrpzku drtwrgu mz Yawe, murde aodu-zvzle nigu.

X oliq zvz nzarlapx-krde nigu.

8 X sa naxpepxle nigu

Mz alwx ngrgung amrlx.

Sam Kratrtqki-esz'-nzpnu-tq-nrade-esz' (131)

Apux Doa Kx Yrpz Lxede

Nabz ne Devet kx nzngrnelzngr Jerusalem mz nzangiongr.

1 Yawe, trglqpx-lzbqpc'u bam, mz nzvz-lvi-krnge bz kc tqyrlqme bange.

X tramatq-lzbqwxu murde naprtrpo mz kxnzetung mz nzycmnetr-krdr mz da kxmyaszpxle nzrkrlz-krnge.

2 Murde abrtz-ngrne nzapu-krnge doa kxtopwz kx yrpz lxede.

Delc tqmnc-zpwx-ngrne mz nrlc.

3 X nigu lr Israel navz zvz nzabrtr-krbzku drtwrgu mz Yawe,

Murde namnc-zpwx-kzku.

Sam Kratrtqki-esz'-nzpnu-tq-nrade-li (132)

Nzesz'tikr Drtwr Yawe Ncdr Devet

Nabz kx nzngrnelzngr Jerusalem mz nzangiongr.

Devet Suti Drtwrde Nzrwzngr Mangr-nzangiongr Yawe

1 Yawe, na-aoti drtwrm nzkxpukr Devet,

Mz nzwztr-krbzle bam.

2 Nim Gct kc tqrninr tqangio Jekop.

X Devet esalzbz bam.

3-4 Rpibzle kx, “Yawe, trtxpnzngr nzvz-krnge ma nyznge o mz nelvq nyznge,

X trtxpnzngr nzama-krnge x nzmwi-krnge,

5 A' nawzti-kaix dq ma kx namnc-ngrn,

Mz nzngini-krm Gct r Jekop.”

Devet Rmctile Bokis Kc Tqyclz-ngrm Nzesz'tikr Drtwrdr Badr Gct

6 Mzli kc Devet badr ncblo nedeng tzmnc-ngrdr Efrata,

Nzxlrlr nrpa ngr Bokis kc tqyclz-ngrm Nzesz'tikr Drtwrdr Badr Gct.

X sc tzrmctipelr mz mztea Jerim mz nrlarnrlc lcde.

7 X sc tzrpipelr kx, “Naglqpeku Bokis lc mz Tentkxtr nyz Yawe.

Mz nzangio-krgu nide mrkc tqwxbu-ngrde mz tron.”

8 X sc tzrpipebzlr mz Gct kx, “Yawe, vzm mz Tentkxtr nyzm,

Murde namnc-zvzq mrkc tqycngr Bokis ngr zmatq ngrm.

9 Murde pris nemqng nayapwxtipxbzlr nztubq-esz'ngr-krm mz leplz nedrng,

Kcng na-angrlvzlr nim.”

Nzesz'tikr Drtwr Yawe Ncdr Devet

10 Yawe, mzli ka bzkq pxtxpx-ngrn king rgr kc tqmcpxbzme,

A' atutr nzesalz-krbzme mz kxnzawz nem, King Devet.

11 Murde esalz-ngrbzme bade da kx trnzkatxu,

Mz nzrpi-krbzme bade kx, “Sa nayrlqbo dq mrlxm kx nanginide king kx na-aclvele lr Israel mz nibrm. ✡

12 X nzmu mrlxdrng nayrlq-angidrlr nzesz'tikr drtwrgr badr,

X navz-nqblqlr natqnge kc tqkapxbo badr,

Sa nangini-zvzdr king,

Badr mrlxdrng, tqyc tqyc.”

Mevalu Kc Navzpxm Mz Nqvi Lr Devet

13 Yawe, rlxtibzkr nzamrlz-krm king nem.

Murde mcpxq Jerusalem nangi mztea nyzm,

14 Mz nzrpi-krm kx, “Krlc mztea kx namnc-alo-ngrne,

Mz nzvz-nqblq-krde me pnz drtwrnge.

15 Sa nakabo mz lr mztea nyznge lc da kxmrlzting kxkqlu.

X sa na-aputrx kxtrnzrngiscung murde nelzdr nakrlc x naesatxpx zpwx.

16 Sa nabatrpo mz pris nengeng nzyapwxtipx-krbzlr mz leplz nengeng nzarlapx-krnge nidr,

Murde leplz kxnztr lcng namalqlvzlr ninge.

17 Sa nayrlqx king kc tqmatq Jerusalem kx navzpxm mz nqvi lr Devet,

X nzaclve-krde trtxpnzngr nzesaki-krde.

18 Sa na-amyalzx nide mz nzalao-krbo kraon mz narde,

A' sa nabatrpo nzmyakr drtq enqmi rdeng.”

Sam Kratrtqki-esz'-nzpnu-tq-nrade-tq (133)

Nzesz'tikr Drtwrgu

Nabz ne Devet kx nzngrnelzngr Jerusalem mz nzangiongr.

1 Lqngipx x mrlzvxi

Mzli kc leplz tzmnctr-lxblr-ngrdr mz nzesz'tikr drtwrdr.

2 Nzesz'tikr drtwr lqngipx apule nzyrleokr tolo mz nar Eron x nrpnr naode, krlzo-kzpzle lrpzde,

Mzli kc tzaelu-ngrde tolo mz nzngini-krde Nardr Pris.

3 X nzesz'tikr drtwr mrlzvxi apule nzdco-krm tewa

Mz newz nyzgung mrkc tqmingr zvz.

Murde da kc tqmrlzting amrlx tqkam Yawe bagu nzvzpxmqng Jerusalem,

Myapxbz nzmnc-zpwx-zvz-krgu mz drtc' nyzgu.

Sam Kratrtqki-esz'-nzpnu-tq-nrade-pwx (134)

Naglqpxku Yawe

Nabz kx nzngrnelzngr Jerusalem mz nzangiongr.

1 Naglqpxku Yawe, nigu kxnzawz nedeng.

Naprtrku mz Mangr-nzangiongr nide.

2 Glalzku mqgu Mrkc Tqtr.

Glqpxku Yawe mz nrlckxbq.

3 X krka'-ngrgr kx Yawe na-amrlzle nimu mz nzmnc-krde Mzteadau nyzde.

Nide kc tqwz-ngrde bongavz x drtc'.

Sam Kratrtqki-esz'-nzpnu-tq-nrade-nzlvqn (135)

Nigu Nqvi Lr Israel Naglqlzku Yawe

Nabz kx nzngrnelzngr Jerusalem mz nzangiongr.

Mcpx Gct Nqvi Lr Israel

1-2  Naglqlz-zvzku Yawe,

Murde nide Gct rgu.

X nigu kxnzawz nedeng na-amrlueku nide

Mz nzkrka'-krmu mz Mangr-nzangiongr x makoa ngrde.

3 Na-amatqku nide murde mrlz-esz'ngr.

X na-angrlvz-ngrgu nide nivz lrde.

4 Murde mcpxle nqvi lr Jekop, nigu lr Israel,

Mz nzngini-krgu leplz nedeng.

Kxrpalz

5 Krlzku kx Kxetu rgu, Yawe, nide Gct kc tqmyatxlz-esz'ngr,

Myaszlzle kxnzmncng mzlilxlr amrlx.

6 Vz-nqblq-txpwzle me pnz drtwrde mz da kx alele

Kxmule-esz' mz bongavz, nrlc, prla, x me boo-ngrng.

7 Wz-ngrde zbo nzvzdz-krdr mz lclxlr mz bongavz,

X bzlrpc nzvzmi-krm trlipu le.

X batrpzle nzwqkr nenq.

Kxaovxio

8 Sc tqnibqtile ncblo kx ayrnrngr Ijipt,

Kr neng leplz x kr neng animol.

9 Rwzngr da kxnzkctipxng kxkqlu mrlcde,

Mz nzayrplapx-krde king rdr x kxnzetu nedeng.

10 Aovxiole lr mrkzbleng kxkqlu

Mz nznibqti-krde king kxnzxplr-zlwzng.

11 Krlcng King Sihon, King Og, x kzdu-kzng king

Kcng tzaclveng mz drtc' Kenan.

12 X drtc' nyzdrng katimleng bagu,

Nigu lr Israel, da kc tqwai nzpi-krmlele bagu.

Gct Angidr

13 Nqmq kr Yawe tqyc tqyc.

X nzrkrlzngr drtqde tqvzpe tqvzpe.

14 Yawe sa napipxbzle mz leplz nedeng kxnzvz-rbrng o trtingr,

X sa na-aodu-zvzle nidr.

15 Kxnzmnc-mrbrng nzangiolr mqngr da kx nzlz,

Kcng tzwzngr ncblo mz silvz x gol.

16 Mqngr da kxnzlz lcng naodr x mztr ycbz,

A' trnzycmneung x trnzrmcung da.

17 Nradrtqdr x nctqdr ycbz,

A' trnzxlrung da x trnzycmini-kzung.

18 Leplz kcng tzrwz-ngrng nzapu-kzlr mqngr lcng.

Murde nznabung, trnzobqung, nradrtqdr ngq, x trpnzngr nzlungr badr.

Lr Israel Naglqlzlr Yawe

19 A' Nigu nqvi lr Israel, naglqlzku Yawe.

X nimu pris, nqvi lr Eron, na-amrlue-kzamu nide.

20 X nimu kxnzawz nedeng, nqvi lr Livae, na-amatqamu nide.

Nigu amrlx kcng tzamrluelr nide, na-angrlvzku nide.

21 Na-angioku Yawe Jerusalem, mz Newz Saeon.

Naglqlz-zvzku Yawe.

Sam Kratrtqki-esz'-nzpnu-tq-nrade-esz'mz (136)

Aodu-zvzle Nigu

Kxrpalz

1 Aodu-zvzle nigu. Awi-ngrbzku bade

Mz nzmrlz-esz'ngr-krde. Aodu-zvzle nigu.

2-3 Aodu-zvzle nigu. Kxetu r kxnzetung

Myaszlzle kxnzmncng mzlilxlr. Aodu-zvzle nigu.

4-5 Aodu-zvzle nigu. Wz-ngrde rkx kxmatq,

Bongavz mz nzyrplapx-krde. Aodu-zvzle nigu.

6 Aodu-zvzle nigu. Wznedz-ngrmle drtc'

Me boongr prla. Aodu-zvzle nigu.

7-8 Aodu-zvzle nigu. X wz-ngrde nepi

Nayzlr mz nrlckxngrlx. Aodu-zvzle nigu.

9 Aodu-zvzle nigu. Wz-ngrde temz badr vri

Nayzlrng mz nrlckxbq. Aodu-zvzle nigu.

Aovxiole Enqmi Rgung

10 Aodu-zvzle nigu. Nibqtile enqmi rgung,

Kxmztr nzmc kai ne lr Ijipt. Aodu-zvzle nigu.

11 Aodu-zvzle nigu. Rkamilzmle nigu

Lr Israel mz mzlir lr Ijipt. Aodu-zvzle nigu.

12-14 Aodu-zvzle nigu. Mz zmatq ngrde kx xplr,

Akipxle Prla Bla. Aodu-zvzle nigu.

Aodu-zvzle nigu. X mailzkimle nigu,

Leplz nedeng mz nzti rde. Aodu-zvzle nigu.

15 Aodu-zvzle nigu. A' rtco-ngrde prla

King x ami r lr Ijipt. Aodu-zvzle nigu.

16 Aodu-zvzle nigu. X mailztrle nigu

Leplz nedeng lzke. Aodu-zvzle nigu.

17-18 Aodu-zvzle nigu. Nibqtile king kxnzxplrng.

Apoopemle king kxnzmatqng. Aodu-zvzle nigu.

19 Aodu-zvzle nigu. Nibqle King Sihon,

King r lr Amctq. Aodu-zvzle nigu.

20 Aodu-zvzle nigu. X aovxiole King Og,

Kc tqngi king r lr Basan. Aodu-zvzle nigu.

21-22 Aodu-zvzle nigu. Aprcmle drtc' nyzdr

Bagu, nigu lr Israel. Aodu-zvzle nigu.

Aclve-zvzle Nigu

23 Aodu-zvzle nigu. Trmrbrtru mz drtwrde

Nzkxpu-zlwz-krgung. Aodu-zvzle nigu.

24 Aodu-zvzle nigu. Arlapxbzle nigu

Mz mq enqmi rgung. Aodu-zvzle nigu.

25 Aodu-zvzle nigu. X rkabz dakxnzng

Mz krkcng tzlung amrlx. Aodu-zvzle nigu.

26 Aodu-zvzle nigu. Glqlzku Gct kc Heven,

X awibzku bade, aodu-zvzle nigu.

Sam Kratrtqki-esz'-nzpnu-tq-nrade-rlimz (137)

Rblx Nzngr-abrtz-krgr Mz Nzmnc-krgr Bxbilon

1 Kx dcpx mz drtwrgr nzodatingr Jerusalem,

Sc tqyrnipekr mz nzwxbune-krgr mrkzble mz nqlvi r ningaling Bxbilon.

2 X gita negrng adotxlzpekrng

Mz nounc kx nztung mrlcde.

3 Krkcng tzlolvztilr nigr, tzxtrnga-ngrdr nigr, nzrpimlr bagr kx,

“Ngr-ngrmamu du bagr nabz kxtr nemung.”

4 A' mz drtwrgr rpikr kx, “Rblx nzngr-abrtz-krbzkr mz Yawe,

Mz nzmnc-krgr mz mztea nyz kxtrnzrlxngitiung.

5 Murde nzmu kx tqmrbrtitr drtwrnge Jerusalem,

Namrbrtitr kz drtwrnge kxmu nzayrni-krnge gita nenge.

6 X nzmu kx tqrblx nzdcpx-kaikr Jerusalem mz nabznge,

Narblx kz nzngr-krnge nabz ngrdeng.”

7 Yawe, nadcpxpwz mz drtwrm alwx ngr lr Edom.

Murde mzli kc lr Bxbilon tzodati-ngrdr Jerusalem,

Sc tzrpibzlr badr kx, “Odatiamu!

Odatiamu x natutx-lxlrngr.”

8 Yawe, rlxtibzkr bam nzamrlz-krm ncblo kc naodati-atwrnr-ngrde lr Bxbilon,

Mz nzayzlu-krbzle badr da kcng tzwaisr-ngrdr nigr. ✡

9 Murde na-abrtz-ngrde nzlolvzti-krde doa lcng,

Mz nztamyrtitx-krde nidr.

Sam Kratrtqki-esz'-nzpnu-tq-nrade-rtqmz (138)

Drtq Yawe X Natqde

Nabz ne Devet.

1 Yawe, awibo bam mz nabznge atwrnrngr.

X angrlvzx nim mz mz kxnzmatqng.

2 Lxlvrkibo Mangr-nzangiongr nim mz nzglqlz-krnge drtqm.

X awi-ngrbo bam nqmq krm,

Nzaodu-krm, x nzangidati-krm.

Murde drtqm x natqm nzmyatxpx-esz'ngr.

3 Mzli kc tqkrka'-ngrbo bam, ayzlume natqnge,

Mz nzaetunepx-krm nzxplr-krnge.

4 Yawe, king amrlx mz nrlc sa naglqlzlr nim,

Mz nzxlr-krdr nzmrlzkr natqm.

5 X sa na-angrlvzlr kxmu nzale-krmqng da,

Mz nzmc-krdr kx myatxlz-esz'ngrn.

6 Kxmule-esz' myalz-esz'ngrn, a' sc tqaclve-zvzq kxnzavzo-lzbqng.

X avzome kxnzglqpx-lzbqng.

7 X kxmule-esz' nzkxpungr nzprtzmqng bange, a' amnc-zpwxq ninge.

X tu-zvzme mz nibrnge mz nzngyatikr drtwr enqmi rngeng ninge.

X arlapxq ninge mz zmatq ngrm.

8 Yawe, krlzx kx sa na-angidatiq drtwr amrlx kcng tqyrlq-pz'liti-ngrn ninge.

Murde nzaodu-krm tqyc tqyc.

Bzkq esaki nzaclve-krm krkcng amrlx tqwz-ngrn.

Sam Kratrtqki-esz'-nzpnu-tq-nrade-rpwxmz (139)

Nzrkrlzkr Yawe Myatxlz-esz'ngr X Krlz-kzle Nqmq Nr Nabzm

Nabz ne Devet kx yrbzle mz kxrmailz ngr dzbe kxnzngrng.

Obqplxq Nabznge

1 Yawe, obqplxq nabznge,

X krlz-atwrnr-ngrn ninge.

2 Krlzq da amrlx kcng tqalex.

Kxmule-esz' mncme rlru, a' krlz-zvzq nzao-krnge drtwrnge.

3 Kxmule-esz' wzx o amax, a' sa tqmc-zvzq ninge.

X krlz-kaiq da amrlx kcng nartrngztibo mz zbq kxesz'.

4 Abzo pnz mzli kc trycmneka-ngrne

Nzkrlz-kai-krm natq kznike napixng.

5 Zmatq ngrm okatrle ninge

Mz nztu-ngalelvz-krde ninge.

6 Nzkrlz-krm ninge etu zlwz.

X trtakitrpwc'u nzrkrlz-krm.

Esz'-ngrn Nrlc

7 ?Drlve kc navzkix murde trnamcwq ninge?

Trpnzngr kxnamule lc murde esz'-ngrn nrlc.

8 X kxmule-esz' vzdzx Heven, a' sc tqmncq elr.

X kxmule-esz' bzx x nzyrtzmqnge, a' sc tqmnc-kzq elr.

9 Kxmule-esz' alilvc-kzx me prkilzm nepi

O me takiole,

10 A' sc tqmncq elr mz nzokatr-krm ninge

X nzrmailz-krm ninge mz mqm.

11 Kxmule-esz' mnc-kapqx mz nzlo

X mz drtwrnge nrlckxngrlx nangitx nrlckxbq,

12 A' nzlo x nrlckxbq rblx nzamnc-kapq-krdr ninge,

Murde nzlo x zyzlr kxnamu-txpwzlr esz' mz nzobq-krm.

Nzlrmztio-krm Ninge

13-15 Murde mzli kc tqmclq ninge mz nelz lxenge

Nim txpwz kx rkrlz nzmnc-lrpipx-krmc mrlcde.

Wz-ngrn dalr nrkrdrtqnge x nrvr rngeng.

X amwitr-lxblr-kzqng amrlx, mz nzvz-nqblq-krde me pnz drtwrm.

X kctipxx x awitx-ngrbo bam

Nzlrmztio-krm ninge.

16 X mzli kc trnzmckangr mzke',

Yrlqpe-kaiq me nakrlzbz me nangi bz ngr nzlu-krnge.

Rblxm Bange Nzao-krm Drtwrm

17 A' rblxm bange nzkrlz-angidr-krnge nzao-krm drtwrm

Murde nzkqlu-zlwzng.

18 A' nzmu narlwxxleng drtwrnge mrbrtrpz,

Murde nzmyaszpxlr drta' ngr prla amrlx.

X kxmule-esz' nayrkrpx nzrlwx-krngeleng,

A' tryatrkapc' nzkrlz-angidr-krnge nim.

Kxdrka'-ngrng

19 Murde rblxbep bange drtwr ngr nqmq krm.

?Memule tqasa-ngrn nzayrplapx-krm kxdrka'-ngrng?

?Myx kxmule trnamilxtxokalq nidr?

20 Murde nzpiti-ngrdr nim natq kxtrka,

X nzrnzlvzolr nqmq krm.

21-22 Yawe, pxtxpx-ngrne krkcng tzpxtxpx-ngrdr nim x ni-kzdr enqmi rngeng.

Murde trnzmnclzpwzung mz zmatq ngrm.

Aelwa-ngrm Bange Nqmq Krnge Kxtrka

23 Gct, obqplxti zpwx nqmq nr nabznge

Mz nzkrlz-krm nzao-krnge drtwrnge.

24 Murde na-aelwa-ngrme bange nqmq krnge kxtrka,

X namailzq ninge mz nzti kxtubq.

Sam Kratrtqki-esz'-nzpnu-pwx (140)

Kxna-atrkatilr Ninge

Nabz ne Devet kx yrbzle mz kxrmailz ngr dzbe kxnzngrng.

Arlapxbz Ninge

1 Yawe, arlapxbz ninge mz kxdrka'-ngrng

Kcng tzsuti drtwrdr nzatrkati-krdr ninge.

2 Nzryrlq-zvzng drtwr kxtrka mz nabzdr,

X nzapqtr-zvzlr drtwr ngr nzotangr.

3 Natqdr nzlvati apule nipna kr ningidoe kc tqrtq,

Mz nzrpikitingr x nzrpibqtingr. ✡

Mz Mq Enqmi Rngeng

4 Yawe, arlapxbz ninge mz zmatq ngrdr.

X aclve-angidrbz ninge mz krkcng tzryrlqng drtwr kx na-atrkati-ngrdr ninge.

5 Sc tzglqpx-lzbqng nzamwi-kapqlr trtxki kx naprtz-ngrne mz nzatu-krdr br mz nzti rnge.

X tzryrlqng drtwr kx nalolvz-ngrdr ninge.

Nim Gct Rnge

6 Yawe, xlrm nzkrka'-krnge,

Murde rpi-zvzbo bam kx, “Yawe, nim Gct rnge.”

7 Kxetu rnge, nzxplr-krm arlapxle ninge.

X amyaq narnge mz nzvecngr.

8 Bzkq rlr-ngrbzme nzngidatikr drtwr kcng tzyrlq kxdrka'-ngrng lcng

Mz nzbilvz-krdr nzlolvz-krdr ninge, kxmule-esz' nzsuti zlwz drtwrdr.

Ayrplapx Nidr

9 Enqmi lcng tztu-ngalelvzlr ninge.

Batrpz nzayzlu-krbz badr natq ngr zngya kcng tzpimlr bange, murde nangq-moule nidr.

10 X nyr natatiom nangc-ngrdr,

X nartctiongr nidr mz gq kx trnarlapx-ngrdru.

11 Suti drtwrnge kx krkcng tzpokiang nzmnc-krdr mz drtc' natangqneo.

X da kxtrka nadwatibzle krkcng tzota-zvzng mz nzodati-krde nidr.

Okatr Ninge

12 Yawe, krlzx kx tu-zvzbzme mz nibr kx trpnzngr scde zmatq,

X okatrq kxnzkxpung mz nzatubqti-krm da kx vz-rbr.

13 Leplz kxnztubqng sa na-awibzng bam,

X namnc-zvzamu badr.

Sam Kratrtqki-esz'-nzpnu-pwx-nrade-esz' (141)

Arlapxbz Ninge Mz Zmatq Ngr Alwx X Kxdrka'-ngrng

Nabz ne Devet.

1 Yawe, kqle-zvzx nim. Xlrm natqnge.

Vz-anim x okatrp ninge. Yawe, kqle-zvzx nim.

2 Abrtzlvz nzkrka'-krnge nzvzdz-krbzle bam na-apule zsikapu ngr bqlr nc ninz kc tzangcbz bam.

X nzglalz-krnge mqnge na-apubzle bam blz ngr milzpq.

3 Yawe, mailz ninge murde ma tqrpitix natq kxtrka,

A' nzycmne-krnge natubqpwz.

4 Bzkq rlr-ngrme nzsutikr drtwrnge da kxdrka'ngr,

Murde ma tqprtrpo badr kxnzaleng alwx

Mz nzale-krdr da kxvz-rbr,

X ma tqprlvz mzke' da kxtrka.

5 A' mz nzprtr-krbo badr, mrlzvxitx nzayrplapxngr ninge.

Murde nzatubqtingr apule tolo ngr nzamrlzngr.

Bzkq narnge mqngi,

Murde krka'-zvz-ngrne kx nayrlqpx-lzbqnge mz nzvz-rbr-krdr.

6 X ncblo sa na-abrtz-ngrdr natq ngr nzatubqti-krnge nidr

Mzli kc namc-ngrdr nzbzkr kxnzetu r kxdrka'-ngrng mz nzayrplapxngr nidr.

7 X nrvr ngrdr sa natwzbetxne mz drtc'

Mz nzapu-krdr lrdz kcng tqalvxlz nrc.

8 Yawe, nim Gct rnge, abrtr-zvzbo drtwrnge bam.

Nanginim lrpalvc nyznge, murde ma tqmnc-lxlrx.

9 Mailz ninge murde ma tqprtzx mz trtxki sc kxdrka'-ngrng,

X ma tqtaox mz gq kx nzekqtilr.

10 Mrlzvxitx nzdwatr-mou-krdr mz br scdr,

A' drtqnge naopx zvz.

Sam Kratrtqki-esz'-nzpnu-pwx-nrade-li (142)

Aopxbz Drtqnge Mz Nzkxpu-krngeng

Nabz ne Devet mzli kc tqmncpx-ngrmle mz butqbr.

1 Yawe, yrni-katobo bam,

Murde naokatrq ninge.

2 X pibo bam da kx lctr-ngrbz drtwrnge,

X nzkxpungr kcng tqprtzmqng bange.

3 Kxmule-esz' nabznge baonepe, a' nim kc tqrtwayz zvz mz nzvz-krnge.

Murde enqmi rngeng nzryrlq-kapqpeng trtxki mz lrpzki rnge.

4 X kx obq-ngalex kc nrlc, trpnzngr kx mcx kx naokatrle ninge,

X trpnzngr kz kx na-aclve-zpwxle ninge.

5 Yawe, kqlex nim,

Murde nim me rlakitrx, x nim nou nzmnc-zpwx-krnge.

6 Ayzlum natqnge

Murde nabznge talvzo zlwz.

7 Aopxbz drtqnge mz nzkxpu-krngeng murde na-awibo bam,

X kxnztubqng natu-ngalelvzlr ninge mz nzglqlz-krdr nim mz nzamrlz-zlwz-krm ninge.

Sam Kratrtqki-esz'-nzpnu-pwx-nrade-tq (143)

Nzadwatrlr Ninge Mz Nzlo

Nabz ne Devet.

Xlrm Nzkrka'-krnge

1 Yawe, xlrm nzkrka'-krnge x ayzlum natqnge,

Murde tubq-esz'ngrn x angidati-zvzq.

2 Bzkq ayrplapxq ninge, kxnzawz nem,

Murde trpnzngr leplz mz nrlc kxtubq mz nzobq-krm.

3 Enqmi rngeng nzmaneutilr ninge x nzrnzbrtiolr ninge mz drtc',

X nzadwatrlr ninge mz nzlo, apux kxbz kx mnclzm mz gq.

4 Nabznge baonepe,

X talvzo zlwz.

5 A' amqtrx drtwrnge mz nzaotikr drtwrnge zbq kcng tqvztxpeng.

X dcpx mz drtwrnge da kxnzkctipxng kcng tqalemeng bagr.

6 Delc tqglalz-ngrbo mqnge bam,

Murde brlxkztitx zlwz drtwrnge nim.

Ayzlum Natqnge

7 Yawe, ayzlu-anim natqnge murde nabznge baonepe.

Bzkq rlaszq ninge, murde ma tqbzx.

8 A' pi-zvzm bange mz rngalx kang kqlu kx aodu-zvzq ninge,

Murde abrtrpo drtwrnge bam.

X mailz ninge mz lrpzki kx nao-zlix,

Murde mnc-xgle-zvzx nim.

9 Yawe, bzkq rlr-ngrbzme mz enqmi rngeng nzlolvz-krdr ninge,

Murde nim me rlakitrx.

10 Gct rnge, alvztrp bange nzale-krnge me pnz drtwrm.

X rtwayzm bange mz zmrlz ngrm, murde namnc-zpwxx.

11 Yawe, arlapx ninge da kc tqwai nzpi-krmle murde ma tqbzx.

X tum mz nibrnge mz nzkxpu-krngeng amrlx, murde tubq-esz'ngrn.

12 Lolvzting enqmi rngeng x milxtxo alo nidr.

Murde aodu-zvzq ninge, kxnzawz nem.

Sam Kratrtqki-esz'-nzpnu-pwx-nrade-pwx (144)

Sa Namrlzbz Mz Leplz Mrkcng Amrlx Tqamrlz Yawe

Nabz ne Devet.

Mevalu Rnge

1 Yawe, glqpxx nim, murde nim butqbr nyznge.

X alvztrpe' bange nzrpnangr x axplrq ninge mz nzotangr.

2 Brti drtwrnge nzngini-krm lrpalvc nyznge.

Nim Mevalu kx xplr x me rlakitrx.

Nim temz ngr lomrnge kc tqyrputrngr nipna.

X okatr-zvzq ninge mz nzaovxio-krnge lr mrkzbleng.

3 ?A' memule tqmatq-ngrgr mz drtwrm?

?X memule tqmrlzti-ngrn nigr leplz txneng?

4 Nzmrbcnekr nzlukr leplz apule nzyrplaokr nrc kxesz'.

X apu-kzle zmio kc tqmrbr mz milzpq.

5 Yawe, lvxpx bongavz mz nzvzo-krme.

Maletr newz murde nasikapung nzapulr trmami.

6 Atwzlro-ngrm bzlrpc mz nzaodaliti-krm enqmi rngeng.

Pnzting nidr mz nipna scmqng murde navotxng.

7 Yawe, rtrngztiom ninge mz nzokatr-krm ninge,

Na-apule kx veclzme ninge me boongr prla.

X arlapxbz ninge mz mq lr mrkzbleng.

8 Murde nzmrlzti-txpwzlr nigr mz nzycmne-krdr.

A' trnzatutrlru nzesz'tikr drtwrgr badr.

Nzkrka'-krnge

9 Gct, sa nangr-ngrbo bam nabz kxmrna.

X na-angrlvzx nim mz nzayrni-krnge gita.

10 Murde okatr-zvzq king nemqng mz nzaovxio-krdrng.

X sc tqarlapxpebzme ninge mz toki r vea kxmalc, murde ninge kxnzawz nem.

11 Mzli ka arlapx-mopwz ninge mz mq lr mrkzbleng murde nzmrlzti-txpwzlr nigr mz nzycmne-krdr.

A' trnzatutrlru nzesz'tikr drtwrgr badr.

12 Delc mz nzkqlukr enqmi rgrng,

Krka'-ngrgr kx na-amrlzq nigr lr mrnyzm.

Murde obla negrng naxplrnelzm mz nzapu-krdr nounc kx xplr.

X olvi negrng naxplr-kzng x mztr nalqngi mz nzapu-krdr nctrpou ngr ma nyz king.

13 Dalr nrlanc nyzgrng nalvc-angidrng,

Murde bxli scgrng nayrbu zvz mz dakxnzng.

X animol negrng naeloting

Murde neidrng nayrlwrtxne.

14 X kxnzrmailz rgrng na-ale-zpwxlr nzwz-krdr,

Murde leplz ma tztangetrplr drkq ngr mztea nyzgr mz nzvzmi-krdr nigr mrnyzdr,

X lr mztea nyzgrng ma tzodalineng mz nzvzdz-krm nelzdr.

15 Yawe, leplz kcng tqokatrq mz da lcng, sa na-abrtz-ngrdr nzmnc-zpwx-krdr.

Murde leplz amrlx kcng tqnginim Gct rdr sa namnc-zpwx-zvzng.

Sam Kratrtqki-esz'-nzpnu-pwx-nrade-nzlvqn (145)

Zluli X Zmatq Ngr Yawe

Nabz ngr nzrglqpxngr ne Devet.

Kzdq Nabz Ngr A, B, C

1  Awi-zvzbo bam mz nzglqpx-krnge nim,

Murde nim Gct rnge x mnclzbo bam.

2  Bilvzx nim mz nzawi-krbo bam.

X sa naglqpx-zvzx nim mz zbq kang kqlu.

3  Clveq nrlc mz zmatq ngrm kx trpnzngr kxrkrlz.

Yawe, myatxlz-esz'ngrn x takitrde nzrglqlzngr nim.

4  Doa nemqng sa nayapwxti-zvzbzlr mz doa nedrng,

Da kcng tqetuting tqmatq tqaletiqng.

5  Eu, x sa na-aoti-zvz-kzx drtwrnge nzwz-krmqng kxmrlzvxing,

X nzetu-esz'ngr-krm mz zmatq.

6  Gct, sa nayapwxtipx leplz da kxnzkctipxng kcng tqwz-ngrn.

X sa napipxx nzmyalz-esz'ngr-krm.

7-8  Ipq-aniq leplz murde yc mz drtwrm nidr.

Murde nivz lrm x nzaodu-krm tqyc tqyc.

Jzsiq leplz mz nztubqngr x sa na-angrlvzlr nim.

Sa nalepxlr nrpa ngr nzmrlz-esz'ngr-krm.

9  Kxetu, mrlztiq leplz amrlx,

X yc zlwz mz drtwrm doa amrlx kcng tqwz-ngrn.

10  Leplz nemqng amrlx sa na-awibzng bam,

X doa amrlx kcng tqwz-ngrn sa naglqlzlr nim.

11  Mz nrlc tulvzo, sa nayapwxtipxlr nzmyalz-esz'ngr-krm,

X nzetukr zmatq ngrm mz nzngini-krm king.

12  Nrpa ngr nzwz-krmqng etu, mz da kxmrlzting kcng tqwz-ngrn mz nzaclve-krm,

Sa nakrlz leplz amrlx.

13  Obqom mz nrlc mz nzaclve-krm kc tqyc tqyc,

X nzngini-krm king tqvzpe tqvzpe.

Pipx-zvzq natq kx na-angidatiq,

X aelwapx-zvzq nivz lrm mz da amrlx kcng tqaleq.

14  Rngiscm zmatq kx okatrle leplz kcng tzkxpung,

X axplrle nabz leplz kcng tqtalvzo.

15  Sa narkabzme dakxnzng mz kxnzlung amrlx,

Mz nzmnc-xgle-krdr nim mz da amrlx.

16  Tekqtrq nzbrtale-krdr mz nzakrlc-krbzme nelzdr,

X drtwrdr esatxpx zpwx.

17  Vz zvz nzale-krm da kx tubq-esz'ngr,

X aelwapx-zvzq nivz lrm mz da amrlx kcng tqaleq.

18  Wxbu-aepztrpzme mz krkcng tzkqlelr nim,

Mz nzbrti-zpwxkr drtwrdr nim.

19  Xlrq nzyrnikr leplz kcng tzamrluelr nim,

X ayzlubzme natqdr mz nzarlapx-krm nidr.

20  Yawe, tu-zvzbzme mz nibr leplz kx nzmrlztilr nim,

A' odati-atwrnr-ngrn kxdrka'-ngrng.

21  Zbq kalvz sa naglqlzx nim.

X krkcng tzlung tqwz-ngrn, nzangio-krdr nim tqvzpe tqvzpe.

Sam Kratrtqki-esz'-nzpnu-pwx-nrade-esz'mz (146)

Na-abrtxtrpwzku Drtwrgu Mz Yawe

1  Naglqlzku Yawe!

Na-angiox nide mz nabznge.

2 Naglqlzx Gct rnge mzli ka tqlube-ngrne,

X na-angrlvzx nide.

3 Bzkq abrtrpzku drtwrgu mz kxnzrmailzng,

Murde leplz trnzkrlzlru nzarlapx-krdr nigu.

4 Nabzng x nzyrtzmqng mz drtc',

X mzli lcpwz drtwr kcng tzyrlqlr botxpx-kzpz.

5 A' nangi da kxmrlz nzabrtr-krbzku drtwrgu mz Yawe.

Murde takitrde mz nzmnc-xgle-krgu Gct r Jekop.

6 X Yawe nide Kxrpalz,

Kc tqwz-ngrde bongavz, nrlc, x prla, x dalrdrng amrlx.

X atutr-zvzle natqdeng amrlx.

7 Nzatubqti-krbz Yawe da mz kxnzkxpung tubq.

X rka-zvzbz dakxnzng mz kxnzbrtaleng.

X aopxbzle drtq kxnzmnclzbzng mz mq enqmi rdrng.

8-9 X nide kz kx aopxbzle mzku.

X atulzmle kxnzobqszong.

Yawe aclvele lr mrkzbleng kx mnckung badr.

X okatrle kxnzbzszng x kxnzabzong.

Mrlztile kxnztubq nedeng,

A' odatile drtwr kcng tzyrlq kxdrka'-ngrng.

10 Yawe ni-alode King!

Nzaclvekr Gct rgu, nigu lr Jerusalem, tqvzpe tqvzpe.

Naglqlzku Yawe!

Sam Kratrtqki-esz'-nzpnu-pwx-nrade-rlimz (147)

Yawe Amrlzle Nigu Leplz Nedeng Mz Zmatq Ngrde

Yawe Rngisc Zmatq Kx Xplr

1  Naglqlzku Yawe!

Mrlzvxitx nzangrlvz-krgu Gct rgu.

Brngzvxitx x takitrde nzglqlz-krgu nide.

2 Yawe yrlq-zpwx-moule Jerusalem,

Mz nzvzmi-kr-mople lr Israel kcng tzlolvzting enqmi rdrng.

3 Rka-mopwz nzabrtzngr mz leplz lcng drtwrdr tqtalvzo,

Mz nzawxo-krbzle drtwrdr apule kx pnutibzle kxsqki rdr.

4 Krlzle me krlzbz nzkqlukr vri,

X yrlqtibzle drtqdrng amrlx.

5 Yawe etu-esz'ngr x rngisc zmatq kx xplr.

X trpnzngr kx rkrlzlzbz nzyrplapx-krde.

6 Atubxlzle kxnzobqszong,

A' rnzbrtiole kxdrka'-ngrng mz drtc'.

Mnc-xgleku Zmatq Rde

7 Nangr-ngrgu nabz kx yrlvi mz nzayrni-krbzku gita mz Yawe,

Mz nzawi-krbzku bade.

8 Murde yrlqtibzle dcbz mz bongavz x adco-ngrmle tewa nalrprngr drtc',

Murde nalutingr nabr kxvo mz nra.

9 Rkabz dakxnzng mz animol amrlx,

X aputrle nei utc amrlx mz nzyrni-krbzlr bade mz dale ngr nelzdr.

10 Delc trmrlz-ngrpwzleu mz Yawe nzabrtr-ngrbzku drtwrgu mz nzxplrkr hcsi ngr vea negung,

X nzaovxiokr ncblo ngr vea negung.

11 A' mrlzbz bade krkcng tzamrluelr nide,

X tzmnc-xglelr nzaodu-zvz-krde nidr.

Zmatq Ngr Natqde

12 Nigu lr Jerusalem kcng tzangiolr Yawe mz Newz Saeon,

Naglqlzku nide, kc tqngi Gct rgu.

13-14 Murde amqngitibzle naonrx ngr Jerusalem x bz ngr mrnyzgr.

Amrlz-zvzle lr mzteadau nyzde,

X amnc-zpwxle nigu leplz nedeng amrlx

Mz nzrka-krmle bagu da kxmrlzting.

15 Mzli kc tqycmnepx-ngrde

Dalr nrlc nzvz-nqblq-anilr natqde.

16 Mz mzli r zbao, sncu prlxlvztxde drtc' apule lrpz kxprki.

X dcbz vzom mz nrlc apule zsikapu.

17 X muli-aes rlxom mrkcng amrlx.

Murde da amrlx lcng nayclzbzng mz zmatq ngr zbao.

18 A' mz nzycmne-mou-krde, nrlc kc tqpqpe,

X nzwqkr nenq kxpq ayrle-mouleng lue kcng tqngi aes.

19 X natq lc tqmatq tqpim Yawe bagu, nigu leplz nedeng,

Murde nayrlq-angidrku nzalvztr-krdeng x Loukxtr scde.

20 Trpipxpwzleu lou scdeng mz lr mrkzbleng,

A' nigu txpwz, mz nzngini-krgu leplz nedeng.

Naglqlzku Yawe.

Sam Kratrtqki-esz'-nzpnu-pwx-nrade-rtqmz (148)

Nzrglqlz-zvzngr Yawe

1-2  Glqlz-zvzamu Yawe, nimu lr Heven amrlx.

Nimu enjrl nedeng, glqlz-zvzamu Yawe.

3 Glqlz-zvzamu Yawe, nepi ncdr temz.

X nimu vri amrlx, glqlz-zvzamu Yawe.

4 Glqlz-zvzamu nide, dalr bongavz amrlx.

X nimu lue kcng wq, glqlz-zvzamu nide.

5 Glqlz-zvzamu drtqde. Kxrpalz wz-ngrde nimu,

Mz natq kx kapxle. Glqlz-zvzamu drtqde.

6 Natqde tqyc tqyc. Yrlqti-lxblrbzle

Me namnc-alo-ngrnamu. Natqde tqyc tqyc.

7 Glqlz-zvzamu Yawe, nimu nc x mepwz amrlx

Ngr prla x me boongr. Glqlz-zvzamu Yawe.

8 Vz-nqblqamu natqde, bzlrpc x muli aes.

Dcbz, nenq x tewa, vz-nqblqamu natqde.

9 Glqlz-zvzamu Yawe, newz x nra amrlx.

Nimu nounc ngr peto, glqlz-zvzamu Yawe.

10 Glqlz-zvzamu nide, animol x utc amrlx.

X da kx nzngrlaneng, glqlz-zvzamu nide.

11 Naglqlz-kzku Yawe, nigu lr nrlc amrlx.

Kxnzetung x kxnzrmailzng, naglqlz-kzku Yawe.

12 Naglqlz-kzku nide, nigu obla x olvi.

Itoto x lrtzlvzng, naglqlz-kzku nide.

13 Naglqlzku drtqde, nigu amrlx ngrgu.

Drtqde myatxlz-esz'ngr. Naglqlzku drtqde.

Nzmyalz-esz'ngr-krde myaszlzle drtc',

X bongavz kz. Nzmyalz-esz'ngr-krde!

14 Naglqlz-zvzku Yawe, nigu lr Israel nedeng.

Axplrle x aodule nigu, naglqlz-zvzku Yawe.

Sam Kratrtqki-esz'-nzpnu-pwx-nrade-rpwxmz (149)

Nzbilvz-krgu Nzaovxiokr Yawe

1  Naglqlzku Yawe!

Nangr-ngrbzku bade nabz kxmrna.

Naglqlzku nide mz nzyrlwrpx-krm leplz nedeng mz Mangr-nzangiongr nide.

2 Nigu lr Israel na-abrtzlvzku Yawe mz nzngini-krde Kxrpalz.

X nigu lr Jerusalem naelalz-ngrm drtwrgu King rgu.

3 Naelabzku bade

Mz nzrta-krgu kcte x nzayrni-krgu gita.

4 Murde Yawe abrtz-zlwz-ngrde nigu leplz nedeng,

X aovxiole enqmi rgung mz nzmnc-xgle-krgu nide.

5 Delc nigu kxnztrng nabilvzku nzaovxio-krgu.

X nangr-abrtzku mz nrlckxbq krlzbzle mz nrlckxngrlx.

6 Naogu namalqlvzlr Gct.

X narmaleku toki r vea mz mqgu.

7 Murde na-ayzlubzku da mz lr mrkzbleng,

Mz nzatutr-krgu nzaryplapxkr Gct leplz lcng.

8 X nape-amqngiku king rdrng,

Badr kxnzrmailz rdrng amrlx mz nzaovxio-krgu nidr.

9 Mz nzamatqkr Gct nigu, rlr-ngrmle bagu, nigu leplz nedeng,

Nzprtr-krgu mz nzatutr-krde natqde mz nzayrplapx-krgu lr mrkzbleng.

Naglqlzku Yawe!

Sam Kratrtqki-esz'-nzpnu-nzlvqn (150)

Naelabzku Mz Yawe

1  Naglqlzku Yawe mz nzmnc-krde Mangr-nzangiongr,

X nzmnc-krde Heven kc tqmyalz.

2 Na-angrlvzku nide nzmyalz-esz'ngr-krde

Mz nzale-krde da kcng tqmatq.

3-5 Naelamibzku nrasrpwale

X natz-katobzku bade kcte.

Naelabzku bade navzmi nzayrpla-krgu da,

Nzrta-krgu da, x nzayrlewz-krgu da mz mqgu.

Navxubzku trpu x ncblei.

X na-ayrniku gita x ukzlele mz nzglqlz-krgu nide.

6 Nigu kxnzlung amrlx, naelalz-ngrm drtwrgu Yawe.

Naglqlzku Yawe!

✡ Sam Krali (2):2 Aposol 4:25-26

✡ Sam Krali (2):7 Aposol 13:33; Hibru 1:5

✡ Sam Krali (2):9 Nzaelwapxngr 2:26-27

✡ Sam Krapwx (4):4 Efiszs 4:26

✡ Sam Kranzlvqn (5):9 Rom 3:13

✡ Sam Krartqmz (8):2 Matiu 21:16

✡ Sam Krartqmz (8):6 Hibru 2:6-8; 1 Korint 15:27

✡ (10):7 Rom 3:14

✡ Sam Kranzpnu-esz'-nrade-pwx (14):3 Rom 3:10-12

✡ Sam Kranzpnu-esz'-nrade-pwx (14):7 Sam 53:1-6

✡ Sam Kranzpnu-esz'-nrade-esz'mz (16):11 Aposol 2:25-28, 31; 13:35

✡ Sam Kranzpnu-esz'-nrade-rtqmz (18):49 Rom 15:9

✡ Sam Kranzpnu-esz'-nrade-rpwxmz (19):4 Rom 10:18

✡ Sam Kranzpnu-li-nrade-li (22):1 Matiu 27:46; Mak 15:34

✡ Sam Kranzpnu-li-nrade-li (22):7 Matiu 27:39; Mak 15:29

✡ Sam Kranzpnu-li-nrade-li (22):7 Luk 23:35

✡ Sam Kranzpnu-li-nrade-li (22):15 Jon 19:28

✡ Sam Kranzpnu-li-nrade-li (22):16 Matiu 27:35; Jon 20:25

✡ Sam Kranzpnu-li-nrade-li (22):18 Matiu 27:35; Mak 15:24; Luk 23:34; Jon 19:24

✡ Sam Kranzpnu-li-nrade-li (22):22 Hibru 2:12

✡ Sam Kranzpnu-li-nrade-pwx (24):1 1 Korint 10:26

✡ Sam Kranzpnu-tq-nrade-esz' (31):5 Luk 23:46

✡ Sam Kranzpnu-tq-nrade-li (32):2 Rom 4:7-8

✡ Sam Kranzpnu-tq-nrade-pwx (34):16 1 Pita 3:10-12

✡ Sam Kranzpnu-tq-nrade-pwx (34):20 Jon 19:36

✡ Sam Kranzpnu-tq-nrade-nzlvqn (35):19 Jon 15:25

✡ Sam Kranzpnu-tq-nrade-esz'mz (36):1 Rom 3:18

✡ Sam Kranzpnu-tq-nrade-esz'mz (36):5 Sam 57:10; 71:19; 103:11; 108:4

* Sam Kranzpnu-tq-nrade-rlimz (37): Drtc' ngi kz kzdq nzycmne-ebzpxngr, drtwr ngrde da kx mrlzting amrlx kcng tqesalz Yawe navzpxmqng mz mqde.

✡ Sam Kranzpnu-pwx (40):8 Hibru 10:5-7

✡ Sam Kranzpnu-pwx (40):17 Sam 70:1-5

✡ Sam Kranzpnu-pwx-nrade-esz' (41):9 Matiu 26:23; Luk 22:21; Jon 13:18

✡ Sam Kranzpnu-pwx-nrade-pwx (44):22 Rom 8:36

✡ Sam Kranzpnu-pwx-nrade-nzlvqn (45):7 Hibru 1:8-9

✡ Sam Kranzpnu-nzlvqn-nrade-esz' (51):4 Rom 3:4

✡ Sam Kranzpnu-nzlvqn-nrade-tq (53):3 Rom 3:10-12

✡ Sam Kranzpnu-nzlvqn-nrade-tq (53):6 Sam 14:1-7

✡ Sam Kranzpnu-nzlvqn-nrade-rlimz (57):10 Sam 36:5; 57:10; 71:19; 103:11

✡ Sam Kranzpnu-nzlvqn-nrade-rlimz (57):11 Sam 108:1-5

✡ Sam Kranzpnu-esz'mz (60):12 Sam 108:6-13

✡ Sam Kranzpnu-esz'mz-nrade-nzlvqn (65):7 Sam 89:9; 107:29; Matiu 8:26; Mak 4:39; Luk 8:24

✡ Sam Kranzpnu-esz'mz-nrade-rtqmz (68):6 Nzrlaszngr 13:17—19:19

✡ Sam Kranzpnu-esz'mz-nrade-rtqmz (68):8 Josua 6:1—11:23

✡ Sam Kranzpnu-esz'mz-nrade-rtqmz (68):10 Kxnzryrlqng Drtwr 5:16, 24, 30-31

✡ Sam Kranzpnu-esz'mz-nrade-rtqmz (68):14 2 Samwel 6

✡ Sam Kranzpnu-esz'mz-nrade-rtqmz (68):18 Efiszs 4:8

✡ Sam Kranzpnu-esz'mz-nrade-rtqmz (68):19 1 King 21:19; 2 King 9:24, 36

✡ Sam Kranzpnu-esz'mz-nrade-rtqmz (68):23 2 Be Ngrdr 30

✡ Sam Kranzpnu-esz'mz-nrade-rpwxmz (69):4 Jon 15:25

✡ Sam Kranzpnu-esz'mz-nrade-rpwxmz (69):9-10 Jon 2:17

✡ Sam Kranzpnu-esz'mz-nrade-rpwxmz (69):9-10 Rom 15:3

✡ Sam Kranzpnu-esz'mz-nrade-rpwxmz (69):13 Asaea 49:8; 2 Korint 6:2

✡ Sam Kranzpnu-esz'mz-nrade-rpwxmz (69):21 Matiu 27:34, 48; Mak 15:23, 36; Luk 23:36; Jon 19:28-30

✡ Sam Kranzpnu-esz'mz-nrade-rpwxmz (69):23 Rom 11:9-10

✡ Sam Kranzpnu-esz'mz-nrade-rpwxmz (69):25 Matiu 23:38; Luk 13:35; Aposol 1:20

✡ Sam Kranzpnu-esz'mz-nrade-rpwxmz (69):28 Luk 10:20

✡ Sam Kranzpnu-rlimz (70):5 Sam 40:13-17

✡ Sam Kranzpnu-rlimz-nrade-esz' (71):19 Sam 36:5; 57:10; 103:11; 108:4

* Sam Kranzpnu-rlimz-nrade-li (72): Jiszs sa na-angidati-zpwxle drtwr ngr Sam lc mz nzvz-krmle krali.

✡ Sam Kranzpnu-rlimz-nrade-rtqmz (78):2 Matiu 13:35

✡ Sam Kranzpnu-rlimz-nrade-rtqmz (78):8 Nzrlaszngr 7—17

✡ Sam Kranzpnu-rlimz-nrade-rtqmz (78):19-20 Nzrlaszngr 16:13; Nzkqlu-krdr 11:1-34

✡ Sam Kranzpnu-rlimz-nrade-rtqmz (78):23-24 Jon 6:31

✡ Sam Kranzpnu-rlimz-nrade-rtqmz (78):31 Nzkqlu-krdr 14; 16; 17; 21

✡ Sam Kranzpnu-rlimz-nrade-rtqmz (78):39 Nzrlaszngr 15—17; 32—34; Nzkqlu-krdr 11—16; 20—21; 25

✡ Sam Kranzpnu-rlimz-nrade-rtqmz (78):43 Nzrlaszngr 7—15

✡ Sam Kranzpnu-rlimz-nrade-rtqmz (78):51 Nzrlaszngr 14—15; Josua 11:6-23

✡ Sam Kranzpnu-rlimz-nrade-rtqmz (78):55 Josua; Kxnzryrlqng Drtwr; 1 Samwel; 2 Samwel

✡ Sam Kranzpnu-rlimz-nrade-rtqmz (78):66 1 Samwel 16:11-12

✡ Sam Kranzpnu-rlimz-nrade-rpwxmz (79):10 Sam 22:8; 42:3; 44:16; 115:2

✡ Sam Kranzpnu-rtqmz-nrade-esz' (81):10 Nzrlaszngr 20:2; Lou Kcpwz 5:6

✡ Sam Kranzpnu-rtqmz-nrade-li (82):6 Jon 10:34

✡ Sam Kranzpnu-rtqmz-nrade-tq (83):12 Kxnzryrlqng Drtwr 4; 6—8

✡ Sam Kranzpnu-rtqmz-nrade-rpwxmz (89):9 Sam 65:7; 107:29; Matiu 8:26; Mak 4:39; Luk 8:24

✡ Sam Kranzpnu-rtqmz-nrade-rpwxmz (89):20 Aposol 13:22

✡ Sam Kranzpnu-rpwxmz-nrade-esz' (91):12 Matiu 4:6; Luk 4:10-11

✡ Sam Kranzpnu-rpwxmz-nrade-li (92):6 1 Korint 2:14

✡ Sam Kranzpnu-rpwxmz-nrade-pwx (94):11 1 Korint 3:20

✡ Sam Kranzpnu-rpwxmz-nrade-nzlvqn (95):11 Hibru 3:7-11, 15; 4:3, 5, 7

✡ Sam Kranzpnu-rpwxmz-nrade-rlimz (97):7 Hibru 1:6

✡ Sam Kratrtqki-esz'-nrade-li (102):26 Matiu 24:35; 2 Pita 3:10; Nzaelwapxngr 20:11

✡ Sam Kratrtqki-esz'-nrade-li (102):27 Hibru 1:10-12; Jemes 1:17

✡ Sam Kratrtqki-esz'-nrade-tq (103):11 Sam 36:5; 57:10; 71:19; 108:4

✡ Sam Kratrtqki-esz'-nrade-pwx (104):4 Hibru 1:7

✡ Sam Kratrtqki-esz'-nrade-esz'mz (106):20 Rom 1:23

✡ Sam Kratrtqki-esz'-nrade-rlimz (107):29 Sam 65:7; 89:9; Matiu 8:26; Mak 4:39; Luk 8:24

✡ Sam Kratrtqki-esz'-nrade-rtqmz (108):4 Sam 36:5; 71:19; 103:11

✡ Sam Kratrtqki-esz'-nrade-rtqmz (108):5 Sam 57:7-11

✡ Sam Kratrtqki-esz'-nrade-rtqmz (108):13 Sam 60:5-12

✡ Sam Kratrtqki-esz'-nrade-rpwxmz (109):8 Aposol 1:20

✡ Sam Kratrtqki-esz'-nzpnu-esz' (110):1 Matiu 22:44; 26:64; Mak 12:36; 14:62; Luk 20:42-43; 22:69; Aposol 2:34-35; 1 Korint 15:25; Efiszs 1:20, 22; Kolosia 3:1; Hibru 1:3, 13; 8:1; 10:12; 12:2

✡ Sam Kratrtqki-esz'-nzpnu-esz' (110):4 Hibru 5:6; 7:17, 21

✡ Sam Kratrtqki-esz'-nzpnu-esz'-nrade-esz'mz (116):10-11 2 Korint 4:13

✡ Sam Kratrtqki-esz'-nzpnu-esz'-nrade-rlimz (117):1 Rom 15:11

✡ Sam Kratrtqki-esz'-nzpnu-esz'-nrade-rtqmz (118):6 Hibru 13:6

✡ Sam Kratrtqki-esz'-nzpnu-esz'-nrade-rtqmz (118):22 Matiu 21:42; Mak 12:10-11; Luk 20:17; Aposol 4:11; Efiszs 2:20; 1 Pita 2:7

✡ Sam Kratrtqki-esz'-nzpnu-esz'-nrade-rtqmz (118):26 Matiu 21:9; 23:39; Mak 11:9-10; Luk 13:35; 19:38; Jon 12:13

✡ Sam Kratrtqki-esz'-nzpnu-esz'-nrade-rpwxmz (119):75 Hibru 12:10

✡ Sam Kratrtqki-esz'-nzpnu-tq-nrade-li (132):11 Aposol 2:30

✡ Sam Kratrtqki-esz'-nzpnu-tq-nrade-rlimz (137):8 Nzaelwapxngr 18:6

✡ Sam Kratrtqki-esz'-nzpnu-pwx (140):3 Rom 3:13

Matiu

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

Nrpakxmrlz Kx Yr

Matiu

Natq Ngr Nzaplxtqngr Mz Nrpakxmrlz Kx Yr Matiu

Aposol Matiu, mrlx Alfizs ✡ yrle buk lc. Kzdq kz drtqde Livae. Mzli kc Jiszs tqkqle-ngrde nide mz nzprtr-krde mz ncblo nedeng, nide ncblo kxatakqti takes mrkc Kzpznizm. Lr Jiu kcng nzokatrlr lr Rom mz nzatakqti-krdr takes nztrkalrngr kztedrng. Murde nzokatrlr lr Rom kcng tzngi enqmi r lr Jiu mz nzaclve-krdr kandre nyzdr. X kxnzatakqting takes kxnzkqlung nzangqngutitrlr leplz nedrng x nzryrlqtrpzng trau namyaszlzle trau kx pi gzpman ngr lr Rom. X nzyrlqtxpxlr krkc tqyctrpz nangi scdr. Matiu mz nzvz-nqblq-krde Jiszs, aelwapx-ngrmle bagu kx Jiszs sa na-abrtzlvzle doa kznike tekqtrle nqmq nr drtwrde mz nzlxngiti-krde nide, kxmule-esz' alwx ngrdeng nzkqlung.

Nzryrngrkxtr Kc Kai rpile kx Mevalu Kxnzmcpx navzpxm mz nqvi lr King Devet. Nzryrkr Matiu melrmqng Jiszs aelwapx-ngrmle kx Jiszs vzpxm mz nqvi lr Devet. A' drtq kcng tqyr Matiu bletipxng mz buk sc Luk. Mc natq kxtopwz mz Matiu 1:1, 17

Mwx Matiu yrle buk lc mz mzlir yiz 45—68 AD mz nibr nzrmcngr mz Jiszs. Yrbzle buk lc mz kztedeng lr Jiu, mz nzaelwapx-krbzle badr kx Jiszs nide Kxnzmcpx x King kc tqesalz-ngrbz Gct kx sa na-atwzlr-ngrbzle badr, mz nzngini-krdr leplz nedeng. Mz nzmu-krde lcde, yr Matiu kzdung natq mz Nzryrngrkxtr Kc Kai, kcng tqangidatipeng Jiszs. Nrpakxmrlz kcng pwx nzbletipx-lxblrng mz kxmu nzaelwapx-krmlr Jiszs bagu. Murde Mak okatrle nigu nzkrlz-krgu kx Jiszs nide Kxnzawz ne Gct. Mz buk sc Luk, Jiszs nide Mrlx Leplz, x mz buk sc Jon nide Mrlx Gct. X mz buk sc Matiu, Jiszs nide Mevalu Kxnzmcpx x King kc tqesalz-ngrbz Gct na-atwzlr-ngrbzle mz leplz nedeng, lr Jiu. X ni-kzde profet kc tqapule Mosis ✡ mz nzmncti-krdr rlilrdr mz kzdq newz zbq kx nzpnu-pwx, x nzrsakrlrng rlilrdr mz nzalvztr-krdr mz Loukxtr sc Gct.

Mrkcng Mz Buk Lc

Jiszs alvztr-ngrde leplz mz nqmq kr doa neng Gct, mzli kc tzmnco-ngrmlr mz nra. [5—7]

Ycmne-ebzpx-ngrde kxmu nzmnclz-ngrbz mz Gct mz nzngini-krde King. [dckrlzde 13]

Alvztr mz Newz ngr Nc Olivi, mz nzycmnetr-krde mzli kc nayzlu-mou-ngrmle, mz nzrpipx-krde krkcng nztubqng x krkcng nzvz-rbrng. [24—25]

Jiszs kabzle nzwzngr kxmyapx mz nzokatrngr leplz x nzalvztrngr nidr mz nzvz-nqblq-krdr nide. [28:18-20]

1

Melrmqng Jiszs

1 Krlc nzryapwxtrngr mz be ngr melrmqng Jiszs Kxnzmcpx. Jiszs Kxnzmcpx vzpxm mz nqvi lr King Devet, x King Devet vzpxm mz nqvi lr Ebraam. *

2 Ebraam mrlxde Aesak,

x Aesak mrlxde Jekop.

Jekop lc mrlxde Judz nidr badr mzledeng kcng nzpnu-esz'-nrade-esz', (kcng tzvzpx-ngrmqng nqvi lr ncblo kcng nzpnu-esz'-nrade-li (12) Israel, kc tqngi kzdq drtq Jekop).

3 Judz mrlxde Peres x Seera, lxedr kxtrngiulrJiu, drtqde Tama.

Peres mrlxde Hesron,

x Hesron mrlxde Ram. ✡

4 Ram mrlxde Aminadab,

Aminadab mrlxde Nason,

x Nason mrlxde Salmon. ✡

5 Salmon mrlxde Boas. Boas lc lxede drtqde Reab, kxtrngiulrJiu.

X Boas mrlxde Obed, x lxede drtqde Rut, kxtrngiulrJiu kz, murde vzkimle mz drtc' ngr Moab.

X Obed mrlxde Jesi. ✡

6 Jesi lc, mrlxde King Devet. ✡

7 Devet x Batsibz mrlxdr King Solomon. Batsibz nide kc tqngi kai olvz ngr Yuriz mzli kc trnznibqka-ngrde.

Solomon mrlxde Reoboam.

X Reoboam mrlxde Abaeja.

X Abaeja mrlxde Asa. ✡

8 Asa mrlxde Jeosafzt.

X Jeosafzt mrlxde Jehoram.

Yusaea melrmqde Jehoram. ✡

9 Yusaea mrlxde Jotam.

Jotam mrlxde Eas.

Eas mrlxde Hesekaea.

10 Hesekaea mrlxde Manase.

Manase mrlxde Amon.

X Amon mrlxde Josaea. ✡

11 Jekonaea nidr badr mzledeng, melrmqdr Josaea. Mz mzli nyz mzle-lzbq lcng, nide kc tzrtulrtr-ngrbz mz lr Israel nzvz-krdr Bxbilon mz nzngini-krdr kxnzawz-nrbalqng elr. ✡

12 Mz nibr nzrvzmingr lr Israel Bxbilon,

Jekonaea mrlxde Sealtil,

Serubabel melrmqde Sealtil.

13 Serubabel mrlxde Abiud.

Abiud mrlxde Eliakim,

x Eliakim mrlxde Aso.

14 Aso mrlxde Sadok.

Sadok mrlxde Akim.

X Akim mrlxde Eliud.

15 Eliud mrlxde Eliesa,

Eliesa mrlxde Matan

x Matan mrlxde Jekop.

16 Jekop mrlxde Josip,

Josip lc yrlztile Mxri, kc tqngi lxede Jiszs, kc tzrpibz Kxnzmcpx.

17 Nzmu narlwxq nrpr ngr leplz lcng, yzuo mz mzli nyz Ebraam, krlzbzle King Devet, e nrpr ngr leplz nzpnu-esz'-nrade-pwx. X yzuo mou, mz mzli nyz King Devet krlzbzle mzli kc lr Israel tzapusr-ngrdr kxnzawz-nrbalqng mrkc Bxbilon, nrpr ngr leplz krlz-mopwzle kx nzpnu-esz'-nrade-pwx. Yzuo mou, mzli lc x sc tqkrlzpebzle mzli kc tzrmcngr mz Jiszs Kxnzmcpx, nrpr ngr leplz nzpnu-esz'-nrade-pwx mou. †

Nzrmcngr Mz Jiszs

18 Krlc be ngr nzrmcngr mz Jiszs Kxnzmcpx. Kzdq kc nzyrlzngr nzatubqtibz mz mzlir Mxri kc tqngi lxede x kzdq ncblo drtqde Josip. Josip xpepxpele Mxri mz nzyrlzngr. Kxmule-esz' Mxri trnzmwi-lxblrkang mz Josip, a' yrpe kai mz zmatq ngr Mqngrkxtr. 19 Kx adcpxbz Mxri nzyrpe-krde mz Josip, Josip aotitx pnz drtwrde nzaxtx-krde Mxri, murde nide ncblo kx mnc-nqblq-zvzle Lou sc Mosis. A' rpile na-ale-kapqle murde ma tqamyabzle drtq Mxri mz nzobqkr leplz kxkqlu. 20 Mzli kc tqaotipengr drtwrde da lcng, kzdq enjrl ne Gct adcpx-lzbqbz bade mz nzrmwible-krde, rpibzle bade kx, “Josip, bzkq mwxlrq nztwz-krm Mxri nzngini-krde olvz rm. Murde nim nqvi lr King Devet, x doa la tqyr-ngrde ngi-batrpz Mqngrkxtr, a' trngiu ncblo. 21 Sa narmc mz doa x napibzme drtqde Jiszs, kc drtwr ngrde Yawe arlapx, murde sa na-arlapxle leplz mz nzbz-krdr mz alwx ngrdrng.” ‡

22 Krlc atutrle natq kc tqpibz Yawe mz profet Asaea mz nzrpi-krde kx, 23  “Kzdq doa olvz kxmnc-kamelr, narngine doa ncblo, x drtqde narpibz Imanuel,” kc drtwr ngrde Gct mncm bagu. ✡ 24 Zbz Josip dwalzm x sc tqyrlztipele Mxri, da kc tqwai nzpi-krbz enjrl kc le bade. 25 A' Josip trmwimileu Mxri vz, vz, x krlzbzle mzli kx nzrmcngr mz doa nede. X yrlq-kzpz Josip drtqde Jiszs.

2

Gct Aelwa-ngrbzle Nzrmcngr Mz Kxnzmcpx Mz Kzdung Leplz KxtrngiulrJiu

1 Jiszs mzte nzmc mz taon kc Betleem mrkc Judiz provins mzli kc Herot Kc Tqmyalz tqngini-ngrde King. Mzli trboiu kzdung ncblo kx nzkrlz-angidrlr drtwr ngr vri sc tzvzpemqng Jerusalem. Ncblo lcng nzvzmqng rlru me prkilzm nepi. *

2 Mzli kc tzkrlzpe-ngrmlr Jerusalem, sc tzveatipebzlr mz leplz kx, “?Myx me nzrmcngr mz doa kc tqtopwz nanginide King r lr Jiu? Mckr vri kc tqplzpxle nzrmcngr mzte mz nzmnc-krgr mrkc tqprkilzm nepi. X vz-ngrmgr mz nzangio-krgr nide.”

3 King Herot mz nzxlrpe-krde nrpa lc, nabzde kc tqtalvzope, murde king lc mzte tzmc ate ma tqmyaszlzle nide. X nabz lr Jerusalem amrlx talvzo kz, murde nzmwxlrtilr nzngyakr drtwr King Herot. 4 Herot ayrlwrtr-lxblrle kxnzetu rdr pris x kxnzalvztrng mz Lou sc Mosis mz nzveati-krbzle badr kx, “?Drlve ke nzpi profet neng Gct namcngr mz Kxnzmcpx?”

5 Nzrpibzlr kx, “Kxnzmcpx mzte namc mztea Betleem, mrka mz Judiz provins. Murde profet Maekz yrle natq Yawe kx, 6  ‘Nimu lr Betleem, kxmule-esz' taon nyzmu mrkc tzmncngr nqvi lr Judz, ngi taon kxtopwz, a' nangi kz taon kxmyalzbz mz drtc' nyz Judz. Murde sa naprpxm dq bamu kxetu kx na-aclvele lr Israel, kcng tznginidr leplz nengeng.’ ” ✡

7 Zbz King Herot esz'-krde sc tqkqlepele ncblo kcng tzvzkimlr mrkc tqprkilzm nepi x nzpi-angidrbzlr bade mzli kx nzmc-ayrnr-ngrdr vri kc. 8 A' rngidrtx-ngrbzle mz nzrpi-krbzle badr kx, “Vzamu Betleem x rtangrtiamu doa la topwz. X kx tqmcamu nide, sutitx zlwz drtwrnge nzyzlu-mou-kramu bange, murde navz-kzpo mz nzangio-krnge nide.” King Herot kc tqkxmu nzycmne-krbzle lc badr murde naesabrtile nidr.

9-10 X sc tzrkalzpe-mopqng mz nzvz-krdr. A' mzli kc tzvzne-ngrpwzlr mz lrpzki, sc tzmcpe-moulr vri kcpwz tzmc-pnz-kailr mrkc tqprkilzm nepi. X mzli kc tzmcpe-mou-ngrdr vri kc, sc tzabrtztx-zlwzpe-moung. Vri kc sc tqrtwayzpe-kaipz badr, vzbz krlz-zpwxbzle nztuo-amc-krbzle ma kc tqmncpx-ngrm doa kc tqtopwz mrkc Betleem. 11 Nzdwatrpzng brma, sc tzmcpelr doa kc tqtopwz ncdr lxede Mxri. X sc tzatuopebzng zpr mz nzangio-krdr nide. X sc tzkapebzlr bade da kcng tqmyapxbz badr, krlcng gol, frankinsens x mrr. †

12 Mz nzyzlupe-mou-krdr mrnyzdr nzo-zli-alzulr kc lrpzki kzble, murde Gct ycmnebz badr mz nzrmwiblengr kx bzkq nzyzlupebzng mz King Herot.

Josip, Mxri X Jiszs Nzrlakitrlr Ijipt

13 Mz nibr ncblo kcng nzvzpe-krdr, enjrl ne Yawe kc tqadcpx-lzbqpe-mopwz mz Josip mz nzrmwible-krde. Rpibzle kx, “King Herot sa na-atwzlrpx-ngrde kzdung ncblo mz nzrtangrti-krdr doa ncblo lc topwz mz nznibq-krdrle. Mz nzmu-krde lc, tutxlz-anipwzmu badr doa la x lxede, x plc-aniamu mrkc Ijipt. Mnc-txpwzmu elr. X napi-zpwxbo mzli r nzrlasz-mou-krmule.” ‡

14 Josip tumitxlz-animle Jiszs x lxede mz nrlckxbq kc, x sc tzvzki-anipelr mrkc Ijipt. 15 Nzmncng Ijipt krlz-zpwxbzle mzli kx Herot bz-ngrde. Dekc Yawe tqatutrle nike pi-pnzbzle mzli kc bqnc mz profet Hosia, mz nzrpi-krde kx, “Ninge Yawe, kqletrx mrlxnge mz nzvzpx-krmle Ijipt.” ✡

King Herot Nibqtile
Doa Ncblo
Kxnztopwztibeng Amrlx Ngr Betleem

16 Mzli kc Herot tqkrlzpe-ngrde kx ncblo kcng tzvzkimlr mrkc tqprkilzm nepi nzangqngutitrpelr nide, drtwrde kc tqngyape. Zbz sc tqpipebzle mz ncblo ngr vea nedeng nanibqtilr doa ncblo amrlx kx yiz ngrdr libe x kxnztopwztx-zlwzbeng tzmncng Betleem x kzdung kz mztea kxnzesotrpzng. Murde drtwr lc vz-nqblqle natq ncblo kcng mz nzpi-krbzlr bade mzli kx vri kc aelwapx-lzbq-ayrnr-ngrbzle badr.

17 Mz nzmu-krde lcde, lr Betleem nzyrnitipelr doa nedr kcng tzbztipeng. X nzyrningr lc sc tqatutrpele nzyr-pnzkr profet Jeremaea mz kzdq mztea kx esotrpz Jerusalem, mz nzrpi-krde kx, 18  “Kzdq kc natq tzxlrtrpz mztea Rama, x krlc natq ngr nzyrningr mz drtwr kx vz zlwz. Resel tqyrnimile doa nedeng. Rblx nzamnc-lrpingr nide, murde doa nedeng nzbztipeng.” ✡ §

Josip, Mxri, X Jiszs Nzrlaszlr Ijipt

19 Zbz Herot kc tqbzpe, x enjrl ne Yawe sc tqadcpx-lzbqpe-mopwz mz nzrmwiblekr Josip, mzli kc tqmncbe-ngrde Ijipt. 20 X rpibz enjrl kc bade kx, “Tulz, otibz doa ncblo la x lxede kz x yzlukipe-mouamu mz mrnyzmu mrkc Israel, murde leplz kcng tzsuti drtwrdr nzrnibqngr doa la topwz nzbzpeng.” 21 X Josip ncdr doa ncblo kc x lxede sc tzyzlukipe-moulr Israel.

22 Mzli kc Josip tqxlrpe-ngrde kx mrlx King Herot, drtqde Akelezs kc tqnginipede king r Judiz Provins, sc tqmwxlrpe nzmnc-mou-krdr mrlcde. X Gct ycmne-mopwz bade mz nzrmwiblengr nike na-alele, x sc tqvzkipele Gzlili Provins. 23 Naszret sc tqngipe mztea nyzde. Mz nzmu-krde lc, natq kx nzpi-pnzngr Kxnzmcpx sc tqtutr-angidrpe, mz nzrpi-krde kx, “Kxnzmcpx narpipe-ngrbz nide doa lr Naszret.” *

3

Nzryapwxpxkr Jon Kxawrkxtr

Mak 1:1-8; Luk 3:1-18; Jon 1:19-28

1 Mzli lcde, Jon Kxawrkxtr vzpxm lzke ngr Judiz Provins, x sc tqryapwxpebz mz leplz. 2 Rpibzle kx, “Tekqtramu nqmq nr drtwrmu mzli ka, murde Gct ycpe pipz nzvectr-krmle leplz mz nzmnclz-krbzlr bade mz nzngini-krde King rdr.” 3 Jon nide kc tqycmnetrngr profet Asaea mz nzryr-krde kx, “Natq kzdq ncblo kx natqde etu mz nzryapwx-krbzle mz leplz lzke. Natq lcde rpile kx, ‘Oliqtiamu nabzmu mz nzvz-krm Kxetu Gct. Atubqtibzmu lrpzki kx nangi nyzde, na-apule nzoliqtikr leplz kzdq lrpzki kx navzkim king.’ ” ✡

4 Jon lc nide kzdq ncblo kx rpxingr lrpz kx nzwzngr mz nrpnr kamel x nrkalode ngi bekzu. Dakxnzng nade ngi txpwz kionabr x hane kzpeto. *

5 Leplz kxnzkqlung mrkc Jerusalem x me nzyc-aepztimqng mz provins kc Judiz, x mrkcng amrlx tqo-ngalele LueJodzn, nzvzmqng mz nzlalztq-krbzlr mz Jon. 6 Nzplxtipxbzlr alwx ngrdrng mz Gct, x sc tqawrkxtrpeng Jon mz LueJodzn.

7 Mzli kc tqmcngr Jon kx Farzsi x Sadiusi kxnzkqlung sc tzvzpe-kzpqng bade mrkc tqawrkxtr-ngrde leplz, drtwrde trmrlzu, x sc tqrpipebzle badr kx, “Nimu doa neng kxdrka'-ngrng kxnzodang! ?Neke rpibz bamu nzwrkxtrngr na-ayrbqpxle nimu mz nzayrplapxkr Gct kc navzm? ✡ 8 Nzwrkxtrtx-ngrpwz esz'-krde trna-arlapxleu nimu, a' na-aleamu da kx aelwapx-ngrde kx tekqtrpeamu nqmq nr drtwrmu kxtrka kx ycpxm mz nabzmu. 9 X bzkq rpiamu mz nimu esz'-krmu kx, ‘Rlapxpekr murde Ebraam ngi melrmqgr. X nigr angidr leplz kx mcpx Gct.’ Murde napibo bamu kx nzmu trnavz-nqblqwamuu lrpzki r Gct mz nzarlapx-krde leplz, krlzle nzbatr-krbzle neidu lr Ebraam nzvzpx-krmlr mz rplz lcng, mz nzatutr-krde da kx esalz-ngrbzle bade. ✡ 10 Gct apule ncblo kx twzle akes scde x oliqtile nzrlakitiongr nounc x rtctxlz-ngrde mz nyr, murde trnzpapx-ngrdru nradr kxmrlz. Sa tqoliqtile mzli ka nzangc-krde leplz mz nyr ngr nzayrplapxngr, murde nqmq krdr trtubqu x nzpxtxpx-ngrdr nztekqtr-krdrle. ✡

11 “Awrkxtrx leplz mz lue txpwz namcngr kx tekqtrpeamu nqmq nr drtwrmu kc tqtrka. A' kzdq la ncblo sa navzm mz nibrnge. X da kx na-alele namyaszlz-moule ninge. Murde kxmule-esz' ninge kzdq profet, a' trtakitrdeu ninge nzwztr-krbo bade, x trtakitr-kzpwc'u nzrmalene-ngrbz sadol scde, murde myaszlz-zlwzle ninge. Sa na-awrkxtrle nimu mz Mqngrkxtr x nyr kx na-alqngile nimu. 12 Mz nzvz-krmle naoliqtinemle nzrpipx-krde nqmq kr leplz. Nakapxmle leplz kx nzmrlzng mz leplz kx nztrkang, mz nzamnc-angidrpe-krdeleng Heven. A' leplz kxnztrkang sc tqangcpeleng mz nyr kx ngc alo.”

Nzwrkxtrkr Jiszs

Mak 1:9-11; Luk 3:21-22

13 Mzli lcde Jiszs rkalzm Gzlili Provins x vzm mz Jon mrkc mz LueJodzn mz nzawrkxtrkr Jon nide. 14 A' Jon abzle nzarlapx-lzbqngr mz nzawrkxtr-krde Jiszs. Rpibz Jon kx, “Nzmu na-awrkxtrbzme ninge! Trtakitrdeu nzawrkxtr-krbo nim!” 15 A' ayzlu-ngrbz Jiszs natqde kx, “Rlr-ngrbz kx nakxmupele lc mzli ka. Murde mz nzale-krgi da lc, dekc na-atutr-ngrgi me pnz drtwr Gct.” Zbz sc tqaolvzpebz Jon natqde.

16 Mz nibr nzwrkxtrkr Jiszs, mzli kcpwz tqvzdz-ngrmle mz lue kc, Heven lvxpx-lzbqbz bade. X mcle Mqngrkxtr vzom bade apule nran, x wxbuobz bade. 17 Zbz kzdq natq rpiomle Heven kx, “Mrlx lc nide Mrlxnge Kxnzmrlzti. X abrtzlvz-zlwzx nide.” ✡ †

4

Setzn Tamitile Jiszs

Mak 1:12-13; Luk 4:1-13

1 Zbz Mqngrkxtr sc tqmailztrpele Jiszs lzke, murde narlr-ngrbzle mz Setzn nzrtamitingr nide. 2 Mnctile lzke zbq nzpnu-pwx mzli kc tqaxtx-ngrbzle dakxnzng mz nzkrka'-krde. X mz nibrde nelzde kc tqbrtalepe. 3 Mzli lc Setzn sc tqvzpem bade, rpibzle kx, “Kx tqnginim Mrlx Gct, e aelwapx-ngrm bange x pibz mz rplz lcng nalrtipxlr bret.” 4 A' ayzlu-ngrbz Jiszs natqde kx, “Trtingr, murde nzyro mz Nzryrngrkxtr kx, ‘Doa trlutx-ngrpwzleu nzmu-krde dakxnzng, a' lu-kz-ngrde natq Gct.’ ” ✡

5 Zbz Setzn kc tqvzmipele Jiszs Jerusalem, mzteadau kxtr, sc tqamncopemle mz kzdq me yctxlz zlwz mz Mangr-nzangiongr Yawe. 6 Sc tqrpipebzle kx, “Kx tqnginim Mrlx Gct, e atao-lzbq mrka. Trpnzngr nztakr-krm murde Nzryrngrkxtr rpile kx, ‘Pipebz Yawe mz enjrl nedeng nzaclve-krdr nim. Nzglqlr nim mz mqdr, murde nanycm ma tqtcprtr mz rplz.’ ” ✡ 7 A' rpibz Jiszs kx, “Trtingr. Murde Nzryrngrkxtr rpi-kzle kx, ‘Bzkq atalzamu Kxetu Yawe, Gct rmu.’ ” ✡

8 Zbz Setzn vzmilz-kzle Jiszs mz newz kx myatxlz. Sc tqaelwape-ngrbzle mrkcng amrlx tqluli tzaclvelr king r nrlc. 9 Zbz rpibz Setzn mz Jiszs kx, “Nzmu narweome bange zpr mz nzangio-krm ninge mzli ka, e da lcng amrlx sc tqkatipebong bam.” 10 Rpibz Jiszs kx, “Rlasz ninge Setzn! Nzmu trangiowxu nim, murde nzyr mz Nzryrngrkxtr kx, ‘Angio txpwz Kxetu Yawe, kc tqngi Gct ngrm x wztxtrpwz bade!’ ” ✡ 11 Zbz Setzn kc tqrlaszpele Jiszs, x enjrl neng Gct nzvzmqng sc tzaclvepelr nide x tzrkapebzng nade dakxnzng.

Nzwzkr Jiszs Mz Nzyapwxtipx-krde Nrpakxmrlz

Mak 1:14-15; Luk 4:14-15

12 Zbz kzdq ncblo adcpxbzle mz Jiszs kx Jon Kxawrkxtr nzadwatrpe mz presin. Zbz Jiszs sc tqrkalzpem Judiz Provins tqyzlupe Gzlili Provins. 13 Mz nzyzlu-krde mrlcde trmncu mztea Naszret, a' mnc Kzpznizm, kzdq taon kx yco mz nqlvi r Dxbu Gzlili. Kzpznizm yc mz nrlarnrlc kc tzmncngr neidu lr Sebyulon x Naftzli, lr Israel kcng bqnc. 14 Da lc tqale Jiszs atutrle natq profet Asaea kc bqnc, mz nzrpi-krde kx, 15  “Nimu lr Jiu namncamu mz mzlir kxtrngiulrJiu mz nrlarnrlc kcng Sebyulon x Naftzli. Drtc' nyzmu yc-aepztrpz mz lrpzki kc tqo-zlile Dxbu Gzlili, krlzbzle nqlvi r LueJodzn me prkilzm nepi. 16  Alwx ngr leplz kxnzmnc-mrbrng akamrbr-ngrde da mz nabzdr. Kxmule-esz' a' sa namclr ncblo kc na-apule zyzlr, kc tqpnamilxtile nabzdr, murde na-aopxbzle badr lrpzki kx navzkilr mz nzrlapx-krdr.” ✡

17 Mzli lc tqmncpengr Jiszs Kzpznizm, sc tqayzutrpele nzwz-krde. Rpibzle mz leplz kx, “Tekqtramu nqmq nr drtwrmu mzli ka, murde Gct ycpe pipz nzvectr-krmle leplz bade mz nzmnclz-krbzlr bade mz nzngini-krde King rdr.”

Jiszs Kqlele Ncblo Nedeng Kcng Ayrnrngr

Mak 1:16-20; Luk 5:1-11

18 Kzdq zbq Jiszs kx o-zlile kc nabz drta' ngr Dxbu Gzlili, rmctile ncblo nzling kx nzmwang. Saemon kc tqngi kz drtqde Pita, x mzlede Adru. Sc tzapoong br Dxbu Gzlili. 19 Zbz sc tqkqlepxpeng Jiszs, rpibzle badr kx, “Vz-nqblqmamu ninge, murde na-alvztrpo bamu nzrtangrngr leplz kx nangi nengeng.” 20 X mzli kcpwz nzrlasztx-pnzlr nzwz-krdr x sc tzvz-nqblqpelr nide.

21 Jiszs o-zli-mopwzle nabz drta', rmcti-moule mzle-lzbq nzling, Jemes x Jon, mrlxng Sebedi. Nzmncomqng badr trtedr mz bot scdr, tzngqtitrlr br scdr. Zbz sc tqkqlepxpebz Jiszs nidr. 22 Mzli kcpwz nzyrlqtxdr nzwz-krdr, x nzrlasztrplr trtedr mz bot scdr, x sc tzvz-nqblqpe-kzlr Jiszs.

Jiszs Alvztrle Leplz X Amrlzle Kxnzyagoxng

Luk 6:17-19

23 Zbz Jiszs sc tqvztipele mztea ngr Gzlili amrlx, tqalvztrpe mz mangr-nzkrka'ngr nyzdr lr Jiu, x tqyapwxtipxle Nrpakxmrlz kx Gct sa tqvectrpemle leplz bade mz nzngini-krde King rdr. Mzli lc Jiszs amrlz-kzle kxnzyagoxng x kxnzdwatibzng zyagox kxtrka. 24 Zbz nrpa ngr Jiszs sc tqvzpe tqtalvzpxpele provins kc Siriz. X leplz ngr mztea lcng amrlx nzrvzmimqng mz Jiszs lr ma nyzdr kxnzdwatibz zyagox kx bletipx-lxblrng. Kzdung nzyagox-zpwxng, kzdung drtqdr vetq, kzdung nrkrdrtqdr bz, kzdung nzglqng nimz, x kzdung nzdwaszng drka'. Jiszs amrlz-moule leplz lcng amrlx. 25 Mzli lc, zbo ngr leplz kxetu sc tzma-nqblqtipelr Jiszs, kxmule-esz' nznginidr lr Jiu o kxtrngiulrJiu, murde namclr da kx na-alele. Leplz lcng nzprpxmqng mz nrlarnrlc kcng mz taon kcng nzpnu-esz', mz Provins kc Gzlili, Provins kc Judiz, x mzteadau Jerusalem x mz nrlar LueJodzn kc tqprkilzm nepi.

5

Nqmq Kr Doa Neng Gct

Luk 6:20-23

1 Mzli kc tqmcngr Jiszs zbo ngr leplz kcng tzvzmqng bade, sc tqvzdzpe mz kzdq nra mz nzalvztr-krde nidr. X ncblo nedeng nzwxbu-ngalelvzlr nide mrkc tqwxbu-ngrde. *

2 X sc tqrpipebzle mz nzalvztr-krde nidr kx,

3 “Ngi da kxmrlz nzkrlz-krmu kx mnc-xgleamu nzokatrkr Gct, murde Gct sa nakabzle bamu da kx vzpxm mz nzngini-krde King rmu.

4 “Ngi da kxmrlz nzvzkr drtwrmu, murde Gct sa na-amqtrpzle nabzmu. ✡

5 “Ngi da kxmrlz nzavzo-lzbq-krmu, murde Gct sa nakabzle bamu zmatq mz nzaclve-krmu mz nrlc. ✡

6 “Ngi da kxmrlz nzpqkr nabzmu mz nzrtangrti-krmu Gct, murde Gct sa naokatrle nimu mz nzvz-nqblq-krmu me pnz drtwrde. ✡

7 “Ngi da kxmrlz nzyckr drtwrmu leplz mz nzokatr-krmu nidr, murde Gct sa nayc kz mz drtwrde nimu.

8 “Ngi da kxmrlz nztubqkr nabzmu, murde sa nakrlz-angidramu Gct x nqmq kxtubq. ✡

9 “Ngi da kxmrlz nzaodutr-lxblr-krmu leplz mz nzmnc-krdr mz nrwx, murde Gct sa narpile kx nimu doa nedeng.

10 “Ngi da kxmrlz nzatrkatingr nimu mz nzale-krmu da kxtubq, murde mnclzbzmu mz Gct mz nzngini-krde King rmu. ✡

11 “Ngi da kxmrlz nzatrkatingr x nzrpibqtingr x nzobqszongr nimu mz nzvz-nqblq-krmu ninge mz nrlc ka. ✡ 12 Mzli ka na-abrtzlvzamu nzapu-krmu profet ne Gct kcng tzatrkati pnz melrmqmung. Murde mz nrlc kc navzm, sa natwz-kzamu da kc tqmyapx-esz'ngr.” ✡

Doa Neng Gct Nzapulr Dcpiz X Zyzlr

Mak 9:50; Luk 14:34-35

13 Jiszs rpi-mopwzle mz nzycmne-ebzpxngr kx, “Na-apuamu dcpiz kxmrlz mz nrlc ka. Murde na-amnc-angidr-kzamu leplz da kc tqwai dcpiz nzayc-angidr-krde dakxnzng. A' nzmu nilwz dcpiz kx tqmrbrle la, trpengr nzamrlz-moungr. Trpnzngr da kx takitrde, a' takitxtrpwzle nzrtctxngr mrkc tzvz-ngrdr leplz. Mz nzmu-krde lcpwz, bzkq esaki nzvectr-krmamu leplz bange mz nzarlapx-krnge nidr. 14 X nzmu na-apu-kzamu zyzlr kc namailzbzle leplz mz Gct. ✡ Murde nztubqkr nqmq krmu naopx-angidrbz badr, da kc tqwai zyzlr ngr taon kx ycom mz newz tryc-kapqu. 15 X navz zvz nzale-krmu da kxmrlz, murde trpnzngr doa kx rtekatr lam sc tqyrlq-kapqpele. X tralalvzo-kzleu topla. A' lam nzadolzpwz wq, murde leplz namclr zyzlr mz nzdwatr-krmlr brma. 16 Mz nqmq lcpwz, na-aelwapx-ngrbzmu mz leplz nztubqkr nqmq krmu, kc navz-nqblqbzlr mz Trtemu kc Heven, mz nzglqlz-krdr nide.”

Natq Gct

17 Rpi-mopwz Jiszs kx, “Bzkq rpiamu kx vzmc mz nzayrkrpx-krnge Natq Gct kxnzyro mz Lou sc Mosis x nzalvztrkr profet. Murde trvz-ngrpwc'u mz nzayrkrpx-krngele, a' mz nzatukztr-krngele. †

18 Dekc tqvz-ngrmc mz nrlc. X trpnzngr natq kxpipz mz Lou sc Gct kx nakatxpx mzli ka bongavz x nrlc tqycbe-ngrdr. A' natqdeng amrlx na-atutr-kaing. ✡ 19 Mz nzmu-krde lcde, doa kx rnzlvzole kzdq natq Gct, x alvztr-rbrle da, sa nanginide ncblo kxmane mz leplz amrlx kcng tzmnclzbzng mz Gct, kxmule-esz' ncblo lc rpile kx natq lc mane. A' kx vz-nqblq-zvzle natq Gct x alvztr-angidr-ngrde leplz, sa nanginide ncblo kxetu mz drtwr Gct. 20 Napibo bamu, rblx nzmnclz-krbzmu mz Gct mz nzngini-krde King rmu, a' ngi txpwz nzmu nzvz-nqblq-krmu natq Gct namyaszpxle Farzsi x kxnzalvztrng mz Lou sc Mosis kcng tzvz-nqblqlr drtwrdr esz'-krdr.”

Bzkq Drtwrm Ngya

21 Jiszs rpi-mopwzle kx, “Krlzamu kx mzli kc bqnc Gct kabzle natq lc mz melrmqgung, mz nzrpi-krde kx, ‘Bzkq rnibqq leplz. Murde sa na-ayrplapxx doa kx rnibq leplz.’ ✡ 22 A' rpibo bamu kx Gct sa na-ayrplapx-kzle mrlx kc tqngyati drtwrde kztede, kxmule-esz' tratrkatileu nide. X nide kc tqrpibzle mz kztede kx, ‘Nim dcvi r leplz,’ o ‘Nim brmrda ngr leplz,’ sa navzmi nide mz Kansrl. X nekc mz drtwrde rpile kztede takitrde Hxl, mz nzrpi-krbzle bade kx, ‘Nim bo-ngqngu,’ takitrde Gct nzrtctr-krde nide mz nyr ngr Hxl.

23-24 “Mz nzmu-krde lcde, tubqti-lzbq-kaiamu mz kztem kc tqngyati drtwrde nim. Na-aleq da lc nzmu navzq mz Mangr-nzangiongr Yawe mz nzrka-krm blz mz olta, a' dcpx mz drtwrm kx kzdq doa ngyati drtwrde nim. Bzkq kaq blz kc, a' yrlq txpwz ena, x tubqti-lzbq-kaiamu mz kztem. Zbz takitrde nzyzlu-kr-mopwe' Mangr-nzangiongr mz nzrka-krm blz kc. ✡

25 “Mz nqmq kcpwz, mz nzvz-krmu mz lrpzki, tubqti-lzbq-kaiamu mz ncblo kc natwzle nim mz kot. Murde ma tqaprcbzle nim mz majzstret kc na-aprc-alzupwzle nim mz pulis, x pulis sc tzadwatrpelr nim mz presin, 26 mrkc namnc-ngrn x nakrlz-zpwxbzle nzxpepx-krm trau amrlx kcng nakapxq.”

Bzkq Kcmnzngr Mzpq Doa Kx Trngiu Krnalzm

27 Jiszs rpi-mopwzle kx, “Krlzamu kx mzli kc bqnc Gct kabzle natq lc mz melrmqgung, mz nzrpi-krde kx, ‘Bzkq rmwimiq doa kx trngiu krnalzm.’ ✡ 28 A' rpibo bamu kx mrlx kx mzte rkcmnzngr doa, x rpile namwimile, mz nabzde rnzlvzopele natq Gct kc tqrpile kx bzkq rmwimiq doa kx trngiu krnalzm.

29-30 “Mz nzmu-krde lcde, aclveti-lzbq kz. Bzkq rlr-ngrbzme mz alwx nzaclve-krde nim. A' mz mzli r nzatalzngr arlapx-lzbq. X katxpx-lzbqm mz nzatalzngr kx batrpzle nztao-zvz-krm. Murde nzwz-kato-krm mz nzmncngr kxtubq mzli ka, x nzmnc-zvz-krm Heven kalr, myaszpx-zlwzle nzaxtx-krbzme nzrlxngiti-krm mzli ka, x nzmnc-zvz-krm mz Hxl kalr.” ✡

Bzkq Axtxbzme Krnalzm

Matiu 19:9; Mak 10:11-12; Luk 16:18

31 Jiszs rpi-mopwzle kx, “Krlzamu kx mzli kc bqnc Gct kabzle natq lc mz melrmqgung, mz nzrpi-krde kx, ‘Ncblo kx na-axtxde krnalzde, naka-kaipzle bade pepz ngr nzaki-lzbq-krdr.’ ✡ 32 A' rpibo bamu kx ncblo kx axtxde olvz rde kx tr-rmwimiu ncblo kzble batrpzle bade nztao-krde mz alwx ngr nzrmwingr ncblo kzble nzmu nayrlz-moule. X ncblo kc tqyrlztile olvz lcde tao kz mz alwx lcdepwz.” ‡

Bzkq Yrlq Nzesalz-krm Mz Kzdq Da

33 Jiszs rpi-mopwzle kx, “Krlzamu kx mzli kc bqnc Gct kabzle natq lc mz melrmqgung, mz nzrpi-krde kx, ‘Bzkq pokiaq mz nzesalz-krm, a' atutr zvz da kx esalz-ngrbzme mz Gct.’ ✡ 34 A' rpibo bamu kx bzkq yrlqq nzesalz-krm mz kzdq da, murde rblxbz bam nzatutr-krm natqm, a' da amrlx yc mz mq Gct. Bzkq yrlqq nzesalz-krm mz Heven murde ngi me mncngr Gct. 35 X bzkq yrlqq nzesalz-krm mz nrlc ka, murde nyz-kzde. X bzkq yrlq-kzq nzesalz-krm mz Jerusalem, murde krlc mzteadau kx nzangiongr Gct, King kxmatq. 36 X bzkq yrlqq nzesalz-krm mz narm, murde rblxbz bam nzaprkingr x nzabongr nqnginarm, murde da lc yc kz mz mq Gct. 37 Setzn kc Tqdrka'ngr tqngi nou da kxtrka amrlx batrpzle mz leplz nzpokia-krdr x nzrpilr nayrlqlr nzesalz-krdr mz kzdq da. Mz nzmu-krde lcde, da kx napi-txpwzme mz nzycmne-krm, ‘Eu’ o ‘Trtingr.’ A' bzkq pokiaq x bzkq yrlqq nzesalz-krm mz kzdq da.” §

Bzkq Ayzluq Da

Luk 6:29-30

38 Jiszs rpi-mopwzle kx, “Krlzamu kx mzli kc bqnc Gct kabzle natq lc mz melrmqgung, mz nzrpi-krde kx, ‘Nzayrplapxngr narsakrlr-ngrpwz mz nike nzvz-rbrngr. Doa kx tz-batrpzle mz kztede, natz-batr-kzpzle mzte. X doa kx tzlqpxbzle nqngi kztede, natzlqpx-kzpzle nqngide.’ ✡ 39 A' rpibo bamu kx bzkq ayzlubzme nike nzwaisr-ngrm, a' ayzlu-alzupwz mz nivz. Nzmu ncblo naobqszole nim mz nztztr-krbzle blzmznaom kxrtc, bzkq ayzluq, a' ao-lxlvr-kzpz nrlarde kxmc mz nztz-kz-krpzlele. 40 X nzmu ncblo natwzle nim mz kot murde rpile nrz scmqng nangi scdeng, ka-kzpz bade bot scm. *

41 X nzmu kzdq kxetu kx rtulrtrpzle bam nzglq-krbzme bxli scde mz kilomita kxesz', bzkq kabzme, a' glqtibzle kilomita nali. 42 Doa kx rlxbz bam da murde rpile nangi scde, x mcq kx takitrde nzokatrngr, kabz. X kx rlxtibzle da scmqng mzli kxmrbcne, rlr-ngrbz.” ✡

Bzkq Mwati Drtwrm Enqmi Rmqng

Luk 6:27-28, 32-36

43 Jiszs rpi-mopwzle kx, “Krlzamu kx mzli kc bqnc Gct kabzle natq lc mz melrmqgung, mz nzrpi-krde kx, ‘Mrlzti kztemqng, a' namwati drtwrm enqmi rmqng.’ ✡ 44 A' rpibo bamu kx namrlzti-kzamu enqmi rmung. X nakrka'-ngrnamu leplz kcng tzatrkatilr nimu. 45 Murde mz nzale-krmu da lc, sa nanginimu mrlxng Gct Trtemu kc Heven x na-apuamu nide. Murde mrlztile leplz kxmule-esz' kxdrka'-ngrng o kxnzmrlzng, mz nzati-krbzle nepi x nzadc-krbzle tewa mz leplz amrlx. 46 Nzmu namrlzti-txpwzmu kxnzmrlztilr nimu, Gct ma trkapwzleu da kxmrlz bamu. Murde tr-rblxu nzalengr, x kxnzatakqting takes nzale-kzlr da lc. 47 Nzmu narpi-txpwzmu kx, ‘Nimu la,’ mz kztemung, trmyaszpxleu leplz kc-kzng. Murde tr-rblxu nzalengr, x kxnzmnc-mrbrng nzale-kzlr da lc. 48 Mz nzmu-krde lcde, namrlztiamu leplz amrlx, da kc tqwai Trtemu kc Heven nzmrlzti-zlwz-krde leplz amrlx.”

6

Nzalvztrkr Jiszs Mz Nzokatrngr Leplz

1 Jiszs rpibzle kx, “Bzkq glqpx-lzbqq mz nzale-krm da kxmrlz me nzyrlwr-lxblrngr, kx muq naglqpxngr leplz nim. Murde nzrglqpxngr lc sa nangipepwz da kx natwzq, a' trtxpnzngr nztwz-mou-krm da kx nakabz Trtem kc Heven. 2 Mz nzmu-krde lc, mzli kznike rka-ngrn da mz nzokatr-krm leplz, bzkq aleq mz mz leplz kxnzkqlung, da kc tzwai leplz kx narpi-rbz kxnzrlxngiting. Nzalelr da lc murde naglqlzngr leplz nidr. A' napi-angidrbo bam kx trpengr da kx natwz-moulr kx nakabz Trtem kc Heven, a' ngi txpwz nzglqlzkr leplz nidr. 3 A' mz nzokatr-krm doa, bzkq rlr-ngrbzme mz leplz nzkrlztitr-krbzlr. 4 Murde Trtem kc Heven tqrkrlz angidr da amrlx sa nakabzle bam da mz nzabrtzlvz-krde da kc tqale-kapqq.”

Nzalvztrkr Jiszs Mz Nzkrka'ngr

Luk 11:2-4

5 Jiszs rpi-mopwzle kx, “Mz nqmq lcpwz, mzli kznike krka'-ngrn, bzkq apuq leplz kx narpi-rbz kxnzrlxngiting. Murde nzkrka'ng mz mz leplz kxnzkqlung x nzobq-kztilr nidr. A' napi-angidrbo bam kx trpengr da kx natwz-moulr, a' ngi txpwz nzglqlzkr leplz nidr. 6 A' nim, mz nzkrka'-krbzme mz Gct kc trnzmcu, krka' me trnamc-ngru leplz nim. Murde Gct kc tqmcle da amrlx, sa narkabz bam da mz nzabrtzlvz-krde da kc tqale-kapqq.

7 “X mz nzkrka'-krm, bzkq apuq kxtrnzrlxngitiung kcng tzrpiting natq kxkqlu kx trpnzngr drtwr ngrdeng. Murde mz drtwrdr krkcng tzangiolrng sa nakabzlr badr da navz-nqblqle nzboikr nzkrka'-krdr. 8 Bzkq kxmule lc mz nzkrka'-krm da kc tzwailr, murde Gct Trtem krlzpe-kaile da kcng narlxtibzme trycpwzu bam. X suti drtwrde nzka-krbzle da lcng bam. 9 Mz nzmu-krde lcde, mz nzkrka'-krm rpi kx,

‘Gct Trte, batrp bagr, nigr lr nrlc, nzamatq-krgr drtqm kxtr-esz'ngr, 10 x nzmnclz-krbzkr bam mz nzngini-krm King rgr. Murde navz-nqblq-kzkr me pnz drtwrm, da kc tzwai lr Heven. 11 Kam bagr dzu r da kx natakitrde mzbq ka. 12 X ipqpxbz nzvz-rbr-krgr navz-nqblqle nzipq-krgr krkcng tzaletrpqng da kx vz-rbr bagr. 13 X arlapx nigr mz zmatq ngr Setzn, mz nzokatr-krm nigr mz nztu-amqngi-krgr mz nzatalzngr. X awi mz nzayzlu-krme natqgr, mz nzngini-alo-krm king rgr, mz zmatq ngrm kc tqyc tqyc. Eu, angida.’ ”

14 Jiszs rpi-mopwzle kx, “Murde nzmu naipqq krkcng tzaletrpzng da kx vz-rbr bam, e Trtem kc Heven sa naipq-kzle nim. ✡ 15 A' nzmu trnaripqwq leplz, e Trtem kc Heven tripq-kzleu nim.”

Nzalvztrkr Jiszs Mz Nzaxtxngr Da

16 Jiszs rpibzle kx, “Mzli kznike axtx-ngrn da mz nzmnc-aepztr-krbzme mz Gct, ale txpwz mz Gct. X bzkq apuq leplz kx narpi-rbz nidr kxnzrlxngiting. Leplz lcng nzablqkiti-lzbqng mz nzaxtx-krdr da, murde leplz namclr kx nidr kxnztrng. A' napi-angidrbo bam kx trpengr nztwz-mou-krdr da, a' ngi txpwz nzglqlzkr leplz nidr. 17 A' mz nzaxtx-krm da, yangi narm x abrngzti-lzbq. 18 Murde ma tzkrlztrpz leplz kx axtxq da, a' namc txpwz Gct kc trnzmcu. Murde Gct kc tqrkrlzle da amrlx sa nakabzle bam da mz nzabrtzlvz-krde da kc tqale-kapqq.”

Nzalvztrkr Jiszs Mz Nzrngiscngr Da

Luk 12:33-34

19 Jiszs rpibzle kx, “Bzkq atamutilzq nzrngisc-krm da mz nrlc ka, murde ma tqyrti ninr x ma tqpnz mepyr rde, x tzpnati ncblo. ✡ 20 A' na-atamutilzq nzrngisc-krm da Heven, mrkc trpnzngr da kx atrkati da, x trpnzngr kx pna da elr. 21 Murde mrkc tqyrlq-ngrn dztum, dekc tqyc-kzngr nabzm.

22 “Mz nzmu-krde lcde, da kcng tqpqtr mz nabzm nzaelwapx-ngrdr nzngini-krm doa kxmrlz o kxtrka. X doa kxmrlz aelwapx-ngrde kx nabzde yrbulzm mz da angidr x nivz lr Gct mz nzrka-nrbalq-krbzle da mz leplz. *

23 A' doa kxtrka aelwapx-ngrde kx nabzde kamrbrngr. Murde trkibrlvzle nzrngisc-krde mz nrlc ka. X rblxbz bade nzobqplxtr-krde natq Gct. Delc tqale-zvz-ngrde alwx.

24 “Rblx doa nzwztr-krbzle mz kxetu kxli mz mzli kxesz'. Murde sa napqtitrpe drtwrde kzdq, x sa namatitrpe drtwrde kzdq kz, mz nzrvz-nqblq-ngrng. Mz nzmu-krde lcpwz, rblx nzwztr-krbzmu mz Gct x mz nzrngiscngr da. ✡

25 “Mz nzmu-krde lcde, rpibo bamu kx bzkq da kx nakxne drtqmu mz nzmnc-krmu, mz da kx nangqamu x namnqamu, x lrpz kx napxi-ngrnamu. Murde nzmnc-zpwxngr tryctxtrpwzu mz dakxnzng x lrpz. 26 A' na-aoti drtwrmu utc. Trpnzngr da kx nzpetilr x trnzekqlzung dakxnzng, x trpnzngr nyzdr ma ngr dakxnzng, murde Trtemu Gct aclvele nidr. A' nakrlzamu kx nzmyalz-krmu myaszpxle utc! X mz nqmq lc, Trtemu sa narkatibz bamu da. 27 Mane nzyc-zvzkr drtwrmu da, murde trokatrleu nimu x rblxbz bamu nzaboinepx-krmu nzlu-krmu.

28 “X mane nzyc-zvzkr drtwrmu mz trnzrngisc-ngru lrpz. Na-aoti drtwrmu nzpqpxkr mqmya. Trnzwzung x trnzrkxsilvzung scdr lrpz. 29 Kxmule-esz' King Solomon kc tqngi nceapu, a' nzlulikr lrpzdeng trmyaszpxleu nrpq mqmya lcng. 30 Murde Gct la tqapqtipx mqmya nangi lrpzdr nc mqmya. Noude lang trnztu-aboiu, murde sa namrbrng mz nzngc-krdr mz nyr, nzngikr nanr leng. Mrla tqyc-ngrde, nakrlzamu kx Gct sa na-apxi-kzle nimu, mz nzmnc-krmu mz nrlc. Murde myaszlz-zlwzamu nounc. A' nzrlxngiti-krmu bzkq topwz!

31 “Mz nzmu-krde lc, bzkq yc zlwz mz drtwrmu da kx nangqamu, lue kx namnqamu, x lrpz kx napxi-ngrnamu. 32 X bzkq apuamu kxtrnzrlxngitiung kx nzaoti txpwz drtwrdr da lcng. Murde trnzkrlzlru kx Gct rkale doa nedeng da kx tryctrpwzu badr. A' nadcpx mz drtwrmu kx Trtemu kc Heven krlzle da kx trycpwzu bamu. 33 X narlr-lzbqbzmu mz nzmnclz-ngrbz bade x mz nzvz-nqblqngr natqde, x mz nibrde da lcng sc tqkape-kzpzle bamu. 34 Mz nzmu-krde lcde, bzkq yc zlwz mz drtwrmu da kx naprtz kalrla. Murde kalrla sa na-aoti drtwrmu da kx takitrde kalrla. X dalr zbqka takitxtrpwzle mzbq ka. Bzkq atamutilzamu dalr kalrla mz nzwzkr mzbq ka.” ✡ †

7

Atubqti-lzbq Kai

Luk 6:37-38, 41-42

1 Jiszs rpibzle kx, “Bzkq rpiamu kx takitrde doa nzayrplapx-katongr mz alwx ngrdeng, murde ma tqrpi kz Gct kx takitrde nzayrplapx-kato-krde nimu mz alwx ngrmung. 2 Murde Gct sa na-ayrplapxle nimu mz nqmq krmu mz nqmq kcpwz tqrpi-ngrnamu kx na-ayrplapxle leplz mz nqmq krdr. X sa napi-kzpzle bamu kx navz-nqblqamu natq kcngpwz tqpibzmu mz leplz, kx navz-nqblqlrng. *

3 Murde mz nzrpi-krm kx doa takitrde nzayrplapxngr mz alwx ngrde, obqtiq alwx ngrde kc tqtopwzne, a' trmcwq alwx ngrm kc tqwzpx. Opxm kx obqtitrpzme dcvi kc tqtopwzne mz mz mzlem. A' trmcwq dapunounc kc tqyrbqpxm mz mzpq. 4 Dekc tqrpi-ngrbzme mz mzlem kx, ‘E mzlenge e, nakatxpxbo ena dcvi la tqtopwzne tqycpxm mz mzpq.’ ?Memule tqkxmu nzycmne-krm lc? Murde dapunounc kxwzpx la tqycpxm mz mzpq! 5 Nim leplz kx narpi-rbz kx rlxngitiq! Kapx kai dapunounc la wzpx tqyrbqpxm mz mzpq, x nzmu mzpq kc tqopxpe mz nzrmcngr dcvi kc tqtopwzne tqycpxm mz mz mzlem. Atubqti-lzbq kai mz alwx ngrmqng x kztemqng kc ate.

6 “A' bzkq abzq nzalvztrngr leplz kcng tzpxtxpx-zvz-ngrdr Nzryrngrkxtr. Murde mz nzale-krm da lc opxm kx katxnebzme natq kxtr mz kuli kzpeto, kcng nalxlvrtimlr nim mz nzmakx-krdr nim. X apu-kzle nzrtctx-krbzme dztu Gct mz poi, kcng narnzlvztineolrng mz drtc'.”

Nakrka'-zvzbzku Mz Gct

Luk 11:9-13

7 Jiszs rpi-mopwzle kx, “Rlxbz da mz Gct, x sa nakabzle. Rtangr da x sa narmctiq. Abc x naonrx sa nalvxpxbz. 8 Murde doa kx rlx da kx takitrde nide, sa natwzle. X kx rtangrtile nzokatrkr Gct, sa nangida. X kx abctr-zvzbz mz Gct, naonrx nyz Gct sa nalvxpxbz bade. †

9 “Murde trpnzngr trte doa kx rkabz mz mrlxde rplz mzli kx rlx-ngrbzle nade dakxnzng. 10 X trkapwzleu ningidoe mzli kx rlx-ngrbzle nc. 11 Nimu kcng trnztubq-zvzung krlzamu nzale-krmu da kxtubq mz nzrka-ngrbz da kxmrlz mz doa nemung. A' myapx-mopwz, Trtemu kc Heven krlzle nzale-krde da kxtubq mz nzrka-zvz-krbzle da kxmrlzti zlwz mz krkcng tzrlxbzng bade da.

12 “Ale-zvzbzmu mz leplz da kx suti drtwrmu na-alebz bamu, kxmule-esz' trnzalepwzlru bamu. Murde krlc nzatutrngr nzalvztrngr amrlx mz Nzryrngrkxtr.”

Naonrx Kxtotaki Mz Lrpzki Kc Tqvz Heven

Luk 13:24

13-14 Jiszs rpi-mopwzle kx, “Mz nqmq lcpwz, naprtrq mz naonrx kxtotaki mz nzkrlz-krbzme lrpzki kc tqvz Heven. A' nakrlzq kx naonrx lc tqtotaki x lrpzki lc tqtopwzne rblx nzo-zlingr. Leplz trnzkqluung kx nzrmctilr naonrx lc. A' bzkq prtrq mz naonrx kc tqetu, murde ma tqrmctiq lrpzki kc tqvzkile mrkc tzodatingr leplz mz Hxl. Leplz kxnzkqlung nzvz-rbrng mz nzo-zli-krdr lrpzki lc tqyryz murde tr-rblxu nzo-zlingr.” ‡

Nzalvztrkr Jiszs Mz Profet Kxnzalvztr-rbrng

Luk 6:43-44

15 Zbz rpibz Jiszs kx, “Mz nqmq lcpwz, bzkq vz-nqblqamu lrpzki r profet kxnzalvztr-rbrng. Sa naprtrpzng bamu mz nzapu-krdr kxnzrlxngiting, a' nzrpilr naodatilr nzrlxngiti-krmu, murde nidr angidr kxdrka'-ngrng. 16 Sa naglxamu nidr, murde nqmq krdr aelwapx-ngrde namrlzu r leplz kc tqnginidr. Apule nounc amrlx kx nzglx-ngrdr nradr kcng tzpapx-ngrdr. Murde tr-rkeopwx'u naq mz nc nole, x dx mz nc lrpz. 17 A' nounc kxmrlz papx-ngrde nranc kxmrlz. X nounc kxtrka papx-ngrde nranc kxtrka. 18 Opx angidr kx nounc kxmrlz trpapx-ngrdeu nranc kxtrka. X trpnz-kzngr nounc kxtrka kx papx-ngrde nranc kxmrlz. 19 Nounc kx trnzpapx-ngrdru nradr kxmrlz nzlakitiong x nzrtclz-ngrng mz nyr. ✡ §

20 Mz nzmu-krde lcde, sa naglx-ngrnamu kxnzalvztr-rbrng mz da kxtrka kx nzvzpxmqng mz nqmq krdr.” ✡

Doa Kx Takitrde Nzprtr-krde Heven

Luk 13:25-27

21 Jiszs rpibzle kx, “Leplz kcng amrlx tzrpimlr bange kx ninge Kxetu Lod rdr trnaprtrung amrlx ngrdr Heven, a' nangi txpwz krkcng tzvz-nqblqlr me pnz drtwr Trtenge kc Heven. 22 Murde mz Mzli Kxmatq kc na-ayzlu-ngrbz Gct da mz leplz, leplz kxnzkqlung narpimlr bange kx, ‘Kxetu Lod! Plzpxbzkr mz leplz natq Gct mz drtqm, x rmaszlrpxkr drka', x ale-kzkr da kxmatqng kxkqlung mz drtqm!’ 23 Kxmule-esz', a' sa narpi-angidrbo badr kx, ‘Nimu kxdrka'-ngrng! Vzkipeamu kc! Trkrlzwxu nimu murde trvz-nqblq-angidrwamuu ninge.’ ” ✡ *

Ma Li Kx Blepxngr Mz Nzrwzngr

Luk 6:47-49

24 Jiszs rpi-mopwzle kx, “Mz nzmu-krde lcde, doa kx xlrmle natqngeng, x yrlq-angidrleng, apule ncblo kxyrplapx kx wzti-angidrle ma nyzde. Ekqtiole gq lr nctrpou ngrdeng kxmqngi, vzo la mz rplz. 25 Mz nibrde, trlipu r tewa x nenq kc tqvzpem. Nenq wqq x nubla ngr lue yrle-zlwz-kzp, nzrpilr na-awxolr x nayrvilr ma kc. A' trmrtuu murde nctrpou ngrde tu-amqngio mz rplz. †

26 “A' doa kx xlrmle natqngeng x tryrlq-angidrleu, apule ncblo kxngqngu kx awxbutxopwzle ma nyzde mz drta'. 27 Mz nibrde, trlipu r tewa x nenq kc tqvzpem. Nenq wqq x nubla ngr lue yrle-kzp nzvztitrlr ma kc. X ma kc mrtuo x ngilialz-pnzm mz trlipu kc.”

28 Mzli kc tqyrkrpxpengr nzalvztrkr Jiszs, zbo ngr leplz kcng nzkctitxpx-zlwzlr nzalvztr-krde. 29 Murde trapuleu Kxnzalvztrng mz Loukxtr, a' ycmnemile zmatq angidr. ✡

8

Jiszs Amrlzle Ncblo Kx Ycngr Lepz

Mak 1:40-45; Luk 5:12-16

1 Mzli kc Jiszs tqvzo-ngrmle mz nra kc mz nibr nzalvztrngr lc, zbo ngr leplz kxnzetung sc tzma-nqblqpelr nide. 2 Zbz kzdq ncblo kx ycngr lepz vzm, x rwetxobz zpr mz Jiszs. X rpibzle bade kx, “Kx tqsuti drtwrm le, krlzx kx krlzq nzamrlzngr ninge!” 3 Kxmule-esz' mz Lou sc Mosis batrpzle trnztakitr-krdeu nzprtrngr mz nzangiongr, a' maletxtrpzle nide. X sc tqrpipebzle kx, “Mrlzm bange. Namrlzq.” X mzli kcpwz kxsqki lepz kc mztxtr pnz kz. 4 Zbz rpi-kzpzle bade kx, “Bzkq ena ncblo kx napi-nebanle. A' vz-kaipz mz pris, x pibz bade napwxlitibzle nrkrdrtqm, murde namcpzle kx mrlzpeq. Zbz sa napipxbzle mz leplz, murde namnc-lxblr-mouamu badr. X kabz blz mz Gct, da kc tqwai nzpikr Lou sc Mosis le, x nakrlzngr leplz amrlx kx tubqpeq mz Loukxtr.” ✡

Jiszs Amrlzle Kzdq Kxnzawz Kxyagox

Luk 7:1-10

5 Jiszs badr ncblo nedeng nzvzng mz taon Kzpznizm, mz nqlvi r Dxbu Gzlili. X kzdq lr Rom kc tqngi kxetu r dzbe ncblo ngr vea kx trtqki-esz' (100), vzm mz nzrmcti-krde Jiszs, murde rpile Jiszs naokatrpzle nide. 6 X sc tqrpipebzle bade kx, “Kxetu, kxnzawz-nrbalq nenge sc tqyrbqpe ma nyznge. Nrkrdrtqde bz x sc tqtangigx zlwz.” 7 Rpibz Jiszs bade kx, “Mrlz. Sa navzmc ma nyzm na-amrlzbo nide.”

8 A' rpibz kxetu kc mz Jiszs kx, “Eke, Kxetu! Bzkq kxpuneme nzvz-ngrm ma nyznge. Murde trtakitrpwc'u nzdwatr-krme ma nyznge. Krlzx kx rngiscm zmatq kxmyalz zlwz. Pi txpwz dq ye natq, x ncblo nenge sc tqmrlzpe. 9 Murde mnclz-kzpo mz zmatq ngr kamadz rnge. X ncblo ngr vea nengeng nzmnclzmqng bange. Kx narpibo mz kzdq kx, ‘Vz!’ x sc tqvzpe. X kx narpibo mz kzdq kz kx, ‘Vzm!’ x sc tqvzpem. X kx narpibo mz kxnzawz nenge kx, ‘Da kx na-aleq se!’ x sc tqalepele.”

10 Kx xlrbz Jiszs natqdeng, kctitxpx-zlwzle. X sc tqrpipebzle mz leplz kcng tzvz-nqblqlr nide kx, “Napi-zpwxbo bamu, nzrlxngitikr lr Israel trmyaszpxleu nzrlxngitingr lc! 11 X napi-kzpo bamu, mz nrlc tulvzo leplz kxkqlu kxtrngiulrJiu sa naprtrng mz nzmungr kxetu x namu-lxblrng badr melrmqgung Ebraam x Aesak x Jekop, mzli kc Gct na-aclve-ngrde nrlc kxmrna kalr mz nzngini-krde king. *

12 A' nimu lr Jiu kcng tqrpiamu kx sa naprtramu Heven, sa nartctxtrngr Gct nimu mz nzlo ngr Hxl, murde trvz-nqblqwamuu nqmq krde. X mz nzmnc-krmu mrlcde, sa nayrni-aloamu mz nzetqkr drtqmu x sa namadqtiamu nqngimu mz zngya, murde mnc-rlrupebzmu bade.”

13 Zbz Jiszs sc tqrpipebzle mz kxetu kc kx, “Vzpe ye ma nyzm. Mzli ka da kc tqlxngitiq, sa narmctiq.” X mzli lcpwz, doa kc sc tqmrlzpe.

Jiszs Amrlzle Kxnzyagoxng Nzkqlung

Mak 1:29-34; Luk 4:38-41

14 Jiszs badr ncblo nedeng nzvzng mz ma nyz Pita. Jiszs kx dwatrpzle kc brma, sc tqmcpele kzdo Pita kc tqngi olvz, sc tqmnz me mnz-ngrde murde drtqde pqpxm. 15 Zbz Jiszs vzbz malebzle mqde mz nzamrlz-krde nide, x zyagox kc yrkrtxpx pnz. X tulzm sc tqoliqtipebzle dakxnzng nadr.

16 Mzli kc nepi tqtaope-ngrde, x Sabat kc tqyrkrpxpe-kzpz, lr Kzpznizm sc tzryrkrmipemqng doa kxkqlu kx nzdwaszng drka'. Zbz Jiszs sc tqmaszlrpxpe-ngrde drka' amrlx mz leplz lcng mz zmatq ngr natqde. X amrlzti-kzle leplz kx nzyagoxting amrlx. 17 X mz nzalekr Jiszs le, atutrle natq kc tqplzpx pnz profet Asaea mz nzycmnetr-krde mz Kxnzmcpx. Rpile kx, “Ncblo lc ayrkrpxpele nzmewe-krgung, x amrlzpele nzyagox-krgung.” ✡

Drtwr Naesz'ti Mz Nzrvz-nqblqngr Jiszs

Luk 9:57-62

18 Mzli kc Jiszs tqmc-ngrde leplz kxkqlu nzyrlwr-ngalelvz-krdr nide, sc tqrpipebzle mz ncblo nedeng nzalilvckio-krdr badr mz nrlar dxbu kc. 19 A' mzli kc tzoliq-ngrdr nzalilvc-krdr, kzdq kxalvztr mz Lou sc Mosis vzm mz Jiszs, sc tqrpipebzle bade kx, “Kxakrlz, sa navz-nqblqx nim drlve keng vzkiq.” 20 A' rpibz Jiszs kx, “?Krlz-angidr-kzq da kx ycpxm mz nzrvz-nqblqngr ninge? Murde fokis nzmnc-zpwxng mz ma nyzdr kx yclzm mz gq. X utc nzmnc-zpwx-kzng mz ma nyzdr kx ngi nrla r nounc. A' ninge Mrlx Leplz, trmnc-zpwxwxu, murde lr mrnyzngeng nzpxtxpx-ngrdr ninge. X sa napxpx-kz-ngrdr nim. ?Myx kxmule, navz-nqblqpeq ye ninge?”

21 Zbz kzdq kz ncblo kx vz-nqblq-kzle Jiszs, rpibzle bade kx, “Kxetu rnge, na-ale-kaipo nikeng pnz drtwr trtenge mzli ka, a' mz nibr nzbz-krde sc tqvz-nqblq-atex nim.” 22 A' rpibz Jiszs bade kx, “Trtingr! Rlrpe-ngrbz ye mz krkcng mqngrdr nzbzpeng nzyrtzmq-krdr kxnginidr kx nabzng. A' nim, vz-nqblq ninge!” †

Jiszs Aole Nrwx Mz Kzdq Nenq Kxetu

Mak 4:35-41; Luk 8:22-25

23 Mz nibrde, sc tqprtzpe mz bot scdr kxetu, x ncblo nedeng nzprtz-kzpzng x sc tzalilvcopeng. 24 Zbz sc tzpwrkilvcpe-ngrdr kzdq nenq kxetu. X dxka kxetuting sc tqvzopebz mz nabz bot kc. A' mzli lc, Jiszs sc tqmwi. 25 Zbz ncblo nedeng nzvzbzng bade x sc tzameopelr nide. Nzrpibzlr kx, “Kxetu, arlapx nigu! Nabzpeku!”

26 A' rpibz Jiszs badr kx, “?Memule tqmwxlrtx-zlwz-ngrnamu? ?X memule nzlxngiti-krmu ninge tqtopwzbe-ngrde?” Zbz tulzm, sc tqlclvzpele nenq x dxka. X mzli kcpwz nrwx otx pnz. ✡ 27 X nidr amrlx ngrdr sc tzkctitxpxpelr Jiszs, tzrpi-etrpelr kx, “Eke! ?Ncblo kznika? Nenq x dxka nzvz-nqblqlr natqde!”

Jiszs Maszlrpx-ngrde Drka' Kxnzxplrng Mz Ncblo Nzling

Mak 5:1-20; Luk 8:26-39

28 Zbz Jiszs badr ncblo nedeng sc tzkrlzopebzlr nrlar dxbu kc, mz nrlarnrlc kc taon Gergesa, me nzmnc-ngrdr kxtrngiulrJiu. ‡

X ncblo nzling kx dwasz drka', nzmncng mz butqbr mrkc tzyrlqngr leplz kxbz. Mrlx lcng nzxplr-zlwzng x nzatrkati-kzlr leplz. X leplz nzmwxlrng mz nzvzki-krbzlr mrkc tzmnc-ngrdr. Ncblo lcng sc tzvzpxpemqng mz butqbr nyzdr mz nzrmcti-krdr Jiszs. 29 X sc tzkabomipebzlr bade kx, “Vrr! Mrlx Gct! ?Nike tqotime? Bzkq ayrplapxq nrkrdrtqgr mzli ka, murde trkrlzkapzle Mzli Kxmatq kc na-ayrplapxngr.”

30 X mnc-aepztrpz mrkc kzdq nrtrq r poi kxetu, sc tzmung. 31 Drka' kcng nzyrnititrpzlr bade kx, “Kx tqmaszlrpx-ngrn nigr, atwzlr-ngrbz nigr mz nrtrq r poi kc.” 32 Zbz sc tqrpipebz Jiszs mz drka' kcng kx, “Prpxamu!” X drka' kcng kx nzprpxlr, nzdwasz-pnzlr poi kcng. X nrtrq r poi kc, sc tzvopxpeng mz nqngitrlqli, nztaong mz nabz dxbu kc, x nzbzting amrlx ngrdr mz lue.

33 Zbz ncblo kcng tzaclveng, nzngrlrng, sc tzpinepelr nrpa ngrde mz mztea, myapxbz kxmu nzmncpekr doa kcng nzling tzprszpxpelr drka'. 34 Mz nzmu-krde lcde, leplz kxnzkqlung ngr taon kcma sc tzyrkrpeng mz nzmc-krdr Jiszs. X kx nzkrlzbzlr nide, nzyrnititrpzlr bade kx navzpe.

9

Jiszs Ipqpxle Alwx Ngr Kzdq Ncblo X Amrlzle Nrkrdrtqde

Mak 2:1-12; Luk 5:17-26

1 Zbz Jiszs prtz mz bot, nidr badr ncblo nedeng x sc tzalilvcope-moung mz taon Kzpznizm mrkc tzmnc-ngrdr. 2 Kx nzkrlzbzlr kc Kzpznizm, kzdung ncblo nzvzmqng, nzglqmlr kc ncblo kx nrkrdrtqde bz. Nzglqtimlr kzdq nqni. Kx krlztrpz Jiszs nzbrtikr drtwrdr nide mz nzamrlz-krbzle kztedr, sc tqrpipebzle bade kx, “Mrlxnge, bzkq nabzm talvzope, murde alwx ngrmqng ipqpxpebo.”

3 Kx nzxlrbz kzdung lr Jiu kcng tzalvztrng mz Loukxtr nzycmne-krde lc, sc tzrpipelr mz drtwrdr kx, “Rlr! Mrlx lc pivxile Gct. ?Mz drtwrde apule Gct?” 4 Jiszs krlztitrpebzle da kx ycpxm mz nabzdr. X sc tqrpipebzle badr kx, “Bzkq aoti drtwrmu da kxtrka kxmule lc. 5 Nzmu narpibo mz ncblo lc kx, ‘Ipqpxpebo alwx ngrm,’ rblx nzrmcngr. A' nzmu narpibo bade kx, ‘Tulz x vzpe,’ opx angidr nzrmcngr. *

6 Mz nzmu-krde lcde, na-amrlzbo nrkrdrtqde mz nzaelwapx-krnge kx ninge, Mrlx Leplz, rngisc-kznge zmatq ngr nzipqpxngr alwx mrka mz nrlc.” X sc tqrpipebzle mz ncblo kc nrkrdrtqde tqbz kx, “Mrlxnge, tulz, oti nqni pnrm x vzpe mrnyzm!” 7 X ncblo kc tulzm x sc tqvzpe mrnyzde. 8 Kx nzmc zbo ngr leplz da lc, nzamatqlr Gct. X nzglqpxlr nide x awi-ngrbzlr bade nzrka-krbzle zmatq ngrde mz ncblo murde na-amrlzngr leplz x naipqpxngr alwx ngrdr.

Jiszs Kqlele Matiu

Mak 2:13-17; Luk 5:27-32

9 Jiszs rlaszle mrlc, x mz nzvz-krde mcle ninge, ncblo kx atakqti takes drtqnge Matiu. Sc tqwxbux mz ofis nyznge kc tzxpekitr takes, x rpim Jiszs bange kx, “Vz-nqblqm ninge.” Zbz tutxlzmc, axtxbo da amrlx, x sc tqvz-nqblqpex nide.

10 Mz nibrde, Jiszs sc tzmupeng badr ncblo nedeng mz ma nyznge. X kztengeng kx nzatakqting takes x kzdu-moung leplz kx nqmq krdr trka mz nzobqkr leplz mu-lxblr-kzkr badr. 11 Mzli kc tzmc-ngrm Farzsi da lc, drtwrdr trmrlzpeu. Murde mz drtwrdr trtakitrdeu ncblo kxmrlz nzngini-krde kzte ncblo kxnztrkang. X sc tzveapebzng mz ncblo nedeng kx, “?Nike kxakrlz ngrmu tzmu-lxblr-ngrdr badr leplz kxnzmulr lcng?” †

12 Xlrbz Jiszs natqdr x sc tqrpipebzle badr kx, “Leplz kx trnzyagoxung trnzsutiu drtwrdr dckta. A' kxnzyagoxng la tzsuti drtwrdr dckta. 13 Na-aoti drtwrmu drtwr ngr Nzryrngrkxtr kc tqrpile kx, ‘Da kx mrlzm bange, doa nengeng nayc mz drtwrdr leplz mz nzokatr-krdr nidr namyaszpxle nzrka-krmlr bange blz.’ ✡ Murde trvz-ngrpwc'u nzrkqlengr leplz kx nzrpilr nztubqng. A' vz-ngrmc nzrkqlengr kxnzaleng alwx, murde naesablqtilr alwx ngrdrng.”

Ncblo Neng Jiszs Trnzaxtxpwzlru Dakxnzng

Mak 2:18-22; Luk 5:33-39

14 Mz nqmq krgr, nigr lr Jiu, nzaxtx-krgr dakxnzng zbq li mz wiki kxesz' mz nzkrka'ngr. Zbz oblamzng Jon Kxawrkxtr nzvzmqng mz Jiszs x sc tzveapebzng bade kx, “Nigr badr Farzsi axtxbzkr dakxnzng. ?A' nike ncblo nemqng trnzaxtx-ngr-kzpzlru da?” 15 Jiszs rpibzle kx, “Apux ncblo kxnayrlz. Mz nzmu-krde lcpwz trtakitrdeu drtwr leplz nzvz-krdr mz mzli r nzabrtzngr mz nzyrlzngr, trtakitr-kzdeu ncblo nengeng nzaxtx-krdr dakxnzng mzli ka. Murde nzabrtz-ngrdr ninge lc tqmncbepo badr. A' mz nibrde, mzli kc nakatxpx-ngrmc badr, sc tqtakitr-atede nzaxtx-krdr dakxnzng mz nzkrka'-krdr.”

16 Jiszs rpi-mopwzle kx, “Nzycmne-ebzpxngr lcng li nzaelwxpx-ngrdr nqmq krnge kxmrna. Murde trpnzngr ncblo kx rkxsilvztr dzlvq lrpz kxmrna mz nzakqlvztr-krde me bxnge mz lrpz kxblzlongr. Nzmu nawailele, dzlvq lrpz kc sc tqbxplipxpem mz lrpz kcma tqblzlongr. X sc tqbxplipx-zlwzpe myaszpxle mzli kc kai tqbxpli-ngrde. 17 X trpnz-kzngr ncblo kx narbzlutr dakxnzng kxmrna mz ncblei kx nzrbzlutrpengr dakxnzng. Murde ncblei kxmule lcde ngcplxtxtr kai mz nzmrnabekr dakxnzng, x da lcng li sc tzatrkatipeng. A' dakxnzng kxmrna nabzlutrpwz mz ncblei kxmrna murde namrlzpwzng rlilrdr.” ‡

Inyx Kzdq Kxetu R Mangr-nzkrka'ngr X Olvz Kc Tqmaletrpzle Lrpz Sc Jiszs

Mak 5:21-43; Luk 8:40-56

18 Mzli kc Jiszs tqycmnebe-ngrde, kzdq kxetu r mangr-nzkrka'ngr nyzdr vzbz x rweobz zpr bade. Rpibzle kx, “Inyxnge mwx bzpe mzli ka. A' vzm, maletrpz nrkrdrtqde, x sa nalu mou.”

19 Zbz Jiszs tulzm x sc tzvzpeng ncdr x nigr ncblo nedeng kz.

20 Mzli lc kzdq olvz kx tresakiu nzrpwx-krde temz vzm mz nibr Jiszs. Nzrpwx-alo-krde lc temz, twztipelele yiz nzpnu-esz'-nrade-li (12). Sc tqmaletrpebzle lrpzde. ✡ 21 Murde rpi drtwrde kx, “Nzmu namaletxtrpwo ye lrpzde, nrkrdrtqnge sc tqmrlzpe.” 22 Zbz Jiszs lxlvrkimle mq, sc tqmcpele olvz kc. X rpibzle bade kx, “Inyxnge, bzkq nabzm talvzope, murde nzlxngiti-krm ninge sc tqamrlzpele nim.” X mzli lcpwz olvz lc sc tqmrlzpe.

23 Mz nibr nzamrlzkr Jiszs olvz kc, sc tqvzpe mou. X kx krlzbzkr ma nyz kxetu kc, sc tqmcpele kxnzvxutrng ncblei x zbo ngr leplz kcng tzyrni-katong mz mzli r nzbzngr. 24 Zbz sc tqrpipebzle badr kx, “Yrkrpxamu yz! Doa lc trbzu, a' mwine ye!” A' nzyrpalelvzlr nide. 25 Mz nibr nzvzpxkr leplz amrlx kcng yz, sc tqvztrpe brma. Rtrngztiobzle mq doa olvz kc x sc tqtulzpem. 26 X nrpa ngr nzamrlz-krde doa olvz kc vz x talvzpxle nrlarnrlc kc.

Jiszs Amrlzle Ncblo Kxmztr Mwi Nzling X Ncblo Kxnabu

27 Jiszs rkalzm mz ma kc, x mzli kc tqvz-ngrde nzrvz-nqblqbzng kcng ncblo kx mztr mwi nzling. Sc tzkqlepelr nide, nzrpibzlr kx, “Mrlx Devet! Nayc mz drtwrm nigr!” 28 Zbz Jiszs kc tqvztrpe mz kzdq ma, ncblo kcng nzling sc tzvztrpe-kzpzng bade. X rveabz badr kx, “?Lxngitiamu kx krlzx nzamrlz-ngrbz nimu?” X nzrpibzlr bade kx, “Eu, Kxetu!” 29 Zbz Jiszs bxtrpzle mztr x rpibzle kx, “Amrlzx nimu murde drtwrmu br kx rngiscnge zmatq ngr nzalengr da lc tqrlxtiamu.” 30 X mzli lcpwz mztr kc tqobqpxpe. A' xplrmibz natq Jiszs mz nzrpi-krbzle badr kx, “Bzkq pinebzmu da lc mz leplz!” 31 Kxmule-esz', a' nzvzng x sc tzyapwxtinepelr nrpa mz nrlc amrlx mz nrlarnrlc kc.

32 Mz nibr nzvzpekr ncblo kc nzling, kzdung leplz nzvzmimlr kc mz Jiszs ncblo kx batrpz drka' nznabu-krde. 33 X mzli kcpwz tqmaszlrpxpe-ngrbz Jiszs drka' kc, ncblo kc sc tqycmnepe. X zbo ngr leplz kcng nzkctitxpxlr da lc x nzrpilr kx, “Rlr! Trgalr da kx mcku kxmule ka mrka Israel!” 34 A' kzdung Farzsi nzrpilr kx, “Setzn ela, kxetu r drka', nide kc tqrkabz zmatq mz Jiszs mz nzmaszlrpx-krdeleng.”

Kxnzwztrpzng Mz Gct Nzpipzbeng

35 Zbz Jiszs sc tqvztipele mztea amrlx mrlcdeng, tqalvztrpe mz mangr-nzkrka'ngr nyzdrng, x tqyapwxtipxle Nrpakxmrlz kx Gct sa tqvectrpemle leplz mz nzmnclz-krbzlr bade mz nzngini-krde King rdr. Mzli lc Jiszs amrlz-kzle kxnzyagoxng x kxnzdwatibzng zyagox kxtrka. 36 Mzli lc tqmcpengr Jiszs zbo ngr leplz kcng, sc tqyctx-zlwzpengr drtwrde nidr. Murde nabzdr talvzo x rblx nzokatr-lzbq-krdr mz nzrmcti-krdr Gct, a' nzapulr sip kcng trtxpnzngr kxaclvele nidr. ✡ 37 Rpimle bagr, nigr ncblo nedeng kx, “Kxmule-esz' leplz kxkqlu nzoliqng mz nzlxngiti-krdr Nrpakxmrlz murde nanginidr doa neng Gct, a' mzli ka kxnzwzng nzpipzbeng kx nzaelwapx-ngrbzlr lrpzki angidr mz leplz. 38 Mz nzmu-krde lcde, krka'-ngrbzmu mz Trte kc tqoliqtile nabz leplz kcng tzbrti drtwrdr ninge. Rlxtibzmu bade nzatwzlr-krmle kzdung mou kxnzawzng kx naokatrng mz nzvzmi-krmlr leplz bange.” ✡

10

Jiszs Mcpxle Aposol Nzpnu-esz'-nrade-li X Atwzlrpx-ngrde Nidr Mz Nzlepx-krdr Nrpakxmrlz

Mak 3:13-19; 6:7-13; Luk 6:12-16; 9:1-6

1 Zbz Jiszs sc tqkqlepele nigr aposol kcng nzpnu-esz'-nrade-li (12). Mz nzmnclz-krbzkr bade, sc tqrkapem bagr zmatq kx narmaszlrpx-ngrgr drka' x na-amrlz-ngrgr kxnzyagoxng x kxnzdwatibzng zyagox kxtrka.

2 Drtqgr nigr aposol kcng nzpnu-esz'-nrade-li (12) nidr seleng: kx ayrnrngr

Saemon, kc kzdq drtqde Pita, x mzlede

Adru,

Jemes mrlx Sebedi, nidr mz mzlede

Jon,

3  Filip, x

Batolomiu (mrlx Tolmai, kc kzdq drtqde Natzniel),

Tomas x ninge

Matiu kc tqatakqti ena takes, (kzdq kz drtqnge Livae), x

Jemes kc tqngi mrlx Alfizs, x

Tadizs (kc tzrpi-kzpz Judzs), x

4  Saemon kc tqprtr ena mz dzbede kc tzrpilr namaszlrtxpx-ngrdr gzpman ngr Rom mz nzmnc-krdr Israel, x

Judzs Iskariot, kc tqamwabzle Jiszs mz enqmi rdeng.

5 Jiszs atwzlrpx-ngrde nigr aposol mz nzryapwxpx-krgr Nrpakxmrlz. Rpimle bagr kx, “Bzkq vznamu mz mztea nyz kxtrngiulrJiu x mztea nyz lr Szmariz. 6 A' vzbzmu mz leplz negung mrka Israel murde trnzvz-nqblqlru nqmq kr Gct mz nzapu-krdr sip kcng tzmrbrneng. ✡ 7 Drlve keng vzkiamu, yapwxtipxamu Nrpakxmrlz lc mz nzrpi-krbzmu kx, ‘Gct sa tqvectrpemle leplz bade. X mzli ka mzli r nzmnclz-krbzmu bade mz nzngini-krde King rmu.’ 8 X amrlzamu kxnzyagoxng x kxnzyc-ngrng lepz, x maszlrpx-ngrnamu drka', x alu-mouamu kxnzbzng. A' mz nzokatr-krmu nidr, bzkq rlxamu da, murde mz nzokatr-krnge nimu, da amrlx ka-nrbalqbo bamu. 9 X bzkq rtwzamu trau mz nzvz-krmu. 10 X bzkq rtwz-kzamu bxli, nzkq krali, sadol krali, x nctoko. Murde leplz kcng naokatramu takitrde nzka-krbzlr da lcng bamu.

11 “Mztea kznike nzabrtzlvzlr nzmnc-krmu badr, ma kznike nzrlr-ngrbz namnc-ngrnamu, mncamu ma lcde esz', nakrlzbzle mzli kx rlasz-ngrnamu mztea lcde. 12 Mzli kc tqdwatr-ngrnamu mz kzdq ma, rpibzmu mz lr ma lcde kx, ‘Krka'-ngrne kx Gct na-amnc-zpwxle nimu!’ 13 Nzmu leplz lcng kx tzabrtzlvzlr nimu, Gct sa na-angidatibzle nzkrka'-krmu. A' nzmu leplz lcng kx tzpxtxpx-ngrdr nimu, trpnzngr nzangidatingr natqmu, a' sa nayzlu-mop bamu. 14 X nzmu kzdung lr ma o lr mztea kznike nzpxtxpx-ngrdr nimu x trnzlalztqpwzung bamu, mzli kc tqrlaszpe-ngrnamu nidr rtc-ngrbzmu rplz, nakrlz-ngrdrle kx nqmq krdr trka mz nzapu-krdr kxnzmnc-mrbrng. 15 A' napi-angidrbo bamu kx mzli kc na-ayzlu-ngrbz Gct da mz leplz kalr, nzayrplapx-krde nidr sa namyaszpxle lr Sodom x lr Gomora, kxdrka'-ngrng kcng bqnc.” ✡

Leplz Sa Na-atrkatilr Leplz Neng Jiszs

Mak 13:9-13; Luk 21:12-17

16 Rpi-mop Jiszs bagr kx, “X nakrlz-angidramu kx na-atwzlrpx-ngrne nimu mz nzryapwx-krbzmu mz leplz kxdrka'-ngrng, mz nzapu-krmu sip mz mzlir kuli kzpeto. Mz nzmu-krde lcde, aclvetioamu nidr x bzkq vz-rbramu. 17 Aclvetio-angidramu, murde leplz sa nalolvzlr nimu x navzmilr nimu mz kot. X naiklapxmlr nimu mz nabz mangr-nzkrka'ngr. 18 X navzmibzlr nimu mz kxnzetu ngr mrkzbleng x mz king mz nzayrplapx-krdr nimu, murde vz-nqblqamu ninge. X mzli nyzmu lcpe kz mz nzyapwxtipx-krbzmu Nrpakxmrlz mz kxnzetu lcng x kxtrngiulrJiu kxnzkqlung. 19 Mzli kc nalolvz-ngrmu, bzkq da kx nakxne drtqmu mz nrpa kx napiamu x kxnamu nzycmne-krmu. Murde mzli lcde Gct sa nakabzle bamu nrpa kc napiamu. 20 X natq lcng trnavzpxpwqung bamu, a' nabatrpz Mqngrkxtr mz nzvz-nqblq-krde me pnz drtwr Gct Trtemu.

21 “Mzli lcde, leplz sa nakabzlr mzledrng kcng tzvz-nqblqlr ninge mz enqmi rdrng mz nznibq-krdrleng. X trte doa kz sa nawaisr-ngrde kz doa nedeng mz nzrnibqngr nidr. X doa na-atrkati-kzlr trtedr x lxedr x naka-kzpzlr mz enqmi rdrng mz nznibq-krdrleng. 22 Leplz kxnzkqlung sa napxtxpx-ngrdr nimu, murde nimu leplz nengeng. A' nzmu natu-amqngi-zvzamu mz nzrlxngiti-krmu krlzbzle nzbz-krmu, sa na-arlapx Gct nimu. 23 Mzli kc tzatrkati-ngrmu mz kzdq mztea, vzki-alzuamu dq mztea kzble. X nakrlz-angidramu kx trpnzngr nzayrkrpx-krmu nzyapwxtipx-krbzmu Nrpakxmrlz mz lr mztea amrlx mrka Israel, x ninge Mrlx Leplz sc tqyzlupemc. *

24 “Trpnzngr oblamz kx myaszlzle kxakrlz ngrde, x kxnzawz trmyaszlzleu kxetu rde. ✡ 25 A' nimu oblamzngeng x kxnzawz nengeng na-abrtzlvzamu nzapu-krmu ninge, kxetu rmu. A' kx tzrpilr ninge kc tqngi Trtemu Beelsebol kc tqngi Kxetu r Drka', sa nakqle-ngrbzlr nimu drtq kx nztrka-zlwzng mz nzngini-krmu lr ma nyzngeng.”

Bzkq Mwxlrtiamu Leplz A' Mwxlrti-txpwzmu Gct

Luk 12:2-9

26 Rpi-mop Jiszs kx, “Kxmule-esz' leplz na-atrkatilr nimu murde vz-nqblqamu ninge, a' bzkq mwxlrtiamu nzryapwx-krbz badr. A' ayrbq-zpwx-ngrbz da kx nzyrlq-kapqting. X pipxbz da kx nzxpqbrlvzlr me naxlr-lxblr-ngrdrle. 27 Mz nqmq lcpwz, nike pibo bamu esz'-krmu, aopxbzmu mz leplz me nzyrlwrpx-lxblrngr. 28 Bzkq mwxlrtiamu nzrnibqkr leplz. Murde krla tznibq-txpwzlr nrkrdrtqmu. A' namwxlrti-txpwzmu Kxetu kc tqodatile nrkrdrtq x mqngr leplz kxnztrkang mz Hxl. 29-31 Kxmule-esz' nzamwangr boblz kxli trau rde pipzne, a' trpnzngr boblz kx nabz, a' ngi txpwz kx rlrpxngr Gct nzbz-krde. A' nimu myaszlzamu boblz kxkqlu! Murde nqnginarmu amrlx, rlwxti kz Trtemu kc tqaclvele nimu. Mz nzmu-krde lcde, bzkq mwxlrtiamu leplz.

32 “Murde doa kx abrtzlvzle ninge mz mz leplz mz nrlc ka, sa na-abrtzlvz-kzx nide mz mz Trtenge mrkc Heven. 33 A' doa kx pxtxpx-ngrde ninge mz mz leplz mz nrlc ka, sa napxtxpx-kz-ngrne nide mz mz Trtenge.”

Leplz Sa Na-aki-lzbqng Mz Nzrlxngitingr Jiszs

Luk 12:51-53; 14:26-27

34 Rpi-mop Jiszs bagr kx, “Bzkq rpiamu kx vz-ngrmc nzrtwz-krmc nrwx mz leplz mz nrlc ka. A' vz-ngrmc murde kxnzrlxngiting x kxtrnzrlxngitiung drtwrdr trnaesz'tiu. 35-36  Mz nzmu-krde lcde, enqmi r doa sa navzpxm mz ma nyzde. Kxmule-esz' trte, o lxe, o mrlx, o inyx, o mzle-lzbq, o ile-lzbq, o kzdo-lzbq, o lvxbq-lzbq, a' doa lcng amrlx sa na-aki-lzbqng mz nzrlxngitingr ninge. ✡

37 “Doa kx takitrde nzvz-nqblq-krde ninge, namrlzti nivz lrde ninge namyaszpxle kxnginideng, kx apule trtede, lxede, mrlxde o inyxde. X bzkq rlr-ngrbzle nzrpwa'-krbzlr bade nzvz-nqblq-angidr-krde ninge. 38 Murde doa kx takitrde nzvz-nqblq-krde ninge, naglqlzle kros ngrde mz nzrlr-lzbq-krmle bange, navz zvz kxmule-esz' bztrp bange. 39 Murde doa kx otr-zvzngr drtwrde nzlu-krde mz nrlc ka, sa namale-lvile nzlungr kxboi. A' doa kx yrlqtxole nzlu-krde murde vz-nqblqle ninge, sa naprtr mz nzlungr kxboi.” ✡

Mrlx Kx Abrtzlvzle Doa Neng Gct Sa Natwzle Da Kxmrlz

Mak 9:41

40 Rpi-mop Jiszs bagr kx, “Mrlx kx abrtzlvzle nimu mz nzngini-krmu doa nengeng, lxngiti-kzle ninge. X krkc tqlxngitile ninge, lxngiti-kzle Trtenge kc tqatwzlr-ngrmle ninge. ✡ 41 Mrlx kx abrtzlvzle doa kx ngi menrpa ne Trtenge murde plzpxle natq Trte, Trtenge sa nakabzle bade da kxmrlz kcpwz tqtwz menrpa lcde. X mrlx kx abrtzlvz-kzle doa kxtubq murde nztubq-krde, Trtenge sa nakabzle bade da kxmrlz kcpwz tqtwz doa lc tqtubq. 42 Mrlx kx rkabz lue kxbao kx namnq doa txne kx vz-nqblqle ninge, Trtenge sa naka-angidrbzle bade da kxmrlz mz nzabrtzlvz-krde nide.”

11

Jiszs Ycmnetr-ngrde Jon Kxawrkxtr

Luk 7:18-35

1 Mz nibr Jiszs nzalvztr-krde nigr aposol kcng nzpnu-esz'-nrade-li (12) mz da kx napibzkr mz leplz, nigr kc tqvzpekr. Zbz Jiszs rkalz-kzp mrlcde, x sc tqvzpe mz nzalvztr-krde x nzryapwxpx-krde mz kzdung kz mztea ngr Gzlili Provins.

2 Mzli lc Jon Kxawrkxtr sc tqmnc mz presin. Kx xlrle da kcng tqale Kraes, sc tqatwzlrpe-ngrbzle kcng oblamzdeng bade. 3 Sc tzveapebzng bade kx, “?Nim Kxnzmcpx kc tzpi kx navzm, o na-aenzli-moukr dq ncblo kzble?”

4 Ayzlu-ngrbz Jiszs natqdr kx, “Yzluamu x pibzmu mz Jon da kcng tqxlramu x tqmcamu mrka mz nzatutr-krnge natq Profet Asaea mz nzycmnetr-krde Kxnzmcpx. 5 Rpile kx, ‘Kxmztr kcba nzobqpeng, kxnzbxplong nzvznepeng, kxnzyc-ngrng zkrkqlu nzlqngipe-moung, kxnradrtqdr ngq nzxlrpeng da, kxnzbzpeng nztulz-moung, x Nrpakxmrlz nzyapwxtipxbz mz leplz kxnzobqszong.’ ✡ 6 Sa namrlzbz mz ncblo kx trpxpx-ngrdeu ninge mz trnzale-krngeu nike pnz drtwr leplz kx nangi nzwzkr Kxnzmcpx.”

7 Mzli kc tzvzpe-ngrdr menrpa neng Jon, Jiszs kc tqpipebzle mz leplz kcng nzmyalzkr Jon. Rpibzle kx, “Trvz-ngrpwzmuu mz Jon mrkc lzke mz nzmc-krmu ncblo kx tekqtr-zvzle da kx pile, mz nzapu-krde neni kx yamengr nenq mrkang kqlu. A' kc tqvz-ngrbzmu naxlramu natq angidr. 8 X trvz-ngrpwzmuu nzmc-krmu ncblo kxrngisc, kx pxi-ngrde lrpz kx nzxpengr lqlwx. Murde ncblo kxmule lc trnzmcu mrkc lzke, a' nzmcpwz mz ma nyz king. 9 Krlc tqvz-ngrbzmu murde namcamu kzdq profet. A' napibo bamu ncblo lc tqmcamu myaszlzle profet kcng bqnc. Murde nzwz-krde myaszlzle nzwzkr profet amrlx. 10 Murde Jon nide menrpa kc tqplzpxle nzvz-krm Kxnzmcpx. Da kc tqwai nzpipxkr Gct le mz Nzryrngrkxtr kx, ‘Krlc menrpa nenge. Sa na-atwzlr-ngrne nartwayz-kaipz bam, murde naokatrle leplz nengeng mz nzoliqti-krdr nzvz-krbzme.’ ” ✡

11 Rpi-mopwz Jiszs kx, “Napibo bamu, trpnzngr ncblo mz nrlc, kx myaszlzle Jon Kxawrkxtr, abzo mzli kc krlzmle mzli ka. A' abzo mzli ka, leplz txne amrlx kx nzrlr-lzbq-ngrmqng bange mz nzmnclz-krbz mz Kxetu namyaszlzlr nide. *

12 Murde abzo mzli kc Jon tqryapwxpx-ngrde nrpa ngr nzrtekqtrngr drtwr krlzmle mzli ka, Gct sa tqvectrpemle leplz bade mz lrpzki kxmrna, mz zmatq kx xplr-esz'ngr. X leplz kcng drtwrdr tqpqtr mz nzngini-krde King rdr, nztwz-anilr x nzlolvz-amqngilr lrpzki rde mz nzarlapx-krde nidr. ✡ 13 A' mzli kc pnz nzryrkr profet x Mosis amrlx nzyapwxtimlr bagu kx Gct mrlz x sa na-atwzlr-ngrmle Kxnzmcpx bagu. A' mzli ka Jon Kxawrkxtr pipxle kx vzpem. 14 X nzmu nalxngitiq natq profet lcng, nalxngiti-kzq kx Jon nide profet kc tqapule Elaeja, tqrpi Nzryrngrkxtr kx navz-kaip x Kxnzmcpx kc ate. X nalxngiti-kzq da kx ycmnetr-ngrde mz Kxnzmcpx. ✡ 15 Doa kx yrplapx, na-abzle nztwz-krde drtwr ngr natq lc.”

16 Zbz Jiszs rpi-mopwzle kx, “Naryapwxtr-mopwc' mz nimu leplz kcng tzmncng mzli ka. Apuamu doa kxnztopwz kcng drtwrdr tresapxu. Kzdq dzbede tzrkrkxbzng mz kzdq kz dzbede. Tzrpibzlr kx, 17 ‘Ngr-ngrbzkr nabz ngr nzabrtzngr, a' trelawamuu. Ngr-ngrbzkr nabz ngr nzyrningr, a' tryrniwamuu!’ 18 Apuamu nidr murde Jon Kxawrkxtr vzm x trmuneu bret x tr-rmnqne-kzu waen. A' nzrpi leplz kx, ‘Drka' mncpxm bade!’ 19 X ninge Mrlx Leplz vzmc, x mux dakxnzng x rmnq-kzx waen. A' nzrpilr kx, ‘Mcamu ena mrlx ka! Mrlx kx mutu x rmnq kato! Kzte ncblo kxnzatakqting takes x leplz kx nztrka-kzng!’ A' nadcpx mz drtwrmu kx nztubqkr natq opx zlwz mz nztubqkr doa kx atutr. X sa namcamu kalr nztubq-krgr rlilrgr mz da kc navzpxmqng mz nzmnckr leplz kcng tzatutrlr natqgr.”

Kxnzpxtxpx-ngrdr Jiszs X Kxnzabrtzlvzlr Nide

Luk 10:13-15, 21-22

20 A' leplz ngr taon kcng tqalengr Jiszs da kxnzmatqng kxkqlu trnztekqtrlru nqmq nr drtwrdr mz alwx ngrdrng. Mz nzmu-krde lcde, ycmne-plztitrle nidr kx Gct sa na-ayrplapxle nidr. 21 Rpibz Jiszs kx, “Agrmplz nimu lr Korasin. X agrmplz kz nimu lr Betsaeda! Murde Gct sa na-ayrplapxle nimu. Trtekqtrwamuu nqmq nr drtwrmu, kxmule-esz' mcamu da kcng tqmatq tzalepxm mz taon nyzmu. A' lr Taea x lr Saedon kxnzmnc-mrbrng kxdrka'-ngrng nzmyaszpxlr nimu. Murde nzmu rkx lcng na-alepx-pnzmlr mz taon nyzdrng, lr mztea lcdeng nzmu nzpxi-pnzng dzlvq lrpz x nzrlung bq, ngi dalr nztekqtr-krdr nqmq nr drtwrdr. ✡ 22 X napi-angidrbo bamu kx mz Mzli Kxmatq kc navzm, nzayrplapxkr Gct nimu namyaszpxle nzayrplapx-krde lr Taea x Saedon. 23 X agrmplz nimu lr Kzpznizm murde pxtxpx-ngrnamu ninge. Kxmule-esz' glqlz-lzbqamu wq murde rpiamu natakitrmu Heven, a' Gct sa na-adwatrle nimu mz Hxl! Lr Sodom kxdrka'-ngrng nzmyaszpxlr nimu. ✡ Murde nzmu rkx lcng na-alepx-pnzmlr mz taon nyzdr, e lr taon lcde natekqtrlr nqmq nr drtwrdr x taon lc naycbe mzbq ka. 24 X napi-angidrbo bamu kx mz Mzli Kxmatq kc navzm, nzayrplapxkr Gct nimu namyaszpxle lr Sodom.” ✡

25 Mzli lc tqkrka'ngr Jiszs, rpile kx, “Trte, Kxetu r lr Heven x lr nrlc! Awibo bam murde aelwapx-ngrbzme mz doa kcng tzavzo-lzbqng da kcng tqyrlq-kapqbzme mz ncblo kcng tzsiklung x tzrpilr kx nzyrplapxng. 26 Trte, da lc vz-nqblqle me pnz drtwrm. Eu.”

Nzkxpu-zlwzkr Leplz

27 Jiszs rpi-mopwzle kx, “Nzrkrlzngr x zmatq amrlx kapem Trtenge bange. Trpnzngr leplz kx rkrlzti angidr ninge, a' ngi txpwz Trtenge. X trpnz-kzngr leplz kx rkrlzti angidr Trtenge, a' nitxpwo, x leplz kcng tqmcpxx mz nzaelwapx-krbo nide badr. ✡ 28 Mz nzmu-krde lc, nimu amrlx navzmamu bange. Murde nzkxpu-krmung nzmrlepu-zlwzbzng bamu, x rblxbz bamu nzvz-nqblq-krmu natq amrlx kcng tzkapxbz kxnzetu rmung bamu. X sutitx zlwz drtwrnge naokatrpo nimu mz nzmnc-zpwx-krmu. ✡ 29 Mnclzm bange x rlr-ngrm nzalvztr-krnge nim, murde nawztr-lxblrki. X avzo-lzbqx murde nabzmu nayc-zpwxng. ✡ 30 Mzli lc nzalvztr-krngeng x natqngeng kcng nakabo bamu, trnarblxpwzung bamu murde trnzapulru natq kxnzetu rmung.”

12

Jiszs Nide Kxetu R Sabat

Mak 2:23-28; Luk 6:1-5

1 Mz kzdq zbq ngr nzangiongr, zbq lc nzrpibz Sabat, Jiszs x nigr ncblo nedeng o-zlikr lrpzki kx vztr mz kzdung lclr wit. Zbz sc tqcpqpxpekr nra wit x sc tqngqtipekr, murde nelzgr brtale. (Lou sc Mosis rlrpx-ngrde nzcpqpxngr wit nyz ncblo kzbleng, a' bzkq nzlakilzm noude.) ✡ 2 Nzmcpz kzdung Farzsi, sc tzrpipebzlr mz Jiszs kx, “Mc ena da kc tzale ncblo nemqng! ?Nike tzxpqbrlr-ngrdr Lou sc Mosis mz nzwz-krdr mz Sabat?”

3 A' mz nzaelwapxkr Jiszs kx takitrde nzokatrngr ncblo mz Sabat, sc tqayzlupe-ngrbzle natqdr, mz nzrpi-krbzle kx, “Krlz-angidr-kzamu da kc tqale melrmqmu King Devet kc tqamatqamu mzli kc tzbrtale-ngrdr badr ncblo nedeng! ✡ 4 Nzvztrng mz ma nyz Gct badr kztedeng, x nzngqdr bret kxtr kc tzngqpwzlr pris.” ✡ *

5 Rpi-mopwz Jiszs kx, “X na-aoti kz drtwrmu pris neng Gct kcng tzxpqbrlr-ngrdr Lou sc Mosis mz Sabat kang kqlu mz nzwz-krdr mz zbq lc. A' mz nzobqkr Gct, trnzvz-rbrung mz nzale-krdr nzwz-krdr kc tqkabzle badr. Mz nzmu-krde lcde, nzrkrlz-krmu mz Lou ngr Sabat vz-rbr. ✡ 6 A' nakrlz-angidramu kx myaszpxx Mangr-nzangiongr x Lou ngrdeng. 7-8 Murde ninge Mrlx Leplz, kc tqngininge Kxetu r Sabat. X tqrngiscnge zmatq mz nzpnzkr drtwrnge da kx takitrde nzalengr mz Sabat. Otxpx angidr kx trkrlz-angidrwamuu drtwr ngr natq Gct mz nzrpi-krde kx, ‘Da kx mrlzm bange, doa nengeng nayc mz drtwrdr leplz mz nzokatr-krdr nidr namyaszpxle nzrka-krmlr bange blz.’ ✡ Murde nzmu nakrlz-angidramu drtwr ngr Natq Gct lc, e tr-rpiwamuu kx ncblo nengeng nzvz-rbrng.”

Jiszs Amrlzle Kzdq Ncblo Mz Sabat

Mak 3:1-6; Luk 6:6-11

9 Jiszs rlaszle mrlcde, x sc tqvztrpe mz mangr-nzkrka'ngr nyzdr Farzsi lcng. 10 X rmctile kzdq ncblo kx mqde bz. Kzdung nidr nzrtangrtrpzng da kx vz-rbrti Jiszs. Zbz sc tzveapebzng bade, nzrpibzlr kx, “?Mz drtwrm, tubq nzamrlz-moungr doa kxnzyagoxng mz Sabat o trtingr?” 11 Zbz Jiszs ayzlu-ngrbzle natqdr kx, “Nzmu kzdq nimu nede kc sip kx tatxo mz gq kx vzo la mz Sabat, e navectxlz-pnzmle mzli lapwz, kxmule-esz' xpqbrlr-ngrde lou ngr Sabat! 12 Leplz nzmyaszpxlr sip! Delc Lou scgu rlr-ngrmle bagu nzokatr-krgu leplz mz Sabat!” 13 Zbz sc tqrpipebzle mz ncblo kc kx, “Atwztqpx mqm.” X atwztqtxpxle mqde, x mrlztx pnz mzli kcpwz, da kc tqwai mqde kc tqmrlz. 14 A' Farzsi kcng nzrlasztxdr mangr-nzkrka'ngr, x sc tzycmne-etrpe-ngrdr kxnamu nznibq-krdr Jiszs.

Jiszs Nide Kxnzawz Ne Gct Kxmyapxbz

15 Jiszs krlzle drtwr kc tzyrlqlr Farzsi, x sc tqrlaszpele mrkc. Leplz kxnzkqlung nzvz-nqblqlr nide x amrlzle amrlx ngrdr kcng tzyagoxng. 16 A' tr-rlr-ngrpwzleu badr nzpine-krdr nide. 17 Alele da lcng murde na-angidatingr natq profet Asaea mz nzrpi-krde kx,

18 “Gct rpile kx, ‘Krlc kxnzawz nenge kx mcpxx. X nzmrlzti-krnge nide myapx-esz'ngr x abrtzlvz-zlwzx nide. Sa na-avzobo Mqngrkxtr bade murde narngisc zmatq ngr nzvz-nqblq-krde me pnz drtwrnge. X sa nayapwxtipxbzle mz leplz amrlx nztubqkr nzmnc-krdr mz nzobq-krnge. 19  Trtxpnzngr kalr nzrnqniti-lzbq-krdr badr leplz x nzycmne-kato-krbzle badr. X nate trnaetuneu mz lrpzki mz nzbatr-krbzle mz leplz nzvz-nqblq-krdr nide. 20  A' Kxnzmcpx lc sa natubz mz nibr leplz kx nabzdr ngrgo, mz nzatubx-krde nidr. X sa na-apqtrpzle drtwr leplz kx talvzo, mz nzapu-krdr nyr kx rpile namzpe mz nzyaglqtitr-mou-krde nidr. X sa navz zvz, nakrlzbzle mzli kx aovxio-ngrde, mz nzngini-krde lrpzki r nzatubqtikr Gct leplz. 21  X kzdung leplz kcng tzycmneng mz natq amrlx mz nrlc sa na-abrtrpzlr drtwrdr bade mz nzarlapx-krde nidr.’ ” ✡

?Zmatq Ngr Jiszs Vzpxm Mz Gct O Mz Setzn?

Mak 3:20-30; Luk 11:14-23

22 Zbz kzdung leplz nzvzmibzlr mz Jiszs ncblo kx mncpx-ngrm drka' kx batrpzle nzmwikr mzte x nznabu-krde. A' mzli kc Jiszs tqamrlzpe-ngrde nide, sc tqobqpe x tqycmnepe. 23 Zbz leplz nzkctitxpxlr da lc x sc tzrpipelr kx, “Mwx krlc Kxnzmcpx kc navzpxm mz nqvi lr King Devet!”

24 A' kx nzxlrlr natq lc, sc tzrpipelr kx, “Beelsebol ela, kxetu r ma ngr wq, nide kc tqaclvele drka' amrlx x sc nide kc tqrkabz bade zmatq mz nzmaszlrpx-krde drka' mz leplz.” †

25 A' Jiszs krlztitrpebzle drtwrdr. X mz nzaelwapx-krbzle badr kx nzvz-rbrng, sc tqrpipebzle kx, “Kandre kx akipx-lzbq mz dzbede sc tzota-etrpeng, x mzli kxpipzne sa naodating. Mz nqmq lcpwz doa lr mztea o ma kxesz' kx nzamnc-dali-lzbqng, sa nayrkrtxpxbzng. 26 X mou, nzmu Setzn namaszlrpx-ngrde drka' nedeng mz leplz, apule kx nzotablrng mz nidr esz'-krdr. Nzmu namule lc, e zmatq ngrde mz nzaclve-krde leplz sc tqmanepe. 27 Kxmule-esz' rpiamu kx rmaszlrpx-ngrne drka' mz zmatq ngr Setzn, a' tr-rpiwamuu kx oblamzmung nzrmaszlrpx-kzng mz zmatq ngrde. Mz nzmu-krde lc, nzkrlzlr nzrpi-ngrbz bamu kx vz-rbramu! 28 A' me ngi daki-angidrle se. Mz nzmaszlrpx-krnge drka' mz zmatq ngr Mqngrkxtr, aelwapx-ngrne kx Gct sa tqvectrpemle leplz bade mz nzngini-krde King rdr. 29 A' Setzn apule ncblo kx xplr zlwz. X napebqtx kai, x ncblo kc tqdwatr-atebz mz ma nyzde mz nztwz-krde dztudeng. Da kc tqwai nzarlapx-ngrbz leplz mz mqde.

30 “Na-aoti drtwrmu nrlarde kx namnckiamu. Neke trmnckileu mz nrlarde nyznge nide enqmi rnge. Krkc trokatrleu ninge mz nzrvzmi-ngrm leplz mz Gct, nide kx rmaszlrpxngr leplz mz nzvz-krmlr bade. 31 Da angidrtx lc napibo bamu. Gct krlzle nzipqpx-krde alwx x nzrpivxitingr amrlx. A' mz nzrpi-krmu lc, kx zmatq rnge vzpxm mz Setzn, pivxitiamu Mqngrkxtr kc tqngi angidr nou zmatq lc. X rblx nzipqkr Gct doa kx pivxitile Mqngrkxtr. 32 Doa kx pibqtile ninge, krlz Gct nzipqpx-ngrbz alwx ngrde, nzmu natekqtrle nqmq nr drtwrde. A' trpnzngr nzipqkr Gct leplz kx pivxitile Mqngrkxtr, kxmule-esz' mzli ka x mzli kc navzm. ‡

33 “Na-aoti drtwrmu ninge x na-aolvzamu nzngini-krnge ncblo kxmrlz o ncblo kxdrka'ngr mz da kcng tqalexng. Murde nzmrlzkr nounc aelwapxngr nrade kxmrlz. A' nztrkakr nounc aelwapxngr nrade kxtrka. ✡ Nounc amrlx nzglx-ngrdr nradr kcng tzpapx-ngrdr. 34 Nimu doa neng kxdrka'-ngrng kxnzodang. X rblxbz bamu nzrpi-krmu da kxmrlz. Murde ncblo krla tqpipxle da kx yclzm mz nabzde. ✡ 35 Nabz ncblo kxmrlz yclz-ngrm da kxmrlz. X aelwapx-lzbqngr mz nzmrlzti-krde leplz. A' nabz ncblo kxtrka yclz-ngrm da kxtrka. X aelwapx-lzbqngr mz nzatrkati-krde leplz.

36 “Nakrlz-angidramu kx mz Mzli Kxmatq kc navzm, Gct sa na-ayrplapxle leplz mz natqdrng amrlx kcng trmrlzu mz nzobq-krde. 37 Mz nzmu-krde lcde, na-aclvetio-lzbqamu mz nikeng piti-ngrnamu ninge. Murde Gct sa na-ayzlubzle da bamu mz nzvz-nqblq-krde natqmung. X mzli lcde, nztubqkr doa o nzvz-rbr-krde sa navzpxm mz natqdeng kcng tqpitileng mz nrlc ka. X doa kx natqde trka takitrde nzayrplapxngr nide.”

38 Zbz kzdung Farzsi x kxnzalvztrng mz Lou sc Mosis nzrpibzlr bade kx, “Kxakrlz, ale dq da kxmatq mz nzaelwapx-krm kx vzpx-angidrme mz Gct.” ✡ 39 Jiszs ayzlu-ngrbzle natqdr kx, “Nimu leplz kcng tzmncng mzli ka kxdrka'-ngrng kcng tzesablqtilr Gct. Rlxtiamu kx na-alebo dq rkx kxmatq-esz'ngr mz nzaelwapx-krnge kx vzpxmc mz Gct. A' trpnzngr rkx kx na-aelwa-ngrbo bamu, a' nangi txpwz rkx kc tqalebz Gct mz profet Jona kc bqnc. 40  “Jona mnctipxmle mz nelz besilr zbq tq.” ✡ X mz nqmq lcpwz, ninge Mrlx Leplz, sa namnctilz-kzpc' mz gq zbq natq. 41 Mzli kc bqnc leplz ngr taon kxetu Ninive nzlxngitilr nrpa ngr Gct kc tqyapwxtipxbz Jona badr x nztekqtrlr nqmq nr drtwrdr mz alwx ngrdr. Kxmule-esz', a' mzli ka, doa kx myaszpx-zlwzle Jona vzpem mz nzyapwxtipx-krbzle nrpa ngr Gct bamu, a' trtekqtrwamuu nqmq nr drtwrmu. Mz nzmu-krde lcde, mz Mzli Kxmatq kc navzm, lr Ninive sa naycmne-kzng mz kot mz nzpipx-krdr kx vz-rbramu, murde trlxngitiwamuu nrpa ngr Gct da kc tzwailr. 42 X mz nqmq lcpwz, mzli kc bqnc kwin kc tqaclvele kandre kc Seba mrkc Arabia, vzm rlru mz nzlalztq-krbzle mz Solomon mz natq ngr nzyrplapxngr. ✡ Kxmule-esz', a' mzli ka doa kx myaszpx-zlwzle Solomon vzpem, a' pxtxpx-ngrnamu nzlalztq-krbzmu bade. Mz nzmu-krde lcde, mz Mzli Kxmatq kc navzm, Kwin kc Seba sa naycmne kz mz kot mz nzpipx-krde kx vz-rbramu, murde trlalztqpwzmuu mz Gct mz natq ngr nzyrplapxngr.” §

Nzyzlu-krm Drka' Mz Nzprsrpx-krde Ncblo

Luk 11:24-26

43 Rpi-mopwz Jiszs kx, “Mzli kx kzdq drka' nzmaszlrpx-ngrde mz kzdq ncblo, drka' la vzne lzke, rtangrne me na-ama-ngrde mz nabz leplz. A' nzmu trnamcleu kzdq nrlc, 44 sc tqrpipele mz nide esz'-krde kx, ‘Nayzlupe-moux mz ma nyznge kc tqrlaszpemc.’ Zbz yzlu mou x mcle ncblo kc mrlzpe x nqmq krde mrlzpe x trpnzngr mqngr kzble kx mncpxm bade. 45 Zbz vzpx x vzmitrple drka' rlimz kx nztrka-zlwzng mz nide. Nzvzmqng sc tzmncpxpemqng bade. X nzmnckr ncblo kc sc tqtrkatx-zlwzpe, myaszpxle mzli kc kai. *

X mz nqmq lcpwz, nimu kxdrka'-ngrng kang mzli ka trkatx-zlwzamu myaszpxle mzli kc trvzka-ngrpc'. Murde pxtxpx-ngrnamu ninge!”

Kx Ngi Angidr Lxede Jiszs X Mzledeng

Mak 3:31-35; Luk 8:19-21

46 Mzli kc Jiszs tqycmnebe-ngrbzle mz zbo ngr leplz kcng, lxede x mzledeng sc tzkaputrpe-kzpqng. Nztutrpqng yz x nzpitrpzlr mz kzdung leplz kx naycmneng badr Jiszs. 47 Zbz kzdq nidr rpibzle bade kx, “Lxem x mzlemqng la tztutrpqng yz, nzrpilr naycmneamu badr.”

48 Kx krlz Jiszs krlc mzli kxmrlz nzalvztrngr mz da kxmyapxbz, sc tqrpipebzle kx, “?A' nekeng tqngi angidr lxenge x mzlengeng?” 49 Zbz sc tqlxpemle nigr ncblo nedeng x tqrpipebzle kx, “Doa kxnzmulr lcng nidr lang tqngi lxenge x mzlengeng. 50 Murde doa kcng tzvz-nqblqlr me pnz drtwr Trtenge kc Heven, nidr lang mzlengeng x inwengeng x lxenge angidrng.”

13

Drtc' Pwx Kx Bletipx

Mak 4:1-9; Luk 8:4-8

1 Mz zbq lc, Jiszs kx dwapxmle ma kc, sc tqvzope mz nabz drta' ngr Dxbu Gzlili. X sc tqwxbuope mz nzalvztr-krde leplz. 2 Zbz zbo ngr leplz kxnzetunepxlr kc, sc tzyrlwr-ngalelvzpelr nide. X sc tqdwaope mz bot, mz nzalvztr-krde nidr kcng tzyrlwrpxbzng mepz. 3 Yapwxtipxbzle badr kzdung nzycmne-ebzpxngr mz nzalvztr-krde nidr da kxkqlu. X mz zbq lcde, Jiszs yapwxtipxbzle badr nzycmne-ebzpxngr lcde seleng.

Rpibzle kx, “Lalztqmamu bange! Kzdq mzli kzdq kc ncblo oliqtile drtc' ngr nrlanc nyzde. Zbz sc tqarlxpele nra wit nyzdeng. X mz nibrde rpile nayrkqlvzoleng mz drtc'. 4 A' mzli kc tqarlx-ngrdeleng, kzdung nztationg mz lrpzki kx drtc' ngrde mqngi, x nzngqtilzmqng utc. 5-6 X kzdung nztaong mz drtc' kxmelx, murde ycom mz rplz. Nzlvcpulz-animqng, a' nzglrtxng x nzmztx-ani-moung mz nepi, murde dzbrdr trvzou la. 7 X kzdung mou nztationg mz drtc' ngr ncngrbz. Krlcng nzlvcpumilzmqng lxbi x nzyrlvilvzo lxbi nidr. 8 X kzdung nztaong mz drtc' kxmrlz. Krlcng nzyrlvzlzmqng x nzpang. Kzdung nradr kqlutx zlwz, kzdung nradr kqlu, x kzdung nradr pipz.

9 “Doa kx yrplapx, na-abzle nztwz-krde drtwr ngr natq lc.”

Nike Jiszs Tqrycmne-ebzpx-ngrde Da

Mak 4:10-12; Luk 8:9-10

10 Mz nibrde vzbzkr bade rpibzkr kx, “?Nike tqrycmne-ebzpx-ngrbzme da mz leplz?” 11-12 Rpim Jiszs kx, “Ayrbq-angidrbo bamu nqmq kr Gct mz nzngini-krde King r leplz nedeng, kc tqyc-kapq mzli kc. Murde neke lxngitile Gct, Gct sa na-aetunepxbzle nzrkrlz-krde da angidr x sa na-axplrbzle nzrlxngiti-krde. A' leplz kcng trnzrlxngitiung, rblxbz badr nzkrlz-krdr da angidr, murde drtqdr sa nzlalztq-krmlr bange. Mz nzmu-krde lcde, Gct sa nakatxpxbzle nzrkrlzngr kznike ycbz badr. ✡ 13 Ycmne-ebzpxbo da badr murde kxtrnzlxngitilru ninge nzmcpelr da kx alex, a' trnztwzlru drtwr ngrde. X kxmule-esz' nzxlrpelr natqngeng, a' drtwr ngr nzycmne-ebzpx-krngeng tryrplatitrpwzu nardr. 14 Nidr leplz kcng tqycmnetrngr profet Asaea mz nzrpipxkr Gct kx, ‘Kxmule-esz' nzlalztqng, a' nardr tryrplatrpwzu. X kxmule-esz' nzobqng, a' trnzkrlzlru da angidr. 15  Nardr nzamqngipebz, nradrtqdr nzangq, x mztr nzakcpebz, murde nzpxtxpx-ngrdr nzmc-krdr, nzxlr-krdr, x nzlxngiti-krdr da angidr. Mz nzmu-krde lcde, rblxbz badr nzyzlu-krmlr bange mz nzatubqti-krnge nabzdr.’ ” ✡

16 Zbz Jiszs rpi-mople bagr kx, “A' mrlzbz bamu mz nzbatr-krbz Gct bamu nztwz-krmu drtwr ngr natqngeng x rkx kcng tqalexng. 17 Murde profet x leplz neng Gct nzkqlung mzli kc nzrpilr namc-kzlr ninge, Kxnzmcpx ne Gct, x da kang tqalepexng, a' trnzmc-pnzlru. X nzrpilr naxlr-kzlr da kang tqxlramu, a' trtxpnzngr.”

Drtc' Pwx Kx Bletipx Ngi Nqmq Kr Leplz

Mak 4:13-20; Luk 8:11-15

18 Rpi-mop Jiszs kx, “Lalztqmamu bange mz nztwz-krmu drtwr ngr drtc' lcng pwx. 19 Nra drtwr ngrde nrpa kx Gct sa tqvectrple leplz bade mz nzngini-krde King rdr. Drtc' kc pwx ngi nqmq kr leplz. Murde leplz kcng nardr tryrplatitrlru natq Gct nzapulr lrpzki lc drtc' ngrde tqmqngi, murde Setzn kc Tqdrka'ngr vzm x katxpxbzle nrpa lc mz nabzdr. 20 Leplz kcng nabzdr tqngrgo nzapulr drtc' kc tqmelx, murde nzxlrlr natq Gct x nzabrtzlvzlr nztwz-krdrle. 21 A' natq Gct trpnzngr dzbrde x trvzou la mz nabzdr. Nzrlxngiti-krdr mrbcnepwz, murde rblx nzlolvz-amqngi-krdrle mzli kc tqprtztingr nzkxpungr x nzatalzngr kcng tzvzpxmqng mz nzrlxngitingr. 22 Leplz kcng drtwrdr tresz'tiu nzapulr drtc' ngr nibr ncngrbz. Kxmule-esz' nzxlrlr natq Gct, a' trnzbrtiu drtwrdr. Murde nzaoti-zlwzkr drtwrdr dalr nrlc kxkqlu nzapulr lxbi kcng tzyrlvilvzolr nabzdr, x trpnzngr nradr. 23 Drtc' kxmrlz drtwr ngrde leplz kcng nabzdr tzoliqtilr nzlxngiti-krdr natq Gct. Murde nztwzlr mz nzmnc-krdr, x nra nzrlxngiti-krdr yc-zvzbz, mz nzvectr-krmlr leplz mz nzmnc-nqblq-krdr Gct. Kzdung mzli leplz kcng tzvectrplr nzkqlutx-zlwzng, kzdung mzli nzkqlung, x kzdung mzli nzpipzneng.”

Nabr Kxtrka Kcng Tztung Mz Mzlir Wit

24 Jiszs yapwxti-mopwzle kc nzycmne-ebzpxngr mz zbo ngr leplz kcng. Rpibzle kx, “Nzaclvekr Gct leplz kcng tzmnclzbzng bade mz nzngini-krde King rdr apule lrnardzng kx arlx nra wit mz nrlanc nyzde. 25 Zbz mz nrlckxbq mzli kc tzmwipengr leplz, ncblo kx mwati drtwrde nide vzm, sc tqarlxpele nra nabr kxtrka mz mzlir wit. Yrkrpxbz x sc tqvzpe. 26 Zbz wit x nabr kxtrka sc tzyrblalzpemqng x sc tzetulzpemqng. X nabr lcng rlilrdr kxmu nzobq-krdr esz'. A' mz nibr nzpa-bclzkr wit kcng, sc tqglxtipx-lzbqpe kx kzdung nabr kxtrka nztu-lxblrng badr wit kcng. 27 Kx nzmc ncblo kcng tzwz-nrbalqng nabr kxtrka kcng mz nrlanc nyz kxetu rdr, nzvzbzng bade x sc tzrpipebzlr kx, ‘Kxetu, nra wit txpwz kcng tqarlxq mz nrlanc nyzm. ?A' myx me nztwztim nabr kxtrka kcng tztu-lxblrpeng badr wit nyzm?’ 28 Rpibz kxetu kc kx, ‘Nabr lang arlx ncblo kx mwati drtwrde ninge.’ Sc tzrpipebzlr mz kxetu rdr kx, ‘?Suti drtwrm naotibzkr x nabolvztitxbzkr?’ 29 Rpibzle badr kx, ‘Bzkq, murde nzmu nabolvztilzmamu nabr kcng tqtrka, sc tqvzmilzpe-kzp kzdung wit. 30 A' natu-txpwzng ena rlilrdr nakrlz-zpwxbzle mzli r nzbrkr wit. X mzli lc sa napibo mz ncblo kx nzwztrng mz wit kx, Yrviti-kaiamu nabr kcng tqtrkating x rtclz-ngrnamu mz nyr. Zbz sc tqlakilz-atemamu wit, x twzamu me nayc-ngrdr.’ ”

Nzycmne-ebzpxngr Rtq Nc Seri

Mak 4:30-32; Luk 13:18-19

31 Jiszs ycmne-ebzpx-moule da mz nzrpi-krde kx, “Nzkqlukr leplz kcng namnclzbzng mz Trtenge mz nzngini-krde King rdr apule rtq nc seri, kx peti ncblo mz nzmq nyzde. 32 Kxmule-esz' topwz zlwz, a' mz nibr kzdung mzli etulzm x sc tqngipe kzdq nounc kxetu. X utc kxkqlung nzmncng mz nrlardeng.” ✡ *

Nzycmne-ebzpxngr Yisti

Luk 13:20-21

33 X Jiszs yapwxtipx-mopwzle kc nzycmne-ebzpxngr. Rpibzle kx, “Nzwzkr leplz kcng tzmnclzbzng mz Trtenge apule yisti kxpipz kx oti kzdq olvz. Sc tqayabemipele flawa mz kzdq dis kxetu. X mz nibrde yisti kc sc tqapwzpupele flawa kc.” †

34 Jiszs yapwxtibzle nzycmne-ebzpxngr mz nzalvztr-krde zbo ngr leplz lcng. X trpnzngr mou da kx alvztr-ngrde, a' ngi txpwz mz nzycmne-ebzpxngr. ✡ 35 Krlc atutrle natq Gct mz nzrpi-krde kx, “Sa naryapwxbo mz leplz mz nzycmne-ebzpxngr. X sa nayokaetipxbo dalr mzli kc bqnc kx trgalr kxrkrlz.” ✡

Drtwr Ngr Nabr Kxtrka Kcng Tztung Mz Mzlir Wit

36 Mzli kc Jiszs tqrlasz-ngrde zbo ngr leplz kc x tqvztrpe brma, vzbzkr bade, sc tqrpipebzkr kx, “Yokaetipxm ena bagr drtwr ngr nabr kxtrka kcng tztung mz mzlir wit.” 37 Rpim Jiszs bagr kx, “Ncblo kc tqarlx nra kxmrlz drtwr ngrde ninge, Mrlx Leplz. 38 Nrlanc drtwr ngrde nrlc ka. X nra kxmrlz drtwr ngrde doa neng Gct kcng tzmnclzbzng bade mz nzngini-krde King rdr. A' nabr kxtrka drtwr ngrde doa neng Setzn kc Tqdrka'ngr. 39 X kxmwati drtwrde ninge drtwr ngrde Setzn. Mzli kc tqbrpengr dalr nrlanc drtwr ngrde Mzli Kxmatq kc na-ayrplapxngr. X kxnzwzng mz nrlanc drtwr ngrde enjrl neng Gct. 40 Murde mz Mzli Kxmatq lc, kzdung leplz sa nartctxlz-ngrng mz nyr mz nzapu-krdr nabr kxtrka. 41 Murde mzli lcde, ninge Mrlx Leplz sa na-atwzlrpx-ngrne enjrl nengeng mz nzayrlwr-lxblr-krdr leplz kcng amrlx tzalebzng da kxdrka'ngr, badr leplz kcng amrlx tzbatrpzlr mz doa nzale-krdr alwx. 42 X leplz lcng amrlx sa nartclz-ngrng mz nyr mz Hxl, mrkc nayrni-alo-ngrdr mz nzetqkr drtqdr x namadqtilr nqngidr mz zngya. 43 A' Trte sa navzmile doa nedeng Heven mrkc tqngini-ngrde King. X sa nayzlrpxng nzapulr nepi murde nztubq-esz'ngrng. Doa kx yrplapx, na-abzle nztwz-krde drtwr ngr natq lc.”

Nznginingr Doa Ne Gct Myapx-esz'ngr

44 Jiszs yapwxti-mople kc nzycmne-ebzpxngr. Rpimle kx, “Nzmyapx-esz'ngrkr nznginingr doa ne Gct apule ncblo kc tqwz mz kzdq drtc'. A' mz nzekq-krde, sc tqrmctipele kzdq da kx yrbulzm mz gol. Gol lc yrlq pnz kzdq ncblo, a' bzszpele x trpnzngr kx rkrlz mrlcde. X trpnzngr ncblo kzble kx rngisc, a' ngi txpwz ncblo kc tqrtwz drtc' kc. Mz nzmu-krde lcde, kx mc ncblo kc le, abrtzlvzle x ekqlvzo-moule. Zbz vz x amwale dztudeng amrlx mz nzrngisc-krde trau kx takitrde nzxpengr drtc' lc.

45 “X mz nqmq lcpwz, nzmyapx-esz'ngrkr nznginingr doa ne Gct apu-kzle ncblo kc tqrtangr da kx mrlzvxi. 46 Zbz sc tqrmctipele da kx otr-zlwzngr drtwrde. Zbz vz x amwale dztudeng amrlx mz nzrngisc-krde trau kx natakitrde nzxpengr da lc tqmrlz-esz'ngr.” ‡

Nzapoongr Br

47 Jiszs yapwxti-kzple nzycmne-ebzpxngr lc. Rpimle kx, “Nzaclvekr Gct leplz kcng tzmnclzbzng bade apule kzdung ncblo kxnzmwang kx nzapoong br. 48 Mzli kc br scdr tqyrbupe-ngrde mz nc, sc tzvectrpemlr mepz. X sc tzakipxpelr nc kcng. Nc kxmrlz nzyrlqolr mz topla. A' nc kxtrka nzrtctx-ngrdr. 49 X mz Mzli Kxmatq kc navzm, enjrl nengeng sa na-akipxlr leplz kxdrka'-ngrng mz kxnztubqng. 50 X kxdrka'-ngrng amrlx sa nartclz-ngrng mz nyr mz Hxl, mrkc nayrni-alo-ngrdr mz nzetqkr drtqdr x namadqtilr nqngidr mz zngya.”

51 Mz nibrde Jiszs sc tqrpipemle bagr kx, “?Narmu yrplatr-kzpz mz nzycmne-ebzpxngr lcng?” X rpibzkr kx, “Eu.” 52 Zbz Jiszs sc tqrpipemle kx, “Sa tqmrlz, murde twzpeamu nzalvztrkr Nzryrngrkxtr kc pnz, x mzli ka twzpe-kzamu nzalvztr-krngeng kxmrna. Mz nzmu-krde lcde, narmu yrbupxpem mz nzalvztrngr lcng li. X doa kznike kx apule nimu mz nzmnclz-krbzle mz Gct, apule ncblo kx ngi bcnyr kx rnginyz me nzryrlqngr da kxnzmrlzting scde. Murde narde ngi me yrlq-ngrde nzrkrlz-krdeng amrlx. X krlzle nzalvztr-krde leplz mz nzrkrlzngr lcng, apule bcnyr kx rkapxm da mz nzaelwapx-krbzle mz leplz, kxmule-esz' da kx blzlongr o da kxmrna.”

Jiszs Nzpxpxngr Lr Mztea Nyzde Naszret

Mak 6:1-6; Luk 4:16-30

53 Mz nibr nzyapwxti-krm Jiszs nzycmne-ebzpxngr lcng, sc tqrkalzpemgr badr mrlcde. 54 X sc tqvzpekr badr mztea nyzde, Naszret. Zbz sc tqalvztrpele nidr mz mangr-nzkrka'ngr nyzdr. X nzkctipxlr nzalvztr-krdeng. Zbz drtwrdr lctrpz bade murde mz nzobq-krdr nide ncblo txne a' alvztrle nidr apule kxrngisc zmatq. Nzrpilr kx, “?Nzyrplapxkr nar kznika tqycbz bade? ?Myx kxmu nzale-krde rkx kcng tqxlrkung? 55 ?Trnipleu mrlx ncblo kc tqrlrmzti da kx wz-ngrdeng, mrlx Mxri? ?X trngiu mzledeng Jemes, Josip, Saemon x Jud? 56 ?X trngiu inwedeng lcng amrlx tqmncku badr mrka? ?Myx me twzkimle nzalvztrngr lc? Mrlx lc trngiu ncblo kxmatq.” 57 Zbz sc tzpxpxpe-ngrdr nide x nzalvztr-krdeng, x trnzlxngiti-kzlru nide. Zbz sc tqrpipebz Jiszs badr kx, “Kxmule-esz' lr mztea amrlx nzamatqlr profet, a' lr mztea nyzde x lr ma nyzdeng trnzamrluelru nide.” ✡ 58 X mz trnzlxngiti-krdru lc nide, trpnzngr da kxmatq kx alele mz mztea nyzde.

14

Nzrnibqngr Jon Kxawrkxtr

Mak 6:14-29; Luk 9:7-9

1 Mzli lc King Herot Antipas, kc tqaclvele lr Gzlili, xlrle nrpa ngr da kcng tqaleti Jiszs. 2 X sc tqrpipebzle mz kxnzawz nedeng kx, “Mwx ncblo lc, Jon Kxawrkxtr elc, tulzpe-mop mz nzbzngr. Dekc tqale-ngrde rkx kcng tqmatq-esz'ngr.”

3-4 Nzbzkr Jon kxmule sele. Herot twzle olvz r mzlede Filip. X Filip lc sc tqlube, kx tqyrlzti Herot kc olvz rde. Drtq olvz lc Herodizs. A' Jon pi-zvzbzle mz Herot kx ngibz alwx mz nzobqkr Gct mz nzyrlzti-krde olvz r mzlede. ✡ Zbz Herot atwzlr-ngrbzle ncblo ngr vea nedeng, nzlolvzlr Jon x na-adwatrlr mz presin. 5 Herot rpile nanibqle Jon, a' rblx murde mwxlrtile leplz kxkqlu ma tzotablrng. Murde mz drtwrdr, Jon nide profet ne Gct.

6 Zbz mz zbq kc tqkaputr-ngrm nzrmcngr mz Herot, alebzle kc nzmungr mz ncblo nedeng. Zbz abrtzlvzle inyx Herodizs, mz nzela-krbzle badr mz nzelangr kx batrpzle ncblo nzrkcmnzngr nide. 7 Rpibz Herot bade kx, “Nike narlxtime bange, esalz-ngrne kx sa nakabo bam!”

8 X mz nzvz-nqblq-krde natq lxede, rpibzle kx, “Suti drtwrnge nalakipxbzme nar Jon Kxawrkxtr x katim dis bange mzli ka, murde nakrlzx kx bz-angidrpe.”

9 Herot drtwrde vztx, a' ycakalqpe. Murde esalzpe kai, x nzmu trnakapwzleu nike suti drtwr doa olvz lc, ngi da kx myangr drtqde mz mzlir kxnzetu kcng. 10 X sc tqatwzlrpe-ngrde kc ncblo ngr vea mz presin, kx nalakipxbzle nar Jon. Ncblo ngr vea lc vz mz presin, sc tqlakipxpebzle narde. 11 X sc tqtwztipemle dis, tqkapebzle mz doa olvz kc. X sc tqtwzpebzle mz lxede. 12 Zbz oblamzng Jon sc tzotipelr namz ngrde, tzyrtzmqpelr. X sc tzvzpemqng mz Jiszs, tzrlwape-ngrbzlr da kc tqprtz.

Jiszs Apuleng Ncblo Siu-nzlvqn (5,000)

Mak 6:30-44; Luk 9:10-17; Jon 6:1-14

13 Mzli kc tqxlrngr Jiszs nrpa ngr Jon, sc tqprtzpekr badr mz bot, mz nzalilvc-krgr mz kzdq nrlc kx namnc-ngrgr esz'-krgr. A' kx nzxlr leplz ngr taon nzrkalz-krmgr mz bot, sc tzyrkrkipemlr mepz, mz nzrmcti-krdr nigr mrkc na-alilvckitrkr. 14 Zbz mzli kc Jiszs tqvztrpe-ngrmle mepz, sc tqmcpele zbo ngr leplz kcng tzyrlwrng mrkc tzaenzlilr nide. X sc tqyctx-zlwzpengr drtwrde nidr x amrlzle kxnzyagoxng.

15 A' mzli kcpe mz milzpq, sc tqrpipebzkr bade kx, “Nrlc ycpe pipz nzbq-krde, a' trpnzngr me narmctingr leplz lcng dakxnzng. Atwzlrpengr nidr mz mztea kcng tzyctineng mrlang, murde naxpeng nadr dakxnzng.” 16 A' ayzlu-ngrm Jiszs natqgr kx, “Trmrlzu nzvz-krdr mz nelzdr kxbrtale. A' nimu kx narkabz nadr dakxnzng.” 17 Rpibzkr kx, “Yctxpqng bagr bret nzlvqn kx topwztine x nc kxsupe li.” 18 Rpim Jiszs kx, “Twzmamu bange.”

19 Sc tqpipebzle mz leplz kcng nzwxbuo-krdr mz nabr. Mz nibr nzwxbuo-krdr, Jiszs kalzmle bret kcng nzlvqn x nc kcng li, x obqlz mz bongavz mz nzkrka'ngr x sc tqawipebz mz Gct. Zbz lopxitile bret kcng, x sc tqkapemle bret x nc kcng bagr, tqakipebzkr mz leplz kcng. 20 Nzmung x nelz leplz amrlx krlctxtrpz. Mz nibr nzmu-krdr, nulvzokr topla nzpnu-esz'-nrade-li (12) mz nctq dakxnzng kcng tqyctxo. 21 Ycpwz pipz nzkrlz-krbzle siu-nzlvqn (5,000) mz ncblo, a' trnzrlwxtrpwzu olvz x doa kxnztopwzng.

Jiszs Vzneom Mz Lue Ngr Dxbu Gzlili

Mak 6:45-52; Jon 6:15-21

22 Mzli lcde, Jiszs pimle bagr kx naprtzkr mz bot x na-alilvckio-kaikr mz nrlar dxbu kc, mzli kc tqatwzlr-ngrde leplz kcng mrnyzdr. 23 Mz nibrde, sc tqvzdzpe mz newz esz'-krde mz nzkrka'ngr. X mz nina sc tqmncbe esz'-krde. 24 A' bot scgr sc tqdwatrbep mz zpzu r Dxbu Gzlili, sc tqtzpeng ebio x tqalxngitine ebio ngr nenq.

25 Mzli kc tqkya'pengr kio, sc tqvzpem bagr mz lue. 26 A' mzli kc tqmc-ngrbzkr nzvzne-krmle mz lue, sc tqmwxlrpekr. X tqneplapekr x tqrpipekr kx, “Eke! Drka'!” 27 A' mzli kcpwz Jiszs sc tqycmnepem bagr. Rpimle kx, “Ninge lc ye! Bzkq mwxlramu!”

28 Zbz Pita rpibzle bade kx, “Kxetu, kx tqngini-zpwxm la, pim bange napoobo mz lue x navzbo bam.” 29 Rpibz Jiszs bade kx, “Vzm!” Zbz Pita poom mz bot x sc tqvzpebz mz Jiszs mz lue. 30 A' kx mcle ebio nzprtz-krmle, sc tqboope mz nzmwxlr-krde. X sc tqkqlepele Jiszs, tqrpipebzle kx, “Kxetu! Okatrp ninge!” 31 Mzli kcpwz Jiszs vzbz, otibzle mqde, x sc tqveclzpemle. X sc tqrpipebzle mz Pita kx, “?Memule tqrnrc-ngrn x trbrti-ngru drtwrm ninge? ?X memule nzlxngiti-krm ninge tqtopwzbe-ngrde?”

32 Mzli kcpwz sc tzprtzpemqng mz bot, x nenq kc tqamaope. 33 Zbz nigr kcng tzmncng mz bot sc tqangiopekr nide mz nzrpi-krbzkr bade kx, “Ni-zpwxm Mrlx Gct!”

Jiszs Amrlzle Kxnzyagoxng Mrkc Ganeszret

Mak 6:53-56

34 Zbz sc tqalilvckipe-moukr mz kzdq nrlar dxbu kc. Sc tqkaputrpebzkr mz nrlarnrlc kc tqycngr mztea Ganeszret. 35 X leplz ngr mrlc nzglxlr Jiszs, x sc tzpi-anipebzlr nrpa ngrde mz leplz amrlx ngr nrlarnrlc lcde. X nzvzmibzlr kxnzyagoxng bade. 36 X nzyrnititrpzlr bade kx narlr-ngrbzle mz kztedrng nzbxtxtr-krpwzlr nctq lrpz scde. X leplz kcng tzyagoxng tzbxtrpzlr lrpzde nzmrlzng amrlx.

15

Nqmq Ngr Gct Myaszpxle Nqmq Kr Melrmqgung

Mak 7:1-13

1 Kzdq zbq kzdung Farzsi x kxnzalvztrng mz Lou sc Mosis nzvzkimlr Jerusalem. X nzveatibzlr mz Jiszs kx, 2 “?Memule ncblo nemqng tzrnzlvzo-ngrdr nqmq kr melrmqgung? Trnzvz-nqblqlru nqmq krgu mz nzrycpq-kaingr mq x ncblo kc tqmu ate.”

3 Jiszs ayzlu-ngrbzle natqdr kx, “?A' memule tqrnzlvzo-ngrnamu Lou sc Gct mz nztekqtr-krmule mz nzalvztr-krmu nqmq krmung? 4 Murde mz Nzryrngrkxtr Gct rpibzle kx, ‘Amrlue zvz trtem x lxem. Murde doa kx tramrlueleu trtede x lxede, a' pibqtile nidr, takitxtrpwzle nzrnibqngr.’ ✡ 5-6 A' rpi-alzu-ngrnamu kx takitrde doa trokatr-ngrdeu trtede x lxede mz trau scde, nzmu dzu r da kx naokatrle nidr yrlqpx-bekapele nangi blz kxtr sc Gct. A' mz nzale-krmu da lc yrlqtxpxamu Lou sc Gct, murde navz-nqblqamu nzalvztr-krmu nqmq krmung. *

7 Nimu leplz kx narpi-ngrbz kx rlxngitiamu, murde narpi-ngrbz kx vz-nqblqamu Lou sc Gct, a' mrlz txpwz bamu nzalvztr-krmu nqmq krmu! Gct ycmnetr-ngrde leplz kxnzapulr nimu mz nzngi-batr-krbzle mz profet Asaea nzryr-krde kx, 8  ‘Leplz lcng nzamrlue-txpwzlr ninge mz naodr. A' trnzvz-nqblqlru natqnge murde nqmq nr nabzdr yc-rlrup bange. 9  Nzangio-krdr ninge mane mz drtwrnge murde nzrpilr da kcng tzalvztr-ngrdr leplz nzvzpxmqng bange. A' trtingr.’ ” ✡

Leplz Kcng Trnztakitrdru Nzprtrngr Mz Nzangiongr

Mak 7:14-23

10 Zbz Jiszs kqle-moule zbo ngr leplz kcng, sc tqrpipebzle kx, “Lalztq-angidrmamu bange x abzamu nzyrlq-krmu da kc napibo bamu. 11 Da kcng tzmale leplz mz mqdr x tzyrlqtrlr mz naodr trnzbatrpwzlru trnztakitr-krdru nidr nzprtrngr mz nzangiongr. Trtingr. A' ngi da kcng tzvzpxmqng mz nao leplz kx nzbatrpzlr trnztakitr-krdru nidr.”

12 Zbz vzkr x rpibzkr bade kx, “?Krlz-kzq kx nzycmne-krm nzxngitrlr Farzsi?” †

13 Jiszs ayzlu-ngrmle natqgr kx, “Trtenge kc Heven sa natabotilzmle nzalvztrngr amrlx kcng trnzvz-nqblqlru me pnz drtwrde. 14 Mz nzmu-krde lcde, bzkq lalztqbzmu mz Farzsi lcng. Murde kxnzetu lcng nzapulr ncblo kx mztr mwi kcng tzmailzbzlr leplz kcng mztr tzmwing mz Gct. A' mz nzale-krdr da lc, dzbede lcng li nztaong rlilrdr mz gq mz nzvz-rbr-krdr.”

15 Zbz Pita rpibzle bade kx, “Yokaetipxm bagr nzycmne-ebzpx-krm mz da kcng tzvzpxmqng mz nao leplz.” 16 Jiszs rpimle bagr kx, “Rlr! ?Narmu tryrplatrkapz mz natq lc? 17 ?Trkrlz-zpwxkalamu kx da kcng tzyrlqtr leplz mz naodr vztr mz lzng krdr, x mz nibrde sc tqvzpxpe-mop mz nrkrdrtq? Da kxnzmulr lcng trnzbatrpwzlru trnztakitr-krdru nidr. 18 Natq kxtrka amrlx kcng tzvzpxmqng mz nao leplz, nzvzdz-kaipqng mz nabzdr. X nzbatrpzlr trnztakitr-krdru nidr. 19 Murde drtwr kxtrka lcng nzvzdzmqng mz nabz leplz. X nzmailzlr nidr mz nzale-krdr alwx lcde seleng: nzrpibqtingr leplz, nzrpokiatitrngr leplz, nzpnangr da, nzrnibqngr, nzrmwimingr leplz kx trngiu krnalzdr, x kzdung kz da kxtrka. 20 Da kxnzmulr lcng nzbatrpzlr trnztakitr-krdru leplz x trnztubq-krdru mz nzobqkr Gct. A' mz trnzycpq-ngru mq x leplz kc tqmupe, trbatrpwzleu trnztakitr-krdru leplz.”

Olvz KxtrngiulrJiu A' Nzrlxngiti-krde Etu

Mak 7:24-30

21 Zbz rlaszkr badr Gzlili Provins, x sc tqvzkipekr mz nrlarnrlc kc Fonisiz mrkc Siriz Provins, mz taon kcng etu Taea x Saedon. Provins lc nyz leplz kxtrngiulrJiu. 22 Zbz kzdq olvz kxtrngiulrJiu kx mnc mrlcde, vzm mz Jiszs x sc tqycmne-katopebz bade, mz nzrpi-krbzle kx, “Kxetu, Mrlx Devet, nayc mz drtwrm ninge! Inyxnge drtqde etqtx zlwz mz drka' kc tqmncpxm bade.” 23 Kxmule-esz', a' Jiszs traotrpwzleu nrlarde bade x trayzlupwzleu natqde. Zbz sc tqrpipebzkr bade kx, “Ayzlutxpe olvz lc, murde sc tqkq-nqblq-zvzmle nigu.” 24 Zbz sc tqrpipebz Jiszs bade kx, “Gct atwzlr-ngrmle ninge mz nzokatr-krnge txpwz lr Israel kcng tzmnc-mrbrng.” 25 Kx xlrbzle natqde lcng, vzm x sc tqrweopebz zpr bade, mz nzrpi-krbzle kx, “Kxetu, okatrp ninge!” 26 Jiszs ycmnebz bade mz kzdq nzycmne-ebzpxngr kx, “Trmrlzu nzoti-krbzme dakxnzng nan doa kxnztopwzng x kabzme mz kuli.” 27 Rpibz olvz kc kx, “Kxetu, da zpwxtx la tqpiq, a' nzrlr-kz-ngrbz mz kuli nzngq-krdr dakxnzng kc tqtao mz nabz tebol.” 28 Zbz Jiszs rpibzle bade kx, “Olvz lc, nzbrtikr drtwrm ninge etu-esz'ngr! Sa na-alebo da kc tqsuti drtwrm.” X mzli kcpwz drka' kc sc tqprszpxpele inyxde x sc tqmnc-zpwxpe mou. ‡

Jiszs Apuleng Ncblo Siu-pwx (4,000)

Mak 8:1-10

29 Rlaszkr badr nrlarnrlc kc, x sc tqyzlupe-moukr Dxbu Gzlili. Vzdzkr mz nrlar kzdq nra x Jiszs sc tqwxbuope. 30 Zbo ngr leplz nzvzmqng bade. Nzrvzmimqng kxnzvz-tengineng, kxnzbxplong, kx mztr mwi, kxnznabung, x kzdung kz kxnzdwatibzng zyagox kx bletipx-lxblrng. X amrlzle nidr. 31 X leplz kxkqlu nzkctipx-zlwzlr nzrmc-krdr nzvznekr kxnzvz-tengineng, nzmrlz-moukr kxnzbxplong, nzobqkr kx mztr mwi, x nzycmnekr kxnznabung. X nzglqlzlr x nzawibzng mz Gct rdr, nidr lr Israel.

32 Jiszs kc tqkqlepemle nigr x tqrpipemle bagr kx, “Ycpengr drtwrnge leplz lcng. Murde nzmnctipemlr bagu mrka zbq tqpe x dakxnzng nadr yrkrtxpe. Trmrlzu nzatwzlrtxngr nidr mz nelzdr kxbrtale, ma mztr tqtclvrne mz lrpzki.” 33 A' rpibzkr bade kx, “Trpnzngr me nzxpe-ngrgr dakxnzng kx natakitrde leplz lcng mrka.” 34 A' Jiszs veam bagr kx, “?Bret tqlvr kx ycbz bamu?” Rpibzkr kx, “Rlimz, x nc kxsupe pipzne.”

35 Rpibz Jiszs mz leplz kcng amrlx nawxbuong. 36 Zbz otitxde dapu bret kcng rlimz x nc kcng, awitx-ngrbzle mz Gct, lopxititxdeng, x sc tqkatipemleng bagr tqakipebzkr mz leplz kcng amrlx. 37 Nzmung amrlx x nelzdr krlc. X atakqtikr mulide kcng tqyctxo x nulvzo-ngrgrle topla kxetu rlimz. 38 X mz nzrlwxngr ncblo txpwz krlzbzle siu-pwx (4,000) kcng tzmung mz zbq lcma, a' trnzrlwxtrpwzu olvz x doa kxnztopwzng. 39 Zbz sc tqatwzlrpengr Jiszs leplz kcng mz mztea nyzdrng. X sc tqprtzpekr mz bot, sc tqalilvckiopekr mz nrlarde kc Magadan.

16

Nzrkrlzngr Rkx Ngr Nzwzkr Gct

Mak 8:11-21; Luk 12:54-56

1 Zbz kzdung Farzsi x Sadiusi nzvzmqng mz nzatalz-krdr Jiszs. Nzrlxtibzlr bade nzale-krde kzdq rkx kxmatq mz nzaelwapx-krde kx vzpx-angidrm mz Gct, murde nzrpilr na-amyabzlr drtqde mz trnzale-krdeleu. 2 A' Jiszs rpibzle badr kx, “Mz nzrmcngr nzpckr dcbz mzli kc mz nina, nzrpingr kx, ‘Kcma mz nrlckxbq nrlc namrlz.’ 3 A' mz nourla, mz nzrlxlvzkr bongavz, nzrpingr kx, ‘Nrlc trnamrlzpeu.’ Kxmule-esz' krlzamu drtwr ngr nzrmcngr rkx mz bongavz, a' rblxbz bamu nzkrlz-krmu drtwr ngr nzrmcngr rkx ngr nzwz-krnge. 4 Nimu leplz kcng tzmncng mzli ka kxdrka'-ngrng kcng tzesablqtilr Gct. Rlxtiamu kx na-alebo dq rkx kxmatq-esz'ngr mz nzaelwapx-krnge kx vzpxmc mz Gct. A' trpnzngr rkx kx na-aelwa-ngrbo bamu, a' nangi txpwz rkx kc tqalebz Gct mz Jona kc bqnc.” Zbz sc tqrlaszpele nidr. ✡ *

5 Zbz sc tqprtzpekr badr mz bot. X mzli kc tqalilvcope-ngrgr mz dxbu, mrbrtr mz drtwrgr nzrtwz-krgr bret. 6 Jiszs rpimle bagr kx, “Rngidrtioamu yisti scdr Farzsi x Sadiusi.” 7 Zbz sc tqycmnetrpe-ngrgr, mz nzxlr-krgr kc yisti, sc tqrpi-etrpekr kx, “Jiszs tqkxmu nzycmne-krmle lc murde trpnzngr bret kx twzmgu.”

8 Kx xlrm Jiszs da kc tqycmnetr-ngrgr, sc tqrpipemle bagr kx, “?Memule nzlxngiti-krmu ninge tqtopwzbe-ngrde? ?Nike tqyc-zlwzngr mz drtwrmu trnzrtwzne-krmuu bret? 9 ?Myx kxmule, trkrlzkalamu? Nadcpx mz drtwrmu mzli kc tqlopxiti-ngrne bret kcng nzlvqn tqapu-ngrne ncblo kcng siu-nzlvqn (5,000). Mzli lcde nulvzoamu topla nzpnu-esz'-nrade-li (12) mz muli dakxnzng kx yctxo. 10 X nadcpx kz mz drtwrmu mzli kc tqlopxiti-ngrne bret kcng rlimz tqapu-ngrne ncblo kcng siu-pwx. Mzli lcde nulvzoamu topla rlimz mz muli dakxnzng kx yctxo. 11 Mzli ka na-aopxbz bamu kx Gct krlzle nzka-krbzle bret. A' trycmnetrwxu mz bret, murde da kc tqpibo bamu narngidrtioamu yisti scdr Farzsi x Sadiusi.”

12 Zbz nargr kc tqyrplatr-atebz, kx trpipleu bagr nzrngidrtio-krgr yisti mz bret, a' rpimle kx narngidrtiokr nzalvztr-rbrkr Farzsi x Sadiusi.

Pita Glxle Kx Jiszs Nide Kxnzmcpx

Mak 8:27-30; Luk 9:18-21

13 Rlaszkr badr Gzlili Provins x sc tqvzdzpekr, vztrkr mz nrlarnrlc kc tqycngr taon kc Sisaria Filipae. Mzli kc tqkaputrpe-ngrbzkr, Jiszs rveam bagr kx, “?Myx kxmu nzglxkr leplz ninge, Mrlx Leplz?” 14 Rpibzkr kx, “Kzdung leplz nzrpilr kx nim Jon Kxawrkxtr yzlupe-mop mz nzbzngr. X kzdung nzrpilr kx nim profet Elaeja o profet Jeremaea yzluope-mop Heven. ✡ X kzdu-kzng nzrpilr kx nim dq profet kxmyalz kc bqnc.” 15 Zbz rpimle bagr kx, “?A' nimu, myx kxmu nzglx-krnamu ninge?” 16 Rpibz Saemon Pita kx, “Nim Mrlx Gct kc tqlu alo, x Mevalu kc tqmcpxle.” 17 Rpibz Jiszs bade kx, “Saemon, mrlx Jon, sa namrlzbz bam, murde Trtenge kc Heven nide kc tqrkabz drtwr lc bam. A' trvzpxpuu mz ncblo. 18 X mz nzmu-krde lcde, pibo bam kx nim Pita. Drtqm drtwr ngrde rplz. X natqm lc apule nou rplz murde sa na-axvctr-ngrmc leplz mz lrmakxtr. ✡ X rblxbz mz zmatq ngr nzbzngr nzlolvz-amqngi-krde leplz kcng tzlxngitilr natq angidr lc. 19 X sa nakabo bam ki mz nzlvxpx-krm naonrx ngr Heven mz nzprtrkr leplz elr. X mz nzwztr-krme bange, Gct kc Heven sa natubz mz nibrm mz nzesz'ti-kzkr drtwrde mz da kcng tqrpwa'-ngrn x da kcng tqrlrpx-ngrn mz nrlc ka.” 20 Zbz Jiszs rngidrlvz-ngrmle bagr kx trkrlzkapzle mzli r nzyapwxtine-krbzkr mz leplz nzngini-krde Kxnzmcpx ne Gct. †

Jiszs Ycmnetr-ngrde Nzbz-krde X Kxnamu Nzrvz-nqblqngr Nide

Mak 8:31—9:1; Luk 9:22-27

21 Abzo mzli lcde, Jiszs alvztr-ngrde nigr da kx naprtzbz bade. Rpile kx navz Jerusalem mrkc na-aetqti-ngrbz drtqde mz da kxkqluting. X kxnzetung r lr Jiu sa napxtxpx-ngrdr nide, krlcng lrtzlvz ngrdr, kxnzetu rdr pris, x kxnzalvztrng mz Lou sc Mosis. X sa nanibqlr nide. A' mz zbq kratq mz nibr nzbz-krde, sc tqlupe-mop. 22 A' katxpxm Pita bagr x sc tqvzmitxpxpele rlru kxpipz. X rpibzle bade kx, “Bzkq kxmu nzycmne-krm lc. Murde da kxmule lc nzmu trnawaisr-ngrpqngqu!” 23 A' Jiszs lxlvrbz x sc tqpnanatipele Pita. Rpibzle kx, “Esopx Pita! Bzkq apume bange Setzn, mz nzrpwa'-krme bange nzvz-nqblq-krnge me pnz drtwr Gct. Murde nzrkrlz-krm vz-nqblqle drtwr leplz.” 24 Zbz Jiszs rpimle bagr kx, “Doa kx navz-nqblq-angidrle ninge, narlrpx-lzbq mz nzaetq-ngrbz drtqde. X naesablqtile me pnz drtwrde esz'-krde, x bzkq axtxbzle nzo-zli-krde lrpzki rnge. ✡ ‡

25 Murde doa kx otr-zvzngr drtwrde nzlu-krde, sa namale-lvile nzlungr kxboi. A' doa kx yrlqtxole nzlu-krde murde vz-nqblqle ninge, sa naprtr mz nzlungr kxboi. 26 Mane nznginingr bcnyr mz nrlc ka x amrbrtxtrle nzlu-krde mz nrlc kc navzm. Murde trpnzngr da mz nrlc ka kx takitrde nzxpepxngr nzlungr kxboi. ✡ 27 Murde ninge, Mrlx Leplz, mzli trnaboiu x ninge kc tqyzlupemc mz nzvzmi-krmc enjrl kxnztrng mz zluli r Trtenge. X mzli lcde, nzayzlu-krbo da mz doa navz-nqblqle da kx aleleng mz nrlc ka. ✡ 28 A' da angidrtx lc napibo bamu. Kzdung nimu sa nalubeng mzli kc ninge, Mrlx Leplz na-aelwapx-ngrne zmatq rnge mz nzvectr-krmc leplz bange mz nzngini-krnge King rdr.” §

17

Nrkrdrtq Jiszs Tekqtr-lzbq

Mak 9:2-13; Luk 9:28-36

1 Mz nibr zbq kcng esz'mz, Jiszs vzmile Pita, Jemes x mzlede Jon, x sc tzvzdzpeng mz kzdq newz kxetu mz nzmnc-krdr esz'-krdr. 2 Mzli lcpwz, ncblo kcng nztqng nzobqbzng nrkrdrtq Jiszs tekqtr-lzbqpe mz zluli. X mzte nzpnapr-krde apule nepi, x lrpz scde prkitxpxpe apule zyzlr. 3 Zbz nzmclr Mosis nidr mz Elaeja, profet kcng bqnc, nzycmne-krdr badr Jiszs. 4 Zbz sc tqrpipebz Pita mz Jiszs kx, “Kxetu, mrlztx angidr nzmnc-krgu mrka. Mwx nawztibo du matelq natq, nangi nyzm dq, nangi nyz dq Mosis, x nangi nyz dq Elaeja.”

5 Mzli kc tqycmnebe-ngrde, kzdq dcbz aelwatxpx-lzbqngr x akqlvztxde nidr zmyo ngrde. Natq Gct vzpxm mz dcbz kc, mz nzrpi-krbzle badr kx, “Krlc mrlxnge Kxnzmrlzti. Abrtzlvz-angidrx nide. Lalztqbzmu bade!” *

6 Kx nzxlrlrle kc, nzmwxlr-zlwzng x sc tzlaopeng mz drtc'. 7 Zbz Jiszs vzm, x bxtrpzle nrkrdrtqdr, x rpibzle kx, “Tulzamu. Bzkq mwxlramu.” 8 X nzobq-mopwzng, Jiszs kc tqtutxpepwz mrkc esz'-krde.

9 Mzli kc tzvzneobe-ngrmlr mz newz kc, rpibz Jiszs badr kx, “Bzkq pinenamu nike mcamu nakrlz-zpwxbzle nztulz-krmc ninge Mrlx Leplz, mz nzbz-krnge.” 10 Zbz ncblo kc nztqng sc tzrpipebzlr bade kx, “?Nike kxnzalvztrng mz Lou sc Mosis tzrpi-ngrdr kx profet Elaeja nayzluo-kaip mrka mz nrlc x Kxnzmcpx kc tqvz-atem?” ✡ 11 Jiszs ayzlu-ngrbzle natqdr kx, “Kxnzalvztrng nztubq-angidrng mz nzrpi-krdr kx Elaeja navz-kaip mz nzoliqti-krde da amrlx. 12 A' napibo bamu kx ncblo kc tqngi Elaeja vzpem. A' leplz trnzglxlru nide x nzatrkati-kzlr nide, da kc tzwai nzatrkati-krdr Elaeja kc bqnc. X mz nqmq lcpwz sa na-aetq-kzpzlr drtqnge.” 13 Zbz kztegrng nardr kc tqyrplatr-atebz kx krlc tqycmnetr-ngrde Jon Kxawrkxtr. †

Rblxbz Mz Ncblo Neng Jiszs Nzrmaszlrpx-krdr Drka'

Mak 9:14-29; Luk 9:37-43

14 Mzli kc Jiszs badr Pita, Jemes x Jon tzkrlz-ngrmlr mrkc tqmnc-ngrgr badr zbo ngr leplz kcng, kzdq ncblo vzm mz Jiszs x yrngzobz bade. 15 Rpibzle kx, “Kxetu, naokatrpzme mrlxnge. Murde dwatibz drka'lz x aetq-zlwzbzle drtqde mz nzglqkr nimz le. X zvz nztalz-krde mz nyr x nztao-zvz-krde kz mz lue kxvo. 16 Vzmimc mz ncblo nemqng mz nzamrlz-krbzlr nide, a' trnzyatrpwzu.” 17 Jiszs rpimle kx, “?Nike nawai-mopwc' bamu? Nzmnc-krbo bamu mzli boipe! A' trkrlzkalamu nzrlxngitingr x narmu kc tqmqngibe. Vzmimamu doa la bange.” 18 Zbz sc tqpnanatipele drka' kc, x sc tqpipebzle nzprszpx-krde doa kc. X mzli kcpwz sc tqprszpxpele doa kc x sc tqmrlzpe mou.

19 Zbz mzli kc tqmncpe-ngrgr esz'-krgr badr Jiszs, veabzkr bade kx, “?Nike tqrblxti-ngrde nigr nzrmaszlrpxngr drka' lc?” 20 Jiszs ayzlu-ngrmle natqgr kx, “Da angidr lc napibo bamu. Rblxbz bamu murde nzlxngiti-krmu Gct topwz-zlwzbe. A' kxmule-esz' nzlxngiti-krmu Gct topwz apule nztopwzkr rtq nra seri, doa kxesz' mz nimu krlzle nzrpi-ngrbz mz kzdq newz kx, ‘Dwasz mrla x vzki mrkc,’ x Gct sa nabatrpzle nzvz-krde. Nzmu nzrlxngiti-krmu nakxmule lc trpnzngr da kx narblxbz bamu. 21 A' drka' kxmule la nzmaszlrpx-ngrpwz mz nzkrka'ngr vzmi nzaxtxngr dakxnzng.” ‡

Nzwrde Krali Kx Ycmnetrngr Jiszs Nzbz-krde

Mak 9:30-32; Luk 9:43-45

22 Zbz yrlwr-lxblr-moukr badr Gzlili Provins. X Jiszs sc tqrpipemle bagr kx, “Ninge Mrlx Leplz sa na-aprcbz mz zmatq ngr kxnzmwati drtwrdr ninge. 23 Nanibqlr ninge, a' mz zbq kratq mz nibr nzbz-krnge, ninge kc tzatulzpe-mop mz nzlungr.” Zbz drtwrgr kc tqvz-zlwzpe.

Jiszs Xpele Takes Ngr Mangr-nzangiongr

24 Mzli kc tqkaputr-ngrmgr badr mz taon Kzpznizm, kzdung ncblo kcng tzatakqting takes ngr Mangr-nzangiongr Yawe Jerusalem nzvzbzng mz Pita. X nzrpibzlr kx, “?Myx kxmule, kxakrlz ngrmu xpe kz takes ngr Mangr-nzangiongr?” 25 Pita ayzlu-ngrbzle natqdr kx, “Eu, xpe kz.” Mzli kc Pita tqvztr-ngrbzle brma, Jiszs sc tqycmnepe-kaipz bade. Rpibzle kx, “?Saemon, myx kxmu nzkrlz-krmle? ?King nzatakqtibz trau mz mrlxdrng o mz leplz kcng tzmnclzbzng badr?” 26 Pita ayzlu-ngrbzle natqde kx, “Kxnzmnclzbzng mz king.” Rpibz Jiszs kx, “Mz nzmu-krde lcde, mrlxng king trnzxpelru takes. §

27 Kxmule-esz', a' naxpeki, murde ma tqbatrpzki nzxngitr-krdrle. Vzo mz dxbu x rtcpxngr trmrtao scm mz nzmwangr. Mz nao nc kc naveclz-ayrnr-ngrme, sa namcq trau kx natakitrde nzxpe-krm takes scgi. Twz x kabz badr.”

18

Bzkq Rpwa'-ngrn Doa Kx Nalxngitile Gct

Mak 9:33-37, 42-50; Luk 9:46-48; 17:1-2; 15:3-7

1 Kzdq zbq vzmgr mz Jiszs, sc tqveapebzkr bade kx, “?Neke myalz-zlwzbz mz leplz amrlx kx nzrlr-lzbq-ngrbzng mz Gct?” 2 Zbz vzmim Jiszs kzdq doa kxtopwz x atumle mz mzlirgr. 3 X sc tqrpipemle bagr kx, “Nakrlzamu kx trpnzngr nzmnclz-krbzmu mz Gct mz nzngini-krde King rmu nzmu kx trtekqtrwamuu nqmq krmu mz nzapu-krmu doa lc. ✡ 4 Mz nzmu-krde lcde, mrlx kx avzo-lzbq mz nzapu-krde doa lc, nide kx myalz-zlwzbz mz leplz amrlx kx nzrlr-lzbq-ngrbzng mz Gct. 5 Mrlx kx vz-nqblqle ninge mz nzabrtzlvz-krde doa kxtopwz kxmule lc mz drtqnge, abrtzlvz-kzle ninge.”

6-7 “A' aclvetio-lzbq murde ma tqatrkatiq nzrlxngitikr doa nengeng. Murde Gct sa na-ayrplapx-zlwzle ncblo kx ataole mz alwx doa kxpobe mz nzrlxngitingr. Mwx mrlz nzbz-kai-krde mz nrlc ka, mzli ka tratrkatika-ngrde nzrlxngitikr doa kxmule lcng. Murde nzayrplapxngr nide na-apule mrlx kx nzpetrpz rplz kxetu mz drtwrde x nzrtcongr me boongr prla. Da kcng tzataolr leplz mz alwx sa nakaputrp. Kxmule-esz', a' agrmplz mrlx kx ataole kzdq kz doa mz alwx! Murde kalr Gct sa na-ayrplapx-alole nide mz alwx lc mz Hxl. 8-9 Mz nzmu-krde lcde, aclvetio-lzbq kz. Bzkq rlr-ngrbzme mz alwx nzaclve-krde nim. Mz mzli r nzatalzngr arlapx-lzbq. X katxpx-lzbqm mz nzatalzngr kx batrpzle nztao-zvz-krm. Murde nzwz-kato-krm mz nzmncngr kxtubq mzli ka, x nzmnc-zvz-krm Heven kalr, myaszpx-zlwzle nzaxtx-krbzme nzrlxngiti-krm mzli ka, x nzmnc-zvz-krm mz Hxl kalr.” ✡

10 Rpi-mop Jiszs bagr kx, “Bzkq obqszoamu kzdq doa kxtopwz kxmule lc, murde nzmyapxbzng mz nzobqkr Gct Trtenge. X enjrl kcng tzaclvelr nidr nzkrlzlr nzrlwa-ngrbz bade mrkc tzmnctr-ngrbzlr bade Heven. 11 Ninge Mrlx Leplz vz-ngrmc mz nrlc mz nzrtangrti-krnge x nzarlapx-krnge doa kxnzmrbrng.” *

12 Zbz yapwxtibz Jiszs nzycmne-ebzpxngr lc, mz nzaelwapx-krbzle kx Gct yc mz drtwrde doa kcng tzmnc-mrbrng. Rpibzle kx, “?Nzmu kzdq nimu kx nede sip trtqki-esz' x mrbr kc esz', nike na-alele? Nzmu amnctxde krkcng nzpnu-rpwxmz-nrade-rpwxmz mz nra, me namnc-zpwx-ngrdr. X sc tqvzpe mz nzrtangrti-krde krkc tqvztxne. 13 X mz nzmc-krdele, nzabrtzlvz-krdele myaszpxle nzabrtzlvz-krde krkcng nzpnu-rpwxmz-nrade-rpwxmz tzmnc-zpwxng. 14 X mz nqmq lcpwz, Trtemu kc Heven trsutiu drtwrde kzdq doa kxtopwz kxmule lc nzmrbr-krde x nzprtr-krde mz Hxl.”

Nztaokr Kxnzrlxngiting Mz Alwx

15 Rpi-mop Jiszs bagr kx, “Nzmu kzdq kztem kxrlxngiti nataole mz alwx, vz-kaipz x pibz bade nzvz-rbr-krde. A' bzkq nzkrlztibz nzycmneti-krbzme alwx ngrde. Murde nzmu kx tqlxngitibzle nzycmne-krbzme x tekqtrle nqmq nr drtwrde, sa namnclz-mopwz mz Gct. 16 A' nzmu kx trtekqtrleu nqmq nr drtwrde, vzbzmu du badr leplz naesz' o nali mz nzycmne-kr-mopwzmu bade. Mz nzmu-krde lc, vz-nqblqamu nzalvztrkr Nzryrngrkxtr kc tqrpile kx, ‘Bzkq rpiq kx doa vz-rbrpe, a' mz nzycmne-krbzme natubz du mz nibrm leplz naesz' o nali kx nzmc-kzlr nzvz-rbr-krde.’ ✡ 17 A' nzmu kx tqvz-zvzle trnzlalztq-krpwzleu bamu, pibzmu da amrlx mz lrmakxtr. X rlr-ngrbzmu mz mq kxnzetu ngr lrmakxtr mz nzycmne-krbzlr bade. Nzmu kx tqvz-zvzle trnztekqtr-krdeu nqmq nr drtwrde, nimu lrmakxtr na-aprtxpxpeamu nide murde apule kxmnc-mrbr.”

18 “Napibo bamu kx Gct kc Heven sa natubz mz nibrmu mz nzesz'ti-kzkr drtwrde mz da kcng tqrpwa'-ngrnamu x da kcng tqrlrpx-ngrnamu mz nzokatr-krmu leplz mz nrlc ka. ✡ 19 X napi-mopwc' bamu kx mzli kznike krka'ngr kzdu nimu kxli o kxtq mz nzesz'tikr drtwrmu kx da kx rlxtibzmu mz Trtenge vz-nqblq-zpwxle me pnz drtwrde, sa nakabzle bamu. 20 Murde mzli lc tzmnctr-lxblr-ngrdr mz drtqnge, ninge la tqmnckr badr mz nzmailz-krnge nidr.”

Nzycmne-ebzpxngr Kxnzawz Kx Px-ngrde Nzipq-krde Kztede

21 Zbz Pita vzm mz Jiszs, rpibzle kx, “?Kxetu, nzwrde natqlvr kx naipq-ngrne kztenge kx alem da kxtrka bange? ?Nzwrde kxrlimz mrlz?” ✡ 22 Ayzlu-ngrbz Jiszs natqde kx, “Trtingr. Murde nzipq-krm kztem trnaesakiu, kxmule-esz' krlzbzle nzwrde kx nzkqlu-zlwzng, a' sc tqvz ye. 23 Murde nqmq kr Gct mz nzaclve-krde leplz nedeng apule nzycmne-ebzpxngr lc nayapwxtibo.

“Kzdq mzli kzdq kc king rpile narlwx-lxblrle kaon scdr kxnzawz nedeng. 24 Mzli kc tqabzo-ngrdele, nzvzmim kzdq nidr kc tqkaontibzle bade dola kxnyrmz. 25 A' kxnzawz lc tryatrpepwzu nzxpe-krde kaon lc Murde trpnzngr kx rtakitr nzrtekqtrngr. Zbz king kc sc tqpipebzle mz kxnzawz nedeng kx ncblo kc na-amwatx x navzmitr olvz rde x doa nedeng mz nzngini-kz-krdr kxnzawz-nrbalqng. X na-amwa kz dztudrng amrlx naxpengr kzdu kz kaon kcng. 26 A' ncblo kc tqrweobz zpr mz king x sc tqyrnititrpebzle bade kx, ‘Krlzu ena, a' kam du bange mzli mz nzxpepx-krbo kaon kcng amrlx!’ 27 Zbz sc tqycpengr drtwr king kc nide, tqipqpele nide x katxde kaon kc. X sc tqrlrpe-ngrbzle nzvz-krde.

28 “A' ncblo kc kx vzle, rmctipele kzdq kz kxnzwzng badr kx kaontibzle bade trtqki r dola (100). Lolvzbqbzle drtwrde x sc tqamwxlrpele nide mz nzrpi-krbzle kx, ‘Ka-dwzlr-ngrm trau kc tqkaontime!’ 29 A' ncblo kc rweobz zpr bade x sc tqyrnititrpebzle bade kx, ‘Krlzu ena, a' kam du bange mzli mz nzxpepx-krbo kaon kc atwrnrngr!’ 30 A' trlalztqpwzu bade, x adwatrle ncblo kc mz presin, namncpxm mrlcde krlzbzle mzli kx nzxpepxngr kaon scde. †

31 Kx nzmcpz kxnzwzng badr da lc, drtwrdr vztx zlwz. Nzvzbzng mz king, sc tzrlwape-ngrbzlr da amrlx bade. 32 Zbz sc tqkqlepe king kc kxnzawz kc. X rpibzle bade kx, ‘Ni-zlwzm kxnzawz kxdrka'ngr. Katxpxbo kaon scm amrlx murde yrnititrpe' bange. 33 X takitrde nzyc-kzkr drtwrm kztem x naipqq nide, da kc tqwaisr-ngrne nim. A' tryc-ngru drtwrm nide.’ 34 King kc drtwrde ngyatx zlwz, sc tqpipebzle mz kxnzaclveng mz presin kx navzmilr ncblo kc x na-aetq-zvzbzlr drtqde murde tryatrpepwzu nzxpe-krde kaon scde.”

35 X rpi-mop Jiszs bagr kx, “Mz nqmq lcpwz, Trtenge kc Heven sa na-ayrplapx-alole mrlx kx tripq-angidrleu kztede mz nabzde mz da kxtrka kcng tqalebzle bade.”

19

Jiszs Alvztr-ngrde Nzyrlzngr X Nzaxtxngr Krnalz

Mak 10:1-12

1 Jiszs kx yrkrpxbz kc nzalvztr-krde, sc tqrlaszpekr badr Gzlili Provins x tqvztrpekr Judiz Provins mz nrlar LueJodzn kc tqprkilzm nepi. 2 Zbo ngr leplz kxetu nzvz-nqblqmlr nigr mrlcde, x amrlzbzle kztedr kxnzyagoxng.

3 Kzdung Farzsi nzvzmqng mz Jiszs nzabzlr nzatalzngr nide mz kzdung da kxvz-rbr. Nzrpibzlr bade kx, “?Nzpnzkr drtwrm le, Lou sc Gct rlrpx-ngrde ncblo nzaxtx-krde olvz rde mz nzvz-nqblq-krde drtwrde esz'-krde?” 4 Jiszs ayzlu-ngrbzle natqdr kx, “Gct aelwapx-ngrde me pnz drtwrde mzli kc tqwz-ngrde nrlc. Murde rlwxamu mz Nzryrngrkxtr kx mzli kc ayrnrngr ‘Gct wz-ngrde ncblo esz' x olvz esz' kx namnctr-lxblrng. 5  Delc mzli kc tzetupe-ngrdr, nayrlzng. X nzamatq-lzbq-krdr namyaszpxle nzamatq-krdr kxnginidrng. X ncblo namnctr-amqngipebz mz olvz rde. Murde doa lcng li nznginipedr nrkrdrtq x leplz kxesz'.’ ✡ 6 X napibo bamu kx trnzlipeung, a' nznginipedr leplz kxesz'. Mz nzmu-krde lcde, trpnzngr leplz kx takitrde nzakipx-krde krkcng tqaxvctrpeng Gct mz nzyrlzngr.” 7 Zbz Farzsi nzveabzng bade kx, “?A' memule tqrlrpxngr Mosis le mz nzrpi-krde kx nzmu ncblo nayrbzle dq letz mz olvz rde napibzle kx pxtxpe-ngrde nide x sc tqatwzlr-ate-ngrde nide?” ✡ 8 Rpibz Jiszs kx, “Mosis yr-ngrde natq lc murde nar leplz mqngi. A' trkxmuleu lc mzli kc ayrnrngr tqwzngr Gct leplz. 9 Mzli kc ncblo tzaki-lzbq-ngrdr mz olvz rde kx tr-rmwimiu ncblo kzble, x yrlzti-moule kc olvz kzble, olvz krali lc trngiu olvz rde angidr. Murde mz nzobqkr Gct, sa tqyrlztibele olvz rde kc ayrnrngr. Mz nzmwimi-krde olvz krali lc, ayzprtxde nzesalz-krbzle kc mz olvz rde kc ayrnrngr mz nzyrlzngr mz mz Gct.”

10 Zbz rpibzkr bade kx, “Kx tqmule lcde, rlrpxngr Gct leplz nzaki-lzbq-krdr mz da lc esz'txu, mwx takitrde bzkq nzyrlzng.” 11 Jiszs ayzlu-ngrmle natqgr kx, “Leplz trnzkqluung kx mrlzbz badr trnzyrlz-krdru, a' ngi txpwz krkcng tqokatrng Gct mz nzmnc-nqblq-krdr nqmq lc. 12 Mz ncblo kcng tqrblxbz badr nzrmwimi-krdr olvz, kzdung nidr nrkrdrtqdr trmrlzu mzli kc mztr tzmc-ngrdr. X kzdung nidr nrkrdrtqdr nzvzpx, murde narblxbz badr nzrmwimi-krdr olvz. X kzdung leplz nzmcpxlr trnzyrlz-krdru murde nawztxtrpwzng mz Gct. X leplz kcng tzkrlzlr nzmnc-nqblq-krdr nqmq lc, nzabrtzlvzlr nqmq lc murde vzpxm mz Gct.”

Doa Kx Nzlxngitilr Gct Mz Nzngini-krde King Rdr

Mak 10:13-31; Luk 18:15-30

13 Zbz kzdung leplz nzvzmimlr doa kxnztopwzng mz Jiszs mz nzmaletr-krbzle nrkrdrtqdr x nzkrka'-krbzle badr. A' lclvzbzkr. 14 Zbz Jiszs rpimle bagr kx, “Bzkq rpwa'-ngrbzmu mz doa lang tztopwzng nzvz-krmlr bange. Murde leplz kxnzmulr lcng nzlxngitilr Gct mz nzngini-krde King rdr.” 15 Mz nibr nzyrlqo-krbzle mqde badr mz nzamrlz-krde nidr, sc tqrlaszpele mrkc.

16 Mzli lc kzdq ncblo vzm mz Jiszs, rpibzle kx, “?Kxakrlz, da kxmrlz kznike na-alex natwz-ngrne nzlungr kxboi?” 17 Jiszs ayzlu-ngrbzle natqde kx, “?Nike tqveati-ngrme bange da kxmrlz? Murde trpnzngr kxmrlz, a' ngi txpwz Gct esz'-krde. Mz nzprtr-krm mz nzlungr kxboi, navz-nqblqq natq kcng tqkapx Gct.” 18 Ncblo lc vea-mopwz kx, “?Natq kznikeng?” Rpibz Jiszs kx, “Krlcde seleng: ‘Bzkq kx narnibq. Bzkq kx narmwimi doa kxtrngiu krnalzde. Bzkq kx napna da. Bzkq kx narpokiati leplz. 19  Amrlue zvz trtem x lxem. X kzdung mou. X mrlzti kztemqng da kc tqwaiq nzmrlzti-lzbq-krm.’” ✡ 20 Ncblo lc rpibzle bade kx, “Vz-nqblq-angidrx natq lcng amrlx. A' mwx trtakitrdeu. ?Nike mou na-alex narlapx-ngrne?” 21 Rpibz Jiszs bade kx, “Kx tqrpiq natubq-esz'ngrn mz nzobqkr Gct, amwa mclrm amrlx x kabz trau rde mz leplz kx trpnzngr scdr. Nzmu na-aleq da lc, nzrngiba-krm sa namyalz mou mrkc Heven. Zbz vzm x vz-nqblqm ninge.” 22 A' ncblo lc drtqde tqbrpe, kx xlrbzle kc natq Jiszs. Sc tqvzpe, drtwrde vztx zlwz. Murde nzrngiba-krde etu x trsutiu drtwrde nzalvetx-krdele mz nzvz-nqblq-krde Jiszs.

23 Zbz Jiszs rpimle bagr kx, “Da angidrtx lc napibo bamu. Rblxtx-atwrnr-ngrbz mz kxnzrngiscng nzmnclz-krbzlr mz Gct! 24 Napi-mopwc' bamu kx kamel trkrlzleu nzdwatr-krde mrkc tqmrplxngr nidil. X nzrblxkr kxnzrngiscng nzmnclz-krbzlr mz Gct myaszpxle da lc.” 25 Kx xlrbzkr natq lc kctitxpxkr. Zbz sc tqrpipebzkr kx, “E kx tqmule lcde, trpengr kx narlapx!” *

26 Jiszs mzte aprtxmle bagr x rpimle kx, “Rblxbz mz ncblo, a' tr-rblxpwzu mz Gct. Murde trpnzngr da kx rblxbz bade.” 27 Zbz rpibz Pita bade kx, “Rlaszpekr dztugr amrlx mz nzvz-nqblq-krgr nim. ?A' nike natwzkr kalr?” 28 Jiszs rpimle bagr kx, “Nakrlzamu kx mz mzli kxmrna kc navzm, sa nangininge King mz nzwxbuo-krmc mz tron nyznge kxmatq. X nimu lcng tqvz-nqblq-angidramu ninge, sa na-apu-kzamu king mz nzwxbuo-krmamu mz tron mz nzaclve-krmu nqvi lr ncblo kcng Israel nzpnu-esz'-nrade-li (12). 29 Murde mrlx kx rlaszpxle ma nyzde, o mzledeng, o inwedeng, o lxede, o trtede, o doa kxnztopwz nedeng, o drtc' nyzdeng mz nzvz-nqblq-krde ninge, Gct sa naxpe-moule nide nzwrde nangi trtqki lxblr (100) mz nikeng rlaszpxle. X sa natwz-kzle nzlungr kxboi. 30 Mzli lc, kzdung leplz kxnzetung mz nrlc ka, sa nangi leplz txneng mz nrlc kc navzm. X kzdung leplz txneng mz nrlc ka, sa nanginidr kxnzetung mz nrlc kc navzm.”

20

Nzycmne-ebzpxngr Ncblo Kcng Tzwzng Mz Nrlanc

1 Rpi-mop Jiszs bagr kx, “Nzprtrkr leplz mz nzlungr kxboi apule nzycmne-ebzpxngr lcde sele. Kzdq kc ncblo nyzde kc nrlanc. Kzdq zbq, mzli kc mz nourla kxtopwz, vz mz nzrtangr-krde ncblo kx nawzng mz nrlanc nyzde. 2 Rmctile kcng ncblo mz nzwztr-krbzlr bade mz zbq lc. X rpibzle badr trau kc nakabzle badr trnablepxu, a' narsakrlrtx-ngrpwz, krlc trau kxesz'. Murde krlc narncbr mz nzxpengr leplz mzli lc. 3 Zbz mz nabz nepi kc tqrpwxmz, sc tqvzpe me nzamwangr da, sc tqrmctipele kzdung ncblo kx nzmnc-txneng. 4 Sc tqrpipebzle badr kx, ‘Vzamu x wz-kzamu mz nrlanc nyznge. X sa nakabo bamu narncbr kx takitrde.’ 5 Zbz sc tzvzpeng. X sc tqvzpe mou mz nzale-krde da kcpwz mzli kc bea x mz nabz nepi kc tqtq. 6 Zbz mz nabz nepi kc tqnzlvqn, sc tqvzpe, x sc tqrmctipele kzdu-kzng ncblo kx nzmnc-txneng. Rpibzle badr kx, ‘?Memule tqmnctxne-ngrnamu mzbq ka boi?’ 7 Nzrpibzlr kx, ‘Trpnzngr ncblo kx rpim bagr nzwzngr.’ Rpibzle badr kx, ‘Vz-kzamu mz nzwzngr mz nrlanc nyznge.’

8 “Zbz mzli kc nataopengr nepi, ncblo kc tqrnginyz nrlanc kc, rpibzle mz kxetu r kxnzawzng kx, ‘Kqle ncblo kcng tzawzng. X xpe nidr, yzutr mz leplz kcng tzwz-belqng x nayrkrpx mz krkcng tzabzo-kailr nzwzngr.’ ✡ 9 Ncblo kcng nzyzutrlr nzwzngr mz nabz nepi kc nzlvqn nzrtwz-lxblrng trau kxesz'. 10 Mz nzmu-krde lcde, mzli kc naxpepengr krkcng tzwz-kaing, mz drtwrdr nartwzng trau kxkqlu murde nzwztilr nabz nepi nzpnu-esz'-nrade-li (12). A' nztwz-kzlr trau kcpwz esz'. 11 Nztwzlr trau scdr x drtwrdr kc tqlctrpebz mz kxetu r nrlanc kc. 12 Nzrpibzlr kx, ‘Ncblo lcng nzwzti-txpwzlr nabz nepi esz'. A' nigr wztikr mzbq ka atwrnrngr mz nepi. A' se tqarsakrlrkr badr mz nzrka-krme bagr trau kcpwz tqkabzme badr!’ 13 Kx rnginyz nrlanc kc rpibzle mz kzdq nidr kx, ‘Mzlenge, trangqngutitrwxu nim. Murde krlzpeq kx natwzq trau kxesz' mz nzwz-krm mz zbq kxesz'. 14 Twz trau lc, x vzpe. Murde trpnzngr scm drtwr kx yctr elr. A' suti drtwrnge nzka-krbo mz leplz kcng tzwz-belqng trau kcpwz tqkabo bam. 15 ?Myx kxmule, mz drtwrm trmrlzu nzvz-nqblq-krnge me pnz drtwrnge mz nzayrbzkq-krnge trau scnge? ?Nide kc tqdobu-ngrn murde nivz lrnge nzmrlz-krbzle badr?’ ”

16 Zbz rpi-mop Jiszs bagr kx, “X nzprtrkr leplz mz nzlungr kxboi kxnamu-kzle lc. Murde kzdung leplz txneng mzli ka sa na-avzdzng, x kzdung leplz kxnzetung mzli ka sa na-avzong.” ✡ *

Nzwrde Kratq Kx Ycmnetrngr Jiszs Nzbz-krde

Mak 10:32-34; Luk 18:31-34

17 Mzli kc tqvz-ngrgr mz lrpzki mz nzvzkilz-krgr Jerusalem, Jiszs katxpxmle nigr ncblo nedeng, vzkitxpxkr rlru kxpipz x rpimle bagr kx, 18 “Ninge Mrlx Leplz. X mzli kc nakrlztr-ngrbzku Jerusalem, sa nakaobz ninge mz mqdr kxnzetu rdr pris x kxnzalvztrng mz Lou sc Mosis. Zbz navzmibzlr ninge mz Kansrl x drtwrdr sa naesz'ti kx nabzx. 19 Zbz nakao-mopwzlr ninge mz mqdr lr Rom kxtrngiulrJiu mz nzrnibqngr ninge. X lr Rom lcng sa naxtrnga-ngrdr ninge, naviplalr ninge x natqlvztrlr ninge mz kros. A' mz zbq kratq mz nibr nzbz-krnge, ninge kc tzatulzpe-mop mz nzlungr.”

Doa Kx Rpile Namyalz Mz Nzobqkr Gct Nawz-nrbalqtrpz Mz Leplz Amrlx

Mak 10:35-45

20 Zbz olvz r Sebedi vzm mz Jiszs, nidr badr Jemes x Jon, mrlxde kcng li. Rweobz zpr bade x rlxtibzle da kx na-alebzle bade. 21 Jiszs rveabz bade kx, “?Nike suti drtwrm na-alebo bam?” Ayzlu-ngrbzle natqde kx, “Rlr-ngrbz mz mrlxnge lcng li nzwxbu-krmu badr, kzdq mz nrlarm kxrtc, x kzdq kz mz nrlarm kxmc, murde nanginidr kxnzetung kxnzmyapxbzng.” 22 A' rpibz Jiszs badr kx, “Trkrlz-angidrwamuu nike tqrlxtiamu! ?Nzmu rlrpx-lzbq-ngrnamu mz nzprtrngr mz nzetqkr drtq kc naprtilzle ninge?” Nzayzlu-ngrbzlr natqde kx, “Eu, krlzkr nzalengr da lc!” 23 Zbz rpibz Jiszs badr kx, “Da zpwxtx, drtqmu la naetq kz, da kc nawai nzetqkr drtqnge. A' trpnzngr scnge zmatq mz nzka-krbo me matq lcng. Murde Trtenge kx rmcpxpwz krkcng nawxbuong mz tron lcng.”

24 Mzli kc tqxlr-ngrbzkr da lc, drtwrgr kc tqlctrpebz badr rlilrdr. 25 Zbz Jiszs sc tqkqlepemle nigr amrlx ngrgr x rpimle bagr kx, “Krlzamu kx king mz nrlc ka nzrtulrtr-ngrbzlr mz leplz nzalengr da mz nzmnclz-krbzlr badr. 26 A' bzkq mz nimu. Murde mrlx kx rpile namyapxbz mz nimu mz nzaclve-krde leplz nengeng, nawztrpz bamu. 27 X mrlx kx rpile nangi kxetu kxmyalz, na-avzo-lzbq x nawz-nrbalqtrpz bamu. ✡ 28 Ninge Mrlx Leplz. X kxmule-esz' ninge kxetu rmu, a' vz-ngrmc mz nrlc mz nzwztr-krbo mz leplz, a' trngiu leplz kx nawztrpqng bange. X vz-ngrmc nzrlrpx-krbo nzlu-krnge mz nzxpepx-krbo leplz kxnzkqlung mz zmatq ngr nzbzngr.”

Jiszs Amrlzle Ncblo Li Kx Mztr Mwi

Mak 10:46-52; Luk 18:35-43

29 Mzli kc tqrlaszpe-mou-ngrgr badr Jeriko, nzyrkr-nqblqmlr nigr zbo ngr leplz kxetu. 30 X mz nrlar lrpzki lc tqo-zlikr, nzwxbung elr ncblo li kx mztr mwi. Mzli kc tzxlrpe-ngrdr kx Jiszs sc tqvzpe mz lrpzki, sc tznepxpeng mz nzrpi-krdr kx, “Mrlx Devet, nayc mz drtwrm nigr!” 31 A' leplz lcng nzlclvzlr nidr x nzrpibzlr namnc-lrping. A' sc tzaetunelz-zlwzlr natqdr, mz nzrpi-krdr kx, “Kxetu! Mrlx Devet, nayc mz drtwrm nigr!” 32 Jiszs kc tqtupe, tqkqlepele ncblo kcng li, rpibzle kx, “?Nike suti drtwrmu na-alebo bamu?” 33 Nzrpibzlr kx, “Kxetu, naobq-moukr.” 34 Jiszs yc mz drtwrde nidr x maletrpzle mztr. X mzli kcpwz mztr obqtxpx pnz. X sc tzvz-nqblqpe-kzlr nide.

21

Sade Kx Nzprlxlvztingr Nabx Nc Paam Mz Lrpzki R Jiszs Mz Nzvztr-krde Jerusalem

Mak 11:1-11; Luk 19:28-40; Jon 12:12-19

1 Zbz krlzbzkr badr Jiszs mztea Betpeji mrkc mz Newz ngr Nc Olivi. Mrlc esotrpebz Jerusalem. 2 X Jiszs sc tqrpipebzle mz kzdu nigr nzling kx, “Vznamu mz mztea lcmonr tzmcpz. Mzli kc navztr-ngrbzmu, sa namcamu dq dcngki nidr mz neide, nzatolvangr mz nqvi. Yokaepxamu nqvi lrdr x vzmimamu. 3 Nzmu kx tzrpibz kzdu leplz nike tqvzmi-ngrnamu dcngki lang, rpibzmu kx, ‘Suti drtwr Kxetu.’ X mzli lcpwz ncblo la sa narlr-ani-ngrbzle bamu.”

4 Da lc atutrle nzrpikr Profet kx, 5  “Pibz mz lr Jerusalem kx, ‘King rmu dese tqvzpem mz nrwx, votrp mz nei dcngki.’ ” ✡

6 Kztegrng nzvzng x sc tzalepelr da kc tqpibz Jiszs badr. 7 Nzvzmimlr dcngki kc x neide mz Jiszs, nzprlxobzlr nzkq scdr mz nibrdr, x Jiszs sc tqwxbuopem mz nei dcngki kc. 8 Kzdq zbo ngr leplz kxetu nzprlxtiolr nzkq scdr krali mz lrpzki mrkc navokipx Jiszs. X kzdung nzrplamesitipxmqng nabx nc paam, nzprlxlvzti-kzlr lrpzki. *

9 Leplz kxkqlu kcng tzrtwayzng x krkcng tzvzbzng mz nibr Jiszs, sc tzkabo-katomipelr kx, “Hosana! Glqpxkr nim Mrlx Devet! Glqpxkr Kxnzmcpx kc tqvzm mz drtq Yawe! Ngrlvzkr Gct kc tqmyalz-esz'ngr!” ✡

10 Mz nzvotr-krbz Jiszs kc Jerusalem, lr mzteadau amrlx drtwrdr rvea x nzyrkr-lxblrqmng. X leplz kxnzkqlung nzrpilr kx, “?Nelc krlc?” 11 Zbo ngr leplz kcng nzayzlu-ngrbzlr natqdr kx, “Krlc Jiszs, profet ngr mztea Naszret mrkc Gzlili.”

Jiszs Angyale Nzatrkatingr Mangr-nzangiongr Yawe

Mak 11:15-19; Luk 19:45-48; Jon 2:13-22

12 Jiszs vztr Mangr-nzangiongr Yawe. X sc tqmaszlrpxpe-ngrde leplz kcng tzxpeting x tzamwating dalr nzrkangr blz. X alzngubzle tebol nyzdr lr Jiu kcng tztekqtrpzlr trau r mrkzbleng mz trau r Mangr-nzangiongr. X alzngu-kzpzle da kx nzwxbulvzo leplz kcng tzamwang nran kx nangi blz. 13 Rpibzle mz leplz kcng tzmncng elr kx, “Nzyro mz Nzryrngrkxtr rpi Gct kx, ‘Ma nyznge nangi ma ngr nzkrka'kr leplz.’ ✡ A' apusr-ngrnamule me nzamwangr da kcng tqangqnguti-lzbq-ngrnamu!” ✡

14 Zbz leplz kxkqlu kcng mztr tqmwiti x kxnzvz-tengineng nzvzbzng bade Mangr-nzangiongr, x sc tqamrlzpebzle nrkrdrtqdr. 15 A' kxnzetu rdr pris x kxnzalvztrng mz Lou sc Mosis drtwrdr ngyatx zlwz mzli kc tzmc-ngrdr da kcng amrlx tqmrlzting tqalele. X drtwrdr lc, mzli kc tzxlr-ngrdr doa kxnztopwzng mrkc Mangr-nzangiongr mz natqdr nztu-krde mz nzrpi-krdr kx, “Hosana! Glqpxkr nim, kx Mrlx Devet!” 16 Nzveatibzlr mz Jiszs kx, “?Xlr-kzq da kc tqvz-rbr tzpilr?” Ayzlu-ngrbz Jiszs natqdr kx, “Eu. A' trvz-rbru. Murde rlwx-zvzamu mz Nzryrngrkxtr kx, ‘Gct, mz nzvz-nqblq-krde me pnz drtwrm, doa kxnztopwzng nzglqlzlr nim.’ ” ✡

17 Sc tqrlaszpekr nidr mrkc Jerusalem, nigr badr Jiszs. X sc tqvzpekr mztea Betzni mz nzmwi-krgr.

Nounc Kx Trpnzngr Nrade

Mak 11:12-14, 20-24

18 Nrlc kx ngrlxobzle mz nourla, nigr kc tqvzpe-moukr Jerusalem. Jiszs nelzde brtale. 19 Mcle kc nc fiki mz nrlar lrpzki. Vztrpz mz noude, a' mc-txpwzle leu rde. X sc tqrpipebzle bade kx, “Trpnz-moungr nzpa-krm!” X mzli kcpwz nounc kc sc tqglrpe. 20 Kx mckr kc nzglrtx-ani-krde, kctitxpxkr x rpibzkr bade kx, “?Myx kxmule nounc lc tqglr-anitx-ngrpwzle?” 21 Ayzlu-ngrm Jiszs natqgr kx, “Da angidr lc napibo bamu. Bzkq drtwrmu li, a' nzmu drtwrmu nabrle, krlzamu nzalengr da kcpwz tqwaisz-ngrne nounc lc. X krlz-kzamu nzrpi-krbzmu mz newz lc kx, ‘Brkalzm x tao prla mz zmatq ngr Gct.’ X Gct sa narlr-ngrbzle bamu nike rlxtiamu. 22 Mz nzmu-krde lcde, Gct sa nakabzle da amrlx kx rlxtiamu vzpxm mz nzrlxngiti-krmu.” †

Nzrveatingr Zmatq Ngr Jiszs

Mak 11:27-33; Luk 20:1-8

23 Jiszs vztrpz mz makoa ngr Mangr-nzangiongr Yawe. X mzli kc tqalvztr-ngrde leplz, kxnzetu rdr pris x lrtzlvzng nzvzmqng mz nzvea-krbzlr bade kx, “?Neke rkabz bam zmatq mz nzale-krm da lcng tqaleq?” 24 Rpibz Jiszs badr kx, “Sa napibo me twzkimc zmatq kc tqale-ngrne da, a' ayzlu-kaipa'mu nzvea-krbo bamu. 25 ?Zmatq ngr nzawrkxtrkr Jon twzmle drlve? ?Kaom Gct o kabz ncblo?” Sc tztalwzpeng mz nidr esz'-krdr, tzrpipelr kx, “Nzmu narpiku kx, ‘Zmatq kx kaom Gct,’ sa narpimle kx, ‘?E memule trlxngiti-ngrwamuu natqde?’ 26 A' nzmu narpiku kx, ‘Zmatq kx kabz ncblo,’ namwxlrtiku leplz kxkqlu ma tznibqlr nigu, murde nzlxngitilr kx Jon nide profet.” ‡

27 Zbz sc tzrpipebzlr mz Jiszs kx, “Trkrlzkru.” Rpibz Jiszs badr kx, “X trpengr nzpi-kz-krbo me twzkimc zmatq kc tqwz-ngrne.”

Nzycmne-ebzpxngr Mrlx Ncblo Kcng Li

28 Rpi-mopwz Jiszs badr kx, “Na-aoti ena drtwrmu be lc. Kzdq kc ncblo mrlxde nzling. Vzbz mz mrlxde kxetu x rpibzle bade kx, ‘Mrlxnge, vztx x wz mz nrlanc kc.’ 29 Mz trnzamrlue-krdeu trtede, rpibzle kx, ‘Bzkqtxnge.’ A' mz nibrde tekqtr-moule drtwrde x sc tqvzpe mz nzwzngr. 30 Mzli lc trtede vz-kzpz mz mrlxde kc tqtopwz x pi-kzpzle da kcpwz. X rpibzle mz trtede kx, ‘Eu. Ninge la navzx.’ A' trvz-pnzu mz nzwzngr. 31 Pimamu ena bange. ?Kznike tqotibzle nzwzngr kc tqpibz trtedr?” Kxnzetu r lr Jiu kcng nzrpibzlr kx, “Krkc tqetu.” Zbz rpibz Jiszs badr kx, “Da kx napi-angidrbo bamu desele. Mz nqmq lcpwz, srlx x kxnzatakqting takes nztekqtrlr nqmq nr drtwrdr, nzmnclzbzng mz Gct x sa naprtr-kaing Heven. A' nimu kc tqvz-zvzbeamu nzpxtxpx-krmu nide. 32 Murde Jon Kxawrkxtr vzm mz nzaelwapx-krbzle bamu lrpzki r Gct mz nzatubqti-krde leplz mz nzobq-krde, a' trlxngitiwamuu nide. A' srlx x kxnzatakqting takes nzlxngitilr nide. Kxmule-esz' mclamu da lc, a' trtekqtr-kzwamuu nqmq nr drtwrmu mz nzlxngiti-krmu nide.” ✡

Nzycmne-ebzpxngr Kxnzrbilqng Nrlanc

Mak 12:1-12; Luk 20:9-19

33 Rpi-mopwz Jiszs kx, “Lalztq-mouamu mz kzdq kz nzycmne-ebzpxngr. Kzdq ncblo petile kc nrlanc ngr grep mz drtc' nyzde. Lvztrle bz ngrde, oliqtile kc da kx narwzngr waen, x wz-kz-ngrde kc me na-aukzngr mz nrlanc kc. ✡ Zbz sc tqrlrpe-ngrbzle mz kzdung ncblo kx narbilqng x naxpebzlr bade kzdung nra grep mz nrlanc lc. Zbz sc tqrlaszpele mrnyzde, tqvzpe rlru mrkzble. 34 Zbz mzli kc tqbrpengr grep, sc tqatwzlrpe-ngrbzle kcng kxnzawz nedeng kx nayzlumibzlr du nra grep kx nangi mqde. 35 A' kx nzkrlzbzlr nrlanc kc, nzlolvztitxdr krkcng tzrbilqng nrlanc kc. Nztztilr kc, nznibqlr kc, x nzvaeputilr kc. 36 Zbz atwzlr kcng kxnzawz nedeng badr, nzmyaszpxlr krkc kaing. A' ncblo kcng tzrbilqng nrlanc kc nzatrkati-kzlr nidr, da kc tzwaisr-ngrdr krkc kaing. 37 Zbz mz nibrde sc tqatwzlrpe-ngrbzle mrlxde. Murde mz drtwrde rpile kx, ‘Ncblo kcng sa na-amrluebzlr mrlxnge x sa nakabzlr du bade nra grep kx nangi dalr nzrbilqngr.’ 38 A' mrlxde kc kx nzmc ncblo kcng tzrbilqng nrlanc kc le, sc tzrpi-etrpelr kx, ‘Mrlx kxetu kc tqrnginyz nrlanc ka nide kape. Nanibqpeku, murde da nyz trtede nangi nyzpegu.’ 39 Nzlolvzlr nide, nzrtctxpx-ngrdr mz nrlanc kc, x nznibqlr nide.

40 “X mzli kc navz-ngrm kxetu r nrlanc kc, krlzpeamu da kx na-alebzle mz ncblo kcng tzrbilqng!” 41 X leplz kcng tzlalztqbzng bade nzrpibzlr kx, “Sa navzm nanibqtile ncblo lang. X nrlanc kc sa nabilq-alzupwz ncblo kzbleng kx narkabzng bade nra grep mz mzli r nzbrpe-krdr, nangi dalr nzrbilqngr.”

42 X rpibzle badr kx, “Zpwxtx! Krlz-angidramu Nzryrngrkxtr lc tqrpile kx, ‘Rplz kc etu tzpxtxpx-ngrdr ncblo kcng tzrwz-ngrng ma, nzaelwapxngr kx nide nou rplz kc tqmyatxpx-zlwzbz. Da lc, Yawe kxrwzngr. X abrtztx-zlwz-ngrgu.’ ✡ 43 Mz nzmu-krde lcde, Gct sa nakatxpxle nimu lr Jiu mz nzngini-krmu leplz nedeng. X sa navectrple bade leplz kxtrngiulrJiu kcng namnc-nqblqlr nqmq krde, murde namnclzbzng bade mz nzngini-krdr leplz nedeng. 44 Leplz kcng trnzabrtzlvzlru rplz lc tqmcpx Gct, apule kx nztaong elr x nzataki-lzbqng. X leplz kcng tzvz-zvzng nzpxtxpx-krdr rplz lc, sa na-ayrplapxng kalr mz Mzli Kxmatq kc navzm, apule kx rplz kc nataobz badr x natamyr-ngrde nidr.” §

45 Kx nzxlr kxnzetu rdr pris x Farzsi nzycmne-ebzpxkr Jiszs lcng, nzkrlzlr kx Jiszs ycmnetr-ngrde trnzvz-nqblq-krdru nqmq kr Gct. 46 Zbz nzrpilr nalolvzlr nide. A' nzmwxlrtilr leplz kxkqlu ma tznibqlr nidr, murde nzlxngitilr kx Jiszs nide profet.

22

Nzycmne-ebzpxngr Nzmungr Kxetu Heven

Luk 14:15-24

1 Zbz Jiszs yapwxti-mopwzle kc nzycmne-ebzpxngr mz leplz kcng tzyrlwrng Mangr-nzangiongr. 2 Rpibzle badr kx, “Napibo bamu kxmu nzvectr-krm Gct leplz bade mz be lc. Kzdq kc king oliqtile kc nzmungr kxetu mz nzyrlzkr mrlxde. 3 Atwzlr-ngrbzle kxnzawz nedeng kx napibzlr mz kxnzaveating kx navzpemqng. A' nzpxtxpx-ngrdr nzvz-krmlr. 4 Mz nibrde atwzlr-mou-ngrbzle kxnzawz nedeng mz kxnzaveating mz nzrpi-krbzlr badr kx, ‘Mzli ka da amrlx mrlzpe. Murde kzu nznibqtipe x nzbipeng. Vzpemamu mz nzmungr mzli ka!’

5 “Kxmule-esz', a' leplz kcng trnzlxngitilru nrpa kc. X matitr drtwrdr zbq lc x nzvz-bekang mz nepu nr drtwrdr. Kzdung nzvzng mz nrlanc nyzdr. X kzdung nzvzng mz nzwzngr. 6 X kzdung nzlolvzlr kxnzawz neng king, nztzlr nidr, vz x nzbzng. 7 King kc drtwrde ngyatx zlwz. X atwzlr-ngrde ami nede x nznibqtilr leplz kcng tznibqtilr kxnzawz nedeng x nzkatrpzlr nyr ngr mztea nyzdr.

8 “Zbz kqlele kxnzawz nedeng x rpibzle badr kx, ‘Nzmungr oliqtxpe.’ A' leplz kcng tqaveatixng trnztakitrdru nidr nzprtr-krdr mz nzmungr lc. 9 Vznamu mz lrpzki amrlx x rvzmimamu leplz amrlx kx rmctiamu, navzmqng mz nzmungr lc. 10 Kxnzawz nedeng nzvzng mz lrpzki x nzayrlwr-lxblrlr leplz amrlx kcng tzrmctilr, kxmule-esz' kxnzmrlzng o kxnztrkang. X ma nyz King yrbupxm mz leplz.

11 “A' mzli kc king tqvzpe-ngrmle mz nzmc-krde leplz amrlx, rmctile kc ncblo kx trpxi-ngrdeu lrpz kx kabzle mz leplz lcng amrlx, mz nztakitr-krde nidr nzprtr-krdr mz nzmungr lc. 12 Rpibz king bade kx, ‘?Mzlenge, memule tqvztr-ngrme mrka, trpxiwq lrpz kxmyapxbz kc tqkabo?’ A' ncblo kc anabu txpwz. *

13 Rpibz king mz kxnzawz nedeng kx, ‘Peamu mrlx lc x rtcpx-ngrnamu yz, mrkc tqtungr nzlo x tzyrningr leplz mz nzetqkr drtqdr x tzmadqti-ngrdr nqngidr mz zngya.’ ” 14 Zbz Jiszs ayrkrpxle nzycmne-ebzpxngr lc mz nzrpi-krbzle kx, “Kxmule-esz' Gct aveatile leplz kxnzkqlung mz nzmnclz-krbzlr bade mz nzngini-krde king, a' kxnzmcpxng nzpipzng.”

Nzrveatingr Nzxpengr Takes

Mak 12:13-17; Luk 20:20-26

15 Zbz Farzsi nzvzng x sc tzyrlwr-lxblrpeng mz nzryrlq-krdr drtwr ngr nzrtxtio-krdr Jiszs br mz nzycmne-krde, murde nalolvzlr nide. 16 Nzatwzlr-ngrbzlr bade kcng oblamzng Farzsi x kzdung leplz ngr dzbede kc mz Herot. Nzvzbzng nzrpibzlr kx, “Kxakrlz, krlzkr kx nike piq x alvztr-ngrn tubq zvz. X krlz-kzkr kx tu-amqngi-zvzq mz nzalvztr-krbzme nqmq kr Gct mz leplz, kxmule-esz' trna-abrtzlvzu kxnzetung. 17 Mz nzmu-krde lcde, pim ena bagr nike pnz drtwrm. ?Tubq mz Lou sc Mosis nzxpe-krbzku takes mz King r Rom o trtingr?” 18 A' mcplxtrpebz Jiszs nzatalz-krdr. Murde mz nzrpi-krbzle Eu, lr Jiu lcng nangyati drtwrdr nide mz nzokatr-krde enqmi rdr. X mz nzrpi-krbzle Trtingr, ncblo neng King Herot nalolvzlr nide mz nzxpqbrlr-krde lou sc gzpman ngr Rom. Rpibzle badr kx, “Nimu blzpokiang! ?Memule tqrpi-ngrnamu na-atalz-ngrnamu ninge? 19 Aelwa-ngrmamu dq ena srlrni kc tqxpe-ngrnamu takes.” Nzaelwa-ngrbzlr kc srlrni. 20 X sc tqveapebz kx, “?Mqngr nar nelc tqmnztr mz srlrni lc, x drtq nelc tzyrtr elr?” 21 Nzrpibzlr kx, “King r Rom.” Zbz rpibzle badr kx, “Mz nzmu-krde lcde, kabzmu mz king da kx takitrde king x kabzmu mz Gct da kx takitrde Gct.” 22 Ncblo kcng kx nzxlrbzlr da lc nzkctitxpxlr natqde, murde trprtz-pnzu mz trtxki scdr. X sc tzdwaszpelr nide.

Nzrveatingr Nztulz-ngrm Mz Nzbzngr

Mak 12:18-27; Luk 20:27-40

23 Mz zbq lcpwz, kzdung Sadiusi nzvzmqng mz Jiszs Mangr-nzangiongr. Nidr dzbe lr Jiu kx trnzlxngitilru nztulz-mou-ngrm mz nzbzngr. ✡ Nzveatibzlr da kx na-atrkati-ngrbzlr nzalvztr-krde mz nzlu-mou-ngrm mz nzbzngr. 24 Nzrpibzlr kx, “Kxakrlz, rpi Mosis kx, ‘Nzmu ncblo kx bzszle olvz rde x trpnzngr nedr doa, mzlede nayrlzti-alzule olvz lc, murde nzrngine-krdr doa na-apule kx ngi doa ne mzlede kc tqbzpe. X doa lc natekqtrle nzmrbrpx-krbz nqvi lr ncblo kc tqbz x natwzle dztudeng.’ ✡ 25 Nzmu narpingr kx kzdung mzle-lzbq nzrlimzng. Mzledr kc tqetu yrlz. Zbz mzli trboiu sc tqbzszpele olvz rde, trpnzngr nedr doa. X olvz rde natwz alzu mzlede krali. 26 Da lc nzwai mzlede krali x kratq. Vz, vz, olvz kc nzyrlzti mzle-lzbq kcng nzrlimz. 27 A' trpnzngr nedr doa. X mz nibrde olvz kc sc tqbzpe kz. 28 Alvztr-ngrn kx leplz tulz-mop mz nzbzngr. ?Kx tqmule lcde, neke nartwz olvz kc mzli kc natulz-moungr leplz amrlx? Murde mzle-lzbq kcng rlimz nzyrlztilr nide. ?Myx kxmule, Gct batrpzle mz olvz lc nzxpqbrlr-krde natqde mz nzyrlzti-krde ncblo kcng rlimz mz mzli kxesz'?”

29 Jiszs ayzlu-ngrbzle natqdr kx, “Nzao-krmu drtwrmu vz-rbrtx atwrnrngr. Murde tryrplatitru narmu zmatq ngr Gct x drtwr ngr Nzryrngrkxtr. 30 Mzli kc na-alu-moungr Gct leplz mz nzbzngr, sa na-apupelr enjrl kcng tzmncng Heven. Trnzyrlzpeung, x trpnzngr nzyrlz-mou-krdr kalr. 31 X Gct aelwapx-ngrde kx krkcng tzbzpeng sa na-atulzmqng mz nzlungr. Krlz-angidramu natq Gct kc tqrpibzle bamu kx, 32  ‘Ninge Gct ngr Ebraam, Aesak x Jekop.’ ✡ Kxmule-esz' ncblo lcng tq nzbz-pnzng, a' trpileu kx nide Gct ngrdr mzli kc pnz. Murde nibede Gct ngrdr mz nzlu-krdr Heven mzli ka.”

33 Kx nzxlrbz zbo ngr leplz natq lc, nzkctitxpxlr nzalvztr-krde.

Lou Kxmyapxbz

Mak 12:28-34; Luk 10:25-28

34 Kx nzxlr dzbe Farzsi nzamyati-krbz Jiszs drtq dzbe Sadiusi x awx-nabule nidr, sc tzyrlwr-lxblrpeng mz nzryrlq-krdr drtwr ngr nzatalz-krdr nide. 35 Zbz kzdq nidr kc tqngi kz kxalvztr mz lou sc Mosis, vzbz bade x sc tqveapebz bade kx, 36 “?Kxakrlz, lou kznike myaszpxle lou amrlx?” 37 Ayzlu-ngrbz Jiszs natqde kx, “Doa kxesz' mz nimu, namrlztiq Yawe, Gct rmu mz nabzm atwrnrngr, x mz nzwikr nelzm atwrnrngr, x mz drtwrm atwrnrngr. ✡ 38 Krlc lou sc Gct kx ayrnrngr x kx myapxbz. 39 X lou krali apupwzle nide. Rpile kx, ‘Esz' mz nimu, namrlztiq kztemqng da kc tqwaiq nzmrlzti-lzbq-krm.’ ✡ 40 Lou lcng li ngi nou da amrlx mz Lou sc Mosis x nzalvztrkr profet.”

Nzrveatingr Kxnzmcpx Ne Gct

Mak 12:35-37; Luk 20:41-44

41 Mzli kc tzyrlwrbengr Farzsi kcng mrkc, Jiszs rveabz badr kx, 42 “?Mz drtwrmu neke tqngi Kxnzmcpx, x vzpxm mz nqvi lr ncblo kznike?” Nzrpibzlr bade kx, “Vzpxm mz nqvi lr King Devet.” 43 Zbz Jiszs rvea-mopwz badr kx, “A' memule tqbatr-ngrbz Mqngrkxtr mz Devet nzrpi-krde kx Kxnzmcpx nide kxetu rde. Murde rpi Devet kx, 44  ‘Yawe rpibzle mz King kc tqngi kxetu rnge kx, Wxbu mrlc tqmatq-esz'ngr mz nrlarnge kxrtc, navz nakrlz-zpwxbzle mzli kc nangi-batr-ngrbo mz enqmi rmqng nzmetx-krbzlr bam.’ ✡ 45 Mz Sam lc Devet rpile kx, Kxnzmcpx ngi kxetu rde. ?A' myx kxnamu Kxnzmcpx nznginikr doa mz nqvi lrde kc mzte trnzmcka, x mzli kcpwz ngi kz kxetu rde?” †

46 A' nzveakr Jiszs trpnzngr kx ayzlubz. X abzo mz zbq lc, trpnz-moungr kx veabz bade da, murde ma drtqdr tqmya zvz.

23

Bzkq Apuamu Kxnzalvztrng Mz Lou Sc Mosis

Mak 12:38-39; Luk 11:43, 46; 20:45-46

1 Zbz Jiszs sc tqalvztrpele nigr badr zbo ngr leplz kcng. 2 Rpimle kx, “Kxnzalvztrng mz Lou sc Mosis x Farzsi nzrngisc zmatq mz nzalvztr-krdr x nzyokaetipx-krdr Nzryrngrkxtrng. 3 Mz nzmu-krde lcde, navz-nqblqamu da amrlx kcng tzalvztr-ngrdr nimu. A' bzkq vz-nqblqamu nqmq krdr, murde trnzvz-nqblqlru da kcng tzalvztr-ngrdr leplz. 4 Nzaleti-katong nqmq krdr kxkqlu kx nayrlqtr-mopwzlr mz Lou sc Mosis. X rblxbz mz leplz nzma-nqblq-krdrleng. Murde nqmq lcng nzapupelr da kxmrlepu, kx nzyrlqlzbzlr mz nabx leplz kx naglqlr. A' nidr esz'-krdr, trnzvz-nqblqlru nqmq lcng. X trnzokatrlru leplz nzrglqngr da kcng tqmrleputi.

5 “A' da kx myapxbz badr, leplz na-amrluelr nidr mz nzrpi-krdr kx nidr ncblo kxnztrng. Krlc nou da amrlx kcng tzalelr. Murde bokis kxtopwz kcng tzpetrlr mz rtrlrmztr x mqdr tqyctrngr Nzryrngrkxtr, nzaetunepxlr. X nctq nqvi kcng tzdotitrng mz lrpz scdr nzaboiti-kzlr. Murde nzrpilr narpingr leplz kx nzaoti zvz drtwrdr nzvz-nqblq-krdr natq Gct. A' trtingr. *

6 X mrlzbz badr nzwxbu-zvz-krdr me matq mz mangr-nzkrka'ngr x mz mzli r nzmulvzngr, murde nzglqpx-lzbqng. 7 X mrlz-kzpz badr nzamatqkr leplz nidr mz nzrpi-ngrbz badr kx, ‘Nim la, kxetu,’ mz nzvzne-krdr me nzamwangr da. 8 A' bzkq pibzmu mz kztemung kx na-amrluelr nimu mz nzalvztr-krmu nidr me pnz drtwr Gct. Murde nimu amrlx ngrmu mzle-lzbq x ile-lzbq mz nzmnclz-krmamu bange. X ninge kxakrlz kxmyapxbz kx takitrde nzamrluengr. 9 X bzkq rpiamu kx rblxbz mz kxnzakrlz ngrmung nzvz-rbrngr. X bzkq armyalzamu nidr x rpibzmu badr trte. Murde nimu amrlx ngrmu trtemu esz'txu kc tqmncm Heven. X mz nzalvztr-krde nimu tubq zvz x trvz-rbru. 10 X bzkq pibzmu mz kztemung kx nalalztq-txpwzng bamu mz nzrpi-krbzmu badr drtwr ngr natq Gct. Murde ninge Kxnzmcpx, kxaclve kxmyapxbz kc tqyokaetipxbzle bamu natqdeng. 11 Murde mrlx kx namyapxbz mz nimu mz nzaclve-krde leplz nengeng, nawztrpz bamu. ✡ 12 Murde mrlx kx amyalz-lzbq mzli ka, sa na-avzo Gct nide yu. A' doa kx avzo-lzbq mzli ka, sa na-amyalz Gct nide.”

Jiszs Ycmne-plztitrle Kxnzetu Rdr Lr Jiu

Mak 12:40; Luk 11:37-52; 13:34-35; 20:47

13 Jiszs rpi-mopwzle kx, “Agrmplz nimu blzpokiang, nimu Farzsi x kxnzalvztrng mz Lou sc Mosis! Murde Gct sa na-ayrplapxle nimu! Murde tr-rlrpx-lzbq-ngrwamuu nzmnclz-ngrbz bade. X nzalvztr-rbr-krmu rpwa'-ngrbzle mz leplz nzlxngiti-krdr nide.

14 “Agrmplz nimu blzpokiang, nimu Farzsi x kxnzalvztrng mz Lou sc Mosis! Murde Gct sa na-ayrplapxle nimu! Murde mz zmatq ngr nzngini-krmu kxnzrmailzng, angqngutitramu olvz kxnzbzszng mz nztwz-pnati-krmu dztudrng amrlx. X mzli kcpwz aboitiamu nzkrka'-krmu mz nzyrlq-kapq-krmu alwx ngrmung. Mz nzmu-krde lcde, nzayrplapxngr nimu kalr mz Hxl namyatxpx esz'ngr.

15 “Agrmplz nimu blzpokiang, nimu Farzsi x kxnzalvztrng mz Lou sc Mosis! Murde Gct sa na-ayrplapxle nimu! Murde vznenamu rlru x alilvcamu rlru mz nzrmcti-krmu kzdq doa kx naprtrpz bamu mz nzangiokr lr Jiu. A' mz nzalvztr-krmu nide, nqmq krde myaszpx-zlwzle nztrkakr nqmq krmu.

16 “Agrmplz nimu kxnzrmailz-rbrng. Murde Gct sa na-ayrplapxle nimu! Rpibzmu mz leplz kx nzmu naesalz-ngrdr Mangr-nzangiongr Yawe, trmatqneu. A' nzmu naesalz-ngrdr gol ngr Mangr-nzangiongr, na-atutrlr nzesalz-krdr. 17 A' trtingr! ?Neke angqngule nimu? Me pnz drtwrmu vz-rbrtx. Mangr-nzangiongr myaszpxle gol murde nide kc tqatrle gol kc tqycpxm elr. 18 Rpi-kzpzmu mz leplz kx nzmu naesalz-ngrdr olta ngr Mangr-nzangiongr, trmatqneu. A' nzmu naesalz-ngrdr da kc tqycom mz olta, na-atutrlr nzesalz-krdr. 19 Narmu kc! Olta myaszpxle da kc tqycom elr murde nide kc tqatrle da lcdeng. 20 Mz nzmu-krde lcde, mz nzesalzkr leplz olta, nzesalz-ngrdr nide x da kcng amrlx tqycong elr. 21 X mz nzesalz-krdr Mangr-nzangiongr, nzesalz-ngrdr nide x Gct kc tqmnc elr. 22 X mz nzesalz-krdr Heven, nzesalz-ngrdr tron nyz Gct x Gct kc tqwxbuom elr. ✡

23 “Agrmplz nimu blzpokiang, nimu Farzsi x kxnzalvztrng mz Lou sc Mosis! Murde Gct sa na-ayrplapxle nimu! Kxmule-esz' kabzmu da kranzpnu ngr da amrlx bade mz da kxtopwzng kx trmyapxpwzu. A' trkxtx-pnzu drtqmu da kxmyapxbz. Murde tralewamuu da kcng tqtubqbz mz leplz, tryc-ngru drtwrmu nidr, x tratutr-kzwamuu natqmu. A' takitrde nzale-kai-krmu da lcng tqmyapxbz, x ale-kzamu da kcng trmyapx-zlwzpwzung. ✡ 24 Mz nzale-krmu da lc, rmailz-rbramu! Murde yc zlwz mz drtwrmu da kxtopwzting mz Lou sc Gct, a' yrlqtxoamu da kcng tqmyapxbz. Apule kx rbotilzamu lxbi kxtopwzting mz nrlanc nyzmu, a' trkxu mz drtqmu poi kc etu tqekqtile nrlanc nyzmu atwrnrngr.

25 “Agrmplz nimu blzpokiang, nimu Farzsi x kxnzalvztrng mz Lou sc Mosis! Murde Gct sa na-ayrplapxle nimu! Yc zlwz mz drtwrmu nzale-krmu da kxmrlz mz nzobqkr leplz, murde rpiamu na-amatqlr nimu. A' mzli kcpwz nabzmu drka'-ngrng murde trkibramu x prlvz mzpu da. Apule kx ycpq-txpwzmu nibr kap x plet, a' da kxtrka kcng tqycpxm mz nabzmu tzatrkatilr nimu. 26 Nimu Farzsi vz-rbramu! A' na-atubqti-kaiamu nabzmu, murde Gct na-abrtzlvzle nimu x da kcng amrlx tqaleamu natubq-kzng mz nzobq-krde.

27 “Agrmplz nimu blzpokiang, nimu Farzsi x kxnzalvztrng mz Lou sc Mosis! Murde Gct sa na-ayrplapxle nimu! Nabzmu nzapulr gq lr kxbz kcng tzabrngzti, a' mz nabzdr la yrbulz-ngrm nrvr, zmibi, x zbrtu. 28 Mz nqmq lcpwz, mz nzmckr leplz nimu, mz drtwrdr nimu ncblo kxnztubqng, a' nabzmu yrbupxm mz nzpokiangr x da kxdrka'ngr.

29 “Agrmplz nimu blzpokiang, nimu Farzsi x kxnzalvztrng mz Lou sc Mosis! Murde Gct sa na-ayrplapxle nimu! Angrlotiamu gq lr profet x aluliti-kzamu gq lr kxnztubqng. 30 X rpiamu kx, ‘Nzmu namnckr mz mzli nyz melrmqgrng, e trprtrpwzkru badr mz nzrnibqngr profet neng Gct.’ 31 A' mz nzycmne-krmu lc, plzpxamu kx vzpxmamu mz nqvi lr kxdrka'-ngrng lcng tznibqlr profet neng Gct murde nzpxtxpx-ngrdr nzlalztq-krbzlr badr. 32 ?Myx kxmule, pxtxpx-kz-ngrnamu natqnge? Sa tqmrlz ye. Nibq-kzamu ninge, da kc tzwai melrmqmung nznibqti-krdr profet kcng bqnc. Murde trblepxpwzmuu badr.

33 “Nimu kxdrka'-ngrng kxnzodang x doa neng kxdrka'-ngrng, x mrnyzmu kalr Hxl. 34 A' vz zvz, murde rpibo bamu kx profet, ncblo kxnzyrplapxng, x kxnzakrlzng nengeng sa navzmqng bamu mz nzpipx-krbzlr bamu natqnge. A' kzdung sa nanibqamu mz nztqlvztr-krmu nidr mz kros. X kzdu-kzng sa naiklaamu mz mangr-nzkrka'ngr nyzmung. Zbz sa namaneutipx-zvzamu nidr mz mztea amrlx. ✡ 35 Mz nzmu-krde lcde, sa narmcti-ngrnamu nzayrplapx-zlwzngr nimu. Murde Gct sa na-atamutilzbzle bamu alwx ngr nzrnibqngr kxnztubqng amrlx, abzo mz Ken nznibq-krde Ebol, krlzmle nzrnibqngr Sekaraea, mrlx Berekaea, kc tznibq mz mzlir Mrkc Tqtr x olta. †

36 Napibo bamu, Gct sa na-atamutilzbzle bamu nzayrplapxngr kx nzvzpxmqng mz nzrnibqngr kxnztubqng amrlx, murde nzbz-krdr vzpxm mz da kcng tqaletiamu.

37 “Kosae lr Jerusalem! Nibqtiamu profet neng Gct x vaebqtiamu menrpa kcng tqatwzlr-ngrmle bamu! Kxmule-esz' aodu-zvzx nimu x mzli kqlu kx rpi-ngrne na-apubo bamu kio kx wxbulvzole neideng a' tr-rlr-lzbq-ngrpwa'muu bange. 38 Nakxmupele lape! Murde Gct sa nartxmle nibrde bamu mz nzngini-krmu leplz nedeng. X trpnzngr nzokatr-mou-krde nimu. 39 Napibo bamu, trpengr nzmc-mou-krmu ninge nakrlzbzle Mzli Kxmatq kc navzm x sa narpi-ngrnamu kx, ‘Yawe, glqlzkr Kxnzmcpx kc tqvzm mz drtqm.’ ” ✡

24

Rkx Ngr Nzodatingr Mangr-nzangiongr

Mak 13:1-2; Luk 21:5-6

1 Mzli kc Jiszs narlaszpe-ngrde Mangr-nzangiongr Yawe, vzmgr bade sc tqlxtipebzkrng kxmu nzlrmztiongr nzrwzngr. 2 Rpim Jiszs bagr kx, “Napi-angidrbo bamu kx da lcng amrlx tqmcamu, x Mangr-nzangiongr lc trnatu-alou. Trpnzngr rplz ngrde kx nablio me yc-ngrde. Murde sa naodati enqmi rmung kalr.”

Rkx Ngr Vea X Nzkxpungr Kxkqlu

Mak 13:3-13; Luk 21:7-19

3 Kx krlzbzkr kc Newz ngr Nc Olivi, Jiszs sc tqwxbupe elr, mrlcde nzmcpz Mangr-nzangiongr. Zbz kzdung kztegrng sc tzvz-lrpipebzng mrkc tqwxbu-ngrde. Nzrpibzlr kx, “Pim ena bagr mzli kc naodatingr Mangr-nzangiongr, x rkx kznikeng namc nakrlztingr mzli r nzyzlu-krme mzli kc nayrkrpx-ngrbz nrlc.” 4 Rpim Jiszs bagr kx, “Aclvetio-lzbqamu mz da lcng. Bzkq rlr-ngrbzmu mz leplz nzapokiati-krdr nimu mz da kznikeng naprtz. 5 Ncblo nakqlung sa navzmqng mz drtqnge, narpibzlr mz leplz kx, ‘Ninge Mevalu Kxnzmcpx.’ X leplz nakqlung kalr nalxngitilr nidr mz nzpokia-krdr.

6 “X mou, bzkq nelzmu tzprlzm mz nzxlr-krmu natqdr dalr nzotangr mz vea kx esotrpq x nrpa ngr vea kx ycm rlru. Da kxnzmulr lcng naprtzti-kaing, a' trngiu drtwr ngr nzyrkrpxpe-krbz nrlc. 7 Murde mrkcng kqlu mz nrlc sa napnz-lzbqng. Dzbi kxetu sa navzmqng, x nengq kxetu sa navz-kzpqng. 8 A' da lcng tqprtzting nzapulr nztangqgx-zlwzkr olvz kxyr, mzli kc tqvz-ebir-ngrm nimz ngr doa kxtopwz, x sc tqrmika ate.

9 “Mzli lc sa na-aetqbzlr drtqmu, x sa nalolvzlr nimu, x nanibqlr nimu. Murde leplz mz natq amrlx x drtc' amrlx mz nrlc kcng tzmwati drtwrdr ninge sa namwati kz drtwrdr nimu mz nzngini-krmu leplz nengeng. 10 Mz mzli r nzkxpungr lcng, kzdung leplz kcng tzvz-nqblq-kailr ninge, sa trnalxngitilru ninge. Zbz mz nzmwatikr drtwrdr leplz nengeng, sa na-aprcbzlr nidr mz kxdrka'-ngrng. 11 X profet kxnzpokiang nakqlung. X sa naesabrtilr leplz mz nzmailz-rbr-krdr nidr mz nzalvztrngr angidr. 12 Mzli lc, nqmq kr leplz kxdrka'-ngrng sa naetunepx mz nzbatr-krbzlr nzbaokr nivz mz nrlc. 13 A' nimu kcng tztu-amqngi-zvzng mz nzrlxngiti-krmu krlzbzle mz nzbz-krmu, sa na-arlapx Gct nimu.

14 “X mzli lc, leplz nengeng sa nayapwxtipxbzlr Nrpakxmrlz mz leplz ngr drtc' x natq amrlx mz nrlc, kx Gct vectrple leplz mz nzngini-krde King rdr murde narlapxng, x nrlc kc tqyrkrpx ate.”

Rkx Ngr Nzodatingr Jerusalem

Mak 13:14-23; Luk 21:20-24

15 Rpi-mop Jiszs bagr kx, “Kxdrka'ngr kxmyapxbz kc tqtrka-esz'ngr sa navzm, mz nzatutr-krde da kx yro Daniel mz buk scde. X nimu kcng tzrlwxlr da lc nakrlz-angidramu drtwr ngrde. Murde Kxdrka'ngr lc sa natuom Mrkc Tqtr Mangr-nzangiongr Yawe, a' trtakitrdeu nide nztuo-krmle elr. ✡ 16 Mzli lc nimu kcng tzmncng Judiz nangrlrlzamu mz newz murde namnc-kapq-ngrnamu nzodangr kc tqycpe pipz nzkaputr-krmle. 17 Nzmu kx tqmncome mz nibr ma nyzm, bzkq asaq nzvoo-krme x bzkq otrpeq dztum ma nyzm. A' ngrlrtx pnz. 18 X nzmu kx tqwzq mz nrlanc, bzkq vzpeq ma nyzm mz nzoti-krm lrpzm, x sc tqngrlr-ateq. 19 Agrmqng olvz kcng tzyrng x krkcng tzayqng itoto, murde rblxtile nidr nzngrlrlz-ani-krdr mz newz mz nzmnc-kapq-krdr. 20 Krka'-ngrbzmu mz Gct murde ma nzrdwasz-krmu tqkaputrp mz Sabat kc tqngi zbq kxnzamati o mz mzli r zbao, mzli kc nrlc tqbao-zlwz-ngrde. 21 Murde ztrka ngr nzkxpungr lcng sa namyaszpxlr ztrka amrlx abzo mz mzli kc ayrnrngr tqwzngr Gct nrlc krlzmle mzli ka. X trpengr nzwrde kxnamule lc kx naprtz kalr. ✡ 22 Gct aotipe drtwrde nzamrbcnetr-krmle mzli lc, murde leplz ma tzyrkrtxtrng. X amrbcnetrple mzli lc mz nzokatr-krde leplz kcng tqmcpxpeleng.

23 “Mzli lcde, nzmu kx tzrpibz leplz bamu kx, ‘Obqki lcmonr Kxnzmcpx kc tqmnc mrkc!’ o ‘Obqkim ka nide se tqmnckibzle ka!’ bzkq lxngitiamu nidr. 24 Murde mevalu kxnzpokiang x profet kxnzalvztr-rbrng sa navzmqng. X na-aleting rkx x da kx nakctipxng mz nzesabrti-krdr leplz kcng tqmcpxpeng Gct, nzmu nakrlzlr nzyatr-krbzlr. 25 Lalztq-angidramu! Napi-kaipo da lcng bamu x mzli rdr kc tqvz-atem. 26 Mz nzmu-krde lcde, nzmu kx tzrpibz leplz bamu kx, ‘Obqki lcmonr Kxnzmcpx kc tqmnc lzke!’ o ‘Obqkim ka nide se tqmncpxm ma ka!’ bzkq lxngitiamu nidr. 27 Murde ninge Mrlx Leplz nzyzlu-krmc sa naotxpx mz mzpu. Sa na-apule nzrpnapxkr bzlrpc mz nzayzlrpx-krde bongavz, abzo mz kzdq nrlarde krlzbzle kzdq nrlarde. 28 X mz nzmc-krdr da lc, me mnc-ngrne naopxbz mz leplz amrlx.”

Rkx Ngr Nzvz-krm Mrlx Leplz

Mak 13:24-27; Luk 21:25-28

29 Rpi-mop Jiszs bagr kx, “Mz nibr mzli r nzkxpungr lcng, ‘Gct sa na-aycngrlrtile dalr bongavz kcng tzmatq amrlx. Nepi nawx-nzlongr x temz trnapnzpxu. X vri sa natatio-lxblrmqng mz bongavz.’ ✡ 30 Ninge Mrlx Leplz. X mzli lc, sa namclz rkx rnge mz bongavz. X kxtrnzrlxngitiung amrlx sa namclr Mrlx Leplz mz nzvz-krmc mz nabz dcbz ngr bongavz mz zluli kxetu x zmatq. X sa nayrning murde nzkrlzlr kx mzli trnaboipeu x sc tzayrplapxpeng. ✡ 31 X mzli lc, trpu kxetu nayrni x sa na-atwzlrpx-ngrne enjrl nengeng mz nrlc tulvzo. X sa navzmimlr leplz neng Gct kcng tqmcpxleng.” ✡

Rkx Ngr Nc Fiki

Mak 13:28-31; Luk 21:29-33

32 Zbz rpi-mop Jiszs bagr kx, “Mwx natwzamu drtwr ngr nzplcokr leu r nc fiki. Mrka Israel mzli kc namc-ngrnamu nrlar nc fiki tzpooti-ngrdr x nzyrlqbzlr leu rdr kxmrna, sc tqkrlzpeamu kx mzli r nrpr ngr nranc sa tqesopem. 33 Mz nqmq lcpwz, mzli kc namc-ngrnamu kx da lcng tqpibo bamu sc tqtutrpemqng, sc tqkrlzpe-kzamu kx mzli r nzvz-krmc esotrpem. 34 Nakrlz-angidramu kx da lcng amrlx nangidati-kaing, x leplz kcng tzmncng mz nrlc sc tzyrkrtr-ateng. 35 Kxmule-esz' bongavz x nrlc sa nayrkrpxng kalr, a' natqngeng trtxpnzngr nzyrkrpx-krdr, murde sa nangidating amrlx.”

Naoliqti-zvzku Nzyzlu-krm Jiszs

Mak 13:32-37; Luk 17:26-30, 34-36

36 Rpi-mop Jiszs bagr kx, “Trpnzngr kxrkrlz zbq x nabz nepi kc nayzlu-ngrmc. Trnzkrlzlru enjrl ngr Heven amrlx x trkrlz-kzwxu, a' krlz txpwz Trtenge esz'-krde. 37 Nayzlumc mzli kc leplz napxtxpx-ngrdr nzlalztqngr mz natq Gct, da kc tqwaile mz mzli nyz Noa. 38 Mzli lcde leplz nzmung, nzyrlzng, x nzpxtxpx-ngrdr nzlalztqngr mz natq Gct, vz vz krlzmle mzli kc Noa badr mrlxdeng tzdwatr-ngrdr mz lcsu kc etu. X nubla kc tqvo-atem. 39 Murde kxdrka'-ngrng lcng trnzkrlzlru kx Gct sa naodatile nidr, a' dcpxpengr drtwrdr nzvo-krm nubla mz nzaboo-krde nidr. X kxnamu-kzle lc mz zbq kc nayzlu-ngrmc. 40 Mzli lc ncblo nzling nawz-lxblrng mz nrlanc kxesz'. Navzmipe Gct krkc tqtubq. X narlaszpe krkc trvz-nqblqleu ninge, mz nzodatingr nide. 41 X olvz nzling naoliq-lxblrng mz dakxnzng. Navzmipe kc x narlaszpe kc. 42 Mz nzmu-krde lcde, oliq-zvzamu murde trkrlzwamuu zbq kxnanginide. 43 Ncblo kx pna da trnzkrlzu zbq kx napna-ngrde da brma. Mz nzmu-krde lcde naoliqti zvz nzvz-krmle. 44 X mz nqmq lcpwz, naoliqti-zvzamu nzvz-krmc, murde ninge Mrlx Leplz sa navzmc mz mzli kx trnakrlzwamuu.”

Kxnzawz Kx Brti Drtwr Kxetu Rde

Luk 12:41-48

45 Jiszs rpi-mople bagr kx, “Napibo bamu kxmu kxnzawz nenge kx brti drtwrnge. Sa na-apule kc kxetu kx aprcbzle mz kzdq kxnzawz nede mz nzaclve-krde kztedeng x mz nzapu-krde nidr. Zbz sc tqvzpe mz kzdq nrlc. Kxnzawz kxyrplapx x brti drtwr kxetu rde sa navz-nqblq-zvzle natq kxetu lc. 46 Mz nzmu-krde lcde, mzli kc navz-ngrm kxetu rde, kxnzawz lc sa na-abrtzlvzle nzale-krde nzwz-krde. 47 Da angidr lc napibo bamu. Kxetu kc sa nayrlqle kxnzawz lc mz nzaclve-krbzle dztudeng amrlx. 48 A' nzmu nanginide kxnzawz kxtrka, sa narpile mz drtwrde kx, ‘Kxetu rnge trpnzngr nzvz-ani-krmle.’ 49 Zbz sc tqabzope-kzle nzibrti-krde kztedeng. A' nide kc tqmu x tqangqnguti-lzbq-ngrde nzrmnqngr. 50 A' kxetu kc yzlum mz mzli kx trpnzu drtwr kxnzawz lc. 51 Zbz kxetu kc sa na-ayrplapx-zlwzle nide x na-atwzlr-ngrde nide mrkc leplz nayrni-alo-ngrdr mz nzetqkr drtq x namadqtilr nqngidr mz zngya, badr leplz kx narpi-ngrbz kxnzrlxngiting.”

25

Nzycmne-ebzpxngr Olvi Kcng Nzpnu

Luk 12:35-40

1 Jiszs rpi-mople bagr kx, “Mzli kc nayzlu-ngrmc mz nzngini-krnge King, sa naglx-angidrx leplz kcng tzvz-nqblqlr ninge x navzmix nidr Heven. Mzli lc leplz mz nrlc ka sa na-apulr olvi kcng mz be lc nayapwxtibo.

“Kzdq nrlckxbq kzdu kcng olvi nzpnu-esz' tzaenzling mz ma nyz olvi kc nayrlz. Nzwz-krdr nzyangrle-krdr nyr mz lrpzki kc nao-zli ncblo kc nayrlz mzli kc navz-ngrmle, mz nibr nzatubqtingr narncbr ngr nzyrlz-krde. 2-4 Olvi lcng nzlvqn nzyrplapxng, murde nzoliqtilr da kqlu kx nayangrlelr mzli kxboi. A' nzlvqn nzngqngung, murde nzoliqti-txpwzlr da kx esz' kx nayangrlelr mzli kxmrbc txpwz. 5 Ncblo kc nayrlz trvz-anipuu. X mztr kc tqone-mwitipe, x sc tzmwipeng.

6 “A' mzli kc mz aurnrlc, sc tzxlrpelr ncblo kx nate etu, rpile kx, ‘Ncblo kc nayrlz sa tqvzpem! Dwalzmamu x rmctiamu nide.’ 7 Olvi kcng nzpnu nzdwalzmqng, x sc tztekatrpelr da kcng nayangrlelr. 8 Olvi kcng tzngqngung nzrpibzlr mz krkcng tzyrplapxng kx, ‘Kamamu du bagr da scmu kcng tzyangrle, murde kx pnrgrng yrkrtrpe.’ 9 A' krkcng tzyrplapxng nzayzlu-ngrbzlr natqdr kx, ‘Trtingr. Trtakitrpepleu nigu amrlx ngrgu. Murde mz nzyangrlengr nyr, navz nakrlzbzle ma nyz trte ncblo kc nayrlz. Mz nzmu-krde lcde, vznamu x rpwxamu scmu da kx nayangrleamu x nayctrpz du.’ 10 A' mzli kc tzvz-ngrdr mz nzxpengr da lcng, ncblo kc nayrlz sc tqkaputrpem. X olvi kcng tzoliq-angidrng, sc tzvzpebzng badr mz ma nyz trtede, mz nzprtr-krdr mz nzmungr kc etu mz nzyrlzngr lc. 11 Mz nibrde olvi kcng tzngqngung sc tzkaputrpemqng ma kc. X sc tzrpi-katotrpebzlr kx, ‘Kxetu! Kxetu! Lvxpxm naonrx! X nadwatr-kzpzkr!’ 12 A' rpipxmle brma kx, ‘Trtingr. Trkrlzwxu nimu.’ ”

13 Zbz Jiszs ayrkrpxle natqde, nzrpi-krde kx, “Mz nzmu-krde lcde, naoliqti-zvzamu nzyzlu-krmc. Murde trkrlzwamuu zbq o nabz nepi kx nayzlu-ngrmc.” *

Nzycmne-ebzpxngr Kxnzawz Kcng Tq

Luk 19:11-27

14 Rpi-mop Jiszs bagr kx, “Mzli kc nayzlu-ngrmc mz nzngini-krnge King, sa na-ayzlu-ngrbo da mz leplz nengeng mz nzvz-nqblq-krde da kx nzalelr. X sa nakabo da kxmrlz mz krkcng tzaleng da kxmrlz. Mzli lc, leplz mz nrlc ka sa na-apulr kxnzawzng mz be lc.

“Kzdq mzli kzdq kc kxetu oliq mz nzvz-krde mz nrlarnrlc. A' kqle-kaile kxnzawz nedeng nztqng kx brti drtwrde mz nzaclve-krbzlr dztudeng. 15 Aprc-lxblrbzle badr da kx takitrde nidr. Kabzle badr bxli r srlrni kx ngi gol. Kzdq twzle bxli nzlvqn, kzdq bxli li, x kzdq bxli esz'. Zbz sc tqrkalzpem. 16 Ncblo kc tqrtwz bxli kxnzlvqn, vz x sc tqmwapxpe-ngrde gol kcng. X atatrple bxli nzlvqn mou kx nangi sc kxetu rde. 17 X mz nqmq lcpwz, ncblo kc tqrtwz bxli kxli, atatr-kzple bxli li mou kx narngisc kz kxetu kc. 18 A' ncblo kc tqrtwz bxli kxesz', twzle x yrtzmqle mz drtc' murde mz drtwrde nayc angidr.

19 “X mzli kzblepe, kxetu rdr sc tqyzlupem. X kqleleng rtqlrdr mz nzrlwa-krbzlr bade nikeng nzatatrplr mz gol scde. 20 Ncblo kc tqrtwz bxli kx nzlvqn, vzm bade x rpibzle kx, ‘Kxetu rnge, kame bange bxli nzlvqn, x mwapxpe-ngrne x atatr-mopwc' bxli nzlvqn kx nangi scm.’ 21 X rpibz kxetu kc kx, ‘Mrlzvxitx angidr. Nim kxnzawz kxmrlz kc tqvz-nqblq-zvzle natqnge! X nayrlqpex nim mz nzaclvengr da kxkqlu, murde atutr-angidrq nzwz-krm mz da kxpipz. Vzm x prtr mz nzmungr lc etu murde abrtzlvzx nim.’ 22 Zbz ncblo kc tqrtwz bxli kxli, vzm bade x rpibzle kx, ‘Kxetu rnge, aprcme bange bxli li, x mwapxpe-ngrne x atatr-mopwc' bxli li kx nangi scm.’ 23 X kxetu lc rpi-kzpzle bade kx, ‘Mrlztx angidr. Nim kxnzawz kxmrlz! X nayrlqpex nim mz nzaclvengr da kxkqlu, murde atutr-angidrq nzwz-krm mz da kxpipz. Vzm x prtr mz nzmungr lc etu murde abrtzlvzx nim.’

24 “Zbz ncblo kc tqrtwz bxli kxesz', vzm bade x rpibzle kx, ‘Kxetu rnge, suti drtwrm kx nike na-ale kxnzawz nemqng nradr naycbz. X atatrpe' gol mz da kx trvzpxpuu mz nzwz-krm. 25 Mwxlrlvzx gol scm murde ma tqamrbrbo. Mz nzmu-krde lcde, yrtzmqtxbo mz drtc' murde nayc angidr. Gol scm kc tqkame bange dese.’

26 “Rpibz kxetu kc bade kx, ‘Nim kxnzawz kxtrka x drtqm sa! Krlzq kx suti drtwrnge kx nike na-ale kxnzawz nengeng nradr naycbz. X atatrpc' gol mz da kx trvzpxpuu mz nzwz-krnge. 27 ?A' memule tryrlqtr-ngrpwzmeu gol scnge mz bxng, murde mz nzyzlu-krmc, gol kxmwatipxle nayctrpebz x na-atatr-mople du trau?’ 28 Zbz kxetu kc sc tqrpipebzle mz leplz nedeng kx, ‘Kapxbzmu bxli scnge bade x kabzmu mz kxnzawz kc tqryrlq bxli kx nzpnu.’ ”

29 X Jiszs ayrkrpx-ngrde natqde kx, “Mzli kc nayzlu-ngr-mopwc', doa kx aclve-angidrle da kx kabo bade, sa nartxlvzlzbo nikeng kabo bade, murde dztudeng nakqlu-zlwzng. A' doa kx traclve-angidrleu da kx kabo bade, kxmule-esz' nike scde pipz, sa nakatxpxbo bade. 30 X sa na-apux kxetu kc tqrpibzle mz kxnzawz nedeng kx, ‘Kxnzawz kxtrka elc, rtcpx-ngrnamu yz, mrkc tqtungr nzlo x tzyrningr leplz mz nzetqkr drtqdr x tzmadqti-ngrdr nqngidr mz zngya.’ ” †

Mzli Kxmatq Kc Nawxbuo-ngrm Jiszs Mz Tron Nyzde Kxmyalz-esz'ngr

31 Jiszs rpi-mople bagr kx, “Mzli kc ninge Mrlx Leplz nayzlu-ngrmc mz nzngini-krnge King kxluli, sa navzmimc enjrl nengeng amrlx. X sa nawxbuomc mz tron nyznge kxmyalz-esz'ngr mz nzpipx-krbo mz leplz mz nrlc tulvzo nztubq-krdr o nzvz-rbr-krdr. ✡ 32 Leplz amrlx mz drtc' amrlx mz nrlc tulvzo sa nayrkrmqng bange. X sa na-akipxx nidr mz dzbede kxli, da kc tqwai kxaclve sip nzakipx-krde sip mz gout nedeng. 33 Mzli lc sa na-amncx leplz kcng tztubqng mz nzobqkr Gct mz nrlarnge kxrtc, x leplz kzbleng mz nrlarnge kxmc. 34 Zbz sa narpibo mz leplz kcng tzmncng me matq mz nrlarnge kxrtc kx, ‘Trtenge amrlzle nimu amrlx. Vzmamu x twzamu da kxmrlzting amrlx kcng Gct tqesalz-ngrde nakabzle bamu Heven, mz nzngini-krnge King rmu. Murde oliqti-pnzle da kxmrlz lcng mzli kc tqwz-ngrde nrlc. 35 Takitrde nztwz-krmu da kxmrlz lcng murde mzli kc tqbrtale-ngrne rkamamu nange dakxnzng, x mzli kc tqbrlxkzngr drtwrnge rkamamu mqnge lue, x mzli kc tqngini-ngrbo lrnarnrlc bamu adwatramu ninge ma nyzmung, 36 x mzli kc trpnzngr scnge lrpz rkamamu bange lrpz, x mzli kc tqyagox-ngrne aclveamu ninge, x mzli kc tqmncpx-ngrmc mz presin oklatimamu ninge.’

37 “Zbz leplz kxnztubqng sa narpimlr bange kx, ‘?Kxetu, mzli kznike mc-ngrgr nzbrtale-krm x rkabzkr nam dakxnzng? ?X mzli kznike mc-ngrgr nzbrlxkzkr drtwrm x rkabzkr mqm lue? 38 ?X mzli kznike mc-ngrgr nzngini-krm lrnarnrlc x adwatrkr nim ma nyzgrng? ?X mzli kznike mc-ngrgr trpnzngr scm lrpz x rkabzkr scm? 39 ?X mzli kznike mc-ngrgr nzyagox-krm o nzmncpx-krme mz presin x oklatibzkr nim?’ 40 X sa na-ayzlu-ngrbo natqdr kx, ‘Da angidr lc napibo bamu. Mzli kznike okatr-ngrnamu leplz nengeng, kxmule-esz' nidr leplz txneng, mz drtwrnge okatrpeamu ninge.’

41 “X mzli lc sa napi-kzpo mz leplz kcng tzmncng mz nrlarnge kxmc kx, ‘Nimu kcng tzmnclzbzng mz zngya ngr drtwr Gct, vzpeamu. X vznamu mz nyr ngr Hxl kc tqngctx alo, tqoliqti Gct mz nzayrplapx-krde Setzn badr drka' nedeng amrlx. 42 Nzayrplapxngr lc takitrde nimu murde mzli kc tqbrtale-ngrne tr-rkapwa'muu nange dakxnzng, x mzli kc tqbrlxkzngr drtwrnge tr-rkapwa'muu mqnge lue, 43 x mzli kc tqngini-ngrbo lrnarnrlc bamu tradwatrwamuu ninge ma nyzmung, x mzli kc trpnzngr scnge lrpz tr-rkapwa'muu bange lrpz, x mzli kc tqyagox-ngrne x tqmncpx-ngrmc mz presin traclvewamuu ninge.’ 44 Zbz leplz lcng sa narpimlr bange kx, ‘?Kxetu, mzli kznike mc-ngrgr nzbrtale-krm x nzbrlxkzkr drtwrm, x nzngini-krm lrnarnrlc, x trpnzngr scm lrpz, x nzyagox-krm x nzmncpx-krme mz presin x trokatrkru nim?’ 45 X sa na-ayzlu-ngrbo natqdr kx, ‘Da angidr lc napibo bamu. Mzli kznike pxtxpx-ngrnamu nzokatr-krmu leplz, kxmule-esz' nidr leplz txneng, mz drtwrnge pxtxpx-ngrnamu nzokatr-krmu ninge.’ 46 Zbz leplz lcng sa naprtrng mz Hxl mz nzayrplapxngr kc tqyctx alo. A' kxnztubqng sa naprtrng Heven mz nzlungr kxboi.”

26

Kxnzetu R Lr Jiu Nzrpilr Nanibqlr Jiszs

Mak 14:1-2; Luk 22:1-2; Jon 11:45-57

1 Mzli kc Jiszs tqayrkrpxpe-ngrde nzalvztrngr lcng, rpimle bagr kx, 2 “Krlzamu kx ycbep zbq lang li x zbq kxtr kc tzrpibz Nzamyangr sc tqkaputrpem. Mzli lc ninge Mrlx Leplz sa nalolvz x natqlvztr ninge mz kros.”

3 Kxnzetu rdr pris x lrtzlvzng r lr Jiu nzyrlwr-lxblrng mz ma kc etu nyz Kaefzs, kc tqngi Nardr Pris. 4 Nzyrlqlr drtwr ngr nzlolvz-kapq-krdr Jiszs x nanibqlr. 5 A' nzrpilr kx, “Bzkq lolvzku nide mz nabz zbq kcng tqetung, murde ma tqrkatrpzku mz leplz kxkqlu nzotablrngr.”

Jiszs Aelu Mxri Tolo Betzni

Mak 14:3-9; Jon 12:1-8

6 Jiszs mnc mztea Betzni mz ma nyz kzdq kc ncblo drtqde Saemon. Ncblo lc amrlz Jiszs mzli kc mz lepz kx dwatibzle nide. 7 Mzli kc tqmungr Jiszs ma lcde, dwatrpz kc olvz. Twzbzle kc botol ngr tolo kx narncbr ngrde lqlwx x mnrte mrlz zlwz. X sc tqaelupebzle nar Jiszs mz nzarmyalz-krde nide. 8 Kx mckr da lc, drtwrgr ngya, sc tqrpi-etrpekr kx, “?Nike olvz lc tqayrkrtitx-ngrde tolo lc narncbr ngrde lqlwx? 9 Takitrde nzamwatxngr mz narncbr kc tqlqlwx, x nakabz trau ngrde mz nzokatrngr leplz kxtrnzrngiscung!”

10 A' rpim Jiszs bagr kx, “Bzkq drtwrmu lctrpz bade. ?Memule tqrpi-ngrnamu narpwa'-ngrbzmu da lc tqalele? Da kxmrlz-esz'ngr lc tqalemle bange. 11 Doa kx trnzrngiscung mnc-zvzamu badr, a' ninge trnamnc-zvzpou bamu. 12 Aelule ninge tolo, mz nzoliqti-krbzle nrkrdrtqnge mzli kc nabz-ngrne x nzryrtzmqngr ninge kc ate. 13 Napi-angidrbo bamu, drlve keng nzyapwxtipxngr Nrpakxmrlz lc mrka mz nrlc, da kxmrlz lc tqalem olvz lc bange sa napipx kz, mz nzrdctipxngr drtwr nide mz nrlc tulvzo.”

Judzs Ryrlq Drtwr Mz Nzamwa-krde Jiszs

Mak 14:10-11; Luk 22:3-6

14 Zbz Judzs Iskariot, kzdq nigr kcng nzpnu-esz'-nrade-li (12), vzbz mz kxnzetu rdr pris. 15 Rpibzle badr kx, “?Nakamamu bange natqlvr mz nzaprc-krbo Jiszs bamu mz nzlolvz-krmu nide?” X sc tzrlwxpxpebzlr bade trau kx ngi silvz nzpnu-tq (30). ✡ 16 Zbz Judzs sc tqrtangrtipele mzli kxmrlz kx na-aprc-ngrbzle Jiszs badr. *

Jiszs X Ncblo Nedeng Nzmulvzlr Nzamyangr

Mak 14:12-21; Luk 22:7-13, 21-23; Jon 13:18-30

17 Mz zbq kc kai ngr Nzmulvzngr Bret kx Trpnzngr Yisti Ngrde, veatibzkr mz Jiszs kx, “?Myx me naoliqti-ngrbzkr dakxnzng kx nangq mz Nzamyangr?” 18 Jiszs rpile kx navzbzng mz kzdq ncblo mzteadau x narpibzlr bade kx, “Kxakrlz ngrgr rpibzle bam kx, ‘Mzli kc tqmcpx Gct mz nzbz-krnge ycpe pipz nzkaputr-krmle. X sa namulvzkr badr ncblo nengeng Nzamyangr mz ma nyzm.’ ” 19 Kzdung kztegrng nzalelr da kc tqpibzle badr mz nzoliqti-krdr Nzamyangr. 20 Kx krlzbzle kc milzpq, Jiszs x nigr kcng nzpnu-esz'-nrade-li (12) sc tqwxbuopekr mz nzmu-krgr. 21 X mzli kc tqmupe-ngrgr, rpim Jiszs bagr kx, “Napi-angidrbo bamu kx kzdq nimu esz' sa na-amwabzle ninge mz enqmi rngeng.” 22 Kx xlrbzkr le, drtwrgr vztx pnz. X sc tqycmne-esz'-lxblrpebzkr bade, tqtulzm kc nigr tqrpibzle kx, “?Kxetu, trnipwc'u la tqpiq kx?” 23 Ayzlu-ngrm Jiszs natqgr kx, “Mrlx kc naleole bret nade mz dis lc, tqwxbutrp bange, sa na-amwale ninge. ✡ 24 Ninge Mrlx Leplz nabzx navz-nqblqle Nzryrngrkxtr. A' agrmplz ncblo la na-amwale ninge. Murde takitrde bzkq mzte nzmc pnz, murde nzayrplapxngr nide kalr sa namyatxpx-esz'ngr.” 25 Zbz Judzs kc na-amwale nide, rpibzle bade kx, “?Kxakrlz, trnipwc'u la tqpiq kx?” Jiszs ayzlu-ngrbzle natqde kx, “Dela tqplzpxpeq.”

Jiszs Ayzuole Nzmungrkxtr

Mak 14:22-26; Luk 22:14-20; 1 Korint 11:23-25

26 Mzli kc tqmube-ngrgr, Jiszs kalzmle bret. Awitx-ngrbzle mz Gct, lopxile, kamle bagr x rpimle kx, “Twzamu x ngqnamu murde krlc ncvr drtqnge.” 27 Zbz glqlzmle kap. Awitx-ngrbzle mz Gct, kamle bagr x rpimle bagr kx, “Mnqamu amrlx ngrmu. 28 Murde krlc mepyr rnge kc tqyrlepx-ngrde leplz kxkqlu, mz Nzesz'tikr Drtwr Gct badr leplz, mz nzipqpx-krde alwx ngrdr. 29 Da zpwxtx, trpengr nzrmnq-krnge waen, navz nakrlzbzle mzli kc narmnq-lxblr-ngrgu waen kxmrna mz nrlc kxmrna kc na-aclve Trtenge kalr.” 30 Mz nibrde ngrtx-ngrgr kc Sam ngr nzrglqpxngr x sc tqrlaszpekr mzteadau, tqvzdzpekr mz Newz ngr Nc Olivi. †

Plzpx-kaipz Jiszs Nzrpikr Pita Trkrlzleu Nide

Mak 14:27-31; Luk 22:31-34; Jon 13:36-38

31 Zbz rpim Jiszs bagr kx, “Koma mz nrlckxbq mzli kc nalolvzngr ninge nimu amrlx ngrmu sa nadwaszamu ninge. X krlc sa na-atutrle Nzryrngrkxtr mz nzrpi-krde kx, ‘Ninge Yawe, sa nanibqx kxaclve sip, x sip nedeng sa na-akiting nrlc.’ ✡ 32 A' mz nibr nzatulz-moungr ninge mz nzbzngr, sa nartwayz-kaipo Gzlili x navz-kzpzmu mz nzrmcti-lzbq-krgu elr.” 33 A' Pita rpibzle kx, “Trtxpnzngr nzdwasz-krnge nim mzli kc nalolvzngr nim, kxmule-esz' kztenge lcng nzdwang amrlx!” 34 Jiszs rpibzle mz Pita kx, “Napi-angidrbo bam, koma mz nrlckxbq, nzwrde natq nzrpi-krm trkrlzwq ninge x kio kc tqkya' ate.” 35 A' Pita rpi-kzpzle bade kx, “Trtxpnzngr nzrpi-krnge kx trkrlzwxu nim! Kxmule-esz' nzabzminge nim!” X pi-kzpzkr nigr kztede kcng amrlx.

Jiszs Krka' Esz'-krde Getsemzni

Mak 14:32-42; Luk 22:39-46

36 Zbz vzokr badr Jiszs krlzbzkr kzdq nrlc drtqde Getsemzni. Jiszs rpimle bagr kx, “Wxbupwzmu mrka mzli kc nakrka'-ngrne mrkc.” 37 Vzmile Pita, x mrlx Sebedi kcng nzling. Mzli lc nabz Jiszs talvzope x mrlepupe-ngrde nzvzkr drtwrde. 38 Sc tqrpipebzle mz rtqlrdr kx, “Nzvzkr drtwrnge etutx-zlwzpe x rpile nanibqle ninge. Mncpwzmu mrka x aukzpwzmu.”

39 Vzszpxle nidr kxpipz x sc tqrtco-lzbqpengr mz drtc' mz nzkrka'-krde. Rpile kx, “Trtenge, nzmu kx tqrlrpx-ngrnle, trsutiu drtwrnge nzrlrpx-lzbq-krnge mz nzetqkr drtqnge x nzbzngr. A' bzkq vz-nqblqq me pnz drtwrnge, a' nangi zvz me pnz drtwrm.” 40 Mz nibr nzkrka'-krde, yzlum mz ncblo kcng nztq, a' sa tzmwing. Sc tqrpiopebzle mz Pita kx, “?Rblx-zlwzbz bam nzobq-krm ninge mz nabz nepi kxesz'? 41 Aukzpwzmu x krka'namu murde natu-amqngiamu mz nzatalzngr. Murde kxmule-esz' suti drtwrmu nzalengr da kxtubq, a' nzxplr-krmu esz'-krmu trtakitrdeu.”

42 Zbz Jiszs vz mou mz nzkrka'-krde nzwrde krali, x rpi-moule kx, “Trtenge, nzmu kx tqpnz drtwrm nzrlrpx-lzbq-krnge mz nzetqkr drtqnge x nzbzngr, kxnamupele lape!” 43 Kx yzlu-mople kc badr, mcle kx nzmwipe-moung rtqlrdr, murde mztr one mwi.

44 Zbz Jiszs yzlu mou mz nzkrka'-krde nzwrde kratq. X pi-moule natqde kcng pwz. 45 X kx yzlu-mople badr, mz nzyrkrpx-krbz nzkrka'-krde, mcle sc tzmwibeng. Sc tqrpipebzle kx, “Elr! Nimu ka tqmwibeamu. A' mzli kc tqpi-pnzbo bamu sc tqkaputrpem. Obqbzmu, ninge Mrlx Leplz se na-aprcpebz mz zmatq ngr ncblo kx nzaleng alwx. 46 Tulzamu, navzbzku narmcti-lzbqku badr. Obqbzmu, ncblo kc tqamwale ninge sa tqvzpem.”

Jiszs Nzlolvz Getsemzni

Mak 14:43-50; Luk 22:47-53; Jon 18:3-12

47 Mzli kc Jiszs tqycmnebe-ngrde, Judzs sc tqkaputrpebz. Nide kzdq nigr kcng nzpnu-esz'-nrade-li (12), x vz-nqblqm zbo ngr ncblo kxetu. Nzatwzlrpx-ngrmqng kxnzetu rdr pris x lrtzlvzng. Nzrmaleng dalr nzotangr, bz x toki r vea. 48 Judzs rka-kaipz badr rkx mz nzrpi-krbzle kx, “Krkc natcngix kcma, nide kc nalolvzamu.”

49 Zbz Judzs vzm mz Jiszs. Rpibzle kx, “Nim la, Kxakrlz!” x sc tqtcngipebzle mqde. 50 Jiszs ayzlu-ngrbzle natqde kx, “Mzlenge, aniti nike nartrngztibzme.” Zbz ncblo kcng sc tzlolvzpelr nide. 51 A' kzdq nigr kx tu mrlcde yrlqbzle toki r vea scde x lakitxpxbzle kzdq nradrtq kxnzawz-nrbalq ne Nardr Pris. 52 A' rpibz Jiszs kx, “Toki r vea scm alvco mou mz bxli rde. Murde krkcng tzotang mz toki r vea, sa na-abz-kzng mz toki r vea. 53 ?Trkrlzwamuu kx nzmu narlxtibo mz Trtenge nzokatr-krde ninge, mzli lcpwz sa na-atwzlr-ngrmle ami ngr enjrl kx myaszpxle nzpnu-esz'-nrade-li (12) mz nztu-ngalelvz-krdr ninge? 54 A' nzmu na-alex le, Nzryrngrkxtr kcng tzrpilr kx da lc nakaputrp sc trna-atutrpeung.” 55 Rpibz Jiszs mz zbo ngr ncblo kcng kx, “?Memule tqrtwz-ngrmamu bz x toki r vea mz nzlolvz-krmu ninge? ?Opxm kx ninge kxrmailz ncblo mz nzrnzlvzongr zmatq ngr gzpman? Mz zbq kang kqlu alvztr-zvz-ngrne Mangr-nzangiongr. ?Memule trlolvz-ngrwamuu ninge elr? 56 A' krlc tqmusr-ngrnamule lc, na-angidale natq profet kcng mz Nzryrngrkxtr.” Zbz nigr amrlx sc tqdwaszpekr nide.

Jiszs Nzvzmibz Mz Kansrl Nyz Lr Jiu

Mak 14:53-65; Luk 22:54-55, 63-71; Jon 18:13-14, 19-24

57 Kx nzlolvzlr kc Jiszs nzvzmilr mz ma nyz Kaefzs, kc tqngi Nardr Pris, mrkc tzyrlwrpx-lxblr-ngrdr lrtzlvzng x kxnzalvztrng mz Lou sc Mosis. 58 Pita kc tqma-nqblqnebzle nidr. X dwatr-kzpz mz makoa ngr ma kc, sc tzwxbu-lxblrpeng badr pulis ngr Mangr-nzangiongr mz nzmc-krde nike naprtz. 59 Kxnzetu rdr pris x Kansrl nzrtangrng ncblo kxnzpokiang kx napilr da kx vz-rbrti Jiszs, murde nanibqlr nide. 60 A' trpnzngr kxnzrmctilr, murde kxmule-esz' leplz nzkqlung nzpokiatitrlr Jiszs, a' nzryapwx-krdr tresz'tiu. Zbz ncblo nzling nztulzmqng. 61 Nzrpibzlr mz Kansrl kc kx, “Xlrkr nzrpikr Jiszs kx, ‘Sa na-awxtxobo Mangr-nzangiongr Gct, x nayctitxde zbq nali x zbq kratq dekc nawzti-mou-ngrnele.’ ”

62 Zbz Nardr Pris tulzm, sc tqveapebz mz Jiszs kx, “?Myx kxmule, trpnzngr natq kx na-ayzlu-ngrbzme natq ncblo lcng?” 63 A' Jiszs anabu txpwz. Zbz Nardr Pris rpi-mopwzle kx, “Mz drtq Gct kc tqlu, napi-angidrme bagr. ?Ngini-angidrm Kxnzmcpx? ?Nim Mrlx Gct, o trtingr?” 64 Ayzlu-ngrbz Jiszs natqde kx, “Eu, ninge mrlxde. X napibo bamu kx sa namcamu ninge, Mrlx Leplz, nzwxbu-krnge me matq esz'ngr mz nrlar Gct kxrtc. X ninge la nayzlu-mopwc' kalr mz nabz dcbz ngr bongavz.” ✡ 65 Zbz Nardr Pris sc tqpesali-zlwzpele nzkq scde, x sc tqrpipebzle mz Kansrl kx, “Pivxipele Gct! Trpengr nzrtangr-krgu ncblo kx narpim bagu da kx vz-rbrti mrlx lc! Murde sa tqxlrpebzmu natq kx pivxiti-ngrde Gct! ✡ 66 ?Nike aotitrpz drtwrmu mz mrlx lc?” Nzrpibz ncblo kcng mz Kansrl kx, “Vz-rbrtx-atwrnrngr x takitxtrpwzle nzbz-krde.” 67 Zbz kzdung nidr nzbyatitrpzlr mzte, x nztzlr mz mqdr. X kzdung nidr nzviplatilr mz mqdr. 68 Tzrpibzlr kx, “Mz nzngini-krm kc Kxnzmcpx, pim ena bagr krkc tqtzle nim.” ‡

Pita Rpile Trkrlzleu Jiszs

Mak 14:53-54, 66-72; Luk 22:54-62; Jon 18:15-18, 25-27

69 Mzli kc Pita tqmnclz-ngrmle mz makoa ngr ma kc, kzdq olvz kxnzawz vzm mrkc tqwxbu-ngrde. X sc tqrpipebzle bade kx, “Nim dq kz kx mnctrpz mz Jiszs kc Gzlili.” 70 A' Pita pokiatxbz, rpibzle kx, “Trkrlzwxu da la tqycmnetr-ngrn.” 71 Zbz tulzm x sc tqtutrpe mz naonrx. Kzdq kz olvz kx mcle Pita, sc tqrpipebzle mz leplz kxnztung mrkc kx, “Mrlx lc nide dq kz ncblo ne Jiszs kc Naszret.” 72 Zbz Pita pokia mou. Rpibzle kx, “Naesalzbo bamu kx da zpwx lc tqpibo bamu. Trkrlzwxu ncblo la tqpimamu bange.” 73 Zbz mzli trboiu kzdung leplz kx nztung mrkc nzvzmqng mz Pita nzrpi-kzpzlr kx, “Krlztx-angidrkr kx nim kzdq nidr, murde rblx nzyrlq-kapq-krm nzngini-krm lr Gzlili.” 74 Zbz rpibz Pita kx, “Naesalzbo bamu kx nangi bongavz, da zpwx lc tqpibo bamu. Trkrlzwxu ncblo la. Nzmu kx tqpokiabo na-ayrplapx zvz Gct ninge.” X mzli kcpwz kio kc tqkya'pe. 75 X sc tqdcpxpe mz drtwr Pita nzrpi-krbz Jiszs bade kx, “Napibo bam, nzwrde natq nzrpi-krm trkrlzwq ninge, x kio kc tqkya' ate.” Zbz Pita sc tqvzpxpe, x tqbztipele nzyrningr.

27

Nzado-lzbqkr Judzs

Aposol 1:18-19

1 Mzli kc mz nourla kc topwz, kxnzetu rdr pris x lrtzlvzng nzycmne-lxblrng x drtwrdr esz'ti kx Jiszs nabz. 2 Nzpetxbzlr mqde x sc tzvzmipelr tzaprcpebzlr mz mq Pcntizs Paelzt, lr Rom kc tqaclvele Judiz Provins.

3 Judzs kc tqamwabzle Jiszs mz enqmi rdeng, kx mcle kx sa nanibqlr Jiszs, drtwrde vztx zlwz. X twz-mopwzle trau kcng nzpnu-tq (30) tqngi silvz mz kxnzetu rdr pris x lrtzlvzng mz Mangr-nzangiongr. 4 X rpibzle badr kx, “Alex alwx kxetu zlwz mz nzamwatx-krbo bamu ncblo kc trvz-rbru. X mzli ka sa nabzpe-ngrde da kc tqalex.” Nzayzlu-ngrbzlr natqde kx, “Trpnzngr scgr da kx yctrpz mz da la tqpiq. Krla me pnz drtwrm.” 5 Zbz Judzs rtctxo-ngrde trau kcng mz Mangr-nzangiongr, x sc tqdwapxpe. Vz x sc tqado-lzbqpe. *

6 Kxnzetu rdr pris nzkalzmlr trau kcng, x nzrpilr kx, “Lou scgu tr-rlrpx-ngrdeu nzyrlqtr-krgu trau lcng mz Mangr-nzangiongr. Murde trau lc ngi dalr nzbzkr ncblo.” 7 Zbz sc tzaotipe drtwrdr nzxpengr drtc' nyz ncblo kc tqrwzngr pct mz drtc', kx nangi me nzyrtzmqngr lr mrkzbleng. 8 A' mzbq ka nzrpibz drtc' kx yrleongr mepyr, murde nzxpeng mz trau kx ngi dalr nzbzkr ncblo. 9 X krlc atutrle natq profet mz Nzryrngrkxtr, mz nzrpi-krde kx, “Nztwzlr trau kcng nzpnu-tq (30) kx ngi silvz, murde krlc narncbr kx nzyrlq lr Israel nzxpengr nide. 10  X nzxpelr drtc' nyz ncblo kc tqrwzngr pct mz drtc'. Da lc vz-nqblqle natq kc tqkam Gct bange.” ✡

Jiszs Nzvzmibz Mz Paelzt

Mak 15:1-5; Luk 23:3-5; Jon 18:28-38

11 Mzli lc, Jiszs sc tqaycmnetrpe Paelzt, lr Rom kc tqngi gavzna, mz nzvea-krbzle bade kx, “?Myx kxmule, nim king r lr Jiu?” Ayzlu-ngrbz Jiszs natqde kx, “Sa tqplzpxpeq kx ninge.” †

12 A' mzli kc tzrpi-ngrbz kxnzetu rdr pris x lrtzlvzng kx vz-rbr, trayzlupwzleu natqdr. 13 Zbz Paelzt sc tqveape-mopwz bade kx, “?Trxlrwq da kxkqlu kcng tzrpilr kx oti-rbrbzme?” 14 A' Jiszs sc tqvz zvz trnzycmne-krdeu. X trpnzngr natq kxesz' kx ayzlu-ngrbzle natqdr. X Paelzt sc tqkctitxpxpele nzanabu-krde. ✡

Paelzt Rlrpx-ngrde Nzbzkr Jiszs

Mak 15:6-20; Luk 23:13-25; Jon 18:39—19:16

15 Mz Nzamyangr amrlx, Paelzt aprpxmle kzdq doa lr Jiu kx mnc mz presin kx nzrlxtitrpz lr Jerusalem. 16 Mzli lc kzdq ncblo kxayo drtqde Barabas mnc mz presin. 17 Mzli kc tzyrlwrngr leplz kxkqlu, Paelzt rveabz badr kx, “?Neke suti drtwrmu narlr-ngrbo bamu, Barabas o Jiszs kc nzrpibz Kxnzmcpx?” 18 Krlc tqkxmu nzycmne-krbz Paelzt lc murde krlzle kx Jiszs nzaprcpebz kxnzetu rdr pris bade mz nzdobulvz-krdr nzsuti-zlwzkr drtwr leplz nide.

19 Mzli kc Paelzt tqwxbuo-ngrbeple mrkc tzrpipxngr nztubqkr doa o trtingr, olvz rde atwzlr-ngrbzle nrpa. Rpibzle kx, “Bzkq da kx nawaisr-ngrn ncblo la. Murde trpnzngr da kx ale-rbrle. X mwiblex nide kau x atalvzo-zlwzmle drtwrnge.”

20 A' kxnzetu rdr pris nzapqtrpzlr drtwr zbo ngr leplz kcng kx narlxti-alzubzlr mz Paelzt Barabas, x nanibqle Jiszs. 21 Paelzt rveabz mz zbo ngr leplz kcng kx, “?Neke mz mrlx lcng li kx suti drtwrmu narlr-ngrbo bamu?” Nzrpibzlr bade kx, “Barabas!” 22 Zbz Paelzt vea-mopwz badr kx, “?Nike nawaisr-ngrne Jiszs kc tzrpibz Kxnzmcpx?” A' nzrpibzlr kx, “Natqlvztr mz kros!” 23 Rpi-mopwz Paelzt kx, “?A' memule? ?Da kxtrka kznike alele?” A' sc tznemi-katobzlr kx, “Natqlvztr mz kros!” 24 Paelzt krlzpele kx rblxpebz bade nztekqtr-krbzle drtwrdr, x ycpe pipz nzotablrkr leplz kxkqlu mz nzngyatikr drtwrdr nide mz nzycmne-krde. Zbz otile lue, sc tqycpqpele mqde, x rpibzle badr kx, “Krlc rkx kx aelwapx-ngrde kx nzbzkr ncblo lc trtutrpuu bange. A' nzbz-krde tutrpz bamu.” 25 X leplz lcng nzayzlu-ngrbzlr natqde kx, “Nzbz-krde natutrp bagr x doa negrng.” 26 Zbz sc tqrlrpe-ngrbzle Barabas badr. X rpibzle mz ncblo ngr vea nedeng kx naiklalr Jiszs x natqlvztrlr nide mz kros.

27 Kzdung ncblo ngr vea nzvzmitrlr Jiszs mz nabxbz ngr ma kxetu nyz Paelzt, x sc tzkqlepelr ncblo ngr vea kztedrng amrlx. 28 Nzavotxobzlr nzkq scdeng, x sc tzakqpelr mz nzkq kxpc. 29 X nzngrlelr kc nqvi nzku ngi kraon scde, nzalaobzlr mz narde. Nzyrlqtrpzlr kc mz mqde dapunc sc kxrmailz. Zbz sc tzrweopebzng zpr bade mz nzapusr-krdr nide king. Sc tzxtrngalvztitrpelr x tzmrgepe-ngrdr nide kx, “Nim la, King r lr Jiu! Nzmnc-krm naboi.” 30 Nzbyatilr nide x nzkatxpxbzlr dapunc kc x nztakrti-ngrbzlr narde nzwrde kqlu. 31 Mz nibrde sc tzavopxpebzlr nzkq kc pc x nzavoo-mopwzlr nzkq scde. X sc tzvzmipxpelr mz nzrtqlvztrngr nide mz kros.

Jiszs Nztqlvztr Mz Kros

Mak 15:21-32; Luk 23:26-43; Jon 19:17-27

32 Kx nzprpxbzlr kc mz nrlarde kx yz ngr mzteadau, sc tzrmctipelr kc ncblo drtqde Saemon. Nide dalr taon kxetu Saerin, mrkc Afrika. X sc tzrtulrtrpe-ngrbz ncblo ngr vea kcng bade nzglq-krbzle kros, murde drtq Jiszs mewetx-zlwzpe. 33 Ncblo ngr vea kcng nzvzmilr Jiszs mz kzdq newz drtqde Gclgata, drtwr ngrde Bekrlz, murde nzobq-krde apule bekrlz. 34 Nzkabzlr bade kc waen kx ycmi luekxpiz nzrpibz mrr. Abztrle kxpipz, a' trmnq-pnzleu. ✡ ‡

35 Zbz sc tztqlvztrpelr nide mz kros. X nctq lrpz scdeng nzayrleti ncblo ngr vea kcng daes. ✡ 36 Zbz ncblo ngr vea kcng sc tzwxbupeng x tzaukztipwzlr nide. 37 Mz nzaelwapxngr da kc tqbzngr Jiszs, nzyrtr kcng natq mz kzdq da x nztqlvztr mrkc tqyc-zbzlz narde. Nzyr kx,

Krlc Jiszs, King r Lr Jiu.

38 X nztqlvztr kz mz kros kzbleng ncblo nzling kxnzpnang da taplxsr nrlar Jiszs. 39 Mzli kc tqdoo-ngrm Jiszs mz kros, kzdung leplz kx nzvzkimlr mrlcde nzrpitilzbzng natq kxtrkating bade. Nzycngrlrlzbzlr nardr. ✡ 40 X nzrpilzbzlr kx, “Kx tqrpiq kx matq-esz'ngrn mz nzawxo-krm Mangr-nzangiongr x wzti-mowq mz zbq kxtqtxu, e vzom mz kros la mz nzarlapx-lzbq-krm! Krlzq nzale-krmle nzmu nangi-zwpxm mrlx Gct!”

41 Mz nzmu-krde lcdepwz, kxnzetu rdr pris x kxnzalvztrng mz Lou sc Mosis, x lrtzlvzng nzxtrnga-kz-ngrdr Jiszs mz mzlirdr. 42 Nzrpilr kx, “Krlzle nzarlapx-krde kzdu-kzng leplz, a' trkrlzleu nzarlapx-lzbq-krde. Nzmu kx tqngini-angidrle King r Israel, navzopem mz kros mzli ka x sc tqlxngitipeku nide. 43  Drtwrde abrtrpzle mz Gct, x rpile kx nide mrlx Gct. Namcku ena na-arlapxkr Gct nide mzli ka, nzmu mrlzti-zlwzle nide.” ✡

44 X mz nqmq lcpwz, ncblo kcng nzling tzpnang da tzdo-kzng mz kros, nzrpiti-kzpzng natq kxtrka bade. §

Nzbzkr Jiszs

Mak 15:33-41; Luk 23:44-49; Jon 19:28-30

45 Mzli kc tqtavauo-ngrm nepi, nzlo akqlvztx-pnzle nrlc tulvzo, krlzbzle nabznepi kc tqtq. 46 X mzli lcpwz, Jiszs sc tqetumipe natqde, nzrpi-krde kx, “Eli! Eli! ?Lama sabaktani?” Drtwr ngrde kx, “Gct! Gct o! ?Memule tqvzszpe-ngrn ninge?” ✡ 47 Kzdung leplz mrkc nzxlr-rbrbzlr natq Jiszs, x sc tzrpipelr kx, “?Xlrbzmu? Kqlepele Profet Elaeja kc bqnc mz nzokatr-krde nide!” *

48 Kzdq nidr otile kc kzdq da, petrle mz nounc, leole mz waen kxrkx, x sc tqglalzpebzle x katrpzle mz nao Jiszs. ✡ 49 A' kzdung kz leplz nzrpibzlr kx, “Na-aenzliku ena, namcku nzvz-krm Elaeja mz nzarlapx-krde nide.” 50 Zbz Jiszs netxpx-kato mou x sc tqrlrpe-ngrbzle mqngrde mz Gct. ✡ 51 X mzli lcpwz, lotqbr kc tqdo Mrkc Tqtr Mangr-nzangiongr nzpesalikiomle wq tatxo mz noude, ncte li. X mzli lc nengq kxetu vzm x rplz kxetuting nzbxpizting. 52 X butqbr x gq kcng tzyrbqpx-ngrm namz nzlvxpx-lzbqng x nrkrdrtq leplz neng Gct kxkqlu nztulz-mopqng mz nzbzngr. 53 Nzrlaszlr butqbr kcng x mz nibr nztulz-mou-krm Jiszs mz nzbzngr, sc tzvztrpeng mzteadau kxtr Jerusalem, x nzmc leplz kxnzkqlung nidr elr.

54 Kzdq kxetu kx aclvele dzbe ncblo ngr vea ngr Rom kc trtqki-esz' (100) tulzbz mz nou kros badr kzdung kz ncblo ngr vea mz nzaukzlz-krbzlr mz Jiszs. Kxnzmclr nengq x da lcng tqprtzting, nzmwxlr-zlwz-ngrdr. X sc tzrpipelr kx, “Da zpwxtx, ncblo ka nide Mrlx Gct.”

55 Kzdung olvz nzmnc-kzng mrlcde, sc tztumqng rlru, x nzmclr da kcng tzwaisrngr Jiszs. Olvz lcng nzvzkimlr Gzlili x nzvzdzng badr Jiszs Jerusalem mz nzokatr-krdr nide. 56 Kzdung olvz lcdeng nidr seleng, Mxri kc Makdala, Mxri lxe Jemes x Josip, x lxe Jemes x Jon.

Jiszs Nzyrtzmq

Mak 15:42-47; Luk 23:50-56; Jon 19:38-42

57 Mzli kc tqycpe pipz nztaokr nepi x Sabat kc tqyzutrpe, kzdq bcnyr vzm. Nide ncblo ngr taon Arimatia, drtqde Josip x lxngitile Jiszs. 58 Vzbz mz Paelzt x sc tqrlxtipebzle nrkrdrtq Jiszs, kx nayrtzmqle. X sc tqpipebz Paelzt mz ncblo nedeng kx narlr-ngrbzlr bade. 59 Zbz Josip glqle nrkrdrtq Jiszs x sc tqbxtipele lrpz kxprki. 60 X sc tqyrlqtrpele namz ngr Jiszs mz gq lr kxnzbz nyzde, kc tqekqtitr-atele mz butqbr. Alqlitrpzle kc rplz kxetu kx na-apqbrtr-ngrbzle naonrx ngrde, x sc tqvzpe. 61 Mxri kc Makdala x kzdq kz Mxri nzwxbutrpzng yz mz butqbr kc, x nzmclr da amrlx kcng tqaleting Josip.

Ncblo Kcng Tzaukzng Mz Gq Lr Jiszs

62 Zbq kc navz-mop ngi Sabat. X kxnzetu rdr pris x Farzsi nzvzbzng mz Paelzt. 63 Nzrpibzlr bade kx, “Kxetu, dcpx mz drtwrgr mzli kc tqlubengr blzpokia kc, rpile kx, ‘Zbq naotx natq, x ninge kc tqlupe-mopwc'.’ 64 Mz nzmu-krde lcde, kapx natqm kx navz du ncblo ngr vea nemqng mz nzaukz-krdr mrkc tzyrtzmqngr nide, nakrlz-zpwxbzle nzyrkrpxkr zbq kcng tq. Murde ncblo nedeng ma tzvzmqng, tzpnatipelr namz ngrde, x sc tzpipebzlr mz leplz kx lupe mou. Nzpokiangr lc sa naetutx zlwz namyaszpxle nzpokiangr kx nide Kxnzmcpx.” 65 Rpibz Paelzt badr kx, “Vzmiamu du ncblo ngr vea nengeng x namctr mz nzaukz-krdr kx trpnzngr kx vznebz mrlcde.” 66 Zbz sc tzvzpeng x tzamqngitrpelr butqbr mz nzamnc-krdr ncblo ngr vea kcng mz nzaukz-krdr elr, x mz nzayrlenitrngr kadol mrkc tqmwitrngr rplz kc mz butqbr kc. Murde nakrlz-ngrdr kx rlvxtrpe kc naonrx mz nzmrglckr dalr kadol kc.

28

Jiszs Tulz-mop Mz Nzbzngr

Mak 16:1-10; Luk 24:1-12; Jon 20:1-10

1 Mz nibr Sabat kc, mz nourla kxtopwz mz Sade, Mxri kc Makdala x kzdq kz Mxri nzvzng mz nzoklati-krdr butqbr kc tzyrtzmqngr Jiszs. 2 Zbz kzdq enjrl ne Gct vzom Heven, vzmim nengq kxetu. Vztr mz butqbr kc, x sc tqalqlipxpele rplz kc etu tzapqbrtrngr naonrx kc, x sc tqwxbuopem elr. 3 Nzpnapr-krde apule bzlrpc, x lrpz scde prkitxpx apule nqbya ngr nrc. 4 Ncblo kcng tzaukzng nzmwxlrng x nzrnrcti-lzbqng x nztaong mz drtc' nzapulr ncblo kxnzbzpeng.

5 Enjrl kc rpibzle mz olvz kcng kx, “Bzkq mwxlramu. Krlzpebo kx rtangrtiamu Jiszs kc tztqlvztr mz kros. 6 Tryrbqpeu mrka, murde lupe mou, da kc tqwai nzpi-krbzlele bamu. Vzmamu x mc-zpwxamu mrkc tzayrbqngr namz ngrde. 7 A' yzlu-aniamu x pibzmu mz ncblo nedeng kx, ‘Jiszs tulzpe-mop mz nzbzngr, x sa nartwayzpe kai Gzlili. Sa narmctiamu nide elr.’ Nrpa kx napibo bamu delape.” 8 Zbz olvz kcng sc tzngrlr-anipeng mz nzpi-krmlrle bagr. Kxmule-esz' nzmwxlrbeng, a' drtwrdr elalz-zlwz-kzp.

9 A' mz nzvz-krdr, nzpwrkilvc-ngrdr nzadcpx-lzbq-krbz Jiszs badr. X sc tqrpipebzle badr kx, “Nimu la!” Nzvzmqng x nzyrngzobzng bade, x nzmaletrpzlr nanycde, mz nzangio-krdr nide. 10 Zbz rpibzle badr kx, “Bzkq mwxlramu. A' vznamu x pibzmu mz mzlengeng kx navzng Gzlili x sa narmctilr ninge elr.”

Nzrlwakr Ncblo Kcng Tzaukzng

11 Mzli kc tzvzngr olvz kcng, ncblo kcng tzaukzng nztulzmqng, x kzdung nidr nzvzng Jerusalem, sc tzrlwape-ngrbzlr mz kxnzetu rdr pris da amrlx kcng tqprtz. 12 Zbz kxnzetu rdr pris nzyrlwr-lxblrng badr lrtzlvzng x sc tzryrlqpeng drtwr. Mz drtwr lc, nzrkabzng trau kxkqlu mz ncblo ngr vea kcng. 13 X nzrpibzlr badr kx, “Mz da kc tqprtz, napibzmu mz leplz kx, ‘Ncblo nedeng nzvzmqng mz nrlckxbq mzli kc tqmwi-ngrgr x nzpnatilr nrkrdrtqde.’ 14 X nzmu Paelzt, kxetu rmu kc tqngi Gavzna naxlrle da lc, sa naycmnebzkr bade ma tzayrplapxlr nimu.” *

15 Mz nzmu-krde lcde, ncblo ngr vea lcng nztwzlr trau kcng x nzvz-nqblqlr natq pris kcng. X krlc be kx nzyapwxtine zvz mz mzlir lr Jiu, vz-krlzmle mzli ka tqyr-ngrne buk lc.

Nzwzngr Kx Myapx Kx Kapx Jiszs

Mak 16:14-18; Luk 24:36-49; Jon 20:19-23; Aposol 1:6-8

16 Nigr kcng nzpnu-esz'-nrade-esz' (11) vzkr Gzlili mz newz kc tqpim Jiszs navzdz-ngrgr. 17 Mzli kc tqmc-ngrgr nide, angiokr nide, kxmule-esz' kzdung nigr drtwrdr litrbepz bade. 18 Jiszs vzm bagr x rpimle kx, “Gct aprcpemle bange zmatq mz doa x da amrlx Heven x mz nrlc ka. 19 Mz nzmu-krde lcde, vznamu mz zmatq rnge. X okatramu leplz ngr mrkcng kqlu x natq amrlx mz nrlc tulvzo mz nzvz-nqblq-krdr ninge. X awrkxtramu nidr mz drtq Gct mz nzngini-krde Trte, Mrlx, x Mqngrkxtr. 20 X alvztramu nidr mz nzvz-nqblq-krdr natq amrlx kcng tqkabo bamu. X sa namnc-zvzbo bamu mz nzokatr-krnge nimu, navz nakrlzbzle mzli kc tqmcpx Trte nayzlu-ngr-mopc'.” †

✡ : Mak 2:14

✡ : Lou Kcpwz 18:15

* 1:1 Gct esalz-ngrbzle mz King Devet kx Kxnzmcpx navzpxm mz nqvi lrde. [2 Samwel 7:11-17; 23:5; Sam 89:3-4, 19-37] X esalz-kz-ngrbzle mz Ebraam kx sa na-amrlzle leplz amrlx mz ncblo lc navzpxm mz nqvi lrde. [Nou 12:2-3]

✡ 1:3 1 Be Ngrdr 2:4, 9

✡ 1:4 1 Be Ngrdr 2:10-11

✡ 1:5 1 Be Ngrdr 2:11-12; Rut

✡ 1:6 Rut 4:22; 1 Samwel 16:1

✡ 1:7 1 Be Ngrdr 3:5, 10; 2 Samwel 11—12

✡ 1:8 1 Be Ngrdr 3:10-11

✡ 1:10 1 Be Ngrdr 3:13-14

✡ 1:11 1 Be Ngrdr 3:16-17; Estz 2:6; Jeremaea 24:1; 27:20; 28:4; 29:2

† 1:17 Mz nzvz-nqblq-krde nqmq kr lr Jiu mz nzryrngr nqvi lr leplz, kzdung drtq leplz trnzyrou, murde trngiu da kx matq zlwz nzrkrlzngr drtqdr. A' kzdung mzli drtq leplz nzyro murde nzrpilr kx leplz nadcpx mz drtwrdr drtq lcng, da kc tqwaile mz dzu r nqvi lr leplz kcng tq mz ngalrde lcng. Mcku kx Matiu yrlqpxle kcng drtq melrmqng Jiszs murde kzdung drtq lcng mcku mz Nzryrngrkxtr Kc Kai. X mz nzrlwx-kz-krgu Nrpakxmrlz kxyr Luk, namcku kx drtq kcng tqyrleng yzuo mz nqvi lr King Devet krlzmle mzli nyz Jiszs bletipxngr mz drtq kcng mz buk sc Matiu. Kxmule-esz' a' nzryrngr lcng trnzvz-rbrung. Murde opxm kx nqvi lr leplz kc tqyr Luk ngi nqvi lr ncblo kx vzpx-ngrm Mxri, mz Devet. X drtq kcng tqyrng Matiu ngi nqvi lr ncblo kx vzpx-ngrm Josip, mz Devet. Kxmule-esz' Jiszs trngi-angidru mrlx Josip mz nrkrdrtq, a' mz lou scdr lr Jiu, Jiszs nipede mrlx Josip angidr. Yiz siu-esz' mz mzli nyz King Devet krlzmle mzli nyz Jiszs. X ycbz nqvi lr doa kcng mz Devet kx nzyrlz-etrng. Lrpzki kqlu kx naryapwx-nqblq-ngrbz mz nqvi lr Jiszs krlzbzle King Devet. Profet nzycmnetr-pnz-ngrdr kx Kxnzmcpx navzpxm mz nqvi lr King Devet. Delc tqmyapx-ngrbzle nzaelwapxngr kx Jiszs vzpx-angidrm mz nqvi lrde. Be kxmule lc takitrde nzesz'-krde mz nzaelwapx-krde kx Jiszs vzpxm mz nqvi lr Devet. A' mrlztx zlwz be ngrde nzli-krdr, krsc Matiu x krsc Luk.

‡ 1:21 Drtq lc tzrpibz Jiszs mzli kc nzrpibz Yesus mz natq lr Grik. A' mz natq kx ycmnengr Mxri, Josip x Jiszs kc tzrpibz Erameik, Jiszs nzrpibzlr Yesua. Drtq lc dekc tzrpibz mz Inglis Joshua.

✡ 1:23 Asaea 7:14; 8:10

* 2:1 Trkrlz-angidrkuu mzli kx nzvz-ngrmlr. A' nangi mz nibr Mxri x Josip nzkape-krbzlr blz krdr mz nzalqngi-moungr mz zbq kranzpnu-pwx mz nibr nzrmikangr doa. Murde mzli lc nzkabzlr blz kxtopwz ngr nran kcng li. Mc Luk 2:22-24. A' nzmu ncblo lcng narka-kaipzlr gol badr, mwx blz krdr nangi da kxetu. Kxmule-esz', a' mwx mzli r nzvz-krmlr kapupxpe yiz kxesz' mz nibr nzrmcngr mzte mzli lc Mxri x Josip tzmncbe-ngrdr Betleem, murde nzvzkimlr me boi.

✡ 2:6 Maekz 5:2, 4; 2 Samwel 5:2; 1 Be Ngrdr 11:2

† 2:11 2:9-10 Mz mzlir Jerusalem x Betleem takitr kilomita kx rtqmz. 2:11 Frankinsens nzwzngr mz bqlr be nounc kx nztwzkimle mrkc Arabia. Ngi rkx ngr Jiszs nzngini-krde Gct. Dekc tzangc-ngrbz bqlr nounc mz Gct mz nzkrka'-krdr. Mrr ngi kzdq kz bqlr be nounc kx mnrte sz'pq-esz'ngr x ngi dalr nzaelungr nrkrdrtq ncblo kxbz mz nzryrtzmqngr. Ngi rkx ngr nzngini-krde blz mz nzbz-krde leplz. Gol kx lqngi x lqlwx-esz'ngr ngi rkx ngr nzngini-krde king. Da lcng tq takitxtrpwzle nzrka-ngrbz mz king.

‡ 2:13 Nzvzngr ycpwz pipz nztakitrkr zbq kxnzpnu-esz' le.

✡ 2:15 Hosia 11:1

✡ 2:18 Jeremaea 31:15

§ 2:18 2:16 Herot mwxlrti-lzbq kx doa lc topwz tqngi Kxnzmcpx ma tqtekqtrle nide mz nzngini-krde King. 2:17-18 Natq profet drtwr ngrde tresz'u. Mz natq lc, kzdq drtwr vzpem mzli nyz profet Jeremaea esz'-krde. Mrlc ycmne-ebzpx-ngrde mztea Rama. A' natq lc atutr-moule mz mzli nyz King Herot. Tqycmnetr-ngrde Betleem mrkc tzyrtzmqngr Resel, murde Resel kc tqngi olvz r Jekop tu-ngrde leplz ngr Israel amrlx kcng tzyrning.

* 2:23 2:19 Nzmnc-krdr Ijipt trtakitru yiz kxli. 2:23 Nzycmnengr lc tryclzpwzu mz Nzryrngrkxtr lcng tqycpem bagu mzli ka, x trkrlz-angidrkuu me vzkimle.

✡ 3:3 Asaea 40:3

* 3:4 Krlcng lrpz x dakxnzng nan ncblo kx mncpxm lzke, da kc tqwai profet Elaeja mzli kc bqnc. [2 King 1:8]

✡ 3:7 Matiu 12:34; 23:33

✡ 3:9 Jon 8:33, 39

✡ 3:10 Matiu 7:19

✡ 3:17 Sam 2:7

† 3:17 Krlzku kx ngi Gct Trte kc tqycmneom Heven murde rpile kx Jiszs nide mrlxde. Delc mz ngalrde lcng 16-17, mcku leplz kcng tq, mz Gct kc esz'txu, tzrpibz Tqtrbz. Mc kz Matiu 28:18-20; Aposol 1:8; 2:38; x 8:16 x natq kxnztopwzng elr.

✡ 4:4 Lou Kcpwz 8:3

✡ 4:6 Sam 91:11-12

✡ 4:7 Lou Kcpwz 6:16

✡ 4:10 Lou Kcpwz 6:13

✡ 4:16 Asaea 9:1-2

* 5:1 Krlc nqmq kr lr Jiu mz nzalvztr-krdr leplz. Matiu 5:2—7:27 nzrpibz Nzalvztrngr mz Nra. Mz nzalvztrngr lc, Jiszs ycmnebz mz krkcng tzlxngitipelr nide, kxmule-esz' leplz kxnzkqlung nzlalztq-kzpzng bade.

✡ 5:4 Asaea 61:2

✡ 5:5 Sam 37:11

✡ 5:6 Asaea 55:1-2

✡ 5:8 Sam 24:3-5

✡ 5:10 1 Pita 3:14

✡ 5:11 1 Pita 4:14

✡ 5:12 2 Be Ngrdr 36:16; Aposol 7:52

✡ 5:14 Jon 8:12; 9:5

† 5:17 Nzatutr-krde natq Gct drtwr ngrde nidr seleng: 1) Atutrle natq Gct kxnzplzpx amrlx kx nzyapwxtipxngr Kxnzmcpx. 2) Atutr-kzle da amrlx kcng tqesalz-ngrbz Gct mz leplz nedeng. 3) Vzm mz nzngini-krde ncblo kx tubq-esz'ngr kx trpnzngr alwx ngrde, mz nzvz-nqblq-angidr-krde lou sc Gct amrlx. 4) Vzm mz nzalvztr-krde drtwr angidr ngr natq Gct mz Nzryrngrkxtr kc kai. 5) X vz-kzp mz nzrka-krbzle kzdu-kzng nzalvztrngr, murde Nzryrngrkxtr kc kai x natqdeng namwitr-lxblrng.

✡ 5:18 Luk 16:17

✡ 5:21 Nzrlaszngr 20:13; Lou Kcpwz 5:17

✡ 5:23-24 Nou 4:4-7; Nzyrplapxngr 15:8; Asaea 1:10-15; Jeremaea 6:20; Emos 5:21-24

✡ 5:27 Nzrlaszngr 20:14; Lou Kcpwz 5:18

✡ 5:29-30 Matiu 18:8-9; Mak 9:43-47; Luk 17:1-2

✡ 5:31 Lou Kcpwz 24:1

‡ 5:32 Mz mzli nyz Jiszs, ncblo txpwz kx krlzle nzaxtx-krde olvz rde. A' mz nztwz-krgu drtwr lc mz nzmnc-krgu, nakrlzku kx drtwr ngrde doa amrlx bzkq nzaxtxdr krnalzdr.

✡ 5:33 Livae 19:12; Nzkqlu-krdr 30:2; Lou Kcpwz 23:21, 23

§ 5:37 Mzli kznike ncblo yrlqle nzesalz-krde mz kzdq da, opxm kx nide kxpokia, murde natqdeng esz'-krdr trtakitrdeu nzatutr-krde nzesalz-krde. A' kxmule-esz' ncblo yrlqle nzesalz-krde mz kzdq da, a' kzdung mzli pokia. Delc na-aelwapx-ngrgu mz nqmq krgu kx pi-zvzku da angidr. X na-atutr-zvzku da kx piku. Mc Jon 8:44 x Jemes 5:12.

✡ 5:38 Nzrlaszngr 21:24; Livae 24:20; Lou Kcpwz 19:21

* 5:40 Nzycmnekr Jiszs angidr dese: Nzmu ncblo natwzle nim mz kot murde rpile nzkq scm kc tqyctxtr kai nangi scde, ka-kzpz lrpz ngr zbao scm.

✡ 5:42 Lou Kcpwz 15:9-11; Sam 112:5, 9; Nzyrplapxngr 19:17; Luk 6:35

✡ 5:43 Livae 19:18

✡ 6:14 Mak 11:25-26

✡ 6:19 Jemes 5:2-3

* 6:22 6:21 Da kcng nakabz Gct bam mz nzabrtzlvz-krde da kc tqaleq mz nzvz-nqblq-krde natq Jiszs, krlcng nzrngisc-krm Heven. 6:22 Jiszs ycmnetr-angidr-ngrde mz ncblo nzngini-krde zyzlr ngr nrkrdrtqde. Mz kxmrlz drtwr ngrde doa kxrka-nrbalq x mz kxtrka drtwr ngrde doa kxtrkibr.

✡ 6:24 Luk 16:13

✡ 6:34 Luk 12:22-31

† 6:34 Jiszs tr-rpileu kx bzkq ryrlqku drtwr ngr kalrla. A' rpile kx bzkq yc zlwz mz drtwrgu da kx rblxm bagu nzaclvengr o nztekqtrngr. Murde da lcng nzycng mz mq Gct kc tqaclvele nigu.

* 7:2 7:1 Kxmule-esz', a' takitrde nzatubqti-krgu nzvz-rbrkr doa negung x krkcng tqaclvekung. X na-aleku mz nqmq ngr nivz. A' bzkq yapwxtinebzku nidr mz leplz. 7:2 Trngiu drtwr ngrde kx bzkq mcku nzvz-rbrkr leplz. A' mz nzmc-krgule, bzkq yapwxtinebzku mz leplz, a' nakrka'-ngrgu nide mz nzkrlz-krde nzvz-rbr-krde. Mc kz Matiu 18:23-35 x Mak 4:24.

† 7:8 Gct sa naka-txpwzle da mz nzvz-nqblq-krde me pnz drtwrde.

‡ 7:13-14 Naonrx lc tqtotaki drtwr ngrde nzrlxngitingr Jiszs. X lrpzki lc tqtopwzne drtwr ngrde nzrvz-nqblqngr natqdeng.

✡ 7:19 Matiu 3:10; Luk 3:9

§ 7:19 X mz nqmq lcpwz leplz kxdrka'-ngrng nzangc lc nidr mz Hxl.

✡ 7:20 Matiu 12:33

✡ 7:23 Sam 6:8

* 7:23 Leplz kx nzvz-nqblq-angidrlr Jiszs nzlalztq-zvzbzng bade—mz nzkrka'ngr, mz Nzryrngrkxtr, x mz nzatutr-krdr natqde. A' leplz kxnzkqlung nzesabrti-lzbqng. Murde mz drtwrdr nzvz-krdr mz makxtr batrpzle nzngini-krdr kxnzrlxngiting, a' trnzvz-nqblq-angidrlru Jiszs. X kzdu mzli nzvz-nqblq-txpwzlr nqmq krdr esz'-krdr o nqmq kr makxtr nyzdr. Tr-rblxu nztaongr mz trtxki sc Setzn mz nzvz-nqblqngr da kxmrlzbz mz leplz, mz trnzvz-nqblq-angidr-krdru Jiszs esz'-krde. Nzwzkr makxtr ngi nzokatrngr nigu mz nzvz-nqblqngr Jiszs x natqdeng amrlx.

† 7:25 Ma kc drtwr ngrde nzmnckr doa mz nrlc. X rplz kc drtwr ngrde Jiszs x da kcng tqalvztr-ngrde. Trlipu lc drtwr ngrde kzdq mzli r nzkxpungr x nzbzngr mz nrlc ka. Nztu-amqngikr ma kc drtwr ngrde nzvz-zvzkr nzmnckr ncblo. Murde nzlungr kx mqngitr-zvzbz mz Kraes vz zvz, kxmule-esz' bz kalr.

✡ 7:29 Mak 1:22; Luk 4:32

✡ 8:4 Livae 14:2-32

* 8:11 8:8 Mz Lou scdr lr Jiu nzdwatr-krdr mz ma nyz kx trngiulrJiu, batrpzle badr trnztakitr-krdru nzprtrngr mz nzangiongr. 8:11 Mz drtwr lr Jiu, leplz kcng trngiulrJiu trpnzngr nzprtr-krdr Heven badr doa angidr neng Gct.

✡ 8:17 Asaea 53:4

† 8:22 8:20 Natq angidr kx pi Jiszs nidr seleng: “Trpnzngr nyznge ma kx na-ama-ngrne.” A' leplz kxnzkqlung nzrpilr kx fokis drtwr ngrde King Herot kc trngi-angidru lr Jiu. X utc drtwr ngrde lr Rom kcng trngiulrJiu. X lr ma nyz Jiszs drtwr ngrde lr Jiu. Kxmule-esz' lr Jiu nzabrtzlvzlr kxnzetu kcng trngiulrJiu, a' nzpxtxpx-ngrdr Jiszs kc tqngi angidr lr Jiu. 8:22 Nzrvz-nqblqngr Jiszs namyapxpwz mz nzrvz-nqblqngr nqmq ngr mrnyzm.

✡ 8:26 Sam 65:7; 89:9; 107:29

‡ 8:28 Mz kzdung nzryrngr kcng pnz taon lc nzrpibz Gadara o Gerasa.

* 9:5 9:2-3 Mz nzrpi-krbzle mz ncblo kc kx ipqpxbzle alwx ngrdeng, Jiszs arsakrlrmile nide Gct. Murde Gct txpwz kx krlzle nzipqpxngr alwx. Mz drtwr kxnzetu lcng Jiszs pivxile Gct x takitrde nzrnibqngr nide. 9:5 Lr Jiu lcng nzlxngitilr kx nzmrlz-moukr leplz mz zyagox aelwapx-kz-ngrde kx Gct ipqpxpebzle alwx ngrdeng. Mz nzmu-krde lcde, mz nzamrlz-moukr Jiszs ncblo lc, aelwapx-ngrde kx rngisc kz zmatq ngr nzipqpxngr alwx.

† 9:11 9:9 Livae ngi kzdq kz drtq Matiu, x nide kc tqyrle Nrpakxmrlz lc. 9:11 Mz nzmu-lxblrkr Jiszs badr ncblo lcng tztrkang, drtwrdr tresz'tiu badr mz alwx ngrdr lcng, a' rpile na-aelwapx-ngrbzle nivz lr Gct badr.

✡ 9:13 Hosia 6:6; Matiu 12:7

‡ 9:17 Nqmq kcng tqmrna tqprmitrp Jiszs bletxpx-zlwzngr mz nqmq kcng pnz. X rblxbz mz kxnzetu r lr Jiu drtwrdr nzesz'ti-krdr badr, murde rblxbz mz leplz kcng tzabrtzlvzpelr nqmq kcng pnz nztekqtr-krdr nqmq krdr, mz nztwz-krdr nqmq kxmrna.

✡ 9:20 Livae 15:19-30

✡ 9:36 Mak 6:34; Jon 4:34-38

✡ 9:38 Luk 10:2

✡ 10:6 Matiu 9:36

✡ 10:15 Nou 19:24-28

* 10:23 Mwx Jiszs ycmnetr-ngrde nzvz-krmle krali, mzli kc na-aclve-ngrde nrlc kxmrna mz nzngini-krde King.

✡ 10:24 Luk 6:40; Jon 13:16; 15:20

✡ 10:35-36 Maekz 7:6

✡ 10:39 Matiu 10:39; 16:25; Mak 8:35; Luk 9:24; 17:33; Jon 12:25

✡ 10:40 Mak 9:37; Luk 10:16; Jon 12:44; 13:20

✡ 11:5 Asaea 29:18-19; 35:5-6; 61:1

✡ 11:10 Malakai 3:1

* 11:11 Leplz amrlx kcng tzlxngitilr Jiszs mz nibr nztulz-krmle mz nzbzngr nznginidr lrmakxtr. X lrmakxtr lcng ngi olvz r Kraes x Mqngrkxtr mncpxm badr. Mz nzmu-krde lcde, krkcng tzprtrng mz dzbede lc tqngi leplz kxnzlxngitilr Jiszs, nzmyaszlzlr leplz kxnzlxngiti-pnzlr Gct, kx nzapulr Ebraam, Mosis, Devet x Jon Kxawrkxtr.

✡ 11:12 Luk 16:16

✡ 11:14 Malakai 4:5; Matiu 17:10-13; Mak 9:11-13

✡ 11:21 Asaea 23:1-18; Esikel 26:1—28:6; Joel 3:4-8; Emos 1:9-10; Sekaraea 9:2-4

✡ 11:23 Asaea 14:13-15; Nou 19:24-28

✡ 11:24 Matiu 10:15; Luk 10:12

✡ 11:27 Jon 1:18; 3:35; 10:15

✡ 11:28 Sam 95:7-11; Hibru 3:7—4:13

✡ 11:29 Jeremaea 6:16

✡ 12:1 Lou Kcpwz 23:25

✡ 12:3 1 Samwel 21:1-6

✡ 12:4 Livae 24:9

* 12:4 Mz nzobqkr Gct, trpnzngr da kx avz-rbr Devet. Murde Lou sc Gct rlr-ngrmle bagu nzokatrngr leplz.

✡ 12:5 Nzkqlu-krdr 28:9-10

✡ 12:7-8 Hosia 6:6; Sam 40:6; 50:14; 51:16-17; Matiu 9:13

✡ 12:21 Asaea 42:1-4

† 12:24 Beelsebol ngi kzdq kz drtq Setzn.

‡ 12:32 Gct krlzle nzipqtx-krpwzle leplz kcng tzplzpxbzlr alwx ngrdrng bade. A' doa kx pivxitile Mqngrkxtr pxtxpx-ngrde nide. Mz nzmu-krde lcde, rblx doa lc nzyckr drtwrde alwx ngrdeng, murde Mqngrkxtr dekc tqokatrle leplz mz nzmc-krdr alwx ngrdrng. Doa kx pivxitile Mqngrkxtr trpnzngr nzmc-krde alwx ngrdeng mz nzplzpx-krbzleleng mz Gct. X trpnzngr nzipqkr Gct nide.

✡ 12:33 Matiu 7:16-20; Luk 6:43-44

✡ 12:34 Matiu 3:7; 15:18; 23:33; Luk 6:45

✡ 12:38 Matiu 16:1-4; Mak 8:11-12; 16:1; Luk 11:16, 29-32

✡ 12:40 Jona 1:17—2:10

✡ 12:42 1 King 10:1-10; 2 Be Ngrdr 9:1-12

§ 12:42 Jiszs nide doa kx myaszpxle Jona x Solomon.

* 12:45 Leplz kznike nzmaszlrpx-ngrbz drka' bade, narlr-ngrbzle alzu Mqngrkxtr namncpxm mz nabzde, murde drka' kc ma tqyzlu-mop bade, x kzdung kz mou.

✡ 13:11-12 Matiu 25:29; Mak 4:25; Luk 8:18; 19:26

✡ 13:15 Asaea 6:9-10; Luk 19:42; Jon 8:43-44; Aposol 28:26-27

✡ 13:32 Sam 104:12; Esikel 17:23; 31:6; Daniel 4:12

* 13:32 Dzbede ne Gct, mz nzyzutr-krde, leplz ngrde nzpipzneng, mz nzapu-krdr rtq nc seri. A' mz nibrde sc tzkqlunepxpeng, mz nzapu-krdr nounc. X utc kcng drtwr ngrde leplz kx trnzrlxngitiung. Murde nzamrlzng mz nzmnc-lxblr-krdr badr kxnzrlxngiting.

† 13:33 Nzwzkr kxnzrlxngiting kxnzpipzneng krlzle nzrngi-batr-ngrbz nrpa ngr Jiszs nztalvzpx-krde nrlc atwrnrngr mz nzapu-krdr yisti.

✡ 13:34 Mak 4:33-34

✡ 13:35 Sam 78:2

‡ 13:46 Mz nzycmne-ebzpxngr lcng li, Jiszs rpile kx nznginingr doa ne Gct kx nalu alo Heven myaszpx-zlwzle dalr nrlc amrlx. Takitrde nzrlr-krbzku bade da amrlx kcng tzrpwa'-ngrmlr bagu nzmnclz-krbzku bade.

✡ 13:57 Jon 4:44

✡ 14:3-4 Livae 18:15-16; 20:21

✡ 15:4 Nzrlaszngr 20:12; 21:17; Livae 20:9; Lou Kcpwz 5:16

* 15:5-6 15:2 Mc Matiu 15:12 x natq kxtopwz elr. 15:5-6 Blz kx myapxbz mz nzobqkr Gct ngi nzvz-nqblq-kaingr natqde, x nzrka-ngrbz blz bade kc ate. [Sam 4:5; 34:10-14; 50:15; 51:16-17; 73:24; 81:83; Hosia 6:6; Mak 12:33]

✡ 15:9 Asaea 29:13

† 15:12 Farzsi kcng nzvz-nqblqlr kzdung nqmq kxnzyrlq-pnzng mz nzbatr-krbzle mz leplz nzvz-nqblq-krdr Lou sc Mosis mz nzvz-nqblq-krdr nqmq lcng. Nzalvztr-ngrdr kx ncblo kx trvz-nqblqleu nqmq kr melrmqdr lcng, trtubq-kzu mz nzobqkr Gct. Mz kzdq nqmq kr melrmqdr lcng, leplz naycpq-kailr mqdr x dakxnzng mz lue, x sc tzmu-ateng. X ncblo neng Jiszs nzvz-nqblq-kzlr nqmq lcng mz zbq kang kqlu. A' Jiszs alvztr-ngrde kx nqmq lcng trtubqu, murde nzvzpxmqng mz ncblo, a' trnzvzpxpqngqu mz Gct. Nzalvztrkr Jiszs lc, atrkati-kzle nzalvztrkr Farzsi. X batr-kzpzle trnzmnc-zpwx-krdru badr.

‡ 15:28 Mz nzycmne-ebzpxngr lc, doa kxnztopwzng drtwr ngrde lr Jiu, x kuli drtwr ngrde kxtrngiulrJiu. Dakxnzng drtwr ngrde da kxnzmrlzti kcng tzvzpxmqng mz Gct. Suti drtwr Gct nzamrlz-krde leplz amrlx mz nzwzkr lr Jiu, leplz nedeng angidr kcng tqmcpxleng. Delc Jiszs tqvz-kai-ngrbzle mz lr Jiu. Be lc drtwr ngrde kx trmrlzu nzamrlz-krde kxtrngiulrJiu x lr Jiu kc ate. A' natq olvz kc aelwapx-ngrde kx lxngiti-angidrle Jiszs, x takitrde nzokatr-krde nide.

✡ 16:4 Jona 1:17—2:10; Matiu 12:40

* 16:4 Nzngqbapxkr besilr Jona ngi nzycmne-ebzpxngr nztulz-kr-mop Jiszs mz nzbz-krde. X nztulz-mou-krp Jiszs ngi rkx kx vzpxm mz Gct.

✡ 16:14 2 King 2:1-12; Malakai 4:5; Matiu 14:1-2; Mak 6:14-15; Luk 9:7-8; Nzaelwapxngr 11:3-6

✡ 16:18 Efiszs 2:20-22

† 16:20 16:18-19 Zmatq lc kabz Jiszs mz aposol [Matiu 18:18] x leplz amrlx kcng tzaxvctrpzng mz nzlxngiti-krdr nide. [Matiu 28:20] Mc kz Jon 20:23, Asaea 22:22 x Nzaelwapxngr 3:7.

✡ 16:24 Luk 14:27

‡ 16:24 16:23 Na-avzo-lzbqku mz nzalvztr-krgu leplz. Murde ma tqapuku Pita mz nzrpi-krde natq Gct mz kzdq mzli x nzrpi-krde natq Setzn mz kzdq kz mzli. 16:24 Jiszs pi-angidrle kx, “Naglqle kros ngrde.” Kros drtwr ngrde nzaetqtingr drtq mz nzbzngr. Mc kz Matiu 11:38.

✡ 16:26 Sam 49:7-9

✡ 16:27 Sam 62:12; Matiu 25:31; Rom 2:6

§ 16:28 Kxnzetung mz Nzryrngrkxtr, mz drtwrdr natq lc ngidatipe mz kzdq mzli lcng tq: mz mzli r nztekqtr-lzbqkr nrkrdrtq Jiszs, [Matiu 17:1-13] mz mzli r nztulz-krmle mz nzbzngr, [Matiu 28:1-10] o mz mzli r nzvzo-krm Mqngrkxtr mz nibr nzvzdzkr Jiszs Heven. [Aposol 1:6-11] Murde mz mzli lcng tq, Jiszs vectrple leplz bade mz nzlxngiti-krdr nide.

* 17:5 Natq Gct lc drtwr ngrde kx nzalvztrkr Jiszs myaszpxle Lou sc Mosis x nzryrkr profet amrlx. [Sam 2:7; Asaea 42:1; Matiu 3:17; Mak 1:11; Luk 3:22; Lou Kcpwz 18:15; 2 Pita 1:17-18]

✡ 17:10 Malakai 4:5

† 17:13 Jon Kxawrkxtr ngi ncblo kc tqngi Elaeja, mz nzale-krde nzwzngr kcpwz, mz nzrngisc-krde zmatq kcpwz, x mz nzmnc-krde kz lzke. X da kc tqwai Kwin Jesebel rpile nanibqle Elaeja, Kwin Herodizs kxrngi-batr-kzpz nzrnibqngr Jon. Mz nzmu-krde lc, nzmnckr Elaeja ngi rkx ngr da kx naprtzbz mz Jon mz nibrde. [1 King 19:1-18; 21:23-24; Malakai 4:5-6; Mak 7:11-13]

‡ 17:21 Mz kzdung nzryrngr kcng pnz ngalrde kc 17:21 trnzyrou. Nakrlzku kx kzdung drka' nzxplr-krdr nzmyaszpxlr kzdung kz drka'. Mzli kx drka' trprszpx-ngrdeu ncblo mz drtq Jiszs, nakrka'ku, navzmi nzaxtx-ngrbz dakxnzng mz nzkrka'ngr, nakrlz-zpwxbzle mzli kx prszpx-ngrdele.

§ 17:26 Trau ngr takes kc ngi dalr nzaclvengr Mangr-nzangiongr. Mz yiz kang kqlu, ncblo ngr Jiu amrlx nzxpelr trau kx takitrde nzrwztingr mz zbq kxli. A' kx trnaxpelru takes nidr seleng: kxnzrlxng da, pris, x kxnzwztr-zvzbzng mz Gct, da kc tqwai Jiszs. Jiszs trtakitrdeu nzxpe-krde takes mz drtwr lcde seng li: Nide ncblo kxwztrpz mz Gct x nide mrlx Gct kc tqngi nyzde Mangr-nzangiongr.

✡ 18:3 Mak 10:15; Luk 18:17

✡ 18:8-9 Matiu 5:29-30

* 18:11 Mz kzdung nzryrngr kcng pnz trnzyrolru ngalrde 11. A' yc mz Luk 19:10.

✡ 18:16 Lou Kcpwz 19:15; 2 Korint 13:1; 1 Timoti 5:19

✡ 18:18 Matiu 16:19; Jon 20:23

✡ 18:21 Luk 17:3-4

† 18:30 Mzli kc pnz ncblo kx trxpeleu kaon scde, nzadwatr mz presin, namncpxm elr nakrlzbzle mzli kx kztedeng nzxpepx-ngrbzlr kaon scde. Nzmu trnaxpepwzlru le, mnctxpx-zvzm mz presin, x bzpxm elr. Kxpresin kxmule lc mnc-xgle-txpwzle kxnginideng mz nzapu-krdr nide.

✡ 19:5 Nou 1:27; 2:24; 5:2; Mak 10:7-8; Efiszs 5:31; 1 Korint 6:16

✡ 19:7 Lou Kcpwz 24:1-4

✡ 19:19 Nzrlaszngr 20:12-16; Lou Kcpwz 5:16-20; Livae 19:18; Mak 12:31; Luk 10:27; Galesia 5:14

* 19:25 Mz mzli nyz Jiszs, leplz nzpnzkr drtwrdr le nzrngisckr ncblo da vzpxm mz nzamrlzkr Gct nide, nzmu leplz kxnzrngiscng kx trnaprtrlru Heven e trpengr kx naprtr elr. A' drtwr lc vz-rbr.

✡ 20:8 Livae 19:13; Lou Kcpwz 24:15

✡ 20:16 Matiu 19:30; Mak 10:31; Luk 13:30

* 20:16 Be lc alvztr-ngrde kx leplz kcng amrlx navzng Heven nzxpengr nidr narsakrlr-txpwzng, krlcde nzlungr kxboi. Krlc da kx rka-nrbalqngr Gct. A' trvzpxpuu mz nzwztr-ngrbz bade mzli ka mz nrlc. Murde leplz kcng tzrlxngiting yzutr mzli kc tzngi-oblabe-ngrdr nzrtwz-krdr trnamyaszpxleu krkcng nzrlxngiti-krdr tqyzutr mzli kc nabzpe-ngrdr. Kxmule-esz', a' leplz trnarsakrlr-ngru mrkc Heven. Murde Gct sa nakale da kxmrlz kalr mz nzvz-nqblq-krde da kxmrlz kcng tzalelr mzli ka mz nrlc.

✡ 20:27 Matiu 23:11; Mak 9:35; Luk 22:25-26

✡ 21:5 Asaea 61:11; Sekaraea 9:9

* 21:8 Krlc kxmu nzarmyalz-krdr king. X mz drtwrdr Jiszs votr Jerusalem murde na-aclvele Israel mz nzngini-krde Kxnzmcpx kc tqngi King.

✡ 21:9 Sam 118:26

✡ 21:13 Asaea 56:7

✡ 21:13 Jeremaea 7:11

✡ 21:16 Sam 8:2

† 21:22 21:21-22 Mz mzli nyz Jiszs, natq lc “nzabrkalz-ngrm newz” tqngi nzycmne-ebzpxngr. Mc kz 1 Korint 13:2. Drtwr ngrde nzrkrlzngr nzalengr da kx rblxbz mz leplz, murde tr-rblxpwzu mz Gct. A' rlrtx-ngrpwzle da mz nzvz-nqblq-krde me pnz drtwrde.

‡ 21:26 Jon yapwxtipxle kx Jiszs nide Kxnzmcpx, mz nzrpi-krde kx nide ‘Nei Sip ne Gct.’

✡ 21:32 Luk 7:29-30

✡ 21:33 Asaea 5:1-7; Sam 80:8-17

✡ 21:42 Sam 118:22-23

§ 21:44 21:41 Mz be lc nrlanc ngr grep drtwr ngrde lr Israel. [Asaea 5:7] Mrlx Kxetu lc drtwr ngrde Jiszs. Jiszs pibzle kx Gct rkabz zmatq bade mz nzngini-krde Mrlxde. Ncblo kzbleng drtwr ngrde kxtrngiulrJiu. 21:42-44 Rplz lc drtwr ngrde Jiszs kc tqngi Kxnzmcpx. Doa kx pxtxpx-ngrde nide, sa na-atwzlrngr Gct mz Hxl.

* 22:12 Lrpz kxmyapxbz kc tqkabz King drtwr ngrde leplz kxnztubqng mz nzobqkr Gct mz nzlxngiti-krdr Jiszs.

✡ 22:23 Aposol 23:8

✡ 22:24 Lou Kcpwz 25:5-10; Nou 38:8-10; Rut 4:5-10

✡ 22:32 Nzrlaszngr 3:6, 15

✡ 22:37 Lou Kcpwz 6:5

✡ 22:39 Livae 19:18

✡ 22:44 Sam 110:1

† 22:45 Jiszs na-aelwapx-ngrbzle badr kx Kxnzmcpx trngi-txpwzu ncblo, a' myaszlzle ncblo murde Gct amyalzle nide. A' trpnzngr nidr kx yrplatitr narde natqde.

* 23:5 Bokis x nqvi lcng nzwz-krdr esz'. Krlc da kx na-adcpx-zvzng drtwrdr natq Gct x navz-nqblq-zvz-kzlr. Kzdung mzli nzpetr-kzlr bokis kcng mz mqdr. X natq Gct rpile kx na-adotitrlr nqvi lcng mz nctq lrpz kcng pwx. Nctq nqvi lcng nzapulr mrkc tqyalqlitipx mz nqvi nrkalodr mama ngr COM mzbq ka. Mc Nzrlaszngr 13:9, 16, Lou Kcpwz 6:8; 11:18; 22:12, Nzkqlu-krdr 15:38-40 x Matiu 6:1.

✡ 23:11 Matiu 20:26-27; Mak 9:35; 10:43-44; Luk 22:26

✡ 23:22 Matiu 5:34

✡ 23:23 Livae 27:30

✡ 23:34 2 Be Ngrdr 36:15-16

† 23:35 Mz Nzryrngrkxtr kc kai, Ebol nide ncblo kx nznibq kai x Sekaraea nide profet kx rmnrpe-ngrbz nzrnibqngr.

✡ 23:39 Sam 118:26

✡ 24:15 Daniel 9:27; 11:31; 12:11

✡ 24:21 Daniel 12:1

✡ 24:29 Asaea 13:9-10; 24:21-23; 34:4; Esikel 32:7-8; Joel 2:10-11, 31; 3:15; Emos 8:9; Aposol 2:19-20; Nzaelwapxngr 6:12-13

✡ 24:30 Daniel 7:13; Sekaraea 12:10-14; Matiu 26:64; Nzaelwapxngr 1:7; 19:11-16

✡ 24:31 Nzrlaszngr 19:16; Asaea 27:13; Sekaraea 9:14

* 25:13 25:12 Tr-rlr-ngrpwzleu badr nzprtr-krdr mz nzmungr kc etu kc tqkrlzbzle zbq kxrlimz. Murde trnzoliqung mz nzvz-krmle x nzaelwapx-ngrdr kx trnzamrluelru nide. 25:13 Leplz kcng tzlxngiti-zvzlr Jiszs x tzvz-nqblq-zvzlr natqde, sa naoliqng mz nzyzlu-krmle.

† 25:30 Dztugu amrlx sc Gct, murde nzvzpxmqng mz mqde. X suti drtwrde kx nigu kcng tzlxngitilr Jiszs naokatrku leplz mz da amrlx kx kamle bagu — mz da scgung, mz trau scgung, mz drtc' nyzgung, x mz nzrkrlz-krgung, murde dzbe leplz nedeng naetunepx.

✡ 25:31 Matiu 16:27

✡ 26:15 Nzrlaszngr 21:32; Sekaraea 11:12-13

* 26:16 26:15 Mz Nzryrngrkxtr Kc Kai, trau kx ngi silvz nzpnu-tq takitrde nzxpengr nzrnibqngr kxnzawz-nrbalq. X nztwz-krde narncbr lc aelwapx-ngrde kx Judzs trmatqu mz drtwrde Jiszs.

✡ 26:23 Sam 41:9

† 26:30 26:28 Nzesz'tikr Drtwr lc rpile kx Jiszs tekqtrle nigu mz nzayrplapxngr mz alwx rgung x Gct trpengr nznibq-krde nigu mz alwx lcng. Murde mz nzvz-nqblq-krde Nzesz'tikr Drtwr lc, Gct anulvzlzpebzle alwx ngrgung mz Jiszs. X kamle bagu nztubq-krde. Murde mzli kx obq-ngrmle bagu, namc-txpwzle kx apuku Jiszs mz nztr-krde. 26:30 Mz nzvz-nqblq-krde nqmq kr lr Jiu, mz nzmungr mz Nzamyangr, nzngr-ngrdr Sam 113—118. Kzdung Sam nzngr-kai-ngrdr, x sc tzmu-ateng. X nzngr-ngrdr Sam kzbleng mz nibr nzmungr lc. Mz nzvzdz-krdr mz newz lc, mwx trtakitru nabz nepi kxesz'!

✡ 26:31 Sekaraea 13:7

✡ 26:64 Sam 110:1; Daniel 7:13; Matiu 24:30; Nzaelwapxngr 1:7; 19:11-16

✡ 26:65 Livae 24:16

‡ 26:68 26:65 Ncblo kcng mz Kansrl trnzlxngitilru Jiszs nzngini-krde Kxnzmcpx o Mrlx Gct. Nardr Pris pesalile lrpzde mz nzvz-nqblq-krde nqmq kr lr Jiu. Kxmule-esz', a' mz Livae 21:10 Gct pipxle kx Nardr Pris bzkq pesalile lrpz scde. 26:68 Mc Mak 14:65 x Luk 22:64. Murde mz nzpe-kilvz-krbzlr mzte, kxnzetu r lr Jiu nzvz-nqblqlr Asaea 11:3, mz nzrpi-krde kx, “Kxnzmcpx trna-aolvzleu leplz mz nzvz-nqblq-krde da kx mcle mz mzte.” A' nzxtrnga-ngrdr nide, murde trnzlxngitilru nide x mz drtwrdr rblxbz bade nzpi-krde neke tzle nide.

* 27:5 Kxmule-esz' drtwr Judzs vztx, a' trtekqtrleu nqmq nr drtwrde mz nzrlxti-krbzle mz Gct nzipq-krde nide.

✡ 27:10 Sekaraea 11:12-13; Jeremaea 32:6-10

† 27:11 Mz drtwr lr Jiu, natq lc tqngi “King r lr Jiu” nangi drtq kx pipxle kx nide Kxnzmcpx. Suti drtwrdr kx Paelzt nalxngitile kx Jiszs avzole zmatq ngr king kxetu mrkc Rom, mz nzngini-krde kz king.

✡ 27:14 Asaea 53:7

✡ 27:34 Sam 69:21

‡ 27:34 27:33 Mz natq lr Rom, Bekrlz nzrpibz Kalvzri. 27:34 Mrr, kala ngrde bla. Nzwzngr mz lue lr be nounc kxlala nzrpibz mrr. Nzaleti mz da kxkqlu, x ngi kz tolo x medesin. Mrlc nzyrlqmi waen, ngi dalr nzaesakingr zvetq. Jiszs trmnq-pnzleu murde mz nzvz-nqblq-krde me pnz drtwr Gct Trte, natwzle zvetq atwrnrngr x naxngitrle nzxpepx-krde alwx ngr leplz amrlx.

✡ 27:35 Sam 22:18

✡ 27:39 Sam 22:7; 109:25

✡ 27:43 Sam 22:8

§ 27:44 Jiszs krlzle nzarlapx-lzbq-krde. A' murde rpile na-arlapxle leplz mz alwx ngrdrng, tekqtrle nidr mz nzayrplapxkr Gct nide. Dekc trarlapx-lzbq-ngru Jiszs. Naglqlz-ngrgu Gct nzrlrpx-lzbq-krde mz nzbz-krde nigu.

✡ 27:46 Sam 22:1; Asaea 59:2

* 27:47 27:45 Nzetqkr drtq kc tqprtilzle Jiszs mz Matiu 27 nzplzpx kai mz Sam 22 x Sam 69. Alwx ngrgung dekcng tqbatrpzle nzvzszkr Gct Jiszs. 27:46 Natq lr Jiu mzli kc pnz ngi Hibru. X Eli apu-kzpwzle nzrpingr drtq Elaeja. Mc kz 2 King 2:11.

✡ 27:48 Sam 69:21

✡ 27:50 Sam 31:5

* 28:14 Gavzna nide kxetu r gzpman ngr Rom kx myapxbz mrkc Israel. Ncblo ngr vea lcng trnzyatrpwzung mz da kc tqale enjrl. A' nzmu napibzlr mz leplz kx krlc enjrl, rblx nzlxngiti-krdrle. A' nzmu napibzlr kx nzmwing, rblx kz nzlxngiti-krdrle, murde ncblo ngr vea ne Rom bzkq nzmwing mz mzli r nzwzngr. X nzmu kxnzetu rdrng naxlrlrle, na-adwatrlr nidr mz presin. Kxmule-esz', a' nzmu nzpxtxpx-ngrdr nzpipx-krdr kx nzmwing, kxnzetu r lr Jiu lcng ma na-adwatr-kzlr nidr mz presin, murde trnzalelru nzwz-krdr.

† 28:20 Drtq Gct lc esz', murde Gct esz'txu, a' leplz ngrde tq, kc tzrpibz Tqtrbz. Delc nzycmnengr lc trvz-nqblqleu nzycmnengr kc tqxlr-zvzku mz nzrpingr kx, ‘Mz drtq Gct Trte, Mrlxde, x Mqngrkxtr.’ O ‘mz drtq Gct Trte, Gct Mrlxde, x Gct Mqngrkxtr.’ Murde nzxlrngr opxm kx drtq tq o tropxu, a' nangi drtq kxesz'. Mz Nzryrngrkxtr, ngalrde lc txpwz kx pi-zpwxle leplz kcng tq mz Gct kc esz' mz mzli kcpwz. A' mcku Tqtrbz kz mz nzwrkxtrkr Jiszs mz Matiu 3:16-17, Mak 1:10-11, x Luk 3:22. Mc kz natq kxtopwz elr vzmi Aposol 1:8; 2:38, x 8:16. Leplz nzkqlung nzlxngitilr kx aposol kcng nzrngiscng zmatq kx myapxbz mz nigu kcng tzrlxngiti-belqng. A' Jiszs pibzle badr kx nzalvztr-krdr leplz navz-nqblqlr natq kcng amrlx tqkabzle badr, vzmi nzamrlzngr nrkrdrtq kx nzyagoxng, nzalu-mou-ngrm kxnzbzng, nzrmaszlrpxngr drka', x kzdung kz da kxnzmulr lcng. Mz nzmu-krde lcde, me pnzm drtwr Jiszs bagu, nigu kxnzrlxngiting amrlx navz-nqblq-kzku natq kcng tqkabzle mz aposol. Murde rngiscgu zmatq kcpwz tqkabzle badr, krlc zmatq ngr Mqngrkxtr.

Mak

1

2

3

4

5

6

7

8

9

10

11

12

13

14

15

16

Nrpakxmrlz Kx Yr

Mak

Natq Ngr Nzaplxtqngr Mz Nrpakxmrlz Kx Yr Mak

Mak kc tqryr Nrpakxmrlz lc nide mrlx Mxri kc Jerusalem. ✡ Kzdq kz drtqde Jon Mak. ✡ Nide kave kr Banabas, ✡ x mz nzvzpxkr Pol mz Banabas kc ayrnrngr, nzvzng badr. ✡ Mz nibrde Pol trbrtiu drtwrde Mak, murde rlaszle nidr. Kxmule-esz', a' nzwz mou badr Banabas. ✡ X mz nibr kzdung mzli sc tqmnc-zpwxtrpebz mz Pol. ✡ Kzdung leplz, mz drtwrdr nzrpilr kx Mak nide kzte Pita, murde mzli kc pnz buk kc tzrpibz Nrpakxmrlz kx Yr Pita. Mwx Pita okatrle Mak nzlxngiti-krde Jiszs ✡ x pibzle da kcng kqlu bade, tqyroleng mz buk lc. Mwx ni-kzde obla kc tzmale-lvi mrkc Getsemzni. ✡

Mwx Mak yrle buk lc mz mzlir yiz 50—70 AD mz nibr nzrmcngr mz Jiszs. X mz nibrde ncblo ngr vea ne Rom sc tzodatipelr Mangr-nzangiongr Yawe mrkc Jerusalem, mz yiz 70 AD. Kzdung leplz nzrpilr kx Nrpakxmrlz lc nzyr kai. A' kzdung nzrpilr trtingr. Yrle buk lc mzli kc tzmnc-ngrdr Rom badr Pita. Mzli lc Pita sc tqngipe lrtzlvz, x ycpe pipz nzbz-krde. X opx angidr kx yrbzle mz leplz kxtrngiulrJiu, murde yokaetipxle nqmq kr lr Jiu x nzyr-krde natq ngr Nzryrngrkxtr Kc Kai nzpipzng. X yr-kzle kzdung nzalvztrngr mz nzaetq-ngrbz drtq kxnzrlxngiting x nzbzngr murde nzrlxngitingr ✡ kc naokatrle lr Rom kxnzrlxngiting mz nztu-amqngi-krdr mz mzlir nzkxpu-krdrng.

Nrpakxmrlz kcng pwx nzbletipx-lxblrng mz kxmu nzaelwapx-krmlr Jiszs bagu. Murde Matiu okatrle nigu nzkrlz-krgu kx Jiszs nide Mevalu x King. Mz buk sc Luk, Jiszs nide Mrlx Leplz. X mz buk sc Jon nide Mrlx Gct. Mz buk sc Mak, Jiszs nide Kxnzawz ne Gct kc tqwztrpz mz leplz, mz nzamrlz-krde nrkrdrtqdr mz zyagox x mz nzbz-krde nidr mz kros mz nzxpe-krde alwx ngrdrng. Mak tryrleu nqvi lr Jiszs, murde trtakitrdeu kxnzawz kxavzo-lzbq.

Mrkcng Mz Buk Lc

Kraes wztitrpzle mz Gct x leplz nedeng mz nzrlrpx-lzbq-krde.

Jiszs alvztrle leplz nedeng kx narlrpx-lzbq-kzng mz nzwztr-krbzlr mz leplz. [8:34-37; 10:43-45]

Mak rlwapele da kxnzmatqng kxnzkctipxng nzpnu-esz'-nrade-rpwxmz (19) mz nzaelwapx-krde kx Jiszs ni-kzde Gct.

1

Nzryapwxpxkr Jon Kxawrkxtr

Matiu 3:1-12; Luk 3:1-18; Jon 1:19-28

1 Krlc nzyzutrkr Nrpa ngr Jiszs Kxnzmcpx, Mrlx Gct. A' mzli kc tryzutr-ngrka nzwz-krde, Jon Kxawrkxtr vz-kaip mz nzyapwx-krbzle mz leplz. 2-3 Asaea, profet kc bqnc, yrole da kx pibz Gct mz mrlxde. Ycmnetr-ngrde Jon Kxawrkxtr mz nzrpi-krde kx,

“Krlc menrpa nenge. Sa na-atwzlr-ngrne nartwayz-kaipz bam, murde naokatrle leplz nengeng mz nzoliqti-krdr nzvz-krbzme. ✡ Natq kzdq ncblo kx natqde etu mz nzryapwx-krbzle mz leplz lzke. Natq lcde rpile kx, ‘Oliqtiamu nabzmu mz nzvz-krm Kxetu Gct. Atubqtibzmu lrpzki kx nangi nyzde na-apule nzoliqtikr leplz kzdq lrpzki kx navzkim king.’ ” ✡

4 Zbz mz nzatutr-krde Nzryrngrkxtr lc, Jon Kxawrkxtr tupxm lzke mrkc Provins kc Judiz. X yapwxtipxbzle nrpa lcde seleng, “Tekqtramu nqmq nr drtwrmu kxtrka. X rlr-lzbq-ngrmamu mz nzawrkxtr-krbo nimu mz nzaelwapx-krmu nzvzkr drtwrmu mz alwx ngrmu, murde Gct naipqle nimu.” 5 Leplz kxkqlu zlwz mrkc Jerusalem x mz provins kc Judiz, vz zvz nzvzpx-krmlr mz nzlalztq-krbzlr mz Jon. Nzplxtitxpxbzlr alwx ngrdrng, x sc tqawrkxtrpeleng mz LueJodzn.

6 Jon vz-nqblqnepwzle nqmq kr ncblo kx tr-rngibau, da kc tzwai profet kcng bqnc. Pxine-ngrpwzle lrpz kx nzwzngr mz nrpnr kamel. X amqngitr-ngrde lrpxi rde nrkalo kx nzwzpx-ngrm mz bekzu. X dakxnzng nade ngi txpwz dalr lzke, krlcng kionabr x hane. 7 X Jon sc tqyapwxtipxbzle kx, “Kzdq la ncblo kc sa navzm mz nibrnge, namyaszlzle ninge. X trtakitrpwc'u nzwztr-ngrbz bade, kxmule-esz' nzryokaepxngr nqvi lr sadol ngr nanycde. 8 Awrkxtrtxpwo nimu mz lue, a' sa na-awrkxtrle nimu mz Mqngrkxtr.”

Mz Nzwrkxtrngr X Nzatalzngr Jiszs

Matiu 3:13—4:11; Luk 3:21-22; 4:1-13

9 Mzli lcde, Jiszs vzkimle mztea Naszret mrkc Gzlili Provins. Vzm mz Jon x sc tqawrkxtrpe Jon nide mz LueJodzn. 10 Mzli kcpwz Jiszs tqvzdz-ngrmle mz lue kc, mcle Heven nzlvxpx x Mqngrkxtr vzom bade, apule nran. 11 X natq Gct vzom Heven, rpile kx, “Nim Mrlxnge Kxnzmrlzti. X abrtzlvz-zlwzx nim.” ✡ *

12 X mzli kcpwz Mqngrkxtr sc tqngi-batrpebzle nzvztr-krde lzke. 13 X mnctipxmle mrkc zbq nzpnu-pwx, tqtamiti Setzn nide mz nzatao-krde nide mz alwx, a' trtao-pnzu. Kxmule-esz' animol kxnztrkating nzmncng badr, a' enjrl neng Gct nzaclve-angidrlr nide.

Jiszs Yapwxtipxle Nrpakxmrlz X Kqlele Ncblo Nedeng Kcng Ayrnrngr

Matiu 4:12-22; Luk 4:14-15; 5:1-11

14 Mz nibr King Herot Antipas nzadwatr-krde Jon Kxawrkxtr mz presin, Jiszs kc tqvzpe mz Gzlili Provins mz nzyapwxtipx-krde nrpa ngr Gct. 15 Rpile kx, “Tekqtramu nqmq nr drtwrmu x rlxngititramu mz Nrpakxmrlz lc. Murde mzli ka Gct sc tqvectrple leplz bade, mz nzmnclz-krbzlr bade mz nzngini-krde King rdr.”

16 Kzdq zbq Jiszs kx vznede kc mz nrlar Dxbu Gzlili, sc tqrmctipele kc ncblo kxnzmwang nzling, Saemon nidr ncdr mzlede Adru. Tzmwaneng mz br scdr. 17 Zbz rpibz Jiszs badr kx, “Vz-nqblqmamu ninge, murde na-alvztrpo bamu nzrtangrngr leplz, kx nangi nengeng.” 18 X mzli kcpwz nzrlasztx-pnzlr nzwz-krdr x sc tzvz-nqblqpelr Jiszs.

19 Zbz Jiszs vznebz kxpipz mz nrlar dxbu kc x sc tqrmctipe-kzle kzdq mou mzle-lzbq nzling, Jemes x Jon. Trtedr drtqde Sebedi. Tzmnclzmqng mz nabz bot scdr, tzngqtitrlr br scdrng. 20 X mzli kcpwz sc tqkqlepe-kzng Jiszs nidr mz nzvz-nqblq-krdr nide. X nzrlasztxdr trtedr Sebedi mz nabz bot kc badr ncblo kcng tzawzlrng, x sc tzvz-nqblqpe-kzlr nide.

Jiszs Maszlrpx-ngrde Kzdq Drka'

Luk 4:31-37

21 Zbz Jiszs badr ncblo nedeng nzpwxng sc tzvzpeng mz taon Kzpznizm mrkc Dxbu Gzlili. Kx nzkrlzbzlr kc Kzpznizm, sc tzvztrpeng mz mangr-nzkrka'ngr nyzdr lr Jiu mz nzalvztr-krde leplz mz Satde, kc tqngi Sabat nyzdr. 22 Leplz amrlx nzkctitxpx-zlwzlr nzalvztr-krde. Murde trapuleu kxnzakrlz kcng tzalvztrng mz Loukxtr, a' ycmnemile zmatq angidr.

23 Zbz kzdq kc ncblo kx mncpx-ngrm drka' sc tqdwatrpebz mz mangr-nzkrka'ngr. Sc tqnetxpxpe mz natqde kxwzpx. 24 Rpipele kx, “Vrr! Vzpe Jiszs kc Naszret! Vz, dwasz nigr! Vz-ngrme nzodati-krm nigr! Krlzx ncblo kznike tqnginim! Nim Ncblo Kxtr kc tqatwzlr-ngrm Gct!”

25 Ycmne-plztitxtr Jiszs drka' kc. Rpibzle kx, “Mnc-lrpi! Dwapxm mz ncblo la!” 26 X drka' kc arnrctitxde ncblo kc, netxpx, x sc tqprszpxpele nide. 27 Dzbe leplz kcng nzkctitxpx-pnzlr x sc tzveatine-etrpelr mz nzrpi-krdr kx, “Eke! ?Nike tqpile? ?Krlc nzalvztrngr kxmrna? Rngisc zmatq mz nzrka-krbzle natq mz drka' kcng, x nzlxngitibzlr natqde!” 28 Zbz nrpa ngr da lcng tqaleti Jiszs sc tqvztx-anipepwz mz Gzlili Provins tqlvzo.

Jiszs Amrlzle Kxnzyagoxng Nzkqlung

Matiu 8:14-17; Luk 4:38-41

29 Mzli kc tqyrkrtxpx-ngrpwz nzkrka'-krdr, Jiszs badr Jemes, Jon, Saemon x Adru, ncblo kcng tzvz-nqblq-kailr nide nzrlasztxdr mangr-nzkrka'ngr kc. X sc tzdwatrpeng mz ma nyz Saemon ncdr Adru.

30 Kzdo Saemon kc tqngi olvz sc tqmnz me mnz-ngrde murde yagox x drtqde pqpxm. Mzli kc Jiszs tqkrlzpe-ngrbzle mrkc, lr nabz ma kc sc tzpipebzlr bade olvz lc tqyagox. 31 Jiszs vzbz bade, otibzle mqde x sc tqokatrpele nzatulz-krmlele. Zyagox kc yrkrtxpx pnz, zbz sc tqoliqtipebzle dakxnzng nadr.

32 Mzli kc nepi tqtaope-ngrde, x Sabat kc tqyrkrpxpe-kzpz, lr Kzpznizm nzvzmitimlr mz Jiszs kztedrng kxnzyagoxng x kxnzmncpx-ngrmqng drka'. 33 Lr mztea kxnzkqlung nzyrlwrtrpzng yz mz ma kc tqmncpx-ngrm Jiszs. 34 X amrlztibzleng leplz kxkqlu mz nzyagox-krdrng amrlx. X maszlrpx-kzpzleng drka' mz leplz kxkqlu. A' tr-rlr-ngrpwzleu mz drka' lcdeng nzycmne-krdr, murde nzkrlzlr kx nide Mevalu kc tqmcpx Gct.

Jiszs Ryapwx Nrpakxmrlz Mrkc Gzlili Provins

Luk 4:42-44

35 Mzli kc nrlc tqbqbe-ngrde, mzli boibe x nrlc kc tqbrlawxpxpe, Jiszs dwalzm x rlasztxde ma kc, vzpx mz nrlarde kx yz mz taon kc me tu-nabungr, x sc tqkrka'pe. 36 Mzli kc tzdwalz-ngrmlr, Saemon nidr badr kztedeng trnzmcpelru Jiszs. X sc tzvznepeng mz nzrtabrti-krdr nide. 37 Mzli kc tzrmcti-ngrdr nide sc tzrpipebzlr kx, “Leplz kcng tzrtabrtilr nim!”

38 A' ayzlu-ngrbz Jiszs natqdr kx, “Kxmule-esz', a' navzki-kzx du mztea kzbleng mz nzryapwxpx-kz-krbong badr Nrpakxmrlz. Murde delc tqngi nou nzvzo-krmc mz nrlc ka.” 39 Zbz sc tzolvxtipe-kzlrng mztea amrlx mz Gzlili Provins. X sc tqyapwxtipxpebz Jiszs Nrpakxmrlz mz leplz mz mangr-nzkrka'ngr nyzdrng, x tqrmaszlrpx-kz-ngrbz drka' kxkqlu badr.

Jiszs Amrlzle Kzdq Ncblo Kx Ycngr Lepz

Matiu 8:1-4; Luk 5:12-16

40 Kzdq zbq kzdq ncblo kx ycngr lepz vzm x rwetxobz zpr mz Jiszs. X sc tqyrnitrpebz bade mz nzrpi-krde kx, “Kx tqsuti drtwrm le, krlzx kx nzmu krlzq nzamrlzngr ninge!” 41 Jiszs yctx pnz mz drtwrde mrlx kc. Kxmule-esz' mz Lou sc Mosis batrpzle trnztakitr-krdeu nide mz nzprtrngr mz nzangiongr, a' maletxtrpzle nide. Sc tqrpipebzle kx, “Mrlzm bange. Namrlzq.” 42 X mzli kcpwz lepz kc dwasztx-pnzle ncblo kc, x nrkrdrtqde mrlztx pnz. 43-44 Zbz Jiszs rkabz natq, rpibzle bade kx, “Vzpe! X da lc, bzkq ena ncblo kx napi-nebanle. A' vz-kaipz mz pris, x pibz bade napwxlitibzle nim, kx namcpzle kx mrlzpeq. Zbz sa napipxbzle mz leplz, murde namnc-lxblr-mouamu badr. X kabz mz Gct blz kx nangi dalr nzamrlzngr nim, da kc tqwai nzpikr Lou sc Mosis le, x nakrlzngr leplz amrlx le kx tubqpeq mz Loukxtr.” ✡ 45 A' mrlx kc pitxnede da lc mrkcng kqlu tqvzkile. X rblxbz mz Jiszs nzvztr-krde mz mztea lcng murde dzbe leplz kx nzyrlwrng mrkc nzkqlu-aning. Delc tqmncpe-ngrmle rlru, a' kxmule-esz' lr mztea kang kqlu sc tzvzmqng ye bade.

2

Jiszs Ipqpxle Alwx Ngr Kzdq Ncblo X Amrlzle Nrkrdrtqde

Matiu 9:1-8; Luk 5:17-26

1 Mz nibr kzdung zbq, Jiszs sc tqyzlupe mou Kzpznizm. A' leplz kxnzkqlu nzxlrlr kx sc tqmnc mrkc. *

2-3 Zbz sc tzyrkrpebzng mz ma kc tqmnc-ngrde. Nznulvzlr ma kc x nzyrlwrtrpz kcng yz. Mzli kc Jiszs tqyapwxtipx-ngrbzle Nrpakxmrlz badr, ncblo nzpwxng nzvzmqng, nzglqmlr kc ncblo kx nrkrdrtqde bz. Nzglqtimlr nqni. 4 A' rblxtx nzglqtr-krbzlrle mz Jiszs murde leplz kqlu zlwz mrkc. X sc tzglqlz-alzupelr mz nibr ma kc, x nzlvxlzlr mrkc tqmnc-zbzlzbz Jiszs. Zbz sc tzavoopebzlr ncblo kc mz nqni mnrde. 5 Kx krlztrpz Jiszs nzbrtikr drtwrdr nide mz nzamrlz-krde kztedr, sc tqrpipebzle mz ncblo kc tqyagox kx, “Mrlxnge, alwx ngrmqng ipqpxpebo.” 6 Kzdung lr Jiu kcng tzalvztrng mz Loukxtr kcng tzwxbung mrkc, sc tzrpipelr mz drtwrdr kx, 7 “Rlr! Mrlx lc tqpivxitile Gct. Murde Gct txpwz kx krlzle nzipqpxngr alwx!”

8 Mzli lcdepwz mz nzokatrkr Mqngrkxtr, Jiszs krlztitrpebzle mz mqngrde da kx yc mz nabzdr. X sc tqrpipebzle badr kx, “Bzkq nzao-krmu drtwrmu da kxmule lc. 9 Nzmu narpibo mz ncblo kxyagox lc kx, ‘Ipqpxbo alwx ngrm,’ rblx nzrmcngr. A' nzmu narpibo bade kx, ‘Tulz, oti nqni pnrm, x vzpe,’ opx angidr nzrmcngr. 10 Mz nzmu-krde lcde, na-amrlzbo nrkrdrtqde mz nzaelwapx-krnge kx ninge, Mrlx Leplz, rngisc-kznge zmatq ngr nzipqpxngr alwx mrka mz nrlc.” X sc tqrpipebzle mz ncblo kc nrkrdrtqde tqbz kx, 11 “Mrlxnge, tulz, oti nqni pnrm x vzpe mrnyzm!” 12 X ncblo kc sc tqtulzpem mz mztr amrlx ngrdr, otile nqni mnrde x sc tqvzpe. Leplz amrlx nzkctitxpx-atwrnr-ngrdr nide, x nzglqpxlr Gct mz nzrpi-krdr kx, “Rlr! Trgalr da kx mcku kxmule ka.”

Jiszs Kqlele Matiu

Matiu 9:9-13; Luk 5:27-32

13 Jiszs yzlu mou mz nabz drta' Dxbu Gzlili. Zbo ngr leplz nzyrkrmqng bade x sc tqabzopele nzalvztr-krde nidr. 14 Mzli kc tqvzne-ngrde mz nabz drta' kc, mcle kc ncblo drtqde Livae. X kzdq kz drtqde Matiu. Ncblo lc nide mrlx Alfizs, x sc tqwxbu mz ofis nyzde kc tzxpekitr takes. Rpibz Jiszs bade kx, “Vz-nqblqm ninge.” Livae tutxlzm, axtxbzle da amrlx, x sc tqvz-nqblqpele Jiszs.

15 Mz nibrde, Jiszs sc tzmupeng badr ncblo nedeng mz ma nyz Livae. Zbz kzdung ncblo kx nzatakqting takes x kzdu-moung leplz kx nqmq krdr trka mz nzobqkr leplz nzmu-lxblr-kzng badr. Murde leplz kxnzmulr lcng nzkqlung nzvz-nqblq-kzlr nide. 16 Mzli kc tzmc-ngrbzlr Farzsi x krkcng tzalvztrng mz Lou sc Mosis da lc, drtwrdr trmrlzpeu. Murde mz drtwrdr trtakitrdeu ncblo kxmrlz nzngini-krde kzte ncblo kxnztrkang. X sc tzveapebzng mz ncblo nedeng kx, “?Nike Jiszs tzmu-lxblr-ngrdr badr leplz kxnzmulr lcng?” †

17 Xlrpebz Jiszs natqdr x sc tqrpipebzle badr kx, “Leplz kx trnzyagoxung trnzsutiu drtwrdr dckta. A' kxnzyagoxng la tzsuti drtwrdr dckta. Trvz-ngrpwc'u nzrkqlengr leplz kx nzrpilr nztubqng. A' vz-ngrmc nzrkqlengr kxnzaleng alwx, murde naesablqtilr alwx ngrdrng.”

Ncblo Neng Jiszs Trnzaxtx-ngrpwzlru Dakxnzng

Matiu 9:14-17; Luk 5:33-39

18 Mz nqmq kr lr Jiu nzaxtx-ngrbz dakxnzng zbq li mz wiki kxesz' mz nzkrka'-krdr. Kzdq zbq oblamzng Jon Kxawrkxtr x kr nedrng Farzsi kcng nzaxtx-ngrbzlr dakxnzng. X kzdung leplz nzvzmqng mz Jiszs, x sc tzveapebzng kx, “?Nike ncblo nemqng trnzaxtx-ngr-kzpzlru dakxnzng?”

19-20 Jiszs rpibzle kx, “Apux ncblo kxnayrlz. Mz nqmq lcpwz trtakitrdeu leplz nzaxtx-krdr dakxnzng mz mzli r nzabrtzngr mz nzyrlzngr, trtakitr-kzdeu ncblo nengeng nzaxtx-krdr dakxnzng mzli ka mz nzmnc-aepztr-krbzlr mz Gct. Murde nzabrtz-ngrdr ninge lc tqmncbepo badr. A' mz nibrde, mzli kc nakatxpx-ngrmc badr, sc tqtakitr-atede nzaxtx-krdr dakxnzng mz nzkrka'-krdr. 21 Nzycmne-ebzpxngr lcng li nzaelwapx-ngrdr nqmq krnge kxmrna. Murde trpnzngr ncblo kx rkxsilvztr dzlvq lrpz kxmrna mz nzakqlvztr-krde me bxnge mz lrpz kxblzlongr. Nzmu nawailele, dzlvq lrpz kc tqmrna sc tqbxplipxpem mz lrpz kcma tqblzlongr, x sc tqbxplipx-zlwzpe myaszpxle mzli kc kai tqbxpli-ngrde. 22 X trpnz-kzngr ncblo kx narbzlutr dakxnzng kxmrna mz ncblei kx nzrbzlutrpengr dakxnzng. Murde ncblei kxmule lcde ngcplxtxtr kai mz nzmrnabekr dakxnzng, x da lcng li sc tzatrkatipeng. A' dakxnzng kxmrna nabzlutrpwz mz ncblei kxmrna.” ‡

Jiszs Nide Kxetu R Sabat

Matiu 12:1-8; Luk 6:1-5

23 Mz kzdq zbq ngr nzangiongr, zbq lc nzrpibz Sabat, Jiszs badr ncblo nedeng nzo-zlilr lrpzki kx vztr mz kzdung lclr wit. Ncblo nedeng, sc tzcpqpxpemqng nra wit mz nc ngrdr. §

24 Zbz kzdung Farzsi sc tzrpipebzlr bade kx, “Mc ena da kc tzalelr! ?Nike tzxpqbrlr-ngrdr Lou sc Mosis mz nzwz-krdr mz Sabat?”

25 A' mz nzaelwapxkr Jiszs kx takitrde nzokatrngr ncblo mz Sabat, sc tqayzlupe-ngrbzle natqdr, rpibzle kx, “Krlz-angidr-kzamu da kc tqale melrmqmu King Devet kc tqamatqamu, mzli kc tzbrtale-ngrdr badr ncblo nedeng. ✡ 26 Nzvztrng mz ma nyz Gct mzli kc Abiata tqngini-ngrde Nardr Pris. X Nardr Pris lc kabzle mz Devet bret kc tqngi blz, kxmule-esz' rpwa'ngr Loukxtr scgu. Murde bret kxtr nangqpwz pris. A' Devet ngqde bret lcde x ka-kzpzle mz dzbede nede. X nakrlzamu kx mz nzobqkr Gct, Devet trpnzngr da kx avz-rbrle. Murde Lou sc Gct rlr-ngrmle bagu nzokatrngr leplz. ✡ 27 Murde Gct wz-ngrde Sabat mz nzokatr-krde leplz. A' trwz-ngrdeu leplz mz nzvz-nqblq-krdr lou ngr Sabat. 28 Delc ninge Mrlx Leplz, tqngininge Kxetu r Sabat. X tqrngiscnge zmatq mz nzpnzkr drtwrnge da kx takitrde nzalengr mz Sabat.”

3

Jiszs Amrlzle Kzdq Ncblo Mz Sabat

Matiu 12:9-14; Luk 6:6-11

1 Mz kzdq mou Sabat, mz nzvztrkr Jiszs mz kzdq mangr-nzkrka'ngr, rmctile kc ncblo kx mqde bz. 2 Kzdu kcng Farzsi tzyrlwr-kzng mrkc nzrtangrtrpzng da kx vz-rbrti Jiszs. Sc tzaukzti-angidrpelr mz nzmc-krdr nzmu na-amrlzle doa kxyagox mz Sabat. Murde mz drtwrdr nzamrlzngr doa kxnzyagoxng ngi nzwzngr. 3 Sc tqrpipebz Jiszs mz mrlx kc mqde tqbz kx, “Vzpxm x tu mrlc.” 4 Zbz sc tqrpipebz Jiszs mz leplz kcng kx, “?Nike rlrpxngr Loukxtr scgu nzalengr mz Sabat? ?Nzokatrngr leplz o nzatrkatingr? ?Nzarlapxngr nzlukr ncblo o nzrlr-ngrbz nzbz-krde? Murde krlz-angidramu kx Loukxtr scgu rlrpx-ngrmle bagu nzalengr da kxmrlzti mz Sabat.” A' leplz kcng nzmnc-lrpi-txpwzng murde nzkrlzlr kx mrkc tqvzki nardr vz-rbr. 5 Jiszs obq-ngale-ngrde nidr amrlx ngrdr. X drtwrde ngya x talvzo-ngrde nzrsaprlr-krdr natqdeng. X sc tqrpipebzle mz ncblo kc kx, “Atwztqpx mqm.” X atwztqtxpxle mqde, x mrlztx pnz mou. 6 Zbz Farzsi kcng nzrlasztxdr mangr-nzkrka'ngr. X sc tzvz-anipeng mz nzycmne-etr-krdr badr ncblo neng King Herot Antipas, mz nzrpi-krdr kxnamu nznibq-krdr Jiszs.

Zbo Ngr Leplz Kxetuting Nzvz-nqblqlr Jiszs

7 Jiszs badr ncblo nedeng nzabrkapx-lzbqmqng mz mztea, x sc tzvzpeng Dxbu Gzlili. A' kzdq zbo ngr leplz kxetuting ngr Gzlili Provins sc tzvz-nqblqpelr nidr. 8 X leplz kzbleng nzyrkr-kzpqng mz Jiszs mzli kc tzxlrti-ngrdr rkx kcng tqaletileng. Nzvzkimlr taon kxetu Jerusalem, x mz mztea ngr Judiz Provins amrlx, krlzbzle me nzmncngr lr Edom kcng trngiulrJiu. Nzvz-kzpqng kcng mz nrlar LueJodzn kc tqyctxo. X nzvz-kzpqng kcng Taea x Saedon, taon kxetuting nyz lr mrkzbleng, mrkc Prla Meditrenia. 9-10 Leplz kxnzyagoxng amrlx sc tzapetr-lzbqbzng mz zbo ngr leplz kcng mz nzbxtr-krbzlr nide. Murde nzrpilr na-amrlz-kzpzle nidr da kc tqwai nzamrlzpe-krde leplz kxkqlu. Zbz rpibzle mz ncblo nedeng kx naoliqtibzlr dq bot kx nadwatr-ngrmle dxbu mz nzalvztr-krde nidr. Murde ma tzolikilvztilr nide mz nzalvztr-krde. 11 X mzli kznikeng drka' kxnzmncpx mz leplz nzmcpebzlr nide, sc tztaopebzng bade, tzrpipelr mz nznepx-krdr kx, “Nim mrlx Gct!” 12 A' Jiszs rngidrlvztx-ngrbzle badr kx bzkq nzpinebzlr da lc mz leplz.

Jiszs Mcpxle Aposol Nzpnu-esz'-nrade-li (12)

Matiu 10:1-4; Luk 6:12-16

13 Zbz Jiszs vztxlz-ngrde kc newz x sc tqaveatipele krkcng tqsuti drtwrde, sc tzyrkrpebzng bade. 14 Mcpxle ncblo nzpnu-esz'-nrade-li (12) kx nanginidr ncblo nedeng kxnzmyatxpxbzng, kx na-alvztrleng. Murde, mz nibrde na-atwzlrpx-ngrdeng mz nzyapwxtipx-krdr Nrpakxmrlz. 15 X narngiscng zmatq mz nzrmaszlrpx-krbzlr drka' mz leplz mz drtqde. 16-19 Krkcng nzpnu-esz'-nrade-li (12) tqmcpxleng nidr seleng:

Saemon, kc tqyrlq-kzpz Jiszs drtqde Pita,

Jemes nidr mz mzlede

Jon kcng tznginidr mrlx Sebedi, x Jiszs kabzle badr drtqdr Boanrjis, drtwr ngrde mrlxng bzlrmei, murde nardr mrbc,

Adru (mzle Saemon Pita),

Filip,

Batolomiu (mrlx Tolmai, kc kzdq drtqde Natzniel),

Matiu (kc kzdq drtqde Livae),

Tomas,

Jemes kc tqngi mrlx Alfizs,

Tadizs (kc tzrpi-kzpz Judzs, mrlx Jemes),

Saemon kc tqprtr ena mz dzbede kc tzrpilr namaszlrtxpx-ngrdr gzpman ngr Rom mz nzmnc-krdr Israel, x

Judzs Iskariot, kc tqamwabzle Jiszs mz enqmi rdeng.

?Zmatq Ngr Jiszs Vzpxm Mz Gct O Mz Setzn?

Matiu 12:22-32; Luk 11:14-23; 12:10

20 Zbz Jiszs yzlu mou bzq mrkc mztea Kzpznizm. X kzdq zbo ngr leplz kxetuting nzyrlwr-ngalelvz-moulr nidr badr ncblo nedeng. Sc tqrblxtxpe nzmu-krdr kxpipz mz nzokatr-krdr leplz lcng. 21 Mzli kc lr ma nyz Jiszs tqxlr-ngrdr da lcng, sc tzrkalzpemqng mz nzoti-krdr nide. Murde nzrpilr leplz kx ngqngupe-ngrde nzwz-kato-krde.

22 X mzli lcpwz kzdung kxnzalvztrng mz Lou sc Mosis kx nzvzkimlr Jerusalem sc tzrpipelr kx, “Mrlx la mncpx-ngrm Beelsebol, kxetu r ma ngr wq, nide kc tqaclvele drka' amrlx, x sc tqrkabz bade zmatq mz nzmaszlrpx-krde drka' mz leplz.” *

23 Zbz Jiszs sc tqrpipebzle kx nayrkrmqng bade. X sc tqryapwxpebz badr mz nzycmne-ebzpxngr lcde sele. Rpibzle kx, “Trtingr! Murde Setzn rblx nzmapulrpx-krde drka' kztedeng mz nabz leplz! 24 Murde kandre kx akipx-lzbq mz dzbede sc tzota-etrpeng, e mzli kxpipzne trnatu-amqngiung. 25 Mz nqmq lcpwz doa lr ma kxesz' kx nzamnc-dali-lzbqng, nzatrkati-lzbqng. 26 X mou, nzmu Setzn badr kztedeng naotablrlr mz nidr esz'-krdr x nzaki-lzbqng, e zmatq ngrde mz nzaclve-krde leplz sc tqmanepe x tqyrkrpxpebz. 27 Mz nzmu-krde lcde, Setzn apule ncblo kx xplr zlwz. A' napebqtx kai, x ncblo kc tqdwatr-atebz ma nyzde mz nztwz-krde dztudeng. Da kc tqwai nzarlapx-ngrbz leplz mz mqde.

28-30 “Rpiamu kx nabznge mncpx-ngrm drka'. A' da angidrtx lc napibo bamu. Gct krlzle nzipqpx-krde alwx x nzrpivxitingr amrlx. A' mz nzrpi-krmu lc zmatq rnge vzpxm mz drka', pivxitiamu Mqngrkxtr kc tqngi nou angidr zmatq lc. X trpnzngr nzipqkr Gct leplz kx pivxitile Mqngrkxtr, murde atao-lzbq mz alwx kx yctx alo.” †

Kx Ngi Angidr Lxede Jiszs X Mzledeng

Matiu 12:46-50; Luk 9:19-21

31 Zbz lxede Jiszs x mzledeng nzkrlzbzlr ma kc tqmnc-ngrde. A' rblx nzprtr-krbzlr brma, murde zbo ngr leplz kcng tzmncong mrkc. Nzatwzlrtr-ngrbzng nrpa bade kx navzpx-kaip badr. 32 Kzdu leplz mz zbo ngr leplz kcng tzwxbu-ngalelvzlr Jiszs, nzrpibzlr bade kx, “Lxem x mzlemqng sc tztutrpqng yz, nzrpilr namclr nim.”

33 X sc tqrpipebzle kx, “?A' nekeng tqngi angidr lxenge x mzlengeng?” 34 Obqtxbz mz kxnzrlxngiting kcng tzwxbu-ngalelvzlr nide, x sc tqrpipebzle badr kx, “Doa kxnzapulr nimu lang tqngi lxenge x mzlengeng! 35 Murde krkc tqvz-nqblqle me pnz drtwr Gct, nide la mzlenge x inwenge x lxenge angidrng.”

4

Drtc' Pwx Kx Bletipx

Matiu 13:1-9; Luk 8:4-8

1 Mz nibrde, Jiszs dwapx ma kc x sc tqvzope mz nabz drta' ngr Dxbu Gzlili. Zbz zbo ngr leplz kcng kxnzetunepxlr kc, sc tzyrlwr-ngalelvzpelr nide. X sc tqdwaope mou mz bot, mz nzalvztr-krde nidr kcng tzyrlwrpxbzng mepz. 2 Yapwxtibzle badr kzdung nzycmne-ebzpxngr mz nzalvztr-krde nidr da kxkqlu. X mz zbq lcde Jiszs yapwxtibzle badr nzycmne-ebzpxngr lcde seleng.

3 “Lalztqmamu bange! Kzdq mzli kzdq kc ncblo oliqtile drtc' ngr nrlanc nyzde. Zbz sc tqarlxpele nra wit nyzdeng, murde rpile nayrkqlvzle mz drtc' mz nibrde. 4 A' mzli kc tqarlx-ngrdeleng, kzdung tationg mz lrpzki kx drtc' ngrde mqngi, x nzngqtilzmqng utc. 5-6 X kzdung nztaong mz drtc' kxmelx, murde ycom mz rplz. Nzlvcpulz-animqng, a' nzglrting x nzmztx-ani-moung mz nepi, murde dzbrdr trvzou la. 7 X kzdung mou nztationg mz drtc' ngr ncngrbz. Krlcng nzlvcpumilzm lxbi x nzyrlvilvzo lxbi nidr x trnzpa-pnzung. 8 X kzdung nztao mz drtc' kxmrlz. Krlcng nzyrlvzlzmqng x nzpang. Kzdung nradr pipz, kzdung nradr kqlu, x kzdung nradr kqlutx zlwz. 9 Doa kx yrplapx, na-abzle nztwz-krde drtwr ngr natq lc.”

Drtc' Pwx Kx Bletipx Ngi Nqmq Kr Leplz

Matiu 13:10-23; Luk 8:9-15

10 Mz nibrde mzli kc Jiszs tqmnc-ngrde esz'-krde, aposol badr kzdung kz leplz nedeng, sc tzrpipebzlr bade kx nayapwx-dalitipxbzle badr nike tqngi drtwr ngr nzycmne-ebzpxngr lc. 11 Sc tqrpipebz Jiszs kx, “Ayrbq-angidrbo bamu nqmq kr Gct kc tqyc-kapq mzli kc mz nzngini-krde King r leplz nedeng. Murde doa kx lxngitile Gct, Gct sa na-aetunepxbzle nzrkrlz-krde da angidr x sa na-axplrbzle nzrlxngiti-krde. A' mz leplz kcng tzpxpx-ngrdr nzxlr-krdr da angidr, napipxbo badr mz nzycmne-ebzpxngr. 12 Nidr leplz kcng tqycmnetrngr profet Asaea mz nzrpipxkr Gct kx,

‘Kxmule-esz' nzobqng, a' trnzkrlzlru da angidr. X kxmule-esz' nzlalztqng, a' nardr tryrplatrpwzu. Mz nzmu-krde lcde, rblxbz badr nzyzlu-krmlr bange mz nzatubqti-krnge nabzdr.’ ” ✡

13 Kctipx Jiszs trnzkrlz-krdru nzycmne-ebzpxngr lc, sc tqrpipebzle badr kx, “?Tryrplatitru narmu nzycmne-ebzpxngr lc? Nzmu kx tqmule lcde, sa narblxbz bamu nztwz-krmu drtwr ngr nzycmne-ebzpxngr amrlx. 14 Drtwr ngr nzycmne-ebzpxngr kc nide sele: Nra wit kcng tqarlx ncblo ngi natq Gct. 15 Drtc' pwx ngi nqmq kr leplz. Lrpzki lc drtc' ngrde tqmqngi, drtwr ngrde leplz kcng nardr tqmqngi mz nzxlr-krdr natq Gct. Murde mzli kznikeng nzxlr-ngrdr nrpa ngr Gct, Setzn vzm x katxpxbzle badr. 16-17 Drtc' kc tqmelx drtwr ngrde leplz kcng nabzdr tqngrgo. Kxmule-esz' nzxlrlr natq Gct x nzabrtzlvzlr nztwz-krdrle, a' natq Gct trpnzngr dzbrde x trvzou la mz nabzdr. Nzrlxngiti-krdr mrbcnepwz, murde rblx nzlolvz-amqngi-krdrle mzli kc tqprtztingr nzkxpungr x nzatalzngr kcng tzvzpxmqng mz nzrlxngitingr. 18-19 Drtc' ngr nibr ncngrbz drtwr ngrde leplz kcng drtwrdr tresz'tiu. Kxmule-esz' nzxlrlr natq Gct, a' trbrtiu drtwrdr. Murde nzaoti-zlwzkr drtwrdr dalr nrlc kxkqlu nzapulr lxbi kcng tqyrlvilvzolr nabzdr, x trpnzngr nardr. 20 Drtc' kxmrlz drtwr ngrde leplz kcng nabzdr tzoliqtilr nzlxngiti-krdr natq Gct. Murde nztwzlr x nzlxngitilr natqde, x nra nzrlxngiti-krdr yc-zvzbz, mz nzvectr-krmlr leplz mz nzmnc-nqblq-krdr Gct. Kzdung mzli leplz kcng nzvectrplr nzpipzneng, kzdung mzli nzkqlung, x kzdung mzli nzkqlutx-zlwzng.”

Gct Suti Drtwrde Nrpakxmrlz Natalvzpxle Leplz Amrlx

Luk 8:16-18

21 Mz nzaelwapxkr Jiszs kx Nrpakxmrlz na-apule zyzlr, rpibzle kx, “Lam trnztekatru sc tzalalvzope topla. X trnzawxbulzpwzu mz nabz da. A' lam nzadolzpwz wq, murde leplz namctr zyzlr mz nzdwatr-krmlr brma. 22 Mz nqmq lcpwz, kxmule-esz' Nrpakxmrlz trkrlzkapzle leplz amrlx, a' sa naopxbz badr kalr. Murde mzli lc, sa nayrplatitr nardr x na-aelwapx-ngrbzle da kx yc-kapqbepz badr. 23 Doa kx yrplapx, na-abzle nztwz-krde drtwr ngr natq lc.”

24 Rpi-mopwz Jiszs badr kx, “Na-aoti angidr drtwrmu natq Gct kc tqxlramu murde natwz-kzamu mz nzmnc-krmu. Mz nqmq kcpwz tqrka-ngrnamu, sa na-ayzlubz Gct bamu. A' nzrka-krde myaszlzle kxmu nzrka-krmu. 25 Murde doa kx twzle natq Gct mz nzmnc-krde, sa natwz-moule nzyrplapxngr mz kzdung kz natq Gct. A' doa kx trtwzleu natq Gct mz nzmnc-krde, trnatwz-mouleu nzyrplapxngr. Kxmule-esz' nzrkrlzngr kx topwzne ycbz bade, a' sa nakatxpx-kzpz Gct bade.”

Nzycmne-ebzpxngr Nznginikr Gct King

26 Jiszs pi-mopwzle kzdq nzycmne-ebzpxngr. Rpibzle kx, “Nzwzkr Gct mz nzvectr-krmle leplz bade mz nzngini-krde King rdr apule ncblo kx pe rtq wit mz nrlanc nyzde. 27 Mz nibrde sc tqaletipele kzdung kz nzwzngr. Mwi angidr mz nrlckxbq x traotipeu drtwrde rtq wit kcng tqpetile. Nzlvcpulzmqng x nzetulzmqng, a' ncblo kc tqpe, trkrlzleu kxmu nzyrlvzlz-krmlr. 28 Murde drtc' esz'-krde kc tqwztr mz nzyrlvzlz-krmlr x nzpa-krdr. Da ayrnrngr kx yrlqbzle nzpa-bclz-krdr, x mz nibrde nztcngzlzkr nrpq nradr. Zbz nradr kcng tztutrpebzng. 29 X mzli kc tzbrpengr nradr, kx ngi nyz nrlanc lc otile toki scde, sc tqlakitilzpemleng, murde mzli r nzrkqngr nradr kaputrpem.”

Nzycmne-ebzpxngr Rtq Nc Seri

Matiu 13:31-35; Luk 13:18-19

30 Zbz sc tqrpipebz Jiszs kx, “?Nzkqlukr leplz kcng namnclzbzng mz Gct kalr mz nzngini-krde King rdr apule nike? ?Nzycmne-ebzpxngr kznike takitrde nayokaetipx-ngrbole? 31 Apule rtq nc seri kx peti ncblo mz drtc'. Kxmule-esz' topwz zlwz, 32 a' mz nibr kzdung mzli etulzm x sc tqngipe kzdq nounc kxetu. X utc kxkqlung nzmncng mz zmyo ngrde.” ✡ 33-34 Jiszs yapwxtibzle nzycmne-ebzpxngr kxkqlu kxmule lcng mz nzalvztr-krde leplz mz nrpa ngr Gct. Alvztrle zbo ngr leplz mz nzycmne-ebzpxngr txpwz, murde da kx takitrde nzyrplatitr-krbz nardr kxpipz nzalvztr-krde delc. A' mz nibrde, mzli kc namncpe-ngrdr esz'-krdr badr ncblo nedeng, sc tqyapwxtipebzleng drtwr ngr nzycmne-ebzpxngr lcng badr.

Jiszs Aole Nrwx Mz Kzdq Nenq Kxetu

Matiu 8:23-27; Luk 8:22-25

35 Mz zbq lcpwz mzli kc tqvzopengr nepi, Jiszs rpibzle mz ncblo nedeng kx, “Na-alilvckiopeku mz nrlar dxbu kc.” 36 Zbz sc tzrlaszpelr zbo ngr leplz kcng x sc tzprtzpe-kzpzng mz bot kxetu kc tqwxbuope-ngrm Jiszs, x sc tzalilvcopeng. X kzdung kz leplz nzvo-nqblqopebzlr nidr mz bot kcng tzdwa-kzng mrkc. 37 Zbz sc tzpwrkilvcpe-ngrdr kzdq nenq kxetu. Ebio kxnzetuting prtzm x nzvztiobzng mz nabz bot kc. X sc tzmulr naboopeng. 38 A' mzli lc Jiszs sc tqmwi mz mrtwz' kxrm, glz mz pilo. Nzvzbzng bade sc tzameopelr. Nzrpibzlr kx, “Kxakrlz, okatr nigu! Nabzpeku!” 39 Jiszs tulzm x lclvztxde nenq x ebio, rpibzle kx, “Esakiamu! Mnc-lrpiamu!” X mzli kcpwz nrwx kc tqvope. ✡ 40 Zbz sc tqrpipebzle mz ncblo nedeng kx, “?Memule tqmwxlr-zlwz-ngrnamu? ?Trlxngitikalamu ninge?” 41 A' nzmwxlr-zlwzbeng, sc tzrpi-etrpelr kx, “Eke! ?Ncblo kznika? Nenq x ebio nzvz-nqblqlr natqde.”

5

Jiszs Maszlrpx-ngrde Drka' Kx Xplr Mz Kzdq Ncblo

Matiu 8:28-34; Luk 8:26-39

1 Jiszs badr ncblo nedeng nzkaputrpzng mz nrlar Dxbu Gzlili mz nrlarnrlc kc tqycngr taon kcng nzpnu-esz', mrkc tzmncngr leplz kcng trngiulrJiu. X kzdq taon lcdeng dekc tqngi Gergesa. *

2 Mzli kcpwz Jiszs tqpoo-ngrmle mz bot, vzm bade kc ncblo kx mncpx-ngrm drka'. 3-4 Dekc tqmncpx-ngrmle mz butqbr kx nzryrtzmqpx-ngrm namz ngr leplz. Apule ncblo kxayo, xplr-esz'ngrtx x rblx nzamnc-moungr nide x nzatolvangr. Nzwrde kqlupe kx nzpe-ngrbz mqde x nanycde mz nqvi x sen, a' zvz tqnikitileng x sa tqvz. 5 Zvz, ngrlx x nrlckxbq, nzvzne-krde mz butqbr x mz nra, tqkabo x tqtakrti-lzbq mz rplz.

6 Kx mcpxmle kc Jiszs rlru, sc tqngrlrpebz, rweobz zpr bade mz nzangio-krdele. 7-8 Rpibz Jiszs mz drka' kc kx, “Drka', prszpx mrlx la!” Sc tqnepe, tqrpipele kx, “Vrr! Jiszs, Mrlx Gct kc tqmyalz-esz'ngr! ?Nike tqotime? Esalzngr mz drtq Gct kx bzkq ayrplapxq nrkrdrtqnge!” 9 Jiszs veabz kx, “?Drtqm neke?” Rpibzle kx, “Drtqnge Siu Kqlu, murde kqlu-zlwzkr.” 10 X sc tqyrnititr-zvzbzle mz Jiszs kx bzkq atwzlr-ngrde nidr mz nrlarnrlc kzble.

11 X mnc-aepztrpz mrkc kzdq nrtrq r poi kxetu sc tzmung mz nra. 12 X drka' kcng nzyrnititr-mopwzlr mz Jiszs kx, “Atwzlr-ngrbz nigr mz nrtrq r poi kc, murde namncpx-alzupgr badr.” 13 Zbz sc tqrlrpe-ngrbz Jiszs nzvz-krdr. Drka' kcng nzprsrpxlr mrlx kc x nzdwatr-alzung mz poi kcng. X nrtrq r poi kc, poi ngrde siu-li (2,000), tzngrlropeng mz nqngitrlqli, nztaong mz nabz dxbu kc, x nzboong amrlx.

14 Zbz ncblo kcng tzaclveng, nzngrlrng sc tzpinepelr nrpa ngrde mz mztea x nabz nrlanc kcng. X leplz kxnzkqlung sc tzyrkrpebzng mz nzmc-krdr da kc tqprtz. 15 Nzvzmqng mz Jiszs x nzmcpelr ncblo kc tzprszpx drka' siu kqlu, wxbu-lrpipe, drtwrde opxpe, x pxipe. Kx nzmc leplz kxnzkqlule, sc tzmwxlrpe-ngrdr zmatq ngr Jiszs. 16 Leplz kcng nzrmc-kaing da amrlx kcng tqprtz nzpinebzlr mz kzdung kz leplz be ngr Jiszs ncdr ncblo kc, x drka' x poi kcng. 17 Zbz leplz kcng nzyrnitrpzlr mz Jiszs kx navzpe.

18 Mzli kc Jiszs naprtzpe-ngrde mz bot, ncblo kc tqamrlzle vzm bade sc tqyrnititrpebzle mz Jiszs kx navzng badr.

19 A' tr-rlrtx-ngrpwzu Jiszs. Rpi-alzupwzle bade kx, “Yzlubz mz lr mrnyzm x pibz badr da kxmrlz kc tqalebz Gct bam mz nzokatr-krde nim.” 20 Zbz mrlx kc rkalzm x sc tqayotipele nrlarnrlc kc mz taon kcng nzpnu-esz'. Tqyapwxtinepele da kxmrlz kcng tqalebz Jiszs bade. X leplz amrlx kcng tzxlrbzlr nzyapwx-krde nzkctitxpxlr zmatq ngr Jiszs.

Inyx Kzdq Kxetu R Mangr-nzkrka'ngr X Olvz Kc Tqmaletrpzle Lrpz Sc Jiszs

Matiu 9:18-26; Luk 8:40-56

21 Jiszs badr ncblo nedeng nzalilvckio-moulr nrlar dxbu kc x zbo ngr leplz sc tzyrlwr-ngalelvzpe-moulr nide mz nabz drta'. 22-23 Zbz kzdq ncblo drtqde Jaerzs sc tqkaputrpem. Nide kzdq kxetu r mangr-nzkrka'ngr. Rtctxo-lzbq-ngrbz mz nanyc Jiszs x sc tqyrnititrpebzle kx, “Inyxnge yagox x sc nabzpe. Vzm bagr x maletrpz nrkrdrtqde x sa namnc zpwx mou.” 24 Zbz Jiszs sc tzvzpeng ncdr. Nzmncpxmqng mz mzlir leplz kxkqlu, kxnzrdrlvzti-lzbqng mz nzvz-krdr.

25 Zbz kzdq olvz kx tresakiu nzrpwx-krde temz prtr-kzpz mz zbo ngr leplz kcng. Nzrpwx-alo-krde lc temz, twztipelele yiz nzpnu-esz'-nrade-li (12). ✡ 26 Nzabzpebz dckta kxnzkqlung nzamrlz-krbzlr nzetqkr drtqde, x trau scdeng yrkrtipe mz nzxpeti-krde nidr x lue kxpiz kxkqlu. Tzrpilr nzamrlzngr drtqde, a' trpnzngr. X sc tqetunepx zlwz. 27-28 Olvz lc xlrle nrpa ngr nzamrlzkr Jiszs kxnzyagoxng. Sc tqrpipe drtwrde kx, “Nzmu namaletxtrpo ye lrpzde, drtqnge kc tqmrlzpe.” Sc tqrbinginetrpebz mz zbo ngr leplz kcng mz nibr Jiszs, x sc tqmaletrpebzle lrpzde. 29 X mzli kcpwz mepyr ngr drtqde sc tqmingrtrpe x tqxngipebzle kx drtqde mrlzpe. 30 X sc tqxngipe-kzpz Jiszs kx zmatq vzpxpem kcng mz drtqde x amrlzpele kzdq leplz. Lxlvrkimle mq x mzte kc tqvecpe mz nabz zbo ngr leplz kcng x sc tqveapebz kx, “?Neke tqmaletrple lrpznge?” 31 Ncblo nedeng nzayzlu-ngrbzlr natqde kx, “Rlr! ?Trmcwq zbo ngr leplz kang tqmncpx-ngrme? ?Memule tqveati-ngrn kx maletrpzle nim?” 32 A' Jiszs mzte sc tqvec zvz, murde namc-zpwxle leplz kc tqbxtrpzle lrpzde. 33 Olvz kc kx krlztrpele mz drtqde nzmrlzpe-krde, sc tqrnrcnepxpebz mz zmwxlr. Kxmule-esz' mwxlr a' atuobz zpr mz Jiszs mz nzangio-krdele, x sc tqpipebzle da angidr kc tqveatile. 34 Rpibz Jiszs kx, “Inyxnge. Nzlxngiti-krm ninge amrlzpele nim. Vzpe x bzkq da kx pnzpe drtwrm, nzmrlz-alo-krm lape.” †

35 Mzli kc tqycmne-ngrbe Jiszs, kzdung ncblo kxnzatwzlr-ngrmqng mz ma nyz Jaerzs sc tzkaputrpemqng. Nzrpibzlr mz Jaerzs kx, “Kxetu, inyxm bzpe. Bzkq akxputipeq kxakrlz la.” 36 A' rpibz Jiszs bade kx, “Kxmule-esz', bzkq drtwrm talvzo, a' lxngiti ninge.” 37 X trpnzngr mou leplz kx rlr-ngrbzle nzvz-krdr badr, a' ngi txpwz Pita, Jemes, x mzlede Jon. 38 Kx nzkrlzbzlr kc ma nyz Jaerzs, sc tzxlrpelr nzyrni-katokr leplz kcng amrlx mrkc. 39 Nzdwatrpzng x sc tqrpipebzle kx, “Bzkq yrni-katopeamu. Doa lc trbzu, a' mwine ye!” 40 A' nzyrpalelvzlr nide. Mz nzmu-krde lcde, avztxpxleng yz amrlx ngrdr. X sc tzvztrpeng badr trte x lxe doa kc mrkc tqyrbqngr nide. 41 Zbz malebzle mqde, sc tqrpipebzle kx, “Tzlitz, koum!” drtwr ngrde “Doa olvz lc, tulzm!”

42 X mzli kcpwz doa olvz kc tulzm x sc tqvznepe. Kx nzmc lxede x trtede da lc nzkctitxpxlr. (Yiz ngr doa olvz lc nzpnu-esz'-nrade-li.) 43 A' rngidrtxtr-ngrbz Jiszs badr kx bzkq nzlenedr nrpa ngr da kc. X rpi-kzpzle kx, “Kabzmu du dakxnzng namu doa la.”

6

Jiszs Nzpxpxngr Lr Mztea Nyzde Naszret

Matiu 13:53-58; Luk 4:16-30

1 Jiszs rkalzm mrkc, sc tzvzpeng badr ncblo nedeng mz mztea nyzde Naszret. 2 Kx krlzbzle kc Sabat, Jiszs sc tqvztrpe mz mangr-nzkrka'ngr nyzdr, mz nzalvztr-krde leplz nzkqlung kx nzlalztqng. X nzkctipxlr nzalvztr-krdeng. Zbz drtwrdr lctrpz bade murde mz nzobq-krdr nide ncblo txne a' alvztrle nidr apule kxrngisc zmatq. Sc tzveatipe-moulr nide mz nzrpi-etr-krdr kx, “?Myx me twzkimle nzalvztrngr lc? ?Nzyrplapxkr nar kznika tqycbz bade? ?Myx kxmu nzale-krde rkx kcng tqxlrkung? 3 ?Trnipleu mrlx ncblo kc tqrlrmzti da kx wz-ngrdeng, mrlx Mxri? ?X trngiu mzledeng Jemes, Joses, Jud, x Saemon? ?X trngiu inwedeng lcng tqmncku badr mrka? Mrlx lc trngiu ncblo kxmatq.” Zbz sc tzpxpxpe-ngrdr nide x nzalvztr-krdeng, x trnzlxngiti-kzlru nide. 4 Zbz sc tqrpipebz Jiszs badr kx, “Kxmule-esz' lr mztea amrlx nzamatqlr profet, a' lr mztea nyzde, x kxnginideng, x lr ma nyzdeng trnzamrluelru nide.” ✡ 5 X mz trnzlxngiti-krdru lc nide, rblxbz bade nzale-krde da kxmatq mrlcde, a' ngi txpwz nzbxtrkr mqde kxnzyagoxng kxnzpipzneng x nzmrlzng. 6 Jiszs kctitxpx-zlwzle trnzlxngiti-krdru nide.

Jiszs Atwzlrpx-ngrde Aposol Nedeng Mz Nzlepx-krdr Nrpakxmrlz

Matiu 10:5-15; Luk 9:1-6

Mz nibrde Jiszs sc tqvzpe mz kzdung kz mztea mrlcde mz nzalvztr-krde. 7 Zbz sc tqkqlepele ncblo nedeng kcng nzpnu-esz'-nrade-li (12). Mz nzmnclz-krbzlr bade, sc tqrkapebz badr zmatq ngr nzrmaszlrpx-krdr drka'. Mrlz, sc tqatwzlrpxpe-ngrdeng nzli-lxblrng mz mztea kxesz'. 8 Rpibzle badr bzkq da kx natwzlr, da kx apule dakxnzng, bxli, x trau. A' nangi txpwz nctoko scdr, 9 x sadol ngr nanycdr. A' bzkq nzrtwzng lrpz krali. 10 X rpi-kzpzle badr kx, “Mztea kznike nzabrtzlvzlr nzmnc-krmu badr, ma kznike nzrlr-ngrbz namnc-ngrnamu, mncamu ma lcde esz', navz mzli kx rlasz-ngrnamu mztea lcde.” *

11 Nzmu lr mztea kx trnzamnc-zpwxlru nimu x trnzlalztq-kzpwzung bamu, rlaszamu mztea la. X rtc-ngrbzmu rplz nakrlz-ngrdrle kx nqmq krdr trka mz nzapu-krdr kxnzmnc-mrbrng, x sa na-ayrplapx Gct nidr.

12 Zbz ncblo neng Jiszs sc tzvzpeng mz mztea kxkqlu, mz nzpine-krbzlr mz leplz nztekqtr-krdr nqmq nr drtwrdr mz alwx ngrdrng. 13 X nzrmaszlrpxng drka' kxnzkqlu mz leplz, x nzamrlz-kzng kxnzyagoxng mz nzaelu-krdr nidr mz tolo.

Nzrnibqngr Jon Kxawrkxtr

Matiu 14:1-12; Luk 9:7-9

14 Mz mzli lcng, nrpa ngr Jiszs x da kx aletileng xlrti kz King Herot Antipas, kc tqaclvele Provins kc Gzlili, murde leplz ngr mrkang kqlu sc tzycmnetr-ngrdr Jiszs. Kzdung nidr nzrpilr kx, “Mwx ncblo lc, Jon Kxawrkxtr elc, tulzpe-mop mz nzbzngr. Dekc tqale-ngrde rkx kcng tqmatq-esz'ngr.” 15 Mz drtwr kzdung leplz Jiszs nide Profet Elaeja kc tqaleti rkx kxkqlu mzli kc bqnc. X kzdung leplz nzrpilr kx nide profet kxmrna kx apule profet kcng bqnc tzrngiscng zmatq. 16 Kx xlr kz Herot nrpa ngr Jiszs, sc tqrpipele kx, “Jon Kxawrkxtr kc tqpibo mz ncblo ngr vea nengeng nalakipx-krbzlr narde, lupe mou.”

17-20 Nzbzkr Jon kxmule sele. Herot twzle olvz r mzlede Filip. X Filip lc sc tqlube kx tqyrlzti Herot kc olvz rde. Drtq olvz lc Herodizs. A' Jon pi-zvzbzle mz Herot kx ngi-alwxbz mz Gct nzyrlzti-krde olvz r mzlede. Natq lc ngyangr drtwr Herodizs x rpile nanibq-ngrde Jon. Zbz Herot atwzlr-ngrde ncblo ngr vea nedeng, nzlolvzlr Jon x na-adwatrlr mz presin. A' rblx nznibqkr Herodizs le, murde Herot mrlue mz drtwrde Jon x krlzle kx nide ncblo kxmrlz x tr, dekc tqamnc-zpwx-ngrdele. Suti drtwrde nzvz-krbz Jon bade mz nzlalztq-krbzle mz nzryapwx-krde, kxmule-esz' narde tryrplatrpwzu mz natqdeng amrlx.

21 A' kzdq zbq mrkc tqpnz drtwr Herodizs mz nznibq-krde Jon sc natutrpe. Mz zbq kc tqkaputr-ngrm nzrmcngr mz Herot, alebzle kc nzmungr badr ncblo kxnzmatq nedeng x kxnzetung mz provins nyzde. 22-23 Mzli lc tzyrlwr-ngrdr, nzabrtzlvzlr inyx Herodizs mz nzela-krbzle badr mz nzelangr kx batrpzle ncblo nzrkcmnzngr nide. Sc tqrpipebz King Herot mz doa olvz kc kx, “Nike suti drtwrm, rlxtim bange mzli ka, x sa nakabo bam. Nike narlxtime bange esalz-ngrne kx sa nakabo bam, kxmule-esz' kzdq nctq drtc' ka tqaclvex o dztungeng kxkqlu!” 24 Zbz doa olvz kc sc tqvzpebz mz lxede, rpibzle kx, “?Nike narlxtibo mz King?” Rpibz lxede kx, “Rlxtibz nar Jon Kxawrkxtr.” 25 Doa olvz kc ngrlrbz mz King, rpibzle kx, “Suti drtwrnge nalakipxbzme nar Jon Kxawrkxtr x katim dis bange mzli ka, mz nzkrlz-krnge kx bz-angidrpe.”

26 King Herot trsutiu drtwrde nznibq-krde Jon. Drtwrde vztx, a' ycakalqpe. Murde esalz lukurnrngr nzmu trnakapwzleu nike suti drtwr doa olvz kc, ngi da kx myangr drtqde mz mzlir kxnzetu kcng. 27 X sc tqatwzlrpe-ngrde kc ncblo ngr vea mz presin kx nalakipxbzle nar Jon. Ncblo ngr vea lc vz mz presin, sc tqlakipxpebzle narde. 28 Zbz sc tqtwztipemle dis, tqkapebzle mz doa olvz kc. X tqtwzpebzle mz lxede. 29 Kx nzxlr oblamzng Jon nzrnibqngr nide, sc tzotipelr namz ngrde tzyrtzmqpelr mz gq kx nzwztrngr mz butqbr mz nra.

Jiszs Apuleng Ncblo Siu-nzlvqn (5,000)

Matiu 14:13-21; Luk 9:10-17; Jon 6:1-14

30 Ncblo neng Jiszs nzyzlumqng bade mz nibr nzwz-krdr mz nzalvz-krdr x nzamrlzti-krdr kxnzyagoxng, x sc tzpipebzlr bade da amrlx kcng tzalelrng x tzalvztr-ngrdrng. 31 Zbz sc tqrpipebz Jiszs badr kx, “Narlasztx-kaiku ena zbo ngr leplz kang, navzku me yc-nrwxngr x na-amatxku.” Pibzle da lc murde trtxpengr scdr mzli kx namu-ngrdr x na-amatilr. A' leplz kxnzkqlung sc nzyrkrmqng mz Jiszs, tzvzmqng kcng x tzyzlung kcng. 32 Zbz sc tzprtzpeng mz bot x tzalilvcopeng mz kzdq nrlc kx trngiu mztea murde namncng elr.

33 A' leplz nzkqlung nzmclr nzrkalz-krmlr x nzglxlr nidr. Zbz leplz lcng, nidr badr leplz ngr mztea kxkqlu ngr nrlarnrlc lcde, sc tzvzkipebzlr mepz, x nzmnc-kaing mrkc na-alilvckitrlr. 34 Zbz mzli kc Jiszs tqvztrpe-ngrbzle mepz, sc tqmcpele zbo ngr leplz kcng tzyrlwrng tzaenzlilr nide. X sc tqyctx-zlwzpengr drtwrde nidr. Murde rblx nzokatr-lzbq-krdr mz nzkrlz-krbzlr Gct, a' nzapulr sip kcng trpnzngr kxaclvele nidr. Mz nzmu-krde lcde, kxmule-esz' Jiszs badr ncblo nedeng nzrpilr na-amang, a' alvztr-ngrde leplz lcng da kqlu. ✡

35 A' mzli kcpe mz milzpq ncblo nedeng sc tzrpipebzlr bade kx, “Nrlc ycpe pipz nzbq-krde, a' trpnzngr me narmctingr leplz lcng dakxnzng. 36 Atwzlrpengr nidr mz mztea x mz nrlanc kcng tzyctineng mrlang, murde naxpeng nadr dakxnzng.” 37 A' ayzlu-ngrbz Jiszs natqdr kx, “Nimu kx narkabz nadr dakxnzng.” Nzrpibzlr bade kx, “Rblx nzvz-krgr nzxpe-krgr dakxnzng kx natakitrde leplz lcng murde trau kqlu ela naxpengr.” 38 Rpibz Jiszs badr kx, “Vzamu x mcamu kx yrlqamu dakxnzng tqlvr.” Nzmctxdr x sc tzpipebzlr bade kx, “Yctxpqng bagr bret nzlvqn x nc kxsupe li.”

39-40 Zbz Jiszs sc tqrpipebzle badr kx na-awxbuong leplz mz nabr mz dzbedeng kx krlzbzle trtqki-esz' (100) x nzpnu-nzlvqn (50). 41 Mz nibr nzwxbuo-krdr, Jiszs kalzmle bret kcng nzlvqn x nc kcng li, x obqlz mz bongavz mz nzkrka'ngr, x sc tqawipebz mz Gct. Zbz lopxitile bret, x sc tqkapebzle mz ncblo nedeng, tzakipebzlr mz leplz kcng. Zbz aki-kzpzle nc kcng li mz leplz amrlx. 42 X nzmung x nelzdr krlctxtrpz. 43 Mz nibr nzmu-krdr, ncblo nedeng nznulvzolr topla nzpnu-esz'-nrade-li mz nctq bret x nc kcng tqyctxo. 44 X mz nzrlwxngr ncblo txpwz krlzbzle siu-nzlvqn (5,000), a' trnzrlwxtrpwzu olvz x doa kxnztopwzng.

Jiszs Vzneom Mz Lue Ngr Dxbu Gzlili

Matiu 14:22-33; Jon 6:15-21

45 Mzli lcde, Jiszs pibzle mz ncblo nedeng kx naprtzng mz bot x na-alilvckio-kailr mz nrlar dxbu kc tqycngr mztea Betsaeda, mzli kc tqatwzlr-ngrde leplz kcng mrnyzdr. 46 Mz nibrde, sc tqvzdzpe mz newz mz nzkrka'ngr. 47 Mz nina, ncblo nedeng sc tzmnctrpqng mz bot mz zpzu r Dxbu Gzlili, x Jiszs sc tqmncbe esz'-krde mepz. 48 Zbz kzdq nenq kxetu sc tqwqpe x sc tzavzopelr nqni ngr bot scdr, x tzyapeng. Mz nibr nzkrka'kr Jiszs, mzli kc tqkya'pengr kio, sc tqmcpxbzle nzyalvzkr ncblo nedeng nenq lc, x sc tqvzpebz badr mz lue. X mz nzvz-krbzle lc rpile namyape-ngrde nidr. 49-50 A' mzli kc tzmc-ngrbzlr nzvzne-krmle mz lue, sc tzmwxlrpeng x tzneplapeng murde nzrpilr kx nzrmcpeng drka'. A' mzli kcpwz Jiszs sc tqycmnepebz badr. Rpibzle kx, “Ninge lc ye! Bzkq mwxlramu!” 51 Zbz sc tqprtzpebz mz bot, x nenq kc tqamaope. X nzkctitxpx-pnzlr nide. 52 Murde trnzkrlzti-angidrkalr nzrngisc-krde zmatq amrlx, kxmule-esz' nzmctipelr rkx kc tqalele mz nzapu-krde zbo ngr leplz. Nabzdr mqngibe nztwz-krdr drtwr ngr rkx lcng tqaletileng.

Jiszs Amrlzle Kxnzyagoxng Mrkc Ganeszret

Matiu 14:34-36

53 Zbz sc tzalilvckio-moulr mz nrlar dxbu kc, sc tzkaputrpebzng mz nrlarnrlc kc tqycngr mztea Ganeszret, x sc tzadwatrpebzlr bot scdr mz nctq drta'. 54 Mzli kc tzpoope-ngrmlr mz bot kc, leplz ngr mrkc nzglxtx-pnzlr Jiszs. 55 X nzpine-anibzlr nrpa ngrde mz lr mztea amrlx ngr nrlarnrlc lcde. X drlvekeng vzkile, kxnzyagoxng nzglqtibzlr nqni bade. 56 X drlvekeng vzkile, mz mztea, mz taon, o nrlanc, leplz nzrglqtimqng kztedrng kxnzyagoxng me nzyrlwrpx-lxblrngr. X nzyrnititrpzlr bade kx narlr-ngrbzle mz kztedrng nzbxtrtx-krpwzlr nctq lrpz scde. X leplz kxnzyagoxng kcng tzbxtrpzlr lrpzde nzmrlzng amrlx.

7

Nqmq Ngr Gct Myaszpxle Nqmq Kr Melrmqgung

Matiu 15:1-9

1-4 Nakrlzamu kx nigr lr Jiu rngiscgr kzdung nqmq kxyc pnz mzli kc bqnc. Kxnzalvztrng kxnzetung mz Lou sc Mosis nzyrlqlr nqmq lcng mz nzbatr-krbzlr mz leplz nzvz-nqblq-krdr Lou sc Mosis mz nzvz-nqblq-krdr nzalvztr-krdr. A' trpiu Lou sc Mosis kx leplz na-alelr da lcng. Murde nqmq lcng nzyrlqnetrpzlr leplz. A' Farzsi nzalvztr-ngrdr kx ncblo kx trvz-nqblqleu nqmq kr melrmqgrng, trvz-nqblq-kzleu Lou sc Gct. Kzdq nqmq kr melrmqgrng lcng rpile kx leplz naycpq-kailr mqdr mz lue, x sc tzmu-ateng. Mz nqmq lcpwz, mzli kc tzyzlu-ngrmlr me nzyrlwrpx-lxblrngr leplz kxkqlu, naycpq-kailr mqdr o nakipong, x sc tzmu-ateng. Nzalvztr-ngrdr kx navz-nqblqkr nqmq kr melrmqgrng lcng murde natubqbzkr mz nzobqkr Gct. X nzkqlung mz nigr nzvz-nqblqlr nqmq kqluti-moung mz nzrycpq-krdr da kx nzmutiong: kap, belue, baol, x tebol.

Kzdq zbq kzdung Farzsi x kxnzalvztrng mz Lou sc Mosis nzvzkimlr mrkc Jerusalem mz nzrmcti-lzbq-krdr badr Jiszs. Ncblo lcng nzkrlzlr kx ncblo neng Jiszs trnzvz-nqblqlru nqmq kr lr Jiu mz nzrycpq-kaingr mq x ncblo kc tqmu ate. 5 Zbz nzveabzng bade kx, “?Memule ncblo nemqng tzrnzlvzo-ngrdr nqmq krgung?” 6 Jiszs rpibzle badr kx, “Gct ycmnetr-ngrde leplz kx nzapulr nimu mz nzngi-batr-krbzle mz profet Asaea nzryr-krde kx, ‘Leplz lcng nzamrlue-txpwzlr ninge mz naodr. A' trnzvz-nqblqlru natqnge murde nqmq nr nabzdr yc-rlrup bange. 7  Nzangio-krdr ninge mane mz drtwrnge, murde nzrpilr da kcng tzalvztr-ngrdr leplz nzvzpxmqng bange. A' trtingr.’ ” ✡

8 Rpi-mopwz Jiszs kx, “Trvz-nqblqwamuu Lou sc Gct, a' krlang tqvz-nqblqamu nqmq kx nzyrlq leplz. 9 Krlztx-angidramu nzrkatxpxngr lou angidr sc Gct, murde navz-nqblqpwzmu nqmq krmu. 10 Kzdq me aleki-kzamule nide sele: Gct rpile mz Lou kc tqkabzle mz Mosis kx, ‘Amrlue zvz trtem x lxem.’ ✡ x ‘Doa kx tramrlueleu trtede x lxede, a' pibqtile nidr, takitxtrpwzle nzrnibqngr.’ ✡ 11-12 A' rpi-alzu-ngrnamu kx takitrde doa trnzamrlue-krdeu trtede x lxede mz nzrlr-krbzle trau scde badr mz nzokatr-krde nidr, nzmu dzu r da kx naokatrle nidr yrlqpx-bekapele kx nangi blz kxtr sc Gct. 13 A' mz nzale-krmu da lc yrlqtxpxamu Lou sc Gct, murde navz-nqblqamu nzalvztr-krmu nqmq krmu. X vz zvz nzale-krmu da kxkqluting kx nzbatrpzlr mz leplz nzvz-nqblq-krdr nqmq kr melrmqmung x nzrpwa'-ngrbzlr badr nzvz-nqblq-krdr natq Gct.” *

Leplz Kcng Trnztakitrdru Nzprtrngr Mz Nzangiongr

Matiu 15:10-20

14 Zbz Jiszs kqle-moule zbo ngr leplz kcng, sc tqrpipebzle kx, “Lalztq-angidrmamu bange x yrlqamu da kc napibo bamu. 15 Da kcng tzyrlqtr mz nrkrdrtq leplz trnzbatrpwzlru trnztakitr-krdru nidr mz nzprtrngr mz nzangiongr. Trtingr. A' ngi da kcng tzvzpxmqng mz leplz kx nzbatrpzlr trnztakitr-krdru nidr. 16 Doa kx yrplapx, na-abzle nztwz-krde drtwr ngr natq lc.”

17 Zbz Jiszs badr ncblo nedeng sc tzrlaszpelr zbo ngr leplz kcng x tzdwatrpe-ngrdr kc ma. X sc tzveatipebzlr bade nike drtwr ngr nzalvztr-krde lc. 18 Sc tqrpipebz Jiszs kx, “Rlr! ?Narmu tryrplatrkapz mz natq lc? Trngiu dakxnzng x mq kx trnzycpqu kx nzbatrpzlr trnztakitr-krdru leplz mz nzprtrngr mz nzangiongr. 19 Murde vztr mz lzng kr leplz, x mz nibrde sc tqvzpxpe-mop mz nrkrdrtq.” Natq Jiszs lc drtwr ngrde kx takitrde nzmungr dakxnzng amrlx. 20 X sc tqrpipe-mopwzle kx, “A' da kx nzvzdzmqng mz nabz leplz, nidr lang tzbatrpzlr trnztakitr-krdru nidr mz nzprtrngr mz nzangiongr. 21-22 Murde drtwr kxtrka lcng nzvzdzmqng mz nabz leplz. X nzmailzlr nidr mz nzale-krdr alwx lcde seleng: nzrkcmnzngr, nzdobungr, nzglqpx-lzbqngr, nzngqngungr, nzesabrtingr, nzrpibqtingr leplz, nzpnangr da, nzrnibqngr, drtwr kxmwa, nzrmwimingr leplz kx trngiu krnalzdr, nzamqmiti-rbrngr mz nrkrdrtq, x kzdung kz da kxtrka. 23 Da kxdrka'ngr lcng amrlx nzvzdzmqng mz nabz leplz x alwx lcng nzbatrpzlr trnztakitr-krdru leplz x trnztubq-krdru mz nzobqkr Gct.”

Olvz KxtrngiulrJiu A' Nzrlxngiti-krde Etu

Matiu 15:21-28

24 Zbz Jiszs badr ncblo nedeng nzrlaszlr Gzlili Provins, x sc tzvzkipelr mz nrlarnrlc kc Fonisiz mrkc Siriz Provins, mz taon kc etu Taea. Provins lc nyz leplz kxtrngiulrJiu. Mz drtwr Jiszs namnc-nrwxngr mrlc murde trpnzngr kx naglxle nide. A' nrpa ngr nzkaputr-krbzle ani txpwz nztalvzpx-krde mrkc. 25-26 Kzdq olvz lr Taea, kx xlrle kc nrpa, sc tqvzpem bade, murde inyxde kxtopwz mncpx-ngrm drka' kxtrka. Olvz lc trngiulrJiu, sc tqyrngzopebz bade mz nzyrnitr-krbzle nzmaszlrpx-krbzle drka' kc mz inyxde. 27 Jiszs ycmnebz bade mz kzdq nzycmne-ebzpxngr kx, “Doa kxnztopwzng namu-kaing. Murde trmrlzu nzoti-krbzme dakxnzng nandr x kabzme mz kuli.” 28 Rpibz olvz kc kx, “Kxetu, kxmule-esz', a' nzrlr-ngrbz mz kuli nzngq-krdr dakxnzng kc tqtao mz nabz tebol.” 29 Jiszs rpibzle bade kx, “Nzayzlu-krme natqnge mrlzvxitx! Vzpe ma nyzm murde drka' kc rlaszpele inyxm.” 30 X mzli kc tqkrlz-ngrbzle ma nyzde, sc tqmcpele inyxde nzaonepxpe-krde drtqde mz bet nyzde. Drka' kc rlaszpele nide. †

Jiszs Amrlzle Kc Ncblo Kx Nradrtqde Ngq X Nzycmne-krde Tropxu

31 Zbz Jiszs badr ncblo nedeng sc tzrlaszpe-moulr taon Taea. Sc tzo-ngalekipemlr nrlarnrlc nyzdr leplz kcng trngiulrJiu x nzkrlzbzlr taon Saedon, x nrlarnrlc kc mztea nzpnu, mz nzyzlu-krdr Dxbu Gzlili. 32 Kzdung leplz nzvzmi-moplr kc bade kzdq ncblo kx nradrtqde ngq x nzycmne-krde tropxu. Nzrlxtibzlr bade nzyrlqo-krbzle mqde mz ncblo kc murde namrlz mou. 33 Jiszs vzmitxpxle ncblo kc rlru mrkc tzyrlwr-ngrdr zbo ngr leplz kcng. X yrlqtrpzle nratoki r mqde mz nradrtq ncblo kc, byatx x bxtr-kzpzle nalzpqde. 34 X mz nzyckr drtwrde nide, krka'lz mz bongavz, x rpibzle kx, “Lvxpx!” Natq lc nzrpibz lr Jiu kx, “Efata!” 35 Mzli kcpwz nradrtqde kc tqxlrpe x nzycmne-krde otxpx pnz kz. 36 Pibz Jiszs mz leplz kcng bzkq nzpititxnedr da lc. Kxmule-esz' rpwa'-zlwz-ngrbz Jiszs nzpine-krdrle, a' sc nzyapwxtitx-zlwzlr. 37 X mzli kc tzxlrpe-ngrdr leplz nrpa, nzkctipxlr x sc tzrpipelr kx, “Jiszs da amrlx kx aleleng mrlzvxi esz'ngr! Amrlzpeleng leplz kcng nradrtqdr tqngq x krkcng tqrblx nzycmne-krdr.”

8

Jiszs Apuleng Ncblo Siu-pwx (4,000)

Matiu 15:32-39

1 Mzli trboiu mz nibr nzyzlu-krmlr Dxbu Gzlili, kzdq zbo ngr leplz kxetu nzvz-mopqng mrkc tqmncngr Jiszs. X mz nibr kzdung zbq dakxnzng nadr kc tqyrkrpe. Jiszs kc tqkqlepele ncblo nedeng x tqrpipebzle badr kx, 2 “Yctxpe mz drtwrnge leplz lcng. Murde nzmnctipemlr bagu mrka zbq tqpe x dakxnzng nadr yrkrtxpe. 3 Trmrlzu nzatwzlrtxngr nidr mz nelzdr kxbrtale, ma mztr tqtclvrne mz lrpzki, murde kzdung nidr nzvzkimlr rlru.” 4 Ncblo nedeng nzrpibzlr bade kx, “Trpnzngr me nzxpe-ngrgr dakxnzng kx natakitrde leplz lcng mrka.” 5 A' Jiszs veabz badr kx, “?Bret tqlvr kx ycbz bamu?” Nzrpibzlr kx, “Rlimz.” 6 Zbz Jiszs rpibzle mz leplz kcng amrlx nawxbuong. Zbz otitxde dapu bret kcng rlimz, awitx-ngrbzle mz Gct, lopxititxdeng, x sc tqkatipebzle mz ncblo nedeng tzakipebzlr mz leplz kcng amrlx. 7 X yc-kzpz badr kcng nc kxtopwzting. Zbz awi-kz-ngrbzle nc kcng x rpibzle badr kx na-aki-kzpzlr mz zbo ngr leplz kcng. 8 Leplz kcng amrlx nzmung x nelzdr krlc. X nzatakqtilr mulide kcng tqyctxo x nznulvzo-ngrdrle topla kxetu rlimz. 9 Zbz sc tqatwzlrpengr Jiszs leplz kcng mz mztea nyzdrng mz nibr nzmupe-krdr amrlx ngrdr. Ycpwz pipz nzkrlz-krbzle siu-pwx (4,000) mz ncblo txpwz kcng tzmung mz zbq lcma. 10 Mzli lcde, sc tzprtzpeng mz bot badr ncblo nedeng x sc tzalilvckiopelr mz nrlarde kc Dalmanuta. *

Nzrkrlzngr Rkx Ngr Nzwzkr Gct

Matiu 16:1-12; Luk 12:54-56

11 Zbz kzdung Farzsi nzvzmqng x sc tztalwzpeng badr Jiszs. Nzrlxtibzlr bade nzale-krde kzdq da kxmatq mz nzaelwapx-krde kx vzpx-angidrm mz Gct. 12 A' Jiszs nabzde talvzotx murde nzpxtxpx-ngrdr nike aelwapxpe-ngrbz Gct badr. X rpibzle badr kx, “Trpengr nzaelwapx-krbo rkx kc tqrlxtiamu.”

13 Zbz Jiszs badr ncblo nedeng sc tzalilvckiopelr mztea Betsaeda. 14-16 Mz nzalilvcobe-krdr dxbu, Jiszs rpibzle badr kx, “Rngidrtioamu yisti sc Farzsi x King Herot.” Zbz sc tzycmnetrpe-ngrdr, x mz nzxlr-krdr kc yisti, mz drtwrdr Jiszs kc tqycmne-ngrbzle lc murde trnzrtwzne-krdru bret, x bret esz'txu kx ycnebz badr mz bot. 17 Kx xlrbz Jiszs nike tzycmnetr-ngrdr, sc tqrpipebzle badr kx, “?Nike tqyc-zlwzngr mz drtwrmu trnztwzne-krmuu bret? ?Myx kxmule, trkrlzkalamu? ?Drtqmu sa nzrtwzngr nikeng aelwapx-ngrbz Gct bamu? 18 Opxm kx trpnzngr mzpu x trpnzngr nradrtqmu. Murde mrbrtr mz drtwrmu rkx kcng tqmctipeamu. ✡ 19 ?Mzli kc tqlopxiti-ngrne bret kcng nzlvqn, tqapu-ngrne ncblo kcng siu-nzlvqn (5,000), topla tqlvr kx nulvzoamu muli dakxnzng kcng tqyctxo?” Nzrpibzlr kx, “Nzpnu-esz'-nrade-li (12).” 20 Rpi-mopwz Jiszs kx, “Dela. ?X mzli kc tqlopxiti-ngrne bret kcng rlimz tqapu-ngrne ncblo kcng siu-pwx (4,000), topla tqlvr kx nulvzoamu muli dakxnzng kcng tqyctxo?” Nzrpibzlr kx, “Topla rlimz.” 21 Jiszs rveabz badr kx, “?Myx kxmule, mz drtwrmu alvztr-ngrne nimu bret o nzalvztr-rbrkr Farzsi?” †

Jiszs Amrlzle Ncblo Kx Mzte Kcba

22 Mzli kc tzkrlzpe-ngrbzlr mztea Betsaeda, kzdung leplz nzvzmimlr kc ncblo kx mzte kcba mz Jiszs x nzyrnititrpzlr bade nzmaletr-krbzle drtqde. 23 Jiszs malebzle mqde, vzmitxpxle rlru mz mztea kc. Zbz byatrpz mz mzte x yrlqtr-kzpzle mqde mz mzte. Jiszs rveabz bade kx, “?Myx kxmule, rmcpeq da?” 24 Mrlx kc obqlvxtxde nrlc x sc tqrpipele kx, “Eu, mcpex leplz, a' tropx-angidrka nzmc-krnge nidr. Nzapunebelr nounc kxnzvzneng.” 25 Zbz Jiszs yrlqtr-mopwzle mqde mz mzte. X mzli lc mzte kc tqopx ate x tqrmc-angidrpe. 26 Jiszs rpibzle bade kx, “Vzpe, a' mz nzvz-krm bzkq tavaunetrq mz mztea mz nzvz-krm ma nyzm.” ‡

Pita Glxle Kx Jiszs Nide Kxnzmcpx

Matiu 16:13-20; Luk 9:18-21

27 Jiszs badr ncblo nedeng nzrlaszlr Gzlili Provins x sc tzvzdzpeng x nzvztrng mz nrlarnrlc kc tqycngr mztea Sisaria Filipae. Mzli kc tzvzne-ngrbzlr mz lrpzki, Jiszs rveabz badr kx, “?Myx kxmu nzglxkr leplz ninge?” §

28 Nzrpibzlr kx, “Kzdung leplz nzrpilr kx nim Jon Kxawrkxtr yzlupe-mop mz nzbz-krde. X kzdung nzrpilr kx nim profet Elaeja yzluope-mop Heven. X kzdu-kzng leplz nzrpilr kx nim dq profet kxmyalz kc bqnc.” ✡ 29 Zbz rpibzle badr kx, “?A' nimu, myx kxmu nzglx-krnamu ninge?” Rpibz Pita kx, “Nim Kxnzmcpx!” 30 A' Jiszs rngidrlvz-ngrbzle badr kx trkrlzkapzle mzli r nzyapwxtine-krbzlr mz leplz nzngini-krde Kxnzmcpx ne Gct.

Jiszs Ycmnetr-ngrde Nzbz-krde X Kxnamu Nzrvz-nqblqngr Nide

Matiu 16:21-28; Luk 9:22-27

31 Zbz Jiszs alvztr-ngrde nidr da kx naprtzbz bade mz nzngini-krde Mrlx Leplz. Rpile kx drtqde sa na-aetqbz mz da kxkqluting. X kxnzetung r lr Jiu sa napxtxpx-ngrdr nide, krlcng lrtzlvz ngrdr, kxnzetu rdr pris, x kxnzalvztrng mz Lou sc Mosis. X sa nanibqlr nide. A' mz zbq kratq mz nibr nzbz-krde, sc tqlupe mou. 32 Nzpi-krbzle badr da lc opx angidr. A' katxpxm Pita mz kztedeng x vzmitxpxle rlru kxpipz. X rpibzle bade kx, “Bzkq kxmu nzycmne-krm lc.” 33 A' Jiszs lxlvrbz x obqtxbz mz ncblo nedeng, sc tqpnanatipele Pita. Rpibzle kx, “Esopx Pita! Bzkq apume bange Setzn. Murde nzrkrlz-krm vz-nqblqle drtwr leplz, a' trngiu me pnz drtwr Gct.”

34 Zbz Jiszs kqlele ncblo nedeng badr leplz kcng amrlx, x rpibzle badr kx, “Doa kx navz-nqblq-angidrle ninge, narlrpx-lzbq mz nzaetq-ngrbz drtqde. X naesablqtile me pnz drtwrde esz'-krde, x bzkq axtxbzle nzo-zli-krde lrpzki rnge. ✡ *

35 Murde doa kx otr-zvzngr drtwrde nzlu-krde, sa namale-lvile nzlungr kxboi. A' doa kx yrlqtxole nzlu-krde murde lxngitile ninge x Nrpakxmrlz, sa naprtr mz nzlungr kxboi. 36 Mane nznginingr bcnyr mz nrlc ka x amrbrtxtrle nzlu-krde mz nrlc kc navzm. 37 Murde trpnzngr da mz nrlc ka kx takitrde nzxpepx-krde nzlungr kxboi. ✡ 38 Leplz ngr nrlc ka nidr kxdrka'-ngrng kcng trnzangiolru Gct. Krkcng tzpxtxpx-ngrdr ninge x natqngeng mz nzngini-krnge Mrlx Leplz, sa napxtxpx-kz-ngrne nidr mzli kc nayzlu-ngr-mopwc' mz nzvzmi-krmc enjrl kxnztrng mz zmatq ngr Trtenge.”

9

1 Zbz rpibz Jiszs badr kx, “A' da angidrtx lc napibo bamu. Kzdung nimu sa nalubeng mzli kc Gct na-aelwapx-ngrde zmatq ngrde mz nzvectr-krmle leplz mz nzmnclz-krbzlr bade mz nzngini-krde King rdr.” *

Nrkrdrtq Jiszs Tekqtr-lzbq

Matiu 17:1-13; Luk 9:28-36

2-3 Mz nibr zbq kcng esz'mz, Jiszs vzmile Pita, Jemes x Jon, x sc tzvzdzpeng mz kzdq newz kxetu mz nzmnc-krdr esz'-krdr. Mzli lcpwz, ncblo lcng nztqng nzobqbzng nrkrdrtq Jiszs tekqtr-lzbqpe mz zluli x lrpz scde prkitxpxpe x aglqpz'pe, myaszpxle lrpz kxprki mz nrlc tulvzo. 4 Zbz nzmclr Mosis nidr mz Elaeja, profet kcng bqnc, nzycmne-krdr badr Jiszs. 5-6 Mz nibrde sc tqrpipebz Pita mz Jiszs kx, “Kxakrlz, mrlztx angidr nzmnc-krgu mrka. Mwx nawztibzkr du matelq natq, nangi nyzm dq, nangi nyz dq Mosis x nangi nyz dq Elaeja.” A' krlc tqycmne-ngrbz Pita lc, murde nidr badr kztedeng nzmwxlr-zlwzng x trkrlzleu da kx napile. 7 Zbz kzdq dcbz akqlvztxde nidr mz zmyo ngrde. X natq Gct vzpxm mz dcbz kc, rpibzle badr kx, “Krlc mrlxnge Kxnzmrlzti. Lalztqbzmu bade.” 8 Mz nibr natq lc, nzobq-mopwzng, Jiszs kc tqtutxpepwz mrkc esz'-krde. †

9 Mzli kc tzvzneobe-ngrmlr mz newz kc, rpibz Jiszs badr kx bzkq nzpinedr nike nzmclr nakrlz-zpwxbzle nztulz-kr-mop Mrlx Leplz mz nzbz-krde. 10 Yc-lrpi mz nabzdr esz'-krdr, a' vz zvz nzveati-etr-krdrle kx nikeng tqpnz drtwr Jiszs mz nztulz-kr-mople mz nzbzngr. ‡

11 Zbz sc tzrpipebzlr mz Jiszs kx, “?Nike kxnzalvztrng mz Lou sc Mosis tzrpi-ngrdr kx profet Elaeja nayzluo-kaip mrka mz nrlc x Kxnzmcpx kc tqvz-atem?” ✡ 12 Jiszs ayzlu-ngrbzle natqdr kx, “Kxnzalvztrng nztubq-angidrng mz nzrpi-krdr kx Elaeja navz-kaip mz nzoliqti-krde da amrlx. A' trnzaopxpwzu badr kx Nzryrngrkxtr rpi-kzle kx Mrlx Leplz na-aetqbz drtqde x naobqszo nide x na-atrkati nide. 13 A' napibo bamu kx ncblo kc tqngi Elaeja vzpem. A' leplz nzatrkati-kzlr nide, da kc tzwai nzatrkati-krdr Elaeja kc bqnc, mz nzvz-nqblqngr Nzryrngrkxtr.” §

Rblxbz Mz Ncblo Neng Jiszs Nzrmaszlrpx-krdr Drka'

Matiu 17:14-21; Luk 9:37-43

14 Mzli kc Jiszs badr Pita, Jemes x Jon tzkrlzope-ngrmlr nou newz kc, sc tzrmctipelr zbo ngr leplz kxetu tzyrlwr-ngalelvzlr ncblo nedeng kcng tzmnclzbzng mrkc. X sc tztalwzti-lzbqng badr kxnzalvztrng mz Lou sc Mosis. 15 Mzli kc leplz kcng tzmcpe-ngrdr Jiszs, nzkctipxlr x sc tzngrlrpebzng bade x tzelalvzpelr nide. 16 Jiszs rveabz badr kx, “?Nike tqtalwzti-lzbq-ngrnamu?” 17 Kzdq ncblo rpibzle kx, “Kxakrlz, vzmimc mrlxnge mrka mz nzamrlz-krbzme nide, murde drka' kc tqmncpxm bade tr-rlr-ngrpwzleu bade nzycmne-krde. 18 X mzli kznikeng drka' lc dwasz-ngrde nide, sc tqprtilzpe nimz x tqrtctxope-ngrde mz drtc', vz vz nqbya ngr naode tqwxbutxtrpebz, madqlvztxde nqngide, x sc tqlulwxkz'pe. Rlxtibo mz ncblo nemqng nzmaszlrpx-krbzlrle, a' rblxtile nidr.” 19 Jiszs rpibzle kx, “?Nike nawai-mopwc' bamu? Nzmnc-krbo bamu mzli boipe! A' trkrlzkalamu nzrlxngitingr x narmu kc tqmqngibe. Vzmimamu doa la bange.” 20 Zbz sc tzvzmipebzlr bade. A' mzli kc drka' kc tqmcpe-ngrbzle Jiszs, sc tqprtilzpe nimz tqrnrcpe x sc tqrtcope-ngrde mz drtc'. Sc tqtaligxpe x nqbya ngr naode kc tqwxbutrpebz.

21 Jiszs veabz mz trte doa kc kx, “?Myx mzli kx dwa-ngrbz zyagox lc bade?” Rpibzle kx, “Abzo pnz mzli kc tqtopwzbe-ngrde. 22 Vz zvz nzngi-batr-krbz drka' lc nztalz-krde mz nyr x nztao-krde mz nabzde kxlr, murde rpile nanibqle nide. Nayc mz drtwrm nigr x okatrp nigr, nzmu kx tqkrlzq nzale-ngrbz da bade.” 23 Rpibz Jiszs bade kx, “?Nike tqrpi-ngrme kx nzmu krlzx? Trpnzngr da kx rblxbz mz doa kxnzlxngitilr Gct.” 24 A' trte doa kc ani txpwz nzrpi-krbzle kx, “Eu, lxngiti-angidrx. A' okatr-kzp ninge mz nzngrgokr nzrlxngiti-krnge.” 25 Mzli kc Jiszs tqmc-ngrde leplz kxnzkqlung tzngrlr-ngrmlr bade mz nzmc-krdr nike tqalele, sc tqpnanatipele drka' kc mz nzrpi-krbzle kx, “Drka' ngr nzangqngr nradrtq x nzanabukr leplz, rngidrlvz-ngrbo bam prszpx doa la x bzkq dwatr-mopwzme bade!” 26 Zbz drka' kc sc tqnepe, x sc tqrtcope-ngrde doa kc mz drtc'. Zbz sc tqprszpxpele nide. Doa kc sc tqyrbqtxpe mrkc mz drtc' trycngrlrpeu x apupele kxbzpe. Kxnzmc leplz kxnzkqlung le, sc tzrpipelr kx, “Doa la bzpe.” 27 A' mz nzkrlzkr Jiszs kx doa kc mrlztx-angidrpe, rtrngztiobzle mqde x sc tqokatrpele nztulz-mou-krmle.

28 Zbz mzli kc Jiszs badr ncblo nedeng tzmncpxpe-ngrmlr mz kzdq ma, nzveabzng bade kx, “?Nike tqrblxti-ngrde nigr nzrmaszlrpxngr drka' kc?” 29 Rpibz Jiszs kx, “A' drka' kxmule la nzmaszlrpxpwz mz nzkrka'ngr vzmi nzaxtxngr dakxnzng.” *

Nzwrde Krali Kx Ycmnetrngr Jiszs Nzbz-krde

Matiu 17:22-23; Luk 9:43-45

30 Jiszs badr ncblo nedeng nzrlaszlr nrlarnrlc kc tqycngr mztea Sisaria Filipae x sc tzvzkitrpelr Gzlili Provins. Jiszs trsutiu drtwrde nzkrlztikr leplz me mnc-ngrde. 31 Murde rpile namnc-txpwzng esz'-krdr badr ncblo nedeng mz nzalvztr-krde nidr. Pibzle badr kx, “Ninge Mrlx Leplz sa na-aprcbz mz zmatq ngr kxnzmwati drtwrdr ninge. Nanibqlr ninge, a' mz zbq kratq mz nibr nzbz-krnge, ninge kc tqtulzpe-mopwc'.” 32 A' ncblo nedeng trnzkrlzlru drtwr ngr nzrpi-krde kx Kxnzmcpx sa nabz. A' naodr mya nzveati-krbzlr drtwr ngrde. ✡

Doa Kx Myalz-zlwzbz Mz Nzobqkr Gct

Matiu 18:1-5; Luk 9:46-48

33 Mz nibr nzyzlu-kr-mop Jiszs badr ncblo nedeng mztea Kzpznizm, sc tzvztrpeng mz ma kc tzmnc-ngrdr. Zbz Jiszs rveabz badr kx, “?Nikeng tqycmnetr-ngrnamu mzli kc tqvz-ngrmgu mz lrpzki?” 34 A' naodr mya nzayzlu-krbzlr natqde, murde tztalwzti-lzbq-ngrdr neke kx myatxpxbz mz nzobq-krde. 35 X sc tqawxbupele aposol kcng, tqrpipebzle badr kx, “Mrlx kx nangi doa kxmyalz, na-avzo-lzbq x nawztrpz mz kztedeng amrlx.” 36 Zbz vzmibz Jiszs kc doa kxtopwz, atubzle mz mzlirdr. X lolvztrple doa kc bade x rpibzle badr kx, 37 “Mrlx kx vz-nqblqle ninge mz nzabrtzlvz-krde doa kxtopwz mz drtqnge, abrtzlvz-kzle ninge. X krkc tqabrtzlvzle ninge, trabrtzlvzleu ninge esz'-krnge, a' abrtzlvz-kzle Trte kc tqatwzlr-ngrmle ninge.” ✡

Mrlx Kx Prtr Mz Nrlarde Nyz Jiszs

Luk 9:49-50

38 Zbz Jon rpibzle bade kx, “Kxakrlz, mckr kc ncblo kx rmaszlrpxngr drka' mz drtqm. A' pibzkr bade kx naesakipe, murde trprtrpuu bagu.” 39 A' rpibz Jiszs kx, “Bzkq rpwa'-ngrbzmu bade! Mrlx kx alele da kxmatq mz drtqnge, rblxbz bade nzpibqti-krde ninge. 40 Murde mrlx kx tr-rpwa'-ngrmleu bagu nzale-krgu nzwz-krgu, tukile mz nrlarde nyzgu. 41 Da angidrtx lc napibo bamu. Mrlx kx rkabz mqmu lue mz nzngini-krmu doa nengeng, sa nakabz Gct bade da kxmrlz mz nzabrtzlvz-krde nide.

Bzkq Atrkatiq Nzrlxngitikr Kzdu-kzng Leplz

Matiu 5:29-30; 18:6-9; Luk 17:1-2

42 “Aclvetio-lzbq murde ma tqatrkatiq nzrlxngitikr doa neng Gct. Murde Gct sa na-ayrplapx-zlwzle ncblo kx ataole mz alwx doa kxpobe mz nzrlxngitingr. Nzayrplapxngr nide namyaszlzle mrlx kx nzpetrpz rplz kxetu mz drtwrde x nzrtcongr prla me boongr. Mwx mrlz nzrnibqngr nide mz nrlc ka mzli kc tratrkatika-ngrde nzrlxngitikr doa ne Gct, myaszpxle nzayrplapx-alokr Gct nide mz alwx lc kalr. 43-48 Mz nzmu-krde lcde, aclvetio-lzbq kz murde ma tqatrkati-lzbqq. Mz mzli r nzatalzngr dwatx ani. Mz nzatalzngr kx batrpzle nztao-zvz-krm mz alwx, katxpx-lzbqm bade. Nzvztr-krm Heven kalr myaszpxle nzmnc-nrwx-krm mz nrlc ka. X nzaetq-krm drtqm mz nzmncngr kxtubq mz nrlc ka, myaszpx-zlwzle nzprtr-krm mz Hxl kalr, mrkc nzayrplapxkr Gct kxnzaleng alwx tresakiu apule be kc trbzu, x nzetqkr drtqdr tryrkrpxpwzu apule nyr kx ngctx alo. ✡ 49 Kxmule-esz', a' mz nrlc ka nzkxpu-krmung nzapulr nyr mz nzalqngi-krdr nzrlxngiti-krmu. 50 Nzkxpungr lcng mrlz. A' rblx nzlolvz-amqngi-krmu nzrlxngiti-krmu nzmu napxtxpx-ngrnamu nzatubqtingr kc navzpxm mz nzkxpungr lcng. Rlr-ngrbzmu nzkxpungr lcng nzatubqti-krdr nimu murde namnc-zpwx-mouamu badr kztemung.” †

10

Jiszs Alvztr-ngrde Nzyrlzngr X Nzaxtxngr Krnalz

Matiu 19:1-12; Luk 16:18

1 Zbz Jiszs badr ncblo nedeng nzrlaszlr mztea Kzpznizm mrkc Gzlili Provins x nzvztrng Judiz Provins mz nrlar LueJodzn kc tqprkilzm nepi. X kzdq zbo ngr leplz nzvz-mopqng bade mrlcde, x Jiszs sc tqalvztrpele nidr, da kc tqwai-zvzle. 2 Kzdung Farzsi nzvzmqng mz Jiszs mz nzatalz-krdr nide mz nzale-krde kzdung da kxvz-rbr. Nzveatibzlr bade kx, “?Nzpnzkr drtwrm le, Lou sc Gct rlrpx-ngrde ncblo nzaxtx-krde olvz rde?” 3 Jiszs rvea-mopwz badr kx, “?Myx kxmule nike pi Mosis mz nzaxtxngr?” 4 Nzrpibzlr kx, “Mosis rlrpx-ngrde. Murde rpile kx nzmu ncblo nayrbzle dq letz mz olvz rde, napibzle kx nzaxtx-lzbqpeng ncdr x sc tqatwzlr-ate-ngrde nide.” ✡ 5 Rpibz Jiszs kx, “Mosis yr-ngrde natq lc murde leplz nzdrka'-ngrng x nardr mqngi. 6 A' Gct aelwapx-ngrde me pnz drtwrde mzli kc tqwz-ngrde nrlc. Murde Nzryrngrkxtr rpimle bagu kx mzli lc ayrnrngr, ‘Gct wz-ngrde ncblo esz' x olvz esz' mz nzmnctr-lxblr-krdr.’ ✡ 7  ‘Delc mzli kc tzetupe-ngrdr, nayrlzng. X nzamatq-lzbq-krdr namyaszpxle nzamatq-krdr kxnginidrng. X ncblo namnctr-amqngipebz mz olvz rde. 8  Murde doa lcng li nznginipedr nrkrdrtq x leplz kxesz'.’ ✡ X napibo bamu kx trnzlipeung, a' nznginipedr leplz kxesz'. 9 Mz nzmu-krde lcde, trpnzngr leplz kx takitrde nzakipx-krde krkcng tqaxvctrpeng Gct mz nzyrlzngr.”

10 Mz nibrde, mzli kc tzmncnepe-ngrdr esz'-krdr brma badr ncblo nedeng, nzveati-mopwzlr bade nike drtwr ngrde. 11 Rpibzle badr kx, “Mzli kc ncblo nzaki-lzbq-ngrdr mz olvz rde x yrlzti-moule kc olvz kzble, olvz krali lc trngiu olvz rde angidr, murde mz nzobqkr Gct sa tqyrlztibele olvz rde kc ayrnrngr. Mz nzmwimi-krde olvz krali lc, ayzprtxde nzesalz-krbzle kc mz olvz rde kc ayrnrngr mz nzyrlzngr mz mz Gct. 12 X kxmu-kzle lc mz olvz kx axtxde ncblo ngrde x yrlzti-moule kc ncblo kzble.”

Doa Kx Nzlxngitilr Gct Mz Nzngini-krde King Rdr

Matiu 19:13-30; Luk 18:15-30

13 Kzdq zbq kzdung leplz nzvzmimlr doa kxnztopwzng mz Jiszs mz nzmaletr-krbzle nrkrdrtqdr x nzamrlz-krde nidr. A' ncblo nedeng nzlclvzlr leplz lcng. 14 A' mzli kc tqmc-ngrbz Jiszs, drtwrde ngyatx. Sc tqrpipebzle badr kx, “Bzkq rpwa'-ngrbzmu mz doa lang tztopwzng nzvz-krmlr bange. Murde leplz kxnzmulr lcng nzlxngitilr Gct mz nzngini-krde King rdr. *

15 X trpnzngr nzmnclz-krbzmu mz Gct mz nzngini-krde King rmu nzmu kx trapuwamuu doa lcng.” 16 Zbz sc tqbrlctipele doa kxnztopwz kcng mz mqde, yrlqo-ngrbzle mqde badr, x sc tqamrlztipele nidr.

17 Zbz mzli kc Jiszs badr ncblo nedeng narkalzpe-ngrmlr, kzdq ncblo ngrlrm mz Jiszs, atuobz zpr bade, x rveabz bade, rpibzle kx, “Kxakrlz, krlzx kx nim ncblo kxmrlz. ?Nike na-alex mz nztwz-krnge nzlungr kxboi?” 18 Rpibz Jiszs bade kx, “?Memule tqrpi-ngrme bange mrlzx? Murde trpnzngr kxmrlz, a' ngi txpwz Gct esz'-krde. 19 Krlzq natq kcng tqkapx Gct. Krlcde seleng: ‘Amrlue zvz trtem x lxem. X bzkq kx narnibq. Bzkq kx narmwimi doa kxtrngiu krnalzde. Bzkq kx napna da. Bzkq kx narpokiati leplz. Bzkq kx naryrlqpx da kx nakabz mz leplz.’ X kzdung kz da mou kxnzmulr lcng.” ✡ 20 A' rpibz ncblo kc kx, “Kxakrlz, abzo pnz mzli kc tqngini-ngrne obla vz-nqblq-angidrx natq lcng amrlx.” 21 Jiszs obqtxbz mz ncblo kc mz nzmrlzti-krde nide. Zbz rpibzle bade kx, “Mrbrpxbep da esz' kx na-aleq. Amwa mclrm amrlx x kabz trau rde mz leplz kx trpnzngr scdr. Nzmu na-aleq da lc, nzrngiba-krm namyalz mou mrkc Heven. Vzm x vz-nqblqm ninge.” †

22 Mzli kc ncblo kc tqxlr-ngrbzle natq Jiszs, drtqde blotx pnz x sc tqvztxpe, drtwrde vztx zlwz. Murde nzrngiba-krde etu x trsutiu drtwrde nzalvetx-krdeleng mz nzvz-nqblq-krde Jiszs.

23 Jiszs obqlvztxde nrlc, zbz rpibzle mz ncblo nedeng kx, “Rblxtx-atwrnr-ngrbz mz leplz kx nzrngiscng nzmnclz-krbzlr mz Gct, murde trnzkrlzlru kx nzmnc-xglelr nide mz da amrlx!” 24 Nzpwrkilvc-ngrdr natqdeng. A' Jiszs rpi-mopwzle kx, “Doa nengeng, rblxtx-atwrnr-ngrbz mz leplz nzmnclz-krbzlr mz Gct. 25 Kamel trkrlzleu nzdwatr-krde mrkc tqmrplxngr nidil. X nzrblxkr kxnzrngiscng nzmnclz-krbzlr mz Gct myaszpxle da lc.” 26 Ncblo nedeng nzpwrkilvc-zlwz-ngrdr natqde x nzrpibzlr bade kx, “E kx tqmule lcde, trpengr kx narlapx!” 27 Jiszs mzte aprtxbzle badr x rpibzle kx, “Rblxbz mz ncblo, a' tr-rblxpwzu mz Gct. Murde trpnzngr da kx rblxbz bade.”

28 Zbz rpibz Pita bade kx, “Rlaszpekr dztugrng amrlx mz nzvz-nqblq-krgr nim.” 29 Rpibz Jiszs kx, “Napi-angidrbo bamu. Mrlx kx rlaszpxle ma nyzde, o mzledeng, o inwedeng, o lxede, o trtede, o doa kxnztopwz nedeng, o drtc' nyzdeng mz nzvz-nqblq-krde ninge x nzlepx-krde Nrpakxmrlz, 30 Gct sa naxpe-moule nide nzwrde nangi trtqki lxblr (100) mz nikeng rlaszpxle. Mz nrlc ka sa natwz-moule du ma nyzde, mzledeng, inwedeng, lxedeng, doa kxnztopwz nedeng x drtc' nyzdeng, vzmi nzatrkati-zlwzkr leplz nide murde vz-nqblqle ninge. X mz nrlc kc navzm, sa natwz-kzle nzlungr kxboi. 31 A' nadcpx mz drtwrmu kx kzdung leplz kxnzetung mz nrlc ka, sa nangi leplz txneng mz nrlc kc navzm. X kzdung leplz txneng mz nrlc ka, sa nanginidr kxnzetung mz nrlc kc navzm.”

Nzwrde Kratq Kx Ycmnetrngr Jiszs Nzbz-krde

Matiu 20:17-19; Luk 18:31-34

32 Mzli kc tzvz-ngrdr mz lrpzki mz nzvzkilz-krdr Jerusalem, Jiszs rtwayzbz mz leplz amrlx kcng tzvz-nqblqlr nide. X ncblo nedeng nzmwxlr-zlwzng murde nzkrlzlr kx kxnzetu r lr Jiu nzrpilr nanibqlr nide. Zbz katxpxmle nidr, vzmitxpxleng rlru kxpipz x sc tqpipe-mopwzle badr nikeng naprtzbz bade. 33 Rpibzle badr kx, “Ninge Mrlx Leplz. X mzli kc nakrlztr-ngrbzku Jerusalem, sa nakaobz ninge mz mq kxnzetu r pris x kxnzalvztrng mz Lou sc Mosis. Zbz navzmibzlr ninge mz Kansrl x drtwrdr sa naesz'ti kx nabzx. Zbz nakao-mopwzlr ninge mz doa lr gzpman ngr Rom kxtrngiulrJiu mz nzrnibqngr ninge. 34 X lr Rom lcng naxtrnga-ngrdr ninge, nabyatilr ninge, naviplalr ninge x nanibqlr ninge. A' mz zbq kratq ninge kc tqlupe-moux.”

Doa Kx Namyalz Mz Nzobqkr Gct Nawz-nrbalqtrpz Mz Leplz Amrlx

Matiu 20:20-28

35 Zbz Jemes x Jon, mrlx Sebedi kcng nzling, nzvzbzng mz Jiszs x nzycmneng badr. Nzrpibzlr kx, “Kxakrlz, nayc mz drtwrm nigr x kam bagr nike suti drtwrgr.” 36 Jiszs rveabz badr kx, “?Nike suti drtwrmu na-alebo bamu?” 37 Nzrpibzlr kx, “Mzli kc na-amrluengr nim mz nzngini-krm king, rlr-ngrm bagr nzwxbukr kzdq nigr mz nrlarm kxrtc, x kzdq nigr mz nrlarm kxmc, mz nzngini-krgr kxnzetung kxnzmyapxbzng.” 38 A' rpibz Jiszs badr kx, “Trkrlz-angidrwamuu nike tqrlxtiamu! ?Krlzamu nzprtrngr mz nzetqkr drtq kc naprtilzle ninge? ?X narlrpx-lzbq-ngrnamu mz da kznike naprtzbz bamu, da kc nawaix mzli lc navztrp?” 39 Nzayzlu-ngrbzlr natqde mz nzrpi-krbzlr kx, “Eu, krlzkr nzalengr da lc!” Zbz rpibz Jiszs badr kx, “Da zpwxtx, drtqmu la naetq kz, da kc nawai nzetqkr drtqnge. 40 A' trpnzngr scnge zmatq mz nzka-krbo me matq lcng. Murde Trtenge kx rmcpxpwz krkcng nawxbuong mz tron lcng.” ‡

41 Mzli kc tzxlr-ngrbz kztedrng da kc tzrlxtilr, drtwrdr kc tqlctrpebz mz Jemes x Jon. 42 Zbz Jiszs sc tqkqlepele nidr amrlx ngrdr, x rpibzle badr kx, “Krlzamu kx king mz nrlc ka nzrtulrtr-ngrbzlr mz leplz nzalengr da mz nzmnclz-krbzlr badr. 43 A' bzkq mz nimu. Murde doa kx rpile namyapxbz mz nimu mz nzaclve-krde leplz nengeng, nawztrpz bamu. 44 X doa kx nangi kxetu kxmyalz, na-avzo-lzbq x nawz-nrbalqtrpz mz leplz amrlx. 45 Ninge Mrlx Leplz. X kxmule-esz' ninge kxetu rmu, a' vz-ngrmc mz nrlc mz nzwztr-krbo mz leplz, a' trngiu leplz kx nawztrpqng bange. X vz-ngrmc nzrlrpx-krbo nzlu-krnge mz nzxpepx-krbo leplz kxnzkqlung mz zmatq ngr nzbzngr.”

Jiszs Amrlzle Kzdq Ncblo Kx Mzte Kcba

Matiu 20:29-34; Luk 18:35-43

46 Mz nzvz-krdr kc Jerusalem, nzvztrng mz mztea Jeriko. X mzli kc tzrlaszpe-mou-ngrdr Jeriko, nzyrkr-nqblq zbo ngr leplz kxetu. X mz nrlar lrpzki lc tzo-zlilr, wxbu zvz elr kc ncblo kx mzte kcba, drtqde Batimezs, mrlx Timezs, mz nzrlx-krbzle trau mz leplz. 47 Mzli kc tqxlrpe-ngrde kx Jiszs kc Naszret sc tqvz mz lrpzki, sc tqnepxpe mz nzrpi-krde kx, “Jiszs, Mrlx Devet, nayc mz drtwrm ninge!” 48 Leplz kcng nzlclvzlr nide x nzrpibzlr namnc-lrpi. A' sc natqde tqaetunelz zlwz, mz nzrpi-krde kx, “Mrlx Devet, nayc mz drtwrm ninge!” 49 Jiszs kc tqtupe, tqrpipebzle mz leplz kx, “Kqlebzmu, navzm mrka.” Sc tzkqlepelr ncblo kc mzte tqkcba x tzrpipebzlr bade kx, “Tulzm x drtwrm naelalzm, murde nide la tqkqlemle nim!” 50 Zbz Batimezs aotxole lrpz ngr zbao, tutxlz-anim x sc tqvzpebz mz Jiszs. 51 Jiszs rpibzle bade kx, “?Nike suti drtwrm na-alebo bam?” Rpibzle kx, “Kxetu, naobq-moux.” 52 Zbz rpibz Jiszs bade kx, “Vzpe. Murde nzlxngiti-krm ninge dela tqamrlz-angidrpele nim.” X mzli kcpwz mzte obqtxpx pnz. X sc tqvz-nqblqpe-kzle Jiszs mz lrpzki.

11

Sade Kx Nzprlxlvztingr Nabx Nc Paam Mz Lrpzki R Jiszs Mz Nzvztr-krde Jerusalem

Matiu 21:1-11; Luk 19:28-40; Jon 12:12-19

1 Jiszs badr ncblo nedeng nzkrlzbzlr mztea kcng li Betpeji x Betzni mrkc mz Newz ngr Nc Olivi. Mrlc esotrpebz Jerusalem. Sc tqrpipebzle mz kzdung ncblo nede nzling kx, 2 “Vznamu mz mztea lcmonr tzmcpz. Mzli kc navztr-ngrbzmu, sa namcamu kzdq nei dcngki kx nzatolvangr kx trnzvonekangr. Yokaepxamu x vzmimamu. 3 Nzmu kx tzrpibz kzdu leplz, nike tqvzmi-ngrnamu dcngki la, rpibzmu kx, ‘Suti drtwr Kxetu.’ X mzli lcpwz sa na-atwzlr-ngr-mople mrka.” *

4 Ncblo kcng nzli nzvzng. Sc tzmcpelr dcngki kc nztu-krde mz lrpzki, nzpetr mz kzdq nrlar naonrx ngr ma. 5 Mzli kc tzyokaepx-ngrmlr nqvi lrde, kzdu leplz kx nztung mrlcde sc tzrveapebzng kx, “?Memule tqyokaepx-ngrnamule la?” 6 Sc tzpipebzlr natq Jiszs kcng tqpibzle badr, x sc tzrlrpe-ngrbzlr nzvzmi-krdrle.

7 Nzvzmimlr dcngki kc mz Jiszs, nzprlxobzlr nzkq scdr mz nibr dcngki kc x Jiszs sc tqwxbuopem elr. 8 Leplz nzkqlu nzprlxtiolr nzkq ngr zbao scdr mz lrpzki mrkc navokipx Jiszs. X kzdung nzrplameitipxmqng nabx nc paam, nzprlxlvzti-kzlr lrpzki. †

9 Leplz kxkqlu kcng tzrtwayzng x krkcng tzvzbzng mz nibr Jiszs, sc tzkabo-katomipelr kx, “Hosana! Glqpxkr King Kxnzmcpx kc tqvzm mz drtq Yawe. ✡ 10 Nim King kc tqmcpx Gct, tqvzpxm mz nqvi lr melrmqgr Devet! Gct, ngrlvzkr nim kc tqmyalz-esz'ngr!”

11 Jiszs votr Jerusalem, zbz sc tqvztrpe Mangr-nzangiongr Yawe. Kx obqlvztile da amrlx elr, sc tzyzlupe-moung mztea Betzni murde nrlc milzpqpengr.

Nounc Kx Trpnzngr Nrade

Matiu 21:12-27; Luk 19:45-48; 20:1-8

12 Nrlc kx ngrlxobzle mz nourla x sc tzrlaszpelr Betzni. Jiszs nelzde brtale. 13 Kx nzvzbzlr kc mz lrpzki, mcle kc nc fiki kxyrlvi. Mz drtwrde sc tqdo kz, a' kx vztrpzle trpnzngr nrade kx mclzbzle, murde trngiu mzli r nzpakr nc fiki. 14 Sc tqrpipebz Jiszs mz nc fiki kc kx, “Trpnzngr doa kx namu mou nram.” X ncblo nedeng nzxlrbzlr nzpi-krdele. ‡

15 Kx nzkaputr-mopwzlr kc Jerusalem, Jiszs vztr mou Mangr-nzangiongr Yawe. X sc tqmaszlrpxpe-ngrde leplz kcng tzxpeting x tzamwating dalr nzrkangr blz. X alzngubzle tebol nyzdr lr Jiu kcng tztekqtrpzlr trau r mrkzbleng mz trau r Mangr-nzangiongr. X alzngu-kzpzle da kx nzwxbulvzo leplz kcng tzamwang nran kx nangi blz. 16 X rpwa'-ngrbzle mz leplz kxnzkqlung mz nzrprwi-krmlr mz makoa ngr Mangr-nzangiongr mz nzvz-krdr mz kzdq nrlarde ngr mzteadau. 17 Sc tqalvztrpeleng, rpibzle kx, “Nzyro mz Nzryrngrkxtr rpi Gct kx, ‘Ma nyznge nangi ma ngr nzkrka'kr leplz ngr mrkcng kqlu mz nrlc.’ ✡ A' apusr-ngrnamule me nzamwangr da kc tqangqnguti-lzbq-ngrnamu!” ✡ §

18 Kx nzxlr kxnzetu rdr pris x kxnzalvztrng mz Lou sc Mosis da kc tqale Jiszs, sc tzyrlqpelr drtwr ngr nzrnibqngr nide. Murde nzdobutilr nide mz nzkctipxkr leplz amrlx nzalvztr-krde x nzabrtzlvzlr nide.

19 X mz milzpq lcng, Jiszs badr ncblo nedeng sc tzrlaszpe-moulr Jerusalem.

20 Nrlc ngrlxobz mz nourla, Jiszs badr ncblo nedeng nzkrlz-moplr nc fiki kc tqlcbqle. X nzmcpelr kx nzglrnedz-krmle kc mz dzbrde, krlztxlzle wq. 21 Pita dcpx mz drtwrde nike pitrpz Jiszs mz nounc kc mz zbq kc kai, sc tqrpipebzle kx, “Kxarklz, mc ena, nc fiki kc tqlcbqq, leu rde glrtipe!”

22 Rpibz Jiszs badr kx, “Nabrti drtwrmu Gct. 23 Da angidr lc napibo bamu. Mzli kznike rlx-ngrbzmu da mz Gct, bzkq drtwrmu li. A' drtwrmu nabr kx sa na-ayzlu-ngrbzle natqmu, x delc natwz-ngrnamu nike rlxtiamu. Apule mrlx kc tqpibzle mz newz kc kx, ‘Brkalzm x tao prla mz zmatq ngr Gct.’ X Gct sa narlr-ngrbzle bade nike rlxtile. 24 Mz nzmu-krde lcde, da kznike kx rlxtibzmu mz Gct, sa nakabzle bamu, nzmu nalxngitiamu kx sa natwzamu da lcde. 25 A' mzli kc tqkrka'-ngrnamu, naipq-kaiamu leplz kx ngyati drtwrmu, x Trtemu kc Heven sa naipq-kzle nimu x nakabzle nike rlxtiamu. 26 A' nzmu trnaipqwamuu leplz, Trtemu kc Heven tripq-kzleu nimu mz alwx ngrmung.” *

27 Jiszs badr ncblo nedeng nzvz-moung Jerusalem. Kx nzvznedr kc Mangr-nzangiongr Yawe, kxnzetu rdr pris, kxnzalvztrng mz Lou sc Mosis x lrtzlvzng, nzvzmqng mz nzvea-krbzlr bade. 28 Nzrpibzlr kx, “?Neke rkabz bam zmatq mz nzale-krm da lcng tqaleq?”

29 Rpibz Jiszs badr kx, “Sa napibo me twzkimc zmatq kc tqale-ngrne da, nzmu na-ayzlu-kaipamu nzvea-krbo bamu. 30 ?Pimamu bange, zmatq ngr nzawrkxtrkr Jon kaom Gct o kabz ncblo?”

31 Sc tztalwzpeng mz nidr esz'-krdr, tzrpipelr kx, “Nzmu narpiku kx, ‘Zmatq kx kaom Gct,’ sa narpimle kx, ‘?E memule trlxngiti-ngrwamuu natqde?’ 32 A' nzmu narpiku kx, ‘Zmatq kx kabz ncblo,’ namwxlrtiku leplz kxnzkqlung ma tznibqlr nigu, murde nzlxngitilr kx Jon nide profet.” 33 Zbz sc tzrpipebzlr mz Jiszs kx, “Trkrlzkru.” Rpibz Jiszs badr kx, “X ninge kz trpengr nzpi-krbo me twzkimc zmatq kc tqwz-ngrne.” †

12

Nzycmne-ebzpxngr Kxnzrbilqng Nrlanc

Matiu 21:33-46; Luk 20:9-19

1 Zbz sc tqyapwxtipebz Jiszs nzycmne-ebzpxngr lc. Rpibzle mz leplz kcng tzmncng Mangr-nzangiongr kx, “Kzdq ncblo petile kc nrlanc ngr grep. Lvztrle bz ngrde, oliqtile kc da kx narwzngr waen, x wz-ngrde kz kc me na-aukzngr mz nrlanc kc. ✡ Zbz sc tqrlrpe-ngrbzle mz ncblo kx narbilqng, kx naxpebzlr bade kzdung nra grep mz nrlanc lc. Zbz sc tqrlaszpele mrnyzde, vzpe rlru mrkzble. 2 Zbz mzli kc tqbrpengr grep, sc tqatwzlrpe-ngrbzle kc kxnzawz nede kx nayzlumibzle du nra grep kx nangi mqde. 3 Ncblo kc tqatwzlr-ngrbzle, kx krlzbzle kc ncblo kcng tzrbilqng nrlanc, sc tzlolvzpelr nztztxdr x sc tzayzlu-nrbalqpelr. 4 Zbz Kxetu kc atwzlr-ngr-mopwzle kc kxnzawz nede badr. A' nzdwatibz ncblo kcng tzrbilqng, nztakrtibzlr narde x nzamyatibzlr drtqde. 5 Zbz atwzlr-mou-ngrbzle kc kxnzawz, krlc nzotibzlr nznibqlr. Mz nqmq lcpwz, kxnzawz kxkqlu kx atwzlr-ngrbzle badr, nztztilr kcng x nznibqtilr kcng.

6 “Ncblo kc mncbepz bade doa esz'txu kx na-atwzlr-mou-ngrbzle badr. Krlc mrlxde kx mrlzti-zlwzle. Sc tqatwzlrpe-ngrbzle, murde mz drtwrde rpile kx, ‘Ncblo kcng na-amrluebzlr mrlxnge x sa nakabzlr du bade nra grep kx nangi dalr nzrbilqngr.’ 7 A' kx nzmc ncblo kcng nide, sc tzrpi-etrpelr kx, ‘Mrlx kxetu kc tqrnginyz nrlanc ka nide ka. Nanibqpeku nide, x da nyz trtede sa nangi nyzpegu.’ 8 Nzlolvzlr nide, nznibqlr x nrkrdrtqde nzrtctxpx-ngrdr mz nibr bz ngr nrlanc kc.

9 “X krlzpeamu da kx na-alebz ncblo kc tqrnginyz nrlanc! Sa navzm nanibqtile ncblo lang. X nrlanc kc sa nakabzle mz ncblo kzbleng.” *

10-11 Jiszs rpi-mopwzle kx, “Zpwxtx! Krlz-angidramu Nzryrngrkxtr lc tqrpile kx, ‘Rplz kc etu tzpxtxpx-ngrdr ncblo kcng tzrwz-ngrng ma, nzaelwapxngr kx nide nou rplz kc tqmyatxpx-zlwzbz. Da lc Yawe kxrwzngr. X abrtztx-zlwz-ngrgu.’ ” ✡ 12 Zbz kxnzrmailzng ngr lr Jiu nzkrlztrpebzlr kx nzyapwxkr Jiszs lc tutrpz badr, x nzrpilr nalolvzpe-ngrdr nide. A' nzmwxlrtilr zbo ngr leplz ma drtwrdr tzngya. Zbz sc tzrlaszpelr nide.

Nzrveatingr Nzxpengr Takes

Matiu 22:15-22; Luk 20:20-26

13 Mzli kc Jiszs tqmncbe-ngrde Mangr-nzangiongr, kxnzrmailz ngr lr Jiu nzatwzlr-ngrbzlr bade kzdung Farzsi x kzdung leplz ngr dzbede kc mz Herot. Nzrpilr naesabrtilr Jiszs mz nzycmnengr murde nalolvzlr nide. 14 Nzvzbzng nzrpibzlr kx, “Kxakrlz, krlzkr kx nike piq x alvztr-ngrn tubq zvz. X krlz-kzkr kx tu-amqngi-zvzq mz nzalvztr-krbzme nqmq kr Gct mz leplz, kxmule-esz' trna-abrtzlvzu kxnzetung. Mz nzmu-krde lcde, pim ena bagr. ?Tubq mz Lou sc Mosis nzxpe-krbzku takes mz King r Rom o trtingr? 15 ?Naxpeku o bzkq?” A' mcplxtrpebz Jiszs drtwrdr mz nzatalz-krdr nide. Murde mz nzrpi-krbzle ‘Eu,’ lr Jiu lcng nangyati drtwrdr nide mz nzokatr-krde enqmi rdr. X mz nzrpi-krbzle ‘Trtingr,’ ncblo ne Herot nalolvzlr nide mz nzxpqbrlr-krde lou sc gzpman ngr Rom. Delc tqrpi-ngrbzle kx, “?Memule tqrpi-ngrnamu na-atalz-ngrnamu ninge? Kamamu dq ena srlrni namcx.” 16 Nzkabzlr kc x sc tqveapebz kx, “?Mqngr nar nelc tqmnztr mz srlrni lc, x drtq nelc tzyrtr elr?” Nzrpibzlr kx, “King r Rom.” 17 Zbz Jiszs rpibzle kx, “Mz nzmu-krde lc, kabzmu mz king da kx takitrde king x kabzmu mz Gct da kx takitrde Gct.” X ncblo kcng nzkctitxpxlr natqde, murde trprtz-pnzu mz trtxki scdr.

Nzrveatingr Nztulz-ngrm Mz Nzbzngr

Matiu 22:23-33; Luk 20:27-40

18 Kzdung Sadiusi nzvzmqng mz Jiszs Mangr-nzangiongr. Nidr kzdq dzbe lr Jiu kx trnzlxngitilru nztulz-ngr-mop mz nzbzngr. Nzveatibzlr da kx na-atrkati-ngrbzlr nzalvztr-krde mz nztulz-ngr-mop mz nzbzngr. 19 Nzrpibzlr kx, “Kxakrlz, Mosis yrpxle kzdq lou kx nangi scgu. Rpile nzmu ncblo kx bzszle olvz rde x trpnzngr nedr doa, mzlede nayrlzti-alzule olvz kc. Murde nzrngine-krdr doa na-apule kx ngi doa ne mzlede kc tqbzpe. X doa lc natekqtrle nzmrbrpx-krbz nqvi lr ncblo kc x natwzle dztudeng. ✡ 20 Nzmu narpingr kx kzdung mzle-lzbq nzrlimzng. Mzledr kc etu yrlz. Zbz mzli trboiu sc tqbzpe, trpnzngr nede doa. 21 Zbz mzledr krali yrlzti-alzule olvz kc, x bz kz trpnzngr nede doa. X wai-kzle mzledr kratq. 22 Vz, vz, olvz kc nzyrlzti mzle-lzbq kcng nzrlimz, x trpnzngr nedr doa. X mz nibrde olvz kc sc tqbzpe kz. 23 Alvztr-ngrn kx leplz tulz-mop mz nzbzngr. ?Kx tqmule lcde, neke nartwz olvz kc mzli kc natulzngr mou leplz amrlx? Murde mzle-lzbq kcng rlimz nzyrlztilr nide. ?Myx kxmule, Gct batrpzle mz olvz lc nzxpqbrlr-krde natqde mz nzyrlzti-krde ncblo kcng rlimz mz mzli kxesz'?”

24 Jiszs ayzlu-ngrbzle natqdr kx, “Nzao-krmu drtwrmu vz-rbrtx atwrnrngr. Murde tryrplatitru narmu zmatq ngr Gct x drtwr ngr Nzryrngrkxtr. 25 Mzli kc Gct na-alu-ngr-mople leplz mz nzbzngr, sa na-apupelr enjrl kcng tzmncng Heven. Trnzyrlzpeung, x trpnzngr nzyrlz-mou-krdr kalr. 26 X Mosis aelwapx-ngrde kx krkcng tzbzpeng sa na-atulzmqng mz nzlungr. Murde krlz-angidramu natq Mosis mz be ngr nounc kc tqmrbz tqwou. Mzli lc Gct tqrpi-ngrbzle mz Mosis kx, ‘Ninge Gct ngr Ebraam, Aesak x Jekop.’ ✡ 27 Kxmule-esz' ncblo lcng tq nzbz-pnzng, a' trpileu kx nide Gct ngrdr mzli kc pnz. Murde nibede Gct ngrdr mz nzlu-krdr Heven mzli ka. Delc mrkc tqpnzki drtwrmu le vz-rbrtx atwrnrngr.”

Lou Kxmyapxbz

Matiu 22:34-40; Luk 10:25-28

28 Mzli kc dzbe Sadiusi tztalwzti-lzbq-ngrdr badr Jiszs, kzdq kxalvztr mz Loukxtr rpibzle mz Jiszs kx, “?Lou kznike myaszpxle lou amrlx?” 29 Ayzlu-ngrbz Jiszs natqde kx, “Lou kx myapxbz nide sele, ‘Lxngitiamu, nimu lr Israel. Murde Yawe nide Gct rgu. X Yawe nide Gct kc esz'txu. 30  Doa kx esz' mz nimu namrlztiq Yawe, Gct rmu mz nabzm atwrnrngr, x mz nzwikr nelzm atwrnrngr, x mz drtwrm atwrnrngr, x mz zmatq ngrm atwrnrngr.’ ✡ 31 “Lou krali nide sele. ‘Mrlzti kztemqng da kc tqwaiq nzmrlzti-lzbq-krm.’ ✡ Trpnz-moungr lou kx nzmyaszpxlr lou lcng li.”

32 Kxalvztr mz lou kc rpibzle mz Jiszs kx, “Eu, da zpwxtx la tqpiq. Yawe nide Gct kc esz'txu x trpnzngr mou gct kzble. ✡ 33  X namrlztiq nide mz nabzm atwrnrngr, x mz drtwrm atwrnrngr, x mz nzxplr-krm atwrnrngr. X namrlzti kztemqng da kc tqwai nzmrlzti-lzbq-krm. ✡ Da lcng li nzmyaszpxlr nzrka-ngrbz da mz Gct x mz nzangc-ngrbz blz bade.”

34 Kx xlrbz Jiszs nzycmne-angidr-krde, sc tqrpipebzle bade kx, “Opxm kx ycpe pipz nzmnclz-krbzme mz Gct mz nzngini-krde King rm.” Mz nibrde leplz amrlx nzmwxlrtxng nzvea-mou-ngrbz natq, murde ma tqamyatx-mopwzle drtqdr.

Nzrveatingr Kxnzmcpx Ne Gct

Matiu 22:41-46; Luk 20:41-44

35 Mzli kc tqalvztrpengr Jiszs Mangr-nzangiongr, rpibzle mz leplz kcng kx, “Kxnzalvztrng mz Lou sc Mosis nzpilr kx Mevalu kc Tqmcpx Gct navzpxm mz nqvi lr melrmqde Devet. 36 Murde Mqngrkxtr batrpzle mz Devet nzycmnetr-krde Kxnzmcpx mz nzrpi-krde kx, ‘Yawe rpibzle mz King kc tqngi kxetu rnge kx, Wxbu mrlc tqmatq-esz'ngr mz nrlarnge kxrtc, navz nakrlz-zpwxbzle mzli kc nangi-batr-ngrbo mz enqmi rmqng nzmetx-krbzlr bam.’ ✡ 37 Mz Sam lc Devet rpile kx Kxnzmcpx ngi kxetu rde. ?A' myx kx namu Kxnzmcpx nznginikr doa mz nqvi lrde kc mzte trnzmcka, x mzli kcpwz ngi kz kxetu rde?” Zbo ngr leplz kcng nzabrtz-ngrdr nzlalztq-krbzlr bade. †

Bzkq Apuamu Kxnzalvztrng Mz Lou Sc Mosis

Matiu 23:1-36; Luk 20:45-47

38 Mzli kc tqalvztrngr Jiszs leplz, rpibzle badr kx, “Bzkq apuamu kxnzalvztrng mz Lou sc Mosis. Murde mrlzbz badr nzkq-krdr nzkq kxboi mz nzvzne-krdr, x nzamatqkr leplz nidr mz nzrpi-ngrbz badr kx, ‘Nim la trte,’ mz nzvzne-krdr me nzamwangr da. 39 X mrlz-kzpz badr nzwxbu-zvz-krdr me matq mz mangr-nzkrka'ngr x mz mzli r nzmulvzngr, murde nzglqpx-lzbqng. 40 X mz zmatq ngr nzngini-krdr kxnzrmailzng, nzangqngutitrlr olvz kxnzbzszng mz nztwz-pnati-krdr dztudrng amrlx. A' mzli kcpwz nzaboitilr nzkrka'-krdr mz nzyrlq-kapq-krdr alwx ngrdr. Mz nzmu-krde lcde, leplz kxnzmulr lcng nzayrplapxngr nidr kalr mz Hxl namyatxpx-esz'ngr.”

Nzrkangr Angidr

Luk 21:1-4

41 Mzli lcng tqalvztrngr Jiszs, wxbu aepztr mrkc Mangr-nzangiongr tzryrlqongr trau. Tqobqlvz-ngrde leplz amrlx nzrkatr-krdr trau. Leplz kxkqlu kxnzrngiscng nzryrlqong blzmr trau. 42 Zbz kzdq olvz kxtr-rngiscu x bzszpe ncblo ngrde vztrpz yrlqole srlrni kxtopwzne li.

43 Jiszs kqlele ncblo nedeng, rpibzle badr kx, “Napibo bamu, mz nzobqkr Gct olvz lc tqabzope, srlrni kc topwz tqkapxle myaszpxle blzmr trau kcng tzkapxlr kxnzrngiscng. 44 Murde kxmule-esz' kxnzrngiscng nzkapxlr kqlu a' kxpipzne la ye mz nzrngisc-krdr. A' olvz lc tr-rngiscu katxpxpele da kcng amrlx namnc-xglele.”

13

Rka Ngr Nzodatingr Mangr-nzangiongr

Matiu 24:1-2; Luk 21:5-6

1 Mzli kc narkalzpe-ngrm Jiszs Mangr-nzangiongr Yawe, kzdq ncblo nede rpibzle bade kx, “Kxakrlz, mc ena kxmu nzlrmztiongr nzrwzngr Mangr-nzangiongr ka mz rplz lcng etuti, x mzte nzluli-krde lxngipx-esz'ngr.”

2 Rpibz Jiszs bade kx, “Mangr-nzangiongr lc tqpime mzte tqluli trnatu-alou. X trpnzngr rplz ngrde kx nablio me yc-ngrde. Murde sa naodati enqmi rmung kalr.”

Rkx Ngr Vea X Nzkxpungr Kxkqlu

Matiu 24:3-14; Luk 21:7-19

3 Kx nzkrlzbzlr kc Newz ngr Nc Olivi, Jiszs sc tqwxbupe elr, mrlcde nzmcpz Mangr-nzangiongr Yawe. Zbz Pita, Jemes, Jon x Adru sc tzvz-lrpipebzng mrkc tqwxbu-ngrde. 4 Nzrpibzlr kx, “Pim ena bagr mzli kc naodatingr Mangr-nzangiongr, x rkx kznikeng namc nakrlztingr mzli lcde.”

5 Rpibz Jiszs badr kx, “Aclvetio-lzbqamu mz da lcng. Bzkq rlr-ngrbzmu mz leplz nzpokiati-krdr nimu mz da kznikeng naprtz. 6 Ncblo nakqlung sa navzmqng mz drtqnge, narpibzlr mz leplz kx, ‘Ninge Kxnzmcpx.’ X leplz nakqlung kalr nalxngitilr nidr mz nzpokia-krdr. ✡

7 “X mou, bzkq nelzmu tzprlzm mz nzxlr-krmu nrpa ngr nzotangr mz vea kx esotrpq x nrpa ngr vea kx ycm rlru. Da kxnzmulr lcng naprtzti-kaing, a' trngiu drtwr ngr nzyrkrpxpe-krbz mz nrlc. 8 Murde mrkcng kqlu mz nrlc sa napnz-lzbqng. Nengq kxetuting sa navzmqng, x dzbi kxetuting sa navz-kzpqng. A' da lcng naprtzting nzapulr nztangqgx-zlwzkr olvz kxyr, mzli kc tqvz-ebir-ngrm nimz ngr doa kxtopwz, x sc tqrmika ate.

9 “Aclvetio-angidramu, murde nimu lang tzlxngitilr ninge sa nalolvz kai kxnzetung nimu. Sa navzmilr nimu mz kot x naiklapxmlr nimu mz nabz mangr-nzkrka'ngr. X navzmibzlr nimu mz kxnzetu mrkzbleng x mz king kxtrngiulrJiu mz nzayrplapx-krdr nimu. X mzli nyzmu lcpe kz mz nzyapwxtipx-krbzmu Nrpa rnge badr. 10 Murde Nrpakxmrlz lc nale-kaipz mz neidu amrlx mz nrlc, x Mzli Kxmatq kc na-ayzlu-ngrbz Gct da mz leplz kc ate. 11 Mzli lc nalolvz-ngrmu mz nzvzmi-krdr nimu mz kot, bzkq da kx nakxne drtqmu mz da kx napiamu. Murde natq kcng napiamu trngiu nrpa kx aoti drtwrmu, a' ngi nrpa kx nakatrpz Mqngrkxtr mz nabzmu.

12 “Mzli lcde, leplz sa nakabzlr mzledrng kcng tzvz-nqblqlr ninge mz enqmi rdr mz nznibq-krdrleng. X trte doa kz sa nawaisr-ngrde kz doa nedeng mz nzrnibqngr nidr. X doa na-atrkati-kzlr trtedr x lxedr x naka-kzpzlr mz enqmi rdrng mz nznibq-krdrleng. 13 Leplz kxnzkqlung sa napxtxpx-ngrdr nimu, murde nimu leplz nengeng. A' nimu kcng tztu-amqngi-zvzng mz nzrlxngiti-krmu krlzbzle mz nzbz-krmu, sa na-arlapx Gct nimu.

Rkx Ngr Nzodatingr Jerusalem

Matiu 24:15-21; Luk 21:20-24

14 Rpi-mopwz Jiszs kx, “Kxdrka'ngr kxmyapxbz kc tqtrka-esz'ngr sa navzm, mz nzatutr-krde da kx yro Daniel mz buk scde. ✡ X nimu kcng tzrlwxlr da lc nakrlz-angidramu drtwr ngrde. Murde Kxdrka'ngr lc sa natuom Mrkc Tqtr Mangr-nzangiongr, x trtakitrdeu nide nztuo-krmle elr. Mzli lc nimu kcng tzmncng Judiz nangrlrlzamu mz newz, mz nzmnc-kapq-krnamu nzodangr kc tqycpe pipz nzkaputr-krmle. 15 Nzmu kx tqmncome mz nibr ma nyzm, bzkq asaq nzvzo-krme x bzkq otrpeq dztum ma nyzm. A' ngrlrtx pnz. 16 X nzmu kx tqwzq mz nrlanc, bzkq vzpeq ma nyzm mz nzoti-krm lrpzm, x sc tqngrlr-ateq.

17 “Agrmqng olvz kcng tzyrng x krkcng tzayqng itoto, murde rblxtile nidr nzngrlrlz-ani-krdr mz newz mz nzmnc-kapq-krdr. 18 Krka'-ngrbzmu mz Gct murde da lcng ma tzkaputrpqng mz mzli r zbao, mzli kc nrlc tqbao-zlwz-ngrde. 19 Murde ztrka ngr nzkxpungr lcng sa namyaszpxlr ztrka amrlx abzo mz mzli kc ayrnrngr tqwzngr Gct nrlc krlzmle mzli ka. X trpnz-moungr nzwrde kxnakxmule lc kx naprtz kalr. 20 Gct aotipe drtwrde nzamrbcnetr-krmle mzli lc, murde leplz ma tzyrkrtxtrng. X amrbcnetrple mzli lc mz nzokatr-krde leplz kcng tqmcpxpeleng. 21 Mzli lcde, nzmu kx tzrpibz leplz bamu kx, ‘Obqki lcmonr, Kxnzmcpx kc tqmnc mrkc!’ o ‘Obqkim ka, nide se tqmnckibzle ka!’ bzkq lxngitiamu nidr. 22 Murde Mevalu kxnzpokiang x profet kxnzalvztr-rbrng sa navzmqng. X na-aleting rkx x da kx nakctipxng mz nzesabrti-krdr leplz kcng tqmcpxpeng Gct, nzmu nakrlzlr nzyatr-krbzlr. 23 Aclvetio-angidramu, murde napi-kaipo da lcng bamu x mzli rdr kc tqvz-atem.”

Rkx Ngr Nzvz-krm Mrlx Leplz

Matiu 24:29-31; Luk 21:25-28

24-25 Rpi-mopwz Jiszs kx, “Mz nibr mzli r nzkxpungr lcng, Gct sa na-aycngrlrtile dalr bongavz kcng tzmatqng amrlx. Nepi nawx-nzlongr x temz trnapnapxu. X vri sa natatio-lxblrmqng mz bongavz. ✡ 26 “Ninge Mrlx Leplz. X mzli lc leplz amrlx mz nrlc tulvzo sa namclr ninge mz nzvz-krmc mz nabz dcbz mz zmatq kxetu x zluli. ✡ 27 X sa na-atwzlrpx-ngrne enjrl nengeng mz nrlc tulvzo, mz nzvzmi-krmlr leplz neng Gct kcng tqmcpxpeleng.”

Rkx Ngr Nc Fiki

Matiu 24:32-35; Luk 21:29-33

28 Zbz rpi-mopwz Jiszs kx, “Mwx natwzamu drtwr ngr nzplcokr leu r nc fiki. Mrka Israel mzli kc namc-ngrnamu nrla nc fiki tzpooti-ngrdr x nzyrlqbzlr leu rdr kxmrna, sc tqkrlzpeamu kx mzli r nrpr ngr nranc sa tqesopem. 29 Mz nqmq lcpwz, mzli kc namc-ngrnamu kx da lcng tqpibo bamu sc tqkaputrpemqng, sc tqkrlzpeamu kx mzli esotrpem mz nzvz-krmc. 30 Nakrlz-angidramu kx da lcng amrlx nangidati-kaing, x leplz kcng tzmncng mz nrlc sc tzyrkrtr-ateng. 31 Kxmule-esz' bongavz x nrlc sa nayrkrpxng kalr, a' natqngeng trtxpnzngr nzyrkrpx-krdr murde sa nangidating amrlx.”

Naoliqti-zvzku Nzyzlu-krm Jiszs

Matiu 24:23-28, 36-41; Luk 17:26-30, 34-36

32 Rpi-mopwz Jiszs kx, “Trpnzngr kxrkrlz zbq x nabz nepi kc nayzlu-ngrmc. Trnzkrlzlru enjrl ngr Heven amrlx x trkrlz-kzwxu, a' krlz txpwz Trtenge esz'-krde. 33 Mz nzmu-krde lcde, oliq-zvzamu murde trkrlzwamuu mzli rde. 34 Kxnamu narkalz-ngrmc x ninge kc tqvzpemc, na-apule ncblo kc tqrkalzm ma nyzde tqvz mz narnrlc. X rkabz nzwzngr mz kxnzawz nedeng amrlx. X rpibzle mz ncblo kc tqaclvele naonrx, na-aukz zvz mzli kx yzlu-ngrmle.

35 “Mz nzmu-krde lcde, oliq-zvzamu, murde trkrlzwamuu mzli kc nakaputr-ngrmc, ma tqngi milzpq o aurnrlc o mz natq kio kc kai o mz nourla. 36 Trmrlzu trnzoliqti-krmuu nzyzlu-krmc, x tqrmctipex nzpwrkilvc-krmu nzyzlu-krmc. 37 Mz nzmu-krde lcde, natqnge lcng tqpibo bamu, pi-kzpo mz leplz amrlx, kx naoliqti-zvzamu nzyzlu-krmc!”

14

Kxnzetu R Lr Jiu Nzrpilr Nanibqlr Jiszs

Matiu 26:1-5; Luk 22:1-2; Jon 11:45-57

1 Ycbep lang zbq li x zbq kxtr kc tzrpibz Nzamyangr sc tqkaputrpem. Zbq lc tqyzutrngr nzmulvzngr kxtr, mzli kc tzmutx-ngrpwzlr bret kc trpnzngr yisti ngrde. Zbq ngrde rlimz. Kxnzetu rdr pris x kxnzalvztrng mz Lou sc Mosis nzrpilr nalolvz-kapqlr Jiszs x nanibqlr, bzkq nzkrlzti leplz kxkqlu. 2 A' nzrpilr kx, “Bzkq lolvzku nide mz nabz zbq kcng tqetung, murde ma tqrkatrpzku mz leplz kxkqlu nzotablrngr.”

Nar Jiszs Nzaelu Tolo Betzni

Matiu 26:6-13; Jon 12:1-8

3 Jiszs mnc mztea Betzni mz ma nyz kzdq ncblo drtqde Saemon. Mrlx lc amrlz Jiszs mzli kc mz lepz kx dwatibzle nide. Mzli kc tqmungr Jiszs ma lcde, dwatrpz kc olvz. Twzbzle kc botol ngr tolo kx narncbr ngrde lqlwx x mnrte mrlz zlwz. Lvxlzle botol kc x sc tqaelupebzle nar Jiszs mz nzarmyalz-krde nide.

4 Kzdung leplz kcng tzmncng mrkc drtwrdr ngya, sc tzrpi-etrpelr kx, “?Nike olvz lc tqayrkrtitx-ngrde tolo lc narncbr ngrde tqlqlwx? 5 Takitrde nzamwatxngr tolo la mz narncbr kx tqlqlwx. Narncbr kx rsakrlrmingr nzxpengr ncblo mz yiz kxesz'. X nakabz trau rde mz kxtrnzrngiscung.” Sc tzpibqtipelr olvz kc.

6 A' rpibz Jiszs badr kx, “Bzkq ycmnebzmu bade. ?Memule tqrpi-ngrnamu narpwa'-ngrbzmu da lc tqalele? Da kxmrlz-esz'ngr lc tqalemle bange. 7 Doa kx trnzrngiscung mnc-zvzamu badr, x krlzamu nzokatrngr nidr mzli kznike pnz ngr drtwrmu le. A' ninge trnamnc-zvzpc'u bamu. 8 Da lc tqale olvz lc, takitrde nide nzale-krmlele bange. Aelule ninge tolo mzli ka mz nzoliqti-krbzle nrkrdrtqnge mzli kc nabz-ngrne x nzyrtzmqngr namz ngrnge kc ate. 9 Napi-angidrbo bamu, drlve keng nzyapwxtipxngr Nrpakxmrlz lc mrka mz nrlc, da kxmrlz lc tqalem olvz lc bange sa napipx kz, mz nzrdctipxngr drtwr nide mz nrlc tulvzo.”

Judzs Ryrlq Drtwr Mz Nzamwa-krde Jiszs

Matiu 26:14-16; Luk 22:3-6

10 Judzs Iskariot nide kzdq ncblo neng Jiszs kcng nzpnu-esz'-nrade-li (12). Vzbz mz kxnzetu rdr pris mz nzamwa-krbzle Jiszs badr. 11 Kxnzxlrlr da lc, nzabrtztxng x nzrpibzlr naxpebzlr Jiszs bade. Zbz Judzs sc tqrtangrtipele mzli kxmrlz kx na-aprc-ngrbzle Jiszs badr.

Jiszs X Ncblo Nedeng Nzmulvzlr Nzamyangr

Matiu 26:17-25; Luk 22:7-14, 21-23; Jon 13:18-30

12 Mz zbq kc kai ngr Nzmulvzngr Bret kx Trpnzngr Yisti Ngrde, nei sip kx nangq mz Nzamyangr sc tznibqpe. X mzli kc tqtaopengr nepi sc tzmulvz-atelr Nzamyangr. Ncblo nedeng nzveabzng bade kx, “?Myx me naoliqti-ngrbzkr dakxnzng ngr Nzamyangr?”

13 Jiszs atwzlr-ngrde kzdu nidr nzling, rpibzle badr kx, “Vztramu mzteadau Jerusalem, x sa narmctiamu kzdq ncblo kx rglqne da kx lrti lue. Vz-nqblqamu nide. 14 X kx tqkrlzbzmu la, ma kc nadwakitrle, rpibzmu mz ncblo kc tqrnginyz ma kc kx, ‘?Kxakrlz rpile nakrlzle myx me namnc-ngrdr badr ncblo nedeng mz nzmulvz-krdr Nzamyangr?’ 15 Sa navzmilzle nimu wq mz nelvq rde kxetu mrlcde nzamrlzpqpe-ngrde nigu. Mrlcde dekc naoliqti-ngrnamu dakxnzng nagu.”

16 Ncblo nede kcng tzvztrng Jerusalem, x da amrlx kcng tqpibz Jiszs badr sc tqngi-datipeng. Zbz sc tzoliqtipelr Nzamyangr.

17 Kx krlzbzle kc milzpq, Jiszs badr aposol kcng nzpnu-esz'-nrade-li (12) sc tzvzpem ma kcma. 18 X mzli kc tzmulzpe-ngrdr mz tebol, rpibz Jiszs kx, “Napi-angidrbo bamu kx kzdq nimu esz' sa na-amwabzle ninge mz enqmi rngeng. Kzdq nimu kang tqmu-lxblrku mzli ka.” ✡

19 Drtwrdr vztx pnz, x sc tzycmne-esz'-lxblrpebzng bade, tqtulzm kc nidr tqrpibzle kx, “?Trnipwc'u la tqpiq kx?” 20 Ayzlu-ngrbz Jiszs natqdr kx, “Kzdq nimu kang ncblo nengeng, kzdq nimu kc naleole bret nade mz dis lc tqwxbutrp bange. 21 Ninge Mrlx Leplz nabzx navz-nqblqle Nzryrngrkxtr. A' agrmplz ncblo la na-amwale ninge. Murde takitrde bzkq mzte nzmc pnz, murde nzayrplapxngr lc nide kalr namyatxpx-esz'ngr.”

Jiszs Ayzuole Nzmungrkxtr

Matiu 26:26-30; Luk 22:14-20; 1 Korint 11:23-25

22 Mzli kc tzmube-ngrdr, Jiszs kalzmle bret. Awitx-ngrbzle mz Gct, lopxile, kabzle badr x rpibzle kx, “Twzamu murde krlc ncvr drtqnge.”

23 Zbz glqlzmle kap. Awitx-ngrbzle mz Gct, kabzle badr x nzrmnqong amrlx ngrdr elr.

24 Rpibzle badr kx, “Krlc mepyr rnge kc tqyrlepx-ngrde leplz kxkqlu, mz Nzesz'tikr Drtwr Gct badr leplz. 25 Nakrlz-angidramu kx trpengr nzrmnq-mou-krnge waen, navz nakrlzbzle mzli kc narmnq-ngrne waen kxmrna mz nrlc kc na-aclve Gct kalr.”

26 Mz nibrde nzngrtx-ngrdr kc Sam ngr nzrglqpxngr, x sc tzrlaszpelr mzteadau, tzvzdzpeng mz Newz ngr Nc Olivi. *

Plzpx-kaipz Jiszs Nzrpikr Pita Trkrlzleu Nide

Matiu 26:31-35; Luk 22:31-34; Jon 13:36-38

27 Zbz rpibz Jiszs badr kx, “Koma mz nrlckxbq nimu amrlx ngrmu sa nadwaszamu ninge, mz nzatutrngr Nzryrngrkxtr mz nzrpi-krde kx, ‘Ninge Yawe, x sa nanibqx kxaclve sip, x sip nedeng sa na-akiting nrlc.’ ✡ 28 A' mz nibr nzatulz-moungr ninge mz nzbzngr, sa nartwayz-kaipo Gzlili x navz-kzpzmu mz nzrmcti-lzbq-krgu elr.”

29 A' Pita rpibzle kx, “Trtxpnzngr nzdwasz-krnge nim, kxmule-esz' kztenge lcng nzdwang amrlx!”

30 Jiszs rpibzle mz Pita kx, “Napi-angidrbo bam, koma mz nrlckxbq, nzwrde natq nzrpi-krm trkrlzwq ninge x kio nzkya'-krde nzwrde krali kc ate.”

31 A' Pita natqde xplr-zlwzbz mz Jiszs nzrpi-krbzle bade kx, “Trtxpnzngr nzrpi-krnge kx trkrlzwxu nim! Kxmule-esz' nzabzminge nim!” X nzpi-kzpzlr kztede kcng amrlx.

Jiszs Krka' Esz'-krde Getsemzni

Matiu 26:36-46; Luk 22:39-46

32 Mz nzvzo-kr-moplr nzkrlzbzlr kzdq nrlc drtqde Getsemzni. Jiszs rpibzle badr kx, “Wxbupwzmu mrka mzli kc nakrka'-ngrne.” 33 Vzmile Pita, Jemes x Jon. Mzli lc nabz Jiszs talvzope x mrlepupe-ngrde nzvzkr drtwrde. 34 Sc tqrpipebzle badr rtqlrdr kx, “Nzvzkr drtwrnge etutx-zlwzpe x rpile nanibqle ninge. Mncpwzmu mrka x aukzpwzmu.”

35 Vzszpxle nidr kxpipz x sc tqrtco-lzbqpengr mz drtc' mz nzkrka'-krde. Krka'-ngrde kx nzmu kx tqrlrpxngr Gct le e bzkq drtqde nzaetq x nzabz. 36 Rpile kx, “Abba! Trte! Rngiscm zmatq ngr nzalengr da amrlx. Trsutiu drtwrnge nzrlrpx-lzbq-krnge mz nzetqkr drtqnge x nzbzngr. A' bzkq vz-nqblqq me pnz drtwrnge, a' nangi zvz me pnz drtwrm.”

37 Mz nibr nzkrka'-krde, yzlum mz ncblo kcng nztqng, a' sa tzmwing. Sc tqrpiopebzle mz Pita kx, “Saemon! ?Nike tqmwilvzq? ?Rblx-zlwzbz bam nzobq-krm mz nabz nepi kxesz'? 38 Aukzpwz x krka' murde natu-amqngiq mz nzatalzngr. Murde kxmule-esz' suti drtwrm nzalengr da kxtubq, a' nzxplr-krm esz'-krm trtakitrdeu.”

39 Zbz Jiszs vz mou mz nzkrka'-krde, x pi-moule natqde kcng pwz. 40 Kx yzlu-mople kc badr, mcle kx nzmwipe-moung rtqlrdr, murde mztr one mwi zlwz. X trnzkrlzlru da kx napibzlr bade.

41 X kx yzlu-mople kc mz nzwrde kratq mz nzyrkrpx-krbz nzkrka'-krde, sc tzmwibeng. Sc tqrpipebzle kx, “Elr! Nimu ka tqmwibeamu. Mrlzpe ena. Mzli kc tqpi-pnzbo bamu sc tqkaputrpem. Obqbzmu, ninge Mrlx Leplz se na-aprcpebz mz zmatq ngr ncblo kx nzaleng alwx. 42 Tulzamu, navzbzku narmcti-lzbqku badr. Obqbzmu, ncblo kc tqamwale ninge sa tqvzpem.”

Jiszs Nzlolvz Getsemzni

Matiu 26:47-56; Luk 22:47-53; Jon 18:3-12

43 Mzli kc Jiszs tqycmnebe-ngrde, Judzs sc tqkaputrpebz. Judzs lc nide kzdq ncblo nedeng kcng nzpnu-esz'-nrade-li (12), x vz-nqblqm zbo ngr ncblo. Nzatwzlrpx-ngrmqng kxnzetu rdr pris x kxnzalvztrng mz Lou sc Mosis x lrtzlvzng. Nzrmaleng dalr nzotangr, bz x toki r vea.

44 Judzs rka-kaipz badr rkx mz nzrpi-krbzle kx, “Krkc natcngix kcma, nide kc nalolvzamu x vzmiamu.” 45 Zbz Judzs vzm mz Jiszs. Rpibzle kx, “Kxakrlz!” x sc tqtcngipebzle mqde. 46 Zbz sc tzlolvzpelr Jiszs. 47 A' kzdq ncblo nede kx tu mrlcde yrlqbzle toki r vea scde x lakitxpxbzle kzdq nradrtq kxnzawz-nrbalq ne Nardr Pris.

48 Rpibz Jiszs badr kx, “?Memule tqrtwz-ngrmamu bz x toki r vea mz nzlolvz-krmu ninge? ?Opxm kx ninge kx rmailz ncblo mz nzrnzlvzongr zmatq ngr gzpman? 49 Mz zbq kang kqlu alvztr-zvz-ngrne Mangr-nzangiongr. ?Memule trlolvz-ngrwamuu ninge elr? A' kxmusr-ngrnamule lc mz nzangida-krde Nzryrngrkxtr.” ✡ 50 Zbz ncblo nedeng amrlx sc tzdwaszpelr nide.

51 Mzli lcde kzdq obla vz-nqblqne-kzle Jiszs mz nrlckxbq kcpwz, pxi txpwz lrpz. X nzrpilr nalolvz-kzlr nide. 52 A' nzmale-lvitxdr nide x dwaszle lrpz scde, x sc tqvope ycblq. †

Jiszs Nzvzmibz Mz Kansrl Nyz Lr Jiu

Matiu 26:57-68; Luk 22:54-55, 63-71; Jon 18:13-14, 19-24

53 Jiszs nzvzmilr mz ma nyz kx ngi Nardr Pris, mrkc tzyrlwrpx-lxblr-ngrdr kxnzetu rdr pris, lrtzlvzng, x kxnzalvztrng mz Lou sc Mosis. 54 Pita kc tqma-nqblqnebzle nidr. X dwatr-kzpz mz makoa ngr ma kc, sc tzwxbu-lxblrpeng badr pulis ngr Mangr-nzangiongr mz nzmulq-krde nyr. 55 Kxnzetu rdr pris x Kansrl nzrtangrng kzdq da kx vz-rbrti Jiszs, murde nzrpilr nanibqlr nide, a' trpnzngr da kxnzrmctilr. 56 Murde leplz nzkqlung nzpokiatitrlr Jiszs, a' nzryapwx-krdr tresz'tiu. 57 Zbz kzdu leplz nztulzmqng, sc tzpokiape-kzng. 58 Nzrpilr kx, “Xlrkr nzrpikr Jiszs kx, ‘Sa na-awxtxobo Mangr-nzangiongr lc tzwzti ncblo, x nayctitxde zbq nali, x zbq kratq sa nawzti-mopwc' dq kxmrna kx trnzkrlzu ncblo nzrwzngr.’ ” 59 A' natq kcng tzpiti-lxblrlr tresz'ti-kzu.

60 Zbz Nardr Pris tutxlzm mz mzlirdr, sc tqveapebz mz Jiszs, rpibzle kx, “?Myx kxmule, trpnzngr natq kx na-ayzlu-ngrbzme natq ncblo lcng?” 61 A' Jiszs anabu txpwz. ✡ Zbz Nardr Pris vea-mopwz bade, rpibzle kx, “?Ngini-angidrm Kxnzmcpx? ?Nim Mrlx Gct kc tqglqlzkr?” 62 Ayzlu-ngrbz Jiszs natqde kx, “Eu, ninge mrlxde. X sa namcamu ninge, Mrlx Leplz, nzwxbu-krnge me matq esz'ngr mz nrlar Gct kxrtc. X ninge la nayzlu-mopwc' kalr mz nabz dcbz ngr bongavz.” ✡

63 Zbz Nardr Pris sc tqpesali-zlwzpele nzkq scde, tqrpipebzle mz Kansrl kx, “Trpengr nzrtangr-krgu ncblo kx narpim bagu da kx vz-rbrti mrlx lc! 64 Murde sa tqxlrpebzmu natq kx pivxi-ngrde Gct. ?Nike aotitrpz drtwrmu mz mrlx lc?” Rpibz Kansrl kx vz-rbrtx zlwz x takitxtrpwzle nzbz-krde. ✡ 65 Zbz kzdung ncblo kcng mz Kansrl sc tzbyatipelr Jiszs. X nzpe-kilvzbzlr mzte lrpz x sc tztzpelr mz mqdr, tzrpipebzlr kx, “Mz nzngini-krm kc profet, pim ena bagr krkc tqtzle nim.” X Jiszs nzvzmi-kzlr pulis ngr Mangr-nzangiongr x nztz-kzlr. ‡

Pita Rpile Trkrlzleu Jiszs

Matiu 26:69-75; Luk 22:56-62; Jon 18:15-18, 25-27

66 Mzli kc Pita tqmnclz-ngrmle mz nabxbz ngr ma kc, kzdq olvz kxwz mz ma nyz Nardr Pris vzm mrkc tqwxbu-ngrde. 67 Kx mcle kc Pita nzmulq-krde nyr, sc tqobqlvzpele, x tqrpipebzle bade kx, “Nim dq kz kx mnctrpz mz Jiszs kc Naszret.”

68 A' Pita pokiatxbz, rpibzle kx, “Trkrlzwxu da la tqycmnetr-ngrn.” Zbz tulzm x sc tqtutrpe mz naonrx, x kio kc tqkya'pe.

69 Kx mc mou olvz kc Pita, sc tqrpipebzle badr leplz kxnztung mrkc kx, “Mrlx lc nide dq kz ncblo ne Jiszs.” 70 Zbz Pita pokia mou, rpile kx trngiu da zpwx kc tqpi olvz kc. Zbz mzli trboiu kzdung leplz kx nztung mrkc nzrpi-kzpzlr mz Pita kx, “Krlztx-angidrkr kx nim kzdq nidr, murde mz nzycmne-krm otxpx kx nim lr Gzlili.”

71 Zbz rpibz Pita kx, “Naesalzbo bamu kx nangi bongavz, da zpwx lc tqpibo bamu. Trkrlzwxu ncblo la tqpimamu bange. Nzmu kx tqpokiabo na-ayrplapx zvz Gct ninge.” 72 X mzli kcpwz kio kc tqkya'pe mz nzwrde krali. X sc tqdcpxpe mz drtwr Pita nzrpi-krbz Jiszs bade kx, “Napibo bam, nzrpi-krm trkrlzwq ninge nzwrde natq, x natq kio krali kc ate.” Zbz Pita sc tqyrnitxpe, bztitxde nzyrningr.

15

Jiszs Nzvzmibz Mz Paelzt

Matiu 27:1-2, 11-14; Luk 23:1-5; Jon 18:28-38

1 Mzli kc mz nourla kc topwz, kxnzetu rdr pris, lrtzlvzng, kxnzalvztrng mz Lou sc Mosis, x leplz amrlx mz Kansrl nyzdr lr Jiu nzycmne-lxblrng x sc tzryrlqpeng drtwr. Nzpetxbzlr mq Jiszs x sc tzvzmipelr tzaprcpebzlr mz mq Pcntizs Paelzt, lr Rom kc tqaclvele Judiz Provins.

2 Paelzt veabz mz Jiszs kx, “?Myx kxmule, nim king r lr Jiu?” Ayzlu-ngrbz Jiszs natqde kx, “Sa tqplzpxpeq kx ninge.” *

3 Kxnzetu rdr pris nzrpibzlr kx Jiszs alele da kqlu kxtrkating. 4 Zbz Paelzt sc tqveape-mopwz bade, rpibzle kx, “?Memule trayzlu-ngrpwe'u natqnge? ?Trxlrwq da kcng kqlu tzrpilr kx oti-rbrbzme?”

5 A' Jiszs sc tqvz zvz trnzycmne-krdeu. Sc tqkctitxpxpe Paelzt nznabu-krde. ✡

Paelzt Rlrpx-ngrde Nzbzkr Jiszs

Matiu 27:15-26; Luk 23:13-25; Jon 18:39—19:16

6 Mz Nzamyangr amrlx, Paelzt aprpxmle kzdq doa lr Jiu kx mnc mz presin kx nzrlxtitrpz lr Jerusalem. 7 Mzli lc kzdq ncblo kxayo drtqde Barabas mnc mz presin. Murde nidr badr kztedeng nznibqlr kcng ncblo ngr vea ne Rom mz nzota-krdr badr mz nzmaszlrpx-krdr nzaclvekr lr Rom nidr. 8 Zbz mz Nzamyangr kc, lr Jerusalem nzrlxtitrpzlr mz Paelzt kzdq ncblo mz nzvz-nqblq-krde nqmq krde.

9 X rpibzle kx, “?Narlr-ngrbo bamu King rmu, King r lr Jiu?” 10 Krlc tqkxmu nzycmne-krbz Paelzt lc murde krlzle kx Jiszs nzaprcbz kxnzetu rdr pris bade mz nzdobulvz-krdr nzsuti-zlwzkr drtwr leplz nide. 11 A' kxnzetu rdr pris nzapqtrpzlr drtwr zbo ngr leplz kcng kx narlxti-alzubzlr mz Paelzt Barabas.

12 Zbz Paelzt vea-mopwz badr kx, “?Nike nawaisr-ngrne ncblo lc tqrpiamu King r lr Jiu?”

13 A' sc tznemipebzlr, tzrpibzlr kx, “Natqlvztr mz kros!”

14 Rpi-mopwz Paelzt kx, “?A' memule? ?Da kxtrka kznike alele?” A' sc tznemi-katobzlr kx, “Natqlvztr mz kros!”

15 Paelzt suti drtwrde nzaelalz-krmle drtwr zbo ngr leplz kcng, x sc tqaprpxpebzle Barabas badr. A' rpibzle mz ncblo ngr vea nedeng naiklalr Jiszs x natqlvztrlr nide mz kros.

Jiszs Nztqlvztr Mz Kros

Matiu 27:27-44; Luk 23:26-43; Jon 19:2-3, 17-27

16 Kzdung ncblo ngr vea nzvzmitrpelr Jiszs mz makoa ngr ma kxetu nyz Paelzt, x sc tzkqlepelr ncblo ngr vea kztedrng amrlx. 17 Nzotilr kc nzkq kxprpol sc king, sc tzakqpe-ngrdr Jiszs. X nzngrlelr kc nqvi nzku ngi kraon scde, nzalaobzlr mz narde. 18 Sc tzxtrngalvztitrpelr x tzmrgepe-ngrdr nide kx, “Nim la, King r lr Jiu! Nzmnc-krm naboi.” 19 Nztakrtibzlr narde mz dapunc x nzbyatilr nide. Zbz sc tzrweopebzng zpr bade mz nzapusr-krdr nide king. 20 Mz nibrde sc tzavopxpebzlr nzkq kc prpol x nzavoo-mopwzlr nzkq scde. X sc tzvzmipxpelr mz nzrtqlvztrngr nide mz kros.

21 Nzvzng, x sc tzrmctipelr kc ncblo drtqde Saemon. Nide dalr taon kxetu Saerin, mrkc Afrika. X mrlxdeng drtqdr Aleksada x Rufzs. Tqvz-atem x navztrpe Jerusalem. A' ncblo ngr vea kcng sc tzrtulrtrpe-ngrbzlr bade nzglq-krbzle kros ngr Jiszs, murde drtqde mewetx-zlwzpe. 22 Ncblo ngr vea kcng nzvzmilr Jiszs mz kzdq newz drtqde Gclgata, drtwr ngrde Bekrlz, murde nzobq-krde apule bekrlz. 23 Nzkabzlr bade kc waen kx ycmi luekxpiz nzrpibz mrr, a' trmnq-pnzleu. ✡ †

24 Zbz sc tztqlvztrpelr nide mz kros. X nctq lrpz scdeng nzayrleti ncblo ngr vea kcng daes, mz nzkrlz-krde doa kx narngisc. ✡

25 Nztqlvztrlr Jiszs mz kros mz nabznepi kc tqrpwxmz mz nourla. 26 X mz nzaelwapxngr da kc tqbzngr Jiszs, nzyr kcng natq x nzatu mrkc tztqlvztr-ngrdr nide mz kros. Rpile kx, “King r lr Jiu.” 27 X nztqlvztr kz mz kros kzbleng ncblo nzling kxnzpnang da taplxsr nrlar Jiszs. 28 Mz nzmu-krde lcde, natq profet Asaea sc tqngidatipe, mz nzrpi-krde kx, “Mz nzaotikr drtwr leplz, ni-kzde ncblo kx xpqbrlr-zvz-ngrde lou.” ✡ 29 Mzli kc tqdoo-ngrm Jiszs mz kros, kzdung leplz kx nzvzkimlr mrlcde nzrpitilzbzng natq kxtrka bade. Nzaycngrlrlzbzlr nardr, nzrpilzbzlr kx, “Kx tqrpiq kx matq-esz'ngrn mz nzawxo-krm Mangr-nzangiongr x wzti-mowq mz zbq kxtqtxu, 30 e vzom mz kros la mz nzarlapx-lzbq-krm!” ✡

31 Mz nzmu-krde lcdepwz, kxnzetu rdr pris x kxnzalvztrng mz Lou sc Mosis nzxtrnga-kz-ngrdr Jiszs mz mzlirdr, nzrpilr kx, “Krlzle nzarlapx-krde kzdu-kzng leplz, a' trkrlzleu nzarlapx-lzbq-krde. 32 Nzmu kxtqngini-angidrde King Kxnzmcpx ngr Israel, navzopem mz kros mzli ka x sc tqlxngitipeku nide.” X ncblo kcng nzling tzdo-kzng mz kros, nzrpiti-kzpzng natq kxtrka mz Jiszs. ‡

Nzbzkr Jiszs

Matiu 27:45-56; Luk 23:44-49; Jon 19:28-30

33 Mzli kc tqtavauo-ngrm nepi, nzlo akqlvztx-pnzle nrlc atwrnrngr, krlzbzle nabznepi kc tqtq. 34 X mzli lcpwz, Jiszs sc tqetumipe natqde, nzrpi-krde kx, “Eloi! Eloi! ?Lama sabaktani?” Drtwr ngrde kx, “Gct! Gct o! ?Memule tqvzszpe-ngrn ninge?” ✡

35 Kzdung leplz mrkc nzxlr-rbrbzlr natq Jiszs, x sc tzrpipelr kx, “?Xlrbzmu? Kqlepele Profet Elaeja kc bqnc mz nzokatr-krde nide!”

36 Kzdq nidr otile kc kzdq da, petrle mz nounc, leole mz waen kxrkx, x sc tqglalzpebzle mz nao Jiszs. ✡ Sc tqrpipebzle kx, “Na-aenzliku ena, namcku nzvz-krm Elaeja mz nzglqo-krmle nide mz kros.”

37 Zbz Jiszs netxpx-kato mou x sc tqbzpe. §

38 X mzli lcpwz lotqbr kc tqdo Mrkc Tqtr Mangr-nzangiongr nzpesalikiomle wq tatxo mz noude, ncte li. 39 Kzdq kxetu r dzbe ncblo ngr vea ne Rom kx trtqki-esz' (100) tulzbz mz nou kros. Kx mcle kxmu nzbzkr Jiszs, sc tqrpipele kx, “Da zpwxtx, ncblo ka nide Mrlx Gct.”

40 Kzdung olvz nzmnc-kzng mrlcde, sc tztumqng rlru, x nzmclr da kcng tzwaisrngr Jiszs. Olvz lcdeng seng, Mxri kc Makdala, Salome, x Mxri lxede Jemes kc tqtopwz x Joses. 41 Olvz lcng nzvz-nqblqne-zvzlr Jiszs x nzokatrlr nide mzli kc tqmnc-ngrde Gzlili Provins. Olvz nzkqlu kx nzmncng mrlcde kx nzvzkimlr Gzlili x nzvzdzng badr Jiszs Jerusalem. *

Jiszs Nzyrtzmq

Matiu 27:57-61; Luk 23:50-56; Jon 19:38-42

42-43 Zbqkranzlvqn ngi zbq ngr nzoliqtikr lr Jiu mz Sabat. Sabat yzutr mzli kc tqtaopengr nepi. Josip kc Arimatia trmwxlru, vzbz mz Paelzt x sc tqrlxtipebzle nrkrdrtq Jiszs mz nzyrtzmq-krdele. Josip lc nide kzdq kxetu mz Kansrl nyzdr lr Jiu. X tqobqtipxle mzli kc Kxnzmcpx ne Gct nangini-ngrde King r lr Jiu. †

44 Paelzt kctipxle nzxlr-krde kx Jiszs bz-anipe. Kqlele kxetu r ncblo ngr vea kc tqaclvele Jiszs, sc tqveatipebzle kx Jiszs bz-zpwxpe. 45 Mz nibr nzrlwa-krbz ncblo nede, Paelzt sc tqrlrpe-ngrbzle namz ngr Jiszs mz Josip. 46 Zbz Josip xpele kc lrpz kxprki. Kaomle namz ngr Jiszs mz kros, x sc tqbxtipele lrpz kc, mz nzvz-nqblq-krde nqmq kr lr Jiu x sc tqglqtr-anipele mz gq lr kxbz kx nzekqtitr mz butqbr. Mrlz, sc tqalqlitrpebzle kc rplz kxetu kx nzapqbrtr-ngrbzle naonrx ngr butqbr kc. ✡ 47 Mxri kc Makdala x Mxri lxede Joses nzmclr butqbr kc tqayrbqpx-ngrm Josip namz ngr Jiszs.

16

Jiszs Tulz-mop Mz Nzbzngr

Matiu 28:1-10; Luk 24:1-12; Jon 20:1-10

1 Mz nibr Sabat mzli kc mz nina, Mxri kc Makdala, Mxri lxede Jemes, x Salome nzvzng sc tzxpepeng da kx na-aelu-ngrdr namz ngr Jiszs. *

2 Zbz mz nourla kc topwz mz Sade, olvz kcng nztqng sc tzvzpeng mz butqbr kc. 3 Mzli kc tzvz-ngrdr mz lrpzki, sc tzpi-etrpelr kx, “?Neke naokatrle nigu mz nzalqlipxngr rplz kc? Murde etu zlwz x mrlepu.”

4 A' kx nzkrlzbzlr butqbr kc, nzmcpelr rplz kc nzalqlipxpe. 5 Nzdwatrpzng mz butqbr kc, nzpwrkilvc-ngrdr kzdq enjrl kx apule obla, x kq lrpz kxprki wxbu mz nrlarde kxrtc ngr gq kc.

6 A' rpibzle kx, “Bzkq mwxlramu. Krlzpebo kx rtangrtiamu Jiszs kc Naszret tztqlvztr mz kros. Mc-zpwxamu mrkc tzayrbq-ngrdr namz ngrde. Tryrbqpeu mrka, murde tulzpe mou. 7 A' yzluamu x pibzmu mz ncblo nedeng badr Pita kx, ‘Jiszs sa tqrtwayzpe kai Gzlili, x navz-kzpzmu mz nzrmcti-lzbq-krmu badr elr, da kc tqwai nzpi-pnz-krbzlele bamu.’ ” ✡

8 Olvz kcng nzvzpxmqng mz butqbr kc, nzrnrcti-lzbqng mz zmwxlr x sc tzngrlrpeng. Mzli lcde trpnzngr doa kx nzpine badr le, nike nzmctr mz butqbr kc. †

Kzdq Me Yrkrkipx Nrpakxmrlz Lc ‡

Jiszs Adcpx-lzbqbz Mz Mxri Kc Makdala

Matiu 28:9-10; Jon 20:11-18

9 Mz nibr nztulz-krm Jiszs mz nourla mz Sade, adcpx-lzbqbz mz Mxri kc Makdala, kc tqmaszlrpx-ngrbz Jiszs bade drka' rlimz. ✡ 10 Vz x sc tqpipebzle mz ncblo nedeng kcng drtwrdr tzvzbeng x tzyrning. 11 Kx nzxlrbzlr nzrpi-krbzle kx Jiszs lupe mou x mcle nide, trnzlxngitipwzlru natqde. §

Jiszs Adcpx-lzbqbz Mz Leplz Nedeng Nzling

Luk 24:13-35

12 Mz nibrde, mz zbq kcpwz, Jiszs adcpx-lzbq-kzpz mz leplz nedeng nzling kx nzrkalzmqng Jerusalem. Mzli kc tqadcpx-lzbq-ngrbz Jiszs badr, nzobq-krde blepxngr x trnzglxlru nide mzli kc kai. 13 A' kx nzglxlr kc nide, sc tzyzlupe-moung Jerusalem, x tzrlwape-ngrbzlr mz kztedrng amrlx, a' trnzlxngiti-kzlru natqdr.

Jiszs Adcpx-lzbqbz Mz Ncblo Nedeng

Matiu 28:16-20; Luk 24:36-49; Jon 20:19-23; Aposol 1:2-3, 6-8

14 Mz nibrde Jiszs adcpx-lzbq-kzpz mz ncblo kcng nzpnu-esz'-nrade-esz' (11) mz nzmu-krdr. X ycmnetxbz badr, murde trnzbr-kru drtwrdr, x nzmqngikr nardr, x trnzlxngiti-krdru leplz kcng tzmclr nide mz nibr nztulz-krmle mz nzbz-krde.

15 Zbz sc tqrpipebz Jiszs badr kx, “Vzpxamu mz nrlc tulvzo x lebzmu Nrpakxmrlz mz leplz amrlx. 16 X krkcng nzrlxngiting x nzwrkxtrng sa na-arlapx Gct nidr. A' krkcng trnzrlxngitiung trtxpnzngr nzrlapx-krdr. 17 Kxnzlxngitilr ninge sa nartwzng zmatq mz nzale-krdr rkx lcde seng: mz drtqnge sa narmaszlrpx-ngrng drka', x naycmneng mz natq lr mrkzbleng mz zmatq ngr Mqngrkxtr. 18 X kxmule-esz' nzrmaleng ningidoe kxrmakx x nzrmnqng lue kxrlq, a' trtxpnzngr nznibq-krdr nidr. X mzli kc tzmaletr-ngrbzlr drtq kxnzyagoxng, zyagox ngrdr nayrkrpxbz x namrlz-moung.” *

Jiszs Yzlulz Mou Heven

Luk 24:50-53; Aposol 1:9-11

19 Mz nibr nzycmne-krbz Kxetu Jiszs badr, sc tqavzdzpe Gct Heven. X wxbutxom me matq mz nrlar Gct kxrtc. ✡ 20 Zbz ncblo nedeng sc tzvzpxpeng mz nrlc tulvzo mz nzrlepxngr Nrpakxmrlz. X Jiszs okatr-zvzle nidr mz nzale-krdr da kxnzkctipxng mz nzaelwapxngr kx nzalvztr-krdr da zpwx. Eu. Delape.

✡ : Aposol 12:12

✡ : Aposol 12:25

✡ : Kolosia 4:10

✡ : Aposol 12:25; 13:5

✡ : Aposol 13:13; 15:37-39

✡ : Kolosia 4:10; Filimon 23; 2 Timoti 4:11

✡ : 1 Pita 5:13

✡ : Mak 14:51-52

✡ : 8:34-38; 13:9-13

✡ 1:2-3 Malakai 3:1

✡ 1:2-3 Asaea 40:3

✡ 1:11 Nou 22:2; Sam 2:7; Asaea 42:1

* 1:11 Krlzku kx ngi Gct Trte kc tqycmneom Heven murde rpile kx Jiszs nide mrlxde. Delc mz ngalrde lcng 10-11, mcku leplz kcng tq, mz Gct kc esz'txu, tzrpibz Tqtrbz. Mc kz Matiu 28:18-20; Aposol 1:8; 2:38, x 8:16 x natq kxnztopwzng elr.

✡ 1:43-44 Livae 14:1-32

* 2:1 Mz nibr Jiszs nzabzo-krde nzryapwxpx-krde sc tqapusrpe-ngrde Kzpznizm mztea nyzde kxmrna trngipeu Naszret.

† 2:16 Mz nzmu-lxblrkr Jiszs badr ncblo lcng tztrkang, drtwrdr tresz'tiu badr mz alwx ngrdr. A' rpile na-aelwapx-ngrbzle nivz lr Gct badr.

‡ 2:22 Nqmq kcng tqmrna tqprmitrp Jiszs bletxpx-zlwzngr mz nqmq kcng pnz. X rblxbz mz kxnzetu r lr Jiu nzesz'tikr drtwrdr badr, murde rblxbz mz leplz kcng tzabrtzlvzpelr nqmq kcng pnz nztekqtr-krdr nqmq krdr mz nztwz-krdr nqmq kxmrna.

§ 2:23 Lou sc Mosis rlrpx-ngrde nzcpqpxngr wit nyz ncblo kzble, a' bzkq nzlakilzm noude. [Lou Kcpwz 23:25]

✡ 2:25 1 Samwel 21:1-6

✡ 2:26 Livae 24:9

* 3:22 Mz natq lr Grik drtq Beelsebol drtwr ngrde kxetu r ma ngr wq, kc tqngi kzdq kz drtq Setzn.

† 3:28-30 Gct krlzle nzipqtx-krpwzle leplz kcng tzplzpxbzlr alwx ngrdrng bade. A' doa kx pivxitile Mqngrkxtr pxtxpx-ngrde nide. Mz nzmu-krde lcde, rblx doa lc nzyckr drtwrde alwx ngrdeng, murde Mqngrkxtr dekc tqokatrle leplz mz nzmc-krdr alwx ngrdrng. Doa kx pivxitile Mqngrkxtr trpnzngr nzmc-krde alwx ngrdeng mz nzplzpx-krbzleleng mz Gct. X trpnzngr nzipqkr Gct nide.

✡ 4:12 Asaea 6:9-10

✡ 4:32 Sam 104:12; Esikel 17:23; 31:6; Daniel 4:12

✡ 4:39 Sam 65:7; 89:9; 107:29

* 5:1 Mz kzdung nzryrngr kcng pnz, taon lc nzrpibz Gadara o Gerasa.

✡ 5:25 Livae 15:19-30

† 5:34 Mwxlrti-lzbq zlwz mz nike na-alebz Jiszs badr zbo ngr leplz kcng bade. Murde nzyagox-krde batrpe-kzpzle trnztakitr-krdeu nide mz nzprtrngr mz nzangiongr, x batr-kzpzle doa kcng nabxtrpzlr nide, trnztakitr-kz-krdru mz nzprtrngr mz nzangiongr mz nzvz-nqblq-krde Lou sc Mosis. Mc Livae 15:19-30.

✡ 6:4 Jon 4:44

* 6:10 Mz ngalrde 10, rpibz Jiszs badr kx bzkq nzayrkrpxlr ma ngr mztea mz nzmwi-krdr, da kc tzwai ncblo kxnzrlxng da. A' namwi-ngrdr ma naesz'txu, murde namatq x namrlue angidr mz drtwr lr mztea nidr. X sa narkabzng badr dakxnzng, lrpz, x trau kx navzpxm mz nzwztr-krbzlr badr.

✡ 6:34 Matiu 9:36; Jon 4:34-38

✡ 7:7 Asaea 29:13

✡ 7:10 Nzrlaszngr 20:12; Lou Kcpwz 5:16

✡ 7:10 Nzrlaszngr 21:17; Livae 20:9

* 7:13 7:11-12 Blz kx myapxbz mz nzobqkr Gct ngi nzvz-nqblq-kaingr natqde, x nzrka-ngrbz blz bade kc ate. [Sam 4:5; 34:10-14; 50:15; 51:16-17; 73:24; 81:83; Hosia 6:6; Mak 12:33]

† 7:30 Mz nzycmne-ebzpxngr lc, doa kxnztopwzng drtwr ngrde lr Jiu, x kuli drtwr ngrde kxtrngiulrJiu. Dakxnzng drtwr ngrde da kxnzmrlzti kcng tzvzpxmqng mz Gct. Suti drtwr Gct nzamrlz-krde leplz amrlx mz nzwzkr lr Jiu, leplz nedeng kc tqmcpxleng. Delc Jiszs tqvz-kai-ngrbzle mz lr Jiu. Be lc drtwr ngrde kx trmrlzu nzamrlz-krde kxtrngiulrJiu x lr Jiu kc ate. A' natq olvz kc aelwapx-ngrbzle kx lxngiti-angidrle Jiszs, x takitrde nzokatr-krde nide.

* 8:10 Trpnzngr kx rkrlz me ycngr mrkc tzrpibz Dalmanuta, murde Mak esz'-krde kx yrle drtq mrlc. A' mc kz Matiu 15:39.

✡ 8:18 Jeremaea 5:21; Esikel 12:2

† 8:21 Jiszs rpile na-alvztr-ngrde nidr kx yisti kxpipz krlzle nzaetunepxngr dapu bret nzkqlu-krdr, mz nqmq lcpwz nzalvztr-rbrngr kxpipz nzkrlzlr nzatrka-atwrnr-krdr nzmncngr. A' Jiszs nzmu tr-rlxpwzu bret badr, murde krlzle nzrka-krbzle bret mz leplz kxnzkqlung.

‡ 8:26 Lr Jiu nzpnzkr drtwrdr le nqbya ngr nao ngi kzdq luekxpiz mz nqmq krdr. Krlc ngi kzdq mzli kx nzyrtxopwz mz Nzryrngrkxtr mzli kx Jiszs trangida-ngrdeu nzamrlz-krde leplz mzli kc ayrnrngr tqale-ngrdele. A' mwx kx prtz-kzpz kzdung kz mzli. X mzli kx krka'-ngrgu leplz mz nzmrlz-krdr, bzkq aoti txpwz drtwrgu nzmrlz-krdr mzli lapwz. A' navz zvz nzkrka'-krgu nidr nakrlz-zpwxbzle mzli kx namrlz-ngrdr.

§ 8:27 Mz nzmnckr Jiszs mz nrlc nzkrlz-krde nikeng tzaoti drtwrdr leplz, vzpxm mz Mqngrkxtr. A' trkrlzleu da amrlx.

✡ 8:28 2 King 2:1-12; Malakai 4:5; Matiu 14:1-2; Luk 9:7-8; Nzaelwapxngr 11:3-6

✡ 8:34 Luk 14:27

* 8:34 8:33 Kxmule-esz' Pita pipx-kaile kx Jiszs nide Kxnzmcpx, a' trkrlz-atwrnr-ngrdeu nike drtwr ngrde. Mz nzmu-krde lc, na-aclvetio-kzku kxmu nzyokaetipx-krgu natq Gct x da kx aelwapx-ngrmle bagu. 8:34 Jiszs pi-angidrle kx, “Naglqle kros ngrde.” Kros drtwr ngrde nzaetqtingr drtq mz nzbzngr.

✡ 8:37 Sam 49:7-9

* 9:1 Kxnzetung mz Nzryrngrkxtr, nzrpilr kx natq lc ngidatipe mz kzdq mzli lcng tq: mz mzli r nztekqtr-lzbqkr nrkrdrtq Jiszs, mz mzli r nztulz-krmle mz nzbzngr, o mz mzli r nzvzo-krm Mqngrkxtr mz nibr nzvzdzkr Jiszs Heven. Murde mz mzli lcng tq, Jiszs vectrple leplz bade mz nzlxngiti-krdr nide.

† 9:8 Natq Gct lc aelwapx-ngrde kx Jiszs x nzalvztr-krde myaszpxle ncblo kxnzetu lcng li, kxmule-esz' Elaeja nide profet kxmyapxbz x Mosis yrle Lou Kxtr. X aelwapx-kz-ngrde kx Jiszs nide Gct, x trngiu ncblo kxmatq txpwz.

‡ 9:10 Rblxbz badr nztwz-krdr drtwr kx Kxnzmcpx ne Gct nabz.

✡ 9:11 Malakai 4:5

§ 9:13 Trnzaopxpwzu mz lr Jiu kx Nzryrngrkxtr rpile kx Kxnzmcpx na-aetqbz drtqde x naobqszo nide, na-atrkati nide, x nanibq nide. [Sam 22:1-18; 69:8, 11, 20-21; 118:22a; Asaea 53:1-12.] Murde nzlxngitilr natq Gct kx rpile kx Kxnzmcpx nangi king kc etu na-aovxiole enqmi rdrng amrlx x na-aclve-alole leplz amrlx. A' trnzlxngitilru natq kzbleng. Jon Kxawrkxtr ngi ncblo kc tqngi Elaeja, mz nzale-krde nzwzngr kcpwz, mz nzrngisc-krde zmatq kcpwz, x mz nzmnc-krde kz lzke. X da kc tqwai Kwin Jesebel rpile nanibqle Elaeja, Kwin Herodizs kxrngi-batr-kzpz nzrnibqngr Jon. Mz nzmu-krde lc, nzmnckr Elaeja ngi rkx ngr da kx naprtzbz mz Jon. [1 King 19:1-18; 21:23-24; Malakai 4:5-6; Matiu 17:11-13]

* 9:29 Mz kzdung nzryrngr kcng pnz trnzyrou natq lcng ‘vzmi nzaxtxngr dakxnzng.’ Nakrlzku kx kzdung drka' nzxplr-krdr nzmyaszpxlr kzdung kz drka'. Mzli kc drka' trprszpx-ngrdeu ncblo mz drtq Jiszs, nakrka'ku nakrlz-zpwxbzle mzli kx prszpx-ngrdele. X kzdung mzli nakrka'ku navzmi nzaxtx-ngrbz dakxnzng.

✡ 9:32 Mak 8:31-33; 9:11-12

✡ 9:37 Matiu 10:40; Luk 10:16; Jon 12:44

✡ 9:43-48 Asaea 66:24

† 9:50 9:49-50 Rblx nzpi-angidrngr drtwr ngr ngalrde lcng. Murde trnzkrlzu nike drtwr Jiszs mz nzycmne-ebzpxngr lc. Vz-nqblqkr drtwr kxesz' mz nztekqtr-ngrdeng.

✡ 10:4 Lou Kcpwz 24:1-4

✡ 10:6 Nou 1:27; 5:2

✡ 10:8 Nou 2:24; 1 Korint 6:16; Efiszs 5:31

* 10:14 Kzdung mzli takitrde nzngyatikr drtwrgu leplz kcng tzvz-rbrng mz nqmq kr Gct, x nzlclvz-krbzkuleng badr.

✡ 10:19 Nzrlaszngr 20:12-16; Lou Kcpwz 5:16-20

† 10:21 Jiszs krlzle kx nzrngibakr mrlx lc rpwa'-ngrbzle bade nzvz-nqblq-angidr-krde nide, murde dztudeng nzapubzlr bade mqngr da kx nzlz kx angioleng.

‡ 10:40 Jemes kc tznibqpe mz nzvz-nqblq-krde Jiszs. X Jon nzaetqti-kzpz drtqde mz nzvz-nqblq-krdele.

* 11:3 Kzdung leplz mz drtwrdr nzycmnekr ncblo lcng yrkrpx mrkc tqyrkrpxngr ngalrde lc, mz nzrpi-krdr kx, ‘Suti drtwr kxetu. X mzli lcpwz sa na-atwzlr-ngr-mople mrka.’

† 11:8 Krlc kxmu nzarmyalz-krdr king. X mz drtwrdr Jiszs votr Jerusalem murde na-aclvele Israel mz nzngini-krde Kxnzmcpx kc tqngi King.

✡ 11:9 Sam 118:26

‡ 11:14 Mz Nzryrngrkxtr nc fiki ngi nzycmne-ebzpxngr lr Israel. Mz nqmq lcpwz kx nc fiki lc yrlvi a' trpnzngr nrade, lr Israel nzarmyalzlr Gct mz nzycmne-krdr, a' trngiu mz nabzdr. Trpnzngr nradr kxmrlz mz nzmnc-krdr. X mz nqmq lcpwz tqlcbq Jiszs nounc lc, Gct sa nalcbq-kzle lr Israel kalr.

✡ 11:17 Asaea 56:7

✡ 11:17 Jeremaea 7:11

§ 11:17 Da kc tqale Jiszs Mangr-nzangiongr aelwapx-ngrde kx Gct sa na-alqtile Mangr-nzangiongr murde rpile leplz na-armyalz-angidrlr nide o naodatitxde mz nzapu-krdr nc fiki kx trpnzngr nrade.

* 11:26 11:12-22 Kxnzlxngiti-angidrlr Gct nzapulr nounc kxmrlz kx do zvz x nrade kqlu. 11:23 Mc kz natq kxtopwz mz Matiu 21:21-22. 11:24 Nakrlzku kx Nzryrngrkxtr pi-kzle kx narlxbzku da mz Gct navz-nqblqle me pnz drtwrde. 11:26 Ngalrde lc trycu mz nzryrngr kxkqlu mz nzryrngr kcng pnz, a' drtwr ngrde yc kz mz Matiu 6:15 x 18:35.

† 11:33 Jon yapwxtipxle kx Jiszs nide Kxnzmcpx, mz nzrpi-krde kx nide Nei Sip ne Gct. Lr Jiu lcng nzaelwapx-ngrdr mou kx nidr nounc kx trpnzngr nradr mz nzpxtxpx-krdr profet ne Gct.

✡ 12:1 Asaea 5:1-7; Sam 80:8-17

* 12:9 Mz be lc nrlanc ngr grep drtwr ngrde lr Israel. [Asaea 5:7] Mrlx Kxetu drtwr ngrde Jiszs, kc tqrkabz Gct zmatq mz nzngini-krde Mrlxde. Ncblo kzbleng drtwr ngrde kxtrngiulrJiu.

✡ 12:10-11 Sam 118:22-23

✡ 12:19 Nou 38:8; Lou Kcpwz 25:5-10; Rut 4:5-10

✡ 12:26 Nzrlaszngr 3:1-6, 15

✡ 12:30 Lou Kcpwz 6:4-5

✡ 12:31 Livae 19:18; Luk 10:27; Rom 13:9; Galesia 5:14; Jemes 2:8

✡ 12:32 Lou Kcpwz 4:35; 6:4; Asaea 45:21

✡ 12:33 Lou Kcpwz 6:5; Livae 19:18

✡ 12:36 Sam 110:1

† 12:37 Jiszs na-aelwxpx-ngrbzle badr kx Kxnzmcpx trngi-txpwzu ncblo, a' myaszlzle ncblo murde Gct armyalzle nide. A' trpnzngr nidr kx yrplatitr narde natqde.

✡ 13:6 Matiu 13:21

✡ 13:14 Daniel 8:13; 9:27; 11:31; 12:11; 2 Tesalonika 2:3-4; Nzaelwapxngr 13:14-15

✡ 13:24-25 Asaea 13:9-10; 24:21-23; 34:4; Esikel 32:7-8; Joel 2:10-11, 31; 3:15; Emos 8:9; Aposol 2:19-21; Nzaelwapxngr 6:12-13

✡ 13:26 Daniel 7:13; Nzaelwapxngr 1:7; 19:11-16

✡ 14:18 Sam 41:9

* 14:26 14:24-25 Nzesz'tikr Drtwr lc rpile kx Jiszs tekqtrle nigu mz nzayrplapxngr mz alwx ngrgung x Gct trpengr nznibq-krde nigu mz alwx lcng. Murde mz nzvz-nqblq-krde Nzesz'tikr Drtwr lc, Gct anulvzlzpebzle alwx ngrgung mz Jiszs, x kamle bagu nztubq-krde. Murde mzli kx obq-ngrmle bagu, namc-txpwzle kx apuku Jiszs mz nztr-krde. 14:26 Mz nzvz-nqblq-krde nqmq kr lr Jiu, mz nzmungr mz Nzamyangr, nzngr-ngrdr Sam 113—118. Kzdung Sam nzngr-kai-ngrde, x sc tzmu-ateng. X nzngr-ngrdr Sam kzbleng mz nibr nzmungr lc. Mz nzvzdz-krdr mz newz lc, mwx trtakitru nabz nepi kxesz'.

✡ 14:27 Sekaraea 13:7

✡ 14:49 Asaea 53:7-12

† 14:52 Mwx obla kc nide Jon Mak kc tqyrle buk lc.

✡ 14:61 Asaea 53:7

✡ 14:62 Sam 110:1; Daniel 7:13

✡ 14:64 Livae 24:16

‡ 14:65 14:63-64 Ncblo kcng mz Kansrl trnzlxngitilru Jiszs nzngini-krde Kxnzmcpx o Mrlx Gct. Nardr Pris pesalile lrpzde mz nzvz-nqblq-krde nqmq kr lr Jiu. Kxmule-esz', a' mz Livae 21:10 Gct pipxle kx bzkq pesali Nardr Pris lrpz scde. 14:65 Mz nzpe-kilvz-krbzlr mzte, kxnzetu r lr Jiu nzvz-nqblqlr Asaea 11:3, mz nzrpi-krde kx, “Kxnzmcpx trna-aolvzleu leplz mz nzvz-nqblq-krde da kx mcle mz mzte.” A' nzxtrnga-ngrdr nide, murde trnzlxngitilru nide x mz drtwrdr rblxbz bade nzpipx-krde neke tzle nide.

* 15:2 15:1 Lr Jiu, trpnzngr scdr zmatq mz nznibq-krdr leplz, a' doa lr gzpman ngr Rom txpwz kcng tzaclvelr nrlarnrlc nyzdr kxrngisc zmatq lc. [Jon 18:31] Kxnzrmailz ngr lr Jiu suti drtwrdr Jiszs nabz, a' da kx alele trtakitrdeu nznibqngr nide mz lou sc lr Rom. Paelzt mnc zvz mz taon Sisaria. A' kzdung mzli vz Jerusalem, myapxbz mzli kcng tqkaputr-ngrm zbq kxetu scdr lr Jiu, mz nzrpwa'-krbzle badr nzotangr. 15:2 Mz drtwr lr Jiu, natq “King r lr Jiu” nangi drtq kx nalvr-ngrbz mz Kxnzmcpx. Nzrpilr kx Paelzt lxngitile kx Jiszs avzole zmatq ngr King kxetu mrkc Rom mz nzngini-krde kz king.

✡ 15:5 Asaea 53:7

✡ 15:23 Sam 69:21

† 15:23 15:22 Mz natq lr Rom, Bekrlz nzrpibz Kalvzri. 15:23 Mrr kala ngrde bla. Nzwzngr mz lue lr benounc kxlala nzrpibz mrr. Nzaleti mz da kxkqlu x ngi kz tolo x medesin. Mrlc nzyrlqmi waen, ngi dalr nzaesakingr zvetq. Jiszs trmnq-pnzleu murde mz nzvz-nqblq-krde me pnz drtwr Gct Trte, natwzle zvetq atwrnrngr x naxngitrle mz nzxpepx-krde alwx ngr leplz amrlx.

✡ 15:24 Sam 22:18

✡ 15:28 Asaea 53:12

✡ 15:30 Sam 22:7; 109:25

‡ 15:32 15:28 Ngalrde lc tryclzpuu mz kzdung nzryrngr kcng pnz ngr buk lc. Kxmule-esz' Jiszs trpnzngr alwx ngrde, a' mz nzayrplapxkr Gct lc nide mz nzapu-krde kx alwx ngrde ycbz, tekqtrle nigu mz nzxpepx-krde nigu mz alwx ngrgung, mz nzipq-krde nigu. [2 Korint 5:21] 15:32 Jiszs krlzle nzarlapx-lzbq-krde. A' suti drtwrde nzarlapx-krde leplz mz alwx ngrdrng, mz nztekqtr-krde nidr mz nzayrplapxkr Gct nide. Dekc trarlapx-lzbq-ngru Jiszs. Naglqlz-ngrgu Gct nzrlrpx-lzbq-krde mz nzbz-krde nigu.

✡ 15:34 Sam 22:1; Asaea 59:2

✡ 15:36 Sam 69:21

§ 15:37 15:34 Nzetqkr drtq kc tqprtilzpele Jiszs mz Mak 15 nzplzpx kai mz Sam 22 x Sam 69. Alwx ngrgung dekcng tzrbatrpzng nzvzszkr Gct Jiszs. 15:35 Mz natq Erameik Eloi apu-kzpwzle nzrpingr drtq Elaeja. Mc kz 2 King 2:11. 15:37 Mz nzbz-ani-krde, Jiszs aelwapx-ngrde kx trnginideu ncblo txne, a' nide ncblo kxmatq. Murde leplz kx nztqlvztr mz kros luti-zvzle zbq kqlu, yangrngatx, drtwrde mrbr x sc tqbzpe. A' Jiszs trwaileu.

* 15:41 Kxmule-esz' ncblo neng Jiszs nzdwaszlr nide, a' ngi txpwz Jon, x olvz lcng tzbrti drtwrdr nide vz-krlztx-zpwxbzle mz kros. Salome trnzkrlz-zpwxu, a' mwx nide olvz r Sebedi, lxe Jemes x Jon. [Matiu 27:56] Kxmule-esz' mzleng Jiszs drtqdr Jemes, Joses, Jud, x Saemon, [Mak 6:3] a' Mxri kc tqngi lxede Jemes kc tqtopwz x Joses, opxm kx trngiu lxede Jiszs. Mwx Mxri lc ngi olvz r Alfizs Klopzs. [Luk 6:15; Jon 19:25] Jemes lc nzrpibz Jemes kc topwz mz nzablepx-ngrbz nide mz Jemes mzle Jon kc tqvz-nqblq-kzle Jiszs. Mz Luk 8:2 mcku Mxri kc Makdala. Kzdq kz Mxri ngi Mxri, lxede Jiszs, x kzdq Mxri ile Mata, mzlwedr Lasarus. Mz Aposol 12:12 mcku Mxri, lxe Jon Mak. X mz Rom 16:16 mcku kzdq mou Mxri kx lxngitile Jiszs mrkc Rom.

† 15:42-43 Zbq ngr nzoliqngr Zbqkranzlvqn amrlx x Sabat ngi Satqde amrlx. Mz nqmq kr lr Jiu zbq yzutr mzli kc tqtaongr nepi mz nabznepi kc tqesz'mz. X nzyrlqlr kzdung kz zbq kxtr nzrpi-kzpz Sabat. Mc kz Lou Kcpwz 21:22-23 x Jon 19:31, 38.

✡ 15:46 Asaea 59:9, 12; Jon 19:39-42

* 16:1 Mz nzvz-nqblq-krde Lou scdr lr Jiu trpnzngr doa kx naxpe da x narglqne da mz Sabat. Sade yzutr mz milzpq ngr Sabat mz nabznepi kc tqesz'mz. Olvz kcng nztqng nzxpeng da lc mzli lcde. Mz nzbzkr Jiszs kc, trpnzngr nidr kx aoti drtwrde kx sa nalu mou, da kc tqwai nzpi-pnz-krbzlele. Mc Mak 8:31, 9:31, 10:34 x 14:28.

✡ 16:7 Mak 14:28

† 16:8 16:7 Mwx Enjrl lc tqpibzle drtq Pita lc, murde nabzde talvzo-ngrde nzpokia-krde kx trkrlzleu Jiszs. X mz nzxlr-krde drtqde apqtrpzle drtwrde, x krlzle kx Jiszs sc tqmrlztibe drtwrde nide. 16:8 Nrpakxmrlz kx yr Mak yrkrpx mz ngalrde kc rtqmz mz nzryrngr li kx nzyr pnz kai. A' kzdung kz nzryrngr kx nzyrlqtrpzlr ngalrde 8b mz nzrpi-krde kx, 8b “Zbz olvz kcng nzyapwxtibzlr kxpipznepwz mz Pita badr kztedeng da kcng tqpibz obla kc. X mz nibrde Jiszs sc tqatwzlrpxpe-ngrde ncblo nedeng mz nzle-krbzlr Nrpa lc tqtr x tqyctx alo mz leplz. Krlc nrpa ngr nzarlapxkr Gct leplz mz nzayrplapx-alongr mz alwx ngrdrng. Delape.”

‡ 16:8 Nzryrngr kxkqlu nzycng mz ngalrdr 9-20. X mz drtwr kxnzetung mz makxtr takitrde nzaolvzngr ngalrdr lcng mz nzngini-krdr natq Gct, kxmule-esz' mz drtwr kzdung leplz tryru Mak.

✡ 16:9 Luk 8:2

§ 16:11 Rblx nzrlxngitingr nide murde lr Jiu mz nzaotikr drtwrdr nzycmnekr olvz ngi da kxmane. X mz drtwrdr leplz nzlu-moungr mz nzbzngr nzwrde naesz', mz Mzli Kxmatq kc na-ayzlu-ngrbz Gct da mz leplz.

* 16:18 Jiszs tr-rkapwzu natq ngr nzrmale-krdr ningidoe kxrmakx x nzrmnqngr lue kxrlq. A' ycmnetr-ngrde nzatrkatingr kxnzrlxngiting mz nzrtulrtr-ngrbz badr da kxtrka kx na-alelr, nangqdr o namnqlr. X ycmnetr kz mzli kx trnzkrlzlru da kx nzalelr. Mc Aposol 28:3-6. Mwx ningidoe drtwr ngrde Setzn. Mc kz Sam 91:13.

✡ 16:19 Sam 110:1; Mak 12:36

Luk

1

2

3

4

5

6

7

8

9

10

11

12

13

14

15

16

17

18

19

20

21

22

23

24

Nrpakxmrlz Kx Yr

Luk

Natq Ngr Nzaplxtqngr Mz Nrpakxmrlz Kx Yr Luk

Luk kc tqyrle Nrpakxmrlz lc, yr-kzle Da Kcng Tzaletilr Aposol. Nide kzte Pol kc tqycmnetr-ngrde nide mz nzrpi-krde kx, ‘Dckta Luk kc tqmrlzti-zlwzkr.’ ✡ Mz kzdung nzvzpxkr Pol nzvzng badr. ✡ X mz nzwrde kc kai Pol tqmncpx-ngrmle mz presin nzmncng badr, ✡ x mz nzwrde krali kz. ✡ Luk nzsiklu-krde mrlz x trngiulrJiu. ✡ Leplz nzrpilr kx mwx nide ncblo ngr Adiok mrkc Siriz, kx tryrlzu, x kx bz mzli kc tqngipe-ngrde lrtzlvz.

Mwx Luk yrle buk lc mrkc Rom, mz mzlir yiz 59—63 AD mz nibr nzrmcngr mz Jiszs, x Da Kcng Tzaletilr Aposol kc ate. Opx-angidr kx yrbzle mz kxtrngiulrJiu, murde yokaetipxle nqmq kr lr Jiu kxkqlu x yrlqle drtq ncblo mz natq lr Grik a' trngiu natq lr Jiu. Yrbzle mz kzdq ncblo, drtqde Teofilzs, kc tqngi bcnyr, x mwx okatrle Luk mz trau, murde nayrle buk lc.

Luk yrle buk lc mz nzaopx-krde da kcng amrlx tqprtz mz nzwzkr Jiszs krlzbzle mzli kc tqvzdzpe-mou-ngrde Heven. Murde leplz kxtrngiulrJiu nakrlzlr kx suti drtwr Gct nzvz-nqblq-kz-krdr Jiszs. Buk lc myapxbz murde kzdq ncte be ngrdeng trnzycpxpqngqu mz Nrpakxmrlz kcng tq. Drtwr kx myapxbz mz buk lc ngi nzvz-krm Jiszs mz nrlc mz nzrtangrti-krde x nzarlapx-krde doa kxnzmrbrng. ✡ Luk aelwapx-ngrmle bagu nzamatqkr Jiszs olvz x nzmrlzti-krde doa amrlx, kxmule-esz' kx trpnzngr scdr da, kxtrngiulrJiu, krkcng nzobqszong, krkcng nzaleng alwx, x krkcng nzdwatibz lepz kcng trnzmncung badr leplz kxnzmrlzng.

Nrpakxmrlz kcng pwx nzbletipx-lxblrng mz kxmu nzaelwapx-krmlr Jiszs bagu. Murde Matiu okatrle nigu nzkrlz-krgu kx Jiszs nide Mevalu x King. Mz buk sc Mak, Jiszs nide Kxnzawz ne Gct kc tqwztrpz mz leplz. X mz buk sc Jon nide Mrlx Gct. Mz buk sc Luk, ycmnetr-ngrde Jiszs nzngini-krde Mrlx Leplz, mz da kx xngitrle mz nabzde, kxmu nzkrka'-krde, x nzmnc-xgle-krde Gct Trtede. Nzryrkr Matiu melrmqng Jiszs, aelwapx-ngrde kx Jiszs vzpxm mz nqvi lr king r Israel. A' nqvi lr leplz kc tqyr Luk ngi nqvi lr ncblo kx vzkipxm Mxri mz Devet, vz-krlzbzle Adzm. Krlc aelwapx-ngrmle bagu nznginikr Jiszs leplz angidr, kxmule-esz' ni-kzde Gct.

1

1-2 Ninge Luk, ryrbo bam kx Kxetu Teofilzs. Krlc be ngr da kcng amrlx tqprtz mzli kc tqabzongr nzwzkr Jiszs, krlzbzle mzli kc tqvzdzpe-mou-ngrde Heven. Da lcng nzaprcpe-mop bagu, mz nzryrngr nzalvztrkr leplz kcng tzrmc-angidrng da lcng nzngida-krde. X nznginipedr kxnzryapwxpxng Nrpakxmrlz. Leplz kqlupe nzabzlr mz nabztq, nzryrngr kzdq da kx naycmnetrngr nzmnckr Jiszs Kxnzmcpx, x da kcng tqalemleng mz mzlirgr. 3 Mz nqmq kcpwz, aoti drtwrnge kx mrlz nzryr-krbo, mz nzaopx-krbo bam da lcng amrlx. Murde veati-angidrpex da amrlx, abzo mz nzayzuokr nzryapwxngr, vz-krlzbzle me yrkrkipxle. X krlzx nzryr-angidrngr. 4 Yrbo bam da lcng murde nakrlzq da amrlx kx ngida, mz da kcng tzalvztrpz bam.

Nzrmcngr Mz Jon Kxawrkxtr Nzpipx Kai

5 Mzli kc ena Herot Kc Tqmyalz tqngini-ngrde king r Provins kc Judiz, mnc kz kc pris drtqde Sxkaraezs, prtr mz dzbe pris kc tzrpibz Abaeja. Olvz rde drtqde Elszbet. Elszbet ni-kzde neidu lr Eron. *

6 Nqmq krdr tubq-esz'ngrbz mz nzobqkr Yawe, murde nzvz-nqblq-angidrlr Loukxtr scde. X nzvz-nqblq-angidr-kzlr natqde. 7 A' Sxkaraezs nidr mz Elszbet trpnzngr nedr doa, murde Elszbet tr-rngineu, vz-nrbalq. X nide blangpe x Sxkaraezs ngipe kz olman.

8-9 Zbz sc tqkrlzbzle mzli kx dzbede ne Sxkaraezs nawz-ngrdr mz Mangr-nzangiongr Yawe mrkc Jerusalem. Kzdq zbq, mz nzvz-nqblq-krde nqmq krdr pris, Sxkaraezs kc tzmcpxpe kx nanginide pris kc na-angcom bqlr nc ninz mz olta mzbq lcde. Sc tqdwatrpe Mrkc Tqtr mz Mangr-nzangiongr mz nzale-krde da lc. Mzli kcpwz tqale-ngrde nzwz-krde, 10 zbo ngr lr Jiu kcng sc tzyrlwrtrpzng yz tzkrka'ng, mz nabznepi kc tzangc-ngrpwz bqlr nc ninz.

11 Kzdq enjrl ne Yawe adcpx-lzbqbz mz Sxkaraezs. Enjrl kc tukibzle me nzamatqngr mz nrlar olta kxrtc, mrkc tqngcngr bqlr nc ninz. 12 Kx mctx Sxkaraezs enjrl lc, drtwrde alititx-pnzle, x sc tqmwxlrtxpe. 13 A' rpibz enjrl kc kx, “Bzkq mwxlrq, kx Sxkaraezs! Nzkrka'-krm xlrpe Gct. †

X olvz rm la namikabzle dq doa ncblo. Yrlqbz drtqde nangi Jon. 14 Mzli kc mzte namc-ngrde, na-abrtzlvztxn x leplz kxkqlu na-abrtzlvztx-kzlr nide! 15 Nanginide ncblo kx myatxlzpebz mz nzobqkr Yawe. Bzkq rmnq pnz waen x lue kx xplr, mz nzwztr-krbzle bade. ✡ Mqngrkxtr naprsrle nide, abzo mz mzli kc tqmncpxbe-ngrmle mz nelz lxede. 16 Mzli kc naetupe-ngrde, nzryapwx-krde na-ayzlu-mople doa lr Israel kxkqlu, mz Yawe, Gct ngrdr. 17 Jon nartwayz-kaipz mz Kxetu. Natwzle zmatq kcpwz tqtwz profet Elaeja, mz nzale-krde nzwzngr kcpwz. Murde na-amnctr-lxblr-moule trte badr doa nedrng. ✡ Na-ayzlu-mopleng krkcng trnzlxngitilru Gct mz drtwr kxtubq. Naokatrle leplz neng Gct mz nzoliqtingr nabzdr mz nzvz-krm Kxnzmcpx.” ✡

18 Rpibz Sxkaraezs mz enjrl kc kx, “Trlxngitiwxu natqm murde nipenge olman, x olvz rnge ngipe kz blang.” 19 Rpibz enjrl kc kx, “Ninge Gebrel. Mnctrpo mz Gct. X atwzlr-ngrmle ninge mz nzycmne-krbo bam. Rpimle napibo nrpa kxmrlz lc bam. 20 A' trlxngitiwq natqnge, mz nzrnginengr doa ncblo. Mz nzmu-krde lc, trpengr nzycmne-krm, x nznabu-krm navz nakrlzbzle mzli kc tqyrlq Gct na-angidati-ngrde da lc.”

21 Leplz kcng tzkrka'ng sc tzaenzlitrpzlr Sxkaraezs. Sc tzveatipe drtwrdr, nike mzli tqboipengr Sxkaraezs nzmncpx-krmle mz Mangr-nzangiongr. 22 Kx vzpxpemle, nabutxpengr. Sc tzkrlzpelr kx obq-rmwiblepe mz Mangr-nzangiongr. Sxkaraezs trpengr natq kx adcpxle. A' ycmnetxpepwz mz mqde. 23 X mzli nyzde mz nzwz-krde Mangr-nzangiongr kx yrkrpxpebzle, sc tqrkalzpem Jerusalem x vzkipele mrnyzde, mz kzdq taon ngr Judiz Provins.

24 Mz nibrde, olvz r Sxkaraezs, Elszbet, sc tqyrpe. A' temz nzlvqn trdwapx-pnzu yz. 25 Zbz sc tqrpipele kx, “Esae ninge! Yawe okatrpele ninge mzli ka, murde ngi-batrpemle nzyr-krnge. Katxpxpebzle zmya ngr drtqnge!” ‡

Nzrmcngr Mz Jiszs Nzpipx Kai

26 Mzli kc temz ngr Elszbet tqesz'mzpe-ngrde mz nzyr-krde, Gct kc tqatwzlrpe-ngrbzle enjrl Gebrel mz mztea Naszret mrkc Gzlili Provins. 27 Twzbzle kc natq mz kzdq olvi kxmnc-kamelr drtqde Mxri. Olvi lc, nayrlzng mz kzdq kc ncblo drtqde Josip. Josip lc vzpxm mz neidu lr King Devet. ✡ 28 Enjrl kc vzm bade, sc tqrpipebzle bade kx, “Nim la, Mxri! Yawe mncbz bam x mcpxpele nim mz nzamrlz-krde nim!”

29 Mxri trmnc-nrwx-pnz-ngru mz nabzde mz natq enjrl kc, murde tryrplatitru narde da kcng tqpibzleng. X dekc drtwrde tqvea-zvz-ngrde kx nike drtwr ngrde. 30 Rpibz enjrl kc bade kx, “Mxri, bzkq mwxlrq. Murde Gct abrtzlvzle nim. 31 X nim la nayrq. X mrlxm la mzte namc, yrlqbz lc drtqde nangi Jiszs. ✡ 32 Nide namyalz, murde nide Mrlx Gct kc tqmyalz-esz'ngr. Gct Yawe nayrlqle nide nzngini-krde king mz nqvi lr melrmqde King Devet. 33 Nangini-alode king r lr Israel. X zmatq ngrde trpnzngr nzyrkrpx-krbzle!” ✡

34 Rpibz Mxri mz enjrl kc, kx, “Tryrlzwxu x ninge olvi kxmnc-kamelr. ?Nzmu-krde ke, myx kxnamule?” 35 Rpibz enjrl kc kx, “Mqngrkxtr sa navzom bam. X zmatq ngr Gct kc tqmyalz-esz'ngr naprtrpz bam x na-ayrle nim. Mz drtwr lc itoto nanginide Mrlx Gct, doa kxtr. 36 Napibo bam kx kxnginim Elszbet yrpe mzli ka. Kxmule-esz' blangpengr x nzrpibz vz-nrbalq murde trpnzngr nede doa, a' mzli ka temz ngrde esz'mzpe. 37 Da lcng tqpibo nangida murde trpnzngr da kx rblxbz mz Gct.” 38 Sc tqrpipe Mxri kx, “Nipenge kxnzawz ne Gct. Mrla tqpikimele, nangidapem ye bange.” X sc tqrlaszpe enjrl kc.

Mxri Oklatile Elszbet

39 Mz nibrde Mxri oliqtx, sc tqngrlrtx-anipe mz mztea nyz Elszbet, mrlcde kc newz ngrde tqkqlu, mrkc Judiz Provins. 40 Mzli kc tqkrlz-ngrbzle mrkc, dwatrpz mz ma nyzde. Sc tqycmnepebz mz Elszbet, olvz r Sxkaraezs. 41 Kx xlrbz Elszbet nzycmnekr Mxri, itoto kc tqmncpxm mz nelzde, sc tqblcpe. X mzli kcpwz Mqngrkxtr prsrle Elszbet kcma. 42 Sc tqngi-batrpebzle, nzetumipe-krbz natqde, nzrpi-krbzle mz Mxri kx, “Gct amrlzle nim myaszpxle olvz kang kqlu. X amrlz-kzle doa kc namikaq! 43 Kxmule-esz' ninge olvz kxnzobqszo, a' nim, lxe Kxetu Lod rnge, oklatime ninge. A' nzpnzkr drtwrnge le trnakxmuleu ka! 44 Murde mzli kc tqxlrtx-ngrpwc' natqm, itoto kc tqmncpxm mz nelznge, blcmitx-pnzle nzabrtzngr. 45 Amrlztxpe Yawe nim, murde nzlxngiti-krm da kx pi-ngrde nim.”

Nabz Ne Mxri §

46 Rpi Mxri kx,

“Bilvz-zvzx Yawe mz nabznge. ✡ 47  X drtwrnge elalzm mz Gct, mz nzarlapx-krde ninge. ✡ 48 Murde yc mz drtwrde ninge kxnzobqszo. X abzo mzli ka leplz narpimlr kx ninge olvz kxnzamrlz, tqvzpe tqvzpe. 49 Murde Gct kc tqrninr, alepemle bange da kx myapxbzng. Drtqde tr-esz'ngr. 50  Aodu-zvzle krkcng tzamrluelr nide. ✡ 51  Murde aovxiole enqmi rdeng mz nzetukr zmatq ngrde. ✡ X kxnzglqpx-lzbqng nzodalitipeng. ✡ 52  Apoopemle king kxnzmatqng. X avzdzbzle kx nzavzo-lzbqng. ✡ 53  Rkabz dakxnzng kxmrlzting mz kxnzbrtaleng. A' krkcng tzesablqtilr nide, avzpx-nrbalqleng. ✡ 54-55 Gct angidapele da kx esalz-ngrbzle mz melrmqgung, Ebraam, x nigu neidu lrdeng. Murde yc zvz mz drtwrde nigu lr Israel, x atwzlr-ngrmle bagu Mevalu Kxnzmcpx.” ✡

56 Zbz Mxri nzmnctilr badr Elszbet temz tq, krlzbzle mzli kx Elszbet rmika-ngrde. X mz nibrde sc tqyzlupe mou mrnyzde Naszret.

Nzrmcngr Mz Jon Kxawrkxtr

57 Zbz kx krlzpebzle kc mzli nyz Elszbet nzrmc-krde mz doa, mz mrlxde kc tzmcpe. 58 Lr mrnyzdeng x kxnginideng, nzxlrpelr kx Yawe amrlzpele nide mz nzrmika-krde, sc tzabrtz-lxblrpeng badr. 59 Mzli kc itoto kc zbq rde tqrtqmzpe-ngrde, sc tzvzpemqng mz nzrpakrngr nide, mz nzaelwapx-krde kx nide doa ne Gct. Krlc nzvz-nqblq-krde Lou sc Mosis. ✡ Nzrpilr nayrlqpebzlr drtqde nangi Sxkaraezs, drtq trtede. 60 A' rpibz lxede kx, “Trtingr. Drtqde nangi Jon.”

61 Nzrpibzlr bade kx, “A' trpnzngr kxnginimu kx ngi drtqde Jon!” 62 Zbz sc tzycmnepebzng mz Sxkaraezs mz mqdr. Tzveatibzlr drtq kx nangi drtq doa nede. 63 Sxkaraezs kc tqycmnepebz mz mqde, tqrlxpebz da kx naryrongr. X yrole kx, “Drtqde Jon.” X leplz amrlx nzkctitxpxlr. 64 Mzli lcpwz, Sxkaraezs kc tqycmnepe mou, tqglqpxpele Gct. 65 Lr mrnyzdeng amrlx prsrpeng nzmwxlrngr. Zbz nrpa ngr da lcng sc tqvzpe, talvzpxpele lr nrlar Judiz kc newz ngrde tqkqlu. 66 Leplz kcng tzxlrng, sc tzaotipe drtwrdr x tzveapeng kx, “?Doa ka topwz nanginide lc elx nike?” Otxpx kx zmatq ngr Yawe ycbz bade.

Natq Gct Kxyc-kapq Kxplzpx Sxkaraezs

67 Zbz Mqngrkxtr prsrle trtede, sc tqplzpxpele natq Gct kxyc-kapq, kx ycmnetr-ngrde Kxnzmcpx. 68 Rpibzle kx,

“Naglqpxku Yawe, Gct rgu, nigu lr Israel! Murde vzpem mz nzxpepx-krbzle nigu mz enqmi rgu. 69 X atwzlrpe-ngrmle bagu Mevalu kxmatq kx vzpxm mz nqvi lr King Devet, ncblo nede. ✡ 70 Gct esalz-ngrde mz natq profet nedeng kcng bqnc, 71 kx na-arlapxbzle nigu mz mq leplz kcng tztrkalr-ngrdr nigu. ✡ 72 X aelwapx-ngrmle nzyckr drtwrde melrmqgung, mz nzatutr-krde Nzesz'tikr Drtwrdr badr, ✡ 73 kc tqesalz-kai-ngrbzle mz melrmqgu Ebraam. ✡ 74-75 Rpibzle kx sa na-arlapxbzle nigu mz mq enqmi rgung, murde ma tqmwxlrtiku nidr. A' nawztrpzku bade mz nzmncngr kxtubq x kxtr, mz zbq kang kqlu.”

76 Zbz Sxkaraezs kc tqycmnetrpe-ngrde mrlxde Jon. Rpile kx,

“Nim, kx mrlxnge, nanginim profet ne Gct kc tqmyalz-esz'ngr. Murde sa naokatrq leplz nedeng mz nzoliqtingr nabzdr mz nzvz-krmle. ✡ 77 Napibzme badr kx naplzpxbzlr alwx ngrdrng mz Gct, murde naipqle x na-arlapxle nidr. 78 X mou, mz nzvz-nqblq-krde nzryc-zlwzkr drtwr Gct, sa na-atwzlro-ngrmle Kxnzmcpx bagu. X na-apule zyzlr. 79 Murde alwx ngr leplz kxnzmnc-mrbrng akamrbr-ngrde da mz nabzdr. Kxmule-esz', a' sa namclr ncblo kc na-apule zyzlr, kc tqpnamilxtile nabzdr, murde na-aopxbzle badr lrpzki kx navzkilr mz nzrlapx-krdr.” ✡

80 Zbz doa kc yrlvzlzm x vz-nqblqle Gct mz nabzde atwrnrngr. X mzli kc tqetupe-ngrde, sc tqmncnepe lzke, vz-krlzbzle mzli kc tqaelwapxpe-ngrbz Gct le mz lr Israel mz nzngini-krde profet.

2

Nzrmcngr Mz Jiszs

Matiu 1:18-25

1 Mzli kc Herot Kc Tqmyalz tqngini-ngrde king r Judiz Provins, King kxetu ngr lr Rom kc tqmnc kz, drtqde Agzstzs. X Herot mnclzbz bade. King Agzstzs atwzlrpx-ngrde natqde kx leplz amrlx kcng tqaclvele, drtqdr nayro mz nzxpe-lxblr-krdr takes. 2 Krlc nzryrongr drtq kx ayrnrngr kx krlzbzle lr Jiu mz natq kx kapx King r Rom. Mzli lcde kzdq ncblo drtqde Kwaerinizs aclvele Provins kc etu Siriz. X Herot kc tqaclvele lr Jiu mnclz-kzpz bade. 3 Zbz lr Jiu amrlx sc tzyrkrpe-kzng. Ncblo esz' kc vzkipele mz taon nyz melrmqde, mz nzryrongr drtqde.

4 Zbz Josip mz Mxri kc tzrkalzpemqng mztea Naszret mrkc Gzlili Provins, x sc tzvzpeng mztea Betleem mrkc Judiz Provins. Krlc mztea nyz King Devet mzli kc bqnc. Josip vzkile Betleem murde vzpxm mz neidu lr Devet. 5 Josip nzvzng ncdr Mxri kc tqyr, murde nzpipe kx nayrlzng ncdr x drtqdr nayc lxblr mz nzryrongr. 6 Mzli kc tzmnc-ngrdr Betleem, sc tqkrlzpebzle mzli kx Mxri narmc-ngrde mz doa kxtopwz. 7 Nzmwipxmqng mz ma nyz kzu, murde trpnzngr ma kx namnc-ngrdr. Mikatxde mrlxde kx ayrnrngr, x otibzle bulvztile lrpz. Sc tqayrbqlzpemle mz da kx nzmutio kzu.

Kzdung Enjrl Nzadcpx-lzbqbzng Mz Kxnzaclveng Sip Nedrng

8 Mz nrlckxbq lcde kzdung ncblo nzaclvelr sip nedrng mz nardzng, me esotrpz Betleem. 9 Kzdq enjrl ne Yawe adcpx-lzbqbz badr, zbz zyzlr kxetu kxluli rpnaobz badr, o-ngaletxde nidr. Ncblo kcng nzmwxlrszbqtx-pnzng. 10 A' rpibz enjrl kc badr kx, “Bzkq mwxlramu. Murde rtwzmc bamu nrpa kxmrlz. Nrpa lc narkabz nzabrtzngr kxetu mz leplz amrlx. 11 Mz nrlckxbq ka, mrkc mz taon nyz Devet, Mevalu nzmika, Kxnzmcpx kc tqngi Kxetu Lod! 12 Kxnamu nzglx-krmu doa lc nide sele. Namcamu dq itoto nzbulvzti lrpz, x yrbqlzm mz da kx nzmutio kzu.”

13 Nzpwrkilvc-ngrdr dzbe enjrl kxetu kx ngi ami kx vzom Heven, nzadcpx-lzbqpe-kzpzng. X enjrl lcng amrlx nzangrlvzlr Gct. 14 Nzrpilr kx, “Takitrde nzamatqngr Gct kc tqmnc Heven kc tqyctxlz. X mz nrlc, nzmnc-zpwxngr sa naycbz mz leplz kcng tqabrtzlvzleng!” 15 Zbz Enjrl kcng sc tzrlaszpelr nidr, tzyzlulzpe-moung Heven. Zbz ncblo kcng sc tzrpi-etrpelr kx, “Navzpeku ena Betleem mz nzmc-krgu da kc tqprtz, tqpipem Yawe bagu, mz natqde kc tqtwzm enjrl bagu.”

16 Zbz sc tzngrlrpeng Betleem, tzmcpelr Mxri, Josip, x itoto kc nzyrbqlz-krmle mz da kx mutio kzu, da kc tqwai nzpi-krbz enjrl le. 17 Kx nzmcpelr itoto kc, sc tzpipebzlr mz Josip x Mxri nike enjrl kc pi-ngrde itoto kc. 18 X leplz kcng amrlx tzxlrlr nrpa lc tzkctitxpxlr da lcng. 19 X Mxri yrlq-amqngile da lcng mz nabzde, sc tqaoti-zvzpe drtwrde. 20 Zbz ncblo kcng sc tzyzlupe-mopwzng mz sip nedrng, tzangrlvzlr Gct mz da kc tzxlrlr x tzmcpelr, da kc tqwai nzpi-krbz enjrl kc le badr.

Nzyrlqbzlr Drtq Jiszs

21 Mzli kc itoto kc zbq rde tqrtqmzpe-ngrde, sc tqkrlzpebzle mzli kx napakrpe-ngrde mz nzvz-nqblq-krde Lou sc Mosis. Murde nzrpakrngr ngi rkx kx nide doa ne Gct. X sc tzyrlqpebzlr drtqde Jiszs. Drtq lc pi-pnzbz enjrl kc mz Mxri mzli kc itoto trabzoka-ngrde mz nelzde. ✡

Simion X Ana Mz Mangr-nzangiongr

22 Zbq nzpnu-pwx (40) otx mz nibr nzrmcngr mz Jiszs, sc tqkrlzpebzle mzli kx Mxri navz-ngrde mz Mangr-nzangiongr Yawe mrkc Jerusalem, mz nzalqngi-moungr mz nzvz-nqblq-krde Lou kxtr. ✡ X sc tzvzmipe-kzlr doa kc topwz mz nzrlrpx-krbzlrle mz mq Yawe, x nakrka'lvz kx natr x nawztrpz mz Gct kalr. 23 Murde navz-nqblqlr Loukxtr mz nzrpi-krde kx, “Doa kx ngi doa ncblo kx ayrnrngr amrlx, narlrpx-ngrbz mz mq Yawe.” ✡ 24 Mxri x Josip nzvz-kz-ngrdr mz nzka-krdr blz ngr nzalqngingr mz nzvz-nqblq-krde Loukxtr, mz nzrpi-krde kx, “Nakabz mz pris nran nali, a' kx trpnzngr le e bona nali, nanibqbz mz Yawe.” ✡

25 Mzli lcde kzdq kc ncblo mncne mrkc Jerusalem, drtqde Simion, kc tqtubq-esz'ngr mz nzobqkr Gct. Amatqle Gct mz da amrlx. X sc tqaenzlile nzvz-krm Kxnzmcpx mz nzarlapx-krde lr Israel. X Mqngrkxtr kc tqmncpxm bade, 26 pibzle bade kx namc-kaile Kxnzmcpx ne Yawe, x sc tqbz ate. 27 Kzdq zbq Simion mailz Mqngrkxtr Mangr-nzangiongr. Mz zbq lcde Mxri ncdr Josip nzprmitrpzlr itoto Jiszs elr, mz nzvz-nqblq-krdr Lou sc Mosis. ✡ 28 X kx mc Simion itoto kc, sc tqotipebzle, tqbrlcpele. X sc tqglqpxpele Gct x tqawipebz bade.

29 X sc tqrpipebzle kx, “Yawe, ninge kxnzawz nem. X mzli ka takitrpede nzbz-krnge. Murde atutrpeq natqm 30 mz nzmctx-angidrpe-krnge mz mzke' Mevalu nem kc tqatwzlr-ngrme mz nzarlapx-krde leplz. 31 X aelwapx-ngrbzme nide mz mz leplz amrlx. 32 Murde na-apule zyzlr kc tqaelwapxbzle nqmq krm mz kxtrngiulrJiu. X nabatrpzle mz leplz nzamatq-krdr nigr lr Israel, mz nzngini-krgr doa nemqng.” ✡

33 Trte Jiszs x lxede nzkctitxpxlr natq kcng tqpingr Simion Jiszs. 34 Zbz krka'lvztxbzng Simion nidr. X sc tqrpipebzle mz Mxri kx, “Doa lc mcpx Gct mz nzngini-krde rkx. X nigu lr Israel kxkqlu kxnzpxtxpx-ngrdr nide nataong. A' nigu kcng tzabrtzlvzlr nide narlapxng. 35 Da kx aoti drtwr leplz sa na-aelwapx-lzbqngr mz nzabrtzlvz-krdr nide o nzpxtxpx-krdr nide. X mz nibrde nzaetq-ngrbz drtqde sa na-apule toki kx luplxtrpzle nabzm.”

36 X kzdq kc blang, mncne kz mzli lcde. Drtqde Ana kc tqngi profet. Nide inyx Fanwel, vzpxm mz nqvi lr Asz. *

Ana yrlz pnz mzli kc tqnginibe-ngrde olvi, x nzmnctilr mz ncblo ngrde yiz rlimz x ncblo kc sc tqbzpe. 37 Yiz ngrde nzpnu-rtqmz-nrade-pwx (84). X olvz lc vz zvz mz Mangr-nzangiongr. X mzli kang kqlu, nzangio-krde Gct vzmi nzaxtx-krbzle dakxnzng mz nzkrka'-krde. 38 X mz nabznepi lcdepwz tqmncngr Simion badr Josip x Mxri, Ana kc tqkaputrpe-kzpz mrkc tzmnc-ngrdr. Kx xlrpele natq Simion, sc tqawipebz mz Gct mz nzatwzlr-krmle Kxnzmcpx nede. X sc tqycmnetrpe-ngrde doa kc topwz, murde naxlrbz leplz kcng tzobqtipxlr Gct nzarlapx-krde lr Jerusalem, x lr Israel amrlx. X tresakiu nzpi-krbzlele mz leplz kxkqlu.

39 Mz nibr nzyrkrpx-krbz nzalengr da lcng amrlx tzyr mz Loukxtr, sc tzyzlupe-moung Naszret, mrkc Gzlili Provins. 40 X doa kc yrlvzlzm x xplr. X nzyrplapx-krde etu-esz'ngr murde Gct okatr-zvzle nide.

Jiszs Mncpxm Mz Mangr-nzangiongr

41 Mz yiz kang kqlu trte Jiszs badr lxede nzvz-zvzng Jerusalem, mz nzprtrngr mz nzmungr kc tqetu tzrpibz Nzamyangr. ✡ 42 Mzli kc Jiszs tqkrlzpe-ngrbzle yiz kx nzpnu-esz'-nrade-li (12), sc tzvzmipe-kzlr mz nzmungr kc mrkc Jerusalem, mz nzvz-nqblq-krde nqmq krdr. †

43 Zbq ngr nzmungr kcng kx yrkrpxpebzle, sc tzrkalzpemqng mz nzyzlungr mrnyzdr Naszret. A' trtede x lxede trnzkrlzlru kx Jiszs mnctxpe Jerusalem. 44 Murde nzpnzkr drtwrdr kx prtrpebz mz leplz kcng tzrtwayzpe-kaing mrnyzdr. X nzvztilr zbq kxesz'. Zbz sc tzrtangrtitrpebzlr mz mzlir kxnginidrng x leplz kx nzkrlzti-lzbqng badr. 45 A' mz trnzmc-krdru nide, sc tzyzlupe-moung Jerusalem, tzrtangrtipe-moulr.

46 Mz zbq kratq, sc tzmcpelr mz nabz Mangr-nzangiongr Yawe. Tqwxbu mz mzlir kxnzalvztrng mz Lou sc Mosis. Tqlalztqbz badr x tqveabz badr natq. 47 Leplz kcng tzlalztqbzng bade nzkctitxpxlr nzyrplatitrkr narde da x nzayzlu-krde natq kx nzrveati. 48 Nzpwrkilvcpengr trtede x lxede. Sc tqrpipebz lxede kx, “?Mrlxnge, nike tqale-ngrme da lc bagr? Nigr mz trtem, vztipe drtwrgr nim. Bztitxpegr nzrtangrtingr nim.”

49 Rpibzle kx, “?Memule trkrlz-ngrwamuu me namnc-ngrne? ?Trkrlzwamuu kx namncx mz ma nyz Trtenge?” 50 A' tryrplatitru nardr da kc tqpibzle badr. 51 Zbz sc tzvzpe-moung badr Naszret. Nzmnc-krdr kc Naszret lxngiti-txpwzle trtede x lxede. X lxede yrlqle mz nabzde da lcng amrlx. 52 X Jiszs yrlvzlzm mz nrkrdrtq. X nzyrplapx-krde etunelz, x nzabrtzlvzkr Gct nide etunepx zlwz, da kc tqwai nzabrtzlvzkr leplz nide. ✡

3

Nzryapwxkr Jon Kxawrkxtr

Matiu 3:1-12; Mak 1:1-8; Jon 1:19-28

1 Mzli kc Taebirizs tqngini-ngrde king kxetu r Rom, kzdung kz gavzna x king nzmnclzbzng bade. Kzdq nidr Pcntizs Paelzt nide gavzna ngr Judiz. Kzdq mou Herot Antipas nide king kx aclvele Gzlili. X mzle Herot, Filip, nide king kx aclvele Provins kcng Itiria x Trakonaetis. X kzdq mou Laesanias nide king kc tqaclvele Abilin Provins. 2 Mzli lcde Anas nidr mz Kaefzs nidr Nardr Pris. *

Mz yiz kranzpnu-esz'-nrade-nzlvqn (15) kx King Taebirizs aclve-ngrde nrlc, natq Gct vzm mz Jon, mrlx Sxkaraezs, mrkc lzke. 3 Mz nzlxngiti-krbz Jon natq Gct, sc tqvz-ngalepe-ngrde nrlar LueJodzn mz nzryapwx-krbzle mz leplz. Rpibzle kx, “Kx tqrpiamu kx Gct naipqpxbzle alwx ngrmu, natekqtramu nqmq nr drtwrmu x nawrkxtramu.” 4 Krlc atutrle natq Profet Asaea mz nzrpi-krde kx, “Natq kzdq ncblo kx natqde etu mz nzryapwx-krbzle mz leplz lzke. Natq lcde rpibzle kx, ‘Oliqtiamu nabzmu mz nzvz-krm Kxetu Gct. Atubqtibzmu lrpzki kx nangi nyzde na-apule nzoliqtikr leplz lrpzki kx navzkim king. 5  Nabzlwa nayrngilvztio, newz x me yrulrtingr namnzpz'. Me ngaluti ngr lrpzki na-atubqti, x me vzo mz lrpzki nayrngilvztio. 6  Murde leplz amrlx namclr Mevalu kc tqatwzlr-ngrm Gct!’ ” ✡

7 Zbo ngr leplz nzyrkrpxmqng mz Jon mz nzawrkxtr-krdeng nidr. Mz drtwrde kx trmrlzu, sc tqrpipebzle mz kzdung nidr kx, “Nimu kxdrka'-ngrng! Tqpokiamu! ?Neke rpibz bamu nzwrkxtrngr na-ayrbqpxle nimu mz nzayrplapxkr Gct kc navzm? ✡ 8 Nzwrkxtrtx-ngrpwz esz'-krde trna-arlapxleu nimu, a' na-aleamu da kx na-aelwapx-ngrde kx tekqtrpeamu nqmq nr drtwrmu kxtrka. X bzkq rpiamu mz drtwrmu kx, ‘Rlapxpekr murde Ebraam ngi melrmqgr. X nigr angidr leplz kx mcpx Gct.’ Murde napi-pnzbo bamu kx nzmu trnavz-nqblqwamuu lrpzki r Gct mz nzarlapx-krde leplz, krlzle nzbatr-krbzle doa neng Ebraam nzvzpx-krmleng mz rlpz lcng, mz nzatutr-krde da kx esalz-ngrbzle bade. ✡ 9 Gct apule ncblo kx twzle akes scde x oliqtile nzrlakitiongr nounc x rtctxlz-ngrde mz nyr, murde trnzpapx-ngrdru nradr kxmrlz. Sa tqoliqtile mzli ka nzangc-krde leplz mz nyr ngr nzayrplapxngr, nidr kcng nqmq krdr trtubqu x nzpxtxpx-ngrdr nztekqtr-krdrle.” ✡

10 Zbz leplz kcng nzveabzng mz Jon, nzrpibzlr kx, “?Nike nawaipekr?” 11 Rpibzle kx, “Kxrngisc nzkq kxli nakabzle kzdq mz kx trpnzngr scde nzkq. X kxrnginan dakxnzng narka-ngrde.” 12 Kzdung mrlx kcng tzatakqting takes nzvz-kzpqng mz nzawrkxtrngr nidr. Zbz sc tzrpipebzlr kx, “Kxakrlz! ?E nike nawaikr?” 13 Rpibz Jon kx, “Takes kx otibzmu mz leplz, bzkq myaszlzle narncbr kc tqyrlq gzpman ngr Rom naxpe ncblo kxesz'.” 14 Kzdung ncblo ngr vea nzvea-kzpzng, nzrpibzle kx, “?X nigr x? ?Nike nawaikr?” Rpibzle kx, “Bzkq amwxlramu leplz mz nzrka-krbzlr bamu trau. X bzkq pokiatitramung. A' naesapxngr drtwrmu trau kx nzxpe-ngrmu.”

15 Leplz amrlx tzobqtipxlr nzvz-krm Kxnzmcpx, x kx nzmcpelr kc Jon drtwrdr kc tzaotrpebzlr kx, “Mwx Kxnzmcpx nide kape.” 16 Krlztitrpebz Jon nzaotikr drtwrdr kc, sc tqrpipebzle badr kx, “Awrkxtrx nimu mz lue. A' kzdq la ncblo navzm mz nibrnge, kc tqmyaszlzle ninge. X trtakitrpwc'u nzwztr-ngrbz bade, kxmule-esz' nzryokaepxngr nqvi lr sadol ngr nanycde. Na-awrkxtrle nimu mz Mqngrkxtr x nyr ngr nzalqngingr. 17 Mz nzvz-krmle sa napipxle kx leplz nztubqng o trtingr. X nakapxmle leplz kxnzmrlzng mz leplz kxnztrkang, x sc tqamnc-angidrpeleng Heven. A' leplz kxnztrkang sa na-angcpeleng mz nyr kx ngc alo.” 18 Mz natq kxkqlu mou, rngidrlvz-ngrbzle da mz leplz lcng, mz nzryapwxpx-krbzle badr kxmu Gct nzarlapx-krde leplz.

Jon Kxawrkxtr Nzadwatr Mz Presin

19 X Jon lclvz-kzpzle King Herot Antipas mz da kxkqlu kxtrka kx aletile. X tqrpipebzle kx natekqtrle nqmq nr drtwrde. Murde krnalz mzlede, drtqde Herodizs, tqyrlztibzle. A' mzlede lc sc tqlube. 20 Zbz king Herot ale-moule kc da kx trkatxpxbz mz nzngyatikr drtwrde Jon, murde tqlclvzbz Jon nqmq krde kcng tqtrka. Atwzlr-ngrbzle kcng ncblo ngr vea, sc tzadwatrpelr Jon mz presin.

Nzwrkxtrkr Jiszs

Matiu 3:13-17; Mak 1:9-11

21 X kzdq zbq mzli kc Jon trvztrka-ngrde mz presin, mz nibr leplz amrlx nzwrkxtr-krdr, Jiszs kc tqwrkxtrpe kz. X mzli kc tqkrka'-ngrpwzle, Heven nzlvxpx, 22 x Mqngrkxtr vzom bade mz nrkrdrtq kx apule nran. X kzdq natq rpiomle Heven, rpile kx, “Nim Mrlxnge Kxnzmrlzti. X abrtzlvz-zlwzx nim.” ✡ †

Melrmqng Jiszs

Matiu 1:1-17

23 Mwx yiz ngr Jiszs nzpnu-tqpe (30) mzli kc tqabzo-ngrde nzwz-krde. Nzpnzkr drtwr leplz le ngi mrlx Josip. Josip ngi mrlx Heli.

24 Heli ngi mrlx Matat.

Matat ngi mrlx Livae.

Livae ngi mrlx Malakai.

Malakai ngi mrlx Janai.

Janai ngi mrlx Josip.

25 Josip ngi mrlx Matataeas.

Matataeas ngi mrlx Emos.

Emos ngi mrlx Naham.

Naham ngi mrlx Esli.

Esli ngi mrlx Nagae.

26 Nagae ngi mrlx Maat.

Maat ngi mrlx Matataeas.

Matataeas ngi mrlx Semen.

Semen ngi mrlx Josxk.

Josxk ngi mrlx Joda.

27 Joda ngi mrlx Joanzn.

Joanzn ngi mrlx Resz.

Resz ngi mrlx Serubabel.

Serubabel ngi mrlx Seltiel.

Seltiel ngi mrlx Nerae.

28 Nerae ngi mrlx Mxlki.

Mxlki ngi mrlx Adae.

Adae ngi mrlx Kosam.

Kosam ngi mrlx Elmadam.

Elmadam ngi mrlx Er.

29 Er ngi mrlx Josua.

Josua ngi mrlx Eliesa.

Eliesa ngi mrlx Jorim.

Jorim ngi mrlx Matat.

Matat ngi mrlx Livae.

30 Livae ngi mrlx Simion.

Simion ngi mrlx Judz.

Judz ngi mrlx Josip.

Josip ngi mrlx Jonam.

Jonam ngi mrlx Eliakim.

31 Eliakim ngi mrlx Melea.

Melea ngi mrlx Mena.

Mena ngi mrlx Matata.

Matata ngi mrlx Neitzn.

Neitzn ngi mrlx King Devet.

32 King Devet ngi mrlx Jesi.

Jesi ngi mrlx Obed.

Obed ngi mrlx Boas.

Boas ngi mrlx Salmon.

Salmon ngi mrlx Nason.

33 Nason ngi mrlx Aminadab.

Aminadab ngi mrlx Admin.

Admin ngi mrlx Arnae.

Arnae ngi mrlx Hesron.

Hesron ngi mrlx Peres.

Peres ngi mrlx Judz.

34 Judz ngi mrlx Jekop.

Jekop ngi mrlx Aesak.

Aesak ngi mrlx Ebraam.

Ebraam ngi mrlx Tera.

Tera ngi mrlx Neor.

35 Neor ngi mrlx Seruk.

Seruk ngi mrlx Reu.

Reu ngi mrlx Pelek.

Pelek ngi mrlx Ebr.

Ebr ngi mrlx Sela.

36 Sela ngi mrlx Kainzn.

Kainzn ngi mrlx Arpaksat.

Arpaksat ngi mrlx Sem.

Sem ngi mrlx Noa.

Noa ngi mrlx Lamxk.

37 Lamxk ngi mrlx Mxtusxla.

Mxtusxla ngi mrlx Inck.

Inck ngi mrlx Jarxt.

Jarxt ngi mrlx Maalalil.

Maalalil ngi mrlx Kenzn.

38 Kenzn ngi mrlx Enos.

Enos ngi mrlx Set.

Set ngi mrlx Adzm.

Adzm wzngr Gct.

4

Setzn Tamitile Jiszs

Matiu 4:1-11; Mak 1:12-13

1 Mz nzprtz-krm Jiszs mz LueJodzn mz nibr nzwrkxtr-krde, mncpx-ngrm Mqngrkxtr vz-krlzbzle nzvzdz-krde Heven. Zbz Mqngrkxtr sc tqmailztrpele nide lzke. 2 Zbq nzpnu-pwx (40) mnctile lzke, tqtamiti Setzn, murde rpile na-ataole mz alwx, a' trtao-pnzu. Mzli kcng tqmnctile mrkc tqaxtx-ngrbzle dakxnzng mz nzkrka'-krde. X kx ycpe pipz nzyrkrpx-krdeng, nelzde kc tqbrtalepe. 3 Zbz sc tqrpipebz Setzn bade kx, “Kx tqnginim Mrlx Gct, e aelwapx-ngrm bange x pibz mz rplz lc nalrtipxle bret.” 4 Rpibz Jiszs kx, “Trtingr. Murde nzyro mz Nzryrngrkxtr kx, ‘Doa trlutx-ngrpwzleu nzmu-krde dakxnzng.’ ” ✡

5 Zbz Setzn kc tqmailzlzpele Jiszs mz newz kx ycpx wq, sc tqaelwape-ngrbzle mrkcng amrlx tzaclve king r nrlc, mzli kxpipzpwz. 6 Rpibz Setzn bade kx, “Sa nakabo bam drtc' lcng tzmailz king x zmatq ngrdr. X naka-kzpo nzmyalz-krdrng. Nzkatipem bange amrlx x mrlc tqycpe-ngrde, krlzx nzrka-ngrbz mz doa kc suti drtwrnge naka-nebangeleng. 7 Nzmu nayrngzome bange mz nzangio-krm ninge, da amrlx sc tqngiscpem na-aclveq.” 8 Rpibz Jiszs kx, “Trtingr. Trna-angiowxu nim murde Nzryrngrkxtr rpile kx, ‘Angio txpwz Kxetu Yawe kc tqngi Gct ngrm x wztxtrpwz bade!’ ” ✡

9 Zbz Setzn kc tqmailzpele Jiszs Jerusalem, sc tqamncopemle mz kzdq nctq bute' kx yctxlz zlwz mz Mangr-nzangiongr. Sc tqrpipebzle kx, “Kx tqnginim Mrlx Gct, e atao-lzbq mrka. 10 Trpnzngr nztakr-krm murde Nzryrngrkxtr rpile kx, ‘Pipebz Yawe mz enjrl nedeng nztu-krbzlr mz nibrm, x nzaclve-angidr-krdr nim drlvekeng vzkiq. 11  Naglqlr nim mz mqdr, murde nanycm ma tqtcprtr mz rplz.’ ” ✡ 12 A' rpibz Jiszs kx, “Trtingr. Murde Nzryrngrkxtr rpi-kzle kx, ‘Bzkq atalzamu Yawe, Gct rmu.’ ” ✡

13 Mz nibr Setzn nztamiti-krde Jiszs mz nzrtamitingr lcng amrlx, sc tqvzpe mz nzaenzlingr nzwrde kzble.

Nzwzkr Jiszs Mz Nzyapwxtipx-krde Nrpakxmrlz

Matiu 4:12-17; Mak 1:14-15

14 Zbz Jiszs kc tqyzlupe mou mz provins kc Gzlili, x zmatq ngr Mqngrkxtr ycbz bade. Nrpa ngr da kcng tqaletileng sc tqtalvzpx-atwrnrpe-ngrde Gzlili. 15 Alvztrpe mz mangr-nzkrka'ngr nyzdrng x nzglqtxpx leplz amrlx.

Jiszs Nzpxpxngr Lr Mztea Nyzde Naszret

Matiu 13:53-58; Mak 6:1-6

16 Zbz Jiszs kc tqvzpe Naszret, kc tzabuti-ngrde. X mzli kcpe mz kzdq Sabat, sc tqvztrpe mz mangr-nzkrka'ngr, da kc tqwai-zvzle. Sc tqtulzpe mz nzrlwxngr Nzryrngrkxtr. 17 Sc tzkapebz bade buk sc Profet Asaea kc bqnc. Kawxtxpxle buk kc, sc tqmcpele mrkc tqrpile kx,

18  “Mqngr Kxetu Yawe sa tqprsrle ninge, x mcpxle ninge mz nzyapwxtipx-krbo Nrpakxmrlz mz leplz kcng tzobqszongr. Atwzlr-ngrmle ninge mz nzodati-krnge zmatq ngr alwx, murde leplz amrlx narlapxng. X vz-ngrmc nzamrlz-krbo mz krkcng mztr tqkcba, murde naobq-moung. Gct atwzlr-ngrmle ninge mz nzarlapx-krnge krkcng tzatrkating. 19  X vz-ngrmc mz nzrpipxngr kx krlzpemle mzli r nzaodukr Yawe leplz nedeng mz nzarlapx-krdeleng.” ✡

20 Zbz Jiszs apqbrtxtrle buk kc, sc tqkape-mopwzle mz kxaclve ma kc, x sc tqwxbuope mz nzalvztr-krde nidr. Mztr leplz kcng amrlx tzyrlwrpxmqng mangr-nzkrka'ngr kc tutxpepwz bade, murde nzrpilr naxlrbzlr da kx na-alvztr-ngrde nidr. 21 X sc tqycmnepebz badr, tqrpipebzle kx, “Natq Gct lc sa tqtutrpe mzli kapwz tqxlr-ngrnamule mzbq ka!” 22 Leplz lcng nzkctitxpxlr natq kcng tqabrngztile nzrpingr. A' mz drtwrdr trmrlzu badr, x sc tzrpipelr kx, “Krlc mrlx Josip xke!”

23 Jiszs krlztitrpebzle drtwrdr, sc tqrpipebzle kx, “Krlzx kx sa narpimamu bange kx, ‘Abrngz-lzbq, kx dckta.’ Murde rpiamu kx namc-kzamu mrka mz mztea nyzmu rkx kcpwz tqalex Kzpznizm! 24 A' da zpwxtx lc napibo bamu. Kxmule-esz' lr mztea amrlx nzamatqlr profet, a' lr mztea nyzde trnzamrluelru nide. ✡ 25 Kxmule-esz', a' lalztqmamu bange, murde naycmne-ebzpxbo da nali. Da kx ayrnrngr, mz mzli nyz profet Elaeja, tewa trdctileu yiz tq x ncte kc. X tao kc dzbi kxetu mz nrlc tulvzo. ✡ Kxmule-esz' olvz kxnzbzsz ncblo ngrdr nzkqlung mrkc Israel, 26 a' Gct tratwzlr-pnz-ngrpwzleu Elaeja mz kzdq nidr mz nzokatr-krdele. A' atwzlr-alzu-ngrpwzle mz kzdq kz olvz kxtrngiulrJiu. Ni-kzde kxbzsz ncblo ngrde, a' ngi olvz lr mztea Sarefzt, mz nrlarnrlc kc mz taon kc etu Saedon. ✡ 27 X da krali, mz mzli nyz profet Elaesa, kxmule-esz' leplz kx zti lepz nzkqlung kx nzmncng Israel, a' trpnzngr nidr kx amrlz mou profet kx atwzlr-ngrm Gct. A' ngi txpwz Naaman kxtrngiulrJiu, doa lr Siriz Provins.” ✡ *

28 Zbz leplz kcng tzyrlwrpxmqng mz mangr-nzkrka'ngr kc, drtwrdr sc tzngyape kx nzxlrbzlr natqde lcng. 29 Nztulzmqng sc tzapepxpelr Jiszs mz mztea kc. Nzvzmilzbzlr mz nar newz kc tqyco-ngrm mztea kc. Murde nzrpilr na-apeolr mz nqngitrlqli kc. 30 A' Jiszs prtxtrpz mz mzlirdr, sc tqvzpe.

Jiszs Maszlrpx-ngrde Kzdq Drka'

Mak 1:21-28

31 Zbz Jiszs kc tqvzpe mz mztea Kzpznizm mrkc Gzlili. Sc tqalvztrpele leplz kcng mz Sabat kc. 32 Nzkctitxpx-zlwzlr nzalvztr-krde, murde ycmnemile zmatq angidr. 33 X kzdq kc ncblo kx mncpx-ngrm drka' mncpxm mz mangr-nzkrka'ngr kc. Sc tqnetxpxpe mz natqde kxwzpx. 34 Rpipele kx, “Vrr! Vzpe Jiszs kc Naszret! Vz, dwasz nigr! Vz-ngrme nzodati-krm nigr! Krlzx ncblo kznike tqnginim! Nim Ncblo Kxtr kc tqatwzlr-ngrm Gct!” 35 A' ycmne-plztitxtr Jiszs drka' kc. Rpibzle kx, “Mnc-lrpi! Dwapxm mz ncblo la!” Drka' kc rtctxo-ngrbzle ncblo kc mz mztr. X sc tqprszpxpe mz ncblo kc. A' drka' kc trataki-pnzleu nide. 36 Leplz lcng nzkctitxpxlr, x sc tzrpi-etrpelr kx, “?Nike tqpiq? Murde mz natq kx kabzle mz drka' kcng, vzmi pnz zmatq x nzxplrngr. X drka' kcng nzprpx-pnzmqng mz ncblo kc!” 37 Zbz nrpa ngr Jiszs sc tqtalvzpxpele Gzlili Provins.

Jiszs Amrlzle Kxnzyagoxng Nzkqlung

Matiu 8:14-17; Mak 1:29-34

38 Jiszs rkalzm mz mangr-nzkrka'ngr kc, x sc tqvzpe ma nyz Saemon. A' kzdo Saemon kc tqngi olvz, sc tqyagox, drtqde tqpqpxm. Sc tzrpipebzlr mz Jiszs kx na-alebzle du da bade kx nabrngz-ngrde. 39 Jiszs vzbz, yrngzobz bade x ycmne-plztitrle zyagox kc. X zyagox kc yrkrtxpx pnz. X mzli kcpwz tutxlzm, sc tqoliqtipebzle dakxnzng nadr.

40 Mzli kc nepi tqtaope-ngrde, mz nibr Sabat, leplz kcng nzvzmimlr mz Jiszs kztedrng kcng tzyagoxting, mz nzyagoxngr kx bletipx lxblr. Mqde yrlqobzle mz leplz amrlx, x amrlzleng nidr mz nzyagox-krdr. 41 X maszlrpx-kz-ngrbzleng drka' mz leplz kxkqlu. Drka' kcng tzneng, tzrpilr kx, “Nim Mrlx Gct!” A' ycmne-plztitxtr Jiszs drka' lcdeng. X tr-rlr-ngrpwzleu nzycmne-krdr, murde nzkrlzlr kx nide Kxnzmcpx.

Jiszs Ryapwx Nrpakxmrlz Mrkc Gzlili Provins

Mak 1:35-39

42 Mzli kc nrlc tqngrlxnepxpe-ngrde, Jiszs rkalzm mz mztea kc, x sc tqvzpxpe mz kzdq me nakrka'-ngrde. Zbz leplz kcng sc tzrtangrtipelr nide. X kx nzmcpelrle, nzrpilr narpwa'pe-ngrdr kx bzkq vzpe. 43 A' rpibzle badr kx, “Nayapwxtipx-kzpo Nrpakxmrlz mz leplz mz kzdung kz mztea, kx Gct sa tqvectrpemle leplz mz nzmnclz-krbzlr bade mz nzngini-krde King rdr. Murde delc tqngi nou nzvzo-krmc mz nrlc ka.” 44 Zbz Jiszs kc tqryapwxpxpem mz mangr-nzkrka'ngr kxkqlung mrkcng tzmnc-ngrdr lr Jiu.

5

Jiszs Kqlele Ncblo Nedeng Kcng Ayrnrngr

Matiu 4:18-22; Mak 1:16-20

1 Kzdq mzli Jiszs tu mz nabz drta' ngr Dxbu Gzlili. Leplz nzdrlvztxtr-lzbqpwzng mz nzyrlwr-ngalelvz-krdr nide, mz nzlalztq-ngrbz bade mz natq Gct. 2 Mcle bot li kx nzaminilz mz nabz drta', prszopeng mrlx kcng tzrmwa-ngrng. Nzpoopemqng, sc tzwztipelr br scdrng. 3 Jiszs prtxlz mz kzdq bot lcdeng, kx ngi sc Saemon. Murde naycmnebz badr amrlx ngrdr, x ma tzbolikilvztilr nide. Sc tqrlxtipebz Jiszs mz Saemon kx na-alvcpxbzle mz dxbu kxpipz. Jiszs wxbutxlzm mz nabz bot kc, sc tqalvztrpele zbo ngr leplz kcng.

4 Mzli kc tqyrkrpxpe-ngrbz nzryapwx-krde, sc tqrpipebzle mz Saemon kx, “Alvcpxbz bot scm me boongr lue. X nimu badr kztem lang, sc tqapoopeamu br scmu. Sa na-aprtzamu kzdung nc.” 5 Rpibz Saemon kx, “Kxetu, kxputxkr kau mzli boitx, a' trtxpnzngr nc kx prtz mz br. A' rpiq kx na-apookr br lc, na-apoopekr ye.” 6 Nzapotxolr br kc, x nzaprtz-pnzlr nc kqlutx pnz. Br kcng nzmulr nabxpli zpwx, murde nzyrbu-krdr mz nc. 7 Sc tzayaglqpebzlr mqdr mz kztedrng kcng tzmncomqng mz bot kzble, kx nayamqng x naokatrpzlr nidr. Nzyamqng x nznulvzlr bot kcng mz nc. X nzmulr nabootxng. 8 Kx mctxpe Saemon Pita da lc, rweobz zpr mz Jiszs, sc tqrpipebzle kx, “Rlasz txpwz ninge, kx Kxetu rnge! Murde trtakitrpwc'u nzesotr-krbo bam. Ninge ncblo kx alwx ngrde ycbz!”

9 Pita badr leplz lcng nzkctitxpxlr blzmr nc kcng tzaprtzlr. 10 Kzte Saemon nzling, Jemes nidr mz Jon, mrlxng Sebedi, nzkctitxpx-atwrnr-kz-ngrdr. Rpibz Jiszs mz Saemon kx, “Bzkq mwxlrq. Abzo mzli ka sa na-alvztrpo bam nzrtangrngr leplz, kx nangi nengeng.” 11 Nztetxlzlr bot scdr mz nabz drta', nzdwasztxdr da amrlx, x sc tzvz-nqblqpelr Jiszs.

Jiszs Amrlzle Kzdq Ncblo Kx Ycngr Lepz

Matiu 8:1-4; Mak 1:40-45

12 Kzdq mzli, Jiszs mncpxm mz kzdq taon mrkc tqmncngr kzdq ncblo kx ycngr lepz. Ncblo lcde ngabq kxsqki. Kx mcle Jiszs, rweobz zpr bade, mzte obqo, x sc tqyrnitrpebz bade, mz nzrpi-krde kx, “Kxetu, kx tqsuti drtwrm le, krlzx kx krlzq nzamrlzngr ninge!” 13 Kxmule-esz' mz Lou sc Mosis batrpzle trnztakitr-krdeu nide mz nzprtrngr mz nzangiongr, a' maletxtrpzle nide. X sc tqrpipebzle kx, “Mrlzm bange. Namrlzq.” X mzli kcpwz lepz kc dwasztx-pnzle ncblo kc. 14 Zbz Jiszs rkabz natq, rpibzle bade kx, “Bzkq ena ncblo kx napi-nebanle. A' vz-kaipz mz pris, x pibz bade napwxlitibzle nim, kx namcpzle kx mrlzpeq. Zbz sa napipxbzle mz leplz, murde namnc-lxblr-mouamu badr. X kabz mz Gct blz kx nangi dalr nzamrlzngr nim mz nzyagox-krm, da kc tqwai nzpikr Lou sc Mosis le, x nakrlzngr leplz amrlx le kx tubqpeq mz Loukxtr.” ✡ 15 A' nrpa ngr Jiszs sc tqvzlvzpx-ngrde nrlarnrlc kcng. X zbo ngr leplz nzyrkrmqng mz nzxlr-krdr nide x nzamrlz-krde nidr mz zyagox ngrdr. 16 A' Jiszs sc tqvzpx zvz mz kzdung nrlc kx namncne-ngrde esz'-krde mz nzkrka'-krde.

Jiszs Ipqpxle Alwx Ngr Kzdq Ncblo X Amrlzle Nrkrdrtqde

Matiu 9:1-8; Mak 2:1-12

17 Kzdq zbq, mzli kx Jiszs alvztr-ngrde, kzdung Farzsi x kxnzalvztrng mz Lou sc Mosis sc tzwxbu-kzng mrkc. Ncblo lcng nzyrkrpxmqng mz taon kcng amrlx tzycpxmqng Gzlili, x mz mzteadau Jerusalem x mz kzdu-kzng taon kcng tzycpxmqng Judiz. Mzli lcde, zmatq ngr Yawe sc tqycpxm mz Jiszs mz nzamrlz-krde kxnzyagoxng.

18 Kzdung ncblo nzvzmqng, nzglqmlr kc ncblo kx nrkrdrtqde bz. Nzglqtimlr kzdq nqni. Nzrpilr naglqtrpzlr brma mz ma kc, murde na-ayrbqtrpzlr mz Jiszs x na-amrlzbzle nide. 19 A' rblxtx nzvzmitr-krbzlrle mz Jiszs murde ncblo nzkqlu-zlwzng mrkc. Sc tzo-zlilzpelr ladz ngr ma kc, mz nzglqlz-krdrle mz nibr ma kxmnzpz'. Nzaobqtxlzlr kc nrlc mrkc mz nibr ma. X sc tzavoopebzlr ncblo kcma mz nqni pnrde. Nzavotxobzlr mz mzlir dzbe leplz kcng, mrkc tqlxlvrkipxbz Jiszs. 20 Kx krlztrpz Jiszs nzbrtikr drtwrdr nide mz nzamrlz-krde kztedr, sc tqrpipebzle mz ncblo kc tqyagox kx, “Mzlenge, alwx ngrmqng ipqpxpebo.” 21 Lr Jiu kcng tzalvztrng mz Lou sc Mosis x Farzsi kcng sc tzrpi-etrpelr kx, “Rlr! Mrlx lc pivxile Gct. Murde Gct txpwz kx krlzle nzipqpxngr alwx!”

22 A' Jiszs krlztitrpebzle nike pnz drtwrdr, sc tqrpipebzle badr kx, “Bzkq nzao-krmu drtwrmu kxmule lc. 23 Nzmu narpibo mz ncblo lc kx, ‘Ipqpxpebo alwx ngrm,’ rblx nzrmcngr. A' nzmu narpibo bade kx, ‘Tulzm, x vzpe,’ opx angidr nzrmcngr. 24 Mz nzmu-krde lcde, sa na-amrlzbo nrkrdrtqde mz nzaelwapx-krnge kx ninge, Mrlx Leplz, rngisc-kznge zmatq ngr nzipqpxngr alwx mrka mz nrlc.” X sc tqrpipebzle mz ncblo kc nrkrdrtqde tqbz kx, “Mrlxnge, tulzm, oti nqni pnrm x vzpe mrnyzm!” 25 Mzli kcpwz ncblo kc tutxlz-pnzm mz mztr amrlx ngrdr. Otibzle nqni kcma tqmnzo-ngrmle, sa tqvzpe mrnyzde. Kx tqvzle kc, sc tqglqpxle Gct. 26 Leplz amrlx nzkctitxpx-atwrnr-ngrdr x nzglqpx-kzlr Gct. Nzamatq-zlwzlr Gct, sc tzrpipelr kx, “Mzbq ka rmcku da kx blepx atwrnrngr.”

Jiszs Kqlele Matiu

Matiu 9:9-13; Mak 2:13-17

27 Mz nibr da lc, Jiszs vzpx x mcle kzdq ncblo kx atakqti takes. Drtqde Livae, x kzdq kz drtqde Matiu. Sc tqwxbu mz ofis nyzde kc tzxpekitr takes. Rpibz Jiszs bade kx, “Vz-nqblqm ninge.” 28 Livae tutxlzm, axtxtxbzle da amrlx, x sc tqvz-nqblqpele Jiszs. 29 Zbz Livae wz-ngrbzle mz Jiszs kc nzmungr kxetu mz ma nyzde. Mz nzmu-lxblrngr kc ycbz ncblo kxnzatakqting takes kx nzyrkrmqng, x kzdung kz mou ncblo kx nqmq krdr trka mz nzobqkr leplz. 30 Kzdung Farzsi x ncblo kcng tzalvztrng mz Lou sc Mosis, kx nzngini-kzdr Farzsi, drtwrdr lctrpz mz ncblo neng Jiszs. Nzrpibzlr kx, “?Memule tqmu-lxblr-ngrnamu badr kxnzatakqting takes x kzdung kz leplz kxnztrkang?” *

31 Rpibz Jiszs kx, “Leplz kx trnzyagoxung trnzsutiu drtwrdr dckta. A' kxnzyagoxng la tzsuti drtwrdr dckta. 32 Trvz-ngrpwc'u nzrkqlengr leplz kx nzrpilr nztubqng. A' vz-ngrmc nzrkqlengr kxnzaleng alwx, murde naesablqtilr alwx ngrdrng.”

Ncblo Neng Jiszs Trnzaxtx-ngrpwzlru Dakxnzng

Matiu 9:14-17; Mak 2:18-22

33 Kzdung leplz nzrpibzlr mz Jiszs kx, “Oblamzng Jon Kxawrkxtr nzaxtx-zvz-ngrbzlr dakxnzng mz nzkrka'-krdr. X wai kz oblamzng Farzsi kcng. A' ncblo nemqng trnzaxtxdru dakxnzng, a' nzmutx-zvzng.” 34-35 Sc tqrpipebz Jiszs kx, “Apux ncblo kxnayrlz. Mz nqmq lcpwz trtakitrdeu leplz nzaxtx-krdr dakxnzng mz mzli r nzabrtzngr mz nzyrlzngr, trtakitr-kzdeu ncblo nengeng nzaxtx-krdr dakxnzng mzli ka. Murde nzabrtz-ngrdr ninge lc tqmncbepo badr. A' mz nibrde, mzli kc nakatxpx-ngrmc badr, sc tqtakitr-atede nzaxtx-krdr dakxnzng mz nzkrka'-krdr.

36 “Nzycmne-ebzpxngr lcng li nzaelwxpx-ngrdr nqmq krnge kxmrna. Murde trpnzngr ncblo kx narpesalipxm muli nzkq kxmrna, sc tqkxsilvztrpele mz nzkq kxblzlongr. Nzmu nawailele, sc tqatrkatipele nzkq kc tqmrna, x muli lrpz kc tqmrna, nzobq-krdr trkxmulru esz' mz lrpz kc tqblzlongr. 37 X trpnz-kzngr ncblo kx narbzlutr dakxnzng kxmrna mz ncblei kx nzrbzlutrpengr dakxnzng. Murde ncblei kxmule lcde ngcplxtxtr kai mz nzmrnabekr dakxnzng, x da lcng li sc tzatrkatipeng. 38 A' dakxnzng kxmrna nabzlutrpwz mz ncblei kxmrna. 39 Murde rblxbz mz leplz kcng tzabrtzlvzpelr nqmq kcng pnz nztekqtr-krdr nqmq krdr mz nztwz-krdr nqmq kxmrna. Apule ncblo kx pxtxpx-ngrde nzrmnq-krde waen kx nzwz-atengr, murde mz drtwrde rpile kx, ‘Kx yc pnz mrlz.’ ”

6

Jiszs Nide Kxetu R Sabat

Matiu 12:1-8; Mak 2:23-28

1 Mz kzdq zbq ngr nzangiongr, kc tqrpibz Sabat, Jiszs badr ncblo nedeng nzo-zlilr lrpzki kx vztr mz kzdung lclr wit. Ncblo nedeng sc tzcpqpxpemqng nra wit. Nzwitilr mz mqdr mz nzdwasz-krdr bedr, sc tzngqtipelr. *

2 Zbz kzdung Farzsi sc tzrpipebzlr kx, “?Nike tqxpqbrlr-ngrnamu Lou sc Mosis mz nzwz-krmu mz Sabat?” 3 A' mz nzaelwapxkr Jiszs kx takitrde nzokatrngr ncblo mz Sabat, sc tqayzlupebzle natqdr rpibzle kx, “Krlz-angidr-kzamu da kc tqale melrmqmu King Devet kc tqamatqamu, mzli kc tzbrtale-ngrdr badr ncblo nedeng! ✡ 4 Devet vztr mz ma nyz Gct. Otile bret kc tzkabz mz Gct tqngi blz, kabz Nardr Pris, x ngqde, x ka-kzpzle mz ncblo nedeng. A' da lc tqrpwa'ngr Lou scgu. Murde Lou scgu rpile bret kxtr nangqpwz pris. ✡ 5 Ninge Mrlx Leplz kc tqngininge Kxetu r Sabat. X rngiscnge zmatq mz nzpnzkr drtwrnge da kx takitrde nzalengr mz Sabat.” †

Jiszs Amrlzle Kzdq Ncblo Mz Sabat

Matiu 12:9-14; Mak 3:1-6

6 Mz kzdq mou Sabat, Jiszs vztr mz kzdq mangr-nzkrka'ngr, sc tqalvztrpe. Kzdq kc ncblo tqmnc kz mrkc. Mqde kxrtc bz. 7 Kzdung Farzsi x kxnzalvtrng mz Lou sc Mosis nzrtangrtrpzng da kx navz-rbrti Jiszs. X namclr nzmu kx tqamrlzle kxnzyagoxng mz Sabat. Murde mz drtwrdr nzamrlzngr doa kxnzyagoxng ngi nzwzngr. 8 A' Jiszs krlztitrpebzle drtwrdr, sc tqrpipebzle mz mrlx kc mqde tqbz kx, “Tulz x vzpxm. X tu mrlc.” Mrlx kc tutxlz x sc tqtupe mrkc. 9 Zbz sc tqveatipebz Jiszs mz leplz kcng kx, “?Nike rlrpxngr Lou scgu nzalengr mz Sabat? ?Nzokatrngr leplz o trtingr? ?Nzarlapxngr nzlukr ncblo o nzrlr-ngrbz nzbz-krde? Krlz-angidramu kx Lou scgu rlrpx-ngrmle bagu nzalengr da kxmrlzti mz Sabat!” 10 Jiszs obq-ngale-ngrde nidr amrlx ngrdr, sc tqrpipebzle mz ncblo kc kx, “Atwztqpx mqm.” Atwztqtxpxle mqde, x brngztx pnz mou. 11 A' Farzsi kcng badr krkcng tzalvztrng, drtwrdr ngyatx atwrnrngr. Sc tzrpi-etrpeng da kx nawaisr-ngrdr Jiszs.

Jiszs Mcpxle Aposol Nzpnu-esz'-nrade-li (12)

Matiu 10:1-4; Mak 3:13-19

12 Kzdq zbq mzli lcdeng, Jiszs vzdz mz kzdq newz murde nakrka'. Mz nrlckxbq kc boi sc tqmnc ye mrkc, tqkrka'bz mz Gct. 13 Zbz nrlc kx ngrlxopebzle, sc tqkqlepele ncblo nedeng. X mcpxle ncblo nzpnu-esz'-nrade-li (12). Krlcng rpibzle aposol. 14-16 Ncblo lcdeng nidr seleng:

Saemon (yrlq-kzpzle drtqde Pita) x mzlede

Adru,

Jemes nidr mz mzlede

Jon,

Filip,

Batolomiu, (kc kzdq kz drtqde Natzniel),

Matiu, (kc kzdq kz drtqde Livae),

Tomas,

Jemes mrlx Alfizs,

Saemon kc tqprtr ena mz dzbede kc tzrpilr namaszlrtxpx-ngrdr gzpman ngr Rom mz nzaclve-krdr Israel,

Judzs mrlx Jemes, (kc tqngi kz drtqde Tadizs), x

Judzs Iskariot, kc tqamwabzle Jiszs mz enqmi rdeng.

Jiszs Alvztrle Leplz X Amrlzle Kxnzyagoxng

Matiu 4:23-25

17 Nzvzomqng badr aposol nedeng mz newz kc, sc tqtupe me mnzpz', tqtumipele kzdq dzbe leplz nedeng kxetu. X kzdq zbo ngr leplz kxetu sc tzmnc-kzng mrkc. Nzyrkrkimlr rlru mz kzdung mztea ngr Judiz, x kzdung nzyrkrkimlr Jerusalem. X nzyrkrmqng kcng mz taon kcng etu Taea x Saedon, mz nrlarde kcng rlru tqycpx prla. 18 Nzyrkr-ngrmlr mz nzxlr-krdr nzalvztrkr Jiszs x mz nzamrlzngr nidr mz zyagox ngrdrng. Leplz kcng tzatrkating drka' amrlz-kzng Jiszs. 19 Leplz kcng amrlx tzabzlr nzrbxtr-ngrbz nide, murde zmatq sc tqvzpxm bade, x tqamrlztile nidr amrlx mz zyagox ngrdr.

Nzamrlzkr Gct X Nzayrplapx-krde

Matiu 5:1-12

20-26 Jiszs obqbz mz leplz nedeng, x sc tqrpipebzle kx,

“Ngi da kxmrlz nzkrlz-krmu kx mnc-xgleamu nzokatrkr Gct mz nrlc ka, murde Gct sa nakabzle bamu da kx nzvzpxmqng mz nzngini-krde King rmu mz nrlc kc navzm.

A' ngi da kxtrka nzrngisc-krmu da mz nrlc ka, murde trpnz-moungr da kx natwzamu mz nrlc kc navzm.

Ngi da kxmrlz nzrtangrti-zvz-krmu Gct mz nrlc ka, murde sa na-aesapxbzle drtwrmu mz nrlc kc navzm.

A' ngi da kxtrka nzamrbrtr-krmu Gct mz drtwrmu mz nzesapxkr drtwrmu mz nrlc ka, murde trpnzngr da kxmrlz kx nangi scmu mz nrlc kc navzm.

Ngi da kxmrlz nzyrnibu-krmu mz alwx ngrmung mz nrlc ka, murde Gct sa na-aelalzmle nabzmu mz nrlc kc navzm.

A' ngi da kxtrka nzmrge-zvz-krmu x nzabrtz-zvz-krmu mz nrlc ka, murde sa nayrni-aloamu mz nrlc kc navzm.

Ngi da kxmrlz nzatrkatingr x nzpxtxpxngr, x nzrpibqtingr x nzobqszongr nimu murde vz-nqblqmu ninge mz nrlc ka. Mzli la naelalvzamu nzapu-krmu profet neng Gct kcng tzatrkati pnz melrmqmung. ✡ Murde mz nrlc kc navzm, sa natwzamu da kcpwz tqmyapx-esz'ngr tztwzlr profet lcng.

A' ngi da kxtrka leplz amrlx nzabrtzlvz-krdr nimu mz nrlc ka. Murde mz nrlc kc navzm, sa natwzamu nzayrplapxngr kcpwz tqkrlzbzle melrmqmung kcng tzabrtzlvzlr profet kcng tzalvztr-rbrng mzli kc bqnc.”

Bzkq Apuamu Kxdrka'-ngrng

Matiu 5:38-48; 7:12

27 Rpi-mopwz Jiszs badr kx, “A' pibo bamu nimu lcng tzlalztqmqng bange. Kxmule-esz' nidr enqmi rmung, a' na-aodu-zvzamu nidr. X kxmule-esz' nztrkalr-ngrdr nimu, a' na-alebzmu da kxmrlz badr. 28 Kxmule-esz' nzpilzlr nimu, a' narlxtibzmu mz Gct nzamrlz-krde nidr. X kxmule-esz' nzalebzng bamu da kxtrka, a' nakrka'-ngrnamu nidr. 29 Nzmu kzdq ncblo natzlvzbzle nrlar blzmznaom mz nzngyatikr drtwrde nim, bzkq ayzlubzme, a' ao-lxlvr-kzpz nrlarde krali, murde natzlvz-kzpzle. Nzmu ncblo kx tqpnatibzle bot scm, e mz nivz, ka-kzpz nrz scm bade. 30 Doa kx rlxbz bamu da, x mcamu kx takitrde nzokatrngr, kabzmu. X doa kx rpnatibz dztumu, bzkq rlxtipe-mopwzmu. 31 Ale-zvzbzmu mz leplz da kx suti drtwrmu na-alebzlr bamu, kxmule-esz' trnzalepwzlru bamu. ‡

32 “Nzmu namrlzti-txpwzmu kxnzmrlztilr nimu, Gct trabrtzlvzleu nimu. Murde tr-rblxu nzalengr, a' kxdrka'-ngrng nzale-kzlr da lc. 33 X tr-rblxpwzu badr nzale-kz-krbzlr da kxmrlz mz leplz kcng tzalebzng badr da kxmrlz. 34 X tr-rblx-kzpwzu mz kxdrka'-ngrng nzrlr-krbzlr da mz leplz kx nzkrlzlr kx krlzle nzayzlu-mou-ngrbz badr. 35 Bzkq apuamu nidr! A' na-aodu-kzamu kxnztrkalr-ngrdr nimu. X na-alebzmu da kxmrlz badr. X narkabzmu da badr, kxmule-esz' trna-ayzlupwzlru bamu. Murde mz nzale-krmu da lcng natwzku kzdq da kxmrlz kxetu. X nanginimu doa neng Gct kc tqmyalz, murde aodu-kzle leplz kx trnzawipwzung bade x kxdrka'-ngrng. 36 Nayc mz drtwrmu leplz, da kc tqwai Trtemu Gct nzyc-zvzkr drtwrde nidr.”

Atubqti-lzbq Kai

Matiu 7:1-5

37 Rpibz Jiszs kx, “Bzkq rpiamu kx takitrde doa nzayrplapx-katongr mz alwx ngrdeng, murde ma tqrpi kz Gct kx takitrde nzayrplapx-kato-krde nimu mz alwx ngrmung. X bzkq rpiamu kx doa vz-rbr, murde ma tqrpi kz Gct kx vz-rbramu. A' ipqamu leplz murde Gct naipq-kzle nimu. 38 Rkaamu da mz nzokatrngr leplz, x Gct sa nakabzle bamu da. Murde Gct sa na-ayzlu-kzpzle da bamu da kc tqwai nzrka-krmu da. Nzmu narka-angidramu mz nabzmu, sa natwz-kzamu da kxetu. A' nzmu narkaamu da kxpipz, natwz-kzamu da kxpipz. Nzrkakr Gct myaszlzle nzrka-krmu. Murde apule ncblo kx rnulvzobz topla x yrbulzm, lolvzobzle x ayclwzle x nganqlvzle x yrlqo-mopwzle kcng.”

39 Zbz pibz Jiszs nzycmne-ebzpxngr lc murde ma tqpikitiku leplz. Rpibzle kx, “Ncblo kx mzte kcba nzmu trmailzleu kzdq kz kx mzte kcba. Nzmu nawailele, nztaong rlilrdr mz gq. 40 Trpnzngr oblamz kx myaszlzle kxakrlz ngrde. A' oblamz kx tqkrlz-angidrpele la da kc tzalvztrpz bade, sc tqapupe-kzle kxakrlztrle nide. Mz nzmu-krde lcde, kx tqrpi-ngrnamu kx na-apuamu ninge, e vz-nqblqamu nqmq krnge. ✡

41 “Murde mz nzrpi-krmu kx leplz nzaleng alwx, obqtiq alwx ngrdr kc tqtopwzne, a' trmcwq alwx ngrm kc tqwzpx. Opxm kx tqobqtitrpzme dcvi kc tqtotakine mz mz mzlem. A' trmcwq dapunounc kc tqyrbqpxm mz mzpq. 42 Dekc tqrpi-ngrbzme mz mzlem kx, ‘E mzlenge, nakatxpxbo ena dcvi la tqtopwzne tqycpxm mz mzpq.’ ?Memule tqycmne-ngrn lc? Murde dapunounc kxwzpx la tqycpxm mz mzpq! Nim leplz kx narpi-ngrbz kx rlxngitiq! Kapx kai dapunounc la wzpx tqyrbqpxm mz mzpq, x mzpq kc tqopxpe mz nzrmcngr dcvi kc tqtopwzne, tqycpxm mz mz mzlem. Atubqti-lzbq kai mz alwx ngrmqng x kztemqng kc ate.”

Nzrglxngr Leplz Kxnzmrlzng X Leplz Kxnztrkang

Matiu 7:16-20; 12:33-35

43-44 Rpibz Jiszs kx, “Nounc amrlx nzglx-ngrdr nradr kcng tzpapx-ngrdr. Nounc kxmrlz trpapx-ngrdeu nranc kxtrka. Trpnz-kzngr nounc kxtrka kx papx-ngrde nranc kxmrlz. Murde tr-rkeopwx'u naq mz nc nole x dx mz nc lrpz. 45 Mz nqmq lcpwz, ncblo krla tqpipxle da kx yclzm mz nabzde. Murde nabz ncblo kxmrlz yclz-ngrm da kxmrlz. X aelwapx-lzbqngr mz nzmrlzti-krde leplz. A' nabz ncblo kxtrka yclz-ngrm da kxtrka. X aelwapx-lzbqngr mz nzrtrkalr-krde leplz.” ✡

Ma Li Kx Blepxngr Mz Nzrwzngr

Matiu 7:24-27

46 Rpibz Jiszs kx, “?Memule tqrpi-ngrmamu bange kx ninge kxetu rmu, a' tryrlq-angidrwamuu natqnge? 47 Ncblo kx vzm bange, x xlrmle natqngeng, x yrlq-angidrleng, 48 apule ncblo kx wzti-angidrle ma nyzde. Ekqtiole gq lr nctrpou ngrdeng, vzo la. Kxmule-esz' nenq kxetu wq x yrplatr ma kc, a' trwxlikiou, murde wzti-angidr-pnzle. 49 A' ncblo kc tqxlrle natqngeng x trvz-nqblqleung apule ncblo kx wztiole ma nyzde mz drta' x nctrpou ngrdeng trmqngioung. Nenq kxetu wq, yrplatr ma kc, x mzli kcpwz wxlikitxo pnz!” §

7

Jiszs Amrlzle Kzdq Kxnzawz Kxyagox

Matiu 8:5-13

1 Kx yrkrpxbz nzpi-krbz Jiszs da lcng, sc tqvzpe mz taon Kzpznizm. 2 Kzdq kc kxetu tqmnc elr, kc tqaclvele dzbe ncblo ngr vea ne Rom kx trtqki-esz' (100). A' kxnzawz-nrbalq nede yagoxtx, ycpe pipz nzbz-krde. 3 Nrpa ngr Jiszs nzamrlz-krde leplz kxnzyagoxng, kx xlrpe kxetu kc le, sc tqatwzlrpe-ngrbzle kzdung lrtzlvz ngr lr Jiu kx naveatibzlr mz Jiszs na-amrlzbzle kxnzawz nede. 4 Nzvzmqng mz Jiszs, sc tzyrnititrpebzlr bade mz nzrpi-krbzlr kx, “Kxetu lc, takitrde nzokatr-krmle. 5 Murde mrlztile nigu lr Jiu x rkapx trau kx nawztingr mangr-nzkrka'ngr nangi nyzgr.”

6 Zbz Jiszs kc tzvzpeng badr. Nzesonetrpebzng mz ma nyz kxetu kc, zbz sc tqatwzlrpxpe-ngrbzle kzdung kztedeng mz Jiszs. Nzrpibzlr bade kx, “Kztegr rpimle bagr kx, ‘Kxetu, bzkq da kx nakxne ye drtqm, murde trtakitrpwc'u nim nzdwatr-krme ma nyznge. *

7-8 Dekc trvz-ngrpwc'u bam mz ninge esz'-krnge. Mnclzbo mz zmatq ngr kamadz rnge. X ncblo ngr vea nengeng nzmnclzmqng bange. Kx narpibo mz kzdq kx, “Vz!” x sc tqvzpe. X kx narpibo mz kzdq kz kx, “Vzm!” x sc tqvzpem. X kx narpibo mz kxnzawz nenge kx, “Da kx na-aleq se!” x sc tqalepele. Krlzx kx rngiscm zmatq kxmyalz zlwz. Pi txpwz dq ye natq, x ncblo nenge sc tqmrlzpe.’ ”

9 Kx xlrbz Jiszs natqdeng kctitxpx-zlwzle. Ayzlutx-lzbq, sc tqrpipebzle mz zbo ngr leplz kc tzvz-nqblqlr nide kx, “Napibo bamu, nzrlxngitikr lr Israel trmyaszpxleu nzrlxngitingr lc!” 10 Mrlx kcng tzatwzlr-ngrbz mz Jiszs nzyzlutx-mopwzng mz ma nyz kxetu kc. Kx nzkaputrpzlr, nzmcpelr kx mrlx kc tqyagox mrlztxpe.

Jiszs Atulz-mople Mrlx Kzdq Olvz

11 Mzli trboiu mz nibrde, Jiszs kc tqvzpe mz kzdq taon, drtqde Nein. Ncblo nedeng x kzdq zbo ngr leplz nzvzng badr. 12 Mzli kc tzkaputr-ngrbzlr mz naonrx ngr taon kc, nzobqbzng a' ncblo kx bz la tzglqpxm mz nzryrtzmqngr nide. Ncblo kc tqbz ngi mrlx kzdq olvz kx bzsz ncblo ngrde. Mrlxde nide kc txpwz esz'txu. X zbo ngr leplz kx nzvzpxmqng mz taon kc, sc tzyrkrpxmqng badr olvz lcde. 13 Kx mctxpebz Kxetu olvz kc, sc tqycpe mz drtwrde. Sc tqrpipebzle bade kx, “Bzkq yrniq.” 14 Zbz vzbz, sc tqmaletrpebzle da kc tqyrbqo-ngrm namz ngr ncblo kc. X ncblo kcng tzrglqng nztutx-pnzng. X sc tqrpipebz Jiszs mz ncblo kc tqbz kx, “Obla, dwalzm!” 15 Ncblo kc tqbz lutx pnz, sc tqwxbupe x tqycmnepe. Sc tqavzpe-mopwz Jiszs mz lxede.

16 X leplz amrlx nzkctitxpxlr, x sc tzglqpxpelr Gct. Tzrpipelr kx, “Kzdq profet kxmyalz vzpem mz mzlirgu! Gct atwzlr-ngrmle profet nede mz nzarlapx-krde leplz nedeng!” 17 Nrpa ngr Jiszs lc talvzpx-pnzle mztea kcng tqyc-ngalele Nein, x mrkcng amrlx tzmnc-ngrdr lr Jiu.

Menrpa Kcng Tqatwzlr-ngrm Jon Kxawrkxtr

Matiu 11:2-19

18 Oblamzng Jon Kxawrkxtr nzpitibzlr nrpa ngr Jiszs mz Jon, mrkc tqmnc-ngrde mz presin. Aveatile oblamzde nzling. 19 X sc tqatwzlrpe-ngrbzle mz Kxetu, murde naveatibzlr kx nide Kxnzmcpx o trtingr. 20 Kx nzvzpemlr kc mz Jiszs, sc tzrpipebzlr kx, “Atwzlr-ngrmle nigr Jon Kxawrkxtr bam. Rpimle naveatibzkr bam kx, ‘?Nim Kxnzmcpx kc tzpi navzm, o na-aenzli-moukr dq ncblo kzble?’ ”

21 Mzli lcdepwz amrlzle leplz kxkqlu kx nzyagoxng, x kxnzmncng mz drtq kxetq, x maszlrpx-ngrde drka' kx mnctipxmq mz leplz. X leplz kxkqlu kx mztr kcba, mztr aobqpe-mopwz Jiszs. 22 Rpibzle mz menrpa kcng tqatwzlr-ngrm Jon kx, “Yzluamu x pibzmu mz Jon da kcng tqmcamu x tqxlramu mrka mz nzwz-krnge. Murde kxmztr kcba nzobqpeng, kxnzbxplong nzvznepeng, kxnzyc-ngrng zkrkqlu nzlqngipe-moung, kxnradrtqdr ngq nzxlrpeng da, kxnzbzpeng nztulz-moung, x Nrpakxmrlz nzyapwxtipxbz mz leplz kxnzobqszong. ✡ 23 Sa namrlzbz mz ncblo kx trpxpx-ngrdeu ninge mz trnzale-krngeu nike pnz drtwr leplz kx nangi nzwzkr Kxnzmcpx.” †

24 Mz nibr menrpa ne Jon nzvzpx-krdr, Jiszs kc tqpipxbzle nzmyalzkr Jon mz leplz kcng. Rpibzle kx, “Trvz-ngrpwzmuu mz Jon mrkc lzke nzmc-krmu ncblo kx tekqtr-zvzle da kx pile, mz nzapu-krde neni kx yamengr nenq mrkang kqlu. A' kc tqvz-ngrbzmu naxlramu natq angidr. 25 X trvz-ngrpwzmuu kx namcamu ncblo kx rngisc, kx pxi-ngrde lrpz kx nzxpengr lqlwx. Murde ncblo kxmule lc tqmnc zpwx trnzmcu mrkc lzke, a' nzmcpwz mz ma nyz king. 26 Krlc tqvz-ngrbzmu nzmc-krmu profet. A' napibo bamu ncblo lc tqmcamu myaszlzle profet kcng bqnc. Murde nzwz-krde myaszlzle nzwzkr profet amrlx. 27 Murde Jon nide menrpa kc tqplzpxle nzvz-krm Kxnzmcpx. Da kc tqwai nzpipxkr Gct le mz Nzryrngrkxtr kx, ‘Krlc menrpa nenge. Sa na-atwzlr-ngrne nartwayz-kaipz bam, murde naokatrle leplz nengeng mz nzoliqti-krdr nzvz-krbzme.’ ” ✡ 28 Rpi-mopwz Jiszs kx, “Napibo bamu, trpnzngr ncblo mz nrlc kx myaszlzle Jon, abzo mzli kc krlzmle mzli ka. A' abzo mzli ka, leplz txne amrlx kx nzrlr-lzbq-ngrmqng bange mz nzmnclz-krbz mz Gct namyaszlzlr nide.” ‡

29 Zbz Jiszs rpi-mopwzle kx, “Mzli lcde leplz amrlx x ncblo kcng tzatakqting takes tzobqszo nzlxngitilr nqmq kr Gct kc tzxlrbzlr mz Jon x sc tqawrkxtrpeng Jon. 30 A' kzdung Farzsi x krkcng tzalvztrng mz Lou sc Mosis nzpxtxpx-ngrdr me pnz drtwr Gct mz nzpxtxpx-krdr nzawrkxtrkr Jon nidr.

31 “Naryapwxtr-mopwc' mz nimu leplz kcng tzmncng mzli ka. 32 Apuamu doa kxnztopwz kcng drtwrdr tresapxu. Kzdq dzbede tzrkrkxbzng mz kzdq kz dzbede. Tzrpibzlr kx, ‘Ngr-ngrbzkr nabz ngr nzabrtzngr, a' trelawamuu. Ngr-ngrbzkr nabz ngr nzyrningr, a' tryrniwamuu!’

33 “Apuamu nidr murde Jon Kxawrkxtr vzm x trmuneu bret x tr-rmnqne-kzu waen. A' rpi-ngrnamu kx, ‘Drka' mncpxm bade!’ 34 X ninge Mrlx Leplz vzmc, x mux dakxnzng x rmnq-kzx waen. A' sc tqrpipeamu kx, ‘Mcamu ena mrlx ka! Mrlx kx mutu x rmnq kato! Kzte ncblo kxnzatakqting takes x leplz kxnztrka-kzng!’ 35 A' nadcpx mz drtwrmu kx nztubqkr natq opx zlwz mz nztubqkr doa kx atutr. X sa namcamu kalr nztubq-krgr rlilrgr mz da kc navzpxmqng mz nzmnckr leplz kcng tzatutrlr natqgr.”

Kzdq Farzsi X Kzdq Olvz Kx Mnc Mz Alwx

36 Kzdq Farzsi drtqde Saemon, aveatile Jiszs mz nzmupx-lxblr-krdr badr. Jiszs vztrpz ma nyzde x sc tqprtrpe mz nzmungr. 37 Kzdq olvz mnc mz mztea lc, kc tqale-zvzle alwx mzli kc. Kx xlrpele nzmukr Jiszs mz ma nyz Farzsi kc, sc tqvzpebz, twzbzle botol kx yrbulzm mz tolo kx mnrte mrlz zlwz x lqlwx nzxpengr. 38 X esotrpz mz nanyc Jiszs, tqyrni x tqalrprtibzle nanycde mz drlemzte. Zbz amingrtxbzle nanycde mz nqnginarde, x sc tqtcngitx-zvzpwzle nanycdeng. Zbz sc tqpulitxopebzle tolo kc mz nanycde kcng li mz nzawi-krbzle bade nivz lrde. 39 Farzsi kc tqaveatile Jiszs mcpzle da lc. X sc tqrpipele mz drtwrde kx, “Ncblo ka nzmu nangini-angidrde profet, e nzmu krlzpele kx olvz ka ngi olvz kxale zvz alwx x nzmu rpwa'-ngrbzle nzbxtr-krbzle nide.”

40 A' Jiszs krlztipele da kx yclzm mz nabz Saemon, sc tqrpipebzle kx, “Saemon, kzdq kc da napibo bam.” Rpibz Saemon kx, “Pim ye, kx kxakrlz.” 41 Rpibz Jiszs kx, “Kzdu kcng ncblo nzling. Ncblo kcng nzling nzkaonbzng srlrni mz kzdq ncblo kxrngisc. Kzdq kaontibzle srlrni trtqki-nzlvqn (500), x kzdq kaontibzle srlrni nzpnu-nzlvqn (50). Srlrni kxesz' ngi narncbr ngr nzwzngr mz zbq kxesz'. 42 Trpnzngr nidr kx takitrde nzrka-dwzlr-moungr kaon scde. Zbz kxetu kc sc tqpipebzle kx bzkq nzxpenepelr ye. ?Nzmu-krde ke, mrlx kcmang nzling neke namrlzti-zlwzpele ncblo kc tqrngisc?” 43 Rpibz Saemon kx, “Mwx ncblo kc kaon scde tqetu.” Rpibz Jiszs kx, “Da angidr la tqpiq.”

44 Zbz o-lxlvrbz mz olvz kc, sc tqrpipebzle mz Saemon kx, “?Mcq olvz lc? Dwatrpc' ma nyzm, a' trpnzngr lue kx kame kx nawzti-ngrne nanycnge, mz nzvz-nqblq-krde nqmq krgu. A' wztipebzle nanycnge mz drlemzte x amingrpebzle mz nqnginarde. 45 Trabrtzlvzwq ninge mz nzrtcngingr mqnge, mz nzvz-nqblq-krde nqmq krgu, a' tresakika nztcngi-krde nanycnge kx vztrpc' kcma. 46 X kxmule-esz' traeluwq narnge mz tolo, mz nzvz-nqblq-krde nqmq krgu, a' aelupebzle nanycnge mz tolo kxmrlz-esz'ngr.

47 “Napibo bam kx olvz lc tqaelwapx-ngrde nzetukr nivz lrde mz nzipqpx-krbz Gct alwx ngrde kxkqlu. A' mrlx kx plzpxbzle alwx ngrdeng kxpipz mz Gct, Gct ipqpxbzle alwx ngrde kxpipz kz, x rblxbz bade nzxngi-krbzle nivz lr Gct. Mz nzmu-krde lcde nzmrlzti-krde Gct topwz.” 48 Zbz sc tqrpipebz Jiszs mz olvz kc kx, “Alwx ngrmqng nzipq-angidrpe.” 49 Leplz kcng tzmung badr, sc tzrpi-etrpelr kx, “?Nelc krlc tqkrlz-kzle nzipqpxngr alwx?” 50 A' rpibz Jiszs mz olvz kc kx, “Nzrlxngiti-krm arlapxpele nim. Krka'-ngrne kx namnc-zpwxq. Bzkq da kx nakxnepe drtqm.”

8

Olvz Kcng Tzvz-nqblqlr Jiszs

1 Mz nibrde, Jiszs aesz'tipeleng taon x mztea kcng, mz nzvztr-krde elr. X yapwxtipxle Nrpakxmrlz kx Gct sa tqvectrpemle leplz mz nzmnclz-krbzlr bade mz nzngini-krde King rdr. Nzvzng badr aposol kcng nzpnu-esz'-nrade-li (12). 2 Nzprtr-kzpzng kzdung olvz kx amrlzleng mz zyagox, x kx maszlrpx-ngrbzle drka' badr. Kzdq olvz lcdeng drtqde Mxri kc Makdala. Drka' rlimz nzmaszlrpx-ngrbz bade mzli kc. 3 X prtr-kzpz Joana krnalz Kusa kc tqngi ncblo kxetu wztrpz mz King Herot Antipas. X prtr-kzpz Susana, x kzdung kz olvz kxkqlu kx nzokatrlr Jiszs x ncblo nedeng, mz trau scdr.

Drtc' Pwx Kx Bletipx

Matiu 13:1-9; Mak 4:1-9

4 Leplz kc tzavzpemqng mz Jiszs, nzyrkrkimlr mz taon kcng amrlx. X zbo ngr leplz kx nzmncpelr mrkc, Jiszs kc tqyapwxtipxbzle nzycmne-ebzpxngr lc. 5 Rpibzle kx, “Kzdq mzli kzdq kc ncblo oliqtile drtc' ngr nrlanc nyzde. Zbz sc tqarlxpele nra wit nyzdeng, murde rpile nayrkqlvzle mz drtc' mz nibrde. A' mzli kc tqarlx-ngrde nra wit lcdeng, kzdung nztationg mz lrpzki kx drtc' ngrde mqngi, x nztulvztio leplz x nzngqtilz-kzpqng utc. 6 X kzdung nra wit kcng taong me drtc' ngrde melx, ycom mz rplz. Nzlvcpulz-animqng, a' nzglrting x nzmztx-ani-moung, murde mrkc tewa trdc-zvzu x drtc' trlrpru. 7 X kzdung mou nztationg mz drtc' ngr ncngrbz. Krlcng nzlvcpumilzm lxbi x nzyrlvilvzo lxbi nidr. 8 X kzdung mou nztationg mz drtc' kxmrlz. Krlcng nzyrlvzlzmqng x nzpang. X nzyrlqbzlr nradr kqlutx zlwz.” Zbz xplrmitxbz natq Jiszs nzrpi-krbzle kx, “Doa kx yrplapx, na-abzle nztwz-krde drtwr ngr natq lc.”

Drtc' Pwx Kx Bletipx Ngi Nqmq Kr Leplz

Matiu 13:10-23; Mak 4:10-20

9 Mz nibrde mzli kc tzmncpe-ngrdr esz'-krdr, ncblo nedeng nzveatibzlr mz Jiszs drtwr ngr nzycmne-ebzpxngr kc. 10 Rpibzle kx, “Ayrbq-zpwx-ngrbo bamu nqmq kr Gct mz nzngini-krde King r leplz nedeng, kc tqyc-kapq mzli kc. A' mz leplz kcng tzpxtxpx-ngrdr nzxlr-krdr da angidr, napipxbo badr mz nzycmne-ebzpxngr. Nidr leplz kcng tqycmnetrngr profet Asaea mz nzrpipxkr Gct kx, ‘Kxmule-esz' nzobqng, a' trnzkrlzlru da angidr. X kxmule-esz' nzlalztqng, a' nardr tryrplatrpwzu.’ ” ✡

11 Rpibz Jiszs kx, “Drtwr ngr nzycmne-ebzpxngr kc nide sele: Nra wit kcng tqarlx ncblo kc ngi natq Gct. Drtc' kc pwx ngi nqmq kr leplz. 12 Lrpzki lc drtc' ngrde tqmqngi, drtwr ngrde leplz kcng nardr tqmqngi mz nzxlr-krdr natq Gct. Murde mzli kznikeng nzxlr-ngrdr nrpa ngr Gct, Nar Drka' vzm x katxpxbzle badr, murde rpile narblxbz badr nzrlxngitingr x nzrlapxngr. 13 Drtc' kc tqmelx drtwr ngrde leplz kcng nabzdr tqngrgo. Nzxlrlr natq Gct x nzabrtzlvzlr nztwz-krdrle, a' natq Gct trpnzngr dzbrde. Nzrlxngiti-krdr mrbcnepwz, murde rblx nzlolvz-amqngi-krdrle mzli kc tqprtztingr nzatalzngr. 14 Drtc' ngr nibr ncngrbz drtwr ngrde leplz kcng drtwrdr tresz'tiu. Murde nzxlrlr natq Gct, a' trbrtiu drtwrdr. Nzaoti-zlwzkr drtwrdr dalr nrlc kxkqlu nzapulr lxbi kcng tzyrlvilvzolr nabzdr, x trpnzngr nzbrpe-krdr. 15 Drtc' kxmrlz drtwr ngrde leplz kcng nabzdr tqmrlz x tzoliqtilr nzlxngiti-krdr natq Gct. Murde nztwzlr x nzlolvzlr mqngi, x nra nzrlxngiti-krdr yc-zvzbz, mz nzvectr-krmlr leplz mz Gct.”

Gct Suti Drtwrde Nrpakxmrlz Natalvzpxle Leplz Amrlx

Mak 4:21-25

16 Mz nzaelwapxkr Jiszs kx Nrpakxmrlz na-apule zyzlr, rpibzle kx, “Lam trnztekatru sc tzalalvzope topla. X trnzawxbulzpwzu mz nabz da. Lam nzadolzpwz wq, murde leplz namclr zyzlr mz nzdwatr-krmlr brma. 17 Mz nzmu-krde lcde, kxmule-esz' Nrpakxmrlz trkrlzkapzle leplz amrlx, a' sa naopxbz badr kalr. X mzli lc sa nayrplatitr nardr x na-aelwapx-ngrbzle da kx yc-kapqbepz badr.

18 “X na-aclve-angidramu murde natq Gct kc tqxlramu natwz-kzamu mz nzmnc-krmu. Murde doa kx twzle natq Gct mz nzmnc-krde, natwz-moule nzyrplapxngr mz kzdung kz natq Gct. A' doa kx trtwzleu natq Gct mz nzmnc-krde, trnatwzleu kzdq mou nzyrplapxngr. X kxmule-esz' nzrkrlzngr kxtopwzne kx ycbz bade, a' sa nakatxpx-kzpz Gct bade.”

Kx Ngi Angidr Lxede Jiszs X Mzledeng

Matiu 12:46-50; Mak 3:31-35

19 Kzdq mzli lxe Jiszs x mzledeng nzvzmqng bade mz ma kc tqmnc-ngrde. A' trnzdwatr-pnzpwzung brma, murde zbo ngr leplz kcng tzmncong mrkc. 20 Kzdq ncblo rpibzle mz Jiszs kx, “Lxem x mzlemqng la tztutrpqng yz, nzrpilr namclr nim.” 21 X sc tqrpipebzle kx, “Lxenge x mzlengeng dekcng tzxlrng natq Gct x nztwzlr mz nzmnc-krdr.”

Jiszs Aole Nrwx Mz Kzdq Nenq Kxetu

Matiu 8:23-27; Mak 4:35-41

22 Kzdq zbq Jiszs badr ncblo nedeng nzprtzng mz kzdq bot kxetu, x sc tqrpipebzle badr kx, “Na-alilvckiopeku mz nrlar dxbu kc.” X sc tzalilvcpeng. 23 Nzvo-krbzlr kc, Jiszs kc tqmwipe. Kzdq nenq kxetu vzobz mz nabz dxbu kc. Zbz bot kc sc tqdwatiope lue. Mz drtwrdr sc tzrpilr naboopeng. 24 Nzvzbzng mz Jiszs sc tzameopelr. Nzrpipebzlr kx, “Kxetu, Kxetu! Nabzpeku!” Jiszs dwalzm, x lclvztxde nenq x ebio kx yclwz. X nzamatxo-pnzng x nrwx votx pnz. ✡ 25 Zbz rpibzle mz ncblo nedeng kx, “?Nike tr-rlxngiti-ngrwamuu?” Nzkcti-lzbqng x nzmwxlr-kzng, x sc tzrpi-etrpelr kx, “Eke! ?Ncblo kznika? Rkabz natq mz nenq x nrc, x nzvz-nqblqlr natqde!”

Jiszs Maszlrpx-ngrde Drka' Kx Xplr Mz Kzdq Ncblo

Matiu 8:28-34; Mak 5:1-20

26 Nzkaputrpzng mz nrlarnrlc kc tqycngr taon kcng nzpnu-esz', mrkc tzmncngr leplz kcng trngiulrJiu. Kzdq taon lcde drtqde Gergesa, yckiomle mz kzdq nrlar Dxbu Gzlili, x Provins kc Gzlili yckiomle mz kzdq nrlarde. *

27 Jiszs kx poobzle mepz, sc tqrmctipe kzdq ncblo ngr taon kc, kx mncpx-ngrm drka'. Mzli boipe, kx tqvznede la, x trpnzngr scde lrpz. X trmncpeu mrnyzde, a' mnctxpepwz mz butqbr kx nzryrtzmqngr kxnzbzng. 28-29 Mzli kqlupe tqlolvzngr drka' kc le. X leplz nzapusr-ngrdr nide ncblo kxnzpresin. Kxmule-esz' mqdeng x nanycdeng nzpetibzng mz sen, a' sen lang tqnikileng x tqavztr drka' kc mrkc lzke. Kx mctxbzle Jiszs, katxpxbzle kc natq ngr nzneplangr x nzkya'-nimzngr. X rtctxo-lzbqbz bade. Rpibz Jiszs mz drka' kc kx, “Prpxm bade!” Sc tqnemipele kx, “Vrr! Jiszs, Mrlx Gct kc tqmyalz-esz'ngr! ?Nike tqotime? Yrnitrpo bam, bzkq ayrplapxq nrkrdrtqnge!”

30 Jiszs veabz rpibzle kx, “?Drtqm neke?” Rpibzle kx, “Drtqnge Siu Kqlu.” Murde drka' kxkqlu nzyrkrtrpebzng bade. 31 Drka' kcng nzyrnititrpzlr mz Jiszs nzrpibzlr kx bzkq atwzlro-ngrbzle nidr mz gq kc trpnzngr noude mz Hxl. 32 X mnc-aepztrpz mrkc kzdq nrtrq r poi kxetu sc tzmung mz nra. Drka' kcng nzyrnitrpzlr mz Jiszs kx narlr-ngrbzle badr nzvztr-krdr mz poi kcng. X sc tqrlrpe-ngrbzle. 33 Zbz drka' kcng nzdwapxmqng mz ncblo kc x nzdwatr-alzung mz poi kcng. X nrtrq r poi kc nzvoong mz nrlar nqngitrlqli, nztaong mz nabz dxbu kc, sc tzboopeng amrlx.

34 Kx nzmc ncblo kcng tzaclveng, nzngrlrng sc tzpinepelr nrpa ngrde mz mztea x mz nabz nrlanc kcng. 35 Zbz leplz kxnzkqlung sc tzyrkrpebzng mz nzmc-krdr da kc tqprtz. Nzvzmqng mz Jiszs x nzmcpelr ncblo kc tzprszpx drka' kcng, pxitxpe, x drtwrde opxpe. X sc tqwxbulzbz mz nanyc Jiszs, tqlalztqpebz mz nzalvztr-krde. Zbz sc tzmwxlrtxpeng amrlx ngrdr, nzmwxlrtilr zmatq ngr Jiszs kc tqmyalz. 36 Krkcng tzrmcng sc tzpipebzlr mz leplz kcng tzvz-atemqng kxmu ncblo kc nzmrlz-krde. 37 Zbz leplz kcng amrlx ngr nrlarnrlc kc Gergesa nzrlxti-nrwx-ngrbzlr mz Jiszs kx navzpe, murde nzmwxlrtx-atwrnrpe-ngrng. Zbz mzli kc Jiszs tqprtzpe-ngrde mz bot, 38 ncblo kc tzprszpx drka' kcng, sc tqvzpem tqyrnitrpebzle mz Jiszs kx navzng badr. A' atwzlrpxngr Jiszs, rpibzle kx, 39 “Yzlupe mrnyzm, x pipx da kc tqwzpe-ngrbz Gct bam.” Zbz Jiszs kc tqrlaszpele mrkc x ncblo lc sc tqvz-zlipele taon kc atwrnrngr, tqpinede da kc tqwz-ngrbz Jiszs bade.

Inyx Jaerzs X Olvz Kc Tqmaletrpzle Lrpz Sc Jiszs

Matiu 9:18-26; Mak 5:21-43

40 Mzli kc Jiszs tqyzlupe-mou-ngrbzle mz nrlar dxbu kc, zbo ngr leplz kc sc tzabrtzlvzpelr nide. Murde nidr amrlx ngrdr tzaenzlilr nide. 41 Zbz kzdq ncblo drtqde Jaerzs, sc tqkaputrpem. Nide kzdq kxetu r mangr-nzkrka'ngr. Rtctxo-lzbq-ngrbz mz nanyc Jiszs x sc tqyrnitrpebz kx navzng badr mrnyzde. 42 Murde inyxde esz'txu, yiz ngrde mwx nzpnu-esz'-nrade-li (12), sc nabzpe. Jiszs kx vzbzle, leplz kcng nzrdrlvzti-lzbq-txpwzng mz nzvz-krbzlr bade.

43 A' kzdq olvz kx tresakiu nzrpwx-krde temz sc tqmnc kz mrkc. Nzrpwx-alo-krde lc temz, twztipelele yiz nzpnu-esz'-nrade-li (12) x tqamewetxbzle drtqde. A' trpnzngr kx krlzle nzamrlz-krbzle nide. 44 Olvz lc vzdzm mz mzlir zbo ngr leplz kc mz nibr Jiszs x sc tqmaletrpebzle lrpzde. X mzli kcpwz mepyr kc sc tqesakipe. 45 Jiszs kc tqrpipele kx, “?Neke tqmaletrple ninge?” Leplz amrlx nzrpibzlr kx trpnzngr. Zbz Pita kc tqrpipebzle kx, “Kxetu rnge, leplz amrlx la tzbolikilvzlr nim. Nzkrlzlr kx nzbxtrpzlr nim.”

46 A' rpibz Jiszs kx, “Kzdq kc doa maletrple ninge murde krlztix zmatq vzpxpem bange x amrlzpele kc kzdq doa.” 47 Olvz kc mcpele kx nzkrlztipe, sc tqvzpem, rnrcnepem, x rtctxo-lzbqbz mz nanyc Jiszs mz nzaelwapx-krde nzavzo-lzbqngr x nzamatqngr. Mrkc, mz mz leplz amrlx, sc tqpipxpebzle da kc tqmaletr-ngrbzle lrpz sc Jiszs x kxmu nzmrlztx-ani-krpwzle. 48 Rpibz Jiszs kx, “Inyxnge, vzpe x bzkq da kx napnz drtwrm. Murde nzrlxngiti-krm ninge amrlzpele nim.” †

49 Jiszs kc tqycmnebe ye, a' kzdq ncblo vzpem mz ma nyz Jaerzs. Rpinemle kx, “Inyxm bzpe, kx Jaerzs. Bzkq akxputipeq kxakrlz la.” 50 A' xlrpebz Jiszs, sc tqrpipebzle mz Jaerzs kx, “Bzkq drtwrm talvzo, a' lxngiti ninge, x sa nalu mou.”

51 Kx nzkrlzbzlr ma kc trpnzngr leplz kx rlr-ngrbzle nzmncpx-krmlr badr brma, a' ngi txpwz Pita, Jon, Jemes, trtede x lxede. 52 Leplz kcng amrlx mrkc tznemipelr nzyrni-krdr. A' mz nzkrlzkr Jiszs kx nzbzkr doa olvz kc trnabz-alou, sc tqrpipebzle kx, “Bzkq yrniamu. Doa lc trbzu, a' mwine ye!” 53 A' nzyrpalelvzlr nide murde nzkrlzlr kx doa olvz kc bzpe. 54 A' Jiszs dwatrpz x otibzle doa olvz kc, malebzle mqde, sc tqrpibzle kx, “Dwalzm!” 55 Nzlu-krde yzlutx-mop x mzli kcpwz tutxlzm. Zbz sc tqrpipebz Jiszs kx, “Kabzmu du dakxnzng namu doa olvz lc.” 56 Lxede x trtede kx nzkctipxlrle, naodr mz txpwz. A' Jiszs lclvztxbzle kx bzkq nzpinedr da lc tqngi-dape.

9

Jiszs Atwzlrpx-ngrde Aposol Nedeng Mz Nzlepx-krdr Nrpakxmrlz

Matiu 10:5-15; Mak 6:7-13

1 Jiszs kqleleng aposol kcng nzpnu-esz'-nrade-li (12) x sc tqayrlwr-amqmupeleng. X mz nzmnclz-krbzlr bade, kabzle badr nzxplrngr x zmatq ngr nzmaszlrpx-krdr drka' amrlx x nzamrlz-krdr kxnzyagoxng. 2 Zbz atwzlrpxpe-ngrdeng mz mztea kcng trkrlzkapzlrng. Rpibzle kx nayapwxtipxlr Nrpakxmrlz kx Gct sa tqvectrpemle leplz mz nzmnclz-krbzlr bade mz nzngini-krde King rdr. X na-amrlzlr nrkrdrtq leplz kx nzyagoxng. 3 Rpi-mopwzle badr kx, “Bzkq da kx natwzamu mz nzvzpx-krmu, kx apule nctoko, bxli, dakxnzng, x srlrni. X bzkq nimu kx nartwz kz nzkq krali. Murde na-abrtrpzmu drtwrmu mz Gct nzrka-krde. 4 Drlve ke nzaodu-ngrmu, mncpepwzmu mz ma lapwz esz' navz, nakrlzbzle mzli kx narlasz-ngrnamu mztea la. 5 Drlve ke leplz trnzaodu-ngrdru nimu, rlaszamu mztea la x rtc-ngrbzmu rplz nakrlz-ngrdrle kx nqmq krdr trka mz nzapu-krdr kxnzmnc-mrbrng.” 6 Aposol kcng nzrkalzmqng, sc tzvz-zlipelr mztea kcng amrlx. Tzyapwxtipxlr Nrpakxmrlz kc x tzamrlzting leplz kx nzyagoxng mrkc atwrnrngr.

King Herot Antipas Xlrle Nrpa Ngr Jiszs

Matiu 14:1-12; Mak 6:14-29

7 Zbz King Herot Antipas, kc tqaclvele lr Gzlili, xlrle nrpa ngr da kcng tqaleting Jiszs x ncblo nedeng. Drtwrde mrbrtxtrpz, murde mzli kc kai pibzle mz kzdung ncblo ngr vea nedeng nanibqlr Jon. A' kzdung leplz tzrpilr kx, “Jon Kxawrkxtr tulzpe-mop mz nzbzngr.” 8 Kzdung nzrpilr kx profet Elaeja kc bqnc, tqmatq tqadcpx-lzbqpe. X kzdung nzrpilr kx kzdq kz profet ngr mzli kc lupe mou. ✡ 9 Rpi Herot kx, “Nar Jon lakipxpe kzdung ncblo ngr vea. ?A' nelc krlc tqxlrx tqaleti da lcng?” X sc tqrpile namcle Jiszs.

Jiszs Apuleng Ncblo Siu-nzlvqn (5,000)

Matiu 14:13-21; Mak 6:30-44; Jon 6:1-14

10 Aposol kcng sc tzyzlupemqng mz nzryapwxpx-krdr Nrpakxmrlz x nzamrlz-krdr leplz kxnzyagoxng, sc tzpipebzlr mz Jiszs da kcng amrlx tzalelr. Zbz sc tzvzpxpeng me esotrpz mz kzdq taon drtqde Betsaeda murde namnc-ngrdr esz'-krdr. 11 A' kx nzxlrbz zbo ngr leplz kcng le, sc tzvz-nqblqpelr nide. Kx nzkrlzbzlr nide, sc tqaodupele nidr. X sc tqycmnetr-ngrbzle badr kx Gct sa tqvectrpemle leplz mz nzmnclz-krbzlr bade mz nzngini-krde King rdr. X amrlzle krkcng tzyagoxng. 12 A' mzli kcpe mz milzpq, aposol kcng nzvzmqng bade sc tzrpipebzlr kx, “Kxetu, atwzlrpxngr leplz lcng mz mztea x nrlanc kcng tzyctineng mrlc, murde namwing x narmctineng nadr dakxnzng. Murde trpnzngr me narmctingr leplz lcng dakxnzng.”

13 A' Jiszs rpibzle badr kx, “Nimu kx narkabz nadr dakxnzng.” Nzrpibzlr kx, “Yctxpqng bagr bret nzlvqn kxtopwztine x nc kxsupe li. Takitxtrpwzle nzvz-krgr nzxpe-krgr dakxnzng nang zbo ngr leplz lc.” 14 (Murde ncblo nzkqlu-krdr nzesolzbzng mz siu kx nzlvqn (5,000). A' trnzrlwxtrpwzu olvz x doa kx nztopwzng.) Rpibz Jiszs mz ncblo nedeng kx, “Awxbuamu leplz mz dzbedeng. Mz dzbede kxesz' leplz nakrlzbzle nzpnu kxnzlvqn (50).” 15 X sc tzawxbutiopelrng. 16 Jiszs kalzmle bret kcng nzlvqn x nc kcng li, x obqlz mz bongavz mz nzkrka'ngr x sc tqawipebz mz Gct. Zbz lopxitxdeng, x sc tqkapebzleng mz ncblo nedeng, tzakipxbzlr mz leplz kcng nzkqlung. 17 Leplz amrlx nzmung x nelzdr krlctxtrpz, x ncblo nedeng nznulvzo-moulr topla nzpnu-esz'-nrade-li (12) mz nctq dakxnzng kx yctxo.

Pita Glxle Kx Jiszs Nide Kxnzmcpx

Matiu 16:13-19; Mak 8:27-29

18 Kzdq zbq, mzli kx Jiszs krka'-ngrde esz'-krde, ncblo nedeng nzvzmqng bade, sc tqveapebz badr, rpibzle kx, “?Myx kxmu nzglxkr leplz ninge?” 19 Nzrpibzlr kx, “Nzkqlung nzrpilr kx nim Jon Kxawrkxtr tulzpe-mop mz nzbzngr. Kzdung nzrpilr kx nim Elaeja. X kzdu-kzng nzrpilr kx nim dq profet kc bqnc tqlupe mou.” 20 Rpibzle kx, “?A' nimu, myx kxmu nzglx-krnamu ninge?” Rpibz Pita kx, “Kxnzmcpx ne Gct.” 21 Zbz Jiszs rngidrlvz-ngrbzle badr kx trkrlzkapzle mzli r nzyapwxtine-krbzlr mz leplz nzngini-krde Kxnzmcpx.

Jiszs Ycmnetr-ngrde Nzbz-krde X Kxnamu Nzrvz-nqblqngr Nide

Matiu 16:21-28; Mak 8:30—9:1

22 Sc tqrpipebz Jiszs kx, “Ninge, Mrlx Leplz, drtqnge naetqtx zlwz, x natrkalrpx-ngrdr ninge lrtzlvz ngrgung, nidr badr kxnzetu rdr pris, x kxnzalvztrng mz Lou sc Mosis. Sa nanibqlr ninge, a' sa na-atulz-mople ninge Gct Trte mz zbq kratq mz nibr nzbz-krnge.” 23 Zbz sc tqrpipebzle badr amrlx ngrdr kx, “Doa kx navz-nqblq-angidrle ninge, narlrpx-lzbq mz nzaetq-ngrbz drtqde mz zbq kang kqlu. X naesablqtile me pnz drtwrde esz'-krde, x bzkq axtxbzle nzo-zli-krde lrpzki rnge. ✡ 24 Murde doa kx otr-zvzngr drtwrde nzlu-krde, sa namale-lvile nzlungr kxboi. A' krkc tqyrlqtxole nzlu-krde murde lxngitile ninge, sa naprtr mz nzlungr kxboi. 25 Mane nznginingr bcnyr mz nrlc ka x amrbrtxtrle nzlu-krde mz nrlc kc navzm. 26 Doa kx pxtxpx-ngrde ninge x natqngeng mz nzngini-krnge Mrlx Leplz, sa napxtxpx-kz-ngrne nide mzli kc nayzlu-ngr-mopwc' mz zluli rnge x zluli r Trtenge x enjrl kxnztrng. 27 A' napi-angidrbo bamu kx kzdung nimu sa nalubeng mzli kc Gct na-aelwapx-ngrde zmatq ngrde mz nzvectr-krmle leplz mz nzmnclz-krbzlr bade mz nzngini-krde King rdr.” *

Nrkrdrtq Jiszs Tekqtr-lzbq

Matiu 17:1-8; Mak 9:2-8

28 Mwx zbq rtqmz otx, mz nibr Jiszs nzpi-krbzle da lcng, vzmileng Pita, Jon, x Jemes x sc tzvzdzpeng mz kzdq newz murde Jiszs nakrka'. 29 Mzli kcpwz tqkrka'-ngrde, Jiszs mzte kc tqblepxpengr x lrpz scde kc tqpnaprtxpxpe. 30 Nzpwrkilvc-ngrdr ncblo nzling, Mosis x Elaeja, kcng tztupeng badr Jiszs mrkc, tzycmnepeng. 31 Ncblo lcng nzadcpx-lzbqng mz zluli kxetu, sc tzycmnetrpe-ngrdr kxnamu nzatutrkr Jiszs me pnz drtwr Gct mz nzbz-krde Jerusalem. 32 Mzli lcde Pita nidr badr kztedeng nzmwipeng. A' kx nzdwalzmlr, sc tzmcpelr zluli r Jiszs, x nzmcpe-kzlr ncblo kcng nzling tztung badr. 33 Mzli kc ncblo kcng nzling tzrpilr nzrlaszpe-ngrdr Jiszs, sc tqrpipebz Pita mz Jiszs kx, “Kxakrlz, mrlztx angidr nzmnc-krgu mrka. Mwx nawztibzkr du matelq natq, nangi nyzm dq, nyz dq Mosis x nyz dq Elaeja.” (Trkrlz-angidrleu da kc tqpile.)

34 Mzli kc tqycmnebe-ngrde, kzdq dcbz aelwapx-lzbqngr x akqlvztxde nidr mz zmyo ngrde. X nzmwxlrtx-pnzng. 35 Natq Gct vzpxm mz dcbz kc. Rpibzle badr kx, “Krlc mrlxnge Kxnzmcpx. Lalztqbzmu bade!” †

36 Natq kc kx esakitxde, Jiszs kc tqtutxpe mrkc esz'-krde. Da lcng yc-lrpitxtrpwz badr Pita, Jon x Jemes. A' trpnzngr kx nzpi-nebadrle mzli lcde.

Rblxbz Mz Ncblo Neng Jiszs Nzrmaszlrpx-krdr Drka'

Matiu 17:14-18; Mak 9:14-27

37 Nrlc ngrlxobz sc tzvzopemqng mz newz kc. Zbz zbo ngr leplz kxetu sc tzrmctipeng Jiszs badr Pita, Jon x Jemes. 38 Kzdq ncblo sc tqkabopxpem mz nabz zbo ngr leplz kcng. Rpipxmle kx, “Kxakrlz! Mctxbz ena mrlxnge, murde mrlxnge delcpwz esz'txu! 39 Kzdq drka' mncpxm bade, x mzli kx dwatitr-ngrde mrlxnge, sc tqanepele nide. X batrpzle nzglqkr nimzle, vz vz mzli kx nqbya ngr naode wxbutr-ngrbzle. Tqatakrtibzle drtqde, x waisr-zvz-ngrde nide! 40 Yrnititrpo mz ncblo nemqng kx namaszlrpx-ngrbzlr bade. A' trnzyatrpwzung.”

41 Rpibz Jiszs kx, “?Nike nawai-mopwc' bamu? Nzmnc-krbo bamu mzli boipe! A' trkrlzkalamu nzrlxngitingr x narmu kc tqmqngibe.” Zbz sc tqrpipebzle mz ncblo kc kx, “Vzmim mrlxm mrka.” 42 Doa ncblo kc kx vzmle, drka' kc sc tqrtcope-ngrde nide mz drtc' x sc tqngi-batrpebzle nzglqkr nimzle. Jiszs pnanatile drka' kc. Amrlzle doa ncblo kc, x sc tqavzpebzle mz trtede. 43a Leplz amrlx nzkctitxpxlr zmatq ngr Gct kc tqmyalz.

Nzwrde Krali Kx Ycmnetrngr Jiszs Nzbz-krde

Matiu 17:22-23; Mak 9:30-32

43b Mzli kc leplz mztr tqprtxbe-ngrde x naodr tqmztxbe-ngrde mz nzrkctipx-krdr, Jiszs kc tqrpipebzle mz ncblo nedeng kx, 44 “Da lc napibo bamu bzkq mrbrtr mz drtwrmu! Ninge Mrlx Leplz sa na-aprcbz mz zmatq ngr kxnzmwati drtwrdr ninge.” 45 A' trnzkrlzlru nike drtwr ngrde. Nzyrlq-kapqbz badr x tryrplatitru nardr. A' nzmwxlrtilr nzveati-krbzlr nzycmnengr lc.

Doa Kx Myalz-zlwzbz Mz Nzobqkr Gct

Matiu 18:1-5; Mak 9:33-37

46 Kzdq mzli, ncblo neng Jiszs tztalwzti-lzbq-ngrdr neke mz nidr kx myapxbz. 47 Krlztrpebz Jiszs da kx tqpnz drtwrdr, zbz otile kc kzdq doa kxtopwz sc tqatupele mz nrlarde. 48 X sc tqrpipebzle badr kx, “Mrlx kx vz-nqblqle ninge mz nzabrtzlvz-krde doa kxtopwz mz drtqnge, abrtzlvz-kzle ninge. X mrlx tqabrtzlvzle ninge, abrtzlvz-kzle Trte kc tqatwzlr-ngrmle ninge. Murde mrlx kx avzo-lzbq, nide kx myalz-zlwzbz mz mz Gct.”

Mrlx Kx Prtr Mz Nrlarde Nyz Jiszs

Mak 9:38-40

49 Jon rpibzle mz Jiszs kx, “Kxetu rnge, mckr kc ncblo kx rmaszlrpxngr drka' mz drtqm. A' pibzkr bade kx naesakipe, murde trprtrpuu bagu.” 50 Rpibz Jiszs bade kx, “Bzkq! Murde mrlx kx tr-rpwa'-ngrbzleu bamu nzale-krmu nzwz-krmu, tukile mz nrlarde nyzmu.”

Kzdung Lr Szmariz Nzpxtxpx-ngrdr Jiszs

51 Zbq trkqlupeu kx ycbep mz nzbzkr Jiszs x sc tzvzmilzpe Heven, sc tqaoti-angidrpe drtwrde nzvz-krde Jerusalem. 52 Atwzlr-ngrde kcng menrpa nedeng kx nartwayz-kaipzng bade. X sc tzvztrpeng mz kzdq mztea ngr Szmariz mz nzoliqti-krbzlr dakxnzng x ma kx namwi-ngrdr. 53 A' leplz kcng mrkc nzpxtxpx-ngrdr nzadwatr-krdr nide, murde opx angidr kx nzvz-krde la navzkile Jerusalem. Tzwai-ngrdr da lc murde lr Szmariz nztrkabzng badr lr Jiu x mzteadau Jerusalem. 54 Kx nzxlrpe Jemes nidr mz Jon da lc, sc tzrpipebzlr mz Jiszs kx, “?Kxetu rgr, trnakqlelzkakr nyr Heven navzom x na-atrkatile nidr?” 55 A' Jiszs o-lxlvrbz sc tqlclvzpebzle. {X rpibzle badr kx, “Drka' la tqbatrpzle nzycmne-krmu lc. Murde ninge Mrlx Leplz trvz-ngrpwc'u nzodati-krnge nzlukr leplz, a' vz-ngrmc nzarlapxngr nidr.”} 56 X sc tzvzkipelr mztea kzble. ‡

Drtwr Naesz'ti Mz Nzrvz-nqblqngr Jiszs

Matiu 8:19-22

57 Mzli kc tzvzpe-ngrdr, kzdq ncblo rpibzle mz Jiszs kx, “Sa navz-nqblqx nim drlve keng vzkiq.” 58 A' rpibz Jiszs kx, “?Krlz-angidr-kzq da kx ycpxm mz nzrvz-nqblqngr ninge? Murde fokis nzmnc-zpwxng mz ma nyzdr kx yclzm mz gq. X utc nzmnc-zpwx-kzng mz ma nyzdr kx ngi nrla nounc. A' ninge Mrlx Leplz, trmnc-zpwxwxu, murde lr mrnyzngeng nzpxtxpx-ngrdr ninge. X sa napxtxpx-kz-ngrdr nim. ?Myx kxmule, navz-nqblqpeq ye ninge?” 59 Rpibz Jiszs mz kzdq kz ncblo kx, “Vz-nqblqm ninge.” A' rpibz ncblo kc kx, “Kxetu, na-ale-kaipo me pnz drtwr trtenge mzli ka, a' mz nibr nzbz-krde sc tqvz-nqblq-atex nim.” 60 Rpibz Jiszs kx, “Trtingr! Rlrpe-ngrbz ye mz krkcng mqngrdr nzbzpeng nzyrtzmq-krdr kxnginidr kx nabzng.” §

61 Kzdq kz ncblo rpibzle kx, “Navz-nqblqbo nim, kx Kxetu. A' navztx-kaipo mz trtenge narlxtibo bade kx rlr-ngrmle o trtingr.” 62 Rpibz Jiszs kx, “Ncblo kx ryabo nrlanc a' matinetr drtwrde, trnatwzleu dalr nrlanc. X mz nqmq lcpwz, mane nzpnzkr drtwr doa nzmnclz-krbzle mz Gct mz drtwrde nzlitr-krbzle. Murde rblx nzvectr-krbzle leplz mz Gct mz nzngini-krde King rdr.”

10

Jiszs Atwzlrpx-ngrde Leplz Nzpnu-rlimz-nrade-li (72)

1 Mz nibrde Jiszs mcpx-moule leplz nzpnu-rlimz-nrade-li. *

X atwzlrpx-ngrde nidr nzli-lxblrng mz nzrtwayz-kai-krbzlr mz mztea kcng amrlx x mrkcng navzkibzle. 2 Rpibzle badr kx, “Kxmule-esz' leplz kxkqlu nzoliqng mz nzlxngiti-krdr Nrpakxmrlz murde nanginidr doa neng Gct, a' mzli ka kxnzawzng nzpipzbeng kx nzaelwapx-ngrbzlr lrpzki angidr badr. Mz nzmu-krde lcde, krka'-ngrbzmu mz Trte, kc tqoliqtile krkcng nabrti drtwrdr ninge. Rlxtibzmu bade nzatwzlr-krmle kzdung mou kxnzawzng kx naokatrlr nimu mz nzvzmi-krmlr leplz bange. ✡ 3 Oliqamu mz nzvzngr. Murde atwzlrpx-ngrbo nimu mz mzlir leplz kxdrka'-ngrng. Nzapulr kuli kzpeto kx nzrmaneuting leplz. A' Gct sa na-aclvele nimu. 4 Bzkq rtwzamu trau x bxli, a' twz-txpwzmu sadol kc tqyctr mz nanycmu. Bzkq nzaotr nimu leplz nzycmne-krbzmu badr mz lrpzki, a' rnekitiamu mz nzvzngr. 5 Mz nzdwatr-krmu mz ma kx nzabrtzlvzlr nimu, rpi-kaipzmu kx, ‘Krka'-ngrne kx Gct na-amnc-zpwxle nimu.’ 6 Nzmu ncblo kc tqmnc mrla kx tqabrtzlvzle natqmu, nzmnc-zpwxngr la nakrlzbzle nide. Nzmu kx trpnz-ngrde, trpnzngr nzkrlz-krbzle nide. 7 Mz nzmnc-krmu, mncpepwzmu mz ma la esz'. Dakxnzng kznike nzkabzlr bamu, ngqamu, murde takitrde ncblo kxwz natwzle dalr nzwz-krde. Bzkq vzkiamu mz kzdq ma x vzki-mouamu mz kzdq kz ma. ✡ 8 Mzli kx vztr-ngrnamu mz kzdq mztea x nzabrtzlvzlr nimu, ngqnamu dakxnzng kx nzkabzlr bamu, kxmule-esz' kxmu nzasungr trvz-nqblqleu Loukxtr. 9 Amrlzamu nrkrdrtq kxnzyagoxng mrla, x rpibzmu mz leplz amrlx kx, ‘Gct sa tqaesonetrpemle nimu mz nzmnclz-krbzmu bade mz nzngini-krde King rmu.’ 10 A' nzmu kx tqvztramu mz kzdq mztea x trnzabrtzlvzlru nimu, e vzne-alzuamu mz mzlir ma lang. 11 X pibzmu badr kx, ‘Rtc-ngrbzkr rplz nakrlz-ngrnamu kx nqmq krmu trka mz nzapu-krmu kxnzmnc-mrbrng. A' nadctipx drtwrmu kx Gct rpile navectrpemle nimu mz nzmnclz-krbzmu bade mz nzngini-krde King rmu. A' pxtxpx-ngrnamu nrpa lc, x mz nzmu-krde lc tqpxtxpx-kz-ngrnamu nide!’ ” ✡ 12 Rpi-mopwz Jiszs kx, “X napi-angidrbo bamu kx mz Mzli Kxmatq kc navzm, nzayrplapxkr Gct nidr namyaszpxle lr Sodom kxdrka'-ngrng kcng bqnc.” ✡

Lr Taon Kcng Tzpxtxpx-ngrdr Jiszs

Matiu 11:20-24

13 Rpi-mopwz Jiszs kx, “Agrmplz nimu lr Korasin. X agrmplz kz nimu lr Betsaeda! Murde Gct sa na-ayrplapxle nimu. Trtekqtrwamuu nqmq nr drtwrmu kxmule-esz' mcamu da kcng tqmatq tzalepxm mz taon nyzmu. A' lr Taea x lr Saedon kxnzmnc-mrbrng kxdrka'-ngrng nzmyaszpxlr nimu. Murde nzmu rkx lcng na-alepx-pnzmle mz taon nyzdrng, e lr mztea lcdeng nzmu nzpxing dzlvq lrpz x nzrlung bq, ngi dalr nztekqtr-krdr nqmq nr drtwrdr. ✡ 14 Mz nzmu krde lc, mz Mzli Kxmatq kc navzm, nzayrplapxkr Gct nimu namyaszpxle nzayrplapx-krde lr Taea x Saedon. 15 X agrmplz nimu lr Kzpznizm murde pxtxpx-ngrnamu ninge. Kxmule-esz' glqlz-lzbqamu wq murde rpiamu natakitramu Heven, a' Gct sa na-adwatrle nimu mz Hxl!” ✡

16 Zbz rpibz Jiszs mz leplz nedeng kcng nzpnu-rlimz-nrade-li (72) kx, “Doa kx lxngitile natqmu, lxngiti-kzle natqngeng. X doa kx pxtxpx-ngrde nimu, pxtxpx-kz-ngrde ninge. X krkc tqpxtxpx-ngrde ninge, pxtxpx-kz-ngrde Gct, kc tqatwzlr-ngrmle ninge.” ✡ Mz nibr natq lcng, sc tzvzpeng.

Nzyzlu-krm Krkcng Nzpnu-rlimz-nrade-li (72)

17 Mzli kc tzyzlu-ngrm ncblo kcng nzpnu-rlimz-nrade-li nzabrtz-zlwzng. X sc tzrpipebzlr mz Jiszs kx, “Kxetu rgr, kxmule-esz' drka' kcng nzlxngitimlr nigr mz nzrkapx-krbzkr natq mz drtqm.” 18 Rpibz Jiszs kx, “Krlztipex da lc murde Setzn taom mrkc tqycngr zmatq ngrde. Nzo-anikr nztao-krmle apule bzlrpc kc nilz rde tqo ani txpwz nzvzo-krmle mz bongavz. Nzwz-krmu aovxiole zmatq ngrde. 19 Kapebo bamu zmatq ngr nzrnzlvzo-krmu zmatq ngr drka', murde namaszlrpx-ngrnamu drka' mz leplz. X kxmule-esz' otaamu badr enqmi rmu Setzn, a' sa na-aovxioamu nide x trpnzngr doa x da kx na-atrkale nimu. ✡ 20 A' bzkq abrtz-ngramu drka' kcng nzlxngiti-krdr nimu. Na-abrtz-kz-ngrnamu ye kx Gct yropele drtqmu mz buk ngr nzlungr mrkc Heven.” ✡

Jiszs Abrtz

Matiu 11:25-27; 13:16-17

21 Mzli lcde Mqngrkxtr prsrle Jiszs, x mz nzabrtz-krde sc tqrpipele kx, “Trte, Kxetu r lr Heven x lr nrlc! Awibo bam murde aelwapx-ngrbzme mz doa kcng tzavzo-lzbqng da kcng tqyrlq-kapqbzme mz ncblo kcng tzsiklung x tzrpilr kx nzyrplapxng. Trte, da lc vz-nqblqle me pnz drtwrm. Eu.”

22 Rpibz Jiszs mz leplz kcng tzmncng mrkc kx, “Nzrkrlzngr x zmatq amrlx kapem Trtenge bange. Trpnzngr leplz kx rkrlzti angidr ninge, a' ngi txpwz Trtenge. X trpnz-kzngr leplz kx rkrlzti angidr Trtenge, a' nitxpwo, x leplz kcng tqmcpxx mz nzaelwapx-krbo nide badr.”

23 Zbz Jiszs o-lxlvrtxbz mz ncblo nedeng x sc tqrpi-lrpipebzle badr kx, “Ngi da kx mrlz nzmc-krmu da kcng tqalepex! 24 Murde profet x king nzkqlung mzli kc nzrpilr namc-kzlr ninge, Kxnzmcpx ne Gct x da lcng tqalepexng, a' trnzmc-pnzlru. X nzrpilr naxlr-kzlr da lcng tqxlramu, a' trtxpnzngr.”

Doa Lr Szmariz Kc Tqmrlz

25 Kzdq kxalvztr mz Lou sc Mosis tulzm sc tqkapxbzle natq ngr nzatalzngr lcde se. Rpibzle kx, “?Kxakrlz, nike na-alex mz nzprtr-krnge mz nzlungr kxboi?” ✡ 26 Rpibz Jiszs kx, “?Nike pi Lou sc Mosis? ?Myx kxmu nzyrplatitrkr narm le?” 27 Rpibz ncblo kc kx, “Mrlzti Yawe, Gct ngrm mz nabzm atwrnrngr, x mz nzwikr nelzm atwrnrngr, x mz zmatq ngrm atwrnrngr, x mz drtwrm atwrnrngr. X mrlzti kztemqng da kc tqwaiq nzmrlzti-lzbq-krm.” ✡

28 Rpibz Jiszs kx, “Nzayzlu-krm natq tubqtx angidr. Nzmu na-ale-angidrq da lc x trpnzngr nzwrde kx atatxo-ngrnle, sa naprtrq mz nzlungr kxboi.” ✡ 29 A' mz nide esz'-krde rpile tubq, sc tqrpipebzle mz Jiszs kx, “?Nekeng kztengeng kx namrlztixng?”

30 Zbz Jiszs kc tqyapwxtipebzle kzdq kc be mz nzaelwapx-krde kx namrlztiku leplz amrlx. Rpibzle kx, “Kzdq lr Jiu, vzkiomle Jerusalem, navzkiole mz taon kc Jeriko. Ncblo lc tatxtr mz mqdr ncblo kxdrka'-ngrng. Nzaotxpxbzlr lrpzdeng, nzoti-kzpzlr trau scdeng, x nztztitxdr nide mule nabztx. X sc tzvopeng. 31 Zbz kzdq pris kc tqvokiopemle Jerusalem mz lrpzki kcpwz. Navokiopele Jeriko, vone mz dcngki. Kx mcpele ncblo kc, sc tqkawipele, tqo-ngalukipele mz kzdq nrlar lrpzki, murde ma tqbatrpzle trnztakitr-krdeu nide mz nzprtrngr mz nzangiongr mz nzvz-nqblq-krde Lou sc Mosis. 32 Mz nqmq kcpwz, kzdq ncblo kx vzpxm mz nqvi lr Livae vz-kzp mrkc. Obqtxobz mz ncblo kc, x kawitxde. O-ngalukitxde mz kzdq nrlar lrpzki kc, murde rpile kx nzrlr-krbzlr nzprtr-krde mz nzangiongr myaszpxle nzokatr-krde ncblo lc. 33 A' kzdq doa lr Szmariz kx vzkio-kzple mz lrpzki lcde, mcpele ncblo kc, sc tqyctxpe mz drtwrde. 34 Vztxbz bade x wztibzle kxsqki ngrdeng mz waen x pnutibzle mz tolo, x pilvzbzleng dzlq lrpz. Zbz glqlzle ncblo kc mz dcngki nede, sc tqvzmipebzle mz kzdq ma kx nzamatrngr mz lrpzki, tqaclvepele elr. 35 Nrlc ngrlxobz, kalzmle kcng trau kx takitrde kzdung zbq nzmnc-krde mz ma kc, sc tqkapebzle mz ncblo kc tqaclve ma kc. Rpibzle kx, ‘Aclvepwz x nzyzlu-krmc sc tqayzlupe-mopwc' nikeng ayrbzkqtrpzmeng bade.’ ”

36 Rpi-mopwz Jiszs mz kxalvztr mz Lou sc Mosis kc kx, “?Nzpnzkr drtwrm le, neke tqapubzle kztede mz ncblo lc tqtabq ncblo kxayo?” 37 Rpibz ncblo kc kx, “Ncblo lcde kc tqmrlztile nide.” Rpibz Jiszs kx, “Vz x vz-nqblq kz nqmq kr ncblo lc.”

Jiszs Oklatile Mata Nidr Mz Mxri

38 Jiszs badr ncblo nedeng, kx nzvzpelr kc, sc tzvzpxpeng mz mztea Betzni, me mncngr kzdq kc olvz drtqde Mata. Sc tqaodupele Jiszs. 39 Mzli kc tzmncpe-ngrdr brma, ilede Mxri, wxbu-aepztrpz mz Kxetu x tqlalztqbz mz nzalvztr-krdeng. 40 A' Mata drtwrde otxtrpwz mz nzwzngr kcng tqaleleng. Zbz sc tqvzpem mz Jiszs tqrpipebzle kx, “Kxetu rnge, ilenge rlasztxpemle bange nzalengr da kcng amrlx. ?Krlzq nzrpi-ngrbz bade naokatrle ninge?” 41 Rpibz Kxetu kx, “Mata e, bzkq otr kato mz drtwrm da lang kqlu. 42 A' da esz'txupwz kx myapxbz. Mxri krlzle da lcde, x tr-rpwa'-ngrpwc'u bade nzlalztq-krde mz nzalvztr-krngeng.”

11

Nzalvztrkr Jiszs Mz Nzkrka'ngr

Matiu 6:9-13; 7:7-12

1 Kzdq mzli Jiszs krka' mz kzdq nrlc. Kx yrkrpxpebzle kc, kzdq ncblo nede rpibzle bade kx, “Kxetu rnge, alvztrp bagr nzkrka'ngr, da kc tqwai Jon Kxawrkxtr nzalvztr-krde oblamzdeng.” 2 Rpibz Jiszs badr kx, “Mz nzkrka'-krmu rpiamu kx,

‘Gct Trte, batrp bagr nigr lr nrlc, nzamatq-krgr drtqm kxtr-esz'ngr, x nzmnclz-krbzkr bam nzngini-krm King rgr. 3 Kam bagr dzu r da kx natakitrde mzbq ka. 4 X ipqpxbz alwx ngrgrng navz-nqblqle nzipq-krgr krkcng tzaletrpqng da kx trmrlzu bagr. X arlapx nigr mz nzokatr-krm nigr mz nztu-amqngi-krgr mz nzatalzngr. Eu, angida.’

5-6 “Napi-mopwc' dq nzycmne-ebzpxngr. Kzdq mzli kzdq kc ncblo adwatile kc kzlede kx kaputrp mz ma nyzde mz aurnrlc. Ncblo lc vzm, x navzkile mz kzdq nrlc. A' trpnzngr nadr dakxnzng kx nakabzlr bade. X ncblo kc tqrnginyz ma, vz mz ma kzble mz nzrlx-krde da. Zbz sc tqrpipebzle kx, ‘?Mzlenge, nakame bange du dakxnzng?’ 7-8 Kxmule-esz' ncblo kc naonrx nyzde pqbrpe x tzmncpeng badr doa nedeng me nzmwi-ngrdr, a' sa natulzpebz mz nzokatr-krde kztede, murde drtqde ma tqamyabz lr mztea nyzdeng. X sa nakabzle da kcng amrlx tqsutibz drtwrde, murde tubq nzale-krdele.

9 “Mz nqmq lcpwz, rlxtibz da mz Gct, x sa nakabzle. Rtangr da x sa narmctiq. Abc x naonrx sa nalvxpxbz. 10 Murde doa kx rlx da kx takitrde nide, sa natwzle. X kx rtangrtile nzokatrkr Gct, sa nangida. X kx abctr-zvzbz mz Gct, naonrx nyz Gct sa nalvxpxbz bade. 11 Murde trpnzngr trte doa kx rkabz mz mrlxde ningidoe mzli kx rlx-ngrbzle nc. 12 X trkapwzleu nalx mzli kx rlx-ngrbzle neimr kio. 13 Nimu kcng trnztubq-zvzung krlzamu nzale-krmu da kxtubq mz nzrka-ngrbz da kxmrlz mz doa nemung. A' da kx myapxbz, Trtemu kc Heven, krlzle nzale-krde da kxtubq mz nzka-krbzle Mqngrkxtr mz krkcng nzrlxtibzlr bade.”

?Zmatq Ngr Jiszs Vzpxm Mz Gct O Mz Setzn?

Matiu 12:22-30; Mak 3:20-27

14 Kzdq mzli, Jiszs rmaszlrpxngr drka' kx batrpzle nznabukr kzdq ncblo. Ncblo kx prszpx drka' kc le, sc tqycmnepe. Zbz nzkctitxpx zbo ngr leplz kcng. 15 A' kzdung leplz nzrpilr kx, “Beelsebol ela, kxetu r ma ngr wq, nide kc tqaclvele drka' amrlx, x sc tqrkabz bade zmatq ngr nzrmaszlrpx-krde drka' mz leplz.” *

16 Kzdung kz nzabzpxlr nide mz nzrlxti-krbzlr bade kx na-alebzle dq da kxmatq mz nzaelwapx-krde kx zmatq ngrde vzpxm mz Gct, a' trvzpxpuu mz Setzn. 17 A' Jiszs krlztitrpebzle drtwrdr x mz nzaelwapx-krbzle badr kx nzvz-rbrng, sc tqrpipebzle kx, “Kandre kx akipx-lzbq mz dzbede sc tzota-etrpeng, mzli kxpipzne sa naodating. Mz nqmq lcpwz doa lr ma kxesz' kx nzamnc-dali-lzbqng, sa na-apulr ma kx wxtxo. 18 X mou, nzmu Setzn badr drka' kztedeng naotablrlr mz nidr esz'-krdr, e zmatq ngrde mz nzaclve-krde leplz sc tqmanepe. 19 Kxmule-esz' rpiamu kx rmaszlrpx-ngrne drka' mz zmatq ngr Setzn, a' tr-rpiwamuu kx oblamzmung nzrmaszlrpx-kz-ngrdr mz zmatq ngrde. Mz nzmu-krde lc, nzkrlzlr nzrpi-ngrbz bamu kx vz-rbramu! 20 A' me ngi daki-angidrle se. Mz nzmaszlrpx-krnge drka' mz zmatq ngr Gct, aelwapx-ngrne kx Gct sa tqvectrpemle leplz bade mz nzngini-krde King rdr.

21 “Murde Setzn apule ncblo kx xplr, kx tumile mclrde atwrnrngr mz nzotangr, x aclvele ma nyzde, murde leplz kcng tqlolvzleng ma tzrlapxng. 22 A' ninge ncblo kx xplrpxbz x aovxiopex nide. X twzpex zmatq ngrde atwrnrngr, kc tqabrtr-ngrde drtwrde. X kapebo zmatq rnge mz leplz kcng tqarlapxpex mz nzmaszlrpxpe-krbo drka' kcng badr, murde natu-pz'liti-ngrdr nide.

23 “Na-aoti drtwrmu nrlarde kx namnckiamu. Doa kx trmnckileu mz nrlarde nyznge, nide enqmi rnge. Doa kx trokatrleu ninge mz nzrvzmi-ngrm leplz mz Gct, nide kx rmaszlrpxngr leplz mz nzvz-krmlr bade.”

Nzyzlu-krm Drka' Mz Nzprsrpe-krde Ncblo

Matiu 12:43-45

24 Rpi-mopwz Jiszs mz leplz kcng kx, “Mzli kx kzdq drka' nzmaszlrpx-ngrde mz kzdq ncblo, drka' la vzne lzke, rtangrne me na-ama-ngrde mz nabz leplz. A' nzmu trnamcleu kzdq nrlc, sc tqrpipele mz nide esz'-krde kx, ‘Nayzlupe-moux mz ma nyznge kc tqrlaszpemc.’ 25 Zbz yzlu mou, x mcle ncblo kc mrlzpe x nqmq krde mrlzpe x trpnzngr kxnzmncng mzlilxlr kzble kx mncpxm bade. 26 Zbz vzpx x vzmitrple drka' rlimz kx nztrka-krdr myaszpxle nztrka-krde. Nzvzmqng sc tzmncpxpemqng bade. X nzmnckr ncblo kc sc tqtrkatx-zlwzpe, myaszpxle mzli kc kai.” †

Jiszs Pxtxpx-ngrde Nzalengr Dq Rkx Kx Matq-esz'ngr

Matiu 12:38-42

27 Mzli kc Jiszs tqycmne-ngrde, kzdq olvz ycmnelzm mz mzlir zbo ngr leplz lcng x rpibzle kx, “Namrlzbz mz lxem murde mikale nim x ayqle nim!” 28 A' rpibz Jiszs kx, “Eu, a' sa namrlz-kzpz mz leplz kcng tzxlrng natq Gct x nzvz-nqblqlr!”

29 Zbz zbo ngr leplz kc, kx etunepxpele, sc tqrpipe-moule kx, “A' nimu leplz kcng tzmncng mzli ka kxdrka'-ngrng. Rlxtiamu kx na-alebo dq rkx kxmatq-esz'ngr mz nzaelwapx-krnge kx vzpxmc mz Gct. A' trpnzngr rkx kx na-aelwa-ngrbo bamu, a' nangi txpwz rkx kc tqalebz Gct mz profet Jona kc bqnc. 30 Murde nqmq kcpwz Jona tqngini-ngrbzle rkx mz lr taon kc etu Ninive, e ninge, Mrlx Leplz, nangini-kzpo rkx mz lr nrlc ka. 31 Mzli kc bqnc kwin kc Seba mrkc Arabia, vzm rlru mz nzlalztq-krbzle mz Solomon mz natq ngr nzyrplapxngr. ✡ Kxmule-esz', a' mzli ka doa kx myaszpx-zlwzle Solomon vzpem, a' pxtxpx-ngrnamu nzlalztq-krbzmu bade. Mz nzmu-krde lcde, mz Mzli Kxmatq kc navzm, Kwin kc Seba sa naycmne kz mz kot mz nzpipx-krde kx vz-rbramu, murde trlalztqpwzmuu mz Gct mz natq ngr nzyrplapxngr. 32 Mz nqmq lcpwz, mzli kc bqnc leplz ngr taon kxetu Ninive nzlxngitilr nrpa ngr Gct kc tqyapwxtipxbz Jona badr, x nztekqtrlr nqmq nr drtwrdr mz alwx ngrdr. Kxmule-esz', a' mzli ka doa kx myaszpx-zlwzle Jona vzpem mz nzyapwxtipx-krbzle nrpa ngr Gct bamu, a' trtekqtrwamuu nqmq nr drtwrmu. Mz nzmu-krde lcde, mz Mzli Kxmatq kc navzm, lr Ninive sa naycmne-kzng mz kot mz nzpipx-krdr kx vz-rbramu, murde trlxngitiwamuu nrpa ngr Gct da kc tzwailr.” ‡

33 Rpi-mopwzle kx, “Trpnzngr leplz kx rtekao lam sc tqyrlq-kapqpele. X tralalvzo-kzleu topla. A' lam nzadolzpwz wq, murde leplz namclr zyzlr mz nzdwatr-krmlr brma. 34 X nzmu mzpu mrlz, krlzamu nzrmc-angidrngr da. A' nzmu mzpu trmrlzu, trkrlzwamuu nzrmcngr da. 35 Mz nqmq lcpwz, na-ayayramu nabzmu murde nakrlzamu nzalvztrngr angidrng. A' bzkq amqngiamu nabzmu murde ma tqvz-rbr-zvzamu. 36 Murde mzli kx nabzmu yayr-ngrde, krlzamu nzrkrlzngr da angidr kx vzpxm mz Gct. X da angidr lcde sa na-apule zyzlr kx na-aopx-angidrbzle da mz nabzmu.” §

Jiszs Ycmne-plztitrle Kxnzetu R Lr Jiu

Matiu 23:1-36; Mak 12:38-40

37 Mzli kc Jiszs tqyrkrpxpe-ngrbzle nzycmne-krde, kzdq kc Farzsi sc tqaveatipebzle nide kx namung badr. Kx krlzbzle kc ma nyzde, sc tqvztrpebz tqwxbuope mz nzmungr, a' trwzti-kaileu mqdeng. 38 Farzsi kc pwrkilvc-ngrde nzmc-krde kx Jiszs trvz-nqblqleu nqmq kxtr krdr, x sc tqmu ate. *

39 Jiszs krlzle da kc tqaoti drtwr Farzsi kc, sc tqrpipebzle bade kx, “Nimu Farzsi aoti txpwz drtwrmu da kx trmyapxpwzu. Krlzamu nzrwztingr kxpipz nibr kap x nibr plet mz nzvz-nqblqngr nqmq krmu, murde natubqamu mz Lou sc Mosis. A' nabzmu yrbupxm mz nzpnangr da x nqmq ngr alwx. 40 Narmu trka x lukurnr-ngrnamu! Murde Gct kc tqrwzngr nrkrdrtqmu yz, nide kc tqrwz-kzngr nabzmu. X mz nzobq-krde, nzbrngzkr nabzmu myaszpx-zlwzle nzrwztingr nibr da. 41 Nzmu nasuti drtwrmu nztubq-ngrbz mz nzobqkr Gct, bzkq aoti drtwrmu da kx trmyapxpwzu. A' naokatr-alzuamu kxtrnzrngiscung da mz nzrka-ngrbz badr da kxmrlz kx trpnzngr scdr. Murde nzmu na-aleamu da lcng mz nabzmu angidr, nimu badr dztumu amrlx sa natubqpebzmu mz nzobqkr Gct.

42 “A' agrmplz nimu, kx Farzsi. Gct sa na-ayrplapxle nimu. Murde kxmule-esz' kabzmu da kranzpnu ngr da scmung amrlx bade mz nzaotikr drtwrmu da kxtopwzng kx trmyapxpwzu, a' trkxu mz drtqmu da kxmyapxbz. X tralewamuu da kcng tqtubqbz mz leplz, x trmrlztiwamuu nidr mz nivz lr Gct. A' takitrde nzale-kai-krmu da lcng tqmyapxbz, x ale-kzamu da kcng trmyapx-zlwzpwzung.

43 “Agrmplz nimu, kx Farzsi. Gct sa na-ayrplapxle nimu mz nzglqpx-lzbq-krmu! Murde rpiamu nawxbupwzmu mrkc tqmrlztxpxbz mz mangr-nzkrka'ngr, x leplz napi-txpwz bamu natq ngr nzamatqngr me nzyrlwr-lxblrngr.

44 “Agrmplz nimu, kx Farzsi! Gct sa na-ayrplapxle nimu! Murde apuamu gq lr kxbz kx trnzyrqlzu, x mzli kx leplz nzvzneo-ngrmlr elr, batrpzle trnztakitr-krdru nidr nzprtrngr mz nzangiongr. Mz nqmq lc kz, rblxbz mz leplz nzkrlz-krdr kx nqmq krmu trka. X mzli kx nzvz-nqblq-ngrdr nimu, batrpzle trnztakitr-krdru nidr.”

45 Zbz kzdq ncblo kxalvztr mz Lou sc Mosis rpibzle bade kx, “Kxakrlz, mz nzycmne-krm lc pibqtx-kzq nigr!” 46 Rpibz Jiszs kx, “Agrmplz nimu, kx kxnzalvztrng mz Lou sc Mosis. Gct sa na-ayrplapx-kzle nimu! Aleti-katoamu nqmq krmu kxkqlu kx yrlqtr-mopwz mz Lou sc Mosis. X rblxbz mz leplz nzma-nqblq-krdrleng. Murde nqmq lcng nzapulr da kxmrlepu, kx yrlqlzbzmu mz nabxdr kx naglqlr. A' nimu esz'-krmu, trvz-nqblqwamuu nqmq lcng x trokatrwamuu leplz mz nzrglqngr.

47 “Agrmplz nimu! Murde kxmule-esz' rwzo-ngrnamu da kx ycobz mz gq lr profet kcng bqnc, a' profet lcng tznibqti melrmqmung. 48 Wztx-ngrbzmu gq lr profet kcng tznibqti melrmqmung. A' trblepx-pnzpwzmuu badr. Murde pxtxpx-kz-ngrnamu nzvz-nqblq-krmu nzalvztrkr profet neng Gct. 49 A' vz zvz, murde Gct ycmnetr-ngrde nimu mz nzyrplapx-krde mz nzrpi-krde kx, ‘Profet x menrpa nengeng sa navzbzng mz leplz nengeng mz nzpipx-krbzlr badr natqnge. A' kzdung nidr sa nanibqlr x kzdu-kzng sa na-atrkatilr.’ ✡ 50 Mz nzmu-krde lcde, sa narmctiamu nzayrplapx-zlwzngr nimu. Murde Gct sa na-atamutilzbzle bamu alwx ngr nzrnibqngr profet amrlx, 51 abzo mz Ken nznibq-krde Ebol, krlzmle nzrnibqngr Sekaraea, kc tznibq me tavau mz mzlir olta x Mrkc Tqtr. Napibo bamu, Gct sa na-atamutilzbzle bamu alwx ngr nzrnibqngr profet amrlx, murde nzbz-krdr vzpxm mz da kcng tqaletiamu. †

52 “Agrmplz nimu, kxnzalvztrng mz Lou sc Mosis. Gct sa na-ayrplapxle nimu! Murde tr-rlrpx-lzbqwamuu mz nzmnclz-ngrbz bade. X nzalvztr-rbr-krmu rpwa'-ngrbzle mz leplz nzlxngiti-krdr nide. Apule kx yrlq-kapqbzmu badr ki kc nzmu nalvxpxbzle naonrx ngr Heven.”

53 Jiszs kx rlaszpele kc mrkc, kxnzalvztrng mz Lou sc Mosis, badr Farzsi sc tztrkalrpe-ngrdr nide, x nzrpilr na-aesakibzlr nzwz-krde. Zbz sc tzvea-ebirtxpe-kzpwzng natq kxkqluti. 54 Murde nzrpilr na-aprtzlr nide mz trtxki scdr, mz nzrpi-rbr-krde da, x sc tzlolvzpelr nide.

12

Da Tq Kx Bzkq Aleamu

Matiu 10:19-20, 26-33; 12:32

1 Mzli kcpwz siu ngr leplz tzyrlwr-lxblrng x tzrnekrti-lzbq-ngrdr nzoliki-krdr, Jiszs rpi-kaipzle mz ncblo nedeng kx, “Bzkq apuamu Farzsi. Nzrpilr kx nztubqng, a' nzpokiang. Nqmq krdr apule yisti kx talvzpxle bret atwrnrngr, murde nqmq krdr atrkatipele leplz amrlx kcng tzvz-nqblqlr nidr. 2 A' da kx nzyrlq-kapqting, sa nayrbq-zpwxngr. X mz nqmq lcpwz, da kx nzxpqbrlvzlr, sa napipx me naxlr-lxblr-ngrdeng. 3 Nike pi-lrpiamu mz nabz nzlo, sa napipx mz nrlckxngrlx. X da kcng tqpi-awabzmu mz leplz, sa napi-kato mz mzlir mztea. Murde alwx ngrmung amrlx kx yc-kapqti, sa nakrlzti leplz kalr.

4 “A' napibo bamu, kx mzlengeng, bzkq mwxlrtiamu krkcng nzrnibq-txpwzng nrkrdrtq, a' mz nibrde nzmu trnznibqlru mqngr. 5 A' namwxlrtiamu Gct, murde mz nibr nzrnibq-krde, rngisc zmatq mz nzadwatrngr leplz mz Hxl. Nide kx namwxlrti txpwz!

6 “Kxmule-esz' nzamwangr boblz kxnzlvqn trau rde pipzne, a' trpnzngr boblz kx mrbrtr mz drtwr Gct. 7 A' nimu myaszlzamu boblz kxkqlu! Murde nqnginarmu amrlx, rlwxti kz Gct kc tqaclvele nimu. Mz nzmu-krde lcde, bzkq mwxlrtiamu leplz.

8 “Murde doa kx abrtzlvzle ninge Mrlx Leplz mz mz leplz mz nrlc ka, sa na-abrtzlvz-kzx nide mz mz enjrl neng Gct mz Mzli Kxmatq kc na-ayzlu-ngrbz Gct da mz leplz. 9 A' doa kx pxtxpx-ngrde ninge mz mz leplz mz nrlc ka, sa napxtxpx-kz-ngrne nide mz mz enjrl neng Gct. 10 Doa kx pibqtile ninge, krlz Gct nzipqpx-ngrbz alwx ngrde, nzmu natekqtrle nqmq nr drtwrde. A' rblx nzipqkr Gct doa kx pivxitile Mqngrkxtr. *

11 “Kzdung mzli sa navzmitrlr nimu mz kot mz mangr-nzkrka'ngr murde lxngitiamu ninge. X na-atubzlr nimu mz kxnzetu r lr Jiu. X kzdung mzli sa navzmilr nimu mz kzdung kz kot. Mz mzli lcdeng, bzkq da nakxne drtqmu kxnamu nzayzlu-krmu natq, x nrpa kc napiamu kx narblxbz badr nzayzlu-krbzlr. 12 Murde Mqngrkxtr la naokatrle nimu mz nrpa kc napipxamu.”

Be Ngr Bcnyr Kxngqngu

13 Kzdq ncblo kx mncpxm mz zbo ngr leplz kc rpibzle bade kx, “Kxakrlz, pibz mz mzlenge kx na-akikr bade drtc' kc tqbzszm trtegr bagr.” 14 Rpibz Jiszs kx, “Trvz-ngrpwc'u nzakingr dztu leplz.” 15 Zbz rpibzle mz leplz kcng kx, “Bzkq trkibramu, a' aclvetio-lzbqamu mz da amrlx kx naprlvz mzpu. Murde nzmnc-zpwxngr x nzlungr kxboi trnzvzpxpwung mz nzrngiscngr da.”

16 Zbz rpibz Jiszs kx, “Napibo bamu dq nzycmne-ebzpxngr. Kzdq kc bcnyr rnginyz drtc' kx dakxnzng ngrde kqlu x mrlzti. 17 Kzdq mzli drtwrde aole mz nide esz'-krde kx, ‘Trpengr me nayrlq-ngrne dakxnzng nangeng kx nayctile mzli naboi. ?Nike na-alepex? 18 Sa na-awxlikiopex ma ngr da nyzngeng x nawztix ma kxnzetupxbzng, murde nayrlq-ngrne dakxnzng kcng kqlu tqmrlzti x dztungeng amrlx. 19 X mz nibrde sa na-amax x namux x narmnqx x na-abrtzx mz nzmnc-zpwx-krnge! Murde dztungeng takitxtrpedeng nzyc-krdr nzkrlz-krbzle yiz kxkqlu mou.’ 20 A' rpibz Gct bade kx, ‘Kxngqngu e! Mz nrlckxbq ka nabzpeq. X dztumqng amrlx nabzszbzme mz leplz kzbleng.’ ” ✡ 21 X rpi-mopwz Jiszs kx, “X Gct sa na-ayrplapxle leplz amrlx kcng tzatamutilzng da kx nangi scdrng, a' nzpxtxpx-ngrdr nzokatrngr leplz.”

Nzrngiscngr Da

Matiu 6:25-33

22 Zbz sc tqrpipebz Jiszs mz ncblo nedeng kx, “Da kx tqrpi-ngrbo lc bamu kx bzkq da kx nakxne drtqmu mz nzmnc-krmu, mz da kx nangqnamu x lrpz kx napxi-ngrnamu. 23 Murde nzmnc-zpwxngr tryctxtrpwzu mz dakxnzng x lrpz. 24 A' na-aoti drtwrmu utc. Trpnzngr da kx nzpetilr x trnzekqlzung dakxnzng. Trpnzngr nyzdr ma ngr dakxnzng, murde apu Gct nidr. A' nzmyalz-krmu myaszpxle utc! X mz nzmu-krde lc, Trtemu sa narkatibz bamu da. 25 Rblxbz bamu nzaboinepx-krmu nzlu-krmu mz nzyc-zvzkr mz drtwrmu da.

26 “Mz nzmu-krde lc, mane nzkxkr drtqmu da, murde trokatrleu nimu. 27 A' na-aoti kz drtwrmu nzpqpxkr mqmya. Trnzwzung x trnzrkxsilvzung scdr lrpz. Kxmule-esz' King Solomon kc tqngi nceapu, a' nzlulikr lrpzdeng trmyaszpxleu mqmya lcng. 28 Murde Gct la tqapqtipx mqmya nangi lrpzdr nc mqmya. Noude lang trnztu-aboiu murde sa namrbrng mz nzngc-krdr mz nyr, nzngikr nanr leng. Mrla tqyc-ngrde, nakrlzamu kx Gct sa na-apxi-kzle nimu, mz nzmnc-krmu mz nrlc. Murde myaszpx-zlwzamu nounc. A' nzrlxngiti-krmu bzkq topwz! 29 Mz nzmu-krde lc, bzkq aoti txpwz drtwrmu da kx nangqamu. 30 X bzkq apuamu kxtrnzrlxngitiung kx nzaoti txpwz drtwrdr dakxnzng. Murde trnzkrlzlru kx Gct rkale doa nedeng dakxnzng. A' nadcpx mz drtwrmu kx Trtemu krlzle da kx trycpwzu bamu. 31 Mz nzmu-krde lcde, narlr-lzbq-ngrbzmu mz nzmnclz-ngrbz mz Gct x mz nibrde da lcng sc tqkape-kzpzle bamu.

32 “Apuamu sip nengeng x rblx nzokatr-lzbq-krmu. A' bzkq mwxlramu, murde Trtemu kc Heven abrtz-ngrde nzrka-krbzle bamu da kcng tzvzpxmqng mz nzngini-krde King rmu. 33 A' amwa-alzuamu da kcng tqngisctimu x kabzmu trau rdeng mz krkcng trpnzngr scdr. Murde mz nzale-krmu da lc, sa na-atamutilzamu nzrngisc-krmu mrkc Heven, me trnayrkrpx-ngrpwzleu. X mrlc trpnzngr kx napna da x trpnzngr ninr kx nayrti da. 34 Na-atamutilzamu nzrngisc-krmu mrkc Heven, murde mrkc tqyrlq-ngrnamu dztumung, delc tqyc-kzngr nabzmu.

Naoliq-zvzamu Nzyzlu-krm Jiszs

Matiu 25:1-13

35-36 “Mzli kx nzyrlzngr, ncblo kxyrlz prtr kai mz nzmungr mz nzyrlzngr. Zbz sc tqvzpe mz nzvzmi-krmle olvz rde brma. X kxnzawz-nrbalq nedeng naoliqng x lam pnrdr nangc mz nzaenzli-krdr nzyzlu-krmle. Murde mzli kc navz-ngrmle na-abctrpz, x nalvxpxbzlr naonrx mzli lcdepwz. 37-38 X mzli kc kxetu rdr navz-ngrmle, kxnzawz kcng na-abrtzng murde nzobq-pz'lilr x nzoliqpeng, kxmule-esz' na-aenzlilr nide krlzbzle aurnrlc o mzli kx boipx-mopwz! X kxetu rdr sa na-abrtzlvztx-kzle nidr. X sa narpibzle kx nawxbuo-kaing mz nzrka-krbzle nadr dakxnzng. 39-40 X nimu na-apuamu kxnzawz lcng. X na-apu-kzamu ncblo kx oliq mz nzrpwa'-krbzle mz kxpnada nztangetr-krbzle ma nyzde, murde trkrlzleu nabznepi lcde. Mz nqmq lcpwz, naoliq-zvz-kzamu. Murde Ninge, Mrlx Leplz, sa nayzlumc mzli kx trpnzu drtwrmu nayzlu-ngrmc.”

Kxnzawz Kx Brti Drtwr Kxetu Rde

Matiu 24:45-51

41 Rpibz Pita kx, “?Kxetu rnge, nzycmne-ebzpxngr lc pime bagr o pibzme mz leplz amrlx?” 42 Rpibz Jiszs kx, “?Neke kxnzawz nenge kx brti drtwrnge? Tqycmnetibo nimu x kzdung kz kxnzrmailzng. Murde kzdq kxetu aprcbzle mz kzdq kxnzawz nede mz nzaclve-krde kztedeng x mz nzapu-krde nidr. Zbz sc tqvzpe mz kzdq nrlc. Kxnzawz kx yrplapx x brti drtwr kxetu rde, sa navz-nqblq-zvzle natq kxetu lc. 43 Mz nzmu-krde lcde, mzli kc navz-ngrm kxetu rde, kxnzawz lc sa na-abrtzlvzle nzale-krde nzwz-krde. 44 Da angidrtx lc napibo bamu, kxetu kc sa nayrlqle kxnzawz lc na-aclvebzle dztudeng amrlx.

45 “A' trmrlzu kxnzawz lc nzrpi-krde mz drtwrde kx, ‘Kxetu rnge trpnzngr nzvz-ani-krmle.’ Zbz sc tqibrtipe-kzle kztedeng, waile ncblo x olvz. A' nide kc tqmu x tqangqnguti-lzbq-ngrde nzrmnqngr. 46 A' kxetu kc yzlum mz kzdq mzli kx trpnzu drtwr kxnzawz lc. Zbz kxetu kc na-ayrplapx-zlwzle nide x na-apusr-ngrde nide kxtrnzrlxngitiung.

47 “Kxnzawz kc tqkrlzle me pnz drtwr kxetu rde a' troliqu nzvz-nqblq-krdele nzrviplangr nide nzwrde nakqlu. 48 A' kxnzawz kc trkrlzleu me pnz drtwr kxetu rde, x alele da kx takitrde nzrviplangr nide, nzrviplangr nide nzwrde napipz. Murde leplz kx nzkrlzlr me pnz drtwr Gct, navz-nqblq-zvzlr. X leplz kx ka-nebang Gct zmatq kxetu, narlr-lzbq-zvz-ngrbzng mz nzwz-krde.”

Jiszs Batrpzle Nzakipx-lzbqngr

Matiu 10:34-36

49 Rpi-mopwz Jiszs kx, “Vz-ngrmc nztekatr-krnge nrlc mz nyr pnr Gct. X sutipe drtwrnge nzwou-krde mzli ka! A' sc trwouka. 50 Murde nzetqkr drtq kxtrka x nzkxpungr kx nakrlzmle ninge sa tqvzbep. X nabznge tqtalvzo zvz mz nzaotikr drtwrnge le. X nzvz-krde la nakrlzbzle mzli kx nakapupx-ngrde! 51 Mz drtwrmu rpiamu kx vz-ngrmc nzrtwz-krmc nrwx mz leplz mz nrlc ka. A' trtingr, murde vz-ngrmc nzakipxngr kxnzlxngitilr ninge x kxtrnzrlxngitiung. 52 Mzli kape doa lr ma kxesz' na-akipx-lzbqng, kzdung mz nrlarde nyznge x kzdung mz nrlarde kzble. 53 Kxmule-esz' trte, o lxe, o mrlx, o inyx, o mzle-lzbq, o ile-lzbq, o kzdo-lzbq, o lvxbq-lzbq, a' doa lcng amrlx sa na-aki-lzbqng mz nzrlxngitingr ninge.” ✡

Nzrkrlzngr Rkx Ngr Nzwzkr Gct

Matiu 16:1-12; Mak 8:11-21

54 Rpi-kzpz Jiszs mz leplz kcng kx, “Kx namcpeamu kx zbo kc tqtupe, pitx-pnzamu kx, ‘Mwx tewa nadcpe,’ x dctx. 55 X kx naxngibzmu nenq ngr ulu kx nabaopele mrka Israel, sc tqrpipeamu kx, ‘Nrlc la napqpe,’ x nrlc kc tqpqpe. 56 Krlzamu nzrmcngr da kx navzpxm mz nibr zbo x nenq. X rpi-kzamu krlzamu da kx nzvztimqng mz Gct, a' pokiaamu. Murde rblxbz bamu nzrkrlzngr nzwzkr Gct mzli ka.

57 “A' nakrlzamu nike tubq x aleamu. 58 Nzmu kzdq ncblo natwzle nim mz kot, tubqti-lzbq-kaiamu mz lrpzki. Murde ma tqaprcbzle nim mz majzstret kc na-aprc-alzupwzle nim mz pulis, x pulis sc tqadwatrpele nim mz presin. 59 Murde nzmu kx tqkrlzpebzme la presin trpengr nzdwapx-krme. Murde rblx nzatatr-krme trau kx na-avzpxmle nim. Mz nqmq lcpwz, tekqtr nqmq nr drtwrmu mzli ka, murde ma tqpibz Gct kx navzq mz Hxl, x trpengr nzdwapx-krme.”

13

Esablqtiamu Alwx Ngrmung

1 Mzli lcde kzdung leplz kcng tzmncng mrkc, nzpibzlr mz Jiszs kx nznibqti ncblo ngr vea neng Paelzt kzdung lr Gzlili, mzli kc tzkalz-ngrbzlr blz krdr mz Gct mrkc Jerusalem. 2 Rpibz Jiszs badr kx, “?Nzpnzkr drtwrmu le rpiamu lr Gzlili lcng, alwx ngrdr trka-zlwzng myaszpxle lr Gzlili kc-kzng? 3 Mwx trtingr! A' napibo bamu, nzmu kx trtekqtrwamuu la nqmq nr drtwrmu mz alwx ngrmu, Gct sa naodati-alole nimu amrlx ngrmu mz Mzli Kxmatq kc na-ayzlu-ngrbzle da mz leplz. 4 Nadctipx drtwrmu ncblo kcng nzpnu-esz'-nrade-rtqmz (18) tqtabqlvzo ma kc tqtupx wq, esotrpz mz nabzde Siloam, mrkc Jerusalem. ?Nzpnzkr drtwrmu le nidr kx nztrkatx-zlwzng mz nzobqkr Gct nzmyaszpxlr leplz kc-kzng tzmncng Jerusalem? 5 Trtingr! A' napibo bamu kx nzmu kx tresablqtiwamuu la alwx ngrmung, Gct sa na-ayrplapxle nimu mz nzavztr-krde nimu amrlx ngrmu mz Hxl.

6 “Murde nimu lr Israel apuamu nc fiki kc tqpeti Gct. Petile nc fiki mz drtc' kxmrlz mz nrlanc nyzde. Nounc kc kx etupele, sc tqvz-zvzpebz mz nzrtangrtr-krde elr nrade, a' trpnzngr da kx tqmcle. 7 Zbz sc tqrpipebzle mz ncblo kc tqaclvebzle nrlanc nyzde kx, ‘Yiz tq vztipemc, tqrtangrtrx nra fiki mz nou fiki lc, a' trgalr kx mcx. Lakitxope nounc la, murde trmrlzu nztu-nrbalq-krde mz drtc' nyznge.’ 8 A' rpibz ncblo kc tqaclve nrlanc kc kx, ‘Natutitx-moule yiz naesz', kx Kxetu. Murde mz nibrde sa nayabo-ngalebo x sc tqyrlqtiopebo da kx na-ayrlvile nide. 9 Zbz nzmu nounc nyzm kx tqpale mz yiz lc navzom, e sa tqmrlz. A' nzmu kx trpnz-ngrde, e sc tqlakiopeq x tqangcpeq.’ ”

Jiszs Amrlzle Olvz Kxbxplo Mz Sabat

10 Mz kzdq Satde, Sabat nyzdr lr Jiu, Jiszs alvztr mz kzdq mangr-nzkrka'ngr. 11 Kzdq olvz mnc mrkc kx mncpx-ngrm drka' kc tqayangrngale nide. Yrngzpu txpwz mz nzvzne-krde, twztipelele yiz nzpnu-esz'-nrade-rtqmz (18). 12 Kx mcpxbz Jiszs nide, rpibzle kx, “Olvz e, vzm. Drtqm opxpe mz zvetq la!” 13 X maletxtrpzle nide, x mzli kcpwz atwztqtxlz-lzbq pnz x sc tqglqpxpele Gct.

14 A' kxaclve mangr-nzkrka'ngr kc drtwrde ngyatx kx Jiszs kc tqamrlz doa mz Sabat. X sc tqrpipebzle mz leplz kcng kx, “Zbq esz'mz kx nawzti mz wiki kxesz'. Vzmamu mz nzamrlzngr nimu mz kzdq zbq lcdeng. A' bzkq ngi mz Sabat!”

15 A' Kxetu rpibzle badr kx, “Nimu leplz kx narpi-ngrbz kx rlxngitiamu! Nimu amrlx ngrmu wzamu mz Sabat mz nzyokaepx-krmu kzu nemung o dcngki nemung me tu-ngrdr x sc tqvzmipxpeamu me na-amnq-ngrnamule lue! Murde mz drtwrmu rpiamu mrlz nzalengr nzwzngr lc, nzaclvengr animol mz Sabat. 16 A' olvz lc nide neidu lr Ebraam x lolvztipe Setzn le yiz nzpnu-esz'-nrade-rtqmz (18). ?Memule nzmu trnzarlapxu nide mz nabz Sabat? Murde myapxbz nzarlapxngr olvz lc mz Sabat, myaszpxle animol.” 17 Kx pitxbzle natq lc, krkcng tzpxtxpx-ngrdr nide drtqdr myatxlz-pnzm. A' zbo ngr leplz lcng tzabrtzlvzlr da kcng tqmrlzvxi tqaleleng.

Nzycmne-ebzpxngr Rtq Nc Seri

Matiu 13:31-32; Mak 4:30-32

18 Jiszs sc tqrpipebzle kx, “?Nzkqlukr leplz kcng namnclzbzng mz Gct mz nzngini-krde King rdr apule nike? ?Nzycmne-ebzpxngr kznike takitrde nayokaetipx-ngrbole? 19 Apule rtq nc seri, kx peti ncblo mz nrlanc nyzde. Yrlvzlzm x sc tqngipe kzdq nounc, x utc kxkqlung nzmncng mz nrladeng mz nzama-krdr elr.” ✡

Nzycmne-ebzpxngr Yisti

Matiu 13:33

20 Jiszs rpi-mopwzle kx, “?Nzetunepxkr Nrpakxmrlz kx Gct sa tqvectrpemle leplz bade mz nzngini-krde King rdr apule nike? 21 Apule yisti kxpipz kx oti kzdq olvz, sc tqayabemipele flawa mz kzdq dis kxetu. Mz nibrde yisti kc sc tqapwzpupele flawa kc.”

Nzmnclz-ngrbz Mz Gct Rblx

Matiu 7:13-14, 21-23

22 Mz nibrde Jiszs kc tqvznepebz Jerusalem. X mz nzvzki-krbzle mz kzdung taon x mztea kcng, sc tqalvztrpele lr mrlcdeng. 23 Kzdq ncblo veabz bade, rpibzle kx, “?Kxetu, doa kxpipz keng narlatxpxpwzng x navzng Heven?” Mz nzayzlu-krbz Jiszs le, rpi-alzupwzle mz leplz kcng kx, 24 “Naonrx esz'txu kx topwzne kx naprtrngr Heven. Mz nzmu-krde lcde, namnclzbzmu mz Gct mzli kape. A' napibo bamu, leplz nakqlung na-abzlr nzprtrngr Heven kalr, a' trpnzngr lc nzprtr-krdr elr. 25 Murde mzli kc navzm kalr, Gct sa na-apqbrbzle naonrx ngr Heven badr. X natutrpzng mz naonrx x na-abctrpzng mz naonrx mz nzrpi-krbzlr kx, ‘Lvxpxm bagr naonrx, kx Kxetu!’ A' sa narpipxbo badr kx, ‘Trkrlzwxu nimu! Trpnzngr nzlvxpx-krbo naonrx.’ 26 X sa narpitrpzlr kx, ‘A' krlzq nigr murde muku x alvztr-kzq mz mztea nyzgr!’ 27 A' narpi-mopwo kx, ‘Nimu leplz kxdrka'-ngrng amrlx, dwaszpeamu ninge!’ ✡ 28 X mzli kc namc-ngrdr Ebraam, Aesak, Jekop x profet kcng amrlx nzmncpx-krmlr Heven, nayrning. X nqngidr namadqlr mz drtwr kxngya murde sa namapulrpxngr Gct nidr! 29 Kxmule-esz', a' leplz kxkqlu nayrkrkimlr mrkang kqlu mz nrlc. Lr Jiu badr leplz kxtrngiulrJiu navz-lxblrmqng mz nzmungr kc etu mzli kc nayzlu-ngrmc mz nzngini-krnge King. 30 A' kzdung kxnzmyapxbzng mz nrlc ka, sa nanginidr leplz txneng mz nrlc kc navzm. X kzdung kxnznginidr leplz txneng mz nrlc ka, sa nanginidr leplz kxnzmyapxbzng mz nrlc kc navzm.”

Nzyckr Mz Drtwr Jiszs Lr Jerusalem

Matiu 23:37-39

31 Mzli lcpwz kzdung Farzsi nzvzmqng mz Jiszs, sc tzrpipebzlr bade kx, “Rlaszpe mrka x vzkipe mz kzdq kz nrlc. Murde rpi King Herot nanibqle nim.” 32 A' sc tqrpipebz Jiszs badr kx, “Vzbzmu mz Herot la tqngi ncblo kxayo, x pibzmu kx, ‘Mzbq ka tqrmaszlrpx-ngrne drka' x tqamrlz-moux leplz. X nawai-kzle mz kzdung mou zbq. X mzli trnaboiu sc tqayrkrpxpex nzwz-krnge.’ 33 Kxmule-esz', a' navznebo ye Jerusalem mzbq ka x kalrla x mzbq kcng mou. Murde trtakitrdeu nzrnibqngr profet mrkzble, a' nanibqpwz Jerusalem.

34 “Kosae lr Jerusalem! Nibqtiamu profet neng Gct x vaebqtiamu menrpa kcng tqatwzlr-ngrmle bamu! Kxmule-esz' aodu-zvzx nimu x mzli kqlu kx rpi-ngrne na-apubo bamu kio kx wxbulvzole neideng, a' tr-rlr-lzbq-ngrpwa'muu bange. 35 Nakxmupele lape! Murde Gct sa nartxmle nibrde bamu mz nzngini-krmu leplz nedeng. Napibo bamu, trpengr nzmc-krmu ninge nakrlzbzle Mzli Kxmatq kc navzm x narpi-ngrnamu kx, ‘Yawe, glqlzkr Kxnzmcpx kc tqvzm mz drtqm.’ ” ✡

14

Jiszs Amrlzle Kzdq Ncblo Mz Sabat

1 Kzdq Sabat, Jiszs nzaveatim mz nzmungr mz ma nyz kzdq kxetu rdr Farzsi. X mzli lc Farzsi lcng nzaukzti-angidrpepwzlr Jiszs, murde nzrpilr namctrpzlr du da kx alele kx napipxlr nzvz-rbr-krde. 2 Mzli kc tqmnc-ngrpwzle brma, kzdq ncblo kx nanycdeng x mqdeng vaoti vzm mz Jiszs. 3 Rpibz Jiszs mz kxnzalvztrng mz Lou sc Mosis x Farzsi kcng kx, “?Rlrpxngr Lou sc Mosis nzamrlzngr kxnzyagoxng mz Sabat o trtingr?”

4 A' nzmnc-lrpitxng. Zbz maletrpz Jiszs ncblo kc, amrlzle x sc tqatwzlrpe-ngrde. 5 Sc tqrpipebzle kx, “Nzmu kzdq nimu nede kc doa ncblo o kzu kx tatxo mz kzdq lrpao mz Sabat, e navectxlz-pnzmle mzli lapwz kxmule-esz' mz drtwrmu xpqbrlr-ngrde lou ngr Sabat!” 6 A' trnzayzlupwzlru natqde. Nzkrlzlr kx ycmne angidr, a' drtwrdr ngyatx, murde nzycmne-krde tqamatile nqmq krdr. *

Da Kxmrlz Sc Ncblo Kxmrlz

7 Mz nzmungr lc, Jiszs krlztrpebzle kx kzdung ncblo nzmcpxlr mrkcng tqmrlzpxbzng tzwxbungr. Zbz sc tqyapwxtipebzle nzycmne-ebzpxngr lc. 8-9 Sc tqrpipebzle kx, “Nzmu kzdq ncblo aveatile nim mz nzmungr mz nzyrlzngr, bzkq wxbuoq me nzwxbungr kx nzmrlzpxbzng. Murde kzdq mzli doa kx myaszpxle nim nzaveati kz. X ncblo kc tqaveatile nimu rlirmu narpibzle bam kx, ‘Kztem, nawxbubz mrla.’ Zbz drtqm kc tqmyape x sc tqwxbunetr-rlrupebzme me siga. 10 A' mzli kx nzaveati-ngrm, vz x wxbu mrkc tqyctr-rlrupwz me siga, murde mrlx kc tqaveatile nim navzm bam x narpibzle kx, ‘Mzlenge, esolzm, me brngz kxpipz.’ X sc tqamatqpebzle nim mz mz leplz kcng tqaveati-kzleng. 11 Murde doa kx amyalz-lzbq mzli ka, sa na-avzo Gct nide yu. A' kx avzo-lzbq mzli ka, sa na-amyalz Gct nide.”

12 Zbz Jiszs kc tqrpipebzle mz ncblo kc tqrwzngr nzmungr kc kx, “Nzmu kx tqrwz-ngrn nzmungr, bzkq aveati-txpwzme leplz kx na-ayzlu-mopwzlr bam. Murde mz nzale-krm da lc, twzpeq mz nrlc ka da kxmrlz mz nzale-krm lc da kxmrlz. 13 A' mzli kznike rwz-ngrn nzmungr, aveati kz leplz kx trpnzngr scdr zmatq, kx trpnzngr scdr da, kx mqde bz, kx nanycde bxplo, x kx mzte kc. 14 Kxmule-esz' leplz lcng trnzkrlzlru nzayzlu-mou-krbzlr bam, a' Gct sa na-amrlzle nim mz nzayzlu-krmle da kxmrlz lc kalr, mzli kc leplz kxnztubqng natulz-ngr-moplr mz nzbzngr.”

Nzycmne-ebzpxngr Nzmungr Kxetu Heven

Matiu 22:1-10

15 Zbz kzdq ncblo mz nzmungr lc sc tqrpipebzle mz Jiszs kx, “Sa namrlzbz mz leplz kx naprtrpzng mz nzmungr mzli kc Kxnzmcpx nayzlu-ngrmle mz nzngini-krde King.” 16 Zbz Jiszs kc tqyapwxtipebzle be lc mz nzaelwapx-krbzle badr kx leplz kxtrngiulrJiu naprtr-kzng Heven. Sc tqrpipebzle badr kx, “Kzdq kxetu wz-ngrde kc nzmungr kxetu. Aveatile ncblo nzkqlung. 17 X mzli kc namupengr, atwzlr-ngrbzle kxnzawz nede kx napibzle badr kx navzpemqng murde da amrlx mrlzpe. 18 A' nidr amrlx ngrdr sc tzrpipebzng da kx aotrleng nidr trnzvz-krpwzlru. Ncblo kc kai rpibzle kx, ‘Xpex kc drtc' kx trmckalx, x navzpex x naoklatipex. Pibz kx trpengr nzvz-krbo.’ 19 Kzdq kz rpibzle kx, ‘Xpex kzu nqvi nzlvqn kx trmckalx, naokatrlr ninge mz nzwzngr. A' navzpex na-abzpxpexng. Pibz kx trpengr nzvz-krbo.’ 20 Kzdq kz mou rpibzle kx, ‘Sa tqyrlz-atex. X mrlc tqycngr da trpengr nzvz-krbo.’

21 “Kxnzawz lc sc tqyzlupe x pipebzle da lcng mz kxetu rde. Zbz kxetu kc drtwrde kc tqngyape x sc tqrpipebzle mz kxnzawz nede kx, ‘Ngrlrtxpx-anipwz mz lrpzki kcng tqetu x krkcng tqtopwz. Vzmim krkcng trpnzngr scdrng da, krkcng mqdr tqbz, krkcng tzbxplong, x krkcng mztr tqkcba.’ 22 Vztx x yzlum, sc tqrpipebzle kx, ‘Natqm twzpex, kx kxetu. A' me namncngr la tqkqlube.’ 23 Zbz kxetu kc sc tqrpipebzle bade kx, ‘Vzpx mz lrpzki kcng tqyctrp mz nibr nrlc x rvzmitim leplz x lr mrkzbleng nayrkrtrpqng, murde ma nyznge kc tqetu nayrbupxm. 24 A' napibo bamu, kx ncblo kcng tzaveati kai tzpxtxpxng, trpnzngr nidr kx nabxtr naodr dakxnzng kcng tqoliqtix!’ ” †

Bzkq Axtxbzme Nzo-zli-krm Lrpzki R Jiszs

Matiu 10:37-38; 5:13; Mak 9:50

25 Mz nibrde, sc tqvznepe-mopwz mz nzvz-krde kc Jerusalem. Mzli lc zbo ngr leplz kxetu sc tzyrkrng badr. O-lxlvrtxbz, sc tqrpipebzle kx, 26 “Doa kx vzm bange namrlzti nivz lrde ninge namyaszpxle kxnginideng, kx apule trtede, lxede, olvz rde o ncblo ngrde, mzledeng, iledeng, x doa nedeng. X bzkq rlr-ngrbzle nzrpwa'-krbzlr bade nzvz-nqblq-angidr-krde ninge. X nzmrlzti-krde ninge namyaszpx-kzle nide esz'-krde. 27 Murde doa kx trglqleu kros ngrde mz nzo-zli-krde lrpzki rnge, trvz-nqblq-angidrleu ninge.” ✡

28 Zbz Jiszs pipx-moule nzycmne-ebzpxngr tq, mz nzaelwapx-krde kx doa na-aoti kai drtwrde nike na-alele mz nzvz-nqblq-krde nide. Zbz napnzpe drtwrde kx na-alele o trtingr. Zbz sc tqrpipebzle kx, “Nzmu kzdq nimu aoti drtwrde nzrwztingr ma, e na-aoti kai drtwrde nikeng navztr mz nzrwztingr ma kc, kx takitrpede o trgalr. 29 Murde nzmu kx trtakitrdeu, e rblx nzyrkrpx-krde ma kc. X leplz sa naxtrnga-ngrdr nide. 30 Narpilr kx, ‘Ncblo ka nzwz-krde ngi nctengr!’ ”

31 Mz nzycmne-ebzpxngr krali, rpi-mopwz Jiszs kx, “Nzmu kzdq king prmipxle ncblo siu-nzpnu-esz' (10,000) mz nzota-krdr mz kzdq kz king kx vzmi-alzuple nede ncblo siu-nzpnu-li (20,000), na-aoti kai drtwrde nzmu nzxplr-krde takitrde nzaovxio-krde king kc o trtingr. 32 X nzmu kx trtakitrdeu, e na-atwzlr-kai-ngrbzle kzdung kxnzetung mz nzrmcti-krdr king kc mzli kc tqmncbe-ngrmle rlru, kx narlxtimle du da kx na-alebzle murde nrwx nayc. 33 Mz nqmq lcpwz, mrlx kx navz-nqblq-angidrpele ninge, narlaszle doa x da amrlx kx nzlolvzolr nide.”

34 Zbz pibzle nzycmne-ebzpxngr kratq mz nzrpi-krbzle kx, “Dcpiz ngi da kxmrlz. A' nzmu nilwzde kx tqmrbrle, trpengr nzamrlz-moungr da. 35 X trpnzngr da kx takitrde, kxmule-esz' nzayabemi drtc' o nzyrlqmi dcvi kxmibi kx na-amrlzle drtc'. A' takitxtrpwzle nzrtctxngr. Doa kx yrplapx, na-abzle nztwz-krde drtwr ngr natq lc.” ‡

15

Nzycmne-ebzpxngr Sip Kx Mrbr

Matiu 18:12-14

1 Ncblo kcng tzatakqting takes x leplz kc-kzng tzmncng mz alwx nzkqlung, tzlalztq-zvzbzng mz Jiszs. 2 A' Farzsi x kxnzalvztrng mz Lou sc Mosis kcng drtwrdr tqlctrpebz mz Jiszs. Nzrpipelr kx, “Mz Lou sc Mosis, mrlx lc batrpzle trnztakitr-krdeu nide nzprtrngr mz nzangiongr murde aodu-zvzle leplz kcng tzaleng alwx mz nzmu-krdr badr!” 3 Zbz yapwxtibz Jiszs nzycmne-ebzpxngr lc mz nzaelwapx-krbzle kx Gct yc mz drtwrde leplz kcng tzmnc-mrbrng.

4 Rpibzle kx, “?Nzmu kzdq nimu kx nede sip trtqki-esz' (100) x mrbr esz', nike na-alele? Nzmu amncle krkcng nzpnu-rpwxmz-nrade-rpwxmz (99) me namnc-zpwx-ngrdr. X sc tqvzpe mz nzrtangrti-krde krkc tqmrbr mz nzmc-zpwx-krdele. 5 Kx mclele kc, abrtz zlwz x glqlzle mz nabxde. X sc tqglqpe-mople mrkc tqamnc-ngrde sip nedeng. 6 Mzli kc tqvzpe-ngrde brma, sc tqkqle-lxblrpeleng kxnginideng, kxnzesonetrpzng bade, x mzledeng kxnzmrlzti-lzbqng badr, x sc tqrpipebzle badr kx, ‘Abrtz-zlwzpex murde mctxpex sip nenge kc tqmrbr. Namulvzpeku!’ 7 Mz nqmq kcpwz, napibo bamu, Gct nzabrtz-krde etu mrkc Heven mzli kx kzdq doa kxale alwx tekqtr-ngrde nqmq nr drtwrde. Nzabrtzngr lc myaszpxle nzabrtzlvz-krde leplz kx nzpnu-rpwxmz-nrade-rpwxmz (99) kx trtakitrpedeu nztekqtr-krdr nqmq nr drtwrdr murde nztubq-angidrpeng.”

Nzycmne-ebzpxngr Trau Kc Tqmrbr

8 Jiszs yapwxti-mopwzle kc nzycmne-ebzpxngr. Rpibzle kx, “?E nzmu narpingr kx kzdq olvz kx rngisc dola kx nzpnu-esz', amrbrle esz', nike na-alele? Nzmu yakatrle kzdq lam x amilxpqtile ma nyzde x obqlvxti-angidrle nrlc amrlx namc-zpwxle. *

9 Mzli kx mc-ngrdele, kqleleng kxnginideng, kxnzesonetrpzng bade, x iledeng kxnzmrlzti-lzbqng badr, x sc tqrpipebzle badr kx, ‘Abrtztxpex murde mcpex trau kc tqamrbrx. Namulvzpeku!’ 10 Mz nqmq kcpwz, napibo bamu, Gct nidr badr enjrl nedeng nzabrtzlvzlr kzdq doa kxale alwx kx tekqtrle nqmq nr drtwrde.”

Mrlx Kcng Nzling Tzmnc-mrbrng X Trtedr

11 Jiszs yapwxtibzle kc be ngr mrlx kcng nzling tzmnc-mrbrng x trtedr. Sc tqrpipebzle kx, “Kzdq kc ncblo kx mrlxde li. 12 Krkc tqtopwzbz pibqtxde trtede mz nzrpi-krbzle bade kx, ‘Trte, rblxtxpem bange nzaenzli-krnge nzbz-krm. A' aprcpem bange mzli ka da kx nangi scnge kalr.’ Kxmule-esz', a' ncblo kc sc tqaotipe drtwrde nzaki-krbzle dztudeng mz mzlir mrlxde kcng nzling. X sc tqkapebzle krsc mrlxde kc tqtopwzbz.

13 “A' mzli trboiu, mrlx kc tqtopwzbz amwatxde dztudeng. Twzpele trau scdeng, sc tqrlaszpele brma, vzkipele kc kzdq mrkzble kx ycm rlru. A' trau scde ayrkrtx-nrbalqle mrlcde mz nzrtrngz-krbzle alwx. 14 Amrbrtxde da scdeng amrlx. Zbz kzdq dzbi kxtrka tao, talvzpxle mrlcde. X nide kx tqmncle kc, trtxpengr da kx namnc-xglele. 15 Zbz sc tqyrnitrpebz nzwzngr mz kzdq doa lr mrkzble kc. Zbz alele nzwzngr kx batrpzle trnztakitr-krdeu nide, murde aclvele poi mz nabxbz. 16 Nelzde brtaletx-atwrnrpengr, a' trpnzngr kxrkale nide dakxnzng. X mzli kc tqapu-ngrde poi, tqrpile nangqtx-kzle dakxnzng nadr. 17 Zbz mz nzngqngu-krde kc, drtwrde kc tqopxpe. X sc tqdctipxpe drtwrde ncblo kcng amrlx tqamcti trtede. Tzrnginating dakxnzng kxkqlu, a' nide nabzpe-ngrde nade. 18 X sc tqrpipele kx, navztx-anipebo mz trtenge x narpibo bade kx, ‘Trte, atrkatix nim x atrkati-kzx Gct. 19 Bzkq apusrnepe-ngrn ninge mrlxm, a' nanginipenge kxnzawz nem.’

20 Zbz sc tqvzpebz mz trtede. “Mzli lcde trtede tqaenzli-zvzle nide, x sc tqmcpebzle nide mzli kc tqvzbe-ngrmle rlru mz ma nyzdr. X sc tqvopebz mz nzabrtzlvz-krdele. Sc tqkaplzpele x tcngipele nide, murde ycpengr drtwrde nide. 21 Rpibz mrlxde kc kx, ‘Trte, atrkatix nim x atrkati-kzx Gct. Bzkq apusrnepe-ngrm ninge mrlxm.’ 22 A' trte kc kqlebzle kxnzawz-nrbalq nedeng, rpibzle kx, ‘Ngrlr-txpwzmu! Twzmamu nzkq kc tqmrlztxpxbz x akq-ngrnamu nide. Aotrpzmu dq ring scnge mz nratoki r mqde, x yrlqtrpzmu sadol mz nanycdeng. 23 Otiamu nei kzu kc tzapulvzti mz mzli r nzrbilvzngr. Vzmimamu x nibqamu murde namulvzku nide mz nzabrtz-krgu. 24 Murde mrlxnge lc apule kx bzszpele ninge, a' sa tqlupe mou. Mrbrpe, a' mzli ka dcpxpe-mop.’ Zbz sc tzmulvzpelr.

25 “Mzli lc mrlxde kc tqetubz sc tqwztrp mz lclr da nyzdr. A' mz nzyzlu-krmle, mzli kc tqesotrpe-ngrbzle ma kc, xlrpebzle nzayrpungr da x nzelangr. 26 Kqlepebzle kzdq kxnzawz kc x sc tqveatipebzle bade kx, ‘?Nike tzale?’ 27 Rpibzle kx, ‘Mzlem yzlupem brma. X trtem pimle bagr kx nanibqbzkr nei kzu kc tzapulvzti, murde mzlem lube x yzlupe-mop.’

28 “Mrlxde kc tqetubz drtwrde kx ngyale pxtxpx-ngrde nzdwatr-ngrbz brma. Zbz trtede kc tqdwapxpebz yz, sc tqtamitipele mrlxde kx nadwatrpz brma x naipqle mzlede. 29 A' rpibzle mz trtede kx, ‘Obq ena, mz yiz lcng kqlu nzwztr-krbo bam aputxtrpo kxnzawz-nrbalq. X trpnzngr mzli kx atao-ngrbo natqmqng. A' trpnzngr da kx kame bange, kxmule-esz' gout kx esz'txu nangqkr badr kztengeng. 30 A' mrlxm lc angi-brmrda-ngrbzle dztum mz srlx kxkqlu. X kx yzlumle brma nibqbzme nei kzu kc tqyrlvztxpxbz! Da lc tqaleq trarsakrlrleu nigr rlilrgr!’ 31 A' rpibz trtede kx, ‘Mrlxnge, mnc-zvzki x da amrlx kx ngiscngeng scmqng, murde mzlem twzpele krscdeng. Yctxtrpepwz bam nzale-krm da kx suti drtwrm. 32 A' na-aleku kzdq nzmungr x na-abrtzku, murde mzlem apule kx bzszpele nigi, a' mzli ka lupe mou. Mrbrpe, a' mzli ka dcpxpe-mop.’ ” †

16

Be Ngr Kxnzawz Kc Tqaclve, Tqobqpx Kai

1 Zbz rpibz Jiszs mz ncblo nedeng kx, “Kzdq kc ncblo kxrngisc, nede kc kxnzawz kx aclvebzle dztudeng x trau scdeng amrlx. A' kzdung leplz nzpipxlr kx tqangi-brmrda-ngrbzle dztu kxetu rde. 2 Zbz sc tqaveatipe kxetu kc kxnzawz nede. Sc tqrpipebzle kx, ‘?Natq lc tzpingr nim, da zpwx? Yrpxbz pepz kx yro-ngrn trau r nzaclve-krm dztungeng, x sc tqkapeme. Murde trpengr nzaclve-krm dztungeng.’ 3 Rpipe kc tzawz mz nide esz'-krde kx, ‘Kxetu rnge sa na-ayrkrpxpebzle ninge mz nzwz-krnge. ?Nike nawaipex? Trxplrnewxu mz nzwzngr kxmrlepu. X drtqnge myane kz nzrlx-zvzngr trau. 4 O! Krlzpex da kx na-alex. Sa na-avzobo kaon scdr leplz kcng tzrlxbzng da mz kxetu rnge. X sa na-abrtzlvzlr ninge mz nibr kxetu lc nzayrkrpx-krbzle ninge mz nzwz-krnge.’

5 “Zbz sc tqaveatipele leplz kcng amrlx tzkaonbzng mz kxetu rde. Rpibzle mz krkc kai kx, ‘Ngi da kxmrlz nzaolvzti-krgi da mz nike kaontibzme mz kxetu rnge. ?Tqlvr kx nzyro mz pepz scm?’ 6 Rpibzle kx, ‘Galon ngr tolo trtqki-rtqmz (800).’ Rpibz kxnzawz kc tqaclve kx, ‘Na-avzopeki kaon scm. A' pepz scm kzble se. Wxbuo ani x yrtxopwz elr trtqki-napwx (400), murde naxpe-txpwzme krlc.’ 7 Rpibzle mz kzdq mou kx, ‘?X nim, tqlvr kx kaonqtiq?’ Rpibzle kx, ‘Bxli r wit siu-esz' (1000).’ Rpibz kc tqaclve kx, ‘Pepz scm se. Tekqtxtrpwz trtqki-nartqmz (800).’

8 “Kxetu r kc tzawz tqangqngutitr glqtxpxle nide mz nzobqpx-kai-krde. X yapwxti-ngrbo be lc murde mzli kang kqlu kxtrnzrlxngitiung nzmyaszpxlr kxnzrlxngiting. Murde nzavzlr trau scdr mz nzrvectr-krmlr leplz badr, murde na-abrtzlvzlr nidr. A' mzli kang kqlu kxnzrlxngiting trnzavzlru trau scdr mz nzrvectr-krmlr leplz mz Gct.”

9 “A' napi-mopwo bamu kx na-avzamu dztumu mz nzokatrngr leplz mz nrlc ka, murde Gct na-abrtzlvzle nimu x mzli kc trnarmalepe-ngrwamuu trau mz nzbzpe-krmu, naprtramu mz nzlungr kxboi. 10 Murde doa kx atutrle nzwz-krde mz da kxtopwz, sa na-atutr-kzle nzwz-krde mz da kxetu. A' doa kx angqngutitr mz nzwzngr kxtopwz, sa na-angqngutitr kz mz nzwzngr kxetu. 11 Mz nqmq lcpwz, nzmu kx trawzq la dztumqng mz nzokatr-krm leplz mz nrlc ka, trpnzngr nzrka-krbz Gct nzrkrlzngr murde naokatrq kztemqng mz nzvz-nqblq-krdr nide. 12 X nzmu kx traclve-angidrwq dztu Gct mz nrlc ka, trpnzngr nzabrtzlvz-krde nqmq krm x trnatwzwq da kxmrlz angidr mrkc Heven. 13 “Rblx doa nzwztr-krbzle mz kxetu kxli mz mzli kxesz'. Murde sa napqtitrpe drtwrde kzdq, x namatitrpe drtwrde kzdq kz, mz nzrvz-nqblq-ngrng. Mz nqmq lcpwz, rblx nzwztr-krbzmu mz Gct x mz nzrngiscngr da.” ✡

14 Farzsi kcng nzxlrbzlr da lcng amrlx, sc tzxtrngalvztrpe-ngrdr Jiszs. Murde nzmrlz zlwz badr trau x nzrpilr kx Gct amrlzle kxnztubqng. X mz nzrngisc-krdr da aelwapx-ngrde kx amrlz Gct nidr. 15 A' rpibz Jiszs badr kx, “Kxmule-esz' mz nzobqkr leplz nimu leplz kxnztubqng, a' Gct krlzle da kx tqyctipxm mz nabzmu. X kxmule-esz' nzpnzkr drtwr leplz le kx myapxbzmu, a' Gct obqszole nimu x angyabzmu drtwrde.

16 “Murde natq ngr Lou sc Mosis x nzryrkr profet kcng bqnc nzryapwxng krlzmle mzli kc Jon kc tqawrkxtr tqbzpe-ngrde. Abzo mzli lcde, rpi Nrpakxmrlz kx Gct sa tqvectrpemle leplz bade mz nzngini-krde King rdr. X leplz kang kqlu drtwrdr pqtr mz nzngini-krde King rdr, nztwz-anilr x nzlolvz-amqngilr lrpzki rde mz nzarlapx-krde nidr. ✡ 17 Kxmule-esz', a' Lou sc Mosis x nzryrkr profet kcng bqnc sa tqngibeng natq Gct. X trpnzngr kx nayrlqtxpx, a' natq Gct amrlx sa na-atutr. 18 “Mz nzmu-krde lcde, ncblo kx axtxde olvz rde x yrlzti-moule kc olvz kzble, taope mz alwx ngr nzrmwimingr doa kx trngiu krnalzde. Murde olvz krali lc trngiu olvz rde angidr mz nzobqkr Gct. X ncblo kx ryrlzti olvz lcde, tao kz mz alwx lcdepwz.” ✡

Be Ngr Ncblo Kc Tqrngisc X Lasarus Kx Tr-rngiscu

19 Zbz Jiszs yapwxtibzle kzdq be, rpibzle kx, “Kzdq kc ncblo kx rngisc, pxi txpwz lrpz kxmrlzvxi. X mz zbq kang kqlu mu txpwz dakxnzng kx mrlztxpxbz kx trau rde etu nzxpengr. 20 Mzli lc mnc kz kc ncblo kx trpnzngr scde da, drtqde Lasarus. Ncblo lc ngabq kxsqki, tqyrbqne zvz mz naonrx ngr nabxbz ngr ma nyz ncblo kc tqrngisc. 21 Murde nzpnzkr drtwrde le rpile kx namune muli dakxnzng kx taneom mz tebol nyz ncblo kc tqrngisc. X kuli nzvzmqng tzmanidutibzlr kxsqki rdeng. A' ncblo kc tqrngisc trokatrleu nide.

22 “Zbz ncblo kc tr-rngiscu sc tqkrlzpebzle mzli r nzbz-krde. X mqngrde sc tqglqpebz enjrl mrkc tqmncngr Ebraam mz nzmungr kc etu mrkc Heven. Zbz mrlx kc tqrngisc sc tqbzpe kz x sc tzyrtzmqpe. 23 A' vztr mz Hxl x drtqde etqtx atwrnrngr. Zbz obqlzbz x mclzbzle Ebraam mrkc Heven x Lasarus sc tqmnctrpz mz nrlarde. 24 Zbz sc tqkqlzpebz, rpibzle kx, ‘Trte Ebraam! Nayc mz drtwrm ninge! X atwzlr-ngrm Lasarus naleole nratoki r mqde mz lue x na-abaobzle nalzpqnge. Murde nyr ka apqtx-zvzpemle drtqnge.’

25 “A' rpibz Ebraam kx, ‘Nadctipx drtwrm, kx mrlxnge, mzli kc tqlu-ngrn da kcng amrlx tqmrlzti nzkabz bam. X Lasarus twztibzle da kcng tqtrkati. A' mzli ka, sa tqabrtzlvzpele nzmnc-krde mrka. X drtqm la tqetq-alzupe. 26 X kzdq la gq kx vzo la tqvivx mz mzlirgu, murde krkcng tzrpilr narkawicbzng bamu mz nzokatr-krdr nimu ma tzwailr, x krkcng tzmncng mrla ma tzvzo-kzpqng bagr!’ 27 Zbz mrlx kc tqrngisc rpibzle kx, ‘Kx tqmule la, kx trte, atwzlr-ngrbz Lasarus mz ma nyz trtenge. 28 Murde mzlenge nzlvqn sa tzmncng elr. Atwzlr-ngrbz nide badr mz nzpi-krbzle badr bzkq nzvz-pnzmqng mrka tqetq ngr drtq. A' natekqtr-pnzlr nqmq nr drtwrdr mzli ka tzlube-ngrdr mz nrlc.’

29 “A' rpibz Ebraam kx, ‘Mzlemqng lang, nzryrkr Mosis x profet kcng tqyc mz Nzryrngrkxtr sa tqycbz badr, narkabzng badr natq. Mzlemqng nalalztqbzng mz kxnzrlwxng x nalxngitilr da kx napibzlr badr.’ 30 Rpibz ncblo kc tqrngisc bade kx, ‘Krla trtakitrdeu, kx trte Ebraam! A' nzmu mqngr leplz kx bzpe navzbzle badr, e nzmu nqmq nr drtwrdr sa tztekqtrlr.’ 31 A' rpibz Ebraam kx, ‘Nzmu kx trnzlxngitilru Nzryrngrkxtr, e trnzlxngiti-kzlru kxyzlubz mz nzbzngr.’ ”

17

Bzkq Atrkatiq Nzrlxngitikr Kzdung Kz Leplz

Matiu 18:6-7, 21-22; Mak 9:42-50

1 Zbz Jiszs rpibzle mz ncblo nedeng kx, “Kxmule-esz' da kcng tzataolr leplz mz alwx sa nakaputrp, a' agrmplz mrlx kx ataole kzdq kz doa mz alwx! 2 Murde kalr Gct sa na-ayrplapx-alole nide mz alwx lc mz Hxl. X nzayrplapxngr nide na-apule mrlx kx nzpetrpz rplz kxetu mz drtwrde x nzrtcongr prla me boongr. Mwx mrlz nzbz-krde kai mz nrlc ka, mzli ka tratrkatika-ngrde nzrlxngitikr doa ne Gct. 3 “Mz nzmu-krde lcde, aclvetio-lzbqamu murde ma tqatrkatiamu nzrlxngitikr doa neng Gct. X nzmu kxrlxngiti kx tqalebzle bam da kxtrka, ycmne-plztitr nide. X nzmu nqmq nr drtwrde kx tqtekqtrlele, e ipqq nide. 4 Kxmule-esz' alebzle bam da kxtrka kqluti mz zbq kxesz', x mz nzwrde amrlx vzm bam x rpibzle bam kx, ‘Drtwrnge yzlupe,’ a' naipq-zvzq nide.”

5 Aposol kcng nzkrlzlr kx trnzkrlzlzpwzlru nzipqngr leplz mz nzvz-nqblq-krdr natqde lc, sc tzrpipebzlr mz Kxetu kx, “Aetubz nzrlxngiti-krgr.” 6 Rpibz Kxetu kx, “Kxmule-esz' nzlxngiti-krmu Gct topwz apule nztopwzkr rtq nc seri, doa kx esz' mz nimu krlzle nzrpi-ngrbz mz kzdq nounc kx mqngio mz drtc' kx, ‘Naveclz-lzbqng x napetio-lzbq prla!’ X nzmu Gct nabatrpzle nzvz-nqblq-krbzle natqm.”

Nzwztr-ngrbz Mz Gct

7 Rpibz Jiszs kx, “Nzmu kzdq nimu nangi nede kzdq kxnzawz-nrbalq kx tqryabo mz nrlanc nyzm, e mwx tqaclvele sip nemqng. Mzli kx vztr-ngrmle me wz-ngrde, trtakitrdeu nzrpi-krbzme kx, ‘Vz-anim x ngq drta'm.’ 8 Murde kxnzawz-nrbalq nawztr-kaipz bam mz nzngini-krm kxetu rde. Narpi-kaipzme bade kx, ‘Oliqtibz drta'nge kx nangqx mz milzpq. X mz nibr nzmu-krnge, sc tqmu-ateq.’ 9 X mzli kx ayrkrpx-ngrbzle nzwz-krde trtakitrdeu nzawi-krbzme bade. Murde ale-txpwzle nzwzngr kc tzamnqlzbz bade. 10 Nakxmu-kzpwzle la mz nimu. Mzli kx wztr-ngrbzmu mz Gct, rpi-txpwzmu kx, ‘Trtakitrdeu Gct nzawi-krmle bagu. Murde krlc tqale-txpwzku ye nzwzngr kc tzamnqlzm bagu.’ ”

Jiszs Amrlzle Ncblo Kx Ycngr Lepz Nzpnu-esz'

11 Mzli kc Jiszs badr ncblo nedeng tzvzne-ngrbzlr Jerusalem, nzrlaszlr Gzlili Provins x nzprtrng mz Szmariz Provins. 12 Nzvztibzlr kzdq mztea, sc tqrmctipeng ncblo nzpnu-esz' kx ycngr lepz. Nztubzng rlru, murde trnzrlrpx-ngru nzesotr-krbzlr mz doa kx tryc-ngru lepz. 13 X nzkq-katopxpemqng nzrpibzlr kx, “Kxetu Jiszs! Nayc mz drtwrm nigr x amrlz nigr!”

14 X rpibzle badr kx, “Vzamu x rtangrtiamu kzdung pris, kx napwxlitibzlr nimu, da kc tqwai nzpikr Lou sc Mosis le. Murde nakrlzlr kx mrlzpeamu x napipxlr.” Kx nzvznepebzlr kc lepz kc sc tqmrbrpe. ✡ 15 A' kzdq nidr, kx mcpele kx mrlzpe, yzlum, x sc tqglqpxpele Gct mz natqde kxbe. 16 Yrngzobz mz drtc' mz nanyc Jiszs, mz nzawi-krbzle bade. Ncblo kc ngi lr Szmariz, kx nzobqszo lr Jiu. 17 Rpibz Jiszs mz leplz kcng tzmncng mrkc kx, “Ncblo nzpnu-esz' kcng tzamrlzng. ?A' myx krkcng rpwxmz? 18 ?Memule doa lc trngiulrJiu kc tqyzlum mz nzawi-ngrbz mz Gct?” 19 X rpibz Jiszs bade kx, “Tulzpe x vz. Murde nzrlxngiti-krm amrlz-angidrpele nim.” *

Naoliqti-zvzku Nzyzlu-krm Jiszs

Matiu 24:23-28, 36-41; Mak 13:32-37

20 Kzdung Farzsi nzveatibzlr mz Jiszs mzli kx Gct na-aclve-angidr-ngrde nrlc. X rpibzle kx, “Gct trnavzmipleu rkx kx nzmc mz nzngini-krde King. 21 X trpnzngr ncblo kx narpile kx nzaclve-krde sc tqyc mrka o sc tqyc mz kzdq nrlc. Murde mzli ka sc tqaclve-angidrpele nabz kzdung leplz mz nrlc.”

22 Zbz sc tqrpipebzle mz ncblo nedeng kx, “Ninge Mrlx Leplz. X mzli kc navzm, narpiamu kx namcamu nzyzlu-krmc mz nzngini-krnge king. A' trgalr nzmc-krmule murde mzli lcde trkaputrkap. 23 Mzli lc tqaenzliamu, kzdu lang leplz narpibzlr kx, ‘Obqbzmu, Kxnzmcpx lcmonr tqmnc mrkc!’ O narpibzlr kx, ‘Obqmamu se tqmnc mrka!’ A' bzkq rtangrtiamu ninge. 24 Murde ninge Mrlx Leplz nzyzlu-krmc sa naotxpx angidr mz mzpu. Na-apule nzrpnapxkr bzlrpc mz nzayzlrpx-krde bongavz, abzo mz kzdq nrlarde krlzbzle kzdq nrlarde. 25 A' drtqnge naetq zlwz kai x doa kcng tzmncng mzli ka natrkalrpx-ngrdr ninge. 26 Nayzlumc mzli kc leplz napxtxpx-ngrdr nzlalztqngr mz natq Gct, da kc tqwaile mz mzli nyz Noa. 27 Mzli lcde leplz tzmung, tzyrlzng, x tzpxtxpx-ngrdr nzlalztqngr mz natq Gct, vz vz krlzmle mzli kc Noa badr mrlxdeng tzdwatr-ngrdr mz lcsu kc etu. X nubla kc tqvo-atem x nibqtileng leplz kcng amrlx trnzdwatrung elr. ✡

28 X sa nayzlu-mopwc' mzli kc leplz na-apu-ngrdr leplz kcng mz mzli nyz Ebraam x mrlx mzlede, Lot. Mzli lcde leplz kc tzmung ye, tzxpeng da x tzamwang da, tzrpetiong da, x tzrwz-ngrng da. A' trnztekqtrlru nqmq nr drtwrdr kxtrka. 29 Zbz mz zbq kcpwz Gct tqatwzlr-ngrbzle enjrl nedeng mz nzmailzpx-krdr Lot x lr ma nyzdeng, ayrplapx-kzle taon kc etu Sodom mz nqmq krdr kxtrka. Avzomle mz bongavz nyr x rplz kxpc kx nzbzlu tatiobz mz taon lcde, x nibqtileng leplz kcng amrlx trnzrlaszpxlru taon kc. 30 X kxnamu-kzle lc mzli kc na-adcpx-lzbq-mou-ngrne. ✡

31 “Mz zbq lcde, ncblo kx mnctrpz yz mz ma nyzde, bzkq votr mou mz ma nyzde mz nzotitr-krde dztudeng, murde trpnzngr mzli rde. X mz nqmq lcpwz, ncblo kc tqmnctrp mz lclr dakxnzng nyzde, bzkq yzlupe mou mz ma nyzde mz nzoti-krde dztudeng. 32 A' nadcpx mz drtwrmu olvz r Lot, kx bztx pnz murde obq-teblqtx. ✡ †

33 Murde doa kx otr-zvzngr drtwrde nzlu-krde, sa namale-lvile nzlungr kxboi. A' kx yrlqtxole nzlu-krde murde lxngitile ninge, sa naprtr mz nzlungr kxboi. ✡ 34 Napibo bamu, mz nrlckxbq lc nayzlu-ngrmc, leplz nzling namwing mz nqni kxesz'. Navzmipe Gct Heven krkc tqvz-nqblq-angidrle ninge. A' narlaszpele krkc trvz-nqblqleu ninge mz nzodatingr nide. 35 Olvz nzling naoliq-lxblrng dakxnzng. Navzmipe kc, a' narlaszpe kc. 36 Ncblo nzling nawz-lxblrng mz nrlanc kxesz'. Navzmipe kc a' narlaszpe kc.”

37 Zbz nzrpibzlr ncblo nedeng kx, “?Drlve ke, kx Kxetu?” Rpibz Jiszs kx, “Mzli lcde sa naopxbz bamu mz nzmc-krmu rkx ngrde.”

18

Be Ngr Majzstret Kc Tqdrka'ngr X Olvz Kc Tqbzsz Ncblo Ngrde

1 Zbz Jiszs kc tqpipebzle badr nzycmne-ebzpxngr lc, mz nzalvztr-krde nidr kx nakrka'-zvzng, x bzkq nabzdr tzprlzm, nakrlzbzle mzli kx ayzlu-ngrbz Gct nzkrka'-krdr. 2 Rpibzle kx, “Kzdq kc majzstret mnc mz kzdq taon. Tramatqleu Gct x Lou scde, x trkxu mz drtqde nzale-angidr-krde nzwz-krde. 3 A' kzdq olvz kx bzsz ncblo ngrde mnc kz mz taon kc. Vz-zvzm bade tqrpibzle kx, ‘Ycmnepe-ngrbz ninge. Ycmneamu badr leplz kcng tzangqngutitrlr ninge mz drtc' nyznge, murde nakxmu-lxblrle naesz' bagr.’ 4 Pxtxpx-zvz-ngrbz majzstret lc. A' kzdq mzli sc tqrpipele mz nide esz'-krde kx, ‘Kxmule-esz' tramatqwxu Gct x trkxu mz drtqnge leplz, 5 a' naycmnepe-ngrbo nide. Murde tramatxpewxu mz nzvz-zvz-krm olvz lc bange!’ ”

6 X rpi-mopwz Jiszs kx, “Naxlramu da kc tqpi majzstret lc tqdrka'ngr. Kape-ngrbzle da kc tqrlxtile, murde olvz kc nzrlxtx-zvz-krbzle da bade. 7 A' Gct trapuleu majzstret kxmule la. Murde nide tubq x mrlztile leplz nedeng. X trpnzngr nzaenzli-krde mzli kxboi mz nzokatr-krde kxmcpxleng, mz nzkrka'-zvz-krbzlr bade mz zbq kang kqlu. 8 Napibo bamu, Gct sa na-atubqti-anibzle da badr. A' mzli kc nayzlu-mou-ngrmc mz nrlc, mwx sa namcx leplz kxnzpipzng kxnzlxngiti-angidrbelr ninge.”

Nzycmne-ebzpxngr Kzdq Farzsi X Kxatakqti Takes

9 Jiszs pi-kzpzle nzycmne-ebzpxngr lc murde kzdung leplz nzabrtxtrpwzlr drtwrdr mz nzatubqti-lzbq-krdr, a' nzobqszo-ngrdr kzdung kz leplz. 10 Rpibzle kx, “Ncblo nzling nzvzdzng Mangr-nzangiongr mz nzkrka'ngr. Kzdq ngi Farzsi kx glqpx-lzbq. X kzdq kz kxatakqti takes, ncblo kx ale zvz alwx, x nzobqszo.

11 “Farzsi kc tutxpx kai esz'-krde, sc tqkrka'pe-ngrde nide esz'-krde. Rpipele kx, ‘Gct, awibo bam murde trapuwxu ncblo kxnzkqlung. Murde trprlvzu mzke' da, x trangqngutitrwxu, x trmwimiwxu olvz r ncblo kzble. X awi mz trnzapu-krngeu kxatakqti takes lcmonr, nqmq krde tqtrka. 12 Alex da kqlupxbz myaszpxle da kc tqpiq mz Lou scm. Murde mz wiki amrlx nzaxtx-krbo dakxnzng zbq li mz nzkrka'-krbo bam. X kabo bam kranzpnu ngr da kcng amrlx tqatatrpc', x kranzpnu ngr dalr nrlanc nyzngeng x animol nengeng.’ ”

13 Rpi-mopwz Jiszs kx, “A' kxatakqti takes kc tqtutrp rlru kxpipz x rblxtxpe nzobqlz-krde Heven mz nzkrka'-krde, murde drtqde myatxpe. X tztrle lomrde mz nzkrka'-krde, sc tqrpipele kx, ‘Gct, nayc mz drtwrm ninge, murde ninge ncblo ngr alwx! Ipqpxbz alwx ngrnge x atubqtim ninge. Eu, angida.’ 14 X napibo bamu, mz nibrde, ncblo lc tubqbz mz nzobqkr Gct. A' ncblo kc kz, trtingr. Murde doa kx amyalz-lzbq mzli ka, sa na-avzo Gct nide yu. A' kx avzo-lzbq mzli ka, sa na-amyalz Gct nide.”

Doa Kx Nzlxngitilr Gct Mz Nzngini-krde King Rdr

Matiu 19:13-30; Mak 10:13-31

15 Kzdung leplz nzvzmimlr doa kxnztopwzng x itoto nedrng mz Jiszs mz nzmaletr-krbzle nrkrdrtqdr x nzamrlz-krde nidr. A' kx nzmcpebzlr ncblo nedeng le, sc tzlclvztrpebzlr nzvz-krm leplz kcng. 16 A' Jiszs kqlebzle doa kxnztopwz kcng, sc tqrpipebzle mz ncblo nedeng kx, “Bzkq rpwa'-ngrbzmu badr doa lang tztopwzng nzvz-krmlr bange. Murde leplz kxnzmulr lcng nzlxngitilr Gct mz nzngini-krde King rdr. 17 Nadcpx da lc! Murde trpnzngr nzmnclz-krbzmu mz Gct mz nzngini-krde King rmu nzmu kx trapuwamuu doa lcng.” 18 Zbz kzdq kxrmailz r lr Jiu veabz mz Jiszs, rpibzle kx, “Kxakrlz, krlzx kx nim ncblo kxmrlz. ?Nike na-alex murde natwz-ngrne nzlungr kxboi?”

19 Rpibz Jiszs bade kx, “?Memule tqrpi-ngrme bange kx mrlzx? Murde trpnzngr kxmrlz, a' ngi txpwz Gct esz'-krde. 20 Krlzq natq kcng tqkapx Gct. Krlcde seleng: ‘Bzkq kx narmwimi doa kxtrngiu krnalzde. Bzkq kx narnibq. Bzkq kx napna da. Bzkq kx narpokiati leplz. Amrlue zvz trtem x lxem,’ x kzdung mou.” ✡

21 A' rpibz ncblo kc kx, “Abzo pnz mzli kc tqngini-ngrne obla, vz-nqblq-angidrx natq lcng amrlx.” 22 Kx xlrbz Jiszs da lc, sc tqrpipebzle bade kx, “Mrbrpxbep da esz' kx naleq. Amwa mclrm amrlx x kabz trau rde mz leplz kx trpnzngr scdr da. Nzmu na-aleq da lc, nzrngiba-krm namyalz mou mrkc Heven. Vzm x vz-nqblq ninge.” 23 A' kx xlrbz ncblo lc le drtwrde vztx, murde nide ncblo kxrngisc x trsutiu drtwrde nzrlrtx-ngrbz da kcng. 24 Mctrpebz Jiszs drtwrde nzvz-krde sc tqrpipebzle kx, “Rblxtx-atwrnr-ngrbz mz leplz kx nzrngiscng nzmnclz-krbzlr mz Gct! Murde trnzkrlzlru kx nzmnc-xglelr nide mz da amrlx. 25 Kamel trkrlzleu nzdwatr-krde mrkc tqmrplxngr nidil. A' nzrblxkr kxnzrngiscng nzmnclz-krbzlr mz Gct myaszpxle da lc.” 26 Zbz sc tzrpipebzlr kx, “E kx tqmule lcde, trpengr kx narlapx!” *

27 A' rpibz Jiszs kx, “Nike rblxbz mz ncblo tr-rblxpwzu mz Gct.” 28 Zbz rpibz Pita kx, “Obq ena! Rlaszpekr mr nyzgr mz nzvz-nqblq-krgr nim.” 29 Rpibz Jiszs badr kx, “Napi-angidrbo bamu. Ncblo kx rlaszle ma nyzde, o olvz rde, o mzledeng, o trtede x lxede, o doa nedeng mz nzvectr-krmle leplz mz Gct mz nzngini-krde King rdr, 30 Gct sa nakabzle bade da kxkqlu namyaszlzle mzli ka mz nrlc ka, da kx natekqtrle da kcng tqamrbrle. X mz nrlc kc navzm, sa natwz-kzle nzlungr kxboi.”

Nzwrde Kratq Kx Ycmnetrngr Jiszs Nzbz-krde

Matiu 20:17-19; Mak 10:32-34

31 Zbz Jiszs vzmileng krkcng nzpnu-esz'-nrade-li (12) mz kzdq nrlc mz nidr esz'-krdr, sc tqrpipebzle badr kx, “Lalztqmamu! Navzpeku Jerusalem x mzli kc nakrlzlz-ngrbzku mrkc, da kcng amrlx tzyro profet kcng mzli kc, tzpi-ngrdr ninge mz nzngini-krnge Mrlx Leplz, sc tzngidatipeng. 32 Murde sa nakaobzlr ninge mz mqdr kxtrngiulrJiu. Sa naxtrnga-ngrdr ninge. Na-akrlo-ngrdr ninge. X nabyatilr ninge. 33 Naviplatilr ninge x nanibqlr ninge. A' mz zbq kratq sc tqlupe-moux.” 34 Da lcng trpnzngr kx yrplatitr nar ncblo nedeng. Drtwr ngr natq kcng yc-kapqbz badr. Trnzkrlzlru da lc tqycmnetrngr Jiszs. †

Jiszs Amrlzle Kzdq Ncblo Kx Mzte Mwi

Matiu 20:29-34; Mak 10:46-52

35 Jiszs badr zbo ngr leplz kcng, sc tzesonetrpebzng Jeriko. A' kzdq kc ncblo kx mzte mwi wxbune mz nrlar lrpzki, tqrlxne scde trau. 36 Kx xlrle zbo ngr leplz kcng tqvzng mrkc tqmnc-ngrde, sc tqveape, “?Nilc krlc tqkxmule lc?” 37 Nzrpibzlr bade kx, “Jiszs kc Naszret la tqvz mz lrpzki.” 38 Zbz sc tqnepxpe tqrpipele kx, “Jiszs, Mrlx Devet! Nayc mz drtwrm ninge!” 39 Leplz kcng tzrtwayzbzng nzlclvzlr nide x nzrpibzlr namnc-lrpi. A' sc tqaetunelz-zlwzle nate, mz nzrpi-krde kx, “Mrlx Devet! Nayc mz drtwrm ninge!” 40 Kx xlrbz Jiszs natqde, sc tqtupe, x tqrkapebz natq kx ncblo kc mzte tqmwi navzmim bade. X mzli kc tqesotrpe-ngrbzle, Jiszs sc tqveapebz bade, 41 rpibzle kx, “?Nike suti drtwrm kx na-alebo bam?” Rpibzle kx, “Kxetu, naobq-moux.” 42 Zbz rpibz Jiszs bade kx, “Obq! Nzlxngiti-krm ninge amrlzpele nim.” 43 X mzli lcpwz mzte obqtxpx pnz, x sc tqvz-nqblqpele Jiszs, tqawibz mz Gct. Kx nzmcpe zbo ngr leplz kc le, sc tzglqlzpelr Gct. ‡

19

Jiszs X Sakizs

1 Jiszs krlzbzle taon kc etu Jeriko badr ncblo nedeng x sc tzkawipelr. 2 Mzli lc kzdq kc ncblo kx mnc mz taon lcde, drtqde Sakizs. Nide nardr krkcng tzatakqting takes mz taon lcde, x rngisc. 3 X Sakizs lc, tqabzle nzrmcngr Jiszs, a' trpnzngr murde zbo ngr leplz kc, x nide ncblo kx mrbcnelzbz. 4 Zbz sc tqvope kai, tqrlaszpxpele zbo ngr leplz kc. Sc tqolzpe mz kzdq nc sikomo murde rpile namcomle Jiszs nzvzki-krmle mz lrpzki kc. 5 Jiszs vzkimle mrkc, obqlzbz x mcle Sakizs. Sc tqrpipebzle bade kx, “Sakizs, voo-anim murde namncx mz ma nyzm mzbq ka.” 6 Sakizs votxo-anim. X kx nzkrlzbzlr ma nyzde, abrtz-ngrde nzadwatr-krdele. 7 Leplz kcng tzrmcng da lc drtwrdr lctx, murde mz drtwrdr nzvztr-krbz Jiszs ma nyzde drtwr ngrde kx abrtzlvzle alwx ngr Sakizs. Sc tzrpipelr kx, “Mrlx lc vztrpebz mz ma nyz ncblo lc tqale zvz alwx!” *

8 Mzli kc Jiszs tzmncbe-ngrdr badr, Sakizs kc tqtekqtrpele nqmq nr drtwrde. Tutxlzm, sc tqrpipebzle bade kx, “Kxetu rnge, kzdq se da napibo bam! Dztungeng lcng kqlu nakabo mz krkcng trpnzngr scdr da. X krkcng tqangqngutitrxng, naxpe-mopwc' nzwrde napwx, navz-nqblqle Lou sc Mosis.” ✡ 9 Rpibz Jiszs mz krkcng tzlalztqng kx, “Otxpxpe kx Gct arlapxpele ncblo lc, murde nzrlxngiti-krde apule melrmqde Ebraam. 10 Ninge Mrlx Leplz vz-ngrmc mz nrlc mz nzrtangr-krnge x nzarlapx-krnge doa kxnzmrbrng.”

Kxnzawz-nrbalqng Kx Nzatutr-angidrlr Nzwz-krdr

Matiu 25:14-30

11 Mzli kcpwz leplz tzlalztq-ngrpwzlr mz da lc, Jiszs sc tqryapwxpe-mopwz badr kzdq nzycmne-ebzpxngr. Pi-ngrbzle da lc murde sc tzesonetrpebzng Jerusalem, x nzpnzkr drtwrdr le, kx mz nzkrlz-krbzle la Jerusalem, sa nayrlqpe Gct nide mz nzngini-krde king rdr, x lr nrlc amrlx namnclzbzng mz Gct. 12 Zbz rpibz Jiszs kx, “Kzdq ncblo kxetu navz mrkzble rlru, murde king kxetu ngr mrlcde nakabzle bade zmatq ngr nzngini-krde king r mrnyzde. Zbz sa nayzlu-mop mz nzaclve-krdele. 13 Mzli kc ycpe pipz nzrlasz-krde mrkc, sc tqaveatipele kxnzawz-nrbalq nedeng nzpnu-esz'. X mz ncblo kxesz' kabzle trau nzkqlu-krde kxmule-esz'. X rpibzle badr kx, ‘Mwapx-ngrbzmu trau scnge lc mzli kc navz-ngrne.’ Zbz sc tqvzpe. 14 A' kzdung lr mrnyzde nzpxpx-ngrdr nide nzngini-krde king. X sc tzatwzlrpe-ngrbzlr kzdung ncblo mz nibrde, mz nzrpi-krbzlr mz king kc etu kx, ‘Trsutiu drtwrgr ncblo lc nzngini-krde king rgr.’

15 “Kxmule-esz', a' ncblo kc etu sc tqnginipede king rdr. X mzli lc tqyzlupe-ngr-mople badr, sc tqaveatipele kxnzawz kcng tqka-nebade trau kcng. Murde nakrlzle kx tqlvr kx nzatatrpemlr mz trau scdeng. 16 Krkc ayrnrngr vztrp x rpibzle kx, ‘Kxetu rnge, trau scm kc tqkame bange nzatatr-krmle nzwrde nzpnu-esz'pe.’ 17 Rpibz king kc kx, ‘Mrlztx angidr. Nim kxnzawz kxmrlz! X nayrlqpex nim mz nzaclvengr taon nyznge nzpnu naesz' murde atutr-angidrq nzwz-krm mz da kxtopwz.’ 18 Kxnzawz krali vztrp x rpibzle kx, ‘Kxetu rnge, trau scm kc tqkame bange nzatatr-krmle nzwrde nzlvqnpe.’ 19 Mz krlc rpibzle kx, ‘Na-aclveq taon nyznge nanzlvqn.’

20 “Kzdq mou kxnzawz vztr-mop x rpibzle kx, ‘Kxetu rnge, trau scm kc tqkame bange dese. Nux mz lrpz sc tqyrlq-kapqpex. 21 Mwxlrtix nim, murde suti drtwrm kx nike na-ale kxnzawz nemqng nradr naycbz. X atatrpe' trau mz da kx trvzpxpuu mz nzwz-krm. Mwxlrlvzx trau scm murde ma tqamrbrbo.’ 22 Rpibzle bade kx, ‘Nim kxnzawz kxtrka! Trvz-nqblq-pnzwq natq kx kabo. Na-ayrplapxpex nim navz-nqblqle natqm kc tqpiq. Murde krlzq kx ninge ncblo kc tqayrplapx-zlwzle kxnzawz nengeng kcng tzvz-rbrng x suti drtwrnge kx nike na-alelr nradr naycbz. X atatrpc' trau mz da kx trvzpxpuu mz nzwz-krnge. 23 ?A' memule tryrlqtr-ngrpwzmeu trau scnge mz bxng, murde mz nzyzlu-krmc trau kxmwatipxle nayctrpebz?’

24 “Zbz kxetu kc sc tqrpipebzle mz leplz nedeng kcng tzyrlwrng mrkc kx, ‘Kapxbzmu trau scnge bade x kabzmu mz kxnzawz kc nzatatr-krmle nzwrde nzpnu tqesz'.’ 25 A' nzrpibzlr bade kx, ‘Kxetu rgr, nzatatr-krmle trau nzwrde nzpnu-esz'pe!’ 26 A' rpibzle kx, ‘Napibo bamu, doa kx aclve-angidrle da kx amnqlzbo bade, sa nartxlvzlzbo nikeng kabo bade. A' krkc traclve-angidrleu da kx kabo bade, kxmule-esz' nike scde pipz, sa nakatxpxbo bade. 27 X mzli kape, enqmi rngeng kcng trsutiu drtwrdr nzngini-krnge king rdr, vzmimamu mrka x nibqtrpa'mu mz mzke'!’ ” †

Sade Kx Nzprlxlvztingr Nabx Nc Paam Mz Lrpzki R Jiszs Mz Nzvztr-krde Jerusalem

Matiu 21:1-11; Mak 11:1-11; Jon 12:12-19

28-29 Jiszs sc tqrtwayzbz mz ncblo nedeng. X pibzle da lc mzli kc tzkrlzpe-ngrbzlr mztea kcng li Betpeji x Betzni, mrkc mz Newz ngr Nc Olivi. Zbz sc tqatwzlrpe-ngrde ncblo nedeng nzling. 30 Rpibzle kx, “Vznamu mz mztea lcmonr tzmcpz. Mzli la navztr-ngrbzmu, sa namcamu dq nei dcngki nzatolvangr kx trnzvonekangr. Yokaepxamu x vzmimamu mrka. 31 Nzmu kx tqrveabz dq kx, ‘?Memule tqyokaepx-ngrnamule?’ rpibzmu bade kx, ‘Suti drtwr Kxetu.’ ”

32 Zbz krkcng tzaveang nzvzng, x da amrlx kcng tqpibz Jiszs badr sc tqngi-datipeng 33 Murde mzli kc tzyokaepx-ngrpwzlr dcngki kc, kxnzrngineng kc tzrpipebzlr kx, “?Nike tqyokaepx-ngrnamu dcngki la?” 34 Nzrpibzlr kx, “Suti drtwr Kxetu.” X nzrlr-ngrbzlr nzvzmi-krdrle. 35 X sc tzvzmipebzlr mz Jiszs. X nzprlxobzlr nzkq scdrng mz nibr dcngki kc, x nzawxbuomlr nide elr. 36 Mzli kc tqvobe-ngrbzle Jerusalem, zbo ngr leplz kcng nzprlxtiolr nzkq scdrng krali mz lrpzki. ‡

37 Kx nzesotrpebzlr Jerusalem, mrkc tqvzkiope lrpzki kc mz Newz ngr Nc Olivi, zbo ngr leplz nedeng sc tzgzlvzpelr nide. X nzglqpxlr Gct mz natqdr kxetu, murde da kcng tqmatq tzmcpelr. 38 Nzrpilr kx, “Glqpxkr King Kxnzmcpx kc tqvzm mz drtq Yawe! Twzme nrwx mz mzlir leplz x Gct. Ngrlvzkr nim kc tqmyalz-esz'ngr.” ✡ 39 Kzdung Farzsi kcng tzmncpxmqng mz zbo kc, drtwrdr ngyape murde leplz lcng tzrpilr kx Jiszs nide Kxnzmcpx, a' Farzsi kcng trnzlxngitilru. Sc tzrpipebzlr mz Jiszs kx, “Kxakrlz, pibz mz leplz nemqng kx namnc-lrping.” 40 Rpibz Jiszs kx, “Napibo bamu, nzmu namnc-lrpilr, e rplz lcng sc tzkabomipelr natq kcpwz. Murde krlzpebzle mzli rde.”

Jiszs Yrnimile Lr Jerusalem

41 Zbz sc tzesonetrpebzng mz mzteadau Jerusalem. X kx mcpelele, sc tqyrnimipele lr Jiu. 42 Sc tqrpipele kx, “Agrm lr mrnyznge, trnzrlxngiti-krpwa'muu amwitrpebzle mzpu. X trmcwamuu nike na-aleamu kx narlapx-ngrnamu mz nzayrplapxkr Gct nimu. Mzli ka sa tqbrngzbe, a' trka-ngrde tr-rlxngitiwamuu. 43 Mzli la nakaputrp bamu kx enqmi rmung natu-ngalelvz-ngrdr mzteadau nyzmu. X nayrkqlvzlzlr drkq nyzmu mz drtc', murde naesolvztitrpzlr nimu mz nrlarmu amrlx. X trpnzngr me narlakipxamu. 44 X sa naodatilr nimu lr Jerusalem. Na-awxlikiolr drkq nyzmu x ma nyzmu amrlx. Murde trglxwamuu Gct mzli kc tqoklati-ngrmle nimu mz nzarlapx-krde nimu, a' pxtxpx-ngrnamu nide!” §

Jiszs Angyale Nzatrkatingr Mangr-nzangiongr Yawe

Matiu 21:12-17; Mak 11:15-19; Jon 2:13-22

45 Mz nibrde, Jiszs vztr Mangr-nzangiongr Yawe Jerusalem x sc tqmaszlrpxpe-ngrde leplz kcng tzamwating animol kx nangi blz. 46 Tqrpibzle badr kx, “Nzyro mz Nzryrngrkxtr kx rpi Gct kx, ‘Ma nyznge nangi ma ngr nzkrka'kr leplz.’ ✡ A' apusr-ngrnamule me nzamwangr da kcng tqangqnguti-lzbq-ngrnamu!” ✡

47 Zbz Jiszs alvztr Mangr-nzangiongr mz zbq kcng trkqluu tqmnctibele. Kxnzetu rdr pris x krkcng tzalvztrng mz Lou sc Mosis, x kxnzrmailzng sc tzyrlqpelr drtwr ngr nzrnibqngr nide. 48 A' rblxbz badr, murde leplz amrlx nalalztq-angidrbzng mz natqdeng amrlx. X narpwa'-ngrbzlr mz kxnzrmailz lcng nzatrkati-krdr nide.

20

Nzrveatingr Zmatq Ngr Jiszs

Matiu 21:23-27; Mak 11:27-33

1 Kzdq zbq lcdeng Jiszs sc tqalvztrleng leplz mz Mangr-nzangiongr, x tqryapwxbz Nrpakxmrlz kx Gct sa tqvectrpemle leplz bade. Kxnzetu rdr pris x krkcng tzalvztrng mz Lou sc Mosis, nidr badr kzdung lrtzlvz nzvzmqng. 2 X sc tqrpipebzlr bade kx, “?Pim bagr, neke rkabz bam zmatq mz nzale-krm da lcng tqaleq?” 3 A' rpibzle kx, “Mzli ka naveati-kaipo du bamu kzdq natq. 4 ?Zmatq ngr nzawrkxtrkr Jon kaom Gct o kabz ncblo?” 5 Zbz sc tzrpi-etrpelr kx, “Nzmu narpiku kx, ‘Zmatq kx kaom Gct,’ sa narpimle kx, ‘?E memule trlxngiti-ngrwamuu natqde?’ 6 A' nzmu narpiku kx, ‘Zmatq kx kabz ncblo,’ zbo ngr leplz lc nzmu nzvaebrtilr nigu. Murde nzkrlz-angidrlr kx Jon nide profet.” 7 Zbz sc tzrpipebzlr kx, “Trkrlzkru kx rkabz.” 8 Rpibz Jiszs badr kx, “X ninge kz trpnzngr nzpi-krbo me twzkimc zmatq kc tqwz-ngrne.” *

Nzycmne-ebzpxngr Kxnzrbilqng Nrlanc

Matiu 21:33-46; Mak 12:1-12

9 Zbz sc tqyapwxtipebz Jiszs nzycmne-ebzpxngr lc. Rpibzle mz leplz kcng tzmncng Mangr-nzangiongr kx, “Kzdq ncblo petile kc nrlanc ngr grep. Zbz sc tqrlrpe-ngrbzle mz ncblo kx narbilqng, murde naxpebzlr bade kzdung nra grep mz nrlanc lc. Zbz sc tqrlaszpele mrnyzde, vzpe rlru mrkzble, mnctile mzli boitx. 10 Zbz mzli kc tqbrpengr grep, sc tqatwzlrpe-ngrbzle kc kxnzawz nede mz nzyzlumi-krbzle du nra grep kx nangi mqde. Ncblo kc tqatwzlr-ngrbzle, kx krlzbzle ncblo kcng tzrbilqng nrlanc kc, sc tzlolvzpelr, nztztxdr x sc tzayzlu-nrbalqpelr. 11 Zbz atwzlr-ngrbzle kzdq mou kxnzawz. A' nztz-mopwzlr nide x nzamyabzlr drtqde. Zbz nzayzlu-nrbalq-mopwzlr. X vzm x pi-mopwzle mz kxetu rde. 12 Zbz sc tqatwzlrpe-ngr-mopwzle kxnzawz kratq. Krlc nztzti-kzlr, bxkrti, x nzrtcpx-ngrdr yz mz nibr nrlanc kc. 13 “Zbz ncblo kc tqrnginyz nrlanc kc, sc tqrpipele kx, ‘?Nike na-alepex? Na-atwzlrpe-ngrbo mrlxnge kc esz'txu. Mwx nzmu nzamrluebzlr nide x sa nakabzlr du nra grep bade kx nangi dalr nzrbilqngr.’ 14 A' kx nzmc ncblo kcng tzrbilqng nrlanc mrlxde, sc tzrpi-etrpelr kx, ‘Mrlx kxetu kc tqrnginyz nrlanc ka nide kape. Nanibqpeku murde da nyz trtede nangi nyzpegu.’ 15 Zbz nzrtctxpx-ngrdr mz nrlanc kc x nznibqtxdr.

“X krlzpeamu da kx na-alebz ncblo kc tqrnginyz nrlanc kc badr! 16 Sa navzm nanibqle ncblo lang. X nrlanc la sa nakabzle mz ncblo kzbleng.” Nzkrlzpelr kx nzycmne-krde kc tutrpz mz kxetu r lr Jiu, sc tzrpipelr kx, “Bzkq ngida nzrtekqtr Gct nigr mz kxtrngiulrJiu mz nzngini-krdr leplz nedeng!” †

17 Jiszs obqbz badr x rpibzle kx, “Kx tqrpi-ngrnamu nakxmule lc, na-aoti kz drtwrmu nike drtwr ngr Nzryrngrkxtr lc tqrpile kx, ‘Rplz kc etu tzpxtxpx-ngrdr ncblo kcng tzrwz-ngrng ma, nzaelwapxngr kx nide nou rplz kc tqmyatxpx-zlwzbz.’ ✡ 18 Leplz kcng trnzabrtzlvzlru rplz lc tqmcpx Gct, apule kx nztaong elr x nzataki-lzbqng. X leplz kcng tzvz-zvzng nzpxtxpx-krdr rplz lc, sa na-ayrplapxng kalr mz Mzli Kxmatq kc navzm. Sa na-apule rplz kc nataobz badr x natamyr-ngrde nidr.” 19 Zbz ncblo kcng tzalvztrng mz Lou sc Mosis x Kxnzetu rdr pris kcng, nzkrlztrpebzlr kx nzryapwxkr Jiszs lc tutrpz badr. X nzrpilr nalolvzlr nide mzli lcpwz. A' nzmwxlrtilr leplz kcng murde drtwrde ma tzngya. Zbz trnzlolvz-pnzlru.

Nzrveatingr Nzxpengr Takes

Matiu 22:15-22; Mak 12:13-17

20 Sc tqaukztipe kxnzetu r lr Jiu. Nzamctilr kzdung ncblo kxdrka'-ngrng mz nzaukzti-krpwzlr nide. Nzatwzlr-ngrbzlr mz Jiszs mz nzatalz-krdrle mz kzdq nzveangr. Murde nzrpilr nabatrpzlr nzrpi-krde da kx nalolvz-ngrdr nide. X nakaobzlr mz Pcntizs Paelzt, lr Rom kc tqaclvele Provins kc Judiz. 21 Kxmule-esz' trnzlxngitilru nide, a' nzrpibzlr bade kx, “Kxakrlz, krlzkr kx nike piq x alvztrq ngi da kxtubq. X krlz-kzkr kx tu-amqngi-zvzq mz nzalvztr-krbzme nqmq kr Gct mz leplz, kxmule-esz' trna-abrtzlvzu kxnzetung. 22 ?Pim bagr, tubq mz Lou sc Mosis nzxpe-krbzku takes mz King r Rom, o trtingr?”

23 A' mcplxtrpebz Jiszs nzatalz-krdr. Murde mz nzrpi-krbzle kx, ‘Eu,’ lr Jiu lcng nangyati drtwrdr nide mz nzokatr-krde enqmi rdr. X mz nzrpi-krbzle kx, ‘Trtingr,’ ncblo ngr vea neng Paelzt nalolvzlr nide mz nzxpqbrlr-krde lou sc gzpman ngr Rom. 24 Sc tqrpipebzle badr kx, “Aelwa-ngrmamu dq srlrni kc tqxpe-ngrnamu takes.” Nzaelwa-ngrbzlr kc srlrni. X rpibzle kx, “?Mqngr nar nelc tqmnztr mz srlrni lc x drtq nelc tzyrtr elr?” Nzrpibzlr kx, “King r Rom.” 25 Zbz rpibz Jiszs kx, “Mz nzmu-krde lcde, kabzmu mz king da kx takitrde king x kabzmu mz Gct da kx takitrde Gct.” 26 Rblxtx nzatalz-krdrle mz da kx pile. Sc tzmnc-lrpitxpepwzng, nzkctitxpxlr kx trnzatalz-pnzlru, a' ayzlutx-angidrbzle natq kc tzveatilr.

Nzrveatingr Nztulz-ngrm Mz Nzbzngr

Matiu 22:23-33; Mak 12:18-27

27 Kzdung Sadiusi nzvzmqng mz Jiszs Mangr-nzangiongr. Nidr kzdq dzbe lr Jiu kx trnzlxngitilru nztulz-mou-ngrm mz nzbzngr. Nzveatibzlr da kx na-atrkati-ngrbzlr nzalvztr-krde mz nzlu-mou-ngrm mz nzbzngr. 28 Nzrpibzlr kx, “Kxakrlz, Mosis yrpxle kzdq lou kx nangi scgu. Rpile nzmu ncblo bzszle olvz rde x trpnzngr nedr doa, mzlede nayrlzti-alzule olvz kc. Murde nzrngine-krdr doa na-apule kx ngi doa ne mzlede kc tqbzpe. X doa lc natekqtrle nzmrbrpx-krbz nqvi lr ncblo kc x natwzle dztudeng. ✡ 29 Nzmu narpingr kx kzdung mzle-lzbq rlimz. Mzledr kc tqetu yrlz. Zbz mzli trboiu sc tqbzpe, trpnzngr nede doa. 30 Zbz krkc tqvz-kzpz twz-kzle olvz kc, x mz nibrde bztx kz, x trpnz-kzngr nede doa. 31 X zbz kratq. Da kcpwz waile mz mzle-lzbq kcng rlimz. Nzbztx-lxblrng, x trtxpnzngr nedr doa. 32 Mz nibrde olvz kc sc tqbzpe. 33 Alvztr-ngrn kx leplz tulz-mop mz nzbzngr. ?Kx tqmule lcde, neke nartwz olvz kc mzli kc natulz-moungr leplz amrlx? Murde mzle-lzbq kcng rlimz nzyrlztilr nide. ?Myx kxmule, Gct batrpzle mz olvz lc nzxpqbrlr-krde natqde mz nzyrlzti-krde ncblo kcng rlimz mz mzli kxesz'?”

34 Rpibz Jiszs kx, “Mzli ka leplz kcng tzyrlwrng mz nrlc ka nzyrlzng. 35 A' mzli kc navzm, leplz kx takitrdr nztulz-mou-krmlr mz nzbzngr x nzprtr-krdr Heven, trnzyrlzung x trpnzngr nzyrlz-mou-krdr kalr. 36 Murde trnzbzung, a' nzapulr enjrl. X nztulz-mopqng mz nzbzngr mz nzngini-krdr doa neng Gct.

37 “X Mosis aelwapx-ngrde kx krkcng tzbzpeng sa na-atulzmqng mz nzlungr. Krlz-angidramu natq Mosis mz be ngr nounc kc tqmrbz tqwou. Mzli lc Yawe tqrpi-ngrbzle mz Mosis kx, ‘Ninge Gct ngr Ebraam, Aesak x Jekop.’ ✡ 38 Kxmule-esz' ncblo lcng tq nzbz-pnzng, a' trpileu kx nide Gct ngrdr mzli kc pnz. Murde nibede Gct ngrdr mz nzlu-krdr Heven mzli ka. Mz nzmu-krde lc, krlzku kx mqngr leplz amrlx sa nalung mz nibr nzbzkr nrkrdrtqdr.” 39 Kzdung krkcng tzalvztrng mz Lou sc Mosis nzycmnelzmqng. Nzrpibzlr kx, “Da zpwx la tqpiq, kx kxakrlz!” 40 X nidr amrlx ngrdr nzmwxlrng nzvea-mou-ngrbz natq, murde ma tqamya-mopwzle drtqdr.

Nzrveatingr Kxnzmcpx Ne Gct

Matiu 22:41-46; Mak 12:35-37

41 Rpibz Jiszs badr kx, “Kxnzalvztrng mz Lou sc Mosis nzpilr kx Mevalu kc tqmcpx Gct navzpxm mz nqvi lr melrmqde Devet. 42 Murde Devet ycmnetr-ngrde Kxnzmcpx kc mz kzdq Sam kx, ‘Yawe rpibzle mz King kc tqngi Kxetu rnge kx, Wxbu mrlc tqmatq-esz'ngr mz nrlarnge kxrtc, 43  navz nakrlz-zpwxbzle mzli kc nangi-batr-ngrbo mz enqmi rmqng nzmetx-krbzlr bam.’ ✡

44 “Mz Sam lc Devet rpile kx Kxnzmcpx ngi kxetu rde. ?A' myx kx namu Kxnzmcpx nznginikr doa mz nqvi lrde kc mzte trnzmcka x mzli kcpwz ngi kz kxetu rde?” ‡

Bzkq Apuamu Kxnzalvztrng Mz Lou Sc Mosis

Matiu 23:1-36; Mak 12:38-40

45 Mzli kcpwz leplz amrlx tzlalztq-ngrpwzlr mz Jiszs, rpibzle mz ncblo nedeng kx, 46 “Bzkq apuamu kxnzalvztrng mz Lou sc Mosis. Murde mrlzbz badr nzkq-krdr nzkq kxboi mz nzvzne-krdr, x nzamatqkr leplz nidr mz nzrpi-ngrbz badr kx, ‘Nim la, trte,’ mz nzvzne-krdr me nzamwangr da. X mrlzbz badr nzwxbu-zvz-krdr me matq mz mangr-nzkrka'ngr x mz mzli r nzmulvzngr murde nzglqpx-lzbqng. 47 X mz zmatq ngr nzngini-krdr kxnzrmailzng, nzangqngutitrlr olvz kxnzbzszng mz nztwz-pnati-krdr dztudrng amrlx. A' mzli kcpwz nzaboitilr nzkrka'-krdr mz nzyrlq-kapq-krdr alwx ngrdr. Mz nzmu-krde lcde, leplz kxnzmulr lcng nzayrplapxngr nidr kalr mz Hxl namyatxpx esz'ngr.”

21

Nzrkangr Angidr

Mak 12:41-44

1 Jiszs obqlvxle nrlc x mcpele ncblo kxnzrngiscng tzryrlqong trau mrkc mz nzrkatr-krdr trau Mangr-nzangiongr. 2 X mc-kzle kzdq olvz kx tr-rngiscu x bzsz ncblo ngrde, tqryrlqo srlrni kxtopwzne li. 3 Rpibzle mz ncblo nedeng kx, “Napibo bamu, mz nzobqkr Gct olvz lc tqabzope, srlrni kc topwz tqkapxle myaszpxle blzmr trau kcng tzkapxlr kxnzrngiscng. 4 Murde kxmule-esz' kxnzrngiscng nzkapxlr kqlu, a' kxpipzne la ye mz nzrngisc-krdr. A' olvz lc tr-rngiscu katxpxpele da kcng amrlx namnc-xglele.”

Rkx Ngr Nzodatingr Mangr-nzangiongr

Matiu 24:1-2; Mak 13:1-2

5 Kzdung ncblo nedeng tzycmnetr-ngrdr nzobqkr Mangr-nzangiongr Yawe x nzluli-krde mz rplz ngrdeng kxlqngiti. X mz da kx nzka kxluliti nzangrlopliti-ngrde. 6 Rpibz Jiszs kx, “Kzdq mzli sa navzm kx trpnzngr rplz ngr da lcng amrlx tqmcamu kx nablio me yc-ngrde. Murde sa naodati enqmi rmung Mangr-nzangiongr lc kalr.”

Rkx Ngr Vea X Nzkxpungr Kxkqlu

Matiu 24:3-14; Mak 13:3-13

7 Nzveabzng nzrpibzlr kx, “Kxakrlz, pim ena bagr mzli kc naodatingr Mangr-nzangiongr Yawe, x rkx kznikeng namc nakrlztingr mzli lcde.” 8 Rpibz Jiszs kx, “Aclvetio-lzbqamu mz da lcng. Bzkq nzapokiatitrlr nimu mz da kznikeng naprtz. Murde ncblo nakqlung sa navzmqng mz drtqnge, narpibzlr mz leplz kx, ‘Ninge Kxnzmcpx!’ X narpilr kx, ‘Mzli r Gct nzngini-krde king mz nrlc ka, se tqkaputrpem!’ A' bzkq ma-nqblqamu nidr. 9 “X mou, bzkq mwxlramu mz nzxlr-krmu nrpa ngr vea, x nrpa ngr nzrtekqtrngr gzpman mz nzrtwztingr vea. Da kxnzmulr lcng navz-kaip, a' trngiu drtwr ngr nzyrkrpx-krbz da amrlx mz nrlc esotrpem.”

10 Rpi-mopwzle kx, “Mrkzbleng kxkqlu mz nrlc naotablr-etrng. 11 Nengq kxetu sa navzmqng. Dzbi kxetu sa natao-kzng. Zyagox kxkqlu kx rnibqti leplz kxkqlu natalvzpxle nrlc. X rkx kxmatq kx nzmwxlrting navzpxm bongavz. 12 Da lcng navzmqng kalr, a' nimu lang tzlxngitilr ninge, sa nalolvz kai kxnzetung nimu. Sa na-aetqbzlr drtqmu x navzmilr nimu mz kansrl nyzdr x mz mangr-nzkrka'ngr, x na-adwatrlr nimu mz presin. X navzmibzlr nimu mz king kxtrngiulrJiu, x mz kxnzetung r mrkzbleng mz nzayrplapx-krdr nimu. 13 X mzli nyzmu lape kz mz nzyapwxtipx-krbzmu Nrpa rnge badr. 14 Mzli lcde natu-amqngiamu x bzkq aoti kai drtwrmu kxnamu na-ayzlu-ngrbzmu natqdr. 15 Murde sa nakabo bamu natqngeng x nzyrplapx-krnge kx rblxbz badr nzayzlu-krbzlrle. 16 A' trngi-txpwzu leplz kc-kzng kx narlwa-ngrdr nimu mz nzvz-nqblq-krmu ninge. Murde trtemung x lxemung, mzlemung x kxnginimung, x kxmrlzti-lzbqamung badr sa na-amwatilr nimu x sa nanibqtilr kzdung nimu. 17 Leplz kxkqlu sa napxtxpx-ngrdr nimu, murde nimu leplz nengeng. 18 A' trpnzngr dalr nzayrplapxngr mz Hxl kx nabxtrpzle nimu. 19 Tu-amqngiamu, murde natwzamu nzlungr kxboi.”

Rkx Ngr Nzodatingr Jerusalem

Matiu 24:15-21; Mak 13:14-19

20 X rpi-mopwz Jiszs kx, “Mzli kc namc-ngrnamu Jerusalem nao-ngalelvzngr ami le, sc nakrlzpeamu kx mzli trnaboiu sc tzodatipelr. 21 Mzli lc nimu kcng tzmncng Judiz navolzamu mz newz mz nzmnc-kapq-krnamu mz nzodangr kc tqycpe pipz nzkaputr-krmle. X krkcng tzmncng mz mzteadau Jerusalem, narkalz-animqng mz nzvongr. X krkcng tzmncnetrpqng mz nibr taon, bzkq nzvztrpemqng mz taon, murde ma tzodating. 22 Murde mzli lc Gct sa na-ayzlubzle da mz lr Jerusalem kcng tzpxtxpx-ngrdr Kxnzmcpx. X nzodatingr lc Jerusalem na-angidatile da kcng amrlx tqpi Nzryrngrkxtr. 23 Agrmqng olvz kcng tzyrng o tzayqng itoto, murde rblxtile nidr nzngrlrlz-ani-krdr mz newz mz nzmnc-kapq-krdr. Nzkxpungr kxetu sa navztrp mz lr Judiz, x nzayrplapxkr Gct navzom mz lr Israel. 24 Kzdung nanibq mz toki r vea. Kzdung nalolvzlr x navzming mz nzngini-krdr kxnzawz-nrbalqng, mz drtc' amrlx nyz lr mrkzbleng. X Jerusalem nayctxlzbz mz zmatq ngr kxtrngiulrJiu. Navz, navz, nakrlzbzle mzli kx Gct na-ayrkrpx-ngrbzle zmatq ngr kxtrngiulrJiu mrka Jerusalem.”

Rkx Ngr Nzvz-krm Mrlx Leplz

Matiu 24:29-31; Mak 13:24-27

25 Rpi-mopwz Jiszs kx, “Zbz kzdung rkx sa na-aelwapx-lzbqngr mz nepi x temz x vri lang mz bongavz. X mz drtc' amrlx leplz trnzyrplatitru nardr da lc, x sa namwxlr-ngrdr prla nzyclwz-zlwz-krde mz nrlc kxtrka. 26 X mzli lc na-aenzli-ngrdr da kcng navztrp na-atrkale nrlc ka, mz leplz natclvrtrpz mz zmwxlr. Murde dalr bongavz kcng tzmatqng amrlx sa naycngrlrti-atwrnrngr. ✡ 27 Ninge Mrlx Leplz. X mzli lc leplz amrlx mz nrlc tulvzo sa namclr ninge mz nzvz-krmc mz nabz dcbz, mz zluli kxetu x zmatq. ✡ 28 Mzli lc tqmcamu nzprtzkr da lcng, binenamu ye x obqtipxamu nzmnc-krmu Heven, murde ycpe pipz nzkaputr-krmle.”

Rkx Ngr Nc Fiki

Matiu 24:32-35; Mak 13:28-31

29 Zbz Jiszs yapwxtibzle kzdq kz nzycmne-ebzpxngr mz nzrpi-krde kx, “Na-aoti drtwrmu nzpqkr nc fiki x nounc amrlx. 30 Mrka Israel mzli kc namc-ngrnamu nzyrlqbzlr leu rdr kxmrna, sc tqkrlzpeamu kx mzli r nrpr ngr nranc sa tqesotrpem. 31 Mz nqmq lcpwz, mzli kc namc-ngrnamu kx da lcng tqpibo bamu sc tzkaputrpemqng, sc tqkrlzpeamu kx mzli esopem mz nzaclvekr Gct nrlc mz nzngini-krde king. 32 “Nakrlz-angidramu kx da lcng amrlx nangidati-kaing, x leplz kcng tzmncng mz nrlc sc tzyrkrtr-ateng. 33 Kxmule-esz' bongavz x nrlc sa nayrkrpxng kalr, a' natqngeng trtxpnzngr nzyrkrpx-krdr murde sa nangidating amrlx.”

Naoliq-zvzku Nzyzlu-krm Jiszs

34 X rpi-mopwz Jiszs kx, “Aclvetio-lzbqamu! Bzkq rmnq-zlwzamu x bzkq witi nelzmu dalr nrlc ka. X bzkq kxne drtqmu da kx namnc-xgleamu, murde ma tqpwrkilvcamu mz Mzli Kxmatq kc na-ayzlu-ngrbz Gct da mz leplz. A' naoliqamu. 35 Murde mzli lc nzvz-krmle sa nao ani txpwz mz leplz amrlx kx nzmncng mz nrlc, na-apunemle trtxki kx yrplztx-anipwz. 36 A' navz zvz nzaclvetio-lzbq-krmu murde ma tqtaoamu mz alwx. X nakrka'-zvzbzmu mz Gct kx natu-amqngiamu mz nzrlxngiti-krmu, kxmule-esz' da kx prtz. Murde ninge, Mrlx Leplz, na-abrtzlvzx nimu mzli kc natutr-ngrmamu mz mzke' mz mzli lcde.”

37 Mz zbq kang kqlu mz wiki lcde Jiszs tqmncpxm Mangr-nzangiongr kc Jerusalem tqalvztr. X mz milzpq ngr zbq lcng, mwipwz mz kzdq mztea mz Newz ngr Nc Olivi. 38 X mzli kc mz nourla kxtopwz ngr zbq kcng, leplz kc tzyrkrpebzng mz Mangr-nzangiongr mz nzlalztq-krbzlr mz nzalvztr-krdeng.

22

Kxnzetu R Lr Jiu Nzrpilr Nanibqlr Jiszs

Matiu 26:1-5; Mak 14:1-2; Jon 11:45-53

1 Mzli r nzmulvzngr kc tzrpibz Nzamyangr. sc tqesotrpem. Mz zbq kxtr lcng rtqmz tzmutx-ngrpwzlr bret kc trpnzngr yisti ngrde. ✡ 2 Kxnzetu rdr pris x kxnzalvztrng mz Lou sc Mosis tzabzlr nzlolvz-krdr Jiszs mz nznibq-krdrle. Da lc nzale-kapqlr murde nzmwxlrtilr nike na-alebz leplz kxkqlu.

Judzs Ryrlq Drtwr Mz Nzamwa-krde Jiszs

Matiu 26:14-16; Mak 14:10-11

3 Zbz Setzn dwatitrle nabz Judzs Iskariot, kzdq aposol kcng nzpnu-esz'-nrade-li (12). ✡ *

4 Zbz Judzs vzpx x nzycmneng badr kxnzetu rdr pris x pulis r Mangr-nzangiongr. Nzpilr kxnamu nzaprc-krbzle Jiszs badr mz nzlolvz-krdr nide. 5 Nzabrtztxng x nzrpibzlr naxpebzlr Jiszs bade. 6 Aolvztxbz Judzs x sc tqrtangrtipele mzli kxmrlz nzaprc-ngrbzle Jiszs badr, mzli lc trpnzngr zbo ngr leplz kx nzmncneng mrkc.

Jiszs X Ncblo Nedeng Nzmulvzlr Nzamyangr

Matiu 26:17-25; Mak 14:12-21; Jon 13:18-30

7 Zbz zbq kc kai ngr Nzmulvzngr Bret kx Trpnzngr Yisti Ngrde sc tqkaputrpem. Mz zbq lc nzrnibqngr nei sip kx nangq mz zbq ngr Nzamyangr. X nzmungr lc abzopwz mzli kc nepi tqtaope-ngrde. 8 Jiszs atwzlr-ngrde Pita x Jon, rpibzle kx, “Vzamu oliqtiamu dakxnzng kx nangqku mz Nzamyangr.” 9 Nzrpibzlr kx, “?Naoliqtibzkr drlve?” 10 Rpibzle kx, “Mzli kc navztr-ngrbzmu mz mzteadau Jerusalem, sa narmctiamu kzdq ncblo kx rglqne da kx lrti lue. Vz-nqblqamu nide mz ma kc navzkitrle. 11 X rpibzmu mz ncblo kc tqrnginyz ma kc kx, ‘Kxakrlz nakrlzle myx me namnc-ngrdr badr ncblo nedeng mz nzmulvz-krdr Nzamyangr.’ 12 Sa navzmilzle nimu wq mz nelvq rde kxetu, mrlcde nzamilxpqpe-ngrde nigu. Mrlc dekc naoliqti-ngrnamu dakxnzng nagu.” 13 Nzvzpxng x nzmclr da amrlx da kc tqwai nzpi-krbz Jiszs le badr, x sc tzoliqtipelr Nzamyangr.

Jiszs Ayzuole Nzmungrkxtr

Matiu 26:26-30; Mak 14:22-26; 1 Korint 11:23-25

14 Mzli kc nepi tqtaope-ngrde, Jiszs kc tzwxbuopeng badr aposol nedeng mz nzmu-krdr Nzamyangr. 15 Rpibzle badr kx, “Sutitx zlwz drtwrnge nzmu-lxblr-krgu mz Nzamyangr lc, murde drtqnge kc tqetq ate x sc tqbz-ate-kzx! 16 Murde drtwr ngr Nzamyangr lc na-atutr kai, mzli kc na-aclvengr Gct nrlc kxmrna mz nzngini-krde King, x nzprtr-krnge mz nzmungr lc kc ate.”

17 Zbz glqlzmle kap. Awitx-ngrbzle mz Gct, kabzle badr x rpibzle badr kx, “Mnqamu amrlx ngrmu. 18 Murde trpengr nzrmnq-krnge waen, navz nakrlzbzle mzli kc na-aclve Gct nrlc kxmrna kalr.”

19 Zbz Jiszs kalzmle bret. Awitx-ngrbzle mz Gct, lopxile, kabzle badr x rpibzle kx, “Krlc ncvr drtqnge nzkabz bamu. Rtrngzti-zvzbzmu da lc mz nzdctipxkr drtwrmu ninge.” 20 Mz nqmq lcpwz, mz nibr nzmungr, glqlzmle kap x kabzle badr, rpibzle kx, “Krlc mepyr rnge kc tqyrlepx-ngrde nimu mz Nzesz'tikr Drtwr Gct Kc Ate badr leplz.

21 “A' da kx nakrlzamu se! Krkc tqamwale ninge, sa tqwxbuku badr tqmuku badr! ✡ 22 Murde ninge, Mrlx Leplz, nabzx navz-nqblqle me pnz drtwr Gct. A' kosae! Ncblo la tqamwale ninge sa navz mz Hxl!” 23 Sc tzabzopelr nzveangr mzlirdr neke mz nidr kx na-alele da lc. †

Doa Kx Myalz-zlwzbz Mz Nzobqkr Gct

Matiu 18:1-5; Mak 9:33-37

24 X mzli lcde ncblo neng Jiszs tztalwzti-lzbq-ngrdr neke mz nidr kx myatxpxbz. 25 A' rpibz Jiszs badr kx, “King mz nrlc ka nzrtulrtr-ngrbzlr mz leplz nzalengr da mz nzmnclz-krbzlr badr. X nzrtulrtr-ngrbzlr mz leplz kx narpibzlr badr kx, ‘Nidr kzte leplz!’ 26 A' bzkq apuamu nidr. Murde doa kx nangi kxetu kxmyalz na-avzo-lzbq x nawztrpz mz leplz mz nzokatr-krde nidr. 27 Krkc tqwxbuo mz nzmungr myalzbz mz krkc tzawz. X kxmule-esz' ninge kxetu rmu, a' vz-ngrmc mz nrlc mz nzwztr-krbo mz leplz. Navz-nqblqamu ninge.

28 “Kxmule-esz' nzkxpu-krngeng, a' tu-amqngi-zvzmamu mz nibrnge. A' kzdu-kzng trtingr. 29 Mz nzmu-krde lcde, sa nakao-kzpo bamu zmatq mz nzngini-krmu king, da kc tqwai trtenge nzka-krmle bange zmatq mz nzngini-krnge King. 30 X sa na-aclveamu nqvi lr ncblo kcng Israel nzpnu-esz'-nrade-li (12). X sa naprtramu mz nzabrtzngr mz nzmungr kxetu mzli kc nayzlu-ngrmc mz nzngini-krnge King.”

Plzpx-kaipz Jiszs Nzrpikr Pita Trkrlzleu Nide

Matiu 26:31-35; Mak 14:27-31; Jon 13:36-38

31 Rpibz Jiszs mz Pita kx, “Saemon! Saemon! Nakrlzq kx Setzn pibzle mz Gct nakabzle bade zmatq mz nzatalz-krde nimu mz nzabao-krbzle nzrlxngiti-krmu nimu amrlx ngrmu. X rlr-ngrbzle. 32 A' krka'pe-ngrne nim, kx Saemon, kx nzrlxngiti-krm bzkq yrkrpxbz. X mzli kc nao-lxlvrti-mou-ngrme ninge, axplrti-mopwz nzrlxngitikr mzlemqng.” 33 Rpibz Pita kx, “Kxetu rnge, oliqtipex nzvz-krgi mz presin x mz nzbzmi-krnge nim!” 34 Rpibz Jiszs kx, “Napibo bam, kx Pita, mzli kc kio trnakya'ka-ngrde koma mz nrlckxbq, sa narpiq kx trkrlzwq ninge nzwrde natq.”

Mzli R Nzkxpungr Kc Navztrp

35 Rpibz Jiszs badr kx, “Mzli kc tqatwzlrpx-kai-ngrne nimu, twz-txpwzamu sadol kc tqyctr mz nanycmu, x trpnzngr scmu trau x bxli. ?Myx kxmule, tapxamu mz da kx namnc-xgleamu o trtingr?” Nzrpibzlr kx, “Trtingr.” 36 Jiszs sc tqrpipebzle badr kx, “A' mzli ka naoliqamu murde krlzpebzle mzli r nzkxpungr. X doa kx rngisc trau o bxli natwzle. X doa kx trpnzngr scde toki r vea, na-amwale kzdung da scde mz nzxpe-krde dq. 37 Murde Nzryrngrkxtr lc natutrp bange, krkc tqrpile kx, ‘Mz drtwr leplz, nide kzdq kz ncblo kx xpqbrlr-zvz-ngrde lou.’ ✡ X nzryrngr lc, ycpe pipz nzatutrngr.” 38 Zbz sc tzrpibzlr kx, “Obqm! Toki r vea li seng, kx Kxetu!” A' rpibzle kx, “Mrlzpe! Navzpeku!” ‡

Jiszs Krka' Esz'-krde Getsemzni

Matiu 26:36-46; Mak 14:32-42

39 Jiszs vzpxm Jerusalem x vzdz mou mz Newz ngr Nc Olivi, da kc tqwai-zvzle. X nzvzng badr ncblo nedeng. 40 Mzli kc tqvzpe-ngrbzle mrkc, sc tqrpipebzle badr kx, “Krka'amu murde natu-amqngiamu mz nzatalzngr.” 41 Zbz mz nzvzo-mou-krmlr nzkrlzbzlr kzdq nrlc. Vztxpxbz badr rlru kxpipz, x rwetxo zpr sc tqkrka'pe. 42 Rpile kx, “Trte, nzmu kx tqrlrpx-ngrnle, trsutiu drtwrnge nzrlr-lzbq-krbo mz nzetqkr drtqnge x nzbzngr. A' bzkq vz-nqblqq me pnz drtwrnge, a' nangi me pnz drtwrm.” 43 Zbz kzdq enjrl kx vzom Heven adcpx-lzbqbz bade x axplrle nide. 44 X nabzde talvzo mz da kc nawaibz bade, x nzkrka'-krde sc tqpqnelz. Wrlrpe-ngrde ztqlq kxpc apupele nztalikr mepyr, tqtalio mz drtc'. §

45 Kx tulzmle mz nzkrka'-krde, sc tqvzpebz mz ncblo nedeng x mcle kx nzmwing. Murde amwitxpeng drtwrdr kx vz. 46 X mz nibr nzameo-krdeleng, sc tqrpipebzle kx, “?Nike tqmwilvzamu? Tulzamu, x krka'amu murde natu-amqngiamu mz nzatalzngr.”

Nzrlolvzngr Jiszs

Matiu 26:47-56; Mak 14:43-50; Jon 18:3-11

47 Mzli kc Jiszs tqycmnebe-ngrde kzdq zbo ngr ncblo kc tqkaputrpem, x Judzs kc tqmailzmle nidr. Ncblo kc tqrlasz-pnz-kaile kztedeng mzli kc mz milzpq kc. Vzm mz Jiszs x tcngibzle mqde. 48 A' rpibz Jiszs bade kx, “?Nztcngi-krm ke ninge apux kztem murde na-aprcbzme ninge mz enqmi rngeng?”

49 Mzli lc ncblo neng Jiszs kcng tzmncng badr tzmc-ngrdr da kc naprtzpe, sc tzrpipebzlr kx, “?Kxetu, naotape-ngrgr toki r vea scgr?” 50 X kzdq nidr yrlqbzle toki r vea kc mz kxnzawz-nrbalq ne Nardr Pris, x lakipxbzle nradrtqde kxrtc. 51 A' rpibz Jiszs kx, “Mrlzpe!” Maletxtrpzle nradrtq ncblo kc x amrlztxbzle.

52 Zbz Jiszs kc tqrpipebzle mz kxnzetu rdr pris, x kxnzetu ngr pulis ngr Mangr-nzangiongr, x lrtzlvz kcng tzvzmqng mrkc mz nzoti-krmlr nide kx, “?Memule tqrtwz-ngrmamu bz x toki r vea? ?Opxm kx ninge kx rmailz ncblo mz nzrnzlvzongr zmatq ngr gzpman? 53 Murde mz zbq kang kqlu mnc-zvzku mz Mangr-nzangiongr. ?Memule trlolvz-ngrwamuu ninge elr? Kxmule-esz', a' Gct rlrpx-ngrde nzaovxio-krmu ninge mzli ka mz zmatq ngr Setzn.”

Pita Rpile Kx Trkrlzleu Jiszs

Matiu 26:57-58, 69-75; Mak 14:53-54, 66-72; Jon 18:15-18, 25-27

54 Zbz nzlolvzlr Jiszs x sc tzvzmipelr x nzdwamitrlr mz ma nyz Nardr Pris kc. Pita kc tqvznebz-rlru mz nibrdr. 55 Pulis ngr Mangr-nzangiongr nztelvzlr kc nyr mz makoa ngr ma kc. X Pita prtrpz mz krkcng tzwxbu-ngalelvzlr nyr kc. 56 Kx mcpebz kzdq olvz kcng tzawzlr nzwxbutr-krde mz nyr kc, sc tqpwxbztipele, x rpibzle mz pulis kcng kx, “Mrlx lc nide dq kz kx mnctrpz bade!” 57 A' Pita pokiatxbz. Rpibzle kx, “Olvz lc e, trkrlzwxu ncblo la!”

58 Mzli trboiu kzdq ncblo glxpele nide, x sc tqrpipebzle kx, “Nim dq kz, kzdq nidr!” A' rpibz Pita kx, “Mrlx lc e, trnipwc'u!” 59 X mwx kzdq nabznepi otx, x kzdq kz mou ncblo xplrmitxbz natqde, mz nzrpi-krbzle kx, “Krlztx-angidrx, mrlx lc nzmncng badr, murde mz nzycmne-krde otxpx kx nide lr Gzlili.” 60 A' rpibz Pita kx, “Mrlx lc e, trkrlzwxu da la tqycmnetr-ngrn!” X mzli kc tqycmnebe-ngrde kio kc tqkya'pe kz. 61 Kxetu o-lxlvrtxbz x pwxbztitxde Pita. X Pita dctitxpx pnz mz drtwrde natq Kxetu mz nzrpi-krbzle kx, “Mzli kc kio trnakya'ka-ngrde koma mz nrlckxbq, narpiq kx trkrlzwq ninge nzwrde natq.” 62 Zbz Pita vzpxm mrkc tzlalvztr sc tqyrnitxpe, bztitxde nzyrningr, murde drtwrde vztx atwrnrngr.

Jiszs Nzvzmibz Mz Kansrl Nyzdr Lr Jiu

Matiu 26:59-68; Mak 14:55-65; Jon 18:13-14, 19-24

63 Pulis kcng tzaclvelr Jiszs nzxtrngalvztitrlr nide x nztzlr nide. 64 Nzpe-kilvzbzlr mzte lrpz x sc tzrpipebzlr kx, “Mz nzngini-krm kc profet, pim ena bagr krkc tqtzle nim.” 65 X nzrpi-mopwzng bade natq kxkqlu kx nzatrkati-ngrdr nide. *

66 Nrlc kx ngrlxpele, krkcng tzmncpxmqng mz Kansrl, lrtzlvz ngrdr lr Jiu x kxnzetu rdr pris, x kxnzalvztrng mz Lou sc Mosis, nzyrlwrtr-lxblrng x Jiszs kc tzvzmipemlr badr. 67 Nzrpibzlr kx, “?Pim bagr, nim Kxnzmcpx kc tzrpi kx sa navzm?” Rpibzle kx, “Kxmule-esz' pibo da lc, a' rblx nzlxngiti-krmule. 68 X nzmu naveatibo kzdung natq mz nzngini-krnge Kxnzmcpx, nzmu pxtxpx-ngrnamu nzayzlu-krmamu natqnge. 69 Kxmule-esz', a' na-abzo mzli ka, ninge Mrlx Leplz, nawxbuomc mrkc tqmatq-esz'ngr mz nrlar Gct kxrtc.” ✡

70 Nzrpibzlr amrlx ngrdr kx, “?E nim mrlx Gct?” Rpibzle kx, “Sa tqpi-angidrpeamu.” 71 X sc tzrpipelr kx, “Trpengr mou ncblo kx nartabrtiku! Murde xlrtrpebzku mz naode kx pivxitile Gct mz nzrpi-krde kx nide Kxnzmcpx!”

23

Jiszs Nzvzmibz Mz Paelzt

Matiu 27:1-2, 11-14; Mak 15:1-5; Jon 18:28-38

1 Dzbe ncblo kcng atwrnrngr tzyrlwr-lxblrng mz Kansrl nyzdr lr Jiu, nztulzmqng, sc tzvzmipebzlr Jiszs mz Paelzt, lr Rom kc tqaclvele Judiz. 2 X sc tzycmnetrpe-ngrdr nide, tzrpilr kx, “Mckr ncblo lc tqmailz-rbrle leplz negrng. Tqrpibzle badr kx bzkq nzxpebzng takes mz King r Rom. X tqrpi-kzle kx nide King Kxnzmcpx x namailzle leplz mz nzmapulrpx-krdr gzpman ngr Rom. Mz nzmu-krde lcde, nide enqmi r gzpman.” 3 Paelzt veabz mz Jiszs, rpibzle kx, “?Myx kxmule, nim king r lr Jiu?” Rpibzle kx, “Sa tqplzpxpeq kx ninge.” 4 Zbz Paelzt kc tqrpipebzle mz kxnzetu rdr pris, x zbo ngr leplz kcng kx, “Mz nzvz-nqblqngr lou sc gzpman ngr Rom, trpnzngr da kx vz-rbrtrpz bade kx nabz-ngrde.” 5 A' xplrmi-mopwz natqdr, nzrpibzlr kx, “Tqayclwztibzle nabz leplz mz nzmapulrpx-krdr gzpman ngr Rom, mrka atwrnrngr Judiz. Abzole mz provins kc Gzlili x sa tqvzpem mrka.”

Jiszs Nzvzmibz Mz King Herot

6 Kx xlrpebz Paelzt da lc, sc tqveapebz, rpibzle kx, “?Ncblo lc, nide dalr Gzlili?” 7 Kx krlzpele kc kx Jiszs vzkimle mz Gzlili Provins, mrkc tqaclve king Herot, sc tqrpipebzle mz ncblo ngr vea kx navzmibzlr bade. Murde sc tqmnc kz Jerusalem mzli lcde. 8 King Herot abrtztx mzli kc tqmcpe-ngrde Jiszs, murde xlrpe-ngrdele da kqlupe, x mzli boipe rpile namcle Jiszs nzale-krde da kxmatq. 9 Zbz king Herot veatibzle mz Jiszs natq kqlu, a' trpnzngr natq kxesz' kx ayzlubzle. 10 Kxnzetu rdr pris x kxnzalvztrng mz Lou sc Mosis nzblctrpzng mz nzycmne-krdr, sc tzpibqtipelr Jiszs kx alele da kxkqlu kxtrkating. 11 X King Herot nidr badr ncblo ngr vea nedeng nzxtrngalvztitrlr Jiszs, x nzrwaitibzng da kxtrka kx plzpxle kx trnzamatqlru nide. Nzakq-ngrdr nide lrpz sc king, ngi dalr nzxtrngalvztitr-krdr Jiszs, murde nzrpi-krde kx nide King r lr Jiu. Zbz sc tqatwzlrpe-mou-ngrbz king Herot mz Paelzt. 12 Abzo mzbq lcde king Herot ncdr Paelzt nzmrlzti-lzbq-pnzng. A' mzli kc ena trpnzngr.

Paelzt Rlrpx-ngrde Nzbzkr Jiszs

Matiu 27:15-26; Mak 15:6-15; Jon 18:39—19:16

13 Paelzt aveatileng kxnzetu rdr pris kcng x kxnzrmailzng x leplz amrlx. 14 X sc tqrpipebzle badr kx, “Vzmimamu ncblo lc bange, x rpiamu kx tqmailz-rbrle leplz. Mzli ka, veapebo bade x lalztqtr-angidrpebo mrka mz mzpu. A' trpnzngr da kx vz-rbr-ngrde mz da kcng tqpipxamu. 15 Trpnz-kzngr da kx mctrpz king Herot kx vz-rbr-ngrde, murde atwzlrpe-mou-ngrmle bagu. X nzmu namctrpzle du da mz Jiszs kx vz-rbr-ngrde, e tratwzlrpe-ngrpleu. Trpnzngr da kx ale ncblo lc, kx nananide. 16 A' napibo mz ncblo nengeng naviplalr nide x sc tzrlrpe-ngrbzlr nzvz-krde.” *

17 Zvz mz Nzamyangr amrlx, Paelzt na-aprpxbzle kzdq doa lr Jiu kx mnc mz presin. Mzli lc rpile na-aprpxbzle Jiszs mz zbo ngr leplz kc. 18 A' leplz kcng nzrpi-lxblrbzlr kx, “Nanibq mrlx la! X aprpxm bagr Barabas!” 19 Barabas lc tqnginide ncblo kxtrka, dekc tqmnc-ngrde mz presin murde kzdq mzli dzbede nede nzotang badr ncblo ngr vea ne Rom mrkc Jerusalem, x rnibq ncblo. 20 Paelzt rpile na-arlapxle Jiszs, bzkq nznibq. Zbz sc tqycmnepxpe-mopwz badr, murde na-aopx-ngrbz mztr. 21 A' sc tzkabong ye. Tzrpibzlr kx, “Natqlvztr mz kros! Natqlvztr mz kros!”

22 Nzwrde kratq Paelzt rpi-mopwzle kx, “?A' memule? ?Da kxtrka kznike alele? Rblxtxm bange nzrmc-krnge da kx takitrde nzbz-krde! A' napibo mz ncblo nengeng naviplalr nide, x sc tzrlrpe-ngrbzlr nzvz-krde.” 23 A' sc tzkabolzng ye mz natqdr kxetu kx Jiszs natqlvztr mz kros. X sc tqtutipele nzkabo-krdr. 24 Zbz Paelzt kc tqpipxpebzle kx Jiszs nabz, mz nzatutr-krde natqdr kxpq. 25 Zbz aprpxbzle Barabas, krkc tzadwatr-ngrde mz presin mz nzota-krdr badr lr Rom x nzrnibq-krde ncblo. X kaobzle Jiszs mz ncblo nedeng mz nzvz-nqblq-krdr me pnz drtwr lr Jiu.

Jiszs Nztqlvztr Mz Kros

Matiu 27:31-44; Mak 15:20-32; Jon 19:16-24

26 Nzvzmipxpelr Jiszs mz nzrtqlvztrngr nide mz kros. Nzvzng, nzvzng, x sc tzrmctipelr kc ncblo drtqde Saemon. Nide dalr taon kxetu Saerin, mrkc Afrika. Tqvz-atem x navztrpe Jerusalem. A' nzlolvzlr, x nzyrlqlzbzlr kros kc bade mz nzglq-krbzlele mz nibr Jiszs, murde drtqde mewetx-zlwzpe.

27 Kzdq zbo ngr leplz kxetu nzvz-nqblqbzlr nide. Mz zbo ngr leplz kc, kzdung olvz sc tzneminebzlr nzyrnimi-krdr Jiszs. 28 A' Jiszs o-lxlvrtxbz badr, x rpibzle kx, “Olvz lr Jerusalem! Bzkq yrnimiamu ninge, a' nayrnimi-lzbqamu x doa nemung. 29 Murde kzdq la mzli navzm kx Gct na-ayrplapx-ngrde lr Jerusalem mz nzpxtxpx-krdr Kxnzmcpx nede. X mzli lcde narpingr leplz kx, ‘Namrlzbz mz olvz kcng tzvz-nrbalqng, murde olvz kcng tzrngineng doa namclr nzetqkr drtq doa nedrng.’ 30 X leplz narpi-kz-ngrdr kx nengq na-abrkao-txpwzle elx newz kc badr. Murde nanibqtile nidr x nayrngilvztiole nidr, mz nzayrkrpx-krbzle nzetqkr drtqdr. ✡ 31 Murde nzmu Gct narlrpx-ngrde nzetqkr drtqnge, ninge kc trpnzngr da kx vz-rbr-ngrne, sa na-ayrplapx-zlwzle krkcng tzvz-rbrng, x na-aetq-kzpzle drtqdr.”

32 Zbz ncblo ngr vea kcng nzoti-kzlr ncblo nzling kxnzxpqbrlr-zvz-ngrdr lou. X nznibq-kzng badr Jiszs. 33 X sc tzvzmipxpemlr mz nibr drkq r Jerusalem, mz newz kc tzrpibz Bekrlz murde nzobq-krde apule bekrlz. †

X nztqlvztrlr Jiszs mz kzdq kros elr. X nztqlvztr-kzlr mz kros kzbleng ncblo kcng nzling taplxsr nrlar Jiszs. 34 X sc tqrpipe Jiszs kx, “Trte, ipqpxbz alwx ngrdr! Murde trnzkrlzlru da lc tzalelr.” X nctq lrpz scdeng nzayrleti ncblo ngr vea kcng daes. ✡ 35 Leplz kcng tzyrlwrng mrkc sc tzmcpelr mzli kc kxnzrmailzng lr Jiu tzxtrngalvztr-ngrdr Jiszs. Tzrpilr kx, “Krlzle nzarlapx-krde kzdu-kzng leplz. Nzmu kx tqnginide Mevalu kc tqmcpx Gct, na-arlapx-lzbq.” 36-37 Ncblo ngr vea kcng nzxtrngalvztr-kz-ngrdr nide, nzrpi-krbzlr kx, “Kx tqnginim king r lr Jiu, e arlapx-lzbq! Vzom murde namnqku du waen lc tqrkx!” ✡ 38 Mz nzaelwapxngr da kc tqbzngr Jiszs, nzyr kcng natq x nzatu mrkc tqyc-zbzlz narde. Nzyr kx,

Krlc King r Lr Jiu.

39 Kzdq ncblo kxnzxpqbrlr-ngrdr lou kcng tzdong mrkc ycmne-atrkati-kzle Jiszs, rpibzle kx, “?Nim Kxnzmcpx? Kx tqngi-angidrple, arlapx nigu mz nzbzngr!” 40 A' lclvztrpz kztede, rpibzle kx, “Mzli trnaboiu sa nabzq na-apule ncblo la. ?Memule tqatamutilz-ngrn alwx ngrm mz nzatrkatingr nide? ?Trmwxlrtiwq Gct nzayrplapx-krde nim? 41 X mz nigi, sa tqtubq, murde twz-mouki da kx takitrde da kx aletiking. A' nide, trpnzngr da kx vz-rbr-ngrde.” 42 X rpibzle mz Jiszs kx, “Jiszs, nadctipx drtwrm ninge mzli kc nayzlu-mou-ngrme nzngini-krm king!” 43 Rpibz Jiszs bade kx, “Napibo bam, koma namncki Me Mncngr Gct!” ✡

Nzbzkr Jiszs

Matiu 27:45-56; Mak 15:33-41; Jon 19:28-30

44-45 Mzli kc tqtavauo-ngrm nepi, nzlo akqlvztx-pnzle nrlc atwrnrngr krlzbzle nabznepi kc tqtq. X lotqbr kc tqdopxm Mangr-nzangiongr Yawe nzpesali ncte li. 46 Jiszs kqtxpxbz mz Gct mz natqde kxetu, rpibzle kx, “Trtenge! Aprcbo mqngrnge mz mqm! X sc tqbzpe. ✡ 47 Kzdq kxetu r dzbe ncblo ngr vea ne Rom kxtrtqki-esz' (100) mcle da kcng tqprtilz, sc tqglqpxpele Gct, tqrpipele kx, “Da zpwxtx, nide kzdq ncblo kxtubq.” 48 Leplz kcng tzyrlwrng mrkc, mz nzmc-krdr da kc tqprtz, nzyrkr-lxblrng amrlx ngrdr mz ma nyzdr, x mz nzaelwapx-krdr drtwr kxvz nztztrlr lomrdr. 49 Leplz kcng amrlx tqkrlzting Jiszs, nidr badr olvz kcng tzvz-nqblq-pnzmlr nide Gzlili, nztutrpqng rlru kxpipz mz nzmc-krdr da lcng.

Nzryrtzmqngr Jiszs

Matiu 27:57-61; Mak 15:42-47; Jon 19:38-42

50-51 Kzdq lr Jiu drtqde Josip, dalr taon Arimatia, nide ncblo kxbrngz x tubq. X tqobqtipxle mzli kc Kxnzmcpx ne Gct nangini-ngrde King r lr Jiu. Kxmule-esz' prtr mz Kansrl nyzdr lr Jiu, a' drtwrdr tresz'tiu badr mz nzrnibqngr Jiszs. 52 Ncblo lc vzbz mz Paelzt. X sc tqrlxtipebzle nrkrdrtq Jiszs, murde nakaomle mz kros x nayrtzmqle. 53 Rlr-ngrbzle, zbz sc tqkaopem Josip nrkrdrtq kc. X bxtile kzdq lrpz kxprki kxboi mz nzvz-nqblq-krde nqmq krdr. X sc tqyrlqtr-anipele mz kzdq gq lr kxbz kx nzekqtitr mz butqbr. Butqbr lc trgalr kx nzayrbqpxm elr. 54 Yrtzmq-ani-ngrdele, murde zbq kc ngi zbq ngr nzoliqngr mz Sabat, x sc tqycpe pipz Sabat.

55 Olvz kcng tzvz-nqblq-pnzmlr Jiszs Gzlili, nzvz-nqblqlr Josip x nzmclr butqbr kc mrkc tzayrbqpx-ngrm nrkrdrtq Jiszs. 56 Zbz sc tzyzlupe-moung me nzmnc-ngrdr, x nzoliqtilr dalr nzaelungr nrkrdrtqde. A' na-aenzlilr nzamangr mz Sabat kc nzyrkrpx-kai-krde, mz nzvz-nqblq-krdr Lou sc Mosis.

24

Jiszs Tulz-mop Mz Nzbzngr

Matiu 28:1-10; Mak 16:1-8; Jon 20:1-10

1 Mz nourla kxtopwz mz Sade, olvz kcng nzvzng mz butqbr, sc tzrtwzneng dalr nzaelungr nrkrdrtq Jiszs. 2 Nzvzbzng, nzmcpelr rplz kc tzapqbrtrngr mrkc tzdwakitrpz, nzalqlipxpe. 3 Zbz nzdwatrpzng, a' trnzmclru nrkrdrtq Kxetu Jiszs. 4 Mzli kc tztu-ngrpwzlr mrkc, drtwrdr otrblamrtx-pnzngr mz da lc, nzpwrkilvc-ngrdr enjrl nzling, sc tztupebzng badr. Lrpzdr pnapr x nzobq-krdr nzapulr nzobqkr ncblo. 5 Olvz kcng nzmwxlrtx-ngrdr enjrl kcng, x nzobqtxong mz drtc'. A' enjrl kcng nzrpibzlr kx, “?Memule tqrtangrti-ngrnamu kxlu mz mzlir kxnzbzpeng? 6 Trmncu mrka. Tulzpe-mop. Nadctipx drtwrmu da kc tqpi-pnzbzle bamu mzli kc tqmnc-ngrde Gzlili. 7 Murde rpile kx na-aprcbz nide mz mq kxdrka'-ngrng. X natqlvztr mz kros, x mz zbq kratq, sc tqtulzpe-mop.”

8 Zbz olvz kcng sc tzdctipx ate drtwrdr natqdeng. 9 Nzyzlumqng Jerusalem, x sc tzpipebzlr da lcng amrlx mz aposol nedeng kcng nzpnu-esz'-nrade-esz', badr leplz neng Jiszs amrlx. 10 Drtq olvz kcng deseleng: Mxri kc Makdala, x Joana, x Mxri lxede Jemes. Nidr badr olvz kc-kzng tzvzng badr mz butqbr kc, nzpibzlr da lcng mz aposol neng Jiszs. 11 A' aposol kcng nzrpilr kx da kc tzpibzlr olvz kcng tropxpuu da, x trnzlxngitipwzlru natqdr. 12 A' Pita dwatxpx x sc tqvopebz mz butqbr kc. Yrngzobz, obqtrpz, x mcpele lrpz kcng tzbxti nrkrdrtq kc. A' trpnz-moungr da. Zbz yzlutx mou mrkc tqmnc-ngrde, drtwrde otrblamrtx-pnzngr mz da kc tqmcle. *

Jiszs Adcpx-lzbqbz Mz Leplz Nede Nzling

Mak 16:12-13

13 Mz zbq lcde, leplz neng Jiszs nzling nzvzng mz mztea Zmezs. Mz mzlir Zmezs x Jerusalem, kilomita nzpnu-esz'-nrade-esz' (11). 14 Tzycmnetr-ngrdr da kcng amrlx tzwaisrngr Jiszs. 15 X mzli kc tzryapwx-etr-ngrdr, Jiszs adcpx-lzbqbz badr, sc tzvzpeng badr. 16 Nzmclr nide, a' mztr traopxpwzu Gct nzglx-krdr nide. 17 Rpibz Jiszs badr kx, “?Nila tqpiamu nzvz-krmu la?” Nztu-lrpitxng, nzobqmitxdr drtwr kxvz. 18 Kzdq nidr, drtqde Kleopas, veapebz bade, rpibzle kx, “?Ni-txpwzme ncblo kx mnc Jerusalem kx trkrlzleu da kc tqprtz elr mz zbq lcng trkqluu tqyrkrpxpe?”

19 Rpibzle kx, “?Nike lcdeng?” Nzrpibzlr kx, “Da kcng tzwaisrngr Jiszs kc Naszret. Ncblo lc nide profet kx ycmnemile zmatq x aleti da kxmatq, aelwapx-ngrde kx zmatq lc vzpxm mz Gct. X leplz amrlx nzamatqlr nide mz nabzdr. 20 A' kxnzetu rdr pris ngrgung x kxnzrmailzng, nzkaobzlr nide mz doa ngr gzpman ngr Rom kcng tzaclveng, murde nzrpilr nanibqlr nide mz nztqlvztr-krdrle mz kros. 21 Obqtipxkr kx nide Kxnzmcpx kc tqatwzlr-ngrm Gct mz nzarlapx-krde Israel. A' drtwrgr matxpe murde krlc zbq kratq mz nibr da kcng tqprtz. 22 Kxmule-esz', a' kzdung olvz mz dzbede kc tqprtr-ngrgr, nzakctitxpxlr nigr. Murde nzvzbzng mz butqbr kc mzli kcma mz nourla kxtopwz, 23 x trnzmcpelru nrkrdrtqde. Nzyzlumqng nzrpilr kx nzrmcng kzdq enjrl ne Gct kx pibzle badr kx Jiszs sa tqlu. 24 Kzdung kztegr nzvzng mz butqbr kc. X nzmclr naode obq x mznrngr, da kc tqwai nzpi-krbz olvz kcng le. A' trnzmclru Jiszs.”

25 Zbz rpibz Jiszs badr kx, “Asa-zlwzamu nzyrplatitrkr narmu da, x asa-zlwz-kzamu nzlxngiti-krmu da kcng amrlx tzyrolr profet kcng bqnc mz nzycmnetr-krdr mz Kxnzmcpx. 26 ?Memule tropxu nzpipx-pnz-kaikr profet kcng le, kx drtqde naetq mz da lcng, x mz nibrde sc tqatulzpe Gct x tqamyalzpele nide Heven?” 27 X Jiszs kc tqyapwx-dalitipebzle badr ngalrde lcng amrlx tzycmnetr-ngrdr Kxnzmcpx mz Nzryrngrkxtr, abzole mz buk scng Mosis krlzbzle mz nzryrkr profet kcng amrlx.

28 Kx nzesotrpzlr mz mztea kc tzvzkilr, mrlx kc opxm kx navz-rlrupe. 29 A' nzrpibzlr kx, “Namncpeku, murde nrlc milzpqpe x ycpe pipz nrlc nzbq-krde.” Zbz sc tqvztrpebz tzmncpeng badr. 30 Zbz kx nzwxbulzlr badr mz tebol, otibzle bret, x sc tqkrka'lvzpele. Zbz lopxile bret x kabzle badr. 31 X mztr kc tqaopxpebz Gct nzglx-krdr nide, a' mzli lcpwz mrbrlqtxbz mz mztr. 32 X nzrpi-etrpelr kx, “Mzli kc tqycmne-ngrmle bagi mz lrpzki, drtwrgi elatxlzm nzyapwx-daliti-krmle Nzryrngrkxtr kcng. Aputxmle bagi zyzlr kx nakrlz-ngrgi da, a' trglx-pnzkiu nide.”

33 Nztulzmqng mzli kcpwz x nzyzlutx-moung Jerusalem, mz nzmc-krdr aposol kcng nzpnu-esz'-nrade-esz', tzyrlwr-lxblrng badr leplz neng Jiszs kc-kzng. 34 Nzrpipebzlr mz ncblo kcng nzling kx, “Kxetu rgu tutxlz-angidrpem mz nzbzngr. Aelwa-lzbqpe-ngrbz mz Saemon!” 35 Zbz ncblo kcng nzling nzpibzlr da kcng tqprtz mz lrpzki kc tqvzkile mztea Zmezs, x kxmu nzglx-krdr nide mzli kc tqlopxipe-ngrbzle bret nadr.

Jiszs Adcpx-lzbqbz Mz Leplz Nedeng

Matiu 28:16-20; Mak 16:14-18; Jon 20:19-23; Aposol 1:6-8

36 Mzli kcpwz ncblo kcng nzling tzpi-ngrpwzlr da lc, nzpwrkilvc-ngrdr Jiszs tutxpebz mz mzlirdr. Rpibzle badr kx, “Krka'-ngrne kx Gct na-amnc-zpwxle nimu.” 37 Leplz kcng amrlx nzmwxlrtx-pnzng, murde nzrpilr nzrmcpeng mqngr ncblo kxbz. 38 A' rpibz Jiszs kx, “?Memule tqmwxlr-ngrnamu? ?Memule tqlititrngr drtwrmu ninge? 39 Mcamu ena bzmr nilz kcng mz mqnge x nanycnge. Ninge lc! Maletrpa'mu ninge. Mqngr ncblo kxbz trpnzngr nrkrdrtqde, a' nrkrdrtqnge ycbz.” 40 Mz nibr nzpi-krbz Jiszs da lc, sc tqaelwape-ngrbzle mqdeng x nanycdeng. †

41 Nzabrtz-krdr etu x mzlvztx naodr mz nzrkctipxngr da kc tzmclr. A' sc trnzlxngitikalr kx Jiszs kc angidr, tulzpem mz nzbzngr. Rpibz Jiszs badr kx, “?Rnginamu dakxnzng mrka?” 42 Nzkabzlr kc dapu nc kx nztqngq. 43 Otibzle x ngqbzle mz mztr, mz nzaelwapx-krbzle kx trnginideu mqngr.

44 Zbz rpibzle badr kx, “Da kcng ena lc tqpitibo mzli kc tqmncbe-ngrgu. Rpibo kx da kcng amrlx tzyrngr ninge mz Lou sc Mosis, mz nzryr-krdr profet, x mz Sam kcng, na-atutrng.” 45 Zbz aopxbzle mztr mz nzyrplatitrkr nardr Nzryrngrkxtr kcng tzyrngr Kxnzmcpx. 46 X sc tqrpipebzle badr kx, “Nzyr pnz kx drtq Kxnzmcpx naetq x nabz, x mz zbq kratq sc tqlupe mou. 47 X nrpa ngr nzrtekqtrngr drtwr x nzipqpxngr alwx, nayapwxtipxbz mz zmatq ngrde, na-abzo Jerusalem, sc tqkrlzpebzle mrkzbleng amrlx. 48 Mcamu nzale-krnge da lcng amrlx tqpingr Nzryrngrkxtr Kxnzmcpx. X mzli kape napipebzmu mz kzdu-kzng leplz da kcng tqmcamu, murde nalxngiti-kzlr ninge. 49 X sa na-atwzlr-ngrmc Mqngrkxtr kc tqesalzngr Trtenge. A' aenzlipwzmu Jerusalem, navz nakrlzbzle mzli kc navzo-ngrmle Heven mz nzmncpx-krmle bamu, murde narkabz bamu zmatq.”

Nzvzdzkr Jiszs Heven

Mak 16:19-20; Aposol 1:9-10

50 Zbz sc tqmailzpxpeleng Jerusalem, nzvzng nzesotrpzng mztea kc Betzni. Mrlc mqdeng glalzbzleng badr sc tqamrlzpeleng. 51 X mzli lcpwz, sc tqavzdzpe Gct nide Heven. 52 Nzangiolr nide x sc tzyzlutrpe-moung Jerusalem. Nzabrtztx-atwrnr-ngrng. 53 X mzbq kang kqlu nzrmcti-lzbq-zvzng mz Mangr-nzangiongr tzawibzng mz Gct.

✡ : Kolosia 4:14

✡ : Aposol 16; 20—21; 27—28

✡ : Kolosia 4:14

✡ : 2 Timoti 4:11

✡ : Kolosia 4:10-14

✡ : dckrlzde 15; 19:10

* 1:5 Dzbe pris lc nzyrlqbz drtqde Abaeja, murde Abaeja nide ncblo kx rmailz kai dzbede lc. Dzbe pris nzpnu-li-nrade-pwx (24). Mzli nyzdr ycbz nzwz-krdr mz Mangr-nzangiongr Yawe. Dzbede kxesz' scdr wiki esz'. Mc 1 Be Ngrdr 24:7-19. Mc kz Eron x Livae mz Nzalvztr-ngrng Kxmyapxbz.

† 1:13 1:10 Pris kxesz' nzangc-krde bqlr nc ninz nzwrde esz'txu mz nzlu-krde. Mz drtwr lr Jiu, Gct mcpx-angidrle pris mz nzale-krde da lc. X kabzle bade nzamatqngr kxmyalz. 1:13 Sxkaraezs krka'-ngrde kx Kxnzmcpx navzm.

✡ 1:15 Nzkqlu-krdr 6:1-4

✡ 1:17 Malakai 4:5-6

✡ 1:17 Luk 1:76

‡ 1:25 1:24 Trsutiu drtwrde leplz nzyrpalelvz-krdr nide mz nzrpi-krde kx nide la tqyr, murde ngipede blang. A' mz nibr temz kx nzlvqn, nzmu sc tqopx-angidrpe. 1:25 Zmya ngr drtqde ycbz murde olvz kx vz-nrbalq, nzrpilr rngisc alwx x kx Gct ayrplapxle nide mz trnzrngine-ngru.

✡ 1:27 Matiu 1:1-25

✡ 1:31 Matiu 1:21

✡ 1:33 2 Samwel 7:12-13, 16; Asaea 9:7

§ 1:45 Mc kz Nabz Ne Hana, 1 Samwel 2:1-10.

✡ 1:46 Sam 34:2

✡ 1:47 Sam 35:9

✡ 1:50 Sam 103:17

✡ 1:51 Sam 98:1

✡ 1:51 Sam 68:1

✡ 1:52 Sam 136:18; Job 5:11; 12:19

✡ 1:53 Sam 107:9; 68:6

✡ 1:54-55 Nou 17:7; Sam 89:19-29; 132:10-12, 17-18

✡ 1:59 Livae 12:3

✡ 1:69 Sam 89:17; 132:17

✡ 1:71 Sam 106:10

✡ 1:72 Sam 105:8-10

✡ 1:73 Nou 22:16-17

✡ 1:76 Asaea 40:3; Malakai 3:1; Luk 1:17

✡ 1:79 Asaea 9:2

✡ 2:21 Livae 12:3; Luk 1:31

✡ 2:22 Livae 12:1-8

✡ 2:23 Nzrlaszngr 13:2, 12, 15

✡ 2:24 Livae 12:8

✡ 2:27 Livae 12:3; Nzkqlu-krdr 18:15-16

✡ 2:32 Asaea 42:6; 49:6; 52:10; Aposol 13:47

* 2:36 Asz ngi kzdq mrlx Jekop kcng nzpnu-esz'-nrade-li (12).

✡ 2:41 Nzrlaszngr 12:1-17; Lou Kcpwz 16:1-8

† 2:42 Mz nqmq kr lr Jiu, obla naprmitr mz nzangiongr Gct mz Mangr-nzangiongr mzli kc tqkrlzbzle yiz nzpnu-esz'-nrade-li o tq (12 o 13).

✡ 2:52 1 Samwel 2:26; Nzyrplapxngr 3:4

* 3:2 3:1 Taebirizs nide king r Rom mz nibr Agzstzs. Herot Antipas nide mrlx Herot Kc Tqmyalz. Mc Luk 1:5 x 2:1. 3:2 Mzli kc Jiszs tqngini ngrde doa ncblo, Anas sc tqngi Nardr Pris. A' mz yiz kc 15 AD gzpman ngr Roman sc rtulrtr-ngrbzle mz Anas nzaprpx-lzbq-krde. X nzmcpx-alzulr kzdode Kaefzs, kc tqyrlztibzle inyx Anas, mz nztekqtr-krde nide. Mzli kcng tqalvztrngr Jiszs x tztqlvztr-ngrde mz kros, Kaefzs nide Nardr Pris. A' mz nzvz-nqblq-krde Lou sc Mosis, Anas nzmu nangi nide Nardr Pris nakrlzbzle nzbz-krde. Mz drtwr lr Jiu, Anas sc tqngibe Nardr Pris x Kaefzs mnclzbz mz zmatq ngrde. Mc kz ‘Nardr Pris x Kaefzs’ mz Nzalvztr-ngrng Kxmyapxbz.

✡ 3:6 Asaea 40:3-5

✡ 3:7 Matiu 12:34; 23:33

✡ 3:8 Jon 8:33, 39

✡ 3:9 Matiu 7:19

✡ 3:22 Nou 22:2; Sam 2:7; Asaea 42:1

† 3:22 Krlzku kx ngi Gct Trte kc tqycmneom Heven murde rpile kx Jiszs nide mrlxde. Delc mz ngalrde lc, mcku leplz kcng tq, mz Gct kc esz'txu, tzrpibz Tqtrbz. Mc kz Matiu 28:18-20, Aposol 1:8; 2:38, x 8:16 x natq kxnztopwzng elr.

✡ 4:4 Lou Kcpwz 8:3

✡ 4:8 Lou Kcpwz 6:13

✡ 4:11 Sam 91:11-12

✡ 4:12 Lou Kcpwz 6:16

✡ 4:19 Asaea 61:1-2

✡ 4:24 Jon 4:44

✡ 4:25 1 King 17:1

✡ 4:26 1 King 17:8-16

✡ 4:27 Livae 13; 2 King 5:1-14

* 4:27 4:23 Natq lc, ‘Abrngz-lzbq, kx dckta,’ drtwr ngrde kx trnzlxngitilru nzrpi-krde kx nide Kxnzmcpx. X nzrpibzlr na-alele du rkx kx nalxngiti-ngrdr nide. 4:27 Natq Jiszs lcng drtwr ngrdr kx mzli kznikeng lr Jiu nzpxtxpx-ngrdr Gct, sa naokatr-alzule kxtrngiulrJiu.

✡ 5:14 Livae 14:1-32

* 5:30 Mz nzmu-lxblrkr Jiszs badr ncblo lcng tztrkang, drtwrdr tresz'tiu badr mz alwx ngrdr. A' rpile na-aelwapx-ngrbzle nivz lr Gct badr.

* 6:1 Lou sc Mosis rlrpx-ngrde nzcpqpxngr wit nyz ncblo kzble, a' bzkq nzlakilzm noude. [Lou Kcpwz 23:25]

✡ 6:3 1 Samwel 21:1-6

✡ 6:4 Livae 24:9

† 6:5 Mz drtwr Gct x mz drtwrmu, Devet trpnzngr da kx vz-rbrtile. Murde kzdung mzli nzokatrngr leplz myaszpxle nzvz-nqblqngr Lou sc Mosis.

✡ 6:20-26 1 Pita 4:14; 2 Be Ngrdr 36:16; Aposol 7:52

‡ 6:31 6:29 Nzycmnekr Jiszs angidr dese: Nzmu kzdq ncblo pnatibzle lrpz ngr zbao scm, e ka-kzpz nzkq kc tqyctxtr kai.

✡ 6:40 Matiu 10:24; Jon 13:16; 15:20

✡ 6:45 Mak 7:20

§ 6:49 Mc natq kxtopwz mz Matiu 7:25.

* 7:6 Pile da lc murde mz Lou scdr lr Jiu nzdwatr-krdr ma nyz kxtrngiulrJiu, batrpzle trnztakitr-krdru mz nzprtrngr mz nzangiongr.

✡ 7:22 Asaea 35:5-6; 61:1

† 7:23 7:22 Natq angidr mz kxnzycngr zkrkqlu ngi kxnzycngr lepz. A' mz natq lr Grik trni-txpwzu lepz, a' ngi kz zyagox ngr be nrkrdrtq amrlx kxtrka kx krlzle nzprc-krbzle mz leplz.

✡ 7:27 Malakai 3:1

‡ 7:28 Leplz amrlx kcng tzlxngitilr Jiszs mz nibr nztulz-krmle mz nzbzngr nznginidr lrmakxtr. X lrmakxtr lcng ngi olvz r Kraes x Mqngrkxtr mncpxm badr. Mz nzmu-krde lcde, krkcng tzprtrng mz dzbede lc tqngi leplz kxnzlxngitilr Jiszs, nzmyaszlzlr kxnzlxngiti-pnzlr Gct, kx nzapulr Ebraam, Mosis, x Devet.

✡ 8:10 Asaea 6:9

✡ 8:24 Sam 65:7; 89:9; 107:29

* 8:26 Mz kzdung nzryrngr kcng pnz taon lc nzrpibz Gadara o Gerasa.

† 8:48 Mwxlrti-lzbq mz nike na-alebz Jiszs badr zbo ngr leplz kcng bade. Murde nzyagox-krde batrpe-kzpzle trnztakitr-krdeu nide mz nzprtrngr mz nzangiongr, x nabatr-kzpzle doa kcng nabxtrpzlr nide trnztakitr-kz-krdru mz nzprtrngr mz nzangiongr mz nzvz-nqblq-krde Lou sc Mosis. [Livae 15:19-30]

✡ 9:8 2 King 2:1-12; Malakai 4:5; Matiu 16:14; Nzaelwapxngr 11:3-6

✡ 9:23 Luk 14:26-27

* 9:27 9:23 Jiszs pi-angidrle kx, “Naglqlzle kros ngrde.” Kros drtwr ngrde nzaetqtingr drtq. 9:27 Kxnzetung mz Nzryrngrkxtr, mz drtwrdr natq lc ngidatipe mz kzdq mzli lcng tq: mz mzli r nztekqtr-lzbqkr nrkrdrtq Jiszs, mz mzli r nztulz-krmle mz nzbzngr, o mz mzli r nzvzo-krm Mqngrkxtr mz nibr nzvzdzkr Jiszs Heven. Murde mz mzli lcng tq, Jiszs vectrple leplz bade mz nzlxngiti-krdr nide.

† 9:35 Natq Gct lc drtwr ngrde kx nzalvztrkr Jiszs myaszpxle Lou sc Mosis x nzryrkr profet amrlx. [Sam 2:7; Asaea 42:1; Matiu 3:17; Mak 1:11; Luk 3:22; Lou Kcpwz 18:15; 2 Pita 1:17-18]

‡ 9:56 9:55 Mz kzdung nzryrngr kcng pnz natq lcng tqycpxm mz { } trnzyroung elr.

§ 9:60 9:58 Natq angidr kx pi Jiszs nidr seleng: “Trpnzngr nyznge ma kx na-ama-ngrne.” A' leplz kxnzkqlung nzrpilr kx fokis drtwr ngrde King Herot kc trngi-angidru lr Jiu. X utc drtwr ngrde lr Rom kcng trngiulrJiu. X lr ma nyz Jiszs drtwr ngrde lr Jiu. Kxmule-esz' lr Jiu nzabrtzlvzlr kxnzetu kcng trngiulrJiu, a' nzpxtxpx-ngrdr Jiszs, kc tqngi angidr lr Jiu. 9:60 Nzrvz-nqblqngr Jiszs namyaszpxle nzrvz-nqblqngr nqmq ngr lr mrnyzm.

* 10:1 Kzdung nzryrngr nzyro nzpnu-rlimz txpwz.

✡ 10:2 Matiu 9:37-38

✡ 10:7 1 Korint 9:14; 1 Timoti 5:18

✡ 10:11 Aposol 13:51

✡ 10:12 Nou 19:24-28

✡ 10:13 Asaea 23:1-18; Esikel 26:1—28:26; Joel 3:4-8; Emos 1:9-10; Sekaraea 9:2-4

✡ 10:15 Asaea 14:13-15

✡ 10:16 Matiu 10:40; Mak 9:37; Jon 12:44; 13:20

✡ 10:19 Sam 91:5-13; Mak 16:18

✡ 10:20 Sam 69:28

✡ 10:25 Matiu 19:16-19

✡ 10:27 Livae 19:18; Lou Kcpwz 6:5; Matiu 22:34-40; Mak 12:28-33; Rom 13:9; Galesia 5:14; Jemes 2:8

✡ 10:28 Livae 18:5

* 11:15 Beelsebol ngi kzdq kz drtq Setzn.

† 11:26 Leplz kznike nzmaszlrpx-ngrbz drka' bade, narlr-alzu-ngrbzle Mqngrkxtr namncpxm mz nabzde, murde drka' kc ma tqyzlu-mop bade, vzmitrple kzdung kz mou.

✡ 11:31 1 King 10:1-13; 2 Be Ngrdr 9:1-12

‡ 11:32 11:30 Jona mnctilzm mz nelz besilr zbq tq. X Jiszs ycmnetr-ngrde nztulz-kr-mople mz nzbzngr mz nibr zbq kxtq. 11:31-32 Jiszs nide doa kx myaszpxle Solomon x Jona.

§ 11:36 Nzalvztrkr Jiszs nzapulr zyzlr. X naopx-angidrbz mz leplz kx nzalvztrkrdeng mz vzpxmqng mz Gct murde ycmnebzle badr me nzyrlwrngr leplz. Kxmule-esz' a' kxnzkqlung kxnzpxtxpx-ngrdr nzvz-nqblq-krdr natqdeng.

* 11:38 Nzrwztingr lc mq tryctru mz Lou sc Mosis, a' ngi nqmq kx nzyrlqtr-mopwzlr lrtzlvzng r lr Jiu. A' Jiszs trvz-nqblqleu nqmq lc, murde rpile na-atubqtile Farzsi kcng tzamyalzlr nqmq krdr myaszlzle Lou sc Mosis kc tqkabz Gct.

✡ 11:49 2 Be Ngrdr 36:15-16

† 11:51 11:48 Nzpxtxpx-ngrdr nzvz-nqblq-krdr Jon Kxawrkxtr x Jiszs, mz nzngini-krdr profet neng Gct. 11:51 Mz Nzryrngrkxtr kc kai, Ebol nide ncblo kx nznibq kai x Sekaraea nide profet kx rmnrpe-ngrbz nzrnibqngr.

* 12:10 Gct krlzle nzipqtx-krpwzle leplz kcng tzplzpxbzlr alwx ngrdrng bade. A' doa kx pivxitile Mqngrkxtr pxtxpx-ngrde nide. Mz nzmu-krde lcde, rblxbz mz doa lc nzyckr drtwrde alwx ngrdeng, murde Mqngrkxtr dekc tqokatrle leplz mz nzkrlz-krdr alwx ngrdrng. X doa kx pivxitile Mqngrkxtr trpnzngr nzkrlz-krde alwx ngrdeng mz nzplzpx-krbzleleng mz Gct. X mou, trpnzngr nzipqkr Gct nide.

✡ 12:20 Sam 49:10

✡ 12:53 Maekz 7:6

✡ 13:19 Sam 104:12; Esikel 17:23; 31:6; Daniel 4:12

✡ 13:27 Sam 6:8

✡ 13:35 Sam 118:26

* 14:6 14:4-6 Lou sc Mosis rlr-ngrbzle nzokatrngr mrlx kx ycpe pipz nzbz-krde. A' nqmq kr kxnzetu r lr Jiu rpwa'-ngrde nzwzngr amrlx, kxmule-esz' nzarlapxngr leplz.

† 14:24 Leplz kx nzpxtxpx-ngrdr nzaveatikr Gct trnaprtrung mz nzmungr kc etu Heven.

✡ 14:27 Mak 8:34; Luk 9:23

‡ 14:35 Doa kx vecpx-lzbq mz nzvz-nqblq-krde Jiszs, trpnzngr da kx bxtrle.

* 15:8 Mzli lcde dola kxesz' dekc tzxpengr ncblo mz nzwz-krde mz zbq kxesz'.

† 15:32 15:15 Lou sc Mosis rpwa'-ngrbzle mz lr Israel nzmu-krdr poi x nzbxtr-krdrle. Mz nzale-krdr da lc batrpzle badr trnztakitr-krdru nzprtrngr mz nzangiongr. Mz nzmu-krde lcde, lr Israel mz nzaotikr drtwrdr poi ngi animol kxtrka. 15:22 Ring sc trte ngi rkx ngr zmatq ngr mrkc tqmnc-pnz-ngrde mzli kc. X sadol aelwapx-ngrde kx nide mrlxde, trnginideu kxnzawz. 15:30 Mrlx kc tqetubz apule kxnzalvztrng mz Lou sc Mosis. Murde rpile kx nztubq-krde vzpxm mz nzvz-nqblq-krde lou sc trtede, a' pxtxpx-ngrde nzipq-krde mzlede.

✡ 16:13 Matiu 6:24

✡ 16:16 Matiu 11:12

✡ 16:18 Malakai 2:16; Matiu 5:31-32; 19:8-9; Mak 10:11-12

✡ 17:14 Matiu 8:4; Mak 1:44; Luk 5:14

* 17:19 17:19 Nzrpilr kx ngalrde lc tqycmnetr-ngrde nzamrlzngr mz zyagox x nzarlapxngr mz alwx.

✡ 17:27 Nou 6—7

✡ 17:30 Nou 19

✡ 17:32 Nou 19:26

† 17:32 Olvz r Lot bzpe murde trlxngitileu natq Gct kx bzkq obq-teblq. A' mzli kc tqama-ngrde nzvongr, rpile naobq mou mz taon nyzde Sodom. Bzkq obq-teblqq mz nzvz-nqblq-krm Jiszs.

✡ 17:33 Matiu 10:39; 16:25; Mak 8:35; Luk 9:24; Jon 12:25

✡ 18:20 Nzrlaszngr 20:12-16; Lou Kcpwz 5:16-20

* 18:26 Leplz mz mzli nyz Jiszs, mz drtwrdr nzrpilr kx nzrngisckr ncblo da vzpxm mz nzamrlzkr Gct nide. Nzmu leplz kxnzrngiscng kx trnaprtrlru Heven e trpengr kx naprtr elr.

† 18:34 Trnzaopxpwzu mz lr Jiu kx Nzryrngrkxtr rpile kx Kxnzmcpx na-aetqbz drtqde x naobqszo nide, na-atrkati nide, x nanibq nide. [Sam 22:1-18; 69:8, 11, 20-21; 118:22a; Asaea 53:1-12] Murde nzlxngitilr natq Gct kc tqrpile kx Kxnzmcpx nangi king kc etu na-aovxiole enqmi rdrng amrlx x na-aclve-alole leplz amrlx, da kc nawaile mz nzyzlu-mou-krmle. A' trnzlxngitilru natq kzble lcng.

‡ 18:43 18:42 Natq lc tqngi amrlzpele mz Natqgu, nzyr pnz arlapxpele mz natq lr Grik. X natq lc drtwr ngrde amrlz mz nzyagoxngr x arlapx.

* 19:7 19:2 Lr Jiu kc-kzng tztrkalrtingr lr Jiu kcng tzatakqting takes, murde nzangqngutitrlr leplz nedrng x nzwztrpzlr mz gzpman ngr Rom. X krkcng tzatakqting takes nakapxlr trau kx nangi takes namyaszlzle kx pi gzpman. X nzyrlqtxpxlr krkc tqyctrpz nangi scdr. 19:7 Mz nzmnc-lxblrkr Jiszs mz ncblo lc tqtrka, drtwr Jiszs tresz'tiu badr mz alwx ngrdeng, a' rpile na-aelwapx-ngrbzle nivz lr Gct bade.

✡ 19:8 Nzrlaszngr 22:1

† 19:27 Be lc aelwapx-ngrde kx Jiszs navztx kai, x mz nibrde nayzlu-mop mz nzngini-krde king r nrlc, mz nzayzlu-krbzle da mz leplz mz nzvz-nqblq-krde nqmq krdr.

‡ 19:36 Krlc kxmu nzarmyalz-krdr king. X mz drtwrdr Jiszs votr Jerusalem murde na-aclvele Israel mz nzngini-krde Kxnzmcpx kc tqngi King.

✡ 19:38 Sam 118:26

§ 19:44 Gct oklatipemle lr Jiu mz nzvz-krm Jiszs Kxnzmcpx. Nzodatingr Jerusalem lc ngida mz yiz 70 AD mzli kc ami ngr Rom sc tqodatipele Jerusalem x Mangr-nzangiongr Yawe, x nibqtileng leplz ngrdeng amrlx.

✡ 19:46 Asaea 56:7

✡ 19:46 Jeremaea 7:11

* 20:8 20:5 Jon Kxawrkxtr yapwxtipxle kx Jiszs nide Kxnzmcpx, mz nzrpi-krde kx nide Nei Sip ne Gct. 20:8 Jiszs krlztipele kx nzrpilr na-atalzlr nide, murde leplz napxtxpx-ngrdr nide mz nzrpi-krde kx zmatq ngrde vzpxm mz nzngini-krde Kxnzmcpx ne Gct.

† 20:16 Mz be lc nrlanc ngr grep drtwr ngrde lr Israel. [Asaea 5:7] Mrlx Kxetu lc drtwr ngrde Jiszs. X Jiszs pibzle kx Gct rkabz zmatq bade mz nzngini-krde Mrlxde. Ncblo kzbleng drtwr ngrde kxtrngiulrJiu.

✡ 20:17 Sam 118:22

✡ 20:28 Lou Kcpwz 25:5-10; Nou 38:8; Rut 4:5-10

✡ 20:37 Nzrlaszngr 3:1-6, 15

✡ 20:43 Sam 110:1

‡ 20:44 Jiszs na-aelwapx-ngrbzle badr kx Kxnzmcpx trngi-txpwzu ncblo, a' myaszlzle ncblo murde Gct amyalzle nide. A' trpnzngr nidr kx yrplatitr narde natqde.

✡ 21:26 Asaea 13:9-10; 24:21-23; 34:4; Esikel 32:7-8; Joel 2:10-11, 31; 3:15; Emos 8:9; Aposol 2:19-21; Nzaelwapxngr 6:12-13

✡ 21:27 Daniel 7:13; Nzaelwapxngr 1:7; 19:11-16

✡ 22:1 Nzrlaszngr 12:1-27

✡ 22:3 Jon 13:2, 27

* 22:3 Setzn krlzle nzalengr da lc murde Judzs tqalepele alwx mz nzaotikr drtwrde nzamwa-krde Jiszs. Setzn tr-rtulrtr-ngrpwzleu Judzs nzale-krde da, a' katrpzle drtwr kxtrka kxkqlu mz drtwrde.

✡ 22:21 Sam 41:9

† 22:23 22:20 Nzesz'tikr Drtwr lc rpile kx Jiszs tekqtrle nigu mz nzayrplapxngr mz alwx rgung x Gct trpengr nznibq-krde nigu mz alwx lcng. Mz nzvz-nqblq-krde Nzesz'tikr Drtwr lc, Gct anulvzlzpebzle alwx ngrgung mz Jiszs, x kamle bagu nztubq-krde. Murde mzli kx obq-ngrmle bagu, mc-txpwzle kx apuku Jiszs mz nztr-krde.

✡ 22:37 Asaea 53:12

‡ 22:38 Pnzpe drtwrdr kx ycpe pipz nzrlolvzngr nide. A' tryrplatitrpwzu nardr kx toki r vea lc ngi dalr Mqngrkxtr mz nzota-krdr badr Setzn. [Efiszs 6:17]

§ 22:44 22:41 Mz Nrpakxmrlz kx yr Mak x Matiu, krlzku kx mrlc drtqde Getsemzni. 22:44 Mz kzdung nzryrngr kcng pnz ngalrde 43 x 44 trnzyru.

* 22:65 Mz nzpe-kilvz-krbzlr mzte, kxnzetu r lr Jiu nzvz-nqblqlr Asaea 11:3, mz nzrpi-krde kx, “Kxnzmcpx trna-aolvzleu leplz mz nzvz-nqblq-krde da kx mcle mz mzte.” A' nzxtrnga-ngrdr nide, murde trnzlxngitilru nide x mz drtwrdr rblxbz bade nzpipx-krde neke tzle nide.

✡ 22:69 Sam 110:1

* 23:16 Ngalrde 17 tryclzpuu mz kzdung nzryrngr kcng pnz ngr mz buk lc. Mwx nzaxvctrpz mz nibrde mz nzaopxngr be kc.

✡ 23:30 Asaea 2:19-20; Hosia 10:8; Nzaelwapxngr 6:16

† 23:33 Mz natq lr Rom, Bekrlz nzrpibz Kalvzri.

✡ 23:34 Sam 22:18

✡ 23:36-37 Sam 69:21

✡ 23:43 2 Korint 12:2-4; Nzaelwapxngr 2:7

✡ 23:46 Sam 31:5

* 24:12 Mz kzdung nzryrngr kcng pnz ngalrde 12 trnzyru elr. A' mc kz Jon 20:3-10.

† 24:40 24:36 Krlc kxmu nzrpi-krdr kx, “Nimu la.” 24:40 Ngalrde 40 trnzyru mz kzdung nzryrngr kcng pnz.

Jon

1

2

3

4

5

6

7

8

9

10

11

12

13

14

15

16

17

18

19

20

21

Nrpakxmrlz Kx Yr

Jon

Natq Ngr Nzaplxtqngr Mz Nrpakxmrlz Kx Yr Jon

Aposol Jon yrle buk lc. X nzrpilr kx yrle mrkc Efiszs, mz mzlir yiz 85—90 AD mz nibr nzrmcngr mz Jiszs. Nide ncblo ne Jiszs kc tqmrlzti-zlwzle, ✡ x mzlede Jemes kc tqngi kz aposol. Nidr mrlxng Sebedi x Salome. X mz nzvz-nqblq-krde Jon 19:25, kzdung leplz nzrpilr kx lxedr nide kz ile Mxri, kc tqngi lxe Jiszs. Drtwr ngrde kx Jon nide kave kr Jiszs, (da kc tqwai-kzle Jon Kxawrkxtr). Mz nibr nzvzdzkr Jiszs Heven, Jon aclvele lrmakxtr mrkc Jerusalem ✡ nidr badr Pita x Jemes mzle Jiszs. X aclve-kzle Mxri, lxe Jiszs mz nibr nzbzkr Jiszs. ✡ Nzrpilr kx Jon sc tqvzpe taon kc Efiszs mz nzmnc-krde elr, mz yiz 67 AD. Mz nibr kzdung mzli, doa lr gzpman ngr Rom nzayrplapxlr nide mz nzadwatr-krdr nide mz presin mz trmctu Patmos, mz nzmnc-krde esz'-krde elr. ✡ Yr kz Jon letz scde kcng tq x buk ngr Nzaelwapxngr, mz nibr Nrpakxmrlz lc. Mzli kc tqngipe-ngrde lrtzlvz, sc tqbzpe.

Nrpakxmrlz kcng pwx nzbletipx-lxblrng mz kxmu nzaelwapx-krmlr Jiszs bagu. Murde Matiu okatrle nigu nzkrlz-krgu kx Jiszs nide Mevalu x King. Mz buk sc Mak, Jiszs nide Kxnzawz ne Gct. Mz buk sc Luk, Jiszs nide Mrlx Leplz. X mz buk sc Jon nide Mrlx Gct. Jon tryrleu nqvi lr Jiszs, murde nide Mrlx Gct. Lr Jiu nzkrlz-angidrlr kx ncblo kx ngi mrlx Gct nzrsakrlrng ncdr. Buk sc Jon bletxpx-zlwzbz mz Nrpakxmrlz kcng tq, murde pile da kxmyapxbzng mz nzlukr Jiszs mz nzaelwapx-lzbq-krbzle mz leplz. Mz Jon 20:30-31 rpile kx, “Da kxmatq kxkqlu kx ale-kzp Jiszs bagr. A' da lcdeng tryrowxu mz buk lc. A' yro-ngrne krlcng, murde nalxngiti-kzamu kx Jiszs nide Kxnzmcpx, Mrlx Gct. X mz nzlxngiti-krmu nide, narmcti-kzamu nzlungr angidr kxmrna.” Buk lc tuo-ngrde rkx rtqmz x nzycmne-ebzpxngr rlimz x natq Jiszs nzlvqn kc tzaelwapx-ngrdr nzngini-angidr-krde Mrlx Gct.

Rkx Rtqmz

Jiszs alrtipxle lue mz waen. [2:1-12]

Jiszs angyale nzatrkatingr Mangr-nzangiongr Yawe. [2:13-22]

Jiszs amrlzle nrkrdrtq ncblo kx mncm rlru. [4:43-54]

Jiszs amrlzle ncblo kx nrkrdrtqde bz mz zbq ngr Sabat. [5:2-16]

Jiszs apule ncblo siu-nzlvqn dakxnzng. [6:1-15]

Jiszs vzneom mz lue ngr Dxbu Gzlili. [6:16-21]

Jiszs amrlzle ncblo kc mzte tqmwi pnz mzli kc tzmcngr mzte. [9:1-41]

Jiszs atulz-ngrmle Lasarus mz nzbz-krde. [11:1-44]

Nzycmne-ebzpxngr Rlimz Mz Nzrpikr Jiszs Kx, “Ninge.”

Ninge dakxnzng ngr nzlungr. [6:35, 48]

Ninge zyzlr ngr lr nrlc. [8:12; 9:5]

Ninge naonrx kc tzvzkitr leplz mz nzkrlz-krbzlr Gct. [10:7, 9]

Ninge kxaclve angidr sip nengeng. [10:11, 14]

Ninge kc tqatulz-mopwc' leplz mz nzbz-krdr x ninge kc tqka-kzpo badr nzlungr kxmrna. [11:25]

Ninge lrpzki, da angidr x nzlungr. [14:6]

Ninge angidr nounc. [15:1-5]

Natq Esz'mz Kx Nzaelwapx-kz-ngrdr Kx Jiszs Nide Gct

Ninge kape (Kxnzmcpx). [4:25-26; 13:19]

Ninge Ningepe. [8:24, 28]

Ninge (Yawe). [8:58]

Da zpwxtx, nigr ncdr Trtenge da kxesz'. [10:30; 14:9; 17:21]

Mrnyznge Heven. [17:5, 11, 24]

Aposol Jon rpile kx Jiszs nide Gct. [1:1, 34; 20:28]

1

Jiszs Nide Kxrpalz

1 Jiszs nide Natq Gct. X Natq lc mncpe mzli kc nrlc trnzwzka-ngrde. X Natq lc nzmnc-pnzng ncdr Gct, x ni-kzde Gct. ✡ 2 Nzmnc-pnzng ncdr Gct mzli kc tqyzutrngr nrlc. 3 Natq lc wz-ngrde da amrlx mz nzvz-nqblq-krde me pnz drtwr Gct. X trpnzngr dalr nrlc kx mnctxpx-ngrde mz nzrwzngr. 4 Natq lc ngi nou nzlungr kxboi, x apule zyzlr kc tqaelwapx-ngrbzle nzalvztrngr angidr mz kxmu nzarlapxkr Gct leplz. 5 X zyzlr ngr nzalvztrngr angidr lc pnamilxtile nabz leplz kcng tzmnclzbzng mz zmatq ngr alwx x nzbzngr. A' rblxbz mz zmatq kxtrka lcng nzamz-krdr zyzlr lc.

6 Atwzlr-ngrm Gct kzdq profet mz leplz nedeng lr Jiu. X krlcde Jon Kxawrkxtr. ✡ 7 Vzm mz nzyapwxtipx-krde Zyzlr kc tqngi Jiszs, murde leplz amrlx nalxngitilr nide. 8 Jon Kxawrkxtr trnginipleu Zyzlr lc tqatwzlr-ngrm Gct. A' vztx-ngrple nayapwxtipxbzle Zyzlr lcde mz leplz.

9 Jiszs ni-angidrde Zyzlr kc navzm mz nrlc. X mz nzvz-krmle, sc tqayzlrpe-ngrbzle nabz leplz amrlx. 10 Mrlx lc tqngi Natq vzm x mnc mz nrlc ngr alwx. X kxmule-esz' wz-ngrde nrlc, a' lr nrlc trnzglxlru nide. 11 X vzm bagr, nigr lr Jiu kcng tzngi lr mrnyzde, a' lr mrnyzdeng kxnzkqlung nzpxtxpx-ngrdr nide. *

12 A' kzdung nigr nzabrtzlvzlr nide x nzlxngitilr nide. X atubqtibzle mz leplz lcdeng lrpzki r nzngini-krdr doa ne Gct, murde nalxngitilr nzarlapx-krde nidr. 13 Doa ne Gct lcng nzmika mz nzrmikangr kxmrna mz drtwr Gct esz'-krde. Nzrmikangr lc trvzpxpuu mz nzrmcti-lzbqkr trte ncdr lxe, o mz nelz lxe, o mz nqvi lr melrmqdr.

14 Natq Gct lc ngi doa ne leplz, x mnckr badr. X aelwapx-ngrmle bagr nzalvztrngr angidr x zmrlz ngr Gct kxmyalz. X nigr aposol mcpekr nzmyalz-krde, mz nzngini-krde Mrlx Gct kc esz'txu. 15 Mzli kc Natq lc tqmncpe-ngrde, Jon Kxawrkxtr sc tqyapwxtipxpele nide. Rpibzle mz leplz, mz nate kxetu kx, “Murde mzli kc ena tqrpi-ngrbo kx, ‘Vz-kaipc' a' ncblo kc navzm mz nibrnge, myaszlzle ninge, murde mnc pnz kai mz ninge.’ X mrlx lc sc tqvzpem.” 16 X sc tqamrlz-ebir-ngrde nigu mz zmrlz ngrde kxmyalz, mz nzrka-krmle da kxmrlzting kxkqlu bagu. 17 Murde Gct kamle bagr Loukxtr scde mz Mosis. A' da kx myapx-esz'ngr, nzrka-krmle bagu zmrlz ngrde kxmyalz x nzangidati-krde da mz Jiszs Kxnzmcpx. 18 Trgalr kx rmc Gct mz mzte, a' ngi txpwz Mrlxde kc esz'txu, kc tqpq zlwz mz nabz Trtede, x aelwapx-ngrmle Trtede bagu.

Nzycmnekr Jon Kxawrkxtr

Matiu 3:1-12; Mak 1:1-8; Luk 3:1-18

19 Mzli lcde, Jon Kxawrkxtr mnc mz nrlar LueJodzn kc tqprkilzm nepi mz nzawrkxtr-krde leplz. Kzdq zbq kxnzetu r lr Jiu kcng mzteadau Jerusalem nzaveamlr kcng pris x ncblo ngr nqvi lr Livae mz Jon. Nzrpibzlr kx, “?Nim ncblo kznike?” †

20 X Jon Kxawrkxtr trpokiapwzu, a' pi-angidrbzle badr kx, “Trnginipwc'u Kxnzmcpx, Mevalu kc navzm.” 21 Nzvea-mopwzng, nzrpibzlr kx, “?E nim neke? ?Nim Profet Elaeja?” Rpi-mopwzle kx, “Trtingr, trnginipwc'u nide.” Nzrpi-mopwzlr kx, “?E nim Profet kc tqapule Mosis?” Rpi-kzpzle kx, “Trtingr.” ✡ 22 Nzrpi-mopwzlr kx, “Pim bagr ncblo kxnginim, murde napi-mopwzkr mz ncblo kcng tzaveamlr nigr bam. ?Nike nzwz-krm?” 23 Zbz sc tqayzlu-mopwz Jon badr mz nzycmnekr profet Asaea. Rpibzle kx, “Ncblo kc tqngininge nide sele. Natq kzdq ncblo kx natqde etu mz nzryapwx-krbzle mz leplz lzke. Natq lcde rpile kx, ‘Oliqtiamu nabzmu mz nzvz-krm Kxetu Gct. Atubqtibzmu lrpzki kx nangi nyzde na-apule nzoliqtikr leplz kzdq lrpzki kx navzkim king.’ ” ✡ 24 Kzdung ncblo kcng nzatwzlr-ngrmqng kxnzetu r lr Jiu nznginidr dzbe Farzsi. 25 Farzsi lcng nzrpibzlr mz Jon kx, “Rpiq kx trnginipqu Kxnzmcpx, x Elaeja, x profet kc tqapule Mosis. ?Kx tqmule lcde, myx me twzkime zmatq ngrm mz nzawrkxtr-krm leplz?” 26 Rpibz Jon kx, “Awrkxtrtxpwo leplz mz lue, mz nzoliqtingr nabzdr mz nzvz-krm Kxnzmcpx. X nide la tqmncpebz bamu, a' trglxkalamu nide. 27 Sa navzm mz nibrnge, x nide ncblo kxmatq-esz'ngr x ninge ncblo txne. Mz nzmu-krde lcde, trtakitr-kzpwc'u nzyokaepx-krbo nqvi lr sadol scde.”

28 Da lcng nzalelr mz nrlar LueJodzn kc tqprkilzm nepi, yc-aepztrpz mz mztea Betzni kzble mrkc tqawrkxtrngr Jon. ‡

Jiszs Nide Nei Sip Ne Gct Kc Tqrkatx Alwx

29 X mz zbq kzble, Jon Kxawrkxtr mcle nzvz-krm Jiszs bade. Sc tqrpipemle kx, “Nei Sip kc nangi blz kx naka-nrbalqm Gct, dela tqvzm. Sa nakatxde alwx ngr leplz ngr nrlc! 30 X krlc tqycmnetr-ngrne mz nzrpi-krnge kx, ‘Vz-kaipc', a' ncblo kc navzm mz nibrnge, myaszlzle ninge, murde mnc pnz kai mz ninge.’ 31 Mzli kc kai trglx-angidrwxu mrlx lc. A' kc tqvz-ngrmc tqawrkxtr-ngrne mz lue, murde na-aelwapx-ngrbz nide mz lr Israel. 32-33 Gct kc tqatwzlr-ngrmle ninge kx na-awrkxtrx leplz mz lue, rpimle bange kx, ‘Sa namcq nzvzo-krm Mqngrkxtr mz nzwxbuo-krmle mz kzdq ncblo. Krlc ncblo kx na-awrkxtr mz Mqngrkxtr.’ A' trglxwxu kx Jiszs Kxnzmcpx nide ncblo lcde, vz-krlzbzle mzli kx mc-angidr-ngrne nzvzo-krm Mqngrkxtr bade, mz nrkrdrtq kx apule nran, x wxbuom bade. 34 X mcpex da lcdeng, x napibo bamu kx ncblo lc tqwxbuo-ngrmle, ni-angidrde Mrlx Gct.”

Ncblo Neng Jiszs Kcng Kai

35 X nrlcngrlxobz Jon Kxawrkxtr badr kzdu nigr nzling kx ngi oblamzdeng, nzmnc-moung mrlcde. 36 Mzli lcde kx mc Jon Kxawrkxtr nzvz-krm Jiszs, sc tqrpipemle bagr kx, “Nei Sip ne Gct, dela tqvzm.” §

37 Kx xlrbzkr nzycmne-krde, sc tqma-nqblqpekr Jiszs. 38 Zbz Jiszs lxlvrkimle mq, sc tqmcpele nzvz-nqblq-krgr nide. X sc tqrpipemle kx, “?Nike tqrtangrtiamu?” Rpibzkr kx, “?Kxakrlz, myx me mnc-ngrn?” 39 Rpim Jiszs bagr kx, “Vzmamu x mc-kzamu mz mzpu.” Vzkr badr x sc tqmcpekr mrkc tqmnc-ngrde. Nzmnc-krgr badr abzo mz nabz nepi kc tqpwx krlzbzle mz nina. 40-41 Kzdq nigr drtqde Adru, tulzm x vztx-pnzbz mz mzlede, Saemon Pita. Sc tqrpipebzle bade kx, “Rmctipekr Kxnzmcpx kc tqaenzliku!” 42 X mzli kcpwz Adru sc tqvzmipemle mzlede Saemon mz Jiszs. Kx mc Jiszs Saemon, sc tqrpipebzle kx, “Nim Saemon mrlx Jon. Sa nangi drtqm Sifzs.” (Drtq lc dekcpwz tqngi Pita kc drtwr ngrde rplz.)

Jiszs Badr Filip X Natzniel

43 Nrlc kx ngrlxo-mopwzle, Jiszs sc tqaotipe drtwrde nzvz-krde Gzlili Provins, x sc tqvzpekr badr. Kx vzbzkr kc, sc tqrmctipele Filip, x sc tqrpipebzle bade kx, “Vz-nqblqm ninge!” 44 Filip lc nide ncblo ngr Betsaeda, taon nyz Adru ncdr Pita. 45 X Filip vz x rmctile Natzniel, sc tqrpipebzle bade kx, “Rmctipekr Kxnzmcpx kc tqyro Mosis mz Buk ngr Loukxtr x tzyr-kzlr profet. Ncblo lcde drtqde Jiszs, mrlx Josip ngr mztea Naszret.” 46 A' rpibz Natzniel kx, “?Elr, nzmu Naszret mztea lc tqtopwzne naprpx-ngrm da kxmrlz?” Rpibz Filip kx, “Eu, a' vzm x mc kz mz mzpq.” 47 Kx mc Jiszs Natzniel mzli kc tqvz-ngrmle, sc tqycmnetrpe-ngrde mz nzrpi-krde kx, “Ncblo lc nide kx takitrde nzrpi-ngrbz lr Jiu ngr Israel, murde rblxbz bade nzpokia-krde.” 48 Natzniel kc tqveapebz, rpibzle kx, “?Myx kxmu nzkrlz-krm ninge?” Rpibz Jiszs kx, “Mzli kc trkqleka-ngrpz Filip nim, sc tqmcbo nim mrkc tqwxbulz-ngrn mz nou nc fiki kc.” 49 Rpibz Natzniel kx, “Kxakrlz, mz nzmc-kai-krm la ninge, krlzx kx nim Mrlx Gct, King r Israel.” 50 Rpibz Jiszs kx, “?Myx kxmule, lxngiti-ngrn ninge nzpi-krbo bam nzmc-krnge nim mzli kc tqwxbulz-ngrn mz nou nc fiki kc? Krlc da kxtopwz. A' sa namcq kalr da kxetuting kx namyaszpxlr da lc. 51 Da angidrtx lc napibo bamu. Sa namc-kzamu nzlvxtxpxkr Heven, x enjrl neng Gct sa nao-zliomlr x nao-zlilzlr ninge, mz nzngini-krnge Mrlx Leplz Kxnzmcpx, da kc tqwai nzmc-pnzkr Jekop mz nzrmwible-krde.” ✡

2

Nzyrlzngr Mztea Kena

1 Zbq otx li mz nzycmne-krbz Jiszs mz Natzniel, x kzdq nzyrlzngr sc tzrtrngztipebz Kena, kzdq mztea mrkc Gzlili Provins. Lxe Jiszs mncpe kai mz mztea lcde tzyrlzngr. 2 Zbz Jiszs x nigr ncblo nedeng kcng tqmcpxpeleng, nzaveati kz nigr mz nzyrlzngr lc, x sc tqvzpekr. 3 X mz nibrde, sc tqmulvzpekr nzyrlzngr lc. Zbz waen kc tqmnqkr kx yrkrle kc, sc tqrpipebz lxe Jiszs bade kx, “Waen kcng tzmnq yrkrpe. ?Nzmu mrlz nzrtangr-krgu mou waen kzble?” 4 Rpibz Jiszs bade kx, “Lxe, mzli ka trtakitrpleu nzpi-krme bange mrla tqaoti drtwrm, murde trkrlzkapzle mzli r nzaelwapx-lzbq-krnge.” 5 Mz nzmu-krde lcde, sc tqrpipebz lxede mz kztedr kcng tzokatrng kx, “Mrlzpe. Da kznike pibzle bamu, rtrngztibzmu.”

6 X wxbu elr belue esz'mz kx nzwzngr mz rplz. Belue lcng nangi dalr nzycpq-krgr mqgr x kzdung kz da mz nzvz-nqblq-krgr Loukxtr scgr. Belue lcdeng mz nzyrbu-krdr takitr lxblr lita kx trtqki-esz' (100). 7 Sc tqrpipebz Jiszs mz leplz kcng tzokatrng kx, “Ngilatramu belue lcng.” Nzngilatrlr x nzyrbu-lxblrng amrlx. 8 Sc tqrpipebzle badr kx, “Angqpxamu du lue mz belue lcng x twzbzmu mz mrlx kc tqaclvele nzyrlzngr lc.” X nztwzbzlr bade. 9 X sc tqabztrpele lue kc tqlrtipxle waen. Waen lc nzkrlz leplz kcng tzokatrng, a' trkrlzu mrlx lc, me nztwzkimle. X mz nzkctipx-krdele x nzabrtzlvz-krdele, sc tqkqlepele ncblo kc tqyrlz. 10 X sc tqrpipebzle bade kx, “Mz nqmq ngr nzyrlzngr, waen kxmrlz kc namnq kai. X mzli kc naesapxpengr drtwr ncblo, waen kx trmrlzne-zpwxu kc tztwz-mop. A' nim ayzlu-alzuq, x waen kx mrlz-esz'ngr yrlqtxpxq krlzmle mzli ka, x sc tqkapx-ateq.”

11 Jiszs alele rkx lc ayrnrngr mztea Kena mz Gzlili Provins. Rkx lc aelwapx-ngrde nzmyalz-krde. Nigr ncblo nedeng mckr x lxngitikr nide. *

12 Mz nibrde, Jiszs, lxede, mzledeng x nigr ncblo nedeng, vzo-lxblrkr amrlx ngrgr mz taon Kzpznizm, x mnctikr kcng zbq mrlcde. ✡

Jiszs Angyale Nzatrkatingr Mangr-nzangiongr Yawe

Matiu 21:12-17; Mak 11:15-17; Luk 19:45-46

13 Mzli lc zbq kxetu scgr nigr lr Jiu, kc tzrpibz Nzamyangr, ycpe pipz nzkaputr-krmle, x nigr badr Jiszs sc tqvzdzpekr mzteadau Jerusalem mz nzakaputr-krmgrle. ✡ 14 Kx vztr Jiszs kc makoa ngr Mangr-nzangiongr Yawe, sc tqmcpele leplz nzamwati-krdr kzu, sip, x kio kx nangi blz. X mc-kzle ncblo kxnzrtekqtrng trau r mrkzble mz trau r Mangr-nzangiongr, sc tzwxbulzng mz tebol. 15 Zbz sc tqalepele kc nqvi kx nangi bz, tqmaneupxpeleng ncblo lcng amrlx badr sip x kzu nedrng, mrkc tzyrlwrtr-ngrbzlr Mangr-nzangiongr. X alzngubzle tebol nyz mrlx kcng tzrtekqtrng trau. X trau scdr rlxtxbzleng. 16 X rpi-kzpzle mz ncblo kcng tzamwang kio kx, “Twzamu kio lcng x vznamu. Bzkq ma nyz Trtenge apusr-ngrnamule me nzamwangr da.” 17 Da lc tqalele sc tqadcpxpemle drtwrgr nzrpikr Nzryrngrkxtr kx, “Mz nzpq-zlwzkr nzaotikr drtwrnge Mangr-nzangiongr nim, apusr-ngrde ninge da kx nzangc mz nyr x yrkrtxo.” ✡

18 Zbz kxnzetu r lr Jiu nzyzlu-mopqng bade, nzrpibzlr kx, “?Myx rkx kx na-aleme bagr kx na-aelwapx-ngrde nzrngisc-krm zmatq ngr Gct mz nzale-krm da lc?” 19 Rpibz Jiszs kx, “Awxtxoamu Mangr-nzangiongr lc, x kxmrna kc natekqtr-ngrbole, na-atulz-mou-ngrnele zbq natqtxu.” ✡ 20 Nzrpibzlr kx, “Elr! ?Nzmu atulz-mowq mz zbq kxtqtxu? Mangr-nzangiongr lc nzwzti-ngrde yiz nzpnu-pwx-nrade-esz'mz (46)!” 21 A' trnzkrlzlru kx ycmnetr-ngrde Mangr-nzangiongr kc tqngi nrkrdrtqde.

22 Mz nibr kzdung yiz, mzli kc tqtulzpe-ngr-mople mz nzbz-krde mz zbq kratq, sc tqdcpx ate mz drtwrgr kx pi-pnz-kaile da lc. X sc tqlxngiti-atekr Nzryrngrkxtr kc tqycmnetr-pnz-ngrde na-atulz-mou-ngrm Jiszs. X lxngiti-kzkr nzycmnetrkr Jiszs lc, mz nide esz'-krde. †

Jiszs Krlzle Nabz Leplz Amrlx

23 Mzli lc tqmncngr Jiszs Jerusalem mz Nzamyangr, leplz nzkqlung nzrlxngititx-ngrpwzlr nzrmc-krdr rkx kcng tqaleleng. 24 A' Jiszs esz'-krde, trabru drtwrde nzrlxngiti-krdr, murde krlzpele nqmq kr leplz amrlx. 25 X trpnzngr kx narpi-mopwz bade nqmq kr leplz, murde nide esz'-krde kc tqobqplxle nabzdr mz nztekqtr-lzbq-krdr zvz.

3

Nikodimzs Nzryapwxng Ncdr Jiszs

1 Kzdq Farzsi kx prtr mz Kansrl kx aclvele Loukxtr scgr, nigr lr Jiu, drtqde Nikodimzs. ✡ 2 Kzdq nrlckxbq vzm mz Jiszs mz nzycmnetr-krdr mz nzmnclz-ngrbz mz Gct mz nzngini-krde King. X sc tqrpipebzle bade kx, “Kxakrlz, krlzkr kx nim kxalvztr kx atwzlr-ngrm Gct. Murde trpnzngr leplz kx rkrlz nzalengr rkx lcng tqaleq, a' ngi txpwz ncblo kx mncbz Gct bade mz nzokatr-krdele.” 3 Ayzlu-ngrbz Jiszs natqde kx, “Da angidrtx lc napibo bam. Trpnzngr leplz kx namnclzbz mz Gct mz nzngini-krde King rde, a' ngi txpwz doa kx namika kai mz nzrmikangr kxmrna.” 4 Rpibz Nikodimzs kx, “?Mzte namc mou, rpiq? ?Nzmu ncblo kxetupe mzte nzmc mou? ?Nzmu krlzle nzprtr-krde mou mz nelz lxede, x sc tzmikape mz nzwrde krali?” 5 Rpi-mopwz Jiszs bade kx, “Da angidrtx lc napibo bam. Trpnzngr kx namnclzbz mz Gct mz nzngini-krde King rde, nzmu trnamika-kaileu mz lue x Mqngrkxtr. 6 Murde nrkrdrtq leplz mikapxle nrkrdrtq, a' Mqngrkxtr mikapxle mqngr. 7 Bzkq kctipxq nzpi-krbo bam ncblo namika kai mz nzrmikangr kxmrna. 8 Na-aoti drtwrm nzwqkr nenq. Se tqxlrq nzwq-krde, a' trkrlzwq mrkc tqwqkipxmle x mrkc nawqkitrle. Kxmu-kzle lc mz nzwzkr Mqngrkxtr. Se tqmcq nzwz-krde mz leplz kcng tzprtrng mz nzrmikangr kxmrna. A' trkrlzwq da kx alele x mzli r nzale-krdele.” *

9 Rpi-mopwz Nikodimzs kx, “?Nzmu trmu-pnzleu la tqpiq?” 10 Rpibz Jiszs bade kx, “?Myx kxmule, alvztrq lr Jiu ngr Israel, a' se trkrlzwq da lcng? 11 Da angidrtx lc napibo bam. Pibo bam da kx krlz-angidrx x mcx mz mzke', a' trpnzngr nimu lr Jiu kx suti drtwrde nzlxngiti-krde natqnge. 12 Mzli kc tqyapwxti-ngrbo bamu dalr nrlc, trlxngitiwamuu ninge. ?Mz nzmu-krde lcde, myx kxnamu nalxngiti-ngrnamu ninge kalr, mz nzyapwxtr-krbo dalr Heven? 13 Trgalr leplz kx vzdz x krlzlzle Heven x krlz-angidrle dalr Heven, a' ninge txpwz, Mrlx Leplz kc tqrlaszomle Heven x vzom mz nrlc. 14-15 X krlzku kx Mosis, mzli kc tzmnc-ngrdr lzke, tqglqlz-ngrde ningidoe kc tqngi bras mz nounc, murde leplz nalung. ✡ X mz nqmq lcpwz, Mrlx Leplz sa naglqlz kz nide mz kros, murde krkcng tzlxngitilr nide narmctilr nzlungr kxboi.” †

16 Da zpwx. Gct atwzlr-ngrmle Mrlxde kc esz'txu murde nzmrlzti-zlwzle lr nrlc. Murde krkcng tzlxngitilr mrlxde trtxpnzngr nzbz-alo-krdr, a' sa narmctilr nzlungr kxboi. 17 Tratwzlr-ngrpuu Gct Mrlxde mz nrlc mz nzayrplapx-krde lr nrlc, a' mz nzarlapx-krde nidr mz nzayrplapxngr mz alwx. 18 Delc, krkcng tzlxngitilr nide trpnzngr nzayrplapxngr nidr. A' krkcng trnzlxngitilru nide, nzmncpeng mz nzayrplapxngr lc, murde trnzlxngitilru Mrlx Gct kc esz'txu. 19 Nzayrplapxngr lc vzpxm mz nzatwzlr-krm Gct mrlxde mz lr nrlc mz nzaelwapx-krde da angidr badr. A' nzpxtxpx-ngrdr nzalvztr-krdeng, mz nzmrlzba-krdr alwx, murde nzale-zvzlr da kxtrka. 20 Krkcng amrlx tzaleng da kxtrka, nztrka badr da angidr. X trnzlxngitilru da angidr, murde trsutiu drtwrdr nzaxtx-krdr da kxtrka kcng tzrtrngztibzlr. 21 A' krkc tqrtrngzbz da kxtubq, vz-nqblqle da angidr, murde na-aelwapx-ngrde kx da lcng tqaletile nzvzpxmqng mz Gct.

Jiszs Ycmnetr-moungr Jon Kxawrkxtr

22 Mz nibrde, nigr badr Jiszs, sc tqvzpekr mz Judiz Provins. Mnctikr badr kzdung mzli mrlcde mz nzawrkxtrngr leplz. 23-24 Mzli lc Jon sc tqaotr ncte nzawrkxtrngr, murde tradwatrka Herot Antipas mz presin. ✡ Awrkxtr mrkc vaulz Aenon, yc-aepztrpz mztea Salim, murde mrlcde ycngr vaulz kxkqlu. X leplz nzvzbzng mrlcde mz nzawrkxtrkr Jon nidr. 25 Kzdq zbq oblamzng Jon nztalwz-ngrdr badr kzdq lr Jiu mz namrlzu r nzrycpqngr da mz Lou sc Mosis. 26 Mz nibrde nzvzng, sc tzrpipebzlr mz Jon kx, “Kxakrlz, ncblo kc tqmncamu ncdr mz nqlvi r LueJodzn kc tqyctxo, x tqycmnetr-ngrn, mzli ka sc tqawrkxtrpe kz. X leplz kxkqlu sc tzyrkrtxpepwzng bade.” 27 Rpibz Jon kx, “Trpnzngr ncblo kx nartrngzbz da lcdeng mz nide esz'-krde, a' nzkaomqng Gct Heven. X kxmu-kzle la mz nide. 28 Xlrpeamu nzrpi-krbo kx trnipwc'u Kxnzmcpx. A' ninge ncblo kx atwzlr-kai-ngrm Gct kx naoliqtipxbo leplz mz nzvz-krmle. ✡

29 “Na-aoti drtwrmu nzyrlzngr. Murde mz nzyrlzngr olvz vz txpwz mz ncblo kc nayrlztile nide. X mrlx kzte ncblo lc, prtr mz nzelalz-krm drtwrdr. Delc, tqabrtzlvz-ngrne nide. ✡ Murde nide Ncblo kc Tqyrlz x ninge mrlx kztede. Mrlz leplz kxkqlu nzyrkr-krmlr bade mz nzapu-krdr olvz rde. 30 Nzmrlue-krde naetunelz zvz, x ninge navzneo alzu.” ‡

31 Nigu kcng tzmika mz nrlc, nigu dalr nrlc x ycmnepx-ngrpwzku dalr nrlc. A' Jiszs kc tqvzom wq Heven, nide kc tqmyaszlzle leplz amrlx. 32 X pipxbzle mz leplz da kx mcleng x da kx xlrleng, a' trpnzngr kx rlxngitibz natqde. 33 A' krkcng tzlxngitilr nide, nzkrlzlr kx natq Gct ngi da angidr. 34 X mrlx kc tqatwzlr-ngrm Gct, pipxle natq Gct murde Gct ka-zvzbzle Mqngrkxtr bade. 35 Trte mrlztile Mrlxde, x aprcbzle bade zmatq ngr nzaclve-krde doa x da amrlx. ✡ 36 Krkcng tzlxngitilr Mrlx Gct, narmctilr nzlungr kxboi. A' krkcng tzpxtxpx-ngrdr nide, trtxpnzngr nzrmcti-krdr nzlungr lc. A' zngya ngr drtwr Gct yctr-zvzbz badr.

4

Jiszs X Kzdq Olvz Lr Szmariz

1 Dzbe Farzsi nzxlrlr kx leplz kx awrkxtrpeng Jiszs x nzvz-nqblqlr nide, nzkqlu-krdr nzmyaszpxpelr oblamzng Jon. 2 Jiszs esz'-krde trawrkxtru leplz, a' nginigr txpwz kx nzaleng. 3 Zbz nigr badr Jiszs rkalzmgr Judiz Provins, x sc tqvzdzpe-moukr Gzlili Provins. Murde krlzpe Jiszs nzxlrkr Farzsi nzawrkxtr-krgr. 4 Mz nzvz-nqblqkr Jiszs me pnz drtwr Gct, o-zlikr lrpzki kc tqtavautr Szmariz Provins mz nzvzdz-krgr Gzlili. 5 Vzdzkr x krlzbzkr kzdq mztea ngr Szmariz drtqde Sika. Mztea lc esotrpz mz nardzng kc tqka-pnzbz Jekop mz mrlxde Josip mzli kc bqnc. ✡ 6 Mrlc dekc tqycngr lrpao nyz Jekop. X drtq Jiszs kx tapele kc mz nzvz-krmle mzli kc bea, sc tqwxbuope mz nrlar lrpao lc mz nzama-krde.

7-8 X nigr ncblo nedeng, sc tqvzpekr mz mztea, mz nzxpe-krgr dakxnzng. Mzli kc tqvzpe-ngrgr, vzm kc olvz lr Szmariz kx na-avoo lue. Sc tqrpipebz Jiszs bade kx, “Kam du mqnge lue la.” 9 A' rpibz olvz kc kx, “?Elr, nim lr Jiu x ninge lr Szmariz, memule tqrlx-ngrme bange lue?” Krlc tqycmne-ngrbzle lc, murde lr Jiu nzngangr-ngrdr lr Szmariz. ✡ 10 Rpibz Jiszs kx, “Trkrlzwq da kx nakaom Gct, x trglxwq ninge lc tqrlxbz bam lue kxpipz. Nzmu naglxq ninge, narlxme bange lue, murde nakabo bam lue ngr nzlungr.” ✡ 11 Mz drtwr olvz lc, ycmnetrngr Jiszs lue kxvo, x sc tqrpipebzle kx, “Kxetu, lrpao lc vzola x trpnzngr scm bepao kx naveclz-ngrme lue. ?Lue kc tqpiq narkabz nzlungr mz leplz, natwzme drlve? 12 Lrpao lc, trtegu Jekop kc tqrkam bagu, x nzmnqlr badr doa nedeng x sip nedeng. ?Myx kxmule, nim kx myapxbz mz nide? ?X lue kc nakabzme mz leplz myaszpxle lue lc?” 13 Rpibz Jiszs bade kx, “Lue lc, kxmule-esz' nzrmnqngr nzwrde kqlu, a' drtwr leplz kc tqbrlxkz mou. 14 A' doa kx narmnq lue kc nakabo, trtxpengr nzbrlxkzkr drtwrde. Murde lue kc nakabo bade na-apulzmle mz nabzde lue kxvaulz kx etunepx x nakabzle bade nzlungr kxboi.” 15 Rpibz olvz kc kx, “Kxetu, kam bange lue la tqpiq. Murde namnqx x drtwrnge bzkq brlxkz mou, x bzkq vo-zvzmc lue mrka.”

16 Zbz Jiszs sc tqaelwa-lzbqpe-ngrbz bade murde naokatrpzle nide. X sc tqrpipebzle bade kx, “Vz, oti menalzm x vzmim mrka.” 17 Rpibz olvz kc kx, “Trpnzngr menalznge mzli ka.” Rpibz Jiszs bade kx, “Eu, da zpwx la tqpiq, kx trpnzngr menalzm. 18 Murde yrlztipeq ncblo nzlvqn, a' krkc tqmwimiq mzli ka trngiu menalzm. X da angidr la tqpime.” 19 Rpibz olvz kc kx, “Kxetu, krlztrpebo kx nim profet ne Gct, murde Gct txpwz kx rkrlz nzaelwa-ngrbz bam kxmu nzmnc-krnge. 20 Mzli kc bqnc kxnzetu rgrng, nigr lr Szmariz, nzabzlr nzangioo-krmlr Gct mz Mangr-nzangiongr nyzgr, mrka mz Newz Gerisim. A' nimu lr Jiu rpiamu kx takitxtrpwzde nzangiongr mz Mangr-nzangiongr nyzmu mrkc Jerusalem. ?Mz nzmu-krde lcde, neke mz nigu kx ngi da angidr?” 21-22 Rpi-mopwz Jiszs bade kx, “Olvz lc e, napi-zpwxbo bam, x lxngiti ninge. Nimu lr Szmariz angioamu Gct kx trkrlzwamuu. A' nigr lr Jiu angiokr Gct kx krlz-angidrkr. Murde mcpx Gct nigr mz nzaelwapx-krde kx sa na-arlapxle leplz. Mzli lc navztrp trpengr nzangioo-krmamu Trte mz newz lc, x wai-kzle Jerusalem. A' leplz ne Gct sa na-angiopelr nide drlve keng nzmnc-ngrdr. 23 A' kxmule-esz', mzli kc tzpi navzm, deka tqkaputrpem. Murde mzli ka leplz na-angiopelr Gct mz nabzdr. X na-angiolr mz zmatq ngr Mqngrkxtr mz nzvz-nqblq-krdr da kxtubq. X leplz kxnzmulr lcng, dekc tqrtangrting Gct mz nzangio-krdr nide. 24 Murde trnipleu leplz kx namcku, a' nide Mqngr. Mz nzmu-krde lcde, nzangiongr nide navzdzm mz nabz kxtubq mz nzokatrkr Mqngrkxtr.” 25 Rpibz olvz kc kx, “Krlzx kx Kxnzmcpx, kc tzrpibz Kraes, sa navzm. X mzli kc navz-ngrmle, sa nayokaetipxmle bagr da amrlx.” 26 Rpibz Jiszs bade kx, “Ninge kape.”

Nzrvzmi-ngrm Leplz Mz Gct Apule Nzrkqlzngr Nrlanc

27 Mzli lcpwz nigr ncblo nedeng sc tqyzlupemgr mz mztea Sika. X kctitxpxkr nzmc-krgr Kxetu rgr nzycmne-krdr ncdr olvz lr Szmariz. Murde kxakrlz kx apule Jiszs nzrpwa'-ngrbz bade nzycmnemi-krde olvz. A' trpnzngr nigr kx rpibzle mz olvz kc kx, “?Nike suti drtwrm?” X trpnz-kzngr kx rpibzle mz Kxetu rgr kx, “?Memule tqycmnemi-ngrn olvz lc?”

28-29 Zbz olvz kc rlaszle belue mqde, sc tqyzlupe mztea. Kx krlzbzle kc mztea, sc tqrpipebzle mz lr mztea kx, “Doa lcng, vzmamu ena. Rmctix kc lr narnrlc kx yapwxtimle da amrlx kcng tqrtrngztibo. ?Trnipleu Kxnzmcpx kc tzpi navzm?” 30 Zbz sc tzrkalzpemqng mztea, mz nzrmcti-lzbq-krdr badr Jiszs.

31 Mz nibr nzvzkr olvz kc, sc tqrpipebzkr bade kx, “Ei Kxakrlz, mutx ena dakxnzng lcng tqtwzmgr.” 32 Rpim Jiszs bagr kx, “Dakxnzng nange sa tqyc, a' trmcwamuu.” 33 X sc tqrpi-etrpekr kx, “?Myx kxmule? ?Rtwzpem dq nade dakxnzng?” 34 Rpim Jiszs kx, “Dakxnzng nange ngi nzale-krnge me pnz drtwr Gct kc tqatwzlr-ngrmle ninge, x nzayrkrpx-krnge nzwzngr lc. 35 Na-aoti ena drtwrmu nrlanc. Murde kzdq nzycmne-krmu rpile kx, ‘Ycbep la temz pwx x leplz kc tqrkqlzpe.’ A' mz nzrkqtilz-krgu leplz, traenzlikuu mzli kxboi. Murde mzbq ka pex rtq mz nabz leplz kcng tzxlrlr natqnge, x nzapulr nzbrpekr dalr nrlanc, kx narkqtilzpex mz nzvzmi-krbo nidr mz Trtenge. 36 Nzrvzmi-ngrbz leplz bade apule nzrkqlzngr dalr nrlanc. Mrlx kc tqrkqlz, nzxpepe mz nzrtwz-krde dalr nrlanc. Murde nrade yc zvz mz nzokatr-krde leplz mz nzprtr-krdr mz nzlungr kxboi. X mz nzmu-krde lcde, mrlx kc tqpe x mrlx kc tqrkqlz nzabrtzlvzlr doa kx rmctile nzlungr kxboi. 37 X nzycmnengr kc tqrpile kx, ‘Kzdung ncblo nzli: kxpe x kxrkqlz,’ sc tqtutrpe. Murde mrlx kc tqpe apule mrlx kc tqrpipx-kaipz mz leplz nrpa ngr Gct. X mrlx kc tqrkqlz apule mrlx kc tqrvzmibz leplz bade. 38 Mz nzmu-krde lcde, atwzlrpe-ngrbo nimu mz nrlanc kc tqngi nrlc ka. Trkxputrwamuu elr mz nzpengr. A' nzpeti doa kzbleng, mz nzrpipx-krbzlr mz leplz nrpa ngr Gct. X prtxtrpwzmu mz nzrkqtilzngr da kx prpxm mz nzwz-krdr, murde narvzmimamu leplz mz Gct.”

Lr Szmariz Kxnzkqlung Nzlxngitilr Jiszs

39-40 Leplz ngr mztea lcde nzlxngitilr Jiszs mz nzxlr-krdr natq olvz kc. X sc tzlc-amnqpelr nigr mz nzmnc-krgr badr mou kxpipz. X mnctikr badr zbq li. 41 Jiszs kx ryapwxbzle kc badr, leplz nzkqlu-moung kx nzlxngiti-kzlr kx nide Kxnzmcpx. 42 Delc tzrpi-ngrbzlr mz olvz kc kx, “Mzli ka lxngitipekr kx nide Mevalu ngr lr nrlc murde mc-angidrpekr x xlr-angidrpe-kzkr. A' trngi-txpwzu nzycmne-krme bagr.”

Jiszs Amrlzle Mrlx Kzdq Kxrmailz

43 Mz nibr zbq kcng li tqmnctikr Szmariz Provins, nigr badr Jiszs rkalzmgr, sc tqvzpekr Gzlili, mz provins nyzde. 44 Kxmule-esz' Jiszs traleleu rkx kxmatq, a' lr Szmariz nzlxngitilr nide. X mzli kcpwz Jiszs krlz-kzle kx narblxbz mz lr mrnyzdeng nzlxngiti-krdr nide, murde rpile kx, “Profet amrlx trnzamrlueu lr mrnyzdr.” ✡ 45 Mzli kc tqkaputr-ngrmgr Gzlili, lr mrlcde nzabrtzlvzlr nide. Murde nzvz-kzng mz Nzamyangr Jerusalem, x nzmclr da amrlx kcng tqalepele, myapxbz mz nzngyatikr drtwrde nzatrkatingr Mangr-nzangiongr Yawe. ✡

46 Mzli lcde, nigr badr Jiszs krlz-mopwzkr Kena, mztea ngr nzyrtzngr mrkc tqale-pnz-ngrde lue kc tqlrtipxle waen. X kzdq ncblo kxrmailz mz gzpman mnc mz taon Kzpznizm. X mrlxde kxtopwz yagoxtx zlwz mz ma nyzde. ✡ 47 Kx xlrle nzrkalz-krm Jiszs Judiz Provins mz nzvzdz-krde Kena, sc tqvzpem tqpipebzle mz Jiszs kx navzong ncdr Kzpznizm. Murde na-amrlzbzle mrlxde kc tqycpe pipz nzbz-krde. 48 Rpibz Jiszs bade kx, “Trpnzngr nimu kx lxngitile ninge, a' krlc tqrlxngiti-ngrnamu nzmc-krmu rkx kcng tqalex.” 49 A' rpibz trte doa kc kx, “Kxetu, vz-anim, murde doa nenge ma tqbz.” 50 Zbz sc tqrpipebz Jiszs kx, “Vzpe ye ma nyzm, mrlxm mrlzpe.” Trte doa kc lxngitibzle natq Jiszs, x sc tqvzpe mz ma nyzde.

51 Mz nourla, mzli kc tqvzobe-ngrbzle mz lrpzki, sc tqrmctipele kxnzawz-nrbalq nedeng. X nzrpibzlr kx, “Mrlxm tryagoxpeu, sc tqmnc-nrwxpengr.” 52 X sc tqveatipebzle mzli kx mrlz ngr drtq mrlxde. Nzrpibzlr kx, “Nzyagox-krde dwaszle nide bq, mzli kc mz nabz nepi kc tqesz'.” 53 X sc tqdcpxpe mz drtwr trtede kx krlc nabz nepi tqrpi-ngrbz Jiszs bade kx, “Mrlxm mrlzpe.” X sc tqlxngitipele kx Jiszs nide Kxnzmcpx. Mz nzmu-krde lcde, kx nzkrlztilrle, nidr badr lr ma nyzde amrlx nzlxngitilr Jiszs.

54 Krlc rkx krali mou kx ale Jiszs Gzlili. Da lc waile mzli kc tqyzlu-ngrmgr Judiz Provins.

5

Jiszs Amrlzle Kc Ncblo Mz Nqlvi R Kzdq Nabzde

1 Mz nibr kzdung mzli, nigr badr Jiszs sc tqvzdzpe-moukr Jerusalem, murde ycpe pipz nzakaputr-ngrm kzdq Nzmulvzngr kxetu, mz nzyrlwr-lxblr-krgr, nigr lr Jiu. 2 Mz Jerusalem yc kc elr kzdq nabzde kx lrlz-ngrm lue, drtqde Betesta mz natq lr Jiu, x yc-aepztr mz kzdq naonrx kxetu ngr bz ngr mzteadau, drtqde Naonrx Ngr Sip. Mz nqlvi r nabzde lcde, tuo elr matelq pwx, x matelq kranzlvqn akipxle nabzde lc. 3 Matelq lcng nzyrbqpx-ngrm leplz kxnzyagoxng kxnzkqlung. Kzdung kx mztr kcba, kxnzvz-tengineng, x kx nrkrdrtqdr bz. [Leplz lcng tzaenzlilr nzyclwzkr lue. 4 Murde kzdung mzli enjrl ne Gct nalvcom, x sc tqkapulzpem mz lue. Mzli kc tqyclwzngr lue, kxyagox kznike krlzo-kaile lue, drtqde kc tqmrlzpe.] *

5 Kzdq ncblo yrbq mrlcde, kx yagoxtipele yiz nzpnu-tq-nrade-rtqmz (38) mz zyagox kx rblx nzvz-ani-krde. 6 Jiszs kx krlzmle nabzde lcde, sc tqmcpele ncblo kc. Kx krlztrpebzle kc nzboinepe-krm nzyagox-krde, sc tqrpipebz Jiszs bade kx, “?Suti drtwrm nzmrlz-mou-krm?” 7 Rpibzle kx, “Eu Kxetu, a' trpnzngr leplz kx naglqobzle ninge mzli kc tzyclwzngr lue. Murde mzli kc nangrlaneo-ngrbo, ncblo kzble kc tqdwa-kirpxpe-ngrde ninge, tqvzope kai mz lue.” 8 Rpibz Jiszs bade kx, “Tulzm, glqlzm nqni mnrm x nim kc tqvzpeq.” 9 X mzli kcpwz drtq ncblo kc sc tqmrlzpe. Glqlzmle nqni mnrde x sc tqvzpe.

A' ncblo lc amrlz Jiszs mz Sabat. 10 X kxnzetu r lr Jiu, kx nzmclr ncblo lc, sc tzrpipebzlr bade kx, “?Ei, nila tqaleq? ?Trkrlzwq nzngikr Sabat koma? Nzwzngr mz nzrglq-krm nqni mnrm apxngr Lou sc Mosis.” ✡ 11 Rpibz ncblo kc badr kx, “Mrlx kc tqamrlzle ninge, pimle bange naglqlzmc nqni mnrnge, x navzx.” 12 Nzrpi-mopwzlr kx, “?Neke rpibz bam nzglqlz-krm nqni mnrm x nim kc tqvzpeq?” 13 A' trkrlz-pnzleu drtqde. X trmcpeleu krkc tqamrlzle nide, murde Jiszs amrbrtr-lzbqpe mz zbo ngr leplz.

14 Mz nibrde, sc tqrmctipe mou Jiszs Mangr-nzangiongr, x tqrpipebzle bade kx, “Mzli ka mrlzpeq, a' bzkq rtrngzpebzme alwx, murde zyagox kxtrka zlwz ma tqdwati-mopwzle nim.” 15 Kx krlzle kc drtq Jiszs, sc tqvzpe, tqpipebzle mz kxnzetu r lr Jiu kx, “Jiszs nide kc tqamrlzle ninge.” 16 X sc tzngyatipe drtwrdr Jiszs, murde nzamrlz-krde ncblo kc mz Sabat. 17 Kx krlztipebz Jiszs nzngyatikr drtwrdr nide, sc tqrpipebzle badr kx, “Trtenge tramau mz nzwz-krde, a' wz mz zbq kang kqlu. X vztr-kzpz mzbq ka kxmule-esz' ngi Sabat. X navz-nqblqpwo nide.” 18 Nzycmnekr Jiszs lc trka mz drtwr kxnzetu r lr Jiu. X nzrpilr nanibqlr nide, murde xpqbrlr-ngrde lou ngr Sabat. X mou, rpile kx nide Mrlx Gct. X mz drtwrdr, rtulrtr-lzbq-ngrde nzrsakrlr-krdr ncdr Gct. X delc tqtakitr-ngrde nznibqngr nide.

Zmatq Kx Kabz Gct Mz Mrlxde Jiszs

19 X sc tqayzlupebz Jiszs mrkc tqpnz drtwrdr, mz nzrpi-krbzle badr kx, “Da angidr lc napibo bamu. Ninge mrlx Gct. X trpnzngr da kx nartrngztibo esz'-krnge. A' rtrngzbo da kx pwxlvztrpo mz Trtenge. Murde aletx-kzpo da kcpwz tqaleting Trtenge. 20 Krlzx nzalengr da lcng murde Trtenge mrlztile ninge. X aelwa-kz-ngrmle bange da amrlx kcng tqaletileng. X mz da kx na-alex, sa na-aelwapx-mou-ngrbzle rkx kxkqlu kxmyapxbzng, murde nakctipxamu kalr. 21 Ninge Mrlx Gct rkabo nzlungr mz doa kznike suti drtwrnge, da kc tqwai Trtenge nzatulz-kr-mople leplz kxnzbzng, x rkabz nzlungr badr. 22 Murde trngiu Trtenge kc napile doa kx tubq o kx vz-rbr, da kc tqwai nzaotikr drtwrmu le. A' aprcpemle bange zmatq amrlx mz nzale-krnge da lc. 23 Murde leplz amrlx na-amatqlr ninge da kc tqwai nzamatq-krdr Trtenge. A' krkcng tzpxtxpx-ngrdr nzamatq-krdr ninge kc tqatwzlr-ngrmle, trnzamatq-kzlru Trtenge.

24 “Da angidrtx lc napibo bamu. Doa kx xlrle natqnge, x lxngitile Trtenge Gct, prtrpe mz nzlungr kxboi. X trpnzngr nzayrplapxngr nide. Murde sc tqprpxpem mz nzbzngr x tqprtrpe mz nzlungr kxmrna. 25 Mzli ka sc tqkrlzpebzle mzli kxmrna. Murde krkcng tzlxngitilr natqnge nzprtrpeng mz nzlungr kxmrna. 26 Ninge nou nzlungr, da kc tqwai Trtenge nzngini-krde nou nzlungr. 27 X ni-kznge Mrlx Leplz. Delc, tqaprc-kz-ngrmle bange zmatq ngr nzayrplapxngr leplz mz alwx ngrdr. 28-29 Bzkq kctipxamu da lcng tqpibo bamu. Murde mzli lc navztrp, leplz amrlx kcng tzbzng sa naxlrlr natqnge, x sa na-atulz-mopqng mz gq lrdrng. Mzli lcde, krkcng tzale-pnzng da kxmrlz, sa na-atulz-mopqng mz nzlungr kxboi. A' krkcng tzaleng da kxtrka, sa na-atulz-kzpqng mz nzayrplapx-alokr Gct nidr. ✡

30 “Trna-ayrplapxwxu leplz mz alwx ngrdr mz zmatq rnge, a' aletxpo da kcng tqpim Trtenge bange. X nzayzlu-krbo da mz leplz tubq x rsakrlrngr. Murde na-atutxtrpwo me pnz drtwr Gct, a' trngiu me pnz drtwrnge.”

Jiszs Aelwapx-ngrde Kx Nide Mrlx Gct

31 Rpi-mopwz Jiszs kx, “Da kcng pwx nzaelwapx-ngrdr kx zmatq rnge vzpxm mz Gct. Nzmu nayapwxtitxpwo ninge mz leplz, trnzlxngitilru natqnge.

32 “A' Jon Kxawrkxtr tqycmnetr-kai-ngrde ninge. X takitrde nzlxngiti-krmu natqde, murde da kcng tqycmnetr-ngrde ninge da zpwx. 33 Murde mzli kc tqatwzlr-ngrbzmu ncblo nemu kcng bade, pi-kzpwzle da angidr lc badr. ✡ 34-35 X Jon lc apule nzyzlrkr lam kc tqwou, mz nzaelwapx-krde nzalvztrngr angidr. X abrtzlvzamu nzalvztr-krdeng mzli kx mrbcnepwz. X pipx-ngrbo nzycmne-krde bamu, murde nalxngitiamu x narmctiamu nzlungr kxmrna.

36 “X nzwz-krngeng ngi da krali kx aelwapx-kz-ngrde kx zmatq rnge vzpxm mz Gct. Murde da kcng tqaletixng myaszpxle natq Jon. X delc trsutiu drtwrnge leplz nztu-krmlr mz nibrnge mz nzymcne-krbzlr ninge. Murde nzwzngr lcng tqkam Trtenge bange nzaelwapx-ngrdr kx atwzlr-ngrmle ninge.

37 “X natq Trtenge ngi da kratq kc tqycmnetr-kz-ngrde ninge. A' trpnzngr nzxlr-krmu natqde x nzglx-krmu nide. ✡ 38 X trdcpxu mz drtwrmu natqde, murde trlxngitiwamuu ninge kc tqatwzlr-ngrmle.

39 “X Nzryrngrkxtr ngi da krapwx kc tqycmnetr-kz-ngrde ninge. Rlwx-zvzamu murde mz drtwrmu narmctiamu nzlungr kxboi mz nzvz-nqblq-krmule. Eu, a' Nzryrngrkxtr lcpwz dekc tqycmnetr-ngrde ninge. 40 A' se tqpxtxpx-ngrnamu nzvz-krmamu bange, mz nzrka-krbo bamu nzlungr kxboi.

41 “Trkxneu mz drtqnge kx naglqpxamu ninge o trtingr. 42 Murde krlzpex nabzmu, kx trmrlztiwamuu Gct. 43 Kxmule-esz' vzmc mz zmatq ngr Trtenge, a' pxtxpx-ngrnamu nzlxngiti-krmu ninge. A' lxngiti-aniamu leplz kcng tzvzmqng mz zmatq ngrdr esz'-krdr. 44 Rblxbz bamu nzlxngiti-krmu ninge murde tr-rtangrtiwamuu nzglqpxkr Gct nimu. A' glqpx-lzbq-txpwzmu mz nimu esz'-krmu.

45 “X trnginingeu kc narlwa-ngrbzle nimu mz da lcng mz mz Trtenge. A' Mosis kc tqrpi drtwrmu kx navzdz-ngrnamu Heven mz nzyrlq-krmu Lou scde, nide kc narlwa-ngrde nimu. 46 Rlwangr Mosis nimu, murde nzmu nalxngitiamu natqde, nalxngiti-kzamu ninge. Murde ninge kc tqycmnetr-ngrde. 47 A' mz trnzlxngiti-krmuu nzryrkr Mosis, rblx-kzpz bamu nzrxngitingr natqngeng.”

6

Jiszs Apuleng Ncblo Siu-nzlvqn (5,000)

Matiu 14:13-21; Mak 6:30-44; Luk 9:10-17

1 Mz nibr kzdung mzli, nigr badr Jiszs prtzkr mz bot scgr, x sc tqalilvcopekr mz nrlarde kc Dxbu Gzlili. (Kzdq kz drtq dxbu lc Taebirizs.) 2-4 Vzdzpekr badr mz kzdq nra x sc tqwxbuo-lxblrpekr me mnzpz' mz nzalvztr-krde nigr. Mzli lc ycpe pipz nzkaputr-krm nzyrlwr-lxblrkr lr Jiu, kc tzrpibz Nzamyangr. X leplz kxnzkqlung sc tzyrkr-nqblqpelr Jiszs, murde nzmcpe-krdr rkx ngr nzamrlz-krde leplz kxnzyagoxng.

5 Kx mc Jiszs leplz kcng nzvz-krmlr bade, sc tqrpipebzle mz Filip kx, “?Myx me naxpe-ngrgu dakxnzng kx natakitrde zbo ngr leplz lc?” 6 (Krlc tqkxmu nzycmne-krbz Jiszs lc, murde na-abzle Filip mz nzkrlzpe-krde nike nartrngztibzle.) 7 Rpibz Filip kx, “Nzmu naxpeku dakxnzng, trau kxkqlu ela natwz, kx takitrde na-atatr-ngrm mz zbq kxtrtqki-li (200). Kxmule-esz' da pipzne lxblr kz badr, a' nzmu trnzyrkrpx-kz-ngrdru.” 8 Zbz kzdq nigr, drtqde Adru, mzle Saemon Pita, rpibzle mz Jiszs kx, 9 “Kzdq se doa ncblo kxtopwz mrlc twznede nade bret nzlvqn x nc kxtopwzne li. ?A' myx kxnamu nztakitr-krdr zbo ngr leplz lc?” 10 Mrkc tqmnco-ngrmgr lvcngr nabr, sc tqrpipem Jiszs bagr kx, “Pibzmu mz leplz nawxbuong.” Zbz leplz kcng sc tzwxbuopeng. X me ycngr nzrlwxngr ncblo krlzbzle siu-nzlvqn (5,000), a' trnzrlwxtrpwzu olvz x doa kxnztopwzng. 11 Jiszs kalzmle bret kcng, awitx-ngrbzle mz Gct, x sc tzakipebz mz leplz kcng tzwxbung. X waisr-kz-ngrde nc kcng. Nzmung amrlx ngrdr x nelzdr krlc, murde batrpz Gct nzkqlunepxkr dakxnzng kcng. 12 Leplz amrlx nelzdr kx krlc-lxblrpelr kc, sc tqrpipem Jiszs bagr kx, “Mikatiamu dakxnzng kcng tzmutrngr leplz lcng. Trmrlzu nzwztx-krdr brmrda.” 13 Ata-lxblrtikr x nulvzokr topla nzpnu-esz'-nrade-li (12) mz nctq bret kx yctxong mz nzmukr leplz lcng. 14 Kx nzmclr rkx lc, leplz lcng sc tzrpipelr kx, “Zpwxtx, krlc Profet kc tqpi Gct navzm mz nrlc.” ✡ 15 X kx krlztipe Jiszs kx leplz sa nartulrtrpzlr nzngini-krde king, sc tqvzdzpe mou mz nra esz'-krde.

Jiszs Vzneom Mz Lue Ngr Dxbu Gzlili

Matiu 14:22-33; Mak 6:45-52

16 Nrlc kx milzpqtrpzle kc, sc tqvzopekr esz'-krgr mz Dxbu Gzlili. 17 Prtzkr mz bot scgr, sc tqalilvckipekr mz nrlar dxbu kc, murde nakrlzbzkr taon Kzpznizm. Alilvckr, alilvckr x nrlc kc tqbqtxtrpe. A' Jiszs trkrlzkaple nigr. 18 Zbz nenq kc tqwqpe, x dcpwe kxtrka kc tqprtzpem. X sc tqavzopekr nqni scgr, murde nayapekr. 19 Sc tqyapekr, tqyapekr, x kx krlzpebzkr kc me tavau, sc tqmcpekr nzvz-krm kzdq ncblo mz lue. X kx esonetrple kc, sc tqmwxlr-zlwzpe-ngrgr nide. 20 A' krlc Jiszs. X rpimle bagr kx, “Ninge lc! Bzkq mwxlramu!” 21 X sc tqabrtzlvzpekr, sc tqaprtzpekr nide mz bot. Zbz pwrkilvc-ngrgr, murde sc tqkrlzpemgr mepz mz taon kc na-alilvckitrkr.

Jiszs Nide Dakxnzng Ngr Nzlungr

22-23 Nrlc kxngrlxobzle, zbo ngr leplz kcng tzyrlwrpe-moung mz nrlar dxbu. Kzdung bot ngr taon kxetu Taebirizs, sc tzdwa-aepztrpqng mrkc tzmu-ngrdr. X sc tzaenzli-moulr Jiszs, murde nzkrlzlr kx alilvco-lxblrmgr badr bq. X amnctxkr Jiszs x sc tqyzluopekr mz bot Kzpznizm. 24 X mzli kc tzkrlzpe-ngrdr trnzmncpe-kru Jiszs, x wai-kzle nigr ncblo nedeng, sc tzprtzpeng mz bot kcng, x sc tzalilvcopeng Kzpznizm, tzrtangrtipelr nide. 25 Kx nzkrlzobzlr kc Kzpznizm mz nrlar dxbu kc, sc tzrmctipelr Jiszs, x nzrpibzlr bade kx, “?Ei, Kxakrlz, myx kxmu nzvz-krme mrka?”

26 X sc tqalvztrpeng Jiszs mz mangr-nzkrka'ngr. Rpibzle badr kx, “Da angidrtx lc napibo bamu. Kc tqrtangrti-ngrnamu ninge ye, murde nzmu-krmu x drtwrmu esatxpx. A' trvz-ngrpwa'muu murde krlzamu drtwr ngr rkx kc tqaelwapx-ngrbo bamu. 27 Bzkq aotxtrpwz drtwrmu nzwz-kato-krmu mz nrlc ka mz nzrtwz-krmamu dakxnzng kx namibi. A' na-aoti drtwrmu nzwz-kato-krmu, mz nzrmcti-krmu dakxnzng kc narkabz bamu nzlungr kxboi. Dakxnzng lc nide kc nakabo bamu. Murde Gct aelwapx-angidr-ngrde kx aprcpemle zmatq ngrde bange.” 28 Zbz, sc tzveapebzng bade, nzrpibzlr kx, “?Nike nartrngztibzkr mz nzale-krgr nzwzkr Gct?” 29 Rpibz Jiszs badr kx, “Nzwzngr kx suti drtwr Gct nartrngztibzmu nide sele. Lxngitiamu ninge kc tqatwzlr-ngrmle.” 30 A' nzrpibzlr kx, “?Rkx kznike na-aelwapx-ngrme bagr murde nalxngitikr kx vzpxme mz Gct? 31 ?Myx kxmule? ?Krlzq nzalengr rkx kcng tqale Mosis mzli kc melrmqgung tzmnc-ngrdr lzke, x nzmung dakxnzng kc tzrpibz mana? Murde Nzryrngrkxtr rpile kx, ‘Gct rkaom dakxnzng Heven kx nangqdr.’ ” ✡ 32 Rpibz Jiszs kx, “Da angidrtx lc napibo bamu. Dakxnzng kc tqkabz Trtenge ngi dakxnzng angidr kx vzom Heven. A' trngiu dakxnzng lc tqkabz Mosis. 33 Murde dakxnzng angidr kc tqkapx Gct, tqvzom Heven mz nzrka-krbz nzlungr mz lr nrlc.” 34 Nzrpibzlr kx, “Kxetu, ka-zvzm bagr dakxnzng lc.”

35 Rpibz Jiszs badr kx, “Ninge dakxnzng ngr nzlungr. Doa kx vzm x lxngitile ninge trtxpengr nzbrtale-krde x nzbrlxkzkr drtwrde. Murde rkabo nzlungr kxmrna mz nabz leplz. 36 Kxmule-esz' mcpeamu mzke' a' trtxpnzngr nzlxngiti-krmu kx vzpxmc mz Gct. 37 Leplz amrlx kcng tqamnqtrp Trtenge bange, sa navzmqng bange. X krkcng tzvzmqng bange trtxpnzngr nzmaszlrpx-krngeleng. A' sa na-abrtzlvzx nidr. 38 Murde vzo-ngrmc Heven mz nzale-krnge me pnz drtwr Trtenge, a' trngiu da kx vzpxm mz drtwrnge esz'-krnge. 39 X me pnz drtwr Trtenge nide sele. Leplz kcng tqamnqtrple bange, trtxpnzngr nidr kx namrbrpxm. A' na-aclve-zpwxx nidr x na-atulz-mopwc'ng mz Mzli Kxmatq kc navzm. 40 Dazpwxtx, Trtenge suti drtwrde kx krkcng amrlx tzlxngitilr ninge narmctilr nzlungr kxboi, x na-atulz-mopwc'ng mz Mzli lc Tqmatq.”

Kxnzetu R Lr Jiu Nzrpwa'-ngrdr Jiszs

41 Kx nzxlrbz kxnzetu r lr Jiu nzycmne-krde lc, drtwrdr sc tqlcpe. Murde rpi Jiszs kx, “Ninge dakxnzng kc tqvzom Heven.” 42 X sc tzrpipelr kx, “Jiszs xke, Mrlx Josip. X krlz-angidrku trtede x lxede. ?A' nike tqrpi-ngrde kx, ‘Vzomc Heven?’ ” 43 Rpibz Jiszs badr kx, “Bzkq drtwrmu lctrp mz natqnge lcng. 44 Trpnzngr kx navztxnem bange, a' ngi txpwz kx vectrp Trtenge. X leplz kxnzmulr lcng, sa na-atulz-mopwc'ng mz Mzli Kxmatq lc. 45 Mzli kc bqnc, leplz kcng tzvzmqng mz Gct, kxmu nzyrkr profet le nide sele. Nzrpilr kx, ‘Gct sa na-alvztrle leplz amrlx.’ ✡ X mzli ka, krkcng naxlrlr nzalvztrkr Trtenge x nzlxngitilr nide, sa navzmqng bange. 46 Mz nzalvztrkr Gct leplz, trngiu drtwr ngrde kx leplz nzmcpelr Gct mz mztr. Trtingr, a' nginitxpo kx vzpxm bade x mc-txpwzle nide. 47 Da angidrtx lc napibo bamu. Doa kx lxngitile ninge, rmctile nzlungr kxboi. 48 Ninge dakxnzng ngr nzlungr. 49 Mzli kc bqnc, melrmqgung tzmnc-ngrdr lzke, nzmung mana. X kxmule-esz' nzmung mana kc tqvzom wq, a' nzbzngr sa tqvz zvz. 50 A' mzli ka, dakxnzng angidr kc tqvzom Heven blepxngr. Murde doa kx namu dakxnzng lcde, trtxpnzngr nzbz-krde. 51 X ninge dakxnzng kxlu, kc tqvzom Heven. Doa kx ngqde dakxnzng lc, sa nalu-zvzpe. Murde dakxnzng lc ngi ncvrnge, x rlrpx-lzbq-ngrne mz nzalu-krnge lr nrlc.”

52 X lr Jiu kcng drtwrdr kc tqtrkape. X sc tzrpipelr kx, “?Myx kxnamu, nzka-krm mrlx lc ncvr drtqde mz nzngq-krgule?” 53 Zbz sc tqrpipebz Jiszs badr kx, “Da angidrtx lc napibo bamu. Ninge Mrlx Leplz. Nzmu trnangqwamuu ncvrnge x trnamnqwamuu mepyr rnge, trtxpnzngr nzlu-krmu. 54 A' doa kx ngqde ncvrnge x mnqle mepyr rnge, rmctile nzlungr kxboi x sa na-atulz-mopwc' mz Mzli Kxmatq kc navzm. 55 X sa nalu-mou, murde ncvr drtqnge ngi dakxnzng angidr, x mepyr rnge ngi da kx nzmnq angidr. 56 X doa kx ngqde ncvrnge x mnqle mepyr rnge, mncpxm bange x mncpebo bade. 57 Trtenge kc tqatwzlr-ngrmle ninge, nide nou nzlungr. X ni-kznge nzlungr, murde vzpxmc bade. Mz nzmu-krde lcde, doa kx ngqde ncvr drtqnge, sa nalu murde ninge nzlungr.

58 “Napi-mopwc' bamu kx ncvrnge ngi dakxnzng kx vzom Heven. Dakxnzng lc trapuleu mana kc tzngq melrmqgung lzke, x nzbzngr sa tqvz zvz. A' doa kx namu dakxnzng angidr lc, rmctile nzlungr kxboi.” 59 Nzalvztrkr Jiszs lc, ycmne mz mangr-nzkrka'ngr mrkc Kzpznizm.

Leplz Nzkqlung Nzvecpx-lzbqmqng Mz Jiszs

60 Kx nzxlr leplz kxnzvz-nqblqlr nide nzycmne-krde lc, sc tzrpipelr kx, “Nzalvztrngr lc rblxm bagu. ?Myx kxnamu nzkrlz-krgu natq lcng?” 61 Krlzpe Jiszs kx drtwrdr lctrpz mz nzalvztrngr lc. X sc tqrpipebzle kx, “?Myx kxmule, natqnge lcng nzataolr nimu mz nzlxngiti-krmu ninge? 62 ?X nzmu namcamu ninge, nzyzlulz-krnge Heven mrkc tqrkakilzmc, mzli kc tqvzo-ngrmc? ?Nike napnz drtwrmu mzli lcde? 63 Murde natq kcng tqpibo bamu, nidr kcng tqrkabz nzlungr kc tqvzpxm mz Mqngrkxtr mz nabzmu. A' zmatq ngr leplz trtakitrde nzokatrngr nimu. 64-65 A' kzdung nimu trnzlxngiti-angidrlru natqnge. Delc tqrpi-pnz-ngrbo bamu kx, ‘Trpnzngr doa kx navztxnem bange, a' ngi txpwz kx rlr-ngrm x kam Trtenge.’ ” Jiszs kc tqkxmu nzycmne-krde lc, murde krlz-pnz-kaile mz nzabzokr nzwz-krde, doa kx na-amwale nide x krkcng trnalxngitilru nide. 66 Mzli lcde, leplz nzkqlung kx nzvecpx-lzbqpeng mz nzvz-nqblq-krdr nide.

Ncblo Neng Jiszs Tzvz-nqblq-zvzpelr Nide

67 Sc tqrpipe-kzp Jiszs bagr, nigr ncblo kcng nzpnu-esz'-nrade-li (12) kx, “?Myx kxmule mz nimu, suti kz drtwrmu nzrlasz-krmu ninge?” 68 A' rpibz Saemon Pita bade kx, “?Kxetu Lod, ncblo kznike navz-nqblq-moukr? Murde nim me vzkipxm natq ngr nzlungr. 69 X mzli ka lxngiti-angidrpekr kx nim Ncblo Kxtr kc esz'txu, tqatwzlr-ngrm Gct.” ✡ 70 Rpim Jiszs bagr kx, “Kxmule-esz' mcpxx nimu mz nzmnctr-krmamu bange, a' kzdq nimu ngi kxnzawz ne Setzn.” 71 Krlc tqycmnetr-ngrde Judzs, mrlx Saemon Iskariot, kc na-amwale nide.

7

Mzle Jiszs Trnzlxngitilru Nide

1 Mz nibr kzdung mzli, nigr badr Jiszs sc tqoklatipekr mztea ngr Gzlili Provins. Trsutiu drtwrde nzvz-krde Judiz Provins, murde kxnzetu r lr Jiu nzrpilr nanibqlr nide. 2 Mzli lc nzyrlwr-lxblrngr kc tzrpibz Matelq ycpe pipz nzkaputr-krmle. ✡ *

3 Zbz mzle Jiszs sc tzrpipebzlr bade kx, “Rlasz mrka x vzdz Judiz, murde leplz nemqng namc-kzpzlr rkx kcng tqaelwapx-ngrn. 4 Nzmu kx tqsuti drtwrm nzamatqngr nim, bzkq ale-kapqq rkx kcng tqaleq, a' aelwapxngr mzlilxlr, murde nakrlzti lr nrlc amrlx.” 5 Krlc tqkxmu nzycmne-krdr lc, murde trnzlxngitikalr nide.

6 Sc tqrpipebz Jiszs badr kx, “Mzli r nzvz-krnge mrla trkrlzkapzle. A' nimu mzli kx yctxp, sa tqtakitrde nimu. 7 Lr nrlc trnzsutiu drtwrdr nzatrkati-krdr nimu, a' suti drtwrdr nzatrkati-krdr ninge, murde nzpi-zvz-krbo badr kx nqmq krdrng trka. 8 Vzdzamu esz'-krmu mz nzyrlwrngr lc, a' namnctxpwo murde mzli r nzvzdz-krnge mrla trkrlzkapzle.” 9 Natq lcng pibz Jiszs badr, x sc tqmnctxpepwz Gzlili.

Jiszs Alvztr-ngrde Lou Ngr Sabat

10 Mz nibr nzvzdzkr mzledeng Jerusalem, nigr badr Jiszs sc tqvzdz-kapqpebzkr. X traelwapx-lzbq-ngrpwzu me nzyrlwrpx-lxblrngr, murde trsutika drtwrde nzrkrlztingr nzvzdz-kz-krmle. 11 Zbz kxnzetu r lr Jiu sc tzrtangrtipelr nide. X tzrpilr kx, “?Myxpe Jiszs?” 12 Leplz nzkqlung kx nzycmne-awang mz zbo ngr leplz kc. Kzdung nzrpilr kx, “Nide ncblo kxmrlz.” A' kzdu-kzng nzrpilr kx, “E trtingr! Murde mrlx la rmailz-rbr leplz kxnzkqlung.” 13 Nzpi-awa-krdr lc Jiszs trnzplzpxlru, murde nzmwxlrtilr kxnzetu rgr.

14 Kx krlzbzle kc vau r wiki lc, Jiszs vztr Mangr-nzangiongr sc tqalvztrpe elr. 15 Kx nzxlrbz kxnzetu r lr Jiu nzalvztr-krde nzkctitxpxlr, sc tzrpipelr kx, “Mrlx lc trsikluneu mz Lou scgu. ?A' myx me twzkimle da lcng tqpipxleng?” 16 Rpibz Jiszs badr kx, “Da lcng tqalvztr-ngrne trnzvzdzpqngqu mz drtwrnge. A' da lcng aelwa-ngrm Gct, kc tqatwzlr-ngrmle ninge. 17 Doa kx nartrngzbz me pnz drtwrde, sa nakrlzle kx nzalvztr-krnge vz-nqblq-zvzle me pnz drtwr Gct. 18 Murde doa kx ycmnetr-ngrde zmatq ngrde esz'-krde, suti drtwrde nzangiongr nide. A' doa kx yc mz drtwrde nzangiokr leplz Kxetu rde, ncblo kxmule lcde tubq x trpokiau. 19 Mosis rkabz bamu Loukxtr. A' trpnzngr nimu kx rvz-nqblq zvz natqdeng. X mz drtwrmu rpiamu kx xpqbrlr-ngrne Lou ngr Sabat. ?E delc tqrpi-ngrnamu nanibq-ngrnamu ninge?”

20 Nzrpibzlr leplz kx, “Eke, drka' la tqmncpxm bam. ?Neke rpile nanibqle nim?” 21-23 Rpibz Jiszs mz kxnzetu r lr Jiu kx, “Kzdq mzli wzx mz Sabat mz nzamrlz-krnge ncblo. A' yrkelvzamu ninge. A' nimu wz-kzamu mz Sabat mzli kznikeng vz-nqblq-ngrnamu Lou sc Mosis, mz nzrpakrngr doa ncblo. (A' lou lc vz-pnz-kaip x lou sc Mosis kc ate.) Murde nzmu zbq ngr nzrpakrngr kx tqtaole mz Sabat, sc tqrtrngztipebzmu nzrpakrngr. X da lc tubq mz drtwrgu. ?A' memule tqngyatingr drtwrmu ninge, mz nzamrlz-atwrnr-krnge ncblo mz Sabat? ✡ 24 Bzkq obqti-txpwzmu da kx yctrpz yz, a' nzaolvz-krmu da natutr mz da kxtubq.”

Me Vzkim Kxnzmcpx

25 Kzdung lr Jerusalem nzrpilr kx, “Mwx ncblo lc tzpi kxnzetung kx nanibqlr. 26 Rlr! A' se tqycmnetxpxpebz mz mz leplz kxnzkqlung x trpnzngr nidr kx ayzlubzle natqde. ?Myx kxmule, nzkrlztrpebz kxnzetu rgung kx ni-angidrpede Kxnzmcpx? 27 A' trtingr. Murde krlzku kx mzli kc navz-ngrm Kxnzmcpx trpnzngr kx narkrlz me navzkimle. A' mrlx lc krlzku mztea nyzde, dekc trnangini-ngrdeu Kxnzmcpx.” Krlc tqkxmu nzycmne-krdr lc, murde mz drtwrdr nzrpilr kx Jiszs mzte nzmc mztea Naszret. 28 A' trnzkrlzlru kx mzte nzmc Betleem, mztea nyz Kxnzmcpx, mz nzatutr-krde natq profet kcng bqnc. ✡ Mz nzmu-krde lcde, mz nzalvztrkr Jiszs kc Mangr-nzangiongr, nate plxtxpxle mz nzrpi-krde kx, “Rpiamu kx krlzamu ninge x me vzkimc. A' trkrlzwamuu me vzkimc. Murde trvz-lzbqpwc'u, a' atwzlr-ngrmle ninge Gct angidr. X trkrlz-kzwamuu nide. 29 A' ninge kx rkrlz angidr nide, murde vzpxmc bade x atwzlr-ngrmle ninge.”

30 Kzdung leplz kx nzxlrbzlr nzycmne-krde lc, sc tzrpipelr nalolvzpelr murde rpile kx vzpxm mz Gct. A' trpnzngr kx kabzle mqde, murde trkrlzkapzle mzli r nzrnibqngr nide. 31 A' leplz kcng tzlxngitilr nide, sc tzrpipelr kx, “Mwx, nide Kxnzmcpx kc tzpi navzm. Murde ale rkx kxkqlu.” 32 Kx nzxlr kzdung Farzsi nzpi-awa-krdrle, sc tzaveatipelr kzdung pulis ngr Mangr-nzangiongr nzlolvz-krdr nide. 33 A' mzli kc tzkaputr-ngrbz pulis lcdeng, nzlalztqbzng bade. X sc tqrpipebz Jiszs mz leplz lcng amrlx kx, “Mzli r nzmnc-krbo bamu trboipeu x ninge kc tqyzlupe-mopwc' mz Gct kc tqatwzlr-ngrmle ninge. 34 Mzli lcde, sa nartangrtiamu ninge, a' trnamcwamuu ninge. X trtxpnzngr nzvz-krbzmu mrkc namnc-ngrne.” 35 Sc tzrpipe kxnzetu r lr Jiu kx, “?Mrlx lc navzkile drlve kc tqrpi-ngrde trpnzngr nzmc-krgu nide? ?Myx kxmule, navz mz kzdung kz nrlarnrlc kcng tqaclve kz King r Rom? ?X na-alvztrle lr Jiu kcng tzmncng mrlcdeng x lr mrlcde kcng tzmnc-mrbrng? 36 Rpile kx sa nartangrtiku, a' trpnzngr nzmc-krgu nide. X trpnzngr nzkrlz-krbzku mrkc namnc-ngrde. ?Nike tqkxmu nzycmne-krde ke?”

Jiszs Rka Lue Ngr Nzlungr

37 Mz milzpq ngr zbq krartqmz ngr Matelq, Jiszs tulzm Mangr-nzangiongr Yawe, sc tqetumipe natqde nzrpi-krde kx, “Doa kx drtwrde brlxkz navzm bange, murde narmnq lue ngr nzlungr kxmrna.” †

38 “Murde kxnzlxngitilr ninge sa na-atutrlr Nzryrngrkxtr kc tqrpile kx, ‘Lue ngr nzlungr sa nangqtr-zvzbz mz nabz leplz.’ ” ✡ 39 Lue ngr nzlungr lc, tqycmnetrngr Jiszs ngi Mqngrkxtr, kc nakabz mz leplz kcng nalxngitilr nide. A' mzli lc tqycmne-ngrde, Mqngrkxtr trvztrkapz mz nabz leplz. Murde Jiszs trnzglqlzka.

40 Kzdung leplz kx nzxlrbzlr nzycmnekr Jiszs, sc tzrpipelr kx, “Mrlx lc ni-angidrde profet kc tqaenzliku, tqapule Mosis.” 41-42 X kzdung nzrpilr kx, “Eu, mrlx lc nide angidr Kxnzmcpx ne Gct.” A' kzdu-kzng nzrpilr kx, “Trtingr, Kxnzmcpx nzmu trvzpxpuu Gzlili. Murde Nzryrngrkxtr rpile Kxnzmcpx navzpxm mz nqvi lr Devet x mzte namc Betleem, taon nyzde.” ✡ Kc tqmu nzycmne-krdr lc, murde trnzkrlzlru kx Jiszs mzte nzmc Betleem, a' nzrpilr kx mzte nzmc Gzlili Provins. 43 Zbz drtwrdr kc tresz'tipeu. 44 Kzdung nzrpilr nalolvzlr nide, a' trpnzngr kx kabzle mqde.

Kxnzetu R Lr Jiu Nzpxtxpx-ngrdr Jiszs

45 Zbz pulis ngr Mangr-nzangiongr sc tzyzlupebzng esz'-krdr. X kxnzetu rdr kcng tzatwzlr-ngrdr nidr mz nzlolvz-krdr Jiszs, sc tzrpipebzlr badr kx, “?Memule tqvz-ngrmamu esz'-krmu?” 46 A' mz nzmrlzkr badr natq Jiszs, nzrpibzlr kx, “Trgalr ncblo kx myaszpxle nzycmne-krde.” 47 Nzrpi-mopwz Farzsi kx, “?Memule, angqngupe-kzle nimu x sc tqlxngitipe-kzamu nide? 48 ?Xlrpe-kzamu dq ena nigr kx lxngitile mrlx lc? 49 Trtingr. A' leplz lcng trnzkrlzlru Lou scgu. X sa na-ayrplapx Gct leplz lcng.”

50-51 Zbz Nikodimzs, kc tqvzbz mz Jiszs mzli kc ena, rpibzle mz Farzsi kztedeng kx, “Mz nzvz-nqblq-angidr-krde Lou scgu, trtakitrpleu nzpi-krgu kx ncblo vz-rbr, a' nalalztq-kaipzku mz nzycmne-krde.” ✡ 52 Zbz kxnzetu kcng sc tzngyatipe drtwrdr nide. Nzrpibzlr bade kx, “?Memule, ni-kzp lr Gzlili? Na-aoti drtwrm Nzryrngrkxtr, murde rpile kx trpnzngr profet kx naprpxm Gzlili.” ‡

Olvz Kx Rmwimi Ncblo Kzble

53 Kx yrkrpxbz nzycmnekr Farzsi lc, sc tzaki-lzbqpeng, tzyzlupeng mz ma nyzdr.

8

1 A' Jiszs rkalzm Mangr-nzangiongr, x sc tqvzdzpekr badr mz Newz ngr Nc Olivi mz nzmwingr. 2 Zbz mzli kc mz nourla mz zbq krartqmz ngr Matelq, Jiszs yzlu mou Mangr-nzangiongr. Kx nzmc leplz nide, sc tzyrkrpe-mopwzng bade. X Jiszs wxbutxo x sc tqalvztrpele nidr.

3 Mzli lc krkcng tzalvztrng mz Lou sc Mosis x kzdung Farzsi nzvzmibzlr mz Jiszs kc kzdq olvz. Olvz lc yrlz a' rmwimi ncblo kzble. 4 Zbz sc tzrpipebzlr mz Jiszs kx, “Kxakrlz, olvz lc yrlz, a' nzmc nzmwimi-krde kzdq ncblo kzble. 5 Mz Lou scgu, Mosis kapxle natq kx olvz kxmule lc navaebq mz rplz. ?A' myx kxmu nzaotikr drtwrm le?” ✡ 6 Krlc tzycmne-ngrbzlr lc bade nzrpilr na-atalzlr nide. Murde nzmu narpibz Jiszs kx navaebqlr olvz kc, xpqbrlr-ngrde lou sc gzpman ngr Rom. X nzmu narpibzle kx bzkq nzvaebqlr olvz kc, xpqbrlr-ngrde Lou sc Mosis. Mz nzmu-krde lcde, myx me ayzlukibz Jiszs le, nzkrlzlr nzrlwangr nide mz lou kx xpqbrlr-ngrde.

A' Jiszs sc tqyrngzope mz drtc' tqryrpe mz nratoki r mqde. 7 A' mzli kc tzvea-zvz-ngrbzlr bade, Jiszs yrngzlzm, sc tqrpipebzle badr kx, “Mrlz, a' doa kx trpnzngr alwx ngrde kxesz', nide kc navaebq-kaile olvz lc mz rplz.” 8 Zbz, yrngzo mou x ryr mou mz drtc'.

9 X kx nzxlrbz kxnzalvztrng mz Lou sc Mosis x Farzsi kcng nzycmne-krde, drtwrdr trmrlzu. X sc tzdwapxpeng amrlx ngrdr yz, yzuo mz lrtzlvz nzdwapx-krdr, vz vz nzyrkrtxpxng. Murde nzkrlzlr kx nidr amrlx ngrdr nzaleng alwx. Zbz Jiszs ncdr olvz kc tzvzmimlr, nzmnc-txpwzng mz mzlir zbo ngr leplz lcng. 10 Jiszs yrngzlz-mop, sc tqrpipebzle bade kx, “?Myxpe leplz kcng tzvzmimlr nim? ?Mncbe dq kx na-ayrplapxle nim?” 11 Ayzlu-ngrbz olvz kc natqde kx, “Kxetu, trpengr kx mnc.” X rpi-mopwz Jiszs kx, “X ninge, trna-ayrplapx-kzwxu nim. A' vzpe x bzkq alepeq alwx.”

Jiszs Nide Zyzlr Ngr Lr Nrlc

12 Jiszs rpi-mopwzle mz leplz kcng tzmncng Mangr-nzangiongr lc kx, “Ninge zyzlr ngr lr nrlc. Doa kx vz-nqblqmle ninge tralepeu alwx, a' sa nalxngitile da angidr mz nzrmcti-krde nzlungr kxmrna.” ✡ 13 A' nzrpibz Farzsi bade kx, “Rblxbz mz leplz nzlxngiti-krdr natqm. Murde da amrlx kcng tqpipxq ycmnetrtx-ngrpwzme nim esz'-krm, x trnzkrlzlru kx da zpwx lc tqpiq o trtingr.” ✡

14 Rpi-mopwz Jiszs kx, “Kxmule-esz' ycmnetr-ngrne ninge esz'-krnge, a' da lcng tqpixng da angidr. Murde, krlzx mrkc tqvzkimc x mrkc navzkix. A' trkrlzwamuu mrkc tqvzkimc x mrkc navzkix. 15 Aolvzamu leplz mz nzvz-nqblq-krde drtwr ncblo. A' traolvzwxu leplz mz nzvz-nqblq-krde drtwr lc. 16 A' nzayzlu-krbo da mz leplz tubq-esz'ngr. Murde trpipxwxu esz'-krnge, a' nigr ncdr Trtenge kc tqatwzlr-ngrmle ninge. 17 Lou scmu rpile kx, ‘Nzmu ncblo kxnzling kx drtwrdr esz'ti, nalxngitiku natqdr.’ ✡ 18 Rpix kx natqnge da angidrng. X Trtenge kc tqtu-kzp mz nibrnge, rpi-kzle kx natqnge ngi da angidr kz. Mz nzmu-krde lcde, takitrde nzrlxngitingr natqgrng.”

19 Nzrpibzlr kx, “?Myx Trtem kc tqpiq?” Rpibzle kx, “Trkrlzwamuu Trtenge murde trkrlz-kzwamuu ninge. Nzmu nakrlzamu ninge, krlz-kzamu Trtenge.” 20 Jiszs pile natq lcng mz nzalvztr-krde mz Mangr-nzangiongr, mrkc mz bokis kc tzyrlqongr trau. A' trpnzngr kx rlolvz nide, murde trkrlzkapzle mzli r nzrnibqngr nide.

Trpnzngr Farzsi Kxnavz Mrkc Navzki Jiszs

21 Rpi-mopwz Jiszs mz Farzsi kcng kx, “Ninge lc navzpex. X sa nartangrtiamu ninge, a' trtxpnzngr nzvz-krmamu mrkc navzkix. Murde mzli kc nabz-ngrnamu, alwx ngrmu trnaipqpxpwzu Trtenge.” 22 Sc tzrpipe kxnzetu r lr Jiu kx, “Rpile kx trpnzngr nzvz-krbzku mrkc navzkile. ?Myx kxmule, na-abz-lzbq?” 23 Rpibz Jiszs kx, “Nimu lr nrlc, a' ninge lr Heven. 24 Delc tqrpi-ngrbo bamu kx sa nabz-ngrnamu alwx ngrmung. Murde nzmu Trtenge naipqle nimu, nalxngitiamu kx Ninge Ningepe, kc tqatwzlr-ngrmle.” *

25 X sc tzrpipebzlr bade kx, “?Nim angidr ncblo kznike?” Rpibz Jiszs kx, “Nzwrde kqlupe nzpi-krbole bamu. 26 X kxmule-esz' krlzx nzpi-krbo bamu da kxkqlu, x krlz-kzx nzpi-krbo nzvz-rbr-krmung kxkqlu, a' pitxpo nike pim Trtenge kc tqatwzlr-ngrmle ninge. X nide da angidr.” 27 Jiszs ycmnetr-ngrde Trtede Gct, a' tryrplatitrpwzu nardr. 28 Sc tqrpipebzle badr kx, “Mz nibr nzadolz-krmu ninge, Mrlx Leplz, sc tqkrlz-ateamu kx Ninge Ningepe. Murde trvz-nqblqwxu me pnz drtwrnge esz'-krnge, a' pitxpwo nike alvztrp Trtenge bange. 29 Trtenge kc tqatwzlr-ngrmle ninge, sc tqmncm bange. Tr-rlaszleu ninge murde rtrngz-zvzbo da kx aelalzmle drtwrde.” 30 Mzli lc leplz nzkqlung kx nzlxngitilr Jiszs, mz nzxlr-krbzlr natqdeng.

Jiszs X Ebraam

31-32 Sc tqrpipebz Jiszs mz lr Jiu kxnzlxngitilr nide kx, “Mz nzyrlq-angidr-krmu natqnge, aelwapx-ngrde kx nimu leplz nengeng. Delc nakrlz-zpwx-ngrnamu da angidr, x da angidr lcde sa na-aopxbzle drtqmu.” 33 Kx nzxlrbzlr nzycmne-krde, sc tzrpipelr kx, “Ei, nigr nqvi lr Ebraam, x trgalr leplz kx awz-nrbalqle nigr, x drtqgr opxpe. ?A' nike tqrpi-ngrn kx drtqgr sa na-aopx?” ✡

34 Rpi-mopwz Jiszs badr kx, “Da angidrtx lc napibo bamu. Pe-amqngi alwx leplz amrlx kcng nzaleng alwx. X trpnzngr scdr zmatq kx na-aopx-ngrdr drtqdr. 35 X doa kxmule lc traxvctru mz nqvi lr neidu. A' doa ncblo ne trte, nide txpwz kc tqtakitrde nzmnctr-zvz-krde mz nqvi lr neidu. 36 Mz nzmu-krde lcde, mzli kx Mrlx Trte aopx-ngrbzle drtqmu, axvctrpele nimu mz nqvi lr trtede, x drtqmu opx angidr. 37 Da zpwxtx nzrpi-krmu kx nimu nqvi lr Ebraam. A' kzdung nimu suti drtwrdr nznibq-krdr ninge, murde nzpxtxpx-ngrdr natqngeng. 38 Pibo bamu da kx pwxlvztrpo mz Trtenge. X ale-kzamu da kx pibz trtemu.”

39 A' nzrpibzlr bade kx, “Ebraam nide kc tqngi trtegr.” Rpibz Jiszs kx, “Nzmu nangini-angidrmu doa ne Ebraam, navz-nqblq-kzpzmu nqmq krdeng kxmrlz. 40 Pi-zvzbo bamu da angidrng kx xlrtrpo mz nao Gct. A' rpiamu nanibq-ngrnamu ninge. Trngiu nqmq kr Ebraam lc tqwaiamu. 41 Mz nzrtrngzti-krbzmu da lcng, vz-nqblq-angidramu nqmq kr trtemu, kc trngiu Gct x trngi-kzu Ebraam.” Nzrpibzlr kx, “Trnipgru doa ngr peto, a' Gct kx ngi Trtegr angidr.”

42 Rpi-mopwz Jiszs badr kx, “Nzmu Gct nangi Trtemu le, namrlztiamu ninge. Murde vzpxmc bade, x vzmc mz nrlc. Trvzpwc'u mz zmatq rnge esz'-krnge, a' nide kc tqatwzlr-ngrmle ninge. 43 A' narmu trnzyrplatitrlru natqnge. 44 Murde nimu doa ne trtemu, Setzn. Dekc tqmrlz-ngrbz bamu nzvz-nqblqngr me pnz drtwrde. Abzo mzli kc tzwzngr nrlc, Setzn tqngi Kxrnibq. X ni-kzde Kxapokia, murde da angidr trycpwzu bade. X mz nzpokia-krde vz-nqblq-txpwzle nqmq krde esz'-krde. Murde nide Mepokia x Nou Nzpokiangr amrlx. 45 X trlxngiti-ngrwamuu ninge mz nzpi-krbo bamu da angidr, murde nimu doa nedeng. 46 ?Neke mz nimu krlzle nzaelwa-ngrm da kx vz-rbrtix? ?Nzmu kx tqrpibo da angidr, memule trlxngiti-ngrwamuu ninge? 47 Doa neng Gct nzlxngiti-angidrlr natqde. A' trlxngitiwamuu natqde murde trnginipwa'muu doa nedeng.”

Jiszs Mnc Kai X Ebraam Kc Ate

48 Kx nzxlrlr natq Jiszs mz trnzngini-krplru doa neng Gct, nzrpibzlr bade kx, “Eke! A' nim trngiulrJiu. Nim lr Szmariz kxngangr! X drka' la tqmncpxm bam.” 49 Rpibz Jiszs kx, “Trpnzngr drka' kx mncpxm bange. Murde amatqx Trtenge, a' tramatqwamuu ninge. 50 X mz trnzamatq-krpwa'muu lc ninge, Trtenge sa na-ayrplapxle nimu. Murde suti drtwrde kx leplz amrlx na-amatqlr ninge, Mrlxde. X navz-nqblq-zvzx me pnz drtwrde.

51 “Da angidrtx lc napibo bamu. Doa kx lxngitile natqnge, trtxpnzngr nzbz-krde.” 52 A' nzrpibzlr bade kx, “Mzli ka krlz-angidrpekr kx drka' la tqmncpxm bam. Murde Ebraam bzpe x profet nzbzpeng, a' se tqrpiq kx doa kx lxngitile natqm trtxpnzngr nzbz-krde. 53 ?Myx kxmule, myapxbzme mz melrmqgr Ebraam? ?Mz drtwrm nim neke?”

54 Rpi-mopwz Jiszs badr kx, “Nzmu na-amatq-lzbqnge trpnzngr drtwr ngrde. A' Trtenge kc tqamatqle ninge, rpiamu kx nide Gct rmu. 55 X kxmule-esz' rpiamu kx nide Gct rmu, a' trkrlz-angidrwamuu nide. Murde ninge kx rkrlz angidr nide. Nzmu narpix kx trkrlzwxu nide, sc tqapupe-kzx nimu kxnzpokiang. A' krlzx nide x vz-nqblqx natqde. X trpokiawxu.

56 “X melrmqmu Ebraam kz abrtz-zvz-ngrde nzxlr-krde ninge mzli kc tqmnc-ngrde mz nrlc. Murde lxngitile natq Gct kx sa na-atwzlr-ngrmle ninge mz nrlc.” 57 Nzrpibz kxnzetu r lr Jiu kx, “Pokiatxpeq! Murde Ebraam bz pnz mzli kc bqnc, x trkrlzkapzme yiz kx nzpnu-nzlvqn (50). ?A' se tqrpipeq mc-kzq Ebraam?” 58 Rpi-mopwz Jiszs badr kx, “Da angidrtx lc napibo bamu. Ebraam mzte trnzmcka, a' Ninge la tqmncpex.” 59 Kx nzxlrbzlr natqde lcng, sc tzrtangrpeng rplz kx nzvaebq-ngrdr nide. A' Jiszs amrbrtr-lzbqbz mz zbo ngr leplz, x sc tqvzpxpe yz Mangr-nzangiongr.

9

Jiszs Amrlzle Ncblo Kx Mzte Mwi

1 X mz nzvz-krgr badr Jiszs mz lrpzki, rmctikr kzdq ncblo kx mzte mwi. Nzmwikr mzte lc nzmcmi pnz mzte. 2 X rpibzkr kx, “?Kxakrlz, myx kxmule mz nzmwikr mzte lc? ?Ngi dalr alwx ngrde esz'-krde o alwx ngr trtede x lxede?” Krlc tqycmne-ngrbzkr lc murde mz drtwrgr zyagox amrlx vzpxm mz alwx. 3 A' ayzlu-ngrm Jiszs natqgr kx, “Nzmwikr mzte trngiu dalr alwx ngrde x trngi-kzu alwx ngr trtede x lxede. A' mzte mwi murde zmatq ngr Gct na-aelwapxngr mz nzamrlz-krnge nrkrdrtqde. 4 Murde nawztrpzku mz Trtenge kc tqatwzlr-ngrmle ninge, mzli ka tqrnginyzbe-ngrgu mzli. Murde mz nibr nzbz-krde ncblo trkrlzpeleu nzwzngr. 5 A' mzli ka tqmncbe-ngrne mz nrlc, apux zyzlr kc tqrlr-ngrbzle mz lr nrlc nzmc-krdr da angidr.” ✡

6 Mz nibr natq lcng, Jiszs sc tqbyaope mz drtc'. X zbya ngrde sc tqayabemipele drtc' mz nzayayr-krdele. X sc tqabli-kztrpebzle mz mz ncblo kc mzte tqmwi. 7 X rpibzle bade kx, “Vz x ycpqo mzpq mz nabzde Siloam.” Siloam drtwr ngrde Nzatwzlrngr. Ncblo kc vz mrkc tzatwzlrkile, ycpqpxle drtc' kcng mz mzte. X mzli lcpwz, sc tqrmcpe da, x sc tqyzlupe mrnyzde. 8 Ncblo lc mzli kc ena wxbu zvz mz nrlar lrpzki mz nzrlx-krde scde da. Kx nzmc leplz nide, sc tzrpipelr kx, “?Ei, trngiu mrlx kc tqwxbu zvz mz nrlar lrpzki tqrlxm bagu scde da?” 9 Kzdung leplz nzrpilr kx, “Ncblo lc nide lape.” A' kzdu-kzng nzrpibzlr kx, “E trkr, ncblo kzble la, a' nzobq-krde apule nide.” A' kx xlrbzle nzycmnetr-krdr nide, sc tqrpipebzle kx, “Ninge kape.” 10 Zbz sc tzrveapebzng bade, nzrpibzlr kx, “?Myx kxmu mzpq tqobqpe-ngrde?” 11 Sc tqrpipebzle badr kx, “Ncblo kc tqngi drtqde Jiszs ayayrtile kc drtc' mz zbya ngr naode, sc tqabli-kztrpebzle mz mzke', x rpimle bange navzne mz nabzde Siloam x naycpqpxx mzke' elr. Kx ycpqpxx kc mzke', ninge kc tqrmcpex da.” 12 Nzrpibzlr kx, “?Myxpe ncblo lcde?” Rpibzle kx, “Trkrlzwxu.”

Farzsi Nzycmnetrng Mz Ncblo Kc Mzte Tqmwi Pnz

13 Zbz ncblo lc, sc tzvzmipebzlr badr Farzsi. 14 Zbq kc tqamrlz-ngrbz Jiszs mz ncblo lc ngi Sabat. 15 Mz nzmu-krde lcde, nzveati-mopwz Farzsi mz ncblo kc kxmu nzobqpxkr mzte. Sc tqrpipebzle kx, “Alatrpzle kc drtc' kx yayr mz mzke', ycpqpxx, x ninge kc tqrmcpex da.” 16 Zbz drtwr Farzsi tresz'tipeu. Kzdung nidr nzrpilr kx, “Ncblo kxmule lc tratwzlr-ngrpwqu Gct, murde nzwz-krde mz zbq lc rnzlvzole Lou ngr Sabat.” A' kzdu-kzng nzrpilr kx, “Trtingr, mrlx lc atwzlr-ngrm Gct, murde ncblo kxale alwx, traleu rkx kxmule lc.” 17 X nzrpi-mopwz Farzsi mz ncblo kc kx, “?Rpiq kx ncblo kc aobqpxbzle mzpq? ?X mz nzaobqpx-krbzle lc mzpq, mz drtwrm nide neke?” Rpibzle kx, “Mwx nide profet.” 18 A' kxnzetu r lr Jiu trnzlxngitilru ncblo lc. Zbz sc tzaveatipelr trtede ncdr lxede. 19 Kx nzvzmlr kc, Farzsi kcng sc tzrpipebzlr kx, “?Mrlxmu lc? ?Da zpwx kx nzmwikr mzte nzmcmi pnz mzte? ?A' nike tqobqpengr mzte mzli ka?” 20 Nzrpibzlr kx, “Krlz-angidrkr kx mrlxgr lc mzte mwi mzli kc tzmika-ngrde. 21 A' trkrlzkru nike tqobq-ngrde x neke tqaobqpxbz. A' veabzmu bade, nipede doa kxetu x krlzle nzycmne-krde esz'-krde.” 22 Krlc tzycmne-ngrbzlr lc, nzmwxlrtilr kxnzetu r lr Jiu, murde nzpipxlr kx, “Doa kx rpile Jiszs nide Kxnzmcpx, sa na-amnctrpzlr yz mz mangr-nzkrka'ngr x namapulrpx-ngrdr mztea.” 23 Delc tzrpi-ngrbz trtede ncdr lxede kx, “Nipede doa kxetu, veabzmu bade.”

24 Zbz sc tzkqlepe-moulr ncblo kc mz nzwrde krali, tzrpipebzlr kx, “Esalzbz mz Gct kx da angidr kc napiq. Murde krlzkr kx mrlx lc tqaobqpxbzle mzpq rtrngzbz alwx.” 25 Rpibzle badr kx, “Trkrlzwxu kx nide ncblo kxrtrngzbz alwx o trtingr. A' da kx krlztxpo mzli kc ena mzke' mwi, a' mzli ka obqpe.” 26 Nzrpi-mopwzlr kx, “?Nike waisr-ngrde nim mz nzamrlz-krbzle mzpq?” 27 Rpi-mopwzle badr kx, “Rlr, pipebo bamu a' trxlrwamuu. ?Nike tqrpi-ngrnamu napi-ngr-mopwc'le? Mwx suti kz drtwrmu nzngini-krmu ncblo nedeng.” 28 Kx nzxlrbzlr nzycmne-krde, drtwrdr trmrlztilzpqngqu, sc tzpibqtipelr, x nzrpibzlr kx, “Nim kxvz-nqblqle nide, a' nigr vz-nqblqkr Mosis. 29 Murde krlzkr kx ycmnekipx Gct Mosis, a' mrlx la trkrlz-pnz-kru me vzkimle.” 30 Rpi-mopwz ncblo kc badr kx, “Rlr, kctipxpex nimu. ?Ncblo lc aobqpxbzle mzke', a' se trkrlzwamuu me vzkimle? 31 Krlz-angidrku kx Gct trayzlupwzleu nzkrka'kr ncblo kx rtrngz-zvzbz alwx x trtekqtrleu nqmq nr drtwrde. A' lalztqpwz mz doa kx angiole nide x alele nike suti drtwrde. 32 Abzo mzli kc pnz trgalr ncblo kx aobqpxbzle mz mrlx kx mzte mwinepxm mz nzrmcngr mzte, da kc tqwaix. 33 A' mrlx lc mc-angidrpeku nzvzpx-krmle mz Gct. Nzmu trnavzpxpleu mz Gct, trpnzngr da kx na-alele.” 34 A' nzrpibzlr kx, “Ei, trtakitrdeu nzalvztr-krm nigr, murde mzpq nzmc mz alwx ngr trtem x lxem, x tao zvz mz alwx.” Zbz sc tzamnctrpebzlr nide yz mz Mangr-nzangiongr, x tzmapulrpxpe-ngrdr mztea.

Kxnzvz-rbrng Mz Nzobqkr Gct

35 Kxrmcti Jiszs ncblo kc tzmapulrpxngr, sc tqrpipebzle kx, “?Myx kxmule? ?Lxngitipeq Mrlx Leplz?” 36 Rpibz ncblo kc kx, “?Kxetu, neke tqngi ncblo lcde? Pim bange murde nakrlzx x nalxngitix nide.” 37 Rpibz Jiszs bade kx, “Ninge lc tqycmnebz bam, ninge nide.” 38 Zbz sc tqrpipebzle kx, “Kxetu Lod, lxngitix kx nim Kxnzmcpx.” X rweobz zpr mz Jiszs mz nzangio-krde nide.

39 Rpibz Jiszs kx, “Vz-ngrmc mz nrlc mz nzpwxliti-krnge leplz mz alwx ngrdr x mz nzalvztr-krnge nidr kcng trnzkrlzkalr Gct, murde narmctilr nzlungr kxmrna. A' vz-kz-ngrpc' mz nzaelwapx-krbo da kxvz-rbr mz leplz kcng tzrpilr kx nzalvztr-krdr tubq.” 40 Kzdung Farzsi kx nzmncng badr sc tzrpipebzlr kx, “?Mz nzycmne-krm lc nigr du kz kxnzalvztr-rbrng?” 41 Rpibz Jiszs badr kx, “Eu. Murde leplz kcng trnzkrlzlru Gct, trnzvz-rbrung mz nzvz-nqblq-krdr nide. A' mz nzrpi-krmu kx nzalvztr-krmu tubq, aelwapx-ngrde kx vz-rbramu mz nzobqkr Gct.”

10

Kxaclve Angidr Sip

1-2 Rpi-mopwz Jiszs badr kx, “Naycmne-ebzpxbo dq ncblo kxaclve sip. Kxaclve Angidr sip dwatrpz mz naonrx. A' mrlx kx trdwatrpwzu mz naonrx, a' okilzbzle mz nibr bz, nide mrlx kxpna da. 3 Ncblo kc tqaclve naonrx, lvxpxbzle naonrx mz kxaclve sip. X sip nedeng nzkrlzlr natqde mz nzkqle-krbzle drtqdr, x sc tqvzmipxpeleng. 4 X nzvz-nqblqlr me vzkile, murde nzkrlzlr natqde. 5 Trnzvz-nqblqlru ncblo kzble, murde trnzkrlzlru natqde. A' nzdwaszlr nide.”

6 Yapwxtibz Jiszs badr nzycmne-ebzpxngr lc mz nzaelwapx-krde nzblepx-krde mz leplz kcng tzesabrtilr leplz. A' tryrplatitrpwzu nardr natqde. 7 Zbz sc tqrpipe-mopwz Jiszs kx, “Da angidrtx lc napibo bamu. Ninge naonrx kc tzdwakitr sip mz nzprtr-krbzlr badr kztedrng. 8 Leplz kcng tzvz-kaipqng mz ninge, nzalvztr-ngrdr da kx vz-rbr. X nzapulr kxnzpnang da x nzangqnguting. Delc sip trnzlalztq-ngrpwzlru badr. 9 X ninge naonrx kc tzvzkitr leplz mz nzkrlz-krbzlr Gct. Doa kx vztrp bange nide kx narlapx. X na-apule sip nenge mz nzdwatr-krmle x nzdwapx-krde mz nzrmcti-krde dakxnzng ngr nzlungr. 10 Vz-ngrmc murde sip nengeng namnc-zpwxng. A' ncblo kxpna da vztx-ngrple nzpnangr, nzrnibqngr x nzodangr.

11 “Da angidrtx lc napibo bamu. Ninge kz Kxaclve-angidrle sip. Murde Kxaclve-angidrle sip rlrpx-lzbqngr mz nzbz-krde mz nzarlapx-krde sip nedeng. *

12 Ncblo kxnzawz, trnipleu ncblo kxaclve x rngine sip. Ncblo kxnzawz dwaszle sip mz nzmc-krde nzvz-krm kuli kzpeto. Zbz kuli kc sc tqlolvzpele kcng x aodalitipele kcng. 13 Ncblo kxnzawz dwa murde yc txpwz mz drtwrde nzatatr-ngrm trau, a' tryc-ngru drtwrde sip. 14-15 Ninge Kxaclve Angidr sip. Krlzx sip nengeng x nzkrlzlr ninge, da kc tqwai nzkrlzkr Trtenge ninge x nzkrlz-krnge Trtenge. X rlrpx-lzbq-ngrne mz nzbz-krnge nidr. ✡ 16 Kzdung sip kx nangi nengeng trnzprtrkang mz nabxbz nyznge. Krlcdeng navzmi-kzpc'ng mz nabxbz nyznge x sa naxlr-kzplr natqnge. Murde sip nengeng amrlx nanginidr dzbede kx esz', x nangininge txpwz kxaclvele nidr.

17 “X rlrpx-ngrne nznibq-krdr ninge murde krlzx kx sa nalu-mopwc'. Delc Trtenge tqmrlzti-zlwz-ngrde ninge. 18 Trpnzngr kx nanibqle ninge, a' ninge kx narlr-lzbq-ngrbz mz nznibq-krdr ninge. Murde rngiscnge zmatq ngr nzka-krbo nzlungr x nzrkatx-krngele. Krlc natq kx kam Trtenge bange kx na-angidax.”

19 Zbz lr Jiu sc tzaki-lzbqpe-moung mz natq kcng tqpiti Jiszs. 20 Leplz nzkqlung nzrpilr kx, “Eke! Mrlx lc dwasz drka', delc tqlukurnr-ngrde. ?Memule tqlalztq-ngrbzmu bade?” 21 A' kzdu-kzng nzrpilr kx, “Ncblo kx dwasz drka' nzycmne-krde trkxmuleu lc. ?Myx kxmule, drka' krlzle nzaobqpx-krde mz kxmwi?”

Kxnzetu R Lr Jiu Nzpxtxpx-mou-ngrdr Jiszs

22-23 Mzli lcpwz, mzli r zbao mz Disembz, ycpe pipz nzkaputr-krm Nzyrlwr-lxblrngr mz Nzatr-moungr Mangr-nzangiongr Yawe Jerusalem. X nigr badr Jiszs sc tqvztrpekr Mangr-nzangiongr, x sc tqvznepe mz Makoa nyz Solomon. †

24 Kxnzetu r lr Jiu nzvzmqng nzmnc-ngalelvzlr nide, murde nzrpilr namctrpzlr dq da kx vz-rbrtile. X sc tzrpipebzlr kx, “Mzli boipe, a' drtwrgr kc tqveabe. Kx nim Kxnzmcpx o trtingr, pi-zpwxm bagr murde nakrlzkr.” 25 Rpibz Jiszs badr kx, “Pipebo bamu, a' trlxngitiwamuu ninge. Rkx kcng tqalexng mz zmatq ngr Trtenge, da lcng nzaelwapx-ngrbzlr bamu ncblo kc tqngininge. 26 A' trlxngitiwamuu murde trnipwamuu sip nengeng. 27 X krlzx sip nengeng, nzxlrmlr natqnge, x nzvz-nqblqmlr ninge. 28 Kabo badr nzlungr kxboi x trtxpnzngr nzbz-krdr. X trtxpnzngr kx narvecpxm mz mqnge. 29 Trtenge kc tqrkam bange myapxbz mz leplz amrlx. Mz nzmu-krde lcde, trtxpnzngr kx navecpxmle nidr mz mq Trtenge. 30 Da zpwxtx, nigr ncdr Trtenge da kxesz'.”

31 Kx nzxlrbzlr natqde lcng, drtwrdr kc tqngyape mou. Murde rtulrtr-lzbqbz mz nzrsakrlr-krdr ncdr Gct. X sc tzrtrngzope mou rplz kx nzvaebq-ngrdele. 32 A' rpibz Jiszs badr kx, “Da kxkqlu kx alepex mz zmatq ngr Trtenge mz nzokatr-krnge leplz. ?A' myx mz da lcng kx takitrde nzvaebq-krmu ninge?” 33 Nzrpibzlr bade kx, “Trnavaebq-ngrgru nim nzale-krm da kxmrlz, a' mz nzamatine-krm Gct. Murde nim ncblo txne, a' rtulrtr-lzbqm mz nzrpi-krm kx nim Gct.” ✡ 34 Rpibz Jiszs badr kx, “Nzyro mz Nzryrngrkxtr kx rpibz Gct badr kzdung leplz kx nzapulr nide. ✡ 35 Krlzku kx nike pi Nzryrngrkxtr ngi zvz da zpwx. Delc Gct tramatine-lzbqu mz nzrpi-krde kx leplz lcng nzapu-kzlr nide. 36 ?Mz nzmu-krde lcde, myx kxmu nzamatine-krnge Gct mz nzrpi-krnge ninge mrlxde? ✡ Murde mcpx Trtenge ninge, x atwzlr-ngrmle ninge mz nrlc. 37-38 Rtrngzti-zpwxbo me pnz drtwrde. Nzmu trna-alewxu da lcng, sa tqmrlz trnzlxngiti-krpwamuu ninge. Kxmule-esz' trlxngitiwamuu nzrpi-krbo ninge Mrlx Gct, a' narlxngitiamu murde vz-nqblqx natqdeng. X mz nzvz-nqblq-krnge natqdeng, nakrlz-angidramu kx Trtenge sc tqmncm bange x sc tqmncbo bade.” 39 Kx nzxlrbzlr nzycmnekr Jiszs drtwrdr kc tqngyatxpe mou. X sc tzrpilr nalolvzpe-ngrdr nide. A' ani txpwz nzrlasz-krde Mangr-nzangiongr.

40 Nigr badr Jiszs rkalzmgr Judiz Provins x kawickr LueJodzn. Vzkr mrkc tqawrkxtr-pnzngr Jon, x sc tqmncpekr elr. ✡ 41 Leplz nzkqlung nzvzmqng elr mz nzxlr-krbzlr nzycmne-krde. Zbz sc tzrpipelr kx, “Ncblo lc opxm nide Kxnzmcpx, murde aelwapxngr rkx kxkqlu. Kxmule-esz' Jon Kxawrkxtr trpnzngr rkx kx aelwapx-ngrde, a' Jiszs angidatipele da amrlx kcng tqyapwxtingr Jon nide.” 42 X leplz nzkqlung nzlxngitilr kx nide Kxnzmcpx.

11

Nzbzkr Lasarus

1-2 Kzdq kc ncblo drtqde Lasarus. X inwedeng drtqdr Mata x Mxri. Mxri nide kc kalr na-aelubzle nanyc Jiszs mz tolo x na-amingrbzle mz nqnginarde. Doa lcng nztqng mztea nyzdr Betzni mrkc Judiz Provins. Zbz kzdq mzli mzlwedr Lasarus kx yagoxle. ✡ 3 Ile-lzbq lcng nzling sc tzatwzlrpe-ngrbzlr natqdr mz Jiszs. Nzrpibzlr kx, “Kxetu, mzlem kc tqmrlzti-zlwzq sc tqyagox.”

4 Kx xlr Jiszs natqdr, sc tqrpipemle bagr kx, “Zyagox lc trngiu dalr nzbzkr Lasarus. A' ngi dalr nzaelwapx-krnge nzmyalzkr Gct mz nzale-krnge rkx kxmatq mz nzngini-krnge Mrlxde.” 5-6 Kxmule-esz' Jiszs mrlzti-zlwzle Mata, Mxri, x Lasarus, x xlrle nrpa ngr nzyagoxkr Lasarus, a' mncti-moule zbq li mrkc tqmnc-ngrgr badr.

7 Mz nibr zbq kcng li, sc tqrpipemle bagr kx, “Navz-mouku ena Judiz.” 8 A' rpibzkr bade kx, “?Kxakrlz, navz-mowq mrlcde? A' mzli lc belq dekc tzmu lr Jiu nzvaebq-ngrdr nim, x nzmu navzbzme sa na-ale-mopwzlr bam.” 9-10 A' ayzlu-ngrmle natqgr mz kzdq nzycmne-ebzpxngr. Rpimle kx, “Na-aoti drtwrmu nrlckxngrlx x nrlckxbq. Mz nzvz-nqblq-krnge me pnz Trtenge, apux ncblo kx vzne mz nrlckxngrlx. Trtaou mz nzmnc-krde, murde vz-nqblqle da angidr. A' doa kx trvz-nqblqleu natq Gct apule ncblo kx vzne mz nrlckxbq. X tao mz alwx murde da angidr lc trycpxpuu mz nabzde.”

11 Zbz rpi-mople kx, “Mzlegu Lasarus mwipe, a' navzpebzku mzli ka mz nzameo-krbo nide.” 12 A' rpibzkr kx, “Kxetu, nzmu namwile, drtqde sa namrlz.” 13 Krlc tqpi Jiszs nzbzkr Lasarus, a' mz drtwrgr nzmwingr mz mz kx otim nemwi. 14 Zbz sc tqrpi-angidrpemle bagr kx, “Lasarus bzpe. 15 A' abrtzlvzx trnzmnc-krpwc'u Betzni mz nzamrlz-krnge nide mz nzyagox-krde. Murde da kc na-alebo bade mzli ka, sa nabatrpzle mz nabzmu nzlxngiti-angidr-krmu ninge. Vzmamu, navzpebzku bade.” 16 Zbz Tomas, kc kzdq drtqde Lipxm, sc tqrpipemle bagr kx, “Navzku amrlx ngrgu badr, murde nabz-lxblrku badr.” *

Jiszs Atulz-mople Leplz X Rkabz Badr Nzlungr

17 Kx vz-aepzmgr kc badr Betzni, sc tqxlrpele kx Lasarus yrbqtipele mz gq zbq pwxpe. 18-19 X lr Jiu kxnzkqlung nzyrkrkimlr Jerusalem, murde Jerusalem ncdr Betzni takitr kilomita kxtq. Nzvz-ngrmlr mz nzamnc-lrpi-krdr Mata ncdr Mxri mz nzvztikr drtwrdr mzlwedr kc tqbz. 20 Mata kx xlrle kx Jiszs kc navzm, sc tqvzpxpe mz nzrmcti-krde nide. A' Mxri mncpwz brma. 21 Kx krlzmle kc Jiszs, Mata aelwapx-ngrde nzrlxngiti-krde mz nzrpi-krde kx, “Kxetu, nzmu namncq mrka, mzlwenge trbzu, murde nzmu amrlzbzme nide. 22 Kxmule-esz', a' krlzx kx mzli ka nike rlxtibzme mz Gct, sa nakabzle bam.” 23 Rpibz Jiszs bade kx, “Mzlwem sa natulz-mop mz nzbzngr.” 24 Rpibz Mata kx, “Eu, krlzx kx sa natulz-mop mz Mzli lc Tqmatq na-ayzlu-ngrbz Gct da mz leplz.” 25 Rpi-mopwz Jiszs bade kx, “Ninge kc tqatulz-mopwc' leplz mz nzbzngr x ninge kc tqrka-kzpo badr nzlungr kxboi. Doa kx lxngitile ninge, kxmule-esz' bzpe, a' sa natulz-mop mz nzbzngr. 26 X krkc tqtulz-mop murde lxngitile ninge, mqngrde trpengr nzbz-krde. ?Lxngitiq da lc?” 27 Rpibz Mata kx, “Eu, lxngitix kx nim Kxnzmcpx, Mrlx Gct kc navzm mz nrlc, da kc tqwai nzpikr profet leng amrlx.”

Jiszs Yrni

28 Mz nibr nzycmnekr Mata lc, sc tqyzlupe brma tqycmne-awapebz mz ilede Mxri. Rpibzle bade kx, “Kxakrlz vzpem, x rpile namcle nim.” 29 Kx xlr Mxri le, tutxlzm x sc tqvz-anipe mz nzrmcti-krde Jiszs, 30 mrkc tqaenzlibep, tqrmctingr Mata nide. 31 A' mzli kc tqdwapxngr Mxri yz, leplz kcng tzmncng badr nzdwapx-kzng, murde mz drtwrdr Mxri nayrni mz gq lr Lasarus. 32 Mxri kx krlzmle Jiszs, rtco-lzbq-ngrbz mz nzamatq-krde nide. Sc tqrpipebzle bade kx, “Kxetu, nzmu namncq mrka, mzlwenge trbzu murde nzmu amrlzbzme nide.” 33 Kx mcpz Jiszs nzyrnikr Mxri x leplz kcng, sc tqngyati-zlwzpe drtwrde zmatq ngr Setzn mz nzatrkati-krde leplz mz nzbzngr. 34 Zbz sc tqrpipebzle mz ile-lzbq lcng kx, “?Myx gq lrde?” Nzrpibzlr kx, “Kxetu, vzm murde na-aelwa-ngrbzkr bam.” 35 X Jiszs sc tqyrnipe kz. 36 Zbz leplz kcng sc tzrpipelr kx, “Ycbz nzmrlzti-zlwz-krdele!” 37 A' kzdu nidr nzrpilr kx, “Mrlx lc aobqpxbzle mz ncblo kx mzte mwi. Nzmu navz-animle mwx krlz-kzle nzarlapx-krde Lasarus mz nzbzngr.”

Jiszs Atulz-mople Lasarus Mz Nzbzngr

38 Zbz Jiszs ngyati mou drtwrde zmatq ngr nzbzngr. X mzli lc krlzpebzkr badr butqbr kc tqyrbqpx-ngrm Lasarus. Naonrx ngrde nzapqbrtr rplz kxetu, murde ma tzdwatitr animol. 39 Rpibz Jiszs badr kx, “Alqlipxamu rplz lc.” A' rpibz Mata bade kx, “Kxetu, yrbqtipxpemle mrla zbq pwxpe x brtupe.” 40 Rpibz Jiszs bade kx, “Rlr! Se tqpi-atebo bam kx sa namcq zmatq ngr Gct mz nzlxngiti-krm ninge.” 41 Zbz sc tzalqlipxpelr rplz kc x Jiszs sc tqkrka'lzpe Heven, nzrpi-krde kx, “Trte, awi-ngrbo bam nzlalztq-krme bange x nzayzlu-krme natqnge. 42 Kxmule-esz' lalztq-zvzme bange, a' tqkxmu nzycmne-krbo lc bam, murde leplz lcng nalxngitilr ninge kc tqatwzlr-ngrme.” 43 Zbz sc tqetumipe natqde nzrpi-krde kx, “Lasarus, vzpxm.” 44 X mzli kcpwz, Lasarus sc tqvzpxpem, mqde rlilr nzpilvz lrpz x nanycdeng, x narde kz. Rpibz Jiszs kx, “Yokaepxbzmu lrpz lang murde navzne.” X sc tzyokaepxpebzlr.

Kxnzetu R Lr Jiu Nzrpilr Nanibqlr Jiszs

Matiu 26:1-5; Mak 14:1-2; Luk 22:1-2

45 Zbz leplz kx kqlung kx nzrmcng rkx lc nzlxngitilr nide. 46 A' kzdung nidr sc tzyzlupeng Jerusalem mz nzrpi-krbzlr mz Farzsi da kx ale Jiszs. 47 Zbz Farzsi kcng sc tzyrlwr-lxblrpeng badr kxnzetu rdr pris mz Kansrl kc tqaclvele Lou scdr lr Jiu. X sc tzrpipelr kx, “?Nike na-alepeku? Jiszs sc tqaelwapx-zvzngr rkx kxmatq. X mzli ka nzrpilr kx atulzpe-mop ncblo mz nzbzngr. 48 Nzmu trnarpwa'-ngrbzkuu nzwz-krde, leplz amrlx sa nalxngitilr nide x nayrlqlr nzngini-krde King r Israel. X doa lr gzpman ngr Rom sa na-ayrplapxlr nigu mz nzrpwa'-krmle nzyrlwr-lxblr-krgu Mangr-nzangiongr nyzgu, x sa nanibqtilr nigu lr Israel.” 49 Zbz Kaefzs kc tqngi Nardr Pris mz yiz lcde, rpibzle kx, “Mrlzpe nzngqngu-krmu. 50 Takitrde ncblo dq naesz' nabz-ngrbzle leplz amrlx, murde na-arlapxngr lr Israel.”

51 A' natqde lcng trpileu mz drtwrde esz'-krde, a' mz nzvz-nqblq-krde me pnz drtwr Gct. Batrpz Gct bade nzwzkr profet lc, murde nide Nardr Pris nede. X Jiszs na-atutrle natqdeng mz nzbz-krde, murde na-arlapxle lr Jiu amrlx kcng tzlxngitilr nide. 52 X trnabz-ngrdeu nzarlapx-krde lr Jiu esz'-krdr, a' nabz-kz-ngrde lr nrlc kcng tqmcpx Gct mz nzngini-krdr doa nedeng. Murde doa neng Gct amrlx nanginidr neidu kxesz'. 53 Zbz abzo mzli lcde, kxnzetu r lr Jiu sc tzyrlqpelr drtwr ngr nznibq-krdr Jiszs. 54 Mz nzmu-krde lcde, nigr badr Jiszs sc tqrlaszpekr Jerusalem, tqvzpekr rlru mz taon Efrem.

55 Ycpe pipz nzakaputr-krmlr zbq kxtr, kc tqngi Nzamyangr scdr lr Jiu. X lr Israel amrlx nzyrkrmqng Jerusalem mz nzoliqti-lzbq-krdr. Murde natakitrdr nzprtrngr mz Mangr-nzangiongr, mz nzvz-nqblq-krdr Lou sc Mosis. 56 X mz nzyrlwr-krdr kc Mangr-nzangiongr, sc tzatxti mztr Jiszs. X tzrpibzlr mz kztedrng kx, “?Rkrlz dq nimu kx Jiszs sa navzm?” 57 X kxnzetu r lr Jiu trnzkrlz-kzlru kx navzm o trtingr. A' nzrpilr nalolvzlr nide, delc tzkapx-ngrdr natqdr kx doa kx rkrlz me mncngr Jiszs napibzle badr.

12

Jiszs Aelu Mxri Tolo Betzni

Matiu 26:6-13; Mak 14:3-9

1 Nigr badr Jiszs sc tqyzlupekr Betzni, mztea nyz Lasarus kc tqatulz-mople mz nzbz-krde. Mzli lc ycbe zbq esz'mz, x Nzamyangr kc tzakaputrpemlr. 2 Nzrtrngztibzlr nzmu-ngrbz mz Jiszs. Lasarus nigr badr x leplz kcng tzwxbulz-kzng badr Jiszs mz tebol. A' Mata okatr mz nzakingr dakxnzng. 3 Zbz Mxri twzmle kc botol ngr tolo kx narncbr ngrde lqlwx x mnrte mrlz zlwz. X mz nzamatq-krde Jiszs, sc tqaelupebzle nanyc Jiszs x amingrtibzle mz nqnginarde. X mnrte lvabqpe mz nabz ma kc. 4-5 Judzs, kzdq nigr ncblo neng Jiszs, kc na-amwale nide kalr, rpibzle kx, “Tolo lc narncbr ngrde takitrde nzatatr-krm ncblo mz yiz kxesz'. ?Memule tramwa-ngrnleu x trau rde nakabz mz leplz kcng trnzrngiscung da?” 6 Krlc tqkxmu nzycmne-krde lc murde nide ncblo kxpna da x aclvele bxli r trau kx nzkabz badr mz nzwz-krdr. X trau kx nzyrlqo elr krlzle nzrkalz-ngrm. A' nzycmne-krde lc, trvzpxpuu mz nzyckr drtwrde leplz. 7 Rpibz Jiszs kx, “Bzkq ycmnebzme bade. Da lc tqrtrngzti-ngrbzle ngi dalr nzoliqti-krbzle nrkrdrtqnge mz nzaelu-krbzlele tolo mzli kc nabz-ngrne. 8 Mnc-zvzamu badr leplz kcng trpnzngr scdr da, x krlzamu nzokatrngr nidr mzli kznikeng suti drtwrmu. A' ninge trnamnc-zvzpou bamu. Mz nzmu-krde lcde, takitrde nzaelwapx-krmamu nzmrlzti-zlwz-krmu ninge mzli ka.” ✡

9 Kx nzxlr leplz nzmnckr Jiszs Betzni, sc tzvzpemqng. Trnzvz-ngrmlru Jiszs txpwz, a' nzrpilr namc-kzlr Lasarus kc tqatulz-mople. 10 Zbz kxnzetu rdr pris sc tzryrlqpeng drtwr kx nanibqpe-kz-ngrdr Lasarus. 11 Murde lr Jiu kxnzkqlung trnzvz-nqblqpelru kxnzetu rdrng, a' nzlxngitipelr Jiszs mz nzmc-krdr nzatulz-mou-krmle Lasarus.

Sade Kx Nzprlxlvztingr Nabx Nc Paam Mz Lrpzki R Jiszs Mz Nzvztr-krde Jerusalem

Matiu 21:1-11; Mak 11:1-11; Luk 19:28-40

12 Nrlc kxngrlxobzle, nzxlr leplz kcng tzvzmqng mz Nzamyangr, kx Jiszs sc tqvzpe mz lrpzki mz nzvztr-krde Jerusalem. X sc tqvzpekr badr. 13 Zbz sc tzrlakipxpeng nabx nc paam, x sc tzrmcti-lzbqpeng badr mz nrlarde kx yz Jerusalem. X natqdr kc tqetupe tzrpipelr kx, “Hosana! Glqpxkr King Kxnzmcpx kc tqvzm mz drtq Yawe! Nim kc nangi King rgr lr Israel.” ✡ 14-15 Otim Jiszs kc nei dcngki, wxbuom elr x sc tqvope-ngrde. Da lc atutrle nzrpikr Profet kx, “Bzkq mwxlrpeamu lr Jerusalem! ✡ King rmu dese tqvzpem mz nrwx, votrp mz nei dcngki.” ✡ 16 Zbz mz nibr nzvzdzkr Jiszs Heven, sc tqdcpx ate mz drtwrgr kx da lcng tqprtzbz mz Jiszs nzatutrlr natq kcng tqyclz-pnz-kaip mz Nzryrngrkxtr, tzycmnetr-ngrdr Kxnzmcpx x nike naprtzbz bade. 17 A' mrkc Jerusalem leplz kx nzmclr Jiszs nzatulzpe-mou-krde Lasarus mz nzbzngr, sc tzlenepelr nrpa lc. 18 X kx nzxlr leplz kx nzkqlung rkx lcde, sc tzyrkr-ngrmlr mz Jiszs. 19 Zbz sc tzrpi-etrpe Farzsi kx, “Mzlengeng, tryatrpepwzkuu bade. Murde lr Jiu mz mztea amrlx nzvz-nqblqpelr nide.”

Jiszs Ycmnetr-ngrde Nzbz-krde

20 Kzdung lr Grik nzprtrpzng mz leplz kcng tzvzdzng Jerusalem mz nzakaputr-krmlr Nzamyangr. 21 Lr Grik lcng nzrpibzlr mz Filip kx, “Kxetu, rpikr naycmnekr badr Jiszs.” 22 Filip sc tqpipebzle mz kzdq lr mrnyzde, Adru. X sc tzvzmipebzlr lr Grik kcng mz Jiszs. Tzrpipebzlr kx, “Kxetu, leplz lcng trngiulrJiu nzrpilr naycmneamu badr.” 23 Mz nzayzlu-krbzle natqdr, Jiszs yapwxtipxbzle nzbz-krde kx na-arlapxle leplz kxnzkqlung. Rpibzle kx, “Ninge Mrlx Leplz. X mzli ka sc tqkrlzpebzle mzli r nzbz-krnge x nzvzdz-krnge Heven. 24 Naycmne-ebzpxbo nra wit. Murde nra wit nataole mz drtc' x namibiole mz nzryrlq-krbzle nrade kxkqlung. Nzmu trtaoleu mz drtc', esz'tx alo. Mz nzmu-krde lcde, na-apux nra wit mz nzbz-krnge murde na-arlapxx leplz kxnzkqlung. 25 Murde doa kx otr-zvzngr drtwrde nzlu-krde mz nrlc ka, sa namale-lvile nzlungr kxboi. A' doa kx yrlqtxole nzlu-krde mz nzvz-nqblq-krde ninge, sa naprtr mz nzlungr kxboi. ✡ 26 X mrlx kznike nawztrp bange navz-nqblqmle ninge, murde kxnzawz nengeng sa namnc-zvz-kzng mrkc namnc-ngrne. X Trtenge sa na-amatq leplz amrlx kcng tzwztrpqng bange.”

27 X mz nzaotikr drtwrde nzbz-krde lc, rpi-mople kx, “Mzli ka nabznge talvzo. ?Mrlz nzrlxti-krbo mz Trtenge kx bzkq rlrpx-ngrde nzbz-krnge? A' trtingr! Murde vz-nqblqle me pnz drtwrde. X vz-ngrmc mz nrlc murde na-angidatix da amrlx kcng naprtzmqng bange mz nzbz-krnge. 28 Trte, krka'-ngrne kx nzmyalz-krm na-aelwapxngr mz nzmnc-krnge. Eu, angida.” X mzli kcpwz Gct ycmneom Heven, rpile kx, “Nzmyalz-krnge aelwapxpe-ngrbo x sa na-ale-moux.” 29 Kx nzxlr leplz kcng natq Gct, kzdung nidr nzrpilr bzlrmei. A' kzdung nidr nzrpibzlr kx, “E trtingr, enjrl ne Gct ela tqycmnebz bade.” 30 A' rpibz Jiszs badr kx, “Natq lc trngiu dalr nzokatr-krde ninge, a' ngi dalr nzokatr-krde nimu. Murde nakrlzamu kx Gct atwzlr-ngrmle ninge. 31 Mzli ka krlzmle mzli r nzpipxkr Gct kx lr nrlc nzvz-rbrng. X krlz-kzple mzli r nzaovxiokr Gct zmatq ngr Setzn, Kxetu r nrlc ka. 32 A' ninge Mrlx Leplz. X mzli kc naglqlz-ngrdr ninge, sa navectrpc' leplz amrlx bange.” 33 Mz natq lcng aelwapx-ngrde kx nabzom mz kros. 34 Rpibz leplz kcng bade kx, “?Nabzq? A' Lou scgu alvztr-ngrde nigu kx trpnzngr nzbzkr Kxnzmcpx. ?Nike tqrpi-ngrn mzli kc naglqlzngr Mrlx Leplz mz kros? ?Mrlx Leplz kznike?” *

35 Rpibz Jiszs badr kx, “Apux zyzlr. A' sa namncbepo bamu mzli kxpipz. Mz nzmu-krde lcde, navz-nqblqamu nzalvztr-krngeng mzli ka tqmncbe-ngrbo bamu, murde ma tqtaoamu mz alwx kc tqakamrbr-ngrbzle da mz nabzmu. Murde doa kx vz-nqblqle da kx tropxu vz-rbr zvz. 36a Delc, mzli lc tqmncbe-ngrbo bamu, na-abrtrpa'mu drtwrmu bange, murde nanginimu doa nengeng mz nzale-krmu da kxtubq.”

Lr Jiu Vz Zvz Trnzlxngiti-krdru Jiszs

36b Yrkrpxbz nzycmne-krbz Jiszs, sc tqvzpekr badr mz nzmnc-kapq-krgr. 37 Murde trnzlxngitilru nzngini-krde Kxnzmcpx, kxmule-esz' rkx kcng kqlung tqalele, tzaelwapx-ngrdr zmatq ngr Gct. 38 Mz nzmu-krde lcde, sc tqatutrpele natq Profet Asaea mz nzrpi-krde kx, “Yawe, trpnzngr kx lxngitile natqnge, x trpnzngr kx rkrlz zmatq kc tqaelwapx-ngrgr.” ✡ 39-40 X mz trnzrlxngiti-krdru lc, angidatipe-kzle natq Gct kc tqpipx Asaea, mz nzrpi-krde kx, “Mztr nzakcpebz x nardr nzamqngipebz, murde nzpxtxpx-ngrdr nzmc-krdr x nzlxngiti-krdr da angidr. Mz nzmu-krde lcde, rblxbz badr nzyzlu-krmlr bange murde na-arlapxx nidr.” ✡ 41 Krlc tqkxmu nzryapwxkr Asaea lc, murde mcpe-kaile nzmyalzkr Kxnzmcpx mzli kc navz-ngrmle mz nrlc. 42-43 Yzuo mzli lc, kxnzetu r lr Jiu nzkqlung kx nzlxngitilr Jiszs. A' trnzpinedru murde nzmwxlrtilr Farzsi, ma tzyrlqtrpzlr nidr yz mz mangr-nzkrka'ngr x tzmapulrpx-ngrdr nidr mztea. Murde nzmrlzkr badr nzglqpxkr leplz nidr myaszpxle nzglqpxkr Gct nidr.

Nzayrplapxngr Vzpxm Mz Natq Jiszs

44 Jiszs natqde etutx mz nzrpi-krbzle mz zbo ngr leplz kcng kx, “Doa kx lxngitile ninge, trlxngitileu ninge esz'-krnge, a' lxngiti-kzle Gct kc tqatwzlr-ngrmle ninge. ✡ 45 X doa kx mcle ninge mcpe-kzle Gct. 46 Vzmc apux zyzlr kc tqaelwapx-ngrbzle mz lr nrlc kxnamu nzrlapx-krdr, murde doa kx lxngitile ninge trnataopeu mz alwx. 47 A' doa kx xlrle nzycmne-krnge x trlxngitileu, trna-ayrplapxwxu nide. Murde trvz-ngrpwc'u nzayrplapx-krnge lr nrlc, a' vzo-ngrmc Heven nzarlapx-krnge nidr. 48 A' nzayrplapxngr nidr vzpxm mz kxmu nzyrlq-krdr natqnge. Doa kx mapulrpx-ngrde ninge x pxtxpx-ngrde natqnge, vz-rbrpe x sa na-ayrplapx mz Mzli Kxmatq kc navzm. 49 Murde natq lcng tqpibo trnzvzpxpwqung bange, a' krlcng tqpibo natq kx nzvzpxmqng mz Trtenge. Natq lcng kamle bange kx napibo bamu. 50 X krlzx kx nzlungr kxboi vzpxm mz natq kx kamle. Mz nzmu-krde lcde, pix da kx pim Trtenge napibo bamu.”

13

Jiszs Ycpqtibzle Nanyc Ncblo Nedeng

1 Mzli kc nepi trtaoka-ngrde x trkrlzkapzle Nzamyangr, Jiszs krlzpe-kaile kx mzli r nzrlasz-krde nigr ycpe pipz, mz nzyzlu-kr-mopwzle mz Trtede. X mz nzmrlzti-zvz-krde leplz nedeng mz nrlc, aelwapx-ngrmle nzetukr nivz lrde bagr. 2 Mzli kc mz milzpq, nigr badr Jiszs sc tqmulvzpekr Nzamyangr. X kzdq nigr, Judzs Iskariot, yrlqtrpebz Setzn mz nabzde nzamwa-krde Jiszs. 3 A' Jiszs krlzle kx aprcpebz Gct zmatq ngr da amrlx kcng naprtzbzng bade. X krlz-kzle kx prpxm mz Gct x nayzlu-mopwz bade. 4 Delc, mzli kc tqmube-ngrgr, tulzm, sc tqwztrpem bagr. Aotxole nzkq scde kc tqrmnrtr-ngrbz, x rtrngztibzle taol pewi-lzbq-ngrde. 5 Zbz sc tqpuliopele kcng lue mz dis, x ycpqti-ngrbzle nanycgr. X amingrtibzle mz taol kc. 6 Kx krlzbzle kc Saemon Pita, rpibz Pita bade kx, “?Kxetu, da zpwxpe kx na-avzo-lzbqpeme mz nzycpq-krbzme nanycnge?” 7 Rpibz Jiszs kx, “Mzli ka trkrlzkalq da lc tqrtrngztibo. A' sa nakrlzq mzli lc navzm.” 8 Rpibz Pita kx, “Trtxpnzngr nzycpq-krbzme nanycnge.” Rpibz Jiszs kx, “Nzmu kx trycpqpwc'u nim, trvz-nqblq-angidrpewq ninge.” 9 A' Saemon Pita narde tryrplatrpwzu mz natq Jiszs, x sc tqrpi-mopwzle kx, “Kxetu Lod, bzkq ngi txpwz nanycnge, a' mqnge x narnge kz.” 10 Rpibz Jiszs kx, “Pita, doa kx kipope, drtqde prkipe. X trpengr nzkipo-krde a' ngi txpwz nanycde, murde nzblqking mz nzayo-krde mz lrpzki. X nabzmu lqngi, a' kzdq nimu esz', trtingr.” *

11 X krlc tqrpi-ngrmle kx, “A' kzdq nimu esz', trtingr,” murde krlzpele kzdq nigr na-amwale nide.

12 Mz nibr nzycpqti-krbzle nanycgr, kq-mou-ngrde nzkq scde x sc tqyzlupe mou mrkc tqwxbulz-ngrde mz tebol. Sc tqrpipemle bagr kx, “?Krlzpeamu da lc tqwaisz-ngrne nimu? ✡ 13 Rpimamu bange ninge Kxakrlz x Kxetu rmu, x da zpwxtx nzpi-krmamule. 14 X kxmule-esz' ninge Kxakrlz x Kxetu rmu, a' avzo-lzbqx mz nzycpqti-krbo nanycmu. X kxnamu-kzamu lc, na-avzo-lzbqamu mz nzycpqti-etr-krmu nanycmu. 15 Nakrlzamu kx aelwapx-ngrbo lrpzki bamu, murde navz-nqblqamu nike alebo bamu, mz nzavzo-lzbq-krmu x nzokatr-etr-krmu. 16 Da angidrtx lc napibo bamu. Trpnzngr kxnzawz kx myaszlzle kxetu rde, x menrpa trmyaszlzleu doa kx atwzlr-ngrde nide. Mz nzmu-krde lcde, takitrde nimu menrpa nengeng naokatr-etramu. ✡ 17 Nzmu nakrlz-angidramu da lcng, Gct sa na-aelalzmle drtwrmu mz nzvz-nqblq-krmuleng.”

Jiszs X Ncblo Nedeng Nzmulvzlr Nzamyangr

Matiu 26:17-25; Mak 14:12-21; Luk 22:7-13, 21-23

18 Jiszs rpi-mople bagr kx, “Trycmnetrwxu nimu amrlx ngrmu mz nzrpi-krbo kx nabzmu lqpe. Krlzx kx mcpxx nimu amrlx ngrmu. A' nzycmnekr Nzryrngrkxtr na-atutr, mz nzrpi-krde kx, ‘Mzli ka kztenge kc tqmukr ncdr, nipe-kzde enqmi rnge.’ ✡ 19 Napi-pnzbo da lc, murde mzli kc nakaputr-ngrmle, sc tqlxngitipeamu kx ninge Kxnzmcpx ne Gct. 20 Da angidrtx lc napibo bamu. Doa kx abrtzlvzle ncblo kx atwzlrpx-ngrne, lxngiti-kzle ninge. X mz nzlxngiti-krde ninge, lxngiti-kzle Gct kc tqatwzlr-ngrmle ninge.” ✡

21 Zbz mz nibr nzycmne-krde lc nabz Jiszs sc tqtalvzope. X sc tqrpipe-mople bagr kx, “Da angidrtx lc napibo bamu. Kzdq nimu sa na-amwale ninge mz enqmi rngeng.” 22 A' kx xlrbzkr nzycmne-krde, sc tqobq-etrpekr kx neke mz nigr kc tqpile, murde trkrlzkru. 23 X wxbutrpo bade, mz nrlarde kxrtc. 24 Zbz Saemon Pita kc nrlar mzte tqaopemle bange, kx naveatibo kx nelc tqpile. 25 Drtrpo nrlarde x sc tqveapebo bade, rpibo kx, “?Kxetu, neke tqkxmu nzpi-krmle ke?” 26 Ayzlu-ngrmle natqnge kx, “Mrlx kc naleobo bret nade mz lue lr supsup.” Zbz kx leole kc nctq bret kc, sc tqkapebzle mz Judzs Iskariot, mrlx Saemon. 27 Mz nibr nzngqkr Judzs bret kc, Setzn kc tqprtrpebz bade, a' tropxu mz mzkr. X sc tqrpipebz Jiszs bade kx, “Aniti nike nartrngztibzme.” 28 A' trpnzngr nigr kx rkrlz drtwr ngr nzycmne-krbz Jiszs lc bade. 29 Murde mz nzaclve-krbzle kc trau scgr, mz drtwrgr kzdung nigr naxpe kzdung kz dalr Nzamyangr o narkabz trau mz kxtrnzrngiscung. 30 Mz nibr nzngqkr Judzs nctq bret kc, tulzm x sc tqdwapxpe yz. X mzli lc nzlo kc tqyzutrpe. †

Natq Kxmrna

31 Mz nibr nzvzpekr Judzs, rpim Jiszs bagr kx, “Mzli ka ninge Mrlx Leplz, ycpe pipz nzaelwapxngr nzmyalz-krnge. X nike na-alex sa na-aelwapx-kz-ngrde nzmyalzkr Gct. 32 X nzmu na-aelwapx-ngrne nzmyalz-krde, Gct esz'-krde sa na-aelwapx-kz-ngrde nzmyalz-krnge. X nzale-krdele trnamnetiu. 33 Doa nengeng, namnctibo bamu mzli kx mrbcne. Mz nzmu-krde lcde, sa nartangrtiamu ninge kalr. A' napi-kzpo bamu natq kcpwz tqpibo mz kzdung kxnzetu r lr Jiu, mz nzrpi-krbo kx, ‘Mrkc navzkix, trgalr ena nzvz-krmamu elr.’ ✡ 34 Natqnge kxmyapxbz kxmrna nide sele: ‘Namrlzti-lzbqamu, da kc tqwai nzmrlzti-krnge nimu.’ ✡ 35 Mz nzmrlzti-lzbq-krmu lc, sa na-aelwapx-ngrbzmu mz leplz amrlx nzngini-angidr-krmu leplz nengeng.”

Plzpx-kaipz Jiszs Nzrpikr Pita Trkrlzleu Nide

Matiu 26:31-35; Mak 14:27-31; Luk 22:31-34

36 Rpibz Saemon Pita bade kx, “?Kxetu, drlve kc navzkiq?” Rpibz Jiszs bade kx, “Trnavz-nqblqpwe'u ninge mzli ka, a' vz-nqblq-krlzpwq ninge kalr.” 37 Rpibz Pita kx, “?Nike trnavz-nqblq-ngrpwc'u nim mzli ka? Murde nabz-ngrbo nim.” 38 Rpibz Jiszs kx, “?Nabz-ngrn ninge? Da angidrtx lc napibo bam. Koma mz nrlckxbq nzrpi-krm kx trkrlzwq ninge nzwrde natq, x natq kio kx ayrnrngr kc ate.”

14

Jiszs Ngi Lrpzki, Da Angidr, X Nzlungr

1 Jiszs rpi-mople bagr kx, “Bzkq nelzmu taprlzm. Abrtrpzmu drtwrmu mz Gct x abrtr-kzpa'mu drtwrmu bange. 2-3 Murde mrkc Heven ma nyz Trtenge kqlu-esz'ngr, x navz-kaipo mrlcde mz nzoliqtipx-krbo nzvz-krmamu. Dekc, nayzlu-ngr-mopwc' mz nzvzmi-krnge nimu, murde namnc-aloamu mrkc tqmnc-ngrne. X takitrde nzlxngiti-krmu natqngeng murde trkrlzwxu nzpokiangr.

4 “X krlzamu mrkc navzkix x lrpzki rde.” 5 Rpibz Tomas kx, “Kxetu, trkrlzkru mrkc navzkiq. ?Mz nzmu-krde lcde, myx kxnamu nakrlz-ngrgr lrpzki lc?” 6 Rpibz Jiszs bade kx, “Ninge lrpzki, da angidr x nzlungr. Ninge lrpzki kc nao-zli mz nzrkrlz-ngrbz Heven. X ninge kx na-aelwapx-ngrbz da angidr kx vzpxm mz Gct. X ninge kz nou nzlungr kxboi. Mz nzmu-krde lcde, trpnzngr kx navztxnebz mz Trtenge, a' navzki-kaiple bange.

7 “Murde mz nzkrlz-angidr-krmu ninge, nakrlz-kzamu Trtenge, murde apux nide. X abzo mzli ka mcpeamu nide x krlzpe-kzamu nide.” 8 Rpibz Filip kx, “Kxetu, da kx rlxti-txpwzkr bam, aelwa-ngrm bagr Trtem.” 9 Ayzlu-ngrbz Jiszs natqde kx, “?Filip, myx kxmule? ?Mnctipebo bamu mzli boipe, a' sc trkrlzkalq ninge? Murde doa kx mcpele ninge, mcpe-kzle Trtenge. ?Memule tqrpi-ngrme kx na-aelwa-ngrbo Trtenge bamu? 10 ?Myx kxmule trlxngitiwq kx sc tqmncbo mz Trtenge x Trtenge sc tqmncm bange? Murde natq kcng tqpitibo bamu, nzvzpxmqng mz Trtenge, a' trnzvzpxpwqung bange. X wz-nqblqx me pnz drtwr Trtenge, kc tqmncpxm bange. 11 Takitrde nzlxngiti-krm kx sc tqmncbo mz Trtenge x sc tqmncm Trtenge bange. Kxmule-esz' a' nalxngitiamu mz nzmc-krmu rkx kcng tqalexng. 12 Da angidrtx lc napibo bamu. Doa kx lxngitile ninge sa na-ale-kzle rkx lcng tqalexng. X sa na-ale-kzle du rkx kx namyapxbzng, murde nzvzpex mz Trtenge. 13 X da kx rlxtiamu mz zmatq r drtqnge sa na-angidabo, murde na-aelwapx-ngrne nzmyalzkr Trtenge. 14 X mzli kznike narlx-ngrmamu dq da mz zmatq r drtqnge, sa na-angidabo.”

Jiszs Esalz-ngrde Mqngrkxtr

15 Rpi-mop Jiszs bagr kx, “Nzmu mrlztiamu ninge, yrlq-angidramu natqnge. 16 X sa narlxtibo mz Trtenge, nzatwzlr-mou-krmle dq Kxokatr kx namnc-alobz bamu. 17 Krlcde Mqngrkxtr kc tqaelwapx-zvz-ngrde da angidr. Rblxbz mz lr nrlc nzlxngiti-krdr Mqngrkxtr, murde trnzglxlru nide x trnzkrlz-angidrlru nzwz-krde. A' nimu, krlzpeamu nide, murde sc tqmncbz bamu x sa navztrp mz nabzmu. 18 Mzli kc nadwasz-ngrne nimu, trpnzngr nzaxtx-krbo nimu nzapu-krmu doa kxnzbzszng. Murde na-apule kx ninge la nayzlu-mopwc' mz Mqngrkxtr. 19 Ycpe pipz trnzmcpeu lr nrlc ninge. A' sa namc-mouamu ninge. Murde nzlu-krmu kxmrna vzpxm mz nzlu-mou-krnge. 20 X mzli lc Mqngrkxtr navzpx-ngrmle bamu, sc nakrlz-ateamu kx mncbo mz Trtenge, x mncmamu bange, x mncbo bamu. 21 Doa kx yrlq-angidrle natqnge, mrlztile ninge. X mz nzmrlzti-krde lc ninge, sa namrlzti kz Trtenge nide. X sa namrlzti-kzx nide x na-aelwa-lzbq-ngrbo bade.” 22 Zbz sc tqrpipebz Judzs kzble kx, “?Kxetu, ni-txpwzgr, a' lr nrlc trtingr?” 23 Rpibz Jiszs bade kx, “Doa kx mrlztile ninge yrlq-angidrle natqngeng. X mrlzti zlwz Trtenge, x sa navzmgr x namncpx-kzpgr bade. 24 A' trnavzpgru mz mrlx kx trkati nivz lrde ninge, x tryrlq-angidrleu natqnge. Murde natqnge lc trvzpxpuu bange a' vzpxm mz Trtenge kc tqatwzlr-ngrmle ninge.

25 “Napipx-pnzbo bamu da lcng mzli ka tqmncbe-ngrbo bamu. 26 Murde sa na-atwzlr-ngrm Trtenge Kxokatr kc tqngi Mqngrkxtr, mz zmatq rnge. X sa na-alvztrle nimu mz da amrlx kx takitrde nzrkrlz-krmuleng, x na-adcpx-mopwzle drtwrmu mz natq amrlx kcng tqpitibong.

27 “Amnqlvz-ngrne nimu nzmnc-zpwxngr kc tqycm bange. Murde nzmnc-zpwxngr kc tqkabo bamu, trapuleu nzmnc-zpwxngr mz nrlc, a' yc-amqngi zvz. Bzkq nelzmu taprlzm x ayo, x bzkq mwxlramu. 28 Xlrpemamu nzpi-krbo kx narkalzpemc x sa nayzlu-mopwc' bamu. Nzmu namrlzti-angidramu ninge, naelalz-ngrm drtwrmu nzvz-krbo mz Trtenge, murde myapxbz mz ninge. 29 Mzli ka, napi-pnzbo bamu da lcng x mzli r nzkaputr-krmlr kc ate. Murde nzrlxngiti-krmu naxplr, mzli kc nakaputr-ngrmlr. 30 Nzycmne-krbo bamu naesakitxpe mzli ka, murde Setzn kc tqngi kxetu r nrlc ka, se tqvzpem. Kxmule-esz', a' trpnzngr nzmnclz-krbo bade murde trpnzngr da kx vz-rbrtix. 31 A' rtrngzti-ngrbo da amrlx kcng tqpitim Trtenge bange, murde nakrlz lr nrlc kx mrlztix nide. Delape. Tulzamu, navzpeku.”

15

Jiszs Nide Nounc Angidr

1 Mzli kc tqvz-ngrgr mz lrpzki, Jiszs rpi-mople bagr mz nzycmne-ebzpxngr kx, “Ninge nounc angidr, x Trtenge nide kx ngi nyzde nrlanc. 2 Lakitxpx-atwrnr-ngrdeng nrlangeng amrlx kcng trpnzngr nradr. X nrlangeng kcng nradr tqycbz lvxoleng murde nado zlwz. 3 X mz nqmq kcpwz, natqnge alqtile x okatrle nimu mz nzale-krmu da kxmrlz. 4 Trpnzngr nrla nounc kx nado mz nide esz'-krde, a' natutrpwz mz noude. Kxmu-kzle lc mz nimu. Na-axvctr-lzbqmamu bange murde namncbo bamu. A' nzmu trna-axvctr-lzbqpwa'muu bange, trpnzngr nramu, murde ninge nou nzlu-krmu.

5 “Ninge nounc x nimu nrlangeng. Doa kx axvctr-lzbqbz bange x mncbo bade, sa nado zlwz. Trpnzngr da kxmrlz kx nartrngztibzmu nzmu trna-axvctr-lzbqpwa'muu bange. 6 X doa kx lakipx-lzbqm bange, trpnzngr nrade. A' nrlade kxmule lcng takitxtrpwzle nzangcngr mz nyr. 7 A' nzmu na-axvctr-lzbqmamu bange x yrlq-angidramu natqnge, krlzamu nzrlxti-krbzmu mz Gct da kx suti drtwrmu, x sa na-angidabzle. 8 Mz nzaxvctr-lzbq-krmamu bange, dekc nado-zlwz-ngrnamu x na-aelwapx-ngrnamu kx nimu leplz nengeng. X nramung na-aelwapx-kz-ngrdr nzmyalz-esz'ngrkr Trtenge. *

9 “Mrlztix nimu da kc tqwai nzmrlztikr Trtenge ninge. Mz nzmu-krde lcde, namnclz-zvzmamu mz nivz lrnge. 10 X sa namnclz-zvzmamu mz nivz lrnge nzmu nayrlq-angidramu natqnge. Da kc tqwaix nzyrlq-angidr-krbo natq Trtenge, x mnclz-zvzbo mz nivz lrde. 11 Pipxbo bamu natq lcng murde na-abrtzlvzx nimu x nabzmu na-abrtz zvz. ✡

12 “Natqnge kx nayrlq-angidramu nide sele, ‘Mrlzti-lzbqamu da kc tqwai nzmrlzti-krnge nimu.’ ✡ 13 Nivz kx myapxbz rlrpx-ngrde nzlu-krde mz nzokatr-krde mzledeng. 14 X sa nanginimu mzlengeng, mz nzyrlq-angidr-krmu natqnge. 15 Mzli ka trpengr nzrpi-krbo nimu kxnzawzng, murde kxnzawz trkrlzleu da kcng tqrtrngztibz kxetu rde. A' nipemu mzlengeng, murde da amrlx kcng tqxlrtrpo mz nao Trtenge, tqpitipebo bamu x krlzpeamu. 16 Trmcpxwamuu ninge, a' mcpxx nimu murde nramu nakqlu zvz. X da kznike rlxtibzmu mz Trtenge mz zmatq r drtqnge, sa na-angidabzle. 17 Yrlq-angidramu natqnge lc, ‘Mrlzti-lzbqamu.’ ” †

Leplz Neng Jiszs X Lr Nrlc

18 Jiszs rpi-mople bagr kx, “Bzkq kctipxamu mzli kc napxtxpxngr lr nrlc nimu, murde nzpxtxpx-kai-ngrdr ninge. 19 Kqlex nimu murde nablepxbzmu mz lr nrlc. Delc tzpxtxpx-ngrdr nimu. A' nzmu nanginimu lr nrlc, sa namrlztilr nimu murde nzmrlzti-zvzlr lr mrnyzdr. 20 Nadcpx mz drtwrmu da lc tqpibo bamu, ‘Trpnzngr kxnzawz kx myaszlzle kxetu rde.’ Nzmu kx tzatrkatilr ninge kc tqngi kxetu rmu, sa na-atrkati-kzlr nimu mz nzngini-krmu kxnzawz nengeng. A' nzmu nayrlqlr natqnge, sa nayrlq-kzlr natqmu. ✡ 21 Lr nrlc sa na-atrkatilr nimu mz nzngini-krmu leplz nengeng, murde trnzkrlzlru Gct kc tqatwzlr-ngrmle ninge. 22 Nzmu trnaxlrlru natqnge, trpnzngr alwx ngrdr. A' alwx ngrdr tutr mz nzpxtxpx-krdr natqnge. 23 Murde doa kx pxtxpx-ngrde ninge pxtxpx-kz-ngrde Trtenge. 24 Kxmule-esz' nzmcpelr nzale-krnge da kcng tqmatq-esz'ngr, kx trpnz-moungr kx rkrlz nzalengr, a' alwx ngrdr tutr mz nzpxtxpx-zvz-krdr nigr ncdr Trtenge. 25 Da lcng nzatutrlr natq kcng mz Nzryrngrkxtr, tqrpile kx, ‘Nzpxtxpx-krdr ninge trpnzngr noude.’ ” ✡

Kxokatr Kc Tqngi Mqngrkxtr

26 Jiszs rpi-mople bagr kx, “Sa na-atwzlr-ngrmc Kxokatr bamu. Krlc Mqngrkxtr, kc tqngi nou da angidr amrlx, tqvzpxm mz Trtenge. Mzli kc navzo-ngrmle, sa na-aelwapx-ngrbzle ninge bamu. 27 X mzli lcde, nayapwxtipxamu ninge, murde mnctrpa'mu bange abzo mz mzli kc ayrnrngr tqwz-ngrne mz nrlc.

16

1 “Pi-pnzbo da lcng bamu, murde nzrlxngiti-krmu ma tqbao mzli kc lr nrlc nzatrkati-ngrdr nimu. 2 Sa nayrlqtrpzlr nimu yz mz mangr-nzkrka'ngr x namapulrpx-ngrdr nimu mztea. X mzli kc navzm, sa nanibqlr nimu, mz nzrpi-krdr kx nzwztrpzng mz Gct. 3 A' sa nartrngztibzlr da lcng, murde trnzkrlzlru nigr ncdr Trtenge. 4 Mz nzmu-krde lcde, nzrlxngiti-krmu namqngi mz nzdctipxkr drtwrmu kx pi-pnz-kaipo da lcng bamu. A' trpi-pnzpwc'u bamu mzli kc kai, murde nigu la tqmncbeku.

Nzwzkr Mqngrkxtr

5 “A' mzli ka nayzlupe-ngrbo mz Gct kc tqatwzlr-ngrmle ninge. X trpengr nzrpi-krmu kx, ‘?Navzn drlve?’ ✡ 6 Murde drtwrmu vztx-zlwzpe mz nzpi-krbo bamu nzvzpe-krnge. 7 A' da angidrtx lc napibo bamu. Mrlzvxitx nzprszpx-krbo nimu. Murde mz nzvz-krnge, sa na-atwzlr-ngrmc bamu Kxokatr, kc tqngi Mqngrkxtr. A' nzmu trnavzwxu, Mqngrkxtr trnavzopuu bamu. 8 X mzli kc navzo-ngrmle, sa na-aelwapx-ngrbzle mz lr nrlc kxnzaleng alwx, x nztubq-krdrng trtakitrdeu, x nzaolvz-krdrng da vz-rbr. 9 Sa na-aelwapx-ngrbzle badr kx alwx ngrdr kxmyapxbz tutr mz trnzrlxngiti-krdru ninge. 10 Mz nzyzlu-krbo mz Trtenge trpe-moungr nzmc-krmu ninge. A' Mqngrkxtr sa natekqtrle ninge mz nzpi-krbzle mz lr nrlc kx nztubq-krdr trtakitrdeu. Murde sa na-aelwapx-ngrbzle badr nztubqkr nzmnc-krmu. 11 X sa na-aelwapx-kz-ngrbzle badr kx nzaolvz-krdrng vz-rbr mz nzpxtxpx-krdr ninge. Murde kxetu rdr Setzn, aclve mz nrlc ka. A' pnzpe kai drtwr Gct kx sa na-ayrplapxle nide kalr. 12 Da kqlu kx napi-mopc' bamu, a' trpengr nzpi-krboleng mzli ka, murde ma tqrblx-zlwzbz bamu. 13 A' mzli kc navzo-ngrm Mqngrkxtr kc tqngi nou da angidr, sa na-alvztrpzle bamu nzalvztr-ngrng angidr amrlx. Murde trnaycmnetru mz nide esz'-krde, a' napi-txpwzle da kx xlrtrpzleng mz nao Gct. X naplzpxbzle bamu da kx navzm. 14 X sa na-aelwapx-ngrde nzmyalz-krnge mz nzpipx-krbzle bamu nzalvztr-krngeng. 15 X da amrlx kcng tqngisc Trtenge, scngeng. Delc tqrpi-ngrbo kx, ‘Mqngrkxtr napipxbzle bamu nzalvztr-krngeng,’ murde nzalvztrngr lcng nzvzpx-kzpqng mz Trtenge.”

Nzvzkr Drtwr Kxmrbcne X Nzabrtz-zvzngr

16 Jiszs rpi-mople bagr kx, “Mzli kx mrbcne x trnamcwamuu ninge, zbz sa namc-mouamu ninge.” 17 Zbz sc tzveati-etrpe kzdung nigr, tqrpipekr kx, “?Nike drtwr ngr natq lcng tqpimle bagu? Murde rpi-kaile kx nayzlu-mopwz mz Trtede. ✡ 18 ?X nike drtwr ngr natqdeng ‘mzli kx mrbcne?’ Trkrlzkuu da lc tqpile.” 19 Krlz Jiszs kx suti drtwrgr nzveati-krbzkrle bade, sc tqrpipemle kx, “Rpibo kx ‘mzli kx mrbcne x trnamcwamuu ninge, zbz sa namc-mouamu ninge.’ ?Da kc tqveati-etramu nide lc? 20 Da angidrtx lc napibo bamu. Lr nrlc sa na-abrtzlvzlr da kc nawaisr-ngrdr ninge. A' drtwrmu sa navztx zlwz x nayrniamu. A' nzyrni-krmu sa nalrtipxle nzabrtz-zvz-krmu. ✡

21 “Na-apule mzli kc olvz narmc-ngrde mz doa. Mzli lc drtwrde vz murde sc tqkrlzpebzle mzli r nzetqkr drtqde. A' mz nibr nzrmika-krde, mrbrtitrpe drtwrde nzetqkr drtqde, murde drtwrde elalz-ngrm doa kc mzte tzmc. 22 Mz nzmu-krde lcde, mzli ka drtwrmu vzpe. A' sa namc-moux nimu mzli kc natulz-mou-ngrne mz nzbzngr, x nabzmu sa na-abrtz zlwz. X trpnzngr kx narkatxpxbz nzabrtzngr lc bamu. 23 Da angidrtx lc napibo bamu. Mzli lcpwz trpengr nzrlx-krmamu da bange. A' krlzamu nzrlx-ngrbz da mz Trtenge, murde da kznike rlxtibzmu bade mz zmatq r drtqnge, sa na-angidatile. 24 A' trgalr da kx rlxtiamu mz zmatq r drtqnge. Mz nzmu-krde lcde, rlxamu da x sa na-angidati Gct, murde nabzmu na-abrtz zvz.” ✡

Nzodatingr Zmatq Ngr Nrlc

25 Jiszs rpi-mople bagr kx, “Krlzmle mzli ka, ryapwxpxbo mz nzycmne-ebzpxngr. A' mzli lc navztrp trpengr nzycmne-ebzpx-krbo da, murde sa naycmnetr-zpwxpe-ngrbo Trtenge bamu. 26 X mzli lcde, trnarlxtipou da kx suti drtwrmu mz Trtenge, a' narlxpebzmu da bade mz zmatq r drtqnge. 27 Murde Trtenge mrlzti-zlwzle nimu mz nzmrlzti-krmu ninge x nzlxngiti-krmu kx vzpxmc bade. Delc, tqsutingr drtwrde nzrlx-angidrpe-krbzmu da bade. 28 Eu, vzpxmc mz Trtenge x vzomc mz nrlc. X mzli ka narkalzpe-mopwc' x nayzlupebo bade.”

29 Rpibzkr bade kx, “Mzli ka tr-rycmne-ebzpxpewq da, a' sc tqryokaetipx-angidrpeq drtwr ngrde. 30 X sc tqkrlzpekr kx krlzq da amrlx, murde krlzq nzayzlu-aningr nike yc mz drtwrgr, a' tr-rlxtikapzkr. Mz nzmu-krde lcde, sc tqlxngitipekr kx vzpx-angidrme mz Gct.” 31 Rpim Jiszs bagr kx, “A' nzrlxngiti-krmu ngrgobe mzli ka. 32 Murde koma mz nrlckxbq nimu kc tqmwxlrpeamu x tqngrlr-lxblrpeamu mrnyzmung. Mzli lcde, sa namncpex esz'-krnge mz nzodaline-krmu. A' trnamnc-angidrwxu esz'-krnge, murde Trtenge sc tqmnc-zvzm bange. ✡ 33 Krlc tqpipx-pnz-ngrbo da lcng bamu, murde nabzmu naycngr nrwx, mz nzaxvctr-lzbq-krmamu bange. Kxmule-esz' lr nrlc sa na-atrkatilr nimu, a' bzkq mwxlramu, murde odatipex zmatq ngr Setzn mz nrlc.”

17

Nzkrka'kr Jiszs Mz Nzngini-krde Nardr Pris Ngrgu ✡

1 Mz nibr nzalvztrngr lcng, Jiszs obqtxlz Heven mz nzkrka'ngr. X sc tqrpipebzle mz Trtede kx,

“Trte, mzli r nzbz-krnge x nzyzlu-mou-krbo bam, delc tqkrlzpebzle. Aelwapxngr nzmyalz-krnge mz nzbz-krnge, murde nzbz-krnge na-aelwapx-ngrde nzmyalz-krm. 2 Aprcm bange zmatq, murde leplz amrlx namnclzmqng bange, x nakabo nzlungr kxboi mz leplz nengeng kcng tqamnqtrpe'ng bange. 3 Drtwr ngr nzlungr lc tqboi ngi nzrkrlzngr nim, Gct angidr kc esz'txu, x ninge Jiszs Kxnzmcpx kc tqatwzlr-ngrme mz nrlc. 4 Aelwapxpe-ngrbo mz lr nrlc nzmyalz-krm, mz nzayrkrpxpe-krnge nzwzngr amrlx kcng tqkame bange. 5 Trte, mzli ka vzmi mou ninge Heven, murde natwz-moux me matq-esz'ngr kc tqngi nyz-pnznge mzli kc nrlc trnzwzka-ngrde.

6 “Alvztrpe-ngrbo nim mz leplz kcng tqamnqtrpe'ng bange mz nrlc, krkcng tzyrlq-angidrpelr natqm. 7 X mzli ka nzkrlzpelr kx da amrlx kcng tqkatimeng bange nzvzpxmqng bam. 8 Murde alvztrpe-ngrbo badr natqm kcng tqkame bange, x nzlxngitipelr natqm lcng. X nzkrlz-angidrpelr kx vzpxmc bam x nim kc tqatwzlr-ngrmle ninge.

9 “Krka'-ngrtxpo leplz nengeng kcng tqamnqtrpe'ng bange, murde nidr leplz nemqng. A' trkrka'-ngrneu lr nrlc. 10 X leplz kcng tqngi nengeng nemqng. X leplz nemqng nengeng. X leplz lcng nzaelwapx-ngrdr nzmyalz-krnge mz da amrlx kcng tzalepelr mz nzwztr-krmlr bange. 11 Mzli ka trnamncpewxu mz nrlc, a' na-amnctxpwc'ng nidr mz nrlc mz nzvzpe-krbo bam. Trte, nim tr-esz'ngr. Delc aclve-angidrbz leplz lcng mz zmatq ngr drtqm kc tqkame bange, murde naesz'ting da kc tqwaiki nzesz'ti-krgi. 12 Murde mz nzmnc-krbo badr mz nrlc ka, sc tqaclvepex nidr mz zmatq ngr drtqm, x trpnzngr nidr kx mrbr, a' ngi txpwz doa kx vz-nqblqle nqmq ngr nzodangr, mz nzatutr-krde Nzryrngrkxtr. ✡

13 “Mzli ka navzpebo bam. X mzli kc tqmnc-ngrbo badr mz nrlc, ryapwxbo badr da kxkqlu, murde nzabrtzngr angidr nayc zvz mz nabzdr. 14 Alvztrpe-ngrbo badr natqm, x nzlxngitipelr. Mz nzmu-krde lcde, nzpxtxpxngr lr nrlc nidr, murde drtwrdr badr lr nrlc tresz'tipeu. Da kc tqwai-kzx trnzngini-krpwc'u lr nrlc. 15 A' tr-rlxtipwc'u nzkatxpx-krm nidr mz nrlc, a' okatr nidr murde ma tzvecpx-lzbqng mz nzlxngiti-krdr ninge, mzli kc Setzn kc Tqdrka'ngr tqatrkati-ngrde nidr. 16 Eu, da kc tqwaix, drtwrgr badr lr nrlc tresz'tiu, drtwrdr badr lr nrlc tresz'ti-kzu. 17 Alqngi nidr x atrbz nabzdr mz da angidr kx vzpxm mz natqm. ✡ 18 Murde atwzlrpx-ngrne nidr mz nrlc, da kc tqwai nzatwzlr-krme ninge mz nrlc. 19 X rlr-lzbq-ngrbo bam murde navqti kz drtqdr nzrlr-lzbq-krbzlr.

20 “Trngi-txpwzu leplz nenge kcng mzli ka tqkrka'-ngrne. A' krka'-kz-ngrne doa amrlx kx nalxngitilr ninge kalr, mz nzxlr-krdr Nrpakxmrlz. 21 Trte, krka'-ngrne kx naesz'ting mz nzmnc-krdr, da kc tqwai nzaxvctr-lzbq-krme bange x na-axvctr-lzbq-krmc bam. X na-axvctr-lzbq-kzpqng bagi, murde lr nrlc nalxngitilr kx atwzlr-ngrme ninge. 22 X me matq Heven kx kame bange, kape-kzpo badr, murde naesz'ting, da kc tqwai nzesz'ti-krgi. 23 X mncpxmc badr x mncpxme bange, murde naesz'ti-kzng amrlx ngrdr. X mz nzesz'ti-krdr lc nakrlzngr lr nrlc kx atwzlr-ngrme ninge, x mrlztiq leplz nengeng da kc tqwai nzmrlzti-krm ninge. 24 Trte, suti drtwrnge kx leplz nenge lcng namnc-kzkr badr mrkc namnc-ngrne Heven. Murde namclr me matq-esz'ngr kc tqngi nyznge tqka-pnzme murde mrlztiq ninge mzli kc nrlc trnzwzka-ngrde.

25 “Trte, nqmq krm tubq-esz'ngr. X kxmule-esz' trnzkrlzu lr nrlc nim a' krlzx nim, x leplz nengeng amrlx nzkrlzlr kx atwzlr-ngrme ninge. 26 Aelwapxpe-ngrbo nim badr mzli ka, x sa na-aelwapx-kzpo nim mz krkcng nalxngiti-kzlr ninge kalr. Murde nidr amrlx ngrdr na-aelwapx-ngrbzlr mz leplz nivz kcpwz tqmrlzti-ngrn ninge. X namncpx-kzpc' badr mz Mqngrkxtr kc namncpxm mz nabzdr. Eu, angida.”

18

Nzrlolvzngr Jiszs

Matiu 26:47-56; Mak 14:43-50; Luk 22:47-53

1 Mz nibr nzkrka'kr Jiszs, nigr kc tqvzpe-moukr, x tqkawipekr Nabzlwa Kidron mz nrlarde kc. X sc tqprtrpekr mz nrlanc olivi. 2 Mrlcde krlz kz Judzs kc tqamwale Jiszs, murde vz-zvzkr badr Jiszs mrlcde. 3 Zbz, sc tqvzmipebz Judzs kcng dzbe ncblo nzling. Kzdq dzbede lc ngi ncblo ngr vea ne Rom x kzdq kz ngi pulis ngr Mangr-nzangiongr. Ncblo lcng nzatwzlrpxngr kxnzetu rdr pris x Farzsi. Nzngxlunebzng mz dxpu x lam, x nzrtwzbzng toki r vea x dalr nzotangr. 4-5 X Jiszs krlzpele da amrlx kcng nawaisr-ngrde. Zbz sc tqvzpebz badr, tqrpipebzle badr kx, “?Neke tqrtangrtiamu?” Nzrpibzlr kx, “Jiszs kc Naszret.” Rpibz Jiszs kx, “Ninge kape.” 6 X mzli kcpwz, sc tzvz-teblqpeng x nidr amrlx ngrdr nzpwekaong mz drtc' mz zmatq ngr Jiszs. 7 Jiszs sc tqvea-mopwz badr, rpibzle kx, “?Neke tqrtangrtiamu?” Nzrpi-mopwzlr kx, “Jiszs kc Naszret.” 8 Rpibzle kx, “Pipebo bamu kx ninge ncblo lcde. Nzmu kx tqotimamu ninge, leplz nenge lcng navztxng.” 9 Krlc tqycmne-ngrde lc murde nzkrka'-krde na-atukztr-zpwxle. Krlc mz nzrpi-krde kx, “Trte, trpnzngr leplz nengeng kx mrbr.” ✡ 10 Zbz kzdq nigr, Saemon Pita, ycbz bade kc toki r vea, yrlqbzle mz kxnzawz ne Nardr Pris, lakitxpxbzle nradrtqde kxrtc. Kxnzawz lc drtqde Malkzs. 11 A' rpibz Jiszs mz Pita kx, “Toki r vea scm alvco mou mz bxli rde. Murde rlrpxpe-ngrne nrkrdrtqnge nzaetq-ngrbz mz nzvz-nqblq-krde me pnz drtwr Trtenge.” ✡

12 Zbz ncblo kcng tqvzmibz Judzs nzlolvzlr Jiszs x nzpebzlr mqde. 13 X sc tzvzmipe-kaipzlr mz Kxetu Anas, murde nide kzdo Kaefzs kc tqngi Nardr Pris mz yiz lcde. *

14 Kaefzs nide kc tqrpi-pnzbzle mz kxnzetu r lr Jiu kx takitrde ncblo dq naesz' nabz-ngrde leplz amrlx. ✡

Pita Rpile Kx Trkrlzleu Jiszs

Matiu 26:57-58, 69-70; Mak 14:53-54, 66-68; Luk 22:54-57

15 Zbz nigr mz Saemon Pita vz-nqblqbzkr Jiszs. Kx krlzbzkr kc ma nyz Nardr Pris, olvz kxaclve naonrx kc sc tqglxpele ninge. X sc tqlvxpxpemle naonrx bange mz nzvztr-kz-krpo mz makoa mrkc tzyrlwrtr-ngrbz. 16 X rlxti-kzpo bade nzvztr-krm Pita. X rlr-ngrmle murde krlzti-lzbqkr ncdr Nardr Pris. 17 X rpibz olvz kc tqaclve naonrx mz Pita kx, “?Ni-kzp dq ncblo nede?” Rpibz Pita kx, “Trtingr.” 18 Mz nrlckxbq lc nrlc bao. X kxnzawzng x pulis ngr Mangr-nzangiongr nztelvzlr kc nyr, x sc tzmulqpe-ngrdr. Zbz Pita kc tqvzpe-kzpz, tzmulqpeng badr nyr.

Jiszs Aveatr Anas

Matiu 26:59-66; Mak 14:55-64; Luk 22:66-71

19 Mzli lcde Anas kc tqngi kai Nardr Pris, aveatr-ngrde Jiszs mz nzalvztr-krdeng x ncblo nedeng. 20 Rpibz Jiszs bade kx, “Ycmne-zvzbo mz leplz me nzyrlwrpx-lxblrngr, x nzalvztr-krngeng amrlx twztipo mangr-nzkrka'ngr x Mangr-nzangiongr mrkcng tzyrlwrpx-lxblrngr lr Jiu. Trpnzngr mzli kx alvztr-kapq-ngrne. 21 ?Memule tqvea-ngrme bange? Veatibz mz leplz kcng tzlalztqmqng bange nike pibo badr. Sa napibzlr nike pixng.” 22 Kx pibz Jiszs natq lcng, kzdq pulis ngr Mangr-nzangiongr sc tqtakrpebzle nar Jiszs, tqrpipebzle kx, “?Kxmu nzycmne-ngrbz mz Narde Pris lc tqycmne-ngrn?” 23 Rpibz Jiszs kx, “Nzmu kx tqpix dq da kx vz-rbr, plztxpxbz mz leplz amrlx da lcde. ?A' nzmu kx tqngi da angidr kc tqpix, nike tqtakr-ngrbzme narnge?” 24 Zbz Jiszs sc tqatwzlrpe-ngrbz Anas mz Kaefzs kx ngi Nardr Pris, mz nzvea-krbzle bade. Mzli lc, mq Jiszs sc tzpebepz.

Pita Pokia-mou-ngrde Kx Trkrlzleu Jiszs

Matiu 26:71-75; Mak 14:69-72; Luk 22:58-62

25 Mzli kc Pita tqtutrbe-ngrde mz nyr, nzrpibz kzdung leplz bade kx, “?Da zpwx kx trnginipuu ncblo nede?” A' Pita pokia mou, rpibzle kx, “Trtingr trnipwc'u.” 26 Kzdq kxnzawz-nrbalq ne Nardr Pris, mzlede krkc tqlakipxbz Pita nradrtqde, rpibzle mz Pita kx, “Da zpwxtx nim dq kz, murde nim kc tqmcx mz nrlanc.” 27 A' Pita pokia-mopwz, rpibzle kx, “Trtxpnzngr! Trnipwc'u la tqpiq.” X mzli kcpwz kio kc tqkya'pe kz, da kc tqwai nzpi-pnzkr Jiszs le.

Jiszs Nzvzmibz Mz Paelzt

Matiu 27:1-2, 11-14; Mak 15:1-5; Luk 23:1-5

28 Mz nibr nzycmne-krdr badr Jiszs, kxnzetu r lr Jiu drtwrdr sc tqesz'tipe mz nznibq-krdr nide. X sc tzrkalzpemqng badr ma nyz Kaefzs, mzli kc tqprtz-ngrm paglxnrlc. X sc tzvzmipelr mz ma kxetu nyz Paelzt, kxetu r lr Rom. Lr Jiu trnzdwatrpwzung ma nyzde murde ma tqbatrpzle badr trnztakitr-krdru mz nzprtrngr mz nzangiongr mz Nzamyangr. 29 Mz nzmu-krde lcde, Paelzt kc tqngi Gavzna ngr Judiz, sc tqvzpxpebz badr, tqrpipebzle badr kx, “?Nike atrka mrlx lc?” 30 A' nzrpi-txpwzlr kx, “Nzmu nanginide ncblo kxmrlz, trpnzngr nzaprc-krbzkrle mz mqm.” 31 Rpibz Paelzt badr kx, “Vzmiamu x ayrplapxamu nide mz nzvz-nqblq-krde Loukxtr scmu.” A' nzrpibz kxnzetu r lr Jiu kx, “Eu, a' trpnzngr scgr zmatq ngr nzrnibqngr leplz.” 32 Da lc prtzm, murde na-atutrle nzrpipxkr Jiszs kxnamu nzbz-krde. †

33 Paelzt vztr mou ma nyzde, kqlele Jiszs x sc tqveapebz, rpibzle kx, “?Myx kxmule, nim king r lr Jiu?” 34 Rpibz Jiszs kx, “?Nzvea-krme lc vzdzm mz drtwrm o nzpibz kzdung leplz bam?” 35 Rpibz Paelzt kx, “?Mz drtwrm ninge lr Jiu? Lr mrnyzmqng x kxnzetu rdr pris ngrmqng, nzaprcmlr nim bange. ?Pim bange, nike rtrngzti-rbrbzme?” 36 Rpibz Jiszs kx, “Trnipc'u king r nrlc ka. Nzmu nangininge king r nrlc, ncblo nengeng nzkrlzlr nzotangr mz nzarlapx-krdr ninge mz mq lr Jiu. A' trtingr, trnipc'u king r mrka.” 37 X rpi-mopwz Paelzt kx, “?Mz nzmu-krde lcde, ni-zpwxm king?” Rpibz Jiszs kx, “Eu, sa tqmrlz nzrpi-krm ninge king. Dekc tqvz-ngrmc x mzke' tzmc-ngrde mz nrlc, murde naycmnetr-ngrne da angidr. X doa amrlx kcng tzmrlzbz badr da angidr sa navz-nqblq-angidrlr ninge.” 38 Rpibz Paelzt kx, “?Nike tqngi da angidr?”

Paelzt Rlrpx-ngrde Nzbzkr Jiszs

Matiu 27:15-26; Mak 15:15; Luk 23:13-25

Zbz Paelzt vzpx-mopwz mz lr Jiu, sc tqrpipebzle badr kx, “Trpnzngr da kx rmctitrpo nanibqngr mrlx lc. 39 A' mz nzvz-nqblq-krde nqmq krmu, mz Nzamyangr kang kqlu rlrpx-ngrbo kc ncblo kxpresin. ?Myx kxmule, suti drtwrmu nzrlrpx-krbo bamu King rmu lc?” 40 Kx nzxlrbzlrle, sc tznemipelr nzrpi-krdr kx, “Trsutiu drtwrgr mrlx la. A' kx suti drtwrgr Barabas.” Barabas lc tqmnc mz presin murde nide ncblo kx pna zvz da x prtr mz dzbede kc tzrpilr namaszlrpx-ngrdr gzpman ngr Rom mz nzmnc-krdr Israel.

19

1 Mz nzmu-krde lcde, sc tqrpipebz Paelzt mz ncblo ngr vea nedeng nzvzmi-krdr Jiszs mz nzriklangr. 2 X nzngrlelr kc nqvi nzku nangi kraon x nzalaobzlr mz nar Jiszs. X nzakq-kzlr nzkq kxprpol, murde kala lcde takitrde king. 3 X sc tzxtrngalvztitrpelr nide, nzyrngzobzng bade x nzrpibzlr kx, “Nim la, King r lr Jiu! Rlxtikr kx nzmnc-krm naboi!” X sc tztzpebzlr narde.

4 Paelzt vzpx-mopwz mz dzbe lr Jiu kcng, sc tqrpipebzle kx, “Vzmipxmc mrlx lc bamu murde nakrlzamu kx mz drtwrnge trpnzngr da kx vz-rbrtrpz bade kx nanibq-ngrde.” 5 Zbz Jiszs kc tqvzpxpebz, kraon r nzku kc sc tqycobep mz narde, x sc tqkqbe-ngrde nzkq kc tqprpol. Sc tqrpipebz Paelzt badr kx, “Krlc ncblo,” murde rpile nayckqti drtwrdr Jiszs. 6 A' kxnzetu rdr pris x pulis ngr Mangr-nzangiongr, kx nzmclr kc nide, sc tzrpipebzlr kx, “Tqlvztr mz kros! Tqlvztr mz kros!” Murde nzkrlzlr kx trpnzngr scdr zmatq ngr nzrtqlvztr-krdr nide. Rpibz Paelzt badr kx, “Vzmiamu esz'-krmu x tqlvztramu mz kros, murde mz drtwrnge trpnzngr da vz-rbrtrpz bade.” 7 Nzrpibz lr Jiu kx, “Mz Loukxtr scgr takitrde nzbz-krde, murde rtulrtr-lzbq mz nzngini-krde Mrlx Gct.” 8 Kx xlr Paelzt natq lcng, sc tqmwxlr-zlwzpe. 9 Vzmitr-moule Jiszs ma nyzde. X sc tqrveape-mopwz bade, rpibzle kx, “?Myx me vzkipx-zpwxme?” A' Jiszs anabu txpwz, trayzlupwzleu natqde. 10 Rpi-mopwz Paelzt bade kx, “?Trsutiu drtwrm nzycmne-krme bange? ?Trkrlzwq kx rngiscnge zmatq mz nzrpipx-krnge nzarlapxngr nim o nzrtqlvztrngr nim mz kros?” 11 Rpibz Jiszs kx, “Trpnzngr scm zmatq ngr nzaclve-krm ninge, a' ngi txpwz kx kabz Gct bam. Mz nzmu-krde lcde, leplz kcng tzaprcbzlr ninge bam nzetukr alwx ngrdr myaszpxle alwx ngrm.”

12 Kx xlrbz Paelzt natq Jiszs lcng, sc tqrtangrpe lrpzki kx na-arlapx-ngrde nide. A' nzrpibz lr Jiu kx, “Nzmu na-arlapxq mrlx lc, trwztrpwzmeu mz King r Rom. X sa narlwa-ngrbzkr nim bade, murde doa kx rtulrtr-lzbq nzngini-krde king rnzlvzole King kc Rom.” 13 Kx xlrbz Paelzt natq lcng, sc tqvzmipx-mopwzle Jiszs yz x tqwxbuo mou mrkc tzrpi kx doa vz-rbr o trtingr, tzrpibz Rplz Kxmnzpz' x mz natq lr Jiu nzrpibz Gabata. 14 Krlc nourla ngr zbq kc tzoliqtingr Sabat. X Paelzt sc tqxtrngapebz mz lr Jiu mz nzrpi-krbzle kx, “Krlc king rmu.” 15 A' sc tznemipebzlr, nzrpi-krbzlr kx, “Vzmipx x tqlvztr mz kros!” A' rpibz Paelzt kx, “?Suti drtwrmu nzrtqlvztr-krnge king rmu mz kros?” A' nzrpibz kxnzetu rdr pris kx, “Trpnzngr king rgr, a' ngi txpwz King kc etu mrkc Rom!” 16 Zbz, Paelzt sc tqmetxpebz badr, x sc tqrpipebzle mz ncblo ngr vea nedeng kx natqlvztrlr Jiszs mz kros.

Jiszs Nztqlvztr Mz Kros

Matiu 27:45-56; Mak 15:33-41; Luk 23:44-49

17 Mz nzmu-krde lcde, ncblo ngr vea kcng nzrkamilzmlr Jiszs Jerusalem. X sc tzrtulrtrpe-ngrbzlr nzrglq-krde kros ngrde mrkc natqlvztr-ngrdr nide. X glqbzle mz newz kc tzrpibz Bekrlz, murde nzobq-krde apule bekrlz. Drtqde mz natq lr Jiu Gclgata. *

18 X mrlcde, sc tzaopxpebzlr lrpz scde x tztqlvztrpelr nide mz kros. X nztqlvztr-kzlr ncblo kxnztrkang nzling taplxsr nrlar Jiszs. 19 Mz nzaelwapxngr da kc tqbzngr Jiszs, Paelzt yrle kcng natq x nzatu mrkc tztqlvztr-ngrdr nide mz kros. Nzyr kx,

Jiszs kc Naszret, King r Lr Jiu.

20 Nzryrngr lc nzrlwx lr Jiu kxnzkqlung, murde mrkc tqdoo-ngrm Jiszs mz kros, trycpwzu rlru Jerusalem. Nzryrngr lcde nzyr mz natq lr Jiu, mz natq lr Rom kcng tzaclveng, x mz natq lr Grik kc tzrkrlzlr leplz kxnzkqlung. 21 A' kxnzetu rdr pris drtwrdr trkabz mz Paelzt murde trnzlxngitilru Jiszs nzngini-krde king rdr. Zbz sc tzrpipebzlr mz Paelzt kx, “Trmrlzu nzyr-krm ‘King r lr Jiu,’ a' kxnamu nzyr-krmle se, ‘Mrlx lc rpile kx nide King r lr Jiu.’ ” 22 A' rpibz Paelzt kx, “Nike yrpex, kxnamu nzyc-krde lape.”

23 Mz nibr nztqlvztr-krdr Jiszs mz kros, ncblo ngr vea kcng nztwzlr lrpz sc Jiszs, x sc tzpesalitipelr ncte pwx, murde nataplxsr-ngrdr ncte kcng. A' nzkq scde kxboi yc txpwz murde esz'ti. 24 X sc tzrpipelr kx, “Bzkq pesalitiku nzkq lc, a' na-ayrletiku daes mz nzkrlz-krgu neke mz nigu kx narngisc.” Mz nzmu-krde lc, atutrle Nzryrngrkxtr kc tqrpile kx, “Nztwzlr lrpz scnge x nzakiti-lzbq-ngrdr, x nztwz-kzlr nzkq kxboi scnge nzayrletilr daes mz nzkrlz-krdr doa kx narngisc.” ✡ 25a Da lcng nzale ncblo ngr vea kcng.

Jiszs X Lxede

25b Mzli lcde, olvz kx nztu-aepztrpzng mz kros ngr Jiszs nidr seleng, lxe Jiszs, x ilede angidr, x kzdq kz iledr Mxri kc tqngi olvz r Alfizs Klopzs, x Mxri kc Makdala. 26 Jiszs mcomle nztulz-krbzkr ncdr lxede. ✡ X sc tqrpiopemle mz lxede kx, “Lxe, mrlxm lape.” 27 X rpio-kzple bange kx, “Lxem lape.” X abzo mzli lcde, sc tqvzmipex nide mz ma nyznge.

Nzbzkr Jiszs

Matiu 27:45-56; Mak 15:33-41; Luk 23:44-49

28 Jiszs krlzpele kx nzwz-krdeng amrlx kcng tqkabz Trtede yrkrpxpe. X mz nzatutr-krde Nzryrngrkxtr, sc tqrpipele kx, “Drtwrnge brlxkz.” ✡ 29 Kx nzxlrbz ncblo ngr vea kcng nzycmnekr Jiszs, sc tzotipelr kc lrpz, nzpetrlr mz neni, nzleolr mz waen kxrkx, x sc tzkalzpebzlr mz nao Jiszs. 30 Kx abztrpz Jiszs waen kc, sc tqrpipele kx, “Nzwz-krnge yrkrpxpe.” X biole narde x sc tqrlrpe-ngrbzle mqngrde mz Gct mz nzbz-krde. ✡

Blrir Jiszs Nzlu

31 Zbq lc zbq ngr nzoliqtingr Sabat. Zbz kxnzetu r lr Jiu sc tzrlxtipebzlr mz Paelzt nzrlr-krbzle nzrtavxi-ngrbz nanyc ncblo kcng tztqlvztr mz kros, murde nabz-aning, x nayokaeomlr mz kros mz nzyrtzmq-krdr nidr. Murde Loukxtr scgr tr-rlrpx-ngrdeu namz nzdoo-krmle mz kros nzkrlz-krbzle milzpq, myapxbz mz Sabat. ✡ 32 Kx rlrpe-ngrbz Paelzt le, sc tzotipe ncblo ngr vea nzrtavxi-ngrbz nanycdr. Nzoti-kailr kzdq ncblo kcng tztqlvztrng badr Jiszs x nzoti-moulr krali. 33 A' kx nzkrlzbzlr Jiszs, nzmclr nzbz-krde. Dekc trnztavxipe-ngrpwzlru nanycde. 34 Kxmule-esz', a' kzdq ncblo ngr vea kcng luplxtrpzle blrir Jiszs, x mzli kcpwz yrlepxm mrlcde mepyr x lue.

35 Da lcng tqyapwxtibo ngi da angidr, murde mctx-angidrx. Delc tqpi-ngrbole bamu murde nalxngiti-kzamu Jiszs Kxnzmcpx. 36 Trnztavxi-ngrdru nanycde murde na-atutr Nzryrngrkxtr kc tqrpile kx, “Trpnzngr nrvr ngrdeng kx nztavxi.” ✡ 37 X kzdq kz Nzryrngrkxtr rpile kx, “Leplz sa naobqlvzlzlr ncblo kc blrirde tzluplxtr.” ✡

Nzyrtzmqngr Jiszs

Matiu 27:57-61; Mak 15:42-47; Luk 23:50-56

38 Kzdq ncblo kx lxngitile Jiszs drtqde Josip kc Arimatia. A' traelwapx-ngrdeu nzlxngiti-krde Jiszs, murde mwxlrtile kxnzetu r lr Jiu. A' ncblo lc vzbz mz Paelzt, sc tqrlxtipebzle nzkao-krmle nrkrdrtq Jiszs mz kros mz nzyrtzmq-krdele. Zbz sc tqrlrpe-ngrbz Paelzt nzkao-krmlele. 39 X Nikodimzs kc mzli kc kai tqvzbz mz Jiszs mz nrlckxbq, nzvzng ncdr Josip. ✡ Nikodimzs lc twzbzle dalr nzaelungr namz ngr Jiszs, nzmrlepu-krdr takitr kilo kxnzpnu-tq (30). 40 Zbz sc tzkaopemlr namz ngr Jiszs, nzaelulr da lcng, x sc tzbxtipelr lrpz, mz nzvz-nqblq-krde nqmq krgr mz nzyrtzmq-krgr namz. 41 Mrkc tztqlvztrngr Jiszs mz kros, yc kc elr nabznrpx. X yc kc elr gq kxmrna kx nayrbqpx-ngrm namz ngr leplz, a' trgalr kx yrbqpxm elr. 42 X sc tzyrlqtrpelr namz ngr Jiszs mz gq lcde, x nzalqlitrpzlr kc rplz kxetu nzpqbrtr-ngrdr naonrx. Murde mzli kc milzpq Nzamyangr kc tqabzope. X mz zbq lc Lou sc Mosis tr-rlrpx-ngrdeu nzwzngr, murde Sabat ngi zbq kxnzamati.

20

Jiszs Tulz-mop Mz Nzbzngr

Matiu 28:1-10; Mak 16:1-8; Luk 24:1-12

1 Mz Sade mz nourla kxtopwz, Mxri kc Makdala sc tzolapeng badr kzdu-kzng olvz mz gq kc tqyrbqngr namz ngr Jiszs, mz nzaelu-krdele. Kx nzkrlzbzlr mrlcde, sc tzmcpelr rplz kc etu nzalqlipxpe. 2 Zbz sc tqngrlrpem bagr, ncdr Saemon Pita, sc tqrpipemle bagr kx, “Namz ngr Kxetu rgu nzglqtxpxpem mz butqbr kc, a' trkrlzpekru me nzyrlq-ngrde.” ✡ 3 Kx xlrbzkrle sc tqngrlrpekr ncdr Pita mz gq kc. 4 Nzrkalz-krmgr kxesz', zbz sc tqngrlrszpex Pita x krlzpe-kaipo mz butqbr kc. 5 Yrngzobo mz naonrx x tcngztrpo, a' trdwatrwxu elr. A' mcx lrpz kcng tzbxtile. 6 Mz nibrnge Pita kc tqngrlr-atebz x ngrlrtr rlru mz nabz gq kc, x mc-kzle lrpz kcng tzbxti Jiszs yrbqtxnepe. 7 X mc-kzle lrpz kc tzbxti narde nzbu-esz'ngrtrpe-ngrbz mz lrpz kc-kzng. 8 Zbz dwatr-kzpo. Mc-kzx lrpz kcng, a' namz ngr Jiszs tryrbqpeu. X sc tqlxngitipex kx Jiszs lupe mou mz nzbz-krde. 9 Kxmule-esz' a' krlzmle mzli lc trkrlz-angidrkakr natq kcng tzyro mz Nzryrngrkxtr, kx Jiszs sa nabz, a' na-atulz-mop mz nzbz-krde. 10 Mz nibrde, nigr amrlx sc tqyzlupekr mrkcng tqmnc-ngrgr.

Jiszs Adcpx-lzbqbz Mz Mxri Kc Makdala

11 Mxri kc Makdala yzlu mou mz gq lr Jiszs, sc tqyrnitrpebz yz, tqtcngztrpe elr. 12 Kx tcngztrpzle kc, mcle kcng enjrl li nzkqng nzkq kxprki. Wxbuom kc mrkc tqobqki nar Jiszs x wxbu kc mrkc tqobqki nanycde. 13 Nzrpibzlr bade kx, “?Mxri, nike tqyrni-ngrn?” A' rpibzle kx, “Yrni-ngrne namz ngr Kxetu rnge nzglqtxpe, a' trkrlzwxu me nzayrbq-ngrde.” 14 Zbz Mxri lxlvrpxm, x sc tqmcpele Jiszs nztu-krbzle bade. A' trglxleu nide. 15 X sc tqveapebz Jiszs bade, rpi-kzpzle kx, “?Nike tqyrni-ngrn? ?Neke tqrtangrtiq?” Rpibz Mxri bade kx, “Nzmu kx tqglqbzme namz ngr Jiszs mz kzdq nrlc, pim bange murde naotix.” Krlc tqycmne-ngrbzle lc murde rpile kx nide ncblo kx wz mz nabznrpx kc. 16 Rpi-mopwz Jiszs bade kx, “Mxri!” Mxri kx lxlvr-mopwzle kc, sc tqglx-atele Jiszs. X rpile nakaplzle nide. X mz nzbilvz-krde nide, rpibzle kx, “Raboni!” Mz natq lr Jiu Raboni drtwr ngrde Kxakrlz rnge. 17 A' rpibz Jiszs bade kx, “Bzkq maletrpe' ninge, murde trvzdzkapc' mz Trtenge. A' navz-kaipo bade murde naesotr-kzpa'mu bange. A' vzbz mz mzlengeng mzli ka, x pibz badr kx, ‘Navzdz-kaipo mz Trtenge kc tqngi kz Trtemu, nide kc tqngi Gct rnge x Gct rmu.’ ” 18 Zbz Mxri kc Makdala sc tqvzpem bagr, x sc tqpipemle nzmc-krde Jiszs kc tqlupe mou, x pi-kzple bagr natqdeng.

Jiszs Adcpx-lzbqbz Mz Kzdung Ncblo Nedeng, A' Tomas Trprtrpwzu

Matiu 28:16-20; Mak 16:14-18; Luk 24:36-49

19 Mz Sade lcpwz mzli kcpe milzpq, yrlwr-lxblr-ngrgr kc ma, x amqngikr naonrx ngrde, murde mwxlrtikr kxnzetu r lr Jiu. Mzli lcde pwrkilvc-ngrgr nztupe-krm Jiszs bagr, x rpimle bagr kx, “Krka'-ngrne kx Gct na-amnc-zpwxle nimu.” 20 Mz nibr nzycmne-krmle bagr, sc tqaelwape-ngrmle nabzlvz r mqde x blrirde. Kx mc-krleng drtwrgr elatxlzm. 21 X rpi-mople bagr kx, “Rlxtix kx namnc-zpwxamu. X atwzlr-ngrne nimu mz nzryapwxtipx-krmu nrpa rnge, da kc tqwai nzatwzlr-kai-krm Trtenge ninge.” 22 Zbz sc tqvxupemle bagr, x rpimle kx, “Twzamu Mqngrkxtr. 23 X mzli ka, krkcng tqipqamu mz alwx ngrdr, ipq kz Gct nidr, a' krkcng tripqwamuu, tripq-kzu Gct nidr.” ✡

Jiszs Adcpx-lzbq-mopwz Mz Nzprtrpe-krbz Tomas

24 Kzdq nigr kcng nzpnu-esz'-nrade-li (12), Tomas kc kzdq drtqde Lipxm, trprtrpuu bagr mzli kc tqadcpx-lzbq-ngrm Jiszs bagr. 25 Sc tqpipebzkr bade kx, “Mcpekr Kxetu Lod rgu.” A' rpim Tomas bagr kx, “Trlxngitiwxu nimu. Nzmu kx tqlxngitipexle, namcx bzmr nilz kcng mz mqde, x nratoki r mqnge narlutr-ngrbo mz bzmr nilz kcng, x mqnge namaletrle blrirde.”

26 Mz nibr wiki lc, yrlwr-lxblr-moukr mz ma kx naonrx ngrde nzamqngi. A' mzli lc Tomas sc tqprtrpem bagr. X pwrkilvc-ngrgr Jiszs nztupe-mou-krmle mz mzlirgr. X rpimle bagr kx, “Krka'-ngrne kx Gct na-amnc-zpwxle nimu.” 27 Zbz rpibzle mz Tomas kx, “Vzm Tomas, nratoki r mqm yrlqo mrlc, x mc nabzlvz r mqnge x maletr kz blrirnge, x bzkq drtwrm abrlzpem, a' lxngitipe nzlu-kr-mopwc'.” 28 Ayzlu-ngrbz Tomas natqde kx, “Da zpwxtx! Lxngitipex kx nim Kxetu Lod x Gct rnge.” 29 Rpibz Jiszs bade kx, “Rlxngiti-ngrn nzmc-krm ninge. A' sa nangi da kxmrlz zlwz mzli kc leplz kc-kzng nzlxngiti-kzlr ninge, kxmule-esz' trnzmclru ninge. Murde sa na-amrlz Gct Trte nidr mz nzabrtzlvz-krde nzetukr nzrlxngiti-krdr.”

Nzwzkr Buk Lc

30 Da kxmatq kxkqlu kx ale-kzp Jiszs bagr. A' da lcdeng tryrowxu mz buk lc. 31 A' yro-ngrne krlcng, murde nalxngiti-kzamu kx Jiszs nide Kxnzmcpx x Mrlx Gct. X mz nzlxngiti-krmu nide, narmcti-kzamu nzlungr kxboi.

21

Jiszs Adcpx-lzbqbz Mz Ncblo Nzrlimzng

1 Mz nibrde, Jiszs adcpx-lzbq-mop bagr mz nqlvi r Dxbu Gzlili kc tzrpi-kzpz Taebirizs. Kxmu nzadcpx-lzbq-krmle bagr nide sele. 2 Kzdq zbq Saemon Pita badr Tomas kc tzrpibz Lipxm, x Natzniel kc mztea Kena ngr Gzlili Provins, x ninge x mzlenge Jemes, x kzdu mou nigr nzling, nigr lcng rlimz mnc-lxblrkr me esz'.

3 Zbz sc tqrpipem Saemon Pita bagr kx, “Navzpex mz nzmwangr.” X rpibzkr bade kx, “Nanginigu.” X sc tqvzopekr badr mz bot scgr. Mwakr mz nrlckxbq lcde, a' trpnzngr nc kxesz' kx mwatikr. ✡ 4 Zbz mzli kc naprtzpe-ngrm nepi, Jiszs sc tqtupxpebz mz nabz drta', a' trglxkru nide. 5 X sc tqrpipxpemle bagr kx, “?Doa lcng, trpnzngr nc kx mwatiamu?” A' rpitrpzkr kx, “Trpnzngr kxesz'.” 6 Rpipx-mop Jiszs bagr kx, “Apooamu br scmu mz nrlar bot kxrtc, murde namwatiamu du nc.” Kx apookr kc br scgr, kx vztitrpz blzmr nc le, yangrngatikr nzveclz-krmgrle. ✡

7 X sc tqrpipebo mz Pita kx, “Krlc Kxetu rgu.” ✡ X Saemon Pita sc tqkalzpemle lrpz scde x sc tqpe-zpwxpele, murde kalo txpwz mz nzwz-krdr. Zbz dwao mz lue, sc tqwrtrpebz mz Jiszs. 8 X sc tqvectrpemgr br scgr yrbupxm mz nc, x yatrpgr mepz, murde mrkc tqdwatr-ngrmgr esotrp mepz, takitr mita kx trtqki-esz' (100). 9 Kx poomgr kc mepz, mckr kc nyr ngr dzpnzng, x ycom elr kcng nc x yctr-kzpz kcng bret. 10 Sc tqrpipem Jiszs bagr kx, “Twzmamu du nc kcng tqmwati-ateamu.” 11 Zbz Saemon Pita sc tqyzlupxpe mou mz bot, tqvectrpemgr badr br kc mepz. Nc lcdeng krlzbzle trtqki-esz'-nzpnu-nzlvqn-nrade-tq (153). X kxmule-esz' nc kqlu mz nzpookr br kc esz', a' br scgr trbxngeu. 12-13 Zbz sc tqrpipem Jiszs bagr kx, “Vzmamu, mutxnamu.” Jiszs vztrpz, kalzmle bret, sc tqakipemle bagr, x wai-kzle nc kc tqbzlule. Mz nzapu-krde kc nigr, trpnzngr mz nigr kx abrle nelzde mz nzrpi-krbzle kx, “?Nim neke?” A' drtwrgr esz'ti mz nzglx-krgr kx krlc Kxetu rgr. 14 X krlc nzwrde kratq nzadcpx-lzbq-krm Jiszs bagr, mz nibr nztulz-mou-krmle mz nzbz-krde.

Nzycmnekr Jiszs Ncdr Pita Kxrmnr-ngrbz

15 Mz nibr nzmu-krgr, Jiszs sc tzvznepeng mz Pita. X sc tqrpipebz Jiszs bade kx, “?Saemon mrlx Jon, nzaodu-krm ninge myaszpxle mrlx lcng?” Rpibz Pita bade kx, “Eu Kxetu, krlzpeq kx mrlztix nim.” Rpibzle bade kx, “Kx tqmule lcde, aclvebz leplz nengeng kcng tzapulr nei sip.” 16 Zbz rpi-mopwz Jiszs mz nzwrde krali kx, “?Saemon mrlx Jon, da angidr nzaodu-krm ninge?” Rpibz Pita kx, “Eu Kxetu, krlzpeq kx mrlztix nim.” Rpibz Jiszs kx, “Kx tqmule lcde, mailzbz sip nengeng.” 17 X rpi-mopwz Jiszs mz nzwrde kratq kx, “?Saemon mrlx Jon, da angidr kx mrlztiq ninge?” Pita drtwrde yrnibutx, murde Jiszs nzvea-krbzle nzwrde kratq kcpe. X sc tqrpipebzle kx, “Kxetu Lod, nim kx rkrlz da amrlx, x krlz-angidr-kzq kx mrlztix nim.” Rpi-mopwz Jiszs bade kx, “Aclvebz sip nengeng.”

18-19 Zbz aelwapx-ngrbz Jiszs mz Pita kxnamu na-amatqle Gct mz nzbz-krde. Sc tqrpipebzle kx, “Da angidrtx lc napibo bam. Mzli kc tqngini-ngrm obla, xplrq x krlzq nzamqngitrngr nrkalom x vzq drlve ke suti drtwrm. A' mzli kc nangini-ngrm lrtzlvz, sa napebzlr leplz mqm, x navzmilr nim me trsutiu drtwrm, x sa naglapx-kzpz mqm. Kxmule-esz', a' vz-nqblqm ninge!” *

20 Pita lxlvrkimle mq sc tqmcpele ninge, kc tqvz-nqblqbo nidr. Ninge kc tqdrtr-pnzbo nrlar Jiszs mzli kc tqmu-ngrgr, tqrpi-ngrbo bade “?Kxetu, neke tqamwale nim?” ✡ 21 Kx mcm Pita ninge, sc tqrpipebzle mz Jiszs kx, “?Kxetu, nike nzwaisrngr ncblo lc mz nzbz-krde?” 22 Rpibz Jiszs bade kx, “Trngiu nzwz-krm nzmu nasuti drtwrnge kx Jon nalu nakrlzmle nzyzlu-krmc. A' vz-nqblqm ninge!” 23 Mz nibrde, sc tzyapwxtinepe leplz nedeng amrlx mz mzlirdr kx trpnzngr nzbz-krnge. A' trpipwzu Jiszs trnzbz-krpwc'u, a' pibzle mz Pita kx trngiu nzwz-krde nzmu nasuti drtwrde kx nalux nakrlzmle nzyzlu-krmle.

Natq Kxrmnrngr

24 Delape. Ninge Jon, ncblo ne Jiszs kc tqrycmnetrngr da kcng x yro-kzx. X nzkrlz leplz kx nike pix ngi da angidr. 25 X da kqlu kz kx rtrngztibz Jiszs. A' nzmu nayro da lcdeng amrlx, buk ngrdr naesz'-ngrdr nrlc ka.

✡ : 13:23

✡ : Galesia 2:9

✡ : 19:25-27

✡ : Nzaelwapxngr 1:9

✡ 1:1 Nou 1:1; 15:1, 4; 1 Samwel 3:7, 21; 15:10; 1 King 12:22; 1 Be Ngrdr 17:3; 22:8; 2 Be Ngrdr 11:2; Sam 33:6; Asaea 38:4; Jeremaea 1:4; 1 Jon 1:1

✡ 1:6 Matiu 3:1; Mak 1:4; Luk 3:1-2

* 1:11 Aposol Jon kc tqyrle Nrpakxmrlz lc, nide kzdq lr Jiu, x sc tqvz-nqblq-kaile Jon Kxawrkxtr, x Jiszs kc ate. A' trsutiu drtwrde nzglqpx-lzbq-krde mz nzpipx-zvz-krde drtqde. A' mz nztekqtrngr natqdeng mz Natqgu, takitrde nzryrngr ninge x nigr, murde nakrlzku kx tqnginide kc tqycmne mz buk lc.

† 1:19 Mc nqvi lr Livae mz Nzalvztr-ngrng Kxmyapxbz.

✡ 1:21 Malakai 4:5-6; Lou Kcpwz 18:15-19

✡ 1:23 Asaea 40:3

‡ 1:28 Trngiu Betzni kc tqyc-aepztrpz mz Jerusalem.

§ 1:36 Aposol Jon nangi kzdq nidr ncblo nzling, murde namncpeng badr mz nzycmne-daliti-krde nzkqlekr Jiszs ncblo nedeng mz ngalrde kcng 36-51 x mz nzyrlzngr mztea Kena mz dckrlzde kc li.

✡ 1:51 Nou 28:12

* 2:11 Mz nzycmnekr Jon, da kcng tqmatq tqale Jiszs nzrpibz “rkx.” Murde rpile nakrlzku nike drtwr ngrdr, a' trngi-txpwzu nzwzngr esz'-krdr. X rkx lcng nzaelwapx-ngrdr nqmq kr Jiszs x nzokatrlr nzrlxngitikr leplz nedeng.

✡ 2:12 Matiu 4:13

✡ 2:13 Nzrlaszngr 12:1-27

✡ 2:17 Sam 69:9

✡ 2:19 Matiu 26:61; 27:40; Mak 14:58; 15:29

† 2:22 Mz Nrpakxmrlz kcng tzyrng Matiu, Mak, x Luk, be ngr Jiszs Angyale Nzatrkatingr Mangr-nzangiongr Yawe kaputrp mzli kc nayrkrpxpe-ngrbz nzlukr Jiszs. A' mz Nrpakxmrlz kc tqyr Jon, be lc kaputrp mzli kc tqabzo-ngrde nzwz-krde. Leplz trnzkrlzlru nzale-krde da lc nzwrde esz' o li.

✡ 3:1 Jon 7:50-51; 19:39

* 3:8 3:3 Mz natq lr Grik, nzrmikangr kxmrna drtwr ngrde nzrmc-moungr mz x nzrmikangr wq. 3:8 Mz natq lr Grik, nenq drtwr ngrde nenq x mqngr.

✡ 3:14-15 Nzkqlu-krdr 21:4-9

† 3:14-15 Kzdu kxnzetung, mz drtwrdr nzycmnekr Jiszs lc krlzbzle ngalrde kc 21. X kzdung kz kxnzetung, nzrpilr kx yrkrpx mz ngalrde kc 15.

✡ 3:23-24 Matiu 14:3; Mak 6:17; Luk 3:19-20

✡ 3:28 Jon 1:20

✡ 3:29 Jon 15:11; 17:13

‡ 3:30 Kzdu leplz mz drtwrdr nzycmnekr Jon Kxawrkxtr lc krlzbzle ngalrde 36.

✡ 3:35 Matiu 11:27; Luk 10:22

✡ 4:5 Nou 33:19; Josua 24:32

✡ 4:9 Esra 4:1-5

✡ 4:10 Jeremaea 2:13; 17:13

✡ 4:44 Jon 1:11; Matiu 13:57; Mak 6:4; Luk 4:24

✡ 4:45 Jon 2:23

✡ 4:46 Jon 2:1-11

* 5:4 Kzdung nzryrkr Jon kcng pnz trnzyrlqtrpwzu mz ngalrde 3b-4.

✡ 5:10 Nzrlaszngr 20:8-10; 31:14-15; 35:2-3; Livae 16:29-31; 23:3; Lou Kcpwz 5:12-14

✡ 5:28-29 Daniel 12:2

✡ 5:33 Matiu 3:11-12; Mak 1:7-8; Luk 3:16-17; Jon 1:26-27, 29-34, 36

✡ 5:37 Matiu 3:17; Mak 1:11; Luk 3:22

✡ 6:14 Jon 1:21

✡ 6:31 Nzrlaszngr 16:4, 15; Sam 78:24

✡ 6:45 Asaea 54:13

✡ 6:69 Matiu 16:16; Mak 8:29; Luk 9:20

✡ 7:2 Livae 23:34; Lou Kcpwz 16:13

* 7:2 Mz nzyrlwr-lxblrngr lc mz Septembz o Oktobz, lr Jiu adcpx mz drtwrdr mzli kc melrmqdrng tzmncngr mz matelq x tent mrkc lzke badr Mosis. Kxmule-esz' nzrnginyzdr ma, a' nzmncpxmqng mz matelq mz zbq rlimz. X mz zbq lcdeng nzrtwztrng lue x nzawoung kadol Mangr-nzangiongr Yawe. Murde yc mz drtwrdr nzrka-krbz Gct mqdr lue, x nzmailz-krde nidr mz nyr mrkc lzke.

✡ 7:21-23 Jon 5:1-9; Nou 17:10-13; Livae 12:3

✡ 7:28 Maekz 5:2

† 7:37 Mz zbq krartqmz lc, lr Jiu nzyzlupeng ma nyzdr, mz nzyckr drtwrdr nzprtr-krdr drtc' kc tqesalz-ngrbz Gct badr, tzrpi-ngrbz Kenzn. A' trnzrtwztrung lue x trnzawou-kzung kadol Mangr-nzangiongr. Krlc zbq kx myapxbz x nzyrlwrngr kx ngi Matelq kc tqyrkrpxpe mz milzpq ngr zbq lc. [Livae 23:36]

✡ 7:38 Asaea 44:3; 55:1; Esikel 47:1-9; Sekaraea 14:8

✡ 7:41-42 2 Samwel 7:12; Sam 89:4; Maekz 5:2

✡ 7:50-51 Jon 3:1-2

‡ 7:52 Kzdung nzryrkr Jon kcng pnz trnzyrlqtrpwzu mz ngalrdeng 7:53—8:11.

✡ 8:5 Livae 20:10; Lou Kcpwz 22:22-24

✡ 8:12 Asaea 9:2; Matiu 5:14; Jon 9:5

✡ 8:13 Jon 5:31

✡ 8:17 Lou Kcpwz 17:6; 19:15; Matiu 18:16

* 8:24 Ninge Ningepe drtwr ngrde kx Jiszs nide Gct. Murde Gct ycmnetr-ngrde nide esz'-krde mz natq lcng mzli kc tzryapwx-ngrdr ncdr Mosis. Mc Nzrlaszngr 3:14.

✡ 8:33 Matiu 3:9; Luk 3:8

✡ 9:5 Matiu 5:14; Jon 1:9; 8:12

* 10:11 Jiszs nide Kxaclve Angidr Sip, x ni-kzde Kxaclve sip kxmyapxbz [Hibru 13:20-21] x Kxetu r kxnzaclvelr sip nedeng. [1 Pita 5:4]

✡ 10:14-15 Matiu 11:27; Luk 10:22

† 10:22-23 Mz nzyrlwr-lxblrngr mz Nzatr-moungr Mangr-nzangiongr nadcpxngr mz drtwrdr nzalqngr x nzrlvxpxngr mou Mangr-nzangiongr mz nibr nzatrkatikr kzdq kxetu r ncblo ngr vea kxtrngiulrJiu. Mc Daniel 11:31. Zbq lcng nzrpi-kzpzlr Nzyrlwr-lxblrngr Kxyzlr.

✡ 10:33 Livae 24:16

✡ 10:34 Sam 82:6

✡ 10:36 Nzrlaszngr 22:28

✡ 10:40 Jon 1:28

✡ 11:1-2 Luk 10:38-39; Jon 12:3

* 11:16 Mz drtwr kzdung leplz, Tomas nzlipxmqng ncdr Matiu, murde ncblo lcng nzling nzryro-rlilr-zvzng mz Matiu 10:3, Mak 3:18, x Luk 6:15. A' trkrlz-angidrkuu kx ngi da zpwx o trtingr.

✡ 12:8 Lou Kcpwz 15:11

✡ 12:13 Sam 118:25-26

✡ 12:14-15 Szfznaea 3:16

✡ 12:14-15 Sekaraea 9:9

✡ 12:25 Matiu 10:39; 16:25; Mak 8:35; Luk 9:24; 17:33

* 12:34 Traopxpwzu mz lr Jiu kx Nzryrngrkxtr rpile kx Kxnzmcpx na-aetqbz drtqde x naobqszo nide, na-atrkati nide, x nanibq nide. [Sam 22:1-18; 69:8, 11, 20-21; 118:22a; Asaea 53:1-12] Murde nzlxngitilr natq Gct kx rpile kx nangi king kc etu, na-aovxiole enqmi rdrng amrlx, x na-aclve-alole leplz amrlx. A' trnzlxngitilru natq kzbleng.

✡ 12:38 Asaea 53:1; Rom 10:16

✡ 12:39-40 Asaea 6:10

✡ 12:44 Matiu 10:40; Mak 9:37; Luk 10:16

* 13:10 Krlc drtwr ngrde kx Jiszs alqtipele nidr, a' alwx kznikeng nzale-moulr naycpqtipx-moung mz nzplzpx-krdrleng.

✡ 13:12 Luk 22:27

✡ 13:16 Matiu 10:24; Luk 6:40; Jon 15:20

✡ 13:18 Sam 41:9

✡ 13:20 Matiu 10:40; Mak 9:37; Luk 9:48; 10:16

† 13:30 Natq lc tqngi nzlo, ngi kzdq nzycmne-ebzpxngr. Murde nzlo drtwr ngrde nzyzutrkr da kxtrka kcng amrlx tzwaisrngr Jiszs, mz nzamwakr Judzs kc nide, mz nzlolvzkr kxnzetung nide, mz nzvzmi-krdr nide mz kot, mz nztqlvztr-krdr nide mz kros, x mz nzbz-krde. Judzs apule ncblo kx vzne mz nrlckxbq x tao mz alwx, murde da angidr trycpxpuu mz nabzde. Mc Jon 11:9-10.

✡ 13:33 Jon 7:34; 8:21

✡ 13:34 Jon 15:12, 17; 1 Jon 3:23; 2 Jon 5

* 15:8 Mz nzycmnekr Jiszs, rpile ‘Ninge nqvi lr grep angidr.’ Mz Nzryrngrkxtr nqvi lr grep drtwr ngrde lr Jiu ngr Israel. Mz nzrpi-krde kx nide angidr nqvi lr grep, mwx drtwr ngrde kx lr Israel trnznginipedru nqvi lr grep angidr.

✡ 15:11 Jon 3:29; 17:13

✡ 15:12 Jon 13:34; 15:17; 1 Jon 3:23; 2 Jon 5

† 15:17 Gct sa naka-txpwzle da mz nzvz-nqblq-krde me pnz drtwrde.

✡ 15:20 Matiu 10:24; Luk 6:40; Jon 13:16

✡ 15:25 Sam 35:19; 69:4

✡ 16:5 Jon 13:36; 14:5

✡ 16:17 Jon 16:5, 10

✡ 16:20 Sam 30:11

✡ 16:24 Matiu 7:7-8, 11; 21:22; Luk 11:9-10; Jon 14:13; 15:19

✡ 16:32 Sekaraea 13:7; Matiu 26:31

✡ 17: Hibru 4:14-16

✡ 17:12 Sam 41:9; Jon 13:18

✡ 17:17 Sam 119:142; Jon 1:14; 14:6

✡ 18:9 Jon 17:12

✡ 18:11 Matiu 26:39; Mak 14:36; Luk 22:42

* 18:13 Mzli kc Jiszs tqngini ngrde doa ncblo, Anas sc tqngi Nardr Pris. A' mz yiz kc 15 AD gzpman ngr Roman sc rtulrtr-ngrbzle mz Anas nzaprpx-lzbq-krde. X nzmcpx-alzulr kzdode Kaefzs, kc tqyrlztibzle inyx Anas, mz nztekqtr-krde nide. Mzli kcng tqalvztrngr Jiszs x tztqlvztr-ngrde mz kros, Kaefzs nide Nardr Pris. A' mz nzvz-nqblq-krde Lou sc Mosis, Anas nzmu nangi nide Nardr Pris nakrlzbzle nzbz-krde. Mz drtwr lr Jiu, Anas sc tqngibe Nardr Pris x Kaefzs mnclzbz mz zmatq ngrde. Mc kz ‘Nardr Pris x Kaefzs’ mz Nzalvztr-ngrng Kxmyapxbz.

✡ 18:14 Jon 11:50

† 18:32 Natq Jiszs mz Jon 3:14, 8:28, x 12:32-34 drtwr ngrdr kx nabz mz nzrtqlvztrngr nide mz kros. Krlc kxmu nzrnibqkr lr Rom leplz kx nzvz-rbrng.

* 19:17 Mz natq lr Rom, Bekrlz nzrpibz Kalvzri.

✡ 19:24 Sam 22:18

✡ 19:26 Jon 13:23

✡ 19:28 Sam 69:21; 22:15

✡ 19:30 Sam 31:5

✡ 19:31 Lou Kcpwz 21:23

✡ 19:36 Nzrlaszngr 12:46; Nzkqlu-krdr 9:12; Sam 34:20

✡ 19:37 Sekaraea 12:10; Nzaelwapxngr 1:7

✡ 19:39 Jon 3:1-2

✡ 20:2 Jon 13:23

✡ 20:23 Matiu 16:19; 18:18

✡ 21:3 Luk 5:5

✡ 21:6 Luk 5:6

✡ 21:7 Jon 13:23

* 21:18-19 Kzdung leplz nzrpilr kx, Naglapxbz mqm drtwr ngrde kx mzli kc nabzngr Pita, mqde naglapxbz mz nztqlvztrngr nide mz kros.

✡ 21:20 Jon 13:23, 25

Aposol

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

Da Kcng Tzaletilr Aposol

Natq Ngr Nzaplxtqngr Mz Da Kcng Tzaletilr Aposol

Krlc buk krali kxyr Luk, axvctrpzle mz Nrpakxmrlz kc tqyr-kaile. Ycmnetr-ngrde Jiszs x leplz nedeng. Da lcng kqlu tzyrtio mz Aposol krlz Luk, murde sc tzvotine-ngrdr badr Pol. Mwx Luk ayrkrpxle nzryrngr lc mz yiz 62 AD mz nibr nzrmcngr mz Jiszs. Murde trpnzngr da kx prtz mz nibr yiz 62 AD kc tzryrngr buk lc. Tryrleu nzatrkatikr King Niro lrmakxtr mz yiz 64 AD. X tryr-kzleu nzbzkr Pol mz yiz 68 AD, x nzodatingr Jerusalem mz yiz 70 AD.

Mz buk lc Luk yrle da kcng tqprtzbz mz lrmakxtr mz nibr Jiszs nzvzdz-krde Heven, mz nzatutr-krdr natq Jiszs mz Aposol 1:8. Murde nzyapwxtipxbzlr Nrpakxmrlz mz lr Jiu x kxtrngiulrJiu. Luk ycmnetr-ngrde kxmu leplz nzkrka'-krdr x nzmailzkr Mqngrkxtr leplz neng Gct, myapxbz mz nzprsr-krde nidr.

Kzdung Da Kx Myapxbz Kx Nzyro Mz Buk Lc Nidr Seleng

Jiszs rpibzle mz leplz nedeng kx nayapwxtipxlr Nrpakxmrlz mrkc Jerusalem, Judiz, Szmariz x mz nrlc tulvzo, x sc tqvzdz ate Heven. [dckrlzde 1]

Lrmakxtr Nzaelwapx-ngrbzlr Jiszs Mz Leplz Mrkc Jerusalem

Mqngrkxtr vz-om mz leplz neng Jiszs. [dckrlzde 2]

Nzayrplapxngr Ananaeas x Safira. [dckrlzde 5]

Nzrmcpxng ncblo kxnzaclveng dalr makxtr. [6:1-8]

Stivin sc tqbzpe. [6:9—7:60]

Lrmakxtr Nzaelwapx-ngrbzlr Jiszs Mz Leplz Mrkc Judiz X Szmariz

Sol atrkatile lrmakxtr. [dckrlzde 8]

Sol lxngitile Jiszs. [dckrlzde 9]

Pita ryapwxbzle mz kxtrngiulrJiu. [dckrlzde 10]

Mqngrkxtr alvztrle Pita kx Nrpakxmrlz napi-kzpz mz kxtrngiulrJiu. [dckrlzde 11]

Jemes, mzle Jon, sc tqbzpe. [dckrlzde 12]

Lrmakxtr Nzaelwapx-ngrbzlr Jiszs Mz Leplz Mz Nrlc Tulvzo

Pol ryapwx mz nzvzpx-krde kx ayrnrngr. [13—14]

Kxnzaclvelr dzbe lrmakxtr kcng Jerusalem nzyrlwr-lxblrng. [dckrlzde 15]

Pol ryapwx mz nzvzpx-krde krali. [15:36—18:22]

Pol ryapwx mz nzvzpx-krde kratq. [18:23—21:16]

Nzrlolvzngr Pol mrkc Judiz Provins. [21—26]

Da kx prtz mz nzalilvckr Pol Rom. [27—28]

1

Jiszs Plzpx-kaile Nzvzo-krm Mqngrkxtr

1 Kxetu Teofilzs, ninge Luk x mz buk kc kai, yrx da kcng amrlx tqale Jiszs x tqalvztr-ngrde, abzo mzli kc tqayzuo-ngrde nzwz-krde, 2 krlzbzle mzli kc tqycpe pipz nzavzdzkr Gct le Heven. A' mzli kc navzdzpe-ngrde, rkabz natq mz nzvz-nqblq-krde me pnz drtwr Mqngrkxtr, mz ncblo kcng tqmcpxleng nangi aposol nedeng. Mz buk krali lc, sa napix nike ale-moule. ✡ 3 Mz nabz zbq kcng nzpnu-pwx, mz nibr nzetqkr drtqde x nzbz-krde, aelwapx-lzbq-ngrbz mz aposol nedeng. X alele da kxmatq kxkqlu mz nzokatr-krde nidr mz nzlxngiti-krdr kx lupe mou. Mz nzaelwapx-lzbq-krbzle badr, pibzle badr da kqlu mz nzaesotr-krm Gct leplz mz nzmnclz-krbzlr bade mz nzngini-krde King rdr. 4 X kzdq mzli kc tzmu-ngrdr badr, rpibzle kx, “Bzkq ena rlaszamu mzteadau Jerusalem, a' aenzlipwzmu nzvzo-krm Mqngrkxtr bamu, da kc tqwai nzesalz-krbz Trtenge le. Ycmnetr-ngrbo bamu da lc mzli kc. ✡ 5 Jon awrkxtrle leplz mz lue x mzli trnaboiu sa na-awrkxtr Gct nimu mz Mqngrkxtr.”

Gct Avzdzle Jiszs Heven

6 Kzdq kz mzli aposol kcng kx nzrmcti-lzbq-moulr badr Jiszs mz Newz ngr Nc Olivi, nzveabzng bade kx, “?Kxetu rgr, nangipe mzli ka kx na-ayrkrpx-ngrn nzaclvekr lr Rom nigu lr Israel x na-aclve-lzbqku mz nzngini-krm King rgr?” *

7 Rpibz Jiszs badr kx, “Trtenge tr-rlrpx-ngrdeu kx nakrlzti mzli rde. Murde da lcng navz-nqblqpwzle me pnz drtwrde. 8 A' da kx nakrlzamu nide sele. Sa natwzamu zmatq mzli kc navzo-ngrm Mqngrkxtr bamu. X na-aelwa-ngrbzmu ninge mz lr Jerusalem, lr Judiz Provins, lr Szmariz Provins, x nakrlzbzle leplz mz nrlc tulvzo.” 9 Mz nibr nzpi-krde da lc, sc tqavzdzpe Gct Heven mz dcbz. Mzli kc aukztingr aposol nedeng le, dcbz kc sc tqvzmilzpele nide, vzdz vzdz x mrbctilzbz mztr. 10 X mzli lcpwz tqabztx-zlwzbe-ngrdr nzrmclzngr Jiszs mz bongavz, enjrl nzling sc tztung badr nzkqng lrpz kxprki. 11 Nzrpibzlr kx, “Ei! Lr Gzlili, bzkq ye obqnelzpeamu mz bongavz nztu-krmu la mrka! Jiszs lc tzavzdz ate Heven, sa nayzluo-mop kalr mz nqmq lcpwz tqmc-ngrnamu nzvzdz-krde.” †

Mateas Tekqtrle Judzs

12 Zbz mz nibr nzvzpekr enjrl kcng, aposol kcng nzrlaszmlr Newz ngr Nc Olivi, nzyzlu-moung mzteadau Jerusalem. Nzboikr mzlirdr mz Jerusalem mwx takitrde kilomita kxesz'. 13 Kx nzprtrpzlr kc Jerusalem, sc tzvzdzpeng mz nabz ma kc tqycpx wq, mrkc tzmnc-ngrdr. Nidr kcng tzmncng mrlcde deseleng:

Saemon Pita,

Jon,

Jemes mzle Jon,

Adru mzle Pita, x

Filip,

Tomas,

Batolomiu, x

Matiu kc tqngi kz drtqde Livae, nidr badr kzdq mou

Jemes mrlx Alfizs,

Saemon kc tqprtr ena mz dzbede kc tzrpilr namaszlrpx-ngrdr gzpman ngr Rom mrkc Israel, x

Judzs kc tqngi kz drtqde Tadizs, mrlx kzdq ncblo drtqde kz Jemes. ✡ ‡

14 Nzamnctr-lzbq-zvzng mz nzkrka'ngr mz nzesz'tikr drtwr, nidr badr Mxri, lxede Jiszs, mzledeng, x kzdung olvz kxnzetung.

15 Zbz kzdq zbq Pita tulzm mz mzlir kxnzrlxngiting lcng, mz nzycmne-krbzle badr. Nidr kcmang trtqki-esz'-nzpnu-li (120). 16 Rpibz Pita badr kx, “Mzlengeng, Judzs atutrle Nzryrngrkxtr murde Mqngrkxtr batr-kaipzle mz King Devet nzycmnetr-krde nide kc tqmailzbzle zbo ngr leplz kcng tzlolvzlr Jiszs. 17 X mz nzngini-krde Jiszs mcpxle Judzs kzdq nigr aposol kx nawztrpzkr badr mz Gct.” Krlcng da kx pibz Pita.

18 X da kc tqwai nzkrlz-krmule, Judzs lc xpele kzdq drtc' mz trau r da kc tqtrka tqalele. Kxmu nznibqtx-lzbq-krde batrpzle narde nzobqneo-krmle x nzwxtwetx-krde zpzu x dalr nelzde amrlx rlxpxm yz. 19 Nrpa ngr da kc tqwzngr Judzs talvzpxle Jerusalem, sc tzrpipebzlr drtc' kc Akeldama mz natqdr Erameik kx nzkrlz-kailr. Drtwr ngrde ‘drtc' kx yrleongr mepyr.’ §

20 Rpi-mopwz Pita kx, “Da la ngida murde Devet yrle mz buk ngr Sam kx, ‘X batrpz nzbz-krde murde ma nyzde namznrtx-alongr.’ ✡ Nzyr kz kx, ‘Natekqtr ncblo kzble mz nzngini-krde kxrmailz.’ ✡ 21-22 Mz nzmu-krde lcde kzdq ncblo natekqtrle Judzs mz nztu-krmle mz nibrgu mz nztulz-kr-mop Jiszs mz nzbzngr. Nangi kzdq ncblo kx mnc-pnzku badr abzole mz Jon nzawrkxtr-krde Jiszs, krlzbzle mzbq kc tqkapx-ngrm Gct le bagu, x sc tqvzdzpe Heven.” 23 Zbz kxnzrlxngiting sc tzpipxpelr ncblo nzling. Kzdq ngi Josip kc tzrpibz Basabas, nzrpi-kzpz Jastzs x krkc kz Mateas. 24 Zbz sc tzkrka'peng, tzrpipelr kx, “Kxetu rgr, krlzq da kx yc mz nabz leplz amrlx. Aelwapxngr ncblo kznike kx mcpxpeq, 25 kx nartwz nzwzkr aposol lc tqrlaszpe Judzs kc tqbz x sc tqmncpe mz Hxl, mrkc tqtakitrde nzmnc-krde elr.” 26 Zbz sc tzaopeng rplz nzyrlqtrpzlr maki ngrdrng mz nzmcpx-krdr ncblo kx nangi aposol. Mateas kc tzmcpxpe. X sc tqprtrpebz mz aposol kcng nzpnu-nrade-esz'. *

2

Nzvzo-krm Mqngrkxtr

1 Mzli kc tzmulvzngr nzrlakilz-ngrm wit tqkaputrpe-ngrmle, krkcng tzrlxngiting amrlx nzyrlwr-amqmupeng mz ma kxesz' mrkc Jerusalem. 2 X nzpwrkilvc-ngrdr da kx natqde apule nenq kxetu. X natq lc vzom Heven talvzpxle ma kc tzwxbu-ngrdr. 3 Zbz nilvc nyr aelwapx-lzbq-ngrbz badr, x sc tqakipx-lzbqpebz badr. 4 Zbz Mqngrkxtr prsrle nidr amrlx ngrdr, x sc tzycmnepeng mz natq lr mrkzbleng, tqbatrpebz Mqngrkxtr nzycmne-krdr.

5 Mzli lcde lr Jiu kx nzangio-zvzlr Yawe Gct rdr, a' kxtrnzlxngitilru Jiszs, sc tzmncng Jerusalem. Leplz lcng tzvzkimlr mz nrlarnrlc amrlx mz nrlc. 6 Mzli kc tzxlr-ngrdr nzmqmqkr natq lc etu, zbo ngr leplz kxetu kcng tzatamuti-lzbqpemqng badr kxnzrlxngiting. X nzpwrkilvc-ngrdr nzxlr-krdr kxnzlxngitilr Kraes nzycmne-krdr mz natq lr mrkzbleng. Murde mz zbo ngr leplz kcng, ncblo kxesz' mz nidr xlrle kzdq kxrlxngiti nzycmne-krde mz natqde. 7 Nzkctitxpx-zlwzlr sc tzrpipelr kx, “Eke! Ncblo kang tzkxmu nzycmne-krdr kang lr Gzlili xkeng! 8 ?Myx kxmule tqxlr-ngrbzku nzycmne-krdr mz natqgung?” *

9-10 Krlc tqkxmu nzycmne-krdr lc murde kzdung nidr kcng mrkc, lr Jiu kcng tzvzkibzlr nrlarnrlc kcng Partia, Medea, x Mesopotemia rlru mz tonga. X kzdung nipeng dalr mrka Judiz Provins. X kzdung nzvzkibzlr mz nrlarde kc tqesotrpz mz provins kcng Kapadosia, Pontzs, Pamfilia, Esia x nrlarnrlc ngrde Frijz. X kzdung nidr nzvzkibzlr drtc' ngr Elam, Ijipt x Libia mz nrlarde kc tqesotrpz mz taon kxetu Saerin. X kzdung nzvzkibzlr taon kxetu Rom, kxmule-esz' lr Jiu, o kxnzaxvctr-lzbqbzng mz nzangiongr Yawe. 11 X kzdung nzvzkibzlr nrlarnrlc kc Arabia x trmctu Krit. Nzrpi-etrlr kx, “Kxmule-esz' vzkimgu me blepx lxblr, a' sa tqxlrbzku ye leplz lcng nzpi-krdr mz natqgung da kxmatqng kx ale Gct!” 12 Sc tzkctitxpxlr x nardr pqbrtxtrpz mz nztu-krdr mrkc. X kzdung nidr nzvea-etrpeng, “?Da lc drtwr ngrde nike?” 13 A' kzdu-kzng nzxtrnga-ngrdr krkcng tzrlxngiting, nzrpilr kx, “Ncblo lcng nzrmnqpeng!” †

Pita Ryapwxbz Mz Zbo Ngr Leplz

14 Zbz Pita tumilzmle aposol kc-kzng nzpnu-esz'-nrade-esz', x mz natqde kxetu sc tqycmnepebz mz zbo ngr leplz kc. Rpibzle kx, “Nimu lr Jiu kang mrka mz Judiz Provins x nimu kang tzmncng Jerusalem mzli ka, da lc nakrlzamu x nalalztq-angidrmamu mz natqngeng. 15 Ncblo lcng trnzrmnqung, da kc tqwai nzpnzkr drtwrmu le. Mzli ka ngibe nabznepi kc tqrpwxmz mz nourla. 16 Trtingr! A' atutrle nrpa kc tqplzpx pnz profet Joel.

17 “Murde Gct ycmnetr-ngrde mzli kc nakaputrp, x Jiszs sc tqyzlu-ate-mop, mz nzrpi-krde kx, ‘Napuliobo Mqngrnge mz leplz nengeng amrlx mz nrlc, murde mrlxmung x inyxmung sa naplzpxlr natq kc na-aelwapx-ngrbo. Obla nemung naobq-rmwibleng x lrtzlvz ngrmung sa narmwibleng da kx nakabo badr. 18  Mz mzli lc navzm, sa napuliobo Mqngrnge mz kxnzawz nengeng, kxmule-esz' ncblo o olvz murde naplzpx-kzlr nrpa kc nakabo badr. 19  Sa na-alex da kxnzkctipxng mz bongavz x na-aelwapx-ngrne rkx mz nrlc. Namcti leplz mepyr x nyr x kzdq zsikapu kx awx-nzlongr. 20  Nepi nawx-nzlongr x temz napc na-apule mepyr x Mzli Kxmatq Kxmrlz nyz Kxetu sc tqkaputr-atem. 21  Zbz doa kx abrtrpzle drtwrde mz Kxetu sa narlapx mz nzayrplapxngr nide mz alwx ngrdeng.’ ✡

22 “Nimu lang mz nqvi lr Israel, lalztqmamu bange! Jiszs kc tqnginide lr Naszret avzom Gct x atwzlr-ngrmle mrka. Krlzamu kx abrtzlvzle nide murde alele da kxnzkctipxng, da kxmatq x rkx kxkqlu mz mzlirmu mz zmatq ngr Gct. 23 Ncblo lc tqaprcbz Gct bamu mz nzvz-nqblq-krde me pnz drtwrde x pnzpe kai drtwrde da kx na-alebzmu bade. Nide kc tqtqlvztramu mz kros mz nzaprc-krbzmule mz mq ncblo kxdrka'-ngrng. 24 A' atulz-mop Gct mz nzbzngr, mz nzaopx-krbzle drtqde mz zvetq ngr nzbzngr, murde rblxbz mz nzbzngr nzaovxio-krde Jiszs. 25 Mzli kc bqnc King Devet plzpx-pnzle nrpa ngr nztulz-kr-mop Jiszs, mz natq kc tqpibz Kxnzmcpx mz Gct kx, ‘Dcpx zvz mz drtwrnge kx mnc-zvzme bange. X trpnzngr doa x da kx na-aycngrlrle ninge, murde tu-zvzme mz nibrnge. 26  Delc nabznge tqabrtz-zlwz-ngrde x drtwrnge tqelalz-ngrmle. X tqmnc-zpwxpe-ngrne. 27  Murde tr-rlrpx-ngrnqu zmatq ngr nzbzngr nzaovxio-krde ninge, ncblo kxtr nem. X trayrbqtxwq nrkrdrtqnge mz gq mz nzmibi-krde. 28  A' aelwa-zvz-ngrm bange drtwr ngr nzmnc-zpwxngr: Nzabrtz-zlwzngr kxmyalz vzpxm mz nzxngi-ngrbz nim.’ ” ✡

29 Rpi-mopwz Pita kx, “Mzlengeng, na-aopx-angidrbo bamu melrmqgu Devet. Bz x nzyrtzmq x gq lrde se tqycm bagu mzli ka. 30 X nide profet x krlzle kx Gct esalz-ngrbzle bade da kx trnzkatxu, kx nayrlqle dq neidu lrde kx nanginide king mz nibrde. ✡ 31 Devet mcpe-kaile da kx na-ale Gct mzli kx navztrp. X sc tqycmnetrpe-ngrde nztulz-mou-krm Kxnzmcpx mz nzbzngr. Rpile kx, ‘Trayrbqtxdeu nrkrdrtqde mz gq mz nzmibi-krde.’ ✡ 32 Jiszs lc ngi Kxnzmcpx kc tqatulzm Gct mz nzbzngr x nigr amrlx ngrgr mckr kx lupe mou. 33 Gct Trte avzdzpele nide Heven x amncle nide me matq-esz'ngr mz nrlarde kxrtc. X Gct Trte kabzle bade zmatq murde na-atwzlro-ngrmle Mqngrkxtr bagr, da kc tqwai nzesalz-krbzle mz leplz nedeng. X da kcng tqmcamu x tqxlramu mzli ka nzvzpxmqng mz Mqngrkxtr kc tqatwzlro-ngrmle. 34 Murde Devet trvzdzu Heven da kc tqwai Jiszs, a' pile da kx pibz Gct mz Jiszs. Rpibz Devet kx,

‘Yawe rpibzle mz King kc tqngi kxetu rnge kx, Wxbu mrlc tqmatq-esz'ngr mz nrlarnge kxrtc, 35  navz nakrlz-zpwxbzle mzli kc nangi-batr-ngrbo mz enqmi rmqng nzmetx-krbzlr bam.’ ” ✡

36 Pita ayrkrpxbzle nzycmne-krde mz nzrpi-krde kx, “Nimu amrlx ngrmu nakrlz-angidramu kx Jiszs kc tqtqlvztramu mz kros, tqngi Kxetu Lod x Kxnzmcpx ne Gct!”

37 Kx nzxlrbz leplz kcng natq Pita, mztr otxpx angidr pnz x sc tzveapebzng mz Pita x aposol kcng kx, “?Nike na-alepekr, kx mzlegrng?”

38 Zbz rpibz Pita kx, “Natekqtramu nqmq nr drtwrmu. X na-awrkxtrpzkr nimu mz drtq Jiszs Kxnzmcpx, murde Gct naipqpxbzle alwx ngrmung. X sa naka-nrbalqbzle bamu Mqngrkxtr. 39 Murde Gct esalz-ngrbzle Mqngrkxtr bamu, nimu badr doa nemung, x leplz kznikeng kx nzmnctrpqng rlru, nimu kcng tqkqleleng mz nzlxngiti-krmu Jiszs.”

40 Mzli boi ryapwx-ngrbz Pita badr. X pibzle kzdung mou natq mz nzrngidrlvz-krbzle badr, x xplrmibz natqde mz nzrpi-krbzle kx, “Arlapx-lzbqamu mz nzayrplapxngr kx vz-ngrmle nrpr ngr ncblo kxnztrkang kxnzpxtxpx-ngrdr Jiszs!” 41 Leplz kxnzkqlung nzlxngitilr nrpa kc tqyapwxti Pita x nzwrkxtrng. X nzkqlukr leplz lcng tzprtrpzng mz dzbede kxnzrlxngiting mzbq lcde esolzbz mz siu-kxtq (3,000).

Nzodutr-lxblrkr Lrmakxtr

42 Nzavzti-zvzlr nzyrlwr-lxblrngr mz nzlalztq-ngrbz mz nzalvztrkr aposol, mz nzaodutr-lxblrngr, mz Nzmungrkxtr, x mz nzkrka'ngr. 43 Gct aletile da kxnzkctipx kxkqlu x rkx kxmatq, prpxm mz aposol kcng kx batrpzle kxnzrlxngiting amrlx mrkc nzamrlue-krdr Gct. 44 X nzodutr-lxblr-zvzng x nzakibzlr dztudrng mz kztedrng. 45 Kzdung mzli nzamwalr dztudrng x nzakibzlr trau rdrng mz kztedrng amrlx, vz-nqblqle ncblo kxesz' mz nike takitrde nide. 46 Mz zbq kang kqlu drtwrdr esz'ti mz nzyrlwr-lxblr-krdr mz makoa ngr Mangr-nzangiongr. X nzyrlwr-lxblr-kzng mz ma nyz kztedr mz nzabrtzngr x mz nzavzo-lzbq-krdr. Nzmukxtr-kaing x mz nibrde sc tzmu-lxblrpeng. 47 Nzglqlzlr Gct, x leplz kcng Jerusalem nzabrtzlvzlr nqmq krdr. X mz zbq kang kqlu, Kxetu rgu arlapxle leplz x kxnzrlxngiti-ateng nzprtr-kzpzng mz dzbede lc.

3

Pita Amrlzle Kzdq Ncblo Kxbxplo

1 Kzdq zbq Pita x Jon nzvzdzng mz Mangr-nzangiongr Yawe mz nzkrka'ngr mz nabznepi kc tqtq. 2 X kzdq kc ncblo nanycde bxplo pnz mzli kc mzte tzmc-ngrde. Mzbq kang kqlu nzglqbz x nzamnctrpz yz mz drkq ngr Mangr-nzangiongr, mrkc tqycngr ‘Naonrx Kxluli,’ murde narlxbz trau mz lr Jiu kcng tzvztrng brma. 3 Kx mc-kzle Pita x Jon nzvztr-krdr, sc tqrlxpe-kzpz trau badr. 4 Zbz Pita x Jon nzobqtxtrpzng mz mzte x rpibz Pita kx, “Obqm bagr!” 5 Zbz ncblo kc obqtxbz badr, nzpnzkr drtwrde le, sc nakabzlr kzdq trau. 6 A' rpibz Pita kx, “Trpnzngr scnge trau, a' nakabo da kx ngiscnge. Mz zmatq ngr Jiszs Kxnzmcpx, kc Naszret, tulzm x vzne!” 7 Zbz otibzle mqde kxrtc, sc tqatulzpemle. Mzli kcpwz nanycdeng x rtudx ngr nanycdeng nzxplrtx-pnzng. 8 Blctxlz pnz x sc tqabzopele nzvzne-krde. Zbz sc tzvztrpeng badr mz Naonrx Kxluli kc mz Mangr-nzangiongr, tqvzne, tqblc, x tqglqpxle Gct. 9 Nzmc leplz amrlx nzvzne-krde x nzxlrbzlr nzglqlz-krde Gct. 10 Kx nzkrlzlr kx nide ncblo kc tqwxbune, tqrlx zvz da mz Naonrx Kxluli, nzkctitxpx-atwrnr-pnz-ngrdr.

Pita Ryapwxbz Mz Leplz

11 Mzli kc ncblo kc tqblitrbe-ngrbzle mz Pita x Jon mz nzabrtz-krde, leplz amrlx sc tzkctitxpxpelr. X sc tzvopebzng mz nzyrkr-krbzlr badr mz makoa nyz Solomon. 12 Kx mctxbz Pita leplz kcng, sc tqrpipebzle badr kx, “?Lr Israel, nike tqkctipx-ngrnamu da lc x nike tqpwxbzti-ngrnamu nigr? Murde travznekru ncblo lc mz zmatq ngrgr x mz nztubq-krgr. Trtingr! 13 Murde Gct rgu kc tqangio Ebraam, Aesak, Jekop, x melrmqgung, sc tqamrluepele kxnzawz nede Jiszs mz nzatulz-krmlele mz nzbzngr x avzdzpele nide Heven. Aprcbzmu nide mz nzrnibqngr x pxtxpx-ngrnamu nide mz mz Paelzt, kxmule-esz' rpile narlrpx-ngrde nzvz-krde. ✡ 14 Pxtxpx-ngrnamu krkc tqtr tqtubq-esz'ngr, a' rlxtiamu kx Barabas kc tqrnibq narlrpx-ngrm x navz. ✡ 15 Kxmule-esz' nibqtxnamu Mevalu, a' atulz-mop Gct mz nzbzngr x mckr nide mz nibr nztulz-krmle. 16 X ncblo lc tqbxplo nzaxplrngr nide x nzamrlzngr nrkrdrtqde tuo mz nzrlxngitingr Jiszs. X krlzamu ncblo lc amrlx ngrmu mzli kc, x mcpeamu mz mzpu da kc tqwaile mzli kcma.

17 “Mzli ka, kx mzlengeng, krlzx kx nimu badr kxnzrmailz ngrmung nibqamu Jiszs, murde trkrlzwamuu kx nide Kxnzmcpx ne Gct. 18 A' mz nzale-krmu da lc, Gct atutrle natqdeng kcng tzplzpx profet nedeng amlrx mzli kc bqnc, mz nzrpi-krdr kx drtqde naetq. 19 Mz nzmu-krde lcde, natekqtramu nqmq nr drtwrmu x nayzlutiamu Gct, murde naipqpxbzle alwx ngrmung. 20 X Gct namnc-zvzbz bamu x na-amrna-mopwzle nabzmu. X na-atwzlr-mou-ngrmle Jiszs bamu. Murde Gct mcpxle nide mz nzngini-krde Mevalu rmu. 21 Jiszs esz'-krde namnc Heven nakrlzbzle mzli kc Gct na-atubqti-mou-ngrde da amrlx, mz nzvz-nqblq-krde natq profet nedeng kcng bqnc. ✡ 22 Murde Mosis, profet ngrgu kc kai, ycmnetr-ngrde Jiszs mz nzrpi-krde kx, ‘Yawe Gct rgu sa na-atulzle kzdq profet kxetu mz mzlirgu kx na-apule ninge. Lalztqbzmu mz nike pibzle bamu. 23  Doa kx trlalztqpwzu bade nakapxm Gct mz leplz nedeng x naodati-atwrnr-ngrde.’ ” ✡

24 Rpi-mopwz Pita kx, “X abzo mz Samwel x profet kcng amrlx tzvzmqng mz nibrde, nzpipxlr da kcng tqangidatipe Jiszs mzbq kang x mzbq lcng navztrpqng. 25 Da kcng tqesalz-ngrbz Gct mz profet nedeng x mz Nzesz'tikr Drtwrdr badr melrmqgung, twzku mzli ka. Gct rpibzle mz Ebraam kx, ‘Mz nqvi lrm sa na-amrlzx leplz amrlx mz nrlc.’ ✡ 26 Dekc Gct tqatwzlr-kai-ngrmle Jiszs, kxnzawz nede bagu, nigu lr Jiu. Murde na-amrlzle nigu mz nzbatr-krbzle mz doa kxesz', nzesablqti-krde nqmq krde kxtrka x nzlxlvrti-krde Gct.”

4

Pita X Jon Nzvzmim Mz Kansrl Nyz Lr Jiu

1 Mzli kc Pita x Jon tzycmnebe-ngrbzlr mz leplz kcng, kzdung pris, x kxetu ngr pulis ngr Mangr-nzangiongr, x kzdung ncblo kxnzprtrng mz dzbede nyz lr Jiu nzrpibz Sadiusi sc tzyrkrpemqng badr. 2 Drtwrdr nzngyatx zlwz murde aposol kcng nzling tzalvztr-ngrdr leplz mz nzrpi-krbzlr badr kx Gct sa nabatrpzle mz leplz nztulz-krmlr mz nzbzngr, da kc tqwaibzle mz Jiszs. 3 Zbz nzlolvzlr Pita x Jon, x nzadwatrlr mz presin. X nzmncng elr krlzbzle nrlc kxngrlxobz, murde nrlc milzpqpe. 4 A' leplz nzkqlung nzlxngitilr nrpa kc tzyapwxtipxlr. X nzkqlukr ncblo kcng tzrlxngiti-kaing badr kxnzrlxngi-ateng, krlzbzle siu-nzlvqn (5,000), a' olvz badr doa kxnztopwzng trnzrlwxtrpwzung.

5 Nrlc ngrlxobz kxnzrmailz x lrtzlvzng ngr lr Jiu, x kxnzalvztrng mz Lou sc Mosis nzyrlwr-lxblrng mz Kansrl nyzdr mz mzteadau Jerusalem. 6 Kxnzmnc-kzng mrkc Anas kc ena tqngi Nardr Pris x kzdode Kaefzs kc tqngi Nardr Pris mzli lc, nidr badr Jon x Aleksada x kzdung kz ncblo kxnzetung mz lr ma nyz Nardr Pris kcng. 7 X Kansrl kc rkabz natq ngr nzrvzmi-ngrm Pita x Jon. Zbz mzli kc tztupe-ngrbzlr mz zpzu rdr, sc tzveapebzng badr. Nzrpibzlr kx, “?Myx kxmusr-ngrnamu nzamrlzngr ncblo lc tqbxplo? ?Aleamu mz zmatq ngr neke?”

8 Zbz Mqngrkxtr prsrle Pita, x sc tqrpipebzle badr kx, “Nimu kxnzrmailzng x lrtzlvz ngr Israel! 9 Vzmimamu nigr mrka murde nzamrlz-krgr ncblo lc. A' mz nzayzlu-krgr natqmu mz zmatq kc tqarlapxpele nide, 10 napibzkr kx ncblo lc tqtubz mz mzpu mrlztx-atwrnrpengr mzbq ka mz zmatq ngr Jiszs Kxnzmcpx kc Naszret, tqtqlvztramu mz kros. A' atulz-mop Gct mz nzbzngr, x da angidr lc nakrlzamu amrlx ngrmu x lr Israel amrlx. 11 Murde krlc ‘rplz kc etu tzpxtxpx-ngrdr ncblo kcng tzrwz-ngrng ma, nzaelwapxngr kx nide nou rplz kc tqmyatxpx-zlwzbz.’ ✡ Jiszs esz'-krde tqngi nou rplz lc tqmyatxpx-zlwzbz. 12 X trpnz-moungr lrpzki r nzrlapxngr, a' ngi txpwz mz nzrlxngtingr Jiszs. Murde trpnz-moungr doa mz nrlc ka kx krlzle nzarlapxngr leplz.”

13 Pita x Jon nelzdr br mz nzycmnengr, kxmule-esz' trnzsiklu-angidrung x trnzalvztr-pnzu nidr mz lou sc Mosis. Zbz kxnzrmailz ngrdr lr Jiu nzkctitxpxlr, x sc tzkrlz-atelr kx nzmncng ena badr Jiszs. ✡ 14 Nzrpilr na-angi-brmrdatitx-ngrdr aposol kcng, a' trtxpnzngr da kx napilr, murde nzmcpelr ncblo kc brngzpe. 15 Sc tzrpipebzlr kx navzpxng mz Kansrl kc murde naryapwx-lxblrng. 16 Sc tzrpi-etrpelr kx, “?Nike nawaisrpe-ngrgu ncblo kang? Rblx nzayrplapx-krgu nidr murde otxpxbz mz leplz amrlx mrka kx Gct batrpzle nzale-krdr da kxmatq-esz'ngr. X rblx kz nzrpi-krgu kx trtingr. 17 Mz nzmu-krde lcde, mz nzaesaki-ngrbz da lc nztalvzpx-krde mz mzlir leplz kcng, na-amwxlrku ncblo lcng kx bzkq nzycmne-mopwzng badr mz drtq Jiszs.”

18 Zbz nzrpibzlr mz Pita x Jon kx nayzlu-mopqng brma. X mz natqdr kx xplr nzrpibzlr kx bzkq nzyapwxtipelr Jiszs x bzkq nzalvztrpe-ngrdr nide. 19 A' rpibz Pita nidr mz Jon kx, “?Mz drtwrmu nike tubq mz nzobqkr Gct, nzvz-nqblqngr natqmu o natqde? 20 Murde mz nzvz-nqblq-krgr natqde, rblxm bagr nzesakikr nzpipx-krgr da kcng tqmcpekr tqale Jiszs x da kcng tqxlrkr mz nzalvztr-krdeng.” 21 Mz nibr kzdung mou natq ngr nzamwxlrngr kx nzkabzlr, sc tzrlrpxpe-ngrbzlr nzvz-krdr. Rblx nzayrplapx-krdr nidr, murde mzli lc leplz amrlx nzglqlzlr Gct mz da kcng tqprtz. 22 Murde ncblo kc tqbxplo pnz mz nzrmcngr mzte, mrlzpe mz zmatq ngr Jiszs. X yiz ngrde myaszlzle kx nzpnu-pwx (40).

Aposol Kcng Tzkrka'-ngrdr Nzrlxngitingr Kx Xplr

23 Mzli kc tzrlrpxpe-ngrbzlr nzvzpx-krdr, Pita x Jon sc tzyzlupe-mopwzng mz kxnzrlxngiting x nzpibzlr badr da kcng tzpibz kxnzetu ngr Kansrl kc. 24 Kx nzxlrbzlrle, sc tzamnctr-lzbqpeng mz nzkrka'-krbzlr mz Gct mz drtwr kxesz'. Nzrpibzlr kx, “Kxetu rgr, nim Kxrpalz kc tqwz-ngrde bongavz, nrlc x prla, x dalrdrng amrlx. ✡ 25 Mqngrkxtr batrpzle mz melrmqgr King Devet nzycmnengr nzrpi-krde kx, ‘Lr mrkzbleng nzngqngung mz nzngyatikr drtwrdr Yawe. Murde mane nzyrlqtingr nide drtwr kxtrka. 26  King rdrng x kxnzrmailz rdrng nzyrlwr-lxblrng mz nzoliqti-krdr nzota-krdr badr Yawe x Kxnzmcpx nede.’ ✡ 27 Natq Devet lc atukztrpe Jiszs! Murde King Herot Antipas x Pcntizs Paelzt nzyrlwr-lxblrbzng mrka Jerusalem badr kxtrngiulrJiu x lr Jiu. Nzryrlqting drtwr mz nzatrkati-krdr Jiszs, kxnzawz nem kxtr, kc tqmcpxq. 28 Mz nzvz-nqblq-krde me pnz drtwrm x zmatq ngrm, nzatutrlr da kcng amrlx tqyrlq pnz drtwrm kx nangida. 29 X mzli ka, kx Kxetu, na-aoti drtwrm nzamwxlr-krdr nigr. X rlr-ngrm bagr, nigr kxnzawz nemqng, nzpipx-krgr natqm mz nelz kxbr. 30 X aelwapxngr zmatq ngrm mz nzamrlzngr zyagox x nzalengr da kxmatq kxnzkctipxngr zmatq ngr Jiszs, kxnzawz nem kxtr. Eu, angida.” 31 Mzli kc tqyrkrpxpe-ngrbz nzkrka'-krdr, mrkc tzkrka'-ngrdr aycngrlrlzm Gct. Zbz Mqngrkxtr prsrle nidr, murde narpipxng Nrpa ngr Jiszs mz nelz kxbr. *

Kxnzrlxngiting Nzakilr Dztudrng

32 Krkcng tzrlxngiting nzesz'ting mz nabzdr x mz drtwrdr. Trpnzngr nidr kx rpile kx dztudeng scde esz'-krde. A' nidr amrlx ngrdr nzakibzlr dztudrng mz kztedrng kxtrnzrngiscung. 33 Mz zmatq ngr Mqngrkxtr nzyapwxtipx aposol kcng nztulz-krm Jiszs mz nzbzngr. X natqdr pnamilxtile nabz leplz kx kqlu. Murde Gct okatr-zvzle nidr amrlx ngrdr mz zmrlz ngrde kxmyalz. 34 Trpnzngr nidr kx tr-rngiscu da. Murde kxnzrlxngiting nzamwalr lclr da o ma nyzdr, 35 x nzaprcbzlr trau ngrdeng mz aposol kcng mz nzaki-krbzlrle mz doa kxesz' mz nzvz-nqblq-krde nike takitrde nide.

36 Kzdq ncblo drtqde Josip ale-kzle da lc. Aposol kcng tzrpi-kzpzlr drtqde Banabas mz nzvz-nqblq-krde nqmq krde. ✡ Murde drtq lc drtwr ngrde mrlx kx axglr leplz. Nide nqvi lr Livae x mzte nzmc mz Trmctu Saepras. 37 Amwale kzdq lclr da nyzde kxetu x aprcbzle trau rde mz aposol kcng.

5

Ananaeas X Safira Nzpokiabzng Mz Mqngrkxtr

1 A' kzdq kz ncblo drtqde Ananaeas nidr mz olvz rde Safira, nzamwa-kzlr kzdq drtc' nyzdr. 2 Kxmule-esz' nzesalz-ngrdr nzaprc-ngrbz trau rde amrlx mz, a' nzaolvzlr rlilrdr nzryrlqpxngr kzdung trau rde, x kx yctxo sc tzaprcpebzlr mz aposol kcng. 3 Mz nibrde rpibz Pita mz Ananaeas kx, “?Memule tqrlr-ngrbzme mz Setzn nzprtrpe-krde mz nabzm? Murde pokiatiq Mqngrkxtr mz trau kx esalz-kai-ngrn nzka-krmle, mz nzyrlqpx-krm kzdq dzu r trau kc. 4 Mzli kc trnzamwaka-ngrde, ngi dztum. X mz nibr nzamwa-krmule, trau rde scmu. Trpnzngr kx batrpzle nzaprc-krmu trau rde amrlx. ?Memule tqrpipe-ngrn mz nabzm napokiaq? Trpokiapwzmeu mz leplz txpwz. A' apokiatipe-kzq Gct, mz nzrpi-krm kx aprcbzme trau amrlx!” 5 Mzli kcpwz Ananaeas tqxlr-ngrde da lc, tatxo x bztx pnz. X leplz kcng amrlx tzxlrng nrpa ngrde nzmwxlrtx-pnz-ngrdr nzayrplapxkr Gct. 6 Zbz kzdung obla mrkc nztulzmqng, nznutxdr Ananaeas, nzglqtxpxlr x sc tzyrtzmqpelr.

7 Nabznepi tq vztx, olvz rde Safira sc tqdwatrpe-kzp. Trkrlzleu kx Ananaeas bzpe. 8 Sc tqaelwa-ngrbz Pita bade trau kc tqtwzm Ananaeas. X sc tqrpipebzle kx, “?Trau kcng amrlx tqtwzamu mz ncblo ngrm mz drtc' nyzmu kc delcpe?” Rpibzle kx, “Eu, trau ngrde delape.” 9 Rpibz Pita bade kx, “?Memule tqaolvz-ngrnamu mz ncblo ngrm nzabzpx-krmu Mqngr Gct mz nzpokia-krbzmu bade? ?Rrpi-ngrnamu kx trna-ayrplapxleu nimu? Murde obla kcng tzryrtzmqng ncblo ngrm sa tztutrpqng mz naonrx mzli ka, x sa naglqpx-kzlr nim mz nzyrtzmq-krdr nim!” 10 X mzli kcpwz Safira tatxo-pnzbz mz nanyc Pita, x bztx pnz kz. Obla kcng nzdwatrpqng nzmcpelr kx bzpe, sc tzglqpxpe-kzlr x nzyrtzmqlr mz nrlar ncblo ngrde. 11 Lrmakxtr kc atwrnrngr x leplz amrlx kcng tzxlr-kzng da lc, nzmwxlrtx-zlwzng.

Aposol Nzalelr Da Kxmatq Kxkqlu

12 Aposol kcng nzaleting rkx x da kxnzkctipxng kxkqlu mz mzlir leplz. X mz drtwr kxesz' nzyrlwr-lxblrng mz makoa nyz Solomon mz Mangr-nzangiongr mz zbq kang kqlu. 13-14 X leplz kxkqlu kxnzrlxngiti-ateng nzprtr-kzpzng mz Kxetu rgu, x nzkqlu-krdr etunepx zvz. A' trpnzngr kx trnzrlxngitikang kx nzyrlwr-lxblrng badr murde nzmwxlrng. A' leplz amrlx nzamrlue-zlwzlr krkcng tzrlxngiting. 15 X leplz kxkqlu nzrvzmimqng kxnzyagoxng, nzamnzo-lxblrlr mz nqni mz nrlar lrpzki, murde Pita nayrlqobzle mqde badr, o mqngrde navzobz badr mz nzamrlz-krde nidr. 16 X zbo ngr leplz nzyrkrkimlrng mz taon kcng nzyc-ngalelr Jerusalem, nzvzmimlr mz aposol leplz nedrng kxnzyagoxng x kxnzmncpx-ngrmqng drka' kcng tzatrkatilr nidr, x nzbrngzng amrlx ngrdr.

Aposol Kcng Nzatrkating

17 Nardr Pris x krkcng tzwz-lxblrng badr, Krkcng tzprtrng mz dzbede ne Sadiusi, nzdobutilr aposol kcng. 18 X nzlolvzlr nidr x sc tzadwatrpelr mz presin. 19 A' mz nrlckxbq, atwzlr-ngrm Gct kzdq enjrl nede mz nzlvxpx-krde naonrx ngr presin x mailztxpxle nidr. 20 X enjrl kc rpibzle badr kx, “Vzamu x tuamu mz makoa ngr Mangr-nzangiongr, x pibzmu mz leplz da amrlx mz nzlungr kxmrna kc narmctilr mz Kraes.” 21 Nzvz-nqblqlr natq enjrl kc. X mzli kc nrlc tqngrlxnepxpe-ngrde, nzprtxtrng Mangr-nzangiongr, sc tzalvztrpelr leplz kcng tzmncng mrkc.

A' mzli lcpwz Nardr Pris lc x krkcng tzwz-lxblrng badr, nzmncng mz kzdq nrlc. Nzayrlwr-lxblrlr krkcng tzprtrng mz Kansrl, nidr badr kxnzetung amrlx ngr lr Jiu. Zbz sc tzatwzlrpe-ngrbzng natq mrkc mz presin kx navzmim aposol kcng badr. 22 A' pulis ngr Mangr-nzangiongr, trnzmcpelru nidr mz presin. Zbz sc tzyzlupe-mopqng mz krkcng tzatwzlr-ngrng, sc tzrpipebzlr kx, 23 “Mzli kc tqkaputr-ngrbzkr mz presin kc, mckr kx naonrx nzamqngi angidr x kxnzaukzng amrlx nzaclve-angidrlr naonrx. A' kx lvxpxpekr kc naonrx, trpnzngr kx mckr kx mncpxm elr!” 24 Mzli kc kxetu ngr pulis ngr Mangr-nzangiongr x kxnzetu rdr pris tzxlr-ngrdr da lc, naodr kc tqmztxpe, murde trnzkrlzlru da kx naprtz mou. 25 Zbz kzdq ncblo vzm, sc tqrpipebzle badr kx, “Ei! Ncblo kcng tqamncpxmamung mz presin sa tztupxmqng mz Mangr-nzangiongr tzalvztrlr leplz nemung.”

26 Kxetu r pulis kc nzvzng mz Mangr-nzangiongr badr pulis nedeng x nzyzlumi-lrpi-moplr aposol kcng, murde nzmwxlrng ma tzvaebrti leplz kcng nidr mz rplz. 27 Nzvzmipemlr aposol kcng x nzatutxbzlr mz zpzu r Kansrl kc, x sc tzaveatrpeng Nardr Pris kc. 28 Rpibzle kx, “Rkabzkr bamu natq kx xplr kx bzkq alvztrpe-ngrnamu dcvi lr ncblo lc, a' mcamu ena da kx aleamu. Esaprlrpe-ngrnamu natqgr! Nzalvztr-krmu talvzpxpele Jerusalem, x rpiamu nzbzkr ncblo lc natetitrpe-ngrnamu nigr.”

29 Pita x aposol kc-kzng, nzayzlu-ngrbzlr natqdr mz nzrpi-krbz Pita kx, “Nzmu ncblo narpimlr bagr da kx blepxbz mz me pnz drtwr Gct, trnavz-nqblqkru, murde navz-nqblqpwzkr Gct, a' trngiu ncblo. 30 Kxmule-esz' amyabzmu drtq Jiszs mz nztqlvztr-krnamule mz kros, a' Gct kcpwz tqangio kz trtegung atulz-mople nide. ✡ 31 Zbz Gct avzdzpele nide me matq-esz'ngr mz nrlarde kxrtc, murde nanginide king x Mevalu rgu. X na-ayzlu-ngrbzle nigu lr Israel mz Gct mz nzrtekqtrngr nqmq nr drtwrgu, murde alwx ngrgung naipqpxbzleng. 32 X nigr kang tztung mrka, pipx-zvzbzkr da lcng tqmckr, da kc tqwai kz nzpipxkr Mqngrkxtr, kc tqkapem Gct bagr, nigr kcng tzvz-nqblqlr natqde.”

33 Kx nzxlrbzlr kc natqdeng zngya ngr drtwrdr kc tqmatqtx-zlwzpe, x sc tzrpipelr kx nanibqpe-kzlr aposol kcng. 34 A' kzdq nidr kc tqngi Farzsi, drtqde Gamaliel, kxalvz kxmyapxbz mz lou sc Mosis sc tqmnc mrkc. X mrlx lc nzamatq leplz amrlx. Sc tqtutxlz mrkc mz Kansrl, x rkabz natq ngr nzrvzmipxngr aposol kcng mzli kxpipz. ✡ 35 Mz nibr nzrvzmipxngr yz, rpibzle mz Kansrl kc kx, “Nimu lr Israel, aclvetio-lzbqamu mz da lc tqrpiamu na-alebzku mz ncblo lcng. 36 Mzli kc ena kzdq ncblo drtqde Teudas rpile nide ncblo kxetu. X kzdung leplz nzamatqlr nide. X leplz nzesolzbzng mz trtqki-pwx (400) nzprtrpzng bade. A' nznibqtx, x dzbede kc nzakiting nrlc x nzwz-krde trngida-pnzu. 37 Mz nibrde, Judzs lr Gzlili sc tqprtzm, mzli kc gzpman ngr Rom tqrlwx-ngrde leplz. Mailz-kzle kc zbo ngr leplz. A' nznibq kz x kxnzvz-nqblqlr nide nzaki-kzng nrlc. 38 Mrlc tqyc-ngrde mzli ka, napibo bamu kx rlrtx-ngrbzmu ncblo lcng kx navztxng. Murde nzmu nzalvztr-krdr lc tqvzpxmle mz drtwr ncblo sa nayrkrnepxbz. 39 A' nzmu nzalvztr-krdr lc tqvzpxmle mz drtwr Gct x rpi-ngrnamu narpwa'-ngrbzku, rblx nzaesakitr-krgu nidr. Na-aclvetioku nike aleku, ma tqota-alzuku badr Gct.” ✡ 40 X Kansrl kc vz-nqblqbzle natqde. Sc tzkqlepe-mopwzlr aposol kcng navztrpzng badr, nzvibrtibzng x nzpibzlr kx bzkq nzycmnetrpe-mou-ngrdr Jiszs. Zbz sc tzrlrpxpe-ngrbzlr nzvz-krdr.

41 Aposol kcng nzdwaszlr Kansrl kc. Tzabrtzlvzlr nzrlr-krbz Gct badr nzetqkr drtqdr mz nzvz-nqblq-krdr Jiszs. 42 Mz zbqkalvz mz Mangr-nzangiongr mz ma nyzdr leplz, trnzesakiu nzalvztr-krdr x nzryapwxpx-krdr nrpa kx Jiszs nide Kxnzmcpx ne Gct.

6

Ncblo Nzrlimzng Kx Na-aclveng Dalr Makxtr

1 Mz zbq lcng, leplz neng Jiszs nzkqlunepxpeng. X sc tzavzti-zvzbelr nzakingr dztudrng badr kztedrng kcng trnzrngiscung. Mzli lc lr Jiu kxnzrlxngiting kcng tzycmneng mz natq lr Grik, drtwrdr lctrpz mz lr Jiu kxnzrlxngiting kcng tzycmneng mz natq lr Erameik. Nzrpibzlr kx, “Mzli kang kqlu, da kx suti drtwrdr olvz negrng kxnzbzsz ncblo ngrdrng trnzkapwzu badr mz nzakingr dakxnzng!” ✡ 2 Zbz aposol kcng nzkqlebzlr kxnzrlxngiting amrlx, x sc tzrpipebzlr badr kx, “Trbrngzpwzu bagr nzesakikr nzryapwxpx-krbzkr Nrpa ngr Jiszs, murde na-akingr dakxnzng. 3 Mzlegrng, mz drtwr lc, mcpxamu ncblo narlimzng mz nimu kx nqmq krdr mrlz mz nzobqkr leplz x Mqngrkxtr prsrle nidr x nzyrplapxng, kx nayrlq-kzng mz nzwzngr mz nzakingr dakxnzng. 4 Zbz na-amnctr-lzbqpwzkr mz nzkrka'ngr x mz nzryapwx-ngrbz Nrpa ngr Jiszs.” 5 X drtwr lc nzabrtzlvztx leplz lcng amrlx. X sc tzmcpxpelr Stivin, ncblo kx nzrlxngiti-krde xplrtrpz mz Gct x mailz Mqngrkxtr. Nzmcpx-kzlr Filip, x Prokorzs x Nikano x Timon x Pamenas x Nikolas kc Adiok. Mzli kc trnginideu lr Jiu. Zbz axvctr-lzbq-kaipz mz nzangiokr lr Jiu Yawe, x sc tqlxngiti-atele Jiszs. *

6 Nzvzmibzlr mz aposol kcng. X sc tzkrka'pe-ngrdr nidr x nzyrlqobzlr mqdr badr, mz nzmcpx-krdr nidr mz nzwzngr lc. 7 X natq Gct sc tqvzpx zvz, x leplz neng Jiszs mrkc Jerusalem sc tqkqlunepx zvz kz. X pris r lr Jiu nzkqlu-kzng kxnzrlxngiting.

Lr Jiu Kxnzrmailzng Nzlolvzlr Stivin

8 Stivin ale-zvzle rkx x da kxnzkctipxng, murde zmrlz x zmatq ngr Gct axplrle nide. 9 X kzdung lr Jiu kx nzvzkimlr mz taon kxetung Saerin x Aleksadria mrkc Afrika, kcng tzprtrng mz mangr-nzkrka'ngr kx nzrpibz, ‘kr nyz ncblo kxnzarlapxng’ nzmnc-kzng elr. X kzdu-kzng lr Jiu nzvzkimlr mz Provins kcng Silisia x Esia. Leplz lcng amrlx sc tztalwzpeng badr Stivin mzli kc tqryapwx-ngrde. †

10 A' Mqngrkxtr rkabz zmatq mz nzyrplapxngr. X mzli kx ycmne-ngrde rblx nzayzlu-ngrbz natqde. 11 Zbz nzxpe-kapqtxdr kzdung ncblo mz nzpokiatitr-krdr Stivin. X ncblo lcng tzrpibzlr mz leplz kx, “Xlrkr Stivin nzpibqti-krde Mosis x Gct!” ✡ 12 Dekc tzangyati-ngrbzlr drtwrdr leplz, badr lrtzlvzng x kxnzalvztrng mz Lou sc Mosis. Nzyrkrmqng amrlx ngrdr mz Stivin, nzdwatibzlr x nzvzmibzlr mz Kansrl. 13 Zbz nzvzmilzmlr kxnzpokia lcng x nzrpilr kx, “Ncblo lc tresakiu nzrpingr natq ngr nzatrkatingr Mangr-nzangiongr nyzgu x Lou sc Gct kc tqkabzle mz Mosis. 14 Murde xlrbzkr nzrpi-krbzle mz leplz kx Jiszs kc Naszret na-awxlikiole Mangr-nzangiongr nyzgu x natekqtrle nqmq kcng amrlx tqaprcm Mosis bagu.” ✡ 15 Leplz kcng amrlx tzprtrng mz Kansrl kc, mztr tu txpwz mz Stivin x nzmcbzlr kx mzte pnaprtx apule nzobqkr enjrl. ‡

7

Stivin Rpile Kx Amrlue-zvzle Gct

1 Nardr pris veabz mz Stivin, rpibzle kx, “?Da zpwx, tramrluewq Mosis x Mangr-nzangiongr Yawe?” 2 Ayzlu-ngrbz Stivin natqde kx, “Trtingr, kx trtengeng x mzlengeng! A' lalztqmamu bange, murde trpxtxpx-ngrneu nqmq krgu! Krlz-angidrpeku Gct kc tqmyalz-esz'ngr aelwapx-lzbq-ngrbz mz melrmqgu Ebraam mzli kc tqmncbe-ngrde mz drtc' ngr Mesopotemia, x sc tqmnc ate mz taon kxetu Haran. 3 X pibzle bade kx, ‘Rlasz drtc' nyzm x kxnginimqng, x vz mz drtc' kx na-aelwa-ngrbo bam.’ ✡ 4 Zbz sc tqrlaszpele nrlarnrlc kc Mesopotemia, drtc' nyz lr Kaldea x sc tqvzpe tqmncpe mz taon Haran. X mz nibr nzbzkr trtede, Tera, Gct vzmimle Ebraam mz drtc' kc tqmnc-ngrgu mzbq ka. 5 X trpnzngr drtc' lc kx kabzle bade kx nangi nyzde, kxmule-esz' me takitxopwz nabzlvz r nanyc. A' mzli kc Ebraam trgalr nede doa, Gct esalz-ngrbzle drtc' lc bade kx kalr doa kxnzvzpxmqng mz nqvi lrde namncng elr x drtc' lc nangi nyzdr. ✡ 6 A' rpi-kzpzle bade kx, ‘Doa kxnzvzpxmqng mz nqvi lrm namncng mrkzble, me na-awz-nrbalqngr leplz nidr x na-atrkatilr nidr, nakrlzbzle yiz kx trtqki-pwx (400). 7  A' sa na-ayrplapxx leplz kcng tzyrlqlr nidr mz nzngini-krdr kxnzawz-nrbalqng. Zbz sa narlaszlr drtc' lc kalr, x navzmqng x na-angiolr ninge mrka.’ ✡ 8 Zbz Gct rpibzle mz Ebraam kx ncblo nedeng napakrng murde nangi rkx ngr Nzesz'tikr Drtwrdr badr, mz nzngini-krdr leplz nedeng. Zbz Ebraam nede Aesak x pakrle mz zbq krartqmz mz nibr nzrmcngr mzte. X mz nqmq kcpwz, Aesak kx etupele, pakrle mrlxde Jekop. X Jekop pakrleng mrlxdeng kcng nzpnu-esz'-nrade-li (12), krkcng tznginipedr melrmqgung kcng tzmailzlr nqvi lrgung.”

9 X rpi-mopwz Stivin kx, “Melrmqgung lcng nzdobubzng mz mzledr Josip. X sc tzamwapebzlr mz ncblo kx nzrvzming mz drtc' ngr Ijipt, nangi kxnzawz-nrbalq. A' Gct mncbz bade. ✡ 10 X arlapxle nide mz nzetqkr drtqde amrlx. X batrpzle mz King r Ijipt nzamatq-krde Josip mz nzyrplapxngr kc tqkapebz Gct bade. Zbz sc tqmcpxpe King nide mz nzaclve-krde Ijipt x dztudeng amrlx. 11 Zbz kzdq dzbi kc tqtaope Ijipt x Kenzn kz kx batrpzle nzetqkr drtq kxtrka-esz'ngr. X melrmqgung, mzle Josip kcng, trpengr me narmc-ngrdr dakxnzng. 12 A' kx xlrpe trtedr Jekop kx dakxnzng kc tqyc Ijipt, sc tqatwzlrpe-ngrde mrlxdeng mz nzxpe-krdr dakxnzng. Krlc nzwrde kx ayrnrngr nzvz-krdr Ijipt. 13 Mz nzvz-krdr krali mz nzxpe-krdr dakxnzng, Josip kc tqpipebzle badr kx nide mzledr, murde trnzglxlru nide. X mzledeng sc tqkrlztipe King. 14 Zbz Josip atwzlr-ngrbz natq mz trtede x kxnginideng amrlx kx navzomqng Ijipt. X nzkqlu-krdr krlzbzle nzpnu-rlimz-nrade-nzlvqn (75). 15 Zbz Jekop badr mrlxdeng kcng tqngi melrmqgung, sc tzvzpeng Ijipt. Nzmncng x sc tzbzpe-kzng elr. 16 Mz nibrde, mzli kc lr Israel tzrlaszpe-ngrdr Ijipt, nrkrdrtqdr tzyzlumipe-moung mztea Sekem mrkc Kenzn. X sc tzayrbqpxpemqng mz butqbr kc tqxpe-pnzbz Ebraam mz mrlxng Hamor.” ✡

17 Rpi-mopwz Stivin kx, “Mzli kc tqesope-ngrm mzli r nzarlapxkr Gct melrmqgung Ijipt, mz nzvz-nqblq-krde da kx esalz-ngrbzle mz Ebraam, nzkqlunepxpe-krdr myaszpxle nyrmz. ✡ 18  X mzli lc kzdq kz king sc tqaclvepele Ijipt, kx trkrlztileu nike ale Josip mzli kc kai mz nzokatr-krde lr Ijipt. ✡ 19 Mz nzmwxlrlvz-krde nzkqlukr lr Israel, sc tqangqngutipele nidr x aetqtibzle drtqdr, mz nzrtulrtr-krbzle badr nzrtco-krdr itoto kxncblongr nedr mz Lue Nael, murde nabzng. ✡ 20 Mzli lcde Mosis mzte nzmc x nzobq-krde alulibz Gct. X nzabuti-kapq trtede x lxede le brma temz tq. 21 Mzli lc, kx rblxpele kc nzamnc-kapq-krdrle, sc tzyrlqopelr mz kzdq topla, x sc tzalvabelzpemlr mz lue. Zbz sc tqmcpe inyx King, x abutipele apupele mrlxde. 22 X nzkabz mz Mosis nzalvztrngr kx brngztxpx-zlwzbz mrkc Ijipt atwrnrngr, x xplr mz nzycmnengr x mz nzalengr da.”

23 X rpi-mopwz Stivin kx, “Mzli kc Mosis yiz ngrde nzpnu-tqpwxpe-ngrde (40), sc tqvzpem mz drtwrde nzoklati-krde lr mrnyzde lr Israel, kcng tzwz-nrbalqtrpzng mz lr Ijipt. 24 Mzli kc tqoklati-ngrdeleng, mcle kzdq lr Ijipt tqatrkati-rbrle kzdq lr Israel. Zbz sc tqvzpebz mz nzokatr-krdele, ayzlubzle mz lr Ijipt kc x nibqtxde. 25 Nzpnzkr drtwrde le kx lr mrnyzdeng nayrplatitr drtwrdr kx Gct sc tqwz-zlimle nide mz nzarlapx-krde nidr mz lr Ijipt, a' tryrplatitru nardr. 26 Mzbq kc mou Mosis adcpx-lzbqbz mz lr Israel nzling kx nzotang. Sc tqabzpebzle nzao-ngrbz nrwx mz mzlirdr. Rpibzle kx, ‘Ncblo lcng, nimu mzle-lzbq! ?Nike tqota-rbrtr-ngrnamu?’ 27 A' ncblo kc tqabzobz nzotangr apepxle Mosis x rpibzle kx, ‘Naom apqbrtr! ?Neke mcpxle nim mz nzaclvengr nigr x nzryrlqngr drtwr mz nike naprtz? 28  ?Rpiq nanibqq ninge da kc tqwai nznibq-krm lr Ijipt kc bq?’ ✡ 29 Mz natq lcng Mosis sc tqplcpe rlru, x tqnginipede kxvznebz mrkzble, nyz lr Midizn. X mz nzmnc-krde kc mrkc yrlz x nede ncblo li. ✡

30 “Yiz nzpnu-pwx, Mosis sc tqmnc-ngrde lzke esotrpz mz Newz Saenae, kc tzrpi-kzpz Newz Horeb. ✡ Mzli lcde, kzdq enjrl ne Gct adcpx-lzbqbz bade mz nilvc nyr mz nounc kxmrbzne kx wou. ✡ 31 Kx mclele kctitxpxle. Zbz kx esonetrpzle kc mz nzmc-angidr-krdele, Yawe sc tqycmnepebz bade. 32 Rpibzle kx, ‘Ninge Gct kc tqangio melrmqmqng, Ebraam, Aesak x Jekop.’ Kx xlrbz Mosis le, rnrcpe mz zmwxlr mz nzobqtrngr mrkc tqyru. 33 Zbz rpibz Yawe bade kx, ‘Kapx sadol scmqng. Murde mrla tqtu-ngrn ngi drtc' kxtr. ✡ *

34  Mcpex nzatrkatikr lr Ijipt leplz nengeng, x xlrpex nzyrni-krdr. Mrlc tqyc-ngrde, vzopemc mz nzarlapxngr nidr. Vzm, murde na-atwzlrpe-mou-ngrne nim Ijipt.’ ” ✡

35 Stivin rpi-mopwzle kx, “Mosis lc nide ncblo kcpwz tzpxtxpxngr lr Israel kcng mz nzrpi-krdr kx, ‘?Neke mcpxle nim mz nzaclvengr nigr x nzryrlqngr drtwr mz nike naprtz?’ ✡ A' Gct atwzlr-ngrbzle Mosis badr mz nzaclve-krde nidr x nzarlapx-krde nidr, mz nzokatrkr enjrl lc tqadcpx-lzbqbz bade mz nounc kxmrbzne kx wou. †

36 Mosis sc tqmailzpxmle nidr Ijipt, mz nzale-krde da kxnzkctipxng x rkx kxmatqng mrkc Ijipt, mz nzkawi-krdr Prla Bla, x mz nzvzne-krdr lzke yiz nzpnu-pwx (40). 37 Mosis kcpwz dekc kz tqrpibz mz lr Israel kx, ‘Yawe Gct rgu sa na-atulzle kzdq profet kxetu mz mzlirgu kx na-apule ninge.’ ✡ 38 Krlc Mosis kcpwz tzmncng badr melrmqgung mrkc lzke. Mz Newz Saenae enjrl ne Gct ycmnebz bade, murde na-aprcmle bagu natq ngr kxnamu nzprtrngr mz nzlungr kxboi.

39 “A' trsutiu drtwr melrmqgung nzvz-nqblq-krbzlr natqde. Nzpxtxpx-ngrdr nide murde mz drtwrdr nayzlu-moung Ijipt. 40 X mzli kc Mosis tqmncobe-ngrmle mz newz, nzrpibzlr mz mzlede Eron kx, ‘Wz-ngrbz du mqngr da kxnzlz kx na-angiokr x kx namailzlr nigr. Murde trkrlzpekru da kx waipe Mosis lc tqmailzpxmle nigu Ijipt.’ ✡ 41 X mzli lcde nzesablqtilr Gct mz nzwz-krdr kc brbzda mz nzobqkr nei kzu. X nzrkabzng blz bade, mz nzrpi-krdr kx nide gct kx na-arlapxle nidr. Zbz nzmulvzlr nide mz nzarmyalz-krdr da kx nzwz-ngrdr mz mqdr. 42 Mz nzmu-krde lc, Gct esablqti-kzle nidr x kaobzle nidr mz nzangio-krdr nepi, temz, x vri. Krla Natq Gct kx yr profet Emos mzli kc pnz mz nzrpi-krde kx, ‘Mzli kc nimu lr Israel tqmnc-ngrnamu lzke yiz nzpnu-pwx, trnginipwc'u kc tqmulvzamu x tqangioamu mz blz kcng tznibqti. 43  A' glqneamu mqngr Molek, gct kx apubzle nepi mz lr Kenzn, x mqngr Refan, gct kx apubzle vri mz lr Ijipt, murde na-angioamu nidr. Mrlc tqyc-ngrde, na-aesopxbo nimu rlru, namyaszpxle taon kxetu Bxbilon!’ ” ✡ ‡

44 X rpi-mopwz Stivin kx, “Mzli kc melrmqgung tzmnc-ngrdr lzke, nzangiolr Gct mz Tentkxtr kc tqaelwapx-ngrde kx Gct mncbz badr. Nzrwz-zbztingr vz-nqblqpwzle da kx aelwa-ngrbz Gct mz Mosis mz newz Saenae. ✡ §

45 Mz nibrde, melrmqgung kcng tzrtwzng Tentkxtr kc, kaobz trtedrng, nzglqmlr mrka Kenzn, nidr badr Josua mzli kc. Josua mailzbzle nidr mz nzota-krdr badr lr Kenzn. X mz nzokatrkr Gct nidr, nzmaneutitxpxlr nidr mz drtc' lc. Tentkxtr kc tqycbz badr mrka, x yc kz mzli kc melrmqgu Devet tqngi-ngrde king. 46 X Gct abrtzlvzle Devet. X rlxtibz Devet bade nzrlr-krbzle bade nzrwzngr Mangr-nzangiongr kx namnc-zvzngr Gct kc tqangio melrmqde Jekop. 47 A' rlr-ngrbz Gct mz mrlxde Solomon nzwzti-alzu-krdele. 48 A' Gct kc tqmyalz-esz'ngr trmncu mz ma kx wzngr leplz, da kc tqwai nzryrkr profet Asaea le mzli kc bqnc. 49  Rpi Yawe kx, ‘Heven apule me wxbu-ngrne murde ninge King. X nrlc apule me tuongr nanycnge. ?Mrlzu r ma kznike nawzngr nangi nyznge, me na-ama-ngrne? 50  Murde ninge kc tqrwzngr da lcng amrlx.’ ” ✡

51 Mz nzycmne-plztitrkr Stivin nidr, rpi-mopwzle kx, “Narmu mqngi! X apuamu kxnzmnc-mrbrng murde rblx nzkatr-lzbq-krmu mz me pnz drtwr Gct. X apu-kzamu melrmqmung murde tqrpwa'-zvz-ngrbzmu mz Mqngrkxtr nzycmne-krbzle bamu. 52 Melrmqmu lcng nzatrkatilr profet neng Gct amrlx! X nznibq-kzlr profet kcng tzrpi-kaing nzvz-krm Krkc Tqtubq tqmcpx Gct. X mzli lc ate aprcbzmu nide mz enqmi rdeng murde nanibqlr nide. ✡ 53 Kxmule-esz' Gct aprcbzle bamu Loukxtr mz mq enjrl, a' pxtxpx-ngrnamu nzvz-nqblq-krmule.” ✡

Stivin Nzvaebq Mz Rplz

54 Kx nzxlrpebz krkcng tzprtrng mz Kansrl nyz lr Jiu natq Stivin lc, drtwrdr kc tqngyatx-zlwzpe x nzmadqlvzpebzlr nqngidr bade. 55 A' Mqngrkxtr prsrle Stivin, x mzte obqtxlzpwz Heven x mcle zluli r Gct, x Jiszs tu me matq-esz'ngr mz nrlar Gct kxrtc. *

56 X rpibzle badr kx, “Obqbzmu, mcx naonrx ngr Heven nzlvxpx x Jiszs Mrlx Leplz kc tqtubz mz nrlar Gct kc tqrtc!” ✡ 57 Nzkabopxng mz natqdr kxetu x nzapqbrtrlr nradrtqdr mz mqdr, murde ma tzxlrlr nzpivxi-krde Gct. Zbz mz zngya kxetu nzyrkrtx-lxblrbzng amrlx ngrdr bade. 58 Kxnzetu lcng sc tzkilzpxpelr nide yz mz nibr Jerusalem, x sc tzvaebrtipelr nide mz rplz. X ncblo kcng tzpokiatilr nide sc tzrvaebrti-kzng nide. X nzayrlwrtrpzlr lrpzdr mz kzdq obla drtqde Sol, mz nzaclve-krdeleng. ✡ 59 Mzli kcpwz tzvaebq-ngrdr Stivin, sc tqkrka'pe tqrpipele kx, “Jiszs, Kxetu rnge, rlr-ngrbo mqngrnge bam!” 60 Zbz rwetxo zpr x sc tqetumipxpe natqde nzrpi-krde kx, “Kxetu rnge, ipqpxbz alwx ngrdr lc!” X sc tqbzpe. ✡

8

1-3 Mz nibr nzrnibqngr Stivin, kzdung lr Jiu kx nzangio-zvzlr Yawe, Gct rdr, nzyrtzmqlr nrkrdrtqde. X trmyamiu drtqdr nzryrnimingr. X natqdr betx mz nzyrni-krdr.

X Sol lc abrtzlvzle nzrnibqngr Stivin. X sc tqabzopele nzodati-krde lrmakxtr. Dwatrngr kc ma, dwapxm, x dwatr-mou-ngrde kc ma, mz nzrkilzpx-krmle leplz neng Jiszs, vz-ngrde ncblo x olvz tqadwatrleng mz presin.

X abzo mz zbq lc, nzatrkati-zlwzlr lrmakxtr kcng tzmncng Jerusalem. Zbz kxnzrlxngiting amrlx nzangiliating x nzplckilr me blepx-lxblrng mz provins kcng Judiz x Szmariz. A' aposol kcng, nidr kc txpwz kx trnzplcpx-pnzung Jerusalem.

Filip Ryapwxbz Nrpakxmrlz Mz Lr Szmariz

4 Mz nzmu-krde lcde, krkcng tzlxngitilr Jiszs nzaodalitipeng, x nzvzkilr me yctxp tzyapwxtipxlr Nrpa ngr Jiszs. 5 Kzdq nidr Filip, vzkicle mz kzdq taon kxetu mrkc Szmariz Provins. X pibzle mz lr Szmariz kx Jiszs nide Kxnzmcpx ne Gct. ✡ 6 Zbo ngr leplz kcng nzlalztq-angidrbzng mz natqdeng. X nzlxngitilr Jiszs murde nzxlrbzlr da kx pile x nzmclr rkx kcng tqalele. 7 Murde leplz kxkqlu kxnzmncpx-ngrmqng drka' nzkabopxng mz nzprszpxkr drka' nidr. X nzkqlung kx drtqdr bzti x kxnzbxplong nzmrlzlz-kzpqng. 8 Mz nzmu-krde lc, nzabrtzngr kxetu yctx mz nabz lr mztea lcng.

9 A' kzdq kc ncblo mz taon lcde drtqde Saemon. Mzli boipe lr Szmariz tzkctitxpxlr da kx alele mz nzrngineti-krde dabo. Rpile nide kzdq ncblo kxetu. *

10 X leplz amrlx, abzo mz kxnztopwzng krlzbzle kxnzetung nzlalztqtr-angidrbzng bade. X nzrpilr kx, “Ncblo lc nide kc tzrpibz ‘Nzxplr-esz'ngrkr Gct.’ ” 11 Nzlalztq-angidrbzng bade murde nzkctipx-krdr nide mzli boipe mz nzalrti-krde da mz dabo. 12 A' ncblo x olvz lcng sc tzwrkxtrpeng mz nzabrtzlvz-krdr natq Filip. Alvztr-ngrde nidr Nrpakxmrlz kx Gct sa tqaesotrpemle leplz bade murde nanginide King rdr, mz nzlxngiti-krdr mrlxde Jiszs. 13 Saemon nide esz'-krde rlxngiti kz, x mz nibr nzwrkxtr-krde, mzli kqlutx nzmnctilr badr Filip. Kx mcpele rkx x da kxmatq kcng tqale Filip, sc tqkctipxpeleng.

14 Kx nzxlrpe aposol kcng Jerusalem kx lr Szmariz kqlupe nzlxngitipelr Nrpa ngr Jiszs, nzatwzlr-ngrbzlr Pita x Jon badr. 15 Kx nzkaputrpzlr mrkc, sc tzkrka'pe-ngrdr lr Szmariz kcng murde natwz-kzlr Mqngrkxtr. ✡ 16 X trgalr nidr kx vzo-ngrbz Mqngrkxtr. A' nzwrkxtr-txpwzng mz drtq Kxetu Jiszs. 17 Zbz Pita x Jon nzyrlqobzlr mqdr badr x nztwzlr Mqngrkxtr.

18 Kx mcpebz Saemon kx nzkapebz Mqngrkxtr mz nzyrlqo-ngrbz kc mq, suti drtwrde nzrka-krbzle trau mz Pita x Jon mz nzxpe-krde zmatq lc. 19 X rpibzle kx, “Ka-kzp bange zmatq lc, murde mzli kx yrlqo-ngrbo mqnge mz leplz natwz-kzlr Mqngrkxtr.” 20 A' rpibz Pita bade kx, “Takitrde nimu badr trau scmqng nzodating, murde rpi-ngrn kx naxpeq Mqngrkxtr kx ka-nrbalqbz Gct badr kxnzrlxngiting! 21 Trpnzngr scm da kx yctrp bagr, murde nzao-krm drtwrm vz-rbr mz nzobqkr Gct! 22 Mz nzmu-krde lc, nqmq nr drtwrm la tqtrka natekqtrq x krka'bz mz Kxetu. Mwx elx sa naipqle nim. 23 Murde mctrpebo kx nzdobu-krme bagr trka-atwrnrngr x mnclzbzme mz zmatq ngr alwx.” 24 Zbz rpibz Saemon kx, “Krka'-ngrbzmu ninge mz Gct, murde da kcng tqpiamu ma tzprtilzlr ninge!” 25 Mz nibr nzyapwxtipx-angidr-krbz Pita ncdr Jon Nrpa ngr Kxetu Jiszs mz lr mztea lcng, sc tzyzlupe-mopwzng Jerusalem. X mz nzyzlu-krdr lcde, nzyapwxtipx-kzlr Nrpakxmrlz mz mztea kxkqlu ngr Szmariz Provins.

Filip Awrkxtrle Kzdq Kxetu Ngr Nubia

26 Kzdung mzli mz nibrde, kzdq enjrl ne Gct rpibzle mz Filip kx, “Vz mz lrpzki kc tzvzkipxm Jerusalem, tqvzkitrle lzke x sc tqvzkitrpeq mz taon kxetu Gasa.” 27 Zbz sc tqvzpe. Mz nzvz-krde kc, mcle dq ncblo kx vzpxm mz drtc' ngr Nubia mrkc Afrika. Nide kxetu kxmyapxbz, wztrpz mz Kandes, kwin kc Nubia. Nide ncblo kx nzvzpx x aclvele trau sc Kwin. Vz Jerusalem mz nzangio-krde Gct, x mzli lc nayzlupe mrnyzde. †

28 X mz nzyzlu-krde mrnyzde, wxbuom mz sariot scde kx kilzne hcsi nede. X sc tqrlwxle buk sc profet Asaea, natqde etu. 29 Mzli lc rpibz Mqngrkxtr mz Filip kx, “Vzbz mz sariot la.” 30 Zbz Filip votxbz mz sariot kc x xlrbzle ncblo kc nzrlwx-krde buk kc, x sc tqveapebz bade. Rpibzle kx, “?Yrplatitr kz narm drtwr ngr natq la tqrlwxq?” 31 A' rpibz ncblo kc kx, “?Myx kxnamu nzyrplatitrkr narnge le, kx trpnzngr lc kx naryapwx-dalitim bange?” Zbz sc tqyrnititrpebzle mz Filip naprtzbz mz sariot kc, nawxbung ncdr. 32 Natq Gct kc tqrlwx ncblo lc desele, “Ncblo lc nzmailzpx mz nzrnibqngr, da kc tqwai nzmailzpxngr sip kx napz. X mnc-lrpine mzli kc tznibq-ngrde, da kc tqwai nei sip nzmnc-lrpi-krde mz nzyrlxo-krbz ncblo nrpnrde mz nzlube-krde. 33  Ncblo lc nzamyatibzlr drtqde x nzayzlu-krbzlr da bade trtubqu. A' trpengr neidu lrdeng murde nzlu-krde nzayrkrpxpebz mz nrlc ka.” ✡ 34 Lr Nubia kc rpibzle mz Filip kx, “?Kzle, nelc tqycmnetrngr profet lc? ?Tqycmnetr-ngrde nide esz'-krde o kzdq kz ncblo?” 35 Zbz Filip sc tqyokaetipxbzle bade kx dckrlzde lc tutrpz mz Jiszs. X sc tqpipebzle bade nrpa ngrde amrlx. 36 Zbz mz nzvoo-krbzlr kc mz lrpzki, nzvzong mz kzdq lue. X ncblo kc rpibzle mz Filip kx, “Obqbz, kzdq lue kc mrkc! ?Nike nalolvz-moule ninge mz nzwrkxtr-krnge?” 37 Filip rpibzle kx, “Kx tqlxngitiq Jiszs mz nabzm atwrnrngr, krlzq nzwrkxtrngr.” Rpibz ncblo kc kx, “Lxngitix kx Jiszs nide mrlx Gct.” 38 Zbz sc tqrkapebz natq mz nzawxbungr sariot kc, x sc tzpoopeng rlilrdr mz lue kc. X sc tqawrkxtrpe Filip. ‡

39 Kx nzvzdzpemlr mz lue kc, Filip katxpxm Mqngr Gct bade, x trmcpeu ncblo kc. A' sc tqvope mz nzabrtz-zlwzngr. 40 Mzli kcpwz Filip mcpele nzmnc-krde mz taon Asotzs mz nrlarde kzprla, Prla ngr Meditrenia. Zbz sc tqvz-zlipele lrpzki kxvzkile nrlarde kzprla, mz nzvz-krde Sisaria. X oklatile mztea kcng amrlx mz lrpzki lc mz nzyapwxtipx-kz-krbzle Nrpakxmrlz badr.

9

Nqmq Kr Sol Tekqtrpz Jiszs

1 Mzli lcde Sol kc tqvz zvz nzpipx-krde natq ngr nzamwxlrngr x nzrnibqngr leplz neng Kxetu rgu Jiszs, murde lr mrnyzdeng ma tzvz-nqblqlr Jiszs. Dekc tqvz-ngrbzle mz Nardr Pris. 2 X rlxtibzle nayrbzle kcng letz mz kxnzrmailz ngr mangr-nzkrka'ngr nyz lr Jiu mz taon kxetu Damaskzs. Murde nalolvzle lr Jiu kxnzvz-nqblqlr ‘Lrpzki r Kxetu,’ x navzmile nidr Jerusalem mz nzadwatr-krde nidr mz presin. *

3 Mz nibr nztwz-krde letz kcng, sc tqvzpe Damaskzs, nidr badr kzdung ncblo. Zbz mzli lcpwz tqesotrpebzle mz taon lc, zyzlr kxetu vzom mz bongavz, pnamilxle nide. 4 X tatxo pnz. Xlrle kc natq rpibzle bade kx, “?Sol, Sol o, nike tqatrkati-ngrn ninge?” 5 Rpibz Sol kx, “?Nim neke, kx Kxetu?” Rpibz natq kc kx, “Ninge Jiszs, kc tqatrkatiq. 6 A' mzli ka tulz x vztr mz taon la x da kx na-aleq sa napibz bam.” 7 Ncblo kx yrkrminedeng nztu-nabupeng mz zmwxlr, murde nzxlrlr natq kc, a' trpnzngr kx nzmclr. 8 Mz nibr natq Jiszs lc, Sol tutxlzm. A' kx aobqpxle mzte, trpnzngr da kx mcle. Zbz ncblo lcng nzmalebzlr mqde, sc tzvzmitrpelr Damaskzs. 9 Zbq tq kx rblx nzrmc-krde da x mzli lcde trpnzngr da kx ngqde x mnqle.

10 Mzli lcde, kzdq ncblo ne Jiszs mnc Damaskzs, drtqde Ananaeas. Kxetu Jiszs ycmnebz bade mz nzobq-rmwiblengr, rpibzle kx, “Ananaeas!” Rpibzle kx, “Kxetu rnge, ninge se.” 11 Zbz rpibz Jiszs bade kx, “Tulz x o-zli lrpzki kc tzrpibz ‘Tubq,’ krlzbzme ma nyz Judzs. X veati dq ncblo mrlcde drtqde Sol dalr taon Taszs, murde mzli ka sa tqkrka'. 12 X mcle nim mz nzobq-rmwible-krde, kx vztrpz kc bade ncblo drtqde Ananaeas, x yrlqobzle mqde bade murde naobq mou.” 13 Rpibz Ananaeas kx, “A' Kxetu rnge! Xlrpex nrpa ngrde. Ncblo la atrkati-zlwzpele leplz kxnzkqlu nemqng kcng Jerusalem. 14 X mzli ka twzpebzle zmatq kx nzkapxbz kxnzetu rdr pris, mz nzlolvz-krde leplz amrlx kcng tzlxngitilr nim.” 15 Rpibz Kxetu kx, “Kxmule-esz', a' vzbz, murde mcpxpex nide mz nzwztr-krmle bange. Sa nalepxbzle nrpa rnge mz leplz kxtrngiulrJiu x king rdrng x lr Jiu kz. 16 X ninge la sa napipxbo bade kx nzwrde nakqlu kalr mz nzetqtikr drtqde mz nzwztr-krmle bange.” ✡

17 Zbz Ananaeas rkalzm x vz dwatr mz ma kc. X yrlqobzle mqdeng mz Sol, sc tqrpipebzle kx, “Mzlenge Sol, atwzlr-ngrmle ninge Kxetu Jiszs kc tqadcpx-lzbqbz bam mz lrpzki, murde mzpq naobq mou x Mqngrkxtr naprsrle nim.” 18 X mzli lcpwz kzdung da nzbrkapxmqng mz mzte, x sc tqrmcpe mou da. Tutxlzm, x sc tqwrkxtrpe. 19a Zbz mutx, x nzxplr-krde kc tqyzlupe-mop.

Sol Mrkc Taon Damaskzs

19b Sol nzmncti-moulr kcng zbq mz taon Damaskzs badr leplz neng Jiszs. 20 Mzli lcde vztr mz mangr-nzkrka'ngr nyz lr Jiu x sc tqyapwxtipxpele Jiszs kx nide mrlx Gct. ✡ 21 Krkcng amrlx tzlalztqbzng nzkctitxpxlr Jiszs nztekqtr-atwrnrpe-krde Sol. X sc tzvea-etrpeng, tzrpipelr kx, “?Trngiu ncblo kc tqrpile naodatile krkcng tzmncng Jerusalem tzangiolr Jiszs? ?Trvz-ngrpleu mrka mz drtwr lcde lapwz nzlolvz-krdeleng x nzvzmi-krbzleleng mz kxnzetu rdr pris?” 22 Nzryapwxpxkr Sol tqxplrnepx x angqbqtxdeng lr Jiu kcng tzmncng Damaskzs, mz nzayrbq-zpwx-krbzle badr kx Jiszs nide Mevalu kc tqmcpx Gct.

23 Zbq kqlu mz nibrde, lr Jiu kcng tzrmailzng sc tzryrlqpeng drtwr kx nanibq-ngrdr Sol. 24 X ngrlx x nrlckxbq, kxnzrmailzng sc tzaukzti-angidrpelr nide mz naonrx ngr drkq kx o-ngalele taon kc. Murde nzrpilr nanibqlr nide mzli kx dwapx-ngrde. A' da kc tqpnz drtwrdr nzpitxbz mz Sol. 25 X kzdq nrlckxbq kzdung kxnzvz-nqblqlr nide, nzotibzlr nzadwapxmlr mz kzdq memrplx mz drkq kc, x nzavoomlr mnclzm mz topla kxetu.

Sol Prtrpz Mz Leplz Neng Jiszs Mrkc Jerusalem

26 Mz nibr kzdung mzli, Sol rpile nayzlu mou Jerusalem. Zbz kx krlzbzle mzteadau, rpile naprtrpz mz krkcng tzvz-nqblqlr Jiszs mrkc. A' nzmwxlr-ngrdr nide murde trnzlxngitilru kx vz-nqblq-angidrpele Jiszs. 27 A' otibz Banabas nide x vzmimle mz aposol kcng. X aopxbzle badr kx Sol mcle Kxetu rgu Jiszs mz lrpzki kc tqvzkile Damaskzs, x ycmnepebz bade. X mz nibrde sc tqyapwxtipxpele Nrpa ngr Jiszs Damaskzs, mz nelz kxbr. ✡ 28 Zbz Sol sc tzmncng badr x vzlvzpxle Jerusalem atwrnrngr. X ryapwxbz mz leplz mz nelz kxbr. 29 Ryapwx-kzpz badr x nztalwzng badr lr Jiu kcng tzycmneng mz natq lr Grik, a' nzryrlqng drtwr kx nanibq-ngrdr nide. 30 Kx nzkrlztipelr kxnzrlxngiting le, sc tzvzmiopelr mz taon kxetu Sisaria. Zbz sc tzatwzlrpe-ngrdr mz taon nyzde Taszs mrkc Silisia Provins.

Pita Amrlzle Nrkrdrtq Enias

31 Zbz lrmakxtr talvzpxle Provins kcng Judiz, Gzlili, x Szmariz nzmncng mz nrwx. X mzli lcde, lrmakxtr nzaxglrtr mz nzrlxngitingr x nzkqlunepxng, murde nzamrluelr Kxetu, x Mqngrkxtr apqtrle drtwrdr.

32 Mzli lc, Pita kx vz-ngalepe-ngrde kc Judiz Provins, vzo-kzp mz nzoklati-krde leplz ne Gct kcng tzmncng mz taon Lida. 33 Mrlc rmctile kzdq ncblo drtqde Enias kx nrkrdrtqde bz x yrbqtipele mz nelvq yiz rtqmzpe. 34 Rpibz Pita bade kx, “Enias, Jiszs Kxnzmcpx amrlzle nim. Tulzm x butr nqni pnrm.” X mzli kcpwz tutxlz-pnzm. ✡ 35 Kx nzmc leplz amrlx ngr Lida kx Enias nzamrlzpe, sc tzlxngitipelr Kxetu rgu, nidr badr leplz ngr nrlarnrlc kc tqesotr-kzpz, tzrpibz Saron.

Pita Atulz-mople Dokas Mz Nzbzngr

36 Mzli lc kzdq olvz ne Jiszs, mnc mz taon kc Jopa. Drtqde Tabita mz natqdr, x drtqde Dokas mz natq lr Grik. Olvz lc ale zvz da kxbrngz x okatrle kxtrpnzngr scdr da. 37 Mzli lcde, Pita tqmnc-ngrde mz taon kc Lida, Dokas yagox x sc tqbzpe. Nrkrdrtqde nzakipo x sc tzayrbqpxpemlr brma. 38 Taon kc Lida tryc-rlrupwzu mz taon kc Jopa. Zbz leplz neng Jiszs kcng tzmncng Jopa, kx nzxlrlr kx Pita sc tqmnc Lida, nzatwzlr-ngrbzlr ncblo nzling nztwzbzlr natq kx navztx-anibz badr. 39 Kx nzpibzlrle bade, Pita tulzm x sc tzvzpeng badr. Kx kaputrpzle ma nyz Dokas, nzvzmitrpzlr brma mrkc tqyrbq-ngrde. X kxnzbzsz ncblo ngrdrng kcng amrlx nzyrlwr-ngalelvzpelr Pita. Tzyrning x tzaelwa-ngrbzlr bade lrpz kcng tqkabz Dokas badr mzli kc tqlube-ngrde. 40 Zbz atwzlrpxngr Pita leplz lcng yz. X rweo zpr, sc tqkrka'pe. Zbz o-lxlvrtxbz mz nrkrdrtq kc, sc tqrpipebzle kx, “Tabita, tulzm!” Mzli kcpwz aobqtxpx-pnzle mzte x kx mcle Pita tutxlz pnz x wxbutx. 41 Zbz otibzle mqde, sc tqatulzpele. Kqlebzng Pita krkcng tzrlxngiting x kxnzbzsz ncblo ngrdrng x aelwa-ngrbzle kx Dokas lupe mou. 42 Nrpa ngr Jiszs nzrka-krbzle zmatq mz Pita mz nzatulz-mou-krmle Dokas mz nzbzngr, vz talvzpxle mz taon kc Jopa, x leplz kqlutx nzlxngitilr Jiszs. 43 X zbq kqlu mou mncti Pita Jopa mz kzdq ncblo kx wztr mz be animol, drtqde Saemon. †

10

Kzdq Enjrl Adcpx-lzbqbz Mz Konilias

1 Mz taon kxetu Sisaria, mnc elr kc ncblo kx ngi lr Rom, drtqde Konilias. Nide kxetu r dzbe ncblo ngr vea kxtrtqki-esz' (100). Dzbede lc tqprtr-ngrde mz ami ngr Itali provins. 2 Nide badr lr ma nyzde nznginidr leplz kx nzamrluelr Yawe Gct angidr. X okatr-zlwzle lr Jiu kxtrnzrngiscung x krka'-zvzbz mz Gct. 3 Kzdq zbq mz nabznepi kc tqtq mz mzli r nzkrka'ngr, kzdq enjrl ne Gct adcpx-lzbqbz mz Konilias mz nzobq-rwmible-krde. X rpibzle bade kx, “Konilias!” 4 X Konilias mwxlrtx kc tqpwxbztile kc enjrl kc. Sc tqveapebz kx, “?Kxetu rnge, nike suti drtwrm?” Rpibz enjrl kc kx, “Gct abrtzlvzle nzkrka'-krmqng x nzokatr-krm kxtrnzrngiscung mz nzapu-krbzlr bade blz kx nzangcbz bade. 5 Atwzlrngr kzdung ncblo nemqng mz taon Jopa, naotilr dq ncblo drtqde Saemon Pita. 6 Sa tzmncng badr kzdq kz ncblo kx drtq-kzde Saemon, kc tqwztr mz be animol. Ma nyzde tupx prla.” 7 Mz nibr enjrl kc nzpi-krbzle da lc, sc tqvzpe. Zbz Konilias kc tqkqlepele kxnzawz nedeng brma nzling x kzdq ncblo ngr vea kx mnctrpz bade x amrlue-kzle Yawe Gct angidr. 8 Pibz Konilias da amrlx x sc tqatwzlrpe-ngrdeng Jopa mz nzoti-krdr Pita.

Pita Obq-rmwible

9 Nrlc ngrlxobz x mzli kc bea, sc tzesonetrpebzng Jopa mz nzvzne-krbzlr. Mzli lcpwz Pita sc tqvzdzpe mz nibr ma mz nzkrka'-krde. 10 Mzli kc tqkrka'ngr, nelzde brtaletx-zlwzpe x rpile namutxpe. Mzli kc tzoliqtingr dakxnzng nade, sc tqobq-rmwiblepe. 11 Mcle bongavz nzlvxpx x kzdq lrpz kxetu sc tzavzopem mz nrlc, nzmale mz nctq bute' ngrde kcng pwx. 12 Lrpz kcma yrbu mz animol kang kqlu, animol krbzq x kzpeto x animol kcng tzngrlatineng x utc kang kqlu. X kzdung animol lcng nzprtrpzng mz animol kcng tqrpwa'-ngrbz Gct mz leplz nedeng nzngq-krdrleng. ✡ 13 Zbz rpibz kzdq natq bade kx, “Pita, tulzm. Nibq du animol lcng, sc tqngqtipeqng.” 14 A' rpibz Pita kx, “Trna-alewxu, kx Kxetu! Murde trngqtx-pnzwxu da kx pi Lou scgr trtakitrdeu nzmu-krgr!” 15 Natq kc ycmnebz mz Pita nzwrde krali, rpibzle kx, “Nike alqngipe Gct, bzkq napi kx trtakitrpleu nzmungr!” ✡ 16 Da lc nzwai-krdele nzwrde tq. Zbz lrpz kc, sc tzavzdzpe mou mz bongavz.

17 Mzli kc Pita tqaoti-zlwzngr drtwrde nike drtwr ngrde, ncblo kcng tqatwzlr-ngrm Konilias sc tzkaputrpemqng. Nzpipebz badr me tungr ma nyz Saemon x sc tztutrpebzng mz naonrx ngr nabxbz. 18 Zbz sc tzkqpeng x tzveatipebzlr kx, “?Mnc dq ncblo mrka kx drtqde Saemon Pita?” 19 Mzli lcdepwz rpibz Mqngrkxtr bade kx, “Lalztq, ncblo nztqng la tzrtangrtilr nim. 20 Tulz, vzobz, x vzamu badr. Bzkq drtwrm li kxmule-esz' kxtrngiulrJiu, murde atwzlr-ngrmc nidr bam.” 21 Zbz Pita vzobz badr, sc tqrpipebzle kx, “Ninge kape. ?Nike tqrtangrti-ngrnamu ninge?”

22 Nzrpibzlr kx, “Kzdq lr Rom kc tqngi kxetu r dzbe ncblo ngr vea kxtrtqki-esz' (100) atwzlr-ngrmle nigr bam. Drtqde Konilias. Nide ncblo kxtubq x lxngitile Yawe Gct, x lr Jiu amrlx nzamatq-zlwzlr nide. Pibz kzdq enjrl ne Gct bade kx na-aveatimle nim ma nyzde, murde naxlrbzle bam kzdq nrpa kxmyapxbz.” 23 Zbz rpibz Pita nadwatrpzng brma mz nzmwi-krdr. X nrlc ngrlxobz mz nourla, Pita tulzm sc tzvzpeng badr ncblo kcng nztqng. X kzdung lr Jopa kcng tzvz-nqblqlr Jiszs nzvz-kzng badr. *

Pita Ryapwxbz Nrpakxmrlz Mz Konilias

24 Nrlc ngrlxobz, Pita badr kztedeng sc tzkaputrpebzng mz taon kxetu Sisaria. Konilias ayrlwr-lxblrpele kxnginideng x kx krlzti-zlwzleng. X mzli lc Konilias sc tqaenzlile Pita, murde nzrpilr naxlr-kzlr nrpa kx yapwxtile. 25 Mzli kc naprtr-ngrbzlr ma nyz Konilias, rmctipe Konilias x rweobz zpr bade mz nzangio-krde nide. 26 A' atulz Pita x rpibzle kx, “Ni-kznge dq ncblo, da kc tqwaiq.” 27 Zbz Konilias tulzm. X mzli kc Pita tqycmnebe-ngrde mz nzvztr-krdr kc brma, mcle leplz kqlu nzyrlwrng mrkc. 28 Rpibzle kx, “Krlzamu kx Lou sc Mosis rpwa'-ngrde lr Jiu nzprtr-krbzlr mz leplz kxtrngiulrJiu x nzoklati-krdr nidr. A' aelwa-ngrm Gct bange kx vz-rbr nzrpi-krnge kzdq doa trtubqu x trtakitrdeu mz nzobq-krde. 29 Dekc mzli kc tqaveati-ngrmamu ninge trpxtxpx-ngrpou. ?A' memule tqaveati-ngrmamu ninge?” 30 Rpibz Konilias kx, “Zbq tq yrkrpxpe, mncx mz ma nyznge mzli lcde kapwz mz nabz nepi kc tqtq, mzli r nzkrka'ngr. Mzli kc tqkrka'-ngrne, kzdq enjrl adcpx-lzbqm bange x lrpzde pnapr. 31 X rpimle kx, ‘Konilias, Gct xlrpele nzkrka'-krm x mcpele nzrka-krm kxtrnzrngiscung. 32 Atwzlrngr kzdung ncblo nemqng mz taon kc Jopa, naotile dq ncblo drtqde Saemon Pita. Sa tzmncng badr kzdq kz ncblo drtq-kzde Saemon, kc tqwztr mz be animol. Ma nyzde tupx prla.’ 33 Zbz atwzlr-ngrbo kzdung ncblo naotibzlr nim x brngz angidr nzvz-krme. Mzli ka nigr amrlx yrlwrtr-ngrbzkr mz mz Gct mz nzlalztq-ngrbz mz da amrlx kx pibz Gct bam nzpi-krmele bagr.”

34 Zbz Pita sc tqalvztrpele nidr mz nzrpi-krbzle kx, “Mzli ka krlztipex kx mz nzobqkr Gct leplz amrlx nzesz'tipeng. 35 Murde abrtzlvzle doa kznike mz drtc' kznike, kx amrluele nide x alele da kxtubq. 36 Krlzpeamu nrpa kc tqatwzlr-ngrbzle mz lr Israel, kx leplz namnc-zwpxng badr Gct murde da kx alepe Jiszs Kxnzmcpx, kc tqngi Kxetu kx nzmnckilz ncblo amrlx. 37 X krlzpe-kzamu da kcng tqprtz tqtalvzpxle Judiz Provins, abzole Gzlili Provins, mz nibr Jon nzyapwxtipx-krde kx leplz natekqtrlr nqmq nr drtwrdr x nawrkxtrng. 38 Krlzpeamu da kcng tqprtzbzng mz Jiszs kc Naszret, mz nzavzo-krbz Gct Mqngrkxtr x zmatq bade. Jiszs vz-ngale-ngrde nrlc tqaletibz da kxbrngzng mz leplz x nzamrlzngr leplz amrlx kcng tzmnclzbzng mz zmatq ngr Setzn, murde Gct sc tqmncbz bade.

39 “Nigr aposol, mckr x krlzkr nzrpipxngr da kcng amrlx tqale Jiszs Jerusalem x Israel. Nznibqlr nide mz nztqlvztr-krdrle mz kros. 40 A' atulzm Gct mz nzbzngr mzbq kratq. X batr-kzpzle nzadcpx-lzbq-krmle bagr. 41 Adcpx-lzbqm bagr, nigr aposol kcng tqmcpx pnz Gct. Trngiu leplz amrlx kx nzmcpe-moulr nide, a' nigr txpwz krkcng tzmung badr mz nibr nztulz-krmle mz nzbzngr. 42 X rkam bagr natq mz nzryapwxpx-ngrbz Nrpakxmrlz. Murde Gct mcpxle Jiszs mz nzayzlu-krbzle da mz leplz, kxmule-esz' kxnzlubeng o kxnzbzpeng. 43 Profet kcng amrlx nzycmnetr-ngrdr nide mz nzryr-krdrng. Nzrpilr kx doa kx lxngitile nide, alwx ngrdeng naipqpxbz, murde mz nzbzkr Jiszs, Gct ipqpxle alwx ngr leplz amrlx kcng tzlxngitilr nide.” ✡

Mqngrkxtr Vzo-kzpz Mz Leplz KxtrngiulrJiu

44 Mzli lcpwz Pita tqpi-ngrde da lcdeng, Mqngrkxtr vzobz mz leplz amrlx kcng tzlalztqbzng mz nrpa kc. 45 Lr Jiu kcng tzvz-nqblqlr Jiszs kcng tzvzmqng badr Pita Jopa nzpnzkr drtwrdr le kx lr Jiu txpwzng kx nangi leplz neng Gct. Mz drtwr lc, nzkctitxpxlr nzmc-krdr kx Gct ka-nrbalq-kzpzle Mqngrkxtr mz kxtrngiulrJiu lcng. 46 Murde nzxlrbzlr Konilias badr kxnginideng x kztedeng naglqlz-krdr Gct x nzycmne-krdr mz natq lr mrkzbleng tqbatrpebz Mqngrkxtr. 47 Zbz rpibz Pita kx, “Mzlengeng, leplz lcng nztwzpe-kzlr Mqngrkxtr da kc tqwaiku. Bzkq kx narlclvztr-mopwz nzwrkxtr-krdr mz lue.” 48 Zbz rkabz natq mz Konilias badr kxnginideng x kx krlztileng kx nawrkxtrng mz drtq Jiszs Kxnzmcpx. Mz nibr nzawrkxtrngr nidr, sc tzrpipebzlr mz Pita kx namnctilr badr kzdung mou zbq.

11

Takitrde KxtrngiulrJiu Nzprtrngr Mz Lrmakxtr

1 Mzli trboiu nrpa krlzpebzle aposol kc-kzng badr leplz neng Jiszs kcng tzmncng Judiz Provins kx leplz kxtrngiulrJiu nzlxngiti-kzlr nrpa ngr Gct. 2 A' mzli kc Pita tqvzdzpe-ngrde Jerusalem, kzdung lr Jiu kcng tzrlxngiting nzpibqtilr nide. Murde suti drtwrdr kx kxtrngiulrJiu napakrng x navz-nqblqlr Loukxtr, mz nzaxvctr-lzbq-krbzlr mz Jiszs. 3 X nzrpibzlr kx, “Dwatrq ma nyz kxtrngiulrJiu x mutx-kzamu badr! Da la trtubqu mz Lou scgu.”

4 Zbz Pita kc tqryapwxpxpebz badr da amrlx, abzo mz nzmnc-krde mz taon Jopa. 5 Rpibzle kx, “Mz nzmnc-krnge kc mz taon kc Jopa, kzdq zbq, mz nzkrka'-krnge obq-rmwiblex. Mcx kzdq lrpz kxetu vzom mz bongavz, nzmale mz nctq bute' ngrde kcng pwx. X vzom nzprlxo x esotrp bange. 6 Obqtr-aepzbo murde namc-zpwxx nikc tqycpxm elr. X mcx animol krbzq x kzpeto, x animol kcng tzngrlatineng, x utc kang kqlu. 7 Zbz xlrx dq natq rpimle bange kx, ‘Pita, tulzm. Nibq du animol lcng, sc tqngqtipeqng.’ 8 A' rpibo kx, ‘Trna-alewxu, kx Kxetu! Murde trngqtx-pnzwxu da kx pi Lou scgr trtakitrdeu nzmu-krgr!’ 9 A' natq kc ycmne-mop nzwrde krali, rpimle kx, ‘Nike alqngipe Gct, bzkq napi kx trtakitrdeu nzmungr!’ 10 Da lc nzwai-krdele nzwrde tq. Zbz da amrlx sc tzavzdzpe mou mz bongavz.

11 “Mzli lcdepwz ncblo nztqng sc tzkaputrpe-kzpqng mz ma kc tqmnc-ngrgr. Nzatwzlr-ngrmqng bange, nzvzkimlr mz taon kxetu Sisaria. 12 Pim Mqngrkxtr kx navzkr badr, a' bzkq drtwrnge li. X mzlegu lcng nzesz'mzng vz-kzkrng badr mrkc Sisaria x dwatrkr amrlx ngrgr ma nyz Konilias. 13 Pimle bagr kx mcle kzdq enjrl tune ma nyzde x rpibzle bade kx, ‘Atwzlrngr kzdung ncblo nemqng Jopa, kx napibzlr nzvz-krm dq ncblo drtqde Saemon Pita. 14 Murde sa napibzle bam x lr ma nyzm kxnamu nzrlapx-krmu.’

15 “Mzli kc tqycmne-ngrbo badr, Mqngrkxtr vzo-kzpz badr, da kc tqwaile mz nigu mzli kc kai. ✡ 16 Zbz dctipx drtwrnge natq Kxetu rgu Jiszs kc tqpimle bagr. Rpimle kx, ‘Jon awrkxtr leplz mz lue, a' na-awrkxtr Gct nimu mz Mqngrkxtr.’ ✡ 17 Mz nzmu-krde lcde, Gct kabzle mz kxtrngiulrJiu Mqngrkxtr kcpwz tqkamle bagu mzli kx lxngiti-ngrgu Kxetu rgu Jiszs Kxnzmcpx. Trtakitrpc'u nzaesakitrngr nzwzkr Gct.” 18 Kx nzxlrpelr natqdeng, trnztalwzpeng badr. A' sc tzglqlzpelr Gct mz nzrpi-krdr kx, “Mzli ka Gct rlr-ngrbzle mz kxtrngiulrJiu nztekqtr-krdr nqmq nr drtwrdr, murde namnc-kzng badr Gct mz nzlungr kxboi.”

Lrmakxtr Mz Taon Kxetu Adiok

19 Mz nibr nzbzkr Stivin, leplz neng Jiszs sc tzakitipeng nrlc, murde nzkxpungr kc tqycpe. Kzdung nidr nzkrlzbzlr nrlarnrlc kc Fonisiz x mz taon kxetu Adiok mrkc Siriz Provins. X kzdu-kzng nzkrlzbzlr trmctu Saepras. A' nzpi-txpwzlr Nrpa ngr Jiszs mz lr Jiu kxnzmncng mrkcng. ✡ 20 A' kzdung ncblo kcng mz trmctu Saepras x mz taon kxetu Saerin mrkc Afrika, nzvz-kzpzng mz taon kxetu Adiok. X sc tzryapwxpe-kzpzng mz kxtrngiulrJiu mz nzpi-krbzlr badr Nrpa ngr Kxetu Jiszs. ✡ 21 X Kxetu Gct okatr-zvzle nzwz-krdr. X leplz kqlu nzlxngitilr Jiszs x nzvz-nqblqlr natqde. 22 X kx nrpa ngrde sc tqxlrpe lrmakxtr kcng Jerusalem, sc tzatwzlrpe-ngrbzlr Banabas, kc tqngi dalr Saepras, mrkc Adiok. ✡ 23 Kx kaputrpebzle mrkc, mcpele kx Gct okatrle leplz lcng mz zmrlz ngrde kxmyalz. X sc tqabrtzpe, x axglrle nidr amrlx mz nzmnctr-zvz-krbzlr mz Kxetu Jiszs mz nabzdr atwrnrngr. 24 Leplz nzkqlung nzlalztqbzng bade x sc tzlxngitipelr Jiszs. Murde Banabas nide ncblo kxbrngz, nzrlxngiti-krde mqngi, x Mqngrkxtr prsrle nide.

25 Zbz rkalzm Adiok x vz mz taon kxetu Taszs mz nzrtangrti-krde Sol. 26 Kx mcpele kc Sol, sc tzvzpemqng ncdr mz taon kc Adiok, murde nawztr-lxblrng mz Nrpakxmrlz. Zbz mz kzdq yiz atwrnrngr nzrmcti-lzbq-zvzng badr lrmakxtr kc Adiok mz nzalvztr-krdr leplz kxkqlu. X leplz neng Jiszs nzpi-ayrnr-ngrbz badr Kristin mrlc Adiok. *

27 Mzli lcpwz kzdung profet neng Kraes nzrkalzmqng Jerusalem, nzvzkiolr mz taon kxetu Adiok. 28 Kzdq mzli kx nzyrlwr-lxblr-ngrdr, esz' mz nidr drtqde Agabas tulzm. X Mqngrkxtr okatrle nzayrbq-zpwx-krde kx kzdq dzbi kxetu natao mrkcng amrlx tzmnclzbzng mz lr Rom. X natqde lc tutr mz dzbi kc tqkaputrp mzli kc Klaodizs tqngini-ngrde king r Rom (mz yiz 46 AD mz nibr nzrmcngr mz Jiszs). 29 Mz nzmu-krde lcde, lrmakxtr kcng tzmncng Adiok sc tzaotipe drtwrdr nzokatr-krdr kxnzrlxngiting kcng Judiz Provins. Nzatakqtingr da vz-nqblqle ncblo kxesz' nike takitrde nide. 30 Nzatakqtilr da kc naokatrngr, x sc tzatwzlrpe-ngrbzlr, nzmalenepe-krbz Banabas x Sol, murde nakabzlr mz kxnzaclvelr dzbe lrmakxtr kcng Jerusalem. ✡

12

King Herot Agripz Kc Kai Atrkatile Lrmakxtr

1 Mzli lcdeng, King Herot Agripz Kc Kai rkabz natq mz ncblo ngr vea nedeng kx nalolvztilrng kzdung lrmakxtr, murde na-atrkatilr nidr. 2 X pibzle badr kx nalakipxbzlr mz toki r vea nar aposol Jemes, mzle Jon. 3 Herot mcle kx kxnzrmailz ngrdr lr Jiu nzabrtzlvz-krdr nznibq-krde Jemes. X sc tqadwatrpe-kzle Pita mz presin, mz zbq kcng lr Jiu tzmungr bret kx trpnzngr yisti ngrde. 4 Mz nzadwatr-krdr Pita mz presin, nzamnclr dzbe ncblo ngr vea pwx mz nzaclvengr nide. Mz dzbede kx esz' ncblo pwx. Murde Herot rpile navzmibzle Pita x na-atubzle mz mz leplz kxkqlu, murde na-aveatrle mz nibr Nzmungr mz Nzamyangr. 5 Zbz Pita mncpxm mz presin, a' lrmakxtr sc tzkrka'-zvz-ngrdr kx Gct naokatrle nide.

Enjrl Arlapxle Pita Mz Presin

6 Mz nrlckxbq ngr zbq kc kai, x nrlc kxngrlxobz Herot na-aveatr-atele Pita, Pita sc tqmnc mz presin, tqmwi mz mzlir ncblo ngr vea nzling. Nzatolvatr-ngrbz mqdeng mz mq ncblo ngr vea kcng nzling mz sen li. X kzdung kz ncblo ngr vea, sc tzaukzng mz naonrx ngr presin kc. 7 Zbz kzdq enjrl ne Gct adcpx-lzbq. X zyzlr ngrde pnamilxle mrkc tqmncngr Pita. X sc tqtapztrpzle nrlar Pita mz nzadwalz-krmlele, x rpibzle bade kx, “Tulz-anim!” Zbz sen kcng nztatitxpx-pnzng mz mqde. 8 X rpibz enjrl kc bade kx, “Amqngitr nrkalom x petr sadol scmqng.” Sc tqalepele, x rpi-mopwz enjrl kc kx, “Aprtz lrpz ngr zbao scm x ma-nqblqm ninge.” 9 X mz nibr Pita nzaprtz-krde lrpz scde, sc tqrlaszpxpele ncblo ngr vea kcng mz nzvz-nqblq-krde enjrl kc. A' trkrlzleu kx da kc tqalebz enjrl kc bade ngi da angidr. A' nzpnzkr drtwrdr le obq-rmwiblene. 10 Nzvzbzng, x nzkawilr ncblo ngr vea kcng tzmnctr-kzpqng, x kzdu-kzng mou. X sc tzkrlzpebzlr naonrx kc tqngi aian, kc tqobqkitrpzle mz mzteadau Jerusalem. Naonrx kc lvxpx-lzbqbz badr, sc tzrlaszpelr presin kc, x nzvzkiobzlr mz lrpzki. X mzli kcpwz enjrl kc sc tqrlaszpele nide. 11 Zbz mzte kc tqopxpe, x mz drtwrde sc tqrpipele kx, “Mzli ka krlz-angidrx kx Gct atwzlr-ngrmle enjrl nede kc tqarlapxpebzle ninge mz mq Herot x mz da amrlx kcng tqpnz drtwrdr kxnzetu r lr Jiu na-alemlr bange.”

12 Mz nibr mzte nzopx-krde, sc tqvzpe mz ma nyz Mxri kc tqngi lxede Jon Mak. Leplz kxkqlu kc tzyrlwr-lxblrng mrkc tzkrka'-ngrdr nide. 13 Zbz Pita abctrpz mz naonrx ngr nabxbz kc tqboilz wq. X kzdq olvz kxnzawz, drtqde Roda, vzm mz nzlvxpx-krbzle naonrx. 14 A' kx abrtzle kx nzglx-krde natq Pita, mrbrtxtr nzlvxpx-krbzle naonrx, a' votxtrpz mz nzpi-krbzle kx Pita kc tqtutrpz mz nabxbz. 15 Nzrpibzlr bade kx, “Narm trwz-angidrpeu!” A' sc tqrpibzle ye kx Pita kc tqmnc angidr mrkc. Zbz sc tzrpipelr kx, “Ma tqngi enjrl kx okatrle nide.” *

16 Mzli kc tzycmne-ngrdr, Pita kc tqabctrpz ye. Kx nzvzpxmlr x nzlvxpxbzlr naonrx kc, nzmcpelr nide x nzkctitxpxlr. 17 Zbz Pita ayaglqbzle mqde badr kx namnc-lrping, x sc tqyapwxtipebzle badr nzavzpx-krm Kxetu le mz presin. Rpibzle badr kx, “Pibzmu da lcng mz Jemes, mzle Jiszs, x mzlegu kc-kzng.” Zbz rkalzm, sc tqvzkipele mz kzdq kz nrlc.

18 Nrlc ngrlxobz mz nourla, ncblo ngr vea kcng trnzwxbulvzopeung, murde Pita trmncpeu mrkc. 19 Kx krlzti King Herot Agripz kx Pita dwape, sc tqrpipebzle mz ncblo ngr vea nedeng kx nartangrtilr, a' trnzmc-pnzlru. Zbz sc tqaveatrpele dzbe ncblo ngr vea kcng pwx x sc tznibqtipeng. Zbz Herot rkalzm Judiz Provins, sc tqmncpe mz kzdung mzli mz taon kxetu Sisaria mrkc tqycpx prla.

Gct Nibqle King Herot Agripz

20 King Herot drtwrde ngyatx-zlwzbz mz leplz mz taon kxetung Taea x Saedon murde kzdq da kx nztalwz-ngrdr. Zbz lr Taea x lr Saedon nzmcpxlr kzdung ncblo mz nzprtr-krdr mz dzbede kxesz'. X sc tzatwzlrpe-ngrbzlr mz King Herot. Nzaodu-lzbqpe-kaing badr Blastzs, ncblo kc tqaclvebzle ma nyz king. X sc tzvzpebzng mz Herot nzrlxtibzlr nzmnc-krdr mz nrwx, murde dakxnzng nadr vzkimle mz nrlarnrlc kc tqaclvele. 21 Mz zbq kc tqmcpx Herot nzmc-krdeleng, aprtzle mrlwzdeng x sc tqwxbuopem mz tron. Zbz sc tqyapwxtipebzle kzdq nzycmnengr kxboi mz dzbede lc, nidr badr zbo ngr leplz kcng tzlalztqbzng bade. 22 Kx nzxlrbzlr nzycmne-krde, sc tzglqlzpelr nide. Nzbilvzlr nide mz nzrpi-zvz-krbzlr kx, “Natqm trngiu natq leplz, a' ngi natq gct!” 23 Mzli kcpwz kzdq enjrl ne Gct ayagoxtx-pnzle nide, murde nzglqpx-lzbq-krde, x tr-rpwa'-ngrpwzleu mz leplz kcng nzangio-krdr nide. Mz zyagox lc Herot ngqtx be x mz nibr kzdung zbq sc tqbzpe.

24 Mzli lcdeng, Nrpa ngr Jiszs sc tqvznepx ye x kxnzrlxngiting tzkqlunepxng.

25 Mz nibr Banabas x Sol nztwz-krbzlr trau mz kxnzrlxngiting mrkc Jerusalem, sc tzyzlupeng Adiok. Nzvzmilr Jon Mak, kave kr Banabas.

13

Banabas X Sol Nzatwzlrpxngr Lr Adiok

1 Kzdung profet x kxnzalvztr-ngrde natq Gct nzprtrpzng mz lrmakxtr mrkc mz taon kxetu Adiok. Drtqdr seleng: Banabas, Simion kc tzrpibz ‘Naejz’ mz nzngini-krde ncblo kxbo, Lusias dalr taon kxetu Saerin, Sol, x Manaen kc tzabutimi King Herot Antipas. ✡ 2 Kzdq zbq nzyrlwr-ngrdr, tzangiolr Kxetu x tzaxtx-ngrbzlr dakxnzng mz nzkrka'-krdr. Mzli lcde, Mqngrkxtr rpibzle badr kx, “Mcpxamu x atwzlrpx-ngrnamu Banabas x Sol, murde na-alelr nzwzngr kc tqkqle-ngrne nidr.” 3 Zbz mz nibr nzaxtxngr dakxnzng mz nzkrka'ngr, nzyrlqobzlr mqdr badr mz nzmcpx-krdrleng mz nzwztr-krbzlr mz Gct. Zbz sc tzatwzlrpxpe-ngrdr.

Banabas X Sol Nzryapwxbzng Mz Lr Trmctu Saepras

4 Mz nibr nzatwzlrpxpekr Mqngrkxtr Banabas x Sol, sc tzvzkipxpelr me dwangr lcsu mz taon Seleusia. Nzabzolr Seleusia, nzalilvckilr mz trmctu Saepras. 5 Nzkaputrpzng mz taon kxetu Salamis, x nzryapwxpxng Nrpa ngr Jiszs mz mangr-nzkrka'ngr nyz lr Jiu. Mzli lcde Jon Mak sc tqmncbz badr mz nzokatr-krde nidr. 6 Nzpr-wiclr trmctu kc nzkrlzbzlr taon kxetu Pafos, mrkc nzrmctilr kzdq lr Jiu drtqde Ba-Jiszs Elimas, profet kxpokia kx rngineti dabo. 7 Ba-Jiszs kc ngi kzte Gavzna Serjizs Polzs, kc tqngi ncblo kx rkrlz da. X Serjizs Polzs aveatile Banabas x Sol naoklatimlr nide, murde suti drtwrde nzxlr-krde Nrpa ngr Jiszs. 8 A' Elimas kc tqrngineti dabo, pibqtile nrpa ngrdr x rpile na-aesakibzle gavzna kc mz nzlxngiti-krde Jiszs. 9 Zbz Mqngrkxtr prsrle Sol, kc tzrpi-kzpz Pol. X sc tqpwxbztitxpele nide. *

10 Rpibzle kx, “Nim doa ne Setzn x enqmi r da kxbrngz. Apokiatiq leplz x esabrtiq nidr! X tresakiu nzangaluti-krm nztubqkr Gct mz nzpokia-krm. 11 Mz nzmu-krde lcde, Gct na-ayrplapxle nim x mzpq la nakcba mz kzdu mzli. X narblxbz bam nzrmc-krm zyzlr ngr nepi.” Mzli kcpwz kzdq da kx botapz' apule zsikapu vztrpz mz mzte. Zbz sc tqatxnepele mqde murde naxngibzle dq doa kx namailznebzle nide mz nzmale-krbzle mqde. 12 Kx mctxbz gavzna kc, lxngitile Jiszs. X kctitxpx-pnzle nzalvztrkr Pol x Banabas mz Kxetu.

Pol Ryapwxpxbz Mz Lr Taon Pisidia Adiok

13 Zbz Pol nidr badr kztedeng nzrlaszlr taon Pafos, nzprtzng mz kzdq kx lcsu x sc tzvokipelr taon kxetu Prga mz provins kc Pamfilia. Zbz Jon Mak rlaszle nidr mrlc, sc tqyzlupe mou Jerusalem. 14 Nzrkalz-mopqng Prga x sc tzvzkipelr taon kc Adiok mrkc Pisidia Provins, kc tzrpibz Pisidia Adiok. Mz Satde, Sabat ngrdr, nzvztrng mangr-nzkrka'ngr nyz lr Jiu, x sc tzwxbuopeng. 15 Mz nibr kzdung nzrlwxngr mz Nzryrngrkxtr, nzvzpxmqng mz buk ngr Lou sc Mosis x profet, leplz kcng tzrmailzng mz mangr-nzkrka'ngr nzaprcbzng natq mz Pol x Banabas, nzrpibzlr kx, “Mzlegr, nzmu kx tqngiscmu du natq ngr nzaxglrngr leplz lcng, ycmneamu.”

16 Zbz Pol tutxlz, ayaglqtxbzle mqde kx leplz namnc-lrping, sc tqrpibebzle badr kx, “Lr Israel x kxtrngiulrJiu kx nzangio-kzlr Yawe Gct, lalztqmamu bange. 17 Gct rgu, nigu lr Israel, mcpxle melrmqgung mzli kc bqnc x aetunepxle zmatq ngrdr x nzkqlq-krdr mzli kc tzmnc-ngrdr Ijipt. X vzmipxmleng elr mz nzale-krde da kxnzmatqng kxnzkctipxng. ✡ 18 Nzmnctilr badr mrkc lzke yiz nzpnu-pwx (40). X tr-rlaszleu nidr, kxmule-esz' trnzvz-nqblqlru natqde. 19 Zbz odatile neidu rlimz kxnzmnc-mrbrng kx nzmncng mz drtc' ngr Kenzn. X kabzle drtc' lc bagu, nigu lr Israel, murde nangi nyzgu, mz nzngini-krgu leplz nedeng. 20 Nzmnc-krdr Ijipt krlzmle mzli lc tzmnc-zpwxpe-ngrdr Kenzn takitr yiz kx trtqki-pwx-nzpnu-nzlvqn (450). Mz nibrde kabz Gct mz melrmqgung kzdung ncblo Kxnzryrlqng Drtwr, kcng tzmailzlr nidr krlzbzle mzli nyz profet Samwel, mz nzngini-krde Kxryrlq Drtwr kxrmnrpe-ngrbz. 21 Mzli lc Samwel tqngi-ngrde profet ne Gct, melrmqgung nzrlxtilr kzdq king. Zbz kabz Gct badr Sol, mrlx Kis, vzpxm mz nqvi lr Benjamin, nangi king rdr, twzle yiz nzpnu-pwx (40). 22 Zbz sc tqapoopemle Sol x avzdzbzle Devet nangi king rdr. ✡ Gct ycmnetr-ngrde Devet, mz nzrpi-krde kx, ‘Abrtzlvzx Devet, mrlx Jesi, murde krlzx kx nabzde mrlz x sa na-alele da amrlx mz nzvz-nqblq-krde me pnz drtwrnge.’ ✡ 23 Da kc tqwai nzesalz-krbz Gct le mz Devet, yrlqle Mevalu mz nzvzpx-krmle mz nqvi lrde, drtqde Jiszs, kx na-arlapxle lr Israel. ✡ 24 Mzli kc Jiszs trabzokale nzwz-krde, Jon Kxawrkxtr ryapwxpebz mz lr Israel kxkqlu kx natekqtrlr nqmq nr drtwrdr x nawrkxtrng mz nzo-lxlvr-krbzlr mz Gct. 25 Mzli kc Jon tqycpe pipz nzayrkrpx-krde nzwz-krde, rpibzle mz leplz kx, ‘?Rpiamu ninge Kxnzmcpx? Trtingr! A' sa navzm mz nibrnge. X trtakitrpwc'u nzyokaepx-ngrbz nqvi lr sadol ngr nanycde.’

26 “Mzlengeng, nimu neidu lr Ebraam x nimu kxtrngiulrJiu kcng tzamrluelr Yawe Gct angidr, Gct aelwapx-ngrmle bagu nrpa ngr kxmu na-arlapxle nigu. 27 A' lr Jiu mrkc Jerusalem x kxnzrmailz ngrdrng trnzlxngitilru kx Jiszs nide Kxnzmcpx. X mz nznibq-krdrle, nzatutrlr natqng profet neng Gct kcng tzrlwx zvz mz Sabat amrlx. 28 X kxmule-esz' trpnzngr drtwr kx nzmclr kx nanibq-ngrdrle, a' nzrlxtibzlr mz Paelzt kx nanibqtx. 29 Zbz kx yrkrpxpebz nzale-krbzlr bade da amrlx kcng tzyrngr nide mz Nzryrngrkxtr mzli kc, sc tzglqopemlr nrkrdrtqde mz kros x nzglqtrlr mz butqbr. 30 A' Gct atulz-mople nide mz nzbzngr. 31 X zbq kqlu kx adcpx-lzbq-ngrbzle mz leplz kcng tzvzmqng badr Gzlili provins nzvzdz-krdr Jerusalem. Mzli ka nznginipedr krkcng tzyapwxtipxbzlr Jiszs mz leplz. 32 X pibzkr bamu Nrpakxmrlz kx da kc tqesalz-ngrbz Gct mz melrmqgung mzli kc, 33 atutrple bagu, nigu doa nedrng mzli ka, mz nzatulz-krmle Jiszs mz nzbzngr. Murde rpile mz Sam krali kx, ‘Nim Mrlxnge, abzo mzbq ka sa na-aelwapx-ngrbo mz leplz nzngini-krnge Trtem.’ ✡ 34 X Nzryrngrkxtr pi-kzle kx Gct na-atulz-moule nide mz nzbzngr, x trpnz-moungr nzyrtzmqngr mz gq mrkc tzmibingr, murde Profet Asaea rpile kx, ‘Sa nakabo bam da kcng tqmrlz tqtr tqesalz-ngrbo mz Devet.’ ✡ 35 Dekc Mevalu tzrpi-kz-ngrde mz kzdq kz Sam kx, ‘X trayrbqtxwq nrkrdrtq ncblo kxtr nem mz gq mz nzmibi-krde.’ ✡ 36 Trycmnetr-ngrdeu Devet, murde mzli kc tqlube-ngrde, wztrpz mz leplz nedeng, mz nzvz-nqblq-krde me pnz drtwr Gct. Zbz sc tqbzpe, nzyrtzmq mz nrlar melrmqdeng, x nrkrdrtqde mibi. 37 A' Jiszs kc tqatulz-mop Gct trmibi-pnzu. 38 Mz nzmu-krde lcde, nakrlzamu, kx mzlengeng, kx nzipqpxngr mz alwx vzpxm mz nzwzkr Jiszs. 39 X nztubqkr leplz amrlx mz nzobqkr Gct, vzpxm mz nzlxngiti-krdr Jiszs. A' rblx nzatubqti-lzbq-krmu mz nzvz-nqblq-krmu Lou sc Mosis, murde tao-zvzku mz nzale-krgule. ✡ 40 Mz nzmu-krde lcde, na-aclvetioamu, murde ma da kc tzyr profet mzli kc bqnc, tqtutr-kzpz bamu, mz nzrpikr Gct kx, 41  ‘Obq-zpwxamu, nimu kx nzxtrnga-ngrdr ninge. Murde sa na-alex da kx myapx-esz'ngr mz mzli nyzmu kx nakctipxamu. A' nabzamu murde rblxbz bamu nzlxngiti-krmu kx sa na-alex da lc, kxmule-esz' nzyapwxtibz bamu.’ ” ✡

42 Zbz mzli kc Pol x Banabas tzvzpxpe-ngrmlr mz mangr-nzkrka'ngr kc, leplz kcng sc tzrlxtipebzlr kx nayzlu-mopqng mz Sabat kc navzm, mz nzryapwxpx-mou-krbzlr da lcng. 43 Mz nibr leplz nzrlasz-krdr mangr-nzkrka'ngr, lr Jiu kxkqlu x leplz kcng tzaxvctr-lzbqbzng mz nzamrluengr Yawe Gct angidr, nzvzng badr Pol x Banabas. X ncblo lcng nzling sc tzaxglrpebzlr nidr mz nzavzti-zvzngr nzbrtikr drtwrdr Gct kc tqokatrle nidr mz zmrlz ngrde kxmyalz.

44 Zbz Sabat kx kaputrple, ycpwz pipz lr taon Pisidia Adiok amrlx nzvz-krmlr mz nzxlr-krdr Nrpa ngr Jiszs. 45 A' kx nzmcpe lr Jiu kxnzrmailzng zbo ngr ncblo kcng mrkc, sc tzdobutipe-ngrdr Pol, x sc tzpibqtipelr nide. 46 Kxmule-esz', a' Pol ncdr Banabas nelzdr br mz nzrpi-krbzlr kx, “Opx-angidrm bagr kx Nrpa ngr Jiszs napipx-kaipzkr bamu, nimu lr Jiu. A' pxtxpx-ngrnamu nzrlxngitingr x aelwapx-ngrde kx trtakitrdeu nzrtwz-krmu nzlungr kxboi. Delc mzli ka tqvz-alzupe-ngrbzkr mz kxtrngiulrJiu kcng tzmncng mrka, mz nzyapwxtipx-krbzkr Nrpakxmrlz badr. 47 Murde natq kx pim Gct bagr dela, mzli kc tqrpi-ngrde kx, ‘Atwzlr-ngrbo nim, murde na-apuq zyzlr kc tqaelwapxbzme nqmq krnge mz kxtrngiulrJiu. X leplz amrlx mz nrlc nakrlzlr lrpzki kx navzking mz nzrlapxngr.’ ” ✡ 48 Kx nzxlrbz kxtrngiulrJiu natq lc, sc tzabrtz-zlwzpeng x tzglqpxpe-ngrdr Kxetu nrpa lc. X krkcng amrlx tqmcpx Gct mz nztwz-krdr nzlungr kxboi, nzlxngitilr Jiszs.

49 Zbz Nrpa ngr Kxetu Jiszs talvzpxle nrlarnrlc kc atwrnrngr. 50 A' lr Jiu kcng tzrmailzng nzpibqtibzlr Pol x Banabas mz kzdung ncblo mz taon kc x kzdung olvz kxnzetung kcng tzaxvctr-lzbqbzng mz nzamrlue-krdr Yawe Gct angidr. Zbz lr taon kcng tzngyati drtwrdr Pol x Banabas. X sc tzatrkatipelr nidr, x nzmaszlrpx-ngrdr mz nrlarnrlc nyzdr. 51 Delc aposol lcng tzrlaszpe-ngrdr Pisidia Adiok x nzrtc-ngrbzlr rplz murde nakrlzngr lr taon kc kx nqmq krdr trka. X sc tzvzpeng mz taon kxetu Ikonizm. ✡ 52 A' kxnzrlxngiting kcng tzmncng mz taon Pisidia Adiok sc tzabrtz-zvzng x Mqngrkxtr prsrle nidr.

14

Pol Ncdr Banabas Nzryapwxng Mz Taon Ikonizm

1 X da kcpwz tqprtz-mopwz mzli kc tzkrlz-ngrbzlr taon kxetu Ikonizm. Murde Pol x Banabas nzvztrng mz mangr-nzkrka'ngr nyz lr Jiu, da kc tzwai-zvzlr. X nzryapwx-krdr batrpzle lr Jiu x lr Grik kxnzkqlung nztekqtr-krdr nqmq nr drtwrdr x nzlxngitilr Jiszs. 2 A' lr Jiu kcng tzpxtxpx-ngrdr nzrlxngitingr nzycmnebzng mz kxtrngiulrJiu kcng x nzbatrpzlr nzngyatikr drtwrdr lrmakxtr kcng. 3 Kxmule-esz', a' aposol lcng nzling nzmncng mrkc mzli boitx, x nelzdr br mz nzycmne-zpwx-krdr. Murde Kxetu aelwapx-ngrbzle kx nrpa ngr zmrlz ngrde kxmyalz ngi da angidr, x kabzle badr zmatq ngr nzale-krdr rkx kxmatq kxnzkctipxng.

4 Lr taon kc sc tzlvalio-lzbqpeng. Kzdung nepe lr Jiu kcng trnzrlxngitiung x kzdu-kzng nepe aposol kcng nzling. 5 Zbz leplz amrlx kxtrnzrlxngitiung, kxmule-esz' lr Jiu o kxtrngiulrJiu, nidr badr kxnzrmailz ngrdrng, nzrpilr na-atrkatilr x navaebqlr Pol x Banabas mz rplz. *

6 Kx nzxlrpe aposol kcng le, sc tzplckipelr mz taon kcng Listra x Drbi, mz nrlarnrlc kc Laekaonia Provins. X nzmnc-kzng mz kzdung kz taon ngr nrlarnrlc lcde. 7 Mrlcde nzyapwxtipx-kzlr Nrpakxmrlz.

Pol Ncdr Banabas Nzryapwxng Mz Taon Kcng Listra X Drbi

8 Kzdq kc ncblo mnc mz taon Listra nanycdeng bz. Wai-pnzle mzli kc tzrmcngr mzte x trvzne-pnzu mzli kcng tqmnctinepemleng. 9 Kzdq zbq lalztqbz mz Pol nzycmne-krde. Zbz Pol sc tqpwxbztibzle nide, x krlztrpzle kx oliqtipele nzrlxngiti-krde kx Gct na-amrlzle nrkrdrtqde. 10 X sc tqetumipebz natqde nzrpi-krbzle kx, “Mzlenge e, tulz!” X ncblo kc blctxlz pnz x sc tqvznepe. 11 Kx nzmcpelr zbo ngr leplz kcng, sc tzkabomipelr nzycmne-krdr mz natqdr, natq lr Laekaonia Provins. Tzrpilr kx, “Gct kcng tqangio-zvzku nzvzopemqng bagu!” A' Pol x Banabas trnzkrlzlru natqdr, x tryrplatitru nardr nikc tzpilr. 12 Banabas nzyrlqbzlr drtqde Sus, kxetu r gct nedrng. X Pol nzyrlqbzlr drtqde Hermes, murde nide kc tqngi menrpa. 13 Zbz pris ne gct Sus, kx madrka' nyzde tunetrpz yz mz taon kc, vzmimle kcng kzu mz naonrx ngr taon kc, x twzmle nqvi ngr flawa. Murde da lcng nangipe blz kx na-angiope-ngrbzlr mz aposol kcng.

14 A' kx nzkrlz Banabas x Pol da kc na-alelr, nzpesalitxdr lrpzdr mz nzaelwapxngr kx drtwr lc vz-rbr zlwz. X sc tzvotrpebzng mz zpzu r zbo ngr ncblo kcng. X sc tzkabong, 15 mz nzrpi-krbzlr kx, “?Memule tqale-ngrnamu bagr da lc, kx ncblo lcng? Ninegr ye ncblo, leplz kx apule nimu! Mnc-ngrgr mrka napipxbzkr bamu Nrpakxmrlz, murde naesablqtiamu nzangio-krmu da lcng tqwz-ngrnamu, x na-angioamu Gct kc tqlu tqmnc zvz, krkc tqwz-ngrde bongavz, nrlc, prla x da amrlx kcng tzyrlwrpxmqng elr. ✡ 16 Mzli kcng bqnc, rlr-ngrbzle mz neidu amrlx nzvz-nqblq-krdr nqmq krdr, mz nzlxngiti-rbr-krdr kx trngiu Gct angidr. 17 Kxmule-esz', a' Yawe Gct angidr kc esz'txu aelwapx-ngrbzle nzmnc-krde x nqmq krde mz da kxmrlzting kx kabzle mz leplz amrlx. Krlcng tewa kx dcom mz bongavz, dalr nrlanc, dakxnzng kqlu x nzabrtzngr.” ✡ 18 Kxmule-esz' nzrpwa'-ngrbzlr x nzyapwxtibzlr da lcng, a' ycpwz pipz trnzyatr-krpwzlru mz nzrpwa'-krbzlr nzka-krbzlr blz badr mz da kcng tztwzmlr.

19 A' mz nibr kzdung zbq, kzdung lr Jiu nzvzkimlr taon kcng Pisidia Adiok x Ikonizm nzlcbutitxobzlr drtwrdr leplz kcng amrlx mz nzvz-nqblq-krdr nidr. Kxnzlxngitipebzlr kc natqdr, sc tzvaebqpelr Pol mz rplz x nzkilzpxlr nrkrdrtqde yz mz nibr taon kc, nzpnzkr drtwrdr le kx bzpe. 20 A' kx nzyrlwr-ngalelvz krkcng tzrlxngiting le, sc tqtulzpe-mop, x sc tqyzlutrpe mz taon kc Listra.

Nrlc ngrlxobz, Pol x Banabas nzrkalzmqng, sc tzvzpeng mz taon kc Drbi. 21a Pol x Banabas nzryapwxpxng Nrpakxmrlz Drbi, x leplz nzkqlung nzlxngitilr Jiszs.

Pol X Banabas Nzoklati-moung Kzdung Dzbede Lrmakxtr Mz Nzyzlu-mou-krdr Mz Lr Adiok

21b Zbz nzoklati-moung taon kcng Listra, Ikonizm, x Pisidia Adiok. 22 Nzaxglrlr leplz neng Jiszs kcng, mz nzrpi-krbzlr kx natu-amqngi-zvzng mz nzabrtr-krbzlr drtwrdr bade, kxmule-esz' drtqdr nzaetq. Murde mz nrlc ka, nzetqkr drtq kxkqlu naprtzm bagu, x sc tqprtr-ateku Heven. 23 Mz dzbe lrmakxtr kxesz', Pol x Banabas nzaxtxng dakxnzng mz nzkrka'-krdr murde namcpxlr kx na-aclvele dzbe lrmakxtr lcng. X nzkrka'-ngrdr kxnzaclve lcng, kx Kxetu Jiszs na-aclvele x naokatrle nidr kcng tzbrti drtwrdr nide.

24 Mz nibr nzvzlvzpx-krdr Pisidia Provins, sc tzvztrpe-moung Pamfilia Provins, 25 mrkc tzyapwxtipxpebzlr Nrpa ngr Jiszs mz leplz kcng tzmncng mz taon kc etu Prga. Zbz nzvzong taon mz Atalia, mrkc tqdwangr lcsu. 26 Mrlc nzprtzng mz lcsu, sc tzalilvckipe-moulr Siriz Provins mz taon kxetu Adiok, mrlc sc tzyrlqopebzlr mqdr badr, mz nzmcpx-krdrleng mz nzwztr-krbzlr mz Gct. X nzkrka'-ngrdr kx Gct na-aclvele nidr mz nzale-krdr nzwzngr kc tzangidapelr. †

27 Kx nzkaputrpebzlr Adiok, nzayrlwr-lxblrng lrmakxtr kcng tzatwzlrpx-ngrdr nidr. X nzpitxbzlr badr da amrlx kcng tzalelr badr Gct, mz nzbatr-krbzle kxtrngiulrJiu nzlxngiti-krdr Jiszs mrkcng kqlu tzryapwx-ngrdr. 28 Nzmnc-krdr mrkc mzli boitx badr krkcng tzrlxngiting.

15

Nzryapwxtrngr Mz Lrmakxtr KxtrngiulrJiu Jerusalem

1 Mzli kc Pol x Banabas tzmnc-ngrdr taon kxetu Adiok mz Siriz Provins, kzdung lr Jiu kxnzlxngitilr Jiszs nzvzkiomlr Judiz Provins. X sc tzalvztrpelr krkcng trngiulrJiu kxnzlxngitilr Jiszs. Nzrpibzlr kx, “Nzmu trnapakrwamuu mz nzvz-nqblq-krde Lou sc Mosis, e trpengr nzarlapx-krde nimu Gct mz alwx ngrmung.” 2 Trngiu nzycmnengr kxtopwz mz mzlir Pol x Banabas badr lr Judiz lcdeng mz da lc. Zbz kxnzrlxngiting mrlcde, sc tzrpipelr kx Pol, Banabas x kzdung krkcng Adiok navzdzng Jerusalem, murde naycmnetr-ngrbzlr da lc badr aposol x kxnzetung ngr lrmakxtr. 3 X mz nzvz-krdr, kx nzvztrpzlr Provins kcng Fonisiz x Szmariz, nzpibzlr mz kxnzrlxngiting nrpa kx kxtrngiulrJiu nzlxngitipe-kzlr Jiszs. X nzabrtz-zlwz-ngrdr nzxlr-krdr nrpa lc.

4 Kx nzkaputrpzlr Jerusalem, nzabrtzlvz lrmakxtr badr aposol x kxnzetu rdrng. Zbz Pol x Banabas nzpibzlr da amrlx kcng tzalelr mz nzokatrkr Gct. 5 A' kzdung Farzsi kx nzlxngitipelr Jiszs nztulzmqng, sc tzrpipebzlr kx, “KxtrngiulrJiu napakrng x navz-nqblqlr Lou sc Mosis.” 6 Zbz aposol x kxnzetu kcng nzyrlwr-lxblrng mz nzobqtr-krdr mz da lc. 7 Mz nibr nzycmnetr-krdr kxboi, Pita tulzm, x sc tqrpipebzle kx, “Mzlengeng, krlz-angidramu kx Gct mcpx-pnzle ninge mz mzlirmu, murde nayapwxtipxbo Nrpakxmrlz mz kxtrngiulrJiu x narlxngitipeng. ✡ 8 X Gct, kx rkrlz da kx yc mz nabz leplz amrlx, aelwapx-ngrde kx abrtzlvzle nidr mz nzka-krbzle Mqngrkxtr badr, da kc tqwaimle bagu. 9 Nike waisr-ngrde nidr trblepxu mz da kc tqwaisr-ngrde nigu. Murde alqngi-kzpzle nabzdr mz nzlxngiti-krdr Jiszs. 10 Mz nzmu-krde lcde, bzkq angyatiamu drtwr Gct mz nzrtulrtr-ngrbz badr nzvz-nqblq-krdr lou scgung amrlx kx rblx-atwrnr-ngrm bagu nigu lr Jiu, nzvz-nqblq-zpwx-krguleng. 11 Murde krlzku kx nzrlapx-krgu vzpxm mz zmrlzkxmyalz kc tqkam Kxetu rgu Jiszs Kxnzmcpx bagu mz nzbrtikr drtwrgu nide, dekc tzwai-kzlr mz kxtrngiulrJiu.” ✡

12 Zbz leplz amrlx mz nzyrlwrngr lc, nzmnc-lrping mz nzlalztq-krbzlr mz Banabas x Pol nzpi-krbzlr rkx x da kxnzkctipxng amrlx kx ale Gct mz nzwz-krdr mz mzlir kxtrngiulrJiu. 13 Mzli kc tqyrkrpxpengr nzycmne-krdr, Jemes mzle Jiszs, kzdq kxetu ngr lrmakxtr kc Jerusalem, sc tqrpipebzle kx, “Mzlengeng, lalztqmamu bange. 14 Saemon Pita pipemle bagu kxmu Gct nzaelwapx-krmle nzaodu-krde kxtrngiulrJiu, mz nzkapx-krmle kzdq dzbe leplz badr kx nangi nede. 15 X profet negung nzycmnetr-kz-ngrdr da lc, mz nzryr-krdr natq Yawe kc tqrpile kx, 16  ‘Mz nibrde, sa nayzlu-mopwc'. X sa nayrlq-moux ncblo kx navzpxm mz nqvi lr Devet, mz nzngini-krde king mz nrlc. X sa na-axplr-moux x na-amrna-moux leplz nengeng mz nzmnclz-krbzlr bade. 17  Murde leplz amrlx kcng tqkqlex mz nzngini-krdr leplz nengeng, nartangrtilr ninge x narmctilr ninge mz nzaxvctr-lzbq-krbzlr bade, kxmule-esz' kxtrngiulrJiu. 18  Ninge Yawe. Krlc natqnge, kc tqpipx-pnzx kx na-alex da lc.’ ” ✡

19 Rpi-mopwz Jemes kx, “Mz nzmu-krde lcde, krlz-atex kx trmrlzu nzrtulrtr-krbzku mz kxtrngiulrJiu nzvz-nqblq-krdr nqmq krgung amrlx, mz nzvz-krbzlr mz Gct. 20 A' naryr-alzupwzku letz badr, mz nzpi-krbzku badr kx navz-nqblqlr kzdung nqmq krgu kxpipz, murde naodutr-lxblrku badr. Nqmq lcde seng: Bzkq nzmung dakxnzng kx ngi blz kr drka'. X bzkq nzrmqng mepyr o nzmu-kzng ncvr animol kx nznibq x mepyr ngrde trnzayrlepxu. X mou bzkq nzrmwiming doa kx trngiu krnalzdr. ✡ 21 Mrlz nzvz-nqblq-krdr lou lcng, murde ma tzatrkatibzlr drtwr lr Jiu kcng tzmncng mz nrlc tulvzo. Murde lou sc Mosis nzyapwxtipxpeng mz taon amrlx mz nzrlwxngr natqdeng mz mangr-nzkrka'ngr mz Sabat kang kqlu.”

Letz Kx Nzatwzlr-ngrbz Mz KxtrngiulrJiu

22 Zbz aposol x kxnzetu kcng, badr lrmakxtr kc atwrnrngr, nzlxngitilr da kc tqpi Jemes. Sc tzmcpxpelr ncblo nzling mz krkcng tzaclvelr dzbe lrmakxtr kcng Jerusalem, murde na-atwzlrpe-ngrdr mz taon kxetu Adiok badr Pol x Banabas. Kzdq nidr Saelas x kzdq Judzs, krkc tzrpi-kzpz Basabas. ✡ 23 Nzatwzlrmibzlr letz. X mz letz kc nzrpilr kx,

“Mzlegrng, nigr aposol x kxnzetu kcng Jerusalem rpibzkr kx, ‘Nimu la.’ Atwzlr-ngrbzkr letz lc bamu, nimu leplz kcng trngiulrJiu tzlxngitilr Jiszs. Nimu kx nzmncng mz taon kc Adiok x provins kcng Siriz x Silisia.

24 Xlrkr kx kzdung kztegr nzvzmqng bamu, kx tratwzlr-ngrpwzkru x nzatalvzobzlr nabzmu mz nzrpi-krdr kx napakrmu x navz-nqblqamu Lou sc Mosis, murde narlapxamu. 25 Mz nzmu-krde lcde, mz nibr nzycmnetr-krgr da lc, yrlqkr drtwr kx brngz nzatwzlr-krbzkr kzdung ncblo bamu mz nzrka-krbzlr nrpa lc. Navzbzng badr mzlegung Banabas x Pol, 26 kcng tznanidr mz nzwztr-krbzlr mz Kxetu rgu Jiszs Kxnzmcpx. 27 Mz nzmu-krde lcde, tqatwzlr-ngrbzkr Judzs x Saelas, murde napi-angidrbzlr da kcng tqyrbzkrng mz letz.

28 Drtwrgr esz'ti mz Mqngrkxtr kx bzkq kabzkr bamu lou scgr kxkqlu, nigr lr Jiu, murde ma tqmrlepubz bamu. A' nangi txpwz da lcde seleng murde naodutr-lxblrku: 29 Bzkq muamu dakxnzng kx ngi blz kr drka'. X bzkq rmnqamu mepyr o mu-kzamu ncvr animol kx nznibq x mepyr ngrde trnzayrlepxu. X mou bzkq rmwimiamu doa kx trngiu krnalzmu. Mrlz nzyrlqpx-lzbq-krmu mz da lcng.

Eu, delape. Nimu lape.”

30 Zbz mzli kc tzkrlz-ngrbzlr Adiok, sc tzayrlwrpelr lrmakxtr kcng. Sc tzkapebzlr letz kc. 31 X kx nzrlwxpe leplz kcng le, axglrle nidr natq kcng x drtwrdr elalzm. 32 Zbz Judzs x Saelas, kx nzngini-kzdr profet ne Kraes, nzaxglrbzlr mzledr kcng, mz natq kxkqlu kx nzyapwxtibzlr mz nzaxplr-krbzlr nidr. 33 Mz nibr kzdung mzli, kxnzrlxngiting mrkc Adiok, atwzlr-mopwzlr Judzs x Saelas mz kztedrng kcng Jerusalem. Murde napibzlr badr da kx prtz, vzmi nzkrkz'-krdr kx Gct na-amnc-zpwxle nidr. 34 A' Saelas rpile namnc txpwz mrlcde, x Judzs kc tqyzlupe. *

35 Pol x Banabas nzmnc-kzng Adiok. Nidr badr kzdung mou leplz, tzalvztrng x tzryapwxpxng Nrpa ngr Kxetu rgu, Jiszs.

Pol X Banabas Sc Tzaki-lzbqpeng

36 Kzdung mzli mz nibrde, rpibz Pol mz Banabas kx, “Nayzlupe-mouki x naoklatipeki taon kcng amrlx tqyapwxtipx-ngrgi Natq Kxetu, murde nakrlzki kx nzvz-zvzng mz nzrlxngiti-krdr o trtingr.” 37 Banabas rpile navzmile Jon Mak. 38 A' Pol pxtxpx-zvz-ngrde nzrvzmingr Jon Mak, murde trnzayrkrpxlru badr nzwz-krdr, a' rlasz-pnzle nidr mzli kc tzmnc-ngrdr Pamfilia Provins. ✡ 39 Nzrveclvzti-lzbq-krdr etu, x sc tzaki-lzbqpeng. Banabas vzmipele Mak x sc tzvokipelr mz trmctu Saepras. †

40 A' Pol mcpx-alzule Saelas, kc tqmncbe Adiok. X nzrkalzmqng Adiok mz nibr nzkrka'lvzkr lrmakxtr nidr mz nzaclvekr Gct nidr. 41 Zbz sc tzvzlvzpxpelr provins kcng li, Siriz x Silisia, tzaxglrtrlr lrmakxtr kcng mrlcdeng.

16

Timoti Prtrpz Mz Nzwz-krdr Pol X Saelas

1 Pol mz Saelas nzvzmqng mz taon kc Drbi. Zbz sc tzvzpe-kzng mz taon kc Listra. Kzdq kc ncblo ne Jiszs mnc elr, drtqde Timoti. Lxede ngi kzdq lr Jiu kx lxngitile Jiszs. A' trtede trngiulrJiu. ✡ 2 Leplz kcng tzrlxngiting, kcng Listra x Ikonizm nzrpilr kx Timoti nide ncblo kxbrngz. 3 Pol suti drtwrde nzvz-krdr badr. Zbz sc tqpakrpele Timoti. Murde lr Jiu kcng tzmncng mz taon lcng, ma tzpxtxpx-ngrdr Timoti, mz nzkrlz-krdr kx lxede nide lr Jiu, a' trtede trngiulrJiu. ✡ 4 Mz nibr Timoti nzrpakrngr, sc tzvzpeng mz taon kcng amrlx. X sc tzpibzlr natq kx nzkabzlr aposol badr kxnzetu kcng Jerusalem, kx navz-nqblq kxtrngiulrJiu kxnzrlxngiting. 5 Zbz dzbede lrmakxtr lcng, sc tzxplrnepxpeng mz nzlxngiti-krdr Jiszs, x vzm kc zbq, sc tzkqlunepxng.

Pol Obq-rmwible Mrkc Troas

6 Pol, Saelas x Timoti sc tzvztrpeng mz nrlarnrlc kc Frijz mz Provins kc Galesia, murde Mqngrkxtr tr-rlr-ngrpwzleu badr nzpipx-krdr Nrpa ngr Jiszs mrkc Esia Provins. ✡ 7 Kx nzvzpemlr mz ncngrbz ngr nrlarnrlc kc Maesia x Bitinia Provins, nzrpilr navztr-ngrbz Bitinia, a' Mqngrkxtr tr-rlr-ngrpwzleu badr. *

8 Zbz sc tzvztrpeng mz nrlarnrlc kc Maesia. Nzvzng x nzkrlzbzlr Troas, taon kxetu kx dwangr lcsu. X ninge Luk, krlzmc nidr mrlc. 9 Mz nrlckxbq kcpe, Pol obq-rmwible. Mcle kc ncblo ngr Masedonia Provins sc tqtu tqaveatibzle nide mz nzrpi-krbzle kx, “Vokicm bagr Masedonia Provins x okatrp nigr.” 10 X mz nibr nzobq-rmwiblekr Pol, yapwxtimle bagr. X oliqtx-rlru-pnzkr nzrkalz-krmgr mz nzvzngr Masedonia Provins. Murde drtwrgr esz'ti kx Gct kqlemle nigr amrlx mz nzyapwxtipx-krbzkr Nrpakxmrlz mz lr Masedonia.

Lidia Lxngitile Jiszs

11 Zbz sc tqalilvcki-rlrupekr mz trmctu kc Samotres, x nrlc ngrlxobz sc tqalilvckipekr mz taon kc Neapolis. 12 Rkalzmgr mrkc, x sc tqvzpekr mz nzkrlz-krbzkr mz taon kxetu Filipae, mrkc Masedonia Provins. Taon lc nyzdr kzdung lr Rom kcng tzmncng elr. X mnctikr mz taon nyzdr kzdung zbq. 13 X mz Sabat kc, dwapxkr mz naonrx ngr taon, sc tqvzopekr mz nrlar lue, me nzrpibz nzkrka'-ngrdr lr Jiu. Kx krlzpebzkr mrlcde, sc tqwxbuopekr, x sc tqycmnepebzkr mz olvz kcng tzyrlwrng mrkc tzkrka'ngr. 14 Kzdq nidr kc tqlalztqm bagr ngi olvz kxrngisc, drtqde Lidia. TrngiulrJiu, a' amrluele Yawe Gct angidr. Nide lr Taeatira, x nzwz-krde nzamwangr lrpz kx narncbr ngrde lqlwx x kala ngrde prpol. Mz nzlalztq-krde, drtwrde aotxpx-pnzbz Gct mz da kcng tqpi Pol, x sc tqlxngitipele Jiszs. 15 Zbz sc tqwrkxtrpe x lr ma nyzde nzwrkxtr-kzng. Zbz sc tqaveatipemle nigr, tqrpipemle kx, “Vztxpwa'mu ye x mncamu mz ma nyznge mzli ka tqmnc-ngrnamu Filipae, murde krlzamu kx lxngitix Kxetu Jiszs.” X tamititxde nigr nzmnc-krgr ma nyzde.

Pol X Saelas Nzadwatrng Mz Presin

16 Kzdq zbq mzli kc tqvz-ngrgr mrkc tzkrka'ngr, kzdq doa olvz kxnzawz rmctipele nigr. Olvz lc mncpx-ngrm drka' kx batrpzle nzpipx-krde da kx naprtzbz mz leplz kalr. Atatrple trau kxkqlu sc kxetu rdeng mz nzpi-krbzle mz leplz da kx naprtzbz badr. 17 Doa olvz kc tqvz-nqblqle nigr badr Pol, tqkabobz mz leplz tqrpile kx, “Ncblo lcng nidr kxnzawz neng Gct kc tqmyalz-esz'ngr, x tzpipxbzlr bamu lrpzki r nzarlapxngr.” 18 Zbq kqlupe kx vz-nqblqnede nigr me vzkikr, tqkabomile da kcpwz. A' Pol drtqde satxtrpebz mz nzycmne-krde, murde ayakukule nzwz-krgr. X o-lxlvrtxbz bade x rpibzle mz drka' kc kx, “Pibo bam, mz drtq Jiszs Kxnzmcpx, dwapxm mz doa olvz lc!” Mzli kcpwz drka' kc dwasztx-pnzle nide.

19 A' mz nibrde, kxnzetu rdr doa olvz kc nzmcpelr kx drka' kc rlaszpele nide, x lrpzki r nzatatr-krmlr trau kc vztxpe. Zbz sc tzlolvzpelr Pol x Saelas, tzkilztrpelr me nzamwangr da, murde narmctilr majzstret kcng tzaclveng nrlc. 20 Nzvzmibzlr mz majzstret kcng, sc tzrpipebzlr kx, “Ncblo lcng nidr lr Jiu x tzbatrpzlr nzmncngr kxtrmrlzu mz nabz taon nyzgu. 21 Murde sc tzalvztr-ngrdr da kx rnzlvzole lou scgu lr Rom!” 22 Leplz kcng tzyrlwrng mrlcde nzprtrpzng mz nzpibqti-krdr Pol x Saelas. Zbz majzstret kcng nzkapxbzlr natq mz ncblo ngr vea nedrng kx napesalipxbzlr lrpzdr x natabrlr mz bz. 23 Zbz sc tzadwatrpelr mz presin. X nzpibzlr mz kxetu r presin kx na-aclve-zpwxleng. 24 Mz nzvz-nqblq-krde natq kcng tzkapxbz, adwatr-zpwxleng me tavau mz presin kc. X sc tqamqngipebzle nanycdrng mz dapunounc kx mrlepu murde ma tzdwang.

Kxetu R Presin X Lr Mrnyzdeng Nzarlapxng

25 Mzli kc mz aurnrlc, Pol ncdr Saelas tzkrka'ng x tzglqlzlr Gct mz nzngr-krdr nabz kxtrng. X krkc-kzng tzamncng mz presin sc tzlalztqbzng badr. 26 Zbz nzpwrkilvc-ngrdr kzdq nengq kxetu. Aycngrlrle me tukio presin kc. X mzli kcpwz naonrx mz nabz presin nzobqtitxng amrlx. X da kcng tzatolvangr leplz kcng tzpresinqng tatitxpx-kzng mz mqdr x nanycdr. 27 Kxetu kc tqaclvele presin kc kx dwalzmle, mcpele naonrx ngr presin kc nzobq-krde. Zbz nzpnzkr drtwrde le kx leplz lcng nzdwapeng. X sc tqveclzpemle toki r vea scde, nanibq-lzbqpe. 28 A' Pol kqpxbz bade mz natqde kxetu, rpibzle kx, “Bzkq atrka-lzbqm! Nigr ka tqmnckr amrlx ngrgr mrka.” 29 Kxetu r presin kc kqpe kx nartwzbz dq nyr. Zbz sc tqvotrpebz mz presin, x rnrcnepebz mz zmwxlr, sc tqrweopebz zpr mz Pol x Saelas. 30 Tulzm sc tqvzmipxpemleng yz, tqrpipebzle badr kx, “?Nike na-alex murde Gct na-arlapxle ninge?” 31 Nzrpibzlr kx, “Lxngiti Kxetu Jiszs x sa narlapxq, da kc nawai-kzpzlr mz lr manyzmqng.” 32 Zbz sc tzpipebzlr nidr badr leplz amrlx mz ma nyzde Nrpa ngr Kxetu Jiszs. 33 X mz nabznepi lcde mz nrlckxbq, kxetu r presin kc vzmile nidr x wztibzle me nzataking mz nrkrdrtqdr. X sc tqwrkxtrpe x lr ma nyzde sc tzwrkxtrpe-kzng. 34 Zbz vzmimleng brma x kabzle badr dakxnzng. Nzabrtzng nidr badr doa lr ma nyzde, murde sc tzlxngitipelr Yawe Gct angidr.

35 Mzli kc nrlc tqngrlxpe-ngrde, majzstret kcng nzatwzlr-ngrbzlrng ncblo ngr vea nedrng mz kxetu r presin kc, nzrpibzlr kx, “Avzpxpeamu ncblo kcng.” 36 Zbz kxetu r presin kc sc tqrpipebzle mz Pol kx, “Majzstret kcng nzatwzlr-ngrmlr natq kx na-adwapxpex nimu ncdr Saelas mz presin mzli ka. Krlzamu nzvzpxngr. X krka'-ngrne kx namnc-zpwxamu.” 37 A' rpibz Pol mz ncblo kcng kx, “Da kc tzwz-ngrmlr majzstret kcng bagr trtubqu! Murde gzpman ngr Rom rlr-ngrmle bagr nzprtr-krgr mz dzbede kc tqmyapxbz. A' nzbatrpzlr nzrtabrtingr nigr mz mz ncblo kxkqlu, x nzadwatrlr nigr mz presin. A' trnztwz-kailru nigr mz kot. ?X mzli ka nzrpilr na-avz-lrpipxpelr nigr? A' trtingr! Majzstret kcng nidr esz'-krdr navzmqng mrka, x na-avzpx-moulr nigr mz presin!” 38 Ncblo kcng nzyzlubzng x nzrlwa-ngrbzlr natqdr mz majzstret lcng. Kx nzxlrlr kx gzpman ngr Rom rlr-ngrbzle badr nzprtr-kz-krdr mz dzbede lc tqmyapxbz, nzmwxlrtxng. 39 Zbz sc tzvzpebzng, x sc tzvzmipxpemlr yz mz nzamatq-krdr nidr, murde na-amnc-nrwx-ngrdr nidr. X nzyrnititr-zvzbzlr badr kx narlaszlr taon kc. 40 Mz nibr nzvzpx-krmlr mz presin, nzvzpeng ma nyz Lidia mz nzrmcti-lzbq-krdr badr krkcng tzrlxngiting. Nzryapwxbzng badr natq ngr nzaxglrngr, x sc tzrkalzpemqng badr kzdung kztedrng. [A' ninge, Luk, mnctxpo Filipae.] †

17

Pol Ryapwx Mz Taon Tesalonika

1 Pol x Silas badr kztedrng nzkawilr taon kcng Amfipolis x Apolonia x sc tzkrlzpemlr taon kxetu Tesalonika, mzteadau ngr Masedonia Provins. X mz taon lc, tu elr kc mangr-nzkrka'ngr nyz lr Jiu. 2 Mz nqmq kr Pol, vztrpz mz mangr-nzkrka'ngr nyz lr Jiu. X yapwxtipx-ngrbzle badr Nzryrngrkxtr Sabat tq. ✡ 3 Aopxbzle Nzryrngrkxtr badr mz nzaelwa-krbzle kx Kxnzmcpx drtqde naetq, nabz x natulz-mop mz nzbzngr. Rpibz Pol badr kx, “Jiszs lc tqyapwxtipxbo bamu nide kc tqngi Kxnzmcpx.” *

4 X mz nzmnc-krdr Tesalonika, kzdung lr Jiu sc tzlxngitipelr natq Pol, x nzprtrpzng mz Pol x Saelas. Wai-kzle kxtrngiulrJiu kxnzkqlung kxnzamrluelr Yawe Gct angidr x olvz kxnzetung kxnzkqlung. 5 Mz nzmu-krde lcde, kxnzrmailz r lr Jiu nzdobung. Zbz nzotilr kcng ncblo me nzamwangr da, kx nqmq krdr trka. X nzabzolr mz zbo ngr ncblo kx drtwrdr ngya, sc tzgzmipelr drtwr kxngya mz nabz taon kc. Sc tzvzpeng mz ma nyz Jeszn, murde rpilr mz drtwrdr kx Pol x Saelas sc tzmncng badr. Nztavetrlr naonrx nyzde, tzrtangrtilr nidr, murde navzmimlr mz zbo ngr ncblo kcng. 6-7 A' kx trnzmc-pnzlru Pol x Saelas mrkc, nzotibzlr Jeszn x kzdung kz lrmakxtr, sc tzkilzpebzlr mz kxnzetu r taon kc. X sc tzkabomipxpelr nzrpi-krdr kx, “Jeszn lc adwatrle ma nyzde kzdung ncblo kxnztrkang. Murde ncblo lcng tzbatrpzlr nztalwzngr mz nrlc tulvzo! X mzli ka nzvzpe-kzpqng mz taon nyzgu. Tzrnzlvzolr lou sc Klaodizs king kc etu rgu kc Rom, mz nzrpi-krdr kx kzdq kz king kc tqmnc, drtqde Jiszs!” 8 Kx xlrpe zbo ngr leplz x kxnzetu r taon kc le, drtwrdr kc tqngya-zlwzpe. 9 Zbz lr taon kcng sc tzrlxpebzng trau kx ngi ‘faen’ mz Jeszn badr lrmakxtr lcng, kx naxpepx-ngrdr nzvz-krdr. Mrlz, sc tzxpepebzlr, x sc tzvzpeng.

Lr Berea Kxnzkqlung Nzlxngitilr Nrpakxmrlz

10 Nrlc bqtxtrpz kc, lrmakxtr kcng Tesalonika nzotibzlr Pol x Saelas nzatwzlrtr-ngrdr mz taon Berea, murde nzmwxlr-ngrdr kx kcma tzatrkang. Kx nzkrlzbzlr kc Berea, sc tzvztrpeng mz mangr-nzkrka'ngr nyz lr Jiu. 11 X nzvqtikr drtq lr Berea nzlalztq-krbzlr mz Pol myaszpxle lr Tesalonika. Murde nzabrtzlvzlr nztwz-krdr natqdeng. Mzbq kcng kqlu nzobqtitrlr Nzryrngrkxtr mz nzmc-krdr kx da lcng tqpi Pol ngi da zpwx o trtingr. 12 Lr Jiu nzkqlung kxnzlxngitilr Jiszs, nidr badr kzdung olvz kxnzetung kxtrngiulrJiu x ncblo nzkqlu-kzng kxtrngiulrJiu.

13 A' kxnzkrlztipe lr Jiu kcng tzmncng Tesalonika kx Pol yapwxtipxpele Nrpa ngr Jiszs Berea, sc tzvzpe-kzng elr, murde na-angyati-kzpzlr drtwr zbo ngr leplz kcng. 14 X mzli lcde, lrmakxtr mrlc nzatwzlr-ngrdr Pol, nidr badr kzdung ncblo, nzvzkiolr prla. A' Saelas x Timoti nzmnctxng Berea. 15 Krkcng tzvzng badr Pol, nzvzmilr nzkrlzbzlr taon kxetu Atens, mrkc Akaia Provins. Zbz nzyzlu-moung Berea nztwzbzlr natq Pol kx Saelas x Timoti navz-anibzng bade Atens. †

Pol Ryapwx Mz Taon Kxetu Atens

16 Mzli lcde Pol tqaenzli-ngrde Saelas x Timoti mrkc Atens, drtwrde vztx zlwz. Murde mcle elr mqngr da kx nzlz kxkqlu kx nzangio leplz lcng. 17 X sc tqvztrpe mz mangr-nzkrka'ngr nyz lr Jiu, mz nzyapwxtipx-krbzle Jiszs mz lr Jiu kcng x kxtrngiulrJiu kx nzamrluelr Yawe Gct angidr. X mzbq lcng kqlu, vz kz me nzamwangr da mz nzyapwxtipx-krbzle Jiszs mz kxtrngiulrJiu kxnzmncng elr. 18 Zbz kzdung kxnzakrlzng ngr dzbede nzling nzrpibz ‘Epikiurian’ x ‘Stoik’ sc tztalwzti-lzbq-kzng badr Pol. Kzdung nidr nzrpilr kx, “?Nike tqpi ncblo lc tqycmne-ngqngu?” X kzdu-kzng nzrpilr kx, “Opxm kx tqyapwxtipxle kzdung gct ngr lr mrkzbleng.” Nzpilr da lc murde Pol tqyapwxtipxle Jiszs x nztulz-krmle mz nzbzngr. 19 Zbz sc tzvzmipebzlr Pol mz kxnzetu rdrng kcng tzprtrng mz Areopagzs. X kxnzetu lcng sc tzrpipebzlr kx, “Nakrlz-kzkr nzalvztrngr lc tqmrna tqyapwxtibzme mz leplz. ‡

20 Murde kzdung da kcng tqyapwxtibzme mz leplz trxlr-pnzkru. X nakrlz-kzkr ena nike tqycmnetr-ngrn.” 21 Krlc tqkxmu nzycmne-krdr lc murde lr Atens x lr mrkzbleng kx nzprtrpqng kx nzmncng Atens, mrlzbz badr nzycmnetr-zvzngr x nzlalztq-zvzngr mz da x drtwr kx vztr-atem.

22 Zbz Pol tulzm mz zpzu r Areopagzs kc x rpibzle badr kx, “Ncblo ngr Atens! Krlzx kx nzangio-krmu gct ngrmung pqtr zlwz. 23 Murde mz nzvzne-krnge mz nabz taon nyzmu, tqmctix da kxkqlu kcng tqangioamung. Mc-kzx kzdq olta kx nzyrtr elr kx, ‘Mz gct kx trnzkrlzu.’ Gct kc tqangioamu trkrlzwamuu, nide ka tqyapwxtibo bamu. 24 Gct kc tqwz-ngrde nrlc x bongavz x da amrlx kcng tzyrlwrpxmqng elr, ni-kzde King kx aclvele doa x da amrlx. Trmncu mz makxtr kx wzngr ncblo. 25 X trmnc-xgleleu da kx nakabzku bade, murde nide kx batrpzle nzlungr, x kabzle da amrlx mz leplz. 26 Wz-ngrde nqvi lr ncblo amrlx mz nrlc, nzyrblapxmqng mz ncblo esz'txu, drtqde Adzm. X mcpxbzleng me namnc-ngrdr x yrlq-kzpzle nzboikr mzli r nzlu-krdr. 27 Wz-ngrde leplz murde nartangrtilr nide x narmctilr nide. Kxmule-esz', a' Gct trmnc-rlrupleu bagu. 28 Murde kzdq ncblo rpile kx, ‘Nide nou nzlu-krgu, nzvzne-krgu, x nzmnc-krgu.’ Da kc tqwai nzpi-kzkr kzdu ncblo nemung mz nzyr-krdr kx, ‘Nigu amrlx doa nedeng.’ §

29 “X pibo bamu kx mz nzngini-krgu doa neng Gct, ni-kzde Trtegu kc tqwz-ngrde nigu leplz. Mz nzmu-krde lcde, bzkq rpiku kx Gct apule mqngr da kx nzwzngr mz gol, o silvz, o rplz. 30 Mzli kcng pnz Gct trayrplapxleu leplz kx trnzkrlzlru nide. A' mzli ka kapxle natqde kx leplz amrlx mrkang kqlu mz nrlc natekqtrlr nqmq nr drtwrdr mz nzkrlz-krdr nide x navz-nqblqlr natqde. ✡ 31 Murde pipx-pnzle kx mz Mzli Kxmatq kc navzm nzayzlu-krbzle da mz leplz natubq. X mcpxpele Jiszs mz nzale-krdele. Murde aelwapx-ngrbzle mz leplz amrlx kx sa tqalele da lc mz nzatulz-mou-krmle Jiszs mz nzbzngr.”

32 Zbz kx nzxlrpelr kx Gct atulzpemle Jiszs mz nzbzngr, kzdung nidr sc tzyrpalepeng, murde trnzlxngitilru kx nrkrdrtq kx bzpe natulz-mop. A' kzdung nzrpibzlr kx, “Mrlz nzpi-mou-krme bagr da lc mz kzdung mzli.” 33 Zbz Pol kc tqrkalzpem Areopagzs. 34 A' Dionisizs, kzdq ncblo kxprtr mz Areopagzs, x kzdq olvz drtqde Damaris, x kzdu-kzng leplz kxpipz mrkc nzprtrpzng bade mz nzlxngiti-krde Jiszs.

18

Pol Vzkile Mzteadau Korint, Taon Ngr Drka' X Alwx Kxkqlu

1 Mz nibrde Pol rkalzm Atens, sc tqvzpe Korint, mzteadau ngr Akaia Provins. 2 X rmctile elr kzdq lr Jiu, drtqde Akwila, mzte nzmc Pontzs Provins. Sc tzvz-atemqng Itali Provins badr olvz rde Prisila, murde King kxetu Klaodizs kapxle natq kx lr Jiu amrlx narlaszlr mzteadau Rom, murde tzbatr-zvzbzlr nzotablrlvzngr kxmu nzrlxngitingr Gct. Pol vzbz mz nzmc-krde nidr. ✡ 3 X nzaveatilr mz nzmnc-krdr badr, murde nzrwz-ngrng tent, da kc tqwaile. X sc tzwzpeng badr. *

4 Mz Sabat kang kqlu Pol sc tqyapwxtipxbzle mz lr Jiu x kxtrngiulrJiu mz mangr-nzkrka'ngr nyz lr Jiu, murde nalxngitilr Jiszs.

5 Mzli lc Saelas x Timoti nzkaputr-kzpqng Korint mz nzvz-krmlr Masedonia Provins. Nztwzmlr trau kx nzkabz lrmakxtr kcng Masedonia mz nzokatr-krdr nzwzkr Pol. Zbz Pol kc tqesakipe nzrwz-krde tent, sc tqyapwxtipx-zvzbzle mz lr Jiu Nrpa ngr Jiszs nzngini-krde Kxnzmcpx kc tzaenzlibelr. ✡ 6 A' kx nzpxtxpxngr lr Jiu kcng Pol x nzpokiatitrlr nide, tapqtipxle zpqlr lrpz scdeng murde nakrlz-ngrdr kx nqmq krdr trka mz nzobqkr Gct. X rpibzle badr kx, “Nzayrplapxngr nimu kalr mz nzpxtxpx-krmu Jiszs, vzpxpem bamu. A' trvzpxpuu bange. Mz nzmu-krde lcde, abzo mzli ka, mz nzmnc-krnge ka Korint sa napipx-alzubo Nrpa ngr Jiszs mz kxtrngiulrJiu.” 7 Zbz rlaszle mangr-nzkrka'ngr, sc tqvzpe mz nzmnc-krde ma nyz Tisizs Jastzs, kxtrngiulrJiu kc tqamrluele Yawe Gct angidr. Ma nyzde esotrpz mz mangr-nzkrka'ngr nyz lr Jiu kcng. 8 X Krispzs, kc tqngi kxetu r mangr-nzkrka'ngr nyz lr Jiu, x doa lr ma nyzde amrlx, tzlxngiti-ngrdr kx Jiszs nide Kxnzmcpx. X lr Korint kxnzkqlu-kzng nzrlxngiting x sc tzwrkxtrpeng.

9 Kzdq nrlckxbq Kxetu Jiszs adcpx-lzbqbz mz Pol mz nzobq-rmwiblengr x rpibzle bade kx, “Bzkq mwxlrq nzrpi-krbzme ninge mz leplz mrka. X bzkq mnc-lrpimiq. 10 Murde sa tqmncbo bam x rblx nzatrkati-krdr nim. Murde leplz nzkqlu mz taon ka sa nalxngitilr ninge.” 11 Zbz Pol mnctile mrkc yiz esz' x ncte kc, tqalvztr-ngrde leplz mz Nzryrngrkxtr x Nrpa ngr Jiszs.

12 A' mzli kc Galio tqnginipe-ngrde gavzna ngr Akaia Provins, lr Jiu kxnzkqlung nzyrlwr-lxblrng, x nzlolvzlr Pol x sc tzvzmipebzlr mz Galio. 13 Nzrpibzlr mz Galio kx, “Ncblo lc kxmu alvztr-ngrde leplz mz nzangio-krdr Gct trtubqtru mz Loukxtr scgr.” 14 Mzli kcpwz Pol tqrpile napi-ngrde kzdq da, Galio rpitxbzle mz lr Jiu kcng kx, “Nzmu krlc tqngi nzvz-rbrngr kxetu o da kxtrka kx rtrngztibzle, mrlz nzlalztq-ngrbz bamu. 15 A' wztramu elr esz'-krmu, murde tqycmnelvz-zvzamu nzalvztrngr x drtq x loukxtr scmu esz'-krmu, nimu lr Jiu. Pxtxpx-ngrne nzrpipxngr da kxtubq mz da kxmule la!” 16 X sc tqtzlvipxpemng ncblo ngr vea ne Galio yz mz ma kc tzkotqngr. 17 Zbz kzdung leplz sc tzlolvzpelr Sostenes kc tqtekqtrle Krispzs, mz nzngini-krde kxetu ngr mangr-nzkrka'ngr nyz lr Jiu. X sc tztzpelr mz naonrx ngr ma kc tzkotqngr. A' drtq Galio trkxne-pnzu kxpipz mz da kc.

Pol Yzlu-mop Mz Lr Adiok

18 Pol mncti-moule Korint zbq kqlutx badr krkcng tzrlxngiting, mz nzayrkrpx-krde nzalvztr-krde elr. Zbz sc tqvzope mz taon Kenkrae mz nzprtz-krde mz lcsu. Mzli kc tqmnc-ngrde mrlc, rpile kx nqngi narde nayrlxtxo, murde ngi rkx ngr nzangidati-krde kzdq da kx esalz-ngrbzle mz Gct. ✡ Zbz sc tzprtzpeng mz lcsu x tzalilvckipelr Siriz Provins, nidr badr Prisila x Akwila. 19 Nzalilvcbzng, x lcsu kc sc tqvotrpe x tzdwatrpeng mz taon kxetu Efiszs mrkc Esia Provins, murde Prisila x Akwila na-amncleng elr. Nzpoong amrlx, x Pol sc tqvztrpe mz mangr-nzkrka'ngr nyz lr Jiu, x sc tqyapwxtipxpebzle Jiszs badr. 20 Nzrpibzlr bade kx, “Namnctime bagr mzli naboipxbz.” A' rpibzle kx, “Trtingr. 21 {Murde navzpex Jerusalem mz nzmulvz-krnge Nzamyangr.} A' esalz-ngrbo bamu kx sa nayzlu-mopwc', nzmu kx tqngi me pnz drtwr Gct le.” Zbz prtxlz mz lcsu, x sc tqrlaszpele taon kxetu Efiszs.

22 Lcsu kc dwatr mou mrkc taon kxetu Sisaria, x sc tqvzpe Jerusalem mz nzoklati-krde dzbede lrmakxtr lc x mz nzmulvz-krde Nzamyangr. Zbz sc tqvzkiopele taon kxetu Adiok mrkc Siriz Provins, mz nzoklati-krde lrmakxtr kcng tzatwzlrpx-ngrdr nide mz nzwz-krde. 23 Mz nibr nzmncti-krde kzdung mzli Adiok, rkalzm sc tqvzpe, tqvzkibzle kc nrlc, x vzki-mopwzle kc nrlc, vzlvzpx-ngrde Galesia x nrlar Galesia Provins kc tzrpibz Frijz. X sc tqaxglrleng leplz neng Jiszs kcng amrlx. †

Prisila X Akwila Badr Apolos

24 Mzli lc kzdq lr Jiu, drtqde Apolos, mzte nzmc mz taon kxetu zlwz kc Aleksadria mrkc Ijipt, vzm mz taon kxetu Efiszs, mrkc Pol tqrlasz-ngrde Prisila x Akwila. Apolos lcde ngi ncblo kx siklu zlwz x krlz-zpwxle Nzryrngrkxtr. 25 Nzalvztrpe mz ‘Lrpzki r Kxetu’ x da kcng tqkrlzle alvztr-zpwx-ngrde mz natq kx xplr. A' krlz-txpwzle nike tqalvztrngr Jon Kxawrkxtr. 26 Nelzde br mz nzryapwx-krde mz mangr-nzkrka'ngr nyz lr Jiu. X kx xlrpe Prisila x Akwila le, sc tzaveatipelr, tzyapwxti-zpwxpebzlr kxmu Gct nzarlapx-krde leplz mz nzlxngiti-krdr Jiszs.

27 Apolos aotipe drtwrde nzvzkic-krde Akaia Provins mz nzyapwxtipx-krde Nrpakxmrlz lc elr. Zbz sc tzokatrpe kxnzrlxngiting kcng Efiszs, mz nzryr-ngrbz letz mz leplz neng Jiszs kcng tzmncng Akaia Provins, kx natu-pz'limlr nide. Kx tqkaputrpzle, sc tqokatr-zlwzpele krkcng tzrlxngiting Jiszs mz nzvz-nqblq-krde zmrlz ngr Gct kc tqmyalz. 28 Murde okatrle nidr mz nzaovxiongr lr Jiu, mz nzycmne-krde mz mzlir leplz kxkqlu. X sc tqaelwapx-ngrbzle badr mz natq ngr Nzryrngrkxtr kx Jiszs nide Kxnzmcpx ne Gct.

19

Pol Yzlu Mou Taon Efiszs

1 Mzli kc Apolos tqmnc-ngrde mz taon kxetu Korint, Pol kc tqayo-zlile nrlarnrlc kx yckiomle peto, vz vz krlzobzle taon kxetu Efiszs. X rmctile kzdung leplz kxnzlxngitilr Jiszs. 2 X sc tqveapebz badr kx, “?Twzpe-kzamu Mqngrkxtr mzli kc kai tqrlxngiti-ngrnamu?” Nzrpibzlr kx, “Trtingr, murde trkrlz-pnz-kzkru nzmnckr Mqngrkxtr.” 3 Zbz veabz badr, rpibzle kx, “?E nzawrkxtrngr kznike tqwrkxtr-ngrnamu?” Nzrpibzlr kx, “Nzawrkxtrngr kc tqale Jon Kxawrkxtr.” 4 Rpibz Pol kx, “Jon awrkxtrle leplz mz nzwrkxtrngr kx nztekqtrngr nqmq nr drtwr x nzesablqtingr nqmq kxtrka. A' rpi-kzpzle mz leplz kx nalxngitilr Jiszs kc navzm mz nibrde.” 5 Kx nzxlrbzlr da kc tqpi Pol, sc tzlxngitipelr natqdeng x tzwrkxtrpeng mz drtq Kxetu Jiszs. 6 Zbz yrlqobz Pol mqdeng badr, x Mqngrkxtr vzom badr. X mz zmatq ngrde, sc tzycmnepeng mz natq lr mrkzbleng, x tzrplzpxng nrpa kx kabz Gct. 7 Ncblo lcng nzkqlu-krdr nzpnu-esz'-nrade-li (12).

8 Temz tq vztrngr Pol mz mangr-nzkrka'ngr nyz lr Jiu, x nelzde br mz nzyapwxti-krbzle badr lrpzki r nzrlxngitingr Jiszs x kxnamu nzmnclz-krbzlr mz zmatq ngr Gct. 9 A' kzdung nidr nardr mqngi x nzpxtxpx-ngrdr nzrlxngitingr. X mz mz leplz, sc tzpibqtipelr nzo-zlingr ‘Lrpzki r Kxetu.’ Mz nzmu-krde lcde, Pol rlaszle nidr, sc tqvzmipeleng krkcng tzrlxngiting. X mz zbq kang kqlu nzryapwxng badr ma ngr nzalvztrngr nyz Tiranzs. 10 Alvztr-ngrde leplz yiz li, krlzbzle mzli kx leplz amrlx kx nzmncng Esia Provins nzxlr-ngrdr Nrpa ngr Kxetu Jiszs, kxmule-esz' lr Jiu o kxtrngiulrJiu.

Mrlxng Skeva Trnzkrlzlru Nzrmaszlrpxngr Drka'

11 Gct batrpzle mz Pol nzale-krde da kxmatq kxmyapxbzng. 12 Mz nzmu-krde lc, kzdung leplz nzrtwzbzng nctq lrpz kxnztopwzng scdrng mz nzbxtr-krbzlr mz Pol, murde natwzbzlr mz leplz kxnzyagoxng. X leplz kx nabxtrpzlr lrpz kcmang topwz, zyagox ngrdrng tqesakititxng x drka'ng sc tzrlaszpelr leplz kx nzlolvzlrng.

13 Kzdung lr Jiu kxnzayoneng x tzrmaszlrpx-ngrng drka'ng mz leplz, tzabz-kzlr nzrpingr drtq Kxetu Jiszs mz nzale-krdr da lc. Nzrpilr kx, “Mz drtq Jiszs kc tqyapwxti Pol, pibo bamu vzpxmamu!” 14 Kzdq kxnzetu rdr pris ngr lr Jiu, drtqde Skeva, mrlxde nzrlimzng kx nzale-kzlr da lc. 15 A' kzdq zbq drka' kc rpibzle badr kx, “Krlzx Jiszs x krlz-kzx Pol. ?A' nimu nekeng?” 16 Ncblo kc tqmncpx-ngrm drka' kc blctibzle mrlxng Skeva, vibrtileng amrlx. Mz nzota-krdr kc, lrpzdr pesalitipxbzleng, x nzycblqng. Zbz sc tzvopxpeng x nzwrlrpe-kz-ngrdr mepyr. 17 Da lc nzxlrpe lr Jiu x kxtrngiulrJiu kcng amrlx tzmncng Efiszs. X zmwxlr kc tqycpebz badr amrlx ngrdr. X drtq Kxetu Jiszs kc tzamrlue-zlwzpelr.

18 Mzli lcde nzkqlung mz krkcng tzlxngiti-atelr Jiszs, sc tzplzpxpebzlr da kxtrka kx nzaleti-pnzng. 19 Kzdung nidr kcng tzaleti-zvzng dabo x leu r drka'ng x da kxnzmulr lcng, nzlve-lxblrmlr buk scdrng kx nzpilr kxmu nzalengr, nztelvzlr nyr kxetu x nzangclr mz mz leplz amrlx. ✡ X mz nzrlwx-krdr narncbr ngr buk kcng krlzlzbzle trau kx ngi silvz siu-nzpnu-nzlvqn (50,000), takitrde nzxpengr ncblo mz yiz kx trtqki-esz' x nzpnu-esz'mz (160). 20 Mz da kxmatq lcng amrlx, Gct aelwapx-ngrde nzxplr-krde. X Nrpa ngr Kxetu Jiszs sc tqetunepx zvz x talvzo-pnzle mztea amrlx.

21 Mz nibr da kcng tqprtilz, Pol kc tqpnzpe drtwrde nzvzngr Jerusalem, mz nzvzki-krbzle mz provins kcng li Masedonia x Akaia. Rpibzle mz lrmakxtr kcng kx, “Mz nibr nzvz-krnge Jerusalem, navz-kzx mzteadau Rom mz nzryapwxpx-krnge elr.” 22 Zbz atwzlr-ngrde ncblo nede nzling, Timoti x Erastzs, kx navz-kaing Masedonia Provins, mzli kc tqmnc-ngrde kxpipz Efiszs mrkc Esia Provins.

Lr Efiszs Kcng Tzrwz-ngrng Mqngr Da Ngyati Drtwrdr Pol

23 Mzli lcdeng mrkc Efiszs kzdung ncblo nzbatrpzlr kzdq nztalwzngr kxetu mz krkcng tzvz-nqblqlr ‘Lrpzki r Kxetu.’ 24 Mrlcde kzdq ncblo kx rwztingr da mz silvz, drtqde Demitrizs. Ncblo lc tqrwztingr madrka' kxtopwz mz silvz kx nzobq-krde apule madrka' mrkc tzangio-ngrdr Atemis, drka' nedr kxmyapxbz. X nzwzngr lc atatrple trau kxetu mz ncblo kcng tzwztrpzng bade. 25 Ayrlwr-lxblrle ncblo nedeng x krkc-kzng nzwz-krdr tqkxmule-esz', sc tqrpipebzle badr kx, “Mzlengeng, nzrngisc-krgu vzpxm mz nzwzngr lc! 26 Krlz-angidramu da kc tqale Pol mrka. Rpile kx gct kx wzngr ncblo mz mqde trngitx-pnzung gct angidrng. Lr Efiszs kxnzkqlung x kzdu-kzng leplz talvzpxle Esia Provins nzlxngitilr nide x batrpzle nzvz-rbr-krdr. 27 Leplz amrlx mz Esia Provins x mz nrlc tulvzo nzangiolr gct kxetu Atemis mzli ka. X trmrlzu leplz nzlxngiti-krdr Pol, murde ma tzpibqtilr nzwz-krgu, x tqesaki nzamrlue-krdr madrka' x tzmrbrtitr drtwrdr nide.” *

28 Kx nzxlrpelr da kc tqpi Demitrizs, drtwrdr kc tqngyatx-zlwzpe, x sc tzkabopeng, tzrpilr kx, “Drka' negr Atemis, nide kxmyalz!” 29 Mzli trboiu leplz amrlx mz taon kc drtwrdr ngya x tzkabong. Zbz zbo ngr ncblo kc sc tzvotr-anipebzng me nzyrlwr-lxblrngr. X nzdwatibzlr ncblo nzling dalr Masedonia Provins. Kzdq drtqde Gaizs x kzdq drtqde Aristakzs, kzteng Pol, nzkilztr-anibzlr mrkc tzyrlwr-lxblrngr. 30 Pol suti drtwrde nzvztr-krbzle mz zbo ngr leplz kc, a' trnzrlr-ngrpwzu kztedeng kcng tzlxngitilr Jiszs. 31 X kzdung kz kzteng Pol kxnzrmailzng mz gzpman ngr Esia Provins, nzatwzlr-kz-ngrbzlr natq, nzrpibzlr kx, “Bzkq aelwa-lzbq-ngrbzme mrkc tzyrlwr-lxblrngr.” X Pol lxngitibzle natqdr.

32 Zbo ngr leplz lcng nardr mrbc zlwz. Mzli kcpwz kzdung leplz tzkabomilr kzdq da x krkc-kzng tzkabomi-kzlr da kzble, murde nzkqlupxbzng trnzkrlzlru da kx tzvz-lxblr-ngrmlr. 33 X kzdung ncblo mz zbo ngr leplz kcng nzrpilr kx Aleksada nide kc tqabzole nztalwzngr lc, murde lr Jiu kcng tzapepxbzlr nide mz mz zbo ngr leplz. X kzdung ncblo lcng nzkabomibzlr natqdr bade. A' Aleksada ayaglqbzle mqde kx namnc-lrping, murde napibzle badr kx lr Jiu kcng trnzbatrpwzlru da kc tqprtz. 34 A' lr Efiszs nzkrlzlr kx Aleksada trangioleu Artemis mz nzngini-krde lr Jiu. X nzkabomitxpxlr amrlx ngrdr da esz', vz vz krlzbzle nabznepi kx li, tzrpi-zvzlr kx, “Drka' negr Atemis, nide kxmyalz!”

35 Zbz kzdq kxetu kc tqngi klak ngr taon kc, sc tzamnc-nrwxpe-ngrde zbo ngr leplz kc. Rpibzle badr kx, “Lr Efiszs! Leplz amrlx nzkrlzlr kx taon nyzgu amrluele Atemis kc tqmyalz x aclvele madrka' kc. X nzkrlz-kzlr kx brbzde kxtr kc tqtaom mz bongavz sc tqyc kz mrka. 36 Trpnzngr ncblo kx narpile kx da lcng trngida-angidru. Mrlc tqyc-ngrde, nrwx nayc x bzkq vz ani nzale-krmu da. 37 Vzmimamu ncblo lcng mrka, a' kx tqmule ke, trpnzngr da kx nzpnatilr mz madrka' kc x trpnzngr da kxtrka kx nzpi-ngrdr Atemis, drka' negu. 38 Nzmu Demitrizs x krkcng tzwztrpzng bade kx tqycbz du badr drtwr kx napilr, e rnginyzgu kot kx na-atubqtibzle nzvz-rbrngr kcng tzpipxlr. 39 A' nzmu kx tqsuti drtwrmu nzrpingr kzdu-moung da, na-atubqtiamu mz kot. 40 Murde mz nztutilz-lzbqngr lc tqetu mzbq ka, tr-rblxpwzu mz kzdq kxetu ngr Rom nzrpi-krde kx rnzlvzoku lou scdrng. X trpnzngr drtwr kxmrlz mz nzyrlwrngr kxmule lc. ?X nzmu naveamlr bagu nike waiku, e nike napibzku?” 41 Mz nibr nzpi-krbzle da lc, sc tqayrkrpxpebzle nzyrlwrngr kc. †

20

Pol Yzlu Mou Mz Provins Kcng, Masedonia X Akaia

1 Mz nibr lr Efiszs nzmnc-lrpi-krdr, Pol kqle-lxblrbzleng leplz neng Jiszs kcng, x axglrtxdeng. Zbz rpibzle badr kx, “Nimu lape.” X sc tqrkalzpem Efiszs mz nzvzki-krde Masedonia Provins. ✡ 2 Mz nzvzti-krde provins lc, axglrle lrmakxtr kcng tzmncng elr mz natq kxkqlu. Zbz sc tqkaputrpem Akaia Provins, (ngi kzdq kz drtq Gris). 3 X mnctile elr temz tq. Sc tqoliqtipele nzalilvcngr Siriz Provins mz kzdq lcsu. A' kx krlztipele kx lr Jiu nzyrlqlr drtwr ngr nzrnibqngr nide, sc tqaotipe drtwrde nzvzki-ngrbz Masedonia Provins, murde namcle kzdq kz lcsu kx na-alilvc-ngrde Siriz. 4 Leplz kx nzyrkrneng badr nidr seleng:

Sospata, mrlx Paerzs, doa lr taon Berea,

Aristakzs x Sekodzs nidr rlilrdr doa lr taon Tesalonika,

Gaizs, doa lr taon Drbi,

Tikikzs x Trofimzs nidr doa lr Esia Provins,

x Timoti.

5 Kx nzkrlzmlr ninge Luk mz taon kxetu Filipae, nzrtwayz-kaipzng bagr, sc tzaenzlipelr nigr mz Pol mz taon Troas. *

6 A' nigr rlilrgr mnc-txpwzkr Filipae mz nzmulvztx-krgr Wiki ngr Bret kx trpnzngr yisti ngrde. Zbz prtzkr mz lcsu, sc tqrkalzpemgr mrkc Masedonia Provins. Zbq nzlvqn mz nibrde, lcsu kc sc tqkaputrpebz mz taon kxetu Troas, me tqprtrpe-ngrbzkr mz kztegrng kcng tzrtwayz-kaipzng bagr, x mnctikr elr zbq rlimz.

Pol Atulzmle Kzdq Obla Mz Nzbzngr

7 Mz milzpq ngr Satqde yrlwr-lxblrkr badr kxnzrlxngiting mz Nzmungrkxtr. X Pol sc tqryapwxpebz badr. A' aboipxbzle nzycmne-krde krlzbzle mz aurnrlc, murde narkalz-mop mz nrlc kxngrlxobz. 8 Lam kqlu ngcpxm mz nelvq kc tqycom wq, mrkc tqyrlwrpx-ngrmgr. 9 Kzdq obla, drtqde Yutikzs, wxbupx mz wido, sc tqlalztqbz mz Pol. A' Pol nzycmne-krde kx boipele kc, Yutikzs sc tqatwekipe nemwi, vz sc tqmwitxpe. X sc tqtatxpxpe mrkc wq mz wido ngr nelvq ngrde kratq, tatxom yu mrkc yz. Kzdung leplz nzvoobzng x nzatulzmlr, a' bzpe. 10 A' Pol vzobz x rtctxo-lzbq-ngrbz bade x kaplztxde. Zbz rpibzle mz leplz kcng kx, “Bzkq drtwrmu vz. Sa tqlupe mou.” 11-12 X leplz lcng tzabrtz-zlwz-ngrdr obla kc, tqtulz-mop mz nzbzngr. Zbz Pol yzlutxlzbz badr mz nelvq kc tzyrlwro-ngrmlr, rlopxititxbz bret mz Nzmungrkxtr, x sc tzmu-lxblrpeng. Zbz Pol ycmnebz badr mzli boi, vz vz nrlc ngrlxo. Zbz sc tqvzpe. X leplz lcng sc tzvzmipelr obla lcde ma nyzde.

Pol Nzrmcti-lzbqng Badr Kxnzaclvelr Dzbe Lrmakxtr Kc Efiszs

13 Rtwayzpe-kaikr mz lcsu, x sc tqalilvcpxpekr, tqalilvckipekr mz taon Asos, me na-aprtz-ngrgr Pol. Pimle bagr kxnamule lc, murde narprwikibzle mepz. 14 Zbz mrkc Asos, sc tqprtzpe-mop bagr mz lcsu, x sc tqalilvcpe-mopwzkr mz taon kxetu Mitilin, mz trmctu Lesbos. 15 Nrlc ngrlxobz, alilvcbzkr dwatrkr mepz mz trmctu Kios. Zbz nrlc ngrlxo-mopwz, alilvc-mopwzkr mz trmctu Samos. X mzbq kc mou, sc tqkaputrpebzkr mz taon Miletzs. 16 Pol rneki mz nzkrlz-krbzle mzteadau Jerusalem, mz nzprtr-krbzle mz nzrmulvzngr nzrlakilz-ngrm wit, nzmu kx tqtakitrdele, murde ngi zbq ngr nzvzo-krm Mqngrkxtr. Mz nzmu-krde lcde, aoti pnz kai drtwrde trnzkrlz-krbzleu taon kxetu Efiszs mz nzvz-krgr. Murde nzmncng elr kztedeng kxnzkqlung, x rblx nzmnc-krdr badr mzli kxmrbc txpwz.

17 A' atwzlr-alzu-ngrbzle nrpa mz lr Efiszs, aveatibzle kxnzaclvelr dzbe lrmakxtr kc narmctilr nide mrkc Miletzs. 18 Kx nzkaputrpemlr kc, rpibzle badr kx, “Krlzamu kxmu nzmnc-krbo bamu mzli kcng tqmnc-ngrgu, abzo mzbq kc ayrnrngr tqkaputr-ngrmc Esia Provins, krlzbzle mzli kc tqrkalz-ngrmc. 19 Mzli lc wztrpo mz Kxetu rgu, x mz nzavzo-lzbq-krnge drlemzke' kxkqlu tao, murde lr Jiu nzaetqmlr drtqnge x nzyrlqlr drtwr ngr nznibq-krdr ninge. 20 Krlzamu kx trmnc-lrpiwxu, a' yapwxtipx-zvzx da kx naokatrle nimu mz nzrlxngiti-krmu. X trvz-kapqwxu mz nzalvztr-krnge mz ma kxkqlu. 21 A' ka-lxblrbo natq kx xplr mz lr Jiu x kxtrngiulrJiu, kx naesablqtilr alwx ngrdr, x nao-lxlvrbzng mz Gct, x nalxngitilr Kxetu rgu Jiszs Kxnzmcpx, murde narlapxng.

22 “X mzli ka, mz nzmailzkr Mqngrkxtr, navzpex Jerusalem. A' trkrlzwxu da amrlx kx naprtzm bange mrlcde. 23 Murde krlztxpwo kx mz mztea amrlx kx oklatix, Mqngrkxtr pimle bange kx nzkxpungr x nzmncngr mz presin naprtzmqng bange kalr. 24 Kxmule-esz' nzlu-krnge nayrkrpx ani, a' da kx myapxbz ngi nzayrkrpx-krnge nzwzngr kc tqkam Kxetu Jiszs bange. Nzwzngr lc ngi nzpipx-krnge Nrpakxmrlz, kx Gct aodule leplz mz mrlxde Jiszs.” ✡

25 Rpi-mopwzle kx, “X mzli ka krlz-angidrx kx nimu kcng tqvz-nebaneng mz nzryapwx-krbo kx leplz namnclzbzng mz Gct mz nzngini-krde King rdr, trpnzngr nimu kx namc-moule lc ninge. 26 Mz nzmu-krde lcde, pitxbo bamu mzbq ka, kx nzmu kzdq nimu bz x trlxngitileu Jiszs, trngiu nzvz-rbr-krnge. 27 Murde trmnc-lrpiwxu, a' pi-zpwxbo bamu me pnz drtwr Gct.

28 “Aclvetio-lzbqamu x aclve-kzamu leplz neng Gct mz nzapu-krdr sip. Murde Mqngrkxtr aprcbzle nzwzngr lc bamu. Aclve-angidramu lrmakxtr neng Gct kc tqxpepeleng mz mepyr ngr Mrlxde. ✡ 29 Krlzx kx mz nibr nzrlasz-krnge nimu, ncblo kx nzapulr kuli kzpeto sa navzmqng mz mzlirmu, x narpilr naodatingr dzbe sip ne Gct. 30 X kzdung ncblo mz dzbede nemu sa napokiating, murde leplz neng Jiszs navz-nqblq-alzulr nidr. 31 Mz nzmu-krde lcde, aclvetio-lzbqamu mz leplz kxnzmulr lcng! X nadctipx drtwrmu kx yiz tq, nrlckxbq x nrlckxngrlx, tresaki-pnzwxu nzrngidrlvz-krnge nimu, vzmi drlemzke' kx tao.”

32 Rpi-mopwz Pol badr kx, “Mzli ka amnqtrpo nimu mz nzaclvekr Gct. X veatr-ngrbo bamu kx nadctipx drtwrmu nrpa ngr nzarlapx-krde nimu, murde naokatrle nimu mz nztu-amqngingr mz nzrlxngiti-krmu, x mz nzrtwz-krmu dalr nzrlapx-krmu kalr.

33 “X mzli kc tqmnc-ngrgu, trkcmnz-ngrneu trau o lrpz scmung. 34 A' krlz-angidramu kx wz-katox mz mqnge mz nzrwz-krnge tent, mz nztwz-krnge mclrngeng x mclrdr kztenge kcng tqnginigrng badr. ✡ 35 Mz da amrlx, aelwa-ngrbo mz nzwz-katongr kxmule lc, kx naokatrku krkcng tzsuti drtwrdr da x bzkq mrbrtr natq Kxetu Jiszs kc tqrpile kx, ‘Nzmnc-zpwxkr doa kx okatrle kztedeng myaszpxle nzmnc-zpwxkr doa kx nzokatr.’ Delape. Awi.”

36 Yrkrpxbz nzryapwx-krbz Pol, nzrweong badr zpr, sc tzkrka'peng. 37 Mz nibr nzkrka'-krdr, sc tzyrnitxpeng amrlx ngrdr, x tzkaplztilr Pol x nztcngitxdr nide. 38 Vztx zlwz ngr drtwrdr, myapxbz mz nzrpi-krbzle badr kx trpengr nzmc-krdr mzte. X sc tzvepelr mz lcsu. †

21

Pol Vz Jerusalem

1 Zbz alilvc-rlrukr mz trmctu Kos. Nrlc ngrlxobz alilvckibzkr mz trmctu Rodes. X abzo mrlc, alilvcki-mopwzkr mz taon Patara. 2 X sc tqpotxokr mz lcsu, sc tqmcpe-moukr kc lcsu kx na-alilvckile nrlarnrlc kc Fonisiz. Zbz sc tqprtzpekr elr, sc tqalilvcpekr. 3 Alilvckr krlzbzle mzli kx mc-ngrgr trmctu Saepras. Zbz sc tqyrlqkipekrle mz nrlargr kxmc x alilvc-mopwzkr mz Siriz Provins. Kaputrpzkr mz taon kxetu Taea x potxokr, murde nzrpilr na-apoolr kzdung da mrlcde. 4 Mckr kzdung leplz neng Jiszs mrlcde x mnctikr badr wiki esz'. Nzrpibzlr mz Pol kx bzkq vztr Jerusalem, murde Mqngrkxtr pibzle badr kx sa na-atrkati elr. *

5 A' mzli nyzgr badr kx yrkrpxpele kc, rkalzmgr, sc tqvzopekr badr mz drta'. Nidr amrlx, badr olvz ngrdrng x doa nedrng, vzpxkr badr mz nibr taon kc. Rweokr zpr mz nabz drta' x krka'-lxblrkr. 6 Zbz sc tqarlr-lzbqpekr, x prtzkr mz lcsu. X sc tzyzlupeng mrnyzdrng.

7 Alilvc-moukr mz nzayo-krgr kc prla. Abzokr nzalilvcngr mrkc taon Taea, alilvcbzkr mz taon Tolemais. X pitxbzkr, “Nimu la,” mz mzlegrng mrkc x mnctikr badr zbq esz'. 8 Nrlc ngrlxobz rkalzmgr x kaputrpzkr taon kxetu Sisaria. X vzbzkr ma nyz Filip kc tqlemle Nrpakxmrlz x mnckr badr. Nide kzdq ncblo kcng nzrlimzng tzmcpxng mrkc Jerusalem mz nzokatr-krdr aposol kcng. ✡ 9 Inyxde nzpwxng trnzyrlzung kx nzrplzpxng nrpa kx kabz Gct, mz nzngini-krdr profet neng Kraes. 10 Zbq trkqluu mz nibr nzmnc-krgr mrkc, kzdq kz profet ne Kraes, drtqde Agabas, vzom mrlc Judiz Provins. ✡ 11 Vzm bagr, otile nrkalo Pol, pe-ngrde mqdeng x nanycdeng nide esz'-krde, x sc tqrpipele kx, “Mqngrkxtr rpile kx lr Jiu kcng Jerusalem sa napelr ncblo kx rngisc nrkalo lc, da kc tqwaix, x nakaobzlr mz kxtrngiulrJiu.”

12 Kx xlrbzkr natqde, nigr badr leplz kcng mrkc rnqnibzkr mz Pol kx bzkq vzdz Jerusalem. 13 A' rpimle kx, “?Nike tqaleamu mz nzyrni-krnamu lc x tqayrnibu-ngrmamu drtwrnge? Oliqpex nzvzdzpe-krnge Jerusalem, kxmule-esz' nznibqlr ninge elr mz nzyapwxtipx-krbo Kxetu Jiszs.” 14 Kx mcpekr kx trnatekqtrpwzkru drtwrde, sc tqesakipekr x tqrpipekr kx, “Me pnz drtwr Gct nangida ye.” 15 Mz nibrde, oliqtxkr, x sc tqvzdzpekr Jerusalem. 16 Kzdung leplz neng Jiszs kcng Sisaria, nzvz-kzkrng badr. X nzvzmibzlr nigr mz ma nyz kzdq ncblo, drtqde Mnason, namnckr badr Jerusalem. Mnason dalr trmctu Saepras, x mzli boipem nzvz-nqblq-krde Jiszs.

Pol Rmctile Kxnzaclvelr Dzbe Lrmakxtr Kcng Jerusalem

17 Kx kaputrpzkr kc Jerusalem, mzlegr kcng nzamnctx-angidrlr nigr. 18 Nrlc ngrlxobz Pol x nigr kz vzkr badr nzrmctingr Jemes, x kxnzaclvelr dzbe lrmakxtr kcng tzmnc-kzng Jerusalem. 19 Pol pibzle, “Nimu la,” badr, x sc tqaplxtipebzleng da amrlx kx aletipe Gct mz mzlir kxtrngiulrJiu mz nzwz-krde. 20 Kx nzxlrbzlr natqdeng, nzglqlzlr Gct. Zbz nzrpibzlr mz Pol kx, “Mzlegr Pol, mz nigr, blzmr siu ngr lr Jiu nzlxngitipelr Jiszs, x mrlz-zlwzbz badr nzmnclz-ngrbz mz Lou sc Gct. 21 A' kzdung leplz nzpi-rbrbzlr badr kx tqalvztrq lr Jiu kcng amrlx tzmncng mrkzbleng kx narlr-ngrbzlr Lou sc Mosis. X nzxlrlr kx tqpibzme badr kx bzkq nzpakrlr doa nedrng, x bzkq nzvz-nqblqlr nqmq krgu, nigu lr Jiu. ✡ 22 Leplz lcng sa nakrlzlr kx kaputrpeme. Trmrlzu kzdq zbo ngr leplz nzvzmqng mz nzatrka-krdr nim. 23 Mz nzmu-krde lcde, mrlzm bagr kx na-aleq nike pibzkr bam. Ncblo nzpwxng tqmnckr badr mrka kx nzesalzbzng mz Gct. 24 Vz-lxblramu badr, alqngi-lzbqamu badr, x xpebz nike naxpelr, murde nqnginardr nayrlxolr mz nzayrkrpx-krdr nzesalzkr Nasiraet. X leplz amrlx sa nakrlzlr kx vz-rbr mz da kcng amrlx tzpingr nim. A' mnc-nqblqq Lou kc tqkabz Gct mz Mosis. †

25 A' krlz-kzq kx atwzlrpe-ngrbzkr kc letz mz kxtrngiulrJiu kcng tzrlxngiting. X pipebzkr badr kx navz-nqblqlr kzdung nqmq krgu kxpipz, murde naodutr-lxblrku badr. Nqmq lcde seng: Bzkq nzmung dakxnzng kx ngi blz kr drka'. X bzkq nzrmqng mepyr o nzmu-kzng ncvr animol kx nznibq x mepyr ngrde trnzayrlepxu. X mou bzkq nzrmwiming doa kx trngiu krnalzdr.” ✡

26 Nrlc ngrlxobz, Pol otileng ncblo lcng, sc tzalepelr dalr nzalqngiti-lzbqngr, murde naprtr-moung mz nzangiongr. Zbz vztrpz mz Mangr-nzangiongr, x sc tqadcpxpebzle mz pris kc mrkc, kx zbq rlimz ycbe mz nzyrkrpxkr mzli r nzalqngingr, x blz ngr nzayrkrpx-krdr nzesalz-krdr Nasiraet kc sc tqka-atebzle, dalr nidr amrlx ngrdr.

Pol Nzlolvz

27 Mzli kc zbq kcng rlimz mz nzayrkrpx-krdr nzesalz-krdr tqycpe pipz nzyrkrpx-krde, kzdung lr Jiu kcng trnzlxngitilru Jiszs, nzvzmqng Esia Provins. Kx nzmclr Pol mz makoa ngr Mangr-nzangiongr, sc tzangyatrpebzlr drtwr ncblo kxnzkqlung kxnzmncng mrkc. Nzngyati drtwrdr Pol, x nzdwatibzlr nide. 28 Tzkabong, tzrpi-rbrlr kx, “Lr Israel, okatramu nigr! Ncblo lc tqvz mrkang kqlu, tqalvztr-ngrde leplz amrlx kx nqmq krgu trka, x Lou scgung x Mangr-nzangiongr Yawe trka kz! Kzdq mou da kx trkatxpx-mopwz nzvzmi-krmleng ncblo kxtrngiulrJiu mz nabz Mangr-nzangiongr nyzgu, mz nzatrkati-krde mrkc tqtr!” 29 Nzpilr da lc murde nzmclr Trofimzs lr Efiszs badr Pol mz nabz Jerusalem. X nzpnzkr drtwrdr le vzmitrpe Pol mz nabz Mangr-nzangiongr, myasztrle mrkc tzrlr-ngrbz mz kxtrngiulrJiu.

30 Mzli trboiu lr mzteadau kc atwrnrngr nzkabo-abeapeng x kzdq zbo ngr ncblo kxetu sc tqabzope. Nzdwatibzlr Pol x nzkilzpxmlr mz makoa ngr Mangr-nzangiongr. Mzli kcpwz naonrx ngr makoa kc tqyctrpz mz Mangr-nzangiongr nzapqbrtr, murde ma tzatrkatilr Mangr-nzangiongr. 31 Mzli kc tzabzbe-ngrdr nzrnibqngr nide, nrpa kc tqkrlzpebzle kamadz ngr ami ngr Rom, kx lr Jerusalem amrlx sc tztutilz-lzbqng. 32 X sc tqotipe kamadz kc kzdung kxetu ngr ami nedeng x ncblo ngr vea kxnzkqlung, x nzvoobzng mz zbo ngr ncblo kc. Kx nzmcpebz leplz kcng nide badr ncblo ngr vea kcng, nzesaking nzvibrti-krdr Pol. ‡

33 Kamadz ngr ami kc, kx krlzbzle mrkc, sc tqotipebzle Pol x rkabz natq mz ncblo nedeng kx napelr Pol mz sen nali. Zbz veabz mz zbo ngr ncblo kc rpibzle kx, “?Ncblo kznilc krlc x nike vz-rbr-ngrde?” 34 Kzdung nidr nzkabomipxlr da esz' x kzdu-kzng nzkabomipxlr da kzble. Kamadz kc trmc-pnzleu da angidr murde nzkabo-abeangr kc. X sc tqrkapebz natq kx Pol navzmilz mz lrpalvc nyzdr. 35 Zbz mzli kc tzkrlz-ngrbzlr mz ladz kc, sc tzglqpelr nide murde zngya ngr drtwr leplz kcng etu-zlwzpe. 36 Leplz kcng amrlx tzyrkr-nqblqbzlr nidr, tzkabong tzrpibzlr kx, “Nanibq!”

Pol Ycmnebz Mz Zbo Ngr Ncblo Kc

37 Mzli kcpwz tzvzmitr-ngrdr Pol mz lrpalvc nyz ncblo ngr vea, sc tqycmnepebz mz kamadz ngr ami kc mz natq lr Grik, rpibzle kx, “Kxetu lc e, napibo du ena bam da.” Zbz kctitxpx kamadz ngr ami kc, sc tqrpipebzle kx, “E krlzq natq lr Grik! 38 ?E nim lr Ijipt kc mzli lcmonrng ena, tzotang badr gzpman x mailzpxle ncblo nedeng siu-pwx (4,000) lzke o trtingr? Dzbede lc nzrpibz ‘Kxnzrnibqng mz toki.’ ” 39 Rpibz Pol kx, “Ninge lr Jiu. Mzke' nzmc mz taon kxmyapxbz Taszs, mz Silisia Provins. Suti drtwrnge nzycmne-krbo mz zbo ngr leplz mrka.” 40 Rlr-ngrbz kamadz kc. Zbz Pol kc tqtuopem mz ladz kc, x ayaglqbzle mqde mz leplz, murde namnc-lrping. Mzli kc tzmnc-lrpi-ngrdr, Pol kc tqycmnepebz badr mz natqdr.

22

1 Rpibz Pol mz zbo ngr leplz kcng kx, “Trtengeng x mzlengeng, lalztq-kaipa'mu bange mz nzatubqti-lzbq-krbo bamu!” 2 Kx nzxlrbzlr nzycmne-krbzle badr mz natqdr, sc tzmnc-lrpitxpeng. 3 Rpibzle kx, “Ninge kzdq lr Jiu, x mzke' nzmc Taszs, taon kxetu ngr provins kc Silisia. Nzabutinge mrka Jerusalem. Siklutrpo mz Gamaliel x nzalvztrp bange nzrma-nqblq-angidrngr Lou sc melrmqgung. Mz nzmu-krde lc, drtwrnge pqtr-zlwzbz mz Gct, da kc tqwai nimu amrlx mzbq ka. *

4 Atrkatixng kxnzrvz-nqblqng ‘Lrpzki ngr Kxetu’ x batrpo nzbz-krdr. Olvz x ncblo lolvzxng x adwatrxng mz presin. 5 Nardr Pris x kxnzetu ngr Kansrl kcng amrlx nzkrlzlr nzrpipxngr kx da zpwx lc tqpix. Kzdq mzli nzkatimlr bange letz kx nzyrbz mz mzledr, lr Jiu kcng tzmncng Damaskzs. Zbz vzx mrkc mz nzrlolvzngr leplz lcdeng x yzlumimcng Jerusalem murde na-ayrplapxng.

6 “X mz nzvo-krnge kc, tqvztinepemc Damaskzs, x esotinepebzle mzli kc bea. Zbz pwrkilvc-ngrne kzdq zyzlr kx xplr. Vzom bongavz x mnctxpx-pnzmc elr. 7 Tatxox mz drtc', x xlrx kzdq natq rpimle bange kx, ‘?Sol, Sol o, nike tqatrkati-ngrn ninge?’ 8 Rpibo kx, ‘?Nim neke, kx kxetu?’ Rpimle kx, ‘Ninge Jiszs kc Naszret tqatrkatiq.’ 9 Ncblo kcng tqnginigr badr nzmclr zyzlr kc, a' tryrplatitru nardr natq kc tzpim bange. 10 Rpibo kx, ‘?Kxetu, nike na-alepex?’ X rpimle bange kx, ‘Tulz x vztr Damaskzs. X mrla sa napibz bam da kc tzmcpx-ngrm na-aleq.’ 11 Mzke' kctx pnz, murde nzpnaprkr zyzlr kc le. X kztengeng nzmalebzlr mqnge, sc tzvzmitrpebzlr ninge mz taon lcde.

12 “Kzdq nigu lr Jiu, drtqde Ananaeas, mnc Damaskzs. Nide ncblo kx angio-zvzle Yawe, Gct rgu, x vz-nqblq-zvzle lou scgung. X lr Jiu kc-kzng amrlx tzmncng Damaskzs nzamatq-zlwzlr nide. 13 Vzm, tutxtrp bange, x rpimle kx, ‘Mzlenge Sol, obq mou!’ X mzli kcpwz obqlzbo, sc tqmcpex nide. 14 Zbz sc tqrpipemle bange kx, ‘Gct ngr melrmqgung mcpxpele nim mz nzkrlz-krm me pnz drtwrde, x nzmc-krm Krkc Tqtubq-esz'ngr x nzxlr-ngrbz natqde. 15 Murde napipxbzme mz leplz amrlx, mz nike mcbzme x xlrbzme bade. 16 ?X mzli ka nike na-aenzli mou? Tulz x wrkxtr mz nzrlxti-krbzme mz Gct nzipq-krde nim.’ †

17 “Mz nibz nzvz-nqblq-krnge natqdeng, yzlu-moux Jerusalem. X kzdq zbq mzli kc tqkrka'-ngrne mz Mangr-nzangiongr, obq-rmwiblex. 18 X mcx Kxetu, rpimle kx, ‘Ngrlr! Rlasztx-anipwz Jerusalem. Murde sa napxtxpx-ngrdr nzpipx-krm ninge mrka.’ 19 Rpibo kx, ‘Kxetu, nzkrlz-angidrlr kx vzx mz mangr-nzkrka'ngr nyzgrng, lolvzx x vibrtixng krkcng tzlxngitilr nim. 20 X mzli kc Stivin tqpipx-ngrde nim, x tznibq-ngrde, tu-kzx mrkc, x abrtzlvz-kzx nzrnibqngr mz nzaclve-krnge lrpz scdr krkcng tzrnibqng nide.’ 21 Rpim Kxetu bange kx, ‘Vz, murde sa na-atwzlr-rlru-ngrbo nim mz kxtrngiulrJiu!’ ”

22 Sc tzlalztqbzng mz Pol krlzbzle mzli kx pi-ngrbzle da lc. A' sc tzabzopelr nzkabo-krdr mz natqdr kxetu, tzpilr kx, “Nanibq! Trtakitrpedeu nzlu-krde!” 23 Mzli kc tzne-ngrdr, tzayaglqlr lrpzdrng mz zngya ngr drtwrdr, x tzrlxlzng bq r nrlc wq. 24 Kamadz kc rkabz natq mz ncblo ngr vea nedeng kx navzmitrlr Pol mz lrpalvc nyzdr, x naviplalr, x na-aveatrlr kx nike lr Jiu kcng tznelvz-ngrdr nide. ‡

25 A' mzli kc tzpeo-ngrdr Pol mz nzrviplangr, rpibzle mz kxetu r dzbe ncblo ngr vea kx trtqki-esz' (100) kc tqtu mrkc kx, “?Nzmu-krde ke, tubq mz lou sc lr Rom nzrviplangr ncblo kx gzpman ngr Rom rlr-ngrbzle nzprtr-krde mz dzbede kc tqmyapxbz, a' trnztwz-kaiu mz kot?” 26 Kx xlrbz kxetu kc natqde, vzbz mz kamadz, x rpibzle kx, “?Krlz-kzq kx ncblo lc prtr mz dzbede kc tqmyapxbz?” 27 Zbz kamadz kc vzbz mz Pol x rpibzle kx, “Pim! ?Prtr-kzq mz dzbede kc tqmyapxbz?” Rpibz Pol kx, “Eu.” 28 Rpibz kamadz kc kx, “Trau kx kax kqlu dalr nzrlr-ngrm bange nzprtr-krnge elr.” A' Pol rpibzle bade kx, “A' prtrx elr murde trtenge prtr kai elr.” 29 Mzli lcde ncblo kcng na-aveatrlr Pol, nzteblqtxpxmqng bade. X kamadz kc sc tqmwxlrpe, murde yrplatitrpe narde kx Pol prtr mz dzbede lc tqmyapxbz, a' atolvatxpe-ngrde mz sen. ✡

Pol Tubz Mz Kansrl Nyz Lr Jiu

30 Kamadz kc nartangrti-zpwxle nike lr Jiu kcng tzpipx-ngrdr kx Pol vz-rbr. Zbz nrlc ngrlxobz, sc tzkapxpebz sen ngrde, x sc tqrkape natq kx kxnzetu rdr pris x krkcng tzprtrng mz Kansrl, nayrlwr-lxblrng. Zbz vzmiomle Pol, sc tqatupebzle badr.

23

1 Pol mzte tutxpwz mz ncblo kcng tzprtrng mz Kansrl, sc tqrpipebzle badr kx, “Mzlengeng! Narnge opx angidr mz da amrlx kx alepex mz nzwztr-ngrbz mz Gct.” 2 Mzli lcpwz kzdq kz ncblo drtqde Ananaeas nide Nardr Pris. X pibzle mz ncblo kcng tztu-aepztrpzng mz Pol kx natzlvztrpzlr naode. 3 Rpibz Pol bade kx, “Gct la natzle nim. Murde lqngiq mz nrlarde kxyz, a' nabzm trka zlwz! ?Myx kxnamu nzwxbu-krm mrla mz nzpipx-krm kx trvz-nqblqwxu lou sc Mosis, a' trvz-nqblqwq lou mz nzrpi-krbzme mz ncblo nemqng nztz-krdr ninge?” 4 Ncblo kcng tztutrpzng mz Pol nzrpibzlr kx, “Tqangqbqtitxoq Nardr Pris ne Gct!” 5 Rpibz Pol kx, “Mzlengeng, trkrlzwxu kx nide Nardr Pris, x ma trpitx-pnzwxu da lc. Murde nzyr mz Nzryrngrkxtr kx, ‘Bzkq pi-ngrn natq kx drka'ngr mz nzycmnetrngr kx aclvele lr mrnyzmu.’ ” ✡ *

6 Kx mcpe Pol kx kzdung ncblo kcng mz Kansrl nidr Sadiusi x kzdung kz Farzsi, sc tqetumipxpebz natqde mz ncblo ngr kansrl kcng. Rpibzle kx, “Mzlengeng, ninge Farzsi, x mrlx Farzsi. Nzvzmim ninge mrka murde obqtipxx nztulz-krm leplz mz nzlungr!” 7 Kx pitxbzle natq lc Farzsi x Sadiusi sc tzycmnetitr-lzbqpeng, x kansrl kc sc tqakio-lzbqpe. 8 Murde dzbe Sadiusi nzrpilr kx leplz kx nzbzpeng trpnzngr lc nztulz-krmlr mz nzbzngr, x trpnzngr enjrl x drka' kxnzmncng. A' dzbe Farzsi nzlxngitilr da lcng tq.

9 Nzkabongr kc sc tqetunelz, x kzdung kxnzalvztrng mz Lou sc Mosis kx nznginidr Farzsi nztulzng, sc tzrpipelr kx, “Trpnzngr da kxtrka kx mctrpzkr mz ncblo lc! Mwx kzdq mqngr o enjrl ycmnebz bade!” 10 Nztalwzngr lc tqetu-zlwzpe. Zbz kamadz kc mwxlrlvzpele kx Pol ma tzpesalitxdr. Zbz sc tqrkapebz natq mz ncblo ngr vea nedeng kx navzobzng mz kansrl kc, navecpxmlr Pol, x navzmitrlr mz lrpalvc nyzdr. 11 Mz nrlckxbqtrpz, Pol mcle Kxetu Jiszs. X sc tqrpipebzle bade kx, “Nelzm nabr! Murde sa napipx-kzq ninge mrkc Rom, da kc tqwaipeq mrka Jerusalem.”

Lr Jiu Nzryrlqng Drtwr Mz Nzrnibqngr Pol

12 Mz nourla, kzdung lr Jiu nzyrlwrpx-lxblrng x nzryrlqng kzdq drtwr. Mz nzaxtx-krdr dakxnzng x lue, nzesalz-lxblrbzng mz Gct kx nanibq-zpwxlr Pol, x sc tzmu-ateng x tzrmnq-ateng. 13 X nzkqlu-krdr myaszlzle nzpnu-pwx (40). 14 Zbz nzrpibzlr mz kxnzetu rdr pris x lrtzlvz kcng kx, “Mz nzaxtx-krgr dakxnzng x lue, esalz-lxblrpebzkr mz Gct kx nanibq-zpwxkr Pol, x sc tqmu-atekr x tqrmnq-atekr. 15 Mzli ka nimu badr Kansrl atwzlr-ngrbzmu dq natq mz kamadz ngr ami kc, kx navzmiomlr Pol bamu, murde naxlr-mouamu du da kx napibzle bamu. A' sa naoliqtikr nzrnibqngr nide mzli kc trkrlzoka-ngrmle mrka.”

16 A' mrlx inwe Pol xlrpele drtwr lc. Zbz sc tqvzpe x dwatrpe mz lrpalvc nyzdr, x sc tqpipebzle mz Pol. 17 X Pol sc tqkqlele kxetu r dzbe ncblo ngr vea kcng x rpibzle kx, “Vzmibz obla lc mz kamadz kc. Napibzle bade dq da.” 18 Otibz kxetu r ncblo kcng, sc tqmailzpebzle mz kamadz, x rpibzle kx, “Pol, mrlx kc tqpresin kqlebzle ninge, x rpimle navzmimc obla lc bam, murde rngisc natq kx napibzle bam.” 19 Kamadz kc otibzle mqde, sc tqvzmipxpele, x tqveapebz bade, rpibzle kx, “?Nikc napime bange?” 20 Rpibzle kx, “Lr Jiu kcng drtwrdr esz'ti kx narlxtibzlr bam nzvzmio-krbzme Pol mz Kansrl kc kalrla, murde suti drtwrdr nzxlr-moungr du da kx napibz Pol badr. 21 A' bzkq lxngitiq nidr, murde ncblo nzpnu-pwxng (40) sa namnc-kapqng x na-aenzlilr nide. Nzesalzpebzng mz Gct kx nanibqtx-zpwxlr Pol x sc tzmu-ateng x tzrmnq-ateng. Mzli ka sa tzoliqng nzale-krdrle, x tzaenzlilr nike pnz drtwrm.” 22 Rpibz kamadz kc kx, “Bzkq pinen kx rlwape-ngrme da lc.” X sc tqavzpxpele obla kc.

Pol Nzaprcbz Mz Gavzna Filiks

23 Zbz kamadz ngr ami ngr Rom kc, sc tqkqlepebzle kxetu nede nzling, x rpibzle badr kx, “Oliqti ncblo ngr vea nemung trtqki-nali (200), kxnzvong mz hcsi nzpnu-narlimz (70), x kxnzrmaleng spiz trtqki-nali (200). X oliqamu nzrkalz-ngrm mz nabznepi kc rpwxmz koma mz nrlckxbq, mz nzvz-krmu taon kxetu Sisaria, mrkc tqtungr lrpalvc nyzgu kc tqmyapxbz. 24 Vzmimamu kzdung hcsi navongr Pol, murde ma tzatrka mz nzaprc-ngrbz mz Gavzna Filiks.” 25 Zbz kamadz kc yrle kzdq letz kx rpile kx,

26 “Ninge Klaodizs Lisizs. Letz lc yrbo bam, kx kxetu gavzna Filiks. Nim la.

27 Lr Jiu nzblctibzlr ncblo lc, x nzrpilr nanibqpelr. A' mzli kc tqxlr-ngrne kx nide ncblo kx gzpman ngr Rom rlr-ngrbzle nzprtr-krde mz dzbede kx tqmyapxbz, sc tqvzpebzkr badr ncblo ngr vea nengeng, x sc tqarlapxpekr nide. 28 Rpix nakrlzx nike vz-rbrtileng, zbz sc tqvzmiopebo mz Kansrl nyzdr. 29 Mcpex kx trpnzngr da kxtrka kx alele kx nananide mz nzbz-krde o nzadwatrngr nide mz presin, murde nzotablr-ngrdr dalr lou scdr. 30 Zbz sc tzpipem bange kx kzdung lr Jiu tzryrlqng drtwr mz nznibq-krdr nide. Mz drtwr lc, dekc tqrpi-ngrne kx na-atwzlr-ngrmcle bam. Pibo mz krkcng tzotablrng badr kx na-atubqtilr da lc mz kot me mnc-ngrn.

Nim lape. Ninge kamadz mrka Jerusalem, Klaodizs Lisizs.”

31 Ncblo ngr vea kcng nzatutrlr natq kamadz kc. Nzotilr Pol mz nrlckxbq kc, nzvelr krlzbzlr taon Antipatris. 32 Nrlc ngrlxobz ncblo ngr vea kcng tzvzng mz nanycdr, sc tzyzlupemqng mz lrpalvc nyzdr mrkc Jerusalem. X krkcng tzvong mz hcsi sc tzvopeng badr Pol. 33 Kx nzkaputrpzlr kc Sisaria, nzkabzlr letz kcma mz gavzna kc, x sc tzaprcpebzlr Pol bade. 34 Gavzna kc rlwxle letz kc, x sc tqveatipebzle mz Pol provins kznike vzkimle. Kx krlzpele kx vzkimle Silisia Provins, 35 rpibzle kx, “Naxlr-krlzux nim mzli kc nakaputr-ngrm krkcng tzpipxlr kx vz-rbrq.” Zbz sc tqrkape natq kx Pol namnclvzngr mz jelz mrkc ma kxetu nyzde. Jelz lc tqwz-pnzngr King Herot kc tqmyalz.

24

Nzkotq-krbz Pol Mz Gavzna Filiks

1 Zbq nzlvqn mz nibrde, Ananaeas lc tqngi Nardr Pris badr kzdung lrtzlvzng, x kzdq loyz drtqde Tertzlzs, nzvzong mz taon kxetu Sisaria. Nzvz-ngrdr nzpipx-krdr nzvz-rbrkr Pol mz kot mrkc Gavzna Filiks tqngini-ngrde majzstret. 2 Pol nzkqle, x Tertzlzs sc tqpipxpele nzvz-rbr-krdeng. Rpibzle kx, “Kxetu Filiks, abrtzlvzpekr mzli kxboi kx nzmncngr mz nrwx, murde nzmnclz-ngrbz bam. X mrlzm bagr da kx tekqtrq mz nzokatr-krm nrlarnrlc nyzgr ka. 3 Zvz mz taon nyzgrng amrlx nzmc-krgrle brngz x awi-zlwzbzkr bam, kx kxetu Filiks. 4 A' trsutiu drtwrnge nzrtwz-ngrbz mzli nyzm kxkqlu. A' rlxtibo bam mz zmrlz ngrm, kx lalztqm ena mzli kxpipz.

5 “Mcpekr kx ncblo lc nide ncblo kx atrka da. Tqabzo-zvzle nzotablrngr mz mzlir lr Jiu mz nrlc talvzpx. X mailzle ncblo kcng tzvz-nqblqlr Jiszs kc Naszret. 6 Tqabz-kzle nzatrkatingr nztrkr Mangr-nzangiongr Yawe, x sc tqlolvzpekr nide. {Murde napipxkr nztubq-krde o trtingr mz nzvz-nqblq-krde lou scgr. 7 A' kamadz kc Lisizs vzm x katxpxmle bagr mz nzrtwz-krmle vea. 8 Zbz Lisizs rka natq kx krkcng tzpipxlr kx vz-rbrtile navzmqng bam.} Nzmu na-aveatrq ncblo lc, sc tqkrlzpeq mz nim esz'-krm nzvz-rbr-krdeng amrlx kcng tqpipxkr.” 9 Lr Jiu kcng nzprtrpzng mz nzpipx-krdr da kx vz-rbrtile x nzrpi-kzlr kx da lcng ngi da zpwx. *

10 Gavzna kc aycngrlrbzle narde mz Pol kx naycmne ye. X sc tqrpipebz Pol kx, “Krlzx kx ngini-pnzm majzstret mrka twztiqle yiz kqlupe. X abrtzx mz nzycmne-krnge mz nzaclve-lzbq-krnge. 11 Tr-rblxu nzrtangrti-krm da angidr, murde vz-ngrne Jerusalem mz nzangiongr x zbq kx nzpnu-esz'-nrade-li (12) kc ate. 12 Lr Jiu kcng trnzmclru nztalwz-krgr badr kzdq ncblo mz Mangr-nzangiongr Yawe. Trnzmc-kzlru nzrtrngztio-krnge nelz leplz, mz mangr-nzkrka'ngr nyzgrng o mz kzdq nrlc mz nabz mzteadau. 13 Rblx-kzpz badr nzpipx-krbzlr da kx ngi da angidr mz nzvz-rbr-krngeng. 14 A' naplzpxbo da lc. Angiox Gct ngr melrmqgrng mz nzvz-nqblq-krnge ‘Lrpzki r Kxetu.’ A' tzrpilr kx dzbede lc nzvz-rbrng. A' lxngiti-kzx da kcng amrlx tzyro mz buk ngr Lou x Profet. 15 X obqtipxx da kcpwz tzaenzlilr ncblo lcng, krlc kx leplz amrlx sa natulzmqng mz nzbzngr, kxmule-esz' kxnzmrlzng x kxnztrkang. 16 Mz nzmu-krde lcde, nabztq-ngrde etum bange kx narnge naopx-zvzbz mz Gct x leplz.

17 “Mz nibr nzprpx-krnge Jerusalem mz kzdung yiz, yzlu-moux mz nzrtwz-krbo trau kx nakabo mz Gct x kzdung trau kcng tzatakqti mz nzrka-ngrbz mz lr Jiu kcng trpnzngr scdr da. ✡ 18 Mzli kc tqale-ngrne da lc, dekcpwz tzmc-ngrdr ninge mz Mangr-nzangiongr, mz nibr nzayrkrpx-krnge nzalqngi-lzbqngr mz nzangiongr. Trpnzngr zbo ngr ncblo kx nigr badr x trprtrwxu mz nztutilz-lzbqngr lc. 19 A' kzdung lr Jiu kx nzvzkimlr Esia Provins nzmncng mrkc. Nzmu kzdq da kx tqavz-rbrbole, navzmqng bam mz nzpipx-krdrle. 20 O kx tqmule leplz lcng mrlc napilr da kznike nzmclr vz-rbr-ngrne, mzli kc tqtu-ngrne mz Kansrl kc. 21 A' da esz'txupwz nemipxx mzli kc tqtu-ngrbo badr. Murde rpibo badr kx, ‘Rpiamu kx vz-rbrx mzbq ka murde lxngitix kx leplz kxnzbzpeng nalu-moung.’ ”

22 Zbz Filiks kc tqkrlz-angidrpele ‘Lrpzki r Kxetu,’ sc tqayrkrpxpebzle nzycmnengr kc. X sc tqrpipebzle badr kx, “Mzli kc kamadz Lisizs nakaputr-ngrmle, sc tqobqtrpebo elr.” †

23 Pibzle mz kxetu r dzbe ncblo ngr vea kc kx Pol namncpwz, a' narlr-kz-ngrbzle nzoprtane-krde x bzkq rpwa'-ngrbzle kztedeng nztwz-krmlr nikeng suti drtwrde.

Pol Alvztr-ngrde Filiks Mz Jiszs

24 Mz nibr kzdung zbq Gavzna Filiks nzvzmqng mz olvz rde Drusila, nide lr Jiu. Aveatipele Pol mz presin, x lalztqbz mz nzryapwx-daliti-krbzle Jiszs Kxnzmcpx. 25 Zbz Pol sc tqryapwxtrpe-ngrde da kxtubq mz nzobqkr Gct, nzaclve-lzbqngr, x nzayrplapxkr Gct kc navzm. Filiks kc tqmwxlrpe x sc tqrpipebzle kx, “Mrlzpe! Krlzpeq ye nzvzngr mzli ka. Na-aveati-krlz-mopwc' nim kx tqrngiscnge mzli.” 26 Mzli lc tqobqtipxle kx kzdq mzli Pol narkabz trau, murde na-avzpx-ngrmle nide mz presin. X mz drtwr lc, sc tqaveati-zvzle mz nzryapwx-krdr badr.

27 Yiz li kaputxpx. X mz nibrde Posizs Festzs sc tqtekqtrpele Filiks nzngini-krde gavzna. Filiks rpile namrlzti lr Jiu kcng, murde ma tzota-zvzng. X sc tqrlaszpebzle Pol mz presin. ‡

25

Nzkotq-krbz Pol Mz Gavzna Festzs

1 Zbq tq otx mz nibr Festzs nzkaputr-krmle mz provins kc mz nzngini-krde gavzna, rkalzm Sisaria, sc tqvzdzpe Jerusalem. 2 X kxnzetu rdr pris x lrtzlvz ngr lr Jiu nzpipxlr nzvz-rbrkr Pol. X nzrlxti-kzpzlr mz Festzs kx 3 na-aelwa-ngrbzle badr nzrmrlztingr, mz nzatwzlr-krmle Pol mz nzkotq-krde Jerusalem. A' nzrpilr da lc murde nzryrlq-kapqng drtwr kx nanibqlr Pol mz lrpzki. 4 Rpibz Festzs kx, “Pol nzamnc mz presin kc mz taon Sisaria. X mzli trnaboiu sa nayzlu-moux elr. 5 Kxnzrmailz rmung navzokr badr. X napipxlr nzvz-rbr-krdeng elr.”

6 Festzs mnctilr badr wiki esz', x sc tqvzope Sisaria. Nrlc ngrlxobz sc tqvztrpe mz nabz mangr-nzkotqngr, x sc tqrkape natq kx ncblo ngr vea nedeng navzmitrplr Pol. 7 Mzli kc Pol tqkaputr-ngrbzle, lr Jiu kcng nztu-ngalelvzlr nide, x sc tzrping brmrda ngr natq kx vz-rbrti Pol kx trpnzngr me nztukitrlr. 8 A' Pol aclve-lzbq mz nzrpi-krbzle kx, “Trpnzngr da kx alex kx vz-rbrtr mz lou sc lr Jiu, o mz Mangr-nzangiongr, o mz king kc etu kc Rom.”

9 Kxmule-esz', a' Gavzna Festzs rpile namrlzba lr Jiu kcng, murde ma tzota-zvzng. X sc tqveapebz mz Pol tqrpipebzle kx, “?Mrlz nzvzdz-krm Jerusalem, x na-abzpxm mz da lcng elr?”

10 Rpibz Pol kx, “Tqtutrpo mz kot nyz king kxetu x takitrde nzpipx-krbzme kx vz-rbrx o trtingr mz kot ka. Trpnzngr da kx vz-rbr kx alebo mz lr Jiu, da kc tqwai nzkrlz-zpwx-krmle. 11 A' nzmu kx tqvz-rbrpex mz lou sc lr Rom, x alepex dq da kx nanibq-ngrnge, e tr-rlxtiwxu nzplcsz-krngele. A' nzmu kx trpnzngr da kx ngi da angidr mz natq lcng tzpiti-ngrdr ninge, e mz nzvz-nqblq-krde lou ngr Rom, trpnzngr kx nakaobzle ninge badr. Mzli ka rlxtibo atwzlr-ngrbz ninge mz king kc Rom mz nzkotq-krnge elr.” *

12 Festzs nzryapwxtxng badr ncblo kx nzatubqtilr nide. Zbz sc tqrpipebzle kx, “Rlxtiq nzkotqtr-krbzme mz mz king kc Rom, e sa na-atwzlrpe-ngrbzkr nim bade.”

Festzs Pibzle Pol Mz King Herot Agripz

13 Kzdung mzli mz nibrde, King Herot Agripz Krali kc tqaclvele Provins kc Gzlili x inwede Bernis nzvzmqng mz taon Sisaria, mz nzoklati-krmlr Festzs murde sc tqngini-atede gavzna. 14 Mz nibr nzmncti-krdr mrkc kzdung zbq, Festzs kc tqaopxpebzle mz king nrpa ngr Pol. Rpibzle kx, “Kzdq kc ncblo mrka kx amnctx Gavzna Filiks mz presin sc tqrlaszpele. 15 X kx vzdzx kc Jerusalem, lrtzlvzng x kxnzetu rdr pris r lr Jiu sc tzrlxtipemlr bange kx napix kx mrlx lc vz-rbr.

16 “A' rpibo badr kx lou sc lr Rom tr-rlrpx-ngrdeu nzaprcngr ncblo mz nzbz-krde, a' narmcti-lzbq-kaing badr leplz kcng tzrpilr kx vz-rbr mz kot. Murde napipxle mz kot trnzvz-rbr-krdeu. 17 Kx nzvzmlr mrka, sc trpnz-moungr da kx na-aenzlix, a' mz nrlc kxngrlxobz sc tqwxbuope-ngrne mrkc tzrpipxngr nztubqkr doa o trtingr, x sc tqrpipebo kx ncblo kc navzmitrp. 18 A' nzvz-rbr-krdeng kcng tzpipxlr, trngi-pnzu da kc tqpnz drtwrnge kx napipxlr. 19 Murde nzpipxlr kx nzvz-rbrkr Pol tutr mz kzdung da mz nzrlxngiti-krdr, x mz kzdq ncblo drtqde Jiszs, bzpe, a' Pol rpile sa tqlu. 20 Trkrlzwxu kxnamusr-ngrne trnzesz'ti-kru lc drtwr. Mz drtwr lc, veatibo mz Pol nzmu kx tqmrlzbz bade nzvzdz-krde Jerusalem mz nzabzpx-krngele mz da lcng elr. 21 A' pxtxpx-ngrde. Rlxtile kx na-aclvepwz nide, navz nakrlzbzle mzli kc na-atwzlr-ngrbo nide mz king kc etu kc Rom, mz nzkotq-krde elr.”

22 Rpibz Agripz mz Festzs kx, “Suti drtwrnge nzxlrngr nzycmnekr ncblo lc mz ninge esz'-krnge.” Rpibz Festzs kx, “Xlr-krlzq kalrla.”

King Agripz Lalztqbz Mz Nzycmnekr Pol

23 Nrlc ngrlxobz leplz kcng tzglqlzlr Agripz ncdr Bernis mz nzngini-krdr kxnzetung mzli kc tzvz-ngrmlr mrkc tzyrlwr-lxblrngr. Nzdwatrpzng mz nabz kzdq ma nyz gzpman, mrkc kxnzetung tzlalztq-ngrbzlr mz leplz nedrng. X kxnzetu r ami kcng x kxnzrmailzng lr taon kc nzdwatr-kzpzng. Festzs rkatxbz natq, x Pol kc tzvzmitrpem. ✡ 24 Zbz Festzs kc tqrpipebzle kx, “King Agripz, x nimu lcng amrlx tqmnckr badr mrka, pwxbztiamu ncblo lc! Lr Jiu amrlx mrkc Jerusalem x mrka Sisaria, nzrtwzmqng natq bange, x nznemilr kx nanibq. 25 A' trmcwxu kzdq da kx alele kx nanibq-ngrde. X pnzpe drtwrnge nzatwzlr-krngele Rom, murde rlxtile nzkotqtr-krbzle mz mz king kc etu. 26 Trkrlzkax da kx nayrx mz letz kx nayrbo mz king, mz nzpi-krbo Pol. Mz nzmu-krde lcde, vzmipemc nide bamu mrka, x myapxbz nim, kx King Agripz! Murde mz nibr nzvea-krbzmu da bade, mwx elx sc tqngiscpenge dq da kx nayrx. 27 Murde trtakitrdeu nzatwzlr-krbo ncblo mz King, mz trnzayrbq-zpwx-ngru mz nzryrngr da kznikeng nzrpilr kx vz-rbr-ngrde.” †

26

1 Zbz rpibz Agripz mz Pol kx, “Ycmne ye. Nzrlrpe-ngrbz nzycmne-krm.” Pol atwztqpxle mqde, sc tqabzopele nzycmne-krde mz nzpnzti-krde natq kcng tzpiti-ngrde. 2 Rpibzle kx, “King Agripz, mrlzm bange kx tqtupebo mz mzpq mzbq ka, mz nzayzlu-krbo natq lcng tzpipx lr Jiu tqvz-rbr-ngrne. 3 Myapxbz murde krlzq nqmq krgu, nigu lr Jiu, x da kcng tresz'ti-ngru drtwrgu. Mz nzmu-krde lcde, rlxtibo bam, lalztq-kaip ena bange.

4 “Lr Jiu amrlx nzkrlzlr nqmq krnge, vzne-pnzm mzli kc tqoblabe-ngrne. Mnckr badr mrnyznge, x mnc-kzkr badr Jerusalem. 5 Mz nzmu-krde lcde, nzkrlztipelr ninge mzli boipe. X nzkrlz-kzlr nzrpingr kx tzsuti drtwrdr le, kx prtrx mzli boipe mz Farzsi, dzbede kc tqlolvz-amqngile nzrlxngiti-krgr, nigr lr Jiu. 6 A' mzli ka tux mrka murde nzrpilr kx vz-rbrx mz nzlxngiti-krnge Mevalu Kxnzmcpx kc tqesalz-ngrbz Gct mz melrmqgung. 7 Krlc nzesalzngr angidr kc tqobqtipxkr, nigr neidu lr melrmqgrng kcng nzpnu-esz'-nrade-li (12). X mz nzaenzli-krgrle, angio-zvzkr Gct mz nrlc kxngrlx x nrlckxbq, mz drtwrgr kxpqtr zlwz. X mz nzlxngiti-krnge nzesalzkr Gct lc, dekc tqlctr-ngrm drtwr lr Jiu bange! 8 Kzdung nimu lr Jiu, rpi-zvzamu kx lxngitiamu kx Gct krlzle nzatulz-mou-krmle leplz mz nzbzngr. ?A' memule tqrblx-ngrbzle bamu nzrlxngitingr kx Gct atulzpemle Jiszs mz nzbzngr?

9 “Mzli kc ena, aoti drtwrnge kx na-alex da kx na-atrkati-ngrne leplz kcng tzvz-nqblqlr Jiszs kc Naszret. 10 X alex da lc Jerusalem. Kxnzetu rdr pris nzkamlr bange zmatq, mz nzadwatr-krnge leplz mz presin nedeng kxnzkqlung. X mzli kx nzrpi-ngrdr narnibq-ngrdr, drtwrnge esz'ti badr. 11 Nzwrde kqlu kx lolvzpx-ngrmc nidr mz nabz mangr-nzkrka'ngr nyzgr. X ayrplapxx nidr murde nangi-batrpzle badr nzpivxiti-krdr Jiszs. Ngyati zlwz drtwrnge nidr x vz-kzx mrkzbleng mz nzatrkatingr nidr.” *

Pol Pipxle Nzrmcti-krde Jiszs

12 Rpi-mopwz Pol kx, “Mz kzdq nzvz-krnge lcng, vzx mz taon kxetu Damaskzs, murde kxnzetu rdr pris nzrkamqng zmatq x natq mz nzwzngr. 13 Waile mzli kc tqtavau r nrlc bea, kx king, kx mcx kzdq zyzlr yzlrpx-zlwz-ngrbz, myaszpxle nzpnaprkr nepi, yzlro-ngrm mz bongavz, o-ngale-ngrde ninge x kztengeng. 14 Tatxokr amrlx ngrgr mz drtc' x xlrx kzdq natq mz Erameik kc tqycmne-ngrgu mz mzli nyzgu. Rpimle bange kx, ‘?Sol, Sol o, nike tqatrkati-ngrn ninge? Bzkq biluszpxq ninge, ma tqatrka-lzbqm, murde tryatrpwe'u bange.’ 15 Rpibo bade kx, ‘?Nim neke, kx Kxetu?’ X rpim Kxetu kx, ‘Ninge Jiszs, kc tqatrkatiq. 16 A' tulzm, murde mz drtwr lc adcpx-lzbqpebo bam, mz nzmcpx-krnge nim mz nzngini-krm kxnzawz nenge. Napibzme mz kzdu-kzng leplz kx mcpeq ninge mzbq ka. X sa na-aelwa-ngrbo bam kzdung da mou mzli lc navztrp mz nzpi-kz-krbzmeleng badr. 17 X sa na-arlapxbo nim mz mq kxtrngiulrJiu, kcng tqatwzlr-ngrbo nim badr. X sa na-arlxpx-kzpo nim mz mq lrmrnyzm kcng tzngi lr Jiu. ✡ 18 Murde na-aopxbzme da angidr badr, naesablqtilr alwx x nalxlvrtilr da angidr mz nzrvz-nqblqngr ninge. X naesablqtilr nzxplrkr Setzn, x nao-lxlvrtilr Gct, mz nzmnclz-krbzlr bade. Zbz vzpxm mz nzlxngiti-krdr ninge, sa naipqpxbz Gct alwx ngrdrng, murde naprtrpzng mz leplz nede kcng tqatrpeleng.’ ✡

19 “X mz nzmu-krde lcde, kx King Agripz, ma-nqblqx nzobq-rmwiblengr kc tqvzom Heven. 20 Ryapwxpx-kaipo mz krkcng Damaskzs, x mz nibrde mz krkcng Jerusalem, mz lr Judiz amrlx, x mz kxtrngiulrJiu. Ryapwxbo kx natekqtrlr nqmq nr drtwrdr mz alwx ngrdr x nalxlvrtilr Gct, x na-aelwapx-ngrdr kx nztekqtrpelr nqmq nr drtwrdr mz da kx nzalelr. ✡ 21 Dekc tzlolvzngr lr Jiu ninge Mangr-nzangiongr mrkc Jerusalem, x tzrpilr nanibqlr ninge. 22 A' Gct okatrle ninge krlzmle mzbq ka. Mz nzmu-krde lcde, tux mrka, tqpipxbo da lcng mz leplz amrlx, kxmule-esz' kxnztopwzng o kxnzetung. Da kcng tqyapwxtipxx trblepxu mz nikeng nzpilr profet x Mosis kx nangida. 23 Murde nzpilr kx Kxnzmcpx sa nabz. X sa nanginide doa kx ayrnrngr kx natulz-mou-ngrmle mz nzbzngr x trpengr nzbz-krde. X nayapwxtipxle kx Gct sa na-arlapxle nigr lr Jiu badr kxtrngiulrJiu.” ✡

24 Pol kx krlzmle mrlc mz nzycmne-krde, sc tqkabolvzpe gavzna Festzs, mz nzrpi-krbzle kx, “Lukurnr-ngrn, kx Pol! Nzkrlz-krm la da kxkqlu alukurnr-ngrde nim!” 25 Rpibz Pol kx, “Trlukurnr-ngrne'u, kx kxetu gavzna! Natq kcng tqpix da angidr x me tukitrle ycbz. 26 King Agripz! Nzycmne-krbo bam trotru, murde krlztipeq da lcng. Krlz-angidrx kx xlrpeq Nrpa ngr Jiszs amrlx, murde da lcng tryc-kapqpeu. 27 ?King Agripz, lxngitiq kx da kcng tzyr pnz profet neng Gct da angidr, o trtingr? Krlzx kx lxngitipeq!” 28 Rpibz Agripz mz Pol kx, “?Mzli ka mrbcne, rpiq na-aprtrpeq ninge mz nzlxngiti-krnge Jiszs?” 29 Rpibz Pol kx, “Mzli kxmrbc o kxboi, a' krka'-ngrbo mz Gct kx nim x nimu lcng amrlx tzlalztqmqng bange mzbq ka navz-nqblq-kzamu Jiszs Kxnzmcpx, da kc tqwaix. A' da kx trtingr e sen lcng!”

30 Zbz king kc x gavzna kc x Bernis, x krkc-kzng amrlx nzrkalzmqng. 31 X mz nzvzpx-krdr, sc tzrpi-etrpelr kx, “Ncblo lc trpnzngr da kx alele kx nabz-ngrde o na-adwatr-ngrde mz presin.” 32 X Agripz rpibzle mz Festzs kx, “Takitrde ncblo lc na-avzpxpem mz presin nzmu trnarpipeleu nzkotq-krbzle mz king kc etu kc Rom.”

27

Pol Rkalzm Mz Nzalilvcngr Rom

1 Mzli kc tzaolvztipengr kx kxnzmncng mz presin na-alilvcpelr mzteadau Rom mrkc Itali provins, sc tzaprcpebzlr nidr badr Pol mz kzdq lr Rom drtqde Julizs, kc tqngi kxetu r dzbe ncblo ngr vea kxtrtqki-esz' (100). Dzbede lc tqprtr-ngrde mz ami nzrpibz ‘Ami ne King Kxetu.’ ✡ 2 Ninge Luk x Aristakzs, lr Tesalonika mrkc Masedonia Provins prtzkr badr mz lcsu kx alilvckimle taon Adramitium. Murde na-alilvckile mz taon kznikeng dwatrngr lcsu mrkc Esia Provins. ✡

3 Nrlc kxngrlxobz kaputrpzkr mz taon kxetu Saedon. Kxetu Julizs mrlztitxde Pol, x rlr-ngrbzle nzvz-krde murde namcle kztedeng mz nzrka-ngrbz nikeng suti drtwrde. 4 Alilvc-mopwzkr mz nzrlasz-krgr mrlc. X sc tqalilvckipekr mz nrlar trmctu Saepras kc tqwq-epe, murde nrlarde kc alilvckibzkr wqngr nenq. 5 Alilvc-wickr prla ngr provins kcng Silisia x Pamfilia, x krlzmgr mz taon Maera, mrkc Laesia provins. 6 X mc kxetu Julizs kc lcsu alilvckimle taon kxetu Aleksadria mrkc Ijipt, na-alilvckile Itali provins. Zbz sc tqaprtzpele nigr elr mz nzalilvc-krgr Prla Meditrenia. 7 Alilvc-lrpitinekr zbq kqlupe murde nrlc trka prla. Zbz sc tqesotrpebzkr mz taon Nidzs. Nenq kc tr-rlrpe-ngrpleu nzalilvcpx-moungr rlru kxpipz, sc tqalilvckiopekr mz nrlarde kc tqwq-epe mz trmctu Krit, tqrlaszpekr ncte kc Salmone. 8 Mz nzkawi-krgr ncte lc, rblxtx zlwz, a' esolvztitrkr mepz mz nzalilvcngr. X alilvctrpgr mz kzdq nrlc nzrpibz ‘Nabzn Kxmrlz,’ trycpwzu rlru mz taon Lasea.

9 Mzli boitx nzaenzli-krgr nrlc kxmrlz, a' krlzbzle Oktobz, temz kx nrlc trka-zlwz-ngrde mz nzalilvc-moungr. Zbz Pol kc tqrkapebz natq. 10 Rpibzle kx, “Ncblo lcng, mwx nrlc natrka-zlwzpe. Nzmu na-alilvcku mzli ka, lcsu x kago ngr lcsu amrlx sa naodati, x nabzti kzdung nigu.” 11 A' kxetu Julizs kc lxngiti-txpwzle da kx nzpilr kapten x kzdu-kzng leplz, x trngiu da kc tqpibz Pol. 12 Me dwangr lcsu mrkc trngiu nabzn kxbrngz mz nzaenzlingr mzli kx nrlc trka-ngrde. Mz nzmu-krde lc, ncblo kxnzkqlu-zlwzng nzlxngitipelr na-alilvcpxpengr prla, murde nakrlz-ngrbz taon Finiks mrkc trmctu Krit, murde ngi nabzn kxbrngz kx nadwa-zpwxngr mzli kx nrlc trka-ngrde.

Lcsu Alilvctile Wiki Li Mz Nabz Nenq Kxetu

13 Kzdq nenq kxtopwz vzkimle mz trlaki, x nzpnzkr drtwr ncblo kcng le, nzatutrpelr da kx suti drtwrdr. Mz drtwr lc, nzveclzlr agz, x sc tzalilvc-zlipelr trmctu Krit, x nzesotr-zlwzng mepz. 14 A' mzli trboiu kzdq nounenq kx xplr wqtxom mz trmctu kc. 15 Tztitrle lcsu kc, x drtwrgr kc tqmatxpe nzabzpxngr nzalilvcngr. Zbz sc tzavzopelr nqni ngr lcsu kc x tzrlrpe-ngrbz nztwzkr nenq le, murde rblxpe nzrveti-krde nenq kc. 16 Kx krlzbzkr nrlar Trmctu Klauda kxwq-epe kxpipz, sc tqpe-amqngipekr bot ngrde, a' rblxtitxde nigr. *

17 Nzveclzmlr mz lcsu. Zbz nzpe-ngale-ngrdr lcsu kc kzdung nqvi mz nzamqngi-krdrle. Nzmwxlr-ngrdr ma tzwxlzng mz lvxlzngr drta' mz nabzn Sirtis, mrkc Libia, Afrika. Zbz nzavzolr dalr nzulvzngr lcsu lc mz nrlc kxtrka, murde nalolvzle lcsu mz nztwzkr nenq le. 18 Rtctinepe-ngrde nigr ebio ngr nenq kc. Zbz mz nrlc kxngrlxobz sc tzrtctiope-ngrdr kago ngr lcsu kc prla. 19 Mz zbq kratq sc tzrtcope-ngrdr kzdung dalr lcsu kc mz mqdr. 20 Trlipu kc twztile nigr zbq kqlu kx trmctikru nepi x vri ngr bongavz. X nenq kc nzxplrtx-zlwz-krde sc tqyctx mrkc tqyc-ngrde. X drtwrgr matxpe nzobqtipxngr nzrlapxngr.

21 Mz nibr trnzmutipe-krgru zbq kqlupe, Pol tulzm mz mzlirgr. Sc tqrpipemle kx, “Ncblo lcng, nalalztq-pnzmamu bange x bzkq alilvcpx-pnzmgu trmctu Krit, ma da kang trna-atrkatiu x trmrbrtiu. 22 A' mzli ka, axglrbo nimu. Bzkq nabzmu taprlzm! Trpnzngr nigu kx nabz, a' nangi txpwz lcsu kx naodati. 23 Murde kau Gct kc tqngi nede ninge x tqangiox, enjrl nede vzm bange. 24 X rpimle kx, ‘Bzkq mwxlrq, kx Pol! Sa natutrpzme mz king kc etu kc Rom. X mz nzmrlzti-zlwzkr Gct nim, dekc na-arlapx-ngrde nimu badr krlang tqalilvcnenamu badr!’ 25 Mz nzmu-krde lcde, kx ncblo lcng, bzkq nelzmu taprlzm! Murde lxngitix kx nakxmu-txpwzle da kc tqwai nzpi-krmlele bange. 26 Lcsu ka sa nawxlz mz kzdq mapz ngr trmctu.”

27 Ngipe nrlckxbq kranzpnu-esz'-nrade-pwx (14), x sc tqapetinede nigr nenq mz nabz prla lc, mz kzdq nrlar prla nzrpibz Prla Adrixtik. Mz aurnrlc, nzpnzkr drtwr ncblo kx nzwzng mz lcsu kc kx esotinepebzkr mepz. 28 Zbz sc tzavoopelr kc nqvi prla nzpetr elr da kx mrlepu x nzmclr kx nzbookr mrkc nabx nzpnu-li (20). Mzli trboiu nzale-moulr x nzmclr kx nzboo-krde nabx nzpnu-esz'-nrade-nzlvqn (15). 29 Nzmwxlrng murde lcsu scgr ma tqprtz mz rplz kcng. Zbz nzrtco-ngrdr agz pwx mz mrtwz' kxrm ngr lcsu kc, x sc tzkrka'tipelr nrlckxngrlx. 30 Krkcng tzwzng mz lcsu nzabzlr nzrlaszpxngr lcsu kc. Nzavzolr bot kc prla, x narpi-rbz kx nartco-moulr du kzdung agz mz mrtwz' kx rtwayz ngr lcsu kc. 31 A' rpibz Pol mz kxetu Julizs x ncblo ngr vea nedeng kx, “Nzmu ncblo lcng nadwaszlr lcsu, trpnzngr nzrlapx-krmu.” 32 Zbz ncblo ngr vea kcng nzlakitxpxlr nqvi kcng tqdotrngr bot kc, x sc tqtaope prla.

33 Nrlc kc tqmule nangrlxpxpe, x Pol sc tqrngidrlvzpele nidr amrlx ngrdr nzngq-krdr du dakxnzng. Rpibzle kx, “Aenzlipe-ngrnamu da kx naprtz krlzmle mzbq nzpnu-esz'-nrade-pwxpe (14) ka, x mzli lcng trgalr da kx ngqnamu. 34 A' mzli ka rpibo bamu ngqamu du dakxnzng, nangi dalr nzrlapx-krmu. Trpnzngr nimu kx nabz x kx nrkrdrtqdr na-ataki.” 35 X sc tqrtrngztipebzle kcng bret, awitxbz mz Gct mz mztr, lopxitxde, x sc tqmupe. 36 Dekc tqaxglrle drtwrdr x nidr amrlx ngrdr nzmutx-kzng dakxnzng. 37 Nzkqlu-krgr krlzbzle trtqki-li-nzpnu-rlimz-nrade-esz'mz (276) kx mncomgr mz lcsu kc. 38 Mz nibr nelzdr nzkrlc-krde, sc tzamingrnrpe-ngrdr lcsu kc mz nzrlxo-krdr bxli r wit kcng prla.

39 Nrlc kxngrlxobzle, kc trnzkrlztxtrpwzlru nibr nrlc kc. A' nzmclr kzdq nabzn kx drta'ngr. X sc tzrpipelr kx na-aminilzpelr lcsu kc elr, nzmu kx tqtakitrdele. 40 Zbz nzlakitxpxlr tolva kcng x nzrlrtx-ngrbzlr nzboo-krdrng. X nzyokaepx-kzlr nqvi kc tqlolvzle stia kcng. X sc tzveclzpelr nqni kc mz mrtwz' kx rtwayz, murde nenq natwztrle mepz. 41 A' lcsu kc sc tqwxlzpe mz kzdq mapz kx wxbu prla. Mrtwz' kx rtwayz wxbutxom elr mqngitx pnz, a' mrtwz' kxmq, sc tqtaglctitrpe nrc, wzpe mulide.

42 Ncblo ngr vea kcng nzryrlqpeng drtwr mz nzrnibqtingr krkcng tzpresinqng, murde ma tzwrtrng mepz x sc tzdwapeng. 43 A' kxetu Julizs rpile na-arlapxle Pol, sc tqrpwa'pe-ngrbzle badr. Rpi-alzupwzle mz ncblo kcng tzkrlzlr nzwrngr, kx nadwao-kaing prla x nawrtrng mepz. 44 X krkc-kzng nzblco-kzpzng nzwr-ngrdr trprpa x kzdung muli lcsu kc, x delc tqrlatr-ngrgr amrlx ngrgr mepz.

28

Ningidoe Makxle Pol

1 Mzli kc tqkrlztrpe-ngrbzkr mepz, sc tzpipem bagr kx krlc trmctu Malta. *

2 Lr mrlcde nzmrlzti-zlwzlr nigr. Nztelvzbzlr kc nyr namulq-ngrgr, murde tewa dc x nrlc bao. 3 Pol kc tqrmikanepe nanr, x sc tqyrlqlzpele mz nyr. Zbz kzdq ningidoe kxtrka kc tqngrlapxpem, murde nzulr nyr kc. X sc tqmakxpebzle mqde, x tqdotrpebz. 4 Lr trmctr kcng nzmclr nzdotrkr ningidoe kc, sc tzrpi-etrpelr kx, “Nanginide ncblo kxrnibq, murde kxmule-esz' rlapxpe prla, a' gct rgr kc tqayzlubz da mz leplz tr-rlr-ngrpwzleu bade nzlu-krde.” 5 A' Pol biklrtxlzle ningidoe kc mz nyr, x trpnzngr da kx atrkatrpzle bade. ✡ 6 Sc tzaenzlibzlr nzvaolzkr mqde o nzbz-amrnatx-krde. Nzaenzlilr mzli boitx, a' trtxpnzngr. X sc tztekqtrpelr drtwrdr, tzrpipelr kx nide kzdq gct.

7 Mrkc tqprtz-ngrmgr mepz esotrpz elr kc drtc' kxetu nyz Pzblizs, kxetu r trmctu kc. Abrtzlvzle nigr x prlxtxmle bagr nivz. X zbq tq mnctikr ma nyzde. 8 Trte Pzblizs sc tqyrbq mz nelvq yagoxtx, drtqde pq, x nelzde vo. Pol vztrpz bade, krka'tx, maleobzle nide, x sc tqamrlzpebzle nide mz zyagox kc. 9 Kx nzmc lr trmctu kc nzmrlzkr trte Pzblizs, leplz amrlx kxnzyagoxng sc tzvzpemqng x Pol amrlzbzle nidr. 10-11 Mnctikr Malta temz tq, mz nzaenzli-krgr nrlc kxmrlz. X lr Malta lcng nzkamlr bagr da kxkqlu mz nzamrlue-krdr nigr. Kzdq lcsu dalr taon kxetu Aleksadria nzrpibz ‘Gct kc Tqlipxm’ yc-kapq-kz-ngrde nenq mz trmctu kc. X mzli kc na-alilvcpe-ngrgr mz lcsu lc, lr Malta nzyrlqlzbzlr elr nikeng amrlx nasuti drtwrgr prla, mz nzokatr-krdr nigr. Zbz sc tqalilvcpekr.

Nzalilvcngr Mrkc Rom

12 Mz nzalilvc-krgr lc, alilvctrkr mz taon kxetu Sirakus, taon kxmyapxbz mz trmctu Sisili, murde me nzalilvctrngr lcsu nide lcde. X mnctikr elr zbq tq. 13-14 Rkalzmgr mrkc x sc tqalilvc-mopwzkr, x alilvctrkr mz taon Rejizm. Nrlc ngrlxobz nenq abzole nzwq-ngrm mz ulu. X mz zbq krali sc tqkrlzpebzkr taon kxetu Puteoli, me dwatrngr lcsu, mrkc Itali Provins, murde navzkr Rom. X mckr kzdung mzlegung mz Kraes mrkc Puteoli kx nzrpimlr namnctikr badr wiki naesz'. 15 Lrmakxtr kx nzmncng mzteadau Rom nzxlrlr nzvz-krbzkr. Zbz sc tzrtangrtinepebzlr nigr, murde navebzlr nigr Rom. Nzvzbzng x kzdung nzrmctilr nigr mz mztea Apizs mrkc nzamwangr da, x kzdung nzrmctilr nigr mz kzdq mztea drtqde ‘Ma Nyz Lrnarnrlc Kcng Tq.’ Kx mc Pol nidr, apqtrpzle drtwrde, x awitxbz mz Gct.

Nzmnckr Pol Rom

16 Kx krlz-angidrbzkr kc mzteadau Rom, Pol kc tzrlrpe-ngrbz nzmnc-krde esz'-krde mz kzdq ma. X kzdq ncblo ngr vea tqaclvepwzle nide. 17 Mz nibr zbq kratq, Pol sc tqaveatipeleng kxnzrmailz r lr Jiu mrkc Rom, kx nayrlwr-lxblrbzng bade. Kx nzyrlwr-lxblrpelr, sc tqrpipebzle badr kx, “Mzlengeng! Kxmule-esz' trvecpx-lzbqpwc'u mz lr mrnyzgung x trpibqtiwxu nqmq kcng tqkaom melrmqgung, a' nzadwatrlr ninge mz presin Jerusalem x nzkaobzlr ninge mz lr Rom. 18 Nzaveatrlr ninge kxnzetu kcng Rom. X nzmclr kx trpnzngr da kx vz-rbrtix kx takitrde nzrnibqngr ninge, x nzrpilr narlr-ngrmlr nzvzpe-krnge. 19 A' kx trnzsutiu drtwr lr Jiu nzrlr-ngrm nzvzpe-krnge, delc tqrlxti-ngrne nzkotq-krnge mrka Rom mz mz king kxetu, kxmule-esz' trpnzngr da kx pipxbo kx nzvz-rbrtilr. 20 Dekc tqsutingr drtwrnge nzmc-krnge nimu. Murde naycmnebo bamu, x nakrlzamu kx nzpenge mz sen lc, murde wztrpo mz Kxnzmcpx kc tqobqtipxku, kx na-arlapxle nigu lr Israel.”

21 Nzrpibzlr bade kx, “Trpnzngr letz ngr Judiz provins kx krlzmle nigr kx ycmnetr-ngrde nim. X trpnz-kzngr mzlegu kcng Judiz kx vzm mrka mz nzyapwxti-krmle nim mz da kxtrka. 22 A' rpikr naxlrbzkr natqm, murde mrkang kqlu xlrkr leplz nzpibqti-zvz-krdr dzbede lc tqprtr-ngrn.”

23 Zbz sc tzyrlqpelr kzdq zbq kx navz-mou-ngrmlr. Mz zbq lcde, ncblo kcng tzvzmqng ma kc tqmncngr Pol nzkqlu-zlwzng. Abzo mz nourla, krlzbzle nrlckxbq, yapwx-dalitipxbzle nrpa ngr nzmnclz-krbzlr mz Gct mz nzngini-krde King. X suti zlwz drtwrde kx nalxngitilr Jiszs nzngini-krde Kxnzmcpx, mz nzpipx-krbzle natq amrlx kcng tqyclzm mz Lou sc Mosis x nzryrkr profet mz Nzryrngrkxtr kc kai, kcng tzycmnetr-ngrdr nide. 24 Kzdung nidr nzlxngitilr natqde, a' kzdung trtingr. 25 Murde drtwrdr tresz'tiu mz natqdeng. Zbz mz nzrlasz-krdr mrlc, Pol pi-kzpzle kzdq mou da. Rpile kx, “Mqngrkxtr pi-angidrbzle mz melrmqmung. Murde rpibzle mz profet Asaea kx, 26  ‘Vzbz mz lr Israel, rpibz badr kx, Kxmule-esz' obqamu, a' trkrlzwamuu da angidr. X kxmule-esz' lalztqamu, a' narmu tryrplatrpwzu. 27  Narmu nzamqngipebz, nradrtqmu nzangqpe, x mzpu nzakcpebz, murde pxtxpx-ngrnamu nzmc-krmu, nzxlr-krmu, x nzlxngiti-krmu da angidr. Mz nzmu-krde lcde, rblxbz bamu nzyzlu-krmamu bange, mz nzatubqti-krnge nabzmu.’ ” ✡ 28 X Pol ayrkrpxle nzycmne-krde, nzrpi-krde kx, “Mz nzmu-krde lc, kx mzlengeng, nakrlzamu kx nrpa ngr nzarlapxkr Gct leplz, nzatwzlrpe-ngrbz mz kxtrngiulrJiu, murde sa nalxngitilr nide!” 29 Mz nibr nzpikr Pol da lc, lr Jiu kcng sc tzrlaszpelr ma nyzde. X nztalwzngr kxetu prtxlz mz mzlirdr.

30 Pol mnctile mrlcde yiz li mz kzdq ma kx bilqle namnc-ngrde. X abrtzlvzle krkcng amrlx tzvzmqng nzmc-krdr nide. 31 X trmwxlru nzryapwxpx-zvz-krde nrpa ngr nzmnclz-ngrbz mz Gct mz nzngini-krde King, x nzalvztr-krde kx Kxetu Jiszs nide Kxnzmcpx. X nzrlr-ngrbzlr bade nzryapwx-ngrbz mz leplz amrlx. †

✡ 1:2 Luk 24:33-53

✡ 1:4 Jon 14:15-17, 26; 16:7-8, 13-15

* 1:6 Lr Jiu nzlxngitilr kx Gct sa na-atwzlr-ngrbzle Mevalu Kxnzmcpx nede badr. A' nztwz-rbrlr nzrplzpxkr nrpa kc tqycmnetr-ngrde nide. Murde nzpnzkr drtwrdr le, na-aovxiobzle enqmi rdrng mz nzaclve-krde nrlc, da kc tqwai pnz King Devet. [Sam 89:26-29; Asaea 9:6-7] Mz nzmu-krde lcde, mz drtwr leplz nedeng, Jiszs na-aovxiole lr Rom kcng tzaclvelr Israel mzli lcde, mz nzrtwz-krde zmatq ngr nzngini-krde Mevalu x king kc tqmcpx Gct.

† 1:11 1:9 Kzdung mzli dcbz drtwr ngrde zluli r Gct. Mc Nzvzpxngr 40:34, 1 King 8:10-11, Mak 13:26, 62, x Luk 9:34-36. 1:10 Enjrl nzling nzmnc-kzng mrkc mz butqbr kc tqmznrngr. [Luk 24:4] Mz Lou scdr lr Jiu doa kx nzling napilr da kcpwz mz nzngikr da angidr le. [Lou Kcpwz 19:15] 1:11 Jiszs vzdz Heven zbq nzpnu-pwx (40) mz nibr nztulz-mou-krde. Zbz mz nibr zbq nzpnu-esz' mou, Mqngrkxtr nzavzom, mz zbq kranzpnu-nzlvqn (50) mz nibr nztulz-moukr Jiszs mz nzbzngr. Natq kc tqngi ‘Pentikos’ drtwr ngrde ‘kranzpnu-nzlvqn.’

✡ 1:13 Matiu 10:2-4; Luk 6:13-16; Mak 3:16-19

‡ 1:13 Trkrlzkuu kx nzmu Alfizs kc lcpwz tzpi mz Mak 2:14 kx ngi trtede Livae, krkc tqatakqti takes. Ncblo nzesz'mzng kx blepx lxblr drtqdr Judzs mz Nzryrngrkxtr Kxmrna. Krlc opxm Judzs kcpwz tzpi mz Jon 14:22 x Luk 6:16, a' trngiu Judzs Iskariot.

§ 1:19 1:16 Atutrle Sam 41:9 mz nzrpi-krde kx, ‘X kztenge kc tqabrtr-zlwzbo drtwrnge bade, x tqmukr ncdr, mzli ka nipe-kzde enqmi rnge.’ 1:18 Judzs bzpe mzli kc tzxpengr kxnzetu rdr pris kcng drtc' kc mz muli silvz kcng nzpnu-tq. Kxmule-esz', a' Judzs kc tzpnzbe drtwr kx nide kx rngisc trau kc x xpele drtc' kc. Matiu 27:5 pile kx Judzs ado-lzbq. Mwx nqvi kc tqdo-ngrde yzpr x nrkrdrtqde yrplao mz rplz kx yclzbz, o nrkrdrtqde mwx elx yrplatr mz kzdq da kx malc mzli kc tqtao-ngrde.

✡ 1:20 Sam 69:25

✡ 1:20 Sam 109:8

* 1:26 Nzlxngitilr kx mz nzyckr da, Gct la tqatubqti (Nzyrplapxngr 16:33). A' mz nibr da lc mz Aposol 1:26, trnzpipxpeu mz Nzryrngrkxtr kc ate. Mwx mz nibr nzvzo-krm Mqngrkxtr, sc tqaelwape-ngrbzle badr me pnz drtwr Gct. Mc Aposol 11:12, 27-28, 13:1-2, 15:28, 32, x 21:10-11.

* 2:8 2:3 Nyr tu-ngrde me mncngr Gct mz nzryrngr lc, da kc tqwaile mz Nzryrngrkxtr Kc Kai. 2:7 Mz drtwr lr Jiu kxnzmncng Jerusalem, lr Gzlili drtwrdr mrbrbe x trnzkrlzlru da.

† 2:13 Mesopotemia ngi drtq drtc' kc tqyc mzlir Lue Taegris x Lue Yufretis x mrkc tqyc-ngale-ngrde mrlcng. Mz nibr lr Bxbilon kcng nzlolvz-krdr lr Jiu mz vea mz yiz 605—538 BC kzdung lr Jiu kcng trnzyzlupepqngqu Israel. Nzkqlung nzmnctxng mz kzdung mrkcng tzpi mrlc, x mwx mz nibrde kzdung kz kx nzaclveng nzatwzlrki-ngrdrle mz kzdung kz nrlc. Nzalvztr-lzbqng mz natqdr leplz kcng tzmncng badr. Nrlar Frijz yc mz Esia Provins, nrlarde kcpeng tqyc mz Galesia Provins.

✡ 2:21 Joel 2:28-32; Asaea 13:9-10; 24:21-23; 34:4; Esikel 32:7-8; Joel 2:10-11; 3:15; Emos 8:9

✡ 2:28 Sam 16:8-11

✡ 2:30 2 Samwel 7:12-13; Sam 132:11-12

✡ 2:31 Sam 16:10

✡ 2:35 Sam 110:1

✡ 3:13 Asaea 42:1; 49:6; 52:13; 53:11

✡ 3:14 Luk 23:18-25

✡ 3:21 Matiu 19:28

✡ 3:23 Livae 23:29; Lou Kcpwz 18:15-19

✡ 3:25 Nou 12:3; 18:18; 22:18; 26:4

✡ 4:11 Sam 118:22

✡ 4:13 Luk 12:11-12; 21:12-15; Jon 7:49

✡ 4:24 Sam 146:6

✡ 4:26 Sam 2:1-2

* 4:31 Kzdung mzli Gct aelwapx-ngrde me mnc-ngrde mz nengq. [Nzrlaszngr 19:18; Asaea 6:4]

✡ 4:36 Aposol 9:27; 11:26; 13:2

✡ 5:30 Lou Kcpwz 21:22-23; Galesia 3:13

✡ 5:34 Aposol 22:3

✡ 5:39 2 Be Ngrdr 13:12

✡ 6:1 1 Timoti 5:3-16

* 6:5 Ncblo kcng amrlx nzrlimzng tzmcpxng nztwzlr drtq ngr Grik. Nidr ncblo kcng ayrnrngr tzaclvelr dalr makxtr. Kzdung nidr mwx nznginidr kxnzaclvelr dzbe lrmakxtr mz nibrde. Filip lc blepxbz mz Filip kc tqngi aposol.

† 6:9 Leplz kcng tzprtrng mz ‘Ncblo kx nzarlapxng’ nidr lr Jiu kcng tzyzlu-moung Israel murde nzarlapxng mz nibr nzngini-krdr kxnzawz-nrbalqng.

✡ 6:11 Livae 24:16; Lou Kcpwz 19:16-21

✡ 6:14 Jon 2:19

‡ 6:15 Mztq Mosis pnaprtx kz. [Nzrlaszngr 34:29; 2 Korint 3:7]

✡ 7:3 Nou 12:1

✡ 7:5 Nou 12:7; 17:8; 48:4

✡ 7:7 Nou 15:13-14; Nzrlaszngr 3:12

✡ 7:9 Nou 38:1—50:26

✡ 7:16 Nou 23:15-18; 33:19; 50:13; Josua 24:32

✡ 7:17 Aposol 7:6

✡ 7:18 Nzrlaszngr 1:8

✡ 7:19 Nzrlaszngr 1:10-22

✡ 7:28 Nzrlaszngr 2:14; Aposol 7:35

✡ 7:29 Nzrlaszngr 2:15, 22

✡ 7:30 Nzrlaszngr 3:1-2

✡ 7:30 Nzrlaszngr 3:1

✡ 7:33 Nzrlaszngr 3:5-6

* 7:33 Sadol nzkapx mz nzavzo-lzbq-ngrbz mz Gct.

✡ 7:34 Nzrlaszngr 3:7, 10

✡ 7:35 Nzrlaszngr 2:14; Aposol 7:27

† 7:35 Lr Jiu nzpxtxpx-ngrdr Jiszs kc tqatwzlr-ngrbz Gct mz nzarlapx-krde nidr, da kc tqwai pnz melrmdrng nzpxtxpx-krdr Mosis kc tqatwzlr-ngrbz Gct mz nzarlapx-krde nidr.

✡ 7:37 Lou Kcpwz 18:15; Aposol 3:22

✡ 7:40 Nzrlaszngr 32:1, 23

✡ 7:43 Emos 5:25-27

‡ 7:43 Mz nzangiongr Molek, nzrnibqngr doa kxnztopwzng murde nanginidr blz.

✡ 7:44 Nzrlaszngr 25:40; Hibru 8:5

§ 7:44 Gct yrle natqdeng kcng nzpnu-esz' mz rplz li, x kabzle mz Mosis. Zbz nzyrlqlzmqng mz nabz Bokis ngr Nzesz'tikr Drtwrdr Badr Gct mz nabz Tentkxtr. [Nzrlaszngr 25:16, 21]

✡ 7:50 Asaea 66:1-2

✡ 7:52 Asaea 53:11-12; Jeremaea 23:5; 33:15

✡ 7:53 Galesia 3:19; Hibru 2:2

* 7:55 Ngalrde 55 pile leplz kcng tq tzmncng mz Tqtrbz: (Gct) Mqngrkxtr, Gct (Trte), x Jiszs (mrlx Gct). Mc kz Matiu 28:19, x Nzwrkxtrkr Jiszs, mz Matiu 3:13-17, Mak 1:9-11, x Luk 3:21-22.

✡ 7:56 Daniel 7:13-14

✡ 7:58 Livae 24:14; Lou Kcpwz 17:7; Aposol 5:26; 9:39

✡ 7:60 Luk 23:34, 46

✡ 8:5 Aposol 6:5

* 8:9 Nzryrngrkxtr rpile kx bzkq kx na-alrti da mz dabo x bzkq kx narlr-ngrbz. [Livae 19:26; Lou Kcpwz 18:10-12; 2 Be Ngrdr 33:6; Esikel 13:18-23; Maekz 5:12]

✡ 8:15 Luk 9:51-54

† 8:27 Mzli lc Nubia kzdq kz drtqde Kus x kzdq kz Itiopia. A' Itiopia lc blepxbz mz Itiopia kc mzli ka. Mzli lc, ncblo kc tqwz zvz mz ma kxetu nyz King, navzpxpwz murde ma tqmwimile olvz rde o inyxdeng. Lou scdr lr Jiu trnzrlrpx-ngrdru kx ncblo kxmule lc naprtr-angidrbz mz lr Jiu. [Lou Kcpwz 23:1] Kxmule-esz', a' nzrlr-ngrbz nzangio-krde Gct murde mwx Gct na-arlapx-kzle nide. [Asaea 56:3-8]

✡ 8:33 Asaea 53:7-8

‡ 8:38 Kxmule-esz' ncblo nzvzpx o trtingr, a' nzprtr-ngrbz mz Jiszs vzpxm mz nzrlxngitingr.

* 9:2 Mzli lc kxnzvz-nqblqlr Jiszs kxnzkqlu-zlwzng nidr lr Jiu kx nzangiobeng mz mangr-nzkrka'ngr tzycng mz mztea nyzdr.

✡ 9:16 2 Korint 11:23-29

✡ 9:20 Sam 2:6-7; Matiu 26:63

✡ 9:27 Aposol 4:36-37; 11:26; 13:2

✡ 9:34 Luk 5:24-25; Jon 5:8-9

† 9:43 9:38 Doa nzyrtzmqpwz mz zbq lcde la tqbz-ngrde. Mz nzmu-krde lcde, Pita nao ani txpwz, murde abzo mz taon kc Lida krlzbzle mz taon kc Jopa takitr nabz nepi kxpwx. 9:43 Lr Jiu nzobqszolr ncblo kxnzwztrng mz be animol. Murde nzbxtr-krdr be animol kxbz batrpzle badr trnztakitr-krdeu nzprtrngr mz nzangiongr. [Livae 11:39-40] X wai-kzle nzmnc-krdr badr kxtrngiulrJiu kxmule lc. Pita nzmncng ncdr ncblo lc, kxmule-esz' atrkatile nide mz nqmq kr lr Jiu, murde suti drtwrde nzokatr-krde kxtrngiulrJiu mz nzwztr-krbzle mz Jiszs.

✡ 10:12 Livae 11:1-47

✡ 10:15 Mak 7:14-23

* 10:23 Lr Jiu trnzmnc-lxblrung badr kxtrngiulrJiu. Mz nzadwatrngr kc ncblo lcng, Pita aelwapx-ngrde kx mzli ka abrtzlvzpele kxtrngiulrJiu.

✡ 10:43 Asaea 33:24; 53:4-12; Jeremaea 31:34; 33:8; 50:20; Maekz 7:18-19

✡ 11:15 Aposol 2:4

✡ 11:16 Aposol 1:5; Luk 3:16

✡ 11:19 Aposol 8:1; 21:2

✡ 11:20 Luk 23:26

✡ 11:22 Aposol 4:36; 9:27

* 11:26 11:25 Yiz nzpnu-esz' (10) kapupxpe mz nibr Sol nzyzlu-krde mz taon Taszs. [Aposol 9:30] 11:26 Drtq Kristin nzpi-kaing enqmi r Kraes mz nzxtrngati-krdrleng. [Aposol 26:28] Drtwr ngrde tropxu, a' mwx drtwr ngrde kxnzawz-nrbalqng ne Kraes o Kraes kxnztopwzng o kxnzrpi-zvzng “Kraes.”

✡ 11:30 Galesia 2:1-10

* 12:15 Lr Jiu nzlxngitilr kzdq enjrl kxaclve, krlzle nzadcpx-lzbqngr mz nzobqkr leplz la tqaclvele. Mc Sam 91:11, Matiu 18:10 x Hibru 1:14. Kzteng Pita mwx nzpnzkr drtwrdr le kx enjrl kx okatrle Pita vz-ngrmle nzycmne-krbzle badr.

✡ 13:1 Matiu 27:32; Rom 16:21

* 13:9 13:6 Ba-Jiszs drtwr ngrde ‘mrlx Kxarlapx.’ Elimas drtwr ngrde ‘kxrngineti dabo.’ 13:9 Kxmule-esz' Sol nide lr Jiu x drtqde lc mz natqdr, a' mz nzalvztr-krde kxtrngiulrJiu nzkqlebz drtqde Pol kc tqngi drtq kcpwz mz natq lr Grik.

✡ 13:17 Nzrlaszngr 6:1, 6; Sam 136:11-12

✡ 13:22 1 Samwel 13:14

✡ 13:22 Sam 89:20

✡ 13:23 2 Samwel 7:11-16; Sam 89:2-37; 132:10-12

✡ 13:33 Sam 2:7

✡ 13:34 Asaea 55:3

✡ 13:35 Sam 16:10

✡ 13:39 Rom 3:9-12, 23, 28; 5:12; 2 Korint 5:21; Galesia 2:16

✡ 13:41 Habakuk 1:5

✡ 13:47 Asaea 49:6; Luk 2:32

✡ 13:51 Luk 9:5

* 14:5 Lou sc lr Jiu pile kx leplz kx pivxile Gct navaebq mz rplz. [Livae 24:16] Kxmule-esz', a' mz nzmnclz-krbzlr mz gzpman ngr Rom, lr Jiu trpnzngr scdr zmatq ngr nzrnibqngr leplz.

✡ 14:15 Nzrlaszngr 20:11; Sam 146:6

✡ 14:17 Emos 9:11-12

† 14:26 Nzvzpxkr Pol lc ayrnrngr mz Aposol dckrlzdeng 13—14, twzle yiz esz' x ncte kc.

✡ 15:7 Aposol 10:1—11:18

✡ 15:11 Galesia 2:16; Efiszs 2:8

✡ 15:18 Emos 9:11-12

✡ 15:20 Nou 9:4-6; Livae 17:10—18:30; Aposol 21:25

✡ 15:22 Galesia 2:11-12; 3:10-12; 5:2-3; 6:12

* 15:34 Mz kzdung nzryrngr kcng pnz, ngalrde 34 trnzyrou.

✡ 15:38 Aposol 13:13

† 15:39 Luk trycmnetr-mou-ngrdeu Banabas x Mak mz buk lc, mwx murde vzbz mz Pol mz nzvzpx-krdr. A' mz nibrde Mak sc tqmnc-zpwxtrpebz mz Pol. [Kolosia 4:10; Filemon 23; 2 Timoti 4:11]

✡ 16:1 2 Timoti 1:5; 3:15

✡ 16:3 Aposol 15:20; 1 Korint 9:19-23; Galesia 2:3-4

✡ 16:6 Aposol 19:1-10

* 16:7 Trkrlzkuu kxmu trnzrlr-krpwzu Mqngrkxtr nzprtr-krdr Esia Provins (ngalrde 6) x Bitinia Provins (ngalrde 7).

† 16:40 16:37 Trtubqtru mz lou sc lr Rom kx nzayrplapxngr x nzadwatrngr mz presin ncblo kx gzpman ngr Rom rlr-ngrbzle bade nzprtr-krde mz dzbede lc tqmyapxbz. A' navz-kai mz kot murde nakrlz-zpwxx vz-rbr o trtingr. Gzpman kc Rom xplr angidr mz nzaclve-krde doa kxnzmulr lcng. Nzmu Pol napibzle mz gzpman ngr Rom da kc tzwaibz bade x Saelas, e na-ayrkrpxbzlr majzstret kcng mz nzwz-krdr x na-ayrplapxng nidr mz nzayrplapxngr kx xplr. 16:40 Krlzku kx Luk mnc txpwz Filipae murde mz 17:1-2 trpileu ‘nigr,’ a' rpile ‘nidr.’ Pol prtr-mopwz mz Luk mz Aposol 20:5, mz nzyzlu-mou-krde Filipae.

✡ 17:2 1 Tesalonika 1:9; 2:9; 2 Tesalonika 3:7-10; Filipae 4:16

* 17:3 17:1 Leplz ngr Tesalonika nzkqlu-krdr myaszlzle 200,000. Taon lc ngi kzdq me dwangr lcsu x me nzamwangr x nzxpengr da. 17:3 Trnzaopxpwzu mz lr Jiu kx Nzryrngrkxtr rpile kx Kxnzmcpx na-aetqbz drtqde x naobqszo nide, na-atrkati nide, x nanibq nide. [Sam 22:1-18; 69:8, 11, 20-21; 118:22a; Asaea 53:1-12] Murde nzlxngitilr Natq Gct kx rpile kx Kxnzmcpx nangi king kc etu, na-aovxiole enqmi rdrng amrlx, x na-aclve-alole leplz amrlx. A' trnzlxngitilru natq kzbleng.

† 17:15 Akaia Provins nzrpi-kzlr ‘Gris.’

‡ 17:19 Areopagzs ngi drtq kzdq dzbe ncblo. X ngi kz drtq ma nyzdr x newz kc tqtuo-ngrmle.

§ 17:28 Kzdq lr Grik rpile natq lcng. A' mc kz Job 12:10 x Daniel 5:23. Mz drtwr lr Grik nzycmnengr lcng nzling nzycmnetr-ngrdr Sus, gct rdr kxetu. Pol ayzuobzle mz nzycmnengr kx nzkrlz-zpwxlr, murde nayapwxti-kzpzle Yawe Gct angidr.

✡ 17:30 Matiu 10:5-6; 15:24; Aposol 14:16; Rom 1:18-20; 3:25

✡ 18:2 Rom 16:3; 1 Korint 16:9; 2 Timoti 4:19

* 18:3 Mz drtwr lr Jiu, vz-rbr mz kzdq ncblo nzxpengr mz nzalvztr-krde leplz mz natq Gct. Mz nzmu-krde lcde, kxnzakrlzng nzkqlung nzrnginyzng da kx nzatatr-ngrm trau mz nzokatr-krde nidr mz lrpz, dakxnzng, x mz ma. Mwx Pol nzalvztr-pnzbz bade nzwzngr lc mzli kc tqoblabe-ngrde, murde ngi kz nqmq kr lr Jiu mz trteng nzalvztr-krdr mrlxdrng mz nzwz-krdr.

✡ 18:5 Aposol 16:12; 17:1, 14-15; 2 Korint 11:9; Filipae 4:14-15

✡ 18:18 Nzkqlu-krdr 6:1-21; Aposol 21:24

† 18:23 18:21 Mz kzdung nzryr-ngrng kcng pnz, mrkc tqycngr maki kxmule lc { }, trnzycpxpuu elr. 18:23 Krlc nzabzokr nzvzpxkr Pol kratq. Mwx Pol oklati-moule taon kcng tqmnc-pnz-ngrde mzli kc, krlcde seleng: Drbi, Listra, Ikonizm, x Pisidia Adiok.

✡ 19:19 Lou Kcpwz 18:10-14

* 19:27 19:24 Mz Efiszs, tu elr kc madrka' kxwzpx, nzyrlqpx dalr nzangiongr drka' kx ngi olvz Atemis. Pris ngrdeng trtqki kqlu nzwzpxmqng mz madrka' kc. Leplz ngr mrkang kqlu nzvzbzng Efiszs mz nzangio-krdr Atemis, murde mz drtwrdr aclvele animol kzpetong, nzmwangr, x nzrmikangr. 19:27 Natq Demitrizs lc sc tqatutrpebzle mz nzwzkr Pol. Murde lr Efiszs kxnzkqlung nzlxngitilr Jiszs, x atrkatile zmatq ngr drka' Atemis. Mz nibr kzdung yiz, mzli kc Aposol Jon tqmncpe-ngrde Efiszs, maszlrpx-ngrde Atemis lc mz madrka' kc wzpx, x madrka' kc nzawxtxo. X yiz nzpnu-nzlvqn (50) mz nibrde, leplz kxpipznepwz kx nzangiobelr Atemis lc.

† 19:41 19:35 Klak ngr taon ngi kzdq ncblo kxetu mz taon kc Efiszs. Mz nzwz-krde vz mz mzlir Kansrl ngr taon x gzpman ngr Rom. 19:40 Nzmu kzdq kxetu ngr Rom namcle nzvz-rbr-krdr mz nztutilz-lzbq-krdr, e ma sc tqayrplapxpele leplz kcng x kapxbzle kzdung zmatq mz nzaclve-lzbq-krdr.

✡ 20:1 2 Korint 2:12-13

* 20:5 Luk nipe-moudr badr Pol. [Aposol 16:17]

✡ 20:24 2 Timoti 4:7

✡ 20:28 Sam 74:1-2

✡ 20:34 Aposol 18:3

† 20:38 21:35 Natq Jiszs lcng trnzyro-pnzu mz Nrpakxmrlz kcng, murde natq Jiszs kx kqlu trnzyrtio-pnzung. Mc Jon 20:30-31 x 21:25.

* 21:4 Mz Aposol 20:22-24, Mqngrkxtr pipebzle mz Pol nzvzngr Jerusalem, kxmule-esz' drtqde na-aetqbz elr.

✡ 21:8 Aposol 8:40

✡ 21:10 Aposol 11:27-29

✡ 21:21 Galesia 5:2-6; 1 Korint 9:20

† 21:24 Pol mz nzvzki-krmle mrnyz kxtrngiulrJiu, batrpzle trnztakitr-krdeu nide nzprtrngr mz nzangiongr. Mz nzmu-krde lcde, takitrde nzalqngi-lzbq-krde, murde suti kz drtwrde nzayrkrpx-krde dalr nzesalzkr Nasiraet. Mc Aposol 18:18 x Nzkqlu-krdr 6:1-21.

✡ 21:25 Aposol 15:20

‡ 21:32 21:29 Mz lou sc lr Jiu, kxtrngiulrJiu nzbatrpzlr doa trnztakitr-krdeu mz nzprtrngr mz nzangiongr. X trtubqu mz Lou scdr, mz kxtrngiulrJiu nzprtr-krde mz nabz Mangr-nzangiongr, nzrlasztr-krdr makoa nyz kxtrngiulrJiu kx yctrpz yz. Lr Jiu txpwz kx takitrde nzprtrngr mz makoa kcng tqyctxtrng, krlang makoa nyz olvz x makoa nyz lr Israel. Doa kx trvz-nqblqleu nqmq lc nznibq. 21:32 Mzli kang kqlu lr Jiu kcng Jerusalem nzotang, myapxbz mz mzli r nzrmulvzngr kxnzetung. X mz nzrmulvzngr kang kqlu, gzpman ngr Rom amncpx-zvz-ngrmle ncblo ngr vea mrlc murde na-amnc-nrwx-ngrdr lr Jerusalem.

* 22:3 Gamaliel ngi kxakrlz kx nzamatq zlwz mzli kc tqmncngr Pol. Ni-kzde Farzsi kxprtr mz Kansrl nyz lr Jiu. [Aposol 5:34]

† 22:16 22:14 Krkc Tqtubq-esz'ngr ngi kzdq drtq Kxnzmcpx. [Asaea 53:11; Jeremaea 23:5; 33:15; Aposol 7:52]

‡ 22:24 Kzdung mzli kxnzmncng mz presin nabzng mz nzrviplangr kxmule lc.

✡ 22:29 Aposol 16:22-25, 35-40

✡ 23:5 Nzrlaszngr 22:11

* 23:5 Ananaeas lc tqngi Nardr Pris mz yiz kcng 47—59 AD, blepxbz mz Ananaeas kc Damaskzs tqokatrle Pol. [Aposol 9:10; 22:12] X blepx-kzpz mz Ananaeas kc tqngi ncblo ngr Safira, nidr kcng tzbzpeng. [Aposol 5:1-11] X blepx-kzpz mz Anas kc tqngi kz Nardr Pris mz yiz kcng 6—15 AD mz nibr nzrmcngr mz Jiszs. [Jon 18:13; Aposol 4:6] Opxm kx Ananaeas nzpnzkr drtwrde le Pol tqpokia. A' trtubqu nztz-krdr nide murde mz nzvz-nqblq-krde lou scdr, ncblo nakot kai x sc tzmcpx ate kx tubq o trtingr. A' trtakitrdeu nzrpingr kx ncblo kx trkotq-kaileu vz-rbr x nzayrplapxngr nide.

* 24:9 24:5 Lou sc lr Rom yrlq-kaile nzrlxngitingr amrlx kx takitrde leplz kcng tzmnclzbzngr badr nzvz-nqblq-krdr. Kx trnzrvz-nqblqung lou nznibq. Lr Jiu lcng nzrpilr kx dzbede mz ncblo kcng Naszret ngi nzrlxngitingr kx trtakitrdeu mz gzpman ngr Rom. A' mz ngalrdeng 14-16, Pol aopxbzle kx leplz kcng tzvz-nqblqlr Kxnzmcpx nzprtr-kzng mz nzrlxngitikr lr Jiu, kc tqtakitrde mz gzpman ngr Rom. 24:8 Mz kzdung nzryr-ngrng kcng pnz, mrkc tqycngr maki kxmule lc { }, trnzycpxpqng elr.

✡ 24:17 Aposol 11:27-30; Rom 15:25-28; 1 Korint 16:1-4; 2 Korint 8—9

† 24:22 Opx-angidrbz mz leplz amrlx kx Pol trvz-rbru mz lou scdr lr Rom x vz-nqblq-angidrle lou scdr lr Jiu. Mz nzmu-krde lcde, mz nzprtr-krde mz dzbede kc tqmyapxbz, takitrde nzrlrpxpengr nide. Kxmule-esz', a' Filiks na-ale-kzle da kx mrlzbz mz lr Jiu.

‡ 24:27 Mz nzvz-nqblq-krde lou sc lr Rom, kzdq leplz na-avzpxm mz presin nzmu kx trkotqleu mz nabz yiz kxli. Kxmule-esz', mzli kc Pol na-avzpx-ngrmle, lr Jiu kcng drtwrdr ngyabz mz Filiks mz da kxkqlu. Filiks krlzle kx mzli trnaboiu, narmcti-lzbqng badr mz kot mz nzatubqtingr da lcdeng. Mz nzmu-krde lcde, rlaszpele Pol mz presin mz nzayc-nrwx-krbzle drtwrdr kx ngya. Gzpman ngr Rom aprpxle Filiks mz nzwz-krde murde leplz trnzmnc-lrpi-ngrdru mz nzrmailz-krde.

* 25:11 King Niro nide king r Rom mz yiz lcng. Doa kx gzpman ngr Rom rlr-ngrbzle nzprtr-krde mz dzbede kc tqmyapxbz nzrngiscng zmatq ngr nzrlxtingr nzkotq-ngrbz mz king kxetu Rom. Trpnzngr kx krlzle nzrpwa'-ngrbz da lc.

✡ 25:23 Luk 21:12

† 25:27 King Agripz krlz-zpwxle lou sc lr Jiu, kxmule-esz' trprtru mz nzvz-nqblq-krde nqmq krdr. King Niro nangyati drtwrde Festzs nzmu na-atwzlr-ngrbzle Pol bade, a' trpnzngr nou rde kxtubq. Murde nzwzkr kxnzetung mz provins nzatubqti-krdr dalr provins nyzdrng nidr esz'-krdr x bzkq nzayakukulr King Niro.

* 26:11 Lr Jiu sc tzaenzlilr Gct nzatutr-krde da kx esalz-ngrbzle mz nzatwzlr-krmle Kxnzmcpx mz nzarlapx-krde nidr. Pol lxngitile kx Jiszs atutrpele nzesalzngr lcde. Kxmule-esz' lr Jiu nzkqlung nzrpilr kx nzlxngitilr kx Gct na-atulzmle leplz mz nzbzngr, a' trnzlxngiti-zpwxlru, murde trnzrlxngitilru kx Gct atulzpemle Jiszs.

✡ 26:17 Matiu 28:18-20

✡ 26:18 Asaea 42:7, 16

✡ 26:20 Rom 15:16; Galesia 2:8

✡ 26:23 Rom 8:29; 1 Korint 15:20; Kolosia 1:18; Hibru 1:6

✡ 27:1 Aposol 10:1

✡ 27:2 Aposol 21:18; Kolosia 4:10; Filimon 24

* 27:16 Bot r lcsu o-zlinepwz lcsu rde, a' mz nrlc kxtrka nzveclz mz lcsu.

* 28:1 Nenq kc twztile lcsu scdr prla kilomita trtqki-rpwxmz (900). Nzboi-krde takitr mrka Santz Krus krlzbzle Isabel.

✡ 28:5 Mak 16:18

✡ 28:27 Asaea 6:9-10; Matiu 13:14-15

† 28:31 28:29 Mz kzdung nzryrngr kcng pnz ngalrde 29 trnzyrou. 28:31 Mzli kc tqmncngr Pol Rom, yrbzle letz mz dzbe lrmakxtr kcng Efiszs, Kolosia x Filipae, x mz Filimon.

Rom

1

2

3

4

5

6

7

8

9

10

11

12

13

14

15

16

Nzryr-krbz Pol Mz Lr Rom

Natq Ngr Nzaplxtqngr Mz Nzryr-krbz Pol Mz Lr Rom

Aposol Pol yrbzle letz lc mz lrmakxtr mrkc mzteadau Rom, mzli kc tqmnc-ngrde mz taon kxetu Korint. ✡ Mz drtwr kxnzakrlzng mz Nzryrngrkxtr, yrle mz mzlir yiz 57—58 AD mz nibr nzrmcngr mz Jiszs. Mzli lc ycpwz pipz nzayrkrpx-krde nzvzpx-krde kratq.

Lr Jiu x kxtrngiulrJiu kxnzrlxngiting nzmncng Rom. Pol troklatipeleu nidr, a' xlrle nqmq krdr. Ayrkrpxpele nzryapwxtipx-krde Nrpakxmrlz mrkc Provins kcng Masedonia x Esia, x suti kz drtwrde nzvz-krde Spen mz nzryapwx-krde elr. Mz drtwrde, Rom nangi nou nzwz-mou-krde x lr Rom kxnzrlxngiting naokatrlr nide mz nzvzpx-krde. Mz nzmu-krde lcde, mrlzbz bade nzyokaetipx-zpwx-krbzle badr Nrpakxmrlz kc tqyapwxtipxle, murde nakrlz-angidrlr da kcng tqalvztr-ngrde, murde tralvztrleu lr Rom mzli kc.

Mz letz lc, Pol pipx-zpwxle kxnamu leplz nztubq-krdr mz nzobqkr Gct. X kxmu nzarlapx-krde nidr. Mc Rom 1:16-17 x 3:21-25.

Mrkcng Mz Letz Lc

Pol pibzle badr nike yrle mz letz lc. [1:1-17]

Mz nzobqkr Gct leplz amrlx takitrde nzprtr-krdr mz Hxl. [1:18—3:20]

Jiszs nide lrpzki r Gct mz nzarlapx-krde leplz. [3:21-31]

Be ngr Ebraam aelwapx-ngrde kx Gct atubqtile leplz kcng tzbrti drtwrdr nide. [dckrlzde 4]

Nztubq-krgu mz nzobqkr Gct okatrle nigu. [5:1-11]

Leplz amrlx nzaleng alwx, a' Jiszs aovxiole alwx x nzbzngr. [5:12-21]

Zmrlz ngr Gct kxmyalz trmailzleu leplz mz nzale-krdr alwx. [dckrlzde 6]

Loukxtr tr-rngiscu zmatq ngr nzaprtr-krde kxnzrlxngiting mz Hxl, murde nzbzpeng badr Kraes mz nzaxvctr-krbzlr bade. [7:1-13]

Zmatq ngr alwx nzotablrng badr drtwr kxmrlz mz nabz kxnzrlxngiting. [7:14-25]

Mqngrkxtr wz zvz mz nabz kxnzrlxngiting x nivz lr Gct etu. [dckrlzde 8]

Kxmule-esz' Gct okatrle kxnzlxngitilr Jiszs mz zmrlz ngrde kxmyalz, a' vz zvz nzatutr-kz-krde da kcng tqesalz-ngrbzle mz lr Israel. [9—11]

Leplz neng Gct navz-nqblq-zvzlr natqde lcng. [12—15]

Pol rpibzle kx, “Nimu la,” mz kzdung lr Rom. [dckrlzde 16]

1

1 Ninge Pol, wztrpo mz Mevalu Jiszs, x ryrbo bamu, nimu kxnzrlxngiting mz mzteadau Rom. Gct kqlele ninge mz nzngini-krnge aposol, x mcpxle ninge mz nzryapwxtipx-krbo Nrpakxmrlz. 2 Mzli kc bqnc Nrpakxmrlz lc pipx-pnzbz Gct mz profet nedeng mz nzesalz-krbzle kx sa na-atutrle kalr. X nzyrolr mz Nzryrngrkxtr. 3-4 Nrpakxmrlz lc ycmnetr-ngrde Mrlxde, Kxetu rgu Jiszs Kxnzmcpx. Mz nzngini-krde leplz, nzmikapx mz nqvi lr King Devet. Kxmule-esz' nide leplz, a' Gct aelwapx-zpwx-ngrde mz zmatq ngrde kx xplr kx Jiszs ni-kzde Mrlxde kc tqtr-esz'ngr. X alele da lc mz nzatulz-krmle nide mz nzbzngr. 5 Gct ka-ngrmle bange nzwzkr aposol, mz nzvz-nqblq-krde da kc tqalem Kraes bange mz zmrlz ngrde kxmyalz, murde namailzx leplz amrlx kxtrngiulrJiu mz nzbrtikr drtwrdr nide x mz nzvz-nqblq-krdr natqde. Murde sa nabatrpzle mz leplz kxkqlu nzamatq-krdr Kraes.

6 X prtrpe-kzpzmu mz leplz kcng tqkqle Gct mz nzngini-krdr leplz neng Jiszs Kxnzmcpx. 7 Mz nzmu-krde lcde, tqryr-ngrbo bamu, nimu amrlx kcng tzmncng Rom, tqmrlzti Gct nimu x tqkqlele nimu mz nzngini-krmu leplz kxnztr nedeng. X krka'-ngrne kx Gct Trtegu badr Kxetu rgu Jiszs Kxnzmcpx naokatrlr nimu x na-amnc-zpwxlr nimu.

Pol Suti Drtwrde Nzyapwxtipx-krbzle Nrpakxmrlz Mz Lr Rom

8 Mz nzyzutrkr letz lc, napi-kaipo bamu kx awi-ngrbo mz Gct nimu amrlx, murde nrpa ngr nzbrtikr drtwrmu Jiszs Kxnzmcpx krlzpele mrkang kqlu mz nrlc tulvzo. 9 Wztrpo mz Gct mz mqngrnge atwrnrngr, mz nzpipx-krnge Nrpa ngr Mrlxde. X Gct krlzle kx trmrbrtru mz drtwrnge nimu mz nzkrka'-krnge. 10 Rlxti-zvzbo bade narlr-ngrmle bange nzoklati-krbo nimu. 11 Murde sutitx zlwz drtwrnge nzvz-krbo bamu, murde na-amrlzx nimu mz nzokatrkr Mqngrkxtr x nzrlxngiti-krmu naxplrnepx. 12 Drtwr ngr nzycmne-krbo lc kx sa naokatr-lzbqku, murde nzrlxngiti-krmu sa na-apqtrple drtwrnge x nzrlxngiti-krnge sa na-apqtrpzle drtwrmu. 13 Mzlengeng x inwengeng, suti drtwrnge kx nakrlzamu kx nzwrde kqlupe aotingr drtwrnge nzvz-krbo bamu. A' vzm krlzmle mzli ka sc tqrblxtxbe. Suti drtwrnge nzvz-krbo murde naokatrpo nimu lr Rom mz nzrlxngitingr, da kc tqwaisrpe-ngrne mztea nyz kzdung kz leplz. 14 Murde Gct kapxle natq kx nayapwxtipxbo Nrpakxmrlz mz leplz amrlx mz nrlc tulvzo, myapxbz kxtrngiulrJiu, kxmule-esz' nqmq krdr blepxbz o trtingr, x kxmule-esz' kxnzsiklung o kxtrnzsikluung. 15 Delc tqsutitx-zlwzngr drtwrnge nzpipx-kz-krbo Nrpakxmrlz bamu, nimu lr Rom.

Zmatq Ngr Nrpakxmrlz

16 Glqpx-lzbq-ngrne Nrpakxmrlz, murde angidatile me pnz drtwrnge. Nrpakxmrlz lc tqngi nou zmatq ngr Gct mz nzarlapx-krde leplz amrlx kcng tzbrti zvz drtwrdr Jiszs mz nzlxngiti-krdr Nrpa lc. Lrpzki r nzarlapxngr lc navzki leplz amrlx, abzo mz lr Jiu x kxtrngiulrJiu kc ate. 17 Murde Nrpakxmrlz lc aelwapx-ngrde lrpzki kc tqyrlqbz Gct mz leplz mz nzatubqti-krbzle nidr mz nzobq-krde. Nztubqngr lc yzutr mz nzbrkr drtwr x yrkrpx mz nzbrkr drtwr. Da kc tqwai nzrpikr Nzryrngrkxtr kx, “Nzlukr kxnztubqng tutr mz nzbrtikr drtwrdr Gct.” ✡ *

Takitrde Gct Nzayrplapx-krde Leplz Kxnzaleng Alwx

18 Gct kc tqmncom Heven, ngyati drtwrde leplz x ayrplapxle nidr amrlx mz alwx ngrdrng. Murde nzpxtxpx-ngrdr nzalvztrngr angidrng, a' vz zvz nzvz-nqblq-krdr nqmq ngr alwx. 19 Nzalelr da lc, kxmule-esz' adcpx-lzbqbz badr mz nabzdr x da angidr opx-zpwxbz badr. 20 Yzuo mzli kc Gct tqwz-ngrde nrlc, da lcng amrlx tqwz-ngrde nzaelwapx-ngrbzlr nide mz leplz, kxmule-esz' trnzmclru nide. Nakrlzlr kx nide Gct angidr kc tqwz-ngrde nrlc x rngisc zmatq kx yctx alo. Mz nzmu-krde lcde, trpnzngr me ngi noude mz nzrpi-krdr kx trnzkrlzlru nide. 21 Kxmule-esz' nzkrlzlr kx nide Gct, a' nzpxtxpx-ngrdr nzangio-krdr nide x nzawi-krbzlr bade. Trnzlxngitilru da angidr, a' vz-rbr mz nzyrlq-krdr drtwrdr esz'-krdr mz nqmq kr Gct. Mz nzmu-krde lcde, drtwrdr mrbrtrpz x nzrlxngiti-rbrng. 22 Kxmule-esz' nzrpilr nzyrplapxng, a' nzngqngutx-zlwzng. 23 Murde nztekqtrlr nzangio-krdr Gct angidr kc tqlu alo, tqtr, x tqmyalz, mz nzangio-alzu-krdr mqngr da kxnzlz kxnzapulr ncblo, utc, animol x da kx nzngrlaneng. ✡

24 Mz nzmu-krde lcde, Gct ayrplapxle nidr mz nzrlr-krbzle badr nzmnclz-krbzlr mz zmatq ngr drtwr kxtrka kcng tqyclzm mz nabzdr. Delc tzale-etr-ngrdr da kx mya-zlwzngr drtq. 25 Nztekqtrlr nzlxngiti-krdr nzalvztrngr angidr, mz nzlxngiti-alzu-krdr natq ngr nzpokiangr. Nzangiolr da kcng tqwzngr Kxrpalz, a' trnzangiolru nide kc tqtakitrde nzglqpx-zvz-krgule tqyc tqyc. Eu, angida.

26 Mz nzmu-krde lcde, Gct sc tqaprcpebzle badr nzmnclz-krbzlr mz zmatq ngr drtwr kxtrka kx mya-zlwzngr drtq. Dekc olvz tztekqtrlr nzrmwimi-krdr ncblo, mz da kx vz-rbr-zlwzbz mz nzobqkr Gct, krlc nzrmwimi-alzu-krdr olvz kztedrng. 27 Mz nqmq lcpwz, ncblo drtwrdr bao mz nzrmwimi-krdr olvz x pqtr alzu mz drtwrdr nzrmwimi-krdr ncblo kztedrng. Ncblo lcng nzrtrngzbzng badr ncblo mou da kx mya-zlwzngr drtq. X da kx prpxm elr nztwz-krdr nzayrplapxngr mz nrkrdrtqdr kx takitrde nzvz-rbr-zlwz-krdr lc.

28 Zbz Gct sc tqaprcpebzle badr mz zmatq ngr drtwr kxtrka mz nzrtrngzti-zvz-krbzlr da kx trtakitrpleu nzalekr leplz le. Murde aoti drtwrdr kx trtakitrpedeu nzlxngiti-krdr nide. 29 Nabzdr yrbulzm mz da kxtrka, da kxdrka'ngr, x da kx nzvz-rbr-zlwzng kang kqlu, mz nzngini-krdr kxnztrkibrng, kxnzrkcmnz-ngrng, x kxnzdobu-zlwzng, x kx drtwrdr trkabz mz leplz, kxnzrnibqng, kxnzota-zvzng, kxnzesabrng, kxnzabrtzlvzlr nzaetq-krdr drtq leplz, x kxnzrpikiting leplz. 30 X nzpibqti-kzlr nidr. Nzpxtxpx-zlwz-ngrdr Gct. Nzxpqbrlr-ngrdr leplz. X nzglqpx-lzbqng. Suti drtwrdr nzale-krdr namrlzu r alwx kang kqlu. X trnzamatqlru trtedrng badr lxedrng. 31 Nzngqngung murde trnzlxngitilru kx nzvz-rbrng. X trnzyrlqlru natqdr. Trpnzngr nivz mz nabzdr murde tryc-ngru drtwrdr leplz, a' vz zvz nzaetq-krdr drtqdr. 32 Vz zvz nzale-krdr da lcng, kxmule-esz' nzkrlzpelr mz nabzdr kx Gct rpile kx leplz kxnzmulr lcng takitrde nzbztx-krpwzlr. A' da kx trka zlwz, nzabrtzlvz-kzlr kzdu-kzng leplz kcng tzrtrngz-kzpzng da lcng tqtrka.

2

Gct Sa Na-ayzlu-ngrbzle Da Mz Leplz Amrlx Mz Nzvz-nqblq-krde Da Kx Nzalelr

1 Doa kx rpile kx takitrde leplz nzayrplapx-katongr mz alwx ngrdrng vz-rbr! Trmrlzu nzpibqti-krm nidr mz drtwrm. Murde vz-rbrq mz nzobqkr Gct, mz nzale-kz-krm alwx lcng. ✡ 2 Napipx Gct kx leplz nzvz-rbrng o trtingr. X krlzku kx da kxpipxle tubq zvz. 3 Bzkq rpiq kx narlapxq kalr mz nzayrplapxkr Gct nim, murde vz-rbr-kzq da kc tzwai leplz kcng tqatubqtiq. 4 X bzkq obqszoq nzmyalzkr zmrlz ngr Gct, x nzaenzli-zpwx-krde. Mwx trkrlzwq kx zmrlz ngrde kxmyalz drtwr ngrde kx trayrplapxleu nim mzli ka, murde narnginyzm mzli r nzyzlu-krm drtwrm x nztekqtr-krm nqmq nr drtwrm.

5 A' narm mqngi zlwz murde pxtxpx-ngrn nztekqtr-krm nqmq nr drtwrm. Mz nzmu-krde lcde, aetunepx-zlwzq nzayrplapxkr Gct nim. Mz Mzli Kxmatq kc navzm, Gct sa napipxle kxnzvz-rbrng o trtingr, mz nzvz-nqblq-krde nztubq-esz'ngr-krde. X sa na-ayrplapx-zlwzle kxnzaleng alwx mz zngya ngr drtwrde. 6 Murde sa na-ayzlubz Gct mz doa kxesz' mz nzvz-nqblq-krde da kx alele mz nrlc ka. ✡ 7 Sa nakabzle nzlungr kxboi mz leplz kcng tzvz zvz nzale-krdr da kxtubq, mz nzaenzli-krdr nzamatqkr Gct nidr x nzprtr-krdr mz nzlungr kc tqyc zvz. 8 A' sa na-ayrplapx-zlwzle mz zngya ngr drtwrde leplz kxdrka'-ngrng kcng tzpxtxpx-ngrdr natqde mz nzrpi-krbzle badr da kxtubq x da kx vz-rbr. Murde nzvz-nqblq-zvzlr me pnz drtwrdr esz'-krdr. 9 Gct sa nabatrpzle nzkxpungr x nzetqkr drtq mz leplz amrlx kcng tzalelr da kxtrka. Sa na-ale-kaipzle mz lr Jiu mz nzngini-krdr leplz kcng tqmcpx-kaileng, x kxtrngiulrJiu kcng ate. 10 A' sa nabatrpzle nzmrluengr kxetu x nzmnc-zpwxngr mz leplz amrlx kcng tzalelr da kxmrlz. Sa na-ale-kaipzle mz lr Jiu, x kxtrngiulrJiu kcng ate. 11 Murde mz nzobqkr Gct leplz amrlx nzesz'ting, x kxmu nzayzlu-krbzle da badr tubq zvz.

12 Sa na-adwatr Gct mz Hxl kxtrngiulrJiu kcng tzaleng alwx, kxmule-esz' trnzkrlzlru Loukxtr scde. X sa na-ayrplapxle lr Jiu kcng tzxpqbrlr-ngrdr Loukxtr, mz nzkrlz-zpwx-krdrle. 13 Murde nztubqkr leplz mz nzobqkr Gct, trtutxtrpwzu mz nzxlr-krdr o nzkrlz-krdr Loukxtr, a' vzpxm mz nzvz-nqblq-zpwx-krdrle.

Gct Sa Na-ayzlu-ngrbzle Da Mz KxtrngiulrJiu Mz Nzvz-nqblq-krde Da Kx Nzalelr

14 Krlzamu kx kzdung kxtrngiulrJiu nzvz-nqblqlr natq kc tqkabz Loukxtr, murde nzkrlzlr kx da lcng mrlz, kxmule-esz' trnzxlrlru Lou lc. 15 Krlc aelwapx-ngrde kx kzdung natq mz Loukxtr ycpxpe-kaip mz nabzdr. X mz nabzdr nzkrlzlr mzli kznike nzale-ngrdr da kxmrlz o da kx vz-rbr. 16 Da lcng amrlx sa naprtzng mzli kc Gct naobqtr-ngrde mz nqmq kr leplz amrlx x mz drtwrdr kcng tqyc-kapq. X sa nayrlqle Mevalu Jiszs mz nzpipx-krde kx nqmq kr leplz mrlz o trtingr. Krlc Nrpa kc tqyapwxtipxx.

Gct Sa Na-ayzlu-ngrbzle Da Mz Lr Jiu Mz Kxmu Nzvz-nqblq-krdr Loukxtr

17 Nimu lr Jiu, lalztqmamu bange. Kzdung nimu nzrpilr kx nimu doa neng Gct murde krlzamu Loukxtr. X glqpx-lzbqamu kx tubqamu mz nzobq-krde. 18 Krlzamu me pnz drtwr Gct x krlz-kzamu da kxmrlz x da kxtrka, murde nzalvztrpz bamu Loukxtr. 19 Mz drtwrmu rpiamu kx namailzbzmu leplz kcng tzmnc-mrbrng mz Gct, mz nzalvztr-krbzmu da angidr. 20 Rpi-kzamu kx krlzamu nzalvztrngr leplz kcng tzapulr doa kxnztopwzng, x krkcng trpnzngr da kx pnz drtwrdr. Murde krlzamu Loukxtr mrkc tqyclz-ngrm da amrlx kx takitrde nzalvztrngr angidr x da kx suti drtwr Gct nakrlzku.

21 Alvztramu leplz, a' trvz-nqblqwamuu nzalvztr-krmu lcng. Yapwxtipxbzmu badr leplz kx bzkq nzpnang da, a' nimu ke ye tqpnaamu da. 22 Rpibzmu badr kx nayrlq-angidrlr nzesalz-krdr mz nzyrlzngr, a' trvz-nqblqwamuu natqmu esz'-krmu. Pxtxpx-ngrnamu nzangio-krmu mqngr drka'ng kxnzlz, a' nimu ke ye tqatrkati-lzbqamu mz nzmale-krmu da kx pnatipxmamu mz ma ngr nzangiongr nidr. 23 Glqpx-lzbq-ngrnamu nzmnclz-krbzmu mz Loukxtr, a' rnzlvzoamu Gct mz nzobqkr kxtrngiulrJiu kcng trnzrlxngitiung mz nzxpqbrlr-krmu natqde. 24 X atutramu natq Gct mz Nzryrngrkxtr kc tqrpile kx, “Leplz kcng trngiulrJiu nzpibqtilr Gct murde da kx nzale lr Jiu, mz nzngini-krdr leplz nedeng.” ✡

25 Nzrpakrngr ngi rkx mz nrkrdrtqmu, nimu lr Jiu, kx nimu doa neng Gct. X drtwr ngrde ycbz mz nzvz-nqblq-krmu Lou scde. A' nzmu naxpqbrlr-ngrnamu Loukxtr apuamu leplz kxnzmnc-mrbrng kcng trnzpakru. 26 X leplz kcng trngiulrJiu kx trpnzngr scdr rkx ngr nzrpakrngr mz nrkrdrtqdr, nzngini-krdr doa neng Gct tuo mz nzvz-nqblq-krdr Loukxtr, da kc tqwaile mz lr Jiu. 27 Nimu lr Jiu twzamu rkx ngr Gct lc. Krlzamu x rlwxamu Loukxtr. A' kzdung nimu trnzvz-nqblqlru. A' kzdung kxtrngiulrJiu nzvz-nqblq-angidrlr Loukxtr, kxmule-esz' trnztwzlru rkx ngr Gct mz nrkrdrtqdr. Mz nzmu-krde lcde, mz nzobqkr Gct nqmq lcng li, sa napibzle kx nqmq krmu vz-rbr, a' nqmq krdr tubq.

28 Nznginingr doa ne Gct trtuou mz lxede x trtede nzngini-krdr lr Jiu o mz nzrpakrngr nrkrdrtqde. Murde tr-rblxu nzatrkatingr rkx lcng mz trnzrvz-nqblq-ngru Loukxtr. 29 A' doa kx ngi lr Jiu angidr mrlztile x vz-nqblqle Gct mz nabzde. X rkx angidr alepxm Mqngrkxtr mz nabzde. Nzrpakrngr angidr ngi da kx trnzmcu mz nabz leplz, a' trngi-txpwzu rkx mz nrkrdrtq ncblo. Kxmule-esz' leplz trnzglqlzlru doa lc tqtwzle rkx lc mz nabzde, a' Gct sa naglqlz-zpwxle nide.

3

1 ?Nzmu doa trtubqu mz nzobqkr Gct mz nzngini-krde lr Jiu, myx kxmule, lr Jiu nzmyaszpxlr kxtrngiulrJiu o trtingr? ?X mrlz nzrpakrngr nidr o trtingr? 2 Lr Jiu nzmyaszpxlr kxtrngiulrJiu mz da kxkqlu. X krlc kc tqmyapxbz, Gct yrlqle nidr mz nzaclve-krdr natqde kcng mz Nzryrngrkxtr, mrkc tzyrongr da kcng tqesalz-ngrbzle badr. 3 Da zpwxtx kx kzdung nidr trnzyrlq-angidrlru natqdr mz nzvz-nqblq-krdr Gct. ?A' myx kxmule, drtwr ngrde kx Gct trnayrlq-angidr-kzleu natqde x trna-atutrleu da kx esalz-ngrbzle badr mz Nzryrngrkxtr? 4 Bzkqtx pnz! Murde Gct sa nayrlq-angidrle natqde, kxmule-esz' leplz amrlx nztaong mz da kx nzpilr. Murde King Devet yrle kx, “Tubqq mz nzrpi-krme bange kx vz-rbrx, x mz nzyrlq-krm nzayrplapxngr ninge.” ✡ 5 Mwx kzdung leplz narpilr kx, “?Nzmu alwx rgrng nzaopx-angidrlr nztubqkr Gct x nztr-krde, e nike, vz-rbr mz nzayrplapx-krde nigr Gct mz zngya ngr drtwrde?” 6 Bzkqtx pnz! Murde Gct natubqpwz mz nzpipx-angidr-krde nztubqkr lr nrlc o nzvz-rbr-krdr. 7 A' mwx, kzdq kxdrka'ngr lc narpi-moule kx, “A' nzmu nzpokia-krnge aopx-angidrle kx Gct atutr-zvzle natqde, x batrpzle leplz nzglqpx-krdr nide, drtwr ngrde kx okatrx nide. ?A' nike tqayrplapx-ngrbele ninge?” 8 A' drtwr lc vz-rbr, murde batrple bagu nzrpi-krgu kx mrlz nzale-krgu alwx, murde batrpzle mz leplz nzglqpx-krdr Gct. X kzdung leplz nzpibqtilr ninge mz nzrpi-krdr kx sc tqyapwxtipxx da lc! A' takitrde Gct nzayrplapx-krde nidr mz natq lc.

Trpnzngr Leplz Kxtubq Mz Nzobqkr Gct

9 Pipeku kx lr Jiu nzmyaszpxlr kxtrngiulrJiu o trtingr. A' mz nzobqkr Gct, lr Jiu trnzmyaszpxlru kxtrngiulrJiu, murde leplz amrlx nzmnclzbzng mz zmatq ngr alwx. 10 Da kc tqwai nzpikr Nzryrngrkxtr le kx,

“Trpnzngr leplz kxesz' kxtubq. 11  Trpnzngr kx yrplapx. Trpnzngr kx rtangrtile Gct. 12  A' nzesablqtilr Gct amrlx ngrdr, x drtwrdr esz'ti mz nzale-krdr da kxtrka. Trpnzngr leplz kxesz' kx ale da kxmrlz. 13  X mz nzycmne-krdr nzmailzlr leplz mz nzbatr-krbzlr nzbz-krdr esz'-krdr. Natqdr nzlvati apule nipna kr ningidoe kc tqrtq. 14  Natqdrng amrlx ngi dalr nzrpikitingr, nzrpibqtingr, x nzrpilzngr. 15  Nzoliq-zvzng mz nzrnibqngr. 16  X nzodang x nzaetqbzlr drtq leplz mz nzvzne-krdr. 17  X trnzkrlzlru nzmnc-krdr badr leplz mz nrwx. 18  X trnzamrluelru Gct.” ✡

19 Krlzpeku kx nike pipx Loukxtr pibzle mz lr Jiu kcng tzmnclzbzng mz zmatq ngrde. Loukxtr pile natqdeng murde naopx kx mz nzobqkr Gct leplz amrlx nzvz-rbrng, kxmule-esz' lr Jiu o kxtrngiulrJiu, x takitrde Gct nzayrplapx-krde nidr. Dekc trpnzngr leplz kx narpile kx tubq mz nzobqkr Gct. 20 Mz nzmu-krde lcde, trpnzngr leplz kx natubq mz nzobqkr Gct mz nzvz-nqblq-krde natqdeng amrlx, murde rblxbz mz leplz amrlx nzale-zvz-krdrle. Loukxtr trngiu dalr nzatubqtingr leplz mz nzobq-krde, a' ngi dalr nzaelwapxngr kx leplz kcng trnzyatrpwzung mz nzvz-nqblq-krdrle takitrde nzayrplapxngr nidr murde nzaleng alwx. ✡

Lrpzki R Gct Mz Nzatubqti-krde Leplz Mz Nzobq-krde

21 X mzli ka mz nzvz-krm Kraes, Gct aopx-zpwxbzle lrpzki rde kx natubq-ngrbz leplz mz nzobq-krde. Lrpzki lc trngiu Lou sc Mosis, a' ngi lrpzki kx Gct esalz-ngrbzle mz Lou sc Mosis x mz natq profet kcng bqnc. 22 X lrpzki lc nide sele: Gct aotipe drtwrde kx leplz natubqbzng mz nzobq-krde mz nzbrtikr drtwrdr Jiszs Kxnzmcpx mz nzrkatx-krde alwx ngrdrng. Murde Jiszs atutr-zpwxpele me pnz drtwr Gct x Lou scdeng amrlx. Kxmule-esz' doa kznike, a' krlc lrpzki r leplz nztubq-krbzlr mz nzobqkr Gct. ✡ 23 Murde leplz amrlx nztaong mz alwx x trnzyatrpwzu nzvz-nqblq-krdr nqmq kxmrlz kxtr kc tqyrlqbz Gct badr. 24 A' Gct naka-nrbalqbzle nzrlapxngr lc mz leplz amrlx, vzpxm mz zmrlz ngrde kxmyalz. Murde Mevalu Jiszs xpepxpele alwx ngr leplz amrlx mz nztekqtr-krde nidr mzli kc tqbz-ngrde nidr mz kros. 25-26 Gct tubq-esz'ngr mzli kc x mzli ka. X nztubq-krde drtwr ngrde kx na-ayrplapxle kxnzaleng alwx, murde trpnzngr da kxtrka kx namcle. Gct aenzli-zpwxle nzvz-krm Mevalu Kraes mz nzayrplapx-krde leplz kcng pnz mz alwx ngrdrng. Murde yrlqle Mevalu mz nzngini-krde blz kx naxpepxle alwx amrlx ngr leplz amrlx kcng pnz, krkcng mzli ka x mzli kc navzm. X mz nzngini-krde blz kc, Jiszs katxde alwx ngr leplz kcng tzbrti drtwrdr mepyr ngrde mz nzbz-krde nidr, murde nakatx-kzle nzngyatikr drtwr Gct nidr. Dekc tqatubqti-ngrde nidr mz nzobqkr Gct. Gct tubq-esz'ngr murde ayrplapx-zpwxle alwx amrlx. X atubqtibzle mz nzobq-krde leplz kcng tzlxngitilr Jiszs. Delc Gct tqngi nou nztubqngr amrlx. ✡

27-28 Mz nzmu-krde lcde, trpnzngr doa kx takitrde nzglqpx-lzbq-krde. Murde trpnzngr kx vz-nqblq-zvzle Loukxtr. X nztubqkr doa tuo mz nzrlxngitingr. Mz nzmu-krde lcde, nztubq-krde vztxpxpq mz nzlxngiti-krde Jiszs, a' trngiu mz nzvz-nqblq-krde Loukxtr. 29-30 Nimu lr Jiu, bzkq rpiamu kx Gct lc nide Gct rmu txpwz, x trngiu Gct r krkcng trngiulrJiu. Murde Gct esz'txu kc tqaclvele leplz amrlx. X atubqtibzle lr Jiu mz nzlxngiti-krdr Jiszs x atubqti-kzpzle kxtrngiulrJiu mz nzrlxngitingr kcpwz. ✡ 31 A' mwx kzdung leplz napilr kx nzatubqtikr Gct leplz mz nzrlxngiti-krdr ayrkrpxle Loukxtr. A' bzkqtx pnz! Murde pipxle da kcpwz tqpipx Mosis mz Lou lc.

4

Nztubqkr Ebraam Mz Nzobqkr Gct
Tuo Mz Nzbrtikr Drtwrde Gct

1 Mrlz. Na-aoti drtwrgu Ebraam, kc tqngi melrmqgr, nigr lr Jiu. ?Nike rmctile mz nztubqkr doa mz nzobqkr Gct? 2 Nzmu Gct na-atubqtile nide mz da kx aleleng, tr-rblxu nzglqpx-lzbq-krde. A' mz nzobqkr Gct trpnzngr da kx takitrde nzglqpx-lzbq-krde. 3 Murde Nzryrngrkxtr rpile kx, “Ebraam tubq mz nzobqkr Gct, murde brti drtwrde nide.” ✡

4 Trau kc tztwz leplz mz nzwz-krdr trngiu da kx nzrka-nrbalqngr, murde nzmabztilr trau lc. 5 A' rblxbz mz leplz nzrwztingr nztubqngr lc. Murde ka-nrbalqbz Gct nztubqngr lc mz doa kx brti drtwrde nide kc tqatubqtile kxdrka'-ngrng. 6 Devet pi-kzle da lc mzli kc tqycmnepx-ngrde nzabrtz-zlwzkr ncblo kc tqtubq mz nzobqkr Gct kxmule-esz' trwztileu. 7 Murde rpile kx, “Doa kx nzipq mz alwx ngrde, drtwrde elalz-zlwzm. 8  Murde mz nzobqkr Yawe trvz-rbrpeu.” ✡

Ebraam Tubq Mz Nzobqkr Gct Mzli Kc Trtwzka-ngrde Rkx Ngr Gct

9 Mrlz. ?Myx kxmule, zmrlz ngr Gct lc vzbz mz lr Jiu txpwz, mz nzrpakr-krdr mz rkx ngr Gct? Trtingr! A' vz-kzpz mz kxtrngiulrJiu kcng trnzrtwzu rkx lc. Krlzpeku mrkc tqrpile mz Nzryrngrkxtr kx, “Ebraam tubq mz nzobqkr Gct, murde brti drtwrde nide.” ✡ 10 ?Myx kxmule, Ebraam tubq mz nzobqkr Gct mzli kc trnzpakrka-ngrde mz rkx ngr Gct o mz nibrdepe? Mzli kc trnzpakrka-ngrde! 11 Murde mz nibrde Gct kabzle natq mz Ebraam kx napakr ✡ mz nzngini-krde rkx ngr nzlxngiti-krde nzesalzkr Gct x nztubq-krde mz nzobq-krde. Mzli lc trnzpakrka-ngrde, Ebraam trngiulrJiu, a' tubq mz nzobqkr Gct. Mz nzmu-krde lcde, Ebraam apule trte leplz amrlx kcng tzbrti drtwrdr Gct, kxmule-esz' trnzpakrung, murde navz-nqblqlr nide mz nzbrti drtwrdr Gct. Delc nztubq-krdr mz nzobqkr Gct vzpxm mz nzbrtikr drtwrdr nide. 12 X Ebraam ni-kzde trte lr Jiu kcng tzpakrng, mzli kznike nzvz-nqblq-ngrdr nide mz nzbrkr drtwr kcpwz tqvz-nqblqle mzli kc trnzpakrka-ngrde.

Nzrtwzngr Da Kcng Tqesalz-ngrbz Gct Vzpxm Mz Nzrlxngitingr Natqde *

13-15 Esalz-ngrbz Gct mz Ebraam kx sa nakabzle nrlc atwrnrngr bade x doa nedeng mz nzrnginyz-krdrle. Nzmu Gct na-atutr-txpwzle nzesalz-krdeng mz leplz kx nzvz-nqblq-zvzlr Lou scdeng, drtwr ngrde kx mane nzbrtikr drtwrgu nide. X mane kz da kx esalz-ngrbzle murde rblx nzvz-nqblq-zvzngr Lou scdeng. A' Gct tresalz-ngrpwzleu da lc murde Ebraam vz-nqblq-zvzle Lou scdeng, a' murde nztubq-krde mz nzobq-krde vzpxm mz nzbrtikr drtwrde nide. Gct esalz-kai-ngrbzle da lc mz Ebraam, x sc tqka-atebzle Loukxtr mz Mosis. Delc rblx nztubqkr Ebraam nzvzpx-krmle mz nzvz-nqblq-krde Lou sc Mosis. ✡

16 Mz nzmu-krde lcde, Gct atutr-txpwzle nzesalz-krdeng mz leplz kx nzbrti drtwrdr kx sa nakabzleleng badr. Murde naka-nrbalqbzle mz kxnzrlxngiting nztubqngr lc. X mz nzrlxngiti-krgu, nakrlzku kx natwzku da kc tqesalz-ngrmle bagu, kxmule-esz' vz-nqblqku Lou sc Mosis o trtingr. Murde Ebraam apu-zpwxle trte leplz amrlx kcng tzlxngitilr Gct, da kc tqwaile. 17 Krlc drtwr ngr Nzryrngrkxtr mz nzrpi-krde kx, “Mcpxpex nim nzngini-krm trte leplz ngr nou x nqvi kxkqlu.” ✡ Da lc ngida murde mz drtwr Gct Ebraam nide melrmqgu nigu amrlx. X Gct lc rngisc zmatq ngr nzatulz-krde kxnzbzng x mz nzrwzngr da mz nzycmne-krde txpwz.

18 Kxmule-esz' rblx, a' Ebraam obqtipxle mz nzrlxngitingr x nipede trte leplz ngr nou x nqvi kxkqlu, da kc tqwai nzpi-krbz Gct bade kx, “Nzkqlukr doa nemqng sa na-apule vri ngr bongavz.” ✡ 19 Nzbrkr drtwrde trycngrlru, kxmule-esz' krlz-zpwxle kx trtakitrpeleu nide nzngini-krde trte doa, murde yiz ngrde krlzpebzle nzpnu-rpwxmz-nrade-rpwxmz (99), x Sera nipede blang x vz-nrbalq. 20 X drtwrde trlitrpwzu mz nzatutrkr Gct natqde kalr. A' nzrlxngiti-krde xplrnepx, x glqlz-zvzle Gct mz da kx esalz-ngrbzle bade. 21 Murde brti zvz drtwrde kx sa na-alele da lc. 22 Mz nzmu-krde lcde, “Ebraam tubq mz nzobqkr Gct.” ✡ 23 Natq lc tzrpibz kx, “Nide tubq mz nzobqkr Gct, murde brti drtwrde nide,” trnzyrou mz nzokatr-krde Ebraam esz'-krde. 24 A' nzyro kz mz nzokatr-krde nigu, murde nakrlzku kx tubqku mz nzobq-krde mz nzabrtr-krbzku drtwrgu mz Gct kc tqatulz-mople Kxetu rgu Jiszs mz nzbz-krde. 25 Gct rlrpx-ngrde Jiszs nzayrplapxngr nide mz alwx ngrgung mz nzbz-krde. X atulz-mople nide mz nzbzngr murde natubqku mz nzobqkr Gct mz nzxpepxkr Jiszs alwx lcng.

5

Kxnzrlxngiting Nzmnc-lxblr-moung Badr Gct Mz Nrwx

1 Mz nzmu-krde lcde, tqtubq-ngrgu mz nzobqkr Gct, murde lxngitiku Kxetu rgu Jiszs Kxnzmcpx x brti drtwrgu nzbz-krde mz nzarlapx-krde nigu. Mz nzmu-krde lcde, navz zvz nzmnc-lxblr-krgu badr Gct mz nrwx. 2 Mz nzlxngiti-krgu Kraes, dekc tqmnc-aepztr-ngrbzku mz Gct. X okatr-zvzle nigu murde nzaxvctrpebzku mz Kraes. X abrtzlvzku nzobqtipx-krgu nzyzlu-krm Kraes, murde mzli lc sa naprtr-kzku mz nzmyalz-krde. 3 X abrtzlvz-kzku nzkxpungr mz nrlc ka, murde alvztrple bagu kx natu-amqngilzbzku bade mz nzrlxngitingr. 4 X nztu-amqngilz-krbzku mz nzkxpungr alvztrple bagu kx drtwrgu natubq. X nztubqkr drtwrgu alvztrple bagu kx naobqtipxku Gct mz nzangidati-krde natqde. 5 X krlzku nzbrtikr drtwrgu Gct nzangidati-krde nzobqtipx-krgu, murde xngibzku nivz lrde mz nabzgu mz nzwzkr Mqngrkxtr kc tqkamle bagu.

6 Na-aoti drtwrmu da lc. Rblxm bagu, nigu leplz, nzarlapx-lzbq-krgu. Kxmule-esz', a' mzli kc tqkrlzpe-ngrbzle mzli kc tqyrlq Gct, Kraes bz mz nzarlapx-krde nigu kxnzaleng alwx. 7 Leplz kxpipz kx nzrlrpx-lzbq-ngrdr mz nzbz-krdr nzarlapxngr doa kzble, kxmule-esz' doa lc tqmrlz. A' mwx kzdq leplz narlrpx-lzbqngr mz nzbz-krde mz nzarlapx-krde doa kx mrlz-esz'ngr. 8 A' mzli kc tqalebe-ngrgu alwx, Gct aelwapx-ngrde nzmrlzti-zlwzkr nivz lrde nigu, mz nzbzkr Kraes nigu. 9 Naopx angidr kx Kraes sa na-arlapxbzle nigu mz zngya ngr drtwr Gct. Murde tubqpeku mz nzobqkr Gct mz nzbzkr Kraes nigu. 10 X naopx angidr kz kx mz nztulz-mou-krmle mz nzbzngr, Kraes sa na-arlapxbzle nigu mz nzayrplapxkr Gct nigu kalr. Murde Gct amnc-lxblrtrpele nigu badr mz nrwx mz nzbzkr Mrlxde mzli kc tqnginibe-ngrgu enqmi rdeng. 11 X mou, mzli ka abrtzlvz-zvzku Gct mz nzmnc-lxblr-krgu badr mz nrwx, mz nzwzkr Kxetu rgu Jiszs Kxnzmcpx.

Adzm Twzmle Nzbzngr, A' Kraes Twzmle Nzlungr

12 Mzli kc Adzm tqtao-ngrde mz alwx, alwx lc nzaxvctr-kzpz mz nqvi lrde. X alwx lc twz-kzple nzbzngr. X nzbzngr lc prtzbz mz leplz amrlx murde nztao-kzng mz alwx mz nzngini-krdr nqvi lr Adzm. ✡ 13 Nzvz-rbr-krdr lcng ngi alwx, kxmule-esz' Gct tr-rkakapz Loukxtr. A' rblx nzrpingr kx leplz nzaleng alwx mzli kc trgalr lou kx na-alvztr-ngrde nidr mz alwx. 14 Kxmule-esz', a' opx angidr kx nzaleng alwx murde nzbzng. Abzo mz mzli nyz Adzm krlzmle mzli nyz Mosis, leplz amrlx nztaong mz alwx x nzbzng, kxmule-esz' trnzxpqbrlr-ngrdru natq angidr lc tqkabz Gct, da kc tqwai Adzm.

Mrlz nzkrlz-krgu kx Adzm ngi rkx kc tqplzpx-kaile Kraes kc navzm, mz nzbatr-krbzlr da mz leplz kxkqlu. 15 A' alwx ngr Adzm blepx-zlwzbz mz nzipqkr Gct leplz. Murde Adzm batrpzle nzbzkr leplz kxkqlu mz alwx ngrde. A' Jiszs Kxnzmcpx batrpzle nzipqngr leplz kxkqlu mz zmrlz ngr Gct kc tqka-nrbalqbzle badr. 16 Mz nqmq lcpwz, alwx ngr Adzm batrpzle nzayrplapxngr leplz kxkqlu mz nzbzngr. A' da kc tqka-nrbalqbz Gct batrpzle nzrkapxngr alwx ngr leplz kxkqlu x atubqtile nidr mz nzobq-krde. 17 Da zpwx kx alwx ngr Adzm amnclzbzle leplz mz zmatq ngr nzbzngr. A' nzwzkr Jiszs Kxnzmcpx myaszpx-zlwzle da lc. Murde leplz amrlx sa na-aovxio-zpwxlr zmatq ngr alwx x nzbzngr mz nzprtr-krdr mz nztubqngr kc tqka-nrbalqbz Gct badr.

18 Mz nzmu-krde lcde, alwx kc esz' tqale Adzm drtwr ngrde kx takitrde Gct nzayrplapx-krde leplz amrlx. Mz nqmq lcpwz, da kc esz' tqale Kraes mz nzvz-nqblq-krde me pnz drtwr Gct mz nzbzngr, drtwr ngrde kx leplz amrlx kcng tzrlxngiting nzkrlzlr nzprtr-krdr mz nztubq-krde x mz nzlungr kxboi. 19 Leplz kxnzkqlu nzaleng alwx, murde Adzm trvz-nqblqleu natq Gct. X mz nqmq lcpwz, leplz kxnzkqlung sa natubqng mz nzobqkr Gct murde Jiszs vz-nqblq-zvzle natqde. 20 Gct kao-ngrmle Loukxtr murde leplz nakrlz-zpwxlr kx nzvz-rbr-zvzng. A' mz nzetunepxkr nzmc-krgu kx alwx ngrgung trka zlwz, zmrlz ngr Gct kc tqmyalz sc tqetunepx kz, mz nzipq-krde nigu leplz. 21 Mz nzmu-krde lcde, mzli kc leplz amrlx nzmnclz-ngrbzlr mz zmatq ngr alwx x nzbzngr. A' mzli ka mz nzvz-krm Kraes, mnclzpebzku mz zmatq ngr nzokatrkr Gct nigu, x tubqku mz nzobq-krde. Delc sa naprtrku mz nzlungr kxboi, murde nzwzkr Kxetu rgu Jiszs Kxnzmcpx.

6

Kxnzrlxngiting Trnzmnclzpepwzung Mz Zmatq Ngr Alwx, A' Nzmnclzbzng Mz Gct

1 Mwx kzdq doa napile kx mrlz nzale-zvz-krgu alwx, murde nabatrpzle nzetunepx-zvzkr zmrlz ngr Gct kc tqmyalz. 2 Bzkqtx pnz! Murde mz nzobqkr Gct bzpeku badr Kraes x trmnclzpekuu mz zmatq ngr alwx. Doa kx bzpe rblxbz bade nztao-krde mz nzatalzngr. X mz nqmq lcpwz, mz nzmnc-krgu mzli ka, na-apusr-lzbqku kx nrkrdrtqgu bzpe, murde bzkq vz-nqblqpeku alwx x trpengr nzmetx-krbzku bade. 3 Nadcpx mz drtwrmu kx nzaxvctrpebzku mz Mevalu Jiszs mz nzwrkxtr-krgu, x mz nzobqkr Gct bzpeku badr mz kros. 4 Bzpeku badr x nzyrtzmqpe-kzku badr mz nzwrkxtr-krgu, murde natwz-kzku nzlungr kxmrna kxtr, da kc tqwai Kraes mzli kc tqatulz-ngr-mop Gct Trtegu nide mz nzbzngr, mz zmatq ngrde kx myalz-esz'ngr.

5 X mz nzaxvctr-krbzku bade mz nzbzngr mzli ka, sa na-axvctr-zpwx-kzpzku bade Heven, mzli kc na-atulz-kzngr Gct nigu mz nzbzngr, da kc tqwaisrpe-ngrde Kraes. 6 Murde krlzpeku kx nqmq ngr alwx kx vzo la mz nabzgu nztqlvzmitrpe Kraes mz nzodatitxpx-krbz Gct zmatq ngr alwx nzaclve-krde nigu. Delc mzli ka trmnclzpepwzkuu mz zmatq ngr alwx. 7 Murde leplz kznike bzpe, drtqde opxpe mz nzvz-nqblq-krde kc ena zmatq ngr alwx. 8 X mz nzbzpe-krgu lc badr Kraes, lxngitiku kx sa nalu-kzku badr. 9 Krlzku kx mz nztulz-krm Kraes mz nzbzngr, trpengr nzbz-mou-krde, murde trmnclzpepwzu mz zmatq ngr nzbzngr. 10 Mzli kc tqbz-ngrde, nzbz-krde nzwrde esz'txu, a' nzaovxio-krde zmatq ngr alwx lc tqyc tqyc. X mzli ka mz nzlupe-krde lc, mnclz-zvzpebz mz Gct. 11 Mz nzmu-krde lcde, nalxngitiamu kx nimu leplz kxnzbzpeng, kcng rblxbz badr nzmetx-mou-krbzlr mz alwx. X nalxngiti-kzamu kx Mevalu Jiszs mncpxpem bamu mz nzokatr-krde nimu mz nzvz-nqblq-zpwx-krmu nqmq krde mz nzwztr-krbzmu mz Gct.

12 A' bzkq rlr-lzbqpe-ngrbzmu mz nzmnclz-krbzmu mz zmatq ngr alwx, murde ma tqvz-nqblqamu. *

13 Bzkq pnz rlr-ngrbzmu kzdq nrlc mz nrkrdrtqmu mz alwx, nangi dalr nzalengr da kxtrka. A' rlr-lzbq-ngrbzmu mz Gct, murde kapebzle bamu nzlungr kxmrna. X rlr-lzbq-ngrbzmu bade mz nrkrdrtqmu atwrnrngr, nangi dalr nzalengr da kxtubq. 14 Murde kxmule-esz' trmnclzpepwzmuu mz zmatq ngr Lou mz nzpipx-krde kx vz-rbramu, a' suti drtwr Gct kx bzkq taoamu mz alwx. A' namnc-nqblqamu nide murde twzpeamu zmrlz ngrde kxmyalz mz nzokatr-krde nimu mz nzvz-nqblq-krmu me pnz drtwrde.

Nawztrpzku Mz Gct

15 Mrlz. A' mwx kzdq doa napi-moule kx mrlz nzale-krgu alwx murde trmnclzpepwzkuu mz zmatq ngr Lou mz nzayrplapx-krde nigu, a' mnclzbzku mz zmatq ngr Gct mz nzokatr-krde nigu. A' bzkqtx pnz! 16 Murde nakrlzamu kx mzli kc tqrlr-lzbq-ngrbzmu mz kzdq ncblo mz nzwztr-krbzmu bade, drtwr ngrde kx nide kxetu rmu x mnclzbzmu mz zmatq ngrde. Namcpx-zpwxamu da kx nangi kxetu rmu. Nangi alwx o me pnz drtwr Gct. Nzmu namcpxamu alwx, me natutr-ngrde nzbz-alongr. A' nzmu namcpxamu me pnz drtwr Gct, me natutr-ngrde nztubq-krmu mz nzobq-krde. 17 Mzli kc ena wztrpzmu mz alwx mz nzmnclz-krbzmu mz zmatq ngrde. A' awi-ngrbo mz Gct kx mzli ka mcpxpeamu mz nabzmu atwrnrngr mz nzmnclz-krbzmu me pnz drtwrde x da kcng tzalvztr-ngrmu mzli kc kai tqlxngiti-ngrnamu Jiszs. 18 Mz nzlungr kxmrna lc, Gct aopxpebzle drtqmu mz zmatq ngr alwx, x mzli ka mcpxpeamu nzmnclz-krbzmu mz zmatq ngrde mz nzale-krmu da kxtubq. 19 Krkc tqkxmu nzycmne-dalitipx-krbo da lc bamu, murde narmu nayrplatrpz mz nzrlxngiti-krmu kc tqpobe. Mzli kc ena rlr-ngrbzmu nrkrdrtqmu atwrnrngr mz zmatq ngr da kx trtakitrdeu x da kxdrka'ngr, mz nzale-zvz-krmu da kxtrka zlwz. A' mzli ka na-aotipe drtwrmu mz nzrlr-krbzmu nrkrdrtqmu mz Gct mz nzmncngr kxtubq, murde nztrkr nzmnc-krmu naetunepx zvz.

20 Mzli kc ena tqmnclz-ngrbepzmu mz zmatq ngr alwx, traotiu drtwrmu nzale-krmu da kxtubq. 21 ?X nike mabztiamu mz nzmncngr lc tqmyapengr drtqmu? Murde trpnzngr da kxmrlz kx vzpxm elr. A' natutr-ngrde mz nzbz-alongr. 22 A' mzli ka drtqmu opxpe mz zmatq ngr alwx, x mnclzpebzmu mz zmatq ngr Gct. X natutr-ngrde mz nzmncngr kxtr x nzlungr kxboi. 23 Nzrmabztitrngr alwx, natutr-ngrde mz nzbzngr. A' Gct ka-nrbalqbzle nzlungr kxboi mz leplz kcng tzaxvctrpzng mz Kxetu rgu Mevalu Jiszs.

7

Kxnzrlxngiting Trnzmnclzpepwzung Mz Zmatq Ngr Lou Sc Mosis

1 Mzlengeng x inwengeng, ryrbo bamu mz nzngini-krmu leplz kcng tzkrlz-angidrlr Lou sc Gct. A' nadcpx mz drtwrmu kx doa mnclzbz mz zmatq ngr Lou mzli kc tqlu-ngrde. 2 Na-aoti drtwrmu nzyrlzngr. Murde olvz kxyrlz namncbz mz ncblo ngrde mzli kc tqlungr ncblo ngrde. A' nzmu ncblo ngrde nabzle, olvz lc trmnclzpepwzu mz lou ngr nzyrlzngr. 3 X trxpqbrlr-ngrdeu lou ngr nzyrlzngr mz nzyrlzti-mou-krde ncblo kzble. A' nzmu nayrlzti-moule dq ncblo kzble mzli kc tqlubengr ncblo ngrde kc kai, olvz lc xpqbrlr-ngrde lou ngr nzyrlzngr. 4 Mz nqmq lcpwz, kx mzlengeng x inwengeng, bzpeamu badr Kraes mz nzaxvctr-krbzmu bade, x trmnclzpepwzmuu mz zmatq ngr Loukxtr. Mzli ka nepede nimu Kraes kc tqatulz-mop Gct mz nzbzngr, murde nrade naycbz mz nzwztr-krbzmu mz Gct. *

5 Mzli kc tqvz-nqblqbe-ngrgu drtwrgu esz'-krgu mz nzale-krgu alwx, nzkrlz-krgu Loukxtr aetunepx zvz nzatalzngr. X nzwz-krgung amrlx tutr mz da kxdrka'ngr x yrkrpx mz nzbzngr. 6 Mzli lcde, mnclzbzku mz lou kx nzyrong. A' mzli ka drtqgu opxpe mz nzmnclz-krbzku mz zmatq ngr Loukxtr, murde bzpeku badr Kraes. X krlzku nzwztr-krbzku mz Gct mz nzvz-nqblq-krgu Mqngrkxtr, kc tqmncpxm mz nabzgu x okatrle nigu mz nzlungr kxmrna.

Loukxtr Aelwapx-zpwx-ngrde Alwx

7 Bzkq rpiamu kx natqnge lc drtwr ngrde kx Loukxtr ngi da kxdrka'ngr. Bzkqtx pnz! Murde rblxm bagi nzmc-krgi kx aleki alwx, nzmu Loukxtr trna-aelwapx-ngrpleu bagi kx vz-rbrki. Nzmu lou trnarpileu kx, “Bzkq kcmnz-ngrbzme dztu leplz kc-kzng,” nzmu trkrlzkiu kx nzrkcmnzngr ngi alwx. ✡ 8 A' mz nzxlr-krgi natq lc tqkapx Gct, zmatq ngr alwx atalz-ngrde nigi nzrkcmnznr-krgi da kxkqlu. A' rblx nzrpingr kx leplz nzaleng alwx mzli kc trpnzngr lou mz nzpi-krbzle badr da kx ngi alwx. ✡ 9 Mzli kc ena trkrlzkiu da kx alvztrngr Loukxtr mz alwx. A' mzli kc tqmcpe-ngrgi natq lc tqkapx Gct mz nzrkcmnzngr, sc tqkrlz-ateki kx aleki alwx x mnc-rlrubzki mz Gct. 10-11 Mzli lcde, mz nztwz-kai-krgi natq kcng tqkapx Gct, zmatq ngr alwx mz nabzgi esabrtile nigi. X rpimle bagi kx sa nalu-aloki mz nzvz-nqblq-zvz-krgi natq lcng. A' zmatq ngrde xplr x atalzle nigi, x sc tqtaopeki mz alwx. A' mz nibrde, sc tqkrlz-ateki kx natq kcng tqkapx Gct trngiu lrpzki r nzlungr kxboi, murde nzaelwapx-ngrmlr bagi kx takitrde nzayrplapxngr nigi mz nzamnc-rlru-ngrbz nigi mz Gct, mz nzbz-alongr.

12-13 ?Nike, drtwr ngrde kx natq Gct batrple nzmnc-rlru-krbzki bade? Bzkqtx pnz! Na-aoti drtwrgi dxlrbi. Kzdung mzli mz nzobq-krgi otxpx. A' mzli kc tqayabeti-ngrgile mz dapunc, aelwapx-ngrde kx lue lc ngangrtx zlwz. Trngiu dapunc kc tqblqki, a' lue esz'-krde. Natq kc tqkapx Gct apule dapunc lc mz nzaelwapx-krde alwx kc tqyc-kapq mz nabzgi mzli kc zmatq ngr alwx lc tqatao-ngrde nigi mz alwx. Trngiu natq Gct kc tqtrka, a' alwx kcng tqtrka zlwz mz nzobq-krde. Delc Lou sc Gct tr x natq amrlx kcng tqkapx Gct nztrng, nztubqng, x nzmrlzvxing.

Nike Kxnzrlxngiting Tztao-ngrdr Mou Mz Alwx

14 Kxmule-esz' krlzki kx Lou sc Gct mrlz murde vzpxm mz Mqngrde, a' mzli ka mncbeki mz nrkrdrtqgi, mnclzbepzki mz lrpzki kc pnz tqikztiki mz nzale-zvz-krgi alwx. Murde nrkrdrtqgi x nargi tr-rblxpwzu badr nztwz-ani-mou-krdr alwx lcng tqale-zvzki mzli kc. 15 X mzli kang kqlu aleki da, a' trkrlzkiu nike tqaletiking. Mz drtwrgi mrlzm bagi nzalengr da kxmrlz, a' ale-alzuki alwx kc tqpxtxpx-ngrgi. 16 Glxki kx aleki alwx. X drtwrgi kc tqxpepxpe Jiszs esz'ti mz nike pi Lou sc Gct kx krlc alwx. Da lc aelwapx-ngrde kx lxngitiki nzmrlzkr Loukxtr.

17 Mz nzmu-krde lcde, nzale-krgi alwx trvzpxpuu mz nike pnz drtwrgi mz nigi esz'-krgi, a' vzpxm mz nzvz-nqblqbe-krgi lrpzki kc pnz tqikztiki mz nzale-zvz-krgi alwx mzli kc. 18 X drtwrgi esz'timi drtwr Gct kx alwx lcng nzvzpxmqng mz lrpzki lc tqikzti-pnzki ngi da kxdrka'ngr. Murde suti zlwz drtwrgi nzale-krgi da kxtubq, a' rblxm bagi nzale-krgileng mz nzxplr-krgi esz'-krgi. 19 Mzli kc nasutingr drtwrgi nzalengr da kxmrlz, trale-zvzkiung. Murde kxmule-esz' suti drtwrgi nztu-amqngi-krgi, a' kzdung mzli sc tqtaobeki mz nzatalzngr. 20 Mz nzmu-krde lcde, nou alwx ngrgi lcng tqpxtxpx-ngrgi trngiu drtwrgi kc tqxpepxpe Jiszs, a' nzvzpxbepqng mz lrpzki lc tqikzti-pnzki.

21 Mzli ka krlzpeki nqmq lc. Mzli lcpwz tqsutingr drtwrgi nzalengr da kxmrlz, lrpzki kc pnz tqikztiki mz nzale-zvz-krgi alwx apumle bagi zmyo rgi kx vz-nqblq-zvzle nigi drlve ke vzkiki. X rpile na-ataole nigi mz alwx. 22 Kxmule-esz', a' yclzm mz nabzgi, abrtzlvzki Loukxtr. 23 X mzli lcpwz krlz-kzki kx nqmq kxdrka'ngr wzbep mz nrkrdrtqgi x nargi mz nzatrkati-krde da kxmrlz kx suti drtwrgi na-aleki. X krlz-kzki kx mnclzbepzki mz nqmq ngr alwx mz lrpzki lc tqikzti-pnzki. 24 Delc tqtrka-zlwzpe-ngrgi! ?Rkrlz dq kx na-arlapxle nigi mz zmatq lc tqtrka tqvzmile nigi mz nzbzngr? 25 Eu! X awi-ngrbzki mz Gct kx Kxetu rgi Jiszs Kxnzmcpx sc tqarlapxpele nigi murde nakrlzki nzesablqti-krgi nqmq ngr alwx lc tqycbep mz nrkrdrtqgi x nargi!

Mz nzmu-krde lcde, mzli kcpwz tqmnclz-ngrbzki mz Gct mz nabzgi x drtwrgi, mnclz-kzpzki mz lrpzki r alwx kc tqikzti-pnzki.

8

Doa Neng Gct Nzvz-nqblqlr Mqngrkxtr

1 Mz da kcng amrlx tqpipebo, nakrlzamu kx mzli ka trpengr nztwz-krgu nzayrplapxkr Gct nigu mz nzvz-rbr-krgung, murde sc tzaxvctrpebzku mz Mevalu Jiszs. 2 X mz nzaxvctrpe-krbzku bade, zmatq ngr Mqngrkxtr alule mqngrgu x arlapxle nigu murde trmnclzpepwzkuu mz zmatq ngr alwx x nzbzngr. 3 Murde trpnzngr scgu zmatq ngr nzarlapx-lzbq-krgu mz nzvz-nqblq-zvz-krgu Loukxtr, murde mzli kc mnclzbzku mz zmatq ngr alwx. Mz nzmu-krde lcde, Gct esz'-krde sc tqarlapxpele nigu, mz nzatwzlr-krmle Mrlxde angidr mz nzngini-krde leplz da kc tqwaiku. Murde nangi blz kx takitrde nzxpepxngr alwx ngrgu, nigu leplz. Dekc Gct tqarlapx-ngrde nigu leplz murde trmnclzpepwzkuu mz zmatq ngr alwx. 4 Arlapxpele nigu murde ma tqvz-nqblqbeku nqmq ngr alwx lc, a' navz-nqblq-alzuku Mqngrkxtr kc tqokatrle nigu mz nzvz-nqblq-krgu natq Gct mz nzmncngr kxtubq.

5 Kxtrnzrlxngitiung kcng tzvz-nqblqlr nqmq ngr alwx kc tqycpxm mz nabzdr, nzaoti zvz drtwrdr nzalengr alwx lcng. A' kxnzrlxngiting kcng tzvz-nqblqlr Mqngrkxtr, nzvqti drtqdr da kx na-abrtzlvz-ngrde nidr. 6 Nzmu nzaokr drtwr leplz nayclzbzlr mz nqmq ngr alwx, sa navz-nqblqlr lrpzki kc tqtutr mz nzbz-alongr. A' nzmu nzaokr drtwr leplz navz-nqblq-zvzlr me pnz drtwr Mqngrkxtr, sa narmctilr nzlungr kxboi x namncng badr Gct mz nrwx. 7 X leplz kcng nzao-krdr drtwrdr tqyctrpz mz nqmq ngr alwx, nidr enqmi r Gct, murde nzpxtxpx-ngrdr nzvz-nqblq-krdr Loukxtr, x mou rblx-zlwzbz badr nzale-krdrle. 8 X leplz lcng tzmnclzbzng mz zmatq ngr alwx, rblx-kzpz badr nzabrtzlvzkr Gct nidr.

9 A' nzao-krmu drtwrmu tryctrpepwzu mz zmatq ngr alwx, murde Mqngrkxtr mncpxm mz nabzmu, x mnclzbzmu bade. A' krkcng nabzdr trmncpx-ngrpqu Mqngrkxtr kc tqkabz Kraes, trnginidru leplz nedeng. 10 A' nimu, leplz nedeng. Murde kxmule-esz' nrkrdrtqmu nabzng kalr murde alwx ngrmung, a' mqngrmu nzlupeng x nztubqpeng mz nzobqkr Gct murde Kraes mncpxm bamu mz Mqngrkxtr. 11 A' Gct kc tqatulzmle Jiszs mz nzbzngr, mz nqmq lcpwz sa na-alu-mople nrkrdrtqmu mz zmatq ngr Mqngrkxtr kc tqkabzle mz nzmncpx-krmle bamu.

12 Mzlengeng x inwengeng, da kxmrlzting kcng tzvzpxmqng mz Mqngrkxtr drtwr ngrde kx navz zvz nzvz-nqblq-krgu da kx pimle bagu. X trpnzngr da kx batrple bagu nzvz-nqblq-krgu lrpzki kc pnz tqikztiku mz nzale-zvz-krgu alwx. 13 Murde krkc tqvz-nqblq-zvzle lrpzki lc, sa nabz alo. A' mz nzrlr-krbzmu zmatq ngr Mqngrkxtr nzokatr-krde nimu, krlzamu nzesablqti-krmu lrpzki lc tqmrlz-zlwzbz mz nrkrdrtqmu x narmu. X mz nzale-krmu da lc, sa naprtramu mz nzlungr kxboi. 14 Murde leplz amrlx kcng tzvz-nqblqlr Mqngrkxtr kc tqkabz Gct, nidr doa nedeng. 15 X Mqngrkxtr kc tqkamle bagu, trapusr-ngrdeu nigu kxnzawz-nrbalqng kcng tzmwxlr-ngrdr nide mz nzayrplapx-krde nidr. A' mz nzka-krmle bagu Mqngrkxtr, nginipegu doa nedeng, x Mqngrkxtr pi-zvzmle bagu kx Gct suti zlwz drtwrde nzrpi-krbzku bade kx, “Trte.”

16 X Mqngrkxtr aopx-angidrmle bagu mz mqngrgung x nabzgung kx nigu doa neng Gct. 17 Delc, mz nznginipe-krgu lc doa nedeng, sa naprtrku mz dztudeng amrlx. X sa naprtr-kzku mz da amrlx kcng tqkabz Gct mz Mrlxde Kraes. Murde nzmu na-axvctrpzku bade mz nzetqkr drtqde, sa naprtr-kzpzku bade mz nzmyalz-krde.

Nzprtr-krgu Mz Nzmyalzkr Gct X Nzamatqngr Nide Heven

18 Mz drtwrnge, nzetukr da amrlx kcng tqmrlz tqluli tqkqlu nakam Gct bagu Heven kalr nzmyaszpx-zlwzlr nztopwzkr nzetqkr drtqgu kxpipz mzli kxmrbcne tqmncku mz nrlc ka. 19 Da amrlx kcng tqwzngr Gct nzobqtipxlr mzli kc Gct na-aelwapx-ngrde nzmrluekr leplz nedeng. 20 Murde Gct yrlqlzbzle dalr nrlc atwrnrngr mz zmatq ngr zmibi x nzbzngr vzpxm mz alwx kc tqale Adzm. 21 A' pnzpe kai drtwrde kx mz Mzli Kxmatq kc nayzlu-ngrm Jiszs, sa na-arlapxle doa nedeng x nakabzle badr nzmnc-zpwxngr. X mzli lcpwz, sa na-arlapx-kzle dalr nrlc atwrnrngr kcng tzyclzbzng mz zmatq ngr zmibi x nzbzngr, murde nayc-zpwx-kzng.

22 Mz nzmu-krde lcde, krlzpeku kx abzo mzli kc tqalengr Adzm alwx krlzmle mzli ka, dalr nrlc amrlx sc tqvzbe nzmibi-krdr x nzbz-krdr. X nzetqkr drtqdr apule zvetq ngr drtq olvz kx narmika. 23 A' nigu kz, apuku olvz lc, kxmule-esz' Mqngrkxtr mncpxm mz nabzgu mz nzngini-krde da ayrnrngr mz da kcng amrlx nakam Gct bagu. Murde nabzgu yrnibu kz mz nzaenzli-krgu Gct nzarlapx-krde nigu mz nzetqkr drtqgu x nzota-krgu badr zmatq ngr alwx mz nrlc ka. Aenzliku Gct nzka-krmle bagu nrkrdrtqgu kxmrna x nzvzmi-krde nigu Heven mz nzngini-zpwx-krgu doa nedeng. 24 Abzo mzli kc Gct tqarlapx-ngrde nigu, obqtipx-zvzku nztwz-krgu da lcng. Murde nzmu natwzpeku da lcng, e trna-aenzlipekuu. Trpnzngr kx obqtipxle da kx twzpele. 25 A' obqtipxku da kcng trtwzkaku. X aenzliku mz drtwrgu kx br kx sa natwzkung kalr.

Mqngrkxtr Okatrle Nigu Mz Nzkrka'-krgu

26 X Mqngrkxtr okatr-kzle nigu mz nzaenzli-krgu mzli ka mz nzngrgokr nabzgu. X krka'-zvz-ngrde nigu. Murde trkrlzkuu da kx takitrde nzkrka'ti-krgule, x rblx nzrmcti-krgu natq mz nzpipx-krbzku da kx yclzm mz nabzgu. 27 A' Gct Trte kc tqobqplxle nabzgu x drtwrgu, krlz-kzle drtwr ngr nzkrka'kr Mqngrkxtr nigu, murde Mqngrkxtr vz-nqblq-txpwzle me pnz drtwr Trte mz nzkrka'-krde leplz nedeng.

Da Kx Suti Drtwr Gct Nartrngztimle Bagu

28 Gct kqlele nigu mz nzngini-krgu leplz nedeng, mz nzvz-nqblq-krde drtwr kx yrlq-pnzle. Delc kxmule-esz' da kx prtzm bagu, nakrlzku kx Gct yrlqle drtwr lc mz nzamrlz-krde nigu kcng tzmrlztilr nide. 29 X mcpx pnz kz Gct nigu, x sc tqwz-ate-ngrde nrlc. Murde krlz-pnz-kaile kx sa nalxngitiku Mrlxde. X yrlqle drtwr kx na-apupwzku Mrlxde mz nqmq krgung, murde Mrlxde nangi doa kc kai x nanginigu doa kxnztopwzbzng bade. ✡ 30 X nigu lcng na-apuku Mrlxde, kqle-kzle nigu mz nzngini-krgu doa nedeng. X nigu lcng tqkqleleng, atubqti-kzle nigu mz nzobq-krde. X nigu lcng tqatubqtipeleng, sa tqbatrple nzaxvctr-krbzku mz nzmyalzkr Mrlxde.

Gct Tu Mz Nibrgu X Nivz Lrde Tu-ngalelvzle Nigu

31 Mz nzmc-krgu da amrlx lcng tqalem Gct bagu, nakrlz-kzku kx trpnzngr kx na-aovxiole nigu murde tu-zvzle mz nibrgu. 32 X krlz-angidrku kx sa naka-kzple bagu da amrlx kcng tqpimle, murde trlolvzleu Mrlxde kc esz'txu, a' atwzlr-ngrmle nide mz nztekqtr-krde nigu amrlx mz nzbzngr. 33 X trpnzngr kx narpibzle mz Gct kx kzdq nigu leplz kcng tqmcpxle vz-rbrpe, murde nide esz'-krde kc tqatubqtipele nigu mz nzobq-krde. *

34 Mz nzmu-krde lcde, trpnzngr kx narpile kx takitrde nzayrplapxngr nigu mz alwx rgung. Murde Jiszs Kxnzmcpx bzpe-ngrde nzxpepx-krde nigu mz alwx lcng. X da kx myapxbz, Gct Trtede atulz-mople nide mz nzbzngr x awxbule nide me matq-esz'ngr Heven, mrkc tqpi-ngrbzle mz Trtede kx nede nigu. 35-36 A' kzdung mzli da prtzm bagu, da kc tqwai nzrlwx-krgule mz Nzryrngrkxtr, mz nzrpikr kzdq Sam kx, “Gct, mz nzngini-krgr doa nemqng, vz zvz nznibqti-krdr nigr, mz nzapusr-krdr nigr sip kcng tzmnc-nabung mz nzrnibqngr nidr.” ✡ A' nakrlzku kx trtxpnzngr da kx narpwa'-ngrde nivz lr Kraes mz nzkrlz-krmle nigu. Trngiu nzkxpungr, x zmwxlr, x nzetqkr drtq, x dzbi, x trnzrngisc-ngru da, x nzatrkatingr, x nzotangr, x kxmu-kzle-esz' nzbzngr. Trtxpnzngr kz. 37 Kxmule-esz' da lcng amrlx nzprtzmqng bagu, a' sa na-aovxio-zvzkung mz nzokatrkr Kraes kc tqmrlztile nigu. 38-39 Murde lxngiti-angidrx kx trpnzngr doa x da kx na-aovxiole nivz lrde. Kxmule-esz' nzlungr o nzbzngr, a' xngi-zvzpebzku nivz lrde. Kxmule-esz' kxnzmncng mzlilxlr kxnzxplrng x kxnzmatqng, a' trnzkrlzlru nzodati-krdr nivz lc. Kxmule-esz' da kx prtz mzli ka o mzli lc navzm, a' nivz lrde tqyc tqyc. Kxmule-esz' lr Heven, o lr Hxl, o doa x da kznikeng kz wzngr Gct, a' nivz lrde talvzpxle da amrlx. Trtxpnzngr doa o da kx na-aovxiole nivz lr Gct kc tqrmctiku mz Kxetu rgu, Mevalu Jiszs.

9

Lr Jiu Kx Nzpxtxpx-ngrdr Jiszs

1-2 Mzli kang kqlu drtqnge etq zlwz x drtwrnge vztx-ngrde kxnginingeng, lr Jiu, mz nzpxtxpx-krdr Kraes. Pibo da lc bamu x krlzamu kx ngi da angidr murde nede ninge Kraes. X Mqngrkxtr ncdr nzao-krnge drtwrnge, nzpimlr mz nabznge kx trpokiawxu. 3 Lr Jiu kxkqlu trnzlxngitilru Jiszs nzngini-krde Mevalu Kxnzmcpx. A' suti zlwz drtwrnge nzokatr-krnge nidr mz nztekqtr-krdr nqmq nr drtwrdr, murde nidr kxnginingeng x nqvi kr bangeng. Kxmule-esz' rblx, a' da kx aoti txpwz drtwrnge nide sele—nzayrplapxkr Gct ninge x nalakitxpxmle ninge mz Kraes, nzmu da lc kx tqkrlzle nzokatr-krde lr Jiu lcng mz nzesotr-krbzlr mou mz Gct. A' trtingr. 4 Sc tqmcpx-pnzng Gct lr Israel mz nzngini-krdr doa nedeng. Mrkc lzke nzmclr rkx ngr nzmyalz-krde x yrlqbzle Nzesz'tikr Drtwrdr badr, x kabzle Loukxtr badr mz Newz Saenae. Alvztr-ngrde nidr kxnamu nzangio-angidr-krdr nide x esalz-ngrbzle badr da kcng tqmyapxbz mz nzvz-krm Kxnzmcpx. ✡ 5 Melrmqdrng nidr ncblo kxnzetu neng Gct kcng bqnc, x Kraes nzmika kz apule leplz mz nqvi lr ncblo lcdeng. A' nide kc tqmyaszpxle doa x da amrlx. Naglqlz-zvz-ngrgu Gct! Angida!

6 Bzkq rpiamu kx Gct tratutrleu nzesalz-krbzle badr. Murde trngiu leplz amrlx kcng nzmika mz nqvi lr Israel kcng tqmcpx Gct. 7 X trngiu leplz amrlz mz nqvi lr Ebraam kx nznginidr leplz neng Gct. Murde rpibz Gct mz Ebraam kx, “Nqvi lr ncblo nem angidr nayzuo mz mrlxm Aesak.” ✡ 8 Drtwr ngrde nznginikr leplz doa neng Gct trvzpxpuu mz nzngini-krdr nqvi lr Ebraam. Murde leplz amrlx kcng tzlxngitilr Gct, da kc tqwai Ebraam, nidr angidr doa ngr nqvi lrde. 9 Natq lcng tqesalz-ngrbz Gct mz Ebraam kx, “Mzli kapwz, mz yiz lc navzm, sa nabatrpo mz Sera nzkrlz-krde nzmika-krde mrlxde.” ✡ 10 Kxmu-kzle lc mz Rebeka kc mrlxde tzlipxmqng, trtedr esz', krlc melrmqgu Aesak. 11-12 Kxmule-esz' mztr trnzmcka x trnzalekalr da kxmrlz o da kxtrka, a' rpibz Gct mz Rebeka kx, “Mrlxm kxetu sa nawztrpz mz mzlede kxtopwz.” ✡ Gct pile da lc mz nzaelwapx-krde kx nzmcpx-krde leplz trtuou mz da kx nzalelr, a' tuo mz drtwr kx yrlq-pnzle. 13 Da kc tqwai nzpikr Gct le mz Nzryrngrkxtr kx, “Mrlztix Jekop, a' pxtxpx-ngrne Isc.” ✡

14 ?Nike, napiku kx Gct vz-rbr mz nzale-krde da lc? Bzkqtx pnz! Murde Gct tubq zvz. 15 X rpibzle mz Mosis kx, “Sa naycngr drtwrnge doa kx pnz drtwrnge. X sa naokatrx doa kx pnz drtwrnge.” ✡ 16 Mz nzmu-krde lcde, Gct sa namcpxle krkcng natwzlr da kx esalz-ngrde. X nzmcpx-krde leplz tryctru mz nzrsutikr drtwrdr o mz nzale-krdr da, a' mz nzryckr drtwrde nidr. 17 Na-aoti kz drtwrgu King r Ijipt. Murde Nzryrngrkxtr alvztr-ngrde kx Gct rpibzle bade kx, “Yrlqx nim mz nzngini-krm king, murde na-aovxiox nim mz zmatq rnge x nrpa rnge natalvzole nrlc.” ✡ 18 Mz nzmu-krde lcde, opx angidr kx Gct ycngr drtwrde kzdung leplz, mz nzvz-nqblq-krde me pnz drtwrde. X batr-kzpzle nzmqngikr nar kzdu-kzng leplz, vz-nqblq-kzle me pnz drtwrde. *

19 Mwx kzdung leplz sa narpimlr bange kx, “Leplz lcng nzale-txpwzlr da kc tqbatrpz Gct badr nzale-krdr le. X rblxbz badr nzvecpx-lzbq-krmlr mz zmatq ngr me pnz drtwrde. ?A' nike Gct tqayrplapx-ngrde leplz kcng trnzlalztqpwzung bade?” 20 A' sa na-ayzlu-ngrbo natqdr kx, “Bzkq kxmu nzvea-krmu lc.” Murde nimu leplz, x trtakitrdeu leplz nzycmnetitr-krdr Kxrpalz kc tqwz-ngrde nidr. Murde ma nyz ncblo tr-rpipwzleu mz ncblo kc tqwz-ngrde nide kx, “?Nike tqmu nzwz-krm ninge lc?” 21 Murde ncblo kx rwzngr ma, takitrde nzvz-nqblq-krde me pnz drtwrde esz'-krde. Krlzle nzwzngr ma kx li, kzdq kxnzmwingr, x kzdq kxnzasungr dakxnzng.

22-23 Kxmu-kzle lc mz Gct. Murde kxmule-esz' takitrde nzayrplapx-krde kxnzaleng alwx mz zngya ngr drtwrde, a' rlr-ngrbzle badr nzmncbengr mz nrlc mzli ka x trayrkrpx-anileu nrlc. Murde na-aelwapx-kai-ngrbzle nzyckr drtwrde x rkx ngr nzmyalz-krde mz leplz kcng mztr trnzmcka, tqmcpx-pnzleng, x sc tqayrplapx-atele kxnzaleng alwx. 24 Alemle da lc bagu, nigu kcng tqkqleleng, kxmule-esz' nigu lr Jiu o kxtrngiulrJiu. 25 Da kc tqwai nzpikr profet Hosia le mz Nzryrngrkxtr kx, “Leplz kcng trngiu leplz nengeng mzli kc, sa narpibo badr mzli ka leplz nengeng. X leplz kcng trnzprtr-pnzung mz nivz lrnge mzli kc, sa narpibo badr mzli ka kx mrlzti-zlwzpexng nidr.” ✡ 26  “X mrkc tqrpi-ngrbo badr kx, ‘Trnginipwxmuu leplz nengeng,’ mrlcdepwz dekc narpi-ngr-mopwc' badr kx, ‘Nimu doa neng Mevalu Gct.’ ” ✡ 27 A' profet Asaea ycmnetr-ngrde Israel, rpile kx, “Kxmule-esz' leplz ngr Israel nzkqlu-krdr apule drta' ngr prla, a' kxpipz txpwz delang narlapxng. 28  Murde ycpwz pipz Yawe sa na-atutrle nzayrplapx-krde leplz amrlx mrka mz nrlc.” ✡ 29 X Asaea ycmnetr-mou-ngrde da lc, rpile kx, “Nzmu Yawe trnarlrpx-ngrdeu bagu kzdung doa negung kxnzpipzng, e nigu lr Israel milxtxopeleng, da kc tqwaisr-ngrde lr Sodom x lr Gomora.” ✡

Lr Jiu Trnzrlxngitiung

30 Drtwr ngr da lcng tqpibo bamu kxmule se. Leplz kcng trngiulrJiu nztubqng mz nzobqkr Gct murde nzbrti drtwrdr Kraes, kxmule-esz' mzli kc trnzabzlru nzvz-nqblq-krdr Loukxtr. 31 A' lr Israel kcng tzabz-zlwzlr nzrvz-nqblqngr Loukxtr murde natubqbzng mz nzobqkr Gct, trnzyatrpwzung mz nzkrlz-krbzlr bz lc. 32 ?Nike trnzyatr-ngrpwzlru? Trnzyatr-ngrpwzlru murde trnzabzlru nzkrlz-krbzlr bz mz nzbrtikr drtwrdr da kc tqesalz-ngrbz Gct badr. A' nzabz-alzulr nzkrlz-krbzlr bz mz nzvz-nqblq-krdr natq amrlx kcng tzyrong mz Loukxtr mz nzxplr-krdr esz'-krdr. X mz nzpxtxpx-krdr lrpzki r nzarlapxngr kc tqyrlq Gct, nztaong mz nou rplz kc tzyrputrngr leplz. †

33 Da kc tqwai nzpikr Gct le mz Nzryrngrkxtr kx, “Obqmamu! Murde yrlqpex kc doa mrkc Jerusalem kx apule rplz kx nayrputrngr leplz, mz nzobqszo-krdr nide. X nide nou rplz kc tzpxtxpx-ngrdr. Kxmule-esz', a' doa kx lxngitile nide drtqde trnamyau mz nzbrtikr drtwrde nide.” ✡

10

1 Mzlengeng x inwengeng, krka'-ngrbo mz Gct kx lr Jiu amrlx narlapxng, murde ngi da kx pqtx zlwz mz drtwrnge. 2 Krlz-angidrx kx nzabz-zlwzlr nzvz-nqblq-krdr Gct, a' trnzkrlzlru kxnamu nzvz-nqblq-krdr le. 3 Trnzkrlzlru kxmu nzatubqtikr Gct leplz mz nzobq-krde. A' mz drtwrdr, nztubq-krdr navzpxm mz da kx nzyrlqlr esz'-krdr, mz nzvz-nqblq-krdr Loukxtr. X nzpxtxpx-ngrdr nzmnclz-krbzlr mz lrpzki r Gct mz nzatubqti-krde leplz kcng tzlxngitilr Kraes. 4 Kc tqatutrpele bz ngr Loukxtr. X mz nztubq-krde mz nzvz-nqblq-angidr-krdele, leplz amrlx kcng tzlxngitilr nide nzkrlzlr nzprtr-kz-krdr mz nztubq-krde mz nzobqkr Gct.

5 Mosis yrole kxmu leplz natubq-ngrdr mz nzobqkr Gct mz nzvz-nqblq-krdr Loukxtr. Rpile kx, “Doa kx vz-nqblq-zvzle Loukxtr amrlx, sa nalu zvz.” ✡ 6 X mou, Nzryrngrkxtr alvztr-kzple mz nzatubqtikr Gct leplz mz nzlxngiti-krdr Kraes, mz nzrpi-krde kx, “Bzkq rpi drtwrm kx navzdzq Heven,” (mz nzvzmio-krme Kraes mz nztwz-krmle nrpa ngr nzrlapxngr). 7  “X bzkq rpi kz drtwrm kx navzoq la,” (mz nzatulz-krme Kraes mz nzbzngr, mz nztwz-krmle Nrpakxmrlz). 8  “Murde nrpa lc krlzpebzle nim. X ycpxpem mz nabzm x pipxpeq mz naom.” ✡ Krlc nrpa kc tqyapwxtipxkr, kx leplz narlapxng mz nzlxngiti-krdr Kraes. X tr-rblxu nzrlapx-krdr murde Gct esz'-krde kx atwzlro-ngrmle Jiszs bagu x atulz-mople nide mz nzbzngr. 9 Murde doa kx naplzpxle mz naode kx, “Jiszs nide Kxetu Kxmyalz-esz'ngr,” x lxngiti-angidr-kzle mz nabzde kx Gct atulz-mople Jiszs mz nzbzngr, doa la sa na-arlapx. 10 Murde mz nzplzpx-krgu nzlxngiti-angidr-krgu Kraes, tubqku mz nzobqkr Gct x sa na-arlapxle nigu. 11 Murde Nzryrngrkxtr ycmnetr-ngrde Mevalu mz nzrpi-krde kx, “Doa kx lxngitile nide drtqde trnamyau mz nzbrtikr drtwrde nide.” ✡ 12 Kxmule-esz' lr Jiu o kxtrngiulrJiu, a' kxnzrlxngiting amrlx nzmnclzbzng mz Kxetu kcpwz, tqamrlz-zlwzle leplz amrlx kcng tzrlxtibzlr nzokatr-krde nidr. 13 Da kc tqwai nzpikr profet Joel le kx, “Krkcng nzrlxtibzlr mz Kxetu nzokatr-krde nidr, sa narlapxng.” ✡

14 ?A' myx kxnamu nzrlx-krbzlr bade nzokatrngr, nzmu kx trnzlxngitikalr nide? ?X myx kxnamu nzlxngiti-krdr nide, nzmu kx trnzxlrkalr nrpa ngrde? ?X myx kxnamu nzxlr-krdr Nrpakxmrlz lc, nzmu kx trpnzngr leplz kx narpipxbz badr? 15 ?X myx kxnamu nzrpipxkr leplz nrpa, nzmu kx trpnzngr doa kx na-atwzlrpx-ngrng? Da kc tqwai nzpikr Nzryrngrkxtr le kx, “Mrlz-esz'ngr nzvz-krm leplz kcng tzrtwzmqng nrpa kxmrlz.” ✡

16 A' lr Jiu amrlx trtwzlru Nrpakxmrlz lc. Murde profet Asaea rpile kx, “Yawe, trpnzngr kx lxngitile natqnge.” ✡ 17 Mz nzmu-krde lcde, leplz nzrlxngiting mz nzyrplatitrkr nardr Nrpakxmrlz, x nardr nzyrplatitrlr Nrpakxmrlz mz nzryapwxtipx-ngrbz badr Nrpa ngr Kraes.

18 ?A' lr Jiu nzxlrpe-kzlr Nrpakxmrlz? Eu, nzxlrpelr, da kc tqwai nzpikr Nzryrngrkxtr le kx, “A' nrpa scdr vzpx x krlzbzle leplz amrlx mz nrlc tulvzo.” ✡ 19 ?A' lr Jiu nzyrplatitr nardr nrpa lc? Eu, murde Mosis alvztrpzle da kc tqpi-kaipz Gct mz lr Israel, mz nzrpi-krde kx, “Sa na-adobu-ngrbo nimu leplz kxnzmaneng kcng trngiu lr Israel. X sa na-angyati-ngrbo drtwrmu nzamrlz-krnge leplz kcng trnzkrlzlru ninge.” ✡ 20 X mz nelzde kxbr Asaea alvztrpzle natq Gct mz nzrpi-krde kx, “Leplz kcng trnzrtangrtilru ninge, sc tzrmctipelr ninge. X aelwapx-lzbqpe-ngrbo mz krkcng trnzrlxtilru nzvz-krbo badr. 21  A' mz zbq kalvz kqle-ngrne leplz nengeng kx nayzlu-mopqng bange. A' vz zvz nzxpqbrlr-krdr ninge murde nardr mqngi.” ✡

11

Gct Trlakitxpx-atwrnrleu Lr Israel

1 ?Myx kxmule, Gct pxtxpx-ngrde leplz nedeng kcng tqngi lr Jiu? Bzkqtx pnz! Murde ninge dq kz lr Jiu. X mzke' nzmc mz nqvi lr ncblo kc mz Benjamin, tqvzpxm mz Ebraam. A' Gct trpxtxpx-ngrdeu ninge. 2 X trpxtxpx-kz-ngrdeu leplz nedeng kcng tqmcpx-pnz-kaile, x nrlc kc tqwz-ate-ngrde. X krlzpeamu nike ycmnetrngr Nzryrngrkxtr mz da lc. Murde profet Elaeja drtwrde lctrpz mz lr Israel mz nzrpi-krde kx, 3  “Yawe, nznibqtipelr profet nemqng amrlx, x nzawxtxopebzlr olta nyzmqng. Ninge kc tqmnctxpxpepwz, x sa tzrpilr nanibq-kzlr ninge.” ✡ 4 A' ayzlu-ngrbz Gct nzkrka'-krde kx, “Amnc-bekapxpex leplz ngr Israel siu-rlimz (7,000) kx trnzangiolru gct Baal, murde leplz lcng nangi nengeng.” ✡ 5 Kxmu-kzle lc mzli ka. Murde kzdu lang kz leplz kxpipz kxnzamnc-bekapxpeng kcng tqmcpxpeng Gct mz nzarlapx-krde nidr mz zmrlz ngrde kxmyalz. 6 Nzmcpx-krde nidr tuo mz zmrlz ngrde kxmyalz x trtuou mz nike nzalelr. Murde nzmu namcpxle nidr mz nike nzalelr, zmrlz ngrde lc trngiu da kx ka-nrbalqle.

7 Krlc drtwr ngrde kx lr Israel nzabz-zlwzlr nztubq-krbzlr mz nzobqkr Gct, a' nzkqlung kx trnzyatrpwzung. A' ngi txpwz krkcng tqmcpxle kx nayatrpzng. A' batrpzle nzmqngikr nar leplz kxkqlu. 8 Da kc tqwai nzrpikr Nzryrngrkxtr le kx, “Gct aprcbzle badr kxmnc mzlilxlr kx akamrbr-ngrbzle nzrkrlz-krdr, vzm vzm krlzmle mzli ka, rblxbz badr nzrmcngr x nzxlrngr nzalvztrngr angidr.” ✡ 9-10 X rpi kz Devet kx, “Yawe, kxmu nzmukr leplz lcng badr kztedrng Mangr-nzangiongr trtubqu mz nzobq-krm. Delc, nzrtxlvzlz-mou-ngrdr alwx ngrdrng x takitrde nzodati-krm nidr. Akcbz mztr, x ayangrnga-zvzbz nrkrdrtqdr.” ✡

11 ?Myx kxmule, mzli kc tztaongr lr Jiu mz nzpxtxpx-krdr Kraes, drtwr ngrde kx nzlakitxpxkr Gct nidr tqyc tqyc? Bzkqtx pnz! A' arlapxle leplz kcng trngiulrJiu, mz nzlxngiti-krdr Jiszs, murde nabatrpzle nzdobuti-zlwzkr lr Israel nidr. 12 Lr Jiu nzpxtxpx-krdr Kraes, batrpzle mz Gct nzka-alzu-krbzle da kxmrlzting mz kxtrngiulrJiu. Mz nzmu-krde lcde, mz nibr lr Jiu amrlx kcng tqmcpx Gct narlapxng, sa na-amrlz mou Gct leplz amrlx mz nrlc namyaszpxle mzli ka. Murde da kxmrlzting amrlx kcng tqkaom Gct bagu, nzvzpxmqng mz nzkao-kai-krbzleng mz lr Jiu.

13 Pibo da lcng amrlx bamu, myapxbz nimu kcng trngiulrJiu. Gct mcpxle ninge mz nzngini-krnge aposol mz nzalvztr-krnge kxtrngiulrJiu. X nzwz-krnge lc matq zlwz mz drtwrnge. 14 Murde mwx, sa nadobutingr lr mrnyzngeng nzarlapxkr Gct nimu, x nzwz-krnge lc sa nabatrpzle mz kzdung nidr nzrlapx-krdr kz. 15 Mzli kc lr Jiu tzpxtxpx-ngrdr Jiszs nzngini-krde Mevalu rdr, Gct rlrpx-ngrde nzrlapxkr lr mrkzbleng amrlx mz nrlc. ?A' nike naprtz mzli kc na-abrtzlvz-ngrde nidr mzli kc nalxngitilr Jiszs kalr? Kxnzbzng sa nalu-moung. *

Lr Jiu Nznginibedr Kxnzmcpxng Ne Gct

16 Na-aoti drtwrmu dalr nrlanc x dzbr nc. Murde dalr nrlanc kc tzamrlz tzka-kaipz mz Gct batrpzle nztrkr dalr nrlanc amrlx. X nzmu dzbr nc natrlr, e nrladeng amrlx nztr-kzng. Mz nqmq lcpwz, lr Jiu sa nangineng Gct murde melrmqdrng nidr leplz nedeng.

17 Naycmne-ebzpxbo nc olivi. Lr Jiu nzapulr nc olivi kc tqpeti Gct mz nrlanc nyzde. X lr Jiu kcng trnzrlxngitiung nzapulr nrla nounc kcng tqlakitxpx Gct. X nimu kxtrngiulrJiu apuamu nrla nc olivi kx tutrp mz nrlarde kx yz mz nrlanc nyz Gct. A' mzli ka mz nzrlxngiti-krmu, Gct twzpele nrlade kcng tqnginimu x sc tqaxvctrpebzle nimu mz nc olivi nyzde, murde nanginimu kz leplz nedeng. X mzli ka prtrpe-kzamu mz da amrlx kcng tqesalz-ngrbzle mz leplz nedeng. 18 Mz nzmu-krde lcde, bzkq obqszo-ngrnamu leplz kcng tzapulr nrla nounc kx lakitxpxle. Murde dzbr nc nide kc tqalule nrla nounc, a' trngiu nrladeng kcng tzalulr dzbrdr. 19 Mwx kzdung nimu naglqpx-lzbqamu mz nzrpi-krmu kx, “A' Gct lakitxpxle nrla nc olivi angidr, murde na-axvctrpzle nigr mrkcng tzyzprpx-ngrmlr.” 20 Da zpwxtx. A' nrlade kcng tzlakitxpxng murde trnzrlxngitiung, x nimu kx ngipe nrla nc olivi lc murde rlxngitiamu. Mrlzvxitx, a' bzkq glqpx-lzbqamu, a' aclvetio-lzbqamu mz zmwxlr, murde ma tzlakitxpx kz nimu. 21 Murde nzmu Gct kx tqlakitxpxle lr Jiu kcng tqngi angidr nrla nc olivi mz trnzrlxngiti-krdru, e sa nalakipx-kzle nimu, nzmu trnavz-zvzu nzrlxngiti-krmu.

22 Nakrlz-angidramu kx Gct okatrle leplz o ayrplapxle nidr. Murde sc tqayrplapxpele krkcng trnzrlxngitiung. X okatrle nimu mz zmrlz ngrde, nzmu navz zvz nzbrtikr drtwrmu zmrlz lc. A' nzmu navecpx-lzbqamu mz nzrlxngitingr, sa nalakitxpx-kzle nimu mz nc olivi. 23 X mz nqmq lcpwz, nzmu lr Jiu natekqtrlr nqmq nr drtwrdr mz nzlxngiti-krdr Mrlx Gct, sa na-axvctr-moule nidr mrkc tzyzprkipxmlr. Murde Gct rngisc zmatq ngr nzaxvctr-moungr nidr. 24 Murde axvctrpzle nimu mz nc olivi kc tqpetile, kxmule-esz' nginimu nrla nc olivi kzble. Mz nzmu-krde lcde, trnarblxpwzu bade kalr nzaxvctr-mou-krde lr Jiu kcng tznginidr nrla nc olivi angidr.

Lr Jiu Sa Nayzlubzng Mz Gct Mz Nzlxngiti-krdr Kraes Kalr

25 Mzlengeng x inwengeng, suti drtwrnge nzkrlz-krmu da angidr kc tqyc-kapq mzli kc, murde ma tqglqpx-lzbqamu. Nzmqngikr nar lr Jiu sa navz nakrlzmle mzli kc narlapxngr kxtrngiulrJiu kxnzkqlung kcng tqmcpxng Gct. †

26 Zbz lr Jiu kxnzkqlung kcng mzli lc sa narlxngiting x narlapxng. Da kc tqwai nzrpikr Nzryrngrkxtr le kx, “Mevalu sa naprpxm Jerusalem, x sa nakatxde nqmq kxtrka amrlx mz leplz kcng tzvzpxmqng mz nqvi lr Jekop. 27  X sa nayrlqkr Nzesz'tikr Drtwrdr badr, mzli kc naipqpx-ngrbo alwx ngrdr.” ✡ 28 Lr Jiu kxnzkqlung nzpxtxpx-ngrdr Nrpakxmrlz. X krlc okatrle nimu, murde Gct sc tqka-zvzbzle bamu da kxmrlzting. Kxmule-esz', a' lr Jiu sc tznginibedr leplz nedeng kc tqmcpxleng. X mrlzti-zlwzle nidr murde da kcng tqesalz-ngrbzle mz melrmqdrng. 29 X trtekqtrleu drtwrde mz leplz kcng tqkqleleng tqamrlzleng. 30 Mzli kc, nimu kcng trngiulrJiu xpqbrlr-ngrnamu Gct. A' mzli kc lr Jiu trnzrlr-ngrpwzlru mz Gct nzokatr-krde nidr x nzyckr drtwrde nidr, okatr-alzule nimu x yc mz drtwrde nimu. 31 X mzli ka lr Jiu nzxpqbrlr-ngrdr Gct. X krlc Gct naokatr-kzle nidr x naycngr drtwrde nidr, da kc tqwaisr-ngrde nimu. 32 Murde amnclzbzle leplz amrlx mz zmatq ngr nzxpqbrlrngr mz nzapu-krdr kxnzmncng mz presin. Mz nzmu-krde lcde, krlzle nzokatr-krde nidr x nzyckr mz drtwrde nidr amrlx.

Nabz Ngr Nzrglqlzngr Gct

33 Kctitxpx-zlwzx nzetukr

Nzyrplapxkr Gct x nzrkrlz-krde.

Trpnzngr kx narde nayrplatrpz

Mz da kc tqaolvzle x nqmq krdeng.

34 Natq Gct rpile kx, “Trpnzngr

Kx rkrlz me pnz drtwr Yawe,

O kx rkrlz nzokatr-krde Gct

Mz da kznike kx pibzle bade.” ✡

35-36  “Trpnzngr kx rkabz da mz Gct

Murde na-ayzlu-mopwz Gct bade.” ✡

Murde wz-ngrde nrlc atwrnrngr,

Mz nzvz-nqblq-krde me pnz drtwrde.

X da amrlx lolvz lxblr zvz

Zmatq ngrde kx xplr-esz'ngr. ✡

Naglqlzku x na-amrlue-zvzku

Gct tqyc tqyc. Eu, angida.

12

Rlr-lzbq-ngrbzmu Mz Gct

1 Mzlengeng x inwengeng, mz nzkrlz-krmu kx Gct ycngr drtwrde leplz amrlx, lc-apqbzx nimu nzrlr-lzbq-krbzmu mz nzwztr-krbzmu bade, mz nzapu-krmu blz kxtr kxlu. Murde krlc nzangiongr angidr x aelalzmle drtwrde. ✡ 2 Bzkq rlr-lzbq-ngrbzmu mz nzvz-nqblq-krmu nqmq kr lr nrlc, x bzkq drtwrmu esz'ti badr. A' rlr-ngrbzmu mz Gct nztekqtr-krbzle nqmq nr drtwrmu, murde navz-nqblq-alzuamu me pnz drtwrde. X mz nzale-krmu da lc, nakrlz-zvzamu me pnz drtwrde. Krlc da kx mrlzbz bade, aelalz-ngrmle drtwrde, x tubq mz nzobq-krde. *

3 Mz nzngini-krnge aposol, rngidrlvz-ngrbo mz doa kxesz' mz nimu, kx bzkq glqpx-lzbqm. A' na-avzo-lzbqm mz nzkrlz-angidr-krm zmatq kx myapxbz kc tqkabz Gct bam mz nzwztr-krbzme bade. Murde zmatq lc vzpxm mz nzlxngiti-krm Kraes. 4 Murde nrkrdrtqm esz', a' dalr nrkrdrtq kqlu. X mrlcdeng nzwz-krdr bletipx-lxblrng. 5 Mz nqmq lcpwz, kxmule-esz' kqluku, a' mz nzaxvctr-krbzku mz Kraes nigu nrkrdrtq kxesz'. Doa kxesz' mz nigu apule dalr nrkrdrtqde, kx nzmwitr-lxblrbz bade. 6 Gct kamle bagu zmatq kxmyapxbz kx bletipx-lxblrng mz nzwztr-krbzku bade. X zmatq lcng nzvzpxmqng mz Mqngrkxtr. Doa kxesz' mz nigu nawz zvz mz zmatq kc tqkabz Gct bade. Nzmu kx tqkabzle bam zmatq ngr nzrplzpxngr nrpa kc tqkabzle bam, plzpx nrpa lc navz-nqblqle nzetukr nzrlxngiti-krm, mzli kc tqpi-ngrbz Mqngrkxtr nzplzpx-krmle. 7 Nzmu kx tqkabzle bam zmatq ngr nzwztr-ngrbz mz leplz, wztrpz badr. Nzmu kx tqngi nzalvztrngr natq Gct le, alvztr leplz. 8 Nzmu kx tqngi dalr nzapqtr-ngrbz drtwr leplz le, apqtrpz drtwrdr. Nzmu kx tqngi zmatq ngr nzrka-ngrbz da mz leplz le, rka-nrbalqbz badr, a' bzkq pnz drtwrm nzayzlu-krbzlr le. Nzmu kx tqngi zmatq ngr nzrmailzngr le, mailz angidr leplz. X nzmu kx tqngi zmatq ngr nzrycngr drtwr leplz le, okatr nidr.

9 Nivz lrm, nangi nivz angidr. Lolvz-amqngi da kxmrlzbz mz Gct, x pxtxpxngr da kxtrka. 10 Mrlzti leplz da kc tqwaisr-ngrn doa lr ma nyzm. X amrlue kztemqng namyaszpxle nim esz'-krm. 11 Nzpq-zlwzkr drtwrm mz nzwztr-krbzme mz Kxetu, naglq-zvzle nabzm. 12 Naelalz-zvz-ngrm drtwrm nzobqtipx-krm da amrlx kcng tqesalz-ngrbz Gct bam. Tu-amqngi mz nzrlxngiti-krm mz mzli r nzkxpungr. Bzkq nzkrka'-krm esaki. 13 Akiamu dztumu badr leplz ne Gct kcng takitrde nzokatrngr. X abrtzlvz nzadwatr-krbz leplz ma nyzm mz nzvz-krdr mrkzbleng.

14 Rlxtibz mz Gct nzamrlz-krde krkcng tzatrkatilr nim. Amrlz nidr, x bzkq pibqtiq nidr. 15 Prtr mz nzabrtzkr kxnzabrtzng, x mz nzvzkr drtwrdr kxnzyrning. 16 Mnc-zpwx-lxblramu. Bzkq aetu-lzbqm, a' mnc-lxblramu badr leplz x wz-lxblramu badr. X bzkq rpiq nim kxrkrlz da.

17 Bzkq ayzlubzme da kxtrka kx nzalebz leplz bam. A' ale txpwz da kxtubq mz drtwr leplz amrlx. 18 Kxmule-esz' nike nzale leplz, a' ale zvz da kx namnc-ngrnamu badr mz nrwx. 19 Nimu kztengeng, x doa kxesz' mz nimu bzkq ayzlubzme da kxtrka kx nzalebz leplz bam. A' rlr-ngrbz mz Gct nzayrplapx-krde nidr mz zngya ngr drtwrde. Murde mz Nzryrngrkxtr rpi Yawe kx, “Ninge kx na-ayrplapxle leplz. X ninge kx na-ayzlu-mopwz badr da kx nzalelr.” ✡ 20 A' nim vz-nqblq alzu nike pi Nzryrngrkxtr kx, “Nzmu doa kx mwati drtwrde nim kx tqbrtalele, rkabz nade dakxnzng. X nzmu drtwrde kc tqbrlxkzle, rkabz mqde lue. Mz nzale-krbzme da lc, sa namyangr drtqde da kc tqalebzle bam.” ✡ 21 Bzkq rlr-ngrbzme mz da kxtrka kx nzalebz bam nzaovxio-krde nim, murde ma tqbatrpzle bam nzayzlu-krbzmele badr. A' aovxio nzao-krm drtwrm kxtrka mz nzale-krbzme da kxmrlz badr.

13

Vz-nqblqamu Gzpman

1 Doa kxesz' mz nigu kxnzrlxngiting namnclzbz mz zmatq ngr gzpman. Murde zmatq ngr gzpman amrlx vzom mz Gct, x yrlqle kxnzetung ngr gzpman mr nyzdrng. 2 Mz nzmu-krde lcde, krkcng tzxpqbrlr-ngrdr gzpman nzxpqbrlr-ngrdr Gct kc tqyrlqle gzpman lc, x sa na-ayrplapxng. 3 Krkcng tzaleng da kxtubq trnzmwxlrtilru gzpman. A' nzmwxlrti krkcng tzaleng da kxtrka. Nzmu kx trsutiu drtwrmu nzmwxlrtingr gzpman, e ale-txpwzmu da kxtubq, murde naglqlz-ngrdr nimu. 4 Murde kxnzetung mz gzpman, nidr kxnzawz neng Gct kcng tqyrlqleng mz nzokatr-krdr nimu. A' nzmu kx tqaleamu da kxtrka, e mwxlrtiamu gzpman lc, murde Gct kabzle badr zmatq ngr nzayrplapxngr kxnzaleng da kxtrka, kxmule-esz' nznibqlr nidr. 5 Mz nzmu-krde lcde, namnclzbzmu mz zmatq ngr gzpman murde ma tzayrplapx nimu, x mou murde tubq nzmnclz-krbzmu bade.

6 Delc tqxpe-ngrnamu kz takes, murde kxnzetu lcng nidr kxnzawz neng Gct mz nzale-krdr nzwzngr kc tqkabzle badr. 7 Mz nzmu-krde lcde, xpebzmu mz leplz nike takitrde nzxpe-krmu. X xpeamu takes kcng tqpi lou ngr gzpman kx naxpe. Mz nqmq lcpwz amatqamu krkcng tqtakitrde nzamatq-krmu nidr x amrlueamu krkcng tqtakitrde nzamrlue-krmu nidr.

Nzmncngr Kxtubq Mzli Ka, X Jiszs Sc Tqyzlu-atem

8 Eu. Mrlz nzxpe-krbzmu mz leplz da amrlx kcng tqrlxtibzmu badr. A' nakrlz-zpwxamu kx rblx nzxpe-krbzmu da mz Gct mz nzayzlu-krbzmu nivz lrde. Delc navz zvz nzmrlzti-lzbq-krmu. Murde nzale-krmu da lc atutrle natq amrlx kcng tqkapx Loukxtr. ✡ 9 Natq lcng nzrpilr kx, “Bzkq rmwimiq doa kx trngiu krnalzm. Bzkq rnibqq leplz. Bzkq pnaq da. Bzkq rkcmnz-ngrn,” x kzdung kz da mou. ✡ A' natq lcng amrlx nzaxvctr-lxblrbzng mz natq kc esz' tqrpile kx, “Namrlztiq kztemqng da kc tqwaiq nzmrlzti-lzbq-krm.” ✡ 10 Nzmrlzti-krmu leplz drtwr ngrde kx bzkq aleamu da kx na-atrkatile nidr. Mz nzmu-krde lcde, nivz ngi lrpzki nzvz-nqblqngr Loukxtr amrlx.

11-12 Nzmnc-krmu natubq, mz nzkrlz-krmu kx ycpe pipz nzyzlu-krm Jiszs mz nzvzmi-krde nigu Heven. Mz nzmu-krde lcde, bzkq amaamu, a' nawz-katopeamu mz nzwzngr kc tqkabz Kxetu bamu mzli ka tqyc-ngrbepz mzli. X bzkq vz-nqblq-zvzamu da kxtrka, a' vz-nqblq-alzuamu nzalvztrngr angidr. 13 Mz nqmq lcpwz kx tr-rblxu nzmc-krgu da ngrlx, tr-rblx-kzpwzu mz leplz nzmc-krdr kx nqmq krmu tubq. Bzkq prtrpzmu mz kxnzrmnq-zvzng, kxnzyrlwr-lxblrng mz nzale-krdr alwx, kxnzrmwimi-abeaneng, kxnzaleng da kx myangr drtq, kxnzota-zvzng, x kxnzdobung, a' kapx-lzbqmamu badr. 14 A' mz nzaxvctr-krbzmu mz Kxetu rgu Jiszs Kxnzmcpx, navz-nqblq-kzamu nqmq krde, murde leplz namclr nide mz nzmc-krdr nqmq krmu. X bzkq aoti drtwrmu nzvz-nqblq-krmu zmatq ngr alwx kc tqycpxbep mz nrkrdrtqmu. ✡

14

Bzkq Pikitiq Leplz Kcng Nzrlxngiti-krdr Tqngrgo

1 Mnc-zpwxamu badr leplz kcng drtwrdr tqlitrpz mz da, murde trnzkrlzlru kx da kx nzalelr tubqbz mz nzobqkr Gct o trtingr. X bzkq otablramu badr mz drtwr kx blepxngr mz nzao-krmu drtwrmu. 2 Murde kzdung leplz nzlxngitilr kx takitrde nzmu-krdr dakxnzng amrlx. A' kzdu-kzng leplz trnzmuu ncvr animol, murde mz drtwrdr rpwa'ngr Gct x nzrlxngiti-krdr ngrgo mz nzmu-krdrle. *

3 Mrlx kx krlzle nzmungr dakxnzng amrlx bzkq obqszo-ngrde ncblo kc trmuu ncvr. X doa kx trkrlzleu nzmungr ncvr, bzkq pikitile ncblo kc tqmu dakxnzng amrlx, murde tr-rpwa'-ngru Gct. 4 ?Nim neke kc tqkxmu nzycmne-krde lc? Murde trtakitrdeu nzpikiti-krm kxnzawz neng Gct! Trnzwztrpwzu bam! A' Kxetu sa napibzle mz kxnzawz nedeng kx nzale-krdr da kxtubq o trtingr. Kxnzrlxngiting amrlx nidr leplz nedeng, murde okatrle nidr amrlx, kxmule-esz' nzrlxngiti-krdr mqngi o ngrgo. 5 Mz nqmq lcpwz, kzdq ncblo mz drtwrde kzdq zbq kxesz' myapxbz mz zbq amrlx. X kzdq kz ncblo mz drtwrde zbq amrlx kxmu-txpwzle esz'. Doa kxesz' mz nimu nakrlz-angidrle nike lxngitile, x navz-nqblqle mz nzmnc-krde. 6 Murde mrlx kx rpi drtwrde kzdq zbq kxesz' myapxbz mz zbq amrlx, alebzle mz Kxetu. X krkcng tzmung dakxnzng amrlx, nzalebzlr mz Kxetu, murde nzawi-ngrbzlr bade. X leplz kx trnzmuung ncvr, nzale-kzpzlr mz Kxetu mz nzawi-krbzlr bade. Nzabrtzlvzkr Gct nidr vzpxm mz nzale-krbzlr da bade. 7 Mz nzao-krgu drtwrgu nigu kxnzrlxngiting, da kxmyapxbz trngiu nzamatqkr leplz nigu mzli ka mz nzlu-krgu o mzli kc nabz-ngrgu. 8 A' da kxmyapxbz nzamatqkr leplz Gct mz nzmc-krdr nqmq krgu mzli ka x mzli kc nabz-ngrgu. Mz nzmu-krde lcde, kxmule-esz' luku o bzku nede nigu Kxetu rgu. 9 X nakrlzamu kx Kraes bz x lu-mop murde nanginide Kxetu r kxnzlubeng x kxnzbzpeng. 10 Mz nzmu-krde lcde, bzkq pikitiq x obqszoq kztemqng. Murde mzli kc nayzlu-ngrm Jiszs, sa natutrpzku amrlx ngrgu mz mz Gct, mz nzpi-krmle bagu kx vz-rbrku o trtingr. 11 Murde mz Nzryrngrkxtr Kxetu rgu rpile kx, “Da kc tqpibo bamu sa natutr angidr, murde ninge Yawe Gct kc tqlu alo. Leplz amrlx sa na-atuobzng zpr bange. x naplzpxlr natq ngr nzrglqpxngr ninge.” ✡ 12 Mz nzmu-krde lcde, nigu leplz amrlx sa napipxbzku mz Gct nqmq krgung x da kx alekung amrlx mz nrlc ka.

13 Mz nzmu-krde lcde, bzkq vz zvz nzpikiti-lzbq-krmu. A' na-aoti drtwrmu kx bzkq aleamu da kx na-atrkatile nzrlxngitikr kztemung o na-ataole nidr mz alwx. 14 Mz nzaxvctr-krbo lc mz Kxetu rgu Jiszs, lxngiti-angidrx kx trpnzngr dakxnzng kx trtakitrdeu nzmungr mz nzobq-krde. A' nzmu mzlenge rpi drtwrde kx kzdung dakxnzng trtakitrdeu mz nzobqkr Gct, trtakitrdeu nzngq-krdeleng. X bzkq atrkati-ngrbo nzrlxngiti-krde. 15 Nzmu nzmu-krm ncvr atrkatile nzrlxngitikr kztem x ataole nide mz alwx, e bzkq ngqnle. Murde Kraes bz-ngrde nzarlapx-krde nide. X da kx atrkatile nzrlxngitikr kztem, trvzpxpuu mz nivz. 16 Mz nzmu-krde lcde, bzkq ale-zvzq da kx mrlzbz bam esz'-krm, murde ma tqataole kztem mz alwx x sc tzpibqtipengr leplz nim. 17 Murde mz nznginikr Gct king rmu, da kx myapxbz trngiu nzmungr x nzrmnqngr. A' da kcng tqmyapxbz da lcde seleng tq: nztubqkr nzmnc-krmu mz nzobqkr Gct, nzmnc-zpwx-krmu badr kztemung kxnzrlxngiting, x nzprtr-krmu mz nzabrtzngr kx vzpxm mz Mqngrkxtr. 18 Murde krkcng nawztrpzng mz Kraes mz nzvz-nqblq-krdr da lcdeng, sa na-abrtzlvz Gct nidr x na-amatq kz leplz nidr.

19 Dekc na-ale-ngrgu da kx na-amnc-zpwxle nigu x na-amqngile nzrlxngiti-krgu. 20 Nzmu nzngq-krmu dakxnzng na-atrkatile da kx na-alebz Gct mz kztemung, bzkq ngqamu dakxnzng lcng. Murde dakxnzng amrlx takitrde nzmungr mz nzobq-krde. A' trtakitrdeu nzngq-krmu dakxnzng kx nabatrpzle mz kztemung nztao-krdr mz alwx. 21 Bzkq aleamu da kx krlzle nzbatr-krbzle mz kztemung nztao-krdr mz alwx, kxmule-esz' da kx ngqnamu o da kx mnqamu. 22 Doa kxesz' mz nimu, bzkq alvztrpzme nike lxngitiq mz da lcng mz kztemqng, murde navz-nqblq-kzlr me pnz drtwrm. A' pi txpwz nzrlxngiti-krm mz Gct. X mz nzvz-nqblq-krmle, Gct trnapipwzleu bam kx vz-rbrq, a' sa na-abrtzlvzle nim. 23 A' doa kx drtwrde litrpz mz dakxnzng kx ngqde, alepele da kx vz-rbr. Murde trvz-nqblqleu da kxtubq mz nzobqkr Gct mz nzrlxngiti-krde. Mzli kznike doa ale-ngrde da kx atrkatile nzrlxngiti-krde sc tqalepele alwx mz nzobqkr Gct.

15

1 Nigu kcng nzrlxngiti-krgu tqmqngi, na-aoti drtwrgu kztegung kcng nzrlxngiti-krdr tqngrgo, mz dakxnzng x zbq kxtr lcng. X bzkq ale-txpwzku da kx na-abrtz-ngrgu esz'-krgu. 2 A' mzli kc tqmnc-ngrgu badr, na-aleku da kxmrlzbz badr mz nzokatr-krgu nidr mz nzamqngingr nzrlxngiti-krdr. 3 Murde Kraes traleleu da kx na-abrtz-ngrde esz'-krde, a' da kx abrtzngr Gct, da kc tqwai nzpikr Nzryrngrkxtr le kx, “Natq kcng tzpikiti-ngrdr nim, yrplatr-kzpqng bange.” ✡ 4 Da amrlx kcng tqyclzm mz Nzryrngrkxtr, nzyro-ngrdr na-alvztrlr nigu, murde nabzgu napqtr zvz x natu-amqngi-zvzku mz nzobqtipx-krgu da kcng tqesalz-ngrm Gct bagu. 5 Krka'-ngrbo mz Gct kc tqapqtrple nabzgu x okatrle nigu mz nztu-amqngi-krgu mz nzrlxngiti-krgu, kx sa naokatrle nimu mz nzesz'tikr drtwrmu, mz nzvz-nqblq-krmu nabzlvz r nanyc Mevalu Jiszs. 6 Murde naodutr-lxblramu mz nabz kxesz' mz nzangio-krmu Gct, kc tqngi Trte Kxetu rgu Jiszs Kxnzmcpx. Eu, angida.

7 Mz nzmu-krde lcde, na-aodu-lzbqamu, da kc tqwai Kraes nzaodu-krde nimu, murde nzesz'tikr drtwrmu lc nabatrpzle mz leplz nzglqlz-krdr Gct. 8 Nadcpx mz drtwrmu kx Kraes vzm mz nzokatr-krde nigr lr Jiu. Suti drtwrde kx na-aelwapx-ngrde kx Gct takitrde nzbrtikr drtwr leplz le. Murde angidatile da kcng tqesalz-ngrbzle mz melrmqgrng, mz da kc tqalepele Mevalu kc Tzmcpx. 9 X Kxnzmcpx vz-kzp murde kxtrngiulrJiu naglqlz-kzlr Gct mz nzyckr drtwrde nidr x nzokatr-krde nidr. Da lc atutrle da kc tqpi Devet mz Nzryrngrkxtr kx, “Gct, sa naglqlzx nim mz mzlir lr drtqbrng amrlx, mz nzangrlvz-krnge nim.” ✡ 10 Rpi mou Nzryrngrkxtr kx, “Nimu kcng trngiulrJiu, abrtz-lxblramu badr leplz neng Gct.” ✡ 11 X rpi-moule kx, “Glqpxamu Yawe nimu lr drtqbrng amrlx. X leplz mz nrlc tulvzo naglqlz-kzlr nide.” ✡ 12 X rpi kz profet Asaea kx, “King kxmrna sa naprpxm mz nqvi lr Jesi. X na-aclvele kxtrngiulrJiu. X sa na-abrtrpzlr drtwrdr bade.” ✡ *

13 Gct nide nou nzobqtipx-krgu da kcng sa na-alele kalr. X krka'-ngrne kx sa nakabzle bamu nzabrtzngr x nzmnc-zpwxng kcng tzvzpxmqng mz nzbrtikr drtwrmu nide, murde nzrlxngiti-krmu naetunepx zvz mz zmatq ngr Mqngrkxtr.

14 Mzlengeng x inwengeng, krlz-angidrx kx amrlz-zvzamu leplz, x krlzpeamu da amrlx kx suti drtwr Gct nakrlzamu, x krlz-kzamu nzalvztr-lzbq-krmu. 15 A' mz nzryr-krbo lc letz, rngidrlvz-ngrbo kzdung da bamu, kx nadcpxngr drtwrmu da kxmyapxbz. X alex da lc murde mz nzvz-nqblq-krde zmrlz ngrde kxmyalz, Gct atwzlr-ngrmle ninge 16 mz nzokatr-krnge nimu kxtrngiulrJiu mz nzwztr-krbo mz Mevalu Jiszs. Apux pris kc tqvectrple leplz mz Gct, mz nzyapwxtipx-krbo Nrpakxmrlz mz kxtrngiulrJiu, murde nalxngiti-kzlr Kraes x natubqng mz nzobqkr Gct, mz nzapu-krdr blz kc tqatr Mqngrkxtr.

17 X mz nzaxvctr-krbo mz Mevalu Jiszs, glqpx-lzbq-ngrne nzwztr-krbo mz Gct. 18-19 A' sa naycmnetxtrpo mz nike ale Kraes mz nzaxvctr-krbo bade, mz nzmailz-krde leplz kcng trngiulrJiu mz nzvz-nqblq-krdr natq Gct. Murde batrpz Gct nzrlxngiti-krdr mz zmatq ngr Mqngrkxtr kc tqaelwapxpele mz nzryapwxtipx-krnge x mz nzale-krnge rkx x da kxnzkctipxng. Dekc tqyapwxtipx-zpwxbo Nrpa ngr Kraes, abzo Jerusalem vz vz krlzbzle Provins kc Ilirikzm. 20 Zvz drtwrnge pq mz nzpipx-krbo Nrpakxmrlz mz lr mztea kcng trnzkrlzkalr Kraes. A' trsutiu drtwrnge nzalvztr-krnge lr mztea kcng tzxlrpelr Nrpa ngr Kraes. 21 A' nzwz-krnge na-atutrle Nzryrngrkxtr kc tqycmnetr-ngrde Kraes mz nzrpi-krde kx, “Leplz kcng trnzpi-kaipwzu badr nide, sa nakrlzlr nzalvztrngr angidr. X leplz kcng trnzxlr-kailru nrpa ngrde, nardr sa nayrplatrpz mz nrpa lc.” ✡ 22 X nzwrde kqlupe kx rpi-ngrne kx naoklati-ngrbo nimu. A' nzale-krnge nzwzngr lc rpwa'-ngrmle bange.

Pol Aoti Drtwrde Nzoklati-krde Lr Rom Kxnzrlxngiting

23 A' mzli ka nzwz-krnge yrkrpxpe mz mztea lcdeng, murde trpengr mrka me nayapwxtingr mou Nrpakxmrlz. Delc, tqaotipengr drtwrnge nzoklati-krbo nimu, murde yiz kqlupe kx sutingr drtwrnge nzvz-krbo bamu. 24 Sa naoklatibo nimu mzli kc navz-ngrne Spen. X sa naodutr-lxblrku mz kzdung mzli. X mz nibrde, suti drtwrnge naokatramu ninge mz nzvz-krnge Spen. 25 A' mzli ka navz-kaix Jerusalem mz nzrtwz-krbo kzdung trau kx naokatrle lrmakxtr kx nzmncng elr. 26 Murde dzbe lrmakxtr ngr provins kcng Masedonia x Akaia nzabrtz-ngrdr nzrkapx-krdr trau kx naokatrngr nra-nzlungr lrmakxtr kcng Jerusalem, mz nzodutr-lxblr-krdr badr. 27 Eu. Nzabrtz-ngrdr nzrkapx-krdr, murde rblxbz mz kxtrngiulrJiu nzayzlu-krbzlr mz lr Jiu da kxnzmrlzting amrlx kcng tqkabz Gct badr mz nzaxvctr-krbzlr mz Mevalu kc tqesalz-ngrbzle mz lr Jiu. Delc takitrde kxtrngiulrJiu nzrka-krbzlr kzdung dztudrng mz nrlc ka mz nzokatr-krdr lr Jiu. 28 Mz nibr nzrtwz-krnge trau kcng tzatakqtilr Jerusalem, ninge kc tqvz-atex Spen. X mz nzvz-krnge lc Spen, dekc naoklati-ngrbo nimu. 29 Krlzx kx mzli kc navz-ngrmc bamu, Kraes sa na-amrlz-zlwzle nigu mz da kxkqlu.

30-31 Mzlengeng x inwengeng, nigu dzbede kxesz' mz nzaxvctr-krbzku mz Kxetu rgu Jiszs Kxnzmcpx, x mz nzaodukr Mqngrkxtr nigu. Mz nzmu-krde lcde, drtwrgu naesz'ti kz mz nzkrka'-zvz-krgu ninge mz nzvz-krnge Jerusalem. Murde Gct na-arlapxle ninge mz provins kc Judiz, murde ma tzatrkatilr ninge lr Jiu kcng trnzlxngitilru Jiszs. X nakrka'-kz-ngrnamu kx leplz kxnztrng ne Gct kcng Jerusalem, na-abrtzlvzlr trau kc natwzbo badr. 32 Nzmu kx tqsuti drtwr Gct le, sa naelalz-ngrm drtwrnge nzvz-krbo bamu, x sa na-apqtrpamu drtwrnge x na-amqngiamu nzrlxngiti-krnge mzli kc namnc-ngrgu. 33 Krka'-ngrne kx Gct kc tqngi nou nzmnc-zpwxngr, namncbz bamu amrlx ngrmu. Eu, angida.

16

Rpibz Pol “Nimu la,” Mz Kzdung Lr Rom

1 Fibi kc tqrtwzbz letz lc bamu, nide inwegu kc tqwztrpz mz lrmakxtr kc mz taon Kenkrae, mz nzngini-krde kzdq kxaclvele dalr makxtr. Abrtzlvzx nide murde nide olvz kxmrlz-esz'ngr. 2 Rlxtibo bamu nzaodu-krmu nide naesz' mz nzngini-krmu leplz neng Gct, murde wztrpz mz Kxetu. Okatramu nide mz nikeng suti drtwrde, murde okatr-zlwzle ninge x leplz kxnzkqlu.

3-4 Rpibzmu kx, “Nimu la,” mz kztengeng amrlx mrla, myapxbz Prisila x Akwila, nidr kx wztrpzkr badr mz Jiszs Kxnzmcpx, badr lrmakxtr kcng tzangio-lxblrng ma nyzdr. Ycpwz pipz nzbz-krdr mz nzarlapx-krdr ninge. X nigr badr lrmakxtr amrlx kcng trngiulrJiu awitx-zlwz-ngrbzkr mz Gct nidr.

5 X kztenge Epenetzs. Nide kx lxngiti-kaile Kraes mz provins kc Esia.

6 Mxri kc tqwz zlwz mz nzokatr-krde nimu.

7 Adronikzs x Junia, ni-kzdr lr Jiu. Mrlx lcng nzling mncpxmgr badr mz presin, x nidr aposol kxnzamatqng. Nidr rlilrdr kx nzlxngiti-kailr Kraes x ninge kc ate. *

8 X Ampliatzs, nide mzlenge kx mrlzvxi mz Kxetu.

9 Urbanzs, nide ncblo kx wzku badr mz nrlarde nyz Kraes. X mrlx kztenge Stakis.

10 Apelis kc tqaelwapx-ngrde nzpqkr nzlxngiti-krde Kraes, mz nztu-amqngi-krde mz mzlir nzkxpungr.

X lr ma nyz Aristobulzs.

11 X Herodion, ni-kzde lr Jiu.

X kxnzrlxngiting kcng tzmncng ma nyz Narsiszs.

12 Trifaena ncdr Trifosa, olvz kx nzwz-zlwzng mz nrlarde nyz Kxetu.

X inwegu Persis kxnzmrlzti. Nide kzdq kz olvz kx wz kato mz nrlarde nyz Kxetu.

13 X Rufzs, ncblo kxmyapxbz, x lxede kz kc tqapusr-ngrde ninge mrlxde.

14 Asinkritzs, Flegon, Hermes, Patrobas, Hermas x lrmakxtr amrlx kcng tzangio-lxblrng badr.

15 X Filologzs, Julia, Olimpas x Nerezs ncdr inwede, x leplz neng Gct amrlx kcng tzangio-lxblrng badr.

16 Eu, x rpi-etramu, “Nim la,” x male-lxblramu mqmu mz nivz. Lrmakxtr amrlx kcng tzmncng mrka nzrpibzlr bamu kx, “Nimu la.”

Natq Ngr Nzarlr-lzbqngr

17 Mzlengeng x inwengeng, xplrmibz natqnge bamu, kx aclvetioamu leplz kcng tzakipxlr kxnzrlxngiting. Murde nzatrkatilr nzrlxngiti-krmu mz nzrpi-krbzlr da kx blepxngr mz nzalvztrngr kc tqkrlz-kaiamu. Kapx-lzbqmamu badr. 18 Murde leplz kxnzmulr lcng trnzwztrpwzung mz Kraes, Kxetu rgu. A' nzvz-nqblq-txpwzlr alwx kznikeng nzaoti drtwrdr kx namrlzbz badr. Nztamiti-krdr leplz mz natq x nzalvztr-krbzlr badr da kxmrlz mz nzxlr-ngrbz, a' nzkrlzlr nzesabrtingr leplz kx trnzaclvetio-lzbqung mz nzalvztr-rbr-krdr lc. 19 Leplz kxkqlu nzxlrpelr kx vz-nqblqpeamu Nrpakxmrlz. X mz nzmu-krde lcde, abrtztx-zlwz-ngrne nimu. A' suti drtwrnge nakrlz-angidramu da kxmrlz, x bzkq aoti drtwrmu da kxtrka. 20 Murde ycpe pipz Gct kc tqngi nou nzmnc-zpwxngr, nzodati-krde zmatq ngr Setzn, mz nzokatr-krde nzaovxio-krmu leplz kcng tzrpilr na-akipxlr nimu. Krka'-ngrne kx Kxetu rgu Jiszs Kxnzmcpx naokatr-zvzle nimu mz zmrlz ngrde kxmyalz. Eu, angida.

21 Kzdung lrmakxtr kcng mrka nzrpi-kzpzlr bamu, “Nimu la.” Kzdung nidr seleng, Timoti kc tqwzkr ncdr. X Lusias, Jeszn x Sospata, mrlx lcng nigr badr lr Jiu. 22 X Tertizs kc tqyrbzle natqnge lcng. 23 Gaizs kc tqmnckr ncdr ma nyzde, x kc tqrlr-ngrbzle mz lrmakxtr nzangio-krdr mrka. X wai-kzle Erastzs kc tqaclvele trau ngr taon ka, x mzlegu Kwartzs. †

Nzrglqlzkr Pol Gct

25-26 Naglqlzku Gct kc tqkrlzle

Nzatu-amqngingr nimu amrlx

Mz nzlxngiti-krmu nrpa ngr

Jiszs Kxnzmcpx kc tqyapwxtipxx.

Nrpakxmrlz lcde yc-kapq pnz

Mzli kc nrlc trnzwzka-ngrde.

A' mzli ka sc tqaelwapxpengr Gct

Kx suti drtwrde leplz amrlx.

Na-arlapxle kxnzlxngitilr Kraes,

Kxmule-esz' nidr lr Jiu o trtingr.

Gct kc tqlu zvz kapxle natq

Kx natqde kcng pnz na-atutrpeng.

Da kcng tzyro-pnzlr profet mz

Nzryrngrkxtr na-atutrng mzli ka.

Murde leplz mz nrlc tulvzo

Nalxngitilr Kraes mz nzmnc-krdr.

27 Gct nide txpwz Gct kxyrplapx.

X nigu kcng tzaxvctrpzng mz Kraes

Jiszs Kxnzmcpx naglqlzku

Gct tqyc, tqyc. Eu, angida.

Delape. Ninge Pol.

✡ : Rom 15:26; 16:1-2

✡ 1:17 Habakuk 2:4

* 1:17 Drtwr ngrde li, murde ycmnetr-ngrde nzlungr mz nrlc ka x nzlungr kxboi Heven. Leplz neng Gct sa namnc-zpwxng mz nrlc ka mzli kznike nzlu-krdr vz-nqblq-ngrde nzbrtikr drtwrdr nide. X nzlungr kxboi Heven vzpxm mz nzabrtr-krbzlr drtwrdr mz Jiszs. Mc kz Galesia 3:11 x Hibru 10:38.

✡ 1:23 Lou Kcpwz 4:16-18; Sam 106:20

✡ 2:1 Matiu 7:1-2

✡ 2:6 Sam 62:12; Nzyrplapxngr 24:12

✡ 2:24 Asaea 52:5; Esikel 36:20-21

✡ 3:4 Sam 51:4

✡ 3:18 Sam 14:1-3; 53:1-3; Kxalvztr 7:20; Sam 5:9; 140:3; 10:7; Asaea 59:7-8; Nzyrplapxngr 1:16; Sam 36:1

✡ 3:20 Sam 143:2

✡ 3:22 Galesia 2:16

✡ 3:25-26 Nou 22:8; 1 Timoti 2:6; 4:10; Livae 17:11

✡ 3:29-30 Galesia 3:20

✡ 4:3 Nou 15:6; Galesia 3:6; Hibru 11:8-12; Jemes 2:23

✡ 4:8 Sam 32:1-2

✡ 4:9 Nou 15:6; Rom 4:3

✡ 4:11 Nou 17:9-14

* 4:12 Gct esalz-ngrbzle mz Ebraam da tq mz Buk Ngr Nou. 1) Ebraam nanginede dq doa ncblo x nqvi lrde sa navz zvz. Da lc ngida mzli kc tzmcngr mz Aesak, x nqvi lrde dekc tqngi neidu lrdr lr Israel, x mz nibrde lr Jiu. 2) Doa kx nzvzpxmqng bade nakqlu-zlwzng x narblx nzrlwxngr. X nanginide trte leplz kxkqlu mz nrlc tulvzo. Da lc ngida murde kxnzrlxngiting amrlx nidr doa nedeng. 3) Sa nakabz Gct nrlc atwrnrngr bade x doa nedeng. Sa na-atutrle da lc mzli kc nayzlu-ngrm Jiszs mz nzaclve-krde kxnzrlxngiting amrlx mz nrlc kxmrna. Mzli lc kxtrnzrlxngitiung amrlx sa namncng mz Hxl.

✡ 4:13-15 Nou 12:3; 13:14-17; 15:4-5; 17:2-8, 16, 19; 22:15-18; Galesia 3:17, 29

✡ 4:17 Nou 17:5

✡ 4:18 Nou 15:5

✡ 4:22 Nou 15:6

✡ 5:12 Nou 2:17

* 6:12 Drtwr ngrde kx nigu kxnzrlxngiting, rngiscgu zmatq ngr nzvz-nqblq-krgu Gct x nzesablqti-krgu nqmq ngr alwx.

* 7:4 Nigu kxnzrlxngiting trmnclzpepwzkuu mz zmatq ngr Loukxtr mz da lcde seng tq: 1) Rblxbz mz Loukxtr nzatalz-krde nigu, murde trmnclzpepwzkuu mz zmatq ngr alwx. 2) Rblxbz mz Loukxtr nzbatr-krmle nzxngi-krbzku nzmnc-rlru-krm Gct, murde krlzku kx Gct ipqpele nigu mz nzplzpx-krgu alwx ngrgung. 3) Rblxbz mz Loukxtr nzyrlq-krmle nzayrplapx-krdeng bagu, murde Gct yrlqlzpebzle nzayrplapxngr amrlx mz Kraes.

✡ 7:7 Nzrlaszngr 20:17; Lou Kcpwz 5:21

✡ 7:8 Rom 5:13, 20

✡ 8:29 Aposol 26:23; 1 Korint 15:20; Kolosia 1:18; Hibru 1:6

* 8:33 Kzdung mzli mz nzaotikr drtwrgu alwx rgung, nabzgu talvzo murde mwx mz drtwrgu rblxbz mz Gct nzmrlzti-krde nigu. A' drtwr lc ngi nzwzkr Setzn mz nzatrkati-krde nzrlxngiti-krgu. Mz nzplzpxpe-krbzku alwx rgung mz Gct x mz nztekqtrpe-krgu nqmq nr drtwrgu murde navz-nqblq-mouku nide, nakrlz-zpwxku kx ipqpe Gct nigu x tubqpe-mouku mz nzobq-krde. 1 Jon 1:9 Mzli kznike nabzgu talvzo-ngrde, naglqlzku Gct x na-awi-ngrbzku bade nivz lrde mz nzyckr drtwrde nigu. Murde nzrglqlzngr Gct krlzle nzaovxio-krde nzwzkr Setzn. Sam 8:2

✡ 8:35-36 Sam 44:22

✡ 9:4 Nou 9:8-9; 17:2; Nzrlaszngr 24:8; Josua 8:33; 2 Samwel 23:5

✡ 9:7 Nou 21:12

✡ 9:9 Nou 18:10, 14

✡ 9:11-12 Nou 25:23

✡ 9:13 Malakai 1:2-3

✡ 9:15 Nzrlaszngr 33:19

✡ 9:17 Nzrlaszngr 9:16

* 9:18 9:7 Kzdung doa neng Ebraam nzvzpx-kzpqng mz mrlxde Ismael, mrlx Haga. A' doa lcng trnzatutrlru da kc tqesalz-ngrbz Gct mz Ebraam, x trnginidru leplz kcng tqmcpxle. [Nou dckrlzdeng 15—18, 21] 9:13 Isc x Jekop nzlipxmqng, x Isc nide kc nzmika kai. 9:17 Mzli kang kqlu King r Ijipt, narde mqngi. [Nzrlaszngr 7:22; 8:15, 32] Zbz sc tqbatrpebz Gct nzmqngi-zvzkr narde. [Nzrlaszngr 9:12, 35; 10:27; 11:10]

✡ 9:25 Hosia 2:23; 1 Pita 2:10

✡ 9:26 Hosia 1:10

✡ 9:28 Asaea 10:22-23

✡ 9:29 Asaea 1:9; Nou 19

† 9:32 Mz drtwr lr Jiu, rblx nzbzkr Mevalu Kxnzmcpx. Mzli kc tzxlr-ngrdr kx Kraes bz-ngrde nidr, nzpxtxpx-ngrdr drtwr lc. X mz nzmu-krde lcde, nztaong mz nou rplz, kc tqngi Kraes esz'-krde.

✡ 9:33 Asaea 8:14; 28:16; 1 Pita 2:7-8

✡ 10:5 Livae 18:5

✡ 10:8 Lou Kcpwz 30:11-14

✡ 10:11 Asaea 28:16

✡ 10:13 Joel 2:32

✡ 10:15 Asaea 52:7

✡ 10:16 Asaea 53:1; Jon 12:38

✡ 10:18 Sam 19:4

✡ 10:19 Lou Kcpwz 32:21

✡ 10:21 Asaea 65:1-2

✡ 11:3 1 King 19:10, 14

✡ 11:4 1 King 19:18

✡ 11:8 Lou Kcpwz 29:4; Asaea 6:9-10; 29:10

✡ 11:9-10 Sam 69:22-23

* 11:15 Mz drtwr kzdung kxnzetung, natq lc ‘kxnzbzng sa nalu-moung,’ drtwr ngrde kx lr Jiu kxnzkqlung sa nalxngitilr Jiszs, x sc tqyzlu-atem.

† 11:25 Mwx ‘kxtrngiulrJiu kxnzkqlung’ drtwr ngrde leplz kcng na-atutr-ngrdr natq kc tqplzpx Jon mz Nzaelwapxngr 5:9-10 x 7:9. Kzdung leplz kcng tzprpxmqng mz nou, natq, leplz, drtqbr, x neidu amrlx mz nrlc sa nalxngiti-kailr Kraes, x lr Jiu kxnzkqlung kc ate. Mz nibrde kzdung leplz mou sa nalxngiti-kzlr Kraes.

✡ 11:27 Asaea 59:20-21; 27:9; Jeremaea 31:33-34

✡ 11:34 Asaea 40:13-14

✡ 11:35-36 Job 35:7; 41:11

✡ 11:35-36 Kolosia 1:17

✡ 12:1 Jon 4:23-24

* 12:2 Gct krlzle nztekqtr-krde nqmq nr drtwrgu mz nzrlwx-krgu Nzryrngrkxtr x mz nzvz-nqblq-krgu le mz nzmnc-krgu.

✡ 12:19 Lou Kcpwz 32:35

✡ 12:20 Nzyrplapxngr 25:21-22

✡ 13:8 Matiu 22:40

✡ 13:9 Nzrlaszngr 20:13-17; Lou Kcpwz 5:17-21

✡ 13:9 Livae 19:18; Matiu 19:19; 22:39; Mak 12:31; Luk 10:27; Galesia 5:14

✡ 13:14 Rom 7:23

* 14:2 14:1 Bzkq otablrku mz da kx tryctru mz Nzryrngrkxtr. X mou, bzkq otablrku mz dalr Nzryrngrkxtr kx tropxu, x drtwr lrmakxtr tresz'titru elr, da kc tqwai mz nzwrkxtrngr. A' takitrde nzatubqti-krgu leplz kcng tzaleng alwx x tzxpqbrlr-ngrdr natq Gct. 14:2 Lou sc Mosis rpwa'-ngrde nzmungr kzdung dakxnzng. A' mzli kc lr Jiu tzlxngitipe-ngrdr Jiszs, nardr tryrplatrpwzu kx mzli ka takitrpede nzmu-krdr dakxnzng angidr amrlx.

✡ 14:11 Asaea 45:23; Filipae 2:10-11

✡ 15:3 Sam 69:9

✡ 15:9 Sam 18:49; 2 Samwel 22:50

✡ 15:10 Lou Kcpwz 32:43

✡ 15:11 Sam 117:1

✡ 15:12 Asaea 11:10

* 15:12 Jesi nide trte King Devet, x Jiszs Kxnzmcpx nide King kx prpxm mz nqvi lrdr.

✡ 15:21 Asaea 52:15

* 16:7 Nzrpilr kx Junia ngi drtq olvz, kc tqngi kx aposol.

† 16:23 Ngalrde kc 24 yclzm mz kzdung nzryrngr kcng pnz. X mule narsakrlrmi ngalrde kc 20, mz nzrpi-krde kx, “Eu, krka'-zvz-ngrne kx Kxetu rgu Jiszs Kxnzmcpx naokatrle nimu amrlx ngrmu mz zmrlz ngrde kxmyalz. Eu, angida.”

1 Korint

1

2

3

4

5

6

7

8

9

10

11

12

13

14

15

16

Nzryr-krbz Pol Kx Ayrnrngr Mz Lr Korint

Natq Ngr Nzaplxtqngr Mz Nzryr-krbz Pol Kx Ayrnrngr Mz Lr Korint

Aposol Pol nide ncblo kx ryapwxtipx-kai Nrpakxmrlz Korint, mz nzvzpx-krde krali, x dzbe lrmakxtr lc vzpxm mz nzwz-krde. ✡ Mz taon lc, tu elr madrka' nzkqlung. Lr Korint nzrmnq-zlwzng x nzrmwimi-abeaneng leplz kx trngiu krnalzdrng. Mzli kc tzrlxngiti-ate-ngrdr, nqmq nr drtwrdr apubele kxnzmnc-mrbrng. Lr Korint kxnzrlxngiting nzkqlung kxtrngiulrJiu, kx trpnzngr scdr da, x kxnzawz-nrbalqng. A' kx nznginidr bcnyr nzpipzng. Nzaki-lzbqng murde kxnznginidr bcnyrng nzobqszolr kztedrng kx trpnzngr scdr da. Kzdung kxnzrlxngiting lcng nzrmwiming kxtrngiu krnalzdr. X nzglqpx-lzbqng mz zmatq ngr nzwzngr kc tqkabz Mqngrkxtr badr, myapxbz zmatq ngr nzycmne-ngrbz mz Gct mz natq lr mrkzbleng. Mz drtwrdr nidr leplz kxnzyrplapxng x kxnzbrpeng mz nzvz-nqblq-krdr Jiszs. A' trtingr.

Pol yr-kaipzle kc letz mz lrmakxtr mrkc Korint mzli kc, x letz lc kc ate. Mz letz kc kai, pnanatile nidr mz nqmq krdr kxtrka. Zbz mzli kc tqmnc-ngrde mz taon Efiszs, ncblo nztqng nztwzbzlr bade kc letz kx nzatwzlr-ngrbz lr Korint. X mz letz lc nzayzlu-ngrbzlr natqdeng. Trkrlzkuu nike tqyrle mz letz kc kai. A' opx angidr kx lr Korint nzpxtxpx-ngrdr natq Pol x nzbatrpzlr mz leplz nzyrlqpx-lzbq-krdr mz zmatq ngr nzngini-krde aposol. Zbz Pol sc tqayzlu-mopwzle natqdr mz letz lc, tqyrle mz mzlir yiz 54—55 AD mz nibr nzrmcngr mz Jiszs, mz nzvzpx-krde kratq.

Kxmule-esz' yrbzle letz kc kai, a' lr Korint kxnzrlxngiting kxnzkqlung nzvz-nqblqbelr nqmq nr drtwr lr Grik kxnzmnc-mrbrng. Mz drtwrdr, dalr nrlc trmyapxpwzu, a' dalr nqmq kxtr kx myapx-zlwzbz. Mz nzmu-krde lcde, mrlzbz badr nzrmwimi-krdr kx trngiu krnalzdrng, murde nrkrdrtq ncblo ngi dalr nrlc ka. X drtwr lc batrpzle badr nzvz-rbr-krdr mz nzyrlzngr x mz nztulzkr nrkrdrtq mz nzbzngr. X mou, mz drtwrdr Pol trnginideu aposol, murde trycmne-aboipwzu badr mz natq kx rblx, a' natqdeng opx angidr. X Pol wz mz nzrtwz-krde trau, x takitrde kxetu nzbatr-krbzle mz leplz nzrka-krbzlr da bade. Mz drtwrdr nzryapwx-krbz Pol badr takitrde kxnzrlxngiti-ateng, x trtakitrpedeu nidr murde nzrlxngiti-krdr brpe. A' Apolos, kc tqalvztrle nidr mz nibr Pol, mz drtwrdr vz-nqblqle nqmq kr kxetu mz da lcdeng, x nzvecpx-lzbqmqng mz Pol, mz nzvz-nqblq-krdr Apolos. Mz letz lc, Pol atubqtibzle drtwrdr lcng tqvz-rbr, mz natqdeng kxpq zlwz.

Mrkcng Mz Letz Lc

Lr Makxtr nzaki-lzbqng. [1:10-17; dckrlzde 3]

Mz drtwr kzdung leplz nzyrplapxkr Gct ngi dalr nzngqngungr. [1:18—2:16]

Kxnamu nzmnckr Aposol badr lrmakxtr. [dckrlzde 4]

Lr Korint na-ayrplapxlr kxnzrlxngiting kcng tzapulr kxtrnzrlxngitiung. [dckrlzde 5]

Bzkq kxrlxngiti twzle kztede kxrlxngiti mz kot. [6:1-11]

Nrkrdrtq kxnzrlxngiting sc Gct. [6:12-20]

Kxnamu nzyrlzngr kxtubq. [dckrlzde 7]

Kxnzrlxngiting bzkq nzmung dakxnzng kx nzkabz mz drka'. [dckrlzde 8]

Aposol Pol nzaotikr drtwrde le kztedeng nzmyaszpxlr nide. [dckrlzde 9]

Kxnzmung mz madrka' nzangiolr kxtrngiu Gct angidr. [10:1—11:1]

Nqmq kx takitrde olvz ngr lrmakxtr. [11:2-16]

Kzdung da nzakipxlr kxnzrlxngiting mz Nzmungrkxtr. [11:17-34]

Mqngrkxtr kabzle zmatq kxmyapxbzng mz kxnzrlxngiting. [12—14]

Jiszs tulz-mop mz nzbzngr mz nrkrdrtqde angidr. [dckrlzde 15]

Nzatakqtilr trau mz nzwzkr lrmakxtr x kzdung kz natq mou. [dckrlzde 16]

1

1-2 Ninge Pol kc tqkqle Jiszs Kxnzmcpx mz nzngini-krnge aposol nede, mz nzvz-nqblq-krde me pnz drtwr Gct. Nigr ncdr mzlegu Sostenes rpibzkr bamu kx, “Nimu la!” Ryrbo bamu, nimu dzbe lr makxtr ne Gct mrkc mz taon kxetu Korint. Gct kqlele nimu amrlx mz nzngini-krmu leplz kxtr nedeng kx nawztrpzng bade mz nzaxvctr-krbzmu mz Mevalu Jiszs, da kc tqwai-kzle mz kxnzrlxngiting amrlx mrkcng kqlu tzangiolr Kxetu rgu Jiszs. 3 Krka'-ngrne kx Trtegu Gct x Kxetu rgu Jiszs nakabzlr bamu zmrlz ngrdr kxmyalz x nzmnc-zpwxngr.

4 Awi-zvzbo mz Gct, murde kabzle bamu zmrlz ngrde kxmyalz mz nzaxvctr-krbzmu mz Mevalu Jiszs. 5 X mz nzaxvctr-krbzmu lc mz Kraes, dekc tqrngisc-ngrnamu zmatq kxmyapxbzng mz nzwztr-krbzmu mz Gct mz nzrkrlz-krmu nzalvztrngr angidr, x mz nzpipx-krmu natq Gct. 6 X nzrngisc-krmu zmatq lcng atutrle natqnge mz nzpipx-krbo bamu da kx na-alebz Kraes bamu. 7 Dekc mz nzodutr-lxblr-krmu, tqkao-ngrbz Gct zmatq amrlx kcng tqtakitrde nzale-krmu nzwz-krde, mzli ka tqobqtipx-ngrnamu nzyzlu-krm Kxetu rgu Jiszs Kxnzmcpx. 8 X Kraes sa naokatrle nimu mz nztu-amqngi-krmu mz nzrlxngiti-krmu nakrlzbzle nzbz-krmu o nzyzlu-krmle, murde natubqamu mz nzobq-krde mz Mzli kx tqmatq na-ayzlu-ngrbz Gct da mz leplz. 9 Gct sa na-angidatibzle da lcng bamu, murde yrlq-zvzle natq ngr nzesalz-krdeng. X sc tqkqlele nimu mz nzprtr-krmu mz nzodutr-krbzmu mz Mrlxde, Kxetu rgu, Jiszs Kxnzmcpx.

Lr Makxtr Nzaki-lzbqng

10 Mzlengeng x inwengeng, mz zmatq ngr Kxetu rgu Jiszs Kxnzmcpx, rngidrlvz-ngrbo bamu mz natqnge kx xplr kx naesakitxpe nzotablr-krmu. A' drtwrmu naesz'ti murde ma tqakipx-lzbqamu. 11 Mzlengeng x inwengeng, xlrx kx otablramu, murde kzdung leplz ngr ma nyz Klowi nzvzmqng x nzpimlr bange nrpa lc. 12 Xlrx kx kzdung nimu nzrpilr kx, “Ninge vz-nqblqx Pol.” X kzdung nzrpilr kx, “Vz-nqblqx Apolos,” x kzdu-kzng “Vz-nqblqx Pita.” X kzdu-moung nzrpilr kx, “Vz-nqblqx Kraes.” 13 A' vz-rbramu. Murde nigu amrlx nzaxvctrpzku mz Jiszs, x trpnzngr kx na-akipxle Kraes mz dzbede kxkqlu. Kzdung nimu nzrpilr kx nzvz-nqblqlr ninge. ?A' myx kxmule, ninge kc tqbzom mz kros mz nzarlapx-krnge nimu? ?X nzawrkxtrmu mz drtqnge? 14 Trtingr! A' awitx-zlwzbo mz Gct kx trawrkxtrwxu nimu. A' awrkxtrtxpo Krispzs x Gaizs. 15 Dekc, trpnzngr kx narpile kx wrkxtr mz drtqnge mz nzngini-krde oblamznge. 16 (Eu, a' sc tqdcpxpe mz drtwrnge kx awrkxtr-kzx Stifanas badr lr ma nyzde. A' trpnzngr kx dcpx kz mz drtwrnge kx awrkxtrx.) 17 Trawrkxtrwxu leplz kxkqlu murde Kraes atwzlr-ngrmle ninge mz nzpipx-krnge Nrpakxmrlz. X mz nzpipx-krngele, trapuwxu ncblo kx rkrlz-angidr x aetu-lzbq mz nzycmne-krde. A' yrlqkixle me mrlzkibzle nzxlrkr leplz le, murde nayrplatitr angidr nardr. Murde ma tqrpwa'-ngrne zmatq ngr Nrpa ngr Kraes nzbzo-krmle mz kros mz nzarlapx-krde leplz.

Mz Drtwr Kzdung Leplz Nzyrplapxkr Gct Ngi Dalr Nzngqngungr

18 Mz drtwr leplz kcng tzo-zlilr lrpzki r Hxl, nrpa ngr nzbzo-krm Jiszs nidr mz kros ngi dalr nzngqngungr. A' mz drtwrgu, nigu kcng tzo-zlilr lrpzki r Heven, nrpa lc aelwapx-ngrmle bagu kxnamu nzarlapxngr nigu mz zmatq ngr Gct. 19 Murde natq Gct rpile kx, “Sa naodatix nzyrplapxkr kxnzyrplapxng, x sa nakatxpxbo nzrkrlzkr kxnzalvztrng.” ✡ 20 Gct aovxiole nzrkrlzkr lr nrlc. Murde trpnzngr kxrlapx mz nzrkrlz-krde, o mz nzalvztr-krde mz Lou sc Mosis, o mz nzycmne-angidr-krde. A' leplz amrlx nzrlapxng mz nzbzo-krm Jiszs mz kros.

21 Murde Gct yrplapx-esz'ngr x yrlqle drtwr kx trpnzngr kx nakrlzle nide mz nzyrplapx-krde esz'-krde. A' abrtzlvzle nzarlapx-krde leplz kcng tzlxngitilr nrpa kc tqyapwxtipxkr nigr aposol, kxmule-esz' mz nzobqkr leplz kxkqlu nrpa lc ngi dalr nzngqngungr. 22 Murde lr Jiu nzrlxngiting mz nzrmc-krdr rkx kxmatq. X kxtrngiulrJiu nzrlxngiting mz nzxlr-krdr da kx vz-nqblqle nzyrplapx-krdr. 23 A' trvz-nqblqkru drtwr lr Jiu o kxtrngiulrJiu lcng. Murde yapwxtipxkr nzbzo-krm Kraes mz kros mz nzarlapx-krde leplz. A' mz drtwr lr Jiu nrpa lc trngiu da kxmatq-esz'ngr x mz drtwr kxtrngiulrJiu ngi dalr nzngqngungr, x nzpxtxpx-ngrdr rlilrdr. 24 A' nigu kcng tqkqleng Gct, kxmule-esz' lr Jiu o kxtrngiulrJiu, glxku kx Kraes nide zmatq ngr Gct mz nzarlapx-krde nigu x ni-kzde nou drtwr kxyrplapx kx yrlq Gct mz nzarlapx-krde leplz. 25 Kxmule-esz' nrpa ngr nzatwzlro-krm Gct Mrlxde mz nzbzo-krmle mz kros ngi dalr nzngqngungr mz nzobqkr kzdung leplz, a' nzyrplapxkr drtwr lc tqyrlq Gct myaszpx-zlwzle nzyrplapxngr amrlx sc leplz. X kxmule-esz' mz drtwr kzdung leplz Gct trpnzngr scde zmatq murde tr-rpwa'-ngrpwzleu nzrnibqngr Mrlxde, a' zmatq ngr Kraes mz nzbzo-krmle mz kros myaszpx-zlwzle zmatq amrlx sc leplz.

26 Mzlengeng x inwengeng, na-aoti ena drtwrmu nimu esz'-krmu. Murde mzli kc tqkqle-ngrbz Gct nimu, trkqluwamuu kxyrplapx mz nzobqkr leplz x trkqlu-kzwamuu kxnzetung o kxnzvzpxmqng mz nqvi lr ncblo kxnzmyapxbzng. 27 A' Gct mcpxle leplz kxnzkqlung kcng trnzsikluung, kxnzngqngung mz nzobqkr leplz, murde na-aelwapx-ngrbzle mz krkcng tzyrplapxng kx nzrkrlz-krdr trokatrleu nidr mz nzmnc-zpwx-krdr badr Gct. X mcpxle leplz txneng kxnzkqlung kcng trpnzngr scdr zmatq, murde na-aelwapx-ngrbzle mz leplz kxnzmatqng kx nzngini-krdr kxnzetung x nzrngisc-krdr zmatq trokatrleu nidr mz nzmnc-zpwx-krdr badr Gct. 28 X mcpx-kzle leplz kx nzmaneng x kxnzobqszong mz nzobqkr leplz mz nrlc ka, murde na-aelwapx-ngrbzle mz lr nrlc kx da kcng tqmyapxbz mz drtwrdr ngi brmrda mz nzobqkr Gct. 29 Mz nzmu-krde lcde, trpnzngr kx naglqpx-lzbqbz mz nzobqkr Gct, mz nzrpi-krbzle bade kx myaszpxle kztedeng. 30 Murde nzaxvctr-krbzku mz Mevalu Jiszs trvzpxpuu mz da kcng tqaleku x mz nqmq krgu, a' vzpxm mz nzwzkr Gct. Murde Gct yrlqle drtwr kxyrplapx, kx nangi Jiszs kx na-atubqtile nigu mz nzobq-krde. X Jiszs kc naokatrle nigu, murde nanginigu leplz kxtr neng Gct. X ni-kzde kc naxpepxle nigu mz zmatq ngr alwx, murde namncku badr Heven. 31 Dekc tqrpingr Nzryrngrkxtr kx, “Doa kx rpile naglqpx-lzbq, naglqpx-lzbq-ngrde nike alebz Kxetu rde bade.” ✡

2

1 Mzlengeng x inwengeng, nadcpx mz drtwrmu kx vz-nqblq-kzx da lc tqpipebo bamu. Murde mzli kc tqvz-ngrmc bamu mz nzyapwxtipx-krbo nrpa ngr Gct, trglqpx-lzbqpou bamu mz nzrpi-krnge kx ninge ncblo kxyrplapx x kxsiklu. X tryapwxtipxpou bamu mz nzapu-krnge ncblo kx rkrlz-angidr x aetu-lzbq mz nzycmne-krde. 2 Murde aotipe drtwrnge kx mzli kc tqmnc-ngrgu, naycmnetxtr-ngrpwo Jiszs Kxnzmcpx x nzbzo-krmle mz kros mz nzarlapx-krde nimu. 3 Mzli kc tqvz-ngrmc bamu, yangrngax x rnrcti-lzbqnge mz zmwxlr. ✡ 4 Nrpa kc tqyapwxtipxbo opx angidr x nzycmne-krnge trapuleu natq ncblo kxrkrlz x kxyrplapx. A' nzyapwxtipx-krbole bamu vzmi da kx nzaelwapx-ngrdr zmatq ngr Mqngrkxtr. 5 Murde nzrlxngiti-krmu ma tqtuo mz nzyrplapx-krnge, a' natuopwz mz zmatq ngr Gct kc tqaelwapx-ngrde kx natqngeng amrlx da angidr.

Nzyrplapxngr Kx Vzpxm Mz Gct

6 Kxmule-esz' a' alvztr-ngrne nzyrplapxngr kx batrpz Gct mz leplz kx nzbrpeng mz nzrlxngiti-krdr. A' nzyrplapxngr lc trvzpxpuu mz leplz o mz kxnzetung mz nrlc ka, mzli ka Kraes tryzluka-ngrmle. Murde zmatq ngr leplz amrlx sa na-ayrkrpxng mz nzyzlu-krmle. 7 A' nzyrplapxngr lc tqpipxbo vzpxm mz Gct. Krlc drtwr kc tqyrlq-pnzle mzli kc nrlc trnzwzka-ngrde. Drtwr lc tqayc-kapqle nakrlzbzle nzvz-krm Kxnzmcpx. Murde mz drtwr lc tqyrlqle, na-axvctrpzle nigu mz Mrlxde, murde naprtr-kzku mz nzmyalz-esz'ngr-krde. ✡ 8 Trpnzngr kxnzetung mz nrlc ka kx rkrlz nzyrplapxngr lc. Murde nzmu nakrlzlrle, e trnztqlvztrlru Kxetu kc tqmyalz-esz'ngr mz kros. 9 Trnzrkrlz-krdru lc tqrpi-kai Nzryrngrkxtr kx, “Trpnzngr kx rmc x xlr da amrlx kcng tqoliqti Gct mz nzrka-krbzle mz leplz kcng tzmrlztilr nide. X trpnzngr kx aoti drtwrde da lcng.” ✡ 10 A' Gct atwzlr-ngrmle Mqngrkxtr mz nzaelwapx-krmle bagu drtwr lc tqyrlq-pnzle. Murde Mqngrkxtr krlzle da amrlx, kxmule-esz' drtwr Gct kc tqyc-kapq. 11 Mqngr Gct esz'-krde kx krlztrpzle drtwr Gct, da kc tqwai doa, trpnzngr kx rkrlztrpz drtwrde, a' ngi txpwz nide esz'-krde. 12 A' krlz-angidrku da kxmrlzting kcng tqkam Gct bagu, murde twzku Mqngrkxtr kc tqatwzlr-ngrmle, tqaelwapx-ngrmle da lcng bagu. Delc nzkrlz-krgu drtwr ngr da lcng tqblepx-ngrbzle mz drtwr kxtrnzrlxngitiung. 13 X mz nzpipx-krbzku da lcng tqmrlzting, natq kcng tqpipxbzku kam Mqngrkxtr bagu. A' trnzvzpxpwung mz nzyrplapxkr leplz. Murde yokaetipxbzku da mz nzvz-nqblq-krde kxmu nzyokaetipx-krm Mqngrkxtr le bagu. 14 A' kxtrnzrlxngitiung nzpxtxpx-ngrdr da angidr kcng tzvzpxmqng mz Mqngrkxtr, murde mz drtwrdr ngi dalr nzngqngungr. Trnzkrlzlru nztwz-krdr drtwr ngr nzalvztrngr angidr lcng, murde nzmncpx-krm Mqngrkxtr mz nabz doa kxrlxngiti, dekc tqtwz-ngrde drtwr ngr nzalvztrngr angidr lcng x tqkrlz-ngrde nzmrlz-krdr. ✡ 15 Kxnzrlxngiting nzkrlzlr nzmrlzkr da angidr lcng, murde Mqngrkxtr mncpxm badr. A' rblxbz mz kxtrnzrlxngitiung nzkrlz-zpwx-krdr nqmq nr drtwr kxnzrlxngiting. 16 Da kc tqwai nzpikr Nzryrngrkxtr le kx, “Trpnzngr kx rkrlz drtwr Yawe. X trpnzngr kx takitrde nzyrlq-krbzle drtwr kx navz-nqblqle.” ✡ Kxmule-esz' a' Mqngrkxtr kc tqmncpxm bagu okatrle nigu mz nzvz-nqblq-krgu me pnz drtwr Kraes.

3

Nzaki-lzbqkr Lrmakxtr Aelwapx-ngrde Kx Nzrlxngiti-krdr Pobe

1 Mzlengeng x inwengeng, mzli kc tqmnc-ngrgu, trtakitrdeu nzycmne-krbo bamu da kc tqwaibo mz leplz kcng tzvz-nqblqlr nzrmailzkr Mqngrkxtr. A' ycmnebo bamu mz nzapu-krmu kxtrnzrlxngitiung o kxnzrlxngiti-ateng. 2 Murde apubeamu itoto kx nzyqbeng x trnzmukang dakxnzng kxmqngi. Delc tqalvztr-ngrne nimu nzalvztrngr kcng kai, murde nzalvztrngr lcng tqrblx, trnztakitrkaplr nimu. 3 Murde vz-nqblqbeamu lrpzki kc pnz tqikztiamu mz nzale-zvz-krmu alwx. A' trmnclzpwzmuu mz nzrmailzkr Mqngrkxtr. Opx angidr kx nqmq krmu apubele nqmq kr kxtrnzrlxngitiung, murde dobuti-lzbqamu x otablr-zvzamu. 4 X apu-kzamu nidr mz nzrpi-krmu kx, “Vz-nqblqx Pol,” o “Vz-nqblqx Apolos.”

5 Bzkq akipx-lzbqamu mz nzvz-nqblq-krmu ninge o Apolos. Murde ngini-kzgr leplz x wztrpzkr mz Gct mz nzokatr-krgr nimu mz nzrlxngiti-krmu, mz nzvz-nqblq-krde nzwzngr kc tqkamle bagr. 6 Mz nzwz-krgr lc, apux ncblo kc tqpe rtq kc tqngi natq Gct mz nabzmu. X Apolos apule ncblo kc tqpulilvzle rtq lc mz lue, mz nzalvztr-krde nimu. A' Gct kx rbatrpz mz rtq lc nzlvcpu-krde mz nzbrtikr drtwrmu Jiszs. 7 Mz nzmu-krde lcde, ncblo kc tqyapwxtipx-kaile Nrpakxmrlz x ncblo kc tqalvztr-ngrde nimu nzalvztrngr angidr lcng mz nibrde, trnzmyapxpwzung. A' Gct kxmyapxbz, murde nide kc tqbatrpzle nzlu-krmu kxmrna x tqaetunepxle nzrlxngiti-krmu. 8 Ncblo lcng li nzwz-krdr blepxngr mz nzvectr-krmlr leplz mz Jiszs. X Gct sa naxpele nidr navz-nqblqle kxmu nzwzkr ncblo kxesz' mz nidr. 9 Da kc tqwai-kzle mz nigr ncdr Apolos. Wztrpzkr mz Gct mz nzale-krgr nzwzngr kc tqkamle bagr. Nimu doa neng Gct, a' trnginimuu doa negrng. Apuamu nrlanc nyz Gct x suti drtwrde nzlvclz-krm da kxmrlzting elr.

X mz kzdq mou nzycmne-ebzpxngr, apu-kzamu kzdq ma kx atulz Gct nangi nyzde. 10 Mz nzngini-krnge aposol ne Gct, abzox nzatulzngr makxtr nyzde Korint, krlcde nimu leplz nedeng. Vz-nqblqx zmatq ngr nzlrmztrngr mz nzwzngr ma, mz nzyrlq-kai-krnge nou rplz ngr ma lc. Mz nibrde, leplz sc tzvz-mopqng mz nzwzngr mz ma lc mz nzalvztr-krdr nimu. A' na-aclvetio-lzbqng mz nzwzo-angidr-krdr mz nou rplz kc tqyrlq-kaix. 11 Murde da amrlx natuo mz nou rplz lc tqngi Jiszs Kxnzmcpx. Murde nide esz'-krde lrpzki r nzarlapxkr Gct leplz. Bzkq doa kx rtwzm nzalvztrngr kzble mz nztekqtr-krde Jiszs nzngini-krde nou rplz angidr. 12 Nzwzkr kxnzrlxngiting kx nzatuong mz nou rplz sa namrlz. Murde na-apule nzrwz-ngrng mz gol, silvz, x rplz kxlqlwx kxlqngipx, kx trpnzngr nzangcngr. A' nzwzkr kzdu-kzng kxnzrlxngiting sa natrka. Murde na-apule nzrwz-ngrng mz nounc, nabr, x lo. 13 Mzli kc Kxnzmcpx nayzlu-ngr-mople mz Mzli Kxmatq, nzwzkr leplz kxesz' sa naopx angidr. Murde nzpwxliti-krde nzwzkr leplz nedeng sa na-apule nyr, x nzwzkr leplz kx nayc alo sa naprpxmqng mz nyr lc. 14 Doa kx wz angidr mz nike wztiole mz nou rplz, sa namcle kx nzwz-krdeng trnzngcu mz nyr. X Gct sa naxpele nide mz da kxmrlzting Heven. 15 A' doa kx nzwz-krdeng ngc x yrkrtxo mz nyr, trpnz-moungr kx naxpengr Gct nide. Sa na-apule ncblo kx rlapx mz nzngckr ma nyzde, a' dztudeng amrlx yrkrtxong. Murde sa narlapx Heven, kxmule-esz' trpnzngr da kx naxpengr Gct nide mz nzwz-krde mz nrlc.

16 Nakrlz-angidramu kx Mqngr Gct sc tqmnc mz mzlirmu, mz nzapu-krmu Mrkc Tqtr nyz Gct. 17 X Gct sa naodatile doa kx alvztr-rbrle nimu x akipxle nimu, murde atrkatile lrmakxtr nyzde. X nzodatingr lc Hxl tqyc tqyc. Murde apuamu Mrkc Tqtr nyzde, kcng tqamnc-bekapxleng mz nzngini-krmu leplz kxnztr nedeng.

18 Bzkq esabrti-lzbqamu mz nzrpi-krmu kx yrplapxamu! A' doa kx rpile yrplapx mz nzobqkr leplz, natekqtrle drtwrde x narlrpx-ngrbzle mz leplz nzrpi-krdr kx nide doa kxngqngu murde vz-nqblqle nqmq kr Gct. Dekc nangini-ngrde doa kxyrplapx mz nzobqkr Gct. 19 Murde nzyrplapxkr leplz kcng trnzkrlzlru Gct mane mz nzobq-krde. Da kc tqwai nzrpikr Nzryrngrkxtr kx, “Gct yrlqle nzrkrlzkr kxnzyrplapxng mz nzapu-krde trtxki kc tqbatrpzle nzprtr-krdr elr.” ✡ 20 X kzdq kz Nzryrngrkxtr rpile kx, “Yawe krlzle kx drtwr kx nzyrlq kxnzyrplapxng mane.” ✡ 21 Mz nzmu-krde lcde, bzkq glqpx-lzbqq mz nzvz-nqblq-krm kzdq ncblo. Murde Gct kabzle bamu da kxmrlzting amrlx mz nzaxvctr-krbzle nimu mz Kxnzmcpx. 22 Murde atwzlr-ngrmle ninge, Apolos, x Pita mz nzalvztr-krgr nimu. X wz-ngrde da amrlx mz nrlc ka mz nzokatr-krdr nimu. Kxmule-esz' luamu o bzamu, a' sa namrlzbz bamu. X kxmule-esz' da kx prtzbz bamu mzli ka o mzli kc navzm, a' sa nabatrpz Gct mz nzokatr-krde nimu. Da lcng amrlx scmung. 23 Na-aoti drtwrmu kx nimu doa neng Kraes. X nide txpwz kx takitrde nzmailz-krde nimu murde nide Kxnzmcpx ne Gct.

4

Aposol Badr Lrmakxtr

1 Mz nzmu-krde lcde, nimu lrmakxtr na-apusr-ngrnamu nigr aposol badr kxnzacvlelr nimu kxnzawz neng Kxnzmcpx. Nzwz-krgr kx nzaprcm bagr nzpipx-krbzkr drtwr kc tqyrlq pnz Gct mz kxnamu nzarlapx-krde leplz. Drtwr lc tqyrlq-kapqle mzli kc, a' mzli ka Kxnzmcpx aelwapxpe-ngrmle bagu. 2 X krlzku kx doa kxnzawz kxmrlz na-angidati-zvzbzle natq Kxetu rde. 3 Kzdung nimu nzpibqtilr nzwz-krnge. A' tryc-zlwzu mz drtwrnge nzrpibqtikr leplz. Murde trtakitrdeu nzpwxliti-kz-krnge nzwz-krnge esz'-krnge. 4 Kxmule-esz' rpix kx trvz-rbrwxu mz nzwztr-krbo mz Kxetu rnge, a' trngiu drtwr kxtubq. Murde Kxetu rgu txpwz kx napwxlitile ninge. 5 Mz nzmu-krde lcde, bzkq pibqtiamu kxnzawz neng Kxetu, murde trkrlzkapzle mzli rde. A' na-aenzliamu nzyzlu-krm Kxetu, murde krlc mzli r nzpwxliti-krde leplz amrlx. Mzli lcde, sa na-aelwapx-ngrde nqmq nr nabzgu kcng tzyc-kapqng. X sa napipxle kxnzvz-rbrng x kxnztubqng mz nzobqkr Gct.

6 Mzlengeng x inwengeng, ycmne-ebzpx-ngrbo kxpipz nigr ncdr Apolos, mz nzatubqti-krnge nimu. Navz-nqblqamu natq kc tqrpile kx, “Kxnamu nzaolvz-krmu leplz navz-nqblq-txpwzle da kx pi Nzryrngrkxtr,” murde ma tqglqpx-lzbqamu mz nzrpi-krmu kx kzdq ncblo myaszpxle kztede mz nzobq-krmu. 7 ?Nimu kxnzetung kxnzmyapxbzng? ?Nzrkrlz-krmu myaszpxle kztemung? Trtingr! Murde nzrkrlz-krmung amrlx ka-nrbalqbz Gct bamu. Bzkq glqpx-lzbqamu. Murde nzrkrlz-krmung trnzvzpxpwung mz nimu esz'-krmu.

8 ?Myx kxmule, rngiscpemu da kxmrlzting amrlx kcng tqsuti drtwrmu kx vzpxmqng mz Gct? Trtingr! Kxmule-esz' mz drtwrmu nzrlxngiti-krmu brpe x nimu kxnzetung kcng trtakitrpedeu nigr aposol nzokatr-krgr nimu, a' esabrti-lzbqamu. Murde nzrlxngiti-krmu pobe. Trapukru nimu mz nzngini-krmu kxnzetung. 9 Murde Gct rlr-ngrbzle mz leplz nzatrkati-krdr nigr aposol, mz nzapusr-krdr nigr ncblo kxnzmncpxmqng mz presin kcng nanibqng. Doa amrlx nzmclr nzmyakr drtqgr, kxmule-esz' enjrl o ncblo. 10 Mz drtwr leplz mz nrlc ka, ngqngukr murde yapwxtipxkr Kxnzmcpx kc tqbzom mz kros. X opxm kx trpnzngr scgr zmatq. A' mz drtwrmu nimu kxnzyrplapxng kxnzrngiscng zmatq ngr Gct. Rlr-ngrbzmu mz leplz nzamatq-krdr nimu, mzli kc tzobqszo-kzlr nigr. 11 Abzo mzli kc x sc tqvzbe, tqrmctitxbzkr dale, tqbz-ngrgr lue, x tqpxinekr lrpz kxbxpli. Nziklatinedr nigr, x trpnzngr me mnclvzo-ngrgr. 12 Mnc-xgle-txpwzkr mqgr esz'-krgr. Amrlzkr krkcng tzpilzlr nigr. X trayzlupwzkru da kxtrka mz krkcng tzatrkatilr nigr. 13 X ycmnebzkr mz nrwx mz krkcng tzpibqtilr nigr. Krlzmle mzli ka leplz kxnzkqlung nzapusr-ngrdr nigr dcvi x brmrda.

14 Tryr-ngrpou natq lcng murde na-amyati-ngrbo drtqmu. Trtingr. A' murde mrlztix nimu mz nzapu-krmu doa nengeng. X suti drtwrnge nzatubqti-krbo nqmq nr drtwrmu. 15 Kxmule-esz' rnginemu kxnzalvztrng kxnzkqlung, a' ninge txpwz dela nangi trtemu. Murde yapwxtipx-kaipo Nrpakxmrlz bamu, mz nzvzmi-krnge nimu mz nzlxngiti-krmu Kraes. 16 Mz nzmu-krde lcde, rngidrlvz-ngrbo bamu kx navz-nqblqamu Jiszs, da kc tqwaix. 17 Dekc tqatwzlr-ngrbo Timoti bamu. Murde nide mrlxnge mz Kraes, kc tqmrlzti-zlwzx. X krlzx kx sa na-angidatibzle me pnz drtwr Kxetu. X sa na-adcpx-mopwzle bamu nzalvztr-krngeng amrlx x kxnamu nzmnc-krmu mz nzaxvctr-krbzmu mz Kraes. Murde alvztr-ngrne da lcng mz dzbe lrmakxtr kcng kqlu mrkcng tqalvztr-ngrne.

18 Kzdung nimu nzglqpx-lzbqpeng, murde mz drtwrmu kx trpengr nzyzlu-krbo bamu. 19 A' nzmu kx tqrlrpxngr Kxetu ninge, sa navz-anibo bamu. Mzli lcde sa namcx namrlzu r zmatq kc tqycbz mz leplz lcng tzglqpx-lzbqng, kx ngi zmatq ngr Gct o trtingr. 20 Murde zmatq ngr Gct trtuo mz nzycmnengr, a' ycbz mz leplz kcng tzmnclzbzng bade mz nzngini-krde King rdr. X zmatq lc tqaelwapx-lzbq-ngrde mz nzale-krdr nzwzkr Gct. 21 ?Mz nzmu-krde lcde, nike suti drtwrmu mzli kc navz-ngrbo? O naplzpxamu nzglqpx-lzbq-krmu, murde na-aodux nimu mz nivz. O navz zvz nzglqpx-lzbq-krmu lc, murde na-ayrplapx-zlwzx nimu.

5

Ayrplapxamu Kxnzrlxngiting Kcng Tzapulr Kxtrnzrlxngitiung

1 Drtwrnge talvzotx zlwz mz nzxlr-krnge kx rlr-ngrbzmu mz kzdq ncblo kx mwimile krnalz trtede nzmnc-lxblr-krmu badr. Da kxtrka lc, kxmule-esz' kxnzmnc-mrbrng murde trnzrlrpx-ngrdru da lc. 2 Rlr! ?Myx kxmule tqglqpx-lzbq-ngrnamu nzbrpekr nzrlxngiti-krmu? Nzmu navz-zlwzngr drtwrmu alwx lc, x namaszlrpx-ngrnamu ncblo lc, murde natekqtrle nqmq nr drtwrde mz nzplzpx-krde alwx ngrde. 3 Kxmule-esz' trmncpou bamu mzli ka, a' ninge la tqmncbo bamu mz mqngrnge, mz nzaxvctr-krbzku mz Mqngrkxtr. Delc mz zmatq ngr nzngini-krnge aposol, tqpq-zlwzngr nzpi-krbole bamu kx na-ayrplapxamu ncblo lc, na-apule kx ninge kc tqmncbo bamu mrla. 4-5 Mz nzmu-krde lcde, mzli kc tqyrlwr-lxblr-ngrnamu, namaszlrpx-ngrnamu ncblo lc mz nzmnc-lxblr-krmu badr, mz zmatq ngr Kxetu rgu Jiszs. Nakatxpxamu nide mz nzaclvekr Gct nide, x na-aprcbzmu nide mz mq Setzn, mz nzatrkati-krde nide. X murde mwx elx, natekqtrle nqmq nr drtwrde x narlapx mz nzbz-alongr mz Mzli Kc Tqmatq na-ayzlu-ngrbz Gct da mz leplz.

6 Namyangr drtqmu nzglqpx-lzbq-krmu mz nzbrpekr nzrlxngiti-krmu, mz nzrlr-krbzmu mz ncblo kxmule lc nzmnc-krde mz mzlirmu. Nakrlzamu kx alwx ngr ncblo lc, sa na-aprctile kzdu-kzng leplz, nzmu narlr-ngrbzmu nzmnc-krmu badr, da kc tqwai yisti kxpipzne nzayrlvz-krde flawa atwrnrngr kx nangi bret. 7 Mz drtwrgr, nigr lr Jiu, yisti ycmne-ebzpx-ngrde alwx. X mz nzvz-nqblq-krde nqmq krgr, katxpxkr yisti amrlx mz ma nyzgr, x sc tqakaputr-atemgr Nzamyangr mz nzngq-krgr bret kx trpnzngr yisti ngrde. X mzli ka nalqngi-kzamu, mz nzkatxpx-krmu kxnzaleng alwx mz nzyrlwr-krbzmu badr. Takitrde nzale-krmu da lc, murde Kraes alqngile nimu, mz nzngini-krde nei sip kx ngi blz kc tznibq mz nzarlapx-krde nigu mz zbq ngr Nzamyangr. 8 Delc mzli ka tqmrlzngr nzakaputr-krmgu Kraes nzngini-krde nei sip ne Gct, mz nzmncngr kxtubq kx apule bret kx trpnzngr yisti ngrde. X nakatxpxku nqmq krgu kcng mzli kc tqtrka, tqdrka'ngr, mz nzapu-krdr yisti. *

9 Mz letz kc tqyrbo bamu mzli kc, pipebo bamu kx bzkq prtrpzmu badr leplz kcng tzrmwiming doa kxtrngiu krnalzdr. 10 A' trycmnetr-ngrpou kxtrnzrlxngitiung kcng tzrmwiming kxtrngiu krnalzdr, x tzrkcmnz-ngrng, tzesabrng, x tzangiolr da kcng trnznginidru Gct angidr. Murde krlzx kx rblx nzyrlqpx-lzbq-krbzmu mz leplz kxnzmulr lcng amrlx, murde nzmncng mz nrlc tulvzo. 11 A' ycmnetr-ngrbo leplz kcng tzrpilr nzvz-nqblqpelr Jiszs, a' nqmq krdr trka. Bzkq prtrpzmu mz leplz kxnzmulr lcng tzrmwiming kxtrngiu krnalzdr, tzrkcmnz-ngrng, tzangiolr kxtrngiu Gct angidr, tzrpibqting leplz, tzrmnq-zlwzng, tzesabrng, x kzdung kz da kxnzmulr lcng. X bzkq mu-lxblr-kzamu badr, murde ma tzrpilr kx drtwrmu esz'ti badr mz nqmq krdr lcng tqtrka. A' kapx-lzbq-zvzmamu badr. 12 Trtakitrdeu nigu kxnzrlxngiting nzayrplapx-krgu kxtrnzrlxngitiung mz nqmq krdr lcng tqtrka. A' suti drtwr Gct nzayrplapx-krmu leplz kcng tzrpilr nidr lrmakxtr, a' sc tzvz-nqblqlr nqmq lcng tqtrka. 13 Murde Gct esz'-krde kx na-ayrplapxle kxtrnzprtrpwzung mz lrmakxtr. X rpile mz Nzryrngrkxtr kx, “Maszlrpx-ngrnamu leplz kxdrka'-ngrng murde ma tzprtrpzlr bamu.” ✡

6

Bzkq Twzq Kztem Kxrlxngiti Mz Kot

1 Mz nzotablrkr kxnzrlxngiting, bzkq vzmibzmu nidr mz kxtrnzrlxngitiung mz nzokatrngr. A' otiamu dq kztemu kxrlxngiti mz nzokatr-krde nimu nzatubqti-krmu nzotablr-krdr. 2 ?Myx kxmule, trkrlzwamuu kx mzli kc nayzlu-ngrm Kraes, nigu kxnzrlxngiting sa na-aclveku leplz amrlx mz nrlc? Mz nzmu-krde lcde, takitrde kxnzrlxngiting nzatubqti-krdr nzotablrkr kztedr kxnzrlxngiting. 3 ?X trkrlzwamuu kx sa na-aclve-kzku enjrl? ✡ Kx tqmule lcde, tr-rblxu nzatubqti-krmu da amrlx mzli ka mz nrlc ka. 4 Mz nzotablrngr kxmule lcng, takitrde kzdq doa mz lrmakxtr kxnzamatqng nzatubqti-krdele. 5 Rlr! Namyangr drtqmu! ?Myx kxmule, trpnzngr doa kxesz' mz nimu kx narde mrlztipx, kx krlzle nzatubqti-krbzle da lcng bamu? 6 Murde xlrx kx mzli ka kxrlxngiti delc tqtwzle kztede kxrlxngiti mz kot. X ngi da kx trka-esz'ngr, nzpibqti-lzbq-krdr mz mz kxtrnzrlxngitiung. 7 Nqmq ngr nztwz-lzbq-krmu lc mz kot, aelwapx-angidr-ngrde kx vz-rbramu. A' mzli kznike kztem kxrlxngiti atrkati-ngrde nim o pnatibzle dztum, mrlzvxitx trnztwz-krmleu mz kot. Murde mrlz nzrlrpxngr nzatrkati-krde nim myaszpxle nzovxiokr Setzn nimu rlilrmu mz nztwz-krmle mz kot. ✡ 8 A' apubeamu kxtrnzrlxngitiung, mz nzangqnguti-krmu x nzatrkati-krmu leplz, kxmule-esz' kztemung kxnzrlxngiting.

9 Nakrlz-angidramu kx leplz kxdrka'-ngrng trnaprtrung Heven. Bzkq esabrti-lzbqamu mz nzrpi-krmu kx nimu leplz neng Gct, mzli lcpwz tqmncbeamu mz nqmq lcng tqtrka. Murde Gct sa napxtxpx-ngrde leplz amrlx kcng tzalelr da lcde seng: nzrmwimingr kxtrngiu krnalzdr, nzrmwimikr ncblo ncblo kztede o olvz olvz kztede, nzangiongr kxtrngiu Gct angidr, 10 nzpnangr da, nztrkibrngr, nzrmnq-zlwzngr, nzrpibqtingr leplz, nzesabrtingr leplz, x kzdu-kzng da kxnzmulr lcng. Leplz kxnzmulr lcng, trtxpnzngr nzmnc-krdr badr Gct Heven. ✡ 11 Mzli kc ena kzdung nimu kxnzmulr lcng. A' mzli ka trtakitrpedeu nzale-krmu da lcng. Murde Gct ipqpele nimu mz nzkatx-krde alwx ngrmung. X kqlepele nimu mz nzngini-krmu leplz nedeng kxnztrng. X atubqtipele nimu mz nzobq-krde mz nzaxvctr-krbzmu mz Kxetu rgu Jiszs Kxnzmcpx mz zmatq ngr Mqngrkxtr.

Nrkrdrtqmu Sc Gct

12 Mwx kzdq nimu narpile kx, “Nzrlr-ngrm bange nzale-krnge da kx suti drtwrnge, murde trmnclzpepou mz zmatq ngr Lou sc Mosis.” A' rpibo bamu kx, “Eu, a' kzdung da trnzokatrlru ninge nzmnc-aepztr-krbo mz Gct. Murde kxmule-esz' trmnclzpewxu mz lou mz nzaxvctr-krbo mz Jiszs, a' yrlqpx-lzbqnge mz doa x da amrlx kx nzkrlzlr nzamnclz-krbzlr ninge badr.” 13 Mwx kzdq nimu narpile kx, “Mzli kc nelznge tqbrtale-ngrde, mrlz nzaputrngr nide dakxnzng.” Murde mz drtwrmu mrlz nzvz-nqblq-zvz-krmu nike suti drtwr nrkrdrtqmu. Kxmule-esz' da zpwxtx kx sa nabzku nzmu trnamukuu, a' Gct sa natekqtrle nigu x nrkrdrtqgu kalr Heven. X mzli lc trpengr nzsutikr drtwrgu dakxnzng. A' vz-rbramu mz nzrpi-krmu kx mrlz nzale-krmu da amrlx kx suti drtwr nrkrdrtqmu. Murde Gct wz-ngrde nrkrdrtqgu mz nzwztr-krbzku mz Kxetu rgu Jiszs. A' nrkrdrtqgu trngiu dalr nzalengr alwx mz nzrmwimi-krgu kxtrngiu krnalzgu. Nrkrdrtqgu sc Kxetu, murde bz-ngrde nzarlapx-krde nigu. 14 X Gct, mz zmatq kcpwz tqatulz-ngrmle nrkrdrtq Kxetu rgu mz nzbz-krde, sa na-atulz-kzple nigu mz nzbz-krgu kalr. 15 Nadcpx mz drtwrmu kx nrkrdrtqmu nzaxvctrpzng mz nrkrdrtq Kraes. ?Myx kxmule, mz nzngini-krgu nrkrdrtq Kraes, tqrpi-ngrnamu kx takitrde nzbatr-krbzmu mz kzdq nimu nzaxvctr-kzpz mz nrkrdrtq srlx? Bzkqtx pnz! 16 Murde mzli kc ncblo tqmwimi-ngrde srlx nznginipedr leplz kxesz'. Murde Nzryrngrkxtr alvztr-ngrde kx mzli kx leplz kxnzling nzmwimi-lzbq-ngrdr, “Doa lcng li nznginipedr nrkrdrtq x leplz kxesz'.” ✡ 17 A' mz nzaxvctr-lzbqpe-krbzme mz Kxetu Jiszs Kraes, prtrpeq mz Mqngr Kraes.

18 Mz nzmu-krde lcde, yrlqpx-lzbq mz nzrmwimingr kxtrngiu krnalzm. Murde alwx lc nzatrkati-krde nrkrdrtq myaszpx-zlwzle alwx amrlx. Mzli kc tqrmwimi-ngrn kxtrngiu krnalzm, atrkatiq nrkrdrtqm esz'-krm. X mou atrkati-kzq nzesz'ti-krmu mz Jiszs. 19 ?Myx kxmule, trkrlzwamuu kx nrkrdrtqmu ngi Mrkc Tqtr nyz Mqngrkxtr mz nzmncpx-krmle elr? Mqngrkxtr lc tqkabz Gct bamu. X nrkrdrtqmu scdeng. 20 Murde Gct xpepxpele nimu mz narncbr kxlqlwx mz nzbzo-krm Mrlxde mz kros, murde nanginimu leplz angidr nedeng. Mz nzmu-krde lcde, rlr-ngrbzmu nrkrdrtqmu nangi dalr nzamatqngr Gct.

7

Nzalvztrngr Mz Nzyrlzngr

1 Mzli ka sutipe drtwrnge nzayzlu-krbo natq kcng tqveatimamu mz letz scmu. Mz letz lc, rpiamu kx mz drtwrmu Gct abrtzlvzle ncblo kx trmwimileu olvz rde. Mz drtwrnge mrlz trnzyrlz-kru ncblo x tr-rmwimiu olvz. A' Gct trabrtzlvzleu da lcng nzmyaszpx-krde kzdung kz da. 2 Mz drtwrnge, kxmule-esz' kzdung da kxmrlz nzvzpxmqng mz trnzyrlz-ngru, a' doa kcng tzsuti zlwz drtwrdr nzrmwimingr leplz, mrlz nzyrlz-krdr. Murde leplz kxnzkqlung nztaong mz alwx ngr nzrmwimingr kxtrngiu krnalzdr. 3 X mz nzyrlzngr, ncblo narlr-lzbq-ngrbz mz olvz rde. X wai-kzle olvz narlr-lzbq-kz-ngrbz mz ncblo ngrde, mz nzmwimi-krde krnalzde mz nzyrlzngr. X bzkq nzpx-ngrdr nzrmwimingr, murde ma kzdq nidr tqtao mz alwx. 4 Murde nrkrdrtq olvz trscpleu esz'-krde, a' sc kz ncblo ngrde. X wai-kzle nrkrdrtq ncblo trscpleu esz'-krde, a' sc kz olvz rde, mz nzngini-krdr nrkrdrtq x leplz kxesz'. 5 Mz nzmu-krde lcde, bzkq px-ngrn nzrlr-krbzme nrkrdrtqm mz kztem, a' ngi txpwz mz mzli kxpipz mz nzkrka'-krmu mz kzdq da, mz nzesz'tikr drtwrmu. X mz nibrde namwi-lxblr-mouamu, murde ma Setzn tqatalzle kzdq nimu mz nzmwimi-krde doa kx trngiu krnalzde, murde rblxbz bade nzxplrlvz-krde nrkrdrtqde. 6 Naopx angidr kx nzrlr-ngrbz bamu trnzmwi-lxblr-krmuu mzli kxpipz. A' bzkq rpiamu kx ngi natq kx kapxbo kx navz-nqblq zvz leplz.

7 Mz drtwrnge, mrlz leplz amrlx trnzyrlz-krdru x trnzrmwimiung leplz kz, da kc tqwaix. A' Gct kabzle zmatq ngr nzmnc-kamelrngr mz kzdung leplz, x ka-kzpzle nzyrlzngr mz kzdu-kzng leplz.

8 Rlxti-kzpa'mu bange nike na-ale leplz kcng tzabzopeng. X mz drtwrnge, mrlz trnzyrlz-krdru, da kc tqwaix mz trnzyrlz-krngeu. 9 A' leplz kcng tqrblxbz badr nzxplrlvz-krdr nrkrdrtqdr, mrlz nzyrlz-mou-krdr. Murde ma nzpqkr nzrkcmnz-krdr mz nzrmwimingr leplz tqataole nidr mz alwx.

10 Kxetu Jiszs kapxle natq kx, “Bzkq axtx-lzbqamu!” X aprcbo natq lc bamu, nimu kxnzrlxngiting kcng tzyrlzpeng. 11 A' leplz kcng tzaxtxdr krnalzdr, bzkqpe nzyrlzng, a' nzmu kx tzyrlz-moulr, nangi txpwz krnalzdr kcng kai. ✡ 12-13 X natq kx kapxbo bamu, nimu kxnzrlxngiting kcng tzyrlztilr doa kxtr-rlxngitiu, nide sele. Nzmu krnalzm kx tqsuti zvz drtwrde nzyrlz-krmu ncdr, bzkq axtxbzme nide. Kxetu rgu trpileu da lc, a' pibo bamu. 14 Nzyrlzngr kxmule lc, trngiu da kxtrka mz nzobqkr Gct. A' Gct amrlzle nzyrlzngr lc murde kzdq nidr rlxngiti. X amrlz-kzle doa nedrng. A' doa ngr nzyrlzkr kxtrnzrlxngitiung, trnzprtrpwzung mz nzamrlzkr Gct. 15 A' nzmu krnalzm kxtr-rlxngitiu na-axtxde nim, rlr-ngrbz nzvz-krde. Nzmu navzle, trngiu alwx ngr kxrlxngiti mz nzobqkr Gct. Murde suti drtwr Gct kx nrwx naycpxm mz nabz kxnzrlxngiting. 16 A' nzmu krnalzm kxtr-rlxngitiu trnavzleu, mrlz nzmnc-lxblr-krmu. Murde mwx elx krnalzm lc sa nalxngiti-kzle Jiszs mz nzmnc-lxblr-krmu.

17 Alvztr-zvz-ngrne kzdq nqmq mz dzbe lrmakxtr mrkcng tqvzkixng. Na-abrtzlvzq nzmnc-krm mz nzmncngr kcpwz tqmnc-ngrn mzli kc tqrlxngiti-ate-ngrn. Murde krlc nzmncngr kx yrlqbz Gct bam. 18 Nzmu kx tzpakrpem mzli kc tqrlxngiti-ate-ngrn, bzkq katxq rkx ngr nzrpakrngr. X nzmu kx trnzpakrkap mzli kc tqrlxngiti-ate-ngrn, bzkq twzq rkx lc. 19 Murde trngiu nzrpakrngr x trnzrpakr-ngru kx myapxbz mz drtwr Gct, a' da kx myapxbz nzvz-nqblq-krm natqde. 20 Nimu amrlx namncamu mz nzmncngr kcpwz tqmnc-ngrnamu mzli kc tqrlxngiti-ate-ngrnamu. 21 X mou, nzmu kx tqnginim kxnzawz-nrbalq mzli kc tqrlxngiti-ate-ngrn, bzkq kxne drtqm. Murde krlzq nzwztr-krbzme mz Kraes kxmule-esz' nim kxnzawz-nrbalq. A' nzmu kxetu rm kx tqaopxbzle drtqm, murde trmnclzpepwzmeu bade, e mrlz nzvzpe-krm. 22 Murde krlzq nzwztr-krbzme mz Kxetu rgu kxmule-esz' drtqm opx o trtingr. Murde kxnzawz-nrbalq kxrlxngiti trmnclzpepwzu mz zmatq ngr alwx. X kxtrnzawz-nrbalqu kxrlxngiti amnclz-lzbqbz mz zmatq ngr Kraes. 23 Murde Gct xpepxle nimu mz narncbr kxlqlwx mz nzbzo-krm Mrlxde mz kros. X mzli ka nipemu leplz nedeng. Bzkq rlr-ngrbzmu mz leplz nzpi-krbzlr bamu kx namnclz-mopwzmu mz zmatq ngrdr mz nzngini-krmu kxnzawz-nrbalq nedrng. 24 Mzlengeng x inwengeng, namncamu mz nzmncngr kcpwz tqmnc-ngrnamu mzli kc tqrlxngiti-ate-ngrnamu, mz nzmnc-xgle-krmu nzokatrkr Gct.

25 Veati-kzpa'mu bange nzycmnetr-krnge mz doa kcng trnzyrlzkang. Trpnzngr natq kx kam Kxetu rgu kx naycmnetrngr mz da lc. A' sa napipxbo nzao-krnge drtwrnge, murde mz nzryckr drtwr Kxetu, batrple bange nzngini-krnge ncblo kx takitrde nzbrtikr drtwr leplz le. 26 Mz drtwrnge, mrlz trnzyrlz-kru leplz lcng, murde mzli ka mzli r nzatrkati-zlwzngr kxnzrlxngiting. 27 Nzmu kx tqyrlzpeq, bzkq axtxbzme krnalzm. A' nzmu kx tryrlzwq, trmrlzu nzrtangrti-krm kx nayrlztiq. 28 A' nzmu nayrlzq, trngiu alwx. X nzmu olvi kxmnc-kamelr nayrlzle, trngi-kzu alwx. A' mz mzli r nzatrkatingr lc kxnzrlxngiting, leplz kcng tzyrlzng nzkxpu-krdr sa naetunepx mz nzaotikr drtwrdr nzatrkatingr krnalzdrng. X suti drtwrnge kx da lcng bzkq nzprtzbzng bamu.

29 Mzlengeng x inwengeng, nadcpx mz drtwrmu kx mzli nyzgu mz nrlc ka mz nzwztr-krbzku mz Kxetu rgu mrbcnepwz. Nimu kcng tzyrlzng nzwztr-krbzmu mz Kxetu namyaszpxle nzwztr-krbzmu mz krnalzmung. *

30 Bzkq nqmq ngr nzmnc-krmu batrpzle trnzwztr-krpwzmuu mz Kxetu. Kxmule-esz' drtwrmu vz zlwz o abrtz-zlwzamu o xpeamu da kxmrlz, a' navz zvz nzwztr-krbzmu bade. 31 Kxmule-esz' mncamu mz nrlc ka, a' bzkq kxne drtqmu dalr nrlc ka. Murde nzlu-krmu x dztumung sa namrbr-aning.

32 Trsutiu drtwrnge nzkxkr mz drtqmu dalr nrlc ka, myapxbz nimu kxnzyrlzng. Murde ncblo kxtryrlzu krlzle nzwztr-krbzle mz Kxetu mz nabzde atwrnrngr x nzaotikr drtwrde kxnamu nzabrtzlvzkr Gct nide. 33 A' ncblo kxyrlz yc zlwz mz drtwrde dalr nrlc ka. X suti kz drtwrde olvz rde nzabrtzlvz-krde nide. 34 Delc, na-aotingr drtwrde Kxetu rde x olvz rde nzabrtzlvz-krdr nide. Da kc tqwai-kzle mz olvz. Murde olvi kxtryrlzu krlzle nzwztr-krbzle mz Kxetu mz nzrlrpx-lzbq-krbzle bade mz nrkrdrtqde x mz nabzde atwrnrngr. A' olvz kxyrlz yc mz drtwrde dalr nrlc ka. X suti kz drtwrde ncblo ngrde nzabrtzlvz-krde nide. 35 Krlc tqpi-ngrbole, mwx naokatrpo nimu, murde nakrlz-angidramu nike na-aleamu. Trkapxpou natq kx xplr kx bzkq yrlzamu. A' rngidrlvz-ngrbo bamu nzrmcti-krmu da kx namrlzbz bamu mz nzmnc-krmu, murde bzkq da kx atrkatile nzwztr-krbzmu mz Kxetu.

36 Rlxti-kzpa'mu bange nzycmnetr-krnge mz trte kx tr-rlr-ngrpwzleu mz inyxde kxmnc-kamelr nzyrlz-krde. Nzmu ncblo lc narpile mzli ka kx vz-rbr mz nzrpwa'-krbzle mz inyxde nzyrlz-krde mzli kc, e mrlz nzrlr-krbzlele bade. Myapxbz mzli lc tqyc-ngrbepz mzli r nzrngine-krde. Krlc trngiu alwx. 37 A' nzmu drtwr ncblo lc natu-amqngile kx mrlz inyxde trnzyrlz-krdeu, x trpnz-moungr da kx aelwapx-ngrde kx olvi lc nayrlz, e ncblo lc trvz-rbru mz nzvz-nqblq-krde me pnz drtwrde. 38 Mrlz nzyrlz-krde o trnzyrlz-krdeu. A' mz drtwrnge, mrlz olvi lc trnzyrlz-krdeu, murde mzli ka mzli r nzatrkati-zlwzngr kxnzrlxngiting. †

39 Mz nzyrlz-moungr, napi-mopwo bamu kx doa kxyrlz mnctr-alobz mz krnalzde, nakrlzbzle nzbzkr kzdq nidr. A' nzbzkr kzdq nidr ayrkrpxle nzyrlz-krdr. X nzrlr-ngrbz mz krkc tqlu nzyrlz-mou-krde, a' ngi txpwz mz doa kxrlxngiti. 40 A' mz drtwrnge, sa na-abrtz-zlwz-ngrde trnzyrlz-krdeu, mz mzli r nzatrkati-zlwzngr lc kxnzrlxngiting. X lxngitix kx drtwr lc vzpxm mz Mqngrkxtr.

8

Nzmukr Kxnzrlxngiting Dakxnzng Kx Nzkabz Mz Mqngr Drka' Kxnzlz

1 Rlxti-kzpa'mu bange kx nzmu takitrde kxnzrlxngiting nzmu-krdr dakxnzng kx ngi blz nzkabz mz mqngr drka' kxnzlz. Rpiamu kx Mqngrkxtr kamle bagu nzrkrlzngr amrlx kx takitrde nzngq-krgule. A' nzrkrlz-krmu lc krlzle nzbatr-krbzle nzglqpx-lzbq-krmu, nzmu trnamrlzti-kzwamuu kztemung kxnzrlxngiting. Murde nivz lc dekc tqaxplrle nzrlxngitikr lrmakxtr x nzesz'tikr drtwrdr. 2 Leplz kcng tzrpilr kx nzkrlz-angidrlr da amrlx, trnzkrlzlru da kx myapxbz mz nzrkrlzngr. 3 A' mz krkcng tzmrlztilr Gct, sc tqrpile kx nidr doa nedeng. X leplz lcng tzmrlzti-kzlr kztedrng x nzrkrlz-krdr tubq.

4 X mrlz nzaotikr drtwrmu nzalvztrngr lc mz nzmungr dakxnzng kxnzkabz mz mqngr drka' kxnzlz. Murde krlzku kx trpnz-moungr gct, a' ngi txpwz Gct angidr kc esz'txu. 5 Leplz nzangiolr mqngr x drka' kxnzkqlung kxmule-esz' kxnzmncng mzlilxlr o mrka mz nrlc, mz nzrpi-krdr kx nidr gct rdrng x kxnzetu rdrng. 6 A' krlzku kx Gct esz'txu, Trtegu kc tqwztrpzku bade x nou leplz x da amrlx. X Kxetu esz'txu, Jiszs Kxnzmcpx, kc tqwz-ngrde leplz x da amrlx x tqkamle bagu nzlungr mz nzaxvctr-krbzku bade.

7 A' kxnzrlxngiting amrlx trnzkrlzlru nzalvztrngr angidr lcng. Murde mzli kc kzdung nidr nzangiolr mqngr drka' lcng tzlz. X mz drtwrdr nzaleng alwx mzli ka mz nzmu-krdr dakxnzng kx ngi blz kx nzkabz mz mqngr drka' kxnzlz. X myapengr drtqdr nzvz-rbr-krdr lc. 8 Nakrlzku kx nzmungr o trnzmu-ngru trtekqtrleu nzmnc-zpwx-krgu badr Gct.

9 A' mz nivz, aclvetio-lzbqamu, murde nzale-krmu da kxtubqbz mz drtwrmu ma tqataole mz alwx kztemung kx nzrlxngiti-krdr ngrgobe. 10 Bzkq kztem lc mcpzle nzmu-krm da mz madrka', murde ma tqngi-batrpzle bade nzale-krde da kx rpi drtwrde ngi alwx. 11 Zbz sc tqatrkatipeq nzrlxngitikr mzlem lc tqrlapx mz nzbzkr Kraes, murde aleq da kxtubqbz mz drtwrm. 12 Alwx nrgm, mz nzatrkati-krm nzrlxngitikr kztem kc tqalele da kx rpi drtwrde ngi alwx, ngi kz alwx ngr nzatrkati-krm Kraes. 13 Mz nzmu-krde lcde, trpengr nzmu-krnge dakxnzng kznike na-ataole kztenge mz alwx, murde ma tqatrkatix nzrlxngiti-krde.

9

Aposol Pol Nzaotikr Drtwrde Le Kztedeng Nzmyaszpxlr Nide *

1 Takitrde nztwz-krnge x nzale-krnge da kxkqlu, a' mzli kang kqlu axtx-ngrboleng mz nzokatr-krnge kztengeng. Kxmule-esz' kzdung nimu nzpx-ngrdr nzmnclz-krmlr mz zmatq rnge, a' ni-kznge aposol, mz nzmc-krnge Kxetu rgu Jiszs, kc tqadcpx-lzbqm bange. X nzngini-krmu kxnzrlxngiting vzpxm mz nzvz-nqblq-krnge nzwzngr kc tqaprcmle bange. 2 Kxmule esz' kzdu-kzng leplz nzpxtxpx-ngrdr nzngini-krnge aposol, a' nimu kx nzrkrlzng kx ninge aposol kc tqmnclzbzmu mz zmatq ngrde, murde abrtrpzmu drtwrmu mz Jiszs mzli kc tqyapwxtipxbo Nrpakxmrlz bamu.

3 Mzli lc tqmnc-ngrbo bamu, tr-rlr-ngrpou bamu nzaclve-krmu ninge mz nzrka-krmamu da bange. Dekc kzdung nimu tzrpi-ngrdr kx trnginingeu aposol angidr. 4 Dazpwxtx kx takitrde leplz kcng tzlalztqbzng mz aposol nzrka-krbzlr bade dakxnzng. 5 Pita badr kzdu-kzng aposol, x mzleng Kxetu Jiszs nzvzminedr olvz rdrng mz nzayo-krdr mz nzwz-krdr x leplz nzaclvelr nidr amrlx. X takitrde kz nzaclve-krmu nigr badr olvz ngrdr kztengeng kcng tqvzminekr mz nzwz-krgr. 6 Bzkq rpi drtwrmu kx mrlz nigr ncdr Banabas nzwz-krgr mz nzrtwz-krgr trau, mzli lcpwz tqaclve-ngrnamu kxnzetu kc-kzng. 7 Murde opx angidr kx takitrde nzxpengr ncblo mz nzwz-krde. Ncblo ngr vea nzxpeng mz nzwz-krdr mz ami. X ncblo kx wz mz nrlanc ngq-kzle kzdung dalr nrlanc. X ncblo kxaclve sip, mnq-kzle lue lr neyr sip nedeng.

8 X mz natqnge lcng trvz-nqblqtxpou drtwr ncblo mz nrlc ka, a' Loukxtr pi-kzle da lc, 9 mz nzrpi-krde kx, “Bzkq pebzmu nao kzu, a' rlr-ngrbz bade nzmu-krde mzli kc tqrnzlqtipx-ngrde nra wit.” ✡ ?Myx kxmule, rpiamu kx Gct ycmnetr-ngrpwzle kzu? Trtingr! 10 Murde krlc tqycmnetr-kz-ngrde nigu. Doa kc tqpe rtq x doa kc tqrkq nrade mz nzbrpe-krde, mz drtwrdr natwz-kzlr kzdung dakxnzng ngrde. Da kc tqwai-kzle mz nigr, mz leplz kcng tqaclvekr. 11 Takitrde nzrka-krmamu bagr kzdung da kxpipz kx naokatrle nrkrdrtqgr mz nrlc ka, murde rlrpx-lzbq-ngrgr kx naprtr-kzamu mz da kxmrlzting kx nayc-alo mz nrlc kc navzm. 12 Mrlz nzokatr-krmu leplz kc-kzng tzalvztrlr nimu. A' mz nzngini-krnge aposol ngrmu, zmatq rnge namyaszpxle zmatq ngrdr. X takitrde nigr badr kztengeng mz nzwzkr Kxetu nzrka-krmamu da bagr.

A' aoti drtwrgr kx bzkq wzkr mz zmatq lc mz nzrlx-krbzkr da bamu, kxmule-esz' da amrlx rblxm bagr, murde ma tqrpwa'-ngrne Nrpa ngr Kraes, mz nzrpikr leplz kx alvztr-ngrne nimu nztwz-nrbalq-krnge dakxnzng. 13 X takitrde nzokatr-krmu nigr mz dakxnzng mz nzvz-nqblq-krmu pris kxnzwzpxmqng mz Mangr-nzangiongr Yawe. Murde nzrtwzng dakxnzng kx nzrlr-ngrbz mz Mangr-nzangiongr x ncblo kxnzkabzlr animol kx ngi blz mz olta, nzrtwz-kzng kzdung drte mz blz lc. 14 X Kxetu Jiszs esz'-krde kapx-kzle natq kx leplz kcng tzxlrlr Nrpakxmrlz takitrde nzrka-krbzlr dakxnzng mz leplz kcng tzyapwxtipxbzlr nrpa lc badr. ✡

15 Mz nzmu-krde lcde, kxmule-esz' takitrde nzrka-krmamu dakxnzng bange mz nzngini-krnge aposol, a' trtwzwxu dakxnzng lcng. A' tryr-ngrpou da lcng murde natwzx du da kx nangi scnge mz nzaclvle-krmu ninge. Glqpx-lzbq-ngrne trnzrtwz-krngeu da scdr leplz mz nzyapwxtipx-krbo Nrpakxmrlz badr. X mrlzvxitx nzbztr-krnge mz kzdq da, ma tzrpi leplz kx pokia-ngrne nzglqpx-lzbq-krnge lc. 16 Murde nzglqpx-lzbq-krnge lc trvzpxpuu mz nzyapwxtipx-krnge Nrpakxmrlz, a' murde Gct kapxle natq mz nzyapwxtipx-krngele. X trmrlzpuu bange nzmu trnavz-nqblqwxu le. 17 Nzmu natwzx nzwzngr lc esz'-krnge, takitrde nzxpengr ninge. A' apux kxnzawz-nrbalq ne Gct kc tqaprcmle nzwzngr lc bange. X kxnzawz-nrbalq trnzxpeu mz nzale-krde nzwz-krde. 18 Ninge kxnzawz-nrbalq ne Gct x tr-rtwzwxu da mz nzale-krnge nzwzngr kc tqaprcm Gct bange. X mz mzli lcpwz ni-kznge aposol ngrmu x takitrde nzrtwz-krnge da murde okatrx nimu. Kxmule-esz', a' rpwa'-ngrbo bamu nzrka-krmamu da bange, murde suti drtwrnge kx Gct na-abrtzlvzle ninge.

19 Mz nzmu-krde lcde, trpnzngr doa kx mnclzbo mz zmatq ngrde. A' avzo-lzbqx mz nzwztr-krbo mz leplz amrlx, murde navectrpwc' leplz mz Kraes. 20 Mz nzwz-krgr badr lr Jiu, kxmule-esz' trmnclzpepou mz Lou sc Mosis, a' vz-nqblqx nqmq krgrng, murde navectrpwc' mzlengeng lcng mz Kraes. 21 X mz nzwz-krgr badr nimu kcng trngiulrJiu kxtrnzkrlzlru Lou sc Mosis, vz-nqblqx nqmq krmung. X trvz-nqblqwxu nqmq krgrng mz dakxnzng x mz nzrwztingr da. A' vz-nqblq-zvzx da kxtubq mz drtwr Gct, murde mnclzbo mz Kraes. 22 Mz nzmnc-krgr badr leplz kcng nzrlxngiti-krdr ngrgo, apu-kzx doa kx nzrlxngiti-krde ngrgo, murde ma tqatrkatix nzrlxngiti-krdr, a' na-axplrx nidr. Mz nzmu-krde lcde, mnc-nqblqx nqmq krdr leplz kang kqlu, murde navectrpwc' kzdung nidr mz Kraes. 23 Sa na-ale-zvzx da amrlx mz nzlepx-krnge Nrpakxmrlz mz leplz kxnzkqlung. Murde suti drtwrnge nzprtr-kz-krpo badr mz da kxmrlzting kcng tqkabz Gct mz krkcng tzrlxngiting.

24 Mz nzmnc-krgu mz nrlc ka apuku leplz kcng tzvong mz nzesangr. A' leplz kcng tzaovxiong txpwz kx nztwzlr dakxmrlz mz nzayrkrpx-krdr nzesangr lc. Mz nzmu-krde lcde, da amrlx kx aleamu mz nzmnc-krmu naokatrle nimu mz nzayrkrpx-krmu nzesangr lc, murde natwz-kzamu nzlungr kxboi. 25 Leplz kznikeng nasuti drtwrdr nzvz-krdr mz sport mz Olimpik, navz zvz nzaycngrlrti-krdr nrkrdrtqdr mz nzaxplr-krdrleng. Murde natwzlr kraon ngr leu kx ani txpwz nzblo-krde, x mzli r nzrglqpxngr nidr trboiu. A' mz nzvo-krgu mz nzesangr lc, abz-zlwzku nztwz-krgu da kxmrlz kx nayc-alo mz nzprtr-krgu me matq ngr Gct Heven. 26 Krlc nqmq krnge mz nzmnc-krnge. Murde natwz-kzx da kxmrlz kx nakabz Gct mz leplz kcng tzaovxiong. Apux ncblo kx vo mz nzesangr, mz nzvo-ani-krnge x nzaotikr drtwrnge mrkc tqesakingr nzesangr lc. X apu-kzx ncblo kx eta mz sport. A' tr-eta-abeanewxu. 27 Apusr-ngrne nrkrdrtqnge kxnzawz-nrbalq nenge, mz nzlolvzo-krngele x mz nzrtulrtr-krbo nzvz-nqblq-krde me pnz drtwrnge. Murde ma tqrngidrlvz-ngrbo mz leplz nzlolvzo-krdr nidr esz'-krdr, a' pxtxpx-ngrde ninge Gct kalr mz trnzvz-nqblq-krngeu natqngeng.

10

Kxnzmung Mz Madrka' Nzangiolr Kxtrngiu Gct Angidr

1 Nadcpx zvz mz drtwrmu nzpxtxpxkr Gct leplz nedeng mzli kc bqnc. Murde mzli kc lr Israel tzrlasz-ngrdr Ijipt nzmnclzbzng mz nzaclvekr Gct nidr. X yrlqle dcbz kx apule nctrpou kxwzpx nangi rkx ngr nzmnc-krbzle badr. X arlapxle nidr mz ami ngr lr Ijipt, mz nzakipx-krde Prla Bla, mz nzkawi-krdrle mz nanycdr. ✡ 2 Mz nqmq lcpwz tqarlapxngr Jiszs nigu x axvctrpzku bade mz nzwrkxtrngr, lr Israel nzaxvctr-kzpzng mz Mosis kc tqmailzle nidr mz nzrlapxngr. Nzkawi-krdr Prla Bla x nzmnclz-krbzlr mz dcbz ngi kzdq namrlzu r nzwrkxtrngr. 3-4 X mz nqmq lcpwz tqmu-ngrgu x tqrmnq-ngrgu da kx vzpxm mz zmatq ngr Gct mz Nzmungrkxtr mzli ka, leplz lcng mzli kc nzmung dakxnzng x nzrmnqng lue kc tqkabz Gct badr mz zmatq ngrde. Rplz kxetu kc tqyrlepx-ngrm lue ngi rkx ngr nzmnc-krbz Kraes badr mz nzokatr-krde nidr, da kc tqwai-kzple bagu mzli ka. ✡ 5 A' nadcpx mz drtwrmu kx kxmule-esz' Gct arlapxpele nidr x amrlzle nidr x okatr-zvzle nidr, a' ngyati zlwz drtwrde krkcng tzangiolr kxtrngiu Gct angidr. X odatile nidr mrkc lzke. ✡

6 Da lcng nzyrong mz nzrngidrlvz-krmleleng bagu, murde bzkq prtrpzku badr mz nzayrplapxngr kcpwz. Bzkq sutitx zlwz drtwrgu da kxdrka'ngr da kc tzwailr, murde ma tzayrplapx-alongr nigu. 7 Nzryrngrkxtr rpile kx, “Leplz lcng tzangiolr mqngr nei kzu kxnzlz mz nzmu-krbzlr bade x nzelalvzlr nide.” ✡ Bzkq mutrpzku mz mqngr drka' kxnzlz da kc tzwai kzdung nidr, murde ma tqangio-kzku kxtrngiu Gct angidr. 8 X bzkq rmwimiku kxtrngiu krnalzgu, da kc tzwai kzdung nidr. Murde mzli lc leplz siu-nzpnu-li-nrade-tq (23,000) nzbz-krdr kxesz'. ✡ 9 X bzkq matitr drtwrgu zmrlz ngr Kxetu rgu mz nzrmcti-krgu kx na-ayrplapxle nigu o trtingr, da kc tzwai kzdung nidr. Murde ma tqodati-kzle nigu da kc tqwaile mz lr Israel kcng tzbzting mz nzmakxkr ningidoe nidr. ✡ 10 X bzkq apuamu kzdung nidr kcng drtwrdr tqlctrpz mz Mosis, mz nzlctr-krm drtwrmu bange. Murde enjrl kc tqatwzlr-ngrbz Gct nibqtile nidr. ✡

11 Da lcng tqprtztibzng badr nzrngidrlvz-ngrm bagu kx bzkq xpqbrlr-ngrgu Gct. X nzyro-kzng mz nzokatr-krdr nigu kcng tqmncpeku mz mzli r nzangidatipekr Gct drtwr kc tqyrlq-pnzle mz nzarlapxkr Kraes leplz. 12 Mz nzmu-krde lcde, doa kx rpile kx tu-amqngipe mz nzrlxngiti-krde x rblxbz bade nztao-krde mz da lcng, na-aclvetio-lzbq. Trmrlzu nztao-krde mz nzangio-krde kxtrngiu Gct angidr x dekc trnaprtrpe-ngrdeu mz nzlungr kxboi. 13 Nzatalzngr amrlx kcng tzprtzbzng bam, nzprtz-kzpzng mz leplz amrlx. A' mrlz nzabrtr-krbzme drtwrm mz Gct, kc tqokatr-zvzle nim. Murde sa na-aelwapx-ngrbzle bam lrpzki r nzyrbqpx-krm. X mz nzo-zli-krmle, sa natu-amqngiq, x nzatalzngr trpnzngr nzaovxio-krde nim.

14 Mz nzmu-krde lcde, kx mzlengeng x inwengeng, yrlqpx-lzbq-zvzamu mz nzangio-krmu mqngr drka' kxnzlz murde trngiu Gct angidr. 15 X mz nzngini-krmu leplz kxnzyrplapxng, nakrlz-angidramu kx natq kc napibo bamu tubq. 16 Mz Nzmungrkxtr, mzli kc tqrmnqo-ngrgu mz kap ngr waen kc tqawi-ngrbzku mz Gct, x tqmu-ngrgu bret kc tzlopwxi, prtrku mz da kxmrlzting kcng tzvzpxmqng mz nzyrleo-krm mepyr ngr Kraes x nzbzo-krmle mz kros. 17 Bret esz'txu, x nigu amrlx nrkrdrtq esz', murde prtr-ngrgu bret kc esz'. X bret lc esz' ngi rkx ngr nrkrdrtq Jiszs, kc tqodutr-lxblr-ngrbzku bade mz Nzmungrkxtr.

18 Na-aoti kz drtwrmu lr Israel. Murde mzli kc tzngq-ngrdr dq animol kc tqngi blz, opx angidr kx nzodutr-lxblrbzng mz Gct kcpwz tzkabzlr bade blz kc. 19-20 A' kxtrnzrlxngitiung nzkabzlr blz krdr mz mqngr drka' kxnzlz nedrng, a' trngiu mz Gct angidr. Kxmule-esz' mqngr drka' kxnzlz nedr trnzluung x blz krdr maneng, a' trsutiu drtwrnge nzodutr-lxblr-krbzmu mz drka' lcng. 21 Murde Gct tr-rlr-ngrpwzleu nzrmnqo-krmu mz kap sc Kraes, x mz nibrde krsc kz drka'. X tr-rlr-kz-ngrpwzleu nzmu-krmu bret kxtr, x mz nibrde dakxnzng kx nzkabz mz drka'. 22 Bzkq aleamu da kxmule lcng, murde ma Gct tqngyati drtwrde nimu mz nzangio-krmu gct kx trngiu Yawe esz'-krde, x sc tqayrplapx-zlwzpele nimu.

23 Kzdung nimu nzrpilr kx, “Nzrlr-ngrm bange nzale-krnge da kx suti drtwrnge, murde trmnclzpepou mz zmatq ngr Lou sc Mosis.” A' napibo bamu kx, “Kzdung da kx aleamu trnzokatrlru kztemung mz nzesz'tikr drtwrmu x mz nzaetunepxngr nzrlxngiti-krdr.” ✡ 24 Bzkq aoti txpwz drtwrmu nimu esz'-krmu, a' na-aoti kz drtwrmu da kx naokatrle kztemung. ✡

25 Takitrde nzmu-krmu animol kznike rmctiamu me nzamwangr da. A' bzkq yc mz drtwrmu nzveati-krbzmule kx nzkabz mz mqngr drka' kxnzlz o trtingr. 26 Da kc tqwai nzpikr Nzryrngrkxtr le kx, “Nrlc atwrnrngr nyz Yawe, x doa amrlx mz nrlc nedeng x da amrlx mz nrlc scdeng.” ✡ Mz nzmu-krde lcde, Gct rlr-ngrbzle bamu nzmu-krmu dakxnzng amrlx, mz nzawi-krbzmu bade mz da lcng.

27 Nzmu kzdq ncblo kxtr-rlxngitiu na-aveatimle nim mz nzmu-krmu badr ma nyzde, vzbz ye x ngq da kznikeng katibzle bam. X bzkq yc mz drtwrm nzveati-krbzme dakxnzng kx kabzleng kx nzkabz mz drka' o trtingr. 28-29 A' nzmu kzdq kcng doa rpibzle bam kx, “Dakxnzng lc nzkabz mz drka',” bzkq ngqn dakxnzng lcde, murde ma tqatrkatiq nabz doa kc tqkxmu nzycmne-krbzle lc bam. 30 Murde kxmule-esz' tratrkatileu nabznge mz nzmu-krnge dakxnzng lc tqawi-ngrbo mz Gct, a' na-aoti kz drtwrnge leplz kcng tzrpilr mz nabzdr kx vz-rbrx mz nzngq-krngele. 31 X na-amrlueku Gct mz da amrlx kx aleku, kxmule-esz' muku o rmnqku. 32 Bzkq atrkatiamu drtwr lr Jiu o kxtrnzrlxngitiung, murde ma tzpxtxpx-ngrdr Nrpakxmrlz. X bzkq atrkati-kzamu drtwr kztemung lrmakxtr kxnzrlxngiting. 33 Da kc tqwai-zvzx mz nzabz-zlwz-krnge kx leplz amrlx na-abrtzlvzlr ninge mz da kcng amrlx tqalexng. Tralewxu da kx mrlzm bange, a' ale-zvzx da kx naokatrle leplz kxnzkqlung murde narlapxng mz nzlxngiti-krdr Jiszs.

11

1 Mz nzmu-krde lcde, vz-nqblqamu nqmq krnge mz da lc, da kc tqwaix mz nzvz-nqblq-krnge nqmq kr Kraes.

Nqmq Krgu Kx Takitrde Olvz Ngr Lrmakxtr

2 Rpiamu mz letz scmu kx dcpx mz drtwrmu nqmq krnge x da amrlx kcng tqalvztr-ngrne nimu. X rpi-kzamu kx vz-nqblq-zvzamu nqmq ngr nzangiongr mz makxtr kcng tqaprcbo bamu. X abrtzlvzx nimu mz da lcng. 3 A' navz-nqblq-kzamu da kc tqpibo bamu kx bzkq atrkatiamu drtwr kztemung kxnzrlxngiting. Mzli kc tqyrlwr-lxblr-ngrnamu mz nzangiongr, nar olvz na-akqlvzlr mz nzvz-nqblq-krde nqmq krgu mzli ka, mz nzkrka'-kato-krdr x mz nzrplzpx-krdr nrpa kx kabz Mqngrkxtr badr. Nakrlz-angidramu kx ncblo amrlx kxnzrlxngiting nzmnclzbzng mz Kraes. X olvz nzmnclzbzng mz ncblo, murde olvz kc ayrnrngr nzwzngr mz nrvr ngr blrir Adzm. X Kraes mnclzbz mz Gct. Mz nzmu-krde lcde, mz nzvz-nqblq-krde nqmq krgu mz nzangiongr, ncblo x olvz bletipxng. 4-10 X mz nzangiongr lc, trtakitrdeu ncblo nzakqlvz-krde narde, murde Gct wz-kai-ngrde ncblo mz mqngrde, murde na-amatqlr nide. Dekc ncblo kx akqlvzle narde mz nzangiongr, amanede Kraes kc tqngi nou nzlu-krde. Mz nzrwzkr Gct leplz, ncblo x olvz bletipxng. Murde Adzm trvzpxpuu mz Iv, a' Iv vzpxm mz Adzm. X Gct trwz-ngrdeu Adzm mz nzokatr-krde Iv, a' wz-ngrde Iv mz nzokatr-krde Adzm, murde olvz na-amatqlr ncblo. Dekc olvz kx trakqlvzleu narde mz nzangiongr, amatinede ncblo kxnzrlxngiting, mz nzrtulrtr-krde nzrsakrlr-krdr badr ncblo. X nzmyakr drtq olvz kxmule lc, esz' ncdr olvz kx nqngi narde nzyrlxo x olvz kx nqngi narde nzrpakingr apule ncblo. Delc, mrlz olvz nzakqlvz-krdr nardr mz nzangiongr, nangi rkx ngr nzmnclz-krbzlr mz zmatq kxtubq, murde enjrl na-abrtzlvz-kzlr nidr. 11 Kxmule-esz', a' mz nzaxvctrpe-krbzku lc mz Kxetu, olvz nzmnc-xglelr ncblo, x ncblo nzmnc-xgle-kzlr olvz. 12 Kxmule-esz' Iv vzpx-kaip mz Adzm, a' abzo mzli lc ncblo nzvzpxmqng mz olvz. Drtwr ngrde kx leplz amrlx nzrsakrlrng mz nzmnclz-krbzlr mz Gct kc tqwz-ngrde nigu.

13 Mwx elx mzli ka drtwrmu esz'ti mz nzrpi-krnge kx nar olvz na-akqlvzlr mz nzkrka'-kato-krdr x mz nzrplzpx-krdr nrpa kx kabz Mqngrkxtr badr. 14 X mz drtwrgu, trtakitrdeu ncblo nqngi nardr nzboi-krdr, murde mz nqmq krgu ngi da kx myangr drtqdr. 15 A' rpiku kx mrlz nzboikr nqngi nar olvz, murde lqngipx mz nzobq-krgu. X opxm kx Gct kabzle nqngi nardr nangi dalr nzakqlvz-krde nardr. Delc takitrde nzakqlvz-krdr nardr da kc tqwai nzpipx-krbole bamu. 16 Bzkq kxvecpx-lzbqm mz da lc, murde alvztr-ngrne nqmq lc mzli kc tqmnc-ngrbo bamu, x dzbe lrmakxtr amrlx neng Gct nzvz-nqblq-kzlr. *

Da Kx Akipxle Kxnzrlxngiting Mz Nzmungrkxtr

17 Trabrtzlvzwxu nimu kxmu nzvz-nqblq-krmu kzdung nqmq ngr makxtr kcng tqaprcbo bamu, myapxbz mz nqmq krmu mz Nzmungrkxtr kx atrkatile kzdung kztemung. 18 Xlrx kx nimu lrmakxtr akipx-lzbqmu mz dzbedeng mzli kc tqyrlwr-lxblr-ngrnamu mz nzangiongr. X lxngitix kxpipz kx nrpa lc ngi da angidr. 19 A' krlz-kzx kx kzdung nzakipxngr lcng nzvzpxmqng mz nztu-amqngikr kzdung nimu mz da kxtubq, murde ma tqprtrpzmu mz kxnzvz-rbrng, a' nakrlzngr neke tubq mz nzobqkr Gct. 20 Kxmule-esz', a' mzli kc tqyrlwr-lxblr-ngrnamu mz nzmulvzngr Kxetu rgu, nqmq krmu atrkatile nide, mz nzakipx-lzbq-krmu. X apusr-ngrnamule trngiu Nzmungrkxtr. †

21 Murde kxmule-esz' yrlwr-lxblramu, a' leplz amrlx trnzakilru dakxnzng nadr badr kztedrng. A' kc doa ngq-txpwzle dakxnzng nade. X mzli lc nimu kxnzngi bcnyrng nzmu-zpwxng x nzrmnq-zlwzng waen, a' leplz kx trpnzngr scdr da nzbrtaleng. 22 Bzkq aleamu da lc. A' mu-kaiamu mz ma nyzmung, x mz nibrde sc tqyrlwr-lxblr-ateamu badr kztemung kxnzrlxngiting. Murde amyatibzmu drtq leplz kcng tzbrtaleng mz nzobqszo-krmu lrmakxtr neng Gct. ?Nike napibo bamu? ?Mrlz nzglqlz-krnge nimu mz da lc? Trtingr!

23 A' nqmq kc tqkam Kxetu bange x aprcpebo bamu nide sele. Jiszs, mz nrlckxbq ngr zbq kc tqamwangr Judzs nide, kalzmle bret. 24 Awi-ngrbzle mz Gct, lopxile, x rpibzle mz ncblo nedeng kx, “Krlc ncvr nrkrdrtqnge, nzkabz bamu. Rtrngzti-zvzbzmu da lc mz nzdcpxkr drtwrmu ninge.” ✡ 25 Mz nqmq lcpwz, mz nibr nzmulvz-krdr Nzamyangr, glqlzmle kap ngr waen, x rpibzle badr kx, “Waen lc ngi rkx ngr Nzesz'tikr Drtwr Gct Kc Ate tqyrlqbzle badr leplz mz nzyrleokr mepyr rnge. Rtrngztibzmu da lc mzli kznikeng mnq-ngrnamule, mz nzdcpx-zvzkr drtwrmu ninge.” ‡

26 Drtwr ngrde kx, mz nzngq-krmu bret lc, x nzrmnq-krmu waen lc, navz zvz nzaelwapx-krmu nzbzkr Kraes nigu amrlx, vz vz krlzmle mzli kx yzlu-mou-ngrmle.

27 Mz nzmu-krde lcde, doa kx vz zvz nzamane-krde Kxetu mz Nzmungrkxtr, da kc tzwai kzdung nimu, atrkatilr Nzesz'tikr Drtwrdr badr Gct kc tqyrlqle mz nrkrdrtq Mrlxde mz nzyrleo-krm mepyr ngrde. 28 Dekc, na-aoti-angidr-kaingr drtwrmu nqmq krmu mz Nzmungrkxtr. X sc tqmupeamu bret x tqrmnqpeamu waen ngrdeng kc ate, murde ma tqatrkatiamu kztemung mz nqmq krmu. 29 Murde Gct sa na-ayrplapxle doa kznike prtr mz Nzmungrkxtr, a' vz-rbr murde trkrlzleu drtwr ngr nrkrdrtq Kxnzmcpx. ✡ 30 Dekc kxnzkqlung mz nimu tzyangrngape-ngrdr x tzyagoxpe-ngrdr. X kzdung nimu tzbzpe-ngrdr. §

31 A' naobqtr-kaiku mz nabzgu, mz nzmnclz-krbzku mz me pnz drtwr Kxnzmcpx, murde ma tqprtrku mz nzayrplapx-alokr Gct nigu. 32 A' mzli kc tqmc-ngrde kx vz-rbrku mz nqmq krgu, ayrplapxle nigu, murde natekqtrku nqmq nr drtwrgu x trpnzngr nzayrplapx-alo-krde nigu mz Hxl.

33 Mz nzmu-krde lcde, kx mzlengeng x inwengeng, mzli kc tqyrlwr-lxblr-ngrnamu mz Nzmungrkxtr lc, aodu-lzbqamu mz nivz. 34 Doa kx suti drtwrde nelzde nakrlc angidr, namu pnz kai ma nyzde, murde ma tqbatrpzle nzayrplapxkr Gct nimu mz nzvz-rbr-krmu mz Nzmungrkxtr.

Mzli kc navz-ngrmc, sa napi-zpwx-mopwo du da, mz nzayzlu-krbo nike piamu mz letz scmu.

12

Zmatq Kxmyapxbzng Kcng Tqkam Mqngrkxtr

1 Mzlengeng x inwengeng, mzli ka suti drtwrnge nzalvztr-krnge nimu mz zmatq kcng tzvzpxmqng mz Mqngrkxtr, murde nzao-krmu drtwrmu naopx. 2 Krlzamu kx mzli kc tqmnc-mrbrbe-ngrnamu, drka' nzvectrplr nimu mz nzangio-krmu da kxnzlz, kcng trnzluung. 3 A' mzli ka suti drtwrnge kx nakrlzamu kxmu nzglx-krmu kxnzmncng mzlilxlr kznike kx aycmnele ncblo, kx ngi Mqngrkxtr o drka'. Murde doa kx aycmne Mqngrkxtr trtxpnzngr nzrpi-krde kx, “Pibqtix Jiszs,” a' ngi txpwz kx aycmne drka'. X doa kx mncpx-ngrm Mqngrkxtr, nide txpwz kx krlzle nzrpi-krde kx, “Jiszs nide Kxetu kxmyapx-esz'ngr.”

4 A' bzkq aoti txpwz drtwrmu zmatq ngr nzycmne-ngrbz mz Gct mz natq lr mrkzbleng. Murde zmatq nzkqlung kx bletipx-lxblrng kcng tzvzpxmqng mz Mqngrkxtr kcpwz esz'. 5 Da kc tqwai nzwzngr kxkqlu kx bletipx-lxblrng mz nzwztr-ngrbz mz Kxetu kcpwz esz'. 6 X nzrkrlzngr kxkqlung kx bletipx-lxblrng kx nzvzpxmqng mz Gct kcpwz esz', mz nzalekr leplz nzwzngr kc tqaprcbzle badr. 7 A' Mqngrkxtr kamle bagu zmatq ngr nzwzngr lcng tqbletipx-lxblrng, murde naokatrku kztegung kxnzrlxngiting. 8 X zmatq lcng tzbletipx-lxblrng tqka Mqngrkxtr nidr seleng: nzrpipxngr nrpa ngr nzyrplapxngr, nzrpipxngr nrpa ngr nzrkrlzngr, 9 nzrlxngitingr kx xplr-esz'ngr, kzdung zmatqng ngr nzamrlzngr kxnzyagoxng, 10 zmatq ngr nzalengr da kxmatq, nzrplzpxngr nrpa kx kabz Gct, nzrglxngr namrlzur kxnzmncng mzlilxlr kc tqwz, nzycmne-ngrbz mz Gct mz natq lr mrkzbleng, x nzrpipxngr drtwr ngr natq lr mrkzble lcng. 11 A' Mqngrkxtr kcpwz esz' kc tqrka zmatq ngr nzwzngr lcng tzbletipx-lxblrng. X sc tqkatipebzle mz leplz mz nzvz-nqblq-krde me pnz drtwrde.

Naesz'tiku Mz Nrkrdrtq Kraes, Kxmule-esz' Nzwz-krgung Kqlu

12 Nrkrdrtqm esz', a' dalr nrkrdrtq kqluti. Mz nqmq lcpwz, kxmule-esz' kqluku x zmatq ngrgu bletipx-lxblrng, a' nigu nrkrdrtq kxesz', mz nzprtr-krgu mz nrkrdrtq Kraes. 13 Murde nigu amrlx nzaxvctrpzku mz nrkrdrtq lc esz', mz nzawrkxtrkr Mqngrkxtr nigu. Kxmule-esz' nigu lr Jiu o trtingr, x kxmule-esz' nigu kxnzawz-nrbalqng o trtingr, a' Gct avzomle bagu amrlx Mqngrkxtr kcpwz esz'.

14 Nrkrdrtq trngiu da kxesz'ti, a' dalr nrkrdrtq kqluting x nzwz-krdrng bletipx-lxblrng. 15 Mz nzmu-krde lcde, bzkq nanyc nrkrdrtq rpile kx, “Trprtrwxu mz nrkrdrtq, murde trnipc'u mqde.” 16 X bzkq nradrtq rpile kx, “Trprtrwxu mz nrkrdrtq, murde trnipc'u mzte.” Murde nidr amrlx nzprtrng mz nrkrdrtq. 17 Nrkrdrtq atwrnrngr kx ngi txpwz mz, trxlru da mz nzmrbrpx-krm nradrtq. X nrkrdrtq atwrnrngr kx ngi txpwz nradrtq, trtcngiu da mz nzmrbrpx-krm nctq. 18 Nzwzngr amrlx nzokatrlr nrkrdrtq. X Gct yrlqle kxnzrlxngiting amrlx badr zmatq ngr nzwz-krdr me namnc-ngrdr mz nrkrdrtq Kraes, mz nzvz-nqblq-krde me pnz drtwrde. 19 Mz nzrngisckr kxnzrlxngiting amrlx zmatq kcpwz mz nzwzngr, drtwr ngrde kx nzwzngr kxnzkqlung nzmrbrpxmqng mz nrkrdrtq Kraes. X nrkrdrtq kxmule lc, trkrlzleu nzale-krde nzwzkr nrkrdrtq amrlx. 20 Takitrde zmatq ngr nzwzngr kxnzkqlung kxbletipx-lxblrng nzwz-lxblr-krdr mz nrkrdrtq kxesz'.

21 Mz nzmu-krde lcde, trtakitrdeu nar nzrpi-krbzle mz nanyc kx, “Nzwz-krm mane.” X trtakitr-kzdeu mq nzrpi-krbzle mz mz kx, “Nzwz-krm mane.” 22 Kxmule-esz' kzdung kxnzprtrng mz nrkrdrtq trnzxplrung, a' nzwz-krdr nzmyatxpx-kzng. 23 X dalr nrkrdrtqgu kx nzobqszong x kx myangr drtqgu, aclve-angidrku x amatqku nidr mz nzakqlvz-krgu nidr mz lrpz, murde nrkrdrtqgu atwrnrngr natakitrde leplz nzmc-krdrle. 24 A' dalr nrkrdrtqgu kx takitrde nzrmcngr, trnakxmusr-ngrguu nidr lc. X kxmu-kzpwzle lc mz nrkrdrtq Kraes. Murde suti drtwr Gct kx nzamatq-krgu x nzaclve-krgu krkcng tzmatineng namyaszpxle nzamatq-krgu kxnzamatqpeng. *

25 Murde trsutiu drtwr Gct kx leplz nzakipx-lzbqng, a' nzaclve-krdr kztedrng kxnzrlxngiting narsakrlrngr. 26 X mz drtwr lc, nzmu drtq kzdq doa mz nrkrdrtq Kraes naetqle, nzxngitr lxblr kztedeng amrlx. X nzmu kzdq doa nzamatqle, kztedeng amrlx naprtr-kzng mz nzabrtz-krde.

27 Nimu amrlx ngrmu nrkrdrtq Kraes. X doa kxesz' mz nimu prtr mz nrkrdrtq lc x nzwz-krde myatxpx kz. 28 Mz nzwzkr nzaclvengr lrmakxtr, Gct

yrlq-ayrnr-ngrde nzwzkr aposol,

krali nzwzkr profet, x

kratq nzwzkr kxnzalvztrng mz natq Gct x mz nqmq krde.

X yrlq-kzle zmatq kxbletipx-lxblrng lcde seleng:

nzalengr da kxmatq,

kzdung zmatqng ngr nzamrlzngr kxnzyagoxng,

nzokatr-zlwzngr leplz,

nzrmcngr lrpzki kx navzki lrmakxtr, x

nzycmne-ngrbz mz Gct mz natq lr mrkzbleng.

29 Trngiu leplz amrlx kx nznginidr aposol, profet, kxnzalvztrng mz natq Gct, o kxnzaleng da kxmatq. 30 X trngiu leplz amrlx kz kxnzamrlzng kxnzyagoxng, kxnzycmnebzng mz Gct mz natq lr mrkzbleng, o kxnzrpipxng drtwr ngr natq lr mrkzble lcng.

Nivz Namyapx-esz'ngr
Mz Nzwztr-ngrbz Mz Gct
Mz Zmatq Kxmyapxbzng

31 Mrlz nzsuti-zlwzkr drtwrmu zmatq kxmyapxbzng mz nzokatr-krmu lrmakxtr. A' mzli ka napibo bamu nqmq kx myapx-esz'ngr mz zmatq lcng.

13

1 Doa kx traelwapx-ngrpwzleu nivz mz leplz, mane zmatq ngr nzycmne-krde mz natq lr mrkzbleng x natq enjrl kz. Murde apule nzrliplakr natq dram kxmznrngr mz nzrtztrngr. 2 X doa kx trmrlztileu leplz, mane kz zmatq ngr nzplzpx-krde nrpa kxkabz Gct, x nzrpipx-krde nrpa ngr nzrkrlzngr, x nzkrlz-krde da angidr kx yc-kapq. X mane kz nzxplrkr nzrlxngiti-krde kx krlzle nzabrkalz-ngrm newz. 3 X doa kx traelwapx-ngrpwzleu nivz mz leplz, mane kz nzglqpx-lzbq-krde nzamwa-krde drtc' nyzdeng x dztudeng amrlx mz nzokatr-krde kx trpnzngr scdr da.

4 Murde doa kx aelwapx-ngrbzle nivz angidr vz-nqblqle nqmq lcde seleng: nzvz-nrwx-ngrbz mz leplz, nzrycngr drtwr leplz, nzokatrngr leplz, x nzavzo-lzbq-ngrbz mz leplz. A' mrlx lc bzkq glqpx-lzbqbz mz leplz, bzkq kcmnz-ngrbzle dztudrng, 5 bzkq amatinede leplz, bzkq trkibrbz mz leplz, bzkq drtwrde ngya-anibz mz leplz, x bzkq aboi drtwrde da kxvz-rbrtibz leplz bade. 6 Doa ngr nivz, drtwrde vz zlwz mzli kc tzalengr leplz da kxdrka'ngr, a' abrtzlvzle mzli kc tzalengr da kxtubq. 7 X nivz angidr drtwr ngrde kx doa tu-zvzbz mz nibr leplz mz nzokatr-krde nidr kxmule-esz' nqmq krdr trka. Traylzu-mopwzu da kxtrka mz da kxtrka, a' drtwrde abr-zvzle, x obqtipxle nzrtekqtrngr nqmq nr drtwr.

8 Nivz trpnzngr nzyrkrpx-krde. A' zmatq amrlx ngr nzwztr-ngrbz mz Gct sa nayrkrpxng mzli kc nayzlu-ngrm Jiszs, kxmule-esz' nzplzpxngr nrpa kx kabz Gct, nzycmne-ngrbz mz Gct mz natq lr mrkzbleng, x nzrpipxngr nrpa ngr nzrkrlzngr. 9 Murde mzli ka mz nrlc ka, rblxbz mz doa nzkrlz-atwrnr-krde x nzplzpx-atwrnr-krde drtwr ngr nrpa kc tqkabz Gct bade. 10 A' mzli kc nayzlu-ngrm Jiszs, sa na-atutrle da amrlx, x zmatq lcng amrlx sa namrbrng.

11 Mz kzdq nzycmne-ebzpxngr, mzli kc tqtopwzbe-ngrne, nzycmne-krnge, nzrkrlz-krnge, x nzao-krnge drtwrnge nztakitrdr doa kxtopwz. A' mzli ka nipenge ncblo, x yrlqtxopex nqmq krdr doa kxnztopwzng, murde nqmq krnge natakitrde ncblo. 12 Mzli ka nzrmc-krgu nzalvztrngr angidr apule nzobqtr-krgu mz dzpq kx kamrbrngr. Murde trkrlz-atwrnr-ngrguu da lcng. A' Gct krlz-atwrnr-ngrde nigu. X mzli lc navzm, sa nakrlz-angidrpeku da mz nzmnc-zvz-krbzku mz Jiszs.

13 Nqmq nr nabzgu tq kx nayc-along nidr seleng: nzbrtikr drtwrgu Gct, nzobqtipx-krgu nzatutr-krde nzesalz-krdeng, x nzaelwapx-krbzku nivz lrde mz leplz. A' nivz dela tqmyapx-esz'ngr zvz.

14

Gct Kabzle Zmatq Kxmyapxbzng Mz Leplz Nedeng Mz Nzaxplr-lzbq-krdr

1 Mz nzmu-krde lcde, drtqmu navq zvz mz nzmrlzti-krmu leplz. X mzli lcpwz nasuti kz drtwrmu nztwz-krmu zmatq ngr nzwztr-krbzmu mz Gct, myapxbz zmatq ngr nzrplzpxngr nrpa kx kabz Gct. 2 Mzli ka suti drtwrmu kx leplz amrlx naycmnebzng mz Gct mz natq lr mrkzbleng. A' doa kxmule lc trycmnepwzu mz lrmakxtr. Murde mqngr doa lc ycmnetr-ngrde da kx yc-kapq x leplz trnzkrlzlru drtwr ngrde. 3 A' mzli kc leplz nzlalztq-ngrbzlr mz doa kx plzpxle nrpa kx kabz Gct, nrpa lc axplrle nzrlxngiti-krdr, apqtrle drtwrdr, x amqtr-kzpzle drtwrdr. 4 Mrlx kc tqycmnebz mz Gct mz natq lr mrkzbleng, okatrle nide esz'-krde. A' mrlx kc tqplzpxle nrpa kx kabz Gct, okatrle lrmakxtr atwrnrngr. 5 Suti drtwrnge kx nimu amrlx nakrlzamu nzycmne-krbzmu mz Gct mz natq lr mrkzbleng. A' sutitx zlwz drtwrnge kx naplzpxamu nrpa kx kabz Gct. Murde mrlx kx plzpxle nrpa kx kabz Gct, nzokatr-krde lrmakxtr myaszpxle mrlx kx ycmne txpwz mz Gct mz natq lr mrkzbleng, a' trpipx-kzleu drtwr ngrde. A' nzmu napipx-kzle drtwr ngrde, mrlx lcng li nzrsakrlrng mz nzokatr-krdr lrmakxtr. 6 Mzlengeng x inwengeng, nzmu naycmnebo mz Gct mz natq lr mrkzbleng, mz nzyrlwr-lxblr-krgu, trkrlzleu nzokatr-krde nimu. Murde mz nzokatr-krnge nimu naycmnebo bamu mz natq kx krlzamu, mz nzyapwxtipx-krbo bamu da kxyc-kapq kx aelwapx-ngrm Gct bange, o mz nzpipx-krbo nrpa ngr nzrkrlzngr, o mz nzplzpx-krbo nrpa kx kam Gct bange, o mz nzalvztr-krnge natq Gct.

7 Na-aoti drtwrmu nzyrnikr gita. Nzmu trnzamqngi-zpwxu nqvi lrdeng, rblx nzkrlz-krmu nabz kc tzayrningr gita kc, x trokatrleu nimu nzngr-krmu nabz lc. 8 X na-aoti kz drtwrmu ngrlrvea nzvxutr-krde trpu. Nzmu natqde trnaopxleu, rblxbz mz ncblo ngr vea nedeng nzoliqti-krdr nzotangr. 9 Kxmu-kzle lc mzli kc tqangio-ngrnamu. Nzmu natq ncblo kx trpnzngr kx rkrlz, rblx nzokatr-krde leplz. Nzycmnekr ncblo kxmule lcde mane, murde vz lxlrtxngr. 10 Da zpwxtx kx natq kqlu mrka mz nrlc, x natq lcdeng amrlx kzdung leplz nzyrplatitr nardr. 11 A' mz nzycmnekr ncblo mz natq kx trkrlzwxu, apumle bange lr mrkzble, x apu-kzpo bade lr mrkzble, murde trkrlzkru nzycmne-etr-krgr. 12 Kxmu-kzle lc mz nimu. Mz nzvqtikr drtqmu zmatq ngr nzwzngr lcng, mrlz nzsuti-kzkr drtwrmu zmatq ngr nzaxplrngr lrmakxtr.

13 Mz nzmu-krde lcde, ncblo kx twzpele zmatq ngr nzycmne-ngrbz mz Gct mz natq lr mrkzbleng, nakrka'-ngrbzle bade zmatq ngr nzrpipxngr drtwr ngr natq lr mrkzble lcng. 14 Murde mzli kc tqycmne-ngrbo mz Gct mz natq lr mrkzbleng, mqngrnge krka', a' drtwrnge trprtrpwzu mz nzkrka'ngr lc. 15 Delc, pnzpe drtwrnge kx mqngrnge sa nakrka'bz x nangrbz mz Gct mz natq lr mrkzbleng mz nzangio-krnge nide mz nzmnc-krnge esz'-krnge. A' drtwrnge sa nakrka' x nangrbz mz Gct mz natq leplz kcng tqangio-lxblrkr badr. X navz-nqblqamu natqnge lcng. 16 Murde mz nzglqpx-krm Gct x nzawi-krbzme bade mz natq lr mrkzbleng, rblxbz mz kztemqng nzesz'tikr drtwrmu badr mz nzkrka'-krm lc. 17 X nzkrka'ngr kxmule lc, takitrde nzawi-ngrbz mz Gct, a' trokatrleu leplz. 18 X awi-ngrbo mz Gct kx nzycmne-krbo bade mz natq lr mrkzbleng myaszpx-zlwzle nimu. A' alex da lc mz nzmnc-krnge esz'-krnge. 19 Murde mz nzyrlwr-lxblrkr lrmakxtr, mz drtwrnge nzpipx-krbo mz leplz nrpa kxmrbc kx yrplatitr nardr myaszpx-zlwzle nzycmne-aboi-krbo mz Gct mz natq lr mrkzbleng, kx tryrplatitru nardr.

20 Mzlengeng x inwengeng, mz zmatq ngr nzwzngr lcng, bzkq apuamu doa kxnztopwzng mz nzkctitxpx-krmu zmatq ngrdr. A' na-apuamu ncblo kxbrpe mz nzwz-krmu mz zmatq lcng mz nzokatr-krmu kztemung. A' mrlz kz nzapu-krmu doa kxnztopwzng murde trpnzu drtwrdr nzprtr-zvzngr mz da kxdrka'ngr. 21 Mz Nzryrngrkxtr, rpi Yawe kx, “Sa naycmnebo mz leplz nengeng mz natq lr mrkzbleng. Sa nangi rkx ngr nzayrplapx-krnge nidr murde trnzlxngitilru natqngeng. Kxmule-esz', a' sa napxtxpx-zvz-ngrdr nzvz-nqblq-krdr ninge.” ✡ *

22 Mz nzmu-krde lcde, nzycmnekr kzdq kxrlxngiti mz natq lr mrkzbleng x trpnzngr doa kx rpipx drtwr ngrde, trngiu rkx ngr nzabrtzlvzkr Gct nide. A' sa nangi kz rkx ngr nzayrplapxkr Gct kxtrnzrlxngitiung. Murde mz nzpxtxpx-krdr nzycmnengr kxnzmulr lcng, sa napxtxpx-kz-ngrdr Nrpakxmrlz, x nzprtrbeng mz nzayrplapxngr. A' nzplzpxkr kzdq kxrlxngiti nrpa kx kabz Gct bade, ngi rkx ngr nzabrtzlvzkr Gct nide, murde okatrle kxnzrlxngiting x tratrkatileu kxtrnzrlxngitiung. 23 Mz nzyrlwr-lxblrkr dzbe lrmakxtr nyzmu, trmrlzu nimu amrlx nzycmne-krbzmu mz Gct mz natq lr mrkzbleng. Murde nzmu kxtrnzrlxngitiung o kxtrnzkrlzlru zmatq lc, kx nzprtrpzng bamu, sa narpilr kx lukurnr-ngrnamu o aycmnele nimu drka'. 24-25 A' mrlz nimu amrlx nzplzpx-krmu nrpa kx kabz Gct bamu. Murde nrpa lcng amrlx nzkrlzlr nzprtr-krdr mz nabz leplz lcng mz nzaelwapx-krbzlr badr kx nzaleng alwx x takitrde nzayrplapxkr Gct nidr. X naokatrlr nidr mz nztekqtr-krdr nqmq nr drtwrdr mz nzlxngiti-krdr Jiszs. X sa nayrngzobzng mz Gct mz nzangio-krdr nide. X narpilr kx, “Gct sc tqmnc-zpwxbz bamu mrka.”

Nqmq Ngr Nzyrlwr-lxblrngr Kxmrlz

26 Mzlengeng x inwengeng, da kx navzpxmqng mz nzalvztr-krnge lc nide sele. Mz nzyrlwr-lxblr-krmu takitrde doa kxesz' mz nimu nzprtr-krde mz nzangiongr lc, mz nzrlwx-krbzle kzdq nabz kxtr, o mz nzalvztr-krbzle kzdq da, o mz nzaelwapx-krbzle kzdq da kxyc-kapq, o mz nzycmne-krbzle mz Gct mz natq lr mrkzbleng, o mz nzrpipx-krbzle drtwr ngr natq lr mrkzble lcng. Murde da kxmyapxbz nzokatr-krmu lrmakxtr atwrnrngr. 27 A' mz nzaki-krmu nzycmnengr, rlrtx-ngrpwo leplz nali o natq kx naycmnebz mz natq lr mrkzbleng. X trtakitrdeu nzycmne-krdr mz nzwrde kxesz'. X nangi dq doa kx napipx-zvzbzle drtwr ngr natqdrng. 28 A' nzmu kx trpnzngr leplz kx rkrlz nzrpipxngr drtwr ngr natq lr mrkzble lcng, e leplz kcng tzycmneng mz natq lr mrkzbleng namnc-lrping x naycmne-nabu-txpwzng esz'-krdr badr Gct. 29 X mou, rlrtx-ngrpwo leplz nali o natq kx narplzpxng nrpa kx kabz Gct badr. X kztedrng naobqtrpzng mz nrpa lcng mz nzrkrlzngr kx nztubqng amrlx o mwx kzdung natqdrng vz-rbr, murde drtwr ngrdr tr-rsakrlr-ngru mz Nzryrngrkxtr. Mz nibr nzycmnekr kzdq doa, vz-nqblq-mouamu nqmq lc x rlr-ngrbzmu mz kzdung kz leplz kxli o tq nzplzpx-kz-krdr nrpa kx kabz Gct badr. 30 Nzmu kzdq doa tulz mz nzplzpx-krde nrpa kx kabz Gct bade, x mzli lc tqycmne-ngrde, Gct ka-kzpzle kzdq kz nrpa mz kzdq kz doa, doa krali lc natulz. X krkc kai nawxbuo x namnc-lrpi mzli kxpipz mz nzrlr-ngrbz mz doa krali nzplzpx-kz-krde nrpa scde. X krkc kai sc tqplzpxpe-moule nrpa scde mz nzayrkrpx-krdele. 31 Mrlz leplz amrlx nzplzpx-krdr nrpa kx kabz Gct badr, murde leplz amrlx naxlrlr nrpa lcng x na-apqtrpzlr drtwrdr. 32 X mz zmatq ngr nzrplzpxngr nrpa kx kabz Gct badr, zmatq lc ycpebz badr mz nzaclve-krdrle. Murde Mqngrkxtr trpnzngr nzrtulrtr-krbzle mz leplz nzaelwapx-krbzlr zmatq lcng tqkabzle badr. 33 Murde mz dzbe lrmakxtr amrlx nyz Gct, trsutiu drtwrde lrmakxtr nzale-krdr da kx tropxu mz nzrkrlzkr leplz. A' suti drtwrde kx da amrlx namwitr-lxblrng mz nrwx.

34 Kzdung nimu nzvz-rbrng mz nzrpi-krmu kx, “Olvz bzkq nzycmneng mzli kc tqyrlwr-lxblr-ngrgu. A' namnclzbzng mz zmatq ngr ncblo ngrdrng, da kc tqwai nzpikr Lou sc Mosis le. 35 Nzmu kx tzsuti drtwr olvz nzkrlz-krdr kzdung da, naveati-krlzpwzlr mz ncblo ngrdrng mz ma nyzdrng. Murde myangr drtq olvz nzycmne-krde mz nzyrlwr-lxblrkr lrmakxtr.” †

36 Vz-rbramu murde natq Gct trvzpxpuu bamu. Bzkq glqpx-lzbqamu mz nzrpi-krmu kx nimu txpwz kx rkrlz nzyokaetipxngr drtwr ngr natqde.

37 X nimu leplz kcng tzrpilr kx rngiscmu zmatq ngr nzrplzpxngr nrpa kx kabz Gct o zmatq kc-kzng tqkabz Mqngrkxtr mz leplz, nakrlzamu kx da lcng amrlx tqpipxbo bamu ngi natq kx katimqng Kxetu rgu Jiszs. 38 A' bzkq vz-nqblqamu doa kznike trglxleu nztubqkr natqnge lcng.

39 Mz nzmu-krde lcde, kx mzlengeng x inwengeng, navqti drtqmu nztwz-krmu zmatq ngr nzrplzpxngr nrpa kx kabz Gct. A' bzkq rpwa'-ngrbzmu mz leplz nzycmne-krbzlr mz Gct mz natq lr mrkzbleng. 40 Mz nzyrlwr-lxblr-krmu, aleamu da amrlx mz nqmq kxmrlz kx takitrde nzmnc-zpwx-krmu.

15

Jiszs Tulz-mop Mz Nzbzngr Mz Nrkrdrtqde Angidr

1 Mzli ka, kx mzlengeng x inwengeng, napi-mopwo bamu Nrpakxmrlz kc tqyapwxtipebo bamu. Lxngitiamu Nrpakxmrlz lc x rpiamu kx sc tqvz-zvzbe nztu-amqngi-krmu elr. 2 X mz nztu-amqngi-krmu mz da lcng tqalvztr-ngrne nimu, sa naprtr-kzamu mz nzrlapxngr x da kxmrlzting amrlx kx nzvzpxmqng mz Nrpakxmrlz lc. A' nzmu nzrlxngiti-krmu kx tqpi txpwz naomu le, trnaprtrwamuu elr. 3 Aprcpebo bamu nzalvztrngr kx nzka-kaipqng aposol kc-kzng bange. Da lcng tqlxngitiku kx myapx-esz'ngr nidr seleng. Nzbzkr Kraes xpele alwx ngrgung, murde Gct naipqle nigu, da kc tqwai nzpikr Nzryrngrkxtr le. ✡ 4 X nzyrtzmq x Gct atulz-mople nide mz zbq kratq ngr nzbz-krde, da kc tqwai nzpikr Nzryrngrkxtr le. ✡ 5 Zbz adcpx-lzbqbz mz Pita, x mz nibrde badr ncblo nedeng kcng nzpnu-esz'-nrade-li. *

6 X mz nibrde, adcpx-lzbq-mopwz badr kxnzrlxngiting nzmyaszpxlr trtqki-kxnzlvqn (500) mz nzwrde kc esz'. Kxmule-esz' kzdung nidr nzbzpeng, a' nzkqlung kx nzlubeng mzli ka tqryr-ngrbo bamu. X nzkrlz-angidr-kzlr kx tulz-mop mz nzbzngr mz nrkrdrtqde. 7 Zbz adcpx-lzbq-kzpz mz mzlede Jemes, x mz nibrde adcpx-lzbq-kzpz badr aposol nedeng amrlx. ✡ 8 X kzdung yiz mz nibr nzvzdz-krde Heven, adcpx-lzbq-kzpq bange. ✡ X mz nzlxngi-ate-krnge nide, apux doa kx nzmika-rbr, a' twzpele nzlungr. 9 Murde kxmule-esz' mzli kc tqatrkati-zlwzx lrmakxtr ne Gct, x trtakitrdeu nzngini-krnge aposol nede, a' mzli ka prtrpebo badr, kxmule-esz' tr-rsakrlr-ngrgru badr mz nzmyalz-krdr. ✡ 10 Nzlxngiti-krnge Jiszs x nzngini-krnge aposol nede nzvzpxmqng mz zmrlz ngr Gct kxmyalz. X zmrlz ngrde lc trmaneu, murde nzyapwxtipx-krnge Nrpakxmrlz mrkang kqlu myaszpx-zlwzle nzwzkr aposol lcng amrlx. A' trtakitrdeu nzglqpx-krdr ninge mz da lc, murde nzwz-krnge vztxpxpwq mz zmrlz lc tqmyalz. 11 Kxmule-esz' krkc tqyapwxtipxbzle Nrpakxmrlz bamu, nidr o ninge, a' sc tqlxngitipeamu mz nzxlr-krmule.

Nrkrdrtq Kxnzrlxngiting Sa Natulz-kzp Mz Nzbzngr Mz Nzvz-nqblq-krde Nztulz-krm Nrkrdrtq Jiszs

12 Mz nzlxngiti-krmu Nrpa ngr Kraes, bzkq rpiamu kx trpnzngr nzatulz-krm Gct kxnzrlxngiting mz nzbzngr. Murde da amrlx kcng tqlxngitiku nztuong mz nzatulz-krm Gct nrkrdrtq Jiszs mz nzbzngr. 13 Nzmu natrpnzngr nztulz-krm nrkrdrtq mz nzbzngr, drtwr ngrde kx trnzatulz-kzpuu Kraes mz nzbzngr. 14 X nzmu Kraes nabz-alole, drtwr ngrde kx nzryapwxtipx-krgr nigr aposol mane x nzrlxngiti-krmu ngi brmrda. 15 Murde nzmu Gct trna-atulzpe-mopleu Kraes, aelwapx-ngrde kx pokiatitrkr Gct, mz nzrpi-krgr kx atulz-mople nide mz nzbzngr. Drtwr lc navzpxm mz nzrpi-krmu kx trpnzngr nztulz-krm nrkrdrtq mz nzbzngr. 16 Murde nzmu natrpnzngr nztulz-krm nrkrdrtq mz nzbzngr, drtwr ngrde kx nrkrdrtq Kraes mnclz-alom mz gq. 17 X nzbrtikr drtwrmu nide nzarlapx-krde nimu ngi brmrda. Murde trpnzngr nzipqpxngr alwx ngrmung x sa naprtramu mz Hxl, 18 da kc tzwai kxnzrlxngiting amrlx kcng tzbzszpelr nigu. †

19 X nzmu natrpnzngr nzprtr-krgu mz nzlungr kxboi kalr, mane mzli ka mz nrlc ka nzobqtipx-zvz-krgu da kx nakam Kraes bagu kalr mz nrlc kc navzm. X takitrde leplz nzyckr mz drtwrdr nigu, mz nzrlxngiti-nrbalq-krgu lc.

20 Kxmule-esz', a' dazpwxtx kx Gct atulz-mople Kraes, mz nzngini-krde doa kx ayrnrngr kx natulz-mou-ngrmle mz nzbzngr x trpengr nzbz-krde. Murde kxnzrlxngiting kxnzbzpeng amrlx natulz-kzpqng mz nzbzngr kalr. ✡ 21 Murde nzbzngr prtzbz mz leplz amrlx vzpx-ngrmle alwx ngr ncblo esz', kc tqngi Adzm. X kxmu-kzle lc, nztulz-krm nrkrdrtq mz nzbzngr naprtzbz mz kxnzrlxngiting amrlx vzpx-kz-ngrmle nztulz-krm ncblo esz' kc tqngi Jiszs. 22 Leplz amrlx nzbzng murde nzprtrpzng mz Adzm. X leplz amrlx kxnzrlxngiting sa nalu-mopqng murde nzprtrpzng mz Kraes. 23 A' nzlu-mou-krm leplz sa navz-nqblq-angidrle mzli rde kc tqyrlq Gct. Murde Kraes nanginide doa kx ayrnrngr kc tqtulz-mou-ngrmle mz nzbzngr a' trpengr nzbz-krde. X mzli kc nayzlu-mou-ngrmle, leplz nedeng sc natulz-ate-kzng. 24 X mz nibr da lc, sc tqkrlzpebzle nzyrkrpxkr nrlc ka. Mzli lc, Kraes sa naodati-kaile enqmi rdeng amrlx, kxmule-esz' ncblo o drka' x kxmule-esz' kxnzetung, kxnzmatqng, o kxnzaclveng. X sc na-aprc-atebzle doa x da amrlx mz Gct Trtede. 25 Murde Kraes nangini-kaide King, navz navz mzli kx nzamnclz-ngrbz enqmi amrlx mz zmatq ngrde. 26 X nzbzngr apu-kzle enqmi murde atrkatile leplz. A' Kraes sa naodati-kzle zmatq ngr nzbzngr lc. 27 Murde rpi Nzryrngrkxtr kx, “Gct yrlqlzbzle doa x da amrlx mz zmatq ngr Kraes,” ✡ (kxmule-esz' leplz, enjrl, drka', animol, o da kxtrnzluung), “mz nzmetx-krbzlr bade.” ✡ A' opx angidr kx Gct Trte trprtrpwzu mz “doa x da amrlx lcng,” murde tramnclzpwzleu nide esz'-krde mz zmatq ngr Mrlxde Kraes. 28 X mz nibr Gct Trte nzyrlqlz-krbzle doa x da amrlx lcng mz zmatq ngr Mrlxde Kraes, Mrlxde sa na-amnclz-kzpzle zmatq ngrde lc tqmyalz-esz'ngr mz zmatq ngr Trtede. X mzli lc, doa x da amrlx lcng sa navz-nqblq-moulr me pnz drtwr Trtede.

29 Kzdung nimu mrla, nzlukurnr-ngrdr mz nzrpi-krdr kx trpnzngr nztulz-krm nrkrdrtq mz nzbzngr, x mzli lcpwz nzwrkxtrng mz nztekqtr-krdr leplz kxnzbzpeng, murde mz drtwrdr sa naokatrle nidr. ‡

30 ?X nzmu natrpnzngr nztulz-krm leplz mz nzbzngr, memule nigr aposol tqrlrpx-lzbq-zvz-ngrgr mz nzaetq-ngrbz drtqgr mz nzyapwxtipx-krgr Nrpa lc? 31 Mzlengeng x inwengeng, mz zbq kang kqlu leplz nzrpilr nanibqlr ninge, murde yapwxtipxx Nrpa lc. A' vqti drtqnge nzale-krnge nzwzngr lc, murde abrtzlvz-zlwzx Kxetu rgu, Jiszs Kxnzmcpx mz nztekqtr-krde nqmq krmu kc tqvzpxm mz da angidr kcng tqalvztr-ngrne nimu. 32 Kzdung ncblo mrka mz taon Efiszs, drka' mncpxm badr, x nzatrkatilr ninge. A' kxmule-esz' nzrpwa'-ngrmlr nzwz-krnge, a' tu-amqngi-zvzx mz nzyapwxtipx-krnge nrpa kx Gct atulz-mopele Jiszs mz nzbzngr. A' nzmu natrpnzngr nztulzkr leplz mz nzbzngr, nzwz-krnge mane, x trpnzngr nrade kx nayrlq-zvzbzle. X opxm kx mrlz nzvz-nqblqngr drtwr kx rpile kx, “Na-ale-txpwzku da kxmrlzm bagu mz nzmutx-krpwzku x nzrmnqtx-krpwzku, murde ycpe pipz nzbz-krgu.” ✡

33 A' bzkq nzesabrtingr nimu mz nzvz-nqblq-krmu natq lc. Murde nakrlzamu kx mz nzprtr-krbzmu mz leplz kx nzvz-rbrng mz nzrpi-krdr kx trpnzngr nztulz-krm leplz mz nzbzngr, nzao-krdr drtwrdr lc tqtrka sa na-atrkatile nzao-krmu drtwrmu kxmrlz. 34 Aclvetio-lzbqamu! Nzale-zvz-krmu alwx naesakipe! X namyangr drtqmu. Murde leplz kcng tzalvztr-ngrdr nimu da kxvz-rbr lcng, trnzkrlz-pnzlru Gct.

Nrkrdrtqgu Kxmrna Kc Natulz-mopqng Kalr Ngi Nrkrdrtq Kxblepxng

35 Mwx kzdq nimu narpile kx, “?Myx kxnamu na-alu-moungr namz ngr leplz? ?Sa nangi mou nrkrdrtq kxmibi?” 36 Ngqngu-plxsrq! Murde da kx nzpetio mz drtc' namibio kai mz nzlrtipx-krde da kxmrna kc nalvclzm. 37 Rtq da kc tzpetio nzobq-krde blepxbz mz da kc nalvclzm. 38 A' Gct yrlqle drtwr kx da kc nalvclzm mz rtq, navz-nqblqle rtq kc tzpetiong.

39 Nrkrdrtq amrlx tr-rsakrlr-ngru. A' nrkrdrtq leplz, animol, utc, x nc nzbletipx-lxblrng. 40 X nrkrdrtq kxnzmncng mz nrlc ka nzbletipx-lxblrng mz nzobqkr dalr bongavz. X nzlqngipxkr dalr bongavz nzbletipx-lxblr-kzng mz nzlqngipxkr nrkrdrtq mz nrlc ka. 41 X mou, nzlqngipxkr nepi, temz, x vring nzbletipx-lxblrng, da kc tqwai-kz nzobqkr vri amrlx.

42 Kxnamu-kzle lc mzli kc na-atulz-mou-ngrmqng Gct leplz kxnzbzpeng. Murde nrkrdrtq kc tzyrtzmq mz drtc' krlzle nzbzngr. A' nrkrdrtq kc tqlu-mop blepxbz bade, murde trkrlzleu nzbzngr. 43 Nrkrdrtq kc tzyrtzmq yangrnga x nzobq-krde trka, a' mzli kc na-alupe-mou-ngrmle nrkrdrtq lc naxplr x nzobq-krde nalqngipx. 44 Nrkrdrtq kc tzyrtzmq ngi dalr nrlc ka, a' nrkrdrtq kc tzalu-mop mz zmatq ngr Mqngrkxtr takitrde nzmnc-alo-krde Heven. Nakrlzamu kx nzmnckr nrkrdrtq mz nrlc ka ngi rkx ngr nzmnc-kzkr nrkrdrtq kxmrna Heven. 45 Murde Nzryrngrkxtr rpile kx, “Adam, kc tqngi ncblo kc kai nginide leplz kxlu.” ✡ X leplz amrlx nzbzng mz nzprtr-krbzlr bade. A' Kxnzmcpx vzm, mz nzngini-krde ncblo kc kai tqlu-alo, x kabzle nzlungr kxboi mz leplz nedeng amrlx. 46 A' mzli ka, trtwzkaku nrkrdrtqgu kxmrna kx natwzku kalr Heven. A' mncbeku mz nrkrdrtqgu mz nrlc ka. 47 Adzm, kc tqngi ncblo kc kai vzpxm mz nrlc ka. A' Kxnzmcpx, kc tqngi ncblo kxmrna, vzpxm Heven. 48-49 Leplz kcng tzvzpxmqng mz nqvi lr ncblo kc kai, nrkrdrtqdr bz x mibi, mz nzapu-krdr nide. A' nigu kcng tzvzpxmqng mz nqvi lr ncblo kxmrna, nrkrdrtqgu sa nalu-along Heven, mz nzapu-krgu nide.

50 Mzlengeng x inwengeng, nayokaetipxbo dq da bamu. Mzli ka nrkrdrtqgu bz x mibi, x nrkrdrtq kxmule lc trpnzngr nzprtr-krde Heven mz nzlu-alo-krde elr.

51 Gct aelwapx-ngrmle bagu kx mzli kc nayzlu-ngrm Kxnzmcpx, kzdung kxnzrlxngiting nalubeng. A' mzli lc kxnzrlxngiting amrlx sa nalrtipx-aning, kxmule-esz' nzlubeng o nzbzpeng. 52 Murde kzdq kc enjrl sa navxutrle trpu kxrmnr-ngrbz, x mzli lcpwz leplz kxnzbzpeng sa natulzpemqng mz nzlungr kxboi, x nrkrdrtq kxnzrlxngiting amrlx sa nalrtipxng mz nrkrdrtq kxmrna. ✡ 53 Nrkrdrtq kcng tr-rblxu nzbz-krdr nalrtipxng mz nrkrdrtq kxmrna kx trnzkrlzlru nzbzngr. 54 X mzli lc tzlrtipxngr, sa na-atutrle Nzryrngrkxtr kc tqrpile kx, Zmatq ngr nzbzngr nzaovxio-along!” ✡ Murde kxnzbzpeng sa nalu-mopqng x trpengr kx nabz. 55 X narpi-kzku kx, “Nzbzngr nzodatitx alo mz nzvecngr! X trpengr zmatq ngrde mz nzaetq-krde drtqgu.” ✡ 56 Murde zmatq ngr nzbzngr mz nzaetq-krde drtqgu, vzpxm mz alwx rgung, mz nzrpikr Loukxtr kx krkcng amrlx tzaleng alwx nabzng. 57 A' awi-ngrbzku mz Gct nzprtr-krbzku mz Kxetu rgu Jiszs Kxnzmcpx mz nzaovxio-krde alwx x nzbzngr, x trmnclzpepwzkuu mz zmatq ngrdr.

58 Mz nzmu-krde lcde, kx mzlengeng x inwengeng, bzkq vecpx-lzbqamu mz nzbrtikr drtwrmu Kxetu rgu, a' tu-amqngi-zvzamu. X rlrpx-lzbqamu mz nzwzngr kc tqaprcbz Jiszs bamu, murde nzwz-krmu trnamaneu, a' rpile kx nrade nayc-zvzbz.

16

Nzatakqtingr Trau Mz Nzwzkr Lrmakxtr

1 Mz letz scmu, rlxti-kzpa'mu bange nike na-aleamu mz nzatakqti-krmu trau kx na-atwzlr-ngrbzmu mz lr Jerusalem kxnzrlxngiting kx trpnzngr scdr da. X suti drtwrnge kx navz-nqblqamu da kx pipebo mz dzbe lrmakxtr kcng mz provins kc Galesia. 2 Mz Sade kang kqlu, mz nzmnc-krmu ma nyzmung, doa kx esz' mz nimu, nakapxle du trau mz nzwzngr lc, mz nzvz-nqblq-krde nike atatrple. X rtxlvzlz zvz trau lc mz Sade kang kqlu, murde bzkq atakqtipeamu trau mzli kc navz-ngrmc. 3 Mzli kc nakaputr-ngrbo bamu, sa nayrbo du letz badr kztegung kxnzrlxngiting, murde letz lcng naokatrlr ncblo kcng tqmcpxamu mz nztwz-krbzlr trau scmung mz lr Jerusalem. 4 X nzmu kx tqmrlz kz nzvz-krgr badr, mwx sa navzkr badr ncblo lcdeng.

Natq Ngr Nzvzpxkr Pol X Natq Kx Na-abrtzlvzngr Timoti

5 Sa naoklatimc nimu mz nibr nzoklati-kai-krnge kztegung mz provins kc Masedonia. 6-7 Murde nzmu naoklati-kaipc' nimu, nzmnc-krgu mzli mrbcnepwz. A' suti drtwrnge nzmnc-krgu mzli naboitx, kxmule-esz' temz kxli o tq nzmu kx tqrlr-ngrm Kxetu le. X mz nibrde, mrlz nzokatr-krmu ninge mz nzvzpx-krnge mou drlveke navzkix. 8 A' nzmnc-krnge mrka Efiszs nakrlzbzle mzli kc tzmulvzngr nzrlakilz-ngrm wit, zbq kc tqvzo-ngrm Mqngrkxtr. 9 Murde mzli ka ngi mzli kx mrlzpe mrka, mz nzyapwxtipx-krnge Nrpakxmrlz. Leplz nzkqlung kx nzabrtrpebzlr drtwrdr mz Jiszs. A' mzli lcpwz, leplz nzkqlu-kzng kx nzrpwa'-ngrmlr nzwz-krnge lc.

10 Mzli kc Timoti nakrlz-ngrbzle nimu, abrtzlvzamu nzvz-krmle x aclve-angidramu nide. Murde wzkr badr mz nzwzkr Gct, x takitrde nzamatq-krmu nide mz nzngini-kz-krde kxetu mz lrmakxtr. *

11 Bzkq obqszoamu nznginibe-krde obla. A' okatramu nidr badr kztedeng mz nzyzlu-mou-krmlr bange. Murde obqtipxx nzmc-mou-krnge nidr.

12 Mz letz scmu, rlxti-kzpa'mu bange nzatwzlr-krbo Apolos bamu mz nzalvztr-krde nimu. X apqtrpo drtwrde mz nzyzlu-krbzle bamu badr kztegung kcng tztwzmlr letz scmu bange. A' rpile kx trsutiu drtwrde nzvz-krbzle bamu mzli ka, a' sa navzbz mzli kx takitrde.

Kzdung Kz Natq Mou

13 Aclvetio-lzbqamu! X tu-amqngi-zvzamu mz nzrlxngiti-krmu. Kxmule-esz' da kx prtz, a' nelzmu nabr. 14 Da amrlx kcng na-aleamu navz-nqblqle nqmq ngr nivz.

15-18 Mzlengeng x inwengeng, abrtztx-ngrnge nzvz-krm Stifanas, Fortunatzs, x Akaekzs, mz nzkrlz-krmlr ninge. Murde nzapqtrplr drtwrnge, da kc tzwai-zvzlr mz nzapqtr-krbzlr drtwrmu. X mrlzm bange nzxlr-krnge nrpa scmung.

A' mzli ka, mz nztwz-krbzlr letz scnge bamu, rngidrlvz-ngrbo bamu kx na-amatqamu ncblo kxnzmulr lcng. Nadcpx mz drtwrmu kx Stifanas badr lr ma nyzde, nidr kx nzrlxngiti-ayrnrng mz provins kc Akaia. X nzrlrpx-lzbqng mz nzokatr-krdr leplz neng Gct. Namnclzbzmu mz zmatq ngrdr badr kztedrng kcng tzaclveng badr.

Natq Ngr Nzarlr-lzbqngr

19 Lrmakxtr kcng mrka mz provins kc Esia nzrpibzlr bamu kx, “Nimu la.” X Akwila badr olvz rde Prisila, x kxnzrlxngiting kcng tzyrlwr-lxblrng ma nyzdr mz nzangiongr, nzrpi-kzlr kx nzmrlzti-zlwzlr nimu. 20 X kztengeng amrlx kcng tqwzkr badr nzrpi-kzpzlr bamu kx, “Nimu la.” X mzli kc tqrmcti-lzbqamu, male-lxblramu mqmu mz nivz.

21 Abzo mz ngalrde lc yr-angidrx mz mqnge. Ninge Pol rpibo bamu kx, “Nimu la.”

22 Nadcpx mz drtwrmu kx doa kx trmrlztileu Kxetu mz nzvz-nqblq-krde natqde, namnclzbz mz nzrpilzngr kc na-amncle nide mz Hxl kalr. X nakrka'-zvz-ngrgu kx, “Kxetu Jiszs, vz-anim!”

23 X krka'-ngrne kx Kxetu rgu Jiszs naokatrle nimu mz zmrlz ngrde kxmyalz.

24 Mrlztix nimu amrlx mz nzaxvctr-krbzku mz Jiszs Kxnzmcpx.

Delape. Ninge Pol. †

✡ : Aposol 18:1-8

✡ 1:19 Asaea 29:14

✡ 1:31 Jeremaea 9:24

✡ 2:3 Aposol 18:9-11

✡ 2:7 Efiszs 1:9-14

✡ 2:9 Asaea 64:4

✡ 2:14 Sam 92:6

✡ 2:16 Asaea 40:13

✡ 3:19 Job 5:13

✡ 3:20 Sam 94:11

* 5:8 5:7-8 Mz Nzryrngrkxtr kc kai, mzli kc lr Israel tzmnc-ngrdr Ijipt, Gct rpibzle badr kx narnibqng nei sip x mepyr ngrdr nakilvztrlr mz naonrx ngr ma nyzdrng. Murde enjrl kc nanibqle kzdung lr Ijipt namya-ngrde ma nyzdrng. Krlc Nzamyangr kc kai. [Nzrlaszngr 12:1-36] X ngi kz rkx ngr Kraes nzbzo-krmle nigu mz kros. Mz Nzryrngrkxtr kc ate, nzrpibz ‘Nei Sip ne Gct,’ murde Gct ipqpxle alwx rgung mz nzyrleo-krm mepyr ngrde. [Mak 14:12; 1 Pita 1:19]

✡ 5:13 Lou Kcpwz 17:7

✡ 6:3 Sam 149:9; Nzaelwapxngr 20:6

✡ 6:7 Rom 12:17; 1 Tesalonika 5:19; 1 Pita 2:19-21

✡ 6:10 Nzrlaszngr 20:3-4, 14-17; Livae 18:6-23; 19:4, 11, 13, 16; 20:10-21; Lou Kcpwz 4:15-31; 5:7-8, 18-21; Nzyrplapxngr 10:1; Asaea 57:17; Jeremaea 6:13-15; Matiu 15:19; Mak 7:20-22; Luk 12:15; Rom 1:26-32; 13:13; 2 Korint 12:20-21; Galesia 5:19-21; Efiszs 4:3; 5:18; Kolosia 3:8; 1 Timoti 5:14; Taetus 3:2; Jemes 4:11; 1 Pita 2:1; 4:3

✡ 6:16 Nou 2:24; Matiu 19:5; Mak 10:8; Efiszs 5:31

✡ 7:11 Lou Kcpwz 24:1-4; Jeremaea 3:1; Malakai 2:16; Matiu 5:31-32; 19:8-9; Mak 10:2-12; Luk 16:18

* 7:29 A' bzkq yrlqpx-lzbqamu mz nzmrlzti-krmu x nzaclve-krmu krnalzmung x doa nemung.

† 7:38 Mz natq lr Grik ngalrde lcng 36-38 mwx drtwr ngrdr li. Kzdq drtwr ngrde nzyrope. X kzdq kz drtwr ngrde nide sele: 36 Rlxti-kzpa'mu bange nzycmnetr-krnge mz ncblo kx nzpipelr mz kzdq olvi nzyrlz-krdr, a' tekqtr-moule drtwrde murde mz drtwrde abrtzlvz zlwz Gct trnzyrlz-ngru. A' mzli ka tekqtr-moule drtwrde, murde mz drtwrde trtubqpzu mz olvi lc x mou rblxbz bade nzxplrlvz-krde nrkrdrtqde. Mrlz nzvz-nqblq-krde me pnz drtwrde. Nzyrlz-krdr trngiu alwx. 37 A' nzmu drtwr ncblo lc natu-amqngile kx mrlz trnzyrlz-krdeu, x trpnz-moungr da kx aelwapx-ngrde kx takitrde nzyrlz-krde, e ncblo lc trvz-rbru mz nzvz-nqblq-krde me pnz drtwrde. 38 Mrlz nzyrlz-krde o trnzyrlz-krdeu. A' mz drtwrnge, mrlz trnzyrlz-krdru, murde mzli ka mzli r nzatrkati-zlwzngr kxnzrlxngiting.

* 9: Pol naycmnetr-mou-ngrde nzmungr dakxnzng kx nzkabz mz mqngr drka' kxnzlz kc tqpi-kaile mz dckrlzde kc 8. A' mz dckrlzde kc 9, rpile kx navz-nqblqlr lrpzki rde mz nzaotikr drtwrde kx kztedeng nzmyaszpxlr nide. X kxmule-esz' kzdung nidr nzrpilr kx trnginideu aposol angidr, a' aelwapx-kz-ngrbzle badr kx nide aposol angidr. Zbz mz dckrlzde kc 10 ycmnetr-mou-ngrde mz dakxnzng kx nzkabz mz mqngr drka' kxnzlz.

✡ 9:9 Lou Kcpwz 25:4

✡ 9:14 Matiu 10:10; Luk 10:7; Galesia 6:6; 1 Timoti 5:18

✡ 10:1 Nzrlaszngr 13:17—14:31

✡ 10:3-4 Nzrlaszngr 16:4-30; 17:1-7; Nzkqlu-krdr 20:2-13; Lou Kcpwz 8:15-16; 32:4, 15, 18, 30-31; Nemaea 9:15, 20; Sam 78:15-31; 105:40-41

✡ 10:5 Nzrlaszngr 32; Nzkqlu-krdr 14

✡ 10:7 Nzrlaszngr 32:6

✡ 10:8 Nzkqlu-krdr 25:1-9

✡ 10:9 Nzkqlu-krdr 21:4-7

✡ 10:10 Nzkqlu-krdr 16:41-50

✡ 10:23 1 Korint 6:12

✡ 10:24 Filipae 2:4

✡ 10:26 Sam 24:1

* 11:16 11:2 Pol ycmnetr-ngrde nqmq krdr mzli lc, a' trngiu natq kx rngidrlvz-ngrmle kx navz-nqblqku mzli ka. 11:3 Mz drtwr Gct x mrkc Heven leplz amrlx nzrsakrlrng, murde wz-ngrde nidr amrlx mz mqngrde. 11:4-10 Mzli lc mz nqmq krdr ngi da kx myangr drtq olvz kx nqngi narde kxnzmusr-ngrdr lcng. Trkrlzkuu drtwr angidr ngr natq Pol mz nzrpi-krde kx, ‘murde enjrl.’ A' nzrtekqtr-krgr vz-nqblqle kzdq drtwr kxnzrkrlzng. 11:16 Drtc' amrlx kcng tzmnclzbzng mz zmatq ngr King r Rom, lrmakxtr kcng mrlcde tzvz-nqblqlr nqmq lc. A' trngiu drtwr ngrde kx navz-nqblqku mzli ka mrka mz trmctu nyzgu.

† 11:20 Mzli lc pnz, leplz amrlx mrlc nzakipx-lzbqng mz dzbede nzling, dzbede kx nznginidr bcnyr x dzbede kx trpnzngr scdr da. Mz nqmq krdr, mzli kc leplz tzvz-ngrmlr mz ma nyz kzdq bcnyr, bcnyr lc badr kztedeng nzmung me esz' mz dakxnzng kx mrlzvxi kxkqlu. A' leplz kx trpnzngr scdr da, nzmung me kzble mz ma nyzde, x dakxnzng nadr pipz. X mrkc tzwxbu-ngrdr nzkrlzlr nzrmcngr leplz kx nzmu-zpwxng. Mz letz lc, Pol ngyangr drtwrde murde kxnzrlxngiting kx nzngi bcnyrng nzvz-nqblqlr nqmq lcpwz mz nzyrlwr-lxblrkr kxnzrlxngiting ma nyzdr mz nzangiongr x mz nzprtr-krdr mz Nzmungrkxtr.

✡ 11:24 Asaea 53:12; Matiu 26:29; Mak 14:22-25; Luk 22:14-20

‡ 11:25 Nzmungrkxtr ngi rkx ngr nzprtrngr mz da kxmrlzting kcng tzvzpxmqng mz Nzesz'tikr Drtwr lc Tqmrna. Krlcde seleng—nzipqpxngr alwx, nzamrlzngr nrkrdrtq mz zyagox, nzrlxngitingr kx xplr, nzesz'tikr drtwr kxnzrlxngiting, nzatubqtikr Jiszs nidr mz nzobqkr Gct, x kzdu-kzng da kxnzmulr lcng. [Jeremaea 31:31-34; Nzrlaszngr 24:8]

✡ 11:29 1 Korint 10:17

§ 11:30 11:29 Murde kxnzrlxngiting amrlx kxnzmulr esz' mz nzobq-krde, mz nzngini-krdr nrkrdrtqde. 11:30 Trngiu drtwr ngrde kx zyagox x nzbzngr amrlx nzvzpxmqng mz nzayrplapxkr Gct leplz.

* 12:24 Mrlz nzamatq-krgu kxtrpnzngr scdr da, doa kxnztopwzng x olvz namyaszpxle kx ngi bcnyrng x kxnzetung kcng tzamatqpeng.

✡ 14:21 Asaea 28:11-12

* 14:21 Suti drtwr Gct kx leplz nedeng nakrlzlr kx ycmne-kaipz badr mz natqdr, a' nzpxtxpx-ngrdr nzvz-nqblq-krdr nide. Mz nzmu-krde lcde, ayrplapxle nidr mz nzrlr-krbzle mz lr Asiria nzaovxio-krdr nidr. X lrmrkzble lcng nzycmneng mz natq kx rblxbz mz lr Israel nzxlrngr. Natq lr mrkzbleng ngi rkx ngr nzayrplapxkr Gct kxtrnzrlxngitiung.

† 14:35 Kxnzetu r Nzryrngrkxtr drtwrdr tresz'tiu mz drtwr ngr ngalrde lcng li, 34-35. Mz nzrtekqtr-krgr mz Natqgu, vz-nqblqkr ncblo kcng tzrpilr kx ngalrde lcng trngiu drtwr Pol, a' ngi drtwr kzdung lr Korint. Murde natq lcng trnzesz'tiu mz kzdung kz natqdeng mz kzdung kz ngalrdeng. X mou Lou sc Mosis trpileu kx olvz bzkq nzycmneng mzli kc leplz neng Gct tzyrlwr-lxblr-ngrdr.

✡ 15:3 Asaea 53

✡ 15:4 Sam 110:1; Hosia 6:2; Jona 1:17; Luk 24:46; Aposol 2:25-36

* 15:5 Kxmule-esz' Judzs bzpe, a' nzrlwxtr-kzpz mz ncblo neng Jiszs kcng nzpnu-esz'-nrade-li.

✡ 15:7 Galesia 1:19

✡ 15:8 Aposol 9:1-19

✡ 15:9 Aposol 8:1-3; 9:1-2

† 15:18 Gct mz nzatulz-mou-krmle Jiszs mz nzbzngr, aelwapx-ngrde kx nzbz-krde lc ngi blz kx takitrde nzrkatx-krde alwx ngrgung amrlx.

✡ 15:20 Aposol 26:23; Rom 8:29; Kolosia 1:18; Hibru 1:6

✡ 15:27 Sam 8:6

✡ 15:27 Sam 110:1

‡ 15:29 15:28 Da kc tzwai-pnzlr mzli kc Adzm trtaoka-ngrde mz alwx. 15:29 Trpnzngr kxrkrlz namrlzu r nzawrkxtrngr lc. A' opxm kx drtwr Pol tresz'tiu badr mz nzawrkxtrngr lc, murde abzo mzli kc krlzmle mzli ka, namrlzu r nzawrkxtrngr lc trnzaleu lrmakxtr.

✡ 15:32 Asaea 22:13

✡ 15:45 Nou 2:7

✡ 15:52 1 Tesalonika 4:15-17; Nzaelwapxngr 10:7; 11:15

✡ 15:54 Asaea 25:8

✡ 15:55 Hosia 13:14

* 16:10 Pol trsutiu drtwrde nztrkakr nzmnc-krbz Timoti badr lr Korint. Murde krlz Pol kx kzdung lr Korint nzpxtxpx-ngrdr Pol nzngini-krde aposol x nzngyatikr drtwrdr nide. [1 Korint 4:17; Aposol 19:22]

† 16:24 16:19 Mzli lcde Akwila x Prisila nzmncng Korint x nzkrlz-angidrlr kxnzrlxngiting mrlcde. [Aposol 18:1-3] 16:22 Pol suti drtwrde kx natekqtrlr nqmq nr drtwrdr, murde ma tzayrplapxng mz nzyzlu-ani-krm Jiszs.

2 Korint

1

2

3

4

5

6

7

8

9

10

11

12

13

Nzryr-krbz Pol Krali Mz Lr Korint

Natq Ngr Nzaplxtqngr Mz Nzryr-krbz Pol Krali Mz Lr Korint

Mzli kc tqmncngr Aposol Pol mz taon Efiszs, yrbzle ‘Nzryr-krbz Pol Kx Ayrnrngr Mz Lr Korint.’ Mz letz lc, rpile kx Timoti sa naoklatile nidr x mz nibrde nayzlu-mop bade. ✡ Opx angidr kx Timoti pibzle mz Pol kx kzdung aposol kxnzalvztr-rbrng kcng tzprtrng mz lr Korint nzbatrpzlr badr nzrlxngiti-krdr kx Pol trngiu aposol angidr. Zbz Pol oklatile nidr mzli kxpipz kx trmrlz-etr-ngru drtwrdr, x nzycmne-krbzle badr pqtx zlwz. ✡ Zbz sc tqyzlupe mou Efiszs x pnzpe drtwrde nzatwzlr-krbzle Taetus badr, mz nzokatr-krde nztekqtr-krdr nqmq nr drtwrdr. X kzdung mzli mz nibrde, rlaszle taon kc Efiszs, x rmctile Taetus mz Masedonia Provins, mz nzyzlu-krbzle bade, mwx mz taon kc Filipae. ✡ Mzli lcde, yiz esz' mz nibr ‘Nzryr-krbz Pol Kx Ayrnrngr Mz Lr Korint,’ yrbzle letz lc, mwx mz mzlir yiz 55—56 AD mz nibr nzrmcngr mz Jiszs. X Taetus twzbzle letz lc mz lr Korint. ✡ Zbz sc tqoklatipe Pol nidr mz nzwrde kratq. X mz nzmnc-krde kc mz Korint, yrbzle ‘Nzryr-krbz Pol Mz Lr Rom.’

Mz letz lc, awi-ngrbz Pol mz Gct lr Korint kcng tztekqtrlr nqmq nr drtwrdr, x rlxtibzle mz krkcng tzxpqbrlr-ngrdr nide kx natekqtr-kzlr nqmq nr drtwrdr. Pibzle badr da kqlu mz nzaelwapx-krde kx nide aposol angidr.

Mrkcng Mz Letz Lc

Gct amqtr-zvzle drtwr kxnzrlxngiting. [1:3-11]

Pol ayzlubzle natq leplz kcng tzrpilr kx da kcng tqpile pokia-ngrde. [1:12—2:4]

Lr Korint naipqlr kztedrng kcng tztekqtrlr nqmq nr drtwrdr mz alwx ngrdrng. [2:5-13]

Kxnzrlxngiting nzaovxio-zvzlr Setzn mz nzaxvctr-krbzlr mz Kxnzmcpx. [2:14-17]

Pol nide angidr aposol murde nqmq kr lr Korint mrlz. [3:1-6]

Nzesz'tikr Drtwr Gct Kxmrna badr leplz nedeng myaszpx-zlwzle krkc kai mz Lou Sc Mosis. [3:7-18]

Kxmu nqmq kr Pol mz nzwz-krde. [4:1—6:13]

Nimu kxnzrlxngiting bzkq axvctr-lzbqbzmu mz kxtrnzrlxngitiung. [6:14—7:4]

Taetus rlwa-ngrbzle mz Pol nrpa ngr lr Korint kxnzrlxngiting. [7:5-16]

Nzatakqtilr trau mz nzwzkr lrmakxtr. [8—9]

Pol ayzlubzle natq leplz kcng tzpibqtilr nide. [10—12]

Pol lc-apq-mopwzle mz leplz kcng tzrpwa'-ngrbzlr nzwz-krde. [13:1-10]

Pol pibzle natq ngr nzarlr-lzbqngr. [13:11-14]

1

1 Ninge Pol kc tqkqle Jiszs Kxnzmcpx mz nzngini-krnge aposol nede mz nzvz-nqblq-krde me pnz drtwr Gct. Nigr ncdr mzlegu Timoti rpibzkr bamu kx, “Nimu la!” Ryrbo bamu, nimu lr makxtr ne Gct kx nzmncng mz taon kxetu Korint, x kxnzrlxngiting kc-kzng mz provins kc Akaia. *

2 Krka'-ngrne kx Trtegu Gct x Kxetu rgu Jiszs Kxnzmcpx nakabzlr bamu zmrlz ngrdr kxmyalz x nzmnc-zpwxngr.

Gct Amqtr-zvzmle Drtwrgu

3 Naglqlzku Gct x na-awi-ngrbzku bade, mz nzngini-krde Trte Jiszs Kxnzmcpx, Kxetu rgu. Murde yc zvz mz drtwrde nigu x amqtr-zvzmle drtwrgu. 4 Mz nzapqtr-zvz-krmle lc drtwrgu mz nzkxpu-krgu, krlz-kzku nzapqtr-ngrbz drtwr kztegung mz nzkxpu-krdrng, mz nzvz-nqblq-krde nqmq kr Gct mz nzapqtr-krmle drtwrgu. 5 Leplz nzaetq-zvzbzlr drtqgu mz nzaxvctr-krbzku mz Jiszs Kxnzmcpx, da kc tqwai nzaetq-zvz-krbzlr drtqde. A' mzli lcpwz, apqtr-zvzm Gct drtwrgu, da kc tqwai nzapqtr-zvz-krbzle drtwr Jiszs. 6 Mz nzmu-krde lcde, kxmule-esz' drtqgr nzaetq, nigr aposol, o drtwrgr nzapqtrpqng, a' da lcng li ngi dalr nzokatrngr nimu. Murde nzetqkr drtqgr okatrle nigr mz nzapqtr-krbzkr drtwrmu mz nzetqkr drtqmu. X mz nzapqtr-krm Gct drtwrgr mzli lc tqtrka, okatrle nimu mz nztu-amqngi-zvz-krmu mz nzbrtikr drtwrmu nide, kxmule-esz' drtqmu etq, da kc tqwaikr mz nzetqkr drtqgr. 7 X lxngiti-angidrkr kx natu-amqngi-kzamu, murde mz nzprtr-krmu mz nzetqkr drtqgu, nigu kxnzrlxngiting, sa naprtr-kzamu mz nzapqtr-krm Gct drtwrgr.

8-9 Mzlengeng x inwengeng, nakrlz-angidramu kx mzli kc tqmnc-ngrgr mz provins kc Esia, leplz nzaetq-zlwzbzlr drtqgr. X nzxplr-krgr trtakitrdeu nztu-amqngi-krgr mz nzkxpu-krgr lcng. X mz drtwrgr, ycpe pipz nzbz-krgr. A' Gct rlr-ngrmle da lcng, murde bzkq brti drtwrgr nzxplr-krgr esz'-krgr, a' nabrti drtwrgr nide kc tqatulzmle leplz mz nzbzngr mz zmatq ngrde. 10 Zbz mzli lc, Gct sc tqarlapxpele nigr mz nzbzngr. X abrtxtrpwzkr drtwrgr bade mz nzarlapx-zvz-krde nigr mz da kznikeng naprtzmqng bagr kalr. 11 Murde mnc-xgle-kzkr nzprtr-krbzmu mz kztegung mrkang kqlu mz nzkrka'-krbzmu mz Gct nzokatr-krde nigr. X mz nzayzlu-krbzle nzkrka'-krmu, nimu kxnzkqlung sa na-awi-ngrbzmu bade zmrlz ngrde kx avzomle bagr. ✡

Pol Ayzlubzle Natq Leplz Kcng Tzrpilr Kx Da Kcng Tqpile Pokia-ngrde

12 Krlz-angidrx mz nabznge kx nqmq krnge mz nzmnc-krgr badr leplz mrlz x tubq, myapxbz mz nzmnc-krgu. X abrtzlvzx da lc. Murde trvzpxpuu mz nzyrplapxkr leplz, a' vzpxm mz zmrlz ngr Gct kc tqokatrle ninge. 13 Pibo da lc murde suti drtwrnge kx nakrlzamu kx da amrlx kcng tqyrbo bamu mz letz scngeng nzopx-angidrng x tryrlq-kapqwxu drtwr ngrdr. 14 Krlzmle mzli ka, kzdung nimu trnzkrlz-zpwxkalr kx nzmnc-krgu badr mrlz x tubq zvz, a' ycpe pipz nimu amrlx nzbrtikr drtwrmu ninge. X mzli kc nayzlu-ngrm Kxetu rgu Jiszs, sa naglqpx-lzbq-ngrnamu ninge, da kc tqwai nzglqpx-lzbq-krnge nimu mzli ka. †

15-16 Mzli lc tqryr-ngrbo bamu, lxngitix kx amatqamu ninge, x pibo bamu kx nzoklati-krbo nimu nzwrde nali, mzli kc mz nzvz-krnge mz Masedonia Provins, x mzli kc nayzlu-ngrmc. Murde suti drtwrnge kx naokatramu ninge mz nzvzne-krnge Judiz Provins. X nzmu na-alepex da lc, natwzpeamu da kxmrlz mz nzwrde lcng li, murde mz nzamrlz-krmu ninge, Gct sa na-amrlz-kzle nimu. 17 Kxmule-esz', a' mz nibrde tekqtrx drtwrnge. A' trngiu drtwr ngrde kx nzycmne-krnge ycmne-abeanene. Murde mz nztekqtr-krnge drtwrnge, trvz-nqblqwxu da kx mrlzm bange, da kc tzwai kxtrnzrlxngitiung, a' vz-nqblqx me pnz drtwr Gct. Trpnzngr nzpokia-krnge mz nzrpi-krnge da kx na-alex. 18 Da kc tqwaiamu mz nzbrtipekr drtwrmu Gct nzatutr-krde natqdeng, takitrde nzbrti-kzkr drtwrmu ninge, murde trpnzngr nzrpi-krbo bamu kx, “Eu” x “Trtingr” mz mzli kcpwz. 19 Murde vz-nqblq-zvzx Jiszs Kxnzmcpx, Mrlx Gct, x nigr badr Saelas x Timoti yapwxtipxbzkr nide bamu. X Jiszs trpnzngr nzrpi-krmle bagu kx, “Eu” x “Trtingr” mz mzli lcpwz, a' atutr-zvzle natq Gct mz nzmnc-krde. 20 Mz nzwzkr Jiszs, Gct sa tqatutr-zvzle da amrlx kx esalz-ngrbzle mz leplz nedeng. X mz nzkrlz-krgu da lc, glqlzku Gct mz nzrpi-krbzku bade kx, “Eu, da zpwxtx kx atutr-zvzq nzesalz-krmqng.” 21 Sc tqamqngi Gct nzrlxngiti-krgu mz nzaxvctr-krbzle nigu mz Kxnzmcpx. X mcpx-kzle nigu. 22 X avzomle Mqngrkxtr mz nzmncpx-krmle mz nabzgu, murde nanginide rkx kx nigu leplz neng Gct kcng natwzlr da amrlx kcng tqesalz-ngrmle bagu.

23 X ni-kzde Gct kx krlzle kx trpokiawxu. A' tekqtrx drtwrnge mz nzoklati-krbo nimu nzwrde krali, murde ma tqpnanati-moux nimu mz alwx ngrmung. 24 Bzkq rpiamu kx suti drtwrnge nzmnclz-krmamu bange mz da amrlx. A' da kx suti txpwz drtwrnge nzwz-lxblr-krgu murde na-abrtzamu mz Kraes. X krlzx kx tu-amqngiamu mz nzrlxngiti-krmu. ‡

2

1 Aoti zvz drtwrnge nzoklati-krbo nimu. A' pnz drtwrnge kx mrlz trnzoklati-krpou nimu mzli lc, murde ma tqbatrpo nzvzkr drtwrmu. 2 Murde mz nzbatr-krbo nzvzkr drtwrmu mz nzpnanati-krnge nimu, drtwrnge vz kz. X trpnzngr kx na-aelalzmle drtwrnge. 3 Mz nzmu-krde lcde, yrbo letz lc bamu mz nzpnanati-krnge nimu, murde natekqtramu nqmq nr drtwrmu x sc tqoklati-atebo nimu. Krlzpex kx mz nzvz-nqblq-krmu natqnge lcng, dekc na-abrtzlvz-ngrne nqmq krmu x na-abrtzlvz-kz-ngrnamu ninge. 4 Drtwrnge talvzo x yrni-kzx mzli lc tqyr-ngrbo letz lc bamu, murde alwx ngrmung x nqmq nr drtwrmu abaomle nabznge. Ryrbo bamu murde nakrlzamu kx mrlzti-zlwzx nimu, a' trngiu mz nzbatr-krbo nzvzkr drtwrmu.

Kztemung Kcng Tztekqtrlr Nqmq Ngr Drtwrdr Mz Alwx Ngrdrng

5 Mz letz kc pnz, pibo bamu kx na-ayrplapxamu ncblo kc tqbatrpzle nzkxpungr lcng. Trmrlzu nzrpi-krnge kx alwx rde etu zlwz, a' nzatrkati-krde nimu myaszpxle nzatrkati-krde ninge. 6 Murde mzli ka tekqtrpele nqmq nr drtwrde. X nzayrplapx-krmu nide nayrkrpx. *

7 Bzkq yc zvz mz drtwrmu alwx rde, a' na-amrlztrpzmu drtwrde, murde nabzde ma tqtalvzo zvz x sc tqyrlqpx-lzbqpe-ngrde mz nzrlxngitingr. 8 Mz nzmu-krde lcde, rngidrlvz-ngrbo bamu kx mrlx lc nakrlz-angidrle kx mrlzti-mouamu nide x suti drtwrmu nzprtr-mou-krde mz nzodutr-lxblr-krmu badr. 9 Pnanati-ngrne nimu kz mz letz lc, mz nzobqtr-krnge kxmu nzvz-nqblq-krmu natq kx kapxbo bamu kx namnc-zpwxtr-ngrbzmu mz Gct. 10 Vz-nqblqpeamu natqngeng mz nzayrplapx-krmu nide. X sc tqkrlzpex kx sa navz-nqblq-kzamu natqngeng mz nzipq-krmu nide. X mz nzipq-krmu nide, ipq-kzx nide. Kxnzmcpx krlzle kx ipqpex nide mz nzatrkati-krde ninge, murde ma tqrpwa'-ngrne nzaodu-mou-krmu nide. 11 Mrlz nzale-krgu da lc, murde ma tqkabzku mz Setzn zmatq ngr nzatrkati-krde nigu murde pxtxpx-ngrgu nzipq-krgu mzlegu lc. Krlz-zpwxku kx Setzn vz zvz nzyrlq-krde drtwr ngr nzatrkati-krde nigu kxnzrlxngiting. †

12 Atwzlr-ngrbo Taetus mz nzka-krbzle letz scnge bamu. X kzdung mzli mz nibrde, rlaszx taon kc Efiszs mz nzvz-krnge mztea Troas mz nzyapwxtipx-krbo Nrpakxmrlz badr, murde narmctix Taetus mrlcde mz nzyzlu-krmle bange. ✡ Mzli kc tqkrlz-ngrbo mrlc, kxmule-esz' leplz lcng nasuti drtwrdr nzxlr-krdr Nrpa ngr Jiszs, 13 a' sc tqkx zlwz mz drtqnge nimu, murde Taetus trkrlzkaple Troas. X mzli kxpipzne mnckr badr kxnzrlxngiti-ateng kcng mrlc, x sc tqrlaszpex nidr. X sc tqvzpex Masedonia provins mz nzrmcti-krnge Taetus.

Kxnzrlxngiting Nzaovxio-zvzlr Setzn Mz Nzaxvctr-krbzlr Mz Kxnzmcpx ‡

14 Sa naycmnetr-mou-ngrne da lc mz nibrde. A' mzli ka awi-ngrbo mz Gct kx kxmule-esz' da kx prtzm bange, a' aovxiox Setzn mz nzaxvctr-krbo mz Kxnzmcpx kc tqaovxiopele nide. X Gct okatrle ninge mz nzyapwxtipx-krnge Nrpa ngr Kxnzmcpx drlve keng vzkix. X Nrpakxmrlz lc apule zsikapu ngr bqlr nc ninz kx mnrte mrlz zlwz kc tqlvabqtile mrkang kqlu. 15-16 Mz drtwr Gct mnrte mrlz zlwz, murde abrtzlvzle nzyapwxtipx-krnge nrpa lc. X mz drtwr leplz kcng sa narlapxng, mnrtq nrpa lc mrlz zlwz kz mz nzxlr-krdrle, murde mailzle nidr mz nzlungr kxboi. A' leplz kcng sa naprtrng mz Hxl, nzpxtxpx-ngrdr nzxlr-krdr Nrpa ngr Jiszs, murde mz drtwrdr nrpa lc brtu apule namz kxmibi. X mz nzpxtxpx-krdr nrpa ngr nzlungr, nzprtrng mz nzbz-alongr. Trpnzngr kx takitrde nzyapwxtipx-krde nrpa lc mz nzxplr-krde esz'-krde. 17 Kzdung ncblo nzyapwxtipxlr nrpa ngr Gct, murde nartwz-ngrdr da kx nakabz leplz kcng tzabrtz-ngrdr nzalvztr-krdrng. A' nigr badr kztengeng trapukru nidr, murde nzryapwx-krgr trnartwz-ngrgru da kx nakamamu. A' mz nzwztr-krbzkr mz Jiszs Kxnzmcpx, krlzkr kx Gct obqom bagr, x yapwxtipx-zpwxkr nrpa kc tqaprcmle bagr.

3

Pol Nide Angidr Aposol Murde Nqmq Kr Lr Korint Mrlz

1 Bzkq rpiamu kx glqpx-lzbq-ngrne nzycmnengr lc. Trapukru kxnzetung kcng tzrtwz-zvzm letz murde suti drtwrdr kx leplz nakrlzlr kx nzalvztr-krdrng tubq. Murde krlzpeamu nigr x nzwz-krgr. X tr-rlxti-kzpwzkru bamu nzryr-krmu letz mz nzokatr-krmu nigr. 2-3 Murde nimu esz'-krmu apuamu letz kx yr Kxnzmcpx mz nzaelwapx-krbzle mz leplz kx wztrpzkr mz Gct. Murde trmrbrtru mz drtwrgr kx mzli kc tqyapwxtipx-ngrbzkr Nrpakxmrlz bamu, Jiszs tekqtrle nabzmu. X alele da lc mz nzwzkr Mqngrkxtr kc tqatwzlr-ngrm Gct kxlu zvz. X opx-angidrbz mz leplz amrlx kcng tzkrlzlr nimu, kx atwzlr-kz-ngrm Gct nigr x nzalvztr-krgr tubq. Murde trapuwamuu letz kc tzlztr mz rplz, a' apuamu letz kxlu, murde nqmq nr nabzmu x nzmnc-krmu tubq. ✡ 4 Nzycmne-krbo kxmule lc murde brti drtwrgr kx Gct wz mz nabzmu mz nzaxvctr-krbzmu mz Kxnzmcpx.

5 Krlz-angidrkr kx trpnzngr scgr zmatq esz'-krgr mz nztekqtr-krgr nabz leplz. A' zmatq ngr Gct txpwz kx tekqtrle nabzdr mz nzvzpx-krmle mz nzwz-krgr. 6 Murde nide kc tqokatrle nigr mz nzyapwxtipx-krbzkr nrpa ngr Nzesz'tikr Drtwr Gct Kc Ate badr leplz kcng tqarlapxpele, mz nzabrtr-krbzlr drtwrdr mz Jiszs Kxnzmcpx. Mz Nzesz'tikr Drtwr Kc Kai tqyrlqle mz Lou sc Mosis, leplz nanibqng mz nzxpqbrlr-krdr lou lcng. A' mz Nzesz'tikr Drtwr lc Tqate, leplz nalung mz zmatq ngr Mqngrkxtr.

Nzesz'tikr Drtwr Gct Kc Ate Myaszpx-zlwzle Krkc Kai Mz Lou Sc Mosis

7 Krlzku kx lou lc mrlz tqrpile kx leplz kxnzaleng alwx nabzng. Murde mzli kc Gct tqka-ngrbzle Loukxtr mz Mosis nzlztrng mz rplz kx nzmelxng, zluli r Gct sc tqayzlrpxpe-ngrde mz Mosis. A' lr Israel nzmwxlrtilr zmatq lc x nzpxtxpx-ngrdr nzobq-krbzlr mz mzte. Delc tqakqlvztrngr Mosis mzte mz lrpz. A' zyzlr ngr mzte lc krlzle nzvzneo-krde. 8 Delc, opx angidr kx nzmrlzkr Nzesz'tikr Drtwr Kc Ate tqyrlq Gct mz nzka-krbzle Mqngrkxtr mz leplz, myapx-zlwzbz mz Nzesz'tikr Drtwr Kc Kai. Murde mz Krkc Kai ayzlr-ngrbzle mz Mosis, a' mz Krlc Tqate prtrku mz zluli r Gct. 9 X krlz-kzku kx Lou sc Mosis lc mrlz tqaelwapx-ngrbzle mz leplz kx takitrde Gct nzayrplapx-krde nidr. X opx angidr kz kx nzmrlzkr Nzesz'tikr Drtwr Kc Ate myapx-esz'ngr murde Jiszs atubqtile leplz kxnzlxngitilr nide mz nzobqkr Gct. 10 X mzli ka, nzmu na-arsakrlr-ngrgu nzmrlzkr Nzesz'tikr Drtwr Kc Ate mz Lou sc Mosis, opxm kx Lou lc trpengr nzmrlz-krde, murde Krkc Tqate mrlz-esz'ngr. 11 X mou, krlz-kzku kx Lou lc mrlz, kxmule-esz' nayrkrpxpe. X opx angidr kz kx nzmrlzkr Nzesz'tikr Drtwr Kc Ate, myatxpx-zlwzbz mz Krkc Kai, murde yc alo.

12 Mz nzmu-krde lcde, nelzgr br mz nzryapwxpxngr, murde krlzkr kx nrpa scgr lc tqyc zvz, a' nrpa sc Mosis nayrkrpxpe. 13 A' trapukru Mosis kc tqakqlvzle nzyzlrpxkr mzte, murde lr Israel ma tzmclr nzvzneo-krde. 14-16 Mzli lcde, batrpz Gct nzmqngikr nardr, x nardr trpnzngr nzyrplatitr-krdr drtwr ngr natqdeng, krlzmle mzli ka. Murde mzli kc lr Jiu tzrlwx-ngrdr Nzesz'tikr Drtwr Kc Kai mz Nzryrngrkxtr Kc Kai, trtwzlru drtwr ngrde, murde kzdq kc da akamrbr-ngrbzle nzao-krdr drtwrdr, da kc tqwaibzle mz kxtrngiulrJiu. A' mzli kc leplz tzabrtr-ngrbzlr drtwrdr mz Kxetu Jiszs, Mqngrkxtr okatrle nidr mz nzrkatx-krde da kx akamrbr-ngrbzle nzao-krdr drtwrdr. 17 Murde tqngi Mqngr Kxetu rgu kc tqwz mz nzbzgu. X Mqngrkxtr lc aopxbzle drtqgu murde trnamnclzpepwzkuu mz zmatq ngr Lou sc Mosis x alwx. 18 X mzli ka, nigu amrlx kcng tzrlxngiting krlzku nzmrlzkr nqmq kr Kxetu Jiszs, murde trpengr da kx akamrbr-ngrbzle nqmq nr drtwrgu. X mz nzaotikr drtwrgu Kxnzmcpx, Nzryrngrkxtr apule dzpq, kc tqaelwapx-ngrmle mqngrde bagu. X Mqngrkxtr tekqtr-ebir-ngrde nigu, mz nzapu-krgu Jiszs. X nzaelwapx-krgu nzmrlzkr nqmq krde sc tqetunepx zvz.

4

Nqmq Krgu Nzaelwapx-ngrdr Kx Gct Mncpxm Bagu

1 Trpnzngr nztalvzokr nabzgr mz nzyapwxtipx-krgr Nrpakxmrlz, murde Gct yc zvz mz drtwrde nigr x okatrle nigr. 2 X nqmq krgr tubq mz da amrlz murde yrlqpx-lzbqgr mz da kx myangr drtq. X da amrlx kx alekr takitrde leplz nzmc-krdrleng. Tresabrtikru leplz murde nalalztqmqng bagr o naokatrlr nigr. X trpnzngr nztekqtr-krgr nrpa ngr Gct. A' yapwxtipx-zpwxkr nrpa angidr, murde krlzkr kx Gct sa tqobqom bagr. X krlz-kzkr kx leplz kxnztubqng sa namclr kx nzalvztr-krgrng tubq. 3-4 A' mzli lcpwz, Setzn, kc tqaclvele nrlc, ayrputrpzle drtwr kzdung leplz, murde ma tztwzlr drtwr ngr Nrpakxmrlz. Leplz lcng sa naprtrng mz Hxl, murde trnzkrlzlru kx Jiszs Kxnzmcpx myapx-esz'ngr mz nzaotr-angidr-krde Gct. 5 X Jiszs Kxnzmcpx lc tqyapwxtipxkr mz nzngini-krde Kxetu kc tqaclve-zvzle leplz amrlx. A' trycmnetr-ngrgru nigr esz'-krgr, a' ngi txpwz mz nzrpi-krgr kx kqle Jiszs nigr mz nzwztr-krbzkr bamu. 6 Mzli kc tqwzngr Gct nrlc, rpile kx, “Zyzlr nayzlrpx-ngrm mz nzlo.” ✡ Mz nqmq lcpwz, Gct katxde da kx akamrbr-ngrbzle nqmq nr drtwrgu, mz nzayzlrpx-krmle nzalvztrngr angidr mz drtwrgu, murde nargu nayrplatitrlr drtwr ngr nrpa ngrde. X mzli ka mz nzkrlzpe-krgu Jiszs Kxnzmcpx x nqmq krdeng, nakrlz-kzku kx nqmq kr Gct mrlz-esz'ngr.

7 Krlzkr nzmrlzkr nqmq kr Kxetu Jiszs x nzyapwxtipx-krgr da lc ngi da kxbrngz-esz'ngr. X kxmule-esz' nigr leplz txneng x nrkrdrtqgr yangrnga, mz nzapu-krdr dis kx mrglc ani, a' Gct aprcmle nzwzngr lc bagr. Alele da lc mz nzaelwapx-krde kx zmatq ngr Nrpa ngr Jiszs mz nztekqtr-krde leplz, trvzpxpuu mz zmatq ngrgr esz'-krgr mz nzyapwxtipx-krgrle, a' vzpxm mz Gct. 8 Dekc nzkxpungr kxkqlu tqprtz-ngrmlr bagr, a' trnzaovxiolru nigr. X nzwrde kqlu kx nabzgr talvzo-ngrdeng, a' drtwrgr trmau. 9 Nzaetq zvz drtqgr, a' Gct mnc-zvzm bagr. Nzwrde kqlu kx nztz-ngrgr, a' trbzkru. 10 Drlve keng vzkikr, prtrkr mz nzatrkatingr kcng pwz tqprtzbz mz Jiszs. X rlrpx-lzbqgr mz nzbz-krgr, da kc tqwaile, murde leplz nakrlzlr kx zmatq kcpwz tqalu-moule Jiszs, dekc tqwz mz nabzgr x nrkrdrtqgr. ✡ 11 Mz nzwztr-krbzkr mz Jiszs mz nzlu-krgr, Gct sc tqrlr-ngrmle bagr nzprtr-krdr mz da kxkqlu kx nabatrpzle nzbz-krgr. Murde suti drtwrde kx leplz nakrlzlr kx Jiszs lupe mou x zmatq ngrde dekc tqwz mz nrkrdrtqgr kxyangrnga mz nzokatr-krde nigr mz nztu-amqngi-krgr kxmule-esz' da kx prtz. 12 Delc tqrlrpx-lzbq-ngrgr mz nzbzngr murde naprtramu mz nzlungr kxboi.

13 Apukr ncblo kc tqrpile kx, “Pipxx murde abrtrpo drtwrnge mz Yawe.” ✡ Murde pipx-zvz-kzkr nrpa ngrde mz nzabrtr-krbzkr drtwrgr bade. 14 X krlzkr kx nide kc tqatulz-mople Kxetu Jiszs mz nzbzngr. X kxmule-esz' nznibqgr, a' mz nzaxvctr-krbzku mz Jiszs, sa na-atulz-kz-mople nigu mz nzlungr kxboi, x sa navzmile nigu mz nzmnctr-krbzku bade Heven. 15 Da lcng amrlx tzprtzmqng bagr ngi dalr nzokatrngr nimu x leplz kc-kzng tqalvztrkr. Murde mz nzkqlunepxkr leplz kcng tzlxngitilr nzmrlzkr Nrpa ngr Jiszs, nzawi-krbzlr mz Gct x nzangio-krdr nide naetunepx kz.

16 Delc nabzgr trtalvzou mz nzwztr-krbzkr mz Gct. Murde kxmule-esz' nrkrdrtqgu vztrpem, a' Gct sc tqaxplr-zvzle nabzgu mz zbq kang kqlu. 17 Mz nzobqtipx-krgu nzetukr da kxmrlzting amrlx kx natwz-aloku Heven, nzaetq-krmlr drtqgu mz nrlc ka topwz, x mzli rde mrbcnepwz. 18 Mz nzmu-krde lcde, traotiu drtwrgr da kx prtzm mz nrlc ka, murde sa nayrkrpxng. A' aoti txpwz drtwrgr da kx naprtzm Heven murde sa nayc-along.

5

1 Nrkrdrtqgu mz nrlc ka nzapulr matelq, murde sa nabzng. A' krlzku kx Gct sa naka-mople bagu nrkrdrtqgu Heven kx na-apulr ma kx tu-amngi murde trnzbzung. 2 X mz nzmnc-krgu mz mzlir nzkxpungr mz nrlc ka, batrple bagu nzsuti-zlwzkr drtwrgu nztwz-mou-krgu nrkrdrtq lcng kx trpnzngr nzkxpu-krdr. 3 Murde mz nzbzkr nrkrdrtqgu mz nrlc ka, mqngrgu sa narmctilr me namnc-ngrdr mzli kc natwzpe-mou-ngrgu nrkrdrtq lcng. 4 A' mz nzmncbe-krgu mz nrkrdrtq lcng tr-rblxu nzbz-krdr, yrni-zvz-ngrgu zvetq. X mzli lcpwz, trsutiu drtwrgu nzbz-krgu, a' suti drtwrgu kx nrkrdrtqgu lcng nalrtipxng mz nrkrdrtq kx tretqu, murde sa nalu-along. 5 Gct yrlq-pnzle drtwr kx sa naka-mople bagu nrkrdrtq lcng kalr. X batrple bagu nzsutikr drtwrgu nrkrdrtq lcng. X amncpxmle Mqngrkxtr mz nabzgu nangi rkx kx sa na-atutrle nzesalz-krdeng.

6-7 Delc krlzku kx sa natwzku nrkrdrtq kzbleng lcng kalr. X brti drtwrgu kx Gct sa na-atutrle nzesalz-krdeng amrlx, kxmule-esz' trmckaku. X trpnzngr nzprmitr-krgu nrkrdrtqgu lcng tr-rblxu nzbz-krdr Heven. Mz nzmu-krde lcde, obqtipxku nzyrlqtxo-krgu nrkrdrtq mz nrlc ka, mz nzvz-krbzku mz Kxetu Heven, kc tqngi mrnyzgu angidr.

8 X trmwxlrtikru nzbzngr, murde mz drtwrgr nzmnctr-krbzku mz Kxetu Heven myaszpxle nzmnc-krgr mrka. 9 Kxmule-esz' mnckr mz nrkrdrtq mz nrlc ka o yrlqtxokrng mz nzvztr-krgr Heven, a' da kx myapxbz mz drtwrgr nzaelalz-krmgr drtwr Kxetu mz da amrlx. 10 Murde mzli kc nigu amrlx kxnzrlxngiting natutr-ngrbzku mz mz Kxnzmcpx kalr, sa na-ayzlumle da bagu mz nzvz-nqblq-krde da kx alekung mz nrlc ka, kxmule-esz' mrlz o trka. *

11 Mz nzmyatitr-krgr Gct, dekc tqabz-ngrgr nzngi-batr-krbzkr bamu nzkrlz-krmu kx nqmq krgr mrlz x takitrde nzmnclz-krmamu bange mz nzngini-krnge aposol x mz nzlxngiti-krmu nrpa angidr. Gct krlzle kx nqmq krgr mrlz x kqlele nigr mz nzwzngr lc. X lxngitix kx krlz-kzamu da lc mz nabzmu. 12 Mz nzycmnengr lc trglqpx-lzbq-ngrgru. A' ngi dalr nzayzlu-krbzmu natq leplz kcng tzatrkatilr nqmq krgr, mz nzrpi-krbzmu badr kx abrtzlvzamu nigr. Murde leplz lcng nzglqpx-lzbqng mz da kx nzmc leplz, a' traotiu drtwrdr nqmq nr nabzdr. 13 Kxmule-esz' nzrpilr ngqngukr, a' nzngqngu-krgr ngi dalr nzaelalz-krmgr drtwr Gct, murde wztrpzkr bade. X mz nzrpi-angidr-krbzkr da bamu ngi dalr nzokatr-krgr nimu. 14 Murde nivz lr Kxnzmcpx mailzle nigr mz da amrlx kx alekr. Murde mz nivz lrde, bz-ngrde leplz amrlx. Delc nigu leplz nedeng prtrku mz nzbz-krde. ✡ 15 X mz nzbz-krde leplz amrlx, atulz-mop Gct nide mz nzbzngr. Murde suti drtwr Gct kx leplz kcng tzprtrng mz nzlungr kxboi mz nzlxngiti-krdr Jiszs bzkq nzvz-nqblqpelr me pnz drtwrdr esz'-krdr, a' navz-nqblq-alzulr me pnz drtwrde.

16 Mz nzmu-krde lcde, mzli ka nzaolvz-krgr leplz trpengr nzvz-nqblq-krde drtwr kxtrnzrlxngitiung, a' nzaolvz-krgr nidr navz-nqblqle drtwr Kxnzmcpx. Mzli kc tr-rlxngitika-ngrgr, aolvzkr Kraes mz nzvz-nqblq-krde drtwr kxtrnzrlxngitiung. A' mzli ka krlz-angidrpekr nide. 17 Leplz amrlx kcng tzabrtrpzlr drtwrdr mz Kxnzmcpx nztekqtr-atwrnrpe-ngrng. Murde Gct tekqtrle nqmq krdrng kxblzlongr kxtrka mz nqmq kzbleng kxmrlz. 18-19 Sc tqale Gct da lc, murde Jiszs Kxnzmcpx bz-ngrde nigu badr leplz amrlx mz nrlc. X dekc tqyzlumi-mop Gct nigu mz nzmnc-zpwx-krgu badr. X aprcmle bagr nzwzngr mz nzyapwxtipx-krbzkr da lc. Rpibzkr badr kx Gct sa tqipqpx-zvzle alwx ngr krkcng tzplzpxbzlr alwx ngrdr bade mz nzabrtr-krbzlr drtwrdr mz Kxnzmcpx kc tqbz-ngrde nidr. Murde Gct suti drtwrde namnc-zpwx-moung badr.

20 X nigr menrpa neng Kxnzmcpx murde pipxbzkr natqdeng mz leplz. Apule Gct yrnititrpzle bamu, mz nzrpi-krbzkr bamu kx, “Natekqtramu nqmq nr drtwrmu, murde namnc-zpwx-mouamu badr mz nrwx.” 21 Kraes tubq murde trpnzngr alwx ngrde. ✡ A' Gct rlr-ngrbzle bade nzayrplapxngr nide mz nzxpe-krde alwx rgung amrlx, murde natubq-kzku mz nzobqkr Gct mz nzaxvctr-lzbq-krbzku mz Kraes. ✡

6

1 Prtrpeamu mz zmrlz ngr Gct kxmyalz mz nzarlapx-krde lc nimu. X mz nzwz-lxblr-krgr badr Gct, rngidrlvz-ngrbzkr bamu kx bzkq ma mz drtwrmu zmrlz lc, a' rlr-ngrbzmu bade nzokatr-krde nimu nzrvz-nqblqngr nide. 2 Rpi pnz Gct mz Nzryrngrkxtr kx, “Mz mzli kx mrlzm bange, sa na-ayzlu-ngrbo da kx rlxtimamu bange, murde naokatrx nimu mz mzli r nzrlapxngr.” ✡ Nakrlzamu kx mzli ka, mzli kx mrlzpebz mz Gct mz nzarlapx-krde leplz, murde sc tqatwzlrpe-ngrmle Mevalu Kxnzmcpx mz nrlc, x suti drtwrde kx na-abrtrpzmu drtwrmu bade mzli ka.

Nqmq Kr Leplz Kcng Tzwztrpzng Mz Gct

3 Nigr badr kztengeng trpnzngr nzale-krgr da kx nabatrpzle mz leplz nzpxtxpx-krdr nzxlr-krdr Nrpakxmrlz. 4 X aelwapx-ngrgr kx wztr-angidrbzkr mz Gct, murde tu-amqngikr mzli kc tqprtr-ngrgr mz nzaetqngr drtqgr, nzkxpu-krgr, nzvztx-zlwzkr drtwrgr, 5 nziklatingr nigr, nzadwatrngr nigr mz presin, x nztutilz-lzbqkr zbo ngr leplz kcng tzrmaneuting nigr murde nanibqlr nigr. X vz zvz nzbrtikr drtwrgr Gct mzli kc tqwz-kato-zvz-ngrgr, trmwikru, x nelzgr brtale zvz. 6 Suti drtwrgr kx Gct na-abrtzlvzle nigr mz da amrlx. Mz nzmu-krde lcde, nzmnc-krgr tubq, krlzkr nzmrlzkr nqmq krdeng, x drtwrgr trngya-anipwzu mz leplz, a' okatrkr nidr mz nivz angidr mz zmatq ngr Mqngrkxtr. 7 Alvztr-ngrgr Nrpa ngr Kxnzmcpx mz zmatq ngr Gct x mz natq angidrng. X nztubq-krgr apule toki r vea mz mqgrng. Murde rblxbz mz leplz nzatrkati-krdr Nrpakxmrlz mz nzpipx-krdr kx nqmq krgr trka. X krlzkr nzaovxiongr leplz amrlx kcng tzrpilr narpwa'-ngrdr nzvzpxkr Nrpa lc. 8 Wztr-angidrbzkr mz Gct kxmule-esz' nzglqpx leplz nigr o nzpxtxpx-ngrdr nigr, kxmule-esz' nzabrtzlvzlr nigr o nzpibqtilr nigr, x kxmule-esz' nzrpilr nigr kxnzpokiang, a' yapwxti-zvzkr da angidr. 9 Kzdung leplz nzkrlzlr kx wztrpzkr mz Gct, a' kzdu-kzng leplz nzpxtxpx-ngrdr nigr. Nzayrplatipxlr nigr x nzrpilr nanibqtilr nigr, a' trbzkru. 10 Nzavztibzlr drtwrgr, a' drtwrgr elalz-ngrmle Kxetu rgr. Kxmule-esz' trpnzngr scgr da, a' prtr-kzkr mz da kxmrlzting amrlx kx kam Gct bagr mz nzaxvctr-krbzkr mz Kxnzmcpx. X okatrkr leplz mz nzprtr-kz-krbzlr bade.

11 Mzlengeng x inwengeng lr Korint, aelwapx-ngrbzkr bamu kx mrlzti-zlwzkr nimu x trpnzngr da kx yrlq-kapqbzkr bamu mz nzpipx-krbzkr bamu nivz kx yc mz nabzgr. 12 X trpnzngr me lolvz-moukr mz nivz lc. A' trka-atwrnr-ngrpwa'muu nabzmu bagr, mz nzmrlzti-kz-krmu nigr. 13 Apuamu doa nengeng. X pibo da lc mz nzapu-krbo bamu trtemu. Takitxtrde nzayzlu-kz-krpwzmu nivz lc bange.

Bzkq Axvctr-lzbqbzmu Mz Kxtrnzrlxngitiung

14 Bzkq axvctr-lzbqbzmu mz kxtrnzrlxngitiung, mz nzmnclz-krbzmu badr mz nzwzngr o mz nzyrlz-krbzmu badr, murde ma tqprtr-kzamu mz alwx ngrdrng. Murde leplz kxnztubqng kcng tzvz-nqblqlr nqmq kr Gct trtakitrdeu nzaxvctr-lzbq-krbzlr mz kxdrka'-ngrng kcng tzvz-nqblqlr nqmq kr Setzn. Da kc tqwai zyzlr x nzlo trnzkrlzlru nzyctr-lxblr-krdr me esz'. 15 Trpnzngr nzesz'tikr drtwr mz Kxnzmcpx x Setzn. Mz nzmu-krde lcde, trpnz-kzngr nzesz'tikr drtwr kxnzrlxngiting badr kxtrnzrlxngitiung mz da kxtubq. 16 ?Myx kxmule, takitrde mqngr drka' kxnzlz nztupx-krmleng Mangr-nzangiongr Yawe? Bzkqtx pnz! Mz nqmq lcpwz, trtakitrdeu nigu kxnzrlxngiting nzaxvctr-lzbq-krbzku mz kxtrnzrlxngitiung. Murde nigu Mrkc Tqtr nyz Gct mz nzmncpx-krmle elr. Rpile mz Nzryrngrkxtr kx, “Sa namncpxmc mz leplz nengeng x mz mzlirdr. Sa nanginibo Gct rdr, x nanginidr leplz nengeng.” ✡ 17 Dekc tqrpi-kzle kx, “Prsrpxamu kxdrka'ngr lcng, x akipx-lzbqmu badr, murde ma tqbatrpzle trnztakitr-krdeu nimu mz nzprtr-krmu mz nzangiongr. ✡ Aleamu da lc x sa na-abrtzlvzx nimu.” ✡ 18 X rpi kz Yawe kc tqrninr kx, “Sa nanginibo Trtemu, x nanginimu mrlxngeng x inyxngeng.” ✡

7

1 Mzlengeng x inwengeng, mz nzaotikr drtwrgu da lcng tqesalz-ngrmle bagu, naesakipe nzale-krgu alwx amrlx, kxmule-esz' mz nrkrdrtqgu o mz nzao-krgu drtwrgu. X mz nzmyatitr-krgu Gct, nztubqkr nzmnc-krgu naetunepx zvz.

2 X yrnititrpo bamu nzayzlu-kz-krmamu bagr mz nivz lrmu. Murde trpnzngr nimu kx atrkatikr, trpnzngr nimu kx alvztr-rbrkr, x trpnzngr nimu kx esabrtikr mz nztwz-krgr dztudrng. 3 Trycmne-ngrpou lc murde na-amyatibo drtqmu. A' da kc tqwai nzpi-krbole bamu mzli kc, kx nzmrlzti-krgr nimu sa navz zvz, kxmule-esz' bzku o luku. 4 Pipxpebo da kx yc mz nabznge, murde brti drtwrnge nimu. X glqpx-lzbq-ngrne nimu mz nzvz-nqblq-krmu Kxetu. X apqtrple drtwrnge mz nzpi-krm Taetus bange kx vz-nqblq-angidramu natqngeng mz letz kc kai. Abrtzlvzx nimu, kxmule-esz' prtilzle nigr nzkxpungr kxkqlu.

Nzrlwakr Taetus Lr Korint Kxnzrlxngiting

5 Mz nibr nzkrlz-krbzkr provins kc Masedonia, trmnc-zpwxkru murde tr-rmctikru Taetus mz nzyzlu-krmle bange. Mzli lcde nabzgr talvzotx zlwz, murde rmctikr nzkxpungr mrkang kqlu, x mrlcdeng amrlx leplz otablrkr badr mz nzycmnengr. X mwxlr-ngrgr drtwrgr nzlitr-krbzle mz Taetus mz nzatrkangr nide, x kx kz mz drtqgr kxnamu nzayzlu-krmamu letz scnge. 6 A' mz nibrde, Gct kc tqapqtrpzle drtwr leplz kx nabzdr talvzo, apqtr-kzple drtwrgr mz nzvz-krm Taetus. 7 X Taetus aelalz-zlwzmle drtwrgr mz nzrpi-krmle bagr kxmu nzapqtr-krbzmu drtwrde. Murde rpimle bagr kx sutitx zlwz drtwrmu nzoklati-krbo nimu, x drtwrmu vztx-ngrde kxmusrnamu ninge mzli kc, x mzli ka vqti drtqmu nzmnclz-krmamu bange mz nzngini-krnge aposol ngrmu.

8-12 X mzli ka abrtz-ngrne nzyr-krbo letz lc, murde atutrle me pnz drtwrnge mz nzbatr-krbzle bamu nzkrlz-krmu kx mrlzti-angidramu ninge x amatq-angidramu ninge. X okatrle nimu murde narmu nalvxpxbzle mz nzale-krmu da kxtubq. X atwzlr-kz-ngrpo letz lc mz nzatubqti-krnge ncblo kc tqvz-rbr x mz nzokatrngr leplz kcng tqatrkatile. Kxmule-esz' pnanati-zlwzx nimu mz letz lc, a' mz nzyr-krbole, drtwrnge vz murde krlzx kx sa na-avz-kzpzle drtwrmu. X nzvzkr drtwrmu lc, krlzle nzyrkrpx-krde mz da kxtrka o da kxmrlz. Murde mzli kc drtwr leplz tqvz-ngrde x aoti txpwz drtwrdr da kxtrka lcng x nzpxtxpx-ngrdr nztekqtr-krdr nqmq nr drtwrdr, krlc da kx na-akipx-lzbq-ngrdr badr Gct x batrpzle nzvz-krdr mz nzbz-alongr mz Hxl. A' mzli kc nzvzkr drtwr leplz tqbatr-ngrbzle nzavzo-lzbq-krdr x nzyzlu-krbzlr mz Gct, krlc da kx na-ayrkrpxle nzvzkr drtwrdr mz nztekqtr-krdr nqmq nr drtwrdr. X awi-ngrbo mz Gct kx mz nzvzkr drtwrmu, yzlutiamu nide x sc tqtekqtrpeamu nqmq nr drtwrmu. Murde da kxmrlz kxkqlu kx nzvzpxmqng elr. Aesakipeamu nzale-krmu da kxtrka. X drtqmu myape-ngrde nqmq lcng tqtrka. X amatqpeamu ninge mz nzngini-krnge aposol. X mzli ka sutitx zlwz drtwrmu nzmnc-lxblr-krgu. X sc tqrpwa'pe-ngrbzmu mz leplz nzpibqti-krdr ninge. X sc tqayrplapxpeamu ncblo lc tqvz-rbr. Da lcng amrlx nzaelwapx-ngrdr kx drtqmu vq mz nzatubqti-lzbq-krmu mz nzvz-rbr-krmung. Mz nzmu-krde lcde, drtwrnge trvzpeu mz nzyr-krnge letz lc, a' drtwrnge elalz-zlwzpem. Murde vztx-ngrpwz drtwrmu mzli mrbcne x letz lc batrpzle nzyzlu-krbzmu mz Gct, a' trbatrpwzleu nzesablqti-krmu nide. 13 Da lcng amrlx nzapqtrplr drtwrgr. X abrtz-zlwz-ngrgr nzabrtzkr Taetus mz nzoklati-krbzle nimu, murde nimu amrlx apqtrpzmu drtwrde mz nqmq krmu. 14 Mzli kc narkalzpe-ngrmle, pibo mz Taetus kx glqpx-lzbq-ngrne nimu, murde lxngiti-angidramu x vqti drtqmu nzwztr-krbzmu mz Gct. X mzli kc tqkrlzpe-ngrbzle nimu, tramyatipwamuu drtqnge, a' mcle kx nike pibo bade da angidrtx, da kc tqwai mz da kcng amrlx tqpitibong bamu. 15 Nzmrlztikr Taetus nimu etunepx mz nzaotikr drtwrde kx drtqmu vq mz nzmnclz-krbzmu mz zmatq ngrde x amatq-zlwzamu nide mz nzngi-krde menrpa nenge. 16 X mzli ka, abrtz-zlwzpex murde drtwrnge brpe kx sa na-ale-zvzpeamu da kxtubq.

8

Nzatakqtingr Trau Mz Nzwzkr Lrmakxtr

1-2 Mzlengeng x inwengeng, suti drtwrgr nakrlzamu nqmq kr dzbe lrmakxtr kcng mz Masedonia Provins. Murde mz nzvz-nqblq-krde zmrlz ngr Gct kxmyalz, drtwrdr elalz-zlwzm mz nzrka-nrbalq-krdr da kxkqlu mz nzokatr-krdr kztegung lr Jiu kcng Jerusalem kx trpnzngr scdr da. X nzalelr da lc kxmule-esz' nidr esz'-krdr trpnzngr scdr da x kxtrnzrlxngitiung nzaetq-zlwzbzle drtqdr. 3 Napi-zpwxbo bamu kx nzkapxlr da kxkqlung. X mzli ka nzmnc-xglenepwzlr da kxpipzne. Trpnzngr kx rpibz badr nzale-krdr da lc, a' pnzpe drtwrdr esz'-krdr. 4 X nzrlxtitx-zlwzmlr bagr nzrlr-krbzkr nzprtr-krdr mz nzatakqtingr lc, murde naokatr-kzlr dzbe lrmakxtr kcng Jerusalem. 5 Mz drtwrgr nakatxpxpwzlr trau kxpipzne. A' sc tzmyaszpxpelr mrkc tqpnz drtwrgr. Murde mzli kc kai nzrlrpx-lzbqbzng mz Gct mz nzale-krdr me pnz drtwrde. X mz nibrde nzrlxtimlr bagr nzpi-krbzkr badr nike na-alebzlr bade. X sc tzrkapx-ateng trau kxkqlu.

6 X nzrka-nrbalq-krdr da adcpxle drtwrnge mz nimu x nqmq krmu. Delc tqrtulrtr-ngrbole mz Taetus mz nzyzlu-krbzle bamu mz nzokatr-krde nimu nzayrkrpx-krmu nzatakqtingr lc. Murde nide kc tqyzutrpzle nzwzngr lc bamu mz yiz kc tqvztxpe. 7 Sc tqwz-angidrpeamu mz zmatq kxkqlu mz nzwztr-krbzmu mz Gct. Murde wz-angidrpeamu mz zmatq ngr nzrlxngitingr, nzrplzpxngr nrpa kx kabz Gct, nzrpipxngr nrpa ngr nzrkrlzngr, x drtqmu vq mz nzokatrngr. X mrlztiamu nigr mz nivz kc tqaelwapx-kai-ngrbzkr bamu. X mzli ka takitrde nzwz-angidr-kz-krmu mz zmatq ngr nzrka-nrbalq-ngrbz da mz leplz kx trpnzngr scdr da.

8 Krlc trngiu natq kx rngidrlvz-ngrbo bamu. A' suti drtwrnge kx drtqmu navq kz nzrka-nrbalq-krbzmu da mz leplz mz nzaelwapx-krmu kx mrlzti-angidramu nidr, da kc tzwaipe lr Masedonia kxnzrlxngiting. 9 Murde Kxetu rgu Jiszs Kxnzmcpx aelwapx-ngrbzle zmrlz ngrde kxmyalz bamu. Rlaszmle Heven mz nzngini-krde bcnyr elr, mz nzngini-alzu-krde kxtr-rngiscu mz nrlc, murde naprtr-kzamu mz da kxmrlzting sc Gct kcng tzvzpxmqng mz nzwz-krde kx etq-nrbalqngr drtq mrka.

10-11 Mz yiz lc tqvztxpe nimu lr Korint yzutr-kaiamu nzatakqtingr trau lcng. X drtqmu vq zlwz nzale-krmule. A' na-ayrkrpxamu nzatakqtingr lc mz nzrka-mou-krbzmu trau kznike ycpebz bamu mzli ka. Murde nzvqtikr drtqmu lc mz nzale-krmule navz zvz nakrlzbzle nzayrkrpx-krmule. Pibo da lc mz nzokatr-krnge nimu. 12 Gct suti drtwrde kx navqti drtqmu nzrkapxngr da. X mz nzvqkr drtqmu lc, abrtzlvzle nzrkapx-krmu da, mz nzvz-nqblq-krde da kx ngiscmu, kxmule-esz' doa kx esz' kapxle da kqlu o pipz.

13 A' trsutiu drtwrnge nzkapx-krmu da kxkqlu x trpnz-alzungr kx nangi scmu. A' nimu amrlx narngisc-kzpu da kx natakitrde nzmnc-xgle-krmuleng. 14 X mzli ka mz nzrngisc-krmu da kxkqlu takitrde nzokatr-krmu kx trpnzngr scdr da. X mz kzdu mzli kx natakitrde, sa na-ayzlu-kzpzlr bamu. 15 Murde Nzryrngrkxtr mz nzycmnetr-krde mz dakxnzng kx atwzlro-ngrm Gct lzke, rpile kx, “Doa kx rtwz dakxnzng kxkqlu, bzkq ngi natxpwzle esz'-krde. Murde doa kx rtwz dakxnzng kxpipz, narngina kz dakxnzng kx namnc-xglele.” ✡

16-17 Rtulrtr-ngrbzkr mz Taetus nzyzlu-mou-krbzle bamu. X angqlzlvzle drtwr lc, murde aotipe kz drtwrde nzale-krdele. X awi-ngrbo mz Gct nzbatr-krbzle nzvqtikr drtqde nzokatr-krde nimu mz nzatakqtingr lc, da kc tqwai nzsuti-kzkr drtwrnge le. 18 Atwzlr-ngrbzkr Taetus x kzdq mzlegu kx nzamatq lr makxtr amrlx mz nzyapwxtipx-krde Nrpakxmrlz. 19 X nzmcpxlr nide murde navznekr badr mzli kc natwz-ngrbzkr trau lcng mz lr Jerusalem. Alekr nzwzngr lc mz nzamatq-krgr Kxetu rgu x mz nzaelwapx-krbzkr mz lr Jerusalem kx suti drtwrgu nzokatr-krgu nidr.

20 Alekr da amrlx mz nzatakqtingr lc, murde leplz ma tzpibqtilr nigr mz kxmu nzlolvz-krgr trau kxetu lc. 21 Murde suti drtwrgr nzale-krgr da kxtubq mz nzobqkr Gct x mz nzobqkr leplz.

22 X atwzlrmi-ngrbzkr ncblo lcng nzling kzdq kz mzlegu. Murde krlzkr kx nide ncblo kx brti drtwr nzwztr-angidr-krbzle mz Gct. X drtqde vq zlwz nzokatr-krde nimu mz nzatakqtingr lc, murde Taetus pibzle bade nzmrlzkr nqmq krmu. 23 Ncblo lcng brti drtwr mz nzlolvz-krdr trau scmu. Murde Taetus nide kztenge kx wz-lxblrkr ncdr mz nzokatr-krgr nimu. X kxnzaclveng dzbe lrmakxtr nzatwzlr-ngrbzlr mzlegu lcng nzling x leplz nzglqlzlr Kxnzmcpx mz nzmrlzkr nqmq krdr. 24 Mz nzmu-krde lcde, aoduamu nidr murde dzbe lrmakxtr kcng tzatwzlr-ngrmlr nidr bamu nakrlz-angidrlr kx trpokiawxu mz nzglqpx-krnge nqmq krmu.

9

1-2 Krlzx kx abzo mz yiz kc tqvztxpe, vqti drtqmu nzprtr-krmu mz nzatakqtingr trau lc mz nzokatrngr lr Jerusalem kxnzrlxngiting. X trpengr nzpi-krbo bamu kx da lc ngi da kx myapxbz. A' nakrlzamu kx glqpx-zlwzbo nimu mz lr Masedonia Provins. X mz nzxlr-krdr nzvqkr drtqmu mz nzatakqtingr trau lc, batrpzle badr nzvq-kzkr drtqdr nzprtr-kz-krdr elr. 3-5 Mz nzmu-krde lcde, na-atwzlr-ngrbo mzlegu lcng tq bamu, mz nzatakqti-krbzlr bamu trau kc tqpiamu kx nakapxamu. Murde suti drtwrnge kx trau lcng nayc pnz kai mzli kc nakaputr-ngrbo bamu. Mrlz nzoliqti-angidr-krmule, murde ma tqmyangr drtqmu x drtqnge kz mz nzglqpx-krnge nimu, nzmu kzdung lr Masedonia navzbzkr badr. A' mrlz nzoliqti-kai-krmule, murde ma tzrpi drtwrdr kx rtulrtr-ngrbo bamu nzkapx-krmule.

6 Murde nzrka-ngrbz da mz kx trpnzngr scdr da apule nzpengr da mz nrlanc nyz Gct. X esalz-ngrmle bagu kx sa na-amrlzle doa kx alele da lc. X Nzryrngrkxtr alvztr-ngrde nigu kx, “Doa kx pe dakxnzng kxpipzne, sa narkqtile da kxpipzne kz. A' krkcng tqpe dakxnzng kxkqlu, sa narkqti-kzle da kxkqlu.” ✡ 7 Mz nzmu-krde lcde, doa kxesz' mz nimu, nakrka'-kai-ngrbzle mz Gct x nakapxle nike pnz drtwrde nakapxle. A' bzkq rkapxq murde mz drtwrm nzrtulrtr-ngrbz bam, murde ma tqavzbzle drtwrm. Murde Gct abrtzlvz-zlwzle doa kx rka-nrbalq da kx vzdz-angidrm mz nabzde. 8 X mz nzale-krmu da lc, Gct krlz-zvzle nzrka-nrbalq-krbzle da kxkqluting bamu, mz nzvz-nqblq-krde zmrlz ngrde kxmyalz-esz'ngr. Murde sutitx drtwrde kx namnc-zpwx-zvzamu mz nzrtwz-krmu da amrlx kx takitrde nzmnc-xgle-krmuleng. X suti kz drtwrde kx nartwzamu da kx nzmyaszpxlr da lcng, murde naokatr-kzamu kx trpnzngr scdr da mz nzkqlukr dztumung. ✡ 9 Murde Nzryrngrkxtr ycmnetr-ngrde ncblo kx rka-nrbalq da mz nzrpi-krde kx, “Tresakiu nzrka-krbzle da mz kxrsuti drtwr. Vz zvz nzayzlu-krbz Gct bade mz nqmq krde lc tqtubq.” ✡

10-11 X rpi kz Nzryrngrkxtr kx, Gct rkam “rtq da kx napeti. X rka-kzp dakxnzng kx nangq.” ✡ Mz nzmu-krde lcde, nzrka-krbzle bamu da x nzrkrlzngr kxkqluting sa naetunepx zvz, murde nzokatr-nrbalq-krmu leplz naetunepx zvz kz. X trau kcng natwzbzkr mz lr Jerusalem, sa nabatrpzle badr nzawi-krbzlr mz Gct mz nzokatr-nrbalq-krmu nidr. 12 Delc, da lcng li nzvzpxmqng mz nzokatr-krmu leplz kcng trpnzngr scdr da. Leplz lcng nzrtwzng da kx takitrde nzmnc-xgle-krdrleng x nzawi-krbzlr mz Gct etunepx zvz. 13 X lr Jerusalem lcng, mz nzngini-krdr lr Jiu, sa naglqlzlr Gct murde nzokatr-nrbalq-krmu lc nidr, kxmule-esz' trnginipuu lr Jiu. X da lc aelwapx-zpwxbzle badr kx lxngiti-angidramu Nrpakxmrlz x drtqmu vq mz nzvz-nqblq-krmu natq Jiszs. 14 X sa nakrka'-ngrdr nimu mz nivz kxetu, murde Gct aelwapx-ngrbzle badr zmrlz ngrde kxmyalz mz nzokatr-krmu nidr. 15 X na-awi-kzpzku mz Gct mz nzka-nrbalq-krmle Mrlxde bagu, kxmule-esz' rblxm bagu nzrpi-krgu nzetukr zmrlz ngrde lc tqmyalz.

10

Pol Ayzlubzle Natq Leplz Kcng Tzpibqtilr Nide

1 Mzli ka, ninge Pol, sa na-ayzlubo natq leplz kcng tzpibqtilr ninge, mz nzrpikr kzdung nimu kx trngini-angidrngeu aposol. Nzycmne-krdr kxmule lc murde pnanatix nimu mz letz scngeng, a' vz-nrwx-ngrbo bamu mzli kc tqmnc-ngrgu badr. A' mz nzvz-nqblq-krnge Kxnzmcpx, avzo-lzbqx x vz-nrwx-ngrbo bamu, mz nzrlxti-krbo bamu kx bzkq pibqtipeamu ninge. ✡ 2 Mzli kc navz-ngrmc bamu, trsutiu drtwrnge nzpnanati-mou-krnge nimu mz nzayrplapx-krnge nimu. A' mwx sa na-alebo da lc mz leplz kcng tzrpilr kx vz-nqblqkr drtwr leplz mz nrlc ka. 3 Kxmule-esz' mnckr mz nrlc, a' trotablr-nqblqkru nqmq kr lr nrlc mz nzotablr-krgr badr leplz kcng tzrpwa'-ngrmlr nzwz-krgr. 4 Murde zmatq ngr nzota-krgr trvzpxpuu mz natq leplz kxtrnzrlxngitiung mz nzesabrtingr leplz. A' plzpxkr natq angidr kx kam Gct bagr. X natqdeng nzrngiscng zmatq ngr nzodatingr nqmq nr drtwr kznikeng trngiu da angidr. Natq lcng xplr x nzkrlzlr nzbatr-krbzlr mz leplz nztekqtr-krdr nqmq nr drtwrdr. Murde nqmq nr drtwrdr lcng tzvz-rbrng nzapulr lrpalvc kx xplr kx nzawxongr mz zmatq ngr Gct. 5 Murde milxtxokr drtwr x nzycmnengr amrlx kcng tzrpwa'-ngrbzlr mz leplz nzkrlz-angidr-krdr Gct. X aovxiokr nqmq nr drtwr lcng amrlx tzvz-rbrng, murde nzaotikr drtwr leplz da navz-nqblq-txpwzle me pnz drtwr Kxnzmcpx. 6 X mzli kc navz-ngrmgr bamu x namc-ngrbzkr krkcng nzmnclzpebzng mz Kxnzmcpx, sa na-ayrplapx-atekr nimu kcng tzxpqbrlr-ngrdr nide mz nzpxtxpx-krmu nzmnclz-krmamu bagr.

7 Leplz kcng tzpibqtilr nigr nzrpilr kx nidr leplz neng Kxnzmcpx. A' nakrlz-angidramu x leplz lcng nakrlz-kzlr kx nigr kz leplz nedeng. 8 Drtqnge trmyau mz nzglqpx-lzbq-krgr mz zmatq kc tqkaom Kxetu rgu bagr. Murde zmatq lc ngi dalr nzokatr-krgr nimu mz nztu-amqngi-krmu mz nzrlxngiti-krmu, a' trngiu dalr nzatrkatingr nimu. 9 Dekc trsutiu drtwrnge nzmwxlrti-krmu ninge mz natq kcng tqyrbo bamu mz letz scngeng. 10 Krlzx kx kzdung nimu nzrpilr kx, “Nzycmnekr Pol mz letz scdeng matq-esz'ngr. A' mzli kcng tqmnc-ngrgu badr apunede ncblo kxmane x nzycmne-krde trxplru.” 11 A' rngidrlvz-ngrbo mz leplz lcng, kx mzli kc namnc-ngrgu badr, sa na-atutr-angidrkr natq amrlx kcng tqyrbzkr mz letz scgrng, mz nzaelwapx-krbzkr bamu kx rngiscgr zmatq.

12 Trmrlzu nzrpi-krgr kx apukr leplz lcng. Murde nzrpilr kx nidr leplz kxnztubqng x nzmyapxbzng mz kzdung kz kxnzetung. A' mz nzaotikr drtwrdr nike tubq x myapxbz, nzobqtitxtrpwzlr nidr esz'-krdr. Krlc aelwapx-ngrde kx nzngqngu-angidrng. 13 A' trapukru nidr. Murde glqpx-lzbqtx-ngrpwzkr zmatq kc tqkaom Gct bagr. X nimu amrlx ngrmu mnclzmamu bagr mz zmatq lc. 14 Nzmu trnayapwxtipxpwzkru Nrpakxmrlz bamu, vz-rbrkr mz nzrpi-krgr kx namnclzmamu mz zmatq ngrgr. A' ryapwxpx-ayrnr-ngrbzkr Nrpakxmrlz bamu. X rngiscgr zmatq ngr nzngini-krgr aposol kcng tqmnclzbzmu badr. X krkcng tzvzmqng mz nibrgr trnzrngiscung zmatq lc. 15 Trglqpx-lzbq-ngrgru nzwzngr kx nzale kzdung kz leplz, da kc tzwailr. A' obqtipxkr mzli kc nabrpengr nzrlxngiti-krmu, murde mzli lc nakrlzamu nzokatr-krmu nigr mz nzvzpx-krgr mrkang kqlu mz nzyapwxtipx-mou-krgr Nrpakxmrlz. 16 Murde suti drtwrgr nzyapwxtipx-krbzkrle mz leplz kcng trnzxlrkalr Nrpa lc. X dekc krlzkr nzglqpx-lzbqtx-krpwzkr nzwz-krgr esz'-krgr, a' trngiu nzwzkr kzdu-kzng leplz.

17 X nzglqpx-lzbq-krgr mz nzwz-krgr lc, vz-nqblqle Nzryrngrkxtr kx rpile kx, “Trtakitrdeu doa nzglqpx-lzbq-krde mz nike alele, a' naglqpx-txpwzle Yawe mz nike alele.” ✡ 18 Murde kxnzglqpx-lzbqng esz'-krdr trabrtzlvzu Gct nidr, a' nide esz'-krde kx takitrde nzglqpx-krde leplz kcng tqabrtzlvzleng nidr.

11

1 Mzlengeng x inwengeng, kxmule-esz' krlzamu kx takitrpwzle Gct nzglqpx-krde doa, a' suti drtwrnge kx narlr-ngrmamu bange nzglqpx-lzbq-krnge mz nzycmne-ngqngu-krnge, da kc tqwaipeamu. Murde ncblo lcng tqabrtzlvzamu mzli ka, trnginidru aposol angidr. 2 X tubq nzdobulvz-krnge nimu, mz nzapu-krbo bamu trtemu kc tqyapwxtipx-ayrnr-ngrbo Nrpakxmrlz bamu. X suti drtwrnge kx nivz lrmu natubq mz nzmrlztitx-krpwzmu Jiszs Kxnzmcpx, da kc tqwai trte olvi kx nayrlz suti drtwrde kx nqmq kr olvi lc natubq, mzli kc narlr-ngrbzle mz ncblo ngrde. Murde esalz-ngrbo mz Jiszs kx nanginimu leplz kxnztubqng. ✡ 3 A' mwxlrtix kx Setzn sa na-avz-rbrbzle drtwrmu x nabatrpzle bamu nzvecpx-lzbq-krmamu mz nzmrlztitx-krpwzmu Kxnzmcpx, da kc tqwai pnz Setzn mz nzesabrti-krde Iv. ✡ 4 Murde lxngitiamu nrpa kx nzyapwxtipx ncblo lcng, kxmule-esz' blepxbz mz Nrpakxmrlz kc tqyapwxtipx-ayrnr-ngrbzkr bamu. X suti drtwrmu nztwz-krmu kxmnc mzlilxlr kx trngiu Mqngrkxtr.

5 Kxmule-esz' ncblo lcng nzrpilr kx nidr aposol kxnzmyapxbzng, a' mz drtwrnge trnzmyaszpxlru ninge. 6 X kxmule-esz' trkrlz-zpwxwxu kxmu nzycmnengr, da kc tzwailr, a' krlzx nzalvztrngr angidrng. X aelwapx-ngrbzkr bamu zmatq ngr nzrkrlzngr lc mz da kx pibzkrng bamu x aletikrng mz mzlirmu.

7 ?Nike tqrpiamu mz drtwrmu kx trmrlzu trnzrtwz-krngeu dztumung mz nzyapwxtipx-krbo bamu Nrpakxmrlz? Murde apux Kraes mz nzavzo-lzbq-krnge murde naokatrx nimu, a' rpiamu kx trtakitrdeu ninge. A' tratrkatiwxu nimu mz da lcng. ✡ 8 Murde mzli kc tqryapwxpx-ngrbo bamu, rlr-ngrbo mz kzdung kz dzbe lrmakxtr nzokatr-krdr ninge mz trau. Murde nzkrlzlr kx ninge trtedr mz Kxnzmcpx. ?Myx kxmule, ncblo lcng tzpibqtilr ninge narpi-kzlr kx pnatibo dztu dzbe lrmakxtr lcng? 9 Kxmule-esz' kzdung mzli trpnzngr nange dakxnzng, a' tr-rlxpou da bamu. Murde mzli lcde, kzdung mzlegung kcng Masedonia Provins nzvzmqng x nzrkamqng bange trau kx namnc-xglex. X trpnzngr nztekqtr-krnge nqmq krnge lc. *

10 X pi-zvzbo da angidr bamu, da kc tqwai Kxnzmcpx. Murde tr-rlxpou da bamu, nimu lr Akaia Provins, murde ma tzrpi leplz kx pokia-ngrne nzglqpx-lzbq-krnge nzwztr-nrbalq-krbo bamu. 11 Kzdung leplz nzrpibzlr bamu kx trnzrtwz-krngeu dztumung drtwr ngrde kx trmrlztiwxu nimu. A' nzpokiang, murde krlz Gct kx mrlzti-zlwzx nimu. 12 Ncblo lcng tzpibqtilr ninge nzrpilr kx rsakrlrkr badr mz nzprtr-krdr mz nzwzngr kcpwz tqalekr. A' sa na-ale-zvzx nqmq krnge mz nzwztr-nrbalq-krbo mz leplz, murde na-awx-nabux nzglqpx-lzbq-krdr lc. 13 Murde ncblo kxdrka'ngr lcng tzesabrtilr nimu mz nzrpi-krdr kx nidr aposol neng Kraes, a' trnznginidru aposol angidr. 14-15 Bzkq kctipxamu nidr. Murde kxmule-esz' ncblo lcng tzapusr-lzbq-ngrdr kxnzawzng ne Gct, a' nzvz-nqblqlr nqmq kr kxetu rdr Setzn, kc tqapusr-lzbq-kai-ngrde enjrl kxluli ne Gct. A' mzli kc nayzlu-ngrm Jiszs, sa na-ayzlubz Gct badr nikeng nzalelr mz nrlc ka.

16 Nzmu narpiamu kx ngqngux, mrlz nzlalztq-krmamu bange nzglqpx-lzbq-krnge mz nzycmne-ngqngu-krnge, da kc tqwaipeamu mz nzlalztq-krbzmu mz ncblo lcng tzglqpx-lzbqng. 17 A' nzycmne-krnge trapuleu nzycmne-nqblq-krnge Kxnzmcpx. A' nzglqpx-lzbq-krnge apule kxnzngqngung kcng tzbrti drtwrdr nzglqpx-lzbq-krdr. 18 A' mz nzlalztq-krbzmu mz nzglqpx-lzbq-krdr, nalalztq-kzpa'mu mz nzglqpx-lzbq-krnge. 19 Mz drtwrmu yrplapx-zlwzamu. ?A' myx kxmule tqabrtzlvz-ngrnamu ncblo kxnzngqngu lcng? 20 Murde abrtzlvzamu nidr, kxmule-esz' nzapusr-ngrdr nimu kxnzawz nedrng, x nzrlx-zvzbzng bamu trau kxkqlu, x nzesabrtilr nimu, x nzobqszolr nimu, x nzamyatibzlr drtqmu mz nzviplatr-krbzlr blzmr naomu. 21 Drtwrnge vztx zlwz murde nigr ncblo kxnzmaneng x rblx nzvz-nqblq-krgr nqmq krdr.

A' abrtzlvz-kzamu nzlalztq-krbzmu mz ncblo lcng nelzdr tqbr mz nzglqpx-lzbq-krdr. X mzli ka nalalztq-kzpa'mu mz nzycmne-ngqngu-krnge, murde nelznge br kx sa namyaszpxx nidr mz nzglqpx-lzbq-krngeng. 22 Nzglqpx-lzbqng mz nzngini-krdr lr Hibru, a' ninge kz. Nzrpilr kx nidr leplz neng Gct mz nzngini-krdr lr Israel, a' ninge kz. Nzrpilr kx nzvzpxmqng mz nqvi lr melrmqgr Ebraam, a' ninge kz. 23 Nzrpilr kx nzwztrpzng mz Kxnzmcpx. X kxmule-esz' lukurnr-ngrne mz nzpi-krngele, a' nzwztr-krbo bade myaszpx-zlwzle nidr, mz da lcde seleng. Vz zvz nzyapwxtipx-krnge Nrpakxmrlz. Nzadwatrngr ninge mz presin nzwrde kqlu. Nztabwxti-krdr ninge nzwrde kqlu kx ycpwz pipz nzbz-krnge. 24 Nzwrde nzlvqn kxnzetu r lr Jiu nzikla-krdr ninge. X mz nzwrde lcng nzlvqn, nzwrbz nzpnu-tq-nrade-rpwxmz (39) lxblr. †

25 Nzwrde tq nztzngr lr Rom ninge mz dapunc. Nzwrde esz' nzvaebrtingr ninge mz rplz. Nzwrde tq mnco-ngrmc mz lcsu kx nzwxlzng. X mz kzdq mzli lcdeng, lvabetilzx mz dapunc prla zbq kx yc atwrnrngr esz'. 26 Nzwrde kqlu kx vzpx-ngrne mz nzwztr-krbo mz Kxetu. X mz nzvzpx-krngeng amrlx prtilzle ninge da kxtrka kxkqlu. Murde rmctix ncblo kxayo, x lr Jiu x kxtrngiulrJiu kcng tzaetqbzlr drtqnge. X leplz kcng tzpokiang mz nzrpi-krdr kx nidr leplz neng Jiszs, nzatrkati-kzlr ninge. X rmcti-kzx nubla ngr lue x trlipu kxetu prla. Kxmule-esz' mncx mz mztea o peto, a' da kxtrka nzprtilz-zvzlr ninge. 27 Yctxbz nzwz-kato-krnge x kzdung mzli trmwi-pnzwxu. X mzli kqlu kx trpnzngr nange da x mqnge lue, x mzli kqlu kz kx trmu-ngrneu. X mzli kqlu kx baongr drtqnge murde trpnzngr me namnc-ngrne x trpnzngr scnge lrpz. 28 X mou, mz zbq kang kqlu yc txpwz mz drtwrnge lrmakxtr amrlx kcng tzmnclzmqng bange. 29 Murde nabznge talvzo zvz mz nzxlr-krnge kx nabzdr ngrgo. X ngyatx-zlwzngr drtwrnge leplz kcng tzataolr nidr mz alwx.

30 A' mz nzglqpx-lzbq-krnge mzli ka, naglqpx-lzbq-ngrpwo mz da kx aelwapx-ngrde kx ninge ncblo kxmane. 31-33 Murde kzdq mzli kx mnc-ngrne mz taon kxetu Damaskzs, gavzna kc tqmnclzbz mz King Aretas, suti drtwrde nzlolvz-krde ninge. Zbz sc tqpipebzle mz ncblo ngr vea nedeng, nzaclve-krdr naobz amrlx ngr taon lc. A' kzdung lrmakxtr nzokatrlr ninge. X nzadwaolr ninge mz topla kxetu mz nzapu-krnge dakxnzng. X nzpetrpzlr nqvi elr, x sc tzavzopelr ninge nrlarde kx yz ngr bz ngr Damaskzs, murde nayrbqpxx, mz nzapu-krnge ncblo kc trpnzngr scde zmatq. X Gct krlzle kx trpokiawxu. Nide kc tqngi Trte Kxetu rgu Jiszs, x nzrglqlz-zvzngr nide tqyc tqyc. Eu. ✡

12

1 Kxmule-esz' trbatrpwzleu bamu nzrpi-krmu kx ninge aposol ngrmu, a' naglqpx-lzbq-mopwo. Murde mzli ka naycmnetrpex mz nzobq-rmwiblengr x da kx yc-kapq-pnzng kx aelwa-ngrm Kxetu bange. 2-4 Yiz nzpnu-esz'-nrade-pwx (14) kx vztxpe, avzdz Gct ninge Heven kc tqmyalz-esz'ngr. Trkrlzwxu kx vzdzx mz nrkrdrtqnge kz o mz mqngrnge txpwz mz nzobq-rmwiblengr lc, a' Gct kx rkrlz. A' krlz-angidrx kx mncx Me Mncngr Gct. X mz nzmnc-krnge elr, xlrx da kx rblxm bange nzyapwxtrngr mz natq ncblo, x nzrpwa'-kz-ngrm bange nzyapwxtipx-krngeleng. *

5 Glqpx-lzbq-ngrne nzobq-rmwiblengr lc, a' Gct kx aelwapx-ngrm bange. Mz nzmu-krde lcde, glqpx-lzbq-ngrne da kx aelwapx-ngrde kx ninge ncblo kxmane. 6 Kxmule-esz' glqpx-lzbq-ngrne da kx obq-rmwiblex, a' trycmne-ngqnguwxu. Murde napitxpwo da kx ngi da angidr. A' trnaycmnetrpewxu mz da lc, murde ma tqamatq-zlwzamu ninge mz nzobq-rmwible-krngeng. Murde suti txpwz drtwrnge kx leplz naglqpxlr ninge mz nike nzmclr alex, x nzxlrlr pix.

7 X ninge kz, trmrlzu nzglqpx-lzbq-krnge mz nzobq-rmwible-krngeng. Mz nzmu-krde lcde, rlr-ngrm Gct nzprtr-zvz-krnge mz kzdq nzkxpungr. Murde nakrlz-angidrx kx trpnzngr scnge zmatq, a' namnc-xglex nide. Nzkxpungr lc ngi menrpa kc tqatwzlr-ngrm Setzn mz nzapu-krde dxpa' kx luplxti-zvzle nrkrdrtqnge. 8 Nzwrde tq kx rlxti-ngrbo mz Kxetu nzkatxpx-krbzle nzkxpungr lc bange. 9 A' rpimle kx, “Zmrlz rnge kxmyalz takitr-zvzde nzokatr-krde nim, kxmule-esz' da kx nzprtzng. Murde zmatq rnge wz angidr mz nzmnc-xgle-krm ninge mz mzlir nzkxpu-krmqng.” X mz nzlxngiti-krnge da lc, abrtzlvzx nzngini-krnge ncblo kxmane. Delc tqgqlpx-lzbq-ngrne mz da lc, murde zmatq ngr Kxnzmcpx na-aelwapx-ngrne mz nzlu-krnge. 10 Mz nzmu-krde lcde, kxmule-esz' ninge ncblo kxmane, x leplz nzpibqtilr ninge, x da kxtrka nzprtilzlr ninge, x leplz nzaetqbzlr drtqnge, x prtrx mz nzkxpungr, a' abrtzlvzx da lcng mz nzvz-nqblq-krnge Kxnzmncpx. Murde zmatq ngrde wz-angidrm bange mzli kc tqmnc-xgle-ngrne nide.

11 Nimu kx rbatrp bange nzycmne-ngqngungr mz nzglqpx-lzbq-krnge lcng. Murde nimu kx takitrde nzglqpx-krmu ninge mz nzmrlzkr nqmq krnge. Murde kxmule-esz' ninge ncblo kxmane, a' krlzamu kx myaszpxx ncblo lcng tzrpilr kx nidr aposol kxnzmyalzng. 12 Murde mzli kc tqmnc-ngrgu, aelwapx-ngrbo bamu kx ninge angidr aposol, mz nzale-zvz-krnge rkx, x da kxnzkctipxng, x da kxmatq kxkqlu mz zmatq ngr Gct. 13 Apusr-ngrne nimu da kc tqwaisr-ngrne lrmakxtr kc-kzng tzmnclzmqng bange. A' da esz'txu kx tr-rlr-ngrpou bamu, nzokatr-krmu ninge mz trau. Nzmu kx tqatrkatix nimu mz da lc, rlxti-zlwzbo bamu kx mwx elx naipqamu ninge mz nabzmu.

14 Mzli ka ycpe pipz nzvzkr-mopwo bamu mz nzwrde kratq. X sa navz zvz trnzrlr-krpou bamu nzokatr-krmu ninge mz trau. Trsutiu drtwrnge nzka-krmamu dztumung bange, a' suti drtwrnge nzka-krmamu bange nabzmu, mz nzamatq-krmu ninge. Murde nimu doa nengeng mz Kxnzmcpx. X trtakitrdeu doa nzaclve-krdr trtedr. A' takitrde trtedr ncdr lxedr nzaclve-krdr doa nedrng, da kc tqwaix mz nzaclve-krnge nimu. 15 Delc abrtz-zlwz-ngrne kx trpnzngr da kx lolvz-moux mz nzokatr-krnge nimu, murde mrlztix nimu mz nabznge atwrnrngr. X mrlz kz nzmrlzti-krmu ninge kxpipz.

16 Mz trnzrka-krpwa'muu lc bange trau, kzdung leplz nzrpilr kx esabrtix nimu x sa napnatix trau kcng tqatakqtiamu mz nzokatr-krmu kx trpnzngr scdr da. 17 A' nzpokiang, murde ncblo kcng tqatwzlr-ngrbo bamu trnzatrkatilru nimu x trnzpnatipwzlru dztumung. 18 Murde mz nzatwzlr-krbo Taetus, atwzlr-kz-ngrbo kzdq mzlegu badr. X krlz-angidramu kx Taetus tresabrtileu nimu mz nztwz-krde trau scmung. X nqmq krgr esz' mz nzmnclz-krbzkr mz Mqngrkxtr. †

19 Mwx mz drtwrmu rpiamu kx yro-ngrgr da lcng mz letz lc mz nzaelwapx-krgr nztubq-krgr. A' trtingr! Murde yrtxopwzkr da kx suti drtwr Kxnzmcpx nzpipx-krbzkrle bamu. X mz nzkrlz-krgr kx Gct obqom bagr, da amrlx kcng tqalekr x tqpikr ngi dalr nzaxplr-krbzkr nzrlxngiti-krmu, murde mrlzti-zlwzkr nimu. 20 Mwxlrtix kx mzli kc nakrlz-ngrbo nimu, trna-abrtzlvzwxu nimu kcng tzpxtxpx-ngrdr da kcng tqpibo bamu mz letz kc pnz. Murde vz-rbrbeamu mz nzotablr-lzbq-krmu, nzdobu-krmu, nzngyakr drtwrmu, nzota-krmu, nzrpibqti-krmu, nzpokia-krmu, nzglqpx-lzbq-krmu x nzayctx-krbzmu nzwzkr leplz. Nzmu kx tqmule lcde, sa trna-abrtzlvz-kzwamuu ninge mz nzayrlplapx-krnge nimu. 21 X mwxlrti-kzx kx Gct sa na-amyati-mople drtqnge, murde glqpx-lzbq-ngrne nimu mz nzngini-krnge trtemu mz Kxnzmcpx. Trmrlzu nzayrni-krmu ninge, murde kzdung nimu nzpxtxpx-ngrdr nztekqtr-krdr nqmq nr drtwrdr mz alwx ngrdrng. A' vz zvz nzamyati-krdr drtqdr, nzrmwimi-krdr leplz kx trngiu krnalzdr, x nzamqmiti-rbr-krdr mz nrkrdrtqdr. ✡

13

Nzlc-apqbzkr Pol Kxrmnr-ngrbz Mz Krkcng Tzrpwa'-ngrbzlr Nzwz-krde

1 Mzli ka nzwrde kratq deka naoklati-ngrbo nimu. X mzli lcde, sa na-ayrplapxx leplz kcng tzrpilr na-atrkatilr nzwz-krnge. Murde sa navz-nqblqx Nzryrngrkxtr mz nzrpi-krde kx, “Bzkq rpiq kx doa vz-rbrpe, a' mz nzycmne-krbzme natubz du mz nibrm leplz naesz' o nali kx nzmc-kzlr nzvz-rbr-krde.” ✡ 2 Mzli kc mz nzwrde krali mz nzoklati-krbo nimu, rngidrlvz-ngrbo mz leplz kcng tzmncng mz alwx kx natekqtrlr nqmq nr drtwrdr. X mzli ka mz nzmnc-krbo lc rlru, narngidrlvz-kz-ngrpo mz leplz lcng badr leplz kc-kzng tzmncng mz alwx mzli ka. Murde mzli kc navz-ngr-mopwo, trpengr doa kx nayc mz drtwrnge nide, a' sa na-ayrplapxx leplz amrlx kcng tzvz-rbrng. 3 Sa na-alex da lc murde kzdung nimu leplz nzrpilr kx nzmu na-aelwapx-ngrbo nzrngisc-krnge zmatq mz nzngini-krnge aposol ne Kxnzmcpx. X sa namclr zmatq lc mz nzayrplapx-zlwz-krnge nidr. Murde trnavz-nrwx-ngrpou badr. 4 Mzli kc tztqlvztrngr Kxnzmcpx mz kros, opxm kx trpnzngr scde zmatq. A' mzli ka lupe mz zmatq ngr Gct. Mz nqmq lcpwz, mz nzaxvctr-krbzkr bade, rpiamu kx trpnzngr scgr zmatq mzli kc tqmnc-ngrgu. A' sa namcamu kx prtr-kzpzkr mz zmatq kc tqatulzmle nide mz nzbzngr, mzli lc na-ayrplapxngr nimu.

5-6 Naobqtitramu nabzmu. Doa kx esz' mz nimu, nakrlzle kx Jiszs mncpxm mz nabzm o trtingr. Murde nzmu kx tqlxngiti-angidrpeq Jiszs Kxnzmcpx kc tqbz-ngrde nim, nakrlz-kzq kx abrtrpzme drtwrm bade mz nzyapwxtipx-krbzkr nide bam. A' doa kx Jiszs trmncpxpuu mz nabzde, trnginideu kxrlxngiti angidr. 7 X krka'bzkr mz Gct kx trpnzngr nimu kx navz-rbr mzli kc nakrlz-ngrbzkr nimu. Nzkrka'-krgr lc trvzpxpuu mz nzsutikr drtwrgr leplz nzkrlz-krdr zmatq ngrgr mz nzayrplapx-krgr nimu. A' nzkrka'ngr lc vzpxm mz nzsutikr drtwrgr nzale-krmu da kxtubq, kxmule-esz' leplz trnzmclru zmatq ngrgr. X mz drtwrgr, trngiu da kx myapxbz nzaelwapx-krgr zmatq ngrgr. 8 Murde zmatq lc trngiu dalr nzayrplapx-krgr leplz kcng tzvz-nqblqpelr Nrpa Angidr. A' zmatq lc ngi dalr nzvectr-krmgr leplz mz nzlxngiti-krdrle. 9 X mzli kc tqlolvz-amqngi-ngrnamu nzrlxngitingr angidr, abrtzkr kxmule-esz' zmatq ngrgr yc-kapq. Murde krka'-zvz-ngrgr kx nzrlxngiti-krmu nabr. 10 Dekc tqyr-ngrbo letz lc bamu mz natq kx xplr mz nzmnc-rlru-krbo bamu. Murde mzli kc nakrlz-ngrbo nimu, trsutiu drtwrnge nzayrplapx-zlwz-krnge nimu mz zmatq kc tqkam Kxetu bange. Murde zmatq lc ngi dalr nzokatr-krnge nimu mz nztu-amqngi-krmu mz nzrlxngiti-krmu, a' trngiu dalr nzamyati-krbo drtqmu o nzatrkati-krnge nimu.

Natq Ngr Nzarlr-lzbqngr

11 Mzli ka, kx mzlengeng x inwengeng, naelalz-ngrm drtwrmu Kxetu. X nzrlxngiti-krmu nabr mz nzvz-nqblq-krmu natqngeng, mz nzesz'tikr drtwrmu, x mz nzmnc-zpwx-lxblr-krmu. Murde mz nzale-krmu da lcng, Gct kc tqrkam nivz x nzmnc-zpwxngr, sa namnc mz mzlirmu. 12 Mz nzrmcti-lzbq-krmu, male-lxblramu mqmu mz nivz.

13 Leplz ne Gct amrlx kcng tzmncng mrka Masedonia Provins, nzrpibzlr bamu kx, “Nimu la.”

14 Krka'-ngrne kx nivz lr Gct, x zmrlzkxmyalz ngr Kxetu rgu Jiszs Kxnzmcpx, x nzodutr-lxblr-krmu badr Mqngrkxtr, nayc-zvzbz bamu.

Delape, Ninge Pol.

✡ : 1 Korint 16:10-11

✡ : 2 Korint 2:1; 12:14; 13:1-2

✡ : 2 Korint 2:12-13; 7:5-16

✡ : 2 Korint 8:16-24

* 1:1 Korint nide taon kxmyapxbz mz Akaia Provins, mz nzngini-krde mzteadau ngrde. Mzli ka provins lc yc mz kandre kc Gris.

✡ 1:11 2 Korint 4:15

† 1:14 Mzli kc Gct naobqtr-ngrde mz nqmq krgu kalr, takitxtrpwzle nzglqpx-lzbq-krgu mz leplz kcng tqokatrku mz nzvz-nqblq-krdr Jiszs. Nzmu lr Korint nzokatrlr Pol mz nzkrka'-krdr nide, takitrde nzglqpx-lzbq-krdr mz nzngini-krde kxrmailz kxmrlz. X Gct sa na-amrlzle nidr mz nzokatr-krdr nide. A' nzmu napxtxpx-ngrdr nide, trnatwzlru nzamrlzkr Gct lc nidr.

‡ 1:24 1:19 Ncblo kc tqngi menrpa na-ale-zvzle da kx na-abrtzlvzngr kxetu rde nide, murde ma tzobqszo leplz badr kxetu rde. 1:22 Nzrlxngiti-krgu x nzwz-krgu kc tqaprcm Gct bagu nztuong mz nzxplrkr Gct, a' trngiu mz nzxplr-krgu esz'-krgu. 1:23 Pol pnanati-kaile nidr mz letz, murde namnc-zpwxng badr mzli kc tqoklati-ngrde nidr.

* 2:6 Mwx ncblo lcpwz dekc tqyapwxtipx Pol mz 1 Korint 5:1-5. Mz nzayrplapxkr lrmakxtr nide, nzmaszlrpx-ngrdr nide mz makxtr x ma nyzdr x trnzrlr-ngrpwzlru nzprtr-krde mz Nzmungrkxtr. X nzkatxpxlr nide mz nzaclvekr Gct nide, mz nzaprc-krbzlr nide mz mq Setzn, murde natekqtrle nqmq nr drtwrde mz nzplzpx-krde alwx ngrde.

† 2:11 Kzdung mzli zyagox prtzbzle mz doa kx pxtxpx-ngrde nzipq-krde leplz.

✡ 2:12 Aposol 16:8

‡ 2:13 Mz 2 Korint 7:5 Pol ycmnetr-mou-ngrde nzvz-krde Masedonia Provins x nzrmcti-krde Taetus. A' mz ngalrde lcng dcpx mz drtwrde kx kxmule-esz' kxne drtqde Taetus, a' Setzn trpnzngr nzatrkati-krde nide. X Pol abrtzlvzle nzaovxio-krde Setzn. Murde kxmule-esz' trxplrkuu, a' zmatq ngr Gct mz zmrlz ngrde kxmyalz okatrle nigu mz nzaovxio-krgu Setzn x alwx.

✡ 3:2-3 Jeremaea 31:33; Esikel 11:19-20; 36:26-27

✡ 4:6 Nou 1:3

✡ 4:10 Matiu 16:24-25; Mak 8:34-35; Luk 9:23-24; Rom 8:17; 2 Korint 1:5; Filipae 3:10; 1 Pita 4:13

✡ 4:13 Sam 116:10

* 5:10 Kxnzrlxngiting kcng tzaleng da kxmrlz sa natwzlr da kxmrlzting, a' krkcng trnzaleung da kxmrlz trpnzngr da kx natwzlr, a' nangi txpwz nzlungr kxboi. [Sam 62:12]

✡ 5:14 Galesia 2:20; 1 Timoti 2:6; 4:10; Rom 6:3-11

✡ 5:21 Hibru 4:15; 7:26; 1 Pita 2:22; 1 Jon 3:5

✡ 5:21 Asaea 53:6; Rom 3:21-26

✡ 6:2 Asaea 49:8

✡ 6:16 Livae 26:12; Jeremaea 32:38; Esikel 37:27

✡ 6:17 Asaea 52:11

✡ 6:17 Esikel 20:34

✡ 6:18 2 Samwel 7:14; 1 Be Ngrdr 17:13; Hosia 1:10; Jon 1:12

✡ 8:15 Nzrlaszngr 16:18

✡ 9:6 Nzyrplapxngr 11:18; 19:17; Hosia 10:12; Matiu 10:42; 25:34; Luk 6:38; Galesia 6:7

✡ 9:8 Livae 25:35; Lou Kcpwz 15:7-11; Efiszs 4:28; Filipae 4:19; 1 Timoti 6:6-10

✡ 9:9 Sam 112:9

✡ 9:10-11 Asaea 55:10

✡ 10:1 Sekaraea 9:9; Matiu 5:5; 11:29

✡ 10:17 Jeremaea 9:23-24

✡ 11:2 Matiu 22:1-2; Jon 3:29; Efiszs 5:22-32; Nzaelwapxngr 19:7-8; 21:2, 9

✡ 11:3 Nou 3:1-6, 13

✡ 11:7 1 Korint 4:12; 9:3, 12, 15-19

* 11:9 11:6 Mwx Pol ycmnetr-ngrde nzamrlz-krde nrkrdrtq leplz x nzale-krde da kxnzkctipxng mz zmatq ngr Mqngrkxtr. 11:9 Nqmq kr Pol bletipxbz mz nqmq kr aposol kxnzpokiang. Murde nzrlx-zvzbzng trau kxkqlu mz lr Korint mz nzaetunepx-krdr trau scdr x zmatq ngrdr.

† 11:24 Lou sc Mosis rlr-ngrbzle mz lr Jiu nzikla-krdr ncblo nzwrbz nakrlz-txpwzle nzpnu-kxpwx (40), murde ma tzabzlr nide. A' lr Jiu pnzpe drtwrdr kx nakrlz-txpwzle nzwrbz nzpnu-tq-nrade-rpwxmz (39), murde ma tzxpqbrlr-ngrdr lou lc mz nzrlwx-rbr-krdrle, x sc tzkrlzpebzlr nzwrde kx nzpnu-pwx-nrade-esz' (41). [Lou Kcpwz 25:1-3]

✡ 11:31-33 Aposol 9:23-25

* 12:2-4 Mz drtwr lr Jiu, Heven kc tqmyalz-esz'ngr nide ‘Me Mncngr Gct.’ Nzrpi-kzpz ‘Paradaes’ mz natq lr Inglis. Krlc me navzki leplz kxnzrlxngiting mz nibr nzbz-krdr. Mc kz Luk 23:43 x Nzaelwapxngr 2:7, x natq lc mrkc Nzalvztr-ngrng Kxmyapxbz.

† 12:18 Lr Korint nzamrlue-zlwzlr Taetus.

✡ 12:21 2 Korint 2:1-4

✡ 13:1 Lou Kcpwz 17:6; 19:15; Matiu 18:16; 1 Timoti 5:19

Galesia

1

2

3

4

5

6

Nzryr-krbz Pol Mz Lr Galesia Provins

Natq Ngr Nzaplxtqngr Mz Nzryr-krbz Pol Mz Lr Galesia

Aposol Pol yrbzle letz lc mz kxnzrlxngiting kcng tzmncng mz provins kc Galesia, kc tqngi kandre kc Trki mzli ka. Yrle mz mzlir yiz 48—58 AD mz nibr nzrmcngr mz Jiszs.

Pol xlrle kx kzdung lr Jiu kxnzrlxngiting nzalvztr-rbr-ngrdr da mz kxtrngiulrJiu kxnzrlxngiting mrkc. Nzrpilr kx kxtrngiulrJiu napakrng x navz-nqblqlr Lou sc Mosis, murde na-arlapxng. Nzrpi-kzlr kx Pol trngini-angidrleu aposol, x kx tekqtrle Nrpakxmrlz mz nzrkatx-krde kzdung lou kx navz-nqblqlr.

Pol yrle letz lc mz nzaelwapx-krde kx nide aposol angidr, x aposol kztedeng drtwrdr esz'ti badr mz nzalvztr-krdeng mz lrpzki r nzrlapxngr. Pi-kzpzle badr kx nzvz-nqblq-krdr Lou sc Mosis trkrlzleu nzarlapx-krde nidr, a' nabrti drtwrdr Kraes. Murde mz nzrlr-lzbq-krbzku mz nzvz-nqblq-krgu Mqngrkxtr, trmnclzpepwzkuu mz Lou, a' vz-nqblqpeku da kx pim Mqngrkxtr mz nabzgu.

Ngalrdeng kxmyapxbz 2:20-21 x dckrlzde kc 5.

Mrkcng Mz Letz Lc

Nike tqyrngr Pol letz lc. [1:1-10]

Nrpakxmrlz kc tqyapwxtipx Pol ngi da angidr murde vzpxm mz Kraes. [1:11-24]

Aposol kc-kzng drtwrdr esz'ti badr Pol mz nzalvztr-krdeng. [2:1-10]

Bzkq atrkatiamu Nrpakxmrlz mz nzrpi-krmu kx namnclzbzku mz lou murde narlapxku. [2:11-21]

Twzku nzlungr angidr mz nzabrtr-krbzku drtwrgu mz Kraes, trngiu mz Lou Sc Mosis. [3:1-14]

Lou sc Mosis trayrkrpxleu da kc tqesalz-kaingr Gct. [3:15-22]

Kxnzrlxngiting nzapulr doa kxtopwz neng Gct, mz nzaxvctr-krbzlr mz Mrlxde, a' nzmnclz-ngrbz mz lou apule nznginingr kxnzawz-nrbalqng. [3:23—4:31]

Bzkq mnclzbzmu mz leplz kcng tzsuti drtwrdr nzmnclz-krbzmu mz lou mz nzrlapxngr. [5:1-12]

Navz-nqblqku nzycmne-krm Mqngrkxtr mz nabzgu. [5:13-26]

Mz nzvz-nqblq-krgu Mqngrkxtr nawztrpzku mz leplz. [6:1-18]

1

1-2 Ninge Pol, ryrbo bamu, nimu kcng tznginidr leplz neng Gct, tzmncng Galesia Provins. Nigr badr mzlegung kcng tzmncng mrka, rpibzkr bamu kx, “Nimu la.” Ninge aposol murde Jiszs Kxnzmcpx nidr mz Gct Trte kc tqatulzmle nide mz nzbzngr, nzmcpxlr ninge. Delc zmatq rnge mz nzaclve-krnge lrmakxtr trvzpxpuu mz leplz.

3 Krka'-ngrne kx Gct Trtegu x Kxetu rgu Jiszs Kxnzmcpx naokatrlr nimu mz zmrlz ngrdr kxmyalz, murde namnc-zpwxamu badr. 4 Nzmnc-zpwxngr lc vzpxm mz Kraes, murde sc tqvz-nqblqpele me pnz drtwr Gct Trte, mz nzrlrpx-lzbq-krde mz nzbzngr. Alele da lc murde rpile nakapxle alwx rgung, x na-arlapxle nigu mz nzrvz-nqblqngr nqmq kr kxdrka'-ngrng kcng tzvz-rbrng mz da kx nzaoti drtwrdr x mz da kx nzaleting. 5 Delc takitrde nzglqpx-krgu x nzamatq-krgu Gct Trte, tqvzpe tqvzpe. Eu. Angida!

Gct Arlapxle Leplz Mz Hxl Mz Lrpzki Esz'txu

6 Kctitxpxx kx esablqti-anipeamu Gct kc tqaveatile nimu mz nzmnclz-zvz-krbzmu mz zmrlz ngr Kraes kc tqmyalz. A' sc tqvz-nqblqamu nzalvztrngr kzble mz lrpzki r nzrlapxngr. 7 Kxmule-esz' trpnz-moungr lrpzki r nzrlapxngr, a' kzdung leplz sa tzesabrtilr nimu, mz nztekqtr-krdr Nrpakxmrlz angidr kx Kraes esz'-krde arlapxle nigu. 8-9 Pibzkr bamu da lc mzli kc tqmnc-ngrgu. ✡ X mzli ka sa tqpipe-mopwc' bamu. Takitrde Gct nzadwatr-krde doa mz Hxl, kxmule-esz' kzdq nigr aposol o kzdq enjrl kxvzom Heven nzmu kx tqalvztr-ngrde lrpzki r nzrlapxngr kx blepxbz mz da kc tqyapwxtipebzkr bamu, tqlxngitipeamu mzli kc.

10 Tryrpou bamu da lc murde suti drtwrnge nzabrtzlvz-krmu ninge, da kc tqwai nzpi-krdr ninge. Murde nzmu leplz nzabrtzlvz-zvzlr ninge mz nike pibo badr, trtakitrdeu nzngini-krnge kxnzawz ne Kraes. A' da kx myapxbz kx Gct na-abrtzlvzle ninge.

Nrpakxmrlz Kc Tqyapwxtipx Pol Ngi Da Angidr Murde Vzpxm Mz Kraes

11 Mzlengeng x inwengeng, Nrpakxmrlz kc tqyapwxtipxbo trvzpxpuu mz leplz. 12 X trxlrtr-kzpwc'u mz leplz. A' Jiszs Kxnzmcpx nide esz'-krde kx rpim bange, mz nzadcpx-lzbq-krmle bange.

13 Krlzpeamu nqmq krnge mzli kc. Murde vz-nqblq-angidrx lou x nqmq krgr amrlx. X lolvz-kzx leplz neng Kraes, mz nzadwatr-krngeleng mz presin, murde ma tzlxngitilr nide. 14 X myaszpxx nrpr kztengeng mz nzpqlz-krmle mz nabznge nzalvztrkr melrmqgrng.

15-16 A' trkrlzwxu kx mcpx pnz Gct ninge mzli kc mzke' trnzmcka-ngrde, mz nzngini-krnge aposol nede murde napipxbo Nrpa ngr Jiszs mz krkcng trngiulrJiu. A' mcpxle ninge mz nzvz-nqblq-krde zmrlz ngrde kxmyalz, kxmule-esz' trtakitrpwc'u nzwzngr lc. Zbz kx krlzpebzle mzli kc tqmcpx pnz Gct, sc tqvz-ngrbo Damaskzs. X sc tqaelwapxpe-ngrmle bange kx Jiszs Kxnzmcpx ngi mrlxde. A' trpnzngr ncblo kx vz-nebax kx na-alvztrle ninge mz nzrkrlzngr Kraes. ✡ 17 X trvz-kzwxu Jerusalem murde krkcng tzngini-kaiplr aposol bange na-alvztrlr ninge. A' mz nibr nzrkqlengr ninge, vzx mz Arabia provins. X mz nibr kzdung mzli, sc tqyzlupe-moux mz taon kc Damaskzs. 18 Zbz yiz tq kaputxpx, mz nibr nzrlxngiti-krnge, sc tqvzpex Jerusalem, mz nzryapwx-krgr mz Pita. Mnctikr bade zbq nzpnu-nrade-nzlvqn. 19 Mzli lcde, oklati-kzx aposol Jemes, mzle Kxetu rgu, kc tqaclvele dzbe lrmakxtr kc mrkc. A' tr-rmctiwxu kzdq kz aposol. 20 Esalzx mz mz Gct, kx da amrlx kx yrbo bamu da angidr. 21 Mz nibrde, sc tqyapwxtipxx Nrpakxmrlz mz provins kcng Siriz x Silisia, mrlcdeng trnzkqlu-ngru lr Jiu. 22 A' leplz neng Kraes kx nzmncng Judiz Provins, trnzkrlzkalr ninge, murde tr-rmcti-lzbqkakr badr. 23 A' nzxlr-ngrdr nrpa, kx ncblo kc tqatrkatile kxnzrlxngiting mzli kc, mzli ka sa tqryapwxpxpe kz Nrpa ngr Jiszs. 24 X nzglqpxlr Gct kc tqtekqtrle ninge.

2

Kxnzaclvelr Dzbe Lrmakxtr Kcng Jerusalem Drtwrdr Esz'ti Kx Nzalvztrkr Pol Tubq

1 Yiz nzpnu-esz'-nrade-pwx (14) vztx, mz nibr nzoklatingr ayrnrngr lc, vz-moux Jerusalem. X mzli lc vzkr badr Banabas x Taetus. 2 Vz-ngrgr Jerusalem murde opx angidr nzrpi-krm Gct bange navzx. X kx kaputrpebo kc, yrlwr-lxblrkrng badr aposol kc-kzng, x kxnzaclvelr dzbe lrmakxtr kc-kzng Jerusalem. X yokaetipx-angidrbo badr Nrpakxmrlz kc tqyapwxtipxbo mz kxtrngiulrJiu. Murde sutitx drtwrnge kx drtwrgr naesz'ti badr mz nzalvztr-krngeng. X murde ma tzatrkatilr leplz nzwz-krnge kalr, mz nzpi-krdr kx drtwr kxnzaclve kcng Jerusalem tresz'tiu mz nzalvztr-krngeng. 3-6 Murde kzdung ncblo kcng tzrpilr kx nzlxngitilr Jiszs, a' nzpokia-ngrdr da lc, nzalvztr-rbr-ngrdr kx ncblo napakrng mz nzvz-nqblq-krde Lou sc Mosis, murde narlapxng. Ncblo lcng nzkrlzlr kx drtqgr opx mz Mevalu Jiszs. A' suti drtwrdr kx namnclz-mopwzku mz Lou sc Mosis. X nzaprtr-lzbqbzng mz kxnzrlxngiting, murde natekqtrlr nzalvztrngr angidr. A' plzpxkr Nrpa angidr ngr Kraes, murde ma tzatrkatilrle. Tu-amqngikr mz nzalvztr-krgr lcng, murde nakrlzamu lrpzki angidr ngr nzrlapxngr, x narmu ma tqngqngutrpz mz nzalvztr-rbrngr. Aelwa-ngrbzkr mz ncblo kcng amrlx tzaclvelr leplz neng Kraes, kx nzalvztr-krgr ngi da angidr. X kxmule-esz' mz drtwr leplz kxnzkqlung, kxnzaclve lcng nzmyaszpxlr ninge, a' trkxu mz drtqnge nike aotingr drtwr leplz nidr. Murde Gct trkx-kzu mz drtqde nike aotingr drtwr leplz nidr. A' da kx myapx-zlwzbz kx nzalvztr-krdr ngi da angidr o trtingr. Aelwa-ngrbzkr badr kx nzalvztr-krgrng ngi da angidr, x nzaolvzlr nzalvztrngr lcng amrlx, x trpnzngr da kx natekqtrx elr. Murde kxmule-esz' Taetus tqngi lr Grik x trngiulrJiu, a' kxnzaclve kcng Jerusalem, trnzrtulrtr-ngrdru nzrpakrngr nide mz nzaxvctr-krbzle mz Kraes, murde narlapx. 7-9 Krlzamu kx leplz ne Kraes kcng Jerusalem, nzrpilr kx Jemes, Pita x Jon nzaclvelr nidr. X mzli kc ncblo lcng nztqng tzxlr-ngrdr nzwz-krnge, nzmclr kx Gct aelwapx-ngrde zmrlz ngrde x nzxplr-krde mz nzryapwxpx-krbo mz leplz kxtrngiulrJiu. X nzkrlzlr kx krlc nqmq kcpwz tqaelwapx-ngrde mz nzryapwxpx-krbz Pita mz lr Jiu. Mz nzmu-krde lcde, opx-angidrbz badr kx Gct mcpxle ninge mz nzyapwxtipx-krbo Nrpakxmrlz mz leplz kcng trngiulrJiu, da kc tqwai mz nzmcpx-krbzle Pita nzryapwxpx-krbzle Nrpakxmrlz mz lr Jiu. Zbz aposol lcng nztqng malekr mqgr badr x Banabas, nangi rkx kx nigr kzte-lzbqgr mz nzwzkr Kraes. X drtwrgr esz'ti kx nigr ncdr Banabas nawzkr mz mzlir krkcng trngiulrJiu, x nawztrpzng mz lr Jiu. 10 Da kx nzrlxtitxplr bagr kx na-alekr, nzrkangr trau murde naxpengr dakxnzng nanginan leplz ne Kraes kx trnzrngiscung, da kc tqwai nzpnzkr drtwrnge le mzli kc.

Pol Rpwa'-ngrbzle Mz Pita Nqmq Krde Kx Trtubqu

11-13 Nzalvztrngr lc, kx navz-nqblqku Lou sc Mosis mz nzrlapxngr, vzdz-kaip mzli kx Pita oklati-ngrde leplz neng Kraes mz taon Adiok. Murde mzli kx vz-ayrnr-ngrde mrkc, prtrpz mz leplz neng Kraes kxtrngiulrJiu, x nzmung badr, kxmule-esz' mz nzvz-nqblq-krde Lou sc Mosis batrpzle trnztakitr-krdeu nide mz nzprtrngr mz nzangiongr. A' mz nibrde, kzdung lr Jiu nzrlaszmlr Jemes mrkc Jerusalem, x kzdung nidr nzprtrng mz dzbede kc tzrtulrtr-ngrdr nzrpakrngr. Zbz Pita vecpx-lzbqbz mz krkcng trngiulrJiu, murde mwxlrtile nzrpikitikr dzbede lc. Zbz lr Jiu kxnzrlxngiting kcng amrlx tzmncng Adiok nzvz-nqblq-kzlr nqmq kr Pita, x tzvecpx-lzbqpe-kzng mz krkcng trngiulrJiu. Mz nzmu-krde lc, Banabas nzaprctipe-kzlr nzvz-nqblqngr nidr mz nzngini-krdr leplz kx trnzvz-nqblq-angidrlru da kxtubq. *

14 Zbz nzycmne-krnge xplrtxbz mz Pita, mz mz lr Jiu kc-kzng. Murde opx angidr kx nqmq krde vz-rbr, x trvz-nqblqpeleu Nrpa angidr ngr nzrlapxngr. Rpibo bade kx, “Kxmule-esz' nim kzdq lr Jiu, a' trvz-nqblqpewq da amrlx kc tqyclzm mz Lou sc Mosis. ?E memule tqrtulrtr-ngrbzme lrmakxtr lcng trngiulrJiu nzvz-nqblq-krdr Lou kcng? 15 Blepxbzku mz ncblo ngr alwx kcng trnzkrlzlru Loukxtr. Murde mzku nzmc nzngini-krgu lr Jiu, x krlztipeku Lou sc Gct mzli boipe. 16 Kxmule-esz', a' krlz-kzku kx leplz trnztubqung mz nzobqkr Gct mz nzvz-nqblqngr Loukxtr lc, a' mz nzrlxngitingr Mevalu Jiszs. Dekc, nigu lr Jiu tqlxngitipe-kzku Mevalu Jiszs, x drtwrgu br kx atubqtipele nigu mz nzobqkr Gct. A' trvz-nqblqpekuu Lou sc Mosis mz nztubq-ngrbz mz nzobq-krde. Trpengr kx narlapx mz nzrvz-nqblqngr Lou lc, murde tratubqleu leplz mz nzobqkr Gct. A' aelwatx-ngrpwzle kx vz-rbrku. 17 A' kzdung lr Jiu kx suti drtwrdr navz-nqblqku Loukxtr, nzrpilr na-atrkatilr nigu. Mwx narpilr kx nigu kcng tzabrtrpwzlr drtwrdr mz Kraes mz nzatubq-krbzle nigu mz nzobqkr Gct, sa tqalebeku alwx. X opxm kx Kraes mailzle nigu mz da kx vz-rbr. A' trtingr! 18 Murde lxngitipex Kraes mz nztubq-krnge. X nzmu narpix na-atubq-lzbqbo mz nzobqkr Gct mz nzrvz-nqblqngr Lou sc Mosis, vz-nqblq-moux lrpzki kc pnz tqpxtxpxpe-ngrne. X mz nzale-krnge da lc vz-rbr-angidrx. 19-20 Murde mz nzaxvctr-lzbq-krbo mz Kraes, axvctr-lzbq-kzx mz nzbz-krde mz kros. X trmnclzpepwc'u mz Lou, murde trpnzngr da kx na-aletrpz Lou kc mz krkcng tzbzpeng. Trvz-nqblqpewxu Lou sc Gct mz nzrlapxngr. X trvz-nqblqpewxu nqmq ngr alwx. A' vz-nqblqx Kraes kc tqlupxm bange, tqkamle bange nzlungr kxmrna. X mz nzlungr kxmrna lc, sc tqvz zvz nzabrtr-krbo drtwrnge mz Mrlx Gct, kc tqaodule ninge x tqbz-ngrde nzarlapx-krde ninge. 21 Lolvz-amqngix mz nivz lr Gct x zmrlz ngrde kxmyalz mz nike alepem Kraes bange. Murde nzmu nayzlu-mopwc mz nzalvztr-krnge kx navz-nqblqku Lou sc Mosis mz nzrlapxngr, drtwr ngrde kx nzbzkr Kraes ngi brmrda.”

3

Twzku Nzlungr Angidr Mz Nzabrtr-krbzku Drtwrgu Mz Kraes,
Trngiu Mz Lou Sc Mosis

1 Nimu lr Galesia, lukurnr-ngrnamu! X opxm kx kzdq ncblo rwitipele nimu leu. ?Nike tqlxngiti-ngrnamu nzpokiangr lc? Murde alvztr-zpwxkr nimu mz nzrtqlvztrngr Jiszs Kxnzmcpx mz kros x nzbz-krde mz nzarlapx-krde nigu. 2 Nadctipx drtwrmu kx Gct kabzle Mqngrkxtr bamu mz nzlxngiti-krmu Nrpa ngr Kraes kc tqyapwxtipxkr. A' trtwztx-pnzwamuu mz nzvz-nqblq-krmu Lou sc Mosis! 3 ?A' nike tqngqngutx-zlwz-ngrnamu mz nzrlxngitingr lc tqpokiangr? Murde abzoamu nzlu-krmu kxmrna mzli kc tqtwz-ngrnamu Mqngrkxtr tqokatrle nimu. ?A' mzli ka, rpiamu navz-nqblqamu Gct mz nzxplr-krmu esz'-krmu? Nakrlzamu kx nzmu trngida-pnzu! 4 Tu-amqngiamu mz nzrlxngiti-krmu mzli kc, kxmule-esz' nzaetqbz drtqmu. A' mzli ka, opxm kx da kxmrlzting kx navzpxmqng mz nztu-amqngi-krmu lc sa nayrkrpxbz mz nzlxngiti-rbr-krmu lc. 5 Mzli kc tqmnc-ngrgu, Gct kabzle Mqngrkxtr bamu, x alele da kxmatqng mz mzlirmu. ?Memule, alele da lcng murde vz-nqblqamu Lou sc Mosis o murde lxngitiamu Nrpakxmrlz?

6 Na-adcpx-mopwc' bamu Nzryrngrkxtr kc tqrpile kx, “Ebraam tubqbz mz nzobqkr Gct murde brti drtwrde nide.” ✡ 7 Nayrplatitr narmu kx krkcng tzrlxngiting da kx esalz-ngrbz Gct, da kc tqwai Ebraam, nidr txpwz leplz neng Gct. 8 Mz Nzryrngrkxtr, Gct aopx-pnzle kx sa na-atubqtile kxtrngiulrJiu amrlx mz nrlc mz doa kx vzpxm mz nqvi lr Ebraam, krlc Kraes. Murde rpibz Gct mz Ebraam kx, “Mz nqvi lrm, sa na-amrlzx neidu amrlx mz nrlc ka.” ✡ 9 Mz nzmu-krde lc, leplz amrlx kcng tzrlxngiting da kx esalz-ngrbz Gct, da kc tqwai Ebraam, sa nartwzng da kcng tqmrlzting tqesalz-ngrbz Gct bade.

10 X Nzryrngrkxtr alvztr-kz-ngrde kx leplz amrlx kcng tztuong mz nzvz-nqblqngr Lou sc Mosis, nzmnclzbzng mz nzayrplapxkr Gct, x sa navzng mz Hxl. Murde rpile kx, “Gct sa na-ayrplapxle doa kx trangidaleu da amrlx kx yc mz Lou scde.” ✡ 11 Trpnzngr kx rkrlz nzatubqti-lzbqngr mz nzobqkr Gct mz nzrvz-nqblqngr Loukxtr. Murde Nzryrngrkxtr rpi-kzle kx, “Nzlukr kxnztubqng tutr mz nzbrtikr drtwrdr Gct.” ✡ *

12 Doa kx vz-nqblqle Lou sc Gct, pxtxpx-ngrde nzesalz-krde. Murde Nzryrngrkxtr alvztr-kz-ngrde kx, “Doa kx twzle Lou kcng, navz-nqblq-angidrle natqdeng amrlx, x bzkq tao pnz mz alwx.” ✡ 13 A' nigu amrlx taoku mz alwx x mnclzbzku mz nzayrplapxngr kc tqvzpxm mz Lou sc Gct. Mz nzmu-krde lc, Kraes arlapxle nigu mz nzayrplapxngr lc. Murde mzli kc tqbzo-ngrmle mz kros, tekqtrle nigu mz nzayrplapxngr. Krlzku kx Gct ayrplapx-zpwxle nide, murde Nzryrngrkxtr rpile kx, “Mrlx kx nzado mz nounc, bz-ngrde nzayrplapxkr Gct.” ✡ 14 Mevalu Jiszs arlapxle nigu, murde nzlungr kxboi Heven kc tqkabz Gct mz Ebraam, naka-kzpzle mz leplz amrlx kcng tzlxngitilr Jiszs, kxmule-esz' nidr lr Jiu o trngiulrJiu. Bz-ngrde nigu, murde natwzku Mqngrkxtr kc tqesalz-ngrbz Gct mz krkcng tzlxngitilr da kx esalz-ngrdeng.

Lou Sc Mosis Trayrkrpxleu Da Kc Tqesalz-kaingr Gct

15 Mzlengeng x inwengeng, napibo dq nzycmne-ebzpxngr. Mzli kx kzdq ncblo yro-ngrde drtq doa kx natwzle drtc' nyzde x dztudeng mz nibr nzbz-krde, trpnzngr kx krlzle nztekqtr-krde nike yrole. Mz nqmq lcpwz, trpnzngr kx krlzle nzrtekqtrngr da kx esalz-ngrbz Gct mz Ebraam. 16 Gct esalz-ngrbzle da lc mz Ebraam x mz doa nede. Tresalz-ngrpwzleu mz doa nedeng, kcng tzngi lr Israel. A' mz Nzryrngrkxtr rpibz Gct mz Ebraam kx, “Mz doa nem.” Ycmnetile doa esz'txu, kc tqngi Jiszs Kxnzmcpx. ✡ 17 Gct esalz-kai-ngrbzle da mz Ebraam, x mz nibr yiz trtqki-pwx-nzpnu-tq (430) sc tqka-atebzle Lou kc mz Mosis, nangi scdr lr Israel. Mz nzmu-krde lcde, rblx nzkapx-krde Nzesz'tikr Drtwr Gct ncdr Ebraam x Kraes, doa nede. Nzesalz-krde krali tratrkatileu krkc kai. 18 Ka-nrbalq Gct da kxmrlzting amrlx kcng tqesalz-ngrbzle mz Ebraam x Kraes. X natwz-kzku da lcng, mz nzaxvctr-krbzku mz Kraes. A' nzmu navz-nqblqku Lou sc Gct mz nzrtwzngr da lcng, e trngipeu da kx nzka-nrbalq. A' Gct ka-nrbalq-zpwxbzle da lcng mz Ebraam, da kc tqwai nzesalz-krdele. 19 ?E mz nibrde, nike Gct tqka-ngrbzle Loukxtr mz Mosis, nangi sc lr Israel? Gct pibzle mz enjrl nedeng, nakabzlr Lou badr. Suti drtwrde nzaelwapx-krde kxnamu nzmnc-zpwx-krdr badr kxmule-esz' nzaleng alwx, nakrlzbzle mzli kc navz-ngrm Kraes. †

20 Loukxtr ngi Nzesz'tikr Drtwr Gct badr leplz nedeng. Mosis nide kc tqtu mz mzlir Gct x leplz nedeng. X leplz mz nrlarde lcng li na-atutrlr natqdr, murde kzdung da kc tqesalz-ngrbz Gct badr mz Nzesz'tikr Drtwrdr lc, nztuong mz nzvz-nqblq-krdr natqde. Dekc, da kxmrlzting kcng tzvzpxmqng mz Lou, tzyctrng mz kxnamu nzalelr me pnz drtwrde. A' da kc tqesalz-ngrbz Gct mz Ebraam, yctxtrpwz mz Gct esz'-krde nzale-krde da kc tqesalz-ngrbzle bade. A' tryctrpwzu mz nike na-ale Ebraam.

21 ?Lou kcng tqka Gct, nzrpwa'-ngrbzlr bade nzatutr-krde da kx esalz-ngrbzle? Trtingr! Murde rblxbz mz lou nzatubqtingr kxnzaleng alwx. X trpnzngr lou kx kabzle nzlungr kxboi. 22 Murde Nzryrngrkxtr amnclzbzle leplz amrlx mz zmatq ngrde vzpxm mz nztao-krdr mz alwx. X trpnzngr leplz kx krlzle nzarlapx-lzbq-krde. takitrde nzrtwzngr nzlungr kxboi mz da kx alele. A' esalz-ngrbz Gct nzlungr kxboi mz doa amrlx kx nzabrtrpzlr drtwrdr mz Jiszs Kxnzmcpx nzarlapx-krde nidr.

23 X mzli kc trlxngitikakr Kraes, nigr lr Jiu mnclzbzkr mz mz nzapu-krgr kxnzmncng mz presin. Murde mzli kc navzm Kraes naoliqtikr nzlxngiti-krgr nide. 24 X Loukxtr apule kxakrlz. Murde kam Gct Loukxtr bagr, mz nzmailz-krbzle nigr mz Kraes, murde natubqkr mz nzobqkr God mz nzbrtikr drtwrgr nide. ‡

25 A' mzli ka, mz nzlxngiti-krgr Kraes, trmnclzpepwzkru mz zmatq ngr Lou sc Mosis.

Kxnzrlxngiting Nzapulr Doa Kxnztopwzng Ne Gct, Mz Nzaxvctr-krbzlr Mz Mrlxde

26 Mzli ka kxmule-esz' trnginipuu lr Jiu, a' nimu kz doa kxnztopwzng ne Gct, murde lxngitiamu Mevalu Jiszs nzarlapx-krde nimu. 27 Nzaxvctrpebzmu mz Kraes, mzli kc tqrlxngiti-ngrnamu x tqwrkxtr-ngrnamu. X mzli ka mz nzaxvctr-krbzmu lc bade, sa tqapupeamu nide mz nqmq krdeng amrlx. 28 Trpnzngr doa kx myaszlzle kztedeng mz drtwr Gct kxmule-esz' nide lr Jiu o kxtrngiulrJiu, nide kxnzawz-nrbalq o ncblo kxetu, x kx ngi ncblo o olvz, murde nigu amrlx ngrgu nzprtrku mz dzbede kxesz' mz nzlxngiti-krgu Kraes. 29 X mz nzesz'ti-krgu mz Kraes, twzku da kcng tqmrlzting, tqesalz-ngrbz Gct mz Ebraam, x mz Kraes, doa lc tqvzpxm mz nqvi lrde.

4

Nzmnclz-ngrbz Mz Lou Apule Nznginingr Kxnzawz-nrbalq

1-2 Mzli kc nigr lr Jiu tqmnclz-ngrbzkr mz Lou sc Mosis, apukr doa kxnztopwzng. Kxmule-esz' dztu trte sa nangi dztu doa kxtopwz nede kalr, a' mzli la tqnginibe-ngrde doa kxtopwz, apule kxnzawz-nrbalq. Trpnzngr scde zmatq kx na-aclve-lzbq-ngrde. A' navz-nqblqle natq trtede badr kxnzaclvelr nide, nakrlzbzle mzli kc tqpnz drtwr trtede nzka-krbzle kzdung da bade, kx nzetupe-krde. 3 Kxmu-kzpwzle la mz nigr lr Jiu. Mzli lc tqapu-ngrgr doa kxnztopwzlzbzng mz nzmailzkr Loukxtr. X apu-kzkr kxnzawz-nrbalqng murde yrplatitxtrpwz nargr kx navz-nqblqkr lou lcng amrlx. 4 A' kx krlzbzle mzli kc tqyrlq Gct, atwzlr-ngrmle mrlxde, mzte nzmc nzngini-krde ncblo txne, kx ngi lr Jiu, kc tqmnclzbz mz Loukxtr. 5 Vzm mz nzarlapx-krde nigr lr Jiu, murde nanginigr doa neng Gct, kcng natwzkr da amrlx kx rngisc Kraes, mz nzaxvctr-krbzkr bade. 6 X mzli ka nipe-kzmu doa neng Gct. X Mqngr Mrlxde kc tqmncpxm mz nabzgu, okatrle nigu nzkrlz-krgu kx takitrde doa kxesz' mz nigu nzrpi-krde kx, ‘Gct ngi Trtenge!’ 7 Dekc trnipeguu kxnzawz-nrbalqng, a' nipegu doa neng Gct kcng natwzlr da kxmrlzting amrlx tqesalz-ngrbzle bagu.

Doa Kx Brti Drtwrde Nzrvz-nqblqngr Nqmq Kr Leplz Mz Nzrlapxngr, Sa Navz Mz Hxl

8 Mzli kc nimu kxtrngiulrJiu trkrlzwamuu Gct angidr kc esz'txu, murde trxlrkalamu Nrpakxmrlz. Mzli lcde mnclzbzmu mz zmatq ngr drka' mz nzangio-krmu nidr x nzwztr-krbzmu badr. 9 A' mzli ka, krlzpeamu Gct, x rpile kx nimu doa nedeng. ?Memule tqyzlu-mou-ngrnamu mz nzwztr-krbzmu mz drka' lcdeng tzatrkating, kx trpnzngr scdr zmatq mz nzarlapx-krdr nimu? 10 Prtrpzmu mz nqmq kr lr Jiu, x mz nzakaputr-krmamu zbq, temz, yiz, x nrpr kxtr nyzdrng. 11 A' mwxlrlvzx nimu mz nzpxtxpx-krmu Kxnzmcpx, murde nzwz-krngeng amrlx trpengr da kx nabxtrlr. 12a Yrnititrpo bamu. Vz-nqblqamu nqmq nr drtwrnge mzli ka mz nzalvztr-krnge lc, murde mz nivz kxetu, sc tqvz-nqblqpex nqmq krmu mzli kc tqmnc-ngrgu. A' trvz-nqblqwxu nqmq krgrng.

Pol Ycmnetr-ngrde Nivz Lrde X Nzotrkr Drtwrde Lr Galesia

12b Mzlengeng x inwengeng, trpnzngr da kxtrka kx alemamu bange mzli kc. 13 A' krlzamu kx mzli kc ayrnrngr tqryapwxpx-ngrbo Nrpakxmrlz bamu, yangrngatipex nzvzngr. 14 Kxmule-esz' wz-zlwzamu mz nzaclve-krmu ninge, a' trbqszou drtwrmu ninge. A' suti drtwrmu namncku, mz nzapusr-krnamu ninge enjrl kx avzom Gct, o Mevalu Jiszs esz'-krde. 15 Abrtzlvzamu ninge mzli lc tqryapwxpx-ngrbo Nrpakxmrlz. ?Memule tqblepxpe-ngrnamu mzli ka? Murde vqti drtqmu nzokatr-krmu ninge mzli lc. 16 ?A' mzli ka, nike tqapusr-ngrnamu ninge enqmi rmu? ?Murde pi-mopo bamu lrpzki angidr ngr nzrlapxngr?

17 Leplz kcng tzsuti drtwrdr nzvz-nqblq-krmu Lou sc Mosis, nztamiti-zlwzlr nimu mz nzprtr-krbzmu mz nqmq krdr. A' trngiu dalr nzokatrngr nimu. A' nakapxmlr nimu bagr, murde namnclzbzmu badr. 18 Nangi da kxbrngz nzsutikr drtwrdr nzngini-krmu kxnzvz-nqblqlr nidr, nzmu nzalvztr-ngrbzlr bamu da angidr. Murde mrlz nzvz-nqblq-krmu da angidr, a' bzkq ngi txpwz mzli kx mnc-ngrbo bamu. 19 Doa nengeng, apux lxemu, murde drtwrnge yckq krlzbzle mzli kx mzpu nzmc-ngrdr, x opx angidr kx nzmnc-krmu lc mrlz, x navz-nqblq-zpwxamu Kraes mz nzapu-krmu nide. 20 Rblxm bange nzrkrlzngr nike nayrx mz nzlxngiti-krmule. X sutitx drtwrnge kx namnc-txpwzku elx mrla mzli ka, murde naycmne-nrwxbo bamu.

Gct Sa Napxtxpx-ngrde Leplz Kcng Tzmnclzbzng Mz Lou Sc Mosis

21 Nimu lr Galesia kcng tzsuti drtwrdr nzrlapxngr mz nzmnclz-krbzmu mz Lou sc Mosis, trkrlzwamuu nike tqalvztr Lou lang. 22 Murde nzyr elr kx Ebraam mrlxde nzling. Kc ayrnrngr drtqde Ismael, yrlopxbz Haga, olvz kxnzawz-nrbalq ne olvz rde, Sera. Krali drtqde Aesak, yrlopxbz Sera, olvz ngr Ebraam, kx trngiu kxnzawz-nrbalq, a' drtqde opx. 23 Gct esalz-ngrbzle mz Ebraam kx nede dq doa ncblo. Zbz mrlx Haga mzte nzmc, murde Ebraam rpile na-angidale natq lc mz nide esz'-krde. A' mrlx Sera mzte nzmc, murde Gct esz'-krde atutrle natqde mz nzrmcngr mz Aesak.

24-25 X olvz lcng nzling ngi kz kzdq nzycmne-ebzpxngr, murde nztu-ngrdr Nzesz'tikr Drtwr kcng li kx blepx-lxblrngr mz mzlir Gct x leplz nedeng. Haga tu-ngrde Nzesz'tikr Drtwr Kc Kai, tqkabz Gct mz Mosis, mz Newz Saenae mrkc Arabia. X tu-kz-ngrde Jerusalem mz nrlc ka, murde leplz ngrdeng nznginipedr kxnzawz-nrbalqng kcng tzmnclzbzng mz zmatq ngr Lou. ✡ 26 A' Sera tu-ngrde Nzesz'tikr Drtwr Gct Kc Ate badr leplz kcng tzlxngitilr Kraes. Nzesz'tikr Drtwr lc ngi dalr zmrlz ngrde kxmyalz x da kx esalz-ngrde mz nzavzo-krmle Kraes. Sera tu-kz-ngrde Jerusalem kc navzm, mrkc namncngr leplz neng Kraes amrlx kalr. X ni-kzgu doa neng Sera kcng drtqdr tqopx, x prtrpzku mz nqvi lr Gct, murde brtipe drtwrgu da kx esalz-ngrde. 27 X profet Asaea ycmnetr-ngrde Sera mz nzrpi-krde kx, “Olvz kx vz-nrbalq, nim kc trpnzngr nede doa, drtwrm naelalzm! Kabopx mz nzabrtz-krm, nim kc drtqde tretqu mz nzrmcngr mz doa! Murde nim kc tr-rngine-pnzu doa mzli kc, sa narnginetim doa kxkqlu namyaszpxle olvz kc tzmncng mz ncblo ngrde.” ✡ *

28 Mzlengeng x inwengeng, apuku Aesak, mrlx Sera, murde prtrku mz nztubqngr kc tqvzpxm mz da kx esalzngr Gct. 29 Mzli lc pnz Ismael atrkatile Aesak, kc tqbatrpz Mqngrkxtr mzte nzrmcngr. X mzli ka krkcng tzmnclzbzng mz Lou sc Mosis, nzatrkati-kzlr nigu kcng tzlxngitilr Kraes mz nzokatrkr Mqngrkxtr. 30 A' mcku mz Nzryrngrkxtr, kx Sera pibzle mz Ebraam kx, “Maszlrpxngr Haga ncdr mrlxde. Murde trpnzngr nzprtrkr mrlx olvz kxnzawz-nrbalq lc mz da lcng nakaobz mz mrlx” olvz kx drtqde opx. †

31 Mz drtwr lc, nadcpx mz drtwrmu kx trnginiguu doa neng Haga, olvz lc tzawz-nrbalq. A' nigu doa neng Sera, olvz lc drtqde opx, murde Kraes arlapxpele nigu.

5

Bzkq Lxngitiamu Leplz Kcng Tzsuti Drtwrdr Kx Namnclzbzmu Mz Lou Mz Nzrlapxngr

1 Kraes arlapxle nigu murde drtqgu naopx. X trsutiu drtwrde nzmnclz-mou-krbzmu mz Lou sc Mosis. A' natu-amqngiamu mz nzarlapxkr Kraes nimu.

2 Murde ninge, Pol, pibo bamu kx nzmu nimu kxtrngiulrJiu rlr-lzbq-ngrbzmu mz nzrpakrngr nzrlapxngr nimu, e nzbzkr Kraes mz kros trpnzngr nzarlapx-krde nimu. 3 Aclvetio-angidramu! Murde ncblo kx natubqbz mz nzobqkr Gct mz nzrlr-lzbq-ngrbz mz nzrpakrngr, navz-nqblq-kzle Lou sc Mosis amrlx x bzkq tao mz alwx. 4 Kxnzvz-nqblqlr Lou mz nzatubqtingr nidr nzpxtxpxpe-ngrdr zmrlz ngr Gct kxmyalz. X sc tzlakitxpxpebzng mz nqvi lr Kraes. 5 A' mz nzokatrkr Mqngrkxtr, sc tqobqtipxku da amrlx kx esalz-ngrbz Gct bagu mz nzatubqtikr Kraes nigu kcng tzbrtipe drtwrgu nide. 6 Murde mz nzaxvctr-krbzku mz Mevalu Jiszs, trpnzngr da kx ablepxle nzmu napakrgu o trtingr. A' da kx myapxbz ngi nzrlxngitingr nide, x nzrvz-nqblqngr nide mz nzmrlzti-krgu leplz.

7 lr Galesia vz-nqblq-angidramu Kraes mzli kc. ?Neke aesakibzle nzvz-nqblq-krmu lrpzki angidr ngr nzarlapxngr? 8 Nzrtamitingr la, trvzpxpuu mz Gct kc tqaveatile nimu mz nzngini-krmu doa nedeng. 9 Nzalvztrngr kxtrka kxpipzne krlzle nzatrkati-krde nzrlxngitikr leplz ne Gct amrlx, da kc tqwai yisti kxpipzne nztalvzpx-krde flawa kx nangi bret, mz nzawzpx-krdele. 10 A' lxngitix kx Kxetu rgu sa naokatrle nimu murde navz-nqblqamu Nrpakxmrlz kc tqalvztrpo bamu mzli kc. A' Gct sa na-ayrplapxle mrlx kc tqakamrbr-ngrbzle drtwrmu, mz nzalvztrngr lc tqtrka, kxmule-esz' nide neke.

11 ?Mzlengeng x inwengeng, nzmu sa tqalvztrpex kx ncblo napakr, nike drtwrdr tqngya-ngrmle bange? Nzpxtxpx-ngrdr nzalvztr-krnge kx nzbzkr Kraes mz kros txpwz kx arlapxle nigu, murde rblx nzglqpx-lzbq-krdr mz da lc. 12 A' sutitx zlwz drtwrnge kx krkcng tzatrkatilr nimu mz rtulrtr-ngrbzlr bamu nzrpakrngr, navzpx-lzbq-kzng.

Navz-nqblqku Nzycmne-krm Mqngrkxtr Mz Nabzgu

13 Mzlengeng x inwengeng, Gct aopxle drtqmu murde naokatramu kztemung mz nivz. A' mz nzprtr-krmu mz nzaopxkr drtqmu lc, bzkq vz-nqblqamu nepunr drtwrmu kx ataole nimu mz alwx kc tq atrkatile leplz. 14 Murde sa tqangidapeamu Lou kc atwrnrngr mz nzvz-nqblq-krmu natq kc tqrpile kx, “Mrlzti kztemqng da kc tqwaiq nzmrlzti-lzbq-krm.” ✡ 15 A' bzkq atrkatiamu nzmnctr-lxblrkr leplz ne Gct, mz nzngya-etrkr drtwrmu x nzotablr-etr-krnamu.

16 A' vz-nqblqamu nzycmnekr Mqngrkxtr mz nabzmu, murde mz nzale-krmu da lc, trnavz-nqblqwamuu nepunr drtwr lcng tqtrka. 17 Nepunr drtwrmu x Mqngrkxtr nzota-etrng x nzota-ebirtr-zvzpxmqng bamu, mz nzaprcti-krdr nimu. 18 A' vz-nqblqamu Mqngrkxtr, murde mz nzale-krmu da lc, trmnclzpepwzmuu mz Lou sc Mosis.

19 Nepunr drtwrdr kxdrka'ngr mailzle leplz mz nzale-krdr da kxnzmulr lcde seng.

Nzrmwimingr leplz kx trngiu krnalzdr,

trnzlqngi-kru drtwrdr,

nzamqmiti-rbr-krdr mz nrkrdrtqdr,

20 nzangio-krdr da kx trngiu Gct angidr,

nzryzplengz-krdr leplz,

drtwrdr kxmwa,

trnzmnc-nivzlr-krdru,

nzdobukr drtwrdr,

nzyrpupxkr zngya,

nztalwz-krdr,

nzrpwa'-zvz-krdr da,

nzaki-lzbq-krdr,

21 nzrkcmnz-krdr,

nzrmnq-zvz-krdr, x

trnzclu-krdru mz da kx myangr drtq.

x da kxnzmulr lcng.

Kabo bamu natq kx xplr mzli ka, da kc tqwaile mzli kc, kx leplz kx nzale-zvzng da lcng trnatwzlru da kcng nzvzpxmqng mz Gct, murde nzpxtxpx-ngrdr nzngini-krde King rdr.

22-23 A' nra Mqngrkxtr mz nabz leplz kcng tzvz-nqblqlr nide, nidr seleng:

nivz,

nzelalz-krm drtwr,

nzmnczpwxngr,

nzaenzli-zpwxngr,

nzokatrngr,

nzrmrlzngr,

nzatukztrngr natq,

nzvz-nrwxngr, x

nzaclve-lzbqngr.

X Lou sc Mosis tr-rpwa'-ngrdeu nzale-krmu da lcng. 24 A' doa neng Mevalu Jiszs nzrtxo-amqngilr nepunr nabzdr kxdrka'ngr. X opxm kx nztqlvztrlrng mz kros. 25 X namnc-nqblq-zvzku natq Mqngrkxtr mz nabzgu, murde nide kc tqalu-mople nigu. 26 A' bzkq glqpx-lzbqku, murde batr-ngrbzku nzngyatikr drtwr leplz nigu x nzdobuti-krdr nigu.

6

Naokatrku Kztegung

1 Mzlengeng x inwengeng, mzli kx kzdq nimu tao-ngrde mz alwx, nimu kcng tzbrng mz nzmnc-nqblq-krmu Mqngrkxtr, naokatramu nide mz nzyzlu-krmle mz Gct. A' mz nzalengr da lc, na-avzo-lzbqamu x navz-nrwxngr, murde ma tqtaoamu mz alwx kcpwz. 2 X naokatr-kzamu leplz kx prtilz da kxtrka. Murde sa tqangidapeamu natq Kraes kc tqrpile kx namrlzti-lzbqku. 3 A' doa kc tqrpile kx nide ncblo kxmyalz, a' trngiu da angidr, ncblo la angqnguti-lzbq, x tao mz alwx ngr nzglqpx-lzbqngr. 4 Mz drtwr lc, pwxlitipxpwz kx da kc tqaleq brngz o trka, murde na-abrtzlvzq nzale-krm da kxtubq. A' bzkq arsaklr-lzbq-ngrnamu ncdr kztem. 5 Murde doa kxesz' na-alele nzwzngr kx amnqlzbz Gct bade.

6 X takitrde kx nimu kcng tzalvztr mz natq Gct naokatramu ncblo kc tqalvztrle nimu, mz nzrka-krbzmu da x trau bade.

Sa Namcku Nra Nzmnc-krgu Kalr

7 Bzkq apokiati-lzbqamu. Murde Gct tr-rlrpx-ngrdeu leplz nzxtrnga-krdr nide. A' ayzlu-mopwzle da mz leplz amrlx mz nzvz-nqblq-krde da kx nzpetilr mz nzmnc-krdr mz nrlc ka. Da kc tqwai nzrtwz-krmu mz nrlanc nyzmu da kx petiamu elr. 8 Doa kc tqvz-nqblq-zvzle nepunr drtwrde kxdrka'ngr, sa natwzle nzodati-alongr mz Hxl. A' doa kc tqvz-nqblq-zvzle Mqngrkxtr, sa natwzle nzlungr kxboi Heven. 9 Bzkq drtqmu sa mz nzalengr da kxmrlz, kxmule-esz' trmckalamu da kx vzpxm elr. Murde sa namcku nra nzwz-krgung kalr. 10 Mz nzmu-krde lcde, naokatrku leplz amrlx mzli kx takitrde, myapxbz kztegung kcng tzrlxngiting.

Natq Ngr Nzarlr-lzbqngr

11 Mcamu ena nzryr-krnge lcng tqwzpx! Ryrbo bamu mz mqnge, murde naglxamu kx ninge angidr lc tqryrbo bamu. *

12 Leplz kcng tzrpilr kx napakrmu, nzmwxlrng nzplzpx-krdr Nrpakxmrlz kx nzbzkr Kraes mz kros arlapxle nigu. Murde nzaoti drtwrdr lr Jiu lcng, murde ma tzatrkatilr nidr. 13 A' krkcng tzrpakrng trnzlolvz-pnzlru Lou scng Gct amrlx. A' nzsuti drtwrdr nzglqpx-lzbq-ngrbz mz lr Jiu kcng, mz nzvecpx-krdr nimu mz nzrpakrngr. 14 Trtakitrdeu nzglqpx-lzbq-krnge, a' ngi txpwz mz nzbzkr Kxetu rgu Jiszs Kxnzmcpx mz kros mz nzarlapx-krde ninge. Murde prtrx mz nzbz-krde lc. X mzli ka dalr nrlc ka trpengr nztamiti-krdr ninge, x nar leplz mz nrlc ka tryrplatitrlru nqmq ngr drtwrnge. 15 Nzrpakrngr o trnzrpakr-ngru trmyapxpwzu. A' da kx myatxpxpwz ye, nzrka-krbz Gct nzlu-krde bamu mz nzyrlqtr-krbzle Mqngrkxtr mz nabzmu. 16 Gct sa nayc mz drtwrde leplz amrlx kcng tzvz-nqblqlr nzalvztr-krnge lcng, mz nzrka-krbzle nzmnc-zpwx-krdr badr. Murde mz nzngini-krdr leplz neng Gct, nidr lr Israel angidr.

17 Abzo mzli ka, bzkq rpiamu kx nzalvztr-krnge vz-rbr. Murde opx angidr kx wztr-zpwxbo mz Kxetu Jiszs, murde nrkrdrtqnge tulvzpe bzmr nzrvaebrkr leplz ninge x nzrikla-krdr ninge. 18 Mzlengeng x inwengeng, krka'-ngrne kx Kxetu rgu Jiszs Kxnzmcpx, nakabzle bamu zmrlz ngrde kxmyalz mz nabzmu. Eu, angida.

Delape. Ninge Pol.

✡ 1:8-9 Aposol 13:2; 13:13—14:20

✡ 1:15-16 Aposol 9:1-31

* 2:11-13 Dzbede kc tzpakrng nzlxngitilr Jiszs nide Kxnzmcpx. A' mz drtwrdr, lrmakxtr amrlx napakr-kzng, x navz-nqblq-kzlr Lou sc Mosis, murde narlapxng.

✡ 3:6 Nou 15:6

✡ 3:8 Nou 12:3; 18:18; 22:18

✡ 3:10 Lou Kcpwz 27:26

✡ 3:11 Habakuk 2:4; Rom 1:17; Hibru 10:38

* 3:11 3:9 Krlcde seleng—nztubqngr mz nzobqkr Gct, x nzlu-alongr mrkc Heven. 3:10 Kxmule-esz' aleq alwx esz'txu, xpqbrlr-ngrn Loukxtr, x amnclzbzle nim mz nzayrplapxkr Gct. 3:11 Natq Gct lc drtwr ngrde li. Leplz neng Gct sa namnc-zpwxng mz nrlc ka mzli kx nzlu-krdr vz-nqblq-ngrde nzbrtikr drtwrdr nide. X nzlungr kxboi Heven vzpxm mz nzabrtr-krbzlr drtwrdr mz Jiszs.

✡ 3:12 Livae 18:5

✡ 3:13 Lou Kcpwz 21:23

✡ 3:16 Nou 12:7; 13:15; 24:7

† 3:19 Mz nzvz-krmle, Kraes sc tqtwzpele da kc tqesalz-ngrbz Gct bade nidr mz Ebraam. X leplz amrlx kcng tzaxvctrpzng mz Kraes nztwz-nrbalq-kzlr da lcng.

‡ 3:24 Loukxtr aelwapx-ngrmle bagu alwx ngrgung. X sa na-ayrplapx Gct kxnzaleng alwx mz Hxl. Dekc tqsuti drtwrgu Mevalu kx na-arlapxle nigu.

✡ 4:24-25 Sam 110; Asaea 9:6

✡ 4:27 Asaea 54:1

* 4:27 4:23 Mzli lc pnz, Sera vz-nrbalq. X Ebraam trngztibzle Haga, kc tqmikapele Ismael. Mz nibrde Gct batrpzle Sera nzmika-krde Aesak. 4:27 Pol mcle kx nzkqlukr leplz kxtrngiulrJiu kx nalxngitilr Jiszs kalr, sa namyaszpxlr lr Jiu kcng tzvz-nqblqlr Loukxtr.

† 4:30 [Nou 21:10] X Gct pibzle mz Ebraam kx navz-nqblqle natq Sera. Mz nzmu-krde lcde, leplz kcng tzmnclzbzng mz Lou trpnzngr nidr nzrlapx-krdr, da kc tzwaibz mz Ismael, murde trpnzngr da sc Ebraam kc tqtwzle.

✡ 5:14 Livae 19:18; Matiu 19:19; 22:39; Mak 12:31; Luk 10:27; Rom 13:9; Jemes 2:8

* 6:11 Letz lc mzli kc tzyr-ngrde, yr kzdq ncblo x Pol kc tqycmnepwz. Mzli kc tqkrlz-ngrmle ngalrde 11, sc tqyrpe Pol.

Efiszs

1

2

3

4

5

6

Nzryr-krbz Pol Mz Lr Efiszs

Natq Ngr Nzaplxtqngr Mz Nzryr-krbz Pol Mz Lr Efiszs

Aposol Pol yrle letz lc mzli kc tqmnc-ngrde mz presin mrkc Rom. ✡ Yrle mz mzlir yiz 60—62 AD mz nibr nzrmcngr mz Jiszs. Mzli lc yr-kzpzle letz mz Filimon, lr Kolosia, x lr Filipae. Letz lcng amrlx dzbede esz' kx nzyrng mz presin. Yrbzle letz lc mz kxnzrlxngiting kxtrngiulrJiu kcng tzmncng Provins kc Esia, mz taon kc Efiszs, yc-aepztrpz mz taon kcng Kolosia x Laodisea. Mzli ka mrlcde nzrpipebz kandre kc Trki.

Pol tryrleu letz lc mz nzatubqti-krde drtwr kx vz-rbr, a' mz nzpipx-krbzle da kxmrlzting amrlx kcng tqkam Gct bagu mz nzaxvctr-krbzku mz Mrlxde. Mz nzvz-nqblq-krgu lrpzki rde x nzmnclz-krbzku mz zmatq ngrde, zmatq lc ycpxm bagu, murde na-aovxioku alwx x Setzn badr drka' nedeng.

Mrkcng Mz Letz Lc

Da kxmrlzting kcng tzvzpxmqng mz nzaxvctr-krbzku mz Kraes. [1:1—2:10]

Kxnzrlxngiting amrlx dzbede kxesz' mz nzaxvctr-krbzlr mz Kraes, kxmule-esz' lr Jiu o kxtrngiulrJiu. [2:11—3:21]

Nqmq krdr x nzmnc-krdr natakitrde nzngini-krdr doa neng Gct. [4:1—6:9]

Nayrlqbzku dalr vea amrlx kcng tqkam Gct bagu, murde natu-amqngi-ngrgu, mzli kc tqvecku badr Setzn. [6:10-20]

Pol ayrkrpxle letz lc mz natq ngr nzarlr-lzbqngr. [6:21-24]

Mz letz lc Pol pipx-kzpzle nzycmne-ebzpxngr tq mz nzmnc-krgu badr Kraes:

Nigu lrmakxtr nrkrdrtq Kraes x nide nargu. [1:22-23; 4:15-16]

Apuku ma nyz Gct kc tqtr, tqmncpx-ngrm Mqngrkxtr, x Jiszs nide nou rplz kx myatxpx-zlwzbz mz ma lc. [2:21-22]

Jiszs apule ncblo kxyrlz x nigu lrmakxtr apuku olvz rde kc tqmrlzti-zlwzle. [5:23-32]

1

1 Ninge Pol kc tqmcpx Gct mz nzngini-krnge aposol ne Mevalu Jiszs. Ryrbo bamu leplz kxnztr neng Gct kcng tzmncng Efiszs, x tzvz-nqblq-angidrlr Mevalu Jiszs. 2 Krka'-ngrbo mz Gct, Trtegu badr Kxetu rgu Jiszs Kxnzmcpx, kx nakabzlr bamu zmrlz ngrdr kxmyalz x nzmnc-zpwxngr.

Da Kxmrlzting Kcng Tzvzpxmqng Mz Nzaxvctr-krbzku Mz Kraes

3 Na-awibzku mz Gct, kc tqngi Trte Kxetu rgu Jiszs Kxnzmcpx. Murde mz nzaxvctr-krbzku mz Kraes, Gct kc Heven kapemle bagu da kxmrlzting amrlx elr, mz nzokatr-krde nabzgu mz nzmncngr kxtr. 4 Murde mzli kc nrlc trnzwzka-ngrde, mcpxpele nigu mz nzngini-krgu leplz nedeng x mz nzaxvctr-krbzku mz Kraes, murde nanginigu leplz kxnztrng kxnztubqng mz nzobq-krde. 5 Mz nivz lrde, pnzpe kai drtwr Gct kx naotile nigu mz nzngini-krgu doa angidr nedeng mz Jiszs, murde mrlzbz bade. 6 X naglqlz-ngrgu nide zmrlz ngrde kxmyalz-esz'ngr, kc tqka-nrbalqmle bagu mz nzaxvctr-krbzle nigu mz Mrlxde Kxnzmrlzti. ✡ 7 Jiszs xpele nigu mz mepyr ngrde mz nzarlapx-krde nigu mz zmatq ngr alwx. X dekc tqipqngr Gct nigu mz alwx rgung, mz nzvz-nqblq-krde zmrlz ngrde myalz-esz'ngr. 8 X pulio-ebir-ngrmle zmrlz ngrde lc bagu, mz nzvz-nqblq-krde nzetukr nzyrplapx-krde x nzrkrlz-krde.

9-10 X mzli ka abrtzlvz Gct nzaelwapx-krmle bagu drtwr kxmyapxbz kc tqyrlq-kaile mzli kc bqnc, tqyc-kapqbz mz kxnzlung amrlx krlzmle mzli ka. Kraes nide nou drtwr lc x atutrle. Murde mz nzkrlz-krbzle mzli kx mcpx Gct, Gct sa na-ayrlwr-lxblrle mz dzbede kxesz' kxnzlung amrlx mrkc Heven x mz nrlc ka, murde namnclzbzng mz Kraes kc nangi nardr. 11 X mcpx Gct nigu x yrlq-pnzle drtwr kx nanginigu doa nedeng mz nzaxvctr-krbzku mz Kraes. X Gct batrpzle da amrlx kx prtzm mz nzvz-nqblq-krde nzyrplapx-krde mz drtwr kc tqyrlqle. 12 Murde nigr lr Jiu, mz nzbrti-kaikr drtwrgr Kraes, nabatrpzkr mz leplz nzglqpx-krdr Gct. 13 X nimu kxtrngiulrJiu nzaxvctrpe-kzpzmu mz Kraes, murde mzli kc tqxlr-ngrnamu natq angidr, sc tqlxngitipe-kzamu Nrpakxmrlz lc. X mz nzbrtikr drtwrmu Kraes nzarlapx-krde nimu, Gct sc tqyrlqtrpebzle bamu rkx ngr nzngini-krmu leplz nedeng. Krlc Mqngrkxtr kc tqpipx-pnzle kx nakabzle mz leplz nedeng. 14 Mqngrkxtr apule trau kx nzka kai mz nzaelwapxngr kx sa naka-kzle da amrlx kcng tqesalz-ngrde. Murde Gct ka-kaipzle Mqngrkxtr mz nzaelwapx-krde kx sa naka-kzpzle da kxmrlzting amrlx kx nzvzpxmqng mz nzngini-krgu leplz nedeng. Murde naglqpxku nide mz nzmrlzkr nqmq krde.

Pol Krka'-ngrde Lr Efiszs Kxnzrlxngiting

15-16 Mz nztwz-krgu da kxmrlzting lcng, sc tqkrka'pe-ngrne nimu, abzo mzli kx xlrx kx brtipe drtwrmu Kxetu rgu, Jiszs Kxnzmcpx, x mrlztiamu leplz kxnztrng ne Gct amrlx. X awi-zvz-ngrbo mz Gct nimu. 17 Gct nide Trte Kxetu rgu, Jiszs Kxnzmcpx, x nqmq krdeng amrlx myapx zlwz. X rlxti-zvzbo mz Gct kx nzyrplapxngr x nzrkrlzngr kx kabz Mqngrkxtr naetunepx-zvzng mz nabzmu, murde nzkrlz-krmu Gct naetunepx kz. 18 X nakrlz-kzamu da kxmrlzting kx nakabzle bamu. Murde sa nakabzle da lcng, tqobqtipxamu, mz nzkqle-krde nimu mz nzngini-krmu leplz nedeng. X krka'-ngrne kx nakrlz-angidramu kx nzngini-krmu leplz nedeng ngi da kxmrlz kxmyapxbz mz nabzde.

19-20 X krka'-ngrne kx naxngi-angidramu zmatq ngrde kxetu-esz'ngr kc tqwz zvz mz nabzgu, mz nzngini-krgu kxnzrlxngiting. Murde mz zmatq kcpwz tqatulz-mou-ngrm Gct Jiszs mz nzbz-krde, x dekcpwz tqawxbuo-ngrmle nide me matq-esz'ngr mz nrlar Gct kxrtc kc Heven. ✡ 21 X mz nzaclve-krde kc Heven, Jiszs myaszlz-zlwzle kxnzetung amrlx kxmule-esz' mz nrlc ka o mzlilxlr. Myaszlzle nidr mz nzxplr-krde, zmatq ngrde, zmrlue ngrde, x drtqde, kxmule-esz' mzli ka o mzli kc navzm. *

22 X Gct yrlqlzbzle doa x da amrlx mz zmatq ngr Kraes, ✡ (kxmule-esz' leplz, enjrl, drka', animol, o da kxtrnzluung), mz nzmetx-krbzlr bade. ✡ Murde nanginide nar leplz amrlx kcng tzprtrng mz lrmakxtr. 23 X lrmakxtr lcng nzaesz'tilr nide, murde nide nardr x nidr nrkrdrtqde. X nide kc tqesz'-ngrde da amrlx.

2

Nzlungr Vzpxm Mz Nzaxvctr-krbzku Mz Kraes

1 A' mzli lc trlxngitikalamu Kraes, mqngrmu bz, murde vz-rbr-zvzamu mz nzale-krmu alwx. 2 X mzli lcde, apuamu kxnzmnc-mrbrng mz nrlc, mz nzvz-nqblq-krmu Setzn, kc tqngi kxetu r drka' amrlx kcng tzmncng mrnyzdr mzlilxlr. X nide kc tqvz zvz nzbatr-krbzle mz leplz nzxpqbrlr-krdr Gct. 3 Mzli lc tqmnc-nqblq-kzkr nqmq nr drtwr kxtrka kcng tqyclzm mz nabzgr, mz nzrtrngzti-zvz-krbzkr da kznikeng mrlzm bagr. Nigr leplz kxdrka'-ngrng mz nzapu-krgr leplz amrlx, x takitrde Gct nzayrplapx-krde nigr mz zngya ngr drtwrde.

4 Kxmule-esz', a' Gct yc zlwz mz drtwrde nigu leplz amrlx, murde aodu-zlwzle nigu. 5 Mzli lcde mqngrgu bz mz nzale-zvz-krgu alwx, a' Gct sc tqalupemle mqngrgu mz nzaxvctr-krbzle nigu mz Kraes. Arlapxle nigu mz nzvz-nqblq-krde zmrlz ngrde kxmyalz. 6 X mz nzaxvctr-krbzku mz Mevalu Jiszs, Gct atulz-kzple nigu mz nzbzngr, x wxbuo-kzku badr me matq Heven. *

7 Alele da lc murde mzli kc navzm na-aelwapx-angidr-ngrbzle nzetukr zmrlz ngrde kxmyalz-esz'ngr, mz da kx mrlzting amrlx kcng nzvzpxmqng mz nzaxvctr-krbzle nigu mz Kraes. 8-9 Murde nzrlapx-krmu vzpxm mz zmrlz ngr Gct kxmyalz, mz nzokatr-krde nimu mz nzabrtr-krbz drtwrmu mz Kraes. A' nzrlapxngr lc trvzpxpuu mz nimu esz'-krmu. A' Gct kx rka-nrbalqbz bamu, murde ma tqglqpx-lzbq-ngrnamu kx wz-ngrnamu da lc mz zmatq ngrmu esz'-krmu. 10 Gct wz-ngrde nigu mz nzmnc-krgu mz nrlc ka mzli ka. X alule mqngrgu mz nzaxvctr-krbzle nigu mz Mevalu Jiszs. X mzli kc pnz, yrlqle drtwr mz da kxmrlzting kx suti drtwrde nzale-krguleng.

Lr Jiu X KxtrngiulrJiu Nzngini-krdr Dzbede Kx Esz' Mz Kraes

11 Nimu kxtrngiulrJiu nadcpx mz drtwrmu kx mzli kc pnz, nzrpi lr Jiu nimu kxtrnzpakrung, a' nidr kxnzpakrng mz nzvz-nqblq-krdr Loukxtr. Nzrpakrngr lc dalr nrkrdrtq, a' tr-rngiscu zmatq ngr nztekqtr-krde nabz leplz. 12 Mzli lcde, nzmnc-krmu trka, murde mnc-rlrubzmu mz Kraes. X ni-kzpu' lr mrkzbleng murde trpnzngr nzprtr-krmu mz nqvi lr Israel, leplz kcng tqmcpx Gct. X trprtr-kzpwamuu mz Nzesz'tikr Drtwrdr badr. X trpnz-kzngr nzkrlz-krmu Gct angidr x drtwrmu kc tqmatxpe nzobqtipxngr da. 13 A' nimu kcng ena nzmnc-rlrubzng mz Gct, mzli ka vec-aepztrpemle nimu bade, mz mepyr ngr Kraes kc tqyrleo mz nzbz-krde nimu. 14-15 X Kraes batrpzle nzmnc-lxblr-krgu mz nrwx, nimu kxtrngiulrJiu x nigr lr Jiu. Kzdung natq x nqmq x nzryr-ngrng mz Lou sc Mosis nzapulr drkq kx akipxle nigu x batrpzle nzngyati-lzbqkr drtwrgu. A' Kraes awxole drkq lc, x sc tqmape lou lcng mz nzrlrpx-krbzle nrkrdrtqde nzbz-krde nigu, murde nanginigu dzbede kxesz' kxmrna mz nzaxvctr-krmle nigu bade. Delc nide nou nrwx ngrgu. 16 Murde yzlumi-kzpzle nigu mz Gct mz dzbede kc esz' mz nzbz-krde nigu mz kros. X mz nzrnibqngr Kraes, awxobzle zngya kx yc mz mzlir nigr lr Jiu x nimu kxtrngiulrJiu, murde namnc-zpwx-ngrgu badr Gct. †

17 Kraes vzm mz nzryapwxtipx-krde lrpzki r nzmnc-zpwxngr badr Gct. Pibzle bamu, nimu kxnzmnc-rlrubzng mz Gct, x pi-kzple bagr, nigr kxnzmnc-aepztrpzng bade. ✡ 18 Murde mzli ka, mz nzwzkr Kraes, nigu amrlx ngrgu nzaxvctrpzng mz Mqngrkxtr kcpwz, kxmule-esz' lr Jiu o kxtrngiulrJiu, x takitrpegu nztutr-krbzku mz mz Gct Trte. 19 Mz nzmu-krde lcde, nimu kxtrngiulrJiu trpengr nzngini-krmu lrnarnrlc x doa lr mrkzble. Murde mzli ka nipemu lr mztea nyz Gct badr leplz kxnztr nedeng amrlx. X nimu neidu lrde x prtrpe-kzpzmu mz lr ma nyzde. 20-22 X wz-ngrde ma nyzde lc tqtr mz nou rplz kx ngi nzalvztrkr aposol x profet. X Mevalu Jiszs nide rplz lc tqetu tqmyatxpx-zlwzbz, murde nide rplz kc tzatuo kai, tqngi nou bute', x atu-amqngile ma kc. X rplz amrlx ngr ma kc nzaxvctrpzng bade. X apuku rplz lcng tqmwitr lxblr, tqngi drkq ngr ma lc tqtr. X Mqngrkxtr mncpxm elr. ✡

3

Nzwzkr Pol Mz Nzyapwxtipx-krbzle Nrpakxmrlz Mz Leplz KxtrngiulrJiu

1 Mevalu Jiszs yrlqle ninge nzyapwxtipx-krbo Nrpakxmrlz bamu, nimu kxtrngiulrJiu. X dekc tqmnc-ngrne mrka mz presin, murde alex da lc mz nzokatr-krnge nimu. 2 Mwx xlrpeamu kx Gct aprcmle nzwzngr lc bange, murde napipxbo bamu zmrlz ngrde kxmyalz. 3 Krlc da kx yc-kapq pnz kc tqaelwapx-ngrmle bange, da kc tqwai nzyrpe-krbo mz letz ka. 4 Mz nzrlwx-krmu letz lc, nakrlzamu nzaotikr drtwrnge drtwr kc tqyrlq kai Gct mz nzarlapxngr leplz mz nzbzkr Kraes. 5 Murde traelwapx-ngrpwzleu drtwr lcde badr leplz kcng pnz. A' mzli ka, atwzlr-ngrmle Mqngrkxtr mz aposol x profet kxnztr nedeng mz nzaelwapxpe-krbzlele badr.

6 Drtwr lcde tqyc-kapq pnz nide sele. Lr Jiu x kxtrngiulrJiu nipedr dzbede kx esz' mz nzlxngiti-krdr Mevalu Jiszs. X nzprtrng rlilrdr mz da kxmrlzting kcng tqesalz-ngrbz Gct kx navzpxmqng mz nzngini-krdr nrkrdrtq Kraes. 7 Mz nzvz-nqblq-krde zmrlz ngr Gct kxmyalz, kamle bange zmatq ngrde, murde nawztrpo bade mz nzyapwxtipx-krnge Nrpakxmrlz. 8 Kxmule esz' leplz nedeng amrlx nzmyaszpxlr ninge, a' mz zmrlz ngrde kxmyalz rlr-ngrmle bange nzyapwxtipx-krbo mz kxtrngiulrJiu da kxmrlzting kx twzku mz Kraes, kx trnzkrlzu me yrkrkipxle. *

9 X Gct kc tqwz-ngrde doa x da amrlx, yrlq-kaile drtwr mzli kc bqnc x yrlq-kapqle krlzmle mzli ka. X suti drtwrde kx nayokaetipxpebo mz leplz, kx mzli ka sc tqvzpe nzatutr-krde drtwr lc. 10 X suti kz drtwr Gct kx nigu lrmakxtr na-aelwapx-ngrbzku nzetukr nzyrplapx-krde mz enjrl x drka' kxnzetung kxnzrngiscng zmatq mrnyzdr mzlilxlr. 11 Da lcng tqale Gct mz nzvz-nqblq-krde me pnz drtwrde kx yrlq-pnzle mzli kc trwzka-ngrde nrlc. X mzli ka angidatipeleng mz nzwzkr Mevalu Jiszs, Kxetu rgu. 12 X mzli ka trmwxlrpekuu nzvz-krbzku mz Gct mz nzkrka'ngr. Murde krlzku kx abrtzlvzle nigu mz nzabrtr-krbzku drtwrgu mz Jiszs x nzaxvctr-krbzku bade. 13 Mz nzmu-krde lcde, bzkq nabzmu talvzo mz nzetqkr drtqnge mz nzyapwxtipx-krbo Nrpakxmrlz bamu, nimu kxtrngiulrJiu. Murde da kx prtzm bange ngi dalr nzokatrngr nimu.

Pol Krka'-ngrde Lr Efiszs

14 Mz nzaotikr drtwrnge da lcng tqmrlzting, tzvzpxmqng mz nzaxvctr-krbzmu mz Kraes, atuobo zpr mz nzkrka'-krbo mz mz Gct Trtegu. 15 Murde nide Trte neidu amrlx kx nzmncng Heven x kx nzmncng mrka mz nrlc ka. 16 Mz da lcng tqmrlzting, rlxtibo bade nzka-krbzle bamu zmatq ngr Mqngrkxtr mz nzaxplr-krde nimu navzo la mz nabzmu. 17 Murde namnc zvz mz nabzmu, mz nzbrkr drtwrmu. X krka'-ngrne kx nivz lr Gct nangi dzbr x nou nzmnc-krmu. 18 Murde mz zmatq ngrde nakrlz-angidramu nzetukr nivz lr Kraes. Murde nzyryz-krde, nzboi-krde, nzvzo-krde, x nzmyalz-krde tqvzpe tqvzpe. 19 X krka'-ngrne kx sa naxngibzmu nzetukr nivz lrde mz nabzmu, kxmule-esz' trpnzngr kxrkrlz angidr. Murde na-aelwapx-zpwx-ngrnamu nivz lrde mz nqmq krmung amrlx.

20-21 Mzli ka takitrde nzglqlz-krgu Gct. Murde krlzle nzalengr da kx myaszpx-zlwzle da amrlx kx rlxtibzku bade x myaszpx-kzle da amrlx kx aoti drtwrgu. X alele da lcng mz zmatq ngr Mqngrkxtr kc tqalu-zvzle nabzgu. Murde nigu lrmakxtr, mz nzaxvctr-krbzku mz Mevalu Jiszs, na-amrlue-zvzku nide, tqvzpe tqvzpe. Eu, angida.

4

Drtwr Kxnzlxngitilr Kraes Naesz'ti

1 Lalztqmamu bange. Mncpxmc mz presin murde wztrpo mz Kxetu. Naxplrmibz natqnge mz nzpi-angidr-krbo bamu kx nqmq krmu x nzmnc-krmu natakitrde nzkqlekr Gct nimu mz nzngini-krmu doa nedeng. 2 Lrpzki kx navz-nqblqamu nide sele. Avzo-lzbqamu. Nanginimu leplz ngr nrwx. X bzkq drtwrmu ngya-anibz mz leplz kx nzatrkatilr nimu. A' mz nivz, rlr-ngrbzmu badr mzli r nztekqtr-krdr nqmq nr drtwrdr. 3 Mnc-zvzamu mz nrwx x mz nzesz'tikr drtwrmu mz nzmnclz-krbzmu mz Mqngrkxtr. 4 Murde nanginigu dzbede kxesz' mz da amrlx. Prtrku mz nrkrdrtq kcpwz. Twzku Mqngrkxtr kcpwz. X obqtipxku da kxmrlzting kcpwz mz nzkqlekr Gct nzngini-krgu leplz nedeng. 5 X vz-nqblqku Kxetu kcpwz, mz nzrlxngitingr kcpwz. X mz drtq Gct kc tqngi Trte, Mrlxde, x Mqngrkxtr, prtrku mz nzwrkxtrngr kcpwz. *

6 Angioku Gct kcpwz, tqngi Trte leplz amrlx, tqmyaszlzle nigu amrlx, tqmncpxm bagu amrlx, x tqmcpxle nigu amrlx mz nzale-krgu nzwz-krde.

7 Kxmule-esz', a' Kraes kamle bagu zmatq ngr nzwzngr kx bletipx-lxblrng mz nzwztr-krbzku bade, mz nzvz-nqblq-krde me pnz drtwrde. 8 Da kc tqpingr Nzryrngrkxtr le, kx mz nzvzdzkr Kxetu wq aovxiole enqmi kang kqlu. X kabzle da kxmrlzting mz ncblo. ✡ 9 Mz nzxlr-krgu natq lc, ‘vzdz wq,’ nakrlz-kzku kx vzo-kaip yu mz nrlc. 10 Mrlx kc tqvzom, nide kcpwz tqvzdz wq me matq esz'ngr, murde naesz'-ngrde da amrlx mz nrlc atwrnrngr. 11 Nide kcpwz tqyrlqle leplz mz nzwz-krdr murde na-aclvelr lrmakxtr, mz nztwz-krdr nzwzkr aposol, o profet, o kxnzrlepxng Nrpakxmrlz, o kxnzaclvelr leplz nedeng, o kxnzalvztr-ngrdr natqde, 12 mz nzoliqti-krdr leplz neng Gct murde nawztrpzng bade. X mz nzwz-krdr lcng, sa na-axplrlr leplz kcng tqngi nrkrdrtq Kraes, 13 vz vz mzli kx drtwrgu esz'ti mz nzlxngiti-krgu Mrlx Gct x nzkrlz-krgu nide. Murde nzmnc-krgu badr nabr x na-apupwzku Kraes mz nqmq krgu amrlx. 14 Mzli lcpe nzmnc-krgu trapupeleu doa kxnztopwzng kx nztekqtr-ebir-ngrdr drtwrdr apule drtwrdr lcng tqtwzne nrc. Doa lcng tztwzlr nzalvztrngr kzbleng mzli kznikeng nzxlr-ngrdrle, apule da kx tqtwzne nenq. A' trapupekuu nidr, murde mzli ka rblxbz mz kxnzalvztr-rbrng nzesabrti-krdr nigu murde mc-zpwxku nzpokia-krdrng. ✡ 15 X mz nzvz-nqblq-krgu nivz angidr, napipx-etrku nzalvztr-ngrng angidr, murde naetunepx-zvzku mz da amrlx mz nzapu-krgu Kraes kc tqngi nargu. 16 X mz nzngini-krde nargu, amwitr-lxblrle leplz nedeng mz nrkrdrtqde, apule neli kxetu kc tqaxvctrle mrkcng kqlu mz nrkrdrtq ncblo. Murde mzli kc doa kxesz' tqale-zpwx-ngrde nzwz-krde mz nzvz-nqblq-krde nivz lr Gct, doa lc aetunepxle nzxplr-krgu, nigu amrlx mz nrkrdrtq Kraes.

Nqmq Kr Leplz Neng Gct

17 Mz nzmu-krde lcde, pibo bamu mz drtq Kxetu rgu x mz nzngini-krnge aposol nede, kx bzkq apupeamu kxtrnzrlxngitiung, murde nzaoti zvz drtwrdr da kxmane x trpnzngr nrade. †

18 Rblxbz badr nzkrlz-zpwx-krdr nzalvztrngr angidr, murde nqmq nr drtwrdr lc tqvz-rbr akamrbr-ngrde da mz nabzdr. X nzpxtxpx-ngrdr nzlukr Gct kxmrna murde nardr mqngi x trnzkrlzlru nqmq krde. 19 Trnzclupeung mz da kx myangr drtq, mz nzrlrpx-lzbq-krdr nzvz-nqblq-zvz-krdr da kx mrlzbz mz nrkrdrtqdr. X nzamqmiti-rbrlr nrkrdrtqdr mz nzrmwimi-abeane-krdr leplz kx trngiu krnalzdr. X drtwrdr tresapxu mz nzale-rbr-krdr da lcng.

20 A' nimu, trngiu da kx nzalvztr-ngrmu lc, mzli kc kai tqxlr-ngrnamu Nrpa ngr Kraes. 21 Murde mzli lc tqxlrpe-ngrnamu kx nzmnc-krmu navz-nqblq-zvzle natq angidr kc tqalvztrngr Jiszs. 22 Rpile kx na-axtxpeamu nqmq kcng pnz tqvz-nqblqamu mzli kc trkrlzka-ngrnamu Gct. Murde nqmq kxdrka'ngr lcdeng nzatrkatilr drtwrmu x nabzmu. 23 A' narlr-ngrbzmu mz Gct nztekqtr-krde nimu, murde nanginimu leplz kxmrna kcng nzao-krmu drtwrmu tqmrna kz. 24 X mz zbq kang kqlu narlrpx-lzbq-ngrnamu mz nzngini-krmu leplz kxmrna, murde navz-nqblq-angidramu Gct x nzmnc-krmu natubq zpwx x nalqngi mz nzobq-krde.

25 Mz nzmu-krde lcde, bzkq pokiapebzmu mz kztemung, a' rpi-etramu da angidr. ✡ Murde nigu amrlx ngrgu leplz ngr nrkrdrtq kcpwz. 26 Kzdung zngya ngr drtwr leplz trngiu alwx. A' aclvetio-lzbqm mzli kc tqngyangr drtwrm, ma tqvz-rbrq. ✡ Murde tr-rblxu nzvz-rbrngr mzli kc tqngyangr drtwrm. X bzkq zngya ngr drtwrm boi nzkrlz-krbzle nzmwi-krm mz nrlckxbq. ✡ 27 A' ipq ani kztem murde ma tqrlr-ngrbzme mz Setzn nzatrkati-krde nabzm.

28 Mrlx kx pna da, bzkq pnape da. A' nawz-kato mz nzatatr-krmle da kx takitrde nide badr lr ma nyzde, vzmi nzokatr-krde nra-nzlu ngr leplz. 29 Bzkq ycmne-atrkatiamu leplz mz nzrpibqti-krmu x nzrlcbqti-krmu nidr. A' rpi-txpwzmu natq kx takitrde nzaxplr-krde nabz leplz neng Kraes, murde na-amrlz-zvzamu krkcng tzlalztqng. 30 Bzkq avzbzmu drtwr Mqngrkxtr, murde ma tqrblxbz bade nzokatr-krde nimu. Murde Mqngrkxtr lc tqmncpxm mz nabzmu ngi rkx ngr nzngini-krmu leplz neng Gct. X nzwz-krde nzokatr-krde nimu nakrlzbzle mzli kc Gct na-arlapx-atwrnr-ngrde nimu mz zmatq ngr alwx, mz nzyzlu-krm Jiszs o mz nzbz-krmu.

31 Naesakiamu nzrtrngz-ngrbz drtwr kxtrka lcde seleng: nzlolvz-amqngi-krmu zngya ngr drtwrmu kx vz nabu, zngya kxetu, nztalwz-krmu, nzpibqti-krmu leplz, x nzmwatikr drtwrmu leplz. 32 A' nivz lrmu namrlz x naycngr drtwrmu leplz kxnzkxpung x naokatramu nidr. X ipq-lzbqamu, da kc tqwai Gct mz nzipq-krde nimu mz nzaxvctr-krbzmu mz Kraes.

5

1 Abzamu nzvz-nqblq-zvz-krmu lrpzki r Gct, murde nimu doa nedeng kcng tqmrlzti-zlwzleng. 2 Namrlzti-zvzamu leplz, da kc tqwai Kraes nzmrlzti-krde nigu. Murde rlrpx-lzbq-ngrde nzbz-krde nigu, mz nzngini-krde blz kx myapx-esz'ngr kx abrtzlvz Gct.

3 X mz nznginipe-krmu lc leplz kxnztrng ne Gct, nzmnc-krmu natubq-zvzpwz, murde ma tzpikitingr leplz nimu nqmq krmu. Bzkq rwmimiamu doa kx trngiu krnalzmu, x bzkq aleamu da kx myangr drtq, x bzkq trkibramu. Murde nqmq kxnzmulr lcng trtakitrpleu leplz nedeng. 4 Murde trtakitr-kzdeu nzryapwx-krmu kxtrka. Bzkq yapwxtipxamu be kx amyale drtq. Bzkq ycmne-lukurnr-ngrnamu x rwxtiamu leplz. A' awi-ngrbzmu mz Gct nivz lrde, mz nzycmne-krmu amrlx. 5 Leplz kcng tzprtrng mz nzrmwingr leplz kx trngiu krnalzdrng, x mz nzalengr da kx myangr drtq, x mz nzngini-krdr trkibr, leplz kxnzmulr lcng trnamncung Heven badr Kraes x Gct Trte, x trnatwzlru da kcng tzvzpxmqng mz Gct nzngini-krde King rdr. Murde mz nzale-krdr da lcng trnzangiolru Gct angidr, a' nzangiolr nidr esz'-krdr. 6 Bzkq rlr-ngrbzmu mz leplz nzesabrti-krdr nimu, mz nzrpi-krbzlr kx Gct rlrpx-ngrde da lcng tqtrka. Murde natq kxnzmulr lcng nzvz-rbrng. X zngya ngr drtwr Gct kalr sa natutitrle leplz amrlx kcng tzxpqbrlr-ngrdr natqde. 7 Mz nzmu-krde lcde, bzkq prtrpzmu badr, a' kapx-lzbq-zvzmamu badr.

8 Murde mzli kc ena, apuamu leplz kcng tzmncng mz nzlo, murde alwx ngrmung nzakamrbr-ngrdr da mz nabzmu. A' mzli ka apupeamu leplz kcng tzmncng mz zyzlr, murde da angidr kx vzpxm mz Kxetu pnamilxtipele nabzmu. Mz nzmu-krde lcde, mnc-nqblqamu da angidr lc. ✡ 9 Murde leplz kcng tzmnc-nqblqlr da angidr lc, nqmq krdr sa namrlz, nalqngi, x natubq. 10 X abzamu nzkrlz-krmu da kx abrtzlvz Kxetu, x vz-nqblqamu me pnz drtwrde. *

11 Kapx-lzbqmamu mz da kxmane kcng tqtrka. X pibzmu mz leplz kx da lcng ngi alwx. 12 Murde myangr drtq leplz nzryapwxtinengr da kx nzrtrngzti-kapqbz leplz kxdrka'-ngrng. 13 A' mzli kc alwx kcng tqyc-kapq tzaelwapx-ngrdr, leplz nakrlzlr da kx ngi drka'-ngrng. 14 Murde da angidr kx vzpxm mz Gct apule zyzlr kc tqaelwapx-ngrde da kxtubq x da kxvz-rbr. Delc, leplz nzngr-ngrdr kx,

“Ei! Melzmq! Bzkq mwibqpeq!

A' tulzm mz nzbzngr mzli ka.

X rlr-ngrbz zyzlr ngr Kraes

Nzpnamilxti-zvz-krde nabzm.” †

15 Mz nzmu-krde lcde, obq-angidramu mz nzmnc-krmu. Bzkq apuamu ncblo kxngqngu, a' na-apuamu ncblo kxyrplapx. 16 Oliqti-zvzamu nzamrlz-krmu leplz, murde mzli ka leplz kxnzkqlung nzale-txpwzng da kxtrka. 17 Dekc tqrpi-ngrbo bamu kx bzkq apuamu ncblo kxngqngu, a' abzamu nzkrlz-krmu me pnz drtwr Kxetu.

18 Bzkq rlr-ngrbzmu mz nzrmnqngr nzatrkati-krde nimu. Murde nzrmnq-katongr rkatrpz mz leplz nzrtrngz-abeane-krdr da kxdrka'ngr kx myangr drtq. A' rlr-ngrbzmu mz Mqngrkxtr nzokatr-krde nimu, murde narkatrpz bamu nzale-krmu da kxtubq. 19 X mz nzokatrkr Mqngrkxtr, ycmne-etramu badr kztemung mz natq ngr Sam, him, x nabz kxtrng. ✡ X angrlvzamu Kxetu mz nabzmu atwrnrngr. 20 X awi-zvz-ngrbzmu da amrlx mz Trtegu Gct, mz nzngini-krmu leplz neng Kxetu rgu Jiszs Kxnzmcpx.

Olvz Kxnzyrlzng X Ncblo Ngrdrng

21 Doa ne Kraes namnclzbz mz zmatq ngr kztedeng kxnzrlxngiting mz nzamrlue-krde Kraes. 22 Mz nzmu-krde lcde, nimu olvz kxnzyrlzng namnclzbzmu mz zmatq ngr ncblo ngrmung, mz nzmnclz-krbzmu mz Kxetu rgu. 23 Kraes nide nargu kx aclve-angidrle nigu lrmakxtr mz nzngini-krgu nrkrdrtqde. X nide kc tqarlapxle nigu. Mz nqmq lcpwz, ncblo kxyrlz nangi nar olvz rde mz nzaclve-angidr-krdele. 24 Mz nzmu-krde lcde, nimu olvz narlr-lzbq-ngrbzmu mz nzmnclz-krbzmu mz ncblo ngrmung, da kc tqwai lrmakxtr nzmnclz-krbzlr mz Kraes.

25 X nimu ncblo kxnzyrlzng namrlztiamu olvz ngrmung, da kc tqwai Kraes nzmrlzti-krde lrmakxtr mz nzbz-krdeleng. 26 Bz-ngrde nidr murde na-alqngile nidr mz lue ngr nzwrkxtrngr x mz nzlxngiti-krdr natqde. 27 Murde lrmakxtr sa na-apule olvi kx nayrlzti Kraes kalr. X mzli ka sc tqatubqtile nide, murde natakitrde nide nztutr-krbzle mz mzte, mz nzngini-krde olvi kxluli, kxlqngipx, kxtr, x kxtubq-esz'ngr mz nzobq-krde, kx trtxpnzngr alwx ngrde x trpnzngr da kxvz-rbrtrpz bade. 28 X nimu ncblo namrlztiamu olvz ngrmu da kc tqwai nzmrlzti-krmu nrkrdrtqmu. Murde mz nzmnc-lxblrngr, ncblo kc tqmrlztile olvz rde mrlzti-lzbq kz. 29-30 X trpnzngr kx trkalr-ngrde nrkrdrtqde. A' aclve-angidrle x aputrle dakxnzng, da kc tqwai Kraes nzaclve-krde nigu lrmakxtr, mz nzngini-krgu nrkrdrtqde. 31 Da kc tqwai nzpikr Nzryrngrkxtr le kx, “Mzli kc ncblo x olvz tzetupe-ngrdr, nayrlzng. X nzamatq-lzbq-krdr namyaszpxle nzamatq-krdr kxnginidrng. X ncblo namnctr-amqngipebz mz olvz rde. Murde doa lcng li nznginipedr nrkrdrtq x leplz kxesz'.” ✡

32 X mz nqmq lcpwz Kraes ncdr lrmakxtr nidr nrkrdrtq x leplz kxesz'. Krlc da kx myapxbz kx trkrlz-angidrkaku. 33 Kxmule-esz', a' ncblo kxyrlz kxesz' namrlztile olvz rde, da kc tqwai nzmrlzti-lzbq-krde. X olvz kxyrlz na-amatqle ncblo ngrde. ‡

6

Doa Kxnztopwzng Badr Trtedr X Lxedr

1 Nimu doa kxnztopwzng, lxngitibzmu natq trtemu badr lxemu, murde axvctr-lzbqpebzmu mz Kxetu x krlc me pnz drtwrde. 2-3 Da kc tqwai nzpikr Nzryrngrkxtr le kx, “Amrlue zvz trtem x lxem, murde na-amrlz Gct nim x namnc-zpwxq mz nrlc ka mzli kxboi.” ✡ Krlc lou sc Gct ayrnrngr kx amnqlzle kc tqvzmi nzesalz-krde.

4 A' nimu trte x lxe doa kxnztopwzng, bzkq angyatibzmu drtwr doa nemung. A' aclve-angidramu x alvztr-angidramu nidr, murde navz-nqblqlr me pnz drtwr Kxetu mz nzyrlvzlz-krmlr.

Kxnzawzng X Kxnzetu Rdrng

5 Nimu kxnzawzng, navz-nqblqamu natq kxnzetu rmung mrka mz nrlc. X navzdzm mz nabzmu atwrnrngr nzamrlue-krmu nidr mz nzamatqngr, na-apule kx wztrpzmu mz Kraes. 6 Bzkq wz-angidrtx-ngrpwzmu mzli kx nztulvz-ngrdr nimu kxnzetu rmung, murde naglqlz-ngrdr nimu. A' napq mz nabzmu nzvz-nqblq-angidr-krmu natqdr, mz nzapu-krmu kxnzwztrpzng mz Kraes, murde krlc me pnz drtwr Gct. 7 Abrtzlvzamu nzwz-krmu, na-apule kx wztrpzmu mz Kxetu, a' trngiu ncblo. 8 Nadcpx mz drtwrmu kx Kxetu sa na-ayzlumle nzwz-krgu kxmrlz mz da kxmrlz, kxmule-esz' nigu kxnzawzng o trtingr. 9 X nimu kxnzetung, kx namusr-kz-ngrnamu kxnzawz nemung lcpwz. Bzkq rpibzmu natq kx naxngitrlr x natq ngr nzviplangr nidr. Nadcpx mz drtwrmu kx nimu badr Kxetu rmu esz' kc Heven, x mz nzobq-krde leplz amrlx kxnzmu-txpwzlr esz'.

Dalr Vea Kx Kam Gct Bagu Mz Nzaovxio-krgu Setzn Badr Drka' Kztedeng

10 Natqnge kx nzrmnr-ngrbzng nidr seleng. Mnctr-amqngibzmu mz Kxetu rgu, murde narngiscmu zmatq mz nzaxplr-krde nimu. 11 Vecku badr Setzn kc tqsuti drtwrde nzaovxio-krde nigu. Mz nzmu-krde lcde, yrlqbzmu dalr vea amrlx kcng tqkabz Gct bamu, murde natu-amqngi-ngrnamu mzli kc Setzn na-atalz-ngrde x naesabrti-ngrde nimu. 12 Mz vea lc trveckuu badr leplz. A' vecku badr drka' kxnzetung, kxnzrmailzng, x kxnzmatqng kcng tzmncng mrnyzdr. Murde sc tzrbatrpzng alwx x da kxtrka mz nrlc ka, mz nzrngisc-krdr zmatq kxdrka'ngr. 13 Mz nzmu-krde lcde, mzli ka nayrlqbzmu dalr vea amrlx kcng tqkabz Gct bamu, murde mzli kc navec-ngrgu badr, natu-pz'li-ngrnamu nidr. X natu-amqngiamu nakrlzbzle mzli kc nayrkrpxngr nzvecngr lc.

14 Oliqti-lzbqamu mz nzngini-krmu ncblo ngr vea neng Gct. Murde ncblo ngr vea nzamqngitrlr nrkalodr, murde naoliqng mz nzvecngr. X mz nqmq lcpwz, nzkrlz-krmu da angidrng amrlx kx nzvzpxmqng mz Gct na-apule nrkalomu, murde naoliqamu mz nzaovxio-krmu nzpokiangr amrlx. X ncblo ngr vea nzyrlqbzlr temz ngr lomrdr kc tqyrputrngr nipna, murde enqmi rdrng ma tzluplxtrpzlr lomrdr. Mz nqmq lcpwz, nzkrlz-krmu kx tubqpebzmu mz nzobqkr Gct na-apule temz ngr lomrmu, murde Setzn ma tqbatrpzle nztalvzokr nabzmu, mzli kc tqrpi-ngrbzle bamu kx vz-rbramu. ✡ 15 X ncblo ngr vea nzyrlq-kzpzlr but ngr nanycdr, murde natu-amqngi-ngrdr mz mzli r vea. X mz nqmq lcpwz, nzkrlz-krmu kx mncamu mz nrwx badr Gct mz nzvz-nqblq-krde Nrpakxmrlz, na-apule but ngr nanycmu, murde natu-amqngiamu mz nzrlxngiti-krmu x mz nzpipx-krbzmu Nrpakxmrlz badr leplz. 16 X ncblo ngr vea nzaotr-kzng mz mqdr kxmc da kxmqngi scdr kc tqyrputrngr nipna. Mz nqmq lcpwz nzbrtikr drtwrmu Jiszs, na-apule da kxmqngi scmu kc tqyrputrngr nipna kxngc kc tqpnzngr Setzn nimu mz nzatrkati-krde nimu. Murde nzbrtikr drtwrmu Jiszs sa na-amz-zvzbzle nipna kxngc sc Krkc Tqdrka'ngr amrlx. 17 X ncblo ngr vea nzyrlq-kzpzlr abx ngr vea kc tqayrbqpxle nardr. X nzmale-kzlr toki r vea mz mqdr kxrtc mz nzvec-krdr badr enqmi rdrng. ✡ X mz nqmq lcpwz, nzkrlz-krmu kx Gct arlapxpele nimu na-apule da kxmqngi kx nalalvzle narmu, murde nzao-krmu drtwrmu natubq x naopx, murde ma tqesabrti Setzn nimu. X nzkrlz-krmu natq Gct x nzpipx-krbzmule na-apule toki r vea kc tqkabz Mqngrkxtr, nangi dalr nzaovxio-krmu Setzn. 18 X mz nzvec-krmu, krka'-zvz-ngrbzmu mz Gct nzokatr-krde nimu. X mz da amrlx krka'-zvzamu navz-nqblqle kxmu nzpi-krbz Mqngrkxtr le mz nabzmu. Mz nzkrka'-krmu aclvetio-angidramu, murde drtwrmu bzkq ma mz nzkrka'-krmu leplz neng Gct amrlx mrkang kqlu. X bzkq esaki nzkrka'-krmu, navz nakrlzbzle mzli kx ayzlu-ngrbz Gct natqmu.

19 X krka'-kz-ngrnamu ninge, murde nakam Gct bange natqdeng mzli kznike naycmne-ngrne, x nelznge nabr, mz nzyokaetipx-angidr-krbo Nrpakxmrlz kc tqyc-kapqbz mz leplz. 20 Kraes aprcmle bange nzwzkr menrpa nede mz nzyapwxtipx-krbo natqdeng. Dekc tzadwatrpe-ngrne mz presin. A' krka'-ngrnamu ninge, murde napipx-angidrbo mz nelznge kxbr.

Natq Ngr Nzarlr-lzbqngr

21 Atwzlr-ngrbo bamu Tikikzs, mzlegu kxnzmrlzti, kx wztr-angidrbz mz Kxetu rgu, murde nayapwxti-krlzpwzle ninge bamu x da kx rtrngztibong. 22 X na-apqtrpzle drtwrmu mz nzkrlz-krmu nrpa ngrgrng amrlx.

23 Krka'-ngrne kx Trtegu Gct x Kxetu rgu Jiszs Kxnzmcpx na-amnc-zpwxlr nimu badr mz nrwx. X nabatrpzlr nzmrlzti-lzbq-krmu x nzbrti-zvzkr drtwrmu Kraes. 24 X rlxti-kzpo mz Gct kx nakabzle zmrlz ngrde kxmyalz mz leplz amrlx kcng tzmrlztilr Kxetu rgu Jiszs Kxnzmcpx mz nivz kc tqvztx alo.

Delape. Ninge Pol.

✡ : Aposol 28:30-31

✡ 1:6 Matiu 3:17

✡ 1:19-20 Sam 110:1

* 1:21 1:18 Kzdung leplz mz drtwrdr natq lc tqrmnr-ngrbz natekqtr-kzlr mz nzrpi-krde kx, ‘Krka'-ngrne kx nakrlz-angidramu nzetukr da kxmrlzting kx nakabzle bamu.’ 1:21 Mz mzli nyz Pol, leplz nzrpir kx enjrl x drka' nzaclveng badr kxnzetu ngr kandre x mztea amrlx. X nzota-etrng mz nztwz-krdr leplz mz nrlarde nyz Gct o Setzn. krkcng tzaovxiolr mrnyzdr batrpzle da mz nrlc ka. Kzdung Kristin nzlxngiti-kzlr drtwr lc, mz nzrlwx-krdr Daniel 4:25 x 10:13. Mc kz Hibru 2:5.

✡ 1:22 Sam 8:6

✡ 1:22 Sam 110:1

* 2:6 Drtwr lc angidatile mqngr kxnzrlxngiting mzli ka x nrkrdrtqdr kx mrna Heven kalr.

† 2:16 2:14-15 Mwx Pol rpile ‘drkq’ mz nzaotikr drtwrde drkq ngr Mangr-nzangiongr Yawe kx akipxle kxtrngiulrJiu mz nzprtr-krdr mrnyz lr Jiu. KxtrngiulrJiu nzkrlzlr nzprtr-krdr mrnyz lr Jiu mz nztekqtr-krdr nzrlxngitingr x mz nzngini-krdr lr Jiu mz nzrpakrngr. Lou kxnzmulr lcng nzakipxngr leplz. Kzdq rpile kx nzmu lr Jiu nzmncng badr kxtrngiulrJiu, sa nabatrpzle mz lr Jiu trnztakitrdeu nzprtrngr mz nzangiongr. Mzli lc pnz, pris neng lr Jiu na-ale-zvzng blz, murde Gct naipqpxle alwx ngr leplz nedrng. A' mzli ka, sc tqangidatipe Jiszs lou lcng, mz nzngini-krde Nei sip ne Gct, kc tqngi blz kxrmnr-ngrbz.

✡ 2:17 Asaea 57:19

✡ 2:20-22 Sam 118:22

* 3:8 Pol rpile kx leplz neng Gct amrlx nzmyaszpxlr nide, murde xngitr-zlwzle nzatrkati-kai-krde kxnzlxngitilr Jiszs.

* 4:5 Mzli kc Pol tqyr-ngrde letz lc, lrmakxtr trpnzngr nzakipx-lzbq-krdr mz nzwrkxtrngr.

✡ 4:8 Sam 68:18

✡ 4:14 Jud 12-13

† 4:17 Kzdung da kxmane nidr seleng: nzangio-krm drka', nzmnc-xgle-krm zmatq ngrm esz'-krm, nzvz-nqblq-krm nqmq kr leplz kx nzrpwa'-ngrdr nzwzkr Gct, nzpxtxpx-krm natq Gct, x kzdung kz da kxnzmulr lcng.

✡ 4:25 Sekaraea 8:16

✡ 4:26 Sam 4:4

✡ 4:26 Hosia 7:6

✡ 5:8 Asaea 9:1-2

* 5:10 Naglxku nike abrtzlvz Gct mz nzrlwx-krgu Nzryrngrkxtr, murde pipxle da kx mrlzbz bade x da kx trkabz bade.

† 5:14 Nabz lc nangr-ngrgu mz #110 ‘Lod, Glqlzkr’ mz Buk R Nzangiongr.

✡ 5:19 Kolosia 3:16

✡ 5:31 Nou 2:24; Matiu 19:5; Mak 10:7-8; 1 Korint 6:16

‡ 5:33 5:25 Nivz lc ngi dalr nzrka-zvzngr da, a' trngiu dalr nzrtwz-zvzngr da. 5:33 Gct yrlqle nzyrlzngr murde ncblo x olvz naokatr-lzbqng mz nzyrlz-krdr.

✡ 6:2-3 Nzrlaszngr 20:12; Lou Kcpwz 5:16

✡ 6:14 Asaea 59:17

✡ 6:17 Asaea 59:17

Filipae

1

2

3

4

Nzryr-krbz Pol Mz Lr Filipae

Natq Ngr Nzaplxtqngr Mz Nzryr-krbz Pol Mz Lr Filipae

Letz lc yrbz aposol Pol mz lrmakxtr kcng tzmncng taon kxetu Filipae mz provins kc Masedonia. Mzbq ka Masedonia nzrpibz kandre kc Gris. Trgalr lr Filipae kxnzrlxngiting mzli kx Pol nidr badr Saelas, Timoti, x Luk nzkrlzbzlr mrlcde mz nzvzpx-krde krali mz yiz 51 AD mz nibr nzrmcngr mz Jiszs. ✡ A' sc tzlxngiting mz nzryapwx-krbzlr Nrpakxmrlz badr. Oklati-moule nidr mz nibrde. Mz nzwzngr lc, leplz nzkqlung kxtrngiulrJiu nzrlxngitilr Jiszs.

Yrle letz lc mz nzwrde kc kai tqmnc-ngrde mz presin mrkc Rom. ✡ Yrle mz mzlir yiz 60—62 AD. Mzli lc tqyr-kzpzle letz mz Filimon, lr Efiszs, x lr Kolosia. Letz lcng amrlx dzbede esz' kx nzyrng mz presin. Mz letz lc awibz mz lr Filipae murde nzatwzlr-ngrbzlr trau x Epafroditzs bade mz nzokatr-krdr nide.

Nzalvztrngr kxmyapxbz mz letz lc rpile kx na-aelalz-ngrm drtwrgu nzaetqngr drtqgu mz nzvz-nqblq-krgu Jiszs Kxnzmcpx. Murde mz nzaxvctr-krbzku bade mz nzetqkr drtqde, sa na-amrlzle nigu. Pol rpi-kzle kx leplz neng Gct drtwrdr naesz'ti x na-aclvetio-lzbqng mz kxnzalvztr-rbrng.

Mrkcng Mz Letz Lc

Pol awibz mz lr Filipae x krka'-ngrde nidr. [1:1-11]

Kxmule-esz' Pol mncpxm mz presin, drtwrde elalzm, murde suti drtwrde kx leplz naglqlzlr Kraes. [1:12-26]

Pibzle badr kx natu-amqngi-zvzng mz nzrlxngiti-krdr, x nzmnc-krdr natakitrde leplz neng Gct. [1:27—3:1]

Pibzle badr kx na-avzo-lzbqng da kc tqwai Kraes ma nzavzo-lzbq-krde. [2:1-11]

Pi-kzpzle badr kx navz-nqblqlr nzmnc-krde x natq Kxetu nakrlzbzle nzbz-krdr. [dckrlzde 3]

X pi-mopwzle badr kx naesz'ting mz drtwrdr, na-abrtzlvz-zvzlr nzkrlz-krdr Kxetu, x drtwrdr naesapx mz nzmnc-zpwxngr kx kabz Gct badr. [dckrlzde 4]

1

1 Ninge Pol, nigr ncdr Timoti, kxnzawz-nrbalqng ne Mevalu Jiszs.

Ryrbzkr bamu, nimu leplz kxnztrng ne Gct amrlx kx nzaxvctrpzng mz Mevalu Jiszs. Nimu kcng tzmncng mz taon Filipae, badr kxnzaclvelr nimu x kxnzaclveng dalr makxtr. 2 Krka'-ngrne kx Gct Trtegu x Kxetu rgu Jiszs Kxnzmcpx, naokatrlr nimu mz zmrlz ngrdr kxmyalz murde namnc-zpwxamu.

Pol Krka'-ngrde Lr Filipae

3 Awi-zvz-ngrbo mz Gct rnge mz nzdcpxkr mz drtwrnge nimu. 4 X mzli kznikeng krka'-ngrne nimu amrlx, krka'-abrtz-zvzx. 5 Murde okatr-zvzamu ninge mz nzwz-lxblr-krgu mz Nrpakxmrlz, yzuo mzli kc kai tqrlxngiti-ngrnamu, krlzmle mzli ka. 6 X krlzti-angidrx kx Gct dekc tqayzutrpzle nztekqtr-krde nimu, x sa navz zvz nztekqtr-krde nimu nakrlzbzle mzli kx na-ayrkrpx-ngrdele, mzli kc nayzlu-mou-ngrm Mevalu Jiszs. 7 Nimu la tqyc zvz mz drtwrnge. X takitrde nzaoti-zvzkr drtwrnge lc nimu amrlx ngrmu. Murde nargu tutr-lxblrpe mz nzwzngr kxmrlz mzli ka tqmncpx-ngrmc mz presin, x mzli kc tqaxplrtr-ngrne Nrpakxmrlz mz nzalvztr-krnge. 8 Krlz Gct kx trpokiawxu mz nzrpi-krbo kx nzmrlzti-zlwz-krnge nimu vzpxm mz nivz lr Mevalu Jiszs.

9 X krka'-ngrne nimu, kx nivz lrmu naetunepx zvz, mz nzkrlz-angidr-krmu Gct x nzabrtzlvz-krmu da kxtubq. 10 X nakrlzamu nzrmcpxngr da kx brngz-esz'ngr, x nzmnc-krmu natubq x natr nakrlzbzle mzli kc Kraes nayzlu-mou-ngrmle. 11 X krka'-ngrne kx nztubq-krmu lc naetunepx zvz mz nzaxvctr-krbzmu mz Jiszs Kxnzmcpx, murde leplz naglqpxlr Gct.

Nzmnctr-ngrbz Mz Kraes

12 Mzlengeng x inwengeng, abrtztx-ngrne nzpi-krbo bamu kx kxmule-esz' nzatrkatilr ninge, a' krlc okatrle x axplrle nzwz-krnge mz Nrpakxmrlz. 13 Murde kxnzaclveng mz ma nyz King kc etu mrka Rom x kzdung kz leplz nzkrlzlr kx mncpxmc mz presin murde wztrpo mz Kraes. 14 Nzmncpx-krmc lc mz presin, apqtr-mopwzle nabz mzlegung kxnzkqlung. X mzli ka nelzdr br mz nzpipx-krdr Nrpakxmrlz, x trnzmwxlrpeung. 15 Kxmule-esz' kzdung nidr nzdobulvzlr x sc tzyapwxtipx-ngrdr Nrpakxmrlz mz drtwr kxmwa, a' kzdung nzryapwxpxng murde suti drtwrdr nzokatr-zpwxlr ninge, vzpxm mz nivz lrdr. 16 X nzkrlzlr kx Gct mcpxle ninge mz nzaxplr-krnge nzwzkr Nrpakxmrlz. 17 A' ncblo lc-kzng tzyapwxtipxlr Kraes, murde suti drtwrdr namyalzng mz nzamatqkr leplz nidr. X nzrpilr na-aetunepx-zlwzlr nztalvzokr nabznge mzli ka tqmncpx-ngrmc mz presin. 18 A' sa tqmrlz ye! Murde da kx myapxbz ngi nzvz-zvzkr nzryapwxtipxngr Kraes. Kxmule-esz' nzyapwxtipx mz nabz kxnzpokiangr o mz nabz angidr, a' nzryapwxtipxngr Kraes, dela tqabrtz-ngrne. X abrtz-zvz-ngrne. 19 Murde krlzx kx sa na-aovxiox mz nzkrka'-krmu ninge, x mz nzokatrkr Mqngr Jiszs Kxnzmcpx. 20 Da kx pqtx zlwz mz drtwrnge, x da kx obqtipxx, kx bzkq taox mz nzwztr-krbo mz Kraes. A' suti zvz drtwrnge kx nelznge bzkq twz-prlzm, myapxbz mzli ka. Murde na-alex da kx naglqpxngr Kraes, kxmule-esz' mz nzlu-krnge o mz nzbz-krnge. 21 Murde mz nzmnc-krnge mz nrlc ka, mncbo mz Kraes. A' nzmu nabzx, sa namnc-zvzpebo bade Heven. 22-23 Trkrlzwxu myx kxmrlz, nzlungr o nzbzngr. Mncx mz drtwr kxli. Nzmu namnc-zvzbo mz nrkrdrtq, krlzx nzwztr-zvz-krbo mz Kraes. A' suti drtwrnge nzrlaszpx-krnge nzlu-krnge mz nrkrdrtqnge lc, murde namnctrpebo mz Kraes. Murde nzmnctr-ngrbz bade ngi da kx myapx-esz'ngr. 24-25 A' krlzx kx sutibe drtwrmu ninge. Mz nzmu-krde lcde, krlz-kzx kx sa nalubex. X sa namnc-zvzbo bamu mz nzokatr-krnge nimu. Murde nzlxngiti-krmu Jiszs x nzabrtzlvz-krmu nide naetunepx. 26 X nayzlu-mopwc' mzli kc Mevalu Jiszs na-avzpx-ngrmle ninge mz presin, murde na-abrtzlvz-kzamu nzkrlz-krbo nimu.

Tu-amqngiamu Mz Nzotangr

27 Kxmule-esz' da kx prtz, a' da amrlx kx aleamu natakitrde Nrpa ngr Kraes. Murde kxmule-esz' vzmc mz nzmc-krnge nimu mz mzke', o mncmc rlru, a' naxlrtxpwo nrpa kx tu-amqngiamu mz drtwr kxesz', mz vea ngr Nrpakxmrlz. 28 Bzkq mwxlrtiamu ncblo kcng tqotaamu badr, murde Nrpakxmrlz aelwapx-ngrde kx Gct sa naodatile nidr, a' na-arlapxle nimu. 29 Gct rlr-ngrbzle bamu nzwztr-krbzmu mz Kraes murde lxngitiamu nide. X rlr-kz-ngrbzle nzetqtr-krbz drtqmu bade. 30 Murde mzli ka nzkxpungr kcpwz tqrmctiamu, dekc tqrmcti-zvzx.

2

Nzavzo-lzbqkr Kraes Kc Tqmyalz-esz'ngr

1-2 Batrpzmu nzelalz-krm drtwrnge, mz nzale-krmu da lcde seng. Drtwr naesz'ti murde Kraes sc tqapqtrpzle drtwrmu. X nivz lrmu na-apule nivz lr Kraes kc tqmrlztile nimu. X nzmnc-lxblr-krmu natr murde odutr-lxblramu badr Mqngrkxtr. X da kx napnz drtwrmu naesz', murde mrlzti-lzbqamu x tqyc mz drtwrmu kztemu. 3 Bzkq trkibramu mz nzrtrngz-krbzmu da kx na-aetu-lzbq-ngrnamu, a' na-avzo-lzbqamu, x na-aoti drtwrmu kx leplz namyaszpxpwzlr nimu. 4 Bzkq aoti txpwz drtwrmu nimu esz'-krmu, a' na-aoti kz drtwrmu da kx suti drtwr kztemung.

5 Nqmq nr nzao-krmu drtwrmu na-apule Mevalu Jiszs.

6 Kxmule-esz' Kraes esz'-krde nide Gct,

X apule Gct mz da amrlx x nzrsakrlrng ncdr,

A' trlolvz-amqngileu mz nzrsakrlr-krdr ncdr.

7 A' yrlqtxole kzdung da mz nzrsakrlr-krdr ncdr,

Murde navzom mz nzngini-krde kxnzawz-nrbalq,

X namika mz nzngini-krde ncblo.

8 X mz nzaelwapx-lzbq-krde apule ncblo, avzo-lzbq.

X vz-nqblq-zvzle me pnz drtwr Gct,

Kxmule-esz' nabz,

Mz nzrtqlvztrngr nide mz kros.

9 Mz nzmu-krde lcde,

Gct kabzle bade me matq esz'ngr Heven,

X aprcbzle bade drtq kx myaszlzle drtq amrlx.

10 Murde kxnzmncng Heven amrlx,

X kxnzmncng mz nrlc amrlx,

X kxnzbzpeng amrlx,

Na-atuong zpr mz nzangio-krdr Jiszs. ✡

11 X leplz amrlx naglqpxlr Gct Trtegu

Mz nzpipx-krdr kx, “Jiszs Kxnzmcpx nide Kxetu Lod.”

Na-aelwapx-ngrbzmu Lrpzki Angidr Mz Leplz Mz Nzkrlz-krbzlr Gct

12 Mzlengeng x inwengeng, mzli kc tqmnc-ngrbo bamu, vz-nqblq-zvzamu natqnge. A' mzli ka trmncpe-ngrpwc'u, namyapx-mopwz nzvz-nqblq-krmule. Doa kx esz' mz nimu na-ayrkrpxle nzwzngr kc tqyzuo Gct, mzli kc tqarlapx-ngrde nide mz nzamatq-krde Gct mz zmwxlr. 13 Murde Gct kc tqmncbz bamu, okatrle nimu murde nasuti drtwrmu nzvz-nqblqngr me pnz drtwrde x nakrlzamu nzrvz-nqblqngr.

14 Mz da amrlx kx rtrngztibzmu, bzkq drtwrmu lc x talwzamu. 15 Kxmule-esz' mncamu mz mzlir kxtrnzrlxngitiung x kxdrka'-ngrng, a' nabzmu natr x natubq mz nzngini-krmu doa neng Gct. Murde nqmq krmu na-aelwapx-ngrbzle badr lrpzki angidr mz nzkrlz-krbzlr Gct. 16 X nayapwxtibzmu nrpa ngr nzlungr badr. X dekc, sa na-abrtzlvz-ngrne nimu mzli kc nayzlu-mou-ngrm Kraes kalr. Murde nzwz-krmu lc sa na-aelwapx-ngrde kx drtqnge tretqne-nrbalqu mz nzwz-krnge.

17 Nzrlxngiti-krmu apule blz kc tqkabzmu mz Gct. X opxm kx ycpe pipz nzrnibqngr ninge. Kxmule-esz' nzpuliokr mepyr rnge na-ayrkrpxle blz krmu, a' drtwrnge sc tqelalz-ngrm nzprtr-krnge mz nzaetqkr drtq Kxnzmcpx x mz nzprtr-kz-krmu mz nzaetqkr drtqde. 18 X nimu kz drtwrmu naelalzm x naprtrpa'mu mz nzabrtz-krnge, kxmule-esz' nike prtzm bange. *

Nzatwzlrngr Timoti X Epafroditzs

19 Drtwrnge abrtrpo mz Kxetu Jiszs kx sa na-atwzlr-ngrbo Timoti bamu. Murde mz nzyzlu-krmle, drtwrnge na-apqtrple mz nzyapwxti-krmle nrpa ngrmu. 20 Trpnzngr ncblo mrka kx apule Timoti, kx yc zlwz mz drtwrde nimu. 21 A' opxm kx ncblo kc-kzng tqwzkrng badr nzaoti txpwz drtwrdr me pnz drtwrdr esz'-krdr, a' trnzaotiu drtwrdr nzwzkr Mevalu Jiszs. 22 Krlz-angidramu nzmrlzkr nqmq krde. Okatrle ninge mz nzryapwxtipxngr Nrpakxmrlz apule doa kxtopwz kx nzwzng ncdr trtede. 23 Pnzpe drtwrnge kx sa na-atwzlr-ngrbo nide bamu, mz nibr nzxlr-krnge nike naprtzm bange mrka. 24 Abrtrpo drtwrnge mz Kxetu rgu kx mzli trnaboiu x ninge kc tqvzpe-kzpc' mz nzoklati-krbo nimu.

25 Kxmule-esz', a' aotipe drtwrnge nzayzlu-kai-krbo Epafroditzs bamu. Nide mzlegu kx likr ncdr mz nzwzngr kxesz'. X xplrlvzkr rlilrgr nzyapwxtipxngr Nrpakxmrlz. Atwzlr-ngrmamu nide mzli kc mz nzokatr-krde ninge. 26 Sutitx zlwz drtwrde nzmc-krde nimu amrlx, x nabzde talvzo murde nzxlr-krmu nzyagox-krde. 27 Yagoxtx zlwz x ycpwz pipz nzbz-krde. A' ycpengr drtwr Gct, x trbzu. Tryc-ngru drtwr Gct nide esz'-krde, a' ninge kz. Katxpxbzle nzvzkr drtwrnge kx nzmu navz-ebir-ngrm bange, nzmu Epafroditzs nabzle. 28 Sutitx zlwz drtwrnge nzayzlu-krbole bamu, murde drtwrmu naelalzm mz nzmc-mou-krm nide, x nzvzkr drtwrnge sc tqyrkrpxpebz. 29 Abrtzlvzamu nide mz nzprtr-krbzle bamu, na-apule mzlemu mz nzabrtz-zlwzngr. X amatqamu ncblo amrlx kcng tzapulr nide. 30 Ycpwz pipz nzbz-krde mz nzwzkr Kraes. Trmwxlru nzrka-krbzle nzlu-krde mz nzayrkrpxngr nzokatrngr kx rblxbz bamu, murde mnc-rlrupwamu bange.

3

Nzmncngr Kx Tubq-esz'ngr

1 Mzlengeng x inwengeng, natq kx napi-rmnr-ngrbo bamu nide sele. Na-abrtzlvzamu nzaxvctr-lzbq-krbzmu mz Kxetu.

Suti drtwrnge nzpi-kr-mopwo nikeng yrpe-kaipo bamu mzli kc, murde ma tqvz-rbramu. 2 Aclvetio-angidramu leplz kcng tzapulr kuli kzpeto, tzaleng da kxtrka. Nzalvztr-ngrdr nimu kx suti drtwr Gct ncblo napakrng mz nzvz-nqblq-krde Nzesz'tikr Drtwr Kc Kai. 3 A' nzrpakrngr angidr mz Nzesz'tikr Gct Kc Ate delc tqtwzku mz nabzgu, nigu amrlx, a' trnztwzlru. Twzku nzrpakrngr angidr murde da kcng tq. Nzangio-krgu Gct vzpxm mz Mqngrde. Abrtz-ngrgu nzaxvctr-lzbq-krbzku mz Mevalu Jiszs. X trabrtrpwzkuu drtwrgu mz nzrpakrngr nrkrdrtq. 4 Kxmule-esz', a' krlz-kzx nzabrtr-krbo drtwrnge mz da kxnzmulr lcng. Nzmu namnc dq ncblo kx krlzle nzabrtr-krde drtwrde mz dalr nrkrdrtqde, myapxpwo! 5 Murde nzpakr nrkrdrtqnge mzli kc zbq rnge tqrtqmz-ngrde, mzli kc tzrmcngr mzke'. Ninge lr Israel, vzpxmc mz nqvi lr Benjamin. Ninge angidr mepyr ngr lr Jiu. X vz-nqblq-angidrx Loukxtr, da kc tzwailr Farzsi. 6 X mz drtwrnge nzmwatikr, sc tqatrkatipex leplz neng Kraes, murde mz drtwrnge nzesablqtilr Loukxtr. X mz nzvz-nqblq-krnge Lou sc Mosis tubq-esz'ngrx.

7 A' mzli ka, da kznikeng pix mzli kc mz nzaetu-lzbq-krnge, rtctxpe-ngrneleng murde namncpebo mz Kraes. 8 A' tr-rtctx-ngrwxu da lcng txpwz, a' rtctx-ngrne da amrlx kcng tqpqtitr drtwrnge mzli kc, murde natwzx da kznike pqtr zlwz mz drtwrnge mzli ka, krlcde nzkrlz-krnge Kxetu rnge, Mevalu Jiszs. Da amrlx kcng tqrtctx-ngrne nzapupemlr bange dcvi. X abrtzlvzx nzrtctx-krngeleng murde namnctr-lxblrkr mz Kraes, 9 x nanginipegr ncdr da kxesz'. Mz nzmu-krde lcde, nztubq-krnge trvzpxpuu mz nzvz-nqblq-krnge Loukxtr. A' vzpxm mz nzlxngiti-krnge Kraes. Gct kamle bange nztubqngr lc, mz nzbrtikr drtwrnge Kraes. 10 Suti drtwrnge kx nakrlzx nide x natwz-kzx zmatq kc tqtulz-mople nide mz nzbz-krde murde navz-nqblq-zvzx nide. Kxmule-esz' drtqnge etq x bzx, a' suti drtwrnge kx na-apu-zpwxx nide mz nzvz-nqblq-krnge me pnz drtwr Gct. 11 Murde krlzx kx sa na-atulz-kz-mople ninge mz nzbz-krnge.

Pol Yrnitr Mz Nzkrlz-krbzle Bz Ngr Nzesangr

12 Tr-rpipwc'u kx mncpex mrkc tqpnzm drtwr Gct bange. Trkrlzkapc' bz ngrde. A' sc tqabz-zvzx nzkrlz-krbole, murde dekc Mevalu Jiszs tqtwz-ngrde ninge. 13 Mzlengeng x inwengeng, krlzx kx trkrlzkapo bz kc mz nzapu-krnge Jiszs. A' da kx rtrngzti-zvzbo nide sele. Mrbrtr mz drtwrnge dalr mzli kc, x yrnitrx mz bz lc tqobqtipxx nakrlzbz. 14 Nzmnc-krnge mz nrlc apule nzesangr. X sa tqvo-zvzx mz nzayrkrpx-krnge nzesangr lc, murde natwzx da kxmrlz kx Gct nakabzle mz krkcng tqkqleleng, kx namncng badr Heven kalr murde nzaxvctr-lzbqbzng mz Mevalu Jiszs.

15 Nigu amrlx ngrgu kcng tzbrpeng mz nzmncngr kxtr, nalxngiti-kzku natqnge lcng. A' nzmu drtwr kzdu nimu kx tqblepxle, sa na-aelwapx-ngrbz Gct badr drtwr kxtubq. 16 Navz zvz nzvz-nqblq-krgu da angidr kc tqtwzpeku.

17 Mzli ka kx mzlengeng x inwengeng, navz-nqblqamu nqmq krngeng x nqmq kr leplz kcng tzmnc-nqblqlr nqmq krgr, nigr aposol. 18 Murde leplz kxnzkqlung, trnzlxngitilru nzbzo-krm Kraes mz kros. Ycmnetr-ngrbo nidr nzwrde kqlupe, x mzli ka pi-mopo bamu nqmq krdr mz nzyrningr.

19 Murde lrpzki lc tzvz-nqblqlr mailzle nidr mz Hxl, mz nzodati-alongr nidr. Trnzwztrpwzung mz Gct, a' nzvz-nqblqlr da kx suti drtwr nrkrdrtqdr. Nzrtrngzbzng da kx myangr drtq x nzglqpx-lzbq-ngrdr. Nzaoti txpwz drtwrdr dalr nrlc. 20 A' nigu, mrnyzgu ycpe Heven, x aenzliku Mevalu x Kxetu rgu Jiszs Kxnzmcpx, naprpxm mrlcde. 21 X mz nzyzlu-krmle lc, sa natekqtrpzle nrkrdrtqgu mz nrkrdrtq kxluli mz nzapu-krdr nrkrdrtqde, mz zmatq kcpwz tqaclve-ngrde doa x da amrlx mz nrlc.

4

Nzlc-apqbzkr Pol

1 Mz nzmu-krde lcde, tu-amqngitrpzmu mz Kxetu rgu, da kc tqwai nzpi-krbole bamu. Nimu kztengeng kx mrlzti-zlwzx. Mzli ka sutitx zlwz drtwrnge nzrmcngr nimu. Murde aelalz-zvzmamu drtwrnge x apuamu da kxmrlz kx sa natwzx mz nzokatr-krnge nimu mz nzrlxngiti-krmu.

2 X mzli ka napitxbo bamu, nimu Yuodia x Sidike, kx bzkq talwzamu. A' drtwrmu naesz'ti, mz nzapu-krmu ile-lzbq, mz nzaodukr Kxetu rgu. 3 Susugos, nim mrlx kztenge angidr. Rlxtibo bam, okatrpz olvz lcng nzling mz nzwztr-zvz-krbzlr mz Kraes. Murde olvz lcng wz-lxblrkr badr, mz nzlepx-krgr Nrpakxmrlz, x Klemen badr kzdung kz leplz. X krlzx kx drtqdr yclzm mz Buk r Nzlungr, mrkc tqyrongr Gct drtq leplz kcng namncng mz nzlungr kxboi.

4 Naelalz-zvz-ngrm drtwrmu Kxetu rgu. X napi-mopwc' kx, naelalz-ngrm drtwrmu.

5 Na-aenzli-zpwxamu leplz amrlx. Murde Kxetu rgu ycpe pipz nzvz-krmle. 6 Bzkq drtwrmu yclwz mz da, a' rlxtibzmu mz Gct mz nzkrka'ngr x awibzmu bade mz da amrlx. 7 Zbz nrwx x nzmnc-zpwxngr kc tryrplatitrpwzu nargu, sa navzom mz drtwrmu x nabzmu mz nzaxvctr-lzbq-krbzmu mz Mevalu Jiszs.

8 Mzlengeng x inwengeng, napitx-mopwc' kx na-aoti zvz drtwrmu da angidr, da kxmrlz, da kxtubq, da kxlqngi, da kxtr, da kxmyapx-esz'ngr, x da amrlx kx takitrde nzamrluengr x nzrglqpxngr. 9 Na-ale-zvzamu da kx alvztr-ngrne nimu mz natqngeng x mz nzmnc-krnge. X Gct kc tqrkam bagu nzmnc-zpwxngr, sa namncbz bamu.

Pol Awibz Mz Lr Filipae

10 Awi-zlwz-ngrbo mz Kxetu rgu, nzyc-moukr mz drtwrmu ninge mzli ka. Murde mzli boitxpe trpengr da kx aleamu mz nzokatr-krmu ninge. Trngiu murde traotiu drtwrmu ninge, a' trpnzngr mzli rde. 11 Trpi-ngrpwc'u da lc murde mnctxpxx mz da. Murde alvztr-lzbqpenge mz nzmnc-zpwxngr kxmule-esz' trpnzngr da, mz nzmnc-xgle-krnge Jiszs. 12 Kzdung mzli mncx mz mzli kx rblx ngr da, x kzdung mzli mnc-kzx mz mzli kx kqlu ngr da. A' alvztr-lzbqpenge mz nzmnc-zpwxngr mz da amrlx, kxmule-esz' mz nzmungr kx krlcngr nelz mz nzrngisc-krnge da, o nzmungr kx trnzkrlc-ngru mz nzngini-krnge nra-nzlu ngr leplz. 13 Krlzx nzalengr da amrlx mz nzvz-nqblq-krde me pnz drtwr Gct, mz nzokatrkr Jiszs Kxnzmcpx.

14 A' mrlzm bange nzokatr-krmu ninge mz mzli r nzkxpu-krngeng mzli ka. 15 Murde nimu lr Filipae krlz-angidramu kx okatr-zvzamu ninge. Mzli lc tqrkalz-ngrmc mz Provins nyzmu Masedonia mz nzyapwxtipx-krnge Nrpakxmrlz, dzbe lrmakxtr nyzmu txpwz kc tqokatrple ninge. 16 X mzli kc tqmncpe-ngrne mztea Tesalonika mz nzsutikr drtwrnge trau, tqatwzlr-zvz-ngrmamu trau, mz nzokatrngr ninge. 17 A' trsutiu drtwrnge nzrka-krmamu scnge da mzli ka. A' da kx sutibz drtwrnge bamu, kx Gct na-abrtzlvzle nimu mz nzrka-nrbalq-krmu. 18 Twzpex da amrlx kcng tqatwzlr-ngrmamu bange. X nzrngisc-krnge da myaszpxpele da kx takitrde nzmnc-krnge. Trpnzngr mou da kx suti drtwrnge, murde Epafroditzs kapemle bange da kcng tqokatr-ngrnamu ninge. Da lc tqapule blz kx mnrte mrlz zlwz, kx abrtzlvz Gct x elalz-ngrm drtwrde. 19 X Gct rnge sa nakabzle bamu da amrlx kx takitrde nzmnc-krmu, mz nzaxvctr-krbzmu mz Mevalu Jiszs, murde nide bcnyr kx myapx-esz'ngr. 20 Naglqpxku Trtegu Gct, tqvzpe tqvzpe. Eu, angida.

Natq Ngr Nzarlr-lzbqngr

21 Rpibo “Nimu la,” mz leplz kxnztrng ne Mevalu Jiszs amrlx mrla. X mzlegung kcng mrka nzrpi-kzpzlr bamu kx, “Nimu la.” 22 Leplz ne Gct amrlx kcng mrka nzrpi-kzpzlr kx, “Nimu la,” myapxbz leplz ngr ma nyz King kxetu kc mrka Rom.

23 Krka'-ngrne kx Kxetu rgu Jiszs Kxnzmcpx naokatrle nimu mz zmrlz ngrde kxmyalz.

Delape. Ninge Pol.

✡ : Aposol 16:6-40

✡ : Aposol 28:30-31

✡ 2:10 Asaea 45:23

* 2:18 2:17 Nzkqlu-krdr 15:1-12 ycmnetr-ngrde blz kx nzka-nrbalqngr, x mz nzka-krbzlrle, nzka-zvz-kzpz waen kc tzpulio-ngrdr mz drtc'. Nzrlxngitikr lr Filipae apule blz lc, x nzmu Pol nabz, mepyr ngrde na-apule waen lc.

Kolosia

1

2

3

4

Nzryr-krbz Pol Mz Lr Kolosia

Natq Ngr Nzaplxtqngr Mz Nzryr-krbz Pol Mz Lr Kolosia

Kxmule-esz' trkrlzkapzle Kolosia, a' Pol yrbzle letz lc mz dzbe lrmakxtr mz taon lcde, badr dzbe lrmakxtr mz taon kc Laodisea, mz provins kc Esia. Taon kc etu Efiszs yc kz mz provins lcde. Mzli ka mrlcde nzrpipebz kandre kc Trki. Yrle letz lc mz nzwrde kc kai tqmnc-ngrde mz presin mrkc Rom. ✡ Yrle mz mzlir yiz 60—62 AD mz nibr nzrmcngr mz Jiszs. Mzli lc yr-kzpzle letz mz Filimon, lr Efiszs, x lr Filipae. Letz lcng amrlx dzbede esz' kx nzyrng mz presin.

Pol yrbzle letz lc mz nzatubqti-krde kzdung nzalvztr-rbr-ngrng, kx nzrpilr kx na-ale-zvzlr da kxkqlu mz nzmnctr-zpwx-krbzlr mz Gct. X nzakaputr-zvzmlr zbq kxtrng, nzangio-zvzlr enjrl, x nzvz-nqblq-zvzlr Lou sc Mosis mz dakxnzng kx trtakitrdeu nzmungr. X mou nzrlrpx-lzbq-ngrbzlr mz nzpakrngr x mz nzaetqngr drtqdr murde mz drtwrdr ngi nzayrplapxngr kxtr. X suti drtwrdr nzrkrlzngr nzyrplapxngr kx yc-kapq. A' nzao-krdr drtwrdr lcng amrlx nzvz-rbrng.

Mrkcng Mz Letz Lc

Kraes myaszpx-zlwzle da amrlx kcng tqmatq mz drtwr lr Kolosia. [dckrlzde 1]

Kraes myalz-esz'ngr. [1:15-20]

Pol rpibzle badr kx bzkq nzesabrting mz nzalvztr-rbr-ngrng. [dckrlzde 2]

Da kcng tzmyapxbzng mz nzvz-nqblq-krdr Kraes. [3:1—4:6]

Pol ayrkrpxle letz lc mz natq ngr nzarlr-lzbqngr. [4:7-18]

1

1 Ninge Pol kc tqmcpx Gct mz nzngini-krnge aposol ne Jiszs Kxnzmcpx, nigr ncdr mzlegu Timoti.

2 Ryrbzkr bamu nimu leplz kxnztrng ne Kraes, kx nzmncng mztea Kolosia. Nimu mzlegrng murde vz zvz mz nzlxngiti-krmu nide.

X krka'-ngrgr kx Gct Trtegu naokatrle nimu mz zmrlz ngrde kxmyalz murde namnc-zpwxamu.

Nzkrka'ngr Mz Nzawingr

3 Awi-zvz-ngrbzkr nimu mz Gct Trte, mzli kznikeng krka'-ngrgr nimu. Murde Kxetu rgu Jiszs Kxnzmcpx nide mrlxde. 4 Awi-ngrbzkr nimu mz Gct murde nzxlr-krgr nzabrtr-krbzmu drtwrmu mz Mevalu Jiszs, x nzmrlzti-krmu leplz ne Gct amrlx. 5 Nzrlxngiti-krmu x nivz lrmu lcng nzvzpxmqng mz nzobqtipx-krmu da kcng tqaenzliamu, tzyrlq-bekang Heven. Da lcng tqxlr-zvzamu mzli kc tzpi-ayrnr-ngrbz bamu da angidr kc tqngi Nrpakxmrlz. 6 Nrpakxmrlz lc sc tqvz zvz nzrka-krbzle da kxmrlzting mz leplz x tresakiu nzetunepx-krde mz nrlc. Da kc tqwaibzle bamu, abzo mzli kc tqxlr-ayrnr-ngrnamule x tqkrlz-angidrpe-ngrnamu zmrlz kxmyalz kc tqka-nrbalq Gct. 7 Epafras kc tqalvztr-ngrde nimu mz zmrlz ngr Gct kxmyalz, nide kxnzawz-nrbalq ne Kraes mz nigr, kcng tqwz-lxblrbzkr badr, x mrlzti-zlwzkr nide. 8 X pimle bagr nivz kc tqkatrpz Mqngrkxtr mz nabzmu.

9 Mz nzmu-krde lcde, abzo mzli kc tqxlr-ngrgr nrpa ngrmu, sa tqdctipx zvz drtwrgr nimu mz nzkrka'-krgr kx Gct nakabzle bamu nzrkrlzngr kx vzpxm mz Mqngrkxtr, murde nakrlzamu nike tqsuti drtwr Gct. 10 Murde nzmnc-krmu natakitrde Kxetu rgu, mz da lcde seleng. Nartrngzbzmu da kx abrtz-ngrde mz da amrlx, x na-aelwapx-ngrnamu nzwzngr kxmrlz kxkqlu, x nzkrlz-krmu Gct naetunepx zvz. 11 X krka'-kz-ngrgr kx nzetukr zmatq ngr Gct na-axplr-zlwzle nzrlxngiti-krmu, kxmule-esz' da kx prtz, a' natu-amqngi-zvzamu mz nzabrtzngr. 12-14 X na-awibzmu mz Gct Trtegu murde vzmipxpemle nigu mz nzmnclz-krbzku mz zmatq ngr alwx kc tqakamrbr-ngrde da mz nabzgu, x vzmitrpele nigu mz nzmnclz-krbzku mz zmatq ngr Mrlxde Kxnzmrlzti mz nzngini-krde King rgu. X mz nzbzpe-krde nigu, Jiszs xpepxpele alwx rgung murde Gct naipqle nigu. X sc tqrtz-kzpz lrpzki r nztakitr-krgu nztwz-krgu da lcng tqmrlzting tzvzpxmqng mz nzaxvctr-krbzku bade. Murde alu-moule nigu mz nzapu-krgu lam kc tqtekatrle mz nyr pnrde.

Nzmyapx-esz'ngrkr Kraes

15 Jiszs Kxnzmcpx aelwapx-ngrbzle mz leplz nqmq kr Gct Trtede kc trnzmcung. X mz nzngini-krde Mrlx Gct, nide kx myapxbz mz doa x da amrlx kcng tzwzngr. 16 Mz nide, dekc Gct tqwz-ngrde doa x da amrlx Heven x mz nrlc ka, da kcng tqmcku mz mzku x da kcng trmckuu mz mzku, kx nzmncng mzlilxlr kxmule-esz' enjrl o drka'ng, kxnzetung, kxnzaclveng, x kxnzmatqng. Doa x da amrlx nzwzngr murde namwitr-lxblrpwz bade. 17 Doa x da amrlx nzwz-atengr, a' Jiszs mnc pnz kai, x da amrlx lolvz lxblr zmatq ngrde. 18 Lrmakxtr apule nrkrdrtq Kraes, x nide narde, murde nide nou nzlungr. X nzatulz-kaip nide mz nzbzngr, a' trpengr nzbz-krde. Murde Kraes namyapxbz mz doa x da amrlx. ✡ 19 Murde mz nzvz-nqblq-krde me pnz drtwr Gct, trpnzngr da kx namrbrpxm mz Mrlxde mz nzaotr-angidr-krde Trtede. 20 Vzdz-kzp mz drtwr Gct esz'-krde kx nayzlumimle doa x da amrlx mz nrlc atwrnrngr bade mz nzwzkr Mrlxde. Gct ao nrwx mz nzyrleo-krm mepyr ngr Mrlxde mz kros. X yzlumi-mople mz nide esz'-krde doa x da amrlx mrka mz nrlc ka x mrkc Heven. *

21 Mzli kc, mnc-rlrupwzmu mz Gct. X aelwapx-ngrnamu kx pxtxpx-ngrnamu nide mz nzale-krmu da kxtrka x nzaongr drtwr kxtrka. 22 A' mzli ka mz nzbzo-krm nrkrdrtq Kraes lc mz kros, Gct yzlumipemle nimu bade, murde nanginimu leplz kxnztrng, kxnztubqng, kx nabzdr lq mz nzobq-krde. 23 Da lcng nangidati nzmu navz zvz nzabrtr-krbzmu drtwrmu mz Nrpakxmrlz, x tu-amqngiamu, bzkq nelzmu bao mz nzobqtipx-krmu da kc tqpi Gct mz Nrpakxmrlz. X wztrpo mz nzyapwxtipx-krnge Nrpakxmrlz lc mz mztea amrlx.

Nzwz-nrbalqtr-krbz Pol Mz Leplz Neng Kraes

24 Kxmule-esz' mncx mz presin, a' abrtztx-ngrne nzetqtr-krbz drtqnge. Murde drtqnge naetq kz mz nzkxpu-krngeng da kc tqwai Kraes, mz nzokatr-krnge nrkrdrtqde kc tqngi leplz nedeng. 25 Gct mcpxle ninge mz nzwz-nrbalqtr-krbo mz leplz ne Kraes, murde naokatrx nimu mz nzyapwxtipx-zpwx-krnge Nrpa ngr Kraes. 26 Nrpa lc ngi dakxyc-kapq pnz. Trpipwzleu mz nrpr ngr leplz lcng kqlu mz yiz kang kqlu, a' mzli ka aelwapxpe-ngrbzleng mz leplz kxnztr nedeng. 27 Dakxyc-kapq pnz lc tqaelwapx-kz-ngrpz Gct mz leplz nedeng kxtrngiulrJiu. Da zpwx lc tqmyapx nide sele. Kraes tqmncpx-ngrmle bamu murde naobqtipx-ngrnamu nzprtr-kz-krmu mz nzmyalz-krde. 28 Mz nzmu-krde lcde, pipxbzkr Kraes mz leplz amrlx. X mz nzyrplapx-zpwxngr, rngidrtr-ngrbzkr leplz amrlx x alvztr-ngrgr nide, murde leplz amrlx kcng tqvzmimgr mz Gct nabrpeng mz nzmnc-krdr mz Kraes. 29 Delc nabztq tqtu-ngrmle bange mz nzale-krnge nzwzngr lc, mz nzmnc-xgle-krnge mz zmatq kx xplr kx katrp Kraes mz nabznge, a' trngiu nzxplr-krnge esz'-krnge.

2

1 Suti drtwrnge nakrlzamu kx wz-katox mz nzokatr-zvz-krnge nimu lr Kolosia, lr Laodisea, x kzdu-kzng leplz kxkqlu kcng tr-rmcti-lzbqkru badr. 2 Suti zlwz drtwrnge kx mz nzaxvctr-lxblr-krmu mz nivz, nabzmu napq x nakrlz-angidramu da amrlx kx vzpxm mz dakxyc-kapq pnz kx aelwapxpengr Gct, krlcde Kxnzmcpx. 3 Yrlqbz Gct mz Kraes esz'-krde nzyrplapx-zlwz-krde x nzrkrlz-zlwz-krde.

4 Da lc napibo bamu murde ma tzesabrtilr nimu mz da kx nzaoti drtwrdr kx vz-rbr, kxmule-esz' mz nzxlr-krbzmuleng opxm kx ngi da angidr. 5 Murde kxmule-esz' trmncpwc'u bamu mz nrkrdrtq, a' ninge kc tqmncbo bamu mz drtwrnge. X drtwrnge elalzm mz nzxlr-krnge kx tu-amqngi-lxblramu mz nzlxngiti-krmu Kraes.

Nzlungr Angidr Mz Nzaxvctr-lzbq-ngrbz Mz Kraes

6 Mz nzmu-krde lcde, navz zvz nzmnctr-krbzmu mz Mevalu Jiszs, murde abrtrpebzmu drtwrmu bade nzngini-krde Kxetu rmu. 7 Nabzmu namqngitrpz bade, na-apule nounc kc dzbrde tqvzo mz drtc'. X nzmnc-krmu naxplr na-apule ma kc tzwzti, tqngi noude Jiszs. Tu-amqngi-zvzamu mz nzrlxngiti-krmu nrpa kc tzalvztr-ngrmu. X bzkq esaki nzawi-zvz-krbzmu mz Gct.

8 Aclvetio-angidramu, murde leplz ma tqpe-amqngilr nimu mz nzalvztrngr kx trokatrleu leplz x avz-rbrle nidr. Nzalvztrngr kxnzmulr lcng nzaprcbz mz leplz, x vzpxm mz drka' kcng tzaclvelr nrlc ka, a' trnzvzpxpuung mz Kraes. 9 Murde trpnzngr da kx mrbrpxm mz nrkrdrtq Kraes mz nzaotr-angidr-krde Gct. 10 X mz nzaxvctr-lzbq-krbzmu mz Kraes, trpnzngr da kx mrbrpxm mz nzlu-krmu angidr. Murde sc tqaclvele zmatqng x kxnzetung amrlx.

11 Mz nzaxvctr-lzbq-krbzmu mz Kraes, zmatq ngr alwx trlolvzpeleu nimu. Murde sc tqrkatx Kraes zmatq lc mz nzrpakr-krde nabzmu. A' trngiu nzrpakrngr ncblo kc tzale lr Jiu, a' ngi dalr nabz kc tqwzngr Kraes mz zmatq ngrde. 12 Mzli kc tqwrkxtr-ngrnamu, nzyrtzmqmimu Kraes, x nzatumilz-kzpamu Kraes, murde brti drtwrmu zmatq ngr Gct kc tqatulzle Kraes mz nzbz-krde. 13 Mzli lcde mnclzbzmu mz zmatq ngr alwx x mqngrmu bz. A' mzli ka Gct kapebzle nzlungr kxmrna bamu mz Kraes, x ipqpele nimu mz alwx ngrmung amrlx, da kc tqwaibzle mz kxnzrlxngiting amrlx. 14 Murde taoku mz lou scdeng mzli kc, x yrole nike alekung. Lou scdr lr Jiu, nzrpilr kx alwx lcng naxpe-mopwzku bade. A' mzli ka mz nzbzkr Jiszs, Gct katxpxle lou amrlx kcng tzpelr nigu, apule kx tqlvztrle alwx ngrgung mz kros. 15 X mz kros lcde Kraes aovxiole kxnzmncng mzlilxlr kxnztrkang, x katxpxbzle zmatq ngr drka' lcng amrlx. X amyatibzle drtqdr mz mz leplz amrlx.

16 Mz nzmu-krde lcde, bzkq rlr-ngrbzmu mz ncblo nzpi-krbzlr bamu da kx nangqnamu x namnqamu x kxnamu nzakaputr-krmamu zbq kxtr, zbq ngr temz kxpo x Sabat kx ngi zbq kxnzamati. 17 Nqmq kxnzmulr lcng ngi txpwz zmyo ngr Kxnzmcpx x da kxmrlzting kcng natwzmle. Murde nzaelwapx-ngrdr kxpipz da kx na-aelwapx-zpwx-ngrde mzli kc navz-ngrmle. A' mzli ka sc tqvzpem, x mz nzaxvctr-krbzmu bade trpengr nzvz-nqblq-krmu nqmq lcng mzli kc. 18 Bzkq lalztqbzmu mz leplz kx nzrpilr nzmyalzng murde nzrmwible-krdr. Nzrpilr nartulrtr-ngrbzlr bamu nz-avzo-lzbq-krmu x nzangio-kz-krmu enjrl, da kc tzwailr. A' nzamatq-lzbqng, x nzvz-rbrng murde nzvz-nqblq-txpwzlr nzao-krdr drtwrdr kxtrka. 19 Leplz kxnzmulr lcng trnzmnclzpwzung mz zmatq ngr Kraes, mz nzngini-krde nar nrkrdrtq, kc tqngi leplz nedeng. X nrkrdrtq sc tqmnc-xglele nide murde naokatr-lzbqku x nrkrdrtqde naxplr. X Gct dekc tqaetunepxle nrkrdrtq lc.

Nzbzngr X Nzlungr Mz Kraes

20-22 Axvctr-lzbqamu mz nzbzkr Kraes murde ma tqmnc-nqblqamu nqmq ngr drtwr lr nrlc ka. ?A' nike tqvz-nqblqbe-ngrnamu natqdrng x nzalvztr-krdrng? Murde nzrpilr kx, “Bzkq maleamu.” “Bzkq ngqamu.” “Bzkq bxtramu.” A' lou lcng amrlx nzycmnetr-ngrdr da kcng nayrkrpxng. 23 Mz drtwr leplz lou lcng nzrkabzlr badr nzyrplapxngr. X nzlolvzo-lzbqng mz nzvz-nqblq-krdr lou lcng kx nzrtulrtr-ngrbzng badr nzaetqtingr nrkrdrtqdr. Kxmule-esz' mrlz mz nzobq-krdr, a' trnzokatrlru nidr mz nzyrlqpx-lzbq-krdr mz alwx kcng tqmrlzbz badr.

3

1 Na-aoti drtwrmu dalr Heven, mrkc tqmatq-esz'ngr tqwxbungr Kraes mz nrlar Gct kxrtc, ✡ murde nzaxvctrpebzmu mz Kraes mz nzatulz-mou-krm Gct nide mz nzbzngr. 2 Na-aoti-zvzpwz drtwrmu dalr Heven, a' bzkq aoti drtwrmu dalr nrlc ka. 3 Murde apuamu kxnzbzpeng mz nzaxvctr-krbzmu mz nzbzkr Kraes. X sc tqaovxiopele zmatq ngr alwx. Mz nzmu-krde lcde, nzlu-krmu angidr trnzaelwapxkangr. A' sc tqyc-kapqtrbepz mz Kraes kc tzmncng ncdr Gct. 4 Kraes nide nou nzlu-krmu lc angidr. X mzli kc nayzlu-ngrmle, da kx yc-kapq naopx. X sa na-aelwapx-ngrde zmatq ngrde mz nrlc tulvzo. X na-aelwapx-kz-ngrde kx nimu leplz nedeng.

Nzlungr Mzli Kc X Nzlungr Mzli Ka

5 Mz nzmu-krde lcde, bzkq aoti drtwrmu nqmq ngr alwx kcng tzvz-nqblqlr mrka mz nrlc. A' yrlqpx-lzbqamu mz nzrmwimingr leplz kx trngiu krnalzmu, nzalengr da kx myangr drtqmu, x nzaongr drtwrmu x nzsutikr drtwrmu kxtrka. X bzkq prlvz mzpu da, murde mz nzprlvzkr mzpu da, angioamu da myaszpxle Gct, kc tqtakitxtrpwzle nzangiongr nide. 6 X sa na-ayrplapxle leplz amrlx kcng tzalelr da kxnzmulr lcng. 7 Mzli lcng tqvztxpe, mnc-nqblqamu alwx lcng, x alwx lcng tqtrka tzmailzlr nimu.

8 A' mzli ka da kx bzkq rtrngztipebzmu nidr seleng: zngya, nzotangr, x nzaetqngr drtq. Bzkq rpibqtiamu x bzkq natq kxtrka vzpxm mz naomu. 9 Bzkq pokiapebzmu mz leplz, murde sc tqyrlqtxopeamu alwx lcng, 10 x tekqtr-alzupeamu mz nzlungr kxmrna. X mz nzlungr lc tqmrna ablepxngr Gct nimu murde nqmq nr nabzmu na-apule nide x nakrlz-angidramu nide. 11 Mz nzlungr lc tqmrna, tqwzngr Gct, trakipxleu leplz kxtrngiulrJiu x lr Jiu, x ncblo kcng trnzpakru x krkcng tzpakrng, lr mrkzbleng, leplz ngr nqvi kzbleng, kxnzawz-nrbalqng x kxtrnzawz-nrbalqung. Leplz lcng trnzblepxung amrlx ngrdr, murde Kraes esz'-krde myaszlzle nidr amrlx x mncpxm mz krkcng amrlx tzbrti drtwrdr nide. Mz nzmu-krde lcde, leplz amrlx nzrsakrlrng mz nzobq-krde.

12 Nimu leplz kxnztrng ne Gct kx mcpxpeleng x mrlzti-zlwzle nimu. Nayc mz drtwrmu leplz. X namncamu mz nzokatrngr, nzavzo-lzbqngr, nzmnc-nrwxngr x nzaenzli-zpwxngr. 13 Drtwrmu bzkq ngya ani, a' ipq-lzbqamu. Nzmu kzdq nimu kx aetqtibzle drtq kztede, naipq-lzbqng da kc tqwai Kxetu rgu nzipq-krde nigu. 14 X da kx myapxbz mz da lcng, namncamu mz nivz lrde kc tqlolvztr-lxblrle da lcng amrlx mz nzesz'tingr. 15 Nzmnc-zpwxngr kc tqkabz Kraes bamu, na-aclvele nabzmu. Murde Gct mcpxpele nimu mz nzmnctr-lxblr-krnamu mz nrwx mz nzngini-krmu dzbede kxesz'. X na-awi-zlwz-ngrbzmu bade. 16 Natq Kraes nangi da kx ayrnrngr zvz mz nabzmu, mz nzalvztr-lzbq-krmu x nzlc-apqbz-lzbq-krmu, mz nzyrplapxngr kx kabz Gct, x mz nzawi-krbzmu bade mz nzngr-krmung him, Sam x nabz kxnztrng. 17 Da amrlx kcng tqaleamu x tqpiamu, nartrngztibzmu mz nzngini-krmu leplz neng Kxetu rgu Jiszs. X na-awi-ngrbzmu mz Trtegu Gct da kxmrlzting amrlx kcng tzvzpxmqng mz nzaxvctr-krbzmu bade.

Nzyokaetipxngr Nzlungr Kxmrna

18 Nimu olvz kx nzyrlzng, namnclzbzmu mz ncblo ngrmung mz nzngini-krmu olvz kx nzlxngitilr Jiszs. 19 Nimu ncblo kx nzyrlzng namrlzti-zvzamu olvz nalzmung. Namnc-nrwx-zvzamu x bzkq ngyati drtwrmu x tabramu nidr. 20 Nimu doa, vz-nqblq-zvzbzmu natq trtemu x lxemu, murde da kx abrtz-zlwzngr Gct delc. 21 Nimu trteng x lxeng doa, bzkq xplrbqtiamu doa nemung, murde nabzdr ma tqbao mz nzmnc-krnamu badr. 22 Nimu kxnzawz-nrbalqng navz-nqblq-zvzamu natq kxnzetu rmung mz da amrlx. A' bzkq ale-txpwzmu mzli kc tzmnc-ngrbzlr, murde narpibzlr kx wz-angidramu. A' nawztr-zvzbzmu badr da kc tqwaibzmu mz Kxetu rgu Jiszs. 23 Nzwz-nrbalqngr kcng nartrngzibzmu navzdz-angidrm mz nabzmu, x nzwz-krmu na-apule kx wztrpzmu mz Kxetu rgu, a' trngiu mz ncblo. 24 Murde krlzpeamu kx Jiszs sa nakabzle bamu da kcng tqyrlq-bekale mz nzka-krbzle mz leplz nedeng. Kraes nide angidr Kxetu kc tqwztrpzmu bade. 25 X Gct sa na-ayrplapxle leplz amrlx kcng tzalelr da kxtrka. Murde trkxneu mz drtqde kx leplz nzngini-krdr kxnzetung o ncblo txneng, a' nzayzlu-krbzle da badr vz-nqblq-zvzle da kx nzrtrngztibzlrng.

4

1 Nimu kxnzetung, mz nzmailz-krmu leplz, kabzmu nike mrlz x tubq mz kxnzawz-nrbalq nemung. Murde mnclz-kzpzmu mz kzdq Kxetu. Nide kc tqmnc Heven x tqobq-ngalelvzle nimu.

Nzalvztrngr

2 Nakrka'-zvzbzmu mz Gct, x mzpu nabr-zvzpwz mz nzkrka'-krmu x na-awibzmu bade. 3 X krka'-kz-ngrbzmu nigr mz Gct, murde nakamle bagr mzli r nzpipx-krgr nrpa kx Kraes na-arlapx-kzle kxtrngiulrJiu, murde tqmncpx-ngrmc mz presin, mz nzyapwxtipx-krnge nrpa lc tqyc-kapq pnz. 4 Krka'-ngrnamu ninge, murde natq ngr nzyokaetipx-krnge nrpa lc naopxng, mz nzvz-nqblq-krde me pnz drtwr Gct.

5 Narmu nayrplapx mz nzmnc-krmu badr leplz kxtrnzlxngitikalr Kraes, murde nakrlzamu mzli kxmrlz nzpipx-krbzmu Nrpakxmrlz badr. 6 X mz nzryapwx-krbzmu lc badr, narpi-zvzamu natq kxmrlz mz nzxlrngr x otrngr drtwr. X na-ayzlu-ngrbzmu natqdr mz natq kxtubq.

Natq Ngr Nzarlr-lzbqngr

7 Nrpa rnge sa napi-krlzpwz mzlegu Tikikzs kc tqmrlzti-zlwzx. Wz angidr mz nzwztr-lxblr-krgr ncdr mz nzwztr-krbzkr mz Jiszs. 8 Atwzlr-ngrbole bamu, murde nayapwxtibzle bamu kxmu nzmnc-krgr x na-apqtrpzle nabzmu. 9 X atwzlr-kz-ngrbo lr mrnyzmu Onesimzs navz-kzpzng ncdr. Nide mzlegu kx mrlzti-zlwz-kzkr x wz angidr. Mrlx lcng nzling, sa napi-krlzpwzlr da amrlx kcng tqprtzting mrka.

10 Aristakzs kc tqmnckr ncdr mz presin x Mak kc tqngi kave kr Banabas, nzrpibzlr bamu kx, “Nimu la.” Mak lc tqyrpe-kaipo bamu kx nzmu kx tqkrlzbzle nimu elalvzamu nide. 11 X Josua kc tqngi kz drtqde Jastzs, rpi-kzpzle bamu kx, “Nimu la.” Mz ncblo kcng tqwzkr badr mrka mz nzaesotr-krbzlr leplz mz Gct mz nzngini-krde King rdr, Aristakzs, Mak, x Josua, kx nzngini-txpwzdr lr Jiu, x nzapqtr-zlwzmlr drtwrnge.

12 Epafras rpi-kzpzle bamu kx, “Nimu la.” Ni-kzde doa lr Kolosia kx wztrpz mz Jiszs Kxnzmcpx. X nabzde pq mz nzkrka'-zvz-krde, nimu kx natu-amqngiamu mz nzvz-nqblq-krmu me pnz drtwr Gct, murde nzmnc-krmu mz Kraes nabr x na-abrtr-zvzbzmu drtwrmu bade. 13 Mc-angidrx mz mzke' nzwz-kato-krde mz nzkrka'ngr mz nzokatr-krde nimu lr Kolosia, lr Laodisea, x lr Haerapolis. 14 Dckta Luk kc tqmrlzti-zlwzkr, nidr ncdr Demas nzrpi-kzpzlr kx, “Nimu la.”

15 Pibzmu mz mzlegung kcng tzmncng Laodisea x olvz kc tqngi drtqde Nimfz ncdr leplz ne Kraes kcng tzyrlwr-lxblr-zvzng ma nyzde, kx rpibzkr badr kx, “Nimu la.” 16 Mz nibr nzrlwx-krmu letz lc, atwzlr-kz-ngrbzmu mz mzlegung kcng Laodisea mz nzrlwx-kz-krdrle. X krkc tqyrbo badr na-atwzlr-alzu-ngrpwzlr bamu murde narlwx-kzamu. *

17 X napibzmu mz Akipzs kx pibo bade kx, “Atutr zpwx nzwzngr kc tzkabz bam mz nzwztr-krbzme mz Kxetu.”

18 Yr-angidrx mz mqnge, “Ninge Pol rpibo bamu kx, ‘Nimu la.’ ” Bzkq mrbrtr mz drtwrmu nzkrka'-krmu ninge mz nzmnc-krnge mz presin mrka Rom. Krka'-ngrne kx zmrlz ngr Gct kxmyalz naycbz bamu.

Delape. Ninge Pol.

✡ : Aposol 28:30-31

✡ 1:18 Aposol 26:23; Rom 8:29; 1 Korint 15:20; Hibru 1:6

* 1:20 A' sa na-ayrplapxle drka' x kxtrnzrlxngitiung amrlx.

✡ 3:1 Sam 110:1

* 4:16 Mwx nangi nzryr-krbz Pol mr lr Efiszs.

1 Tesalonika

1

2

3

4

5

Nzryr-krbz Pol Kx Ayrnrngr Mz Lr Tesalonika

Natq Ngr Nzaplxtqngr Mz Nzryr-krbz Pol Kx Ayrnrngr Mz Lr Tesalonika

Letz lc yrbz aposol Pol mz dzbe lrmakxtr kcng taon kxetu Tesalonika mz provins kc Masedonia. Mzbq ka Masedonia nzrpipebz kandre kc Gris. Oklatile nidr mz nzvzpx-krde krali x yapwxtipxbzle Nrpakxmrlz badr. KxtrngiulrJiu kxnzkqlung x kzdung lr Jiu nzlxngitilr Jiszs mzli lc. ✡ A' kzdung lr Jiu kxtrnzrlxngitiung nzngyati drtwrdr nide x nzbatrpzlr kzdq nzotablrngr kxetu. Delc kxnzrlxngiting tzatwzlrpx-ngrdr Pol badr Timoti x Saelas mz taon kc Berea. Zbz Pol atwzlr-mopwzle Timoti x Saelas mz nzalvztr-krdr lr Tesalonika. Mz nibr kzdung mzli, Pol yrle letz lc mz nzayzlu-krbzle kzdung da kx rlwa-ngrbz Timoti bade.

Yrle letz lc mz mzlir yiz 50—51 AD mz nibr nzrmcngr mz Jiszs, mzli kc tqmnc-ngrde Korint. Mwx krlc buk ayrnrngr kx nzyr mz Nzryrngrkxtr Kc Ate.

Mrkcng Mz Letz Lc

Pol abrtzlvzle nqmq kr lr Tesalonika. [dckrlzde 1]

Pol ayzlubzle natq kxnzpibqti-ngrdr nqmq krde. [2:1-16]

Nike troklati-mou-ngrdeu nidr x nike tqatwzlr-ngrbzle Timoti badr. [2:17—3:13]

Kxnamu nzmnc-zpwx-krdr badr Gct x kztedrng. [4:1-12]

Pol ayzlubzle natqdr mz kxnzrlxngiting kcng tzbzpeng x mzli kc nayzlu-mou-ngrm Jiszs. [4:13—5:11]

Alvztr-kzle nidr kxnamu nzmnc-zpwx-lxblr-krdr. [5:12-28]

1

1 Ninge Pol, nigr ncdr Saelas x Timoti. Ryrbzkr bamu, nimu leplz neng Gct Trte x Kxetu rgu Jiszs Kxnzmcpx, kcng tzmncng taon Tesalonika.

Krka'-ngrgr kx Gct naokatrle nimu mz zmrlz ngrde kxmyalz x namnc-zpwxamu.

Nqmq Kr Lr Tesalonika

2-3 Mzli kx krka'-ngrbzkr mz Trtegu Gct, awi-zvz-ngrbzkr bade nimu amrlx. Murde aelwapx-ngrnamu nzrlxngiti-krmu mz nzwztr-krbzmu bade. X aelwapx-ngrnamu nivz lrmu mz nzokatr-krmu leplz. X aelwapx-kz-ngrnamu nzobqtipx-krmu nzyzlu-krm Kxetu rgu Jiszs Kxnzmcpx. Mz nztu-amqngi-zvz-krmu mz mzli r nzatrkatingr.

4 Gct mrlztile nimu. X krlzkr kx mcpxle nimu mz nzngini-krmu leplz nedeng. 5 Murde mzli kc lemgr bamu Nrpa ngr Jiszs Kxnzmcpx, trpi-txpwzkru mz natq. A' aelwapx-kz-ngrgr mz zmatq, mz nzokatrkr Mqngrkxtr, x mz nzrlxngiti-angidrngr. X krlz-kzamu kx aelwapx-ngrgr Nrpakxmrlz lc mz nzmnc-krgr, mzli kc tqmnc-ngrbzkr bamu. Da kcng amrlx tqalebzkr bamu, ngi dalr nzokatrngr nimu. 6 X nigr badr Kxetu kx ngibz lrpzki bamu kx navz-nqblqamu. Kxmule-esz' sc tzatrkatimu, a' sc tqlxngitiamu Nrpakxmrlz mz nzabrtzngr kx vzpxm mz Mqngrkxtr. 7 Mz nzmu-krde lcde, nanginibzmu lrpzki mz leplz neng Kraes mz provins kcng Masedonia x Akaia. 8 Murde nzaetunepx-krmu Nrpa ngr Kxetu Jiszs Kxnzmcpx trngi-txpwzu Masedonia x Akaia, a' nrpa ngr nzrlxngiti-krmu nzkrlzpe mrlcng kqlu. Dekc, trpnzngr da kx napitr-mopwzkr mz nzrlxngiti-krmu. 9 Lr mztea lcng tzyapwxtipelr nzmrlzkr nqmq krmu mz nzabrtzlvz-krmu nigr. Se tzyapwxtine nzesakikr nzangio-krmu mqngr drka' kxnzlz, kx trpnzngr nzlu-krdr. X tekqtrpeamu nqmq krmu mz nzwztr-nrbalq-krbzmu mz Yawe Gct angidr kc tqlu alo. 10 X aenzliamu nzvzo-krm Mrlxde Heven, kc tqatulzmle mz nzbz-krde. Krlc Jiszs kc tqarlapxbzle nigu mz zngya ngr drtwr Gct kc navzm mzli kc napipxngr neke tubq x neke vz-rbr.

2

Nzwzkr Pol Tesalonika

1 Mzlegrng x inwegrng, krlzpeamu kx nzvz-krbzkr bamu ngi da kx nrade ycbz. 2 Mzli kc trvzka-ngrpgr bamu, drtqgr etqtx x nzamyatibz mztea Filipae. Nzmusr-krdr lc nigr krlzamu. Kxmule-esz' nzxplrmimlr bagr nzrpwa'-krdr nzwz-krgr, a' Gct rgr abrmle nelzgr mz nzpipx-krbzkr Nrpakxmrlz bamu. 3 Dekc, tqkrlz-ngrnamu kx nzrpipx-krgr Nrpakxmrlz trvzpxpuu mz drtwr ngr nzpokiangr, drtwr kxtrka, x mz drtwr ngr nzesabrtingr. 4 A' pipxkr murde Gct kc tqabzpx-kaile nigr x aprc-atemle nzwzngr lc bagr. Trsutiu drtwrgr leplz nzabrtzlvz-krdr nigr, a' sutitx drtwrgr Gct kc tqobqplxle nabzgr nzabrtzlvz-krde nigr. 5 X krlz-zpwxamu kx trtamitikru nimu mz nzycmne-krgr x tresabrtikru nimu mz nztwz-krgr trau scmu. Krlz Gct kx da lc da zpwx. 6 X trsutiu drtwrgr kx naglqlzamu nigr o naglqlz kzdung kz leplz nigr. Kxmule-esz' nigr aposol neng Kraes, x takitrde nzokatr-krmu nigr x nzamatq-krmu nigr, a' trwaipwzkru lc bamu. 7 A' mzli kc tqmnc-ngrgu, mnc-nrwxbzkr apubzkr bamu lxe doa, kc tqaclvele itoto nede. 8 Abrtzlvz-ngrgr nzrpipx-ngrbz bamu Nrpa ngr Gct murde aodukr nimu. X abrtz-kzkr nzka-lzbq-krbzkr bamu murde pqtr zlwz mz drtwrgr nimu. 9 Mzlegrng x inwegrng, krlzx kx sc tqdcpxbe mz drtwrmu kxmu nzwz-kato-krgr. Mzli lc tqyapwxtipx-ngrbzkr Nrpakxmrlz bamu, wzkr mz nrlckxbq x ngrlx mz nzatatr-krmgr trau, murde ma tqaetunepxkr nzwz-krmu.

10 Mzli kc tqmnc-ngrgu, krlz-zpwxamu kx nzmnc-krgr tr x tubq, x trpnzngr da kx trkatr elr. X krlz Gct kx krlc da angidr. 11 Krlz-kzamu kx apusr-ngrgr nimu doa negrng. 12 Axplrkr nimu, apqtrpzkr drtwrmu, x pibzkr bamu kx nzmnc-krmu natubq, murde natakitrde Gct kc tqkqlele nimu mz nzmnclz-krbzmu bade x mz nzprtr-krmu mz nzmyalz-krde.

13 X awi-zvzbzkr mz Gct. Murde mzli kc lemgr bamu Nrpa ngr Kraes, xlramu x lxngitiamu. X lxngiti-kzamu kx nrpa lc tqngi natq Gct angidr, trngiu natq ncblo. X me tutr-ngrde lape! X natq Gct lc tqatutrle nzwz-krde mz nabzmu, nimu kcng tzbrtipe drtwrmu Jiszs. 14 Mzlegrng x inwegrng, prtramu mz nzatrkatingr kcpwz tzprtrng lr Jiu kcng tzlxngitilr Mevalu Jiszs, tzmncng mz Judiz Provins. Murde lr mrnyzdr nzatrkatilr nidr, da kc tzwaisr-ngrdr lr mrnyzmu nzatrkati-krdr nimu. 15 Lr Jiu lcng, melrmqdrng nznibq-kailr profet. X mz nibrdr, trtedrng nznibq-kzlr Kxetu rgu Jiszs Kxnzmcpx. X mzli ka, sc tzmaszlrpe-kz-ngrdr nigr. Gct trabrtzlvzleu lr Jiu lcng, murde nzpxtxpx-ngrdr leplz amrlx, 16 mz nzrpwa'-krmlr bagr nzle-krbzkr nrpa ngr nzarlapxngr mz kxtrngiulrJiu. Mz nzmu-krde lcde, tzrtxlvzlz-zvzpelr alwx ngrdr. A' mzli ka zngya ngr drtwr Gct ycpe pipz nzkrlz-krbzle nidr.

Suti Drtwr Pol Naoklati-mouleng

17 Mzlegrng x inwegrng, mzli kc tqmnctitxtrpemgr mzli mrbcnepwz mz nrkrdrtq, sutitx zlwz drtwrgr nzoklati-kr-mopwzkr nimu, a' sc tqrblxm bagr. Kxmule-esz', a' krlzku kx mz drtwrgr nigu kc tqmncku. 18 Sutitx zlwz drtwrgr nzyzlu-krbzkr bamu. X ninge, Pol, abz-ngrnele nzwrde kqlupe, a' Setzn tqrpwa'-ngrde nzvz-krbzkr. 19 Suti drtwrgr nzoklati-mou-krmgr nimu murde obqtipxkr nzmc-krgr nztu-amqngi-krmu mz nzrlxngitingr. Mz nzmu-krde lcde, sa nanginimu kx nabatrpzle nzaelalz-krm drtwrgr! X sa na-apuamu da kxmrlz kx natwzkr mz nzwz-krgr. X sa naglqpx-lzbq-ngrgr nimu mzli kc natu-lxblr-ngrbzku mz mz Jiszs Kxnzmcpx mzli kc nayzlu-mou-ngrmle!

20 Da zpwxtx! Nimu kx nabatrpzle nzelalz-krm drtwrgr x nimu kx nzglqlzngr nigr.

3

1 Mzli kc tqrblxtxpe nzaenzli-krgr x tqxngitr-zlwzkr nzmnc-rlru-krmamu bagr, sc tqaotipe drtwrgr kx nigr badr Saelas namnc-txpwzkr taon kc etu Atens, 2-3 x na-atwzlr-ngrbzkr Timoti bamu. Nide mzlegr kx wzkr badr mz nzwztr-krbzkr Gct. Okatrle nigr mz nzyapwxtipx-krbzle Nrpa ngr Kraes. X atwzlr-ngrbzkr nide murde na-axplrle nimu x na-apqtrpzle nabzmu. Murde ma nzrlxngiti-krmu tqrnrc mz nzkxpungr kcng tqprtzmqng bamu mzli ka. Murde krlzpeamu kx da kxmule lcng naprtzmqng bagu. 4 Murde pi-pnzbzkr ena bamu mzli kc tqmnc-ngrgu, kx leplz sa na-atrkatilr nimu kalr. X mzli ka da kc tqpi-ngrbzkrle sc tqtutrpe. 5 Mz nzmu-krde lcde, mzli ka rblxtxpe nzaenzli-krgr, delc tqatwzlrpe-kai-ngrbo Timoti bamu, murde nakrlzx kxmupe nzrlxngiti-krmu. X mwxlrlvzx nimu murde ma tqataole nimu Setzn, x nzwz-krgr sc tqngipe brmrda.

6 A' mzli ka Timoti yzlupe-mop bagr x lemle bagr nrpa ngr nzrlxngiti-krmu x nivz lrmu. Pimle bagr kx dcpx zvz mz drtwrmu nigr x sutitx zlwz drtwrmu nzmc-krmu nigr, da kc tqwai-kzkr nzsutikr drtwrgr nzmc-krgr nimu. 7 Mz nzmu-krde lcde, kxmule-esz' nzatrkatilr nigr mz da kxkqlu, a' apqtrle drtwrgr nzxlr-krgr nrpa ngr nzrlxngiti-krmu. 8 X mnc-zpwxpekr mz nzxlr-krgr nzlolvz-amqngi-krmu Kxetu rgu. 9 X rblxm bagr nzpipx-krgr natq ngr nzawi-krbzkr mz Gct mz nzetukr nzabrtzlvz-krgr nimu. 10 X nzkrka'-krgr pq zvz, ngrlx x nrlckxbq. Krka'-ngrgr kx namc-moukr nimu x na-alvztr-ngrbzkr bamu da amrlx kcng tqmrbrpxm mz nzrkrlz-krmu nzrlxngiti-krgu.

11 Krka'ngr mz nzrpi-krgr kx,

“Gct Trtegr x Kxetu rgr Jiszs, rlxtibzkr bamu naoliqtipxbzmu lrpzki kc nakrlz-ngrbzkr lr Tesalonika. 12 X krka'-kz-ngrgr kx na-aetunepxbzmu nivz lrdr mz nzmrlzti-lzbq-krdr x nzmrlzti-krdr leplz amrlx, x namrlztilr leplz da kc tqwai nzmrlzti-krgr nidr. 13 Trte, axplr nabzdr, murde natrng x natubqng mz nzobq-krm, myapxbz mzli kc Kxetu rgr Jiszs nayzlu-ngrmlr badr leplz kxnztr nedeng. Eu. Angida!”

4

Nzmncngr Kx Abrtzlvz Gct

1 Mzlegrng x inwegrng, alvztrpekr nimu mz nzmncngr kxtubq, murde na-aelalz-ngrm drtwr Gct, x sc tqvz-nqblqpeamu. X mzli ka rngidrtx-zlwz-ngrbzkr bamu mz zmatq ngr Kxetu rgu Jiszs, kx nzmnc-krmu lc tqtubq navz zvz x naetunepx. 2 Krlzpeamu nike pibzkr bamu, mz zmatq ngr Kxetu rgu Jiszs. 3 Me pnz drtwr Gct nide sele: Nzmnc-krmu natramu, x nayrlqpx-lzbqamu mz alwx ngr nzrmwimi-krmu doa kxtrngiu krnalzmu. 4 Suti drtwrde kx doa kxesz' mz nimu nakrlzle nzaclve-krde nrkrdrtqde mz nzmncngr kxtr x kxtubq. 5 Leplz kcng trnzkrlzlru Gct nzrlrpx-ngrdr nrkrdrtqdr nzmailz-krdr nidr mz alwx ngr nzrmwimingr doa kxtrngiu krnalzdr. A' bzkq apuamu nidr. 6 X bzkq angqngutiamu kztemu mz da lc. Murde Gct sa na-ayrplapx-zlwzle leplz kx nzrtrngztibzlr da lcng. Dekc tqpi-ngrbzkrle ena bamu mz natq kxlqlwx. 7 Gct kqlele nigu murde nzmnc-krgu natr. X trsutiu drtwrde nzrtrngzti-krbzku alwx ngr nzrmwimingr kxtrngiu krnalzgu. 8 Mz nzmu-krde lcde, mrlx kx pxtxpx-ngrde nzalvztrngr lc, pxtxpx-kz-ngrde Gct, kc tqrkam bagu Mqngrkxtr.

9 Tryrpwzkru kxnamu nzmrlzti-krmu kztemung mz Kraes, murde opx angidr kx Gct alvztrpe-ngrde nimu da lc. 10 Murde mrlztiamu leplz neng Kraes mz mztea amrlx mrkc Masedonia Provins. A' mzli ka, rngidrtr-ngrbzkr bamu kx nzmrlzti-krmu nidr naetunepx zvz. 11 Rtrngztibzmu da kc tqbatrpzle nzmnc-krmu mz nrwx. Bzkq pnz drtwrmu dztu leplz, a' dztumu. X aleamu nzwz-krmu esz'-krmu. Pi-pnzbzkr bamu ena nzale-krmu da lcng. 12 Murde mz nzmnc-krmu lc tqmrlz, leplz kcng trnzlxngitilru Kraes na-amatqlr nimu x ma tqmnc-xgleamu doa kc-kzng.

Nzyzlu-krm Kxetu Rgu

13 Suti drtwrgr nakrlzamu nike naprtzbz mz leplz neng Kraes kcng tzbzpeng. Murde trsutiu drtwrgr nzmnc-krmu mz drtwr kxvz mz nzapu-krmu leplz kx trpnzngr da kx nzobqtipxlr. 14 Lxngitiku kx Jiszs bz x tulz mou. Mz nzmu-krde lcde, Gct sa na-atulz-kzple krkcng tzbzpeng tzlxngitilr Jiszs, murde navzmimle nidr, mzli kc nayzlu-ngrmle.

15 Nzalvztrkr Kxetu nide sele. Nigu kcng tzlubeng mzli kc nayzlu-ngrm Kxetu rgu, trnartwayzpwzkuu mz krkcng tzbzpeng, mz nzvzdz-ngrbz mz nzrmctingr nide. 16 Murde mzli kc Kxetu rgu navzom Heven, lr nrlc sa naxlrlr dq nzkabongr, natq narenjrl, x trpu r nzkqkr Gct. X leplz neng Kraes kx nzbzpeng natulz-kaipqng. 17 X mz nibrde, nigu kcng tzlubeng x kxnzlu-moung sa navzdz-lxblrku mz nabz dcbz, mz nzyrlwrpx-lxblr-krgu badr Kxetu mrlc mzlilxlr. X sa namnc-lxblr-aloku badr Kxetu! ✡ 18 Mz nzmu-krde lcde, apqtr-etramu nabzmu mz nzpipx-krmu natq lcng.

5

Naoliqti-zvzku Nzyzlu-krm Kxetu

1 Mzlegrng, mzli ka trnayrpwzkru bamu mz mzli kc na-adcpx-lzbq-ngrm Kxetu rgu o zbq kc nayzlu-ngrmle. 2 Murde krlzpeamu kx mzli lc nakctipx, na-apule ncblo kc tqpna da mz nrlckxbq. 3 Leplz kx trnzrlxngitiung narpilr kx, “Nigr ka tqmnc-zpwxpekr ye mz nrwx.” A' mzli lcde, nzayrplapxngr nidr sa na-ani txpwz, na-apule nimz ngr zvetqkr nibr olvz kx narmika. X sa narblxbz mz leplz lcng nzrlapx-krdr mz nzlva-krdr. 4 A' trnakctipxwamuu nzvz-krm Mzli lc Tqmatq, mz nzapu-krde nzvz-krm ncblo kc tqpna da. Murde trvz-nqblqpewamuu nqmq ngr alwx. 5 A' nimu doa neng Kraes kcng tqvz-nqblqamu nzalvztrngr angidrng x aleamu da kxtubq. A' tralepekuu da kx amyale drtq kcng tqyc-kapq. 6 Bzkq apuku kxtrnzrlxngitiung. Murde alwx ngrdrng nzakamrbr-ngrdr da mz nabzdr x nzapulr leplz kx nzmwing, murde trnzkrlzlru drtwr ngr da kx prtilzmqng mzli ka mz nrlc. Mz nzmu-krde lcde, na-aclvetio-lzbqku x nalolvzo-lzbqku. 7 Murde nrlckxbq mzli r alwx, mzli r nzmwingr, x mzli r nzrmnqngr. 8 Mz nzvz-nqblq-krgu nzalvztrngr angidr, na-aclvetio-lzbqku. Na-apuku ncblo ngr vea mz nzvec-krgu badr Setzn. Nzrlxngiti-krgu x nivz lrgu na-ayrbqpxle nabzgu na-apule temz ngr lomrgu kc tqyrputrngr nipna. X nzarlapxkr Kraes nigu na-ayrbqpxle drtwrgu na-apule da kxmqngi kx nalalvzle nar ncblo ngr vea, murde mz drtwrgu kxbr, obqtipxku da amrlx kx vzpxm mz nzarlapx-krde nigu. 9 X nadcpx mz drtwrgu kx Gct mcpxle nigu x arlapxpele nigu mz nzbzkr Kxetu rgu Jiszs Kxnzmcpx. A' trmcpxleu nigu mz nzayrplapx-alo-krde nigu. 10 Kxmule-esz' bzpeku o lubeku mzli kc nayzlu-ngrm Jiszs, a' bz-ngrde murde nalu-zvzku badr. 11 Mz nzmu-krde lcde, apqtramu drtwrmu x axplr-lzbqamu da kc tqwaiamu mzli ka.

Natq Ngr Nzarlr-lzbqngr

12 Mzli ka, mzlegrng x inwegrng, na-amatqamu krkcng tzwz-katong mz mzlirmu, mz nzaclve-krdr nimu mz zmatq ngr Kxetu x mz nzalvztr-krdr nimu. 13 Mz nivz angidr, aelwa-ngrbzmu badr kx amatqamu nidr mz nzwzngr kcng tzalebzlr bamu. X mnc-zpwx-lxblramu.

14 Mzlegrng x inwegrng, lalztqmamu bagr. Axplrbzmu natqmu mz krkcng drtqdr tqsa. Apqtrpzmu drtwr krkcng tzmwxlrng. Okatramu krkcng nabzdr tqbao mz nzlxngiti-krdr. X mnc-zpwxamu badr leplz amrlx. 15 Aclvetio-lzbqamu x bzkq ayzlubzmu da kxtrka mz da kxtrka. A' na-alebzmu da kxmrlz mz kztemung x leplz amrlx.

16 Naelalz-zvz-ngrm drtwrmu! 17 Nakrka'-zvzamu! 18 Kxmule-esz' nike prtz, a' na-awi-zvz-ngrbzmu mz Gct da lc. Murde suti drtwrde kx doa amrlx kcng tzlxngitilr Jiszs na-awi-zvzbzng bade.

19 Bzkq rpwa'-ngrnamu nzwzkr Mqngrkxtr. 20 Bzkq apusr-ngrnamu natq x nrpa kc tqaelwapx-ngrbz Mqngrkxtr mz leplz brmrda. 21 A' mzli kc tqrpingr kzdq ncblo kx natqde aelwa-ngrbz Mqngrkxtr, naobqtitr-kaiamu da amrlx. X yrlq-zvzamu natq kxmrlz. 22 A' yrlqpx-lzbqamu mz natq kxtrka amrlx.

23 Nzkrka'-krgr nimu nide sele:

“Gct, nim kc tqrkam bagr nzmnc-zpwxngr. Krka'-ngrgr kx na-atrq nidr mz da amrlx. Murde nztubq-krdr mz mqngrdr, nabzdr, x nrkrdrtqdr navz nakrlzbzle nzyzlu-krm Kxetu rgr Jiszs Kxnzmcpx. 24 Nim kc tqkqlepele nidr. X lxngitikr kx sa na-atutrq natqmqng amrlx. Eu. Angida!”

25 Mzlegrng x inwegrng, nakrka'-kz-ngrnamu nigr. 26 Pibz “Nimu la,” mz inwegung x mzlegung amrlx mrla, mz nzmale-lxblr-krmu mqmu mz nivz. 27 Rngidrtx-zlwz-ngrbo bamu mz zmatq ngr Kxetu, kx natqgr lcng narlwxbz mz leplz neng Kraes amrlx.

28 Krka'-ngrgr kx Kxetu rgu Jiszs Kxnzmcpx naokatrle nimu mz zmrlz ngrde kxmyalz.

Delape. Ninge Pol,

nigr ncdr Saelas x Timoti.

✡ : Aposol 17:1-15

✡ 4:17 Luk 17:34-36

2 Tesalonika

1

2

3

Nzryr-krbz Pol Krali Mz Lr Tesalonika

Natq Ngr Nzaplxtqngr Mz Nzryr-krbz Pol Krali Mz Lr Tesalonika

Letz lc yrbz aposol Pol mz dzbe lrmakxtr kcng taon kxetu Tesalonika. Mc kz ‘Natq ngr Nzaplxtqngr Mz Nzryr-krbz Pol Kx Ayrnrngr Mz Lr Tesalonika.’ Letz krali lc tqyrle mz nibr kzdung temz mz letz kc kai. Murde mrlx kc tqrtwz letz kc kai, mz nzyzlu-krmle rlwa-ngrbzle mz Pol kzdung nrpa ngr lr Tesalonika. Rpibzle bade kx lr Tesalonika nztu-amqnging mz nzrlxngiti-krdr kxmule-esz' nzaetqbz drtqdr mz nzatrkatingr nidr. X rpi-kzpzle kx kzdung leplz nzalvztr-rbr-ngrdr kx Kraes sc tqyzlupe-mop, a' lr Tesalonika trnzprtrpeung mz nzvzmi-krde leplz nedeng Heven. Kzdung kz leplz trnzwzu, x Pol lc-apqbzle nidr.

Mz nzmu-krde lcde, Pol yrle letz krali lc mz nzapqtr-krbzle drtwr lr Tesalonika x mz nzalvztr-krde nidr mz nzyzlu-kr-mop Kraes kalr.

Mrkcng Mz Letz Lc

Apqtr-ngrbzle drtwrdr mz nzkxpu-krdrng mz nzvz-nqblq-krdr Kraes. [dckrlzde 1]

Alvztr-ngrde nidr mz nzyzlu-krm Kraes kalr. [dckrlzde 2]

Pibzle badr kx navz zvz mz nzwz-krdr x na-ayrplapxlr kx nzpxtxpx-ngrdr nzwzngr. [dckrlzde 3]

1

1 Ninge Pol, nigr badr Saelas x Timoti. Ryrbzkr bamu, nimu leplz neng Gct Trtegu, x Kxetu rgu Jiszs Kxnzmcpx, kc tzmncng mz taon Tesalonika.

2 Krka'-ngrne kx Gct Trte x Kxetu rgu Jiszs Kxnzmcpx naokatrlr nimu mz zmrlz ngrdr kxmyalz x namnc-zpwxamu.

Gct Sa Na-ayrplapxle Leplz Kxnztrkang Kalr

3 Mzlegrng x inwegrng, takitrde nzawi-zvz-krbzkr mz Gct nimu. Murde nzrlxngiti-krmu sc tqetunepx zvz, x nzmrlzti-lzbq-krmu sc tqatunedz. 4 Mz nzmu-krde lcde, glqpx-lzbq-ngrbzkr nimu mz mzlegung mz Kraes. Yapwxtibzkr kx nztu-amqngi-krmu x nzrlxngiti-krmu sc tqvz zvz, kxmule-esz' nzatrkatimu x trnzamnc-zpwxu nimu.

5 Tu-amqngiamu mz nzatrkatingr mzli kc tqvectr-ngrbzmu leplz mz Gct mz nzngini-krde King rdr. Krlc aelwapx-ngrde kx nzpipxkr Gct kx nimu leplz kxnztubqng da angidrtx x takitrde nzprtr-krmu Heven. Murde atubqtipele nimu mz nzobq-krde. 6 Mz nzmu-krde lcde, takitrde Gct nzayrplapx-krde krkcng tzatrkatilr nimu. 7 X sa nakatx-kzle nzatrkatingr lc nimu, x nawai-kzle nigr, mzli kc Kxetu Jiszs na-adcpx-lzbq-ngrde mz nzvzo-krmle Heven, nidr badr enjrl nedeng kxnzmatqng. 8 Sa navzomqng mz nabz nyr kxwou, x mzli lc sa na-ayrplapxle leplz kcng tzpxtxpx-ngrdr nzlxngiti-krdr Gct x nzmnc-nqblq-krdr Nrpa ngr Kxetu rgu Jiszs. 9 Nzayrplapxkr Kxetu kx namule sele. Sa narpwa'-alo-ngrbzle badr nzmnc-krdr me mnc-ngrde, x trnamclru nzetukr zmatq ngrde. A' mz nzmnc-alo-krdr esz'-krdr, trpnzngr da kxmrlz kx narmctilr. 10 X leplz neng Gct sa naglqlz-ngrdr nide x kxnzrlxngiting lcng amrlx na-amatq-ngrdr nide mz da lcng na-alele mzli kc nayzlu-ngrm Jiszs. X naprtr-kzamu mz dzbede lc, murde lxngitiamu natqgr.

11 Delc, nzkrka'-zvz-krgr nimu tqkxmu-ngrde sele. “Gct rgr, krka'-ngrgr kx natakitrde nidr nzlungr kc tqoliqti-ngrn nidr. X kx naokatrpzme nidr mz zmatq ngrm, murde na-alelr da kcng amrlx tqmrlz tzsuti drtwrdr mz nzlxngiti-krdr Mrlxm. 12 Gct Trte x Kxetu rgr Jiszs Kxnzmcpx, krka'-ngrgr kx naokatramu nidr mz zmrlz ngrmu kxmyalz, murde leplz na-amatqlr drtq Kxetu rgr Jiszs mz nike nzalelr x na-amatq-kzlr nidr mz nzngini-krdr leplz nedeng. Eu. Angida!”

2

Kxtrvz-nqblqleu Lou Sc Gct Sa Navz-kaip, X Kraes Sc Tqvz-atem

1 Mzlegrng x inwegrng, rpikr napi-mopwzkr du dalr mzli kc nayzlu-ngrm Kxetu rgu Jiszs Kxnzmcpx, x mzli kc nayrlwr-lxblr-ngrgu badr. 2 Bzkq rlr-ngrbzmu mz leplz nzatalvzo-krdr x nzataprlz-krmlr nabzmu, mz nzrpi-krbzlr bamu kx, “Mzli kc navz-ngrm Kxetu kaputr-pnzm.” Murde mzli lc trvzkap. Kxmule-esz' nzrpilr kx da lc aelwa-ngrbz Mqngrkxtr, o nzpibzlr da lc mz nzalvztrngr, o mz nrpa kx nzrpilr kx atwzlr-ngrbzkr, 3 a' bzkq lxngitiamu nidr. Murde da li lang nakaputr-kaipqng x Kxetu kc tqyzlu-atem. Leplz nakqlung kalr kx naxpqbrlr-ngrdr Gct. X Kxtrvz-nqblqleu Lou sc Gct sa navzm, nide kc naprtr kalr mz nzayrplapx-alongr mz Hxl. 4 Ncblo lc sa narpwa'-ngrbzle mz leplz nzangio-krdr Yawe Gct angidr x kxtrngiu gct angidr kz. Murde sa na-amyalz-lzbqbz badr. X sa nawxbupx-kzp Mangr-nzangiongr Yawe Jerusalem x narpile kx nide Gct.

5 Nadcpx mz drtwrmu da kcng tqpi-pnzbo bamu mzli kc tqmnc-ngrgu. 6 X sc tqkrlzpeamu zmatq kc tqlolvzbele nide mzli ka. A' mzli kc nakrlz-ngrbzle mzli rde, Gct sc tqrlrpx-ate-ngrde nzvz-krm Kxtrvz-nqblqleu Lou scde. 7 Zmatq ngr Setzn sc tqwz-kapqpe mz nrlc mzli ka. A' Kxtrvz-nqblqleu Lou sc Gct trvzkap murde trkatxkangr Gct Kxrlolvz zmatq ngrde. 8 Mzli kc nakatxpengr Gct zmatq Kxrlolvz, Kxtrvz-nqblqleu Lou sc Gct sc tqvzpem, x Kxetu Jiszs sc tqyzlu-atem. X sa naodati-atwrnr-ngrbzle zmatq ngr Kxtrvz-nqblqleu Lou sc Gct lcde mz zmatq ngr nzvz-krmle, x nanibqle nide mz natq ngr naode. 9 Kxtrvz-nqblqleu Lou sc Gct lc sa navzm mz zmatq ngr Setzn. X sa na-aelwapx-ngrde rkx kxkqlu kx bletipx-lxblrng kx narpibz leplz nzvzpxmqng mz Gct. 10 X sa na-aleti-kzle da kxtrka kang kqlu, murde rpile naesabrti-ngrde leplz kcng naodati-along. Sa naesabrtile nidr murde napxtxpx-ngrdr nzlxngiti-krdr Nrpa ngr Jiszs, kc na-arlapxpele nidr. 11 X sa na-aprcbz Gct nidr mz nzlxngiti-zvz-krdr nzpokiakr Kxtrvz-nqblqleu Lou scde. 12 Murde krkcng amrlx kznikeng trnzlxngitilru Nrpakxmrlz, a' nzsuti txpwz drtwrdr nzalengr da kxdrka'ngr, na-ayrplapxng.

Nzmcpxmu Murde Narlapxamu

13 Mzlegrng x inwegrng, Gct mrlztile nimu. X abzo mzli kc tzwzngr nrlc, mcpxle nimu murde na-arlapxle nimu kalr. X arlapxle nimu murde lxngitiamu nzalvztrngr angidr x Mqngrkxtr atrle nimu. Mz nzmu-krde lcde, takitrde na-awi-zvz-ngrbzkr bade nimu. 14 Gct kqlele nimu mz Nrpakxmrlz kc tqlemgr bamu, murde leplz na-amatqlr nimu da kc tqwai nzamatq-krdr Kxetu rgu Jiszs Kxnzmcpx. 15 Mz nzmu-krde lcde, natu-amqngi-zvzamu mz nzlxngiti-krmu natq angidr kc tqalvztrpzkr bamu mz nzryapwx-krgr x mz nzryr-krbzkr bamu.

16-17 Gct mrlztile nigu. X mz zmrlz ngrde kxmyalz, apqtr-zvzmle drtwrgu x okatrle nigu mz nzobqtipx-krgu da kcng nakam Kraes bagu. Krka'-ngrgr kx Kxetu rgu Jiszs Kxnzmcpx x Gct Trtegu na-apqtrpzlr drtwrmu. X na-axplrlr nimu mz nzale-krmu x nzrpi-krmu da kxmrlzting amrlx.

3

Krka'-ngrnamu Nigr

1 Mzlegrng x inwegrng, krka'-ngrnamu nigr murde Nrpa ngr Kxetu naletx-anipwz x nalxngiti leplz kxkqlu, da kc tqwaipeamu. 2 Krka'-kz-ngrnamu kx na-arlapxbz Gct nigr mz mq leplz kxnztrkang, kxnzvz-rbrng, x kxtrnzlxngitilru Kxetu rgu.

3 A' Kxetu kc tqbrti drtwr, dekc na-axplrle nimu x na-arlapxbzle nimu mz zmatq ngr Setzn kc Tqdrka'ngr, murde ma tqodatile nzrlxngiti-krmu. 4 Abrtrpzkr drtwrgr mz Gct, delc drtwrgr tqbr-ngrde kx sa namnc-nqblq-zvzamu natqgr kcng tqpibzkr. 5 Krka'-ngrgr kx nabatrpzle nzkrlz-krmu kx Gct aodule nimu, kx na-atu-amqngi-zvzle nimu, da kc tqwaipe Kraes.

Bzkq Drtqmu Sa

6 Pibzkr bamu mz drtq Kxetu rgu Jiszs Kxnzmcpx, kx navecpx-lzbqmamu mz kxnzrlxngiting kcng drtqdr tqsa x trnzvz-nqblqlru nzalvztrngr kc tqpibzkr bamu. 7 Murde krlzpeamu kx nqmq krgr ngipe lrpzki kx navz-nqblqamu. Drtqgr trtau mzli kc tqmnc-ngrbzkr bamu. 8 X mz nzmnc-krgr, xpe-zvzbzkr dakxnzng mz leplz. X wz-zvzkr mz zbq kang kqlu mz nzatatr-krmgr trau, murde drtqmu naopx x ma tqrkabzkr bamu nzwzngr kx naetunepxngr nzwz-krmu. 9 Kxmule-esz' takitrde nzpi-krbzkr bamu nzokatr-krmu nigr mz nzngini-krgr aposol, a' aclveti-lzbqgr mz nzngini-krbzkr lrpzki kc navz-nqblqamu. ✡ 10 X lou kc tqpibzkr bamu mzli kc tqmncbe-ngrbzkr bamu, nide sele, “Mrlx kx pxtxpx-ngrde nzwzngr, trtakitrdeu nzmu-krde.”

11 Pi-ngrbole murde xlrkr kx kzdung nimu nzpxtxpx-ngrdr nzwzngr. X trpnzu drtwrdr dztudr, a' pnz txpwz drtwrdr dztu leplz kc-kzng. 12 Mz nzvz-nqblq-krde zmatq rgr mz nzngini-krgr aposol ne Kxetu rgu Jiszs Kxnzmcpx, pibzkr bamu kx leplz kxnzmulr lcng na-apqbrtxtrpwzlr naodr x na-aleng nzwzngr kx na-atatr-ngrmlr. 13 A' mz nimu amrlx, bzkq yrlqpx-lzbqamu mz nzale-krmu da kxmrlz.

14 Mrlx kx trmnc-nqblqleu natq kcng tqyrbo bamu mz letz lc, namcpwzmu nide. X navecpx-lzbqmamu bade, murde drtqde la namya mz nzvz-rbr-krde. 15 A' bzkq apusr-ngrnamule enqmi rmu, a' apusr-ngrnamule mzlemu o inwemu kx nalc-apqbzamu.

Natq Ngr Nzarlr-lzbqngr

16 Krka'-ngrgr kx Kxetu r Nrwx namncbz bamu x naka-zvzbzle bamu nrwx, murde namnc-zpwxamu.

17 Mz nzvz-nqblq-krnge nqmq krnge, yr-angidrx natq lcng mz mqnge, “Nimu la!” Murde na-aelwapx-ngrne kx atwzlr-ngrbo letz lc.

18 Krka'-ngrgr kx Kxetu rgu Jiszs Kxnzmcpx naokatrle nimu amrlx ngrmu mz zmrlz ngrde kxmyalz.

Delape. Ninge Pol,

nigr badr Saelas x Timoti.

✡ 3:9 Matiu 10:10; Luk 10:7; 1 Korint 9:1-12; Galesia 6:6; 1 Timoti 5:18

1 Timoti

1

2

3

4

5

6

Nzryr-krbz Pol Kx Ayrnrngr Mz Timoti

Natq Ngr Nzaplxtqngr Mz Nzryr-krbz Pol Kx Ayrnrngr Mz Timoti

Aposol Pol yrbzle letz lc mz Timoti, x apusr-ngrde nide mrlxde. Mz kzdung nzvzpxkr Pol nzvzng badr. ✡ Mz nzwz-krde, Timoti tu mz mzlirdr Pol badr dzbe lrmakxtr mrkc Efiszs x mz provins kc Esia, mz nzmnclz-krbzle mz zmatq ngr Pol. Kxmule-esz' trnzyrlqu nide nzngini-krde ‘kxaclve’ o ‘aposol,’ a' nzaclve-krde myaszlzle ncblo kxaclvele dzbe makxtr kc esz', murde mcpxle leplz kxnzaclvelr lrmakxtr.

Mz Aposol 28, Pol sc tqmncpxm mz presin mrkc Rom. A' mz drtwr kzdung kxnzalvztr-ngrdr mz Nzryrngrkxtr, mwx nzaopx mou drtq Pol mz presin, x sc tqvzpx mou mz nzyapwxtipx-krde Nrpakxmrlz. Murde kzdq letz kx trnzyrou mz Nzryrngrkxtr rpile kx Pol krlzbzle Spen. Yrle letz 1 Timoti mz mzlir yiz 62—63 AD mz nibr nzrmcngr mz Jiszs. Mz nibrde, mz yiz 64 AD kzdq nyr kxetu odatile kzdq nctq Rom. King Kc Etu Niro abetitr-ngrde lrmakxtr kc Rom x kapxle natq kx bzkq nzlxngiti Jiszs. Krkcng tzrlxngiting nalolvzng x nanibqng. Mz yiz 67 AD Pol nzamncpx-mop mz presin nzwrde krali. Letz ayrnrngr lc tqyrbzle mz Timoti, yrle mz mzlir nzwrde kcng li tqmncpx-ngrmle mz presin.

Mz letz kcng tqyrbz Pol mz Timoti x Taetus alvztr-ngrde kxmu nqmq kr leplz kxnzaclvelr dzbe lrmakxtr.

Mrkcng Mz Letz Lc

Timoti na-atubqtibzle kzdung nzalvztr-rbr-ngrng. [1:1-20]

Kxnamu kxnzrlxngiting nzangio-lxblr-krdr Gct. [dckrlzde 2]

Leplz kcng tztakitrdr nzaclve-krdr dzbe lrmakxtr. [dckrlzde 3]

Pol pibzle mz Timoti kxnamu nzale-krde nzwz-krde. [dckrlzde 4]

Pol alvztr-ngrde da kx nartrngztibzng mz nzvz-rbrkr lrmakxtr. [dckrlzde 5]

Pol alvztr-ngrde Timoti x lrmakxtr mz da kxkqlu. [dckrlzde 6]

1

1-2 Nim la Timoti, ninge Pol, aposol kc tqmcpx Mevalu Jiszs, mz nzvz-nqblq-krde natq Gct kc tqarlapxle nigu, ncdr Mevalu Jiszs kc tqbrti drtwrgu. Nzatwzlr-ngrdr ninge mz nzwztr-krbo badr.

Apubo bam trtem angidr mz nzrlxngiti-krgi. X krka'-ngrne kx Gct Trtegu x Kxetu rgu Mevalu Jiszs nayc mz drtwrdr nim x naokatrlr nim mz zmrlz ngrdr kxmyalz x namnc-zpwxq.

Nzalvztrngr Kx Nzvz-rbrng

3 Mzli kc tqmncbe-ngrgi mz taon Efiszs, pibo bam kx namncme elr, x ninge kc tqvzpex mz provins kc Masedonia. X mzli ka suti drtwrnge kx namncbeq elr, murde na-atubqtibzme nzalvztrkr leplz kcng tzalvztr-rbrng. 4 Pibz badr kx bzkq nzamatqlr be kc bqnc tzpokiangr x pepz kc tqyrlwrlz-ngrm drtq melrmqdrng. Da lcng tqrkatrpz nzakipx-lzbqkr leplz, a' trnzokatrlru nzwzkr Gct kc tqvzpxm mz nzrlxngitingr.

5 Timoti, suti drtwrnge kx nivz navzpxm mz nzalvztr-krgi, murde nabz leplz neging natubq, nqmq nr drtwrdr trnavz-rbru, x nzrlxngiti-krdr natu-amqngi mz nzmrlzti-lzbq-krdr. 6 Murde kzdung leplz nzesablqtipelr da lcng tqmrlz, murde naprtrng mz nzycmnengr kx trokatrleu leplz. 7 Nzrpilr nanginidr kxnzalvztr mz Lou sc Mosis, a' trtakitrdeu. Murde kxmule-esz' natqdr tubq mz drtwrdr esz'-krdr, a' trnzkrlzlru da kcng tzycmnetr-ngrdr x drtwr ngrde.

8-11 Krlzku kx Loukxtr okatrle leplz mzli kc tzvz-nqblq-ngrdr drtwr ngrde angidr. X drtwr ngr Loukxtr naesz'ting mz drtwr ngr Nrpakxmrlz kc tqaprcm Gct kc tqmyalz bange. Murde yrlq-ngrbzle Loukxtr trngiu dalr nzatubqtingr leplz kxnztubqng, a' mz nzatubqti-krde leplz kxnzvz-rbrng murde nzrpwa'-ngrdr Loukxtr x nzpxtxpx-ngrdr nzvz-nqblq-krdrle. Nidr leplz kxnzatrkatilr Gct, kxnzaleng alwx, kxnzpxtxpx-ngrdr Gct x kxnzpxtxpx-ngrdr da kxtrng amrlx. X nidr leplz kxnznibqlr trtedr x lxedr, x leplz kc-kzng, x kxnzrmwiming badr doa kx trngiu krnalzdr, x ncblo badr ncblo, x olvz badr olvz. Nidr kxnzpnang doa kx na-amwalrng, kxnzpokiang, x kxnzpokiang mz mz kxnzetung mz kot, x kxnzaleng da kx rpwa'-ngrde Nrpakxmrlz.

Nzawikr Pol Mz Nzyckqkr Drtwr Gct

12 Awibo mz Kxetu rgu Mevalu Jiszs, murde abr drtwrde ninge mz nzwztr-krbo bade, x axplrle ninge mz nzale-krnge nzwzngr lc. 13 A' mzli kc pnz pibqtix Kraes, x alex da kxkqlu kx aetq-ngrbo drtqde, x atrkati-zlwz-kzx doa nedeng. Kxmule-esz', a' Gct yckqti drtwrde ninge. Murde trkrlzwxu kx alex da kx vz-rbr, x rtrngzti-ngrbole mz nzvz-nqblq-krde trnzrlxngiti-krngeu. 14 A' zmrlz ngr Kxetu rgu sc tqmyatxlz-esz'ngr mz nzipq-krde ninge. X nzrka-krmle bange nzbrkr drtwr x nivz mz nzaxvctr-lzbq-krbo mz Mevalu Jiszs. 15 Da zpwxtx, x takitrde nzrlxngitingr mz nabz atwrnrngr kx Mevalu Jiszs vzm mz nrlc mz nzarlapx-krde kxnzaleng alwx. X ninge kx myapxbz mz alwx kcng tqale-zvzx mzli kc. 16 X Jiszs Kxnzmcpx trngyati-aniu drtwrde ninge mzli lc, kxmule-esz' myapxbo mz alwx rngeng. A' mcpxle ninge mz nzaelwapx-krde nzetukr zmrlz ngrde, mz nzarlapx-krde ninge mz alwx lcng. X nzarlapx-krde ninge lc tqaelwapx-kz-ngrde nzvqtikr drtqde nzarlapx-kz-krde leplz amrlx. Murde nalxngiti-kzlr nide x narmcti-kzlr nzlungr kxboi.

17 Mz nzngini-krde King,

Kx lu zvz, trnzmcu,

Nide txpwz Gct,

Naglqlz-zvzku,

X na-angio-zvzku nide. Eu!

Naglqlzku nide,

Na-angioku nide. Eu! *

18 Mrlxnge Timoti, natqnge lcng nakabo bam nzvz-nqblqlr natq kcng tzpipx-pnzlr profet ngr lrmakxtr mz nzwzngr lc tqrtrngztipebzme. X na-aoti angidr drtwrm natq lcng, murde naxplrq mz nzota-krm mz nrlarde nyz Kxetu. 19 X nalolvz-amqngi-zvzq nzrlxngiti-krm, x nabzm nalqngi. Murde krkcng tzpxtxpx-ngrdrng nzrlxngiti-krdr yrkrpxpebz. 20 Kzdung nidr nzling drtqdr Haemznezs ncdr Aleksada. Aprcpebo nidr mz mq Setzn, murde drtwrdr naopx x nayrtqpx-lzbqng mz nzycmne-atrkati-krdr Gct.

2

Nzmncngr Kx Takitrde Nzyrlwr-lxblrkr Lrmakxtr

1-2 Na-alvztrpzme mz lrmakxtr nem kx nakrka'-ngrgu leplz kcng tzaclveng drtc' amrlx x kxnzrmailz rgung amrlx. Murde na-aclve-angidrlr nigu x namnc-zpwxku mz nzamatq-krgu Gct, x mz nzvz-nqblq-krgu natqde. X nakrka'-ngrgu leplz amrlx, mz nzrlxti-krbzku mz Gct nzokatr-krde nidr. X na-awibzku bade mz nzayzlu-krde nzkrka'ngr lcng. 3 Gct kc tqarlapxle nigu abrtzlvzle nzkrka'-krgu leplz amrlx. 4 Murde suti drtwrde kx leplz amrlx narlapxng mz alwx ngrdrng x nakrlzlr nzalvztrngr angidr. 5-6 Murde nzalvztrngr angidr nide sele.

Gct esz'txu. X Mevalu Jiszs ngi ncblo esz'txu Kc tqtu mz mzlir Gct x leplz. Murde rlrpx-lzbq mz nzbzo-krmle mz kros, mz nzxpe-krde alwx ngr leplz amrlx, mz nzvz-nqblq-krde mzli kc tqyrlq Gct.

7 Delc tqmcpxngr Gct ninge, mz nzyapwxtipx-krnge Nrpakxmrlz. Zpwxtx! Trpokiawxu! Mcpxle ninge mz nzngini-krnge aposol. X atwzlr-ngrde ninge mz nzalvztr-krnge krkcng trngiulrJiu, murde nalxngiti-kzlr nzalvztrngr angidr.

8 X suti zlwz drtwrnge kx ncblo neng Kraes ngr mrlcng amrlx nakrka'ng. Murde nzkrka'ngr atubxlzle nzwzkr Nrpakxmrlz. Bzkq ncblo nzbubzlr mqdr mz enqmi rdr, a' naglalzbzlr mqdr mz Gct mz nzkrka'ngr kxtr. 9 Suti kz drtwrnge kx olvz nakrka'-kzng mz nzavzo-lzbq-krbzlr mz Gct. X nakqng lrpz kx takitrde nzkrka'ngr. A' bzkq nzalulilr nrlardr kxyz mz nzkcmnzkr leplz nidr. X bzkq nzalqtilr da kxlqlwx mz nqnginardr, x nzrlung gol, x nzkqng lrpz kx trau rde kqlu zlwz, murde da kxnzmulr lcng nzatrkatilr leplz mz nzmnctr-krbzlr mz Kraes. 10 Murde takitrde olvz neng Kraes kx na-aelwapx-ngrdr nzamatq-krdr Gct nzalqngiti-krdr nabzdr mz nzrtrngz-krbzlr da kxmrlz.

11-14 Olvz kxnzlxngiting namnc-lrping mzli kc tzryapwxngr mz nzyrlwr-lxblrkr lr makxtr. X navz-nqblqlr nzalvztrngr lcng. Murde mzli kc Gct tqwz-ngrde nrlc, wz-ayrnr-ngrde Adzm, x Iv kc ate. Delc mz nzaclvengr lrmakxtr, tr-rlr-ngrpwc'u mz olvz nzalvztr-krdr ncblo mz dalr nzmncngr mz Kraes x bzkq zmatq ngrdr nzmyaszpx-krdr ncblo, a' ncblo namyapxpwz. X tr-rlr-ngrpwc'u mz olvz nzaclve-krdr ncblo mz nzka-krbzlr natq badr. Murde trngiu Adzm kc tqmailzle Iv mz alwx, a' Iv kc tqtao kai mz alwx, mz nzesabrtikr Setzn nide. 15 Kxmule-esz', a' tqngi olvz kc tqrmikapx Mevalu Kxnzmcpx, kc tqaovxiole Setzn. X mz nzrmikangr lc, olvz amrlx narlapx-kzng, mz nzlxngiti-zvz-krdr nide. Nzmnc-krdr natr x namrlzti-zvzlr leplz, x na-alelr da kxtubq. *

3

Ncblo Kx Takitrde Nzwzngr Mz Nzaclve-krde Dzbe Lrmakxtr

Taetus 1:6-9

1 Da angidr lc tqpibo. Mrlx kc tqpq zlwz mz drtwrde nzwzngr mz nzaclve-krde dzbe lrmakxtr, suti drtwrde nzwzngr kxmrlz-esz'ngr. 2 Kxacvle lc nangi ncblo kxtubq, kx trnzpibqtiu leplz. Nayrlzti-txpwzle olvz naesz', mz mzli kxesz' bzkq aoti drtwrde nzvz-krbzle mz olvz kzbleng. Na-aclve-lzbq, nayrplapx, x na-amrlue leplz. X naokatrle lr narnrlc mz nzadwatr-krde nidr mz ma nyzde. X nzalvztr-krde natq Gct natubq. 3 Bzkq rmnq zlwz. Bzkq drtwrde ngya, a' nalolvzo-lzbq. X bzkq otablr, a' nangi ncblo ngr nrwx. X bzkq mrlz zlwz bade trau. 4 Namailz-angidrlr lr manyzdeng, x naokatrle doa nedeng mz nzvz-nqblq-krdr natqdeng mz nzamatqngr. 5 Murde ncblo kx trmailz-angidrleu lr manyzdeng, trtakitrdeu nide nzaclve-krde dzbe lrmakxtr neng Gct. 6 Kxaclve lc nangi kz ncblo kx nzrlxngiti-krde brpe. A' bzkq mcpxq ncblo kx nzrlxngiti-krde pobe, murde ma tqani txpwz nzglqpx-lzbq-krde, da kc tqwai Setzn. X mz nzglqpx-lzbq-krde lc, tqaxvctr-lzbq-kzpz mz nzayrplapxkr Gct Setzn. 7 X kxaclve lc nangi ncblo kx nzamatq kz leplz kcng trngiu lrmakxtr, murde ma tzpibqtilr nide x tqatrkati Setzn nzwz-krde mz Nrpakxmrlz. *

Ncblo Kx Takitrde Nzwzngr Mz Nzaclve-krde Dalr Makxtr

8 Mz nqmq lcpwz, ncblo kx nzyrlq mz nzaclve-krde dalr makxtr nangi kz ncblo kx nzamrlue leplz. Bzkq kx natqde tresz'tiu. Bzkq rmnq zlwz. X bzkq mrlz zlwz bade nzrngiscngr trau kxkqlu. 9 A' nalolvz-angidrle nzrlxngitingr kc tqaelwapx-ngrm Gct bagu. 10 Timoti, obqtr kai mz leplz lcng na-aclvelr dalr makxtr. Nzmu kx trpnzngr da kx vz-rbrtrpz badr, sc tzngi ate kxnzaclveng dalr makxtr. 11 Mz nqmq lcpwz, olvz kx aclvele dalr makxtr o olvz r ncblo kxaclvele dalr makxtr nangi olvz kx nzamatqng leplz amrlx. Bzkq nznginidr olvz kx narpikiting. A' na-aclve-lzbqng x nangini nidr olvz kx nzabrkitr drtwr mz da amrlx. 12 Ncblo kxaclvele dalr makxtr nalzde olvz naesz'txu x bzkq aoti drtwrde nzvz-krbzle mz olvz kzbleng. A' namailz-angidrle doa nedeng x lrmanyzdeng amrlx murde navz-nqblq-kzlr nzrlxngitingr angidr. 13 X kxacvlele dalr makxtr kc tqwz angidr sa narmctile kx leplz nzamatqlr nide. Mz nzmu-krde lcde, nelzde nabr mz nzyapwxtipx-krbzle nzlxngiti-krde Mevalu Jiszs. †

Nzalvztrngr Angidr

14-15 Mwx mzli trnaboiu ninge kc tqvzpebo bam. A' mzli ka nayr-kaipo da lcng bam, murde ma trvz-anipwc'u. Da lcng tzalvztr-ngrdr nimu da kx takitrde leplz neng Gct kc tqlu, mz nzprtr-krdr mz dzbe leplz kcng tzrlxngiting amrlx. Murde nqmq kr kxnzrlxngiting na-aelwapx-zvz-ngrde kx Nrpa ngr Kraes da angidrtx, mz nzvz-nqblq-zpwx-krdrle. X namc-zpwxlr kx leplz nzyapwxtipxlr nzalvztrngr angidr, murde Nrpa ngr Gct na-angidati-zpwxle me pnz drtwrde. 16 X Gct aelwapxpe-ngrde nzalvztrngr angidr ngr Mevalu Kxnzmcpx. X drtwrgu esz'ti mz nzplzpx-lxblr-krgule. Delc tqrpi-zvz-ngrgu kx, “Lxngitiku

Jiszs Kxnzmcpx kc tqaelwapx-lzbqpe mz nrkrdrtq leplz, x tqaelwapxngr Mqngrkxtr nzngini-angidr-krde Mrlx Gct, mz nzatulz-mou-krdele mz nzbz-krde. X lxngitiku nzmckr enjrl neng Gct nide mz nibr nztulz-krmle, nzvzmilzkr Gct nide me matq-esz'ngr Heven, nzyapwxtipx-ngrbz Nrpa ngrde mz lr nrlc, x nzlxngitikr leplz nide mz nrlc tulvzo.”

4

Lou Ngr Nzyrlzngr X Dakxnzng

1 Mqngrkxtr pipx-angidrle kx mzli lcng navztrp, kzdu leplz sa na-axtxbzlr nzrlxngitingr angidr. X sa navz-nqblqlr nzalvztrkr drka' kxnzpokiang. 2 Kxnzalvztr lcng nzpokiang x narpi-ngrbz kx nidr leplz kxnzmrlzng. A' trnzkrlzlru nike mrlz x nike trka, murde nzpxtxpx-zvz-ngrdr da kxtubq. X mz nzalengr da lc nzamqngilr nabzdr, x rblxbz mz nabzdr nzxngitr-krdr da lcng tqvz-rbrng. 3-5 Trnzrlrpx-ngrdru nzyrlzngr x nzmungr kzdung dakxnzng, mz nzrpi-krdr kx Gct trabrtzlvzleu da lcng. A' nqmq nr drtwrdr lc trvz-nqblqleu me pnz drtwrde. Murde mzli kc tqwz-ngrde nrlc, rpile kx doa x da amrlx kcng tqwz-ngrdeng mrlz. Delc trpnzngr da kxtrka mz da kcng tqwz-ngrde. Kamle dakxnzng bagu, nigu kcng tzlxngitilr nzalvztrngr angidr, mz nzamrlz-krde nigu. X na-awi-ngrbzku bade da lcng x sc tqngq-ateku. Mz nzmu-krde lcde, mz nzvz-nqblq-krde natqde, dakxnzng amrlx mrlz x takitrde nzngq-krguleng, mz nzawi-kai-ngrbz bade.

Nim Kxnzawz Kxmrlz Ne Kraes

6 Timoti, xplrpeq murde vz-nqblqq natq ngr nzrlxngitingr x nzalvztrngr angidr. Pibz da lcng mz lrmakxtr mz nzaelwapx-krm kx nim kxnzawz kxmrlz ne Mevalu Jiszs. 7 Bzkq lalztqbzme mz be kx angqngu leplz, x nzalvztr-krdr blepxngr mz Nrpakxmrlz. A' alvztr-lzbq mz nzmncngr kxtubq. 8 Murde nzvz-nqblqngr nzmncngr lc tqtubq mz nzobqkr Gct, okatrle leplz mz nrlc ka x mz nrlc kc navzm. A' nzvz-nqblqngr nzalvztr-lzbqkr nrkrdrtq, okatr-txpwzle leplz kxpipz mz nrlc ka. 9 Da lc tqpibo da zpwxtx x takitrde nzrlxngiti-zpwxngr. 10 Delc tqwz-kato-ngrgi mz nzvz-nqblq-krgi nzmncngr kxtubq. Murde abrtrpzku drtwrgu mz Gct kc tqlu, tqngi Kxarlapx ngr leplz amrlx, myapxbz kxnzrlxngiting. *

11 Rkabz badr natq x alvztrng mz da lcng. 12 Bzkq leplz nzobqszolr nim mz nzngini-krm obla. A' nanginibzme lrpzki r kxnzrlxngiting, mz nzvz-nqblq-krdr nzycmne-krm, nqmq krm, nivz lrm, nzrlxngiti-krm, x nztubq-krm. 13 Mzli ka tqaenzli-ngrn nzvz-krmc, navz zvz nzrlwx-krbzme Nzryrngrkxtr mz leplz, x nzryapwx-krbzme badr, x nzalvztr-krm nidr. 14 Nadcpx mz drtwrm mzli kc kxnzaclveng tzyrlqo-ngrbzlr mqdr bam. Mzli lcde aycmneng Mqngrkxtr nidr, nzycmnepx-ngrdr nim. X Mqngrkxtr vzom bam ngi dalr nzwztr-krbzme mz Kraes. Delc navz zvz nzwz-nqblq-krm nike kabz Mqngrkxtr bam. 15 Navz zvz nzale-krm da lcng amrlx. Rlrpxngr nzlu-krm mz nzale-krmleng, murde namc leplz amrlx nzetunepxkr nzlxngiti-krm Kraes. 16 Aclve angidr nzmnc-krm x nzalvztr-krm, murde ma tqvz-rbrq. X tu-amqngi zvz mz nzale-krm da lcng, murde krlzq kx Gct sa na-arlapxle nim badr leplz kcng tzlalztqbzng bam mz nzlxngiti-zvz-krmu nide.

5

Nzmncngr Kx Takitrde Kxaclve Badr Lrmakxtr Nedeng

1 Mzli kc tqatubqti-ngrn lrtzlvzng, bzkq ycmnebzme badr mz zngya. A' nzatubqti-krm nidr, na-apule kx ycmnebzme mz trtem, mz nzokatr-krm nidr. X nzaodu-krmqng obla na-apusr-ngrn nidr mzlemqng. 2 Aodu blang, apusr-ngrdr lxemqng, x olving apusr-ngrdr inwemqng mz nzmncngr kxlqngi.

Dzbe Olvz Kxnzabzong Kx Nzwztrpzng Mz Kraes

3 Lrmakxtr naokatrlr olvz kxnzabzong kcng trpnzngr kxnginidr kx naokatrlr nidr. X narlr-ngrbzlr badr nzprtr-krdr mz dzbe olvz kxnzwztrpzng mz Kraes. 4 A' nzmu olvz kxabzo kx rngine doa o doa ne doa nedeng, o kzdq kz kxnginide, doa lcng naokatrlr lxedr, murde na-ayzlu-mopwzlr nzaclvekr lxedr x trtedr nidr, mzli kc tztopwz-ngrdr. X mz nzvz-nqblq-krdr nzmncngr kxmrlz mz nzobqkr Gct, naokatr-ayrnr-ngrdr lr mrnyzdr, mz nzwztr-krbzlr badr. 5 Olvz kxnzabzong kcng trpnzngr kxnginidr nzabrtr-txpwzlr drtwrdr mz Gct. X vz zvz nzrlxti-krbzlr nzokatr-krde nidr, x mz nzkrka'-krdr leplz. 6 A' olvz kxabzo kx vz zvz nzmrlzkr bade me pnz drtwrde esz'-krde, mqngrde bzpe kxmule-esz' nrkrdrtqde lube.

7 Pibz mz kxnzrlxngiting amrlx kx navz-nqblqlr natq lcng tqkabo bamu, murde natubqbzng mz nzobqkr leplz. 8 Murde leplz amrlx naokatr-angidrlr nqvi lrdr, myapxbz lr manyzdr. A' nzmu kx trpnzngr le, pokia-ngrde nzlxngiti-krde Jiszs. X mrlx kxmule lcde, nqmq krde trka zlwz, myaszpxle kxnzmnc-mrbrng. 9 Olvz kxnzabzong kcng naokatrng lrmakxtr nakrlzbzlr yiz kx nzpnu-esz'mz (60). X mz nzyrlzngr, mzli kc ncblo ngrdr tzlube-ngrdr, bzkq nzaoti drtwrdr nzvz-krbzlr mz ncblo kzbleng. A' nzmnc-krdr badr natubq zvz. 10 X nakrlzq kx nqmq krdr kcng mzli kc nzmrlz-zvzng, mz nzaodu-krdr leplz, nzaclve-angidr-krdr doa nedrng, nzadwatr-krdr lr narnrlc mz ma nyzdr, nzavzo-lzbq-krdr mz nzwztr-krbzlr mz leplz neng Gct, nzokatr-krdr leplz kcng trnzmnc-zpwxu, x mz nzvqtikr drtqdr nzalengr da kxmrlz.

11 Olvz lcng naesalz-ngrbzlr mz Kraes kx trpengr nzyrlz-mou-krdr mz nzwztr-krbzlr bade. Mz nzmu-krde lcde, bzkq rlr-ngrbzme mz olvz kcng nrkrdrtqdr trbrka nzprtr-krdr mz dzbede lc. Murde mzli kc drtwr ngr nzyrlzngr mou navzdz-ngrmle mz nabzdr, trna-aotipeu drtwrdr Kraes, a' sa na-aotitxpepwz drtwrdr nidr esz'-krdr. 12 X Gct sa na-ayrplapxle nidr, murde trnzyrlq-angidrlru da kx tqesalz-ngrbzlr mz Kraes. 13 X kzdq mou da, bzkq lrmakxtr nzrkabzng trau kxkqlu mz olvz kxnzabzong kxtrnznginidru blang. Murde ma tqkatxpxbzle nzsutikr drtwrdr nzwzngr. Delc, sa nasapengr drtqdr x navznepe-ngrdr mz ma amrlx. X mz nzvzne-krdr kz, sa napikitipelr kztedr, x napnztxpepwz drtwrdr nqmq kr leplz kxtrka. A' trnakrlzpelru kx nqmq krdr trka. X sa napipxlr da kx trtakitrdeu nzrpingr. 14 Mz nzmu-krde lcde, suti drtwrnge olvz kx nzabzong kcng trnznginidru blang nayrlz-moung, narmikang doa, x na-aclvelr ma nyzdr. Nzmu nartrngztibzlr da lcng, trpnzngr da kx narmctitrpz Setzn, enqmi rdr, kx nzvz-rbr-ngrdr. 15 Murde kzdung olvz kxnzabzong kxnzmulr lcng trnzyrlzpeung, tzesablqtipelr Kraes, mz nzvz-nqblq-krdr Setzn. 16 Kxnzrlxngiting amrlx naokatrlr nqvi lrdrng, myapxbz olvz kxrlxngiti, Mz nzokatr-krde olvz kxnzabzopeng mz neidu lrdr mz ncblo ngrde. A' dzbe lrmakxtr naokatr-txpwzlr krkcng trpnzngr kxnginidr kx nzmnc-esotrpzng badr mz nzokatr-krdr nidr.

Kzdu-kzng Da Mz Kxnzaclvelr Dzbe Lrmakxtr

17 Kxnzaclveng kcng tzmailz-angidrlr lrmakxtr, takitrde nzrka-ngrbz badr da lcde seng li, nzamatqngr nidr x nzxpengr nidr mz trau, myapxbz krkcng tzwz-katong mz nzryapwxngr x nzalvztrngr. 18 Murde Nzryrngrkxtr alvztr-ngrde da lcng li. Kzdq rpile kx, “Mzli kc tqawz-ngrnamu kzu mz nzrnzglupx-krde be nra wit, bzkq pebzmu naode, a' rlr-ngrbzmu nzngq-krde kzdung nra wit lcng.” ✡ X kzdq rpile kx, “Takitrde nzxpengr ncblo kx wz.” ✡

19 Nzmu ncblo kxesz' kx rpile kxaclve vz-rbrpe, bzkq lalztqbzme bade. A' navz-nqblqq Nzryrngrkxtr kc tqrpile kx, “Bzkq rpiq kx doa vz-rbrpe, a' mz nzycmne-krbzme natubz du mz nibrm leplz naesz' o nali kx nzmc-kzlr nzvz-rbr-krde.” A' nzmu leplz nzling o nztqng kx nzrpilr kx vz-rbrpe, natqm naxplrbz mz kxaclve lc mz alwx ngrde, murde natekqtrle nqmq nr drtwrde. ✡ 20 A' nzmu kxaclve lc sc tqvz zvz nzale-krde alwx, natqm naxplrbz bade mz nzyrlwrngr lrmakxtr amrlx, murde leplz amrlx namwxlrtilr nzale-krdr alwx. 21 Pibo bam nayrlq-angidrq natqnge lcng, mz nzkrlz-krm kx Gct ncdr Mevalu Jiszs x enjrl nedrng sa tzmclr nim. X bzkq mrlztiq kzdq kxnzaclve lcng nzmyaszpx-krde kztedeng, a' nike waisz-ngrn nidr narsakrlrngr mz da amrlx.

22 Timoti, drtwrm ao angidr, bzkq rnekitiq nzyrlqo-krbzme mqm mz kxacvle mz nzwzkr Kxetu. Murde nzmu kx tqyrlqobzme mqm mz kxacvle kx ale zvz alwx, opxm kx drtwrmu esz'ti kz badr mz alwx ngrde. A' natubq-zvzq. 23 X mz nztubqngr lc, bzkq rpiq kx narmnq-txpwzme lue. Murde mrlz nzrmnq-kz-krm waen kxpipz, mz nzokatr-krde zyagox ngr nelzm. *

24 X mz nzmcpx-krm kxaclve, tr-rblxu nzrkrlzngr kx kzdung ncblo trnztakitrdru kxnzacvleng, murde alwx ngrdrng trnzyc-kapqung. A' kzdung ncblo alwx ngrdr nzyc-kapqng, x naobq-angidr-kaiq murde ma tqrmcpxq ncblo kxmule lc. 25 Mz nqmq kcpwz, kzdu mzli da kxmrlz nzkrlztr-anibz x kzdu mzli yc-kapq. A' da kxmrlz amrlx sa na-aelwapxngr kz kalr.

6

Kxnzawzng Badr Kxetu Rdrng

1 Kxnzawzng amrlx kcng tzrlxngiting na-amatq-zvzlr kxetu rdrng, murde ma tzpibqti drtq Gct rgu x nzalvztr-krdeng. 2a X nzmu kxetu rdrng nzrlxngiti-kzng, nzamatq-krdr nidr namyatxlz. X nawztr-angidrbzng badr, murde leplz kcng tzokatrlr ni-kzdr mzledrng mz Kraes kcng tzmrlztilr.

Natq Kx Rngidrlvz-ngrbz Pol Mz Timoti

2b Timoti, alvztrngr x yapwxtipxbz da lcng amrlx mz lrmakxtr. 3 Murde kzdung ncblo nzalvztr-krdr blepxngr mz nzalvztr-angidrkr Kxetu rgu Jiszs Kxnzmcpx. X trnzlxngitilru Nrpakxmrlz kx leplz nalxngitilr Gct x navz-nqblqlr natqde. 4-5 Ncblo kxnzmulr lcng, nzglqpx-lzbqng x trtakitrdeu nidr nzalvztr-krdr. Murde nzaokr drtwrdr trkape. X nzryapwxtr-zvzng mz nzalvztrngr kcng tqbatrpzle nzaki-lzbqngr x nzotablr-zvz-krdr mz kzdung natq. X nzapqtrlr nzdobungr, nzotablrngr, nzrpikitingr, x nztrkakr drtwr. Ncblo lcng trnzesz'ti-zvz-kru drtwrdr, murde nardr lukurnrngr x rblx da angidr nzvztr-krde mz nabzdr. X mz drtwrdr nzvz-nqblq-krdr Gct ngi dalr nzrngisc-krdr da kxkqlu, murde na-abrtzng mz nzngini-krdr bcnyrng.

6 A' mzli kc na-abrtzlvzku nzvz-nqblq-krgu Gct, rngisc-kzgu da kxkqlu, mz nzrtwz-krgu nivz, nrwx, nzrkrlzngr, nzmnc-zpwxngr, x kzdung kz da kxnzmulr lcng. 7 Mzli kc tzmika-ngrgu mz nrlc, trpnzngr da kx nzmcmi mzku. X mzli kc nabz-ngrgu trpnzngr da kx natwzku. 8 Mz nzmu-krde lcde, nzmu kx tqrnginagu dakxnzng x tqrngiscgu lrpz, x tqrnginyzgu ma, drtwrgu naesapx mz da lcng. 9 A' krkcng nasuti drtwrdr nzngini-krdr bcnyr, ani txpwz nztao-krdr mz da kx vz-rbr, mz nzatatr-krmlr trau. X nqmq nr nabzdr lc, alukurnr-ngrde nidr mz nzesabrti-lzbq-krdr. X nzmu navz zvz mz nzalengr da lcdeng, sa naodati-alopengr nidr mz nzayrplapxngr. 10 Murde nzmrlz-krbz trau mz leplz ngi nou da kxtrka x alwx kxkqlu. X kzdung leplz, mz nzsutikr drtwrdr trau, nzesablqtipelr nzrlxngitingr angidr, x batrpzle nztalvzokr nabzdr x nzyrpz'kr drtwrdr.

11 Timoti, nim ncblo ne Gct. Kapx-lzbqm mz da kxtrka lcng amrlx. X lolvz-amqngipwz da kxmrlz lcde seng, nztubqngr, nqmq kr Gct, nzrlxngitingr, nivz, nztu-amqngingr, x nzaodungr. 12 Mnc-aepztrpz mz Gct x tu amqngi mz nzrlxngiti-krgu. Murde kqlepele nim mz nzmnc-alo-krmu ncdr x rlrpx-lzbqpebzme bade mz mz lrmakxtr.

13 X mzli ka, kabo bam natq mz mz Gct kc tqngi nou nzlungr, x Mevalu Jiszs kc tqrpipxbz da angidr mzli kc tqtutr-ngrbzle mz mz Pcntizs Paelzt. 14 Yrlq angidr natq Gct mz nzmncngr kxlqngi x tubq, nakrlzbzle mzli kc nayzlu-ngrm Kxetu rgu Jiszs Kxnzmcpx. 15-16 Murde mz mzli kc tqyrlq, Gct sa na-aelwapx-ngrmle da lcng.

Leplz amrlx nzmnclzbzng mz Gct,

Mz nzngini-krde King r king amrlx,

X Kxetu r kxnzetung amrlx.

X nide txpwz nou nzlungr kxboi.

Nilz r nzpnaprkr zyzlr ngrde

Xplr-esz'ngr mz zmatq ngrde.

X rblx nzesotr-ngrbz bade.

Trnzmcu x trnamcu leplz nide.

X nide kx naglqlz-zvzku,

X na-angio-zvz-kzku.

Murde amnclz-zvzbzle nigu

Amrlx mz zmatq ngrde. Eu. *

Kxnzrlxngiting Kcng Tzngi Bcnyr Ngrdr

17 Rkabz natq mz kxnzrlxngiting kcng tzngi bcnyr ngrdr dalr nrlc ka. Pibz badr bzkq nzglqpx-lzbqng mz nzrngisc-krdr. X bzkq nzabrtrpzlr drtwrdr mz trau, murde trau ngi da kx namrbr. A' na-abrtrpzlr drtwrdr mz Gct, kc tqrkam bagu da amrlx kcng tqabrtz-ngrgu. 18 X na-avz-angidrlr trau scdr, murde nzkqlukr nzale-krdr da kxmrlz na-apule nzrngisc-krdr trau kxkqlu. X navqti drtqdr nzrka-nrbalq-krbzlr da mz leplz kx trnzrngiscung. 19 Murde mz nzale-krdr da lcng, nzaprclr da scdrng mz nrlc ka mz nzyc-alo-krdr Heven. X mzli lcpwz, nzprtrng mz da kxmrlzting kcng tzvzpxmqng mz nzlungr kxboi, kxmule-esz' nzmncbeng mz nrlc.

Natq Ngr Nzarlr-lzbqngr

20 Timoti, aclve angidr da kcng tzaprcbz bam. Yrlqpx-lzbq mz krkcng nzycmne-krdr trokatrleu leplz, murde sc tqapqtrle nzalvztrngr kx vz-rbr. Kzdung leplz nzyapwxtipxlr da lc, apule kx ngi da angidr. A' nzrpwa'-ngrdr nzalvztrngr angidr. 21 X mz nzlxngiti-krdr da lc, sc tzvzszpxpelr nzalvztrngr angidr.

Krka'-ngrne kx zmrlzkxmyalz nayc-zvzbz bamu.

Delape. Ninge Pol.

✡ : Aposol 16:1-3; 17:14-15; 18:5; 19:22; 20:4-5; Rom 16:21; 1 Korint 4:17; 16:10; 2 Korint 1:1, 19; Filipae 1:1; 2:19-23; Kolosia 1:1; 1 Tesalonika 1:1; 3:1, 6; 2 Tesalonika 1:1; Filimon 1:1; Hibru 13:23

* 1:17 Krlc nabz #9 mz Buk Ngr Nzangiongr.

* 2:15 2:11-14 Kzdung leplz nzrpilr kx natq Pol lcng takitrde olvz amrlx kxnzrlxngiting. A' kzdung nzrpilr kx trtingr, a' ngi txpwz natq kc tqkapxbzle mz lr Efiszs murde olvz lcng trnzkrlz-zwpxkalr nzalvztrngr angidr. 2:15 Kzdung leplz drtwrdr tresz'tiu mz da kc tztekqtr mz ngalrde 15. A' nzrpilr kx drtwr ngrde nide sele. ‘Kxmule-esz' alwx vz-ngrmle mz nrlc olvz, a' olvz narlapxng mz nzatutr-krdr nzwzkr olvz mz nzrmikangr doa x nzasu-krdr dakxnzng x kzdung kz da kxnzmulr lcng, nzmu navz zvz nzlxngiti-krdr Mevalu Kxnzmcpx mz nztrkr nzmnc-krdr, x nzmrlzti-krdr leplz, x nzale-krdr da kxtubq. A' bzkq nzvecpx-lzbqng mrkc tqamncngr Gct nidr, da kc tqwai Iv.’

* 3:7 Mz nzrtekqtrngr ‘kxnzaclvelr dzbe lr makxtr,’ leplz nzyro natq lcde seleng: kxaclve, pasto, bisop, presbitz, x lrtzlvz. A' nzalelr nzwzngr kcpwz. Mrkc mz trmctu nyzgu, nzkqle-ngrbzng nidr pris (o mama) x pasto. X dikon ngr COM nzprtr-kzng mz kxnzaclveng. A' nakrlz-kzku kx pris mz makxtr nyz Kristin mzli ka nzblepxbzng mz pris r lr Jiu mz Nzryrngrkxtr. Mc ‘kxnzaclvelr dzbe lrmakxtr’ mrkc mz Nzalvztr-ngrng Kxmyapxbz.

† 3:13 Mz nzrtekqtrngr ‘ncblo kxnzaclveng dalr makxtr,’ leplz nzyro natq lcde ‘dikon.’ A' dikon lc, blepxbz mz dikon ngr COM. Murde krlc mz Nzryrngrkxtr nzwz-krde nzaclve-krde dalr makxtr. Mz makxtr nyzgu nidr ‘srs kipa,’ ‘srs kcmiti,’ ‘kxaclvele trau,’ kxnzokatrng mz nzmailz-krdr dzbedeng mz makxtr, x leplz kx nzaleng nzwzngr kxnzmulr lcng. Mc ‘kxnzaclveng dalr makxtr’ mz Nzalvztr-ngrng Kxmyapxbz.

* 4:10 Murde mz nzbzkr Jiszs, Gct rkabz lrpzki r nzarlapx-krde leplz amrlx. A' kx arlapx-txpwzleng krkcng tzlxngitilr Jiszs.

✡ 5:18 Lou Kcpwz 25:4

✡ 5:18 Livae 19:13; Lou Kcpwz 24:15; Matiu 10:10; Luk 10:7

✡ 5:19 Lou Kcpwz 19:15; Matiu 18:15-17; 2 Korint 13:1

* 5:23 Nzryrngrkxtr rpile kx bzkq nzrmnq-zlwzngr. A' tr-rpwa'-ngrdeu nzrmnqngr kxpipz.

* 6:15-16 Krlc nabz #99 mz Buk Ngr Nzangiongr.

2 Timoti

1

2

3

4

Nzryr-krbz Pol Krali Mz Timoti

Natq Ngr Nzaplxtqngr Mz Nzryr-krbz Pol Krali Mz Timoti

Mc natq ngr nzaplxtqngr mz nzryr-krbz Pol ayrnrngr mz Timoti.

Pol yrle letz krali lc mz mzlir yiz 65—67 AD, mzli kc tqmncpx-ngr-mople mz presin mz nzwrde krali, tqaenzli-ngrde nznibq-krdr nide. Kztedeng amrlx nzrlaszpxlr nide, a' ngi txpwz Luk kc tzmncng badr. Yrle letz lc x sc tzbz ate.

Mz letz lc, Pol pibzle mz Timoti da kcng naokatrlr nide mz nzwztr-krbzle mz Gct. X rngidrlvz-ngrbzle bade mz nztu-amqngi-krde mz nzrlxngiti-krde x nzwz-krde kxmule-esz' da kx prtz. Rpi-kzpzle bade kx, “Sutitx-zlwzbz drtwrnge kx navz-kaipe' x mzli r nenq kzprla kc ate.” Murde krlzle kx ycpe pipz nzbz-krde.

1

1 Nim la Timoti. Ninge Pol, aposol ne Mevalu Jiszs. X mcpx Gct ninge mz nzyapwxtipx-krnge nzlungr kxboi kc tqesalz-ngrbzle mz leplz kcng tzlxngitilr Mevalu Jiszs.

2 Timoti, apubo bam trtem angidr. X krka'-ngrne kx Gct Trtegu x Kxetu rgu Mevalu Jiszs, nakabzlr bam zmrlz ngrdr kxmyalz, nzmnc-zpwxngr, x nayc mz drtwrdr nim. 3 Wztrpo mz Gct mz nabz kxtubq, da kc tzwai melrmqngeng. X mzli kang kqlu krka'-ngrne nim, x awi-zvz-ngrbo bade. 4 Mz nzdctipxkr drtwrnge mzli kc tqprszpx-ngrne nim, tqyrni-ngrme bange, sutitx zlwz drtwrnge nzmc-krnge nim, murde na-abrtz-mouki.

Natu-amqngi Mz Nzwztr-krbzme Mz Kxetu, Kxmule-esz' Drtqm Nzaetqbz

5 Krlz-angidrx kx lxngiti-zpwxq Kxetu rgu. Murde blrkqm Lois x lxem Yunis, nzalvztr-ngrdr nim, mz nzlxngiti-krm Jiszs Kxnzmcpx. X krlz-kzx kx nzrlxngiti-krm sc tqxplrpe krlzmle mzli ka. 6 A' mzli ka nadcpx mz drtwrm mzli kc tqyrlqo-ngrbo mqnge bam, x Gct avzomle bam zmatq ngr Mqngrkxtr mz nzwztr-krbzme bade. X drtwrm napqtr zvz mz nzwz-nqblq-krm zmatq lc. 7 Murde Mqngrkxtr ngi nou zmatq, nivz, x nzaclve-lzbqngr. A' trbatrpwzleu zmwxlr. 8 Delc, bzkq mwxlrq nzpipx-krbzme Kxetu rgu mz leplz, x bzkq myangr drtqm nzmncpx-krmc mz presin mz nzwztr-krbo bade. A' narlrpx-lzbq-ngrn mz nzyapwxtipx-krm Nrpakxmrlz mz zmatq ngr Mqngrkxtr, kxmule-esz' drtqm nzaetqbz da kc tqwaix.

9-10 X Nrpakxmrlz lc nide sele.

Gct arlapxle x kqlele nigu nzngini-krgu doa kxnztr nedeng, mz nzvz-nqblq-krde me pnz drtwrde x zmrlz ngrde kxmyalz. A' trvzpxpuu mz da kx aleku. Murde mzli kc nrlc trnzwzka-ngrde, Gct pnzpe drtwrde kx Mevalu Jiszs Kxnzmcpx na-arlapxle nigu. X mz nzvzo-krmle mz nrlc, aovxiole zmatq ngr nzbzngr. X Nrpakxmrlz aelwapx-ngrde kxnamu nzprtrngr mz nzlungr kxboi.

11 X nzmcpx ninge mz nzngini-krnge aposol mz nzalvztrngr x nzrlepxngr Nrpakxmrlz. 12 X mzli ka, mz nzwztr-krnge lc mz Nrpakxmrlz, dekc tqaetqmle drtqnge x tqmncpx-ngrmc mz presin. A' trmya-ngru drtqnge. Murde krlzx Gct kc tqabrkitrx drtwrnge. X lxngitix kx sa nabatrple Nrpakxmrlz kc tqaprcmle bange nzryapwxtipx-zvzngr nakrlzbzle nzyzlu-krm Jiszs. *

13 Timoti, nadcpx mz drtwrm nzalvztrngr kxtubq kcng tqpibo bam. X alvztr-zpwxbz mz leplz. X mz nzaxvctr-krbzme mz Mevalu Jiszs, navz zvz nzabrtr-krbzme drtwrm bade x nzmrlzti-krm nide. 14 X mz nzokatrkr Mqngrkxtr kc tqmncpxm bagu, aclve angidr Nrpakxmrlz kc tzaprcbz bam. Murde nzalvztr-ngrng amrlx mz Nrpakxmrlz lc natubqpwz mz nzyapwxtipx-krmleng.

15 Krlzpeq kx kxnzrlxngiting nzkqlung dalr Provins kc Esia, trnztu-amqngiung mz nzokatr-krdr ninge, a' mzli ka nzrlaszpelr ninge. X wai-kzle Fijelzs x Hzmcjinis.

16-18 A' abrtz-zlwz-ngrne Onesiforzs. Krlzpeq kxmu nzokatr-krde ninge mztea Efiszs. X mzli kc tqkaputr-ngrmle Rom, rtangrtile ninge, vz vz mzli kx rmcti-ngrde ninge. X trmya-ngru drtqde nzmncpx-krmc mz presin. A' okatr-zvzle ninge. X delc, mz nzkrka'-krnge, tqrlxti-ngrbo mz Kxetu rgu kx na-amrlzle lr ma nyzde mzli ka. X krka'-ngrne kx Kxetu rgu nayc mz drtwrde nide mzli kc nayzlu-ngrm Jiszs.

2

1 Mrlxnge Timoti, nzrlxngiti-krm naxplr mz nzokatrkr Mevalu Jiszs nim. 2 Xlr-zvzme nzalvztr-krnge mz Nrpakxmrlz. Mzli ka, aprcbz nzalvztrngr lcng mz leplz kcng tqabrtrpzku drtwrgu badr mz nzalvztr-krdr kzdung kz leplz, murde leplz lcng na-alvztr-moulr kzdung kz leplz. 3 Rlrpx-lzbqngr, da kc tqwaix, mz nzwztr-krbzki mz Mevalu Jiszs, kxmule-esz' drtqgi nzaetqbz. 4 Na-apuki ncblo ngr vea, kc tqvz-nqblqpwzle kxetu rde. X tr-rlr-ngrpwzleu nzaotrkr ncte dalr nrlc. X dekc tqabrtzlvzngr kxetu rde nide. 5 X na-apu-kzki doa kx prtr mz nzesangr. Murde vz-nqblqpwzle nqmq ngr nzesangr, murde natwzle da kxmrlz. 6 X na-apu-kzki doa kxwz kato mz nrlanc. Murde sa nangq-kaile dalr nrlanc kc tqetqti drtqde. 7 Na-aoti zvz drtwrm nzycmne-ebzpxngr lcng tq, murde Kxetu rgu na-aopxbzle bam kxnamu nzwztr-krbzme bade.

8 Delc, nayc-zvz-ngrde mz drtwrm Nrpakxmrlz lc tqyapwxtipxx mz nzwztr-krbo bade, kxmule-esz' nzaetqbz drtqm. Murde Jiszs Kxnzmcpx kc tqvzpxm mz nqvi lr King Devet, drtqde nzaetq-kaipz mz nzrnibqngr nide, a' tulz-mop mz nzbzngr. 9 X drtqnge nzaetq-kzpz mz nzamyati-ngrm drtqnge x nzamncpx-krmlr ninge mz presin. X nzapusr-ngrdr ninge ncblo kx xpqbrlrngr lou murde lepxx Nrpakxmrlz. A' natq Gct rblx nzapqbrlvzngr mz presin. 10 Delc, tqvz-zvzngr nzlepx-krnge Nrpakxmrlz, x rlrpx-lzbq-ngrne mz nzprtilz-krdr ninge da lcng amrlx, murde leplz kcng tqmcpx Gct narlapx-kzng, mz nzlxngiti-krdr Mevalu Jiszs, x naprtr-kzng mz nzlungr kxboi Heven. 11-13 Murde natq angidr deseleng.

Mz nzbzmi-krgu Kraes, sa nalu-aloku badr.

Mz nztu-amqngi-krgu mz nzrlxngitingr, sa na-aclveku badr mz nrlc kc navzm.

A' nekeng nzpxtxpx-ngrdr nide, sa napxtxpx-kz-ngrde nidr.

Kxmule-esz' taoku mz nzatutr-krgu da kx esalz-ngrbzku bade, a' trtxpnzngr nztao-krde mz nzatutr-krde da kx esalz-ngrmle bagu.

Murde nqmq kr Kraes trpnzngr nztekqtr-krde, a' vz-nqblq-zvzle nqmq krde lc tqmrlz.

Kxnzawz Angidr Ne Gct

14 Timoti, adcpx-mopwz mz leplz nemqng natq kcmang tqpi-kaipo. X mz drtq Gct, rpwa'-ngrbz badr nzotablrlvz-krdr natq kx akipxle leplz. Murde trokatrleu leplz, a' atrkatile kxnzlalztqng. 15 Navz zvz nzalvztr-zpwx-krm Nrpa ngr Jiszs, murde nakrlzq kx Gct abrtzlvzle nzalvztr-krmq lcng x drtqm trmyau mz nzmc-krdeleng. 16 A' kapx-lzbqm mz leplz kcng tzycmnetr-ngrdr dalr nrlc. Murde drtwr kxmule lc tramatqleu Gct x trokatrleu leplz. A' mailztxpxle nidr mz nzrtxlvzlz-zvz-krdr alwx ngrdr. 17 X nzalvztr-krdr lcng tqtrka sa naetunepx mz mzlirmu. X na-apule kxsqki kc tqngi kansz. Kzdq kxnzalvztr-rbr lcng drtqde Haemznezs x kzdq kz drtqde Filetzs. 18 Nzvz-rlrubzng mz nzalvztrngr angidr. Murde nzrpilr kx nigu kxnzrlxngiting sc tzatulzpeng mz nzbzngr x trpe-moungr nztulzkr nrkrdrtqgu kalr. Nzalvztrngr lc tqatrkatipebzle nzrlxngitikr kzdung leplz. ✡ 19 A' krlzku kx nzalvztrngr angidrng kc tqkabz Gct sa natu-amqngi-alo. Murde Nzryrngrkxtr rpile kx, “Yawe krlz-angidrle nekeng leplz nedeng.” ✡ X rpi-kzle kx, “Leplz amrlx kcng tzplzpxlr kx nzlxngitilr Kxetu naesablqtilr nqmq krdr kxtrka.” ✡

20 Mz nzvz-nqblq-krde nqmq krgu, mzli kx vz-ngrm kzdq kxetu mz ma nyzgu, rkabzku bade dakxnzng kxmrlzti, mz nzamatq-krgu nide. A' mzli kx mnc-ngrgu esz'-krgu, trmu-zvzkuu dakxnzng kxnamulr krkcng tzkabz bade. 21 X krlc nzycmne-ebzpxngr kx navz-nqblqku. Nzmu alqngi-lzbqku mz da kcng tqtrka, apuku dakxnzng kcng tqmrlz. X takitrde nzmcpx nigu mz nzokatr-krgu Kxetu rgu, murde tqoliqpe-ngrgu mz nzale-zvz-krgu da kxmrlzti. 22 Mz nzmu-krde lcde, kx Timoti, esablqti da kxtrka amrlx kcng tzmrlzbz mz obla. A' mz nzokatrkr leplz kcng tzlxngitilr Kxetu rgu x tzsuti drtwrdr nzabrtzlvz-krde nidr, navz zvz nzale-krm da kxtubq, nztu-amqngi-krm mz nzrlxngiti-krgu, nzmrlzti-krm Gct x leplz, x nzmnc-zpwx-kz-krmu badr. 23 Eu, navz zvz mz nzpxtxpx-krm nzaongr drtwr kcng tqangqngu-ngrde leplz, murde nzbatrpzlr nzotablrngr. 24 Murde kxnzawz ne Kxetu, bzkq nzotablrng x drtwrde ngya ani mz nzatrkatikr leplz nide. A' nanginide mrlx kx okatrle leplz amrlx x alvztr angidr. 25 X mz nivz lr Kxetu, na-atubqtile leplz kcng tzpxtxpx-ngrdr nide, murde mwx elx Gct naokatrle nidr mz nztekqtr-krdr nqmq nr drtwrdr x nalxngitilr natq angidr. 26 X drtwrdr naopx, murde narlapxbzng mz nzesabrtikr Setzn, kc tqrtulrtr-ngrbzle badr nzale-krdr me pnz drtwrde.

3

Leplz Kxnztrkang Mzli Ka Tqaenzli-ngrgu Nzyzlu-krm Jiszs

1 Nakrlzq kx mzli ka tqaenzli-ngrgu nzyzlu-krm Jiszs sa naprtr-kzku mz nzkxpungr kang kqlu. 2 Murde kxmule-esz' nzrpilr kx nzlxngitilr Jiszs, a' leplz nzkqlung sa navz-rbrng. Sa na-aoti txpwz drtwrdr nidr esz'-krdr, x namrlzbz badr trau. Sa naglqpx-lzbqng x nalcpung. Sa narpibqting leplz x narnzlvzolr natq trtedr x lxedr. Trna-abrtzlvzlru da kxmrlz x trna-amatq-kzlru Gct. 3 Trpnzngr scdr nivz x trnakrlzlru nzipqngr leplz. Trna-aclvetio-lzbqung x sa narpikiti-katong leplz. Trpnzngr nzrycngr mz drtwr badr, x sa natrka badr da kxmrlz amrlx. 4 Trpnzngr nardr x sa na-amwalr kztedrng. Sa namrlzbz badr alwx ngr nrkrdrtqdr namyaszpxle nzvz-nqblq-krdr Gct. 5 Leplz lcng sa naprtrpqng bagu mz nzrpi-krdr kx nidr lrmakxtr. A' trtingr, murde trnzrlrpx-lzbq-ngrpwzung mz zmatq ngr Mqngrkxtr, nztekqtr-krde nabzdr. Delc nayrlqpx-lzbq-ngrbzku badr.

6-7 Kzdung leplz kxnzmulr lcng nzprtrpzng mz ma nyz olvz kcng nzrlxngiti-krdr trxplru, mz nzesabrti-krdrleng mz nzalvztr-rbr-krdr. X olvz lcng nzvz-nqblq-txpwzlr drtwrdr esz'-krdr. X o ani txpwz nzrtwz-krdr nrpa kznike vzne, murde nzrpilr narmcti-ngrdr nrwx. A' rblx nzkrlz-krdr da angidr murde suti drtwrdr alwx ngrdr namyaszpxle nzvz-nqblq-krdr Gct, kc tqngi nou nrwx. 8-9 Ncblo kcng tzvznebzng mz ma lcng, nzpibqtilr Nrpakxmrlz. Murde nzao-krdr drtwrdr kxdrka'-ngrng, x nzvz-rbrng mz nzrlxngiti-krdr. Ncblo lcng nzapulr Janzs x Jabrzs kcng bqnc, tzpibqtilr nzalvztrkr Mosis. A' nzpokia-krdr aelwapx-lzbqpengr. X mz nqmq lcpwz, ncblo kcng tzvzneng mzli ka, nzvz-rbr-krdr sa naopx kalr. *

Vz-nqblqpwz Nzalvztrngr Angidr

10 Timoti, vz-nqblqpeq nzalvztr-krnge, nqmq krnge, me pnz drtwrnge, nzrlxngiti-krnge, trnzngya-ani-kru drtwrnge, nivz lrnge, x nztu-amqngi-krnge. 11 X krlzpeq kxmu nzatrkati-krdr ninge, x nzaetq-krdr drtqnge mzli kc tqmnc-ngrne mztea Adiok, Ikonizm, x Listra. ✡ Kxmule-esz' sc tzatrkatilr ninge, a' Kxetu rgu sc tqokatrpele ninge x arlapxle ninge murde ma tqbzx. 12 Murde da zpwxtx kx leplz amrlx kcng tzsuti drtwrdr nzvz-nqblq-krdr me pnz drtwr Gct mz nzlxngiti-krdr Mevalu Jiszs, sa na-atrkati kz leplz nidr. 13 A' leplz kxdrka'-ngrng badr kxnzpokia-ngrdr kxnzlxngitilr Jiszs, nztrka-krdr sa naetunepx zvz. X sa naesabrtilr leplz murde nzesabrti-kaing.

14 Timoti, krlzq kx nzalvztr-krgr ngi da angidr, murde krlz-zpwxq nigr kcng tzalvztrlr nim. Delc, navz zvz mz nzlxngiti-krmle. 15 Abzo mzli kc tqtopwzbe-ngrn, krlz-zpwxq Nzryrngrkxtr. X zmatq ngrde alvztrpele nim kx nabrti drtwrm Mevalu Jiszs mz nzarlapx-krde nim. 16 Gct kaomle natq amrlx mz Nzryrngrkxtr mz zmatq ngr Mqngrkxtr, murde natq lcng naokatrlr leplz mz nzalvztr-krdr nidr, mz nzlc-apqbz-krdr nidr, mz nzatubqti-krdr nidr, x mz nzaelwapx-krbzlr badr nzmncngr kxtubqbz mz nzobqkr Gct. 17 Murde doa nedeng, naoliqting mz nzale-krbzlr da kxmrlz mz leplz.

4

Nzwz-krm Navz Zvz

1-2 Timoti, mz nzwz-krm, naoliq-zvzq mz nzyapwxtipx-krm Nrpakxmrlz, kxmule-esz' mrlzbz bam o mrlzbz mz leplz o trtingr. Nzalvztr-krm naokatrle leplz mz nzaopx-krde da kx vz-rbr, x mz nzatubqti-krde nidr x mz nzapqtr-krbzle drtwrdr. X aenzli-zpwxbz badr mz nzvz-nqblq-krdr natqm. Murde Mevalu Jiszs x Gct Trte sa tzobqlvz-ngrdr nzwz-krm. X mzli kc Mevalu Jiszs navz-ngrmle mz nzngini-krde King r nrlc, sa napipxbzle mz leplz amrlx nztubq-krdr o trtingr, kxmule-esz' kxnzlubeng o kxnzbzpeng.

3 Murde kalr, leplz trnavz-nqblqlru nzalvztrngr angidrng. A' sa navz-nqblq-txpwzlr me pnz drtwrdr x nalalztq-lzbzng mz kxnzalvztrng kcng drtwrdr tqesz'ti badr. 4 X sa naesablqtilr da angidr mz nzo-lxlvrti-krdr be ngr nqmq krdr kcng trngiu da angidr x da kx trpnzngr drtwr ngrde. 5 A' nim, kx Timoti, namnc-nrwx-ngrn mz da amrlx. Kxmule-esz' nzaetqbz drtqm, a' navz zvz mz nzale-krm nzwzngr kcng tqaprcbo bam. Ryapwxpxbz Nrpakxmrlz mz leplz kcng trnzlxngitikalr Jiszs, mz nzrlrpx-lzbq-krbzme mz Kxetu rgu, da kc tqwaix.

6-7 Murde rlrpx-lzbqpe-ngrbo mz Gct, kxmule-esz' ycpe pipz nznibq-krdr ninge. X angidatipex nzwzngr kc tqaprcmle bange mz nzngini-krnge ncblo ngr vea kxmrlz ne Kraes. Murde ota-zpwxpex mz nztu-amqngi-krnge mz nzrlxngitingr. X vo-angidr-kzx mz nzesangr kc tqyrlqmle bange x sc tqayrkrpxpex. ✡ 8 X krlzx kx sa natwzx da kxmrlzting Heven kx nzvzpxmqng mz nzabrtzlvzkr Gct nzmnc-krnge mz nrlc ka. Murde Kxetu rgu tubq zvz mz nzayzlu-krbzle da mz leplz. X mzli kc nayzlu-ngrmle, sa nakamle bange da lcng tqmrlzting. X leplz amrlx kcng tzaenzli-kzlr nzyzlu-krmle x tqabrtzlvz-kzle nidr, sa natwz-kzlr da lcng tqmrlzting.

Natq Ngr Nzarlr-lzbqngr

9 Sutitx zlwz drtwrnge nzvz-ani-krme Rom mz nzmnc-lxblr-krgi. 10 Murde Demas mrlz zlwz bade dalr nrlc. X rlaszpele ninge x vzpe taon kc Tesalonika. Kresen vzpe mz nzwz-krde mz Galesia Provins, x Taetus vzpe kz mz Dalamasia Provins. 11-12 Atwzlrpe-ngrbo Tikikzs bam mz nztekqtr-alzu-krde nim mz taon kc Efiszs. A' Luk kx mnc-txpwzkr ncdr mzli ka. Oti Jon Mak x vzmamu ncdr, murde krlzle nzokatr-krde ninge mz nzwzngr mrka. 13 Mzli kc navz-ngrme, twzm du dztungeng. Twzm kot scnge, ycbz mz mzlegi Kapzs mrkc mztea Troas. X twz-kzp buk scngeng, myapxbz krkcng tzwzngr mz be kzu.

14-15 Nzmu kx tqrmctiq Aleksada kc tqrwzngr aian, aclvetio nide. Murde rpwa'-ngrde nzalvztr-krgu, x yctxbz nzatrkati-krde ninge. A' krlz-angidrx kx Gct sa na-ayrplapxle nide.

16 Mzli kc tqkot-ayrnr-ngrne mrka Rom, trpnzngr kztegung kx okatrle ninge. Murde nzrlasz-ngrdr ninge mz nzmwxlr-krdr. A' krka'-ngrne kx Kxetu rgu naipqle nidr. 17 Murde Kxetu txpwz kx tum mz nibrnge x abrmle nelznge. Delc tqyapwxtipx-zpwx-ngrbo Nrpakxmrlz mz leplz amrlx kcng trngiulrJiu tzmncng mz kot. X Gct arlapxle ninge murde trnznibqkalr ninge. 18 X krlzx kx Kxetu sa na-arlapxbzle ninge mz da kxtrka amrlx. X sa na-aprtrle ninge mrnyzde Heven.

X naglqpx zvz nide. Eu, angida.

19-21 Eu, sutitx-zlwzbz drtwrnge kx navz-kaipe' x mzli r nenq kzprla kc ate. Murde Erastzs sc tqmnc taon kc Korint x Trofimzs sc tqamnctxne mrkc mztea Miletzs, murde yagox.

Timoti, rpibz “Nimu la,” mz Prisila ncdr Akwila, x lr ma nyz Onesiforzs. Doa lrmakxtr amrlx mrka, myapxbz Yubulzs, Prudens, Linzs, x Klaodia, nzrpibzlr bam kx, “Nim la.”

22 Krka'-ngrne kx Kxetu rgu namnc zvz mz nabzm. X naokatrle nimu amrlx mz zmrlz ngrde kxmyalz. Eu, angida.

Delape. Ninge Pol.

* 1:12 Kzdung leplz nztekqtr-krdr ngalrde lc blepxbz, mz nzrpi-krdr kx, “X lxngitix kx sa na-aclve-angidrle nzlu-krnge, nakrlzbzle mzli kc nabz-ngrne o nzyzlu-krm Jiszs.” Kzdung natq mz Grik tropxu.

✡ 2:18 1 Korint 15

✡ 2:19 Nzkqlu-krdr 16:5; Jon 10:14

✡ 2:19 Joel 2:32; Sam 34:12-14; Nzyrplapxngr 3:7

* 3:8-9 Mzle-lzbq lcng, Janzs x Jabrzs, drtqdr trnzyroung mz Nzryrngrkxtr. A' mz nqmq kr lr Jiu, nzrpilr kx ncblo lcng nidr ncblo neng King r Ijipt kxnzrngineng dabo ngr nzaelwapx-krdr rkx kx vzpxm mz drka'. [Nzrlaszngr 7:11-22; 8:7-19]

✡ 3:11 Aposol 13:50; 14:4-6, 19-20

✡ 4:6-7 2 Timoti 2:4-5

Taetus

1

2

3

Nzryr-krbz Pol Mz Taetus

Natq Ngr Nzaplxtqngr Mz Nzryr-krbz Pol Mz Taetus

Aposol Pol yrbzle letz lc mz Taetus, mz nzngini-krde kxnzawz ne Pol mz Trmctu Krit. Nzycmnetrngr mz Taetus mz 2 Korint 2:13; 7:6-7, 13-15; 8:6, 16-19, 23; 12:18; Galesia 2:1-3 x 2 Timoti 4:9. Nidr mz Luk trngiulrJiu.

Mz Aposol 28, Pol sc tqmncpxm mz presin mrkc Rom. A' mz drtwr kzdung kxnzalvztr-ngrdr mz Nzryrngrkxtr, mwx nzaopx mou drtq Pol mz presin, x sc tqvzpx mou mz nzyapwxtipx-krde Nrpakxmrlz, murde kzdq letz kx trnzyrou mz Nzryrngrkxtr rpile kx Pol krlzbzle Spen. Mz nzvzpx-krde lc rlaszle Taetus mrkc Krit mz nzalvztr-krde leplz, murde kzdung nidr nzpokiang, nzrmnq-zlwzng, x nzrmwiming leplz kx trngiu krnalzdr.

Mz mzlir yiz 63—65 AD mz nibr nzrmcngr mz Jiszs, yrbzle letz lc mz Taetus, mz nibr letz ayrnrngr kc tqyrbzle mz Timoti, x letz krali mz Timoti kc ate. Mz yiz 64 AD kzdq nyr kxetu odatile kzdq nctq Rom. King Kxetu Niro abetitr-ngrde lrmakxtr kc Rom x kapxle natqde kx bzkq nzlxngiti Jiszs. Krkcng tzrlxngiting nzlolvzng x nznibqng.

Mrkcng Mz Letz Lc

Ncblo kcng tztakitrdr nzwzngr mz nzaclve-krdr dzbe lrmakxtr. [1:5-9]

Taetus na-apqtile kxnzalvztr-rbrng. [1:10-16]

Kxnamu nzalvztrkr Taetus x nzaclve-krde dzbe lrmakxtr. [2—3]

1

1 Nim la Taetus. Ninge Pol. Wztrpo mz Gct x ninge aposol ne Jiszs Kxnzmcpx, murde nzwz-krnge na-aetunepxle nzrlxngitikr leplz ne Gct kcng tqmcpxleng. X nayokaetipxbo nzalvztrngr angidrng, mz nzokatr-krnge nidr mz nzvz-nqblq-krdr me pnz drtwr Gct. 2 Leplz neng Gct na-abrtrpzlr drtwrdr bade mz nzrka-krbzle nzlungr kxboi. Murde pipx pnz Gct mzli kc bqnc, x trpokiatx-pnzu. 3 Zbz kx krlzbzle kc mzli kc tqyrlqle, sc tqaelwapx-ngrde nzlungr lc tqboi mz Nrpa ngr Kxnzmcpx. Delc, Gct rgu tqmcpx-ngrde ninge mz nzyapwxti-krbo Nrpakxmrlz lc.

4 Taetus, apubo bam Trtem angidr mz nzrlxngiti-krgi. X krka'-ngrne kx Gct Trtegu x Mevalu rgu Jiszs Kxnzmcpx, naokatrlr nim mz zmrlz ngrdr kxmyalz x namnc-zpwxq.

Ncblo Kx Takitrde Nzwzngr Mz Nzaclve-krde Dzbe Lrmakxtr

1 Timoti 3:1-7

5 Taetus, amnctx-ngrne nim mrla mz Trmctu Krit, murde na-atubqtiq da kcng tqyctxtrbe. Kx ayrnrngr, narmcpxq kxnzaclveng mz mztea amrlx kx nanginidr nar dzbe lrmakxtr. 6 Kxaclve nangi ncblo kxtubq kx trnzpibqtiu leplz. Nayrlzti-txpwzle olvz naesz', mz mzli kxesz', x bzkq aoti drtwrde nzvz-krbzle mz olvz kzbleng. X doa nedeng nalxngiti-kzlr Jiszs, x bzkq nzxpqbrlr-ngrdr nide mz lxedr. 7 Ncblo kx na-aclvele dzbe lrmakxtr nangi ncblo kxtubq mz nzobqkr leplz. X bzkq kx mz drtwrde natqde nangidati zvz, trlalztqpwzu mz kztedeng, drtwrde trka ani, rmnq zlwz, ota zvz, x prlvz mzte trau. 8 A' naokatrle lr narnrlc mz nzadwatr-krde nidr mz ma nyzde x mrlzbz bade da kxmrlz. X nanginide ncblo kxyrplapx, x tubq x tr, kx aclve-lzbq. 9 X natu-amqngi mz nzlxngiti-krde nzalvztrngr angidrng, murde na-alvztr-ngrde da angidr x na-atubqtile nzrkrlzkr leplz kcng nardr tryatrkapz mz da angidr.

10 Taetus, ncblo lcng na-aclveng nakrlz-zpwxlr nzalvztrngr angidrng, murde leplz nzkqlu kx nznginipedr enqmi r Nrpakxmrlz, kxmule-esz' nzrpilr kx nzlxngitilr Jiszs. Mrlx lcng nzxpqbrlr-ngrdr kxnzrmailzng, x nzycmne-lukurnr-ngrng, x nzesabrting leplz, myapxbz lr Jiu kcng tzalvztr-ngrdr kx, “Ncblo napakrng amrlx mz nzaxvctr-krbzlr mz lrmakxtr.” 11 Bzkq rlr-ngrbzme mz leplz kxnzmulr lcng nzalvztr-krdr mz makxtr. Murde nzapqtrpzlr drtwr leplz kxkqlu mz nzvz-nqblq-krdr nzpokiangr lc. X nzalvztr-krdr lc trngiu dalr nzokatr-krdr leplz, a' ngi dalr nzmabz-krdr trau. *

12 X kzdq lr Krit kx ngi profet, pi-zpwxle mz nzrpi-krde kx, “Lr Krit nzpokia-katong. Nzapulr poi kx mu ncblo. Namu-txpwzng, a' drtqdr sa zlwz.” 13 X natq profet lc ngi da zpwx. Delc, naxplrmibz natqm badr, kx nzalvztr-krdr lcng naesakitxpeng, murde natu-amqnging mz nzrlxngiti-krdr Nrpakxmrlz. 14 X mou, kxnzaclvelr dzbe lrmakxtr lcng bzkq nzlxngiti-zvzlr be ngr nqmq kr lr Jiu kcng trngiu da angidr. X bzkq nzvz-nqblqlr natq kcng tzkapx leplz kcng tzpxtxpx-ngrdr da angidr.

15 Ncblo lcng tzalvztr-rbrng nzaoti txpwz drtwrdr nztubqngr kx vzpxm mz nzvz-nqblq-krdr Loukxtr. A' doa kxnzrlxngiting nztubqpebzng mz nzobqkr Gct, x trpengr da kx batrpzle badr trnztakitr-krdru Loukxtr. A' mz drtwr kxtrnzrlxngitiung kcng tzpxtxpx-ngrdr Nrpakxmrlz, trpnzngr da kxtubq. X nqmq nr nabzdr x nzao-krdr drtwrdr nztrkapeng rlilrdr. 16 Ncblo kxnzmulr lcng, mz drtwrdr nzrpilr kx nzkrlzlr Gct. A' trmckuu mz nzmnc-krdr. Murde nzalelr da kx myangr drtq x nzxpqblrlr-zvz-ngrdr Gct. X rblxbz badr nzalengr da kxmrlz. ✡

2

Da Kx Na-alvztrngr Taetus Leplz Nedeng

1 A' nim, kx Taetus, na-alvztr-ngrn leplz nemqng nqmq kx takitrde leplz kcng tzsuti drtwrdr nzvz-nqblq-krdr nzalvztrngr angidrng. 2 Pibz badr lrtzlvzng amrlx na-aclve-lzbqng, x nayrplapxng, x nqmq krdr natakitrde leplz nzamatq-krdr nidr. X mou natu-amqnging mz nzalvztrngr angidrng, mz nzmrlzti-krdr leplz x mz ale-krdr da kxtubq, kxmule-esz' da kx prtz. 3-4 X pi-kzpz badr blang kx nzmu na-amrluelr Gct mz nzmncngr kxtr. A' bzkq nzrpikiting x nzrmnq-zlwzng. A' na-alvztr-ngrdr iledrng kx namrlzti-zvzlr ncblo ngrdrng x doa nedrng mz nqmq kxtubq. 5 X mou, na-alvztr-ngrdr olvz lcng kx nayrplapxng x nzmnc-krdr natr, x nawz-angidrng mrnyzdr. X naokatrlr leplz x namnclzbzng mz ncblo ngrdr, murde leplz kxtrnzrlxngitiung ma tzpibqtilr natq Gct.

6 X rngidrlvz-ngrbz mz ncblo x obla nemqng kx nayrplapxng mz nzaclve-lzbq-krdr, murde ma tzvz-rbrng mz nzmncngr kx trtakitrdeu kxnzrlxngiting. 7 Taetus, nanginibzme lrpzki mz leplz nemqng mz da amrlx, mz nzale-krm da kxmrlz x mz nzalvztr-angidr-krmqng, murde na-amatqlr nim. 8 Tubqpwz mz nzycmne-krmqng amrlx, murde enqmi rgung ma tzmctrplr da kxtrka bagu. A' drtqdr namya murde sa narblxbz badr nzpibqti-krdr nigu.

9 X pi-kzpz mz kxnzawz-nrbalqng kxnzrlxngiting kx navz-nqblq-zvzlr natq kxnzetu rdrng, murde na-abrtzlvzlr nidr mz da amrlx kcng nartrngztibzlr. A' bzkq nzxpqbrlr-ngrdr kxnzetu rdrng. 10 X bzkq nzpnatibzlr dztudrng x trau scdrng. A' nabrti drtwr kxetu rdr nidr, murde nzmrlzkr nqmq krdr na-aelwapx-ngrde kx nzalvztr-krgu ngi da angidr x navectrple leplz mz Mevalu rgu.

11 Da zpwxtx. Nqmq kr nigu kxnzrlxngiting natubq, murde leplz nalxngitilr Gct kc tqaelwapxpe-ngrde zmrlz ngrde kxmyalz mz nzatwzlr-krmle Jiszs, mz nzarlapx-krde leplz amrlx kcng nalxngitilr nide. 12 Dekc tqalvztrngr Jiszs kx nayrplapxku x natubqku mz nzmnc-krgu mz nrlc. X na-axtxbzku nqmq krgung kxtrka x nzmrlz-krm bagu alwx x dalr nrlc. 13 X mzli ka tqobqtipx-ngrgu nzyzlu-krm Mevalu Jiszs mz nzmyalzkr zluli rde nzngini-krde Gct x Mevalu rgu, namnc-nqblqku nzmncngr lcng. 14 Murde rlrpx-lzbqngr Jiszs nzbz-krde nigu, murde na-arlapxle nigu x trnamnclzpepwzkuu mz zmatq ngr alwx, a' nzmnc-krgu natubq x nanginigu leplz nedeng kcng drtqdr tqvq mz nzale-krgu da kxmrlz mz nzobq-krde.

15 Taetus, alvztrngr leplz nemqng kx navz-nqblqlr nqmq lcng tqmrlz. Apqtrpz drtwrdr x lc-apqbz leplz kcng tzpxtxpx-ngrdr natqmqng. Murde bzkq kx naxpqbrlr-ngrde zmatq ngrm. Murde natq kc tqkabzme badr vzpxm mz nzalvztr-krgr nigr aposol.

3

1 Taetus, suti kz drtwrnge kx na-alvztrngr leplz neng Gct mz nzmnclz-krbzlr mz zmatq r kxnzetung mz gzpman x krkcng amrlx tzrngiscng zmatq mz nzaclvengr. X drtqdr navqtr mz nzwzngr kxmrlz amrlx. 2 Bzkq nzpibqtilr leplz x bzkq drtwrdr ngya ani, a' na-avzo-lzbqng, murde namnc-zpwxng badr leplz amrlx mz nrwx x nivz.

3 Mwx elx nzmrlzkr nqmq krdr navectrple mz Jiszs leplz kxtrnzrlxngitiung. Murde mzli kc trlxngitika-ngrgu Jiszs, alwx kc tqyclzm mz nabzgu avz-rbrle nigu, x angqngule nigu, x batrple nzxpqbrlr-krgu Gct x kxnzetu rgung. X mz nzvz-nqblq-krgu nqmq ngr alwx lc, batrple bagu nzmnc-nqblqtx-krpwzku da kx mrlzm bagu. Ycmnetr-zvzbzku mz mz leplz x rkcmnz-zvz-ngrgu. Nztrkati drtwr leplz nigu x trkati kz drtwrgu nidr. 4 A' mzli ka trpengr. Murde Gct rgu aelwapx-ngrbzle nivz lrde mz lr nrlc mz mrlxde, Jiszs Kxnzmcpx. 5 X mz Mevalu, sc tqarlapxpele nigu murde yc mz drtwrde nigu, x krlzle kx rblx nzale-krgu da kxtubqbz mz nzobq-krde. X nzarlapx-krde lc nigu vzpxm mz Mqngrkxtr kc tqawrle nigu murde mzku namc mou mz nzlungr kxmrna. *

6 Avzom Gct Mqngrkxtr bagu mz nzaxvctr-krbzku mz Mevalu rgu Jiszs Kxnzmcpx. 7 X Gct atubqtile nigu mz nzobq-krde mz zmrlz ngrde kxmyalz. Murde nanginigu doa nedeng kcng tzobqtipxlr nzlungr kxboi. 8 Nzalvztrngr lc da angidr. Delc nayapwxtipx-zpwx-ngrbzmele mz kxnzlxngitilr Gct. Murde mz nzvz-nqblq-krdrle, na-alelr da kxmrlz. Nzalvztrngr lcng nzmyalzng x takitrde nzokatr-krdr leplz amrlx.

9 Kapx-lzbq mz nzlcpliti-lzbqngr, x nzycmne-lukurnrngr, x nzrnqniti-lzbqngr mz nqvi lr ncblo x nzalvztrkr Mosis. Murde trpnzngr da kxmrlz kx naprpxm mz da lcng. 10 Lcapq-kaipz leplz kcng tzbatrpzlr nzakipx-lzbqkr lrmakxtr, murde nqmq krdr lc naesaki. X nzmu kx na-alepwzlr da lcpwz, ycmne-apqti nidr mz nzwrde krali. A' nzmu kx navz zvz nzale-krdrle, katxpx-lzbqmamu badr. 11 Murde krlzq kx leplz kxnzmulr lcng nzvz-rbrng mz nzmnc-krdr. X nidr esz'-krdr nzkrlz-angidrlr kx nzaleng alwx.

Natq Ngr Nzarlr-lzbqngr

12 Sa na-atwzlr-ngrbo kzdq mrlx lcng nzling, Atemas o Tikikzs. Mz nzkaputr-krbz kzdq nidr kc navzbz, sutitx zlwz drtwrnge nzvz-krme bange mztea Nikopolis. Murde sa namncx mrlcde mz mzli r nenq kzprla. 13 X kzdq mou da, mz Senas kc tqngi loyz x Apolos. Mzli kc narkalz-ngrmlr trmctu Krit mz nzayo-krdr, okatramu nidr mz nzrka-krbzmu trau, dakxnzng, o lrpz, mz nzlepx-krdr Nrpakxmrlz ngr Kraes. 14 Murde mrlz kx leplz neging naokatr-zvzlr leplz kx suti drtwrdr da. Murde mz nzale-krdr da lcng nradr naycbz mz nzwztr-krbzlr mz Gct.

15 Lrmakxtr kcng tqmnckr badr mrka, nzrpibzlr bam kx, “Nim la!” X rpi-kzpzkr kx, “Nimu la,” mz lrmakxtr kcng tqmncamu badr. Krka'-ngrne kx Gct naokatrle nimu amrlx mz zmrlz ngrde kxmyalz.

Delape. Ninge Pol.

* 1:11 Mzli lc, ncblo kcng tzvzneng mz nzalvztr-krdr leplz, nzrtwzbzng trau mz leplz kcng tzalvztrlrng.

✡ 1:16 Sam 14:1-3

* 3:5 Mz drtwr kzdung dzbe Makxtr, ngalrde 5 ycmnetr-ngrde nzawrkxtrngr.

Filimon

Nzryr-krbz Pol Mz Filimon

Natq Ngr Nzaplxtqngr Mz Nzryr-krbz Pol Mz Filimon

Letz lc yrbz Pol mz kzdq ncblo drtqde Filimon, kc tqmnc mz taon Kolosia, badr dzbe lrmakxtr kcng tzangiong mz ma nyzde. Yrle letz lc mz nzwrde kc kai tqmnc-ngrde mz presin mrkc Rom. ✡ Yrle mz mzlir yiz 60—62 AD mz nibr nzrmcngr mz Jiszs. Mzli lc yr-kzpzle letz mz lr Efiszs, lr Kolosia, x lr Filipae. Letz lcng amrlx dzbede esz' kx nzyrng mz presin. Kolosia yc mz provins kc Esia, yc-aepztrpz mz taon kcng Efiszs x Laodisea. Mzli ka mrlcde nzrpipebz kandre kc Trki.

Filimon nede kc kxnzawz-nrbalq drtqde Onesimzs. Onesimzs lc pnatibzle kcng dztu kxetu rde, x sc tqdwanepe-ngrde. Nzmu nalolvzlr kxnzawz-nrbalq kxmule lc nzayrplapxngr nide, nzrnibqngr nide. A' mz nibrde, Onesimzs kc tqlxngitipele Jiszs. Mwx Pol rmctile nide mrkc Rom x sc tqokatrpele nide mz nzrlxngitingr. X mzli ka, Pol atwzlr-mou-ngrbzle nide mz kxetu rde Filimon. Pol yrle letz lc mz nzyrnititr-krbzle mz Filimon nzipq-krde Onesimzs murde natwz-moule nide mz nzngini-krde kxnzawz-nrbalq nede kc tqngi kz mzlede mz Kraes.

Krlc kzdq nzycmne-ebzpxngr kz. Murde nzrlapxkr Onesimzs x nzyzlu-mou-krbzle mz Filimon badr lrmakxtr mrkc Kolosia apule nzarlapxkr Gct nigu mz nzayzlu-krmle nigu mz nzmnc-zpwx-mou-krgu badr. Pol rlxtibzle mz Filimon nzipq-krde Onesimzs da kc tqwai Jiszs nzrlxti-krbzle mz Trtede nzipq-krde nigu. X Filimon apule Gct Trte. Mz nzvz-nqblq-krde lou takitrde nzrnibqngr Onesimzs x nigu kz mz alwx ngrgung. Kxmule-esz', a' Gct arlapxle leplz mz zmrlz ngrde kxmyalz.

1

1 Nim la Filimon. Ninge Pol. Ninge ka tqmncx mz presin mz mzteadau Rom murde yapwxtipxbo nrpa ngr Mevalu Jiszs. Nigr mz mzlegi Timoti. Nigu mzle-lzbq mz nzwztr-krbzku mz Gct. 2 Rpibz “Nim la,” mz Apfia kc tqngi inwegu mz Kraes, x Akipzs kc tqnginigu badr ncblo ngr vea ne Kraes. X rpi-kzpz “Nimu la,” mz kxnzrlxngiting mrkc mztea Kolosia kcng tqyrlwr-lxblramu badr mz ma nyzm. 3 Krka'-ngrne kx Gct Trtegu x Kxetu rgu Jiszs Kxnzmcpx naka-zvzbzlr bamu nzmnc-zpwxngr x zmrlz ngrdr kxmyalz.

Pol Krka'-ngrde Filimon

4 Filimon, awi-zvzbo mz Gct, 5 Mz nzxlr-krnge kx lxngitiq Kxetu Jiszs x mrlzti-zvz-kzq kxnzrlxngiting. 6 X krka'-ngrne kx nzrlxngiti-krgi naokatrle nim mz nzale-krm da kx narkatrpz mz leplz nzglqlz-krdr Kraes, mz nzmc-krm kxmu nzamrlz-zlwz-krde nim. 7 X abrtzlvzx nim mz nzxlr-krnge kx nivz lrm apqtr-zvzle nabz leplz neng Gct.

Filimon Naipqle Kxnzawz Nede Kc Drtqde Onesimzs

8-10 Mzlenge, mz nzngini-krnge aposol ne Mevalu Jiszs, rngiscnge zmatq mz nzrtulrtr-krbo bam nzale-krm da kxtubq. Kxmule-esz', a' rlxtibo bam nzipq-krm Onesimzs murde mrlztiq ninge. Ninge lrtzlvz Pol kc tqmnc mz presin murde vz-nqblqx Mevalu. Mz nzmncpx-krmc lc mz presin, okatrx Onesimzs mz nzlxngiti-krde Jiszs, x mzli ka apupele mrlxnge. 11 Mzli kc ena nzmc-krm nide ngi brmrda. A' mzli ka sa namcpeq kx na-atutrpele drtwr ngr drtqde. Murde Onesimzs drtwr ngrde ‘kxabrngz’ x sa naokatrle nigi.

12-13 Pq zlwz mz nabznge x mrlzm bange nzyzlu-krmle mrka mz nzwztr-krmle bange. Murde naokatrle ninge da kc nawai nzokatr-krm ninge nzmu namncq mrka. Kxmule-esz', a' na-ayzlu-kaipo nide bam. 14 Murde trmrlzu nzmnc-krde mrka, nzmu trnavzpxpleu bam. Trmrlzu nzrtulrtr-krbo bam nzale-krm da kx mrlzm bange.

15 Mwx rlr-ngrbz Gct nzdwasz-krde nim mzli kxmrbc, murde mz nzyzlu-krbzle bam namnctr-alopebz bam. 16 X mz nzyzlu-mou-krpwzle, trnangi-txpwzu kxnzawz nem, a' nangipe kz mzlem mz Kxetu rgu. Mrlzti-zlwzx nide. X krlz-kzx kx nzmrlzti-krm nide namyapx-zlwzbz mz nzngini-krde kxnzawz nem x mzlem. 17 Mz nzmu-krde lcde, nide kz kztegu. X suti drtwrnge kx na-apusr-ngrn nide da kc tqwaisr-ngrn ninge.

Filimon Bzkq Rlx Trau Mz Nikeng Oti-rbrbz Onesimzs Bade

18-19 Ninge Pol, yrx natq lcng mz mqnge esz'-krnge kx, “Suti drtwrnge nzxpe-ngrbz bam mz nzvz-nqblq-krde nikeng oti-rbrbz Onesimzs mz nzka-niwzlr-krbo bam trau kznike takitrde.” Kxmule-esz', a' mrlzm bange kx bzkq rlxq trau mz nikeng oti-rbrbzle bam. Murde da kx rtrngztibo bam mz nzokatr-krnge nim mz nzlxngiti-krm Jiszs, myaszpx-zlwzle trau kcng narlxtibzme mz Onesimzs. A' navz-nqblqle drtwrm. 20 Delc, mzlenge, okatr ninge mz nzale-krm da kx rlxtibo bam x mz nzayzlu-krme Onesimzs bange, murde na-apqtrpe' nabznge mz Kraes.

21 Krlz-angidrx kx sa navz-nqblqq natqnge x nzaodu-krm nide sa namyaszpxle da kcng tqrlxtibo. 22 X kzdq mou da. Lxngitix kx Gct sa na-atutrle nzkrka'-krmu mz nzvzpx-krmc mz presin. Delc, mzli ka oliqtibz dq me namnc-ngrne mzli kc nayzlu-ngrbzkr.

Natq Ngr Nzarlr-lzbqngr

23 Kxnzrlxngiting mrka nzrpibzlr bam kx, “Nim la.” Krlcng Epafras kc tqmnckr ncdr mz presin mz nzrlepx-krgr Nrpa ngr Mevalu Jiszs, 24 nidr badr Mak, Aristakzs, Demas, x Dckta Luk, mrlx kcng tqwzkr badr.

25 Krka'-ngrne kx zmrlzkxmyalz ngr Kxetu rgu, Jiszs Kxnzmcpx, nayc zvz mz nabzmu.

Delape. Ninge Pol.

✡ : Aposol 28:30-31

Hibru

1

2

3

4

5

6

7

8

9

10

11

12

13

Nzryr-ngrbz Mz Lr Hibru Kxnzrlxngiting

Natq Ngr Nzaplxtqngr Mz Letz Kx Nzryrbz Mz Lr Hibru Kxnzrlxngiting

Trpnzngr kx rkrlz ncblo kx ryr letz lc. Kzdung nzrpilr Aposol Pol, kzdung Banabas, x kzdung Apolos. A' mwx trngiu Pol.

Mwx nzyrbz mz mzlir yiz 68—69 AD mz nibr nzrmcngr mz Jiszs. X mz nibrde lr Rom sc tzodatipelr Mangr-nzangiongr Yawe mrkc Jerusalem mz yiz 70 AD.

Drtq lc ‘lr Hibru’ drtwr ngrde kz lr Jiu. X opx angidr kx ncblo kc tqryr letz lc, nide kzdq lr Jiu, x yrbzle mz lr Jiu kx nzlxngitilr kx Jiszs nide Mevalu Kxnzmcpx ne Gct. Mz nzmu-krde lcde, kxryr lc, krlzle kx lr Jiu lcng nzkrlz-zpwxlr nzalvztrkr Nzryrngrkxtr Kc Kai, myapxbz mz Lou sc Mosis, x kxmu lr Jiu nzale-krdr blz mz nznibq-krdr animol x nziklr-krdr mepyr ngrde mrkc Mangr-nzangiongr Yawe. X trtakitrdeu nzyokaetipx-krbzle da lcng mz lr Jiu. A' mz nzokatr-krde nigu kcng trngiulrJiu, natq kxnztopwzng mz nibr kzdung ngalrdeng yokaetipxle drtwr ngrdr. X narlwx-kzku ‘Nzalvztr-ngrng Kxmyapxbz’ kx ayrkrpxle buk kxetu lc.

Kzdung lr Jiu kx nzlxngitilr kx Jiszs nide Kxnzmcpx kc tzaenzlilr, trnzsutiu drtwrdr nzesaki-krdr nzalengr blz mz nzvz-nqblq-krde Lou sc Mosis. Murde nzmwxlrtilr kx Gct tripqpxleu alwx ngrdrng, a' ngi txpwz mz nzale-krdr blz kcng. X mou, nzmwxlr-kz-ngrdr lr Jiu kxtrnzrlxngitiung murde ma tzatrkatilr nidr mz nzxpqbrlr-krdr Lou sc Mosis mz kxmu nzalengr blz.

Mz nzmu-krde lcde, kxryr letz lc rpibzle badr kx Gct yrlqpebzle Nzesz'tikr Drtwr Kc Ate badr leplz nedeng, kx tekqtr-ngrde Krkc Kai tqyrlqbzle badr mz Lou sc Mosis. X trpengr blz kx nzalelr mzli ka, murde Jiszs rlrpx-lzbqpengr mz nzngini-krde blz angidr kxrmnr-ngrbz kx tekqtrle blz kcng pnz. Rpi-kzle kx Tentkxtr, Mrkc Tqtr, x lou amrlx mz nzalengr blz nzaelwapx-ngrdr kxpipz da lcng Heven x nzwzkr Jiszs. Delc Jiszs nide Nardr Pris ngrgu kc tqmyaszlz-zlwzle pris kcng pnz tzvz-nqblqlr Lou sc Mosis. Letz lc pibzle badr kx krkcng tzlxngiti-kailr Kxnzmcpx, zbz nzyzlu-teblq-moung mz nzalengr blz kcng pnz, sa naprtrng mz Hxl.

Mrkcng Mz Letz Lc

Mevalu myaszlzle enjrl amrlx x Mosis. [1:1—4:13]

Mevalu Jiszs nide Nardr Pris ngrgu kxmyalz-esz'ngr. [4:14—5:10]

Bzkq nzrlxngiti-krmu ngrgo. [5:11—6:20]

Mevalu Jiszs nide Nardr Pris mz nzvz-nqblq-krde nzwzkr Melkesidek. [dckrlzde 7]

Mevalu Jiszs aclvele Nzesz'tikr Drtwr Gct Kxmrna badr leplz nedeng. [8:1—9:10]

Nike nzwzkr mepyr mz Nzesz'tikr Drtwr lcng li, mz Krkc Kai x mz Krkc Tqmrna. [9:11-22]

Nzrkabzngr animol kx ngi blz mz nzvz-nqblq-krde Nzesz'tikr Drtwr Kc Kai trtakitr-pnzdeu nzrkatx-atwrnr-krde alwx. [10:1-18]

Natu-amqngiku mz nzrlxngiti-krgu nakrlzbzle nzbz-krgu. [10:19—13:25]

Kxnamu nzvz-nqblq-krgu Mevalu. [10:19-39]

Leplz kcng navz-nqblqku mz nzbrtikr drtwrdr Gct. [dckrlzde 11]

Natu-amqngiku mz nzvz-nqblq-krgu Mevalu. [12—13]

1

Mevalu Kxnzmcpx Myaszlzle Profet Amrlx X Nzryrngrkxtr Mz Nzngini-krde Mrlx Gct

1 Mzli kc bqnc, Gct ycmnebz badr melrmqgung, nigu lr Jiu. Nzycmne-krbzle badr nzwrde kqlu x bletipx-lxblrng, mz da kx nzyro profet nedeng x da kx nzrtrngztibzlrng. 2 A' mzli ka, mz nzaenzli-krgu nzatubqtikr Gct da amrlx, ycmne-angidrpe-kzp bagu mz nzatwzlr-krmle Mrlxde, Jiszs Kxnzmcpx. Mz nide, dekc tqwz-ngrde nrlc x doa x da amrlx elr. X yrlqle da amrlx mz nzngisckr Jiszs x doa amrlx mz nzmnclz-krbzlr mz zmatq ngrde. 3 Kraes aotr-angidrle Gct Trtede. X nqmq krdeng amrlx nzaelwapx-zpwxlr nqmq kr Gct x zmatq ngrde. X da amrlx lolvz lxblr zmatq ngr natqdeng. Mz nibr nzrkatx-krde alwx ngr leplz, wxbu me matq-esz'ngr Heven mz nrlar Gct Trte kxrtc. ✡

Mevalu Kxnzmcpx Myaszlzle
Enjrl Amrlx

4 Mz nzmu-krde lcde, Jiszs myaszlz-zlwzle enjrl amrlx mz nzngini-krde Mrlx Gct. X zmatq kc tqaprcbz Gct bade myaszlz-kzle zmatq ngr enjrl amrlx. 5 Murde trpnzngr enjrl kx rpi-neba Gct natq kc tqpibzle mz Mrlxde kx, “Nim Mrlxnge, abzo mzbq ka sa na-aelwapx-ngrbo mz leplz nzngini-krnge Trtem.” ✡ X trpnzngr enjrl kx rpibz Gct bade kx, “Sa nangininge trtede, x nanginide mrlxnge.” ✡ *

6 Mz nzatwzlr-krm Gct Mrlxde kc esz'txu mz nrlc, ycmnetr-ngrde enjrl nedeng mz nzrpi-krde kx, “Kxnzmncng mzlilxlr amrlx nzmu na-angiolr nide.” ✡ 7 Kzdq Sam ycmnetr-ngrde enjrl neng Gct mz nzrpi-krde kx, “Zmatq ngrm batrpzle mz enjrl nemqng nzlvc-ani-krdr mz nzapu-krdr nenq. X menrpa lcng tzwztrpzng bam nzapu-kzlr bzlrpc kc tqpctipx.” ✡ 8 A' mz nzobqkr Gct, Mrlxde myapxbz, murde kzdq kz Sam rpile kx, “Nzyrlqkr Gct lc nzngini-krm King tqyc tqyc, mz nzaclve-krm leplz nemqng mz nzmncngr kx tubq-esz'ngr. 9  Mrlzbz bam da kxtubq, a' px-ngrn da kxtrka. Dekc ninge, Gct rm, tqmcpx-ngrne nim mz nzmyaszlz-krm kztemqng. X tqglqlz-ngrne nim, murde na-aelux nim tolo ngr nzabrtzngr.” ✡ 10 Rpi-mopwz Gct mz Mrlxde kx, “Mzli kc mz noude wz-ngrn nrlc, bongavz, x dalrdeng amrlx. 11  Da lcng amrlx sa namrbrting. A' nim txpwz kx namnctx alo. Mzli trnaboiu x sc tztrkapeng tzapupelr lrpz kxblzlongr, 12  kx nzrtctxngr x nztekqtr zvz mz kxmrna. A' trtxpnzngr nzrtekqtrngr nim. X trtxpnzngr nzbz-krm mz kzdq mzli.” ✡ 13 X trpnzngr enjrl kx rpibz Gct bade kx, “Wxbu mrlc tqmatq-esz'ngr mz nrlarnge kxrtc, navz nakrlz-zpwxbzle mzli kc nangi-batr-ngrbo mz enqmi rmqng nzmetx-krbzlr bam.” ✡ 14 Murde enjrl lcng nidr kxnzmncng mzlilxlr kxnzmrlzng kcng tzwztrpzng mz Gct, kc tqatwzlr-ngrmqng mz nzokatr-krdr leplz kx na-arlapxleng.

2

Bzkq Myangr Lrpzki R Nzrlxngitingr Mz Nzvz-krmu Mz Nrlc

1 Mz nzbrtikr drtwrgu Kraes nzarlapx-krde nigu, nalolvz-amqngiku nzalvztrngr angidrng kcng tqxlrpeku, murde ma tqmyangr lrpzki angidr mz nzvz-krgu mz nrlc, x nzrlapx-krgu sc tqmrbrpe. 2 Krlzku kx batrpz Gct mz melrmqgung nzmnclz-krbzlr mz natq kc tztwzm enjrl nedeng badr. X takitrde nzayrplapxkr Gct melrmqngung mzli kx nzxpqbrlr-ngrdr Nzesz'tikr Drtwrdr badr kx navz-nqblq-zvzlr natqde. *

3 Mz nzmu-krde lcde, takitr-kzde nzayrplapx-zlwz-krde leplz kznikeng nzpxtxpx-ngrdr natq ngr nzarlapxngr kc tqtwzm Mrlxde, murde natqde myaszlz-zlwzle natq enjrl. Kxetu Jiszs aprcbzle natq lc mz leplz kcng tzlalztqbzng bade, x nzyapwxtipxmlr bagu mz nzrpi-krmlr bagu kx ngi lrpzki angidr ngr nzrlapxngr. 4 X aelwapx-kzngr Gct Trte kx Jiszs ngi lrpzki angidr ngr nzarlapx-krde leplz, mz nzkao-krbzle Mqngrkxtr mz leplz kcng tzbrti drtwrdr Jiszs. Murde Mqngrkxtr okatrle nzale-krdr da kxmatq kxkqlu kxnzkctipxng, x natwzlr zmatq ngr nzwzngr kxmyapxbz x kxbletipx-lxblrng mz nzwztr-krbzlr bade, mz nzvz-nqblq-krde me pnz drtwrde.

Nrlc Kc Navzm Sa Nayclzbz Mz Zmatq Ngr Jiszs †

5 Mzli kc nayzlu-ngrm Kraes, nrlc kxmrna trnayclzpwzu mz zmatq ngr enjrl. 6 Murde mz kzdq Sam rpibz Devet mz Gct kx, “?A' memule tqmatq-ngrgr mz drtwrm? ?X memule tqmrlzti-ngrn nigr leplz txneng? 7  Murde wz-ngrn leplz vzo kxpipz mz lr Heven, x kabzme badr zmrlue x nzamatqngr. 8  X da amrlx nzyclzbzng mz zmatq ngrdr.” ✡ Kxmule-esz' Sam lc mz nzrpi-krde kx, “Da amrlx nzyclzbzng mz zmatq ngrdr,” drtwr ngrde kx trpnzngr da kx tryclzpwzu mz zmatq ngrdr. A' trngidatika mz nigu leplz mz nrlc. 9 A' krlzku kx Jiszs nzavzo kxpipz mz lr Heven mzli kxpipz. X mzli ka twzpele zmrlue x nzamatqngr mz nzrlrpx-lzbq-krde mz nzbzngr, murde leplz amrlx naprtrng mz zmrlz ngr Gct kxmyalz mz nzbz-krde lc nidr. 10 X takitrde nzaetqngr drtqde mz nzbz-krde leplz. Murde mz nzetqkr drtqde, dekc Jiszs tqngini-ngrde kxrmailz kxmyapxbz x leplz namnc-nqblqlr nide mz lrpzki r nzrlapx-krdr. Da amrlx navz-nqblqlr drtwr kc tqyrlq Gct mz nzngini-krde Kxrpalz. Mz nzmu-krde lcde, takitr-kzde Gct nzatutr-krde drtwr lc tqyrlqle mz nzaprtr-krde leplz kxnzkqlung mrkc tqmatq-esz'ngr.

11 Jiszs badr leplz kcng tqatrleng x tqatubqtileng, Trtedr esz'txu. Dekc Jiszs tqabrtz-ngrde mz nzrpi-krbzle mzledeng. 12 Murde rpibzle mz Gct kx, “Mz nzyrlwr-lxblrkr leplz nemqng, sa nabilvzx nim, mz nzrpi-krbo mz mzlengeng da kx aleme bange.” ✡ 13 Jiszs apule nigu mzledeng mz nzbrtikr drtwrde Gct. Murde ycmnetr-ngrde Gct mz nzrpi-krde kx, “Sa na-abrtrpo drtwrnge bade. Mncx mrka badr doa kx aprcm Gct bange.” ✡ ‡

14 Doa lcng nzmncng mz nrkrdrtq. X Jiszs esz'-krde kz nzmika apule nidr, x prtr kz mz nzmnckr nrkrdrtq. Murde mz nzngini-krde leplz naprtr kz mz nzbzngr. X mz nzbz-krde mz nzngini-krde leplz, na-aovxiole Setzn, x na-arlapxle leplz kcng tzmnclzbzng mz zmatq ngr Setzn x nzmwxlrtilr nzbz-krdr. 15 X mz nzbz-krde lc, katxpxbzle zmwxlr ngr nzbzngr kc tqlolvz-zvzle leplz amrlx.

16 Opx angidr kx trvz-ngrpleu nzokatr-krde enjrl, a' vz-ngrmle nzokatr-krde nigu leplz kcng tzprtrng mz nqvi lr Ebraam, mz nzlxngiti-krgu kz Gct da kc tqwaile. 17 Mz nzmu-krde lcde, Jiszs nzmu na-apule nigu mzledeng mz da amrlx, murde nanginide Nardr Pris ngrgu mz nzwztr-krbzle mz Gct. X mz nzngini-krde leplz, krlz-angidrle drtwr ngr nzngini-krgu leplz, murde naycngr drtwrde nigu x naokatrle nigu, mz nzxpe-krde alwx ngrgung. X vz zvz nztutr-krbzle mz mz Gct mz nzrpi-krbzle bade kx atrpele x atubqtipele nigu. 18 X mz nzatalzngr x mz nzaetq-ngrbz drtqde, krlz-angidrle drtwr ngr nzatalzngr. X krlz-kzle nzokatr-krde nigu nztu-amqngi-krgu mz nzatalzngr, murde trtaou mz alwx mzli kc tzatalzngr nide.

3

Mevalu Kxnzmcpx Myaszlzle Mosis

1 Mz nzmu-krde lcde, kx mzlengeng x inwengeng, kcng tqkqle kz Gct, mz nzngini-krmu leplz kxnztr nedeng, na-aoti drtwrmu Jiszs. Murde rpiku kx nide menrpa ne Gct kxmyapxbz x Nardr Pris kc tqtu mzlirgu badr Gct. 2 Mevalu atutrle da amrlx kcng tqyrlqbz Gct bade mz nzmcpx-krde nide, da kc tqwai Mosis nzatutr-krde nzwz-krde mz nzwztr-krbzle mz lr ma nyz Gct. 3 Nzamrluengr Jiszs myaszlzle nzamrluengr Mosis. Murde takitrde nzamrluengr ncblo kc tqatulzle ma nyz Gct, namyaszlzle nzamrluengr krkc tqwzpxm mz ma lcde. 4 Murde leplz kxnzkqlung nzwzng mz ma nyz Gct, a' Gct kc tqwz-ngrde da amrlx. 5 Mosis atutrle nzwz-krde mz nzwztr-krbzle mz lr ma nyz Gct. X trngiu kxetu, a' nide txpwz kxnzawz. X nzwz-krde lc ngi rkx ngr nzwzkr Jiszs kalr, kc tqplzpx-kaile da kc napibz Gct mz leplz nedeng mz nibrde, mz nzycmnetr-krde Jiszs. 6 A' Mevalu atutrle da amrlx kcng tqyrlqbz Gct bade mz nzngini-krde Mrlxde kc tqaclve-angidrle lr ma nyz Gct. X nipegu lr ma nyzde nzmu natu-amqngiku mz nzbrtikr drtwrgu Kraes x mz nzlxngiti-krgu kx sa naprtrku mz nzlungr kxboi, navz nakrlzbzle mzli kc nabz-ngrgu.

Bzkq Apuamu Kxtrnzabrtrpwzlru Drtwrdr Mz Gct *

7 Mz nzkrlz-krmu kx Mevalu myaszlzle Mosis, na-aoti drtwrmu natqde. Da kc tqwai nzpikr Mqngrkxtr le kx, “Naxlramu natqde mzbq ka, mz nzrpi-krbzle bamu kx, 8-9  ‘Bzkq nabzmu mqngipe, da kc tzwailr melrmqmung. Murde kxmule-esz' nzmc-zvzlr nzrkati-krbo da kxmrlzting badr, mz nzmnc-krdr mrkc lzke mz yiz kcng nzpnu-pwx, a' otablrkr badr x nzatalzlr ninge mz nzxpqbrlr-krdr ninge.’ 10  Dekc tqngyati ngr drtwrnge nidr, murde nidr leplz kx nzvz-rbrng mz nabzdr x trnzvz-nqblqlru nqmq krngeng. 11  X mz nzangya-krmlr drtwrnge, sc tqesalzpex kx, ‘Trtxpnzngr nzprtr-krdr mz nzmnc-zpwxngr kc nakabo badr.’ ” ✡ 12 Mz nzmu-krde lcde, kx mzlengeng x inwengeng, aclvetioamu, murde nabzmu ma tqdrka'-ngrng x tqapuamu kxtrnzrlxngitiung, mz nzpxtxpx-krmu Gct kc tqrkabz nzlungr. 13 Apqtr-etramu drtwrmu mzbq ka tqlube-ngrnamu, murde ma narmu tqmqngi x alwx tqesabrtile nimu. 14 Murde nztwz-krgu da kxmrlzting amrlx kcng tqesalzngr Kraes mz nzaxvctr-krbzku bade, nzvzpxmqng mz nzlolvz-amqngi-krgu nzlxngiti-krgu nide, da kc tqwai mzli kc tqrlxngiti-ayrnr-ngrgu, nakrlzbzle nzbz-krgu. 15 Bzkq mrbrtr mz drtwrmu nzalvztrkr Nzryrngrkxtr kx mzbq ka narlrpx-lzbq-ngrbzmu mz Gct. Murde rpile kx, “Naxlramu natqde mzbq ka, mz nzrpi-krbzle bamu kx, ‘Bzkq narmu mqngipe, da kc tzwai melrmqmung, murde otablrkr badr.’ ” ✡ 16 X mc-kzku kx leplz kcng pwz tqmailzpxm Mosis Ijipt x tzxlrlr natq Gct, nidr lcng tzotablrng badr. 17 X mc-kzku kx leplz lcng pwz tzangyatibzlr drtwr Gct mz yiz kcng nzpnu-pwx x tzbzpxmqng lzke, murde nzale-zvzng alwx. 18 X krlzku kx leplz lcng pwz tqesalz-ngrbzle badr kx, “Trtxpnzngr nzprtr-krdr mz nzmnc-zpwxngr,” nidr lcng tzxpqbrlr-ngrdr nide. 19 Mz nzmu-krde lcde, trnzprtrpeung mz nzmnc-zpwxngr kc nakabz Gct badr, murde trnzabrtrpzlru drtwrdr bade. ✡

4

Nzprtrngr Mz Nzmnc-zpwxngr Kc Nakabz Gct Mz Kxnzrlxngiting

1 Nzmnc-zpwxngr lc tqesalz-ngrbz Gct mz kxnzrlxngiting sc tqvzbe mzli ka. A' na-aclvetioku, murde kzdung nigu ma tqrblxbz badr nzprtrngr mz nzmnc-zpwxngr lc. 2 Murde da kcng tqesalz-ngrbz Gct badr krkcng tzrlxngiting, delc tzyapwxti-kzpqng bagu, da kc tqwaibzle mz lr Israel kcng tqmailzpxm Mosis Ijipt. A' mz nzxlr-krdrle trokatrleu nidr, murde trnzabrtrpzlru drtwrdr bade. *

3 Kxmule-esz' kzdung melrmqgung trnzprtrpwzung mz nzmnc-zpwxngr lc, mz nzrpikr Gct kx, “X kx nzangya-zlwzmlr drtwrnge, sc tqesalzpex kx, ‘Trtxpnzngr nzprtr-krdr mz nzmnc-zpwxngr kc nakabo badr.’ ” ✡ A' nigu amrlx kcng tzrlxngiting prtrpeku elr. Murde sc tqoliqtipe Gct lrpzki r nzprtrngr mz nzmnc-zpwxngr lc, mzli kc tqayrkrpxpe-ngrde nzwz-krde nrlc ka. 4 Da kc tqwai nzrlwx-krgule mz Nzryrngrkxtr, mz nzrpi-krde kx, “Gct ayrkrpxle nzwz-krde nrlc, x sc tqmnc-zpwxpe mz zbq krarlimz.” ✡ 5 Natq lc rpi-moule mrlc kx, “Trtxpnzngr nzprtr-krdr mz nzmnc-zpwxngr kc nakabo badr.” ✡ Nzmnc-zpwxngr lc mz mzli nyz Mosis ngi nzmnc-zpwxngr kcpwz tqoliqtipe Gct abzo mzli kc tqayrkrpxpe-ngrde nzwz-krde nrlc. 6 Kxmule-esz' kzdung leplz kcng tzxlrlr da kc tqesalz-ngrbz Gct badr trnzrlapxung x trnzprtrpwzung mz nzmnc-zpwxngr lc murde nzxpqbrlr-ngrdr nide, a' nakrlz-kzku kx kzdu-kzng leplz sa naprtrng mz nzmnc-zpwxngr lc. 7 Murde mz yiz kang kqlu mz nibr leplz neng Mosis trnzprtrpwzung mz nzmnc-zpwxngr lc, Gct batrpzle mz Devet nzyro-krde ngalrde lc tqrpile kx, “Naxlramu natqde mzbq ka, mz nzrpi-krbzle bamu kx, ‘Bzkq nabzmu mqngipe.’ ” ✡ Opx-angidr kx Gct yrlqbzle kzdq zbq, murde leplz naprtrng mz nzmnc-zpwxngr lc. Krlc ‘mzbq ka,’ murde mzbq ka mzli kx myapxbz mz nzrlxngiti-krm. Bzkq narm mqngi, murde mzli r nzrlxngiti-krm ma tqmrbrtx. 8 Zbz mz nibr yiz kcng nzpnu-pwx lzke, Josua mailzle leplz nedeng mz nzprtr-krdr mz drtc' kc Kenzn tqesalz-ngrbz Gct badr. Krlc atutr-ngrde kxpipz natq lc tqngi ‘nzmnc-zpwxngr.’ A' trngiu drtwr ngrde kx myapxbz. Murde Devet ycmnetr-mou-ngrde nzprtrngr mz nzmnc-zpwxngr lc mz Sam kc tqyrle mz nibrde. ✡ 9 Mz nzmu-krde lcde, mzli ka leplz neng Gct sc tqvzbe nzprtr-krdr mz nzmnc-zpwxngr lc. X nzmnc-zpwxngr lc apule nzmnc-zpwxkr Gct mz zbq krarlimz, mzli kc tqabrtzlvz-ngrde da kcng tqmyapxbzng tqwz-ngrdeng. 10 X mrlx kx prtrpe mz nzmnc-zpwxngr kcpwz, prtrpe kz mz nzabrtzlvz-krde da kcng tqalebz Gct bade. X trabzpeleu nzwz-kato-krde mz nzvz-nqblq-krde Gct mz zmatq ngrde esz'-krde, murde nztubqkr mrlx lc vzpxm mz da kx alebz Gct bade. 11 Mz nzmu-krde lcde, na-abrtr-anibzku drtwrgu mz Gct, murde naprtrku mz nzmnc-zpwxngr lc, murde kzdq nigu ma tqtao mz nzvz-nqblq-krde melrmqgung mz nzxpqbrlr-krdr Gct, x trprtrpeu mz nzmnc-zpwxngr kc nakabz Gct bade. 12 X natq Gct lu x wz-zvzm bagu mz Mqngrkxtr mz nzokatr-krde nigu, murde nakrlzku nzalvztrngr angidr x narlr-ngrbzku bade nztekqtr-krde nigu. X natq Gct malc-esz'ngr. Nzmalc-krde myaszpxle toki r vea kx malc nrlarde rlilr. Murde mz nzxlr-krgule luplxtrle nabzgu vz-krlzbzle mqngrgu, x aelwapx-angidr-ngrmle bagu me vz-zpwx-ngrgu x me vz-rbr-ngrgu. 13 Mz nzmu-krde lcde, naplzpxku nzvz-rbr-krgung amrlx mzli ka, murde naipqpele nigu x naprtrku mz nzmnc-zpwxngr lc. Murde trpnzngr dalr nrlc kx yc-kapqbz mz Gct, a' da amrlx kcng tqaleku x tqaoti drtwrgu sa tqyrlq-angidr mzteng. X sa naplzpxbzku da lcng bade mz Mzli Kxmatq kc na-ayzlu-ngrbzle da mz leplz.

Mevalu Jiszs Nide Nardr Pris Ngrgu Kxmyalz-esz'ngr

14 Bzkq nabzmu talvzo, a' lolvz-amqngiamu natq ngr nzrlxngiti-krgu. Murde Gct mcpxle Nardr Pris ngrgu kxmyapxbz, kc tqvzdzpe Heven x tutrpz mz mzte, mrkc tqtu-ngrde mz mzlirgu badr Gct. Nardr Pris lc nide Jiszs, Mrlx Gct. 15 X Nardr Pris ngrgu lc, krlzle nzryckr drtwrde nigu, murde krlz-angidrle mrkcng tqtao-zvz-ngrgu mz nzatalzngr. Murde nzatalzngr kz nide mrkcng amrlx tzatalz-ngrgung, a' trtaou mz alwx. 16 Dekc, nelzgu nabr mz nzmnc-aepztr-krbzku mz Gct kc tqmrlz-esz'ngr. Murde krlzku kx sa nayc ngr drtwrde nigu x naokatrle nigu mzli kc tqkxpu-ngrgu, mz nzvz-nqblq-krde zmrlz ngrde kxmyalz.

5

1 Mzli kc bqnc, ncblo kx ngi Nardr Pris mrkc Israel mcpxpwz Gct mz nztu-krde mz mzlirdr badr leplz nedeng, murde narlrpx-ngrbzle mz Gct da kx nzkabz leplz x animol kx ngi blz ngr nzipqpxkr Gct alwx ngrdrng. Leplz lcng tr-rlr-ngrpwzu Gct nzvz-krbzlr esz'-krdr bade, a' nangi txpwz Nardr Pris. 2 X Nardr Pris lc krlzle nzyckr drtwrde leplz nedeng, kxmule-esz' trnzkrlzlru nqmq kr Gct x nzvz-rbr-zvzng, murde nide ncblo kx tao kz mz nzatalzngr. 3 Dekc, tqrlrpx-ngrde blz, mz nzxpe-krde alwx ngrdeng, vzmi alwx ngr leplz nedeng.

4 Trpnzngr ncblo kx narlrpx-lzbq esz'-krde mz nzngini-krde Nardr Pris. A' mcpxpwz Gct, mz nzkqle-krde nide mz nzwzngr lc tqmatq, da kc tqwai nzmcpx-krde Eron mzli kc, mz nzngini-krde Nardr Pris kc kai. 5 Mz nqmq lcpwz, Kraes tr-rlrpx-lzbqu mz nzwzngr lc tqmatq mz nzngini-krde Nardr Pris, a' Gct mcpxle nide mz nzrpi-krbzle bade kx, “Nim Mrlxnge, abzo mzbq ka sa na-aelwapx-ngrbo mz leplz nzngini-krnge Trtem.” ✡ X trpnzngr Nardr Pris kzble kxmu nzycmne-krbz Gct lc bade. 6 X mz kzdq kz Sam rpile kx, “Nangini-alo-kzp pris mz nzvz-nqblq-krde nzwzkr Melkesidek.” ✡ 7 Mzli kc Jiszs tqmncbe-ngrde mz nrlc, krka'bz mz Gct kc tqrkrlz nzarlapxngr nide mz nzbzngr x rlxbz da bade mz nzyrni-krde vzmi drlemzte. X ayzlubz Gct natqde murde Jiszs avzo-lzbq mz nzmnclz-krbzle bade. 8 Kxmule-esz' Jiszs nide mrlx Gct, a' ngi me pnz drtwr Gct kx na-alvztr-lzbq mz nzvz-nqblq-krde natqde, kxmule-esz' nzaetqbz drtqde. *

9 X mz nzaetqngr drtqde mz nzvz-nqblq-krde natq Trtede, Gct batrpzle bade nzngini-krde Nardr Pris kxmyapx-esz'ngr kx takitrde nzokatr-krde nigu. X yrlq-kzle Jiszs nzngini-alo-krde nou nzrlapxkr leplz amrlx kcng tzmnclz-zvzbzng bade. 10 X yrlq kz Gct nzngini-krde Nardr Pris ngrgu, “mz nzvz-nqblq-krde nzwzkr Melkesidek.” ✡

Kxnzrlxngiting Naetulzmqng Mz Nqmq Kr Gct

11 Da kqlube kx na-alvztr-ngrne nimu mz nzapukr Kraes Melkesidek. A' rblx nzalvztrngr nimu, murde teblq-mouamu mz nzrkrlz-krmu kxasa zlwz, x da angidr tryatitru narmu. 12 Kxmule-esz' nzrlxngiti-krmu mzli boipe, x mzli ka nzmu takitrpemu nzalvztr-krmu, a' apubeamu itoto kx nzyqbeng, x trtakitrkaple nimu nzmungr dakxnzng kxmqngi. Murde opxm kx navz-mop dq ncblo kx na-alvztr-moule nimu mz nzalvztrngr angidr kcng kai, a' nzalvztrngr kcng tqrblx, trnztakitrkaplr nimu. 13 X mrlx kx nzrlxngiti-krde pobe, apule doa kxtopwz kx rmnq txpwz nei. Murde trkrlzkale nzalvztrkr Nzryrngrkxtr mz da kxtubq x da kxvz-rbr. 14 A' mrlx kx nzrlxngiti-krde brpe, apule mrlx kx mupe dakxnzng kxmqngi. Murde mrlx kxmule lcde krlzpele da kxmrlz x da kxtrka mz nzobqkr Gct, x vz-nqblq-zvzle nqmq kr Gct.

6

1 Mz nzmu-krde lcde, na-aoti drtwrgu nzrwzngr ma ngr nzrlxngitingr. Na-atulzku drkq ngr ma mz nou rplz ngr ma kc, tqngi nzalvztrngr angidr kcng kai. Murde nabrku mz nqmq kr Gct amrlx. Krlzpeku da angidr kcng kai x da kx nzalvztr-ngrdr. Mz nzmu-krde lcde, bzkq yapwxti-zvzpeku nzabrtr-ngrbz drtwr mz Gct, nzrtekqtrngr drtwr mz alwx murde yrkrpx mz Hxl, 2 nzwrkxtrngr kxbletipxng, kxnamu nzyrlqo-ngrbz mq mz doa, nztulz-moungr mz nzbzngr, x nzpipxkr Gct doa kx tubq x kx vz-rbr mz Mzli Kxmatq kc nayzlu-ngrm Jiszs, x kzdung kz nzalvztrngr kxnzmulr lcng. 3 X krlzku nzprtr-krgu mz nzrlxngitingr kxbrpe lc, nzmu kx tqrlr-ngrm Gct le bagu. A' rblxbz mz leplz kcng tzpxtxpx-ngrdr nzlxngiti-krdr Kraes. 4 Murde kzdung leplz nzlxngiti-kailr Kraes x nzpxtxpx-mou-ngrdr nide. X rblxpebz badr nztekqtr-mou-krdr drtwrdr mz nzlxngiti-mou-krdr nide. Sc tzkrlzpelr da angidr x nzmnc-zpwxpeng badr Gct mz nrwx. X mou nzxngipebzlr Mqngrkxtr nzmncpx-krmle mz nabzdr. 5 X nzmcpelr kx Gct atutr-zvzle da kcng tqesalz-ngrde mz Nzryrngrkxtr. X nzmcpe-kzlr kxpipz zmatq kx nayc zvz mz nrlc kc navzm. 6 A' rblxpebz badr nzyzlu-krbzlr mz Gct. Murde mz nzpxtxpx-krdr Jiszs apule kx nztqlvztr-moulr nide mz kros x nzamyabzlr drtqde mz mz leplz. Murde mz nzale-krdr da lc, nzaelwapx-ngrdr kx mz drtwrdr nzbz-krde trtakitrdeu blz ngr nzrkatxngr alwx ngrdr. Bzkq apuamu nidr!

7 Leplz mz nrlc ka nzapulr drtc' ngr nrlanc nyz Gct. Murde kabzle badr da amrlx kx takitrde nzmnc-krdr kxtubq, apule tewa x nepi. X abrtzlvzle leplz kcng tzrlxngiting mz nzale-krdr da kxmrlz. 8 A' drtc' kc tqlvclz-ngrm nzku x lxbi ngi drtc' kxtrka, kx takitrde nzangcngr mz nyr. X mz nqmq lcpwz, leplz kx trnzrlxngitiung kcng nqmq krdr tqtrka, sa naodating Gct x na-angcleng mz nyr ngr Hxl.

9 Kztengeng kx mrlzti-zlwzx, kxmule-esz' natqnge xplrbz bamu mz da lcng, a' krlz-angidrx kx vz-nqblqpeamu lrpzki angidr mz nzale-krmu da kxmrlzting kcng tqvzmi nzrlapx-krmu. 10 Murde Gct tubq zvz. X sa na-ayzlubzle bamu da kxmrlzting mz nzwzngr kc tqaleamu x nivz kc tqaelwa-ngrbzmu bade mz nzokatr-zvz-krmu lrmakxtr. 11 Sutitx zlwz drtwrnge nztu-amqngi-zvz-krmu mz nzlxngiti-krmu Kxetu x nzale-krmu nzwz-krde, navz navz nakrlzbzle mzli kc natwz-ngrnamu da amrlx kcng tqesalz-ngrmle bagu. 12 Bzkq drtqmu sa nzaenzlingr nztwz-krmu nzalvztrngr angidr kcng tqrblx. A' suti drtwrnge kx navz-nqblqamu leplz kcng tzkrlzpelr da angidr lcng. Murde drtwrdr br mz nzobqtipx-zvzpelr da kcng tqesalz-ngrbz Gct badr, krlzbzle mzli kx nztwz-ngrdrleng.

Gct Atutr-zvzle Nzesalz-krdeng

13 Na-aoti drtwrmu Ebraam. Mzli kc tqyrlq-ngrbz Gct natqde mz Ebraam mz nzrka-krbzle bade da, esalz-ngrbzle drtqde txpwz. Murde trpnzngr kx myaszlzle nide kx naesalz-ngrde. 14 Rpibzle bade kx, “Esalz-ngrne drtqnge kx sa na-amrlzx nim x na-aetunepxbo neidu lrm.” ✡ 15 Ebraam obqtipx-zvzpele mz drtwrde kxbr, krlzbzle mzli kx twz-ngrde da kx esalz-ngrbz Gct bade. *

16 Mzli kx ncblo yrlq-ngrde nzesalz-krde, nayrlqle mz da kx myaszlzle nide, murde leplz nakrlzlr kx sa na-atutr-zpwxle nzesalz-krde, x trpnzngr natq kx narprwi-mop mz nibrde. 17 Gct trtekqtr-lzbqu, trtekqtrleu drtwrde, x trkrlzleu nzpokiangr. X suti drtwrde kx nigu kcng natwzku da kx esalz-ngrde, nakrlz-angidrku nqmq krde lcng. Mz nzmu-krde lcde, esalz-ngrde drtqde, mz nzaelwapx-krmle bagu kx sa na-atutrle. 18 Nzesalz-krde x drtqde, da lcng li trtxpnzngr nzrtekqtrngr x trtxpnzngr nzpokia-krde. Mz nzmu-krde lcde, nigu kcng tzrlatrpzng mz Jiszs, drtwrgu nabr murde obqtipxku nzatutr-atwrnr-krde nzesalz-krdeng kalr Heven. 19 Nzobqtipx-krgu da lcng apumle bagu da kx atolvale nabzgu. X okatrle nztu-amqngi-krgu x nzmnc-zpwx-krgu mz nrlc ka, murde krlzku kx Jiszs lolvzmle nqvi lr nztolva-krgu, mz nzmnc-krde Mrkc Tqtr-esz'ngr Heven. 20 Jiszs vzpe kai mrlcde, murde naokatrle nigu kz mz nzvz-krbzku mz Trtede. X vz-nqblqle nzwzkr Melkesidek mzli ka, murde tutr-alobz mz mz Gct mz nzpi-krbzle bade kx sc tqarlapxpele x tqatubqtipele nigu.

7

Melkesidek Myaszlzle Melrmqgu Ebraam

1 Melkesidek lc tqngi king r taon kc Salem. X ni-kzde pris ne Gct kx myalz-esz'ngr. Murde Melkesidek sc tqrmctipele Ebraam mz lrpzki mzli kc Ebraam tqyzlu-ngrmle mz nzaovxio-krde kzdung king nzpwxng. Ebraam rmctile Melkesidek kc tqamrlzle nide. 2 Mzli lc Ebraam kabzle mz Melkesidek da kranzpnu ngr da amrlx kcng tqtwztimleng mrkcng tqaovxioleng. Drtq lc Melkesidek drtwr ngrde ‘King Kx Tubq-esz'ngr.’ X mz nzngini-krde King r Salem, drtwr ngrde kx ni-kzde ‘King r Nrwx.’ Murde Salem drtwr ngrde ‘nrwx.’ 3 Melkesidek, trpnzngr kx rkrlz trtede x lxede. X trpnzngr kx rkrlz me vzkimle, mzli kx nzmcngr mzte x mzli kx bz-ngrde. Mz nzmu-krde lcde, apule Mrlx Gct, murde ni-alode pris. *

4 Nakrlzku kx Melkesidek myaszlzle Ebraam, kc tqngi trtegu kxmyapxbz. Murde Ebraam kabzle bade da kranzpnu ngr da kxmrlz kx yablrketipxle mz da amrlx kcng tqtwzmleng mz nzaovxio-krde mz nzvecngr. 5 Mzli lc Ebraam trgalr nede doa, x trgalr leplz kx nzvzpxmqng mz nqvi lr Israel, Mosis, x Livae, murde mztr trnzmckang. A' mz nibrde, mz nzvz-nqblq-krde Lou sc Mosis, leplz amrlx mz nqvi lr Israel nzmu nakabzlr da kranzpnu ngr dztudrng amrlx mz pris ngrdrng kcng tzvzpxmqng mz nqvi lr Livae. Nztwzbz pris badr lr mrnyzdrng, kxmule-esz' nidr amrlx leplz kx nzvzpxmqng mz nqvi lr Ebraam. 6 Kxmule-esz' rblx Melkesidek nzvzpx-krmle mz nqvi lr Livae x Lou sc Mosis trnzkaokapz, a' Ebraam kc tqesalz-ngrbz Gct da bade, kabzle mz Melkesidek da kranzpnu ngr da kx ngi scdeng amrlx. X Melkesidek sc tqamrlzpele nide. 7 X opx angidr kx mrlx kc tqrngisc zmatq ngr nzamrlzngr myaszlzle mrlx kc tqamrlzle. †

8 Melkesidek myaszlz-kzle pris kcng tzvzpxmqng mz nqvi lr Livae, mz nzrtwz-krdr badr da kranzpnu ngr da scdr leplz. Murde nidr ncblo kx nzmncng x nzbzng. A' Melkesidek, rpi Nzryrngrkxtr kx lutx alo. ✡ 9-10 Mz nzrka-krbz Ebraam da kcng mz Melkesidek, apule kx ncblo amrlx kcng tzvzpxmqng mz nqvi lrde, nzrkape-kzpzng. Drtwr ngrde kx lr Livae kcng tzrtwzng da kranzpnu ngr da amrlx scdr lr Israel, nzxpe-kzpzng da kranzpnu ngr da amrlx scdrng mz Melkesidek. X mc-mouku kx Melkesidek myaszlzle lr Livae.

Nzesz'tikr Drtwr Kc Ate Vzpxm Mz Mevalu Jiszs Nzngini-krde Pris Mz Nzvz-nqblq-krde Melkesidek

11 Gct kapxle natq mz Lou sc Mosis kx pris nedeng navzpxmqng mz nqvi lr Livae. X kxmule-esz' rblxbz mz lr Livae nzrkatx-atwrnr-krdr alwx ngr leplz, a' nidr rkx kc pnz ngr Kraes mz nzngini-krde pris kzble kc navzm. Opx angidr kx pris lc navzm, murde Gct ycmnetr-kz-ngrde kzdq kz pris, kc na-apule Melkesidek, x trvzpxpuu mz nqvi lr Eron, kc tqvzpxm mz nqvi lr Livae. 12-14 X opx angidr kz kx Gct tekqtrpele kzdq lou scdeng, murde yrlqmle bagu Mevalu rgu Jiszs mz nzngini-krde pris kx trvzpxpuu mz nqvi lr Livae. Murde vzpxm mz nqvi lr Judz. X mz nzvz-nqblq-krde Lou sc Mosis trgalr doa lr nqvi lr Judz kx nginide pris mzli kc. ‡

15 Mz nzmu-krde lcde, opx-angidrpe kx Gct atwzlr-ngrmle bagu pris kzble kc tqapule Melkesidek. 16 Murde Kraes nzngini-krde pris trvzpxpuu mz nqvi lr Eron, kc tqvzpxm mz nqvi lr Livae, a' ngi pris kx vzpxm mz zmatq ngr nzlungr kc tqyc tqyc. 17 Murde Nzryrngrkxtr ycmnetr-ngrde nide mz nzrpi-krde kx, “Nangini-alo-kzp pris mz nzvz-nqblq-krde nzwzkr Melkesidek.” ✡ 18 Lou kcng bqnc mz nzwzkr pris x blz ngrdrng nzyrlqtxpxpeng, murde trpnzngr scdr zmatq ngr nztekqtr-krdr leplz x trtakitrdru mzli ka tqvzpe-ngrm Kraes. 19 Murde Lou sc Mosis rblx nzbatr-krbzle mz leplz nzale-krdr da kxtubq. A' mzli ka, mz nznginipekr Kraes Nardr Pris ngrgu, Gct kapemle bagu lrpzki kxmyapxbz mz nzvec-aepztr-krmle nigu bade.

20-21 X Jiszs myapx-kzpz murde mz Nzryrngrkxtr rpile kx, “Yawe esalz-ngrde drtqde x trnatekqtrleu drtwrde. Rpile kx, ‘Nangini-alo-kzp pris.’ ” ✡ X trwaipwzleu mz pris kcng tzvzpxmqng mz nqvi lr Livae. 22 Mz nzesalz-krde drtqde kx Jiszs sa nangini-alode pris, nakrlz-zpwx-kzku kx Jiszs sa na-aclve-zvzle Nzesz'tikr Drtwr Gct Kc Ate mz nzamrlz-krde leplz nedeng. X Krlc Tqate myaszpxle Krkc Kai, murde tqyc tqyc, da kc tqwai Jiszs nzmyzszpx-krde pris kcng pnz mz nzngini-alo-krde pris ngr Krlc Tqate.

23 X kzdq mou da kx blepxbz mz pris kcng mzli kc x Jiszs nzngini-krde pris kc nzvzm. Pris kcng pnz nzkqlung murde mz nzbz-krdr trnzkrlzpelru nzale-krdr nzwz-krdr. 24 A' Jiszs lu zvz x trpengr mou pris, murde nzwz-krde mz nzngini-krde pris tqvzpe tqvzpe. 25 X mz nzlu-alo-krde lc, dekc tqrnigsc-ngrde zmatq ngr nzarlapx-krde leplz kcng tzvzmqng mz Gct mz nzaxvctr-krbzlr bade. X sa tqtu zvz mz mzlirdr badr Gct mz nzrlxti-krbzle bade nzipq-krde x nzokatr-krde nidr.

26 Mz nzmu-krde lcde, Jiszs mz nzngini-krde Nardr Pris kxmule lc, tqtakitrde nigu. Murde nide txpwz kxtr, kxtubq-esz'ngr, x trpnzngr alwx ngrde. X Gct katxpxmle nide mz nzmnc-krdr badr leplz ngr alwx, x amnctxlzle nide me matq-esz'ngr Heven. 27 Jiszs trapuleu Nardr Pris kcng mzli kc tzaleng blz mz zbq kang kqlu murde Gct naipqpxle alwx ngrdrng, nidr badr leplz nedrng. Trpnzngr blz kx alele mz nzipqkr Gct nide, murde trpnzngr alwx ngrde. X trpnzngr blz kx ale-moule mz nzipqkr Gct leplz, murde rlrpx-lzbq-ngrbzle nzwrde esz'txu mz nzngini-krde blz angidr kc esz'txu, tqtakitrde nzxpe-atwrnrngr alwx amrlx. 28 Ncblo kx nzmcpxng mz nzngini-krdr Nardr Pris mz nzvz-nqblq-krde Lou sc Mosis, nidr ncblo kx nztaong mz nzatalzngr. A' mz nibrde esalzngr Gct mz drtqde, kx mcpxle Mrlxde mz nzngini-alo-krde Nardr Pris kc tqtubq-esz'ngr, tqatutr-atwrnr-ngrde me pnz drtwrde.

8

Mevalu Kxnzmcpx Myaszlzle Nardr Pris Amrlx

1 Da kxmyapxbz mz da kcng amrlx tqpibo bamu nide sele. Jiszs nide Nardr Pris ngrgu kc tqwxbu me matq-esz'ngr mz nrlar Gct kxrtc Heven. ✡ 2 X sc tqrtrngzti-ngrbzle nzwzkr Nardr Pris Mrkc Tqtr-esz'ngr Heven mz nabz Tentkxtr kx trwztiu leplz, a' wzti Gct esz'-krde elr. 3 Nardr Pris amrlx, nzwz-krdr nzrlr-ngrbz da kx nzkang x blz mz Gct. Mz nzmu-krde lcde, takitrde Nardr Pris ngrgu nzrlr-kz-krbzle da mz Gct. 4 A' nzmu Kxnzmcpx namncle mz nrlc trnanginideu Nardr Pris. Murde mz nrlc, pris kqlu kx nzmncpeng, kx nzrlr-ngrbzng da mz Gct mz nzvz-nqblq-krde Lou sc Mosis. 5 Nzwzng Mrkc Tqtr mz nrlc, kc tqaelwapx-ngrde kxpipz dalr Heven. Murde mzli kc Mosis tqoliqti-ngrde nzrwzngr Tentkxtr, rpibz Gct bade kx, “Aclve angidr, nzwzti-krmle navz-nqblqpwzle nzrwzngr kc tqaelwa-ngrbo bam mz newz.” ✡ *

6 A' Jiszs, Nardr Pris ngrgu, nzwz-krde Heven myaszlz-zlwzle nzwzkr pris kcng tzvz-nqblqlr Lou sc Mosis. Murde nide kc tqtu mz mzlir Gct badr leplz mz Nzesz'tikr Drtwr Kc Ate tqmyaszlz-kzle Krkc Kai. Murde da kxnzmrlzti-zlwzng kcng tqesalz-ngrbz Gct mz Krkc Tqate nzmyaszlz-zlwzlr da kxmrlzng kcng tqesalz-ngrbzle mz Krkc Kai.

Nzesz'tikr Drtwr Kc Ate Myaszlzle Krkc Kai Mz Lou Sc Mosis

7 Nzesz'tikr Drtwr Kc Ate myaszlzle Krkc Kai murde Krkc Kai trpnzngr scde zmatq ngr nzbatr-krbzle mz leplz nzvz-nqblq-krdrle. 8 X Gct krlzle kx leplz nedeng nzvz-rbr-zvzng. Delc kzdq profet rpile kx, “Rpi Yawe kx, ‘Mzli kc navzm, sa nayrlqbo Nzesz'tikr Drtwr Kc Ate badr lr Israel x lr Judz. 9  Murde melrmqdrng kcng tqvzmipxmc nidr Ijipt, trnzvz-nqblqlru lou ngr Nzesz'tikr Drtwr Kc Kai. Delc tqesablqtipe-ngrne nidr krlzmle mzli kx nayzlu-ngrmlr bange. Krkc Tqate sa nablepxbz mz Krkc Kai. 10  Mz Nzesz'tikr Drtwr Lc Tqate badr lr Israel, sa nayrlqtrpo natqngeng mz nardr, murde nakrlz-zpwxlr me pnz drtwrnge. X natqngeng sa naycpx-kzpqng mz nabzdr, murde nasuti drtwrdr nzvz-nqblq-krdrleng. Sa nanginibo Gct rdr, x nanginidr leplz nengeng. 11  Mzli lc navzm trpengr kx na-alvztrle kztedeng x mzledeng mz nzkrlz-krdr ninge. Murde leplz amrlx sa nakrlzlr ninge, abzo mz leplz txneng vz-krlzbzle kxnzetung. 12  Murde sa naipqpxbo alwx ngrdrng, x trpengr nzdcpxkr mz drtwrnge nzvz-rbr-krdrng.’ ” ✡ 13 Mz nzrpikr Gct ‘Nzesz'tikr Drtwr Kc Ate,’ drtwr ngrde kx Krkc Kai blzlopengr, x takitrpede nzyrkrpx-krde. †

9

Blz Kx Rlr-ngrbz Mevalu Kxnzmcpx
Myaszlzle Blz Amrlx

1 Mz Nzesz'tikr Drtwr Gct Kc Kai badr lr Israel, nzyrlqlr kcng lou kx nzpibzlr kxnamu nzangiongr Gct Mrkc Tqtr mrka mz nrlc. 2 Nzwztilr Tentkxtr na-apule kzdq ma, x tupx-kzpq kc ma kxtopwz mz nabzde. Ma lc tqetu nzrpibz Mrkc Tqtr. X nzycpxmqng elr da kc tqwxbutiom lam, x tebol kc tqyco-ngrm bret kxtr. ✡ 3 X ma kc tqtopwz mz nabzde, nzrpibz Mrkc Tqtr-esz'ngr x nzpqbrtr mz lotqbr kxve. 4 Mrkc tqtutr-ngrbz olta kc tqngi gol tzangcngr bqlr nc ninz. X mz nabz ma kc tqtopwz nide kc tqycpx-ngrm Bokis kc tqyclz-ngrm Nzesz'tikr Drtwr Gct Badr. X Bokis lc nzakqlvz-atwrnrngr gol, yz x mz nabzde. X nzyclzmqng elr baol x lopqde kc tqycpx-ngrm dakxnzng kxtr kc tqkabz Gct mz Mosis, tzrpibz ‘mana.’ X nzyclz-kzpqng elr nctoko sc Eron kc tqlvcputi, x rplz kcng li tqyrtrngr Gct lou scdeng. *

5 X nzwzngr mz gol enjrl-serub nzling mz lopq Bokis kc, mz nzngini-krdr rkx ngr nzmnckr Gct mrlcde. X nabxdr nzglapxlr mz nzakqlvz-krdr lopq Bokis, kc tzrpibz Mrkc Tzrmctingr Nivz Lr Gct. Murde Gct ipqpxle alwx ngr leplz mz nziklrkr Pris mepyr ngr animol kx ngi blz elr. A' trpnzngr nzyapwxtipx-krbo da lcng amrlx mzli ka.

6 Mzli kc tqyrkrpxpengr nzoliqti-krdr da lcng amrlx mz Tentkxtr, pris sc tzvztr-zvzpeng mz nabz ma kc kai, tqngi Mrkc Tqtr, mz nzale-krdr nzwz-krdr. Pris txpwzng kx nzrlr-ngrbz nzvztr-krdr elr. 7 A' mz ma kc tqtopwz, Nardr Pris esz'-krde txpwz kx krlzle nzprtrngr elr. X nzprtr-krde mrlcde zbq kxesz'txu mz yiz kxesz', mz Zbq ngr Nzrkatxngr Alwx. Mz nzvztr-krde mrlcde, rtwztr mepyr ngr animol kx ngi blz. X rlr-ngrbzle mz Gct, murde narkatx-ngrde alwx ngrdeng badr alwx ngr leplz nedeng, kcng tzalelr mz yiz kc tqvztxpe, a' nzyc-kapqtrpzng badr. Murde nzalepelr blz mz nzipqpx-krde alwx ngrdr amrlx kcng tzkrlzpelr. ✡ 8 Mzli kc Mqngrkxtr tqpi-ngrbzle kxnamu nzrwzngr Tentkxtr x Lou ngrdeng amrlx, aelwapx-angidrle kx Gct tr-rlrpx-ngrdeu leplz nzvztr-krdr Mrkc Tqtr-esz'ngr tqmncpx-ngrmle, murde nzaleng alwx. X leplz nzmnclzbzng mz lou lcng vz-krlzbzle mzli kx tekqtrngr Gct Nzesz'tikr Drtwr Kc Kai. 9 X krlc aelwapx-ngrmle bagu mzli ka, kx da kx nzkang x blz kcng tzrlr-ngrbz mz Gct trnzyatrpwzung mz nztekqtr-krdr nqmq nr nabz leplz. 10 Murde da kx nzkang x blz lcng nzvz-nqblqpwzlr lou ngr dakxnzng x da kxnzmnq x nqmq ngr nzwztingr kxkqlu dalr nrlarde kx yz mz ncblo. X lou lcng kaom Gct kx navz-nqblq leplz navz navz mzli kx krlz-ngrbzle nzyrlq-krde Nzesz'tikr Drtwr Kc Ate.

11 X Gct yrlqpele Nzesz'tikr Drtwr Lc Tqate mz Kraes kc tqngipe Nardr Pris tqaclvele da kxmrlzting amrlx kcng tqesalz-ngrm Gct bagu. X Kraes vztrpe Mrkc Tqtr-esz'ngr, tqmyalz-esz'ngr Heven, me trnzwz-ngru leplz ngr mz nrlc ka. 12 X mz nzvztr-krde Mrkc Tqtr-esz'ngr Heven, tr-rtwztru mepyr ngr gout x kzu kxncblongr. A' vztr-ngrde mrlcde nzwrde esz'txu mz nzrlrpx-krde mepyr ngrde mz nzbz-krde, mz nzngini-krde blz angidr kc esz'txu. X batrpzle nzrlapx-alo-krgu.

13 Mz nzvz-nqblq-krde Lou sc Mosis, mepyr ngr gout x kzu kxncblongr x bq ngr nei kzu kx nzangc nziklrti-ngrbzlr mz leplz kcng trtakitrdeu nzprtr-krdr mz nzangiongr, murde na-atrlr nidr mz nzobqkr Gct x naprtr-moung elr. 14 A' mepyr ngr Kraes matq-esz'ngr myaszlzle mepyr ngr animol lcng. X Mqngrkxtr batrpzle nzrlrpx-lzbq-krbzle mz Gct mz nzngini-krde blz kxlq kx katx-atwrnr-ngrde alwx rgung amrlx, vzmi nzatubqti-krde nabzgu, murde trsutipeu drtwrgu nzale-krgu da lcng tqtrka tzyrkrpxng mz nzbzngr. A' mzli ka, sutipe drtwrgu nzwztr-krbzku mz Gct, kc tqrkam bagu nzlungr angidr. †

15 Dekc Kraes tqtu-ngrde mz mzlirgu badr Gct mz Nzesz'tikr Drtwr Gct Kc Ate. Mz nzbzkr Kraes, xpele alwx ngr leplz kx nzalelr mzli kc tzmnclz-ngrbzlr mz lou ngr Nzesz'tikr Drtwr Kc Kai. Murde leplz kcng tqkqle Gct mz nzngini-krdr leplz nedeng natwzlr da kcng tqesalz-ngrbzle badr x namnc-along badr Heven.

16 Nzmu kzdq ncblo nayrpxle dq nzesz'tikr drtwr kx pipxle nekeng amnqlzbzle dztudeng badr mzli kc nabz-ngrde, e nzmu nakrlz-angidrlr mzli kznike bz-ngrde. 17 Murde mzli kc tqlubengr ncblo, nzesz'tikr drtwr kc tqyrpxle trpnzngr zmatq ngrde. A' mzli kc tqbzpe-ngrde, sc tzvz-nqblqpe leplz nzesz'tikr drtwr kc tqyrpxle. 18 Dekc Nzesz'tikr Drtwr Gct Kc Kai, ngidati-ngrpwzle nzyrlekr mepyr ngr animol kxbz mz nzngini-krde blz.

19 Mzli kc Mosis tqrlwapx-ngrbzle mz leplz Lou sc Gct amrlx, twzle mepyr ngr gout x nei kzu kxncblongr kx ayabemile lue. X twz-kzle kc nrla nounc x petrle elr nrpnr sip. Zbz leole mz mepyr ngr blz kcng, x sc tqiklrtipe-ngrde Buk Ngr Lou badr leplz amrlx. 20 Mzli lc sc tqrpipebzle badr kx, “Mepyr lcng angidatile Nzesz'tikr Drtwr Gct x nimu. Mzli ka navz-nqblqpeamu da lc.” ✡ 21 X mz nqmq lcpwz, iklr-kz-ngrde Tentkxtr x dalr nzangiongr amrlx elr mz mepyr lcng. 22 Murde mz nzvz-nqblq-krde Lou sc Mosis, doa x da amrlx nzatrpwz mz mepyr. X Gct ipqpxpwz alwx mz nzyrlekr mepyr mz nzbzngr. ✡ 23 Dalr Tentkxtr mz nrlc ka nzatrpwz mz blz. X krlc tqaelwapx-ngrde kxpipz dalr Heven. Murde blz kc tqatrle dalr Heven namyaszlzle mepyr ngr animol. ‡

24 Mz nzvztrkr Kraes Mrkc Tqtr, trvztru mz dalr nrlc ka kx nzwzngr leplz, a' vztrpe Mrkc Tqtr Heven. X tutrpz elr mz mz Gct mz nzrpi-krbzle bade kx atubqtipele nigu. 25 Nardr Pris ngrdr lr Jiu nzvztr-krde Mrkc Tqtr-esz'ngr nzwrde esz'pwz mz yiz kang kqlu mz nzrlrpx-krde mepyr ngr animol kx ngi blz. A' Jiszs vztr-ngrde Mrkc Tqtr-esz'ngr Heven nzwrde esz'txu mz nzrlrpx-krde mepyr ngrde esz'-krde. 26 Nzmu Jiszs nzvztr-krde Mrkc Tqtr nzwrde nakqlule, drtwr ngrde kx nzbz-krde nzwrde kqlu kz, abzo mzli kc Gct tqwz-ngrde nrlc krlzmle mzli ka. A' trtingr. Murde Kraes vz-ngrmle nzwrde esz'txu mzli kx yrlq pnz Gct, mz nzkatx-atwrnr-krde alwx amrlx mz nzrlrpx-lzbq-krde mz nzbzngr. 27 Leplz amrlx nzbz-krdr nzwrde esz'txu. X mz nibrde, sc tqpipebz Gct badr, krkcng tzvz-rbrng x krkcng tztubqng, murde krlc vz-nqblqle me pnz drtwrde. 28 Mz nqmq lcpwz, Kraes rlrpx-lzbq-ngrde mz nzbzngr nzwrde esz'txu, mz nzngini-krde blz kx katx-atwrnrpe-ngrde alwx ngr leplz. Mz nzmu-krde lcde, trtakitrdeu nzale-mou-krdele. A' mz nzyzlu-mou-krmle mz nzwrde krali, sa nakabzle nzlungr angidr badr leplz kx nzobqtipx-zvzlr nzvz-krmle.

10

Blz Esz'txu Kx Kabz Kxnzmcpx Takitrde Nzxpe-alo-krde Alwx Ngr Leplz Amrlx

1 Nzesz'tikr Drtwr Gct Kc Kai mz Lou sc Mosis apule nzycmne-ebzpxngr kc tqaelwapx-ngrde kxpipz da kxmrlzting kcng navzpxmqng mz Krkc Tqate. Dekc tqrblxngr blz kxnzmulr lcng nzrka-ebir-ngrbz mz yiz kang kqlu nztekqtr-angidr-krdr nabz leplz. A' takitrpwzle nzrlr-krbzlr badr nzprtr-krdr mz nzangiongr Gct mzli kxpipz. 2 Nzmu blz lcng narngiscdr zmatq ngr nzrtekqtr-angidr-krdr nztubqkr nabz leplz mz nzwrde kxesz', e trnzrka-zvzbzlru blz lcng. X trpengr nzxlr-krdr nzrpi-krbz Gct badr kx nzvz-rbrng, murde trpnzngr alwx ngrdr. 3 A' trkxmuleu lc. Murde blz lcng nzadcpx-zvzbzlr drtwrdr mz alwx ngrdr mz yiz kang kqlu. 4 X mepyr ngr kzu x gout kxncblongr trnzyatrpwzung mz nzrkatx-atwrnr-krdr alwx. 5-6 Dekc, mzli kc Kraes navzpe-ngrmle mz nrlc, rpi-ngrbzle mz Gct kx,

“Trsutiu drtwrm nzrka-ngrbz bam dalr nrlanc ayrnrngr x dalr nzrkatxngr alwx.

X tr-rlx-kzpe'u blz x animol kx na-angcom mz olta nyzm.

A' da kx suti txpwz drtwrm nzxlr-krbo natqm,

Murde narlrpx-ngrbo nrkrdrtqnge bam.

7  Delc tqrpi-ngrbo bam kx, ‘Ninge kape.

Na-atutrx natq kcng tqyclzm mz Nzryrngrkxtr.

Abrtzlvzx nzale-krnge me pnz drtwrm.’ ” ✡

8 Kxmule-esz' Devet yrle Sam lc, a' ngi Kraes kc tqycmnepx, mz nzrpi-krde kx, “Trsutiu drtwrm nzrka-ngrbz bam dalr nrlanc ayrnrngr x dalr nzrkatxngr alwx. X tr-rlx-kzpe'u blz x animol kx na-angcom mz olta nyzm.” ✡ Pile da lc, kxmule-esz' Lou kx kabz Gct mz Mosis rpile kx lr Israel narka-zvzbzng blz. 9 Zbz rpi-mopwzle kx, “Ninge kape. Abrtzlvzx nzale-krnge me pnz drtwrm.” Mz nzpikr Kraes da lc, ayrkrpxle blz mz nzvz-nqblq-krde Nzesz'tikr Drtwr Kc Kai, murde nayrlqle Krkc Tqate mz nzvz-nqblq-krde me pnz drtwr Gct. 10 X mz nzvz-nqblq-krde lc me pnz drtwrde, Jiszs Kxnzmcpx sc tqatubqtipele nigu mz nzrlrpx-krde nrkrdrtqde nzwrde esz'txu mz nzngini-krde blz kx takitrde nzkatx-atwrnr-krde alwx rgung amrlx. 11 Mz zbq kang kqlu, mz nzvz-nqblq-krdr Nzesz'tikr Drtwr Kc Kai, pris amrlx nzrka-zvzbzng namrlzu r blz kcng pwz. A' trnzyatrpwzung mz nzrkatx-krdr alwx. 12 A' Kraes nzrlrpx-lzbq-krde nzwrde esz'txu, mz nzngini-krde blz kc tqtakitrde nzkatx-atwrnr-krde alwx amrlx. X mz nibrde sc tqwxbupe me matq-esz'ngr mz nrlar Gct kxrtc. 13 X mzli ka Kraes sc tqaenzli mrlcde, navz nakrlz-zpwxbzle mzli kc nangi-batr-ngrbz Gct enqmi rdeng nzmetx-krbzlr bade. ✡ 14 Murde atubqti-alopele x atr-alopele leplz nedeng mz blz lc esz'txu. 15 Mqngrkxtr ycmnetr-kz-ngrde da lc mz nzrpi-kai-krde kx, 16  “Rpi Yawe kx, ‘Mz Nzesz'tikr Drtwr Kc Ate badr lr Israel, sa nayrlqtrpo natqngeng mz nardr, murde nakrlz-angidrlr me pnz drtwrnge. X natqngeng sa naycpx-kzpqng mz nabzdr, murde nasuti drtwrdr nzvz-nqblq-krdrleng.’ ” ✡ 17 X rpi-moule kx, “Sa naipqpxbo alwx ngrdrng, x trpengr nzdcpxkr mz drtwrnge nzvz-rbr-krdrng.” ✡ 18 Mz nzmu-krde lcde, opx angidr kx mzli ka ipqpxpe Gct alwx ngrgung, x trtakitrpedeu nzrka-mou-krbzgu blz mz nzxpe-krde alwx.

Nzmncngr Kxmrna Mz Nzesz'tikr Drtwr Kc Ate

19 Mz nzmu-krde lcde, kx mzlengeng x inwengeng, mzli ka nelzgu nabr mz nzvztr-krgu mrkc Tqtr-esz'ngr Heven tqmncngr Gct, mz nzangio-krgu nide x nzkrka'-krbzku bade. Murde mepyr ngr Jiszs kc tqyrlepx-ngrmle nigu, 20 aelwapx-ngrmle bagu lrpzki kxmrna kc tqlvxpxpemle bagu lotqbr kc tqapqbrle Mrkc Tqtr-esz'ngr. X alele da lc mz nrkrdrtqde kc tqbzom mz kros x tqtulz-mop. *

21-22 Navz-aepztrpzku mz Gct mz nzabrtr-krbzku drtwrgu bade mz nabzgu atwrnrngr. Murde Jiszs nide Nardr Pris ngrgu kc tqaclvele leplz amrlx neng Gct. X iklrpele mepyr ngrde mz nabzgu mz nzatubqti-krde nigu mz nzobqkr Gct, murde ma tqmwxlrtipeku nzayrplapxkr Gct nigu. X ipqpxpele alwx rgung mz nzwrkxtr-krgu. 23 Delc natu-amqngiku mz nzbrtikr drtwrgu da kcng tqlxngitiku. Murde takitrde nzbrtikr drtwrgu Gct nzatutr-krde nzesalz-krdeng. 24 X na-aoti zvz drtwrgu kxnamu naokatrku kztegung mz nzaelwapx-ngrbz nivz x nzale-ngrbz da kxmrlz. 25 Bzkq vecpx-lzbqmamu mz nzyrlwr-lxblr-krgu badr lrmakxtr, kxmule-esz' kzdung leplz nzvecpx-lzbqpeng. A' navz zvz nzapqtr-etr-krgu drtwrgu, murde Mzli Kxmatq ycpe pipz nzvz-krmle, x mzli lc mzli r nzkxpungr kx nakqlu.

Bzkq Vecpx-lzbqmamu Mz Nzlxngiti-krmu Mevalu Kxnzmcpx

26 Aclvetio-lzbqamu! Murde doa kx brtipe drtwrde Mevalu, zbz vecpx-lzbq-mop bade mz nzale-zvz-krde alwx, trpengr mou blz kx nakatxde alwx ngrdeng, murde pxtxpxpe-ngrde blz kc tqkabz Mevalu. 27 X trpengr da kx naobqtipxle, a' ngi txpwz nzayrplapxkr Gct nide mz Hxl, mrkc nyr kx nzulrde rbq naodati-ngrde enqmi r Gct amrlx. ✡ 28 Murde krlzku kx mz nzvz-nqblq-krde Nzesz'tikr Drtwr Kc Kai, doa kx rnzlvzole Lou sc Mosis, x nzrlwangr leplz kxli o tq, trycpe-ngru drtwr, a' nanibq txpwz mz nzayrplapxngr nide. 29 Nzmu kx tqmule lcde, mrlx kx rnzlvzole Mrlx Gct, takitrde nzayrplapx-zlwzngr nide. Murde mz nzpxtxpx-krde mepyr kc tqatubqtile nide mz Nzesz'tikr Drtwr Kc Ate, apusr-ngrde mepyr ngr Kraes da kxmane. X obqszo-kz-ngrde Mqngrkxtr kc tqokatr-kaile nide mz nzrlxngiti-krde. 30 Krlzku kx rpi Gct kx, “Ninge kx sa na-ayrplapxle leplz. X ninge kx sa na-ayzlu-mopwz badr da kx nzalelr.” ✡ Natq Gct rpi-moule kx, “Yawe sa napipxle kx leplz nedeng nzvz-rbrng o trtingr.” ✡ 31 Gct kxlu, nzayrplapx-zlwz-krde leplz ngi da kx nzmwxlrti-esz'ngr.

Bzkq Rtctx-ngrnamu Da Kx Twzamu Mz Nzaxvctr-krbzmu Mz Mevalu

32 Na-aoti mou ena drtwrmu da kcng tqprtzting mzli kc tqlxngiti-ate-ngrnamu Nrpakxmrlz. Mzli lcde, kxmule-esz' drtqmu etqtr mz da kxkqlu, a' nimu kc ye tqtu-amqngi-zvzamu. 33 Kzdung mzli nzxtrnga-ngrdr nimu x nzaetqbzlr drtqmu mz mz leplz kxkqlu. X mz kzdung mzli kz, okatramu kztemung kx nzatrkati kz nidr. 34 Mzli lc drtqmu etq lxblr badr kztemung kx nzamncpxmqng mz presin. X mzli kc tztwzngr leplz dztumung mrka mz nrlc, drtwrmu trvzu. Murde krlzamu kx dztumu kx nzyctx-along Heven nzmyaszpx-zlwzlr dalr nrlc ka. 35 Mz nzmu-krde lcde, bzkq rtctx-ngrnamu da kcng tqtwzamu mz nzaxvctr-krbzmu mz Kraes, murde na-aenzliamu Gct nzka-krbzle bamu da kxmrlzting kalr. 36 Tu-amqngi-zvzamu mz nzale-krmu me pnz drtwr Gct, murde natwz-kzamu da kcng tqesalz-ngrbzle bamu. 37 Murde Nzryrngrkxtr rpile kx, “Mrlx kc tqoliq mz nzvz-krmle, ycpe pipz nzvz-krmle. X nzvz-krmle trna-asau. 38  Nzlukr kxnztubqng tutr mz nzbrtikr drtwrdr Gct. A' doa kx yzluki-moule mz nibrde, sa nangyati drtwr Gct nide.” ✡ 39 A' trprtrpwzkuu mz leplz kcng nzyzluki-moulr mz nibrdr, x nzodating. A' prtrpzku mz leplz kcng tzbrti drtwrdr Gct, x nzrlapxng.

11

Leplz Kcng Navz-nqblqku Mz Nzbrtikr Drtwrdr Gct

1 Nzbrtikr drtwrgu Gct, drtwr ngrde kx obqtipx-zpwxku da kcng tqesalz-ngrde, x krlz-angidr-kzku kx da kcng amrlx tqpipxleng da angidr, kxmule-esz' trmckaku mz mzku. 2 Abrtzlvz Gct melrmqgung kcng bqnc mz tzbrti drtwrdr nide. 3 X mz nzbrtikr drtwrgu Gct, dekc tqkrlzpe-ngrgu kx wz-ngrde mz natqde nrlc atwrnrngr, vzmi nepi, temz x vring. Drtwr ngrde kx Gct wz-ngrde da lcng amrlx tqmcku mz natqde kx trnzmcu. *

4 Ebol, mz nzbrtikr drtwrde Gct, dekc blz kc tqkabzle mz Gct tqmyaszpx-ngrde blz kc tqkabz Ken, kc trbrtiu drtwrde nide. X nzbrkr drtwrde atubqtile nide mz nzobqkr Gct, dekc tqabrtzlvz-ngrde animol kc tqkabz Ebol bade. Ebol alvztr-ngrde leplz kxmu nzbrtikr drtwrdr Gct krlzmle mzli ka, kxmule-esz' bzpe. ✡

5 Inck, mz nzbrtikr drtwrde Gct, dekc trbz-ngrdeu, a' vzmilzle nrkrdrtqde Heven. X trpnzngr kx rmc nide, murde vzmilz Gct. Mz yiz kcng trtqki-tq-nzpnu-esz'mz-nrade-nzlvqn (365) tqlu-ngrde mz nrlc, rpi Nzryrngrkxtr kx aelalzmle drtwr Gct mz nqmq krde. ✡

6 Trpnzngr kx rkrlz nzaelalz-krm drtwr Gct, a' ngi txpwz doa kx brti drtwrde nide. X krkcng tzvzmqng mz Gct nalxngitilr kx Gct sa tqmnc x okatr-zvzle krkcng tzrtangrtilr nide murde nakrlzlr nide.

7 Noa, mz nzbrtikr drtwrde Gct, dekc tqlxngiti-ngrbzle natqde mz nubla kc navzm, kxmule-esz' da lc trnzmc-pnzu mzli kc. A' mz nzvz-nqblq-krde natqde, wz-ngrde lcsu kc etu, murde narlapx-ngrdr badr lr ma nyzdeng. X mz nzbrtikr drtwrde Gct, dekc tqtubq-ngrbzle mz nzobqkr Gct, a' leplz kcng pnz trnzlxngitilru Gct nzbzpeng. X mz nqmq lcpwz, leplz amrlx kcng trnzrlxngitiung sa nabzng x na-ayrkrpxng mz Hxl. ✡

8 Ebraam, mz nzbrtikr drtwrde Gct, dekc tqvz-nqblq-ngrde natq Gct mz nzrlasz-krde mrnyzde mz nzvz-krde mrkzble kx nangi nyzde. Kxmule-esz' trkrlzleu mrlcde, a' sc tqvz ye. 9 Mz nzbrkr drtwrde, dekc tqmnc-ngrde mz drtc' kc tqpibz Gct bade, mz nzngini-krde lrnarnrlc mz drtc' kzble x ma nyzde ngi kzdq tent, da kc tzwai mrlxde Aesak ncdr mrlxde Jekop, kcng tzbrti kz drtwrdr Gct nzatutr-krde nzesalz-krde. 10 X mz nzaenzli-krde nzatutr-krdele, Ebraam sc tqobqtipx-kzle nzmnc-krde mz mzteadau kxtr kc tqyc tqyc, tqwzngr Gct Heven mz nzvz-nqblq-krde me pnz drtwrde. Murde lxngiti-zpwxle da amrlx kcng tqpibz Gct bade.

11 Sera, mz nzbrtikr drtwrde Gct nzka-krbzle doa ncblo bade, dekc tqka-ngrbz Gct doa ncblo bade, kxmule-esz' Ebraam yiz ngrde trtqki-esz' (100) x Sera blangpe x vz-nrbalq. Murde abrtrpzle drtwrde mz Gct mz nzangidati-zvz-krde natqde. †

12 Ebraam nipede lrtzlvz x ycpe pipz nzbz-krde, a' nzkqlukr doa kx nzvzpxmqng bade apule vri ngr bongavz x nzkqlukr nqngi drta' kcng tqrblx nzrlwxngr, mz nzvz-nqblq-krde nzesalz-krbz Gct bade. ✡

13 Ncblo kxnzetu lcng nzbzmitxolr nzbrtikr drtwrdr Gct, kxmule-esz' trnztwzlru da amrlx kcng tqesalz-ngrbzle badr mzli kc tzmnc-ngrdr mz nrlc. A' se tzkrlzlr kx namclr kalr, x nzabrtzlvzlr. X trmyamiu naodr nzrplzpx-krdr kx nzapunepwzlr lr narnrlc x lr mrkzbleng kx nzoklamqng mz nrlc ka. 14 Opx angidr kx leplz lcng tzplzpxlr da lc nzrtangrtilr mrnyzdr kzble kxmyapxbz, krlcde Heven. 15 Nzmu nayc mz drtwrdr drtc' kc tzrlaszlr, e nzkrlzlr nzyzlu-mou-krdr. 16 A' nike nzsutitx-zlwzpe drtwrdr, nzmnc-krdr mrnyzdr kxmyapxbz, mrkc Heven. Dekc Gct tqoliqti-ngrbzle mzteadau nyzdr Heven mz nzabrtzlvz-krde nzrpi-krbzlr nide Gct rdr.

17-18 Ebraam, mz nzbrtikr drtwrde Gct, dekc tqrlrpx-ngrde mrlxde Aesak nzngini-krde blz, mzli kc tqabzpxngr Gct nide. Kxmule-esz' nzatutrkr Gct nzesalz-krde navzpxm mz Aesak, mrlx Ebraam kc esz'txu, a' abrtzlvzle nzka-krbzlele mz Gct. Murde rpibz Gct bade kx, “Mz Aesak nide kc navzkipxm nqvi lr ncblo nem kc tqpibo bam.” ✡ 19 Opx angidr kx Ebraam abrtrpzle drtwrde mz Gct kc tqkrlzle nzatulz-mou-krmle Aesak mz nzbz-krde. X mzli kc Gct tr-rlrpx-ngrdeu nzbzkr Aesak, mz nzobqkr Ebraam apule kx tulz-mop mz nzbzngr kc tqycpwz pipz nzngida-krde. [Nou 22:1-18] ‡

20 Aesak, mz nzbrtikr drtwrde Gct, dekc tqrlxti-ngrbzle bade nzamrlz-krde mrlxdeng Jekop x Isc mz da kx naprtzbzng badr x doa nedrng kalr. ✡

21 Jekop, mz nzbrtikr drtwrde Gct, dekc mzli kc nabzpe-ngrde, tqamrlz-ngrde mrlx mrlxde Josip kcng nzling, Manase x Efrem. X mzli lc sc tqglqpxpele Gct mz nztablzo-krmle mz nctoko scde. ✡

22 Josip, mz nzbrtikr drtwrde Gct, dekc mzli kc nabzpe-ngrde, tqycmnetr-ngrde mzli kx lr Israel narlasz-ngrdr Ijipt kalr. X pibzle badr nztwz-krdr nrvr ngrdeng mzli kc navz-ngrdr. ✡

23 Trte x lxe Mosis, mz nzbrtikr drtwrdr Gct, dekc tzamnc-kapq-ngrdr Mosis temz tqtq-ngrde mz nibr nzrmikangr. Murde nzglxlr kx doa lc mzte lqngivxi, dekc trnzmwxlr-ngrdru nzrnzlvzo-krdr natq king kx doa ncblo amrlx nanibqng. ✡

24 Mosis, mz nzbrtikr drtwrde Gct, dekc mzli kc tqetupe-ngrde tqpxtxpx-ngrde nzrpi-krbz leplz nide mrlx inyx king. §

25 A' rlrpx-lzbq mz nzetqmikr drtqde leplz neng Gct, murde trsutiu drtwrde nzabrtzlvz-krde nqmq ngr alwx mz ma nyz king, kx ngi dalr mzli kx mrbcnepwz mz nrlc ka. 26 Murde mz nzobq-krde nzaetqbz drtqde, namyaszlz-zlwzle nztwz-krde dztu lr Ijipt amrlx kcng tqmrlzvxi. Murde brtipe drtwrde nzesalzkr Gct nzatwzlr-krmle Mevalu Kxnzmcpx, x obqtipxle da kxmrlzti kcng nakabz Gct bade Heven.

27 Mosis, mz nzbrtikr drtwrde Gct, dekc tqrlasz-ngrde Ijipt. X trmwxlru mz nzngyatikr drtwr king nide. A' tu-amqngi zvz, murde opxm kx mcle Gct kc trpnzngr kxrmc. ✡ 28 X mz nzbrtikr drtwrde natq Gct, dekc tqabzpx-ngrde Nzamyangr, x kapxle natq kx mepyr ngr nei sip naiklr-ngrdr mz naonrx ngr ma nyz lr Israel amrlx, murde enjrl kc tqabz ma tqnibqtile doa ncblo nedrng, a' namya-ngrde nidr. ✡

29 Lr Israel, mz nzbrtikr drtwrdr Gct mz nzlolvz-krde prla mz nrlarde rlilr, dekc tzkawic-ngrdr Prla Bla, apule kx nzvzneng mepz. A' mzli kc tzabzngr kz ami ngr Ijipt nzkawic-krdrle, prla lc tqyrpla-etrpe, x nzboong amrlx. ✡

30 Lr Israel, mz nzbrtikr drtwrdr Gct, dekc tqabrkaole drkq rplz kxetu kc tqtu-ngalelvzle taon kc Jeriko, mz nibr zbq kcng rlimz tzvz-ngale-ngrdrle. ✡

31 Srlx Reab, mz nzbrtikr drtwrde Gct ngrdr lr Israel, dekc tqrlapx-ngrde mz nznibqtingr lr Jeriko mz nzxpqbrlr-krdr Gct. Murde abrtzlvzle nzvz-krbz ncblo ngr Israel nzling mz nzaukzti-krdr taon kc Jeriko. ✡

32 Krlzx nzryapwx-ngrbepz, a' trpengr scnge mzli r nzyapwxti-krbo Barak, Gidion, Jeftz, Samson, King Devet, Samwel x ncblo kcng tznginidr profet. A' krlz-angidramu be ngrdrng. *

33 Mz nzbrtikr drtwrdr Gct, dekc tzale-ngrdr da kxetuting. Nzaovxiolr lr mrkzbleng mz vea. Nzaolvz-krdr x nzaclve-krdr leplz tubq. X nztwzlr nike pipx Gct nakabzle badr. Nzrlapxng mz nao laion. 34 Trpnzngr nidr kx ngc mz mzlir nyr kxetu. ✡ Nzamyalr toki r vea. Nzmwxlr-krdr batrpz Gct nzlrtipx-krde nzbr-zlwzkr nelzdr. Nztwzlr zmatq mz nzvecngr mz nzaovxio-krdr ami ngr mrkzbleng. 35 Kzdung olvz, mz nzbrtikr drtwrdr Gct, dekc doa nedrng kx nzbzpeng tzatulz-mopqng mz nzbzngr. ✡ A' kzdu-kzng leplz nzluplxting mz toki r vea, murde mz drtwrdr nzbz-krdr x nzkrlzlz-krbzlr Gct namyaszlzle nzesablqti-krdr nide x nzaopxkr drtqdr. 36 Kzdu-kzng kx nzbrti drtwrdr Gct nzyrpalelvzting x nziklating. X kzdung nzatolva-ngrng mz sen mz presin. 37 X kzdung nidr nzvaebqting mz rplz, nzlawilr kcng mz vau rdr, x nznibq kcng mz toki r vea. Nidr kxtrnzrngiscung kx nzpxinepwzng be sip x gout. Trpnzngr nadr dakxnzng. X nzaetqtibzng drtqdr x nzatrkating.

38 Kxmule-esz' leplz lcng tzbrti drtwrdr Gct nidr kxtrnzrngiscung x nzvzneng lzke x mz newz, x nzmncpxmqng mz butqbr x nzmnclzmqng mz gq, a' nidr leplz kxnzmyapxbzng mz nzobqkr Gct, x trtakitrdeu leplz ngr nrlc nzmnc-krdr badr. 39 Leplz lcng amrlx nztubqng mz nzobqkr Gct, murde nzbrti zvz drtwrdr nide. A' trnztwzlru nike pibz Gct nakabzle badr. 40 Murde yrlqpe drtwr kx na-amrlzle nigu amrlx mz mzli lcpwz. X leplz lcng na-aenzlipwzlr nigu mz Nzesz'tikr Drtwr Kc Ate mz nzaxvctr-krbzku mz Kraes. Murde natwz-lxblrku badr nztubqngr kxmyapxbz mz nzprtr-kz-krgu badr mz nzlungr kxboi.

12

Navz Zvz Nztu-amqngi-krmu Mz Nzvz-nqblqngr Mevalu

1-2 Nakrlzku kx leplz kcng mzli kc tzbrti drtwrdr Gct, nidr zbo ngr leplz kxetu Heven, kx nzobqlvz-ngrdr nigu mz nrlc ka. Murde nagzlvz-ngrdr nzabrtzlvz-krdr nzbrti-kzkr drtwrgu Gct. Murde apuku leplz kcng tzvong mz nzesangr. Mz nzmu-krde lcde, nartctx-ngrgu doa x da amrlx kcng tzaotrlr nigu, x mz alwx kcng tzlolvz-amqngilr nigu, mz nzbatr-krmlr nzaotikr drtwrgu da kzbleng nzmyaszpx-krdr Gct. A' na-aoti txpwz drtwrgu Jiszs, kc tqaenzlile nigu mrkc tqesakingr nzesangr lc. Murde natwzku nzlungr kxboi kc tqkabzle mz leplz amrlx kcng tzayrkrpxlr nzesangr lc. Nide kc tqokatrle nigu mz nzbrtikr drtwrgu nide, x sc tqvz zvz nzokatr-krde nigu mz nzvz-nqblq-krgu lrpzki rde. Jiszs tu-amqngi zvz mz nzale-krde me pnz drtwr Trtede. X drtwrde trmeiu mz nzamyatilz-ngrbz drtqde mz nzrtqlvztrngr nide mz kros, murde obqtipxle nzabrtzngr kc navzm. X mzli ka, abrtzlvzpele nzwxbu-krde me matq-esz'ngr mz nrlar Gct kxrtc ✡ mz nzaclve-krdr ncdr. 3 Nzaoti drtwrmu nide kc tqtu-amqngi mzli kc tzatrkati ngr leplz ngr alwx nide x na-apu-kzamu nide, murde nabzmu ma tqtalvzo. 4 Murde krlzmle mzli ka, Gct tr-rlxtipwzleu bamu nzrlrpx-krmu nzlu-krmu mz nzaetq-ngrbz drtqmu nzkapx-lzbq-krmamu mz alwx, da kc tqwai Jiszs. 5 Bzkq mrbrtr mz drtwrmu kzdq ngalr Nzryrngrkxtr kc tqabrle nelzmu x drtwrmu. Murde rpile kx leplz neng Gct nidr doa nedeng, mz nzrpi-krde kx, “Doa nenge, mzli kc tqatubqtingr Gct nim, aclvetio-lzbq. X bzkq nabzm talvzo mzli kc tqpnanati-ngrde nim. 6  Murde Gct atubqtipwzle leplz kcng amrlx tqmrlztileng. X ayrplapxle leplz kcng amrlx tqapusr-ngrde nidr doa nedeng.” ✡ 7 Nzkxpungr amrlx ngi dalr nzatubqtingr nimu. Murde dekc Gct tqapusr-ngrde nimu doa nedeng. Murde trte doa amrlx nzatubqtilr doa nedrng. 8 Gct ayrplapxle doa nedeng amrlx kcng tzvz-rbrng. Nzmu trna-ayrplapxleu nim, trnipqu doa nede angidr. 9 Mz nrlarde nyz trtegung mz nrlc, amrluekung nidr, mz nzatubqti-krdr nigu. Dekc namnclz-angidr-ngrbzku kz mz zmatq ngr Trtegu kc Heven, murde nalu-zpwxku. 10 Trtegung mz nrlc nzayrplapxlr nigu mzli kx mrbcnepwz, mz nzvz-nqblq-krde me tubqkile mz drtwrdr. A' Gct ayrplapxle nigu, murde naokatrle nigu x naprtrku mz nztubq-krde. ✡ 11 Mzli kc tqayrplapxngr Gct nigu, drtwrgu vz x drtqgu etq. A' mz nzrlr-krbzku nzayrplapxngr lc nzalvztr-krde nigu, nrade sa nayc-zvzbz. Murde sa namncpeku badr mz nrwx x natubqku mz nzobq-krde. 12-13 Mz nzapu-krmu kxnzvong mz nzesangr lc, bzkq mqmu yangrnga x nanycmu rnrc. A' navo-zvzamu mz lrpzki angidr x naokatramu ncblo kxbxplo, murde ma tqtao. A' nanycde namrlz mou, murde na-ayrkrpx-kzle nzesangr lc. *

Bzkq Esablqtiamu Zmrlz Ngr Gct Kxmyalz

14 Abzamu nzmnc-krmu badr leplz amrlx mz nrwx, myapxbz kxnzrlxngiting. X yrlqpx-lzbqamu mz alwx, murde krkcng nqmq krdr drka'ngr, trtxpnzngr nzmnc-krdr ncdr Kxetu Heven. 15 Aclvetio-lzbqamu, murde ma tqesablqtiamu zmrlz ngr Gct kxmyalz. Trmrlzu kzdq nimu nzapu-krde lxbi kxtrka kx lvcpulzm x aprctile leplz kxkqlu, mz nzatrkati-krde leplz neng Gct mz nzapu-krdr nrlanc nyzde. 16-17 Aclvetio-lzbqamu, murde ma tqvz-rbr-zvzamu x tqmasz drtwrmu Gct mz nzapu-krmu Isc. Murde kzdq zbq kx brtale-zlwz-ngrde, aprcbzle zmatq ngr nzngini-krde doa kx mzte nzmc kai mz mzlede kxtopwz, Jekop, murde nakabzle bade plet ngr dakxnzng kx esz'txu. A' mz nibrde, Isc suti drtwrde trtede nzamrlz-krde nide mz nzngini-krde doa ncblo kc kai, a' rblxpe. Kxmule-esz' yrnititrpzle nzamrlzkr trtede nide, a' trpnzngr da kx natekqtrngr Isc nzvz-rbr-krde. ✡ †

18 Nzesz'tikr Drtwr Kc Ate blepxbz mz Krkc Kai. Murde lr Israel mz mzli nyz Mosis nzvzbzng mz Newz Saenae kc tzbxtrlr x nzmclr nzngco-krm nyr kxetu elr. X mrlcde wx-nzlongr x tulvz trlipu, x nzmwxlrtilr. 19 X nzxlrlr nzyrnikr trpu vzmi natq Gct kx ycmnebz badr. Natq lcde nzmwxlr-ngrdr, x sc tzyrnitrpebzng mz Mosis kx narlxtibzle mz Gct kx bzkq ycmnepebz badr. ✡ 20 Murde nzmwxlrtilr natqde kx xplr kc tqkabzle badr, mz nzrpi-krde kx, “Bzkq doa x animol kx bxtrle newz kxtr lc, murde mz nzbxtr-krdrle, navaebqti mz rplz x nabz.” ✡ 21 Mzli lc, nzrmctingr Gct nzmwxlrti. Murde mz nibrde rpi kz Mosis kx, “Rnrcti-lzbqnge mz zmwxlr.” ✡

22 A' mzli ka, rmctiamu Gct mz Nzesz'tikr Drtwr Kc Ate tzyrlq mz Newz Saeon, mrkc tqbzo-ngrm Mevalu. X vzmamu mz Gct kx tqlu mz mzteadau kxtr Heven, krlcde Jerusalem Kxmrna, mrkc trtqki r siu ngr enjrl tzglqlzlr x tzangrlvzlr Gct. 23 Vzmamu mz nzyrlwr-lxblr-krmu mz nzabrtzngr badr doa neng Gct amrlx kcng drtqdr tzyropeng Heven, murde narmctiamu Gct kc napibzle mz leplz amrlx nzvz-rbr-krdr o trtingr. A' nimu leplz kxnzmyapxbzng murde apuamu mrlx kc mzte tzmc kai, x natwzamu nzlungr kxboi badr leplz amrlx kcng mqngrdr tqtubq murde atubqtipe Trtemu. 24 X vzmamu mz nzrmcti-krmu Jiszs, kc tqtu mz mzlirmu badr Gct mz Nzesz'tikr Drtwr Kc Ate. Murde drtqmu naiklrng mz mepyr ngrde, kc tqyrnititrpzle mz Gct nzipq-krde nimu. Mz nzmu-krde lcde, mepyr ngrde myaszlzle mepyr ngr Ebol, kc tqyrnititrpzle mz Gct nzayzlu-krbzlele mz Ken. ✡

25 X mz drtwr lc, aclvetio-lzbqamu. Bzkq apqbrtramu nradrtqmu mzli kc tqycmne-ngrbz Gct bamu. Murde kzdung melrmqmung nzbz-along mz nzayrplapxkr Gct krkcng tzpxtxpx-ngrdr nzlalztq-krbzlr mz natq Mosis mrka mz nrlc, mz nzngini-krde menrpa ne Gct. Nzmu kx tqmule lcde, opx angidr kx sa nabz-alo-kzku mz nzayrplapx-zlwz-krde krkcng tzpxtxpx-ngrdr nzlalztq-krbzlr mz Mevalu kc tqmnc Heven. 26 Mzli kc nrlc aycngrlr natq Gct. A' mzli ka, rpipxpele kx, “Mou dq nzwrde naesz' sa na-aycngrlr-rlilr-ngrne nrlc x bongavz.” ✡ 27 Mz natq kcng tqrpile kx, “Mou dq nzwrde naesz',” drtwr ngrde kx Gct sa nakatx-atwrnr-ngrde da amrlx kcng mzli kc tqwz-ngrde tzycngrlrng, murde natekqtrle mz da kxmrna kx trnaycngrlrung x nayctx-along. 28 Mz Nzesz'tikr Drtwr Lc Tqate, nzaclve-krgu badr nrlc vztx alo x trycngrlru. Delc, na-awi-ngrbzku bade da lc. X na-angioku nide mz nzamrlue-krgu x nzmyatitr-krgu nide. 29 Murde Gct rgu apule nyr kx odatile da kxtrka amrlx. ✡

13

Kxnamu Nzaelalz-krmgu Drtwr Gct

1 Navz zvz nzmrlzti-krmu kztemung mz Kraes. 2 Adwatramu lr narnrlc mz ma nyzmung. Murde kzdu leplz kx nzalelr da lc mzli kc, nzadwatrng enjrl mz ma nyzdr, kxmule-esz' trnzglxlru nidr, murde mz drtwrdr kx leplz txneng. ✡ 3 Okatramu x krka'-ngrnamu kxnzmncng mz presin x kx drtqdr etq, na-apule kx mncamu badr x drtqmu etq lxblr badr, myapxbz kxnzrlxngiting.

4 Ncblo x olvz kxnzyrlzng nayrlq-angidr-zvzlr nzesalz-krdr mz nzyrlz-krdr. X bzkq rmwimiamu doa kx trngiu krnalzmu. Murde Gct sa na-ayrplapx-zlwzle leplz kxnzmulr lcng. 5 Bzkq mrlz zlwzbz bamu trau. A' abrtzlvz-txpwzmu nikeng ycbz bamu, murde Gct rpile kx, “Trtxpnzngr nzrlasz-krnge nimu, x trtxpnzngr nzyrlqpx-lzbq-krnge mz nzokatr-krnge nimu.” ✡ 6 Mz nzmu-krde lcde, nelzgu nabr mz nzrpi-krgu kx, “Trtxpnzngr nzmwxlr-krnge, murde Yawe tu-zvzm mz nibrnge. X trtxpnzngr leplz kx krlzle nzatrkati-krde ninge.” ✡

7 Na-aoti mou drtwrmu kxnzmailzlr nimu kcng tzalvztrlr nimu mz natq Gct. Mc-zpwxamu da kxmrlzting kx nzvzpxmqng mz nqmq krdr, x vz-nqblqamu lrpzki rdr mz nzbrtikr drtwrmu Kraes. 8 Jiszs Kxnzmcpx nqmq krde kc pnz, sc tqvzbe mzli ka, x tqvzpe tqvzpe. Murde trpengr nztekqtr-krde nqmq krde.

9 Bzkq rlr-ngrbzmu mz leplz kxnzalvztr-ngrdr da kzbleng nzmailz-krdr nimu mz nzvz-rbr-krmu. Nzxplr-krmu mz nzvz-nqblq-krmu nqmq kr Gct vzpxm mz zmrlz ngrde kxmyalz, a' trvzpxpuu mz nzvz-nqblq-krmu lou kcng mzli kc tqpipxle dakxnzng kx takitrde nzmungr. Murde nzvz-nqblqngr lou kxnzmulr lcng trokatrleu leplz mz nzmnc-nqblq-krdr Gct. ✡ *

10 Mz Nzesz'tikr Drtwr Kc Ate, Mevalu rlrpx-lzbq mz olta nyz Gct Heven mz nzngini-krde blz kx katx-alopele alwx ngrgung, nigu kxnzrlxngiting amrlx. A' leplz kx nzmnclzbzng mz Krkc Kai mz nzrlrpx-krdr animol mz olta ngr Mrkc Tqtr mrka mz nrlc, trnatwzlru da kxmrlzting kcng tzvzpxmqng mz blz kr Kraes. Murde nzpxtxpx-ngrdr nide. 11 Mz Krkc Kai, nrkrdrtq animol kx ngi blz, nzangctrpz mz nrlarde kc yz ngr mztea. Zbz Nardr Pris twztrle mepyr ngrde Mrkc Tqtr-esz'ngr mz nzrlrpx-krbzlele mz nzxpe-krde alwx ngr leplz. 12 Mz nqmq lcdepwz, Jiszs nzaetq-kzpz drtqde mz nrlarde kc yz mzteadau Jerusalem. X rlrpx-ngrde mepyr ngr nzbz-krde Mrkc Tqtr-esz'ngr Heven, mz nzxpe-krde alwx rgung x mz nzatubqti-krbzle nigu mz nzobqkr Gct. 13 Rblx nzprtrngr mz Nzesz'tikr Drtwr lcng li, mz mzli kxesz'. X krlzku kx leplz kx nzrpilr namnclz-zvzbzng mz Krkc Kai nzamyatibzlr drtq Jiszs x nzpxtxpx-ngrdr nide, mz nztqvlztr-krdr nide mz kros mz nrlarde kc yz mzteadau. Delc, mz nzprtr-krgu badr mz Krkc Tqate, narlr-ngr-kzpzku mz leplz kxnzmulr lcng nzamyati-krbzlr drtqgu x nzpxtxpx-krdr nigu. 14 Murde trpnzngr me namnc-alo-ngrgu mrka mz nrlc. A' obqtipxku nzmnc-alo-krgu mrnyzgu Heven kc navzm.

15 Mz nzmu-krde lcde, mz nzaxvctr-krbzku mz Jiszs, narlrpx-zvz-ngrbzku blz ngr nzglqlz-krgu Gct, mz nzawingr. Murde takitrde leplz kx nzpipxlr kx nide Kxetu Lod rdr nzale-krdr da lc. 16 Okatr-lzbqamu mz nzaki-krmu dztumung, murde krlc blz kx elalz-ngrm drtwr Gct.

17 Vz-nqblqamu kxnzetu rmung kcng tzaclvelr nimu lrmakxtr, mz nzale-krmu nike nzpibzlr. Murde nzaclvelr nimu x suti drtwrdr kx nzbrtikr drtwrmu Gct naetunepx zvz. X sa narlwa-ngrbzlr bade kalr. Vz-nqblqamu nidr murde na-abrtzlvzlr nzale-krdr nzwzngr lc, murde ma drtwrdr tqvz, mz nzrblxkr nzwz-krdr mz nzokatr-krdr nimu.

18 Krlz-angidrkr kx vz-nqblq-zvzkr nqmq kr Gct x trvz-rbrkru, murde suti txpwz drtwrgr nzalengr da kxtubq x mrlz. Krka'-zvz-ngrnamu nigr, murde navz zvz nzale-krgr da lc. 19 Rlxti-zlwzbo bamu nzkrka'-krmu ninge, murde navz-ani-mopwc' bamu.

Nzkrka'ngr Mz Nzamrlzngr

20-21 Krka'-ngrne kx Gct kc tqngi nou nzmnc-zpwxngr nakabzle bamu da amrlx kcng trpnzngr bamu mz nzale-krmu me pnz drtwrde. X nabatrpzle bamu nzaelalz-krmamu drtwrde, mz nzokatrkr Jiszs Kxnzmcpx. Murde Gct yrlqpele Nzesz'tikr Drtwr Kc Ate tqyc tqyc, mz nzyrlekr mepyr ngr Kxetu rgu Jiszs. X atulz-mople nide mz nzbzngr, murde nanginide Kxaclve Sip Kxmyapxbz. X nzrglqlzngr Mevalu Jiszs navz zvz. Eu, angida.

Natq Ngr Nzarlr-lzbqngr

22 Mzlengeng x inwengeng, rlxti-zlwzbo bamu nzlalztq-angidr-krmu mz natqnge lcng tqyrbo bamu mz nzrngidrlvz-krbo nimu x nzapqtr-krbo drtwrmu. Murde nzryrngr lc trboi-zlwzu. 23 Nakrlzamu kx mzlegu Timoti nzrlrpxpe-ngrm mz presin. Nzmu kx tqkrlz-animle mrka, sa navzbzkr rlilrgr mz nzoklati-ngrbz nimu. 24 Pibzmu mz kxnzaclvelr nimu, x leplz ne Gct amrlx mrla kx rpibo badr kx, “Nimu la.” X lrmakxtr ngr Provins kc Itali nzrpi-kzpzlr bamu kx, “Nimu la.” 25 Krka'-ngrne kx Gct naokatr-zvzle nimu amrlx mz zmrlz ngrde kxmyalz.

✡ 1:3 Sam 110:1

✡ 1:5 Sam 2:7

✡ 1:5 2 Samwel 7:14

* 1:5 1:4 Mzli lc tzyrngr letz lc, kzdung lr Jiu kxnzrlxngiting nzalvztr-rbr-ngrdr kx Kraes nzrsakrlrng badr enjrl x Gct myaszlzle nide. 1:5 Mz 2 Samwel 7:14, Gct pibzle natq lc mz King Devet mz nzycmnetr-krde mrlx kx navzpxm mz nqvi lrde. X atutr-kaile natq lc mz King Solomon, x mz Jiszs kc ate, mz nzngini-alo-krde king.

✡ 1:6 Lou Kcpwz 32:43; Sam 97:7; Aposol 26:23; Rom 8:29; 1 Korint 15:20; Kolosia 1:18

✡ 1:7 Sam 104:4

✡ 1:9 Sam 45:6-7

✡ 1:12 Sam 102:25-27; Jemes 1:17

✡ 1:13 Sam 110:1

* 2:2 Natq lc tztwzm enjrl, drtwr ngrde da amrlx nzyrong mz Nzryrngrkxtr Kc Kai, myapxbz mz Lou Sc Mosis. Mz nqmq krdr Lr Jiu, nzrpilr kx enjrl nztwzmlr Loukxtr mz Mosis mz Newz Saenae, kxmule-esz' drtwr lc trnzyrou mz Nzrlaszngr mz dckrlzdeng kcng 19—34.

† 2:4 Mz drtwr lr Jiu, enjrl x drka' nzaclveng badr kxnzetu ngr kandre x mztea amrlx. X nzota-etrng mz nztwz-krdr leplz mz nrlarde nyz Gct o Setzn. Krkcng tzaovxiolr mrnyzdr batrpzle da mz nrlc ka. Kzdung Kristin nzlxtingiti-kzlr drtwr lc, mz nzrlwx-krdr Daniel 4:25 x 10:13. Mc kz Efiszs 1:21.

✡ 2:8 Sam 8:4-6

✡ 2:12 Sam 22:22

✡ 2:13 Asaea 8:17-18

‡ 2:13 Mz drtwr Jiszs nigu mzledeng x inwedeng murde mnclz-kzpzku mz Trtede.

* 3:6 Rlwx nqmq kr lr Jiu mz ‘Natq Ngr Nzaplxtqngr’ mz buk lc.

✡ 3:11 Sam 95:7-11

✡ 3:15 Sam 95:7-8

✡ 3:19 Matiu 11:28

* 4:2 Gct esalz-ngrbzle mz lr Israel kx nakabzle badr drtc' kc Kenzn mz nznginyz-krdrle. A' mz nzmc-krdr ncblo kxnzwzpxng kxnzxplrng kcng tzmncng elr, nzmwxlrtilr x trnzabrtrpwzlru drtwrdr mz Gct nzokatr-krde nidr mz nzaovxio-krdr enqmi lcng. Mz nzmu-krde lcde, sc tzvztine-moulr lzke yiz nzpnu-pwx, krlz-zpwxbzle ncblo kx trnzrlxngitiung nzbzti-krdr, murde ma tzprtrng mz drtc' lc. Mc buk kc Nzkqlu-krdr dckrlzdeng 13—14. Be ngrdr nangi kz nzycmne-ebzpxngr mz leplz kxnzrlapxng x kxtrnzrlapxung. Murde esalz-ngrm Gct bagu kx nzmnc-zpwx-krgu vzpxm mz nzkrlz-krgu kx mnc-zpwxpeku badr Gct murde arlapxpele nigu x ipqpxpele alwx ngrgung.

✡ 4:3 Sam 95:11

✡ 4:4 Nou 2:2

✡ 4:5 Sam 95:11

✡ 4:7 Sam 95:7-8

✡ 4:8 Josua 3:1-4

✡ 5:5 Sam 2:7

✡ 5:6 Sam 110:4

* 5:8 5:6 Mc Nou 14:17-20, x natq kxtopwz mz Hibru 7:1-3. 5:7 Ngalrde lc ycmnetr-ngrde nzkrka'kr Jiszs Getsemzni. Murde krka'-ngrde kx, “Bzkq vz-nqblqq me pnz drtwrnge, a' nangi me pnz drtwrm.” X Gct kabzle bade nzxplrngr kx takitrde nzvz-nqblq-krde me pnz drtwrde kx nabz. 5:8 Drtqgu sa naetq mz nzvz-nqblq-krgu natq Gct mz nrlc ka. A' Jiszs nide lrpzki rgu kx naokatrle nigu mz nzmnclz-krbzku mz Gct.

✡ 5:10 Sam 110:4

✡ 6:14 Nou 22:16-17

* 6:15 Ebraam aenzli-ngrde yiz nzpnu-li-nrade-nzlvqn (25) x Aesak kc mzte tzmc ate, mz nzatutr-krde kzdq da kx esalz-ngrbz Gct bade. Esalz-kz-ngrbzle bade kx nzkqlukr doa kx nzvzpxmqng mz nqvi lrde namyaszpxle nzkqlukr vri ngr bongavz. Kxmule-esz' Ebraam trmcleu nzatutrkr Gct da lc mz nzlu-krde, a' drtwrde trmau kx sa na-atutr Gct natqde kalr.

* 7:3 7:1 Mc Nou 14:18-20, mz nzrlwxngr mz vea lc x nzrmctikr Ebraam Melkesidek. Drtq lc Salem, nztekqtr mz nibrde, nzyrlqbz drtq kc tzrpibz ‘Jerusalem.’ 7:3 Kraes ni-alode pris mz nzvz-nqblq-krde nzwzkr Melkesidek. X nzwzngr lc myaszpxle nzwzkr pris mz nqvi lr Eron. Murde Melkesidek nide pris x king mzli kcpwz, da kc tqwai kz Kraes mz nibrde. Melkesidek drtwr ngrde ‘King Kx Tubq-esz'ngr’ x nide King r Salem, kc drtwr ngrde ‘nrwx.’ X Jiszs mzte nzmc mz nqvi lr Judz, nqvi lr king r Israel x nide Kxetu r Nrwx [Asaea 9:6] kc tqatubqtile nigu mz nzobqkr Gct Trte. Mz trnzrkrlz-ngru lc be ngr nzlukr Melkesidek, kzdung leplz nzrpilr kx krlc Kraes tqadcpx-lzbqbz mz Ebraam mz nzngini-krde ncblo.

† 7:7 7:5 Pris kcng mz nqvi lr Livae nzwztrpzng mz Gct x trpnzngr nyzdr drtc'. Mz nzmu-krde lcde, nzrtwzng da kranzpnu ngr da amrlx scdr nqvi kc-kzng mrkc Israel. [Nzkqlu-krdr 18:25-32]

✡ 7:8 Sam 110:4

‡ 7:12-14 Mz nibr mzli r King Sol, king r Israel amrlx nzvzpxmqng mz nqvi lr Judz.

✡ 7:17 Sam 110:4

✡ 7:20-21 Sam 110:4

✡ 8:1 Sam 110:1

✡ 8:5 Nzrlaszngr 25:40

* 8:5 Mz mzli nyz Solomon nzrwzngr Mangr-nzangiongr Yawe mz nzvz-nqblq-krde kxmu nzrwzngr Tentkxtr.

✡ 8:12 Jeremaea 31:31-34

† 8:13 Letz lc nzyr x mz nibrde lr Rom sc tzodatipelr Mangr-nzangiongr Yawe Jerusalem, mrlc txpwz dekc tzalengr lr Jiu blz. Mwx ngalrde lc tqplzpx-pnzle kx nzale-krdr blz ycpe pipz nzyrkrpx-krde.

✡ 9:2 Nzrlaszngr 25—40

* 9:4 Bokis kc ngi rkx kx Gct mncbz badr lr Israel. Mc Nzrlaszngr 40:34-35, 1 King 8:10-11, 2 Be Ngrgu 5:13-14; 7:13. Nzrlaszngr 25:10-22 ycmnetr-ngrde kxmu nzrwzngr Bokis kc, x dckrlzde kc 16 ycmnetr-ngrde dakxnzng kxtr x baol ngrde. Nzkqlu-krdr dckrlzde kc 17 ycmnetr-ngrde nctoko sc Eron.

✡ 9:7 Livae 16

† 9:14 9:12 Yrlq-kaip Gct Tentkxtr x Lou scdeng, murde mz nibrde nakrlz-angidrku drtwr ngr mepyr ngr Jiszs kc tqxpe-ngrde alwx rgung. 9:14 Nadcpx mz drtwrgu kx mepyr drtwr ngrde nzbzkr animol kxbz. [Livae 17:11] Mepyr ngr animol kx trbzu trmatqu, murde mz nzbzkr animol nzayrplapx nide mz alwx ngr leplz, da kc tqwai mepyr ngr Kraes. Trngiu mepyr ngrde esz'-krde kc tqrngisc zmatq, a' nzbz-krde, dekc tqrkatx-atwrnr-ngrde alwx rgung. Murde tekqtrle nigu mz nzbzngr. X mz nzbrtikr drtwrgu nide, prtr-kzku mz da kxmrlzting amrlx kcng tqesalzngr Gct mz Nzesz'tikr Drtwr Kc Ate. Gct ipqle nigu. X Mqngrkxtr mncpxm mz nabzgu x okatrle nigu mz nzapu-krgu Kraes.

✡ 9:20 Nzrlaszngr 24:8

✡ 9:22 Livae 17:11

‡ 9:23 Nzbzkr Kraes angidatile Nzesz'tikr Drtwr Kc Ate vzmi da kxmrlzting amrlx elr. X mzli lcpwz ayrkrpxle Krkc Kai mz nzatutr-krde lou ngrdeng amrlx. Murde nzbzkr animol kx ngi blz mz Krkc Kai, mc-mouku mz nzbzkr Kraes yiz siu-esz'-trtqki-nzlvqn (1,500) mz nibrde. Murde mzli kc mepyr ngr animol kc tziklr-ngrdr mz leplz atubqtile nidr mz nzobqkr Gct mzli kxpipz mz nztekqtrkr animol lc nidr mz nzbzngr. X mzli ka Jiszs tekqtrle nigu mz nzbzngr, murde natubq-zvzku mz nzobqkr Gct. Kxmule-esz', a' nzalekr kxnzmnc-mrbrng blz krdr blepxbz x trnzyatrpwzung mz nzokatr-krdr leplz, murde tryctru mz natq kx kabz Gct x mz nzbzkr Kraes.

✡ 10:7 Sam 40:6-8

✡ 10:8 Sam 40:6-8

✡ 10:13 Sam 110:1

✡ 10:16 Jeremaea 31:33

✡ 10:17 Jeremaea 31:34

* 10:20 Mzli kc Jiszs tqbzo-ngrmle mz kros, lotqbr kc tqdo Mrkc Tqtr-esz'ngr Mangr-nzangiongr tqpesaliom Gct le wq, tatxo mz noude, ncte li, mz nzaelwapx-krde kx abzo mzli lcde rlr-ngrbzle mz leplz nedeng nzvztr-krdr Mrkc Tqtr-esz'ngr tqmncpx-ngrmle. [Matiu 27:51; Mak 15:38; Luk 23:45]

✡ 10:27 Asaea 26:11

✡ 10:30 Lou Kcpwz 32:35; Sam 94:1; Rom 12:19

✡ 10:30 Lou Kcpwz 32:36; Sam 135:14

✡ 10:38 Habakuk 2:3-4; Rom 1:17; Galesia 3:11

* 11:3 Mz Nou dckrlzde 1, rpile kx Gct wz-ngrde doa x da amrlx mz nzycmne-krde. X mz Jon 1:1-3 rpile kx Jiszs nide Natq Gct kc tqwz-ngrde da amrlx.

✡ 11:4 Nou 4:1-15

✡ 11:5 Nou 5:21-24

✡ 11:7 Nou 6:1—9:17

† 11:11 Mzli kc nubla trvzka-ngrmle nzlukr ncblo boi. A' mz mzli nyz Ebraam, mz nibr nubla lc, ncblo kc yiz ngrde trtqki-esz' (100) sc tqngipe lrtzlvz-zlwzpe, da kc tqwaipele mzli ka.

✡ 11:12 Nou 22:17

✡ 11:17-18 Nou 21:12

‡ 11:19 11:17-19 Ismael, ni-kzde mrlx Ebraam. A' trngiu kx na-atutrle nzesalzkr Gct. Ebraam nzrlrpx-krbzle mrlxde kc esz'txu mz Gct, ngi kzdq nzycmne-ebzpxngr mz nzrlrpx-kzkr Gct Mrlxde kc esz'txu, x mz nztulz-krm Kraes mz nzbz-krde.

✡ 11:20 Nou 27:28-29; Nou 25:19—36:43

✡ 11:21 Nou 47:31—49:21

✡ 11:22 Nou 50:22-26

✡ 11:23 Nzrlaszngr 2:1-10

§ 11:24 Murde krlz-zpwxle kx nide lr Israel x trtakitrdeu nide nzangio-krde gct ngrdr lr Ijipt. [Nzrlaszngr 2:10-12]

✡ 11:27 Nzrlaszngr 2:11-15; 12:51

✡ 11:28 Nzrlaszngr 11:1—12:30

✡ 11:29 Nzrlaszngr 13:17—14:31

✡ 11:30 Josua 5:13—6:21

✡ 11:31 Josua 2:1-24; 6:22-23; Jemes 2:25

* 11:32 Kxnzryrlqng Drtwr dckrlzdeng 4 (Barak), 6—8 (Gidion), 11—12 (Jeftz), x 13—16 (Samson). 1 Samwel dckrlzdeng 16—30, buk kc 2 Samwel x 1 King dckrlzdeng 1—2 (Devet). Mz mzli nyz Devet Samwel nide Kxryrlq Drtwr x Profet.

✡ 11:34 Daniel 3

✡ 11:35 1 King 17:8-24; 2 King 4:8-37

✡ 12:1-2 Sam 110:1

✡ 12:6 Nzyrplapxngr 3:11-12

✡ 12:10 Sam 119:75

* 12:12-13 Drtwr ngrde kx na-apqtramu drtwrmu kc tqmatxpe x na-axplr-mouamu nabzmu kc tqtalvzo, murde natu-amqngi-zvzamu mz nzbrtikr drtwrmu Gct. X na-alvztr-zvzamu da kxtubq mz nzokatr-krmu leplz kx nabzdr ngrgo, murde naxplr-moung x naprtr-kzng mz nzlungr kxboi.

✡ 12:16-17 Nou 25:27-34; 27:32-40

† 12:16-17 Bzkq apuamu Isc mz nztekqtr-krmu nzmnc-alo-krmu Heven kalr mz nzale-krmu alwx mzli kxpipz mz nrlc ka.

✡ 12:19 Nzrlaszngr 20:18-19

✡ 12:20 Nzrlaszngr 19:12-13

✡ 12:21 Lou Kcpwz 9:19

✡ 12:24 Nou 4:10

✡ 12:26 Hagai 2:6

✡ 12:29 Lou Kcpwz 4:24

✡ 13:2 Nou 18

✡ 13:5 Lou Kcpwz 31:6, 8

✡ 13:6 Sam 118:6

✡ 13:9 Rom 14:1-23; 1 Korint 8:1-13

* 13:9 Kzdung lr Jiu kxnzlxngitilr Jiszs suti drtwrdr nzvz-nqblqngr Lou sc Mosis, murde ma tqpxtxpxngr Gct nidr. Lr makxtr kcng mzli kc drtwrdr tresz'tiu mz da lc.

Jemes

1

2

3

4

5

Nzryrkr Jemes

Natq Ngr Nzaplxtqngr Mz Nzryrkr Jemes

Mwx Jemes yrle letz lc mz mzlir yiz 46—49 AD mz nibr nzrmcngr mz Jiszs. Yrbzle mz lr Jiu kcng tzmnc-rlrubzng mrkc Israel. Jemes lc nide mzle Jiszs, ✡ a' trnginideu aposol Jemes, mzle Jon, aposol kc tznibq kai murde vz-nqblqle Jiszs. ✡ Jemes lc trlxngiti-kaileu Jiszs, a' mz nibr nztulz-krmle mz nzbzngr, sc tqlxngiti-atele. ✡ Jemes badr mzledeng nzaenzlilr nzvzo-krm Mqngrkxtr mrkc Jerusalem. ✡ Mzli trboiu Jemes sc tqnginipede kzdq kxetu kxmyapxbz mz lrmakxtr kc Jerusalem. ✡ Jemes ncdr mzlede Jud kc tqyrle letz nzrpibz ‘Nzryrkr Jud,’ trnznginidru aposol. A' nidr kxnzetung kx nzamrlue zlwz kxnzrlxngiting. Mz nibrde nzkabzlr bade drtqde, ‘Jemes Kc Tqtubq.’ Mz yiz 62 o 66 AD nznibq nide murde lxngitile Jiszs.

Jemes ycmnetr-ngrde nzrlxngiti-angidrngr kx krlzle nzarlapx-krde nigu. Rpile kx, ‘Mane nzrpikr doa kx lxngitile Gct, a' trpnzngr da kxmrlz kx vzpxm mz nzrlxngiti-krde.’ Murde nzrlxngiti-angidrngr batrpzle mz leplz nzmnclz-krbzlr mz Gct x nzvz-nqblq-krdr natqdeng. X okatrle nigu murde na-aclve-lzbqku mz nzycmne-krgu. X okatr-kzle nigu nztu-amqngi-krgu mz mzli r nzatalzngr, murde ma tqaleku alwx. X nzrlxngiti-angidrngr okatr-kzle nigu mz nzaenzli-lrpi-krgu nzyzlu-krm Jiszs. X kxmule-esz' mncku mz nzkxpungr, a' okatr-kzle nigu nztu-amqngi-krgu mz nzabrtzngr.

Kzdung ngalrdeng kx nzmyapxbzng mz letz lc nidr seleng. ✡

1

Natq Kcng Kai

1 Ninge Jemes, wztrpo mz Gct x Kxetu rgu Jiszs Kxnzmcpx. Ryrbo bamu nimu lr Jiu kcng tzlxngitilr Jiszs, tzakiting mztea amrlx mz nrlc ka. Rpibo kx, “Nimu la.”

Nzrlxngitingr Kx Tu-amqngi Mz Nzkxpungr

2 Mzlengeng x inwengeng, mzli kznikeng nzprtz-ngrbz nzkxpungr bamu, na-abrtzlvzamung. 3 Murde nakrlzamu kx nzkxpungr lcng nzkrlzlr nzaxplr-krdr nzrlxngiti-krmu. Nzmu natu-amqngiamu mz nzrlxngiti-krmu, sa naokatrle nimu mz nztu-amqngi-krmu mzli kx nzkxpungr vztr-mou-ngrmle. 4 Mz nzmu-krde lcde, navz zvz nztu-amqngi-krmu mz nzkxpungr lcng, nakrlzbzle mzli kx nayrkrpx-ngrbzle. Murde mzli lc nzrlxngiti-krmu sa nabrpe, x nakrlzamu nztu-amqngingr kxmule-esz' da kx prtz.

5 A' doa kx trkrlz-zpwxleu da kx na-alele narlxtibzle nzyrplapxngr mz Gct. Murde Gct abrtzlvzle nzrka-nrbalq-krbzle nzyrplapxngr mz krkcng amrlx tzrlxbzng bade. 6 A' narlrpx-lzbq-ngrnamu mz nzvz-nqblq-krmu me pnz drtwrde, mz nzrlx-krbzmu bade nzyrplapxngr. X bzkq drtwrmu li, mz nzapu-krmu da kx twztine trmilo ngr prla. 7-8 Murde Gct trpnzngr nzayzlu-krbzle natq leplz kcng drtwrdr tqli, mz nztekqtr-zvz-krdr drtwrdr.

9 Kxrlxngiti kx ngi doa txne na-abrtz murde nide doa kxmyalz mz nzobqkr Gct. 10 X kxrlxngiti kx ngi doa kxetu mz nzngini-krde bcnyr, na-abrtz mz nzavzo-lzbq-krde, murde krlzle kx Gct tramatqleu nzngini-krde bcnyr. Murde doa kx ngi bcnyr apule nrpq mqmya kc tqkawxpx mz nourla x sc tqblotrpe mzli kc mz milzpq. 11 Mz nzprtz-krm nepi nzulrde aglrtile nrpq mqmya kc x sc tqtaope, x nzluli-krde lc tqyrkrpxpebz. X nakxmu-kzpzle lc mz bcnyr kc, murde sa nabz mz mzlir nzale-krde da.

12 Sa namrlzbz mz doa kx tu-amqngi mz nzkxpungr x drtwrde trlcu. Murde mzli kc nzkxpungr lcng nayrkrpx-ngrbzle, sa nakabz Gct bade da kc tqmrlz tqngi nzlungr kxboi. Murde esalz-ngrde kx nakabzle mz leplz kcng tzmrlztilr nide. 13 Mz mzlir nzkxpungr, bzkq rpiamu kx, “Gct rpile nzabzle ninge.” Nzaongr nqmq nr drtwr lc vz-rbr, murde Gct trpnzngr nzatalz-krde leplz x trpnzngr doa kx krlzle nzatalz-krde nide. 14 Nzabzngr vzpxm mz nim esz'-krm x da kxtrka kcng tqsuti zlwz drtwrm. Da kxnzmulr lcng dekc tqabzle nzvecpx-krde nim. 15 Murde nzaoti-zvzkr drtwrm da kxtrka kxtopwz, sa natwzle nim mz nzale-krm alwx lcde. X mz nzale-zvz-krm alwx lcde, sa natwzle nim mz Hxl.

16 Mzlengeng x inwengeng, bzkq rlr-ngrbzmu mz Setzn nzesabrti-krde nimu, mz nzrpi-krmu kx Gct abzle nimu. 17 Murde Trte kc Heven, nide nou da amrlx kcng tqmrlz, tqtubq-esz'ngr. Nide Kxrpalz kc tqwz-ngrde da amrlx kcng tqyzlrngr mz bongavz. X kxmule-esz' da lcng nzkrlzlr nztekqtrngr me nztu-ngrdr, a' Gct trpnzngr nztekqtr-krde nqmq krde. ✡ 18 Mz nzvz-nqblq-krde nzmrlzkr me pnz drtwrde, Gct batrple bagu nzngini-krgu doa nedeng murde lxngitiku kx Nrpa ngr Jiszs ngi da angidr. Murde nanginigu doa nedeng kcng ayrnrngr mz leplz amrlx kcng naprtrpzng bade kalr. *

Nqmq Kr Doa Angidrng Ne Gct

19 Mzlengeng x inwengeng, bzkq mrbrtr mz drtwrmu da lcng. Lalztq-angidr-kaiamu. Bzkq anitiamu nzycmnengr. X bzkq drtwrmu ngya ani. 20 Murde zngya trngiu nou da kxtubq mz nzobqkr Gct. †

21 Mz nzmu-krde lcde, esablqtiamu da kx nzatrkatilr nabzmu x rtctx-ngrnamu nzngyatikr drtwrmu leplz mz nzmailz-krde nimu mz alwx. Avzo-lzbqamu mz nzlxngiti-krmu natq Gct kc tqayzuole mz nabzmu, murde natq lcng nzkrlzlr nzarlapxngr nimu.

22 A' bzkq esabrti-lzbqamu mz nzxlr-krmu natq Gct. Murde krkcng tzlalztqng mz natqde, navz-nqblqlr da kx pile. 23 Doa kx esabrti-lzbq, apule mrlx kx mctrle mqngrde mz dzpq. X mcle kc dq da kx trtubqu. 24 A' mzli kc tqvz-ngrde, mrbrtr mz drtwrde da kc tqmcle tqvz-rbr. X trpnzngr da kx tekqtrle. 25 Mz nqmq lcpwz, natq Gct apule dzpq mz nabzgu. Murde doa kx aoti zvz drtwrde nzmncngr kxtubq kx krlzle nzarlapxngr nide mz zmatq ngr alwx, da kx alele nrade nayc-zvzbz. Murde trmrbrtru mz drtwrde nqmq kr Gct, a' vz-nqblq-zvzle.

26 Doa kx rpile kx Gct na-abrtzlvzle nide, a' traclvetio-zpwxleu nzycmne-krde, ncblo kxmule lc pokiati-lzbq. Murde kxmule-esz' aleti-kzle kzdung da kxmrlz, a' Gct trabrtzlvzleu nide. 27 Murde da kx abrtzlvz Gct Trtegu nidr seleng. Aclve-angidramu doa kxnzbzszng x olvz kx nzbzsz-kzng kx trpnzngr kx na-aclveng nidr. X bzkq aleamu alwx, da kc tzwai lr nrlc, murde sa na-atrkatile nimu mz nzobqkr Gct.

2

Bzkq Nzamrluengr Kxnzetung Myaszpxle Leplz Txneng

1 Mzlengeng x inwengeng, bzkq amrlueamu kzdung leplz nzmyaszpx-krde kzdung kz leplz. Murde mz nzlxngiti-krmu Kxetu rgu Jiszs Kxnzmcpx, nakrlz-kzamu kx nide txpwz kxmyapxbz mz leplz. 2 Mwx kzdq mzli kzdq bcnyr kx pxi lrpz kxmrlzvxi navzm mz makxtr nyzmu, x mzli lcpwz navz-kzpq kzdq doa kxtr-rngiscu kx pxine lrpz txne. 3 Bzkq amrlueamu ncblo kc tqpxi lrpz kxmrlz, mz nzrpi-krbzmu bade kx, “Wxbu mrlcde se tqbrngz.” X bzkq obqszoamu doa kxtr-rngiscu, mz nzrpi-krbzmu bade kx, “Wxbunepwz mz nibr leplz kxkqlu.” 4 Murde mz nzale-krmu da lc, vz-rbramu mz nzobqkr Gct. X akipxamu leplz mz nzamyalz-krmu kxnzetung kx ngi bcnyr murde narkabz bamu da. A' da kx myapxbz nzrvz-nqblqngr nqmq kr Kraes.

5 Lalztq-angidrmamu, kx mzlengeng x inwengeng. Gct mcpxle kxtrnzrngiscung mz nrlc ka murde nabrti zlwz drtwrdr nide x natwzlr da kcng tqvzpxm bade mz nzngini-krde King rdr x narmctilr nzlungr kxboi Heven. Murde da lcng tqpipxle nakabzle mz leplz kcng tzmrlztilr nide. 6 Mz nzmu-krde lcde, bzkq obqszoamu kxtrnzrngiscung. Murde bcnyrng x kxnzetung nzatrkatilr nimu x nztwzlr nimu mz kot. 7 X nzrpivxiti-kzng drtq Jiszs, kc tqngi nede nimu.

8 Nakrlzamu nzalengr da kxtubq mz nzvz-nqblqngr natq kxmyapxbz mz Nzryrngrkxtr, kc tqrpi-ngrde kx, “Namrlztiq kztemqng da kc tqwaiq nzmrlzti-lzbq-krm.” ✡ 9 A' nzmu kx tqmrlzti-txpwzmu kzdung leplz, ngipe alwx. X vz-rbramu mz Lou sc Gct. 10 Kxmule esz' doa kx rtrngztibzle da amrlx kcng tqyc mz Loukxtr, a' vz-rbrti-alzule kzdq da kxtopwzne, e apu-kzpwzle doa kc tqtao mz lou kcng amrlx, x takitrde nzayrplapxngr nide. 11 Murde Gct kc tqrpile kx, “Bzkq rmwimiq doa kx trngiu krnalzm,” rpi-kzle kx, “Bzkq rnibqq leplz.” Mz nzmu-krde lcde, ncblo kx tr-rmwimiu doa kx trngiu krnalzde, a' rnibq doa, rnzlvzole nivz kc tqngi nou Loukxtr atwrnrngr. ✡ 12 Gct sa na-ayzlu-ngrbzle bamu mz nzvz-nqblq-krde da amrlx kcng tqpiamu x tqaleamu, mz nzmc-krde kx vz-nqblqamu natqde mz nzmrlzti-krmu leplz o trtingr. 13 Trpnzngr nzyckr drtwrde doa kx tryc-kz-ngru drtwrde leplz. A' doa kx yc mz drtwrde leplz, namcle nzyckr drtwr Gct nide mzli kc napipx-ngrde neke tubq x neke vz-rbr.

Mane Nzrlxngititx-ngrpwz Gct, A' Trpnzngr Kx Vz-nqblqle Natqde

14 Mzlengeng x inwengeng, mane nzrpikr doa kx lxngitile Gct, a' trpnzngr da kxmrlz kx vzpxm mz nzrlxngiti-krde. Murde nzrlxngitingr kxmule lc trkrlzleu nzarlapx-krde nide. 15 Nzmu kzdung kztemqng kx trpnzngr scdr lrpz x trpnzngr nadr dakxnzng, 16 mane nzrpi-krbzme badr kx, “Krka'-ngrne kx namnc-zpwxamu, nrkrdrtqmu namrlz, x nelzmu nakrlc,” a' mzli lcpwz trpnzngr da kx okatr-ngrn nidr. ?Memule, nzycmnetx-ngrpwz kxmule lc krlzle nzokatr-krde nidr? 17 Mz nqmq lcpwz, mane nzlxngiti-krm Gct, a' mzli kcpwz trvz-nqblqwq natqde mz nzale-krm da kxmrlz kxnaokatrngr. 18 Murde doa kx lxngiti-angidrle Jiszs, ale-kzle da kxmrlz kx naokatrngr. A' doa kx rpile kx lxngitile Jiszs, a' trpnzngr da kxmrlz kxalele, rblx nzrmcngr nzrlxngiti-krde. 19 Nzrlxngiti-angidrngr navzmi nzrvz-nqblqngr natq Gct. Mane nzrpikr doa kx lxngitile kx Gct esz'txu, murde drka' nzlxngiti-kzlr da lc. Dekc tzrnrcti-lzbq-ngrdr mz zmwxlr, murde nzkrlzlr kx Gct sa na-ayrplapxle nidr mz nzrnzlvzo-krdr natqde. Opx angidr kx trngi-txpwzu nzrlxngitingr kxmule lc kx na-arlapxle leplz.

20 Bzkq angqngutitr-lzbqamu mz nzpxtxpx-krmu nztekqtr-krmu drtwrmu. Murde mane nzrlxngititx-ngrpwz, a' trpnzngr kxvz-nqblqle natq Gct. 21 Gct rpile kx melrmqgu Ebraam tubq mz nzobq-krde, murde rlrpx-lzbq mz nzvz-nqblq-krde natq Gct, dekc tqrlr-ngrbzle mrlxde Aesak mz olta. 22 Mz nzmu-krde lcde, opx angidr kx nzlxngiti-krde Gct vzmi nzvz-nqblq-krde natqde. Atutrle nzrlxngiti-krde mz da kx alele mz nzvz-nqblq-krde natq Gct. 23 Krlc drtwr ngr Nzryrngrkxtr kc tqrpile kx, “Ebraam tubq mz nzobqkr Gct, murde brti drtwrde nide.” ✡ Dekc tzrpi-ngrdr kx nide kzte Gct. *

24 Mz nzmu-krde lcde, opx angidr kx nztubqkr doa mz nzobqkr Gct vzpxm mz da kx alele mz nzvz-nqblq-krde natqde. A' nztubqngr trvzpxpuu mz nzrlxngititx-ngrpwz. 25 Kxmu-kzle lc mz olvz kc tqngi srlx, drtqde Reab. Murde adwatrle lr Israel kcng nzling ma nyzde. X mz nibrde, sc tqaprpxpeleng mz nzo-zli-krdr lrpzki kzble, murde narlapxng. Dekc tqrpingr Gct kx Reab tubq mz nzobq-krde, mz nzvz-nqblq-krde da kx alele. ✡

26 Nzrlxngitingr kx trvz-nqblqleu natq Gct apule nrkrdrtq kx trycminiu, murde nzbzng rlilrdr.

3

Zmatq Ngr Natq Leplz

1 Mzlengeng x inwengeng, bzkq kqluamu mz nzalvztr-krmu natq Gct. Murde suti drtwrde kx nigu kxnzalvztrng mz natqde natubqku mz nzalvztr-krgu. A' kxtrnzalvztr-angidrung, nzayrplapxkr Gct nidr namyaszpxle nzayrplapx-krde leplz kcng tzalvztrlr. 2 Vz-rbr-zvzku amrlx ngrgu. A' na-abzku nzpi-zvz-krgu da kxmrlz kxtubq. Murde doa kx trvz-rbru mz nzycmne-krde, nide mrlx kx tubq-esz'ngr, x krlzle nzaclve-lzbq-krde mz da amrlx. 3-4 Na-aoti drtwrgu lcsu kxetu. Kxmule-esz' twz nenq kx xplr, a' nzkrlz nzyalvzngr mz nrz kxtopwzne, murde navo mrkc tqsuti drtwr kapten navokile. X na-aoti kz drtwrgu hcsi. Murde nrkrdrtqde kc tqwzpx vz-nqblq-ngrde leplz nqvi kcng tqtopwz tzpetrpzng mz narde. 5 Mz nqmq lcpwz, nao leplz topwzne, a' nzycmne-krde krlzle nzbatr-krbzle da kxetu. Da kc tqwai kz nqngi nyr kxtopwz. Murde krlzle nzbatr-krbzle nyr kxetu. 6 Delc, naogu apule nyr. Murde natq kxpipzne nzkrlzlr nzodatingr da amrlx mz nzmnc-krgu. X kxnamu nzycmne-krgu, dekc tqyalvzle nigu mz lrpzki kx o-zliku mz nrlc ka. Kx Setzn kc tqaclvele naogu, nzycmne-krgu sa na-atrkatile leplz amrlx kcng tqmncku badr, mz nzapu-krde nyr kxetu kc tqrblx nzamzngr.

7 Leplz nzkrlzlr nzayamqmiti-krdr animol amrlx mz nrlc, kxmule-esz' utc ngr peto, o nc ngr prla. 8 A' trpnzngr doa kx rkrlz nzayamqmitingr naode. Murde naode pxtxpx-ngrde nzmnc-lrpi-krde, a' rpi zvz kz da kxtrka-esz'ngr. X natq kx vzpxm mz naode apule da kxrlq kxrnibq. 9 Naogu dekc tqglqlz-ngrgu Kxetu kc tqngi Trtegu, x dekc kz tqrpibqti-ngrgu leplz kc tqwzngr Gct mz nzaotr-krdr nide. 10 Delc, natq ngr nzrglqlzngr x natq ngr nzrpibqtingr nzvzpxmqng mz nao kxesz'. X trtakitrdeu nzale-krgu da kxmule lc. ✡ 11 Trpnzngr aulz kx ngqlz-ngrm lue x dcpiz mz mzli lapwz. 12 Nc bia trpa-ngrdeu nzlu. X nc brpi trpa-ngrdeu bia. X dcpwe rblx nzngikr lue le. Mzli kx natq kxtrka x natq kxmrlz nzvzpx-ngrmlr mz nao doa kxesz', drtwr ngrde kx nabz doa lc trtubq-angidru, x narlr-ngrbzle mz Gct nzalqngi-krde nide.

Nzyrplapxngr Angidr Vzom Mz Gct

13 Neke mz nimu rpile kx nide doa kxyrplapx kx krlz-angidrle da kxtubq, na-alvztrpzle da lcng mz leplz mz nzale-krde da kxmrlz x mz nzavzo-lzbq-krde. Murde nqmq lcng nzvzpxmqng mz nzyrplapxngr kx kabz Gct. 14 A' neke mz nimu nabzde yrbulz-ngrm nzdobungr mz drtwr kxmwa x nzaetu-lzbqngr, bzkq glqpx-lzbqq kx nim doa kxyrplapx. Murde nzrglqpx-lzbqngr pokia-ngrde nzrpingr da kxtubq mz nzobqkr Gct. 15 X da lcng trnzvzpxpwung mz nzyrplapxkr Gct. A' da lcng tqtrka nzvzpxmqng mz nzao-krdr drtwr lr nrlc ka, x mz nztrkibrngr, x mz nqmq nr drtwr kx nzbatrpz drka'ng. 16 Murde nzdobungr x nzaetu-lzbqngr vzmi lxblr zvz kz nzaki-lzbqngr x da kxdrka'ngr amrlx. 17 A' nzyrplapxngr kx kam Gct bagu batr-kaiple bagu nzrlr-krbzku mz Gct nzalqngi-krde nigu mz alwx ngrgung. Murde namncku badr leplz mz nrwx, naokatrku nidr, nalalztq-kzpzku badr, nayc mz drtwrgu nidr, x namrlzti-kzku leplz. X navz zvz, nzale-krgu da lcng mz drtq kxvq. 18 Murde doa kx aodutr-lxblrle leplz mz nrwx, sa nabatrpzle mz leplz nzmnc-lxblr-krdr mz nrwx. X leplz amrlx sa na-aleng da kxtubqng.

4

Naesablqtiku Da Kxtrka

1 ?Krlzamu nike nou nztalwzngr x nzotangr mz mzlirmu? Nzvzpxmqng mz nztrkibr-krmu, murde traotiu drtwrmu da kx suti drtwr kztemung x da kxtubq mz nzobqkr Gct. 2 A' sutitx zlwz drtwrmu da kx trpnzngr scmung, x sc tqrnibqpeamu doa mz nztwz-krmu dztudeng. Rkcmnz-ngrnamu da kx rblx nztwz-krnamuleng, sc tqtalwzpeamu x tqotablrpeamu, mz nzrtwz-krmung. Vz-rbramu! Trtwzwamuu da lcng tqsuti drtwrmu, murde tr-rlxtipwzmuu mz Gct. 3 O trtwzwamuu da kcng murde rlxamu da mz drtwr kxtrka. X suti txpwz drtwrmu da kx na-abrtzlvz nrkrdrtqmung, a' traotiu drtwrmu da kx xngibz kztemung. 4 Apuamu olvz kx vz zvz nzmwimi-krdr ncblo kzbleng. Murde nzmrlzti-krmu dalr nrlc ka myaszpxle nzmrlzti-krmu Gct. X krkcng kzte leplz kx nzpxtxpx-ngrdr Gct, nidr enqmi rdeng. 5 X krlzamu kx ncblo dobulvzle olvz rde mz nzsutikr drtwrde ncblo kzble. Mz nqmq lcpwz Nzryrngrkxtr alvztr-ngrde nigu kx Mqngrkxtr kc tqamncpxm Gct mz nabzgu dobulvz-kzle nigu mz doa x da kznikeng suti drtwrgu nzmyaszpx-krde Gct.

Gct Okatrle Kxnzavzo-lzbqng

6 Mz nzmu-krde lcde, Gct okatrle nigu mz nzaovxio-krgu nqmq nr drtwr kxtrka lcng amrlx, mzli kx rlxti-ngrbzkule bade. Murde Nzryrngrkxtr rpile kx, “Gct esablqtile kxnzglqpx-lzbqng, a' tubz mz nibr kxnzavzo-lzbqng.” ✡ 7 Mz nzmu-krde lcde, avzo-lzbqamu mz nzmnclz-krbzmu mz Gct. X otaamu badr Setzn, kc tqaxglrbzle drtwrmu lcng tqtrka, murde nadwaszle nimu. 8 Esablqtiamu alwx ngrmung x rlr-ngrbzmu mz Gct nzalqngi-krde nabzmu, murde trvz-nqblqwamuu nide mz nabzmu atwrnrngr. Mnc-aepztrpzmu bade, murde namnc-aepztr-kzpz bamu. 9 Nabzmu natalvzo zlwz murde nzpxtxpx-krmu Gct. Drtwrmu navz x nayrnimiamu alwx ngrmung. Natekqtramu nzyrpale-krmu mz nzalz-krmu. X natekqtr-kzamu nzabrtzlvz-krmu da kxtrka mz nzyrni-kato-krmu. 10 Murde nzmu na-avzo-lzbqbzmu mz mz Gct, sa na-amyalzle nimu. ✡

Bzkq Aycmne-atrkatiamu Kztemung

11 Mzlengeng x inwengeng, bzkq rpibqtiamu x aycmne-atrkatiamu kztemung kxnzrlxngiting. Murde mz nzale-krmu da lc, trvz-nqblqwamuu natq Loukxtr mz nzrpi-krde kx namrlzti-lzbqku. X apu-kzle kx rpiamu Loukxtr vz-rbr. A' trngiu nzwz-krmu mz nzrpingr kx Loukxtr lc vz-rbr o trtingr, a' navz-nqblq-txpwzmu. 12 Gct rkam Loukxtr, x nide esz'-krde kx takitrde nzpipx-krde neke tubq x trtubqu, murde na-arlapxle kxnztubqng x naodatile kxtrnztubqung mz Mzli Kxmatq kc navzm. A' trtakitrdeu nimu nzrpibqti-krmu x nzaycmne-atrkati-krmu kztemung.

Bzkq Glqpx-lzbqamu Mz Drtwr Kx Yrlqamu

13 Lalztqmamu mz da lc. Bzkq glqpx-lzbqamu mz nzrpi-krmu kx, “Koma o kalrla ninge kc tqvzpex mz mztea kc. X namnctix elr yiz naesz', murde na-abzox kzdq nzwzngr mrlcde mz nzatatr-krmc trau.” 14 Murde trpnzngr nimu kx rkrlz da kx naprtzbz bade kalrla. Mzli nyzgu mrbcnepwz, apule zsikapu kc tqvzdz. Mc-ngrgule mzli pipzne x sc tqmrbrpe mou. 15 A' nzycmne-krmu nakxmule sele, “Sa namncbex x na-alex drtwr lc tqyrlqx, nzmu kx Gct tqrlr-ngrmlele.” 16 A' mzli ka nzglqpx-lzbq-krmu sa tqvzbeng. A' nzglqpx-lzbqngr amrlx vz-rbrtx, murde drtwr ngrde kx trabrtrpwzmuu drtwrmu mz Gct. 17 Mz nzmu-krde lcde, nzmu kx tqkrlz-angidrq me pnz drtwr Gct mz da kx na-aleq, a' tralewq, taoq mz alwx.

5

Bcnyr Kxnzvz-rbrng

1 Nimu kcng tznginidr bcnyrng, lalztqmamu bange. Yrnimi-lzbqamu mzli ka, murde nzayrplapxngr nimu x nzkxpu-krmung ycpe pipz nzkaputr-krmlrng, x namatq-esz'ngr. 2 Mzli lc dztumung x trau scmung sa na-apulr brmrda. X lrpzmung sa na-apulr da kx yrti ninr. 3 Trau scmung sa na-atrkatile nimu, murde atatrpamu x ayrbzkqamu mz da kxtrka mz nzngini-krmu kxnztrkibrng. Gct mcle da lc x sa na-ayrplapxle nimu mz nyr mz Hxl. Murde aoti txpwz drtwrmu nzatamutingr da, a' trkrlzwamuu kx mzli nyzmu mrbcnepwz, x ycpe pipz Kraes nzvz-krmle mz nzaryplapx-krde nimu! 4 Angqngutitramu mz trau scdrng, krkcng tzawzamu mz nrlanc nyzmung. Lalztq-angidrmamu. Murde kxmule-esz' pxtxpx-ngrnamu nzxlr-krbzmu nzyrnimi-krbzlr kx vz-rbramu, a' Gct kc tqrninr xlrpele nzyrni-krdr. 5 Mzli ka tqmnc-ngrnamu mz nrlc apuamu poi kcng tzyrlvzng murde tzmu-txpwzng, a' trnzkrlzlru kx ycpe pipz nzrnibqngr nidr. X xpeamu da kxlqlwx kxkqlu murde na-abrtzlvz nrkrdrtqmung. A' trkrlz-kzwamuu kx ycpe pipz Gct nzayrplapx-krde nimu. 6 Twzamu leplz kxnztubqng mz kot x batrpzmu nzbz-krdr mz zmatq ngrmu kx myapxbz. A' trpnzngr scdr zmatq mz nzarlapx-krbzlr mz mqmu.

Bzkq Drtwrmu Ma Nzaenzli-krmu Nzyzlu-krm Kraes

7 Mzlengeng x inwengeng, bzkq rkrkxamu x drtwrmu ma nzaenzli-krmu nzyzlu-krm Kxetu. A' na-apuamu kxnznginyzdr nrlanc. Nzaenzli-kailr tewa nzayayrti-krde drtc', murde napetilr da nyzdrng. X nzaenzli-moulr tewa mz nzokatr-krde nzlvcpulz-krm da nyzdr. 8 X nimu kz, bzkq drtwrmu ma mz nzaenzlingr, a' natu-amqngiamu. Murde Kxetu rgu ycpe pipz nzyzlu-krmle. 9 Bzkq drtwrmu lctitr-lzbq, murde ma tqayrplapx Gct nimu mz nzvz-rbr-krmu lc. Murde ycpe pipz nzadcpx-lzbq-krmle mz nzpipx-krde neke tubq x neke vz-rbr. 10 Na-apu-kzamu profet kcng bqnc kcng tzpipxlr natq Gct. Drtqdr etq mz nzale-krdr da kxbrngz. X trnzrkrkxung, a' nzaenzli-lrpilr nzayrplapxkr Gct krkcng tzatrkatilr nidr. 11 Amrlueku leplz kcng tztu-amqngitrpzng mz Gct mzli kx da rblx-ngrde, da kc tqwai Job. Krlz-angidramu kx Yawe ayrkrpxbzle nzetqkr drtqde, murde Yawe aodu-zvzle leplz x yc kz mz drtwrde nidr. ✡

Bzkq Da Kx Naesalz-ngrnamu

12 Mzlengeng x inwengeng, bzkq esalz-ngrnamu bongavz, nrlc, x kzdung kz da. Bzkq pokiamu, a' da kx napi-txpwzmu mz nzycmne-krmu, ‘Eu’ o ‘Trtingr,’ murde ma tqayrplapx Gct nimu mz natq kx piamu. ✡

Nzkrka'ngr Kxmatq

13 Nimu kcng tzaxvctrpzng mz Kraes na-aleamu da lcng. Doa kx drtqde etq, nakrka'bz mz Gct. Mrlx kx abrtz, na-angrlvzle Gct. 14 Doa kx yagox, nakqlele kxnzetu r lrmakxtr, murde na-aelulr nide tolo mz drtq Kxetu, x nakrka'-ngrdr kx Gct na-amrlzbzle nide. 15 X Gct sa na-ayzlu-ngrbzle nzkrka'-krdr, mz nzvz-nqblq-krde nzbrtikr drtwrdr nide. X na-amrlz-moule nrkrdrtq krkc tqyagox. X nzmu zyagox kc kx tqvzpxmle mz alwx ngrdeng, sa naipq kz Gct nide. 16 Mz nzmu-krde lcde, plzpxbzmu alwx ngrmung mz kztemung, x krka'-lzbq-ngrnamu, murde namrlz-mouamu. Murde nzkrka'kr doa kxtubqbz mz nzobqkr Gct matq-esz'ngr x ngidati kz. 17 Murde profet Elaeja kc bqnc, tqngi kz leplz apule nigu. A' mz nzlxngiti-krde Gct, krka'bz bade kx tewa bzkq dc. X tewa trdctileu yiz tq x temz esz'mz. 18 X mz nibrde, krka'-mopwz mz nzrlxti-krbzle mz Gct nzadc-krde tewa, x tewa kc tqdc ate mou mz nzalvcputilz-krmle dalr nrlanc. ✡

Okatramu Krkcng Tzrlaszpelr Nzrlxngiti-angidrngr

19 Mzlengeng x inwengeng, naokatramu doa kcng tzrlaszlr nzrlxngiti-angidrngr, murde navz-nqblq-moulr Gct. 20 Murde nzarlapxkr Gct nidr x nzipqpx-krbzle alwx ngrdrng sa navzpxm mz nzokatr-krmu nidr.

Delape. Ninge Jemes.

✡ : Matiu 13:55; Mak 6:3; Galesia 1:19

✡ : Aposol 12:1-2

✡ : 1 Korint 15:7

✡ : Aposol 1:14

✡ : Aposol 12:17; 15:13-21; 21:18; Galesia 2:9, 12

✡ : 1:2, 17, 22; 2:17; 3:2, 17; 4:17; 5:16

✡ 1:17 Sam 102:25-27; Hibru 1:10-12

* 1:18 1:17 Mz mzli nyz Jemes, leplz kxnzkqlung nzmwxlrng murde nzlxngitilr kx nepi, temz x vring mz bongavz nzbatrpzlr da kxbrngz x kxtrka kcng tzprtzbzng mz leplz. A' nzao-krdr drtwrdr vz-rbr, murde trpnzngr da kxtrka kx vzpxm mz Gct kc tqmrlz-esz'ngr.

† 1:20 Nzngyakr drtwr kxtubq vzpxm mz Gct mzli kx nzatrkatingr nide, da kc tqwai Jiszs mz nzngyakr drtwrde nzatrkatingr Mangr-nzangiongr Yawe.

✡ 2:8 Nzrlaszngr 20:12-16; Livae 19:18; Lou Kcpwz 5:17-21; Matiu 19:19; Mak 12:31; Luk 10:27; Rom 13:9; Galesia 5:14

✡ 2:11 Nzrlaszngr 20:13-14; Lou Kcpwz 5:17-18

✡ 2:23 Nou 15:6

* 2:23 2:21-23 Gct abrtzlvzle nzrlxngitikr Ebraam. A' nzmu Ebraam trnavz-nqblqleu natqde, drtwr ngrde kx trlxngiti-angidrleu nide. Nzvz-nqblq-krgu natqde vzpxm mz nzrlxngiti-krgu. X nzrlxngiti-angidr-krgu navzmi zvz nzvz-nqblq-krgu natqde. Pol pi-zvzle kx nztubq-krgu vzpxm mz nzlxngiti-krgu Gct. X Jemes aopxmle bagu kx nzrlxngiti-angidr-krgu navzmi kz nzvz-nqblq-krgu natq Gct. Jemes x Pol drtwrdr esz'ti.

✡ 2:25 Josua 2:1-24; Hibru 11:31

✡ 3:10 Matiu 12:36-37

✡ 4:6 Nzyrplapxngr 3:34; Jemes 4:6; 1 Pita 5:5

✡ 4:10 Matiu 23:12

✡ 5:11 Sam 103:8-10

✡ 5:12 Matiu 5:33-37

✡ 5:18 1 King 18:1, 41-45; Sam 65:9-10

1 Pita

1

2

3

4

5

Nzryrkr Pita Kx Ayrnrngr

Natq Ngr Nzaplxtqngr Mz Nzryrkr Pita Kx Ayrnrngr

Aposol Pita yrle letz lc mz mzlir yiz 62—64 AD mz nibr nzrmcngr mz Jiszs, mzli kc tqmnc-ngrde Rom. Zbz mz yiz 67 AD sc tztqlvztrpe nide mz kros. Mzli lc Niro nide king kxetu kc Rom, x leplz kxtrnzrlxngitiung nzpibqtilr x nzaetqbzlr drtq kxnzvz-nqblqlr Jiszs.

Pita ryrbz mz lrJiu x kxtrngiulrJiu kcng tzrlxngiting mz provins kcng Pontzs, Galesia, Kapadosia, Esia x Bitinia, mz kandre kc Trki mzli ka. Pita krlzle kx leplz nzatrkatilr nidr x nzaetqbzlr drtqdr. X ryrbz badr mz nzapqtr-krbzle drtwrdr x mz nzrpi-krbzle badr kx namnclzbzng mz zmatq ngr kxetu rdrng x navz-nqblq-zvzlr me pnz drtwr Gct, kxmule-esz' da kx prtz. X rpi-kzpzle badr kx Gct rlr-ngrbzle da kxtrka nzprtilz-krdr nigu, mz nzaxplr-krde nzbrtikr drtwrgu nide.

1

1 Ninge Pita, aposol ne Jiszs Kxnzmcpx. Ryrbo bamu nimu leplz kcng tqmcpx Gct mz nzngini-krmu lr mrkzbleng mz nrlc ka, murde mrnyzmu angidr Heven. Nimu kcng tzakiting nrlc mz provins kcng Pontzs, Galesia, Kapadosia, Esia x Bitinia. 2 Yrlq pnz Gct Trte drtwr kx namcpxle nimu mz nzngini-krmu doa kxnztr nedeng. X Mqngrkxtr atrle nimu x okatrle nimu mz nzvz-nqblq-krmu Jiszs Kxnzmcpx. Murde suti drtwr Gct kx naipqpxbzle alwx ngrmung mz mepyr ngr nzbzkr Jiszs. Krka'-ngrne kx Gct sa navz zvz nzkao-krbzle bamu zmrlz ngrde kxmyalz x nzmnc-zpwxngr.

Drtwrgu Elalzm Mz Nzobqtipx-krgu Nzlungr Kxboi

3-4 Na-awibzku mz Gct kc tqngi Trte Kxetu rgu Jiszs Kxnzmcpx. Murde mz zmrlz ngrde kxmyalz batrple bagu nzprtr-krgu mz nzlungr kxmrna. Lxngitiku Jiszs Kxnzmcpx kc tqatulz-mop Gct mz nzbzngr x prtr-kzku mz nzlungr kxboi. X obqtipxku da kxmrlzting amrlx kx nzyrlq-bekapxlr mz nzka-krmlrleng bagu Heven. Murde da lcng trnayrkrpxu x trnatekqtru, a' sa nayc-along. 5 A' mzli ka mz nrlc ka, zmatq ngr Gct o-ngalelvzpele nimu murde abrtrpzmu drtwrmu bade mz nzarlapx-krde nimu. X sa na-aclve-angidrle nimu navz nakrlzbzle nzyzlu-krm Jiszs. X mzli lcde, sa na-aelwapx-ate-ngrbzle bamu da kxmrlzting amrlx lcng tzvzpxmqng mz nzarlapxpe-krde nimu.

6 Delc kxmule-esz' prtramu mz da kxtrka kxnzkqlung mzli kxmrbcne, a' sc tqabrtzpe-ngrnamu da lcng. 7 X da kxtrka lcng nzokatr-kzlr nimu, mz nzapu-krdr nyr kc tqayrleni-ebirngr gol, mz nzrkatx-krde zblqki rde. Murde nztu-amqngi-krmu axplrle nzrlxngiti-krmu x Gct rlr-ngrbzle nzprtzkr da lcng mz nzaxplrngr nzrlxngiti-krmu. Murde mz drtwrde nzrlxngiti-angidr-krmu myaszpx-zlwzle gol kxlqngi kx trnayc-alou. X mzli kc nayzlu-ngrm Jiszs Kxnzmcpx mz nrlc, nzrlxngiti-angidr-krmu lc nabatrpzle mz Gct nzabrtzlvz-krde nimu, nzglqpx-krde nimu, x nzamatq-krde nimu. 8 Murde kxmule-esz' trmcwamuu Kxnzmcpx, a' mrlztiamu nide x brti drtwrmu nide, mz nzelalz-zlwz-krm drtwrmu. X rblx nzrpingr nzetukr nzabrtz-krmu lc. 9 Murde kalr mrkc Heven, sa naprtramu mz bz ngr nzlxngiti-krmu Jiszs, mzli kc tqarlapx-alo-ngrde nimu.

10 Profet kcng bqnc, nzpipx-pnzlr kx Gct naokatrle nimu mz zmrlz ngrde kxmyalz. Kxmule-esz' nzsuti zlwz drtwrdr nzkrlz-krdr drtwr ngr nzarlapxngr lc, a' trnzkrlzlru drtwr ngr da amrlx kcng tzpipxlr. 11 Mqngr Kraes kc tqmncpxm badr pipx-zvzle nzetqkr drtq Kxnzmcpx x da kxmrlz-esz'ngr kcng naprtzting mz nibrde. X profet lcng nasuti drtwrdr nzkrlz-krdr ncblo kznike kx nanginide Kxnzmcpx lc x myx mzli kx naprtzngr da lcdeng x nike naprtzm mz nrlc ka mzli lcde. 12 X aelwapx-ngrbz Gct badr kx natq kcng tzpipxlr trngiu dalr nzokatr-krde nidr esz'-krdr, a' ngi dalr nzokatr-krde nimu lcng tzvzmqng mz nibr nzngidatikr natqdr. Murde Mqngrkxtr kc tqatwzlro-ngrm Gct Heven rpibzle bamu kx natq profet lcng nzngidatipeng mz Jiszs Kxnzmcpx, kc tzyapwxtipxbzlr bamu mz Nrpakxmrlz. X mzli boipe enjrl nzsuti-kzngr drtwrdr nztwz-krdr drtwr ngr da lcdeng.

Gct Kqlele Nigu Mz Nzmncngr Kxtr

13 Mz nzmu-krde lcde, oliqtiamu drtwrmu mz nzvz-nqblqngr me pnz drtwrde x aclve-lzbqamu. X na-aoti txpwz drtwrmu da kxmrlzting kcng tqobqtipxamu nzrka-ngrbz bamu mzli kc nayzlu-ngrm Jiszs Kxnzmcpx. 14 X mz nzngini-krmu doa neng Gct kx nzvz-nqblqlr natqdeng, bzkq vz-nqblqamu nqmq nr nabzmu kxtrka kcng tqaleamu ena, mzli kc trkrlzkalamu nzalvztrngr angidr. 15 A' mzli ka, nzmnc-krmu natr, da kc tqwai nztrkr Gct kc tqkqlele nimu. 16 Murde rpile mz Nzryrngrkxtr kx, “Nzmnc-krmu natr, murde nzmnc-krnge tr.” ✡

17 Na-aoti drtwrmu kx Gct Trtemu kc tqkrka'bzmu bade, nzmc-krde leplz rsakrlrngr. Murde sa na-ayzlubzle bam nike aleq mz nrlc ka. Mz nzmu-krde lcde, namyatitramu nide mz da amrlx kcng tqaleamu mz nzngini-krmu lr mrkzble mz nzmnc-krmu mz nrlc ka. *

18 Na-aoti kz drtwrmu kx trngiu trau o silvz o gol kc tqxpengr Gct nimu mz nzkapx-krmle nimu mz nqmq kx trmatqu kc tzaprcbz melrmqmung bamu. Murde trau x silvz x gol nzkrlzlr nztrkangr. 19 A' xpetrle nimu mz da kx myapx-esz'ngr, krlcde mepyr ngr Kxnzmcpx. Murde bz-ngrde nimu mz nzngini-krde blz kxmyapx-esz'ngr x nei sip kx lqngipx-esz'ngr. 20 Kxnzmcpx lc tqngi nei sip kx nangi blz kc tqmcpx pnz Gct mzli kc nrlc trnzwzka-ngrde. X mzli ka, sc tqaelwapxpe-ngrbz Gct bamu kx Jiszs nide lrpzki r nzarlapxngr nimu. 21 X mz nzaxvctr-krbzmu mz Jiszs, brtipe drtwrmu Gct kc tqatulz-mople nide mz nzbzngr x kabzle bade me matq-esz'ngr Heven. Mz nzmu-krde lcde, Gct txpwz kc tqabrtrpzmu drtwrmu bade x tqobqtipxamu mz nzatutr-krde da amrlx kcng tqesalz-ngrbzle bamu.

22 Mz nzlxngiti-krmu Nrpa Angidr, katxpxbzle da amrlx kcng tzrpwa'-ngrdr nzmrlzti-lzbq-krmu mz nzapupe-krmu mzle-lzbqng x ile-lzbqng. X mzli ka, na-aelwapx-zvz-ngrbzmu nivz angidr lc mz kztemung mz nabzmu atwrnrngr. 23 Murde prtrpeamu mz nzlungr kxmrna, kx trpnzngr nzyrkrpx-krde. Murde vzpxm mz Jiszs Kxnzmcpx kc tqngi Natq Gct kc tqlu-alo. ✡ 24 Da kc tqwai, nzpikr Nzryrngrkxtr le kx, “Leplz amrlx sa nayrkrpxng mz nzapu-krdr nabr kxglr. X zluli rdr apule nrpq nounc kcng tzplclqtiong. 25  A' natq Kxetu yctx alo.” ✡ X natq lcde ngi Nrpa ngr Kxnzmcpx kc tzyapwxtipxpebz bamu.

2

1 Mz nzmu-krde lcde, yrlqpx-lzbqamu mz drtwr kx mwa, nzpokiangr, nzrkcmnzngr x nzrpibqtingr. 2 A' nasutitx zlwz drtwrmu nztwz-krmu drtwr ngr natq Gct, mz nzapu-krmu itoto kx suti txpwz drtwrde nei pqde. Murde dekc nzbrtikr drtwrmu kx rlapx-angidrpeamu naetunepx zvz. 3 X krlzpeamu kx Kxetu rgu mrlz-esz'ngr.

Kxnzmcpx Badr Leplz Nedeng Nidr Mrkc Tqtr Nyz Gct

4-5 Namnc-aepztr-zvzbzmu mz Kxnzmcpx kc tqngi Nou Rplz kc tqlu-alo. Murde apu-kzamu rplz kcng tqbatrpzle nzmwitr-lxblr-krdr mz drkq ngr ma nyzde kc tqtr, mrkc tqmncpx-ngrm Gct. A' nimu rplz kcng tzlung. X nimu kz pris kxnztr nede kcng tzwztrpzng bade, mz nzrlrpx-krbzmu bade blz ngr nzrglqlzngr nide, nzawi-ngrbz bade, nzangiongr nide x nzmnclz-ngrbz bade. X blz lcng nzmrlzng mz nzobqkr Gct murde nzaxvctrpzmu mz Jiszs Kxnzmcpx. ✡ X kxmule-esz' Jiszs nide rplz kx myatxpx-zlwzbz kc tqmcpx Gct, a' kzdung leplz nzpxtxpx-ngrdr nide. ✡ 6 Gct ycmnetr-ngrde Mrlxde mz Nzryrngrkxtr mz nzrpi-krde kx, “Obqmamu! Murde yrlqpex kc doa mrkc Jerusalem kx apule rplz kx myatxpx-zlwzbz, murde nide kc tqngi rplz kc tzatuo kai, tqngi nou bute' kc tqmcpxx. Doa kx lxngitile nide drtqde trnamyau mz nzbrtikr drtwrde nide.” ✡ 7 Delc, nimu kcng tzrlxngiting tqkrlzamu kx nide kxmyapxbz. A' Nzryrngrkxtr rpibzle mz leplz kcng trnzrlxngitiung kx, “Rplz kc etu tzpxtxpx-ngrdr ncblo kcng tzrwz-ngrng ma, nzaelwapxngr kx nide nou rplz kc tqmyatxpx-zlwzbz.” ✡ *

8 X rpi-kzle kx, “Nide rplz kx nayrputrngr leplz mz nzobqszo-krdr nide.” ✡ X nztaong murde nzpxtxpx-ngrdr nrpa kc tqycmnetr-ngrde nide mz Nzryrngrkxtr. Krlc vz-nqblqle drtwr kc tqyrlq pnz Gct mz leplz lcng mzli kc bqnc.

9 A' nimu “nqvi kc tqmcpx Gct,” x “pris kcng tzwztrpzng mz King rgu” Jiszs. X ni-kzpu' “dzbede kxtr kc tzamnc-bekapx Gct,” murde nanginimu “angidr leplz ne Gct esz'-krde.” X kqlele nimu mz nzyapwxtipx-krbzmu mz leplz zmrlz ngrde kxmyalz. X kapxmle nimu mz zmatq ngr alwx, murde naprtramu mz nzkrlz-angidr-krmu nide. ✡ 10 Murde Nzryrngrkxtr alvztr-ngrde nigu kx “mzli kc trnginipwa'muu leplz nedeng,” a' mzli ka “nipemu leplz neng Gct.” X mzli kc “trprtrwamuu mz nivz lrde,” a' mzli ka “mrlzti-zlwzpele nimu.” ✡

Navz-nqblqku Nqmq Kr Gct Mz Nzmnc-krgu Mz Mzlir Kxtrnzrlxngitiung

11 Mzlengeng x inwengeng, na-apuamu lr narnrlc x lr mrkzbleng mz nzmnc-krmu mz nrlc ka, murde mrnyzmu angidr Heven. Mz nzmu-krde lcde, bzkq rlr-lzbq-ngrbzmu mz da kxtrka kx suti drtwr nrkrdrtqmu, murde ma tzaovxiolr nimu. 12 A' nqmq krmu natubq zvz mz nzmnc-krmu mz mzlir leplz kxtrnzrlxngitiung. Murde kxmule-esz' nzycmne-atrkatilr nimu, a' sa namclr nztubqkr nqmq krmu. X kzdung nidr mwx sa nalxngiti-kzlr Jiszs x naglqpxlr Gct mzli kc nayzlu-ngrm Jiszs. ✡

Namnclzbzmu Mz Zmatq Ngr Kxnzetung

13 X mz nzamatq-krmu Kxetu rgu Jiszs, namnclzbzmu mz zmatq amrlx kcng tzyrlqbz bamu. Abzo mz king o gzpman kc tqaclvele nimu, 14 nakrlzbzle leplz kznike nzatwzlr-ngrdr mz nzayrplapx-krdr kxnzvz-rbrng x mz nzamatq-krdr kxnzaleng da kxmrlz. 15 Murde nzale-krmu da kxmrlz awx-nabule leplz kxdrka'ngr kcng tzpibqtilr nimu. X krlc me pnz drtwr Gct. 16 Kxnzmcpx arlapxle nimu mz nzmnclz-krbzmu mz zmatq kxtrka amrlx. Mz nzmu-krde lcde, bzkq ale-mouamu da kxdrka'ngr, a' rlrpx-lzbqamu mz nzwztr-krbzmu mz Gct. 17 Amrlueamu leplz amrlx. Mrlztiamu kztemung kxnzrlxngiting. Myatitramu Gct. X amatqamu king.

18 Nimu kcng tzawz-nrbalqng, namnclzbzmu mz zmatq ngr kxetu rmung mz nzamatq-krmu nidr, kxmule-esz' nzaclve-zpwxlr nimu o nzatrkatilr nimu. 19-20 Trabrtzlvzu Gct nimu mz nzetqkr drtqmu mzli kc kxetu rmung nzayrplapx-ngrdr nimu mz nzvz-rbr-krmung. Murde takitrde nzale-krdr da lc. A' Gct sa na-abrtzlvzle nimu mz nzamatq-zvz-krmu kxetu rmung murde mrlztiamu Gct. Myapxbz mz nzetqkr drtqmu kxmule-esz' nzatrkati-krdr nimu trpnzngr noude.

21 Murde suti drtwr Gct kx navz-nqblqamu Kxnzmcpx kc drtqde tqetq mz nzarlapx-krde nimu. 22 Murde Profet Asaea ycmnetr-ngrde nide mz nzrpi-krde kx, “Trpnzngr alwx ngrde. X trpnzngr nzpokia-krde.” ✡ 23 A' mzli kc tzpibqti-ngrde, trpnzngr natq kx ayzlubzle badr. ✡ X mzli kc tzaetq-ngrbz drtqde, trpnzngr natq ngr nzamwxlrngr kx pi-mopwzle badr, a' abrtr-zvzbzle drtwrde mz Gct kc tqtubq mz nzayzlu-krbzle da mz leplz. 24 X tekqtrle nigu mz nzxpe-krde alwx rgung mz nzrtqlvztrngr nrkrdrtqde mz kros. X arlapxle nigu mz zmatq ngr alwx, murde nzmnc-krgu natubq-esz'ngr. Delc nzatakingr nide tqamrlzpe-ngrde nigu. ✡ 25 Mzli kc apuamu sip kx nzmrbrng kcng tzmnc-rlrubzng mz kxetu rdr. A' mzli ka yzlupebzmu mz Kxetu kc tqaclve-angidrle nimu mz nznginipe-krmu sip nedeng. ✡

Olvz Kxnzyrlzng X Ncblo Ngrdrng

3

1-2 Mz nqmq lcpwz, nimu olvz kxnzyrlzng namnclzbzmu mz ncblo ngrmung. Murde kzdung nimu kcng ncblo ngrdrng trnzlxngitikalr natq Gct, kxmule-esz' tryapwxtipxpwzmuu Nrpakxmrlz badr, a' mwx nzmc-krdr nzmrlzkr nqmq krmung x nztubq-krdr, sa navectrple nidr mz Gct. 3 Bzkq angrlo-txpwzmu nrkrdrtqmu kx nalxngipx-esz'ngr, mz nzrbx-krmu nqngi narmu, nzrluti-krmu da kx ngi gol x nzpxi-krmu lrpz kx mzte luli. Murde da lcng trnzmyapxpwzung. 4 A' nzlxngipx-krmu navzpxm mz nabzmu. Murde nzlxngipxkr nabz rblx nzyrkrpx-krde mzli kc nanginipe-ngrmu blang. A' nzlxngipxngr kx vzpxm mz nabz kx vz-nabu x avzo-lzbq ngi da kx myapx-esz'ngr mz nzobqkr Gct. 5 Krlc nqmq krdr olvz kxnztrng kcng bqnc tzabrtrpzlr drtwrdr mz Gct. Murde nzlxngipx-krdr vzpxm mz nzmnclz-krbzlr mz ncblo ngrdrng. 6 Da kc tqwai Sera mz nzvz-nqblq-angidr-krde natq Ebraam, x mz nzamatq-krde nide mz nzrpi-krbzle bade nide kxetu rde. X sa na-apuamu Sera, nzmu trnamwxlrwamuu nzatrkatingr nimu mz nzale-krmu da kxmrlz.

7 X mz nqmq lcpwz, nimu ncblo kxnzyrlzng namnc-zpwxamu badr olvz ngrmung, mz nzkrlz-krmu kx nzxplrkr ncblo myaszpxle nzxplrkr olvz. A' na-amatq-kzamu nidr mz nzngini-krdr kztemung kcng tzprtr-kzng mz nzlungr kxboi. Nzmnc-krmu nakxmule lc, murde Gct na-ayzlubzle nzkrka'-krmung.

Kzdung Mzli Drtqgu Nzaetq Mz Nzale-krgu Da Kxmrlz

8 X mou, nimu amrlx ngrmu namnc-zpwx-lxblramu, naycngr drtwrmu kztemung, namrlztiamu kztemung na-apulr kx mzlemung angidr, na-avzo-lzbqbzmu badr, x naokatramu nidr. 9 Bzkq ayzlubzmu da kxtrka mz da kxtrka. X bzkq pibqtiamu krkcng tzpibqtilr nimu. A' rlxtibzmu mz Gct nzamrlz-krde nidr. Murde krlc me pnz drtwrde x sa na-amrlz-kzle nimu mz nzale-krmule. 10 Murde Nzryrngrkxtr rpile kx, “?Nike suti drtwrm? ?Nzlungr kxmrlz kxboi? Obq-angidr x bzkq ycmne-atrkatiq leplz. X bzkq pokiaq. 11  Prszpx nqmq kxtrka. X ale zvz da kxmrlz. X nasuti drtwrm nzmnc-zpwx-krmu badr leplz mz nrwx. 12  Rlxtibz ncblo kxtubq mz Yawe nzokatr-krde nide. X Yawe sa naxlrbzle nzkrka'-krde mz nzaclve-krde nide. Sa napnanatile leplz kxnzale-zvzng da kxtrka.” ✡

13 Nzmu kx tqvqti drtqmu nzalengr da kxmrlz, mwx trpnzngr kx na-aetqbzle drtqmu. 14 A' nzmu kx tzaetqngr drtqmu mz nzale-krmu da kxmrlz, sa namrlzbz bamu kalr. ✡ Murde Nzryrngrkxtr rpile kx, “Bzkq kxne drtqmu natq ngr nzamwxlrkr leplz nimu.” ✡ 15 A' abrtrpzmu drtwrmu mz Jiszs Kxnzmcpx mz nzngini-krde Kxetu rmu. X oliq-zvzamu nzayzlu-krbzmu natq krkcng tzveatibzlr kx memule tqlxngiti-ngrnamu Jiszs x nike tqobqtipx-ngrnamu nzlungr kxboi. A' amatqamu nidr x ayzlu-ngrbzmu natqdr mz nivz. 16 Na-ale-zvzamu da kxtubq, murde narmu naopx angidr mz da amrlx. Mz nzmu-krde lcde, nzmu leplz kx tzpibqtilr nimu mz nqmq krmu kxmrlz mz nzvz-nqblq-krmu Kxnzmcpx, bzkq da kx nakxne drtqmu, murde sa na-amyatibz Gct drtqdr kalr. 17 Nzaetqngr drtqmu mz nzale-krmu da kxmrlz kx pnz drtwr Gct myaszpxle nzaetqngr drtqmu mz nzale-krmu da kxtrka. 18 Murde Kxnzmcpx kc tqtubq nzaetq-ngrbz drtqde nzwrde esz'txu mz nzxpe-krde alwx rgu, nigu leplz kxtrnztubqung, murde navzmibzle nigu mz Gct. Nrkrdrtqde nznibq, a' lu-mop mz zmatq ngr Mqngrkxtr.

19-20 X mz zmatq ngr Mqngrkxtr lc, Kxnzmcpx sc tqycmnekipxpele Noa mz nzyapwxtipx-krbzle mz leplz kx suti drtwr Gct nzplzpx-krdr alwx ngrdr. A' nzpxtxpx-ngrdr nzvz-nqblq-krdr Gct. Krlc mzli kc bqnc tqwzngr Noa lcsu kc etu. Mzli lcde Gct kabzle badr mzli r nztekqtr-krdr nqmq nr drtwrdr. A' trtingr, x mzli ka mqngr leplz lcng nzatolvape-ngrng mrnyz mqngr kxnzbzpeng. X leplz nzrtqmzng kx nzrlatxpxpwzng mz nubla ngr lue. *

21 Leplz lcng nzrlapxng mz nubla ngr lue, da kc tqwai-kzku mz nzrlapx-krgu mz lue ngr nzwrkxtrngr, murde mzli lc brti drtwrgu nztulz-kr-mop Kxnzmcpx mz nzbzngr. Nzwrkxtrngr trngiu dalr nzrwztipxngr zblqki mz nrkrdrtqgu. A' ngi dalr nzkrka'-krbzku mz Gct nzatubqti-krde nigu x nzaopx-krbzle nargu, mz nike alem Jiszs bagu. 22 Mzli ka sc tqwxbupe me matq-esz'ngr Heven mz nrlar Gct kxrtc. X krkcng amrlx Heven, tzmnclzbzng bade, kxmule-esz' enjrl, o kxnzetung, o kxnzmatqng.

Vz-nqblqamu Lrpzki R Kxnzmcpx

4

1 Mz nzmu-krde lcde, navz-nqblqamu lrpzki r Kxnzmcpx mz nzmnc-krmu. X drtwrmu badr naesz'ti mz nzrlrpx-lzbq-krbzmu mz nzaetqngr drtqmu, da kc tqwaile. Murde krkc tzaetq-zlwzpebz drtqde mz nzvz-nqblq-krde Kraes, aovxiopele nzatalzngr nide mz alwx. 2 X mrlx lc, krlzle nzma-nqblq-krde me pnz drtwr Gct vz-krlzbzle nzbz-krde. X trpengr nzvz-nqblq-krde drtwr kxdrka'ngr. 3 Mzli kc ena trlxngitika-ngrnamu Jiszs, mzli kang kqlu prtramu mz drtwr kxdrka'ngr sc kxtrnzrlxngitiung. Murde rmwimiamu doa kx trngiu krnalzmu, vz-nqblqamu drtwr kxtrka, rmnq-zlwzamu, trcluwamuu mz da kx myangr drtqmu, x angioamu mqngr drka' kxnzlz kxkqlu. 4 A' kztemu kcng tqprtrpzmu badr mzli kc, nzpikitipelr nimu murde trnzkrlzlru nike trprtrpe-ngrpwzmuu badr mz nqmq kxdrka'ngr lcng mzli ka. 5 Kxmule-esz' a' mz Mzli Kxmatq kc navzm, sa natutrpzng mz mz Kxnzmcpx. X sa napibzle mz leplz amrlx kxnztubqng o trtingr, kxmule-esz' kxnzlubeng o kxnzbzpeng. X sa napipxbzlr bade drtwr ngr da amrlx kcng tzalelr mz nzlu-krdr. 6 A' kztemung kcng tzbzpeng, mzli kc tzlube-ngrdr nzlxngitilr Nrpakxmrlz kc tzyapwxtipxbz badr. Krlc drtwr ngrde kx kxmule-esz' nzprtrng mz nzayrplapxngr mz nzbzkr nrkrdrtqdr, da kc tzwai leplz amrlx, a' mqngrdr nzlu-alobzng mz Gct, mz nzvz-nqblq-krde me pnz drtwrde. *

Nqmq Krmu Natubq Mzli Ka Tqaenzli-ngrnamu Nzyzlu-krm Jiszs

7 Ycpe pipz nzyrkrpx-krbz nrlc ka. Mz nzmu-krde lcde, aclvetio-lzbqamu murde nzkrka'-krmu nawz-angidrng. 8 X da kx myapxbz mz da amrlx, namrlzti-lzbqamu. Murde Nzryrngrkxtr rpile kx, “Nivz batrple mz nabzgu nzipq-krgu leplz mz nzkqlukr alwx ngrdr.” ✡ 9 Abrtzlvzamu nzadwatr-krm kztemung ma nyzmung. 10 Doa kxesz' mz nimu, nawztrpz mz kztedeng mz zmatq kxmyapxbz kc tqkabz Gct bade. Murde zmatq kxmyapxbz kx bletipx lxblr lcng nawz-lxblrng mz nzaelwapx-krdr zmrlz ngrde kxmyalz. 11 Nzmu kx tqkabzle bam zmatq ngr nzryapwxtipxngr natqde, ryapwxpxbz mz leplz mz nzkrlz-krm kx Gct kc tqrkabz natq kcng tqpiq. X nzmu kx tqngi nzwztr-ngrbz mz leplz le, wztrpz badr mz nzkrlz-krm kx Gct kc tqrkabz nzxplrngr bam. Aleamu da lcng murde leplz naglqlz-zvz-ngrdr Gct mz da kx wzngr Jiszs mz nimu. Murde mz nzngini-krde king kc tqmatq takitrde nzrglqlzngr nide tqyc tqyc. Eu, angida.

Na-abrtzlvzamu Nzaetq-ngrbz Drtqmu Da Kc Tqwai Nzaetq-ngrbz Drtq Kxnzmcpx

12 Mzlengeng x inwengeng, bzkq kctipxamu nzprtr-krmu mz nzkxpu-zlwzngr mzli ka, murde da kxtrka nzprtz-zvzng. X Gct rlr-ngrbzle da lcng mz nzaxplrngr nzrlxngiti-krmu. 13 A' na-abrtzlvzamu nzaetq-ngrbz drtqmu murde vzpxm mz nzvz-nqblq-krmu me pnz drtwrde, da kc tqwai nzaetq-ngrbz drtq Jiszs Kxnzmcpx. Murde mzli kc nayzlu-ngrm Jiszs mz nzmyalz-krde, na-abrtzlvz-kzamu nzprtr-krmu mz nzmyalz-krde lc. 14 Nzmu kx tzpikiti leplz nimu murde vz-nqblqamu Kxnzmcpx, mrlz nzabrtzlvz-krmu da lc. Murde aelwapx-ngrde kx Mqngr kxmatq kc tqvzpxm mz Gct sc tqmncbz bamu. 15 A' trmrlzu nzmu nzaetq-ngrbz drtqmu mz nzngini-krmu ncblo kxayo, kxpna da, kxale da kxdrka'ngr, x kxrpikiti leplz. 16 A' nzmu nzaetqbz drtqmu mz nzngini-krmu Kristin, naglqpx-ngrnamu Gct nzngini-krmu nabolr Kraes, mz nztwz-krmu drtqde. X bzkq myangr drtqmu. 17 Murde mz nzayrplapxkr Gct lr nrlc, yzutrpele mz nzayrplapx-krde nigu leplz nedeng. Murde suti drtwrde nzatubqti-krde nigu mz da kxtrka kcng tzprtzmqng bagu. X opx angidr kx nzmu na-ayrplapxle leplz nedeng, sa na-ayrplapx-zlwzle krkcng trnzlxngitilru Nrpa ngrde. 18 Murde Nzryrngrkxtr rpile kx, “?Nzmu kx rblxtx-zlwzbz mz leplz kxnztubqng nzrlapx-krdr, a' myx kxnamu-alzule mz leplz kxnztrkang kxnzale-zvzng alwx?” ✡ †

19 Mz nzmu-krde lcde, nimu kcng tzaetqbz drtqdr mz nzvz-nqblq-krde me pnz drtwr Gct, navz zvz nzale-krmu da kxtubq, mz nzabrtr-zvz-krbzmu drtwrmu mz Kxrpalz kc tqwz-ngrde nrlc x na-angidatile natqdeng amrlx.

Da Kx Na-ale Kxnzaclvelr Dzbe Leplz Neng Gct

5

1 Napibo du da bamu, nimu kxnzaclvelr dzbe leplz neng Gct, mz nzngini-kz-krnge kxaclve. Murde krlc tqyapwxtipxx nzmc-krnge nzetqkr drtq Kxnzmcpx mz kros. X sa naprtr-kzx mz nzmyalz-krde mzli kc nayzlu-ngrmle. 2 Na-aclve-angidramu leplz neng Gct kcng tqkatrpzle mz mqmu, mz nzvz-nqblq-krde me pnz drtwrde. Drtwr ngrde kx nzaclve-krmu nidr navzpxm mz nabzmu, a' trngiu da kx nzrtulrtr-ngrbz bamu. X navqti drtqmu nzwztr-krbzmu mz Gct, a' trngiu dalr nzngini-krmu bcnyr o mz nzamatqngr nimu. 3 X bzkq glqpx-lzbqbzmu badr, a' nangini-zvzbzmu lrpzki mz leplz nemung. ✡ 4 Murde Jiszs nide kxetu r kxnzaclvelr sip nedeng. X mzli kc nayzlu-ngrmle, sa nakabzle bamu da kxmrlz kx nayc alo mz nzprtr-krmu mz nzmyalz-krde.

Da Kx Na-ale Kxnzrlxngiting

5 Mz nqmq lcpwz, nimu obla x olvi namnclzbzmu mz kxnzaclvelr nimu mz makxtr. X nimu amrlx ngrmu na-avzo-lzbqbzmu mz kztemung kxnzrlxngiting. Murde Nzryrngrkxtr rpile kx, “Gct esablqtile kxnzglqpx-lzbqng, a' tubz mz nibr kxnzavzo-lzbqng.” ✡

6 Mz nzmu-krde lcde, avzo-lzbqbzmu mz Gct kc tqmyalz-esz'ngr, murde na-avzdzle nimu nzkrlz-krbzle mzli kc tqyrlqle. 7 X twzbzmu mz Gct nikeng nzatalvzobzlr nabzmu, murde sa tqaclve-angidrle nimu.

8 Aclvetio-lzbqamu x oliq-zvzamu, murde enqmi rmu Setzn kc tqotaamu badr apule laion kc tqamwxlr-ngrde leplz mz nztukr natqde. X sc tqvz zvz nzrtangrti-krde doa mz nzatrkati-krde nide. 9 A' esablqtiamu nide x tu-amqngiamu mz nzbrtikr drtwrmu Jiszs. Murde nakrlz-kzamu kx kztemung kxnzrlxngiting amrlx mz nrlc nzprtr-kzng mz nzetqkr drtq mz nzvz-nqblq-krdr Jiszs, da kc tqwaiamu.

10 A' mz nibr mzli kxmrbc kcng tqetqti drtqmu, Gct esz'-krde sa na-amrlz-moule nimu, sa na-amqngile nzbrtikr drtwrmu nide, x sa na-axplrle nabzmu, murde navz zvz nzyatr-krbzmu. Murde zmrlz x nzokatrngr amrlx nzvzpxmqng bade. X kqlele nimu mz nzaxvctr-krbzle nimu mz Kxnzmcpx, murde rpile naprtr-alo-kzamu mz nzmyalz-krde. 11 Murde nide king kc tqmatq tqvzpe tqvzpe. Eu, angida.

Natq Ngr Nzarlr-lzbqngr

12 Saelas okatrple ninge mz nzryr-krbo bamu letz lc mrbcne. Krlz-angidrx nzngini-krde mzlegu kx nzbrti drtwr leplz. Yrbo letz lc mz nzapqtr-krbo drtwrmu x mz nzrpi-krbo bamu kx kxmule-esz' nike prtzbz bamu, a' suti zvz drtwr Gct nzokatr-krde nimu mz zmrlz ngrde kxmyalz. Lolvz-amqngiamu nzbrtikr drtwrmu nide.

13 Lr makxtr kztemung kcng tzmncng Rom, tqmcpx-kzng Gct, nzrpibzlr bamu kx, “Nimu la.” X Mak kz kc tqapubo bade trtede, rpibzle bamu kx, “Nimu la.” 14 Male-lxblramu mqmu mz nivz mzli kc tqrmcti-lzbq-ngrnamu. Krka'-ngrne kx nimu leplz neng Jiszs Kxnzmcpx amrlx namnc-zpwxng mz nrwx.

Delape. Ninge Pita.

✡ 1:16 Livae 11:44-45; 19:2; 20:7

* 1:17 Nzamatq-krgu Gct namyaszpxle nzamatq-krgu da x leplz, kxmule-esz' mrnyzgu o lr mrnyzgu. Murde mz nzngini-krgu doa nedeng, apuku lr mrkzbleng mz nrlc ka. X na-aoti zvz drtwrgu kx mrnyzgu angidr Heven.

✡ 1:23 Jon 1:1-14

✡ 1:25 Asaea 40:6-8

✡ 2:4-5 Asaea 61:6; Rom 12:1; Filipae 4:18; Hibru 13:15-16

✡ 2:4-5 Matiu 21:42; Mak 12:10; Luk 20:17; Aposol 4:11; 2 Korint 6:16; Efiszs 2:20-22

✡ 2:6 Asaea 28:16

✡ 2:7 Sam 118:22

* 2:7 Rplz lc drtwr ngrde Jiszs Kxnzmcpx. X kxnzpxtxpx-ngrdr nide drtwr ngrde ncblo kx nzmailzlr lr Israel. [Asaea 28:14]

✡ 2:8 Asaea 8:14; Rom 9:33

✡ 2:9 Nzrlaszngr 19:5-6; Asaea 43:21; Jeremaea 13:11; Malakai 3:17

✡ 2:10 Hosia 1:10; 2:23

✡ 2:12 Matiu 5:16

✡ 2:22 Asaea 53:9

✡ 2:23 Asaea 53:7

✡ 2:24 Asaea 53:4-5

✡ 2:25 Asaea 53:6

✡ 3:12 Sam 34:12-16

✡ 3:14 Matiu 5:10; Luk 6:22

✡ 3:14 Asaea 8:12-13

* 3:19-20 Ngalrde lcng 19-20 nzalvztr-ngrdr nigu kx nayapwxtipxbzku Nrpakxmrlz mz leplz, kxmule-esz' nzpxtxpx-ngrdr nigu, da kc tzwai-kzpzlr mz Noa. X kxmule-esz' nigu kcng tzvz-nqblqlr Gct pipzku, a' krlzle nzarlapx-krde nigu, da kc tqwaibzle mz Noa badr lr ma nyzdeng. X mou, Kxnzmcpx sa na-aovxiole enqmi rdeng amrlx x sa na-ayrplapxle krkcng tzpxtxpx-ngrdr nide, da kc tqwaibzle mz leplz kcng tzbzng mz nubla.

* 4:6 Mz nibr nzbz-krdr, kxnzrlxngiting trnzprtrpeung mz nzaryplapxkr Gct nidr.

✡ 4:8 Nzyrplapxngr 10:12

✡ 4:18 Nzyrplapxngr 11:31

† 4:18 Gct atubqti-kaile leplz nedeng mz nzrlr-krbzle nzprtr-krdr mz nzetqkr drtqdr, x sc tzprtr-ateng Heven. A' kxnzpxtxpx-ngrdr nide, trnztubqung mz nzobq-krde. X dekc trnaprtr-ngrdru Heven.

✡ 5:3 Matiu 20:25-27; 23:8-12; Mak 9:35; 10:42-44; Luk 22:25-26

✡ 5:5 Nzyrplapxngr 3:34; Jemes 4:6

2 Pita

1

2

3

Nzryrkr Pita Krali

Natq Ngr Nzaplxtqngr Mz Nzryrkr Pita Krali

Aposol Pita yrle letz lc mz mzlir yiz 65—67 AD mz nibr nzrmcngr mz Jiszs, mzli kc tqmnc-ngrde Rom. Mwx ryrbz mz leplz kcng pwz tqyrbzle letz kc kai badr. Pita krlzle kx ycpe pipz nzbz-krde, x suti drtwrde kx nakrlzlr kx kxnzalvztr-rbrng nzprtrpebzng mz lrmakxtr x nzatrkatipelr nzrlxngitikr leplz. Pibzle badr kxnamu nzglx-krdr leplz lcng x mz natqde kxpq rngidrlvz-ngrbzle badr kx leplz kxnzmulr lcng sa naprtrng mz Hxl. Kxmule-esz' leplz lcng nzpibqtilr nzalvztrkr aposol, a' nzalvztrkr aposol amrlx da angidrtx. X nzmnckr leplz neng Gct natubq x natr mz nzaenzli-krdr nzatutr-krde nzesalz-krde mz nzyzlu-krm Jiszs.

1

1 Ninge Saemon Pita, wztrpo mz Jiszs Kxnzmcpx x ni-kzpc' aposol nede. Ryrbo bamu, nimu kcng tztwzlr nzrlxngitingr kcpwz tqka-kzp Gct bagr, mz nzngini-krgr aposol. Murde nzrlxngitingr lc tutr mz nztubqkr Jiszs Kxnzmcpx kc tqngi Gct x Mevalu rgu. 2 Krka'-ngrne kx naokatr zvz Gct nimu mz zmrlz ngrde kxmyalz x namnc-zpwxamu mz nzkrlz-angidr-krmu nidr ncdr Kxetu rgu Jiszs.

Nzmnc-krmu Natubq

3 Gct kapemle bagu da amrlx kcng tqsuti drtwrgu mz nzmncngr kxtubq. Murde krlzku nzprtr-krgu mz zmatq ngr Kraes mz nzkrlz-angidr-krgu nide murde nzaxvctrpebzku bade. X nzkqlekr Kraes nigu mz nzngini-krgu leplz nedeng vzpxm mz nzmyalz-esz'ngr-krde x nzmrlz-esz'ngr-krde. 4 X da kx prpxm mz nqmq krde lcng tqmrlz-esz'ngr, nzesalz-krmle bagu da kxmrlzting kxmyapxbz mz Nzryrngrkxtr. X mz nzbrtikr drtwrmu natqde lcng, sa narlapxamu mz nzbzngr kc tqvzpxm mz zmatq ngr drtwr kxtrka kcng tqrmcti-zvzamu mz nzmnc-krmu mz nrlc ka. X nzmnc-krmu sa natubq x natr, da kc tqwai Gct, mz nzprtr-krmu mz nzmrlzkr nqmq krde. 5 Mz nzmu-krde lcde, nzapu-krmu Gct naetunepx zvz. X mz nzbrtikr drtwrmu lc nide, nqmq krmu namrlz. X mz nzmrlzkr nqmq krmu lc, nakrlz-angidramu nide. 6 X mz nzkrlz-krmu lc nide, na-aclvetio-lzbqamu, murde ma tqaleamu alwx. X mz nzaclvetio-lzbq-krmu lc, natu-amqngi-zvzamu kxmule-esz' da kx prtz. X mz nztu-amqngi-krmu lc, navz-nqblq-zvzamu me pnz drtwr Gct. 7 X mz nzvz-nqblq-zvz-krmu lc nide, namrlztiamu kztemung kcng tzrlxngiting. X mz nzmrlzti-krmu lc nidr, na-aodu-zvz-kzamu leplz amrlx. 8 Murde nzmnc-nqblq-krmu nqmq lcng sa naokatrle nimu mz nzkrlz-angidr-krmu Kxetu rgu Jiszs Kxnzmcpx x nzlu-krmu trnamaneu, a' nrade sa nayc-zvzbz. 9 A' doa kx trmnc-nqblqleu nqmq lcng, apule ncblo kx mzte mwi o kx mzte kamrbrngr. Murde mrbrtrpe mz drtwrde kx Gct ycpqpxpebzle alwx ngrdeng. X trkrlzleu drtwr ngr nzngini-krde doa ne Gct.

10 Mz nzmu-krde lcde, kx mzlengeng x inwengeng, navqti drtqmu mz nzmnc-nqblq-zvz-krmu nqmq lcng mz nzaelwapx-krmu kx prtr-angidrbzmu mz leplz kcng tqkqleng Gct x tqmcpxleng. Murde mz nzale-krmu da lcng, trtxpnzngr nzyrlqpx-lzbq-krmu mz nzrlxngitingr. 11 X Gct sa na-abrtzlvz-zlwzle nimu, mz nzprtr-krmu mz nzlungr kxboi Heven, mrkc tqaclve Kxetu Mevalu rgu Jiszs Kxnzmcpx mz nzngini-krde King. *

12 Kxmule-esz' krlzpeamu x lolvz-amqngipe-kzamu da amrlx lcng tzalvztr-ngrmu, a' sa navz zvz mz nzadcpx-krboleng mz drtwrmu, murde nayc zvz. 13-14 Murde Kxetu rgu Jiszs Kxnzmcpx aopx-angidrmle bange kx nzmnc-krnge mz nrlc ycpe pipz nzyrkrpx-krde. Delc, mrlzvxitx nzpi-mou-krboleng bamu, mzli ka tqlube-ngrne mz nrkrdrtqnge, kc tqapule matelq nyznge mz nzmnc-krnge mz nrlc. 15 Mz nzmu-krde lcde, sa nayapwx-dalitipxbo da lcng bamu, murde ma tqmrbrtr mz drtwrmu mz nibr nzbz-krnge.

Nzryrngrkxtr X Nzalvztrkr Aposol Takitrde Nzbrtikr Drtwr Leplz Leng

16 Mzli kc nigr aposol tqpi-ngrbzkr bamu zmatq ngr Kxetu rgu Jiszs Kxnzmcpx mz nzmnc-krde mz nrlc ka x nzyzlu-mou-krmle kalr, trvz-nqblqkru nzryapwxtxnengr. A' pi-txpwzkr da kx mc-angidrkr mz mzkr x da kx xlrkr, myapxbz mzli kc nigr mz Jemes x Jon tqmc-ngrgr nzmyalz-esz'ngrkr Kxnzmcpx. 17-18 Murde mzli lcde mncomgr badr mz newz kxtr, obqbzkr nrkrdrtqde tekqtr-lzbqpe mz zluli. X xlrkr rtqlrgr natq Gct kx matq-esz'ngr vzom Heven. X Gct Trte amatqle x armyalzle nide mz nzrpi-krde kx, “Mrlx lc nide mrlxnge Kxnzmrlzti. X abrtzlvz-zlwzx nide.” ✡ 19 X krlc aelwapx-ngrmle bagu kx nrpa ngr profet mz Nzryrngrkxtr da angidrtx. Mz nzmu-krde lcde, mrlzvxitx nzaotikr drtwrmu natqdrng. Murde natqdr nzapulr zyzlr kx napnamilxtile lrpzki mz nrlckxbq mz nzaelwapx-krmle bagu nzti rgu. X nalxngitiamu Nzryrngrkxtr lcng vz-krlzbzle mzli kc nayzlu-ngrm Kraes mz nzbatr-krbzle bamu nzkrlz-atwrnr-krmu Gct. Mz nqmq lcpwz kc paglxnrlc tqngi rkx ngr nzabzokr zbq kxmrna, nzvz-krm Jiszs sa nangi kz rkx kx Gct sa tqamrnale x tqatubqtile nrlc. 20 Nakrlz-angidramu kx trpnzngr nzrplzpxkr profet kcng tqyclzm mz Nzryrngrkxtr kx vzdzm mz drtwr profet esz'-krde. 21 Murde trpnzngr nzrplzpxngr angidr kx vzpxm mz ncblo esz'-krde. A' Mqngrkxtr batrpzle badr nzplzpx-angidr-krdr natq Gct.

Kxnzalvztr Kxnzpokiang

2

1 Mzli kc bqnc, profet kxnzpokiang kxkqlu nzmncpxmqng mz mzlir lr Israel. X mz nqmq lcdepwz, kxnzalvztr-rbrng sa naprtz-kzpqng mz mzlirmu. X sa na-alvztr-rbr-ngrdr nimu da kx na-atrka-atwrnr-ngrde nzrlxngiti-krmu. X sa naesablqti-kzlr Kxetu Jiszs kc tqxpepxle nidr. X mz da kxtrka lcng tzaletilr, sa naodati ani Gct nidr. 2 X kxnzrlxngiting kxnzkqlung sa navz-nqblqlr nidr mz nzale-krdr da kx myangr drtq. X leplz sa napibqtilr nqmq kr Kraes mz nzmc-krdr nqmq lc tqtrka tzvz-nqblq leplz nedeng. 3 Kxnzalvztr-rbr lcng nzrkcmnz-ngrng x sa naesabrtilr nimu mz natqdr mz nzrtwz-krdr trau scmung x dztumung. A' Gct yrlq-pnzle drtwr mzli kc bqnc kx sa na-ayrplapxle leplz kxnzmulr lcng. 4 X aelwapx-ngrmle da lc bagu mz nzayrplapx-krde kxnzvz-rbrng mzli kc. Murde tryrlqtxpxleu mz nzayrplapx-krde enjrl kcng tztaong mz alwx. A' rtco-ngrde nidr mz Hxl mz gq kx vzo la x tungr nzlo. X namncng elr nakrlzbzle mzli kc nayzlu-ngrm Jiszs.

5 X tryrlqtxpx-kzleu mz nzayrplapx-krde leplz kxdrka'-ngrng amrlx mz mzli nyz Noa. A' atwzlr-ngrbzle nubla mz nrlc atwrnrngr kc tqodatile leplz amrlx, a' arlapxpwzle Noa nidr badr doa lr ma nyzde nzrlimzng. Murde Noa yapwxtipx-zvzbzle badr kx nqmq krdr natubq. 6 X Gct ayrplapx-kzle leplz ngr taon kcng li, Sodom x Gomora, mz nzangc-atwrnr-krde nidr x taon nyzdrng, x trpnzngr mou kxlu, a' bq ngrdr kx yc txpwz. Krlc me nakrlztingr kxnamu nzayrplapx-krde leplz kcng tzale-zvzng alwx kalr. ✡ 7 A' Gct arlapxle Lot mzli lcde, murde nide ncblo kxtubq kc tqxngitr-zlwzle nzale-zvzkr leplz lcng drka'-ngrng da kx myangr drtq. ✡ 8 X nabzde talvzo zlwz mz zbq kang kqlu tqmnc-ngrbzle mz mzlirdr. Murde mcle x xlrle nzxpqbrlr-zvz-krdr lou scng Gct. 9 Krlcng nzaelwapx-ngrdr kx Gct krlzle nzarlapx-krde leplz nedeng kxnztubqng mz nzetqkr drtqdr. X krlz-kzle nzlolvz-amqngi-krde leplz kxdrka'-ngrng mz nzamnclz-krbzle nidr mz zmatq ngr nzayrplapx-krde nidr, vz-krlzbzle mzli kc nayzlu-ngrm Jiszs mz nzayrplapx-zpwx-krdeleng. 10 X sa na-ayrplapx-zlwzle leplz kcng tzaleng da kx myangr drtq x kxnzobqszolr zmatq ngrde. Da kc tqwai-kzpzle mz kxnzalvztr-rbrng. Murde trnzavzo-lzbqung, a' nzglqpx-lzbqng x trnzmwxlru nzpibqti-krdr enjrl neng Gct. 11 X kxmule-esz' enjrl lcng tzmatqng nzmyaszpxlr leplz lcng mz zmatq x nzxplrngr, a' trnzpibqtilru leplz lcng mz nzrpi-krbzlr mz Gct kx nzvz-rbrng. 12 A' kxnzalvztr-rbr lcng nzpibqtilr da kznikeng tryrplatitru nardr. Murde nzapulr animol kzpetong kx trpnzngr nardr x nzvz-nqblq-txpwzlr nike nzxngibz nrkrdrtqdr. X sa naodating mz nzapu-krdr poi kzpetong, kx takitxtrpwzle nzrlolvzngr x nanibqng. 13 Nzodatingr lc nidr ngi dalr nzayzlu-ngrbz badr nzatrkati-krdr nzrlxngitikr leplz. Nzabrtzlvz-zlwzlr nzvz-nqblq-krdr drtwr kxtrka kx mrlzbz mz nrkrdrtqdr, kxmule-esz' nzmclr leplz. X mz nzmulvz-krmu badr da kx myangr drtq kcng tzalelr, amyabzle drtqmu, a' trmya-ngru drtqdr. 14 Mzli kang kqlu nzsuti zvz drtwrdr nzrtrngz-krbzlr olvz, x drtwrdr trkrlzleu nzesapx-krdr. Nzmailztilr krkcng nzrlxngiti-krdr tqngrgo mz lrpzki r alwx. X nzkrlz-angidrlr nztrkibrngr. Alwx lcng amrlx nzamnclzbzlr nidr mz nzrpilzkr Gct. 15 Mrlx lcng tzmnc-mrbrng nzrlaszpelr lrpzki angidr x nzvz-lukurnrpe-ngrng, mz nzo-zli-krdr lrpzki kc tqo-zli Balam, mrlx Beo mzli kc bqnc. Mrlz-zlwzbz mz Balam nzatatr-krmle trau mz nzalengr da kxtrka. 16 A' mzli kc dcngki nede tqpnanati-ngrde nide mz nzycmnekr ncblo, batrpzle bade nzesakikr nzngqngu-krde. ✡

17 Kxnzalvztr-rbr lcng nzapulr lrpao kxpz, x nzapu-kzlr dcbz kxmingr kx twzne nenq, murde da kx nzalvztr-ngrdr trokatrleu leplz. Gct oliqtipele mr nyzdr me tungr nzlo, mz nzayrplapx-krde nidr mz Hxl. 18 Leplz lcng nzglqpx-lzbq-zvzng mz nzycmne-krdr kx trpnzngr noude. X nztamitilr leplz kxnzrlxngiti-ateng mz nzamqmiti-rbr-krdr mz nrkrdrtqdr. Murde leplz lcng tzrlxngiti-ateng, tr-rblxu nzataongr nidr mz alwx. 19 Kxmule-esz' nzpipxbzlr mz leplz kx drtqdr na-aopxng mz nzale-krdr da kx suti drtwrdr, x trpnzngr kx na-ayrplapxle nidr, a' kxnzalvztr-rbr lcng esz'-krdr drtqdr tropxu, murde nzmnclzbzng mz zmatq ngr alwx. Murde leplz amrlx kxrlr-lzbq-zvzbzng mz da, nzmnclzbzng mz zmatq ngr da lcde.

20 Mzli kc leplz tzabrtr-ngrbzlr drtwrdr mz Jiszs Kxnzmcpx mz nzngini-krde Kxetu x Mevalu rdr, arlapxle nidr mz nqmq ngr alwx kc tqatrkatile leplz. A' leplz kcng tzlxngiti-kailr Jiszs x mz nibrde nzesablqtilr nide mz nzprtr-mou-krdr mz alwx x mz nzmnclz-krbzlr mz zmatq ngr alwx, nzmnc-krdr lc tqtrka sa namyaszpxle krkc kai mzli kc trnzlxngitika-ngrdr Jiszs. 21 Murde leplz kcng tzlxngiti-kailr kxmu nztubqngr mz nzobqkr Gct x mz nibrde nzpxtxpx-ngrdr natqde kc tzaprcbz badr, nzayrplapxkr Gct nidr sa namyaszpx-zlwzle nzayrplapx-krde kxtrnzrlxngitiung. ✡ 22 Natq ngr nzyrplapxngr nzling nzycmnetr-ngrdr nqmq krdr mz nzrpi-krdr kx, “Kuli yzlutile zngqba ngrde x ngq-moule.” ✡ X mou, “Poi mz nibr nzkipo-krde rtxo-lzbq-moungr mz dxlrbi.”

Naoliqti-zvzamu Mzli Kc Nayzlu-ngrm Kxetu

3

1 Mzlengeng x inwengeng, mz letz lcng li tqyrbo bamu, tqadcpx-mopwo kzdung da kx krlz-angidrpeamu, murde nzaotikr drtwrmu leng natubq. 2 Murde suti drtwrnge nzdcpx-krpwz mz drtwrmu natq kcng tzplzpxlr profet kcng bqnc. X nadcpx kz mz drtwrmu natq Kxetu x Mevalu rgu, kcng tqaprcbzkr bamu, nigr aposol.

3 Nakrlz-angidramu kx mzli ka tqaenzli-ngrgu nzyzlu-krm Kxetu, leplz kxnzxtrnga-ngrdr da nzmncpeng mz mzlirgu mz nzyrpalelvzti-krdr nzyzlu-krmle. Leplz lcng sa navz-nqblqlr drtwr kcng tqmrlzbz badr. 4 X sa narpibzlr bamu kx, “?Jiszs rpile nayzlu-mop? ?A' myxpe nide? Trtegung nzbzpeng, a' trvzkap. Abzo mzli kc tzwzngr nrlc krlzmle mzli ka, trgalr da kx blepxngr.” 5 A' leplz lcng mrbrtr mz drtwrdr da kc tqprtz mzli kc bqnc. Murde mzli lcde Gct tqycmnetx-ngrpwzle x bongavz ncdr nrlc sc tzycpeng. X mz natqde wznedz-ngrmle drtc' me boongr prla, murde prla nayc-ngale-ngrde drtc'. ✡ 6 X mz nibrde mz mzli nyz Noa, Gct odati-moule nrlc mz nzyrlekr nubla kxetu. 7 X natq Gct kcpwz delc tqngi zmatq kc tqlolvz-zvzle nrlc x bongavz mzli ka. X sc tqvz zvz nzlolvz-amqngi-krdeng nakrlzbzle mzli kc nangc-atwrnr-ngrdr mz nyr, nidr badr leplz kcng tztrkang, mz nzayrplapxkr Gct nidr.

8 Mzlengeng x inwengeng, bzkq mrbrtr mz drtwrmu Nzryrngrkxtr kc tqrpile kx, “Kxetu, mz drtwrgr, yiz kx siu (1,000) mz nrlc ngi mzli kxboi, a' mz drtwrm mzli mrbcnepwz, apunede zbq kx esz' kx yrkrpxpe.” ✡ 9 Krlc drtwr ngrde kx kxmule-esz' kzdung leplz nzrpilr kx asa zlwz, a' Kxetu Jiszs trasau mz nzangidati-krde natqde kx sa nayzlu-mop. Murde aenzli-zpwxle nztekqtrkr leplz nqmq ngr drtwrdr mz nzarlapx-krde nidr. X suti drtwrde nzarlapx-krde leplz amrlx, x trpnzngr doa kxesz' kx namncpx. *

10 A' sa naodati-atwrnr-ngrde nrlc mz nzyzlu-krmle mz Mzli Kxmatq lc. X leplz sa napwrkilvc-ngrdrle mz nzapu-krde nzvz-krm kx pna da. ✡ Mz mzli lcde, bongavz x dalr bongavz amrlx sa naodati-kzng mz nyr kx nzulrde rbq x nzmqmqkr natqde naetu-esz'ngr. 11-12 Mz nzaotikr drtwrmu nzodatingr lc, na-aoti kz drtwrmu nzmnc-krmu. Murde mzli ka tqaenzli-ngramu nzkaputr-krm mzli lc, suti drtwr Gct kx nzmnc-krmu natr mz nzvz-nqblq-krmu me pnz drtwrde. Murde mz nzayrkrpx-krmu nzwz-krde mz nrlc, sa nabatrpzle nzkaputr-ani-krm mzli lc, mzli kc bongavz nangc-atwrnr-ngrde x dalrdeng sa nayrleniting mz nzrbqkr nzulr nyr. 13 A' trnayc-zlwzu mz drtwrgu da lc. Murde obqtipxku nzatutrkr Gct nzesalz-krde mz nzwz-krde bongavz x nrlc kxnzmrnang, kx nangi mrnyz kxnztubqng. ✡

14 Mz nzmu-krde lcde, kx mzlengeng x inwengeng, mzli ka tqaenzli-ngrnamu Mzli Kxmatq lc, navz zvz nzmnc-zpwx-krbzmu mz Gct mz nzmncngr kx tr x tubq mz nzobq-krde. 15 Nadcpx mz drtwrmu kx nzyzlu-krmle asa murde leplz nakqlu kx narlapxng, da kc tqwai nzpi-krbz mzlegu Pol le bamu, vzpxm mz nzyrplapxngr kc tqkabz Gct bade. 16 Pol ycmnetr-ngrde da lcng mz letz scdeng amrlx. X krlzx kx kzdung nzalvztr-krdeng rblx nzyrplatitrkr nar leplz le. X leplz kcng trnzrkrlz-zpwxung x kxnzngrgong mz nzrlxngiti-krdr, leplz lcng nzalvztr-rbrng mz nzalvztrngr kxrblx lcng. X nzalvztr-rbr-kzng mz Nzryrngrkxtr amrlx. A' da lc sa naodatingr nidr.

17 Mzlengeng x inwengeng, krlzpeamu da lcng. Mz nzmu-krde lcde, aclvetio-angidramu, murde leplz kxdrka'-ngrng ma tzmailz-rbrlr nimu x sc trtu-amqngipewamuu mz nzrlxngiti-krmu. 18 A' navz zvz nzmnc-aepztr-krbzmu mz Kxetu Mevalu rgu Jiszs Kxnzmcpx. X narlr-zvz-ngrbzmu nzokatr-krde nimu mz zmrlz ngrde kxmyalz. Naglqlzku nide mzli ka tqvzpe tqvzpe. Eu, angida.

Delape. Ninge Pita.

* 1:11 A' leplz kcng trnzvz-nqblqlru nqmq lcng, trnznginidru leplz angidr neng Gct. X trnaprtrung kalr Heven.

✡ 1:17-18 Nou 22:2; Sam 2:7; Asaea 42:1; Matiu 17:1-9; Mak 9:2-9; Luk 9:28-36

✡ 2:6 Nou 19:23-25

✡ 2:7 Nou 19

✡ 2:16 Nzkqlu-krdr 22:4-35

✡ 2:21 Hibru 10:26-27

✡ 2:22 Nzyrplapxngr 26:11

✡ 3:5 Sam 24:2; 136:6

✡ 3:8 Sam 90:4

* 3:9 Kzdung leplz nzrpilr kx mzli kc nayzlu-ngrm Jiszs sa navz-nqblqle zbq kcng rlimz mzli kc Gct tqwz-ngrde nrlc. Mz drtwrdr, yiz siu esz' apule zbq kxetu kxesz'. X abzo mzli kc tqwzngr Gct nrlc krlzbzle nzyzlu-krm Jiszs sa nangi zbq kxetu kcng esz'mz, krlcde yiz siu esz'mz. X zbq kxetu krarlimz drtwr ngrde nzaclvekr Jiszs nrlc ka mz yiz siu esz', kc tzpi kz mz Nzaelwapxngr dckrlzde kc 20. Zbq kxetu lc apule zbq krarlimz kc tqamangr Gct mz nibr nzrwz-krde nrlc. Nzmu drtwr lc natubqle, yiz lcng siu esz'mz ycpe pipz nzyrkrpx-krdr x Jiszs sa nayzlupem. A' trpnzngr kx rkrlz mzli lcde.

✡ 3:10 Matiu 24:43; Luk 12:39; 1 Tesalonika 5:2; Nzaelwapxngr 3:3; 16:15

✡ 3:13 Asaea 65:17; 66:22

1 Jon

1

2

3

4

5

Nzryrkr Jon Kx Ayrnrngr

Natq Ngr Nzaplxtqngr Mz Nzryrkr Jon Kx Ayrnrngr

Mc ‘Natq Ngr Nzaplxtqngr Mz Nrpakxmrlz Kx Yr Jon.’ Mwx yrle letz lc mz mzlir yiz 90—95 AD mz nibr nzrmcngr mz Jiszs. Jon yrbzle mz lrmakxtr mz provins kc Esia, kcng tzmnclzbzng bade. Suti drtwrde nzapqtr-krbzle nabzdr mz nzaxvctr-zvz-krbzlr mz Gct badr Mrlxde Jiszs Kxnzmcpx. X rpibzle badr kx bzkq nzvz-nqblq-krdr nzalvztrkr kxnzalvztr-rbrng, murde ma tzvecpx-lzbqmqng mz Gct x Mrlxde.

Kzdung da kx vz-rbr nidr seleng. Nzrpilr kx da amrlx mz nrlc ka kx nzmc x nzbxtr ngi da kxdrka'ngr, myapxbz nrkrdrtq leplz. Mz nzpokia-krdr nzrpi-kzlr kx Jiszs nide txpwz ncblo, x Kraes nide mqngr kx prtrpz bade mzli kc tqwrkxtr-ngrde, x rlasz-moule nide x sc tztqlvztr ate mz kros. Mz drtwrdr, Kraes kc tqngi Mrlx Gct trngi-angidru ncblo. Nzrpi-kzlr kx nidr leplz kxnzmyapxbzng murde nzkrlzlr nzyrplapxngr kx yc-kapq. X trtakitrdeu nzvz-nqblq-krdr natq Gct, da kc tzwai kzdung kz leplz. A' mrlz nzvz-zvz nzrmwimi-krdr leplz kxtrngiu krnalzdr. X nzalvztr-rbr-ngrdr kx mzli kc ncblo tqrlapxpe-ngrde mz nzlxngiti-krde Kraes, aopxpebzle drtqde mz nzaoti-zvzkr drtwrde kxmu nzmnc-zpwxngr mz nrlc ka. X nzrpi-kzlr kx trtakitrdeu nzmrlzti-krgu Gct, nzvz-nqblq-krgu natqde, x nzmrlzti-lzbq-krgu.

Jon yr-kzle letz lc murde nakrlzku leplz angidr neng Gct.

Mrkcng Mz Letz Lc

Jiszs ngi angidr Mrlx Gct. [1:1-4]

Gct tubq-esz'ngr x trpnzngr doa x da kxtrka kx natutrpz mz mzte. [1:5—2:2]

Kxnamu nzkrlz-krgu doa angidr neng Gct. [2:3—3:10]

Nzvz-nqblq-zvzlr natqde. [2:3-6]

Nzaelwapx-ngrdr nivz, a' trngiu nzrtrkalrngr. [2:7-11]

Trnztao-zvzung mz da kcng tzatalzngr nigu mz nrlc ka. [2:12-17]

Krkcng tzrpilr kx Jiszs trngiu Kxnzmcpx trnznginidru doa neng Gct. [2:18-27]

Nzmnckr doa neng Gct natubq. [2:28—3:10]

Kxnamu nqmq kr doa neng Gct. [3:11—5:13]

Namrlzti-lzbqng x navz-nqblq-zvzlr natqde. [3:11-24]

Nzrpilr kx Jiszs nide Mrlx Gct x nzvz-nqblq-zvzlr nzalvztrkr aposol. [4:1-6]

Nzaelwapx-ngrdr nivz lrde, murde nide nou nivz. [4:7-21]

Nzlxngitilr kx Jiszs nide Kxnzmcpx, nzmrlztilr nide, nzvz-nqblqlr natqde, x nzaovxiolr nzatalz-ngrng. [5:1-5]

Brti drtwrdr natq Gct mz nzycmnetr-krde Mrlxde Jiszs. [5:6-13]

Nakabz Gct da mz kxnzrlxngiting mz nzmnc-xgle-krdrleng x kzdq natq kx xplr mou. [5:14-21]

1

Jiszs Ngi Nou Nzlungr Kxboi

1 Krlc tqyrbo bamu Mevalu Kxnzmcpx kc tzrpibz ‘Natq Ngr Nzlungr.’ Murde nide nrpa kc tqatwzlr-ngrm Gct mz leplz, x nide nou nzlungr amrlx. Kxmule-esz' mnc pnz kai mzli kc tzwz-ngrdr nrlc, a' nigr aposol mc-angidrkr nide mz mzkr, lalztqbzkr mz nzalvztr-krdeng, kctipxkr nzale-krde da kxmatq kxkqlu, x maletr-kzpzkr nrkrdrtqde mz mqgr. 2 Nzmnc-along ncdr Trtede Gct mrkc Heven. Zbz vzm nzngini-krde leplz x aelwapx-lzbq-ngrm bagr. Mckr nide, x mzli ka ryrbo bamu mz nzpipx-zpwx-krbo bamu kx. Natwzku nzlungr kxboi mz nzaxvctr-krbzku bade. 3 Pibo bamu da kx mckr x xlrkr, murde narmcti-kzamu nzlungr kxboi. X naprtr-kzpa'mu bagr mz nzodutr-lxblr-ngrbz mz Gct Trtegu x Mrlxde Jiszs Kxnzmcpx. 4 Yrbo letz lc murde drtwrmu naelalzm mz nzvz-nqblq-krmu natqnge.

Gct Tubq-esz'ngr

5 Nrpa kc tqxlrbzkr mz Mrlxde x tqpibo bamu nide sele. Gct tubq-esz'ngr, x trtxpnzngr alwx ngrde kx akamrbrngr da mz nabzde. Trpnzngr doa x da kxtrka kx natutrpz mz mz Gct. 6 Nzmu narpiku kx nzaxvctrpzku mz Gct, a' ale-zvzku alwx, pokiaku murde pxtxpx-ngrgu nzalvztrngr angidr. 7 A' mz nzvz-nqblq-krgu nqmq kr Gct, odutr-lxblrku badr. X nzbzkr Mrlxde Jiszs atubqtile nqmq krgu, mz nzvz-nqblq-krgu nide.

Naplzpxku Alwx Rgung

8 Nzmu narpiku kx trpnzngr alwx rgung, esabrti-lzbqku x pxtxpx-ngrgu da angidr. 9 A' nzmu naplzpxbzku alwx rgung mz Gct, sa naipqle nigu x naycpqpxbzle da kxtrka amrlx mz nabzgu, murde natubqbzku mz nzobq-krde. Murde angidati-zvzle natqde x ale-zvzle da kxtubq. 10 Rpi Gct kx leplz amrlx nzaleng alwx. X mz nzrpi-krgu kx trpnzngr alwx rgung, rpi-kzku Gct pokia. X aelwapx-ngrde kx pxtxpx-ngrgu natqde.

2

Jiszs Okatrle Nigu Mzli Kc Tqtao-ngrgu Mz Alwx

1 Doa nengeng mz Kraes, yrbo natq lcng bamu murde nayrlqpx-lzbqamu mz alwx. A' nzmu kzdq nigu kc tqalele alwx, Jiszs Kxnzmcpx kc tqtubq-esz'ngr, tu mz mzlir Trtede badr leplz nedeng x okatrle nigu mz nzrlxti-krbzle bade nzipq-krde nigu. 2 Murde rlrpx-lzbq mz nzbzngr, mz nzxpe-krde alwx kcng tqalekung. X nzbz-krde takitr-kzde nzxpe-alongr alwx ngr leplz amrlx mz nrlc tulvzo.

Kxnzvz-nqblqlr Natq Gct Nidr Doa Angidr Nedeng

3 Nzmu nayrlq-angidrku da kcng tqalvztrngr Kraes, krlzku kx nepede nigu. 4 A' doa kx trvz-nqblqleu natqde, a' rpile kx, “Nepe Kraes ninge, murde aotr-angidrx nide, x sa namncx Heven,” doa lc tqpokia. 5 Murde krkcng tzyrlq-angidrlr natq Kraes, nzmrlzti-angidrlr Gct. X aelwapx-ngrgu kx nzaxvctrpebzku mz Kraes, 6 mz nzmnc-nqblq-krgu nzmnckr Kraes mzli kc tqmnc-ngrde mz nrlc.

Kxnzmrlztilr Leplz Neng Gct Nidr Doa Angidr Nedeng

7 Mzlengeng x inwengeng, mzli kc tqlxngiti-ate-ngrnamu Kraes, xlramu natq kx namrlzti-lzbqku. Natq lc trngiu natq kxmrna, murde krlztipeamule mzli boipe. 8 Kxmule-esz', a' mz mzli lcpwz ngi kz natq kxmrna. Murde Kraes aelwapx-ngrde drtwr ngr nivz mz nzbz-krde nigu. X mzli ka okatrle nigu mz nzmrlzti-lzbq-krgu. X nqmq krde tqtekqtrle nqmq ngr alwx mz nabzgu, apule nepi nztekqtr-krde nrlckxbq mz nrlckxngrlx mz nzprtz-krmle. X nivz lc amrlz-kzle leplz.

9 Mz nzmu-krde lcde, doa kx rpile mz naode kx vz-nqblqle nivz lr Kraes, a' mzli lcpwz trka bade kztedeng, mrlx lc tqvz-nqblqbele nqmq ngr alwx. 10 A' krkc tqmrlztile kztedeng, myapxbz kxnzrlxngiting, vz-nqblqle nivz lr Kraes, x nqmq kr Gct yc mz nabzde. X trpnzngr da kxtrka kc tqyc mz nabzde mz nzbatr-krbzle nzatrkati-krde kztedeng. 11 Doa kx trmrlztileu kztedeng mnc-mrbr, x nqmq krde trka. Alwx ngrdeng nzakamrbr-ngrdr da mz nabzde x lrpzki rde tutr mz Hxl. Apule mrlx kx vzne mz nrlckxbq x trmcleu me navzkile.

12-14 Natq kc tqyrbo bamu takitrde nzvz-nqblq-krmu. Nimu kcng tzrlxngiti-ateng, krlzamu kx Gct ipqpxle alwx ngrmung murde Jiszs bz-ngrde nimu. X krlz-zpwxamu kx Gct nide Trtemu. Navz-nqblqamu natqnge.

X nimu kcng tzxplrng mz nzbrtikr drtwrmu Gct, sc tqaovxiopeamu Setzn kc Tqdrka'ngr. X natq Gct yc mz nabzmu. Navz-nqblq-kzamu natqnge.

X nimu kcng nzrlxngiti-krdr tqbrpe mz nzlolvz-amqngi-krmu Gct ncdr Mrlxde, kcng tzmnc-along, navz-nqblqamu natqnge kz.

15 Bzkq mrlzm bagu nzvz-nqblq-krgu nqmq kr kxtrnzrlxngitiung mz nrlc ka. Murde nzmu namrlzm bagu dalr nrlc, rblx nzmrlzti-krgu Gct. 16 Bzkq rlr-ngrbzme mz alwx nzaclve-krde nim, kxmule-esz' mz da kx suti drtwr nrkrdrtqm, x mz da kx kcmnzngr mzp, x mz da kx batrpzle nzglqpx-lzbq-krm. Murde drtwr kxnzmulr lcng trnzvzpxpuung mz Gct, a' nzvzpxmqng mz Setzn. 17 X mzli trnaboiu x nrlc ka sa nayrkrpx. X da kxtrka scdeng amrlx sa namrbrmi-kzleng. A' doa kx vz-nqblq-zvzle me pnz drtwr Gct, sa nalu alo.

Kxnzalvztr-ngrdr Da Angidr Nidr Doa Angidr Neng Gct

18 Doa nengeng mz Kraes, xlrpeamu kx mzli kc nayrkrpxngr nrlc, Enqmi Kxetu ngr Kraes sa navzm, kc narpwa'-ngrde nzwzkr Kraes amrlx. X mzli ka krlzku kx ycpe pipz nzyrkrpxkr nrlc, murde leplz kxnzkqlung kx nznginidr kz enqmi r Kraes, nzmncpemqng bagu. 19 X mzli kc, enqmi r Kraes lcng nzaxvctr-lzbqmqng bagu, nigu lrmakxtr ne Kraes. A' mzli ka sc tzrlaszpelr nigu murde trnzlxngiti-angidrlru Jiszs. X krlzku kx trnznginidru doa neng Gct.

20 A' trnipwamuu leplz kxnzmulr lcng, murde Kraes avzopemle Mqngrkxtr bamu, mz nzalvztr-krde nimu nzalvztrngr angidrng. 21 Trpi-ngrpou da lcng bamu murde trkrlzwamuu da angidr. Trtingr! A' yr-ngrboleng bamu murde na-amqngile da angidr kc tqkrlzpeamu. Murde mz nzkrlz-krmu da angidr lc trpnzngr nzpokiangr kx krlzle nzesabrti-krde nimu.

22 Kzdung leplz nzpokia-zlwzng mz nzrpi-krdr kx Jiszs trngiu Mevalu Kxnzmcpx. Leplz kxnzmulr lcng nzpxtxpx-ngrdr Gct Trte ncdr Mrlxde, x nidr enqmi r Kraes. 23 Murde krkc tqpxtxpx-ngrde Kraes kc tqngi Mrlx Gct, sc tqpxtxpx-kz-ngrde Gct Trtede. A' krkc tqlxngitile Kraes, tzaxvctr-kzpz mz Trtede.

24 Delc, nalxngiti-zvz-ngrnamu nike nzalvztr-ngrmu mz Kraes mzli kc tqrlxngiti-ate-ngrnamu. Murde na-axvctr-angidr-zvzbzmu mz Mrlx ncdr Trtede. 25 X mz nzaxvctr-zvz-krbzku lc badr, sc tqrmctipeku nzlungr kxboi tqesalz-ngrm Gct bagu.

Mz Nzvz-nqblq-krgu Nzalvztrkr Mqngrkxtr Rblxbz Mz Setzn Nzesabrti-krde Nimu

26 Ryrbo bamu murde na-aclvetio-lzbqamu. Murde enqmi r Kraes lcng tzrlaszlr lrmakxtr, nzabzlr nzesabrti-krdr nimu mz nzalvztr-krdr kxnamu leplz nzrlapxngr. A' nzalvztr-krdr vz-rbr. 27 Kraes avzomle Mqngrkxtr mz nzmncpx-krmle mz nabzmu, murde na-alvztrle nimu mz da kx ngi da angidr amrlx, x nakrlzamu da kxtubq x da kx vz-rbr. Bzkq rtangrtiamu kxakrlz kc-kzng mz nzyokaetipx-krdr da kc tqaopxpebzle Gct bamu. A' nabrti drtwrmu Mqngrkxtr kc tqpi-zvzle da angidr. Mz nzmu-krde lcde, navz zvz nzaxvctr-krbzmu mz Kraes x nzvz-nqblq-krmu nide, da kc tqwai nzpi-krbz Mqngrkxtr le bamu.

Doa Neng Gct Nzvz-nqblqlr Natqdeng

28 Na-axvctr-lzbq-zvzbzmu mz Kraes, murde ma tqmwxlramu x drtqmu tqmya mzli kc nayzlu-ngrmle. 29 Krlzpeamu kx Kraes tubq-esz'ngr mz nzobqkr Gct, x opx kz kx doa angidr neng Gct navz-nqblq-kzlr nzmncngr lc tqtubq.

3

1 Gct mrlztile nigu. Nzmrlzti-krde nigu etu-esz'ngr, delc tqrpi-ngrgu nigu doa nedeng. Zpwxtx, nigu doa neng Gct! A' leplz kxnzkqlung mz nrlc ka kx trnzkrlzlru nide. Mz nzmu-krde lcde, trnzkrlz-kzlru nigu doa nedeng. 2 Mzlengeng x inwengeng, mzli ka nginipegu doa neng Gct. X mzli kc nayzlu-ngrm Kraes, sa natekqtr Gct nigu. Kxmule-esz' tropxka mz drtwrgu myx kxnamuku, a' krlzku kx mzli lcde sa naopx-angidrpe nzmc-krgu nide mz nzkrlz-angidr-krgule. X sa natekqtr Gct nigu mz nzapu-angidr-krgu nide. 3 X krkcng amrlx tzobqtipxlr nzyzlu-krmle, navecpx-lzbqng mz nzalengr alwx, a' namnc-nqblqlr nqmq kr Kraes, kx trpnzngr alwx ngrde.

4 A' krkcng tzale-zvzng alwx nzpxtxpx-ngrdr Gct x nzxpqbrlr-ngrdr lou scdeng, murde krlc drtwr ngr nzalengr alwx. 5 Jiszs trpnzngr alwx ngrde. X krlzku kx vzm mz nrlc murde leplz trna-alepelru alwx. 6 Mz nzmu-krde lcde, krkcng amrlx tzaxvctr-lzbqpebzng bade, trnzalepelru alwx. A' opx angidr kx krkcng tzale-zvzng alwx, trnzkrlzlru nide x trnznginidru doa nedeng.

7 Doa nengeng mz Kraes, bzkq rlr-ngrbzmu mz leplz nzesabrti-krdr nimu. Murde krkcng tzale-zvzng da kxtubq, nztubq-kzng mz nzobqkr Gct, da kc tqwai Kraes nztubq-krde mz nzobq-krde. 8 A' krkcng tzale-zvzng alwx nzaelwapx-ngrdr kx nidr doa neng Setzn, kc tqngi Nar Drka', mz nzapu-krdr nide kc tqale kai alwx. A' Mrlx Gct vzm mz nzodati-krde nzwzkr Setzn amrlx, murde trka-zlwzng.

9 Doa angidr neng Gct trnzale-zvzung alwx, murde nqmq kr Gct ycpxm badr. X rblxbz badr nzale-zvz-krdr alwx murde sutitx drtwrdr nzapu-krdr Trtedr. 10 Delc, opx angidr kxmu nzglx-krgu neke doa ne Gct o neke doa ne Setzn. Murde krkcng trnzalelru da kxtubq x trnzmrlztilru kztedrng trnznginidru doa neng Gct.

Doa Angidr Neng Gct Nzmrlzti-lzbqng

11 Natq kcpwz tqxlr-ngrnamu mzli kc tqrlxngiti-ate-ngrnamu, nide sele. “Nigu leplz neng Kraes namrlzti-lzbqku!” 12 Bzkq apuku Ken kc tqvz-nqblqle Setzn kc Tqdrka'ngr x nibqle mzlede Ebol. Murde nztubqkr nqmq kr mzlede aelwapx-ngrbzle bade kx nqmq krde drka'ngr. ✡

13 Mz nqmq lcdepwz, bzkq kctipxku leplz kcng trnzvz-nqblqlru Gct nztrkatikr drtwrdr nigu. 14 A' nzmrlzti-krgu kztegung kxnzrlxngiting, aelwapx-ngrde kx rlapxpeku mz nzbz-alongr x prtrpeku mz nzlungr kxboi. A' krkcng trnzmrlztilru leplz neng Kraes, nzmnclzbzng mz zmatq ngr nzbz-alongr. 15 Krkcng tztrkati drtwrdr leplz, nzapulr kxnzrnibqng mz nzobqkr Gct. X leplz kxnzmulr lcng trnzprtrpzung mz nzlungr kxboi. 16 Jiszs aelwa-ngrmle bagu drtwr ngr nivz angidr mz nzrlrpx-krde nzbz-krde mz nzokatr-krde nigu. X suti drtwrde kx narlrpx-lzbq-ngrgu mz nzokatr-krgu mzlegung x inwegung mz Kraes, kxmule-esz' drtqgu etq x bzku. 17 Doa kx rngisc da x px-ngrde nzokatr-krde mzlede kx tr-rngiscu da, trpnzngr nivz lr Gct kx ycpxm mz nabzde. 18 Doa nengeng mz Kraes, nivz angidr aelwapx-lzbq-ngrde mz nzokatr-krde leplz. Mane nzycmnetrkr ncblo nivz x mzli lcpwz trokatrleu leplz.

Gct Mrlztile Nigu Doa Nedeng, Kxmule-esz' Kzdung Mzli Taoku Mz Alwx

19 Mz nzmrlzti-lzbq-krgu lc, nakrlz-angidrku kx nigu doa nedeng. X mzli kc tqkrka'-ngrgu nakrlz-kzku mz nabzgu kx mrlztile nigu. 20 Kzdung mzli, mz nztao-krgu mz alwx, drtqgu mya, x trxngipebzkuu nivz lrde mz nabzgu. Kxmule-esz', a' Gct krlz-zpwxle da kx ycpxm mz nabzgu x nivz lrde myaszpx-zlwzle da lcng amrlx. 21 Doa nengeng, mz nzkrlz-krgu mz nabzgu kx trvz-rbrkuu, nelzgu nabr mz nzkrka'-krbzku bade. ✡ 22 X mz nzkrka'-krgu lc, sa nakamle bagu da kznikeng rlxtibzku bade, murde sc tqvz-nqblq-zvzpeku natqdeng x abrtz-ngrde nqmq krgu. 23 X natqde kx myapx-esz'ngr nide sele. “Nalxngitiku Jiszs Kxnzmcpx nzngini-krde Mrlx Gct x namrlzti-lzbqku, da kc tqwai nzpi-krm Jiszs le bagu.” 24 X krkc tqmnc-nqblq-angidrle natq Gct, sc tqaxvctr-lzbqpe-kzpz mz Gct x Gct axvctr-lzbqpebz bade. X Mqngrkxtr kc tqavzomle bagu pi-zvzmle da lc mz nabzgu.

4

Kxnamu Nzglx-krgu Kxakrlz Ne Gct O Kxakrlz Ne Setzn

1 Mzlengeng x inwengeng, aclvetio-lzbqamu kxnzakrlz kx mnckilzamu. Murde kxnzalvztr-rbrng nzkqlung, x natqdrng nzvzpxmqng mz drka'. Mz nzmu-krde lcde, abz-kaiamu natq amrlx mz nzrmc-krmu me nzvzkipxmlr. 2 Murde mzli kc natq kxakrlz vzpxm mz Mqngrkxtr, ncblo lc sa na-alvztr-ngrde kx Jiszs Kxnzmcpx nide Mrlx Gct, kc tqvzm mz nrlc nzngini-krde leplz. Krkcng tzalvztr-ngrdr da lc nidr angidr kxnzakrlzng neng Gct. 3 A' ncblo kx alvztr-ngrde kx Jiszs trngiu Mrlx Gct, kc tqvzm mz nrlc nzngini-krde leplz, tqnginide enqmi r Kraes. Xlrpeamu kx Enqmi r Kraes Kc Etu sa navzm kalr. Kxmule-esz', a' mzli ka enqmi r Kraes kxnzkqlung nzmncpeng mz nrlc.

4 A' nipemu doa neng Gct x aovxiopeamu kx nzalvztr-rbr lcng, x trnzesabrtipelru nimu. Murde Mqngrkxtr kc tqmncpxm bamu myaszpxle Setzn badr drka' nedeng kcng mncpxmqng mz krkcng trnzrlxngitiung. 5 Natqdr nzvz-nqblqlr nzaokr drtwr leplz mz nrlc kcng trnzkrlzlru Gct, murde kxnzakrlz lcng trnzkrlz-kzlru nide. X kxnzvz-nqblq-ngrdr natqdr ngi txpwz kxtrnzkrlz-kzlru Gct. 6 A' kxnzkrlzlr Gct nzvz-nqblq-kzlr nzalvztr-krgrng mz nzngini-krgr aposol neng Jiszs kcng tqatwzlr-ngrm Gct. Leplz kx trnginedeu nzpxtxpx-ngrdr nzalvztr-krgr. Mz nzmc-krmu da lcng tqpi-atebo, naglxamu kxmnc mzlilxlr kx vz-nqblqle natq angidr x krkc tqvz-nqblqle natq kx vz-rbr. *

Gct Ngi Nou Nivz Lrgu

7 Doa nengeng, navz zvz nzmrlzti-lzbq-krmu. Murde Gct ngi nou nivz lrgu mz nzmrlzti-krgu leplz. X mz nzmrlzti-krmu lc leplz, opx angidr kx Gct mncpxm bamu x nimu doa nedeng murde apuamu Trtemu. 8 X opx angidr kz kx doa kx trmrlztileu kztedeng trkrlzleu Gct. Murde nivz lr leplz kcng tzaxvctr-lzbqbz bade, na-apule nivz lrde. 9 Gct aelwapx-ngrde kx mrlztile nigu leplz mz nzatwzlr-krmle mrlxde kc esz'txu mz nrlc, murde narmctiku nzlungr kxboi. 10 X mz nivz lc tqetu-esz'ngr aelwapx-kz-ngrde drtwr ngr nivz angidr. Murde nivz lc trvzpxpuu mz nzmrlzti-krgu Gct, a' mz nzmrlzti-krde nigu. Murde mz nivz lc, atwzlr-ngrmle mrlxde mz nzngini-krde blz kx naxpe-ngrde alwx rgung. 11 Mz nzmu-krde lcde, namrlzti-lzbqku kz, murde takitrde nzmrlzti-krgu leplz kcng tqbzngr Gct nidr.

12 Kxmule-esz' trmckuu Gct, a' mncpxm mz nabzgu nzmu namrlzti-lzbq-zvzku. X tekqtr-zvzle nabzgu murde nivz lrgu na-apupwzle nivz lrde. 13 X krlzku kx Gct sc tqmncpxm mz nabzgu x axvctr-lzbqpebzku bade, murde kapemle Mqngrkxtr bagu. †

14 Nigr aposol pipx-zvzbzkr mz leplz kx Gct Trte atwzlr-ngrmle Mrlxde mz nzarlapx-krde lr nrlc. Murde mc-angidrkr mz mzkr da lcng tqprtzting mzli kc. 15 Krkc tqrlxngitile x rpile kx Jiszs nide Mrlx Gct, Gct sc tqmnc mz nabzde x nzaxvctr-zvzbz bade. 16 Krlzpeku nzetu-krm nivz lr Gct bagu, murde aelwapx-ngrmle nivz lc bagu. X brtipe drtwrgu kx sa namrlzti-zvzle nigu, murde krlc nqmq krde. X krkcng tzmrlzti-zvzlr leplz, sc tzaxvctrpebzng mz Gct kc tqmncpxm mz nabzdr.

17 Mz nzaxvctr-krbzku mz Kraes, tekqtrle nigu murde nivz lrgu na-apupwzle nivz lrde. X na-apuku nide mz nzmnc-krgu mz nrlc ka. Mz nzmu-krde lcde, nelzgu nabrpe mz nztutr-krbzku mz mz Kraes mzli kc nayzlu-ngrmle. 18 Doa kx mwxlrtile nzayrplapxkr Gct nide mzli lcde, trkrlzkale kx Gct mrlztile nide. Murde mz nzkrlz-angidr-krde nivz lr Gct mz nabzde, trpnzngr zmwxlr kx naycpx-kzp elr. 19 Nzmrlzti-krgu Gct x leplz vzpxm mz nzmrlzti-kaikr Gct nigu. 20 Doa kx rpile kx mrlztile Gct, a' trkati drtwrde kztedeng, nide kxdrka'ngr kxpokia. Murde doa kx trkati drtwrde leplz kcng tqmctrpzle mztr, rblx nzmrlzti-krde Gct kc trmctrpwzleu mzte. 21 Natq kx kam Kraes bagu nide sele. Doa kx mrlztile Gct, namrlzti-kzle kztedeng! ✡

5

Doa Neng Gct Nzmrlztilr Nide,
Nzvz-nqblqlr Natqdeng, X Nzbrti Drtwrdr Kx Jiszs
Nide Mrlxde

1 Krkcng amrlx tzlxngitilr kx Jiszs nide Kxnzmcpx ne Gct, nidr doa angidr nedeng x nzmrlztilr Gct Trtedr. X mrlzti-kzlr doa amrlx nedeng. 2 X nzmrlzti-krgu lc doa nedeng vzpxm mz nzmrlzti-krgu Gct x nzvz-nqblq-krgu natqde. 3-5 Aelwapx-ngrgu nzmrlzti-krgu Gct mz nzvz-nqblq-krgu natqde. X natqde tr-rblxpuu bagu murde doa nedeng nzkrlzlr nzvz-nqblq-krdr me pnz drtwr Trtedr. Doa nedeng amrlx kcng tzlxngitilr kx Jiszs nide Mrlxde, nidr txpwz kx nzrngiscng zmatq ngr nzaovxio-krdr nzatalzngr x alwx amrlx. Zmatq lc vzpxm mz nzabrtr-krbzku drtwrgu mz Jiszs nzokatr-krde nigu.

Gct Aelwapx-ngrbzle Kx Jiszs Nide Angidr Mrlxde

6-8 Rkx kcng tq nzaelwapx-ngrdr kx Jiszs nide angidr mrlx Gct. Rkx kx ayrnrngr lue. Murde mzli kc tqwrkxtrngr Jiszs, rpi Gct kx, “Krlc Mrlxde.” Rkx krali mepyr. Murde yrleo-ngrm Jiszs mepyr ngrde mz kros mz nzbz-krde nigu. X rkx kratq Mqngrkxtr kc tqmncpxm mz nabzgu. Murde drtwrde esz'ti badr Gct kx Jiszs nide Mrlxde. Delc rkx lcng tq, lue, mepyr, x Mqngrkxtr drtwrdr esz'ti mz nzaelwapx-krmlr bagu kx Jiszs nide Mrlx Gct. 9 Mz nrlc ka, lxngitiku nike nzpipx leplz mz nzycmnetr-krdr mz da kx nzkrlzlr. Delc takitrde nzlxngiti-kz-krgu natq Gct mz nzycmnepx-krde kx Jiszs nide Mrlxde. Murde Gct myaszlzle leplz x trkrlzleu nzpokiangr. 10 Nigu amrlx kcng tzlxngitilr Mrlx Gct, krlzpeku mz nabzgu kx natq Gct ngi da angidr. A' doa kx trlxngitileu da kx pipxngr Gct Mrlxde, rpile kx Gct pokia, murde pxtxpx-ngrde natqde.

Krkcng Tzlxngitilr Da Kx Pipxngr Gct Mrlxde Narmctilr Nzlungr Kxboi

11 Natq Gct nide sele. Gct sc tqkamle bagu nzlungr kxboi kc tqvzpxm mz Mrlxde. 12 Krkc tqlxngitile Mrlx Gct rmctile nzlungr kxboi, a' krkc tqpxtxpx-ngrde Mrlxde trprtrpepzu mz nzlungr lc.

13 X yrbo da lcng amrlx bamu, murde sc tqlxngitipeamu kx Jiszs nide Mrlx Gct. X suti drtwrnge kx nakrlz-kzamu kx sc tqrmctipeamu nzlungr kxboi.

Gct Ayzlubzle Nzkrka'kr Doa Nedeng

14 Nigu doa neng Gct. Mz nzmu-krde lcde, krlzku kx mzli kc tqkrka'-ngrgu tqrlx-ngrbzku da mz Gct mz nzvz-nqblq-krde me pnz drtwrde, lalztqm bagu. 15 X sa nakamle bagu da kcng tqrlxtibzku bade, mz nzvz-nqblq-krde me pnz drtwrde.

16 Mz nzmu-krde lcde, mzli kc tqmc-ngrgu mzlegu mz Kraes kc tqale alwx kx tryrkrpxu mz nzbz-alongr, nakrka'-ngrgu x narlxtibzku mz Gct nzipq-krde nide. X Gct sa na-alq-mopwzle nabzde x na-amnctr-lxblr-moule nidr rlilrdr. A' kzdung alwx nzyrkrpxng mz nzbz-alongr, da kc tqwai mz nzpxtxpxngr Jiszs nzngini-krde Mrlx Gct. Bzkq rlxtibzku mz Gct nzipqpx-krde alwx kxnzmulr lcng. 17 Nzvz-rbr-ngrng amrlx delang tqngi alwx mz nzobqkr Gct. A' alwx kxnzkqlung kx trnzbatrpwzlru mz leplz nzpxtxpx-alo-krdr Gct. Krlcng krlzle nzipqpx-krdeleng. *

Da Kcng Tqkrlzku

18 Da kcng tqkrlzku nidr seleng. Krlzku kx doa angidr neng Gct trnzale-zvzlru alwx, a' nzvz-nqblqlr nqmq kr Gct. X Mrlx Gct aclvele nidr, murde Setzn ma tqatrkatile nzrlxngiti-krdr. 19 X krlz-kzku kx nigu doa neng Gct, a' leplz amrlx kcng trnginedeu nzmnclzbzng mz zmatq ngr Setzn kc Tqdrka'ngr. 20 X krlz-kzku kx Mrlx Gct vzm mz nzokatr-krde nigu murde nakrlz-zpwxku Gct angidr. X na-axvctrpzku bade mz nzaxvctr-lzbqpe-krbzku mz Mrlxde Jiszs Kxnzmcpx, kc tqngi kz Gct angidr x nou nzlungr kxboi.

21 Doa nengeng, aclvetio-lzbqamu. X bzkq rlrpx-lzbq-ngrbzku mz doa x da kx natekqtrlr Gct mz nabzgu. A' na-angio-txpwzku nide.

Delape. Mrlztix nimu. Ninge Jon.

✡ 3:12 Nou 4:1-16

✡ 3:21 1 Jon 1:9

* 4:6 Nzalvztrkr aposol nzycpxmqng mz Nzryrngrkxtr Kc Ate.

† 4:13 Mzli kc Mqngrkxtr tqmncpx-ngrmle mz nabz leplz, opx-angidrbz badr. Murde ycmne-lrpibz badr x okatrle nidr mz nzbrtikr drtwrdr Jiszs, nzmrlzti-krdr nide x nzvz-nqblq-krdr natqde. Mqngrkxtr aelwapx-ngrbzle alwx rdrng badr, murde naplxpxbzlr alwx lcng mz Gct x naipqle nidr. X mou, kabzle badr zmatqng kxmyapxbz mz nzwztr-krbzlr mz Gct.

✡ 4:21 Matiu 22:37-40; Mak 12:29-31; Luk 10:27-28; Jon 13:34; 14:15; 15:12

* 5:17 Alwx esz'txu kx tripqpxu Gct. Krlc nzpxtxpxngr Mqngrkxtr kc tqokatrle leplz nzlxngiti-krdr Jiszs. Murde Gct krlzle nzipqtx-krpwzle krkcng tzplzpxbzlr alwx ngrdrng bade. A' rblxbz mz doa kc tqpxtxpx-ngrde Mqngrkxtr nzyckr drtwrde alwx ngrdeng, murde Mqngrkxtr dekc tqokatrle leplz mz nzkrlz-krdr alwx ngrdrng. X trpnzngr nzipqkr Gct doa kc trpnzngr nzplzpx-krbzle alwx ngrdeng bade. Bzkq krka'-ngrgu doa kc tqpxtxpx-ngrde Mqngrkxtr. Mc kz Matiu 12:32.

2 Jon

Nzryrkr Jon Krali

Natq Ngr Nzaplxtqngr Mz Nzryrkr Jon Krali

Mc ‘Natq Ngr Nzaplxtqngr Mz Nrpakxmrlz Kx Yr Jon.’ Mwx yrle letz lc mz yiz 90 o 91 AD mz nibr nzrmcngr mz Jiszs. Letz lc trkrlzkuu kx ryr-neba Jon, murde apule nzycmne-ebzpxngr. Ycmnetr-ngrde kzdq olvz x doa nedeng kx drtwr ngrde kzdq dzbe lrmakxtr. Ilede drtwr ngrde kzdq kz dzbe lrmakxtr kx aclve Jon. Mz yiz kcng trtqki-li (200) mz nibr nzvzdzkr Jiszs Heven, leplz kxnzkqlung nzvzpxng mz nzalvztr-krdr leplz. Nzmncng badr kxnzlxngitilr nzalvztr-krdr x kxnzokatrlr nidr mz nzvzpx-krdr. Mz letz lc, Jon rpibzle mz kxnzrlxngiting kx na-aclvetio-lzbqng, murde ma tzokatrlr krkcng tzalvztr-rbrng.

X Jon yr-kzle kzdung da kx apupwzle da kx yrle mz letz kc kai, a' letz lc mrbcnepwz. Pibzle badr kx nalolvz-amqngilr nzalvztrngr angidr, namrlzti-lzbqng, x bzkq nzrlr-ngrbzlr mz kxnzalvztr-rbrng nzprtr-krdr x nzalvztr-krdr mz makxtr nyzdr.

1

1 Ninge Jon, kxaclvele lrmakxtr. Nimu dzbe lrmakxtr lang mrla kx mcpx Gct, apuamu ile-lzbq badr dzbe lrmakxtr kang mrka. X rpibo “Nimu la!” mz doa nemqng mz Kraes amrlx mrla, murde mrlzti-angidrxng. X trnipwc'u esz'-krnge, a' leplz kcng amrlx mrka tzkrlzlr nrpa angidr ngr Kraes, nzmrlzti-kzlr nimu. 2 Mrlztikr nimu murde nzalvztrngr angidr kc tqyc alo mz nabzgu. 3 X krka'-ngrne kx Gct Trtegu, x Mrlxde Jiszs Kxnzmcpx, nakamlr bagu zmrlz ngrdr kxmyalz, nzyckr drtwr, x nzmnc-zpwxngr mz nzlxngiti-krgu Nrpa ngr Kraes, x mz nzaelwapx-krgu nivz lrde.

Da Angidr X Nivz

4 Rmctix kzdung doa nemung, x abrtztx-ngrne nzmc-krnge nzvz-nqblqbe-krdr nzmncngr angidr, da kc tqwai Gct Trte nzkapx-krde natqde kx nayrlq-angidrku. 5 X mzli ka, tr-ryrpwc'u bamu natq kxmrna. A' nadcpx mz drtwrmu natq kc tqka-pnzm Gct bagu, mzli kc kai tqlxngiti-ngrgu Nrpakxmrlz. Natq lc nide sele, “Namrlzti-lzbqku!” 6 Aelwapx-ngrgu nzmrlzti-krgu Gct mz nzvz-nqblq-krgu natqde. X natq kx kapxle mzli kc kai nide sele. “Namrlzti-lzbqku!”

Kxnzakrlz Kxnzpokiang

7-8 Aclvetio-lzbqamu, murde kxnzakrlzng kxnzpokiang nzkqlung nzmncpemqng bagu, x nzrpilr naesabrtilr nimu. Leplz lcng trnzlxngitilru nzvz-krm Jiszs Kxnzmcpx mz nrlc nzngini-krde leplz. Krlc nzalvztrkr Enqmi Kxetu ngr Kraes, kc tqngi kz Kxpokia. Bzkq vz-nqblqamu lrpzki rdr kx vz-rbr. Murde mz nzvz-nqblq-krmule, trnatwzpewamuu da amrlx kx navzpxmqng mz nzwztr-krbzku mz Kraes. 9 Doa kx trvz-nqblqleu nzalvztrkr Kraes, traxvctr-lzbqpzu mz Gct. A' krkc tqmncmile nzalvztrngr angidr, nide kx axvctr-lzbqbz mz Gct ncdr Mrlxde. 10 Mrlx kx vzm bamu kx trtwzpleu nzalvztr-angidrkr Kraes, bzkq rlr-ngrbzmu nzalvztr-krde mz makxtr x bzkq adwatramu mz ma nyzmu. 11 Murde krkc tqabrtzlvzle kxakrlz kxpokia axvctr-lzbqpebz mz alwx ngrde.

Natq Ngr Nzarlr-lzbqngr

12 Da kqlu kx suti drtwrnge napibo bamu, trpengr nzyrtio-krboleng mz letz lc. Murde suti drtwrnge nzoklati-krbo nimu mz nzpi-zpwx-krboleng bamu x naelalz-ngrm drtwrgu. 13 Dzbe lrmakxtr kang mrka kx mcpx kz Gct, nzrpibzlr bamu kx, “Nimu la!” Lrmakxtr kang mrka tqapuamu badr ile-lzbq mz Kraes.

Delape. Mrlztix nimu. Ninge Jon.

3 Jon

Nzryrkr Jon Kratq

Natq Ngr Nzaplxtqngr Mz Nzryrkr Jon Kratq

Mc ‘Natq Ngr Nzaplxtqngr Mz Nrpakxmrlz Kx Yr Jon.’ Mwx yrle letz lc mz yiz 90 o 91 AD mz nibr nzrmcngr mz Jiszs. Jon yrbzle letz kratq lc mz kzdq ncblo drtqde Gaizs. Ycmnetr-ngrde kxnamu lrmakxtr nzokatr-krdr krkcng tzvzpxng mz nzyapwxtipx-krdr Nrpakxmrlz. Rpile kx nqmq kr Gaizs mrlz murde okatrle nidr, a' nqmq kr Diotrifes trka, murde atrkatile nidr. X rpi-kzpzle mz Gaizs kx narlr-ngrbzle mz Demitrizs nzalvztr-krde mz makxtr nyzdr. Mwx Jon kabzle letz lc mz Demitrizs mz nztwz-krbzlele mz Gaizs.

1

1 Nim la, Gaizs. Ninge Jon, kxaclvele lrmakxtr. Mrlzti-angidr-zlwzx nim. 2 Mrlxnge mz Kraes, krka'-ngrne kx da amrlx namrlzbz bam, x naxplrq mz nrkrdrtq, da kc tqwai nzxplr-krm mz nzrlxngiti-krm. 3 Eu, abrtztx-zlwz-ngrne nzxlr-krnge nrpa kx nzrlwa-ngrmqng kzdung kztegung kx nzvzmqng mrka. Nzrpilr kx vz-nqblq-zvzpeq nzmncngr angidr mz nzlolvz-amqngi-krm Nrpakxmrlz. 4 Nzabrtz-krnge myapx-esz'ngr nzxlr-krnge nzvz-zvzkr doa nengeng mz nzvz-nqblq-krdr nzmncngr angidr.

Nzmrlzkr Nqmq Kr Gaizs

5-6 Mrlxnge, mzlegung kcng tzvzpxng mz nzalvztr-krdr Nrpakxmrlz, nzyapwxtipxpebzlr mz lrmakxtr mrka nzmrlz-krbz nivz lrm badr. X nzrpi-kzlr kx nzokatr-krm nidr vz zvz, kxmule-esz' trkrlzwq nidr. X abrtztx-ngrne nzokatr-krm nidr mz nzmncngr kx takitrde nzaxvctr-krbzme mz Gct. X da kx mrlzm bange nzxlr-krngele, mzli kc narkalz-ngrmlr mztea nyzm, kabzme da kcng amrlx naokatrle nidr, mz nzlepx-krdr Nrpakxmrlz. 7 Murde nzvzneng mz nzwztr-krbzlr mz Kraes, a' trnzrtwzpwzung dalr nzwz-krdr mz leplz kxnzmnc-mrbrng kcng tzryapwxne badr. 8 Mz nzmu-krde lcde, takitrde nigu lrmakxtr nzokatr-krgu nidr, mz nzngi-kzte-krgu badr mz nzwzkr Kraes.

Bzkq Vz-nqblqq Nqmq Kr Diotrifes

9 Yrbo da lc mz lrmakxtr mz mztea nyzmu. X pipxpebo nzmncngr angidr mz nzokatr-krmu leplz kcng tzvzneng mz nzalvztr-krdr Nrpakxmrlz. A' Diotrifes kc tqrtulrtr-lzbq mz nzngini-krde kxrmailz, trlxngitileu nike pibo bamu. 10 X mzli kc navz-ngrbo, sa nayapwxtipxbo nqmq krde mz lrmakxtr nyzmung, mz nzpiti-krde ninge mz natq kxtrka x nzpokia-krde. X da kx trka zlwz, pxtxpx-ngrde nzadwatr-krde leplz lcng mz ma nyzde. X da kxtrkatx-esz'ngr kz, rpwa'-ngrbzle mz leplz kcng tzrpilr na-adwatrng mz ma nyzdr, x aprtxpxle nidr mz makxtr. 11 Mrlxnge, bzkq vz-nqblqq nqmq krde lcng tqtrka. A' vz-nqblqpwz nzmncngr kxtubq, murde krkc tqalele da kxtubq, nide doa ne Gct. A' krkc tqalele da kxtrka, trtxpnzngr nzkrlz-krde Gct.

Nzokatrngr Demitrizs

12 Mzli kc navz-ngrm Demitrizs mz nzalvztr-krde mz makxtr nyzmu, naokatramu nide. X nim, kx Gaizs, na-adwatrq nide ma nyzm. Murde trtxpnzngr da kx trkatrpz bade, x leplz amrlx nzrpilr kx nide ncblo kxmrlz. Krlzq kx trkrlzwxu nzpokiangr, x napi-zpwxbo bamu kx nzalvztr-krdeng tubq.

Natq Ngr Nzarlr-lzbqngr

13 Da kqlu kx suti drtwrnge napibo bam, a' trpengr nzyro-krboleng mz letz lc. 14 Murde rpix kx navzbo bam mz nzycmnetr-krgi mz da kxkqlu. 15 Kztem kcng mrka nzrpibzlr bam kx, “Nim la.” X pibz mz kztenge kcng mrla amrlx kx rpibo badr kx, “Nimu la.” Eu, nim lape. Krka'-ngrne kx nakabz Gct nzmnc-zpwxngr bam.

Delape. Mrlztix nim. Ninge Jon.

Jud

Nzryrkr Jud

Natq Ngr Nzaplxtqngr Mz Nzryrkr Jud

Mwx Jud yrle letz lc mz mzlir yiz 65—80 AD mz nibr nzrmcngr mz Jiszs. Nide kzdq mzle Jiszs kxtopwzbz. ✡ Jud trlxngiti-kaileu Jiszs, a' mz nibr nztulz-krmle mz nzbzngr, sc tqlxngiti-atele. ✡ Mzle Jud kc tqetubz, drtqde Jemes, aclvele lrmakxtr kc Jerusalem. ✡ Mz 1 Korint 9:5 mcku kx mzle Jiszs lcdeng nzkrlzti-angidrng x nzlepxlr Nrpakxmrlz da kc tqwai Pol. Jemes ncdr Jud trnznginidru aposol, a' nidr kxnzetung ngr lrmakxtr kx nzamrlue zlwz kxnzrlxngiting.

Jud ycmnetr-ngrde kxnzakrlzng kxnzpokiang kcng tzataleo-lzbqpebzng mz nzyrlwr-lxblrkr lrmakxtr. Nztwz-rbrpelr Nrpakxmrlz mz nzrpi-krdr kx ncblo trvz-rbru mz nzrmwimingr doa kx trngiu krnalzde, murde mz zmrlz ngr Gct kxmyalz, sa naipq-zvzle leplz, kxmule-esz' vz zvz nzale-krdr alwx lc. Nzaongr drtwr lc sa tzalvztr-kzngr mzli ka. Murde leplz kcng tzrpilr kx nzlxngitilr Jiszs, trnzlxngiti-angidrlru kx Gct krlzle nzavzngr leplz mz Hxl, murde nivz lrde etu zlwz. Nzalvztr-kzlr kx leplz narlrpx-ngrdr nzalengr da kx myangr drtq, kxmule-esz' Natq Gct rpwa'-ngrde da lcng. Krlc nzalvengr da kxmrlz mz da kxtrka-esz'ngr. Mz mzli nyz Jud, leplz lcng nzpxpx-ngrdr zmatq ngr Loukxtr mz Nzryrngrkxtr Kc Kai. X mzli ka kzdung leplz nzxtrnga-ngrdr zmatq ngr Nzryrngrkxtr Kc Ate, kc tqrpibzle badr kx nzvz-rbrng.

1

1 Nimu la! Ninge Jud, mzle Jemes kxtopwz. X wztr-nrbalqbo mz Jiszs Kxnzmcpx. Ryrbo bamu, nimu kcng tqkqle Gct Trte mz nzrlxngitingr, tzmncpxmqng mz nivz lrde. Aclvele nzrlxngiti-krmu nakrlzbzle mzli kc Jiszs Kxnzmcpx nayzlu-mou-ngrmle. *

2 Krka'-ngrne kx natwz-zvzamu nzrmrlzngr, nivz, x nzmnc-zpwxngr. Eu, angida.

Kxnzakrlz Kxnzpokiang

3 Mzlengeng x inwengeng, mzli kc kai suti drtwrnge nzryr-krbo bamu mz nzlu-krgu kxmrna mz Jiszs. A' tekqtrpex drtwrnge, murde kzdung da kx nzprtzbzng bamu. X mzli ka suti zlwz drtwrnge nzrngidrlvz-ngrbo bamu mz nzvec-krmu murde natu-amqngiamu mz da kcng tqlxngitiku. Murde da angidr lcng tzaprcpemlr bagu, nalolvz-amqngiku, nigu doa kxnztrng. 4 Mzli ka kzdung kxdrka'-ngrng nzataleo-lzbqpebzng mz mzlirmu. A' trkrlzwamuu kx nzpxtxpx-ngrdr nzmnclz-ngrbz mz Jiszs Kxnzmcpx, kc tqngi txpwz Kxetu rgu mz da amrlx. Nztwz-rbrpelr Nrpakxmrlz mz nzrpi-krdr trvz-rbru mz nigu kxnzrlxngiting mz nzrmwimingr doa kx trngiu krnalzgu, murde sa naipq-zvz Gct nigu mz zmrlz ngrde kxmyalz. A' mzli kc pnz, profet nzyrolr mz Nzryrngrkxtr kx leplz kxnzmulr lcng sa na-ayrplapxng mz Hxl. †

Kxnzaleng Alwx Mzli Kc Bqnc Nzayrplapxng

5 Krlzpeamu be kcng amrlx napi-ngrbo bamu, mz leplz kcng tzmncng mz alwx mzli kc bqnc tzayrplapxng. A' brngz nzadcpx-mou-ngrm bagu. Murde arlapxpe Yawe lr Israel, leplz nedeng kcng tqmcpxle, mz nzngini-krdr kxnzawz-nrbalqng mrkc Ijipt. A' mz nibrde ayrplapx-kzle kzdung nidr mz nzodati-krde krkcng trnzlxngitilru nide. 6 X nayc kz mz drtwrmu enjrl kcng tzvecpx-lzbqng mz nzaclve-krdr mz zmatq ngrdr. Nzesablqtitxdr mrnyzdr. Mz nzmu-krde lcde, ayrplapxpe Gct nidr mz nzpe-alo-krde nidr x nzamnc-krdeleng mz presin kx wx-nzlongr. X namncng elr nakrlzbzle mzli kc nayzlu-ngrm Jiszs mz nzayrplapx-mou-krdeleng. ‡

7 X nadctipx kz drtwrmu lr Sodom x lr Gomora, x lr mztea kcng tzesonetrpzng. Mz nqmq lcpwz, nzrmwiming badr doa kx trngiu krnalzdrng mz nzalvengr da kxmrlz mz da kx trka-esz'ngr. Mz nzmu-krde lc, Gct angcle leplz lcdeng x mztea nyzdrng mz nyr kx vzom mz bongavz, murde nakrlz-ngrgu kx sa na-ayrplapx-kzle leplz kxdrka'-ngrng amrlx mz nyr kx ngc alo. ✡

Leplz Kcng Mzli Ka Tzalvztr-rbrng Sa Na-ayrplapx-kzng

8 Mz nqmq lcpwz, kxdrka'ngr lcng tzprtrpzng bamu nzale-kzlr da lcng. Murde nzrpilr kx Kxetu kx rkabz nzobq-rmwiblengr kcng tzvz-nqblqlr, tqrlr-ngrbzle badr nzrtrngz-abeane-ngrbz da kx myangr drtq. A' mz nzale-krdr alwx lcde, nzatrkatilr nrkrdrtqdr mz nzobqkr Kxetu. X nzobqszolr zmatq ngr natqde. X nzpibqtilr enjrl nedeng kxnzluling. 9 A' trtakitrdeu nzamyalz-lzbq-krdr nzmyaszlz-krdr Loukxtr. Murde Setzn rpwa'-ngrbzle mz Maekol, Nardr Enjrl, nztwz-krde namz ngr Mosis mz nzngini-krde kxrnibq. A' Maekol tramyalz-lzbq-pnzu mz Loukxtr, mz nzpnanati-krde Setzn. A' rpi-alzubzle kx, “Napnanatile nim Kxetu!” §

10 A' kxnzalvztr-rbr lcng nzpibqtilr da kznikeng tryrplatitru nardr. X mou, nqmq krdr vz-nqblq-txpwzle nqmq kr animol kzpetong, kx trpnzngr nardr. X trnzxplrlvzlru nrkrdrtqdr, a' nzvz-nqblq-alzulr nike xngibz nrkrdrtqdr, kcng tzbatrpzlr nzprtrngr mz zngya ngr drtwr Kxetu x nzayrplapx-krde nidr. 11 Agrmplzng! Murde sa na-ayrplapxng mz nzo-zli-krdr lrpzki nyz ncblo kxdrka'-ngrng kcng bqnc. Nzapulr Ken kc tqdrka'ngr. X nzvqti drtqdr nzalengr alwx, da kc tqwai profet Balam kc bqnc, mz nzmailz-krde lr Israel mz nzrtrngz-abeane-ngrbz alwx, murde nartwz-ngrde trau. X leplz lcng nzpxtxpx-ngrdr nzmnclz-ngrbz mz Kxetu, da kc tqwai Kora kc bqnc. X sa naodati-kzng mz alwx lc, da kc tqwai Kora. *

12 Leplz lcng trnzamrluelru kztedrng mzli kc tqmu-lxblr-ngrnamu x mzli kc tqodu-lxblr-ngrnamu mz Nzmungrkxtr. Murde mzli lcdeng nzalelr da kx myangr drtq mz nzmutu-krdr x nzrmnq-zlwz-krdr. Nzapulr mapz kx wxlzngr lcsu, murde nzbatrpzlr nzodatingr leplz. X nzapulr kxnzaclveng sip, a' nzaoti txpwz drtwrdr nidr esz'-krdr. X nzapu-kzlr dcbz kxmingr kx twzne nenq mz mzli r nepi boi, murde da kx nzalvztr-ngrdr trokatrleu nzrlxngitikr leplz. ✡ X nzapu-kzlr nounc kx trpengr nradr murde nzmzpeng, x nzmz-moung mzli kc tzamrtu-ngrdrng. ✡ 13 X kxnzalvztr-rbr lcng nzapu-kzlr nrc kxetuting mz nabz trlipu kxetu kx yrplao mz nabz drta' x nzrlaszlr dcvi kxnzlvemlr. Murde nqmq krdr lc trmrlzu atrkatile leplz. ✡ X mou nzapulr vri kx nzvz-lvilr nzti rdr, murde nzamnc-mrbrlr krkcng tzrma-nqblqng. Delc sa na-amnc-along me yc-zlwzngr nzlo mz Hxl.

14 Inck vzpxm mz nrpr ngr ncblo krarlimz mz nibr Adzm. Plzpx-kaile leplz lcng tzdrka'-ngrng, mz nzrpi-krde kx, “Kxetu sa tqvzmipemle siu ngr enjrl nedeng, 15 murde napipxbzle mz leplz amrlx kx nztubqng o trtingr. X mzli lc sa napipx-kzpzle mz kxdrka'-ngrng amrlx kx nzvz-rbrng mz da kxdrka'-ngrng amrlx kcng tzalelr. Murde nzvz-nqblqlr nqmq kxdrka'-ngrng, x nzpivxi-ngrdr Kxetu mz natq kxdrka'-ngrng.” ✡ †

16 Leplz lcng drtwrdr lc-zvz-ngrdr da kx prtzbz badr, murde drtwrdr tresapxu. ✡ X vz zvz nzvz-nqblq-krdr da kxdrka'ngr kx mrlzbz badr. Nzglqpx-lzbqng mz nzycmne-krdr x nztamitilr leplz murde namrlzbadr nidr.

Jud Lc-apqbzle Kztedeng

17 A' nimu, kx mzlengeng x inwengeng, nadctipx drtwrmu kx aposol neng Kxetu rgu Jiszs Kxnzmcpx nzpi-kaipzlr bamu leplz lcng tzdrka'-ngrng, tzmncng mz mzlirmu. 18 Nzpibzlr bamu kx, “Mzli ka tqaenzli-ngrgu nzyzlu-krm Jiszs, leplz sa naxtrnga-ngrdr nigu kcng tzvz-nqblqlr nqmq krde. Sa navz-nqblqlr drtwr kxtrka kcng tqmrlzbz badr.” ✡ 19 X nidr leplz kcng tzbatrpzlr nzaki-lzbq-krmu mz nzalvztr-rbr-krdr. Nzvz-nqblqlr nqmq nr drtwrdr lcng tqdrka'ngr x Mqngrkxtr trmncpxpuu badr.

20-21 Mzlengeng x inwengeng, mzli ka tqaenzli-ngrnamu nzprtr-krmu mz nzlungr kxboi Heven, kc tqvzpxm mz nzryckr drtwr Kxetu rgu Jiszs Kxnzmcpx x zmrlz ngrde, namnc-aepztrpzmu mz Gct mz nzlolvz-zvz-krmu nivz lrde. Natu-amqngiamu mz nzalvztrkr aposol, murde nzrlxngiti-krmu naetunepx zvz. X narlr-lzbq-ngrbzmu mz zmatq ngr Mqngrkxtr nzmailz-krde nimu mzli kznikeng krka'-ngrnamu. 22 Nayc mz drtwrmu leplz kx nabzdr ngrgo x na-axplrbzmu nzrlxngiti-krdr. 23 Narngidrlvz-ngrbzmu x na-apqtrpzmu drtwr leplz kcng tzesotrpzng mz nzprtr-krdr mz nyr ngr Hxl, murde narlapxng. ✡ X nayc mz drtwrmu krkcng tzale-zvzng alwx. A' bzkq odutr-lxblramu badr, murde alwx ngrdr ma tqaprctile nimu. Murde alwx ngrdr lcng nzapulr lrpz kxngangr kx angangrle kxrbxtrpz.

Jud Glqlzle Gct

24-25 Naglqpxku Yawe, Gct kc esz'txu, kc tqarlapxle nigu mz Kxetu rgu Jiszs Kxnzmcpx. Nide kc tqlolvz-amqngile nigu, murde ma tqtaoku mz alwx. X alqngile nabzgu, murde na-abrtz-ngrgu nztubq-krgu mzli kc tqvzmi-ngrde nigu mz nztutr-krbzku mz mzte, mz zluli rde Heven. Murde sc tqtakitrde nzangiongr, tqmyalz-esz'ngr, tqxplr-esz'ngr, x tqmatq-esz'ngr, da kc tqwai-pnzle mz noude, krlzmle mzli ka, x kxnamu-zvzpele lc, tqyc tqyc. Eu, angida.

Delape. Ninge Jud.

✡ : Matiu 13:55; Mak 6:3

✡ : Jon 7:5; Aposol 1:14

✡ : Aposol 15:13; Galesia 1:18-19

* 1:1 Jud lc ni-kzde mzle Jiszs. Mc mrkc wq mz ‘Natq Ngr Nzaplxtqngr Mz Nzryrkr Jud.’

† 1:4 Jiszs kamle bagu zmrlz ngrde kxmyalz, murde narngiscgu zmatq mz nzaovxio-krgu alwx. A' trngiu da kx rlr-ngrmle bagu nzale-zvz-krgu alwx.

‡ 1:6 5 Mc Nzkqlu-krdr dckrlzde kc 14. Lr Israel trnzbrtiu drtwrdr nzokatrkr Gct nidr mz nzaovxio-krdr ncblo kxnzwzpxng kxnzxplrng mz drtc' kc tqesalz-ngrbzle badr. Mz nzmu-krde lcde, krkcng trnzrlxngitiung trnzprtr-pnzung elr, a' nzrve-txpwzng lzke yiz nzpnu-pwx, vz vz nzbzng amrlx ngrdr. 6 Mc Nou 6:1-4. Be lc yc mz kzdq buk, drtqde 1 Inck. A' tryclzpuu mz Nzryrngrkxtr, x trkrlz-angidrkuu kx ngi da angidr o trtingr. Kxmule-esz', a' leplz mz mzli nyz Jud nzkrlztilr be lc. Mz 1 Inck, kzdung enjrl nzvzomqng Heven x nzmwiming kzdung olvz x nzyrng. A' krlc trvz-nqblqleu me pnz drtwr Gct, a' ngi nzalvengr da kxmrlz mz da kxtrka-esz'ngr.

✡ 1:7 Nou 19:1-29

§ 1:9 8 Mzli kc Gct tqka-ngrbzle Loukxtr mz Mosis, ycmnekipxle enjrl. [Aposol 7:38, 53; Hibru 2:2] Mz drtwr lr Jiu, enjrl nzaclvelr Loukxtr x leplz nzmnclzbzng mz Lou. X nzlxngiti-kzlr kx Gct amncle enjrl esz' kc na-aclvele kzdq neidu, mz neidu amrlx mz nrlc. A' nzpnzkr drtwr leplz lcng le, nzmyaszlzlr enjrl lcng murde mz nzobq-rmwible-krdr. Mz nzmu-krde lcde, trnzmnclzpwzung mz Loukxtr kc tqkabz enjrl lcng mz Mosis. X nzalvztr-kzlr kx enjrl lcng nzkabzlr mz leplz lou, mz nzatrkati-krdr nidr, a' trvzpuu mz Gct. Mz nqmq lc, nzvecpx-lzbqng mz nzmnclz-krbzlr mz Loukxtr, x trnzamrluelru enjrl kcng tzaclvelr lou lc. Mc kz Rom 6:15-23 x 1 Korint 6:3. 9 Nzmu Maekol trnarngiscdeu zmatq mz nzryrlqngr drtwrde mz nzvz-nqblqngr Loukxtr, e trpnzngr kx rngisc kz zmatq lcde. Murde Gct txpwz esz'-krde kxmyaszlzle Loukxtr.

* 1:11 Nou 4 ycmnetr-ngrde Ken nznibq-krde mzlede. A' mz kzdung be nedr lr Jiu, Ken nqmq krde drka'ngr zlwz, murde alvztr-rbrle leplz mz nzangio-krdr drka' x mz nzrmwimingr doa kx trngiu krnalzdr. X be ngr Balam yc mz Nzkqlu-krdr dckrlzdrng 22-25, 31:16, Lou Kcpwz 23:4-5, Nemaea 13:2, x Nzaelwapxngr 2:14. Lr Jiu nzpilr kx Balam esabrtile lr Israel mz nzangio-krdr drka'ng x nzrmwimingr kxtrngiu krnalzdr, murde King Balak, kc tqngi enqmi rdr, xpe-kapqle nide mz nzale-krde da lc. Mc kz nzkqlu-krdr 16 kc tqycmnetr-ngrde nzpxtxpxkr Kora nzmnclz-krbzle mz Gct.

✡ 1:12 Nzyrplapxngr 25:14

✡ 1:12 Matiu 7:16-20; Efiszs 4:14; Nzaelwapxngr 21:8

✡ 1:13 Asaea 57:20; Efiszs 4:14

✡ 1:15 Matiu 12:36-37; 16:27; 25:31-32, 41, 46

† 1:15 Nou 4:21-24 ycmnetr-ngrde Inck. Mc kz natq kxtopwz mz Jud 6.

✡ 1:16 Nzrlaszngr 16:1-12; 17:1-7; Nzkqlu-krdr 11:1; 14:26-29; 16:41—17:10; 1 Korint 10:10

✡ 1:18 Aposol 20:29

✡ 1:23 Matiu 18:15-17; Luk 17:3; Galesia 6:1-2; 2 Tesalonika 3:15; 1 Timoti 5:20; Taetus 3:10; Jemes 5:19-20; 1 Jon 5:16

Nzaelwapxngr

1

2

3

4

5

6

7

8

9

10

11

12

13

14

15

16

17

18

19

20

21

22

Nzaelwapx-krbz Jiszs Mz Jon Da Kcng Tqyc-kapq-pnzng

Natq Ngr Nzaplxtqngr Mz Nzaelwapx-krbz Jiszs Mz Jon Da Kcng Tqyc-kapq-pnzng

Mc ‘Natq Ngr Nzaplxtqngr Mz Nrpakxmrlz Kx Yr Jon.’ Yrle buk lc mz mzlir yiz 90—97 AD mz nibr Nrpakxmrlz. Aposol Jon yrbzle letz lc mz dzbe lrmakxtr kcng rlimz mz provins kc Esia, tzmnclzbzng mz nzaclve-krde, murde pibz Jiszs bade mz nzobq-rmwiblengr. Suti drtwrde nzapqtr-krbzle nabz leplz mz nztu-amqngi-krdr mz mzli r nzakxpungr. Murde nzxplrkr Gct myaszpxle nzxplrkr Setzn, x sa na-aovxio-atwrnr-ngrde Setzn badr enqmi r Gct amrlx, mzli kc nakrlz-zpwx-ngrbzle mzli kc tqyrlq Gct.

Mz nzobq-rmwible-krde lcng, Jiszs aelwapx-ngrbzle mz Jon kzdung da kx naprtzng, mz nzycmne-ebzpxngr kxkqlu. Kxnzrlxngiting drtwrdr tresz'tiu mz drtwr ngr kzdung da mz buk lc, murde rblx nzrkrlzngr. A' kzdung da nzopx-angidrng. Mz nzmu-krde lcde, kzdung mzli yokaetipxkr drtwr ngrdr, x kzdung mzli trtingr. Dckrlzdeng 17-18, nzycmnetr-ngrdr gzpman kxdrka'ngr kc navzm na-aclvele nrlc atwrnrngr. Gzpman lc apule srlx, murde batrpzle mz leplz nzrlasz-krdr Gct x nzvz-nqblq-krdr nqmq krde kxtrka. X nzyrlq drtqde “Bxbilon” nqmq krde lc tqtrka. Murde mzli kc bqnc, lr Bxbilon nzaovxiolr lr Jiu x nzbatrpzlr badr nzngini-krdr kxnzawz-nrbalqng. X nzbatr-kzpzlr nzangio-krdr gct ngrdrng, da kc tqwai nzmc-krgule mz Buk sc Daniel. A' mz buk lc, Bxbilon drtwr ngrde gzpman ngr Rom mz mzli nyz Jon. X drtwr ngrde kz kx gzpman kx na-apule Rom sa navzm. X mz gzpman lc, Enqmi Kxetu ngr Kraes sa na-aclve-atwrnr-ngrde nrlc. Nzrpi-ngrbz “Mrlx Kc Tqdrka'ngr Kc Kai.”

Jon yr-kzle kzdung nabz kx nzngr-ngrdr Heven. Nabz lcng amrlx nangr-ngrgu mz #123 mz Buk Ngr Nzangiongr.

Jiszs Kxnzmcpx Myapxbz Mz Buk Lc

Aelwapx-ngrde zluli rde. [dckrlzde 1]

Aclvele dzbe lrmakxtr nedeng mz nrlc. [2—3]

Nide Nei Sip kc tznibq x lu-mop, x nzangio kxnzrlxngiting amrlx. [4—5]

Nzayrplapxngr amrlx mz yiz kcng rlimz tzrpibz Mzli r Nzkxpungr Kxtrka-zlwz. [6—19]

Jiszs yzlu-mou-ngrmle mz Jerusalem kxmrna, murde na-aclvele nrlc mz nzngini-krde King r king amrlx. [19—22]

1

1 Ninge Jon, kxnzawz ne Jiszs. Krlcng da kx naprtilzng kx aelwa-ngrm Jiszs bange. Rlr-ngrbz Gct mz Jiszs da lcng tqycpe pipz nzprtz-krmlr, mz nzvz-nqblq-krde me pnz drtwrde, murde na-aelwa-ngrbzle mz kxnzawz nedeng. X Jiszs atwzlr-ngrmle dq enjrl nede bange, murde nayokaetipxmle bange drtwr ngr da lcdeng. 2 Mz nzmu-krde lcde, sc tqyropex da amrlx kcng tqmcxng x tqxlrxng. Krlcng natq Gct x nrpa angidr ngr Jiszs Kxnzmcpx. 3 Namrlzbz mz doa kx rlwxpxle natq lcng tqyrox mz buk lc. X namrlz-kzpz mz leplz kcng tzxlrlr x tzyrlq-angidrlr natq lcng. Murde sa nakrlz-angidrlr da lcng amrlx mzli kc tqycpe pipz nzprtz-krmlr.

Jon Ryrbz Mz Dzbe Lrmakxtr Mz Taon Rlimz Mz Esia Provins

4-5 Ninge Jon, ryrbo bamu nimu dzbe lrmakxtr kcng mz taon rlimz mz Esia Provins.

Krka'-ngrne kx zmrlzkxmyalz x nzmnc-zpwxngr na-avzom Gct, Mqngrkxtr x Jiszs Kxnzmcpx bamu. Gct kc tqmnc mzli ka, x tqmnc zvz, x sa navzm. X Mqngrkxtr kc tqmnc mz tron kc tqwxbungr Gct x nzwz-krdeng kcng rlimz. X Jiszs Kxnzmcpx kc tqrpipx angidr natq Gct, x doa kx nzatulz-kaip mz nzbzngr, a' trpengr nzbz-krde. X nide kc tqaclvele king amrlx mz nrlc tulvzo. ✡

Jiszs Kxnzmcpx lc mrlzti-zvzle nigu, x aopxpebzle drtqgu mz zmatq ngr alwx rgung mz nzbzo-krmle mz kros. 6 X ata-lxblrtrle nigu mz dzbede kc esz', murde nawztrpzku mz Gct Trtede, kc tqngi King rgu, mz nzngini-krgu pris nedeng. Takitrde nzglqlz-zvzngr nide mz nzetukr zmatq ngrde, kc tqvzpe tqvzpe. Eu, angida. ✡

7 Jiszs sa navzom natuom mz dcbz. X sa namc leplz amrlx ngr nrlc tulvzo, nidr badr leplz kcng tzrbatrpzng nzrluplxtingr nrkrdrtq Jiszs mzli kc. X leplz amrlx mz nrlc sa namwxlrng x nayrni-zlwzng. Me tutr-ngrde lape! Eu, angida. ✡

8 Rpi Yawe kx, “Ninge Gct kc tqrninr, kc tqmnc mzli ka, x tqmnc zvz, x sa navzm. Ninge nou da amrlx x kx ayrkrpx da amrlx.” ✡

Jiszs Kxnzmcpx Opx Mz Mz Jon Apule Mrlx Leplz

9 Ninge Jon, x prtrku mz dzbede kc esz' mz nztu-amqngi-krgu kxmule-esz' nzaetqbz drtqgu murde mnclzbzku mz Jiszs mz nzngini-krde King rgu. Nzadwatrlr ninge presin mz trmctu Patmos, murde yapwxtipx-zvzx natq Gct x Nrpa ngr Jiszs. 10 Mz kzdq Sade mrlc, zmatq ngr Mqngrkxtr prsrle ninge, x obq-rmwiblex. Mzli lcdepwz xlrkixle mz nibrnge kzdq natq Kraes kxetu apule nzyrnikr trpu. 11 Rpile kx, “Yro mz buk da amrlx mcqng, x atwzlr-ngrbz buk lcde mz Esia Provins mz dzbe lrmakxtr mz taon rlimz seleng: Efiszs, Simrnz, Prgamzm, Taeatira, Sadis, Filadelfia x Laodisea.”

12 Kx lxlvrkimc kc mq mz nzmc-krnge kc tqycmnem bange, mcx da rlimz kx ngi gol kxwxbuo-ngrm lam. ✡ 13 X mz mzlirdr, kzdq ncblo, kx apule Mrlx Leplz, kq nzkq kxboi, x lunyao-ngrde kc da kx apule gol. ✡ 14 Nqngi narde prkitxpx apule nqbya ngr nrc. X mzte nzapulr nalzpq nyr. ✡ 15 X nanycde kz nzapulr nzpnaprkr bras kc tzayrleni mz nyr x sc tzalqtipe. X nzokr natqde apule nzyrpukr nrc. ✡ 16 X malele mz mqde kxrtc vri rlimz, x lvcpxm mz naode kc toki r vea kxmalc nrlarde rlilr, x nzyzlrkr rtrlrmzte apule nzlulikr nepi mzli kc bea. ✡

17 Kx mcx kc nide, rtco-lzbq-ngrbo mz nanycde apux ncblo kx bz, mz nzangio-krnge nide. A' mqde kxrtc bxtrple ninge x rpimle bange kx, “Bzkq mwxlrq. Ninge kx rtwayz x ninge kx rmnr-ngrbz. ✡ 18 Ninge nou nzlungr. Bzx mzli kc ena, a' nzlupe-mou-krmc lc mzli ka tqvzpe tqvzpe. Lolvzx zmatq ngr nzrlvxngr x nzrbqtrngr naonrx ngr mrnyz mqngr leplz kxnzbzpeng. ✡ 19 Yro da kcng tqmcqng, tqprtilzng mzli ka, x da kcng naprtilzng mz nibrde. 20 Drtwr ngr vri lcng rlimz tqmalex mz mqnge kxrtc x da rlimz kx ngi gol kxwxbuo-ngrm lam nidr sele. Vri kcng rlimz drtwr ngrdr kxnzaclvelr dzbe lrmakxtr mz taon kcng rlimz, x da rlimz kx ngi gol kxwxbuo-ngrm lam, drtwr ngrdr dzbe lrmakxtr mz taon lcng rlimz.”

2

Letz Nangi Sc Dzbe Lrmakxtr Kc Efiszs

1 Jiszs sc tqycmnem bange, mz nzngini-krde ncblo kc tqapule Mrlx Leplz. Rpi-mople kx nayrbz dq natq mz kxaclvele dzbe lrmakxtr kc mz taon kxetu Efiszs. Rpibzle kx,

“Krlcng natqnge, ninge kc tqrmale vri kcng rlimz mz mqnge kxrtc x ninge kc tqayox mz mzlir da rlimz kx ngi gol kxwxbuo-ngrm lam.

2 Krlzpex nqmq krmu, nimu lr Efiszs. Wz-katoamu x tu-amqngi-zvzamu mz nzvz-nqblq-krmamu ninge. Krlz-kzx kx pxtxpx-ngrnamu leplz kcng nqmq krdr tqtrka. X obqplxtrpeamu ncblo kcng tzrpilr nidr kxnzakrlzng ne Kraes, a' trtingr. X rmctitrpzmu kx nzpokiang, x nqmq krdr rngidrlvz-ngrbzmu mz leplz kx bzkq nzvz-nqblqlr. 3 Krlzx nztu-amqngi-zvz-krmu mz nrlarde nyznge. X kxmule-esz' nzatrkatilr nimu, a' nzrlxngiti-krmu trbaou mz nzvz-nqblq-krmu ninge. 4-6 Eu, x mrlz kz nzpxtxpx-krmu nqmq kr leplz kcng tzvz-nqblqlr nzalvztrkr Nikolas, da kc tqwai-kzx mz nzpxtxpx-krngele.

“A' da kx trmrlztr-ngrpwzu drtwrnge bamu nide sele. Trmrlzti-lzbqpewamuu da kc tqwaisr-lzbq-ngrnamu mzli kc tqlxngiti-ate-ngrnamu ninge. Nadcpx zvz mz drtwrmu mrkc tqesakingr nzvz-rbr-krmu. Drtwrmu nayzlum mz alwx ngrmung, x nqmq krmu na-apule mzli kc tqlxngiti-ate-ngrnamu ninge. Nzmu drtwrmu kx tryzlupleu, ninge la navzmc bamu x nakatxx dzbe lrmakxtr nyzmu mz nzmnc-krmamu bange, mz nzkatx-krnge da kx wxbuo-ngrm lam kc tqngi gol mrkc tqtulz-ngrmle mz mzlirmu. Murde trvz-nqblq-angidrpewamuu ninge. ✡

7 “Abzamu nzyrlq-angidr-krmu natq lcng tqpibz Mqngrkxtr mz dzbe lrmakxtr lcng. Murde mrlx kx aovxiole mz nzvec-krdr badr zmatqng kxtrka, sa narlr-ngrbo bade nzngq-krde Nranc ngr Nzlungr Kxmrna kc tqtu Me Mncngr Gct.” ✡

Delape. Ninge Jiszs.

Letz Nangi Sc Dzbe Lrmakxtr Kc Simrnz

8 X Jiszs nzngini-krde ncblo kc tqapule Mrlx Leplz, rpi-mople bange kx nayr-kzpo dq natq mz kxaclvele dzbe lrmakxtr kc mz taon Simrnz. Rpibzle kx,

“Krlcng natqnge, ninge kxrtwayz x kxrmnr-ngrbz, ninge kc tqbz mzli kc ena, a' mzli ka lupe-mopwc'. ✡

9 Krlzpex nzetqkr drtqmu, nimu lr Simrnz. X kxmule-esz' tr-rngiscmuu trau, a' mz nrlarde nyz Gct nginimu kz bcnyr angidr mz nzrlxngiti-krmu. Krlzpe-kzx nzrpikitikr leplz kcng tztulrtr-lzbq-ngrdr nzngini-krdr lr Jiu. A' trnzngini-angidru leplz kcng tqmcpxng Gct, murde nidr dzbede kc tzangiolr Setzn. ✡ 10 Bzkq mwxlramu mz da trka naprtilzbzng bamu. Kzdq la mzli, enqmi rmung sa nalolvzlr nimu x na-adwatrlr nimu mz presin mz nzabzpxngr nzrlxngiti-krmu, murde nzvz-nqblqlr drtwr Setzn. X naetqti drtqmu zbq nzpnu naesz'. A' abrtrpa'mu drtwrmu bange, kxmule-esz' nznibqlr nimu. Murde mz nibrde, sa nakabo bamu nzlungr kxmrna, nangi da kxmrlz kx vzpxm mz nzrlxngiti-krmu.

11 “Abzamu nzyrlq-angidr-krmu natq lcng tqpibz Mqngrkxtr mz mz dzbe lrmakxtr lcng. Murde krkcng tzaovxiong mz nzvec-krdr badr zmatqng kxtrka, trnabzpeung mz nzbzngr kxrmnr-ngrm mzli kc Gct na-ayrplapx-ngrde lr nrlc kcng tzvz-rbrng.” ✡

Delape. Ninge Jiszs.

Letz Nangi Sc Dzbe Lrmakxtr Kc Prgamzm

12 X Jiszs nzngini-krde ncblo kc tqapule Mrlx Leplz rpi-mople bange kx nayr-kzpo dq natq mz kxaclvele dzbe lrmakxtr kc mz taon Prgamzm. Rpibzle kx,

“Krlcng natqnge, ninge kc tqrngisc toki r vea kxmalc nrlarde rlilr.

13 Krlzx mrla tqmnc-ngrnamu mrkc tqaclve Setzn. A' nimu lr Prgamzm vz-nqblq-angidramu ninge, x abrtr-angidrmamu drtwrmu bange. Trmwxlrwamuu nzpipx-krmu nzabrtr-krmamu drtwrmu bange, kxmule-esz' Antipas nznibq mz taon nyzmu kc tqaclve Setzn. Antipas lc aelwa-ngrbzle vz-nqblqle ninge mz nzycmne-krde x nzale-krde da.

14 “A' da kxpipz kx trmrlztr-ngrpwzu drtwrnge bamu nidr seleng. Kzdung nimu sc tzvz-nqblqlr nzalvztrkr Profet Balam. Mzli kc bqnc alvztrle King Balak kc Moab nzesabrti-krde lr Israel murde nataong mz alwx. X pibzle badr nzmu-krdr dakxnzng kx ngi blz nzkabz mz mqngr drka' kxnzlz, x aprtrle nidr mz nzrmwimingr doa kx trngiu krnalzdr. X mzli ka kzdung nimu nzvz-nqblqlr nqmq krde. ✡ 15 X kzdung nimu sc tzvz-nqblq-kzlr nzalvztrngr kxtrka sc dzbede ne Nikolas. 16 Tekqtramu nqmq krmu lcng tqtrka! Nzmu kx trtekqtrwamuu nqmq lcng, sa napwrkilvc-ngrnamu ninge mz nzota-krgr badr leplz lcng, mz toki r vea kc tqmalc nrlarde rlilr tqlvcpxm mz naonge. 17 “Abzamu nzyrlq-angidr-krmu natq lcng tqpibz Mqngrkxtr mz mz dzbe lrmakxtr lcng. Murde mrlx kx aovxio mz nzvec-krdr badr zmatqng kxtrka, sa nakabo bade dakxnzng nange kxmrna kc tzrpibz ‘mana kc tqyc-kapq.’ X mz nzabrtzlvz-krnge nide sa naka-kzpo bade rplz kxprki kx yctrngr drtqde kxmrna. X drtq kxmrna lc, trgalr kxrkrlz, a' krlz txpwz ncblo kc tqrngisc rplz lcde.” ✡

Delape. Ninge Jiszs.

Letz Nangi Sc Dzbe Lrmakxtr Kc Taeatira

18 X Jiszs nzngini-krde ncblo kc tqapule Mrlx Leplz rpi-mople kx nayr-kzpo dq natq mz kxaclvele dzbe lrmakxtr kc mz taon Taeatira. Rpibzle kx,

“Krlcng natqnge, ninge Mrlx Gct kc mzke' tqapule nalzpq nyr, x nanyonge apule bras kc tzalqtipe.

19 Krlzpex nqmq krmu, nimu lr Taeatira kx lxngiti-txpwzmu ninge. Murde sc tqvz zvz nzmrlzti-lzbq-krmu x nzokatr-etr-krmu. X krlz-kzx kx kxmule-esz' nzaetqbz drtqmu, a' tu-amqngi-lxblr-zvzamu. X aleamu da kx myaszpxpele mzli kc tqlxngiti-ate-ngrnamu ninge. 20 “A' da esz' kx trmrlztr-ngrpwzu drtwrnge bamu. Murde rlr-ngrbzmu mz olvz kc tqapule Jesebel kc bqnc, nzmncbe-krbzle bamu mz nzapokiati-krde nimu kx nide profet ne Gct. Leplz nzkqlupeng kx ycpxpe nzalvztr-krde mz nzrpi-krbzle badr nzrmwimi-abeane-krdr doa kx trngiu krnalzdr x nzmu-krdr dakxnzng kx ngi blz nzkabz mz mqngr drka' kxnzlz. ✡ 21 Kapebo mz olvz lc mzli r nztekqtr-krde nqmq ngr drtwrde, a' pxtxpx-ngrde x sc tqvz zvz nzrmwimi-abeane-krde doa kx trngiu krnalzde. 22 Mz da lcng tqtrka, sa na-amnc-zvzbo nide mz nelvq mz zyagox kxtrka, nidr badr krkcng tzprtrpeng mz alwx ngrde, nzmu kx trnztekqtrlru nqmq nr drtwrdr. 23 X sa namilxtxobo doa kcng tzvz-nqblq-zvzlr nide. Murde kxnzrlxngiting mz taon amrlx nakrlzlr kx obqplxtix nabz leplz x nzvzkr nardr. X sa na-ayzlu-ngrbo bamu mz nzvz-nqblq-krde da kx aleamu. ✡

24-25 “A' kzdu nimu lr Taeatira trnzvz-nqblqlru nzalvztrkr Jesebel lc. X trprtrpwzmuu mz da kc tzrpibz ‘da kx yc-kapq sc Setzn.’ X napibo bamu kx trtxpnzngr natq mou kx nayrlqamu, a' lolvz-amqngiamu nzlxngiti-krmu ninge, da kc tqwai nzlolvz-zvz-krmule, navz navz mzli kx nayzlu-ngrmc. 26-27 Murde zmatq kcpwz tqkam Trtenge bange, sa nakabo mz mrlx kx aovxiole mz nzvec-krdr badr zmatqng kxtrka, x nzyrlq-angidr-krde natqnge navz navz nakrlzbzle nzyrkrpxkr nrlc. X sa nakabo bade zmatq ngr nzaclvengr neidu amrlx mz nrlc tulvzo. Sa na-aovxiole mrnyzdr mz nzxplr-krde, kc na-apule bz kc tqrniglc botol. ✡ 28 X mz nzaelwapxngr nzaovxio-krde, sa naka-kzpo bade paglxnrlc, kc tqngi rkx ngr zbq kxmrna nyz Gct. ✡

29 “Abzamu nzyrlq-angidr-krmu natq lcng tqpibz Mqngrkxtr mz mz dzbe lrmakxtr lcng.”

Delape. Ninge Jiszs.

3

Letz Nangi Sc Dzbe Lrmakxtr Kc Sadis

1-2 X Jiszs nzngini-krde ncblo kc tqapule Mrlx Leplz rpi-mople bange kx nayr-kzpo dq natq mz kxaclvele dzbe lrmakxtr kc mz taon Sadis. Rpibzle kx,

“Krlcng natqnge, ninge kc tqrngine Mqngr ne Gct kc nzwz-krdeng rlimz x rngine kz vri kcng rlimz.

Krlzpex nqmq krmu, nimu lr Sadis kx trtakitrkaple mz nzobqkr Gct rnge. Nzrpilr kx lubeamu, a' trtingr, murde bz-angidrpeamu. Dwalzmamu! Axplrtiamu nzlu-mqglq-krmu, murde ycpe pipz nzyrkrtxpx-krbzle. ✡ 3 Mzpu naobqpx zvz x natekqtramu nqmq ngr drtwrmu. Murde ma tqprkilvc-ngrnamu ninge nzapu-krnge ncblo kxpnada. Trnakrlzwamuu mzli kc navz-ngrmc. Bzkq mrbrtr mz drtwrmu da kcng tqmrlz tzpibz bamu x tqxlramu. X yrlq-angidramu natq lcng. ✡

4 “A' nimu kxpipz mrkc Sadis kx lrpz scdr trblqkiu, sa nakqamu lrpz kxprki mzli kc navz-lxblr-ngrgu murde takitrde nimu.

5 “Mrlx kx aovxiole nzvec-krdr badr zmatqng kxtrka, sa nakq lrpz kxprki na-apule lr Sadis lcdeng, x trnakapxpwc'u drtqde mz Buk ngr Nzlungr. A' napipxbo mz Trtenge x enjrl nedeng kx ni-angidrde doa nenge. ✡

6 “Abzamu nzyrlq-angidr-krmu natq lcng tqpibz Mqngrkxtr mz mz dzbe lrmakxtr lcng.”

Delape. Ninge Jiszs.

Letz Nangi Sc Dzbe Lrmakxtr Kc Filadelfia

7 X ncblo kc tqapule Mrlx Leplz rpi-mople bange kx nayr-kzpo dq natq mz kxaclvele dzbe lrmakxtr kc mz taon Filadelfia. Rpibzle kx,

“Krlcng natqnge, ninge kc tqtr-esz'ngr x tqngi da angidr. Lolvzx ki sc King Devet, kc drtwr ngrde kx rngiscnge zmatq ngr nzrlvxngr naonrx kx trpnzngr kx rkrlz nzrbqngr, x zmatq ngr nzrbqngr naonrx kx trpnzngr kx rkrlz nzrlvxngr. ✡

8 Krlzpex nqmq krmu, nimu lr Filadelfia. Kxmule-esz' trnipwamuu kxnzetung, a' yrlq-angidramu natqnge x trtxpnzngr nzrpi-krmu kx trkrlzwamuu ninge. Delc, naonrx se tqlvxpxbo bamu, naonrx kx trpnzngr kx rkrlz nzrbqtrngr. 9 “Lalztqmamu bange. Dzbe leplz kcng tzangiolr Setzn tzrpilr nidr lr Jiu, a' nzpokia-ngrdr. Sa navzmimc nidr mz nzavzo-lzbq-krbzlr bamu, murde nakrlzlr kx mrlzti-zlwzx nimu. ✡ 10 X sa na-arlapxbo nimu mz da kcng tqtrka naprtzbz mz leplz amrlx mz nrlc mz nzayrplapxngr nidr, murde mz nzyrlq-angidr-krmu natqnge, tu-amqngi-zvzamu kxmule-esz' nzaetqbz drtqmu. ✡ 11 Mzli trnzboi-krdeu x sa nayzlupe-mopwc'. ✡ Lolvz-amqngiamu nzlxngiti-krmu ninge murde ma tzangqngutilr, x sc tr-rtwzpewamuu da kxmrlz mz nzaovxio-krmu mz nzvecngr.

12 “Murde mrlx kx aovxio mz nzvec-krdr badr zmatqng kxtrka, nide kx navzmibo mz Gct rnge na-apule nctrpou ngr Mangr-nzangiongr kxmrna, x trtxpengr nzdwasz-krdele. X nayrtrpo bade drtq kxmrna lcde seng tq. Drtq kx ayrnrngr drtq mzteadau nyz Gct, Jerusalem kxmrna kc tqvzom Heven. Murde Jerusalem kxmrna nangi mrnyzde. X drtq krali drtq Gct rnge, murde nide doa ne Gct. X drtq kratq drtqnge kxmrna, murde ni-kzde doa nenge. ✡

13 “Abzamu nzyrlq-angidr-krmu natq lcng tqpibz Mqngrkxtr mz mz dzbe lrmakxtr lcng.”

Delape. Ninge Jiszs.

Letz Nangi Sc Dzbe Lrmakxtr Kc Laodisea

14 X Jiszs nzngini-krde ncblo kc tqapule Mrlx Leplz rpi-mople bange kx nayr-kzpo dq natq mz kxaclvele dzbe lrmakxtr kc mz taon Laodisea. Natq lc nide sele.

“Krlcng natqnge, ninge kc tqapux natq lc tqngi ‘angida’ murde ninge kc tqrngi-batrpz da amrlx mz nzvz-nqblq-krde me pnz drtwr Gct. X ni-kznge ncblo angidr kc tqrpipx-angidrpe natqdeng. X ninge nou da amrlx kcng tqwzngr Gct. ✡

15 Krlzpex nqmq krmu. Krlzx kx trvz-nqblqwamuu ninge mz drtwr kxpq o drtwr kxbao. A' na-aoti drtwrmu me navz-nqblqkiamule, murde drtwrmu napqtrpz o nabaotrpz. Bzkq drtwrmu li. 16 A' mz nzngini-krmu ncte lxblr mz da amrlx x pq-lrpiamu, sa nabyapx-ngrne nimu na-apule lue kxtrka. 17 “Rpiamu kx nimu bcnyrng, x rngiscpemu da amrlx kcng tqsuti drtwrmu. A' trkrlzwamuu kx mz nrlarde nyz mqngrmu x nabzmu tatxpxamu mz da amrlx mzli ka. Mz nzobqkr Gct, nimu leplz kxdrka'ngr, kxnzyc mz drtwr, kxtrnzrngiscung, kx mzpu mwi x ycblqamu. 18 Rlr-ngrmamu bange nzka-krbo bamu da kx na-atubqtile nimu mz nzobqkr Gct. Rlr-ngrmamu bange nzxpe-krbo alwx ngrmu mz nzbz-krnge, na-apule kx xpeamu gol. Delc nanginimu bcnyr angidr mz nzrmcti-krmu nzlungr kxboi. X apxitr-lzbq-ngrnamu lrpznge kxprki ngr nztubq-esz'ngr-krnge, murde drtqmu ma tqmya mzli kc navz-ngrmc. Murde mzli lc naoliqti-angidramu ninge. X rlr-ngrmamu bange nzaelwa-lzbq-krbo bamu, murde nakrlz-angidramu ninge na-apule luekxpiz kx ngi tolo kx nakitramu mz mzpu mz nzobq-angidr-krmu. 19 Krkcng tqmrlzti-zlwzxng krlzx nzlclvz-krbo badr da, x nzayrplapxngr nidr. Mz nzmu-krde lcde, drtwrmu nayzlu, x napqtitr drtwrmu ninge. ✡ 20 Murde ninge la tqtutrp yz mz naonrx nyzmu, tqabctrpo mz nzaenzli-krnge nzvzmitr-krmu ninge. Doa kx xlrle natqnge x lvxpxmle naonrx bange, sa nadwatrpo ma nyzde mz nzmu-lxblr-krgr ncdr. 21 “Mrlx kx aovxio mz nzvec-krdr badr zmatqng kxtrka, sa na-awxbuox nide mz tron mz nzwxbu-krgr badr mz nzaclvengr. Da kc tqwaix mz nzaovxio-krnge mz nzvec-krgr badr zmatqng kxtrka, x wxbupekr ncdr Trtenge mz nzaclvengr.

22 “Abzamu nzyrlq-angidr-krmu natq lcng tqpibz Mqngrkxtr mz mz dzbe lrmakxtr lcng.”

Delape. Ninge Jiszs.

4

Jon Mcle Nzangiongr Gct Heven

1 Mz nibr nzxlr-krnge letz lcng, obq-rmwible-moux x opx mz mzke' kc naonrx kx obq Heven. X sc tqxlr-moux natq Kraes kc etu tqapule nzyrnikr trpu, tqycmne-kaip ena bange. X rpi-mople kx, “Vzdzm mrka, murde na-aelwa-ngrbo bam da kx naprtilzmqng mzli lc navzm.” 2 X mzli lcpwz, Mqngrkxtr sc tqprsrpe-moule ninge. X mcx kc tron Heven, x wxbuom kc Kxetu elr. ✡ 3 X Kxetu kc tqwxbuom mz tron lcde, mzte apule nzyaglqkr rplz kx opx, x nzpnaprkr rplz kxpc. X o-ngalelvzle tron nrpc' kx nilz rde apule rplz kx mqbq. 4 X mc-kzx tron nzpnu-li-nrade-pwx (24) nztu-ngalelvzlr tron nyzde, x kxnzaclveng nzpnu-li-nrade-pwx nzwxbuomqng elr, nzkq-lxblrng lrpz kxprki, x nzabx-lxblrng mz kraon kx ngi gol. 5 X mclz-kzx nzaglqpz'tikr bzlrpc x xlrlzx nzyrputipxkr bzlrmei mz tron. X mrkc tqlxlvrkipx tron woutrpz elr lam rlimz, rkx ngr Mqngrkxtr ne Gct kc nzwz-krdeng rlimz. ✡ 6 X yctr-kzpz kc elr da kx apule prla kx ngi dzpq kx otxpx. ✡ X nztu-ngalelvzlr nrlar tron kcng pwx krkcng tzlung kcng pwx. X mztr kqlu kxnzobqpx-kaing x kxnzobqpxng mq. 7 X krkcng tzlung, kx ayrnrngr apule laion, krali apule nei kzu kxncblongr, kratq mzte apule mz ncblo, x krapwx apule lr kc tqlvcpe. 8-10 Kxnzlung lcng pwx nabxdr esz'mz lxblr, x nrkrdrtqdr yrlwr-ngalelvz mztr x wai-kzle nabz nabxdrng. Nzglqlzlr x nzangiolr x nzawibzng mz Kxetu kc tqwxbuom mz tron, tqlu-zvzpe. X mz nrlckxngrlx x mz nrlckxbq tresakiu nzngr-krdr kx,

“Yawe, Gct kc tqrninr,

Drtqmq tr-esz'ngr.

Nimq kc tqmnc mzli ka,

X tqmnc zvz, x sa navzm.” ✡

X mzli lcdepwz, kxnzaclveng kcng nzpnu-li-nrade-pwx nzrweobzng zpr mz Kxetu kc tqwxbuom mz tron, tqlu-zvzpe. Nzkaobzlr kraon ngr nardr mrkc tqlxlvrkipx tron, x sc tzngrpeng. 11 Nzrpibzlr kx,

“Yawe, nipem Gct rgr.

X takitrde nim

Nzrglqlzngr, nzangiongr,

X nzrpipxngr zmatq ngrm.

Murde wz-ngrn doa amrlx,

X da amrlx mz nrlc.

X mz nzwz-krmqleng

Nzmnc-krdr x nzyc-krdr,

Nzvz-nqblqlr me pnz drtwrm.”

5

Nei Sip Kc Heven

1 Zbz mcx kc skrol kx apule lrpzu kxboi kxnzbu. X male Kxetu kc tqwxbuom mz tron mz mqde kxrtc. X skrol lc nzyr nrlarde rlilr. A' nzbupe x nzabli-kzo-ngrde nrlc rlimz mz kadol kx apule bq lr nounc. ✡ 2 X mcx kc enjrl kx matq-esz'ngr, x sc tqetumipe nate nzrpi-krde kx, “?Neke takitrde nzrniglcngr kadol lcng rlimz murde nakawxpxle skrol lc?” 3 A' trpnzngr kx nzrmcti Heven, mz nrlc, x mrnyz mqngr kxnzbzpeng kx takitrde. 4 Sc tqyrnitx-zlwzpex. 5 A' kzdq kxnzaclve lcng rpimle bange kx, “Bzkq yrniq! Mcpwz! Laion ngr Neidu lr Judz. Ncblo kxmatq kc tqngi melrmqde King Devet, x aovxiopele nzvecngr. Sa naniglcle kadol lcng rlimz murde narkawxpx skrol lc.” ✡

6 Zbz mcx kc Nei Sip tutrpz mrkc tqlxlvrkipx tron, x kxnzlung kcng pwx x kxnzaclveng kcng nzpnu-li-nrade-pwx (24) nztu-ngalelvzlr nide. Nei Sip kc opxm kx nznibqpe. X tutrpz bade dxpa' rlimz kx ngi rkx ngr zmatq ngrde. X mzte rlimz kz, rkx ngr Mqngrkxtr ne Gct kc nzwz-krdeng rlimz, kx atwzlrpx-ngrde mz nrlc tulvzo. ✡ 7 Nei Sip sc tqvzpebz mz Kxetu kc tqwxbuom mz tron x otibzle skrol kc tqmalele mz mqde kxrtc. 8 X mzli lcpwz, kxnzlung kcng pwx x kxnzaclveng kcng nzpnu-li-nrade-pwx nzrtco-lzbq-ngrbzng mz Nei Sip nzglqpx-krdrle. X nzrtaplxsrng gita x dis kx ngi gol yrbu lxblr mz bqlr nc ninz, krlcng nzkrka'kr leplz neng Gct. ✡ 9-10 Zbz sc tzngr-ngrdr kc nabz kxmrna, mz nzrpi-krdr kx,

“Nipem ncblo kx rtwz skrol la,

X takitrde nim,

Nzrniglcngr kadol ngrdeng

X nzrkawxpx-kzngr.

Nim blz kx nznibqng.

Mepyr ngrm yrleo.

Xpetrle leplz neng Gct.

Leplz lcng nzprpxmqng mz nou, natq, drtc', x

Neidu amrlx mz nrlc. ✡

“Nim kx rvzmimqng leplz lcng amrlx,

Nidr kxnzprpxmqng

Mz nou, natq, x neidu, x drtc' amrlx

Mrka mz nrlc tulvzo,

Murde nangini-ngrdr

Pris neng Gct rgu,

Mz nzwztr-krbzlr bade.

X nidr kx na-aclveng ncdr mz nrlc,

Mz nrlc tulvzo, eu.” ✡

11 Zbz obq-mopwc' x xlrx nzngrkr siu ngr zbo ngr enjrl kx rblx nzrlwxngr. X enjrl lcng nzyrlwr-ngalelvzlr tron, mrkc nzmnc-kzng kxnzlung kcng pwx x kxnzaclveng kcng. ✡ 12 X natr kc tqetupe mz nzngrngr kx,

“Nimq Nei Sip kc tznibq,

X takitrde nim

Nzrpipxngr zmatq ngrmq,

Nzkrlz-angidr-krm,

Kx nim angidr bcnyr, x xplr-esz'ngrn.

X takitrde nim kz

Nzrglqlzngr, nzangiongr,

X nzrglqpxngr zvz.”

13 Zbz xlr-moux krkcng lu amrlx, kxmule-esz' Heven, mz nrlc, mrnyz mqngr kxnzbzpeng, prla, x nrlc atwrnrngr, a' nzngrpx-lxblr-ngrdr mz nzrpi-krdr kx,

“Kxetu rgr, kc tqngi Nei Sipq,

X Gct kc tqwxbuom mz tron,

Naglqpxkr nimu, na-amatqkr nimu,

Na-awi-ngrbzkr bamu.

X napipxkr zmatq ngrmu

Kx myalz-esz'ngr.

Me tutr-ngrde lape!

Na-angiokr nimu, naglqlzkr nimu,

Tqvzpe tqvzpe! Eu!”

14 X kxnzlung kcng pwx nzrpibzlr kx, “Eu, angida!” X kxnzacvleng kcng nzrtco-lzbqng mz nzangiongr.

6

Hcsi Kxprki Drtwr Ngrde Nzaovxiongr

1 Zbz mcx Nei Sip nzrniglc-krde kadol ngr skrol kc kai. X xlrx nznetxpx-zlwzkr kxnzlung kc kai, x nate etu apule bzlrmei, rpile kx, “Vzm!” 2 Obq-mopwc', x mcx kc hcsi kxprki, x mrlx kc tqwxbuom elr rmale popz' x nipna, x nzalaobz kc kraon mz narde. ✡ Nzwxbuo-krmle kc mz hcsi apule ncblo kx aovxiope mz nzvecngr x naprpx mou mz nzaovxiongr mz kzdq kz nzvecngr.

Hcsi Kxpc Drtwr Ngrde Nzvecngr

3 Zbz mc-moux Nei Sip kc nzrniglc-krde kadol krali, x xlr-kzx kxlu krali nzrpi-krde kx, “Vzm!” 4 Zbz vzpx-mop kc hcsi kxpc. Mrlx kc tqwxbuom elr nzkabz kc bade toki r vea kxetu x zmatq ngr nzrkatx-krde nrwx mz nrlc, murde na-apqtrpzle drtwr leplz mz nzota-krdr x nznibq-lzbq-krdr.

Hcsi Kxbotapz' Drtwr Ngrde Nztaokr Dzbi

5 Zbz Nei Sip kc niglc-kzle kadol kratq. X kxlu kratq rpi-kzle kx, “Vzm!” Obqbo x mcx vzpxm kc hcsi kxbotapz'. ✡ X ncblo kc tqvone elr adole mz mqde kc skel mz nzpipx-krde narncbr ngr dakxnzng. 6 Zbz xlrx kc natq vzpxm mz mzlir kxnzlung kcng pwx, rpibzle mz ncblo lc kx, “Rlr-ngrbo bam nzyrlq-krm narncbr kxlqlwx zlwz mz bxli r flawa wit kxesz' o bxli r raes kxtq, murde vea kcng mz nrlc nzayctxdr nzpengr dakxnzng. A' bzkq odatiq nounc olivi x nqvi lr grep!”

Hcsi Kxkupya Drtwr Ngrde Nzbzngr

7 Zbz Nei Sip sc tqniglcpe-kzle kadol krapwx, x xlrbo kxlu krapwx rpi-kzle kx, “Vzm!” 8 Obqbo, x mcx vzpxm kzdq hcsi kxkupya. ✡ X mrlx kc tqwxbuom elr, drtqde ‘Nzbzngr.’ X mrlx kx drtqde ‘Mrnyz Mqngr Kxnzbzpeng’ vzbz mz nibrde. Gct rlr-ngrbzle badr zmatq ngr nznibqti-krdr leplz kxkqlu ngr nrlc mz vea, mz dzbi, mz zyagox, x mz animol kzpetong.

Nznibqkr Kxnzrlxngiting

9 Zbz niglc kz Nei Sip kc kadol kranzlvqn. Obqbo x mcx kc olta. X mz nabz olta lcde, mcx mqngr leplz kcng tznibq-ngrdr nzrpipx-krdr Nrpa ngr Jiszs. 10 X etumi natqdr nzrpi-krdr kx, “Yawe kc tqrninr, tr-esz'ngrn, x yrlq-angidrq natqm. ?Memule tqasa-ngrn nzayrplapx-krm lr nrlc kcng tznibqtilr nigr?” 11 Mz nibrde sc tzataplxsrpeng lrpz kxprki, x nzrpibz badr kx, “Mzlemung kcng tzwztr-kzpzng mz Kxetu, sc tznibqtibeng nidr, da kc tzwaisr-ngrdr nimu mzli kc. A' aenzlipwzmu ena, murde trkrlzkapzle me nangi bz ngr leplz kcng nanibqng.”

Zngya Ngr Drtwr Gct Krlzbzle Nrlc Tulvzo

12 Zbz mc-moux Nei Sip kc nzrniglc-krde kadol kraesz'mz. X vzm kc nengq kxetu, x nepi botapz' x temz pctx atwrnrngr apule mepyr. ✡ 13 X vri ngr bongavz nztatio-lxblrng mz drtc', nzapulr nra nc kxpo kc tqrlxom mz nzayclwztikr nenq kxetu nrladrng. ✡ 14 X bongavz kz nzmrbr-krde apule nqni kc tzbutr x sc tzkatxpe. X newz badr trmctu amrlx nzaprszpxng nidr me nzwxbu-ngrdrng. 15 X leplz kxtrnzrlxngitiung amrlx mz nrlc, kxmule-esz' king amrlx, kxnzetung, kxnzaclveng ncblo ngr vea, bcnyrng, kxnzrngiscng zmatq badr leplz txneng, kxnzawz-nrbalqng, x kxdrtqdr opxng, leplz lcng amrlx sa namnc-kapqpxmqng mz butqbr x mz nabz newz. ✡ 16 X sa nanemi-lzbzlr mz newzng x butqbrng, mz nzrpi-krdr kx, “Talvzom nigr, x amnc-kapqbz nigr mz mz Kxetu kc tqwxbuom mz tron x mz zngya ngr drtwr Nei Sip. ✡ 17 Murde mzli ka sc tqkrlzpebzle Mzli Kxmatq nyz Gct ncdr Nei Sip, x trpnzngr kx narlapx mz nzayrplapx-krdr nigr.” ✡

7

Leplz Ne Gct Kcng Siu-trtqki-esz'-nzpnu-pwx-nrade-pwx (144,000) Narlapxng

1 Zbz obq-rmwible-moux, x mcx enjrl nzpwxng taplxsr bute' ngr nrlc, nzrpwa'-ngrdr nenq kcng pwx mz nrlc, murde nenq ma tqwq mz drtc', nounc, x prla. ✡ 2 Zbz mc-kzx kzdq kz enjrl vzdzm Heven vzkimle me prkilzm nepi. X malele kc da kx nayrlq-ngrbz rkx mz leplz, nzaelwapxngr kx nzngineng Gct kc tqngi nou nzlungr. X etumibz nate nzkqle-krbzle mz enjrl kcng pwx tqrka-neba Gct zmatq ngr nzodatingr drtc' x prla. 3 Rpibz enjrl kc kx, “Bzkq odatiamu ena drtc', prla, x nounc, nakrlz-zpwxbzle nzyrkrpxkr nzryrlq-krbzkr rkx ngr Gct rgu mz rtrlrmz kxnzawz-nrbalq nedeng.” 4 X nzpim bange me nakrlzbz nzkqlukr leplz ne Gct kcng nartwzng rkx ngrde. Kxnzlxngiting kcng tzprpxmqng mz neidu lr Israel nakrlzbzle siu-trtqki-esz'-nzpnu-pwx-nrade-pwx (144,000). 5-8 Leplz lcng siu-trtqki-esz'-nzpnu-pwx-nrade-pwx (144,000) taplxsr neidu lr leplz kcng Israel nzpnu-esz'-nrade-li (12). Murde neidu lcng amrlx nzrngine-lxblrng siu-nzpnu-esz'-nrade-li (12,000) kx nzrtwzng rkx ngr Gct. Drtq neidu lcng nidr seleng,

Judz | Simion
Ruben | Livae
Gad | Isaka
Asz | Sebyulon
Naftzli | Josip
Manase | Benjamin

Zbo Ngr Leplz Kxetu Neng Gct

9 Mz nibrde, obq-rmwible-moux, x mcx kc zbo ngr leplz kxetu-esz'ngr. Nzkqlu-zlwzng x trpnzngr kx yatrpz nzrlwxngr. Nzprpxmqng mz nou, natq, neidu, x drtc' amrlx mz nrlc. Nztutrpeng mrkc tqlxlvrkipx Nei Sip mz tron. Nzkq-lxblrng lrpz kxprki x nzrmale-lxblrng nabx nc paam mz nzabrtz-krdr. 10 Zbz sc tzetumipe natqdr nzrpi-krdr kx, “Nzarlapxngr vzpxm mz Gct rgr kc tqwxbuom mz tron, nimu ncdr Nei Sip.” 11 Zbz enjrl kcng amrlx tztu-ngalelvzlr tron mrkc tzmncng kxnzaclveng kcng x kxnzlung kcng pwx, sc tzrtco-lzbqng mrkc tqlxlvrkipx tron mz nzangio-krdr Gct. 12 Nzrpilr kx, “Eu, angida! Angiokr nim, awibzkr bam, glqlzkr nim, x amatqkr nim. Pipxkr nzyrplapx-krm, nzxplr-krm, x zmatq ngrm, tqyc tqyc. Eu, angida!”

13 Zbz kzdq kxnzaclveng kcng rpimle bange kx, “?Neke lcng tzkqng lrpz kxprki, x nzvzkimlr drlve?” 14 A' ayzlu-ngrbo natqde kx, “Kxetu, nim kx rkrlz.” X rpi-mople bange kx, “Krlcng leplz kx nzvzpxmqng mz Mzli r Nzkxpungr Kxtrka-zlwz. X mzli ka nztapzopelr lrpzdr mz mepyr ngr Nei Sip, murde naprkitxpxpeng. ✡ 15 Delc tztutr-ngrbzlr mrlc tqlxlvrkipx tron nyz Gct mz nzangio-krdr nide mz Mangr-nzangiongr nyzde Heven, ngrlx x mz nrlckxbq. X Gct kc tqwxbuom mz tron, sa namnc-zvzng badr mz nzaclve-krde nidr. 16 X trtxpengr nzbrtale-krdr x nzbrlxkzkr drtwrdr, x trtxpengr nrkrdrtqdr nzyrlxkr nzulr nepi, nyr x kzdung kz da.” ✡ 17 Murde Nei Sip kc tqtavau mrkc tqlxlvrkipx tron, sa na-aclvele nidr na-apule ncblo kxaclvele sip nedeng x namailzle nidr mz aulz ngr lue ngr nzlungr. X Gct sa naycpqpxbzle drlemztr amrlx, murde naesakingr nzvzkr drtwrdr. ✡

8

Nzrniglckr Nei Sip Kadol Krarlimz

1 Mzli kc tqniglcngr Nei Sip kc kadol krarlimz, lr Heven amrlx nzmnc-nabutxng mzli kxpipz trkrlzpwzleu nabz-nepi kxesz'. 2 Zbz mcx nar enjrl kcng rlimz tztutrpzng mrkc tqlxlvrkipx Gct, x nzkabz badr trpu rlimz.

3 X kzdq mou enjrl vzm tutr mz olta kc tzwzngr mz gol, tqtutrpz mrkc tqlxlvrkipx tron. X malele kc baol kx ngi gol, kx nayclz-ngrm bqlr nc ninz kxngc. X nzka-mopwz bade kcng bqlr nc ninz, kx nakamibzle nzkrka'kr leplz ne Gct amrlx mz olta. ✡ 4 X mz nzglalzkr enjrl kc baol ngr bqlr nc ninz kc, zsikapu ngr bqlr nc ninz kxmnrte mrlz sc tqvzmilz lxblr nzkrka'kr leplz neng Gct, vzdz x krlzlzbzle Gct. 5 Mz nibrde enjrl kc glaole kc baol ngr bqlr nc ninz kc, tekatrle mz nyr ngr olta x rtco-ngrde mz nrlc. X mzli lcdepwz bzlrpc tqpctipx, bzlrmei tqyrputipx x nrlc tqycngrlr atwrnrngr mz nengq. ✡

Trpu Kc Kai Drtwr Ngrde Nzatrkatingr Drtc'

6 Zbz enjrl kcng rlimz tzrtaplxsrng trpu, sc tzoliqpeng nzvxu-krdrleng.

7 Mzli kc enjrl kc kai tqvxutrle kc trpu nede, muli-aes x nyr rlxlvzmi mepyr nzrtco-ngrm mz drtc' apule tewa kxdc. Mz nzmu-krde lcde, nctq drtc' kxetu, vzmi nounc x nabr yrkrtxo mz nyr amrlx. ✡

Trpu Krali Drtwr Ngrde Nzatrkatingr Prla

8 Zbz enjrl krali vxutrle trpu nede, x kzdq da kx apule newz kxetu kxngc nzrtcongr prla. X nctq prla kxetu nzlrtipxlr mepyr. 9 X dalr nctq prla lc amrlx nzbzting x lcsu amrlx mz prla lc nzodating. ✡

Trpu Kratq Drtwr Ngrde Nzatrkatingr Lue

10 Zbz enjrl kratq vxutr-kzle trpu nede. X vri kxetu taom mz bongavz apuneomle kx ngxlu, x tao mz nctq lue kxkqlu, x aulz kxkqlu. ✡ 11 X drtq vri lcde ‘Kxpiz,’ murde apule lue lr nc rtc kxpiz. X lue kxkqlu lcng nilwzdr piz, x leplz nzkqlung kx nzbz-ngrdr nzrmnq-krdr lue lcng tqpiz. ✡

Trpu Krapwx Drtwr Ngrde Nzatrkatingr Dalr Bongavz

12 Zbz enjrl krapwx vxutr-kzle trpu nede. X nctq nepi, temz x vri nzatrkating amrlx, murde ncte lcng nabzting. Mz nzmu-krde lcde, kzdq nctq ngrlx tryzlr-ngru, x kxmule lcpwz mz nrlckxbq. ✡

13 Mz nibrde obq-mopwc' x mcx nzlvctxlzkr kzdq lr mrkc wq, x sc tqnemipele nzrpi-krde kx, “Nimu lr nrlc na-aclvetioamu. Murde mzli kc enjrl kcng tq navxutr-mou-ngrdr trpu nedr, nzayrplapxngr kxtrka-esz'ngr lang tq sa navz-kzpzng bamu.”

9

Trpu Kranzlvqn Drtwr Ngrde Nzatrkatingr Leplz

1 Zbz enjrl kranzlvqn kc tqvxutrpele trpu nede. X mcx kzdq vri kx taopem Heven mz nrlc. Nzkabz mz vri lc tqtaom kc ki kx nalvxlz-ngrde naonrx ngr gq kc trpnzngr noude. 2 Kx lvxlzle kc gq kc, zsikapu kxbotapz' mapunelzmle apule zsikapu ngr trmami, x amrbrtxde zyzlr ngr nepi, x awx-nzlo-atwrnr-ngrde bongavz. ✡ 3 X vzpxm mz zsikapu kc kionabr nzyrkromqng mz nrlc. X nzkabz badr zmatq ngr nzrtq-krdr leplz apupwzle nalx. ✡ 4 Nzpibz badr kx bzkq nzatrkatilr nabr, nounc, x lxbi. A' nzrlrtx-ngrpwz badr nzatrkati-krdr leplz kcng rkx ngr Gct tryctru mz rtrlrmztr. ✡ 5 Trnzrlr-ngrpwzu mz kionabr lcng nznibq-krdr leplz, a' nzaetq-zlwz-ngrbzlr drtqdr mz temz kxnzlvqn. X zvetq kxetu lc na-apule zvetq ngr nzrtqkr nalx. 6 Mz nabz temz lcng nzlvqn, leplz kcng drtqdr tqetq sa nartangrtilr kzdq da kx nabz-ngrdr, a' trtxpnzngr nzrmcti-krdrle. X nzsutitx zlwz drtwrdr nzbzngr, a' trtxpnzngr nzbz-krdr. ✡

7 Mc-kzx kionabr lcng nzapulr hcsi kx nzoliqng mz nzvo-krdr mz vea. X nardr lao-lxblr-ngrm da kx apule kraon kx ngi gol, x nardr apule nar ncblo. ✡ 8 Nqnginardr boi apule nqnginar olvz, x nqngidr malc apule nqngi laion. 9 X nzkq-ngrdr temz ngr lomrdr da kx nzwzngr mz aian kc tqyrputrngr nipna. X natq nzyrklzkr nabxdr apule natq sariot kcng tzvomi-ani-txpwzlr hcsi mz nzvecngr. 10 X dxpa' krdr kcng tqtutr mz nqglqdr nzapulr dxpa' kr nalx. X mz dxpa' krdr dekc tqyctrngr zmatq ngr nzrtq-krdr leplz mz temz kxnzlvqn. 11 Nzrngineng king kx aclvele nidr, krlcde enjrl kc tqngi kxetu r gq kc trpnzngr noude. X drtqde mz lr Jiu Abadon, x drtqde mz lr Grik Apolion, drtwr ngrde Kxoda.

12 Nzayrplapxngr kxtrka-esz'ngr kc kai, dela tqyrkrpxpe. A' nzayrplapxngr kxtrka-esz'ngr li lang tzvzbepqng.

Trpu Kraesz'mz Drtwr Ngrde Nzrnibqngr Leplz

13 Enjrl kraesz'mz vxutrle trpu nede. X xlrx kc natq vzpxm mz nctq bute' kcng pwx mz olta kc tqngi gol tqtu mrkc tqlxlvrkipx Gct. ✡ 14 Rpibzle mz enjrl kraesz'mz kx, “Aopxpebz drtq Enjrl kcng pwx tzatolvangr mz lue kc etu drtqde Yufretis, mzli ka.” 15 Zbz sc tqaopxpebzle drtq enjrl kcng pwx, murde nanibqtilr nctq leplz kxetu mz nrlc. Enjrl lcng nzaenzli-ngrdr nabz nepi, zbq, temz, x yiz lcdepwz murde na-atutr-ngrdr nzwz-krdr lc. 16 X nzpim bange leplz ngr ami kxnzvo mz hcsi krlzbzle obu-trtqki-li (200 milion). 17 X mz nzobq-krnge opx mz mzke' hcsi kcng, x kxnzwxbuomqng badr. Nzkq-ngrdr temz ngr lomrdr da kx nzwzngr mz aian, pc apule nyr, blu apule zsikapu, x plc apule rplz salfz. Nar hcsi kcng nzapulr nar laion x naodrng tqrpnapx-ngrm nyr, zsikapu x salfz kxngc. *

18 Mz nzayrplapxngr lcng tq, nyr, zsikapu x salfz kxngc kcng tzrpnapxm mz naodr, nznibqtilr leplz kxnzkqlung mz nrlc. 19 Hcsi lcng mrkc tqmalcnepx mz nqglqdr apule nar ningidoe, x nzrmakx-ngrdr leplz. Mz nzmu-krde lcde, zmatq ngr nzaetq-krdr drtq leplz yctr mz naodr x nqglqdr kz.

20 A' leplz amrlx kcng trnzbzung mz nzayrplapxngr lcng, tresakiu nzangio-krdr drka' x mqngr drka' kxnzlz kx nzwzngr mz gol, silvz, bras, rplz x dapunc. X da lcng amrlx trpnzngr da kx nzmclr x nzxlrlr, x trnzvzne-kzung. A' trnzaxtxlru da lcng tzwz-ngrdr mz mqdr. ✡ 21 X trnzaxtx-kzlru nzrnibq-krdr, nzycmne-krbzlr mz drka', nzrmwimi-krdr doa kx trngiu krnalzdr, x nzpnangr da.

10

Skrol Kxtopwz

1 Zbz obq-rmwible-moux, x mcx kc enjrl kxmatq vzom Heven. Ngrlelvz dcbz apule lrpz kx kq-ngrde, x narde ngrlelvz nrpc'. Mzte luli apule nepi, x nanycde nzapulr nctrpou kx ngc-zli nyr. 2 Enjrl lc malele kc skrol kxnzyr kx nzkawxpxpe. Nanycde kxrtc atuole prla x kxmc atuole mz drtc'. 3 X yrlqbzle kc natqde kxetu, kx apule nzkclwzkr laion kxetu. Zbz xlrlzx kc natq Heven, apule bzlrmei kxetu x ayzlu-ngrbzle natq enjrl nzwrde rlimz. 4 Mzli kc tqayzlu-ngrbzle natqde, sc tqoliqtipex nzryrongr natqde kcng rlimz. A' mzli lcdepwz, kzdq natq Heven rpiomle kx, “Yrlq-kapq natq kcng rlimz, bzkq yroq.”

5 Zbz enjrl kc nanycde tqtuo kc prla x tuo kc mz drtc', glalzle mqde kxrtc Heven. ✡ 6 X esalz-ngrde drtq Gct kc nzlu-krde tqyc tqyc, x tqwz-ngrde bongavz, drtc', prla, x da kznikeng amrlx ycpxmqng elr. ✡ X sc tqrpipe enjrl lcde kx, “Mzli r nzaenzlingr yrkrpxpe. 7 Murde mzli kc enjrl krarlimz navxutr-ngrde trpu nede, drtwr Gct kx yc-kapq kc tqpipx-pnzbzle mz profet nedeng kcng tzwztrpzng bade, sa natutrpe.”

8 X nide kc tqycmneom Heven, xlr-moux nate, rpimle bange kx, “Vz x rtrngztibz skrol kc tzkawxpx mz mq enjrl kc nanycde tqtuo kc prla x kzdq tqtuo mz drtc'.” ✡ 9 X vzbo mz enjrl kc, sc tqrlxtipebo skrol kc topwz. Rpimle bange kx, “Twz x ngq. Sa naxngibzme mz naom nilwzde nzmrlz-krde apule hane. A' mzli kc navzope-ngrde mz nelzm, nelzm kc tqrlvqkrkxpe.” 10 Rtrngztibo skrol kc topwz mz mqde. Sc tqngqpex, x da zpwx, nzmrlzkr nilwzde mz naonge apule hane. A' mz nibr nzlwzo-krngele, nelznge kc tqrlvqkrkxpe. 11 Zbz sc tzrpipe-mop bange kx, “Napipx-mouq natq Gct lcng tqycmnetr-ngrde drtc', leplz, natq x king kang kqlu.”

11

Profet Ne Gct Kcng Li

1 Zbz, mz nibrde nzkam kc bange neni kxboi apule dapunc ngr nzanengr, x nzrpim bange kx, “Tulzm, x vz mz nzanengr Mangr-nzangiongr Yawe x olta ngrde, x rlwx leplz kcng tzangiopxmqng elr. ✡ 2 A' yrlqtxpx nrlarde makoa kcng yz, bzkq aneqng, murde nzkapebz mz leplz kxtrnzrlxngitiung kcng narnzlvzolr Jerusalem, navz nakrlzbzle yiz tq x ncte kc. ✡ 3 Sa na-atwzlr-ngrbo profet nenge kcng li tzpxing lrpz ngr nzvzkr drtwr. X sa nayapwxtipxlr natq Gct mz nabz yiz tq x ncte kc.” *

4 Profet lcng li nzapulr nounc olivi kcng li, x da li kcng nzwxbuo-ngrm lam, tqtutr mrkc tqlxlvrkipx Gct, Kxetu kc tqaclvele nrlc. ✡ 5 Nzmu kzdq doa rpile na-atrkatile nidr, nyr sa navzpxm mz naodr mz nzodati-krde nide. X kxnamu-kzle lc nzbzkr doa kznike rpile na-atrkatile nidr. 6 X nzrngiscng zmatq ngr nzrpwa'-krbzlr mz bongavz nzdckr tewa, murde tewa ma tqdc mzli lc tzryapwxpx-ngrdr natq Gct, mz yiz lcng tq x ncte kc. X nzrngisc-kzng zmatq ngr nzale-krdr lue nzlrtipx-krdr mepyr, x zmatq ngr nzatrkati-krdr lr nrlc mz zyagox kznikeng nasuti drtwrdrle. ✡

7 Mzli kc tqyrkrpxpengr profet lcng nzyapwxti-krdr natq Gct, Mrlx Kc Tqdrka'ngr tqdwalzm mz gq kc trpnzngr noude, sa naotang badr. Sa na-aovxiole nidr x nanibqleng. ✡ 8 X namz ngrdr sa nayrbqtxng mz lrpzki kx nzvzkitr leplz kxkqlu mzteadau Jerusalem, mrkc tztqlvztrngr Kxetu rdr mz kros. Mzteadau lc nzycmne-ebzpxngr drtq ‘Sodom’ o ‘Ijipt,’ murde lr Jerusalem trnzlxngiti-kzlru profet ne Gct da kc tzwai lr Sodom x lr Ijipt trnzrlxngiti-krdru. ✡ 9 Zbz leplz ngr nou, natq, neidu, x drtc' amrlx naobqlvzolr namz ngrdr, zbq natq x ncte kc. X trnarlrpx-ngrdru nzryrtzmqngr namz ngrdr. 10 X lr nrlc sa na-abrtz-zlwz-ngrdr nzxlr-krdr nzbzkr profet lcng nzling. X sa nartrngzbzng nzmungr x narka-etrng da, murde profet lcng nzling kc tzaetqbzlr drtq lr nrlc.

11 Mz nibr nzyrbqtikr namz ngrdr zbq tq x ncte kc, Gct sa na-atulz-mople nidr mz nzbzngr mz nzvxutr-krbzle nzlu-krde badr. X kx namc leplz kxnzkqlung nztulz-mou-krmlr mz nzbz-krdr, namwxlr-zlwz-ngrdr. ✡ 12 X mz nibrde, sa naxlrlz profet kcng nzling Heven kzdq natq kxetu, narpiomle kx, “Vzdzmamu mrka!” X mzli lcde, sa naobqlvzlzngr leplz kcng tzmwati drtwrdr nidr, nzvzdz-krdr Heven mz nabz dcbz. ✡ 13 X mzli lcpwz, nengq kxetu sa navz-kzp mz nzodati-krde kzdq nctq Jerusalem x nabzng mz nengq lcde leplz siu-rlimz (7,000). X leplz kcng tzlu-txpwzng namwxlr-zlwzng x naglqlzlr Gct kc Heven.

14 Nzayrplapxngr kxtrka-esz'ngr krali delc tqkapupxpe, a' se tqvz-nqblqpe-kzp nzayrplapxngr kxtrka-esz'ngr kratq.

Trpu Krarlimz Drtwr Ngrde Nzaclve-angidrkr Gct Nrlc

15 Zbz enjrl krarlimz kx vxutrle kc trpu nede, kzdung natq kxetung Heven nzrpilr kx, “Zmatq ngr nznginingr King mz nrlc ycbz mz Kxetu Gct rgu ncdr Kxnzmcpx nede. X Gct sa tqaclve mzli ka x nzaclve-krde tqyc tqyc!” ✡ 16 Zbz kxnzaclveng kcng nzpnu-li-nrade-pwx (24) tzwxbuong mz tron mrkc tqlxlvrkipx Gct, nzrtco-lzbqng mz drtc', x nzangiolr Gct. 17-18 Nzrpilr kx,

“Kxetu rgr, Gct kc tqrninr,

Kc tqmnc mzli ka,

X tqmnc pnz. Awi-ngrbzkr bam,

Nztwzpe-krm zmatq ngrm,

X nipem King r nrlc ka.

A' lr mrkzbleng ngyati

Drtwrdr nimq murde

Nzkaputr-krm mzli r nzayzlu-krbzme

Da mz leplz kxnzbzpeng.

“X mzli r nzrka-krbzme

Da kxmrlz mz profet

Kcng tzwztrpzng bam, badr leplz nemqng

Amrlx kcng tzamrluelr nim,

Kxmule-esz' kxnzetung o leplz txneng.

X krlzpe-kzpzle mzlir

Nzrmilxtxo-krm

Krkcng tznibqtilr

Leplz nemqng mz nrlc ka.” ✡

19 Zbz Mrkc Tqtr Mangr-nzangiongr Gct Heven nzlvxpx, x Bokis kc Tqyclz-ngrm Nzesz'tikr Drtwrdr Badr Leplz Nedeng, sc tzmcpe elr. Mzli lcde bzlrpc tqpctipx, bzlrmei tqyrputipx, nrlc ycngrlr atwrnrngr mz nengq, x muli-aes kxetuting tqvztiom apule tewa kxdc. ✡

12

Olvz Kc Tqngi Israel X Doa Nede Kc Tqngi Mevalu

1 Zbz kzdq rkx kxmatq prpxm mz bongavz. X mcx kc olvz kq lrpz kx apule nepi, x tuo-ngrmle temz x ngrlelvzle narde vri nzpnu-esz'-nrade-li (12) apule kraon ngr narde. 2 Olvz lc yr x tangqgx mz nzetqtikr drtqde nzrmika-krde.

3 Zbz kzdq rkx kxmatq prpx-mop mz bongavz. Krlcde mepwz kxpc kxetu, narde rlimz, taplxsr kraon kxtopwzting, x scde dxpa' kxetu nzpnu-esz'. ✡ 4 Mepwz lcde nqglqde iplro-ngrmle vri ngr bongavz kxnzkqlung mrka mz drtc'. X vzbz mz olvz kc, sc tqtu-pz'litrpebzle doa kc namikale, murde nangqde. ✡ 5 Olvz kc rmika x nede doa ncblo. A' doa ne olvz kc trngqu Mepwz kc murde nzglqlz-rlrubz mz Gct mrkc tqwxbu-ngrde mz tron. Nide kc na-aclvele leplzng amrlx mz zmatq kx xplr-esz'ngr, na-apule bz kc tqrniglc botol. ✡ 6 X olvz kc sc tqdwatrpe lzke, me oliqtibz Gct mz nzmncpx-krmle elr mz yiz kcng tq x ncte kc. ✡

Enjrl Nzaovxiolr Drka' Neng Setzn

7 X vea kxetu kc tqprtzpe Heven, Narenjrl Maekol badr enjrl nedeng nzvecng badr Mepwz. X Mepwz badr enjrl nedeng nzotang badr. ✡ 8-9 Mepwz kxetu kc tqngi kz ningidoe ngr nrlanc kc bqnc, tzrpi-kzpz ‘Nar Drka'’ x ‘Setzn.’ Nide enqmi r leplz murde tqpibqle leplz x tqesabrtile leplz ngr nrlc atwrnrngr. Nzvecng x Mepwz badr enjrl nedeng sc tzaovxiopeng Maekol badr enjrl nedeng. X trnzrlrpe-ngrpwzu nzmnc-krdr mou Heven. Nzrtcmipxngr enjrl nedeng Heven x nztaomqng mz nrlc, mz nzngini-krdr drka'. ✡

10-12 Mz nibrde, xlrx kc natq kxetu Heven, rpile kx, ✡

“Gct rgu sa na-arlapxle

Leplz nedeng mzli ka.

Sa natwzpele zmatq ngrde,

X nangipe King mz nrlc.

Kxnzmcpx nede twzpele zmatq ngrde,

X Setzn kc tqpibqtitr-

Zvzbzle kztegung

Mz mz Gct rgu,

Nzrtcpxpengr Heven.

“A' kztegung nzaovxiopelr

Nide mz zmatq ngr mepyr

Ngr Nei Sip. X nimu lr Heven

Na-abrtz-zlwzamu.

A' nimu lr nrlc ka

Na-aclvetioamu.

Nar Drka' vzopebz bamu.

Drtwrde ngya zlwz murde nzmnc-krde

Mrla mzli trnaboiu.”

Mepwz Nzotang Badr Olvz Kc X Doa Nedeng Amrlx

13 Kx glxpe Mepwz kc nzrtco-ngrm nide mz nrlc, sc tqmaneutinepele lxede doa kc. 14 A' olvz kc lvctr-ngrde mrnyzde mrkc lzke nabx lr kxetu li kx nzkabz bade. X namncpx-ngrmle mrkc nakrlzbzle yiz kxtq x ncte kcng, murde namnc-rlrubz mz Mepwz kc. ✡ 15 Zbz Mepwz kc sc tqbyape-ngrbzle lue kxkqlu mz nibr olvz kc, murde natwz nubla ngrde x trpnzngr nzrlapx-krde. 16 A' drtc' okatrle olvz kc. Amzpxle naode x mnqle nubla ngr lue kc tqbyapxngr Mepwz kc yrkrtxo. 17 Zbz Mepwz kc sc tqngyatipe drtwrde olvz kc, x sc tqvzpe mz nzvec-krdr badr kzdung kz doa nedeng, kcng tzvz-nqblqlr Loukxtr sc Gct, x tzlxngitilr natq angidr kcng tqpipx Jiszs.

13

Mrlx Kc Tqdrka'ngr Kc Kai Tqngi Enqmi Kc Etu Ngr Kraes

1 Zbz obq-rmwible-moux, x Mepwz sc tqtupe mepz prla tqaenzlipxpe. X mcx Mrlx Kc Tqdrka'ngr kx vzdzm prla. X nzyrtr-lxblrng mz narde rlimz drtq kx bletipx-lxblrng kx nzxtrnga-ngrdr Gct. X scde dxpa' nzpnu-esz', taplxsr kraon kxtopwz. ✡ 2 Mrlx Kc Tqdrka'ngr tqmcx apule trputi kzpeto kxetu. Drkrvi ngr nanycde boi x malc apule drkrvi ngr nanyc kzdq kz animol kzpeto. X nzxplrkr naode apule nao laion x nqngide malc. X rngisc zxplr, kraon x zmatq kx aprcbz Mepwz bade. 3 Opxm kx kzdq nar Mrlx Kc Tqdrka'ngr lcde nzataki pnz x ycpwz pipz nzbz-krde. A' mztitrpe x bzmrde sc tqyctxtr alo. Kx nzmclr Mrlx Kc Tqdrka'ngr, lr nrlc amrlx nzkctitxpxlr x sc tzvz-nqblqpelr natqde. 4 X nzangio-kzlr Mrlx Kc Tqdrka'ngr, mz nzrpi-krdr kx, “Trpnzngr kx rtakitr nzxplrkr Mrlx Kc Tqdrka'ngr. X trpnzngr kx yatrpz mz nzota-krdr ncdr murde na-aovxiole nide.” X nzangio-kzlr Mepwz murde nzaprc-krbzle zmatq mz Mrlx Kc Tqdrka'ngr. 5 Mrlx Kc Tqdrka'ngr napivxitiole Gct mz nzglqpx-lzbq-krde mz nzycmne-krde. A' zmatq lc nzrlrtx-ngrpwzlrle bade yiz tq x ncte kc. 6 Sc tqpibqtipele x tqlcbqtipele Gct, drtqde, me mnc-ngrde x lr Heven amrlx. 7 Nzrlr-ngrbz bade nzota-krdr badr leplz neng Gct x na-aovxioleng. X kxnzvzpxmqng mz nou, natq, neidu, x drtc' amrlx nzmnclzbzng mz zmatq ngrde. 8 Leplz mz nrlc tulvzo sa na-angiolr Mrlx Lc Tqdrka'ngr, krkcng drtqdr trnzyrou mz Buk ngr Nzlungr sc Nei Sip kc tznibq. A' kxnzrlxngiting kcng drtqdr tzyro elr abzo mzli kc tqwzngr Gct nrlc, trtxpnzngr Mrlx Lc Tqdrka'ngr. ✡ *

9 Abzamu nzyrlq-angidr-krmu natq lcng navzm. 10 doa kx pnzpe drtwr Gct napresin, sa napresin. X kx pnzpe drtwr Gct nanibq mz toki r vea, sa nanibq mz toki r vea. Mz nzmu-krde lcde, mzli kc naprtz-ngrbz da lcng bamu, tu-amqngiamu mz nzrlxngiti-krmu x abrtrpzmu drtwrmu mz Gct. ✡

Mrlx Kc Tqdrka'ngr Krali Tqngi Profet Kxpokia

11 Zbz mc-moux kzdq kz Mrlx Kxdrka'ngr kx vzdzm mz drtc'. Dxpa' krde li kxtopwz apule dxpa' kr Nei Sip, a' nzycmne-krde xplr apule nzycmnekr mepwz. 12 Mrlx Kc Tqdrka'ngr lc tutrpz mz krkc kai x zmatq ngrde apupwzle zmatq ngr krkc kai. X rtulrtr-ngrbzle mz lr nrlc amrlx nzangio-krdr Mrlx Kc Tqdrka'ngr kc kai tqyctrngr bzmr kxsqki. 13 Mrlx Lc Tqdrka'ngr krali, na-aletile rkx kxkqlu. Krlzle nzavzo-ngrm nyr bongavz mzli kc tzobqngr leplz kxkqlu. 14 Nzrlr-ngrbz mz Mrlx Kc Tqdrka'ngr krali nzaletr-krbzle rkx mz mz Mrlx Kc Tqdrka'ngr kc kai. X mz nzale-krde rkx lcng, esabrti-ngrde leplz kxkqlu mz nrlc. Krkc Krali pibzle badr nzrlz-krdr mqngr Krkc Kai tzataki mz toki r vea a' sc tqlupe mou, murde leplz na-angiolr nide mz mqngr kxnzlz lc. 15 X nzrlr-ngrbz mz Mrlx Kc Tqdrka'ngr krali nzvxutr-krbzle mz nao mqngr Mrlx Kc Tqdrka'ngr kc kai tzlzlr, murde naycmne, x nanibqtile leplz kcng trnzangiolru nide. 16 Mrlx Kc Tqdrka'ngr krali rtulrtr-ngrbzle mz leplz txneng, kxnzetung, bcnyrng, nra-nzlung, kxnzawz-nrbalqng x kx drtqdr opx nzyctrkr rkx mz mqdr kxrtc o mz rtrlrmztr. 17 Trpnzngr kx naxpe x na-amwa da, kx tr-rtwzkale rkx lc tqngi drtq Mrlx Kc Tqdrka'ngr kc kai o nabz kx ngi rkx ngr drtqde. 18 X nabz lcde trtqki-esz'mz-nzpnu-esz'mz-nrade-esz'mz (666). Doa kx drtwrde aotr-angidrbzle mz nabz lc, nide kx narmc drtwr ngr nabz sc Mrlx Lc Tqdrka'ngr, murde ngi nabz sc kzdq ncblo. Drtwrmu na-aotr-angidrbzmu mz da lcng murde naglx-angidramu nide mzli kc navzm.

14

Kxnzrlapxpeng Sc Tzngrpe-ngrdr Kc Nabz Kxmrna.

1 Mz nibrde, obq-rmwible-moux, x mcx Nei Sip kc nztuo-krmle mz Newz Saeon kxmqngi, nidr badr kxnzrlapxpeng kcng siu-trtqki-esz'-nzpnu-pwx-nrade-pwx (144,000). X drtq Nei Sip x drtq Trtede nzyrtr-pnzbz mz rtrlrmztr. ✡ 2 X xlrx kc nzngrngr Heven, nate etu-esz'ngr apule nzyrpukr nrc x bzlrmei. X nzngrngr lcde tqxlrx nzyrlvi-krde apu-kzle nzyrnikr nqvi r gita kxkqlu. 3 Leplz kcng siu-trtqki-esz'-nzpnu-pwx-nrade-pwx (144,000) nzngr-ngrdr kc nabz kxmrna mrkc tqlxlvrkipx Gct, badr kxnzlung kcng pwx, x kxnzaclveng kcng nzpnu-li-nrade-pwx (24). Nabz lc tzngr-ngrdr trpnz-moungr kx ryatitr nzrngrngr, a' ngi txpwz krkcng tzxpetrpeng mz lr nrlc. 4 Trnzvz-nqblqlru nqmq kr lr nrlc, a' nidr leplz kx nzalqti-lzbqng mz nzapu-krdr ncblo o olvz kxnzmnc-kamelr. X nzvz-nqblq-zvzlr Nei Sip drlve ke vzkile. Leplz lcng xpetrpeng Gct mz lr nrlc, murde nayrlqpx-bekang mz nzwztr-krbzlr mz Gct x Nei Sip, da kc tqwai nzyrlqpx-beka-ngrbz mz Gct x Nei Sip nra nounc kcng ayrnrngr. 5 Trnzpokiaung x nqmq krdr tubqbz mz nzobqkr Gct. ✡

Nrpa Kxmrlz Tqycpe Tqycpe

6 Zbz mcx kc enjrl kx lvc mrkc wq mzlilxlr, x rlem nrpa kxmrlz kc tqycpe, tqycpe mz lr nrlc, x mz nou, natq, neidu, x drtc' amrlx. Nrpa lc nrpa ngr nzaclve-angidrkr Gct. 7 X rpibzle mz nate kxetu mz leplz amrlx kx, “Amrlueamu Gct x glqpxamu nide, murde mzli r nzayzlu-krbzle da mz leplz dekape. Mzli lc sa nakabzle da kxmrlzting mz leplz kcng tztubq-esz'ngrng x sa na-ayrplapxle leplz kcng tzpxtxpx-ngrdr nzyrlq-angidr-krdr natqde. Mz nzmu-krde lcde, na-angioamu Gct kc tqwz-ngrde bongavz, drtc', prla, x aulzng.”

8 Zbz mc-moux kc enjrl krali lvc-nqblqmle enjrl kc kai, x rpile kx, “Taon kc etu, apule Bxbilon kc bqnc, kc tqrngisc zmatq kx xplr, tzmilxtxo. Nzmnckr lr Bxbilon trka. X nzangio-krdr drka' apule nzabeati-krdr nzrmwimingr, murde trnzngida-zpwxung mz nzangio-krdr Gct angidr. Leplz mz nrlc tulvzo nzaxvctr-lzbqbzng mz alwx ngrdr x opxm kx alukurnr-ngrng waen. Mz nzmu-krde lcde, Gct sa na-ayrplapxle leplz lcng amrlx.” ✡

9-10 X mc-moux kc enjrl kratq lvcm mz nibr krkcng nzling. X etumi nate nzrpi-krde kx, “Doa kx angiole Mrlx Kc Tqdrka'ngr kc kai x mqngrde kc tzlz x nzyrtr-kzpz mz rtrlrmzte o mz mqde kxrtc rkx ngrde, sa na-ayrplapx Gct mz nztutr-krbzlr mz Nei Sip badr enjrl kxnzmatqng. Zngya ngr drtwrde sa naxplr-esz'ngr mz nzayrplapx-krde leplz lcng. Sa na-aetqti-zlwzbzle drtqdr x sa naodati-atwrnr-ngrng mz nyr kxpq-esz'ngr ngr rplz salfz kxngc. ✡ 11 Trpnzngr nzyrkrpxkr nzetqkr drtqdr, krkcng tzangiolr Mrlx Kc Tqdrka'ngr x mqngrde kc tzlz, x tztwzlr rkx ngr drtqde. Nzetqkr drtqdr vztx alo, ngrlx x mz nrlckxbq, murde zsikapu ngr nzngckr nrkrdrtqdr tqvzpe tqvzpe.” ✡ 12 Drtwr ngrde kx nimu leplz neng Gct, kcng tzyrlq-angidrlr natqde x tzvz-nqblq-zvzlr Jiszs, na-abrtrpzmu drtwrmu bade mz nzaenzli-krmu, murde sa na-ale Gct nike pipxle.

13 Mz nibrde, xlr-moux kc natq Heven, rpimle bange kx, “Yro natq lcng. Abzope mzli ka, sa namrlzbz mz leplz kcng tznibqting murde nzlxngitilr Kxetu rgu.” Rpi Mqngrkxtr kx, “Eu, da angidrtx! Murde nzetqkr drtqdr kx vzpxm mz nzwztr-krbzlr mz Kraes sa nayrkrpxpe, x Gct sa narkabz badr nzmnc-zpwxngr x da kxmrlzting mz nzwztr-krbzlr bade, kxmule-esz' nike prtzbz badr.”

Nzayrlwr-lxblrngr Lr Nrlc Apule Nzrkqtrngr Nra Nounc

14 Mz nibrde, obq-rmwible-moux, x mcx kc dcbz kxprki. X mz dcbz lcde, wxbuom kc ncblo elr apule Jiszs, Mrlx Leplz. Laom mz narde kc kraon kx ngi gol x malele kc toki kxka x malc. ✡ 15 Zbz, mcx kc enjrl vzpxm Mangr-nzangiongr, x mz nate kxetu rpibzle mz ncblo kc tqwxbuom mz dcbz kx, “Mzli ka mzli r nzayrlwr-lxblrpengr leplz kxnzmrlzng ngr nrlc, da kc tqwai nzrkqtrngr nra nounc kxnzmrlz mz toki mzli kc nabrpe-ngrdr. Mz nzmu-krde lcde, ayrlwr lxblr leplz kxnztubqng ngr nrlc.” ✡ 16 Zbz mrlx kc tqwxbuom mz dcbz yrlqbzle toki kxka scde mz nrlc, x leplz kxnztubqng amrlx nzyrlwrtr-lxblr-pnzng.

17 Zbz, mc-moux kzdq kz enjrl kc tqvzpxm Mangr-nzangiongr Heven. Enjrl lc male-kzle kc toki kxka kxmalc. 18 X enjrl kc tqaclvele nyr ngr olta vzpxm mz olta. Rpibzle mz enjrl kc tqrmale toki kxka kxmalc kx, “Mzli ka mzli r nzayrlwr-lxblrpengr leplz ngr nrlc tulvzo kcng tzaleng alwx, da kc tqwai nzrkqtrngr nra grep mz toki mz mzli r nzrnzbrtiongr.” 19 Murde leplz kcng tzaleng alwx nzapulr nra grep. X enjrl kc tqayrlwr-lxblrle leplz lcng, apule ncblo kc tqrlakipx nra grep mz toki scde. X leplz lcng sc tzayrplapx-zlwzpeng mz zngya ngr drtwr Gct kc tqtubq-esz'ngr, apule nzrtcongr nra grep mz da kxetu kx narnzbrtio-ngrdr mz nzwz-krdrleng murde nangi lue. 20 Mzli kc tzrnzbrtiongr nra grep, lue lr nra grep kxpc yrlepx zlwz. X mz nqmq lcpwz, Gct sa na-ayrplapxle leplz ngr nrlc kcng tzaleng alwx. Sa na-apule kx rnzbrtiole nidr, x mepyr ngrdr kxpc nayrlepx kz na-apule nzyrlepxkr lue lr nra grep. X me nakrlzbz nubla ngr mepyr ngrdr takitr kilomita kx trtqki-tq (300) x nzboo-krde krlzmle nabx ncblo, murde nzayrplapxkr Gct kxnzaleng alwx sa naetu-esz'ngr. ✡ *

15

Nzayrplapxngr Kxnzrmnr-ngrbzng Kcng Rlimz Tzoliqting Heven

1 Mz nibrde, mc-moux rkx kxmatq mz bongavz x kctipx-zlwzx. Enjrl nzrlimzng nzkabz badr nzayrplapxngr rlimz. kxnzrmnr-ngrbzng. Murde mzli kc nayrkrpx-ngrbz nzayrplapxngr lcng, zngya ngr drtwr Gct kc tqyrkrpxpe-kzpz. 2 X mc-kzx prla kx apule dzpq kx rlxlvzmi nyr. X leplz kcng tzaovxiolr Mrlx Kc Tqdrka'ngr, murde trnzangiolru mqngrde kxnzlz x nzpx-ngrdr nzrtwz-krdr rkx ngr drtqde. Nztu-aepztrng mz prla lc x nzrmale-lxblrng gita kx kabz Gct badr. 3-4 X nzngr-ngrdr nabz ngr nzmyalz-esz'ngrkr Gct mz nzarlapx-kai-krde leplz nedeng mz kxnzawz nede Mosis, x mz Nei Sip kc ate. ✡ Nzrpilr kx,

“Yawe, Gct kc tqrninr,

King abzo mzli kc bqnc

Krlzmle mzli ka, nzwz-krmqng myapx-

Esz'ngr x kctipxkrng.

Nqmq krmqng da angidr,

X tubq-esz'ngr.

Leplz nzamrluelr nim.

X trpnzngr kx napxtxpx-ngrde

Nzglqlz-krde nqmq krm.

“Nim txpwz kxtr-esz'ngr,

X nzamrluelr nim.

Trpnzngr leplz kx napxtxpx-ngrde

Nzglqlz-krde nqmq krm.

Murde nqmq krmqng kxtubq,

Lr nrlc amrlx sa navzmqng

Mz nzangio-krdr nim.

Murde aelwapxpe-ngrn nqmq krmqng kxtubq,

Tubq-esz'ngr, eu.” ✡

5 Mz nibr nzngr-krdr, obqlzbo x mcx Mrkc Tqtr-esz'ngr mz nabz Tentkxtr nzlvxpxpe Heven. ✡ 6 X nzvzpxmqng elr enjrl kcng rlimz tzrka-nebang nzayrplapxngr kcng rlimz. Enjrl lcng nzkqng amrlx ngrdr nzkq kxprkitxpx, x nzlunyao-ngrdr kc da kx apule gol. 7 Zbz kzdq kxnzlung kcng pwx twzbzle baol rlimz kx ngi gol ataplxsr-ngrde enjrl kcng rlimz. X Gct kc tqlu zvz, sa nalva-puliole mz nrlc zngya ngr drtwrde na-apule baol lcng nayrbu-lxblrng mz nzayrplapx-krdeng. 8 Mrkc Tqtr lvabqtx atwrnrngr zsikapu kx vzpxm mz zluli x zmatq ngr Gct. X trtxpnzngr kx navztr Mrkc Tqtr, navz navz nakrlz-zpwxbzle nzyrkrpx-krbz nzayrplapxkr Gct lcng rlimz tztwzm enjrl lcng rlimz. ✡

16

Nzayrplapxngr Kcng Rlimz Narmnr-ngrbzng

1 Zbz xlrx kc natq Gct kx xplr Mrkc Tqtr, rpibzle mz enjrl kcng rlimz kx, “Vzamu, x odati-atwrnr-ngrnamu dalr nrlc mz zngya ngr drtwrnge, na-apule baol ngr lue kxpq kc tzpulilvztiongr da, x blo atwrnrngr.”

Baol Kc Kai Drtwr Ngrde Kxsqki Kxtrka

2 Enjrl kc kai vz x puliole baol scde mz nrlc. X kxsqki kxtrka apule naasake x nranrpqdo dwatibzle leplz kcng tztwzlr rkx ngr Mrlx Kc Tqdrka'ngr, nzangiolr mqngrde. ✡

Baol Krali Drtwr Ngrde Nzatrkatingr Prla

3 Zbz enjrl krali puliole baol scde prla. X prla yrnclvz apule mepyr ngr ncblo kxbz. X dalr prla amrlx nzbzting. ✡

Baol Kratq Drtwr Ngrde Nzatrkatingr Lue

4 Zbz enjrl kratq puliole baol scde mz lue x aulzng, x lue amrlx nzlrtipxlr mepyr. ✡ 5 X xlrx enjrl kc tqaclvele lue amrlx, rpibzle mz Gct kx, “Gct, nim txpwz kxtr-esz'ngr, mncq mzli ka x mnc-zvzq mzli kc. X nzayrplapx-krm lcng tqtubq-esz'ngr. 6 Murde leplz lcng tznibqtilr profet x leplz kxnztr nemqng mz nzayrle-krdr mepyr ngrdr. Mz nzmu-krde lcde, ayzlu-mou-ngrbzme badr mz nzlrtipx-krme lue pqdr mepyr x rka txpwzme mqdr mepyr. X me tubqki nzxpengr nidr delape.” 7 Zbz xlr-moux natq leplz kcng tznibqti vzpxm mz olta, nzrpilr kx, “Kxetu rgr, nim Gct kc tqrninr. Awitxpe mz nzayrplapx-krm krkcng tznibqtilr nigr! Murde drtwr kcng tqyrlqpeq rsakrlrngr x tubq zvz.” ✡

Baol Krapwx Drtwr Ngrde Nzpqkr Nzulr Nepi

8 Zbz, enjrl krapwx twzle baol scde x pulilvzle nepi murde nzulr lr nepi na-apqle ncblo, x nrkrdrtqdr nabxuting. 9 X mzli kc tzbxuti-ngrdr mz nzulr nepi, nzpibqtilr Gct kc tqatwzlr-ngrm nzayrplapxngr lcng. A' nzpxtxpx-ngrdr nztekqtr-krdr nqmq nr drtwrdr murde naglqpxlr nide.

Baol Kranzlvqn Drtwr Ngrde Mrnyz Mrlx Kc Tqdrka'ngr Kc Kai Wx-nzlotx Atwrnrngr

10 Zbz enjrl kranzlvqn twzle baol scde x puliobzle mz tron nyz Mrlx Kc Tqdrka'ngr kc kai. X mztea amrlx kcng tqaclve Mrlx Kc Tqdrka'ngr wx-nzlotx atwrnrngr. X leplz ngr mztea lcdeng tzmakitilr nalzpqdr murde nzetq-zlwzkr drtqdr etunepxpe mou. ✡ 11 X sc tzpibqti-zlwzpelr Gct kc Heven mz nzetqkr drtqdr x kxsqki rdr, a' nzpxtxpx-ngrdr nzesakingr nzalengr alwx.

Baol Kraesz'mz Drtwr Ngrde Nzpzkr Lue Yufretis

12 Zbz enjrl kraesz'mz puliole baol scde mz Lue Yufretis, x lue lc etu pzlz-pnzm, murde narlr-ngrbz mz king r me prkilzm nepi nzkawimio-krmleng ami nedrng. ✡ 13 X mcx drka' kxnztrkang nztqng, nzapulr teblika. Dwapxm kc mz nao Mepwz, dwapxm kc mz nao Mrlx Kc Tqdrka'ngr kc kai, x dwapxm kc mz nao Profet Kc Tqpokia, (kc tqngi kz Mrlx Kc Tqdrka'ngr krali). 14-16 Drka' lcng nztqng nztrka-zlwzng, x nzrngiscng zmatq ngr nzalrtingr da. Sc tzayrlwr-lxblr-ngrdr king amrlx ngr nrlc me esz', drtqde ‘Newz Magedon,’ mz nzngini-krdr ami kxesz' kxetu. Mz Mzli Kxmatq lc, Gct kc tqrninr sa naotang badr Mepwz, Mrlx Kc Tqdrka'ngr, x Profet Kc Tqpokia badr ami nedr. ✡

X mz nzycmnekr Jiszs mz nzyzlu-krmle, rpile kx,

“Ninge la nayzlu-mopwc' mz nrlc. X nzvz-krmc na-apule nzvz-krm ncblo kx pna da kx trnzoliqtiu. A' sa namrlzbz mz doa kx oliqtile nzvz-krmc, na-apule ncblo kx obq zvz x yrlqbzle lrpzde mz nzaenzli-krde nzvz-krm kztede. Nzmu naoliqtiq mzli kc navz-ngrmc, drtqm trnamyatrpwzu mz mz leplz, mz nzapu-krm ncblo kxycblq mz nzvzne-krde.”

Baol Krarlimz Drtwr Ngrde Nzodatingr Da Kxkqlu

17 Zbz enjrl krarlimz puliole baol scde mzlilxlr. X natq Gct vzpxm mz tron kc Mangr-nzangiongr, etumi nate nzrpi-krde kx, “Kapupxpe!” 18 X mzli lc bzlrpc tqpctipx x bzlrmei tqyrputipx x nengq kxetu-esz'ngr aycngrlrle nrlc atwrnrngr. Krlc nengq kx myatxpxpebz. Trgalr nengq kxetu kxmule lc abzo mzli kc tzwzngr ncblo, krlzmle mzli ka.

19 A' Gct trmrbrtru mz drtwrde alwx ngr leplz ngr taon kc etu tqapule Bxbilon kc bqnc. X ayrplapx-zlwzle nidr mz nzxplrkr zngya ngr drtwrde. Mz nzmu-krde lcde, taon kc etu glqwitxpx ncte tq, x taon mz nrlc tulvzo nzodating amrlx. ✡ 20 X mzli lcpwz trmctung x newzng amrlx nzmrbrlzmqng mz nengq kc etu. 21 X muli-aes kx etuting kz rlxom mz bongavz nztabqlr leplz. Nzmrlepu-lxblrkr ncte kxesz' takitr kilo kx nzpnu-nzlvqn (50). A' leplz sc tzpibqti-zlwzlr Gct mz nzrlxo-krm muli-aes, murde nzayrplapx-krde trka-zlwzbz badr. ✡

17

Nzycmne-ebzpxngr Srlx Kc Drtwr Ngrde Taon Kc Etu Rom

1 Mz nibrde, kzdq enjrl kcng rlimz tzrngiscng baol kcng rlimz, vzm bange x rpimle kx, “Navzki, murde na-aelwa-ngrbo bam nzayrplapxkr Gct taon kc etu tqapule Bxbilon kc bqnc. Taon lc tqyc mz mzlir lue kxkqlu. X lr taon lcng nzprszpxlr Yawe Gct angidr mz nzangio-krdr kx trngiu Gct angidr. Nzapulr olvz kxyrlz kc tqprszpxle ncblo ngrde angidr mz nzrmwimi-abeane-krde ncblo kzbleng. ✡ 2 X king amrlx mz nrlc nzaxvctr-lzbqbzng mz alwx ngr nzrprszpxngr Gct angidr. X leplz amrlx ngr nrlc nzpxtxpx-kz-ngrdr Gct. Opxm kx nzalukurnrngr nzrmnqngr, mz nzaxvctr-lzbq-krbzlr kz badr king rdr.” ✡

3 Zbz mz zmatq ngr Mqngrkxtr, enjrl lc sc tqvzmitrpele ninge lzke. Mcx mrlcde olvz kc tqngi srlx, krlc taon kc etu tqapule Bxbilon. Olvz lc wxbuom mz Mrlx Kc Tqdrka'ngr kc kai, tqpctx, x narde rlimz, x dxpa' krde nzpnu-esz'. X nrkrdrtqde nzyr-ngaleti drtq kx nzrnzlvzongr Gct. 4 X olvz lcde kq nzkq kxlqlwx x kala ngrde prpol x pc. X rlu kz da kx nzwzngr mz gol, prl x rplz kxlqlwxng. X malele kc kap kx nzwzngr mz gol, kx yrbulzm mz waen kxngangr x kxblqki kx vzpxm mz nzrtrngz-abeane-krde da kx myangr drtq mz nzangio-krde drka'. ✡ 5 X mz rtrlrmzte kz nzyrtr elr drtq kx drtwr ngrde yc kapq, rpile kx,

Bxbilon kc etu,

lxede srlx amrlx,

x nou da kxdrka'ngr

x da kxmyangr drtq amrlx mz nrlc.

6 X mcx kx olvz lcde abrtz-zlwz-ngrde nzrnibqti-krde leplz kxnztr neng Gct, kcng tznibqti-ngrdr murde nzrpipx-krdr Nrpa ngr Jiszs. Opxm kx olvz lc alukurnrngr nzrmnq-krde mepyr ngrdr. Kx mcx olvz lc pwrkilvctx-ngrne.

Drtwr Ngr Srlx Kc Tqngi Rom X Mrlx Kc Tqdrka'ngr Kc Kai

7 Zbz sc tqrpipem enjrl kc bange kx, “?Nike tqpwrkilvc-ngrn olvz lc? Olvz lc x Mrlx Kc Tqdrka'ngr tqvone-ngrde nzapulr nzycmne-ebzpxngr. X sa nayokaetipxbo bam drtwr ngrde. 8 Mrlx Kc Tqdrka'ngr tqmcq, lu mzli kc kai, a' trlupeu mzli ka, x mzli trnaboiu sa navzdzm mz gq kc trpnzngr noude. X sa nao-zlile lrpzki kx vztr mz nzodatingr nide. Lr nrlc kcng drtqdr tryclzpuu mz Buk ngr Nzlungr, yzuo pnz mzli kc Gct tqwz-ngrde nrlc, sa nakctipxlr Mrlx Kc Tqdrka'ngr tqlu mzli kc kai a' trlupeu mzli ka mz nzyzlu-kr-mople. Murde mz drtwrdr krlc ngi rkx kxmatq.” ✡

9 X rpi-mop enjrl kc bange kx, “Drtwrm na-aotr-angidrbzme mz da kcng napibo bam mz nzkrlz-krmleng mzli kc naprtz-ngrdr. Mrlx Kc Tqdrka'ngr narde rlimz. Narde lcng drtwr ngrdr newz nzrlimzng, newz ngr taon kc etu mrkc tqmncngr srlx kc. 10 X nar kcng rlimz drtwr ngrdr kz king rlimz kx na-aclvelr taon nyzde lc etu. King lcng nzlvqn nzaclvepeng, x king kraesz'mz kc tqaclvele mzli ka. Zbz krarlimz sa na-aclve-kzle taon kc etu kalr. X mzli kc navz-ngrmle, namncti-txpwzle mzli namrbcnepwz. 11 Kzdq king mz king lcng rlimz na-aclve mou. Sa nanginide king krartqmz. Krlc Mrlx Kc Tqdrka'ngr tqlu mzli kc kai, a' mzli ka trlupeu. X nao-zlile lrpzki kx vztr mz nzodatingr nide.

12 “Dxpa' lcng nzpnu-esz', drtwr ngrdr king r mrkzbleng nzpnu-esz' kx trnzprtrkang mz nzaclvengr. A' king lcng sa narngiscng zmatq ngr nzaclve-krdr badr Mrlx Kc Tqdrka'ngr mzli kc navzm. X nzaclveti-txpwzlr mzli trnaboiu na-apupwzle nabz nepi kxesz'. ✡ 13 X king lcng nzpnu-esz' drtwrdr sa naesz'ti x nakaobzlr nzxplr-krdr x zmatq ngrdr mz Mrlx Kc Tqdrka'ngr. 14 X sa nartwzng vea badr Nei Sip x leplz nedeng. Leplz nede lcng tqkqleleng x tqmcpxleng x nzvz-nqblq-zvzlr nide. X Nei Sip lc sa na-aovxiole Mrlx Kc Tqdrka'ngr x king kcng, murde nide Kxetu r kxnzetung amrlx, x King r king amrlx.”

15 Zbz rpi-mop enjrl kc bange kx, “Mcpeq lue kcng tzesotrpzng mrkc tqmncngr srlx kc. Lue lang drtwr ngrde leplz ngr natq x drtc' amrlx mz nrlc x zbo ngr leplz kxetu. 16 X king kcng nzpnu-esz' badr Mrlx Kc Tqdrka'ngr, sa natrkati nivz lrdr taon kc etu tqapule srlx kc. Sa nakatxpxmlr mz taon lc da kxmrlzting kcng tqlqlwx amrlx, mz nzapu-krde kx na-aycblqtxdr srlx kc. X sa na-atrkatitx-zlwzlr nide mz nzapu-krde kx nzngqdr ncvr drtqde, x na-ayrkrpxlr nide mz nzangc-krdrle mz nyr. 17 Na-alelr da lc murde Gct kx ryrlqtrpz drtwr mz nabzdr. Murde navz-nqblqlr me pnz drtwrde, mz nzesz'tikr drtwr king kcng nzpnu-esz', mz nzkao-krbzlr zmatq ngr nzaclvengr scdr mz Mrlx Kc Tqdrka'ngr. Murde na-aclveng navz navz mzli kx tutrngr natq Gct amrlx nzatutr-ngrdr. 18 “X olvz kc drtwr ngrde taon kc etu tqapule Bxbilon kc bqnc, kc tqaclve-zpwxle king amrlx mz nrlc.”

18

Gct Odatile ‘Bxbilon’ Kc Tqngi Taon Kc Etu Rom

1 Mz nibr da lcng, mc-moux kc enjrl kx vzom Heven. Enjrl lc rngisc zmatq kxetu x nrlc yzlr-atwrnrngr mz zluli rde. 2 X sc tqnemipele nzrpi-krde kx, “Bxbilon kc tqngi srlx kc etu, tzodatipe, eu nzodatipe. Taon kc etu mzli ka ngipe me nzmnc-ngrdr drka', drka' kzpetong, x da kxtrka amrlx kx nzlvcneng mz bongavz kx nzapulr palc x kqba. ✡ 3 X lr taon kc nzprszpxpelr Gct angidr x nzangiolr kx trngiu Gct angidr. Nzapulr olvz kxyrlz kc tqprszpxle ncblo ngrde mz nzrmwimi-abeane-krde ncblo kzbleng. Leplz amrlx badr king rdr nzaxvctr-lzbqbzng mz alwx ngrde, mz nzapu-krdr ncblo kcng tzrmnq-zlwzng. X ncblo kxnzatatrpqng trau mz nzamwa-krdr da mz nrlc, nidr bcnyr kxnzrngisc-zlwzng. Murde nzamwang da kx naesatxpxngr drtwr leplz ngr taon lc, mz nzngini-krdr kxnzrkcmnz-zlwzng x kxnztrkibr-zlwzng.” ✡

4 Zbz, xlr-moux natq Gct Heven, rpile kx, “Leplz nengeng, dwaszpeamu lr taon lcng, ma tqaxvctr-lzbq-kzpzmu mz alwx ngrdrng, x ma tqprtr-kzamu mz nzayrplapxngr nidr. ✡ 5 Murde alwx ngrdrng kqlu-esz'ngr, x nqmq krdr trtxpnzngr nzmrbrtr-krde mz drtwrnge. ✡ 6 Ayzlu-mopwzmu badr nikeng nzale-kaipzlr bamu. A' mz nzayzlu-krbzmuleng badr, nangi nqvi lxblr mz nikeng nzalepebzlr bamu. Nzaetqngr drtq kc tzkabzlr bamu nangi nqvi kz nzxplr-krde x kabzmu nzetqkr drtqdr. ✡ 7 Leplz ngr taon kc, mz drtwrdr nzmyapx-esz'ngrng x trpnz-moungr kx apule nidr, x trpnzngr da kxtrka kx naprtzbz badr. Nzapulr srlx kc tqglqpx-lzbq mz nzrpi-krde kx, ‘Ninge Kwin mzli ka.’ A' nimu leplz nengeng, rtulrtr-ngrbzmu bade nzavzo-lzbq-krde. X srlx kc mz drtwrde abrtz zvz kz, mz nzrpi-krde kx, ‘Trnipc'u kxabzo kx yrni x drtwrde vz.’ A' kabzmu bade nzyrningr x nzvzkr drtwr. 8 Taon lc sa naodati mz nyr murde ninge Kxetu Gct kc tqrninr-esz'ngr sa na-ayrplapxx nide mz nzatrkati-krnge nide mz zyagox, nzyrningr, x dzbi mz zbq kx esz'txu. ✡

9 “King mz nrlc kcng tzprtrng badr mz alwx ngr nzprszpx-krdr Gct x alwx ngr nzrkcmnzngr x nztrkibrngr, sa namclr zsikapu ngr nzngckr taon lc. X nayrni-ngrdr nzbz-krde, murde da kxmrlzting kcng tzkcmnz-zlwz-ngrdr sc tzodatipeng. 10 Sa natubzng rlru mz nzmwxlrti-krdr nzaxvctr-lxblr-krbzlr mz nzodatingr taon kc. X narpilr kx, ‘Rlr, rlr, nim taon kc etu tqapule Bxbilon kc bqnc, kc tqngi-bcnyrlr x matq. Nzodati-aningr nim apule bzlrpc kc tqpcpx.’ ” ✡

11 Zbz rpi mou Gct kx, “X kxnzamwang da sa nayrning x navzti drtwrdr nide, murde trpengr kx naxpebz da lcng tzamwatilr. ✡ 12 Murde nzamwati-pnzng da kxkqlu lcde seleng: da kxnzlu nzwzngr mz gol, silvz, prl, x rplz kxlqlwxng, lrpz kxnzkqngr kxprki, kxprpol, kxpc x kx ngi silk. X nzamwati-kzng trprpa ngr nounc kx nzapulr nc bq, x da kx nzlz mz nounc kxlqlwx, bras, aian, rplz kxlq nzrpibz ‘mabol’ x mz nqngi elefant nzrpibz ‘aevri.’ 13 X nzamwati-kzng bqlr nounc kx bletipxng, x tolo kx mnrte mrlz zlwz, x da kx na-amrlzle dakxnzng kx nzapulr ba x riya. X nzamwati-kzng dakxnzng kx nzapulr wit x flawa ngrde, waen, tolo ngr nra nounc olivi, x kzu, sip, hcsi, x sariot ngr vea. X nzamwati-kzng leplz kxnzawz-nrbalqng.

14 “Eke Bxbilon! Da kxmrlz kcng tqsuti drtwrm yrkrpxpebz, x da kcng tqngi-bcnyrlr-ngrn x nzobq-ngrbz tqmrlzvxiting mrbrtipeng. X trpengr nzngisc-krmleng. 15 Ncblo kcng tzaleng da tqangi-bcnyr-ngrdeng, sa natubzng rlru mz zmwxlr, murde ma tzodati-kzng. Ncblo lcng sa nayrning x drtwrdr navz. 16 X narpilr kx, ‘Rlr, rlr, nim taon kc etu, mzli kc kqq lrpz kxlqlwx x kxprpol x kxpctxpx scmqng. X rluq kz da kx nzwzngr mz gol, prl, x rplz kxlqlwx. 17 A' da lcng tqmrlz scmqng amrlx nzodati-aningr apule bzlrpc kc tqpcpx.’

“Mzli lc, kapten, kxnzwzng mz lcsu, kxnzalilvcmqng lcsu, x leplz kx nzmabzng prla amrlx, sa natutr-kzpqng rlru. 18-19 X mzli kc namc-ngrdr nzvzdzkr zsikapu ngr nyr kc tqangcle taon kc, sa nanemilr mz nzyrni-krdr nzrpi-krdr kx, ‘Esae! Trpnz-moungr taon mz nrlc ka kx narsakrlrng ncdr taon kc etu. Rlr, rlr, taon kc etu! Leplz amrlx kcng tzrngiscng lcsu angi-bcnyrlr-ngrng mz dztumqng. A' nim la tzodati-anipe mzli ka tqapule bzlrpc kc tqpcpx.’ X sa nakilvztilr nardr drtc' mz nzvzkr drtwrdr. 20 Mz nzmu-krde lcde, abrtzamu nimu lr Heven, nimu badr aposol, x profet, x leplz nengeng amrlx, murde odati-ngrne nide mz nikeng alebzleng bamu.” ✡

21 Mz nibr nzycmnekr Gct lc, kzdq enjrl kx xplr kalzmle kc rplz kxmrlepu, rtco-ngrde prla, x rpile kx, “Kxnamu nzodatingr taon lc etu delc, murde mzte namrbrtx alo. 22 Trpengr natq gita, ncblei, x trpu, x trpengr nzngrngr kx naxlrtr-kz-mopwz elr. Trpengr ncblo kx namabzng elr. X trpengr kx narbing kai elr. 23 Bxbilon trpengr lam kx nayzlrpx-ngrm bam, x trpengr ncblo x olvi kx nayrlzpx-mop bam. Nzodatingr nim vzpxm mz ncblo nemqng, kxnzetung kcng tznginidr bcnyrng mz nrlc. Murde nzesabrtilr leplz ngr mrkcng kqlu mz nzmrlzba-krdr dztumqng myaszpxle nzmrlzti-krdr Gct, apule kx rwitiq nidr dabo nem. ✡ 24 Eu Bxbilon, x nzodati-kzp murde ayrleq mepyr ngr profet x leplz kxnztrng ne Gct, badr mepyr ngr leplz neng Gct mrka mz nrlc kx nznibqting.” X krlc nzyrkrpxpekr nzayrplapx-rmnrkr Gct kcng rlimz.

19

Leplz Ngr Heven Nzglqpxlr Gct

1 Mz nibr nzodatingr Bxbilon, xlrx nzmalqkr zbo ngr leplz kxetu Heven. Nzrpilr kx, “Awi Yawe! Naglqpxku Gct rgu kc tqngi nou nzrlapxngr, tqrngiscde zluli x zmatq. 2  Murde drtwr kcng tqyrlqpeq rsakrlrngr x tubq zvz. ✡ X ayrplapx-ngrde srlx kc nzrbatr-krbzle mz lr nrlc nzprszpx-krdr Gct angidr, x sc tqayzlubzle bade mz nzvz-nqblq-krde nibqti-krde kxnzawz nedeng. ✡ 3 Awi Yawe! Naglqpxku Gct! Mzli ka taon kc tqvz-nqblqle nqmq kr srlx lc sc tqngcpe, x zsikapu rde nzvzdz-krde la, tqvzpe tqvzpe.” ✡ 4 Zbz kxnzaclveng kcng nzpnu-li-nrade-pwx (24) x kxnzlung kcng pwx nzyrngzong, x nzangiolr Gct kc tqwxbuom mz tron, nzrpilr kx, “Delape! Awi Yawe! Naglqpxku Gct!”

5 Zbz kzdq natq vzpxm mz tron, rpile kx, “Glqpxamu Gct rgu, nimu amrlx kcng tzwztrpzng bade x tzamrluelr nide, kxmule-esz' nimu ncblo kxnzetung o ncblo txneng.” ✡ 6 Zbz xlr-moux kc natq kx apule nzycmne-katokr zbo ngr leplz, x apu-kzle nzyrlekr me talipx ngr lue, x apu-kzle nzyrpupxkr bzlrmei. Nzrpilr kx, “Awi Yawe! Naglqpxku Gct! Murde Kxetu Gct kc tqrninr, nide txpwz King r leplz amrlx. ✡ 7 Drtwrgu naelalzm x na-abrtz-zlwzku, x naglqlzku Gct. Murde krlzpebzle mzli r nzyrlzkr Nei Sip. X olvz kxmnc-kamelr kc nayrlztile oliqti-lzbqpe. 8 Nzkapebz bade nzkq-ngrde kc lrpz kxlqlwx kxprki x aglqpz'.” Olvz lc drtwr ngrde leplz kxnztrng ne Gct, x lrpz kxprki lc drtwr ngrde da kxtubq-esz'ngr kcng tzaleting.

9 Mrlz, rpi-mop enjrl kc bange kx, “Yro natq lcng. Sa namrlzbz mz leplz kcng tzaveating mz nzprtr-krdr mz nzyrlzkr Nei Sip. Zpwxtx! Krlcng natq Gct.” ✡ 10 Zbz ninge kc tqrweopebo zpr mz enjrl lc, a' rpimle bange kx, “Bzkq! Angio txpwz Gct! Murde wztr-kzpo bade Gct, apu-kzx nim x kztemqng kcng tzabrtr-zvzbzlr drtwrdr mz Nrpa ngr Jiszs Kxnzmcpx. X nrpa lc tqngi nou da amrlx kcng tzpipxlr profet.”

Nzvz-krm Kraes

11 Zbz obq-rmwible-moux, x mcx nzobqkr naonrx ngr Heven, x mcx kzdq hcsi kxprki. X Kraes kc tqwxbuom elr nzrpibz ‘Kx brti drtwr’ x ‘Kx atutr zvz natqde.’ Drtwr kcng tqyrlqpeq x nzrtwz-krde vea rsakrlrngr x tubq zvz. ✡ 12 Mzte apule nqngi nyr, x narde lao-ngrm kraon kxkqlu. X nzyrtrpz kc bade drtq, a' nide txpwz kx rkrlz drtwr ngr drtq lc, x trpnz-moungr leplz kxrkrlz kz. ✡ 13 Mz nzmu-krde lcde, drtqde nzrpibz Natq Gct. X nzkq kc tqkq-ngrde bxlvz zlwz mz mepyr. 14 X ami ngr leplz ne Gct nzvo-nqblqlr mz hcsi kxprking, x nzkq-lxblrng nzkq kxlqlwx kxprki x pnapr. 15 X ncblo kc tqrmailz lvcpxm mz naode kc toki r vea kxmalc kx naota-ngrde mz nzaovxio-krde lr drtqbrng amrlx. X na-aclvele nidr mz zmatq kx xplr-esz'ngr na-apule bz kc tqrniglc botol. ✡ X na-apusr-ngrde nidr nra grep kcng tqrnzbrtile, mz zngya ngr drtwr Gct kc tqrninr. ✡ 16 X nzyrtr mz nzkq scde mrkc tqyc-zbztr dcdrade, drtq lcde sele:

King r king amrlx

x Kxetu r kxnzetung amrlx.

Vea Kxetu

17 Mz nibrde mc-moux kc enjrl, tu mrkc tqrpnakim nepi. X mz nate kxetu, sc tqkqlepele utc ngr wq amrlx, rpibzle kx, “Vzmamu x yrlwr-lxblramu mz nzmungr kxetu kc tqrtrngztibz Gct. ✡ 18 Vzmamu x ngqnamu namz ngr leplz amrlx, kxmule-esz' king, kxnzetung rdr ncblo ngr vea, ncblo ngr vea, kxnzawz-nrbalqng, kx drtqdr opx, kxnzetung, leplz txneng, x kxnzvoneng mz hcsi badr hcsi nedrng.”

19 Zbz mc-moux Mrlx Kc Tqdrka'ngr kc kai badr king kxkqlu ngr nrlc ka x ami nedrng, nzata-lxblrtipx-lzbq-ngrdr nzota-krdr badr Kraes kc tqwxbuom mz hcsi lc, x ami nedeng. 20 Zbz sc tzlolvzpelr Mrlx Kc Tqdrka'ngr tzadwatrng mz presin ncdr Profet Kxpokia, kc tqaletrpz rkx mz mz Mrlx Kc Tqdrka'ngr. X mz rkx lcng, dekc tqesabrti-ngrde leplz kcng tztwzlr rkx ngr Mrlx Kc Tqdrka'ngr, x nzangiolr mqngrde. Mrlx Kc Tqdrka'ngr ncdr Profet kc Tqpokia, nzrtco-amrnangr mz Dxbu Nyr kx nzulrde rbq, x ngc mz rplz salfz. ✡ 21 X ami nedrng nznibqting mz toki r vea kc tqlvcpxm mz nao ncblo kc tqvone mz hcsi. X utc amrlx nzmuti-krdr nelzdr krlc angidr mz ncvrdr.

20

Yiz Siu-esz' (1,000)

1 Mz nibr Kxnzmcpx nzaovxio-krde Mrlx Kc Tqdrka'ngr, obq-rmwible-moux, x mcx kc enjrl kx vzom Heven, malele ki ngr gq kc trpnzngr noude x sen kxetu kxmrlepu. 2 Enjrl lc aovxiole Mepwz kc etu, tzrpi-kzpz ‘Nar Drka'’ x ‘Setzn’ kc tqngi kz ningidoe ngr nrlanc kc bqnc. X otibzle Mepwz lc, x bxtile sen kc, murde nayrbqtile yiz siu naesz' (1,000). ✡ 3 X rtco-ngrde mz gq kc trpnzngr noude. Apqbrobzle naonrx ngrde x amqngitxde, murde navz navz nakrlz-zpwxbzle yiz kcng siu-esz' x tqesabrti-moupele lr drtqbrng kc ate. X mz nzvz-nqblq-krde me pnz drtwr Gct, mzli lc drtqde sa na-aopxbz mzli kxpipz.

4 Zbz obq-rmwible-moux, x mcx kcng tron kxkqlu Heven, x nzwxbuopemqng elr kxnzrlxngiting amrlx murde nzaprcbz badr zmatq ngr nzaclve-krdr badr Kxnzmcpx yiz siu-esz' (1,000). X mc-kzx mrlcde mqngr krkcng tzlakitipxbz nardr, x krkcng amrlx tznibqng mz nzrpipx-krdr Nrpa ngr Jiszs x natq Gct, x krkcng trnzangiolru Mrlx Kc Tqdrka'ngr kc kai x mqngrde kxnzlz, x trnzyrtrpwzu rkx ngr Mrlx Kc Tqdrka'ngr mz rtrlrmztr o mz mqdr. Krkcng tzrlxngiting amrlx nzlupe-moung mz nzaclve-krdr badr Mevalu Kxnzmcpx. ✡ 5 Leplz lcng tzlxngitilr Jiszs, nidr dalr nztulz-mou-ngrm kc kai. A' kxnzbzng amrlx kcng trnzlxngitilru Jiszs, sa na-atulz-kz-mop Gct nidr mz nzbz-krdr mz nibr yiz kcng siu-esz'. 6 Sa namrlzbz mz leplz kcng tqatulz-mopqng Gct mz nzbzngr kc kai, murde nidr leplz neng Gct. X trnartco-ngru nidr mz Dxbu Nyr kc tqngi nzbzngr kxrmnr-ngrm. X nidr kx nangi pris ne Gct ncdr Mevalu Kxnzmcpx, x na-aclvetilr badr Mevalu yiz siu-esz'.

Nzaovxiongr Setzn

7 Mz nibr yiz lcng siu-esz' (1,000), mzli kc tqatulz-mou-ngrm Gct kxnzbzng amrlx kcng trnzlxngitilru Jiszs, Setzn sc tzavzpxpem mz presin. 8 X sa naprpx mz nzesabrti-mou-krde leplz mrkcng amrlx mz nrlc tulvzo. X sa navzmi-lxblrmqng Setzn mz nzvecngr, x nzkqlu-krdr na-apule drta' ngr prla. Sa na-apulr ngrlrvea kc drtqde Gog, badr lr Magog kcng tzrnzlvzo-zvzlr Gct. ✡ 9 Sa namnc-ngalelr mzteadau kc tqmrlzti Gct mrkc tzmncngr leplz nedeng. A' nyr sa navzom Heven naodatile nidr. 10 Zbz Setzn kc tqesabrtile lr nrlc, sa nartcongr mz Dxbu Nyr kx nzulrde rbq x ngc mz rplz salfz. ✡

Dxbu kc tzrtcope-kaingr Mrlx Kc Tqdrka'ngr ncdr Profet kc Tqpokia. X sa na-aetq-zlwzbz drtqdr mz nrlckxngrlx x nrlckxbq, tqyc tqyc.

Nzrpipxngr Kxrmnr-ngrm Mz Krkcng Tztubqng X Krkcng Tzvz-rbrng

11 Zbz obq-rmwible-moux, x mcx Gct nzwxbuo-krm mz tron kxetu kxprki. X opxm kx drtc' ncdr bongavz nzdwaszlr nide, x trnzmc-pnzung. ✡ 12-13 X mc-kzx leplz amrlx kcng tzbzpeng, kxnzbzng prla x kxnzmncng mrnyz mqngr kxnzbzpeng, leplz kxnzetung x leplz txneng. Leplz amrlx lcng nztutrpzng mrkc tqlxlvrkipx tron. Zbz Buk ngr Nzlungr, mrkc tzyrongr drtq leplz kcng naprtrng mz nzlungr kxboi, nzkawxpx. X kzdung kz buk nzkawxpx kz, kx nzpipxlr da amrlx kcng tqrtrngztibz doa kxesz' mz nzmnc-krde. X Gct kc tqwxbuom mz tron sc tqayzlupe-ngrbzle da mz leplz mz nzvz-nqblq-krde buk lcng. 14 Trpengr kx rngisc zmatq ngr nzrnibqngr x nzatwzlrngr leplz mz mrnyz kxnzbzpeng. Murde krkcng tzrngiscng zmatq lcng, nzrtctiope-ngrng mz Dxbu Nyr krlc tqngi nzbzngr kxrmnr-ngrm. 15 X krkcng drtqdr trnzyrou mz Buk ngr Nzlungr, nzrtco-ngrng mz Dxbu Nyr. X leplz lcng mrlc nzlakipx-lzbqpeng badr Gct, tqyc tqyc.

21

Bongavz Kxmrna X Drtc' Kxmrna

1 Zbz obq-rmiwble-moux, x mcx kc bongavz kxmrna x drtc' kxmrna, kx trpnzngr prla ngrde. Bongavz kc kai ncdr drtc' nzmrbrpeng. ✡ 2 X mcx mzteadau kxtr, Jerusalem kxmrna, prpxpem Heven mrkc tqmncngr Gct, x sc tqvzom. Mzteadau lc tqtr nzoliqtipe x mzte lqngi, apule olvz kx nayrlz kc tzaoliq mz nzyrlz-krdr ncdr ncblo ngrde. ✡ 3-4 X xlrx kc natq kxetu aepztr mz tron, rpile kx,

“Ma nyz Gct ycpebz mz krkcng

Nanginidr leplz nedeng.

Sa namncpeng badr.

X Gct esz'-krde sa nanginide Gct rdr.

Drlemztr amrlx sa naycpqpxbzle.

Trpengr kx drtwrde navz,

Kx nayrni, kx nabz,

Kx drtqde navetq.

Dalr mzli kc mrbrpe.” ✡

5 Zbz sc tqrpipem Gct kc tqwxbuom mz tron bange kx, “Yro natq lcng, murde da angidr lcng x sa natutrng. Mzli ka atubqtipe-moux da amrlx! 6 Eu, kapupxpe! Murde ninge nou da amrlx x kx ayrkrpx da amrlx, x ninge kz kx ryzutr da amrlx x kx nzamrbrtx mou. Sa naka-nrbalqbo mz leplz kcng drtwrdr tzbrlxkzng, lue kx yrlelzm mz vaulz ngr nzlungr kxmrna, murde nalu-moung. ✡ 7 Sa nakabo da lcng mz leplz kcng tzaovxiong mz nzvec-krdr badr zmatqng kxtrka. X sa nanginibo Gct rdr, x sa nanginidr doa nengeng. ✡ 8 A' krkcng tzmwxlrtilr nzbz-krdr mz nzvz-nqblq-krdr Jiszs, nzesablqtilr nide, x nzprszpxlr nide mz nzangio-krdr gct kx trngiu Gct angidr, nzrnibqng, nzrmwiming doa kx trngiu krnalzdr, nzrngineting dabo, nzangiong mqngr drka' kxnzlz, x nzpokiang. Leplz lcng sa nartco-ngrng mz Dxbu Nyr kc tqngc mz rplz salfz. ✡ Krlc nzbzngr kxrmnrngr, x leplz lcng nzlakipx-lzbqmqng bange, tqyc tqyc.”

Jerusalem Kxmrna

9 Enjrl kcng rlimz mzli kc nzkabz badr nzayrplapxngr kx nzrmnr-ngrmqng rlimz. Zbz kzdq nidr vzm bange rpimle kx, “Vzm, murde na-aelwa-ngrbo bam Olvz r Nei Sip kc tqyrlz ate.” 10 X enjrl kc sc tqvzmilzpele ninge, mz zmatq ngr Mqngrkxtr, mz kzdq newz kxetu x vzdz wq. Sc tqaelwapx-ngrmle bange Jerusalem, mzteadau kxtr kc tqvzpxm mz Gct Heven. ✡ 11 X zluli r Gct aglqpz'ngr Mzteadau lc apule rplz daemon kc tqlqlwx-esz'ngr x nzopx-krde apule dzpq. 12 X ngrlelvz drkq kx xplr x vzdz wq. X naonrx ngrde nzpnu-esz'-nrade-li (12), naonrx kcng taplxsr enjrl kxnzaclveng x nzataplxsr nzryrtrngr drtq neidu lr leplz ne Israel kcng nzpnu-esz'-nrade-li (12). 13 Naonrx tq lxblr mz nrlar Mzteadau kxesz'. ✡ 14 X nzwzngr drkq lcdeng mz nou rplz nzpnu-esz'-nrade-li (12), x nzataplxsrngr nzryrtrngr drtq aposol neng Nei Sip.

15 Enjrl kc tqycmnem bange malele kc neni kx ngi gol kx nzanengr Mzteadau, naonrx ngrdeng, x drkq ngrde. ✡ 16 Mzteadau trpnzngr nrlarde kxboi, a' kx namu-txpwzlr esz'. Enjrl kc anele mzteadau mz neni kc tqmalele, x krlzbzle stadia siu-nzpnu-esz'-nrade-li (12,000), (kc tqngi kilomita siu-li-trtqki-pwx (2,400)). Nzboi-krde, nzetupx-krde x me krlzlzbz drkq ngrde, kxnamu-txpwzlr esz'. 17 Enjrl kc ane-kzle nzvekr drkq ngr Mzteadau, x krlzbzle kubit trtqki-esz'-nzpnu-pwx-nrade-pwx (144), (kc tqngi mita nzpnu-esz'mz-nrade-esz'mz (66)), vzpxm mz noabx kc tqane-ngrde, kc tqngi noabx sc leplz. *

18 Drkq ngrde nzwz esz'ngr mz rplz kxprki, x Mzteadau esz'-krde nzwz esz'ngr mz gol kxlq, x nzpnapr-krde apule dzpq. ✡

19 Nou rplz kcng mz drkq ngr Mzteadau nzmrlzng murde nzwzngr mz rplz kxlqlwx. Nou drkq kc kai rplz kxprki, krali rplz kxblutxpx apule nzopxkr bongavz mz nrlc kxngrlx, kratq rplz kxbx, krapwx rplz kxmqbq. 20 X kranzlvqn rplz kxbotapz', kraesz'mz rplz kxpc, krarlimz rplz kxplctxpx, krartqmz rplz kxblu apule nzblukr bongavz, krarpwxmz rplz kxyzlo, kranzpnu rplz kxplc, kranzpnu-esz'-nrade-esz' rplz kxbla, x kranzpnu-esz'-nrade-li rplz kxprpol. 21 X naonrx kcng nzpnu-esz'-nrade-li nzwzngr mz prl kxlqlwx amrlx. Naonrx esz' kc tzwzngr mz prl kxetu kx aglqpz' apule nelc, x lrpzki kxetu kc tqvz vau r Mzteadau nzwzngr mz gol, x nzlq-krde apule nzopxkr dzpq.

22 A' trpnzngr Mangr-nzangiongr kx mcx Mzteadau mrkc tqmnc-ngrbz Gct badr leplz nedeng. Murde Kxetu Gct kc tqrninr ncdr Nei Sip nztekqtrlr Mangr-nzangiongr mz nzangiongr nidr mz nrlc amrlx Mzteadau. 23 X Mzteadau lc tryzlr-ngru mz zyzlr ngr nepi o temz, murde zluli r Gct ncdr Nei Sip, dela na-angrlxpele nide. ✡ 24 X leplz kxnztubqng mrkcng amrlx mz nrlc, sa navzneng mz zyzlr ngrde, mz nzvz-nqblq-krde me pnz drtwr Gct. X king amrlx mz nrlc kcng tztubqng kz sa naprtrpzng mz Mzteadau, mz nzrglqlz-krdr Gct ncdr Nei Sip.

25 Mzli kc bqnc, naonrx ngr taon nzbq mz nrlckxbq. A' mz Mzteadau kxmrna, naonrx ngrdeng trtxpengr nzrbqpx-ngrng, murde trpnzngr nrlckxbq mrlcde. 26 X leplz lcng tztubqng sa naprtrpzng mz Mzteadau. X sa natwzlr dztudrng kxmrlzvxing kxlqlwxng. 27 A' trtxpnzngr da kx trtakitrdeu mz nzobqkr Gct kx naprtrpzng mz Mzteadau, x trpnzngr leplz kx nzrtrngz-abeaneng da kx myangr drtq, x kxnzpokiang. A' nangi txpwz krkcng drtqdr tzyrope mz Buk ngr Nzlungr sc Nei Sip, nidr lang kx naprtrng elr. ✡

22

Da Kxmrlzting Ngr Jerusalem Kxmrna

1 Mz nibr nzmc-krnge Jerusalem kxmrna, aelwapx-kz-ngrm enjrl kc bange Lue ngr Nzlungr yrlelzm mz tron nyz Gct ncdr Nei Sip, x nzopx-krde apule dzpq. ✡ 2 Yrlekiole vau r lrpzki kc tqtavau Mzteadau, x nrlarde rlilrdr tungr Nounc ngr Nzlungr. X nzpa-krdr nzwrde nzpnu-esz'-nrade-li (12) mz yiz kxesz', nzwrde esz' mz temz kxesz'. X leu rdrng ngi dalr nzrkatxngr zyagox ngr nrkrdrtq leplz kxnztubqng ngr mztea amrlx. ✡ 3 A' trpengr nzayrplapxngr kc tqyrlq pnz Gct, tqakipxle nide x leplz. A' Gct ncdr Nei Sip nawxbuomqng mz tron nyzdr Mzteadau. X kxnzawz nedrng amrlx na-angiolr nidr elr. ✡ 4 Mzli kc trpnzngr doa kx mcle Gct. A' mzli lcpe krkcng tzyrtrpz drtq Gct mz rtrlrmztr, sc tzmctr-atepebzlr mzte, x sc tzkrlz-angidrpe-kzlr nide. ✡ 5 Trpnzngr nrlckxbq mrlcde, x trnzsutiu drtwrdr zyzlr ngr nepi o lam, murde Kxetu Gct sa nayzlrpx-ngrbz badr. X leplz lcng sa nanginipe-kzdr king x nzaclve-krdr tqvzpe tqvzpe. X da kx mc-rmnr-ngrbo nide lape. ✡

Natq Enjrl X Natq Jiszs

6 Zbz rpi-mop enjrl kc bange kx, “Natq lcng da angidr x takitrde nzabrkitr drtwr. X Kxetu rgu, Gct kc tqkabzle Mqngrde mz profet kcng bqnc, atwzlr-ngrmle ninge nzaelwapx-krbo mz kxnzawz nedeng amrlx da lcng tqycpe pipz nzprtz-krdr.”

7 Rpim Jiszs bagu kx,

“Lalztq-angidramu, murde mzli trnaboiu x ninge kc tqyzlupe-mopwc'. X sa namrlzbz mz doa kcng tzyrlq-angidrlr natq kcng tqkapx Gct mz Buk lc, murde sa nakrlz-angidrlr da lcng amrlx mzli kc tqycpe pipz nzprtz-krdr.”

8 Ninge Jon. Xlrx x mcx da lcng amrlx tqaelwa-ngrm enjrl kc bange. X kx yrkrpxbz kc nzxlr-krnge x nzrmc-krnge da lcng, ninge kc tqrweopebo zpr bade mz nzangio-krngele. 9 A' rpi-mople bange kx, “Bzkq! Angio txpwz Gct! Murde wztr-kzpo mz Gct, da kc tqwaiamu badr profet x leplz amrlx kcng tzyrlq-angidrlr natq kcng tqyclzm mz Buk lc. 10 Bzkq yrlq-kapqq natq kcng tqpipx Gct mz Buk lc, murde ycpe pipz nzkaputr-krmqng. 11 Mz nzmu-krde lcde, mzli r leplz nztekqtr-krdr nqmq krdrng sc tqyrkrpxpe. X mzli ka, kxnzvz-rbrng sa navz zvz mz nzvz-rbr-krdr, x kxdrka'-ngrng sa navz zvz nzale-krdr da kxdrka'ngr. A' kxnztrng sa navz zvz mz nztr-krdr, x kxnztubqng sa navz zvz nzale-krdr da kxtubq.” ✡

12 Rpi-mop Jiszs kx,

“Ninge Jiszs. Lalztq-angidrmamu, murde mzli trnzboi-krdeu x ninge kc tqyzlupe-mopwc'. X sa natwzmc da kx nayrlq-ngrbo mq leplz amrlx, navz-nqblqle nzwz-krdrng, kxmule-esz' kxmrlz o kxtrka.” ✡ 13 Ninge nou da amrlx x kx ayrkrpx da amrlx. X ninge kxrtwayz x kxrmnr-ngrbz. X ninge kz kx ryzutr da amrlx x kx amrbrtx mou.” ✡

14 Ninge Jon. Namrlzbz mz doa kcng lrpzdr tqprki mz nztapzo-krdrleng mz mepyr ngr Jiszs, murde takitrde nidr nzprtr-krdr mz naonrx ngr Mzteadau x nzmu-krdr nra Nounc ngr Nzlungr. ✡ 15 A' kzdung kz leplz kcng tzvz-nqblqlr nzmncngr kxtrka, trtxpnzngr nzvztr-krdr Mzteadau. Leplz kxnzmulr seng: kxnzryzplengz-ngrng, kxnzrmwiming doa kx trngiu krnalzdr, kxnzrnibqng, kxnzangiolr mqngr drka' kxnzlz, x kxnzmrlzbz badr nzpokia-zvzngr.

16 “Ninge Jiszs. Ninge lc tqatwzlr-ngrbo enjrl nenge bamu mz nzpipx-krbzle da lcng bamu, nimu kxnzrlxngiting mz makxtr kcng rlimz. Vzpx-angidrmc mz nqvi lr melrmqnge King Devet. X apux Paglxnrlc, mz nzaelwapx-krnge Zbq Kxmrna ngr Gct.” ✡

17 Mqngrkxtr ncdr Olvz R Nei Sip nzrpibzlr bade kx, “Vzm!” X nekeng amrlx nzxlrlr natqde narpi-kzlr kx, “Vzm, kx Kxetu Jiszs!” Neke drtwrde brlxkz navzm, murde narmnq Lue ngr Nzlungr kx nzrka-nrbalq. ✡

Aclvetioamu!

18 Ninge Jon. Aclvetioamu nimu kcng tzxlrlr natq Gct kcng tqkapxle tqyclzm mz buk lc, murde namwxlrtiamu. Murde doa kx ryrlqtr-mopwz kzdung natq kxnzpokiangr mz natq kcng tqyclzpem mz buk lc, sa na-ayrplapx Gct mz nzayrplapxngr kxtrka kcng tqpipxpele mz buk lc. ✡ 19 X doa kx katxpxle kzdung natq mz natq lcng tqkapx Gct tqyclzm mz buk lc, trpnzngr nzmncpx-krmle Mzteadau kxtr, x trpnzngr nzmu-krde nra Nounc ngr Nzlungr, mz nzkatxpxkr Gct da kxmrlzting kcng tqycmnetrngr buk lc.

Vzm Kxetu Jiszs

20 Jiszs kc tqycmnetr-ngrde da lcng amrlx rpile kx, “Da zpwxtx! Mzli trnzboi-krdeu x ninge kc tqyzlupe-mopwc'.” X kxnzrlxngiting amrlx nzrpibzlr bade kx, “Eu, angida! Vz-anim, kx Kxetu Jiszs!”

21 X ninge Jon krka'-ngrne kx Kxetu Jiszs naokatrle leplz kxnztrng nedeng amrlx mz zmrlz ngrde kxmyalz. Eu, angida!

✡ 1:4-5 Sam 89:27; Nzyrplapxngr 14:5, 25; Jeremaea 42:5; Rom 8:29; 1 Korint 15:20-22; Filipae 2:9-11; Kolosia 1:18; Hibru 12:23; Nzaelwapxngr 17:14; 19:16

✡ 1:6 Nzrlaszngr 19:6; Asaea 61:6; 1 Pita 2:5, 9; Rom 12:1; Hibru 13:15

✡ 1:7 Daniel 7:13; Sekaraea 12:10-11; Matiu 24:30; Jon 19:37; 1 Tesalonika 4:17

✡ 1:8 Nzrlaszngr 3:14; Asaea 44:6; 48:12; Nzaelwapxngr 1:8, 17; 2:8; 21:6; 22:13

✡ 1:12 Sekaraea 4:2-6

✡ 1:13 Daniel 7:13; 10:5

✡ 1:14 Daniel 7:9

✡ 1:15 Esikel 1:7, 24; 43:2; Daniel 10:6

✡ 1:16 Asaea 11:4; 49:2; 60:1; Daniel 10:6; Malakai 4:2; Matiu 13:43; 17:2; Efiszs 6:17; Hibru 4:12

✡ 1:17 Asaea 44:6; 48:12; Nzrlaszngr 33:20; Asaea 6:5; Esikel 1:28; 3:23; 43:3; 44:4; Daniel 8:17-18; 10:7-10; Matiu 17:7; Aposol 9:3-4; Nzaelwapxngr 1:8; 2:8; 21:6; 22:13

✡ 1:18 Matiu 16:16; Jon 1:1-3; 6:57; 14:6; Hibru 2:14; 3:12; 9:14; 10:31; 12:22

✡ 2:4-6 Matiu 24:12

✡ 2:7 Nou 2:9; Nzaelwapxngr 22:2

✡ 2:8 Asaea 44:6; 48:12; Nzaelwapxngr 1:8, 17; 21:6

✡ 2:9 Jon 8:44-47; Rom 2:28-29; Filipae 3:3

✡ 2:11 Nzaelwapxngr 20:14; 21:8

✡ 2:14 Nzkqlu-krdr 22:5, 7; 25:1-3; 31:16; Lou Kcpwz 23:4

✡ 2:17 Asaea 62:2; 65:15; Jon 6:48-50

✡ 2:20 1 King 16:31; 21:25-26; 2 King 9:22, 30

✡ 2:23 Job 34:33; Sam 7:9-10; 26:2; 62:12; 139:1; Nzyrplapxngr 24:12; Asaea 40:10; 59:18; 62:11; Jeremaea 17:10; Matiu 16:27; 25:31-46; Rom 2:6; 2 Korint 5:10; Galesia 6:7-8; 2 Timoti 4:14; Nzaelwapxngr 2:23; 20:13

✡ 2:26-27 Sam 2:8-9; Asaea 30:14; Jeremaea 19:11; Nzaelwapxngr 12:5; 19:15

✡ 2:28 Luk 1:78; 2 Pita 1:19; 1 Jon 3:2; Nzaelwapxngr 22:16

✡ 3:1-2 Nzaelwapxngr 1:4-5, 16

✡ 3:3 Matiu 24:42-44; Mak 13:33-37; Luk 12:39-40; 1 Tesalonika 5:2-4; 2 Pita 3:10; Nzaelwapxngr 16:15

✡ 3:5 Nzrlaszngr 32:32-33; Sam 69:28; Matiu 10:32; Luk 12:8; Nzaelwapxngr 20:12

✡ 3:7 Job 12:14; Asaea 22:22; 40:25; Habakuk 3:3; Mak 1:24; Jon 6:69

✡ 3:9 Asaea 45:14; 60:14

✡ 3:10 Matiu 10:22; 24:13; Mak 13:13; Rom 2:7; 1 Timoti 4:16; 2 Timoti 2:10-12; Hibru 10:36; Jemes 1:12

✡ 3:11 Nzaelwapxngr 22:7

✡ 3:12 Asaea 62:2; 65:15

✡ 3:14 Nzyrplapxngr 8:22

✡ 3:19 Nzyrplapxngr 3:12; Hibru 12:6

✡ 4:2 Asaea 6:1; Esikel 1:26-28; 10:1

✡ 4:5 Nzrlaszngr 19:16; Esikel 1:13; Sekaraea 4:2

✡ 4:6 Esikel 1:5-10, 22; 10:14

✡ 4:8-10 Esikel 1:18; 10:12; Asaea 6:2-3

✡ 5:1 Esikel 2:9-10; Asaea 29:11

✡ 5:5 Nou 49:9; Asaea 11:1, 10

✡ 5:6 Asaea 53:7; Sekaraea 3:9; 4:10

✡ 5:8 Sam 141:2

✡ 5:9-10 Sam 33:3; 98:1; Asaea 42:10

✡ 5:9-10 Nzrlaszngr 19:6

✡ 5:11 Daniel 7:10

✡ 6:2 Sekaraea 1:8; 6:2-6

✡ 6:5 Sekaraea 1:8; 6:2-6

✡ 6:8 Sekaraea 1:8; 6:2-6; Esikel 14:21

✡ 6:12 Nzaelwapxngr 11:13; 16:18; Asaea 13:10; Joel 2:10, 31; 3:15; Matiu 24:29

✡ 6:13 Asaea 34:4

✡ 6:15 Asaea 2:19-21

✡ 6:16 Hosia 10:8; Luk 23:30

✡ 6:17 Joel 2:11; Malakai 3:2

✡ 7:1 Jeremaea 49:36; Daniel 7:2; Sekaraea 6:5

✡ 7:14 Daniel 12:1; Matiu 24:21

✡ 7:16 Asaea 49:10

✡ 7:17 Sam 23:1-2; Esikel 34:23; Asaea 25:8

✡ 8:3 Emos 9:1; Nzrlaszngr 30:1, 3

✡ 8:5 Livae 16:2; Esikel 10:2; Nzrlaszngr 19:16

✡ 8:7 Nzrlaszngr 9:23-25; Asaea 28:2; Esikel 38:22

✡ 8:9 Sekaraea 13:8-9

✡ 8:10 Asaea 14:12

✡ 8:11 Jeremaea 9:15

✡ 8:12 Asaea 13:10; Esikel 32:7; Joel 2:10, 31; 3:15

✡ 9:2 Nou 19:28

✡ 9:3 Nzrlaszngr 10:12-15

✡ 9:4 Esikel 9:4

✡ 9:6 Job 3:21; Jeremaea 8:3

✡ 9:7 Joel 1:6; 2:4-5

✡ 9:13 Nzrlaszngr 30:1-3

* 9:17 Mz Nzryrngrkxtr mzli kang kqlu rplz salfz drtwr ngrde nzodatingr mz nzayrplapxkr Gct leplz. Mc Sam 11:6, Asaea 30:33; 34:9, Esikel 38:2 x Nzaelwapxngr 9:17; 14:10; 19:20; 20:10 x 21:8.

✡ 9:20 Sam 115:4-7; 135:15-17; Daniel 5:23

✡ 10:5 Nzrlaszngr 20:11; Lou Kcpwz 32:40; Daniel 12:7; Emos 3:7

✡ 10:6 Nzrlaszngr 20:11

✡ 10:8 Esikel 2:8—3:3

✡ 11:1 Esikel 40:3; 42:20; Sekaraea 2:1-2

✡ 11:2 Luk 21:24

* 11:3 11:2 Mz nzplzpxkr Jon zbq lcng, kzdu mzli pipxle yiz tq x ncte kc, kzdu mzli pipxle temz nzpnu-pwx-nrade-li (42), x kzdu mzli pipxle zbq kcng siu-esz'-trtqki-li-nzpnu-esz'mz (1,260). A' yro-txpwzkr ‘yiz tq x ncte kc,’ murde drtwr ngr mzli lcng tq kx namu-txpwzlr esz'. Mc kz Nzaelwapxngr 11:6, 12:6, 14, 13:5.

✡ 11:4 Sekaraea 4:1-14

✡ 11:6 1 King 17:1; Nzrlaszngr 7:14-21; 1 Samwel 4:8; Luk 4:25; Jemes 5:17

✡ 11:7 Daniel 7:7, 21; Nzaelwapxngr 13:5-7; 17:8

✡ 11:8 Asaea 1:9-10

✡ 11:11 Esikel 37:5-14

✡ 11:12 2 King 2:11

✡ 11:15 Nzrlaszngr 15:18; Daniel 2:44; 7:14, 27; Asaea 9:7

✡ 11:17-18 Sam 2:1-2; 110:5; 115:13

✡ 11:19 Nzaelwapxngr 8:5; 16:18, 21

✡ 12:3 Daniel 7:7

✡ 12:4 Daniel 8:10

✡ 12:5 Sam 2:9; Asaea 66:7

✡ 12:6 Nzaelwapxngr 11:2

✡ 12:7 Daniel 10:13, 21; 12:1; Jud 9

✡ 12:8-9 Nou 3:1; Luk 10:18

✡ 12:10-12 Job 1:9-11; Sekaraea 3:1

✡ 12:14 Daniel 7:25; 12:7

✡ 13:1 Daniel 7:3-25; 11:6

✡ 13:8 Sam 69:28

* 13:8 Setzn mncpx-ngrmle Mrlx Kc Tqdrka'ngr Kc Kai.

✡ 13:10 Jeremaea 15:1; 43:11

✡ 14:1 Esikel 9:4

✡ 14:5 Szfznaea 3:13

✡ 14:8 Asaea 21:9; Jeremaea 51:8

✡ 14:9-10 Nou 19:24; Matiu 5:22; 8:12; 10:28; 13:42, 50; 18:9; 22:13; 24:51; 25:30; Mak 9:47-48; Luk 13:28; 16:24; Jud 7; Nzaelwapxngr 9:17; 19:20; 20:10; 21:8

✡ 14:11 Asaea 34:8-10

✡ 14:14 Daniel 7:13

✡ 14:15 Joel 3:13; Matiu 13:30, 39-43

✡ 14:20 Asaea 63:3; Nzyrningr 1:15

* 14:20 Nzboikr nubla ngr mepyr lc apule mrka Santz Krus krlzbzle Santz Ana o Santa Krus krlzbzle Tikopia.

✡ 15:3-4 Nzrlaszngr 15:1

✡ 15:3-4 Jeremaea 10:7; Sam 86:9

✡ 15:5 Nzrlaszngr 38:21; 40:1-33; Aposol 7:44; Hibru 8:5

✡ 15:8 Nzrlaszngr 40:34; 1 King 8:10-11; 2 Be Ngrdr 5:13-14; Asaea 6:4

✡ 16:2 Nzrlaszngr 9:9-11

✡ 16:3 Nzrlaszngr 7:17-21

✡ 16:4 Sam 78:44

✡ 16:7 Sam 19:9; Nzaelwapxngr 6:9-10; 19:2

✡ 16:10 Nzrlaszngr 10:21-22

✡ 16:12 Asaea 11:15-16; Josua 3:13-17

✡ 16:14-16 2 King 23:29; Sekaraea 12:11; Matiu 24:43-44

✡ 16:19 Asaea 51:17

✡ 16:21 Nzrlaszngr 9:23

✡ 17:1 Jeremaea 51:13

✡ 17:2 Asaea 23:17; Jeremaea 51:7

✡ 17:4 Jeremaea 51:7

✡ 17:8 Daniel 7:7; Sam 69:8; 2 Tesalonika 2:3

✡ 17:12 Daniel 7:24

✡ 18:2 Asaea 13:21; 21:9; 34:11-15; Jeremaea 50:39; 51:8, 37

✡ 18:3 Asaea 23:17; Jeremaea 51:7

✡ 18:4 Asaea 48:20; Jeremaea 50:8; 51:6, 9, 45

✡ 18:5 Nou 18:20-21; Jeremaea 51:9

✡ 18:6 Sam 137:8; Jeremaea 50:15, 29

✡ 18:8 Asaea 47:7-9

✡ 18:10 Esikel 26:16-17

✡ 18:11 Esikel 27:12-36; Asaea 23:14

✡ 18:20 Lou Kcpwz 32:43; Jeremaea 51:48-64

✡ 18:23 Asaea 24:8; Jeremaea 7:34; 16:10; 25:10

✡ 19:2 Sam 19:9

✡ 19:2 Lou Kcpwz 32:43; 2 King 9:7; Sam 19:9; Asaea 34:10

✡ 19:3 Asaea 34:10

✡ 19:5 Sam 115:13

✡ 19:6 Esikel 1:24; Sam 93:1; 97:1; 99:1

✡ 19:9 Matiu 22:2-3; Luk 14:15-24

✡ 19:11 Esikel 1:1; Sam 2:9; 96:13; Asaea 11:4

✡ 19:12 Daniel 10:6

✡ 19:15 Sam 2:9

✡ 19:15 Asaea 63:3; Joel 3:13

✡ 19:17 Esikel 39:17-20

✡ 19:20 Nzaelwapxngr 9:17

✡ 20:2 Nou 3:1

✡ 20:4 Daniel 7:9, 22; 1 Korint 6:2-3

✡ 20:8 Esikel 38:2, 18

✡ 20:10 Nzaelwapxngr 9:17

✡ 20:11 Daniel 7:9-10

✡ 21:1 Asaea 65:17; 66:22; 2 Pita 3:13

✡ 21:2 Asaea 52:1; 61:10

✡ 21:3-4 Esikel 37:27; Livae 26:11-12; Asaea 25:8; 35:10; 65:19

✡ 21:6 Asaea 55:1; Jon 4:10

✡ 21:7 2 Samwel 7:14; Sam 89:26-27

✡ 21:8 Nzaelwapxngr 9:17

✡ 21:10 Esikel 40:2

✡ 21:13 Esikel 48:3-35

✡ 21:15 Esikel 40:3

* 21:17 Mz ngalrde lcng, opxm kx nabz 12,000 x 144 nzycmne-ebzpx-ngrdr nabz 12. Murde nabz 12 vzm mz mzlir rlilrdr. 12 X 1,000 = 12,000. 12 X 12 = 144. Mz Nzryrngrkxtr, nabz 12 nzrpibz nabz ngr nzayrkrpxngr da.

✡ 21:18 Asaea 54:11-12

✡ 21:23 Asaea 60:3, 11, 19-20

✡ 21:27 Asaea 52:1; Esikel 44:9

✡ 22:1 Esikel 47:1; Sekaraea 14:8

✡ 22:2 Esikel 47:12; Nou 2:9

✡ 22:3 Sekaraea 14:11

✡ 22:4 Nzrlaszngr 33:20; 1 Timoti 6:16; Matiu 5:8; 1 Jon 3:2

✡ 22:5 Asaea 60:19; Daniel 7:18

✡ 22:11 Daniel 12:10

✡ 22:12 Asaea 40:10; 62:11; Sam 28:4; Jeremaea 17:10

✡ 22:13 Asaea 44:6; 48:12

✡ 22:14 Nou 2:9; 3:22

✡ 22:16 Asaea 11:1, 10; Luk 1:78; 2 Pita 1:19; 1 Jon 3:2

✡ 22:17 Asaea 55:1

✡ 22:18 Lou Kcpwz 4:2; 12:32

Letz Ngr Natqgu

Letz Ngr Natqgu

Natqgu Alfabet — 26 Letz (da kc tqwaibz mz Inglis)

a b c d e f g h i j k l m n (ng) o p q r s t u v w x y z

18 Kansznznt:

b d f g h j k l m n (ng) p (r) s t v w y

2 Letz kcng tzyrong mz natq lr mr kzbleng (Inglis, Kwara'ae, x kzdu kz natq moung):

f | Frank, Jeosafzt (Jehoshaphat)
h | hama (hammer), hane (honey)

1 kansznznt kc tzyro mz letz li: ng

Letz r:

“r” tqngi vaol mz Natqgu —rpi— Jiszs rpibzle kx nayzlu-mop.

“r” tqngi kansznznt mz natq lr mrkzbleng —Jerusalem— Sc tzvzpeng Jerusalem.

10 Vaol:

a e i o u (kxmu-kzpwzle mz Pijin)

c q r x z

Natq mz nzadcpxngr mz drtwr vaol lcng:

a | kalva (betelnut) | c | ncdc (carrying stick)
e | neke (who) | q | nqmq (way, custom)
i | nigi (iumi tufala) | r | mrbr (lost)
o | itoto (baby) | x | kxrkx (that which is spicy)
u | tumu (kind of fish) | z | zvz (always)

Vaol ngr nctq: Yrobz maki kxmule lc ' mz nibr kzdq vaol, nzmu trpnzngr letz m, n, o ng mz ncte natq lc tqycngr vaol lc. Krlc aelwapx-ngrde kx natq zycmne lc vzpxm mz nctq, da kc tqwai mz esz'.

Nzalvztr-ngrng

Nzalvztr-ngrng Kxmyapxbz

1 aleluya— (hallelujah)

Natq lc tqngi ‘aleluya’ drtwr ngrde ‘Naglqlzku Yawe.’ Murde mz natq Hibru, ‘hallel’ drtwr ngrde ‘glqpx,’ x ‘ya’ amrbc-ngrde mz nzrpingr ‘Yawe.’ Mz Inglis ‘hallelujah’ x ‘alleluia’ nznginidr natq kcpwz. Kzdung mzli rpi-kzku kx, ‘Awi Yawe’ mz nzrtekqtrngr natq lc, myapxbz mz kzdung nabz kxtr.

2 angida— (amen)

Natq lc ‘angida’ vzm mz ‘amen’, mz natq lr Hibru kx nzycmne-ngrdr lr Israel. Mzli kang kqlu rpiku kx, ‘eu’ mrkc tqyrkrkipx nzkrka'ngr. A' mz nzrtekqtrngr mz Natqgu, nzryrngr kx ‘angida.’ Murde natq lc drtwr ngrde kx, ‘Eu, drtwrnge esz'ti mz nzkrka'ngr lc, x lxngitix kx Gct sa na-ayzlumle, murde esalzpe-ngrmle kx sa na-angidale natqde x lxngitix nike rlxtipekr vz-nqblq-angidrle me pnz drtwrde.’ Ngi natq ngr nzaolvzngr, nzrlxngitingr x nzrlxngr.

3 aovxio— (conquer, overcome, defeat, win over)

Natq lc tqngi ‘aovxio’ drtwr ngrde kx vecku badr enqmi rgung x nzmetxmqng bagu. Mz nibrde enqmi lcng nzmnclzmqng bagu. Lr Rom nzotang badr lr Jiu x lr Rom nzaovxiong. Zbz gzpman ngr Rom atwzlr-ngrde ncblo ngr gzpman ngrdr x ncblo ngr vea nedrng mz nzwz-krdr Israel. X nzrtulrtr-ngrdr lr Jiu mz nzvz-nqblq-krdr Lou scdrng x nzxpebzng takes badr.

Jiszs aovxiole Setzn badr drka' nedeng, x zmatq ngr nzbzngr x zmatq ngr alwx, mz nzbzo-krmle mz kros x nztulz-mou-krmle mz nzbzngr. Drka' x zmatq lcng sa tzmncbeng, a' nzmnclzbzng mz Jiszs. Mz mzli kc navzm, Jiszs sa naodati-atwrnr-ngrde zmatq ngr nzbzngr x alwx. Mzli lcde, trpengr alwx x nzbzngr mz nrlc. X Setzn badr drka' nedeng sa namncng mz Hxl.

Krlzku nzaovxiongr nepunr drtwrgu kxtrka mz nzokatrkr Mqngrkxtr. Mzli kx aovxio-ngrgu mz zmatq ngrde, nepunr drtwrgu lcng tqtrka sa tzycng, a' nzmnclzbzng mz zmatq ngrgu x mz zmatq ngr Mqngrkxtr. Nepunr drtwrgu lcng trnzrtulrtr-ngrdru nigu nzalengr alwx. A' mz zmatq ngr Mqngrkxtr krlzku nzvz-nqblq-alzu-krgu me pnz drtwr Gct.

4 bqlr nc ninz— (incense)

Lr Israel nzangclr bqlr nc ninz mz Tentkxtr x mz Mangr-nzangiongr. Trvzpx-angidrpqu ye mz nc ninz, a' nzalepxm mz bqlr nounc kzbleng. Mzli kc tzangc-ngrde, mnrte mrlzvxi. Frankinsens, ngi kz bqlr nounc. Ncblo kx nzkrlz-angidrlr drtwr ngr vri nzkabzlr frankinsens mz itoto Jiszs. Mc natq kxtopwz mz Matiu 2:11. Nzycmnetr-kz-ngrdr bqlr nc ninz mz Nzrlaszngr 30:1-9, 34-37, 37:25-29, Livae 2:1-2, 14-16, 6:14-16, 16:11-14, 24:1-9, Sam 141:2, Nzyrplapxngr 25:9, Asaea 1:13, Malakai 1:11, x Luk 1:8-10. Gct ngyati drtwrde leplz nedeng mzli kx nzangc-ngrbzlr bqlr nc ninz kx ngi blz mz gct kxpokia. Nzaelwapxngr 5:8 x 8:3-4 alvztr-ngrde kx nzvzdzkr zsikapu ngr bqlr nc ninz drtwr ngrde nzkrka'kr leplz neng Gct mz nzvzdz-krdr Heven.

5 da angidr ngr nzrpetingr x nzrkqngr— (principle of sowing and reaping)

Mz Nzryrngrkxtr nzrpetingr ngi kzdq nzycmne-ebzpxngr mz nike aleku mz nzlu-krgu. Nzale-krgu da kxmrlz apule nzrpeti-krgu rtq da kxmrlz. X nzrtwz-krgu da kxmrlz kx kam Gct bagu apule nzrkq-krgu dakxnzng kxmrlz mz da lcng tqpetipeku. Nzmu napetiku koni, e nakqku koni, trngiu raes. Krlc opx angidr. Mz nqmq lcpwz, nzmu kx tqaleku da kxmrlz, e sa natwz-kzku da kxmrlz kx vzpxm mz Gct. A' nzmu kx tqaleku da kxtrka, e sa natwzku nzayrplapxngr kx vz-kzp bade. Doa kxkqlu mz drtwrdr nzrpilr kx nzkrlzlr nzesabrti-krdr Gct x rblx nzmckr Gct da kxtrkating kx nzalelr. A' Nzryrngrkxtr pile kx rblx nzesabrti-krgu Gct. Sa nakamle da kxmrlz o nzayrplapxngr navz-nqblqle nike aleku. [2 Samwel 22:21; Sam 18:20; Nzyrplapxngr 13:21; 22:4; Jeremaea 31:16; Hosia 10:12; Matiu 10:40-42; 16:27; Mak 9:41; Rom 2:5-10, 16; 1 Korint 3:8-15; 2 Korint 5:10; Galesia 6:7-8; Efiszs 6:8; Kolosia 3:23-25; Hibru 4:12; 11:6; Nzaelwapxngr 2:23; 20:12; 22:12]

Da angidr ngr nzrpetingr x nzrkqngr lc pi-kzle kx nzmu napetiku da kxpipznepwz, e nakqku da kxpipz kz. A' nzmu kx tqpetiku da kxkqlu, e nakq-kzku da kxkqlu kz. Mz nqmq lcpwz, nzmu na-aleku da kxmrlz kxkqlu, e sa natwzku da kxmrlz kxkqlu kz mrkc Heven. A' nzmu kx tqaleku da kxmrlz kxpipz, e da kxmrlz scgu napipz kz mrkc Heven. Nzmu namrlztiku leplz o nzplanatiku nidr, x nzmu naka-nrbalqku da o napxtxpx-ngrgu nzokatrngr leplz, Gct sa na-ayzlumle da bagu mz nzvz-nqblq-krde nqmq krgu. [Matiu 7:2; Mak 4:24; Luk 6:37-38; 2 Korint 9:6-8]

6 da kxnzprtrng mz nznginingr doa kxesz'— (parts of a person)

6.1 ?Da li o da tq kxnzprtrng mz nznginingr doa kxesz'?— (Are people body and soul or body soul and spirit?)

6.2 nrkrdrtq— (body)

6.3 nznginikr doa nide esz'-krde— (soul)

6.3.1 nabz— (heart)

6.3.2 drtwr— (mind)

6.3.3 me pnz drtwr— (will)

6.3.4 nzwikr nelz— (emotions)

6.4 mqngr— (spirit)

6.1 ?Da li o da tq kxnzprtrng mz nznginingr doa kxesz'?— (Are people body and soul or body soul and spirit?)

Kristin nzkrlz-krdr li blepxngr mz kx ngi da li o da tq kxnzprtrng mz nznginingr doa kxesz'. Kzdung leplz nzlxngitilr kx da li nzprtrng mz nznginingr doa kxesz': nrkrdrtqde x nabzde. A' leplz kxnzkqlung nzrpilr kx da lcng tq nzprtrng mz nznginingr doa kxesz': nrkrdrtqde, nabzde, x mqngrde. Krlc nzalvztrngr kc tqvz-nqblqku mz buk kc. A' nadcpx mz drtwrgu kx Nzryrngrkxtr trnzaopx-angidrlru mz nzalvztrngr lc. Murde mz natq kxesz' drtwr ngrde yctr zvz mz drtwr ngr natq kztedeng kcng tzyc-aepztrpzng bade.

Kzdung ngalr nzycmnetr-ngrdr mqngr doa kx blepx-ngrbz mz nabzde. A' kzdung leplz nzpnzkr drtwrdrle kx ‘mqngr’ lc drtwr ngrde apu-txpwzle ‘drtwr’ o ‘nabz.’ [Job 32:8, 18; Sam 31:5; 32:2; Esikel 11:19; Matiu 26:41; Mak 2:8; 14:38; Rom 8:16; 1 Korint 5:5; 6:17; 7:34; 14:2; 14-15; Hibru 4:12] Kxmule-esz' a' 1 Tesalonika 5:23 ycmnetr-ngrde krlcng tq amrlx: nrkrdrtq, nabz, x mqngr. X Hibru 4:12 pile kx mz nzxlr-krgu natq Gct luplxtrle nabzgu, vz-krlzbzle mqngrgu.

6.2 nrkrdrtq— (body)

Opx nike tqngi nrkrdrtqgu. Nrkrdrtqgu nzyangrngang, zyagox krlzlr nzrkrlz-ngrbz nidr, x nzbzng. Mzli kc nrkrdrtqgu tzlu-ngrdr, nzbatrpzlr bagu nzale-krgu da mz nrlc ka x nzycmne-krbzku mz leplz. A' mz nzbzkr nrkrdrtqgu, rblxm bagu nzale-krgu da x nzycmne-krbzku mz leplz.

Dalr nrkrdrtqgu nzatalz-ngrdr nigu mz alwx. Nrkrdrtqgung suti drtwrdr da kx mrlzbz bade, a' kzdung da lcng trnzokatrlru nigu. Nzryrngrkxtr alvztr-ngrde nigu kx bzkq vz-nqblqku nzrtamitikr nrkrdrtqgu. [Matiu 5:29-30; Rom 6:6-7, 12-14, 19; 7:23] Nrkrdrtqgu sc Gct, trngiscguu, murde bz mz nzxpepx-krde nigu mz zmatq ngr alwx. Na-amrlue-zvzku Gct mz nrkrdrtqgu. [1 Korint 6:15; 19-20]

Mzli kc Jiszs nayzlu-ngrmle, sa natwzku nrkrdrtq kxmrna na-apule nrkrdrtqde. Nrkrdrtq lc tqmrna trpnzngr nzsakr drtqde, trpnzngr nzyagox-krde, x trpnzngr nzbz-krde. X sa nakrlzlr nzalengr da kxkqlu kx trkrlzkuu nzalengr mz nrkrdrtqgu mz nrlc ka. [1 Korint 15:35-54; Filipae 3:20-21] Mz nztwz-krgu nrkrdrtq kxmrna, doa amrlx naglxlr neke tqnginigu, da kc tqwaipwz Pita, Jemes x Jon nzglx-krdr Mosis x Elaeja, kxmule-esz' trnzmc-pnzlru nidr mzli kc. [Matiu 17:3-4; Mak 6:4-5; Luk 9:30-33]

6.3 nznginikr doa nide esz'-krde— (soul)

Natq lr Inglis ‘soul’ ngi dalr doa kx trngiu nrkrdrtqde. Drtwr ngrde da kxtrnzmcung amrlx kx nzprtrpzng mz doa nzngini-krde nide esz'-krde. Krlcde seng: nabzde, drtwrde, me pnz drtwrde, nzryrlq-krde drtwr, nzwikr nelzde, nqmq krde, nzdcpxkr drtwrde da, x da kxnzmulr lcng. ‘Soul’ lc sc tqlu zvz mzli kc nrkrdrtqde nabz-ngrde. Mz nztekqtrngr ‘soul’ mz Natqgu rpiku ‘nabz’ o mz ngalr mrkc ‘nabz’ tqycpe, mz nztekqtrngr ‘soul,’ nzrpingr ‘nzwikr nelz,’ o kzdq kz natq mou. [Matiu 22:37]

6.3.1 nabz— (heart)

Natq lr Inglis ‘heart’ drtwr ngrde li mz Nzryrngrkxtr. Mz Nzryrngrkxtr Kc Kai, lr Israel nzrpilr kx nzaokr drtwr doa yc mz nabzde. Mz Nzryrngrkxtr Kc Ate x mz Inglis ‘heart’ ngi mrkc tzycngr nzwikr nelz doa, nzabrtzlvz-krde da, nzvzkr drtwrde, x nzngyakr drtwrde. ‘Nabz’ prtr zvz mz nznginikr doa nide esz'-krde. Mz nztekqtrngr ‘heart’ mz Natqgu, rpi-zvzku ‘nabz.’

6.3.2 drtwr— (mind)

Natq lr Inglis ‘mind’ nztekqtrngr mz ‘drtwr.’ X drtwr ngrde dalr doa mrkc tqaongr drtwrde, a' blepx mz tomna ngr narde. Tomna ngi dalr nrkrdrtqde, x krlzle nzbzngr. A' ‘drtwr’ prtr zvz mz nznginikr doa nide esz'-krde, kxmule-esz' nrkrdrtqde lc nabz.

Nzaokr drtwr kxnzrlxngiting tubq. [Rom 7:25; 1 Korint 2:16] Murde mzli kx aoti ngr drtwrgu da kx vz-rbr, nzaongr drtwr lcng trnzvzpxpqung mz drtwrgu. A' nzvzpxmqng mz drka' kcng tzrpilr nzaongr drtwr mz drtwrgu, o mz nzrvz-nqblq-krgu nqmq ngr alwx kcng mzli kc. Nzaokr drtwr kcng nzatalz-ngrdr nigu nzale-krgu da kx rpwa'-ngrm Gct bagu, trnzvzpxpqung mz Gct. Mz mzli r nzaongr drtwr lcng tqtrka, narlxtibzku mz Jiszs nzokatr-krde nigu murde nzao-krgu drtwrgu natubq. Mqngrkxtr krlz-kzle nzrpi-ngrbz nzaongr drtwr kxtubq mz drtwrgu. Nalalztq-angidrku mz nzkrlz-krgu nzaongr drtwr lang kx nzvzpxmqng bade. Rngisc-kzgu nzaongr drtwr esz'-krgu.

6.3.3 me pnz drtwr— (will)

Mzli kc tr-rlxngitika-ngrgu, rblxm bagu nzale-krgu da kxtubq mz nzobqkr Gct. A' mzli kc tqarlapx-ngrde nigu, kamle bagu nzrkrlzngr murde namcpxku nzvz-nqblq-krgu me pnz drtwrde, a' trngiu me pnz drtwrgu. X nzmcpx-krgu me pnz drtwrde drtwr ngrde kx okatrle nigu mz nzale-krgu da kxtubq mz nzobq-krde. A' mz nzvz-nqblq-krgu me pnz drtwrgu, ale-zvzku da kx vz-rbr. Murde lrpzki kc pnz tqikztiku mz nzale-zvz-krgu alwx atalz-ngrde nigu mz nzwikr nelzgu, nqmq krgung, x nzaokr drtwrgu kxtrka kcng mzli kc. A' mrlz nzrlxti-krbzku mz Jiszs nzokatr-krde nzale-krgu da kxtubq mz nzobq-krde x mz nzvz-nqblq-krgu me pnz drtwr Mqngrkxtr kc tqmailz-zvzle nigu mz nzale-krgu da kxmrlz. [Rom 8:5-15]

6.3.4 nzwikr nelz— (emotions)

Mz nzwikr nelzgu, kzdung mzli abrtzku, kzdung mzli drtwrgu vz, kzdung mzli nelzgu prtzm, kzdung mzli drtwrgu ngya. Rblx nzabrtz-zvz-krgu. A' Gct suti drtwrde kx narlxti-ngrbzku nzokatr-krde mz nzale-krgu da kxtubq, kxmule-esz' da kx xngibzku mz drtwrgu, x nabzgu, x nelzgu nzatalz-ngrdr nigu mz nzalengr da kx trtubqu. Gct trsutiu drtwrde leplz nedeng nzvz-nqblq-krdr nzrveckr da kx nzxngibzlr mz nabzdr. A' suti drtwrde nzvz-nqblq-krgu da kxtubq x mrlz mz nzobq-krde.

6.4 mqngr— (spirit)

Mqngr doa ngi nrlarde kx glxle dalr lclxlr mqngr, kxmule-esz' enjrl, drka', o Gct esz'-krde. Mzli kc leplz mztr tzmc-ngrdr, mqngrdr nzbzng, murde Adzm rtrngzbz alwx. X mzli kx mqngrgu nzbz-ngrdr, nzkrlzlr nzycmne-ngrbz badr drka'ng, a' rblx nzycmne-krbzlr mz Gct x nzxlr-ngrbz bade. A' mzli kx mqngrgu nzlu-ngrdr, krlzku nzycmne-krbzku mz Gct x nzxlr-ngrbz bade. [1 Korint 14:2, 14-15] Murde mzli kc tqlxngitiku Jiszs, Gct sc tqarlapx-ngrde nigu, amrnale x alule mqngrgu, [Sam 51:10-11; Esikel 11:19; 18:31; 36:26; Rom 1:9; 8:10, 15-16; Efiszs 2:10; 1 Pita 3:18], x nzaxvctrpzku mz Jiszs mz mqngrgu. [1 Korint 6:19; 12:12-13] X mou, kam Gct Mqngrkxtr bagu mz nzmncpx-krmle mz mqngrgu, (kxmule-esz' mz nzycmne-krgu rpi-zvzku kx mncpxm mz nabzgu). [Jon 20:22; Rom 8:9, 11; 1 Korint 3:16; 6:19; 2 Korint 1:22; 5:5; Galesia 3:2; 4:6; 1 Jon 3:24; 4:13]

Ngalrdeng kc-kzng nzycmnetr-ngrdr mqngr doa nidr seleng: [Job 10:12; 15:13; 17:1; 20:3; Sam 34:18; 51:12, 17; 77:3, 6; 78:8; 104:29; 142:3; 143:4, 7; 146:4; Nzyrplapxngr 15:13; 18:14; 20:27; Kxalvztr 12:7; Asaea 26:9; 42:5; Nzyrningr 1:20; 2:11; Esikel 3:14; 13:3; 36:26; Daniel 2:1, 3; 5:20; 7:15; Hagai 1:14; Sekaraea 12:1. Malakai 2:15-16; Matiu 26:41; 27:50; Mak 2:8; 8:12; 14:38; Luk 1:46-47, 80; 8:55; 23:46; Jon 4:23-24; 11:33; 13:21; 19:30; Aposol 7:59; 17:16; 18:25; Rom 12:11; 1 Korint 2:11; 5:3; 5:5; 7:34; 15:45; 16:18; 2 Korint 2:13; 7:1, 13; Galesia 6:18; Efiszs 4:23; Filipae 4:23; Kolosia 2:5; 1 Tesalonika 2:17; 5:23; 2 Timoti 4:22; Filimon 25; Hibru 4:12; Jemes 2:26]

Kzdung ngalr mz Nzryrngrkxtr nzycmnetr-ngrdr nabz x mqngr, o nabz x drtwr, mz ngalrde kxesz'. X mz ngalrde lcng, rblx nzrpingr kx drtwr ngrdr esz' o li mz drtwr ncblo kc tqryr-ngrdeng. [Job 7:11; Sam 19:7-8; 42:5; 51:10; 16-17; Luk 1:46-47]

7 dzbede Epikiurian— (Epicurean philosophers)

Dzbede Epikiurian nidr kzdung ncblo lr Grik mz mzli nyz Pol. [Aposol 17:18] Nzalvztr-ngrdr drtwr kx vz-rbr. Ncblo lcng nzvz-nqblqlr nzalvztrkr kzdq ncblo drtqde Epikiurizs, kc tqlu mz mzlir yiz 342-270 BC. Alvztr-ngrde kx nzabrtzngr ngi da kxmyapxbz mz nzlu-krgu mz nrlc ka, x mrlz nzalengr da kxkqlu mz nzrmctingr nzabrtzngr mz nzlungr. Mz nzmu-krde lcde, vqti drtq leplz da kznike batrpzle nzxngiti-krdr da kxmrlz mz drtwrdr x nrkrdrtqdr. A' nzpxtxpx-ngrdr da kx rbatrpz zvetq x zmwxlr. Nzlxngitilr kx gct ngrdrng trpqtitru drtwrdr leplz. A' nzalvztrkr Pol blepxbz mz dzbede Epikiurian. Murde alvztr-ngrde kx Gct aodu-angidrle leplz x da kxmyapxbz mz nzlu-krgu mz nrlc ka ngi nzrvz-nqblqngr me pnz drtwr Gct.

8 dzbede Stoik— (Stoic philosophers)

Dzbede Stoik nidr kzdung ncblo lr Grik mz mzli nyz Pol. [Aposol 17:18] Nzalvztr-rbr-ngrdr mz nzvz-nqblq-krde nzalvztrkr kzdq ncblo drtqde Seno kc tqlu mz mzlir yiz 332-260 BC. Alvztr-ngrde da kcng pwx. 1) Leplz namncng mz nrwx badr dalr nrlc ka, badr temz, nepi, nounc, nenq x kzdung kz da kxnzmulr lcng. 2) Doa nalolvzo-lzbq. 3) Nzrkrlz-krde naetunepx zvz. 4) X namnc-xglele nide esz'-krde. Murde mz drtwrdr nzabrtzngr vzpxm mz nzrlr-ngrbz dalr nrlc nzvz-nqblq-krdr nqmq krdrng. Stoik nzglqpx-lzbqng. A' Pol alvztr-ngrde kx doa ne Gct na-avzo-lzbq mz nzvz-nqblq-krde me pnz drtwr Gct.

9 hosana— (hosanna)

Hosana ngi kzdq natq mz natq Hibru x mz natq Erameik kx drtwr ngrde ‘okatr nigr’ o ‘arlapx nigr.’ A' mz mzli nyz Jiszs, drtwr ngr natq lc nztekqtrpe x ngipe nzrkabomingr nzrglqpxngr. A' Sam 118:25 rpile kx, ‘Yawe arlapx nigr mz nzokatr-krm nzaovxio-krgu.’ Mz ngalrde lc ‘arlapx nigr’ tekqtrle natq ‘hosana.’ Leplz nzpilr natq lc mz nzrglqpxngr Jiszs mz Nrpakxmrlz kcng tq: [Matiu 21:9, 15; Mak 11:9-10; Jon 12:13]

10 Israel— (Israel)

10.1 ncblo kc drtqde Israel— (the man named Israel)

10.2 nqvi lr Israel kcng nzpnu-esz'-nrade-li (12)— (the 12 tribes of Israel)

10.3 kandre kc Israel nzaxvctr-lxblr-krdr— (united Israel)

10.4 kandre kc Israel nzaki-lzbq-krdr— (divided Israel)

10.5 lr Jiu— (the Jews)

10.6 lr Hibru— (the Hebrews)

10.1 ncblo kc drtqde Israel— (the man named Israel)

Isc x Jekop nzlipxmqng, x Isc nide kc tzmika kai. Trtedr Aesak. Jekop tekqtrpz Gct drtqde mz Israel, [Nou 32:28] kc drtwr ngrde ‘nzbilusz-lzbqng mz Gct.’ Mz Nzryrngrkxtr, kzdung mzli yrlqbzle drtq ncblo lc Jekop, x kzdu-kzng mzli yrlqbzle drtqde Israel.

10.2 nqvi lr Israel kcng nzpnu-esz'-nrade-li (12)— (the 12 tribes of Israel)

Israel mrlxde nzpnu-esz'-nrade-li. Mrlxde kcng esz'mz, Ruben, Simion, Livae, Judz, Isaka, x Sebiulzn, mztr nzmcbz mz olvz rde ayrnrngr kc tqngi Lea. X mrlxde kcng li, Josip x Benjamin, mztr nzmcbz mz olvz rde krali, drtqde Resel. Mrlxde kcng li, Dan x Naftzli, mztr nzmcbz mz kxnzawz ne Resel, drtqde Bilha. X mrlxde kcng li, Gad x Asz, mztr nzmcbz mz kxnzawz ne Lea, kc drtqde Silpa. Mrlx Israel lcng nzpnu-esz'-nrade-li nidr nou nqvi lr Israel kcng nzpnu-esz'-nrade-li (12). Leplz kcng tzvzpxmqng mz ncblo lcng nzkqlebzng ‘Lr Israel.’

Mzli kc lr Israel tzmnc-ngrdr Ijipt x Jekop sc tqlube, amrlzleng mrlx lcng nzpnu-esz'-nrade-li (12). X mrlxde Josip, mrlxde li drtqdr Efrem x Manase. [Nou 48:1-6] Nqvi lcng tzvzpxmqng mz ncblo lcng nzling nzkqlebzng ‘nctq nqvi,’ murde mz nibrde nctq nqvi lcng nzling nztekqtrlr nqvi lr trtedr, x trpengr nqvi kx nzkqlebz ‘Josip.’ A' ngi-alzu nqvi lcng nzpnu-esz'-nrade-esz' (11) x nctq nqvi lcng nzling. Drtq nqvi lcng nzpnu-esz'-nrade-tq (13) nidr seleng: Ruben, Simion, Livae, Judz, Isaka, Sebiulzn, Efrem, Manase, Benjamin, Dan, Naftzli, Gad x Asz. A' lr Livae nzyrlqpxng mz nqvi lcng murde nzwztrpzng mz Gct. X mzli kc tzakipx-ngrdr drtc' ngr Kenan, lr Livae trnzrlr-ngrpwzu nzrnginyz-krdr drtc'. A' leplz mz nqvi lr Israel kc-kzng nakabzlr kranzpnu ngr da scdrng mz nqvi lr Livae.

10.3 Kandre kc Israel nzaxvctr-lxblr-krdr — (United Israel)

Mzli kc lr Israel tzkqlupx-ngrdr krlzlzbzle milion kxesz' (1,000,000), nzrlaszlr Ijipt x Gct okatrle nidr mz nzaovxio-krdr krkcng tzmncng mz drtc' kc tzkqlebz ‘Kenan.’ Mz nibr nzaovxio-krdrleng, sc tqnginipede kandre ngr Israel. X nqvi lr Israel lcng amrlx nzmncng elr. Mzli lc kandre kc Israel xvctr-lxblr.

10.4 kandre kc Israel nzaki-lzbq-krdr— (divided Israel)

A' mz nibr nzbzkr King Solomon, kandre ngr Israel nzakipxng mz kandre kxli. Nzakipxngr lc ngida mz yiz 920 BC. Kzdq kandre sa tzkqlebepz Israel x kzdq kz nzkqlebz Judz. Nqvi nzpnu-esz' (10) lcde seng nzprptrpzng mz Israel: Ruben, Simion, Isaka, Sebiulzn, Efrem, Manase, Dan, Naftzli, Gad x Asz. X nqvi lr Judz x Benjamin nzprtrpzng mz kandre kc Judz. Lr Livae nzlvaliong, kzdung nzmncng Israel x kzdung nzmncng Judz. King kxkqlu nztrkang mrkc Israel krali lc, x nzangiolr gct kzbleng. Mz nzmu-krde lcde mz yiz 723 BC, Gct batrpzle mz kandre ngr Asiria nzaovxiongr Israel x nzvzmingr nidr Asiria. Zbz lr Israel nzyrlz-etrng badr lr Asiria x nzangiolr badr gct nedrng x nzmrbrtr mz drtwrdr kx nidr doa lr Israel. Kzdung mzli nqvi lr Israel lcng nzkqlebz ‘nqvi lr Israel kcng nzpnu-esz' tzmrbrng.’ A' trmrbr-angidrung, murde krlzku mrkc tzvzkilr. Nzaovxiong x nzaxvctrpzng mz leplz kcng tzaovxiolr nidr. Trnzvztrpqung mrka mz Trmctu ngr Solomon o Papua Niugini, da kc tqwai nzpikr kzdung leplz leng.

10.5 lr Jiu— (the Jews)

Mzli lcde, kandre ngr Judz vz zvz mz nibr Asiria nzaovxio-krde Israel. Kzdung king kxnzmrlzng nzaclvelr Judz, a' king rdr kxnzkqlung nztrkang. Mz nzmu-krde lc, batrpz Gct mz kandre ngr Bxbilon nzaovxiongr Judz mz 586 BC. X lr Judz nzkqlung nzvzming Bxbilon. A' kzdung nidr sa tzvz-nqblqbelr Lou sc Yawe elr. X mz nibr yiz nzpnu-rlimz (70) kzdung lr Judz lcng nzyzlu-mopqng mz kandre ngr Judz. Mzli lc nzmncbeng Bxbilon, lr Bxbilon sc tzkqle-ngrbzlr leplz ngr Judz lcng, lr Jiu. Mz nzyzlupe-mou-krdr kc mz kandre nyzdr, nzkqle-mopwzlr ‘Israel,’ x doa kcng nzkqlebzng ‘lr Jiu.’ Mz nibr mzli lcde, lr Jiu x lr Israel drtwr ngrde esz'.

Mz mzli r Nzryrngrkxtr kc Ate, lr Rom nzodatilr Jerusalem x Mangr-nzangiongr Yawe mz 70 AD murde mz nzxpqbrlrkr lr Jiu. X mz nibrde, lr Jiu nzodaliting mrkang kqlu mz nrlc tulvzo x trpnzngr nyzdr kandre mz yiz lcng siu-esz'-trtqki-rpwxmz (1,900). Leplz nzkqlung nzlxngitilr kx Nzryrngrkxtr plzpxle kx Gct sa nakqlele lr Jiu mz nzyzlu-mou-krmlr Israel x nznginyz-krdr kandre lc, x Jiszs sc tqyzlu-atem. Zbz mz yiz 1948 AD, kzdung lr Jiu nzabzo-moulr kandre ngr Israel mzli kc tqyrkrpxpe-ngrbz Vea Kxetu Krali (Second World War) kc tqtalvzpxle nrlc atwrnrngr. Kxmule-esz' nzkqlukr lr Jiu kcng tzmncng mrkzbleng mz nrlc nzmyaszpxlr krkcng tzmncng Israel, a' mz nzyckr kandre ngr Israel leplz kxnzkqlung delc tzlxngiti-ngrdr kx nzyzlu-krm Jiszs esotrpem.

10.6 lr Hibru— (the Hebrews)

Lr Israel amrlx nzvzpxmqng mz Ebraam. Ebraam vzpxm mz nqvi lr Ebr, kc tzkqlebz ‘lr Hibru.’ [Luk 3:35] Lr Israel x lr Hibru nznginidr kz lr Hibru. A' kzdu-kzng leplz mz nqvi lr Ebr kcng trnzvzpxpqung mz Ebraam. A' leplz lcng mzli ka trnzkqlepwzlru nidr esz'-krdr lr Hibru. Kzdung mzli nzkqle-kzpzlr ‛lr Sem,’ mz nzvzpx-krmlr mz nqvi lr Sem, kzdq mrlx Noa. Lr Jiu nzngini-kzdr lr Sem. Mz Inglis nzkqlebz nidr ‘Semites.’ Leplz kcng tzmncng mz ‘Middle East,’ mz kandre kcng Israel, Arabia, Jodzn, Lebanon, Irak, Iran, x kzdu-kzng kandre kxyc-aepztrpzng badr, nidr lr Sem.

11 Jiszs aotr-angidrle Gct Trte— (exact likeness)

[2 Korint 4:3-4; Kolosia 1:15, 19; 2:9; Hibru 1:3] Mz nzrpingr kx Jiszs aotr-angidrle Gct Trte, trycmnetr-ngrdeu kxmu nzobqkr Jiszs, murde Gct nide mqngr x trpnzngr nrkrdrtqde. A' Jiszs apu-txpwzle Gct Trte mz nztr-krde, nzryckr drtwrde, nztubq-krde, zmatq ngrde, nqmq krdeng, x kzdu-kzng da kxnzmulr lcng. Me pnz drtwr Gct nzrsakrlrng mz me pnz drtwr Jiszs. Da amrlx kx pile x aleleng, ngi nike suti drtwr Trte nzpi-krdeleng x nzale-krdeleng. Trte ncdr Jiszs nzrsakrlrng mz da amrlx, a' ngi txpwz da lcde seng li kx blepxpwz: 1) Jiszs ni-kzde kzdq ncblo mz nrkrdrtq. 2) X Jiszs alele nike suti drtwr Trte. Mz nzkrlz-krgu Jiszs x nqmq krdeng, krlz-kzku Gct Trte x nqmq krdeng.

Gct wz-ngrde Adam ncdr Iv mz nzapu-krdr nide. A' kzdung la da kxblepxbzng. 1) Trnznginidru gct. 2) Nzrngiscng nrkrdrtq x nzmnc-txpwzng mrkc esz', a' Gct tr-rngiscu nrkrdrtq x mnc mrkang kqlu. 3) Gct krlzle da amrlx x rngiscde zmatq amrlx, a' leplz trnzkrlzlru da amrlx nzrngiscnepwzng zmatq kxpipz. A' kzdung la da kx nzkxmu-txpwzlr esz': 1) Nzkrlzlr nzao-krdr drtwrdr, nzdctipxkr drtwrdr da, nzale-krdr nike pnz drtwrdr, x nzrmrlzting. 2) Gct yrlqle nidr mz nzaclve-krdr nrlc ka. 3) Mzli kc trnzrtrngztika-ngrbzlr alwx, trpnzngr scdr alwx, a' nztubqng x nztrng. Gct yrlq-kzle drtwr kx na-axvctr-ngrbzle nidr bade mz mqngrdrng, a' trngida-pnzu murde nzrtrngzbzng alwx. Kxmule-esz' a' mzli ka kxnzrlxngiting nzaxvctrpzng mz Jiszs mz mqngrdrng, x nzaxvctrpebzng mz Gct. Mzli kc navz-ngrgu Heven, sa na-apuku Gct, a' da kx bletipxpwz nzmu trmnckuu mrkang kqlu x trpnzngr nzkrlz-krgu da amrlx. A' sa nakrlzku da amrlx kcng tqsuti drtwr Gct nakrlzku x nangiscgu zmatq ngrde. X da amrlx nayclzmqng bagu x doa amrlx namnclzmqng bagu, mz nzmnclz-krbzku mz Gct Trte, Jiszs x Mqngrkxtr. Jiszs aotr-angidrle Gct Trte. X sa na-apuku Jiszs, a' ngi txpwz mz nzmnc-xgle-krgu nide. Jiszs batrple bagu nzmnc-krgu mz zmatq ngrde. X trpnzngr nzmnc-krgu a' ngi txpwz mz zmatq ngrde nzbatr-krmle nzmnc-krgu. [Kolosia 1:17; Hibru 1:3]

12 Judz— (Judah)

12.1 mrlx Israel— (son of Israel)

12.2 nqvi lr Israel— (line of Israel)

12.2.1 nqvi lr king— (line of kings)

12.2.2 nqvi lr Kxnzmcpx— (line of Christ)

12.3 drtc' ngr Judz— (land of Judah)

12.4 kandre Judz— (country of Judah)

12.1 mrlx Israel— (son of Israel)

Judz ngi kzdq mrlx Jekop (Israel) kcng nzpnu-esz'-nrade-li (12), x mrlx Lea. [Nou 29:31-35; 35:22-26]

12.2 nqvi lr Israel— (line of Israel)

Mrlxng Judz nznginidr kzdq nqvi lr Israel. [Nzrlaszngr 1:1-7; Nzkqlu-krdr 1:26]

12.2.1 nqvi lr king— (line of kings)

Jekop (Israel) plzpx-pnzle natq Gct kx king kc tqaclvele lr Israel navzpxm mz nqvi lr Judz. [Nou 49:1;8-10]

12.2.2 nqvi lr kc Kxnzmcpx— (line of Christ)

King Devet vzpxm mz nqvi lr Judz, x Gct esalz-ngrbzle bade kx kzdq ncblo esz' mz ncblo kcng tzvzpxmqng mz nqvi lrde sa nangini-zvzde king kx na-aclvele Israel. [2 Samwel 7:8-16; 1 King 9:4-5; 1 Be Ngrdr 17:11-14; Luk 1:30-33] Mz nibrde lr Israel sc tzlxngititipelr nzesalzngr lc tqycmnetr-ngrde Kxnzmcpx (Jiszs).

12.3 drtc' ngr Judz— (land of Judah)

Mzli kc lr Israel tzaovxio-ngrdr drtc' kc tzkqlebzlr Kenzn, nzakipxbzng mz nqvi lr Israel kcng nzpnu-esz'-nrade-li (12). X nqvi lr Judz nzkabzlr drtc' kxetu. X mz nibrde nzkqlebz drtc' nyzdr nqvi lr Judz, drtc' ngr Judz, o ngi txpwz ‘Judz.’ [Josua 15:20-63]

12.4 kandre kc Judz— (country of Judah)

Nqvi lr Judz sc tzaovxiopelr drtc' ngr Judz abzo mz yiz 1400 BC. Zbz mz nibr nzbzkr King Solomon mz yiz 920 BC, kandre kc Israel nzakipxng mz kandre kxli, Israel mrkc nort x Judz mrkc ulu (south). [2 Be Ngrdr 10:1–11:13] Kandre kc Judz vzmitr drtc' ngr Judz, Benjamin x Simion. Zbz lr Bxbilon nzaovxiolr kandre kc Judz mz yiz 586 BC. [2 King 24:1–25:21; 2 Be Ngrdr 36:5-21] Mzli kc tzmncng Bxbilon, nzkqlebz nidr ‘lr Jiu,’ murde nzvzpxmqng mz Judz. [Estz 2:5-8]. Mz mzli nyz Jiszs, kandre kx ngi Judz mzli kc, tzrpibz ‘Judiz,’ a' ncngrbz ngrde blepxbz kxpipz mz Judz.

13 kranzpnu ngr da— (tithe, tenth)

‘Kranzpnu ngr da’ drtwr ngrde kx nzmu kx tqrnginam topla ngr dakxnzng kx nzpnu-esz', nakaq topla naesz'. Nzmu kx tqkqq nra nounc trtqki-esz' (100), nakaq nra nzpnu-naesz'. Nzmu kx tqnginem animol nzpnu-esz' kx mzte nzmc x kx nzabuti, nakaq animol naesz'. Lou sc Mosis rpile kx leplz mz nqvi lr Israel kc-kzng nakabzlr kranzpnu ngr dakxnzng nadr x animol nedrng amrlx mz ncblo kcng tzvzpxmqng mz nqvi lr Livae, murde lr Livae nzwztrpzng mz Gct x trnzrlr-ngrpwzu nzrnginyz-krdr drtc'. Zbz nqvi lr Livae lcng nzkabzlr kranzpnu ngr da lcng amrlx mz nqvi lr Eron kc tqvzpxm mz nqvi lr Livae, murde nidr pris neng Yawe. Kranzpnu ngr da nzka-ngrdrle, nangi zvz krkcng tqmrlz-esz'ngrng mz dakxnzng x animol amrlx. Mc kz nzycmnetrngr Israel.

Nzrkangr kranzpnu ngr da myapxbz mz nzobqkr Gct. Murde nzale-pnzlr nqmq lc mz mzli nyz Ebraam x Jekop, x Lou sc Mosis kc ate. [Nou 14:20; 28:20-22] Mz Malakai 3:8-12 Gct ycmnetr-ngrde lr Israel mzli kc tzrka-ngrdru kranzpnu ngr dztudrng. Lrmakxtr nyz Kraes kxkqlu nzalvztr-ngrdr kx mrlz kxnzrlxngiting amrlx nzrkang kranzpnu ngr dakxnzng x trau mz makxtr mz nzokatr-krdr mama x pasto x mz nzalengr nzwzkr Gct. Mz Matiu 23:23 x Luk 11:42 rpi Jiszs kx leplz narkangr kranzpnu ngr da.

Ngalrde kc-kzng nzycmnetr-kz-ngrdr nzrkangr kranzpnu ngr da: [Livae 27:30-33; Nzkqlu-krdr 18:21-32; Lou Kcpwz 12:4-17; 14:22-28; 26:1-15; 2 Be Ngrdr 31:2-8; Nemaea 10:37-39; 12:44-46; 13:4-13; Emos 4:4; Malakai 3:8-12; Luk 18:12; Hibru 7:1-10.]

14 Kxetu— (Lord)

14.1 Yawe— (Yahweh)

14.2 nume— (sir)

14.3 Jiszs nide Kxetu x Lod— (Jesus is Lord)

14.1 Yawe— (Yahweh)

Mz Nzryrngrkxtr Kc Kai kc tzyr mz natq Hibru, drtq Gct ngi ‛Yawe.’ A' mz nibrde lr Jiu trnzsutiu drtwrdr nzrpingr drtq Gct, mz nzamrlue-krdr nide. Zbz nzkqlebzlr nide ‘adonai’ kc drtwr ngrde ‘kxetu.’ Zbz lr Jiu nztekqtr-kzlr natq Hibru mz Nzryrngrkxtr Kc Kai mz natq lr Grik. X mz nzale-krdrle, nztekqtrlr ‘Yawe’ mz natq lr Grik kc tqngi ‘kurios,’ drtwr ngrde ‘kxetu.’ Vz vz mzli kc leplz tztekqtr-ngrdr Nzryrngrkxtr mz Inglis, nzvz-nqblqlr nqmq lc x tekqtrlr ‘Yawe’ mz Inglis ‘the LORD.’ X tekqtrle ‘adonai’ mz ‘the Lord.’ Mz nzmu-krde lcde, leplz kxnzkqlung trnzkrlz-angidrlru kx drtq Gct ngi ‘Yawe.’

14.2 nume— (sir)

Mz mzli nyz Jiszs, natq kx ngi ‘kurios’ mz natq lr Grik drtwr ngrde tq. 1) Leplz nzkqlebzlr ncblo amrlx ‘kurios,’ mz nzamrlue-krdr nidr. Natq lc drtwr ngrde ‘nume,’ o ‘sir’ mz natq lr Inglis. 2) Mzli kx ncblo neng Jiszs nzkqle-ngrbzlr nide ‘kxetu’ tzrpibzlr kx nzmnclzbzng bade. 3) Kzdung mzli mz Nzryrngrkxtr Kc Ate, nzrping ‘Lord’ mz natq lr Inglis x drtwr ngrde kx nzrkrlzngr kx nide ‘Gct.’ Mz nzrtekqtrngr mz Natqgu, tqabzkr nzaopxngr mzli kx doa kx na-amrluele Jiszs, mzli kx mnclzbz bade, x mzli kx krlzle kx Jiszs nide Mrlx Gct.

14.3 Jiszs nide Kxetu x Lod— (Jesus is Lord)

Mz nibr Jiszs nztulz-krmle mz nzbzngr, mzli kc leplz tzlxngiti-ngrdr nide x nzrpibzlr kx, ‘Jiszs nide kxetu,’ drtwr ngrde kx ‘Jiszs nide Gct.’ Mz nzrtekqtrngr mz Natqgu, yrkr ‘Kxetu’, o ‘Kxetu Lod,’ o ‘Lod.’

15 Kxrpalz— (creator)

Gct nide kxrpalz kc tqwz-ngrde da amrlx ‘mz natqde.’ Wz-ngrde nrlc, x nounc, x da kx nzpeting, x animol, x utc, x nc, x bingar amrlx, x da kc-kzng mz nrlc ka. Wz-ngrde nepi, temz x vri. [Nou dckrlzdeng 1–2; Asaea 42:5; 45:18] Wz-ngrde leplz kcng ayrnrngr Adzm x Iv. [Nou 1:27; 2:19-22; 5:1-2; Asaea 43:7; 44:12] Gct lc tqwz-ngrde da amrlx, pile drtqde Yawe. Nzryrngrkxtr Kc Ate pimle bagu kx ngi doa krali ngr Tqtrbz kc tqwz-ngrde da amrlx x lolvz lxblr zmatq ngrde. Murde Mrlx Gct, kc tqvzm mz nrlc nzngini-krde Mevalu Kxnzmcpx, nide Natq Gct kcpwz tqwz-ngrde nrlc. [Jon 1:1-3; Kolosia 1:16-17; Hibru 1:3]

16 Kxdrka'ngr kxmyapxbz— (abomination that causes desolation)

Mz Daniel 9:27, 11:31 x 12:11, Daniel plzpx-kaile kzdq kxdrka'ngr kxmyapxbz kx sa na-atrkatile Mangr-nzangiongr Yawe mrkc Jerusalem, mz nzbatr-krbzle nzangiongr kx trngiu Yawe elr. X natq Daniel lc atutrpele mz yiz 168 BC mzli kc Antiakzs Epifanes tqbatrpzle nzatrkatingr Mangr-nzangiongr mz nzwztipx-krmle elr kzdq olta ngr nzamatqngr gct Jupita Olimpzs x rlrpx-ngrbzle kzdq poi kx nangi blz ngr nzangio-krde nide. Lr Rom nzangiolr Jupita Olimpzs mz nzngini-krde kxetu r gct rdr. A' poi ngi animol kx tr-rlr-ngrpwzu Gct mz lr Israel.

Mz Matiu 24:15; x Mak 13:14 rpi Jiszs kx nzatrkatingr Mangr-nzangiongr kxmule lc sa nangida x sc tqyzlu-atem. Kzdung leplz nzrpilr kx natq Jiszs lc tqngidape mz yiz 70 AD. Murde mzli lc ami ngr Rom tzaovxio-ngrdr Jerusalem. X nzatulzlr rkx ngr ami nedrng mz kzdq naobz ngr Mangr-nzangiongr. X ncblo ngr vea ngrdrng nzangiolr rkx lcng mz nzapu-krdr gct rdrng. Kxmule-esz' a' kzdu-kzng leplz nzrpilr kx lr Jiu nawztipe-moulr Mangr-nzangiongr Yawe mrkc Jerusalem, x Jiszs sc tqyzlu-atem. Zbz kx nzrwzpe-ngrdr Mangr-nzangiongr, Mrlx Kxdrka'ngr krali kc, sa na-atulzle elr mqngr Mrlx Kxdrka'ngr kc kai tzlz. Nide Enqmi Kxetu ngr Kraes. X krkc krali sa nartulrtr-ngrbzle mz leplz nzangio-krdr mqngr drka' lc tzlz. X leplz kx nzpxtxpx-ngrdr nzangio-krdrle, sa nanibqng. [Nzaelwapxngr 13:11-15]

17 kxnzmncng mzlilxlr— (spirit beings)

17.1 kxnzmncng mzlilxlr— (spirit beings)

17.2 enjrl— (angels)

17.2.1 kxnzetung rdr enjrl— (angelic hierarchy)

17.2.2 narenjrl— (archangels)

17.2.3 enjrl-seraf— (seraphim)

17.2.4 enjrl-serub— (cherubim)

17.2.5 enjrl kxnzaclve-ngrdr leplz neng Gct— (guardian angels)

17.3 drka'— (demons)

17.3.1 kxnzetung rdr drka'— (demonic hierarchy)

17.3.2 Setzn— (Satan)

17.4 mqngr leplz kxnzbzpeng— (spirits of dead people)

17.1 kxnzmncng mzlilxlr— (spirit beings)

Kxnzmncng mzlilxlr trnzrngiscung nrkrdrtq da kc tqwaiku. A' kzdung mzli nzadcpx-lzbqng mz nrkrdrtq mzli kxpipz. Mqngr kxnzmncng mzlilxlr nzmnc-zvzng, murde rblx nzbz-krdr. Kxmule-esz' nzesotrpqng, a' namule trmckuu nidr. Gct ni-kzde kxmnc mzlilxlr, a' blepxbz badr. Murde mnc mrkang kqlu mzli kxesz', x wz-ngrde kxnzmncng mzlilxlr amrlx. X kxmule-esz' nzmncng me esz' mz kzdq mzli, a' nzkrlz-kzlr nzvz-aningr mz kzdu-kzng nrlc, murde trpnzngr nrkrdrtqdr. Nzxplr-krdr myaszlzle leplz, a' Gct myaszlzle nidr kcng tqwz-ngrde. Kzdung kxnzmncng mzlilxlr enjrlng x kzdu-kzng drka'ng.

17.2 enjrl— (angels)

Gct wz-ngrde enjrlng mz nzwztr-krbzlr bade. Nzwz-krdr kqlu x blepx-ngrng. Kxmule-esz' nzrkrlz-krgu nidr topwz, a' krlzku kx nzxplrng x nzkrlzlr nzadcpx-lzbqngr mz nzapu-krdr leplz. X mz nzadcpx-lzbq-krdr nzmwxlr-ngrdr leplz murde nzpnapr-krdr apule nepi. X kzdu-kzng mzli, mz nzadcpx-lzbq-krdr nzapulr doa txne, x rblx nzglx-krgu kx nidr enjrlng.

17.2.1 kxnzetung rdr enjrl— (angelic hierarchy)

Kzdung enjrl nzaclveng mz nzngini-krdr kxnzetung, da kc tzwai kzdung doa nzaclve-krdr nigu leplz. Trkrlz-zpwxkuu namrlzur enjrlng kxnzetung amrlx. A' krlzku kx Maekol kc tqngi narenjrl aclvele kandre kc Israel. Mz nzmu-krde lcde, opxm kx Gct yrlqle kzdung enjrl mz nzaclve-krdr kandre. Natq Gct rpile kx Jiszs aclvele zmatqng x kxnzetung kxnzmncng mzlilxlr amrlx. [Kolosia 2:10, 15] Kzdu-moung enjrl kxnzetung nidr seleng: narenjrl, enjrl-seraf x enjrl-serub.

17.2.2 narenjrl— (archangels)

Enjrl Maekol nzrpibz narenjrl mz Nzryrngrkxtr. Trpnz-moungr enjrl kx nzrpibz narenjrl, a' kzdung leplz mz drtwrdr nzrpilr kx Gebrel ni-kzde narenjrl. X mou nzrpi-kzlr kx Setzn tqngi narenjrl mzli kc pnz. A' trkrlz-zpwxkuu. 1 Tesalonika 4:16 ycmnetr-ngrde kzdq narenjrl, a' trpileu drtqde. Jud 9 pile Maekol nzngini-krde narenjrl. Mz Daniel 18:13, Maekol nzkqlebz ‘kzdq mrlx king kxmyapxbz’ mz dzbe enjrl amrlx. Mz Daniel 10:21 Maekol nzkqlebz ‘mrlx king rmu’ x ‘mrlx king kxmyalz kx aclvele leplz ngrmu.’ Mz nzmu-krde lcde, drtwr leplz esz'ti kx nide enjrl kc tqaclvele Israel. Maekol nzycmnetr-kz-ngrdr mz Nzaelwapxngr 12:7.

17.2.3 enjrl-seraf— (seraphim)

Nzycmnetr-ngrdr enjrl-seraf mz Asaea 6:2 x 6. Nidr enjrl kx nabxdr esz'mz x nzmnc-aepztrpzng mz Gct mz nzangio-zvz-krdr nide.

17.2.4 enjrl-serub— (cherubim)

Nzycmnetr-ngrdr enjrl-serub mzli kqlu. Nzaclvelr Nrlanc ngr Iden mz nibr Gct nzmaszlrpx-krde Adzm x Iv. [Nou 3:44] Mqngr enjrl-serub nzling nzwzngr nzmncom mz lopq Bokis kc tqyclz-ngrm Nzesz'tikr Drtwr Gct Badr lr Israel. [Nzrlaszngr 25:18-22; 37:7-9; Nzkqlu-krdr 7:89; 1 Samwel 4:4; 2 Samwel 6:2; 2 King 19:15; 1 Be Ngrgr 13:6; 28:18; Sam 80:1; 99:1; Asaea 37:16; Hibru 9:5] Tokale ngrdr nzkxsilvztr mz lotqbr ngrng Tentkxtr. [Nzrlaszngr 26:1, 31; 37:8, 35] Mz Mangr-nzangiongr Yawe kc tqwzngr Solomon, nzwzngr enjrl-serub kxnzlz murde natung Mrkc Tqtr-esz'ngr. [1 King 6:23-35; 8:6-7; 2 Be Ngrgr 3:10-13; 5:7-8] X nzlzti-kzng mz kzdung nrlc mz Mangr-nzangiongr. Nzycmnetr-kz-ngrdr mz 2 Samwel 22:11, Sam 18:10, Esikel 9:3, 10:1-22, 11:22, 28:14, 16, 41:17-25. Mz da kc tqycmnetrngr Esikel 10:1-22 mz enjrl-serub opxm kx krkcng tzlung kcng pwx mz Nzaelwapxngr 4:6-11; nzngini-kzdr enjrl-serub. Trkrlz-zpwxkuu kxnamung enjrl-serub, a' krlzku kx nzpwxng kcng tzmnc-ngalelr tron nyz Gct Heven, x kzdung nzaclvelr mrkc tzvzkitrpz mz Nrlanc ngr Iden.

17.2.5 enjrl kxnzaclve-ngrdr leplz neng Gct— (guardian angels)

Hibru 1:14 rpile: ‘Murde enjrl lcng nidr kxnzmncng mzlilxlr kxnzmrlzng kcng tzwztrpzng mz Gct. Atwzlr-ngrmqng Gct mz nzokatr-krdr leplz kx na-arlapxleng.’ Mz nzmu-krde lcde, mz drtwr leplz kxnzkqlung doa kxrlxngiti kxesz' rngine enjrl kxesz' kx nzmnc-zvzng badr mz nzaclve-krde nide x mz nzaokatr-krde nide. A' bzkq krka'bzku badr, murde nangi txpwz Gct kx nakrka'bzku bade. Mc kz Sam 34:7 x 91:11.

17.3 drka'— (demons)

Nzryrngrkxtr pimle bagu kx kzdung enjrl nzrnzlvzolr Gct. X vea kxetu kaputrp Heven x enjrl kcng tzdrka'ngr nzmaszlro-ngrm Heven. [Nzaelwapxngr 12:7-12] Kzdung nzadwatrng mz presin mrkc Hxl x kzdu-kzng nzrlr-ngrbz badr nzvzne-krdr mz nrlc. Mz Nzryrngrkxtr Kc Ate mz Inglis, enjrl lcng nzrpibzng ‘mqngr kxdrka'-ngrng’ o ‘mqngr kxtrnzlqngiung.’ A' mz Natq Gct mz Natqgu rpi-zvzku kx ‘drka'.’ Drka' lcng nzrlr-ngrbz badr nzatrkati-krdr leplz. A' Gct pi-kzle da kx tr-rlr-ngrpwzleu badr nzalengr. Setzn kz narlx-kai-ngrbzle mz Gct x sc tqatrkati-atele leplz kx aclve Gct. [Job 1:6-12; 2:1-7; Luk 22:31; 2 Pita 2:4; Jud 1:9; Daniel 8:9-12; Nzaelwapxngr 12:3-4]

Kzdung leplz nzrpilr kx mz nzrtrngz-krbzku alwx, aelwapx-ngrgu kx trxplrkuu mz kzdung nzatalzngr. X tr-rblxpwzu mz drka' nzatalz-mou-krdr nigu x nzbatr-krbzlr bagu nztao-mou-krgu mz alwx kcpwz. Gct rpwa'-ngrbzle mz nigu leplz nedeng mz nzrlxti-krbzku mz drka'ng nzokatr-krdr nigu, murde rlr-lzbqbzku mz zmatq ngrdr. [Livae 19:31; 20:6, 27; Lou Kcpwz 18:10-12; 2 King 21:6; 1 Be Ngrdr 10:13; Asaea 8:19]

Ngi da kxtrka kx vz-rbr mz nzngr-ngrbz nabz mz drka' murde nidr enqmi r Gct. Jiszs trpnzngr nzarlapx-krde nim nzmu angioq drka' x rlxtibzme nzokatr-krdr nim. Namcpxq kx navz-nqblqq drka' x nqmq krdrng o Gct. Murde Gct trpnzngr nzrlr-krbzle bam nzngini-krm doa nede nzmu nanginim kzte enqmi rdeng. Doa neng Gct nzartxbzlr drka' x nqmq krdr amrlx: nzngr-ngrbz nabz badr, nzela-ngrbz badr, nzatungr mqngr drka', luekxpiz scdr, nzrlxti-ngrbz nzokatr-krdr, x da kxnzmulr lcng. [1 Korint 10:20-22]

Mz Nzryrngrkxtr, kzdung mzli nzrpibz nzwzkr drka' mz nzbatr-krbzle kzdq namrlzu r zyagox o da kxtrka. Trkrlzkuu kx nzmu namrlzur drka' lc bletipxngr o nzmu kzdq drka' krlzle nzbatr-ngrbz nzmncngr amrlx kx trmrlzu. Trtakitrdeu murde nigu doa neng Gct rngiscgu zmatq ngr nzrmaszlrpxngr drka' amrlx mz drtq Jiszs. Nzwzkr drka' lcng nidr seleng:

drka' kx batrpzle nradrtq nzngq-krde x doa trnzycmne-krdru [Mak 9:17-25],

drka' kx ayangrnga x abxplcti nrkrdrtq [Luk 13:11],

drka' kx batrpzle doa nzrkrlz-kaingr nike navztrp kalr [Aposol 16:16],

drka' kx batrpzle zmwxlr [Rom 8:15; 2 Timoti 1:7],

drka' kx akamrbr-ngrbzle nzrkrlzkr doa murde narblxbz bade nzrmcngr x nzxlrngr nzalvztrngr angidr [Rom 11:8],

drka' kc tqngi enqmi r Kxnzmcpx [1 Jon 4:3],

drka' kx vz-nqblqle da kx vz-rbr [1 Jon 4:6],

drka' kx batrpzle nzdobungr [Nzkqlu-krdr 5:14, 30],

drka' kx batrplzle nzmwi-katongr [Asaea 29:10],

drka' kx batrpzle nzawma-lzbqngr [Hosia 4:12; 5:4], x

drka' kx batrpzle nzglqkr nimz [Matiu 17:15-18; Mak 9:38-42].

X kzdung leplz nzpnzkr drtwrdrle mwx ngi drka' kx batrpzle nzyagoxngr mz Luk 4:38-39 murde Jiszs maszlrpx-ngrde nide.

17.3.1 kxnzetung rdr drka'— (demonic hierarchy)

Kzdung drka' nzaclveng mz nzngini-krdr kxnzetung, da kc tqwai kzdung enjrl nzaclvelr enjrl kztedrng. Nar drka' ngi Setzn, a' trpnz-moungr drka' kx nzpi drtqdr mz Nzryrngrkxtr. Efiszs 3:10, 6:12 x Kolosia 1:16, nzycmnetr-ngrdr drka' kxnzetung, kxnzaclveng, x kxnzmatqng. Mz Daniel 10:13, kzdung doa nzpnzkr drtwrdrle kx mrlx king kc tqaclvele kandre kc Prsiz ngi kzdq drka'. Mz nzmu-krde lc kzdung doa nzrpilr kx kzdu lang drka' kx rngisc zmatq mz mztea, trmctu, x nrlarnrlc amrlx. Mc kz Efiszs 1:21 x natq kxtopwz elr. Krlzku kx kzdung drka' nzrngiscng zmatq kxkqlu myaszlzle kzdu-kzng drka' x rblx nzrmaszlrpxngr drka' kxnzmulr lcng mz leplz, murde drka' kxmule la nzmaszlrpx-ngrpwz mz nzkrka'ngr vzmi nzaxtxngr dakxnzng. [Mak 9:29]

17.3.2 Setzn— (Satan)

Setzn ngi drtq nar drka' kc tqngi kxetu r drka'ng amrlx. X drtqde kqlu mz Nzryrngrkxtr. Drtq lc ‘Setzn’ vzpxm mz natq lr Hibru x drtwr ngrde ‘enqmi.’ Mz natq Inglis ‘devil’ (devol) vzpxm mz natq lr Grik x drtwr ngrde ‘kx rpibqti leplz’ murde Setzn pibqti-zvzle leplz neng Gct mz mzte. [Nzaelwapxngr 12:10] Mz nzmu-krde lc, mzli kx ycmne-atrkati-ngrgu kzdq doa ne Gct, wztrpzku mz Setzn. Dekc Gct tqrpwa'-ngrmle bagu nzycmne-atrkati-ngrgu kztegung.

Mz Nzaelwapxngr 12:3-4, 7-12 Setzn nzrpibz ‘Mepwz’ x krlc ycmnetr-ngrde nzxpqbrlr-krdr Gct badr kzdu-kzng enjrl. Leplz nzrpilr kx da lc kaputr-pnzm mzli kc Gct tqwz-ngrde nrlc. X nzrpi-kzlr kx Asaea 14:12-15 x Esikel 28:11-17 nzycmnetr-ngrdr nar enjrl nzglqpx-lzbq-krde x nzrnzlvzo-krde Gct. Nzkqlebz nide ‘paglxnrlc’ x ‘mrlx rngalx’ mz Asaea 14:12. Mz Asaea 14:12 x 14 nztekqtrngr drtqde mz Inglis, mz ‘Lucifer,’ (Lusifz) kc drtwr ngrde ‘kc tqyzlupx’. Nzrpi-kzlr kx Nzaelwapxngr 12:3-4 drtwr ngrde kx enjrl kratq ngr enjrl amrlx kcng Heven (1/3) nzxpqbrlrng badr Setzn x sc tznginipedr drka'.

Kzdu-kzng drtq Setzn x nzwz-krdeng nidr seleng:

Mepokia x nou nzpokiangr amrlx [Jon 8:44],

Beelsebol, kc drtwr ngrde kxetu r ma ngr wq [Matiu 10:25; 12:24-27; Mak 3:22; Luk 11:15-19],

kxetu r drka' [Matiu 9:34; 12:24; Mak 3:22; Luk 11:15],

kxetu r nrlc ka [Jon 12:31; 14:30; 16:11],

kxetu r drka' kcng tzmncng mzlilxlr [Efiszs 2:2],

enqmi r leplz kxmwati drtwrde nidr [Matiu 13:39; Luk 10:19; 1 Timoti 5:14; 1 Pita 5:8],

krkc Tqdrka'ngr [Matiu 5:37; 6:13; 13:19, 38; Jon 17:15; Efiszs 6:16; 2 Tesalonika 3:3; 1 Jon 2:13-14; 3:12; 5:18-19] x

laion kc tqamwxlr-ngrde leplz mz nzetukr natqde, [1 Pita 5:8].

Kxmule-esz' Setzn matq-esz'ngr, a' aovxitxo Jiszs kc tqkamle bagu zmatq mz nzaovxio-kz-krgu murde ma tqatrkatile nigu. Setzn krlz-txpwzle nzmncngr me esz' mz mzli kxesz', x atwzlr-ngrbzle drka' nedeng mz nzale-krdr nzwz-krde. Nrlc kqlu mz Nzryrngrkxtr, kx nzycmnetr-ngrdr Setzn badr drka' nedeng. [Matiu 7:22; 10:5-7; 12:28; 17:18; 28:18; Mak 1:34, 39; 3:14-15; 6:7-13; 9:38; 16:9, 17; Luk 9:1, 49; 10:1-20; 11:20; Jon 16:33; 17:15; Rom 16:20; 1 Korint 15:27; Efiszs 6:16; 2 Tesalonika 3:3; 1 Jon 2:13-14; 4:4; 5:4-5, 18]

17.4 mqngr leplz kxnzbzpeng— (spirits of dead people)

Mqngrdr leplz kxnzbzpeng nzvz-rlrung Heven o Hxl. Trnzmncung mz nrlc ka x trpnzngr nzokatr-krdr o nzatrkati-krdr leplz o nzycmne-krbzlr badr. Kzdung mzli mz nibr nzbzkr doa, nzkrlz leplz nzrmcngr da kx nzobq-krde apule doa kc tqbz. A' krla nginepwz kzdq drka' kc tqabzle nzesabrtingr nidr. Gct tqrlr-ngrpwzleu mqngr doa kx nzbzpeng nzyzlu-mou-krmlr x nzycmne-krbzlr badr leplz mz nrlc ka. A' nzwrde li kc tqrlr-ngrbz Gct mz mqngr doa kxnzbzpeng nzycmne-krbzlr badr leplz kxnzlubeng. Nzwrde kc kai kaputrp mzli kx King Sol ycmnetr-ngrbzle mz mqngr kxbz. [1 Samwel 28:8-19] A' profet Samwel ycmne-plztitrle Sol mz nzale-krde da lc tqtrka. Nzwrde krali kaputrp mzli kc Mosis x Elaeja tzadcpx-lzbq-ngrbzlr mz Jiszs mz newz. [Matiu 17:3; Mak 9:4; Luk 9:30] A' Jiszs pi-kzple bagu da kx kaputrpz mz leplz mzli kx nzbz-ngrdr mz be ngr Lasarus x ncblo kxrngisc mz Luk 16:19-31. Mc kz Hibru 9:27.

18 Kxnzmcpx— (Christ)

‘Kxnzmcpx’ tekqtr natq lr Grik kc tqngi ‘Kraes’ x natq lr Hibru kc tqngi ‘Mesaea.’ Kraes x Mesaea drtwr ngrdr kxmu-txpwzle esz', mz nzngini-krde, ‘kxnzaelu tolo.’ X mz nzvz-nqblq-krde nqmq kr lr Israel, nzrpulio-ngrbz tolo mz kzdq doa, mz nzmcpx-krdrle mz nzngini-krde profet, o pris, o king. Kxnzmcpx nide kxarlapx kc tqesalz-ngrbz Gct kx na-atwzlr-ngrbzle mz leplz nedeng. [Nou 3:15; 49:10; 2 Samwel 7:11-16; Sam 22; Sam 40; Sam 110; Asaea 9:14; 11:1-7; 40:3-11; 42:1-4; dckrlzdeng 49 x 53; Jeremaea 23:5-6; Daniel 9:25-27; Sekaraea 12:10-14; Hagai 2:6-9; Malakai 3:1] Mz Nzryrngrkxtr nzkqle-kzpz nide:

‘nei Ebraam,’ [Nou 22:18]

‘laion,’ [Nou 49:9]

‘laion kc tqvzpxm mz nqvi lr Judz’ [Nzaelwapxngr 5:5],

‘profet,’ [Lou Kcpwz 18:18]

‘kxnzaelu tolo,’ [Sam 2:2]

‘king rnge,’ [Sam 2:6]

‘mrlxnge,’ [Sam 2:7, 12]

‘ncblo kxtr nem,’ [Sam 16:10]

‘kxetu rnge,’ [Sam 110:1]

‘pris,’ [Sam 100:4]

‘Imanuel,’ kc drtwr ngrde Gct mncm bagu, [Asaea 7:14]

‘kxokatr kxmyapxbz, Gct kc tqrninr, Trte kc tqmnc zvz, kxetu r nrwx,’ [Asaea 9:6]

‘king kc tqvzpxm mz nqvi lr Devet,’ [Asaea 9:7; Jeremaea 23:5-6]

‘Zluli r Yawe,’ [Asaea 40:5]

‘kxnzawz nenge,’ [Asaea 42:1]

‘natq Gct rgu,’ [Asaea 40:8]

‘mrlx leplz’ [Daniel 7:13-14; 10:16-18].

19 kxnzrmailzng r lr Jiu— (Jewish leaders)

19.1 kxnzrmailzng kx nzmyapxbzng mz Nzryrngrkxtr Kc Kai— (important Old Testament leaders)

19.1.1 Ebraam— (Abraham)

19.1.2 Mosis— (Moses)

19.1.3 Samwel— (Samuel)

19.1.4 King Devet— (King David)

19.1.5 King Solomon

19.1.6 Elaeja— (Elijah)

19.1.7 Melkesidek— (Melchizedek)

19.1.8 kxnzryrlqng drtwr— (judges)

19.2 lr Jiu kxnzrmailzng mz mzli nyz Jiszs— (religious leaders in Jesus’ time)

19.2.1 kansrl kx aclvele nqmq kr lr Jiu— (Sanhedrin)

19.2.2 Nardr Pris x Kaefzs— (High Priest & Caiaphas)

19.2.3 kxnzetu rdr pris— (chief priests)

19.2.4 pris kcng nzvzpxmqng mz nqvi lr Livae— (Levitical priests)

19.2.5 dzbe Sadiusi— (Sadducees)

19.2.6 lrtzlvzng— (elders)

19.2.7 kxnzalvztrng mz Lou sc Mosis— (Scribes, teachers of the Law)

19.2.8 dzbe Farzsi— (Pharisees)

19.3 king kcng mz Nzryrngrkxtr— (kings in the Scriptures)

19.3.1 king kcng drtqdr Herot— (kings named Herod)

19.4 pulis ngr Mangr-nzangiongr Yawe— (temple guards)

19.1 kxnzrmailzng kx nzmyapxbzng mz Nzryrngrkxtr Kc Kai— (important Old Testament leaders)

19.1.1 Ebraam— (Abraham)

Be ngr nzlukr Ebraam sa tqycpxm mz Buk Ngr Nou 11:26–25:11. Mncpe kai, zbz esotrpz mz yiz kx siu-li (2000) yrkrpx x Jiszs kc mzte tzmc-ate. Yawe mcpxle nide mz nzngini-krde trte leplz nedeng amrlx, murde brti drtwrde Gct nzrka-krbzle bade da kc tqesalz-ngrbzle bade. Delc tqnginide melrmqdr lr Israel kcng amrlx. Nzrlxngitikr Ebraam aelwapx-ngrmle bagu drtwr ngr nzrlxngitingr angidr.

Drtq Ebraam ngi kai Ebrzm. Gct ycmnebz mz Ebrzm mzli kc yiz ngrde tqngingr 75 le [Nou 12:4] x pibzle bade narlaszle kandre nyzde x navz mz kzdq kz nrlc kx nakabzle bade. Gct esalz-ngrde kx Ebraam na-amrlzle leplz amrlx mz nrlc. [Nou 12:2-3]. A' mz nzmnc-krde mz nrlc, mncpxm mz kzdq tent x trnginyzdeu drtc' lc tqmnc-ngrde. Ni-alode lrnarnrlc mz drtc' kzble. X Gct atutrle da kc tqesalz-ngrbzle bade mzli kx kabzle drtc' lc mz lr Israel kcng tzvzpxmqng mz nqvi lrde. X Ebrzm lxngitile Gct nzatutr-krde da kx esalz-ngrde, kxmule-esz' trmcleu nzngida-krde. [Nou 12:7]. Mz nibrde Gct esalz-ngrbzle bade nzrngine-krde neidung kxkqlu, rblx nzrlwxngr. [Nou 13:14-16; Nou 15:5-6]. X Ebrzm lxngitile Gct nzatutr-krde nzesalz-krde, kxmule-esz' mz nzobq-krde rblx, murde olvz rde, Sarai vz-nrbalq tr-rngineu, x Ebrzm ngipe olman. X nzbrkr drtwrde lc atubqtile nide mz nzobqkr Gct, kxmule-esz' tryrplatitru narde kxnamu nzngida-krde. Nzrbrtingr drtwr lc ngi nou Nrpakxmrlz. Murde nztubqkr kxnzrlxngiting amrlx vzpxm mz nzabrtrpzlr drtwrdr mz Gct nzatutr-krde nzesalz-krde mz nzarlapx-krde nidr mz nzbzkr Jiszs. Delc Ebraam nzrpibz ‘trte kxnzrlxngitng amrlx.’

Mzli kc Ebrzm yiz ngrde tqngingr 99 le, Yawe aelwapx-lzbqbz bade x yrlqle kzdq Nzesz'tikr Drtwrdr badr. [Nou 17:1-22] Mzli lcde, Gct tekqtrpzle drtqde Ebrzm, kc drtwr ngrde ‘trte kx nzamyalz,’ nangi Ebraam, kc drtwr ngrde ‘trte doa kxnzkqlung.’ Gct esalz-mou-ngrbzle bade nzka-krbzle neidu kxnzkqlung. X rkabz natq mz Ebraam x neidu lrdeng amrlx mz nzrpakrngr ngi dalr rkx ngr Nzesz'tikr Drtwr Gct badr Ebraam x neidu lrdeng. Gct tekqtr-kzpzle drtq olvz r Ebraam, Sarai nangi Sera, x esalz-ngrbzle mz Ebraam kx Sera sa nanginede dq doa ncblo, mz nibr kzdq yiz abzo mzli lcde, kxmule-esz' yiz ngrde ngipe 90. Ebraam lxngitile natq Gct x sc tqpakr-lzbq x pakr-kzle ncblo kx awzleng amrlx mz ma nyzde. X abrtrpzle drtwrde mz Gct mz nzatutr-krde da kx esalz-ngrde. (Sarai x Sera drtwr ngrdr esz', ngi ‘inyx king.’ Gct nztekqtr-krbzle drtqde yctr mz nzrpingr kx sa na-alele da kx blepxbz mz nzlu-krde.)

Zbz Ebraam sc tqaenzlitipele yiz nzpnu-li-nrade-nzlvqn (25) mz Gct nzatutr-krde nzesalzngr lc. X nzbrtikr drtwrdr Gct trngrgopeu, a' nzxplr-krde etunepx zvz. Dekc tqngini-ngrde lrpzki kx myalz kc navz-nqblqku mz nzrbrtingr drtwrgu Gct. Sera mikale mrlxde lc, x yrlqbzlr drtqde ngi Aesak. Mz nibr Aesak nzetupe-krde mz nzngipekr doa ncblo, Gct abzpxle nzrlxngitikr Ebraam. Murde pibzle mz Ebraam nznibq-krde mrlxde nanginide blz. [Nou 21:1-19] Ebraam rlr-ngrbzle mrlxde x brti drtwrde kx Gct sa na-atulz-mople nide mz nzbzngr, mz nzatutr-krde nzesalz-krde kx nangi nede neidung kxkqlu kx navzpxmqng mz Aesak. Ebraam mz nzrlr-krbzle nzbzkr mrlxde mz Gct aelwapx-ngrmle bagu kxmu Gct nzrlr-krbzle mrlxde, Jiszs mz nzarlapx-krde nigu. Gct amrlz-zlwzle Ebraam murde brti drtwrde Gct x vqti drtqde nzvz-nqblq-krde natqdeng. X aelwapx-ngrmle bagu kxnamu kxnzlxngitilr Jiszs amrlx nzmu na-abrtrpzlr drtwrdr mz Gct x da kx esalz-ngrdeng. Da kqlu mou nzyr kx ycmnetr-ngrde nzrlxngitikr Ebraam mz Hibru 11:8-19.

19.1.2 Mosis— (Moses)

Mosis nide kzdq lr Israel, x abzo mz nibr Ebraam krlzbzle mzli kc tzmcngr mz Mosis yiz 600. X abzo mz Mosis krlzbzle nzrmcngr mz Jiszs yiz 1400. Mosis mzte nzmc mzli kc lr Israel tzngini-ngrdr kxnzawz-nrbalqng mrkc Ijipt. Be ngrde yzutr mz Buk ngr Nzrlaszngr dckrlzde kc esz'. X da kcng tqprtilzng mz nzlu-krde nzyrtiong mz buk kcng tqyrle, krlcng Nzrlaszngr, Livae, Nzkqlu-krdr, x Lou Kcpwz. Mosis yr-kzle Buk Ngr Nou. Dekc buk lcng nzlvqn tzrpi-ngrbz ‘Buk scng Mosis.’ X Buk lcdeng nzrpi-kzpz ‘Lou sc Mosis,’ x ‘Buk ngr Lou,’ x ‘Loukxtr’, murde mz buk lcng nzycpxmqng elr natq kcng amrlx tqkabz Gct mz leplz nedeng kx navz-nqblqlr. Kzdu mzli sa naxlr-kzku buk lcng nzlvqn nzrpi-kzpzng ‘Pentatuk’ o ‘Tora’. Murde mz natq lr Grik ‘penta’ drtwr ngrde ‘nzlvqn’, x mz natq lr Israel ‘Tora’ kc drtwr ngrde ‘nzalvztr-ngrng’.

Mzli kc Mosis yiz ngrde tqkrlz-ngrbzle nzpnu-rtqmz (80), nginide ncblo kx avzo-lqbq, myaszlzle leplz amrlx mz nrlc. [Nzkqlu-krdr 12:3] Gct ycmnebz bade mz nounc kc tqmrbz tqwou, [Nzrlaszngr 3:2–4:17] x pibzle bade namailzpxmle lr Israel Ijipt mz nzngini-krdr leplz nedeng, murde narlapxng x ma tzwz-nrbalq-zvzng. Gct nzobq-etrng mz Mosis mzli kc tqycmne-ngrbzle bade. [Nzkqlu-krdr 12:6-8] X mz nzmckr Mosis Gct, mz drtwr lr Israel Mosis nide profet kc tqmyalz-esz'ngr x myaszpxle profet kcng amrlx. X Mosis ni-kzde profet kc ayrnrngr tqatwzlr-ngrbz Gct mz leplz nedeng. Wz-ngrde rkx x da kxnzmatqng kxkqlu. Vzmipxmle lr Israel Ijipt x mailztrleng lzke kc tzrpibz Saenae. Gct ycmnebz mz lr Israel elr x pibzle Lou scdeng mz Mosis. Gct yrlqle Nzesz'tikr Drtwrdr badr lr Israel. X sc tqesalzpebz badr kx sa nzamrlzle nidr, x namyalz nzmu navz-nqblqlr natqdeng kcng tqpibzle mz Mosis. A' esalz-kz-ngrbzle kx napibqtile nidr nzmu naxpqbrlr-ngrdr natqde lcng. [Lou Kcpwz dckrlzde 28.]

Mosis mailztile lr Israel myaszpxle yiz kx nzpnu-pwx (40), murde naprtrng mz kandre kc tzrpibz Kenzn, tqesalz-ngrbz Gct mz lr Israel. Krlc kandre lcpwz tqesalz-ngrbz Gct mz doa kx nzvzpxmqng mz nqvi lr Ebraam. Mz nibr nzesalz-krde, yiz esotibzle kx trtqki-esz'mz (600) x da kc tqesalz-ngrbz Gct sc tqatutrpele. Mosis esz'-krde trprtr-pnzu mz drtc' kc tqesalzngr Gct murde kzdq mzli xpqbrlr-ngrde natq Gct. [Nzkqlu-krdr 20:1-12; Lou Kcpwz 34:1-7] Krlc aelwapx-ngrde kx kxmule-esz' ncblo ne Gct kx nzmyalzng, a' nzkrlzlr nztaongr mz alwx. A' Gct ipqpxbzle alwx ngrde x Mosis tresakiu mz nzngini-krde kxrmailz kxmyalz.

Mz mzli nyz Jiszs, Ebraam nidr mz Mosis nidr ncblo kcng nzling tzamrlue zlwz lr Jiu.

19.1.3 Samwel— (Samuel)

Mz nibr lr Israel nzaovxio-krdr drtc' kc Kenzn, x tqngipe kandre nyzdr, Gct mcpxle kzdung leplz mz nzngini-krdr kxnzrmailzng kx naokatrlr nidr. Leplz lcng nzrpibzng ‘kxnzryrlqng drtwr.’ Mzli lcde lr Israel trgalr king ngrdr, murde Gct nide txpwz king ngr lr Israel, x aclveleng mz nzaclvekr kxnzryrlqng drtwr x profet nedeng. Samwel nide kxryrlq drtwr kx rmnrpe-ngrbz, x ni-kzde profet. Buk lc tqngi 1 Samwel ycmnetr-ngrde nzlu-krde. X ngalrdeng kang kqlu mz Nzryrngrkxtr nzycmnetr-kz-ngrdr nide. Yiz trtqki li o tq vztx mz nzrmcngr mz Mosis, x Samwel kc mzte tzmc-ate. X esotibzle yiz kx 1100 mou x Jiszs kc mzte tzmcpe kz. Gct kqlele Samwel mz nzngini-krde profet mzli kc tqnginibe-ngrde doa ncblo.

Mz mzli nyz Samwel, lr Israel nzpxtxpx-ngrdr Gct nzngini-krde king rdr x suti drtwrdr kzdq ncblo kxngi king murde na-apu-kzlr kandre kcng tzmnc-mrbrng. Kxmule-esz' Gct trabrtz-ngrdeu da lc, a' pibzle mz Samwel kx nakabzle dq king badr, mz nzpulio-krbzle tolo mz narde. Zbz sc tzpuliopebzlr mz nar kzdq obla drtqde Sol, ncblo kxboi x nzobq-krde brngz, mz nzngini-krde king ayrnrngr mrkc Israel. Tolo ngi rkx ngr Mqngrkxtr, x nzrpulio-ngrbz tolo mz nar ncblo ngi rkx kx Gct mcpxle nide nzngini-krde king ngr Israel x yrlqobzle Mqngrde bade. Lr Israel lcng nzabrtz-ngrdr Sol. A' Samwel rpi-kaipzle badr kx king rngisc zmatq ngr nzbatr-krbzle badr nzxpe-krdr takes, x mz ncblo ngrdrng nzprtr-krdr mz ami nede. X mz nzmu-krde lcde, trna-abrtz-zvz-ngrdru king ngrdrng kalr.

Zbz Sol trvz-nqblqleu nqmq kr Gct mzli kxboi. X mz nzxpqbrlr-krde Gct, sc tqpxtxpxpengr Gct nide x Mqngrkxtr rlaszle nide. X mzli kc Sol tqnginibe-ngrde king, pibz Gct mz Samwel narpuliobz tolo mz nar kzdq kz king. Rpibzle kx namcpxle kzdq obla, drtqde David, mrlx Jesi, mz nzngini-krde king krali.

19.1.4 King Devet— (King David)

Devet vzpxm mz nqvi lr Judz. X be ngrde yzutr mz 1 Samwel 16 x sc tqvzpe krlzbzle me yrkrkipx buk lc. Buk 2 Samwel x Lou Kcpwz nzycmnetr-kz-ngrdr nzlu-krde. 1 King 1:1–2:12 ycmnetr-ngrde nzbzkr King Devet. Abzo mz mzli nyz Devet krlzbzle nzrmcngr mz Jiszs, yiz 1000. Gct mcpxle Devet mz nzngini-krde king ngr Israel krali, murde nqmq krdeng nzapulr nqmq kr Gct. Devet avzo-lzbq, a' brti zvz drtwrde kx na-alele da kx matqting mz nzokatrkr Gct nide. Drtqde trmyau mz nzmrlzti-krde Gct. Ni-kzde profet x yrle Sam kx kqlu. X ni-kzde kxrmailz kxmyalz. Mz nzngini-krde king, vz-nqblq-zvzle Lou sc Gct x nzaclve-krde tubq.

Mzli kc Samwel tqpulio-ngrbzle tolo bade mz nzmcpx-krde nide, sc tqnginibede obla. Mzli lcde Sol sc tqnginibede king. X kxmule-esz' mcpx Gct Devet mz nzngini-krde king kzble mou, a' mcpxpe-kai-kzle Sol. X Devet abrtz-ngrde nzaenzlingr krlzbzle mzli kx nayrlqngr Gct nide mz nzaclve-krde. X rblxbz bade nzotangr o nzrnibqngr Sol mzli lc tqaenzli-ngrde. Nzwrde li kx nanibq-ngrde Sol, a' trale-pnzleu, murde Gct kx yrlq-kaile Sol nzngini-krde king. X mzli lcde, Devet nide ncblo ngr vea kx xplr, x lr Israel kxnzkqlung nzmrlztilr nide. Mz nzmu-krde lcde, dobungr King Sol x sc tqrpile nanibqpele nide. Devet plctx, x yiz kqlutx kx ayctingr Sol nide x tqabzle nzrnibqngr.

Mz nibr nzbzkr Sol, Devet sc tqnginipede king x Israel nginide kzdq kandre kx xplr. Rpile nawztile kzdq Mangr-nzangiongr Gct, a' tr-rlr-ngrpwzu Gct bade, murde nide ncblo ngr vea. Gct pibzle bade kx mrlxde Solomon sa nawztile Mangr-nzangiongr lcde. A' Gct abrtzlvzle Devet x yrlqbzle Nzesz'tikr Drtwrdr badr. Mz Nzesz'tikr Drtwr lc, Gct esalz-ngrde kx king kcng na-aclvelr Israel nangi zvz doa kx vzpxm mz nqvi lr Devet. [2 Samwel 7:1-16] Abzo mz mzli nyz Devet, king ngr Israel amrlx nzvzpxmqng mz nqvi nyzde. Mz nibrde profet nzrpilr kx Kxnzmcpx navzpx-kzp mz nqvi lr Devet. X Jiszs sc tqatutrpele natq lc murde vzpxm mz nqvi lr Devet x ni-alode king ngr leplz ne Gct amrlx.

Devet vz-nqblq-zvzle nqmq kr Gct. A' kzdq mzli tao mz alwx x pnatile olvz r kzdq ncblo ngr vea nede. Zbz rkabz natq mz kamadz kx, ncblo kc na-atupx kai mz nzotangr murde nanibq. [2 Samwel 11] Neitzn kc tqngi profet mzli lcde, sc tqycmne-plztitrle Devet mz alwx ngrde lc, x sc tqtekqtrpele drtwrde mz nzplzpx-krde alwx lc. Kxmule-esz' a' ayrplapx Gct nide mz nzkatxpx-krbzle nzlukr itoto nede kx mzte nzmc ate. [2 Samwel 12] Kzdq mzli mrlxde, Absalom, abzle nzngini-krde king x Devet plctx murde ma tqnibq Absalom. [2 Samwel 15-18] Devet trnzotaung ncdr, murde lxngitile kx nangini-zvzde king nzmu kx tqrlr-ngrbz Gct le. Devet nide king ngr Israel kx myatxlz-esz'ngr, x aclvele Israel yiz nzpnu-pwx (40). Mz nibr nzbz-krde, mrlxde Solomon tekqtrle nide.

19.1.5 King Solomon— (King Solomon)

Be ngr Solomon sc tqyc mz 1 King dckrlzdeng 2–11; x 2 Lou Kcpwz dckrlzdeng 1–9. Solomon nide obla mzli kc tqngini-ngrde king, x krlzle kx rblx nzngingr king kxbrngz. Gct adcpx-lzbqbz mz Solomon mz nzrmwible-krde x rpibzle nakabzle da kx rlxtibzle. [1 King 3:5-15] Solomon avzo-lzbq x rlxtibzle nzyrplapxngr, murde nanginide king kxmrlz. Gct abrtztx-ngrde trnzrlxti-krpwzleu nzrngiscngr o nzlungr kxboi o nzrnibqngr enqmi rdeng. Zbz kabzle bade nzyrplapxngr kc tqmyaszlzle leplz amrlx. Batr-kzpz Gct nzrngisc-krde da x zmatq. Leplz nzvzmqng mz nrlc tulvzo murde naxlrlr natqde mz nzngini-krde ncblo kx yrplapx. Israel ngitx kandre kx xplr, kx rngisc. King Solomon mrlztile Gct x wztile Mangr-nzangiongr Yawe kc tqrpingr trtede Devet kx nawztile.

Mzli lcde, ngi nqmq krdr kx nzrlrpx-ngrbz mz ncblo nzyrlzti-krde olvz kx myaszle olvz kxesz'. X kxnznginidr king olvz rdr kqlu. Solomon olvz rde kx yrlztile trtqki-rlimz (700) x olvz trtqki-tq (300) kx mwimiti-kzleng. [1 King 11:3] A' nzkqlukr olvz lcng nzmnc-mrbrng. Yrlzti-ngrdeleng nangi dalr nzmnc-nrwx-krdr badr kzdung kz kandre. A' olvz rdeng nzangiolr gct kxtrnznginidru Gct angidr. Solomon wz-ngrde kzdung nrlc kx na-angio-ngrdr gct rdrng. Zbz sc tqprtrpe-kzpz mz nzangio-krdeleng. [1 King 11] X Gct kc drtwrde tqngyape mz nzale-krdele, x rpile kx nakapxle kzdung nqvi lr Israel mz nzaclve-krde. A' aenzlipwz mz nzbzkr Solomon mz nzale-krdele murde trtede Devet nide ncblo kxmrlz. Zbz mz nibr nzbz-krde, mrlxde, Reoboam tqnginipede king. Tryrplapxu x nqvi lr Israel kcng nzpnu nzesaprlr-ngrdr nide, mz nzvz-nqblq-krdr ncblo kc drtqde Jeroboam. X Jeroboam lc tqngipe king ngr kandre kc Israel. A' nqvi lr Judz nidr mz nqvi lr Benjamin, sc tzvz-nqblqbelr Reoboam, mz nzngini-krde king r kandre kc Judz, murde Reoboam vzpxm mz nqvi lr Judz. Mc kz ‘Israel,’ ‘nqvi lr Israel kcng nzpnu-esz'-nrade-li,’ x ‘kandre kc Judz.’

Kxmule-esz' kzdung mzli King Solomon tao mz alwx, a' mz kzdu-kzng mzli sc tqngini-kzde ncblo kx yrplapx. Yrle kzdq nrlar buk ngr Nzyrplapxngr, x yr-kzle Nabz ne Solomon x Kxalvztr. Solomon aclvetile mz nzngini-krde king yiz nzpnu-pwx (40). Trkrlzkuu kx tekqtrle nqmq nr drtwrde x sc tqbz-ate, o trtingr.

19.1.6 Elaeja— (Elijah)

Elaeja ngi kzdq profet ne Gct kx myalz x alele rkx x da kxmatq. Yiz 75 otxpe mz nibr King Solomon nzbz-krde x Elaeja kc tqmncpe. Atwzlrngr Gct nide mz kandre kc Israel mzli kc Ehab tqnginipe-ngrde king elr. Ycmne-plztitrle Ehab x lr Israel mz nzangio-krdr gct kxbleng. X be ngrde yclzm mz 1 King 16:19 vz-krlzbzle 2 King 2:12. X mou, mz 2 Be Ngrdr 21:12-15 pibzle mz King Jehoram ngr Judz kzdq nrpa kx vzpxm mz Gct. Elaeja trbz-pnzu, a' Gct vzmilzle nide Heven mz kzdq sariot ngr nyr. [2 king 2:11] Kxnzawz nede Elaesa mcle da lc, x sc tqnginipede profet ne Gct mz nibrde. Yiz 400 otx, profet Malakai pipx-kzle kx Elaeja nayzlu-kaip x mzli kc na-ayzlu-ngrbz Yawe da mz leplz kc ate. [Malakai 4:5-6] Jiszs rpile kx Jon Kxawrkxtr atutrpele natq lc, murde alele nzwzngr kcpwz tqale Elaeja. [Matiu 11:14; Malakai 4:5]

19.1.7 Melkesidek— (Melchizedek)

Be ngr Melkesidek yclzm mz Nou 14:18. Melkesidek mncpe kai x Gct sc tqpi-atebzle drtqde lc tqngi ‘Yawe’ mz Mosis. Drtwr ngr Melkesidek nzyapwx-dalitipx mz Hibru 5:6-11 x 7:1-28. Mc kz natq kxnztopwzng elr. Nide king ngr taon kxetu Salem, (kc nangi Jerusalem kalr). Mz natq lr Hibru, ‘salem’ drtwr ngrde ‘nrwx,’ x mz nzmu-krde lcde, nide kxetu r nrwx. Drtqde ‘Melkesidek’ drtwr ngrde nide ‘King ngr nztubqngr’ x ni-kzde kzdq pris ne Gct. Kxnzmcpx apule Melkesidek murde ni-kzde pris x king. Profet kcng pnz nzrpilr kx sa nangini Kxnzmcpx Kxetu r Nrwx [Asaea 9:6] x king kc tqaclvele leplz mz nqmq kxtubq. [Asaea 32:1; Jeremaea 23:5-6. Mc kz Nzaelwapxngr 15:3]

19.1.8 kxnzryrlqng drtwr— (judges)

Mosis mailzpxmle lr Israel mrkc Ijipt krlzbzle nrlar nrlc kc tqesalz-ngrbz Gct nakabzle badr. Zbz Josua mailzleng mz nzaovxio-krdr x nztwzlr drtc' lc. Buk ngr ‘Kxnzryrlqng Drtwr’ ycmnetr-ngrde mzli lc trgalr king ngrdr. A' Yawe nide king rdr. Mzli lcde, nzmu lr Israel trnzalelru da kx pibz Yawe na-alelr, ayrplapx-zvzleng mz nzrlr-krbzle mz enqmi rdrng nzaovxio-krdr nidr. Zbz mzli kc lr Israel drtwrdr tqyzlupe-ngrde, Gct mcpxle kzdq doa mrkc Israel mz nzngini-krde kxryrlq drtwr, mz nzokatr-krde nzaovxio-krdr enqmi rdrng. Doa lcng nzpnu-esz'-nrade-tq (13) mz buk lc nidr seleng: Otniel [Kxnzryrlqng Drtwr 3:5-11], Ehud [3:12-30], Samga [3:31], Debora x Barak [4:1–5:31], Gidion [6:11–8:35], Abimelek kc tqngi kxryrlq drtwr kx vz-rbr [9:1-57], Tola [10:1-2], Jaer [10:3-5], Jefta [11:1–12:7], Ibsan [12:8-10], Elon [12:11-12], Abdon [12:13-15], x Samson [13:1–16:31]. Mc kz Nzalvztrngr Kxmyapxbz mz Samwel kc tqngi kxryrlq drtwr kx rmnr-ngrbz.

19.2 Lr Jiu kxnzrmailzng mz mzli nyz Jiszs— (Jewish leaders at the time of Jesus)

19.2.1 Kansrl kx aclvele nqmq kr lr Jiu— (Sanhedrin, Council of the Jews)

Kansrl kc tzrpibz ‘Sanhedrin’ mz natq lr Inglis, ngi dzbe lr Jiu kxnzrmailzng mz mzli nyz Jiszs. Kandre ngr Israel yclzbz mz zmatq ngr king kxetu kc Rom. Pcntizs Paelzt nide gavzna kc tqaclvele Provins ngr Rom kc Judiz, mrkc tqycngr Jerusalem. Provins ngr Rom kc Gzlili, mrkc tqyc-ngrng mztea Naszret x Kzpznizm, aclve Herot Antipas. A' Herot apupwzle kzdq gavzna ngr Rom mz nzmnclz-krbzle mz king kxetu kc Rom. Kansrl ngrdr lr Jiu lc aclvele lr Jiu mz kxmu navz-nqblqlr Lou sc Mosis. X leplz kcng trnzvz-nqblqlru lou lcng nzkotqng mz Kansrl lc. Kxnzprtrng mz Kansrl lc nidr Nardr Pris, pris kxnzmyapxbzng, kzdung kxnzalvztrng mz Loukxtr, kzdung Farzsi x kzdung kz lr Jiu kxnzmyapxbzng. Gzpman ngr Rom rlr-ngrbzle mz Kansrl kc nzryrlq-krdr drtwr mz Lou sc Mosis, x nzbatr-krbzlr mz leplz nzxpe-krdr faen, x nzrpi-krdr kx leplz navipla, x nzadwatrngr leplz mz presin. A' trnzrngiscung zmatq mz nzayrplapxngr leplz mz nzbzngr, murde Lou ngr Rom rpile kx gzpman ngr Rom txpwz kx rngisc zmatq lc. Mzli kc ncblo ngr Kansrl tzyrlwr-lxblr-ngrdr mz nzrpi-krdr kx Jiszs vz-rbr, trnzvz-nqblqlru Lou sc Mosis, murde rpwa'-ngrde da lcng tq: 1) nzyrlwrpx-lxblrngr mz nrlckxbq [Matiu 26:57–27:1], 2) nzyrlwr-lxblrngr mz zbq kxtr [Luk 22:7 rpile nzyrlwrpx-lxblrng mz zbq ngr Nzamyangr], x 3) nzayrplapxngr doa mz zbq kcpwz tqkot-ngrde. Pulis ngr Mangr-nzangiongr nzmnclzbzng mz zmatq ngrdr x nzrlolvzng leplz x nzayrplapxlrng mz nzvz-nqblq-krde natq Kansrl lcde.

19.2.2 Nardr Pris x Kaefzs— (High Priest and Caiaphas)

Gct kqlele ncblo mz nqvi lr Livae mz nzwzngr mz Mangr-nzangiongr. A' lr Livae kcng tzvzpxmqng mz nqvi lr Eron, tznginidr txpwz pris. Eron nide Nardr Pris ayrnrngr. X Nardr Pris esz'txupwz mz mzli kxesz'. Mzli kx nzryrlqngr kzdq ncblo nzngini-krde Nardr Pris, nzwzngr lc vz-krlzbzle nzbz-krde. Nide lr Jiu kxrmailz kx myatxlz-zlwzbz. X ni-kzde kc tqaclvele Kansrl ngrdr. Nide txpwz pris kc tzrlr-ngrbz nzprtr-krde Mrkc Tqtr-esz'ngr mz Mangr-nzangiongr. X vztr-ngrde mrlcde zbq esz'txu mz yiz kxesz', mz Zbq ngr Nzrkatxngr Alwx. King ngr Israel dekc tqrmcpxpwz Nardr Pris kzble mou mzli kx bzngr krkc kai. Nzmu nanginide king kx brngz, mcpx-kzle ncblo kx brngz mz nzngini-krde Nardr Pris. A' nzmu nanginide kxdrka'ngr, da kc tqwai king Herot, mcpxle ncblo kx xpele nide mz trau kx kqlu mz nzrtwz-krde nzwzngr lc.

Mzli kc Jiszs tqngini-ngrde doa ncblo, Anas sc tqngi Nardr Pris. A' mz yiz kc 15 AD gzpman ngr Roman sc tqrtulrtr-ngrbzle mz Anas nzaprpx-lzbq-krde. X nzmcpx-alzulr kzdode Kaefzs mz nztekqtr-krde nide. Mz nzmu-krde lcde, mz mzli kcng tqalvztrngr Jiszs x tztqlvztr-ngrde mz kros, Kaefzs nide nardr Pris. A' Lou sc Mosis rpile kx Anas nzmu nanginide Nardr Pris nakrlzbzle nzbz-krde. X mz drtwr lr Jiu kxnzkqlung, Anas sc tqngibe Nardr Pris x Kaefzs mnclzbz mz zmatq ngrde.

Nzryrngrkxtr rpile kx Jiszs nide Nardr Pris ngrgu kzble abzo mz nzyzlupe-krde Heven. X nzlu-krde sa navz alo. [Hibru 7:11–10:22]

19.2.3 kxnzetu rdr pris— (chief priests)

Mz pris ngrdr lr Jiu, kzdung nidr nzrmailzng, x krlcng nzrpibz pris kxnzetung kcng. X nzmncng amrlx ngrdr Jerusalem x nzaclveng Mangr-nzangiongr.

19.2.4 pris kcng nzvzpxmqng mz nqvi lr Livae— (Levitical Priests)

Mc ‘nqvi lr Livae’ x ‘nqvi lr Eron’ mz Nzalvztrngr Kxmyapxbz kc tqngi ‘Livae.’ [nabz 23]

19.2.5 dzbe Sadiusi— (Sadducees)

Sadiusi kcng tzmncng mz mzli nyz Jiszs ngi dzbe lr Jiu kx drtwrdr esz'ti mz kzdung da. Ncblo kx nzprtrpqng mz dzbede lc nzayrputrpzng Farzsi, murde nzrlxngiti-krdr blepx-ngrbz badr. Nzaolvz-txpwzlr buk sc Mosis kcng nzlvqn tqngi Nzryrngrkxtr x nzpxtxpx-ngrdr buk kcng kz mz Nzryrngrkxtr Kc Kai. Sadiusi lcng trnzlxngitilru da lcde seleng: nzlungr mz nibr nzbzngr, nzmnckr enjrl x drka', kx Gct batrpzle da nzprtz-krdr mz nrlc, kx Gct ayrplapxle leplz kxdrka'-ngrng x kabzle da kxmrlz mz leplz kxnzmrlzng. X trnzlxngiti-kzlru kx Gct sa na-atwzlr-ngrmle Kxnzmcpx.

Pris kxnzkqlung x Nardr Pris, x kzdung leplz kxnzrngiscng nzprtrng mz Dzbe Sadiusi. X kxmule-esz' nzkqlu-krdr pipz, krlzbzle trtqki li o tq, a' nzrngiscng zmatq kx xplr. Pris kang kqlu nzmnclzbzng mz zmatq ngrdr murde Sadiusi kxnzkqlung nzprtr-kzng mz Kansrl ngrdr. Sadiusi lcng nznginidr kzte gzpman ngr Rom, x trsutiu drtwrdr nzalengr da kx na-atrkatile drtwr gzpman kc Rom. Nzpxtxpx-ngrdr ncblo kznike nanginide Kxnzmcpx, murde ma tqbatrpzle nzrkapx-ngrbz zmatq ngrdr. Dzbede lc esakitx mzli kc lr Rom tzodati-ngrdr Jerusalem x Mangr-nzangiongr mz yiz 70 AD.

19.2.6 lrtzlvzng— (elders)

Lrtzlvz ngrdr lr Jiu nidr kxnzetung kx nzmyapxbzng. Kzdung nidr nzalvztrng mz Lou sc Mosis, x kzdung nzrmailzng mz mangr-nzkrka'ngr nyzdrng. Kzdung kz nidr ncblo kcng mz drtwr leplz nzngini-krdr kxnzetung. Nzokatrng mz nzrmailzngr leplz x nzryrlqng drtwr mz nzvz-nqblq-krdr Lou sc Mosis. Nzrtxlvzlzbzlr nqmq kxkqlu kx nzrtulrtr-ngrbzlr mz lr Jiu nzvz-nqblq-krdr. A' nqmq lcng trnzycpxpqung mz Lou sc Mosis. Nzarsakrlrmilr nqmq krdr Lou sc Gct x nqmq lcdeng arblxbzle nzlukr lr Jiu. Mz nzmu-krde lcde, Jiszs pxtxpx-ngrde nzvz-nqblq-krdeleng. X lrtzlvz kxnzkqlung nztrka badr nide.

19.2.7 kxnzalvztrng mz Lou sc Mosis— (Teachers of the Law of Moses)

Leplz kxnzkqlung mz mzli nyz Jiszs trnzkrlzlru nzrlwxngr x nzryrngr. A' kxnzalvztrng mz Lou sc Mosis nznginidr ncblo kx nzkrlzlr nzrlwxngr x nzryrngr. Nzskul-ngrdr Lou sc Mosis x nqmq kcng tzrtxlvzlz-mopwz lrtzlvz ngrdrng, x nzalvztrpzlr mz leplz. Nzryrong kzdung buk ngr Nzryrngrkxtr murde nangi kzdu kzble moung. Kxnzalvztrng mz Lou sc Mosis kxnzkqlung nzprtrng mz dzbe Farzsi, a' kzdung nzprtrng mz dzbe Sadiusi.

19.2.8 dzbe Farzsi— (Pharisees)

Dzbe Farzsi ngi dzbede kx etutxpxpebz mz lr Jiu. X nzprtrng elr ncblo kx siu-esz'mz (6000). Tzsiklu-zvz-ngrdr Nzryrngrkxtr x nzmnc-krdr tubq zlwz. Nzycmnetr-ngrdr Nzryrngrkxtr x nzotablrtr-zvz-ngrdr. Kzdung Farzsi nzprtr-kzng mz Kansrl ngrdr lr Jiu. Nzlxngitilr nzlungr kxboi, nzmnckr enjrl x drka', nzbatr-krbz Gct da kc tqprtzbz mz nrlc, nzayrplapxkr Gct kxdrka'-ngrng, x nzatwzlr-krmle Kxnzmcpx kalr. Nzamrlue leplz nidr murde drtwrdr pqtr zlwz mz nzvz-nqblqngr Lou sc Mosis. X nzryrlqbzng nqmq kx kqlu murde ncblo kx vz-nqblq-zvzle nqmq krdrng, rblx nzxpqbrlr-krde Loukxtr. A' rblxtx nzrvz-nqblqngr nqmq lcng amrlx.

Mz drtwr dzbe Farzsi lcng nztubq-krdr myaszpxle leplz kxkqlu, x nzobqszolr krkcng trnznginidru Farzsi. Nzaxtxbzlr dakxnzng nzwrde li mz wiki kxesz', kxmule-esz' Loukxtr trpileu kx nzmu na-alelr da lc. Mz drtwrdr, leplz natubq-txpwzng mz nike nzalelr mz nzvz-nqblq-krdr nqmq kcng tzyrlq Farzsi lcng x Lou sc Gct. Nzrpilr kx nike pnz drtwr leplz trngiu da kx myapxbz, a' ngi txpwz nike nzalelr. Mz nzmu-krde lc, Farzsi kxnzkqlung nztaong mz alwx ngr nzglpx-lzbqngr, x trnzmrlzti-kzlru kztedrng x tryc-ngru mz drtwrdr nidr. Rpi-ngrbz Jiszs kx nidr blzpokiang, murde mz nzaotikr drtwrdrle kxnztubqtrpzng mz nzobqkr Gct, a' mz nabzdr trnzmrlzti-zpwxlru nide.

Aposol Pol prtr-kaipz mz dzbe Farzsi.

19.3 king kcng mz Nzryrngrkxtr— (kings in the Holywritings)

Mz nztekqtr-krgr ‘king’, nzrpi leplz kx natq lc nzkxmupwzlr esz' badr ‘bcnyr.’ A' drtwr lc vz-rbr. Murde bcnyr nide ncblo kx rngisc, a' king amrlx trnzrngiscung. X bcnyr nide ncblo kxbrngz, a' king amrlx trnzmrlzung. X bcnyr aclve-zpwxle leplz nedeng, a' kzdung king trnzaclve-zpwxlru leplz nedrng. Leplz nzmnclzbzng mz zmatq ngr king rdr. Mzbq ka king angidr kx nzmncng mz nrlc nzpipzng. Murde nzmu nangi king mrkc Inglzn, king lc tr-rngiscu zmatq angidr mz nzkapx-krde natq kx navz-nqblq leplz. A' mz Nzryrngrkxtr, king rngisc zvz zmatq, x leplz namnclzbzng bade x navz-nqblqlr natqde. Doa kx xpqbrlr-ngrde king rde, x pxtxpx-ngrde nzrvz-nqblqngr natqde, x pivxitile nide, nzmu nakrlzti king le, sc tqrpipele kx doa la nabz.

Mz Nzryrngrkxtr, ‘king’ drtwr ngrde ncblo kxmule lc. 1) Mailzle ami nede mz vea. 2) Mz mzli r nrwx, yrlqbzle kzdung lou x ni-kzde majestret kc tqrpile kx doa vz-rbr o trtingr. 3) Rngisc zmatq ngr nzrpipxngr kx leplz nabz. 4) Rngisc zmatq ngr nzrpi-ngrbz mz leplz kx naxpeng takes. 5) Rngisc zmatq ngr nzrpi-ngrbz mz leplz kx nawztrpzlr bade. 6) X mzli kc nabz-ngrde, mrlxde kxetu nide kc natekqtrle nide mz nzngini-krde king. Murde nzngini-krde king trvzpxpqu mz nzvotqkr leplz kcng tzmnclzbzng bade. A' nznginikr ncblo king vzpxm mz trtede kc tqngi pnz king, o mz nznibq-krde kzdq kz king mz vea x nztwz-krde zmatq ngrde, o mz nzmcpxkr king kxetu nide mz nzngini-krde king kxtopwz kx namnclzbz bade, o mz nzmcpxkr Gct nide mz nzpi-krbzlele mz profet nede.

Mz nztekqtrngr Nzryrngrkxtr mz Inglis nzrpibz kzdung king mz drtq kx blepx-lxblrng. Murde king kxetu kc Rom nzrpibz Sisz x king ngr Ijipt nzrpibz Fero. King kc etu tqaclvele kandre kxnzkqlung nzrpibz Empzrz. X king kx mnclzbz mz king kxetu nzrpibz ‘tetrak.’ A' mz nzrtekqtrngr natq lcng rpi-zvzku ‘king’ mz Natqgu. Mrlx king nzrpibz prins (prince) mz natq lr Inglis. X mz Inglis nzrpi-kzpz kx Setzn nide ‘prins ngr nrlc ka.’ A' mz Natqgu rpiku ‘kxetu r nrlc ka.’ A' trnzpipwzu ‘king’ o ‘mrlx king’ murde sc tqmnclzbepz mz zmatq ngr Gct.

Jiszs nide king x rngisc zmatq amrlx myaszlzle da amrlx x leplz amrlx. Mzli ka, da lc tropxpwzu mz leplz kxnzkqlung. A' mzli kc nayzlu-ngrmle mz nzngini-krde king, leplz amrlx sa namnclzbzng mz zmatq ngrde x narngisc zmatq amrlx. Mzli ka tryzluka-ngrmle, krkcng tzpxpx-ngrdr nide sa navzng mz Hxl. Murde krkcng tzmrlztilr nide x nzabrtzlvzlr nzmnclz-ngrbz bade nidr txpwz kx nzmnc-zpwx-krdr badr.

19.3.1 king kcng drtqdr ‘Herot’— (kings named Herod)

Ncblo nzpwxng lang nzblepx-lxblrng nzrpibz ‘Herot’ mz Nzryrngrkxtr Kc Ate. Herot ngi drtq ngr neidu. Herot kc kai tzpi mz Nzryrngrkxtr nzrpibz ‘Herot Kc Tqmyalz.’ [Matiu dckrlzde 2; Luk 1:5] Nide dalr Kandre kc Idumea kc tzrpibz ‘Edom’ mz Nzryrngrkxtr Kc Kai. Kandre lc yckile mz ulu (south) ngr Prla Kxtrlu-ngru Da. Lr Edom lcng nzvzpxmqng mz neidu lr Isc, mzle Jekop. X mz yiz 130 BC, nztekqtrlr drtwrdr murde nangini-kzdr lr Jiu x sc tzvz-nqblqpelr Lou sc Mosis. A' lr Jiu mrkc Israel trabru drtwrdr nidr x nzkqle-ngrbzlr ‘ncte ngr Jiu.’ Kandre kc Israel mnclzbz mz king kxetu kc Rom, a' mcpxle kzdung kz ncblo mz nzaclve-krdr provins nyzdr gzpman ngr Rom. Ncblo kxnzmulr lcng nzrpibzng ‘gavzna.’ King kxetu Agzstzs mcpxle Herot Kc Tqmyalz mz nzaclve-krde Judiz provins. X rlr-ngrbzle mz Herot nzrpi-krde kx nide ‘king,’ a' mnclzbz mz zmatq ngr king kxetu lc.

Herot Kc Tqmyalz wz-ngrde mzteadau, lrpalvc x ma nyz king kxkqlu x wz-mou-ngrde Mangr-nzangiongr Yawe kc Jerusalem. A' nide ncblo kxdrka'ngr x atrkatile leplz kxnzkqlung. Herot lc Tqmyalz tqngi king mzli kc Jiszs mzte tzmc-ngrde. X pibzle mz ncblo ngr vea nedeng kx nanibqlr itoto ncblo amrlx mrkc Betleem kx yiz ngrde li o kxyclzbz. Murde xlrle kx kzdq kz king ngr Israel mzte nzmc elr. Herot lc nibqle kzdung kz leplz kcng trabru drtwrde, kxmule-esz' olvz rdeng, mzledeng, x kzdq doa ncblo nede.

Mzli kc Herot kc Tqmyalz tqbzpe-ngrde, drtc' kc tqaclvele nzakipxbz mz mrlxdeng kcng nzpwxng. Mzli lc Taebirizs nide king kc etu mrkc Rom x pxtxpx-ngrde nzryrlq-krde king kzble. Mz nzmu-krde lcde, mrlxng Herot trnztwzlru drtq ‘king.’ Mc kz Nzalvztrngr Kxmyapxbz mz ‘king.’ Mrlxdeng lcng nzpwxng nidr seleng: 1) Filip kc ayrnrngr [Matiu 14: 3], 2) Herot Antipas, 3) Akelezs, [Matiu 2:22] x 4) Filip krali [Luk 3:1]. Filip kc kai, Filip krali, x Akelezs nzrtwz-kzng drtq ‘Herot,’ a' trnzyrou da lc mz Nzryrngrkxtr Kc Ate.

Herot Antipas nide ‘Herot’ kc tzpi zvz mz Nzryrngrkxtr Kc Ate. Aclvele Gzlili provins mz yiz kcng nzpnu-pwx (40) mzli kc tqalvztrngr Jiszs. Krlc tqtwz-ngrde Herodizs mz nzapusr-krdele olvz rde krali, kxmule-esz' Herodizs yrlzti kai mzlede Filip. Zngyangr Jon Kxawrkxtr mz nzpi-krbzle bade kx ngi alwx, dekc tzlakipxngr narde. X Herot lc veatibzle mz Jiszs natq kqlu. [Luk 23:6-12] Mc kz Matiu 14:1-10, Mark 6:14-27, 8:15, Luk 3:1, 19:20, 9:7-9, 13:31, 23:6-15, x Aposol 4:27.

Herot Agripz kc kai ngi mrlx Aristobulus kc tqngi mrlx Herot kc Tqmyalz. Aristobulus ngi kz mzle Herot Antipas, (lxedr ble-lxblr a' trtedr esz'). Herot Agripz lc tqngi ‘Herot’ kc tzpi mz Aposol dckrlzde 12. Aclvele provins kcng Judiz, Szmariz, Gzlili, Perea, Itiria x Trakonaetis x Abilin mz yiz 41-44 AD. King kc etu Rom rlr-ngrbzle bade nzrkqle-ngrbz kzdq king. Blrkqde ngi lr Jiu. Dekc tzmnc-zpwxng badr lr Jiu kxnzrmailzng. Opxm kx nzwzng badr kxnzrmailz lcng mz nzatrkatingr kxnzlxngitilr Jiszs. Murde dekc aposol Jemes (mzle Jon) tznibq-ngrde x adwatrle Pita mz presin.

Herot Agripz krali ngi mrlx Herot Agripz kc kai. X tqngi kz Agripz lc tzpi mz Aposol 25:13, 26:1-7, x 19-32. Kxmule-esz' trnzpipwzu ‘Herot’ mz Nzryrngrkxtr mz Inglis, a' drtq lc nzyrlqtrpz mz nzrtekqtrngr mz Natqgu, murde krlc drtqde atwrnr. Mzli lcde, King kc etu Rom, drtqde Klaodizs. X yrlqtxlzpwzle Herot Agripz krali lc mz nzaclve-krde provins esz', mz da lcng tq tqyclzbz mz trtede. Twz-ngrde inwede Bernis mz nzapusr-krdele olvz rde. Mcle Pol mzli kc tqtutr-ngrbzle mz Agripz nidr mz gavzna Festzs mz nzyapwxti-krbzle Jiszs badr. [Aposol 26] Agripz krali lc tqngi king mzli kc lr Rom tzodati-ngrdr Jerusalem x Mangr-nzangiongr Yawe mz yiz 70 AD. Tqabzle nzlc-amnq-krde lr Jiu kx bzkq nzxpqbrlr-ngrdr gzpman ngr Rom. A' trnzlxngiti-pwzlru natqde. Zbz sc tqprkitrpele mz nrlarde nyz ami ngr Rom mz nzota-krdr badr lr Jiu.

19.4 pulis ngr Mangr-nzangiongr Yawe— (Temple guards)

Mz nabz lr Livae kcng tzwzng mz Mangr-nzangiongr, kzdq kcng dzbe ncblo sa tzmncng mz nzaclve-krdrle nzrpibz ‘pulis ngr Mangr-nzangiongr.’ Nzkrlzlr nzrlolvzngr leplz kx trnzvz-nqblqlru Lou sc Mosis o kx nzatrkatilr Mangr-nzangiongr. Mzli kx Kansrl ngrdr lr Jiu pipxle kx kzdq ncblo na-ayrplapx mz nzrviplangr, dzbe lc sc tzviplalr. Ncblo kc tqmailzle nidr nzrpibz ‘Kxetu r Pulis ngr Mangr-nzangiongr.’ X zmatq ngr Nardr Pris txpwz kc tqmyaszpxle zmatq ngrde mz kxnzetu r lr Jiu amrlx.

20 kxnzrmailzng lr Rom— (Roman leaders)

20.1 gzpman ngr Rom nzaclve-krde nrlc— (Roman empire)

20.2 king kxetu kc Rom— (emperor, Caesar)

20.3 gavzna— (governor, procurator)

20.4 kamadz ngr ami— (commander, tribune)

20.5 kxetu r dzbe ncblo ngr vea kx trtqki-esz' (100)— (centurion)

20.6 kxnzatakqting takes— (tax collectors)

20.7 doa kx rlr-ngrbz gzpman ngr Rom nzprtr-krde mz dzbede kxmyapxbz— (Roman citizen)

20.1 gzpman ngr Rom nzaclve-krde nrlc— (Roman empire)

Mzli kc nzycmnetrngr ‘lr Rom’ mz Nzryrngrkxtr, drtwr ngrde tq. Kzdung mzli drtwr ngrde leplz ngr mzteadau Rom. X kzdung mzli drtwr ngrde leplz kcng tzngineng Rom. A' mzli kang kqlu drtwr ngrde gzpman kc tqbatrpzle kandre amrlx nzmnclz-krbzlr badr. Murde mz mzli nyz Jiszs, leplz kcng tzmncng Israel x Iurop trnzkrlztilru nrlc atwrnrngr. A' nzkrlz-txpwzlr kandre kcng tqyc-ngalelr Prla Meditrenia (Iurop, nort Afrika x mrkcng tzyc-ngale-ngrdr Israel). Rom ngi mzteadau ngr Itali, kxmule-esz' Itali nzngini-krde kandre o provins. X mzli lcde, nzyrlqlr drtq lc tqngi, ‘Rom,’ mz nzycmnetr-krdr mrkcng amrlx tzaclvelrng.

X mzli lcde, ami ngr Rom tzaovxio-ngrdr kandre lang amrlx tzyc-ngale-ngrdr Prla kc Meditrenia. X mrlcng amrlx tzaclveng nzrpi-lxblrbz ‘Empaea ngr Rom’ [Roman Empire]. Ami kcng Rom nzwz-ngrdr lrpzki kxmqngi mrkcng amrlx, murde navz-aning mrkcng kqluti. Nzatwzlr-ngrdr ncblo ngr vea nedrng mrlcng kqluti mz nzaclve-krdr kandre kc-kzng x mz nzngini-kzdr pulis ngr gzpman ngr Rom. Nzaesaki-anilr leplz kcng tzxpqbrlr-ngrdr lou scdr lr Rom x krkcng tzotangr. Mz nzaclve-xplr-krdr lc, mrkcng kqlu nzycng mz nrwx, x nrlc yc angidr kz mz nzvznengr.

Mzli kc lr Roman kcng trnzaclveka-ngrdr nrlc, kzdq kxetu r ami rdr lr Grik, drtqde Aleksada kc tqmyalz, aovxiole kandre kang kqlu x yrlqle kzdq nzaclvengr kxetu (‘empaea’) mrkc tqaclvele. Nzaclve-krde nrlc mzli trboi-pnzu, a' atalvzpxle natq lr Grik mz nrlc tulvzo. Mzli lcde, natq lr Grik apule Pijin mz trmctu kcng Solomon, murde leplz amrlx nzalvztr-ngrdr mz nzycmne-krdr. X natq lr Grik apu-kzle Inglis murde ngi natq kc tzamrlue leplz amrlx. Zbz mzli kc lr Rom tzaclve-ngrdr nrlc, nzycmne-zvzng mz natq lr Grik, murde leplz amrlx nzxlrlr natq lc.

Opxm kx Gct oliqtile nrlarnrlc lc mz nzvz-krm Jiszs, murde da lcng tq. 1) Leplz amrlx nzycmneng mz natq kxesz', kc tqngi natq lr Grik. 2) Lrpzki nyz lr Rom nzrlr-ngrbzlr mz leplz nzvzne-ani-krdr. 3) X mzli lcde nrlc yc angidr mz nzvznengr. Mz nzmu-krde lcde, Nrpakxmrlz kx Jiszs vzm mz nzarlapx-krde nigu, krlzle nzvz-ani-krde mrkcng amrlx tzaclveng lr Rom.

20.2 king kxetu kc Rom— (emperor)

Lr Rom lcng nzkqle-ngrbzlr king kxetu rdr ‘Sisz,’ [Caesar], kx drtwr ngrde ‘king.’ Mz Inglis, king kxetu kx aclvele kzdq ‘empaea’ (empire) ngr kandre kxkqlu nzrpibz ‘empzrz’ (emperor). Lr Rom kcng nznginyzdr kzdq Palament (Parliament), nzrpibz ‘senet’ (senate). Mzli kc lr Rom trnzaclveka-ngrdr nrlc, senet kc tqngibe gzpman ngrdr x trpnzngr king rdr. A' mz nibrde, zmatq ngr kzdq kxetu r ami rdr etunepx, murde aovxiole kandre kqlutx x sc tqyrlqtr-lzbqpe mz nzngini-krde king. Drtqde Julizs Sisz. Abzo mzli lcde, Rom tqnginide kzdq ‘empaea.’ Senet kc tqprtr mz gzpman, a' zmatq ngrdr topwzbz.

Lr Rom nzangiolr gct kqlu. Gct ngrdr nzapulr leplz kcng tzrngiscng zmatq kx xplr. Nzlxngiti-kzlr kx king kxetu ngr Rom ngini-kzde gct mz nibr nzbz-krde, x nzrtulrtr-ngrbzlr mz leplz kcng amrlx tzaclveng nzangio-kz-krdr nide. A' lr Jiu nzrsaprlr-zvzng x nzota-zvzng badr ncblo ngr vea ngr Rom krlzbzle king kxetu mrkc Rom nzrlr-krbzle badr nzangio-krdr Gct rdr kc esz'txu. A' mzli kc kxtrngiulrJiu nzlxngitilr Kraes, nzpxtxpx-kz-ngrdr nzangio-krdr gct rdr lr Rom lcng tqkqlu. Mz nzmu-krde lc, mz drtwr lr Rom kxnzrlxngiting nidr leplz kxdrka'-ngrng murde trnzlxngitilru gct lcng. X mz nzpxtxpx-kz-krdr nzangio-krdr king kxetu, nzapulr enqmi rdeng. Dela gzpman ngr Rom sc tqatrkati-ngrde Kristin x tqnibqti-ngrde nidr. Kzdung king kxetu lcng tzdrka'tx-zlwzng x drtwrdr nzlukurnrngr. Mz nzrngisc-krdr kc zmatq kxetu, nzkrlzlr nzrka-ngrbz natq mz ncblo ngr vea nedrng nzrnibqngr leplz kcng tzngyati drtwrdr nidr. Kzdq king kxetu drtqde Niro, aclvele nrlc mzli kc Pol tzlolvz-ngrde x nzatwzlrngr Rom mz nzkotq-krde. Niro angcle nctq taon kxetu kc Rom, x abetitrle kxnzlxngitilr Kraes nzangc-krdrle.

Mzli lcde, Kristin nzatrkating mz kzdung yiz, x mz kzdung kz yiz nzrlr-ngrbz badr nzangio-krdr Kraes. Mz mzli r nzatrkatingr lcng trpnzngr kxnzmnc-mrbrng kx nzrpilr kx nidr kxnzrlxngiting. X nqmq krdr kxnzrlxngiting tubq mz nzvz-nqblq-krdr nqmq kr Jiszs. Zbz nzkqlu-krdr x nzaprcti-krdr etunepx. X mz yiz 311 AD, king kc etu Rom yrlqbzle lou mz nzrlrpx-krbzle mz kxnzrlxngiting nzangio-krdr Kraes mrkcng amrlx. X mz yiz 312 AD, king kc etu Kanstxntin lxngiti-kzle Kraes, x yrlqbzle lou kx leplz amrlx kcng tqaclveleng natekqtrlr drtwrdr x nalxngiti-kzlr Kraes. Da lc trokatrleu lrmakxtr, murde leplz amrlx nzrpilr kx nzrlxngiting, kxmule-esz' kxnzkqlung nzmnc-mrbrbeng. X abzo mzli lcde, nqmq kr kxnzmnc-mrbrng x nzaokr drtwrdr, sc tzaprctipeleng lrmakxtr, da kc tqwaile mrkang kqluti mzli ka. Murde mrkcng amrlx tzatrkatingr lrmakxtr, nztu-amqnging mz nzrlxngiti-krdr x trpnzngr kxnzmnc-mrbrng kx nzmnc-kapqng mz mzlirdr. A' mzli kx tr-rblx-ngrpwzleu mz kxnzrlxngiting, tr-rblx-kzpwzu nzrlr-ngrbzlr mz nqmq krdr kxnzmnc-mrbrng kx nzmnc-ngale-ngrdr nidr nzaprcti-krdr nidr.

20.3 gavzna— (governor, procurator)

Gzpman ngr Rom nzakiting mrkcng tzaclveng mz kzdung provins. King kc etu mrkc Rom, sc tqmcpxleng ncblo kcng tzaclvelr provins lcng, x nzkqle-ngrbzng gavzna, da kc tqwaibz Pcntizs Paelzt mz nzaclve-krde Provins kc Judiz. A' kzdung ncblo kcng tzmcpxng mz nzaclve-krdr, nidr king kcng tzaovxiopeng lr Rom. Kzdung mzli king kc etu Rom rlr-ngrbzle badr nzkqle-ngrbz ‘king,’ mz nzmnclz-krbzlr bade. A' kzdung mzli king kc etu pxtxpx-ngrde leplz kc-kzng nzkqle-ngrbz nidr ‘king,’ x nzkqle-alzu-ngrbzng ‘tetrak,’ drtwr ngrde ‘king kxtopwz kx mnclzbz mz zmatq ngr king kc etu.’ Herot Antipas nide ‘tetrak.’ A' mz nzrtekqtrngr mz Natqgu rpiku ‘king,’ murde leplz trnzkrlzlru drtq lc tqngi ‘tetrak.’

Lr Rom kxnzaclveng amrlx nzrngineng ncblo ngr vea kxkqlu kx nzmnclzbzng mz zmatq ngrdr. Kxnzaclveng lcng nzapu-kzlr majzstret. Nidr txpwz kx nzrngiscng zmatq ngr nzrpingr kx ncblo narnibqngr. Gzpman ngr Rom tr-rlr-ngrpwzleu zmatq lc mz kandre kcng tqaovxioleng.

Lr Jiu kcng tzmncng mz provins ngr Rom kcng Judiz x Gzlili nzngyati drtwrdr gzpman ngr Rom, murde nzaovxiolr nidr x nzangiolr gct kzbleng kxkqlu, a' trnzamrluelru Gct angidr kc esz'txu. Dekc kzdung lr Jiu nzotang badr lr Rom. A' ncblo ngr vea nedrng trtakitrdeu nzaovxio-krdr lr Rom, x gavzna kcng Judiz x Gzlili sc tztqlvztrlr ncblo kxmule lc mz kros. X nzngyatikr drtwr lr Jiu nidr etunepx zvz.

20.4 kamadz ngr ami— (commander, tribune)

Kzdq ncblo kxetu mz ami rdr lr Rom nzkqle-ngrbz ‘kamadz ngr ami.’ Trmyaszlzleu jenzrol, a' ngi ncblo kc tqaclvele mrkc tzmncngr ncblo ngr vea kxnzkqlung.

20.5 kxetu r dzbe ncblo ngr vea kx trtqki-esz' (100)— (centurion)

Kzdq kz kxetu mz ami rdr lr Rom nzkqle-ngrbz ‘senturizn,’ drtwr ngrde ‘kxetu r dzbe ncblo ngr vea kx trtqki-esz' (100)’. Nzmnclz-kzpzng bade kzdung kz kxnzetung r dzbe ncblo ngr vea kx nzpnu (10). A' krlcng trnzycmnetr-ngru mz Nzryrngrkxtrng.

20.6 kxnzatakqting takes— (tax collectors)

Gzpman ngr Rom suti drtwrde trau mz nzxpe-krde ncblo ngr vea nedeng x mz nzrwz-krde lrpzki x dalr lue nzyrle-krmle mz lue kxvo nayrletr mz taon kxnzetung. Mz nzmu-krde lc, gzpman ngr Rom nzyrlqbzlr ncblo kcng tzatakqting takes. Mrkcng Provins kcng Judiz x Gzlili, nzamnclr kzdung lr Jiu mz nzatakqti-krdr takes elr. A' mzli kang kqlu nznginidr ncblo kx nzangqngung. Leplz nzmwxlrtilr nidr murde nzmu napxtxpx-ngrdr nzxpe-krdr takes, kxnzatakqting takes lcng nzrngiscng zmatq ngr nzpi-ngrbz da lc mz lr Rom kcng nalolvzlr nidr. Mzli kang kqlu kxnzatakqting takes lcng tzbatr-ngrbzlr mz leplz naxpengr trau kxkqlu, murde gzpman ngr Rom rlr-ngrbzle badr nzatakqti-krdr takes kxyctrpz mz nzxpe-lzbq-krdr. Lr Jiu kc-kzng nzngyati drtwrdr kztedrng kcng tzatakqting takes, murde nzwztrpzng mz lr Rom kcng tzaovxiopelr nidr, x nzangqngutitrlr lr mrnyzdrng.

Mz nzmu-krde lcde, lr Jiu kc-kzng nzpxtxpx-ngrdr nidr, myapxbz dzbede Farzsi kcng tzobqszo-ngrdr nidr. Lr Jiu kc-kzng trnzokatrlru nidr mz nzyzlu-krmlr mz nqmq kxtubq. Mz nibrde tr-rblxpwzu badr kxnzatakqting takes nzlxngiti-krdr Jiszs, murde trpxtxpx-ngrdeu nidr. A' mz nzvz-nqblq-krdr nide nqmq krdr natekqtrlr x bzkq nzangqngutitrpeng leplz. A' sc tzrlrbe-ngrbz nzwz-krdr mz nzatakqti-krdr takes. Matiu, kc tzrpi-kzpz Livae, [Matiu 9:9] x Sakizs [Luk 19:1-8] nidr kxnzatakqting takes kcng tztekqtrlr nqmq krdr mz nznzvz-nqblq-krdr Jiszs.

20.7 doa kx rlr-ngrbz gzpman ngr Rom nzprtr-krde mz dzbede kxmyapxbz— (Roman citizen)

Natq Inglis ‘sitiszn’ (citizen) drtwr ngrde doa kx rlr-ngrbz gzpman ngr Rom nzprtr-krde mz dzbede kxmyapxbz. Kandre kang kqlu nzryrlqng lou mz nzaclve-angidr-krdr doa nedrng. Mz mzli r Nzryrngrkxtr Kc Ate, kzdq lou scdr lr Rom rpile kx doa kxprtr mz dzbede lc tqmyapxbz navzmi kai mz kot, zbz navibrting x nzadwatrngr mz presin kc ate. Mzli kc tqkotqpengr Pol, a' traolvzleu drtwr kc tqyrlq majzstret kc, krlzle nzrlxtingr nzatwzlrngr nide mz taon kc etu Rom, murde king kc etu nakapxle drtwr kc navz-nqblqlr. Pol vz-nqblqle lou lc mz nibr nzmncpx-krmle mz presin yiz tq. Mzli lcde, kzdung leplz mztr nzmcng mz nzprtr-krdr mz dzbede lc, da kc tqwai Pol. [Aposol 22:27] A' kzdu-kzng leplz nzayrbzkq-ngrdr trau kxetu mz nzrlr-ngrbz badr nzprtr-krdr mz dzbede lc, da kc tqwai kamadz mz Aposol 22:28. Gzpman ngr Rom tr-rlr-ngrpwzleu mz lr Jiu kxnzkqlung nzprtr-krdr mz dzbede lc, x lr Jiu nzpxtxpx-kz-ngrdr nzprtr-krdr elr. Mc kz Aposol 16:37-39.

21 kzdung nzycmne-ebzpxngr mz Nzryrngrkxtr— (symbolism in the Bible)

21.1 mepyr— (blood)

21.2 sip x nei sip— (sheep and lamb)

21.3 nc fiki— (fig tree)

21.4 nrlanc ngr grep— (vineyard)

21.5 lue— (water)

21.6 yisti— (yeast)

21.7 bret— (bread)

21.8 zyzlr x nzlo— (light and darkness)

21.9 nrlar kxrtc— (right side)

21.10 lr nrlc— (the world)

21.11 nqmq ngr nzvz-nqblqbe-krgu lrpzki kc pnz tqikztiku mz nzale-zvz-krgu alwx— (flesh)

21.12 toki r vea x dalr vea— (sword, armor)

21.13 gol— (gold)

21.14 nzvongr mz nzesangr— (running the race)

21.1 mepyr— (blood)

Nzryrngrkxtr alvztr-ngrde kx nzlukr doa x animol yctr mz mepyr ngrdr. [Livae 17:10-14; Lou Kcpwz 12:22-24] X nzayrplapxngr mz alwx ngi nzbzngr. Mz Nzryrngrkxtr Kc Kai, mzli kx animol nznibq-ngrde mz nzngini-krde blz mz nzrkapx-krde alwx, pris iklrole mepyr ngrdrng mz olta, mz nzaelwa-krde kx animol lc tekqtrle doa mz nzbz-krde. [Livae 1:4-5, 10-11; 4:3-8, 13-18; 5:1-9; 7:1-2] Kzdung mzli mepyr nziklrobz mz leplz mz nzatrngr nidr mz nzobqkr Gct. [Nzrlaszngr 24:8; 29:19-21; Livae 8:22-30; 14:6-7, 14, 25]. X mepyr lc ngi nzycmne-ebzpxngr mz nzbzkr animol, murde alwx ngr doa naipqpx. Nakrlzq kx mepyr trokatrleu leplz nzmu animol lc trnabzleu. Mepyr trpnzngr scde zmatq, a' tu-ngrde nzbzkr animol. Mz Nzryrngrkxtr Kc Kai ngalrdeng kcng tzycmnetr-ngrdr ‘mepyr’ nzngini-krde nzbzngr nidr seleng: Lou Kcpwz 19:4-6 x Esikel 3:18, 33:4-6.

Gct tr-rlr-ngrpwzleu mz leplz nedeng nzrmnq-krdr mepyr murde nzlukr animol yctr mz mepyr ngrde. [Nou 9:4; Livae 3:17; 7:26-27; 1 Samwel 14:32-34] Mz drtwrdr mepyr ngr animol ngi nabzde. Dekc tr-rlr-ngrpwzleu nidr nzngq-krdr animol kx nznibq x nzasumi mepyr ngrde kcng tqycpxbep badr. X mou Gct yrlqbzle mepyr mz nzrkapxngr alwx. Mz nzmu-krde lc, mepyr tr, x trtakitrdeu nzngini-krde dakxnzng. (Mz nqmq lcpwz, mz nztrkr makxtr, trtakitrdeu leplz nzmwipx-krmlr elr mz nzapu-krde ma bzq nyzdr.) Dekc lr Jiu nzavzti-zvzlr nzrnibqngr animol nedr mz nzlaki-krbzlr drtwr animol lcng x nzrlr-ngrbzlr mepyr ngrde amrlx nzyrlepx-krde x sc tzasu ate. Mz drtwr lr Jiu nzrmnqngr mepyr ngi da kxtrka zlwz. Dekc mzli kc tqrpingr Jiszs nangqku nrkrdrtqde x namnqku mepyr ngrde, [Jon 6:53-56] lr Jiu nzxngitrlr nzycmne-krde lc. Mc kz Aposol 15:20.

Nzryrngrkxtr Kc Ate ycmnetr-ngrde ‘mepyr’ ngr Kraes nzarlapx-krde nigu, o nzwztipx-krde alwx ngrgung, o nzrngisc-krde zmatq. Krlc nzycmne-ebzpxngr. Mepyr tu-ngrde nzbzkr Kraes nigu, murde ma tqbzku. Ycmnetr-ngrgu mepyr ngrde nzrngisc-krde zmatq. A' trngiu mepyr esz'-krde kx rngisc zmatq, a' ngi nzlukr Kxnzmcpx kx rngisc zmatq. Murde mzli kc rlrpx-ngrde nzlu-krde mz nzbz-krde nigu, tekqtrle nigu mz nzbzngr lc. X ycmnetr-ngrgu mepyr ngrde, a' drtwr ngrde nzbz-krde. Bzkq rpiq kx mepyr rngisc zmatq ngr dabo mz nide esz'-krde. Murde mepyr ngr nrkrdrtq Kraes kx yrleo mzli kc tqkrka'-ngrde mz nrlanc Getsemzni, x mzli kc tztabrti-ngrde, x sc tztqlvztr ate mz kros, trpnzngr zmatq ngrdr murde trbzka.

Mz Nzryrngrkxtr Kc Ate ngalrdeng kcng tzycmnetr-ngrdr mepyr nzngini-krde nzbzngr nidr seleng: [Matiu 27:24-25; Luk 11:50-51; Aposol 5:27-28; 20:25-28; 1 Korint 18:6; Rom 3:25; 5:9; Efiszs 1:7; 2:13; Kolosia 1:19-20; Hibru 9:11-14, 16-22; 10:19-22, 29; 12:23-24; 13:11-12, 20; 1 Pita 1:1-2, 18-19; Nzaelwapxngr 1:5; 5:9; 6:9-10; 7:14; 12:11; 17:6; 18:24; 19:1-2] Mz Natqgu kzdung mzli rpikr ‘mepyr’ x kzdu-kzng mzli ‘nzbzngr.’ Mz Aposol 20:26 x 1 Korint 18:6; mepyr ngr leplz drtwr ngrde nzbz-krdr mz nzbzngr krali mzli kc Gct na-ayzlu-ngrbzle da mz leplz kxdrka'-ngrng. Nzbzngr krali ngi nzbz-alongr mz Hxl.

21.2 sip x nei sip— (sheep and lamb)

Sip ngi animol kx myapxbz mz lr Israel x mz nibrde mz neidu lrdr, lr Jiu. Nzngqlr sip, x nzkalz-kzpzlr mz Gct mz nzngini-krdr blz. Nzwz-ngrdr lrpz mz nrpnr sip kx apqbzle nrkrdrtqdr mzli kx bao-zlwzngr nrlc. Sip kxkqlu nrpnrdr prki, a' kzdung nzbotapz'ng.

Nei sip nzrlr-ngrbzng mz Gct mz nzngini-krdr blz. Blz lcng ngi animol kx myapx-esz'ngr, kx trpnzngr kx botapz', trsqkiu, tryc-ngru zyagox, trtxpnzngr da kx vz-rbrtrpz badr. Mz Nzamyangr kc kai lr Israel nzrkabzng mz Gct blz kx ngi nei sip. X mepyr ngrde arlapxle nidr mzli kc enjrl ngr nzbzngr tqlvco-ngrmle Ijipt. [Nzrlaszngr 12:21-23] Nzamyangr kc kai tqngi rkx ngr Jiszs nzngini-krde blz kx na-arlapxle leplz neng Gct murde ma tzbz-alongr mz Hxl. Mz nzmu-krde lcde, nzrpibz kx Jiszs nide ‘Nei sip ne Gct’ x ‘Nei sip kx ngi blz kc tznibq mz nzarlapx-krde nigu mz zbq ngr Nzamyangr.’ [Jon 1:29, 36; 1 Korint 5:7; 1 Pita 1:19; Nzaelwapxngr 5:6, 8, 12, 13; 6:1-7, 16; 7:9-10, 14, 17; 12:11; 13:8; 14:1, 4, 10; 15:3; 17:14; 19:7, 9; 21:9, 14, 22-23; 22:1, 3]

Sip x nei sip rblxbz badr nzatrkati-krdr leplz. Murde trpnzngr nqngidr kxmalc x trpnzngr drkrvi rdr. Sip nidr animol kx nzavzo-lzbqng x nzvz-nrwx-ngrng. X mzli kc kxaclve sip tqpaki-ngrbzle nrpnrde o nibqle mz nzrngqngr, sip kc tqtu-lrpi x trkya'-pnzu x trabzleu nzdwangr. Jiszs apule sip mz nzavzo-lzbq-krde x nzvz-nrwx-krde. Murde rka-lzbqngr mz nzngini-krde blz. A' trabzleu nzdwangr mz nzrtqlvztrngr nide mz kros, murde nakatxpxle blz ngrgung.

Mz Nzryrngrkxtr, leplz neng Gct nzkqle-kz-ngrbz sip nedeng murde apu-kzku sip mz nqmq lcde seng: 1) Rblxm bagu nzokatr-lzbq-krgu. A' mnc-xgle-zvzku Gct nzokatr-krde nigu x nzrka-krmle nagu dakxnzng, da kc tzwai sip nzmnc-xgle-krdr kxaclvele nidr nzmailz-krbzle nidr mz dakxnzng nadrng x lue pqdrng murde ma tzbzng. [Sam 23:1-3] 2) Sip nidr animol kx nzngqngung x nzmrbrne-anipwzng. Nzkrlzlr nzoprtanengr mz nidr esz'-krdr x nzmrbrng x nztaong mz gq x rblx nzdwalz-krmlr. Kxaclve sip navz mz nzrtangrti-krde sip kc murde na-arlapxle. Leplz amrlx nzmnc-rlrubzng mz Gct mzli kc trnzlxngitikalr Jiszs, mz nzngini-krdr kxnzmrbrng. Murde trnzkrlzpelru kxmu nzrmctingr Gct x lrpzki mrnyzdr Heven. [Asaea 52:6] Mz nzmu-krde lcde, Gct atwzlr-ngrmle Jiszs mz nzrtangrti-krde x nzarlapx-krde leplz, murde navzmile nidr mrnyzdr Heven. Dekc Jiszs nide Kxaclve-angidrle sip x nigu kxnzrlxngiting apuku sip nedeng. [Jon 10:11-18]

21.3 nc fiki— (fig tree)

Fiki nidr nra nc fiki. Nide kzdq dakxnzng kx mrlz-zlwzbz mz leplz ngr nrlarnrlc kc tqycngr Israel. Nrade mqbq vz-krlzbzle mzli kx plcpx-ngrde. Mz nzmu-krde lc, rblx nzrmcngr kx nc fiki nrade nzyc-krbzle o trpnzngr, a' ngi txpwz mz nzesotr-zpwx-krbzme bade x sc tqmc-ateq. Mrkc Israel nzdokr nra fiki ngi rkx ngr nzmnc-zpwxngr. [Lou Kcpwz 8:8; 1 King 4:25; 2 King 18:31-32; Sam 105:33; Asaea 36:16-17; Jeremaea 5:17; Hosia 2:12; 9:10; Joel 1:12; 2:22; Emos 4:9; Maekz 4:4; Habakuk 3:17; Hagai 2:19; Sekaraea 3:10] A' nra fiki kx trnadoleu ngi rkx kx Gct drtwrde tresapxu. Kzdung mzli mz Nzryrngrkxtr, nc fiki ngi kzdq nzycmne-ebzpxngr kx drtwr ngrde doa lr Israel. [Matiu 21:18-22; Mak 11:12-14, 20-23; Luk 13:6-9]

21.4 nrlanc ngr grep— (vineyard)

Grep nidr kzdq nra nounc kxtopwz kx lue lrngr, x etu kxpipzbz mz mabol kxtopwz. Nzyrblaomqng mz nqvi, a' nqvi lrde trkrlzobzleu drtc'. Nqvi lr grep nzboilz-krde krlzmle lomr nelz. Zbz nrlardeng nzpetrng mz kzdq nqvi kxboi trbxoleu drtc'. Ncblo kx rpe grep nalvaki-zvzle nrlardeng x napetr-zvzleng mz nqvi lc. Lue lr grep nzrwzngr waen. Namrlzu r grep kqlu. Kzdung mqbq, kzdung pc, kzdung prpol, kzdung blu. Kzdung mzli grep nztwztrp mz kandre nyzgu x nzamwa Honiara. Grep nzdong mz nablr ngrdr x nzdoomqng mz nqvi lrdr. Kzdung grep nzaglr mz nepi x sc tqrpnakipe. Mz Inglis nrlanc ngr grep nzkqlebz ‘vinyzd’ (vineyard) x grep kxnzaglqngr nzkqlebz ‘sultana’ o ‘raisin.’

Mz Nzryrngrkxtr, nrlanc ngr grep ycmne-ebzpx-ngrde leplz ngr Israel. X leplz kxnzwzng mz nrlanc ngr grep drtwr ngrdr kxnzrmailzng ngr Israel. [Asaea 3:14; 5:1-7; 27:2-6; Jeremaea 12:10-13; Matiu 23:33-46; Mak 12:1-12; Luk 13:6-8; 20:9-19]

21.5 lue— (water)

Lue x lue kxyrle nidr rkx ngr Mqngrkxtr x zmatq ngrde. Dekc tzwrkxtrngr leplz mz lue. [Asaea 12:3; 35:6-7; 41:17-18; 44:3; 55:1; Jeremaea 2:13; 17:13; Esikel 36:25-27; Sekaraea 14:8; Matiu 3:11; Mak 1:8; Luk 3:16; Jon 3:5; 4:10-11; 7:37-39; 1 Pita 3:20-21; Nzaelwapxngr 7:17; 22:17]

21.6 yisti— (yeast)

Yisti nzrpi-kzpz ‘draebam.’ Mz Nzryrngrkxtr, yisti ngi rkx ngr da kx rlxpx x aetunepxle da. Kzdung mzli nzetunepxkr da lc mrlz. [Matiu 13:33; Luk 13:20] X kzdung mzli nzetunepxkr da lc trmrlzu. [Matiu 16:6, 11-12; Mak 8:15; Luk 12:1; 1 Korint 5:6-8; Galesia 5:9] Mz Nzmulvzngr Bret kx Trpnzngr Yisti Ngrde lr Jiu nzkatxpxlr yisti amrlx mz ma nyzdr mz nzngini-krde rkx ngr alwx, x sc tqakaputr-atelr Nzamyangr mz nzngq-krdr bret kx trpnzngr yisti ngrde.

21.7 bret— (bread)

Bret ngi dakxnzng nadr lr Jiu, kx nzngq-zvzlr mzli kang kqlu. Mz nzmu-krde lc ngi rkx ngr dakxnzng amrlx. Mz natqdr, ‘nzrlopxingr bret’ drtwr ngrde nzmungr. Nzmungr bret x dakxnzng, alule leplz. X ngi kz rkx ngr nzlungr. Jiszs rpile kx nide ‘dakxnzng kc tqvzom Heven’ x ‘dakxnzng ngr nzlungr.’ [Jon 6:32, 35, 41, 48, 51, 58] Krla drtwr ngrde kx nzrngqngr nide kabzle mz leplz nzlungr kxboi Heven. Nzrngqngr nide drtwr ngrde nzrlxngitingr nide. Mz Nzmungrkxtr, rpiku kx bret ngi ncvr Jiszs, mz nzbz-krde nigu mz kros, murde naluku.

21.8 zyzlr x nzlo— (light and darkness)

Mz Nzryrngrkxtr zyzlr x nzlo ngi rkx ngr da kxmrlz x da kxtrka. Mz Nzryrngr Kc Kai, zyzlr ngr Gct drtwr ngrde nzpwxng: 1) Zyzlr ngi rkx ngr zmatq ngr Gct kx mcku mz zyzlr ngrde. [Sam 18:12] 2) Mz nzrka-krbz Gct zyzlr ngrde mz leplz, drtwr ngrde nzrkatx-krde alwx, zyagox, x da kxtrka amrlx murde namnc-zpwxng. [Sam 18:28] 3) Drtwr kz ngrde nzrkrlzngr x nzrmcngr da kx ngi da angidr. [Sam 19:7-11; 119:130] 4) X mou, kzdung mzli zyzlr drtwr ngrde nzmailzkr Gct leplz x nzalvztr-krde nidr. [Sam 43:3]

Mz Nzryrngrkxtr Kc Ate, zyzlr drtwr ngrde nzpwx-kzng: 1) zluli r Gct, 2) zmrlz ngrde, 3) nzrkrlzngr da kx ngi da angidr, myapxbz kxnamu leplz nzrlapx-krdr, x 4) nzmailzkr Gct leplz. [Matiu 4:16; 5:14-16; 6:22; Luk 2:32; 8:16; 11:33-36; 16:8; Jon 1:4-9; 3:19-21; 5:35; 8:12; 9:5; 11:10; 12:35-36, 46; Aposol 13:47; 26:18, 23; Rom 2:19; 13:12; 2 Korint 4:4-6; 6:14; 11:14; Efiszs 5:8-14; Kolosia 1:12; 1 Tesalonika 5:5; 2 Timoti 1:10; Hibru 10:32; 1 Pita 2:9; 2 Pita 1:19; 1 Jon 1:5-7; 2:8-10; Nzaelwapxngr 21:23-24; 22:5]

Nzlo drtwr ngrde nzlvqn: 1) da kxtrka, 2) alwx, 3) nzmnc-mrbrngr, 4) nzmnclz-ngrbz mz zmatq ngr Setzn, 5) nzmncngr Hxl. [Matiu 4:16; 6:23; 8:12; 22:13; 25:29; Luk 1:79; 11:34; 22:53; Jon 1:5; 3:19; 8:12; 12:35, 46; Aposol 26:18; Rom 13:12; 1 Korint 4:5; 2 Korint 4:6; 6:14; Efiszs 5:8, 11; Kolosia 1:13; 1 Tesalonika 5:4-5; 1 Pita 2:9; 2 Pita 2:17; 1 Jon 1:5-6; 2:8-11; Jud 6, 13] Mz nzrtekqtrngr ‘nzlo’ mz Natqgu, rpi-zvzku ‘da kx akamrbr-ngrde da mz nabz leplz.’

21.9 nrlar kxrtc— (right side)

Nzryrngrkxtr ycmnetr-ngrde mq Gct kxrtc. Mq kxrtc ngi mq kxmyapxbz. [Nou 48:12-20] Mq Gct kxrtc tu-ngrde zmatq ngrde murde malele toki r vea scde mz mqde kxrtc. [Nzrlaszngr 15:6, 12; Job 40:14; Sam 17:7; 18:35; 20:6; 21:8; 44:3; 45:4; 48:10; 60:5; 63:8; 74:11; 78:54; 80:15; 89:13, 25, 42; 98:1; 108:6; 118:15-16; 138:7; 139:10; Asaea 41:10; 48:13; 62:8; Nzyrningr 2:3-4; Habakuk 2:16; Nzaelwapxngr 1:12, 17, 19; 2:1; 5:7]

‘Nrlar king kxrtc’ ngi me matq-esz'ngr mrkc tqwxbuo-ngrm ncblo kxmyapxbz kx mnclzbz mz king. X drtwr ngrde kz kx king la abrtzlvzle kxnzwxbubzng mz nrlarde kxrtc. [1 King 2:19; Sam 16:11; 45:9; 80:17; 110:1; Matiu 22:44; 26:64; Mak 12:36; 14:62; 16:19; Luk 20:41; 22:69; Aposol 2:33-34; 5:31; 7:55-56; Rom 8:34; Galesia 2:9; Efiszs 1:20; Kolosia 3:1; Hibru 1:3, 13; 8:1; 10:12; 12:2; 1 Pita 3:22; Nzaelwapxngr 5:1] A' leplz kcng tzmncng mz nrlar king kxmc, trabrtzlvzleu nidr. [Matiu 25:33; 41]

Doa kx tu mz nrlarm kxrtc, na-aclvele nim, murde da kxtrka ma tzprtzbzng bam. [Sam 16:8; 73:23; 109:31; 110:5; 121:5; Asaea 41:13; 45:1; 63:12; Aposol 2:25]

21.10 lr nrlc— (the world)

Mz Nzryrngrkxtr Kc Ate ‛leplz ngr nrlc ka,’ o ‛lr nrlc,’ o ‛nrlc’ drtwr ngrde ‘leplz kxnzaleng alwx,’ o nqmq nr drtwr leplz kcng trnzrlxngitiung, o nzmnclzbzngr mz zmatq ngr alwx x Setzn. Mz nzryr-krng Jon, drtwr ngrde kxmule lc. [Matiu 5:14; 18:7; 26:13; Mak 14:9; Jon 1:9-10; 1:29; 3:16-19; 4:42; 6:33, 51; 7:7; 8:12; 9:5, 10, 36; 11:27; 12:46-47; 13:1; 14:17, 19, 22, 27, 31; 15:18-19; 16:8, 20-21, 28, 33; 17:6, 9, 11, 13-18, 21-25; 18:20, 37; Aposol 17:31; Rom 3:6; 1 Korint 1:20-21, 27; 2:12; 6:2; 7:31; 11:32; 2 Korint 1:12; 5:19; 10:3-4; 11:18; Galesia 4:3; 6:14; Efiszs 2:12; 1 Timoti 1:15; 6:7; Hibru 10:5; 11:7, 38; Jemes 1:27; 2:5; 4:4; 1 Pita 1:1; 2:11; 2 Pita 1:4; 2:20; 1 Jon 2:15-17; 3:1, 13; 4:4-5, 9, 14; 5:4-5; Nzaelwapxngr 11:15]

21.11 nqmq ngr nzvz-nqblqbe-krgu lrpzki kc pnz tqikztiku mz nzale-zvz-krgu alwx— (flesh)

Mz kzdung ngalrdeng kxnzpipzng mz Nzryrngrkxtr Kc Ate mz Inglis, natq lc tqngi ‛the flesh’ trngiu drtwr ngrde nrkrdrtq. A' drtwr ngrde ‘nqmq ngr nzvz-nqblqbe-krgu lrpzki kc pnz tqikztiku mz nzale-zvz-krgu alwx.’ [Rom 7:5; 8:3-13; 13:14; 2 Korint 10:2-4; Galesia 5:16-24; 6:8; Efiszs 2:3; 2 Pita 2:10; 1 Jon 2:16] Mzli kc tr-rlapxka-ngrgu, mqngrgu, nabzgu x drtwrgu nztrkang x nepunr drtwrgu nztrka-kzng. A' mz nibr nzrlapx-krgu, rngiscpegu mqngr kxmrna kxlqngi x tr, kx suti drtwrde nzvz-nqblq-krde natq Gct. Kxmule-esz' nabzgu x drtwrgu nzalqngipe x trpe-kzng x suti drtwrgu nzvz-nqblq-krgu Gct, a' mzli lcpwz sutibe drtwrgu da kxtrka, kc tqmailzbepzle nigu mz lrpzki kc mzli kc tqikzti-ngrgu mz nzale-zvz-krgu alwx. Murde nrkrdrtqgu x nargu tr-rblxpwzu badr nzaoti-ani-mou-krdr alwx kcng ena tqaleti-zvzkung. A' mzli kc nrkrdrtqgu nabz-ngrde x navzdz-ngrgu Heven, da kcng amrlx tqvectitrle nigu mz alwx sa nayrkrpxbzng. Mz nzvz-nqblqbe-krgu nqmq lcng mzli kc kxmule-esz' rlapxpeku, mz Nzryrngrkxtr nzpibzlr, ‘nqmq ngr nzvz-nqblqbe-krgu lrpzki kc pnz tqikztiku mz nzale-zvz-krgu alwx.’

21.12 toki r vea x dalr vea— (sword, armor)

Mz Nzryrngrkxtr, kzdung mzli dalr vea nzycmne-ebzpx-ngrdr nzota-krgu badr Setzn x drka' nedeng, x kzdu-kzng mzli drtwr ngrde nzaclvekr Gct nigu. Mz Sam, Devet rpi-zvzle kx, ‘Gct, nim lrpalvc nyznge,’ x ‘Nim temz ngr lomrnge.’ [Sam 3:3; 5:12; 7:10; 18:2, 30, 35; 28:7; 33:20; 59:11; 84:9, 11; 91:4; 115:9-11; 119:114; 144:2; 149:6; Asaea 59:127; Luk 11:22; Rom 13:12; Efiszs 6:10-17; 1 Tesalonika 5:8; Nzaelwapxngr 1:16; 2:16; 6:4; 19:15]

Mz nzota-krgu badr Setzn x drka' nedeng nakrlzku da lcde seng: 1) Nakrlzku Nzryrngrkxtr, murde nzkrlz-krgu da kx ngi da angidr na-amqngile nzrlxngiti-krgu. 2) Na-abrtrpzku drtwrgu mz nztubqkr Nzryrngrkxtr x nzesalzkr Gct, kxmule-esz' nike xngibzku. 3) Mzli kx drka' yrlqtr-ngrbzle nzpokiangr mz drtwrgu, krlzku nzrpipxngr da angidr kcng tqycpxm mz Nzryrngrkxtr kx aelwapx-ngrde nzpokiangr lang, da kc tqwai Jiszs mzli kc tq tamitingr Setzn le. [Matiu 14:1-11; Luk 4:1-13] Nzrkrlzngr x nzrlxngitingr Nzryrngrkxtr ngi da kc tqaclvele nigu mz nzayotikr Setzn nigu, mzli kx tqabz-ngrde nzatrkati-krde nzrlxngititr-krbzku mz Gct. Mzli kx trka-ngrbagu nigu esz'-krgu, nakrlzku kx Gct mrlztile nigu x atubqtipele x atrpele nigu. Nzkrlz-krgu da lcng na-arlapxpele nigu mz nzyrpz'kr drtwrgu.

21.13 gol— (gold)

Gol ngi kzdq mrlzu r rplz kx trau rde kqlutxpxbz mz nrlc ka. Trau rde kqlu murde rblx nzrmctxnengr, mrlzvxi x trpnzu mepyr ngrde. Gol kx nzrmcngr mz drtc' trngiu gol kxlqngipx. A' na-ayrleningr mz nyr nzwrde kqlu mz nzrkatxpxngr zblqki ngrde. Mzli lcde, da kcng trnznginidru gol nzlvabetineobzng mz wq gol x nzkrlz nzrkatxpxngr. X gol kc tqycope mzli kc tqlqngipe-ngrde, trau rde myaszpxle mzli kc kai. Gol ycmne-ebzpx-ngrde da kx trkrlzleu nzyrkrpxngr, apule nzrlxngiti-krgu. Nzprtr-krgu mz nzkxpungr x mzli kx rblx alqngipxle x axplrle nzrlxngiti-krgu, da kc tqwai nyr alqngipxle gol mz nzayrleningr. [1 Pita 1:7; Nzaelwapxngr 3:18; 4:4; 21:18, 21; Sam 19:10]

21.14 nzvongr mz nzesangr— (running the race)

Mzli kqlu aposol Pol ycmne-ebzpx-ngrde nzvongr mz nzesangr nzapu-krde nzrvz-nqblqngr Gct x nqmq krdeng. Mz ‘nzayrkrpxngr nzesangr’ drtwr ngrde nzvz-zvzkr nzrvz-nqblqngr nqmq kr Gct krlzbzle mzli kx nabzngr. X da kxmrlz kx twzku mz nzayrkrpx-krgu nzesangr lc ngi nzlungr kxboi. [Aposol 20:24; 1 Korint 9:24-27; Galesia 2:2; 5:7; Filipae 2:16; 2 Timoti 4:7; Hibru 12:1-3; Sam 102:23]

22 lepz— (leprosy)

Lepz ngi kzdq zyagox ngr be nrkrdrtq. Mz Inglis zyagox lc tqngi drtqde ‘leprosy,’ ncblo kx ycne bade nzrpi-alzubz ‘lepz.’ Drtq zyagox lc mz medikol nzrpibz ‘Nzyagoxkr Hanson.’ Mzli ka zyagox kc tzrpibz lepz blepxbz mz lepz kc tqyc mz Nzryrngrkxtr. Lepz mz Nzryrngrkxtr drtwr ngrde zyagox ngr be drtq kx blepx-lxblrng, vzmi lepz kc tqrpi-ngrbzku ‘lepz’ mzli ka. Zyagox lcng nzkrlzlr nzprc-ngrbz mz leplz kzbleng. Mz Lou sc Mosis, rpile kx doa kx ycngr lepz x zyagox ngr be drtq trtakitrpleu nide nzprtrngr mz nzangiongr x trtakitrpleu nzmnctr-lxblr-krdr badr kx nrkrdrtqdr mrlz.

Lou ngr zyagox lcng yclzm mz Livae dckrlzde 13–14 x Nzkqlu-krdr 5:1-4 x 12:10-15. Mz drtwr lr Israel, zyagox lcng tqngi nzayrplapxngr kc tqvzom mz Gct. [2 King 5:27; 15:5; 2 Be Ngrdr 26:20-21] Doa kx ycngr zyagox lcng, lrpz scde na-abxplibz, mz nzaelwapx-krde kx drtwrde vz. Mzli kx nzvzne-ngrdr mz mzli r leplz kxnzkqlung, nzmu nakabominedr kx ‘Nigr kxnzngangrng! Nigr kxnzngangrng!’ murde leplz bzkq nzvz-eso-aepztrpzng badr. Trnzrlr-ngrpwzu nzycmne-krdr badr doa. Trpnzngr kx naesotrpz o nabxtrpzle nrkrdrtqdr.

Doa kc tqmrlzlzpe-mople la mz nzyagoxngr lc, navzbz mz pris, kx napwxlitibzle nrkrdrtqde mz nzkrlz-angidr-krdele kx mrlzpe. Zbz doa lc sc tqrka-atebz blz mz Gct, x pris kc sc tqpipxpebzle kx nrkrdrtq ncblo lc mrlzpe x takitrpede nzmnc-krdr badr leplz kxnzmrlzng.

23 Livae— (Levi)

23.1 mrlx Israel— (son of Israel)

23.2 nqvi lr Livae— (Levites)

23.3 nqvi lr Eron— (line of Aaron)

23.4 Matiu Livae— (Matthew Levi)

23.1 mrlx Israel— (son of Israel)

Livae ngi kzdq mrlx Jekop (Israel) kcng nzpnu-esz'-nrade li (12), x mrlx Lea. [Nou 29:31-35; 35:22-26] Mc kz nzycmnetrngr Israel. [nabz 10]

23.2 nqvi lr Livae— (Levites)

Leplz kcng tzvzpxmqng mz Livae nznginipedr nqvi lr Livae, mz nabz nqvi lr Israel [Nzrlaszngr 1:1-7; Nzkqlu-krdr 1:47-54; 3:14-39] Lr Livae nzkalzbzng mz nzwztr-krbzlr mz Gct mz Tentkxtr, x trpnzngr nyzdr drtc'. Gct rlr-ngrbzle badr nznginyz-krdr taon kxetu mz drtc' ngr kzdu-kzng nqvi lr Israel. [Josua 13:14; 14:3-4; 21:1-42] X rpile kx nqvi lr Israel lc-kzng nakabzlr nqvi lr Livae kranzpnu ngr da kx nzpetilr amrlx x animol kxmrna amrlx, murde nzwztrpzng mz Gct x trpnzngr nyzdr drtc'.

23.3 nqvi lr Eron— (line of Aaron)

Eron mncpxm mz nqvi lr Livae, x ni-kzde mzle Mosis [Nzrlaszngr 4:14] Eron ngi kxokatr ne Mosis kxmyapxbz. X Gct mcpxle nide mz nzngini-krde Nardr Pris ayrnrngr. Mz nibrde pris amrlx ngr Israel nzvzpxmqng mz nqvi lr Eron, (kc tqvzpxm mz nqvi lr Livae). [Nzrlaszngr 28–30] Mz Livae dckrlzde 21; nzryrlqng lou kx navz-nqblq pris lcng. Lr Livae nztwzlr kranzpnu ngr da mz nqvi lr Israel amrlx, x nzka-mopwzlr kranzpnu ngr da lcng mz nqvi lr Eron, mz nzngini-krdr pris. [Nzkqlu-krdr 18:20-28]

23.4 Matiu Livae— (Matthew Levi)

Mz Nzryrngrkxtr Kc Ate, kzdq ncblo kc tqvz-nqblqle Jiszs ngi Livae, mrlx Alfizs. Kzdq kz drtqde Matiu. Nide ncblo kxatakqti takes x nide Matiu kcpwz tqryr buk lcde ‘Nrpakxmrlz Kx Yr Matiu.’

24 lrmakxtr kxnzrmailzng— (church leaders)

24.1 kxnzwztr-zvz-ngrbz mz Kraes x lrmakxtr— (church offices)

24.2 aposol— (apostles)

24.3 profet— (prophets)

24.4 kxnzrlepxng Nrpakxmrlz— (evangelists)

24.5 kxnzacvlelr dzbe lrmakxtr— (overseers, pastors, bishops, priests, presbyters, elders)

24.6 kxnzalvztr-ngrdr mz Natq Gct— (teachers of God’s word)

24.7 kxnzaclveng dalr makxtr— (deacons)

24.8 kxnzrlxngiting amrlx nzngini-krdr pris— (priesthood of believers)

24.1 kxnzwztr-zvz-ngrbz mz Kraes x lrmakxtr— (church offices)

Mz Efiszs 4:10-11 ycmnetrngr Pol nzwzngr nzlvqn kcng tqkabz Gct mz leplz mz nzmailz-krdr x nzokatr-krdr lrmakxtr. Nzwzngr lcng nzlvqnq nidr seleng: 1) aposol, 2) profet, 3) nzrlepxngr Nrpakxmrlz, 4) nzacvlengr dzbe lrmakxtr, x 5) nzalvztrngr Natq Gct. X Aposol 6:3-5 x 1 Timoti 3:8-13 nzycmnetr-kz-ngrdr nzwzngr kraesz'mz mz nzaclvengr dalr makxtr.

24.2 aposol— (apostles)

Mz Nzryrngrkxtr Kc Ate ‛aposol’ drtwr ngrde tq. Murde mz natq lr Grik, drtwr ngrde menrpa kc tqatwzlrngr kxetu rde mz nzrpipxngr nrpa. Sc tqvzpx mz zmatq ngr kxetu rde x mnclzbz mz zmatq ngrde. A' mz Nrpakxmrlz kc tqyr Luk, ‛aposol’ drtwr ngrde ‛ncblo kcng nzpnu-esz'-nrade-li tqmcpx Jiszs’. [Luk 6:13; 24:48] Zbz mz buk kcng Aposol x kzdung letz, ‛aposol’ drtwr ngrde aposol kcng nzpnu-esz'-nrade-esz' nidr badr Pol x leplz kc-kzng tzmclr Jiszs mz nibr nztulz-mou-krmle mz nzbzngr, tqatwzlr-ngrde mz nzlepx-krdr Nrpakxmrlz. [Aposol 14; Rom 16:7; 1 Korint 15:7]

Ncblo kcng nzpnu-esz'-nrade-li (12) tqmcpx kai Jiszs nzprtrng mz nzwzngr kc tqmyapxbz tzrpibz ‘Aposol.’ Aposol kc-kaing nidr seleng: Saemon Pita (nzrpi-kzpz Sifzs), Adru mzle Pita, Jemes (mrlx Sebedi), Jon (mzle Jemes kx topwzbz), Filip, Batolomiu (mrlx Tolmai, kx mwx nzrpi-kzpz Natzniel), Matiu (nzrpi-kzpz Livae mrlx Alfizs), Tomas, Jemes (mrlx Alfizs), Saemon (kc tqprtr ena mz dzbede kc tzrpilr namaszlrtxpx-ngrdr gzpman ngr Rom mz nzmnc-krdr Israel), Judzs (mrlx Jemes, kc tzrpi-kzpz Tadizs), x Judzs Iskariot kc tqamwabzle Jiszs mz enqmi rdeng. [Matiu 10:1-4; Mak 3:13-19; Luk 6:14- 16] Dzbede lc nzrpibz ‘krkcng nzpnu-esz'-nrade-li’, kxmule-esz' Judzs Iskariot nibq-lzbq x ncblo nzpnu-esz'-nrade-esz' (11) kcng tzmncpwzng. Mz Aposol 1:21-26 nzmcpxlr Mateas mz nztekqtr-krde Judzs. Rpi Pita kx ncblo kc natekqtrle Judzs nangi doa kx prtr-zvzbz badr mzli kc tzvz-nqblq-ngrdr Jiszs, abzo mzli kc tqawrkxtrngr Jon le, krlzbzle nzvzdz-krde Heven. [Aposol 1:21-22] Zbz mz nibrde Jiszs sc tqaelwapx-lzbq-ngrbz mz Sol dalr taon Taszs, x kqle-kzle nide mz nzngini-krde aposol. [Aposol 9:1-16] Mz nibrde drtqde sc tzrpi-kzpz Pol. Jiszs esz'-krde sc tqkqle-txpwzle aposol lcng.

Nzryrngrkxtr trpipleu bagu da kxkqlu mz kxmu nzlu-krdr aposol mz nibr nzvzdzkr Jiszs Heven. Krlzku da kx kqlupxbz mz Pol x Pita mz ‘Da Kcng Tzaleting Aposol.’ Rngine-kzgu kzdung be ngr kzdung aposol kx tryclzpqu mz Nzryrngrkxtr. X mz nzmu-krde lcde, trkrlzkuu kx ngi da zpwx o trtingr. Leplz nzkqlung nzrpilr kx nznibqng amrlx ngrdr murde nzryapwxpx-krdr Nrpakxmrlz, a' ngi txpwz Jon kc tqbz mzli kc tqlrtzlvzpe-ngrde.

Pita- Kzdung nzryapwx-ngrng nzrpilr kx Pita nztqlvztr mz kros mrkc Rom. X nzadongr nide, narde nzapwxo x nanycde nzapwxlz wq murde mz drtwrde trtakitrdeu nzbz-krde nz-apu-krde nzbzkr Jiszs.

Adru - Nzryapwxtrngr mz Adru blepx-lxblrng x trkrlzkuung nike da angidrng. Kzdung nzrpilr kx ryapwxpx mz kandre kc Sitiz. Kzdu-kzng nzrpilr kx ryapwx mz provins kc Akaia, x kzdu-kz-moung nzrpilr ryapwxpx mrkc Esia x Tres. Kzdung nzrpilr kx abzole makxtr kc Konstantinopol mrkc Trki. Kzdq kz be rpile kx sc tqvzpe Patae taon mz Provins kc Akaia x gavzna mrlcde rpibzle bade nzprtr-krbzle mz nzangiongr gct rdr lr Rom. Pxtxpx-ngrde, x sc tzviplapelr, x sc tzadoopemlr mz kros mz nzpetr-krbzlr mz nqvi, murde na-aboipxbzlr nzbz-krde. A' trnztqlvztrlru mz nilz. Nzrpilr kx dotile mrkc zbq li, sc tqglqlzle Gct, x tqryapwxpxbz Nrpakxmrlz mz leplz kcng tzaokztilr nide. Nzrpi-kzlr kx kros kc tqbzo-ngrmle apule letz ‘X’, x mzli ka kros kxmule lc nzrpibz ‘Kros Ngr Adru Kxtr.’

Jemes, mrlx Sebedi - Krlzku mz Nzryrngrkxtr kx Jemes, mzle Jon nibq King Herot Agripz kc kai. [Aposol 12:1-2]

Jon - Krlzku mz Nzryrngrkxtr kx Jon lc tqngi mzle Jemes, mnc krlzbzle nzngini-krde lrtzlvz. Mz nzryr-ngrng kx trycpxpqung mz Nzryrngrkxtr krlzku kx Jon mnc krlzbzle yiz kc 100 AD.

Filip x Batolomiu - Be kx nzycmnetr-ngrdr Filip x Batolomiu nzrpilr da nzling o nztqng kx drtwrdr tr-esz'tiung, x rblx nzrkrlzngr be kxtubq x be kxvz-rbr.

Matiu - Be kx nzycmnetr-ngrdr Matiu nzrpilr kx ryapwxpx Nrpakxmrlz mrkc Judiz twztilele yiz nzpnu-esz'-nrade-li (12) o mwx krlzbzle yiz nzpnu-esz'-nrade-nzlvqn (15). Zbz vz ryapwxpx kz Nrpakxmrlz mz kandre kzbleng.

Tomas - Tomas drtwr ngrde ‘kxlipxm,’ a' trnzkrlzu neke nzlipxmqng ncdr. Kzdq be kx ycmnetr-ngrde Tomas rpile kx ryapwxpx Nrpakxmrlz mrkc Partia o Prsiz x nzyrtzmq mz taon kc Edesz. X kzdung kz be nzrpi-kzlr kx Tomas vz-krlzbzle Indiz x nznibq mz spiz.

Jemes, mrlx Alfizs - Mwx nzrpibz ‘Jemes kc tqtopwzbz’ murde topwzlzbz mz Jemes kc tqngi mrlx Sebedi. Kzdung leplz nzrpilr kx lxede yrlztibz Kleofzs kc tqngi mzle Josip, ncblo ngr Mxri kc tqngi lxe Jiszs. Nzmu nangi da zpwx le, Jemes ngi kave kr Jiszs, apule mzlede, mz ile lxede. Trpnzngr be kx yapwxtile nike alele o kxmu nzbz-krde.

Saemon kc tqprtr ena mz dzbede kc tzrpilr namaszlrtxpx-ngrdr gzpman ngr Rom mz nzmnc-krdr Israel - Trpnzngr be ngrde.

Judzs, mrlx Jemes - Trpnzngr be kx ycmnetr-ngrde nide.

Judzs Iskariot - Krlzku mz Nzryrngrkxtr kx Judzs Iskariot ado-lzbq.

Pol - Kzdung be nzrpilr kx Pol vz mz nzryapwxpxngr Nrpakxmrlz Spen x sc tqyzlu-atem Rom. Pol rpile kx suti drtwrde nzalengr dalc, Rom 15:23-28. A' leplz amrlx drtwrdr esz'ti kx nznibq mrkc Rom.

24.3 profet— (prophets)

Mz nzrkrlzngr dalr profet kcng mz Nzryrngrkxtr Kc Kai, mc Mosis x Elaeja mz nibr ‛kxnzrmailzng r lr Jiu’. Profet lcng nzplzpxbzlr mz lr Israel nrpa kc tqkabz Gct badr. Nzycmnetr-ngrdr Profet kc Tqmyalz-esz'ngr tqapule Mosis kc navzm. X Jiszs Kxnzmcpx sc tqatutrpele natq lc. Mz Nzryrngrkxtr Kc Ate nzycmnetr-ngrdr profet kxnzmulr lcng, nidr badr lrmakxtr kcng tzrtwzlr nzwzkr profet mz dzbe lrmakxtr x doa kcng tzrngiscng zmatq ngr nzrplzpxngr nrpa kc tqkabz Gct. Nzryrngrkxtr Kc Kai rpi-kzle kx nzmu kzdq natq profet kx tratutr-ngrdeu, takitrde nzrnibqngr nide, murde pokia mz nzrpi-krde kx natqde kabz Yawe. [Lou Kcpwz 18:20-22]

Mz Efiszs 4:11 mcku nzwzkr profet mz nzokatrngr lrmakxtr. Pol rpile kx Gct mcpxle leplz kx nzrplzpx-zpwxng nrpa ngrde mz nzprtr-krdr mz nzwzkr 'profet.' Nzvz-kzpzng mz nibr aposol mz zmatq ngr nzaclvengr, murde aposol kx myatxlz-zlwzbz. Mz 1 Korint 14:29, Pol rpile kx kzteng profet x kzteng leplz kc-kzng tzrplzpxng nrpa kx kabz Gct naobqtrpzng mz nrpa lcng mz nzrmcngr kx nztubqng amrlx ngrdr o mwx kzdung natqdrng vz-rbr, murde drtwr ngrdr trnzrsakrlr-ngru mz Nzryrngrkxtr. Mc kz ‛nzrplzpxngr nrpa kx kabz Gct’ mz Nzalvztr-ngrng Kxmyapxbzng.

24.4 kxnzrlepxng Nrpakxmrlz— (evangelists)

Mz Efiszs 4:11 Pol pi-kzle kx Gct mcpxle kzdung leplz mz nzrlepxngr Nrpakxmrlz. Kxnzrlepxng Nrpakxmrlz lcng nzalvztrng x nzryapwxpxbzng nrpa mz leplz kx trnzlxngitikalr Jiszs. Mz Aposol 8:4-13, 26-40, x 21:8 rlwxku nzwzkr Filip mz nzrlepx-krde Nrpakxmrlz, kx ni-kzde kzdq ncblo kcng nzmcpx-kaing mz nzaclve-krde dalr makxtr. [Aposol 6:5-6.] Timoti rlepx kz Nrpakxmrlz. [2 Timoti 4:5] Kxnzrlxngiting amrlx nzkqleng mz nzpi-krbzlr mz kztedrng Nrpakxmrlz x da kcng tqmrlz tqalebz Jiszs mz nzmnc-krdrng. A' kzdung leplz nzmcpxng mz nzwzkr nzrlepx-zvz-krdr Nrpakxmrlz. Aposol kc-kaing ngini-kzdr kxnzrlepxng Nrpakxmrlz, a' leplz kxnzrlepxng Nrpakxmrlz amrlx trnzngini-kzdru aposol.

24.5 kxnzacvlelr dzbe lrmakxtr— (overseers, pastors, bishops, priests, presbyters, elders)

Pol ycmnetr-ngrde doa kznike takitrde nzngini-krde kxacvlele dzbe lrmakxtr mz 1 Timoti 3:1-7 x Taetus 1:5-11. Mz nzrtekqtrngr ‘kxnzaclvelr dzbe lrmakxtr’ drtq kx nzyrtiolr nidr seleng: kxaclve, pasto, bisop, presbitz, x lrtzlvz. A' mz Nzryrngrkxtr Kc Ate nzalelr nzwzngr kcpwz. Mrka mz trmctu nyzgu, nzkqle-ngrbzng nidr pris, x mama, x pasto. A' mz natq pris lc, kxmule-esz' nztwzlr drtq kcpwz, a' pris mz makxtr nyz Kraes mzli ka nzwz-krdr blepx lxblr mz pris rdr lr Jiu mz Nzryrngrkxtr. Da lc akqlutibzle drtwr kzdung leplz. Mz Nzryrngrkxtr Kc Ate, kzdq aposol o mrlx kx nzwz-zvzng badr kzdq aposol, da kc tzwai Timoti x Taetus, dela namcpx-zvzle leplz kxna-aclvele kzdq dzbe lrmakxtr. [Taetus 1:5] Kzdung mzli ncblo kx li o tq nzaclve-lxblrlr dzbe lrmakxtr kxesz'. Ncblo lcng nzwz-krdr nzaclvengr x nzalvztrngr dzbe lrmakxtr nedr murde nzrlxngiti-krdr naxplr zvz x na-ale-kzlr nzwzkr Gct. X takitr-kzde lrmakxtr nzxpe-krdr krkcng tzaclvelr nidr. [Luk 10:7; 1 Timoti 5:17-18] Nzwzkr Bisop kc tqycbz mz COM mzli ka, trycu mz yiz kcng trtqki li mz nibr nzrmcngr mz Jiszs. A' nzwzngr lc nzyrlqbz mz nibr nzbzpekr aposol kc-kaing amrlx, mz mzlir yiz 100-200 AD.

Nzryrngrkxtr alvztr-ngrde kx lrmakxtr navz-nqblqlr natq kxnzaclvelr nidr [Hibru 13:17], x bzkq nzlalztqbzng mz da kx nzycmne-atrkati-ngrde nidr. A' leplz nali o natq namc-kailr nzvz-rbrkr kxaclvele nidr, x lrmakxtr sc tzaolvz-atelr nzvz-rbr-krde lc. Murde ma Setzn tqatrkatile nidr badr leplz kcng tzaclvelr mz nzatrkati-rbr-krde kxnzrmailz lcdeng. Trngiu da kx rblx-zlwz nzrpingr kzdung da mz nzycmne-atrkatingr kxrmailz. A' nzmu kx tqmc-zpwx kzdq doa kx dalc ngi da angidr x mc-kzle esz'-krde nzvz-rbrkr kxrmailz lc, nzmu doa lc vz-rbr nzrlene-krde natq kxtrka. [1 Timoti 5:19]

24.6 kxnzalvztr-ngrdr mz Natq Gct— (teachers of God’s word)

Mz Efiszs 4:11 Pol ycmnetr-ngrde Gct nzmcpx-krde leplz kx nzalvztr-zpwx-ngrdr mz Natqde, murde naokatrlr lrmakxtr. Mz Nzryrngrkxtr Kc Ate, leplz nzkqlung nzvzneng mz nrlc mz nzalvztr-krdr kxnzrlxngiting mz natq Gct x Nrpakxmrlz, da kc tzwai Banabas x Timoti x Taetus. A' kzdu-kzng kxnzalvztrng mz natq Gct nzmncng mz kzdq dzbe lrmakxtr. Kzdung nidr nzngini-kzdr kxnzaclvelr dzbe lrmakxtr x kzdung trtingr. Kxnzalvztrng mz Natq Gct nzblepxbzng mz kxnzrlepxng Nrpakxmrlz murde nzalvztr krkcng tzrlxngiting.

24.7 kxnzacvleng dalr makxtr— (deacons)

Aposol 6:1-6 ycmnetr-ngrde ncblo kcng nzrlimzng tzmcpx-kaing mz nzaclve-krdr dalr makxtr. Nzwz-krdr lc tqngi nzaki-ngrbz dakxnzng mz nra-nzlu ngr leplz. Mz makxtr nyzgu mzli ka, krkcng tzrpibz srs kipz, srs kcmiti, x kxacvlele trau nzalelr nzwzngr kcpwz tzale kxnzaclveng dalr makxtr kcng pnz. Pol pibzle mz Timoti leplz kx nztakitrdr nzaclve-krdr dalr makxtr mz 1 Timoti 3:8-13. X mz Rom 16:1, Pol ycmnetr-kz-ngrde kzdq olvz, drtqde Fibi, kc tqtwzle nzwzngr lc. Delc nzwzngr lc nzrlr-kz-ngrbz mz olvz.

Mz nzrtekqtrngr ‘kxnzaclveng dalr makxtr,’ drtqdr kx nzpibz x nzyro ‘dikon’ mz natq lr Grik. A' dikon lc, blepxbz mz dikon ngr COM. Murde krlc mz Nzryrngrkxtr nzwz-krde nzaclve-krde dalr makxtr, a' dikon ngr COM nzprtr-kzng mz kxnzaclvelr dzbe lrmakxtr. Mc kz natq kxtopwz mz 1 Timoti 3:8-13.

24.8 kxnzrlxngiting amrlx nzngini-krdr pris— (priesthood of believers)

1 Pita 2:5, 9 alvztr-ngrde nigu kx kxnzrlxngiting amrlx nznginidr pris. A' drtwr lc blepxbz mz nzwzkr pris o pasto mz nzaclve-krdr kzdq dzbe lrmakxtr. Murde mz nzngini-krgu pris nzwz-krgu nide sele. Okatrku nzrvzmi-krm leplz mz Gct. Blz kcng tqtwzmgu trngiu dalr nzrkapxngr alwx, a' ka-alzupwzku nzlu-krgu mz nzwztr-krbzku bade, x kalzbzku bade nzrglqlzngr. X krka'-ngrgu leplz. Pita rpi-kzle kx nigu pris kxnztrng x king. Mc kz 2 Timoti 2:12 x Nzaelwapxngr 20:6 kc tzrpilr kx sa na-apuku king badr Kxnzmcpx.

25 lrpalvc— (fortress)

Lrpalvc ngi kzdq nrlc kxmqngi kx nzmnc-kapqngr leplz mz mzli r nzvo-krmqng enqmi rdrng. Mz Nzryrngrkxtr lrpalvc lc ngi ma kxetu x drkq ngrde nzwzngr mz rplz, murde trpnzngr milogo x tri kx natakitrde nzdwatr-krdr elr mz nznibq-krde leplz. Mz kzdung Sam, Devet rpile kx Gct nide lrpalvc nyzde. Nzycmne-ebzpxngr lc drtwr ngrde kx mnc zpwx murde abrtrpzle drtwrde mz Gct mz nzaclve-krde nide, murde ma enqmi rdeng tzatrkatilr nide.

Mz nqmq krgu, lrpalvc ngi kzdq nrlc kx nzwzngr peto mzli kc, mrkc leplz narlape-ngrdr mz nzrtqkr tri sc enqmi ngrdrng. Kzdq lrpalvc lcng tqblzlo-ngrng sa tqyctibe peto.

26 mana— (manna)

Mana ngi dakxnzng kc tqkabz Gct mz lr Israel mz zmatq ngrde mz yiz kcng nzpnu-pwx (40) tzmnc-ngrdr lzke. Nzycmetr-krpwzle mz natq lr Hibru kc tqvzpx-ngrmle, mana drtwr ngrde ‘da kx memulengr lc’ o ‘da kxnzrkangr.’ [Nzrlaszngr 16:15-35; Nzkqlu-krdr 11:7-9; Lou Kcpwz 8:3, 16; Josua 5:12; Sam 78:24-25] Mz nourla kang kqlu, yctxpxpwz Sabat, mana adcpx-lzbq mz drtc' x lr Israel nzatamuti-lxblrng. Mana lc tqngi da kxtopwzne, kx aolzbq x prki. Nilwzde apule wefz kx ycmi hane. Lr Israel nzoliqtilr dakxnzng lc mz nzbi-krdrle o mz nzasu-krdrle mz lue kxpq, o mz nzyrlx-krdrle, x sc tzngqpelr. Mana kcng tzyrlqtilr krlzbzle zbq kzble, sc tqtrkape-ngrde nzveakr be leng. A' mz zbq kranzlvqn nzatamuti-krdr mana nakqlu murde natakitrde zbq kxli mz nzngq-krdrle, krlc zbq kranzlvqn x Satqde kc tqngi Sabat nyzdr. Murde mz Sabat trpnz-moungr mana kx yrbqne mz drtc'.

Mz Nzryrngrkxtr Kc Ate, kzdung mzli lr Jiu nzycmnetr-ngrdr mana kx nzngqdr melrmdrng nznginikr ‘bret kx vzom Heven.’ [Jon 6:31-35, 48-51] Ycmnetr-kzngr Jiszs ‘Mana kc tqyc-kapq’. [Nzaelwapxngr 2:17]

27 mrlzu r leplz— (kinds of people)

27.1 kxnzrlxngiting— (believers)

27.1.1 kxnztrng— (saints)

27.1.2 leplz neng Jiszs— (disciples)

27.1.2.1 ncblo neng Jiszs kcng 12— (the 12 disciples)

27.1.3 kxnzvz-nqblqlr Jiszs— (followers)

27.1.4 nrkrdrtq Kraes, nrkrdrtq Kxnzmcpx— (body of Christ)

27.1.5 lrmakxtr— (church people)

27.1.6 olvz r Kraes, olvi kxmnc-kamelr kc nayrlztile, olvz krnalz Nei Sip— (bride of Christ)

27.2 kxtrnzrlxngitiung— (unbelievers)

27.2.1 kxnzmnc-mrbrng— (pagans)

27.3 lr Szmariz— (Samaritans)

27.4 kxtrngiulrJiu— (Gentiles)

27.5 kxnzrtekqtrng trau— (money changers)

27.1 kxnzrlxngiting— (believers)

Doa kx nzlxngitilr kx Jiszs nide mrlx Gct x nzabrtrpzlr drtwrdr bade mz nzipq-krbzle alwx ngrdrng x mz nzvzmi-krde nidr Heven, nidr kcng tzrlxngiting. Nzsuti kz drtwrdr nzalengr da kx pibz Gct nzale-krdrle, a' trnzsutiu drtwrdr nzalengr alwx. Kzdung lang leplz nzrpilr kx nzrlxngiting, a' nqmq krdr aelwapx-ngrde kx trnzngini-zpwxlru kxnzrlxngiting. Mz Nzryrngrkxtrng, kxnzrlxngiting nzkqlebzlr badr drtq kqlu kxbletipx. Nzkqlebzng kxnztrng, leplz neng Jiszs, leplz neng Gct, kxnzvz-nqblqlr Jiszs, nrkrdrtq Kraes, lrmakxtr, x olvz r Kraes. Drtq lcng kqlu pi-txpwzle doa kcpwzng.

27.1.1 kxnztrng— (saints)

Mz Nzryrngrkxtr Kc Ate, kxnzrlxngiting nzkqle-zvzbzng kxnztrng. Trngiu drtwr ngrde kx nidr leplz kx nzmrlztxpxbzng mz kzdung kz leplz. Murde kxnzrlxngiting amrlx nidr kxnztrng mz nzobqkr Gct. Natq lc ‘kxnztrng,’ drtwr ngrde leplz kcng tqmcpx Gct x akipxbzle nidr mz kxtrnzrlxngitiung, murde nanginidr leplz nedeng kx bletxpxbzng, kcng tzwztrpzng bade. Kxmule-esz' mz nzobqkr leplz, kzdung leplz nzmrlzpxbzng mz kzdu-kzng, a' kxnzrlxngiting amrlx nztwzpelr nztubqkr Jiszs mz nzobqkr Gct. X mz nzmu-krdr lcde, nzrsakrlr-ngrng mz nzobqkr Gct.

Vz-rbrku mz nzrpi-krgu kx leplz kxnztrng drtwr ngrde leplz kcng nzrlxngiti-krdr xplr, x kx nzmyaszpxlr leplz neng Gct kc-kzng. Murde drtwr lc tzyrlqbzlr mz nzvz-nqblq-krdr drtwr leplz trngiu drtwr ngrde mz Nzryrngrkxtr.

Mz Inglis ngalrdeng kcng tzycmnetr-ngrdr kxnztrng nidr seleng: [Matiu 27:52; Aposol 9:13, 32, 41; 26:10; Rom 1:7; 8:27; 12:13; 15:25-26, 31; 16:2, 15; 1 Korint 1:2; 6:1-2; 14:33; 16:1, 15; 2 Korint 1:1; 8:4; 9:1, 12; 13:13; Efiszs 1:1, 15, 18; 2:19; 3:8, 18; 4:12; 5:3; 6:18; Filipae 1:1; 4:22; Kolosia 1:2, 4, 12, 26; 1 Tesalonika 3:13; 2 Tesalonika 1:10; 1 Timoti 5:10; Filimon 5, 7; Hibru 6:10; 13:24; Jud 3; Nzaelwapxngr 5:8; 8:3-4; 11:18; 13:7, 10; 14:12; 16:6; 17:6; 18:20, 24; 19:8; 20:9]

Mz Natqgu ngalrdeng kcng tzycmnetr-ngrdr kxnztrng nidr seleng: [Matiu 6:16; Rom 15:31; 1 Korint 6:11; Efiszs 1:4, 15; Filipae 1:1; 4:21; Kolosia 1:22; 3:12; Taetus 2:3; 1 Pita 3:5; Jud 3; Nzaelwapxngr 18:24; 19:08; 22:11; 22:21]

27.1.2 leplz neng Jiszs— (disciples)

Kxnzrlxngiting nzkqle-zvzbzng leplz neng Jiszs. Mz Natqgu, ‘leplz neng Jiszs’ tekqtrle natq lr Inglis lc tqngi ‛disciple.’

27.1.2.1 ncblo neng Jiszs kcng nzpnu-esz'-nrade-li— (the 12 disciples)

Kzdung mzli Nzryrngrkxtr ycmnetr-kz-ngrde aposol kcng nzpnu-esz'-nrade-li (12), mz nzpi-krdrle ‘ncblo neng Jiszs.’ Mz Natqgu natq lcng drtwr ngrde ncblo nzpnu-esz'-nrade-li kcng tzmnc-aepztrpzng mz Jiszs, a' trngiu leplz amrlx nedeng.

27.1.3 kxnzvz-nqblqlr Jiszs— (followers)

Leplz kcng tzvz-nqblqlr Jiszs drtwr ngrde li. Murde kzdung mzli nzpingr leplz neng Jiszs, a' kzdung mzli drtwr ngrde leplz kcng tzvz-nqblqlr Jiszs mrkang kqlu tqvzkile, a' trnznginidru kxnzrlxngiting angidr. Kzdung mzli rblx nzrkrlzngr kx Nzryrngrkxtr ycmnetr-ngrde kxnzrlxngiting, o kxnzrvz-nqblqng kcng trnzrlxngitiung, o drtwr lcng li.

27.1.4 nrkrdrtq Kraes, nrkrdrtq Kxnzmcpx— (body of Christ)

Kxnzrlxngiting amrlx mrkc Heven badr krkcng mz nrlc ka, nzkqlebzng nrkrdrtq Kraes. [1 Korint 6:15; 12:12, 18, 19, 24, 26, 27; 15:16; Efiszs 3:6; 4:12, 16; Kolosia 1:18, 22] Mqngrgung nzaxvctr-lxblrng murde nzaxvctrpzku mz Mqngrkxtr kc tzaxvctr-kzpz mz Jiszs. Nzngini-krgu nrkrdrtq Kraes lc trapuleu nrkrdrtq lcng mz nrlc ka, a' ngi mz nrlarde nyz mqngr.

27.1.5 lrmakxtr— (church people)

Mz Nzryrngrkxtr mz Inglis, natq lc ‘church’ trngiu drtwr ngrde makxtr, a' drtwr ngrde leplz neng Kraes. Kzdung mzli drtwr ngrde leplz neng Kraes amrlx kx nzyrlwr-lxblrng me esz' mz nzangio-krdr nide. X kzdung mzli drtwr ngrde leplz neng Kraes amrlx mrkc Heven x mz nrlc ka. Trngiu drtwr ngrde leplz kx nzvzmqng mz makxtr, a' trnzrlxngiti-angidrung.

Mz Natqgu, nzycmnetr-ngrdr ‘lrmakxtr’ myaszlzle nzwrde trtqki-li (200). Kzdung ngalrde lcng nidr seleng: [Matiu 16:18; 18:17; Aposol 5:11; 8:1-3; 9:31; 11:22, 26; 12:1, 5; 13:1; 14:23; 15:2, 22; 18:22; 20:17, 28; Rom 16:1, 3-4, 23; 1 Korint 1:2; 4:17; 5:13; 6:4; 10:32; 11:18, 22; 12:28; 14:2, 4-5, 12, 19, 23, 35; 15:9; 16:19; 2 Korint 1:1, 13; Efiszs 1:22; 3:10, 21; 5:23-32; Filipae 3:6; 4:15; Kolosia 1:18, 24-25; 4:15-16; 1 Tesalonika 1:1; 2 Tesalonika 1:1; 1 Timoti 3:5, 7, 15; 5:16; Filimon 2; Hibru 12:23; Jemes 5:14; 3 Jon 6, 9-10; Nzaelwapxngr 2:1, 8, 12, 18; 3:1, 7, 14]

27.1.6 olvz r Kraes, olvi kxmnc-kamelr kc nayrlztile, Olvz Krnalz Nei Sip— (bride of Christ)

Kzdung mzli kxnzrlxngiting amrlx Heven x mz nrlc ka nzkqlebz ‘olvz r Kraes,’ o ‘olvi kxmnc-kamelr kc nayrlztile,’ o ‘olvi kx nayrlzti Kraes kalr,’ o ‘Olvz Krnalz Nei Sip’. [Matiu 11:11; Luk 7:28; Jon 3:29; Efiszs 5:27; Nzaelwapxngr 19:7; 21:9; 22:17]

27.2 kxtrnzrlxngitiung— (unbelievers)

Kxtrnzrlxngitiung trnzlxngitilru Jiszs nzngini-krde Mrlx Gct, x trnzabrtrpwzlru drtwrdr bade mz nzarlapx-krde nidr. Rblx nzrpi-angidrngr nekeng kxnzrlxngiting. Murde leplz kxkqlu nzvzng mz makxtr, a' trnzvz-nqblqlru nqmq kr Gct. Opxm kx trnznginidru kxnzrlxngiting.

27.2.1 kxnzmnc-mrbrng— (pagans)

Kxnzmnc-mrbrng nidr leplz kxtrnzrlxngitiung. Mz Natqgu, rpiku kx leplz kxnzmnc-mrbrng nzapulr lr Kwaio. A' mz Nzryrngrkxtr, kxnzmnc-mrbrng drtwr ngrde kxtrngiulrJiu kxtrnzrlxngitiung. Mz nzmu-krde lcde, leplz amrlx mrkc Santz Krus kcng trnzlxngitilru Jiszs, ni-kzdr leplz kxnzmnc-mrbrng. X mz nzkrka'-krgu kxnzmnc-mrbrng, krka'-kz-ngrgu kzdung lr mrnyzgu, murde kxtrnzrlxngitiung amrlx nzmnc-mrbrng.

27.3 lr Szmariz— (Samaritans)

Leplz kx nzvzpxmqng mz Provins kc Szmariz mz mzli nyz Jiszs trnzngini-angidru lr Jiu. Murde kxmule-esz' melrmqdr nznginidr lr Jiu, a' nzyrlztilr kxtrngiulrJiu x trnzvz-nqblqlru nqmq kr lr Jiu. Nzlxngiti-txpwzlr buk kcng nzlvqn tqyr Mosis nznginingr natq Gct. Nzpxtxpx-ngrdr buk kc-kzng mz Nzryrngrkxtr Kc Kai. Nzangiong x nzrkabzng blz mz newz Gerasim, a' trngiu mz Mangr-nzangiongr Yawe Jerusalem. Mz nzmu-krde lc, lr Jiu nzpxtxpx-ngrdr lr Szmariz, nzngyati drtwrdr nidr, x nzobqszolr nidr. X lr Szmariz nzngyati kz drtwrdr lr Jiu. Provins kc Szmariz yc mz mzlir Provins kcng Gzlili x Judiz. X kzdung mzli lr Jiu nzkawilr Szmariz. A' mzli kang kqlu nzvz-ngale-ngrdr, kxmule-esz' nzvzne-krdr naboitxpxbz, murde nzngangr-ngrdr lr Szmariz.

27.4 kxtrngiulrJiu— (Gentiles)

Leplz kxtrngiulrJiu amrlx nzkqlebz ‘Gentiles’ mz Inglis. Lr Jiu trnzkxu drtqdr kandre kznike, o nqvi kx vzpx-ngrm doa, nzmu kx nidr leplz kxtrngiulrJiu. Mz drtwr lr Jiu, kxtrngiulrJiu amrlx nidr leplz kxnzmnc-mrbrng kx nzangiolr gct kzbleng. Mz nzmu-krde lc nqmq krdr trka. Mz drtwrdr, lr Jiu txpwx kx ngi leplz angidr neng Gct.

Mz drtwr kxtrngiulrJiu, lr Jiu nidr leplz kxnzngqngung x nzbletxpxbzng. Nzmncpxbeka-zvzng mz kxtrngiulrJiu. Trnzangiolru gct kxkqlu, a' nzangiolr Gct esz'txu pwz kx trpnzngr doa kx rkrlz kxmule. Mz nzmu-krde lc, kxtrngiulrJiu nzpnzkr drtwrdr le kx lr Jiu nidr leplz kxdrka'-ngrng, murde trnzangiolru gct kxnzkqlung da kc tzwai leplz kcng tzmrlzng. Nqmq krdr lr Jiu nzbletxpxbzng x nzotablr-zvzng x nzotang nzmu doa nzatrkatibzlr nqmq krdrng. Mz nzmu-krde lc, kxtrngiulrJiu nzobqszolr lr Jiu x nzatrkati-zvzlr nidr.

27.5 kxnzrtekqtrng trau— (money changers)

Jiu nzkqlung nzmnctrpqng mrkzbleng. Nzvzkio-zvzlr Jerusalem mz nzrka-krdr blz x nzxpe-krdr takes ngr Mangr-nzangiongr. A' mzli kx nzvz-ngrmlr Jerusalem, trau scdr ngi krscdr kzbleng yctitrngr mqngr nar king kc etu x kzdu-kzng da kxtrka mz nzobqkr lr Jiu. Mz nzxpe-krdr takes ngr Mangr-nzangiongr, lr Jiu lcng nzsuti drtwrdr trau scdr lr Jiu kx takitrde nzrkatrngr Mangr-nzangiongr. Murde trau scdr lr mrkzbleng trtakitrdeu. Ncblo kcng tzrtekqtrng trau nzwxbuong yz mz Mangr-nzangiongr mz nzale-krdr nzwzngr lc. Mz mzli lc, trpnzngr trau kx ngi pepz, a' trau amrlx ngi srlrni kx apule aian.

Nzwrde li kx Jiszs maszlrpx-ngrde kxnzrtekqtrng trau mz Mangr-nzangiongr. [Nzwrde kc ayrnrngr mz Jon 2:13-16; x nzwrde krali kc mz Matiu 21:12-13 x Mak 11:15-17.] Makoa nyzdr kxtrngiulrJiu yc mz nabz Mangr-nzangiongr Yawe. X Gct suti drtwrde kx leplz kcng trngiulrJiu nakrka'bzng bade elr. A' krkcng tzrtekqtrng srlrni x kxnzamwang animol kxnangi blz nzapusr-ngrdr makoa lc mz nzngini-krde me nzamwangr da, x rblxbz mz kxtrngiulrJiu nzkrka'-krdr elr. Mz nzmu-krde lcde, Jiszs alzngubzle tebol nyzdr x rlxtxbzleng trau scdr. X maszlrpx-ngrde ncblo lcng. Mz Matiu 21:13, Jiszs rpile kx ncblo lcng tzangqnguti-ngrdr leplz.

28 nqmq kr lr Israel x lr Jiu— (customs of the Israelites and Jews)

28.1 nqmq kcng tzyrong mz Lou sc Mosis— (customs written in the Law of Moses)

28.1.1 nzrpakrngr— (circumcision)

28.1.2 da kx batrpzle mz doa trnztakitr-krdeu nzprtrngr mz nzangiongr mz nzvz-nqblq-krde Lou sc Mosis— (ceremonially clean and unclean)

28.1.3 animol kx trnangqu— (Unclean food)

28.1.4 nzprtr-moungr mz nzangiongr mz nibr nzrmikangr doa— (purification from childbirth)

28.1.5 kxnamu nzalengr blz— (sacrificial system)

28.1.6 nctq nqvi kxmrbc kcng tzdotitrng mz lrpz, nctqdeng nzyalqtipx— (tassels)

28.1.7 bokis kxtopwz ngr rtrlrmz x mq, tqyctrngr Nzryrngrkxtr— (phylactaries)

28.1.8 kx-xpepx kxnginide x mzle ncblo nzyrlzti-krde olvz r mzlede kx bzszle nidr— (kinsman-redeemer & Levirite marriage)

28.1.9 yiz kx ngi Sabat x Yiz ngr Nzabrtzngr— (sabbath years and the Year of Jubilee)

28.1.10 nzrpivxitingr Gct— (blasphemy)

28.1.11 nzrvaebqngr mz rplz— (death by stoning)

28.2 kzdu-kzng nqmq kr lr Jiu— (other Jewish customs)

28.2.1 dakxnzng nadr— (food the Jews ate)

28.2.2 nzaelung mz tolo— (anointing with oil)

28.2.3 nzyrlqo-ngrbz mq mz kzdq doa— (laying on of hands)

28.2.4 trnzrlr-ngrpwzu mz olvz kxnzbzszng nzrnginyz-krdr drtc'— (widows can't own land)

28.2.5 nqmq ngr nzryrtzmqngr namz— (burial customs)

28.2.6 drtq Gct x nzrlxtingr mz drtq Jiszs— (name of God and asking in Jesus’ name)

28.2.7 Seol, Hedis, Paradaes, Heven, Hxl— (Sheol, Hades, Paradise, Heaven, Hell)

28.2.8 nzrwztingr mq— (washing of hands)

28.2.9 trnzpipx-ngru “Gct” o drtq Gct— (avoiding saying “God” or God’s name)

28.2.10 nzrpesalingr lrpz— (tearing clothing)

28.1 nqmq kcng tzyrong mz Lou sc Mosis— (customs written in the Law of Moses)

28.1.1 nzrpakrngr— (circumcision)

Gct yrlqbzle nzrpakrngr mz Nzesz'tikr Drtwrdr mz Ebraam. Rpibzle bade kx nrkrdrtqde x nrkrdrtq ncblo amrlx mz ma nyzde x nrkrdrtq kxnzawz nedeng kx ncblo ngr napakrng. Nzrpakrngr ngi kzdq rkx kx kzdq ncblo nepe Gct. [Nou 17:1-14] Zbz mz nibrde, mzli kc Gct tqka-ngrbzle Lou mz Mosis, pile kx ncblo x doa ncblo amrlx kx nzmnclzbzng mz Lou scde napakrng. [Livae 12:1-3] Nzrpakrngr trbatrpzleu mz ncblo nznginekr Gct le, a' ngi txpwz rkx mz nrkrdrtq ncblo.

Nzryrngrkxtr ycmnetr-kz-ngrde nzrpakrngr nabz leplz. Drtwr ngrde Mqngrkxtr batrpzle mz nabz leplz nzrtekqtrngr murde nanginidr doa angidr neng Gct. Nzrpakrngr angidr mzli ka ngi da kx trnzmcu mz nabz leplz. Mz nzmu-krde lcde, trpengr rkx lc mz nrkrdrtq ncblo kxnzrlxngiting mzli ka. [Lou Kcpwz 10:16; 30:6; Jeremaea 4:4; 9:25-26; Rom 2:28-29; 4:11; 1 Korint 7:18-19; Galesia 5:6; 6:15; Kolosia 2:11; 3:11] Mc kz nzycmnetrngr Ebraam x nzesz'tikr drtwr Gct badr mz nzrpakrngr.

28.1.2 da kx batrpzle mz doa trnztakitr-krdeu nzprtrngr mz nzangiongr mz nzvz-nqblq-krde Lou sc Mosis— (ceremonially clean and unclean)

Mz Nzryrngrkxtr Kc Kai, Gct suti drtwrde nzalvztr-krde leplz nedeng kx nide Gct kxtr, x rblxbz mz kxnzaleng alwx nzesotr-krbzlr bade. Mz nzmu-krde lcde, mz Loukxtr kc tqkabzle mz Mosis, rmctiku da kqlu kx batrpzle mz leplz trnztakitr-krdru nzprtrngr mz nzangio-krdr nide. Nzbxtr-krdr nrkrdrtq kxbz, kxsqki r nrkrdrtqdr kx yrlebz, x ncblo nzmwimi-krde olvz rde, da lcng nzbatrpzlr mz leplz trnztakitr-krdru nzangiongr Yawe mz nzvz-nqblq-krde Lou sc Mosis. Mz Inglis nzrtekqtrngr da lc nzrpibz ‘unclean,’ a' trnginiu dalr nzlqngikr nrkrdrtq. Loukxtr yrlq-kzle nqmq kqlu kx navz-nqblq doa murde natakitrde nzprtr-moungr mz nzangiongr. Mz kzdung da, doa na-aenzlile nzkrlz-zpwxbzle me esaki ngr zbq la x sc tqtakitr-atede nzprtr-krde mz nzangiongr. A' mz nzbxtr-krde nrkrdrtq kxbz, trtakitr-ngrdeu nide mzbq rlimz, x doa la na-alele nzrwztingr kxtr mzli kc tqyrkrpx-ngrbz zbq lcng, murde naprtr mou mz nzangiongr. [Livae 5:2-3; 7:19-21; 10:10; 11:29-47; dckrlzdeng 12–15; 17:15; Nzkqlu-krdr 5:1-3; 19:14-22; Lou Kcpwz 23:19-11]

28.1.3 animol kx trnangqu— (Unclean food)

Lou sc Mosis pi-kzle kx kzdung namrlzu r animol takitrde nzmungr x kzdu-kzng rpwa'-ngrbz Gct mz leplz nedeng nzngq-krdrleng. [Livae 7:19-27; dckrlzde 11; 20:25-27; Lou Kcpwz 14:1-21] A' mzli ka Jiszs rpile sa tqmrlz nzngqkr doa nedeng namrlzu r dakxnzng kcng tzrpwa'ngr mzli kc. [Mak 7:19] Gct pi-kzpzle da lc mz Pita mz nzobq-rmwible-krde. [Aposol 10:9-15]

28.1.4 nzprtr-moungr mz nzangiongr mz nibr nzrmikangr doa— (purification from childbirth)

Mzli kx kzdq olvz lr Jiu rmika-ngrde, na-aenzlile zbq nzpnu-pwx (40) mz nibr nzrmcngr mz doa ncblo, x zbq nzpnu-rtqmz (80) mz nibr nzrmcngr mz doa olvi. Zbz nakabzle kzdq blz x sc tqtakitr-atede nzprtr-mou-krde mz nzangiongr. [Livae dckrlzde 12; Luk 2:22]

28.1.5 kxnamu nzalengr blz— (sacrificial system)

Mz Livae dckrlzdeng 1–7; Gct yrlqle namrlzu r blz nzlvqn. 1) nzrkabzngr animol kx na-angc, [Sam 40:6] 2) nzrkabzngr dalr wit, bali, o kzdu-kzng nra nabr, [Sam 40:6] 3) blz kx nabatrpzle leplz nzmnc-lxblr-krdr mz nrwx, 4) blz ngr nzalqngingr x nzatrngr da, 5) blz ngr nzayzlu-ngrbz nzvz-rbr-krgu. Nzkqlu-krdr 15:1-12 x Sam 54:6 nzycmnetr-kz-ngrdr 6) blz kx nzka-nrbalqngr. Mz nzka-krbzlr blz lc, nzka-zvz-kzpz waen kc tzpulio-ngrdr mz drtc'. X mz buk ngr Sam nzycmnetr-kz-ngrdr 7) blz ngr nzawingr mz nzrka-ngrbz waen. [Sam 116:13, 17]

Alwx amrlx naxpe mz nzbzngr. Mz nzmnclz-ngrbz mz Lou sc Mosis, Gct rlr-ngrbzle leplz nznibq-krdr kzdq animol nzngini-krde blz mz nzxpepx-krde alwx ngrdrng. Namrlzu r blz kqluti kx nzale mz namrlzu r alwxng. Zbz nzwrde kxesz' mz yiz kxesz' Nardr Pris kapxbzle blz murde lr Israel amrlx naipqng mz alwx ngrdrng kx trnzkrlzlru kx nzalelr. Gct pibzle mz leplz nedeng nzkapx-krdr blz lcng murde nakrlz-ngrdr kx pxtxpx-ngrde alwx x alwx amrlx na-ayrplapxng mz nzbzngr.

Blz lcng naokatr-kzlr nidr nzrkrlzngr nike mrlxde, Jiszs, bz-ngrde mz nztwz-krde nzayrplapxngr kx takitrde alwx ngrgu. Nzbzkr Jiszs xpe-ngrde alwx amrlx. Murde mz nzkapx-krdr animol kx ngi blz trxpetx-ngrdeleu nidr, a' Gct yrlqtxpxle alwx mz nzxpe-alzu-krbz nzbzkr Jiszs kalr. [Rom 3:25-26] X mz nzbzkr Jiszs, trtakitrpedeu nzrkangr animol kx ngi blz. X mou, nzrlrtx-ngrpwz nzka-ngrbzlr blz mz Mangr-nzangiongr kc Jerusalem kx nzodatingr mz 70 AD.

Mc kz Nzalvztr-ngrng Kxmyapxbz mz ‘mepyr’ x mz ‘sip x nei sip,’ vzmi Nzryrngrkxtr lcde seng: [Nzrlaszngr 20:24-26; 29:38-42; Livae dckrlzdeng 3–7; 14:1-32; dckrlzde 16; Hibru dckrlzde 9–12]

28.1.6 nctq nqvi kx mrbc kcng tzdotitrng mz lrpz, nctqdeng nzyalqtipx— (tassels)

Lou sc Mosis rpile kx lr Israel na-adotrlr nctq nqvi mz nctq lrpz kcng pwx mz lrpz scdrng. Nqvi lcng nzapulr mrkc tqyalqtipx mz nqvi nrkalodr mama ngr COM, a' topwzbz. [Nzkqlu-krdr 15:38-40; Lou Kcpwz 22:12; Matiu 23:5] Nqvi lcng kala ngrdr naprki x kzdq nablu. Mzli kx kzdq lr Jiu mc-ngrde nqvi lcng, na-adcpxpwzle natq Gct kx navz-nqblqle. Nqvi lcng aopx-kzpzle mz leplz kx doa lc tqrpxingr nide kzdq lr Jiu.

28.1.7 bokis kxtopwz ngr rtrlrmz x mq, tqyctrngr Nzryrngrkxtr— (phylactaries)

Lr Israel nzpetr-zvzlr bokis kxtopwz mz rtrlrmztr o mqdr kx yclz-ngrm pepz yctingr ngalr Nzryrngrkxtr elr. Bokis lcng nzrpibzng ‘filxktari’ x nzpxi-ngrdr murde na-adcpxpwzlr natq Gct kx navz-nqblqlr. Nqmq krdr lr Israel lc vzpxm mz natq Gct kc tqkabzle mz leplz nedeng mz Nzrlaszngr 13:9, 16, x Lou Kcpwz 6:8 x 11:18. Jiszs ycmnetr-kz-ngrde bokis lcng mz Matiu 23:5 mrkc tqycmnetr-ngrde Farzsi nzaetunepx-krdr bokis scdr murde leplz na-amrluelr nidr mz nzrpi-krdr kx nidr ncblo kxnztrng. Mzli ka kzdung ncblo lr Jiu nzpetr-ngrdr bokis lcng mzli kx nzkrka'-ngrdr.

28.1.8 kx-xpepx kxnginide x mzle ncblo nzyrlzti-krde olvz r mzlede kx bzszle nidr— (kinsman-redeemer & Levirite marriage)

Mz Lou sc Mosis kzdq kc lou nzrpibz ‘lou ngr mzle ncblo nzyrlzti-krde olvz r mzlede kx bzszle nidr.’ Mz Inglis nzrpibz ‘Leviraet’ (Levirite) murde natq lc ‘levir’ drtwr ngrde mzle ncblo mz natq Hibru. Mz nzpnzkr drtwr lr Israel nzyrkrtxtrkr nqvi lr kzdq ncblo ngi da kxtrka. Mzli lc, nzrlr-ngrbz mz kzdq ncblo nzyrlzti-krde olvz kx myaszlzle kx esz'. Mz nzmu-krde lcde, nzmu kzdq ncblo nayrlzle x sc tqbzpe, trtxpnzngr nede doa, e lou lc rpile kx mzle ncblo lc krlzle nzyrlzti-mou-krde olvz kc tzbzsz. Zbz mz nzobqkr leplz, doa ncblo ayrnrngr kx nanginedr sa nanginepe ncblo kc tqbzpe. X doa ncblo lc na-aprcbz bade drtc' nyz ncblo kc tqbzpe, x nqvi lrde sc tqvz zvz. Ncblo kx nayrlztile olvz r mzlede nanginide kxnginide kx esotrpz mz ncblo kc tqbz. Nzmu rblxbz bade nzyrlzti-krde olvz lc, kzdq kz kxnginidr nayrlztile nide mz nzxpe-krde drtc' nyz ncblo lc tqbz murde na-aprcbzle mz mrlxde kc x nqvi lr ncblo lc ma tqmztr.

Nzyrlzngr kxmule lc nzvz-nqblq lr Israel mz nqmq krdr kc pnz, x Lou sc Mosis sc tzka-ate. Mc Nou 38:8-26 x Lou Kcpwz 25:5-128. Be ngr Rut tuo mz nqmq lc. Ncblo kc tqyrlztile olvz mzlede kc tqbzpe nzrpibz ‘kx xpepx kxnginide.’ Mc ‘Natq ngr nzaplxtqngr mz buk ngr Rut,’ mz nzkrlz-mou-krm kzdung da mz kx-xpepx kxnginide. X mc kz Matiu 22:23-28, Mak 12:15-23 x Luk 20:28-33.

28.1.9 yiz kx ngi Sabat x Yiz ngr Nzabrtzngr — (sabbath years and the year of Jubilee)

Mz nzvz-nqblq-krde zbq krarlimz mz wiki kxesz' nzngini-krde Sabat, Lou sc Mosis yrlq-kzle yiz krarlimz ngr yiz rlimz mz nzngini-krde yiz kx ngi Sabat. Mz yiz krarlimz lc, lr Israel trpnzngr nzyaboti-krdr drtc' x nzpe-krdr da mz lc nyzdr, murde drtc' nyzdr nayctxng mz yiz lcde. Mz yiz kraesz'mz lr Israel nzyrlq-bekalr dakxnzng murde narnginang mz yiz krarlimz x krartqmz. Kxmule-esz' kzdung dakxnzng nalvcputing mz yiz lc kx trnzpetiung, a' dakxnzng lc nayc-angidrng murde nangina kx trpnzngr scdr da x animol kzpetong. [Nzrlaszngr 23:10-11; Livae 25:1-7; 18:22] Kzdq kz da, mzli kc mz yiz kx ngi Sabat, kaon amrlx nzayrkrpxbz, [Lou Kcpwz 15:1-11; 31:10-13; Nemaea 10:31] x lr Israel kxnzawz-nrbalqng nzarlapxng. [Nzrlaszngr 21:2-10; Lou Kcpwz 15:12-18; Jeremaea 34:14-20]

Kzdung nzrkrlzngr kx suti drtwr Gct natwzlr mz yiz kx ngi Sabat nidr seleng. 1) Drtc' amrlx nyz Gct, trnginyzu leplz. 2) Drtc' lc nakalzbz mz Gct x natr, da kc tzwai-zvzbzlr mz leplz. 3) Drtwr ngr nzlukr leplz trngiu nzwzngr mzli kang kqlu, a' nzrbilvz-kzngr da kxmrlzting kx kabz Gct. 4) Kxmule-esz' trnzpeung da, a' Gct nakabzlr da badr nzmu navz-nqblqlr natqdeng kcng tqyrlqbzle mz Nzesz'tikr Drtwrdr Badr.

A' lr Israel trnzvz-nqblqlru natq Gct mz yiz kraesz'mz nzngini-krde yiz kx ngi Sabat. Murde 2 Be Ngrdr 36:2 rpile kx yiz kcng nzpnu-rlimz (70) kx nzmncng Bxbilon mz nzngini-krdr kxnzawz-nrbalqng nztekqtr-ngrdr yiz kx ngi Sabat kcng amrlx trnzvz-nqblqlru. Zbz mz nibr nzyzlu-mou-krdr Israel, nzvz-nqblq-zvzlr lou lc.

Zbz mz yiz kranzpnu-nzlvqn (50) amrlx, nzyrlqlr yiz kxmyapxbz nzrpibz, ‘Yiz ngr Nzabrtzngr.’ Yiz lc kaputrp mz nibr yiz kx ngi Sabat kraesz'mz. Drtwr ngrde yiz esz'mz nzwrde esz'mz mz nzkrlz-krbzle yiz kcng nzpnu-pwx-nrade-rpwxmz (49), x Yiz ngr Nzabrtzngr kc ate. Natq lc mz Inglis nzrpibz, ‘Yiz ngr Jubili’ (year of Jubilee). X Jubili drtwr ngrde ‘nzrvxutrngr trpu mz nzabrtzngr.’ Mz Yiz ngr Nzabrtzngr lc, drtc' kcng amrlx lr Israel tzxpebzlr mz kzdung kz lr Israel mz yiz kcng nzpnu-pwx-nrade-rpwxmz (49) tqvztxpeng, nzayzluti-mopwzng kxnzrnginyzng angidr. Murde Gct trsutiu drtwrde doa kxpipz nzrnginyz-krdr drtc' kxkqlu x leplz kx rblxbz badr da trtxpnzngr nyzdr drtc'. [Livae 25:8-34; 27:14-25; Asaea 5:5] Mz Esikel 46:17 yiz lc nzrpi-kzpz ‘yiz ngr nzarlapxngr leplz,’ murde kxnzawz-nrbalqng amrlx nzarlapxng mz Yiz ngr Nzabrtzngr. [Livae 25:39-55] Yiz ngr Nzabrtzngr lc ngi kz yiz kx ngi Sabat, x drtc' trnzyabotiung x trnzpetiung.

28.1.10 nzrpivxitingr Gct— (blasphemy)

Lou sc Mosis rpwa'-ngrbzle mz lr Israel nzrpivxitingr Gct x kxnzrmailz rdrng. [Nzrlaszngr 22:28] Doa kx xpqbrlr-ngrde lou lc nanibq mz nzvaebq-krdr nide mz rplz. [Livae 24:10-23; Nzkqlu-krdr 15:30-31]

28.1.11 nzrvaebqngr mz rplz— (death by stoning)

Mz nzvz-nqblq-krde Lou sc Mosis, lr Israel x lr Jiu nznibqlr kx nzaleng da kxtrka mz nzvaebqti-krdr nidr mz rplz. Da kxtrka kx takitrde nznibqngr leplz kx nzyrtiong mz Livae 20:27 nidr seleng: nzrlr-ngrbz doa kxnztopwzng kx ngi blz mz gct kzbleng, nzycmnebzng mz drka' o kxaycmne drka', nzrpilzngr trte o lxe, nzrmwimingr doa kx trngiu krnalzde, ncblo nzrmwimi-krde ncblo, olvz nzrmwimi-krde olvz, nzyrlztikr ncblo kzdq olvz ncdr lxede, x nzrmwimingr kzdq animol.

Nzrlaszngr 21:28-32 ycmnetr-ngrde nzvaebqngr kzu kxncblongr kc tqnibqtile leplz.

Livae 24:10-23 ycmnetr-ngrde nzrvaebqngr ncblo kx pivxitile Gct.

Nzkqlu-krdr 15:30-36 ycmnetr-kz-ngrde nzrvaebqngr doa mz nzrpivxitingr Yawe x mz nzwzngr mz Sabat.

Lou Kcpwz 13:6-11 ycmnetr-kz-ngrde nzrvaebqngr doa kx tamitile kztede mz nzangiongr gct kc-kzng.

X Lou Kcpwz 21:18-21 ycmnetr-kz-ngrde nzrvaebqngr ncblo o obla kx rnzlvzole natq trtede x lxede.

Mz Jon 8:59 x 10:31-33 leplz nzrpilr navaebqlr Jiszs. Mz Aposol 7:57-60 Stivin nzvaebq.

Mz Aposol 14:19 Pol nzvaebr, a' trbz-pnzu. Mc kz Josua 7:24-26 x 1 King 21:8-16.

28.2 kzdu-kzng nqmq kr lr Jiu— (other Jewish customs)

28.2.1 dakxnzng nadr— (food the Jews ate)

Lr Jiu nzmu-zvzlr bret kx nzwzngr mz nra wit o bali. Wit ngi nabr kx lvcpu apule raes. Wit nzpeti mz Novembz o Diseba x nzkq mz Eprol, Mei o Jun. Rtqdeng ngi dakxnzng nzbzlu x sc tzngqpe, x nztamyrting mz nzrwzngr flawa kx nangi bret. Flawa kc tqxpeti mz sto mrka mz Solomon nzwzpx-ngrm mz rtq wit.

Bali ngi kzdq kz nabr kx lvcpu apule raes. Bali nzpeti mz Oktobz x Novembz mz nibr ‘tewa kc tqvztx-kaip.’ (Mc kalendz scdr lr Jiu ycmnetr-ngrde ‘tewa kc tqvztx-kaip.’) Nzrkqngr bali abzo mz Eprol x nzrkqngr wit kc ate. Rtqde ngi dakxnzng x nztamyrting mz nzrwzngr flawa kx nangi bret. Bret kx nzwzngr mz bali kc tqmenepe nzngqdr kx trnzrngiscung. [Jon 1:9] Rtq bali nzapu-kz-ngrdr animol nedrng, kx apule hcsi x dcngki. Nra wit x bali lcng nzyc-angidrng mz topla x botol kx nzwzngr mz drtc' bla tqtakitr yiz kxkqlu x tr-trka-pnzung murde mrkc tzmnc-ngrdr mingr x tewa trdc-zvzu elr.

Nzmu-kzng dalr nrlanc kx nzapulr bin, kukaba, onyon, salot, lentil, galik, olivi, fiki, det, apol, x pcmzgrxnzt. Nzmu-kzng dakxnzng kx nzwzngr mz nei pq gout. Mz kzdung mzli kx myapxbzng nzmu-kzng ncvr animol kxnzapulr nc, sip, gout, kzu, diz x kzdung utc. X nzrmnq-zvzng waen kx ycmi lue mzli kx nzmu-ngrdr ncvr. A' lr Jiu trpnzngr nzmu-krdr poi murde nzrpwa'ngr. X trpnzngr nyzdr raes o dakxnzng lcng tqvztipxm mz dzbrde nzapulr lxkq, nesrkr, nya, x kumara. Trpnzngr nyzdr bznyapq, brpi o nzlu.

28.2.2 nzaelung mz tolo— (anointing with oil)

Kzdung mzli nzpuliobz tolo mz doa mz nzaelwapx-krde kx Gct mcpxle nide mz nzngini-krde profet, o pris, o king. Tolo lc ngi kzdq rkx ngr Mqngrkxtr x zmatq ngrde. X tolo ngi kz rkx ngr nzatrngr da. [Nou 28:18; 35:14; Nzrlaszngr 29:7, 21; 30:22-33; Livae 8:10-12; 14:15-18, 23-29; 21:10; 1 Samwel 10:1; 16:13; 2 King 9:1-3, 6; Sam 35:7; 133:2; Asaea 61:3; Hibru 1:8] Nzryrkr Jemes rpimle bagu nzrkitr-ngrbz tolo mz leplz kxnzyagoxng, nangi rkx ngr Mqngrkxtr x zmatq ngrdr mz nzamrlz-krde kxnzyagoxng. [Mak 6:12; Jemes 5:14]

28.2.3 nzyrlqo-ngrbz mq mz kzdq doa— (laying on of hands)

Mz Nzryrngrkxtr, nzyrlqo-ngrbz mq mz doa nzwz-krde kqlu. Nzalelr mz nzamrlz-krdr leplz. [Nou 27:22-29; Matiu 19:14-15; Mak 10:16] Kzdung mzli kxrmailz krlzle nzamrlz-krde dzbe leplz nedeng mz nzglalz-krbzle mqde badr, apule nzamrlz-krde nidr rpnapxm mz mqde vzbz badr. [Livae 9:22; 1 King 8:54-55; Luk 24:50-51]

Nzyrlqo-kz-ngrbz mq mz nzaprcngr alwx ngr leplz mz kzdq animol. [Nzrlaszngr 29:10-21; Livae 4:15-20; 8:14-21; 16:20-22; Nzkqlu-krdr 8:12; 2 Be Ngrdr 29:23-24] Nzale kz mz nzaprcngr nzrpilzngr o nzayrplapxngr. [Livae 24:13]

Nzyrlqo-kz-ngrbz mq mz nzryrlqngr kzdq doa mz nzwztr-ngrbz mz Gct. Mz COM aleku mz nzlolvzongr nar doa. [Nzkqlu-krdr 8:10; 27:22-23; Lou Kcpwz 34:9; Aposol 6:6; 13:1-3; 1 Timoti 4:14; 5:22]

Nzyrlqo-kz-ngrbz mq mz doa kxnzyagoxng mz nzkrka'-ngrbzlr mz Gct nzamrlz-krde nidr. [Mak 6:5; Luk 4:40; 22:51; Aposol 28:8; Jemes 5:14]

X nzyrlqo-kz-ngrbz mq mz doa mz nzaprcbz bade Mqngrkxtr, x zmatq ngr nzwzngr kxtr kx vzpxm mz Mqngrkxtr. Kzdung mzli nzrpibz zmatq lc mz nzalengr nzwzkr Gct ‘Nzawrkxtrkr Mqngrkxtr.’ [Aposol 8:17-19; 19:6; 2 Timoti 1:6]

Nzwzngr lcng amrlx mz nzyrlqo-ngrbz mq mz leplz ngi da kx takitrde nzalvztr-ngrbz mz kxnzrlxngiti-ateng. [Hibru 6:1-2]

28.2.4 trnzrlr-ngrpwzu mz olvz kxnzbzszng nzrnginyz-krdr drtc'— (widows can't own land)

Mzlir lr Israel x Jiu, trpnzngr olvz nzmu rnginyz drtc'. X nzmu kzdq olvz nayrlzle x ncblo ngrde kc tqbzpe x trpnzngr nede doa kxtopwzng, olvz lc nzmu sc tqnipede nra-nzlu x trpnzngr kx na-aclvele nide. Nzamwale drtc' nyz ncblo ngrde (nzmu kxtrnzpnatipwzleu bade) a' rblx nzaclve-krdele. [Rut 4:3, 5]

28.2.5 nqmq ngr nzryrtzmqngr namz— (burial customs)

Mz nzvz-nqblq-krde nqmq kr lr Jiu, mzli kx bzngr leplz, namz la nznu mz lrpz, sc tzyrlqtrpe mz ngrtqbr, yz mz nibrdr ngr mztea, mz nabz nabznepi kx 24 mz nibr nzbzngr.

Mz mzli nyz Jiszs, lr Jiu trnzrkqtilru gq mz drtc' mz nzyrtzmq-krdr kxbz. Nzmclr butqbr o nzlzlr butqbr mz rplz mz nrlar newz. Mz nabzde nzkrlzlr nzalengr me mnzpz' mrkc nayrbq-ngrm namz kc. Nzbxtilr namz kc mz lrpz vzmi spaes x bqlr nounc x tolo kx mnrte rpnaki kqlu murde namz kc bzkq brtu. Zbz sc tzakqlvztrpelr mrkc tzdwakitrpz mz butqbr kc mz rplz kxwzpx, murde trpnzngr animol kx nadwatr elr x mnrte navztxpxpu elr. Kzdung doa kxnzbzpeng mz nabz ma nyzdr nzkrlz-kzlr nzryrtzmq-krdrle mz butqbr kxesz'. [Matiu 27:59-60; Mak 15:46; Luk 23:53; Jon 11:44; 19:38-42; 20:3-8; Aposol 5:6; 10]

28.2.6 drtq Gct x nzrlxtingr mz drtq Jiszs— (name of God and asking in Jesus’ name)

Mzli kx rpingr Nzryrngrkxtr kx ‘drtq’ Gct o ‘drtq’ Jiszs, trngiu drtwr ngrde kx ngi txpwz drtq la esz'-krde. ‘Drtq’ lc tu-ngrde nqmq kr doa lc x zmatq ngrde, nzmrlz-krde x doa lcpe mz nide esz'-krde. [Kxnzryrlqng Drtwr 13:18; 1 King 5:3-5; 2 King 21:4, 7]

Mzli kx krka'-ngrgu ‘Mz drtq Jiszs,’ krlc drtwr ngrde kx rlxtibzku mz zmatq ngrde, nzmrlz-krde x nzvz-nqblq-krde me pnz drtwrde. Nzmu narlxbzme nzokatrngr mz kzdq kxetu, a' trnginideu kxnginim o kzdq kztem, mwx sc tqrpibzle, ‘Trtingr.’ A' nzmu kx tqnginim kzte mrlxde angidr, x pibz mrlxde, ‘Vz xlrbz mz trtenge. X pibz bade kx pibo bam nzrlx-krbzme,’ zbz mzli kx rlx-ngrbzme mz trte, rlxbzme ‘mz drtq mrlxde kc ma.’ Apule kx mrlxde esz'-krde kc tqrlx, x rpibz Trte kx ‘eu’ murde ngi da kx suti drtwr mrlxde. Mz nzmu-krde lcde, mzli kx rlxtibzku da mz Gct Trte mz drtq Jiszs, Trte kc xlrmle nigu apu-txpwzle Jiszs esz'-krde kc tqrlx. X rpimle kx ‘eu’ nzmu kx tqngi me pnz drtwrdele. Nzmu kx tqrlxtiku da kx trngiu me pnz drtwr Gct, tr-rlxtipwzkuu ‘mz drtq Jiszs.’ Yctxtrpwz mz nzmu da kx tqrlxtiq yctr me pnz drtwrde. Nzmu kx tqrlxtibzme da kx krlzq kxtrka o trngiu me pnz drtwr Jiszs, x sc tqpibzme, ‘rlxtibo mz drtq Jiszs,’ e nim kc tqpokiatxpeq, murde krlzq kx trngiu me pnz drtwr Jiszs. Mzli kx rlxtx-angidr-ngrgu ‘mz drtq Jiszs,’ trte xlrle Jiszs nzrpi-krde kx drtwrde esz'ti mz nike tqrlxbzku. [Mark 16:17; John 14:13-14; 15:16; 16:23-26]

28.2.7 Seol, Hedis, Paradaes, Heven, Hxl— (Sheol, Hades, Paradise, Heaven, Hell)

Drtq nrlc nyzdr kxnzbzng yc-ngrde nrlc kqlu mz Nzryrngrkxtr. Mz Nzryrngrkxtr Kc Kai, nrlc nyzdr kxnzbzpeng nzkqlebz ‘Seol’ mz natq lr Israel. Mz Nzryrngrkxtr Kc Ate nrlc lc tzkqle-ngrbz ‘Hedis’ mz natq lr Grik. A' Hedis lc nzlvalio nrlc li, kzdq drtqde ‛Paradaes’ kx nzvzkilr leplz neng Gct, [Luk 23:43; 2 Korint 12:4; Nzaelwapxngr 2:7] x kzdq kz drtqde Hedis kx nzvzkilr leplz kxnztrkang. Jiszs pile kzdq be ngr Hedis x Paradaes mz Luk 16:19-31. A' mz be lc kqlebzle Paradaes ‘nrlar Ebraam.’ Mz kqlu mz nzrtekqtrngr mz Inglis x mz Natqgu pile kx ncblo kc tqrngisc vz mz Hxl, a' mz Grik rpile vz mrkc Hedis. Hxl mz natq ngr Inglis ngi ‘Gehena’ mz Grik.

Kxnzalvztrng mz Nzryrngrkxtr drtwrdr tresz'tiu. Kzdung nzpnzkr drtwrdrle Heven x Paradaes kxmulr esz' x Hedis nidr ncdr Hxl kxmulr esz'. Kzdung nzpnzkr drtwrdrle mzli kc Jiszs trbzka-ngrde, doa nzvzng mz Paradaes o Hedis mzli kc tzbz-ngrdr, x mz nibr Jiszs nzbz-krde, kx Paradaes sc tqaxvctrpebz mz Heven x Hedis sc tqaxvctrpebz mz Hxl. X kzdu-kzng nzpnzkr drtwrdrle kzdq Paradaes sc tqyc mz Seol, mrkc tzvzkilr kxnzbzng, x kx kzdq ‘Paradaes nyz Gct’ sc tqyc mz Heven.

Doa amrlx nzaolvzlr kx mzli kc leplz neng Gct tzbz-ngrdr, nzvzng mz kzdq me kxmrlz, mwx kzdq Paradaes kx yc-ble-bekangr mz Heven, o mwx Heven nide esz'-krde, x kx mz nibr Jiszs nzyzlu-krmle sc tzmnctr-lxblr-zvzpeng badr Gct Heven. Krkcng tzdrka'-ngrng nzvzng mz kzdq nrlc kxtrka mrkc tzayrplapxngr nidr, mwx kzdq Hedis kx yc-ble-bekangr mz Hxl, o mwx Hxl esz'-krde, x mz nibr Jiszs nzyzlu-krmle sc tzmnc-zvzpeng amrlx ngrdr Hxl.

Mz nzrtekqtrngr Hedis mz Natqgu rpiku kx ‛Me Mncngr Gct.’

28.2.8 nzrwztingr mq— (washing of hands)

Kzdq lou mz Lou sc Mosis ycmnetr-ngrde nzrwztingr kxtr kx batrpzle leplz x da nzlqngi-krdr x nztr-krdr mz nzobqkr Gct, a' mz mzli nyz Jiszs, lrtzlvzng ngr lr Jiu nzyrlqtr-mopwzlr kcng lou ngr nzrwzting kxtr. Mz kzdq lou lcng doa nawztile mqdeng mz nzrwztingr kxtr x sc tzmu-ateng. Krlc blepx mz nzrwztingr nrkrdrtq mz nzrkapxngr zblqki. Ayrnrngr wztiq mz nzrkapx-krm zblqki, zbz sc tqalepeq nzrwztingr kc tqtr. Lou lc trkapwzu Gct, a' Farzsi nzalvztr-ngrdr kx ngi da kx myapxbz nzrvz-nqblqngr lou lc, da kc tqwai nzrvz-nqblqngr Lou kc tqka Gct. Jiszs trsutiu drtwrde leplz nzpi-krdr kx lou kc tqyrlq leplz rsakrlrmile lou kc tqyrlq Gct. Mz nzmu-krde lc trvz-nqblqleu lou ngr nzrwztingr mq kxtr lc x leplz kc tqmu ate. [Matiu 15:1-20; Mak 7:1-23; Luk 11:37] X Farzsi lcng nzpxtxpx-ngrdr Jiszs murde nzobqszo-krde lou lc tzalelr x trvz-nqblqleu nidr.

28.2.9 trnzpipx-ngru “Gct” o drtq Gct— (avoiding saying “God” or God’s name)

Mzli nyz Jiszs, lr Jiu trnzpipxlru drtq Gct, kc tqngi ‛Yawe.’ Mzli kc nzrlwx-ngrdr natq lc mz Nzryrngrkxtr, mztr namcpwzlr drtq ‘Yawe’ a' nzpilr ‘adonai,’ drtwr ngrde ‘kxetu.’ Trnzpipx-kzlru natq lc ‘Gct,’ a' nzpi-alzulr ‘Heven.’ Nzalelr da lc murde nzrpilr na-amrluelr Gct x trnzsutiu drtwrdr nzpingr drtqde mz kzdq nqmq kxtrka. Nzkqle-kzpzlr ‘Krkc Tqmyalz’ o ‛Krkc Tqmyalz-esz'ngr,’ ‘Krkc Tqrninr’ mzli kc nzpi-ngrdr Gct. Mzli ka lr Jiu nzpilr ‘Ha Shem’ mz nzpi-alzu-krdr drtq Gct. ‘Ha Shem’ drtwr ngrde ‘drtq kc’ mz Hibru.

28.2.10 nzrpesalingr lrpz— (tearing clothing)

Ngi nqmq krdr lr Israel x lr Jiu kx mzli kx drtwrdr vztx-ngrde o drtwrdr ngyatx-ngrde, nzaelwapx-ngrdr da lc mz nzrpesali-krdr lrpzdr. [Nou 37:34; 44:13; Nzkqlu-krdr 14:6; Josua 7:6; Kxnzryrlqng drtwr 11:35; 2 Samwel 1:11; 3:31; 13:31; 1 King 21:27; 2 King 2:12; 5:7; 6:30; 11:14; 19:1; 21:11; 2 Be Ngrdr 23:13; 34:19, 27 Estz 4:1; Esra 9:3; Job 1:20; 2:12; Asaea 37:1; Matiu 26:65; Mak 14:53; Aposol 14:14] A' nzrpwa'ngr mz Lou Nardr Pris nzrpesali-krde lrpz scdeng. [Livae 10:6; 21:10]

29 nrpr ngr leplz— (generation)

Nrpr ngr leplz o nrpr ngr ncblo drtwr ngrde tq kx blepx-lxblrngr. 1) Leplz amrlx kx nzlung mz kzdq mzli. 2) Leplz kx yiz ngrdr kxmu-txpwzle esz'. Trtemung x lxemung x mzledrng x inwedrng nidr nrpr kxesz'. Mzlemqng x inwemqng x kave krmung nidr kzdq kz nrpr. Doa nemqng x doa ne mzlemung x inwemung nidr kzdq kz mou nrpr. 3) Mz Nzryrngrkxtr, nrpr kxesz' ngi yiz nzpnu-pwx (40). Mz nzmu-krde lcde, nrpr kx nzpnu-esz' krlzbzle yiz trtqki-pwx (400).

30 nzamrlzngr leplz— (blessing people)

Kzdq doa, mz nzamrlz-krde leplz, drtwr ngrde kx pibzle natqdeng kx suti drtwrde da kxmrlz nzkaputr-krbzle badr. Nzamrlzngr lc ngi kzdq nzkrka'ngr, murde da kxmrlz rblx nzngida-krde, a' ngi txpwz mz nzbatr-krbz Gct nzngida-krde. Kzdung leplz nzlxngitilr kx doa kx tqamrlzle leplz kcng tzmnclzbzng bade, zmatq ngr nzamrlzngr lc myaszlzle nzamrlzngr kx kabz kzdq doa kx traclvelru nidr. Mz nzmu-krde lcde, mrlz pasto x mama ngrgung nzamrlz-krdr leplz nedrng. X mrlz kz trte x lxe doa nzamrlz-krdr doa kxnztopwz nedrng. Nzmu nzamrlz-krm kzdq doa vz-nqblqle me pnz drtwr Gct, Gct sa na-angida-kzple bam. Kxnzrlxngiting nzrngidrlvz-ngrbz badr nzamrlz-krdr leplz x bzkq nzrpilzng. [Luk 6:27-28; Rom 12:14]. Krkcng tzrpilzng leplz neng Gct, sa na-atwemzng Gct. [Nou 27:29; Nzkqlu-krdr 24:9] Nzrpilz-krm kzdq doa drtwr ngrde kx tripqwq nide. Jiszs rpile kx nzmu trnaipqwq leplz, Gct trpnz-kzngr nzipq-krde nim. [Matiu 6:14-15] X nzmu alwx ngrm trnaipqleu, sa navzq mz Hxl. Murde leplz kcng tzrpilzng, nzapulr kxnzmnc-mrbrng mz nzobqkr Gct.

Gct, mz nzamrlz-krde leplz, alebzle da kxmrlz badr x kabzle da kxmrlzting. Da kxmrlzting kcng tqesalz-ngrbz Gct mz leplz nedeng mz Nzesz'tikr Drtwr Gct Badr Leplz Kc Kai, nzyrtio mz Lou Kcpwz 28:1-13. Nzamrlz-krde leplz okatr-zvzle nidr, murde rngisc zmatq ngr nzangidatingr da. A' kzdung mzli rblxbz mz doa nzmc-krde nzrmrlzngr kx vzpxm mz nzamrlzkr Gct nide. Murde mz drtwr Gct myapxbz kx nike bade na-amrlz-zvzle nide kalr, a' trngiu mzli kxmrbcnepwz. A' mz drtwrgu, suti drtwrgu da kxmrlz mzli ka, a' pxtxpx-ngrgu nzaenzli-krgu da kxmrlzting lcng. Nzamrlz-krde nim nzmu vztr-kzpz mzli kx rblxngr da, kc tqbatrpzle nzesotr-krbzme mz Gct. Krlc okatrle nim, kxmule-esz' mzli kx xngi-ngrbzlele kx trmrlz-ngrdeu.

Mz Inglis Nzryrngrkxtr rpile kx leplz nzamrlzlr Gct. A' drtwr ngrde kx nzglqpxlr nide o nzawibzng bade. Mz nzrtekqtrngr mz Natqgu ngi ‘nzrglqpxngr’ x ‘nzawingr’ a' trngiu ‘nzamrlzngr,’ murde trpnzngr scgu zmatq mz nzokatrngr Gct.

31 nzesz'tikr drtwr— (covenants)

31.1 nzesz'tikr drtwr leplz badr kztedrng— (covenants between people)

31.2 Nzesz'tikr Drtwr Kc Kai— (old covenant)

31.3 Nzesz'tikr Drtwr Kc Ate— (new covenant)

31.4 nzesz'tikr drtwr kxnzyrlzng— (covenant of marriage)

31.1 nzesz'tikr drtwr leplz badr kztedrng— (covenants between people and their companions)

Mz Nzryrngrkxtr, nzesz'tikr drtwr ngi kzdq nzesalzngr kx xplr-esz'ngr mz mzlir leplz kxli, o mz mzlir doa lr ma kxli. Nzesz'tikr drtwr kxmulr lc rblx nzrtekqtrngr. Leplz kxnzling o lr ma kxnzling kx nzprtrng mz nzesz'tikr drtwrdr nzaolvz-lxblrng mz nzesalzngr kx naokatr-etrngr mz da amrlx. Nzmu kzdq enqmi nzayotibzle kzdq doa mz nzesz'tikr drtwr lc, e doa kx nzryrlqng badr nzesz'tikr drtwr sc tzokatrpelr nidr. Leplz kcng nzling tzprtrng mz nzesz'tikr drtwr nzesalz-etrng. X nzrpilzng kx naztitrle doa kx esz' mz nidr kx trangidaleu natqde kc tqpile mz nzesz'tikr drtwr lc.

31.2 Nzesz'tikr Drtwr Kc Kai— (old covenant)

Mz Nzryrngrkxtr, Gct prtr mz Nzesz'tikr Drtwr badr Ebraam mz nzesalz-krbzle bade nzrngine-krde neidung kx kqlung [Nou dckrlzde 15] x mz nzryrlq-krdr nzrpakrngr [Nou 17:1-14]. X mz nibrde prtr mou mz Nzesz'tikr Drtwr badr Mosis x leplz nedeng, lr Israel. Mzli kc Mosis tqmailzpx-ngrmle lr Israel Ijipt, nzvzng mz Newz Saenae, mrkc tqkabz Gct natq kcng nzpnu-esz' x Lou kxtr, nzrpibz ‘Lou sc Mosis.’ Mzli lcde, prtr kz mz Nzesz'tikr Drtwrdr badr, x esalz-ngrbzle kx na-aclveleng, na-amrlzleng, naokatrleng, na-amnc-zpwxleng, x na-alu-zpwxbzle dakxnzng kx nzpetilr x animol nedrng. [Lou Kcpwz 28:1-14] X lr Israel nzesalz-ngrdr nzvz-nqblq-krdr Lou sc Gct amrlx. Gct esalz-kz-ngrde kx nzmu trnavz-nqblqlru Lou scdeng amrlx, ztrkangr nzrpilzngr sc tqkaputrpele nidr. [Lou Kcpwz 28:15-68] Mz Nzryrngrkxtr Kc Ate, Nzesz'tikr Drtwr Gct badr lr Israel mz mzli nyz Mosis nzrpibz ‘Nzesz'tikr Drtwr kc kai’ o ‘Lou sc Mosis.’ Gct prtr kz mz Nzesz'tikr Drtwr badr Devet. [2 Samwel 7:11-16; Sam 89:1-38]

31.3 Nzesz'tikr Drtwr Kc Ate— (new covenant)

Mz Nzryrngrkxtr Kc Kai Gct batrpzle profet nedeng nzycmnetr-krdr kzdq ‘Nzesz'tikr Drtwr Kc Ate’ kx sa naprtr-kzpz mz leplz nedeng. X krkc tqate blepxbz mz krkc kai mz Lou sc Mosis x myaszlz-kzle. [Jeremaea 31:31-34; Hibru dckrlzdeng 7–8] Buk ngr Hibru aopx-kzle kx Nzesz'tikr Drtwr Kc Kai yrkrpxpe x nztekqtrpengr Nzesz'tikr Drtwr Kc Ate. Gct yrlq-pnzle drtwr kx naprtrbz mz Nzesz'tikr Drtwr Kc Ate badr leplz nedeng, a' na-aenzlile nakrlzbzle nzvz-krm Kxnzmcpx, Jiszs Kraes. X mzli kc Jiszs tqvz-ngrmle, kzdung lr Jiu nzlxngitilr kx nide Kxnzmcpx ne Gct x nzprtrng mz Nzesz'tikr Drtwr lc Tqate. A' lr Jiu kxnzkqlung trnzlxngitilru kx nide Kxnzmcpx ne Gct, a' sc tqabrbe drtwrdr Nzesz'tikr Drtwr Kc Kai. A' rblxbz badr nzrvz-nqblqngr Lou kcng amrlx mz Nzesz'tikr Drtwr Kc Kai. X Gct rpile kx nzmu leplz rblx nzmnc-nrwx-krdr badr x rblx kz nzrlapx-krdr, a' ngi txpwz mz nzprtr-krdr mz Nzesz'tikr Drtwr lc Tqate mz nzlxngiti-krdr Jiszs. Mzli ka, kzdung lr Jiu sa tzlxngitipelr Jiszs Kxnzmcpx x sa tzprtrpeng mz Nzesz'tikr Drtwr Kc Ate. Nzryrngrkxtr rpile kx lr Jiu kxnzkqlung sa nalxngitilr kx Jiszs nide Kxnzmcpx kalr, x ycpe pipz nzyzlu-mou-krmle.

31.4 nzesz'tikr drtwr kxnzyrlzng— (covenant of marriage)

Mz Malakai 2:14-16 rpi Gct kx leplz kcng tzyrlzng nzprtrng mz nzesz'tikr drtwrdr. X trkabade nzaxtx-lzbqngr, murde ngi da kxdrka'ngr nzxpqbrlrngr nzesz'tikr drtwr.

32 nzmnc-zpwxngr— (peace)

Mz mzli nyz Jiszs leplz nzrpilr ‘Namnc-zpwxq,’ mz nzrpi-krdr kx ‘nim la’ o ‘nim lape.’ Krlc kzdq nzkrka'ngr kx mrbcne kx drtwr ngrde kx, ‘Krka'-ngrne kx Gct na-amnc-zpwxle nim.’ Nzryrngrkxtr mz Inglis nzyr-txpwzlr ‘nrwx’. A' drtwr ngrde ‘namnc-zpwxq,’ a' trngi-txpwzu ‘nrwx.’ Mc Mak 5:35, 9:50, Luk 24:36, Jon 14:27, 20:19, 21, 26, x Aposol 16:36. A' mz Luk 14:23 x Aposol 24:2, ‘nrwx’ drtwr ngrde ‘trpnzngr nzotangr.’

33 nzrsakrlrngr— (equality)

‘Nzrsakrlrngr’ drtwr ngrde kx da li kxmu txpwzle esz'. Kzdq trmyaszpxleu kzdq kz. Mz Tqtrbz, Gct Trte nzrsakrlrng mz Mrlxde. X Mqngrkxtr nzrsakrlrng mz Mrlx Gct. Nidr rtqlrdr nzrsakrlr-ngrng mz zmatq x zluli rdr. A' nzblepxbzng mz nzwz-krdr.

Mz nzobqkr Gct, leplz nedeng nzrsakrlr-ngrng amrlx ngrdr. Nzrsakrlr-ngrng mz nzmrlz-krdr x nztubq-krdr, murde nztubqkr Jiszs nzngisc-krdr. Nzrsakrlr-ngrng mz nzmrlzti-krde nidr. Nzmyapx-krdr rsakrlr-ngrbz bade. Nzrngiscng nzlu-alongr kcpwz. Nzblepxng mz da kxmrlz kx natwzlr Heven, murde da lcng navz-nqblqlr nike nzalelr mz nrlc ka.

34 nzrlwxngr yiz mz AD x BC— (dating AD and BC)

34.1 x Jiszs kc mzte tzmc ate— BC

34.2 mz nibr nzrmcngr mz Jiszs— (AD)

Mc # 39; murde aelwapx-ngrde yiz lcng tqkaputr-ngrbzng kzdung da kxmyapxbz mz Nzryrngrkxtr x mz yiz kcng 2000 tqyrbqtxpxpeng, mz nibr nzvzdzkr Jiszs Heven.

34.1 x Jiszs kc mzte tzmc ate— BC

Letz kcng tqngi BC vzm mz Natq lr Inglis ‛Before Christ,’ drtwr ngrde yiz kcng amrlx tqyrkrpxpeng x Kraes kc mzte tzmc ate. Mz nzmu-krde lc, yiz kc tqngi 1000 BC, drtwr ngrde yiz kcng 1000 tqyrkrpxpeng, x Kraes kc mzte tzmc ate. Trpnzngr yiz siro (0). 1 BC ycbz x yiz kx yc-mop ngi 1 AD.

34.2 mz nibr nzrmcngr mz Jiszs— (AD)

Letz kcng tqngi AD vzm mz Natq lr Rom drtqde ‘Latin’. Mz natqdr, ‛Anno Domini’ drtwr ngrde ‘mz yiz ngr Lod rgu.’ Mz nzmu-krde lc, 2000 AD drtwr ngrde yiz 2000 mz nibr Lod rgu, Kraes mzte nzrmcngr. A' trngiu mz nibr nzbz-krde.

35 nzvzdzkr Jiszs Heven— (ascension of Jesus to Heaven)

Jiszs sc tqmnc mz nrlc zbq kcng nzpnu-pwx mz nibr nztulz-mou-krmle mz nzbzngr. Zbz sc tqvzpe mz Newz ngr Nc Olivi badr ncblo nedeng. X mzli kc tzaukz-ngrdrng, batrpz Gct nzvzdz-krde Heven, mrkc tqwxbuo-ngrmle me matq-esz'ngr mz nrlar Gct kxrtc. [Mak 16:19; Luk 24:50; Aposol 1:9]. Nzycmnetr-ngrdr nzvzdz-krde Heven mz Sam 68:18 x mz Efiszs 4:8-10. X nzycmnetr-ngrdr nzwxbuo-krmle mz nrlar Gct kxrtc mz Sam 110:1 x Hibru 1:13. X Jiszs esz'-krde ycmnetr-kz-ngrde nzyzlu-mou-krde Heven mz Jon 6:62 x 20:17.

Mz nzavzdzkr Gct Trte nide Heven x nzatulz-mou-krde nide aelwapx-ngrde kx Jiszs vz-nqblqle me pnz drtwrde. X mz nzvzdzkr Jiszs Heven, Gct ayzlu-mopwzle bade zmatq x nzamrluengr x zluli kcpwz tqrngiscde mzli kc, x sc tqvz-atem mz nrlc ka. Nzalvztrngr lc myapx murde axvctr-lzbqbzku mz Jiszs x mncku badr Heven x wxbuku badr mz nrlar Trte kxrtc. Mc Efiszs 2:6, Matiu 28:18, Aposol 7:55-56, Filipae 2:9-10, Kolosia 3:1-4, 1 Timoti 3:16, Hibru 12:2, 1 Pita 3:22, x Nzaelwapxngr 1:9-18 nzycmnetr-kz-ngrdr nzvzdz-krde Heven. Kxmule-esz' Jiszs mnc Heven mz nrkrdrtqde, a' sa tqmnc-zvz-kzp bagu mz Mqngrkxtr. [Matiu 28:20]

36 takes— (taxes)

Takes ngi trau kx nzxpebz leplz mz gzpman. Leplz amrlx mrkang kqlu mz nrlc tulvzo nzxpebzng takes mz gzpman o king. Trau lc avz gzpman mz nzxpengr pulis x ncblo ngr vea mz nzaclve-krdr leplz nedeng. X krlzle nzrwzngr lrpzki x me vzkim lue x kzdu-kzng da kxnzmulr lcng mz nzokatr-krdr leplz nedrng.

Mz mzli nyz Jiszs, gzpman ngr Rom aclvele lr Jiu kcng tzmnclzbzng mz king kxetu kc Rom, badr gavzna ngrdrng x ncblo ngr vea nedrng. Nzmcpxlr kcng ncblo mz nzatakqti-krdr takes. Yiz kang kqlu olvz kxesz' abzo mz kx yiz ngrde nzpnu-esz'-nrade-tq (13) krlzbzle kx yiz ngrde nzpnu-esz'mz-nrade-nzlvqn (65), x ncblo kxesz' abzo mz kx yiz ngrde nzpnu-esz'-nrade-pwx (14) krlzbzle kx yiz ngrde nzpnu-esz'mz-nrade-nzlvqn (65) naxpeng takes. X ncblo kxnzrtwztrpqng kzdung da mz kandre kzbleng naxpe-kzng takes mz da lcdeng. Jiszs x Pol nzrpilr kx leplz naxpetrpzng takes mz gzpman. [Matiu 22:15-21; Mak 12:13-17; Luk 20:20-25; Rom 13:5-7]

Lr Jiu naxpe-kzlr takes mz yiz kang kqlu mz Mangr-nzangiongr Yawe, murde kxnzetung naxpelr leplz mz nzalqngingr x mz nzrwz-moungr Mangr-nzangiongr lc. [Matiu 17:24-27] Mnztr mz srlrni sc lr Rom mqngr nar king kxetu kc Rom. A' Lou sc Mosis tr-rlrpx-ngrdeu lr Jiu nzxpe-krdr dalr Mangr-nzangiongr mz trau kxmule lc. Mz nzmu-krde lc, lr Jiu trnaxpelru takes ngr Mangr-nzangiongr mz trau scdr lr Rom, x nzrngineng kxnzrtekqtrng trau scdr lr Rom mz trau scdr lr Jiu.

Mc kz nzycmnetrngr kxnzatakqting takes (27.6) x kxnzrtekqtrng trau (27.5).

37 zmatq— (authority and power)

Mz Natqgu kzdq natq ‘zmatq’ drtwr ngrde li mz natq lr Inglis. Natq kx ngi ‘power’ drtwr ngrde kx ncblo rngisc nzrkrlzngr x nzxplrngr mz nzalengr da. Mz natq lc, Gct rngisc zmatq ngr nzamrlz-krde leplz kxnzyagoxng, murde krlzle nzale-krdele x nzxplr-krde takitrde nzale-krdele. A' natq kx ngi ‘authority’ drtwr ngrde kx kzdung doa nzmnclzbzng mz zmatq ngr kzdq kz ncblo. Mz natq lc, drka' nzmnclzbzng mz zmatq ngr leplz kcng tzlxngitilr Jiszs, murde mnclzbzku mz Jiszs. Trpnzngr scgu nzrkrlzngr mz nzrtulrtr-krbzku mz drka'ng nzvz-nqblq-krdr natq kx kapxbzku, murde nzxplr-krgu trtakitrdeu nidr. A' nzxplrngr x nzrkrlzngr yctrpz mz Gct. Jiszs aprcmle bagu zmatq ngr nzamrlz-krgu leplz kxnzyagoxng, mz nzmnclz-krbzku bade. [Matiu 10:1] Nzrkrlz-krgu x nzxplr-krgu trtakitrdeu nzale-krgule, a' Gct aprcmle bagu zmatq ngr nzale-krgule mz nzvz-nqblq-krde me pnz drtwrde.

Kzdung mzli ncblo kcng tzrngiscng nzxplrngr nzrtulrtr-ngrbzng mz leplz nzvz-nqblq-krdr me pnz drtwrdr, kxmule-esz' leplz lcng trnzmnclzpwzung mz zmatq ngrdr mz nzobqkr gzpman, x nzxpqbrlr-ngrdr lou ngr gzpman mz nzrtulrtr-krdr leplz lcng. Mz natq lr Inglis, nzrpilr kx ncblo lcng nzrngiscdr nzxplrngr kc tqngi ‘power’, a' trtakitrdeu nzale-krdrle murde trpnzngr scdr zmatq kc tqngi ‘authority’ kx aprcbz kxnzetung badr. Nzaprcbz mz pulis zmatq ngr nzrlolvz-krdr leplz. X rngisc-kzng nzrkrlzngr x nzxplrngr mz nzale-krdrle murde nzrngiscng pu. A' pulis kxesz' trpnzngr scde nzxplrngr kx takitrde nzaesakingr ncblo kxnzkqlung kxtrkang kxnzrngisc-kzng pu, kxmule-esz' nzaprcbzlr bade zmatq ngr nzrlolvzngr ncblo.

Mz Nzryrngrkxtr scgu, nike drtwr angidr ngr ‘zmatq’, aelwpx-ngrde mz natq x ngalrdeng kcng tzyc-aepztrpzng.

38 zmatq ngr nzwzngr kx bletipx-lxblrng kcng tzvzpxmqng mz Mqngrkxtr— (Spiritual Gifts)

38.1 Mqngrkxtr kabzle zmatq ngr nzwzngr kx bletipx-lxblrng mz nzokatrngr lrmakxtr— (the Holy Spirit gives Spiritual Gifts to help the church)

38.2 nzrpipxngr nrpa ngr nzyrplapxngr— (word of wisdom)

38.3 nzrpipxngr nrpa ngr nzrkrlzngr— (word of knowledge)

38.4 nzrplzpxngr nrpa kx kabz Gct— (prophecy)

38.5 nzrmcngr namrlzu r kxnzmncng mzlilxlr kc tqwz— (discernment of spirits)

38.6 nzycmne-ngrbz mz Gct mz natq lr kzbleng— (speaking in other languages)

38.7 nzrpipxngr drtwr ngr natq lr mrkzble lcng— (interpretation)

38.8 nzalvztrngr natq Gct— (teaching)

38.9 nzrmailzngr lrmakxtr— (leading)

38.10 nzrmcngr lrpzki kx nao-zli kzdq dzbe lrmakxtr— (administration)

38.11 nzrlxngitingr kx xplr-esz'ngr— (faith)

38.12 nzamrlzngr kxnzyagoxng— (healing)

38.13 nzalengr da kxmatq— (miracles)

38.14 nzokatr-zlwzngr lrmakxtr— (helps)

38.15 nzwztr-ngrbz mz lrmakxtr— (serving)

38.16 nzapqtr-ngrbz drtwr lrmakxtr— (encouragment)

38.17 nzrka-nrbalq-ngrbz da mz lrmakxtr kcng trnzrngiscung— (giving)

38.18 nzaelwapx-ngrbz nzryckr drtwr mz lrmakxtr— (mercy)

38.19 nzadwatr-zvzngr lrmakxtr x lr mrkzbleng mz ma nyzm— (hospitality)

38.1 Mqngrkxtr kabzle zmatq ngr nzwzngr kx bletipx-lxblrng mz nzokatrngr lrmakxtr— (the Holy Spirit gives Spiritual Gifts to help the church)

Mqngrkxtr kabzle zmatq ngr nzwzngr kx bletipx-lxblrngr mz leplz neng Gct. Aposol Pol rpile kx suti drtwrde nzalvztr-krde mz zmatq kcng tzvzpxmqng mz Mqngrkxtr, murde nzao-krdr drtwr leplz nedeng naopx. [1 Korint 12:1] X krlc kz drtwr ngr Nzalvztrngr Kxmyapxbz lc. Murde kxmule-esz' kzdung mzli kxnzrlxngiting nzaki-lzbqng mz zmatq lcng tqkabz Mqngrkxtr mz kxnzrlxngiting, a' Jiszs suti drtwrde leplz nedeng amrlx nzmnctr-lxblr-zpwx-krdr. [Jon 17:20-21] X na-aclvetio-lzbqgu murde ma tqycmne-atrkatiku Mqngrkxtr. [Mak 3:29-30] Kabz Mqngrkxtr zmatq esz'pwz mz kxrlxngiti kxesz'. Pnz drtwrde esz'-krde doa kx narkane bade. [1 Korint 12:11] A' aposol Pol rpimle bagu kx mrlz nzsuti-zlwzkr drtwrgu zmatq kxnzmyapxbzng mz nzokatr-krgu lrmakxtr. [1 Korint 12:31] Krlc drtwr ngrde kx krlzku nzrlxtingr Mqngrkxtr nzka-krmle zmatq kx trtwzkaku, x mwx sa nakamle. Rpi-kzle kx nigu lrmakxtr apuku nrkrdrtq, mz nzngini-krgu nrlar nrkrdrtq Jiszs Kxnzmcpx. X nawztr-lxblrku mz nzwzngr lcng tzblepx-lxblrng murde na-atutr-ngrgu nzwzkr Gct mz nrlc ka.

Zmatq ngr nzwzngr kxtr lcng yclz-ngrmle buk pwx: [Rom 12:3-8; 1 Korint 12:27-30; Efiszs 4:11-16; 1 Pita 4:9-11] Mzli kc tqyrlqtr-lxblr-ngrgu ngalrde lcng, krlzbzle zmatq ngr nzwzngr nzpnu-esz'-nrade-rtqmz (18). Kzdung kxnzetung mz Nzryrngrkxtr nzaki-ngrbz zmatq lcng nzpnu-esz'-nrade-rtqmz mz zmatq ngr nzrycmnepxngr rpwxmz x zmatq ngr nzwztr-ngrbz mz lrmakxtr rpwxmz. [1 Pita 4:11]

Zmatq ngr nzycmnepxngr nidr seleng:

nzrpipxngr nrpa ngr nzyrplapxngr,

nzrpipxngr nrpa ngr nzrkrlzngr,

nzrplzpxngr nrpa kx kabz Gct,

nzrglxngr namrlzu r kxnzmncng mzlilxlr kc tqwz,

nzycmne-ngrbz mz Gct mz natq lr mrkzbleng,

nzrpipxngr drtwr ngr natq lr mrkzble lcng,

nzalvztrngr natq Gct,

nzmailz-zpwxngr leplz, x

nzrmcngr lrpzki kx nao-zli lrmakxtr.

Zmatq ngr nzwztr-ngrbz mz lrmakxtr nidr seleng:

nzrlxngitingr kx xplr-esz'ngr,

nzamrlzngr nrkrdrtq kxnzyagoxng,

nzalengr da kxmatq,

nzokatr-zlwzngr leplz,

nzwztr-ngrbz mz leplz,

nzapqtr-ngrbz drtwr leplz,

nzrka-nrbalq-ngrbz da mz leplz,

nzrycngr drtwr leplz, x

nzadwatr-zvzngr lrmakxtr mz ma nyzde.

Mz nzawz-krgu zmatq lcng, nadcpx mz drtwrgu ‛Nzycmne-ebzpxngr Kxnzawz Kcng Tq’ mz Matiu 25:14-30. Natq lc alvztr-ngrde nigu kx Gct suti drtwrde nzawz-krgu zmatq kcng tqkamle bagu. Murde zmatq lcng naetunepx-zvzng mz nzokatr-krgu kztegung. Nzmu trna-awzwq zmatq scmqng, sa napipzne, apune-kzpwzle sate ngr mq. Murde nzmu na-awzqleng, sa naxplrng. A' nzmu kx tqama-zvzq, sa nayangrngang. Mzli kc ayrnrngr tqtwz-ngrn zmatq ngr nzwzngr lc ngi da kx topwzbe o pobe. Murde nzmu kx tqrngiscm zmatq ngr nzamrlzngr kxnzyagoxng, mz nzabzokr nzawz-krm zmatq lc, doa trnakqluung kx namrlzng mzli kx krka'-ngrn nidr. A' zmatq lcng nzapulr rtq da kx nzlvcpung. Mzli la tqkrka'-zvz-ngrn leplz, zmatq ngr nzwztr-krbzme mz Gct sa naetunepx x nzkqlukr doa kx namrlz-moung sa naetunepx kz.

Mz 1 Tesalonika 5:19, Aposol Pol pile kx, ‛‛Bzkq abaoamu nzwzkr Mqngrkxtr.’’ X mz Efiszs 4:30 rpi-kzle kx, ‛‛Bzkq avzbzmu drtwr Mqngrkxtr.’’ Drtwr ngrde kx nalalztqamu mz nate mz nabzmu x bzkq rpwa'-ngrbzmu mz leplz nzawz-krdr zmatq kx kabzle badr. Mz 1 Tesalonika 5:20 pi mou Pol kx, ‛‛Bzkq apusr-ngrnamu natq kx aelwapx-ngrbz Mqngrkxtr mz leplz brmrda.’’ Murde Mqngrkxtr kamle bagu zmatq lcng mz nzokatr-krgu kztegung kxnzrlxngiting. X suti drtwrde kx leplz neng Gct namnctr-lxblr-zpwx-krdr x nzrlxngiti-krdr naetu. Doa kc tqrpwa'-ngrbz zmatq kcng tqkabz Mqngrkxtr vz-rbr. [1 Korint 14:29]

38.2 nzrpipxngr nrpa ngr nzyrplapxngr— (word of wisdom)

Mzli kc kxnzrmailz ngrdr mz makxtr mrkc Jerusalem tzrmcti-lzbq-ngrdr mz Aposol 15:1-29, nzpilr mz ngalrde 15:28, ‛Drtwrgr esz'ti mz Mqngrkxtr kx bzkq kabzkr bamu lou scgr kxkqlu, nigr lr Jiu, murde ma tqmrlepubz bamu.’ Opxm kx kzdung leplz lcng nzrngiscng zmatq ngr nzrpipxngr nrpa ngr nzyrplapxngr mz nzyrlq-krdr drtwr lc. Mz zmatq ngr nzrpipxngr nrpa ngr nzyrplapxngr, mrlx kx rngisc zmatq lc krlzle nzokatr-krde kztedeng mz nzpipx-krbzle badr kzdung natq mz nzvz-nqblq-krde me pnz drtwr Gct. [1 Korint 12:8] A' zvz na-abzpx-kailr nrpa lc kx vz-zpwxm mz Mqngrkxtr o trtingr. Murde kzdung mzli vz-rbrku mz nzxlr-krgu natq Mqngrkxtr. Nrpa amrlx kcng tzvzpxmqng mz Mqngrkxtr drtwrdr esz'ti mz Nzryrngrkxtr.

38.3 nzrpipxngr nrpa ngr nzrkrlzngr— (word of knowledge)

Mz zmatq ngr nzrpipxngr nrpa ngr nzrkrlzngr lc, Mqngrkxtr pibzle mz doa da kx trkrlz-pnzleu murde naokatrle o atubqtile kztedeng mz nzrkrlzngr lc. Kzdung mzli mrlx lc pipxle ngalr Nzryrngrkxtr. Na-abzpx-kaiku nrpa lcng, da kc tqwaiku mz nrpa ngr nzyrplapxngr. Pita rngiscde zmatq lc mzli kc tqkrlzle kx Ananaeas x Safira nzpokiabzng mz Mqngrkxtr. [Aposol 5:1-11]

38.4 nzrplzpxngr nrpa kx kabz Gct— (prophecy)

Nzalvztrngr mz zmatq ngr nzrplzpxngr nrpa kx kabz Gct yclzm mz ngalrde lcde seleng: [Aposol 2:16-18; Rom 12:6; 1 Korint 11:4-5; 12:10; 28-29; 13:2; 8-9; 14:1-6, 22-25, 29-32, 39; Efiszs 4:11; 1 Tesalonika 5:19; 1 Pita 4:10] Pol nzpnzkr drtwrdele zmatq ngr nzrplzpxngr nrpa kx kabz Gct ngi zmatq kx myatxpxbz mz zmatq amrlx kcng tqkabz Mqngrkxtr mz kxnzrlxngiting. [1 Korint 14:1; 39] Nzrplzpxngr nrpa kx kabz Gct drtwr ngrde nzpitxpx-pnz-krbzle nrpa lc mz kxnzrlxngiting, murde na-axplrle nzrlxngiti-krdr, apqtrle x amqtr-kzpzle drtwrdr. [1 Korint 14:3] Nzryrngrkxtr ycmnetr-ngrde nzrplzpxngr kxmule lc mz ngalrde lcde seleng: [Aposol 11:27-28; 13:1; 15:32; 19:6; 21:9-11; Efiszs 3:5; 1 Timoti 1:18; 4:14] Kzdung leplz kcng tzrngiscng zmatq lc, nzkrlzlr nzplzpx-ngr-mopwz da kx nakaputrp kalr murde pi-pnz-kaipz Gct. [Aposol 11:28; 21:11]

A' mz Nzryrngrkxtr, opx angidr kx kzdu-kzng la profet kxnzalvztr-rbrng x kxnzapokiang. [Matiu 7:15; 24:11, 24; Mak 13:22; Aposol 13:6; 2 Pita 2:1; 1 Jon 4:1; Nzaelwapxngr 16:13; 19:20] Nidr enqmi ngr Gct. X kzdung mzli nzrpipxng da angidr murde napokiati-ngrdr leplz kalr. Krlzq nzrglxngr kx ngi da angidr o trtingr mz nqmq ngr nzycmnetr-ngrdr Jiszs x Nzryrngrkxtr. Nzmu kzdq doa pi-zvzle da kx tresz'tiu mz Nzryrngrkxtr, nide profet kxpokia mz nzrplzpx-krdeng.

38.5 nzrmcngr namrlzu r kxnzmncng mzlilxlr kc tqwz— (discernment of spirits)

Mz zmatq lc, doa krlzle nzrglxngr nzmu Gct kc tqwz o drka'. [1 Korint 12:10] X krlz-kzle kx nrpa kc tqplzpx ncblo vzpxm mz Gct o mz drka'. X krlz-kzle nzmu kzdq rkx kxmatq vzpxm mz Gct o mz drka'. Jiszs rngisc zmatq lc mz Matiu 16:23; murde krlzle kx natq Pita trvzpxpuu mz nide esz'-krde, a' vzpxm mz Setzn mz nzvz-nqblq-krde nqmq nr nrlc. Rpibzle bade kx, “Esopx Pita! Bzkq apume bange Setzn, mz nzrpwa'-krme bange nzvz-nqblq-krnge me pnz drtwr Gct. Murde nzrkrlz-krm vz-nqblqle drtwr leplz.”

38.6 nzycmne-ngrbz mz Gct mz natq lr kzbleng— (speaking in other languages)

Zmatq ngr nzycmne-ngrbz mz Gct mz natq lr mrkzbleng drtwr ngrde natq lr mrkzbleng mz nrlc ka x natq kz kx trpnzngr kx rkrlz, a' ngi txpwz Gct x krkc tqrngisc zmatq ngr nzpipxngr drtwr ngr natq lr mrkzbleng. Mz 1 Korint 13:1 ycmnetr-ngrde leplz nzycmne-krdr mz natq enjrl. Pol pimle bagu kx, ‛Bzkq nzrpwa'ngr zmatq lc!’ [1 Korint 14:39] X Nzryrngrkxtr alvztr-ngrde kxnamu nzawz-krgule mz ngalrde seleng: [Aposol 2:4-6; 1 Korint 12:10, 30; 14:2, 6-19, 27-28]

38.7 nzpipxngr drtwr ngr natq lr mrkzbleng lcng— (interpretation)

Pol ycmnetr-ngrde zmatq ngr nzpipxngr drtwr ngr natq lr mrkzbleng mz 1 Korint 12:10, 30, 14:5, 13, 26-28. Mzli kx kzdq doa ycmne-ngrde mz natq lr mrkzbleng mz nzyrlwr-lxblrkr lrmakxtr, doa kc tqrngisc zmatq lc napipxle drtwr ngr natq doa kc kai mzli kc Mqngrkxtr aelwapx-ngrbzle bade drtwr ngr natq kztede, murde leplz amrlx nakrlzlr nike tqpile.

38.8 nzalvztrngr natq Gct— (teaching)

Leplz kcng tzrngiscdr zmatq lc nzkrlzlr nzalvztr-zpwx-krdr leplz kc-kzng, kxmule-esz' leplz nzkqlung o nzpipzng mz Sade Siklu o mz nzyrlwr-lxblrngr doa kx li o tq mz nzrlwxngr x nzskul-krdr mz Nzryrngrkxtr. Kxnzrngiscde zmatq lc, mrlz nzalvztr-krde kxrlxngiti-ate murde nakrlz-zpwxle nzalvztrngr amrlx mz nzlxngitingr Jiszs. Mc kz ‛nzalvztrngr mz Natq Gct’ mz nibr ‛lrmakxtr kxnzrmailzng’ mz Nzalvztr-ngrng Kxmyapxbz.

38.9 nzrmailzngr lrmakxtr— (leading)

Mrlz kxnzrmailzng amrlx nzrngisc-krdr zmatq ngr nzrmailzngr lrmakxtr, kxmule-esz' nzmailzlr lrmakxtr amrlx o leplz kxnzpipzng. [Rom 12:8] Leplz kx nzsuti drtwrdr nzrmailz-krdr leplz neng Gct nadctipx mz drtwrdr nike tzpi-ngrdr Jiszs, Pol, x Pita mz leplz kcng tztakitrdr nzrmailz-krdr lrmakxtr. [Matiu 20:25-28; Mak 10:42-45; Luk 22:25-27; 2 Korint 1:24; 1 Timoti 3:2-7; 4:11-16; 5:1-2; 2 Timoti 2:14-16, 22-26; 4:2; Taetus 1:6-9; 2:1-15; 3:9; 1 Pita 5:1-3]

38.10 nzrmcngr lrpzki kx nao-zli kzdq dzbe lrmakxtr— (administration)

Zmatq lc mz 1 Korint 12:28 drtwr ngrde nzrmcngr lrpzki kx nao-zli kzdq dzbe lrmakxtr, x nzrpipx-ngrbz mz kxnzrmailzng murde naokatrle nidr mz nike pnz drtwrdr.

38.11 nzrlxngitingr kx xplr-esz'ngr— (faith)

Kxnzrlxngiting amrlx nzabrtrpzlr drtwrdr mz Gct. A' krkcng tqycneba zmatq lc, nzxplr-zlwzkr nzrlxngiti-krdr nzmyaszpxlr kztedrng. [1 Korint 12:9; 13:2] Jiszs rpibzle mz kzdung leplz kcng tqamrlzpebzleng mz zyagox kx nzrlxngiti-krdr amrlzle nidr. [Matiu 9:22, 29; 15:28; Mak 5:34; 10:52; Luk 8:48; 18:42; Aposol 14:9; Jemes 5:15] X mou, mz Matiu 17:20-21 Jiszs pi-kzle kx nzrlxngitingr kxtopwz krlzle nzalengr da kxpipz, a' nzrlxngitingr kx xplr krlzle nzalengr da amrlx. Mz nzmu-krde lcde, zmatq ngr nzrlxngitingr kx xplr-esz'ngr krlzle nzokatrngr doa nzale-krde da kxmatq, nzyatr-krbzlr mz da kx rblxngr x nzapqtr-krbzle drtwr kztedeng mz nzaetunepx-krde nzrlxngiti-krdr.

38.12 nzamrlzngr kxnzyagoxng— (healing)

Jiszs rngisc zmatq ngr nzamrlzngr kxnzyagoxng. X zmatq ngrde etu-esz'ngr murde kxnzyagoxng kxnzkqlung nzmrlztx-pnzng mzli lcpwz. A' trngiu amrlx ngrdr. [Mak 8:22-25] Jiszs rngisc zmatq ngr Mqngrkxtr atwrnrngr [Jon 3:34]. Mz Mak 6:5-6 amrlznepwz Jiszs kxnzyagoxng kxnzpipzng. X opx angidr kx kzdung mzli rblxbz bade nzale-krde da kxnzkctipxng x nzamrlz-krde kxnzyagoxng murde leplz trnzlxngitilru nide. Mz Jon 5:2-8, Jiszs tramrlzleu krkcng amrlx tzyagoxng mrkc, a' amrlz-txpwzle ncblo esz' mz nzvz-nqblq-krde da kx pibz Trtede. Mz Aposol 19:11 x 28:8-9, mcku kx Pol rngisc zmatq ngr nzamrlzngr kxnzyagoxng, a' tryatr-zvzpwzu nzamrlz-aningr kxnzyagoxng. [Filipae 2:25-27; 2 Timoti 4:20]

Mz nzmu-krde lcde, leplz kx ycneba zmatq ngr namrlzngr kxnzyagoxng trnzkrlzlru nzamrlz-zvzngr. X kxmule-esz' rblxbz badr nzamrlz-krdr doa amrlx, a' leplz kxkqlu nzmrlz-moung. Kzdung mzli doa trmrlztx-pnzu mzli lapwz, a' mrlz mz kzdung zbq. Mz Mak 8:22-25 mcku nzwrde esz'txu kx Jiszs tramrlzleu doa mzli kcpwz tqkrka'-ngrbzlele. X nakrlz-kzku kx nzamrlzngr amrlx trnzangidaung mzli la txpnz o mzli kc ayrnrngr tqkrka'-ngrn. A' nalxngiti-zvzku kx Jiszs sa na-atutr-ngrde natqde mz Jon 14:12 kc tqpile kx, ‛‛Da angidrtx lc napibo bamu. Doa kx lxngitile ninge sa na-ale-kzle rkx lcng tqalexng. X sa na-ale-kzle du rkx kx namyapxbzng, murde sa na-atwzlr-ngrm Mqngrkxtr bamu mz nzyzlu-krmc Trtenge.’’

38.13 nzalengr da kxmatq— (miracles)

Rpi Pol kx Mqngrkxtr kabzle zmatq lc mz leplz. [1 Korint 12:10, 28-29] Doa kx tqrngisc zmatq ngr nzalengr da kxmatq trkrlzleu nzalengr da lc mz nzvz-nqblq-krde me pnz drtwrde, murde Mqngrkxtr pibzle bade da kx na-alele. Mzli kang kqlu, da kxmatqng nzkaputrpzng mzli kx Nrpakxmrlz nzyapwxtipx-ngrbzle mz krkcng trnzrlxngitiung. [Mak 16:17-18] Murde Gct alele da kxmatq mz nzaelwapx-krbzle mz leplz kx nide Gct angidr x Nrpakxmrlz ngi da angidr kx takitrde nzlxngiti-krdrle. Ngalrde lcdeng seleng nzycmnetr-kz-ngrdr nzkrka'-ngrbzku mz Gct nzale-krde da kxmatq, Matiu 7:7-11, 21-23, Mak 11:24, Filipae 1:15-18, x Jemes 4:2 3.

Jiszs x aposol nedeng nzaleting da kxmatq kxkqlu. [Aposol 2:43; 5:12] Pol x Banabas nzaleti-kzlr da kxmatq. [dalr Pol mz Aposol 11:1-12; 19:11; Rom 15:18-19; x 2 Korint 12:12 – x dalr Banabas mz Aposol 14:3 vzmi 13:50; x 15:12]. X kzdung kx trnznginidru aposol nzaleti-kzlr da kxmatq, drtqdr seleng: Filip (kzble kx trngiu aposol) [Aposol 8:5-13], Stivin [Aposol 6:8], x kxnzrlxngiting kcng Galesia Provins [Galesia 3:5]. Kzdung mrlzu r nzamrlzngr kxnzyagoxng nzrpi-kzpzng da kxmatq. [Aposol 3:6-8; 4:16, 22] A' kzdung da kxmatq nzvzpxmqng mz zmatq ngr Setzn. [Matiu 24:24; Mak 13:22-23; 2 Tesalonika 2:8-10; Nzaelwapxngr 13:13-14; 16:13-14; 19:20] Krkcng tzaleng da kxmatq mz zmatq ngr Mqngrkxtr sa naglqlz-kzlr Jiszs x nzavzo-lzbqng.

38.14 nzokatr-zlwzngr lrmakxtr— (helping)

Mcku zmatq lc mz 1 Korint 12:28. Leplz kxnzrngiscng zmatq lc nzavzo-lzbqng mz nzokatr-zvz-krdr leplz kx nzmnc-krdr rblx. Trnznginidru kxnzetung mz nzobqkr leplz, a' zmatq lc rlr-ngrbzle badr nzokatr-krdr leplz x kabzle badr nabztq kxetu mz nzokatrngr nidr, x nzabrtzngr kxetu mz nzokatr-krdr nidr, murde nzkabzlr zmrlz ngr Gct badr krkcng tzokatrlr.

38.15 nzwztr-ngrbz mz lrmakxtr— (serving)

Mcku zmatq lc mz Rom 12:7, Efiszs 4:12 x 1 Pita 4:11. Zmatq lc blepxbz mz nzokatrngr murde okatrku leplz kx nzmnc-krdr rblx o kx suti drtwrdr da, a' wztrpzku mz lrmakxtr amrlx mz nzale-krgu da kx na-amrlzle nidr amrlx ngrdr. Leplz kcng tzrmailzng mz nzngrngr nabz kxtrng nzwztrpzng mz lrmakxtr amrlx, a' trngiu dalr nzokatrngr leplz kx nzmnc-krdr rblx.

38.16 nzapqtr-ngrbz drtwr lrmakxtr— (encouraging people)

Mcku zmatq lc tqmyapxbz mz Rom 12:8. Leplz kxnzrngiscng zmatq lc, nzmrlz-angidrng mz nzapqtrngr drtwr kztedrng x nzaxglrngr nidr. Mrlz nzmu lrmakxtr kxnzkqlung nzrngisc-krdr zmatq lc. Gct rkam bagu natq nzapqtr-krgu drtwr kztegung. [2 Korint 1:3-7]

38.17 nzrka-nrbalq-ngrbz da mz lrmakxtr kcng trnzrngiscung— (giving)

Gct pibzle mz doa nedeng amrlx nzrka-krdr dakxnzng, lrpz, x trau mz krkcng trnzrngiscung. A' leplz kx nzrngiscng zmatq lc nzabrtz-zvz-ngrdr nzrka-nrbalq-krbzlr dztudrng mz kztedrng. [Rom 12:8] X mz zmatq lc, Mqngrkxtr kabzle badr nzyrplapxngr murde nakrlzlr kxnamu nzrkabzngr dztudrng. X amrlz kz Gct nidr murde nzrngisc-krdr da natakitrde nzrka-nrbalq-zvz-krdr da. [2 Korint 8:1-15; 9:6-12]

38.18 nzaelwapx-ngrbz nzryckr drtwr mz lrmakxtr— (mercy)

Zmatq lc nzyro mz Rom 12:8. Krkcng tzrngiscng zmatq lc nzkrlzlr nzxngi-ngrbz nzetqkr drtq kztedrng x nzaelwapx-ngrdr nzryckr drtwr Gct mz leplz, kxmule-esz' nzetqkr drtqdr vzpxm mz nzale-krdr da kx vz-rbr o trtingr.

38.19 nzadwatr-zvzngr lrmakxtr x lr mrkzbleng mz ma nyzm— (hospitality)

Zmatq lc nzyro mz 1 Pita 4:9. Doa kc tqngiscde zmatq lc, sutitx zlwz drtwrde nzamnctx-zpwx-krde lrmakxtr x lr mrkzbleng mz nzadwatr-zvz-krde nidr mz ma nyzde.

39 Nzyokaetipxngr Yiz Kcng Tqkaputrpqng Kzdung Da

Mz nzyokaetipxngr yiz kcng tzkaputrpzng kzdung da, rblx nzpi-angidrng x kxnzetung drtwrdr tresz'tiu. Maki kxmule lc drtwr ngrde kx yiz lcng trkrlz-zpwxkuu. A' krlzku kzdung yiz abzo mz da kcng tzkaputrpqng mz buk kcng Nou x Nzrlaszngr. Kzdung da tzkaputrpqng Mz nibr Nzrwzngr Nrlc (MNN). X kzdu-kzng da tzkaputrpqng x Nubla Nzetu Kc Ate (NKA) o Mz nibr Nubla Kxetu (MNK). Nzryrong yiz nzling mzli kx lr Jiu nzrlaszlr Ijipt, murde tropx-angidru yiz kznike tubq. Abzo mz mzli nyz King Sol, nzvz-rbrkr yiz lcng trmyaszpxleu yiz kcng nzpnu-esz' o nzpnu-li. X abzo mz lr Israel nzngini-krdr kxnzawz-nrbalqng Asiria, nzvz-rbrkr yiz lcng trmyaszpxleu yiz kx li o tq. Trkrlz-angidrkuu mzli kx nzmcngr mz Jiszs, murde nzvz-rbrng mzli kc tzwzngr kalendz scgu. A' opxm kx mzte nzmc mz yiz 7 BC, murde krlzku kx King Herot kc Tqmyalz bz mz yiz 4 BC, zbz Josip, Mxri x Jiszs sc tzrlaszlr Ijipt mz nzyzlu-krdr Israel. Trkrlz-angidr-kzku yiz kc tqbz-ngrm Jiszs, a' mwx nangi mzlir yiz 27-33 AD. Mz pepz lc, vz-nqblqku kxnzrkrlzng kcng tzpipxlr tqbzpe mz yiz 30 AD.

- | MNN | Mz Nibr Nzrwzngr Nrlc | -
- | NKA | X Nubla Kxetu kc Ate | -
- | MNK | Mz nibr Nubla Kxetu | -
- | BC | X Jiszs kc mzte tzmc ate | -
- | AD | Mz nibr nzrmcngr mz Jiszs | -
- | YNJ | Yiz nyz lr Jiu (mz nzvz-nqblq-krde kalendz ngr temz scdr) | -

MNN | NKA | BC | YNJ | Da kx kaputrp | Natq Gct
0 | 1657 | 4000 |  | Nzrwzngr nrlc | Nou 1:1-31
239 | 1418 | 3761 | 1 | * |
931 | 726 | 3075 | 687 | Adam bzpe mzli kc yiz ngrde 930. | Nou 5:5
1057 | 600 | 2950 | 812 | Noa mzte nzmc. | Nou 5:282-29
1559 | 98 | 2447 | 1315 | Sem mzte nzmc. | Nou 5:32
1657 | 0 | 2349 | 1413 | Nrlc boope. | Nou 6:1–8:22

MNN | MNK | BC | YNJ | Da kx kaputrp | Natq Gct
1950 | 293 | 2056 | 1706 | Ebraam mzte nzmc. | Nou 11:26
2007 | 350 | 2000 | 1762 | Noa bz. Yiz ngrde 950. | Nou 9:29
2049 | 392 | 1957 | 1805 | Nzesz'tikr drtwr Gct badr Ebraam mz nzrpakrngr Nzodakr mztea kcng Sodom x Gomora | Nou dckrlzdeng 15 x 18–19
2050 | 393 | 1956 | 1806 | Aesak mzte nzmc. | Nou 21:1-3
2110 | 453 | 1896 | 1866 | Jekop (Israel) mzte nzmc. | Nou 25:20-26
2125 | 468 | 1881 | 1881 | Ebraam bz. Yiz ngrde 175. | Nou 25:8
2159 | 502 | 1847 | 1915 | Sem bz. Yiz ngrde 600. | Nou 11:10-11
2201 | 544 | 1805 | 1957 | Josip mzte nzmc. | Nou 30:22-24
2230 | 573 | 1776 | 1986 | Aesak bz. Yiz ngrde 180. | Nou 35:28-29
2231 | 574 | 1775 | 1987 | Josip wzlzbz mz King kc Ijipt mz nzaclvengr dztudeng. | Nou dckrlzde 41
2240 | 583 | 1766 | 1996 | Jekop x lrmanyzde amrlx nzvzng Ijipt. | Nou 46:1-7
2257 | 600 | 1749 | 2013 | Jekop (Israel) bz. Yiz ngrde 147. | Nou 49:33
2311 | 654 | 1695 | 2067 | Josip bz. Yiz ngrde 110. | Nou 50:22-26
2590 | 933 | 1416 | 2346 | Mosis mzte nzmc. | Nzrlaszngr 2:1-10
2670 | 1013 | 1336 | 2426 | Lr Jiu Nzrlaszlr Ijipt - Mz nzvz-nqblqngr Nou x Nzrlaszngr | Nzrlaszngr 3–12

BC | YNJ | Da kx kaputrp | Natq Gct
1446 | 2326 | Lr Jiu Nzrlaszlr Ijipt - Nzrlwx-teblqngr abzo mzli nyz Solomon | Nzrlaszngr 3–14
1400 | 2362 | Nztwzkr Josua Kenzn, mz vea, x nzabzokr mzli nyz kxnzryrlqng drtwr | Buk ngr Josua x Kxnzryrlqng Drtwr
1060 | 2702 | Samuel - Kxrjzs kc tqrmnr-ngrbz. | 1 Samwel dckrlzdeng 1:1–25:1
1040 | 2722 | Nzaelungr nar Sol tolo mz nzngini-krde King ayrnrngr Israel | 1 Samwel dckrlzdeng 9–10
1000 | 2762 | Devet nginide king | 1 Samwel 16:12-13
960 | 2802 | Solomon ngi King | 1 King 1:39
920 | 2842 | Drtc' lvali Israel x Judz | 1 King 11:41–12:20
723 | 3039 | Lr Asiria nzaovxiolr lr Israel mz nzngini-krdr kxnzawz-nrbalqng | 2 King 15:29–17:23; 2 Be Ngrdr 5:26
586 | 3176 | Lr Bxbilon nzaovxiolr lr Judz mz nzodati-krdr Mangr-nzangiongr Yawe | 2 Be Ngrdr 36:11-21
536 | 3226 | Nzabzokr nzrwzti-moungr Mangr-nzangiongr Yawe | Esra 3:8–4:24
520 | 3242 | Nzrwztingr Mangr-nzangiongr Yawe sc tqvzpe | Esra 5:1-2
516 | 3246 | Mangr-nzangiongr Yawe krali yrkrpx | Esra 6:13-15
480 | 3282 | Estz nzmcpx mz nzngini-krde kwin ngr Prsiz | Estz 2:8-17
458 | 3304 | Esra yzlu Judz | Esra 7:1-8
444 | 3318 | Nemaea yzlu Judz | Nemaea 2:1-11
333 | 3429 | Aleksada kc tqmyalz (Grik) aovxiole Palestaen (prtr kz Judz) | *
300-200 | 3462-3562 | Nzryrngrkxtr mz Hibru nzrtekqtrngr mz natq lr Grik (Septuajin) | *
63 | 3699 | Rome aovxiole Palestaen | *
37 | 3725 | Herot kc tqmyalz nzmcpx mz nzngini-krde king (wzlzbz mz Rom) | *
8 | 3754 | Nzrpipx-ngrbz mz Mxri kxmnckamelr | Luk 1:26-38
7 | 3755 | Nzrmcngr mz Jon Kxawrkxtr x Nzrmcngr mz Jiszs | Luk 1:57; 2:1-7; Matiu 1:18-25
6 | 3756 | Nzrprmitrngr Jiszs Mangr-nzangiongr Yawe / Josip, Mxri, x Jiszs Sc Tzplclr Ijipt | Luk 2:21-38; Matiu 2:13-14
4 | 3758 | Nzbzkr Herot kc tqmyalz | Matiu 1:15; 2:19-23

AD | YNJ | Da kx kaputrp | Natq Gct
6 | 3767 | Mxri, Josip x Jiszs nzvzng Jerusalem mz nzmulvzlr Nzamyangr | Luk 2:41-51
27 | 3788 | Jiszs abzole nzwz-krde | Matiu 4:17; Mak 1:14; Luk 4:14; Jon 1:35-51
30 | 3791 | Nzbzkr Kraes, Nztulz-krm Kraes mz nzbzngr, Nzvzdzkr Kraes Heven, x Nzvzo-krm Mqngrkxtr | Matiu 27:33–28:20; Mak 15:22–16:20; Luk 23:33–24:53; Jon 19:16–20:25; Aposol 1:1–2:47
33 | 3794 | Nznibqngr Stivin x Pol sc tqlxngitile Jiszs | Aposol 7:54-60; 9:1-28
40 | 3801 | Pita wztrpz mz kxtrngiu lr Jiu (Konilias) | Aposol 10:23-48
44 | 3805 | Nzrnibqngr Jemes (mzle Jon) | Aposol 12:1-2
46 | 3807 | Pol abzole nzvzpx-krde ayrnrngr mz nzryapwxpx-krde Nrpakxmrlz | Aposol dckrlzdeng 13–14
50 | 3811 | Pol abzole nzvzpx-krde krali mz nzryapwxpx-krde Nrpakxmrlz | Aposol 15:36–18:22
53 | 3814 | Pol abzole nzvzpx-krde kratq mz nzryapwxpx-krde Nrpakxmrlz | Aposol 18:23–21:14
57 | 3818 | Pol nzlolvz Jerusalem | Aposol 21:15–26:32
59 | 3820 | Pol nzatwzlrngr Rom | Aposol 27:1–28:16
64 | 3825 | King Kxetu Niro angcle Rom x tetitrle kxnzlxngitilr Kraes | *
70 | 3831 | Ami ngr Rom odatile Jerusalem x Mangr-nzangiongr Yawe | Matiu 24:1-2
95 | 3856 | Jon nzatwzlrngr mz trmctu Patmos mz nzayrplapxngr nide | Nzaelwapxngr 1:9

AD | YNJ | Da kx kaputrp | -
100 | 3861 | Aposol Jon bz | -
311 | 4072 | Nzabzokr nzrlr-ngrbz mz kxnzrlxngiting nzangio-nrbalq-krdr Jiszs | -
312 | 4073 | King Kxetu Kanstxntin sc tqlxngitile Jiszs | -
325 | 4086 | Kansrl mrkc Mztea Naesiz – nzabzokr nzalvztrngr mz Tqtrbz | -
327 | 4088 | Drtwr kxnzetung esz'ti mz buk kcng naprtrng mz Nzryrngrkxtr Kc Ate | -
380 | 4141 | King Kxetu Flevizs Teodosizs rtulrtrbzle mz leplz amrlx nzngini-krdr Kristin mz nzyrlq-krde “Kristin” nzrlxngitingr kx esz'txu mrkcng amrlx tzaclveng lr Rom. | -
387 | 4148 | Agostin Kxtr sc tqlxngitile Jiszs. Mz nibrde sc tzmcpx mz nzngini-krde Bisop ngr Hipo mrkc Afrika. | -
398 | 4159 | Jon Krisostom Kxtr nginide Bisop mrkc taon kxetu Konstantinopol | -
400 | 4161 | Jerom tekqtrle Nzryrngrkxtr mz Latin, natq lr Rom. Buk lc nzrpibz, “Vulgate.” | -
1000 | 4761 | - | -
1054 | 4815 | Makxtr Kc etu nzakipx-lzbqng. Zbz Makxtr ngr me prkilzm nepi sc tqyc Konstantinopol x Makxtr ngr me takio nepi sc tqyc Rom. | -
1209 | 4970 | Fransis Kxtr sc tqabzole dzbe ncblo kx nzwztrpzng mz Kraes kcng tzvz-nqblqlr nqmq kcng tqyrlqle. Drtqdr “Franciscan Brothers.” | -
1384 | 5145 | Jon Wiklif nzatrkati murde tekqtrle Nzryrngrkxtr mz Inglis. | -
1454 | 5215 | Nzrwzngr masin mz nzryrngr letz kcng kqlu mz pepz mz nzwrde esz'. X nzrwzngr kzdung Nzryrngrkxtr mz masin lc. | -
1517 | 5278 | Maten Lutz mrkc Jemeni sc tqbatrpzle mz kzdung leplz nzyrlqpx-lzbq-krbzlr mz Makxtr Katolik mrkc Rom, murde vz-rbr mz kzdung da kxetu. | -
1534 | 5295 | King Hedri Krartqmz kapx-lzbq mz Makxtr kc Rom x atulzle Makxtr ngr Inglzn (Aglikzn) | -
1549 | 5310 | Asbisop Kranmr sc tqyrle Buk ngr Nzkrka'ngr (Book of Common Prayer, Aglikzn) | -
1611 | 5372 | King Jemes sc tqbatrpzle nzrtekqtrngr Nzryrngrkxtr mz Inglis, KJV (King James Version) | -
1727 | 5488 | Makxtr ngr Moravia mrkc Iurop sc tqatwzlrpxng kxnzrlepxng Nrpakxmrlz. Krlc nzabzokr kzdung kz Makxtr nzatwzlrpxngr leplz mrkcng kqlu mz nzrlepxngr Nrpakxmrlz. | -
1735 | 5496 | Lr Merika kxnzkqlung nzlxngitilr Jiszs mz da kc tzrpibz, “Nzdwalz-ngrm kxmyalz.” | -
1906 | 5667 | Nzabzokr nqmq ngr nzangiongr kc tzrpibz “Pentikostol” | -
1948 | 5709 | Kandre kc Israel nzyrlq-moung mz nrlc. | -
1960 | 5721 | Nzabzokr nqmq ngr nzangiongr kc tzrpibz “karismatik” | -
2000 | 5761 | - | -
2008 | 5769 | Buk ngr Rut, Buk ngr Sam, x Nzryrngrkxtr Kc Ate Nztekqtrng mz Natqgu | -

40 Yiz kx nzyrting buk kcng tzprtrng mz Nzryrngrkxtr Kc Ate

- | Matiu | 45-68 AD | - | 1 Timoti | 62-63 AD | -
- | Mak | 50-70 AD | - | 2 Timoti | 65-67 AD | -
- | Luk | 59-63 AD | - | Taetus | 63-65 AD | -
- | Jon | 50-70 (85-90) AD | - | Filimon | 60-62 AD | -
- | Aposol | 62 AD | - | Hibru | 68-69 AD | -
- | Rom | 57-58 AD | - | Jemes | 46-49 AD | -
- | 1 Korint | 54-55 AD | - | 1 Pita | 62-64 AD | -
- | 2 Korint | 55-56 AD | - | 2 Pita | 65-67 AD | -
- | Galesia | 48-58 AD | - | 1 Jon | 90-95 AD | -
- | Efiszs | 60-62 AD | - | 2 Jon | 90-91 AD | -
- | Filipae | 60-62 AD | - | 3 Jon | 90-91 AD | -
- | Kolosia | 60-62 AD | - | Jud | 65-80 AD | -
- | 1 Tesalonika | 50-51 AD | - | Nzaelwapxngr | 90-97 AD | -
- | 2 Tesalonika | 51 AD | - | - | - | -

41 Buk ngr Nzryrngrkxtr abzo mz krkc tzyrti-kaing

- | Matiu | 45-68 AD | - | Filimon | 60-62 AD | -
- | Jemes | 46-49 AD | - | Aposol | 62 AD | -
- | Galesia | 48-58 AD | - | 1 Timoti | 62-63 AD | -
- | Mak | 50-70 AD | - | Taetus | 63-65 AD | -
- | Jon | 50-70 (85-90) AD | - | 1 Pita | 62-64 AD | -
- | 1 Tesalonika | 50-51 AD | - | 2 Pita | 65-67 AD | -
- | 2 Tesalonika | 51 AD | - | 2 Timoti | 65-67 AD | -
- | 1 Korint | 56 AD | - | Jud | 65-80 AD | -
- | 2 Korint | 56 AD | - | Hibru | 68-69 AD | -
- | Rom | 57-58 AD | - | 1 Jon | 85-95 AD | -
- | Luk | 59-63 AD | - | 2 Jon | 90 AD | -
- | Efiszs | 60-62 AD | - | 3 Jon | 90 AD | -
- | Filipae | 60-62 AD | - | Nzaelwapxngr | 90-97 AD | -
- | Kolosia | 60-62 AD | - | - | - | -

42 Kxmu zbq nyz lr Jiu

Kzdq zbq nyz lr Jiu nzaking mz ncte kcng rtqmz.

- | Mz nrlckxbq: | - | - | -
- | Nzobqngr kc kai | - | nztaokr nepi krlzbzle nabz-nepi kc rpwxmz mz nrlckxbq | -
- | Nzobqngr krali | - | nabz-nepi kc rpwxmz krlzbzle aurnrlc | -
- | Nzobqngr kratq | - | aurnrlc krlzbzle nabz-nepi kc tq mz nourla | -
- | Nzobqngr krapwx | - | nabz-nepi kc tq krlzbzle nepi kxprtzm | -
- | Mz nrlckxngrlx: | - | - | -
- | Nabz-nepi kc kai | - | nzprtz-krm nepi krlzbzle nabz-nepi kc rpwxmz mz nourla | -
- | Nabz-nepi kratq | - | nabz-nepi kc rpwxmz mz nourla krlzbzle bea | -
- | Nabz-nepi kraesz'mz | - | bea krlzbzle nabz-nepi kratq milzpq | -
- | Nabz-nepi krarpwxmz | - | nabz-nepi kratq milzpq krlzbzle nepi kxtao | -

Zbq nyzdr yzutr x yrkrpx mz nztaokr nepi, mzli kx wx-nzlotrngr nrlc x rblx nzrmcngr kala ngr kzdq da.

Sabat ayzutr mz nztaokr nepi mz Zbqkranzlvqn x vz-krlzbzle nztaokr nepi mz Satde.

Nrlckxbq vz-kaip x nrlckxngrlx kc ate. Mz nzmu-krde lc Satde nyz lr Jiu abzo mz nrlckxbq ngr Zbqkranzlvqn nyzgu.

Mz nzmu-krde lcde “nabz-nepi kratq” mz Nzryrngrkxtr Kc Ate ycmnetr-ngrde kzdq mzli abzo mz nabznepi kc rpwxmz mz nourla krlzbzle bea.

43 Nzboikr Kzdung Nrlc Mz Nzryrngrkxtr

Nzboikr | Nabx | Santa Krus X Trmctu Ngrng Solomon | Mz Nzryrngrkxtr Kc Ate | *
1 mita | 1/2 | - | -
66 mita | 36 |  | Nzaelwapxngr 21:17 / Nzvekr drkq ngr Jerusalem kxmrna
100 mita | 54.7 | @nzboikr sokz fil | Jon 21:8
1 kilomita | - | Nzboikr ezfil nyzgu, x Uta → Lwepe, x Mrnzu → Yc | Matiu 5:41; Aposol 1:12 / Jerusalem - Newz ngr Nc Olivi
2 kilomita | - | Uta → Nep, x Uta → ezfil, x Vxngz → Lata | Matiu 5:41
3 kilomita | - | Bznwz → Palr, x Uta → Balo, x Uta → Lwcvz | Jon 11:18 / Jerusalem → Betzni
8 kilomita | - | Uta → Mzkyo mz nanyc, x Vxngz → Nycli, Uta → Dxi mz bot | Matiu 1:10 / Jerusalem → Betleem
11 kilomita | - | Luesalo → Lwcvz mz nanyc, x Palr → Noole, x Lwcvz → Mztu mz bot, x Mzkyo → Mztu mz bot | Luk 24:13 / Jerusalem → mztea Zmezs
300 kilomita | - | Honiara → Kia, Isabel, x Kirakira → Visale, Guadalcanal | Nzaelwapxngr 14:30
900 kilomita | - | Santa Krus → Ghatere, Isabel, x Star Harbor, Makira → Shortland Islands, Trmctung Daf → Honiara, x Anuta → Santa Ana, x Ulawa → Tikopia | Aposol 28:1 / Nzboikr mrkc tqtwzki nenq kc etu lcsu sc Pol.
2400 kilomita | - | Tiokpia → Port Moresby, PNG, x Santa Krus → Samoa, x Santa Krus → Brisbane, Australia | Nzaelwapxngr 21:16 / Nzboikr kzdq nrlar mzteadau